
CAPITOLUL I 


STĂPÂNUL ȘI SCLAVUL 


1 


În a opta zi după idele!!! lui martie, în anul 855 de la întemeierea 


Romei!2!, pe drumul roman dintre Taliatis şi Viminacium, ce șerpuia alături 
cu muntele, pe malul drept al bătrânului fluviu Danuvius, alerga în galopul 
cailor un grup de legionari, în frunte cu tribunul'3*: Hammonius Vitellius. 
Noroiul uscat și praful gros care acopereau caii și călăreţii erau mărturie că 
mica formaţie militară venea de departe, iar tăcerea şi graba cu care înainta 
- semn că i se încredințase o misiune importantă. Era o zi frumoasă de 
primăvară timpurie, cu cerul senin, prea luminoasă şi prea călduroasă 
pentru idele acestei luni, zăpada se topise în scurt timp după calendele lui 
februarie. Pe povârmișurile iuți ale muntelui înfrunziseră copacii, iar pe 
brânele mai adăpostite ale stâncilor golaşe, nenumărate flori în culori vii se 
mișcau vesele în bătaia vânatului potolit ce sufla de-a lungul văii. 

La o cotitură repede a drumului, pe care cu greu o străbătură în ropotul 
întărit de ecoul stâncilor, un urcuș îi obligă să încetinească goana și în cele 
din urmă să înainteze la pas. După atâta alergătură fără contenire, pe feţele 
prăfuite ale legionarilor, de pe care lunecau picături de sudoare, răsăriră 
zâmbete de mulțumire şi de uşurare. Unii începură să tragă cu putere, 
adânc, în piept aerul curat şi proaspăt, alţii slobozeau câte-un oftat greu, de 
truda drumului făcut și de deznădejdea din suflete. De mulți ani nu mai 
ştiau ce e libertatea și liniştea, şi de mulți ani își trăiau viața numai în 
războaie, mutaţi dintr-o provincie în alta, între hotarele nesfârșite ale 
imperiului. Dar liniştea nu ţinu mult, căci tinereţea nu se prea împacă uşor 
cu ea, iar viaţa de ostaş nu poate fi îndurată fără veselie. Nu trecură decât 
câteva clipe, și glumele începură să fie aruncate când dintr-o parte, când din 
alta, urmate de hohote de râs ce răsunau până departe, întărite de răsunetul 
repetat al stâncilor. 


Tribunul mergea la câţiva paşi înainte, cu capul în piept, adâncit în 
gânduri, urmat de sclavul său. Pe faţa sclavului îşi făcea loc neliniștea pe 
măsură ce se apropia de Viminacium, locul pe unde ştia că va trece în 
Dacia, ţara lui dragă, din care fusese luat captiv cu doisprezece ani în urmă, 
şi îl îngrijora felul cum arăta stăpânul; tribunul părea chinuit de o stare 
sufletească ce se schimba într-una, între deplina fericire şi cea mai neagră 
deznădejde. Ar fi vrut să-i spulbere tristețea, dar parcă nu îndrăznea, încerca 
pentru omul ce-i era stăpân un simțământ de supunere și de recunoştinţă: 
prin el îşi va revedea ţara şi nutrea speranţa să-și recapete libertatea. Dădu 
pinteni calului şi se apropie de el. Îşi făcu, după puţină ezitare, curaj. 

— Stăpâne, mă iartă că te scot din gânduri, îndrăznesc să te întreb: de ce 
eşti atât de trist? 

Tribunul săltă încet capul, îl privi lung cu ochii lui negri, pătrunzători, 
apoi un zâmbet începu să-i răsară în colțul gurii. 

— Dar ce, Sarmis, tu îţi faci griji pentru mine? Mă întrebi de ce sânt atât 
de trist! Mâine seară vom fi la Viminacium și vom trece în Dacia. Nu mă 
îngrijorează misiunea pe care o am dincolo de Danuvius. Zbuciumul meu 
sufletesc este altul: Apronilla a trecut cu stăpânul ei în Dacia, iar tu, Sarmis, 
te întorci în ţara ta, acolo unde ai părinţii, fraţii, rudele... Acolo, poate că 
voi rămâne singur!... Mă înfioară gândul... dacă voi reuşi, şi cum voi 
reuşi... 

— Stăpâne, ai vorbit cum nu se poate mai drept! îl întrerupse sclavul. 
Nu trebuie să uiţi însă că pentru a reuși pe drumul pe care vrei să porneşti ai 
nevoie de încredere, de hotărâre şi de mult curaj... 

Sclavul tăcu, privind lung spre tribun. Continuă apoi: 

— Poate că te vei găsi, stăpâne, în situaţii grele, poate că... vei fi nevoit 
să calci legile imperiului. În ce mă priveşte pe mine, de ce-ţi faci gânduri? 
Eu sânt un sclav... 

Tribunul îl săgeta o clipă, adânc şi încruntat, apoi ridică privirea spre 
crestele munților. 

— Pe toţi zeii, sclavule, am şi curaj, şi hotărâre, şi voi înfrunta orice 
primejdie! Tu, da, eşti sclav... așa sânt legile imperiului... De când 
Apronilla a fost făcută sclavă, văd în toţi sclavii nişte oameni nefericiți. 

Tribunul tăcu, îşi plecă privirea și puse din nou capul în piept. Lângă el, 
sclavul văzuse cum ostașului voinic, cu braţe musculoase, potrivite pentru 
spadă şi pentru scut, de frământare i se umeziseră ochii. Nu se mai putu 
stăpâni, şi rupse din nou tăcerea. 


— De la un tribun se cere mai multă stăpânire. Mă iartă... dar trebuie 
să-ţi înfrângi durerea! 

Tribunul parcă tresări, izbucni în râs, un râs zgomotos, forţat. 

— Ai spus tribun? Se vede că vrei să râzi de mine, sclavule! Eu, tribun?! 
Un tribun adevărat trebuie să aibă obrazul ars de soare şi bătut de vânturi, 
răni legate cu feșe, după zile grele trăite pe campul de luptă. Eu m-am 
încurcat... am rămas în garda împăratului, şi acum trebuie să îndeplinesc 
misiunea de curier imperial, de trimis pentru cazuri speciale. Sânt un om 
nefericit, Sarmis! Setea de cucerire a Romei a făcut s-o pierd pe 
Apronilla... 

Tăcu un moment, frământându-și gândurile. Întoarse apoi capul spre 
sclav și continuă: 

— Dar această sete de cucerire a Romei n-a rămas nepedepsită. 
Victoriile în războaie au făcut ca luxul și lenea orientală să pătrundă la 
Roma. Noi am cotropit popoarele cu armele, iar acestea ne subjugă prin 
corupție, prin lingușire și prin schimbarea felului nostru de viață. Romanii 
au început să disprețuiască munca, izvorul puterii, îndestulării, fericirii... 
Acum, imperiul are nevoie de un număr tot mai mare de sclavi... de noi 
cuceriri... 

Făcu o pauză cătând îndelung spre sclav, a cărui tăcere îl mira. 

— După ceea ce văd pe faţa ta, parcă mă asculţi cu neîncredere. Eşti 
cumva de altă părere? Nu spun adevărul? 

— Spui prea mult adevăr, stăpâne! Îl simt chiar. Mâine seară voi vedea 
la Viminacium cum trec legiunile!4* romane în Dacia, noua victimă a 
lacomei Rome. Cât timp am fost sclavul lui Plutarh, am învăţat multe. 
Istoricul și filozoful grec începuse să mă iubească. Și eu l-am iubit, din tot 
sufletul. El mi-a spus de mult stăpâne, că şi patria mea va ajunge, aşa cum a 
ajuns ţara lui, o provincie a imperiului cotropitor. 

Sarmis îşi ridică privirea spre culmile munţilor, ca şi cum ar fi implorat 
puterile cerului. Vorbi apoi, cu vocea schimbată: 

— Vreau să nu se întâmple asta, stăpâne! 

Se opri, ruşinat de cuvintele și curajul cu care vorbise în faţa tribunului. 
Reluă apoi, pentru a schimba efectul cuvintelor ce le rostise: 

— Dar ce voi putea face eu? Sânt sclav... şi, din nefericire, un sclav 
care nu-și poate părăsi stăpânul. Vitellius îl privi cercetător. 

— Pe toţi zeii, nu ştiam că tu poţi să vorbeşti atât de frumos şi atât de 
hotărât! Se vede că ai învăţat ceva de la fostul tău stăpân. Cât despre 


vorbele pe care le-ai rostit la adresa imperiului, altădată să ţi le masori. Un 
alt stăpân în locul meu te-ar pedepsi cu flagelarea, dacă nu chiar cu 
răstignirea. 

— Cer iertare, stăpâne! 

Sarmis strânse frâul calului, încercând să rămână în urmă. Privirea ce-i 
aruncase tribunul îl făcuse să înţeleagă că-depăşise măsura. Mişcarea 
sclavului nu scăpă însă stăpânului. 

— Ce faci? Vino lângă mine! începu să-i zâmbească. Spune-mi, Sarmis, 
pe ce-și întemeia Plutarh părerea că, în curând, Dacia va ajunge o provincie 
romană”. 

Ca şi cum atât așteptase, Sarmis începu să vorbească însuflețit deodată, 
însă cu un ton domol, cu cuvinte ce păreau de mult pregătite. 

— Socoteala lui era simplă, stăpâne! Ea izvorăşte chiar din istoria 
apropiată a imperiului: Iuliu Cezar a fost primul împărat roman care s-a 
gândit să împingă graniţele până la Dunaris - cum îi spunem noi, dacii, sau 
la Danuvius - cum îi spuneţi voi, romanii. Moartea l-a împiedicat însă să-și 
îndeplinească planul, și aceasta a rămas o datorie a nepotului său de frate, 
August. Acesta din urmă a ocupat Siscia și provinciile vecine, ajungând 
până la Dunaris. A urmat fiul său adoptiv, Tiberius. El și-a dat seama că 
pentru a purta un război împotriva dacilor este nevoie de drumuri bune de-a 
lungul fluviului, pe care să poată transporta arme, mașini de război și hrana 
necesară armatei. Și - spunea bunul Plutarh - în acest scop, Tiberius a 
construit drumul ce porneşte de la Sirmium - centrul operaţiilor militare din 
această parte a imperiului - trece pe la Singidinum, Semendria și 
Viminacium, ţine malul drept al fluviului până la Taliatis, îl părăseşte 
ocolind prin munţi până ce se apropie de Bononia, şi de aci îl însoţeşte din 
nou, până la Ratiaria. A urmat apoi completarea, lărgirea și întărirea cu 
castre în tot lungul lui, de către împărații Vespassianus și Domitianus... 

Sarmis tăcu, privind departe, în lungul drumului. 

— lată dovada, stăpâne! continuă el. Se vede bine că drumul pe care 
mergem acum a fost reparat de curând, din ordinul lui Traian. A avut 
dreptate Plutarh. Mâine seară îmi va fi dat să văd la Viminacium armatele 
romane, sosite dinspre Siscia, pe drumul lui Tiberius... 

Tribunul nu-i răspunse. Întorsese capul și ascultă încordat discuţia 
aprinsă a legionarilor din gardă. Aceştia opriseră oaii și se uitau în sus, spre 
stânca pe lângă care ei tocmai trecuseră. Întoarse calul și porni în galop 
înapoi. Sarmis îl urmă cu neliniște şi revoltă în suflet. 


— Ai dreptate, Sarmis! spuse tribunul privind stânca, în dreptul căreia se 
opriseră legionarii. lată săpate în piatră două table: cea de jos este tabla lui 
Tiberius, iar cealaltă de deasupra a lui Vespassianus. Da, ai dreptate, în 
prima se vorbește despre construirea acestui drum, iar în cea de-a doua - 
despre repararea lui. 

Răscolit, Sarmis descălecă, se apropie de stâncă și privi lung, 
înmărmurit, tabla lui Vespassianus, mai mare şi mai nouă, cu scrisul mai 
proaspăt, adânc săpat în piatră. Citind-o, tabla i se păru semeață, dominantă, 
sfidătoare; întruchipa trufia și măreţia imperiului. În ochii lui, cuvintele și 
apoi literele începură să se mărească, depășiră dimensiunile stâncii, apoi pe 
acelea ale muntelui, şi în cele din urmă acoperiră tot cerul. 


IMP. CAESAR. DIVI. 

VESPASSIANI. F. DOMI. 

TIAN. AUG. GERM. PONT. 
MAXIMVS. TRIB. POT. XII. 
PERPETVVS P. P. PER. SCRO. 
FVLARVM. VETVSTATE. ET. 
INCVRSV. DANVVI. C. 

RUPTVM. OPERIBVS. S.A. 
TOLIATIS. REFECIT. ET. DILATAVIT 
LEG. IV. VII. CLAVDIA P.F. 


Îşi strânse fălcile şi pumnii cu putere şi ură. În această clipă i se părea că 
placa priveşte cu ochi vii, peste luciul uşor învălurat al fluviului, spre 
pământul mănos al Daciei, către care imperiul îşi îndreptase legiunile. 

— Continuăm drumul! ordonă tribunul. 

Întoarse calul şi porni în galop, urmat de garda de legionari. 

Când se uită în jur, Sarmis văzu că demult rămăsese singur. Citi încă o 
dată tablele semeţe, se înfioră și-și încordă trupul, ca și cum în suflet își 
făcea un legământ. Îndemnă calul și porni în galop după ceilalți. De după 
creasta muntelui, soarele își trimitea ultimele raze peste apa fluviului, 
aruncând peste valuri o fâșie roșie, ce plutea ca un sul de foc. În lungul 
văilor, cobora de pe povârnişuri pâcla serii. Ajuns lângă tribun, strânse frâul 
calului și rămase câţiva pași mai în urmă. Vitellius înainta în galop, cu faţa 
în vânt, cu ochii aţintiți undeva departe. Sclavul înţelese că stăpânul său 
căzuse din nou pradă gândurilor şi îngrijorării. Socoti că era mai bine să-l 


lase singur. Din goana calului, începu să-şi desfete privirea peste oglinda 
mișcătoare a apei. În faţa, la oarecare depărtare, un piept de munte închidea 
valea printr-o cotitură atât de scurtă, încât părea că uriașul fluviu îşi trecea 
apele pe sub masivul stâncos. Însă priveliștea măreaţă nu-l linişti. În sufletul 
lui se trezise din nou ura și revolta. Citirea tablei lui Vespassianus îl 
răscolise cu totul. Dar nici purtarea stăpânului n-o înţelegea. Scăpase 
cuvinte tari despre imperiu, şi tribunul îi trecuse cu vederea această 
cutezanță. Își aminti că odată, când se afla la Roma cu fostul său stăpân, 
Plutarh, venit în vizită la senatorul Gluturius, un sclav fusese torturat până 
când îşi dăduse sufletul, numai fiindcă avusese îndrăzneala să râdă de un 
tribun, oaspete al senatorului, care, ameţit de cât vin băuse, căzuse în 
acvariul din compulviu, în clipa când încercase să privească stelele de pe 
cer. Această amintire îl făcu să înţeleagă că stăpânul său, tribunul, e un om 
care suferă, un militar care poate nu mai iubea imperiul. 

Galopând, ajunseră într-o porţiune în care drumul era în unele locuri 
tăiat în stâncă, iar în altele se prelungea pe bârne groase de lemn peste faţa 
apei. Se auzeau dedesubt loviturile valurilor, care produceau un zgomot 
asemănător tunetului. În acest loc, fluviul se îngusta, strâns într-o cingătoare 
uriaşă de piatră, și din adâncuri ieșeau valuri învolburate de pragurile de 
stânci, peste care apa se rostogolea fără contenire, producând vârtejuri 
puternice, ca şi cum în acel loc totul fierbea oa într-un uriaș cazan. Pe 
Sarmis îl uimeau forța, frumuseţea și sălbăticia priveliştii, în aceeași măsură 
în care îl impresiona lupta pe care imperiul pornit pe cotropire o dăduse cu 
muntele. 

După o cotitură a drumului, priveliștea se schimbă cu totul. Valea se 
lărgea până departe în lungul apei, înde-părtându-se de ambele maluri în 
terase ce urcau domol spre înălțimile dealurilor așezate în faţa munţilor ce 
se pierdeau în pâcla serii. În goana cailor, Sarmis tresări. De după un desiş 
de brazi ce străjuia drumul, zări dincolo, pe malul dac, lumina roșiatică a 
unor focuri. Flăcări mari, ca niște şerpi uriași, se înălţau spre cer, pierzându- 
se în suluri groase de fum. Dădu pinteni calului, și se apropie de tribun. 

— Priveşte, stăpâne, ce-ar putea să fie acele focuri mari de pe partea 
cealaltă a fluviului? 

Vitellius privi mult timp, dădu din cap cu tristeţe și, întorcându-se către 
sclav, strânse frâul calului și-l opri la pas. Vorbi aproape în șoaptă și rar: 

— Să mă ierți, Sarmis! Am păstrat această taină pentru ca tu să suferi 
mai puţin. Vrei să știi ce sânt acele focuri? Ard casele și satele dacilor. 


Imperiul a pornit din nou război împotriva lor... luptele au şi început chiar. 
Tu ai înţeles totul de la Plutarh... 

Sarmis se simţi zguduit de un fior. 

— Da, stăpâne, am înţeles. Când un popor mic a ajuns să fie vecin cu un 
imperiu puternic și lacom,. soarta lui este pecetluită. Tot așa cum bucăţica 
de pământ a unui plebeu sărac este înghițită de patricianul vecin... 

Un timp, continuară drumul în tăcere. Tribunul înţelegea furtuna ce 
bântuia sufletul sclavului. Dar şi în sufletul său era furtună. Împinse calul 
spre el şi-i puse mâna pe umăr. 

— Sarmis, acum cunoşti adevărul. Împăratul meu este în război cu 
regele tău; romanii se luptă cu dacii... Până acum, Sarmis, poate că m-ai 
iubit sau m-ai urât, aşa cum un sclav îşi poate iubi sau urî stăpânul, dar de 
acum înainte nu se poate ca ura ta adâncă faţă de imperiu să nu se reverse şi 
asupra mea, căci eu sânt un ostaș al împăratului... 

Tribunul tăcu, așteptând ca sclavul să spună ceva. 

— Continuă, stăpâne! Simt că mai vrei să spui ceva, că ai vrea să-ţi mai 
descarci sufletul. Răspunsul meu, stăpâne, va fi scurt şi deschis. Nu am 
nimic de ascuns față de tine. 

La astfel de cuvinte din partea sclavului său nu se așteptase. După un 
timp de gândire, continuă cu voce potolită: 

— Te-am cumpărat în momentul când am aflat că Apronilla a trecut cu 
stăpânul ei în Dacia. Aveam nevoie de un sclav dac, fiindcă nu cunosc nici 
limba şi nici obiceiurile voastre, hotărât să întreprind orice pentru eliberarea 
ei. Toate încercările unchiului meu, senatorul Sempronius Hortensius, 
pentru obținerea eliberării sau răscumpărării Apronillei au rămas fără nici 
un rezultat. Pentru ca să-mi pot atinge scopul, se înțelege, aveam nevoie de 
un ajutor, și un ajutor bun nu putea fi decât un dac... un sclav dac, în care să 
mă pot încrede. 

Vitellius făcu o pauză lungă. Continuă, fără să-l privească: 

— Acum când văd cât de mult suferi pentru ţara ta încleştată din nou în 
război cu imperiul, când fiecare roman este pentru tine un dușman... 

—Nu poţi îndrepta nimic, stăpâne! Dar nu te-am înţeles, unde-ai vrut să 
ajungi prin cele ce mi-ai spus? 

Vocea sclavului vibra de sinceritate și revoltă stăpânită. Tribunul vorbi, 
continuând să privească undeva departe, înainte. 

— Acum pot să-ți spun pe faţă, Sarmis. Trecând în Dacia, nu mă voi mai 
putea aştepta la ajutorul tău!... 


— "Ţi-ai pierdut încrederea în mine, stăpâne? îl întrebă, fără să aştepte 
dacă mai avea ceva de spus. 

— Nu, Sarmis, jur pe Fortuna, nu mi-am pierdut încrederea în tine! Te 
judec însă omenește... 

Vitellius tăcu. În liniștea serii se auzea numai ropotul cailor pe pietrele 
drumului. 'Tresări când Sarmis rupse tăcerea. 

— Stăpâne, te-ai jurat pe Fortuna că nu ţi-ai pierdut încrederea în mine. 
Înțeleptul Plutarh spunea adesea: „La ce foloseşte leului puterea, când el 
este în lanțuri?" Dacă până acum am fost leul legat, trecând în Dacia voi fi 
leul liber, a cărui putere va fi pusă în slujba ta. Da, tribune, dacul Sarmis te 
va ajuta! 

Mişcat de cuvintele sclavului, Vitellius își apropie de el calul și-l bătu 
ușor pe umăr. 

— Dacă toţi dacii sânt ca tine, nu văd prea departe timpul când 
Sarmizegetusa o va lua înaintea Romei! 

Fără să mai spună ceva, tribunul strânse frâul calului și porni în galop. 
După o cotitură, apărură în depărtare luminile castrului!?! în care urmau să 
poposească peste noapte. Pe malul dac al fluviului, flăcările incendiilor se 
oglindeau pe faţa apei în linii tremurătoare, lungi şi roșii, de culoarea 
sângelui. Se înserase. 

Prin fereastra înaltă şi îngustă a castrului, zidită din bolovani mari de 
piatră neîndemânatic cioplită, arătând ca un crenel de apărare, luna îşi 
trimitea razele reci, împrăștiind o parte din întunericul din încăpere. Pe 
pardoseala de granit, acoperită cu un strat gros de paie, legionarii erau 
cufundaţi într-un somn adânc, odihnitor. Alături, pe un pat de-a lungul 
zidului, Vitellius stătea întins, cu mâinile sub cap. Nu putea să doarmă. 
Frământat de gânduri, privea în sus, spre tavanul nespoit de multă vreme, 
care abia se distingea la lumina slabă a lunii. Jos, lângă pat, dormea Sarmis. 
Razele lunii cădeau într-o fâșie îngustă pe faţa lui năpădită de speranță. În 
încăperea de alături, în pretoriu, unde se afla comandantul castrului, nu se 
auzea nici un zgomot. 

Vitellius se întoarse pe pat, frământat şi neliniștit. În mintea lui apăreau 
într-una imaginile a două chipuri dragi: chipul Apronillei și chipul mamei 
sale. În liniştea nopții, îşi depăna viaţa, fără să poată stăvili amintirile, ce 


curgeau unele după altele. Afară, legionarii de strajă strigau din timp în 
timp, spre a-și putea învinge somnul doborâtor și alunga teama. 

Tribunul Hammonius Vitellius ajunsese abia în pragul vârstei de treizeci 
de ani, şi totuşi încercase multe din bucuriile şi amărăciunile vieţii. Era 
înalt, bine legat, musculos ca un gladiator, suplu și ager ca o panteră. Pe 
gâtul său puternic, care amintea de statuile greceşti, se înălța capul plin de 
distincţie, cu părul frumos, negru ca abanosul, ce-i cădea pe fruntea înaltă. 
Sub sprâncenele bogate, bine arcuite, străluceau cehii vii, negri, adânci, 
plini de flăcări. Obrazul puţin prelung, nasul drept şi gura cu buzele 
cărnoase completau armonios frumuseţea acestui bărbat plin de viaţă, 
energie şi hotărâre. Fineţea, expresivitatea feţei și dragostea de viaţă le 
moştenise de la Egista, mama sa, o greacă frumoasă și veselă, iar bărbăţia, 
hotărârea şi supleţea - de la tată, un luptător mult încercat în războaiele 
grele purtate de imperiu. 

Tatăl său, cavalerul Hammonius Felix, fusese un om bogat, căruia îi 
plăcuse campul de luptă în vreme de război și viaţa în mijlocul naturii pe 
timp de pace. Familia Hammonius avea o frumoasă fermă la Tusculum, în 
apropierea Romei. Pe Egista, cavalerul o luase captivă cu ocazia reprimării 
unei răscoale a grecilor din cetatea Pydna, în Thessalia. Fusese atât de 
fermecat de frumuseţea ei, încât, în loc s-o predea imperiului, o oprise 
pentru el, făcându-și-o soţie. Hammonius Felix o iubise cu multă pasiune şi 
cu mult respect, ceea ce făcuse ca, în scurt timp, toată ura ei faţă de cel care 
o răpise, să se topească și să se schimbe într-o dragoste curată față de soț. 

Vitellius îşi petrecuse copilăria la Tusculum. De câte ori îşi amintea de 
anii copilăriei, îi apărea chipul blând al mamei sau lunga suferinţă a tatălui 
său. Retrăia adesea acel ajun mohorât al idelor lui ianuarie. Sufla dinspre 
miazănoapte un vânt rece în rafale puternice, alungind norii plumburii, care 
făceau ca totul în jur să arate trist şi fără viaţă. În seara acelei zile, cavalerul 
se întorsese acasă cu un picior zdrobit. Mult timp, lui Vitellius îi răsunaseră 
în suflet cuvintele tatălui, rostite în clipa când îl aduseseră în casă: 

— Jur pe toţi zeii Olimpului şi ai Infernului că nişte oameni mai viteji, 
mai iuți și mai cruzi ca barbarii de daci n-am mai întâlnit în nici un război! 

Rana cavalerului nu se mai vindecase. După grele suferinţe, îşi dăduse 
sfârşitul, fără să-şi fi văzut îndeplinită dorinţa ce-i ardea sufletul: intrarea 
fiului său în Ordinul Tribunilor. 

Vitellius fusese primit să înveţe arta militară atât pentru că dovedise 
purtări alese, cât şi datorită prestigiului de erou de care se bucurase tatăl 


său. Istoria militară, tactica şi strategia le adâncise cu multă plăcere şi le 
înţelesese cu ușurință din lecţiile de istorie pe care le ascultase de la 
istoricul Cornelius Tacitus, un bun prieten al familiei Hammonius. La 
exercițiile gimnastice se arătase neîntrecut: atlet desăvârșit, îndemânatic 
aruncător al suliței, bun ţintaş cu arcul și abil luptător cu spada, se făcuse 
cunoscut prin obținerea a numeroase premii la întrecerile sportive... 

În liniştea din castru, Vitellius se întoarse cu un scârțâit prelung al 
patului. În gând îi apăru din nou Apronilla, apoi Sarmis. Se vedea singur, 
părăsit, şi din noianul de cunoştinţe și de prieteni de la Roma rămăsese 
numai cu sprijinul unui sclav. Închise ochii şi-l revăzu pe Sarmis cum 
arătase atunci când îl cumpărase. De la prima ochire, în acel moment, 
recunoscuse în el pe luptătorul dac, ce se asemăna cu mulţi dintre cei aduşi 
în captivitate la Roma. În acea clipă avusese în faţă un bărbat de talie 
mijlocie, cam de aceeași vârstă cu el, cu plete lungi şi blonde, cu barbă 
deasă, ce-i încadra frumos faţa plină de bărbăţie, cu gâtul scurt şi puternic. 
Buzele cărnoase se conturau bine între barba bogată şi mustăţile frumos 
răsucite, iar ochii mari, albaștri, lucitori şi plini de viață dădeau figurii lui 
un aer de bunătate, de căldură şi de blândeţe. Auzise de la tatăl său de 
vitejia şi cruzimea dacilor, şi atunci nu izbutise să înțeleagă cum faţa 
liniştită a sclavului ar fi putut să se schimbe, luând o înfățișare fioroasă, iar 
din ochi să arunce fulgere. 

La zgomotul făcut de pat, Sarmis se mișcă pe stratul de paie. De afară 
pătrundeau strigătele legionarilor de strajă. Se trezi. Auzi oftatul adânc al 
tribunului şi-l simţi că nu doarme. Stătu mult timp treaz, nemișcat. Lângă 
el, ceilalți legionari dormeau agitați, gemeau, vorbeau în somn, după 
zbuciumul sufletesc al fiecăruia. Somnul îl părăsi. Se ridică în genunchi și 
se aplecă asupra patului. Spuse în şoaptă: 

— Știu că nu dormi și nici eu nu mai am somn. Aceleași gânduri te 
frământă, stăpâne? 

Nu primi nici un răspuns, simţi numai pe cap mângâierea mâinii lui 
Vitellius. Târziu, îl auzi vorbindu-i încet: 

— Ce om eşti tu, Sarmis! Sclavii nu-și iubesc stăpânii şi nu se gândesc 
la necazurile lor. Mă întrebi dacă mă frământă aceleași gânduri. Care altele 
ar putea avea loc în sufletul meu în aceste momente de grea încercare? 
Haide, vino lângă mine. Până la ivirea zorilor mi se pare atât de mult!... 

Sarmis simţi sub braţ mâna puternică a tribunului. Se ridică și se aşeză 
alături de el. 


— În noaptea asta, continuă Vitellius, m-am gândit la mama. Chipul ei 
mi-a apărut în minte de nenumărate ori. Mă întreb: ce altă nefericire ar 
putea sa mă mai aştepte? Suferinţa pentru Apronilla nu este destul de 
mare?... 

— Lasă gândurile negre, stăpâne! Alungă-le! Să privim înainte cu 
speranţă, cu hotărâre şi curaj! 

— Din nou ai spus „stăpâne"... Dincolo de Viminacium, vei fi liber. 
Sânt gata să-ţi dau certificatul tău de mannu-mittere!€*, îndată ce va răsări 
soarele! 

— Nu, stăpâne, atâta timp cât dacul Sarmis se va afla între hotarele 
imperiului sau într-un ţinut ocupat de armata împăratului, el tot sclav 
rămâne. 

Cu o mișcare hotărâtă, Vitellius îl prinse cu braţele şi-l strânse cu putere 
la piept. Șopti mai accentuat: 

— În numele Cybelei, Sarmis, să fie oare o răsplată a zeilor? Eu am 
căutat un sclav dac numai pentru că aveam nevoie de el în Dacia, și acum 
văd că am găsit un prieten. De multe ori am așteptat pedeapsa zeilor pentru 
cele ce am săvârşit în Bithynia. Mă îngrozesc când mă gândesc la cele 
înfăptuite, tocmai acolo unde am găsit-o pe ea... 

— Ai lovit în oameni nevinovaţi, tribune? 

— Fiecare dintre noi săvârşeşte multe greșeli în viaţă. Dar cele mai 
multe răutăţi, cruzimi şi crime, oamenii le fac ațâţaţi de aceia care deţin 
puterea: magistrați, senatori, guvernatori, şi chiar de împărat. În nici o altă 
acţiune omenească nu sânt uciși mai mulți nevinovaţi ca în luptele politice 
şi în acelea de cotropire. 

După un moment de liniște, Sarmis îl întrebă: 

— Ai omorât oameni, tribune, ţi-ai înjghebat dragostea pe valuri de 
sânge? Te văd într-una sub povara unei grele apăsări sufletești. 

— Nu ştiu dacă tu mă vei înţelege... 

— Dacă stăpânul are încredere... murmură Sarmis. După un oftat adânc, 
Vitellius începu să vorbească rar, în șoaptă: 

— În anul când mi-am pierdut părinţii - la scurt timp unul după altul - 
rămas singur, am depus şi mai multă râvnă la învăţătură. Căutam să-mi 
înfrâng suferinţa, să-mi mai potolesc durerea din suflet. Am devenit tribun, 
apreciat ca unul dintre elementele bune ale armatei imperiului. M-am 
aşteptat să primesc comanda unei cohorte la Roma sau în altă parte, ori 
comanda unui castru, situat într-o provincie mai importantă a imperiului. 


Aceasta a întârziat însă şi, cum mă aflam la vârsta când orice îi e permis 
unui tânăr, neavând nici o ocupaţie, mi-am format un cerc de prieteni și-am 
început să ne ținem de cele mai năstrușnice năzbâtii prin Roma. Locul cel 


mai frecventat era taberna!7! lui Esculap, de sub muntele Aventin, pe malul 
Tibrului... 

— O ştiu, nu prea era arătoasă. 

Da, era joasă, săracă şi lipsită de frumuseţe, dacă o priveai de afară,însă 
dacă intrai înăuntru vedeai că totul strălucea de curăţenie. Se serveau feluri 
gustoase și vinuri alese de Tusculum, Velitrae şi Falem, dar nu numai 
mâncarea şi vinul ne atrăgeau acolo. La Esculap se găseau și fete, și cum la 
acea vârstă toți sântem nepotoliţi, în multe seri, după ce ne ameţeam cu 
Velitrae sau cu Falem, ne încurcam cu câte-o drăcoaică libiana, 
cappadociană, greacă, tracă sau de alt neam. Intr-o seară a intrat în tabernă 
un bărbat pe care nu-l mai văzusem, însoţit de trei fete şi de sclavul său. 
Fetele erau aproape goale: purtau tunici scurte, și umerii le erau descoperiţi 
până către sâni. La început nu le-am dat nici o importanţă, din moment ce în 
tabernă veneau mulţi tineri şi bătrâni, fete şi femei. Totul se desfăşura ca de 
obicei, în murmurul și vacarmul monoton al unei taberne, când, deodată, a 
izbucnit țipătul uneia dintre femeile de la masa noului sosit, după care au 
urmat strigăte: „Omoară-l, omoară-l pe sclav, a îndrăznit să mă atingă cu 
mâna, m-a spurcat!" Am întors capul şi am privit mirat scena, apoi, dintr-un 
salt, m-am ridicat şi din câţiva paşi m-am apropiat de masa lor, chiar în 
momentul în care cel ce le însoțea îşi trăsese spada, gata să-l străpungă pe 
sclav. I-am prins mâna cu putere şi i-am oprit lovitura. Îngrozit, sclavul 
căzuse în genunchi și cerea iertare. Surprins la început, apoi cuprins de 
furie, cel pe care-l oprisem de la o faptă plină de cruzime m-a străpuns cu o 
privire tăioasă şi a ridicat spada. M-am aşezat în gardă. În jurul nostru, 
amatorii de lupte se strânseseră într-un cerc larg. Au început să curgă 
lovituri, dintr-o parte şi din alta. De la primele mișcări, m-am convins însă 
că nu am în faţă un luptător de temut, și după ce i-am aplicat câteva lovituri 
bine ţintite, am atacat puternic și, cu o mișcare abilă, l-am făcut să scape 
spada din mână. Toți cei din jurul nostru au izbucnit în hohote, de râs. „De 
ce te-ai amestecat? m-a mustrat un prieten. Era sclavul lui și putea să-l 
omoare oricând!" Apoi a continuat: „i-ai făcut un dușman de temut, 
Vitellius, al umilit pe Rufinus, fiul legatuluit8* Domitius Sextus, 
comandantul gărzii pretoriene din Roma!" Nu mi-am dat seama decât târziu 
că fapta mea din taberna lui Esculap a însemnat o schimbare hotărâtoare a 


căii vieţii mele. După câteva zile, am primit ordin să mă prezint în faţa 
legatului comandant al pretorienilor!%, pentru a mi se încredința o misiune. 
Am fost trimis la o legiune din partea de răsărit a imperiului, care avea 
garnizoana la Nicomedia, în Bithynia, nu departe de Byzanţ. În acel 
moment nu mi-am închipuit că acolo avea să se hotărască soarta mea. 

Vitellius tăcu și se mișcă neliniștit. 

— Dar acum, Sarmis, urmă el, zeii m-au răsplătit. În taberna lui Esculap 
am salvat un sclav, iar astăzi, dintr-un sclav am câştigat un prieten. Şi, 
curios, la Roma se spune că dacii sânt atât de aspri, atât de neprietenoși... 

Sarmis îi șopti nerăbdător: 

— De va trebui să vii în ţara mea, stăpâne, te vei convinge! Dar 
povesteşte mai departe, ce s-a întâmplat acolo în Bithynia? 

— Acolo, am săvârşit fapte de care acum mă ruşinez. În părţile 
păduroase și muntoase ale acelei provincii, ce se întinde până către Pontul 
Euxin, se mai aflau încă popoare care nu voiau să se supună Romei. Am 
luat parte la urmărirea şi la nimicirea lor. Eu, acela care la Roma sărisem și 
luptasem pentru a salva viaţa unui sclav, acolo, în Bithynia, am luat captivi 
şi am omorât mulți oameni, socotind că așa trebuie să facă un tribun al 
imperiului. Mă aşteptam chiar şi la o răsplată din partea împăratului pentru 
zelul meu, însă zeii hotărâseră altfel: drept pedeapsă, am căzut bolnav de o 
boală grea și am fost nevoit să-mi caut sănătatea pe ţărmul Mării 
Propontida, la un castru din apropiere de Prusa, tot în Bithynia. La Prusa se 
afla un medic, Melantios, un grec a cărui faimă mersese până departe. Ce 
ciudată casă avea Melantios! Deşi plină de bolnavii veniţi să se vindece, era 
totuși curată şi tăcută ca un luminiş din mijlocul pădurii. După ce m-a 
cercetat bine, Melantios m-a oprit la el pentru a fi mai îndeaproape văzut și 
îngrijit. M-am obișnuit repede în casa lui și-am început să mă simt mai bine. 
După câteva zile, i-am văzut soția, o macedoneană frumoasă, de o vrednicie 
rară, căreia i se datorau ordinea şi curăţenia din casă. Ceva mai târziu, am 
aflat că ei aveau şi o fiică, dar încă nu reuşisem s-o văd. Într-o dimineaţă mă 
plimbam prin grădină, în aerul curat și răcoros, sub razele blânde ale 
soarelui abia ieşit din valurile mării. Am zărit-o printre arborii și florile ce 
străjuiau aleile. Era minunată! Jur pe Cypris! Thalia să mă aibă în paza ei! 
Când ani văzut-o, am crezut că o zeiță fusese prinsă de lumina dimineţii - 
zeițele nu se arată oamenilor ziua. Apronilla era prea fragedă şi prea 
gingașă. Părea statuia vie a Afroditei. Mă aşteptam cu teamă ca pe măsură 
ce soarele se ridica deasupra mării, razele lui să n-o risipească. M-am 


apropiat și am privit-o cuprins de extaz. Ochii de un azur-închis, faţa 
trandafirie, fruntea albă ca de alabastru, părul negru cu răsfrângeri de 
umbră, trupul zvelt și mlădios, plin de graţie, braţele rotunde și sânii plini, 
toate o făceau să pară o fiinţă din lumea zeilor. Din acea zi n-am mai ştiut 
nici ce e liniștea și nici de boală. De fapt, nici nu mi-am dat seama când m- 
am vindecat. Ea umpluse pentru totdeauna sufletul meu. Au urmat apoi zile 
de neînchipuită fericire, ce păreau să depășească omenescul. Ah, cât de 
înflăcărată a fost iubirea noastră! După ce m-am însănătoşit, am primit 
comanda castrului de lângă Prusa, unde am rămas timp îndelungat. Din 
nefericire, tocmai când pregătisem căsătoria noastră, am fost chemat la 
Nicomedia, și de acolo trimis la Roma cu o importantă misiune. Acea 
plecare mi-a fost fatală. De multe ori îmi vine să blestem toţi zeii! Nu ştiam 
atunci că-mi e dat să n-o mai văd mult timp pe aceea care îmi stăpânea 
sufletul și întreaga mea ființă! Nenorocirea avea să vină foarte curând. În 
timp ce eu mă aflam la Roma, în Bithynia izbucnise o nouă răscoală, 
pornită de triburile din munţii din apropierea Nicomediei. A fost scânteia. 
Întreaga populaţie s-a ridicat împotriva imperiului, pentru a-și recăpăta 
libertatea. La Prusa, s-au dat lupte crâncene. În fruntea răsculaților s-a aflat 
însuși Melantios, tatăl ei. Represiunea care a urmat a fost de-o cruzime 
neînchipuită. Legiunea din Nicomedia a ars Prusa din temelii şi a măcelărit 
populaţia. Melantios și soţia lui au căzut luptând cu eroism, iar Apronilla 
prinsă și dusă captivă. Când am aflat de cele întâmplate în Bithynia, am 
pornit numaidecât la Prusa. Zadarnică speranţă! Acolo am aflat că o parte 
din captivi fuseseră omorâţi din ordinul legatului imperial, guvernatorul 
provinciei, iar restul - trimiși la Roma, pentru jocurile cu fiare din circuri 
sau pentru a fi vânduți ca sclavi, Am căutat-o ca un nebun. Nimeni nu ştia 
dacă ea murise, sau fusese dusă captivă. Mi-a trebuit un an de căutare 
disperată până când zeii mi-au ajutat. Am aflat că Apronilla fusese 
cumpărată de către generalul Livianus Claudius, acum comandant al 
cohortelor care trec în Dacia. Da, este acum sclavă a lui Livianus 
Claudius... 

Vitellius făcu o pauză lungă. Aştepta ca Sarmis să-l întrebe ceva. 

— M-ai ascultat, Sarmis, sau dormi? îl întrebă. 

— Cele ce-ai spus m-au tulburat adânc, stăpâne... 

— De-atunci, Sarmis, m-am tot gândit într-una: boala mea în Bithynia 
mi-a fost dată de zei pentru a mă opri de la alte cruzimi, sau pentru a o 


întâlni pe ea? Dacă Apronilla mi-a fost hărăzită de ei, spre a mă chinui toată 
viaţa, atunci să ştii că este cruntă răzbunarea lor! 

Sarmis se întoarse şi se ridică într-un cot. 

— Nu, stăpâne, nu poate să fie o răzbunare a zeilor. Demult m-am 
convins de neputinţa lor. Dar uite că. se. crapă de ziuă. 

Prin fereastra înaltă și îngustă a castrului se arătau zorile. Peste crestele 
munţilor, cerul înroșit anunţa o dimineaţă însorită. 

În ziua ce urmă, Vitellius şi garda sa continuară drumul spre 
Viminacium. Spre seară, când soarele era gata să scapete după munți, cerul 
devenise plumburiu, acoperit de nori a căror culoare prevestea ninsoare, iar 
în lungul văii vântul şuiera năprasnic. Era încă devreme când începură să 
cadă picături rare de ploaie, amestecate cu fulgi mici de zăpadă ce alergau 
vânturaţi în toate părţile. Tribunul și garda îşi iuţiră galopul, căutând să 
ajungă la Viminacium mai înainte ca întunericul să-i învăluie cu totul. 

Viminacium era o fortăreață bine întărită, înconjurată cu ziduri puternice 
de piatră, cu turnuri de apărare în cele patru colţuri și la mijlocul laturilor, în 
lungul cărora se ridicau numeroase creneluri. De sus, din turnurile 
fortăreței, se vedea dincolo cetatea dacă Lederata înălțându-se pe malul 
împădurit al Danuviusului. În acest loc, din ordinul împăratului, legiunea 
Claudia aruncase în grabă, chiar în cursul acestei primăveri, un pod peste 
fluviu, între fortăreață și cetate, între imperiu și Dacia. Podul de vase de la 
Viminacium, lung, drept, solid şi bine ancorat, era un model de realizare 
tehnică a constructorilor militari romani. Pontoane grele din scânduri 
groase, bine cioplite și bine smolite, aşezate din cinci în cinci pași, se 
întindeau aliniate pe o distanţă de peste o mie de pași, strâns legate între ele 
prin grinzi groase de lemn, peste care se pusese calea de trecere, formată 
din scânduri de stejar, bine fasonate. Pe ambele laturi se prevăzuseră 
balustrade, care împiedicau căderea în apă în timpul aglomeraţiilor. 

La capul podului, Vitellius se opri. Îl uimeau mișcarea şi zarva ce se 
întețea îndată ce unităţile se angajau pe pod, deși ordinea era bine 
menţinută. În tot lungul podului se încrucișau coloanele compacte ale celor 
ce treceau în Dacia cu coloanele subțiri, întrerupte și neordonate ale celor ce 
se îndreptau în sens opus, spre Viminacium. Cele două rânduri de coloane 
se călăuzeau în bezna nopţii după făcliile purtate din loc în loc de fiecare 


unitate, deşi flăcările lor se pierdeau la mică distanță în ceaţă, răvăşite de 
rafalele cu fulgi mari, grei și pufoşi ce se îndesiseră peste măsură. 

Tribunul urmări mult timp centuriile şi cohortele ce se scurgeau prin fața 
lui. ÎL impresiona puterea imperiului și, în calitatea sa de trimis al 
împăratului, în aceeași măsură se simţea puternic și în siguranţă. 

Cu fața împietrită, Sarmis urmărea cum trec prin fața lui oameni din 
toate neamurile lumii, uriaşi cu părul blond din ţinuturi îndepărtate şi 
necunoscute de la miazănoapte: bretoni, gali şi germani; negri din 
deserturile dogorâtoare dinspre miazăzi: egipteni, numizi și etiopieni; 
oameni oacheși, cu bărbile vopsite în roșu-cărămiziu, de pe malurile 
Tigrului și Eufratului; treceau greci semeți, sirieni cu căutătura blândă, arabi 
cu fălcile ieşite, evrei cu mersul cocoșat și cu pieptul înăuntru, urmaţi de 
iberi țanțoşi și veseli, după care veneau traci trişti, bărboși, cu mers legănat 
şi uitătura aspră. Prin faţa lui treceau... treceau... oameni care nu urmăreau 
nimic şi care nu voiau nimic. Dacă n-ar fi fost jugul apăsător al Romei, care 
îi împingea pe toţi la moarte, cutremurat de ceea ce vedea, Sarmis ar fi fost 
împins să creadă că toate popoarele pământului porniseră împotriva 
neamului său. 

Prin urgia viscolului și ropotul coloanelor, pătrunseră dinspre 
Viminacium sunete ţipătoare de trompete ce se apropiau. Vitellius se uită 
într-acolo cu multă curiozitate. Se aştepta să vadă pe vreunul dintre legaţii 
sau tribunii comandanţi al cohortelor și legiunilor ce treceau în Dacia. După 
câtva timp, dintre fulgii deşi de zăpadă se ivi figura unui tribun semeţ, ce 
înainta călare în fruntea unei coloane. Ajuns aproape, la lumina făcliei lui 
Sarmis, privirile lor se încrucişară. Vitellius tresări la căutătura plină de ură 
cu care îl săgeta cel ce trecea prin faţa sa. Îl miră faptul că acesta se arătase 
cu totul surprins, şi pe faţa lui slabă, prelungă și osoasă apăruseră semnele 
dușmăniei. Acoperit de zăpadă, cu faţa udă şi învineţită de frig, pe care se 
întipăriseră urmele chefurilor şi desfrâurilor, tribunul Domitius Rufinus nu 
fusese recunoscut de Vitellius. 

Se îndepărtaseră trompetiştii. Coloanele începură să se mai subțieze. 
Legionari cu feţe triste, obosiţi, cu îmbrăcămintea și încălțămintea rupte, 
prin care pătrundea apa din zăpada topită, se târau după coloane în grupuri 
din ce în ce mai mici și fără ordine. Din urmă se auzea huruit înfundat și 
scârţâit întrerupt. Vittelius ştia ce va urma. Se apropiau de pod carele cu 


mașinile grele de război: catapulte!10%, baliste!11!, berbeci spărgători de 
ziduri şi aruncătoare de foc. In același timp, dinspre Lederata se îndreptau 


spre Viminacium carele din coloanele de aprovizionare a trupelor, în 
grupuri de câte trei sau patru, urmându-se la distanţă și strecurându-se cu 
greu pe lângă coloanele ce înaintau fără oprire. 

— Stăpâne, urmărești ceva? Aştepţi pe cineva? Neprimind nici un 
răspuns, Sarmis continuă: E mai liber podul și-am putea să înaintăm. 

Oprirea tribunului la capul podului i se părea lui Sarmis o nehotărâre a 
acestuia de a trece în Dacia şi, în nerăbdarea ce-l stăpânea, credea că 
scurgerea timpului încetase. 

— Pornim, urmaţi-mă! ordonă tribunul scos din gânduri. 

Mica gardă îl urmă strânsă. Pentru a-i lumina calea, Sarmis porni alături, 
având grijă să păstreze doi-trei pași mai în urmă, aşa cum cereau legile 
imperiului: un sclav nu putea să meargă în văzul tuturor alături de stăpân, 
cu atât mai mult cu cât acesta era militar şi tribun. Strângea cu nerăbdare 
frâul calului şi își apăsa pintenii în coastele animalului. Ar fi dorit să se 
arunce în apă sau să zboare, numai să se vadă ajuns mai curând pe pământul 
drag al ţării. Îl scoase din gândurile şi nerăbdarea ce-l stăpâneau o 
învălmășşeală ce se produse la câțiva paşi mai departe, obligându-l să se 
oprească. Un car ce venea dinspre Lederata fusese întors și tăiase drumul, 
caii ce-l trăgeau se ridicaseră în două picioare şi nechezau împreună cu alţi 
cai, pe care călăreau mai mulţi centurioni. Nimeni nu-i putea stăpâni. 
Printre animalele dezlănţuite fuseseră prinși și câţiva legionari din coloana 
ce înainta. Totul se produse cu iuțeala fulgerului. Calul unui centurion făcu 
câteva mișcări înapoi și lovi un legionar. Era un gal. Acesta căută să se 
ferească şi se retrase spre balustradă. Crupa calului îl atinse din nou, 
balustrada se rupse, şi legionarul fu aruncat în apă. Fără nici un semn de 
şovăire, Sarmis sări de pe cal, prinse o parte din parapetul rupt, și se aruncă 
în apă. Gestul lui îl miră pe tribun: pentru un legionar, cine și-ar fi pus în 
pericol viaţa pe un astfel de timp? Un ostaș din gardă ridică repede făclia pe 
care Sarmis o aruncase şi căută să lumineze fața apei. Vitellius urmări cu 
încordare lupta ce se dădea în valuri pe viață şi pe moarte. Bun înotător, 
Sarmis împinse spre pod bucata de lemn cu care sărise în apă și se repezi cu 
toată puterea spre nefericitul ce se zbătea să nu se ducă în adânc. Văzuse că 
cel ce căzuse nu ştia să înoate și orice întârziere i-ar fi fost fatală. Ajunse 
lângă el din câteva salturi și-l prinse cu putere de tunică. Acesta întoarse 
capul, îl privi cu disperare pe salvator și încercă să-l apuce cu brațele. 
Sarmis înţelese că situaţia devine periculoasă. Se uită în jur, căutând 
îngrijorat bucata de lemn pe care o împinse în susul apei, în speranţa că o va 


putea opri cu picioarele. Începu o luptă disperată, în care apărea la suprafaţa 
apei când unul, când celălalt. 

De sus, de pe pod, Vitellius urmărise încordat situaţia. Socoti că totul 
depinde de numai câteva clipe, în care s-ar fi putut evita ca cei doi oameni 
încleștaţi să se ducă la fund pentru totdeauna. Lângă pontonul de sub el, 
bucata de parapet aruncată de Sarmis plutea când în sus, când în jos, 
rotindu-se în vârtejul apei. Fără să piardă timp, cu mișcări repezi și sigure, 
sări de pe cal pe pod, şi de acolo pe capul pontonului, apoi se aruncă în apă 
chiar lângă bârna de lemn, pe care o împinse cu toată puterea spre Sarmis. 
Era hotărât să-și salveze cu orice chip sclavul. Simţindu-se lovit în spate 
tocmai în momentul când se afla la suprafața apei, Sarmis înţelese 
fulgerător cele ce se petreceau, îl văzu pe tribun înotând spre el și prinse 
curaj. Cu toată energia de care mai dispunea, se roti în braţele încleştate ale 
victimei, îl lovi cu capul direct în față şi, continuând să calce apa cu 
picioarele, se desprinse puţin din strânsoare. În aceeași clipă apucă lemnul 
cu o mână, iar pe cealaltă o înfipse în gulerul tunicii legionarului, tocmai în 
momentul când acesta începuse să se ducă la fund. Nici n-a avut vreme să 
vadă că în același timp și tribunul se repezise cu aceleași mișcări. Nu le-a 
fost greu apoi să-l facă să înţeleagă că trebuie să se prindă de lemnul 
plutitor, şi nefericitul se lăsă cu încredere în mâinile salvatorilor. Între timp, 
legionarii din gardă aruncaseră două frânghii și stăteau gata pregătiți să-i 
tragă sus. Cu ajutorul celor de pe pod, toţi trei ieșiră repede din apă. În jurul 
lor, vântul şuiera năprasnic, fulgii de zăpadă jucau în rafale, se lipeau şi se 
topeau pe îmbrăcăminte, din care se scurgea apa. Porniră pe jos în grabă, 
urmați de legionarii din gardă. Se auzeau din urmă tot mai aproape huruitul 
şi scârțâitul carelor şi mașinilor grele de război, ce înaintau încet pe pod. 
Alături de tribun, Sarmis mergea fără să ia seama la cele ce se petreceau în 
jurul lor, fără să se gândească la fapta plină de omenie ce o săvârşise și nici 
la pericolul prin care trecuse. Nu simţea frigul, nu-l interesa momentul şi nu 
dădu importanță la nimic. Cu ochii aţintiţi înainte prin întunericul slab 
luminat de făclii, pornise aproape în fugă, lăsându-l în urmă pe tribun, 
împins de dorința nestăvilită de-a pune piciorul cât mai repede pe pământul 
drag, pe care îl părăsise de doisprezece ani. Ajuns la capul podului, simțind 
pământ tare sub picioare, nu se mai putu stăpâni. Înaintă câţiva paşi în fugă, 
simula o cădere și, cu o încordare ce-i străbătu toată fiinţa, sărută glia 
strămoşească, mai înainte ca tribunul să fi avut timp să vadă cele ce se 
petreceau. 


Castrul Lederata, fostă cetate dacă, era o construcție de piatră şi de lemn, 
ce se înălța pe o ridicătură de pământ din apropierea podului, împrejmuită 
cu gard întărit și șanț de apărare. La îndemnul lui Sarmis, tribunul ceruse 
centurionului comandant al castrului să i se aducă o măsură de vin dac și 
miere. Vinul dac, mai gros şi mai tare, amestecat cu miere era un bun leac 
pentru scoaterea răcelii din trupuri. În încăperea din castru se făcuse repede 
cald. Jerbe frumoase de scântei săreau din lemnele de brad, ce trosneau cu 
flăcări într-una schimbătoare. 

Așezaţi în jurul focului, cei trei eroi, care făcuseră în plin viscol o baie 
în apa rece a fluviului, ţineau în mâini ulcele cu vin, din care se ridicau 
aburi ușori și calzi, sorbeau în tihnă, fiecare cu gândurile lui. După un timp, 
Sarmis rupse tăcerea; 

— Bunul Plutarh îmi spunea adesea: „Să ştii că bolile nu vin de la zei, şi 
viața nu ne-o scurtează zeii, ci numai neglijenţa şi greşelile noastre". Astă- 
seară, însă, nimic nu s-a făcut din greșeală și nici din neglijenţă, a fost o 
întâmplare nefericită... 

După ce Sarmis tăcu, în încăpere se lăsă din nou liniștea şi ea ținu mult 
timp. Printre trosnetele focului se auzeau sorbituri rare, urmate de câte-o 
tuse uşoară, semn că vinul era tare şi fierbinte. 

— Ia spune, galule, începu tribunul, vorbind rar, cum te cheamă? De 
unde vii și cum se face că vrei să-ţi laşi oasele în Dacia? 

Galul își şterse cu dosul palmei mustaţa blondă și lungă până spre 
urechi, își ridică în sus ochii albaştri-cenușii, tuşi de câteva ori şi se mișcă 
stângaci, neştiind cum să înceapă. Era înalt şi spătos, avea barba mare, părul 
îi cădea în plete lungi ondulate și încâlcite, privirea era liniştită şi arăta 
supus şi ascultător ca un copil. Măsurându-l din ochi, Sarmis înțelegea de 
ce se simţise strâns ca într-un cleşte între brațele lui puternice şi fuseseră în 
pericol amândoi să se înece. Alături de el, galul arăta ca o forță neslobozită, 
ca un leu îmblânzit; figura lui părea aceea a lui Thor, care, când arunca 
ciocanul în cer, făcea să se cutremure întreg pământul. Târziu, galul începu 
să vorbească sfios. 

— Cluvianus, tribune! răspunse aproape în şoaptă. Sânt galul Cluvianus, 
născut în pădurile cu copaci groși, ce-și pierd vârfurile în nori, din Galia. 
Galia e mare și frumoasă, tribune! Acolo unde m-am născut eu i se spune 
Aquitania, ţară departe, spre apus, ce se întinde până la marea cea mare. 
Acolo trăim noi, galii. 


— Și cum de-ai ajuns aici, galule? insistă tribunul. Galul vorbi cu mai 
multă hotărâre, deşi vocea îi era tot potolită: 

— Tribune, sânt mai bine de douăzeci de ani de când tribul meu s-a 
ridicat împotriva imperiului și a dat lupte grele cu legiunile romane. Eu am 
luptat din toate puterile, şi lângă mine au luptat toţi cei care munceau și 
trăiau pe campurile mele. Stăpâneam atunci mari întinderi de pământ. Dar 
am fost înfrânți, şi cei care au scăpat cu viaţă am fost prinşi, duşi la Roma și 
vânduți ca sclavi. Pe mine m-a cumpărat Quintus Apuleius, stăpânul unei 
şcoli de gladiatori. Mă văzuse voinic, puternic, cu muşchi tari. Pe vremea 
aceea nu eram decât cu puţin trecut peste douăzeci de ani. Ca gladiator am 
luptat de multe ori în circuri şi întotdeauna am ieșit învingător. Ultima luptă 
am dat-o împotriva a trei sarmaţi. Atunci am crezut că-mi sosise sorocul 
morții și, cuprins de disperare, am dat lovituri la care niciodată nu mă 
gândisem, pe care nu le învățasem niciodată și, ca o adevărată minune a 
zeilor, am ieşit învingător. Mulțimea din tribunele circului m-a aplaudat 
nebună şi a cerut împăratului să-mi dea libertatea. Am devenit om liber. 
Dar, Quintus Apuleius mi-a cerut să mă vând lui și mi-a oferit până la de 
cincizeci de ori preţul obişnuit pentru un gladiator. L-am refuzat. În Roma, 
rămas liber, am întâlnit alți gali, și de zece ani fac parte din legiunea galilor 
trimisă în Tracia. 

Galul tăcu. Niciodată nu vorbise atât de mult de când fusese luat captiv 
și vândut ca sclav. Duse cana la gură şi o goli până la fund. 

— Dar n-am terminat, tribune, continuă galul, lăsând jos oala de la gură, 
poate mâine n-o să mai am timp să vă spun. 

Se ridică în picioare, înalt cât un munte, și-l fixă cu privirea pe tribun. 
Vorbi hotărât şi apăsat: 

— ie, tribune, şi sclavului tău vă datorez viața! Mă leg aici, în numele 
zeilor mei şi al lui Jupiter, că galul Cluvianus va fi gata oricând să-și dea 
viaţa pentru voi! Noi, galii, ştim ce este recunoştinţa și ne jertfim pentru ea! 

— Nu trebuie să-mi fii recunoscător mie, galule, spuse tribunul, cu voce 
domoală, ci lui Sarmis, el s-a luptat cu tine şi el ţi-a salvat viața. 

— Amândoi, tribune! murmură galul, adânc mișcat. 

Se întinseră pe paiele din jurul focului şi, toropiţi de căldură și de vinul 
băut, somnul îi cuprinse îndată. De afară se auzea pe la ferestre șuieratul 
năprasnic al viscolului. Focul pâlpâia slab, gata să se stingă. 


4 


Abia se luminase de ziuă când tribunul și garda sa ieşiră din castru, 
pregătiți pentru plecare. Vântul şi ninsoarea încetaseră. Nori grei, 
plumburii, se mişcau alene, retrăgându-se către miazăzi, lăsând în urma lor 
întinse goluri de cer albastru. Zăpada moale, umedă şi pufoasă acoperea 
totul într-un strat alb, curat. 

Din puţinele cuvinte pe care le schimbase cu centurionul comandant, 
Vitellius aflase că generalul Livianus Claudius își instalase campul lângă 
cetatea Getidava, cale de două zile de mers pe drumul către Tibiscu. Până la 
Getidava, putea poposi o noapte la jumătatea drumului, în campul unei 
centurii ce îngrijea de paza și de ordinea circulaţiei. 

În apropierea porții castrului, galul Cluvianus se pregătea şi el de drum. 
Căuta să prindă momentul potrivit pentru ca să mai vorbească încă o dată cu 
tribunul. Echipat ca un luptător gal, avea îmbrăcămintea strânsă pe trup: 
pantaloni legaţi jos la gleznă, tunică strâmtă de culoare verde, lungă până la 
genunchi, și saia de lână cu șuviţe lungi agăţată de umeri. Sub tunică, pe 
piept, se vedea cămașa de zale, pe cap îşi pusese casca galică de fier, la şold 
agăţase cu lanț spada mare, iar în mână ţinea o suliță grea, cu vârf de fier, 
bine ascuţit. Era atât de voinic și de înarmat galul, încât părea un uriaş gata 
să se lupte cu ciclopii. 

Când văzu că tribunul e gata de plecare, se apropie și-l salută: 

— Tribune, toţi zeii să te aibă în paza lor, primeşte salutul meu! Galul 
Cluvianus nu uită legământul făcut aseară! 

— Mergi sănătos, galule! Dar ce, parcă nu te grăbești să pleci. 

— Pornesc îndată să-mi caut cohorta, tribune. Mă aştept să fiu aspru 
pedepsit pentru încercarea de a dezerta. Când am căzut de pe pod 
rămăsesem în urmă, să-mi leg sandalele. Nu știe nimeni ce s-a-ntâmplat cu 
mine, numai tu şi cu sclavul tău... 

Tribunul rămase puţin pe gânduri, apoi ceru lui Sarmis un papyrus și 
începu să scrie: 

„Tribunul Hammonius Vitellius din garda împăratului, către tribunul 
comandant al cohortei a V-a din legiunea galică: Salut! Galul Cluvianus 
Apuleius, căzut în Danuvius, împins de niște cai nărăvași, a fost salvat de 
sclavul meu. Galul a rămas peste noapte cu noi." 

Îi întinse papyrusul şi dădu pinteni calului. Garda îl urmă. Porni pe 
drumul dintre Lederata și 'Tibiscu, ce şerpuia printre păduri şi peste plaiuri, 
printre dealuri și munţi, prin văi şi pe lângă ape. În depărtare se vedeau 


crestele albe ale munţilor acoperite de zăpadă, puternic luminate de razele 
soarelui. 

După ce se depărta de Lederata, lăsă calul să meargă în voie. Pe faţa lui 
îşi făcuse din nou loc umbra îngrijorării. Cu toate că nu-l -întrebase de-a 
dreptul, centurionul de la Lederata îi spusese că, după cât își amintea, nu 
văzuse nici o sclavă printre cei ce-l însoţiseră pe Livianus Claudius. ÎI 
chinuiau într-una gândul şi întrebarea: unde se află Apronilla, fusese oare 
trimisă înapoi la Roma pe timpul iernii? Dacă ea nu se afla la Getidava, 
toată strădania lui de a obține de la împărat misiunea de trimis pe lângă 
general rămânea fără nici un rezultat. 

La câţiva paşi în urmă, Sarmis povestea legionarilor din gardă despre 
războiul dintre imperiu şi daci, din anul când el fusese luat captiv. 

— Sarmis, ce tot îndrugi acolo? strigă tribunul dornic să-i vorbească. 

Sarmis îndemnă calul şi se apropie. 

— M-ai chemat, stăpâne? 

Tribunul îi aruncă o căutătură cercetătoare, zâmbind ușor, stăpânit. 

— După tonul cu care povesteai, ţi-a venit curajul. Sosit în Dacia, ai 
început să mă lași singur? 

Lui Sarmis nu-i scăpă nuanţa de glumă din vocea tribunului. 

— Nu, stăpâne, cât timp vei fi în Dacia, Sarmis nu te va părăsi 
niciodată... iar dacă vei trece la noi, ne vom trăi viața împreună! 

— Îmi tot spui „stăpâne”. Aici nu-ţi mai sânt stăpân. M-am legat că din 
clipa trecerii în Dacia eşti un om liber! 

— Vorbeşte mai încet, stăpâne! Dacă sântem auziţi, oricare legionar din 
garda ta m-ar putea denunța la primul castru unde vom poposi. Nu vreau să 
mă mai văd legat și trimis în altă parte a imperiului. După o scurtă pauză, 
continuă: Dacă fugi cu Apronilla în Dacia, Sarmis va fi cel mai devotat 
prieten al lui Hammonius Vitellius... 

— Cât de neînțeles ești, Sarmis! Eu, să fiu în situaţia ta, aș fugi şi m-aș 
pierde în pădurile astea neumblate. 

— Poate că aşa ai face, stăpâne! Eu sânt dac, şi un dac nu poate fi 
trădător. Noi preferăm moartea, trădării! Bunul Plutarh îmi spunea că în toți 
oamenii există dorinţa fierbinte de a fi liberi şi fiecare doreşte mai multă 
libertate decât aceea pe care o are. Plutarh se bucura când vedea cum sosesc 
la Roma galerele încărcate cu sclavi și captivi, prinşi de armatele 
cotropitoare ale imperiului. El era convins că, cu cât vor fi mai mulţi sclavi 
în imperiu, cu atât mai apropiată va fi prăbuşirea lui. 


— Da, ai dreptate, spuse tribunul. Poate că grecii vor stăpâni Roma. Dar, 
spune-mi, el credea în zei? 

Sarmis vorbi, după un timp de gândire: 

— Nu, stăpâne, nu credea în nici un fel de zei, nici buni, nici răi, deşi un 
timp el a oficiat la un templu. Pentru el, oamenii buni ca și cei răi sânt aci, 
pe pământ, altceva nu există, și pentru liniştea sufletului e mai bine ca omul 
să nu creadă în existența lor. Și avea dreptate. Îmi aduc aminte de cele 
întâmplate la Carsidava în ziua când s-a aflat că vin romanii. Mama se 
rugase fierbinte către Zamoixis, zeul nostru cel mare, să-i abată din drum pe 
cotropitori și să ne scape, dar, cu toate rugăciunile ei, toți am fost prinși, 
puşi în lanţuri și duși, iar cetatea noastră - prădată şi arsă. Pe drum, mama 
şi-a dat sfârșitul. Atunci crezusem că Zamolxis nu auzise rugăciunile sau nu 
vrusese să ne ajute. El, Plutarh, m-a făcut să văd limpede, și de atunci nu m- 
am mai rugat la zei. 

Sarmis tăcu. Caii mergeau în pas potolit. Soarele se ridicase și norii 
dispăruseră de pe cer. De prin copaci cădeau picături mari de apă din 
zăpada ce se topea, biciuită de razele fierbinţi. La câteva sute de pași, în 
faţă, se vedea cum drumul intră într-o pădure deasă, șerpuind pe coasta 
muntelui. 

— Ai tăcut, Sarmis? Ai trăit mult timp pe lângă acel istoric şi filozof 
grec, ai auzit și ai învăţat multe de la el. Povestește-mi ce viaţă ai dus tu 
acolo, la Plutarh? 

— Ar fi cazul să fim mai bine atenţi la tot ce se mișcă în jur, stăpâne! 
Sântem în Dacia... eu îmi cunosc neamul... 

— Lasă, Sarmis, povesteşte! Pe aici au trecut atâtea cohorte şi legiuni, 
nu se încumetă ei... 

După ce tușşi şi trase adânc aer în piept de câteva ori, Sarmis începu să 
povestească frânturi din viaţa trăită ca sclav la marele filozof și istoric. 
Plutarh îl cumpărase într-o vreme când se gândea să pornească într-o 
călătorie în Dacia. Acolo, învățase deopotrivă limba romanilor și pe cea a 
grecilor şi ajunsese să le cunoască atât de bine, încât marele învăţat îi 
dăduse adesea să-i scrie frumos unele din lucrările lui, mai ales capitole din 
marea sa operă Vieţile paralele ale oamenilor iluștri, din care Sarmis reuşise 
să învețe multe și mai ales să vadă lumea cu alți ochi. Mai păstra încă mult 
respect pentru blânda şi frumoasa lui soţie, Timoxena și îi mai răscolea 
sufletul gândul la sora acestuia, Lamia, o fată plăcută, nu atât de frumoasă 
pe cât era de bună. Într-o iarnă, pe când se întorcea cu Lamia dintr-o cetate 


din apropiere de Cheroneea, îi prinsese pe drum un viscol năprasnic, cum 
rar se văzuse pe acolo. Dacul, învăţat cu gerurile din ţara sa, se luptase cu 
urgia vremii şi purtând fata pe braţe o dusese acasă, salvând-o. După aceea 
căzuse greu bolnav şi multe săptămâni în șir fusese îngrijit de fată, cu atâta 
devotament, încât el înțelesese dragostea ei. Revenind la gândurile ce-l 
frământau, Sarmis continuă: 

— De multe ori m-am întrebat: de ce și-o fi amânat bunul Plutarh 
călătoria în Dacia? Abia acum pot să înţeleg: el știa că aici, pe Danuvius, 
Roma făcea pregătiri de război și nu se putea încumeta să pornească spre 
aceste ținuturi tulburi, pline de primejdii. Atunci nădăjduisem că, după acea 
călătorie, marele învăţat se va apuca să scrie ceva despre viaţa și trecutul 
dacilor, şi eu luasem hotărârea să-l ajut din toate puterile. Dacă el ar fi 
întocmit o istorie a Daciei... 

— Stai, Sarmis, ai văzut? îl întrerupse tribunul, strân-gând frâul calului. 

— Ce să văd, stăpâne? 

Vitellius întinse mâna şi arătă în lungul drumului. - Acolo, aproape de 
cotitură, parcă a nălucit ceva de-a curmezișul drumului. 

— Poate să fi fost vreo pasăre mai mare sau vreo jivină de-a pădurii. Eu 
zic, stăpâne, că trebuie să fim mai cu luare-aminte şi n-ar strica să ne 
grăbim. 

— Crezi că, intrat în Dacia, începe să mă stăpânească teama de daci? îl 
întrebă râzând. Se întoarse spre Sarmis și îl privi lung. Și aşa cu acea 
Lamia, zici că te-a îngrijit bine? Nu cumva pe viscolul acela ai strâns-o prea 
tare în braţe? 

— Stăpâne, la ce te gândeșşti!... 

—Spui că era frumoasă. Dar ascultă, Sarmis, tu n-ai iubit niciodată? 

După un timp de frământare, Sarmis răspunse: 

— Am avut o dragoste nefericită, stăpâne! Sânt de atunci mai mult de 
doisprezece ani. Eu aveam optsprezece, şi ea abia împlinise cincisprezece. 
A fost dragostea curată a fragedei tinereţi, dar totul a fost rupt cu cruzime, 
de când m-au dus în captivitate... 

— Aşadar, n-ai nici tu sufletul gol și rece. Mai este încă plin și cald de 
amintirea şi de dorul dragostei... 

— Nu mai are nici un rost să mai sper, stăpâne! Pentru ce să mai 
scormonim trecutul sau să mai suferim pentru morţi ori pentru cei ce ne-au 
uitat? Tu crezi, stăpâne, că peste doisprezece ani ai putea să mai vorbeşti 
sau să mai speri în dragostea Apronillei? 


Tribunul îl săgeta cu o privire tăioasă. 

— Apronilla?! Cum poţi să gândești astfel? Dragostea noastră va fi 
fierbinte şi peste douăzeci, și peste cincizeci de ani, cât timp inimile noastre 
vor mai bate în piepturi! 

— Valurile tinereţii, stăpâne! Poţi să ştii ce va fi în sufletul tău peste 
zece ani? 

Sarmis clătină uşor capul a descurajare. Pe faţa tribunului se așternură 
umbrele îndoielii, dar își reveni repede. 

— Nu mi-ai răspuns, Sarmis! Ai iubit-o sau te-a iubit Lamia? 

— Cred că da, stăpâne. Nu ne-am vorbit însă niciodată despre aceasta. 
Se prea poate ca ea să fi suferit. Când plecam departe cu Plutarh, ea ne 
petrecea plângând. Să fi plâns pentru mine, sau pentru fratele care pleca? 

Sarmis tăcu. Ropotul cailor răsuna întărit de ecoul stâncilor ce străjuiau 
o parte a drumului. În faţă se întindea pădurea deasă, neumblată, cu copaci 
seculari. Se apropia căderea nopţii. Îşi roti privirea în jur, stăpânit de 
îngrijorare. Peste vârfurile copacilor, în lungul văilor, se lăsa pâcla 
sfârşitului unei zile frumoase de primăvară. Recunoştea locurile, şi valurile 
amintirilor din copilărie îi inundară sufletul. 

— Sânt mulţi ani, stăpâne, poate cincisprezece, de când am trecut cu 
tatăl meu pe aici. Cunosc munţii, pădurile și văile. Continuă să vorbească, 
deşi nu mai era sigur dacă tribunul îl ascultă: Peste muntele din faţă își avea 
moșia un unchi, frate al mamei. Acum, de când legiunile romane stăpânesc 
aceste plaiuri, cine ştie ce s-o fi petrecut cu el?! 

Întoarse capul spre tribun. Acesta, tăcut, împietrit, se uita atent undeva 
departe şi părea că nu-l mai ascultă. 

— Cine să fie omul acela din fața noastră, Sarmis? 

La câţiva zeci de paşi, în cotitură, un dac stătea în mijlocul drumului, cu 
arcul pregătit să sloboade săgeata. 

— Vom fi atacați, stăpâne! Trebuie să ne oprim și să ne îndepărtăm 
repede de acest loc, altfel... 

Nici nu termină ce avea de spus, când dacul porni în fugă, de-a lungul 
drumului, îndepărtându-se. Înţelegea numai el ce li se pregătise. Nu era de 
pierdut nici o clipă. 

— Gellius, pe Jupiter, să-l prinzi pe dac şi să-l aduci la mine! ordonă 
tribunul, întorcând în loc calul. 

Din mijlocul gărzii, un legionar voinic ca un atlet, dădu pinteni calului 
şi, cu sulița și scutul pregătite pentru luptă, porni ca o furtună, urmat de 


ceilalți. Nu apucară însă să înainteze mai mult de cincizeci de paşi, și o 
ploaie de săgeți se revărsă asupra lor din pădure. 

— Înainte! strigă tribunul, socotind că prin fugă vor ieși repede din 
situația primejdioasă în care se aflau. 

Dar ordinul se dovedi de prisos. În faţa lor, la alte câteva zeci de paşi, un 
copac se prăbuși, închizând drumul. Dincolo de el, Gellius continua să-l 
urmărească pe dacul fugar. 

— După mine, tribune! spuse Sarmis cu hotărâre, văzând că viaţa tuturor 
e în pericol. Nu mai avem decât o singură scăpare! 

În faţa pericolului, disciplina dispare. Instinctul de conservare începe să- 
| stăpânească pe om când fiecare clipă devine prețioasă. Cotind spre 
dreapta, Sarmis intră în pădure în plin galop, ocolind cu dibăcie trunchiurile 
groase ale brazilor și fagilor. Tribunul și întreaga gardă îl însoțeau. Din 
urmă le şuierau pe la urechi săgețile, multe rămânând înfipte în copaci sau 
încurcate printre crengile stufoase. Hotărârea lui Sarmis îi scosese pentru un 
moment din pericolul în care se aflau. Pe măsură ce se depărtau, tot mai 
rare erau săgețile, și în curând, în jurul lor se întindea numai liniștea adâncă 
a pădurii nesfârşite. Din goana cailor, Sarmis reuşi să-şi dea seama de locul 
unde se aflau, după vârfurile stâncilor ce se profilau în sus pe povârniș, pe 
deasupra pădurii. Își reamintea bine potecile și văile prin care umblase cu 
mulţi ani în urmă, căci muntele şi pădurea arătau neschimbate, chiar și după 
trecerea a zeci de ani. Nu se opri decât când ajunse în faţa unei stânci care 
se înălța pieptiș din coasta muntelui ce domina pădurea. Făcu semn să 
descalece şi, trăgând calul de frâu, porni în sus pe o brână spre o grotă a 
cărei gură întunecoasă se căsca la câțiva paşi mai sus, ca o rană imensă în 
peretele prăpăstios de piatră. 

— Să ne grăbim, tribune! șopti Sarmis cu înfrigurare. Este singurul loc 
unde am putea să rezistăm primelor lovituri! 

— Crezi că vom fi urmăriţi? întrebă Vitellius, frământat de întorsătura 
pe care o luase întreaga situație. Nu era mai bine dacă fugeam înapoi, către 
Lederata, până ieșeam din pădure? 

— Nu, tribune! Când am fost atacați din față, poţi să fii sigur că la 
câteva sute de paşi în urmă se aflau alţii, gata să ne lovească dacă am fi 
încercat să facem cale întoarsă. Aci, între drum și munte, sântem ca şi 
încercuiți şi singura noastră salvare nu poate să fie, pentru un timp, decât 
această grotă, în sânul muntelui. 


Intrarea în grotă era destul de înaltă și destul de largă, iar interiorul, mult 
boltit către fund, se prelungea şi se strâmta, urcând în pantă uşoară, pe 
măsură ce pătrundea în adânc. Pe lângă unul din pereţi susura un izvor cu 
apă limpede. Aerul era umed, rece și cu miros greu de peşteră. 

— Dacă aş mai crede în zei, aş spune că ei ne-au ajutat. Au încăput toți 
oamenii și caii. Acum, să ne întărim intrarea. Trebuie să putem face față 
atacului. 

Tăcut, Vitellius își strângea neliniștit fălcile. Faţa îi era întunecată de ură 
şi de neputinţă. Prinderea sa ar fi însemnat o mare victorie pentru daci, iar 
pentru el, moartea, sau - dacă scăpa cu viaţă - neputinţa de a o mai căuta și 
elibera pe Apronilla. Ridică hotărât capul, fără să mai privească spre 
Sarmis, şi dădu ordin legionarilor: 

— Pregătiţi arcurile și săgețile, sulițele şi scuturile! 

— Tribune, îndemnul meu este altul, șopti apăsat Sarmis. 

— Da, îndemnul tău... Ce vrei să-mi spui? 

Pe Vitellius îl neliniștea faptul că, de când fuseseră atacați de daci, 
sclavul său nu mai pronunţase cuvântul „stăpâne". 

Cu multă liniște și tot atâta hotărâre, Sarmis continuă: 

— Dacă vom fi atacați, noi să tragem cu arcurile numai pentru ca să le 
arătăm că avem cu ce să ne apărăm, dar să nu lovim pe nici unul. Continuă 
după o scurtă tăcere: Rănind sau omorând un dac, ar însemna să pierdem și 
ultima șansă ce ne-a mai rămas pentru a scăpa cu viaţă și a ne continua 
drumul. La aceste cuvinte, tribunul îl privi cu îndoială crescândă, dar nu 
mai avu timp să spună ce avea de gând, căci o săgeată îi şuieră pe deasupra 
capului şi se înfipse în peretele din fund al grotei. Ca la un semn, toți se 
aruncară la pământ şi pregătiră repede arcurile, căutând să se adăpostească 
în dreptul scuturilor. Întunericul cuprinse repede pădurea deasă. Şuieratul 
săgeţilor se îndesi, fără ca prin pâcla greu de pătruns de afară să se poată 
zări vreo mişcare. Câteva valuri de săgeți porniră din grotă, trase mult pe 
deasupra - fiecare legionar socotise cuvintele lui Sarmis drept ordin - deși 
tribunul nu luase încă nici o hotărâre. În curând însă totul se linişti, și în jur 
se întinse tăcerea pădurii și a nopţii ce se lăsa. 

— Am priceput, spuse Sarmis mai mult pentru sine, simțind supărarea 
lui Vitellius, ei au aruncat săgețile spre a ne face să ne dăm seama că sântem 
încercuiți. 

— Și nu te bucură? îl întrebă tribunul, cu oarecare ironie în voce, din 
care nu lipsea mânia. 


— Poate că da, tribune! îmi va fi mai uşor să încerc singura şansă ce ne- 
a mai rămas. 

— Adică pe care o ai! Te-ai gândit mult până când ai făcut planul acesta 
de a mă preda în mâna dacilor? îi spuse tăios. 

La aceste cuvinte ale tribunului, Sarmis nu răspunse, înțelegea, cu multă 
durere, ce bănuială grea îl stăpâneşte. În sufletul său se produse o schimbare 
ca o prăbușire. De la prima încercare grea în care se aflau, acela pe care 
începuse să nu-l mai considere un stăpân își pierduse încrederea în el. Tăcu, 
deși știa că tribunul aşteaptă un răspuns. 

— Nu spui nimic, sclavule? se răsti Vitellius. 

— Stăpâne, când un sclav nu se mai bucură de încrederea stăpânului și 
este bănuit de trădare, moartea lui nu mai poate să întârzie... şi cu atât mai 
mult torturile... 

Cuvintele lui Sarmis măriră și mai mult frământarea tribunului. Mult 
timp, Vitellius se întrebă dacă cele spuse de sclav fuseseră pornite din aceea 
că se vedea în deplină siguranţă, sau din mâhnirea ce-l cuprinsese. 


5 


Trecuse de mult miezul nopţii. De pe cerul spuzit de stele, luna privea 
rece printre crengile copacilor, luminând stânca și intrarea în grotă. Din 
când în când, liniştea era tulburată de strigăte de huhurezi ce răsunau când 
dintr-o parte, când din alta. Focul din grotă, ascuns după un colţ de stâncă, 
mai pâlpâia slab. În jurul jăraticului, legionarii dormeau somn zbuciumat, 
culcaţi pe frunzele uscate și pe grămezile de iarbă pe care le găsiseră la 
intrare. Numai cele două străji din schimbul de pază scrutau plini de 
încordare întunericul pădurii, străpuns din loc în loc de razele lunii și 
urmăreau mişcările din jurul focului pe care dacii îl aprinseseră chiar de la 
căderea nopţii, într-o mică poiană, la peste o șută de pași de grota în care ei 
se aflau încercuiți. Rezemaţi de stâncă în gura grotei, Vitellius și Sarmis 
stăteau unul lângă altul, pe o grămadă de fân uscat, fără să-și spună un 
cuvânt. Tribunul se mișca într-una, neliniștit si îngrijorat, supărat de 
muţenia sclavului. În sufletul lui se dădea o mare luptă. De multe ori 
întorsese capul și privise faţa împietrită a sclavului, care la lumina palidă a 
lunii părea cioplită în piatră. Liniştea lui Sarmis îl supăra și mai mult. Nu se 
mai putu stăpâni în cele din urmă. 

— Spune-mi, ce pui la cale? îl întrebă apăsat, în şoaptă. 


Sarmis nu răspunse. Întoarse încet capul spre tribun şi-l fixă prin 
întuneric ca şi cum ar fi vrut să-l privească adânc în ochi. 

— Stăpâne, ai spus de mai multe ori că, o dată intrat în Dacia, eu sânt 
liber. Vorbea ușor, stăpânit, şoptit. Întreb acum hotărât pe tribunul 
Hammonius Vitellius: își mai ţine cuvântul dat? 

Câteva clipe se lăsă între ei o liniște apăsătoare. Departe, se auzi 
strigătul unui huhurez. 

— Da! Eşti liber! rosti hotărât Vitellius. 

— Tribune, să stai pe loc, să nu pormeşti nimic! Aşteaptă-mă! 

Sarmis se ridică, sări uşor peste bolovanii mari de piatră de la intrarea în 
grotă şi, fără cel mai mic zgomot, târându-se pe brânci, porni spre dreapta, 
în lungul povârnişului. Ştia o brână pe care se putea coborî printr-un mic 
ocol, fără să pătrundă de-a dreptul în pădure. La plecarea lui, tribunul nu 
schiţase nici un gest. Ar fi putut să-l străpungă pe sclav cu sulița sau să-l 
sfârtece cu spada. Felul în care fusese părăsit îl uimise și-l revoltase atât de 
mult, încât un timp rămăsese împietrit, ascultând numai cum dispărea în 
noapte. Se ridică apoi hotărât, trezi garda şi se pregăti de luptă. 

Sarmis înainta pe brână pas cu pas, cu spatele lipit de stâncă. Ştia că 
viaţa îi e în pericol. Dacii, care păzeau intrarea grotei, nu puteau să fie prea 
departe, ascunși după trunchiurile copacilor. La orice mișcare greșită, în 
clipa când ar fi fost simţit, l-ar fi străpuns săgețile, sulițele sau topoarele 
aruncate de ei cu multă îndemânare. Îşi încorda mușchii și simţurile. 
Trebuia să calce cu multă grijă pe fiecare colț de stâncă, fără să prăvălească 
nici o piatră, cât de mică. Broboane mari de sudoare se iviră pe faţă şi pe 
gât. Continua să coboare. Simţi sub picioare pământul neted. Nu putea să-și 
dea seama cât timp se scursese, înainta câţiva paşi, căutând să ajungă între 
trunchiurile groase și dese ale brazilor din apropiere, şi se opri locului, cu 
răsuflarea reținută. Auzise trosnete de vreascuri. Ascultă încordat. Alte 
trosnete se auziră în spate. Se pregăti de luptă, dar nu mai avu timp: din 
două părţi, se simţi strâns ca într-un cleşte. 

— Ţine-i bine mâinile, eu îl leg cât ai clipi, auzi pe unul dintre ei. 

Sarmis nu se smuci. Nu încercă nici un fel de opunere. Se produsese 
tocmai ceea ce dorise el: să intre în legătură cu dacii care îi încercuiau. I se 
puse un nod în gât. Auzise vorbe din limba dragă a copilăriei. Nu se mai 
putu stăpâni: 

— Am ajuns acasă! şopti năpădit de fericire. Apoi, către cei ce-l 
prinseseră, rosti cu voce aproape sugrumată: Fraţilor, lăsaţi-mă să vă 


îmbrăţișez! Sânt un dac ca și voi . Am trăit în sclavie, în imperiu... 

Un moment, strânsoarea mai slăbi. Cel care îi ţinea mâinile rămase 
nemișcat. 

— Ozio, ţine-l bine strâns, spuse dacul care pregătise frânghia, nu te lăsa 
prostit de vorbele înșelătoare ale unui hoţ de roman sau de grec! 

Simţi cum îi trag și-i leagă strâns mâinile spre spate, apoi îl legară şi de 
gât. Tresări când auzi un strigăt de huhurez aproape la ureche. Cineva de 
lângă focul dacilor răspunse la fel. Înţelese ce se comunica, după cum 
înţelesese rostul strigătelor de huhurezi pe care le auzise toată noaptea. Era 
nerăbdător să vorbească și să-l vadă cât mai repede pe căpetenia cetei, în 
mâinile căruia căzuse Vitellius. Sufletul îi era copleșit de fericire, de 
bucuria de a fi în mijlocul fraților de sânge și de limbă. Pe măsură ce se 
apropia de foc, distingea mai bine feţele dacilor care îi așteptau să se 
ivească. Un dac scurt, îndesat, lat în spete, cu pletele lungi și blonde ce-i 
cădeau de sub căciulă, cu barba și sprâncenele stufoase, se ridică ţinând 
mâna pe mânerul spadei sale încovoiate, căutând să străpungă întunericul 
din jurul focului. Era căpetenia cetei. 

Ajuns în faţa lui, Sarmis îl privi lung. Ochii îi luceau, inima îi bătea cu 
putere, trupul, un vulcan gata să erupă. La rândul său, dacul se uita mirat la 
sclavul roman cu figură de dac și se temea ca nu cumva să cadă victimă a 
unei viclenii a romanilor din grotă. În astfel de situații, el nu se încredea 
ușor în oricine. 

— 'Ţineţi strâns iscoada, vitejilor! rosti căpetenia. 

— Vorbeşte limba noastră, cică s-a văzut acasă, lămuri dacul pe care 
celălalt îl numise Ozio în momentul când îl prinseseră. 

— Am mai văzut noi astfel de daci şi dincolo de Dunaris. Duşmanul e 
viclean. Dacă îi încălzim puţin tălpile pe jăratic... 

Căpetenia tăcu şi privi mirat spre Sarmis, văzându-l că surâde. 

— Nu-ţi strica jăraticul, bătrâne! îi spuse cu voce stăpânită. Sânt dac, am 
fost dus în captivitate, mă numesc Sarmis. 

— Vicleană iscoadă! șopti căpetenia. Murmură apoi: Sărmanul Sarmis, 
unde i-or fi zăcând oasele? Da de unde ai auzit tu, sclavule, de numele ăsta, 
căci după cum arăţi, pari a fi sclav. 

— De la Carsidava! 

— Carsidava! Şi de unde ai mai auzit tu şi de cetate? 

— Sânt Sarmis al lui Dicomes de la Carsidava, dus captiv de când eram 
aproape un copil. Dar tu, bătrâne? Dacă nu mă-nșeală vederea, deşi ai mai 


îmbătrânit, eu te-asemui cu Dagio. 

Auzind cele spuse de Sarmis, căpetenia nu se mai putu stăpâni. 

— Sarmis! dragul nostru Sarmis, tu ești! Se apropie, hotărât să-l strângă 
la piept. Ce bucurie o să fie pe bătrânul Dicomes! 

Văzându-l că nu face nici o mișcare, căpetenia se opri şi se dădu un pas 
înapoi. Abia acum băgă de seamă că Sarmis era legat. Se repezi spre Ozio 
cu pumnii strânși. 

— Dă-i drumul, Ozio, sloboade-l din legături! Te pedepseşte Zeul cel 
mare! 

Continuând să vorbească, Dagio începu să desfacă nodul frânghiei cu 
care Sarmis era legat de gât, în timp ce Ozio, fără să mai piardă timp, tăiase 
nodul de la mâini. 

— Şi voi ce staţi cu gura căscată? se răsti el către dacii din jur. Faceţi 
focul mare! Vreau să-l văd mai bine. I-o fi foame, i-o fi sete... 

Urmă o caldă îmbrăţișare. Cu mâinile slobozite, Sarmis îl prinse pe după 
umeri pe bătrân. Frământarea și fericirea îl copleșeau. Nu putu să rostească 
nici un cuvânt. 

— Marele Zeu te-a ajutat să-ţi revezi ţara, Sarmis, şi tot el ne-a ajutat pe 
noi să vă ieşim înainte!...Îl trase alături și-l îndemnă să se aşeze pe un 
cojoc, în apropierea focului. 

— Să-mi spui, continuă el, pe unde ai umblat, cât ai pătimit și cum de ai 
putut să te întorci în Dacia. Știm că dacii luaţi captivi şi vânduți ca sclavi nu 
au voie să se apropie de ţara lor. 

Sarmis se aşeză pe cojoc, căutând să-şi stăpânească zbuciumul. Tremura. 
La o astfel de şansă nu se așteptase. 

— Nu-ţi ajunge că mă vezi în viaţă, Dagio? Restul... vei avea timp să-l 
afli. Ard de nerăbdare să ştiu ce este la noi acasă. Ce face tata? Ce ştiţi de 
Carsida? 

Vorbi stăpânindu-și cu greu fericirea ce-l năpădea. 

— O să afli îndată tot ce doreşti. Ce stai, Ozio? Adă colea să gustăm 
ceva, să ne dezlegăm limbile cu puţin vin! Tu ăi fi uitat gustul vinului 
nostru, Sarmis, nu-i aşa? 

Abia avură timp să se aşeze mai bine, şi Ozio le şi puse în mână câte-o 
ulcică de vin. Deasupra focului începură să sfârâie bucăţi mari de pastrama 
de capră, înfipte în frigări de lemn. 

— Bată-te Zeul cel mare, Sarmis, mi-a fost dat mie să te scap din 
ghearele imperiului! Asta o să fie una dintre cele mai mari bucurii ale vieţii 


mele. Dagio îl îndemnă să bea: Haide, golește ulcica, să-ţi mai potoleşti 
furtuna din suflet. În curând o să te linișteşti: o să fii bucuria tarabostelui 
Dicomes și ajutorul lui Diegis... 

— Cum ajutorul lui Diegis? îl întrebă Sarmis mirat De care Diegis e 
vorba? 

— Ai răbdare, că o să le afli acuma pe toate. Voi, ia daţi-vă puţin mai la 
o parte, să-i pot vorbi mai în voie! spuse Dagio dacilor ce stăteau strânși în 
jurul lor. 

Aceştia se retraseră repede de la foc, se rezemară de trunchiurile 
copacilor şi, în căldura zeghilor şi cojoacelor groase, începură să moțăie. 
Rămași singuri, Dagio continuă, în timp ce Ozio le puse în față pastrama 
friptă: 

— Despre voi, cei care aţi fost duși în captivitate, noi n-am ştiut nimic și 
nici despre mama ta. Bătrânul Dicomes, tatăl tău, acum este sănătos. A 
pătimit mult atunci după război, a pătimit de rănile grele căpătate în luptă și 
de pierderea voastră. Rănile s-au vindecat, dar bătrânul a rămas numai cu 
un picior, viteazul Dicomes nu mai poate să mânuiască spada, sulița, arcul 
şi toporul. A rămas doar c-o singură mângâiere: Carsida. S-o vezi... e mare, 
frumoasă, sănătoasă, veselă și vrednică: o adevărată frumuseţe dacă. Poate 
că în curând, ea va fi soţia lui Diegis, fratele regelui... 

— Pe el ai spus c-o să-l ajut? îl întrerupse Sarmis. 

— Da pe cine? în cine s-ar putea el încrede mai mult decât în fratele 
fiinţei pe care o iubeşte cu atâta foc? Va trebui poate să ne batem iarăși cu 
imperiul lacom. Ne aşteaptă încercări grele, şi regele are nevoie de luptători 
viteji, iar tu, Sarmis, vei fi unul din aceștia. 

Sarmis slobozi un oftat din adâncul sufletului. Puse ulcica goală alături 
de el și își şterse mustăţile. 

— Poate că în afară de tata şi de Carsida, toți ceilalți m-au uitat! 

Se stăpâni să pună de-a dreptul întrebarea ce-l chinuia. Dagio înţelese 
repede unde îi alerga gândul. 

— lartă-mă, Sarmis, Zeul cel mare să mă pedepsească, m-am zăpăcit cu 
totul. Află, dragul meu, că mai ai pentru cine să trăieşti şi să lupti... 

— Pentru Dacia cotropită de imperiu!... 

— Da, pentru Dacia, dar și pentru Cumida. Ai uitat-o? Te aşteaptă, 
sărmana! 

Se mişcă frământat, gata să se ridice. 


— Poate că vrei să glumești, bătrâne! Nu trebuie să te joci cu sufletul 
unui om greu încercat și îndurerat! spuse repede, înflăcărat de ceea ce 
auzise. 

— Nu, Sarmis, nu fac nici o glumă. Cumida te aşteaptă. Nici un alt tânăr 
dac n-a reuşit să-i pătrundă în suflet. Toată fiinţa ei este stăpânită de 
credința că te va revedea, că te vei întoarce. Se vede că Marele Zeu i-a 
ascultat rugăciunile şi te-a adus. O găseşti la Costodava, stă acolo, împreună 
cu Malva, bătrâna ei mamă, și cu Cotiso, fratele mai mic. Acum, Cumida nu 
mai este fetița de cincisprezece ani, aşa cum ai lăsat-o când te-a dus în 
captivitate, este femeie în toată puterea, pe chipul căreia suferința şi poate 
deznădejdea şi-au lăsat urmele... 

— Sânt un sclav ticăios, murmură Sarmis gemând. De mult am socotit 
că ea m-a uitat și și-a găsit fericirea alături de altul! Dar suferința mea şi a 
ei poate că nu vor lua sfârşit atât de curând...Cu o mișcare scurtă, Dagio îl 
bătu pe umăr. 

— Ce vorbeşti? Peste două zile vom fi aproape de Carsidava, și de-acolo 
e numai o fugă bună de cal până la Costodava... 

— Peste două zile? Te-nşeli, Dagio! Stăpânul meu suferă ca şi mine. S- 
ar putea să treacă în Dacia, după ce-și va elibera ființa iubită. M-am legat să 
nu-l părăsesc până nu-și atinge scopul. Dagio îi aruncă o privire întunecată, 
în timp ce îşi ştergea neliniștit mustăţile lungi şi aspre. 

— Ce spui tu? Uiţi că ne aflăm în luptă cu Roma? Uiţi că eu am fost 
trimis de Diegis să-i prind câţiva romani, de la care să poată afla ce planuri 
are împăratul lor? Pe tribunul tău îl am în mână şi-l voi duce în faţa lui 
Diegis! 

— Asta n-ai s-o faci! rosti Sarmis, apăsând pe fiecare vorbă. 

— În primul rând nu te poți opune, şi în al doilea rând, tu ești un sclav 
pe care oamenii mei l-au prins. Văzu cum pe faţa lui Sarmis bucuria 
revederii se schimba în îngrijorare şi amărăciune. Pune mai presus ţara, 
Sarmis, nu pe o fată pe care o caută un tribun . Urmă o tăcere încordată. 
Târziu, Sarmis prinse mâinile lui Dagio şi le strânse cu putere. Faţa începu 
să i se lumineze. 

— Poate că m-ai înţeles greșit, Dagio. N-am pus salvarea unei fete mai 
presus de apărarea Daciei. Mă gândesc că regele nostru are nevoie de un om 
de încredere, care să-i dea de veste despre tot ce mișcă și plănuieşte 
împăratul. Acest om - și nu se poate să fie altul mai potrivit - este stăpânul 
meu, tribunul Hammonius Vitellius, trimis special al împăratului pe lângă 


generalul Livianus Claudius. Alături de el, eu voi putea afla tot ce se 
pregăteşte şi voi putea să vă spun totul. 

Ascultându-l, Dagio își strângea fălcile şi tăcea îndârjit. Îl cuprindea 
furia pe măsură ce cuvintele pe care le auzea îl făceau să se clatine de la 
hotărârea luată. Sarmis aşteptă mult timp răspunsul lui Dagio. Bătrânul 
urmărea jocul flăcărilor din jăratic şi răscolea tăciunii. În sufletul lui se 
dădea o luptă grea. 

— E târziu, Dagio, se ivesc zorile..., îl îndemnă el. 

— Mă gândesc: ce-o să spună Diegis? 

— Îmi pun viaţa în joc! Va spune că ai ales o cale cum nu se poate mai 
bună! Dagio îşi mai strânse de câteva ori fălcile cu putere. 

— Da, o să fac cum spui tu! rosti el sărind drept în picioare. Vreau să. 
stau de vorbă cu tribunul tău, căci stăpân nu-ţi mai este. Gata, mergem! 

Se apropiară de gura grotei, sub privirile uimite ale dacilor care făceau 
de pază. Aceleași priviri le aruncau și legionarii din grotă. 

Sarmis se opri și vorbi tribunului: 

— Tribune, dacă mai păstrezi un grăunte de încredere în mine, te rog să 
cobori până la noi. De altfel, ştii că altă scăpare nu este! 

Nu aşteptară mult. Sus, în căscătura întunecoasă a grotei, se contura 
statura înaltă a lui Vitellius. Începu să coboare repede pe povârnișul încărcat 
cu grohotiş. Se opri la câţiva pași de ei, plin de demnitate și hotărâre. Dagio 
nu se arătă încurcat şi nu se dovedi lipsit de istețime. Cunoştea bine limba 
Romei, din desele incursiuni făcute dincolo de Dunaris, în Tracia. 

— Tribune, datorită norocului vostru şi al nostru și mulţumită zeilor, 
care aranjează lucrurile cum cred ei mai bine, aţi avut lângă voi pe Sarmis, 
pe sclavul tău, acum un dac liber. 

Dagio făcu o scurtă pauză. Din câteva mișcări ce păreau mai mult un tic, 
îşi aşeză cojocul mai bine pe umeri și își îndesă mai tare căciula pe cap. 
Căută cuvinte cât mai potrivite. Continuă: 

— De la Sarmis am aflat multe. El vine din capitala imperiului, de la 
marea, bogata și puternica Romă. Am stat și m-am gândit: cum am putea 
noi, dacii, un popor mic, să ne măsurăm cu falnicul Imperiu roman? Oricât 
de mari ar fi curajul şi vitejia noastră, îmi dau seama că nu vom putea ieşi 
învingători. De aceea, m-am gândit că este mai bine ca eu și luptătorii din 
ceata mea să ne retragem și să spunem celui ce ne-a trimis tot ce-am văzut 
şi am auzit. Nu ne rămâne decât să aşteptăm ca regele nostru să cadă la pace 
cu împăratul vostru. Vă lăsăm să vă urmaţi drumul, tribune! 


Vitellius rămase descumpănit, uitându-se când spre Dagio, când spre 
Sarmis. 

— Dacă Sarmis a reuşit să facă asta și tu te-ai arătat înţelept, atunci eu 
nu ştiu ce să mai spun despre daci!... Aşadar, pot pleca? 

— Da, tribune! Sarmis m-a rugat să-l las să te însoțească. 

Pregătirile s-au făcut repede, timp în care Dagio și Sarmis au vorbit 
îndelung, retraşi lângă trunchiul unui brad stufos. Când totul a fost gata, 
Sarmis a sărit pe cal şi s-a apropiat de tribun. Vitellius tocmai se pregătea să 
salute de plecare pe căpetenia cetei, când Dagio se apropie de ei cu pași 
grăbiţi, cu cojocul agăţat de umeri fluturând în urma lui. 

— Să vă uite zeii de necazuri, tribune! spuse el când sosi mai aproape. 
Păi dacă e pace între noi, să fie pace: stai să-ţi dau și legionarul pe care l-am 
prins aseară. 

— Gellius trăiește! murmurară câțiva legionari. 

De după un colţ de stâncă, unde se aflau ascunși caii dacilor, apăru 
Gellius, călare, cu mâna stângă legată de gât şi bine încins cu fese peste 
umăr. 

— O să se vindece! spuse Dagio, când Gellius veni mai aproape. Noi, 
dacii, ne pricepem la vindecarea rănilor. Săgeata i s-a înfipt în umăr, lângă 
gât, dar n-a avut vârful muiat în otravă. O să se vindece repede! 

După noi mulțumiri şi un nou salut, tribunul și garda lui se înşirară în 
lungul potecii, şi în mare grabă se pierdură printre copaci. Soarele se 
ridicase bine, ceața din lungul văii se subțiase, iar în locurile bătute de 
razele calde începuse să se topească bruma. 


CAPITOLUL II 


STAPÂNUL ȘI SCLAVA 
1 


Cetatea Getidava, situată la jumătatea drumului dintre Lederata și 
Tibiscu, era aşezată într-o regiune muntoasă și ocupa o poziţie ușor de 
apărat. După ce râul cu acelaşi nume străbătea masivul muntelui printr-un 
şir de chei, pe care singur și le tăiase, pătrundea dinspre miazăzi într-o vale 
largă, prin care şerpuia liniştit, făcând un ocol, şi ieşea prin partea de 
răsărit-miazănoapte, după ce dădea din nou lupta cu stâncile ce se înălţau 
față-n faţă, formând o poartă monumentală prin care se pătrundea în această 
vale tainică. Din valea curbată ca o semilună, lungă de mai bine de o mie de 
paşi şi largă de peste patru sute, râul se mulțumea cu puţin, iar restul, 
formând terase mici ce urcau în pantă uşoară, era cultivat în timp de pace de 
dacii care stăteau de veghe, sus, în cetate. Jur împrejurul văii, pe 
povârnișuri, se înălțau păduri dese de brazi şi fagi, presărate din loc în loc 
cu mici livezi de pomi. Pe la mijlocul semilunei, în partea de răsărit a văii, 
un pinten stâncos străbătea pieptul de piatră al muntelui și domina cu 
înălțimea lui de peste două sute de pași întreaga vale a Getidavei. Sus, pe 
vârful teşit al pintenului, se ridica semeaţă cetatea făurită din piatră și lemn, 
împrejmuită cu întărituri puternice. În spate, pintenul se lega de restul 
muntelui printr-o gâtuitură în formă de șa, care urca domol către creasta 
îmbrăcată cu păduri. Din vale se putea ajunge sus pe o potecă îngustă ce 
ocolea pintenul șerpuind și răspundea în partea cea mai de jos a şeii, apoi se 
îndrepta spre intrarea în cetate. 

În anul 843112! de la întemeierea Romei, în timpul primului război al lui 
Decebal cu imperiul, cetatea Getidava fusese cucerită de romani, arsă şi 
dărâmată, iar în anii care au urmat, regele dac o refăcuse şi o întărise. 
Această cetate era pentru el o cheie importantă pentru apărare şi pentru 
oprirea dușmanului pe drumul dintre Lederata și Tibiscu. 

Dar în primăvara acestui an, când încă nu se topise zăpada în această 
vale, legiunile şi cohortele de sub comanda lui Livianus Claudius, hărțuite 
într-una de cetele de daci, reușiseră să pătrundă până sub Getidava, şi după 
mai multe săptămâni de lupte grele şi sângeroase, cetatea căzuse sub 


flăcările mașinilor de război romane, aruncătoare de foc. Căderea 
Getidavei, după Lederata, deschisese drum liber generalului roman până la 
Tibiscu, adică până nu departe de capitala ţării, Sarmizegetusa. Pentru a nu 
se întâlni prea devreme cu grosul armatei dace, generalul se oprise în 
această vale, în așteptarea legiunilor cu care înainta însuși împăratul, venind 
dinspre Dierna. 

În valea Getidavei, generalul Livianus Claudius își instalase campul. De 
aci putea să împingă ușor centuriile în recunoaștere până la Tibiscu. 
Instalarea campului în valea dominată de cetatea Getidava fusese făcută din 
două motive: primul, pentru că generalul nu ştia până unde înaintaseră 
legiunile cu care venea împăratul, pe drumul dintre Dierna şi 'Tibiscu, şi al 
doilea, fiindcă găsise că cetatea ar putea constitui un bun și sigur adăpost 
pentru frumoasa lui sclavă, Apronilla. Pe de altă parte, cum de la calendele 
lui februarie generalul nu mai primise nici un mesaj din partea împăratului 
şi cum nu cunoştea bine mișcările și pregătirile lui Decebal, construirea 
unui camp întărit constituia un puternic punct de sprijin în acţiunile militare 
de înaintare spre 'Tibiscu. 

Fusese o vreme frumoasă de primăvară în ziua când legiunile și 
cohortele comandate de el puseseră bazele campului de la Getidava, după 
ritualul obișnuit al cultului lui Jupiter şi al armatei romane, ritual ce era 
îndeplinit cu o deosebită solemnitate: un preot trăsese două linii drepte, ce 
se încrucişau în unghi drept în mijlocul terenului ales ca incintă a campului, 
apoi înfipsese o prăjină cu un drapel alb în vârf, în punctul de întretăiere, 
marcând astfel locul pe care urma să se aşeze cortul comandantului. Preotul 
înjghebase după aceea un mic altar, la care ofi-ciase o scurtă ceremonie, și 
adusese jertfe zeilor prin sacrificarea pe altar a doi iezi. Se trecuse la 
marcarea incintei campului, cu locurile pe care aveau să se înalțe întăriturile 
exterioare de apărare și să se construiască drumurile în lungul și latul 
terenului. Totul se desfășurase într-o desăvârșită ordine şi disciplină. În 
armata romană, fiecare tribun, centurioni}, decurion!1+! şi legionar ştia 
dinainte ce are de făcut la construirea unui camp. După marcare, fiecare 
ostaş se apucase de lucru. Se începuse cu săparea unui șanț larg de patru 
paşi şi adânc de trei, pe cele patru laturi, ce formau un dreptunghi lung de 
cinci sute şi lat de trei sute de pași. Pământul săpat fusese aruncat în 
interiorul campului, pentru a se forma un val de apărare, pe creasta căruia se 
construise apoi un gard solid din pari groși cât trunchiurile copacilor şi din 
grinzi lungi, legate strâns între ele, între care se împletiseră ramuri groase 


de mărăcini cu ghimpi puternici, lungi și ascuţiţi. La mijlocul fiecăruia din 
cele patru laturi se lăsaseră locuri pentru porţile de intrare în camp. În cele 
patru colțuri şi în ambele părţi ale fiecărei porţi fuseseră construite apoi 
turnuri înalte de lemn pentru pază şi apărare. A urmat după aceea ridicarea 
corturilor de-a lungul unor cărări în linii drepte, paralele și perpendiculare, 
grupate pe unități şi comandanţi: un cort pentru zece soldaţi ce formau o 
manipula comandată de un decurion, zece corturi pentru o centurie, 
cincizeci pentru o cohortă, şi corturi speciale pentru centurionii și tribunii 
comandanţi. Ordinea de instalare a campului fusese atât de desăvârșită, 
încât de la intrare fiecare legionar mersese de-a dreptul la cortul lui, fără să 
fi fost îndrumat de nimeni, ca și cum campul, același ca întotdeauna, se 
muta din loc în loc. 

Dar activitatea intensă nu se desfăşurase numai în interiorul terenului pe 
care se organizase campul, ci și în afara lui. La mică distanţă, între latura de 
apus și râu, începuseră să se înalțe în grabă corturi, barăci şi taberne, sau se 
săpaseră bordeie, de către cei ce însoțeau întotdeauna legiunile romane: 
familiile legionarilor, negustori care aprovizionau armata, tabernagii, 
saltimbanci, femei ce se vindeau pentru plăceri și tot felul de dezmoșteniţi 
ai soartei. Scurt timp după instalarea campului, cân-tecele şi chiotele 
începuseră să răsune în taberne, ca şi cum întreagă această mulțime de 
oameni s-ar fi aflat aici din totdeauna. 

în timp ce în vale se organiza campul, Livianus Clau-dius dăduse ordin 
ca sus, pe pintenul de stâncă, să se repare cetatea proaspăt arsă pentru a 
doua oară. Acolo, sus, își pregătea locuinţa lui particulară, unde se gândise 
să-şi aducă „familia”, cum obișnuia să spună adesea contuber-nalilor * din 
jurul său, şi luase măsuri pentru cea mai sigură și mai puternică pază 
împotriva cetelor de daci care ar fi încercat să atace cetatea izolată la 
înălțime. 

Trecuseră numai câteva zile după idele lui martie. Viaţa în camp 
începuse să se desfăşoare cu o acomodare cum numai la cei obișnuiți să se 
mute din loc în loc putea fi întâlnită. În cortul său, la masa de lucru, 
generalul Livianus Claudius stătea pierdut în gânduri, trist şi obosit. Căta 
des spre intrare, și pe faţa lui se observa neliniștea aşteptării. După un timp 
se ridică de la masă și începu să măsoare cu pași rari încăperea cortului. 
Călca pe covoarele groase, aduse din Bithynia și din Persia, fără să facă 
zgomot, îngândurat, nu auzi când perdeaua fu dată la o parte de primul său 


contubernal!12!. Tresări la salutul acestuia. 


— Zeii să te ocrotească, generale! Am fost chemat? Generalul se 
întoarse, repede înviorat, și schiță un zâmbet. 

— Ai venit? Te aşteptam de mult. După o scurtă pauză, spuse cu 
însuflețire: Pe Fortuna, Rufinus, îţi vorbesc ca subalternului meu cel mai de 
încredere, eşti doară primul meu contubernal. Aș vrea să-ţi încredinţez o 
misiune delicată... personală... 

Pe faţa lui Domitius Rufinus apăru o umbră de şiretenie şi de supunere, 
bine ascunse. 

— Jur pe toţi zeii Olimpului şi ai Infernului, generale, sânt gata oricând 
să-mi dau viaţa pentru a îndeplini misiunea pe care... 

— Nu mă îndoiam că nu-mi vei da un astfel de răspuns, îl întrerupse 
generalul, cunosc disciplina şi fidelitatea cu care îţi îndeplineşti serviciul. 
De altfel, ştii în ce situație te aflai la Roma când am satisfăcut dorinţa 
tatălui tău de a te lua pe lângă mine. Așadar, mă pot încrede în tine, 
Domitius Rufinus? 

— Pe Jupiter și pe Cybela, generale! întări contubernalul. 

— Îţi mulțumesc, Rufinus, zeii să te aibă în pază! Îţi încredinţez o 
misiune delicată şi de mare încredere: te trimit să-mi aduci fiica de la 
Viminacium. Nu mă simt liniștit ştiind-o departe... fără îngrijirea mea... 

— Sânt gata, când trebuie să plec? O voi apăra cu viaţa... 

Generalul continuă, mult înviorat: 

— Chiar mâine! lei cu tine două-trei manipule... sau mai bine ia o 
centurie, să ai o gardă mai puternică. Blestemaţii ăștia de daci nu mai 
contenesc cu atacurile lor. Să te pregătești bine de drum, vezi să nu 
lipsească nimic. Vremea nu este destul de călduroasă și să nu-mi răcească 
fata. Salut-o pe Apronilla în numele meu... şi poartă-te cu respectul cuvenit 
fiicei unui general! 

— Voi îndeplini totul, întocmai, generale! rosti Domitius Rufinus 
înclinându-se cu respect. 

— Cum ajungi la Viminacium, te prezinți cu acest ordin la legatul 
Servius Publius, comandantul legiunii a VII-a Claudia şi al garnizoanei. 
Numai el ştie în ce condiţii poate să încredințeze cuiva pe fiica mea. 
Livianus Claudius îi întinse papyrusul şi-i făcu semn că poate pleca. 
Adăugă apoi: Ia bine aminte! Jur pe făcliile Eryniilor răzbunătoare că nu va 
fi bine de tine dacă i se va întâmpla ceva Apronillei! 

Tribunului nu-i scăpase tulburarea din vocea generalului, când acesta 
rostise ultimele cuvinte. În mintea lui reveniră zvonurile ce circulau prin 


camp. Vorbeau tribunii, vorbeau centurionii şi toţi cei ce văzuseră pe fata 
generalului că ea era leit Apronilla, alţii susțineau, din contră, că fata ar fi o 
sclavă cumpărată cu bani mulţi. Nu lipseau nici părerile că, de fapt, era 
vorba de soţia lui, o femeie tânără şi foarte frumoasă. Dar Rufinus nu și-a 
pus întrebarea pe cine aducea: pe fiica, pe soţia, ori pe sclava lui Livianus 
Claudius? Scopul lui era ca, servindu-l bine, să-și asigure protecţia acestuia, 
pentru a se ridica repede și cât mai sus în ierarhia militară a imperiului. 

Fiu al senatorului Claudius Arrius, Livianus Claudius fusese fericit în 
copilărie şi-n tinereţe. Se căsătorise cu Lucina, fiica senatorului Cassius 
Quintus, a cărei frumuseţe uimise pe toți patricienii din capitala imperiului. 
Dar şi el fusese printre cei mai frumoşi tineri din acea vreme: înalt și bine 
făcut, cu distincţie în ţinută și mers, cu privirea liniștită şi deschisă, 
împlinite armonios cu celelalte amănunte: părul castaniu, bogat şi frumos 
ondulat, ochii căprui, mari şi luminoși, obrazul oval, alb şi curat, nasul 
drept, potrivit şi gura cu buzele întredeschise într-un zâmbet plin de voie 
bună. De tânăr dovedise darul de a vorbi frumos, cu ton potolit și 
respectuos, fără să scape vreodată un cuvânt nepotrivit. 

Trei ani după căsătorie, Lucina dăduse naștere unei fetițe, Lucilla. În 
familia lui Livianus Claudius se instalase fericirea. Pe măsură ce crescuse 
copila, tot mai mare se arătase asemănarea dintre mamă și fiică, iar când ea 
ajunsese pe la vârsta de cincisprezece ani, asemănarea devenise atât de 
mare, încât rudele şi prietenii se întreceau să spună că mai târziu nu se va 
mai putea face nici o deosebire între ele. Ochii albaştri, feţele albe, buclele 
negre, bogat ondulate, trupurile zvelte şi mlădioase, toate contribuiau în 
egală măsură la frumuseţea lor. 

În tinereţe, cu gradul de tribun, Livianus Claudius însoţise o legiune în 
Galia, pentru potolirea unor triburi răsculate. Acolo, prin purtarea, prin 
tactul și prin curajul lui, atrăsese atenţia generalului Marcus Ulpius 
Trajanus, şi ajunsese unul dintre ofiţerii cei mai de încredere ai acestuia, 
omul care era sortit să ajungă stăpânul uriașului imperiu. În adevăr, după 
asasinarea lui Domitianus, în anul Romei 850:16, fiind ales împărat 
bătrânul senator Nerva, om prea slab pentru conducerea imperiului, acesta 
îşi luase ca ajutor pe nepotul său, generalul Marcus Ulpius. Aşa se face că, 


la părăsirea Galiei, Traian încredinţase comanda trupelor rămase acolo lui 
Livianus Claudius, pe care îl ridicase la gradul de general. 

Noul general, mistuit de dorul de familie, nu mai putuse rezista și își 
adusese soţia și fiica în Galia. Lucilla împlinise șaisprezece ani, când, la 
insistenţele soţiei, Livianus Claudius se învoise ca ele să se înapoieze acasă. 
Copila se mărise şi avea nevoie de o creştere aleasă, pe care n-o putea primi 
decât la Roma, centrul de cultură al imperiului. În acel timp se semnalaseră 
mai multe răscoale locale ale unor triburi din Galia de Jos. Cohortele 
trimise de Livianus Claudius înfrânseseră pe răsculați şi luaseră numeroși 
captivi, dintre care nu lipseau căpeteniile ce scăpaseră cu viaţă, şi pentru a 
se face temut, urmând exemplul lui Traian, generalul ordonase omorârea lor 
în cele mai grele torturi. Aflând cum pieriseră căpeteniile lor, triburile 
revoltate se îngroziseră, dar nu se înfricoșaseră, juraseră să se răzbune. Și 
ocazia se ivise mai repede decât îşi închipuiseră. Prin iscoade bine ascunse, 
aflaseră de trecerea coloanei ce transporta spre Roma familia generalului, 
sub escorta unei centurii şi, într-o poziţie bine aleasă, dăduseră lovitura. 
Lucina şi Lucilla, luate captive împreună cu sclavii ce le însoțeau, fuseseră 
omorâte în torturi tot atât de îngrozitoare, fără ca galii, turbaţi de ură şi de 
setea de răzbunare, să fi fost impresionați de frumuseţea și de asemănarea 
dintre mamă și fiică. Numai doi sclavi fuseseră lăsaţi în viaţă și trimiși să 
ducă generalului trupurile mutilate ale celor două femei. Lovitura fusese 
atât de grea, atât de îngrozitoare pentru el, încât se hotărâse să părăsească 
Galia. 

Reîntors la Roma, singur, cu sufletul pustiu, Livianus Claudius nu mai 
redevenise omul distins, optimist și comunicativ de altădată. Se dăruise cu 
totul problemelor militare şi pregătirilor de război. Aceasta însă până în ziua 
când o întâmplare avea să producă în viața lui o schimbare și o preocupare 
ce-l va stăpâni tot restul zilelor. Fusese o zi frumoasă de primăvară. 
Livianus Claudius trecuse prin for!17!, fără să ia seama la mulţimea ce se 
îngrămădea din toate părțile în jurul oratorilor ce-și arătau arta de a vorbi 
frumos sau în jurul oamenilor de afaceri ce discutau zgomotos, şi se 
îndreptase pe via Tabernaria, spre campul pretorienilor. Între termele lui 
Diocletian şi campul pretorienilor, via Tabernaria se prelungea printre 
terenuri virane, unde în fiecare săptămână se ţineau târguri de sclavi. În 
acea zi, pe unul din aceste terenuri se scoseseră la vânzare proaspeţii sclavi 
aduși din Bithynia. Terenul fiind prea mic față de numărul de captivi pe care 


imperiul îi pusese în vânzare, târgul se prelungea pe o parte bună din via 
Tabernaria. 

Prins în mulțimea ce forfotea, generalul căutase să-şi facă loc, fără să 
vadă ce se petrecea în jur, năpădit de tristeţea și durerea din suflet. Ajunsese 
aproape să iasă din mulțimea gălăgioasă, când, împiedecându-se de o piatră, 
se oprise, privise înapoi, la cei care îl văzuseră că fusese gata să cadă. În 
aceeași clipă, însă, rămăsese împietrit, cu privirea aţintită asupra unui grup 
de sclavi din apropiere. Bărbaţi, femei și copii, legaţi cu lanţuri de mâini și 
de picioare, erau marfa unui negustor care striga cât îl ţinea gura, 
exagerându-le calitățile. În momentul acela, înmărmurit, o privise numai pe 
ea, fără să-și dea seama dacă ceea ce vedea e vis, sau realitate. Legată cu 
lanţuri, în mijlocul sclavilor se afla o fecioară pe care el n-o putuse deosebi 
de Lucina şi nici de Lucilla. Simţise o durere ascuţită în dreptul inimii, ca 
străpuns de o săgeată, și ideea îngrozitoare, dar şi dătătoare de speranţă, îi 
licări în minte şi nu se mai stinse. Dacă soţia și fiica nu fuseseră omorâte, şi 
el înmormântase trupurile altor femei, iar pe ele galii le opriseră pentru a fi 
vândute ca sclave? începuse să tremure. Gândurile și presupunerile se 
urmau fulgerător, unele mai convingătoare decât altele, unele mai justificate 
decât altele. O căldură nestăpânită îl cuprinsese și pornise ca hipnotizat spre 
sclavă. Nu mai vedea pe nimeni în jurul lui. Se oprise la un pas de ea. Doi 
ochi mari, adânci, de un azur-închis, îl priviseră reci, cu o tristeță 
doborâtoare, dureroasă, sfâșietoare. Îngânase, abia articulând: 

— Lucilla, tu, sufletul meu, Lucilla! 

În ochii fetei nu văzuse nici o licărire, nici un semn de recunoaștere. 

— Salut pe marele general Livianus Claudius! strigase vânzătorul, care 
se apropiase grăbit de el. Îţi place fata, generale? Pe toţi zeii Olimpului şi ai 
Infernului, o astfel de frumuseţe nu se naşte nici la o mie de ani o dată! 

Nu-şi mai pusese întrebarea de unde îl cunoaşte negustorul. Articulase 
numai, murmurând: 

— Cine este sclava, de unde a fost adusă? 

Se așteptase, mistuit de nerăbdare, să i se spună că din Galia. 

— Din Bithynia, generale! De acolo unde se găsesc femeile cele mai 
frumoase, cele mai arzătoare! îi răspunsese negustorul. 

— Nu din Galia? întrebase el, pălind. 

— Jur pe Jupiter că din Bithynia a fost adusă sclava! O ocazie rară, 

Livianus Claudius! Nu este numai cea mai frumoasă sclavă, ci şi cea mai 
frumoasă fată din Roma, accentuase vânzătorul, jucându-și ochii în orbite 


cu multe înțelesuri și zâmbind șiret. 

— Cât costă sclava? 

— Cincizeci de mii de sesterţi!18!, generale! De fapt, nu este plătită nici 
cu o sută de mii... 

— Cincizeci de mii? 

Suma i se păruse colosală. Numai cei mai buni gladiatori, care 
repurtaseră multe victorii în circuri, se vindeau pe astfel de preţuri. 
Rămăsese descumpănit. Nu dispunea de atâţia bani. Îşi strânsese fălcile şi 
pumnii şi privise cu ură la vânzătorul de lângă el. Pronunţase rece și aspru: 

— O cumpăr pe sclavă şi recunosc că am de plătit imperiului suma de 
cincizeci de mii de sesterți până la idele lui iunie. Scoate-o din lanţuri 
numaidecât! 

— Nici nu m-am îndoit că nu o vei cumpăra, generale... Se vede că te 
pricepi la fete și..., spusese vânzătorul. 

Ultimele cuvinte i se opriseră însă în gât, săgetat de căutătura aspră a 
generalului. O luase de mână şi pornise cu ea spre casă, renunțând să mai 
meargă la campul pretorienilor. În dreptul fermelor lui Diocletian, se oprise 
şi o privise lung. 

— Cum te numești? o întrebase în șoaptă. 

— Apronilla! îi răspunsese ea fără să salte capul. 

— Apronilla... Lucilla... Lucina... Pe cine duc eu acasă... fiica, 
soția?... murmurase pentru sine, uimit de atâta asemănare. 

După ieşirea lui Domitius Rufinus, Livianus Claudius se așezase la masă 
şi își lăsase capul în mâini. Rămăsese în această poziţie mult timp şi își 
depănase în minte toate cele petrecute în ziua când o cumpărase pe 
Apronilla. Când se ridicase, spusese abia șoptit: 

— Pe cine-mi aduce Rufinus: fiica, soţia, sau sclava? leşise din cort şi 
pornise în sus, pe poteca ce șerpuia în pantă uşoară. 

De peste munte, soarele arunca o lumină roşiatică asupra cetăţii 
Getidava. De sus, de pe povârmnişul muntelui, o boare rece cobora uşor către 
vale. Simţi că-i e frig, deşi peste subuculă avea tunica și, pe deasupra, 
paludamentul - pelerina roşie de general. Urca încet, călcând rar. În urmă, la 
câţiva paşi, auzea surd mersul cadenţat al gărzii ce-l însoțea, dar care nu-i 
tulbura liniștea. Cerul trecuse de la albastru-verzui spre albastru-violet, și pe 
povârnișul pintenului, pe care se afla cetatea, începuse să pună sțăpânire 
umbrele înserării. În faţa lui se pierdea poteca, urcând printr-un ocol larg, 
către poarta de intrare în cetate. Purtat de gânduri, îi reveniră în minte 


cuvintele: „Un general nu poate să aibă sufletul unui om de rând!" Cine îi 
spusese aceste vorbe? Căută să-și amintească. 

Deodată, se opri țintuit locului. „Eurotas! Da, Eurotas le spusese." în 
seara aceasta, grecul ceruse să fie primit. Uitase. Se opri nehotărât, apoi se 
întoarse și porni cu paşi grăbiţi spre cortul său din camp. 

Când intră, după luminile aprinse, înțelese că era aşteptat. Ordonă 
contubernalului să-l introducă pe grec. 

— Zeii să-l aibă în pază pe comandantul cohortelor și legiunilor din 
Dacia! salută Eurotas din mers, înclinându-se până la pământ. 

— Pe Apollo din Delfi, Eurotas, ce noi afaceri te aduc la mine? Fii 
binevenit! Uitasem că ai dorit să-mi vorbeşti şi... 

— Arăţi şi bine dispus, şi puţin îngrijorat, Livianus Claudius. Sufletul ți- 
e ca un labirint, spuse Eurotas așezându-se pe scaun. 

— Ca-ntotdeauna, grecule, ochiul nu te înșală, și presupunerile nu-ţi sânt 
greşite. Să ştii că mă grăbesc. Te ascult, Eurotas! 

După ce se mișcă în scaun, Eurotas se uită în jur, ca pentru a se convinge 
că sânt singuri, apoi se înclină spre masa generalului. 

— Generale, eu continui să-mi văd de afaceri. Acolo unde se arată 
semne că va fi război, trebuie să mă găsesc și eu. Cele mai bune afaceri se 
fac în războaie... Îşi săltă scaunul şi se apropie mai mult de masa 
generalului, din câteva mișcări repezi. Ştii, Livianus Claudius, întotdeauna 
am căutat ca, făcând negustorie, să servesc şi imperiul, căci, de... e simplu: 
merge bine imperiului, merg bine și afacerile... adică și mie... 

Livianus Claudius îl asculta atent. Nu-l mai văzuse de mult. Avea în față 
un om vioi, cu privire şireată şi vorbă repezită. Pe faţa lui slabă, lungă, cu 
nasul coroiat, îi juca într-una vârful bărbii ascuţite și încâlcite. Nu arăta să fi 
trecut de cincizeci de ani, deși pletele lungi şi rare le avea încărunțite. Faţa 
îi era crestată de dungi adânci: semnele încordării, îngrijorării și ale unei 
activităţi neobosite, întreaga lui ființă părea frământată de o nervozitate pe 
care cu greu şi-o putea stăpâni. După felul cum era îmbrăcat, se vedea că nu 
lua în seamă dacă arăta ca un roman sau ca un grec: peste tunică îmbrăcase 
o poenula!!9 dintr-un postav de culoare cenușie, şi peste aceasta avea 
agăţat, pe umeri, sagunul!20%. 

— Şi cum înţelegi tu, Eurotas, să-ți faci afacerile şi să serveşti şi 
imperiul în același timp? întrebă generalul după o scurtă pauză, fără să 
bănuiască răspunsul. 


— Păi, cum? Tot ca în Galia: mă duc cu mărfuri în tabăra dușmană și vin 
de acolo cu veşti... veşti care să-i intereseze pe comandanții de legiuni. Se 
înţelege că pentru aceasta am nevoie de mărfuri care se caută. Le transport 
pe căi ocolite. 

Eurotas clipi șiret, îşi frecă mâinile și se mişcă nervos în scaun, 
aplecându-se și mai mult spre general. 

— Pe toți zeii, Livianus Claudius, după cât văd, arăţi bine. Ultima dată 
când te-am întâlnit păreai un om cu totul distrus. Zeița Thalia să te țină, sânt 
fericit că ţi-ai regăsit liniştea sufletească. 

Eurotas se ridică de pe scaun: 

— Eu, generale, merg pretutindeni și ştiu tot ce se mișcă... 

Urmă un moment de tăcere, Livianus Claudius se gândi la nefericirea și 
la liniştea lui. 

— Stai, Eurotas, de ce te-ai ridicat? Spune-mi, de unde vii, ce noutăţi ai? 
Dacă ești obosit, aşază-te pe solium. 

— Am sosit din Dacia, Livianus Claudius, tocmai de la Sarmizegetusa 
cea nouă, noua capitală a țării şi noua reşedinţă a regelui Decebal. Sânt pe 
cale să-mi încropesc bine afacerile acolo şi să ajung cunoscut ca negustor 
mare. Oamenii mei aduc mărfuri de la Tomis, Histria și Callatis, de pe 
țărmul Pontului Euxin, din Macedonia și din Epir. Acolo, în Dacia, se fac 
pregătiri pentru războiul cu imperiul, ajutându-se mult de meșterii pe care i- 
a trimis Roma, după pacea cu Domitianus, precum și de materialele... 

— Pe care acum imperiul nu i le mai dă. 

— Este adevărat că de vreo doi ani nu mai primește nimic „de-a dreptul" 
de la imperiu, dar, de fapt, tot de-acolo îşi aduce ce-i trebuie: arme, mașini 
de război... 

— Adică îi duce Eurotas, murmură generalul, zâmbind. 

— Eh, generale, Eurotas... alţii... Decebal este un bărbat energic ș 
hotărât. Războiul cu dacii va fi mult mai greu decât îţi închipui. 

— Bine-bine, şi ce mărfuri le duci? îl întrebă. 

— Din toate... şi mărfuri bune, și mărfuri rele. Şi mărfuri de pace, ş 
arme... 

Livianus Claudius se ridică de pe scaun. 

— Cum, tu duci barbarilor arme? Ajuţi duşmanii imperiului? Ar trebui 
să te leg în lanţuri și să te răstignesc... 

— Linişteşte-te, Livianus Claudius! șopti Eurotas, făcându-i semn să se 
aşeze la loc. Ar trebui... aşa ar fi trebuit şi în Galia... Însă un general, mare 

comandant de legiuni, trebuie să ştie ce se mișcă și se pregăteşte în tabăra 
adversarului. În Dacia, în toate cetăţile şi la curţile tarabostilor se lucrează 
spade, topoare, sulițe, scuturi, arcuri şi săgeți. Dar de ce să-ţi spun mai mult, 
dacă mă aşteaptă lanţurile şi răstignirea? De fapt, veştile cele mai 
importante, un comandant trebuie să le aibă cu o zi sau două înainte de 
luptă, şi eu... eu, Liivianus Claudius, nu dau nimic dacă nu primesc ceva în 
schimb. 

— Şi ce vrei, Eurotas? Vrei mărfuri... arme... veşti? Livianus Claudius 
se așeză încet pe scaun. 

— Nu, generale, mărfurile mi le găsesc eu și... chiar și armele. Ceea ce- 
mi trebuie mie este să-mi dai libertatea de a veni oricând în campurile 
legiunilor tale, de-a umbla oriunde cu mărfurile, fără să fiu oprit de nimeni. 

— Dar dacă eşti un spion ticălos al lui Decebal? 

— Jur pe Apollo din Delfi, care mă ocrotește, Livianus Claudius, că 
grecul Eurotas e în slujba imperiului în orice clipă şi-n orice situaţie! În 
Galia, generale, nu ţi-am adus știri bune? 

Pe faţa generalului se așternu umbra întristării. 

—Dacă-mi aduceai ceva bun, nu se întâmpla nenorocirea care mi-a 
distrus viaţa. Nu m-ai ajutat să-mi salvez soţia şi fiica! 

— În zilele acelea, din nefericire, nu mă aflam în Galia, Livianus 
Claudius. Poate că ai uitat acest amănunt. 

Între ei se lăsă o linişte apăsătoare. Eurotas nu-i dădu pas însă să se 
prelungească. Cu mintea lui iscoditoare, căută să dea un alt curs discuţiei. 

— Livianus Claudius, te-am privit atent şi-am descoperit pe faţa ta 
semne care-ţi prevestesc viitorul. Te așteaptă zile strălucite, generale, zile 
de mărire şi de fericire! De grecul Eurotas vei mai avea nevoie, şi el te va 
servi cu credință. Nu știi, Livianus Claudius, de multe ori unde nu 
izbândeşti cu puterea, reușeşti cu iscusinţa ori cu şiretenia. Un grec ştie să 
se descurce și în Infern! 

Generalul începu să zâmbească ușor. 

— Tot aşa ai rămas, Eurotas, şiret ca o vulpe și linguşitor ca o pisică! 
Fie, îți voi satisface rugămintea: vei putea să umbli peste tot, acolo unde 
sânt legiunile şi cohortele din subordinea mea. Altceva?... 

Cu mișcări suple, Eurotas se ridică de pe scaun și se înclină. 

— Toți zeii să te acopere cu darurile lor și mai ales Asclepios și Cypris! 
Aduci un mare serviciu imperiului nu mie. Dar dacă nu te superi, generale, 


eu îţi citesc în suflet: te frământă ceva, sau ai vrea să-mi ceri ceva. Pun viaţa 
mea la picioarele tale, Livianus Claudius! 

Generalul bătu uşor cu stilul în masă. 

— Pe toţi zeii, Eurotas, tu eşti ori un om al Infernului ori un om ajutat de 
zeii din Infern! Da, aş vrea să-ţi cer părerea într-o poveste care mă 
frământă, deși în fond... nu are nici o legătură cu mine. Isteţimea de care tu 
dai dovadă pot să ţi-o pun astfel la încercare. Dar iartă-mă Eurotas, nu sânt 
o gazdă bună. 

Livianus Claudius sună din clopoțel şi ordonă contubernalului să aducă 
un vin bun și cald. După ce golira câte-o cupă, Eurotas vorbi, ştergându-și 
mustăţile și barba: 

— Mă pui la grea încercare, Livianus Claudius, dar fie, un Eurotas nu se 
sperie niciodată de nimic. Să curios să aud povestea... 

Generalul sorbi rar din cupă, tuşi de câteva ori şi începu să vorbească, 
uşor mișcat: 

— Povestea e scurtă: soţia și fiica unui patrician!2L+ se asemănau ca 
două picături de apă, erau două frumuseți uimitoare. Zeii şi zeițele se 
luaseră la întrecere pentru a le face cât mai încântătoare. A venit însă o 
groaznică nenorocire: soţia şi fiica au fost luate de zei, patricianul a rămas 
singur, să-şi plângă soarta crudă... și să blesteme zeii. Mai târziu, într-o 
piață de sclavi a văzut o fată care se asemăna în totul cu fiinţele dragi 
pierdute și a cumpărat-o. A urmat frământarea. În sclavă el vedea în egală 
măsură şi soția, și fiica. M-am întrebat şi te întreb și pe tine, Eurotas: cum 
ar fi trebuit patricianul să se poarte cu fata? Așa cum se poartă un stăpân cu 
o sclavă, s-o ţină ca pe o soţie, sau ca pe o fiică?... 

Lui Eurotas nu i-a fost greu să înțeleagă cine era acel patrician, îl avea în 
faţă. 

— Cine s-ar duce la oracolul din Delfi și-ar întreba-o pe Pithia n-ar 
primi decât acest răsptms: dacă inima îl împinge pe patrician, sa și-o facă 
soţie, iar dacă nu poate îndura aceasta din cauza gândului la fiică, mai bine 
s-o vândă! După o scurtă pauză, adăugă: Cale de mijloc nu există. Şi-ar 
chinui greu sufletul și, în egală măsură, ar chinui-o şi pe ea, și cu ce se face 
vinovată fata pentru că zeii i-au dat un astfel de chip şi asemănare? 

Fără să se mai stăpânească, fiindcă răspunsul îi satisfăcuse gândurile, 
Livianus Claudius vorbi, oftând uşurat, ca după un moment de panică: 

— Îţi mulţumesc, Eurotas! Numai un grec putea să-mi dea un astfel de 
răspuns... adică, patricianului acela nefericit... 


Grecul izbucni într-un hohot de râs. Nu-i mai ascunse că înţelesese totul. 

— Fă-ţi-o soţie, Livianus Claudius, lasă-l pe acel patrician și fii atent: 
când un comandant de legiuni a fost cucerit de o femeie, el poate să piardă 
un război. Da, aşa cum este povestea, altă cale nu văd. Eurotas se ridică și- 
şi trase pe umeri sagunul: Mă retrag, Livianus Claudius, e târziu. 

După ce salută umil, dispăru după perdeaua de la ieșire. 

În corturile, barăcile, bordeiele și tabernele ce formau campul de la 
Getidava se îngrămădiseră mai mult de douăzeci de mii de oameni: bărbaţi, 
femei și copii. Numai unitățile militare şi serviciile auxiliare numărau peste 
cincisprezece mii, restul îl formau familiile, negustorii, meşteșugarii și tot 
felul de pribegi ce însoțeau peste tot legiunile. 

La câteva zile după instalarea campului, Livianus Claudius dăduse ordin 
ca o parte din terenul rezervat exerciţiilor militare să fie închis cu un gard 
înalt şi puternic și împărţit în patru ţarcuri, printre care să se lase drumuri 
înguste pentru trecere. În aceste ţarcuri aveau să strângă captivii şi prăzile 
ce le aduceau unităţile întoarse de la jafuri. Întotdeauna armata romană, ca 
toate armatele din acea vreme, se deda la jafuri și cruzimi prin toate 
ținuturile proaspăt cucerite. Tot ce se jefuia sau se lua ca pradă de război, se 
strângea în ţarcul comun: armele și bagajele armatei învinse, obiecte de 
gospodărie și de podoabă, cereale, animale și alte bogății, de lângă care nu 
lipseau captivii: bărbaţi, femei, copii de toate vârstele. În apropierea 
Getidavei, ţarcul părea un mare bâlci, a cărui deschidere o aşteptau de la o 
zi la alta, cu o tot mai multă nerăbdare, negustorii veniţi de aiurea. Într-unul 
din cele patru ţarcuri fuseseră îngrămădite obiecte de îmbrăcăminte, 
postavuri, ţesături și împletituri de cânepă şi de lână, frumos lucrate de 
mâinile vrednicelor dace, în altul cantități mari de cereale, legume și fructe, 
vase de lemn încăpătoare, pline cu brânză, cu pastrama şi slănină, stupi grei 
cu miere și coteţe cu păsări. Celelalte două arcuri fuseseră rezervate 
fiinţelor: oameni și animale. Înghesuiţi, bărbaţii, femeile şi copiii daci luaţi 
captivi stăteau legaţi de gât, de mâini și de picioare. Ziua şi noaptea, până 
departe de ţarcul captivilor, se auzeau strigătele, jelaniile şi blestemele lor, 
dar nimeni nu le lua în seamă. 

Era târziu în noapte. Vaietele și gemetele umpleau valea. Umezeala și 
frigul pătrundeau în trupurile goale ale captivilor daci. Într-un colț al 


ţarcului se afla Rundacio, legat de gât la un loc cu femeia și cu copilul lui. 
De patru zile, de când fuseseră prinşi, nu mâncaseră nimic. Copilul 
adormise cu capul pe pieptul mamei, care, plângând, nu contenea să se 
roage în șoaptă Zeului cel mare, lui Zamolxis. Rundacio stătea tăcut, 
îndurerat. Nu se gândea că va fi dus captiv şi nici că va deveni sclav. Toate 
simţurile lui erau îndreptate spre gard. Știa că inimi miloase veneau noaptea 
şi aruncau ce puteau: alimente, îmbrăcăminte, încălțăminte. Ca el, și alţii 
ascultau cu aceeași încordare. 

În bezna nopţii, dincolo de gard, se- auzi mişcare. Ici-colo se deslușiră 
îmbrâncituri printre captivi. Se aruncase ceva. Rundacio se repezi într- 
acolo, uitând de smuciturile pe care le vor suferi soția şi copilul. Se lovi de 
mai multe capete și pătrunse în învălmășeală. În astfel de situaţii, oamenii 
devin fiare: se lovesc, se mușcă, se înjură, nu mai există nici demnitate şi 
nici respect. Cu mâinile legate, fiecare mâşâia pământul cu nasul, ca un 
animal, în speranţa că va găsi ceva din cele ce se aruncaseră. După câteva 
clipe, Rundacio se trase înapoi din învălmășeală, mormăind satisfăcut. 
Prinsese cu gura o bucată de brânză. Se trase mai aproape de gard și, 
dibuind cu capul, se apropie de gura copilului. Rupse cu dinţii jumătate şi 
copilul o prinse cu buzele. Făcu aceeași mişcare spre soție şi-i dădu ei 
restul. Se aşeză apoi la fel de atent, în așteptare. Alături de el, femeia 
pândea prilejul: se apropie pe nesimţite de gura copilului și-i dădu bucăţica 
de brânză pe care o primise. Ştia că dacă va fi simțită de bărbat, acesta o va 
lovi fără milă. Dragostea lui pentru ea era puternică şi aspră. Câtăva vreme, 
în jurul lor stăpâni din nou liniștea. 

Dinspre taberne răsunară strigăte şi chiote ce se apropiau cu încetul de 
țarcul captivilor. După puţin timp, ele încetară. În liniștea nopţii se auziră 
şoapte şi râsete înfundate. Urmară ropote surde de lucruri în cădere. Se 
produse din nou mișcare, îmbulzeală, lovituri și zornăieli de lanţuri, apoi 
totul se schimbă într-un imens vacarm. Din toate părţile izbucniră strigăte, 
țipete, blesteme, înjurături şi amenințări. De dincolo de garduri izbucniră 
hohote de râs. Cu mâinile legate la spate, biciuiți de foame şi de frig, 
captivii căutaseră disperaţi, cu speranţa că li se mai aruncase ceva de 
mâncare, dar îşi dăduseră seama că asupra lor căzuse o ploaie de murdării, 
excremente, ouă clocite, carne împuţită. Ceata se îndepărtă, continuând să-i 
batjocorească pe daci cu cuvinte pe care însă puţini captivi le înțelegeau. 
Era târziu, către ziuă, când Rundacio adormise, biruit de foame, de 
încordare şi de oboseală, cu soţia și copilul ghemuiţi la pieptul lui păros, în 


căutarea căldurii. Se luminase de ziuă. În apropierea ţarcurilor în care erau 
îngrămădite prăzile începu să se sape în grabă. Se scotea pământ din zece 
gropi largi şi adânci, lângă care se așezară zece cruci mari și grele de lemn. 
Dacii încătușaţi priveau îngroziţi aceste pregătiri, întrebându-se care dintre 
ei nu vor mai fi duşi la Roma, ci vor muri răstigniţi de vii. Dar tot așa de cu 
noapte începuseră să se adune negustori, samsari, achizitori, ambulanți şi tot 
felul de curioși, toţi veniți să cumpere sau să privească la ceremonia 
împărțirii prăzilor, ca şi la vânzarea lor. 

Soarele se ridicase mult pe cer, când din camp ieșiră centuriile și 
cohortele într-o lungă coloană, se apropiară de ţarcuri și formară în jurul lor 
un mare careu. În mijlocul enormului pătrat format de legionari, bine 
aliniați, fu așezată o estradă adusă din camp, anume pregătită din timp. 
Trompetiştii începură să sune. Toate capetele se întoarseră. Din camp ieșea 
Livianus Claudius, însoţit de contubernalii săi, de legaţi, tribuni, centurioni 
şi legionari din gardă. Generalul călca rar și apăsat. Cu mâna ridicată 
răspundea salutului mulțimii. Era îmbrăcat într-o tunică din stofă de lână 
albă cu chenar roşu pe margini, peste care aruncase paludamentul din stofă 
fină, purpurie. Pe cap purta casca de legionar, bătută în argint. Bine 
lustruită, lucea puternic în razele soarelui. În această dimineață, proaspăt 
ras, generalul arăta mai puţin obosit şi mai vesel. Când se așeză pe scaun, 
mulți din apropiere văzură încălțămintea de piele neagră, legată cu patru 
curele, pe care erau prinse câte-o semilună de argint, ce marcau distincţia, 
rangul şi bogăţia purtătorului. De la înălțimea estradei, privi pe deasupra 
țarcurilor cu prăzile și captivii şi peste mulțimea ce venise să ia parte la 
împărţirea lor. Generalul ridică mâna, semnul începerii vânzărilor. În toate 
părţile, vânzătorii începură să strige preţurile şi să laude prăzile. Se începură 
tocmeli aprinse prin discuţii tari, ce se auzeau până departe. Cei mai mulţi 
cumpărători aranjaseră totul din timp. Cu o zi înainte aleseseră tot ceea ce 
doreau și se înțeleseseră cu vânzătorii oficiali asupra preţurilor la care se 
vor opri după lungi tocmeli de formă. Sus pe estradă, legaţii, tribunii şi 
centurionii strânşi în jurul generalului discutau despre petrecerea de peste 
noapte, făceau glume şi izbucneau în hohote de râs. Livianus Claudius îi 
asculta bine dispus. 

— Ce-ai vrut să spui, tribune Maxentiu? întrebă generalul întorcându-se 
spre tribunul de lângă el. Vorbeai ceva despre captivii daci. 

Tribunul Maxentiu, voinic, cu ochi mari, umflaţi, cu fălci puternice, 
proeminente şi frunte îngustă, se apropie de Livianus Claudius. 


— Trebuie să băgăm spaima în barbarii ăștia, generale! Dacii se vor 
convinge în curând, o dată pentru totdeauna, cât de puternic este imperiul și 
cu câţă asprime pedepsește pe aceia care au îndrăzneala să se măsoare cu el. 

Livianus Claudius îl privi lung, zâmbind uşor. 

— Mă miră că vorbeşti astfel, tribune! Priveşte! Generalul îi arătă cu 
mâna cele zece cruci ce-și întindeau braţele pe pământ. Vei avea ocazia să 
vezi chiar acum ceea ce dorești, dar, după câte văd, nu arăţi prea odihnit. 
Cum ţi-ai petrecut noaptea? 

— Am luat parte la un ospăț, generale, răspunse Maxentiu. După ce am 
chefuit bine, târziu, pe la miezul nopţii, am plecat cu toţii spre ţarcul 
captivilor daci, unde ne-am distrat de minune. Dar ce crezi? Sânt atât de 
sălbatici, nici n-au simţit glumele noastre, nici n-au... 

— Eşti sigur, Maxentiu? îl întrerupse generalul. Nu ţi-aş dori să încapi în 
mâinile lor. Livianus Claudius își roti apoi privirea peste capetele tribunilor 
din jurul său. De ce ești atât de vesel, Domitius Rufinus? întrebă el pe 
primul său contubernal, a cărui bună dispoziţie îi atrăsese atenţia. 

— Mă bucur, generale, mă bucur la gândul că în curând voi vedea cum 
ştie Livianus Claudius să-i pedepsească pe barbarii de daci. Cu ei trebuie să 
ne purtăm cu mai multă cruzime decât cu sclavii. 

— Cu mai multă cruzime decât cu sclavii, murmură generalul, slobozind 
un ușor oftat. 

În minte îi apăru chipul Apronillei, apoi al Lucillei al Lucinei. Își clătină 
cu putere capul, căutând să alunge gândurile ce începeau să pună stăpânire 
pe el, şi rosti tare, pentru a fi auzit de Domitius Rufinus: 

— Eu fac război, de aceea trebuie să fiu şi crud .... 

În mulţime, printre cei ce-și primeau partea din prada, printre vânzători, 
cumpărători şi curioși, Livianus Claudius îl zări pe Eurotas în mijlocul 
sclavilor săi, care se luptau să scoată din arcuri sacii și legăturile mari de 
mărfuri cumpărate. Agitat și asudat, grecul vorbea cu un vânzător, 
mișcându-se într-una și uitându-se atent în jur. De câteva ori îl văzu cum 
şopteşte ceva la urechea funcţionarului, înțelesese. Ştia de ce e capabil 
grecul și cunoștea și apucăturile acelora ce serveau statul. Se întoarse spre 
Domitius Rufinus și ordonă să fie aduși cei condamnaţi la răstignire. Printre 
cei împinși cu lovituri - opt daci și doi legionari - se afla şi Rundacio. 
Acesta aştepta liniştit. Ştia că va fi torturat. Omorâse mulți legionari şi 
chinuise și mai mulți. Nu încercă nici o mișcare, când îl dezlegară de lângă 
femeie şi copil. Urmări împietrit cum soţia şi copilul se îndepărtează în 


hohote de plâns, îmbrânciţi de soldaţi. Îşi dezmorţi repede mâinile şi 
picioarele, începu să tremure. Nu se mai putu stăpâni. Cu ochii măriţi şi cu 
privirea rătăcită văzu în spate un legionar. Luă o hotărâre cu iuțeala 
fulgerului. Se răsuci dintr-o mișcare pe călcâie, îi smulse legionarului spada 
şi se repezi după fiinţele dragi, ce se îndepărtau. Cu aceeași iuțeală, lovi de 
câteva ori în gâtul femeii și în pieptul copilului. Ridica apoi spada şi o 
repezi spre pieptul său lat, dar nu-și atinse ţinta. Din două părţi, se simți 
străpuns de sulițele legionarilor. Se prăbuși şi el alături de trupurile ce se 
luptau cu moartea, ale soţiei şi copilului. 

Livianus Claudius urmărise atent tot ce se petrecuse. Îl uimise hotărârea, 
tăria sufletească şi dragostea dacului pentru soţia și copilul lui, ale căror 
suferinţe le curmase cu câteva lovituri bine ţintite. Se întrista. Prin inimă îl 
săgetă o durere ascuţită. 

În grupul tribunilor, contubernalilor şi centurionilor din jurul lui, gestul 
lui Rundacio provocase noi hohote de râs, şi glumele nu mai conteneau pe 
socoteala barbarului care le produsese un spectacol atât de plăcut. În acel 
moment, mulți se simţiră ca la un spectacol de circ, de la Roma. 

Răstignirea restului de șapte daci s-a făcut repede, în strigătele și 
râsetele celor de față, pe care ţipetele și gemetele victimelor, prin trupurile 
cărora se băteau piroane groase, îi înveselea de minune. A urmat apoi 
răstignirea celor doi legionari, pedepsiţi fiindcă dezertaseră din centuriile 
lor şi fuseseră prinși rătăcind prin păduri. 

— Sânteţi foarte veseli astăzi, tribunilor, murmură Livianus Claudius 
privind peste umăr pe Maxentiu și pe Domitius Rufinus, care se roșiseră de 
atâta râs, 

— A fost un spectacol minunat, generale, spuse Maxentiu. De când am 
plecat de la Roma, n-am mai văzut ceva atât de frumos. Jur pe toți zeii 
Infernului că aceste răstigniri vor băga spaima în ceilalți barbari. 

— Te înşeli, Maxentiu, tu nu cunoşti acest popor. Eu mă aştept la 
lovituri și mai puternice din partea lor. Ia seama! Îţi mai repet încă o dată: 
nu-ți doresc să le cazi în mână. Același lucru i-l spun și lui Rufinus. 

Generalul făcu un semn cu mâna. 'Trompetiștii începură să sune. Captivii 
daci, orânduiţi într-o lungă coloană, pomiră cu lanţurile zornăind, împinși 
de sulițele legionarilor care îi escortau. Când coloana ajunse în dreptul lui, 
captivii începură să-l amenințe cu pumnii ridicaţi, de care atârnau lanţurile, 
în timp ce femeile îl blestemau, printre bocetele ce nu mai conteneau, 


amestecate cu ţipetele copiilor, care păşeau legaţi alături de ele. Pe măsură 
ce coloana se depărta, țipetele și bocetele se auzeau tot mai slabe. 

Mulțimea începu să se împrăștie, înveselită de spectacolul la care 
asistase. Pe platoul răstigniţilor, cea de-a zecea cruce, care își întindea 
braţele goale, era crucea lui Rundacio. 

După împărţirea şi vânzarea prăzii, Livianus Claudius s-a înapoiat în 
cortul său din mijlocul campului. A primit curierii sosiți de la celelalte 
legiuni de sub comanda sa, a ascultat rapoartele iscoadelor trimise să 
urmărească mișcările dacilor şi a dat instrucţiuni legaţilor și tribunilor. După 
amiază a avut loc ospăţul prăzii, la care au participat toți comandanții şi 
înalții funcţionari militari prezenţi în camp. Ospăţul s-a prelungit până seara 
târziu. Cei mai mulți, ameţiţi de tăria vinului dac, se prinseseră în discuţii 
zgomotoase, spuneau glume sau jucau zaruri, alții dormitau pe scaune ori pe 
sub mese, și din atmosfera plină de solemnitate de la începutul ospăţului nu 
mai rămăsese nimic. În seara aceasta Domitius Rufinus nu băuse prea mult. 
Aşteptase atent momentul când va fi chemat de Livianus Claudius şi-l 
neliniștise faptul că generalul nu părea nici grăbit, nici curios, deși la 
plecarea lui spre Viminacium își arătase toată îngrijorarea și chiar îl 
ameninţase. În cele din urmă, acest moment sosi. Văzu semnul generalului 
şi se apropie repede. 

— Dragul meu Rufinus, astăzi am avut o zi prea încărcată, am socotit că 
din moment ce n-ai cerut să-mi vorbeşti de cum ai sosit, totul a decurs în 
ordine. 

Generalul făcu o pauză scurtă. Îl luă de braţ şi se retrase cu el într-un 
colţ. Se informase din timp despre tot ceea ce se petrecea sus în cetate și 
despre felul cum decursese călătoria, de aceea căutase să se arate ceva mai 
nepăsător faţă de primul său contubernal. 

— Aici sântem mai liniștiți, poţi să-mi vorbeşti orice, continuă el după 
ce se așeză pe un scaun. 

— Mi-am îndeplinit bine misiunea, am adus-o pe Apronilla. Domitius 
Rufinus ezită să spună „fiica", dar reveni repede: Fiica ta, generale, este mai 
sănătoasă şi mai frumoasă decât oricând. Mai păstrează încă pe faţă o undă 
de tristeţe, o mare neliniște o frământă, dar poate că va trece. Fetele se 
împacă mai greu cu lipsa de petreceri şi de veselie pe care le au la Roma... 


— Da, da, ai dreptate, tribune! O fată nu se poate împăca ușor cu viaţa 
de militar, cu mutarea într-una din loc în loc... Dar să mai luăm câte-o cupă 
de Velitrae, te știu bun cunoscător de vinuri. Să-mi spui cum ai găsit-o, ce 
făcea, cum aţi mers pe drumul de la Lederata la Getidava? Nu te-a întrebat 
nimic despre mine? 

Un sclav aduse cupele cu vin și se retrase uşor. Domitius Rufinus nu 
vorbi decât după ce goli cupa mai mult de jumătate. 

— Când i-am spus că am sosit s-o luăm, a început să plângă. M-am 
gândit că poate așteptase plecarea cu prea multă încordare. Agnia și Myrella 
au îngrijit-o cum nu se poate mai bine. Pe toţi zeii din Infern, să mă ierti, 
trebuie să-ți spun că Myrella m-a scos din minţi. Nu-mi vinzi mie sclava? 

— Ai răbdare! Dacă-mi reușește planul, ţi-o dau. Dar spune-mi, cum aţi 
mers? 

După ce sorbi din nou din cupă, Domitius Rufinus începu să povestească 
rar, degajat: 

— Drumul la înapoiere l-am făcut mai încet decât a fost socoteala. Când 
am trecut pe podul dintre Viminacium și Lederata, ningea de nu se vedea 
om cu om. Acolo, la capul dinspre Viminacium, am văzut un chip cunoscut, 
cred că era tribunul Hammonius Vitellius. M-a mirat prezenţa lui acolo, şi 
încă pe un astfel de timp. După câte ştiu, el face parte din garda împăratului. 
Mie, unul, nu mi-ar face plăcere prezenţa lui aici. 

— Nu, tribune, de ce vorbeşti aşa? Dacă este vorba de Hammonius 
Vitellius, fiul cavalerului Hammonius Felix, nu mă îndoiesc că este un 
adevărat tribun, un om de onoare. Aşadar, totul a mers bine. Dar cum se 
face, Rufinus, că n-ai băut astăzi aşa cum obișnuiești? 

— Comandantul meu a spus adevărul: câteodată gust prea mult vinul, fie 
de Falem, fie de Velitrae, fie de Tusculum, iar acum a început să-mi placă 
vinul dac. În seara aceasta, ştiam că voi fi chemat să raportez cum mi-am 
îndeplinit misiunea. Vreau să execut totul fără șovăire, Livianus Claudius, şi 
nu urmăresc altceva decât să fii cât mai mulțumit de serviciile mele! 

Livianus Claudius lăsă cupa din mână şi-l bătu uşor pe umăr. 

— Pe toţi zeii, Domitius Rufinus, ştii că-mi placi? Mă bucură ce spui! 
Acum plec, e târziu. Ard de dorul de a-mi revedea fiica. Tu, Rufinus, ai 
grijă de tot ce se petrece în camp! 

Primul-contubernal se înclină schițând un zâmbet plin de înţeles. 

După ce ieşi din camp, Livianus Claudius începu să urce pe poteca ce 
şerpuia în sus spre cetate. Cu fiecare pas, tot mai mult îi creștea neliniștea. 


N-o văzuse pe Apronilla de mai mult de două luni. În seara aceasta se 
hotărâse să-i vorbească, aşa cum nu-i vorbise niciodată de când o 
cumpărase. Sus se vedeau lumini în partea reconstruită a cetăţii, pregătită 
special pentru familia, sa. Pentru el, Apronilla şi cele două sclave 
constituiau familia şi n-ar fi permis sub nici o formă să se spună altfel. De 
aceea, acolo sus, în cetate, pregătise o adevărată locuință romană, cu două 
apartamente: unul pentru sine, şi celălalt pentru „fiică”. 

În exedra!22* frumos mobilată, Apronilla stătea rezemată într-un cot pe 
un teanc de perne îmbrăcate în purpură. O obosise drumul de la 
Viminacium la Getidava. O urmărea pe Myrella cum aranjează lucrurile, 
fiecare la locul lui, pentru ca locuinţa să fie cât mai plăcută. Pe faţa ei 
veşnic îndurerată apăru un zâmbet. Din cochetărie feminină, se simţea bine 
în mijlocul atâtor lucruri scumpe şi frumoase, pe care stăpânul le pregătise 
pentru ea. Luă oglinda și se privi. Rămase încântată. Părul bogat, negru, cu 
sclipiri de ambră, îi cădea în valuri pe tunica din stofă fină de lână albă, 
peste care palia!23. tot aşa de albă, cu garnituri violete pe margini, reliefa și 
mai mult armonia culorilor şi puritatea ei feminină. În picioare avea sandale 
de piele fină, închise cu paftale de argint. Astfel îmbrăcată, la Roma ar fi 
putut ieşi să se plimbe prin for, la terme sau spre Circul cel mare, ca oricare 
fiică de patrician bogat. Scăpă oglinda din mână când o auzi pe Myrella 
strigând-o mirată: 

— Apronilla, Apronilla, uite ce-am găsit aici! Myrella se ivi în ușă 
ținând în mână o stolla{?® albă din lână fină, cu brâu şi volan albastre. 
Pentru cine s-o fi pregătit stăpânul? 

Faţa Apronillei păli. Se uită la haina din mâna Myrellei. Începea să 
înțeleagă. Stolla era pregătită pentru o matroană romană, or, în casa 
stăpânului ei nu exista o astfel de femeie. 

— Ce cauţi în tabliniui2%? spuse ea cu ton mustrător. N-ai voie să umbli 
prin lucrurile stăpânului! Pune-o la loc și vino aici, vino repede! 

Se ridică repede de pe perne, năpădită de teamă. Myrella reveni, urmată 
de Agnia. Bătrâna sclavă îşi trăgea greu picioarele umflate şi tuşea des. 
Vorbi aproape gâfâind. 

— A sosit stăpânul, spuse Agnia, toţi zeii să-l aibă în pază! E în atriut®®., 
Ce s-a mai bucurat când m-a văzut! E atât de vesel, că era cât pe-aci să mă 
strângă în braţe. Agnia tuși şi-și strânse capul în mâini: Vai de mine, la ce 


m-am gândit! Se vede că zeii vor să râdă de o bătrână proastă! Mă duc să-i 
pregătesc tot ce-i trebuie. 

Bătrâna ieși târându-și picioarele grele pe covoarele groase. Rămase 
singure, Myrella o privi mult timp pe Apronilla. Și ea era tânără și 
frumoasă, însă frumuseţea Apronillei arăta atât de pură, de castă și de fină, 
încât și pe ea ca femeie o impresiona. Nu-i purta gând rău pentru asta, deși 
ştia că Apronilla va fi preferată de stăpân, iar ea îşi va pierde locul ce-l 
avusese în viaţa lui. De altfel, gândul ei era acum la Domitius Rufinus, pe 
care îl cucerise cu totul. 

— De ce te-ai întristat, Apronilla, nu te bucuri de sosirea stăpânului? El 
se poartă atât de frumos cu noi! De când ai fost adusă tu în casa lui, noi 
parcă n-am mai fi sclave. 

— După felul cum mă priveşti, Myrella, bănuiesc că ai vrea să-mi spui 
ceva. 

Apronilla îi făcu semn să se apropie. 

— Nu știu nici eu ce să cred. Poate că mi-au luat zeii minţile. Nu ţi-am 
spus încă ce-am aflat de la Domitius Rufinus... 

Cu o mișcare scurtă, Apronilla sări de pe pat. 

— Ce, ştie ceva de el, de Vitellius? 

Prinse mâinile Myrellei şi le strânse cu putere. 

— Nu, am aflat numai că atunci când stăpânul l-a trimis pe tribun la 
Viminacium să ne ia, i-a spus că merge să-i aducă fiica... 

— Pe Minerva, ai început să vorbeşti prostii, Myrella! Cum poţi să te 
gândeşti la astfel de prăpăstii? 

— Jur pe Cypris că-ţi spun adevărul, Apronilla! Tribunul s-a îndrăgostit 
de mine, și nu așa, ca de-o sclavă. Mi-a făcut tot felul de jurământe. Vrea să 
mă cumpere de la Livianus Claudius, dar eu n-aş dori să mă despart de tine. 
Myrella tăcu şi se repezi spre oglindă. Stai să-ţi aranjez puţin părul. În seara 
aceasta, stăpânul va veni să te vadă. 

Îi puse oglinda în mână și începu să-i aranjeze buclele, mânuind cu 
îndemânare un pieptene de argint. Uşa se deschise cu iuțeală. 

— Pregătiţi-vă, fetelor, vine stăpânul, șopti Agnia din pragul exedrei, 
înviorată şi agitată. 

În casa lui Livianus Claudius, bătrâna sclavă se socotea ca și stăpână. 
Îmbătrânise în casa lui, îl servise în anii tinereţii, îi crescuse copila, pe 
Lucilla, iar de când fusese adusă Apronilla, bătrâna nici nu vrusese să audă 
că fata nu e fiica plecată la zei a generalului. „Lucilla a fost adusă înapoi de 


zei, fiindcă i-am rugat eu şi le-am adus jertfe multe", repeta într-una bătrâna 
sclavă, vorbind singură prin casă. Văzând-o atât de tristă pe Apronilla, 
bătrâna continuă: 

— Lucilla, fata mamei, bucură-te, a venit tăticu... Din tabliniu, Livianus 
Claudius trecu în atriu şi apăru în pragul exedrei, tocmai când bătrâna 
sclavă o îndemna pe Apronilla să se înveselească. 

— Zeii cu voi, fetelor! salută el înclinându-se uşor. Vesel, proaspăt ras, 
cu privirea deschisă, părea mai tânăr şi mai puţin slăbit. Îmbrăcase o tunică 
albă de lână cu chenar roșu pe margini, ca pentru un moment solemn. 

— Ave, domine! intonară într-un glas cele trei sclave, ridicându-se în 
picioare, 

— Sânteţi sănătoase? Aţi călătorit bine? întrebă el cu multă căldură în 
voce. 

— Bine, stăpâne, răspunse Myrella. 

— Mi-era dor să vă văd. Fără voi mă simţeam singur, deși sânt 
înconjurat de mii de oameni aici. 

— Şi nouă ne-a fost dor să te vedem, stăpâne! murmură Agnia înecându- 
se în plâns. Când o să mergem înapoi acasă, stăpâne? Să mergem acasă, la 
Roma!... 

— Potoleşte-te, Agnia! Tocmai tu, cea mai veche sclavă a mea, ţi-ai 
pierdut răbdarea? 

— Vai de oasele mele, stăpâne! Nu vreau să mor pe-aici! Da eu sânt o 
sclavă proastă şi bătrână, să nu-ţi faci griji de mine! în fiecare zi mă rog 
zeilor să te ţină în paza lor! 

— Aşa, voi duceţi-vă, eu mai rămân puţin cu Apronilla, spuse Livianus 
Claudius căutând să-și stăpânească neliniștea. 

Se aşeză pe taburetul de lângă patul ei şi o îndemnă și pe ea să se așeze. 
În urma celor două sclave, uşa se închise fără zgomot. Rămaşi singuri, în 
exedră se așternu o tăcere încordată. Mult timp el nu găsi cuvinte potrivite 
cu care să înceapă. 

— Eşti atât de tristă, Apronilla!... 

Îi luă mâna şi i-o strânse uşor. Inima îi bătea cu putere. Continuă s-o 
privească. O găsi mai împlinită, mai bine formată: nu mai vedea în ea pe 
mica Lucilla, ci pe Lucina, în primii ani de după căsătorie. 

— De ce nu-mi spui nimic? 

O mângâie ușor pe părul bogat şi o îndemnă să-şi ridice capul. În ochii 
ei mari, albaştri și adânci văzu lacrimi. 


— Pe toți zeii, Apronilla, spune-mi ce s-a întâmplat, cine te-a supărat? 
Nu cumva Rufinus?... 

Ea îi vorbi, stăpânindu-se, cu multă liniște: 

— Nu s-a întâmplat nimic, stăpâne, şi nu m-a supărat nimeni, însă 
astăzi, nu ştiu ce am, simt nevoia să plâng. 

— Apronilla, îţi lipseşte ceva, doreşti ceva? îţi satisfac îndată orice 
dorință! Vreau ca viaţa ta... 

Ea ridică mâna și-l opri să mai vorbească. 

— Nu, stăpâne! Ah, viaţa mea! Ce le-a folosit zeilor de mi-au schimbat 
cu atâta cruzime viaţa? Fără mine, poate că și tu, stăpâne, erai acum mai 
liniştit, aveai sufletul mai împăcat... 

— Apronilla, murmură el strângându-i mâna. 

— De ce nu te porţi cu mine așa cum se poartă un stăpân cu o sclavă? 
Mi-e sufletul zdrobit. Vreau să fiu pusă să muncesc, să fiu certată şi chiar 
bătută, să fiu chinuită cum sânt chinuiţi sclavii, să mă simt sclavă... dacă nu 
pot fi lăsată liberă... Altfel, pentru ce mă ţii în casa ta, stăpâne? 

Tulburat, el nu găsi ce să spună decât târziu. 

— Apronilla, pentru numele zeilor, de ce vorbeşti astfel? Buna dispoziţie 
dispăruse de pe faţa lui. Vorbi aproape în șoaptă, îndurerat. 

— Am făurit atâtea planuri... vreau să te fac fericită, copila mea! Tu nu 
vei mai fi sclavă, vei fi liberă. Ezită puţin, apoi, cu ton mai hotărât, urmă: 
Vei fi o demnă și respectată matroană romană, soția unui senator și general 
al imperiului. Nu voi precupeţi nimic, Apronilla, pentru a te face fericită! 

Se așteptase la o izbucnire din partea ei, dar ea rămăsese liniștită. 
Ridicase numai capul și îl privea lung, cu ochii înecaţi de lacrimi, Câteva 
clipe, el se simţi plutind înapoi în timp şi în spaţiu. Se vedea acasă, tânăr, 
alături de Lucina. Dar Lucina se afla acum lângă el. Cum putuse să spună 
că o va face matroană romană? Ea era o matroană model. O privi cu ochii 
măriţi, speriat. Se ridică şi se retrase de lângă ea. Se simţi rușinat faţă de el 
însuși. Un gând începu să-l răscolească: Dacă sufletul Apronillei era chiar 
sufletul Lucinei? Ce fidelitate mai păstra el memoriei ei? 

— Poate că zeii îşi bat joc de vârsta mea? șopti el, oftând adânc. 

Ea înţelegea tot ce se petrecea în sufletul lui. Se ridică și îl trase uşor 
mai aproape. 

— Te rog, stai lângă mine! Trebuie să fii tare obosit, după o zi întreagă 
de muncă. De multe ori m-am întrebat, am căutat să-mi explic: de ce chiar 
de când m-ai cumpărat te-ai purtat atât de frumos cu mine? Mă aşteptam ca, 


în calitate de stăpân, să pretinzi de la mine tot ce poate pretinde un bărbat 
de la o femeie. La Prusa, la Nicomedia, la Byzanţ și în mai mare măsură la 
Roma, patricienii bătrâni şi bogaţi își cumpără sclave tinere. Mă aşteptam, 
fiindcă mă pregătisem sufletește să te resping cu toată energia de care sânt 
capabile sufletul și trupul meu! Dar să nu mă înţelegi greşit, Livianus 
Claudius. Când m-ai cumpărat, erai un bărbat frumos, în plină putere, și de 
atunci nu te-ai schimbat mult... 

— Mă urăşti, Apronilla! Zeii să mă... 

— N-am terminat, Livianus Claudius! Am fost și sânt pregătită să te 
resping cu toată energia, cu preţul vieţii mele, nu pentru că te-aș fi urât. Nu 
te-am urât niciodată și nici nu am motive pentru aceasta. M-ai înconjurat cu 
o dragoste pe care până acum am simţit-o a fi mai mult părintească și nu-ţi 
înţeleg, schimbarea. M-aş împăca şi cu soarta mea de sclavă, căci aşa sânt 
legile în lumea în care trăim, dacă inima şi sufletul meu nu ar aparține 
altuia. Ceva din lumea zeilor îmi spune că el suferă mult, că mă caută 
pretutindeni, neobosit. De dincolo de înţelegerea omenească, simt că noi ne 
vom regăsi și că vom fi unul al altuia. Și chiar dacă zeii nu ne vor lăsa să 
trăim împreună, mă voi simţit fericită ca, aşteptându-l, să mor cu el în 
gând... 

Câtva timp, el se mișcă neliniștit pe scaun. 

— Un sclav nu mai are nici un drept să spere, șopti el mai mult pentru 
sine. Sclavii aparţin stăpânilor cu trupul şi cu sufletul... 

— Știu, aşa este! întotdeauna stăpânii au socotit că sclavii nu au suflet, 
că ei nu au dorinţe, că nu au dreptul la o viaţă liberă, dar se înşală amamic! 
Aici este marea nenorocire. Un filozof al nostru, grec, a spus că poţi stăpâni 
trupul unui om, dar nu și sufletul lui. Nimeni și niciodată pe lume - 
magistrat, senator, general, rege sau împărat, stăpân sau cuceritor - n-a putut 
să stăpânească și sufletele oamenilor. Ca să câştigi sufletește un om trebuie 
să-i înţelegi suferinţele și să i le alini, să-i cunoşti dorinţele și să i le 
satisfaci. 

După o scurtă tăcere, Apronilla se întoarse spre el şi îl trase din nou 
lângă ea. 

— Ai spus că sclavii nu mai au nici un drept să spere. Aceasta înseamnă 
că eu, chiar dacă voi fi găsită de acela care mă caută, nu-mi voi căpăta 
libertatea. Dar ce te face să crezi, Livianus Claudius, că nu ma voi putea 
hotărî să calc în picioare legile ticăloase ale sclaviei, legi care permit ca unii 
oameni să fie stăpâniţi de alții, întocmai ca animalele? 


Ultimele cuvinte ea le pronunţă revoltată, aproape strigând. 

— Apronilla, cum poţi vorbi astfel, legile imperiului.. 

— Ştiu, stăpâne, legile imperiului sânt sacre, aşa spun cei care stăpânesc 
oamenii, dar ei uită că aceste legi sânt făcute tot de oameni! Dacă te-aș 
părăsi, fără voia ta, fapta mea n-ar însemna nerecunoștință. De multe ori am 
mulțumit zeilor pentru că te-au îndemnat să mă cumperi, altfel... 

— Tu nu ştii, Apronilla, cât e de zdrobit sufletul meu, ce rană uriașă mă 
chinuie! Poţi tu să înţelegi ce înseamnă să fii împărţit între dragostea de soţ 
şi dragostea de tată, să-ţi sfârtece inima chipul soţiei și chipul fiicei? 

Livianus Claudius se ridică și puse uşor mâinile pe umerii ei. Suferea 
mult, era înfrânt. Înflăcărarea şi dorinţa cu care venise se topiseră cu totul. 
Și starea lui sufletească o înţelegea Apronilla. 

— Bănuiesc tot ce vrei să spui, stăpâne. Fără să vrea, Agnia mi-a 
destăinuit tragedia familiei tale. Bătrâna este convinsă, din nefericire, că eu 
sânt fiica ta Lucilla, pe care zeii au înviat-o la rugăciunile ei. Pentru tine, se 
pare că eu am început să fiu mai mult Lucina decât Lucilla, numai așa se 
explică dorinţa care te frământă și te stăpâneşte ca eu să-ţi fiu soție... 

El își retrase mâinile de pe umerii ei şi le lăsă să-i cadă grele, 
neputincioase. 

— Blestem toţi zeii care mi-au distrus viaţa și fericirea! gemu Livianus 
Claudius, frânt de durere. Cine poate să-mi înțeleagă chinul, nefericirea, 
zbuciumul? 

— Te înţeleg, stăpâne, simt furtuna care-ţi răscoleşte sufletul. De când 
m-ai cumpărat, am avut timp să te cunosc îndeajuns; nu ești un om rău şi 
nici nedrept. Gândeşti, însă, că este bine să abuzezi de sufletul și de trupul 
meu, numai fiindcă întâmplarea a făcut să existe atâta asemănare între mine 
şi ființele pe care le-ai pierdut? Tu poţi schingiui, silui și distruge trupul 
meu, căci eşti stăpânul - s-au văzut atâţia sclavi omorâţi de stăpânii lor din 
simple capricii sau împinși de pofte nestăpânite - însă nu vei putea să faci 
ce vrei cu sufletul meu. Ura și dragostea, stăpâne, nu pot fi legate cu lanţuri! 

Tăcu spre a-și stăpâni valul de lacrimi ce-o îneca, și pentru a se hotărî. 
Se ridică în faţa lui și-l privi adânc în ochi: 

— Mă doare în suflet că mă văd nevoită să-ți vorbesc astfel. Pe 
Apronilla n-o poţi face soţie, cât timp mai este în viaţă! Dacă vei încerca să 
mă ai cu forţa, împotriva firii, să ştii că nu va răsări sau nu va apune soarele 
după săvârşirea faptei tale fără ca Apronilla să nu fi părăsit această lume rea 
şi murdară! Și... Livianus Claudius, dacă suferi, dacă nu te poţi hotărî să-mi 


redai libertatea, vinde-mă! Nu sânt o sclavă? Ajunsă în mâna unui stăpân 
rău, voi fi destul de tare spre a lua hotărârea supremă, pentru ca trupul meu 
să nu mai fie poftit de nimeni și... pe pământ, va rămâne o sclavă mai puţin. 

Urmă o tăcere grea. Livianus Claudius o privi îndelung, apoi se întoarse 
încet şi, cu pași rari, de om deodată îmbătrânit, ieşi din exedră. Ajuns în 
tabliniu, se aruncă pe pat deznădăjduit. Rămase mult timp nemișcat, fără să- 
şi poată ordona nici gândurile şi nici sentimentele. 


5 


După despărțirea de Dagio şi de ceata lui, Vitellius şi Sarmis, urmaţi de 
garda de legionari, au mers o bună parte din drum în trapul cailor. Tribunul 
nu-și mai putea înfrânge nerăbdarea, căuta să ajungă cât mai repede la 
Getidava. Trecuse mult după amiază când zăriră, la mare depărtare înaintea 
lor, o lungă coloană de oameni, care înaintau pe jos, având în frunte și pe de 
lături câţiva călăreţi. De cum îi văzu, Sarmis înţelese totul: avea în față un 
grup de daci captivi, păziţi de legionari, în drum spre Roma. Pe măsură ce 
se apropiau, se auzeau tot mai clar zornăitul lanțurilor și murmurul 
monoton, adânc şi jalnic al celor care înaintau, biciuiţi de razele soarelui, 
înfometați, însetaţi şi obosiţi. La vederea lor, inima lui Sarmis se împietri, 
din obraz îi pieri sângele, se încorda şi strânse frâul calului. În mintea lui 
năpădiră amintirile drumului pe care şi el îl făcuse, doisprezece ani în urmă, 
cu lanţuri la mâini şi la picioare, tot într-o astfel de coloană. Ştia ce 
înseamnă drumul pe jos până la Roma, prin vânt şi ploaie, sub arşiţa 
soarelui, fără hrană și fără îmbrăcăminte, bătuţi și schingiuiți pentru cele 
mai mici abateri, drum pe care trupurile celor ce cădeau îl marcau din loc în 
loc. Vitellius văzu cum paloarea de pe faţa lui Sarmis se schimbă în roşie- 
vânătă, cum sângele i se urcă la cap, pe măsură ce centurionul care 
conducea coloana de daci se apropia de ei. 

— Salut, tribune! Sânt centurionul Flavius Lucullus și duc la Roma, din 
ordinul generalului Livianus Claudius, turma aceasta de barbari pentru a fi 
vânduți ca sclavi. 

Când îl auzi pe centurion rostind astfel de cuvinte, Sarmis făcu o 
mișcare scurtă, gata să tragă spada, dar nu avu timp, căci tribunul îl săgeta 
cu o căutătură aspră. 

— De când stau sclavii în rând cu stăpânii, Sarmis? Voi pune să te 
flageleze pentru lipsa de respect față de un centurion! Vitellius se întoarse 


apoi spre Flavius Lucullus. Salut, centurioane, sânt tribunul Hammonius 
Vitellius din garda împăratului. 

Centurionul smuci cu putere frâul calului și se dădu înapoi câţiva pași, 
pentru a-și arăta respectul față de un tribun din gardă. Deveni mai vorbăreţ, 
mai îndatoritor și mai supus. 

— Toți zeii să te ţină sănătos, tribune! Până la Getidava nu mai aveţi 
decât o zi de mers. Livianus Claudius este în camp și a luat parte la 
împărţirea prăzilor. Serbarea s-a încheiat cu răstignirea unor daci și a doi 
legionari fugari. A fost un spectacol ca de circ. Ai grijă, tribune, să te ferești 
de daci. Sânt mai cruzi decât fiarele din pădure. Eu mă grăbesc. Salut, 
tribune! îți urez ocrotirea zeilor şi a împăratului! 

Centurionul dădu pinteni calului şi porni în trap după coloana care se 
îndepărtase. 

Vitellius continuă drumul în fruntea gărzii. Sarmis rămăsese în urmă, 
păstrând distanța cuvenită între stăpân şi sclav. Stăpânit de gândul că în 
curând va sosi în campul lui Livianus Claudius, nu dăduse nici o importanţă 
celor ce spusese centurionul. ÎI chinuia dorul de Apronilla, se vedea alături 
de ea, amândoi fericiţi. Simţi nevoia să stea de vorbă cu Sarmis. 

— Vino lângă mine, Sarmis, ce, ești supărat? Vitellius opri calul şi îl 
aşteptă să se apropie. Porni apoi alături de el. 

— Nu, tribune! Am înţeles că ai căutat să mă opreşti la timp de la un 
gest necugetat. În faţa acelui centurion, eu eram încă „sclavul". Gestul meu, 
dacă l-aş fi lovit, te-ar fi pus în situaţia de a mă dezarma și lega, iar sfârșitul 
nu putea fi altul decât trimiterea mea la galere sau moartea. 

— Atunci, nu eşti supărat, Sarmis? 

— Sânt, tribune! în locul meu, și tu ai fi... 

— Te gândeşti la ceata de captivi daci pornită spre Roma. Cred că nu mă 
înșel şi trebuie să recunosc că ai dreptate. 

Sarmis nu-i răspunse. Liniştea pădurii prin care treceau era tulburată de 
ropotul cailor pe pietrişul proaspăt aşternut. Târziu, rupse tăcerea: 

— Noaptea trecută ţi-am dovedit, tribune, că știu să-mi folosesc 
libertatea. Sânt liber, sau... cuvântul tău acum este altul? 

— Dar ce, vrei să mă părăseşti? Nu te rețin, Sarmis; eşti liber! îi spuse 
mirat și puţin încurcat. 

— Poimâine te voi căuta în campul de la Getidava, tribune! 

Vitellius îl privi şi-i zâmbi cu amărăciune. 


— Poate n-o să te mai văd, Sarmis. Aş vrea să-ți dau ceva ca amintire. 
Vitellius îşi trase stiletul şi i-l întinse, îți doresc tot ajutorul din partea 
zeilor! 

Rămase, însă, cu stiletul în mâna întinsă. Dând pinteni calului, Sarmis 
pornise în galop înainte. 

— Pe curând, tribune! strigă el îndepărtându-se. 

La câţiva zeci de paşi, drumul făcea o cotitură. Îl părăsi şi se înfundă în 
pădure. Făcu un ocol mare pe sub coasta muntelui, cercetând cu grijă cât 
pătrundea privirea. Găsi repede poteca căutată și porni, în trapul calului, 
înapoi spre Lederata. La o răscruce de poteci, lângă un izvor, se opri. Lăsă 
calul să se adapte, bău și el. Cercetă potecile și găsi repede ceea ce căuta: 
urme proaspete de cai. Porni pe urmele găsite. Nu înainta mult. Lângă un 
colnic se opri, puse mâinile pâlnie la gură și scoase un strigăt de huhurez. 
Ecoul munţilor și pădurilor îi aduse strigătul înapoi. Aşteptă câtva timp, 
apoi porni din nou. Repetă de câteva ori strigătul, dar nu primi nici un 
răspuns. Îngrijorarea începu să pună stăpânire pe el. Vedea cum se apropie 
seara, și pe cei căutați nu-i găsise. Se opri lângă o stâncă şi ascultă încordat. 
I se păru că aude slab, de departe, strigătul așteptat. Îl repetă cu toată 
puterea şi porni mai departe, ocolind stâica, dar nu apucă să înainteze mult, 
şi auzi pădurea răsunând de ropote de cai. Se opri. Ascultă. Zgomotul se 
apropia tot mai puternic. Se ascunse repede într-un pâlc de brazi stufoşi. Nu 
aşteptă mult. De după o stâncă se ivi Dagio, în fruntea cetei lui de daci. Îi 
sări în cale. 

— Stati, vitejilor, ce v-aţi pornit aşa? le strigă el de departe, făcându-le 
semn să se oprească. 

— Tu erai, Sarmis? Ceva nu e la locul lui, ce s-a întâmplat? 

— Vei afla îndată. Dar mai înainte de toate, îmi trebuie un cal odihnit. Al 
meu, nu-l vezi, e numai spume! 

Schimbarea calului se făcu repede, și întreaga ceată porni de-a 
curmezișul pădurii pentru a se apropia de drum. Din trapul cailor, Sarmis 
povesti tot ce ştia: unde întâlnise coloana de captivi, de câţi legionari e 
păzită şi cât de repede înaintează. După ce termină, aşteptă ca Dagio să 
spună ceva, dar acesta, cu fălcile strânse şi cu privirea aţintită înainte, grăbi 
şi mai mult mersul, strecurându-se cu dibăcie printre trunchiurile groase ale 
copacilor. 

Trecuse de miezul nopţii. Luna apăruse de curând de după crestele 
munţilor şi lumina într-un galben-auriu palid poiana în care centurionul 


Flavius Lucullus îşi instalase campul provizoriu pentru odihnă peste noapte. 
Focul de lângă cortul centurionului, ridicat în mijlocul campului, se 
stinsese, în cele patru colțuri ale poienii patru legionari de strajă îşi strigau 
parolele din timp în timp, pentru a se controla unul pe altul și pentru a-și 
ține curajul. Teama de daci îi stăpânea atât de mult, încât în unele clipe 
mișcările le erau paralizate la cel mai mic zgomot şi nu le ră-mânea altceva 
de făcut decât să strige parola. În camp era liniște. Din pădurea ce înconjura 
poiana se auzeau ici-colo semnele vieţii de noapte: câte-un țipăt de pasăre, 
un urlet de animal, foșnete produse de adierea vântului, trosnete de 
vreascuri călcate. 

Legaţi unii de alţii, dacii se odihneau întinși pe pământul rece și umed. 
Mulţi, învinși de truda drumului și de durerea din suflete, adormiseră. 
Numai cei mai rezistenți şi mai hotărâți ascultau încordați și căutau să 
distingă ceva în zgomotul înfundat al pădurii. Din gură în gură circulau 
scurte şoapte, rostite aproape de urechi. În liniştea nopţii, undeva departe, 
auziră un strigăt de huhurez. Printre dacii care vegheau se produse un 
murmur cu greu reținut și o mișcare surdă. Urmă un moment de ascultare 
încordată. Strigătul se repetă cu o prelungire pe care numai un dac luptător 
o putea distinge. 

— Sânt ai noștri! Să avem curaj! şopti unul. 

— Să fim gata, treziţi-i şi pe ceilalţi, urmă altul. 

— Vom fi salvaţi. Vom lupta și noi! Zeul cel mare să le-ajute! 

Ceva mai aproape, în partea dinspre drum, se auzi alt strigăt de huhurez. 

— Au încercuit poiana. Nu faceţi zgomot! 

— Nu vă mişcațţi, ţineţi lanţurile să nu zornăie! 

— Să aşteptăm atacul alor noştri și să sărim cu toţii! Să nu ne lăsăm 
omorâţi, să dăm lovituri! se auzi o voce groasă. 

Strigătul de huhurez mai răsună o dată, din altă parte, apoi se făcu 
linişte. Legionarii de strajă începură să repete mai des parolele lor, cu 
tremurături de spaimă în glasuri, în piepturile dacilor captivi, inimile băteau 
gata să le spargă. Nici unul nu mai dormea. În jurul lor, la mică depărtare, 
legionarii dormeau duși. Pentru dacii care așteptau cu înfrigurare atacul, 
clipele păreau fără sfârşit. După un timp, nu se mai auzi nici o parolă. Luna 
intrase într-un nor. Dinspre pădure se apropiară două mogâldeţe, cu mișcări 
agere, apoi alte două și altele, la distanţe mici. În acelaşi timp, în cele patru 
colţuri ale campului răsunară din nou parolele străjii, dând roată campului 
de la post la post. Nimeni nu bănuia că cei ce strigau nu mai erau ostaşi 


romani, ci luptători daci. Cu mișcări sigure, ei tăiaseră gâturile celor patru 
legionari de pază, dând lovituri fulgerătoare cu cosoarele lor încovoiate la 
vârf. Din fiecare colţ al campului se răspundea cu un cuvânt, într-o anumită 
ordine, ce constituia parola: 

— Imperator... Ulpius... Trajanus... Optimus... Imperator... Ulpius... 
Trajanus... Optimus... 

Urmaţi de ceata de luptători, Dagio și Sarmis pătrunseră în poiană 
înaintând pe brânci şi se împrăştiară printre captivi. Câţiva daci se apropiară 
de cortul centurionului şi luară poziţie de luptă. În grupul captivilor, 
lanţurile începură să cadă unele după altele, tăiate de foarfeci mânuite cu 
îndemânare, scule de care fiecare ceată de daci luptători nu se lipsea 
niciodată. Captivii sloboziţi se întindeau uşor şi se mișcau pentru a-şi 
dezmorți încheieturile, apoi treceau acolo unde li se spunea în şoaptă: 
bărbaţii, îngroșau rândurile luptătorilor, iar femeile și copiii porneau spre 
pădure. 

Mișcările lor nu rămaseră însă mult timp neobservate, iar zgomotele 
neauzite. Din grupul legionarilor care dormeau răsună un strigăt de alarmă, 
după care urmară sunete stridente de trompetă. Se suna pentru atac. 
Buimaci, legionarii începură să lovească la întâmplare, dar își reveniră 
repede. Luna se ivi printre nori şi lumină poiana. Romanii reuşiră să se 
grupeze şi să lupte organizat, lovind cu multă îndârjire. Suliţele lor lungi îi 
țineau departe pe daci şi ar fi prelungit mult lupta dacă dacii nu treceau la 
atacul cu barda. Fiecare bardă, mânuită şi aruncată cu multă îndemânare, 
sfărâma un cap, despica un piept ori reteza o mână. Legionarii se temeau 
cumplit de daci, mai ales de atacul cu toporul și cu barda. Cu toată greutatea 
loviturilor ce le primeau, disciplina lor nu fu sfărâmată. Puţini, câți mai 
rămăseseră în viață, se grupară, continuând să se apere şi, ocrotiți de 
întunericul nopţii, se retraseră spre pădure. Siguri de izbândă, dacii nu-i mai 
urmăriră și trecură repede la îngrijirea răniților și la dezlegarea celor care 
încă nu fuseseră eliberaţi din lanţuri. 

Se luminase de ziuă când ceata lui Dagio, însoţită de captivii eliberaţi, 
încărcaţi cu prada luată de la legionarii omorâţi, urcau prin pădure pe coasta 
muntelui, porniţi de-a dreptul către Sarmizegetusa. În același timp, Sarmis 
alerga în goana calului pe drumul Getidavei. 

După plecarea lui Sarmis, atât de neprevăzută și de grabnică, Vitellius își 
continuase drumul în trapul cailor, pentru a ajunge cât mai repede în campul 
lui Livianus Claudius. În ziua care urmă, soarele scăpătase după muntele 


din fața Getidavei când tribunul, urmat de gardă, intrase în campul de sub 
cetate. Chiar de la poarta principală, la vederea sigiliilor împăratului, 
comandantul gărzii ordonase să sune trompetele și dăduse onorul, apoi îl 
condusese spre cortul rezervat curierilor imperiali. În acea seară, Vitellius se 
simţise mai descurajat și mai obosit. Lipsa lui Sarmis îl făcea să sufere. Nu 
mâncase nimic şi, cu toate că simţise că până târziu somnul nu se va lipi de 
el, se spălase şi se culcase. 

A doua zi se sculase de dimineaţă şi făcuse de câteva ori drumul până la 
poarta principală, cu speranţa că-l va găsi pe Sarmis. Pe măsură ce soarele 
se ridica, înțelegea că acela pe care îl avusese sclav îl părăsise. Nu-l ura 
pentru fapta lui, pentru care avea deplină înţelegere. Sclavul îl părăsise 
numai după ce îşi recâștigase libertatea, şi față de el acţionase ca un om 
liber, stăpân pe destinele lui. Sosind timpul când trebuia să se prezinte 
generalului, se îmbrăcă în uniforma de gală a gărzii imperiale și porni spre 
cortul comandantului. 

Livianus Claudius îl primi cu onorurile ce se cuveneau unui trimis al 
împăratului. Citi mesajul imperial şi-l privi lung pe Vitellius. Se arătă mai 
bine dispus, mai curtenitor. 

— Toţi zeii să-l aibă în pază pe bunul şi viteazul nostru împărat! rosti 
generalul. Așadar, vei rămâne mai mult timp la Getidava, continuă el, sau, 
mai exact spus, vei rămâne mai mult timp pe lângă mine, în calitate de 
trimis al împăratului. Făcu o scurtă pauză, apoi îl întrebă: Tribune, ești fiul 
cavalerului Hammonius Felix? 

— Da, generale! Tatăl meu şi-a pierdut viaţa de pe urma rănilor căpătate 
în luptele cu dacii de acum vreo doisprezece ani, lupte care s-au dat tot prin 
părţile acestea, după câte am aflat. 

— Te felicit, tribune! Cu un astfel de părinte, nici nu mai este nevoie de 
altă prezentare. De altfel, aşa cum scrie şi în pergament, se vede că te bucuri 
de o frumoasă apreciere din partea împăratului. Sper că mă vei ajuta, cu 
dacii nu e atât de uşor... 

— Voi căuta să îndeplinesc în totul dorinţa împăratului. Sânt gata să-mi 
fac datoria, ca oricare tribun din armata imperiului. 

Vitellius vorbise degajat faţă de general, însă păstrând în totul respectul 
ierarhiei. Livianus Claudius sună din clopoțel, şi un contubernal intră. 

— Să aduci un pergament mic și sigiliul meu! ordonă el. Se întoarse spre 
tribun. Îţi voi da o delegaţie pentru a putea să inspectezi oricare unitate de 
sub comanda mea. 


Contubernalul se înapoie repede cu pergamentul. 

— Scrie! spuse generalul și începu să dicteze. Vitellius privea atent 
figura generalului. Pe măsură ce-l observa mai mult, constata că militarul 
din faţa lui fusese în tinerețe un bărbat frumos și energic, și că urmele 
acestei frumuseți se mențineau încă printre cutele ce-i crestau faţa. Tresări 
când Livianus Claudius spuse contubernalului să scrie că el, trimisul 
împăratului, nu va avea acces sus, în cetate. Bănui că generalul ascunde 
ceva, dar nu se gândi că acolo, între ruine, el își ținea închisă sclava. 

După ce contubernalul aplică sigiliul, Livianus Claudius îi întinse 
pergamentul, apoi îl îndemnă să ridice cupa cu vin. 

— Pe toţii zeii, cred că nu mă înșel, arăţi cam neliniștit, tribune. Te 
apasă ceva pe suflet, vrei să mă rogi ceva? 

— Nu, generale, Jupiter să te aibă în paza lui! M-au sustras puţin 
gândurile. 

O clipă, Vitellius fusesr frământat de gândul de a-i vorbi deschis lui 
Livianus Claudius, oferindu-se s-o cumpere pe Apronilla, dar renunţă. 
Socoti că destăinuirea să l-ar fi pus în gardă pe general și, în cazul unui 
refuz, ar fi îngreuiat eliberarea ei prin alte mijloace. 

Un contubernal intră și raportă: 

— Generale, un legionar a adus vestea că, în noaptea trecută, 
centurionul Flavius Lucullus a fost atacat de daci. Toţi captivii au fost 
eliberaţi. Centurionul și mai mulţi legionari au căzut în luptă. Ce dispoziţii 
dai? 

Livianus Claudius aruncă o privire tăioasă spre contubernal. 

— Unde sânt cei care au scăpat cu viaţă? 

— La garda porţii principale, răspunse contubernalul. 

— Toți să fie încarceraţi și torturați pentru vina de a fi părăsit lupta. Și 
ăştia au fugit, nu mă îndoiesc, îndată ce s-au văzut faţă-n faţă cu dacii. Se 
întoarse spre tribun. Ştii, Hammonius Vitellius, barbarii ăștia au băgat 
spaima în legionari. Nu e primul caz când fug din faţa lor. Ce părere ai, 
tribune? 

— Va trebui să băgăm noi spaima în barbari! Vitellius vorbise mai mult 
pentru a da un răspuns. În mintea lui se făcuse lumină. Știa acum pentru ce- 
| părăsise Sarmis. 

Ceva mai potolit, generalul continuă: 

— De acord cu tine, tribune! Mă aştept la mult ajutor din partea ta. 
Livianus Claudius privi din nou pergamentul cu sigiliul său. Sper că mă vei 


vizita cât se poate de des, trebuie să trimiţi știri cât mai complete augustului 
nostru împărat. 

— Mă bucură încrederea, voi veni ori de câte ori va fi nevoie. E necesar 
însă, generale, să dai ordin contubernalilor să pot fi primit oricând... 

— În orice moment, tribune, oricând: fie ziua, fie noaptea. 

După ce pronunţă „noaptea", generalul își muşcă ușor buza. Explicaţiile 
ce le avusese cu Apronilla îl făcuse să ia hotarârea ca noaptea să nu se mai 
ducă sus, în cetate, și ordonase să i se pregătească un pat alături, în cort. 

Vitellius salută și porni spre ieşire, însă fu reținut. 

— Stai... mai stai puţin, tribune! Ai auzit de atacul dacilor și de 
eliberarea cetei de captivi. Nu ştiu exact ce s-a întâmplat... În orice caz, nu 
erau mulți... câțiva barbari, trențăroşi. Nu e nici o pagubă pentru imperiu. 
Te-aş ruga să nu comunici încă nimic împăratului despre acest caz. Când 
voi avea ştiri mai amănunțite, îţi voi spune tot ce s-a petrecut. Cred că m-ai 
înţeles, Hammonius Vitellius! 

Generalul începu să râdă fără prea multă poftă şi-l bătu uşor pe umăr. 

— Rog pe general să aibă toată încrederea! rosti tribunul înclinându-se. 

De la Livianus Claudius, Vitellius pomi pe drumul principal al 
campului, spre poarta la care se aflau cei care escortaseră ceata de captivi 
daci şi scăpaseră cu viaţă. Era tulburat. Îl înțelegea pe Sarmis şi-i admira 
hotarârea. De câteva ori se opri şi privi sus, spre cetate. Numai acolo el nu 
avea voie să meargă. 

— Pe Hercule, tribune, te caut de mult! 

Vitellius tresări. În faţa lui se afla un legionar. Îl recunoscu. 

— Pe toți zeii, tu ești, Cluvianus? Ce faci, galule? Ştii, am nevoie de un 
om de încredere, care să cunoască bine campul, în lipsa sclavului meu. 

— Cum aşa, tribune? Sânt trimis de sclavul tău, nu poate să intre în 
camp. L-a oprit garda, la poartă. 

— Nu glumeşti, galule? Voi cere să te flageleze dacă... 

— Pe zeii mei, tribune, l-am întâlnit pe sclavul tău, pe Sarmis. 

— Mergem la poartă! 

— Nu e acolo, tribune, mi-a spus că te așteaptă la „Taberna 
Centurionilor”. De fapt, la acea tabemă l-am întâlnit eu. Era obosit, 
nedormit şi înfometat, şi cu toate astea, arăta vesel, poate chiar fericit. 

Tribunul porni spre ieşirea din camp, urmat de galul uriaș. Revederea cu 
Sarmis fu mişcătoare. Se îmbrăţişară ca doi prieteni, care nu se văzuseră 
vreme îndelungată. 


— Hei, pe Bacchus, tabernagiule, ce fel de vin ai? strigă Vitellius, cu 
totul însuflețit De pe ușa deschisă ce da în bucătăria tabernei se auzi un 
mormăit. Un vin dac ai? Adu și ceva mâncare: cârnaţi, friptură sau orice! 

— Aşa-mi place, stăpâne, să fii vesel, șopti Sarmis. "Ţi-a spus Cluvianus 
ce-a aflat? 

Tribunul îl privi îngrijorat. 

— Nu, ce? 

—Apronilla e sus în cetate. Galul face parte acum din garda cetăţii şi 
mi-a spus că acolo se află o fată, o adevărată frumuseţe, pe care ei o păzesc. 
Se vorbeşte că ar fi fiica lui Livianus Claudius. 

Vitellius se întoarse mirat spre Cluvianus. 

— De ce nu mi-ai spus, galule? 

Tăcu şi aşteptă ca tabernagiul care se apropia să pună pe masă oalele cu 
vin, pâinea și cârnaţii din care se ridicau aburi calzi, mirositori, ce stârneau 
şi mai mult foamea. 

— Ai văzut-o tu? Cum arată? îl întrebă nerăbdător pe gal după plecarea 
tabernagiului. 

— N-am văzut-o, tribune, numai am auzit de la alții. 

„Taberna Centurionilor"” era o baracă de lemn destul de încăpătoare, cu 
două încăperi: cea mai mică era folosită ca bucătărie, magazie de alimente 
şi dormitorul lui Philistos - un grec negricios, gras și crăcănat, libert din 
Bithynia, patronul tabernei - iar cealaltă servea ca sală de consumaţie. 
Pentru crearea unei încăperi mai retrase și, în unele cazuri, pentru 
observarea mai atentă a unora dintre consumatori, Philistos ridicase un mic 
paravan în apropierea peretelui bucătăriei, formând o mică despărțitură în 
sala de consumaţie, în care încăpeau câteva mese. Patronul ştia să tragă bine 
cu urechea și să se aleagă cu cele mai bune foloase din cele ce putea afla, de 
aceea, când intrau în tabernă mușterii necunoscuţi sau grade militare mai 
mari, tribuni şi centurioni, îi poftea în mica despărţitură. În taberna lui 
Philistos alesese Vitellius locul de întâlnire cu Cluvianus, prin care urmărea 
tot ce se petrecea sus, în cetate. 

După câteva zile, într-o după-amiază, Vitellius și Sarmis intrară în mica 
încăpere separată a tabernei și-l aşteptară pe Cluvianus. Alături, în bucătăria 
lui Philistos, se strecurase Eurotas, omul pe care îl cunoşteau toți tabernagiii 
şi cu care făceau afaceri bune. Negustorul ascultase tot ce vorbiseră ei şi, 
mirosind că poate să se-aleagă cu un câştig bun, se așezase la o masă din 
aceeași încăpere, în apropierea lor. Cu multă abilitate, intrase în vorbă cu 


Vitellius, aflase despre întâmplările de la Prusa, despre ducerea în 
captivitate a Apronillei şi cumpărarea ei ca sclavă de către Livianus 
Claudius. Isteţ şi lacom, Eurotas se lăudase că-l cunoscuse bine pe medicul 
Melantios, tatăl Apronillei, și că e prieten bun și cu generalul, cu Livianus 
Claudius. Mersese chiar până acolo încât îi spusese tribunului că și el, deși e 
negustor, luptă în felul lui pentru ca Ellada să scape de jugul imperiului. 
Arătându-se binevoitor, se oferise să se ducă la general şi să încerce să 
cumpere sclava, apoi să i-o revândă. Cu toate că se jurase pe toţi zeii că nu 
urmărește nici un câștig şi că s-ar simţi fericit dacă ar putea să ajute cu ceva 
pe fiica luptătorului Melantios, lacomul negustor își făcuse socoteala să se 
aleagă cu o suma de două-trei ori mai mare decât aceea cu care va reuși să 
cumpere fata. Și chiar în seara acelei zile se dusese la general, își pusese în 
joc toată isteţimea şi toată experienţa lui de negustor, fără să reuşească să-l 
convingă, ba, din contra, insistenţele lui îl înfuriaseră pe Livianus Claudius, 
îl chemase pe contubernal, îi ordonase să-l ia de acolo pe grec şi să-i tragă 
douăzeci de lovituri de flagrun. 

În acest timp, galul Cluvianus reuşise să strecoare Apronillei un papyrus 
din partea tribunului şi să aducă altul din partea ei. 

Dar vestea pe care o adusese Eurotas sfărâmase orice speranţă în sufletul 
lui Vitellius de a putea elibera fata pe calea prevăzută de legile imperiului 
şi-l făcuse să ia hotărârea de a o răpi de acolo de sus, din cetate, cu orice 
chip. Cât priveşte starea sufletească a lui Livianus Claudius, ea se 
înrăutățise. Eurotas reuşise să trezească în el vechea frământare: pe 
Apronilla nu putea să şi-o facă soţie, fiindcă în egală măsură vedea în ea pe 
propria-i fiică, iar ca fiică nu înţelegea s-o ţină pe sclavă, fiindcă porniri 
greu de stăpânit îl făceau să şi-o dorească soţie. 

După încercarea nereușită a lui Eurotas, Vitellius căutase o cale de a 
pătrunde sus în cetate şi o găsise cu ajutorul lui Cluvianus. În ziua hotărâtă, 
după ce făcuse o inspecţie la una din legiunile împinse înainte, în apropiere 
de campia 'Tibiscului, se înapoiase la Getidava în amurg, îşi lăsase garda în 
camp și pornise singur pe povârnișul repede al muntelui, urmând o potecă 
ce şerpuia până sub zidurile cetăţii. De mai multe ori fusese în pericol să 
scape în vale, pornit o dată cu pietrişul ce îmbrăca pantele prăpăstioase. 
Urcase în cetate folosind o frânghie atârnată debcreasta zidului, lăsată din 


timp de gal. În acea noapte, Cluvianus se afla de gardă. Sus, în colţul cel 
mai retras al cetăţii, deasupra pintenului de piatră ce ieșea din munte, după 
un tufiș de liliac, îl aşteptase Apronilla. Revederea fierbinte, în lumina 
palidă a lunii, când sufletele lor se contopiseră într-o îmbrăţişare năvalnică, 
după mulţi ani de despărţire şi nesiguranță, fusese curmată de apariţia pe 
ziduri a lui Domitius Rufinus. Primul contubernal al generalului urcase în 
cetate, nu atât ca să controleze gărzile, cât pentru a se înfrupta din grațiile 
Myrellei. Într-un moment de totală dăruire, sclava îi spusese că chiar în 
aceeaşi clipă şi Apronilla era fericită, alături de iubitul ei. Fusese semnalul. 
Domitius Rufinus, însoțit de câţiva legionari din gardă, pornise degrabă în 
căutarea lor. Lupta fusese scurtă. Sus pe creasta zidului, fulgeraseră câteva 
clipe, în razele lunii, spadele celor doi tribuni. Din nou, ca în tabema de la 
Roma, Domitius Rufinus scăpase spada din mână, și Vitellius l-ar fi putut 
străpunge dacă nu s-ar fi gândit la general: Se aruncase apoi de pe zid în 
gol, pornise în sus pe povârniş şi se pierduse în pădure. În urma lui, 
spumegând de furia neputinței, Domitius Rufinus luase cele mai severe 
măsuri pentru ca cele petrecute să nu fie aflate de general. Primul- 
contubernal nu se îndoia că, păzind cu străşnicie fata, va reuşi să se răzbune 
crunt pe acela pe care îl dușmănea de moarte. 

Timp de mai multe zile, Sarmis fusese plecat. Pornise singur prin munţi 
către răsărit, până la Carsidava. În drum se oprise la tabăra lui Diegis și 
văzuse pregătirile de luptă ale dacilor. Întâlnirea cu tatăl său, bătrânul 
Dicomes, la Carsidava, şi cu Cumida, ființa care îi păstrase o dragoste 
neîntinată, la Costodava, îi umpluse sufletul de fericire și de hotărâre. La 
înapoiere, venise însoţit de Dagio cu o ceată de luptători, aşa cum se 
înţelesese cu Vitellius. Tribunul se hotărâse să treacă în Dacia cu Apronilla, 
îndată ce va reuși s-o elibereze de sus din cetate. 

Cu o seară înainte de înapoierea lui Sarmis în camp, la „Taberna 
Centurionilor”, în mica încăpere de lângă bucătăria lui Philistos, Domitius 
Rufinus și Maxentiu, prieteni de chefuri și de petreceri zgomotoase, goleau 
unele după altele cupele de vin. Alături, în sala cea mare a tabernei, 
centurioni, decurioni, legionari şi alți funcționari militari strigau, cântau și 
râdeau, ameţiți de băutură. La o masă din lungul peretelui ce despărțea sala 
de mica încăpere chefuiau mai mulți legionari, printre care se afla și 
Gellius, din garda lui Vitellius. 

Domitius Rufinus strânse fălcile pentru a-şi ascunde ciuda ce i-o 
produsese gluma lui Maxentiu. 


— Ascultă, Maxentiu, jur pe numele lui Jupiter că, dacă nu se salva 
sărind peste zidul cetăţii, îl despicam cu spada! 

Maxentiu sorbi lung din cupă, abia stăpânindu-și râsul. 

— Cred că ai făcut tu o mişcare greşită, Rufinus. Nu cumva ai scăpat din 
mână spada și i-ai dat timp să fugă? 

Maxentiu ştia că loveşte direct la ţintă. Aflase de la legionarii săi despre 
lupta ce se purtase sus în cetate. Îl văzu pe Domitius Rufinus cum se roşeşte 
de mânie, care îi spuse, aproape ţipând: 

— Cum poţi vorbi astfel, Maxentiu? Ştii cât de bine mânuiesc spada, 
doar te-ai convins câţi captivi daci am omorât dând lovituri cu măiestrie! 
Dacă-l mai întâlnesc pe Hammonius, îl străpung dintr-o lovitură și-l trimit 
la Proserpina! Un ticălos ca el... 

Stai, potoleşte-te, Rufinus, nu mai striga și nu-i mai rosti numele, uiţi că 
el face parte din garda împăratului? Spui că tu ai omorât captivi daci. Da, 
te-am văzut, erai beat, i-ai tăiat repede pe cei șase barbari care erau legaţi de 
mâini şi de picioare. Maxentiu izbucni în râs: Știi, m-a înveselit mult clipa 
când dacul acela, care arăta aşa de frumos, te-a lovit în cap cu lanţul de la 
mâini cu atâta ură și putere, încât era gata să te doboare la pământ. Și chiar 
după ce tu i-ai înfipt spada în piept îţi mai arunca priviri pline de ură. Sânt 
tari şi răbdători ca niște animale barbarii ăştia 

— Vrei să spui că tu n-ai omorât atunci”? 

Ba daaa... Eu îl dezlegam pe dac, şi după aceea mă luptam... 

— Nu te mai lăuda! Dacă afla Livianus Claudius că ne-am înveselit 
omorând captivi, ne-ar fi trimis la galere pentru paguba făcută imperiului. 
Ridică, sa mai golim un rând! 

După ce bău, Maxentiu lăsă cupa din mână şi se aplecă spre Domitius 
Rufinus. 

— Ascultă, Rufinus, ce căuta Hammonius Vitellius sus în cetate? Și tu 
de ce l-ai atacat? 

Domitius Rufinus nu-i răspunse decât după o lungă pauză: 

— Am socoteli vechi de încheiat cu el! Şi mai este ceva, sus în cetate, un 
mare secret al lui Livianus Claudius. Dar îl distrug pe Hammonius Vitellius! 
De-ar afla generalul!... Dar ce, nu mă asculţi, Maxentiu? 

— Taci! Maxentiu îi făcu semn punând degetul la gură: Ascultă, 
Rufinus, aci lângă perete se vorbeşte despre Hammonius Vitellius. 

În tabernă, Gellius, prins de băutură, cu oala de vin în mână, își pierduse 
stăpânirea de sine şi vorbea cu voce tare: 


— Tribunul mi-a dat ordin să-l urmăresc pe dac, şi eu am pornit pe 
urmele lui în goana calului. Dacul fugea de-i sfârâiau picioarele. Eram 
aproape să-l prind, când, cu o mișcare fulgerătoare, s-a întors şi, cu o 
îndemânare cum n-am mai văzut în viaţa mea, a trimis o săgeată care mi s-a 
înfipt în umăr. Nici acum nu mi s-a vindecat de tot rana. Din clipa căderii, 
n-am mai ştiut nimic, mult timp. M-am trezit pe un maldăr de fân, lângă o 
stâncă, în pădure, în plină noapte. La lumina lunii, am văzut chipul unui dac 
cu barbă stufoasă și mustăţi lungi lăsate în jos, cu ochi pătrunzători şi reci, 
care mă străpungeau cu sclipiri tăioase. Mă păzea cu sulița în mână. Mult 
timp n-am știut dacă trăiesc sau visez. Cine mai rămâne în viață când cade 
în mâinile dacilor?... 

Domitius Rufinus îl lovi cu cotul pe Maxentiu și îşi lipi urechea de 
peretele de lemn. Auzi pe Gellius mai clar: 

— Vă jur pe toţi zeii! Nu mai aveam nici o speranţă să scap cu viaţă. 
Dar cum să nu rămâi uimit? De multe ori, nici nu-i mai înţelegi pe zei! Se 
făcuse ziuă când a venit un dac, a vorbit ceva în şoaptă cu cel care mă 
păzea, s-a întors spre mine şi mi-a făcut semn să mă ridic în picioare. Nici 
nu mai luam în seamă tremuratul, pe care și așa nu-l mai puteam stăpâni. 
Simţeam cum începe să se scurgă viața din mine. Dar ce credeți că s-a 
întâmplat? în loc să mă lovească, dacul m-a desfăcut la umăr, mi-a spălat 
rana, a pus pe ea nişte frunze uscate pe care le-a muiat puţin cu un fel de 
unsoare neagră, şi m-a legat strâns cu o cârpă curată. Și-a desfăcut plosca de 
la șold, și mi-a făcut semn să beau. Am băut, mai întâi cu frică, apoi fiindcă- 
mi plăcea, căci era vin de-al lor, vin bun, tare şi aromat, cu gust de struguri. 
Între timp, cel care mă păzise îmi adusese calul. M-au ajutat să încalec. 

Gellius făcu o scurtă pauză. Domitius Rufinus apăsă şi mai tare urechea 
pe scândura peretelui. 

— Jupiter să mă ţină dacă-mi venea să cred ochilor, continuă Gellius. 
Când am dat după colţul de stâncă, am văzut cum toţi legionarii din gardă 
se înșiraseră pe potecă, urmându-l pe tribunul Hammonius Vitellius. 

Cei din jurul lui Gellius ascultau cu mirare și neîncredere. Așa ceva nu 
putuse să se întâmple, îşi spunea fiecare gândindu-se la cele auzite despre 
cruzimile dacilor. 

— Fi, ce ziceţi, v-a plăcut întâmplarea? întrebă Gellius. Dacă nu era 
sclavul tribunului, cine știe unde ne zăceau oasele la toți?! 

— Mi-a plăcut povestea ta, spuse unul dintre legionari - pistruiat, cu faţa 
roşcovană şi cu un început de chelie - dar ştii tu, Gellius, ce înseamnă asta? 


— Ce înseamnă, Beniamine? sări Gellius, cu oala în mână. 

— Jur pe Jehovah că tribunul tău s-a vândut dacilor, iar sclavul lui nu 
poate să fie decât o adevărată iscoadă! 

Maxentiu îl bătu pe spate pe Domitius Rufinus. 

— Ai auzit? Are dreptate evreul, şopti el. 

— 'Ține-ţi gura, strigă Gellius furios, voi sânteți numai cu gândul la 
Vânzare, aşa cum aţi făcut cu galileanul acela, în învățătura căruia au 
început unii să creadă și la care se roagă să le ajute... . 

— Galileanul a fost un tâlhar, mormăi Beniamin. 

— Și-apoi, ce ne pasă nouă? continuă Gellius, cuprins de teamă că 
dezvăluise ceva ce putea duce la urmări grave. 

Căută să spulbere impresia produsă de cele povestite şi încercă să-i ațâţe 
pe cei de față împotriva imperiului, cu convingerea că astfel nu vor trăda 
nimic din ceea ce au auzit. 

— Ce ne pasă nouă? repetă el. Noi sântem niște amărâţi de soldaţi, pe 
care împăratul îi trimite la moarte. la să mai golim cite-o ulcică de vin! Nu-i 
așa, Beniamine? De ce-am ţine cu imperiul? 

Tăcu. Înghiți de câteva ori vin, cu multă lăcomie. Mâna îi tremura. 

— Mai bine nu spuneam nimic. Care zeu rău a mai fost treaz și m-a 
îndemnat să vorbesc? Se aplecă spre ei și șopti cu voce schimbată, mai mult 
rugător: Voi sânteţi chinuiți ca și mine, aveţi suflete bune, și tribunul 
Vitellius este un om bun... 

Gellius tăcu şi rămase împietrit. În cadrul uşii ce da în mica încăpere se 
ivise Domitius Rufinus, urmat de Maxentiu. Făcu semn unor legionari de la 
o masă vecină să-l urmeze; erau soldați din garda lui. Se îndreptă spre 
Gellius și-l arătă cu degetul. 

— Legaţi-l! ordonă el. 

— Şi pe acesta, interveni Maxentiu, arătându-l pe Beniamin. 

— Pe mine, tribune? Pe mine, de ce? 

Ochii înroșiţi ai lui Beniamin se făcură mari, și gura i se strâmbă de 
spaimă. În spatele lui Domitius Rufinus apăruse decurionul, comandantul 
gărzii sale. 

— Leagă-i, decurioane, iar pe ceilalți să-i predai comandantului gărzii 
de la poarta principală a campului, ordonă el. Să nu-i elibereze până nu 
primește ordin de la mine! 

Reîntorși la masa lor din mica încăpere, Domitius Rufinus șopti plin de 
mulţumire la urechea lui Maxentiu: 


— Acum îl am în niînă pe trădătorul Hammonius Vitellius și nu-l las 
până nu-l distrug! 

În dimineaţa care urmă, decurionul care îi comanda garda raportă lui 
Vitellius că legionarul Gellius a fost lipsă la apel şi că, cu toate cercetările 
făcute, nu reuşise să-i dea de urmă. Nerăbdarea cu care tribunul aştepta 
înapoierea lui Sarmis îl făcu să nu acorde nici o importanţă dispariţiei lui 
Gellius, îi spuse decurionului să aștepte, convins fiind că legionarul va 
apărea de undeva. 

În aceeași zi, pe la prânz, Sarmis se înapoie, aşa cum stabilise la plecare. 
Povesti tribunului tot ce făcuse și-i spuse că Dagio cu ceata lui îi aşteaptă 
ascunși în munţii din apropiere. 

Sarmis se afla în cortul lui Vitellius când decurionul raportă că din 
tabernă, cu o seară înainte, fuseseră arestați mai mulți legionari, care 
băuseră prea mult. În acelaşi timp sosi și Cluvianus. Galul era liber și intra 
de gardă în noaptea ce urma. La vederea lui, Vitellius nu-l mai ascultă pe 
decurion şi nici nu luă în seamă ultimele cuvinte spuse de acesta: 

— Poate că tribunul ar trebui să-l ceară pe Gellius lui Livianus Claudius. 
Legionarul încă mai poartă urmele rănii de săgeată... 

Îi făcu semn decurionului să iasă. Se gândea că peste câteva zile va fi 
departe, fără gardă și fără să mai fie un supus al imperiului. 

— Gata, Cluvianus? îl întrebă pe gal. 

— Sânt gata în orice clipă, tribune, numai că, din nenorocire, zeii cei răi 
l-au îndemnat pe Domitius Rufinus să întărească garda sus pe zidurile 
cetății, iar în cetate a pus străji la toate ușile și colțurile clădirilor. Nu se mai 
poate face nici o mişcare fără să fii văzut. Nu ştiu cum voi reuși să vă dau 
fata dincolo de ziduri. 

Vitellius îl privi pe gal mult timp, cercetător, cu oarecare neîncredere. 
Încleşta fălcile şi tăcu. Îşi întoarse capul numai când simţi pe umăr mâna 
grea a lui Sarmis. 

—Ultima șansă nu este pierdută, tribune! îi șopti el, hotărât să încerce 
orice-ar fi părut cu putinţă. 

— Eu sânt hotărât să-mi dau și viaţa! Jur pe toţi zeii! 

Cluvianus sărise, bănuind îndoiala ce-l frământa pe tribun, dar n-a mai 
avut timp să termine, căci Vitellius se ridică şi bătu cu pumnul în masă. 
Vorbi cu voce schimbată, tulburat, revoltat: 

— Ştiu, Sarmis, ultima şansă nu este pierdută! Mă voi duce sus în cetate 
şi-o voi lua, chiar dacă va trebui să mă bat cu toate gărzile pe care le-a 


întărit Domitius Rufinus şi chiar dacă nu voi avea ajutorul vostru! 

Cu mişcări stăpânite, Sarmis îl prinse de braţ și-l îndemnă să se 
liniştească. 

— Oricare om în momente grele începe să se îndoiască de prietenii săi, 
dacă eu şi Cluvianus ne putem socoti prietenii tăi, tribune! Pe duşman nu-l 
învingi întotdeauna luptând fățiș cu el, ci căutând mijloacele prin care să-ţi 
atingi scopul chiar și fără luptă. Ultima şansă nu este aceea ca tu, singur sau 
urmat de noi, să pomești la luptă contra celor din cetate. Această şansă ar 
avea prea puţini sorţi de izbândă. Ultima şansă am aflat-o de la Dagio. El 
cunoaște bine Getidava, căci a făcut mult timp de strajă aici cu ceata sa. 
Cetatea are un secret cunoscut numai de ei, câţiva, în afară de Decebal şi de 
Diegis. Sub cetate sânt niște hrube întunecoase, cu ziduri groase de piatră. 
Într-una din hrube, printre lespezile de piatră ale pardoselii, se află una care 
închide intrarea într-un fel de galerie ce duce Io o peșteră din pântecele 
muntelui, iar din peşteră porneşte o crăpătură, căreia apele i-au dat o astfel 
de formă încât poate să treacă cu ușurință un om prin ea şi care răspunde 
afară undeva pe povârniş. 

— Pe-acolo voi pătrunde! şopti apăsat tribunul. 

— Să nu uităm, tribune. Sus în cetate îl avem pe Cluvianus, accentua 
Sarmis. 

— Jur pe Jupiter că voi trece şi prin gaură de șarpe! strigă galul, dintr-o 
dată însuflețit. 

— Totul este, continuă Sarmis, ca tu să găsești pârghia de deschidere, 
adică de ridicare a lespezii. Închizătoarea a fost făcută de nişte meşteri 
făurari aduşi din partea de răsărit a imperiului. Dagio mi-a spus că trebuie 
căutat în zidul din apropiere, unde, printr-o gaură, poţi să ajungi cu mâna la 
un fel de pârghie de fier. 

Lui Vitellius îi reveniră speranţa și încrederea. Privi cu recunoștință spre 
ei, mișcat de atașamentul și de hotărârea lor. Din nou situaţia i se părea 
limpede, salvarea Apronillei o vedea foarte apropiată. Cei doi bărbaţi de 
lângă el, doi foști captivi, doi foşti sclavi, deveniseră cei mai devotați 
prieteni ai săi, şi, în aceste momente grele, singurele lui ajutoare. 

— Mergi şi tu cu noi, Cluvianus! spuse Vitellius cu recunoștință. Vei fi 
liber în Dacia, Îţi vei face căminul tău, familia ta. În Galia nu vei putea 
pleca, după cum nici unul dintre noi nu va mai putea să mai meargă acolo 
unde stăpânește imperiul. 


— Mergi cu noi, galule, întări Sarmis. La mine, la Carsidava, amândoi 
vă veţi simţi ca la voi acasă, ca în ţara voastră, poate că veţi ajunge să iubiţi 
Dacia. 

— Vă urmez, tribune! 

Totul se desfășură apoi repede. Făcură planul de acţiune până în cele mai 
mici amănunte. Înainte de plecarea lui Cluvianus, tribunul scrise în grabă un 
papyrus către Apronilla: 

„Deși nu va mai trece decât foarte puţin timp, iubirea mea, până vom fi 
din nou împreună și pentru totdeauna, mi se pare că vremea se scurge atât 
de încet, încât parcă mă cuprinde teama că vor trece ani până te voi vedea 
lângă mine. Aș blestema cerul, aș uri totul - pe zeii cei buni și pe zeii cei răi 
- dacă s-ar ivi în calea noastră piedici, care ne-ar prelungi despărţirea. Tu 
să ai încredere în Cluvianus. El este hotărât să-și dea viaţa apărându-te. Și 
dacă, scumpa mea Apronilla, printr-o faptă urâtă a zeilor, aș fi împiedicat 
să ies în calea ta, tu să-l urmezi pe Cluvianus. El te va duce în Dacia, la un 
loc sigur, unde eu nu voi întârzia să vin, chiar dacă va fi să lupt cu toţi zeii 
din Olimp și din Infern. Dar nu va fi pe voia zeilor cei răi, și mâine seară, 
dragostea mea, la ieșirea din cetate, te vei odihni la pieptul meu. Zeița 
Thalia să te aibă în pază, sufletul meu drag!" 

Cu deplină încredere în izbândă, Vitellius strânse cu grijă papyrusul și-l 
dădu lui Cluvianus. Sarmis se ridică de pe pat, slobozi un oftat ușor, apoi 
vorbi încet și rar: 

— Cu zeii nu facem nimic, tribune! Să sorbim repede câte-o ulcică de 
vin. E timpul să plece Cluvianus. 

Galul plecase de mult. Amândoi stăteau întinși pe pat, fiecare cu 
gândurile lui. Gândul lui Sarmis alerga la Carsidava şi la Costodava, acolo 
unde se aflau cei dragi. Până departe în jurul cortului nu se auzea nici un 
zgomot. Legionarii din centuriile şi cohortele din camp erau plecați în 
lungul văii Getidava, pentru exerciţii de luptă. În acea linişte, începu să se 
distingă mers cadenţat de oameni ce se apropiau. Nu dădură nici o atenţie, 
puteau fi cei din schimburile gărzii campului. Lângă cort se auzi o scurtă 
comandă, şi mersul cadenţat încetă. După câteva clipe, în cort pătrunse un 
centurion, urmat de doi decurioni. Îl salută pe tribun, apoi îi întinse un 
mesaj cu sigiliul lui Livianus Claudius. Curios și tulburat, Vitellius desfăcu 
pergamentul şi citi: 

„Generalul Livianus Claudius, comandantul legiunilor şi cohortelor din 
Dacia, către tribunul Hammonius Vitellius din garda augustului împărat: 


Salut! 

Tribunul este rugat ca, împreună cu sclavul său, să se prezinte înaintea 
noastră pentru a primi o misiune importantă, ce nu poate suferi întârziere. 
Neprezentarea imediată va fi socotită nesupunere la ordinul unui 
comandant de legiuni imperiale, în care caz, centurionul are dispoziţia 
noastră asupra modului cum va trebui să procedeze." 

Vitellius rămase un moment împietrit, cu sulul de pergament în mână. 
Un val de gânduri şi de presupuneri îi inundă mintea. Nu putea să înțeleagă 
ce se petrece, ce se întâmplase. În faţa lui, Sarmis stătea în picioare, pregătit 
de luptă. 

— Echipează-te, Sarmis, şi ia tot bagajul nostru. Nu se știe dacă vom 
mai avea timp să trecem pe aici! 

Plecară. Până la cortul generalului, centurionul nu spuse nici un cuvânt 
şi nici tribunul nu-l întrebă nimic. 

Livianus Claudius îl primi rece, cu priviri aspre. Vitellius se gândi că 
poate generalul aflase ceva despre cele petrecute sus în cetate. Se pregăti să 
înfrunte totul cu curaj. Cu ton solemn, Livianus Claudius îl invită să se 
aşeze pe scaun. Îi vorbi stăpânit, însă hotărât: 

— Tribune, regret că sânt nevoit să iau unele măsuri împotriva fiului lui 
Hammonius Felix, cavalerul a cărui amintire mi-e scumpă, împotriva unui 
tribun din garda împăratului și curier imperial. 

Făcu o pauză destul de lungă, parcă nedecis cu ce ton să continuie. Tuși 
de câteva ori, apoi reluă: 

— Am fost informat că ai legături cu tabăra dacilor, mi s-au prezentat 
dovezi, care par să constituie adevărate acuzații împotriva ta, de trădare a 
împăratului și a imperiului, iar sclavul tău nu ar fi altceva decât o iscoadă a 
lui Diegis. Nu știu dacă înţelegi situația în care sânt pus. Având în vedere, 
însă, că ai venit aici în calitate de trimis special al împăratului, nu pot lua 
nici o măsură împotriva ta, în afară de aceea de a te aresta! 

Vitellius sări în picioare, aprins de mânie. 

— Nimeni nu poate să reţină pe un trimis al împăratului! rosti el cu ton 
răspicat, sigur fiind că generalul nu fusese informat de cele ce se 
petrecuseră sus în cetate. 

— Eu, da! Uiţi că sânt comandantul legiunilor și cohortelor ce-mi sânt 
încredințate? 

— Dacă această mârşavă uneltire porneşte de la Domitius Rufinus, 
regret că încă de la Roma nu l-am străpuns cu spada! 


Auzind numele lui Domitius Rufinus, generalul tresări, începu să se 
îndoiască de temeinicia acuzaţiei. 

— Tribune, datoria mea este să aştept hotărârea împăratului. Un curier 
special va porni chiar azi spre tabăra lui. Până atunci, tu şi sclavul tău veţi 
sta închişi în cetatea Viminacium! 

— În numele împăratului, mă opun! 

— Nu, tribune, e zadarnic să încerci să te opui! Un tribun care se 
întâlnește în pădure cu o căpetenie dacă însoțită de ceata lui şi se salută 
prieteneşte cu acea căpetenie la despărţire nu poate să fie un trimis de 
încredere al împăratului! 

Tulburat, Vitellius nu găsi nici un cuvânt potrivit. Generalul ridică 
clopoţelul şi sună cu putere. Spuse contubernalului să intre Maxentiu. 

— Am fost atacat de daci și numai..., începu Vitellius. Livianus 
Claudius îl întrerupse: 

— Ai avut în gardă un legionar, Gellius? A fost rănit acel legionar şi 
prins de daci? Cum se face că ţi l-au dat înapoi? Când s-a mai văzut un 
roman scăpat din mâinile acestor barbari? 

Generalul văzu că Maxentiu intrase. Schimbă tonul: 

— Tribune Maxentiu, vei pleca numaidecât la Ad Mediani, unde se află 
tabăra împăratului. Vei duce augustului nostru împărat un mesaj din partea 
mea. Pregătește-ţi garda! Chiar astăzi vei porni la drum. Generalul făcu o 
scurtă pauză. Reluă: E cam târziu. Pleci mâine, cum se luminează de ziuă! 

Maxentiu ieşi. Generalul îl chemă pe contuberbal și-i ordonă ca pe 
tribunul Hammonius Vitellius şi pe sclavul său să-i ţină sub pază până când 
vor fi trimiși spre Viminacium. 

În seara aceleiași zile, în „Taberna Centurionilor"”, Domitius Rufinus şi 
Maxentiu au chefuit satisfăcuţi până târziu după miezul nopţii. 

Plecarea s-a făcut în zori. Aerul rece al dimineţii şi ceața ce îmbrăca 
valea, în lungul căreia se întindea drumul, nu lăsau să se vadă dacă ziua va 
fi noroasă, sau însorită. Această întrebare şi-o puneau legionarii din gardă, 
plecaţi pe un nou drum de oboseală și de trudă, nu Maxentiu care, prins de 
băutură, abia se ținea în şa, fără să ia în seamă drumul pe care înainta și nici 
cum va fi vremea. 

Ropotul cailor pe pietrele drumului bine bătut şi bine întreţinut se 
întorcea într-un ecou continuu, mărit de liniştea din jur. Ca întotdeauna când 
erau plecaţi la drum, legionarii își omorau plictiseala povestind tot felul de 
glume și de snoave, pe care chiar decurionul ce-l urma pe tribun, ceva mai 


în urmă, le asculta cu plăcere. Aşa se face că nici unul dintre ei nu auzi un 
strigăt de huhurez în pădure, strigăt ce se repetă de mai multe ori pe sub 
coasta muntelui, în lungul drumului, unde se pierdea. Ultimul strigăt, ce 
răsună la mare depărtare înaintea lor, produse zgomot şi mișcare pe 
povârnișul ce străjuia drumul, presărat cu tufișuri dese şi cu bucăţi mari de 
piatră desprinse din stâncă. Abia puteau fi zărite căciulile și cojoacele unor 
oameni ce se mișcau pe brânci, mai mult târându-se în dreptul câte unui 
tufiş de mărăcini, în spatele câte unui pâlc de brazi mici și stufoşi sau după 
câte o grămadă de pietre mari și colțuroase. 

Un timp liniştea fu tulburată numai de ţipetele și de ciripitul păsărilor de 
prin desişuri, apoi ecoul pădurii şi al muntelui aduse din sus ropote slabe de 
cai, ce se întăreau tot mai mult, pe măsură ce se apropiau. De după cotitura 
drumului apăru Maxentiu urmat de garda sa. Înaintau în trapul cailor, fără 
prea mare grabă. Cu capul plecat în piept, tribunul moţăia, lăsându-se în 
voia calului. Mai erau numai câţiva paşi până în dreptul locului unde se 
produseseră mișcările pe povârmiș, când, de sus, bucăți mari de stâncă 
porniră cu mare iuţeală la vale. În urma lor nu se zărea nici ţipenie de om. 

Totul s-a desfășurat repede. A fost un zgomot, un huruit prelung, mărit 
de ecoul muntelui, amestecat cu ţipete, urlete și blesteme. De sus, din 
dreptul tufişurilor, o ploaie de săgeți, trase cu multă îndemânare şi putere, 
căzu asupra cailor şi călăreţilor, apoi trupuri de oameni înfăşurați în cojoace 
începură să se rostogolească în vale. Când huruitul pietrelor încetă, dacii 
văzură că nu mai au prea mult de făcut. Caii și călăreţii, zdrobiţi de pietrele 
ce sfărâmaseră totul în calea lor, zăceau pe drumul acoperit de sânge. 
Nechezatul și gemetele cailor se amestecau cu vaietele soldaţilor care nu-şi 
dăduseră ultima suflare. 

Tribunul Maxentiu căzuse în mijlocul drumului, cu capul zdrobit. 
Asupra lui se îndreptă Dagio, căci el şi ceata lui dăduseră lovitura. 
Căpetenia dacă privi mult timp trupul tribunului, strângând fălcile cu ură. Îl 
lovi de câteva ori cu piciorul şi-l întoarse cu faţa în sus. Începu să-l caute cu 
grijă. Nu se îndoia că tribunul fusese pornit cu veşti, fie spre Roma, fie spre 
tabăra împăratului. În tolba lui, Dagio găsi pergamentul cu mesagiul lui 
Livianus Claudius către împărat. Îl desfăşură cu înfrigurare și începu să 
citească: 

„Către augustul împărat Ulpius Trajanus Optimus. Marele Jupiter să-l 
țină în pază. Salut! Generalul Livianus Claudius raportează: 


Tribunul Hammonius Vitellius, curier special din garda imperială, a fost 
arestat împreună cu sclavul său, fiind dovediţi că au legături cu tabăra 
dacilor și trădează imperiul. Tribunul Maxentiu, aducătorul acestui mesaj, 
va raporta augustului împărat toate amănuntele. Cei doi arestaţi au fost 
trimiși sub pază întărită în garnizoana de la Viminacium. Aştept ordinul 
augustului împărat!" 

Tulburat şi palid, Dagio privi mult timp trupul lui Maxentiu. Ozio 
strânse sul pergamentul și-l legă, păstrând sigiliul lui Livianus Claudius. 
Târziu, Dagio ridică hotărât capul și vorbi către Ozio: 

— Nu mai avem ce aştepta! Dacă ei au fost duși la Viminacium, nici fata 
nu va mai fi scoasă din cetate. Plecăm la Diegis, să-i ducem trista veste. Mă 
gândesc câtă durere va fi în sufletul bătrânului Dicomes și al nefericitei 
Cumida! 

Cluvianus se pregătise pentru a se putea strecura prin deschizături cât de 
mici: își lăsase scutul şi sulița, păstrând numai spada și un stilet înfipt la 
brâu. La căderea serii, când fusese schimbat din gardă, în loc să coboare în 
vale, spre taberne, se strecurase pe lângă zidul cetăţii și se ascunsese în 
tufele de liliac. Ştia tot ce are de făcut, căutase drumul spre hrubele cetăţii și 
pregătise două făclii mari, cu care să-și lumineze calea prin pântecele 
muntelui. Apronilla sosise la timp și, fără să piardă nici o clipă, galul 
pătrunsese cu ea prin gangurile de sub cetate, ruinate și arse, în care plutea 
un aer greu, înecăcios, cu miros de fum şi mucegai. Căuta de mult timp 
placa din pardoseală, prin golul căreia puteau să pătrundă în galeria de care 
îi vorbise Sarmis, când auzise un zgomot slab și abia avusese timp să prindă 
de veste că cineva din întuneric se pregătește să atace. Urmase o luptă 
scurtă şi grea, în care sorții izbânzii trecuseră când de o parte, când de alta. 
Galul uriaş reuşise să iasă învingător. Cel ce îl atacase şi care nu era altul 
decât Domitius Rufinus rămăsese întins pe plăcile reci de piatră, sugrumat 
de mâinile puternice ale fostului gladiator. După o nouă căutare, Cluvianus 
reuşise să descopere pârghia cu care a putut să urnească lespedea de piatră. 
Pătrunsese în galerie purtând-o pe Apronilla pe braţe. Fata își pierduse 
cunoștința, nemaiputând suporta încordarea și spaima prin care trecuse. 
Coborâse un lung șir de trepte tăiate în piatră, apoi înaintase prin galerie, 
până ajunsese într-o mare peşteră, cu pereţi ce se pierdeau departe în 


întunericul nestrăbătut de lumina făcliei, a cărei flacără juca şi sclipea pe 
faţa unui lac cu apa cristalină, lipsită de orice undă, ca şi cum toată această 
sală uriaşă era pardosită cu o oglindă ca-n basme. Din loc în loc, aproape de 
pereţi și de plafon, nenumărate stalactite şi stalagmite scânteiau în toate 
culorile, arătându-le drumul. 

După ce străbătuse în lung peştera, mergând prin apa, care în unele 
locuri îi ajunsese până la piept, continuase să înainteze urmând pârâul ce 
pornea din lac ca o șuviţă limpede, cobora repede şi sărea peste pragurile pe 
care singur şi le tăiase în stâncă. Numai când ajunsese într-o altă peșteră, 
mai mică şi mai rotundă, de al cărei plafon stăteau agăţaţi mii și mii de 
lilieci, prinsese curaj și înțelesese că nu mai are mult până la ieşire. 
Apronilla îşi revenise cu totul și îl urmase plină de încredere. Așteptară mult 
afară, lipiţi de stâncă, ascunzându-se de lumina lunii, fără ca cei aşteptaţi să 
se fi arătat. Cluvianus nu ştia de cele petrecute în ziua ce trecuse, când 
tribunul și sclavul său fuseseră porniţi sub pază puternică spre Viminacium, 
după cum nu ştia nici că, în hruba de sub cetate, îl sugrumase pe Domitius 
Rufinus. 

Deplin încrezătoare în gal, Apronilla plecase alături de el, așa cum îi 
scrisese Vitellius. Urcaseră pieptiș pe coasta muntelui, printre colţuri de 
stânci şi tufișuri de brazi mici, stufoși, şi la revărsatul zorilor se aflau 
departe în pădure, dincolo de coama muntelui pe care străjuia cetatea. Între 
timp, cerul se înnorase şi începuse să plouă cu picături mici şi dese. 

Domitius Rufinus îşi revenise cu greu. Nu-și dăduse seama cât timp 
rămăsese nemișcat pe lespezile reci de piatră, în întunericul de nepătruns. 
Când se trezise, nu-și mai amintise unde se afla decât după ce se lovise cu 
capul de peretele hrubei. Îngrozit de cele întâmplate și de fuga fetei, pornise 
în grabă spre poarta cetăţii, la comandantul gărzii, și ordonase să se caute 
peste tot, să se răscolească pădurile din împrejurimi. După aceea pornise 
jos, în camp, neluând în seamă ploaia ce începuse. 

În acea noapte, Liivianus Claudius nu mai urcase sus, în cetate. Arestarea 
lui Vitellius îl tulburase. Vorbise mult cu legionarul Gellius și se convinsese 
că într-adevăr tribunul avusese legătură cu căpetenia dacă ce comanda ceata 
care îi atacase. Târziu spre seară, primise un mesaj de la împărat, prin care 
îi ordona să pregătească cohortele și legiunile şi să pornească spre ieşirea 
din munţi a râului Tibiscu, unde armatele lor urmau să se întâlnească. Nimic 
nu putea fi întârziat, de aceea, în aceeași seară, adunase în cortul său pe toţi 


legaţii şi tribunii comandanţi de legiuni și de cohorte și le dăduse 
instrucțiuni asupra a ceea ce avea de făcut fiecare. 

Generalul nu dormea, stătea întins pe pat, când apăru Domitius Rufinus, 
vânăt la faţă, cu tunica murdară și cu părul în dezordine. 

— Ce e, Rufinus, te-ai îmbătat și te-ai bătut cu cineva?! îl apostrofă el 
privindu-l cu multă silă. 

Căutând să se stăpânească şi atent să nu facă nici o legătură cu prezenţa 
lui Vitellius la Getidava, Domitius Rufinus povesti cele ce se petrecuseră 
sus, în cetate. Pe măsură ce-l asculta, pe fața generalului se vedea cum 
creşte o furie greu stăpânită. Totuşi, căută să nu-și trădeze durerea adâncă. 
Ascultându-l, nu scăpase că ceva nu e în ordine, că primul său contubernal 
îi ascunde ceva. Vorbi frânt de o suferință lăuntrică: 

— Nu văd pentru ce să fugă! șopti el cu multă mâhnire. Continuă ceva 
mai tare: Și de ce tocmai acum, când altă dată a avut prilejuri de fugă mult 
mai bune? Tu ce părere ai, n-ai observat nimic? 

— Nu ştiu... ce-aș putea să spun... unii sclavi caută să fugă chiar şi fără 
motive, murmură Domitius Rufinus. 

— Dar de ce, contubernale, de ce ai preferat să urmăreşti pe gal şi pe 
fată şi nu mi-ai raportat din timp? îl întrebă bănuitor. 

Începuse să încolțească în sufletul său bănuiala că Domitius Rufinus, 
captivat de frumuseţea fetei, încercase să intre în grațiile ei. 

— Nu răspunzi, contubernale? îi strigă apoi, aruncându-i o privire 
tăioasă. În ultimul timp, te-ai dus cam des sus în cetate. 

— Am executat ordinul, generale, ordinul de a asigura paza acolo sus, de 
a nu se apropia nimeni de familia ta. Nu mi-am închipuit... 

Livianus Claudius ocoli masa şi se apropie de el. 

— Ascultă, Rufinus, dacă voi afla că la mijloc e vorba de altceva, să știi 
că nu va fi bine de tine! Te-am socotit cel mai de încredere contubernal. 
Dacă se va dovedi contrariul, nu mă voi reține de a cere împăratului să fii 
trimis la galere, ca şi Hammonius! Dar acum nu e timp de pierdut. Dă 
alarma, ia două-trei centurii sau mai multe și caut-o! Fără ea să nu te 
întorci! Pe mine mă găseşti sus, în cetate. 

Livianus Claudius se apropie de el şi mai mult şi-i strigă: 

— Haide, porneşte! 

Se luminase de mult. Printre copacii din pădure, vântul sufla mai potolit. 
De pe frunzele plăpânde se scuturau picături mari. În jurul lor liniştea era 
tulburată numai de trosnetele vreascurilor pe care călcau. Apa le trecuse 


prin îmbrăcăminte și simțeau umezeala pe trupuri. Apronilla tremura. De 
mult nu mai putuse înainta, și Cluvianus o purta pe braţe. Broboane mari de 
sudoare se scurgeau pe faţa galului, ajuns la capătul puterilor. Urca pieptiș, 
căutând un loc mai ferit unde ar putea să se odihnească. Nu mai înainta 
mult, şi zări o mică scobitură într-o stâncă. Intră, aşeză fata pe o grămadă de 
frunze uscate și, neluând în seamă pericolul de a fi descoperiţi, aprinse 
focul. Viaţa ei ar fi fost în primejdie dacă nu și-ar fi uscat îmbrăcămintea cât 
mai repede. 

— Să facă zeii cum or vrea, murmură el, dacă au suflet și dacă mai au 
milă de oameni! 

După ce aprinse focul și-l întări, o privi pe Apronilla. Fata avea faţa 
învinețită şi mâinile umflate de frig, tremura, ochii îi erau înroşiţi de plâns. 
Stolla și palia albe, sandalele din piele fină erau acum de nerecunoscut. 
Galul se gândi că trebuie să acționeze cu mai multă hotărâre. Aprinse un al 
doilea foc, la o depărtare de vreo trei pași de celălalt, şi-i spuse fetei să se 
aşeze între focuri, pentru a fi încălzită deodată din faţă și din spate. Îi trebui 
mult galului până s-o convingă că trebuie să-și scoată palia și stolla şi astfel 
să-şi usuce mai repede îmbrăcămintea. Apronilla rămase numai în 
subucula!27* udă, strâns lipită de trup. 

Trecuse de timpul prânzului când, odihniţi şi cu îmbrăcămintea uscată, 
începură să se pregătească de plecare. Foamea se pornise să-i chinuiască, 
însă nici unul n-o luă în seamă. Nu apucară însă să termine pregătirile. De 
după stânca în care se aflau se auzi o comandă scurtă, un huruit de pietre se 
pomi pe povârniș, și în gura micii grote apăru un zid de piepturi de 
legionari, cu sulițele întinse, gata să-l străpungă pe cel care ar fi încercat să 
treacă. 

Cluvianus sări în picioare, trase spada şi-o împinse pe Apronilla spre 
fundul grotei. Zări pe Domitius Rufinus dincolo de linia formată de soldați. 

— Ascultă, gal împuţit, ce mai încerci să te aperi, nu vezi câte sulițe sânt 
îndreptate spre tine? îi strigă tribunul, năpădit de furie şi plin de satisfacţie 
totodată pentru că o găsise pe fată. 

Domitius Rufinus trecu printre legionari înaintând spre fată, dar 
Cluvianus fulgeră spada cu hotărâre prin faţa lui şi-l obligă să se oprească. 

— Tribune, dacă înaintezi, vei fi străpuns! Lasă-ne să ne urmăm drumul! 

Galul era de nerecunoscut, în ochi îi jucau flăcări, trupul îl avea 
încordat. 


— Dă-te la o parte, galule, şi aruncă spada din mână, altfel te fac eu s-o 
arunci! Vrei să te trimit la Proserpina, în fundul Infernului? tună Domitius 
Rufinus, cu vocea sugrumată de supărare. 

Urmă o luptă scurtă, dar grea. Gladiatorul, încercat în numeroasele lupte 
date în circuri, căută să se apere, dar să nu-l lovească pe tribun. Nu-i trebui 
să manevreze mult și spada lui Domitius Rufinus sări dincolo de zidul de 
legionari. În aceeași clipă, sulițele legionarilor se apropiară de gal, la un 
semn făcut de tribun. Cluvianus se dădu un pas înapoi și începu să lovească 
sulițele ce se apropiau de el, dând lovituri fulgerătoare cu spada. Lupta era 
însă cu totul inegală. Continuă să se retragă până în colțul în care se afla 
Apronilla. Încercă un atac. Îşi concentra toată puterea și lavi fulgerător până 
îşi simți mâna mai uşoară. Privi uimit şi descurajat; spada i se rupsese şi în 
mână strângea numai minerul ei. 

— Vă blestem, zei ticăloşi! strigă el în timp ce legionarii îl legau în 
lanţuri. 

Cu întreg curajul revenit după panica prin care trecuse, Domitius 
Rufinus porni în grabă cu cei doi fugari spre Getidava. Niciodată Apronilla 
nu i se păruse mai frumoasă ca în această zi. 

Timp de câteva zile, viaţa celor doi fugari s-a aflat în grea cumpănă. 
Generalul a pus pe medicul campului să dea bolnavilor cele mai bune 
îngrijiri. Galul rezistă şi se întrema mai repede. Frânt de durere şi chinuit de 
remușcari, Livianus Claudius a stat noapte după noapte lângă patul fetei. De 
multe ori avea sentimentul că îngrijește când pe Lucina, când pe Lucilla. 
Apronilla s-a însănătoșit greu. Numai bătrâna sclavă Agnia se simţea 
fericită, convinsă că Freya, zeița veșnicei tinereţi, îi ascultase şi de data 
aceasta rugăciunile pentru salvarea scumpei ei Lucilla. În exedră era linişte. 
Livianus Claudius stătea lângă patul Apronillei şi ţinea în mâna sa mâna 
slăbită a fetei. Amândoi tăceau. Tot timpul șovăise să-i pună întrebarea care 
îi ardea sufletul chinuit. O privi îndelung. Da, putea fi Lucina, după cum 
putea fi și Lucilla. Zeii voiau să-l chinuiască. 

— Apronilla, copilul meu, în numele Cybelei, spune-mi, de ce-ai vrut să 
fugi la daci? o întrebă el aproape în șoaptă. 

Ea îşi întoarse încet spre el ochii ei mari, limpezi, albaștri ca cerul. În ei 
jucau lacrimi. 

— De ce mă chinuieşti, Apronilla? Tu i-ai spus încăpăţânatului de gal să 
nu-mi destăinuiască nimic? Dacă vei continua să taci, voi pune să-l 


răstignească. Să simtă galul acolo sus pe cruce piroanele bătute în mâini și 
în picioare! Va spune de ce... 

— Să nu-l omori! strigă ea speriată, ridicându-se într-un cot. Dacă î 
omori, nici eu nu mai rămân în viață! 

— Îl iubeşti atât de mult? 

— Pot să nu-l iubesc pe acela care şi-a pus în pericol viața pentru 
libertatea mea, pe acela care acum preferă să moară decât să destăinuiască 
pentru ce am căutat să fug în Dacia? Izbucni într-un hohot de plâns. De ce 
nu m-ai lăsat să mor, Livianus Claudius? Eram fericită acum, acolo la zei, 
lângă tata şi lângă mama!... 

— Copilul meu, liniştește-te! Jur în faţa zeilor, în numele lui Jupiter, că 
galul nu va avea nimic de suferit! 

— Îl laşi să rămână tot în garda cetăţii? îl întrebă printre lacrimi. 

— Îl las... fac tot ce-mi ceri tu... dar, spune-mi, ce căutai la daci? Tu nu 
ştii că ei îi trimit la zei pe cei care îi prind, că îi omoară prin torturi 
îngrozitoare? După o pauză lungă, continuă cu voce scăzută: Zilele acestea 
am prins aici, în camp, doi trădători, doi spioni de-ai lor, pe un tribun 
imperial şi pe sclavul lui. I-am legat şi i-am întemnițat la Viminacium... 

Nu mai apucă să rostească în întregime ultimul cuvânt. Apronilla 
slobozise un țipăt ca rupt din adâncul sufletului şi se aruncase cu faţa în 
pernă, zguduită de plâns. Generalul o privi mult timp în tăcere. Liniştea din 
încăpere era întreruptă, din când în când, numai de suspinele ei și de 
implorările ce le făcea zeilor să o ia cât mai repede. El înțelese că orice 
insistență din partea lui e inutilă. Se ridică de pe scaun şi ieşi fără să facă 
nici cel mai mic zgomot, în sufletul lui pătrunsese o nouă şi puternică 
frământare. 


— 


CAPITOLUL III 


REGELE ȘI ÎMPĂRATUL 
1 


De la Sarmizegetusa, către apus, drumul urca încet, cu ocoluri largi, 
printre dealuri şi coline, trecea pe lângă sate și cetăţi, se cățăra spre coama 
muntelui, până la Poarta de Fier. Aci fuseseră oprite legiunile imperiului în 
anul Romei 843128: după lupta de la Tapae, și silite, în cele din urmă, să 
primească pacea. Aici se călise în luptă noul rege, Decebal. De atunci, 
poporul numise acest loc Poarta de Fier. Mai departe, drumul cobora în 
şerpuiri tot aşa de largi, dar mai repezi, ţinând-o alături de râul Tapae, care 
alerga grăbit spre fratele lui mai mare, Tibiscu. În jur, munţii, dealurile și 
colinele erau îmbrăcate cu păduri dese de brazi şi fagi, iar prin poieni și 
livezi se zăreau trunchiuri albe de mesteceni presărate din loc în loc. 

În toamna acestui an, drumul ce ducea spre Tibiscu vuia de zgomotul 
carelor, de chiotele luptătorilor, de nechezatul cailor şi de lătratul câinilor. 
De pe tot cuprinsul Daciei soseau cete de luptători, pe care regele le aduna 
în grabă, ca să oprească înaintarea armatei romane cotropitoare. 

La jumătatea drumului dintre Tibiscu şi Poarta de Fier străjuia mica 
cetate de lemn Tapae. Dincolo de cetate, valea se lărgea mult, formând un 
fel de găvan uriaş. În acest loc ferit și bine străjuit de munţi, regele Decebal 
îşi strângea armata pentru bătălia hotărâtoare cu imperiul. 

În toiul acestor pregătiri, Diegis nu putuse răbda să n-o mai vadă pe 
Carsida. 'Trecuse peste munte în galopul calului, rămăsese puţin la 
Carsidava, şi acum se înapoia spre tabăra sa. Înainta prin pădurea rară, 
urmat la câteva zeci de paşi de gardă. Peste grijile pregătirii de luptă, peste 
chipul regelui și al Marelui preot, cu care trebuia să se întâlnească, se 
suprapunea, în mintea lui, imaginea fiinţei dragi. Bătrânul Dicomes se 
învoise ca, atunci când va fi cu putinţă, Carsida să devină soţia fratelui 
regelui. 

În trapul calului, adierile vântului uşor de seară se jucau prin pletele lui 
castanii şi prin barba deasă şi bogată. Sub sprâncenele mari, răsfrânte în sus, 
ochii lui de un căprui-deschis erau aţintiţi departe, spre vale, şi arătau 
zbuciumul său lăuntric. Faţa mai mult ovală decât rotundă, nasul drept, 


nările largi şi buzele bine conturate, încadrate de mustăţile, barba şi pletele 
bogate, îi dădeau înfățișarea unui adevărat luptător dac. Pe umeri îi flutura 
în vânt zeghea largă din postav de lână seină, brodată cu flori albastre, 
cusute cu multă măiestrie. 

Ajuns în vârful colinei, se opri. Privi departe în vale, trecându-și uşor 
degetele prin şuviţele bărbii. Auzea scârțâitul carelor, strigătele celor ce 
îndemnau vitele şi chiotele luptătorilor. Slobozi un oftat adânc și murmură: 

— Cotropitorul nu vrea să ne lase liniștea şi libertatea! Tresări la 
nechezatul calului. Din vale veneau zgomote de tot felul, de învălmășeală 
amestecată cu strigăte. Un moment i se păru că, din partea cealaltă a văii, 
cetele ce treceau fuseseră atacate din pădure. Îndemnă calul şi porni în 
galop pe poteca ce ocolea printre mesteceni şi fagi rari, coborând în pantă 
lină pe coasta muntelui. Când sosi mai aproape de drum, opri calul. înţelese 
ce se petrecea: trecea alaiul Marelui preot. Diegis îşi muşcă adânc buzele, și 
ochii îi luciră. Privi învălmășeala și mulțimea. Alaiul Marelui preot întâlnise 
la o cotitură o ceată de călăreţi şi de care încărcate, tocmai în locul în care o 
stâncă ieşită pieptiş îngusta mult drumul. Garda de preoţi împingea cu 
sulițele pe toţi cei ce le stăteau în cale, pentru ca nimeni să nu se apropie de 
lectica aceluia care putea vorbi cu Zeul cel mare. Poporul credea în tot ce 
spuneau preoţii şi se supunea. Dinăuntru, așezat pe perne pufoase, Marele 
preot se uita satisfăcut printre perdele, prin deschizături bine ascunse de 
ornamentaţii, cum mulţimea se pleca cu evlavie şi teamă. Îl bucura 
învălmășeala produsă de trecerea sa, fără ca cineva să încerce să murmure 
sau să facă vreun gest de nesupunere. 

Dincolo de Poarta de Fier, nu departe de Tapae, în mica cetate Rehidava, 
agăţată pe coasta muntelui, îşi instalase regele tabăra de comandă a armatei, 
de unde urmărea pregătirile căpeteniilor dace. Fiecare taraboste!2%., fiecare 
căpetenie de trib, îndată ce sosea cu ceata lui de luptători, urmat de carele 
încărcate cu arme, îmbrăcăminte şi hrană, se prezenta înaintea regelui şi a 
Marelui preot. . 

Galopând la o mică depărtare de drum, Diegis urmări intrarea alaiului 
Marelui preot în cetatea Rehidava, primit de străjeri cu sunete de tulnice. 
Tot drumul, Marele preot dormitase. Numai când auzi sunetele tulnicelor se 
învioră, cobori din lectică, ajutat de preoţi, şi porni grăbit spre sala regelui, 
numită sala de judecată sau de sfat. Se lăsă greoi în jilțul său, aşezat lângă 
cel al regelui, și îşi trecu privirea peste cei prezenţi. Pe faţa lui grasă, cu 


ochi roșii şi buze cărnoase, apăru un zâmbet șters. Făcu semn cu mâna celor 
de faţă să şadă liniștiți. 

După puţin timp, intră în sală şi Diegis. De talie potrivită, aproape înalt, 
vioi, cu privire de vultur, se îndreptă spre Marele preot. 

— Mă plec în fața Marelui preot, trimisul marelui zeu Zamolxis, şi-i 
urez bun venit în mijlocul luptătorilor regelui! îl salută el fără convingere şi 
fără căldură. 

— În mijlocul luptătorilor Marelui zeu, Diegis... Marele preot schiţă un 
zâmbet plin de înțelesuri. Continuă: Marele zeu, prin mine, a dat dezlegare 
poporului să lupte împotriva imperiului, şi preoţii lui au şi dus această veste 
pretutindeni. Dar văd că regele n-a venit. l-am spus că trebuie să-l întâlnesc 
aici. 

Pe faţa lui Diegis îşi făcu loc mânia. Privi îndelung pletele albe ale 
Marelui preot şi barba bogată ce-i acoperea pieptul. Întotdeauna, prin tot ce 
făcea, Marele preot căuta să se arate că e deasupra regelui. Situaţia ce se 
crease punea poporul în grea cumpănă, pe de o parte, iubirea şi supunerea 
față de regele viteaz şi bun, şi pe de altă parte, teama de Zeul cel mare, care 
îşi arăta voinţa prin gura lui Zundecibalm, Marele preot. 

— Nu mai vine astăzi regele, spuse încet Diegis. E năpădit de griji. Se 
străduieşte să strângă cât mai mulţi luptători şi cât mai multe arme şi caută 
să intre în legătură cu fraţii noștri de dincolo de munţi, de la Burridava, 
Rusidava, Sucidava şi alte cetăţi, până la Pontul Euxin. 

— Mă miră ceea ce-mi spui, Diegis! Luptătorii sânt strânşi de preoţi din 
toate colţurile ţării și toți vin cu arcuri, sulițe și săgeți, ei nu pleacă la luptă 
fără arme. Poporul nu iese din voia Marelui zeu, şi eu nu fac altceva decât 
să spun tuturor care este voia lui. 

Diegis îl săgeta pe Marele preot cu o privire dârză. 

— Să mă ierte Marele preot dacă îndrăznesc să-l întreb: tot aşa spun 
preoţii și poporului? Atunci, cine conduce ţara, cine merge în fruntea 
luptătorilor pe campul de luptă: Marele zeu, Marele preot, sau regele? 

Marele preot nu-și mai putu opri zâmbetul prefăcut, plin de răutate. 
Ochii i se ascunseră în dosul pleoapelor grele, abia deschise. 

— Eu nu fac altceva decât să îndeplinesc voinţa Marelui zeu şi, ca Mare 
preot, aduc totul la cunoștința poporului. Dacă tu crezi, Diegis, că nu este 
bine ca poporul să asculte de Zamolxis, eu pot să spun asta dacilor... 

Amenințarea lui Zundecibalm nu-i scăpă lui Diegis. Ştia că Marele preot 
punea la cale cele mai mârşave lovituri, pe care preoţii le aduceau la 


îndeplinire fără șovăire. Tocmai se pregătise ce să-i răspundă, când auzi 
afară un zgomot neobișnuit. Socoti că se întâmplase ceva grav. Se ridică, îşi 
aşeză bine spada şi se repezi afară, dar în uşă două mâini puternice i se 
proptiră în piept. 

— Marele zeu să te țină, Diegis, stai, am sosit! Diegis privi cercetător pe 
luptătorul scurt şi gros care îl oprise, apoi izbucni îngrijorat: 

— Susagus, te-ai întors! Singur? Ai pierdut luptătorii cu care ai plecat? 

Noul-sosit îi răspunse vorbind rar, cu un huruit gros: 

— Ce să-i pierd, Diegis?! Am adus regelui captivi mulţi de dincolo de 
Dunaris, şi în drum, la înapoiere, am eliberat mulţi daci. 

Tăcu privind în jur. Îl văzu pe Marele preot. 

— Mă plec cu supunere în fața Marelui preot al marelui zeu Zamolxis! 
salută el de răsună sala. 

— Vorbește, Susagus! îl îndemnă Diegis. Haidem lângă Marele preot. 

Intrară în sală. Susagus își dezlegă zeghea de la gât și și-o luă de pe 
umeri. 

—Să vă spun ce-am făcut, începu el. Așa cum a fost porunca regelui, 
într-o noapte am trecut peste Dunaris, am atacat un castru, l-am ars, apoi am 
pătruns adânc în imperiu. Am luat şi câteva sute de captivi. 

— Zeul Zamolxis se bucură, Susagus! murmură Marele preot privindu-l 
pe sub pleoapele grele, aproape închise. Se bucură Marele zeu, fiindcă noi 
plătim cu același preţ expedițiile de jaf și de distrugere pe care le-a făcut şi 
le face imperiul. Zundecibalm deschise ochii. Povesteşte, ce-ai mai făcut? 

Susagus îşi mângâie barba stufoasă, încâlcită. 

— Pe captivi i-am trimis legaţi, sub pază bună, spre Sarmizegetusa, iar 
eu, cu ceata mea de luptători, am pornit pe urma legiunilor care înaintau de 
la Dierna spre Tibiscu. Într-o pădure am dat peste doi daci scăpaţi de la 
Arghidava; abia își mai ţineau viaţa în oase. Din primăvară, Arghidava 
rezista încercuirii dușmanului. 

— Te-ai dus şi la Arghidava? îl întrebă Diegis însufleţit. 

— Puteam să-i las neajutoraţi pe cei din cetatea care a fost scaunul de 
domnie al marelui nostru Burebista? Marele Zamolxis ne-a ajutat. Ceea ce- 
am găsit a fost și înălțător şi îngrozitor. Noi am văzut acolo și ne-am 
convins încă o dată ce înseamnă vitejia și răbdarea dacilor. Oameni 
înfometați şi slăbiți atât de mult încât abia mai puteau să ţină bărzile, 
arcurile sau sulițele în mâini. Bărbaţi, femei, copii au ieşit cu toţii să 
lovească pe cotropitori. 


Susagus tăcu, tușind ușor. Afară se auzeau chiote des repetate. 

— l-am adus pe toţi de acolo, urmă el. Nici pe bolnavi nu i-am lăsat. 
Unii au murit pe drum, alții s-au însănătoșit. Acum sânt gata de luptă, nu-i 
auziţi cum chiuie de bucurie? 

Diegis se ridicase şi se mişca nerăbdător. Îl întrebă pe Susagus: 

— I-ai adus pe toţi încoace? 

— Pe toţi cei buni de luptă, pe ceilalți i-am pornit mai departe, spre 
Cetatea de Munte, unde vor putea să se întremeze. 

— Mă voi ruga Marelui zeu pentru tine, Susagus, murmură Marele 
preot. 

Cu multă admiraţie și recunoștință, Diegis se opri în faţa viteazului 
luptător. 

— Regele se va bucura mult! Se apropie și-l prinse de umeri cu 
amândouă mâinile: Să te duci să te odihneşti, Susagus! 

Îl privi îndelung, cu mulțumire. Îl impresiona căutătura adâncă a 
luptătorului, cu ochii verzi-căprui, mult adânciţi în orbite de nopțile 
nedormite și de griji. Barba îi crescuse lungă și părea prea rară, ca la oricare 
dac mult prea tânăr pentru grelele încercări la care îl supunea regele. Era 
scurt și bine legat, cu ceafa groasă şi lat în spete. Văzu în ochii lui o dorinţă. 

— Mai ai ceva să-mi spui, Susagus? îl întrebă Diegis. 

— Am o dorinţă, adică o rugăminte. Ea stă numai în puterea regelui, dar 
dacă tu și Marele preot îi vorbiti... 

— Spune, ce să-i cerem? întrebă Marele preot, bucuros că-i cere şi lui 
ajutor. 

Printre captivii pe care i-am luat de dincolo de Dunaris am adus și un 
grec, cu numele de Callidromus. Este un sclav foarte învăţat. Pe 
Callidromus nu l-am prins, a venit el alături de noi, de bunăvoie. Ne-ar 
pedepsi Zeul cel mare dacă l-am ţine tot sclav! La Arghidava, el a luptat 
alături de noi, să ne eliberăm fraţii. 

— Va fi liber! îl asigură Diegis. Haidem să-i vedem pe cei aduși. Marele 
preot mai rămâne aici? întrebă întorcându-se spre Zundecibalm. 

— Nu, Diegis, plec la Sarmizegetusa, să-l întâlnesc pe rege. 


2 


Carsidava nu era o cetate întărită pentru luptă. Departe de drumurile 
mari, ascunsă într-o vale înconjurată de munţi, era locul de baştină al 


familiei Dicomes, familie de vechi luptători şi de șefi ai tribului din care se 
trăgea şi regele. De jos, din vale, cetatea se vedea într-o poziţie frumoasă pe 
un vârf de colină, străjuită în spate de o pădure seculară, ce se întindea până 
sus, îmbrăcând toată coasta muntelui. Drumul pornea de jos în urcuș și o 
ținea drept pe coasta colinei câteva sute de pași, umbrit de fagii şi 
mestecenii ce-l ascundeau vederii, apoi urca ceva mai repede, cu multe 
ocoluri și întoarceri, până aproape de cetate, unde din nou urcușul se 
îndulcea şi cotiturile se prelungeau pe măsură ce se apropia de poarta cea 


mare a cetăţii. Pentru comaţii!30! şi robii familiei Dicomes, care munceau 
pământul în vale, o potecă îngustă cobora din cetate drept pe povârniș, 
trecea din loc în loc peste trepte, tăiate în stâncă, și ieșea în apropierea 
atelierelor, staulelor și caselor din vale. 

Împrejmuirea de apărare închidea jur împrejur toată poiana din vârful 
colinei, în mijlocul căreia se înălțau zidurile cetăţii. Era formată dintr-un val 
de pământ, înalt de mai mult de şase pași, pe creasta căruia se ridica un gard 
de lemn. Dincolo de valul de pământ, în afară, cetatea era înconjurată de un 
șanț adânc de patru pași şi lat de trei, plin cu apă. În el poposeau apele unui 
pârâu ce cobora din munte, apoi porneau la vale. În cele patru colţuri, 
cetatea era apărată de patru turnuri scunde de lemn, în care vegheau zi și 
noapte străjeri. Tarabostele Dicomes își organizase o ceată de pază formată 
din cei mai voinici şi mai de încredere robi. 

Casa tarabostelui era o construcţie destul de mare, ridicată pe temelie de 
piatră, cu pereţii și acoperişul din bârne groase. Pietrele din temelie erau 
frumos cioplite şi zidite prin rostuire, fără nici o legătură de tencuială. Casa 
avea şase încăperi, aşezate una lângă alta, între care se putea circula numai 
pe afară, prântr-un cerdac lung şi larg, ce se întindea pe toată lungimea ei. 
Dedesubt, între zidurile temeliei, erau beciurile, adevărate magazii de 
vinuri, de alimente şi de arme. Multe scuturi, spade, arcuri şi săgeți zăceau 
acolo din tată-n fiu, fără folosire, locul lor fiind luat de altele, mai noi, mai 
bune, mai agere şi mai uşoare. Ceva mai departe şi mai sus se vedea o 
construcție mai măruntă și fără cerdac, dar tot așa de lungă, împărțită în 
numeroase chilii, ale căror uși se deschideau de-a dreptul afară. Aici locuiau 
robii. Pe părţile laterale ale curţii erau alte două construcţii din lemn, un fel 
de magazii cu beciuri adânci. Aci îngrămădea tarabostele recolta de pe eîmp 
şi tot ce se lucra în atelierele din vale. Din spatele acestor magazii porneau, 
până în apropierea zidului, grajduri de vite, folosite în timpurile grele, când 


țara se afla în luptă, şi dușmanul aproape. Staulele mari pentru vite şi 
magaziile erau jos în vale, lângă casele comaţilor. 

Pentru familia Dicomes și robii ei, în vorbirea obișnuită nu exista 
numele de cetatea Carsidava, ci numai acela de „casele de sus" - adică 
cetatea, şi „casele de jos" - adică staulele, magaziile şi atelierele 
tarabostelui. Și casele de jos erau împrejmuite cu un val de pământ și cu 
gard de mărăcini bine împletiţi. De cele mai multe ori, în zilele şi nopţile 
frumoase de vară, întreaga familie: rămânea jos, la casele din vale. 

În cetatea fiecărui taraboste se aflau robi şi sclavi. Cu cât avea mai 
mulţi, cu atât era socotit mai bogat și mai puternic. Dacii făceau deosebire 
între un rob şi un sclav. Rob era acel dac care fusese născut de o roabă dacă, 
sau acel comate pe care regele, în loc să-l omoare, îl făcea rob și-l dădea 
unui taraboste. În vremuri grele, când un taraboste greșea față de rege, 
acesta nu stătea pe gânduri, şi dacă nu poruncea să-l ardă de viu, îl făcea şi 
pe el rob. Sclav era captivul adus din ţara dușmană, de dincolo de marele 
fluviu, sau cumpărat de la negustorii străini vânzători de sclavi. Și purtarea 
stăpânilor faţă de ei era diferită: robul era socotit ca o slugă pe viaţă şi tratat 
mai omenește, iar sclavul trecut în rândul animalelor de muncă. Rareori se 
făceau excepții. Cu toate acestea, fie rob, fie sclav, viaţa lor era în egală 
măsură în mâinile stăpânului. 

Către vremea prânzului, pe un soare potolit de toamnă, pe drumul ce 
ducea sus spre cetate urcau patru oameni. Doi erau legaţi strâns, se vedea că 
sânt sclavi, al treilea, legat ceva mai larg, era rob, şi din spate îi împingea, 
amenințându-i cu ciomagul, un bătrân - și el tot rob - baciul turmelor lui 
Dicomes. Pe feţele celor legaţi împietrise teama şi disperarea. Toţi trei erau 
tineri, aproape copilandri. Bătrânul era năpădit şi el de teamă și de ruşine, îi 
pierise curajul să se mai prezinte în faţa stăpânului. Pletele lungi și albe, ca 
şi barba stufoasă îi jucau în rafalele vântului ce cobora din înălțimi. 
Tremurând, trecură podul de peste șanțul cetăţii și intrară pe poarta cea 
mare, chiar în clipa când bătrânul taraboste cobora încet pe scară, mutând 
cu greu când piciorul de lemn, când pe cel sănătos. De câte ori cobora 
treptele, Dicomes își aducea aminte de vremea când fusese om întreg, și se 
înfuria. Îi văzu pe cei patru intrând şi se opri pe penultima treaptă. Ridică 
toiagul în care se sprijinea şi-i privi amenințător. Bătrânul baci împinse 
înainte pe cei trei tineri, fără să îndrăznească să ridice capul. Ţinea căciula 
în mâna stingă, care îi tremura puternic. Tarabostele se încruntă. 


— Ce s-a întâmplat, Usugus, ce pagubă mi-aţi mai făcut? îl întrebă el cu 
mânie. 

— Nenorocire, stăpâne! Mai bine ne luau zeii cei răi, pe mine și pe ei. 
Așa, nu mai veneam în faţa ta! 

— Spune, ce-aţi făcut, robule, că pun să-ți rupă oasele! 

— D-apăi, tot nu mă aştept să scap, stăpâne! Paguba pe care ţi-am făcut- 
o este prea mare! 

— Ce mi-aţi mai făcut? 

Tarabostele mai coborî o treaptă și din nou ridică toiagul, gata să 
lovească. 

— Am pierdut o parte din turmele de oi și de capre, stăpâne, le păzeau 
aceştia trei. Le-am căutat mult. Trei zile am colindat pădurile și munții, dar 
n-a fost chip să le dăm de urmă. De la o haită de lupi tot mai rămânea ceva. 
Poate că au fost rupte din turme și duse de iscoade romane, peste munți, 
până la tabăra lor. 

Tarabostele se uită cercetător la bătrânul rob. Copilăriseră împreună, 
Usugus îi fusese prietenul de joacă. Toată viaţa îl slujise ca un rob cinstit, 
muncitor şi cu grijă de avutul ce i se încredințase. Își strânse cu putere 
fălcile, pentru a se stăpâni 

— Câte oi şi câte capre aţi pierdut, Usugus? 

— O sută cincizeci de oi și treizeci de capre, stăpâne! Nu-mi dau seama 
cum de s-au rupt din turmă? Caprele, mai înțeleg, o mai apucă razna, dar 
oile?!... 

Dicomes nu-l mai asculta. Își aţintise privirea asupra robului, aproape un 
copil, ce stătea în faţa bătrânului baci. Daizus era frumos, avea ochi albaștri, 
plete lungi, blonde, cu un început de barbă cu pufi albicioși. Abia împlinise 
șaptesprezece ani; fiu al unei roabe frumoase, bătrânul ştia că fusese fructul 
dragostei lui. Un val de căldură îl năpădi. Se răsti din nou la bătrân: 

— Dezleagă-l pe Daizus! Cum de-ai îndrăznit să-l legi alături de sclavi? 
De ce nu te-ai legat și pe tine, că şi tu eşti rob! 

— Stăpâne, mi-a fost teamă să nu fugă, murmură Usugus. 

— Spune tu, Daizus, cum s-a întâmplat, ce făceaţi voi când s-a rupt 
turma? continuă tarabostele cu ton mai potolit, dar ameninţător. Dacă ai să- 
mi spui cumva minciuni, chem garda și te străpunge cu sulițele aci, în faţa 
mea! 

— Jur pe Zamolxis, stăpâne! Noi ne jucam, ne întreceam în luptă 
dreaptă. Atunci, oile şi caprele s-au speriat şi s-au rupt unele spre zăvoiul de 


pe malul pârâului, altele spre saivane. O parte au intrat prin tufişurile de pe 
coastă şi alta în pădurea deasă din lungul văii înguste de la Urlătoare. Eu n- 
am văzut de ce s-au speriat. Tullius spune că a văzut doi urși în două labe, 
care alergau pe marginea pădurii. Ne-a fost frică să ne apropiem. Când ne- 
am dus cu moș Usugus, n-am mai găsit nici o oaie și n-am văzut nici urmă 
de urs... 

Daizus tăcu. Îşi frământa mâinile și-și răsucea degetele. 

— Dacă s-a întâmplat aşa, atunci nu e lucru curat. A fost acolo picior de 
om, poate chiar de dușman. Trebuie să întărim paza. Dar dacă vitele or fi 
rătăcind departe prin munţi, hăituite de fiare? Tu, Daizus, nu cumva a fost o 
minciună povestea cu urșii... tot ce mi-ai spus? 

— Nu, stăpâne, să spună și Tullius! Tarabostele clătină capul cu 
neîncredere. 

— Fi, ce facem, Usugus? De unde-mi scoţi oile şi caprele? 

Bătrânul baci, sprijinit în ciomag, își schimbă greutatea trupului pe 
celălalt picior și scuipă zgomotos. 

— Aş aduce jertfă Marelui zeu, stăpâne, dacă ele ar ieşi de undeva, de 
după vreun colnic de munte. Păi, fă-ne ce vrei, stăpâne! Un bătrân ca mine, 
poate că degeaba mai face umbră pământului, dar ei... sânt tineri, niște 
copii... 

Dicomes nu-l mai asculta. Bătu din palme de câteva ori, apoi strigă spre 
poartă. Șeful gărzii, un dac voinic și vioi, sosi în fugă. 

— Vazio, pe toţi aceştia patru îi pedepsesc. Vei îndeplini fără șovăire 
porunca mea: lui Usugus îi tragi douăzeci de bice la spate, pe Daizus îl pui 
în lanţuri aici sus, în beciul robilor, iar pe acești doi sclavi vreau să-i omor! 
De mult n-am mai băgat spaima în robi şi în sclavi. Dacă-i las de capul lor, 
îmi împrăștie toată averea. Te duci jos, în vale, la casele de jos și-i strângi 
pe toţi, să privească pedepsirea lor. Avem arcuri și săgeți noi, lucrate în 
ateliere, vreau să le încerc chiar pe oameni. Acum să-i iei de-aici, că m-au 
supărat destul! 

— Iertare, stăpâne! Să te-ajute Marele zeu! Omoară-mă pe mine, 
stăpâne, şi lasă-le lor viaţa! Fie-ţi milă de tinereţea lor! 

După ce urcă o treaptă, tarabostele se întoarse spre ei. Îl privi lung pe 
Usugus, apoi pe Daizus. Furia îi crescu şi mai mult. Începu să strige: 

— Ți-am spus să-i iei, Vazio! Să-i dai baciului treizeci de lovituri. 

Năpădit de furie, tarabostele porni în sus pe scară, sprijinindu-se în toiag 
şi mutând greu piciorul de lemn, din treaptă în treaptă. Ajunse în cerdac, se 


lăsă să cadă pe o laviţă de lângă perete. Oftă adânc. Îşi roti privirea până 
departe în vale. Nu-l durea pierderea unei părți din turme, supărarea lui era 
mai mare, mai adâncă: se apropia marea luptă cu imperiul, iar despre 
Sarmis, închis la Viminacium, nu mai ştia nimic. Se întoarse când auzi o uşă 
scârțţâind. O văzu pe Carsida. 

— Vino, fata mea! Când te văd pe tine mă mai liniştesc, uit de tot ce mă 
frământa! 

Carsida se apropie și-l îmbrăţișă. 

— Te laşi învins de griji și de supărări, tată, șopti ea, abia stăpânindu-și 
plânsul. Te-am auzit cum strigai, de ce vrei să-i omori? 

Bătrânul săltă încet capul. 

— Sânt sclavi... mai cumpăr alţii... 

— Da, tată, sânt sclavi. Tu uiţi că şi Sarmis este sclav? Tu uiţi că și lui s- 
ar putea să i se întâmple la fel? 

Pieptul Carsidei se sălta cu putere, după fiecare suspin. Bătrânul zâmbi 
potolit. Carsida era frumoasă, energică, hotărâtă. 

— Și pe Usugus, tată, continuă Carsida, ai pus să-l bată! Cum să-l 
biciuiască pe el, pe omul care ne-a purtat pe braţe pe mine și pe Sarmis, pe 
bătrânul care ne-a făcut frumoasă copilăria? Acum, tată, când peste puţin 
timp eu voi fi soţia lui Diegis, tu vrei să omori doi tineri care încă nu s-au 
bucurat de frumuseţea vieții? lartă-i, tată, iartă-i! Dacă Sarmis ar fi aici, nu 
te-ar lăsa să te porţi astfel!... 

Mult timp, liniștea fu tulburată numai de suspinele înfundate ale 
Carsidei. După răsuflarea puternică și tremurul mâinilor, se vedea că 
bătrânul taraboste abia se mai stăpânea. Dar nu putu să se înfrângă mult. Îl 
chemă pe Vazio. 

— Să le dai drumul, să se ducă în vale! îi spuse cu mânie. 

Vazio nu se clinti din loc. Niciodată tarabostele nu revenise asupra unei 
porunci. Îl ştia că ţine cu multă mândrie să arate că o dată ce spunea ceva, 
nu-şi mai schimbă vorba. 

— Ce stai? Să plece numaidecât toți, la turme! îi strigă din nou. 

Tarabostele se întoarse repede și, proptindu-se în toiag, intră în casă, în 
încăperea în care își trăia bătrâneţele, de unul singur, învins de încercările 
grele prin care trecuse. În tinereţe fusese un bărbat frumos, scund, bine 
legat, cu pletele şi barba blonde și cu ochii albaştri, visători. La mânie 
devenea de nestăpânit, sfărârna și pietrele în mâini. Acum, slăbit, cu pletele 
şi barba albite de ani și de durere, nu-şi mai găsea liniștea. Dorul după 


Sarmis şi grija de el îl măcinau amarnic. În unele momente, se ruga lui 
Zamolxis să-l ia acolo sus la el, în cer. 

Urmându-i pe cei trei tineri, bătrânul baci păşea frământat de cele 
întâmplate. Nu înţelegea ce se petrecuse. Îl cunoştea pe taraboste din 
copilărie, îl servise cu credință și cu supunere. Ştia că pedepsește rar şi 
greu. Astăzi nu înţelegea ce se petrecuse în sufletul lui şi de ce îi iertase, își 
aminti de felul cum tarabostele se uitase la Daizus când îi spusese să-l 
dezlege. Nu fusese privirea unui stăpân furios, ci mai degrabă a unui 
părinte, care se luptă cu sine însuși înainte de a-și pedepsi crunt feciorul. 
Numai el, Usugus, mai trăia dintre cei care știuseră că tânărul rob e fiul 
tarabostelui. 

Privirea bătrânului baci trecu asupra lui Tullius. În îmbrăcămintea 
zdrenţuită şi murdară, faţa sclavului avea ceva aparte: puritate, fineţe, visare 
şi frumuseţe. Era trist, o tristețe ce nu părea să fie în legătură cu cele 
întâmplate. Pe el nu-l speriase moartea. Tot gândul, toată fiinţa lui erau 
pline numai de chipul Carsidei! O iubea mult pe fiica tarabostelui, o iubire 
fără speranţă, o iubire duioasă, curată, sinceră, ca a unui frate față de soră, 
sau a unui credincios față de zeiţa venerată. 

— V-a iertat stăpânul, dar nu vă iert eu, păcătoşilor, murmură apăsat 
bătrânul baci, revenindu-i în minte cele petrecute în faţa tarabostelui. O să 
vă dau o bătaie zdravănă! M-aţi făcut de râs, ticăloșilor, tocmai acuma, la 
bătrâneţe! 

Poteca se termina jos, în drumul ce urca spre cetate. De după un colţ de 
stâncă se auziră ropote de cai ce se apropiau în galop. Apărură doi călăreţi, 
care strânseră scurt frâiele cailor şi se opriră. Usugus îi recunoscu îndată ce- 
i văzu. 

— Daţi-vă la o parte, păcătoşilor, să treacă tarabostele Dagio! strigă el 
scoţându-și repede căciula. 

— Ce mai faci, bătrâne Usugus, îți mai aduci aminte de supărările ce-ţi 
făceam când eram mic? întrebă Dagio. 

— Cum să nu-mi aduc, stăpâne, zeul Zamolxis să te păzească! 

— Moșule, tarabostele Dicomes este sus, sau a coborât la casele de jos? 

— E sus, stăpâne! E supărat foc... l-am supărat noi, nemermicii... 

— Bucură-te, Usugus, oricât va fi de supărat bătrânul Dicomes, îl 
înveselim noi. Dagio porni în galop spre cetate. 

De sus, prin fereastră, bătrânul taraboste urmărea apropierea celor doi 
călăreţi, care dispăreau din când în când pe sub copacii al căror frunziş încă 


nu căzuse. Nu-i recunoscuse. Vederea lui slabă nu-l ajuta să vadă atât de 
departe. După graba cu care urcau, nu se îndoia că aduc o veste importantă. 
Mai întâi se gândi la Diegis, apoi la rege. Nu putu însă să-şi continue 
gândurile. Din cerdac auzi strigătul Carsidei: 

— Tată, uite că s-au înapoiat Dagio şi Ozio! 

Sări în piciorul de lemn, uitând să-și mai ia toiagul de sprijin, și se 
repezi afară. 

— Nu te speria, bătrâne! Marele zeu să-ți dea numai sănătate și bucurie! 
îl salută Dagio, urcând din fugă pe scară. 

Îmbrăţişarea fu scurtă şi bărbătească. O prinse în braţe și pe Carsida. 

— Spune-mi, Dagio, l-ai găsit? Trăieşte? şopti bătrânul taraboste, 
cuprins de teamă. 

Îl îmbrăţişă şi pe Ozio. 

— E sănătos ca o stâncă şi vă trimite cele mai bune urări, spuse vesel 
Dagio. 

— L-ai găsit... e sănătos? întrebă din nou, cu o umbră de neîncredere, 
îndârjit de veselia lui Dagio. 

— Da, taraboste Dicomes! întări Ozio. 

— Dacă nu mi-aţi spus adevărul, vă omor cu mâna mea! Să nu-mi 
chinuiţi bătrâneţea! 

— N-ai norocul, taraboste, să trimiţi la Marele zeu nişte oameni ca noi, 
adăugă Dagio. 

Bătrânul taraboste rămase descumpănit. Nu ştia ce să mai spună. Vestea 
pe care i-o aduseseră era prea mare pentru sufletul lui greu încercat. Își 
descarcă tot focul pe Carsida. 

— Ce stai? Nu vezi, băieţii sânt înfometați, neodihniţi. Cheamă roabele, 
aduceți vin, slănină, cârnaţi, nuci... Parcă ne-am prostit de tot! 

De trei luni plecaseră Dagio și Ozio, trimiși de Diegis, cu însărcinarea 
de a afla ce se mai întâmplase cu Sarmis și cu Vitellius, după întemnițarea 
lor la Viminacium. Cei doi fuseseră puși la o încercare grea, cutezătoare, 
plină de pericole, și Diegis îi socotise oamenii cei mai potriviţi, cei mai 
încercați. 

De la primele ulcele golite, vinul îi încălzi și le mai dezlegă limbile. 
Bătrâniul taraboste nu-și mai încăpea în el de bucuria veștii aduse. 

— Dagio, îţi dau să-mi bei tot vinul, şi să ştii că nu am puţin. Vreau să- 
mi povesteşti tot ce s-a petrecut acolo şi tot ce ştii despre Sarmis! 


— Îţi spun, bătrâne, numai că n-am prea multe de povestit. Pentru un vin 
ca ăsta, ar face s-o lungesc cât mai mult. Și în tabăra romană se caută tot 
vinul dac. Îţi aminteşti, Ozio, la castrul de la Lederata, legionarii au spart 
oalele cu vin de Falern şi-au cerut vinul nostru. 

Cu pomeţii obrajilor îmbujoraţi, Dagio își mângâia uşor barba şi vorbea 
cu ulcica în mână. 

— Haide, Dagio, începe! îl îndemnă nerăbdător tarabostele. 

—Sânt gata, bătrâne! Dar mai întâi, spune-mi: ai avut vreun semn bun 
astăzi? De obicei, zeii ne prevestesc bucuriile și nenorocirile... 

— Știu şi eu ce să zic?! Era să omor doi sclavi și... i-am iertat. l-am 
iertat la rugăminţile Carsidei. Poate să fi fost un semn de la Marele zeu!... 
Dar dă-i drumul o dată, că de nu, pun mâna pe măciucă! Ce mă tot fierbi 
atâta? 

Carsida izbucni într-un hohot de râs sonor, cristalin. Lui Dagio îi plăcu. 
O privi mult. ÎI mira frumuseţea ei. N-o mai văzuse de mult timp. Crescuse. 
Era aidoma mamei pe care el o cunoscuse în anii tinereţii. Ca şi ea, Carsida 
avea obrazul alb, curat, fruntea înaltă, fața ovală, nasul mic şi drept, ușor 
săltat de vârf, iar părul bogat, blond, de culoarea lanului de grâu copt, îi 
cădea pe umeri în două cosițe groase. O văzuse de multe ori alergând cu 
calul, sărind peste şanţuri și stânci ca un adevărat luptător. Ştia să 
mânuiască eu dibăcie sulița și arcul și nu dădea înapoi din faţa primejdiei. 
Se gândi că Diegis îşi alesese ca soţie pe o copilă căreia i-ar fi stat bine şi ca 
regină chiar. Îşi reveni din gânduri, reamintindu-şi de nerăbdarea bătrânului 
taraboste. Îl bătu uşor pe umăr. 

— Fii atent, bătrâne, că-i dau drumul! Sorbi de câteva ori din ulcică, 
apoi tuşi uşor: Am plecat aşa cum mi-aţi spus voi: tu și Diegis. Am mers 
prin munți și păduri, și în două săptămâni am ajuns la Lederata. Nu puteam 
să înaintăm decât cu multă grijă. De intrat în cetate, nici vorbă. Între 
Lederata şi Viminacium și între Lederata și Getidava trec puzderie de 
legionari și de şiruri de care încărcate cu de toate, pentru legiunile aduse în 
Dacia. Dacă le cădeam în mână, n-ar fi fost prea mare pagubă, ne-am fi 
pierdut viaţa luptând, căci vii în mâna lor nu ne-am fi lăsat, dar nu ne-am fi 
putut îndeplini scopul pe care îl urmăream. De fapt, eu și cu Ozio nu ne 
gândim să plecăm la Marele zeu fără să doborâm cât mai mulţi legionari. 
Așa, bătrâne, ascunși în apropiere de Lederata, ne-am făcut fel de fel de 
socoteli, una mai temerară decât alta, una mai vicleană decât alta, dar nici 
una n-o puteam aduce la înfăptuire. Ajunsesem la culmea răbdării. Într-o 


noapte, stăteam amândoi în pădure, în apropierea drumului ce intra în 
Lederata. Îndârjiţi şi fără ca somnul să se -lipească de noi, aşteptam -ca zeii 
să facă vreo minune. Trecuse de miezul nopţii când la urechile noastre a 
ajuns scârțâit de care încărcate cu poveri grele, trase de boi ce înaintau 
domol. Erau carele cu mărfuri ale unui negustor. Când vine norocul, vine. 
Negustorul a oprit boii să se odihnească tocmai în dreptul nostru. Nu ne-a 
fost greu să intrăm în vorbă cu el, căci, după cum știi, nu ne poate vinde 
nimeni în limba Romei sau a Atenei. Am vorbit cu el grecește și, mai cu 
vorbe, mai cu zormnăitul banilor - el, ca orice negustor, nu se putea să nu fie 
lacom - l-am făcut să ne ascundă pe sub mărfuri şi să ne ducă la o tabernă, 
nevăzuţi de gărzile imperiului şi de militarii romani. Ne-a dus la o tabernă 
unde era cunoscut bine și unde, tot cu bani, am reușit să aranjăm să 
rămânem ca argaţi la căratul şi tăiatul lemnelor, la adusul bucatelor și apei, 
la spălatul vaselor şi la orice treabă. Ne-am învoit cu tabernagiul să-i dăm 
banii în fiecare săptămână, ca nu cumva să ne trădeze. Ne legasem, ca la 
plecare să-i dăm o sumă și mai mare dacă treaba iese bine. Banii îi aveam 
ascunși departe, în pădure. Ne-am schimbat îmbrăcămintea și-am început să 
muncim, căutând să intrăm în legătură cu vreun legionar sau decurion din 
cetatea de la Viminaciuim. Precum știi, bătrâne, drumurile oamenilor se 
întâlnesc în taberne și mai ales drumurile legionarilor, decurionilor și 
centurionilor. Şi într-o seară - trecuseră vreo două săptămâni de la sosirea 
noastră la tabemă - ne-a căzut în mână un decurion, căruia îi plăcea mult 
vinul dac, dar care nu prea avea bani. l-am dat să bea, şi multe seri a venit 
la noi de i-am dat pe săturate. Vestea pe care ne-a adus-o decurionul despre 
Sarmis şi Vitellius a fost că ei sânt în cetate, la Viminaciuim și sânt sănătoși. 
La început au dus o viaţă grea, legaţi în lanţuri în beciurile umede și 
întunecate, apoi, spre norocul lor, comandantul cetăţii a fost schimbat, și 
locul lui a fost luat de un legat, bun prieten al lui Vitellius. De-atunci trăiesc 
o viață mai omenească. Sarmis, cum îl știi, nu putea să stea degeaba. Și-a 
făcut de lucru cu un căţel pe care l-a scăpat din apele marelui Dunaris, 
luptându-se cu valurile înspumate. 

Dagio mai sorbi de câteva ori, apoi continuă: 

— Dacă tribunul acela Maxentiu nu ne cădea atunci în mână, nu ştiu ce 
s-ar fi ales de ei! Dar treaba a mers bine. Prin decurionul acela le-am trimis 
un papyrus și tot prin el am primit... 

— Ai papyrus? sări bătrânul pe piciorul de lemn. De ce nu mi-ai spus? 
însuflețit, ridică toiagul deasupra capului, îţi fac capul praf, dă-l încoace! 


Cu o undă de zâmbet în colțul gurii, faţa bătrânului se schimbă în 
stacojiu. 

— Stai, bătrâne, nu sări așa, uite că ţi-l dau! 

Dagio incepu să se caute la brâu. 

—Și ce-ai să faci cu el? întotdeauna ai spus că scrisul şi cititul sânt o 
înșelătorie, că nu poate să-ţi spună un papyrus gândurile unui om. Ține-l, 
citeşte-l! îți vorbeşte Sarmis prin el. 

Bătrânul taraboste prinse cu mâna tremurândă bucăţica de papyrus şi o 
duse lacom la gură. O sărută. Ochii i se umeziră. Îl desfăcu apoi şi-l privi 
mult timp. 

— Na, ia-l, citeşte-mi-l! Te pedepseşte marele Zamolxis, de ce-l 
batjocoreşti pe un bătrân? 

Râzând, Dagio luă papyrusul şi-l intinse Carsidei. 

— Vezi, bătrâne? Ţi-ai pierdut capul. O ai pe Carsida, care înţelege 
vrăjitoria de pe papyrus. E scris în limba noastră, aşa cum știu şi Sarmis, şi 
Carsida, și toți dacii care au învăţat să citească şi să scrie. 

Înecată de emoție, Carsida citi cu vocea sugrumată! 

„De la Sarmis, salut şi sănătate. 

Tată, Cumida și Carsida, am lipsit mult timp de lângă voi şi poate că o să 
mai lipsesc câtăva vreme. Nu ştiu ce s-a întâmplat şi cine a trădat întâlnirea 
noastră cu Dagio. Sânt cu sufletul liniștit: pe Vitellius nu puteam să-l 
părăsesc. De mine să nu duceţi grijă. Dagio mi-a spus că voi avea un fiu. O 
rog pe scumpa mea Cumida să fie tare și să crească cu dragoste copilul 
nostru. Vitellius, deși nu vă cunoaște, vă trimite un călduros salut. Același 
salut îl trimitem și lui Diegis. Cât priveşte pe Dagio şi pe Ozio, pentru 
curajul şi dragostea ce ne-au arătat, te rog, tată, să le dai una din cele mai 
bune turme de oi ale tale. Eu şi Vitellius vă dorim sănătate la toţi!" 

Bătrânul taraboste îşi prinsese capul în mâini. Ascultase fără să facă vreo 
mişcare, cu privirea aţintită în duşumea. Lângă el, Carsida suspina uşor şi-şi 
ştergea într-una lacrimile. 

— Acum, bătrâne, pot să-ţi spun de ce-am lăsat papyrusul la urmă: ai fi 
crezut că ne grăbim să primim de la tine turma de oi. 

Dagio săltă oala și sorbi cu poftă. După ce-și şterse mustăţile şi barba, 
râse: 

— "Ţine-ţi turma, bătrâne, că nu asta ne lipseşte, mie și lui Ozio. Turma 
noastră e în legiunile romane, din care noi vom căsăpi cât mai mulți 
berbeci! 


— De ce l-am lăsat să plece înapoi? gemu bătrânul taraboste, chinuit de 
dorul după Sarmis. 

— El tot ar fi plecat, adăugă Dagio, eu am văzut că legătura dintre el şi 
Vitellius nu mai era aceea dintre sclav şi stăpân, ci dintre doi prieteni 
adevărați. 

Devreme, din noapte, bătrânul taraboste nu mai avusese nici liniște, nici 
odihnă. Se sculase în zori, se îmbrăcase de sărbătoare și făcuse încă o dată 
probă la mantia nouă, albastră, ce se prindea pe umăr cu o fibulă mare de 
aur, ornamentată cu numeroase spirale. Pusese apoi robii să-i curețe șaua, 
hamul și frâul calului, să le lustruiască inelele, cataramele și aplicele de 
bronz frumos lucrate. Cu o zi înainte, își pregătise piciorul nou de lemn: 
pusese pe meşterul făurar să-i tragă la capătul de jos, cu care călca pe 
pământ, două inele de fier înroșite în foc, şi de fiecare inel să se coasă câte 
două curelușe cu catarame. La scările şeii pusese de asemenea să se coasă 
câte două curelușe. 

Când soarele se arătă de după creasta muntelui, ieşi în curtea cetăţii și 
ceru să i se aducă în grabă calul său preferat: un cal alb, îndesat, cu coama 
şi coada lungi și stufoase. Se ridică în şa cu uşurinţă, ca în anii tinereţii, și 
puse să i se lege piciorul de lemn la scara şeii. Struni de câteva ori calul şi 
făcu câteva mişcări care uimiră pe străjerii, robii şi sclavii care-l priveau. 

— S-a scrântit la cap bătrânul de când şi-a măritat fata, şopti o roabă 
bătrână către alta lângă care ședea în pragul bucătăriilor. 

De mult nu mai văzuse Carsidava o nuntă atât de frumoasă, de bogată și 
de scurtă. Fusese de faţă și regele la căsătoria fratelui său. Dar totul se 
petrecuse ca o părere. Grăbit, Decebal se ospătase şi băuse cu poftă, apoi 
sărise pe cal și plecase urmat de garda sa. În poarta cetăţii, spusese 
înveselit: 

— Dicomes, peste câteva zile o să trec să văd atelierele și armele pe care 
le făurești. Dacă nu mai eşti bun de luptă, ai rămas cel puţin un bun făuritor 
de arme! 

Bătrânul taraboste privise trist cum alaiul regelui se îndepărtase în galop, 
pe drumul ce cobora în vale. În urechi îi răsunaseră mult timp, repetându-se, 
cuvintele regelui: „...dacă nu mai eşti bun de luptă... dacă nu mai eşti bun 
de luptă”...în acel moment luase o hotărâre de nestrămutat, și de atunci se 


pregătise într-una. Va călări alături de cetele de daci, la lupta cea mare. 
Numai teama că regele nu-l va lăsa îi mai umbrea sufletul. 

După ce mai struni de câteva ori calul, făcu semn să se deschidă porţile 
şi ieşi în galop, însoţit de gardă. Regele niciodată nu întârzia, nu ştia ce e 
odihna și liniştea, iar el, tarabostele, trebuia să-i iasă în cale. Se îndreptă 
spre casele de jos, unde mai văzu încă o dată toate pregătirile ce le făcuse 
pentru primirea stăpânului ţării, trecu prin ateliere, prin magazii, prin 
grajdurile și staulele vitelor și arătă locul în care trebuia să se găsească 
strânși comaţii și robii, îmbrăcaţi de sărbătoare, pentru primirea alaiului 
regal. 

Soarele se ridicase tot atât de repede pe cât de repede umblase bătrânul 
taraboste. Bruma groasă căzută în timpul nopţii se topise, iar sulurile de 
pâclă de pe fundul văilor se ridicau încet și se destrămau deasupra crestelor 
munţilor. Era o zi frumoasă de toamnă târzie. O boare de vânt cobora de pe 
povârnișuri. 

De sus, din turnul de pază al cetăţii, răsunară sunete de tulnice. Ecoul 
munţilor şi pădurilor ce închideau valea le repetară în valuri ce se pierdeau 
în depărtări. Tarabostele sări pe cal și puse să-i lege din nou curelele de la 
capătul piciorului de lemn. Privi spre partea în care se pierdea drumul către 
Rehidava; dintr-acolo trebuia să apară regele cu alaiul lui. Văzu un nor de 
praf ce se apropia cu iuțeală, făcând curba mare a drumului ce ducea sus în 
cetate. Porni în galop. După el se înșirară luptătorii din gardă și toţi cei 
pregătiţi să iasă în întâmpinarea oaspetelui mult dorit, lăsând în urma lor un 
lung văl de praf. Pe rege îl recunoscu de departe. La un semn, toţi cei ce-l 
urmau săriră de pe cai și se aliniară în drum. Ţinându-și calul de frâu, 
tarabostele îngenunche în mijlocul drumului, căutând să găsească o poziţie 
mai bună, stingherit de piciorul de lemn. Din urmă, patru arcași cu tulnice 
vesteau sosirea. De sus, din cetate, alte tulnice le răspundeau cu sunete ce se 
pierdeau în lungul văilor. 

La numai câţiva paşi, regele opri calul, înspumat de graba cu care 
alergase. Făcu un semn. Tarabostele se ridică şi porni cu căciula în mână, 
făcând mișcări energice cu piciorul de lemn, până în faţa lui. 

— Regele şi stăpânul meu, îţi urez bun venit pe săraca mea moșie! rosti 
el, abia stăpânindu-şi emoția. Marele zeu Zamolxis să te ajute să arunci 
peste apa sfântă a Dunarisului legiunile cotropitoare ale imperiului! 

Decebal zâmbi. Pletele și barba îi jucau uşor în vânt. Sări și el jos de pe 
cal, se apropie de taraboste şi-l îmbrăţișă. 


— Dacă aş avea câteva sute de cete de luptători cu suflet ca al tău, 
viteazule Dicomes, n-ar mai rămâne în Dacia nici urmă de picior de 
legionar roman! îl bătu uşor pe spate. Dar tu nu poţi să ne ajuţi în luptă! Așa 
a fost voia Marelui zeu. 

Regele își strânse pe lângă el mantia de purpură și îşi aşeză mai bine 
căciula de samur. Bătrânul taraboste se dădu câţiva paşi înapoi și își trase 
spada: 

— Te voi ajuta, regele meu! Tarabostele Dicomes şi-a pregătit piciorul şi 
poate să stea în rândul luptătorilor! Fără să-și piardă cumpătul, se întoarse 
spre Marele preot: Mă înclin în faţa lui Zundecibalm, Marele preot al 
Marelui nostru zeu! îți urez sănătate, Zundecibalm! 

În acest timp, Diegis sărise de pe cal şi se apropiase de bătrân. Îi luă 
mâna și i-o sărută cu respect de fiu. Iarabostele îl strânse la piept și-l sărută 
pe frunte, răspunzându-i la salut: 

— Bun venit, fiule! Marele Zamolxis să vă dea fericire, ţie și Carsidiei! 

— Gata, pe cai! ordonă regele. N-avem timp de mângâieri, bătrâne! la să 
te văd, luptătorule, câți oameni trebuie să te ridice pe cal? 

— Cu voia Măriei-tale, spuse tarabostele zâmbind, voi încerca să sar 
singur în şa, şi dacă n-oi putea, îndrăznesc să-l rog pe regele meu să mă 
ajute! 

În alai se auzi un murmur surd. Tarabostele cutezase prea mult, dar 
murmurul se schimbă repede în uimire. Bătrânul înfipse piciorul stâng în 
scara şeii, se săltă cu uşurinţă și, rotindu-șşi pe deasupra crupei calului 
piciorul sau de lemn, se așeză în poziţie de luptă. Cu multă iuţeală, un 
străjer din gardă îi legă curelele piciorului de lemn la scara şeii. 

— Sânt gata să pornesc la luptă, mărite rege! 

— Vei merge cu noi, bătrâne! întări regele. Cu luptători ca tine, Dacia nu 
va fi niciodată îngenunchiată! 

Regele sări sprinten pe cal şi porni în galop, urmat de întregul alai. 
Ajuns la răspântia din care pornea drumul spre casele de jos, regele coti la 
stânga în trapul calului. Tarabostele dădu pinteni și se apropie de el. 

— Mărite rege, mergem sus! Trebuie să te odihnești puţin, să guști 
ceva... să sorbi o ulcică cu vin... 

Decebal nu întoarse capul, îndemnă şi mai mult calul. 

— Nu e timp de pierdut, bătrâne! Dușmanul nu ne dă pace. Cine stă la 
odihnă, pierde lupta! 


În apropierea caselor de jos, mulţimea de daci, comaţi și robi, îmbrăcaţi 
de sărbătoare, îl întâmpinară pe rege eu urale, cu cântece şi flori. Regele se 
opri şi privi mulţumit poporul din jur. Îi văzu pe bărbaţi frumos îmbrăcaţi, 
cu cămăși albe, cusute cu flori pe poale, pe piept și la umeri, lungi până spre 
genunchi, peste ițarii albi de lână. Pe spate le atârnau zeghile de dimie, albe, 
sure și ruginii, prinse la gât cu şnururi de lână, cu ciucuri mari la capete. 
Peste mijloc erau strânşi în brâie frumos colorate, peste care trăseseră 
chimirele late de piele, încheiate în curele cu două şi trei catarame. În 
picioare purtau opinci cu nojiţe lungi, înfășurate peste obielele albe de 
dimie, ce ajungeau până spre genunchi. Toți își ţineau în mâini căciulile 
mari din blănuri de miel. 

Femeile erau adunate ceva mai la o parte. Regele împinse calul spre 
grupul lor. În această zi, toate arătau frumoase. Pe iile lor albe se îmbina 
frumos jocul florilor colorate, măiestrite cu acul sau în războiul de ţesut. 
Peste cosiţele împletite, strânse în conciuri rotunde, aruncaseră marame din 
pânză mai rară, cu flori împrăştiate cu gust, ce cădeau peste mantiile ușoare 
din ţesături subțiri de lână, prinse pe umăr cu agrafe lucitoare. Ceva mai 
departe, stăteau robii. Tarabostele nu uitase ca în această zi și ei să fie 
îmbrăcaţi în straie bune și curate. 

De departe, regelui i se păru că chipul unuia dintre robi îi e cunoscut. Îşi 
îndemnă calul prin mulțimea ce se grăbea să lase drum liber și se apropie de 
el. 

— Tu nu eşti Abruto? Sau mă înșeală vederea?! îl întrebă mirat. 

— Marele zeu să te ţină, mărite rege! Nu te înșeală vederea, eu sânt, 
Abruto. Regele meu mă mai ține minte pe mine, nevrednicul... 

Regele clătină capul. Pe faţa lui îşi făcea loc mânia. 

— Nu eşti tu acel luptător care, în bătălia de la Tapae, ţi-ai pus trupul 
scut ca să mă scapi de lovitura năprasnică a unei sulițe aruncate de un 
legionar? 

— Regele meu nu se înșeală... eu sânt acela, mărite rege!... 

— Dar tu erai un comate, un dac liber. Aveai casa și pământul tău, apoi 
te-am ridicat taraboste, ţi-am dat moșie. Cine te-a făcut rob? Unde eşti, 
Vicilis? 

Supărat, regele îl chemă pe scribul său. 

—Sânt aici, mărite rege! 

— Sânt mulţi ani de când ţi-am spus să trimiţi ştire că pe acest Abruto îl 
fac taraboste și primeşte pământurile din valea 'Tibiseului, către Getidava. 


Îmi aduc bine aminte. 

Scribul regelui rămase încurcat. 

— Răspunde, Vicilis! îi strigă cu mânie sporită. Mulțimea începu să se 
tragă înapoi, cuprinsă de teamă. 

— Regele meu știe că am făcut tot ce a trebuit şi-am pus și pecetea. Am 
trimis pergamentul tarabostelui Rundecitulp, pe lângă a cărui cetate se afla 
comatul Abruto. 

Cu privirea întunecată, regele se întoarse spre cei ce-l însoțeau. 

—Unde eşti, Rundecitulp? 

Din mijlocul celor ce formau suita se desprinse un taraboste. 

— Sânt aici, mărite rege! 

— De ce este rob Abruto? se răsti regele, ridicând sprâncenele stufoase. 

— Stăpânul şi regele meu, începu Rundecitulp, palid şi cu vocea 
pierdută, când am primit pergamentul, Abruto era robul meu... 

— Robul tău? Cum, de ce? De ce l-ai făcut rob? Văzând că tarabostele 
nu răspunde, Decebal se întoarse spre Abruto. Spune tu, cum de-ai ajuns 
rob? 

Abruto vorbi potolit, cu încredere și fără pornire: 

— Mărite rege, atunci, după lupta de la Tapae, a urmat o iarnă grea, apoi 
o vară secetoasă. N-am mai avut eu ce trăi și am cerut tarabostelui 
Rundecitulp grăunţe şi fân pentru vite, grâu pentru noi, pentru femeie și 
copii, și nu i le-am mai înapoiat, în celălalt an au fost ploi multe, Tibiscu a 
ieşit din matcă şi mi-a acoperit toată țarina. Am rămas dator tarabostelui, 
şi... regele meu știe, legea este că datornicul poate să fie luat rob, cu toată 
familia lui. 

— Aşa este, Rundecitulp? 

— Întocmai, mărite rege! răspunse cu teamă şi speranţă tarabostele. 

Regele păru încurcat. El era primul care ţinea la respectul legilor și 
obiceiurilor din străbuni. 

— Şi cum ai ajuns aici, Abruto? 

— Nu ştiu, mărite rege, poate că i-am fost vândut sau dăruit tarabostelui 
Dicomes. 

— Spune, Rundecitulp, de ce n-ai îndeplinit dorinţa mea? Tu nu te supui 
poruncilor regelui? 

— Marele Zamolxis să te ţină cât va fi soare şi lună pe cer, începu 
Rundecitulp revenindu-i curajul, un rob nu ţi-l poate lua nimeni dacă nu 


vrei să-l dai... aşa e legea din bătrâni. Eu n-am greşit cu nimic față de 
regele meu și nici regele nu mi-a cerut... 

Tăcu încurcat. 

— Nici regele nu-ţi poate lua robul, nu poate să elibereze un rob? 

Regele vorbea rotindu-și privirea pe deasupra mulțimii, care începea să 
fie stăpânită de spaimă. Cei mai fricoși se retrăseseră ușor din rândurile din 
față. Poporul ştia că regele e crud la mânie. 

— Nu sânt vinovat, mărite rege! murmură Rundecitulp. 

— Eu sânt vinovat! Sânt vinovat că nu văd cum unele căpetenii 
nedreptăţesc şi jefuiesc, cum pentru un sac, doi, de grâu și o căpiţă de fân 
robesc o familie întreagă şi nu se găsește nimeni să-i ajute pe acești 
nefericiți! Sânt vinovat că mă las înconjurat de mulți ca tine și nu văd răul 
pe care îl faceți în ţară, tu, Rundecitulp și alţii, cu suflete tot aşa de rele ca 
al tău! 

— Iertare, mărite rege! Rundecitulp sări de pe cal şi căzu în genunchi în 
faţa regelui. N-am ştiut că-l supăr pe regele meu! 

Regele îl privi cu silă. 

— Îmi vorbeşti de iertare? Câţi dintre voi a iertat un comate sau un rob 
căzut în greșeală? Să vadă toţi ceilalţi, care au mai greșit la fel, cum face 
regele dreptate! Vicilis, să scrii chiar aici pe loc un pergament și să-l 
întărești cu pecetea mea: ridic pe robul Abruto la rangul de taraboste și-i 
dau cetatea și moşiile lui Rundecitulp. Robul Rundecitulp se dă tarabostelui 
Dicomes, care îl va folosi la făuritul armelor în ateliere. 

Regele îl căută pe Dicomes: 

— Bătrâne, leagă-ţi robul, iar tu, taraboste Abruto, să te prezinţi să stai 
la masă cu noi! 

Un murmur de uimire și de uşurare străbătu mulţimea. La ultimele 
cuvinte spuse de rege, Abruto căzu în genunchi. Toţi se aşteptau ca noul 
taraboste să-i aducă mulțumiri. 

— lartă-l, mărite rege! Libertatea pe care mi-ai dat-o îmi va fi o povară 
dacă o primesc robind pe altul! Cine n-a fost rob, nu ştie ce este robia. Cine 
n-a pierdut-o, nu ştie ce este libertatea! Dacă regele meu dorește ca robul 
său Abruto să fie fericit, îl rog să-l ierte pe tarabostele Rundecitulp!... 

La o astfel de rugăminte din partea lui Abruto, regele nu se așteptase. 
Lui Decebal nu-i plăcea să se arate slab de suflet. Din nou își roti privirea 
pe deasupra mulțimii. 


— Da, aşa sânteţi voi, cei umili şi săraci, ştiţi să suferiți mult și să iertați 
mult. Dar de ce un taraboste nu iartă? 

— Mărite rege, îndrăzni Abruto, dușmanul este în ţară. Ai nevoie de o 
suliță și o spadă mai mult! Lasă-l pe tarabostele Rundecitulp să-și pună 
spada în slujba ta, căci dacă nu alungăm legiunile dușmane, ajunși sub jugul 
Romei, la ce-mi vor mai folosi libertatea și moșia pe care mi le dai acum? 

Din mulţime se auzi din nou un murmur prelung: 

— Iertare, mărite rege! 

Regele începu să zâmbească. Mulțimea înţelese că Abruto reuşise să-i 
înmoaie sufletul. 

— Vicilis, să scrii altfel pergamentul: regele Decebal redă robului 
Abruto libertatea, îl ridică la rangul de taraboste și-i dă pământurile de la 
Tapae. Făcu semn şi lui Rundecitulp să se ridice. Rundecitulp, tu să lupţi 
alături de noi, să-ţi aperi moşia pe care ţi-a lăsat-o bunul Abruto! 

— Mărite rege, aici, în faţa ta, îi cer iertare lui Abruto pentru toate 
necazurile pe care i le-am făcut! Mă leg aici, în faţa tuturor, ca după ce 
alungăm afară legiunile dușmane să ridic eu la Tapae casa tarabostelui 
Abruto! 

Cu un zâmbet ce-i lumina faţa de mulțumire, regele porni mai departe, 
spre atelierele în care se făureau armele. În urma lui, în mulțime, câțiva 
auziră cuvintele unui sclav, Porfirios, un bătrân cu barbă albă, pripășit la 
Carsidava, nu se ştia de unde: 

— Pe unde am umblat: în Ellada, în Bithynia, în Parthia, n-am văzut o 
întâmplare ca asta! Vedeţi voi, aşa a spus și el: „Să ne iubim unii pe alţii şi 
să iertăm aceluia care a greșit față de noi". Robul Abruto a vorbit ca unul 
care ar urma învăţătura galileanului. 

Porfirios nu ajunsese în Dacia ca sclav, ci ca un propovăduitor care 
cutreiera pretutindeni pentru a duce câl mai departe învăţătura acelui Mesia, 
așteptat de multă vreme de poporul lui Israel. Prins în Dacia, fusese făcut 
sclav și dat tarabostelui Dicomes. Robii şi sclavii nu-l socoteau în toată 
firea, şi cuvântul lui nu-l luau în seamă. 

— Şi cine a fost galileanul ăsta? întrebă un comate din mulțimea strânsă 
în jurul lui. 

— A fost fiul Domnului. El, galileanul, a învăţat lumea prin parabole şi a 
săvârşit minuni: a vindecat pe bolnavi, a prefăcut apa în vin, a murit 
răstignit pe cruce și a înviat... 


În spatele lui Porfirios, un rob gras și scurt, cu privire sașie, izbucni în 
hohote de râs. 

— Păi dacă a avut atâta putere și făcea minuni, cum de s-a lăsat 
batjocorit și răstignit ca tâlharii? Hei, grecule, așa bătrân cum ești, să nu te 
răstignim și noi pe tine ca să ne arăţi o minune! Te duci mai repede la 
galileanul tău, să vezi dacă stă alături de Zamolxis. 

— Lasă-l, că e scrântit, săracul! îl batjocori alt rob. Se produse mișcare. 
Supraveghetorii strigau ca toţi să treacă la lucru. În alte zile se auzeau 
pocnind bicele pe trupurile robilor și sclavilor, astăzi prezenţa regelui îi 
făcea pe toţi să se poarte altfel. 

Întâmplarea cu Abruto îl înveselise pe rege. Umblase prin toate 
atelierele, având alături pe bătrânul Dicomes și pe noul taraboste. Văzuse 
grămezi mari de săgeți și arcuri, de sulițe scurte cu capete de fier bine 
ascuţite, de măciuci ușor de mânuit, de topoare și barzi ce puteau fi aruncate 
cu îndemânare. Se îndreptase apoi, la îndemnul lui Diegis și al lui Dicomes, 
spre pajiştea pe care se întinsese masă mare. După drumul făcut prin aerul 
răcoros al dimineţii, toți erau înfometați. Soarele se ridicase sus pe cer şi 
arunca asupra mulțimii o căldură blândă. Pe feţele de masă, întinse pe 
lungime de câteva zeci de paşi peste iarba încă verde, se puseseră castroane 
de pământ, cu bucăţi mari de carne de pasăre, de vită şi de berbec, tăvi mari 
de lemn cu friptură și cârnaţi, din care se ridicau aburi cu miros îmbietor, ce 
mărea şi mai mult foamea, talere de lemn cu bucăţi mari de brânză și de unt, 
coşuleţe din nuiele frumos împletite, pline cu mere, pere, nuci și struguri, și, 
printre toate acestea, oale pântecoase cu cel mai bun vin din beciurile 
tarabostelui. 

Regele nu mâncă mult. Bău dintr-o oală puţin vin şi se trase alături, 
dornic să vadă mai bine poporul, care făcea cerc mare la o depărtare de 
zece-cincisprezece paşi. Răspunse cu zâmbete calde la privirile pline de 
dragoste şi de supunere ce erau aţintite asupra lui. 

Ceva mai departe de rege, Dagio mai goli o oală de vin şi prinse curaj. 
Se ridică, se apropie de el şi îngenunche. Îl întrebă dacă-i dă voie lui Ozio 
să înveselească puţin oaspeţii, și, o dată cu ei, poporul din jur. Regele 
clătină capul încuviinţând. Pe pajiștea dintre oaspeţi și mulțime ieși Ozio, 
îmbrăcat într-o tunică de postav roşu, croită după moda grecească, strânsă 
mult la mijloc și largă pe piept, peste care încinsese o curea lată de piele, 
bătută cu plăci de bronz frumos lustruite. În tinereţea lui, Ozio umblase 


mult pe la cetăţile de pe ţărmul Pontului Euxin și locuise mult timp la 
Tomis. 

Se întoarse spre rege şi se înclină cu supunere. Ridică mâinile și desfăcu 
larg degetele. 

— Uitaţi-vă, începu el, nu am nimic în mâini. Continuă să-și rotească 
mâinile pe deasupra capului, oprindu-le din când în când să arate că nu are 
nimic în palme. Deodată, făcu o mișcare în jos cu dreapta, și, când o ridică, 
o bilă albă de lemn descrise un arc de cerc şi căzu în palma stângă. După 
altă mișcare, urmă a doua bilă, apoi a treia. Bilele se ridicară, trecând dintr- 
o mână într-alta, după ce descriau în sus arcuri de cerc egale. Mulțimea 
murmura uimită. Unii, miraţi peste măsură, priveau cu gurile întredeschise, 
uitând să mai râdă. 

— Aţi văzut, din palma mea au ieşit trei bile. Ozio arătă tuturor celor trei 
bile şi le ciocăni ușor una de alta, pentru a-i convinge că sânt de lemn. Dar 
staţi să mă mai joc puţin cu ele... 

Repetă aceleași mișcări, și din nou bilele începură să descrie arcuri de 
cerc în sus. După un timp însă, mulțimea, uimită, băgă de seamă că o bilă 
dispăruse, dispăru şi a doua, apoi ultima. Satisfăcut, Ozio ridică braţele cu 
degetele desfăcute, îşi bătu palmele și arătă că nu mai are nimic. 

Mulțimea izbucni în urale şi-n hohote de râs. 

— Marele zeu să te ţină, Ozio! strigă cineva. 

— Umblă cu duhuri rele! se auzi un glas de femeie. 

— Eşti cel mai mare scamator, spuse altul. 

Din nou, în mâinile lui Ozio apărură cele trei bile albe, apoi alte trei 
roşii, şi descriau în sus arcuri de cerc, trecând dintr-o mână în altă, mai întâi 
câte una, apoi câte două, și totul continuă și în sens invers, până ce dispăru 
şi ultima. Ozio își scutură din nou palmele și arătă că nu are nimic. 

— Bravo, Ozio! strigă un taraboste, prins de tăria vinului. 

În mijocul uralelor şi veseliei generale, Marele preot se ridică încet, 
aruncând o privire aspră mulțimii. Zâmbetele împietriră pe feţele celor de 
față. Cine nu se temea de Marele preot? 

— De ce râdeţi? începu el cu voce gravă. Vă bucură că acest om umblă 
cu duhuri rele? Nu vă gândiţi că aşa am putea să-l supărăm pe Marele zeu, 
pe bunul Zamolxis? 

La cuvintele lui Zundecibalm, toţi se priviră îngrijorați, numai Ozio nu- 
şi pierdu nici cumpătul, nici buna dispoziţie. Vorbi cu voce potolită: 


— Nu există nici un duh rău în toată această mică înveselire, Mărite rege 
şi Mare preot! Totul este îndemânare și iuţeală de mână. Uite, să vă arăt. 

Ozio scoase de pe mâneca dreaptă a tunicii toate cele șase bile. Cu 
iuţeală, le aruncă în sus și le făcu să dispară la loc în mânecă. Repetă 
mișcările de câteva ori. 

— Vedeţi? Nu este nici o minune. Oricine, prin exercițiu și îndemânare, 
va putea să facă la fel. Tot îndemânare este și când ştii să mânuiesti bine 
spada, să ocheşti fără greş cu arcul și să arunci cu dibăcie barda în capul sau 
pieptul dușmanului. Cine mânuiește mai bine armele? Acela care a repetat 
de cât mai multe ori mișcările cu ele. 

— E bine ce-ai spus, Ozio! întări regele. Să ia bine aminte toate 
căpeteniile de cete de luptători că mânuind bine armele îl vom alunga pe 
duşman. Ei, v-aţi ospătat şi-aţi petrecut, acum să ne vedem de treabă. Pe 
cai, şi pornim . 

Regele, cu întreg alaiul cu care venise, la care se adăugaseră încă doi, 
bătrânul Dicomes și Abruto, porni în galop şi se îndepărtă repede, 
pierzându-se într-un nor de praf, luând drumul înapoi spre Rehidava. 

În sala mare a cetăţii Rehidava erau adunate toate marile căpetenii dace. 
Îl aşteptau pe rege. Pereţii și bârnele trosneau sub greutatea luptătorilor ce 
stăteau înghesuiți pe bănci lungi din scânduri cioplite din bardă. În rândul 
din față se aflau căpeteniile triburilor dace: sargenţi, buri, costoboci, 
predavi, biefi, apuli, sinsi, succi, napi, saci, carpi, stăpânitori al cetăților cu 
aceleași nume: Buridava, Succidava şi altele, veniţi din toate părţile, de la 
miazăzi şi răsărit de munţii cei mari, până către Dunaris şi Porata; de la 
miazănoapte și apus şi de pe tot întinsul Daciei dintre munţi. Sala era plină 
de steaguri. În celelalte rânduri erau aşezaţi tarabostii şi căpeteniile de cete 
de luptători, funcţionarii de stat și scribii. 

Urmând exemplul Romei, Decebal începuse să dea mai mult fast 
adunărilor cu căpeteniile. În faţă erau cele trei jilțuri frumos sculptate și 
acoperite cu covoare ţesute cu flori în culori vii, între care predomina 
albastrul-azur, culoarea cerului senin, ce-l întruchipa pe Marele zeu. În 
spatele jilțului regal se ridica steagul Daciei, cu cap de lup cu botul larg 
deschis și cu trup de balaur. Urmau apoi cele două gărzi: garda regelui şi 
garda Marelui preot. Tot în spatele jilțurilor, în cele două colţuri ale sălii, 
erau trompetiştii şi tulnicerii. 

Regele Decebal redusese rolul de comandant al armatei pe care îl 
avusese în trecut Marele preot, de aceea redusese și rolul gărzii de preoți, și- 


| trecuse asupra gărzii sale. 

În sală, pe pereţii de lemn erau prinse numeroase laviţe mici, pe care 
ardeau opaițe din pământ smălţuit, în colţuri se aflau torţe cu flăcări mari, 
iar lângă jilțurile celor trei căpetenii luminau făclii lungi și groase de ceară. 
Fumul și căldura din sală ieșeau prin tavan, prin găuri anume lăsate. 

Se făcu linişte în clipa când sala se umplu de sunetele scurte și modulate 
ale tulnicelor. Urmară trompetiștii cu sunete ascuţite și repezi, anunțând 
intrarea regelui. Prin ușa larg deschisă intră Decebal, urmat de Zundecibalm 
şi de Diegis, după care veneau căpeteniile din alaiul care îl însoţise la 
Carsidava. După ce luă loc în jilt, regele le făcu semn să se aşeze, apoi să 
înceteze tulnicele şi trompetele. Avea faţa împietrită, deşi căuta să schiţeze 
un uşor zâmbet, iar privirea îi era rece. La vederea lui, înghețară zâmbetele 
de pe chipurile celor din sală. În liniştea ce se lăsă începu să vorbească rar, 
cu voce gravă și apăsat. De sub sprâncenele stufoase, ochii săi păreau că 
aruncă flăcări. 

— Ne bucurăm de sosirea tuturor fraților noştri, căpetenii de triburi, care 
şi-au adus luptătorii să ne ajute să alungăm legiunile dușmane. Noi toți, 
triburile de aici şi cele de dincolo de munţi, de la răsărit şi apus, sântem 
acelaşi neam, vorbim aceeași limbă, avem aceeași credinţă și cu toţii, uniţi, 
trebuie să zdrobim pe împăratul care ne-a cotropit pământurile! 

Regele tăcu. Privi pe deasupra tuturor, trecându-și degetele prin barbă, 
apoi continuă: 

— Prin iscoadele noastre am aflat că împăratul duşman şi-a strâns 
legiunile pe câmpia de dincolo de Tibiscu. Acolo veghează Susagus și alte 
căpetenii, care îi ațin calea. Acum este toamnă, și iarna e aproape. Traian 
urmăreşte să ajungă la Sarmizegetusa înainte de căderea zăpezii, dar uită că 
se va lovi de piepturile dacilor. Curajul nostru trebuie să fie mare, nu numai 
fiindcă noi cu toţii sântem hotărâți să ne apărăm, cu preţul sângelui, cetățile 
şi pământurile, ci şi fiindcă avem ştiri neîndoielnice că în tabăra duşmană 
domneşte panica. Am prins mulți legionari fugari, au trecut de bunăvoie de 
partea noastră multe cete. Să nu uitaţi, căpetenii: pe toți prinșşii, după ce le 
luaţi armele şi aflaţi tot ce ştiu ei despre mișcările dușmanului, îi trimiteţi la 
Cetatea de Munte. Cred că am fost înțeles. Cine va face altfel va primi 
pedeapsă cruntă, aşa cum și-o vor primi cei doi, care vor fi aduși aici în faţa 
noastră să-i judecăm. Ei au trădat, au fost în legătură cu iscoadele 
cotropitorului şi au părăsit cetăţile lor fără să le apere. 


Regele văzu că din colţul în care se afla, Eurotas se ridicase în picioare. 
Îi făcu semn să vorbească: 

— Mărite rege, eu am umblat mult și am văzut multe, am suferit mult. 
Ti-am adus arme şi ştiri despre dușman, nu stăpânit de setea de câştig, ci 
pentru a te ajuta să învingi, fiindcă numai atunci când va slăbi armata 
imperiului va sosi vremea când şi ţara mea va putea să-și recapete 
libertatea. Cunosc ce se petrece în tabăra împăratului și ştiu și ce este aici. 
Mai ştiu că este o lege a războiului: primeşti lupta sau îl ataci pe duşman 
numai atunci când ești sigur că ai sorți de izbândă. După o clipă de îndoială, 
Eurotas continuă: îndrăznesc să te întreb, mărite rege, n-ai încercat să cazi 
la o înţelegere cu Roma? Poate că... 

Decebal îi făcu semn să tacă. Îi răspunse: 

— Eurotas, eu te cunosc îndeajuns. Tu ai dreptate. Îmi dau seama cât 
este de greu să mă măsor cu imperiul, dar nici cu mâinile-n sân nu pot să 
stau și să văd cum dacii sânt jefuiţi și robiţi. Ce caută Traian în Dacia? De 
ce nu ne dă pace? 

Neliniștit şi nervos, Eurotas se ridică din nou: 

— Dar, mărite rege, şi voi aţi atacat şi prădat de multe ori dincolo de 
Danuvius. Prin provinciile de răsărit ale imperiului am auzit o vorbă 
înţeleaptă, care vi se potriveşte şi vouă: „Elefantul nezgândărit nu te calcă 
în picioare”. 

Din sală, multe priviri îl săgetau cu ură pe străinul pe care unii îl vedeau 
pentru prima dată. 

— Da, înţeleg, Eurotas, elefantul este imperiul. Să știi că vorbele tale nu 
ne supără, ci ne întăresc, și pentru asta noi îți mulţumim. Voi ţine seama de 
sfatul tău, Eurotas, și mă voi strădui să-l fac pe elefant să se înapoieze 
dincolo de Dunaris fără să ne mai batem. Noi nu ne mângâiem însă cu acest 
gând. 

Regele tăcu. Privi spre ușă şi bătu cu piciorul în podeaua de lemn. 

— Aduceţi-i aici pe trădători! 

În sală fură împinși repede doi daci, legaţi unul de altul cu o frânghie 
groasă de tei, și cu mâinile legate la spate cu o sfoară de in, bine împletită. 

— Împingeţi-i pe trădători, n-avem vreme de pierdut! strigă regele 
încruntat. 

Se ridică, mângâindu-șşi nervos barba. Ajunși în faţa lui, cei doi daci 
căzură în genunchi. 

— Iertare, mărite rege! se rugară amândoi în același timp. 


Decebal îl privi tăios şi făcu un pas spre ei. 

—Spuneţi, ticăloşilor, de ce n-aţi luptat şi aţi părăsit cetăţile voastre, 
lăsându-le în mâinile cotropitorilor? 

Nici unul nu îndrăzni să ridice capul şi nu răspunse. Regele continuă cu 
voce şi mai tăioasă: 

— Spune, Dizzare, de ce n-ai apărat cetatea Pellendava? Şi tu, Rigozzi, 
de ce-ai plecat de la Succidava, când căpetenia voastră îţi încredințase 
apărarea cetăţii? 

Privind în jos, revoltat şi furios de situaţia josnică în care se afla, fără 
teamă de moarte, Dizzare, scurt și gros, cu barbă stufoasă și plete lungi 
până la umeri, începu să vorbească cu voce greu stăpânită: 

— Am socotit că era mai bine să vin aici cu toţi luptătorii, să luăm parte 
la lupta cea mare, să fim în jurul tău, mărite rege, să nu-i pierd în luptă 
neegală! 

— Tu, Rigozzi? îl întrebă regele pe celălalt, cu un ton neînduplecat. 

— Mărite rege, eu am fost lovit mai întâi de cohortele romane, și când 
am trecut pe la Dizzare i-am spus că n-are rost să-și piardă luptătorii. 
Duşmanul ne-ar fi încercuit, căci nici vorbă n-ar fi fost să ne predăm, și ne- 
ar fi ţinut așa toată toamna, toată iarna... cine ştie, cât puteam să rezistăm?! 
Dar ţi i-am adus pe toţi luptătorii, mărite rege, şi sântem gata de luptă! 

— Spune tu, Susagus, ce-ai găsit la Arghidava? interveni Diegis. 

— O ceată de viteji ajunşi la ultima lor suflare, dar care nu s-au predat 
dușmanului și nici nu şi-au părăsit cetatea, răspunse Susagus cu ton de 
mustrare, săgetându-i pe Dizzare și pe Rigozzi. 

Decebal îl căută cu privirea pe Dicomes. 

— Ce zice tarabostele Dicomes, au făcut bine ei că au fugit din faţa 
duşmanului? 

Bătrânul se ridică repede, căutând să ascundă că-l împiedică în mișcări 
piciorul de lemn. 

— Socotesc că nu trebuia să părăsească cetăţile, dându-le foc, fără să 
lupte. De fapt, Dizzare a luptat ceva. Dacă toţi ar fi făcut ca ei, legiunile lui 
Traian ar fi fost de mult la Sarmizegetusa! Dar... regele are nevoie de mulți 
luptători, și ei i-au adus... 

În sufletul regelui se dădea o mare luptă. Regreta atât că nu-i omorâse 
mai demult, cum şi că nu renunţase la judecată. Întotdeauna ţinuse să se 
arate tare, hotărât, neiertător, în această zi îl iertase şi pe Rundecitulp. Gândi 


că cele spuse de Dicomes sânt adevărate. Se întoarse spre Zundecibalm și, 
cu glas scăzut, îl întrebă: 

— Care este sfatul pe care ni-l dă Marele preot? Zundecibalm se mișcă 
greoi în scaun și tuşi uşor. Îl supărase faptul că regele îl neglijase prea mult 
în faţa atâtor căpetenii dace. Vorbi stăpânit, hotărât să-și arate puterea: 

— Marele nostru zeu Zamolxis ne învaţă că este o fericire să mori în 
luptă cu dușmanul și să mergem acolo sus, în cer, lângă el. Ne întrebăm cu 
toţii: sânt vinovaţi aceşti doi luptători de trădare, fiindcă și-au părăsit 
cetățile, lăsându-le în mâna dușmanului? Noi, ca oameni, unii spunem că 
da, alţii că nu. Ce-am putea să facem? Să întrebăm pe Zeul cel mare. Dacă 
el va primi jertfa lor, ei sânt nevinovaţi, iar de n-o va primi... 

În sală se produse rumoare. Regele se mișcă neliniștit şi privi pe 
deasupra tuturor. Când Diegis făcu o mișcare de opunere, Decebal îl opri cu 
o căutătură aspră. Pentru toţi era limpede: cu o răutate bine ascunsă, Marele 
preot îi condamnase pe cei doi la moarte. 

— Să se facă așa cum a spus Marele preot, rosti regele, abia stăpânindu- 
şi mânia. Să fie aruncați în sulițe, şi vom vedea care este voia Marelui zeu! 

Se ridică din jilt și se îndreptă spre ieşire. 

Cântaseră demult cocoşii de miezul nopţii, și bruma începuse să se așeze 
în straturi groase. Pe cerul plin de stele, luna subţire ca o seceră era gata să 
scapete dincolo de creasta muntelui. În curtea cetăţii ieşiră căpeteniile dace, 
cu făclii în mâini. Cei doi condamnaţi apărură înconjurați de preoţi. Câţiva 
preoți înfipseră mai multe sulițe în pământ, cu vârfurile în sus. Alţi preoți 
aduseră o plasă din frânghii și o întinseră în apropierea sulițelor. Opt preoţi 
o prinseră de la colţuri şi din mijlocul laturilor. În mai multe vase au aprins 
răşini cu diferite arome mirositoare. După ce Marele preot înălță, mai mult 
mormăind, câteva rugăciuni către Marele zeu, Rigozzi fu întins pe plasă, şi 
cei opt preoți îl aruncară în sus cu multă iscusinţă, lăsându-l să cadă în 
sulițe. Două vârfuri îl străpunseră printre coaste, și alta în gât. Moartea lui a 
fost fulgerătoare. 

— Îţi mulțumim, Mare zeu! rosti Zundecibalm. 

— Îţi mulţumim, Mare zeu, repetară preoții. 

— Îţi mulțumim, Mare zeu, murmurară cei din jur. 

— Rigozzi nu e vinovat, jertfa lui a fost primită, întări Marele preot. 

Cu aceleaşi mişcări fu aruncat şi Dizzare. Mai scurt şi mai greu, acesta 
căzu pieziş în vârfurile sulițelor şi nici una nu-l străpunse prea adânc. Întins 
pe pământ, începu să geamă înăbușit. 


— Omorâţi-mă! strigă el implorându-i. Nu sânt vinovat, îl blestem pe 
Zamolxis! 

Cuvintele îi amuţiră pe buze. Unul dintre preoţi îl lovi cu spada și-l 
străpunse prin inimă. 

— El este trădătorul! Marele zeu nu i-a primit jertfa, spuse Marele preot 
privind mulţumit spre rege. 

În mare grabă, toţi cei de faţă se împrăştiară. Curând, se auziră ropote de 
cai, semn că fiecare căpetenie pleacă spre ceata sa de luptători. 

După puţin timp, dincolo de zidul cetăţii, în vale, doi călăreţi își struneau 
caii, ce nu-și mai găseau stare. Erau cei doi bătrâni: Dicomes şi Usugus, 
stăpânul şi robul. 

— Merg cu tine la luptă, stăpâne, așa cum am mers întotdeauna! 

— Nu, dragul meu Usugus, de: data asta tu nu mai mergi. Eşti bătrân, nu 
te mai ajută puterile... 

— Stăpâne, toată viaţa te-am slujit cu credinţă!... 

— Mă mai poţi sluji şi de acum înainte, Usugus. Pleci la Costodava și 
spui Cumidei şi Malvei că Sarmis este sănătos și că în curând va veni acasă. 
Cumida să îngrijească pruncul ce-l va avea, căci el este ultimul vlăstar al 
neamului Dicomes. Dacă eu voi cădea în luptă, îţi las ţie în grijă cetatea 
Carsidava, până când va veni Sarmis. În papyrusul pe care ţi-l încredinţez 
am spus care este dorința mea. Îl dai lui Sarmis. 

Se lăsă o tăcere grea. Pe drumul spre Tapae nu mai conteneau tropotele 
cailor şi huruitul carelor încărcate. 

— Pleacă, Usugus, nu e vreme de pierdut! 

— Marele zeu să te aibă în pază, bunul meu stăpân! Usugus te va sluji 
cu credinţă, ca și până acum. 

Bătrânul rob îşi şterse lacrimile cu mâneca aspră a zeghei, îşi trase 
căciula până peste urechi, smuci frâul calului și pomi în goană spre 
Costodava, tăind-o de-a dreptul peste munte. 

Urmat de garda sa, tarabostele Dicomes porni în trapul cailor spre 
Tapae. Peste crestele munţilor se iveau zorile. 

In valea largă şi netedă a râului Tibiscu, de la ieşirea din munţi până la 
cetatea cu acelaşi nume, se concentraseră toate legiunile şi cohortele cu care 
împăratul Romei urmărea să cucerească Sarmizegetusa şi să supună Dacia. 


Campul de la Tibiscu cuprindea mai mult de o sută de mii de oameni, 
legionari, auxiliari şi sclavi servus publicus. În centrul careului din mijlocul 
campului, a cărui latură măsura vreo două sute de pași, se înălța cortul 
împăratului, deasupra căruia flutura steagul imperial. În afara campului, 
peste șanțul umplut cu apă, pe fiecare latură se înșirau câte douăzeci de 
corturi, frumos rânduite, ca și cele din interior, constituind adăposturi pentru 
centuriile care asigurau paza întregii tabere. Privit de pe coama dealului din 
apropiere, campul se vedea ca o uriașă rețea de cărări drepte, perpendiculare 
şi paralele, în lungul cărora se înşirau corturile, prezentând o simetrie de 
patrulatere mari şi mici al cărei centru îl constituia cortul împăratului. 

Toamna venise repede, și Traian se hotărâse să dea lupta decisivă pentru 
cucerirea Sarmizegetusei. Ultimele pregătiri erau pe sfârşite. În cortul său, 
împăratul își făcea planurile de luptă, ajutat de Livianus Claudius. 

— Cred că m-ai înţeles, Livianus Claudius, vom încerca şi cu marile 
jertfe, deşi o disciplină de fier se menține numai prin pedepse cât mai 
drastice. 

Împăratul tăcu, continuând să se plimbe în jurul mesei sale de lucru, 
călcând fără zgomot pe covoarele groase. 

Blănuri de tigru erau întinse în faţa fiecărui fotoliu. Târziu, se opri și se 
întoarse spre general. 

— Ce părere ai, Livianus Claudius? 

— Întotdeauna sânt de aceeaşi părere cu împăratul. 

— Ştii că nu-mi plac slugamicii! 

— De multe ori m-am gândit că tot continuând să întărim disciplina prin 
moarte ajungem să slăbim prea mult legiunile şi cohortele. Eu bănuiesc că 
în armată s-a împrăștiat părerea că înmulţirea pedepselor ar arăta teama de 
care este stăpânită chiar majestatea voastră. 

Traian era îmbrăcat într-o tunică de purpură fină, bine strânsă pe trup cu 
o cingătoare acoperită cu aur și bătută cu pietre scumpe. În pragul vârstei de 
patruzeci şi opt de ani, arăta ca un bărbat în plină putere. Brunet, cu părul 
scurt și ondulat, proaspăt ras, cu ochi negri și mari, fruntea înaltă, nasul 
drept și bărbia puţin împinsă înainte, toate contribuiau la accentuarea 
temperamentului său voluntar. Frumos, calm, inteligent și hotărât, impunea 
tuturor respect şi ascultare. Avea multă atenţie faţă de senatorii imperiului, 
deşi întotdeauna numai hotărârile lui se executau. 

Împăratul se apropie de general şi-l bătu uşor pe umăr. Spusese cuvinte 
adevărate. Câteodată, şi pe el îl cuprindea teama de Decebal, de pădurile şi 


de munţii Daciei. Îşi aminti de pădurile Galiei, de viaţa sa de general, apoi îi 
reveni în minte suferința lui Livianus Claudius după pierderea soţiei şi 
fiicei. 

— Nu te-am întrebat până acum, Livianus Claudius, unde ţi-ai lăsat 
familia? 

Surprins, generalul roși puţin, dar nu-și pierdu stăpânirea. 

— Am lăsat-o la Getidava, majestate. 

— Şi pe cine ai lăsat comandant al cetăţii? Nu-ţi este teamă de loviturile 
cetelor de barbari? 

— E o cetate bine întărită, sus, pe un pinten de munte, iar pe drumul din 
vale trec într-una coloanele noastre de aprovizionare. Am lăsat comandant 
al cetăţii pe tribunul Domitius Rufinus. 

Împăratul săltă repede capul şi-l privi mirat. 

— Cum pe Domitius Rufinus? Dar Hammonius Vitellius unde este? Am 
presupus că tu l-ai... 

Palid, generalul se ridică de pe fotoliu. 

— Împăratul nu ştie? I-am raportat prin pergamentul pe care l-am trimis 
prin tribunul Maxentiu, încă de când eram la Getidava... 

— Care Maxentiu, când, unde? îl întrerupse. Nu cumva mi-ai încurcat 
pe tânărul Hammonius și mi l-ai căsătorit? 

Convins că împăratul nu ştie nimic, generalul prinse curaj. 

— Nu, majestate, nu s-a întâmplat așa... aș fi fost fericit să-l ştiu astfel 
pe fiul cavalerului Hammonius. Dar nu înţeleg, Maxentiu nu s-a mai 
înapoiat, am gândit că majestatea-voastră l-a oprit... 

— Ce tot îndrugi, Livianus Claudius, nu te simţi bine? Văd că le încurci! 
Pe faţa lui Traian, muşchii se contractară. Ceva nu era în regulă. Spune-mi, 
ce s-a întâmplat? întrebă cu ton autoritar. 

— Tribunul Hammonius Vitellius a fost dovedit că-l trăda pe împărat, că 
era în legătură cu cetele de daci. Am raportat totul prin Maxentiu. 

Livianus Claudius povesti tot ce aflase de la legionarul Gellius, evitând 
să amintească prea des numele lui Domitius Rufinus. Împăratul îl ascultase 
atent, uimit de cele ce auzea. Un timp, păstrase tăcere, muncit de gânduri, 
privind la covor. 

— Eşti convins, Livianus Claudius, că acel Domitius Rufinus nu e un 
ticălos? întrebă fără să-l privească. La Roma am auzit de multe scandaluri 
pornite de acest tribun. Eşti sigur că nu e la mijloc o răzbunare? 


— După arestarea acelui legionar, am luat toată garda lui şi l-am întrebat 
pe fiecare. Nu mai poate fi nici o îndoială, au stat o noapte prinși de daci, şi 
puteau să fie omorâţi toţi, dar s-a întâmplat altfel: la ivirea zorilor, au fost 
lăsaţi liberi. E. o legătură... trădarea lui... 

— Uiţi că sclavul lui Hammonius era un dac? Poate că acel dac sclav a 
făcut totul să salveze onoarea și viaţa stăpânului, ori poate că tu nu admiţi 
aşa ceva? 

—Ar putea fi aşa cum spui, majestate! Aș fi cu totul de aceeași părere cu 
majestatea-voastră, dacă tribunul Hammonius Vitellius mi-ar fi raportat 
toate cele întâmplate, îndată după sosirea lui la Getidava, și mi-ar fi cerut să 
trimit o centurie după ceata de barbari... 

Împăratul rămase mult timp pe gânduri. Argumentul lui Livianus 
Claudius îl făcuse să-și schimbe poziţia. Era prima dată când se îndoia de 
fidelitatea tânărului tribun, pe care îl apreciase mult. Se îndreptă spre masă, 
se aşeză pe scaun și-și sprijini capul în mâini. Îi reveni în minte chipul 
cavalerului Hammonius Felix, prietenul din campaniile din Galia. Ridică 
încet capul. 

— Şi ce-mi cereai prin pergament? 

— Majestate, în calitatea mea de comandant, puteam să ordon 
pedepsirea celor doi trădători. N-am făcut-o însă, fiindcă tribunul era din 
garda imperială şi sosise la mine cu un mesaj special din partea majestăţii- 
voastre. Numai împăratul putea să ordone pedeapsa... 

— Da, sigur... altfel, consideram că ai încălcat voinţa mea... Şi unde se 
află acum Hammonius Vitellius? 

— Închis la Viminacium, împreună cu sclavul lui. Împăratul se ridică 
nervos în picioare. 

— Să dai ordin să se trimită un mesaj la Viminacium, în care să se scrie 
că pe cei doi i-am făcut servus publicus și, ca sclavi publici, să fie trimiși la 
lucrările de drumuri și poduri! Mai târziu o să mă mai gândesc la cazul lui. 
Aşadar, trimisul tău, tribunul Maxentiu, a fost prins și omorât de daci. Sânt 
sigur că Decebal acum ştie că acel sclav dac şi stăpânul lui sânt închiși 
acolo. Şi adăugă zâmbind: Regele ăsta barbar nu este chiar atât de barbar!... 

Tăcu, văzând graba cu care intrase un contubernal. Solia dacă a fost 
adusă, majestate! raportă el. 

— Câţi sânt? întrebă împăratul. 

— Patru soli! 


— Să intre! Stai, Livianus Claudius! spuse, văzând că generalul se 
pregătea să iasă. 

În faţa împăratului se înfăţişară patru soli. Toţi potriviţi, bine legaţi, 
îndesați, îmbrăcaţi cu zeghii lungi de dimie seină, încălțaţi cu opinci, cu 
capetele descoperite, ţinând în mâini căciulile mari şi miţoase. Când îi văzu, 
împăratul rămase impresionat de înfățișarea lor. Pletele, sprâncenele, 
mustăţile și bărbile lor erau bogate, stufoase şi lungi, umerii laţi, picioarele 
scurte şi groase, iar privirile vii, înflăcărate, săgetătoare. Îi măsură 
cercetându-i de jos în sus. Înţelegea de ce legionarilor săi le lipseşte curajul 
să dea lupta cu dacii. 

— Întreabă-i pentru ce au venit! ordonă tălmaciului, care intrase o dată 
cu ei. 

Drept răspuns, căpetenia soliei întinse împăratului o tăbliță lungă de 
două palme și lată de una, de culoare galbenă-alburie, pe care o desfăcuse 
dintr-un ştergar. Împăratul o luă mirat de mica ei greutate și o întoarse pe 
partea cealaltă. Văzu că are în mână o fâșie dintr-un burete de brad, tăiată 
cu multă grijă. Pe faţa ei era scris ceva, zgâriat frumos cu un băț ascuţit. N- 
o întinse tălmaciului, căci descifra clar literele și scrisul în limba Romei, 
începu să citească aproape în şoaptă: 

„Tribul dac al burilor roagă pe puternicul împărat să se întoarcă în ţara 
lui și să nu strice pacea. Noi sântem puţini, dar ştim să luptăm și să murim, 
iar de armata ta nu va fi bine." 

— Uite, Livianus Claudius, uite cum ne ameninţă barbarul Decebal! El 
crede că ne înșeală... spune că ne scrie tribul burilor... Se vede că i-a 
scăzut curajul barbarului! Continuă după o scurtă pauză: Priveşte, se vede 
cât sânt de barbari, n-au nici papyrus, nici pergament, poate că nici nu le 
cunosc. După ce îi supunem, îi vom scoate noi din barbarie! Crezi că 
buretele acesta n-a fost zgâriat de un ticălos de legionar fugit la ei? 
împăratul se întoarse către tălmaci: Spune acestor barbari că răspunsul meu 
este acesta: cer regelui Decebal să mi se supună. Nu mă sperie ameninţarea 
lor! Mai spune-le că dintre soli vor pleca numai doi, iar doi rămân aici până 
când regele lor va trimite răspuns că se supune de bunăvoie! 

Tălmaciul repetă întocmai cuvintele împăratului. Nici un mușchi de pe 
fețele împietrite ale dacilor nu se mișcă. Contubernalul îi scoase afară. Mult 
timp, împăratul rămase cu tăbliţa de burete în mână, prins de gânduri. 

— Mai pregătim marea jertfă, majestate? rupse Livianus Claudius 
tăcerea. 


— Da, înainte de a porni către Sarmizegetusa, armata să aducă jertfe 
zeilor Jupiter, Marte şi Quirinus! 

După gestul făcut de împărat, Livianus Claudius înţelese că trebuie să se 
retragă. . 

Careul din mijlocul campului, în apropierea cortului împăratului, era 
locul destinat aducerii jertfelor. Cu o zi înainte, crainicii vestiră în toată 
tabăra că vor fi aduse mari jertfe zeilor. De dimineață se începură 
pregătirile, în timp ce preoţii ridicau altarul, lângă cortul împăratului se 
săpau gropi pentru două cruci, semn că după terminarea ceremoniei se vor 
face răstigniri. Către prânz era gata altarul zidit din piatră, cu vatră scobită 
pentru foc şi cu micul şanţ pe care se scurgea vinul libaţiilor. Pentru a mări 
şi mai mult atmosfera de sărbătoare și ceremonie, preoții înfipseră mai 
mulți pari în jurul altarului și îi îmbrăcară în verdeață și flori, iar în vârful 
lor fixară vase pentru arderea tămâii și a altor rășini aromate. 

În careu se aliniară pe mai multe rânduri legionari din toate cohortele şi 
legiunile. Împăratul și comandanții luară loc în faţa altarului. Marea jertfă 
putea să înceapă. În acelaşi moment, Marii preoţi al celor trei zei, cărora li 
se aduceau jertfe: Jupiter, Marte şi Quirinus, se apropiară de altar cu feţele 
împietrite, pline de mister. Toţi aveau mantii lungi, tesute din lână albă, 
prinse la gât cu agrafe mari de aur. Pe cap purtau bonete albe, tot de lână. În 
urma lor păşeau haruspicii!31%, cu bastoane lungi încovoiate la cap, urmaţi 
de doi slujitori de altare: unul împingea vietățile ce aveau să fie jertfite, iar 
celălalt purta în mână un cuţit cu care se slobozea sângele animalelor. Puțin 
mai în urmă înaintau slujitori de rând al cultului, fiecare aducând câte ceva: 
ciocanul de lemn, turta sacră, cutiuța de argint cu tămâie sfinţită, cupa de 
argint pentru umplerea cădelniţei, amfora cu vin şi patera sau cupa pentru 
aspersiunile sacre. Ultimul păşea paznicul păsărilor sacre, ţinând în braţe 
cuşca cu găini. Procesiunea se încheia cu flautişti şi un grup de legionari 
înalți și frumoși, aleși câte unul din fiecare cohortă și legiune. Această 
mișcare de veșminte şi de feţe grave înfiorară puternic soldaţii aliniați în 
careu. 

Cei trei preoţi începură slujba cu ritul curăţirii, aruncară tămâie în cupele 
de argint, presărară făină peste animalele de jertfă și aduseră, după 
rânduială, jertfa turtei sacre şi a stropirii cu vin. Urmă săvârşirea Marii 
jertfe: unul dintre slujitori ridică mult capul taurului și cel cu ciocanul de 
lemn îl izbi cu putere. 


Animalul căzu ca trăsnit. În acelaşi timp, alţi slujitori înjunghiară oile și 
porcul. Sângele lor înroși tot altarul. Din animalele aduse jertfă, preoții 
tăiară halci mari și le aruncară pe jăraticul ce pâlpâia pe vatra scobită a 
altarului, iar măruntaiele le strânseră cu grijă pe o tavă de bronz, în faţa 
haruspicilor. Aceștia, cu figuri foarte grave, începură să le răscolească, 
căutând să citească în ele semnele viitorului și voința zeilor. Miile de 
legionari din jur priveau încordaţi, nemișcaţi şi muţi, cuprinși de teama de a 
nu supăra pe zeii cărora li se aduceau jertfe şi care, credeau ei, nu se putea 
să nu fie de faţă. După o lungă așteptare, haruspicii anunţară că zeii sânt de 
partea împăratului, fiindcă pe măruntaie nu descoperiră nici cel mai mic 
semn care să prevestească vreo nenorocire pentru armata imperiului. 


O dată cu retragerea haruspicilor, laruspicii!32* începură să arunce 
grăunţe găinilor sacre. Păsările, anume înfometate, începură să ciugulească 
cu lăcomie, împingându-se unele pe altele şi bătându-se cu aripile, ceea ce-i 
făcu pe soldaţi să capete mult curaj şi să izbucnească în urale. După ce 
preoţii mulțumiră zeilor şi presărară în vase tămâie și arome, îngroșând 
fumul ce se ridica domol, un contubernal imperial se sui pe o piatră de 
lângă altar şi anunţă cu voce puternică şi profundă de bas că regele dacilor a 
trimis soli de pace şi cuvânt de supunere. 

— Bunul nostru împărat a primit propunerea regelui dac, spuse el, însă 
pacea se va încheia la Sarmizegetusa, unde vom merge cu toții și-l vom 
vedea pe barbarul Decebal îngenunchind înaintea puternicului său stăpân. 

La această veste, din toate părţile izbucniră din nou urale de ușşurare. 
Contubernalul anunţă apoi că doi dintre cei veniţi în solie vor fi răstigniţi în 
faţa legiunilor, ca astfel să se bage mai mult spaima în dacii care mișunau 
prin păduri și dădeau lovituri. 

Răstignirea se făcu repede și fu urmărită de către legionari cu multă 
încordare. Gemetele victimelor și privirile lor dârze, pline de ură, înfiorară 
mult pe cei din jur. În ciuda aşteptărilor, nici unul nu scoase nici un 
murmur, nici un blestem, ceea ce îi deosebea mult de felul cum se manifesta 
oricare condamnat la răstignire. Dârzenia și răbdarea dacilor îi zguduiră 
puternic pe legionari. 

În drum spre cortul său, împăratul spuse lui Livianus Claudius: 

— Nu știu dacă n-am greșit răstignindu-i! Tăria lor întrece orice 
închipuire. 

A doua zi, Traian dădu ordin să se ridice campul și se îndreptă cu 
legiunile sale către Sarmizegetusa. 

Se depărtase mult de Tibiscu, spre răsărit, şi numai la câteva stadii de 
Tapae, armata, romană fusese oprită şi orânduită în formaţii de luptă. 
Socoteala împăratului era simplă: va ataca cu opt legiuni şi va zdrobi 
armata dacilor, apoi, cu restul de şapte legiuni, va înainta repede spre 
Sarmizegetusa pentru a o cuceri, mai înainte ca regele Decebal să aibă timp 
să-şi strângă resturile cetelor împrăștiate prin pădurile din jurul campului de 
luptă. 

Încă din timpul nopţii împinsese linia de atac până la locul unde valea se 
lărgea mult, dincolo de care așteptau dacii, însă nu mai departe de bătaia 
maşinilor de război, împăratul se bizuia mult pe efectele catapultelor 
aruncătoare de pietre în rândurile armatei dace. După aceea porneau la luptă 
veliţii'35 printre care trebuia să treacă în galop cavaleria, la momentul 
potrivit, iar lovitura hotărâtoare aveau s-o dea restul unităţilor, înarmate cu 
spade, lănci și sulițe scurte. 

Regele Decebal își făcuse alte socoteli. Nu opunea loviturii armatei 
romane grosul forțelor de care dispunea, și aşa destul de reduse. Armata 
dacilor nu număra mai mult de un sfert din numărul legionarilor cu care 
împăratul se pregătea să atace. Comanda cetelor destinate să primească 
prima lovitură o încredinţase lui Susagus, luptător greu încercat, al cărui 
suflet se umpluse de mândrie pentru încrederea și onoarea pe care i le făcea 
regele. Toată noaptea, Susagus fusese împreună cu regele. Către ziuă, 
Decebal se retrăsese spre grosul armatei, pregătit să dea lovitura cea mare, 
la care romanii nu se așteptau. Nu se ridicase încă întunericul, şi Susagus își 
aşeză luptătorii în unghi, căutând să spargă mai uşor linia de înaintare a 
legionarilor, îşi cruţă cu grijă forțele. Pentru ca maşinile de război romane 
să nu-i decimeze luptătorii, pregătise mult înaintea liniei sale de luptă o 
linie de momâi, ce semănau cu luptătorii daci, aşezaţi în diferite poziţii de 
luptă, printre care se aflau însă prăștiași și arcaşi destinaţi să lupte până la 
sacrificiu. Greul luptei îl dădea cu arcașii din partea stângă, și cu sulițaşii 
din partea dreaptă, iar în mijloc își aşezase luptătorii ce mânuiau cu 
măiestrie topoarele şi bărzile. Regele nu-i lăsase și călăreţi, pentru ca 
pierderile armatei dace în această primă lovitură să fie cât mai mici. 

Se crăpase bine de ziuă când se porni ploaia de pietre aruncate de 
catapultele romanilor, ţintind cu dibăcie asupra liniilor de momâi, ce părea a 


fi o adevărată linie de luptă. Asupra acestei linii căzu și ploaia săgeţilor și 
pietrelor aruncate din apropiere de liniile de arcași şi prăștiași romani. Prin 
golurile ce se făcură, cu multă ordine și la un semnal, înainta cavaleria 
romană în galop nebun. Primi în plin, dintr-o parte, norul de săgeți al 
arcaşilor daci, şi printre cai şi călăreți se răriră rândurile. În același timp, 
atacară din dreapta şi sulițașii, dând lovituri bine ţintite. Dar cavaleria 
romană continua să înainteze în mare goană. Numai când sosi aproape se 
iviră gropile în care stăteau ascunși dacii cu topoarele și bărzile gata 
pregătite. De sus, de pe cai, călăreții nu puteau lovi cu lăncile și nici cu 
spadele și nu le rămânea altceva de făcut decât să iuțească goana şi mai 
mult. Se avântară înainte, sărind peste gropi, iar de partea cealaltă cădeau 
de-a valma cai și călăreţi. Fiecare lovitură de topor şi fiecare bardă aruncată 
cu dibăcie sfărâma câte-un picior de cal, și animalul se prăbușea fulgerător. 
Fără să piardă timp, prăştiaşii, arcașşii şi sulițaşii daci se retraseră pe 
nesimţite și dispărură în pădurile din apropiere. Grosul legiunilor romane 
venite din urmă pentru lupta hotărâtoare cu spade, lănci și sulițe se opri în 
faţa grămezilor de cai ce zăceau zbătându-se cu picioarele frânte, printre 
puţinii daci rămaşi să continue lupta. 

De sus, de pe colina pe care o alesese pentru a urmări lupta, împăratul 
înţelese că se petrecuse ceva neobișnuit. Armata dacă i se păru prea mică, 
iar prezenţa regelui dac nu-i fusese semnalată din nici o parte. Se gândi la o 
cursă pe care acesta ar fi putut să i-o întindă. Ordonă să se sune încetarea 
luptei și regruparea legiunilor. Înapoi însă nu mai putea da. De aceea, în 
noaptea ce urmă, după ce fuseseră refăcute rândurile, Traian ordonă să se 
continue înaintarea spre Sarmizegetusa. Se aștepta ca abia acolo, în 
apropierea cetăţii, să-l mai aştepte Decebal. Dar socotelile lui se dovediră 
greşite. Când se lumină de ziuă, unităţile înaintate anunţară că au în faţă 
grosul armatei dace. Disciplinată, armata romană se desfășură repede, luând 
poziţii de luptă.. 

În partea dacă, străjile trimise departe în faţa liniilor de apărare vestiră 
că dușmanul pornise la luptă. Regele puse buciumașii să sune atacul. 
Întreaga linie în unghi se puse în mișcare, în sunetele şi urletele steagurilor 
cu capete de lup, cu gurile larg căscate, ce se prelungeau cu cozi de balaur 
umflate de vânt. Se făcu o mişcare scurtă, și nori de săgeți și de pietre 
aruncate de prăştiaşii şi arcaşii din faţă se abătură asupra liniei romane, ce 
se apropia în ordine. Îndată, printre legionari apărură veliţii şi prăştiașii, se 
răsfirară la iuţeală în lanţ şi aruncară la rândul lor asupra dacilor o ploaie de 


săgeți, de pietre şi de sulițe scurte. Dar Decebal nu se lăsă surprins. Cu 
mișcări tot aşa de scurte şi sigure, îşi retrase prăștiașii și arcaşii, scoase în 
linia de luptă - ce-și păstra încă forma de unghi, care pătrundea ca un pinten 
adânc în liniile romane - sulițașii, urmaţi de luptătorii cu măciucile şi cu 
topoarele, tocmai în clipa când cavaleria dușmană se apropia în galop 
nebun. Pintenul dac rezistă bine loviturii și se petrecu tocmai ceea ce regele 
urmărise: cavaleria romană se sparse în două și alunecă spre aripile liniilor 
dace. Rămase mult în urmă pe valea ce se îngusta, mașinile de război n-au 
putut fi de mare folos, și împăratul dădu ordin să intre în luptă rezervele. 
Dar totul se dovedi fără efect. Decebal trecu la o lovitură hotărâtă: aruncă în 
luptă cavaleria sa, care atacă în centru, iar din vârful pintenului, care 
rezistase, făcu o mare mișcare de învăluire a celor două părţi ale cavaleriei 
romane, ce se subțiau într-una şi începuseră să se destrame. Încercuirea nu 
reuși însă. Manevra dacilor a fost observată la timp, şi cavaleria romană se 
retrase în grabă, în dezordine. 

Împăratul înţelese că aci se hotărăște soarta războiului său cu dacii. 
Grupuri de legionari părăseau campul de luptă, căutând scăpare în pădurile 
ce înconjurau valea. Hotărî să grăbească sorții bătăliei. Aruncă în luptă alte 
două legiuni, pe lângă cele cinci care fuseseră angajate la începutul atacului. 

Aceleași socoteli şi le făcea şi Decebal. Prinse la timp manevra 
dușmanului şi puse buciumaşii să sune. Împăratul crezu că dacii sună 
retragerea, dar se înşelă. Din partea dreaptă, apăru din pădure Diegis în 
fruntea luptătorilor săi şi lovi cu putere flancul armatei romane. În același 
timp, din stânga lovi bătrânul Dicomes. Puțin mai târziu, asupra centrului se 
aruncă Decebal, cu grosul rezervelor sale. De sus, de pe colina pe care 
stătea, împăratul îl văzu pe regele dac luptând cu bărbăţie, călare pe un cal 
alb, falnic. De pretutindeni se auzeau strigătele și chiotele dacilor, 
amestecate cu șuierăturile stridente ce ieșeau din gurile de lup ale 
steagurilor lor, mărind şi mai mult groaza printre legionari. 

Luptătorii din gardă stăteau zid în jurul regelui. În apropierea lui se 
îngrămădeau tribuni, centurioni, decurioni şi legionari, care își disputau 
întâetatea omorârii regelui dac, atraşi de răsplata şi onorurile de care s-ar fi 
bucurat din partea împăratului. 

Ceva mai departe, se lupta cu vitejie tarabostele Dicomes, dând lovituri 
ca în anii tinereţii. Atât de mult își uimise bătrânul căpeteniile şi luptătorii 
ce-i conducea în luptă, încât fiecare se străduia să-i urmeze exemplul. Din 
partea opusă înainta Diegis lovind puternic cu garda lui. Nici o clipă el nu 


uita legământul ce-l luase față de Carsida, de a fi tot timpul în preajma 
bătrânului şi de a doborî pe oricine va încerca să-l lovească. În înaintarea sa, 
Diegis văzu că în jurul regelui se înteţise lupta. Se îndreptă într-acolo, dând 
lovituri năpraznice. Rundacitulp și Abruto luptau cu dârzenie. Din partea 
cealaltă sărise în ajutor Dagio, iar garda regelui nu dădea înapoi nici un pas. 

După ce îl văzu pe rege despresurat, Diegis se întorsese repede spre 
locul unde se afla bătrânul Dicomes. În iureşul luptei, nu băgă de seamă 
când un legionar uriaş se aruncă înaintea lui şi-i prinse frâul cu putere. 
Galul se ridică în două picioare. Se văztu încercuit. Din spate se apropie în 
grabă Abruto, care zărise strânsoarea în care se afla fratele regelui. Situaţia 
ce se crease nu-i scăpase însă nici bătrânului taraboste. Dicomes împinse cu 
putere calul spre Diegis, căutând să-l ajute să iasă din încercuire. Calul său 
făcu câteva salturi peste trupurile celor doborâţi, când dintr-o parte îi tăie 
drumul un gal voinic cât un munte. Bătrânul trase barda de la brâu cu 
îndemânare, o aruncă şi-i crăpă capul. În același timp însă, se prăbuşi şi 
calul său, cu picioarele dinapoi tăiate de spada unui nubian căzut dedesubt. 
Se prăbuși și el, tras de piciorul de lemn, prins cu curele de scara șeii. Căută 
să se ridice, tăind repede cu spada curelele, fără să scape din vedere, ca un 
vultur încolţit, tot ce se petrecea în jur. Reuși să-și desprindă piciorul. Se 
ridică sprijinit pe ciotul de lemn şi se apără cu dârzenie. În jurul lui, cercul 
se strângea. Abruto îi strigă să se ţină tare până-i vine în ajutor. Diegis 
reuşise să se despresoare. Îl căută pe bătrân, dar nu-l mai văzu. Dădu 
pinteni calului, prins de îngrijorare, dar ajunse prea târziu. Îl găsi căzut 
lângă cal, străpuns de o spadă. Privirea lui Diegis se întâlni cu a lui Abruto. 
Nu mai stătea în puterea lor nimic, bătrânul Dicomes își dăduse sfârşitul. Se 
aruncară din nou, cu sete, în luptă. 

Regele nu scăpase nici un moment din vedere mersul luptei și nici 
momentul prielnic desprinderii de duşman. Făcuse la timp semn ca 
buciumaşii să sune retragerea. Acum, împăratul se convinsese că exista o 
disciplină de fier în armata dacilor. Din toate părţile, în retragere, steagurile 
triburilor purtate de călăreți scoteau sunete înfiorătoare prin gurile de lup 
larg deschise. Dar o retragere este întotdeauna grea. Este momentul când 
duşmanul prinde şi mai mult curaj. În aceeași clipă însă, apăru - tocmai la 
timp - Susagus cu cetele lui de călăreţi, cu care se avântă în mijlocul luptei. 
Prinsese momentul mai bine chiar decât prevăzuse regele. În rândurile 
legionarilor se produse multă panică la acest nou atac neașteptat. Și totuși, 


ceva era de neînțeles: grosul armatei dace rupea lupta, se retrăgea și 
dispărea în pădure, în timp ce alte cete proaspete continuau să se bată. 

De sus, de pe colina pe care se afla, Traian urmărea atent tot ce se 
petrecea pe campul de luptă. Avea lângă el pe Livianus Claudius. Pe faţa lui 
împietrise un zâmbet. 

— Mă uimeşte barbarul, Livianus Claudius, uite-l cum se retrage din 
nou din luptă! E neîndoios că se pregăteşte pentru o nouă lovitură. 

— Nu va mai putea să reziste mult imperiului... 

— Sânt convins de asta, generale! îl vom înăbuși sub puhoiul legiunilor 
noastre. 

Împăratul tăcu preocupat, frământat. Continuă cu voce schimbată: 

— ÎI urăsc şi îl admir totodată pe barbarul de Decebal. Dacă legiunile 
noastre ar avea alături cetele de daci, iar el ar fi lângă mine, n-ar mai 
rămâne popor şi trib nesupuse Romei. 

Pe colinele ce străjuiau câmpul de luptă se văzu înălțându-se suluri de 
fum. Era al doilea semnal. Susagus şi călăreţii lui, care tot timpul luptaseră 
bine grupaţi, se retraseră și dispărură în pădure. În urma lor, resturile 
legiunilor începură să se regrupeze în jurul steagurilor. 

— Spune-mi, Livianus Claudius, i-am bătut pe daci? îl întrebă 
împăratul, văzând că lupta se sfârşise fără nici un rezultat. 

— Nu i-am bătut, majestate, dar putem fi siguri că vom înainta 
nestingheriți până la Sarmizegetusa, spuse generalul fără convingere. 

Soarele abia ajunsese la amiază. În momentele grele, timpul se scurge 
mai încet. Cei care luptaseră credeau că se scursese o viaţă. Împăratul 
ordonă să treacă înainte legiunile de rezervă, iar cele ce luptaseră să se 
oprească pentru regrupare. Ca de obicei, în astfel de situaţii, armata începu 
să organizeze un camp provizoriu în apropierea câmpului pe care se dăduse 
lupta. Până departe se auzeau rugăciunile, strigătele şi blestemele celor 
răniţi, rostite în toate limbile pământului. Unităţi speciale îngrijeau de răniţi, 
altele îi strângeau pe cei prinşi sau îi omorau pe aceia cărora orice ajutor 
părea să nu le mai fie de nici un folos. Fusese un îngrozitor măcel, care se 
desfășurase fulgerător. 

De la câmpul de luptă, spre Rehidava, drumul urca urmând valea, ce se 
strâmta mult. Pe alocuri, povârnișul stâncos al muntelui străjuia drumul pe 
mai multe sute de pași. Aceste locuri fuseseră recunoscute de iscoade, de 
aceea împăratul se hotărâse să treacă mai departe, sigur fiind că în aceeași 
zi o nouă opunere a dacilor nu mai era cu putinţă. 


După amiază se pomiră pe deasupra munţilor valuri de nori ce se 
scurgeau într-o mișcare domoală dinspre răsărit spre apus. Jos, în lungul 
văii, începu să sufle un vânt rece, şi pădurile se pierdură într-un strat subţire 
de ceață. Regiunile înaintau înşirate pe distanță de mai multe stadii, în 
lungul drumului ce șerpuia între munte și râul Tapae. Valea răsuna de 
sunetele trompetiştilor şi de chiotele legionarilor din unele centurii anume 
pregătite, însărcinate să creeze o stare de voie bună, de curaj și de siguranță. 
Pe măsură ce armata romană se angaja pe porțiunea cea mai strâmtă a văii, 
ceața şi norii se îndesau, vântul şi frigul se mteţeau, se arătau semne că se 
va porni ninsoarea. 

Decebal nu se așteptase la un ajutor atât de preţios din partea vremii. Era 
hotărât să oprească înaintarea legiunilor eu orice preţ, de aceea se urcase cu 
cetele sale pe crestele ce străjuiau valea și urmărea înaintarea dușmanului. 
Printre luptători, preoţii nu încetau să aducă mulțumiri și să înalțe imnuri de 
slavă lui Zamolxis, pentru că le venea în ajutor prin ceața și norii ce se 
lăsau, arătând astfel voia Marelui zeu pentru izbânda dacilor. 

Către seară, de pe creste răsunară sunete de buciume, după care 
izbucniră chiote din toate părţile, în pădure și pe coasta muntelui. Legionarii 
priveau în sus cuprinşi de panică. Se produse un huruit lung și greu, ca de 
cutremur, pe povârmnișul ce străjuia drumul, huruit care se apropia repede, cu 
zgomot asurzitor. În câteva clipe începură să se prăbuşească peste rândurile 
romanilor blocuri mari de stânci. Totul se transformă fulgerător într-o 
avalanșă de huruituri, de trosnete şi de strigăte ce umpleau toată valea. În 
drumul lor, stâncile sfărâmau totul: striveau oamenii, doborau caii, 
răsturnau carele şi, continuând rostogolirea, se prăbușeau în albia râului. 
Înspăimântaţi, legionarii scăpaţi teferi căutară să sară în apă şi să se ascundă 
în pădure, dincolo de râu, dar de pe povârniș fură primiţi de o ploaie de 
săgeți. Până la căderea întunericului, cele două cete care dăduseră lovitura, 
conduse de Dagio și de Susagus, reușiră să prindă un mare număr de 
legionari, pe lângă cei care se predară cerând îndurare și oferindu-se să 
lupte împotriva imperiului. 

Târziu noaptea, într-o poiană sus pe munte, aproape de Rehidava, 
Decebal îşi îmbrăţișa căpeteniile care luptaseră împotriva dușmanului: 
Diegis, Susagus, Dagio, Abruto și mulți șefi de triburi. La lumina focului, 
regele îl privi mult timp pe Cotiso. Tânăr, aproape un flăcău, fratele 
Cumidei se uita ou ochii lui mari și vioi spre rege. De sub căciula miţoasă îi 
ieşeau pletele lungi și blonde, ce fluturau în bătaia vântului. 


— Am pierdut pe viteazul Dicomes! rosti regele, îndurerat. Eu sânt 
vinovat, că l-am lăsat să ia parte la luptă. 

Privirea o trecu apoi asupra lui Abruto. Îi vorbi cu multă preţuire: 

— Apropie-te, Abruto! Şi de data asta ai fost lângă mine, în toiul luptei. 

— Mărite rege, mai mult a căutat tarabostele Rundecitulp să-ţi vină în 
ajutor... 

— Da, l-am pierdut și pe Rundecitulp! A luptat ca un viteaz. Regele 
tăcu, scărpinându-se în barbă: Ce facem cu cetatea, cu soţia și copiii lui? 

— Mărite rege, murmură Abruto, eu pot... 

— Mi-ai ghicit gândul, Abruto? Tu să ai grijă de ei după ce-l alungăm pe 
dușman! Tu ai un suflet mare, Abruto! 

Câteva zile mai târziu - era spre seară - se iviră în valea Carsidavei mai 
multe cete de legionari, ce nu treceau de puterea unei centurii. Din campul 
de la Tapae, romanii porniseră după pradă și după prinderea de daci. La 
casele de jos și în casele comaţilor din apropiere se aflau numai sclavii, 
robii, femeile, bătrânii și copiii. Femeile luptară cu eroism, luptară și 
bătrânii. În amurgul serii, norii plumburii ce treceau pe deasupra cetăţii se 
roşiră ca sângele de flăcările ce se ridicau din casele de jos ca şi din cele de 
sus, din cetate. Se lăsase întunericul când, de lângă vâlvătăile ce se ridicau 
spre cer, se desprinse un lung șir de captivi. În fruntea lor, legate cu frânghii 
de mâini si de picioare, se afla Arghida, sora regelui, şi Carsida, soţia lui 
Diegis. Încetul cu încetul, pe măsură ce se depărtau, în urma lor se mistuia 
cetatea Carsidava, în jocul flăcărilor lacome, care le lumina drumul. 

La ivirea cetelor de legionari din pădure, Daizus și Tullius părăsiseră 
vitele şi se ascunseseră printre tufișurile dese de pe coasta muntelui, 
aproape de drumul ce ducea spre Rehidava. Din locul în care erau ascunși, 
urmăriseră tot ce se petrecuse jos în vale și sus în cetate. Când au văzut 
ridicându-se flăcările şi apoi ieşind şirul lung de captivi au înţeles că totul 
se sfârşise la Carsidava. 

Prinşii se apropiară de fundul văii, și cei doi tineri pormiră în lungul 
povârnișului, să vadă mai de aproape pe cine reușise să prindă banda de 
jefuitori. Se ascunseră după trunchiul unui fag uriaș. Șirul de captivi trecu la 
câţiva zeci de paşi mai jos, în vale, urmând poteca ce se pierdea în pădure. 
La lumina flăcărilor o recunoscură pe Carsida. Tullius îl strânse cu putere 
de braț pe Daizus, împietrit de ceea ce vedea. 

— Au prins-o pe Carsida şi o duc, murmură Tullius îngrozit. 

— Trebuie s-o scăpăm! 


Daizus se aplecă şi căută printre vreascuri o piatră. 

— Stai, Daizus, ţi-ai pierdut minţile? Dacă ne simt legionarii, ne prind şi 
pe noi, ne pun în lanţuri. 

— Îi las să mă prindă, numai să fiu lingă ea, să pot s-o ajut! șopti 
îndurerat Daizus. 

— Tu nu poţi s-o ajuţi în nici un fel, fiindcă ești dac, pe când eu sânt 
roman și mă pot întoarce în imperiu. Am fost adus aici copil, captiv şi, 
înapoiat acolo, voi deveni un om liber. Eu voi putea s-o urmăresc pe 
Carsida oriunde o vor duce. 

Tullius se ridică, hotărât să urmeze şirul captivilor. 

— Merg și eu cu tine! rosti Daizus, mult potolit. Eu sânt rob și voi 
rămâne rob. Dacă tarabostele Dicomes a căzut, eu sânt acum robul lui 
Diegis. Dar ce mai poate să facă Diegis fără Carsida? Căută să-și 
stăpânească durerea. Merg cu tine, Tullius! Acolo în imperiu, dacă tu vei fi 
liber, pe mine să mă socotești sclavul tău, și amândoi s-o urmăm şi să-i 
ușurăm suferințele. Jur pe Zeul cel mare că te voi urma, și noi să nu avem 
odihnă până când nu o vom aduce înapoi! 

— lar eu jur pe Jupiter, Daizus, jur că pe drumul pe care pornim îţi voi fi 
ca un frate şi voi fi gata în orice clipă să-mi dau viaţa pentru tine şi pentru 
ea! 

Cei doi tineri porniră în tăcere prin întunericul din pădure, urmând la 
câteva sute de pași lungul şir de captivi. Din loc în loc, poteca pe care 
înaintau era luminată de flăcările Carsidavei, ce răzbăteau prin luminișurile 
pădurii. 

După o iarnă scurtă și grea, primăvara anului Romei 85613% se arătase 
timpurie, caldă și veselă. Pe văile dintre Tibiscu și Sarmizegetusa, totul 
revenise la viață. Reveniră la viaţă pădurile, pajiștile, munţii şi campiile, 
reveni la viață mișcarea în campul roman întărit de lângă Tapae şi mișcările 
cetelor de daci, care căutau să afle din timp intenţiile cotropitorului. 

Armata romană suportase greu iarna. Adăpostiţi în corturi şi bordeie, 
legionarii din provinciile de miazăzi - numizi, egipteni, evrei, iberi, greci - 
suferiseră crunt de gerul aspru al Daciei. La asprimea iernii se adăugase 
continua hărțuială de către daci, care nu le dăduse pace şi le îngreuiase într- 


una aprovizionarea cu alimente și chiar cu lemne pentru foc din pădurile 
învecinate. 

Pe împărat nu-l prinsese iarna în Dacia. Plecase în mare grabă, cu o 
parte din legiuni, în Sciţia Minor, provincia îngustă dintre Danuvius și 
Pontul Euxin, unde se zvonise că atacaseră triburile scitice de la 
miazănoapte şi triburile dace din acea parte. Comanda campului de la Tapae 
o lăsase lui Livianus Claudius. Fusese aceasta o manevră a regelui dac? 
întrebarea îl frământase mult timp pe împărat. lama grea îi decimase 
unitățile rămase în Dacia, iar drumul lung și luptele grele purtate în Sciţia 
reduseseră numărul legiunilor și-i obosise pe legionari. O nouă luptă în 
primăvară cu Decebal părea riscantă, ba chiar începuse să fie îngrijorat de o 
lovitură fulgerătoare a regelui dac, care i-ar fi putut sfărâma legiunile și le- 
ar fi aruncat înapoi peste Danuvius. 

Aceleași griji îl frământau și pe Decebal. Bătălia din toamnă îi 
provocase pierderi grele, unele triburi, plecate acasă pe timpul iernii, nu se 
mai înapoiaseră, iar Diegis, îndurerat de ducerea în captivitate a Carsidei, 
socotea că nu mai trebuie să-l înfrunte pe împărat şi căuta o cale de 
împăcare. Între ei, regele și fratele, Marele preot trecea când de partea 
unuia, când de a celuilalt. În cele din urmă, regele cedă şi se hotărî să 
trimită o solie de pace împăratului. Prinse chiar momentul prielnic. 

După zile frumoase, calde şi luminoase de început de primăvară, urmară 
zile cu ploi ce păreau că nu se vor mai opri. Totul în jur se mohorâse. Era 
tristă natura, era tristețe în sufletele oamenilor. Într-una din aceste zile, 
împăratul se afla în cortul său din mijlocul campului, supărat de frigul și de 
umezeala ce-l pătrundeau și nemulțumit de starea rea în care găsise 
legiunile. O retragere spre Tibiscu ar fi dat și mai mult curaj de atac dacilor 
și ar fi fost socotită o înfrângere campania din Dacia. Într-o asemenea stare 
sufletească se găsea în momentul când intră primul său contubernal. 

— Raportez majestăţii-sale împăratului că gărzile au adus în camp o 
solie dacă! 

La o astfel de veste, Traian nu se așteptase. Începu să zâmbească, faţa i 
se îmbujora, nu mai simţi frigul. Se ridică, îşi strânse mantia de purpură pe 
trup şi ordonă, cu totul însufleţit: 

— Să vină aici toţi generalii și legaţii comandanţi de legiuni, să instalați 
garda de onoare și trompetiștii, apoi să fie introdusă solia regelui dac! Totul, 
cât mai repede! 


În marele cort al împăratului, căptușit cu purpură, având pe jos covoare 
groase persane, comandanții se așezară pe de lături, iar garda şi trompetiştii 
în spate, toți îmbrăcaţi în uniforme de paradă. La intrare, printre două 
rânduri de legionari, îşi făcu apariţia solia dacă. În sunetele trompetelor, 
dacii înaintară până la câțiva paşi în fața împăratului, ţinând în mâini 
căciulile din blană frumoasă de miel. Erau doi, îmbrăcaţi în haine de 
sărbătoare, cu zeghi din postav lucios albastru, prinse pe umeri cu fibule de 
aur, sub care se vedeau cingătorile bătute cu paftale de aur și pietre scumpe 
şi spadele încovoiate la vârf. Erau Dagio şi Ozio, lor le încredinţase regele 
greaua încercare a soliei. 

După ce tuși cu putere, Dagio vorbi împăratului în limba Romei: 

— Viteazul nostru rege, Decebal, salută pe puternicul împărat al Romei! 

Surprins, împăratul îl privi atent, auzindu-l cât de frumos vorbeşte limba 
Romei. Răspunse solului, fără să se mai folosească de tălmaci: 

— Împăratul Romei salută și el pe regele Decebal, dacă a trimis solia cu 
gând bun de supunere și de pace. 

Cu un zâmbet uşor în colţul gurii, Traian făcu o pauză. 

— Nu înţeleg, continuă el, cum un rege atât de viteaz trimite împăratului 
Romei o solie numai de doi oameni. Se îndoiește de măreţia imperiului, sau 
nu mai are luptători? 

Dagio răspunse cu multă stăpânire, ca şi cum de mult îşi avea vorbele 
pregătite. 

— Majestatea sa împăratul trebuie să ştie că regele Decebal nu cere pace 
cu orice chip, mai ales dacă Roma nu o doreşte! A trimis însă doi soli, 
socotind că unul trebuie să se întoarcă, pentru a-i duce regelui cuvântul 
majestăţii-voastre, iar celălalt, pentru a fi oprit şi răstignit. De ce să vă dea 
de lucru, să răstigniți mai mulți soli? 

O uşoară îmbujorare apăru pe faţa împăratului şi o undă de mânie îi 
trecu prin inimă. Aluzia solului era prea clară, și temeritatea lui îi plăcu. Se 
ruşina în sine amintindu-și că-i răstignise pe cei doi soli în toamna care 
trecuse. 

— Dacă ceea ce ai spus este cuvântul regelui vostru, mie nu-mi place 
cum mi se vorbeşte!... 

— Regele nostru, majestate, continuă Dagio, a fost uimit când a aflat că 
împăratul Romei a înţeles să-și arate puterea față de o solie. La noi, la 
triburile pe care voi le numiţi barbare, altfel se înţelege onoarea: nu se 


omoară solii de pace. La noi este credința că cine calcă omenia, zeii îl 
pedepsesc! 

Deşi tăioase, cuvintele solului exprimau adevărul. 

— Eşti plin de îndrăzneală, solule! Văd că vorbeşti frumos limba Romei. 
Asta e o dovadă că voi, dacii, aţi putea să învăţaţi repede această limbă, 
spuse împăratul în glumă. 

Dagio înţelese aluzia, își stăpâni mânia și pregăti răspunsul potrivit. 

— Majestatea-voastră trebuie să ştie: limba prietenului o înveţi repede şi 
cu plăcere, pe când limba cotropitorului n-o poţi suferi, n-o înveţi, chiar 
dacă te  răstigneşte! Continuă schimbând tonul, căutând cuvinte 
împăciuitoare: Regele Decebal, rege al tuturor dacilor de aici şi de peste 
munţi, până la Dunaris, și până la țărmurile Pontului Euxin, aduce la 
cunoștința majestăţii-voastre, împăratul Romei, că mai are încă destui 
luptători şi că nu se va da învins niciodată! Regele meu socotește însă că 
Roma are nevoie de luptătorii daci, tot aşa de mult cum are nevoie de 
legionarii săi. El se leagă să apere graniţele imperiului împotriva sciților şi a 
triburilor de germani din miazănoapte. Regele meu doreşte să fie un bun 
prieten al împăratului şi socotește că este mai bună pacea, de aceea îi cere 
să-şi retragă legiunile din Dacia. Noi ne legăm să dăm Romei mărfuri, fier, 
aur, sare şi vite și vrem să primim de acolo meșteri și oameni învăţaţi. După 
o tăcere încordată, Dagio continuă, cu un ton mai hotărât: Regele dacilor 
mai spune că dacă împăratul Romei nu dorește pacea, va continua războiul! 

Mult timp, în cort stăpâni tăcerea. Împăratul așteptase un astfel de 
moment. Se hotărâse să lase pentru mai târziu transformarea Daciei într-o 
provincie a imperiului, încăpuse să nutrească speranţa că la aceasta s-ar 
putea să se ajungă chiar şi fără război. Se ridică în picioare şi privi cu faţa 
împietrită pe deasupra tuturor. În situaţii grele, el nu lua o hotărâre fără 
învoirea senatului, însă acum socoti că nu e timp de pierdut. Vorbi răspicat 
Și rar: 

— Împăratul Romei primeşte pacea cu regele Decebal! în cort se auzi un 
murmur de ușurare. Primim pacea, dar imperiul are condiţii de pus: regele 
Decebal să se prezinte în fața noastră, să facă act de supunere și să dregem 
greșelile făcute de imperiu prin pacea din anul Romei 844155. După aceea, 
regele și generalul Livianus Claudius vor stabili toate amănuntele păcii 
dintre Roma şi Dacia. Ai înţeles, solule? accentua împăratul, încheind tot ce 
socotise necesar să spună. 


— Vom duce regelui cuvântul tău, majestate! Rugăm zeii să se facă aşa 
cum va fi mai bine pentru romani și pentru daci! 

Dagio se mișcă neliniștit, trecându-şi căciula dintr-o mână în alta, fără 
să-și întoarcă privirea de la împărat. Acesta îi observă frământarea. 

— Vorbeşte, solule, văd că mai ai ceva de spus! 

— Împăratul n-a spus care dintre noi va duce regelui cuvântul tău de 
pace şi care rămâne pentru... 

Traian înțelese numaidecât aluzia şi izbucni într-un hohot de râs. După 
el râseră şi comandanții și contubernalii. 

— Încep să-mi placă dacii! spuse el, înveselit. La ei, vorba e vorbă, și cu 
ei nu te poți juca. Roma, ajutată de daci, va putea stăpâni toată lumea. 
Schimbă apoi tonul. Mergeţi amândoi, solilor, să duceți regelui vostru 
cuvântul meu. Continuă, îndreptându-şi privirea spre primul său 
contubernal: Luaţi-i pe aceşti doi soli şi ospătaţi-i bine, dați-le să bea vinul 
cel mai bun. Mi-au plăcut și curajul şi hotărârea lor. Dacă toţi dacii sânt ca 
ei, imperiul va avea nevoie de acest popor, încheie el cu voce scăzută. 

După o săptămână, Dagio și Ozio, însoţiţi de o ceată de daci îmbrăcaţi în 
haine de sărbătoare, se prezentară din nou în faţa împăratului și-i aduseră 
cuvântul regelui. Decebal nu primea să facă act de supunere în faţa 
împăratului și nu primea să trateze pacea cu un general, ci cu Traian însuși. 
Dacă această condiţie nu-i convenea împăratului, regele cerea ca pacea să 
fie pregătită de generalul Livianus Claudius cu fratele său, Diegis. 

La început, împăratul se arătă furios de înfruntarea lui Decebal, însă 
ocoli cu grijă să dea un răspuns pripit la propunerile ce i se făceau. Pe de 
altă parte, Decebal aflase de la Eurotas, care pe tot timpul iernii stătuse la 
Atena şi la Roma, că împăratul ţine să ducă în faţa senatului, în for, pe 
regele dac. De aceea, socotea că o întâlnire cu Traian în mijlocul legiunilor 
sale poate constitui o cursă pentru a-l lua captiv. 

Timp de mai multe zile, solia dacă a fost ținută în camp și ospătată bine, 
fără să primească vreun răspuns din partea împăratului. În camp se făceau 
unele pregătiri, care nu scăpară ochilor ageri al dacilor. Se aştepta sosirea 
senatorilor Felix Arrius Antonius și Sempronius Decensius, trimiși de senat 
pentru a constata starea legiunilor din Dacia. Tăcerea împăratului și 
reținerea lor o puseră în legătură tocmai cu sosirea celor doi senatori. 

Se împlinise cea de-a doua săptămână de așteptare, când solia dacă a 
fost dusă în careul din mijlocul campului, din apropierea cortului 
împăratului. Totul era pregătit ca de sărbătoare. Dagio şi Ozio îşi strânseră 


mâinile în tăcere. Era semn bun. Pe cele patru laturi ale careului stăteau 
aliniați legionari din toate legiunile din camp, iar mai spre mijloc legaţii, 
tribunii şi centurionii. Pe o estradă în mijlocul careului apăru împăratul, 
îmbrăcat în uniforma de general al armatei imperiale, urmat de cei doi 
senatori şi de Livianus Claudius, în sunetele trompetelor, flautelor și 
tobelor. Împăratul făcu un semn, şi primul - contubernal îi aduse în faţă 
solia dacă. Momentul era solemn. Muzica încetă. Se făcu liniște. Pe feţele 
tuturor se vedea încordarea și neliniștea. Un contubernal se urcă pe o 
estradă din apropierea celei imperiale și începu să desfășoare cu grijă un 
pergament de care atârnau peceţile imperiale. Începu să citească, intonând 
puternic: 

— „Împăratul Marcus Ulpius Trajanus salută pe Decebal, rege al 
dacilor. Din această zi, războiul dintre Roma și Dacia a încetat." 

La aceste cuvinte, din toate părţile izbucniră urale. Pe chipurile dacilor 
nu se mișca nici un mușchi, erau împietrite. Făcând semn pentru liniște, 
contubernalul continuă: 

— „Pacea între împărat şi rege va fi tratată de generalul Livianus 
Claudius și de căpetenia dacă, Diegis. Roma cere regelui Decebal ca în cel 
mai scurt timp să înceteze loviturile cetelor de daci împotriva castrelor și 
unităţilor romane, de la Tapae până la Dierna și Lederata." 

După ce termină de citit, contubernalul strânse sul pergamentul și-l 
întinse lui Dagio. Trompetiștii și flautiștii începură să sune, toboşarii să bată 
tobele. 

— Toţi zeii să te aibă în paza lor, majestate! rosti Dagio abia stăpânindu- 
şi bucuria. Ne vom ruga marelui nostru zeu pentru sănătatea ta şi a regelui 
şi pentru pacea dintre romani și daci! 

Împăratul clătină uşor din cap, răspunzând astfel salutului soliei, care, la 
un semn al contubernalului, părăsi careul și se îndreptă spre ieșirea din 
camp. 

Au trecut aproape două luni. Cetatea Rehidava este împodobită ca 
pentru sărbătoare. O mică garnizoana romană și una dacă, cu un număr egal 
de soldaţi, asiguraşi paza cetăţii tot timpul cât se duseseră tratativele de 
pace. Aici, între Livianus Claudius și Diegis, avuseseră loc dezbateri grele, 
cu zile furtunoase și cu zile senine. 

Pacea era încheiată. Târziu, în noapte, Diegis, frânt de dorul soţiei, 
aştepta cu nerăbdare ca Livianus Claudius să-i spună vestea atât de mult 


așteptată. În această zi, generalul primise raportul curierilor speciali pe care 
îi trimisese la Roma, în căutarea Carsidei şi a Arghidei. 

— Diegis, îmi pare nespus de rău, începu generalul. că nu pot să-ţi dau o 
veste îmbucurătoare. Carsida şi Arghida n-au fost găsite printre captivii daci 
duşi la Roma. De altfel, numele lor nu s-a găsit pe nici una din listele de 
captivi. Știu şi eu ce să cred? Poate că soţia ta s-o fi dus în partea de 
miazănoapte a Daciei, s-o fi ascuns undeva și n-o fi ştiind că s-a încheiat 
pacea... 

Diegis îl cercetă bănuitor. Vorbi cu multă durere: 

— Puteţi fi chiar atât de nesinceri, de răi la suflete ca, după ce aţi tratat 
cu mine pacea, să nu-mi eliberaţi soția? Toți robii de la Carsidava, care au 
scăpat fugind în pădure, au spus că au văzut cu ochii lor pe soţia şi pe sora 
mea legate în fruntea coloanei de captivi. Îşi prinse capul între mâini şi, cu 
ochii umezi, îl imploră: Generale, dați-mi înapoi soţia şi sora! 

Livianus Claudius îl bătu ușor pe umăr, mișcat de zbuciumul sufletesc al 
viteazului luptător de lângă el. 

— Te asigur, Diegis, nu știu nimic mai mult decât ceea ce ţi-am spus. Te 
rog să te încrezi în onoarea unui general al imperiului. Jur pe toţi zeii, pe 
Jupiter, pe Marte şi pe Quirinus, că nici eu, nici împăratul şi nimeni din 
imperiu nu ştie ce s-a întâmplat cu cele două femei! 

Fără să mai rostească un cuvânt, Diegis se ridică frânt de durere şi ieşi. 
În curtea cetăţii îl izbi aerul rece și înmiresmat. Oftă adânc. Câteva clipe 
rămase locului nehotărât, apoi se îndreptă cu pași largi spre gardă. Ceru să i 
se scoată calul. Sări în șa și pomi singur în plină noapte, pe poteci 
singuratice, de-a dreptul peste munţi, spre Carsidava, pe aceleași cărări pe 
care mersese de multe ori cu un an în urmă, spre fiinţa după a cărei dragoste 
îi ardea sufletul. 

Când ajunse în valea Carsidavei văzu sus în cetate lumină multă. Opri 
calul mirat. Se aşteptase să nu vadă nimic pe locul unei cetăți arse. Porni în 
galop. În suflet îi răsări o rază de speranţă. Urcă drumul spre cetate, fără să 
potolească goana. În poartă îi ieşi înainte Usugus. Bătrânul auzise ropotele 
ce se apropiau. 

— Zeul cel mare să te ţină, stăpâne! Bine că ai venit, altfel mă 
pregăteam eu să te caut, la Rehidava sau la Sarmizegetusa. 

Sări de pe cal din mers. 

— Ce s-a întâmplat, Usugus? întrebă, năpădit de teamă şi totodată de 
speranţă. 


— Veste bună, stăpâne, Zeul cel mare să-ți dea viață lungă, avem veste 
de la stăpâna, de la Carsida, stăpâne! 

Nemaiputându-se stăpâni, Diegis îl prinse pe bătrân de umeri și-l scutură 
cu putere. 

— Să nu batjocoreşti chinul meu, robule, ori zeii ţi-au luat mintea și nu 
mai ştii ce vorbeşti? 

Bătrânul începu să tremure. 

— Stăpâne!... Stăpâne, să mă pedepsească Zeul cel mare! Focul din 
sufletul tău arde şi într-al meu... Uite papyrusul! Usugus începu să se 
scobească prin chimir, continuând să vorbească. L-a adus Tullius. Bietul 
copil, n-a mai avut putere și l-a luat Zeul cel mare. 

Fără să mai asculte ce spune bătrânul, Diegis luă papyrusul și-l desfăcu 
cu mâinile tremurânde. Se apropie de focul din mijlocul curţii şi citi năpădit 
de durere și dor: 

„Scumpului meu Diegis, 

de la Carsida, 

Salut şi sănătate! 

Din dragoste pentru tine, scumpul meu Diegis, şi pentru onoarea 
regelui, luată captivă mi-am schimbat numele. Nu trebuie să știe dușmanul 
că o are în mână pe soția fratelui regelui, pentru ca prin mine, ca preț al 
răscumpărării, să vă împingă să faceţi act de supunere către împăratul 
cotropitor. Rog zeii să ajute ca tu să primeşti acest papyrus mai înainte ca 
voi, tu și regele, să vă fi supus Romei. Arghida n-a putut să îndure 
captivitatea, s-a omorât cu o spadă smulsă de la un legionar, pe drumul 
spre Roma. 

Sânt sclava unui arhitect, mare constructor de drumuri şi de poduri. Se 
numește Apolodor, de fel din partea de răsărit a imperiului, din Damasc. 
Acum plecăm la Damasc, și în primăvară vom veni în Moesia, unde 
stăpânul meu construiește noi drumuri şi noi poduri. 

Tu să ai încredere în Carsida ta, dragul meu! Sosită aproape de 
Dunaris, voi fugi și nu voi întârzia să vin lângă tine, iar dacă zeii s-or 
împotrivi, nimic nu mă va opri să plec după Arghida. Să-ţi povestească 
Tullius tot ce-au făcut zei şi Daizus pentru mine. Numele meu cel nou este 
Malva 

Tu, Diegis, soțul meu drag, să fii tare şi să mă aștepți cu încredere 
nestrămutată!" 


Diegis privi lung papyrusul. Îl întoarse pe partea cealaltă. Parcă simţea 
în mâna lui mâna caldă, catifelată a Carsiei. Papyrusul fusese în mâna ei, îl 
încălzise mâna ei, îl strânsese mâna ei şi-l udaseră lacrimile ei. Îl duse la 
gură şi-l sărută cu dragoste și dor. Căută prin întuneric pe bătrân. 

— Unde eşti, Usugus? 

— Aci, stăpâne! răspunse bătrânul. 

— Adu-l pe Tullius, scoală-l din somn! 

— Nu pot să-l mai aduc, stăpâne. 

— Cum aşa? De ce nu poţi? 

— El este plecat sus, la Zeul cel mare... ţi-am spus adineauri, 
stăpâne!... 

— A murit? De ce, ce s-a-ntâmplat? Nu ţi-a mai spus nimic? 

— Mi-a spus puţin, stăpâne, căci abia mai putea să vorbească. Mi-a spus 
că el și Daizus au mers după stăpâna până departe, la Roma. Tullius a venit 
să ne aducă veste de la ea. Când a sosit, abia se mai târa. Slăbise de 
rămăsese numai o umbră, era plin tot de bube urâte, din care îi curgea o 
zeamă cu miros greu, tuşea și scuipa sânge. S-a dus... n-am mai avut timp 
să-l îngrijim!... 

— Şi cu focul acesta, aşa de mare, în puterea nopţii, ce voiai să faci? 

— Să-l ard, stăpâne! Mai sânt aici câţiva robi care au scăpat, mă ajut cu 
ei, vrem să ridicăm la loc casele cetăţii, poate că o să sosească şi stăpânul 
Sarmis. 

Câtva timp, ammdoi tăcură. Diegis rămase cu privirea aţintită asupra 
tăciunilor ce se mistuiau şi a flăcărilor ce jucau, schimbându-se într-una. 
Din pădurile din apropiere se auzeau ţipetele păsărilor de noapte. De după 
crestele munţilor se ridica încet luna. Gândul îi alerga departe, peste apa 
Dunarisului, în Moesia. Aşa cum scrisese în papyrus, Carsida poate că şi 
sosise acolo cu arhitectul, stăpânul ei. 

— Ce-i de făcut, bătrâne? întrebă el, deşi nu vedea ce sfat ar fi putut să-i 
dea robul. 

— Știu eu, stăpâne? Să ne rugăm Zeului cel mare să ne-o aducă! 
murmură bătrânul. 

Ca săgetat, Diegis bătu cu piciorul în pămâmt. Își strânse pumnii. 

— Zeul cel mare nu ne-o aduce dacă nu pornim noi după ea! Eu am 
plecat, bătrâne! 

Cu pași mari şi hotărâți, se îndreptă spre cal şi sări în șa. Porni spre 
poartă în galop și se pierdu pe drumul ce cobora în vale. 


— Ai grijă pe-aici, Usugus! îi strigă din depărtare. 

— Să te-ajute marele Zamolxis, stăpâne! 

Când ajunse la Rehidava, tocmai se lumina dp ziuă. Îi trezi pe Dagio şi 
pe Ozio. Stătu mult de vorba cu ei. Soarele trecuse de prânz când cei doi 
luptători greu încercaţi, pregătiți pentru drum lung, ieșiră în trapul cailor din 
cetate și se îndreptară spre munţi. Puțin mai târziu, Diegis porni în galop 
către Sarmizegetusa. Îl găsi pe rege trist. Condiţiile păcii îl zdrobiseră. 
Decebal părea mai îmbătrânit, mai slăbit. Era neodihnit. Îi arătă papyrusul 
Carsidei și-i povesti tot ce aflase de la Usugus. 

Târziu, regele, după ce-l privi lung, cu ochii umezi, rupse tăcerea. 

— Vezi ce mi-ai făcut, Diegis? Soţia ta și-a dat seama că tu vei săvârşi o 
greşeală! Nu trebuia să încheiem o pace umilitoare. Am pierdut o mare 
parte din ţară, vom avea cohortele dușmane în cetățile noastre! 

Regele păși câtva timp îngândurat, în lungul încăperii apoi se opri în faţa 
lui Diegis şi-l privi aspru. Vorbi cu durere adâncă: 

Tu, Diegis, tu și Marele preot, prin slăbiciunea mea aţi pregătit drumul 
pe care puhoiul legiunilor și cohortei romane vor încerca să înece în sânge 
vitejia poporului dac și să-l subjuge! 


CAPITOLUL IV 
ACELAȘI SCOP, ACEEAȘI ACŢIUNE 

Luptându-se cu munţii, când sărind sprinten peste pragurile de stânci 
ascunse sub apă, când îngustându-se până la sugrumare și fierbând ca în 
nişte „cazane", bătrânul fluviu Danuvius îşi potolea învolburarea îndată ce 
sărea peste ultimele stânci şi praguri, care păreau anume puse să-i oprească 
înaintarea, întocmai ca niște „porţi de fier", apoi îşi continua domol drumul 
în lungul văii, ce se lărgea tot mai mult. Uriașul fluviu îşi croise un drum 
uriaş printre stâncile prăpăstioase ce-i străjuiau calea. 

După încheierea păcii cu Decebal, Traian a socotit că e numai chestiune 
de timp până la desăvârşirea subjugării complete a Daciei și transformarea 
ei într-o provincie romană. El era om de acțiune și nu stătea prea mult pe 
gânduri înainte de a lua o hotărâre. De aceea, nici nu se terminase tratativele 
de pace purtate de Diegis cu Livianus Claudius, când Traian luă hotărârea 
de a arunca un pod solid peste marele fluviu, pe care să-l făurească cei mai 
iscusiţi constructori. Încredinţase conducerea lucrărilor renumitului arhitect 
Apolodor, specialistul care studiase în taină malurile şi adâncimea fluviului, 
pentru a găsi poziţia cea mai favorabilă. Locul cel mai bun a fost găsit între 
castrul Egeta din Moesia și cetatea Drubeta din Dacia, Aci, după ce iese 
obosit din lupta cu munții, bătrânul fluviu îşi lărgeşte albia, potolindu-și 
talazurile înspumate. 

Egeta şi Drubeta stăteau faţă-n faţă și se priveau peste oglinda lucioasă a 
fluviului, care le despărțea pe o lăţime nu mai mare de opt sute până la o 
mie de pași. Și Egeta, și Drubeta erau înconjurate de coline împădurite, ale 
căror înălțimi coborau în trepte până la fluviu, formând în jurul lor câte-un 
uriaş amfiteatru. În fiecare din aceste amfiteatre, în primăvara anului 
856136! de la întemeierea Romei, se instalaseră şantiere ce se întindeau până 
departe. Se pornise lucrul în grabă şi se lucra în şi mai mare grabă. Chiar 
din primul an, zidăria celor două capete ale podului a și fost ridicată, iar în 
anul următor, podul începu să înainteze din două părți către mijlocul 
fluviului. În cele două şantiere mișunau mii de sclavi, de meşteri, de 
supraveghetori şi de legionari, într-o încordare ce nu cunoștea odihna. 


— Ridică, Sarmis, și ai grijă să nu-ţi mai prindă piciorul. 

Vitellius, cu lanţuri la picioare, cu barba crescută în dezordine şi cu 
părul lung, ce-i cădea în plete încurcate până peste umeri, se aplecă să 
apuce grinda grea de lemn. 

— Stai, nu ridica până când nu sânt și eu gata. Aşa, acum hai sus și 
arunc-o o dată cu mine. 

După un balans mare, amândoi o sloboziră în aceeași clipă, și grinda se 
duse rostogolindu-se peste celelalte lemne. 

Câtva timp rămaseră în picioare, privindu-se unul pe altul, cu uşoare 
zâmbete, pline de amărăciune. Feţele lor erau triste. Durerile din suflete le 
crestaseră cu urme adinei. Oftară din greu, apoi se aplecară să ridice altă 
grindă. 

— Haide, Vitellius, că nu știi de unde răsare câinele de supraveghetor, 
spuse Sarmis, ca un îndemn. 

De la Viminacium, de când lî se spusese că amândoi au fost făcuţi de 
împărat, „servus publicus", Sarmis nu-i mai spusese lui Vitellius nici 
„stăpâne" şi nici „tribune"”. Urmase apoi momentul tragic, când pe umerii 
lor goi se aplicase fierul înroșit cu semnul de sclav public. Un timp, până la 
începerea lucrărilor de construire a podului, amândoi lucraseră pe șantierele 
de drumuri din lungul fluviului. 

Continuară să arunce grinzile, cu încetineala obișnuită a marilor șantiere. 
Soarele se ridicase repede și căldura se înteţise. Cu picioarele goale și cu 
tunicile rupte fâșii, vântul îi mai răcorea puţin. De pe frunţile și feţele lor se 
scurgeau încet broboane mari de sudoare. În jurul lor— aceleaşi mişcări, 
aceleași chipuri ofilite şi triste, aceleași trupuri îmbrăcate în zdrenţe: sclavi 
publici. 

Vitellius se opri şi se aşeză pe un buştean de brad. Îi făcu semn și lui 
Sarmis să se aşeze. Îşi vârî mâna sub tunică și, din buzunarul ascuns în 
dreptul pieptului, scoase un papyrus, pe care îl sărută îndelung, apoi începu 
să-l citească, sprijinindu-se cu coatele pe genunchi: 

„Lui Vitellius, nefericitul meu drag, 

de la Apronilla, 

dragoste şi speranță. 

Dragostea mea pentru tine, scumpul meu Vitellius, mă face să fiu tare și 
să aştept hotărârea zeilor. Dacă şi tu îmi păstrezi aceeași dragoste, scumpul 
meu, îţi cer să fii tot atât de tare. Cluvianus îţi va povesti tot ce s-a petrecut 
în acea noapte, când tu n-ai mai venit. Dacă știi încotro vei fi dus, spune- 


mi, ca atunci când voi fi liberă să știu în ce parte să te caut. Să fii tare, 
nefericitul meu drag și, așteptând încercările pe care ni le mai pregătesc 
timpul şi zeii, să facem totul ca să fim din nou împreună și pentru 
totdeauna." 

În fiecare zi, în momentele de odihnă, Vitellius scotea papyrusul şi-l 
citea. În astfel de clipe o simţea pe Apronilla lingă el, se mai liniştea, îi mai 
creștea speranța. După ce termină de citit, ridică încet capul şi privi departe 
colinele îmbrăcate în verdele vesel al lunii mai. Rămase mult timp astfel, 
nemișcat. Sarmis se apropie de el și puse mâinile pe umerii lui plini de răni. 

— Te chinuiești prea mult! Nu trebuie să te lași năpădit de durere! Nu 
sânt destule mizeria şi munca de robi la care sântem supuși aici? Tu ştii că 
şi sufletul meu e plin de aceeași suferință, dar caut să mă înving; mi-a 
împietrit durerea. Întotdeauna am nutrit credinţa că în viaţă, după un rău, 
după o nenorocire, nu întârzie să vină binele, să apară o bucurie. Atâta timp 
cât mai trăim, cât mai sântem sănătoși, cât mai păstrăm în suflete dorul 
după cei dragi și după libertate, nu trebuie să socotim că totul este pierdut. 

Vitellius se întoarse spre el. Îi vorbi cu amărăciune. 

— Da, ai dreptate, nici sufletul tău nu poate să fie mai puţin îndurerat. 
Dacă ai fi avut tăria să te desprinzi de mine și să rămâi în Dacia, ai fi fost 
acum liber. 

— Un trădător liber! șopti Sarmis. 

— Unii judecători spun că scopul scuză mijloacele. 

— Fiecare se poartă după cum îi este sufletul. Strângându-și pumnii, 
Vitellius se ridică în picioare, revoltat. 

— Priveşte-mă, Sarmis! Priveşte ce-a ajuns tribunul fericit şi îndestulat 
de altădată! Nu m-am gândit nici odată că-mi va fi dat să gust din plin 
răutatea acelora care conduc imperiul. Tu nu-ţi dai seama câtă amărăciune, 
câtă disperare şi câtă revoltă s-au strâns în sufletul meu de când Livianus 
Claudius mi-a spus că sânt arestat! Ah, dacă aș avea putere, aş sfărâma tot 
pământul! Pentru ce să mai trăiesc o astfel de viață? 

— Potoleşte-te, Vitellius, nu-ţi foloseşte la nimic! 

— Să fi hotărit oare zeii, al căror nume mă mir că-l mai rostesc, să fi 
hotărât ei că viaţa mea se va sfârși în sclavie, că noi - tu şi eu - vom trăi 
împreună, ca sclavi publici? 

Sarmis îi aruncă o privire plină de înţelegere. 

— Lasă-i pe zei, de ce le atribui ceea ce nu au? Statui de piatră, ei nu râd 
şi nu plâng niciodată. Tot ceea ce se petrece e făcut de om. Dacă fiecare 


sclav ar ști cum să-și răscumpere viaţa, ar dispărea dintr-o dată tot ce este 
rău pe lumea asta. Plutarh spunea că de mii de ani omul și-a îmbogăţit 
cunoştinţele veac după veac, dar sufleteşte n-a câştigat mai nimic. 

Dintre buştenii din apropiere se auzi mârâit surd. 

— Ti-am spus, Sarmis, că nu i-ai dat un nume prea potrivit căţelului, 
unii or să spună că-ţi baţi joc de zei. 

— De ce? în primul rând, Eros este numele unui zeu grec, și nu roman, 
şi-n al doilea rând, cățelul Eros mă poate ajuta în situaţii grele, pe când zeul 
Eros e doar un nume care nu poate să-mi facă nimic. 

Căţelul începu să latre cu furie. Sarmis sări în picioare. Îl urmă şi 
Vitellius. De după o stivă de lemne se ivi supraveghetorul coloanei de 
transporturi, Granius. 

— Lua-v-ar Proserpina, am să vă pun în furci, sclavi împuțţiţi şi leneşi! 

Pe spatele lor începură sa cadă lovituri dese de flagrun'%7:. Prin găurile 
tunicilor zdrenţuite se vedeau urmele roşii și rănile unor lovituri mai vechi. 
Începură să ridice şi să arunce grinzile de lemn, năpădiți de ură şi de 
neputinţă. 

Granius porni călcând apăsat şi şchiopătând, de se cutremura pământul 
sub picioarele lui. Avea trupul mare, greu și musculos, ca al unui gladiator, 
față de brută şi priviri pline de răutate. În tinereţe se vânduse ca gladiator şi 
luptase mult în circuri, unde își pierduse ochiul drept și coapsa piciorului 
stâng. Pe obraz, de la ureche până la barbă, avusese o tăietură adâncă, care 
îi lăsase o cicatrice urâtă. 

Mult timp ridicară şi aruncară grinzile fără să vorbească. Târziu, Sarmis 
rupse tăcerea. 

— Bruta de Granius! Am să-l învăţ pe Eros să sară în gâtul celor care mă 
lovesc, spuse el simțind încă pe spate durerile loviturilor de flagrun. 

—Da, ocupându-te de el, mai uiţi de suferință. Dacă este ceva adevărat 
în numele Eros - zeul dragostei - este faptul că tu iubeşti cățelul, iar el s-a 
atașat de tine. Îţi primeşti răsplata pentru primejdia prin care ai trecut 
salvându-l din valurile Danuviusului. 

Sarmis lăsă grinda și scuipă în mâini. 

— Îmi place numele: Eros. Aş fi putut să-i spun Ursus, Se face voinic şi 
puternic ca un urs, sprinten şi ager ca un lup. Necazul e altul: Eros crește, se 
măreşte, va mânca tot mai mult. Poate că și eu şi el va trebui să ne rugăm de 
tine să ne dai câte ceva. Cu sărăcăcioasele noastre porții... 


— Haide, ridică grinda! Granius poate că încă ne pândește. Vei mai 
munci mult aici până când Eros te va apăra şi va gâtui bruta. 

Vitellius se aplecă și apucă grinda. 

— Crezi? Eu sper că la toamnă să beau vin nou la Carsidava. 

— Ce i-ai face lui Granius dacă l-ai avea în mână? întrebă Vitellius, 
lăsând lemnul şi îndreptându-se. 

— Cred că mi-ai pus întrebarea așa, numai ca să nu taci. Ce mai e 
nevoie să-ți spun? Răutatea omenească nu cunoaște limite, nici în ce 
priveşte adâncimea, nici întinderea ei. Îmi explica adesea Plutarh: nu există 
om bun și om rău în adevăratul înţeles al cuvântului. Totul depinde de 
situaţia în care se găseşte fiecare. Atâta timp cât pe lume vor exista stăpâni 
şi sclavi, bogaţi şi săraci, conducători şi conduși, va exista şi binele și răul. 
Tu trebuie să recunoşti, Vitellius, că ai început să înţelegi ce este bunătatea 
numai după ce ai pierdut-o pe Apronilla şi mai ales după ce ai devenit sclav. 
Cât despre răutate... tu singur mi-ai spus ce-ai făcut în Bithynia, înainte de 
a fi întâlnit-o pe ea. 

Vitellius nu mai spuse nici un cuvânt. Se aplecă și apucă din nou cu 
putere capul grinzii de la picioarele lui. 

Șantierul podului dintre Egeta și Drubeta nu era unul, ci două, sau mai 
bine zis un şantier dublat la cele două capete. De o parte și de alta a 
fluviului se transportau aceleași materiale, în aceleași cantități, se foloseau 
oameni cu aceleaşi meşteşuguri şi se executau aceleași lucrări. Construcţia 
podului se începuse de la ambele capete în același timp. Numai paza era 
mai întărită la Drubeta, de teama atacurilor cetelor de daci, care încă se mai 
ascundeau prin păduri și prin munți. 

Toată munca grea se executa de către sclavi și captivi aduși din toate 
provinciile imperiului. Organizarea lucrului și disciplina pe şantiere erau în 
mâna militarilor, iar conducerea şi controlul lucrărilor o aveau meșterii de 
toate specialităţile: fierari, dulgheri, zidari, pietrari; plebei sau liberţi, plătiți 
cu ziua. Mulţi meşteri liberţi fuseseră sclavi tot pe şantiere. 

De fiecare parte a fluviului, șantierul era împărțit pe lagăre, pentru o mai 
ușoară organizare şi supraveghere: lagărul dulgherilor, lagărul pietrarilor, 
lagărul fierarilor, cel al zidarilor, al transportatorilor şi altele. Fiecare lagăr 
era împărțit în două, pentru sclavi și pentru cei liberi. Cei mai mulţi 
meșteșugari liberi locuiau în barăci, bordeie sau corturi, cu familiile, în 
afara șantierului. Fiecare lagăr era închis cu gard şi păzit de legionari. Nici 
un sclav nu putea să părăsească lagărul fără o învoire specială. 


Captivii daci făceau parte mai mult din lagărul dulgherilor și cel al 
fierarilor, socotiți buni meşteri făurari în fier și în fasonarea lemnului. Prea 
puţini se găseau în coloana de transporturi. Sclavii din provinciile dinspre 
miazăzi erau renumiţi tăietori în piatră şi buni zidari. 

Pe șantiere se lăsaseră umbrele amurgului. Văile munţilor din jur 
căpătaseră un fond albastru-violet, ce se deschidea într-un albastru-verzui 
spre creste, până se pierdea în culoarea cerului. Trudiţi de muncă, sclavii 
din coloana de transporturi se înapoiaseră în lagăr. Aşezaţi pe bușteni, pe 
blocuri de piatră sau întinși pe iarbă, unii stăteau deoparte tăcuţi, alții, 
adunaţi în mici grupuri, povesteau sau spuneau glume, în așteptarea cinei 
mizerabile: o zeamă neagră, greu mirositoare şi o bucată de pâine tot atât de 
neagră și tare ca piatra. 

Ceva mai la o parte, Sarmis stătea pe un buștean și își trecea timpul 
jucându-se cu Eros. Căţelul se ridica în două labe când Sarmis sălta mâna, 
ca şi cum i-ar fi dat ceva, sau alerga bucuros după piatra pe care o arunca, și 
i-o aducea înapoi. La câţiva paşi mai departe, Vitellius stătea trist, adâncit în 
gânduri. Nici nu văzură sosirea lui Granius şi a şefilor de echipe. Fiecare 
din cele opt echipe de transporturi avea câte-un șef, și el tot sclav, însă un 
sclav slugarnic, mincinos și crud. Șeful coloanei de transporturi ţinea în 
mână o bucăţică de seîndură albă, pe care scrisese ceva. Strigă cu voce 
răgușită să se adune sclavii. În câteva clipe, în jurul lor se făcu un cerc 
compact de oameni îmbrăcaţi în zdrenţe. Granius începu, silabisind, să 
citească de pe seîndură: 

— Lentulus, Demetrios, Strombix, Servius, Thorund, Hammonius, 
Buziris şi Sarmis. 

Toţi cei strigaţi ieşiră în faţă, în zornăiala lanțurilor de la picioare. 

Sclavii ştiau ce va urma. În spatele lui Granius erau stâlpii de tortură, şi 
lângă ei - șefii de echipe. Supraveghetorul se întoarse şi, trosnind din bici, 
începu să tipe răgușit: 

— Ce mai așteptați, legaţi-i pe câinii ăștia, așa cum v-am spus, că vă 
trimit și pe voi în Infern, la Proserpina! 

Fiecare sclav din cei strigaţi fu luat de un șef de echipă şi legat la un 
stâlp. Ceilalţi, în cerc, priveau cu pumnii strânși, într-o încordare plină de 
neputinţă şi de revoltă. Pe Vitellius îl agăţară de un stâlp, legat de ambele 
mâini, iar pe Sarmis de amândouă picioarele. Alţii au fost legaţi numai de 
câte-o mână ori de câte-un picior, sau de o mână și un picior. La unul din 
stâlpi, un şef de echipă se învârtea în jurul sclavului Servius, neputându-se 


hotărî să-l lege. Servius era tânăr, avea faţă de copil, cu ochii mari şi negri, 
cu părul bogat, lung și ondulat; avea o privire nevinovată. Granius îi zări. 
Se îndreptă spre ei, cu mugete de fiară. 

— Iartă-l, Granius, e un copil nevinovat! se rugă șeful de echipă pus să-l 
lege pe Servius. Era un sclav cu sufletul bun, cu totul aparte față de ceilalți 
aleşi să conducă echipele. N-a făcut mai nimic... o greșeală, o copilărie... 
Nu mă lasă sufletul să-l leg! Nu-i destul că trăiește ca sclav? 

— Ce vorbeşti, Cratinos? ţipă Granius. Atunci, tu l-ai trimis să doarmă 
în tufele de bozii? 

— Iartă-l, Granius, copilul e bolnav! Bate-mă pe mine în locul lui, 
murmură Cratinos. 

Granius plesni cu putere din bici. Îl privi pe Cratinos pe sub pleoapele 
înroşite și, cu buzele strânse, se apropie de el. 

—Vrei să vadă toţi că nu mă joc? Uite, te-nvăţ eu cum se bate un sclav! 

Granius începu să-l lovească cu biciul unde nimerea. Pe măsură ce 
lovea, îi creștea mânia. Văzând că biciul e prea lung și se înfășoară pe 
trupul lui Cratinos, îl aruncă, luă flagrunul și continuă să-i tragă lovituri mai 
puternice. Cei din jur se uitau îngroziţi. Târziu, obosit, se opri, suflând greu. 
Îşi şterse sudoarea cu mâneca tunicii, strigând în acelaşi timp: 

—Unde e Decius? Să vie aici Decius! 

Din spate apăru un sclav mătăhălos, aproape gol, cu capul mare și ceafa 
groasă. 

— Să-ţi scoţi lanţul de la picioare, te fac pe tine şeful echipei lui 
Cratinos! Dar mai întâi, leagă sclavul ăsta leneş de stâlp, cu capul în jos. 

Ca şi cum atâta așteptase, Decius înşfacă trupul plăpând al lui Servius şi- 
] legă cu o frânghie. 

—FEi, ce staţi? strigă Granius spre ceilalți şefi de echipe, loviţi-i, momâi 
nenorocite, altfel vă arăt eu! Fiecare să dea câte douăzeci şi cinci de lovituri 
de flagrun cu toată puterea, că de nu, îl mângâi eu până-i sare sângele din 
piele! 

În liniştea nopţii începură să răsune pocnetele de flagrunuri pe trupurile 
goale ale sclavilor legaţi. Mai tare lovea Decius, întărâtat de ţipetele lui 
Servius, și pe faţa lui își făcuse loc plăcerea bestiei satisfăcute. De la 
primele lovituri începu să ţâșnească sângele. Unii strigau, alţii blestemau, 
înjurau, amenințau, la început cu voce tare, apoi din ce în ce mai slabă, până 
nu se mai auziră decât gemete rare. După cea de a douăzeci și cincea 


lovitură, fiecare șef de echipă trecu la o parte şi începu să se şteargă de 
sudoare. 

Granius se retrase satisfăcut cu câțiva paşi mai la o parte. 

— Cine vrea ca mâine seară să fie în locul câinilor ăștia, să nu-și vadă 
de lucru! 

Se întoarse și porni, urmat de șefii de echipă, printre care era acum şi 
Decius. 

Abia se depărtaseră puţin, şi ceilalți sclavi săriră să dezlege de pe stâlpi 
victimele. Vitellius şi Sarmis nu scoseseră nici un cuvânt cât timp fuseseră 
loviți. Cu rănile sângerânde, amândoi se lungiră pe părmânt, şi acolo 
rămaseră mult timp. În această seară, ca și în multe seri de altfel, o parte din 
sclavii din coloana de transporturi n-au mai putut să mănânce nici porția 
mizerabilă de zeamă neagră. Până târziu după miezul nopţii s-a auzit 
foșnetul paielor întinse pe pământ în bordei, produs de mișcările acelora ale 
căror suflete erau adânc frământate și îndurerate. 

Prin gura îngustă a bordeiului intra un zumzet surd. Era muzica nopților 
de mai. Afară - ţârâitul greierilor şi al altor gângănii de noapte și parfumul 
florilor, înăuntru - gemete și oftaturi adânci, miros greu și înecăcios, trupuri 
murdare şi pline de răni, suflete chinuite. 

În zilele de sărbătoare, activitatea încordată care se desfăşura tot timpul 
săptămânii pe şantiere înceta cu totul. Duminica, sclavii erau lăsaţi să umble 
liberi prin tot șantierul. Porţile lagărului erau deschise, numai dincolo de 
gardul ce împrejmuia șantierul nu se putea strecura nimeni nevăzut de 
străjile postate la colţuri şi de-a lungul împrejmuirii, în astfel de zile, fiecare 
sclav îşi petrecea timpul în felul lui: unii îşi spălau şi îşi cârpeau hainele și 
încălțămintea, alţii se odihneau întinși la soare, sau își îngrijeau rănile 
căpătate în timpul lucrului ori provocate de loviturile de flagrun ale 
supraveghetorilor; însă cei mai mulţi se îndreptau spre taberne. În jurul 
tabernelor se aduna, în afara şantierului, mulțimea celor liberi: meseriaşi, 
liberţi!38!, soldaţi, muzicanți, saltimbanci, negustori ambulanți, unde se 
înjgheba un adevărat bâlci. În aceleași locuri, însă în interiorul şantierului, 
se îngrămădeau sclavii. Prin mijlocul acestei mulțimi trecea gardul întărit, 
în lungul căruia pe mai multe sute de pași erau presărate câteva taberne, 
care-i puteau servi atât pe cei liberi, din afară, cât și pe sclavii din șantier. 


După-amiaza, animația era mai în toi. Iabernele se umpleau de clienţii 
care mâncau și chefuiau, pe pajiști cântau muzicanți şi se încingeau jocuri, 
saltimbancii ofereau privirilor agerimea mișcărilor și istețimii lor, uimind 
prostimea, la colţuri de drumuri se postau cerșetorii, care cereau milă și 
ajutor de la trecători, şi printre gloata ce circula în toate părţile umblau 
ambulanţii, strigând în gura mare și lăudând marfa: dulciuri, limonada, 
fructe și nenumărate obiecte de găteală. 

În apropierea tabernei „La fericirea sclavilor” era târgui obiectelor 
ieftine, vechi sau noi: obiecte lucrate cu mult talent şi tot atâta răbdare, din 
lemn, din piatră, din piele sau din paie împletite. Cum sclavii nu puteau să 
vândă - ei nu puteau să fie posesori de obiecte de vânzare - întotdeauna se 
găseau aici mijlocitori, care se ofereau să facă pe vânzătorii, oprind în 
schimb o parte din preţul obţinut după multă tocmeală. Şi nu erau rare 
cazurile în care sclavul primea o parte infimă din ceea ce încasase 
mijlocitorul. De obicei, fiecare sclav sau grup de sclavi îşi avea vânzătorul 
plebeu!39* sau libert, care se îngrijea de plasarea obiectelor şi cu care 
înţelegerea era făcută pentru o parte fixă. 

Pe şantier devenise o adevărată patimă, poate rămăsese singura dorință 
la care mai visa un sclav: să intre duminica în tabemă, să bea vin şi să 
mănânce slănină, fripturi și cârnaţi. Atât de mult îi stăpânea această dorinţă, 
încât în tot cursul săptămânii nu se gândeau la altceva decât ce să mai facă 
pentru a obţine câţiva quadranţi!“0* cu care să se ducă la tabernă. Fiecare 
meşterea câte-un obiect atrăgător, ca să-l vândă cât mai repede și cu un preţ 
cât mai bun. Dar nu numai meşterirea obiectului îl stăpânea pe sclav, ci şi 
grija unei ascunzători sigure. În lagăr şi în bordeiele sclavilor se fura mult, 
aproape tot ce scăpa de sub pază. Singura scăpare era găsirea unui loc cât 
mai tainic, prin curtea lagărului: în pământ, prin buruieni, printre pietre şi 
oriunde nu-și putea cineva închipui. Şi nu erau rare cazurile când, lucrurile 
furate fiind recunoscute de păgubaș, se încingea cearta și bătaia, care adesea 
ajungeau până la răniri grave şi chiar la lovituri mortale. 

Duminică, cea de-a opta zi după idele lui iunie, după amiază, pe un 
soare arzător, o mulțime pestriță se îngrămădise în jurul taberelor, pe 
drumurile şi pe pajiștile din apropiere. Căldura și praful lăsau urme murdare 
pe chipurile lor. Șiroaie de sudoare amestecată cu praf se scurgeau pe feţe, 
pe gâturi şi pe piepturi, până dispăreau sub îmbrăcăminte. Dar mulțimea nu 
lua în seamă nici căldura şi nici praful. Din toate părţile izbucneau hohote 
de râs, strigăte, glume, cântece și voie bună. 


În această îngrămădire și forfotă se puteau deosebi ușor doi oameni, care 
după îmbrăcăminte păreau a fi greci sau macedoneni, iar după chipuri și 
mers se asemănau cu dacii. Mergeau încet, ţinându-se de mână, oprindu-se 
din loc în loc în părțile unde era mai mare îmbulzeala. Priveau cu grijă în 
jur şi cercetau neîncetat feţele celor pe care îi întâlneau, deşi se străduiau să 
arate cât mai mult ca doi gură-cască rătăciţi prin mulțime, învârtindu-se fără 
rost. După ce trecură de taberne, coborâră pe drumul ce ocolea șantierul, 
spre lagărul dulgherilor, şi se îndreptară către un pâlc de fagi sub care era 
strânsă lume multă. Până departe răsunau strigătele celor din mijlocul 
adunăturii. 

— Trăiască saltimbancul, vreau să ne arate ce poate! auziră o voce 
groasă. 

— Haide, saltimbancule, că şi banii noştri sânt buni! urmă altul, cu ton 
mai potolit. 

Cei doi se apropiară cu multă curiozitate. 

— Ce mai aştepţi, mă? se răsti un trac cu umeri laţi și fălci puternice. 
Dacă te mai laşi mult rugat, pumnii mei nu vor întârzia să-ţi mângâie 
fălcile! Pe toţi zeii, saltimbancule, nu râde, că nu glumesc! 

— În cinstea lui Saturn, saltimbancule, arată-ne ce ştii, îl rugă o femeie. 

— Nu poate acum, spuse altul, cu căutătură vioaie și accent de grec, 
fiindcă el lucrează cu zeii cei răi, şi pe căldura asta zeii lui dorm buștean , c- 
au băut prea mult vin de Chios. 

Mulțimea izbucni în hohote de râs. 

— 'Tăceţi din gură, frate, că-l zăpăciţi de tot, nu vedeţi că se pregăteşte? 
strigă o bătrânică cu voce piţigăiată. 

— Tăceţi din gură, frate! o imită unul pe bătrână, exagerând piţigăiala 
ei. 

Din nou cei din jur izbucniră în hohote. 

Cu un zâmbet uşor în colţul gurii, liniştit şi fără să privească pe cei din 
jur, saltimbancul lăsă din spate cutia şi măsuţa pliantă şi le așeză pe un loc 
mai neted. Scoase din cutie mai multe obiecte pe care le puse într-o anumită 
ordine. Era învăţat cu mulțimea de curioși şi nu lua în seamă nici laudele și 
nici amenințările lor. Ştia că la început sânt mulţi, iar la sfârşit, la plată, 
rămân puţini. Continua să se ocupe cu aranjatul. Deodată, se auzi un ciripit 
de vrabie, urmat de o fluierătură de mierloi, apoi un cântec de pitpalac. 
Miraţi, cei mai din faţă se uitară la cei din spate. Pe chipul saltimbancului 
nu se mișca nici un mușchi. Priviri pline de admiraţie se îndreptară asupra 


lui. Începu apoi să latre furios, și de jos i se răspunse cu alt lătrat. Abia 
acum mulțimea văzu între picioarele lui un căţel negru, cu guler alb și pete 
roșcate, care se ridică în două labe, lătrând şi dând bucuros din coadă. 

— Dacă vreţi să vedeţi ceva frumos, daţi-vă la o parte şi faceţi loc mai 
larg în jurul mesei! le spuse cu ton plin de voie bună. Dacă staţi îngrămădiți 
pe mine, n-au pe unde să mai vină zeii cei răi... care abia s-au trezit din 
somn... 

— Umblă mai repede, saltimbancule! strigă unul împingând mulțimea să 
se dea înapoi. 

Cu aceeași linişte, saltimbancul se aşeză în dreptul mesei, frecându-și 
mâinile. 

— Dodo, sântem gata, treci la masă! 

Căţelul făcu un ocol şi se așeză în față, stând pe labele dinapoi, în 
aşteptare. 

— Așa, uite, să duci cutia asta la o fată frumoasă! Dodo luă cutia în gură 
şi se întoarse spre mulțime, dând din coadă. Se uită în toate părţile şi se 
hotărî repede, pomi în fugă spre o fată cu privirea luminoasă, veselă, 
zâmbitoare. Ajuns în faţa ei, se ridică în două labe și, cu cutia în gură, 
începu să latre înfundat. Râzând, fata luă cutia, o deschise şi scoase din ea o 
panglică pentru strâns părul. 

— Bravo, bravo! strigau unii, bătând din palme. 

— Şi-a găsit fata, iubitul! spuse unul. 

— Ştie să aleagă Dodo! strigau alţii, mai mucaliţi. Saltimbancul ridică 
mâinile, cerând linişte. 

— Uite, Dodo, să duci cutia asta unui bătrân! Căţelul își roti capul în jur 
şi porni spre un sclav încărcat de ani. 

— Caută în cutie, vreau să ştiu ce ţi-a dat! strigă cineva, văzând că 
bătrânul nu se hotărăște s-o deschidă. 

— Scoate aurul și pietrele scumpe, sclavule, să le vedem şi noi! îndemnă 
o femeie. 

Bătrânul ridică încet capacul. Din cutie sări afară un şoricel alb. Aruncă 
repede cutia din mână. 

— Prinde șoarecele, bătrâne, ţi l-a trimis Proserpina din Infern! glumi un 
decurion. 

Mulțimea izbucnise în hohote de râs. Unii fluierau, alţii strigau, băteau 
din palme. Spre mirarea lor, șoricelul nu căută să se ascundă în iarbă, ci, 
luptându-se cu obstacolele, se îndreptă spre căţel. Dodo întinse laba, și 


şoricelul începu să se urce repede. Se opri pe nasul cățelului, se ridică pe 
lăbuţele dinapoi și începu să se şteargă la botişor cu lăbuţele din faţă. Toţi 
amuţiră, uimiţi de ceea ce vedeau, apoi, ca la un semnal, izbucniră din nou 
în strigăte de laudă. 

Dodo rămase un timp în această poziţie, dând bucuros din coadă, se 
întoarse, ridică botul la înălțimea mesei, și șoricelul sări pe ea, mergând 
drept la o cutie pe care se urcă, se așeză din nou în două labe şi continuă să- 
şi şteargă mustăţile. Aplauzele și laudele nu mai conteneau. 

Saltimbancul nu luă în seamă bucuria curioşilor din jur. Privea 
nerăbdător peste capetele lor, se întorcea şi cerceta pe cei din spate, ca şi 
cum ar fi căutat pe cineva. 

— Haide, saltimbancule, mai ştii ceva? strigă un legionar din faţă, un gal 
cu părul blond-roşcat și cu mustăţi lungi de-i ajungeau până la urechi. 

— Mai mult ştie cățelul decât el, spuse un trac cu voce groasă. 

—Dă-i drumul, meștere, dacă vrei să vezi un asi4l! de la mine, îl 
îndemnă un libert proaspăt scăpat din sclavie. 

Saltimbancul ocoli masa și trecu în față, suflecându-și mânecile. Dodo îl 
urmă, lătrând nerăbdător. Se așeză în mâini, în echilibru, cu picioarele în 
sus. Dodo se săltă și el numai pe labele din faţă. Saltimbancul începu să 
umble numai în mâini. Dodo făcu la fel, numai pe labele dinainte. După 
câteva ocoluri prin faţa mulțimii, saltimbancul făcu un salt cu mâinile, 
descrise un arc de cerc spre spate și sări drept în picioare. Dodo, cu aceleași 
mișcări, căzu pe patru labe, continuând apoi să dea din coadă și să se uite la 
cei din jur. 

— Bravo, saltimbancule! Bravo, Dodo! se auzi din multe părți. 

Cei din spate se înghesuiau tot mai mult să ajungă în faţă. 

— Saltimbancule, ai de la mine zece sesterţi, dacă-mi spui că Dodo a 
fost băiatul tău, şi vrăjitoarele ţi l-au prefăcut în câine! 

Fără să-i răspundă, îl privi lung pe libianul ce făcuse propunerea și care 
se apropiase de el duhnind a vin prost. 

— Dacă vreţi să mai vedeţi ceva, aşteptaţi până vine ajutorul meu şi nu 
mai vorbii de sesterți, că poate nici nu i-aţi văzut. 

— Aşteptăm, aşteptăm! spuseră mai mulți deodată. Cei doi daci cu 
aparență de greci sau de macedoneni, care se apropiaseră de grupul 
curioşilor, reușiseră să ajungă în faţă. Erau Dagio şi Ozio. 

— Ozio, arată-le şi tu ceva. Să mai stăm niţel, să vedem pe cine așteaptă 
saltimbancul, îi șopti Dagio. 


Ozio se apropie de saltimbanc și-i întinse mâna. . 

— Mă numesc Ozio, spuse el făcând semne din ochi, tu? începu apoi să- 
şi încheie la piept tunica veche şi strâmtă de macedonean. 

— Eu sânt saltimbancul Ayx. 

— Mă laşi să înveselesc şi eu puţin pe aceşti gură-cască, până-ţi vine 
ajutorul? Banii îi iei tu pe toți. 

— Dacă nu ne faci ceva bun, îl ameninţă libianul, ţi-arăt eu că nu sânt un 
gură-cască şi-ţi umflu botul... 

Fără să ia în seamă ce spune libianul, Ozio începu să mânuiască bilele 
de lemn, aşa cum făcuse la Carsidava, în faţa regelui Decebal. Mișcările lui 
repezi îi uimiră pe toţi. Îl vedeau aci cu mâinile goale, aci că se joacă 
aruncând în sus trei bile, apoi şase, aci că toate bilele dispar nevăzute. 

— Hei, saltimbancule, ţi-ai pierdut pâinea, câmațţii şi vinul, ăsta face 
mai mult decât tine! strigă un gal. Eu nu-ți mai dau nici un quadrans, îi dau 
lui! 

— Ăsta umblă cu duhuri necurate... e un vrăjitor! murmură o bătrână de 
lângă libian. 

Ayx se apropie de Ozio și-l bătu ușor pe spate. 

— O să învăţ și eu mișcările tale. Nu e decât agerime și iuțeală de mână. 

În mulţime se produse mişcare. Cineva îmbrâncea, da cu coatele și se 
grăbea să ajungă în față. Ayx îl văzu. 

— Unde mi-ai întârziat atâta, leneşule? Am să-ţi frâng oasele! 

— Iartă-l, saltimbancule, mai arată-ne ceva! îl rugă o femeie. 

Noul-sosit era Daizus. Îl cercetă mirat pe Ozio, şi Ozio îl privi la fel. Nu 
ştiau unde se mai văzuseră. Ozio se simți tras de Dagio, din spate. Îi şopti la 
ureche: 

— Pe Marele zeu, Ozio, jur că pe băiatul ăsta l-am văzut la Carsidava 
coborând de sus din cetate, cu baciul Usugus. 

— Ce-ar căuta aici? Dacă îl lua captiv, acum ar fi fost sclav, ca ceilalți 
daci, spuse Ozio. 

— Vorbeşte în şoaptă! Ochiul nu m-a înșelat niciodată. Să stăm, să-i 
vedem ce mai arată mulțimii, murmură Dagio. 

Ayx era mic la trup și slăbuţ. Daizus se întinse pe iarbă, pe spate, cu 
mâinile în sus, iar Ayx puse mâinile într-ale lui, şi dintr-un salt se ridică în 
echilibru cu picioarele în sus. Daizus ridică și picioarele. Dodo sări şi se 
aşeză pe tălpile lui, stând numai pe labele dinapoi. Mulțimea izbucni din 
nou în exclamaţii de mirare și de laude, însoţite de glume și râsete. 


Pe faţa lui Daizus se vedea încordarea cu care urmărea să nu strice 
poziţia grea a celor doi echilibriști. Admiraţia și simpatia publicului se 
îndreptau tot spre căţel. Cu multă suplețe, Ayx sări în picioare; făcu la fel și 
Dodo. Cu limba scoasă, cățelul mișca satisfăcut din coadă. Se întoarse apoi 
scurt, sări pe masă și luă în gură căţuia pe care saltimbancul tocmai o 
scosese din cutia cea mare, în care îşi păstra toate obiectele de scamatorie și 
agilitate. Sări jos și se îndreptă spre cei care urmăriseră spectacolul. Se opri 
în dreptul fiecăruia și-l privi fix în ochi, dând semnificativ din coadă. În 
dreptul celor care nu puneau nimic în căţuie, stătea mai mult, lăsa căţuia jos 
şi începea să latre. 

Saltimbancul și Daizus începură să strângă lucrurile. Căţelul tocmai 
sosise în dreptul libianului ce duhnea de băutură. Acesta, în loc să pună 
ceva, întinse mâna să scoată bani din căţuie, mișcare pe care Dodo nu o 
scăpă. Lăsă jos căţuia și se repezi spre picioarele lui, hotărât să-și înfigă 
colții. Toată scena o urmărea supărat galul uriaş, care se apropie de libian. 

— E mai deştept decât tine, porcule, ar trebui să-i plăteşti căţelului, ca să 
te mai înveţe şi pe tine ceva! 

— Să te înveţe pe tine, eu fac cu banii mei ce vreau, mormăi libianul. 
Căută să se îndepărteze, murmurând: Gal împuțţit. 

Cuvintele sale nu scăpară urechilor galului. 

— Nu ţi-a plăcut ce ţi-am spus? întrebă galul. Pot să te lămuresc și 
altfel. 

În aceeași clipă îl lovi pe libian cu palma peste gură. 

Se încinse o bătaie în toată regula. În ajutorul libianului sări un trac scurt 
și gros, care nu-i putea suferi pe legionari, de orice neam ar fi fost ei. În 
acest timp, Ayx şi Daizus strânseră banii căzuţi din căţuie, îşi luară lucrurile 
și plecară râzând. În urma lor porniră şi Dagio cu Ozio. După ce ieşiră din 
mulțime și se depărtară puţin, Dagio grăbi pasul pentru a-l prinde din urmă 
pe Daizus. Când ajunse în dreptul lui, șopti apăsat, pentru a fi auzit, în 
limba dacă: 

—Ești de la Carsidava, al tarabostelui Dicomes?... 

Daizus întoarse speriat capul, cât pe-aci s-o rupă la fugă. O clipă numai, 
rămase nehotărât. Teama îl cuprinsese. 

— Te-am văzut cu Usugus. Coborai din cetate, noi tocmai urcam, lămuri 
Ozio. 

În mintea lui Daizus se făcu lumină. 


— Dagio şi Ozio, voi sânteţi, Marele zeu să fie cu voi, taraboştilor! 
murmură tânărul dac. Așa îmbrăcaţi, nu v-am recunoscut. 

Dagio se întoarse şi-i făcu semn să tacă, arătând spre Ayx. 

— Nu vă feriţi de el! continuă Daizus. Pe toți zeii, bătrâne Ayx, stai... 
mi-au venit ajutoare! 

Saltimbancul se opri, îi privi cercetător, apoi zâmbi. 

— Dacă vreţi să-mi plătiți pentru distracţie, spuse cu voce tare, vă invit 
la o tabernă. Mi-e o sete ca în Infern! 

Dagio înţelese că Ayx e omul care ştie să iasă din orice încurcătură. 
Vorbise astfel pentru a spulbera orice bănuială din partea celor ce treceau pe 
lângă ei şi care ar fi putut să tragă cu urechea. 

În taberna „La fericirea sclavilor” era o forfotă şi-o înghesuială atât de 
mare, încât cu greu se mai putea mișca cineva. În despărţitura dinspre 
şantier a tabernei, zeci de sclavi cu oale de vin în mâini, având în faţă 
străchini pline cu cârnaţi, se îndestulau cu lăcomia omului care de timp 
îndelungat nu mai gustase o mâncare bună. Erau sclavii care reușiseră să 
încurce câțiva quadranţi pe obiectele pe care le vânduseră. 

Taberna era o baracă de lemn joasă și întunecoasă, cu două despărţituri: 
una lungă de doisprezece pași şi lată de şapte, ce servea ca sală de 
consumatie, şi alta mai mică, lungă de șapte și lată de patru pași, folosită ca 
bucătărie şi încăpere de dormit a patronului. Sala de consumaţie cădea chiar 
pe hotarul şantierului, pe linia gardului de împrejmuire, şi era separată în 
două printr-un perete din scânduri înguste şi rare. În afară, deasupra uşii era 
scrisă firma cu litere mari şi neregulate: „La fericirea sclavilor”, iar 
dedesubtul ei era pictată în culori ţipătoare o scenă de tabernă: doi sclavi 
stând la o masă, fericiţi, cu cârnaţii într-o mână şi cu oala în cealaltă. 

În această zi cu căldură înăbușitoare, îmbulzeala depășise măsura. 
Nemaifiind loc la mese, cei mai mulţi stăteau în picioare, cu oalele de vin în 
mâini sau cu străchinile cu slănină, friptură și cârnaţi. Aceeaşi îmbulzeală 
era în amândouă despărţiturile: a consumatorilor liberi şi a sclavilor din 
șantier. 

La o masă de-a lungul peretelui din fundul tabernei, un grup de sclavi 
beau și vorbeau tare. Vinul începuse să-și facă efectul. Unul se ridică şi 
căută să spună şi mai convingător: 

— Pe cinstea mea de dulgher, vă spun că vorbiţi degeaba! Sclavul nu va 
avea nici un drept şi va fi socotit întotdeauna ca acum, mai rău decât 
animalele. Numai învăţătura galileanului va elibera... 


Sclavul din faţa celui care vorbise bătu tare cu pumnul în masă, de săriră 
oalele în sus, stropind cu vin împrejur. 

— Se vede că Jupiter e leneş şi doarme greu, altfel ar mai trimite câte-un 
fulger spre aceia care caută să-i ia locul! Ascultă, dulgherule, nu cumva tu 
vorbeşti într-una de acel galilean, numai fiindcă cică tatăl lui ar fi fost tot 
dulgher? 

Dulgherul îl privi aprins și strigă înfuriat: 

— Eşti un tâmpit, şi din gura-ţi murdară ies numai prostii! Dacă mai 
continui aşa, mă jur pe sceptrul cel negru al lui Pluto că-ţi car câţiva pumni 
peste bot până ţi-l fac piftie sau te trimit la Proserpina să te mănânce 
viermii, ca pe Granius. 

Un sclav de la mijlocul mesei, cu trup herculean, părul blond, ondulat în 
dezordine și cu ochii albaştri-verzui, le făcu semn să tacă. Toţi îndreptară 
privirile spre el. 

— Amândoi spuneţi prostii, vă certaţi degeaba. Prostii vorbeşti și tu, 
Demetrios, se adresă el dulgherului, cu credinţa ta în învățătura acelui 
galilean. Pe sclavi nu-i va elibera, niciodată, nici împăratul, nici acel 
galilean. Sclavii se vor elibera singuri, ei vor dărâma imperiul! 

— Aşa, Thorund, vorbeşti bine! rosti un sclav din apropiere. 

— Uite, aici, pe cele două şantiere ale podului, sântem câteva mii de 
sclavi şi doar câteva sute de legionari, care ne păzesc. Thorund își potoli 
tonul şi spuse aproape în șoaptă: Dacă ne-am ridica toţi sclavii într-o zi şi- 
am arde tot, am distruge tot ce e pe șantier, am băga spaima în soldaţi şi-am 
putea să fugim la triburile de la miazănoapte, unde ne-am putea recâștiga 
libertatea. Însă, din păcate, ne lipseşte un conducător şi nu sântem uniţi. 

— Fă-te tu conducătorul sclavilor, Thorund! îndemnă dulgherul în 
glumă. 

— Să vă spun drept, continuă Thorund, m-am gândit de multe ori la o 
astfel de treabă şi mi-am dat seama că n-aş fi în stare să-i conduc pe sclavi 
la luptă. 

— Eu ştiu pe unul care ar putea s-o facă, șopti dulgherul. E sclavul 
Hammonius Vitellius. Se spune că ar fi fost tribun, cunoaşte arta războiului, 
e hotărât, stăpânit, răbdător... 

— Eu m-am gândit la altul, adăugă 'Thorund, unul care e în apropiere de 
Vitellius. 

— Sarmis, șopti cel de lângă dulgher. 


— Aşa este, dacul Sarmis! întări 'Thorund. Nu știu ce mă face să văd în 
el pe conducătorul unui trib care s-a revoltat împotriva imperiului. 

Thorund băgă de seamă că cei de la masă nu-l mai ascultau. Priveau spre 
masa din apropiere, la capătul căreia stăteau Vitellius și Sarmis. Cu oale de 
vin în faţă, urmăreau forfota din tabernă. 

— Eu v-am ascultat şi când v-aţi certat, şi când aţi vorbit liniştit, acum 
să mă ascultați şi pe mine. 

— Haide, Demetrios, dă-i drumul cu galileanul tău! sări sclavul 
Lentulus, care tot timpul tăcuse și ascultase. 

— Tocmai tu, Lentulus, vorbeşti aşa? Eu am crezut că tu ești pătruns de 
noua credinţă, care ne va mântui pe toți. 

— Spune, Demetrios, şi lasă-l pe Lentulus! îndemnă Thorund. 

— Uite ce vreau să vă spun: să știți de la mine că sclavii nu se vor 
elibera prin luptă, ci prin puterea cuvântului, prin credinţa în învățătura 
nouă. Crezi tu, Thorund, că dacă am avea un conducător şi ne-am răscula 
plecând la triburile din miazănoapte, ajunşi acolo nu vom fi făcuţi din nou 
robi? Oriunde te duci astăzi, găsești sclavie. Numai când noua credință va 
pătrunde în toate sufletele se va termina pentru totdeauna cu sclavia... 

— Ce te face să crezi asta, Demetrios? îl întrebă Thorund, ducând oala 
de vin la gură. 

— Cred asta fiindcă mi-am adăpat sufletul la noua învăţătură. Acolo 
unde a prins noua credință: în Cappadochia, în Antiohia, în Bithynia, 
stăpânii şi-au eliberat sclavii, bogaţii și-au împărţit averile cu săracii şi toți 
se socotesc fraţi între ei... 

— Păi ce spui tu n-ar fi rău, Demetrios, murmură Lentulus. Dar cine își 
împarte avutul de bunăvoie? Fără luptă, nimeni nu-și dă... 

— Şi ce te face, Demetrios, să crezi atât de puternic în el? întrebă 
Thorund, continuând să-și şteargă liniştit mustăţile. 

— Minunile pe oare el le-a făcut, răspunse dulgherul. 

— O fi fost un saltimbanc, întocmai ca cei care umblă pe aici, spuse un 
sclav ce stătea în capul mesei. Eu am văzut pe unul cum a pus apă limpede 
într-un pahar, în care mai era apă tot limpede şi, sub ochii noştri, apa s-a 
făcut roşie, ca vinul. 

— Ai spus bine, Sextulus, de multe ori saltimbancii fac adevărate 
minuni. Poate că galileanul acela o fi prefăcut apa în vin, dar de stăpânit 
furtuna pe mare, asta n-o mai cred. Thorund se întoarse spre Demetrios. Tu 
eşti grec, dulgherule, și ştii ce înseamnă o furtună pe mare. La noi, în 


miazănoapte, furtunile ridică valuri cât casele, cât munţii, omul e o jucărie 
în calea lor. Cum le-ar fi putut potoli galileanul tău? 

— Dacă ţi-aş povesti ce s-a întâmplat, poate că n-ai mai vorbi așa, 
Thorund! El s-a jertfit pentru îndreptarea oamenilor... 

— Credinţa nouă cere tot jertfe? Dar și zeii noştri nu cer altceva decât 
jertfe, se lămuri 'Thorund. Poate că galileanul acela o fi fost un zeu coborât 
printre oameni... altfel, ce-ar fi putut să fie?... 

Din când în când, Vitellius şi Sarmis prindeau crâmpeie din cele ce se 
spuneau la masa lui Thorund. La răstimpuri, sorbeau fără grabă din oale. 
Întârzierea lui Daizus începuse să-i neliniştească. Întâmplarea îi ajutase să 
se întâlnească. Daizus nu ştiuse că ei se află pe şantier până în ziua când îi 
descoperise în pădure, printre sclavii ce transportau lemnele. Plecase în 
căutarea altor daci, și de departe, ascuns în desișuri, repetase de mai multe 
ori strigătul de huhurez. Sarmis îl auzise şi, scăpând din ochii 
supraveghetorului, se furișase într-acolo. Se gândise la Dagio. Daizus îl 
recunoscuse îndată ce-l văzuse apropiindu-se printre copaci. Abia începuse 
să-i povestească despre cele întâmplate la Carsidava: răpirea Carsidei, 
moartea bătrânului Dicomes şi că avea un fecior de la Cumida, când dintr- 
un desiș apăruse Granius. Supraveghetorul îl urmărise de departe pe Sarmis, 
având grijă să nu fie simţit de Eros. Bruta începuse să-l lovească unde 
nimerea cu flagrunul, orbit de furie și ameninţându-l cu răstignirea, pentru 
că încercase să fugă. În acea clipă, toată ura pe care Sarmis o strânsese în 
suflet împotriva lui n-o mai putuse stăpâni şi se dezlănțuise. Dintr-o mişcare 
ageră, smulsese fulgerător cuțitul de la brâul lui Daizus și, mai înainte ca 
Granius să fi avut timp să facă o mișcare, îl străpunse prin inimă. Ascunsese 
apoi repede sub frunziş trupul brutei, care îl chinuise cu atâta cruzime, se 
înţelesese cu Daizus unde şi când vor putea să se mai întâlnească şi se 
înapoiase lângă cariga pe care Vitellius şi sclavii din echipa lor o 
încărcaseră cu trunchiuri lungi şi drepte de brazi. În acea zi, nimeni nu 
ştiuse unde dispăruse Granius. După câteva zile, cei care doborau copacii îi 
descoperiseră trupul ce începuse să putrezească. 

Vitellius şi Sarmis uitară însă repede de întârzierea lui Daizus, și 
neliniştea le dispăru la vederea unui tânăr cu părul vâlvoi, cu toga!%2* ruptă 
şi murdară și cu sandalele scâlciate legate cu sfori. De cum intrase, acesta 
trecea pe la fiecare masă, scanda versuri și golea câte-o ulcică de vin, apoi 
pornea mai departe. Şi ei auziseră vorbinduse de el, însă nu-l mai văzuseră 
până acum. Era Maevius, poetul rătăcitor, cunoscut prin toate șantierele. 


Maevius fusese un bărbat frumos. Pe faţa lui, pe care îşi lăsase semnele 
viaţa dezordonată, se mai păstrau urmele distincţiei și ale inteligenţei. Când 
scanda, se uita adânc în ochii celui care îl asculta, ca şi cum ar fi căutat să-i 
pătrundă în suflet. În priviri îi licărea o flacără de patimă nepotolită şi de 
revoltă. Era gata oricând să dea ajutor celui lovit, să încurajeze pe cel 
disperat, să lupte cu cel asupritor. Nu povestise nimănui viața sa şi nimeni 
din şantier nu ştia de unde vine. Se simţea bine între sclavi şi bea cu ei, 
admira istețimea saltimbancilor, îi însoțea şi dormea cu ei, intra printre 
decurioni, centurioni, meşteri și arhitecţi, și de la ei afla tot ce se petrecea, 
tot ce se punea la cale pe șantiere. Ştia pe dinafară odele și epodele lui 
Horaţiu, pe care le recita în toate ocaziile. De multe ori improviza versuri 
potrivite momentului. 

— Maevius! Maevius! strigă un libert de la masa vecină cu aceea la care 
stăteau Vitellius şi Sarmis. Ai aici cârnaţi şi o oală cu vin! 

— Ce dorești, Sarmentus? îl întrebă el apropiindu-se. 

— Ceva de iubire, Maevius! Pentru un sclav eliberat, iubirea este tot ce 
doreşte el mai mult. 

Maevius îi puse mâna pe umăr, îl privi lung, cu un zâmbet plin de 
compătimire. 

— Ascultă, Sarmentus! începu să recite cu ton declamator: 


Să preţuiești în veci iubirea, Sarmentus! 

Cu cât este mai veche, cu atât este mai caldă, mai duioasă. 
Abia târziu omul simte lipsa şi durerea 

Iubirii care l-a făcut fericit. 

Iubirea este plăcere și durere, Sarmentus. 

Chinul ei să nu te-nspăimânte niciodată. 

Stii tu, Sarmentus? Iubirea este ca un cântec, 

O melodie pe care o cânți zâmbind cu lacrimi .!... 


În jurul lui Maevius se făcuse liniște. Încordaţi, Vitellius şi Sarmis 
ascultau cuvintele lui, care le mergeau drept la inimi. Sarmentus se ridică și 
îl îmbrăţișa pe poet. 

— Ce frumos ştii tu să le spui pe toate, Maevius! murmură libertul cu un 
tremur în voce. 

Ochii îi luceau de mulţumire. Îşi şterse lacrimile cu dosul palmei mari și 
aspre. 


— De ce plângi, Sarmentus? Tu nici nu știi ce este iubirea. Abia de 
câteva zile ţi-ai căpătat libertatea şi se vede că nu știi ce să faci cu ea... 

Îi vorbi la început domol, apoi deodată schimbă tonul. 

— Se plânge numai o iubire pierdută, Sarmentus! Tu de-abia de-acum 
încolo o să înţelegi ce este iubirea. 

Maevius ridică oala şi începu să bea cu poftă. 

— Tocmai de asta plâng, Maevius,. sânt setos de o dragoste curată şi-mi 
dau seama că ea este chin și durere!... 

Maevius puse oala pe masă și se şterse la gură cu toga murdară. În colţul 
gurii îi flutură acelaşi zâmbet compătimitor. 

— Hei, bătrâne, ştii tu ce înseamnă să-ți mângâie fruntea o mână caldă, 
iubitoare? Ştii tu, bătrâne, ce înseamnă să strângi în braţe trupul femeii pe 
care o iubeşti? Tu nu știi, Sarmentus! Când vei ști, abia atunci vei înțelege 
că iubirea este durere şi fericire... 

Vitellius apucă mâna lui Sarmis și o strânse cu putere. Cuvintele lui 
Maevius îi redeschiseră rana din suflet. Dar și gândul lui Sarmis alerga, 
departe, spre Costodava. 

— Stai lângă noi, Maevius! îl îndemnă un sclav. Să ne mai spui ceva. 

— Să mănânci cârnatul şi să-ţi goleşti oala. Numai tu înţelegi sufletele 
sclavilor, murmură Sarmentus. 

Se așeză și mușcă cu poftă din cârnatul gros și mustos. 

De ce spui tu, bătrâne, că numai eu înţeleg sufletele sclavilor? Te înșeli, 
Sarmentus! Poate că nici eu nu le înţeleg, după cum nici tu nu te înţelegi. Ai 
dorit libertatea, pe care acum o ai, și ai şi început să dorești altceva: iubire. 
Horatiu spunea că dacă Jupiter s-ar oferi să satisfacă dorinţele sclavilor, ei 
n-ar vrea să renunțe la soarta lor, fiindcă după aceea ar fi cuprinși de alte 
dorinţe. Spune bunul Horatiu: 


Cum se face, Maecenas, că nimeni nu trăieşte 
mulțumit cu soarta 

Pe care i-a dat-o judecata sau i-a aruncat-o 
intâmplarea, 

Și laudă tocmai ceea ce nu are?... 


— Aşa, Maevius, spune, șopti Sarmentus, năpădit de o plăcere lăuntrică. 
Tu ştii multe... Cu darul tău de a le spune, puteai să faci mulţi bani la 
Roma! 


Maevius se ridică bătând cu pumnul în masă. 

— Din nou te înșeli, Sarmentus! Talentul curat al săracului nu poate 
nimic, spune Horatiu, împotriva setei de câștig a bogatului. Banul sparge 
zidul mai bine decât trăsnetul, doboară uşile de stejar şi corupe fata închisă; 
zdruncină prin daruri regii și prinde în capcană pe comandanții de corăbii. 
Dar mie nu-mi trebuie bani, eu am totul: libertatea și dragostea. Restul? 
Sânt lucruri cu care caută să ne dezbine zeii cei răi. Tu nu ştii, Sarmentus, 
că e nebun cine strânge ţitere fără să cânte, cine are o mie de poloboace de 
Falem vechi în pivniță și bea oţet, cine strânge macaturi în lăzi și le lasă să 
le mănânce moliile; nimic nu este al lui, căci mai târziu rămân altuia. Căci 
Horatiu spune bine, bătrâne Sarmentus: 

Natura n-a statornicit stăpân pământului nici pe acela, 

Nici pe mine, nici pe nimeni; acela ne-a izgonit 

pe noi, 

Pe el îl va izgoni risipa sau necunoașterea legilor 

întortocheate, 

Și în cele din urmă, în mod sigur, moștenitorul 

mai plin de viață, 

Pământul, acum pe numele lui Umbrenus, ieri zis 

al lui Ofellus, 

Nu va fi al nimănui, ci va intra aci în folosul 

meu, 

Aci în al altuia. 


— Mai bea, Maevius! Vorbele tale sint pline de înţelepciune, sânt ca un 
leac pus pe rană deschisă... 

—Hei, Sarmentus! E o nebunie să fii virtuos până la ascetism, cum 
spune bunul Horatiu: 


Înțeleptul să poarte numele nebunului, ca și al 
nechibzuitului, 

Dacă ţintește virtutea însăși dincolo de ceea ce 
este necesar. 


— lartă-l, Maevius! lartă-l, că-l zăpăceşti de tot! interveni un sclav 
bătrân ce stătea în faţa lui Sarmentus. Cuvintele spuse de tine nu sânt pentru 
proști. Cine a îmbătrânit sclav e greu să mai fie înțelept. Ai văzut vreun 


animal înţelept? Atunci, cum să fie înțelept un sclav, care a trăit toată viaţa 
mai rău decât un animal? 

Maevius se ridică izbucnind într-un hohot de râs. 

— Te înşeli și tu, bătrâne! Eu am văzut la Roma mulți sclavi înţelepţi, 
mai buni decât stăpânii lor, așa cum Freya este mai bună decât Proserpina. 
Un sclav grec, numit Esop, a fost atât de înţelept, încât despre el oamenii 
vor vorbi şi peste mii de ani. 

Vitellius îl urmărise cu încordare pe Maevius. Figura şi vorbele lui i se 
păreau cunoscute, foarte cunoscute chiar și-l chinuia gândul că nu-și mai 
aminteşte când şi unde îl întâlnise. 

— Hei, voi de-acolo, sclavi nenorociţi, lăsaţi pe Maevius să vină și la 
noi! strigă un decurion aşezat la o masă din celălalt capăt al încăperii, 
împreună cu mai mulți legionari. 

Ca şi cum nu aștepta decât ocazia de a trece la altă masă, Maevius ridică 
oala şi n-o lăsă de la gură decât după ce-o goli. 

— Du-te, Maevius! îl îndemnă Sarmentus. Îți mulțumesc, mă voi ruga la 
toți zeii să te ţină sănătos! 

Nu-i mai spuse nimic libertului, ocoli capul mesei şi porni tăind-o drept 
spre decurion. În drum spre el se apropie de Vitellius. 

— Lucius Quintus! şopti Vitellius apăsat, privind în jos. 

Ca trăsnit, Maevius rămase împietrit locului, cu fața întoarsă în partea 
din care îşi auzise numele. Pentru câteva clipe, privirile lor se întâlniră. 
Vitellius şopti iarăși, cu deplină siguranţă: 

— Tu eşti, Lucius Quintus? 

Îşi dădu repede seama că săvârşise o greşeală. Se ridică de pe scaun şi 
spuse cu voce tare: 

— Maevius, stai puţin şi lângă noi! îi făcu semn cu ochiul. Tu le mai dai 
curaj sclavilor... 

— Hei, decurioane, Jupiter să fie cu tine, acum mă distrez cu sclavii! 
strigă Maevius ocolind un scaun și așezându-se la masa lui Vitellius. 

Maevius îl privi din nou lung, râzând. Luă pe rând oalele lor, să vadă cât 
vin mai au. Strigă tabernagiului să-i aducă și lui una, ceea ce-i miră mult pe 
cei din jur. Nu-l văzuseră niciodată pe el să-şi ceară băutură sau mâncare. 

— Spune-mi, de unde mă cunoşti? îl întrebă în șoaptă pe Vitellius. 

— Cine are memorie pentru odele lui Horatiu, nu mai are și pentru 
prieteni? Ce e cu tine, Lucius? 

— De unde... de unde ne cunoaştem? murmură Maevius. 


— Din şcoala militară, șopti Vitellius. 

Maevius făcu o mişcare scurtă, gata să se ridice în picioare, dar se 
stăpâni. 

— Tu eşti, Hammonius? murmură uimit. Se întinse peste masă, îi prinse 
mâna și i-o strânse cu putere. Dar ce s-a întâmplat cu tine? Cum de-ai ajuns 
sclav public, tu, cel mai bun tribun? 

— Această întrebare mi-o pun și eu despre tine, Lucius. Eşti un om liber, 
şi totuşi, în locul tribunului Lucius Quintus, am în față pe poetul rătăcitor 
Maevius. 

Vitellius văzu cum Maevius îl privea pe Sarmis cu oarecare neîncredere. 
Continuă: 

— A, iartă-mă! Ai lângă tine pe fostul meu sclav, acum cel mai bun și 
mai sigur prieten. Nu i-ai cunoscut pe daci. Prin Sarmis îi vei cunoaște. 

— Toţi zeii să-l ţină în paza lor, prietenul tău este şi prietenul meu. 

Maevius se întinse peste masă și prinse şi mâna lui Sarmis. 

— Iar prietenul prietenului meu este pentru mine un prieten tot atât de 
apropiat, întări Sarmis scărpinându-se în barbă. Pentru sănătatea ta, Lucius 
Quintus, mă voi ruga și eu marelui nostru zeu, Zamolxis! 

— Sânt Maevius, îl corectă, şi v-aş ruga pe amândoi să nu-mi spuneţi 
altfel decât Maevius. Lucius Quintus nu mai există de mult! 

Sorbiră vinul în tăcere, privindu-se unul pe altul. 

— Tu ai fost şi eşti liber, Lucius, începu Vitellius, cum de nu mai ești 
tribun? 

— Mi-ai luat-o înainte, tocmai mă întrebam și eu ce s-a întâmplat cu 
tine, te ştiam în garda împăratului, te bucurai de încrederea lui. Dar să-ţi 
răspund la întrebare: Am ales această libertate, fiindcă cealaltă simţeam că 
mă sufocă. N-am mai putut suporta minciuna și asuprirea pe care se sprijină 
imperiul. Să nu te mire ţinuta şi purtarea mea. Așa sânt oamenii: primesc 
mai uşor cele mai aspre observaţii, se pot spune cele mai adânci gânduri, 
poate fi atacat prin cuvinte orice și oricine, dacă acestea sânt spuse de unul 
care pare un dezechilibrat, un nebun. Unui astfel de om, cei puternici îi iartă 
ușor totul, iar cuvintele lui pot să meargă direct la inimile celor necăjiţi şi 
asupriţi. Ce s-ar întâmpla dacă aş vorbi ca un orator în for, îmbrăcat într-o 
togă curată și uns cu uleiuri aromate? M-ar trimite în faţa judecătorilor și m- 
ar arunca în temniță. Așa cum arăt, ca un pierde-vară... un decăzut, poate 
puţin nebun, un poet rătăcitor, puţini ştiu sau înţeleg că Maevius are dinţi 
ascuţiţi cu care mușcă, are mâini sănătoase cu care scurmă, are picioare 


bune cu care aleargă, toate acestea pentru a grăbi prăbușirea imperiului și 
totodată pentru mângâierea celor loviți de soartă... 

Maevius ridică oala, bău cu poftă. 

— Dar să-ţi povestesc ce m-a împins pe acest drum al vieţii. Ca şi tine, 
am așteptat la Roma să fiu trimis la o garnizoană. Neavând cum să-mi 
petrec timpul, am început să citesc odele şi epodele lui Horatiu și pe măsură 
ce-l adânceam, mi-am dat seama că din versurile lui se ridica mândria 
plebee împotriva stăpânirii, împotriva celor ce conduc, căci odele lui sânt 
pătrunse de adâncurile vieții. 

Mai sorbi de câteva ori din oală și schimbă firul povestirii. 

— În toamna acelui an, după ce tu plecaseşi în Bithynia, am fost trimis 
la garnizoana din Capua. La început m-am bucurat mult, fiindcă rămăsesem 
aproape de Roma, și nu surghiunit, ca tine, în Nicomedia, de tatăl lui 
Domitius Rufinus. Lângă Capua se afla ferma senatorului Tiberius 
Octavius, pe moşia căruia munceau câteva sute de sclavi. Fusesem trimis 
acolo cu un scop: sclavii fugiseră în păduri şi nu voiau să se mai înapoieze 
la lucru, de teamă. De ce credeţi că fugiseră? Intr-o noapte se pornise o 
furtună, un adevărat uragan, care stricase toată recolta de grâu, încă 
nesecerat, și doborâse la pământ viţa-de-vie din podgoria senatorului. 
Sclavii fuseseră socotiți vinovaţi de întârzierea secerişului şi, turbat de 
mânie, senatorul hotărâse ca din fiecare grup de câte zece sclavi să fie luat 
unul şi omorât. Ordinul nu se executase însă, fiindcă o sclavă de la 
bucătăriile senatorului ascultase tot ce se pusese la cale și dăduse de veste 
sclavilor, care se aflau la muncă pe camp. Cum fiecare se așteptase să cadă 
cel de-al zecelea, îngroziţi, fugiseră cu toţii în pădure. Încercările 
senatorului de a-i convinge să se înapoieze rămăseseră zadarnice. Ce-a 
urmat a fost îngrozitor, continuă Maevius după o scurtă pauză. Senatorul, cu 
multă vază la Roma, a cerut ajutorul armatei pentru prinderea sclavilor, pe 
care el îi acuzase că se revoltaseră, iar eu am avut neşansa să fiu numit 
comandant al centuriei însărcinate cu acea urâtă misiune. Pădurea a fost 
încercuită, sclavii au încercat să reziste, dar nu aveau arme. Au fost 
măcelăriți mai mult de jumătate dintre ei, restul puși în lanţuri şi duși la 
ferma senatorului. A urmat al doilea măcel. Turbat de mânie, senatorul a dat 
ordin să se ia fiecare al cincilea dintre cei scăpaţi cu viaţă şi omorâţi în faţa 
lui. Am încercat să-l opresc, însă opunerea mea nici n-a fost luată în seamă. 
Legile imperiului dau dreptul stăpânului să facă tot ce doreşte cu sclavii lui, 
aşa cum ciobanul face ce vrea cu oile și cu caprele sale. 


Maevius duse din nou oala la gură și sorbi lacom. Continuă apoi: 

— Omorârea atâtor oameni nevinovaţi m-a umplut de revoltă și de milă. 
Un timp, am trecut printr-o adevărată prăbușire sufletească. M-am dus la 
Roma şi m-am retras din armată și din Ordinul Tribunilor. Am plecat, și de- 
atunci umblu pretutindeni, prin toate provinciile imperiului. Sânt de găsit 
acolo unde se află sclavi mai mulţi și unde este mai multă suferință. Puteam 
eu să lipsesc de aici, de la șantierele acestui pod? Mulţi spun că sânt nebun. 
Îi las să creadă ce vor, pentru a nu se ocupa de mine. Pentru ei, eu sânt 
Maevius, poetul scrântit la cap. Nu te uita la toga mea ruptă și murdară, 
important este ceea ce port în suflet. Nici nu s-ar potrivi altfel. Sclavii 
umblă goi, murdari, cu zdrenţele curgând de pe ei. 

Maevius tăcu. În tabernă se răriseră consumatorii. Cei rămaşi priveau 
miraţi cum stătea liniștit, aşa cum nu fusese niciodată. 

— Dar tu, Vitellius? 

Îi povesti pe scurt tot ce se întâmplase cu el și cu Sarmis. 

— Pentru mine e limpede, voi aţi ajuns sclavi în urma uneltirilor lui 
Domitius Rufinus. Maevius n-ar fi Maevius dacă n-ar face totul ca să vă 
scoată din acest infern şi să... 

Tăcu speriat. Sarmis sărise dintr-o dată în picioare. Îl auzi şoptind 
apăsat, cu totul uimit de ceea ce vedea. 

— Daizus... Dagio... Ozio... 

Cei trei reuşiseră să se strecoare prin bucătărie, după ce tabernagiul îşi 
primise sesterții pe care Dagio îi sunase în mână pentru a-l face să 
înţeleagă. 

Tot aşa de surprins, Vitellius privi într-acolo, dar nu-și pierdu cumpătul. 
Îi făcu semn lui Sarmis să se stăpânească. Îl văzu şi pe Ayx. Înţelese că totul 
merge bine, ajutoarele se întăreau. Fără să dea semne că se bucură de 
sosirea lor, ba chiar arătându-se nepăsători, le făcură loc lângă ei la masă. 
Numai Maevius se arătă bucuros la vederea saltimbancului. 

—Stai lângă mine, frate Ayx! îi spuse râzând. Aici pe șantiere, unul este 
Ayx şi unul e Maevius... și amândoi, prietenii sclavilor și al celor 
necăjiţi!... 

Era noapte târziu când se despărţiră, mai uşurați, mai încrezători și mai 
hotărâți. 


Podul peste Danuvius, între Egeta și Drubeta, era o lucrare uriașă. 
Pentru grabnica terminare a construcţiei, Roma dăduse cu totul mână liberă 
arhitectului, urmărind ca în cel mult trei ani legiunile sale să poată trece în 
Dacia în sunetele trompetelor, nestingherite de marele fluviu. 

După planurile lui Apolodor, podul avea douăzeci de picioare masive, 
zidite din piatră, presărate pe toată lățimea fluviului, la distanţă de treizeci 
şi şase de pași unul de altul, fiecare picior având o grosime de doisprezece 
paşi. Peste aceste picioare avea să se întindă podul, construcție ingenioasă 
din lemn, păienjeniș de grinzi, de stâlpi, de traverse şi de bare de încordare, 
măiestrit aranjate într-un tot armonios, care dădeau impresia de rezistenţă și 
de siguranţă. Se arunca astfel cale sigură şi permanentă peste o lărgime a 
apei de mai bine de șapte sute douăzeci de paşi, adică peste şase stadii. 
Fiecare picior era o construcție grea: un fel de turn în apă, zidit din blocuri 
de piatră, care se sprijinea adânc în patul fluviului. Scheletul podului se 
compunea din două grinzi puternice, în formă de arc, ce se întindeau de la 
un picior la altul, un fel de îmbinări ingenioase de grinzi încordate cu 
zăbrele de lemn, în care elementele de legătură erau piroanele groase de 
fier, lungi şi bine ascuţite. Peste aceste grinzi se așeza calea de trecere, 
formată din dulapi, groși de stejar, prevăzuţi să susțină maşinile grele de 
război ale armatei romane. De o parte şi de alta, calea de trecere era 
asigurată prin balustrade puternice, frumos ornamentate. 

Pentru grăbirea construcţiei, lucrul se prelungise până târziu în toamnă. 
Arhitectul Apolodor nu vedea un dușman mai mare decât îngheţul și mai 
ales dezghețţul, cu pericolul de formare a zăporilor, de aceea grăbea totul cât 
mai mult posibil. 

În cea de-a treia zi înainte de idele lui noiembrie, cerul deveni 
plumburiu, și un vânt tăios şi rece începu să bată de la răsărit. La capul 
dinspre Egeta se ajunsese cu lucrările între al treilea și al patrulea picior. Cu 
tot frigul ce se lăsase, lucrul continua în aceeași cadență și grabă. De pe 
pod, zidarii, dulgherii, fierarii și pietrarii strigau și cereau într-una 
materiale.  Strigatele lor se amestecau cu înjurăturile și tipetele 
supraveghetorilor, meşterilor și antreprenorilor, care amenințau, loveau și 
îndemnau într-una, și cu ciocăniturile, scârțâitul și zgomotele ce se auzeau 
din toate părțile, purtate de urletele vântului. 

De câteva săptămâni coloana de transportatori fusese încărcată peste 
puterile ei. I se mărise numărul sclavilor și se formaseră două eşaloane: 
unul pentru aducerea lemnelor din pădure şi altul numai pentru transportat 


materialele din şantiere pe pod. Din acest din urmă eșalon făceau parte 
Vitellius, Sarmis, Thorund și alţi sclavi din echipele care pe timpul verii 
aduseseră lemne din pădure. 

Plecaţi de la lagărul dulgherilor cu cariga încărcată cu grinzi fasonate, 
Vitellius şi Sarmis împingeau cu putere, alături de ceilalți sclavi, ținând 
capetele în jos, pentru a se feri de picăturile de ploaie pe care rafalele de 
vânt le împroşcau pe feţele lor. Frigul le pătrunsese până în oase. Tunicile și 
sagunele vechi şi rupte, pe care le primiseră ca îmbrăcăminte de iarnă, nu 
reușeau să le păstreze puţina căldură a trupurilor lor vlăguite de muncă și 
întotdeauna înfometate. La picioarele lui Sarmis mergea Eros. Pe el, frigul 
nu-l chinuia. Prin blana bogată, cu părul lung și des, vântul se juca în voie. 

Vitellius se trase mai aproape de Sarmis și-l făcu atent cu uşoare lovituri 
cu cotul. 

— Nu ne ajută zeii, Sarmis, iarna bate la ușă, și cu îmbrăcămintea 
noastră, dacă ne prinde zăpada pe drum, sântem pierduţi. 

— Vorbeşti de plecarea noastră? îi șopti Sarmis. Vitellius îi răspunse cu 
o uşoară clătinare a capului, clipind des. 

— De asta nu mă sperii eu, continuă Sarmis. Tot greul este să ne vedem 
scăpaţi de aici şi trecuţi dincolo de Dunaris. Pe faţa lui apăru un zâmbet plin 
de tristețe. Hei, dacă ne vedem între dacii mei, te-îmbrac într-o zeghe 
căptușită cu blană de lup, îţi pun pe cap o căciulă, şi-n picioare nişte opinci 
cu obiele groase de dimie, și n-o să mai simţi frigul, chiar dac-ar fi ger să 
crape lemnele şi pietrele! 

O rafală de vânt le aruncă în faţă un val de picături mici și dese. Ploaia 
continua să se întețească. Tăcuţi, ceilalți sclavi împingeau cu o mână la 
carigă, și cu cealaltă îşi ţineau strânse în jurul trupurilor sagunele rupte, 
sfâşiate. De câteva luni, Vitellius lăsase să-i crească barba mare, pentru a se 
pierde mai uşor printre daci după ce va trece dincolo de fluviu. Acum, 
vântul se juca printre firele lungi și răsucite din barba lui, scoțând uşoare 
şuierături. Se apropiau de capul podului. Printre rafalele şi urletele vântului 
se auzeau de pe pod strigăte, țipete și lovituri de ciocane. Peste faţa apei se 
întinsese o ceață deasă. Valuri mari se săltau unul după altul şi se apropiau, 
lovind ritmic malul. 

Când să intre pe pod, cariga lor se zgudui, lovită de altă carigă 
descărcată, pe care sclavii ce o împingeau se grăbeau s-o scoată cât mai 
repede din învălmăşeala de oameni, carigi, lemne, blocuri de piatră și tot 
felul de scule şi materiale. În toate părțile se vedea graba. Supraveghetorii şi 


antreprenorii strigau și înjurau îndemnând la lucru. Se auzeau pocnete de 
bice pe trupurile aproape goale ale sclavilor. 

Cu toate că podul nu fusese în întregime terminat între picioarele trei și 
patru, și deşi scândurile groase de stejar care formau calea de trecere pe pod 
fuseseră așezate numai provizoriu, fără să fi fost prinse de grinzi, se dăduse 
ordin să se îngrămădească în această porțiune o parte din materialele 
necesare montării părții dintre picioarele patru și cinci, îndată ce piciorul 
cinci avea să fie terminat, în momentul când cariga la care împingeau 
Vitellius și Sarmis pătrunse pe pod, se găseau, între picioarele trei şi patru, 
zeci de sclavi din transporturi, zeci de dulgheri, fierari și montatori, iar 
dedesubt, pe bacuri şi pe scheletele de susținere, alte zeci și zeci de 
dulgheri, fierari şi sclavi de ajutor. Pe măsură ce cariga înainta, aglomerația 
creştea. Se auzea scârțâitul lemnelor din schelăria de susţinere, împinse cu 
putere de bacurile pe care valurile le săltau cu forțe puternice. Aceeași 
învălmășeală era și în lungul podului de vase de alături, puternic ancorat de 
fundul fluviului, care se balansa atât de tare, încât cu greu se putea ţine 
cineva în picioare și înainta. În cele din urmă, cariga lor nu mai putu fi 
împinsă mai departe. La câțiva pași înainte, doi supraveghetori loveau fără 
milă cu bicele, înjurau și amenințau pe sclavii puşi să descurce drumul de 
materiale. 

— Câinele, loveşte fără milă! șopti Sarmis printre dinţi, năpădit de 
mânie. Cu câtă poftă i-aş înfige mâinile în gât şi l-aş arunca în apă! S-ar 
duce să se liniştească lângă Granius. 

Strânse pumnii şi-l privi cu ură pe supraveghetorul din apropiere. 

— Te revolți degeaba. Dă-te mai la o parte! Vitellius îl trase între carigă 
şi balustradă, în dreptul unei stive de lemne, pentru a fi mai la adăpost. Eros 
ieși de sub carigă și se gudură, frecându-și blana de picioarele lui Sarmis. 
Începură să privească peste fața apei. Dincolo, malul dac se pierdea în 
ceaţă. Știau că ajungând acolo, pierduţi în pădurile din munţi, vor fi din nou 
liberi. Îi treziră din gânduri loviturile de bici ale supraveghetorului. 

— Câinilor, sclavi împuţiţi, nici nu vă pasă că trebuie să grăbim lucrul! 
striga supraveghetorul. Împingeţi cariga, că vă trimit în Infern pe toţi! 

Din urmă fuseseră împinse alte carigi. Învălmăşeala se mărise. De pe 
bacuri se urcaseră pe pod un centurion și doi decurioni pentru descurcarea 
circulaţiei. Din toate părțile se dădeau ordine, se înjura, se striga şi se lovea 
în sclavi. Nu se mai putea înțelege nimic. Vântul și ploaia biciuiau feţele și 
mâinile învineţite de frig ale sclavilor. Cariga la care împingeau Sarmis şi 


Vitellius se opri din nou, aproape de piciorul patru, prinsă din toate părţile. 
Pe cele două laturi ale podului se înălțau grămezi de materiale, în această 
clipă, o carigă încărcată cu grinzi groase lovi cu putere într-o stivă înaltă de 
traverse rău aşezate. Stiva se clătină de câteva ori, apoi se porni într-o parte, 
prăbușindu-se peste carigă. Urmă un huruit asurzitor şi o mișcare de fugă a 
sclavilor pentru a nu fi prinși de grinzile ce se prăbușeau. Vitellius și Sarmis 
simţiră sub picioare cum se clătina podul. În aceeași clipă se porni o rafală 
puternică de vânt, care împinse și mai mult în pod dintr-o parte. 

Dându-și seama de pericolul în care se aflau, Sarmis întinse mâna spre 
Vitellius și-l trase cu putere spre piciorul podului, unde se socoteau mai în 
siguranţă, dar nu avură timp să facă decât câţiva paşi. Simţiră sub picioare 
clătinarea puternică a podului, auziră trosnete și scârțâituri de lemne și 
piroane ce se deschiolează, amestecate cu ţipete de spaimă și de alarmă. 
Sarmis se simţi pornind în jos o dată cu lemnele, scândurile și materialele 
ce se prăvăleau în apă. O grindă se desprinse din balustradă, agăţă sagunul 
lui Vitellius cu pironul ce-l avea la unul din capete și-l trase în apă, 
aruncându-l departe de ploaia de grinzi şi de blocuri ce se prăbuşeau. În 
zgomotul asurzitor ce nu mai contenea, fiecare nu se gândea decât la 
propria-i salvare. Vitellius se desprinse de pironul grinzii şi se agăţă cu 
mâna de piciorul podului. Privi disperat în jur, căutându-l pe Sarmis. Nu-l 
văzu. Pe lângă el pluteau pe valuri lemne și trupuri duse la vale. Apa curgea 
înroşită de sângele celor striviţi. Strigă cu toată puterea și nu primi nici un 
răspuns. De altfel, în vacarmul ce-l înconjura, nici n-ar fi fost auzit. 
Deasupra, între picioarele trei și patru, văzu cerul liber. Nu mai rămăsese 
nimic din porţiunea de pod dintre aceste picioare. 

Îl îngrozi gândul că Sarmis îşi pierduse viaţa. Auzi lătratul lui Eros. 
Privi, printre lemnele ce pluteau, cum oamenii se luptau cu moartea, răniți 
şi muribunzi, agățați cu disperare de grinzi, de scânduri și de orice găseau. 
Zări câinele cum înota și trăgea ceva printre valuri. Fără să piardă nici o 
clipă, propti piciorul într-un lemn și-și făcu vânt în partea în care se afla 
Eros. De la mică depărtare, îl văzu pe Sarmis cum făcea sforțări pentru a se 
menţine la suprafaţă. Mişca greu numai o mână și se ajuta mai mult cu un 
picior. 

— Curaj, Sarmis! îi strigă de aproape, prinzând o scândură lată și 
groasă, pe care o împinse spre el. Să mulțumim zeilor, eu am scăpat teafăr și 
te voi salva, îl încuraja Vitellius. 


Luptându-se cu valurile, reuși să-l urce pe scândură. Alături de el, Eros 
făcu câteva sărituri afară din apă, până când reuși să se agate cu labele din 
față şi rămase astfel prins, scheunând uşor. 

În situaţia în care se afla, Vitellius nu mai simţea apa rece a fluviului. 
Ascultă încordat gemetele lui Sarmis, gemete de om greu lovit. În mintea 
lui, gândurile se succedau ca fulgerul. Trebuia să încerce totul, să facă totul 
pentru a-l salva. Prinse momentul când o scândură la fel de mare ca aceea 
pe care îl urcase plutea prin apropiere, împinsă de valuri, făcu un salt şi o 
împinse lângă cealaltă. Cu îndemânare, ţinându-se numai cu o mână, își 
desfăcu frânghia pe care o avea strânsă în jurul trupului, așa cum purta 
fiecare sclav din coloana de transporturi, o înfășură şi o petrecu printre cele 
două scânduri, reușind să le apropie bine una de alta. Îl împinse pe Eros pe 
pluta astfel formată, apoi se urcă şi el. Sarmis stătea cu ochii închiși, avea 
faţa vânătă, buzele umflate și sufla rar și greu. Se gândi ce ajutor ar putea 
să-i dea în grabă. Privi în jur. La câţiva pași de ei văzu pe faţa apei plutind 
trupul centurionului din a cărui neghiobie se prăbuşise podul. Rămăsese 
agăţat de pironul unei grinzi. Avea capul sfărâmat, pe fața hidoasă, 
descompusă îi încremenise groaza. 

Peste oglinda învălurită a apei se îndesise şi mai mult ceața. Printre 
picăturile mici şi dese de ploaie, purtate de rafale, începuseră să zboare 
fulgi mari și rari de zăpadă. Frigul se înteţea. Vitellius mai prinse și alte 
scânduri mai înguste ce pluteau prin apropierea lor și le legă de plută. 
Dinspre pod se auzeau strigăte şi ordine date cu voce tare. Un alt centurion 
luase comanda, şi mai multe bărci cu legionari fuseseră pornite pentru 
salvarea soldaților și meşterilor. 

Vitellius începuse să tremure. Simţea cum frigul îl pătrunde prin tot 
trupul. Se gândi că și pe Sarmis îl va fi cuprins răceala. Luă repede o 
hotărâre pentru acţiunea cea mai urgentă: îşi scoase hainele şi le stoarse cu 
putere, îl dezbrăcă și pe Sarmis şi-l îmbrăcă cu hainele sale, ceva mai 
zvântate. Îi văzu tot umărul drept, până către gât și piept, vânăt şi mult 
umflat. Sus, sub ureche, o rană prelungă sângera abundent. Umărul îi era 
zdrobit. Când îl întoarse, din gura lui începu să curgă un șuvoi subţire de 
sânge, Îi trase cu grijă pantalonii. Auzi geamătul lui plin de durere. Ceea ce 
văzu îl îngrozi: şi piciorul sting îi fusese zdrobit de sub genunchi. Viaţa lui 
Sarmis era în pericol, atât din cauza rănilor, cât şi din cauza frigului, care 
putea să agraveze rănile. Se îmbrăcă şi el cu hainele lui Sarmis, după ce le 
stoarse bine. Stoarse şi amândouă sagunele şi le întinse peste Sarmis. Cel 


puţin, gândea el, sagunele vor mai opri furia vântului, și la adăpostul lor, 
trupul lui îşi va mai putea păstra puţină căldură. Luă apoi una din scândurile 
mai lungi ce le pescuise, o sparse în două și începu să vâslească cu putere, 
îndreptând pluta spre malul care se pierdea în ceaţă. Se încălzi repede. 

Vitellius nu putu să-și dea seama cât înaintase. Simţi numai că pluta se 
lovise de ceva tare și rămăsese împotmolită în nisip. Câinele se ridicase şi 
sărise numaidecât pe mal. Sări și el jos şi cercetă terenul, având grijă ca 
pluta să nu fie luată de valuri. Îl ridică apoi pe Sarmis pe braţe și, 
încordându-și forțele, se urcă pe mal. Îl puse jos şi ascultă. Auzi din nou 
gemetele lui și câteva murmure neînţelese. Se însera repede, şi ninsoarea se 
înteţea. 

— 'Ține-te tare, Sarmis! îi șopti cu înfrigurare. Cu voia zeilor, sântem 
salvați. 

Porni pe câmp, purtându-l pe Sarmis în spate. Înaintea lui mergea Eros. 
Nu putea zări mai departe de câţiva paşi. Mergea gândindu-se încotro s-o 
apuce. Înapoierea lor în lagăr ar fi însemnat moartea lui Sarmis. Avea 
nevoie de ajutor, de un ajutor grabnic, şi de îngrijire bună. La vila 
arhitectului, la Carsida, nu l-ar fi putut duce fără pericolul ca stăpânul ei să 
descopere tot ceea ce se urzise. Se gândi la bordeiul lui Ayx. Deși nu fusese 
niciodată acolo, ştia cam în ce parte se afla. Spera să-l găsească chiar şi pe 
întuneric. Porni în direcţia aceea cu paşi largi, mai hotărâți. Din când în 
când îl fluiera pe Eros, pentru a nu se depărta prea mult. Vântul șuiera 
năprasnic, și amurgul se întindea repede în jur. 

— Sar-mis!... Sar-m-i-i-s!... Se opri împietrit. I se păruse? - Sar-mis!... 
S-a-r... 

Auzi din nou ca un ecou îndepărtat. Îl săgeta teama. Se gândi la zeii şi la 
duhurile rele. Începu să tremure, îngrozit de gândul că poate în clipa aceea 
Sarmis îşi dădea sfârșitul. I se părea că în noapte îl strigau duhurile. Îşi 
aduse aminte de câine. Îl strigă pe Eros, dar nu mai veni. Îl fluieră de mai 
multe ori. Așteptă. După câtva timp, câinele trecu pe lângă el în goană şi, 
simţindu-l, se opri dintr-o dată, se întoarse şi începu să latre. Abia îl zărea 
prin ceața deasă a amurgului. 

— Ce e, Eros? întrebă mai mult pentru sine, atent să prindă tot ce se 
petrecea în jur. 

În linişte, auzi numai șuieratul vântului prin firele din barba sa. Dar 
câinele dispăruse iarăși. Îi auzi lătratul departe, înainte. Porni într-acolo, 


atent. Lătratul încetase. Eros sosi din nou în goană, latră ușor și porni înapoi 
de unde venise. Auzi murmure, apoi distinse clar: 

— Du-ne la ei, Eros! 

Recunoscu vocea lui Daizus. Se lăsă jos şi-l aşeză ușor pe Sarmis pe 
pământ. Nu-l mai putea duce, ajunsese la capătul puterilor. Broboane mari 
de sudoare i se scurgeau pe faţă. 

— Aici, Daizus, veniţi încoace! strigă, năpădit de speranță. 

Din ceața deasă, albăstruie a amurgului apăru Eros, urmat de Daizus şi 
de Ayx, care veneau în fugă. 

Ceea ce urmă, se făcu repede. Pe Sarmis îl îmbrăcară în hainele uscate şi 
călduroase ale lui Daizus, iar Vitellius îşi scoase tunica udă şi îmbrăcă de-a 
dreptul pe piele sagunul mic, cu mâneci scurte, al lui Ayx, care abia îl 
încăpea în spate. Porniră în grabă cu Sarmis spre bordeiul saltimbancului. 

— Când s-a zvonit pe şantier de prăbuşirea podului, povesti Daizus în 
drum spre bordei, primul nostru gând a fost la voi. Am pornit în fugă spre 
pod. Am văzut cum se duceau pe apă oameni, lemne și tot felul de 
materiale. Prin ceață nu puteam răzbate prea departe cu privirile. Dar abia 
sosisem, și legionarii au și înconjurat podul şi ne-au alungat, amenințându- 
ne cu sulițele și cu spadele. L-am căutat pe Maevius, el poate să pătrundă 
oriunde. Acum, el vă caută pe-acolo, pe pod şi prin şantier, iar noi am pornit 
în lungul fluviului, la vale. 

În bordeiul lui Ayx, la căldură, Sarmis primi îngrijiri de la Dagio şi de la 
saltimbanc. Amândoi se pricepeau mult la vindecarea rănilor. Târziu, 
Vitellius şi Sarmis adormiră încălziţi de vinul tare şi cald pe care cu toţii îi 
îndemnaseră să-l bea, chiar peste măsură. 

În aceeaşi seară, în lagărul transportatorilor, la apel, sclavii Hammonius 
şi Sarmis au fost socotiți înecaţi în valurile fluviului, aşa cum fuseseră dați 
lipsă mulţi alţii. 

Iarna se arătase de la început destul de aspră. La câteva zile după idele 
lui noiembrie, începuse să ningă şi să viscolească. Lucrul la pod fusese 
oprit, iar pontoanele din lungul lui - trase la mal. Se continuase însă cu 
aceeași intensitate activitatea în șantiere pentru pregătirea materialelor. În 
timpul gerului au murit mulţi sclavi, degeraţi sau seceraţi de bolile ce se 
cuibăriseră în bordeiele lor. 


După ce organizase munca în cele două şantiere pe tot timpul iernii, 
arhitectul Apolodor plecase la Roma, pentru odihnă şi petrecere. Acolo avea 
să raporteze împăratului despre mersul lucrărilor şi să obțină ajutoarele de 
care avea nevoie, mai ales sclavi pentru muncile grele. Pentru a fi mai 
liniştit, îşi luase și pe cele două sclave favorite: pe Malva-Carsida și pe 
Nimfodora. Vila sa de lângă șantierul de la Egeta o lăsase în grija libertului 
Sarmentus și a doi sclavi. 

În această iarnă grea, două cauze împiedicase plecarea fugarilor spre 
Sarmizegetusa. La început rănile grave suferite de Sarmis la prăbușirea 
podului, apoi plecarea la Roma a arhitectului cu Carsida și Nimfodora. Cu 
toate îndemnurile lui Dagio, Ayx și Daizus ca Vitellius și Sarmis să 
pornească înainte, îndată ce se vor vindeca rănile, aceştia refuzaseră cu 
hotărâre. Sarmis nu înţelegea să se ducă la Diegis fără Carsida. Prelungirea 
rămânerii lor în apropierea șantierului era însă plină de pericole. Amândoi 
fuseseră socotiți înecaţi în valurile fluviului, deși trupurile lor nu se găsiseră 
printre cadavrele pe care apa le aruncase în lungul malurilor, de aceea, 
pentru a nu fi văzuţi şi recunoscuţi de cei din șantier, amândoi stătuseră 
mult timp ascunși în bordeiul lui Ayx. Cu umărul şi piciorul prinse între 
scândurele, înfășurate cu multă dibăcie de Dagio și Ayx pentru vindecarea 
oaselor zdrobite, Sarmis fusese adesea scos noaptea pe braţe pentru a mai 
respira aer proaspăt. 

La câteva zile, după plecarea lui Apolodor la Roma, Maevius se dusese 
la Sarmentus, rămas ca și stăpân în vilă pe tot timpul iernii. Fostul sclav 
primise bucuros să-i găzduiască până la înapoierea arhitectului. 

În căsuţa de lângă vilă, din partea din fund a parcului ce o înconjura, 
Vitellius, Sarmis, Ayx, Maevius, Daizus și Sarmentus petrecuseră multe seri 
plăcute, care le mai înveseliseră sufletele îndurerate. Numai Dagio şi Ozio 
nu ştiuseră ce-i odihna. La căderea iernii, după plecarea arhitectului la 
Roma, ei luaseră drumul spre Sarmizegetusa, pentru ca să ducă veşti cu care 
să-i mai liniştească pe cei de acolo. 

Acum, abia mijise primăvara, şi cei doi luptători neobosiţi sosiră înapoi, 
gata să treacă la fapte. Și momentul prielnic venise repede. 


Era cald. În pădure, copacii începuseră să înverzească, iar liliecii din 
jurul vilei înfloriseră. După calendele lui aprilie, sosise vestea că arhitectul 
se va înapoia în curând de la Roma. Vitellius și Sarmis trecuseră din nou în 
bordeiul lui Ayx. Abia sosit, arhitectul pornise să controleze lucrările 


drumului nou dintre Egeta și Taliatis. Se știa că va lipsi două sau trei zile. 
Nu mai era nimic de aşteptat, și totul era pregătit. 

Se lasă uşor amurgul. Din pădurea ce coboară de pe colină până în 
apropierea vilei ies trei oameni. Toţi înaintează cu multă grijă spre gardul ce 
împrejmuieşte vila. Sânt Sarmis, Dagio și Daizus. Fiecare știe ce are de 
făcut: Sarmis şi Daizus trebuie s-o scoată pe Carsida, iar Dagio pe 
Nimfodora. Alături de Sarmis, lipit de pulpa lui, merge Eros. Ajunşi lângă 
gard, Sarmis și Daizus ocoliră spre dreapta, iar Dagio o porni pe partea 
stângă. Trebuia să se asigure că nu-i urmărește nimeni şi nu-i pândeşte nici 
un pericol. Se întâlniră în faţa vilei. Nu se simţea nici o mișcare, nu se 
auzea nici un zgomot. Daizus sări peste gardul înalt, scoase încuietoarea și 
deschise poarta. 

Cu mișcări repezi, intrară și se ascunseră în tufișurile de lilieci ce 
înconjurau vila. Florile lor împrăștiau până departe un parfum îmbătător. 

După o scurtă așteptare, auziră paşi înăbușiţi pe nisipul aleii. Era 
Nimfodora. Învins de nerăbdare, Dagio se repezi şi o prinse în braţe. 

— Unde este Carsida? o întrebă el. 

— N-am putut să ieşim amândouă, Malva este în exedra. Mi-e frică, am 
simţit că prin vilă se mișcă ceva. Nu ştiu ce să facem. Poate că stăpânul... 

Nimfodora le vorbea în șoaptă, tremurând. 

— Plecaţi, le șopti Sarmis, ne așteptați la marginea pădurii. Eu şi cu 
Daizus o vom scoate pe Carsida. 

Dagio şi Nimfodora ajunseră la marginea pădurii și se opriră sub un 
copac cu frunziș proaspăt. O luă în braţe și o sărută cu dragoste. 
Multâncercatul luptător dac începuse s-o iubească pe sclavă încă din vara ce 
trecuse, când ea le adusese multe veşti de la Carsida. 

Nimfodora era o frumuseţe aparte, de sudică bronzată, cu privire caldă și 
luminoasă, cu voce melodioasă, micuță la trup și în totul încântătoare. Se 
strânse şi mai mult lângă el și-și întoarse fața spre pieptul lui puternic. 
Vorbi, aproape înăbușită: 

— Prin câte am trecut... mi-e frică de prea multă fericire! 

Drept răspuns, Dagio o strânse cu mai multă căldură la piept, cu multă 
dragoste şi o sărută. 

Tăcură amândoi mult timp. În liniştea nopţii, el o auzi suspinând. 

— Tu plângi, Nimfodora, plângi fiindcă nu știi ce vrei, ţi-e teamă de 
necunoscut. Îţi dai seama că pornești pe un drum nou al vieții. 


Sarmis și Daizus aşteptaseră în faţa vilei ieşirea Carsidei şi, văzând că ea 
întârzie, pătrunseseră înăuntru. Se opriseră în atriu și ascultaseră încordați. 
Auziseră suspine şi frământare ce veneau din exedra. Crezuseră că sora lor 
fusese legată acolo şi se repeziseră spre ușă, însă abia avuseseră timp să se 
oprească, mai înainte ca lama cuţitului, care lucise fulgerător la razele lunii 
ce pătrundeau în atriu, să-i fi străpuns. În întunericul puţin subţiat de lună, 
ei nu văzuseră trupul uriaș al unui sclav nubian, a cărui piele avea culoarea 
întunericului, pe care arhitectul îl însărcinase în taină să-i păzească sclava 
preferată. Sarmis (încercase să-l înduplece pe nubian, însă acesta rămăsese 
surd la toate propunerile pe care i le făcuse. Lupta fusese scurtă și aprigă, și 
nubianul căzuse doborât de o lovitură de cuţit dată de Sarmis. Năpădit de 
milă și de remușcări, privise la lumina lunii pe nefericitul sclav, care își 
pierduse viața făcându-şi datoria. Părăsiseră apoi vila în mare grabă, însoțiți 
de Carsida, mergând spre marginea pădurii, unde îi așteptau Dagio și 
Nimfodora. 

Era către miezul nopţii când se întâlniră cu Maevius, Ayx şi Ozio. 

— Nu e bine că l-aţi omorât pe nubian, spuse Maevius după ce află tot 
ce se petrecuse în vilă, dar dacă nu s-a putut altfel... Acum nu e timp de 
pierdut, libertul cu barca ne aşteaptă. 

Pormniră spre fluviu, făcând un ocol mare, pentru a se îndepărta cât mai 
mult de șantier şi de pod. La despărţire, Vitellius se îmbrăţișa cu Maevius, 
iar Daizus îl părăsi cu greu pe saltimbancul Ayx. 

Dagio și Daizus căutau să aşeze cât mai bine în barcă pe Nimfodora și 
pe Carsida. Barca se îndepărta încet de la mal, când Sarmis strigă în șoaptă 
apăsată către Maevius şi Ayx: 

— Nu uitaţi, dragii mei, dacă în imperiu nu veţi mai putea îndura viaţa 
aspră pe care o duceţi, veniţi în Dacia. Veţi fi primiţi ca niște fraţi! 

Fluviul a fost trecut fără nici o greutate, în cea mai mare linişte. Porniră 
prin pădure, căutând să se îndepărteze cât mai repede de Drubeta și să 
treacă peste noul drum, pe care împăratul îl construia în grabă spre 
trecătoarea râului Rabo, calea cea mai scurtă până la Sarmizegetusa. Dar de 
multe ori în viaţă, piedicile apar tocmai în clipele când izbânda pare mai 
sigură. Trecuseră demult peste șantierul drumului nou, când Eros, care îi 
urmase tot timpul liniştit, începu să mârâie și apoi să latre. Câinele porni în 
fugă înapoi. După un scheunat, lătratul încetă pentru câteva clipe. 

— Sânt oameni! șopti Sarmis cu îngrijorare. Câinele a fost lovit sau 
poate l-au doborât cu o săgeată ori cu o lovitură de suliță. Trebuie să ne 


pregătim de luptă! 

— Lasă-ne pe noi, Sarmis, rosti apăsat Dagio. Eu şi cu Ozio ştim să ne 
luptăm la lumina lunii în pădure. Voi cu fetele plecaţi repede! 

Se auzi din nou lătratul câinelui, care se apropia în goană. Eros făcu un 
ocol mare şi porni înapoi în partea din care venise. 

— Nu, nu e bine așa! vorbi cu hotărâre Daizus. Eu şi Ozio vom rămâne 
să-i întârziem pe cei ce ne urmăresc. Pe noi nu ne așteaptă nimeni la 
Sarmizegetusa. Mă primeşti să lupt alături de tine, nene Ozio? 

Era un moment greu. Hotărârea trebuia luată în grabă. Sarmis îl legă pe 
Eros, să nu le mai arate urmăritorilor, prin lătratul lui, direcţia în care ei se 
îndepărtau. Ozio şi Daizus porniră în sens opus, în partea în care pădurea se 
înfunda în coastele râpoase ale muntelui. Pe măsură ce se depărtau de ei, 
căutau să facă mai mult zgomot, rupeau crăci uscate, dădeau drumul la 
bucăţi mari de stâncă, ce porneau la vale stârnind și altele în urma lor. 

Înşelarea urmăritorilor le-a reuşit cum nu se aşteptau mai bine. Se 
iviseră zorile când amândoi, obosiţi până la limita puterilor, s-au lăsat 
încercuiți. Lupta a fost scurtă și cu totul inegală. N-au putut să facă față 
atacului a doisprezece legionari comandaţi de un decurion. Ozio s-a 
prăbuşit primul, străpuns de o săgeată, iar Daizus a primit o lovitură de 
suliță în umăr. A căzut și el lângă trunchiul unui fag stufos, pierzându-și 
cunoștința. 

Când se înapoiase din inspecția făcută la șantierul drumului nou dintre 
Taliatis şi Egeta, arhitectul Apolodor fusese foarte tulburat de întâmplările 
ce se petrecuseră în vilă. Îl răscolise mult plecarea Carsidei. După ce 
Sarmentus îi povestise cum descoperise fuga sclavelor şi despre zădărnicia 
încercărilor de a le mai da de urmă, arhitectul nu-i pedepsise, deși libertul se 
aşteptase să fie supus la torturi grele. 

Trecuseră câteva zile fără să se mai ivească ceva nou pentru arhitect în 
legătură cu fuga Malvei. Începuse să cutreiere şantierele, numai ca să se 
mai poată sustrage gândurilor. Se afla dincolo, pe malul dac, în șantierul de 
la Drubeta, când, trecând prin faţa barăcii comandantului șantierului, intră, 
fără să-şi dea seama ce urmăreşte, și se opri în faţa tribunului Caius 
Proclius. La vederea lui, tribunul sări în picioare, măgulit de atenţia ce-i 
acorda marele arhitect. 


— Salut pe marele constructor şi arhitect al imperiului, și drept 
mulțumire pentru onoarea ce-mi face, mă voi ruga marelui Jupiter pentru 
sănătatea lui! rosti tribunul, plin de respect. 

— Sănătate, tribune, toți zeii să te ţină! 

Se așeză pe un scaun lângă masa lui şi se strădui să zâmbească. 

— Ai avut ceva neplăceri, provocate de legionarii sau de centurionii de 
sub comanda mea? întrebă îngrijorat tribunul. 

— Nu, tribune! Lucrările se desfăşoară în ordine. De când s-a prăbușit 
podul la piciorul patru, dincolo, la Egeta, se ține mai multă ordine și mai 
multă disciplină. Dar, tribune, nu-mi place să văd pe cineva în picioare în 
faţa mea. Stai, te rog! 

Tribunul se aşeză încurcat, căutând să găsească un subiect spre care să 
împingă discuţia. 

— Realizezi o operă care-ţi va purta numele peste veacuri! începu el. 
Acest pod este o minune produsă de mintea omenească. Acum, nu zeii sânt 
nemuritori, ci arhitectul Apolodor! Cât de fericit trebuie să te simţi!... 

— Vorbeşti frumos, tribune! Să nu te mire dacă-ţi spun că opera aceasta 
nu-mi aduce nici o mulțumire. Tăcu o clipă și oftă adânc. Arhitectul 
nemuritor, cum spui tu, este un om nefericit, un om cu sufletul greu 
îndurerat!... 

— Nu cumva al pierdut o ființă scumpă... fiu, fiică, soție? 

— Ai pus degetul drept pe rană, tribune! Da, am pierdut. Vorbesc 
deschis, ca între bărbaţi. Sânt om, un om cu toate nevoile trupului și 
sufletului omenesc. Am avut o sclavă, o dacă, pe care am iubit-o și... de ce 
n-aş recunoaşte, pe care încă o mai iubesc. Am pierdut-o! 

Tribunul vorbi cu multă mirare şi compătimire: 

— Cine poate să ia o sclavă fără voia stăpânului? 

— M-a părăsit, tribune! Și nu pot să înţeleg de ce-a făcut asta. S-a purtat 
cu mine cu atâta duioșie, încât n-aş fi schimbat-o nici pe cea mai virtuoasă 
matroană de la Roma. Vorbind, ochii lui negri și adânci luceau, iar barba, 
mult încărunțită, îi tremura ușor. Câteodată mă mângâi cu gândul că poate 
să fi fost furată, fără voia ei! Vezi că nu sânt atât de fericit cum ţi-ai 
închipuit, tribune? 

Caius Proclius se mişcă în scaun și-l privi lung pe arhitect, frământând 
ceva în minte. 

— Când s-a întâmplat asta? 


— Acum câteva zile, poate o săptămână. Ştii ceva de ea, Caius Proclius? 
îl întrebă, fixându-l cu o privire plină de implorare. 

Tribunul încruntă din sprâncene. Ridică de pe masă clopoţelul și sună. 
Un legionar intră și salută bătând tare cu sulița în dușumea. 

— Severus, spune-i centurionului Paulus să aducă aici pe dacul acela 
prins de câteva zile! Dar repede, Severus! 

Arhitectul întoarse încet capul spre tribun cu un aer de neîncredere şi de 
speranţă. 

— N-ar fi de mirare, continuă tribunul, să aflăm ceva despre acea 
sclavă! Dacul a trecut fluviul cu încă patru sau șase inși şi soldaţii i-au 
urmărit. 

— Erau mai mulţi... trecuseră fluviul... murmură arhitectul oftând. 

La deschiderea ușii tăcu. Centurionul Paulus îl împinse înăuntru pe dac. 
Daizus înainta cu capul sus. Pe faţa lui se vedeau urmele torturilor și ale 
înfometării. 

— Ascultă, dacule, începu tribunul, cu voce potolită, te afli în faţa 
marelui arhitect Apolodor. Dacă vei răspunde cinstit la întrebările noastre, 
marele arhitect m-a rugat să-ţi dau libertatea. 

Daizus îl recunoscuse pe arhitect chiar de când intrase, bănuia ce 
întrebări i se vor pune. Se hotărî să se țină tare. 

— Ai cunoscut aici o sclavă, o dacă, cu numele de Malva? îl întrebă 
tribunul. Această Malva făcea partea din ceata celor cu care tu ai trecut 
fluviul? 

După o scurtă pauză încordată, Daizus răspunse: 

— Nu, tribune, nu era nici o sclavă Malva! Arhitectul gemu îndurerat. 

— Spune, dacule, cine erau dacii cu care tu ai trecut peste Danuvius? 
continuă să-l întrebe tribunul. N-are nici un rost să spui că nu i-ai cunoscut! 

— Am mai spus, tribune, erau dacii veniţi să-și caute părinţii, soțiile, 
rudele pe care imperiul i-a dus în captivitate şi vândut ca sclavi. Este plin 
imperiul de daci care muncesc pe şantiere! 

Arhitectul şi tribunul se priviră mult timp, miraţi de dârzenia cu care 
vorbea tânărul din faţa lor. 

— Ai recunoscut că aici pe şantier ai fost ucenicul saltimbancului Ayx. 
Spune ce-ai urmărit, pe cine căutai? îl mai întrebă tribunul. 

— Mi-am urmat sora şi am eliberat-o! Tribunul sări ca ars. 

— Până acum n-ai spus niciodată asta! 


— Trebuia să le las timp să se depărteze. Acum, ei sânt demult la 
Sarmizegetusa! 

După ce făcu un ocol prin încăpere, arhitectul se opri în faţa lui Daizus. 

— Şi cum se numea sora ta? îl întrebă. 

— Carsida! răspunse scurt Daizus. 

— Carsida... Malva... murmură Apolodor. Unde se afla Carsida aici pe 
şantier? Cine-i era stăpân? 

După ce îl privi lung pe arhitect, Daizus rosti cu dârzenie, dar stăpânit: 

— Carsida era Malva! Voi n-o să știți niciodată cine se ascundea sub 
numele de Malva! 

Arhitectul se rezemă de un scaun, zdrobit de ceea ce auzise. Orice 
licărire de speranţă dispăruse. 

— Îţi mulțumesc! şopti el întorcându-se spre Daizus, hotărât să plece. Îţi 
mulțumesc, tinere! 

Drept răspuns, dacul spuse cutezător: 

— Acum nu-mi pasă, mă puteţi omori, Carsida este scăpată de sclavie! 
Știu că nu-mi daţi libertatea, așa cum aţi spus! 

Fără să mai rostească un cuvânt, arhitectul se întoarse şi porni spre ușă, 
făcând numai un semn de mulțumire și de salut către tribun. 

Primăvara și vara, lucrările la pod fură continuate cu cea mai mare 
îndârjire. Arhitectul spori numărul antreprenorilor şi al echipelor, se aduseră 
numeroși meșteri şi un număr foarte mare de sclavi. Din ordinul 
împăratului, toate legiunile din Moesia și Dacia au trimis ajutoare pentru a 
grăbi terminarea podului. În acest timp, Apolodor nu părăsi șantierele și 
urmări ca lucrul să se desfăşoare cât mai bine şi cât mai repede. Către 
calendele lui octombrie se zvoni pe șantiere că împăratul va sosi de la Roma 
pentru a lua parte la serbările de inaugurare a podului. 

Arhitectul, împreună cu senatorii sosiți dinainte de la Roma, au stabilit 
cum să fie amenajat terenul de la capul dinspre Egeta și cum să se 
desfășoare serbările. Pe latura de miazănoapte a terenului s-au ridicat 
tribunele, în care aveau să ia loc împăratul, senatorii, magistraţii, legaţii şi 
toţi cei ce făceau parte din suita lui. În partea din stânga a tribunei imperiale 
se afla scara pe care împăratul trebuia să coboare pentru a tăia panglica de 
deschidere a circulaţiei pe pod. Pe partea opusă a terenului, în faţa tribunei 
imperiale, s-au construit tribune mai mici, pentru public: antreprenori, 
meşteri, liberti; bărbaţi, femei şi copii de pe lângă şantiere şi din satele 
învecinate. Pe latura de apus era poarta de intrare şi barăcile de pregătire 


pentru atleți și pentru cei ce luau parte la diferite întreceri sportive, iar pe 
cea dinspre răsărit se lăsase o porţiune liberă de teren între două garduri 
puternice, unde urma să fie aduși sclavii care lucraseră pe şantiere. Nu se 
neglijaseră nici locurile din tribunele pentru public, rezervate sclavilor pe 
care împăratul îi elibera. 

Împăratul sosi însoţit de alaiul său, în ziua anunţată și, grăbit ca 
întotdeauna, hotărî ca în ziua următoare să se desfăşoare serbările de 
inaugurare. De dimineaţă, vremea se anunţa bună: o zi senină de toamnă, cu 
lumină plăcută și căldură potolită. Vântul adia ușor, răcoros, în lungul 
fluviului. Chiar de la ivirea zorilor, în tribunele publicului începu mișcarea. 
Fiecare se grăbise să ajungă cât mai devreme în căutarea unui loc cât mai 
bun. Se ridicase soarele numai la câteva sulițe pe cer, şi în tribune se puteau 
vedea, într-o tălăzuire continuă, o mare de capete şi de culori. Până departe 
se întindea din tribunele pline un zumzet cum niciodată nu se mai auzise pe 
aceste meleaguri. 

La bătaia tobelor, zumzetul încetă, ca oprit de o mână nevăzută. 
Trompetiștii începură să sune sosirea împăratului. Călcând sigur de el, 
zâmbind uşor, împăratul urcă încet treptele scării ce ducea la tribună. 

— Ave, Caesar! 

— Ave, Imperator! 

Mulțimea striga cuprinsă de entuziasm și munții din jur trimiteau înapoi 
ecoul, în valuri ce se repetau din ce în ce mai slabe, până dispăreau. 

Îmbrăcat în uniforma de general al imperiului, având la stânga sa pe 
generalul Livianus Claudius, împăratul luă loc în fotoliul imperial. Fotoliul 
din dreapta lui rămase liber. Muzica începu să intoneze imnul prin care se 
anunţa plecarea din Capitoliu, de la Roma, spre serbarea de la Egeta, a 
zeilor binevoitori imperiului. Mulțimea aştepta încordată începerea 
festivităților. 

Împăratul ridică încet mâna. Mulțimea izbucni în urale. Porţile mari se 
deschiseseră, și pe terenul dintre tribune intrară, în sunetele unui marş, un 
grup de trompetişti. După ei venea carul, frumos împodobit cu flori, în care 
se aflau arhitectul Apolodor şi senatorii cu care el pregătise serbarea. Unul 
dintre senatori era îmbrăcat în costumul lui Jupiter Capitolinus, pentru a-l 
onora pe zeu, aşa cum se obișnuia în zilele mari, de sărbătoare. După car 
înainta o cohortă în pas de defilare, semn că lucrările se executaseră sub 
controlul și prin grija armatei. Veneau apoi, în grupuri, pietrari cu ciocane 
grele pe umeri, dulgheri cu topoare sub braţ, zidari cu mistriele în mâini și 


montori cu instrumente de măsură și de nivelare, toți îmbrăcaţi în haine de 
sărbătoare. 

În mulţime se produse mișcare, apoi izbucniră aclamaţiile. Prin dreptul 
tribunelor treceau sportivii. După ei înaintau carele, cântăreții şi preoţii. La 
o mică distanţă înapoi, veneau statuile zeilor şi zeițelor, puse pe care trase 
de cai și de catâri, învăluite în fum de tămâie și alte arome. Intrarea zeilor 
pe teren a fost semnalul unor noi urale pline de credință, unor invocații 
zgomotoase, cu care fiecare dintre spectatori îl primea pe zeul său ocrotitor. 
În mijlocul terenului, cortegiul zeilor se opri şi începu slujba de aducere a 
jertfelor după ritualul obișnuit. 

Intre timp, arhitectul Apolodor apăruse lângă împărat şi luase loc în 
fotoliul rămas liber. Entuziasmul şi uralele mulțimii atraseră atenţia 
împăratului, ceea ce-l făcu să nu dea atenţie sosirii arhitectului. Numai când 
alaiul zeilor se opri pentru aducerea jertfelor, se întoarse spre marele 
constructor şi-i răspunse la salut. 

—Ai realizat o construcție măreaţă, Apolodor! îi șopti zâmbind ușor. 
Zeii să te ocrotească! 

Arhitectul trase mâna de sub togă, o duse la piept și se înclină uşor, în 
semn de recunoştinţă. 

— Majestatea-sa împăratul mă onorează prea mult! Podul este ridicat de 
împărat: el a dat ordinul de executare, el a ales locul pe unde trebuie să fie 
aruncat peste fluviu și tot el a dat meşterii, sclavii şi materialele necesare... 

Împăratul cercetă faţa bronzată şi senină a arhitectului, cu fruntea lată şi 
înaltă, cu ochii adânciţi în orbite de studii (îndelungate, cu părul cărunt şi 
barba deasă, și gândi că, după vârstă, el ar trebui să arate mult mai tânăr. 

— Lasă modestia, Apolodor! Fără ştiinţa și geniul tău puteam să dau eu 
oricâte ordine aş fi vrut şi nu se zidea nici o piatră peste cursul fluviului! 

— Podul va purta numele „Împăratul Traian" aşa cum este drept, şi mă 
simt fericit că am reușit să îndeplinesc ordinul în condiţii bune și la timp. 

Împăratul se întoarse și mai mult spre el şi-l bătu uşor pe umăr. 

— Desigur, podul va purta numele meu, dar eu nu voi admite ca pe 
zidurile de la capetele lui să nu fie scris şi numele arhitectului constructor. 
Şi de ce să nu fiu mai precis? îți dau ordin: mâine vei pune să se lucreze o 
placă de marmură frumos ornamentată, pe care vei scrie: „Podul Ulpius 
Trajanus Augustus. Constructor, arhitectul Apolodor. Anul Romei 858."1%3 

— Dorinţa împăratului este pentru mine ordin! șopti arhitectul, mişcat 
de aprecierea ce i se arăta. 


După terminarea ritualului de aducere a jertfelor, începură întrecerile 
sportive: alergări de care, aruncări cu sulița, acrobaţii, lupte corp la corp şi 
dansuri. Un timp, toţi urmăriră jocurile, şi entuziasmul mulţimii crescu. 

— Majestatea-sa împăratul a văzut drumul pe care l-am construit între 
Taliatis şi Egeta. Găseşte că am greşit cu ceva? În politica sa, Roma pune 
mare bază pe drumuri, pentru administrarea și stăpânirea provinciilor 
imperiului. 

O clipă împăratul îl săgeta cu o căutătură mustrătoare, înțelegând aluzia 
la politica de cuceriri, dar faţa senină și privirea liniștită a arhitectului îl 
potoliră. 

— Drumul este o operă tot aşa de minunată ca şi podul. O adevărată 
minune săvârşită de om! Când am văzut podul, Apolodor, mi-am pus 
întrebarea: nu cumva tu eşti un trimis al zeilor printre oameni? 

Mișcat adânc, arhitectul murmură câteva cuvinte și își strânse toga în 
jurul trupului, gest ce arăta neliniște. 

— Sânt un muritor de rând... să nu supărăm zeii!... 

— Da, ai spus bine, reluă împăratul. În politica sa, Roma se sprijină mult 
pe drumuri. Aici, în lungul Danuviusului, avem multe de înfăptuit. Dacia 
este o ţară bogată, cu pământ minunat. Dacii sânt muncitori, cumpătaţi și 
viteji. Un popor barbar, dar bun. Îi vom învăţa să scrie, să citească, le vom 
schimba viaţa... 

— În schimbul aurului, fierului, grâului și vinului lor, completă 
arhitectul. Dacii vor fi puşi să muncească... 

— Şi ce e rău în asta, Apolodor? 

— N-ar fi nimic rău, majestate, dacă s-ar bucura de libertate şi de 
bogăţia pământului lor! 

— Roma are multă nevoie de aur și de grâu, dar nu te îngriji de ei, căci 
tot Roma le va arăta drumul spre libertate. Cu cât vor învăţa mai bine, cu 
cât se vor lumina mai curând, cu atât mai repede ne vor alunga. Tu știi că 
nici o ocupaţie, nici o împilare nu poate să dureze la nesfârșit, nici un tiran 
nu e veşnic... 

— Majestate, vorbeşti ca şi cum n-ai fi stăpânul Romei. Împăratul nu-și 
întrerupse firul gândurilor. 

— Uite, grecii... Ţara lor este o provincie a imperiului, şi cu toate 
acestea, la Roma, ei sânt stăpânii noştri: preceptori, filozofi, retori... ne 
poartă încotro vor ei, tineretul e sub influenţa lor, moda o aduc ei, şi - în 
chip nevăzut - în for și în senat ei au un cuvânt în politica imperiului. Un 


ropot de aplauze și de urale izbucni din toate tribunele și chiar din rândurile 
sclavilor. Un contubernal din garda împăratului se urcă pe estrada din faţa 
tribunei imperiale şi anunţă cu o voce ca de tunet, care se auzea până 
departe: 

— Divinul împărat eliberează pe sclavii care au muncit cu credinţă și 
dragoste la construirea podului, dovedind dragostea lor pentru imperiu şi 
meritul că pot deveni cetăţeni liberi. Pe sclavii care n-au muncit bine, care 
au încercat să fugă sau care au adus pagube mari, augustul împărat îi 
pedepsește aspru! 

În arena dintre tribune răsunară trâmbiţele şi trompetele amestecate cu 
uralele și strigătele mulțimii: 

— Ave, imperator! Ave Trajanus Optimus! 

Un alt contubernal citi lista cu cei cincizeci de sclavi eliberați. Aceștia 
înaintară în ordine spre mijlocul terenului și se plecară cu supunere în fața 
împăratului. 

— Ave, imperator! strigară toţi în cor. Contubernalul înmână fiecăruia 
certificatul de eliberare cu sigiliul imperial. Noii liberţi, la un semn, ridicară 
mâna dreaptă și strigară: 

— Ave, Caesar! Ave, Ulpius Trajanus Bonnus! 

Se dădu apoi citire listei cu numele sclavilor destinaţi să fie pedepsiţi. 
Din carcerele de sub tribune porniră în șir patruzeci de sclavi, care-și târau 
greu lanţurile de la picioare. Erau împărţiţi în patru grupe, după felul 
pedepsei: zece trebuiau să fie bătuţi cu vergile, zece să fie puşi în furci, la 
zece li se va scoate un ochi, iar restul de zece să fie omorâţi prin răstignire. 
Mulțimea din tribune nu mai contenea cu uralele. De mult nu mai văzuseră 
un spectacol atât de atrăgător, ca de circ. Agitaţia era mai mare în grupul 
celor veniţi de la Roma, dornici de spectacole tari, ca acelea cu lupte de 
gladiatori şi cu fiare sălbatice. În partea în care se aflau cei veniţi din satele 
din jur era liniște. Tremurau la gândul că vor vedea oameni omorâţi în 
chinuri îngrozitoare. 

Contubemalul se apropie de cel de-al patrulea grup, al sclavilor 
pedepsiţi să fie omorâţi prin răstignire. Strigă tare numele fiecăruia şi-i 
arătă crucea lângă care să se aşeze. În spatele lor se săpau de zor gropile, în 
care crucile aveau să fie înfipte după răstignire. 

— Daizus! auzi Apolodor pe contubernal, și tresări. Păli. Un tremurat 
uşor începu să-l cuprindă. Împăratul îi prinse tresărirea şi neliniştea. 

— Ce, nu te simţi bine? îl întrebă. 


Arhitectul îndreptă asupra împăratului o privire rugătoare, întinse braţele 
cu un gest de implorare. 

— Ţi-e atât de milă de ei că vor fi răstigniţi? 

—Nu... răspunse arhitectul, cu vocea aproape sugrumată. Dacă nu s-ar 
da astfel de exemple, n-am mai putea să lucrăm cu sclavii pe şantiere. 

Făcu o scurtă pauză. Era frământat. 

— Spune, Apolodor! îl îndemnă. 

— Majestatea-sa împăratul este mulțumit de tot ceea ce am făcut? 

— Te gândești la o răsplată, Apolodor? 

— Aş îndrăzni... pentru mine nu am cerut niciodată nimic augustului 
meu stăpân... 

— Cere-mi orice! Pentru cel mai mare arhitect, satisfac orice dorință! 
spuse împăratul, cu o curiozitate crescândă. 

— Îndrăznesc să cer iertarea dacului Daizus! E în grupul celor ce vor fi 
răstigniți. Cer împăratului să mi-l dea mie ca sclav. 

Împăratul îi aruncă o privire mirată. Îl tulbura atât de adânc pe marele 
arhitect moartea unui dac? 

— Numai atât? Privirea i se schimbă. O umbră de bănuială îl săgeta. Te- 
a prins mila de daci, Apolodor? 

Împăratul ridică mâna. Muzica și tobele încetară. Contubernalul se 
prezentă în faţa tribunii imperiale. 

— Anunţă că am iertat pe dacul Daizus, şi-l dau, ca sclav, marelui 
arhitect Apolodor! 

În sinea sa, împăratul era mulţumit. Se gândea că până departe, dincolo 
de Danuvius, în Dacia, se va afla că împăratul iertase un dac de la pedeapsa 
cu moartea, ceea ce va face să se creadă că Roma nutrește gânduri bune faţă 
de daci. 

După pedepsirea sclavilor, în sunetele trompetelor, o unitate de 
cavalerie, cu steaguri la sulițe fluturând în vânt, trecu prin faţa tribunei și se 
opri la intrarea pe pod. Împăratul coborî din tribună, sări în şa şi înainta pe 
pod. Trăia un moment solemn și semnificativ: era simbolică trecerea 
împăratului Romei peste Danuvius, pe noul pod, în fruntea unei unități 
militare. Pe la jumătatea fluviului, ridică privirea sus, departe, peste munţii 
ce se conturau în zare, pe cerul albastru, peste Dacia. 

— Unde crezi că privesc, Livianus Claudius? îl întrebă el pe general. 

— Spre Sarmizegetusa, majestate! 


Împăratul zâmbi satisfăcut. Dedesubt, valurile uriașului fluviu vuiau, 
luptându-se cu picioarele podului, și se pierdeau în spume albe. 

Serbările de inaugurare a podului se sfârşiră printr-un ospăț bogat. Se 
împărți mâncare și vin mult tuturor celor ce lucraseră la pod. Către seară, 
simțindu-se obosit, împăratul se retrase în cortul său din mijlocul campului 
întărit ce străjuia capul podului dinspre Drubeta. 

Arhitectul se bucură când primi încuviințarea să se retragă. Porni de-a 
dreptul spre vilă, nutrind o speranţă nelămurită. Ajuns acasă, trecu pe lângă 
Sarmentus și nu-i spuse nici un cuvânt, intră în atriu, trecu în tabliniu şi se 
aşeză pe un scaun. Era neliniștit. Închis în cameră, se simţi încătuşat. Se 
ridică şi ieşi în peristyl.1*!* Se aşeză pe o bancă, sub frunzișul de iederă 
ruginită de toamnă, acolo unde de multe ori o găsea pe Carsida, când se 
înapoia de pe șantier. Departe, peste văi și coline, dincolo de crestele 
munţilor, se întindea cerul înroșit de ultimele raze ale soarelui, ca şi cum 
undeva, peste munţi, se produsese un incendiu uriaș, își rezemă capul în 
mâini şi rămase mult timp nemișcat, cu privirea pierdută, departe, peste 
fluviu, peste munţi, peste Dacia, spre Sarmizegetusa. Acolo se afla fiinţa de 
care se simţea legat cu tot sufletul. Tresări când îl auzi pe Sarmentus: 

— Stăpâne, sânt jos doi legionari, au adus un sclav. Sarmentus vorbise 
prefăcându-se că nu-l mai văzuse niciodată pe Daizus. 

— Î] tin legat? întrebă arhitectul, repede înviorat, Să-l dezlegi, îi dai 
îmbrăcăminte bună, îi dai să mănânce şi să bea, apoi îl aduci aici. Tăcu 
câteva clipe. Continuă: Nu, adu-l mai întâi la mine, vreau să stau puţin de 
vorbă cu el. Să dai apoi legionarilor mâncare și vin cât poftesc. 

Sarmentus plecă, înecându-și un zâmbet plin de înţelegere. Căută să-i 
ducă sclavul cât mai repede. Arhitectul îl privi lung pe Daizus. Era slăbit, 
lung, subțirel și palid. Prin tunica zdrenţuită îi vedea trupul murdar și plin 
de bube. Părul lui blond, ochii albaștri și faţa puţin prelungă îi aduseră 
aminte de chipul Carsidei. 

— Nu-mi spui nimic? îi şopti cu multă căldură. 

— Ar trebui să-ți mulţumesc, să mă rog zeilor pentru sănătatea ta, 
stăpâne, pentru că mi-ai scăpat viaţa, dar n-o pot face... 

Surprins de cele ce aude, Apolodor se mişcă neliniștit. 

— Dar nu pot să-ţi mulțumesc. Era mai bună moartea, decât sclavia în 
imperiu... 

— Dar tu eşti fratele ei! murmură arhitectul. 

— Al cui? 


— Al Malvei... al Carsidei, cum ai spus atunci că se numeşte. Te-am 
cerut împăratului, pentru a te scăpa de la moarte, nu pentru a te ţine ca 
sclav. În ura ta împotriva imperiului, cred că mă urăști şi pe mine. Mă urăști 
poate şi fiindcă am fost stăpânul ei. Aș vrea să-ţi pun câteva întrebări, al 
căror răspuns m-ar linişti. Eşti liber să-mi spui numai ce vrei, eu nu te 
ameninţ. 

— Îţi răspund la orice întrebare, stăpâne! spuse Daizus cu voce scăzută, 
însă cu hotărâre. 

— Mi-ai spus atunci, în faţa tribunului Caius Proclius, că Malva sau 
Carsida e sora ta. Spune-mi dacă ştii, ea mă ura pe mine? 

Daizus rămase mult timp cu privirea în jos, frământat de răspunsul pe 
care să-l dea. Ridică apoi capul, se întoarse spre arhitect şi vorbi ceva mai 
tare, cu aceeaşi voce potolită. 

— Nu, stăpâne, Carsida nu te ura. După soţul ei, erai singurul bărbat la 
care mai ținea, deşi tu o aveai ca sclavă... 

— Carsida avea un soţ și eu n-am știut! murmură trist arhitectul. 

— Dorul de soţul ei, continuă Daizus, îi zdrobea inima, îşi jurase însă ca 
niciodată împăratul şi Roma să nu afle pe cine au în mână. 

— Nu mi-a spus niciodată că are un soţ şi nu m-a rugat niciodată să-i 
dau libertatea... 

— Pe care nu i-ai fi dat-o, stăpâne! 

— Ajunsesem s-o preţuiesc mult... mult de tot!... Vedeam în ea pe 
stăpâna casei mele, și nu o sclavă... Și cine este soţul ei? Fără îndoială, o 
căpetenie dacă? 

— Am spus că-ţi răspund la orice întrebare, stăpâne! Daizus îl privi 
adânc în ochi, şi câteva clipe trecură într-o linişte încordată. Îi spuse 
vorbind rar: 

— Soţul Carsidei este Diegis, fratele regelui Decebal! Arhitectul rămase 
împietrit. Ştia că Diegis fusese acela care tratase pacea cu Roma, în numele 
regelui Decebal. 

— Carsida... soţia lui Diegis... a fost sclava mea... murmură el într-o 
frământare greu stăpânită. 

— Acum, stăpâne, să-mi spui: ce trebuie să fac, aici, la vilă? îl întrebă 
Daizus. 

Nu-i răspunse. Arhitectul trecu din peristyl în tabliniu, se așeză la masă 
şi începu să scrie pe mai multe pergamente. Daizus îl privea prin uşa 


întredeschisă. ÎI văzu apropiindu-se cu pergamentele pe care pusese sigiliul 
său. 

— Eşti liber, Daizus! Acesta este certificatul tău de mânu mittere!%, şi 
cu el te vei putea înapoia nestingherit în Dacia. Sânt fericit că am putut să 
fac aceasta pentru ea. După o scurtă pauză continuă: Te rog să duci Carsidei 
salutările mele respectuoase și să-i mai spui că Malva a rămas vie în sufletul 
meu; Carsida n-a fost niciodată sclava mea! Ca dovadă a preţuirii mele, să-i 
duci certificatul de eliberare a Malvei... va rămâne singura ei amintire. 
Spuse apoi, cu voce scăzută; Să dăm zeilor tot ce este al lor, și omului ce 
este al lui. Acolo, în Dacia, a fugit şi Nimfodora, tu poate că o ştii. I-am dat 
şi ei libertatea. Să-i duci şi ei certificatul de eliberare. 

Apolodor trecu în tabliniu și sună dintr-un clopoțel. Sarmentus veni în 
fugă, speriat. 

— Acest tânăr este un om liber, Sarmentus! îl vei îmbrăca şi ospăta bine! 
Să-l laşi să se odihnească atât cât va dori. La plecare, îi vei da tot ce-i va 
trebui pentru drum! A doua zi, Traian plecă spre Roma, pe noul drum, ce 
pornea de la pod spre Taliatis şi Viminacium. Se ridicase sus soarele când 
alaiul împăratului se apropia de Cazane în galopul cailor. După o cotitură, 
se opriră la pas. Împăratul se întoarse și-i făcu semn arhitectului să se 
apropie. 

— De ce-ai rămas în urmă? Vreau să-mi arăţi cum te-ai luptat aici cu 
stâncile și cu valurile. Trebuie să grăbeşti curățirea de stânci a fluviului pe 
lângă malul acesta, canalul trebuie folosit neîntârziat la trecerea în sus şi-n 
jos a corăbiilor noastre cu mărfuri şi cu maşini de război! 

— Voi face aşa cum ai spus, majestate! Acum, iarna bate la ușă, însă la 
primăvară vom termina totul. Se va putea merge uşor în Dacia... 

Împăratul slobozi un zâmbet uşor, semn că înțelesese aluzia arhitectului. 

Înaintau pe drumul nou tăiat în stâncă, pe unele porţiuni prelungit ca un 
pod deasupra apei, susținut de grinzi groase de lemn, înfipte adânc în 
peretele abrupt al muntelui. 

— Ce e cu placa aceasta, Apolodor? Arhitectul tresări la cuvintele 
împăratului. 

— Pe toate drumurile pe care le-am construit în imperiu, majestate, s-a 
pus câte-o tabula. Și drumul acesta nu este ca oricare alt drum... 

Împăratul opri calul şi citi cuvintele tăiate sus în stâncă: 

„IMP. CAESAR, DIVI. NERVAE, F. 

NERVA. TRAJANUS. AUG. GERM. 


PONTIE. MAXIMVS. TRIB. POT. III 

PATER. PATRIAE. GOS. III 

MONTIBVS. EXCISIS. ANCONIBVS. 

SVBLATIS. VIAM. FECIT. 

MONTIS. ET. FLVVII. ANTIFRACTIBVS. 

SVPERATIS. VIAM. PATEFECIR." 

Strânse frâul calului şi se întoarse spre arhitect. 

— E drept ce-ai scris tu aici, Apolodor? Cum, calea aceasta am făcut-o 
eu, spărgând munţii, așezând tălpi, învingând fluviul? 

Arhitectul răspunse cu totul liniştit: 

— Întocmai ca la pod, majestate! Așa se scrie istoria. Războaiele sânt 
duse de plebei, de legionari, de cavaleri, de mii și mii de oameni 
necunoscuţi, dar ele nu sânt câștigate ori nu sânt pierdute decât de generali, 
de consuli, de regi, de împărați. De miile de vieţi, de miile de luptători ce s- 
au pierdut în lupte nu mai vorbeşte nimeni... 

Faţa împăratului se lumină de un zâmbet. 

— Îmi place că vorbeşti deschis, ai dreptate! Dar ce sânt eu vinovat de 
modul cum se face istoria și cum se scrie istoria? Istoria nu va scrie 
niciodată că la ultima bătălie de la Tapae atât de mare panică băgase 
Decebal în legiunile mele, încât, dacă ar fi avut curajul să mai atace o dată, 
armata romană ar fi părăsit în dezordine câmpul de luptă și totul s-ar fi 
sfârşit cu un adevărat dezastru. Prezenţa mea acolo a salvat... 

Te rog să mă ierți, majestate, eu nu prea mă pricep în arta războiului. 
Alţii, tribuni, legaţi, generali... 

Împăratul tresări la o bruscă aducere-aminte. Murmură: 

— Tribuni, pricepuţi în arta războiului! îl privi cu o licărire în ochi. 
Spune, Apolodor, pe șantierele de aici, la pod, la construirea acestui drum, 
n-ai avut un sclav cu numele de Hammonius Vitellius? 

Numele i se părea cunoscut lui Apolodor, dar nu-și putea aduce aminte 
de unde, de când îl ştia. Abia târziu răspunse. 

— Da, majestate, îmi amintesc de numele unui sclav Hammonius 
Vitellius. Se afla printre aceia care şi-au găsit moartea înecaţi în fluviu în 
toamna trecută, la prăbușirea unei părți din podul în construcţie. 

Traian porni în trapul calului. La câţiva zeci de pași, înapoi, îl urma suita 
şi garda. Ropotul cailor, întărit de stânci, se pierdea departe în urma lor, 
peste faţa învălurată a fluviului. 


CAPITOLUL V 


OASPETE ȘI DUȘMAN 


1 


La poalele Muntelui cel Mare!%%, în valea întinsă cât cuprindea privirea, 


regele Decebal îşi ridicase noua cetate de reședință, Sarmizegetusa. Mutarea 
Sarmizegetusei!47!: , de pe un vârf de munte într-o vale largă, o făcuse din 
năzuința de a da o mai mare dezvoltare economică și culturală capitalei şi 
din necesitatea de a avea legături mai strânse și mai uşoare cu țările vecine. 
Fosta cetate de domnie, de pe vârful de munte, revenise la străvechiul ei 
nume de Cetatea-de-Munte, nume ce se pierdea în negura trecutului. Acolo 
rămăsese numai Marele Sanctuar, Cogheonul, locul de reședință al Marelui 
preot, înălțat în apropierea stâncii, în vârful căreia locuia Marele zeu. 
Cetatea-de-Munte rămăsese numai locul de retragere și de rezistență a 
regelui în caz de mare pericol. 

Pacea tratată de Diegis cu Livianus Claudius se încheiase cu o condiţie 
grea: imperiul putea să stabilească gamizoane în unele cetăți dace, sub 
motiv că în modul acesta își asigura calea de trecere spre triburile 
germanice din nord. În realitate, regele înţelesese că devenind „clientul” 
împăratului, legiunile din Dacia aveau să controleze și să caute să-i 
zădărnicească orice încercare de pregătire pentru un nou război. Abia se 
încheiase pacea, şi legiunile și cohortele romane începuseră să cutreiere țara 
în lung şi-n lat, sub pretextul că se deplasau spre garnizoanele stabilite. În 
drumul lor, legionarii săvârşeau cele mai crunte brutalităţi, abuzuri, jafuri și 
silnicii, lăsând în urma lor dezastru şi deznădejde. 

La Sarmizegetusa se instalase cea mai puternică garnizoană romană. Aci 
se afla şi reprezentantul împăratului, generalul Livianus Claudius, 
comandantul legiunilor și cohortelor din Dacia 

Trecuse mai mult de o jumătate de an de la instalarea campului din 
apropierea Sarmizegetusei, pe campia din partea de răsărit a cetăţii. Aci, 
lângă camp, Livianus Claudius își ridicase în grabă o vilă din lemn, 
construită în stil roman, și pe la idele lui noiembrie se hotărâse să-și aducă 
„familia" de la Getidava. Generalul căutase să întărească şi mai mult 
impresia că Apronilla e fiica lui. În cursul zilei lucra în cortul instalat în 


mijlocul campului, iar noaptea se retrăgea în vilă. Aştepta cu nerăbdare 
sosirea lui Domitius Rufinus cu Apronilla, numărând zilele. 

Ziua mult aşteptată venise. Idele lui noiembrie se arăta rece și întunecat. 
De mai multe zile se pornise vântul dinspre răsărit şi erau semne că în 
curând va cădea ninsoarea. De afară se auzeau zgomote produse de 
şuieratul vântului şi de fluturarea puternica a prelatei cortului. Așezat la 
masa sa de lucru, generalul citise rapoartele legaţilor și tribunilor de la 
celelalte garnizoane. Veștile îl îngrijorau. Regreta că își împrăştiase 
legiunile şi cohortele prea devreme. Din toate părţile i se raportau porniri 
dușmănoase din partea dacilor, fără să se arate însă jafurile, abuzurile și 
silniciile pe care le săvârșeau legionarii. 

Stătea cu capul sprijinit în mâna stângă și bătea uşor cu degetele în 
masă, cu un anumit tact, ca şi cum, în gând, ar fi fredonat o melodie. 
Adâncit în gânduri, nici nu auzi când intră Domitius Rufinus. 

— Salut! Toţi zeii să te aibă în pază și mai ales Jupiter și Marte! salută 
Rufinus. 

Tresări surprins, apoi un val de sânge îi îmbujora faţa, şi în tot trupul îl 
năpădi un fior de căldură. Se ridică de la masă şi-l îmbrăţișă. 

— Bine-ai venit, tribune! Același lucru îţi doresc şi eu din partea zeilor. 
Ei, cum aţi făcut drumul, cum se simte Apronilla? 

— Am sosit bine. Cu tot vântul rece, am călătorit minunat și am mers cu 
spor. 

Livianus Claudius sună şi spuse contubermnalului să-i aducă vin cald. 

— Așa, aţi mers cu spor... Se simte bine, e sănătoasă? Domitius Rufinus 
răspunse numai după ce se aşeză pe scaun. 

— Da, pot să spun că totul e-aşa cum dorești. Ceea ce mi s-a părut 
curios, mai ales astăzi, era că Apronilla arăta când veselă, aproape fericită, 
când tristă şi deznădăjduită. 

Pe faţa generalului îmbujorarea se accentua. 

— Bine, Rufinus, îţi mulţumesc! Ai întărit garda la vilă? Adică, stai, ce 
vorbesc eu, paza este organizată de mult, ce-ai făcut cu garda care te-a 
însoţit pe drum? 

—N-am făcut nimic, aştept ordin. Poate că ar fi bine să întărim garda 
acolo... eu am mai multă încredere în legionarii cu care am venit de la 
Getidava. 

Generalul ridică încet cupa cu vin, pe care tocmai o umpluse 
contubernalul, şi-l îndemnă s-o ridice şi el. 


— Cine-ar mai putea să încerce... cine-ar mai putea s-o urmărească? 

— Pe aici s-a auzit ceva de nenorocirea de la pod? 

— Care pod, s-a întâmplat ceva pe drum? întrebă generalul, speriat, 
lăsând cupa din mână. 

— Nu cu noi. S-a întâmplat o nenorocire mare la podul cel mare, care se 
construieşte peste Danuvius, la Drubeta. Acolo s-au înecat mulți, căzuţi cu o 
parte de pod care s-a prăbușit. 

Cuprins de milă, generalul vorbi cu compătimire, însă şi ușurat. 

— Da, ştiu, a fost o mare nenorocire, pentru fiecare viaţa este scumpă. 

— Dar pentru sclavi? Nişte animale,.. nici nu merită să trăiască. 

Domitius Rufinus vorbise făcând o grimasă de scârbă. 

— Erau totuși folositori la construcţia podului, spuse generalul. 

— Acolo a murit şi trădarea, murmură tribunul cu un șuierat printre dinți 
şi cu multă ură. Trădătorul imperiului şi spionul dacilor şi-a găsit 
mormântul în valuri, și o dată cu el, și dacul iscoadă care îl însoțea sub 
cuvânt că-i era sclav. 

Livianus Claudius se ridică în picioare neliniștit. 

— Nu cumva acel tribun, Hammonius? 

— Chiar el, confirmă Domitius Rufinus, satisfăcut şi reținut. 

Livianus Claudius rămase mult timp pe gânduri. De multe ori regretase 
că nu căutase să-l ajute pe tânărul tribun. 

— L-ai dușmănit mult pe Hammonius Vitellius? Nu pot să-mi explic 
cum, tu fiind la Getidava, ai reușit să afli de întâmplarea de la pod şi mai 
ales să ştii că o anumită persoană a murit. Văzând că Domitius Rufinus nu 
spune nimic, generalul continuă: L-ai urmărit? Nu cumva ai și pus la cale să 
fie cât mai mult lovit, pentru a-i face viaţa şi mai grea? 

Generalul socoti că mersese direct la ţintă, dar se înșelă în aceeaşi clipă. 
Tribunul se ridică şi luă o poziţie de militar în faţa comandantului. 

— Nu l-am dușmănit și nici nu l-am urmărit, generale! Ca tribun al 
imperiului, mi-am pus cu devotament spada în slujba împăratului şi sânt 
hotărât să lovesc fără cruţare în acela care trădează! 

În timp ce vorbea, Domitius. Rufinus îl vedea pe Granius, 
supraveghetorul pe care îl plătise pentru a-i chinui cât mai mult pe Vitellius 
și pe Sarmis. Îl vedea pe centurionul Paulus, cel care îi comunicase la 
Getidava moartea lor. 

— Aşadar, aţi venit bine! schimbă generalul vorba. Te-am cam ţinut 
izolat acolo la Getidava. M-ai servit însă cu credință și aş vrea să te 


răsplătesc. Ai vreo dorință, Domitius Rufinus? Poţi să-mi vorbeşti deschis, 
ca între bărbați... 

Pe fața prelungă și osoasă a lui Domitius Rufinus apăru o uşoară 
îmbujorare de mulțumire. Vorbi după ce își goli cupa: 

— Am avut o dorinţă veche, generale, şi acum am și una nouă. Aici în 
Dacia, ne găsim în condiţii noi... 

— Spune, Rufinus, îl îndemnă Livianus Claudius nerăbdător. 

— Încă de când eram în campul de la Getidava, am cerut generalului să- 
mi cedeze sau să-mi vândă pe Myrella, asta a fost dorinţa mea cea veche... 

— Şi cea nouă? îmi amintesc, ţi-am făcut chiar o promisiune. 

Domitius Rufinus spuse cu voce tărăgănată: 

— Vârsta şi viaţa, generale, se scurg într-una, cum spun grecii: „Pantha 
rhej"{48). . Ca mâine mă văd bătrân... şi când o să privesc înapoi, ce 
satisfacție o să am? Știu că generalul are acum cuvânt greu în faţa 
împăratului. Unii la vârsta mea au ajuns legaţi, comandă o legiune, sau... 

— Te-am înţeles, îl întrerupse Livianus Claudius, bucuros că nu-i cere 
altceva. Te gândeşti la gradul de legat imperial. Da, ai dreptate, viaţa trece. 
Dar tu ştii, Rufinus, ştii că legaţii sânt ridicaţi în grad numai cu aprobarea 
Senatului. Eu... tocmai de aici, din Dacia... 

— Ştiu, generale, știu că totul se face numai cu aprobarea de formă a 
Senatului, însă mai ştiu că nu există dorință exprimată de împărat pe care 
Senatul să n-o aprobe. Important este să se obțină bunăvoința împăratului, și 
aceasta depinde de Livianus Claudius. Nu știu însă în ce măsură merit... 

— Crezi că aş putea să fiu atât de nerecunoscător, Rufinus? îți promit că 
voi face tot ce-mi va sta în putinţă! 

Generalul tăcu. În cort intrase un contubernal, pe fața căruia se vedea 
panică. . 

— Ei, ce-i, contubernale? îl întrebă, supărat că a trebuit să-și întrerupă 
gândul. 

— Tribunul Salustius Decimus, din campul de la Ampelum, cere să fie 
primit de urgenţă! 

— Dar ce să se mai fi întâmplat? Se gândi la un atac al dacilor. Să intre! 

În faţa generalului se prezentă tribunul Salustius Decimus, înalt, frumos, 
tânăr, bine legat. 

— Salut pe comandant... 

— Bine-bine, lasă, te salut şi eu, s-a întâmplat ceva legatului Valerius 
Valerianus? întrebă generalul, nerăbdător. 


— Da, generale! Sânt trimis să raportez un caz de care trebuie să ştii, 
mai înainte de a afla regele acestui popor barbar. 

— Povesteşte! V-au atacat dacii, aţi făcut voi ceva? 

— Generale, acum patru zile, legionarii din centuria a IV-a a cohortei 
noastre îşi făceau exerciţiile de luptă, pe vale, lângă satul din apropiere de 
Ampelum. Mai mulţi dintre ei, în timpul repaosului - să fi fost zece sau 
cincisprezece inși - au intrat în sat şi prin case, peste femeile dacilor... 

— După pradă? îl întrebă cu mânie. 

— Şi după pradă... Femeile au pus însă mâinile pe furci, coase și 
topoare şi nu s-au sfiit să-i lovească. Legionarii au răspuns cu spadele și cu 
sulițele. 

— Dar de ce centurionul nu și-a ţinut soldaţii în mână, sau el i-a trimis 
după jafuri și furtișaguri? Şi ce s-a mai întâmplat? 

— În timp ce în sat legionarii pătrunşi acolo se luptau cu femeile, o fată 
a fugit în pădurea din apropiere, unde lucrau bărbaţii. Totul s-a petrecut 
repede: dacii i-au prins şi i-au omorât pe cei intrați în sat, apoi, înarmaţi ca 
de luptă, au ieșit devale, unde se afla centuria, şi au început să batjocorească 
armata imperială și pe împărat. Centurionul a raportat că nu putea să lase 
nepedepsită această batjocură și să plece în mod ruşinos. A dat lupta cu ei, o 
luptă grea. Au căzut zeci de legionari și zeci de daci. Din sat n-a mai rămas 
nimic, nici oameni și nici case, în picioare. 

Pe fața lui Livianus Claudius apăru hotărârea și fermitatea 
comandantului, care nu admite amânarea acțiunilor. Vorbi răspicat: 

— Tribune, te înapoiezi în mare grabă la Ampelum! În drum vei lăsa un 
ordin către cohorta din Apulum. Nu se ştie dacă nu va fi nevoie să vă vină 
în ajutor. Să comunici legatului Valerius Valerianus să trimită repede aici 
sub pază puternică pe centurionul vinovat. S-ar putea ca Decebal să ni-l 
ceară, lucru cu care onoarea imperiului nu se poate împăca. Pregăteşte-te de 
plecare, tribune! îi ordonă supărat. 

Tribunul Salustius Decimus ieşi. Generalul ordonă contubemalului să 
pregătească ordinul. Se întoarse apoi spre Domitius Rufinus: 

— Ai văzut ce ne aşteptă aici, în Dacia? Acum, revenit lângă mine, îţi 
vei relua postul tău de prim-contubernal. Trebuie să mă ajuţi să-mi 
îndeplinesc misiunea pe care o am aici, altfel s-ar putea ca și oasele noastre 
să rămână pe acest pământ barbar. 

Livianus Claudius se ridică și se pregăti de plecare, înainte de a ieși din 
cort, îi spuse: 


— Tu mai rămâi! Să se dea ordinul către cohorta de la Apulum, pe care 
să aplici sigiliul meu. 

În vila generalului, Apronilla și Myrella, abia sosite, căutau să se 
pregătească din timp. Fiecare ştia că la căderea serii va veni stăpânul. 
Trimisese să-l cheme pe Cluvianus, și galul întârzia. Apronilla era 
neliniștită. Târziu, galul intră. Văzându-l, uriaş cât un munte, cu privire vie 
și încet în mișcări, îi mai crescu puţin curajul. Împinse spre el un scaun. 

— Tu ştii unde ne aflăm, Cluvianus? 

— Da, Apronilla, în vila stăpânului, adică a generalului. 

— Nu asta am vrut să ştiu!... 

— Ne găsim în Dacia, la Sarmizegetusa, dar nu înţeleg ce rost are 
întrebarea. 

Galul se aşeză liniștit pe scaun. 

— Te-ai mai gândit tu la tribunul Hammonius Vitellius? 

— Întotdeauna! Sânt gata în orice clipă să-mi dau viaţa pentru el și 
pentru tine, Apronilla! 

— Tu ai iubit pe cineva, Cluvianus? îl întrebă ea cu voce caldă. 

— Pe gal să-l laşi, Apronilla, murmură el apăsat, el ştie să-și stăpânească 
inima. Dacă trebuie să fac ceva, spune-mi! Sânt gata să fac orice şi să 
pornesc oriunde! 

— Cât eşti de bun! Nu ştiu cum să-ţi arăt recunoştinţa mea. Tu vei putea 
să te duci prin Sarmizegetusa şi vei putea să ajungi până la casa lui Diegis. 
El trebuie să știe ceva despre ei, dacă mai sânt în viaţă și unde se vor fi 
aflând. Să spui că vii din partea lui Sarmis. 

Ușa se deschise încet, și Agnia intră speriată, trăgându-şi greu piciorul 
umflat. 

— Lucilla, fata mea, vine stăpânul! Dă-l pe gal afară de aici! 

Cluvianus sări în picioare și se îndreptă spre ușă. 

— Jur pe toți zeii că dorinţa ta este pentru mine o poruncă sfântă! spuse 
el din pragul ușii. 

— Mă duc s-o trimit pe Myrella, murmură Agnia ieşind după el şi 
continuând să vorbească singură: Stăpânul trebuie să te găsească 
frumoasă... el are cea mai frumoasă fată din Roma, Cybela să te ţină, fata 
mea... 

Ultimele cuvinte ale bătrânei sclave, spuse cu un mormăit ce se depărta, 
Apronilla nu le mai înţelesese. Câteva clipe rămase în picioare, nehotărâtă, 
apoi începu să-și aranjeze părul. 


Sosit la vilă, Livianus Claudius nu se grăbi s-o vadă pe Apronilla. Puse 
să-l radă bine, îmbrăcă o tunică de lână albă și încălță sandalele de piele 
roşie, încheiate cu catarame de argint. Rămase câtva timp în tabliniu, pentru 
a se mai linişti, apoi intră în exedra. Apronilla stătea rezemată de o pernă 
moale de purpură și citea. Era îmbrăcată într-o tunică albă, cu garnituri de 
purpură pe margini. 

În pragul exedrei, Livianus Claudius se opri ca împietrit, uimit nu atât de 
frumuseţea fetei, cât de totala ei asemănare cu Lucina. I se păru că pământul 
se clatină. Întinse mâna pentru a se sprijini. 

— Stăpâne..., murmură ea uşor, Agnia mi-a spus că eşti atât de vesel!... 
Ce ai, ești bolnav? 

Cu mișcări încete, Livianus Claudius întinse brațul şi o cuprinse peste 
mijloc. 

— Ce nefericit sânt, fata mea! murmură el cu multă durere. Blestemaţi 
să fie zeii care mi-au hărăzit o astfel de soartă! 

Îi luă mâna şi începu să i-o sărute, chinuit de îndelungata aşteptare. 

— Linișteşte-te, stăpâne! Cu ce-aş putea să te ajut? 

Se ridică, întoarse privirea spre el şi și-o fixă adânc în ochii lui. 

— Vrei cu adevărat să-mi alini durerea, Apronilla? Văzu cum întreaga ei 
fiinţă tresare. Nu te speria! Să nu te mai gândești la ceea ce ţi-am cerut 
cândva la Getidava, 

Făcu o scurtă pauză. Reluă ceva mai liniştit: 

— Lucilla ar fi avut acum aproape aceeași vârstă pe care o ai tu şi ar fi 
arătat întocmai ca tine. Acum aș fi avut o fiică, un sprijin. Continuă aproape 
în şoaptă: Cum ai putea tu să mă ajuţi? 

Apronilla se săltă încet de lângă el. Vorbi cu multă liniște: 

— Stăpânul meu ştie... trebuie să nu mă mai vadă... 

În suflet o năpădi o pornire ce nu şi-o mai putu stăpâni. Îngenunche în 
faţa lui şi-l imploră: 

— Dă-mi libertatea, stăpâne! Lasă-mă să pornesc în căutarea aceluia 
căruia m-am dăruit cu totul! Toată viaţa noastră ne vom ruga zeilor pentru 
sănătatea ta şi te vom iubi, stăpâne, ca pe-un tată! 

— Ca pe-un tată... mă veţi iubi ca pe-un tată!... repetă el îndurerat. 
Vreau să-ți fiu tată, vreau să-ţi dau libertatea, dar să nu mă părăseşti. Nu 
vreau să rămân singur, pustiu, nu pot să suport surghiunul de aici fără un 
suflet care... Rămase un timp pe gânduri, apoi reluă cu mai multă hotărâre: 
Dar cine este acela căruia tu i-ai dăruit sufletul? O prinse peste umeri și o 


ridică de la picioarele lui. Să-l aducem aici, va fi soţul tău, vom fi o familie, 
veţi trăi pe lângă mine şi voi avea pe cine să-mi sprijin bătrâneţele... 

— Să-mi dai libertatea să pornesc în căutarea lui! gemu ea. 

— Apronilla, fata mea, tu nu poţi să rătăcești prin imperiu, îi voi căuta 
eu, numai să știu cine este! 

Îi vorbise cu duioşie, cu bunătate de părinte. Cuvintele lui pline de 
căldură o făcură să izbucnească în hohote de plâns. 

— Tată!... Stăpâne!... Nu mai am pe nimeni pe lume, nu am unde să mă 
duc, pe lângă cine să trăiesc. Dacă îl găsesc și tu îl vei primi, vom veni aici 
sau acolo unde te vei afla tu şi nu te vom mai părăsi niciodată! 

În sufletul lui Livianus Claudius se produsese o totală împăcare. 

Abia stăpânindu-și suspinele, Apronilla își prinse faţa în mâini şi rămase 
mult timp nemișcată. Livianus Claudius continuă cu voce potolită, ca pentru 
sine, mai mult ca să nu tacă. 

— Ştii dacă cel pe care îl cauţi mai trăieşte? E tribun, e arhitect, e 
negustor? La podul de la Drubeta au murit atâţia nefericiţi înecaţi în valurile 
Danuviusului... 

Ultimele cuvinte pe care le rosti provocară dezlănţuirea ei neașteptată. 

— De ce vrei să mă chinuieşti? strigă ea. Vitellius n-a murit, el nu putea 
să moară! Inima mea îmi spune că el este în viață, că nu va avea linişte până 
nu mă va găsi din nou! 

O văzu prăbuşindu-se pe covor în hohote de plâns. O auzi gemând 
înfundat. 

— N-a murit... el nu putea să moară!... 

Ca o licărire de fulger, în mintea lui Livianus Claudius se făcu lumină. 
Ştia acum cine e acela în căutarea căruia ea voia să plece. O linişte plină de 
căldură îi umplu sufletul. Se aplecă s-o ridice. 

— Nu vreau să te chinuiesc! El a murit, nefericitul! N-ai unde să-l mai 
cauţi! 

Cu o mișcare nestăpânită, Apronilla se smulse din braţele lui. Îl săgeta 
cu o privire tăioasă. Ochii îi înotau în lacrimi. Se repezi și începu să-l 
îmbrâncească spre ușă. 

Livianus Claudius se văzu împins afară din exedra, şi uşa se închise cu 
zgomot în urma lui. În atriu, se opri, şi un timp îi privi lung pe cei adunaţi, 
gata să-i vină în ajutor. Pe faţa lui nu se vedea nici rătăcire şi nici disperare. 
Era cuprins de o tristeţe adâncă, peste care se suprapusese speranţa. Din 


exedra răzbăteau prin uşă plânsul înfundat şi suspinele Apronillei, întrerupte 
din când în când de gemete și vaiete: 

— Nu este mort!... Aşteaptă-mă, dragul meu, vin și eu la tine!... Te-au 
lovit, fiarele!... 

Livianus Claudius le făcu semn să se apropie. 

— Myrella, Agnia și tu, Cluvianus, spuse el cu multă tristeţe, rămâneţi și 
vegheaţi aici. Voi, ceilalți, plecaţi! După ce rămaseră numai cei trei, 
continuă: Ea nu are voie să părăsească exedra. Tu, Myrella, vei sta cu ea şi 
vei căuta s-o liniștești. Dacă va avea nevoie de ceva, s-o servească 
Cluvianus. El este liber să meargă oriunde îl va trimite ea. 

Înapoiat în tabliniu, Livianus Claudius căzu pe un scaun, ca un om 
istovit. Ceva din adâncul sufletului îi spunea că fără voia sa făcuse un mare 
rău, un rău ce i se părea ireparabil. Acum știa că tribunul Hammonius 
Vitellius fusese acela pe care Apronilla îl iubea, acum înţelegea ce scop 
avusese sosirea lui la Getidava şi de ce ea voise să fugă la daci, după 
arestarea lui. 

A doua zi, Cluvianus începu să rătăcească pe ulițele înguste și 
întortocheate ale  Sarmizegetusei, îndată ce se lumină de ziuă. 
Îmbrăcămintea lui de gal, şi nu de legionar roman, făcu să fie privit cu mai 
puţină ură de dacii ce începuseră să umble din zori. Sufla un vânt de toamnă 
târzie, umed şi rece. Frigul începuse să-l pătrundă încetul cu încetul, îşi 
dădea seama că nu va reuși să se descurce. Nu înțelegea nici o vorbă din 
limba dacilor şi nu ştia cum să întrebe și cum ar putea să-l găsească pe 
Diegis. Tot rătăcind, ajunse în partea cea mai de jos a cetăţii, acolo unde 
erau înghesuite, în jurul unei mici pieţe, dughenele negustorilor, în faţa 
uneia, văzu doi negustori vorbind cu gesturi largi și cu voci puternice. Se 
opri și ascultă. Vorbeau limba Romei. După îmbrăcămintea lor, își dădu 
seama că amândoi erau greci. 

Cluvianus se apropie de ei, bătu cu putere sulița de caldarâm și și-o 
apropie de obraz, semnul salutului. Ochii șireți al grecilor începură să-l 
măsoare. 

— Ce doreşti, galule? Cred că nu greşesc, spuse unul, după 
îmbrăcăminte arăţi a fi gal. 

— Toţi zeii să te aibă în pază, bunule negustor, te-aş ruga să-mi spui: 
cum ajung la casa lui Diegis, fratele regelui? 

Negustorii îl priviră cu multă mirare. Nu înțelegeau ce poate să caute 
acolo un gal. 


— Spune, galule, îl întrebă celălalt negustor, nu cumva al gânduri rele? 

Slăbiciunea celui care vorbea contrasta mult cu grăsimea celuilalt 
negustor. 

— Jur pe toţi zeii, bunilor negustori, că îi doresc numai binele! Aș vrea 
să-i duc o veste. 

— Ştii ceva despre soţia lui? întrebă plin de curiozitate cel gras. 

Cluvianus clătină din cap în semn că nu ştia. 

— Nici nu se putea altfel, spuse cel slab, și noi am fost plătiţi bine de el, 
şi-am răscolit tot imperiul, fără să-i dăm de urmă. 

— Uite, galule, o iei la dreapta şi-o ţii drept în sus spre palatele din 
mijlocul cetăţii, acolo, pe ridicătura cea mai mare, îi arătă negustorul cel 
gras. 

În loc să pornească în partea arătată, Cluvianus trase de sub tunică o 
pungă plină cu bani, pe care o sună ușor, săltând-o în mână. 

Cu ce putem să te ajutăm? săriră amândoi negustorii îndatoritori. 

— Jur pe toţi zeii mei din Galia că dau această pungă aceluia care-mi va 
scrie un papyrus în limba dacilor! 

Cei doi negustori se priviră miraţi. Șoptiră ceva în limba lor. Cel slab se 
întoarse spre Cluvianus. 

— Ai gânduri rele tu, nu vrem să ne ardă oasele pe-aici! 

— Jur pe toţi zeii şi pe Jupiter... 

— Şi-apoi, noi sântem doi, vezi că numai o pungă..., continuă 
negustorul cel slab privind cu lăcomie spre punga din mâna galului. 

La o astfel de manevră, Cluvianus se aștepta, cunoștea bine lăcomia 
grecilor. 

— Vă mai dau o pungă, dar numai când mă întorc. Nu vreau să fiu 
păcălit de voi. Jur pe zeii Olimpului că la înapoiere veţi mai primi o pungă! 

— Şi ce-ai vrea să-ţi scriem? sări cel gras, căruia i se păruse că galul se 
pregăteşte să plece. 

Cluvianus se gândi puţin, scărpinându-se în barba mare, blondă şi 
stufoasă. 

— Să scrieţi aşa: „Galul Cluvianus vine din partea lui Sarmis şi cere să 
vorbească lui Diegis". 

— S-a făcut, galule! 

Cel slab, mai vorbăreţ, fugi în dugheană şi aduse papyrus. Îi scrise 
repede, cu litere mari, clare. 


— Aşadar, tu nu ştii nimic despre soţia lui? îl întrebă acesta, întinzându-i 
papyrusul. Vezi, la înapoiere să nu greşești și să ne ocolești. 

— Nu te îngriji, bunule negustor, vei putea să te convingi că un gal își 
respectă cuvântul. 

Cluvianus plecă grăbit. Fără să piardă din ochi clădirea mare pe care i-o 
arătaseră negustorii, urcă pe drumul îngust ce șerpuia printre casele 
îngrămădite. În poarta curţii lui Diegis, îl opri Dugis, şeful gărzii, un dac 
scurt şi spătos, cu barba şi sprâncenele stufoase și cu privirea vie. 
Neputându-i vorbi, Cluvianus se căută la brâu după papyrus. În același 
moment, din curte se auziră tropote de cai şi sunete de bucium. În poartă se 
opri Diegis, urmat de garda sa. Îl văzu pe Dugis primind papyrusul din 
mâna galului. Dintr-o privire, Diegis îl citi. 

— Tu eşti Cluvianus? întrebă el pe gal. 

Nu mai aşteptă răspunsul, sări sprinten de pe cal. În sufletul lui se 
amesteca teama cu speranţa. 

— Vino după mine! îi spuse îndreptându-se spre palatul său. 

Galul porni după el uimit de frumuseţea și de ordinea ce vedea la curtea 
fratelui regelui. De la primele cuvinte spuse de Diegis, îl mirase cât de 
frumos vorbeşte el limba Romei. 

— Sânt trimis de Apronilla, spuse Cluvianus, după ce se aşeză pe 
scaunul pe care i-l arătase Diegis. 

— Ştiu, Apronilla se află aici în vila lui Livianus Claudius. Cunosc toată 
nefericirea ei şi a acelui tribun. 

— Apronilla te roagă să-i spui dacă este adevărat că tribunul și sclavul 
lui au murit înecaţi la podul nou de la Drubeta. 

Diegis sări ca ars de pe scaun. 

— Cum? Când? Nu se poate! Nu este adevărat... nu este cu putință! 

După zbuciumul ce-l vedea, Cluvianus înţelese că, în adevăr Diegis nu 
ştia nimic. 

— Voi ştiţi când s-a întâmplat nenorocirea? îl întrebă pe gal. 

— În toamna asta. Apronilla a aflat de la Livianus Claudius, eu nu ştiu 
nimic mai mult. 

Diegis îl asculta şi privea afară pe fereastră, cu gândul departe, la 
Carsida. Vântul sufla cu putere şi îndoia copacii ce străjuiau curtea. Nori 
grei, cenușii, alergau către apus. Din înălțimi începuseră să cadă, purtaţi de 
vânt, fulgi albi și mari de zăpadă. Fulgii se îndeseau repede. Diegis se 
întoarse spre Cluvianus. 


— Spune-i Apronillei să fie liniștită. Vom vedea ce trebuie să facem, 
vom încerca chiar s-o scoatem din mâna generalului. În Dacia este loc 
destul ca ea să-și ducă viaţa așa cum doreşte. 

Diegis nu auzi când ușa se deschise, şi înăuntru intră o matahală 
înfășurată într-un cojoc cu blană miţoasă şi cu căciula mare, înaltă şi largă, 
înfundată până peste sprâncene. Cu el intrase și un câine. În barba lui aspră 
şi răsfirată luceau fulgi de zăpadă și picături de apă. 

— Dacă ei au murit acolo, la pod, continuă Diegis, pentru ea nu rămâne 
altceva... 

— Cine să moară la pod? N-a murit nici unul... Diegis se întoarse 
tresărind. Privi matahala ce se oprise lângă el și se căznea să-și tragă căciula 
de pe cap. 

— Dagio? Pe Marele zeu, te-ai înapoiat. 

— Păi cine să fie, nu m-aşteptai? 

Cluvianus se ridică de pe scaun. Îl mira faptul că cei doi daci vorbeau în 
limba Romei și nu căutau să se ferească de el. 

— Aşadar, ei trăiesc! spuse Diegis ușurat. Și câinele al cui e? 

— Da, trăiesc toţi, Carsida îţi trimite prin mine sufletul și dorul ei 
nestăvilit. De fapt, s-a întâmplat nenorocirea de care ați auzit și voi pe aci, 
dar ei au scăpat ca prin minune. Câinele? E Eros, câinele lui Sarmis. 

Dagio tācu. Aducându-şi aminte de prezenţa lui Cluvianus, se întoarse 
şi-l privi lung, apoi îl întrebă, dându-i o lovitură puternică pe umăr: 

— Nu eşti Cluvianus? 

— Da, toţi zeii să te ţină! răspunse încurcat galul uriaș. 

— Nici nu mă îndoiam! Așa de bine mi te-a vorbit Vitellius, că nici n-aş 
mai fi avut nevoie să întreb, te recunoșteam dintr-o legiune întreagă. Când 
am plecat, tribunul mi-a spus: „Frate Dagio, nu se poate ca, dând de urmele 
lui Cluvianus, să nu afli unde se găseşte Apronilla!" 

Era târziu spre seară când Diegis se despărți de Dagio şi de Cluvianus. 
Goliseră multe oale cu vin, şi, ieşind în curte, frigul nu li se mai părea atât 
de aspru. Pe acoperișuri, prin curţi şi pe ulite, zăpada începuse să îmbrace 
totul într-un strat subţire, alb. Vântul se potolise. Ningea liniştit. 

Galul trecu în fugă pe la dugheana celor doi greci şi le aruncă din mers 
şi cea de-a doua pungă cu bani pe care le-o promisese. 

— Să mai treci pe la noi, galule! strigă după el grecul cel subţire şi slab, 
cântărind lacom în mână punga pe care o ridicase de jos. 


— Pe cât este de mare, pe atât este de prost, murmură cel scurt și gras. 
Nici nu și-a dat seama că pentru acel papyrus ne-a dat cât nu câștigăm noi 
într-un an. 

A doua zi, seara, revenit la vilă mai descurajat ca oricând, Livianus 
Claudius se miră mult când văzu starea de bună dispoziţie, de speranţă şi de 
curaj a Apronillei. În unele momente, când ea cădea pe gânduri, vedea 
fericirea pe faţa ei. 

— Dacă vrei să fie bine, dacă vrei să fii bun cu mine şi cu... 

Șovăi puţin, nu termină ce voia să spună. Îl privi adânc în ochi şi își 
petrecu apoi braţele pe după gâtul lui. Niciodată nu fusese atât de apropiată 
sufleteşte de el. 

— Ai fi gata să îndrepţi un rău printr-o faptă bună, Livianus Claudius? 
Te întreabă aceea pe care acum o consideri ca fiică a ta... 

Da, Apronilla! şopti el fericit, strângând-o la piept, hotărât să-i satisfacă 
orice dorinţă. 

Sarmizegetusa, noua cetate de reședință a regelui Decebal, era așezată 
într-o poziţie pitorească, pe un mic platou cu ridicaturi uşor ondulate, între 
muntele Furcătura Sarmigezetusei, vârful Dagii, vârful Cornivus și vârful 
Selii, acolo unde râul numit Apa Mare iese înspumat dintre munți și își 
potoleşte învolburarea în campia ce se întinde până departe spre răsărit. Ca 
şi astăzi, valea Sarmizegetusei, lungă de peste douăsprezece mile romane și 
lată de peste opt, orientată ele la răsărit spre apus, părea o minune a naturii: 
o campie aproape netedă şi foarte roditoare, înconjurată din toate părţile de 
munţi şi dealuri. Regele alesese bine locul noii reședințe. În valea Sarmi- 
zegetusei nu se putea pătrunde decât prin trei porți: dinspre apus - prin 
Tapae, Rehidava și Poarta de Fier; de la miazăzi - prin cheile râului Rabo, 
care tăiau de-a curmezișul Muntele cel Mare, şi dinspre răsărit, de la 
Germisara, pe valea râului Streus. De aceea, această vale nu era numai o 
campie mănoasă, care putea să asigure hrana populaţiei cetăţii-capitală, ci 
ea însăși constituia o cetate, o cetate uriașă, străjuită de munţi înalţi, în care 
se putea rezista în cazul unei încercuiri oricât de îndelungate. Regele se 
îngrijise şi de legătura noii cetăți de reședință cu vechea cetate a 
Sarmizegetusei, situată nu departe, în munţii de la răsărit, revenită la 
numele vechi de Cetatea-de-Munte. Un drum bine ascuns, șerpuind printre 


munţi şi ureînd până spre creste, lega cele două cetăţi pe o rută mult mai 
scurtă. 

Sarmizegetusa era răscruce de drumuri și nod de întâlnire a negustorilor 
în timp de pace și poziţie uşor de apărat în timp de război. Decebal gândise 
să facă din noua cetate o capitală care să nu rămână cu nimic în urma 
Romei, de aceea n-o organizase ca pe o cetate situată pe un vârf de munte, 
bună numai pentru luptă şi apărare, ci o croise având la bază perspectiva 
dezvoltării unui mare centru politic, cultural și economic al dacilor. 

Pe o ridicătură ce domina cea mai mare parte din cetate se înălța curtea 
regelui, între curtea Marelui preot şi curtea lui Diegis. În palatele lor, 
construite după modelul vilelor romane, se puteau vedea coloane şi plăci de 
marmură ca în casele bogaţilor patricieni de la Roma. În jurul lor, casele 
celorlalte căpetenii, construite din piatră şi bârne, se înşirau în lungul 
ulițelor strâmte și întortocheate ce străbăteau cetatea în lung şi-n lat. Pe 
măsură ce se apropiau de zidul de apărare al cetăţii, casele erau tot mai 
înghesuite, tot mai mărunte și tot mai sărăcăcioase, construite numai din 
bârne şi scânduri cioplite cu barda. Uliţele erau pavate cu bolovani mari de 
piatră, şi pe ele înaintau greu și cu mare zgomot carele cu două roți ale 
dacilor. În cetate se intra prin două porţi principale: cea de apus, pe drumul 
către Tibiscu, și cea de la răsărit, pe drumul spre Germisara şi Cetatea-de- 
Munte. La distanţe nu mai mari de o sută de pași, pe întăriturile de piatră şi 
lemn ale cetăţii erau turnuri de apărare, puternice, spre care se putea urca 
ușor din interiorul cetăţii şi comunica între ele pe creasta zidului. 

Intrarea în palatul regelui se făcea pe scări de marmură roșie cu dungi 
albe, ce susțineau fațada prin coloane tot de marmură, de aceeași culoare. 
Această construcție impunătoare, cea mai mare clădire din cetate, nu era 
numai locuinţa regelui, ci şi palatul în care se aflau concentrate principalele 
funcţii administrative ale ţării: cancelaria statului, conducerea armatei, 
visteria ţării și sala tronului, în care se ţinea sfatul țării în momentele de 
grea cumpănă. În apropiere şi tot în curtea palatului, se aflau cazărmile 
pentru garda regelui şi cancelarii pentru alte funcţii subordonate armatei și 
visteriei. 

Sarmizegetusa devenise locul de întâlnire al negustorilor din provinciile 
vecine ale imperiului. Influenţa Romei începuse să se facă simțită, se 
pornise o luptă între moda romană și cea greacă în îmbrăcăminte, luptă 
susţinută de negustorii care urmăreau afaceri bune. În cetatea lui Decebal se 


auzea vorbindu-se tot mai mult limba Romei, pe lângă cea greacă, pătrunsă 
cu mult înainte în cancelaria statului și în legăturile cu negustorii străini. 

Trecuse mai mult de un an de când Livianus Claudius își instalase 
campul întărit de lângă Sarmizegetusa. La început, nimeni nu avusese voie 
să iasă din camp, însă cu timpul legionarii căpătaseră învoirea să meargă și 
în cetate. Ajunsese ceva obișnuit să se vadă pe ulițele și prin dughenile și 
tabernele Sarmizegetusei grupuri de legionari cheflii umblând nestingheriți. 

Primăvara venise mai frumoasă ca oricând, după o iarnă grea, geroasă, 
cu multă zăpadă. De mult timp bătrânii nu mai văzuseră pe valea 
Sarmizegetusei atâta bogăţie de verdeață și de flori. 

De dimineaţă, tarabostele Abruto plecase din cetatea sa de lângă Tibiscu, 
însoţit de o ceată de luptători, ce formau garda sa. Mersese în trapul cailor, 
fără multă grabă, căci ştia că regele va ţine sfatul târziu, după căderea serii. 
Intrase în Sarmizegetusa pe poarta Tibiscului, tocmai în amurg, şi se 
îndreptase spre dughenile negustorilor, ca să cumpere stofe și ţesături aduse 
de la Tomis, cerute de văduva și fetele lui Rundecitulp, rămase în grija lui 
din ordinul regelui. După ce încheiase tocmeala cu negustorul grec, o 
pornise în sus, pe ulița cu ocoluri largi ce urca spre curtea regelui. Drumul 
trecea prin târgul cetăţii sau piaţa: un teren larg, în care se strângeau dacii 
cu mărfuri și alimente în fiecare săptămână. Abruto tocmai ocolea prin faţa 
unei taberne, în uşa căreia se afla un grup de legionari cheflii, puşi pe harță 
şi pe jaf, când auzi cuvinte care îl făcură să fie mai atent. 

— Hei, Silvanus, uite o ceată de barbari! strigă o voce din acel grup. Ce- 
ar fi să-i ușurăm niţel de bani? Abruto auzi limpede cum erau numiţi: 
„barbari". 

— Nu, Faminius, să nu-i oprim, sânt luptători, spuse altul. 

Cel numit Faminius nu mai auzi ce-i spunea Silvanus, sări în calea 
călăreţilor și le strigă să se oprească. Stătea proptit pe amândouă picioarele, 
cu sulița și scutul pregătite pentru luptă. 

— Opriţi, barbarilor, şi scoateţi banii! strigă el cu toată puterea, pentru a- 
i speria. 

— În lături tu, duşman nepoftit aici! rosti Abruto fără să-și piadră 
cumpătul. 

Trase repede barda de la brâu şi o aruncă spre Faminius cu multă 
îndemânare. Faminius se prăbuși cu capul despicat în două. Tarabostele 
strigă către luptătorii săi: 

— Pe ei, loviţi-i fără milă, trimiteţi-i la zeii lor netrebnici! 


Cel numit Silvanus căută să fugă în tabernă. În înghesuială, câţiva 
căzură în prag, sub loviturile dacilor. Până să se dezmeticească cei 
dinăuntru, Abruto și ceata sa se îndepărtau în galopul cailor. 

Ajuns la curtea regelui, Abruto află că sfatul căpeteniilor începuse. Intră 
cu teamă. În jilţul său regal, între Diegis şi Zundecibalm, Decebal vorbea 
căpeteniilor strânse din toate colțurile țării. Când îl văzu pe proaspătul 
taraboste, regele tăcu, îl privi mirat de întârziere, apoi continuă: 

— Diegis și cu mine ne-am încrezut prea mult în cuvântul împăratului şi 
în cinstea romană, dar ne-am înșelat. Din toate părțile ne vin veşti 
îngrijorătoare: jafuri, batjocură, cruzimi, omoruri. Împăratul s-a legat că 
trimite în ţara noastră legiunile sale ca prieteni și ocrotitori, și noi i-am 
primit ca pe nişte oaspeţi. Ce vedem însă? Livianus Claudius a venit ca 
oaspete şi se poartă ca un dușman. Am ajuns să nu mai fim stăpâni în ţara 
noastră, în cetățile noastre, pe moșiile noastre și în casele noastre. Regele 
făcu o scurtă pauză. Îl văzu pe Eurotas şi îşi aminti că el îi spusese 
bătrânului negustor să ia parte la sfatul său. Reluă cu același ton potolit și 
apăsat: 

— V-am strâns aici, căpetenii dace, spre a chibzui ce avem de făcut. 
Poate că va trebui ca timp de un an-doi, cât va mai fi nevoie, să ne pregătim 
bine, apoi să dăm lovituri fulgerătoare şi să-i aruncăm înapoi, dincolo de 
Dunaris. Dar mai înainte de a lua o hotărâre, vreau să ştiu ce s-a mai 
petrecut în ţară, ce s-a mai întâmplat pe moșiile și pe la cetăţile voastre. 
Este aici şi Eurotas, bunul nostru prieten, el ştie să păstreze tainele noastre, 
ne-a ajutat întotdeauna. Regele slobozi un zâmbet între barba bogată și 
mustăţile stufoase. El ştie că pe cel care ne trădează îl ardem de viu, şi asta 
o amintesc oricăruia dintre voi. Să vedem, viteazul Abruto de ce-a întârziat? 
Nu cumva de când e taraboste şi are moşie a început să se îngrașe şi să 
trândăvească? Schimbase tonul, semn că glumea. Ia spune, Abruto! 

Tarabostele Abruto, scurt și îndesat, cu pieptul puternic și cu gâtul gros, 
nu mai avea nimic din înfăţişarea robului Abruto de la Carsidava. Se ridică, 
îşi trecu mâna peste mustăţi şi peste barbă şi tuşi ușor. 

— Mărite rege, Marele zeu să te țină viață lungă! Mai întâi să spun de ce 
am întârziat. leşisem de pe ulița negustorilor şi tocmai dam după colț în 
piaţă, când, din faţa tabernei, niște legionari ne-au batjocorit. Mi s-a urcat 
sângele la cap când l-am auzit pe unul spunând: „Uite o ceată de barbari!" 
S-a repezit înaintea noastră cu sulița întinsă și-a strigat la noi să ne oprim. 
N-am putut răbda să fiu batjocorit de duşman și aici, în cetatea regelui meu. 


Am tras barda de la brâu şi i-am crăpat capul. A urmat o scurtă luptă. Am 
mai doborât vreo câţiva, apoi am pornit în galopul cailor. De-asta am 
întârziat, mărite rege! 

— Ne prădează, ne ard casele şi cetățile, ne duc vitele! strigă un 
taraboste tânăr din fundul sălii, a cărui barbă mijise de puţin timp. 

Era Burio, stăpânul cetăţii Marodava. 

— Da, așa fac, mărite rege! întări Abruto. Abia s-a luat zăpada și-a dat 
colţul ierbii, şi cetele de legionari au început să colinde peste tot între 
Tibiscu, Dierna şi Getidava. De câteva ori au prădat casele comaţilor din 
apropierea moşiei mele, dar nu i-am lăsat, i-am prins și n-a scăpat nici unul. 
Pe unii i-am ars de vii! 

Regele văzu cum Abruto se înfurie pe măsură ce vorbeşte, începu să 
zâmbească. Îi plăcea noul taraboste. Avea nevoie de mulţi ca el. 

— La toamnă vei fi jefuit iarăși, strigă același taraboste tânăr. 

— Te-ai purtat bine, Abruto! spuse regele. Așa trebuie să lovească 
fiecare căpetenie, fiecare taraboste, dacă este atacat. Noi însă nu trebuie să 
dăm nici o lovitură fără motiv. Regele căuta cu privirea spre fundul sălii: 
Haide, Burio, văd că eşti tare nerăbdător, spune, ce se întâmplă pe la 
Marodava? 

Tânărul taraboste se ridică. Înalt, blond, cu pletele lungi, cu faţa ovală şi 
cu obrazul curat, Burio îl privi pe rege cu ochii lui mari, albaștri şi blânzi. 

— La mine, mărite rege, nu departe de cetatea mea de la Marodava, s-a 
așezat campul legiunii romane a cărei garnizoană s-a stabilit în cetatea 
noastră de hotar de la Porolissum. Chiar din vara trecută au început 
construirea de cazărmi din piatră, cărămidă și lemn. Mi-au luat oamenii, 
comaţi și robi, şi i-au pus să scoată piatră din munte şi să taie lemne în 
pădure. Nu mai am cu cine să muncesc campurile, mi-au dus turmele de 
vite şi n-am mai rămas decât cu ceea ce apucasem să duc sus, în cetate. 
Casele comațţilor sânt jefuite şi arse, iar femeile lor - batjocorite... 

— Şi tu n-ai făcut nimic, taraboste Burio? 

— Da, mărite rege! M-am dus în camp la legatul comandant, m-am 
plâns de jafurile și stricăciunile ce se fac, i-am cerut să-mi lase oameni 
pentru muncă, și ce credeți că mi-a spus? S-a încruntat la mine și m-a 
ameninţat, fiindcă am îndrăznit să vorbesc atât de urât despre soldaţii 
legiunilor romane. M-a trimis să-i caut pe tâlhari și pe jefuitori printre 
„barbarii" mei de daci, care îmbracă tunici de legionari, încalță sandale şi își 
taie bărbile, apoi prădează. Ştiam că nimic nu e adevărat din tot ce spunea, 


ştiam că nici un dac n-ar pune pe el tunica dușmanului, de care îi este 
scârbă, și nici un dac nu şi-ar tăia barba, podoaba feței lui, pentru a jefui. 
Dar, mărite rege, nici noi nu ne lăsăm. Pândim cu răbdare, și când prindem 
câte-o ceată răzleață de legionari, îi aruncăm în sulițe sau îi... Regele 
clătină capul în semn de aprobare, căutând cu privirea prin sală. 

— Spune tu, taraboste Sacio, cum a ars duşmanul casele comațţilor de 
lângă cetatea ta? întrebă regele. 

Din partea dreaptă a sălii se ridică un bătrân vânjos, cu privire de vultur, 
călit în lupte. Barba și pletele îi erau cărunte, dar el se ţinea încă în putere. 

— Regele meu știe de această neomenie, că nu s-a întâmplat decât în 
toamna trecută, spuse bătrânul, stânjenit de privirile celor din jur. 

Povesti pe scurt cele întâmplate, așa cum tribunul Salustius Decimus îi 
povestise lui Livianus Claudius. Satul ars de romani se afla în apropierea 
cetăţii lui Sacio. 

— l-am lovit cu aceeaşi cruzime, aşa cum i-au lovit ei pe al noștri! a 
încheiat bătrânul taraboste. 

Pe faţa căpeteniilor se vedea revolta. Regele se încruntase. 

— În împrejurări atât de grele, cerem sfatul Marelui preot. Să ne spună, 
care este voia Zeului cel mare? 

Zundecibalm, îmbrăcat în odăjdii de purpură, se răsuci de câteva ori în 
jilţ, tuşi sec şi gros şi privi pe deasupra celor din sală. Începu să vorbească 
rar şi stăpânit: 

— Toţi trebuie să luptăm ca să aruncăm afară pe dușman. Asta este voia 
Marelui zeu. Preoţii vor aduce noi jertfe şi el, Zamolxis, va da mai multă 
putere și tărie luptătorilor noștri. Fiecare dac merge fericit la moarte, fiindcă 
ştie că plecând dintre noi merge sus în cer, acolo unde stă Zeul cel mare. Voi 
trimite preoţii în toate părţile, prin toate cetăţile și prin toate satele să 
îndemne poporul la luptă! Marele zeu să ne-ajute să-l alungăm pe 
cotropitor! rosti el așezându-se mai bine în jilt. 

Văzând că Marele preot a terminat, regele se întoarse spre Eurotas și-i 
vorbi: 

— Mi-ai spus de mai multe ori, Eurotas, că nu precupeţeşti nimic în 
lupta împotriva imperiului. Tu cunoşti bine politica Romei, ce sfat ne dai? 

Eurotas vorbi în limba dacă, pe care o învățase destul de bine: 

— Cu sau fără voia zeilor, rege al tuturor dacilor și Mare preot, astăzi 
aveţi duşmanul la voi în casă. La noi, în Ellada, se spune că „Dușmanul 
intrat în casă, cu greu îl scoţi afară”. De ce spun asta, mărite rege? O spun 


nu pentru a vă descuraja, ci să vă îndemn; dacă alegeţi calea luptei, trebuie 
să vă pregătiți bine. Mă întreb însă: veți putea voi singuri să alungaţi 
dușmanul? Eu unul mă îndoiesc! Oricine ştie că dacă dușmanul ţi-a intrat în 
casă, de cele mai multe ori nu-l mai poţi scoate dacă nu te ajută cineva din 
afară. Triburile vecine de la răsărit şi miazănoapte vă sânt prietene. Ele sânt 
numeroase, puternice și viteze, cereţi-le ajutorul! 

Eurotas tăcu. Își trase de la brâu o pânză subţire şi începu să se şteargă 
de sudoare. Tuşi sec de câteva ori. Reluă apoi, cu voce uşor schimbată: 

— Dar, mărite rege, în lupta împotriva imperiului, Eurotas nu se 
mulțumește numai să vă dea sfaturi, el înțelege să vă dea şi ajutor. Bătrân 
cum sânt, nu pot lupta, dar vă voi aduce din imperiu tot ce-mi veţi cere: 
arme, materiale, meşteri și veşti. Pot să aflu tot ce pregăteşte Roma și tot ce 
plănuieşte imperiul să facă în Dacia. O veste bună adusă la timp face cât 
mai multe legiuni pe câmpul de luptă. Eu, mărite rege, mă înclin în faţa ta 
pentru încrederea ce-mi arăţi! 

Eurotas se aşeză pe scaun, continuând să se șteargă de sudoare. 

Umflându-și pieptul strâns în pieptarul de zale, de sub care apărea 
mânerul cuţitului său frumos lucrat, încrustat cu pietre scumpe, Decebal se 
ridică în picioare. Din ochii lui ţâșneau hotărârea și înflăcărarea. 

— A vorbit bine, Eurotas! La cele ce ne-a spus el, ne-am gândit și noi. 
Treburile noastre de stat nu ne dau voie să spunem aici tot ce-am plănuit. 
Acum luaţi bine aminte, voi, căpetenii de triburi, taraboşti şi căpetenii de 
cete de luptători. Pe duşman trebuie să-l facem să creadă că ne-am potolit, 
că ne plecăm Romei. Pentru asta vă opresc de la orice atac, şi chiar de la 
orice răzbunare. Ne vom răzbuna atunci când va sosi clipa. Știu că vă este 
greu să răbdați umilirea și batjocura, ştiu că vă este greu să vedeţi cum dacii 
sânt jefuiţi şi loviți, dar trebuie să vă întăriți şi răbdarea, şi braţele, și 
piepturile. Să vă pregătiţi zi şi noapte, să ascundeţi meşteri în funduri de 
văi, în păduri nestrăbătute, în găuri de munţi, și acolo să lucraţi suliţi, 
arcuri, săgeți, topoare și tot ce trebuie pentru luptă. Marele zeu Zamolxis să- 
i ajute pe daci să-l izgonească pe duşman! 

Regele făcu un semn, buciumașşii începură să sune. Sfatul cu căpeteniile 
se sfârşise. 

Ca de obicei, Eurotas se făcu nevăzut. Unii îl porecliseră șarpele și nu-l 
vedeau cu ochi buni pe grec. Se minunau de istețimea și de judecata lui, 
însă nu le scăpa nici şiretenia din cuvinte şi nici lipsa de sinceritate din 
priviri. Părăsi repede curtea regelui și porni grăbit la vale spre ulița 


negustorilor. O ţinu drept spre taberna „La dacul fericit", pe care Philistos o 
deschisese o dată cu instalarea campului de lângă Sarmizegetusa. Pornise în 
această parte, opusă aceleia în care se afla campul roman, pentru a spulbera 
orice bănuială. În tabernă intră pe uşa din dos şi nu se terminase scurgerea 
nisipului din clepsidră când pe poarta curţii lui Philistos ieşiră patru călăreţi, 
care porniră în trapul cailor către poarta Tibiscului. Ajunși afară din cetate, 
după un ocol larg, călăreţii se apropiară de camp și de vila lui Livianus 
Claudius. Eurotas văzu de departe că generalul încă nu se culcase. 

— Pe Jupiter și pe Cybela, generale, de când nu te-am văzut, te-ai 
schimbat mult! Mă rog la toţi zeii ca ospăţul și odihna din seara aceasta să 
vă priască la amândoi, să vă aducă sănătate și fericire! 

Generalul abia terminase cina şi își sorbea liniştit vinul său preferat. În 
faţa lui, aşezată comod pe un solium, stătea Apronilla. 

—Pe Apollo, Eurotas, ai venit tocmai la momentul potrivit. Ce se 
întâmplă cu tine, ai început să mă ocoleşti, sau ai trecut de partea 
barbarilor? Eu mă împac mai bine cu vinul lor decât cu ei. 

Râse ușor și ridică în sus cupa, din care ieşeau aburi calzi. 

Ascultându-l, Eurotas îl privea atent. Avea obrazul mai plin, şi cutele, 
adânci altădată, acum începuseră să se mai netezească. Arăta mult mai 
tânăr, mai dornic de viaţă. 

Apronilla se ridică încet şi, călcând uşor, trecu prin atriu în exedra, 
petrecută de privirile celor doi bătrâni. De când știa că Vitellius se află în 
viaţă, Apronilla se schimbase cu totul faţă de general. Nu se mai îndoia de 
veştile aduse de Dagio şi aştepta plină de încredere sosirea la Sarmizegetusa 
a celor de la șantierul podului. Se încredea numai în Cluvianus, şi despre 
scăparea lui Vitellius și a lui Sarmis din nenorocirea de la pod nu-i spusese 
nici Myrellei. Iarna trecuse în liniște, şi generalul aştepta momentul prielnic 
pentru a lua o hotărâre. 

— Tu ce vin preferi, Eurotas: Velitrae, Falern, Chios, sau pe cel dac? 
întrebă generalul în înlănțuirea gândului că el se împacă bine cu vinul dac. 

Îi făcu semn să se întindă pe patul din faţa lui. 

— Mi-e egal, Livianus Claudius. Un grec care se simte bine la Atena, la 
Roma, la Sarmizegetusa, adică oriunde, acolo unde este şi imperiul, nu 
refuză vinul locului în care se află. 

Ridicându-se încet, Livianus Claudius îi umplu o cupă și i-o întinse. 

— Să-ţi dea zeii nemurire, Livianus Claudius! îi ură Eurotas după ce 
sorbi de câteva ori cu poftă. Arăţi mai tânăr, te-ai mai împlinit. Eşti același 


bărbat frumos pe care l-am cunoscut în tinereţe. Fericirea îți zâmbește în 
faţă... 

Livianus Claudius înţelese că Eurotas se gândea la Apronilla. 

— Închipuiri deşarte, Eurotas! Degeaba mergi cu gândul acolo unde te 
gândești. Nu mi-am făcut-o nici soţie și nici n-am vândut-o. N-o mai ţin ca 
sclavă, ci ca fiică: o iubesc ca pe propriul meu copil. Aș da mult s-o văd 
fericită. 

— Să mă pedepsească zeii Infernului, sânt un bătrân păcătos, am văzut 
că prea s-a făcut frumoasă fata. Când am intrat, liniştea familială de aci m-a 
făcut să cred... 

— Să nu mai crezi nimic, Eurotas! întinse mâna și-i făcu semn: Dă-te 
mai aproape. Îi şopti la ureche: în toamna trecută am aflat de ce suferea ea. 
Îi povesti pe scurt cele întâmplate: S-a terminat cu el. De-atunci, ea s-a 
liniştit... 

— Auzisem și eu de nenorocirea de la pod... Voia zeilor... Eurotas 
umplu fără grabă cupele cu vin murmurând: Nu pot să rezist vinului dac. 

— Haide, să le golim. În seara asta mi-ai făcut o mare bucurie. 
Câteodată înclin să cred că zeii şi-au întors fața spre mine, adică spre noi. 
Eu mă gândesc mult la fericirea ei. 

— Jur pe toţi zeii, Livianus Claudius, că fericirea ta mă face și pe mine 
fericit! 

Generalul îi făcu semn arătând spre exedra. 

— Îţi vorbesc în șoaptă, nu vreau să ne audă sau să ştie că m-am 
destăinuit ţie. S-ar supăra grozav. Îţi spun totul: o declar ca fiică a mea. Voi 
ruga pe împărat să-mi dea voie să mă înapoiez la Roma. Acolo, o voi 
căsători cu un bărbat demn de ea. Se apropie şi mai mult de Eurotas: Aici de 
ce să mai stau? Simt adânc ura dacilor împotriva legiunilor mele. Urmăresc 
mișcările lui Decebal. Știu că se pregătește, dar nu-i vom lăsa timp. 
Livianus Claudius se însenină la față: Sper că pe la mijlocul verii să fiu la 
Roma! Mi-e dor mult de o viață mai tihnită! 

Abia termină generalul, și Eurotas se ridică grăbit. 

— E târziu, trebuie să plec. Te-ai gândit bine, Livianus Claudius, te și 
văd peste câţiva ani cu nepoții pe genunchi. 

— Stai, Eurotas, stai să mai golim câte-o cupă. 

— În cinstea zeilor, a împăratului și a ta, Livianus Claudius! ură Eurotas 
ridicând cupa pe care i-o întinsese generalul. Eu, cum ştii, am servit 
întotdeauna imperiul, dar nu mi-am neglijat nici afacerile. După ce sorbi de 


câteva ori, continuă: N-ar strica să-ţi întăreşti campurile. Sânt semne că se 
pregăteşte ceva. 

Întors la taberna lui Philistos, Eurotas chibzui până târziu după miezul 
nopții. Liniștirea Apronillei n-o vedea justificată decât în cazul când ea știa 
ceva mai mult decât stăpânul ei, şi anume că bărbatul pe care îl iubeşte e în 
viață. Cum nu lăsa să-i scape nici o ocazie de câștig, își făcu planul să 
întreprindă ceva pentru a stoarce o sumă cât mai mare de la general. 

Fericirea este egoistă. Oamenii sânt mai îndârjiți şi mai uniți când suferă 
şi când sânt loviți. Ajunși la Sarmizegetusa, Diegis, Sarmis și Dagio s-au 
împrăștiat spre familiile lor. Sarmis plecase neîntârziat spre Costodava, 
unde se afla Cumida, iar Diegis la Carsidava, împreună cu Carsida. De 
câteva zile, Vitellius rămăsese singur în palatul lui Diegis. Cunoștea prea 
puţin de la Sarmis limba poporului în mijlocul căruia se afla şi pe care 
începuse să-l îndrăgească. Ardea de nerăbdare, așteptând înapoierea lor. 
Când intră, Dugis îl găsi cu capul sprijinit în mâini, pierdut în gânduri. 

— Tribune, jur pe Marele zeu că nu te mai înţeleg de loc! De dimineaţă 
te-am lăsat cu oala asta cu vin și văd că nici nu te-ai atins de ea. Păi eu până 
acum goleam o duzină. Dugis îşi răsuci mustăţile şi le șterse cu dosul 
palmei. Venisem să mai aduc o oală... 

— Nu-mi trebuie! îl privi lung pe dacul vârtos de lângă el. Dugis, nu 
vrei să stai puţin cu mine? Văd că vorbeşti cu ușurință limba Romei. Sper 
că voi învăţa şi eu repede limba voastră. 

— Foarte repede, dacă tribunul doreşte şi-i place. Negustorii greci care 
vin de la Tomis învață să vorbească limba dacilor în câteva luni. Dacă 
tribunul a venit în mijlocul nostru, o să se ţină și de obiceiurile noastre. 
Aici, în Dacia, sânt mai mici depărtarea şi deosebirea dintre cei mari şi cei 
mici, nu ca la Roma, unde patricienii nici nu se uită la plebei. 

— Da, ai dreptate, aşa este, Dugis. La Roma este mare deosebirea dintre 
cei mari şi cei mici, adică dintre bogaţi şi săraci, dar tot atât de mare este și 
ura dintre ei. Spune-mi, Dugis, întotdeauna Diegis s-a purtat cu tine ca 
acum? 

— Da, tribune! Dar stai să aduc la iuţeală un ulcior cu vin şi ceva 
mâncare. 


Se înapoie repede, încărcat cu pâine, slănină afumată, cârnaţi, brânză, 
miere și fructe, pe lângă care nu lipsea ulciorul. Gustară din câmaţi și goliră 
câte-o oală cu vin. Dugis îşi şterse mustăţile stufoase și lungi și continuă 
răspunsul la întrebarea lui Vitellius: 

— Da, tribune, Diegis așa se poartă. De multe ori am fost aici în palat ca 
stăpân, nu căpetenie a gărzii. Dar acum a venit stăpâna, Marele zeu să-i dea 
sănătate și s-o ţină viaţă lungă! Când bătrânul Dicomes, tatăl ei, venea pe- 
aici, golea oalele cu vin una după alta, dar nici eu nu mă lăsam. Ridică oala, 
tribune! Abia ai sosit în Dacia şi poate că nu eşti obișnuit cu vinul nostru, 
dar să știi că dă putere. Omul tânăr trebuie să mănânce și să bea bine dacă 
vrea să învingă în luptele pe care le are de purtat, și ştiu că tu abia acum 
începi lupta. 

Ca şi cum atâta așteptase, ca mersul celor ce vorbeau să se schimbe, 
Vitellius îl întrebă, după ce sorbi fără poftă: 

— Dugis, tu ai fost vreodată în campul lui Livianus Claudius? 

— Am fost, tribune, chiar de mai multe ori. Merg și duc generalului 
pergamentele şi documentele pe care Diegis le încheie cu imperiul. Până 
acum, regele nici n-a stat de vorbă cu Livianus Claudius. 

— Tu poţi intra oricând în camp? 

— Oricând, tribune, dacă am treabă, altfel nu-mi face nici o plăcere să 
merg în tabăra dușmanului. 

— În vila generalului ai fost? 

— Nu, tribune, fiindcă n-am avut nevoie. De la vila aceea a venit de mai 
multe ori la Diegis un gal... 

— Cluvianus? 

— Da, Cluvianus. Îl cunoaște tribunul? Vitellius confirmă prin o uşoară 
mișcare a capului. 

— Nu ştiu ce rost a avut venirea lui, continuă Dugis, poate că prin el 
Diegis urmăreşte ce se mișcă în jurul generalului dușman. Sânt foarte 
încâlcite drumurile în treburile politice și militare! 

Vitellius îl privi cu o uşoară neîncredere. 

— Vrei să spui, Dugis, că chiar nu ştii de ce venea galul? De o fată, 
Apronilla, al auzit? Ştii cine este? 

— Nu ştiu, tribune! 

Îi povesti pe scurt nefericirea lui și a ei şi prietenia dintre el şi Sarmis, cu 
toate suferinţele prin care trecuseră de când și el fusese făcut sclav. 


— Sânt gata să te ajut s-o eliberezi, tribune! rosti Dugis cu hotărâre. Mai 
întâi voi căuta să te pun în legătură cu galul, și după ce-ţi faci idee de 
situație, dăm lovitura! 

Livianus Claudius trebuie să simtă mai adânc că se află în Dacia, să-i 
dăm lovituri cât mai dureroase. Sânt gata, la ordinul tău, tribune! 

Trei zile mai târziu, pe înserat, din curtea lui Diegis ieşea o ceată de 
călăreţi, care se îndreptau în galop spre poarta Tibiscului. În fruntea lor 
mergeau Vitellius şi Dugis. Așa cum era îmbrăcat, Vitellius nu putea fi 
deosebit de un dac decât după părul, barba şi sprâncenele sale negre, semne 
care de obicei nu erau luate în seamă. 

Pregătirea şi plecarea lor se făcuse în mare grabă. În după-amiaza zilei, 
doi daci, un bărbat și o femeie, obosiţi de drum lung, sosiseră la poarta 
curţii lui Diegis și ceruseră să fie lăsaţi să intre. Bărbatul era tânăr, în plină 
putere, și după port arăta a fi un om de munte, iar femeia era îmbrăcată ca o 
dacă în zi de sărbătoare, numai că marama îi acoperea prea mult faţa, lăsând 
vederii numai doi ochi mari, adânci, albaștri, înecaţi în lacrimi. 'Ținându-se 
de brațul dacului, ea suspina și tremura. Când Dugis aflase că sub 
înfățișarea femeii dace se ascundea Apronilla, o ridicase pe braţe şi pornise 
ca o furtună cu ea la Vitellius. 

Dar fericirea mult aşteptatei revederi fusese umbrită de vestea pe care o 
adusese Apronilla: sus în munţi, la stâna dacului care o călăuzise, Cluvianus 
se lupta din răsputeri cu moartea, greu rănit în lupta cu Domitius Rufinus şi 
cu garda lui. Cu preţul vieţii, galul reuşise s-o scoată din vilă şi s-o ascundă 
în munți. 

Ceata de călăreţi, în frunte cu Vitellius şi Dugis, a ţinut-o în goana cailor 
pe cărări de munte cunoscute numai de dacul care îi călăuzea prin întuneric 
cu multă dibăcie, şi nu apucară să cânte cocoşii a doua oară când ei sosiră la 
stână. L-au găsit pe Cluvianus zăcând pe un pat de fân moale. O dâră 
subțire de sânge i se prelingea prin colţul gurii. Galul uriaş lungit pe pat 
arăta și mai uriaş. De sub tunica sfâșiată răzbătea afară ciotul unei sulițe 
rupte, al cărei vârf de fier rămăsese înfipt adânc în pieptul lui puternic. 

Vitellius şi Dugis se apropiară de el, hotărâți să-i dea tot ajutorul ce le 
stătea în putință şi să pregătească cele necesare pentru ducerea lui la curtea 
lui Diegis. Când îl văzu pe fostul tribun, faţa galului se lumină, un zâmbet îi 
flutură pe lângă şuviţa de sânge ce se scurgea din gură. 

ÎI privi lung şi o căldură de mulțumire i se răspândi prin tot trupul. 


Îi făcu semn să se apropie şi începu să-i vorbească în şoaptă, amestecată 
cu şuieratul sângelui ce-i fierbea în piept: 

— Tribune, să nu te simţi vinovat de moartea mea... aşa a fost voia 
zeilor!... Mor împăcat şi mulțumit... acum ea este liberă... şi tu ai venit... 
Rog zeii să vă dea fericirea pe care şi-o doresc oamenii!... 

— Te vom face sănătos, bravule Cluvianus! îl încuraja Vitellius. 

— Eu... plec... la zei... tribune... 

Cuvintele cu greu mai puteau fi înțelese. Șuviţa de sânge din colţul gurii 
se mai îngroșase. Vitellius abia mai putu să prindă: 

— Să-l omori... pe Domitius... Rufinus... să răzbuni... şi... moartea... 
mea... 

— Ne vom răzbuna amândoi, galule bun! 

Cluvianus nu mai putu vorbi. Îşi pironise privirea în frunzișul fagului şi 
sufla rar şi slab. Sângele se pornise şi mai tare. Toată noaptea, uriașul gal se 
luptă cu moartea și spre ziuă își dădu sfârşitul. 

De trei zile plecaseră din Sarmizegetusa. În drum, trecuseră pe lângă 
campurile cohortelor romane de la Apulum, Potaissa şi Napoca, fără să se 
oprească. Era în plină vară. În pădurea prin care mergeau nu adia nici o 
boare de vânt, nu se mişca nici o frunză. În frunte mergea Diegis, urmat de 
Sarmis, Vitellius, Dagio şi Susagus. Se înşiraseră pe poteca ce șerpuia 
printre fagii bătrâni şi lăsaseră caii să meargă în voie. După ei venea garda, 
vreo douăzeci de luptători încercaţi, vânjoși şi îndesaţi, cu pieptarele de oaie 
strânse bine pe trupuri. 

Diegis pornise încărcat cu daruri la triburile din miazănoapte, trimis de 
rege. Decebal cerea ajutor pentru alungarea dușmanului din ţară. Ducea 
pentru fiecare șef de trib câte-un pergament întărit cu sigiliul regelui, în care 
scria: 

„Luaţi aminte, cinstiţi vecini şi viteji luptători, că dacă Dacia va fi 
prefăcută într-o provincie a imperiului veţi cădea și voi cotropiţi și luați 
captivi. Voi, cinstiţi vecini, ajutându-ne pe noi, nu veţi face altceva decât să 
vă apărați pământurile, femeile și copiii voştri." 

În timpul pregătirilor de plecare, Sarmis fusese mirat de desele vizite pe 
care Eurotas le făcuse regelui. Nici el și nici Vitellius nu se încredeau prea 
mult în negustorul pe care îl cunoscuseră la Getidava. Diegis păstra însă 


convingerea că bătrânul grec e un înfocat duşman al imperiului și un bun 
prieten al regelui. 

Livianus Claudius păstrase hotărârea nestrămutată de a părăsi 
Sarmizegetusa şi chiar de a se retrage din viața militară, dar fuga Apronillei 
îi răsturnase toate planurile. Renunţase să mai plece din Dacia și jurase în 
numele lui Jupiter să nu-şi găsească liniștea până când nu-l va vedea 
răstignit pe tribunul trădător și nu va prinde sclava fugară. Furia lui depăşise 
repede orice măsură: îl ura pe Decebal, îi ura pe daci, îl ura pe Vitellius şi 
chiar şi pe Apronilla. Începuse să-și pregătească de luptă legiunile și 
cohortele, iar prin Eurotas să urmărească şi să împiedice pregătirile pe care 
le făcea Decebal. 

În mers, calul lui Diegis se poticni de o rădăcină de fag mult ieșită din 
pământ. Undeva departe se auzi mugetul unui cerb. În apropiere, o 
ciocănitoare bătea toaca într-un copac uscat. Îşi reveni din gânduri. ÎL văzu 
pe Sarmis îndemnându-și calul. 

— Ce, ai să-mi spui ceva? îl întrebă. 

— Nu crezi că ar fi mai bine să ne oprim? Nu-mi iese din minte goana 
centurionului de ieri. 

— Nu cumva te stăpâneşte teama? 

— Nu, Diegis, la mine în ţară nu-mi este teamă de nimeni și de nimic, 
însă avem cu noi pergamentele cu sigiliul regelui. 

— Da, şi? 

— Gândeşte-te ce s-ar întâmpla dacă ele, în loc să fie duse triburilor din 
miazănoapte, ar ajunge la Roma? 

— Bănuieşti că vom fi atacați de vreo centurie? 

— Şi de ce nu? în pădurile neumblate ale Daciei se pot întâmpla multe şi 
se pot pierde urmele... 

— Crimelor, murmură Diegis. 

— Plutarh spunea că în lupta cu dușmanul orice îţi este permis. Pe 
dușman să ştii să-l ocoleşti la timp, mai înainte de a-i cunoaşte intențiile, şi 
să-l loveşti numai când îţi vine bine. 

Diegis îl privi şi râse. 

— Tu pe-acolo prin Grecia pe unde ai umblat ai învăţat să ghicești 
gândurile oamenilor? Să nu te mire dacă-ţi spun că pe romani îi cunosc cel 
puţin tot atât de bine pe cât îi cunoşti tu, de aceea am și părăsit drumul care 
duce spre campul de la Porolissum. 


Ajunseseră într-o poiană. Diegis opri calul și se întoarse spre cei ce-l 
urmau. 

—Hei, voi, taraboştilor şi luptătorilor, n-aţi fost niciodată la vânătoare 
prin aceste locuri? 

Toţi se priviră miraţi, nu ştiau ce urmărea fratele regelui. 

— Care cunoaște drumul drept peste munte, spre cetatea lui Burio, la 
Marodava? continuă să-i întrebe. 

— Eu am fost la Marodava, dar pe drumul cel mare, spuse Susagus. 

— Şi dacă în faţă te aşteaptă dușmanul, nu trebuie să ocolești? 

Răspunsul îl primi de la Dagio: 

— Văd că Susagus nu mai ştie că pe-aici a fost la vânătoare cu mine și 
cu Burio. N-ai grijă, Diegis, tăiem drept prin pădure, trecem peste vârful 
muntelui din față și coborâm chiar la Marodava. 

Într-un desiș, ceva mai în vale, răsună lătratul lui Eros. Cu gândul la cele 
ce se petreceau, Sarmis își uitase de câine. Porni înapoi în galopul calului. 

— Vezi, Sarmis, să nu-ţi mănânce vreo vulpe javra! îi strigă din urmă 
Susagus. 

Nu trecu mult și Sarmis se înapoie, urmat de câine. 

— Sântem urmăriţi, spuse el după ce opri calul. Când am sosit în vale, 
trei legionari fugeau în galop pe o poiană ce coboară înapoi spre drum. S-au 
ascuns repede în pădure. 

— Pe duşman trebuie să-l socoteşti tot atât de isteţ ca și tine, spuse 
murmurând Vitellius. 

Era către seară când începură să coboare spre Marodava. De sus se 
vedea valea întinsă cu campurile și livezile lui Burio, iar în fund, pe o 
înălțime, se profila cetatea. În jurul ei, la poalele colinei, erau împrăștiate 
casele comaţilor şi saivanele turmelor de oi și de capre. 

Cetatea Marodava, așezată pe un colț de stâncă ieșit din coasta muntelui, 
domina întreaga vale. Era bine apărată, cu întărituri de bârne groase și 
blocuri de piatră, şi nu putea fi atacată decât dinspre munte. În multe 
privinţe, atât ca poziţie, cât şi ca apărare şi construcţie, se asemăna cu 
cetatea Getidava, cu deosebirea că pintenul stâncos de la Getidava era mai 
puternic şi mai înalt. Între zidurile de apărare, cetatea era o îmbinare de 
zidărie de piatră şi de pereţi din bârne groase. În cele patru colţuri, pe 
ziduri, se înălțau turnuri de pază şi de apărare. Încăperile cetăţii - trei la 
număr, lungi și largi de puteai să întorci carul - aveau destinaţii precise: 
prima servea drept cazarmă pentru garda cetăţii, a doua era sala armelor sau 


depozitul de arme al tarabostelui, pentru toată oastea ce-o putea ridica el în 
timp de război, şi a treia o folosea ca locuinţă. În această încăpere erau 
aşezate, în lungul pereţilor, paturi de lemn umplute cu fân moale, lăvicere, 
mese şi scaune. Pe pereţi erau întinse covoare de lână frumos lucrate, între 
care domina albastrul cerului senin, iar din loc în loc erau agățate vase din 
lemn sculptat şi vase de pământ cu multe flori. Dedesubt se aflau beciurile 
cu provizii și vinuri. Când se călca pe dușumeaua groasă de lemn, răsuna 
bubuitul pașilor, mărit de golul de dedesubt. 

Au trecut repede două zile de când Diegis și însoțitorii lui erau oaspeţii 
tarabostelui Burio, la Marodava. Tarabostele se simţea fericit pentru cinstea 
ce i se făcuse, de a găzdui pe fratele regelui. Cele două zile nu trecuseră 
însă în petrecere și chefuri. Împreună cu tarabostele, făcuseră planul prin 
care să dejoace încercuirea şi urmărirea soliei de către centuriile de la 
Porolissum. 

În cea de-a treia noapte, târziu, când luna scăpătase după creasta 
muntelui, porţile grele de lemn ale cetăţii se deschiseră cu un scârțâit 
prelung şi se lăsă încet podul peste șanțul de apărare umplut cu apă. Din 
cetate ieșiră Burio şi Diegis. Mergeau pe jos în tăcere, unul lângă altul, 
urmaţi de șase călăreţi. În jurul lor era linişte. După ce trecură podul, se 
opriră. 

— Până acum ar fi trebuit să ne dea semnalul, șopti Diegis cu 
îngrijorare. 

— Ni-l vor da îndată, eu îmi cunosc oamenii, îl încredința Burio. 

Se întoarseră spre cei şase călăreţi. Burio vorbi apăsat: 

— Să aveţi încredere deplină în călăuza mea, cunoaște bine toate 
coclaurile munţilor și vă scoate acolo unde trebuie să vă întâlniți cu Diegis 
şi ceilalți... 

Tăcu, întrerupt de Diegis. După cum vorbi, fratele regelui era foarte 
îngrijorat. 

— Vă daţi seama voi, Sarmis, Dagio şi Vitellius, de importanţa 
pergamentelor ce v-am încredinţat? în mâinile voastre se află soarta regelui 
şi a Daciei! Ne aşteptaţi trei zile la locul stabilit, şi dacă nu sosim, vă urmaţi 
drumul spre triburile de la miazănoapte. Veţi fi o solie a regelui! Vă faceţi o 
gardă din dacii ce-i veţi întâlni în calea voastră! 

În timp ce Diegis vorbea, de departe, din pădurea de pe munte, se auzi 
un strigăt de huhurez, repetat de două ori. 


— Se aude semnalul, spuse Burio, ușurat de așteptarea plină de 
încordare. Totul este în regulă, porniţi numaidecât! 

— Să aveţi încredere în piepturile și braţele noastre! șopti Dagio. 

— Tu răspunzi faţă de mine și de rege! spuse Burio omului său, călăuza. 
Să fii lup când eşti atacat, vulpe dacă vei fi împresurat şi şarpe de vor căuta 
să te prindă prin vicleşuguri. 

Cei șase porniră în liniștea și întunericul de nepătruns al nopţii, luând-o 
pe o potecă ce se pierdea pe povârnișul muntelui. 

Burio aflase prin iscoadele sale că, de la sosirea lui Diegis, cetatea 
Marodava era într-una sub supravegherea cetelor de legionari din campul 
din apropiere, de la Porolissum. De aceea, după multă chibzuinţă, găsiră că 
cea mai bună cale de a dejuca planul romanilor era ca pergamentele să 
pornească pe poteci ascunse și să facă un mare ocol, iar Diegis, cu întreaga 
sa gardă, sa meargă pe drumul obișnuit, sfidând orice pericol s-ar fi ivit, cu 
scopul de a verifica astfel intenţiile dușmanului. 

În aceeași dimineaţă, când soarele se ridicase numai la câteva sulițe pe 
cer, din cetatea Marodava ieșeau Diegis şi Burio, însoțiți de garda cu care 
venise și de o ceată de luptători de-ai lui Burio. Coborâră în vale pe drumul 
ce tăia în lung povârnişul muntelui şi luară oalea către drumul cel mare, ce 
ducea spre campul roman de la Porolissum. Scăpaţi de grija pergamentelor, 
mergeau în pasul cailor, fără să piardă din vedere cele ce se petreceau în jur. 

leșiseră în drumul cel mare, când Diegis îl întrebă pe tarabostele Burio: 

— Tu n-ai mai fost de mult la campul de aici, de la Porolissum? La 
Sarmizegetusa ne-ai trimis veste că se ridică în grabă construcții mari. 

— Da, se construiesc întărituri şi cazărmi de piatră. Toată valea din jurul 
campului este un mare șantier... 

— De piatră, murmură întristat Diegis. Când Roma înalță construcţii de 
piatră, este semn că nu are de gând să mai plece, adăugă el cu voce scăzută. 

— Acolo, continuă tarabostele, vei vedea că nu se construiește numai un 
castru, ci o adevărată cetate romană. Se ridică cazărmi mari, și în jur vile, 
taberne şi pieţe, şi sânt zvonuri că vor construi și un circ sau un amfiteatru, 
ca în cetăţile lor din imperiu. 

— Crezi că vor avea timp să termine tot ceea ce au început? 

— Nu ştiu! Eu n-aş vrea să le termine. Regele și cu tine sânteți singurii 
care ştiţi ce avem de făcut. Poporul este gata să pornească la luptă. Fiecare 
dac îi urăște pe romani... 


Tarabostele nu termină tot ce avea de spus. Din faţă se deslușiră sunete 
de trompete. Văzu cum Diegis îi aruncă o privire întrebătoare. 

— Ce se-aude, Burio? 

— Mă întrebi? Desigur că au pus ceva la cale! Se vede că în noaptea 
asta cetele de legionari şi iscoadele lor s-au apropiat mult de Marodava. S- 
ar putea să fim atacați. 

Tarabostele ascultă cum sunetele trompetelor se repetau, și în aceeași 
măsură ele se auzeau tot mai de departe. Nu se |]ndoia că erau semnale prin 
care iscoadele romane anunțau că alaiul fratelui regelui le apăruse în cale. 
Întrebă: 

— Ce vom face dacă vom fi înconjurați de sulițe? 

—Aşa cum ţi-am spus, nimic! Să-i lăsăm să ne încercuiască, și vom 
vedea ce vor. Se întoarse și repetă ordinul către comandanții gărzilor: Nu se 
trage nici o spadă, nu se sloboade nici o săgeată, nu se întinde nici o suliță! 
Tu ești sigur, Burio, de oamenii pe care i-ai pregătit să pornească repede 
spre Sarmizegetusa, dacă vom fi împiedicaţi să ne urmăm drumul? 

— Tot atât de sigur cum sânt de mine! răspunse tarabostele. 

Continuară să meargă liniștiți. Burio le spuse luptătorilor din gărzi că nu 
trebuie să meargă tăcuţi şi încordaţi, ca şi cum ar fi gata de luptă, ci să râdă, 
să cânte, să glumească. Nu mai înaintară prea mult. La o cotitură a 
drumului, întâlniră un centurion urmat de un puternic grup de legionari. 
Centurionul opri calul și le făcu şi lor semn să se oprească. 

— Unde au pornit vitezele căpetenii dace? îi întrebă el cu voce supusă. 

— Mergem prin ţara noastră, centurioane! răspunse tarabostele. Îi arăt 
prietenului meu, taraboste din partea de miazăzi a țării, cât este de mare ţara 
şi ce este: mai frumos pe moşia mea, Marodava. Dacă nu se supără 
centurionul, îl rog să-mi spună, care îi este numele? 

— Sânt Cassius Fulvius, viteazule taraboste! îţi răspund fiindcă am 
primit ordinul să-i socotim pe taraboştii daci cu același grad ca pe tribunii 
imperiali. 

— Dar noi nu servim în armata imperiului?! se miră întrebător Burio. 

— Nu știu! Tarabostele nu trebuie să uite că eu sânt un ostaș al 
imperiului și execut ordinul comandantului meu, legatul Aulus Plautius, din 
campul de la Porolissum. 

— Se înțelege că execuţi ordinele comandantului tău, dar aceasta nu ne 
priveşte pe noi. 

Burio încercă să îndemne calul. 


— Rog pe taraboste să mă ierte. Am spus că îndeplinesc ordinul ca un 
ostaş supus: am ordin să nu las cete de luptători daci să meargă până la 
camp, iar dacă acestea se apropie, trebuie să le opresc, să le iau armele, și 
pe luptători să-i duc în faţa legatului. Dacă tarabostele era însoţit numai de 
doi sau trei daci, putea să treacă nestingherit, 

— Dar noi nu ne vom lăsa să fim dezarmaţi! rosti tarabostele cu ton 
ridicat, mai mult pentru a-l impresiona pe centurion. 

— Voi executa ordinul legatului. Vă vom ataca cu armele, și aceasta ar fi 
o dovadă că trecerea voastră prin aceste părți nu se face cu gânduri curate. 

Centurionul vorbea privind cu mult respect spre Diegis, semn că știa pe 
cine are în față. Rămase plăcut surprins când îl auzi pe Diegis spunând cu 
voce stăpânită: 

— Burio, centurionul Cassius Fulvius are dreptate. Din moment ce 
trebuie să execute un ordin, n-are nici un rost să ne opunem. Cu această 
ocazie vom avea plăcerea să-l vedem și să-l cunoaștem pe legatul Aulus 
Plautius, căruia îi vom duce și un salut din partea regelui. 

În sinea lui, Diegis era fericit că reuşise să dejoace manevrele 
dușmanului. Așteptă liniştit ca luptătorii ce-l însoțeau să fie dezarmaţi și nu 
încercă nici un gest de opunere când văzu că totul se transformase într-o 
minuțioasă percheziţie, care se extinse și asupra sa și a lui Burio. Pe măsură 
ce percheziţia se apropia de sfârşit, vedea cum creşte neliniștea 
centurionului. 

Către amiază intrară în camp şi fură primiţi în sunete de trompetă, cu 
gardă de onoare, aşa cum se proceda la sosirea de la Roma a unui senator 
sau a altui funcţionar înalt al imperiului. Cel mai surprins se arătă legatul 
Aulus Plautius, care ştiu să ascundă cu măiestrie adevărata misiune a 
centurionului. Vorbi, arătând o mâhnire abil prefăcută: 

— Dar nu se poate, toți zeii să mă pedepsească, este ceva 
nemaipomenit! Cum de-a putut centurionul să-mi facă această ruşine, să 
oprească pe viteazul și multrespectatul Diegis, acela care a tratat pacea cu 
Roma? Te rog să mă ierți de supărarea pe care ţi-a provocat-o centurionul 
meu! îmi pare atât de rău!... Trebuia să mă anunțţi că faci o călătorie prin 
părțile acestea, şi trimiteam să te întâmpine cu toate onorurile și să-ţi facă 
gardă o centurie întreagă! Pentru mine, viteazul Diegis, fratele regelui, îl 
reprezintă pe însuși vajnicul Decebal. Mulţi ani să-i dăruiască zeii! 

Cu multă linişte și demnitate, Diegis căută să prindă momentul pentru a 
întrerupe vorbele lipsite de sinceritate ale legatului. 


— Îţi mulţumesc pentru cuvintele ce-mi adresezi, Aulus Plautius! N-a 
fost decât o mică întârziere. Doream de altfel să văd campul și pe dumneata. 
Dacă nu mă înșel, ai făcut parte dintre legaţii care l-au însoţit pe Livianus 
Claudius când s-a tratat pacea. Regele vrea să știe ce se mai petrece prin 
aceste părţi ale țării. Sântem doar aliaţi împotriva duşmanilor din afară. Îmi 
pare rău că nu pot să rămân mai mult timp ca oaspete aici. Te rog să dai 
ordin să se restituie armele gărzii mele și luptătorilor tarabostelui Burio. 

— Am şi dat acest ordin, chiar din clipa în care mi s-a raportat că voi 
avea cinstea să primesc vizita fratelui viteazului Decebal! Ce face regele, e 
sănătos? Nu l-am văzut decât o singură dată şi am rămas cu o părere de 
neuitat: Decebal este omul de fier, mai mult chiar, este o stâncă de granit. A 
ştiut împăratul cu cine se uneşte împotriva dușmanilor imperiului!... 

Legatul ridică clopoțelul și sună scurt. Intră un contubernal. 

— E târziu, trebuie să-mi ospătez cum se cuvine niște oaspeţi atât de 
bineveniţi! 

A doua zi, Diegis își continuă drumul. Din cele ce se petrecuseră, se 
convinsese şi mai mult că tactica de moment a Romei era ca, în locul forței, 
să sugrume poporul dac zâmbindu-i și lăudând marea prietenie dintre 
romani şi daci. Mersese mult timp adâncit în gânduri. 

— Te-ai convins, Burio? Dacă nu ne vom grăbi să-i aruncăm peste 
Dunaris pe aceşti oaspeţi nepoftiți, poporul dac va pieri înăbușit sub 
colosalul imperiu vecin! 

După trei zile, Diegis se întâlni cu grupul celor şase, în frunte cu Sarmis 
și Dagio, care îi predară pergamentele scăpate de urmăritori. În calea lor, 
într-o poiană de munte, dăduseră o luptă grea cu un grup de legionari, care 
la început se prefăcuseră că au ratacit drumul. 

— Stai lângă mine, Daizus, te agiţi într-una şi nu-ți mai găseşti locul! 
Mă durea în suflet de câte ori mă gândeam că pentru fericirea mea tu îţi vei 
fi pierdut viaţa! 

Sub un fag din curtea cetăţii Carsidava, pe o bancă grea de lemn, ședeau 
Carsida și Daizus. În apropierea lor, pe iarbă, se juca micul Dicomes, fiul 
lui Sarmis şi al Cumidei. Se apropia toamna. În copaci, frunzele începuseră 
să ruginească. Dorul ei după cei plecaţi în solie spre miazănoapte și care 
întârziau să se întoarcă îi fusese stins de sosirea lui Daizus. La fel ca ea 


sufereau Apronilla și Cumida. Sosirea nemaisperată a fratelui socotit 
pierdut îi răscolise și alte sentimente, pe care ea nu reuşise să le alunge cu 
totul din suflet, de când scăpase din sclavie. În papyrusul lăsat lui Usugus 
pentru Sarmis, bătrânul Dicomes recunoscuse că Daizus era fructul 
dragostei lui cu o roabă şi, în lipsa lui Sarmis, el rămânea stăpânul 
Carsidavei. 

— Te arăţi prea neliniștit, Daizus, ce se petrece cu tine? Îi prinse capul 
între mâini şi-l sărută pe frunte. Îi râse în ochi. 

— Ștrengarule, să n-o întristezi pe sora ta! 

— Ce te miră, Carsida? Am în mine o stare care nu-mi dă pace. 
Câteodată mă simt prea fericit... Daizus, robul... acum frate al soției lui 
Diegis, fratele regelui... Câteodată, parcă aş vrea să mor... aş dori să 
mor!... Nu pot să uit clipele de atunci, când mă aflam în faţa împăratului, 
săgetat de privirile unei mulțimi înnebunite de plăcerea de a vedea cât mai 
mulți sclavi omorâţi. Nu pot să uit nici clipa când am fost dezlegat, fără să 
mai fiu răstignit! Ceva s-a schimbat atunci în mine. Mă pregătisem atât de 
mult să-i arăt crudului împărat că un dac nu se sperie în faţa morţii!... 

Carsida îl asculta mângâindu-i părul blond, lung şi ondulat. Îl privea 
dintr-o parte. Se asemăna tot mai mult cu răposatul ei tată. 

— Pe Apolodor l-ai mai văzut? Arhitectul nu te cunoștea... 

Îi puse întrebarea căutând să prindă momentul dornică să afle răspunsul 
la o altă întrebare care-i ardea inima. 

— Da, el mă cunoştea. După ce am fost prins, am fost dus o dată în faţa 
lui şi a unui tribun. Când mi-a dat pergamentele şi mi-a spus că sânt liber să 
mă întorc acasă, era atât de trist și atât de îmbătrânit: un om fără putere, fără 
poftă de viaţă... cred că suferea mult... 

— Mai spune-mi ceva despre ei, Daizus! 

— Ce să-ţi mai spun?! Mi-aduc aminte de o întrebare a lui, care m-a 
zguduit de milă. Cred că arhitectul te-a iubit mult, Carsida, M-a întrebat: 
„Spune-mi, dacă ştii: sora ta mă ura?" 

Carsida tresări şi-l privi lung, cu ochii tulburi. Îl întrebă, aproape fără să- 
şi dea seama: 

— Şi tu ce i-ai răspuns? 

Buzele îi tremurau uşor, năpădită de o căldură lăuntrică. 

— l-am spus că nu-l urai. 

Daizus tăcu şi rămase mult timp nemișcat, privind departe. Târziu, se 
întoarse spre ea. 1 se păruse că suspină. Îi văzu ochii înotând în lacrimi. 


— De ce plângi, Carsida? Tu nu i-ai făcut lui nici un rău. Răul și l-a 
făcut singur, cumpărându-te! 

Ea începu să-i vorbească încet, înecată de plânsul abia stăpânit: 

— Sânt lucruri pe care un bărbat nu poate să le înţeleagă. Fetele 
cumpărate ca sclave pot încăpea pe mâna multor brute. El a fost altfel. Şi 
altceva, ce mai ţii minte că ţi-a spus? 

— Îmi amintesc bine cuvintele spuse de el când mi-a dat certificatul tău 
de eliberare: „îți dau certificatul de eliberare a Malvei; Carsida n-a fost 
niciodată sclava mea." A mai spus că dacă ar fi ştiut că tu erai soţia fratelui 
lui Decebal, cu toată prețuirea ce ţi-o purta, te-ar fi eliberat din prima zi. 

Din nou, un timp, amândoi tăcură. 

— Dar pe Septimius unde l-ai întâlnit? La castrul în care am fost noi 
închiși câteva zile la înapoiere, el s-a arătat un om cu sufletul negru. 

— Am Stat mai multe zile şi eu închis în acel castru de la intrarea în 
valea râului Rabo. În acea noapte, ultima pe care am mai trăit-o acolo, 
Septimius era de gardă. Am stat mai mult timp cu el de vorbă. Alţi legionari 
nu schimbau cu mine nici un cuvânt, A aflat cine sânt şi ce caut prin acele 
părți. M-a întrebat: „Dacă te scot din castru, mă iei cu tine în Dacia?" De 
fapt, centurionul știa că am certificat de eliberare, dar când i-am spus că îl 
am şi pe-al tău, a dat ordin să fiu legat şi închis. A doua zi, Septimius a 
primit însărcinarea să mă ducă înapoi la Drubeta, dar abia am făcut câteva 
sute de paşi pe drumul spre pod şi am luat-o amândoi prin hăţișuri, făcând 
un ocol mare către drumul ce duce prin valea râului Rabo spre 
Sarmizegetusa. 

Carsida încetase de mult să-l mai asculte pe Daizus. Îl văzuse pe 
bătrânul Usugus intrând pe poarta cetăţii. Când era supărat, bătrânul vorbea 
singur, cu voce tare. Îl urmări ducându-se la şipotul cu apă rece şi bând cu 
multă sete. 

— Moş Usugus, vino-ncoace! îl strigă ea. 

— Vin îndată, stăpână, Marele zeu să te ţină în pază! 

Bătrânul se apropie ştergându-se la gură cu dosul palmei şi aranjându-și 
mustăţile stufoase, albe și lungi, îşi luă căciula în mână. 

— Şezi, îl îndemnă ea. Cine te-a supărat, moş Usugus? 

— Stăpână Carsida şi stăpâne Daizus, începu bătrânul printre accese de 
tuse, suflând greu, am văzut că jos se petrece ceva. Sânt speriaţi și comaţii, 
şi robii... 

— Au apărut cete de legionari prin apropiere? sări Daizus. 


Cu mişcări încete, bătrânul continuă să-și şteargă mustăţile. 

— Nu, stăpâne, nu s-au zărit legionari, s-au văzut însă oameni tot atât de 
răi: niște capnoboţi!“”.. Stăpâna ştie că acolo unde vin preoții... 

Tăcu. Privi în sus, spre creasta muntelui și spre cer. Urmă cu voce 
potolită 

— Eu am trecut la noua credinţă și nu mă mai tem decât de El... 

Întorcându-se spre bătrân, Carsida îi luă mâna și i-o strânse cu căldură. 

— Şi ce, moşule, ţi-e frică să nu te ia? 

— Apăi, nu la mine mă gândesc, stăpână! Nu pun ei mâna pe Usugus, că 
se tem de stăpânii mei. Mă îngrijorez de „sfântu"... 

— Mai e aici bătrânul Porfirios, moş Usugus? întrebă Daizus, 
întrerupându-l. 

— Este, stăpâne! Stă retras sus într-o peşteră, trebuie că o ştii de când 
umblai cu oile și cu caprele. 

— Şi pe la pod, pe la Drubeta, erau unii liberţi şi unii sclavi despre care 
se spunea că trecuseră la învăţătura unui galilean. 

— Aşa, stăpâne, el este învățătorul și fiul Domnului. 

— Tot n-am priceput însă. Unii spuneau că este zeu, că s-a urcat la cer, 
alții că a fost un om ca toți oamenii. Pe care să-i crezi? 

— Da, stăpâne, a fost om, a venit pe pământ ca să ne înveţe, apoi, după 
ce a murit pe cruce, a înviat şi s-a suit la cer... 

— Eu nu ştiu, moş Usugus. Acolo la pod, am ascultat într-o seară pe un 
sclav bătrân, el spunea că l-ar fi văzut. Povestea bătrânul sclav: „Era un 
tânăr galilean cu păr castaniu, ce-i cădea în plete lungi pe umeri, cu obrazul 
tras, cu privirea adâncă, liniștită”. Și mai spunea sclavul acela, continuă 
Daizus, că o clipă privirea lui s-a întâlnit cu aceea a galileanului. S-a simţit 
parcă străpuns de săgeți, i-a simţit puterea și nu-şi mai putea desprinde 
privirea din ochii lui. Din acea clipă, spunea el, a rămas în suflet cu un fel 
de tărie care l-a făcut să uite de sărăcie, de sclavie și de nefericire. Atunci, 
mulţi dintre cei care îl ascultau pe bătrânul sclav au râs cu hohote. Am râs şi 
eu... 

— Să nu mai râzi, stăpâne! El este mântuirea noastră... 

— Eu ştiu una, moş Usugus, îl întrerupse Daizus, una pe care am auzit-o 
de la Sarmis, la pod, când el stătea cu piciorul rupt pus între scânduri: 
„Dacă n-au putere zeii, pe care nu-i vedem și ni-i închipuim că trăiesc în 
nori, pe vârfuri de munţi sau în valurile mării, ce putere ar putea să aibă acel 
învăţător, care a fost un om ca toți oamenii?” 


Bătrânul se ridică repede, ca speriat, şi se sprijini în toiag. 

— Să nu spui vorba asta, stăpâne, că faci mare păcat! Am crezut că o să 
am ajutorul tău... Mă duc, stăpâne, mă duc jos, să văd ce se mai aude de 
capnoboțţii ăia! 

— Stai, moş Usugus, îl rugă Daizus, de ce nu ridici toiagul să mă 
croiești zdravăn, fiindcă nu te ascult, așa cum ai făcut-o de-atâtea ori când 
m-ai crescut? 

— Stăpâne... erai copil... Să mă ierţi, stăpâne! 

— Stai că merg cu tine, tocmai vream să dau o raită pe la casele de jos, 
mergem și pe la Porfirios. Dar pe unde-o fi umblând Septimius? 

— E jos, stăpâne, a pus ochii pe fata unui comate. Nici nu ştiu cum se 
vor fi înțelegând. Dar, de, inimile poate se înțeleg mai uşor, tinereţea... 

Plecară. Coborâră pe poteca în trepte ce ducea de-a dreptul la casele de 
jos. Pe la mijlocul povârnișului îl întâlniră pe Septimius. Urca agale, 
învârtind în mână o garoafă roșie și fluierând fericit. 

— Ce faci, Septimius, pe unde hoinărești? Cum te simţi aici, în Dacia? 

Septimius îi vorbi plin de fericire: 

— Daizus, mulțumesc zeilor care m-au îndemnat să vin cu tine! Mă simt 
bine în Dacia şi îmi plac dacele! D-aici nu mai plec, aici vreau să mor! 

Daizus îl învălui într-o privire plină de căldură. 

— Septimius, vrei să mergi cu mine? O mică plimbare pe coasta 
muntelui. Se întoarse apoi spre bătrân. Moş Usugus, unde e Porfirios, la 
peștera ursului, sau la aceea a balaurului? 

— La peştera ursului, stăpâne, dar să ne grăbim, poate că acei capnoboți 
îndemnați de zeii cei răi... 

— Cine, preoţii aceia? I-am văzut mai adineauri. Au stat de vorbă cu un 
rob şi au plecat apoi în susul văii, lămuri Septimius. 

— Să ne grăbim, stăpâne! Bătrânul porni înainte coborând cu paşi repezi 
poteca. Daizus îl opri după primii pași. 

— Vino înapoi, moșule, nu știi că e mai de-a dreptul dacă tăiem coasta 
muntelui prin Poiana căprioarelor? 

Începură să urce poteca. La poarta cetăţii, Daizus ceru să fie însoţit, de 
zece oameni înarmaţi bine. El şi Septimius își pregătiră spadele. Bătrânul 
privea mirat pregătirile ce se făceau și nu înţelegea nimic. 

Au ajuns la peștera lui Porfirios când soarele mai avea câteva sulițe pe 
cer până să scapete peste munte. Daizus ascunse garda ce-l însoțea într-o 
scobitură din apropiere, împreună cu Septimius, se cățărară pe un colț de 


stâncă, de unde puteau privi printr-o crăpătură în peşteră. Înăuntru era 
linişte. Într-o parte era o grămadă de fân și de frunze uscate, pe care 
pustnicul o folosea drept pat pentru odihnă. În gura peşterii pâlpâia slab 
focul, lângă care fierbea o oală plină cu bureţi. Spre fund, lumina zilei abia 
mai răzbătea. Văzură la lumina flăcărilor pe pustnic în genunchi, în faţa 
unei firide în care se afla o cruce de lemn. În cele două părţi ale crucii 
ardeau cu flacără slabă două rămurele verzi de brad. Bătrânul pustnic se 
ruga. Buzele şi barba lui se mișcau încet și cadenţat. Flăcările slabe ale 
celor două rămurele de brad aruncau pe faţa lui un joc de lumini și de 
umbre ce-i dădeau un aer de adâncă meditaţie și de rugăciune. Pe faţă i se 
oglindea sufletul: împăcare, blândeţe şi milă. 

Daizus puse urechea la crăpătura din stâncă şi încercă să asculte. În faţa 
peşterii se auziră tropote şi murmure. Daizus nu mai putu asculta. Îl auzi pe 
Usugus, după stâncă, murmurând, cuprins de teamă: 

— Au venit, ticăloşii! Ce facem, stăpâne? 

Căutând să se stăpânească, Daizus urmări prin crăpătură tot ce se 
petrecea înăuntru. Văzu intrând un capnobot urmat de o ceată de preoți. 
Păşea rar, târându-și după el mantia albă de postav de lână. Doi preoţi 
țineau în mâini făclii aprinse. Capnobotul se opri la spatele pustnicului şi 
începu să râdă zgomotos. 

— Ce faci aici, bătrâne, pentru ce te chinuiești stând în genunchi? îl 
întrebă în batjocură. Marele zeu să te aibă în pază, dar nu te înţeleg!... 

Porfirios tresări, îşi întoarse încet capul şi-l privi cu multă linişte. Văzu 
că are lângă el preoţii lui Zundecibalm. Se ridică încet și vorbi cu blândeţe: 

— De ce m-aţi întrerupt din rugăciune? 

— Te-am întrebat de ce te chinuiești, și tu, bătrâne, îmi faci mustrări! 
Dar ce vrăjitorie mai e şi asta? Tu te rogi la crucea pe care în imperiu sânt 
răstigniţi tâlharii şi trădătorii? 

Pustnicul îl privi lung. Câtva timp văzu numai brâul albastru, lat, cu care 
capnobotul era încins peste mantia albă. Ținea mâinile la piept, ca pentru 
rugăciune. 

— Eu mă rog crucii pe care a fost răstignit acela care a suferit pentru 
mântuirea oamenilor... 

Și marelui zeu Zamolxis nu-i aduci jertfe? 

— Eu nu cunosc și nu mă închin nici unui zeu! 

— Nu cunoşti nici un zeu? 


Capnobotul, scurt, gros, pântecos, îl privi pe sub sprâncenele dese şi 
mari, cu ochii aproape închiși. Își strângea fălcile cu ciudă. Continuă să-l 
întrebe: 

— Şi nu aduci jertfe la nici un zeu? începu să zâmbească: Ai trecut la 
credinţa galileanului acela?!... 

— Urmez învăţătura lui, pentru îndreptarea oamenilor, șopti Porfirios. 

— Bine, bătrâne, dar acel galilean care a murit de vreo sută de ani n-a 
putut să îndemne poporul la revoltă, pentru a-l face pe el rege. Continuă să- 
şi strângă fălcile. Tu, aşa neputincios, vrei să ajungi rege al Daciei? îl 
întrebă. 

Liniştit, Porfirios îşi ridică mâinile. Pe fața lui nu se mişca nici un 
muşchi, privirea îi era liniștită, în ochi i se oglindeau mila și iertarea. 

— El n-a urmărit să ajungă rege. Împărăţia lui nu este pe pământ, ci în 
cer, veşnică! Regii și împărații chinuiesc și omoară oamenii, îi schilodesc pe 
cei sănătoși, îi fac sclavi pe cei liberi și nu-i ajută pe cei ce suferă! 

Pustnicul tăcu, privind în gol. Lui Daizus i se părea că în jurul capului 
bătrânului pâlpâia o lumină slabă. 

Capnobotul îl ascultase și cu oarecare curiozitate, pe lângă ura ce o 
nutrea. Marele preot Zundecibalm îngrijise din timp ca preoţii lui să fie 
inițiați atât asupra învăţăturii lui Christ, cât şi despre persecuțiile la care 
erau supuși creștinii în imperiu. 

— Vezi, bătrâne, rupse capnobotul tăcerea, noi nu putem să înţelegem un 
lucru: ai trecut la credinţa galileanului, dar ea se aseamănă cu învăţătura lui 
Zamolxis. Marele zeu este sus, dincolo de noi, în cer, şi acel Christ s-a urcat 
tot acolo. Spui că fericirea oamenilor este în cer, dar şi noi, dacii, credem că 
cei buni şi viteji merg tot sus, în cer... 

— Nu e totuna, Mare preot! La voi lipsesc mila, iubirea și ajutorarea 
aproapelui. Zeul vostru pedepseşte pe cel rătăcit și căzut în păcat, pe când 
El îl iartă şi-l aduce pe calea cea bună. Voi jertfiți oameni, îi omorâţi în 
chinuri, spunând că numai aşa puteţi afla voinţa marelui vostru zeu, pe când 
El s-a adus jertfă pe sine, pentru îndreptarea oamenilor. 

Capnobotul își învinse curiozitatea ce-l stăpânea și nu mai putu răbda. Îl 
privi cu ochi măriţi şi-i strigă: 

— De ce-ai venit să ne strici credința? După câte văd, tu eşti grec. De ce 
n-ai rămas în ţara ta? 

— Dar tu şi însoțitorii tăi pentru ce-aţi venit, Mare preot? Să mă lepăd 
de credinţa în El? Ai avut mare dreptate! Da, credinţa dacilor se aseamănă 


cu învăţătura Lui. Eu am știut asta, de aceea dacii vor trece repede la noua 
credință! Dar eu știu pentru ce-ai venit! Ai venit să mă iei și să mă duci. 
Vreţi să faceţi creştinilor ceea ce le fac guvernatorii, legaţii și tribunii în 
imperiu... 

— Da, bătrâne! Capnobotul vorbi cu voce mai potolită: Am venit să te 
luăm! Marele preot Zundecibalm vrea să cunoască mai bine noua credinţă. 
Pregătește-te, bătrâne, chiar în seara asta trebuie să ajungem în vale. 

— Merg, facă-se voia Lui! murmură pustnicul. 

Daizus socoti că sosise momentul. Știa că cine e luat de preoţi nu mai 
are şanse de scăpare. Sări de pe colțul de stâncă, făcu semn lui Septimius şi 
gărzii să-l urmeze și intră în peşteră. 

— Marele zeu să vă aibă în pază! salută el intrând. Ce se întâmplă aici? 

— Ne rugăm Marelui zeu pentru întregul popor și pentru tine, viteaz 
taraboste, spuse capnobotul, surprins. Dar cine eşti tu? Un taraboste tânăr 
nu cunoaştem la Carsidava!... 

— Sânt Daizus, fiul tarabostelui Dicomes! 

— Nu cunosc alt fiu al lui Dicomes. Știu de fiul care a fost sclav în 
imperiu, ştiu de Carsida, Marele zeu s-o aibă în pază și să-i dea viaţă 
lungă!... 

La spatele lui Daizus, bătrânul Usugus tremura. Teama de preoți îl 
stăpânea pe fiecare dac. La cuvintele ce le auzi, Daizus trase de la brâu 
papyrusul lăsat de bătrânul Dicomes și-l întinse capnobotului. 

— Rog pe cinstitul capnobot să citească. 

După ce citi, capnobotul rămase cu papyrusul în mână. 

— Marele preot Zundecibalm n-a avut cunoștință că tarabostele 
Dicomes ar fi zămislit un fecior cu una dintre roabele lui! murmură 
capnobotul, cu ton batjocoritor. 

— Te poftesc să-ți masori cuvintele! strigă Daizus. Tatăl meu și-a 
recunoscut fiul pe care l-a avut cu una dintre roabe, dar voi preoţii nu vă 
recunoaşteţi niciodată copiii! 

Capnobotul nu se lăsă intimidat și nici nu-și pierdu stăpânirea de sine. 
Vorbi rar, cu dinţii strânși şi cu ură greu ascunsă ca și ameninţarea: 

— Se cunoaşte după faţa și zâmbetul tău cu ce suflet vorbeşti despre 
preoți! N-am ştiut că tarabostele Dicomes a mai avut un fecior. Noi, preoţii, 
ne vom ruga Marelui zeu și pentru tânărul taraboste, Daizus!... 

— Bine, să lăsăm toate astea la o parte, schimbă vorba Daizus. Dar cum 
se face, cinstite capnobot, că veniţi pe moșia Dicomes şi nu treceţi pe sus pe 


la cetate? Cum puteţi să vorbiţi cu acest bătrân care este sclav pe moşia 
noastră? 

— Preoţii pot să meargă oriunde! rosti capnobotul. Niciodată un 
taraboste nu s-a amestecat în treburile Marelui preot şi ale Marelui zeu. 

— Pentru robii şi sclavii noştri trebuie să fim întrebaţi. 

— Acest bătrân se ridică împotriva marelui zeu Zamolxis şi împotriva 
regelui. Noi îl iubim pe Decebal și-l apărăm! Capnobotul se întoarse spre 
pustnic: Eşti gata, bătrâne? Apoi, către preoți: Cinstiţi preoţi, ajutaţi-l pe 
bătrân să meargă! 

— Să nu faceţi un pas! strigă Daizus trăgându-și spada. Se opri între 
pustnic și capnobot: Septimius, pregătește garda. 

— Nu faci bine ceea ce faci, tinere taraboste! rosti rar şi cu ton 
amenințător capnobotul. Vei supăra pe Marele zeu şi pe Marele preot. N-am 
văzut până acum ca cineva să îndrăznească să se opună voinţei Marelui 
preot. 

— Cinstite capnobot, pe sclav nu-l puteţi lua, şi fiindcă se lasă noaptea, 
ar fi bine să coborâţi în vale, altfel puteţi pierde poteca prin pădure, iar de 
nu înțelegeţi, eu şi garda mea vom fi puși în situaţia să ne măsurăm spadele 
cu ale voastre. 

Capnobotul aruncă o privire tăioasă spre Daizus și făcu câţiva paşi spre 
ieşirea peşterii, călcând apăsat. Se opri şi se întoarse spre Daizus. 

— Taraboste, te-ai supus singur judecății Marelui zeu! Marele preot 
Zundecibalm se va plânge regelui, iar regele va hotărî. Coborî apoi tonul: 
Din partea mea, tinere taraboste, mă voi ruga Marelui zeu să te ia în paza 
lui!... 

— l-aţi văzut cât sânt de laşi? spuse el după ce preoţii ieşiră, şi paşii lor 
se pierdură în vale. Când s-a mai pomenit ca preoţii să nu-l taie cu spada pe 
cel ce nu li se supune? Hotărârea noastră i-a făcut să înțeleagă că aici 
puteau să le rămână oasele. 

Lângă el, bătrânul Usugus își frângea mâinile, chinuit de disperare și de 
teamă. 

— Să mă pedepsească Zeul cel mare, în ce pericol te-am băgat, stăpâne! 
în mâinile preoţilor te găsești prins mai rău decât în gura lupului. 

— Fii liniștit, bătrâne! Cred că va veni vremea când se va sfărâma și 
puterea lor. 

Daizus se întoarse, făcu semn lui Septimius și bătrânului Usugus şi, 
urmat de gardă, părăsi peștera. 


Era târziu când se apropiară de cetate. Văzură de departe lumină multă. 
Focuri mari ardeau. Se auzeau chiote şi strigăte. 

— Ce să se fi putut oare întâmpla sus în lipsa noastră, moş Usugus? Să 
fi îndrăznit cumva să atace vreo ceată de legionari cetatea? 

Bătrânul râse zgomotos, fără grijă. 

— Stăpâne, cetatea este bine păzită. Iscoadele noastre sânt răspândite pe 
toate drumurile şi pe toate potecile, iar garda, când închide porţile, poate să 
țină piept la mai multe centurii. Ceva totuși se va fi întâmplat, de este atita 
lumină. Poate că se vor fi întors stăpânii. 

Când ajunseră sus, presupunerea bătrânului se adeveri. În cerdac stăteau 
la masă Diegis, Sarmis şi Vitellius. Revederea lor îl mișcă pe Daizus până 
în adâncul sufletului. Nu știa că se bucură de atâta dragoste din partea lor. 
Până târziu, către ziuă, se prelungi ospăţul, cu cântece și jocuri. 

A doua zi - era către prânz - sub razele blânde ale soarelui de toamnă, 
toți patru porniră spre peștera lui Porfirios. Diegis își dăduse seama, îndată 
ce aflase de cele ce se petrecuseră la peşteră, că va trebui să ducă o luptă 
grea cu Marele preot. Înaintau în pasul cailor. Nu aveau nici un motiv să se 
grăbească. 

— Mă frământă gândul, Diegis, rupse tăcerea Sarmis, după ce toți 
tăcuseră un timp, ce-ai vrut să ne spui despre rege? Nu este mulțumit de 
noi, am întârziat prea mult la triburile vecine de la miazănoapte, sau s-a 
întâmplat ceva? 

Diegis nu răspunse îndată. Privea înainte, undeva departe, purtat de 
gânduri. 

— Regele e mulțumit de rezultatele soliei noastre, şi mai ales este 
lămurit pe deplin asupra intenţiilor Romei. Felul cum ei ne-au pândit şi ne- 
au urmărit pe drum nu mai lasă nici o îndoială că sânt hotărâți să ne sfărâme 
orice încercare de a-i scoate din ţară. Am vrut însă să spun altceva: regele 
este singur, se ajută de Vezina şi de Zundecibalm. Dar Marele preot nu 
trebuie lăsat să preia prea multe din treburile armatei. În trecut, Marii preoți 
erau și căpetenii ale oastei, ceea ce le dădea puterea să-l încercuiască pe 
rege cum voiau. Decebal, ca și Burebista, vrea să fie cu adevărat capul ţării 
şi căpetenie a armatei. Cu multă dibăcie, regele îl foloseşte pe Zundecibalm 
numai pentru a ţine strâns unit poporul, prin jertfele ce le aduce lui 
Zamolxis, prin capnoboţi și preoţi... Diegis opri calul. Sosiseră în Poiana 
căprioarelor. Schimbă vorba: 


— E prea multă frumuseţe aici ca să trecem pe lângă această poiană fără 
să ne adăpăm sufletele, spuse el. Descălecăm puţin și stăm pe trunchiul 
fagului acela doborât de furtună. 

Descălecară. Un rob le puse dinainte cu multă îndemânare ceva de 
gustat şi ploştile cu vin. Diegis ridică o ploscă și sorbi din ea cu multă poftă. 

— Vă vorbeam despre rege, reluă Diegis ștergându-și mustăţile și barba. 
Tot mai mult mă încred în judecata lui. De la început, el n-a vrut să vadă în 
Livianus Claudius decât un dușman, pe când eu am înclinat să cred că ne 
era prieten. Cele ce s-au petrecut cu noi la Porolissum nu se putea să nu fi 
fost puse la cale de general. Nu este ușor să conduci un popor! Regele poate 
că vă va încredința şi vouă răspunderi mai grele şi de încredere. E bine ca 
voi să ştiţi ce vrea el, care îi este politica. Eu, fratele lui, de multe ori am 
rămas uimit de hotărârea, de planurile şi de ambiția sa de a ridica poporul 
dac pentru a ajunge din urmă Roma. 

Diegis vorbea privind departe, peste vârfurile copacilor. Vântul îi răsfira 
în valuri firele din barbă. Frunze ruginii cădeau învârtindu-se ușor, purtate 
către vale. Își întoarse privirea spre Vitellius. Continuă: 

— Decebal a văzut în Roma un simbol al măririi şi puterii, o atracţie de 
nestăvilit, ceva mai presus de orice închipuire, de aceea el a făcut şi a 
încercat totul pentru a o imita. Nu numai eu am călătorit prin imperiu, ci şi 
el. Nimeni, în afară de mine, nu o ştie. Traian nu știe că Decebal, travestit 
într-un plebeu, a stat la Roma, s-a plimbat prin for, a văzut jocuri în Circul 
cel Mare şi s-a convins în ce constă măreția imperiului. Așa se explică de ce 
el a început să atragă în Dacia meşteri şi negustori romani, a mutat cetatea 
de scaun a țării de pe vârful de munte pe locul pe care se află acum 
Sarmizegetusa. A început să ridice numeroase construcții puternice şi să 
organizeze armata după modelul roman şi cu arme romane. E drept că 
bătrânii taraboşti şi unele căpetenii de triburi s-au opus, dar el a ştiut cu 
energie să-i aducă la ascultare, de aceea are şi dușmani. Unul dintre aceştia 
este Marele preot. Singurul ţel care-l face pe Zundecibalm să fie alături de 
rege este acela că şi el ține ca dacii să înveţe să scrie şi să citească în limba 
lor. Până nu demult, scribii noştri au fost când greci, care au scris în limba 
lor, când sclavi romani, care au scris în limba Romei. Taraboştii tineri şi 
copiii lor sânt puși acum de rege să înveţe să scrie, și preoții se ocupă de 
aceasta. Astăzi, Dacia e un mare şantier. Se întăresc cetăţile, se făuresc arme 
şi mașini de război, se scoate din pământ mai mult fier, argint, aur şi sare, se 
strâng provizii pentru anii grei de luptă ce vor veni şi se stăvileşte risipa, 


căci dacii sânt obişnuiţi să trăiască din belșug. Cu argintul, aurul, mierea, 
ceara și vinul nostru ni-i apropiem pe vecini și ni-i facem aliaţi, în lupta 
împotriva imperiului. Soliile vin şi pleacă neîncetat, zi şi noapte, de la 
curtea regelui. Șefii de triburi vin aici să înveţe arta războiului. În faţa 
dușmanului de moarte, Imperiul roman, triburile dace de la miazăzi și 
răsărit, din afara hotarelor Daciei, vor să se unească sub steagul regelui. 
Decebal, cu minunatul său simţ politic și cu o voinţă de fier, a muncit ani de 
zile pentru a întări unitatea statului dac. A folosit cuvântul bun deseori, dar 
nu a neglijat nici viclenia şi forţa atunci când era nevoie. Când le-a spus 
taraboștilor că trebuie să înveţe să scrie şi să citească, la început aceștia au 
râs, dar când i-a săgetat cu privirea s-au convins că nu e de glumă. Un timp, 
şi eu și el am ascultat filozofi greci, aduși la Sarmizegetusa să ne înveţe 
geometrie, istorie, geografie, retorică. 

Diegis se ridică de pe trunchiul de fag şi își întinse braţele pentru a se 
destinde. 

— Fi, aţi înţeles acum cine este şi ce vrea regele? Pe Decebal e greu să-l 
cuprinzi în vorbe. El este mare cât un munte, tare ca granitul, iute ca 
torentul ce aleargă vijelios şi bun ca vinul! la mai sorbiţi din ploşti, şi 
haideţi să mergem! 

Către amiază ajunseră la peştera lui Porfirios. Intrară înăuntru. Era 
goală, pustnicul plecase. În firida din fund rămăsese crucea şi două ramuri 
verzi de brad, cu flăcări ce mai pâlpâiau încă, semn că bătrânul n-o părăsise 
de multă vreme. 

În iarna ce urmă, iarnă blândă, cu omăt mult şi geruri slabe, regele înteţi 
pregătirile de război. Toți ştiau că se apropie marea încercare. Sarmis şi 
Vitellius erau întotdeauna pe lângă Diegis și toţi trei în preajma regelui, gata 
să execute ordinele lui. La Carsidava rămăseseră Daizus şi Usugus. 
Amândoi îngrijeau de moșie și de făurirea armelor în atelierele din casele 
de jos, aşa cum făcuse mai înainte bătrânul Dicomes. 

Trecu și primăvara. Hotărârea decisivă a regelui nu putea să mai întârzie. 
Era spre sfârșitul lunii mai când, pe drumul ce lega Sarmizegetusa cu 
Cetatea-de-Munte și cu Cogheonul, se putea vedea un număr tot mai mare 
de preoţi, într-un continuu du-te, vino. Marele preot pregătea cu multă grijă 
ceremonia pentru aducerea Marii jertfe către Zamolxis. Marele zeu, prin 


Marele preot, avea să spună poporului dac care e voia sa: pacea, sau 
războiul? 

Drumul ce urca spre Cetatea-de-Munte mergea șerpuind alături cu râul, 
luptându-se cu coasta stâncoasă a muntelui. Într-un loc mai îngust era oprit 
de prima poartă a cetăţii şi de primul rând de ziduri. Mai departe, valea se 
lărgea, și drumul urca în pantă lină până la cea de-a doua poartă, cu al 
doilea rând de ziduri. După câteva zeci de pași, se oprea la a treia poartă, de 
unde suia pe terasa de sus. Aci încă se mai aflau construcţiile din timpul 
când vechea Sarmizegetusa fusese cetatea de scaun a regelui. Cetatea era 
aproape ovală, întărită pe de o parte de coasta stâncoasă și prăpăstioasă a 
culmii, iar pe cealaltă - cu ziduri groase de piatră. În partea de răsărit, 
drumul ieșea din cetate, trecea în lungul unei şei pietroase și se oprea în faţa 
Marelui altar sau Marelui sanctuar de pe Cogheon. Pe un mic platou pavat 
cu blocuri mari de piatră, alături de altarul vechi, se construise sanctuarul 
nou, numit Marele sanctuar, înconjurat de şaizeci de coloane de andezit, cu 
baza de peste doi paşi, pardosit cu blocuri de diferite culori, formând desene 
și semne ale cultului lui Zamolxis. În partea din fund a Marelui sanctuar, 
lângă peretele abrupt al stâncii, se afla altarul de pialră, cu mai multe trepte, 
înconjurat, de coloane zvelte albe, din marmură. În spatele altarului era 
locul rezervat pentru rege și căpeteniile dace: un fel de tribună ca într-un 
mic. amfiteatru, tot din blocuri de marmură, întocmai ca cele de la altar, iar 
spre stânca din apropiere se trecea pe un pod scurt, îngust, în arcuri frumos 
lucrate din marmură. Podul reprezenta mai mult o construcţie simbolică, pe 
care pornea Marele preot când pleca la marele zeu Zamolxis, trecând peste 
un izvor de apă limpede, ce-i despărțea pe oameni de lumea zeilor 
nemuritori. Marele preot intra apoi în peştera din stâncă, în care, pe trepte 
tăiate anume, urca spre Marele zeu. În această peşteră, spunea legenda, ar fi 
dispărut în timpuri străvechi bătrânul şi înțeleptul Zamolxis. După trei ani, 
el ar fi ieşit de acolo cu părul albit și plin de înţelepciune, ar fi dat apoi 
dacilor o nouă învăţătură și o nouă religie, după care s-ar fi înapoiat în 
peşteră, de unde n-ar mai fi ieşit niciodată, devenind zeu. 

Ziua aducerii Marii jertfe se apropiase. În Cetatea-de-Munte şi la Marele 
sanctuar, animația crescuse. Din depărtări se auzeau cântece şi sunete de 
tulnice, amestecate cu chiotele mulțimii, sosită cu multe zile înainte pentru 
a lua parte la marea ceremonie. Dar mulțimea fusese oprită jos, la poarta 
cetății. 'Treceau însă preoţii, treceau cete de luptători, şi toată mișcarea arăta 
marile pregătiri ce se făceau, sporind şi mai mult nerăbdarea mulțimii. 


Sosi și ziua deschiderii porţilor. Mulțimea pomi în fugă spre Marele 
sanctuar, dornică să apuce un loc cât mai în față, lângă altar. Era atâta lume, 
încât pe la prânz se umpluse terasa Marelui sanctuar şi toată cetatea. Gărzi 
de preoţi păstrau ordinea. Mulţi se cățăraseră prin copacii de pe coasta 
muntelui din apropiere, curioşi să vadă aducerea Marii jertfe. 

Soarele se ridicase mult peste creste, nici un nor nu păta imensitatea 
albastră a cerului, când din palat ieși regele. Mulțimea izbucni în urale. 
Decebal călca rar şi apăsat, zâmbea și răspundea salutând cu mâna. În 
dreapta lui mergea Marele preot, iar în stânga - Diegis. În urma lor veneau 
taraboșşti şi căpetenii de triburi dace. Regele purta armură cu solzi mărunți, 
albi, lucitori, peste care avea aruncată mantia de purpură, largă, cu cute 
bogate, prinsă pe umăr cu o fibulă de aur. La șold legase spada cu mânerul 
încrustat în pietre scumpe. Barba lui bogată era frumos pieptănată, iar 
mustăţile lungi - bine răsucite la vârfuri. Sub sprâncenele stufoase, privirea 
era ageră și ochii îi luceau. De sub căciula frumoasă de miel îi cădeau 
pletele cărunte, în şuviţe lungi, răsfirate peste umeri. 

După bărbaţi venea alaiul femeilor. În fruntea lor mergea regina, urmată 
de soțiile și fiicele taraboștilor și căpeteniilor. Regina purta iie frumos 
înflorată și fotă bogată, peste care era încinsă cu centură de piele fină, 
încheiată cu pafta de aur. Pe umeri avea mantie scurtă, uşoară, din lână albă, 
cu mâneci largi, ce cădeau în falduri bogate, care dădea mersului ei o 
mișcare plină de graţie. Celelalte femei purtau ii și catrinţe bogat înflorate, 
peste care fluturau în vânt marame subțiri, albe, care le acopereau cosiţele şi 
se petreceau frumos în jos, căzând până la pământ. 

Dinspre Marele sanctuar începură să se reverse asupra mulțimii valuri 
subțiri de fum, încărcate cu arome de flori şi tămâie. Preoţii aliniară gărzile. 
Când alaiul regelui se apropie de altar, un imn de slavă se înălță spre cer. 
Corul preoteselor, cu acompaniament de lire și harfe, părea o muzică a 
cerului. Un fior de credință și de supunere străbătu mulțimea. Dar viaţa se 
trăia pe pământ. Aceasta o simboliza corul preoților, care, cu voci grave, 
acompaniate de tulnice, ce scoteau sunete tot aşa de grave, însoţiră urcarea 
regelui spre tribuna de marmură de lângă Marele altar. 

Marele preot se opri în mijlocul preoţilor. Era îmbrăcat cu o mantie 
lungă de purpură, strânsă la mijloc cu un brâu lat, de culoare albastră, şi 
peste ea o pelerină scurtă, albastră, închipuind culoarea cerului, locul unde 
se afla Marele zeu. Se îndreptă spre altar. Preoţii aruncară pe foc rășini 
aromate, și prin fumul gros, înecăcios, cu greu se mai putea urmări cele ce 


se petreceau în jurul altarului. Marele preot dispăru în valul de fum, după ce 
un capnobot îi şopti ceva la ureche. Pe feţele femeilor şi bă-trânilor se 
puteau vedea neliniștea, teama și smerenia. 

După scurt timp, fumul se subţie şi apăru Marele preot. Ţinea într-o 
mână un vas de argint, în care ardeau rășini mirositoare, și făcea semne de 
binecuvântare credincioşilor. Se apropie de altar, pe care urcă călcând rar. 
Ajuns sus, săltă mâna dreaptă, în care ţinea vasul de argint. Corurile 
încetară imnul către Marele zeu. Ridică apoi și braţul stâng, în care un şarpe 
se mișca în ondulări încete şi şuiera scoțându-și limba despicată. Din 
mulțime, cei mai apropiaţi se retraseră speriaţi. Marele preot își înălță apoi 
privirea spre cer, rămase câteva clipe nemișcat ca o statuie, apoi, cu vocea 
sa profundă, întărită de stânca şi de coloanele din jur, rosti cu ton rugător: . 

— Poporul se pleacă în faţa ta, Mare zeu! 

La aceste cuvinte, mulțimea făcu mișcări de supunere, de prosternare. 
Marele preot continuă: 

— Poporul ţi se supune, Mare zeu, şi te roagă să-l scapi de dușmani şi de 
răzbunarea zeilor cei răi! 

Mulțimea murmură, cu un ecou ce se pierdu departe în vale: 

— Te rugăm, Mare zeu! 

— Poporul te roagă, Mare zeu, să-l călăuzeşti, să-l ajuţi să înfrângă pe 
duşman și să-l scoată din ţară! 

Mulțimea repetă cu mai multă putere și în cor: 

— Te rugăm, Mare zeu! 

În acest moment de încordare solemnă, Marele preot se întoarse încet 
spre stâncă și privi spre vârful ei, ce se pierdea în valurile de fum, rostind cu 
putere 

— Vin la tine, Mare zeu, vin să primesc învăţătura și îndemnul tău! 

Începu să coboare treptele de marmură, în timp ce mulțimea repeta în 
cor: 

— Te rugăm, Mare zeu! Te rugăm, Mare zeu!.,. Marele preot se îndreptă 
spre peşteră şi, urmat de patru capnoboţi, înainta printre preoții aliniați pe 
două rânduri. Trecu peste micul pod de marmură și dispăru în fumul ce 
acoperea intrarea în peşteră. Capnoboţii rămaseră afară. Corurile înălțară alt 
imn de slavă Marelui zeu. Din peşteră începu să iasă fum gros, în diferite 
culori. Spre creasta stâncii, ce se pierdea în fum, se auziră bubuituri și 
izbucniră scântei, ce închipuiau tunetul și trăsnetul. Răsunetele lor se 
pierdeau departe. Mulțimea se plecă cutremurată în fața puterii Marelui zeu, 


apoi, ca la un semn, corurile încetară. Se făcu liniște. Lângă altar apărură 
preotese și preoţi, care începură un dans în cinstea zeului. În dansul lor, 
imitau zborul porumbeilor și mișcărilor șerpilor. Vălurile albe, ușoare ale 
preoteselor, măreau şi mai mult efectul mișcărilor produs de eşarfele 
albastre, pe care ele le mânuiau cu multă măiestrie. Dansul închipuia cum 
se mișca Marele preot ca şarpele şi cum zbura ca porumbeii urcând la 
Marele zeu. 

După preoţi și preotese urmară dansatori în costume de luptători, 
purtând în mâini arcuri puternice şi spade grele. Începură un dans de luptă, 
în acordurile tulnicelor și tobelor, care imitau bine furtuna, tunetele și 
trăsnetele. Dansul atinse încordarea extremă în clipa când dansatorii 
sloboziră săgețile în fumul de deasupra stâncii, pentru a alunga pe zeii cei 
răi, care ar căuta să împiedice pe Marele preot să ajungă la Marele zeu. 
După ce dansul luă sfârşit și dansatorii părăsiră altarul, instrumentele 
intonară o melodie ușoară, ce părea că vine de departe. În acest timp, preoții 
aduseră în grabă două estrade de lemn, înalte de aproape cinci picioare, și le 
așezară una lângă alta, cu o depărtare între ele cam cât statura unui om. 
Peste ele aruncară covoare frumos înflorate, cu desene ale cultului lui 
Zamolxis. La cele patru capete ale estradelor aşezară vase de argint, pe 
coloane mai înalte. Puseră apoi mirodenii și rășini aromate, și un fum plăcut 
mirositor se împrăștie pe deasupra mulțimii; Pe cele două estrade se urcară 
preoţii destinaţi să aducă zeului Marea jertfă. 

Corul preoteselor intona un nou imn de slavă Marelui zeu, cu privirile 
îndreptate către cer. Mulțimea nu mai asculta melodia ce înfiora și înălța 
sufletele, ci urmărea cu multă neliniște mișcările de la gura peșterii, din care 
ieșea un fum străveziu, albastru. Un stol de porumbei zbură din peșteră şi 
trecu pe deasupra altarului. Un fior străbătu mulțimea. Erau vestitorii 
Marelui preot, care se înapoia de la Marele zeu. 

După câteva clipe apăru și Marele preot, cu același vas de argint într-o 
mână și cu șarpele în alta. Se apropie cu pași rari şi urcă treptele altarului. 
Priviri încordate îl învăluiau din toate părţile. După ce își roti privirea pe 
deasupra mulțimii, rosti cu voce ca de tunet: 

— Zeul cel mare, Marele Zamolxis, vă vorbeşte prin mine! El spune că 
dacă poporul ascultă de cuvântul preoţilor și urmează pe rege, va fi bine şi îl 
va scăpa de duşman, iar dacă va face altfel, Dacia va cădea în robie! Marele 
Zamolxis primeşte sus la el în cer pe toţi aceia care vor cădea luptând 
împotriva dușmanului şi le va da lor viaţă veșnică! Aşa a spus Marele zeu! 


Dar ce e în sufletele noastre? El ştie, şi noi vom afla acum dacă ne va primi 
sau nu Marea jertfă. 

Ca străbătută de un fior, mulțimea se cutremură. Va fi, sau nu va fi 
război? Printre preoţi se produse mişcare. Un capnobot se apropie de 
Marele preot și se plecă până la pământ, apoi se întoarse spre mulțime și 
întrebă: 

— Cine este cu sufletul pregătit pentru Marea jertfă? Cine este gata să 
meargă în faţa marelui Zamolxis, unde va fi primit şi va trăi în cer fericit 
de-a pururi? 

Un preot se aşezase în spatele capnobotului, pregătit să noteze. 

— Cine este primul? întrebă capnobotul. 

Din mulţime se strigară pe rând mai multe nume: Abruto, Rhesos, 
Dapyx, Conosico... 

Fiecare striga numele altuia, pe care îl credea mai credincios, şi pentru a 
se scăpa pe sine. Strigătele continuară: 

— Duparneu, Azio, Vazyx, Daizus, Cotiso... Capnobotul făcu semn 
pentru linişte. Anunţă că s-au completat cele douăzeci de nume. Auzindu-și 
numele strigat, Daizus se mișcă neliniștit. Nu voia să moară în faţa 
preoţilor, ci în luptă, în fața dușmanului. Aceeași neliniște îi frământa pe 
Diegis și pe Sarmis. Se mângâiară însă la gândul că nu vor cădea sorții 
tocmai pe el, pe Daizus. Alături, regele părea de piatră şi urmărea 
desfăşurarea ritualului. 

Capnobotul se duse până în rândul preoţilor și reveni apoi în faţa 
Marelui preot, ţinând în mână un săculeţ. Alături de el era preotul care 
notase numele celor strigați din mulţime, propuşi pentru Marea jertfă. În 
săculeț erau bile de lemn, unele albe şi altele albastre. Se știa: cel pentru 
care se scotea bila albastră era jertfitul. Capnobotul își vârî mâna în săculeţ 
şi o scoase plină cu bile albe şi albastre. Le arătă mulţimii. Puse bilele 
înapoi, scutură săculeţul pentru a le amesteca mai bine și-l ţinu în faţa 
Marelui preot. Începu apoi să strige cu ton ceremonios primul nume. Marele 
preot scoase din săculeț o bilă: albă. În mulțime se auzi un murmur de 
ușurare. Abruto scăpase. Urmă al doilea, la fel Marele preot scoase o bilă 
albă. Scăpase și Rhesos. Se continuă cu al treilea, al patrulea, al cincilea. 
Din săculeţ se scoteau numai bile albe. 

În încordarea în care se afla mulțimea, în acordurile stridente ale 
instrumentelor și în intervenţiile pline de efect ale corului, nimeni din 
mulțime nu luă în seamă că Marele preot scotea bilele numai dintr-o 


anumită parte a săculeţului, partea pe care se afla mâna capnobotului. 
Ajunse și la Daizus. Capnobotul îi strigă numele puţin ţipat. În aceeaşi 
clipă, capnobotul îşi schimbă mâna și ţinu săculețul cu partea opusă. Marele 
preot mișcă mâna ceva mai mult în săculeţ, o scoase şi arătă mulțimii o bilă: 
albastră. 

Mulțimea izbucni în urale și în rugăciuni către Marele zeu. Daizus era 
cel destinat pentru Marea jertfă. Unii râdeau fericiţi, alţii se înfiorau de 
milă. Femeile și mai ales bătrânele plângeau. 

De sus, din tribuna regelui, Sarmis urmărise încordat și cu sânge rece 
mișcările Marelui preot şi ale capnobotului. Nu-i scăpase schimbarea făcută 
în clipa când se strigase numele lui Daizus. În aceeași clipă, se ridicase şi 
trăsese spada. Ceva mai târziu, o mişcare asemănătoare încercase și Diegis. 
Dar capnobotul prinsese momentul. Totul s-a petrecut cu iuțeală bine 
pregătită. După ce Marele preot scosese bila albastră, capnobotul golise 
repede săculeţul în văzul tuturor şi lăsase bilele să cadă, împrăştiindu-se pe 
lespezile altarului, iar săculeţul îl aruncase în vasul cu jăratic din apropiere. 
Flăcările îl înghiţiră repede, în acel moment, regele simţise că în preajma lui 
se petrece ceva neobișnuit. Se întorsese și aruncase spre cei doi o căutătură 
aspră, plină de mustrare. La îndemnul regelui, Sarmis se așezase la loc, 
zdrobit. 

Marele preot ceru ca Daizus să se apropie de altar. Cu faţa ca de 
fecioară, palid, aproape alb, cu pletele blonde fluturându-i în vânt, el cobori 
treptele, căutând să se ţină tare. Ştia că orice încercare de opunere ar fi fost 
sfărâmată de mulțimea care aştepta cu înfrigurare să vadă voința Marelui 
zeu. Opunerea ar fi adus rușinea nu numai asupra lui, ci şi a întregului neam 
Dicomes, ar fi stârnit supărarea regelui. 

În încordarea şi tumultul ce domneau, nici nu se auzise ţipătul 
deznădăjduit al Carsidei. Dar preoţii ştiură ce să facă spre a trece neobservat 
acel moment greu. Aruncară în vase răşini care scoteau mult fum și făcură 
semn ca instrumentele și corul să cânte cu mai multă putere. 

Ajuns lângă altar, doi preoți îl prinseră pe Daizus de mâini cu toată 
străşnicia. Ochii lui înotau în lacrimi. Viaţa plină de tinereţe, ce umplea 
toată fiinţa lui, se revolta în fața mortii. În această clipă, îi răsunară în minte 
cuvintele pline de ameninţare pe care capnobotul i le spusese în peştera lui 
Porfirios: 

— Taraboste, te-ai supus singur judecății Marelui zeu! 


Acum ştia că totul era răzbunare, știa că nimic nu-l mai poate scăpa din 
mâinile preoţilor. ÎI durea adânc că nu dăduse ascultare sfatului bătrânului 
Usugus, care, la plecarea de la Carsidava, îl însoţise deznădăjduit o bucată 
de drum: „Stai, stăpâne, nu te duce în mâinile preoților!" îi repetase într-una 
bătrânul. Totul era acum prea târziu. 

Urcă repede, cu pași hotărâți şi stăpânit, pe estrada spre care îl împinseră 
cei doi preoţi. Corul şi muzica începură să intoneze un imn către Marele 
zeu. Pe estradă, preoții începură să-l pregătească pentru Marea jertfă: peste 
îmbrăcămintea lui de luptător, îl înfăsurară într-o pânză albastră, treeîndu-i- 
o cu multă dibăcie peste mâini şi peste picioare, făcându-i cu neputinţă 
orice mișcare. 

Între cele două estrade, opt preoți ţineau cu vârfurile în sus opt sulițe. În 
acordurile puternice ale muzicii și corului și în bătaia tobelor, alți opt preoţi 
îl culcară pe o plasă rară de frânghii, apoi îl aruncară în sus, lăsându-l să 
cadă în sulițe. Mulțimea privea încremenită, cu suflarea oprită de credinţă și 
de teamă. 

În faţa morţii, momentele sânt lungi. Lui Daizus, întreaga viaţă i se 
depănă într-o clipă. Îi reveniră în minte, ca un ecou îndepărtat, cuvinte din 
rugăciunea pustnicului Porfirios, din seara când îl ascultase prin crăpătura 
din stâncă. Dar în faţa morţii, clipele - oricât de lungi ar părea - au totuşi un 
sfârşit. Pluti în aer, căzu, simţi dureri ascuţite ce-i săgetau trupul, mai putu 
să audă ca un tunet cum mulțimea izbucnise în urale, o mai văzu ca pe-un 
furnicar răscolit, după care totul se pierdu în întuneric și linişte. Moartea lui 
fu fulgerătoare Uralele nu mai conteneau. Marele zeu primise Marea jertfă. 

Marele preot sui călcând rar pe treptele de marmură ale altarului. Ridică 
privirea spre cer și rosti cu un ton de rugăciune și de mulțumire: 

— Îți mulțumim, Mare zeu! Ne-ai primit jertfa! În faţa ta, poporul face 
legământ că-i va asculta pe preoţi şi-l va urma pe rege! Poporul se leagă că 
va lupta şi-l va alunga pe duşman peste Dunaris! 

Din piepturile mulțimii uşurate izbucniră strigăte, şi răsunetul lor se 
pierdu repetat până departe în vale: 

— Îți mulţumim, Mare zeu! Ne legăm, Mare zeu!... În timp ce Marele 
preot rostea cuvintele de mulțumire, în jurul trupului celui jertfit apărură 
dansatori şi dansatoare, care începură dansul Marii jertfe, în sunetele unui 
imn de slavă. Pe măsură ce dansul se întețea, fumul se îngroșşa tot mai mult, 
până ce mulțimea nu mai văzu nimic. Acesta era semnul prin care se anunţa 


că ritualul aducerii Marii jertfe luase sfârşit. Preoţii începură să pregătească 
altarul pentru arderea celui jertfit. 

Regele se ridică grav și se întoarse spre Diegis și Sarmis. 

— V-am înţeles dintr-o ochire și v-am oprit de la o faptă necugetată! le 
spuse rece. 

Urmat de același alai, regele porni spre palat, unde urma ospăţul 
tradițional, în mijlocul preoţilor, al căpeteniilor de triburi și al taraboştilor 
prezenţi la ritualul aducerii Marii jertfe. La trecerea lui, mulțimea se pleca 
cu supunere, striga urări de sănătate și murmura rugăciuni către Marele zeu. 
Din toate părţile se aruncau flori în calea lui. 

În scurt timp, petrecerea era în toi. În frigări enorme se aduceau 
ciosvârte de boi, cornurile de vită, cupele de lemn și oalele treceau din 
mână-n mână și erau golite într-una. Burdufuri și vase pline cu vin se 
goleau repede. Erau mese întinse în palat, pe terasele din jur şi chiar în afara 
cetăţii. În această zi, toți erau ospătaţi de preoți. 

Nu trecu mult, și din toate părțile începură să se audă chiote și cântece. 
Urmară apoi jocurile și, într-un iureș de nestăvilit, o adevărată dezlănţuire îi 
cuprinse pe toţi. În ziua când Marele zeu primea Marea jertfă, totul îi era 
permis poporului. 

A doua zi, în Cetatea-de-Munte era liniște. Mulțimea se împrăştiase, 
fiecare plecând la casa lui. Numai căpeteniile au mai rămas prezente, pentru 
a lua parte la sfatul regelui. După sfat, spre seară, regele s-a retras. A strâns 
în jurul lui pe cei mai apropiaţi şi pe cei mai de încredere. Îi privi cu un 
zâmbet dureros. Se vedea că era şi îngrijorat, și obosit. 

— V-am strâns în jurul meu ca să vă cert, începu el cu voce stăpânită. 
Știu că Sarmis şi Vitellius n-au luat niciodată parte la ritualul aducerii Marii 
jertfe, dar voi, tu, Diegis, şi tu, Dagio, nu cunoaşteţi cultul lui Zamolxis? 

Diegis nu se putu stăpâni: 

— Regele și fratele meu vrea să spună că cel jertfit, care acum este 
prefăcut în cenușă, viteazul şi nevinovatul Daizus, a fost aruncat în sulițe 
fiindcă așa au căzut sorții? 

Păstrându-și liniștea rece, Decebal le făcu semn să se așeze. Văzuse că 
Sarmis abia-şi stăpâneşte durerea și-i făcu semn să se apropie. 

— Voi nu ştiţi ce înseamnă credința poporului! începu el cu multă 
tristeţe. Vino lângă mine, Sarmis! Eşti ca un vulcan. Așa era şi viteazul 
Dicomes. Așadar, ce voiaţi voi, tu, Sarmis, şi tu, Diegis. tragând spadele? 
Ce gânduri vă stăpâneau? 


Năpădit cu totul de durere și de ură, Sarmis vorbi cu un ton cum nu se 
cuvenea în faţa regelui: 

— [I-a fi spintecat cu spada pe amândoi, pe Marele preot și pe 
capnobot! Ceea ce au făcut ei, n-a fost tragere la sorţi, n-au lăsat liber jocul 
întâmplării, ci au făcut o măsluire, ca nişte saltimbanci de bâlci... 

— Tu să nu uiţi că te afli în faţa regelui, Sarmis! îl mustră Decebal. 

— Dar, regele meu, continuă el înecat de revoltă, am văzut când Marele 
preot a scos bila albastră dintr-un loc anume din săculeţ! 

— Am văzut şi eu, Sarmis, spuse încet regele. Un rege vede multe. Eu 
mai cunosc şi alte fapte de-ale preoților... 

— Dacă e ca sorții să hotărască, aşa să fie, dar nu să se schimbe 
aducerea Marii jertfe într-o răzbunare a preoţilor, rosti Diegis fără să se mai 
poată stăpâni. 

Regele continuă să le vorbească cu aceeaşi linişte rece. 

— Vezi, Diegis, dacă tu ai ajunge rege, n-ai fi un rege bun. Ai săvârşi 
greşeli care te-ar îndepărta de popor. Uite, eu sânt un rege aspru, 
schingiuiesc şi omor cu cruzime pe oricine se opune cuvântului meu, o ştii 
doară. Poporul îmi rostește numele cu teamă, dar și cu respect. Totul e să 
ştii când să pedepseşti și când să răsplăteşti mulțimea. Ce spuneţi voi, dacii 
cred în Marele zeu? 

Toţi încuviinţară, clătinând ușor capetele. 

— Vă întreb: vă daţi voi seama ce s-ar fi întâmplat în clipa în care, să 
zicem tu, Diegis, și tu, Sarmis, aţi fi sărit cu spadele asupra Marelui preot? 
Să nu uitaţi, poporul se teme încă mai mult de Marele zeu decât de rege. În 
clipa aceea, poporul s-ar fi ridicat împotriva noastră şi ne-ar fi strivit, şi 
chiar dacă la început mulțimea n-ar fi îndrăznit, îndrăzneau ei, preoții lui 
Zundecibalm. Credeţi că este vreunul care să nu poarte, pe sub pelerina lui 
de preot, o spadă bine ascuţită? Tu, Diegis, doară ştii ce grea luptă și surdă 
se poartă între mine şi Zundecibalm! 

Cuvintele lui Decebal, pline de adevăr, îi puseră pe gânduri. 

— Da, Daizus a fost un tânăr de nădejde, un adevărat Dicomes, continuă 
regele. Prin jertfa lui, poporul s-a legat să urmeze cuvântul nostru. Ne 
pregătim să pornim la luptă, să aruncăm peste Dunaris legiunile Romei. 
Tăcu câteva clipe: Tu, Vitellius, tribun al imperiului... al Romei... te afli 
într-o situație... 

— Sânt gata să-mi dau viaţa pentru regele meu și pentru Dacia! rosti el 
cu hotărâre. 


— Te înţeleg... și pentru Apronilla... pentru micul vostru Decebal... 

— În Dacia este mai multă cinste şi mai multă omenie! accentuă fostul 
tribun cu însuflețire. 

— Dacă te-ai convins de asta, e bine. În popor se spune că am ochi de 
vultur și sfâșii ca lupul. Ştii că nu iert, așa ușor! Mă încred în tine, Vitellius, 
tot atât de mult cât mă încred în Sarmis, în Dagio și, nu mai spun, în Diegis, 
care, aşa cum știți cu toţii, este ajutorul și sprijinul meu. 

Diegis asculta cuvintele regelui şi își trecea ușor degetele prin barbă. 
Durerea Carsidei pentru pierderea lui Daizus o simţea și el. 

— Rumegi ceva, Diegis, ia spune-ne și nouă, la ce te gândești? căută 
regele să-l scoată din muţenia lui. Tu ai ce ai cu Zundecibalm... 

— Pentru mine, Marele preot este un mişel şi mă rog Marelui zeu ca 
regele să nu se convingă că este și un trădător. El caută pe toate căile să se 
arate mai presus decât regele. 

După o lungă pauză, Decebal vorbi tot atât de potolit: 

— Să nu-l judecăm în totul greșit pe Marele preot. Este adevărat că, în 
setea lui după atotputernicie, caută să micşoreze pe toate căile autoritatea 
regelui, dar aceasta nu înseamnă că nu este un bun dac și nu dorește 
întărirea şi mărirea Daciei. Puterea lui este încă mare, el poate în orice 
moment să ridice poporul împotriva noastră, spunând că aceasta este voia 
Marelui zeu. Preoţii lui sânt împrăștiați pretutindeni, ei învață și îndeamnă 
poporul, ei îi prind pe cei ce nu se roagă zeilor, îi judecă și-i pedepsesc cum 
vor. Pe voi v-a revoltat moartea lui Daizus. dar nu v-aţi întrebat niciodată 
câţi daci sânt duşi pe Cogheon, judecaţi de capnoboţi și li se pierde urma?! 
Spuneţi-mi, învățătura asta nouă a galileanului acela, credeţi că ne-ar putea 
pricinui vreun rău? 

Toţi tăcură. Avură impresia că regele îi socotește de partea pustnicului 
Porfirios. 

— În Dacia nu, mărite rege! spuse Sarmis. Că este Marele zeu în cer sau 
altcineva, e acelaşi lucru. S-ar putea ca și preoţii noii credinţe să ajungă cu 
timpul tot atât de răi ca şi preoţii lui Zamolxis. Plutarh îmi spunea că atât 
timp cât oamenii vor simţi nevoia să creadă într-o putere mai mare - văzută 
sau nu - tot atât timp vor exista şi preoți. 

Vitellius se mișcă nerăbdător și prinse momentul. Vorbi, cătând drept în 
ochii regelui: 

— La Roma se spunea că atunci când noua credință se va întinde 
pretutindeni, imperiul va dispărea, iar puterea împăratului se va prăbuşi. O 


schimbare se produce totuși în lume. Când lucram pe șantierul podului de la 
Egeta, am văzut acolo un sclav creştin. În privirea lui era multă dragoste, 
multă căldură şi milă. Pe el nu-l îngrozea nici un rău pământesc; în fiecare 
clipă era gata să sară în ajutorul aproapelui său cu vorba sau cu fapta. 

— Vorbești ca un creştin, Vitellius, nu cumva..., îl întrerupse regele. 

— Nu, regele meu, în această clipă nu iubesc decât Dacia, pe Apronilla 
şi pe cei doi Decebali! 

Regele izbucni într-un ușor hohot de râs. Ultimele cuvinte îi plăcuseră. 
Înţelesese. Unul, din cei doi, era micul Decebal, fiul lui Vitellius şi al 
Apronillei. 

Trecuseră mai mult de trei luni de la aducerea Marii jertfe, și de la 
moartea năprasnică a lui Daizus. Vara era spre sfârşit. Singur în vila sa din 
apropierea câmpului, Livianus Claudius citea rapoartele comandanților de 
cohorte și de legiuni împrăștiate pe tot cuprinsul Daciei. Veştile îl 
nelinișteau. Tresări când intră contubernalul și-l anunţă pe Eurotas. Pe grec 
nu-l mai văzuse de mult. Îl văzu intrând adus de spate, slab, cu privirea vie, 
cu ochii lucitori. Apariţia lui Eurotas îl mai învioră. Se aștepta la ceva vești 


importante. 

— Mă miră că ţi-ai mai adus aminte să treci pe la mine, începusem să 
cred că poate... - schimbă tonul spre glumă - poate ai plecat la Jupiter, pe 
Muntele Olimp. 


Se ridică și-i ieşi în întâmpinare. 

— Zeii să te acopere cu darurile lor, Livianus Claudius, și mai ales 
Asclepios și Cypris! Jur pe toți zeii Olimpului şi ai Infernului că n-am 
încetat să mă gândesc la tine! Cât priveşte plecarea mea la Jupiter... va veni 
și clipa asta. Încep să simt cum mă prinde bătrâneţea din toate părțile. 

— Abia ai intrat, grec isteţ, și m-ai și atins tocmai acolo unde mă doare. 
Arăt chiar atât de îmbătrânit, Eurotas? 

Bătrânul negustor se trase puţin înapoi. 

— Pe fulgerele lui Jupiter, generale, m-am gândit la bătrâneţea mea! Nu- 
mi dau bine seama dacă te-ai schimbat, dar stai să te privesc mai bine. 

Eurotas se scarpină uşor în barbă, măsurându-l cu privirea. 

— Da, ai mai îmbătrânit, ai slăbit, părul ţi-a albit aproape tot. Hei, 
Livianus Claudius, pe drumul vieţii, nimeni nu face cale întoarsă! De când 


ea ţi-a fugit, te chinuieşti prea mult... 

Livianus Claudius se întrista puţin. 

— Nu ştiu ce să-ți spun, Eurotas... Nu regret însă că am tinut-o lângă 
mine. 

Tăcu. Păru că ezită. Continuă: 

— Tu umbli mult, Eurotas, pătrunzi la curtea barbarului Decebal, pe la 
Diegis... spune-mi, ai văzut-o? Cum mai arată? 

După felul cum îi vorbea, Eurotas înţelegea cât de mult suferă bărbatul 
din faţa lui. 

— Deşi abia am sosit din imperiu, am avut prilejul să-i văd. Poate că-ţi 
măresc durerea, Livianus Claudius, îți spun, fiindcă m-ai întrebat. O 
pereche minunată. Amândoi sânt frumoși, tineri, veseli cum numai zeii pot 
fi. Sânt fericiţi, Livianus Claudius! 

— Frumoși..., murmură generalul. Simţi cum îi creşte furia, Fericiţi... 
Se ridică de pe scaun: Îi urăsc pe amândoi! Am amânat înapoierea la Roma 
până-i prind. Pe trădător îl voi răstigni, iar ea este sclava mea. După legile 
imperiului, este sclavul meu și copilul ei! 

— Pe Apollo din Delfi, de ce păcătuiești? Haide, să vorbim serios, ca 
doi bărbaţi copţi la minte. Ne jurăm pe zei, dar nu mai credem de mult în ei. 
Părăsește gândurile rele de răzbunare! 

Livianus Claudius îi aruncă o căutătură pătrunzătoare. 

— Pentru asta ai venit, Eurotas? Se întoarse şi-i arătă uşa. 

— Dar, Livianus Claudius... 

— Nici un cuvânt! Dacă te dovedesc că acesta a fost scopul venirii tale 
aici, jur pe făcliile Eryniilor că nu va apune soarele și vei atârna de un 
copac în afara campului! 

Eurotas se ridică, pregătindu-se de plecare. 

— Îmi pare rău, Livianus Claudius. Venisem din dorinţa de a te vedea. 
Şi-apoi, să ştii că nu ţin prea mult nici la hârbul ăsta de trup, nici la tărtăcuţa 
asta de cap! Nu plec de-aci însă înainte de a-ți spune ultimul meu cuvânt: 
ştii, Livianus Claudius, filozofii greci au reuşit să dovedească cum că atunci 
când urăşti pe cineva înseamnă că totuși îl iubeşti. Te las în voia zeilor, iar 
de ţii să mă trimiţi la ei... 

Mânia lui Livianus Claudius se topi. 

— Pe Jupiter, te rog să mă ierți! Stai, dacă ai venit din dragoste pentru 
mine, spune-mi ce mai ştii, ce se mai petrece în imperiu? 


— Nu mă cunoşti, Livianus Claudius? Eu sânt un negustor și caut să fac 
negustorie. Am umblat mult din toamnă până acum: la Roma, la Atena, la 
Tomis și în alte părți pe ţărmul Pontului Euxin. Am luat mărfuri dintr-o 
parte și le-am vândut în alta. 

— Spune-mi ce face împăratul, toți zeii să-i dea sănătate! 

— Imperiul se întărește pe zi ce trece. Podul de la Drubeta a legat Dacia 
pentru totdeauna de Roma. Împăratul este sănătos... adică a scăpat 
sănătos... 

— Pe Jupiter, dar ce s-a întâmplat? sări Livianus Claudius. 

— Cum, n-ai aflat? împăratul se afla la Siscia, când era să fie otrăvit de 
o conjurație pusă la cale la Roma de spioni și trădători. Asta l-a înfuriat şi 
mai mult împotriva lui Decebal. 

— Nu te înțeleg, Eurotas, complotul a fost urzit la Roma, și împăratul s- 
a supărat pe regele dac? 

— Foarte simplu, totul a fost pus la cale cu banii lui Decebal. Aşa cică ar 
fi spus unul dintre trădătorii prinşi. 

Frământat, Livianus Claudius se mişcă neliniștit în scaun. 

— E ceva în neregulă, murmură el. I-am cerut împăratului ajutoare și 
văd că întârzie să le trimită. Pe de altă parte, regele barbar pune la cale 
otrăvirea lui... 

— Poate că nu va întârzia să le trimită. Dincolo de Danuvius am văzut 
că legiunile sânt în mișcare şi pregătire. 

Câteva clipe tăcură, fiecare frământat de gândurile lui. 

— Vezi tu, Eurotas, rupse liniștea Livianus Claudius, mă aflu într-o 
situație din care nu văd cum să ies. Prin iscoadele mele, am aflat că Decebal 
se pregăteşte în mare grabă. 

— N-am văzut pregătiri, murmură Eurotas, mai mult pentru a-l îndemna 
pe general să vorbească. 

— Da, fac pregătiri mari și n-aş vrea să mă prindă aici ziua când ei vor 
da lovitura. Dar cum să plec? 

— Te-a cuprins frica de daci, Livianus Claudius! Ai uitat puterea 
imperiului și măiestria împăratului de a purta războaiele? 

— Nu, Eurotas, nu m-a cuprins frica, mă gândesc numai că va trebui să 
mă retrag cu legiunile și cohortele de aici. Cât priveşte pe Decebal, nu mă 
îndoiesc de hotărârea lui. El şi-a întărit cetăţile, s-a înconjurat de căpetenii 
tinere, încercate în lupte, a îngrămădit în locuri tainice rezerve de hrană și 


de arme, în apropierea cetăților și în lungul drumurilor și potecilor a pus 
capcane de tot felul, a pregătit otrăvirea izvoarelor... 

— Destul, Livianus Claudius, că doar Decebal nu şi-a adus din Infern și 
armele, și luptătorii! 

— Da, Eurotas, prin colibe, prin șuri, prin păduri va lăsa provizii anume 
otrăvite, a făcut înţelegere cu triburile vecine din răsărit şi miazănoapte... 

— Mă îngrozeşti, Livianus Glaudius. Dacă este aşa, trebuie să-mi iau 
repede mărfurile şi să trec dincolo de Danuvius! 

El ştia că în tot ce spunea generalul era și mult adevăr. 

— Îmi descarc sufletul faţă de tine. Când ai intrat, tocmai citeam 
rapoartele de la celelalte campuri. Lupul, vulturul, tigrul ăsta de Decebal - 
nici nu ştiu cum să-i zic - este gata să se repeadă asupra prăzii. Îmi va 
nimici cohortele și legiunile. Mă gândese să dau ordin de retragere încă 
înainte de sfârşitul toamnei şi căderea iernii. 

Livianus Claudius nu observă în ochii lui Eurotas o lucire plină de 
speranţă şi de ură greu stăpânită. Mintea bătrâniului grec rătăci câteva clipe. 
Gândi: „Dacă Decebal s-ar pune în fruntea dacilor, a tracilor, a 
macedonenilor şi a grecilor, toate provinciile imperiului de la Danuvius, 
Pontul Euxin, până la Byzanţ, ar scăpa de sub jugul Romei, imperiul ar fi 
frânt în două. Ar fi ceva măreț, uriaș, înălțător.” își reveni repede din 
gânduri: 

— Pe toţi zeii, generale, nici nu te mai recunosc, parcă n-aş avea în faţă 
pe renumitul general Livianus Claudius! E timpul să plec, continuă el 
ridicându-se. Dar mai înainte de a ne despărţi, aş vrea să-ţi fac o 
promisiune. Scap şi de spânzurătoarea cu care m-ai ameninţat, completă în 
glumă. M-am gândit că... 

Eurotas nu avu timp să termine ceea ce ar fi vrut să spună. Uşa se 
deschise împinsă cu putere, şi din atriu se auzi vocea lui Domitius Rufinus. 

— Tribune şi centurioane, veţi fi primiţi îndată de general! 

Livianus Claudius păli. Bănui că se petrecuse ceva grav. Domitius 
Rufinus intră. 

— Tribunul Salustius Decimus de la Ampelum şi centurionul Cassius 
Fulvius de la Porolissum aduc veşti importante, raportă el. 

— Când sânt în joc soarta imperiului și vieţile noastre, nu mai e de 
așteptat! rosti tribunul, care intrase după primul-contubernal. 

— Dar ce s-a întâmplat, tribune, de calci chiar și regulile disciplinare? îl 
întrebă generalul, nerăbdător. 


— Salut pe generalul Livianus Claudius, comandantul garnizoanelor din 
Dacia! Toţi zeii să-l aibă în pază! 

— Spune, tribune, ce ai de raportat, lasă zeii! Faţa generalului se 
împietrise. 

— Ne-au atacat dacii, generale! 

— Fi, şi ce, n-au mai atacat ei? 

Tribunul continuă, fără să ţină seama de întreruperea generalului: 

— În aceeași zi, generale, au fost atacate campurile de la Potaissa, 
Napoca şi Porolissum. Lucrările de întărire neterminate și campurile, 
nefiind pregătite, toți au fost luaţi prin surprindere. Atacurile n-au putut fi 
respinse şi cohortele s-au predat! 

— S-a predat legatul Aulus Plautius? strigă generalul, cu vocea 
sugrumată de mânie. E nemaipomenit! După ce îl eliberez, îl trimit la 
Roma, pentru a fi judecat de Senat! Strigă apoi la tribun: Ce taci, spune tot 
ce s-a mai întâmplat! 

— Generale, la Porolissum, o căpetenie dacă, Sarmis, i-a vorbit frumos 
legatului Aulus Plautius, cohortele nu sânt luate captive. A cerut legatului să 
părăsească chiar în acea zi campul și să se îndrepte spre granițele 
imperiului, dincolo de Danuvius. Armele s-au lăsat în câmp. Tot aşa s-au 
petrecut lucrurile la Napoca, unde căpetenia a fost Diegis, şi la Potaissa, 
acolo dacii fiind conduşi de unul Dagio. La Ampelum, tocmai când se 
pregătea atacul, s-a prins de veste. Dacii sânt comandaţi de un fost tribun 
roman: Hammonius Vitellius. S-au dat lupte... 

— Dar legatul Valerius Valerianus ce face? 

— A căutat să grupeze cohorta de la Ampelum cu aceea de la Apullum, 
dar, din nenorocire... 

— Spune, ce s-a mai întâmplat? Ah, acel tribun, trădătorul!... 

— Acel Hammonius Vitellius se vede că e un bun comandant. A 
împiedicat gruparea celor două garnizoane la timp, tocmai când din 
miazănoapte îi veneau ajutoare de la Diegis şi de la Sarmis. Acum cohortele 
sânt pornite spre Lederata, obligate să meargă la o zi în urmă una de alta, 
fără arme și pe un drum ocolit, încât să nu treacă prin Sarmizegetusa. 

— Nu mai pricep nimic! murmură descurajat generalul. Au căzut în 
luptă mulţi legionari, au torturat, au ars? Dacii sânt atât de cruzi... 

— Aproape că nu avem pierderi, răspunse tribunul. Legionarii sânt 
uimiţi de felul cum s-au purtat dacii. Au căzut ceva morţi de o parte şi de 
alta, la Ampelum şi la Porolissum, dar numărul lor este mic. Peste tot însă, 


după plecarea cohortelor, câmpurile şi garnizoanele, construcțiile și barăcile 
au fost arse. Până departe se vedea cerul înroșşit de vâlvătăile lor. 

Tribunul tăcu. Generalul stătea rezemat în mâini, aplecat peste masă. 
Privea în jos. Dezastrul se produsese. Decebal i-o luase înainte. Reveni din 
gânduri când Domitius Rufinus îi anunţă cu ton solemn: 

— Vicilis, scribul regelui Decebal cere să fie primit! După obișnuitul 
salut, Vicilis îi vorbi cu cuvinte pline de respect: 

— Regele Decebal roagă pe generalul Livianus Claudius să vină în 
cetate pentru a-i face comunicări importante. Regele te asigură, generale, că 
deşi veştile pe care le-ai primit nu sânt bune, totuşi propunerile sale sânt 
bune! 

Ceea ce-l uimea pe general era faptul că regele dorea să-i vorbească. De 
când se afla în Dacia, nu lucrase niciodată cu Decebal și tot ce se tratase se 
făcuse numai prin Diegis. De un refuz nici nu putea fi vorba. Se adresă lui 
Vicilis: 

— Să duci salutul meu și urări de sănătate regelui Decebal! Voi răspunde 
cum se cuvine la invitaţia sa. Când pot să fiu primit? 

— În tot momentul, generale! Către seară, pe un vânt rece şi o ploaie 
măruntă ce anunțau apropierea iernii, generalul Livianus Claudius intră în 
Sarmizegetusa, însoțit de garda sa comandată de Domitius Rufinus, și se 
îndreptă spre curtea regelui. Întregul alai era în ţinută de gală, ce ilustra 
măreția imperiului. La curtea lui Decebal, primirea se făcu aşa cum se 
cuvenea unui oaspete străin. Chiar de la intrare, Livianus Claudius rămase 
impresionat. Urcă scări cu trepte de marmură, trecu printre coloane de 
marmură frumos sculptate în stilul doric și pătrunse în sala regelui, o 
încăpere largă, pardosită cu plăci tot de marmură, peste care erau aşezate 
covoare groase de lână în culori vesele. În fundul sălii îl văzu pe rege 
îmbrăcat ca pentru primirea unui înalt oaspete. Lângă rege se afla marele 
preot Zundecibalm și Vezina, iar în spatele său - Vicilis. 

Generalul trecu printre luptătorii din gardă și printre căpeteniile dace şi 
se opri în fața regelui. Decebal se ridică în picioare. 

— În numele împăratului Ulpius Trajanus, stăpânul Romei şi al 
imperiului, salut pe regele Daciei, viteazul Decebal! Rog zeii să-l ţină 
sănătos şi să-i dea viaţă lungă! 

Decebal zâmbi ușor. Cuvintele lui Livianus Claudius îi plăcuseră. 

— Te salutăm și noi și ne bucurăm că ai venit! spuse regele în limba 
dacă, vorbind rar, pentru ca Vicilis să aibă timp să repete în limba Romei. 


Rugăm pe marele nostru zeu Zamolxis pentru sănătatea împăratului şi a ta, 
generale! Regele continuă după o scurtă pauză: Noi vrem să trăim în pace și 
în înţelegere cu Roma. Mă bucură că ceea ce s-a pornit s-a făcut aproape 
fără vărsare de sânge. Legiunile și cohortele romane se retrag în liniște. 
Aici, peste marele Dunaris, la hotarele imperiului, noi vom fi străjeri 
neadormiţi și ne vom achita cu cinste de încrederea împăratului... 

— Regele Decebal uită că a călcat înţelegerea de pace cu imperiul? 
interveni Livianus Claudius, căruia nu-i convenea situația de a fi pus în faţa 
unui fapt împlinit. Ceea ce s-a petrecut a fost un act dușmănos... 

— Nu uit, generale! Știu, am călcat înțelegerea! Unui rege care își 
iubește poporul pe care-l conduce i se cer multe. Este în firea omului să nu-l 
vadă cu ochi buni pe acela care i-a intrat cu de-a sila în casă. Totuși, noi 
dorim sincer să stabilim legături bune cu imperiul. 

— Totul depinde de hotărârea pe care o va lua împăratul! 

— Pentru aceasta te-am poftit aci, generale. Primul lucru pe care-l vei 
face va fi, desigur, să raportezi împăratului cele ce s-au petrecut. N-aş vrea 
să fiu înţeles greşit, altfel... Întâmple-se ce vor voi zeii! Eu n-am făcut şi nu 
fac un act de nesupunere şi de dușmănie faţă de Roma. ÎL asigur pe împărat 
că rămân „clientul" său, așa cum stă scris în pergamentul păcii dintre noi, și 
voi apărând cu strășnicie hotarele din această parte a imperiului. Scot afară 
din Dacia legiunile și cohortele pentru a curma abuzurile, jafurile şi 
silniciile ce le fac soldaţii romani și pentru ca eu şi poporul dac să ne 
simţim liberi și stăpâni în ţara noastră. Nu-ţi poate fi prieten acel vecin care, 
sub masca prieteniei, îți trimite armata sa, sub a cărei povară simţi că te 
sufoci... 

— Regele vorbeşte de prietenie şi supunere, murmură Livianus 
Claudius, însă noi ştim că a făcut înţelegere cu triburile din miazănoapte 
pentru lupta împotriva imperiului. 

De sub sprâncenele stufoase, ochii lui Decebal scânteiară. Căută să se 
stăpânească. 

— Ştiu de mult, generale, ştiu că ai aflat de plecarea soliei mele către 
miazănoapte și mai ştiu şi de cele întâmplate soliei la Porolissum, numai că 
dacii v-au dejucat planul. Continuă apoi: Legiunile și cohortele romane se 
vor retrage pe valea râului Alutus, spre Drubeta. 

— Mie mi s-a raportat că spre Getidava și Lederata, îl întrerupse 
generalul, cu o uşoară revoltă în voce. 


— Am dat ordin să se schimbe direcţia, adăugă regele. Pe faţa 
generalului se accentuară și mai mult frământarea și îngrijorarea. Planul său 
de a se opri şi întări la Getidava, în aşteptarea hotărârii împăratului, cădea 
cu totul. Vedea dezastrul produs și fără putință de oprit, se vedea pe el 
mustrat şi pedepsit de împărat pentru lipsa de prevedere şi de energie. 

— Îmi pare rău de cele ce s-au petrecut la Micia, continuă Decebal. 
Ştirea mi-a venit în ultima clipă, înainte de sosirea ta aci, generale. Acolo, o 
centurie mi-a prins o ceată de luptători şi, cu multă cruzime, i-a torturat, i-a 
mutilat şi apoi i-a răstignit. Drept răspuns, Diegis a încercuit-o şi a prins-o. 
A dat ordin ca din acea centurie toți să fie torturați şi mutilaţi, apoi arşi de 
vii. Din legionarii de la Micia n-a scăpat nici unul. Noi răspundem cu 
cruzime la cruzimea voastră. Când voi veţi fi blânzi, fiți siguri că vom fi și 
noi! Voi răstigniţi, noi ardem, fiecare se răzbună în felul lui. 

Livianus Claudius încercă să amenințe, însă de indignare nu putu să 
scoată nici un cuvânt. Ridică pumnul, dar lăsă repede mâna în jos, 
stăpânindu-se. 

— Trebuie să mă înţelegi, generale! N-are rost să mă ameninţi. Aș putea 
să te opresc aici şi să pun împăratului condiţii pentru eliberarea ta, însă, din 
fericire, te bucuri din partea noastră de tot respectul. Ai încheiat cu noi 
pacea în numele împăratului, iar Diegis se consideră prietenul tău. Și-acum, 
ultimul meu cuvânt, Livianus Claudius: Îţi dau răgaz o zi să ridici campul 
de aci, de la Sarmizegetusa, şi să te retragi prin Getidava, la Viminacium. 
Ordinul meu este ca până la fluviul nostru sfânt, Dunaris, să nu mai rămână 
în Dacia nici un legionar roman. 

— Fac o propunere regelui Decebal, spuse generalul după ce căută mult 
timp o ieșire din situaţia ce se crease. 

— Te ascult, generale! 

— Lăsaţi legiunile și cohortele să rămână în Dacia, în garnizoanele lor, 
şi eu mă leg să plec îndată la împărat, pentru a-i raporta condiţiile puse de 
către regele Daciei. 

— Nu, generale, nu poți să tratezi la egalitate cu acela care ţi-a pătruns 
în casă şi nu vrea să mai iasă afară. Repet, Livianus Claudius, o zi răgaz 
pentru ridicarea campului, altfel... luptătorii mei sânt gata... 

Tonul regelui îl făcu pe Livianus Claudius să înțeleagă că nu mai are nici 
un sens să insiste. Se înclină și salută: 

— Rog zeii ca regele Decebal să nu cunoască furia împăratului şi 
puterea imperiului! În numele împăratului Romei, îl salut pe regele Daciei 


şi-l previn că prin gestul său poate că a grăbit sfârşitul!... 


CAPITOLUL VI 


SÂNGE ȘI DEZNĂDEJDE 
1 


Fără să fi dat semne de grabă şi de nerăbdare, Traian trecuse cu legiunile 
sale pe podul de la Drubeta şi înaintase până la ieșirea din munţi a râului 
Alutus. Trecuse un an de când cohortele de sub comanda lui Livianus 
Claudius fuseseră alungate din Dacia. Vestea nu numai că nu-l supărase pe 
împărat, ci chiar îl bucurase. Regele Decebal dăduse cel mai bun motiv 
Romei pentru o nouă expediţie dincolo de Danuvius, expediţie care fusese 
pregătită cu deosebită grijă. 

Trecerea podului nou se făcuse cu mult fast. În fruntea legiunilor sale, 
îmbrăcat în uniformă de general, călare pe un cal alb, Traian pătrunsese pe 
pământul dac hotărât să facă din Dacia o nouă provincie a imperiului, așa 
cum anunţaseră haruspicii, care aduseseră jertfă zeului Marte, chiar la 
intrarea pe pod. Pentru o mai sigură reușită, împăratul era însoţit de cei mai 
buni sfetnici şi generali: Aelius Hadrianus, guvernatorul Panoniei și 
comandantul legiunii I Minerva; Julius Quadratus Bassus, sfetnic şi 
colaborator; Cassius Longinus, general şi prieten apropiat; Lusius Quietus, 
comandant al unei legiuni de cavalerie maură; Manlius Felix, specialistul 
tehnician al armatei imperiului; Lucinus Sura, general și primul său 
contubernal; Caecilius Plinius Secundus, consul, socotit mare poet și orator. 

Când calul împăratului pusese piciorul pe pământul Daciei, poetul şi 
oratorul Caecilius Plinius Secundus sărise de pe cal, în timp ce-și desfășura 
pergamentul. Începuse să citească rar şi apăsat, cu ton declamator: 

— „Să nu mai vadă Capitoliul triumfuri goale și victorii numai în 
aparenţă fastuoase. Să vadă aici pe împărat cum ne aduce gloria adevărată 
și durabilă. Iar de s-a găsit un rege barbar care să meargă în îngâmțarea și 
nebunia lui până acolo încât să-și merite mânia şi indignarea ta, atunci 
acesta, apărat de fluvii colosale ori de munți înalţi, va vedea că piedicile 
sânt atât de slabe şi de supuse eroismului tău; că apele au secat, și munţii 
s-au scufundat și că pământul imperiului s-a apropiat de el. De pe acum mi 
se pare că văd carele cumplite ale barbarilor încărcate cu pradă și pe 
captivi mergând cu mâinile legate spre împlinirea soartei lor. Apoi te văd pe 


tine însuţi, într-o înfăţişare măreaţă, pe un car triumfal înaintea barbarilor 
subjugaţi..." 

Împăratul mulţumise oratorului şi pornise mai departe. Mersese puţin, 
când un contubernal îi raportase că o ceată de daci vor să i se supună. 
Încuviinţase să i se prezinte. Printre mulțimea de legionari, pretorienii cu 
ordinea făcuseră loc unei cete de daci: bărbaţi, femei și copii, îmbrăcaţi ca 
de sărbătoare. În fruntea lor pășea un bătrân cu părul şi barba albe, cu o 
zeghe de dimie albă, înflorată cu cusături albastre. Bătrânul se apropiase de 
împărat şi-i vorbise stând drept, deşi în vorbele lui arăta supunere: 

— Bunule împărat, acum sântem supușii tăi, și noi îţi jurăm credinţă şi 
ascultare. Tu ai cucerit o parte din Dacia, şi acum mergi să supui şi partea 
cealaltă. Împăratul, înţelept şi viteaz, să nu uite că aici trăieşte un popor 
răbdător și muncitor, care îl va ajuta să oprească năvala triburilor de la 
miazănoapte şi răsărit. Noi, dacii, putem să-ţi fim un zid de apărare, iar 
bogăţia şi munca noastră îţi vor face domnia fericită. Să nu omori poporul și 
să nu lași să fie jefuită ţara, bunule împărat, ca să nu fie întărâtată pornirea 
spre răzbunare a dacilor! 

Cuvintele ce le rostise bătrânul dac îl înveseliseră mai mult pe împărat 
decât oratoria searbădă şi goală a lui Caecilius Plinius Secundus. Erau o 
dovadă şi un semn că dacii îşi pierduseră încrederea în regele lor, gândise 
el. Și cu toate acestea, pe măsură ce se depărtase de pod, îi apăruse tot mai 
mult în minte privirea adâncă, limpede şi dârză a bătrânului dac. Bănuiala 
începuse să pună stăpânire pe el: dacă acel bătrân fusese un dac trimis de 
iscoadă? Oprise calul, ordonase să fie căutată ceata de daci şi să i se aducă 
în față bătrânul care-i vorbise. Căutarea fusese zadarnică. Primul său 
contubernal îi raportase că acel bătrân se făcuse nevăzut. 

În timp ce legiunile romane înaintau de la Drubeta către drumul ce 
trecea munții prin valea râului Alutus, dincolo de munţi avea loc o mişcare 
în acelaşi sens a armatei dace, dinspre Sarmizegetusa spre valea aceluiași 
râu. Toamna se apropia şi nimeni nu cunoştea gândurile dușmanului. 

În fruntea cetei sale de luptători, călare pe un cal sprinten, Sarmis 
mergea năpădit de gânduri. Sosise de curând de la Drubeta şi-şi luase locul 
său în armata dacă. Tresări când auzi cum un călăreț se apropie în galopul 
calului şi se opri alături de el. Îl văzu pe Eros şi înţelese. 

— Tu erai? şopti privindu-l lung pe Vitellius, căci el era. 

— Cine altul? Te căutam, simţeam nevoia să vorbesc cu cineva şi mai 
ales cu tine. 


După ce-l cercetă un timp cu coada ochiului, fără să întoarcă spre el 
capul, Sarmis vorbi cu ochii aţintiți departe, spre crestele munţilor, ce se 
profilau semeţe în față, printre grămezile de nori. 

— Ţi-ai pierdut răbdarea, sau a început să-ţi fie teamă, „stăpâne"> îl 
întrebă în glumă. Sau poate dorul de Roma... 

— Ai poftă de glume, sau vrei să mă batjocorești? [i s-a făcut dor de 
sclavie, ori vrei să mă faci să înţeleg că acum tu eşti stăpânul meu? 

— Da de unde? Când te-am văzut lângă mine, mi-a venit așa, să-ți mai 
spun o dată „stăpâne"”. De fapt, nu m-am gândit la nimic în legătură cu 
sclavia mea şi nici cu sclavia noastră, dar de ce galopai ca un cavalerist la 
atac? 

— M-am luat la întrecere cu Eros. Cum l-am văzut, am înţeles că tu te-ai 
înapoiat. L-am chemat, și el a venit, dar după ce s-a bucurat puţin a pornit-o 
în goană pe marginea drumului. Nici eu nu l-am slăbit până la tine. Ce căuta 
pe acolo, te pierduse? 

—Poate că te căuta pe tine. Până acum, nici un filozof n-a aflat ce se 
petrece în capul unui animal. Când eram în Grecia, am văzut cum un cal, 
după ce i-a murit stăpânul n-a mai vrut să mănânce din mâna nimănui și 
nici să bea apă. S-a stins cu încetul, înfometat și însetat. Un câine a lins 
rănile stăpânului și i-a oprit sângele, apoi l-a tras până l-a ascuns într-un 
desiș, scăpându-l astfel de la captivitate și de la moarte. Poate că și Eros îţi 
simţea lipsa... 

— Da, te înţeleg, Sarmis, sau încep să înţeleg... 

— Adică? 

— Ai început să-mi vorbeşti de cai, de câini... crezusem că am pierdut 
numai încrederea regelui, dar văd că am pierdut-o şi pe a ta. E greu să ţi se 
recunoască sinceritatea într-o situație ca a mea... 

Sarmis întoarse capul și-l privi lung. Abia acum văzu că Vitellius era 
palid, tras la faţă, întristat. 

— Tu suferi, Vitellius, s-a întâmplat ceva în lipsa mea? 

— Ştiu că regele ţi-a încredinţat o misiune pe care, desigur, ai şi dus-o la 
bun sfârşit. Mă frământă într-una gândul: regele nu-mi mai acordă 
încrederea sa... tu îmi ascunzi... 

Se întrerupse la râsul sănătos şi zgomotos al lui Sarmis: 

— Asta te-a chinuit? Izbucni din nou într-un hohot. Tocmai acum regele 
se încrede mai mult în tine! Acolo unde am fost eu, tu nu puteai să mergi, 


te-ai fi aflat în ghearele leului. Numai un dac se putea duce. Tocmai voiam 
să-ţi spun: am fost la Drubeta și am dat ochi cu dușmanul. 

— Cu cine? 

— Cu stăpânul Romei! 

Sarmis îi povesti cum, travestit într-un bătrân dac, îi vorbise împăratului. 
Continuă apoi: 

— Regele vrusese să afle cu ce gânduri trece Traian în Dacia şi dacă s-ar 
mai fi putut cădea la pace. Aveam dezlegare ca după aceea să mă prezint pe 
față, cu o solie pentru împăcare. M-am convins însă repede cât este de 
bănuitor şi cât de mult se teme dușmanul. A pus să mă caute, dar eu nu mai 
eram bătrânul cu plete albe şi barba căruntă. Le aruncasem, redevenind un 
dac tânăr. Am prins numai câteva cuvinte din cele ce Traian i-a spus lui 
Livianus Claudius, care chiar atunci sosise lângă el: „Îi voi cuceri, le voi 
dărâma cetăţile și-i voi duce captivi la Roma, în frunte cu barbarul lor 
rege!" 

— Tot pe el l-ar trimite în Dacia, ca guvernator al noii provincii, șopti 
Vitellius cu îngrijorare. 

— Te temi? Te urmăreşte ca o umbră Livianus Claudius. 

— Alături de rege și de ceilalți, atâta timp cât am spada în mână, nu mă 
tem de nimeni! protestă el. 

Sarmis ridică privirea spre crestele munților. Spuse cu multă tristețe: 

— Se apropie furtună mare, Vitellius! Parcă o văd cât va fi de năprasnică 
şi de fulgerătoare. Mă urmăreşte într-una privirea vie, adâncă și îngrijorată a 
regelui, aşa cum l-am văzut acum câteva zile, când i-am spus cele ce s-au 
petrecut la Drubeta. În acea clipă, mi-am dat seama că regele are un suflet 
atât de mare, încât poate să cuprindă în el întregul neam dac. 

— Dacă regele ar fi căutat altă cale... 

— Înţeleg ce vrei să spui. Chiar dacă Decebal nu alunga legiunile 
romane, intențiile Romei rămâneau aceleași. S-ar părea că, dincolo de 
înţelegerea omenească, anumite acțiuni și anumiţi oameni parcă sânt sortiţi 
să se întâlnească și să lupte unul împotriva celuilalt: Hannibal cu Scipio, 
Spartacus cu Crasus, Decebal cu Traian. De o parte libertatea, de cealaltă 
tirania. Și totuşi, ar mai fi o cale - murmură Sarmis dând glas gândurilor - 
când nu te poți opune puhoiului... 

— La ce te gândeşti? 

— În poveştile rămase nouă din bătrâni se spune că viteazul Făt-Frumos 
a doborât balaurul numai după ce i-a tăiat capul. Pentru noi, balaurul nu este 


altul decât imperiul, iar capul... 

— Ulpius Trajanus, completă Vitellius, cu o tresărire în suflet. 

— Dacă el ar fi doborât, îşi urmă Sarmis gândul, imperiul s-ar zbătea ca 
balaurul fără cap, la Roma s-ar porni lupte pentru putere, și regele ar putea 
să obţină o pace bună. Chiar acolo, la Drubeta, când l-am văzut, mi-am spus 
că nu trebuie să dăm înapoi de la nimic pentru a-l răpune. 

După un moment de gândire, Vitellius spuse aproape în şoaptă: 

— La ajutorul lui Eurotas te-ai gândit? 

Sarmis nu răspunse. De multe ori nu văzuse cu ochi buni prezenţa 
grecului la curtea regelui. Tăcură mult timp în jurul lor, pădurea trimitea 
înapoi ropotele cailor. Soarele coborâse, gata să scapete peste munte. 
Tresăriră auzind o voce groasă, ca un mormăit de urs: 

— Aţi sosit la timp! 

Susagus apăru dintre trunchiurile groase ale fagilor, cu zeghea agăţată pe 
umeri, cu pieptul strâns în zale de fier, trăgând calul de frâu. După el mai 
ieşiră încă patru luptători. 

— Am primit cuvântul regelui să fiu alături de tine, Sarmis! 

Sarmis îl privi cu dragoste pe încercatul luptător. 

— Eşti hotărât să-ţi încerci braţul alături de mine și de Vitellius? îl 
întrebă. 

Drept răspuns, Susagus trase spada și o ridică fulgerător. 

— Mai las-o! Ceea ce-ţi cer acum este să faci tot ce ştii şi să mi-l aduci 
pe Eurotas. În trei-patru zile trebuie să stăm de vorbă cu el. Regele dă bani, 
oricât va fi nevoie, şi grecul e lacom. 

Ploua mărunt și des. Se lăsase frig. Nori grei, plumburii coborâseră pe 
povârnișurile munţilor, în goană spre miazăzi, purtaţi de vântul în rafale ce 
şuiera pe valea râului Alutus. La căderea serii, frigul și ploaia se mai 
înteţiseră şi totul se pierdea într-un întuneric de nepătruns. 

După ce lucrase toată ziua cu împăratul la planurile de organizare a noii 
provincii a imperiului, Dacia Trajana, Livianus Claudius se retrăsese în 
cortul său, unde, pentru a se încălzi - frigul şi umezeala îi pătrunseseră până 
la oase - ceruse să i se aducă vin cald și aromat. De la un timp începuse să- 
şi înfrângă slăbiciunea unei bătrâneţi ce-l cuprindea repede și să-și înece 
amărăciunea în cupele cu vin ce le golea. Era și obosit. Înaintarea 


împăratului cu legiunile sale nu se făcuse atât de ușor pe cât se crezuse. 
Apoi, chiar la intrarea în valea râului Alutus, regele dac atrăsese o parte din 
legiuni într-o bătălie cruntă și sângeroasă. Ocrotiţi de munți, cățăraţi pe 
stânci, apăraţi de întărituri şi răsturnând copaci seculari, dacii desfășuraseră 
o strategie ce-l pusese pe gânduri pe împărat, cu o iuțeală în mișcări ce 
dovedea năvalnica lor vitejie. Livianus Claudius văzuse cum topoarele 
dacilor despicau zalele și cuirasele şi spărgeau scuturile, cu câtă agerime 
aruncau barda și spintecau un călăreț, cum ştiau să mânuiască în egală 
măsură spadele lor încovoiate la vârf și coasele, cum ştiuseră să se retragă 
la timp, la adăpostul fumului produs de feșele aprinse, legate de săgețile ce 
le sloboziseră asupra legionarilor proaspăt aruncaţi în luptă. 

Dar împăratul rămăsese liniștit şi sigur pe sine. Ordonase să se mai 
aducă și alte legiuni şi stabilise câmpul în apropierea locului unde avusese 
loc marea bătălie. Toamna se arătase lungă și grea. Vântul, frigul și ploaia 
rar conteneau. Corturile se sfâşiau umflate de rafale, fumul înecăcios 
acoperea câmpul, iar noroiul adânc și clisos făcea ca totul să se arate trist. 

Toate acestea le revedea cu mintea Livianus Claudius, ţinând cupa cu 
vin cald între palme și sorbind la răstimpuri. Nu-şi putea alunga 
amărăciunea. Tresări când contubernalul introduse pe cineva. Recunoscând 
vocea, sări de pe scaun. 

— Eurotas?! 

— Marele Jupiter şi toți zeii Olimpului să te aibă în pază! Jur pe Saturn 
şi pe Neptun că mă simt fericit. Acum, când te văd, am uitat și de frigul și 
de noroaiele cu care m-am luptat. 

— Zeii să fie cu tine, Eurotas! Cum se face că ai putut să ajungi până 
aici? 

Generalul se înviorase cu totul. Luă încă o cupă şi o umplu. 

— Stai, nu-mi răspunde, mai întâi dezmorţește-te niţel. 

Ud, cu barba încâlcită, cu faţa roșie și cu ochii înlăcrimaţi, Eurotas 
prinse cupa cu mâinile învineţite şi sorbi lacom. După ce o goli, simți cum 
sângele îi aleargă mai repede prin trupul slăbit. O căldură plăcută îl 
cuprinse. 

— N-a fost ușor să ajung până la tine. Eu aprovizionez legiunile, departe 
în urmă. Ce e Eurotas decât un negustor? spuse în glumă. 

— În Dacia, adică dincolo de munţi, ai mai fost? îl întrebă generalul cu 
nerăbdare. 

Eurotas se aşeză mai bine şi își frecă mâinile osoase. 


— Tu ştii, Livianus Claudius, de unde aş putea eu să aduc provizii mai 
bune legiunilor decât de acolo? Ce nu face un negustor? Bunul împărat o să 
termine şi cu barbarii ăştia de daci, atunci mă potolesc și eu. Am îmbătrânit, 
Livianus Claudius, nu mai merge. O să mă retrag la o fermă. 

— La Sarmizegetusa? 

— Sau în altă parte. Imperiul este atât de mare... 

— Mergi cu mine, Eurotas, îți voi da cea mai frumoasă cetate pe care a 
avut-o un taraboste dac. Voi veni la tine să petrecem împreună din când în 
când. 

Grecul se învioră şi mai mult. Ghici unde aleargă cu gândul generalul. 
Era tocmai ceea ce dorea și el. 

— Spuneai că te retragi la Roma. Ţi-ai schimbat gândul, Livianus 
Claudius? 

— Vrei să spui că nu-mi cunoşti durerea din suflet? 

— Eu ştiu... De când m-ai ameninţat că mă spânzuri, nici nu mai 
îndrăznesc... 

— Lasă prostiile, Eurotas, ridică mai bine cupa, bea, încălzește-te. Da, 
acesta este adevărul, mă duc să-mi iau sclava înapoi! 

— Sclava... soţia... fiica, murmură Eurotas nu fără rost, ducând cupa la 
gură. După ce sorbi, îl întrebă deschis: Crezi că o vei mai găsi? 

Întrebarea lui Eurotas îl dezorientă pe Livianus Claudius. O umbră de 
îngrijorare îi acoperi fața. Mâna în care ținea cupa începu să-i tremure. 

— Trădătorul acela o iubeşte prea mult ca să nu-i poarte de grijă, spuse 
el cu voce schimbată. Tu te gândești la altceva, ştii ceva? 

— Nu mi-a trecut prin cap nici o clipă gândul că ea n-ar mai fi în viaţă la 
sfârşitul luptelor. Eu socotesc că altceva s-ar putea întâmpla: căpeteniile 
dace și tribunul acela trădător, cu femeile şi copiii lor, poate că vor fugi 
departe, la miazănoapte, la alte triburi. 

Prinse frământarea generalului şi se bucură. Adăugă după o lungă pauză: 

— Totul ar fi să reușeşti înainte de cucerire, de dărâmare și de ardere... 
dar nu văd cum... 

Generalul nu-şi mai putu ascunde întristarea. Se vedea neputincios, totul 
i se arăta inutil. Îngrijorarea şi ura îl năpădeau. 

— Aş fi gata să-i dau toată averea mea aceluia care mi-ar aduce-o! gemu 
el. Odată, mi-ai promis că vei încerca. N-ai făcut nimic? 

— Nimic, adică aproape nimic. Știu numai că ea este la Carsidava, 
păzită straşnic. Acolo sânt şi alte soţii ale căpeteniilor dace. 


— Tu când te mai duci pe la Sarmizegetusa? îl întrebă fără să ţintească 
ceva. 

Eurotas îl privi lung şi nu răspunse decât târziu. 

—Mai vezi vreo posibilitate, Livianus Claudius? înainte de căderea 
iernii, poate că o să pornesc într-acolo. Vom mai vorbi despre asta... 

— Şi cu ce vrei să te servesc? Te cunosc îndeajuns și ştiu că nu mă cauţi 
decât atunci când ai nevoie de mine, schimbă generalul vorba. 

— Pe toți zeii, generale! încercă Eurotas să protesteze, întotdeauna am 
simţit nevoia să te văd, să-ţi... 

— Lasă astea, Eurotas, mai soarbe o cupă și spune, îl îndemnă Livianus 
Claudius, căutând să se arate liniștit, ce nevoie te-a adus? 

— Deşi nu mă gândisem, dar dacă îţi stă în putere, mi-ar trebui ceva 
întărit cu sigiliu, să pot merge prin campurile legiunilor ce se înşiră de aici 
până spre Drubeta. M-aș mișca mai sigur. Ştii, am socoteli de făcut, bani de 
luat... am adus provizii multe. Dar, Livianus Claudius, Jupiter să mă 
trăsnească dacă venisem cu gândul să te rog ceva! 

Generalul îi întinse cupa. Căută să zâmbească. 

— Îţi dau, Eurotas! îţi dau câte sigilii vrei. 

Bătu din palme și chemă contubernalul. Eurotas sorbea din cupă și în 
minte frământa ceva. Căută să prindă momentul prielnic. Deodată, se 
îndreptă în scaun. 

— Să mă ia Proserpina în Infern, poate că vorbesc o prostie! 

Livianus Claudius îl privi mirat. Contubernalul ieşise. 

— Ce-ţi mai trece prin cap? îl întrebă sec. 

— Ce-ar fi dacă am încerca, în toiul luptei, s-o scoatem de la Carsidava 
cu un papyrus ca din partea lui? Am chema-o lângă el, ca fiind pe moarte, 
grav rănit... 

— Cum poţi să gândești că nu va fi însoţită de o gardă întărită? 

— Poate că o facem să plece fără gardă. O să mă mai gândesc la asta, 
generale! Eurotas râse. Nu uit ce-ai spus: îi dai toată averea aceluia care ţi-o 
va aduce!... 

— Şi tu o vrei chiar toată? râse generalul, cu totul înviorat. 

— Nu, generale, mă mulțumesc cu o fermă în Dacia, adică o cetate de 
taraboste cu moșia ei, pe care mi-o voi alege eu. E mult? 

— Îţi voi da şi două. Dar cum îţi veni în minte? 

— Cap de grec, generale! Și-apoi, stai, că încă n-am reuşit. 


Îndată ce obținu pergamentul cu sigiliul, Eurotas căută să-l părăsească în 
grabă pe general, după ce-l mai asigură că nu se va linişti până ce nu-i va 
aduce sclava înapoi. Afară, în întunericul de nepătruns, uită noroiul, vântul 
și ploaia ce-i uda faţa. Își trase pelerina peste cap și-și râse în barbă 
mulțumit. 

Liber și sigur pe mișcările lui în campuri și mai ales în campul în care își 
avea cortul împăratul, Eurotas se hotărî să treacă la acţiune. leşi din camp și 
se îndreptă spre taberna „La legionarul victorios", pe care o zări de departe, 
după lumina felinarului afumat pe care vântul îl lovea, într-o cadență 
neregulată. De afară auzi strigăte și izbucniri de râsete. Centurionii, 
decurionii și legionarii își înecau dorul de acasă și mizeria unei toamne 
urâte chefuind. Ascultă atent. Cineva spunea cuvinte ce-i mergeau drept la 
inimă. 

— Ascultaţi ce vă spun eu: când imperiul se va prăbușşi, să ştiţi că tot un 
grec îi va fi dat lovitura. Cei ce sapă neîncetat sub temelia lui sânt grecii. 

Se învioră. Socoti cuvintele ce le auzise de bun augur pentru reușita 
loviturii pe care o pregătea. Trecu prin dosul tabernei şi intră în bucătărie. 
Nu văzu pe nimeni. Strigă într-o şoaptă apăsată: 

— Damofilos! Damofilos, unde „mama Proserpinei" te-ai băgat? 

Dintre vasele cu vin şi sacii cu alimente auzi un mormăit: 

— Sânt aici! Pe Hercule, ai şi venit? Stai, că am puţină treabă. 

— Pune mai repede apa aia în vin și vino încoace! Apoi continuă, și mai 
în șoaptă: Unde e Aragaris? 

Dintre saci apăru Damofilos, chel și gras, călcând crăcănat și greu. 
Răsuflarea îi era ca o pufuială de foale. Îi făcu semne disperate lui Eurotas. 

— Taci, pentru numele lui Asclepios, nu-i spune numele, ţi-l aduc 
numaidecât! Vrei să-mi putrezească oasele atârnând pe două lemne? 

Damofilos ieși afară. Alături de tabemă avea un fel de magazie. Se 
întoarse urmat de un sarmat tânăr, voinic și sprinten. Cum îl văzu, Eurotas îl 
cercetă cu privirea. Socoti încă un semn bun. Sanmatul se putea măsura în 
luptă cu zece legionari și ar fi putut să treacă şi prin gaură de şarpe. Îi făcu 
semn, îl trase într-un colț şi începu să-i vorbească în șoaptă. Damofilos puse 
lângă ei şi două oale cu vin. 

Târzâu, când se despărţiră, Eurotas dădu sarmatului un pumn de bani și-i 
făcu semn să-și țină gura. 

Zile de-a rândul, Eurotas urmări mișcările împăratului și trecu pe la 
Livianus Claudius, ca să afle ce se mai punea la cale, pe unde va mai umbla 


stăpânul Romei. În acelaşi timp, Aragaris, sarmatul care vedea şi prin 
întuneric, ca o pisică, umblase nopţi de-a rândul între taberna lui Damofilos 
şi o peşteră ascunsă în munţi, unde așteptau Sarmis, Vitellius şi Susagus, cu 
ceata de daci ce-i însoțea. 

Ziua mult aşteptată sosi. Cu o seară înainte, Eurotas îi spusese lui 
Livianus Claudius că treburi urgente îl obligă să treacă munţii în Dacia. Își 
reînnoise legământul ce-l făcuse, jurându-se că-i va aduce sclava. În aceeaşi 
noapte, bătrânul negustor şi părăsi campul. În ziua ce urmă, împăratul plecă 
în susul văii, pe drumul ce însoțea apa învolburată a Alutusului, dorind să 
controleze pregătirile de luptă. Era înconjurat de generalii și prietenii lui cei 
mai apropiaţi: Livianus Claudius, Cassius Longinus, Julius Quadratus 
Bassus, Lusisus Quietus, Manlius Felix, Papirius Marcellinus și Aelius 
Hadrianus. Bine dispus, împăratul mergea vorbind tare, în pasul calului. Nu 
avea motive să se grăbească. Ziua era mai liniştită, sus pe munți ninsese. 
Nori albi-cenuşii îmbrăcau pădurile, iar valea se pierdea în ceață. Împăratul 
întoarse capul spre Papirius Marcellinus. 

— Ce-ai spus despre barbarii de daci? N-am înţeles. 

— Am spus, majestate, că au pierit de parcă ar fi intrat în pământ. 

Împăratul râse și găsi un răspuns potrivit, ce-l înveselea: 

— Sânt ca urşii; iarna stau în bârloguri şi dorm. Continuă apoi, cu un alt 
ton: Să nu-ţi închipui, Marcellinus, că nu ne urmăresc și nu ne iscodesc într- 
una. Decebal a făcut o mare greşeală, altfel... imperiul și Roma de mult s-ar 
fi aflat în pericol. 

Livianus Claudius îndrăzni să-l întrebe: 

— Împăratul vrea să ne spună ce greşeală a făcut regele barbar? 

— Nici nu se putea să mă întrebe altcineva. Ai început ori să-l admiri, 
ori să te temi prea mult de el, Livianus Claudius. La drept vorbind, îl admir 
şi eu, ca pe-un dușman ce stă tare în calea planurilor mele. Greşeala lui a 
fost aceea că a atacat imperiul, făcând incursiuni de jaf peste Danuvius. 
Cum dintre popoarele barbare, dacii sânt cei mai tari și mai bine organizaţi, 
puteau să facă altfel: să fi atacat și să fi cucerit triburile de la răsărit şi 
miazănoapte. Ar fi apărut aici un al doilea imperiu, căruia, cu o armată 
puternică - barbarii sânt mai aprigi luptători decât legionarii noştri - nu i-ar 
fi fost greu să ajungă până la Roma, Atena, Byzanţ, ridicând împotriva 
noastră pe traci, pe greci, pe macedoneni... 

— Vederile tale, majestate, sânt clare ca lumina zilei însorite, spuse cu 
mult respect Cassius Longinus, dar nu-mi pot stăpâni întrebarea: De ce 


împăratul nu-și face prieten pe regele acesta barbar? Ar fi pace la hotarele 
imperiului și nu s-ar mai pierde atâtea vieți. 

— Ştiu că ai un suflet tot atât de nobil pe cât ești de viteaz, dragul meu 
Cassius. Eu pot avea Dacia pe două căi: împăcându-mă cu Decebal, care 
aşteaptă doar un semn din partea mea, sau cucerind-o prin luptă. Am ales a 
doua cale. Un împărat are nevoie de războaie pentru a se face mai temut și 
mai respectat. După o scurtă pauză, Traian continuă, ca o concluzie a celor 
spuse: Pe cine ascultă Senatul la Roma, nu pe acela care se întoarce 
victorios din lupte și cu prăzi bogate? Vreau să le arăt senatorilor în for pe 
duşmanul imperiului, pe Decebal! Și mai vreau... 

Un val de săgeți şuieră pe la urechile lor, unele înfigându-se în oameni, 
altele în cai. 

— Ce e asta, generalilor? întreabă Traian speriat. Face cineva o glumă? 

Al doilea val urmă, săgețile loviră şi mai în plin. Se auziră strigăte și 
urlete de durere. Urmă un huruit de sus, din ceața ce acoperea povârnișul 
muntelui. 

— Fugiţi, fugiţi, ne zdrobesc stâncile! striga cineva din suită. 

Printr-o manevră iscusită, sfidând pericolul, garda făcu zid în jurul 
împăratului. De sus, din copaci, căzu asupra lor o ploaie de sulițe grele, cu 
vârfuri ascuţite de fier. Huruitul stâncilor şi vaietele celor loviți acoperi 
strigătul de huhurez ce răsună de după un colț de stâncă. Ca un iureș, din 
spate şi din față, dacii încercuiră alaiul împăratului. 

— Te întrebai unde au dispărut barbarii, spuse împăratul, strunind calul 
şi încercând să braveze situaţia, adresându-se lui Papirius Marcellinus. 

Trompetiștii, înfricoşaţi, sunară alarma. Garda se aruncă în luptă. 

— Pornim înapoi în galop peste ei! ordonă împăratul. 

Era singura cale salvatoare. În iureş nebun, caii şi călăreții se năpustiră 
prin ploaia de sulițe, de topoare și de barzi, zdrobind pe cei ce le stăteau în 
cale. În mijlocul gărzii, ale cărei rânduri se subțiau cu fiecare pas, împăratul 
scăpă nevătămat. Galopă o bună distanţă, fără să ia seama la cele ce se 
petreceau în urmă. Când se opri, văzu că o parte din cei ce-l urmaseră erau 
lipsă, printre care Cassius Longinus şi Papirius Marcellinus. 

Se sunase alarma în tot lungul văii. O centurie trecu în goană spre locul 
atacului, dar nu mai găsi decât răniții și morţii ce căzuseră de ambele părți. 
Ceilalți daci dispăruseră fără urme. Furios, dar stăpânit, împăratul porni 
înapoi spre câmp. În mersul calului, spuse întristat: 


— Câteodată, soarta își are ironiile ei. Barbarii ne-au lovit tocmai pe 
aceia care le purtau mai mult de grijă: Marcellinus credea că dacii au 
dispărut, iar Longinus îmi cerea împăcarea. Să știi, Livianus Claudius, că nu 
voi lăsa piatră peste piatră din cetăţile lor, și-i voi duce captivi în șiruri 
nesfârşite, de se va uimi întreaga Romă! După o scurtă pauză, continuă 
îndurerat: Am pierdut pe bunul meu prieten, pe Cassius Longinus... Îi va fi 
dat lui să cunoască groaznicele torturi ale dacilor! Aș da tot ce mi s-ar cere 
să-l pot salva! Și adăugă cu voce scăzută: Aş opri chiar luptele, aș cădea la 
o înțelegere... Zeilor, daţi-mi înapoi pe bunul meu Longinus! 

Mișcat de durerea grea a împăratului, Livianus Claudius nu găsi să 
spună nici un cuvânt potrivit. ÎL frământa plecarea grăbită a lui Eurotas. Se 
gândea: „Grecul nu va fi fost o iscoadă a dacilor?" 

La intrarea în munţi a Alutusului, Decebal așteptase zile și nopţi lungi ca 
împăratul să-i ceară înapoi pe cei doi captivi. Îi socotea o pradă de valoare 
şi punea mare speranţă într-o împăcare. Luase chiar hotărârea ca cetele de 
daci care cutreierau munţii să nu mai încerce nici un atac, să nu mai dea nici 
o lovitură. Dar şi Cassius Longinus așteptase zile şi nopţi chinuitoare 
începerea torturilor, în care pe daci îi ştia nemiloși. 

În acest timp, Sarmis stătuse să i se vindece rana din umărul străpuns de 
sulița unui centurion din garda împăratului. Adesea, fusese îngrijit chiar de 
rege. Rareori îi vedea pe Diegis, Vitellius, Susagus sau pe Dagio, care nu 
pregetau o clipă şi nu cunoșteau odihna, ajutiîndu-l pe rege la pregătiri 
pentru luptele grele ce se așteptau la sosirea primăverii. 

larna era pe sfârşite. Regele nu mai putea aștepta. Luă o hotărâre. 
Trimise să-l aducă pe Cassius Longinus. Generalul roman intră demn, calm 
şi hotărât. Se bucura că se apropie sfârşitul unei aşteptări chinuitoare, pe 
care cu greu o suportase. ÎI cercetă mult pe rege și-l impresiona făptura lui: 
privirea de vultur, nasul scurt şi gros, barba stufoasă, fălcile puternice, gâtul 
ca de gladiator, mâinile vânjoase, trupul vârtos. Nici regele nu-l mai văzuse 
pe general. Căutase să-l ţină în cea mai mare nesiguranţă și încordare. Îi 
plăcu romanul de la prima vedere: frumos, fruntea înaltă, părul cărunt, ochii 
mari și limpezi, nasul drept, bărbia energică, înalt, drept şi stăpânit. 

Îi făcu semn să se aşeze pe scaun. Îi vorbi cu voce măsurată, dar apăsată. 
Sarmis tălmăcea totul în limba Romei. 

— Cassius Longinus, ştii că te afli în mâinile unui dușman sângeros și 
crud? Așa se spune la Roma despre daci şi despre mine, începu Decebal. 

Generalul răspunse fără alt îndemn: 


— Poate că romanii sânt chiar mai cruzi şi mai sângeroşi când este 
vorba să-și apere pământul, casele, familiile... 

Cuvintele lui drepte îl impresionară pe rege. Longinus continuă cu 
aceeași voce liniştită: 

— Cât priveşte, faptul că mă aflu în mâinile unui dușman, regele își dă 
seama că, la fel, şi el se află în faţa unui dușman. Sântem doi oameni supuși 
legilor războiului, altfel Decebal nu mi-a făcut mie nici un rău, iar Longinus 
nici nu s-a atins măcar de persoana regelui. 

Admiraţia regelui crescu și mai mult. Căută să și-o ascundă. 

— Ai vorbit drept, generale, însă asemenea cuvinte le poţi spune numai 
când nu eşti rege. Eu trebuie să urăsc pe toți aceia care sânt dușmanii 
poporului meu, care poftesc pământul țării mele! 

Cassius Longinus era fascinat de privirea lui Decebal și de adevărul 
cuvintelor lui. 

— Nu am căderea să judec pe un rege sau pe un împărat. Socotesc că 
aceștia sânt buni în măsura în care știu să facă din dușmani prieteni. 
Prietenia și ura între popoare slăbesc sau se adâncesc în măsura în care 
acestea sânt voite de conducătorii lor. 

Regele nu-și putu stăpâni un zâmbet. Se ridică și făcu câţiva paşi pe 
covorul gros și moale. 

— Stăpânul Romei știe că un general de-al său gândește în felul acesta? 
îl întrebă. 

— Poate că nu! Un general trebuie să fie supus și să execute ordinele 
împăratului. 

— Crezi, Cassius Longinus, că eu doresc în mod sincer să trăiesc în 
prietenie şi respect cu Roma? Aș vrea să dispară ura, să nu mai fim atacați 
şi jefuiți. Crezi că ar fi cu putinţă acest lucru? 

Răspunsul lui Longinus veni prompt, ca şi cum l-ar fi avut dinainte 
pregătit: 

— Nu, rege Decebal! Motivele le-am spus. Sânt convins că dorești o 
înţelegere, însă acum e prea târziu. Dacii au răspuns la fel la atacurile și 
jafurile romanilor, iar încercarea voastră de a-l omorî pe împărat sau de a-l 
lua captiv n-a avut alt rezultat decât să adâncească ura. 

Cassius Longinus îndreptă privirea în jos și tăcu un timp. 

— Gândesc că Decebal nu obișnuiește să stea de vorbă cu captivii. Ce 
doreşte regele de la mine? 


Decebal se opri în faţa generalului, duse mâinile la spate și îl privi 
cercetător. Începu să-i vorbească din inimă: 

— Cassius Longinus, ești unul dintre prietenii cei mai buni ai lui Traian. 
Împăratul te preţuieşte, sânt sigur că doreşte să-ţi salveze viaţa. Roagă-l să 
primească pacea, să rămână hotarul imperiului la Dunaris, iar eu mă leg să 
rămân prietenul lui devotat şi să apăr imperiul în această parte. Fapta ta ar fi 
mult preţuită de cele două popoare. 

Răspunsul veni tot atât de prompt şi de dârz: 

— Regele şi-a greșit socotelile! Cu preţul vieţii mele, n-aş vrea să 
schimb hotărârea împăratului! Decebal nu cunoaşte onoarea generalului 
Cassius Longinus! 

— Să nu mă înţelegi greșit, generale! Nu m-am gândit nici o clipă că ți- 
ar fi frică de moarte, am apreciat numai demnitatea și bunătatea ta. Ai spus 
că doreşti ca popoarele să trăiască în pace și prietenie. 

— Am spus, însă nu ştiu dacă se poate. Câtă vreme vor fi regi și 
împărați, armate și arme, războaiele se vor aprinde... 

În sufletul său se dădea o mare luptă. Vedea miile de legionari şi de 
luptători daci cum se loveau şi se sfârtecau, vedea miile de răniţi și de 
cadavre, miile de femei fără soți și de copii fără părinţi. Ar fi dorit mult să 
împiedice războiul, şi să aducă pacea, dar militarul din el tresări. Îi veni în 
minte legea pe care nu trebuia s-o uite niciodată un comandant: „Dușmanul 
se poate folosi de orice truc, de minciună, de perfidie, numai să-și atingă 
scopul". 

Poate că regele Decebal căuta numai să obţină timp, o amânare pentru o 
mai bună pregătire, apoi să dea un atac fulgerător. El, Longinus, nu putea să 
constituie o piedică şi nici o condiţie în luarea unei hotărâri. Ridică privirea 
şi căută adânc în ochii regelui. Sinceritatea lucea caldă, hotărâtă, plină de 
îngrijorare, încetul cu încetul, un aîmbet îi înflori în colţul gurii. Vorbi 
potolit, cu căldură și înţelegere: 

— Te înţeleg, rege Decebal! Voi ruga pe împărat să primească 
împăcarea, pun numai o condiţie! 

— Viaţa ta, generale! rosti regele, tulburat. Vei fi liber şi te vom numi 
cel mai bun prieten al dacilor! Te gândești la altceva, ne pui altă condiţie? 

— Da, rege Decebal! Vreau ca mesajul meu către împărat să fie dus 
chiar de senatorul Papirius Marcellinus, dacă el se mai află în viaţă. 
Senatorul ar dovedi împăratului tot adevărul conţinutului mesajului, al 
scrisului şi al sigiliului meu. N-ar mai exista nici îndoială, nici bănuială. 


— Se va face așa cum doreşti, Cassius Longinus! întări Decebal cu 
însufleţire. 

Generalul se ridică de pe scaun. 

— Atunci, facă-se voia zeilor, rege Decebal! Să-mi daţi pergamentul, pe 
care îl voi scrie şi voi pune sigiliul meu, iar în seara aceasta vreau să stau de 
vorbă cu senatorul. Mâine poate să plece la împărat. 

Dacă în acel moment regele ar fi privit mai adânc în ochii generalului, 
nu i-ar fi scăpat să vadă acea flacără vie ce ardea în adâncul lor şi lucirea 
sticloasă din ei, care nu apare decât în fața mortii. 

A doua zi, spre seară, senatorul Papirius Marcellinus sosi în campul 
împăratului. Îi înmână pergamentul. După ce citi, mâna lui Traian căzu 
moale, ochii i se umeziră, începu să umble frânt de durere, măsurând 
încăperea în lungul și latul ei. 

— Ce sacrificiu sublim! exclamă el cu multă tristeţe. Îți plâng moartea, 
Cassius Longinus! Prin gestul tău eroic mi-ai redat liniştea şi hotărârea. Vei 
rămâne nemuritor, Cassius Longinus, şi statuia ta va fi privită veșnic cu 
recunoștință de toți romanii care vor trece prin forul de la Roma! 

În dimineaţa aceleiaşi zile, regelui Decebal i se raportase că generalul 
roman fusese găsit mort. Luase otravă, în mâna lui se găsise un papyrus, pe 
care scrisese: 

„Regele Decebal să nu fie mirat de ce am făcut astfel, împăratul trebuia 
să hotărască liber, fără să fi fost constrâns. Papirius Marcellinus îi va duce 
vestea morții mele. Doresc din suflet ca împăratul să primească împăcarea. 
Rog zeii să redea liniștea şi libertatea oamenilor!" 

——lată un suflet cu adevărat mare! murmurase regele, adânc mişcat. 

Strânsese pumnii şi-i privise săgetător pe cei din jur. 

— Nu ne mai rămâne altceva de făcut decât să-i obligăm pe crudul și 
lacomul dușman să calce cu calul pe trupurile legionarilor săi și, dacă 
Marele zeu vrea altfel, să nu găsească duşmanul decât trupurile noastre! 

În defileul Capetele zimbrilor, acolo unde stâncile se străjuiau Alutusul 
se apropiau, asemănându-se cu capetele a doi zimbri ce se bat, alaiul regelui 
se lungise pe drumul îngust ce șerpuia sub povârnişul muntelui. Pregătirile 
de luptă erau în toi, şi căpeteniile dace nu mai aveau odihnă. Înaintau în 
trapul cailor. Sarmis rămăsese ceva mai în urmă, chinuit, ca și regele, de 


gândul găsirii unei căi de salvare a ţării. Cunoștea atât vitejia luptătorilor 
daci, cât și puterea imperiului, de aceea nu se liniștea cu speranţa că, şi de 
data aceasta, lupta nu va fi pierdută, așa cum spera regele şi celelalte 
căpetenii. Îl frământau mult liniştea şi siguranța de care dădea dovadă 
Zundecibalm. Mergea privind cu grijă în sus, pe povârnișul muntelui. Când 
trecu pe lângă un brad stufos, calul său sări într-o parte, însă se potoli 
repede. De după un desiș ieși un preot, călare pe un cal mărunt şi păros. 

— Burillo, e ceva? îl întrebă aproape în șoaptă, strângând frâul calului. 

— Marele zeu să-ţi dea sănătate şi viaţă lungă! Preotul împinse calul 
lângă Sarmis şi înaintară la pas. Trebuie să mergi, îi șopti, și chiar în seara 
asta să plecăm. Pe Cogheon se va petrece ceva la care nu te-ai gândit 
niciodată. 

— O nouă mârșăvie a Marelui preot împotriva regelui? întrebă Sarmis. 

— Poate chiar mai mult, răspunse preotul. 

— Câte zile va trebui să lipsesc de lângă rege? 

— Poate trei, patru... 

— Așteaptă-mă pe înnoptat pe drumul ce iese din munte, lângă stânca 
numită Baba. 

Sarmis dădu pinteni calului și porni în galop. Spre seară, când îi spuse 
regelui că va lipsi câteva zile, acesita îl întrebă mirat, pătrunzându-l eu 
privirea 

— Cum, şi tu, şi Marele preot plecaţi, acum, când luptele pot să înceapă 
de la o zi la alta?! Zundecibalm vrea să mai roage pe Marele zeu pentru 
izbânda noastră, merge pe Cogheon, dar tu? 

— Mă voi strădui să fiu de folos regelui şi-n aceste zile cât voi lipsi, îl 
asigură el. De multe ori, în luptă se aruncă nu numai forța, ci și viclenia și 
mârșăvia. Completă apoi: îl asigur pe regele meu că viața mea o pun în 
mâinile sale în orice clipă! 

Regele clătină de câteva ori din cap şi-i făcu semn că poate să plece. În 
Sarmis avea multă încredere. Regretase mult, după moartea lui Longinus, că 
nu ascultase îndemnul acestui tânăr plin de înţelepciune și de vitejie: 
„Regele ar avea mai mult de câştigat dacă i-ar duce împăratului cuvântul de 
împăcare chiar generalul însuși, însoțit de senatorul captiv”, îi spusese el. 
Atunci, Decebal crezuse că, ascultând de îndemnul lui Sarmis, împăratul 
Romei îl va socoti lipsit de curaj şi slab. Mai târziu înţelesese că dacă se 
arăta mărinimos dovedea nu slăbiciune și teamă, ci intenţia sinceră de a găsi 


o cale de împăcare. Dar când se mai pomenise ca un rege dac să lase 
netorturat un general roman luat captiv? 

La căderea nopţii, Sarmis îl găsi pe Burillo la locul de întâlnire. Porniră 
pe o potecă, de-a dreptul prin munţi, spre Cetatea-de-Munte, spre Cogheon. 
Pe Burillo căutase să și-l apropie chiar din clipa când căpătase convingerea 
că Marele preot nutreşte o pornire greu stăpânită faţă de rege. Acest preot 
tânăr, slăbuţ, cu părul lung şi blond, cu barbă rară, palid și cu privire 
arzătoare, îi atrase atenţia prin felul lui de a vorbi. Se convinsese repede că, 
deşi preot, Burillo ura pe marele preot şi casta preoțească, ura sclavia și 
captivitatea şi dorea libertatea oamenilor. Pe Cogheon era socotit ca cel mai 
învăţat dac, şi în chilia lui se găseau scrierile multor geometri şi filozofi de 
la Atena și de la Roma. Ceea ce nu înțelegea Sarmis era faptul că el 
continua totuși să rămână preot, deși, slăbuţ cum era, nici luptător cu scut şi 
spadă nu putea fi. 

Merseră o bună parte din noapte fără să-și spună nici un cuvânt. 

De ce nu te îndepărtezi de Zundecibalm? îl întrebă Sarmis târziu. 

— Nu trebuie să uiţi că pădurea şi muntele au urechi, îi spuse preotul, să 
nu te mire tăcerea mea, cât priveşte întrebarea, iată răspunsul: cine luptă 
pentru libertate nu trebuie să se îndepărteze de cei ce încătușează și fură, 
altfel nu va şti niciodată unde se află miezul răului. 

— Preoţii? Sau ce vrei să spui... 

— Vei afla peste o zi, acolo unde mergem. O zi, două, vei fi şi tu preot. 

În ziua ce urmă, nu miră pe nimeni faptul că spre Cogheon urca preotul 
Burillo, urmat de alt preot, amândoi pe cai tot atât de mici şi de păroși. 
Merseră drept la chilia lui, unde rămaseră toată ziua. La căderea serii, ieşiră 
printr-o ușă lăturalnică și intrară în palatul lui Zundecibalm. Nici unul dintre 
preoții din gardă nu-i opriră, doar Burillo era chemat adesea de Marele 
preot. De altfel, în tot cursul zilei nu se observase nici un fel de mișcare sau 
de pregătire, fusese poate chiar mai multă liniște decât zarva obișnuită. 
Zundecibalm nici nu fusese văzut când se înapoiase pe Cogheon. Intrarea 
lui tainică nu era cunoscută decât de câţiva capnoboţi, din garda lui 
personală. 

Burillo şi Sarmis urcară pe o scară îngustă spre chilia pe care Marele 
preot i-o destinase pentru lucru, atunci când acesta îi încredința lucrări 
deosebite. Intrară. Burillo aprinse un opaiţ şi-l puse într-o firidă. 

— Nici o mișcare, nici cel mai mic zgomot, îi șopti preotul. Aşa cum îi 
vom auzi noi, ne pot auzi şi ei. 


Scoase apoi din fundul firidei o bucată de piatră bine fasonată, şi 
deodată chilia se umplu de vorbe, ca şi cum cei ce vorbeau se aflau în 
încăperea alăturată. Îl prinse de mână şi-i făcu semn să asculte. 

— Ai trimis să viu, Zundecibalm, se auzi o voce metalică vorbind limba 
Romei. 

— Da, Mare preot al lui Jupiter! 

— Te-ai potolit, te simţi încercuit? Marea adunare a Marilor preoţi sau a 
înţelepților te-a condamnat, Zundecibalm! Cultul lui Zamolxis îl vom 
desfiinţa, iar tu... 

— Aşa ceva nu veţi face! Marea adunare a înțelepţilor ştie că un popor 
se stăpâneşte mai ușor lăsându-i credinţa în zeii lui, se auzi vocea groasă și 
moale a lui Zundecibalm. Dar tu, Marele preot al Marelui templu al lui 
Jupiter, ai cuvânt greu în marea adunare: Marele preot al imperiului ascultă 
sfatul înțelepților, dar el conduce. 

— Da, eu am hotărât pedepsirea ta. Te mai bucuri însă de mare cinste, 
de aceea am primit să-l părăsesc pe împărat, să mă obosesc peste vârfuri 
prăpăstioase de munți și să vin până aici. Pentru ce m-ai chemat? 

— Să ne înţelegem. Ce veţi face după supunerea Daciei? 

— Va decide împăratul. Noi, Marii preoţi, am luat o hotărâre. 

Urmară câteva clipe de tăcere. 

— Ştiu că Marea adunare a Marilor preoţi sau a înțelepţilor nu este 
cunoscută nici de împărat, nici de vreun rege, începu Zundecibalm. Noi, 
Marii preoţi, urmărim să-i facem să dispară, iar pretutindeni conducerea 
țărilor, a imperiului să treacă în mâna noastră. Marea adunare a înţelepţilor 
urmărește acum altceva? 

— Nu! 

— Atunci, ea are nevoie de bani. Tu, Mare preot al lui Jupiter, ai nevoie 
de bani; uiţi că ai de luptat cu noua credinţă a galileanului și că trebuie să-i 
plăteşti bine pe cei care îi vânează pe creştini şi pe aceia ce îi denunță? 

— Dar tu, Zundecibalm, te-ai rupt de adunarea înţelepţilor, tu ai vrut să 
ajungi și rege al Daciei, noi avem știri... 

— Greșești, Mare preot, regele m-a îndepărtat cu totul de la conducerea 
armatei. Dar spune, câți bani îţi trebuie și ce-mi oferi în schimb”? 

Un hohot de râs ascuţit răsună până în mica încăpere. Marele preot al lui 
Jupiter cedase. 

— Tu știi, Zundecibalm, că avem nevoie de bani mulți şi că putem să-i 
avem chiar peste capul tău. Banii lui Decebal şi ai Daciei... 


— Sânt ai împăratului, i-o tăie Zundecibalm. 

— lar ai lui Zundecibalm pot fi ai mei... 

— Sânt ascunși, iar tu, fără voia mea, poţi avea numai trupul meu! 

— Bine, îmi dai atunci tu cât am nevoie: zece mii de taleri! 

— Dar nu are toată Dacia atâta aur! răsună în chilie strigătul gros al lui 
Zundecibalm. 

— Taci şi ascultă-mă: îţi voi da iertare, iar tu vei face în așa fel încât 
împăratul să termine cât mai repede luptele. 

— Cum să fac? Ce-mi stă mie în putere? 

— Uiţi că Marea adunare a Marilor preoți a hotărât ca imperiul să-și 
întindă hotarele peste toate neamurile lumii? Uiţi că după aceea împăratul și 
senatul vor fi zdrobiţi, şi în toate provinciile vor conduce numai Marii 
preoți al Marilor temple? 

— lar la Roma, Marele preot al lui Jupiter... adăugă Zundecibalm 
râzând. 

— Firește, în Egipt, Marele preot al templului zeului Ra; în Dacia, 
Marele preot al lui Zamolxis; în Chaldeea... În... 

— Şi peste toţi, Marele preot al lui Jupiter. 

— Cu Marea adunare a înţelepţilor. Așadar, îmi vei trimite neîntârziat 
cei zece mii de taleri! Caută ca luptele să se termine repede. Aici, în Dacia, 
Zundecibalm va fi ca şi stăpân. 

Din nou răsună în încăpere râsul ascuţit al Marelui preot al templului lui 
Jupiter. 

— Să-mi dai acum pergamentul cu sigiliul tău. Dacă nu respecţi tot ceea 
ce-am stabilit, vei fi judecat din nou de Marea adunare, și nu uita: cuptorul 
de sub templul zeiţei Isis te poate înghiți. Acolo au hotărât înțelepții să fii 
dus. 

— Ne-am împăcat! răsună vocea lui Zundecibalm. Să mergem. 

Se produse un zgomot de ușă închisă şi se făcu liniște. Tot ceea ce auzise 
îl uimise și-l înfuriase pe Sarmis. Încercă să vorbească, dar fu oprit de mâna 
lui Burillo, care i se puse fulgerător pe gură. Coborâră şi se duseră în chilia 
de afară. 

În dimineaţa ce urmă, Burillo părăsi Cogheonul urmat de același preot 
cu care venise. Numai când sosiră la peştera în care Sarmis își schimbase 
îmbrăcămintea, Burillo vorbi: 

— Pe Cogheon, capnoboţii spionează şi ascultă prin toate ungherele. La 
cel mai mic zgomot am fi fost pierduţi. Nu s-ar fi ivit zorile și am fi fost 


aruncaţi în temniţele de sub munte, fără să ni se mai știe urmele. 

Sarmis îl privi neîncrezător. Prin ce miracol preotul slăbuţ din faţa lui 
făcuse să asculte ceea ce se vorbise în sala Marelui preot, mai jos cu două 
caturi, sub mica încăpere? Burillo îi ghici gândul. 

— Să nu te mire, totul e simplu: coșul de fum de la vatra de încălzit din 
sala lui Zundecibalm trece prin zidul încăperii în care te-am dus. Am învăţat 
dintr-un pergament al unui filozof atenian cum pot fi conduse vorbele și 
zgomotele prin ziduri. A fost destul numai să trag o piatră. Am ascultat și 
ascult tot ce se pune la cale, dar ce folos?!... 

— Vom lupta împotriva lui Zundecibalm! rosti Sarmis cu hotărâre. Îi voi 
spune regelui tot ce s-a pus la cale. 

— Nu vei fi crezut, regele îți va râde în faţă, te va crede nebun, iar de 
află Zundecibalm, nu vei supravieţui primului răsărit de soare ce va urma. 

— ÎI voi omori cu mâna mea! 

— Numai să-i poţi găuri platoșa de fier, bine rostuită pe sub 
îmbrăcămintea lui de Mare preot, şi chiar dacă îl omori, tot nu vei putea 
opri trădarea. Nu știi cine sânt aceia care vor trăda trecând de partea 
împăratului, iar bogăţia de zece mii de taleri a fost trimisă din noapte 
dincolo de Muntele cel Mare, cu oameni de încredere și pază sigură. Nu le- 
am mai putea da de urmă. 

— Atunci, Burillo, pentru ce m-ai adus? strigă Sarmis, cu o revoltă 
nestăpânită, chinuit de neputinţă. 

— Să cunoşti mai bine pe Marele preot și pe toți Marii preoți. Te-ai 
convins cu propriile tale urechi ce pun ei la cale. Vor veni zile grele pentru 
daci. Să nu uiţi, însă, Sarmis, că omorând un Mare preot, altul îi va lua 
locul, și acesta va fi inițiat mai departe în secretele Marii adunări a 
înţelepţilor. Nu vei putea să obţii nimic, răul are rădăcini mult mai adânci: 
poporul crede în ei și în zei, şi de acolo trebuie smuls. Cine știe cât timp se 
va mai scurge până atunci!... 

Sarmis se frământă mult timp. Îşi punea armele și se pregătea să plece. 
Deodată, se opri, cu mâna încleștată pe spadă. 

— Dacă regele îl învinge pe împăratul cotropitor, mă voi răfui cu 
Zundecibalm. Tu ce vei face? 

— Până când se vor limpezi apele, rămân un modest preot. În tine, 
Sarmis, îmi pun multă încredere. 

Preotul îi arătă drumul. Amândoi se pierdură în pădure, galopând în 
sensuri opuse. 

Din câmpul de curând instalat pe câmpia din apropiere, se vedeau 
ruinele fumegânde încă ale Sarmizegetusei. Stăpânul Romei își ţinuse 
cuvântul: nu rămăsese piatră peste piatră și bârnă nearsă din noua cetate de 
scaun a lui Decebal. În şiruri fără de sfârșit, fuseseră pornite spre Roma 
cetele de captivi şi carele încărcate cu prăzi. Pe unde trecuseră legiunile 
romane nu fusese decât jaf şi moarte, iar în urma lor nu lăsaseră decât sânge 
şi scrum. Numai o mică parte din cei ce luaseră parte la lupte mai rezistau, 
într-o disperare fără speranţă, apărați de întăriturile necucerite încă ale 
Cetăţii-de-Munte. 

În cortul său din mijlocul campului, devenit centrul de organizare a noii 
provincii, Livianus Claudius medita la cele ce se petrecuseră cu o iuțeală 
ameţitoare. Îl îngroziseră cruzimea şi ura aprigului împărat. Acum se temea 
chiar de el. Acest fapt nu-l ascunsese ajutorului său la administrarea Daciei, 
lui Decimus Terentius Scaurianus. 

Era o seară frumoasă de mai. De pe plaiurile din jurul campului, zefirul 
aducea aerul înmiresmat de florile sfârşitului de primăvară. Sus, pe crestele 
munţilor, luna se ridica încet, luminând câmpia. În câmp era linişte, numai 
de la tabernele din apropiere se auzeau la răstimpuri chiotele şi cântecele 
decurionilor și legionarilor cheflii, încărcaţi cu prăzile luate de la daci. Cât 
timp stătuse pierdut în gânduri, generalul nu-și mai dădea seama. A sărit 
speriat când a auzit tropăituri, bufnituri, suspine şi râsete la intrarea în 
cortul său. O indisciplină atât de nerușinată nu-și închipuise. 

Se ridică supărat, gata să-l sune pe contubernal, dar nu mai avu timp. 
Văzu o femeie împinsă cu putere în cort, auzi un țipăt sfâşietor, urmat de 
plânsul unui copil, care căzu din braţele moi ale femeii ce se prăbușşi la 
pământ. O clipă crezu că are în față o batjocoritoare fărădelege a tribunilor 
şi centurionilor săi mai tineri, cu patimi nestăpânite, dar își reveni 
numaidecât, auzind vocea lui Eurotas. 

— Pe toți zeii, Livianus Claudius, totdeauna te-ai îndoit de cuvântul 
meu! Am făcut tot ce trebuia, la momentul potrivit, ţi-am adus înapoi 
sclava! 

Tulburat, generalul îl ascultă îl privi frământat, nu spuse nici un cuvânt, 
apoi se întoarse spre trupul nemișcat al femeii, peste care un copil plângea 
sfâşietor. 


— E numai un uşor leşin, generale, femeile ştiu să se prefacă! Poate că 
este și puţin obosită. De altfel, n-a vrut să guste și să bea nimic, s-a luptat cu 
noi ca o fiară căreia i se ia puiul. 

Aşteptase lună de lună, zi după zi, această clipă, la care se gândise 
străbătut de un fior cald de fericire. Îi văzu îmbrăcămintea. Era ruptă și 
murdară. Pe ea, pe Apronilla, n-o văzuse decât frumos și curat îmbrăcată. 
Dar privirea i se schimbă repede în ură și în scârbă. Chipul lui Eurotas i se 
păru hidos, cu un rânjet plin de lăcomie saţisfăcută. Se aplecă spre ea şi 
căută s-o ridice. Când îi atinse mâinile, un fior îi străbătu tot trupul. 

— Lucilla, Lucilla! gemu el. Se întoarse spre Eurotas şi spre 
contubernal. Ce staţi, ajutați-mă s-o ridicăm, luați copilul! îl trase înapoi pe 
contubernal: Trimite să vină Myrella! 

O ridicară. Apronilla își reveni, se repezi și îşi luă copilul în brațe, îl 
strânse la piept cu disperare de mamă. Ochii îi pluteau în lacrimi, îl săgetă 
lung pe Livianus Claudius, fără să poată rosti nici un cuvânt. 

— lartă-mă, Apronilla! şopti el, cuprins de remușcare. 

Ea îşi întoarse fața de la el și izbucni în hohote de plâns nastăpânit, 
ușurător. Alături, Eurotas avu o strângere de inimă. Vedea că făcuse o faptă 
odioasă. Îşi desfășură în minte nelegiuirea săvârşită. Cu câtă încredere îl 
primise ea când îi spusese că vine din partea lui Vitellius, căci ea știuse, de 
la Getidava, că el, Eurotas, căutase să-l ajute s-o elibereze. Eurotas se 
cutremură. Îi reveniră în minte cuvintele pe care le ticluise: „lar tu, 
Apronilla, dragostea mea, să ai încredere în Eurotas. El te va aduce pe 
poteci tăinuite, la locul stabilit. Sânt greu rănit. Totul este pierdut pentru 
Dacia. Noi, cu micuțul nostru Decebal, vom pleca la triburile din 
miazănoapte, unde ne vom întemeia un cămin." 

Se întoarse, gata să plece. Nu mai dorea nimic de la Livianus Claudius. 
Fapta sa i se părea acum un rău ce nu mai poate fi schimbat. 

— Stai, nu pleca! îl reţinu Livianus Claudius. 

Cu mersul ei greu şi şchiopătat, bătrâna sclavă Agnia intră plângând. Se 
repezi spre Apronilla și o prinse în braţe, repetând într-una: 

— Lucilla, fata mea, zeița Cybela mi-a ascultat rugăciunea și te-ai 
întors! 

— Să mergem, Agnia! şopti Apronilla printre suspine. Când să iasă, 
Apronilla se opri şi se întoarse. 

— Dacă mai ai suflet, şopti ea gemând de durere, spune-mi, el mai este 
în viaţă, știi unde se află? 


Livianus Claudius răspunse murmurând: 

— Nu ştiu, nu ştiu nimic!... 

Rămași singuri, generalul îl privi pe Eurotas în tăcere. 

— Am făcut bine noi ceea ce am făcut? 

Eurotas căuta să-și înfrângă remușcarea. 

— Poate că pentru tine şi pentru ea să fie bine. Dacă el n-o mai fi în 
viaţă, cine-ar mai ocroti-o aici, unde pretutindeni curge sânge și miroase a 
scrum? 

— Da, tu totdeauna ai un răspuns potrivit. O voi ocroti, îi voi fi ca un 
tată... 

— Vei avea şi un sclav în plus, încercă să glumească Eurotas. 

— Nu ştiu ce voi avea. Tu însă vei avea cetatea și moşia pe care o vei 
dori. Acum du-te, Eurotas! 

După aproape o lună, un comate dac, cu căciula trasă mult peste ochi, 
sosi la intrarea campului. Era o seară întunecoasă. Norii alergau pe cer, și 
picături mici și rare de ploaie erau spulberate de vânt. Comatele întinse 
șefului gărzii un papyrus cu sigiliu, pentru generalul Livianus Claudius. Îi 
spuse că aşteaptă să ia răspunsul. Nu stătu mult. Un contubernal veni și-l 
invită la general, vorbindu-i cu mult respect, Generalul îl aştepta la intrare. 

— Toţi zeii să te aibă în pază, Livianus Claudius! îl salută comatele. 

Generalul îl prinse de braţ și-l conduse în cort, după ce spuse 
contubernalului să nu mai intre nimeni. 

— Îţi urez noroc şi sănătate, Diegis! spuse generalul după ce intrară. Ce 
s-a mai întâmplat, cu ce pot să te ajut? 

— Ce-ar putea să se mai întâmple decât pârjol, ruine și sânge? 

— Vrei să te ascund de mânia împăratului, Diegis? îl întrebă binevoitor. 

— Nu, Livianus Claudius, am venit pentru altceva. Acum câţiva ani, noi 
am tratat împăcarea și pacea între împărat şi rege. Încerc să mai fac același 
lucru. Pe noi doi ne leagă o prietenie, tu te bucuri de încrederea împăratului, 
vrei să dai o mână de ajutor să nu piară un popor, să nu se distrugă o ţară? 

Generalul se schimbă la faţă, toți mușchii i se împietriră. 

— De n-ai fi tu, Diegis, nici n-aș sta de vorbă și te-aș trimite cu pază 
întărită la împărat. Datoria mea ar fi să te declar prins! 

— Chiar dacă este vorba de un sol pentru pace? Sânt gata să merg să 
stau de vorbă cu împăratul! 

Livianus Claudius zâmbi cu multă compătimire. 


— E prea târziu, Diegis! A fost prea multă cruzime, s-a vărsat prea mult 
sânge, s-a dărâmat prea mult pentru ca iureşul să mai poată fi stăvilit. Ca 
daci, voi nu v-aţi făcut decât datoria, v-aţi apărat pământul ţării voastre, dar 
legile războiului sânt aspre. Cruzime și vitejie au fost și de-o parte, și de 
alta. I-am văzut pe daci luptând şi i-am admirat, întăriturile de stânci şi de 
lemne de pe valea râului Alutus și vitejia voastră au făcut ca luptele să se 
poarte pe adevăraţi munţi de trupuri de legionari. Nu numai mânuirea 
sulițelor, arcurilor, topoarelor şi spadelor voastre m-a uimit, ci şi măiestria 
conducerii luptelor. Aţi aruncat cu foc, cu smoală topită și cu ulei fierbinte, 
în clipele cele mai hotărâtoare, și dacă n-ar fi fost furia nestăvilită a 
împăratului, de la jumătatea văii râului Alutus legiunile ar fi fost retrase 
dincolo de Danuvius. Sarmizegetusa n-a putut fi cucerită decât piatră cu 
piatră, dărâmată şi arsă, casă cu casă. Dacă acum n-ar fi noapte, ai privi de 
aci peste ruinele fumegânde și ai vedea că din noua cetate a regelui, din care 
visase să facă o urbe ca Roma, n-a mai rămas nimic. În aceste lupte, 
imperiul şi-a pierdut multă armată, și Senatul nu i-ar ierta-o împăratului 
dacă nu s-ar înapoia acolo cu o victorie răsunătoare, cu o pradă bogată și cu 
captivi numeroși. 

— Am pierdut totul, Livianus Claudius! murmură Diegis. 

— Roma nu v-ar fi putut învinge, dacă... 

— Ştiu... dacă nu era trădarea, completă Diegis cu mâhnire. 

— Da, Diegis, trădarea voastră a fost bine pregătită. Mă întreb, Decebal 
nu se bucura de încrederea tuturor taraboștilor, a căpeteniilor? 

— Ne-au trădat capnoboţii, Marele preot... și cei ce-l slujeau! 

— Eu nu ştiu! murmură generalul, privind în jos. 

— Aşadar, nici un ajutor din partea ta, Livianus Claudius? 

Generalul se ridică și umplu două cupe cu vin. 

— Bea! Sânt şi rămân prietenul tău, Diegis. Eu l-aş sfătui pe rege să nu 
mai încerce o rezistenţă fără sens, acolo, în Cetatea-de-Munte, ci, în cea mai 
mare taină, să treacă la triburile dace de la răsărit, de dincolo de munți. 
Același sfat ţi-l dau și ţie, Diegis! Nu trebuie să cazi prins în mâna 
împăratului. Haide, goleşte cupa, nu mai stă în puterea noastră nimic!... 

Diegis îndepărtă uşor cupa, continuând să-l privească în ochi pe general. 

— Ai dărâmat şi cetatea Carsidava, Livianus Claudius? 

— Pentru ce mă întrebi? ' 

— Soţia mea a fost, poate, pentru a doua oară, dusă captivă! gemu el. 


— Nu, Diegis, ea n-a fost luată. Carsidava a fost atacată, jefuită și arsă, 
însă îți pot spune cu siguranță că soţia ta, Carsida, nu se află printre cei 
prinşi. 

— Dar erau atâtea femei acolo, în cetate. 

— Numai una a fost scoasă: Apronilla! Am readus-o acasă, spuse 
generalul, liniștit şi mulțumit. Dar ea a fost luată de acolo mai înainte ca 
cetatea să fi fost atacată şi arsă. 

Zdrobit de durere, Diegis se ridică, pregătindu-se de plecare. 

— Îţi respecţi cuvântul, Livianus Claudius, sânt liber? 

— Da, Diegis! împăratul nu va ști niciodată că te-am avut în mână. Toţi 
zeii să te-ajute, Diegis! 

La ieşirea din câmp, comatele dac încalecă pe cal şi se pierdu în noapte, 
spre uimirea legionarilor din gardă. 

Preotul Burillo intră în cortul împăratului, timid, palid, tremurând. Se 
mai linişti când îl văzu pe Marele preot şi pe Susagus. Îşi muşcă buzele şi-şi 
zise în sine: „Ei sânt cei doi trădători: mâna şi unealta ei." Cei doi 
contubernali care îl aduseseră se retraseră la un semn al împăratului. 

— Te întreb încă o dată, taraboste: cunoşti intrarea şi ieşirea ascunsă din 
Cetatea-de-Munte? îl întrebă împăratul pe Susagus, cu un ton amenințător. 

— Nu, majestate! V-am dovedit ca sânt de bună-credinţă trecând cu 
ceata mea... 

— Sau un laş, îl întrerupse împăratul. Niciodată nu poți să fii sigur când 
un dac este trădător, sau iscoadă! 

Se întoarse apoi spre Marele preot. 

— Ei, Zundecibalm, iată că nu ştiţi căile ascunse ale regelui, sau vrei să 
spui că n-ar exista așa ceva? 

— Burillo, tu știi multe, ești preotul cel mai învăţat de pe Cogheon, se 
adresă Marele preot lui Burillo, tu te pricepi la construcţii, la mașini, la 
geometrie și astrologie. Tu cunoşti bine Cogheonul și Cetatea-de-Munte, 
spune împăratului pe unde se poate intra și ieşi de acolo, fără să fii văzut de 
nimeni. 

— Pe o singură cale, răspunse fără multă gândire preotul: pe acolo pe 
unde au pătruns pe Cogheon legionarii care m-au adus aici! 

Împăratul privi mirat spre Zundecibalm. 


— Gândeşte-te bine, Burillo, reluă Marele preot cu ton amenințător. E în 
joc viaţa ta, numai tu ştii cum este construită Cetatea-de-Munte! 

Preotul nu se lăsă intimidat. Se gândi că în astfel de situații, mai mult de 
jumătate din luptă este câștigată dacă reușeşti să creezi incertitudine, să-l 
derutezi pe adversar. Negarea simplă nu avea şanse să fie luată în seamă. 
Vorbi potolit: 

— Ai spus bine, Mare preot, începu el, cunosc bine Cetatea-de-Munte și 
nu ascund acest fapt. Înainte să-şi mute regele cetatea de scaun, construind 
noua Sarmizegetusă, exista o ieşire printr-o săpătură în munte, până afară în 
pădure. Această ieşire o făcuse regele Decebal. Înaintașii lui folosiseră calea 
de pe Cogheon, aceea a Marilor preoți. De când Decebal începuse să 
îndepărteze pe Marele preot de la treburile armatei și ale țării, nu mai 
folosea calea preoților. În cea mai mare taină, se săpase alta. Mutându-se la 
Sarmizegetusa de azi, a pus de s-a astupat săpătura şi s-au ridicat noi ziduri 
de apărare. Socotesc că aceasta a făcut-o ca nu cumva căpetenia care va 
apăra cetatea, fiind încercuită de dușmani, s-o poată părăsi, în loc să lupte 
cu preţul vieţii... 

— Şi acum s-a prins el acolo! se bucură împăratul. 

În sinea lui, mult mai satisfăcut era Burillo. Crease mai mult decât 
incertitudine. 

— Vom încerca să intrăm pe Cogheon, şi de acolo sărim peste ei în 
cetate! spuse împăratul. 

— Să mă ierte împăratul, dacă poporul va afla că preoţii l-au trădat pe 
rege, nu-i vor mai asculta, căută să se apere Marele preot. 

— Ei, şi? îi vom face noi pe daci să asculte! Dar dacă voi folosi 
legionari îmbrăcaţi ca preoţii voştri? întrebă împăratul, supărat. 

Marele preot holbă ochii, speriat. 

— Să se creadă că preoţii l-au atacat din spate pe rege? în toată ţara, 
poporul i-ar omorî într-o noapte pe toţi, pe preoţi şi pe capnoboţi! 

— Vom face altfel, vom da lupta pe față. Pe Cogheon vor intra centurii 
şi cohorte, cu armele lor cu tot. Să se vadă că armata romană n-are de ce să 
se ascundă acum, când întreaga Dacie este la picioarele mele! accentua el, 
tot mai supărat. Tu, Zundecibalm, și preotul tău o să le arătaţi drumul! 
Vreau să termin repede! 

Marele preot își frămâna mâinile. Socoti că înţelegerea era călcată în 
picioare şi că banii daţi de el Marelui preot al templului lui Jupiter nu 
folosiseră la nimic. Pătrunderea legionarilor pe Cogheon însemna 


distrugerea scriptelor şi însemnărilor strânse de către înaintașii săi, cu sute 
şi mii de ani în urmă. Când i se făcu semn că poate ieși, rămase locului, 
neîndrăznind să spună ceea ce-l îngrijora. Căpătă curaj văzând cum faţa 
împăratului începe să se lumineze și un zâmbet ușor răsărindu-i în colțul 
gurii. 

Să nu fii îngrijorat, Zundecibalm. Împăratul nu uită că Marele preot al 
lui Zamolxis este alături de Roma. Noi vom preţui cum se cuvine şi ajutorul 
pe care ni-l vei da la potolirea acestui popor greu de supus. Și, adăugă 
accentuând zâmbetul: Marele preot nu va întârzia ca, după ce va fi dărâmată 
şi ultima cetate în care este încolțit Decebal, să adune pe Cogheon poporul 
şi să aducă Marelui său zeu o Mare jertfă, care, desigur, va arăta voinţa lui 
Zamolxis ca toți dacii să se supună și să dea ascultare Romei. Totul este ca 
tu să ne arăţi că servești cu bună-credinţă imperiul. 

Preotul Burilio asculta împietrit cuvintele împăratului, își strângea 
fălcile și pumnii, căutând să-și stăpânească revolta. Pe faţa lui palidă și 
slabă, oasele îi apăreau și mai proeminente. Ochii îi ardeau, capul îi vâjâia. 
Când ieși, își spuse în sine: „Va veni vreodată vremea când nu va mai fi cu 
putinţă ca ticăloșşi ca aceştia să mai chinuiască mulțimile?" 

În aceeaşi zi, spre seară, pe Cogheon, Zundecibalm trimisese să-l aducă 
pe Burillo. Preotul și Susagus fuseseră singurii martori la cele ce se 
spuseseră în cortul împăratului. L-au căutat până seara târziu. Burillo n-a 
mai fost găsit. 

După ce ieşise de la împărat, Burillo pornise alături de Marele preot spre 
Cogheon, însă nu-l însoţise mult timp. În apropiere de câmpul de lângă 
Cetatea-de-Munte, Zundecibalm fusese așteptat de garda sa de preoți. 
Susagus rămăsese în câmp, acolo unde se mai aflau și alte căpetenii 
trădătoare din armata dacă. Oprirea Marelui preot se dovedise un bun prilej 
ca el să pornească singur înainte pe poteca ce ducea spre Cogheon. Când se 
convinsese că nu mai poate fi văzut, părăsise poteca și se pierduse în 
pădure. Mersese prin hăţișuri după semne cunoscute numai de el, ajunsese 
lângă o stâncă, cercetase cu grijă în jur, căutase un fag stufos, se urcase în el 
şi aşteptase căderea nopții. 

Sus, în cetate, toţi trăiau în încordare. Regele aștepta în fiecare moment 
începerea atacului. Pe cele trei terase, pe zidurile de apărare și la cele trei 
porți, căpeteniile și luptătorii ce-l înconjurau, hotărâți să lupte până la 
sacrificiu, erau străji fără odihnă, gata să lovească în dușman în orice clipă. 
Partea din zidul de apărare de pe terasa a treia, ce înconjura palatul regelui 


pe două laturi, era apărată de Sarmis, cu ceata sa de luptători. Ceva mai 
departe, acolo unde zidul se întrerupea, o poartă grea de lemn, îmbrăcată cu 
fier, închidea trecerea spre Cogheon. Poarta era păzită atât din cetate, cât şi 
dinspre Marele sanctuar, unde preoţi bine înarmaţi păzeau Muntele sfânt. 
De partea cealaltă, terasa a treia era apărată de Dagio şi de Burio. Pe terasa 
a doua se aflau Vitellius şi alte căpetenii, iar pe cea de jos, pe care se 
concentrase cel mai mare număr de luptători, comanda apărării o avea 
însuși Diegis, și în clipa atacului, chiar regele. 

Nu întâmplător Decebal îi încredinţase lui Sarmis apărarea porţii spre 
Cogheon şi partea zidului de lângă palat. Prea puţini ştiau că tot de acolo 
pornea pe sub zid, prin munte, ieşirea tainică din Cetatea-de-Munte. 

Încă de la căderea serii, Sarmis plecase pe ziduri până la poarta spre 
Cogheon, apoi coborâse în hrubele de dedesubt, și cercetase într-una 
străjile, atent să nu pătrundă în cetate iscoadele preoților şi ale trădătorilor. 
Sosise la scările ce duceau la ușa care închidea pătrunderea în galeria săpată 
în stâncă. Pe coridor, mai mulţi luptători făceau de strajă. Unii stăteau de 
vorbă rezemaţi de ziduri, alţii se odihneau pe maldăre de fân. Nici unul 
dintre ei nu ştia ce e dincolo de ușă. Bănuiau numai: unii că păzeau tezaurul 
regelui, alţii că acolo ar fi fost închiși și lăsaţi să moară, ţintuiţi de ziduri, 
acei trădători care mai fuseseră prinşi. Se mai zvonise printre cetele de 
luptători că, după trădările din valea Alutusului, unii dintre șefii de triburi 
căutaseră să fugă și că regele trimisese pe urma lor oameni de încredere, 
care reușiseră să-i prindă pe fugari. 

Sarmis trecu pe lângă ei, luminat de opaițul pus într-o firidă din zid, a 
cărui flacără în continuă mișcare arunca pe feţele lor umbre jucătoare. Se 
îndreptă spre ușa tainică. O pipăi, îi încercă închizătoarea, o împinse cu 
umărul și se convinse că nu se produsese nici o încercare de deschidere. Cei 
ce-l priveau zâmbiră. În fiecare noapte îl văzuseră făcând la fel. Sarmis se 
întoarse și se îndreptă spre scări. 

— Regele ne cere să fim numai ochi şi urechi, dușmanul va dezlănţui în 
curând atacul asupra cetăţii, spuse el celor ce străjuiau, în timp ce urca 
călcând rar pe trepte. 

leşi. În urma lui, câţiva luptători se priviră neliniștiţi. 

— De ce să fim numai ochi şi urechi? spuse unul. Prin ușa asta va veni 
dușmanul? Sus pe ziduri, afară, aş vedea și eu ce se mai petrece în jur. 

— Nu, de-aici va ieşi balaurul cu șapte capete, glumi altul, balaurul 
căruia i se va da drumul când duşmanul va pătrunde până sus, în terasa a 


treia. 

— Ce balaur? în pântecele muntelui stă adormit monstrul cu un ochi în 
frunte, cu coarne de fier și cu patru picioare, care suflă foc pe nările lui largi 
ca ale zimbrului. Când i se va da drumul, toţi vor pieri dinaintea lui. Dar ce 
se-aude? 

Cel ce vorbise de monstru tăcu. Inima i se strânse, sângele îi pieri din 
obraz. Sări în picioare. Toţi se uitară speriaţi spre ușă. În dosul ei se auzea 
zgomot de paşi ce răsunau ca într-o hrubă înaltă, ca și cum s-ar fi ciocnit 
stâncă cu stâncă. Ca la un semn, unii își traseră spadele și ridicară scuturile, 
alții prinseră în mâini suliţele. 

— Balaurul, monstrul! Vin dușmanii! șopti unul, cuprins de teamă. 

— Fiţi gata de luptă! tună căpetenia lor. Tu, Dapyx, fugi și-l caută pe 
Sarmis! 

Ascultară cu încordare. Auziră câteva bătăi în ușă, apoi un sunet metalic 
de cheie ce se întoarce în încuietoare. Sarmis nu se depărtase mult. Se 
înapoie repede. 

În aceeași clipă, uşa grea de lemn întărită cu plăci de fier începu să crape 
câte puţin, cu scârțâituri de fier ruginit şi de lemn uscat. Sarmis făcu semn 
luptătorilor să se retragă. Se apropie de ușă cu spada în mână. Toți îl 
urmăreau cu teamă. El era liniştit. După zgomotul ce se auzea, era sigur că 
nu poate să fie decât un singur om. Știa ce e dincolo de ușă. Destăinuirea i-o 
făcuse regele. Dar cine putea să vină în cetate prin intrarea tainică și mai 
ales cine o mai cunoștea? Nu atât teama, cât o stare de curiozitate, 
amestecată cu uimire, îl făcea să fie încordat. Ușa se crăpă și mai mult, 
apăru o mână, apoi vârful unei răngi de fier. 

— Cine ești tu de cauţi să pătrunzi pe aici? strigă Sarmis, de făcu să 
răsune coridorul. 

De dincolo de ușă i se răspunse cu voce liniştită: 

— Sânt unul din aceia care vor să intre, şi nu să fugă. Unul care, în acest 
moment greu pentru ţară, vrea să-l ajute pe rege! 

Sarmis recunoscu vocea. Văzu şi mâneca mantiei de preot. Se repezi cu 
umărul în ușă și împinse cu putere. 

— Tu ești, Burillo? întrebă cu înfrigurare. 

— Cine altul? Stai, nu împinge, o ușă ca asta nu se deschide cu puterea, 
ci cu istețimea, cunoscându-i încuietorile. 

Vorbind, preotul apăsă pe rangă în mai multe locuri, se traseră încuietori, 
şi uşa începu să se deschidă cu un scârțâit prelung. 


Ceea ce urmă se desfăşură repede. În drumul lor spre rege, Sarmis 
urmări cu încordare cele ce-i povesti preotul, petrecute în cortul 
împăratului. 

Decebal îi ascultă cu multă încredere. Acum își dădea pe deplin seama 
că dacă asculta de îndemnul lor, ar fi putut zădărnici la timp trădarea și l-ar 
fi împiedicat pe cotropitor să treacă munţii. Cum nici o clipă nu trebuia 
pierdută, regele îi porunci lui Vezina să ia o parte din luptători și să ocupe 
Cogheonul, chiar dacă va trebui să lupte cu gărzile de preoţi, iar pe Marele 
preot să-l prindă și să-l aducă în faţa lui. 

Când să intre înapoi în galeria prin care venise, ce se adâncea în munte, 
la despărţire, Burillo îl îmbrăţişa pe Sarmis și îi spuse din suflet: 

— Atunci când vei vedea că totul este pierdut, tu să părăseşti Cetatea-de- 
Munte! Galeria aceasta te va scoate afară, departe în susul văii, în pădurea 
deasă. Cu regele se petrece ceva greu de înțeles. Am privit adânc în ochii lui 
şi am prins toată disperarea ce-l frământă. Dar orice hotărâre va lua, acum e 
prea târziu şi nu mai poate fi salvat nimic. Cine vede departe, continuă 
preotul oftând îndurerat, nu se poate să nu-și dea seama că va veni vremea 
când poporul dac va avea nevoie de noi căpetenii, şi tu eşti una din acestea; 
căpetenii care să-l ducă la luptă pentru a-l alunga pe cotropitor. Marele zeu 
să te aibă în paza lui, Sarmis! îi strigă Burillo, şi dispăru în întunericul 
galeriei. 

Aşa cum poruncise regele, Vezina ocupă Cogheonul prin lupte grele, 
care se prelungiră până spre ziuă. Se dovedise încă o dată cât de trădători 
erau preoţii şi capnoboţii ce formau gărzile Marelui sanctuar, și mai ales 
Marele preot. A fost căutat zadarnic. Zundecibalm dispăruse. În aceeași 
noapte, din vale, Traian urmărise tot ce se petrecuse pe Cogheon. Hotări să 
dezlănţuie în zori atacul asupra cetăţii. 

Încă nu se luminase bine de ziuă când, în sunetele trompetelor și 
trâmbiţelor, legionarii din primele linii se agăţară de ziduri cu scări și 
frânghii. Catapultele şi batistele aruncară de departe pietre și sulițe grele 
asupra dacilor de pe ziduri. Valuri de săgeți porniră dintr-o parte şi din alta. 
Șomoioage mari, aprinse, zburară peste ziduri. Berbeci uriași, împinși de 
zeci de oameni, începură să lovească în poarta terasei de jos. Cei de sus 
răspunseră cu flăcări, cu valuri de smoală topită și de ulei încins, O ploaie 
de pietre mari, colțuroase, de bușteni grei și de bârne ascuţite se porni peste 
cei de jos. Aceia care reușeau să se cațere până sus pe ziduri se prăbușeau 


cu mâinile tăiate ori cu capetele zdrobite sau arşi şi opăriţi, cu ochii scoşi 
din orbite, Și legionarii atacau într-una, în valuri fără sfârșit. 

Prima terasă căzu, cucerită cu pierderi grele. Regele căută să reziste pe 
cea de-a doua. Pe Diegis îl socoti pierdut. După ce poarta de jos căzuse 
sfărâmată de berbecii uriași, cavaleria lui Lusius Quietus se năpustise spre 
cetatea deschisă. Cu multă hotărâre, fratele regelui le ieşise în cale cu 
cavaleria ce şi-o păstrase, mai înainte ca aceştia să se apropie de poarta 
sfărâmată. Lupta se dovedise grea. În ajutorul său sărise Vitellius cu ceata 
lui de luptători. Sacrificiul lor fusese un mare ajutor pentru rege. Îi dăduse 
răgaz să-şi retragă cea mai mare parte din cetele de luptători între zidurile 
celei de-a doua terase. Izolaţi și hăituiţi, Diegis şi Vitellius se trăseseră 
luptând spre pădure. Rezistenţa înverșunată a dacilor fusese mult slăbită. 

Cea de-a doua terasă căzu mai repede, iar pe cea de-a treia, legionarii 
pătrunseră o dată cu dacii care se retrăgeau în dezordine. Femeile și copiii 
din cetate căutară scăpare spre Cogheon. Nimic nu mai putea fi oprit, nimic 
nu mai putea fi salvat. Unităţi anume pregătite de Traian porniră în căutarea 
lui Decebal. Trebuia să-l prindă viu. 

Văzând că Cetatea-de-Munte e pierdută, Decebal porunci ca cele mai 
apropiate și de încredere căpetenii să se adune în grabă în sala de sfat. 
Nimeni nu ştia ce hotărâre luase. Cei mai mulți se așteptau să vadă cum 
regele va face act de supunere în fața dușmanului. Pe feţele împietrite şi 
însângerate ale căpeteniilor se aşternuseră încordarea și îngrijorarea. 

— Ne-am luptat cu un dușman hotărât să ne cotropească ţara şi să-i 
subjuge pe daci, începu regele cu voce gravă, în care răsunau multă durere 
şi disperare. Noi cu toţii am arătat atât vitejia, cât și hotărârea dacilor. 
Duşmanul nu ne-ar fi învins dacă nu exista trădarea: ne-au trădat preoţii şi o 
parte din căpetenii, iar triburile vecine, pe ajutorul cărora ne-am bizuit mult, 
ne-au părăsit. În faţa Marelui zeu, noi sântem cu sufletele împăcate. Nu s-a 
putut mai mult, a fost peste puterile noastre. 

Regele aruncă pe deasupra tuturor o privire din care ieșeau fulgere. 
Continuă cu vocea schimbată, cu o rezonanţă ce părea că izbucnește de 
dincolo de omenesc: 

— Dar duşmanul nu ne-a înfrânt voința. Avem în faţa noastră trei căi: să 
ducem mai departe lupta, să primim moartea, sau să ne lăsăm duși în robie. 
Eu am ales: lupta! Vă întreb şi pe voi, căpetenii: voi pe care cale mergeţi? 

— Te urmăm în luptă, mărite rege! rosti un bătrân dârz, şi toți ceilalți îi 
întăriră spusele ridicând spadele. 


În această clipă de încordare grea, uşa se deschise, izbindu-se de perete. 
Pe coridor luptau încleştați Sarmis și un centurion. Totul se petrecu 
fulgerător. Sarmis atacă cu furie, îl dobori pe roman, închise ușa cu putere şi 
porni în goană pe coridoare, pentru a stăvili pătrunderea legionarilor. 

— EI a fost cel mai de încredere ajutor al meu, el, Sarmis, alături de 
Diegis, murmură regele în liniștea încordată din sală. Ridică apoi tăios 
privirea. Nu mai avem nici o clipă de pierdut. Cine este hotărât să continue 
lupta, să mă urmeze, cine nu, are aici, în acest vas, otravă, dacă nu vrea să 
fie dus în robie! Vom ieşi din cetate, ne vom ascunde în munţi și vom 
strânge noi cete de luptători! 

Regele ieși pe o ușă lăturalnică, urmat de căpetenii. Sala rămase goală. 
Departe, pe coridoare, zgomotele de luptă răsunau când puternice, de 
apropiere, când slabe, de îndepărtare, până se stinseră încetul cu încetul. 

După câtva timp, o ușă din fundul sălii fu împinsă cu putere, și un 
taraboste însoţit de alte căpetenii pătrunseră înăuntru. În mâini ţineau 
spadele însângerate. Prin îmbrăcămintea lor zdrenţuită și pe feţele lor 
năclăite de sudoare, sângele arăta locurile rănilor adânei ce le pătrundeau 
trupurile. 'Tarabostele se întoarse și-l privi tăios pe cel care îl urmase din 
apropiere, un luptător tânăr. 

— Spune, Scorillo, ce s-a întâmplat cu regele? 

— A ieşit din cetate, vrea să poarte mai departe lupta! 

— Dar tu de ce nu l-ai urmat? 

— Eu rămăsesem puțin mai în urmă şi am fost atacat de un legionar, pe 
care apoi l-am răpus cu o lovitură de bardă. Când să pornesc după ei, n-am 
mai ştiut încotro s-o apuc, le-am pierdut urma, pieriseră. 

— Da, au pierit în pământ, au ieșit prin sânul muntelui, murmură 
tarabostele. Regele trebuia să scape! rosti el apoi cu putere. 

— Dacă tarabostele cunoaşte drumul, îl urmăm! şopti Scorillo. 

— Acum e prea târziu! Poate că regele ne-a lăsat pe noi să ducem lupta 
mai departe cu duşmanul, până când el reușește să părăsească cetatea. 

— Dar duşmanul ne-a copleșit cu totul, dintr-o clipă în alta va pătrunde 
şi aici! spuse unul, frământat de îngrijorare. 

— Eu nu vreau să fiu prins şi dus în robie! strigă cu disperare Scorillo. 

Tarabostele îi asculta cu multă durere și liniște, privind vasul cu otravă. 

— Nici noi! șopti el. Cine este hotărât să moară să se apropie de acest 
Vas. 


Prinse cu mâna ulcica mică de lângă vas, săltă capacul, o umplu și o goli 
dintr-o sorbitură. 

— De acum, cotropitorul va avea numai trupul meu! rosti el, ștergându- 
şi mustăţile şi barba. 

Umplu ulcica și o întinse celui venit mai aproape. Acesta șovăi o clipă. 
Din spatele lui, Scorillo făcu un pas, luă ulcica şi bău otrava. 'Tarabostele o 
umplu din nou și o întinse altuia. O umpluse pentru ultimul, când în cadrul 
uşii se ivi Sarmis. Îl căută cu privirea pe rege şi nu-l văzu. Rămase 
împietrit. Ca într-un vis chinuitor, vedea cum căpeteniile din faţa lui se 
prăbuşeau pe lespezile de piatră, fără să murmure nici un cuvânt. Nu-l 
chinuia ceea ce vedea, înțelegea totul. Când și ultimul se prăbuși, Sarmis se 
îndreptă hotărât şi liniştit spre vasul cu otravă. Luă ulcica şi căută s-o 
umple. 

—Opreşte-te! răsună o voce din fundul sălii. Destinul tău este altul, 
Sarmis! 

Se întoarse tresărind. De după o coloană se ivi preotul Burillo. 

— Tu aici, Burillo? 

— Dar unde? Pe rege nu l-am mai putut ajuta. 

— Pe unde ai pătruns aici? 

Apariţia lui i se părea stranie, misterioasă, neomenească, 

— Aruncă din mână ulcica, sparge-o de lespezile de piatră! Burillo ştie 
întotdeauna pe unde să intre și să iasă! 

— Dar nu vreau să fiu dus din nou în captivitate! gemu Sarmis, lăsând 
să-i cadă ulcica din mână. 

—Datoria ta, Sarmis, este să faci totul ca să rămâi în viață, chiar dacă 
vei fi dus în robie. Ceea ce au făcut aceste căpetenii de aici arată ca o faptă 
plină de mândrie şi de hotărâre, dar nu și ca o faptă bună pentru viitorul 
poporului. Ce se vor face dacii fără căpetenii? 

— Dar regele și ceilalți care l-au urmat? întrebă Sarmis, năpădit de 
îngrijorare. 

— Regele? Pe faţa preotului se aşternu o umbră plină de tristeţe și de 
frământare. Regele a murit! 

Sarmis îl săgeta cu o privire tulbure și, nevenindu-i să creadă, îi strigă: 

— Burillo, pentru ce mă chinuiești? Preotul îi făcu semn să se 
liniştească. 

— Da, Sarmis, marele Decebal este mort. Mă aflam sus pe coasta 
muntelui, ascuns în trunchiul găurit al unui fag bătrân, și urmăream să văd 


dacă din ieşirea tainică prin trupul muntelui părăsea cineva cetatea. De fapt, 
îl aşteptam pe rege, fiindcă nici nu-mi puteam închipui că el se va lăsa în 
mâinile dușmanului. Tocmai atunci a ieșit, însoţit de mai multe căpetenii și 
mai mulți luptători din garda lui. Văzusem câteva centurii că înconjuraseră 
muntele şi se împrăştiaseră prin văile din jur și trebuia să-l opresc la timp. Îi 
pregătisem și o ascunzătoare bună, de unde aș fi putut să-l scot în timpul 
nopții și să-l călăuzesc departe în munţi. Dar Marele zeu nu m-a ajutat. Ca 
să-i ies în cale, trebuia să cobor, din locul unde mă aflam ascuns, printr-o 
râpă prăpăstioasă și să ocolesc un colţ de munte. Am umblat cât am putut de 
repede, dar n-am avut timp, le-am pierdut urma. Cuprins de disperare, am 
început să alerg în partea în care am bănuit că au apucat-o ei. Pornisem bine 
şi le găsisem urma, când, îngrozit, am auzit strigăte, zăngănit de spade, 
trosnete de sulițe și lovituri de scuturi. M-am oprit locului, împietrit. Din 
locul unde mă aflam, am văzut cum regele şi cei care îl urmau se luptau 
într-o încleştare disperată cu o centurie romană. Întâmplarea, sau trădarea 
secretului ieşirii tainice a dus la încercuirea lui? Nu știu dacă se va afla 
vreodată! Lupta a fost cu totul neegală, grea și scurtă. Căpeteniile și 
luptătorii daci cădeau unul după altul, apărându-l cu trupurile lor pe rege. 
La un moment, s-a produs o învălmășeală, din care nu mai știam care erau 
dacii şi care romanii, dar care s-a spart repede. Ceea ce am văzut apoi m-a 
îngrozit: regele rămăsese singur, îl răzlețiseră de ceilalți, se lupta cu 
îndârjire şi căuta să se apere trăgându-se în dreptul copacilor. Dar lupta n-a 
durat prea mult. Vedeam cum îl părăsesc puterile și cum în cele din urmă s- 
a prăbușit la rădăcina unui fag uriaş. Mă aşteptam, cu inima strânsă, să văd 
cum centurionul și legionarii care îl încercuiau îl vor răpune cu spadele și 
cu sulițele, însă ei n-au făcut asta. Căutau să-l prindă viu, aşa cum le ceruse 
sângerosul lor împărat. Mi-am dat seama atunci că regele înţelesese totul 
într-o fulgerare, și cum nu voia să se lase să cadă viu în mâna dușmanului 
său de moarte, s-a răsucit pe un cot şi, într-o încordare cutremurătoare, şi-a 
împlântat vârful spadei în gât. Îngrozit şi neputincios, am văzut apoi cum 
centurionul i-a desprins capul de trup şi i-a tăiat braţul drept, pentru a le 
duce ca dovadă aprigului său împărat. 


— Aici, Caius Decimus! în cadrul uşii apăruse un legionar. Din urmă îl 
prinse un centurion. Pe coridor alergau alții. 

— Burillo! strigă cu disperare Sarmis, când văzu că preotul se făcuse 
nevăzut printre coloane. 


Săltă spada şi se pregăti de luptă. În aceeași clipă îl încercuiră sulițele 
legionarilor. 

— Predă spada, dacule! îi strigă centurionul. Sarmis își lăsă încet în jos 
braţul. Îndemnul lui Burillo îi mai răsuna încă în urechi. Trebuia să-și cruţe 
viaţa. Centurionul se întoarse și privi trupurile neînsufleţite ale căpeteniilor 
dace prăbușite pe lespezile de piatră. 

— Barbarii, murmură el, nu mai înţeleg nimic, s-au hotărât toți să moară 

— Caius Decimus, dacă împăratul ar mai fi avut doi sau trei duşmani 
viteji şi hotărâți ca Decebal și ca poporul dac, imperiul s-ar fi destrămat ca 
norii în vânt, iar Roma ar fi fost dărâmată din temelii! 

Centurionul aruncă o căutătură aspră spre decurionul care vorbise. 

— Ai putea să fii răstignit pentru cuvintele nesocotite pe care le-ai spus, 
Forvillius! rosti el, stăpânit încă de furia ce-l mistuia, provocată de neşansa 
ce-o avusese. 

Nutrise gândul ca, prinzându-l viu pe regele dac, împăratul să-l înalțe la 
gradul de tribun. 

Mai erau câteva zile până la cea de-a o suta zi de serbări zgomotoase la 
Roma, prin care se sărbătorea victoria împăratului asupra regelui dac, de 
care imperiul se temuse mult. Zile în şir se desfășuraseră spectacole măreţe. 
Bogăţiile Daciei salvaseră imperiul din dezastrul financiar i:n care se afla, 
iar în Senatul roman nu se mai vorbea de reduceri de cheltuieli și de 
economii. În for se puneau bazele unui monument ce avea să rămână 
celebra: Columna Trajana, pe care renumitul Apolodor, ajutat de arhitecţi şi 
sculptori vestiți, avea să povestească în piatră epopeea cotropirii Daciei. 

Se făceau pregătiri pentru marele spectacol de încheiere a serbărilor, la 
care se ştia că va asista însuși împăratul, în vivariile Circului cel mare se 
aduseseră atâtea animale cum nu se mai văzuseră din timpul domniei 
nebunului Neron. Fuseseră aduși câini, lupi şi urși din Dacia și din Tracia, 
elefanţi şi tigri din părţile Asiei, crocodili și hipopotami de pe Nil, lei din 
Atlas şi bivoli de la triburile germanice. Atât de mare teamă și atât de grele 
fuseseră pierderile romanilor în lupte, încât mulțimea purta o cruntă ură 
poporului învins. Când șşirurile lungi de captivi daci fuseseră aduse la 
Roma, grupuri de patricieni smulseseră din șirurile nesfârșite bărbaţi, femei 
şi copii şi-i zdrobiseră pe loc, pe caldarâmul străzilor. 


În carcerele de sub arena Circului cel mare, captivii trăiau înghesuiți unii 
într-alții, întinși pe lespezile de piatră. Din încăperile întunecoase ale 
închisorii ieşea un miros greu, de nesuportat. Prin gratiile înguste se auzeau 
blesteme, înjurături şi strigăte de ajutor, care nu încetau decât în clipele 
când paznicii îşi puneau flagrunele în mișcare. 

În toate zilele, de cum se lumina, o gloată de gură-cască aştepta, cu 
nestăpânită bucurie, deschiderea porţilor circului pentru a se înveseli la 
strigătele, vaietele și blestemele captivilor, la răgetele leilor, la urletele 
răguşite ale panterelor, lupilor şi câinilor. Pe culoarele înguste, captivii 
auzeau răsunând mersul cadenţat al paznicilor și bătăile sulițelor pe 
lespezile de piatră. Pe o parte și pe alta a culoarelor se căscau ușile cu gratii 
ale carcerelor în care, prin întunericul greu de pătruns, nu se zăreau decât 
niște ființe ciudate, ce se asemănau cu animalele. La Circul cel mare, 
captivii daci fuseseră îmbrăcaţi în piei de animale şi pregătiți pentru marele 
şi ultimul spectacol. 

Sosi şi ziua încheierii serbărilor. Era a opta zi după idele lui martie, din 
anul Romei 861150. Toată noaptea Sarmis nu dormise. Ţinuse pe braţe 
copilul unei femei greu bolnave. Îşi dădea seama că se apropie clipa 
supremă şi privea cu multă milă la nefericiţii din jurul lui. Moartea nu-l 
înspăimânta. Înţelesese că se iviseră zorile numai când auzise tumultul de 
afară. Poate că mulțimea se înghesuia să prindă locuri cât mai bune în 
tribune, gândi el, slobozind un oftat greu. Își închipuia mișcarea, graba şi 
voia bună a celor ce se îndreptau spre circ, vedea străzile pline de un 
zgomot asurzitor. Îl scoaseră din gânduri cuvintele, spuse în glumă de 
legionarul de gardă, care tot timpul lovise în tact cu sulița pe lespezile 
coridorului dintre carcere: 

— Hei, poetule, nu-mi spui o poezie? Poate să fie cât de scurtă, numai să 
fie ceva de dragoste. Altfel, dacă te prind vorbind cu vreunul din barbarii 
ăştia din carcere, te lovesc cu sulița şi te arunc afară! 

Sarmis ascultă atent. Inima începu să-i bată cu putere. Gândul îi alergă 
spre Maevius, departe, la șantierul de la Drubeta. 

— Legionarule, ești gata să asculţi, ai urechi și suflet? Pe toţi zeii, când 
văd omul cu suliță, scut și spadă, îl cred gol pe dinăuntru, și în cap, și în 
piept... 

— La vorbele urâte ce-mi spui, dacă n-o sî-mi placă poezia, o să-ți 
plesnesc pielea prin toga aia găurită și murdară! îl ameninţă legionarul, 

— Ascultă! 


Maevius, căci el era, începu să recite: 


Cât timp ți-eram drag ţie 

Și nici un tânăr nu-ţi punea mai bine 
Braţele în jurul gâtului tău alb, 

Am trăit mai fericit decât regele perșilor... 


— Ai înţeles ceva, legionarule? i se potrivesc aceste versuri, sufletul 
tău le simte? 

Cu lanţurile de picioare, Sarmis sări și, fără să se poată stăpâni, strigă: 

— Maevius! Tu eşti, Maevius?... Cei doi de pe coridor tăcură o clipă. 

— Mi s-a părut, m-a strigat cineva? Sânt Maevius, cine m-a chemat? 
răspunse el. 

— Maevius, doar câteva vorbe să-ți spun! 

Dintr-un salt, Maevius ajunse la ușa carcerei din care se auzise strigat. 
Legionarul îl prinse din urmă și-i puse sulița în piept. 

— Să pleci numaidecât, poetule, nu e voie! 

— Maevius, vino! strigă Sarmis cu vocea sugrumată de frământare, 
apropiindu-se de gratiile de la uşa carcerei. 

— Legionarule, îți mai spun o poezie... două... Îl rugă Maevius. 

Legionarul îi apăsă cu putere sulița în piept, gata să-l străpungă. 

— Înapoi! Pe Proserpina, dacă nu, te trimit la Charon! 

— Câte poezii vrei, îți aduc ceva, ce doreşti, o fată frumoasă! bâigui 
Maevius, prins între suliță şi dorinţa de nestăpânit de a şti cine îl strigase. 

— Cine eşti tu, întrebă Maevius repede, și de unde mă cunoşti? 

— Sânt Sarmis, de la Drubeta. Adu-ţi aminte, eram sclavi, eu și 
Vitellius... la podul cel nou... 

Maevius se repezi din nou spre gratii, dar de la primul pas se opri ea 
trăsnit. Simţise vârful suliței pătrunzându-i prin togă până la coaste. 

— Spune, Sarmis, ce pot să fac pentru tine? strigă el. 

— Dacă vei merge în Dacia, să spui că am murit la Roma, în Circul cel 
mare! 

Sarmis nu mai auzi nimic din partea lui Maevius, de afară pătrundea 
tumultul celor care intrau în arene, amestecat cu răgetele fiarelor. 

O mulțime de nestăvilit începuse să coboare de cu noapte pe străzile 
înguste și întortocheate din cartierele Esquilinului și Suburrei, în care locuia 
sărăcimea Romei. Mii de oameni se strângeau într-un şuvoi nesfârşit, ce 


aluneca spre circ ca un balaur uriaș, de-a lungul arterelor principale: via 
Tabernaria, via Argiletum şi via Nova. Prin mijlocul acestui amestec de 
oameni îşi făceau loc litiere poleite cu aur, în care stăteau bărbaţi şi femei 
cu vază: patricieni, magistrați şi senatori, purtate de sclavi care înaintau 
lovind în dreapta şi-n stânga, fără să ia seama la murmurele pline de ură ce 
le lăsau în urmă. În fiecare clipă, schimbări noi atrăgeau atenţia. Alături de 
mulţimea spectatorilor mergeau gladiatori!51* voinici, cu braţe musculoase 
şi picioare puternice, cu fețele brăzdate de cicatrice, mai mult goi decât 
îmbrăcaţi, urmaţi de mastigo-fori'52, a căror treabă în circ era să bieiuiască 
şi să împingă în luptă pe cei ce se băteau în arene. Nu lipsea nici coloana 
carigelor, ce duceau sicriele pentru gladiatorii care vor muri în lupte, şi 
numărul lor mare bucura mulțimea: era un semn că spectacolul va fi destul 
de lung. Treceau lorari'55* îmbrăcaţi ca Mercur ori asemenea lui Charon, al 
căror rol era să curețe arena și să dea ultima lovitură celor răniţi, pentru a 
nu-i mai lăsa să se vaiete şi să strice veselia mulțimii. Spectacolul străzii era 
mărit de coloanele de pretorieni îmbrăcați în uniforme ce străluceau în 
razele soarelui, ceea ce întărea și mai mult zvonul despre participarea 
împăratului la marele spectacol. 

— Pe toți zeii, Perellius, presimt că astăzi ne vom înveseli de minune! 
De mai bine de o sută de zile nu lipsesc de la nici un spectacol și trăiesc din 
dămicia împaratului. Mă bucur că astăzi voi vedea şi mai mulţi barbari 
murind. 

— Te bucuri, Catius! Eşti mulţumit că mănânci din dărnicia împăratului, 
fără să te gândeşti că nu e altceva decât bogăţia jefuită de Roma de la acei 
oameni cărora tu le spui barbari, a căror moarte văd că te bucură. 

Perellius şi Catius înaintau în același val, înghesuiți la tot pasul. 
Perellius, slab și înalt ca o prăjină, avea faţa prelungă, privirea liniștită și 
bună. Catius, gras, scurt și îndesat, cu obrajii umflaţi şi ochii bulbucaţi, 
arăta şiret și iscoditor, gata în orice clipă să bea, să se bată şi să mintă, 
îmbrăcămintea lor era veche și ruptă, semn că trăiau în mare sărăcie. 
Amândoi fuseseră gladiatori încercaţi, și toate străduinţele lanistului!2% 
Alfius de a-i convinge să se vândă din nou rămăseseră fără nici un rezultat. 
Perellius şi Catius voiau să fie liberi și să muncească liberi. 

— Nici pe tine nu te înţeleg, Perellius! De ce adică să nu mă bucur? N- 
am fost noi de zeci, de sute de ori în arenă și n-am auzit cum mulțimea se 
bucura de rănile ce le primeam și ne cerea moartea? 


— Mă doare în suflet că te aud vorbind astfel, Catius! Da, şi noi am 
suferit. Numai cine nu ştie ce este suferința nu înțelege durerea altora. 
Astăzi vor muri alţi nevinovaţi, şi mulţi se vor înveseli. 

— Îţi mai lipsesc doar câţiva dinţi ştirbi în gură ca să fii o babă! 
Vorbeşti, Perellius, ca și cum n-ai fi fost un gladiator care a trimis în luntrea 
lui Charon atâtea suflete! Dacă sânt barbari, nu înseamnă că i-am făcut eu, 
ci așa i-au găsit legiunile. Și regele lor arăta ca un barbar. l-am văzut capul 
adus aici, la Roma: un cap mare, cu plete lungi și barbă stufoasă. A fost 
aruncat lângă Capitoliu, pe scările Gemoniae, spre râpa Iarpia. După 
sprâncenele bogate, nasul gros și buzele cărnoase, cred că a fost un om rău, 
crud, setos de sânge. 'Tu n-ai auzit ce se vorbeşte în întreaga Romă? Unii 
spun că Decebal petrecea omorând copii furaţi în expedițiile de jaf de 
dincolo de Danuvius, alţii - cum că pe copiii cei mai frumoşi îi mânca. 
Auzi, cică dacii trăiesc în vizuini ca sălbăticiunile și nu mănâncă decât 
rădăcini, buruieni şi came crudă. Dar câte nu se spun?! Un legionar a 
povestit o dată că barbarii ăştia scoteau inimile legionarilor și le mâncau 
crude, când încă mai mișcau în mâinile lor. Brrr!... 

Catius avu un fior de scârbă. Continuă: 

— Altul cică ar fi spus că i-a văzut trăind sălbatici, alături de haitele de 
lupi. 

— Încetează, Catius! Termină cu astfel de prostii! Toţi cei care au fost în 
Dacia parcă s-au scrântit la minte. Fă-mă tu să înțeleg: cum puteau să 
strângă atâtea bogății niște oameni care trăiau prin bârloguri sau umblau cu 
haitele de lupi? Şi cum puteau astfel de sălbăticiuni să ridice atâtea cetăţi 
puternice, sub întăriturile cărora a pierit floarea legiunilor imperiului? 

Perellius îl trase repede la o parte, pentru a-l feri de loviturile lictorilor, 
care făceau loc pentru trecerea unei lectici luxoase, în care stătea răsturnat 
unul dintre marii magistrați al Romei. 

— Poate că toate astea sânt laude, murmură Catius lipindu-se de zidul 
unei taberne pe lângă care tocmai treceau. 

Pe Perellius îl îndârjiseră cuvintele spuse de Catius în batjocură. 

— Tu n-ai fost la Roma în ziua aceea și n-ai văzut înapoierea victorioasă 
a împăratului, reluă Perellius trăgându-l pe Catius pentru a continua drumul. 
N-ai văzut şirul nesfârşit de care pline cu prăzi și bogății din Dacia. Eu am 
văzut carul împăratului, împodobit cu aur, pietre scumpe, purpură şi flori, 
înconjurat de magistraţii, senatorii şi generalii ce-l însoţiseră dincolo de 
Danuvius. Și ce să mai lungesc vorba? Am văzut trecând prin faţa mea 


bogăţia Daciei, cu care acum Roma petrece. Ăștia sânt dacii, Catius, şi nu 
ceea ce se vorbeşte pe seama lor din ordinul Senatului și al împăratului! 

Înaintară în tăcere. Perellius mergea privind în jos, pe când Catius 
cerceta mulțimea şi se înveselea. În jurul lor creştea tot mai mult 
învălmășeala și nici nu luaseră în seamă timpul scurs şi drumul făcut, când 
se simţiră prinși ca într-un cleşte şi purtaţi în șuvoiul de nestăvilit ce 
aluneca pe roțile mari ale circului. Catius, nepăsător la ceea ce se întâmpla, 
îi spuse lui Perellius la ureche: 

— Mă gândesc, ce-ar fi să mergem în noua provincie a imperiului? De 
ce să ne vindem lanistului Alfius? Ştii, au început să plece acolo cu sutele 
negustori, meșteșugari, constructori și alții care umblă să se îmbogăţească, 
urmaţi de mii de sclavi. N-avem ce să pierdem în Dacia! 

Valul de oameni ce înainta îi aruncă în partea dreaptă a arenei. Porniră 
cu pași grăbiţi, să-şi găsească locuri cât mai bune. 

Circul cel mare din Roma, construit de Tarquinius cel Bătrân în anul 
Romei 138155, atinsese proporţii uriașe şi multă strălucire prin adăugirile 
pe care le făcuseră Julius Cesar şi Octavian August. Lung de peste cinci 
sute și lat de peste două sute de paşi, avea locuri pentru o sută douăzeci de 
mii de spectatori. Fiind aşezat în valea Murcia, între Colina Palatină şi 
Muntele Aventin, permitea accesul dinspre toate cartierele oraşului. Forma 
lui era ovală. Pe latura dreaptă se afla oppidium-ul, format din treisprezece 
arcade, având în partea centrală porțile mari sau intrarea principală, iar în 
celelalte arcade erau carcerele și vivariile pentru oameni și animale. 
Deasupra, oppidium-ul se continua în trepte, cu bănci pentru spectatori, 
porticuri și arcade pentru locurile rezervate patricienilor. Pe latura opusă, în 
faţa porţilor mari erau porţile triumfale, prin care își făceau intrarea 
învingătorii în războaie. Dincolo de oppidium se aflau porţile morţii, sub ale 
căror bolți lugubre se îngrămădeau trupurile gladiatorilor căzuţi în arenă, 
morţi sau muribunzi. Între opidium şi porţile triumfale, arena era tăiată de-a 
lungul, în două părţi, de spina, un zid ce servea la măsurarea distanțelor 
când aveau loc alergările, iar în mijlocul zidului, punct ce corespundea 
centrului arenei, se înălța un obelisc închinat soarelui, ornamentat cu 
coloane și statui. 

Pentru ca spectatorii să fie feriți de atacurile fiarelor, arena era 
înconjurată de un parapet, de un şanţ plin cu apă şi de un grilaj de fier, iar 
împotriva arzătoarelor raze ale soarelui, un imens velariu din pânză 


acoperea tribunele. Din loc în loc, printre tribune, se ridicau coloane cu vase 
în care ardeau răşini aromate. 

De jos, din arenă, tribunele ofereau o privelişte măreaţă. În primele 
rânduri, rezervate patricienilor, totul părea ca acoperit cu zăpadă, atât de 
compact era albul mișcător al peplum-urilor şi togelor. În rândurile de sus, 
ale plebeilor şi liberţilor, se auzea un huruit ca de tunet, produs de bătăile 
din picioare ale celor mai nerăbdători. Printre rândurile dese, vânzători 
ambulanți cu bob prăjit şi plăcinte strigau cât îi ţinea gura. Numai în tribuna 
împăratului şi în tribuna senatorilor și magistraţilor, care o înconjurau, 
locurile erau încă neocupate. 

Într-una din tribunele patricienilor se putea observa un grup de trei 
bărbaţi, ceva mai rezervat. Discutau aprins, cu multe gesturi și multă 
mobilitate. 

— Mă uit la voi şi-mi vine să râd, cum de-aţi devenit atât de fricoşi? Nu 
e mult de când tu, Nesmesianus, și tu, Fortunatus, mi-aţi prezis o moarte 
îngrozitoare, atunci oînd mi-am mutat afacerile în Tracia, și dacă aţi fi aflat 
că am trecut şi în Dacia, m-aţi fi socotit mort de mult. 

Cel ce vorbea era Eurotas. Cu faţa mobilă și ochii jucători, se întorcea 
când spre unul, când spre altul. 

— Nu văd de ce mi-aș strica afacerile: corăbiile mele sosesc și pleacă în 
fiecare săptămână spre Egipt şi Carthagina, de unde aduc și unde duc cele 
mai felurite mărfuri, spuse Nesmesianus, un bărbat trecut de patruzeci şi 
cinci de ani, destul de gras, cu faţa rotundă, cu privire deschisă și veselă. 

— Păcat! continuă Eurotas. L-am cunoscut pe tatăl tău, era un om vioi şi 
curajos. Tu n-ai adăugat mai nimic la ceea ce ţi-a lăsat el. Vreau să te 
îmbogăţesc, prietene! 

Tăcu. Văzând că Nesmesianus nu spune nimic, se întoarse spre 
Fortunatus. 

— Dar tu, Fortunatus, după câte am auzit, zeiţa Fortuna nu prea este 
darnică cu tine. Afacerile ţi-au pornit prost de tot. Voi nu știți ce bogății sânt 
în Dacia! După o clipă de tăcere, schimbă tonul: Vă iau cu mine! Jur pe 
Apollo din Delfi că în câţiva ani veţi fi atât de bogaţi, încât fiecare dintre 
voi va putea să cumpere jumătate din Roma! 

Eurotas cerceta faţa palidă şi lipsită de viaţă a lui Fortunatus. Înalt şi 
slab, arăta îmbătrânit cu mult prea devreme. Părul i se rărise, ochii îi erau 
adânciţi în orbite, iar gura mare și buzele subţiri evidenţiau şi mai mult 


oasele ieşite în afară ale fălcilor și obrajilor lui supţi, brăzdaţi de două cute 
adânci. 

— Ce răspuns îmi dai, Fortunatus? 

Negustorul se mișcă, puţin frământat. Vorbi rar, nehotărât: 

— E greu, Eurotas! Tocmai în Dacia, printre barbari? Să-ţi spun drept, 
mi-e teamă de necunoscut! Nu ştiu, să mă mai... 

N-apucă să termine ceea ce avea de spus, căci Eurotas urmărea mișcările 
unui bărbat în floarea vârstei, îmbrăcat într-o togă de un alb imaculat, care 
se apropia gesticulând, spuntându-i ceva de departe, cu glas tare, ca să 
acopere tumultul din tribune. 

— Pe toți zeii, Eurotas, de mult doream să te întâlnesc! Jur că voi aduce 
jertfă zeiţei Fortuna pentru că mi te-a scos în cale! Am auzit că te înapoiezi 
în Dacia, ştii că merg și eu? 

Uitând de cele ce-i spunea Fortunatus, Eurotas se ridică şi-şi desfăcu 
braţele, ca și cum ar fi vrut să-l îmbrăţișeze. 

— Te iau cu plăcere, Caesidius! în Dacia e loc pentru mulți, dar mă 
întreb: ce să cauţi acolo? Tu iubeşti petrecerile, vinul, femeile... 

— Şi banii, Eurotas! Am cheltuit toată averea şi vreau să mi-o refac, şi 
unde se prezintă o ocazie mai bună decât în noua şi bogata provincie a 
imperiului? Există în Dacia bogății care nu așteaptă decât să le luăm. 
Cumpăr captivi daci şi, ca sclavi, îi duc înapoi acolo. Îi voi pune să 
muncească legaţi cu lanţuri de picioare și loviți cu flagrunul! 

— Te sfătuiesc, Caesidius, să-i foloseşti pe daci fără să-i biciuieşti, îi 
spuse Eurotas. Eu îi cunosc îndeajuns, altfel ar putea să-ţi rămână oasele pe- 
acolo. 

Îl privi mai atent pe Caesidius, îl ştia un beţivan cunoscut prin toate 
tabernele Romei. Viciul începuse să lase urme vizibile pe faţa lui. Continuă 
să-i vorbească: 

— De altfel, fiecare face cu sclavii lui ceea ce vrea. În Dacia arsă și 
pustiită se poate încerca orice, numai un lucru te rog, Caesidius: convinge-i 
şi pe ei - Eurotas arătă spre Fortunatus şi Nesmesianus - convinge-i să 
meargă acolo, până nu le iau alții înainte. Și adăugă: Bată-te norocul, 
Caesidius, nu cumva Fortuna, aşa legată la ochi, trimite norocul numai spre 
cei leneşi și răi? Dar tu să nu te superi, am glumit... 

Valul de aplauze și de strigăte, pornit din toate tribunele, acoperi cu totul 
cuvintele lui Eurotas. Toate privirile se îndreptară spre tribuna imperială. 
Purtând pe umeri toga brodată a senatorilor, împăratul călca sprinten pentru 


vârsta lui, urcând treptele spre tribună. Trompetiștii şi trâmbiţașii anunțau 
sosirea stăpânului Romei. Din tribune se auzeau strigătele mulțimii: 

— Ave, Caesarl... Ave, imperator!... Ave Trajanus Dacicus! Ave, 
Trajanus Optimus!... 

Împăratul se aşeză între cei doi bărbaţi învăţaţi ai timpului, pe care îi 
aprecia mult și pe care îi socotea buni prieteni: Apolodor și Plutarh. Atât 
marele arhitect, cât şi marele filozof şi istoric fuseseră anume invitaţi să ia 
parte la marele spectacol. În spatele împăratului se așezase Caecilius Plinius 
Secundus, care, năpădit de emoție, strângea în mână pergamentul 
panegiricului lui Traian, un discurs prin care preamărea pe împărat şi 
faptele lui. Aștepta încuviințarea să declame, deşi Traian avea alte 
preocupări și nu-i acorda nici o atenţie. 

În apropierea împăratului luară loc vestalele, îmbrăcate numai în alb, 
apoi magistrați, senatori, generali şi alți invitaţi, căpetenii ale triburilor 
supuse ori vecine imperiului. 

Vesel, împăratul răspundea aplauzelor și uralelor mulțimii. Se știa bărbat 
frumos şi nu-i scăpa să observe cu câtă plăcere, supunere şi admiraţie e 
privit din toate părțile. Simţi nevoia să glumească, să spună ceva celor din 
jurul său. ÎI văzu pe marele filozof închis, tăcut. 

— Ce, Plutarh, ai ajuns cu filozofia în impas? Priveşte în tribune, 
mulțimea e veselă și fericită. Ce te întristează? 

— De fapt nu sânt trist şi mulţumesc bunului împărat pentru grija ce-mi 
poartă! Mă gândesc la istoria Daciei, la soarta dacilor... 

Împăratul își întoarse capul spre arhitect. 

— Dar tu, Apolodor? Văd că nici tu nu eşti prea vesel. Arhitectul slobozi 
un ușor oftat. 

— I-am cunoscut pe daci, am avut şi o sclavă dacă. Încerc pentru ei un 
simțământ aparte... 

Înveselit și mai mult, împăratul râse. 

— Aşa? Sânt înconjurat de doi admiratori al acestor barbari, care mi-au 
decimat atâtea legiuni, cele mai bune legiuni ale imperiului! adăugă el în 
glumă. 

Aplauzele şi strigătele deveniseră de nesuportat. Iribunele se 
cutremurau de bătăile din picioare ale celor ce ocupaseră locurile rezervate 
sărăcimii. Mii şi mii de priviri urmăreau mișcările împăratului. 

— Poporul e nerăbdător, majestate, toţi aşteaptă numai semnul de 
începere a spectacolului, spuse Plutarh, căutând astfel să nu răspundă 


cuvintelor împăratului. 

Stăpânul Romei ridică mâna dreaptă. În aceeași clipă, sunetele stridente 
ale trompetelor umplură arena. O linişte plină de încordare se întinse peste 
toate tribunele. Un sclav îmbrăcat în Charon bătu de trei ori cu un ciocan de 
lemn în ușile enorme ale oppidium-ului. Ușile începură să se deschidă încet, 
și din gura întunecoasă apărură cei ce erau destinați morţii. În grupuri de 
câte douăzeci şi cinci înaintau gladiatori cu trupurile musculoase, goale: 
traci, mirmiloni, gali, samniţi. După ei veneau retiarii, cu plasa într-o mână 
şi cu tridentul în alta, în aceeași ordine și cadență. 

Ajunși în faţa tribunei imperiale, se opriră și, întorcându-se spre împărat, 
ridicară mâna dreaptă, strigând în cor: 

— Ave, Caesar! Morituri te salutant!456. 

În tribune, izbucniră aclamaţiile şi aplauzele, într-un ropot nesfârşit, 
întocmai ca tunetul unei cascade, în timp ce gladiatorii şi retiarii continuau 
să înconjoare arena, reintrând în întunericul din gura căscată a oppidium- 
ului. 

Abia dispărură ultimii retiari, şi o altă ușă a oppidium-ului se deschise. 
Din întuneric apărură trei grupuri de câte douăzeci de daci, fiecare grup 
purtând alte arme: primul grup avea numai arcuri și săgeți, al doilea - numai 
sulițe, iar al treilea - spade dace, încovoiate la vârf şi bine ascuţite. Toţi erau 
cu trupurile goale. Mulțimea îi recunoscuse după pletele lor lungi și blonde, 
bărbile stufoase şi privirile tăioase ce le aruncau spre tribune. După ei 
veneau mastigoforii, înarmaţi cu furci peste măsură de lungi, gata să-l 
străpungă pe acela care ar fi încercat să-și părăsească grupul. Se opriră în 
faţa tribunei imperiale, La un semn făcut de un mastigofor, care trecuse în 
fruntea lor. Spre uimirea mulțimii, nici unul nu se întoarse spre tribună și nu 
ridică privirea spre împărat. O astfel de înfruntare a stăpânului Romei nu se 
mai văzuse niciodată. Deodată, din tribune izbucniră strigăte și urlete: 

— Fiarele! leii! Să se dea drumul fiarelor să-i sfâșşie pe barbari!... Să fie 
răstigniţi!.., 

Pe faţa crispată a împăratului îşi făcuse loc un zâmbet forțat. Făcu un 
semn către cel care conducea spectacolul. Mastigoforii, cu mișcări dinainte 
pregătite, dispărură, şi de sub arcadele întunecoase ale oppidium-ului 
apărură leii din Atlas, scoțând răgete ce înfiorau mulțimea. Săriră în arenă 
fioroşi şi înspăimântători, cu coamele zbârlite, cu cozile lovind aerul şi cu 
ochii de fiare înfometate. Începură să dea roată grupurilor de daci, care 


luară poziţii de apărare, cei cu sulițele - în faţă, iar arcașşii şi cei cu spade - 
în spate. 

— Haide, barbarilor, atacați, arătaţi-vă curajul! strigau unii. 

— Mastigoforii să întărite leii! strigau alții. 

Totul era însă pregătit. Din afara arenei, un nubian negru ca abanosul 
întinse arcul și slobozi o săgeată în leul cel mai apropiat. Acesta sări în sus, 
răgind, cu săgeata înfiptă între coaste. Ceilalţi lei se opriră, plesnind aerul 
cu cozile, apoi se repeziră spre grupurile de daci. Fură primiţi cu un val de 
săgeți trase de cei din spate, care însă nu le stăviliră salturile, ci îi îndârjiră 
şi mai mult. Unii se înfipseră în sulițele întinse și ţinute cu strășnicie, alții se 
aruncară peste capul celor din faţă, doborând cu ghearele pe cei din spate. 
Se auziră trosnete de capete și de oase sfărâmate între fălcile lor puternice. 
În disperarea morţii, dacii cu spadele sfâșiau pe dedesubt animalele, a căror 
ferocitate îi înfiora pe cei din tribune. 

La început, mulțimea urmări lupta cu răsuflarea oprită, dar nu trecu mult 
şi tribunele răsunară de urale și de aplauze. Toţi dacii fuseseră doborâți. 
Întărâtate de sânge, fiarele începură să-i sfâşie pe morţi și muribunzi. Cu 
nici un chip nu mai puteau fi scoase din arenă. Îndată apărură pe arcadele 
oppidium-ului nubienii, care sloboziră nenumarate săgeți. Răgetele fiarelor 
lovite se amestecați cu strigătele de satisfacţie ce se ridicau din mulţime. 

După scurt timp, arena era din nou curăţită și acoperită de un strat de 
nisip uscat, gata pentru un alt spectacol. 

Prin porţile mari ale oppidium-ului intrară în arenă doi gladiatori: un 
mirmilon şi un retiar. Mirmilonul era un gal tânăr, frumos, blond, înalt, 
având pe cap un coif împodobit cu un peşte de argint. 'Ţinea un mic scut în 
mâna stângă, iar în dreapta - o spadă scurtă şi lată. Retiarul, un sarmat lung 
şi slab, călit în luptele de circ, avea un trident şi o plasă. Era îmbrăcat cu o 
tunică albastră, bine strânsă pe trup. 

După ce-l salutară pe împărat, lupta începu cu iuţeala fulgerului. Din 
mișcările lor se vedea că fiecare luptă hotărât să-și salveze viaţa. Retiarul 
aruncă plasa, dar mirmilonul sări în lături, se răsuci pe un picior și se aruncă 
asupra adversarului. Acesta o rupse la fugă, făcând un ocol larg, ajunse la 
plasă, o ridică şi, cu o mişcare ageră, o aruncă iarăși asupra mirmilonului 
care se apropiase. Mirmilonul abia avu timp să se arunce la pământ, plasa îi 
trecu pe deasupra, iar tridentul numai îi atinse scutul. În tribune, mulțimea 
urmărea lupta cu înfrigurare. Retiarul o rupse din nou la fugă cu tridentul. 
Mirmilonul nu-l mai urmări, îl aşteptă la câţiva paşi de plasa întinsă pe 


nisip. Urmă o scurtă luptă cu tridentul și spada. Mulțimea se înfuriase pe 
retiar. 

— Loveşte-l, ucide-l pe fricosul retiar! strigă cineva. Retiarul se repezi 
spre plasă, dar nu avu timp să se retragă, căci lovitura spadei mirmilonului 
îi crestă umărul. Continuă să fugă, cu sângele curgându-i către cot. Începu 
să râdă și să strige: 

— Nu ştii să loveşti, galule! Apropie-te, frumosule gal, să-ţi arăt eu cum 
se dă o lovitură! Al să vezi cum am să te trimit eu găurit la Charon! 

Crezându-se mult admirat de spectatori, mirmilonul se repezi la atac, în 
timp ce retiarul se retrăgea cu dibăcie. Acesta făcu o mişcare scurtă, plasa 
zbură, și galul se văzu prins în ochiurile ei. Totul s-ar fi terminat repede, dar 
retiarul nu avea tridentul. Îl scăpase când fusese atins de spada 
mirmilonului. Alergă să-l ridice. Trecu tocmai timpul necesar ca galul să 
scoată din plasă numai capul şi braţele, picioarele rămânându-i prinse. 

— Haide, retiarule, dă-i lovitura! strigă o voce din tribună. 

— 'Ține-ţi curajul, galule! îndemnă altul. 

Înfrigurată, mulţimea se ridicase în picioare. Unii strigau, alţii aplaudau. 
Retiarul se apropie pentru un atac hotărâtor. Repezi tridentul spre a-l 
străpunge pe mirmilon, dar nu luă în seamă că se apropiase prea mult, 
tridentul alunecă pe scutul pus la iuţeală în calea lui, înțepând numai braţul 
galului. Mirmilonul nu-şi pierdu cumpătul, se răsuci cu toată puterea, cu 
picioarele înfăşurate, aşa întins pe nisip, şi cu o mişcare fulgerătoare înfipse 
spada în pântecele retiarului. O clipă, acestuia nu-i veni să creadă că fusese 
străpuns, apoi pe fața lui apăru groaza morţii. Palid, cu ultimele forțe, o 
rupse la fugă, scăpând tridentul. Fugi numai câţiva pași, puterile îl părăsiră 
şi se prăbuși pe nisip. 

În tribune, aplauzele şi blestemele nu mai conteneau. Sigur pe victorie, 
mirmilonul îşi scoase picioarele din plasă şi apropiindu-se de retiar, îi puse 
un picior pe piept, așteptând cu spada ridicată hotărârea mulţimii. Îşi roti 
privirea peste tribune. Zeci de mii de spectatori arătau în jos cu degetul 
mare de la mâna dreaptă: cereau moartea retiarului. Mirmilonul aşeză spada 
şi, apăsând cu toată greutatea trupului, îl străpunse pe retiar prin inimă. 
Uitând de rănile primite, galul porni spre ieșire, în aplauzele mulțimii. 

Câţiva lorari intrară în arenă, traseră cu căngile trupul retiarului și 
presărară nisip proaspăt. 

Urmă un spectacol tare: O duzină de andabaţix!27!, cu căştile peste ochi, 
începură să se bată între ei orbește. Pentru a-i face să se întâlnească, 


mastigoforii îi împingeau de la spate cu furcile lor lungi. Loviturile lor în 
gol făcea mulțimea să izbucnească în hohote de râs. Lupta nu ţinu mult. 
Loviturile care atingeau în plin erau de cele mai multe ori ucigătoare. 
Lorarii traseră repede morţii și răniții și curăţară arena. 

În sunetele trompetelor, intrară în arenă treizeci de gladiatori şi treizeci 
de daci. Gladiatorii, cu tunici purpurii, aveau spade şi scuturi, iar dacii, în 
cămăși peste ițari, țineau în mâini măciuci grele. Lupta se porni crâncenă. 
Gladiatorii atacau cu măiestrie, căliți în luptele de circ, dacii răspundeau cu 
o apărare stăpânită şi hotărâtă. Începură să cadă morţi și răniţi şi dintr-o 
parte, şi din alta. Săreau ţăndări din scuturi și se rupeau spadele 
gladiatorilor sub loviturile date de daci cu măciucile, dar şi măciucile 
cădeau retezate de spade. În tribune, înfrigurarea crescu repede. Rămăseseră 
în luptă numai doi daci și patru gladiatori. Mulțimea, care tot timpul 
strigase împotriva dacilor, acum trecu de partea lor. Cu iuțeală, înțelegându- 
se prin semne, dacii se aşezară spate-n spate. Unul dintre daci, spătos și 
bine legat, dădea lovituri sigure, având grijă să-l apere și pe celălalt. 

— Bravo, Decebal! strigă cineva, necunoscând alt nume dac. 

A fost ca o explozie. Mulțimea aplauda și striga. Unul dintre gladiatori 
căzu cu capul sfărâmat. 

— Haide, Actianus, loveşte-i cu sete pe barbari! îndemnă cineva pe un 
gladiator. 

— Fii atent, Fulvius, barbarii mânuiesc bine măciucile! strigă altul. 

Împăratul se mișca neliniștit în fotoliu. Îi bucura şi-l supăra în același 
timp măiestria dacilor. Se apropie încet de urechea lui Plutarh şi-i şopti: 

— Îmi pare bine că se ţin tari barbarii, vede întreaga Romă cu cine au 
avut de luptat legiunile imperiului în Dacia. 

Tresărind, marele istoric şi filozof se întoarse spre împărat. 

— Roma ţinteşte să nimicească de tot poporul dac? întrebă,, stăpânindu- 
şi greu indignarea. 

Împăratul nu-i răspunse, captivat de luptele din arenă. 

— Haide, Decebal, mai loveşte unul, ca să rămâneţi egali! se auzi un 
îndemn din tribune. 

Chiar în aceeași clipă, cel căruia i se spusese Decebal repezi măciuca în 
pieptul celui din faţa lui, mai înainte ca acesta să fi avut timp să se apere cu 
scutul. Gladiatorul se prăbuși la pământ. În același timp, şi dacul de la 
spatele 


lui se prăbuși, străpuns de spada gladiatorului numit Fulvius. Rămăsese 
un dac împotriva a doi gladiatori. 

— Să te ţii bine, Decebal! strigau unii. 

— Trimiteţi mai repede barbarul în Infern! strigau alţii. 

Rămas singur, dacul își pierdu pentru un moment cumpătul. Se mulțumi 
să rotească măciuca cu putere pe deasupra capului. În tribune, pariurile 
începură să urce repede 

—Cinci sute de sesterți pe gladiatori! 

— Cinci sute pe dac! 

—Pe Jupiter, o mie de sesterți pe Decebal! 

— Două mii... 

Dacul încercă o scăpare. Știa cum fac ciobanii: cel ce se bate cu mai 
mulţi o dată o rupe la fugă, apoi se opreşte, îl loveşte pe urmăritorul cel mai 
apropiat şi continuă să fugă mai departe. 

— După el, Actianus! După el, Fulvius! se auziră îndemnuri din tribune. 

— Pe toți zeii, gladiatorilor, dacul vă trimite la Proserpina! 

După câţiva zeci de paşi, dacul se opri și roti năprasnic măciuca. 
Gladiatorul numit Actianus căzu cu capul sfărâmat. Dar şi el rămăsese 
numai cu un ciot în mână, măciuca se rupsese în două. Nu-și pierdu însă 
cumpătul. Ridică repede spada gladiatorului doborât și, proptindu-se bine 
pe picioare, îl aşteptă pe celălalt gladiator. 

— Pe toţi zeii Olimpului, trei mii de sesterți pe dac! 

— Patru mii pe gladiator! 

— Cinci mii pe Decebal! 

Din mulţime se porniră, ca un val, murmure de protestare. 

— Să arunce scutul gladiatorul! 

— Să se dea scut dacului! 

Lupta era cu totul inegală: dacul lupta numai cu spada, fără scut. Sigur 
pe el și pentru a-și atrage favoarea publicului, gladiatorul făcu un gest şi 
aruncă scutul. Erau amândoi cu spade, fără scuturi. 

— Acum, Fulvius, loveşte-l pe barbar! 

— Atenţie, Decebal! 

— Opt mii de sesterți pe gladiator! 

— Zece mii pe dac! 

În tribune, îndemnau, băteau din picioare, se ridicau de pe bănci. 
Mulțimea urmărea cu înfrigurare lupta. Plutarh se întoarse spre împărat și-i 
şopti în glumă: 


— Aşa cum loveşte dacul, parcă ar fi studiat arta războiului și a luptelor 
la o şcoală din Roma. 

Mulțimea aproape că nu văzu când dacul, cu o mişcare fulgerătoare, se 
lăsă pe un picior, simula un atac direct spre gâtul gladiatorului, dar schimbă 
repede direcția și, cu vârful spadei, străpunse pumnul lui Fulvius. 
Gladiatorul scăpă spada din mână. Onoarea de gladiator nu-l lăsă pradă 
primului impuls de a fugi, aşteptă ca dacul să-l străpungă prin piept. Dar 
ceea ce el aştepta nu se produse. Dacul lăsă spada în jos şi se întoarse spre 
mulțime. Zeci de mii de mâini ţineau degetul mare îndreptat în jos: se cerea 
moartea gladiatorului. O furtună de strigăte întăreau semnul: 

— Peractum est!158) 

Ceea ce urmă, însă, produse uimirea spectatorilor. Dacul aruncă spada, 
apoi, cu paşi măsuraţi, se apropie de gladiator și-i întinse mâna. Un astfel de 
gest nu se mai văzuse în circ, şi mai ales din partea unui barbar. Ca la un 
semn, zeci de mii de mâini întoarseră degetul în sus. 

— Libertate! Libertate! răsună arena de strigătele scoase de mii de 
piepturi. 

— Moarte barbarului! tunau cei ce pierduseră pariul. 

— Moarte gladiatorului! strigau ceilalți. 

Împăratul văzu că Apolodor tremură uşor și se făcuse palid. 

— Ce e cu tine, prietene? îl întrebă. 

— Îndrăznesc să cer împăratului viaţa acestui dac, șopti marele arhitect. 

Lorarii aşteptau semnul împăratului, gata să străpungă pe cel sortit 
morţii. 

Cererea lui Apolodor întări gândul împăratului: gestul făcut de dac îl 
mișcase adânc, și sufletul îi fusese năpădit de admiraţie pentru cavalerismul 
de care acesta dăduse dovadă. Ridică mâna cu degetul în sus. 'Tribunele 
răsunară de aplaude, urale și laude. Făcu semn dacului sa se apropie de 
tribună. 

— Cum te numești, dacule? îl întrebă. 

— Dagio! răspunse dacul privindu-l în ochi, fără să clipească. 

— Unde te-am mai văzut eu? 

— Am fost într-o solie de pace. 

— Da, mi-amintesc. Bine, dacule, ţi-am dăruit viaţa. Vei fi sclavul 
arhitectului Apolodor! 

— Majestate, multumirea mea este adâncă! murmură arhitectul. 


— Spune, dacule, de ce nu l-ai omorât pe gladiator? Viaţa lui era în 
mâna ta, îl întrebă, fără să mai asculte cuvintele arhitectului. 

Dagio răspunse cu multă stăpânire: 

— Nu se cădea, gladiatorul nu-mi era duşman, a fost nevoit să se bată, 
ca şi mine. Nu a fost destul că l-am învins în luptă? 

Din nou răspunsul lui Dagio îi plăcu împăratului și-l făcu să se bucure. 
Vedea întreaga Romă ce fel de oameni sânt dacii. 

— Frumoasă fapta ta, dacule! Îi las şi gladiatorului viaţa. 

Arena a fost repede curățată. Trompetele făcură să răsune din nou 
tribunele cu sunetele lor metalice. Neliniștea se mărise. Prin velariu se 
simţea toropitoare arşiţa soarelui. Mulțimea părea o mare ce tălăzuia, în 
mișcarea evantaielor de diferite culori. Porţile unei arcade de sub oppidium 
se deschiseră, și din gura întunecoasă apărură, cu pași nesiguri și rari, cu 
mâinile legate la spate şi cu lanţuri la picioare, o ceată de oameni îmbrăcaţi 
în piei de animale. Nu li se vedeau nici chiar feţele. Erau daci: bărbați, 
femei şi copii. Înaintau, împinşi de furcile mastigo-forilor. Un val de 
înfiorare trecu prin mulțime. De la Neron, Roma nu mai văzuse oameni 
îmbrăcaţi în blănuri de animale. Dar, repede, în tribune izbucniră hohote de 
râs din multe părţi. În ceata ce înainta încet spre tribuna împăratului, unii 
erau cusuţi în piei de tap, alţii de berbec, de vițel, de mânz, de măgar, de 
catâr. 

— Fiarele, să se dea drumul fiarelor! strigă cineva din tribuna 
patricienilor. 

Arena se umplu de zgomote ca valurile mării pe furtună. Din toate 
părţile se ridicau aceleaşi strigăte: 

— Fiarele!... Fiarele!... 

Mastigoforii începură să se grăbească. Alergau de la unul la altul. 
Fiecare dac era aşezat pentru a forma rânduri și şiruri drepte întinse pe toată 
arena, depărtaţi cam la zece paşi unul de altul. 

Abia se făcu nevăzut ultimul mastigofor, şi prin ușile vivariilor, deschise 
de mâini nevăzute, năvăliră în arenă haite întregi de câini înfometați, 
sălbăticiţi, cu ochii injectaţi, în care îşi făcuse loc ferocitatea, provocată de 
suferința foamei și a întunericului. Erau moloşi mari, roșcaţi, din 
Peloponez; câini tărcaţi, cu labe mari, din Galia; zăvozi din Tracia, ce 
semănau cu lupii; dulăi grei, ciobăneşti, mari cât urșii, cu picioare groase şi 
scurte, aduși din Dacia, toți cu limbile lungi atârnându-le, de pe care 
curgeau bale. 


La început, lumina prea puternică și strigătele din tribune îi zăpăciră. 
Unii îşi trăgeau cozile între picioare cu frică și alergau lătrând pe marginile 
arenei, alții stăteau locului şi urlau sfâşietor. Dar totul nu dură mult. 
Întărâtaţi de mirosul de carne, începură să mârâie şi să adulmece. Porniră în 
toate părţile, sărind printre rândurile și șirurile de blănuri nemișcate, în 
picioare, fără să se hotărască să atace. Mulțimea fluiera, asmuţea, înjura şi 
bătea cu nerăbdare din picioare. 

În toată această forfotă şi încordare se distingea un câine mare, 
ciobănesc, care alerga de la om la om și mirosea mâinile legate la spate. Din 
când în când se oprea şi urla cu o durere aproape omenească. Mii de ochi 
din tribune începură să-l urmărească. Câinele se oprise lângă un dac cusut 
într-o blană de berbec, ale cărui coarne răsucite de câteva ori se ridicau 
deasupra capului, când în mijlocul arenei răsună un țipăt de copil. Un câine 
lup din Tracia își înfipsese colții într-un trup plăpând, cusut în blana unui 
ieduleţ. Pentru animalele turbate de foame, acesta a fost ca un semnal. Cu 
porniri de fiare sălbăticite, câinii se repeziră la trupurile ce stăteau 
nemișcate. Arena începu să răsune de ţipete disperate de femei şi de copii. 
Cu mâinile legate, bărbaţii încercară să se lupte cu fiarele, rostogolindu-se 
pe nisipul arenei, căutând să le trântească la pământ și să le zdrobească sub 
greutatea trupurilor. Dacul lângă care se oprise câinele ciobănesc își simţi 
mâinile linse şi desluşi un ușor scheunat. 

— Eros! gemu dacul, copleșit, neputând să creadă într-o minune. 

Câinele latră scurt şi sări pe el în două labe. Dacul îi vorbi din nou cu 
cuvinte de mângâiere. Pe câine nu-l putea vedea. În arenă începuse să se 
simtă miros de sânge cald. Sus, în tribune, mulțimea delira de frumuseţea 
spectacolului. Rămăseseră şi câini fără pradă, erau mai numeroși decât 
victimele. Începură să dea târcoale dacului în piele de berbec, pe care Eros 
îl păzea arătându-și colții puternici, gata să se repeadă. Rămăsese el singur 
în picioare. Mulțimea se mai potolise, numai jos în arenă se auzea mârâitul 
de plăcere al câinilor ce-și potoleau foamea. Nici unul dintre ceilalți daci nu 
mai rămăsese în viaţă. 

— Libertate!... Libertate!... strigară câţiva din tribunele sărăcimii, apoi 
din toate părțile răsunară cererile către împărat, pentru viaţă şi libertate. 

Împăratul făcu semn cu mâna, şi valuri de săgeți culcară la pământ câinii 
ce alergau de la un cadavru la altul. Lorarii intrară în arenă. Doi dintre ei se 
apropiară de dacul rămas neatins. Câinele începu să latre cu putere, hotărât 
să-i atace. Împăratul râse, mulțimea îl aplaudă. Plutarh îi spuse în șoaptă: 


— Dacă şi oamenii ar fi tot aşa de devotați unul, altuia cum este acest 
câine față de stăpânul lui - căci nu încape îndoială că şi-a regăsit stăpânul - 
desigur că alta ar fi faţa lumii... 

Dacul îl certă pe câine, şi lorarii îl dezlegară și-i scoaseră blana de pe 
trup. Îl împinseră în faţa împăratului. Eros îl urmă. Când îi văzu faţa, marele 
filozof exclamă: 

— Sarmis! Sarmis, fostul meu sclav! împăratul îl privi, râzând în 
hohote. 

— M-am înconjurat astăzi de doi oameni care vor să-i scape pe daci! Şi 
tu îl vrei din nou ca sclav? îl întrebă pe Plutarh. 

Împăratul se întoarse apoi spre Sarmis. 

— Spune, dacule, e câinele tău? Văzând că acesta clatină din cap 
afirmativ, adăugă: Tu eşti ultimul dac cu care se încheie serbările victoriei. 
Spune mulțimii ceva din gândurile tale! 

Sarmis tăcu un timp, apoi ridică privirea şi și-o roti pe deasupra 
tribunelor. Începu să vorbească rar şi răspicat: 

— Împăratul ştie, și el este doar om, ca oricare altul, că fiecare om 
trebuie să moară. Orice viață are un sfârșit. Şi popoarele au o viață și un 
sfârşit, unele mai repede, altele mai târziu, după cum soarta le-a aşezat 
lângă un vecin puternic sau nu, lacom sau nu. Împărații și imperiul roman 
vor avea şi ei un sfârşit. Era mai bine dacă pe daci împăratul și-i făcea 
prieteni! 

Sarmis tăcu. Nu vrusese să-l înfrunte pe aprigul împărat. 

Din tribune izbucniră din nou aplauze și urale. 

— Libertate!... Libertate!... Ave, Caesarl... Ave, Trajanus Dacicus... 

— Aşa l-ai învăţat tu, Plutarh? 

— Majestate, cuvintele dacului au fost pline de adevăr. Nimeni nu va 
putea să ţină în loc desfăşurarea istoriei. Că se va produce peste o sută, o 
mie, sau două mii de ani, cei ce vor trăi vor vedea. 

— Dacule, vei fi sclavul prietenului meu Plutarh! împăratul văzuse cu 
câtă uimire şi dragoste îl privise dacul pe marele filozof. Deşi cuvintele lui 
Sarmis îl răscoliseră puţin, Traian se ridică, semn că spectacolul luase 
sfârşit. Cobori treptele tribunei, răspunzând salutului şi aplauzelor mulțimii. 
Circul cel mare răsună de sunetele stridente ale trompetelor. Jos, în arenă, 
Sarmis se îndreptă spre porțile mari ale oppidium-ului, urmat de Eros. 

După amiază, arhitectul şi filozoful se grăbiră să meargă la carcerele 
circului pentru a-și lua în primire sclavii dăruiți de împărat. Arhitectul se 


arătase mai nerăbdător. Mergeau pe via Tabernaria, el şi Dagio. 

— Spui că şi tu ai fost la Egeta când m-a părăsit Malva? îl întrebă. 

— Da, stăpâne! 

— Ştii ceva de ea, trăiește? Mai poate fi găsită în Dacia pârjolită? 

— Nu ştiu, stăpâne! 

Arhitectul tăcu. Departe, peste via Tabernaria, se profilau colinele, 
dincolo de care soarele se grăbea să apună. 

În același timp, pe via Argiletum, Plutarh se grăbea și el spre Circul cel 
mare. Plecase mai târziu de la împărat. Mergea adâncit în gânduri, privind 
în jos, ca şi cum ar fi numărat lespezile de piatră. Ridică speriat capul când 
recunoscu vocea celui care îi vorbea: 

— Nu te grăbi, stăpâne, am sosit! 

Îl văzu pe Sarmis, însoţit de Eros. Spre uimirea trecătorilor, îl îmbrăţișa. 
Era cu totul neobișnuit ca un stăpân să-și îmbrăţişeze sclavul, şi mai ales în 
plină stradă. 

Plutarh îl cercetă îndelung, uimit de pletele lui lungi, de barba stufoasă 
şi de sprâncenele bogate. 

— Eşti un adevărat bărbat, Sarmis! îmi vei povesti toate luptele pline de 
vitejie ale dacilor şi le vom scrie pe pergamente. 

Sarmis nu vorbi decât târziu. Porniră înapoi spre for. ÎL întrebă, cu vocea 
ușor sugrumată, de zbuciumul ce-l năpădea: 

— Stăpâne, mi-ai spus o dată că nu trebuie să cred în zei, fiindcă ei nu 
există. Explică-mi: ceea ce s-a petrecut cu mine astăzi a fost o minune, sau 
o întâmplare? 

Filozoful se opri din mers, mirat că dacul îi pune o astfel de întrebare. Îşi 
pregăti răspunsul, fără grabă. 

— Nu, Sarmis, tot ce s-a petrecut n-a fost nici minune și nici întâmplare. 
În viață, ca şi în întreaga natură, totul se petrece într-o anumită înlănţuire: 
un eveniment pregăteşte pe altul, un fapt e urmat de altul. În cazul tău, 
dragostea cu care ai crescut acest animal ţi-a adus devotamentul lui. Și aş 
putea continua: Greşeala lui Decebal, un bărbat viteaz, care îşi iubea mult 
poporul, a dus la subjugarea Daciei. El nu trebuia să se măsoare cu 
imperiul! Este o lege a firii: vieţuitoarele mari se hrănesc cu cele mici, 
popoarele mari - imperiile - cotropesc pe cele mici... 

În amurgul ce se lăsa, stăpânul şi sclavul se pierdură în mulțimea care se 
îndrepta spre for și spre terme. 


PARTEA A DOUA 
RĂSCOALA 


CAPITOLUL VII 


ZIDURI NOI PE RUINE NOI 


În a cincea zi după calendele!29: lui iunie, în anul Romei 861180). un 
bărbat, a cărui vârstă nu putea fi uşor legată de înfăţişarea lui, mergea pe o 
potecă ce cobora în ocoluri largi pe coasta muntelui. După barba stufoasă şi 
pletele lungi, presărate cu fire albe, părea aproape de cincizeci de ani, însă 
după privirea adâncă, înflăcărată şi luminoasă, ce ţâşnea din ochii lui mari 
şi negri, adăpostiţi sub sprâncene bogate, după călcătura vie și sigură, nu 
arăta să fi trecut de mult vârsta de treizeci și cinci. Când poteca începu să 
coboare în pantă mai lină, rări pașii, călcând mai apăsat, și îşi roti privirea 
departe în vale, de-a lungul râului, cuprins de un dor nestăpânit. Zi după zi 
făcuse acest drum și zi de zi cercetase până departe în vale, nutrind speranţa 
că va zări oameni. Oameni îndureraţi ca și el, oameni în care să se poată 
încrede, de la care să afle ce se petrece prin împrejurimi și până departe, la 
Carsidava și Sarmizegetusa. Cu multă hotărâre și dragoste ar fi urmat o 
ceată de daci, dar nu se arăta nici unul. Din înălțimea cerului albastru, 
soarele arunca săgeți de foc. De sus, de pe munte, o adiere ușoară sufla spre 
vale, făcând copacii să tresară. Era multă linişte în jurul lui, o liniște adâncă, 
în care el simţea cum se contopește cu tot ceea ce-l înconjoară. 

Din mers, începu să bată cu toiagul noduros, ce-l strângea în mână, în 
pietrele de pe potecă, ca şi cum le-ar fi numărat, oftă adânc și grăbi pasul. 
Nu-şi mai putea stăpâni nerăbdarea. Trecuseră toamna, iarna și primăvara, 
venise vara, şi el nu aflase nimic despre cele ce se petrecuseră de când 
căzuse în luptă. Nu înaintase mult când un zgomot îndepărtat îl făcu să se 
oprească împietrit. Privi în vale. Inima începu să-i bată cu putere. Departe 
se zăreau mai mulţi călăreți, ce alergau în galopul cailor prin apa râului. Îi 
urmări eu privirea până ajunseră într-o poiană, de unde dispărură printre 
copaci. 'Tulburat, rămase un moment pironit locului, apoi porni în fugă, 


luând-o de-a dreptul, sărind peste colțuri de stâncă și oprindu-se din loc în 
loc, sprijinit de trunchiurile brazilor și fagilor. Ajuns pe teren neted, nu 
încetă să alerge pe potecă, pe sub frunzişul bogat, și se opri într-o poiană 
frumoasă, adăpostită sub peretele stâncos al muntelui. În marginea poienii, 
la umbra unui fag uriaș, stătea o bătrână topită de ani şi de durere, ce torcea 
pierdută pe gânduri. Se așeză lângă ea și o strânse cu dragoste la piept. 
Bătrâna tresări. 

— Mamă Azida, astăzi mă simt mai în putere, mă simt sănătos. Nu mai 
pot să rabd, nu mai pot să aştept, mamă Azida!... 

Bătrâna îl privi mult timp, cu ochii înecaţi în lacrimi. Îi cuprinse capul 
între mâini şi-l trase spre pieptul ei secat, începu să-i mângâie pletele lungi, 
murmurând printre suspine: 

— Copilul meu, numai tu mi-ai mai rămas după răzbunarea năprasnică a 
Marelui zeu. Feciorii și omul meu au căzut în luptele de la Sarmizegetusa și 
de la Cetatea-de Munte. Mult timp m-am mângâiat cu gândul că Zamolxis 
te-a trimis ca să uşurezi zilele ce-i mai sânt date de trăit unei bătrâne... 

Continuă să-i mângâie pletele, în timp ce cu năframa, ce-o avea aruncată 
peste umeri, îşi ștergea lacrimile. 

Cuvintele bătrânei îl răscoliră mult. În sufletul lui se porni din nou lupta 
ce-l chinuise de atâtea ori. 

— Mamă Azida, n-am să pot niciodată să-ţi mulţumesc îndeajuns pentru 
bunătatea şi dragostea cu care m-ai îngrijit! Jur pe Marele zeu că te iubesc 
mult de tot, întocmai ca pe mama mea, și nu voi pregeta să mă înapoiez 
aici, să-ţi arăt dragostea şi respectul meu, şi dacă zeii ne vor ajuta, să ne fii 
mamă... 

— Ştiu, copilul meu, numai să-i mai găseşti... 

— Fără ei, viaţa mea nu mai are nici un rost. Tulburat, se ridică şi spuse 
cu hotărâre: 

— Am venit în fugă, am văzut jos în vale o ceată de călăreţi. Poate că 
erau daci. Vreau să plec, mamă Azida! 

Ascultându-l, bătrâna se schimbă la faţă, în ochii ei apăru groaza. 

— Ai văzut călăreți? Ajută-ne, Mare zeu! Duşmanul a pătruns până aici! 
se tângui ea. 

Se aplecă şi atinse pământul cu fruntea, murmurând cuvinte de 
rugăciune. Se întoarse din nou spre el şi-l îndemnă cu voce potolită: 

— Să te duci, copilul meu, și să ierți pe o bătrâna care a putut gândi 
altfel! Nu trebuie să-ţi închizi viaţa alături de o pustnică, ale cărei zile sânt 


numărate. 

Tăcu. Îşi şterse lacrimile. Îi prinse mâinile şi i le strânse la piept 
murmurând 

— Pleci, Rhesos, dragul mamei, fără ca eu să ştiu pe cine am îngrijit, pe 
cine am iubit ca pe unul dintre fiii mei, pe care îl chema tot Rhesos! De 
când ai prins putere, ai tăcut într-una și ai oftat, și niciodată nu ţi-ai 
descărcat sufletul către bătrâna Azida! Ce se petrece cu tine, Rhesos? Cine 
eşti tu, de ce te ascunzi de oamenii împăratului, de unde ai venit, cine sânt 
fiinţele de dorul cărora te topeşti? 

Un val de căldură și de milă o năpădi pe bătrână pentru bărbatul voinic 
ce stătea lângă ea. Văzându-l că tace, începu să-și depene amintirile: 

— Când te-am găsit zăcând în nesimţire în grota aceea strâmtă, 
întunecoasă și rece, astupată cu pietre mari, gemeai și murmurai un nume 
pe care nu l-am înțeles. Acele gemete și acel nume pe care tu îl strigai ţi-au 
salvat viaţa, altfel eu aș fi trecut pe lângă stâncă, fără să bănuiesc că acolo, 
în golul dinlăuntrul ei, se stingea o viață de om. Atunci, de durere, nici eu 
nu mai știam ce făceam și pe unde mergeam. Prea mult sânge cursese la 
Cetatea-de-Munte și totul se sfârşise o dată cu regele! Trei zile umblasem 
nebună și îmi căutasem feciorii şi omul printre morţi și răniți. Pe dragii mei 
Rhesos și Dapyx nu i-am mai găsit! Atunci, când am auzit gemetele tale, m- 
am gândit că poate acolo zace unul dintre copiii mei. Am dat repede la o 
parte bolovanii și, la lumina slabă a zilei, te-am văzut pe tine: zăceai pe un 
strat gros de fân şi de frunze uscate. Lângă tine, într-o scobitură joasă, la 
care puteai să ajungi cu mâna, erau de-ale mâncării: brânză afumată, mere, 
prune uscate, un fagure cu miere și un ulcior cu vin, toate neatinse. Mi-am 
dat seama numaidecât că nu puteai să fii decât un luptător scăpat din 
prăpădul de la Cetatea-de-Munte, pe care tovarășii lui de luptă, 
nemaiputându-l purta din cauza rănilor grele, îl lăsaseră în voia Marelui 
zeu, după ce avuseseră grijă să-l ferească de fiarele sălbatice, astupând cu 
pietre gura grotei. N-am stat nici un pic pe gânduri. Te-am dezbrăcat și ți- 
am dezlegat cârpele cu care îţi fuseseră oblojite rănile. Toate se făcuseră un 
polog de sânge tare şi negru. Când le-am ridicat de pe rănile mari şi adânci, 
ai gemut de câteva ori, dar n-ai deschis ochii. Bătrâna Azida ştie să 
îngrijească şi să vindece bube oricât de grele. Ţi-am spălat rănile, ţi-am 
pregătit leacurile și te-am legat cu cârpe curate, rupte din marama mea. 

N-a trecut mult, și tu te-ai liniștit, apoi, după felul cum răsuflai, am 
înţeles că te prinsese un somn adânc. 


După ce își şterse lacrimile, bătrâna urmă puţin mai liniștită: 

— Zi după zi, noapte după noapte, Rhesos, copilul meu, am vegheat la 
căpătâiul tău. Îți udam buzele, arse de focul ce te chinuia, te ascultam cum 
gemeai, cum murmurai ceva nedeslușit, așa cum vorbeşte duşmanul venit 
de la Roma, și te priveam cum te luptai cu moartea. Atunci m-am rugat mult 
la Marele zeu, şi el mi-a ascultat rugăminţile. În acele zile s-a întărit în mine 
credința că tu îmi fuseseşi dat în locul feciorului meu Rhesos și m-am 
gândit ca și ţie să-ţi spun tot Rhesos. Rhesos... Rhesos, copilul meu, gemu 
ea printre suspine, să te duci acolo unde te cheamă dorul şi datoria, să nu-ţi 
simţi sufletul împovărat pentru că părăseşti o bătrâna neputincioasă! 

Tăcu. În jurul lor se întindea liniştea tainică a muntelui şi a pădurii. 
Numai foșnetul slab al frunzelor, mișcate de adierea uşoară a vântului, mai 
dădea viață poienei, străjuită la un capăt de stânca golaşă cu povârnişuri 
prăpăstioase. Alături, culcat, câinele sufla greu, toropit de căldură. 

Suspinele ei îl învinse și-l făcu să-și descarce sufletul: 

— De ce plângi? Să nu te frământe cine-am fost, acum, sânt feciorul tău, 
mamă Azida, şi mă numesc Rhesos, sânt dacul Rhesos! Ţi-am jurat și îţi jur 
că nu m-am gândit niciodată să te părăsesc fără să-ţi fi spus cine sânt. Dar 
eu nu sânt din neamul tău, mamă Azida, ci din neamul dușmanului, sânt 
roman, m-am născut la Roma, și numele meu a fost Vitellius... 

Îi povesti apoi bătrânei viaţa lui şi împrejurările în care ajunsese în 
Dacia. 

— Unde se vor fi aflând acum soţia și fiul meu? gemu el îndurerat. 

— Da, Rhesos, copilul meu, să te duci să-i cauţi, şi dacă în altă parte nu 
veţi afla un acoperământ mai bun, să veniţi aci, la bătrâna Azida. 

Vitellius se mișcă frământat. 

— Dar eu nu pot să merg în imperiu, mamă Azida! Așa cum sânt acum, 
cu zeghe din dimie seină, cu căciulă miţoasă, cu plete și barbă, mă ajută să 
arăt ca un adevărat dac. Acum ştii totul, buna mea mamă, adăugă el 
strângând-o la piept,.și nu-ţi folosește la nimic adevăratul meu nume. Eu 
sânt şi rămân Rhesos, și mama mea este bătrâna Azida... buna Azida, 
măicuţa Azida! Cine sânt eu, mamă Azida? 

Bătrâna zâmbi printre lacrimi: 

— Cine să fii? Feciorul meu, Rhesos! Ai făcut bine că mi-ai spus tot ce- 
ți arde sufletul. Tu să rămâi aici, Rhesos, copilul meu, și las-o pe bătrâna 
Azida să plece în căutarea lor! Acum e târziu, mă duc să înteţesc focul, 
poate că ţi s-a făcut foame de mult. Stai și te odihneşte. 


Bătrâna se ridică trosnindu-i oasele şi se îndreptă spre colibă. Rămas 
singur, gândurile începură să-l frământe, purtându-l de la hotărâre și 
speranţă până la nesiguranţă și durere. 

După dărâmarea Sarmizegetusei și a Cetăţii-de-Munte, cohortele și 
legiunile trecuseră la jafuri organizate, la arderea și dărâmarea tuturor 
cetăților din Dacia. Dar Roma nu lăsase mult timp să domnească haosul în 
noua provincie. Se pornise din iarnă o largă campanie de organizare şi 
reconstrucţie. Prin toată Dacia se începuseră lucrări de drumuri, de poduri, 
de cazărmi şi castre, de ferme și vile. 

În primăvară, sute şi mii de sclavi fuseseră aduşi în Dacia din toate 
provinciile imperiului, şi li se făgăduise, pentru a-i îndemna la muncă, după 
terminarea lucrărilor, libertate şi pământuri, pe care vor putea să întemeieze 
gospodării şi familii. Dar brațele de muncă se dovediră repede 
neîndestulătoare. Soldaţii cohortelor şi legiunilor trecură la lucru pe 
şantiere, în timp ce pădurile şi văile erau scotocite și dacii prinși, puşi să 
muncească alături de sclavi. 

Nimic din toate acestea, Rhesos nu le ştia. El și bătrâna Azida, ascunși în 
această vale strâmtă, nu-și dădeau seama de ceea ce se petrecea în ţară. 
Gândul îi alergă din nou spre ceata de călăreţi pe care o zărise în vale. Poate 
să fi fost Diegis, sau Sarmis, ori Dagio, îşi spuse el prins de frământarea 
speranţei şi a nesiguranței în care se afla. Avu un moment când îl stăpâni 
dorința de a pleca într-acolo, în speranţa că va putea găsi pe cineva 
cunoscut, însă teama de legionarii imperiului îi tăie tot curajul. 

Ceata de călăreți pe care Rhesos o văzuse dispărând printre copaci în 
galopul cailor îşi potolise mersul într-un urcuş cu care se termina poiana. 
Erau ca la două manipule de legionari, comandate de centurionul Paulus, și- 
] însoțeau pe legatul Domitius Rufinus. De când fostul tribun fusese avansat 
legat al imperiului, se schimbase la înfăţişare, se mai îngrășase și căpătase 
mai multă încredere în sine. Legatul admira frumuseţea priveliştilor din jur 
şi, cum urca în pasul calului, se întoarse spre centurion: 

— Vino mai aproape, Paulus, simt nevoia să mai schimb cu cineva 
câteva vorbe. 

Centurionul îndemnă calul, bucuros de buna dispoziţie a legatului. 

— Spune, Paulus, reluă Domitius Rufinus, ai mai văzut undeva 
frumuseți atât de minunate ca în această nouă provincie a imperiului? 
Priveşte ce ne înconjoară: pajiștile cu iarbă și flori, fagii uriași, mestecenii 
veseli, munţii semeţi, ce-și ascund vârfurile în nori... 


— Pe toți zeii, mă miră că astăzi legatul comandant vorbește ca un poet. 
Eram obişnuit să văd în el numai militarul cu ton tăios, bărbatul ce doreşte 
vinul bun şi sclavele frumoase, care știe să-i pedepsească crunt pe legionari 
şi să-i omoare fără milă pe daci. Ce se petrece astăzi cu tine, Domitius 
Rufinus? 

Centurionul Paulus era un bărbat de talie mijlocie, fire deschisă, sincer şi 
disciplinat. Pentru aceste calități, legatul îl alesese ca primul său 
contubernal. ÎL ştia că merge cu sinceritatea până la naivitate. 

— Pe zeiţa Freya, Paulus, spune-mi, tu n-ai observat nici o schimbare la 
mine în ultimul timp? 

Centurionul se gcndi puţin: 

— Am observat, Domitius Rufinus: te îmbraci mai îngrijit, pot spune că 
te porți cu oarecare eleganţă și, dacă nu mă înșel, te abţii de la vin și preferi 
mai puţin sclavele frumoase." 

— Şi nu te-ai întrebat de ce? 

— Socotesc că legatul, comandant al legiunii cu garnizoana în noua 
capitală a noii provincii, ţine să arate... 

— Pe Hercule, Paulus, te socoteam mai pătrunzător la minte! Tu încă nu 
ştii cine poate să-l facă pe un bărbat să se schimbe, cine are putere asupra 
lui de-i stăpâneşte întreaga ființă? 

— Şi câte-o femeie, câteodată... 

— Dragostea, centurioane, numai iubirea înflăcărată și caldă, numai 
adevărata iubire! 

— Legatul să mă ierte dacă spun ceea ce gândesc, eu am crezut că el de 
mult nu mai poate iubi cu adevărat. E curată minune! Dar cine să fie zeița 
care a reuşit să-ți transforme sufletul? 

Fericit - cuvintele centurionului îi merseseră la inimă - legatul vru să 
spună ceva, dar nu mai avu timp, calul său sări într-o parte, gata să-l arunce 
din şa. În aceeaşi clipă, un mistreţ mare cât un zimbru trecu prin faţa lor în 
goană, speriat şi grohăind, și dispăru printre copaci. 

— După el, centurioane! strigă legatul, revenit din spaimă. Într-o zi atât 
de frumoasă, puţină vânătoare e foarte plăcută. 

Întreaga ceată porni în galopul cailor după animalul ce se îndepărta spre 
desişurile cele mai de nepătruns ale văii. În goana lor, străbăteau pajişti 
minunate, treceau peste izvoare cu apă limpede, ocoleau fagi cu trunchiuri 
uriașe sau săreau peste stânci prăvălite din înălțimi. Mistreţul obosea tot 
mai mult, își încetinea salturile și își întărea grohăitul. La un urcuș greu, 


animalul, încolţit și învins de oboseală, se opri şi se întoarse spre urmăritori, 
gata de luptă. Colţii lui puternici luceau pe cele două părţi ale râtului, albit 
de spumele furiei. Sigur de izbândă și nedându-și seama de pericol, 
Domitius Rufinus smulse sulița unui legionar, strânse calul între pinteni și 
atacă direct. Suliţa străpunse pieptul animalului și se rupse. Cu ochii 
injectaţi, plini de furie sălbatică, mistrețul se repezi spre calul legatului şi-l 
spintecă cu colții. Totul se petrecu fulgerător. Văzând pericolul, tot atât de 
fulgerător, centurionul și legionarii aruncară cu toată puterea sulițele lor 
asupra fiarei, care se prăbuşi o dată cu calul. Domitius Rufinus abia mai avu 
timp să sară din şa şi, palid, tremurând uşor, căută să braveze panica prin 
care trecuse. 

— Pe Jupiter şi pe Cybela, nu mă aşteptam, Paulus, să-i dau o lovitură 
atât de sigură, chiar în piept! A fost strașnic, nu? Rar poate avea cineva 
prilejul să vadă o astfel de vânătoare. 

— Nici nu mă aşteptam să fie altfel. Cum comandantul trebuie să fie cel 
mai bun luptător, de ce n-ar fi și cel mai iscusit vânător? Acum, legatul 
comandant cred că ne va da voie să facem un scurt popas pentru odihnă. Ne 
potolim și foamea cu friptură de mistreţ. 

Însufleţit şi încrezut, Domitius Rufus încuviinţă. 

— Pe toţi zeii, Paulus, ideea ta nu e rea! îşi roti apoi privirea peste 
plaiurile ce-l înconjurau: Pe Jupiter, pajiștea aceasta e atât de minunată, 
încât mă face să mă cred sus, în Olimp, alături de zeii cei nemuritori. 
Priveşte, Paulus! Apoi, îngrijorat, strigă: Foc, Paulus, foc, priveşte! Arătă cu 
mâna spre coasta muntelui din faţa lor: Vedeţi cum se ridică încet fumul 
dintre brazii și fagii de sub pintenul acela stâncos? 

Centurionul urmări fumul ce se înălța domol, și faţa îi devenea tot mai 
palidă, tot mai încordată. 

— Ce te-ai schimbat așa, Paulus? Poate mai prindem câţiva barbari şi-i 
ducem pe șantier, la muncă! 

— Valea arată pustie, drumul neumblat. Dacă acolo va fi poposind o 
ceată de daci, dintre aceia care dau lovituri de moarte gărzilor ce însoțesc 
curierii și coloanele de transporturi?... 

Centurionul luă apoi poziţia militarului supus la ordin. 

— Ce hotărăşte legatul comandant? Domitius Rufinus izbucni într-un 
hohot de râs. 

— Nu te ştiam fricos, Paulus! Ia cu tine doi legionari şi du-te de vezi ce- 
i acolo! Dacă sânt din cei buni de prins, trimite un legionar să ne dea de 


veste. Vom veni cu toţii, dar, centurioane, lanţuri avem? 

— De lanţuri să nu poarte grijă legatul comandant. Legionarii nu uită să 
le ia, când ştiu că pentru fiecare dac prins primesc o bună răsplată, pe care o 
cheltuiesc cu plăcere la tabernă, pe mâncare și pe vin. Îndată şi pornim! 

Sus, în poiana din pădure, bătrâna Azida înteţise focul. Rhesos îşi 
potolise foamea și se lungise sub fagul de lângă colibă. Bătrâna pregătea 
niște buruieni pentru fiert, cu care să vopsească firele de lână pe care le 
torsese. Soarele trecuse de amiază. În apropiere, câinele stătea culcat la 
umbră, toropit de căldură. Nici unul nu auzi mârâitul surd al câinelui. 
Același mârâit se mai repetă de câteva ori, apoi pădurea și stânca răsunară 
de lătratul lui puternic. 

— Rhesos, mamă, scoală! îi şopti bătrâna, apropiindu-se de el speriată. 
Scoală, câinele latră a om! Fereşte-ne de alte necazuri, Mare zeu! murmură 
ea aplecându-se la pământ. 

Sări în picioare, năpădit de presimţiri. Teama, amestecată cu speranţa, îşi 
făceau loc în sufletul lui. Se repezi în colibă, își luă zeghea și căciula, ieși în 
fugă şi se îndreptă spre pădure, spunând din mers cuvinte de rămas bun 
bătrânei. Câinele fugise şi lătra prin desișuri. 

— Rămâi cu bine, mamă Azida! Marele zeu să te aibă în pază! 

În marginea pădurii, se văzu înconjurat de mai mulți legionari cu suliţele 
întinse, ieșiți de după un tufiș de aluni spre care el tocmai se îndreptase. 
Încercă să fugă în partea opusă, dar alte sulițe i se puseră în piept. Lătratul 
câinelui răsuna până departe, amestecat cu ţipetele bătrânei. Ridică toiagul 
noduros să lovească, pradă disperării, dar lucirea unei spade şi apăsarea 
unei sulițe pe pieptul său îl făcură să lase mâinile în jos, într-o totală 
neputinţă. Din alte părți apărură alți legionari pregătiţi să-l lovească şi, după 
ei, Domitius Rufinus. 

— Lasă-te prins, barbarule! îi strigă legatul cu ton răutăcios, plin de 
mulţumire. 

Rhesos se întoarse şi în aceeaşi clipă păli. Se vedea față-n față cu 
Domitius Rufinus. Ştia că orice încercare de opunere n-are nici o şansă de 
izbândă, totul era să facă în aşa fel încât duşmanul să nu-l recunoască. Își 
plecă privirea, ca un om învins, gata să se supună. 

— Legaţi-l, Paulus! ordonă legatul. Barbarul nu e prost, și-a dat seama 
că nu mai are nici o cale de scăpare. 

— Dar n-am făcut nici un rău! încercă să se opună Rhesos, căutând să-și 
schimbe vocea și să vorbească întocmai ca un dac. 


— Ce spune barbarul? întrebă Domitius Rufinus. 

— Cică n-a făcut nici un rău, lămuri un legionar care învățase câteva 
cuvinte dace. 

— Cum te cheamă, dacule? 

Centurionul îi pusese această întrebare fără să vrea, încercând astfel să-şi 
înfrângă mila, deşi făcuse semn soldaţilor să-l lege. Domitius Rufinus îl 
bătu ușor pe umăr pe centurion, râzând cu poftă. 

— Pe toţi zeii, Paulus, te-ai speriat atât de mult de mistrețul pe care l-am 
ucis? Parcă te-ai prostit, de unde vrei să ştie limba Romei barbarul ăsta, care 
poate că n-a ieșit niciodată din valea asta sălbatică? 

Cuvintele lui Domitius Rufinus îl liniştiră pe Vitellius. 

— Ia întreabă-l tu, mă ăla care pricepi ceva din limba lor! ordonă 
legatul. 

— Centurionul te-a întrebat cum te numești, barbarule! îi spuse 
legionarul, batjocoritor. 

— Rhesos! răspunse Vitellius. 

— E feciorul meu, singurul care mi-a mai rămas! se tângui bătrâna după 
ce înțelese ce se vorbea. Să nu mi-l luaţi, Marele zeu să vă păzească, să vă 
dea sănătate și viață lungă! Numai pe el îl mai am... 

— Ce spune baba asta, mă? întrebă legatul pe legionarul tălmaci. După 
ce i se explică, continuă: Spune-i babei că zeii ne apără și fără ruga ei și mai 
spune-i să stea liniştită, că nu-i trimitem feciorul în captivitate, ci-l vom 
pune la muncă aici în Dacia, pe șantierul de la Ulpia Trajana. 

Legionarul îi spuse bătrânei câteva vorbe, pentru a o liniști. 

— Rămâi sănătoasă, mamă Azida! rosti Rhesos cu voce îndurerată când 
se simţi împins pentru plecare. 

Întreaga ceată se pierdu repede în pădure. Soarele coborâse către apus. 
În urma lor, până noaptea târziu poiana străjuită de stâncă a răsunat de 
bocetele bătrânei. 

Pe locul acoperit de ruine pe care fusese Sarmizegetusa, se organizase 
şantierul pentru construirea unei noi cetăţi: Ulpia Trajana, capitală a noii 
provincii. Aici avea să se întemeieze cea mai puternică și mai bogată 
colonie romană din această parte a imperiului. 


Pe câmpia ce se întindea în partea de răsărit a şantierului își instalase 
câmpul legiunea comandată de legatul Domitius Rufinus, a cărei misiune 
era să păstreze ordinea în noua capitală şi totodată să conducă şi să 
supravegheze lucrările de pe şantier. Însă orașul nu fusese ridicat încă, şi aci 
nu prinsese viaţă o colonie romană, de aceea mulțimea ce forfotea peste tot 
era formată mai mult din sclavi, din daci și din meșteșugari, la oare se mai 
adăugau legionarii puşi la muncă şi cei ce supravegheau lucrul. Aici trăiau 
cu totul retrase familiile centurionilor, tribunilor şi ale funcționarilor 
imperiului trimiși în această provincie. Legatul comandant al legiunii era în 
același timp prefectul și pretorul noii colonii, în care, dublă calitate, 
îndeplinea și atribuţiile unui magistrat. Generalul Livianus Claudius 
încredințase ajutorului său, lui Decimus Terentius Scaurianus, sarcina de a 
conduce activitatea de reconstrucţie în noua provincie. În fapt, dată fiind 
situația încă tulbure din Dacia, Livianus Claudius se ocupa numai de 
problemele militare ale provinciei, iar funcţiile civile ale guvernatorului le 
îndeplinea ajutorul său. 

Până la terminarea construcţiilor din cărămidă, piatră şi marmură, 
Livianus Claudius pusese să i se ridice o vilă de lemn, pe o colină din 
apropiere, înconjurată de brazi și fagi, cu două curţi interioare şi gardă 
întărită. În mijlocul câmpului legiunii, în pretoriu, se înălța cortul lui 
Domitius Rufinus, aşa cum cerea disciplina militară din campuri. Aproape 
de şantier erau înghesuite barăcile și bordeiele lagărelor de sclavi şi de daci 
prinși, aduși pentru lucrările de construcţii, iar între acestea, și camp erau 
împrăștiate taberele, barăcile, bordeiele şi corturile în care trăia restul 
populaţiei. Pretutindeni se întâlnea îngrămădeala din apropierea marilor 
şantiere, în care toţi trăiau în aşezări provizorii. 

Din fosta capitală a lui Decebal nu mai rămăsese piatră peste piatră, aşa 
cum fusese legământul ce şi-l luase Traian. Mica Romă în construcție - 
Ulpia Trajana - fusese prevăzută cu un for roman, în care să fie discutate 
treburile publice, un palat al augustalilor, în care să se instaleze funcţiile de 
administrare a noii provincii, un mare amfiteatru, pentru spectacolele atât 
de mult dorite de cei veniţi din imperiu, terme şi apeduct. Roma știa că 
numai asigurând confortul, distracţiile și belșugul, mulţi funcţionari, 
meșteşugari, negustori și militari se vor stabili definitiv în noua provincie, 
de aceea nu scăpase din vedere să dea importanța cuvenită construcţiilor 
publice. 


Toamna venise pe nesimţite. Se scursese aproape un an de la marea luptă 
de cotropire a Daciei. Se anunţa o toamnă lungă şi caldă, de aceea se 
luaseră măsuri ca pe șantier lucrările să înainteze cu mai mult spor. 

De când fusese prins, Vitellius lucrase în echipele care transportau piatra 
pentru construirea amfiteatrului. Era într-una chinuit și îndurerat: nu reuşise 
să afle nimic despre Apronilla și despre micul Decebal. Prin șantier și prin 
lagărele sclavilor și dacilor prinși se vorbeau multe. Circulau zvonuri despre 
loviturile pe care le dădeau cotropitorilor cetele de daci ascunse prin păduri 
şi munţi. Printre unii daci mai dăinuia speranţa că regele Decebal se află 
ascuns în munți și pregătește o nouă lovitură și că tot ce se zvonise despre 
moartea lui şi ducerea capului său la Roma nu constituia decât unul din 
mijloacele prin care dușmanul căuta să-i descurajeze. Ceea ce era 
neîndoios, și nu simplu zvon, toţi dacii ştiau: Diegis trăia, fusese văzut de 
unii dintre cei prinşi mai de curând. Această veste îi dăduse și lui Vitellius 
unele speranţe; nu se putea ca Diegis să nu fi dus la loc ferit pe Carsida și 
pe Apronilla, cu copiii, își spunea el, de aceea nu aştepta decât momentul 
când, scăpat de sub supravegherea legionarului din gardă, să fugă în munți 
şi să-l caute. O întâmplare îi veni în ajutor și o socoti ca pe-un semn de bun 
augur din partea zeilor: îl scăpase de la o moarte năprasnică pe centurionul 
Paulus şi îşi făcuse din el un protector. Într-o zi, era spre seară, el, împreună 
cu sclavul Staberius, așezau blocurile mari de piatră în stive frumos 
rânduite, pentru a fi mai la îndemâna zidarilor. Abia se opriseră pentru o 
scurtă odihnă. Un bloc se desprinsese din zidăria proaspătă, tocmai când 
centurionul trecea pe sub schelele neîndeajuns întărite. Vitellius sărise ca o 
săgeată, îl smucise cu putere la o parte pe centurion și îmbrâncise blocul 
într-o parte. Speriat, centurionul trăsese spada, gata să-l lovească, dar când 
îşi dăduse seama prin ce primejdie trecuse, se repezise la salvator şi-l 
îmbrăţișase. 

— Tu erai, dacule? îi spusese după ce-și revenise din spaimă. Dacă 
cineva îţi va face vreun rău, să vii să-mi spui şi... mai târziu, vom vedea, 
poate că îți vom da voie să te duci la bătrâna ta mamă. 

De atunci au trecut multe săptămâni, fără ca el să fi cerut vreun sprijin 
protectorului său, fără să fi văzut din partea acestuia un semn care să arate 
bunele lui intenții. 

Acum, când ridică pietrele, tot cu Staberius și tot în fapt de seară, se 
gândeşte când la Apronilla, când la centurion. Cămașa îi este zdrenţuită și 
murdară, şi printre fâşiile ei, care fâlfâie în vânt, i se pot număra coastele 


trupului său slăbit. Staberius ridică piatra și surâde. Îi vine să râdă când îl 
vede atât de adâncit în gânduri. După ce ridicară și așezară o piatră grea, 
Staberius îşi frecă palmele şi-l privi lung, cu același surâs. Nu-și mai putu 
stăpâni gândul ce-l muncea de mult timp: 

— Pe toți zeii, Rhesos, după felul tău, nu prea arăţi în totul că ai fi dac. 
Când ai fost adus aici, te prefăoeai că nu știi limba Romei, şi acum o 
vorbeşti mai bine ca patricianul care se plimbă acum prin Roma, între for și 
terme. Mă miră nu de alta, dar văd că aici pe şantier ceilalți daci abia de 
încurcă scâlciate câteva vorbe romane... 

Vitellius își descreţi fruntea, nu-și pierdu cumpătul și vorbi potolit: 

— Mă mir şi eu, Staberius, clar de altceva: ce te face pe tine să-ţi pui o 
astfel de întrebare, nu mai ai la ce să te gândeşti? Sau poate că eşti o unealtă 
a supraveghetorului, care nu face altceva decât să se ţină de capul 
dacilor?... 

Pe Staberius îl zăpăciră puţin cuvintele lui Vitellius. 

— Pe Fortuna, Rhesos, să nu-ţi faci gânduri rele despre mine! M-am 
obişnuit atât de mult cu tine și te iubesc ca pe fratele meu. Când nu ești 
lângă mine, mă simt neliniștit. M-am gândit la pedepsele ce le primesc 
ceilalți daci de la supraveghetori, fiindcă nu învaţă mai repede limba 
Romei, pe când tu... Staberius șovăi, apoi se hotărî: Rhesos, tu-mi ascunzi 
multe... știu că este multă durere în sufletul tău... ai încredere în mine, 
descarcă-ți sufletul! 

Vitellius îl cercetă lung. 

— Staberius, jur pe Jupiter că astăzi ești de neînțeles! Află că eu unul nu 
vreau să arăt că sânt un dac prost! 

Sclavul sări şi-i făcu semn să tacă. 

— Stai, frate, stai, nu te porni ca o piatră la vale, n-o drege, minciuna 
asta nu prinde! Cu tine se petrece altceva, tu ai acum și un protector, și 
totuși... 

—Se vede că astăzi tu eşti stăpânit de zeii cei răi, Staberius! îți pare rău 
că nu l-ai salvat tu pe Paulus? La Drubeta, la pod, el se purta... 

Staberius îl prinse de amândouă mâinile și i le strânse cu putere. 

— Aşa, Rhesos, spune, Drubeta... podul... ai început să dai drumul 
adevărului!... Îl apucă apoi de umeri și-l scutură cu energie: Am fost sigur 
că tu nu eşti dac! 

Vitellius nu se lăsă învins de pornirea plină de înţelegere a lui Staberius. 
Se gândi îngrozit ce-ar însemna dacă Domitius Rufinus ar afla adevăratul 


său nume. 

— Mult te chinuie spiritele rele, Staberius! Trebuie să căutăm vreo babă 
vrăjitoare, să-ţi dea un leac. Haide, termină cu prostiile, sânt un dac 
nenorocit şi ar fi bine să nu mai cauţi să-mi pătrunzi în suflet. Pune mâna pe 
pietre şi aşază-le, că nu ştii de unde răsare supraveghetorul! 

O tristeţe plină de descurajare se arătă pe faţa sclavului. Lucrară un 
timp, în tăcere, parcă mai îndârjiţi, cu mai mult spor. 

Vitellius aproape că începuse să uite cele petrecute, când îl văzu pe 
Staberius oprindu-se din lucru, punând mâinile-n şolduri și privindu-l cu 
ochii umezi, cu un surâs cald, deschis, plin de dragoste. Acesta începu să-i 
vorbească încet, curgător, ca şi cum tot timpul cât lucrase nu făcuse altceva 
decât să se gindească la tot ceea ce voia să-i spună: 

—Nu ştiu ce vei face după ce vei afla tot ce-ţi voi spune. Eu am mai 
multă încredere în tine, decât ai tu în mine. Mai întâi, îţi spun încă o dată că 
sânt convins că tu nu eşti dac, dar să lăsăm asta la o parte, îţi voi arăta cine 
sânt eu. De mult filozofii noștri au spus că suferinţa îi unește pe oameni mai 
puternic deoiît fericirea. Fericirea este egoistă, suferinţa este a mulțimii. Eu 
sânt grec, m-am născut departe de Atena, într-o cetate din Bythinia. 

Vitellius avu o tresărire scurtă, păli, dar se stăpâni. Staberius continuă tot 
aşa de potolit: 

— Mă numesc Dionysos. Părinţii mei au fost destul de bogaţi, aşa că au 
putut să mă trimită la Byzanţ și la Atena, unde am ascultat pe marii filozofi 
şi retori și am studiat geometria și filozofia. Când m-am întors acasă, eram 
plin de cele ce învățasem și plin de ură împotriva imperiului. Vedeam cât de 
monstruoasă era situaţia în care ne aflam: un vecin lacom şi puternic, 
Imperiul roman, subjuga și umilea un popor dârz şi iscusit, poporul grec. 
Dar în apropiere, la Prusa, un bărbat hotărât și viteaz, de mult pregătise 
lupta. Melantios a fost un erou, un adevărat luptător! Dar ce, Rhesos, nu te 
simţi bine? 

Vitellius se lăsase să cadă greu pe o piatră, atât de palid, încât părea că 
nu mai are nici o picătură de sânge în obraz. Îşi pusese coatele pe genunchi 
şi își prinsese faţa între palme. 

—N-am nimic, spune mai departe, Staberius! murmură el cu vocea 
aproape sugrumată. 

— Da, l-am văzut căzând străpuns de sulițele legionarilor pe acel bărbat 
minunat. Eu am fost numai rănit, am căzut prins, apoi vândut ca sclav. 
Stăpânul meu a fost senatorul Publius Octavianus, un bărbat bun, cumpătat 


şi mult respectat la Roma. M-a cumpărat după ce aflase că am studiat 
geometria și filozofia, pentru a mă folosi ca preceptor al celor doi copii al 
săi, Marcellus și Canidia. Am trăit mulţi ani alături de acești copii buni. 
Canidia creştea sub ochii mei, o vedeam cum din zi în zi se face tot mai 
frumoasă, întocmai ca o floare pe care o urmărești cum din mugurul crud și 
verde se deschide o bogăţie de culori și frumuseţe. Atunci eram tânăr, abia 
împlinisem douăzeci de ani, și sufletul... sufletul... - nici nu se putea altfel 
- am început s-o iubesc cu patimă pe copilă... Staberius privi un timp spre 
pământ, apoi continuă: 

— Oamenii în anii tinereţii sânt ca niște vulcani: izbucnesc dintr-o dată, 
când nimeni nu se așteaptă. Aşa am fost şi noi. Iubirea noastră a fost curată, 
sinceră, adâncă, nepieritoare și... așa este şi astăzi! Oh, Rhesos, să mă vadă 
ea în zdrențele astea, cu pletele și cu barba ninse de fire albe, slăbit, 
îmbătrânit, deşi sânt încă în anii tinereţii, murdar! Nenorocirea a fost că 
dragostea noastră n-a putut fi cu totul ascunsă, și Publius Octavianus m-a 
cedat imperiului, pentru a fi trimis în Dacia, ca sclav public, pe șantierele de 
construcţii. Cred că au fost şi sânt încă mari ura şi mâhnirea senatorului, 
căci îşi iubea până la idolatrizare fiica. Sufletul îmi este adânc răscolit când 
mă gândesc, de ce a trebuit ca ea să sufere atât de mult din cauza mea? De 
ce a fost nevoie, căror zei le-a făcut plăcere să mă aducă în calea vieţii 
acestei fete cu sufletul neprihănit?! Durerea mea este mare, însă 
deznădejdea din sufletul ei trebuie că este și mai mare, căci, Rhesos, am 
simţit focul dragostei și chinul din sufletul ei în clipa când a aflat că 
senatorul hotărâse să mă trimită aici, în surghiun... 

— Fi, ai terminat? 

Vitellius îl fulgeră cu ochii aprinși. 

— Dar ce-i cu tine, Rhesos? Privirea ta mă... 

Vitellius îi vorbi strângând fălcile și pumnii: 

— Că vei fi grec, te cred. Numai un grec ar putea să fie atât de perfid şi 
de prefăcut! La Atena ai făcut pe mimul, ai fost actor în tragedii... sau toată 
viaţa te-ai ţinut numai de ticăloșii ca aceasta? Te-ai gândit mult până ai 
născocit povestea pe care mi-ai spus-0?... 

— Rhesos..., murmură Staberius, înspăimântat. 

— Pentru ce ţii să mă chinuieşti? De ce nu mi-ai spus pe faţă că ştii cine 
sânt, că ştii că am fost la Prusa, că am venit aici căutând pe fiica lui 
Melantios, acum soţia mea, că am trădat imperiul și că am fost făcut sclav?! 
Ce urmăreşti tu? Și dacă ai aflat, dacă știi totul, de ce nu m-ai dat pe faţă 


supraveghetorului, centurionului, lui Domitius Rufinus, neîmpăcatul meu 
dușman? Ce se uneltește în jurul meu, spune!... spune!... altfel, pe toți zeii, 
mor cu mâinile încleştate pe gâtul tău! îl apucase de umeri și-l zguduia cu 
putere: Răspunde! Răspunde, ticălosule! 

Adânc mâhnit şi răscolit de cele auzite, Staberius îi vorbi potolit și 
deschis 

— Îţi răspund, Rhesos, linişteşte-te! Ceea ce se petrece cu noi e curată 
minune. Îți spun răspicat: n-am ştiut cine eşti, am bănuit numai că nu poţi fi 
un dac. N-am ştiut că tu ai fost la Prusa, că... 

De după stivele de pietre se auziră strigătele supraveghetorului. 

— Hei, voi, sclavi împuţiţi, nu mai auziţi? Dacă vin la voi, vă tai 
urechile! Staberius să vină îndată aici! 

— Te cheamă Volteius, murmură Vitellius. 

— Mă duc. Așadar, tu eşti acel tribun care a stat mult timp în casa lui 
Melantios?! adăugă Staberius făcând câţiva paşi spre supraveghetor. 

Se opri însă, auzind ce poruncea Volteius: 

— Staberius să plece numaidecât la poarta mică a șantierului, unde se 
sapă pentru temelii, iar Rhesos să rămână acolo, să aşeze singur pietrele! 

Îl văzură pe Volteius cum se îndepărtează. 

Rămas singur, Vitellius continuă să aşeze pietrele în stivă, în timp ce 
retrăia în minte zilele petrecute la Prusa. Nu luă în seamă scurgerea 
timpului şi nici faptul că soarele coborâse mult. Locul unde lucra el era 
ceva mai izolat, şi în jurul lui nu se mișca nimic. De departe se auzeau slabe 
strigătele și zgomotele ce veneau dinspre dulgheri, pietrari, zidari şi de la 
toți cei ce lucrau pe șantier. În liniștea în care lucra, cu gândul departe, 
tresări când auzi rostit un nume cunoscut: 

— Marele preot Zundecibalm știe ca și mine că cetele de daci care dau 
lovituri sânt conduse de Diegis... 

Inima începu să-i zvâcnească cu putere. Cuvintele ce le auzea veneau 
din partea opusă a unui desiș din apropiere. Atât de mult era stăpânit de 
dorința de a afla ce se petrece în Dacia, încât, uitând de pericol, porni, 
printre stivele de piatră, se furişă prin desiş, se așeză pe brânci sub un tufiș 
și privi. În partea cealaltă văzu, stând pe un buștean lung de brad, pe 
Livianus Claudius, Zundecibalm şi Domitius Rufinus. Ascultă atent: 

— Generale, cred că-l înţelegi pe Diegis. După câte îmi amintesc, ţi-a 
fost prieten. Înainte de lupta cea mare de la Cetatea-de-Munte a fost la tine 
şi l-ai lăsat să plece liber, deşi l-ai fi putut duce captiv... 


Livianus Claudius întoarse capul mirat spre Marele preot, care dovedea 
astfel că știe multe, și-l întrerupse: 

— Îl încredinţez pe Marele preot că nu încerc nici un regret pentru că m- 
am purtat astfel cu el. L-am prețuit pe Diegis și l-am înţeles. Acum mă miră 
faptul că un bărbat ca el nu-și dă seama că nu mai poate face nimic 
împotriva imperiului! Diegis trebuie să înțeleagă că aici, în Dacia, oricine ar 
conduce: eu, Decimus Terentius Scaurianus, Domitius Rufinus sau altul, 
situația este aceasta, și ea nu mai poate fi schimbată! 

— Marele preot trebuie să ştie, interveni Domitius Rufinus, că pe noi nu 
ne supără prea mult zvârcolirile neputincioase și loviturile neînsemnate pe 
care le dau cetele lui Diegis. Ceea ce nu înțelegem - și cred că generalul 
este de aceeași părere - este faptul că poporul dac, în neştiinţa lui, mai speră 
că-și va recăpăta libertatea. 

Generalul clătină uşor capul, semn că e de acord cu cele ce spusese 
legatul Rufinus. Se adresă tot Marelui preot: 

— Aici este treaba ta, Zundecibalm, ca prin preoţii lui Zamolxis, prin 
jertfe pe altare să îndreptați poporul dac pe un drum nou, să-l faceţi să 
renunţe la lupta fără speranţă pe care o duce. 

Marele preot murmură tărăgănat, cu vocea lui groasă, răguşită. 

— Mă miră că atât generalul, cât și legatul n-au băgat de seamă că până 
acum tocmai asta am făcut. Un număr tot mai mare de daci au început să 
coboare din munți la vetrele lor, însă... e drept, un număr tot atât de mare 
fug în munţi. Cauza o ştiţi: pe de o parte, prea mulţi sânt prinși și aduși la 
muncă pe şantiere, pe de alta, legionarii nu mai contenesc cu silniciile. 
Toate acestea îi revoltă, așa sânt dacii, iar preoţii ce pot face mai mult? 
Poate că n-ar fi rău dacă generalul ar da ordin ca jafurile să înceteze, iar pe 
şantiere să muncească numai dacii care vor, cei care sânt săraci, cei care au 
fost robi, meşteșugarii și alţii. Eu îmi ţin legământul... 

Livianus Claudius îl întrerupse: 

— Tocmai voiam să-ți amintesc, Zundecibalm, că împăratul se bizuie pe 
sprijinul ce ni-l vei da ca să reorganizăm și să reconstruim totul în această 
provincie. Împăratul a dat ordin ca noua provincie să fie repopulată cât mai 
repede, de aceea, pe lângă captivii daci înapoiaţi, s-au adus sclavi din toate 
provinciile. Liberţi și plebei au fost îndemnați să vină aici şi primesc 
pământ de muncă. Meşteşugari şi negustori sosesc din toate părţile, dornici 
de câștiguri mai bune. Dacia va fi cea mai frumoasă şi cea mai bogată 
provincie a imperiului. Dar parcă ai vrea să mai spui ceva, Mare preot? 


— Da, Livianus Claudius! Voiam să mai spun că pentru a linişti un 
popor trebuie lăsate în mijlocul lui căpeteniile pe care le-a avut, pe aceia pe 
lângă care oamenii au trăit. Acum ţineţi pe șantiere taraboști şi comaţi, toți 
oameni liberi înainte de cucerire, oameni bravi, bogaţi, respectaţi și ascultați 
de popor: de ce nu-i lăsaţi să se întoarcă la casele lor? 

Generalul clătină uşor din cap, arătându-i astfel că e de aceeași părere. 

— Ce zici, Domitius Rufinus, nu crezi că Marele preot are dreptate? Dar 
ce urmăreşti, ce-ai văzut în desișul acela? 

În loc de răspuns, legatul se ridică, trase spada şi se repezi spre tufișul 
din apropiere, unde pieri printre frunzișul îngălbenit. leşi repede, 
îmbrâncindu-l spre general pe Vitellius. 

— Uite, generale, uite ce ştiu să facă dacii Marelui preot: pândesc peste 
tot și nu se ştie dacă nu sânt gata să-ţi trimită o bardă, o săgeată sau o suliță 
bine ţintită! 

Domitius Rufinus îl lovi cu putere în spate, repezindu-l spre buşteanul 
pe care stăteau generalul şi Marele preot. 

— Ce spui, Zundecibalm, continuă legatul, acest dac ar asculta dacă n-ar 
urmări ceva? Poate că avem chiar aici, pe şantier, iscoadele lui Diegis. 

— Lasă spada, Rufinus! îl îndemnă generalul. Spune, dacule, de ce te 
ascunseseși acolo? 

Vitellius stătea nemișcat şi privea în jos. Barba bogată, încărunțită ş 
încâlcită, pletele lungi, ce-i cădeau până peste umeri, şi hainele rupte șş 
murdare îl făceau de nerecunoscut. Când îl văzuse pe legat pornind spre 
tufişul în care se afla, îşi trăsese repede căciula mare, mițoasă peste ochi şi 
peste urechi. 

— Răspunde generalului, barbarule, altfel te spintec cu spada! îi strigă 
Domitius Rufinus. 

Se întoarse şi chemă garda ce-i aștepta în apropiere. Vitellius se văzu 
prins între vârfuri lucitoare de sulițe. 

— Stai, Rufinus, îl opri generalul, nu-i cunoşti pe daci? De la ei nu obţii 
nimic dacă îi ameninți cu moartea. Spune, dacule, ce voiai să afli de la noi? 
Haide, ridică-ţi capul, uită-te dârz, aşa cum știți voi să-l săgetaţi pe dușman! 

Abia ridică puţin privirea, şi legatul îl recunoscu. 

— Hei, pe Proserpina, exclamă el, e chiar dacul pe care l-am prins eu în 
timpul verii. Stătea ascuns în munţi, cu mama lui, o bătrână... . 

Generalul îi făcu semn să tacă. Se întoarse apoi spre Marele preot. 


e 


— Poate că dacul nu știe limba Romei, întreabă-l tu, Zundecibalm! 
Spune-i că nu trebuie să-i fie teamă de nimic. 

— Spune, fiule, de ce stăteai ascuns? îl întrebă Marele preot cu voce 
blândă. Dacă vei spune adevărul, îl voi ruga pe general să nu te 
pedepsească. 

— M-am ascuns pentru a mă odihni puţin, spuse Vitellius mai mult în 
şoaptă, căutând să vorbească frumos limba dacă. 

— Cică vrea să se odihnească, le explică Zundecibalm, apoi completă: 
din lene sau din oboseală. De fapt, supraveghetorii şi decurionii sânt cam 
nemiloși cu ei. 

— Să-l lăsăm, spuse generalul ridicându-se, n-avem timp de pierdut cu 
fiecare dac de pe şantier. 

După ce plecă din faţa lor, Vitellius nu se gândi la altceva decât la 
bunăvoința ce o arătase generalul. luţi pasul spre stivele de piatră, socotind 
că supraveghetorul Volteius nu mai trecuse pe acolo şi nu-i observase lipsa. 

Când ajunse, tresări auzind huruit de pietre în dosul unei stive şi se ivi 
Staberius. 

— Unde mama zeilor mi-ai umblat, Rhesos? Hai repede, este adunarea 
şantierului, toți trebuie să fie prezenţi la răstignirea unui sclav care a 
încercat să fugă și a unui dac care a omorât un legionar. 

Auzind ce se pregătea, Vitellius se uită la el bănuitor. 

— Şi pentru asta tu trebuie să fii atât de vesel? Ce se întâmplă cu tine? 

— Da, tu ai dreptate. Să nu crezi că nu mă doare moartea celor doi 
nefericiţi ajunși la disperare, dar astăzi, de când mi-am descărcat sufletul 
faţă de tine, mă simt mai ușurat, parcă nu mai sânt singur... 

Vitellius îl privi lung. Faţa lui Staberius părea mai luminată. Ochii lui 
negri și pătrunzători erau mai vii. Îşi închipui cât de frumos ar arăta acesta 
într-o togă elegantă, ras proaspăt, plimbându-se prin for la Roma, sau pe 
Acropole, la Atena. 

— Da, Staberius, să mergem! 

La porţile mari ale amfiteatrului erau adunaţi toţi sclavii și dacii care 
lucrau pe șantier: un amestec de oameni abrutizaţi, nepăsători la tot ce se 
petrecea în jurul lor. Unii râdeau cu rânjete hidoase, alții se înghionteau cu 
brutalitate și se înjurau cu cuvintele cele mai urâte. Prin tunicile sfâşiate li 
se vedeau coastele și le ieșeau coatele, arătând slăbiciunea și murdăria 
trupurilor. Scărpinatul nu contenea niciodată, fie că râdeau, fie că se 
înghionteau, căci păduchii nu le dădeau pace. 


Răstignirea sclavului și a dacului s-a făcut fără ca cei adunaţi s-o fi luat 
în seamă, în afară de cei care stăteau în primele rânduri, din apropierea 
crucilor. Tot aşa, nimeni n-a luat în seamă blestemele, înjurăturile și 
amenințările pe care cei răstigniţi le strigau cu disperare până când glasurile 
lor au amuţit pentru totdeauna. Retrași lângă un zid, Rhesos şi Staberius 
stăteau trişti. 

— Hei, sclavule, ia vino-ncoa! îl strigă un centurion pe Staberius. 

Acesta plecă în fugă. 

Rămas singur, Vitellius se mai învârti puţin printre grupurile de sclavi ce 
se formaseră după răstignire. Din toate părțile se auzeau râsete, glume, 
înjurături şi blesteme, așa cum auzea în fiecare seară înainte ca trompetele 
să fi sunat împărţirea hranei. Un timp, îl urmărise cu ochii pe Staberius cum 
mergea după centurion, dar în mișcarea și zarva din jurul lui, la care se 
adăugau umbrele înserării, îl pierdu repede din vedere. Porni la întâmplare, 
şi în dreptul unui grup de sclavi se opri și ascultă atent. Din mijlocul celor 
îngrămădiţi auzi o voce cunoscută: 

— Patricianul nu este mai liber decât sclavul. 

În aceeași casă şi în acelaşi oraș trăieşte toată viaţa. Nici plebeul nu este 
mai liber decât sclavul, Căci ca un sclav trăiește pe lângă același om bogat, 
Dar va veni timpul, care nu ştiu de este prea departe, când sclavii vor şti să- 
şi făurească libertatea! 

— Maevius! rosti el, sugrumat de o înfiorare plină de bucurie, uitând că 
nu trebuie să se trădeze în noua lui înfăţişare. 

Îl privi lung. Maevius era același, aşa cum îl văzuse în șantierul de la 
Egeta, de la pod: cu faţa veșnic zâmbitoare, brăzdată de dungi adânci, 
provocate de lipsuri, de suferință şi de viaţa de veşnică rătăcire, cu părul 
vâlvoi, ce-i cădea peste ochi, cu toga veche și ruptă. Era același Maevius 
care știa să vorbească cu sclavii și să-i facă să mai uite viaţa grea pe care o 
duceau, strecurând cu multă dibăcie cuvinte pline de speranţă și de revoltă. 

— Da, sânt Maevius! spuse poetul auzindu-și numele rostit de cineva. 
Unii dintre voi mă cunosc de mult. Am venit de la Roma încoace, pentru că 
acolo unde sânt cei necăjiţi și chinuiţi trebuie să fiu şi eu. Lupt cu suferinţa 
şi cu deznădejdea, şi oriunde le întâlnesc, le alung. Eu nu sânt nici 
saltimbanc, nici vrăjitor și nici negustor... 

— Te ştiu de la Drubeta, murmură un sclav din apropierea lui. Acum, de 
când te ascult pe tine, am uitat că mă durea burta de foame. 


— Care ești, mă? Maevius se aplecă spre cel ce vorbise, ca să-l vadă mai 
de aproape: Lentulus, tu eşti, Lentulus? Te recunosc! Ai ajuns şi aici? Dar 
Demetrios unde este, el tot mai crede în învățătura galileanului? Ce suflet 
bun avea Demetrios! 

— Da, Maevius, el avea un suflet bun. Dar mai spune-ne ceva, aşa cum 
ştii tu, să ne faci să mai uităm de soarta noastră amamică... 

Nemaiașteptând alt îndemn, Maevius se porni: 

Poetul formează sufletul prin sfaturi iubitoare, 

îndreptător al asprimii, invidiei și urii; 

Prin exemple meșteșugite, întăreşte pe nevoiaș 

și pe bolnav... 

— Așa, Maevius! murmură Lentulus, slobozind un oftat greu. Tu ne-ai 
alinat durerile și ne-ai ţinut curajul la Egeta, dar fă-mă să înţeleg, Maevius, 
va veni vreodată vremea când sclavii își vor recăpăta libertatea? 

— Tu să-nțelegi ce-am spus, Lentulus! Cei mulți sânt și cei buni, 
numărul lor - al vostru - va creşte neîncetat și va ajunge atât de mare și ei 
vor fi atât de strâns uniţi, încât vor şti să-și făurească libertatea! 

Vitellius nu-l scăpă din ochi pe Maevius. Amurgul se lăsa încetul cu 
încetul. Se ferea să nu fie recunoscut. Ne-știind că el se dă drept dac, 
Maevius poate că nu s-ar fi putut stăpâni de a-l striga pe adevăratul său 
nume, în auzul tuturor celor din jur. Și totuşi, în seara aceasta nu trebuia să 
scape prilejul de a-i vorbi. Dinspre bucătării răsunară sunete de trompete. 
Sclavii porniră în goană, dornici să apuce rând cât mai înainte. El prinse 
momentul. Se apropie de Maevius şi-l trase de togă, tocmai când acesta 
pornise pe urmele sclavilor. Poetul rătăcitor tresări și se opri. 

— Lucius Quintus, cui să-i mulțumesc pentru că ţi-a îndreptat paşii 
încoace? 

Maevius se apropie, să-l vadă mai bine pe cel ce-i vorbise, în lumina 
lunii, văzu cum se conturează căciula mare de dac a lui Vitellius. 

— Cine eşti tu, dacule? 

Căută să-i vadă mai bine faţa, cât mai din apropiere, și-şi simţi mâinile 
apucate şi strânse cu căldură. 

— Nu te asemui cu nici unul din dacii care m-au cunoscut sub 
adevăratul meu nume! 

— Mă numesc Rhesos! Se apropie cu faţa de urechea lui și-i spuse în 
şoaptă: Sânt Vitellius, Hammonius Vitellius. 


— Pe toţi zeii, nu e prea mare lucru de capul meu! De mult trebuia să 
mă gândesc că, dacă tu mai erai în viaţă şi nu părăsiseşi Dacia, nu puteai fi 
găsit decât ascuns sub înfățișarea și cu numele unui dac. Maevius nu se mai 
putu stăpâni şi-l îmbrăţișa: M-am gândit de multe ori la tine, Vitellius, și la 
fata aceea pe care o urmăreai în Dacia. Dar nu e acum timpul de vorbit, eu 
trebuie să ies din şantier la căderea serii. Spune-mi, pe cine aş putea să-l rog 
să te lase câtva timp liber? La taberna de lângă câmp am putea să stăm de 
vorbă mai bine şi mai mult. 

— Am ajuns la disperare! murmură Vitellius. 

— Nu-mi povesti acum nimic, mi-nchipui, în sufletul tău nu poate fi 
decât ceea ce am văzut că au făcut legiunile în această țară: dezastru. Vom 
avea timp destul de vorbit, dar spune-mi, pe cine aş putea să-l rog pentru 
tine, şi mai ales, care e numele tău de dac? Mi l-ai şoptit adineauri, însă nu 
m-am gândit să-l păstrez. 

— Rhesos. Aici mă au notat cu numele de Rhesos al Azidei, și aşa sânt 
cunoscut pe şantier. 

— Şi cine-ţi este şeful cu care aş putea să aranjez o învoire? 

— Supraveghetorul nostru este Volteius, dar mai bine ar fi să-l rogi pe 
centurionul Paulus. 

— Centurionul Paulus..., murmură Maevius, nu cumva acest centurion a 
fost şi pe șantierul de la Drubeta? 

— A fost, aşadar îl cunoşti, nu cumva ai avut de furcă acolo cu el? 

— Totul e în ordine. Cu Paulus, învoirea ta este ca şi obținută! 

Grăbit să iasă din șantier, Maevius dispăru în noapte. 

Au urmat pentru Vitellius zile grele, de continuă frământare sufletească, 
între speranță și deznădejde. Maevius întârzia să se arate sau să-i trimită 
vreo veste. După mai mult de-o săptămână, nerăbdarea îl făcu să creadă că 
nici nu va mai veni, fie din ușurință, fie din cauza unor întâmplări 
neprevăzute, deși la Egeta avusese deseori prilejul să se convingă cu câtă 
neodihnă și îndârjire alergase fostul tribun pentru a-i ajuta să fugă în Dacia. 
Era către sfârșitul celei de-a doua săptămâni, când supraveghetorul îl 
trimise la centurionul Paulus, unde îl aştepta Maevius. Porniră amândoi în 
afara șantierului. 

În taberna „La legionarul vesel" - o baracă de lemn cu trei încăperi mici 
- legionari, decurioni, liberţi, sclavi, negustori, saltimbanci şi tot felul de 
vântură-lume stăteau înghesuiți la mese lungi și înguste. Patronul, Rupilius, 
un negustor sărăcit din cartierul de faimă rea, Subbura, venise de la Roma, 


lacom după îmbogăţire. Ajutorul lui, un sclav nubian, căra fără contenire 
oalele cu vin și tăvile încărcate cu pastrama și cârnaţi. În mijlocul acestei 
mulțimi vesele și zgomotoase, Vitellius se simţi stingherit şi dezorientat. 

— A sosit poetul Romei în taberna mea mică, dar plină de bunătăţi! îmi 
face mare cinste şi plăcere! strigă Rupilius, care tocmai ieșea din bucătărie, 
de unde răzbătu în afară un miros greu de grăsime încinsă, amestecat cu o 
aromă plăcută de carne friptă. Astăzi bei cu sclavii, poetule, ori vrei sa stai 
liniştit mai la o parte? 

Din toate părţile, privirile se îndreptau spre ei. 

— Ai rămas același negustor isteț, Rupilius, întocmai ca la Roma, numai 
că aici, în Dacia, zeii dorm mai adânc, și tu te vei putea îmbogăţi, glumi 
Maevius. Un vin dac, Rupilius, neîndoit cu apă. Sper că obiceiul vechi l-ai 
lăsat la Roma, şi ceva bun de mâncat. Dar, mai întâi, caută-mi două locuri 
mai liniștite. 

— Treci în încăperea de lângă bucătărie, acolo unde dorm eu. 

Rupilius îi făcu un semn cu ochiul şi-i spuse aproape în șoaptă, arătând 
spre Vitellius: 

— Nu cumva, acum, pe lângă sclavi, cauţi să alini şi suferinţele dacilor? 
Dă-i încolo de barbari, poetule! 

Maevius nu luă în seamă ultimele cuvinte ale tabemagiului şi porni spre 
încăperea arătată. Rupilius îi servi repede. După ce-și potoliră foamea și 
setea, Maevius începu să povestească tot ce făcuse de când se despărţiseră. 

— Tu să mă asculţi în linişte și cu răbdare, sântem doară doi tribuni al 
imperiului, începu el cu ton de glumă. 

Știu că în aceste zile ai suferit mult, şi poate că în sufletul tău începuse 
să-şi facă loc îndoiala despre sinceritatea şi prietenia mea. M-am gândit că 
nu e bine să mă grăbesc și că trebuie să fac tot ce-mi stă în putinţă ca să-ţi 
aduc veşti cât mai sigure. Aici, în Ulpia Trajana, n-a rămas nimic 
necercetat, am răscolit totul şi am aflat tot ce te interesează: Apronilla 
trăieşte, este sănătoasă și se află împreună cu copilul în vila lui Livianus 
Claudius. 

— Îi blestem pe zei, izbucni Vitellius gemând, sântem atât de aproape și 
nu ştim nimic unul de altul! 

— Stai liniştit, dacule, lasă-mă să vorbesc, dacul Rhesos n-a cunoscut 
nici o Apronilla! Schimbă apoi tonul: Aşa, ascultă-mă! Va trebui mai întâi 
să găsesc o cale prin care să-i comunic situația în care te găsești tu, apoi 
vom vedea noi cum ar fi mai bine să procedăm mai departe. Să nu te 


îndoiești nici o clipă: tribunul Lucius Quintus este hotărât să ducă lupta cu 
generalul și să-l înfrângă! 

Maevius urmărea în același timp schimbările ce apăreau pe faţa lui 
Vitellius, schimbări ce arătau zbuciumul lui sufletesc. 

— Ridică oala, dacule, soarbe vinul cu sete și lasă-i pe zei să doarmă! îi 
strigă cu curaj. După ce sorbi de câteva ori, continuă: Este cu totul sigur că 
Diegis trăieşte! De fapt, trebuia să încep cu ceea ce ştiam mai de mult: 
Sclavul şi prietenul tău Sarmis nu cred să mai fie în viață. L-am văzut la 
Roma, închis în carcerele oppidium-ului din Circul cel mare și... 

— Dragul meu Sarmis! gemu Vitellius, cu fața îngropată în mâini. 

Maevius nu mai putu vorbi și ascultă atent. Larma din încăperea de 
alături se mărise într-una şi se schimbase în încăierare. În uşă pocni o 
lovitură de oală, ce se sparse în cioburi, urmată de trosnete de scaune 
sfărâmate, de mese răsturnate, de strigăte și înjurături. Dinspre bucătărie 
năvăli Rupilius, îngrozit: 

— Rămân sărac, poetule, îmi sfărâmă totul, nu vrei să-i potoleşti? 
Legionarii se bat între ei, au băut prea mult! 

Maevius se ridică de la masă, îi făcu semn lui Vitellius să-l urmeze și 
porni să iasă prin bucătărie. 

— Rupilius, dacă se băteau sclavii, i-aș fi potolit. Ei sânt atât de buni și 
de ascultători, pe când legionarii... ducă-se la Proserpina! spuse el 
îndepărtându-se. 

Rănile proaspete fac să fie uitate cele vechi, evenimentele noi acoperă 
sub spuza amintirilor pe cele din trecut. În unele situaţii, sufletul omenesc 
trece prin încercări atât de puternice, încât toate grijile, toate gândurile care 
îl frământaseră sânt date uitării. Când, după astfel de încordări, omul scapă 
cu bine, starea lui sufletească este întocmai ca aceea a unui suferind 
vindecat după o boală scurtă şi grea. 

Scăparea cu viaţă din Circul cel mare de la Roma și revederea cu fostul 
stăpân, pentru care nutrise multă admiraţie şi mult respect, fuseseră adânci 
zguduiri, încât pentru un timp Sarmis nu se mai gândise la ceea ce se 
petrecuse în Dacia. Îl urmase la Cheroneea pe marele istoric şi filozof, şi 
viaţa își reluase cursul întrerupt cu mulţi ani în urmă. Pe Lamia o regăsise 
tot aşa cum o lăsase. Puțin timp după reîntoarcerea la Cheroneea, Sarmis 


căzuse grav bolnav, şi în acele zile îi fusese dat să vadă câtă fidelitate şi 
dragoste îi păstrase Lamia. 

În anul următor, spre sfârşitul verii, Plutarh şi Lamia, însoţiţi de Sarmis, 
s-au dus în cetatea Olympia, unde au luat parte la jocurile celei de a 221-a 
Olimpiade. Acolo au urmărit cele mai frumoase întreceri sportive: alergări 
de care, aruncări cu discul, întreceri la fugă și la sărituri, declamaţii, jocuri 
de mimi și altele. Sarmis văzuse acolo că poporul grec e mai unit, că exista 
o legătură mai strânsă și mai mult respect reciproc între bogat și sărac și că 
treburile publice nu se află numai în mâinile celor bogaţi. La întreceri, 
declamaţii, la reprezentațiile mimilor luau parte şi sclavi, care se dovedeau 
oameni cu minunate însușiri. 

După Olimpiadă, filozoful, însoţit de sclav, a plecat într-o călătorie prin 
cetățile de miazăzi: Athena, Daphny, Corinth, Sparta, unde a ţinut 
numeroase și interesante prelegeri istorice şi filozofice. 

Într-o după-amiază, călătoreau în lungul istmului Corinth. Drumul era 
străjuit de o parte de peretele stâncos şi ars de soare, iar de cealaltă - de 
țărmul răcoros al mării. Sarmis mergea alături și urmărea schimbările ce se 
produceau pe faţa filozofului. Briza mării îl mângâia și se juca prin pletele 
lui. Îndemnau la mers catârii pe care călăreau. De multe ori, în admiraţia lui 
faţă de stăpân, convins că nu există zei, își spusese că Plutarh ar trebui să fie 
pentru oameni un fel de zeu, apoi, dând frâu liber gândurilor, ajunsese la 
concluzia că poate mai târziu, oamenii mari, talentele, geniile vor fi singurii 
şi adevărații zei, pe care mulțimile îi vor admira și urma. Cum filozofului 
nu-i scăpa nimic neobservat, în monotonia mugetelor vântului și valurilor 
ce loveau cadenţat țărmul, se întoarse spre sclav și-l privi pătrunzându-i în 
suflet. ÎI îndemnă: 

— Ce te frământă? Parcă te reții să mă întrebi... 

Mirat, Sarmis şovăi puţin, apoi spuse: 

— Sânt unele lucruri pe care nu le înțeleg, stăpâne. Te-am ascultat astăzi 
cât de frumos ai vorbit la Corinth și mi-am pus o întrebare: dacă ştiinţa și 
arta s-au dezvoltat la Athena și în cetăţile Elladei şi dacă grecii au fost atât 
de vrednici, atât de iscusiţi, atât de viteji, cum se explică faptul că acum 
Roma este stăpâna Athenei? 

Filozoful zâmbi şi nu se arătă surprins de întrebare. 

— Sânt adevărate şi una, şi alta, Sarmis. Grecii au avut vitejia, arta, 
ştiinţa, dar în faţa dușmanului le-a lipsit unirea. Secole de-a rândul, marile 
lor cetăţi: Athena, Sparta, Theba s-au luptat între ele, sacrificându-și cei mai 


valoroși bărbaţi. Dacă aceste cetăţi mari şi puternice ar fi fost unite, de 
multe secole Roma ar fi fost supusă Athenei. 

Sarmis se gândi la situaţia din ţara sa și-l întrebă: 

— Poporul grec nu se va mai vedea liber niciodată? 

— M-am aşteptat să-mi vii și cu o astfel de întrebare. Sânt sigur că te-ai 
gândit și la dacii tăi. Grecii, ca şi dacii, vor fi liberi, dar libertatea nu şi-o 
vor recâștiga decât o dată cu destrămarea Imperiului roman. Aceasta nu va 
întârzia să vină. 

— Şi urmarea? 

— La ce te mai gândești? 

— O dată cu prăbuşirea imperiului, cu eliberarea popoarelor, nu va putea 
să dispară şi sclavia, această înjosire a omului?... 

— Din nefericire, nu, Sarmis! Sclavia nu va dispărea o dată cu 
prăbușirea Romei. Este greu să se producă două prăbuşiri în acelaşi timp: 
prăbușirea politică şi prăbuşirea socială. Explicaţia este simplă: în prezent 
nu se duce nici o luptă, nu există nici o încercare pentru desfiinţarea 
sclaviei, şi oamenii nu vor fi pregătiți pentru o atât de adâncă prefacere. 

Plutarh tăcu și merse mult timp astfel, îndemnându-și catârul la mers, și 
desfătându-și privirile peste crestele valurilor în permanentă mișcare. 
Târziu, el continuă: 

— Şi, Sarmis, chiar dacă o dată cu prăbuşirea imperiului sclavii s-ar 
răscula și şi-ar recâștiga libertatea, n-ar trece prea mult și sclavia ar fi din 
nou în floare. Tu ştii că astăzi un bogat îşi socotește averea după numărul 
sclavilor. Nu văd cum ar mai putea huzuri și cum ar mai putea trăi bogatul 
fără sclavi!... 

— Altă posibilitate nu mai există, stăpâne? 

— Dar ce se petrece cu tine astăzi, Sarmis? îmi pui niște întrebări ca şi 
cum al urmări să mă încurci! De fapt, s-au văzut mulţi sclavi înţelepţi, 
filozofi: Esop, Diogene... Tu ai putea deveni un filozof al dacilor. 

— Mai mult aș dori să fiu un revoltat! 

— Pentru desfiinţarea sclaviei mai întrevăd o posibilitate. Îţi aminteşti 
de învățătura acelui galilean. Eu, ca istoric, trebuie să recunosc că n-am 
reușit încă să stabilesc sigur dacă un astfel de om a existat sau nu, acum mai 
bine de o sută de ani, dar nu aceasta interesează. Am căutat să studiez noua 
învățătură, și aşa cum nu cred în existenţa zeilor, ci numai în cultul lor, tot 
aşa nu cred în existența unui Messia. Un lucru este important însă în 
învățătura lui: iubirea față de oameni, îndemnul ca oamenii să se ajute și să 


se iubească unii pe alţii, îndemnul ca cei bogaţi să împartă avutul lor cu cei 
săraci. Această prefacere socială, care se extinde pretutindeni și cuprinde 
mulțimile, prefacere pe care împărații Romei n-au mai putut-o stăvili, va 
continua să producă schimbări adânci în viaţă și în gândire, schimbări care 
vor avea urmări timp de sute și poate chiar mii de ani de acum înainte. S-ar 
putea, deși mă îndoiesc, ca învățătura acelui galilean să aducă, printre altele, 
şi desfiinţarea sclaviei. Dar, Sarmis, nu înţeleg de ce te frământă astăzi 
astfel de întrebări, ce urmăreşti? 

— M-a mirat faptul, stăpâne, că în prelegerile ce le-ai ținut în această 
călătorie, pe care eu le-am ascultat cu multă atenţie, ai vorbit cum nu se 
poate mai frumos şi convingător despre posibilităţile și căile de eliberare a 
grecilor de sub jugul Romei, însă n-ai spus un cuvânt despre desființarea 
sclaviei, deşi... 

— Îţi răspund uşor şi la aceasta. A vorbi poporului despre desființarea 
sclaviei ar însemna pornire împotriva legilor şi obiceiurilor ţării şi chiar ale 
imperiului. Dacă eu, Plutarh, aş face aceasta, atât la Athena, cât mai ales la 
Roma, s-ar produce multă nemulțumire, iar urmarea ar fi exilarea mea în 
vreuna din cetăţile uitate de zei de pe ţărmul Pontului Euxin sau din 
pustiurile uscate ale Numidiei. Şi ar mai fi ceva... 

Filozoful tăcu. Rămăsese cu un zâmbet ușor pe buze. Începu să 
urmărească jocul pescăruşilor pe deasupra valurilor. Sarmis nu se mai 
aştepta ca el să-și termine gândul, crezu că a și uitat, dar constată că se 
înșelase. 

— Să ştii că oamenii, în marea lor majoritate, nu judecă cum judeci tu. 
Ţi-ai pus vreodată întrebarea cum ai fi văzut tu viaţa dacă ai fi fost liber şi 
bogat? Nu te-ai fi simţit mândru să fii servit de cât mai mulți sclavi? Dar 
problema mai are și o altă faţă: de cele mai multe ori, primul gând al unui 
sclav devenit libert este acela de a avea și el un sclav, și apoi, ajuns stăpân 
de sclavi, se poartă cu ei atât de crud și de nemilos ca și cum niciodată n-ar 
fi îndurat chinurile sclaviei. Aceasta o poţi vedea chiar la noi, în Cheroneea: 
bogătașul Philos, căruia îi place să-și chinuiască sclavii, a fost şi el sclav, iar 
vecinul nostru, Lysias, în tinereţe a fost sclav și s-a răscumpărat. Și merg 
mai departe cu gândul: un ostaş ajuns general se poartă aspru cu soldaţii. 
Aceştia sânt oamenii, Sarmis! Mi-ai povestit viaţa ta de sclav, la podul de la 
Egela. Ai văzut acolo sute, mii de sclavi. Unii decăzuţi atât de mult, încât 
duceau o viață de animale. S-au văzut de fapt sclavi atât de îndobitociţi, 


încât ajunseseră să mănânce din troacă, întocmai ca vitele. Şi numărul 
nefericiţilor aceştia nu este de loc mic, este chiar foarte mare... 

— Şi dacă s-ar uni şi s-ar răscula? 

— Ar fi foarte greu să-i îndemni să se revolte. Greu să-i convingi, greu 
să-i strângi şi să-i uneșşti și greu să-i porneșşti la luptă. 

— Eu tot leg eliberarea sclavilor de prăbușirea imperiului... 

— Te mai gândeşti să te înapoiezi în Dacia, Sarmis? Ultimele vești care 
mi-au venit de la Roma nu sânt îmbucurătoare pentru tine: împăratul a pus 
să se construiască, pe locul Sarmizegetusei lui Decebal, o nouă cetate, 
numită Ulpia Trajana, iar provinciei i-a dat numele de Dacia Trajana. Ţara 
ta a fost umplută cu oameni aduși din toate provinciile imperiului. 

— Mă voi întoarce, stăpâne! Atât timp cât mai sânt în viaţă, nu voi 
părăsi acest gând, voi nutri speranţa... 

— Aşadar, Lamia n-a reuşit să te facă să-ți schimbi hotărârea? adăugă în 
glumă. 

— Lamia are un suflet mare! 

— Ţi-am spus că n-ai putea să te înapoiezi acolo decât ca sclav. 

— Ştiu, stăpâne! Din nefericire, nu pleacă nimeni în Dacia și nu ştiu 
dacă ar fi bucuros să mă cumpere, iar tu să mă vinzi... 

Plutarh îl privi lung și îşi îndemnă catârul la mers. 

— Tu ești convins că eu te-am cerut împăratului pentru a te avea ca 
sclav îl întrebă după o lungă tăcere. 

— Nu, stăpâne, ştiu că ai vrut să-mi salvezi viaţa... poate că te-ai gândit 
la Lamia... poate că în acel moment... 

Pe faţa filozofului trecu o umbră de mâhnire, amestecată cu milă. În 
apropierea lor, un val se sparse cu zgomot ca de tunet. Pescărușii se înălțau, 
pluteau și se repezeau în valuri. De pe stâncile ce străjuiau drumul se lăsau 
umbrele înserării. În faţa lor se zăreau zidurile cetăţii Daphny, unde aveau 
să poposească peste noapte. 

După trei zile, când intrară în Cheroneea, pe ulița ce ducea spre casă, 
văzură un mare număr de sclavi şi de catâri cu samarele legate şi încărcate. 
Mirat și neliniștit, Plutarh îşi îndemnă catârul, grăbindu-se să ajungă cât mai 
repede acasă. În dreptul casei sale stăteau de vorbă mai mulţi 
supraveghetori de sclavi. Când să intre, fu întâmpinat în poartă. 

— Toţi zeii să te aibă în paza lor, bunule Plutarh! N-am putut să părăsesc 
minunata ta ţară fără să te văd! 


— Marele Jupiter să fie cu tine, Fortunatus! îmi face o deosebită plăcere 
că te-ai oprit. 

Sări de pe catâr şi-l lăsă în grija lui Sarmis. 

— Cum se face că te-ai arătat pe aici cu întreaga caravană de sclavi şi de 
catâri, ori vrei să arăţi peste tot, pe unde treci, cât de mult te-ai îmbogăţit? 
spuse vesel. Rămâi mai multe zile, sper... 

— Nu, bunule Plutarh, nu rămân mult timp, mai am drum lung de mers. 
M-am întristat mult când 'Timoxena, respectata ta soție, mi-a spus că nu ştie 
când te vei înapoia. Am trecut numai să mă adăp puţin la înțelepciunea ta, 
căci m-am gândit, în depărtatele meleaguri barbare unde m-am dus, că 
numai tu ai putea să mă povăţuiești, dacă e bine să mă leg de pământ acolo, 
adică să-mi înjghebez o fermă, s-o întăresc ca pe-un castru, sau e mai bine 
să fac negustorie pe picior ca să pot părăsi acele locuri cât mai repede, în 
caz de pericol? 

Filozoful zâmbi în silă și făcu pe amfitrionul. 

— Să mergem în casă, gustăm ceva, închinăm câteva cupe cu vin și vom 
putea vorbi despre tot ce doreşti. ÎI împinse uşor spre casă. Ai făcut bine că 
nu m-ai ocolit, de la tine aflu și eu ce se mai petrece pe la Roma, ce se mai 
discută în Senat, despre ce se mai vorbeşte în for... 

Fortunatus se opri și-l privi întrebător. 

— Cum, nu ştii? Nu mai sânt de mai mult de-un an la Roma, acum sânt 
negustor în îndepărtata şi barbara Dacie. Bunul împărat a știut ce face. 
Acolo sânt bogății care nu aşteaptă decât să fie luate şi schimbate în bani. 

Masa bogată, servită de Timoxena şi de Lamia și vinul de Chios îi 
predispuseră la vorbă. Fortunatus începu să povestească: 

— Ce-am găsit în Dacia, bunule Plutarh, m-a uimit atât de mult, încât 
am ajuns ca adesea, în scurtul răgaz cât stau pe la Ulpia Trajana, să mă duc 
la casa augustalilor și să mă închin împăratului ca unui zeu. Acolo se găsesc 
munţi de sare, și tu ştii că multora dintre provinciile imperiului le lipseşte. 
În munţii Daciei se găsesc metale din belșug: aur, argint, fier, aramă și tot ce 
vrei. Am căutat să pun mâna pe bogăţia din care câştigul îți vine aproape 
singur în mână: mai mulți negustori ne-am unit într-un colegiu și organizăm 
transporturile de sare în provinciile îndepărtate din partea de răsărit a 
imperiului. Ducem însă mare lipsă de sclavi. Trebuie să scoatem sarea şi s-o 
transportăm la Danuvius. De acolo o purtăm pe corăbii prin Pontul Euxin şi 
Propontida, până departe, spre Fenicia și Egipt. În Dacia e greu de găsit 
sclavi, din cauza marilor lucrări pe care Roma le-a început acolo. 


— Doar nu vei fi venit în Grecia după sclavi? 

— Nici vorbă! Am fost la Byzanţ, în Bithynia, Cappadocia, am ajuns 
până la Damasc și Tir, unde am înființat magazii pentru vânzarea sării. M- 
am abătut apoi spre Athena, am văzut jocurile olimpice din acest an, şi 
acum pornesc de-a dreptul spre Dacia, adică voi porni caravana, fiindcă eu 
o să fac un ocol pe la Roma și le voi ieşi înainte. Sper că nu vor cădea 
primii fulgi de zăpadă, și eu voi fi înapoi, la Ulpia Trajana. 

Fortunatus făcu o scurtă pauză. Îl văzu pe Plutarh zâmbind. 

— De ce zâmbeşti, bunule Plutarh? 

— Mi-a venit un gând, bineînţeles dacă mă pot încrede în prietenia ta. O 
să ţi-l spun mai pe urmă. Povestește-mi, cum sânt dacii, ce-a făcut până 
acum Roma acolo? 

—Dacii sânt nişte barbari, oameni sălbatici, cu care nu te poţi înţelege. 
Stau ascunși prin păduri și prin munţi şi dau lovituri tocmai când nu te 
aştepţi. Cei prinşi de legionari au fost puși la muncă, alături de sclavi. 
Acolo, și legaţii, şi tribunii au fermele lor. Eu am cumpărat o fermă mare și 
frumoasă cum nici în împrejurimile Romei nu găseşti. 

— Da, acolo se schimbă toate, se distruge un popor! murmură Plutarh 
oftând. Așa se face istoria... prefacere... distrugere... 

Fortunatus îl privi mirat, 

— De ce te-ai întristat? Dacă ai pe cineva acolo, spune-mi: îl caut, îl 
ajut, ţi-l trimit aici! Dar stai, ai spus că ţi-a venit un gând și te-ai întrebat 
dacă te poţi încrede în prietenia mea. Spune, bunule Plutarh, îţi jur pe toţi 
zeii că îţi voi îndeplini orice dorință! îți pun toată averea mea la picioare 
dacă e nevoie! 

Filozoful clătină uşor din cap. 

— E ceva mult mai uşor, Fortunatus. Ridică mai întâi cupa să mai 
gustăm puţin vin. După ce sorbi de câteva ori, Plutarhi adăugă: Te-am văzut 
în Circul cel mare, la spectacolul cu oare împănatul a încheiat jocurile și 
sărbătorirea învingerii lui Decebal, a cuceririi Daciei... 

— Da, am fost, ştiu că împăratul ţi-a dat în dar un dac, ca sclav, acela pe 
care l-a scăpat, câinele... 

— Aşa e! în casa mea, acel sclav a ajuns să fie foarte mult prețuit, iar eu 
mă găsesc într-o situaţie grea. 

— Ţi-l cumpăr eu, bunule Plutarh, te scap de el,. Îți plătesc oricât 
doreşti! se grăbi negustorul. 


— Este vorba de altceva, Fortunatus! Nu trebuie să-ţi spun totul. Tu eşti 
negustor și de multe ori am avut prilejul să mă conving că negustorii sânt 
oameni care nu prea se ţin de cuvânt. Aș dori să cred că în tine mă pot 
încrede... 

— Pe Apollo, care mă ocrotește, pentru tine sânt gata să-mi dau viaţa! 
sări Fortunatus, întrezărind o afacere bună. 

— Nu este nevoie de nici un sacrificiu, Fortunatus. Sclavul trebuie să se 
întoarcă în Dacia, şi eu ţin să-l ajut să-și caute soţia şi copilul. Ţi-l cedez, e 
un bărbat de toată încrederea. Pot să sper că te vei purta bine cu el? 

— Pe Cypris și pe Cybela! se jură Fortunatus, și ochii îi licăriră de o 
lăcomie greu stăpânită. Voi face așa cum îţi este dorinţa, spune-mi numai 
cât să-ţi plătesc? 

Plutarh îl privi cu oarecare îndoială. Surprinsese în ochii lui Fortunatus 
satisfacția și lăcomia după câștig. Se mişcă neliniștit şi tuşi ușor. 

— Ai avea un sclav învăţat, de care te-ai putea folosi bine să-ţi 
administrezi averea. Aş vrea să te porţi cu el ca și cum ar fi liber, să-l ajuţi 
să-și găsească familia și să-și întemeieze un cămin. Pentru el nu-mi dai nici 
un sesterţ, deşi vei primi de la mine un pergament de vânzare, după legile 
imperiului. 

— Îţi jur, bunule Plutarh! Poate că totul se face spre norocul lui. Va trăi 
mai bine decât un om liber. Să se roage zeilor care mi-au îndreptat pașii 
încoace! 

— Și ar mai fi ceva: pe drum şi acolo, nu-l vei lega niciodată în lanţuri, 
aşa cum ţii sclavii pe care i-am văzut afară, în drum. El n-ar putea să sufere 
această înjosire şi nu mă îndoiesc că s-ar răzbuna crunt. 

— Voi îndeplini întocmai dorinţa ta! spuse Fortunatus, făcând o mişcare 
scurtă de strângere a buzelor. 

— Îţi mulţumesc, Fortunatus! Acum e timpul să ne odihnim puţin şi să-ţi 
scriu pergamentul. De altfel, la mine poţi să rămâi cât doreşti. Zeii să-ți dea 
un somn plăcut, Fortunatus! 

Plutarh trecu în cubieula. Îl găsi pe Sarmis povestind Lamiei tot ce 
văzuse prin cetăţile prin care călătorise. 

— Zeii s-o aibă în pază pe sora mea dragă! Se apropie de Lamia și o 
îmbrăţișa. L-am lăsat pe Fortunatus să se odihnească puţin, spuse apoi cu 
voce cât mai liniștită. 

— Fratele meu a călătorit bine? Nu cumva sclavul l-a supărat pe drum? 
întrebă ea veselă, aruncând o căutătură plină de dragoste spre Sarmis. 


Plutarh făcu neliniștit câțiva paşi prin încăpere, se opri la fereastră puţin 
şi se uită afară la şirul lung de sclavi legați unul de altul. Oftă uşor. Se 
întoarse şi se opri în faţa ei. 

— Nu m-a supărat. Apoi, după o pauză, urmă: Sper să nu mă supere nici 
astăzi... iar ţie, sora mea, îţi cer să fii tare! 

Lamia şi Sarmis se priviră mirași. 

— Dar ce se întâmplă? murmură ea, năpădită de o presimţire rea. 

— Ceea ce trebuia să se întâmple o dată, rosti el întorcându-se din nou 
spre fereastră. Cred că sora mea este o demnă fiică a Elladei. 

Sarmis simţea cum i se strânge inima și cum îi fuge sângele de pe faţă. 
Câteva clipe, în încăpere se lasă o liniște încordată. Plutarh se întoarse încet 
spre ei şi vorbi rar și stăpânit: 

— Ție, Sarmis, îți cunosc sufletul și dorinţa, de aceea nu te-am întrebat, 
n-ar mai fi avut nici un rost să-ți măresc zbuciumul. Continuă apoi, cu ton 
mai hotărât: Te-am încredinţat prietenului Fortunatus şi te vei înapoia cu el 
în Dacia! 

Ca lovită de trăsnet, Lamia scoase un țipăt şi se prăbuși la picioarele lui. 
Îi prinse genunchii și-i strânse cu putere, şoptind printre suspine: 

— Cum a fost cu putință? Dar zeii... oracolul de la Delfi, mi-au spus că 
voi trăi lângă acela pe care îl iubesc! Nu mai ştiu zeii ce spun? gemu ea. 

Plutarh se aplecă și o ridică. 

— Sânt lucruri pe care tu nu le înţelegi acum, dar mai târziu, când te vei 
mai linişti, îți voi explica. Te vei convinge că altfel nu se putea. Nu se putea 
omeneşte altfel, și dacă tu îl iubeşti mult pe acest bărbat, nu-i sfărâma 
sufletul, nu i-l rupe, împărţit între dragostea ta şi dragostea și datoria care îl 
cheamă acolo, departe! Acum vă las. Iu, Sarmis, trebuie să începi 
numaidecât să te pregătești de plecare. Vei fi numai de formă sclavul lui 
Fortunatus, ca să nu se spună că se calcă legile imperiului, însă vei lucra ca 
şi un libert, alături de ceilalți slujbaşi al negustorului. 

Trecuseră două zile de când caravana de sclavi și de catâri a lui 
Fortunatus plecase din Cheroneea. Alături de negustorul și noul său stăpân, 
Sarmis mersese mistuit de o vulcanică frământare sufletească: se bucurase 
la gândul că se înapoiază în Dacia și-l frământase tristețea că o părăsise pe 
Lamia. În unele momente, privise cu durere cum înaintează lungul şir de 
sclavi legaţi în lanţuri, ale căror mișcări produceau un foșnet și un zornăit 
amestecat cu plânsete, murmure şi blesteme, ce păreau o muzică a 
deznădejdei şi a morţii, şi tot acest spectacol dureros îl chinuise mult. La 


ultimul popas, nu luase în seamă discuţia lungă dintre negustor și șeful 
supraveghetorilor de sclavi, omul lui de încredere. Când caravana pornise, 
Fortunatus se despărțise şi apucase drumul Romei. 

De la plecarea lui Fortunatus făceau primul popas de noapte. Sarmis 
stătea cu mâinile sub cap, cu ochii închiși, culcat sub un copac cu frunziș 
bogat. În apropierea lui, ceilalți sclavi dormeau. Luna îşi trimitea razele 
printre frunzele ruginite ce stăteau gata să cadă. Se gândea la multe. Îl 
îngrijorau privirile pline de dispreţ pe care i le aruncase șeful 
supraveghetorilor tot timpul zilei. Ceva mai departe, supraveghetorii râdeau 
şi beau în jurul unui foc, ale cărui flăcări se înălțau ca niște limbi în 
nepotolită mișcare. Tresări din gânduri auzind foșnete și ușoare trosnete de 
vreascuri în jurul său. Se ridică într-un cot şi desluși că foşnetele erau 
amestecate cu şoapte. Crezu că unii sclavi reușiseră să dezlege lanţurile şi 
se pregăteau să fugă. Se bucură, ar fi vrut să-i ajute chiar. 

Dădu să se ridice, dar nu mai avu timp. De după trunchiul copacului, 
patru trupuri se aruncară asupra lui și-l ţintuiră la pământ. Până să-și dea 
seama de ceea ce se petrece cu el, își simţi mâinile și picioarele legate. Se 
văzu pus apoi în lanţuri şi dus lângă sclavii din coloană. Toată opunerea și 
revolta lui rămaseră fără nici un rezultat. 

În clipa când se văzu din nou în lanţuri şi legat de ceilalți sclavi, în 
sufletul său se produse o prăbușire. Îl minţise Plutarh? Fusese un mișel 
Fortunatus, sau era un ticălos şeful supraveghetorilor? Atât de puternică 
izbucni revolta ce-l cuprinse, încât, pe măsură ce revenea la realitate, se 
producea în el o schimbare adâncă, care dădea vieţii o altă înţelegere şi un 
alt sens. 

— Cad frunzele, Livianus Claudius, şi se împuţinează, așa cum scade și 
numărul zilelor pe care le mai avem de trăit. Cel puţin de acum înainte să ne 
dea zeii zile liniștite! 

Livianus Claudius și Eurotas stăteau pe o bancă în grădina vilei din 
bârne în care se instalase generalul. Deşi provizorie, până la terminarea 
locuinţei din piatră și marmură ce se construia pentru el, vila era înconjurată 
de o grădină frumos aranjată, cu alei largi și drepte, în lungul cărora se 
aliniau arbuşti și straturi cu flori. Banca era sprijinită de trunchiul alb și 


drept al unui mesteacăn, ale cărui frunze ruginii se desprindeau una după 
alta şi cădeau, învârtindu-se, până la picioarele lor. 

— Asta îmi doresc şi eu, Eurotas, rupse tăcerea Livianus Claudius, aş 
vrea să mai trăiesc câteva zile liniștite, toată viața mi-a fost zbuciumată. 
Câteodată, mă simt prea îmbătrânit şi obosit. În curând vor fi terminate 
construcţiile începute aci: amfiteatrul, forul cu casa augustalilor, termele, 
apeductul, și colonia ce s-a înfiripat aci se va linişti. Se vor mai linişti și 
dacii. 

Livianus Claudius tăcu. Luă o frunză ce-i căzuse pe genunchi și începu 
s-o răsucească, plimbându-i codița printre degete. 

— Dar văd că, reluă el după o lungă pauză, nu prea te grăbeşti să vii să 
mă vezi. De când ţi-am satisfăcut tot ce-ai dorit, ai început să mă ocoleşti, 
sau mă înșel eu? 

— Adică tot ce te legaseşi să-mi dai, Livianus Claudius, îl completă 
Eurotas, altfel, pe Jupiter și pe Cybela, îţi jur că mă judeci greșit. Ce fac eu 
altceva decât să alerg? N-ai spus tu că noi negustorii trebuie să fim alături 
de cohorte și de legiuni, să dăm ajutor ca viaţa să-și reia cursul obișnuit cât 
mai repede în această provincie? 

Livianus Claudius clătină uşor din cap. 

— Te şi făcuși cu trei ferme, grecule! Darul meu... Dar la Cărsidava ce- 
ai făcut? Acolo a locuit unul din vitejii taraboşti. 

— Jupiter mi-e martor, Livianus Claudius, Cărsidava n-a fost un dar, ți- 
ai plătit o datorie! Mă aşteptam să spui că în schimbul ei o ai astăzi pe 
Apronilla. Dacă nu era planul meu, puţin a lipsit ca pe fată s-o pierzi pentru 
totdeauna. Tu ştii că din femeile rămase la Cărsidava nu s-a mai dat de 
urmele nici uneia? 

— Da, recunosc, tocmai de-aceea te-am și răsplătit, murmură generalul. 

— Cu ceea ce era al imperiului... 

După privirea aspră ce i-o aruncă generalul, Eurotas înţelese că greşise. 
Se grăbi să schimbe vorba. 

— Dar nu te-am întrebat, Livianus Claudius, ce face fata? Cred că s-a 
liniştit cu totul, mai ales că o dată cu moartea acelui tribun, nu mai are 
pentru cine să fugă și nici cine să mai încerce să ţi-o răpească. 

Generalul se mișcă neliniștit pe bancă. 

— Poţi să fii sigur, Eurotas? Sufletul femeilor este un labirint, în care ori 
cât de mult vei pătrunde nu-i poți găsi niciodată sfârșitul. Am pus să se 
caute printre ruinele Sarmizegetusei, pe la Cetatea-de-Munte şi peste tot pe 


unde au fost lupte, și nu i s-a găsit trupul. Dacă n-o fi ars o dată cu cetatea, 
mă tem să nu fi fugit cu Diegis, în munți. 

— De asta să nu fii îngrijorat! Eu ţi-am spus, Livianus Claudius: lupul 
dă târcoale în jurul stânii. Dacă el ar mai fi în viaţă, s-ar fi ivit fără îndoială 
aici, la Ulpia Trajana, sau prin împrejurimi, și Domitius Rufinus nu l-ar fi 
scăpat din mână. E mort, Livianus Claudius, e mort!... 

Eurotas avu o uşoară zguduire, ca un fior de frig, și își strânse mantia 
mai bine în jurul trupului. 

— Dar ce, ţi-e frig? Să mergem în casă. 

— Nu, Livianus Claudius, mă gândeam la altceva: dacă acel tribun mai 
era în viaţă, ar fi aflat de mult cine i-a luat soţia şi ţi-a adus-o, iar eu de mult 
i-aş fi dat banul lui Charon să mă treacă peste Styx, la zei... 

— Te stăpâneşte şi acum teama? Eşti sub protecţia mea, grecule! îi spuse 
cu convingere, bătându-l ușor pe spate. 

Eurotas căută să-și facă mai mult curaj. Se scărpina în barbă și zâmbi. 

— Sânt bătrân și pot pleca la zei în orice clipă. Dar, spune-mi, copilul 
mai trăiește? întrebă, deşi știa acest lucru. 

— Da, micul Decebal trăieşte, și creşte văzând cu ochii. Dar ce, te miră? 

Eurotas culese câteva frunze din cele ce căzuseră pe mantia întinsă peste 
genunchi și le cercetă una câte una. Vorbi cu privirea îndreptată în jos. 

— Ştiu că de câteva ori mi-ai spus, în momentele când te înfuriai, că, 
după legile imperiului, și copilul îţi este sclav, din moment ce mama îţi este 
sclavă. Șovăi o clipă: Ai fi putut să-l îndepărtezi din calea fericirii tale. Un 
stăpân poate chiar să-l şi... 

— Să omor copilul? Aşa ceva n-aş putea... 

— Şi de ce nu, Livianus Claudius? Sânt atâţia stăpâni care omoară copiii 
sclavelor pe care vor să le păstreze frumoase și, bineînţeles, cu care nu vor 
să aibă copii. 

Generalul rămase mirat, pe gânduri. 

— Te-ar lăsa inima să omori un copil nevinovat? Pe Proserpina, Eurotas, 
ţi-am cunoscut sufletul îndeajuns, dar nu mi-am închipuit că mai ascunde și 
această faţă! 

Cu un zâmbet plin de şiretenie, Eurotas îi spuse fără grabă: 

— De ce te miri, n-ar fi nevoie să-l omori tu. Ai putea să aranjezi să-l ia 
zeii altfel, fără ca ea să bănuiască. Ceva așa, ca o boală grea, de care n-ar 
mai fi tămăduit. Se întoarse mai mult spre general şi continuă, aproape în 
şoaptă: Și-apoi, Livianus Claudius, tu nu ești om, tu nu ai dreptul să mai 


guşti fericirea? Rămasă fără copil, n-ar mai avea pe nimeni pe lume, 
durerea ei s-ar potoli și, liniștită, şi-ar îndrepta spre tine toată dragostea și 
toate dorinţele ei de femeie... 

— Nu m-am gândit la asta, şi chiar dacă m-aş fi gândit, tot nu puteam să 
fac nimic. Ştiu eu?! Și fără copil, poate că tot n-aş reuși s-o fac să se 
apropie de mine sau să mă primească alături de ea. 

Faţa uscăţivă şi zbârcită a lui Eurotas se mai lungi puţin. Tuși de câteva 
ori, căutând să-şi dreagă glasul, clipi repede și zâmbi ușor. 

— Nu te mai recunosc, Livianus Claudius! în tinereţe nu te lăsai învins 
cu una, cu două. Pe femeie e greu până ţi-o apropii o dată, apoi nu-ţi mai dă 
ea drumul. Și chiar ești hotărât să renunţi pentru totdeauna la grațiile ei? 

— Ce-aș putea să fac altceva? murmură generalul. Prins de un torent de 
înlănţuiri de gânduri, Eurotas se scarpină nervos în barbă. Rupse tăcerea cu 
o frământare bine stăpânită. 

— Ar mai fi o cale pentru a o face să te iubească, ar fi de încercat... 

— Ce? îl întrebă, privindu-l cercetător. 

— Am aflat că aci în apropiere, într-o peşteră din munte, s-ar afla o 
bătrână vrăjitoare. Se spune că face adevărate minuni: te vindecă, te 
îmbolnăveşte, te face să urăşti, să iubeşti, să-ți alungi sau să-ţi răpui 
dușmanul și câte altele. Ce-ar fi dacă ai încerca? S-au văzut multe cazuri... 

Generalul sări ca ars: 

— Cine, eu, generalul Livianus Claudius, comandantul cohortelor şi 
legiunilor din Dacia Trajana, să merg să mă înjosesc în faţa unei bătrâne 
dace? Eşti nebun, Eurotas, ar însemna să mă dau singur pe mâna 
dușmanului! 

— Stai, n-o lua așa, n-am spus asta! Principalul este numai ca tu să vrei. 
Vrăjitoarea trebuie să ne dea ceva pentru copil, ca să-l trimitem cât mai uşor 
la zei, iar pentru ea, pentru Apronilla, o licoare, ceva care s-o facă să ardă 
de focul dragostei. Îţi va cădea singură în braţe, Livianus Claudius! 

Generalul se întoarse, îl prinse de umeri și-l zgâlțâi cu putere: 

— Zeii cei răi să te ia la ei, Eurotas! Cum se poate să-ţi treacă prin cap 
toate astea? Şi pe cine aş putea să trimit la bătrâna aceea? 

Zâmbetul și faţa lui Eurotas se schimbară, ochii începură să-i lucească 
de o satisfacţie greu de ascuns. Se întoarse și mai mult spre general. 

— Mă duc eu, Livianus Claudius! Eu voi face pe bătrânul îndrăgostit, 
mie îmi va da băutura pentru copil. 

Generalul se ridică de pe bancă și se îndreptă din şale: 


— Se lasă seara, Eurotas. Vom face și această încercare şi, dacă nu voi 
izbuti, o voi trimite la Roma. 

— Va fi aşa cum îți spun eu! întări Eurotas, strângându-și mai bine 
mantia pentru plecare. Zeii să-ți dea odihnă plăcută, Livianus Claudius! 

Mulţumit de ceea ce făcuse, Eurotas porni spre câmp, la Domitius 
Rufinus. Nu-l scăpase din socotelile lui nici pe legatul comandant. Căutase 
să se apropie de el şi să-l încurce în chestiuni bănești, împrumutându-i sume 
importante cu multă ușurință. Și pentru a-l îndatora și mai mult, îl 
îndemnase la dragostea Apronillei. 

Se înnoptase bine când intră în încăperea în care lucra legatul, în 
pretoriul din câmp. Îl găsi pe Domitius Rufinus împărțind ordine tribunilor 
şi centurionilor comandanţi de cohorte şi centurii. 

— Marele Jupiter cu tine! salută intrând. 

— Pe Cybela și Thalia, nu mă aşteptam că vei veni să mă vezi astăzi. E 
ceva nou, treburile merg bine? 

— Pentru legatul comandant, Jupiter nu doarme, și astăzi și-a întors şi 
mai mult faţa spre el. 

Eurotas se retrase într-un colţ şi se aşeză pe un scaun. Nu se termină 
scurgerea nisipului din clepsidră, și Domitius Rufinus îşi scoase afară 
subalternii. Îi făcu semn să se apropie: 

— Zici că nu doarme Jupiter? îl întrebă pe bătrânul negustor. 

— Pe Fortuna, lucrurile au pornit bine, vin de la Livianus Claudius. L- 
am convins pe bătrân să trimită la zei copilul. 

Îl prinse de umeri pe legat şi vorbi cu curaj: 

— Merge bine, Domitius Rufinus, merge bine! înveselit, legatul sună, 
chemă un contubernal și ceru vin. 

— Pe toți zeii, bătrâne, merită să sărbătorim această clipă şi să golim 
câteva cupe de Falern! îmi pun toată nădejdea în tine! 

Legatul goli cupa dintr-o sorbitură. 

— Bea cu mai mult curaj, bătrâne! 

Se uită la grec şi i se păru mai puţin slăbit şi mai puţin urât. Chiar 
privirile jucăușe ale butrânului nu le mai socoti ca arătând lipsă de 
sinceritate. Îl întrebă apoi: 

— Şi ce-ar trebui să fac eu, bătrâne? 

Eurotas puse cupa pe masă și-și şterse încet mustăţile și barba. Vinul 
cald îl simţea curgându-i prin toate mădularele. 


— Deocamdată nu faci nimic. La momentul potrivit îţi voi spune eu. O 
să mă mai gândesc la treaba asta. Tu ştii, legatule: inima femeii este slabă. 
Dacă o să te vadă că te frămânțţi și te zbaţi să-i dai ajutor, atunci când 
copilul va fi pe moarte, recunoştinţa ei nu va întârzia să se arate. Fiecare 
femeie caută un sprijin, şi acest sprijin îl vede întotdeauna într-un bărbat. Şi 
nici nu se poate altfel... chemarea cărnii, tinerețea... Ehei, Domitius 
Rufinus, sânt bătrân, dar le cunosc pe femei: Apronilla este mai scumpă 
decât aurul, iar bărbatul care o va avea îşi va plăti fericirea stând ca un sclav 
la picioarele ei!... 

Domitius Rufinus murmură, năpădit de o căldură lăuntrică: 

— Mă încred în isteţimea ta, bătrâne! 

— De asta să nu te îngrijești, Domitius Rufinus! Femeile trec uşor de la 
ura cea mai adâneă la dragostea cea mai puternica. Totul e să știi cum să le 
încălzeşti sufletul, să faci să le bată inima pentru tine. Sufletul femeii este 
capricios ca o zi de primăvară: se schimbă de la o clipă la alta. Dar e târziu, 
e timpul să plec. 

Eurotas se ridică de pe scaun. Legatul ocoli masa şi-l prinse de umeri, 
strângându-l la piept. 

— Să mă ajuţi, Eurotas! Jur pe făcliile Eryniilor că-ţi voi satisface orice 
dorință, dacă treaba va merge bine! 

Eurotas își făcuse bine socotelile. Oricare dintre cei doi ar fi reușit în 
ceea ce fiecare urmărea, pentru bătrânul negustor ar fi rezultat un câștig. De 
aceea, a doua zi spre seară pornise nevăzut de nimeni spre peştera bătrânei, 
despre care mulţi vorbeau: unii că ar fi o vrăjitoare pe care o ajutau duhurile 
rele, alții că nu e decât o bătrână dacă, pricepută la tămăduirea multor boli 
şi răni. 

În peşteră, Eurotas o găsise, pe bătrâna Malva, mama Cumidei, care se 
aşezase în apropierea marelui şantier numai ca să vină în ajutorul dacilor 
prinși și puși de cotropitor să înalțe construcţii noi din piatră. Bătrâna era 
neîntrecută în găsirea buruienilor bune pentru leacuri, ca şi a celor din care 
putea pregăti băuturi otrăvitoare. Unele care omorau fulgerător dușmanul, 
altele care îl făceau să se sfârşească în câteva zile, în chinuri îngrozitoare. 
După moartea fiicei, bătrâna rămăsese numai cu micul Dicomes, fiul lui 
Sarmis şi al Cumidei. 

Malva fusese pusă la grea încercare. Îl cunoscuse bine pe Eurotas şi știa 
că dăduse mult ajutor lui Decebal, în lupta împotriva imperiului, însă mai 
aflase că tot el fusese acela care o luase pe Apronilla de la Carsidava și o 


dusese înapoi la Livianus Claudius. Dar ura ei împotriva decurionilor, a 
centurionilor şi a tribunilor era neagră, de aceea sfârșise prin a se încrede în 
jurământele lui Eurotas, cum că urmăreşte să omoare doi centurioni care îi 
chinuiau pe daci în minele de sare de la Brucla, și-i dăduse otrava cerută. 
După patru zile, în vila generalului, micul Decebal își dăduse sufletul după 
chinuri grele, pe care medicul legiunii le pusese pe seama unei boli 
asemănătoare cu holera. 

De mult timp Apronilla își pierduse speranţa că Viteillus s-ar mai afla în 
viață şi începuse să se obișnuiască cu gândul că în casa lui Livianus 
Claudius îşi va putea creşte mai bine copilul. Dar moartea micului Decebal 
venise ca un trăsnet, și pentru ea totul începuse să se năruie. De această 
stare a ei se bucurau toţi cei trei: Livianus Claudius şi Domitius Rufinus, 
nutrind speranţe de cucerire a femeii rămase singură, iar Eurotas convins că, 
oricare dintre cei doi va ieşi biruitor, îşi va asigura un câștig bun. 

După ce se întâlnise cu Vitellius în taberna „La legionarul vesel", 
Maevius alergase zi după zi pe întreg șantierul, printre barăcile, bordeiele şi 
corturile din apropierea campului și prin împrejurimile Ulpiei Trajana, 
încercând să descopere posibilități noi, de care să se folosească pentru 
scoaterea dacului Rhesos din șantier și eliberarea Apronillei. Se folosise de 
Rupilius, patronul tabernei, căutând să câştige de partea lui pe unul dintre 
decurionii sau legionarii din gărzi, dar toate acestea nu duseseră la nici un 
rezultat. Prietenia cu centurionul Paulus ezitase să o folosească. Reușita 
încercării lui era stânjenită şi de faptul că pentru toată lumea, chiar și pentru 
Paulus, Vitellius trebuia să rămână dacul Rhesos. 

În aceste zile de frământată căutare, Maevius a aflat de bătrâna 
vrăjitoare din peşteră. Vorbeau despre ea cu respect sclavii şi dacii, uimiţi 
de vindecările miraculoase pe care le făceau leacurile, alifiile și băuturile 
date de ea. Maevius știa de la Roma că vrăjitoarele au şi legături ascunse, ce 
urcau adesea până la patricienii cei mai bogaţi și chiar până la senatorii cu 
influenţă politică hotărâtoare, de aceea socotise că poate n-ar fi fost de 
neglijat ajutorul vrăjitoarei din apropierea campului. Un libert îl dusese 
acolo, îi povestise bătrânei împrejurările în care cunoscuse pe Sarmis şi pe 
Carsida, la Egeta, şi îi câștigase repede încrederea. Vestea că Vitellius se 
află aproape, pe şantier, o bucurase mult pe bătrână și se hotărâse să încerce 


totul pentru a-l scoate de acolo. Și, spre uimirea lor, după câteva zile, dacul 
Rhesos fusese lăsat liber. 

Trecuseră mai mult de două luni de la moartea micului Decebal. Toamna 
era pe sfârşite. Zile ploioase, mohorâte și reci se urmau unele după altele. În 
seara unei astfel de zile, Malva îi aștepta pe Maevius și pe Vitellius, și ei nu 
întârziară. Bătrâna îi primi ţinând în mână opaițul, în care sfârâia feştila ce 
plutea în seul topit. 

— Aţi venit, dragii mei, şopti ea tremurând din tot trupul de încordarea 
aşteptării, în fiecare clipă m-am rugat pentru voi Marelui zeu! 

Puse opaițul pe un colț de stâncă, se apropie de Vitellius și-l îmbrăţișă 
murmurând: 

— Dragul mamei, te-au lovit fără milă zeii cei răi, și acum trebuie să te 
ascunzi sub straie dace. Of, că mult ne mai încearcă zeii răbdarea şi credinţa 
noastră! 

Îl împinse de lângă ea, luă opaițul şi căută să-l vadă mai bine la faţă. 

— Eşti un dac cu barba cam neagră, și dacă n-ar fi firele albe din ea ar 
cam bătea la ochi. Dacii au părul mai deschis. Ai fost aci lângă mine, 
Rhesos mamă, și eu n-am știut! 

Continuând să vorbească, bătrâna se întoarse spre Maevius. Începu să-l 
mângâie cu duioşie pe obraz. 

— S-o eliberăm pe Apronilla, bună Malva! gemu Vitellius. 

— Să fii tare, Rhesos! Ne va ajuta Marele zeu să le descurcăm pe toate. 
Să vă povestesc mai întâi cele ce s-au petrecut de la lupta cea mare, apoi 
vom vedea ce avem de făcut. 

Bătrâna tăcu un moment, luă un tăciune şi răscoli focul, începu să 
povestească îndurerată: 

— La Carsidava rămăseserăm noi, femeile: eu, Carsida, Apronilla şi 
Cumida, lupta cea mare era pe sfârşite și nu mai aveam nici o speranţă că 
regele va mai putea să-l învingă pe lacomul împărat. Într-o seară a sosit la 
Carsidava Eurotas. I-a arătat Apronillei un papyrus, şi ea, plângând, fără să 
mai ţină seama de îndemnurile noastre, a luat copilul şi a plecat cu el. Nu 
după mult timp, Carsidava a fost atacată de o centurie, sau, ştiu eu, poate 
mai multe. Tu, Rhesos, îl știi pe bătrânul Usugus. A luptat ca un adevărat 
viteaz, în fruntea celorlalţi bătrâni, a robilor şi a femeilor. A căzut, sărmanul 
Usugus, doborât de pe zidul de apărare de sulița aruncată de un legionar. 
Când am văzut că cetatea nu mai poate fi apărată, am fugit cu Carsida, 
Cumida şi copiii, în plină noapte, peste munte, la Costodava. Într-o 


dimineaţă, abia se luminase de ziuă când în apropierea cetăţii au sosit 
romanii, adică cete de legionari pornite după jafuri. Ne-a salvat de acolo 
pustnicul Porfirios. Tu îl ştii? îl întrebă ea pe Vitellius. Venise pe la miezul 
nopţii și ne spusese să ne pregătim de plecare. Am mers mult timp pe poteci 
înguste ce şerpuiau pe povârnișurile stâncoase ale munţilor, prin păduri 
neumblate şi prin văi adânci, până am ajuns la peştera lui. Abia sosiți acolo, 
pustnicul ne-a arătat unde găsim ceva de mâncare şi pe ce să dormim, și 
după ce a îmbucat de câteva ori în grabă, a plecat. Toată ziua am rămas 
singure și ne credeam părăsite de el în creierii munţilor, dar ne înșelasem. 
Târziu noaptea, Porfirios s-a înapoiat, frânt de oboseală. Aducea cu el alte 
femei şi alți copii, pe care îi scăpase de robie. Am rămas mult timp acolo. 
Spre toamnă, pustnicul a plecat, după ce ne-a spus că va lipsi mai multe zile 
şi să nu fim îngrijorate. S-a întors după vreo zece zile, obosit și descurajat. 
A căzut pe un pat de fân şi ne-a spus, abia murmurând: „În Dacia, totul s-a 
sfârşit: regele a murit, Cetatea-de-Munte a fost arsă şi dărâmată, ca și 
Sarmizegetusa. De acum înainte, dacii vor trăi într-o provincie a 
imperiului!" Au urmat pentru noi zile grele: Carsida îl credea pe Diegis 
mort, iar Cumida pe Sarmis. 

După ce-și şterse lacrimile, bătrâna continuă: 

— În anul acela a fost o iarnă grea. Alături de Porfirios, Carsida şi 
Cumida au luptat cu troienele de zăpadă şi au adus lemne, poame, rădăcini 
şi vânat. Stăteam numai pe lângă foc, cu grijă mai ales pentru copii. Pe la 
mijlocul iernii, Cumida a căzut bolnavă. Am îngrijit-o cu tot ce am putut, 
căci din cauza nămeţilor nu puteam să găsesc buruienile și rădăcinile din 
care să-i fac băuturi întăritoare, începuse să dea florile când sărmana a fost 
luată sus de Marele zeu. N-a trecut mult timp, și micul Sarmis, băiatul 
Carsidei, a plecat și el la Zamolxis. Am rămas numai eu, Carsida și micul 
Dicomes. În zilele acelea, Porfirios plecase şi lipsise timp îndelungat. Când 
s-a înapoiat, ne-a adus vestea că Diegis trăiește. După pierderea copilului, 
Carsida nu mai avea cum să și înfrângă durerea, iar mie nu-mi stătea în 
putere s-o ajut cu ceva. Vestea adusă de pustnic o întărise dintr-o dată. Din 
acea zi, ea n-a mai avut astâmpăr până a plecat. Pustnicul a dus-o pe poteci 
numai de el știute, a trecut-o dincolo de Cetatea-de-Munte şi i-a arătat 
încotro să meargă, ca să ajungă în munţii în care se afla Diegis. Eu am 
rămas singură, cu micul Dicomes. Malva tăcu. Începu să scormonească 
jarul privind lung cărbunii și flăcările albastre-verzui ce pâlpâiau deasupra 
jăraticului. Își şterse lacrimile şi povesti mai departe: 


— Ce s-a întâmplat cu Carsida, nu ştie nimeni. De la Diegis am aflat, 
prin oamenii lui, că ea n-a mai sosit acolo. El a pus s-o caute, a răscolit 
munţii şi pădurile, a bătut toate drumurile și potecile, fără să-i poată da de 
urmă. 

— Mam-mae! Mam-mae!... 

Bătrâna tăcu împietrită. Se uită lung spre Vitellius şi un val de milă o 
năpădi. În clipa cea grea, nu vrusese ca el să ştie că alături de ea creşte 
micul Dicomes. 

— Mam-mae! 

— Vin, puişorul mamei scump!... 

Se ridică greu, cu trosnete de oase, şi porni spre el. 

Vitellius rămăsese nemișcat și urmărea ce se petrece în fundul peșterii 
unde, printr-o mică spărtură în stâncă, se vedea lumina jucătoare a opaiţului 
din scobitura pe care Malva și-o făcuse încăpere de locuit. Bătrâna se 
înapoie, ţinând de mână copilul. Scărpinându-se somnoros prin părul 
mătăsos, lung şi blond, ce-i ajungea până spre umeri, micul Dicomes îi privi 
mirat cu ochii lui mari şi blânzi. 

— Nu te mai cunoaşte, murmură bătrâna, chinuită şi mai mult de durere, 
era micşor când aţi plecat cu toţii la luptă. 

Îşi trase colţul năframei şi-şi şterse lacrimile. Se așeză lângă foc, ţinând 
copilul pe genunchi, şi începu să răscolească jarul, peste care mai aruncă 
câteva vreascuri. 

— Rhesos mamă, zeii ne pun la grele încercări! Câte-odată, omul, 
străduindu-se să facă binele, aduce răul. Mi-e sufletul zdrobit de ceea ce s-a 
întâmplat. Ai putea să ridici o piatră, și cu ea să-mi zdrobeşti capul! 

Vitellius se mișcă pe buturugă, gata să se ridice, însă ea îi făcu semn să 
stea liniştit. 

— Spune-mi, ce s-a întâmplat, ce nenorocire mă mai încearcă? murmură 
el, săgetat de o presimțţire rea. 

— Trebuie să te ţii tare, dragul mamei! Să ducem lupta și s-o scăpăm pe 
ea... 

— Copilul! Ce s-a întâmplat cu micul Decebal? strigă el, sărind în 
picioare. 

— Stai pe buturugă şi asculță-mă! De la un luptător încercat mă aştept la 
mai multă stăpânire..., îl îndemnă ea înfrângându-și plânsul. 

Începu să povestească rar, printre suspine: 


— Era pe la începutul acestei toamne. De tine nu știam nici că trăiai şi 
nici că te găseai aici pe şantier. Într-o zi a venit la mine Eurotas, trimisul 
zeilor cei răi, şi mi-a cerut să-i dau o băutură cu care să omoare pe nişte 
ticăloși de centurioni, care îi chinuiau, chipurile, pe dacii prinși și puși la 
muncă. Orbită de ură împotriva dușmanului, i-am dat-o. După câteva zile 
am aflat de la el, de la dragul mamei, Maevius, că tu eşti în viață. Am trimis 
repede după Euratos şi i-am cerut, ca plată a băuturii ce i-am dat, să-mi 
aducă de la Livianus Claudius eliberarea dacului Rhesos din șantier. Şi 
grecul a făcut totul mai repede decât mă aşteptam. Acum știi, Rhesos mamă, 
cum de-ai ajuns liber. Nu acel centurion Paulus, cum ai crezut tu, te-a ajutat. 

După ce mai scormoni încet prin foc, privind lung flăcările, spuse 
aproape tremurând: 

— N-am crezut că grecul și generalul au suflete atât de ticăloase! Asta 
am aflat-o numai de puţin timp, şi pentru asta v-am chemat. Cu băutura pe 
care eu i-am dat-o lui Eurotas a fost omorât copilul. 

— Ţi-ai pierdut minţile? strigă Vitellius, neştiind ce să facă în durerea 
ce-l năpădea. 

Bătrâna continuă cu voce mult tulburată, înecată de plâns: 

— Dacă nu poţi să te mai stăpâneșşti, ţi-am spus să-mi zdrobeşti capul! 
Da, cu băutura pe care i-am dat-o eu. Îmi cunosc otrăvurile tot așa de bine 
cum îmi cunosc leacurile. Pentru asta mi-a cerut-o ticălosul de Eurotas, 
pentru ca, omorând copilul, să o poată mfrânge mai uşor pe ea, rămasă 
singură, aici, departe de Roma. 

Vitellius îşi prinsese capul între mâini și privea în jos, împietrit. Vestea îl 
doborâse. În mintea lui, gândurile nu se mai puteau închega. Malva îi 
înţelegea durerea şi căută să-l liniştească: 

— Inima ei este şi mai sfărâmată decât a ta, dragul mamei! Ea nu ştie 
nici atât, că tu mai ești în viaţă, și nu mai are nici o mângâiere! Până vom 
reuși s-o scoatem de acolo, trebuie s-o ajutăm să-și înfrângă durerea. Să-i 
scrii un papyrus, dragul mamei, pe care eu mă voi strădui să-l fac să ajungă 
până la ea. Poate că Marele zeu ne va ajuta, că nu s-o fi pus să sfârșească 
lumea în durere și deznădejde! Eu m-am îngrijit de câteva papyrusuri de la 
un negustor de pe lângă şantier. 

Îndurerat peste măsură, Vitellius scrise papyrusul şi se pregăti să plece. 

— Trebuie să dau de Eurotas. Nici un zeu n-o să-l mai scape din mâinile 
mele! rosti el, năpădit de durere și de ură. 


— Şi eu voi avea grijă de ei, dragul mamei. După ce o scoatem pe ea, o 
să-i răpunem, pe Livianus Claudius şi pe Eurotas, cu aceeaşi otravă. Tu să 
te ţii tare, şi - dacă așa a fost voia zeilor - pe micul Dicomes îl puteţi creşte 
ca pe copilul vostru! 

Primirea papyrusului de la Vitellius schimbase mult starea sufletească a 
Apronillei. O bucurie mare face să scadă o durere, oricât de sfâşietoare ar fi. 
Și căutând să înșele atenţia lui Livianus Claudius, care pusese pe Myrella, 
pe Agnia și pe decurionul Cinarius să n-o scape din vedere nici o clipă, 
Apronilla se schimbase cu totul, spre uimirea bătrânului general. Începuse 
să se arate ascultătoare și apropiată față de el și, înfrângându-și ura ce-i 
purta, îl făcuse să nutrească din nou cele mai ispititoare speranțe. 

Cele ce se petreceau în vila generalului atrăseseră furia şi ura a două 
persoane din apropierea lui: Domitius Rufinus și Agnia. Legatul turba de 
ciudă, fiindcă îi scăpa din mână femeia ale cărei graţii le poftise atât de 
mult, iar bătrâna sclavă blestema într-una și se ruga zeilor să-l întoarcă pe 
drumul cel bun pe stăpân, care își pierduse minţile și cerea dragoste de la. 
propria lui fiică. 

Agnia nu se îndoise niciodată că Apronilla e Lucilla, pe care zeii o 
aduseseră acasă în urma rugăciunilor ei. Bătrâna sclavă începuse să fie 
scârbită şi stăpânită de ură împotriva Apronillei, de când văzuse schimbarea 
ei față de general. În fiecare zi se ruga zeilor să-i îndrepte sau să-i 
pedepsească crunt pe tată şi pe fiică, amândoi stăpâniţi de duhurile rele. Şi, 
încetul cu încetul, în mintea puţină a Agniei își făcuse loc gândul răzbunării. 
Începuse să urmărească toate mișcările Apronillei, pornită să-i facă orice 
rău îi va fi cu putinţă. Și ziua aceasta, a sosit mai repede decât ar fi crezut 
bătrâna sclavă. 

Era într-o după-amiază. Apronilla ieşise să se plimbe puţin în parcul din 
jurul vilei. Bătrâna se strecurase repede în exedra, în urma ei. Nici ea nu știa 
ce caută acolo, era numai năpădită de ură. A început să ridice pernele, să 
arunce lucrurile, să răscolească peste tot. Privirea i-a căzut pe papyrusul pe 
care Apronilla îl primise de la Vitellius. S-a uitat la el cu o mutră 
îndobitocită, fără să înţeleagă ce poate fi, apoi a pornit în fugă spre tabliniu, 
unde se odihnea stăpânul. 

—Stăpâne, uite ce-am găsit, în exedra, la Lucilla! 

— Agnia, de câte ori să-ţi spun că Apronilla nu este nici Lucilla, nici 
Lucina? îi strigă el, luându-i din mână papyrusul. 


Îi făcu semn sclavei să iasă și desfăcu papyrusul, prins de presimțiri 
negre. În sinea lui se ruga zeilor, ca el să nu fie o dovadă că pe Apronilla o 
pierduse din nou. Începu să citească papyrusul, parcurgându-l cu ochii 
febrili şi cu mâinile tremurânde. O durere ascuţită îi săgeta inima. 

— El... trăieşte!... Trăieşte aci, în apropierea mea!... Strânse pumnii și 
ridică privirea ameninţător, pornit pe răzbunare. 

— Ticăloasa vrăjitoare a urzit totul. Îl ştia pe trădător ascuns sub numele 
de Rhesos! 

Faţa îi deveni de nerecunoscut: palidă, prelungă, slăbită, împietrită, ochii 
îi ardeau în orbite, buzele, strânse, i se învineţiră. Făcu ghemotoc papyrusul 
în mână şi se repezi afară, trântind cu putere ușa. 

Când îl văzu, Apronilla începu să-i zâmbească, nebănuind nimic. Era 
năpădită numai de bucuria apropiatei revederi a soţului și o căldură dulce îi 
umplea trupul și sufletul. Zâmbetul îi pieri însă repede, când îl privi mai 
bine. Se trase înapoi, speriată, dar nu avu timp să facă decât un pas, căci el 
o prinse cu putere de umeri și începu s-o zgâlțâie; 

— Te omor! Ce e cu acest papyrus? 

Apronilla păli. Stăpânul nu se purtase astfel niciodată cu ea. 

— Care papyrus? 

În acea clipă nu se gândi că papyrusul primit de la Vitellius era cel pe 
care stăpânul ei îl ţinea în mână. Căută să se țină tare. 

— Nu înţeleg, despre care papyrus îmi vorbeşti? spuse ea nedumerită. 

— Da, nu înţelegi? Dar cine este dacul Rhesos, ştii? Ce pune la cale 
Malva, ştii? Că tu te pregătești să fugi, să mă părăsești din nou, ştii? 
continuă el s-o întrebe, fierbând de mânie. 

Sânt momente când forţe necunoscute în om ies la iveală și-l fac să se 
schimbe într-un mod cu totul neașteptat. Când înţelese situația, Apronilla 
nu-și pierdu totuşi cumpătul. Inima i se împietri, mușchii i se încordară și, 
cu o linişte și hotănâre demne, îl respinse cu putere pe general. Se trase 
câţiva paşi înapoi şi-l privi cu ură: 

— Ce vezi rău, Livianus Claudius, în aceea că o soţie îndurerată 
primeşte vești din partea soțului chinuit, pe care de mult îl crezuse pierdut? 
În sufletul tău, în cugetul tău, ai socotit că soțul nu trebuie să-și caute soţia, 
că soţia nu trebuie să-și aştepte soţul până în ultima clipă a vieţii ei? Ai fi 
gândit tu, Livianus Claudius, ca soţia ta, Lucina, să nu te fi aşteptat și să nu 
te fi căutat dacă ai fi căzut captiv în Galia? Ai fi sfătuit tu pe fiica ta, 


Lucilla, să nu-şi iubească soţul? Pentru ce, Livianus Claudius, ceri toate 
acestea de la mine? 

Livianus Claudius se retrăsese şi se sprijinise de tocul ușii. O privise 
mult timp, mâhnit și ruşinat de gestul ce-l făcuse. Cuvintele ei îi săgetaseră 
inima și îl readuseseră la realitate. Încercă să vorbească, dar nu reuși să 
scoată decât un şuierat uşor, însoţit de un oftat adânc. Ea îi făcu semn să 
tacă şi continuă; 

— Într-un fel, de când mă ţii în casa ta, poate că ţi-ai făcut o idee despre 
mine şi n-aş vrea să mă judeci greșit. Trebuie să nu uiţi niciodată că sclava 
ta este soție și a fost mamă. Până la primirea acestui papyrus, n-am ştiut că 
soţul meu mai trăiește. 

Tăcu. În privire îi apărură flăcări şi ochii i se umeziră. Urmă cu durere în 
voce: 

— Şi tot până atunci n-am ştiut că tu şi Eurotas, îndemnați de zeii cei 
răi, mi-aţi omorât copilul, cu otrava pe care bătrâna Malva v-a dat-o! 

Învinsă de durere şi de revoltă, Apronilla izbucni în hohote de plâns. 

— Ce mai doreşti de la mine, Livianus Claudius? îi strigă cu disperare 
nestăpânită. 

Fără să mai spună un cuvânt, Livianus Claudius se întoarse și plecă, 
păşind încet ca un bătrân gârbovit de ani. În atriu se opri, se lăsă greu pe un 
scaun şi, cu coatele sprijinite pe genunchi, își prinse capul între mâini. 
Rămase mult timp în această poziţie, pierdut în gânduri. Târziu, se ridică, 
chemă pe primul său contubernal și-i ordonă să caute pe șantiere, în toată 
Ulpia Trajana și prin împrejurimi pe dacul Rhesos și să i-l aducă, legat, cât 
mai repede cu putință. De asemenea, să trimită un decurion cu câţiva 
legionari la peştera vrăjitoarei Malva şi s-o pună în lanţuri. 

După plecarea lui Livianus Claudius, Apronilla își dădu seama că 
trăieşte momente de luptă grea, hotărâtoare. Fiecare clipă era prețioasă. O 
chemă pe Myrella și-i spuse să-l caute pe decurionul Cinarius. Ceva mai 
târziu, decurionul pornea grăbit spre taberna lui Rupilius, unde spera să-l 
găsească pe Maevius. 

Se lăsa amurgul, când Maevius alerga pe poteca ce şerpuia pe coasta 
muntelui, spre peștera Malvei. Toga lui ruptă flutura în vântul potolit de 
seară. Când ajunse sus, se uită înapoi. Văzu în vale o ceată de legionari 
mergând grăbiţi pe aceeași potecă pe care urcase el. Grăbi şi mai mult fuga. 

Malva şi Vitellius îl ascultară încordaţi. Când Maevius sfârşi de povestit, 
bătrâna se ridică de lângă foc și, cu multă liniște şi hotărâre, le spuse: 


—Nu avem timp de pierdut, să mergem! Marele zeu n-a vrut să ne ajute! 
Vom chibzui mai târziu asupra celor ce vom avea de făcut. 

Bătrâna zăvori uşa cu drugul cel mai gros şi le spuse s-o înfunde cu 
blocurile de piatră înşirate în lungul peretelui peșterii, toate pregătite pentru 
un astfel de moment greu. 

— Aşa, acum să mă urmaţi! Nu pune el dușmanul mâna pe Malva, și 
nici pe voi. 

O urmară în scobitura în care se afla micul Dicomes. Copilul se juca cu 
melci şi cu pietre la lumina slabă a unui opaiţ. Îl îmbrăcă repede, apoi îi 
făcu semn lui Vitellius să se apropie de peretele de stâncă. Dădu la o parte 
un maldăr de fân şi-i arătă un bloc de piatră ceva mai rostuit, ce se înfunda 
în masivul pietros. Îi spuse să-l împingă la o parte, dându-i un drug de lemn 
în ajutor, în faţa lor se căscă o gură întunecoasă, ce cobora în pantă repede, 
înfundându-se în inima muntelui. Dinspre ușă se auziră zgomote, murmure 
şi lovituri puternice. 

— Hei, Malva, deschide! Te cheamă Livianus Claudius! 

— Să cheme duhurile rele și pe zeii cei răi! murmură bătrâna, pornind 
înainte prin crăpătura din inima muntelui, ţinând pe micul Dicomes de 
mână. 

După ce înaintară câţiva paşi, se opri şi-i spuse lui Vitellius să tragă la 
loc blocul de piatră. 

Afară, legionarii începuseră să spargă ușa. 

Un an mai târziu, spre sfârșitul verii, la Ulpia Trajana erau aproape gata 
pregătirile pentru serbările de inaugurare a noii colonii romane, capitală a 
provinciei Dacia Trajana. Guvernatorul provinciei, Decimus Terentius 
Scaurianus, împreună cu senatorii și magistrații sosiți de la Roma pentru a 
lua parte la serbări, stabiliseră cu grijă ca totul să se desfăşoare cu mult fast 
şi bogăţie, pentru ca poporul dac să fie impresionat și pe această cale de 
rnăreţia Romei. Totodată aranjaseră ca aceste serbări să constituie puntea de 
împăcare a împăratului cu dacii și începerea unei perioade de linişte şi de 
muncă. 

Inaugurarea se făcea fără să fi fost ridicate toate construcţiile. În afară de 
amfiteatru, for şi terme, se mai terminaseră vilele conducătorilor şi înalţilor 
funcţionari ai imperiului, ce se înălțau în centrul coloniei, în timp ce 


locuinţele restului populaţiei - negustori, meșteșugari, centurioni - abia dacă 
erau începute, terenul fiind acoperit în cea mai mare parte cu barăci şi 
bordeie. 

În lungul arterelor principale: via Ulpia Trajana, via Roma şi via Dacia 
Trajana, se înşirau vile albe, frumoase, vesele, cu faţade frumos 
ornamentate cu scări și coloane de marmură, înconjurate de grădini, aceste 
artere fiind totodată locurile de plimbare şi recreare pentru patricieni, 
militari și funcţionari. Via Ulpia Trajana lega amfiteatrul cu forul, iar via 
Roma - forul cu termele. Tot de la for pornea şi cealaltă arteră, mai puţin 
circulată, via Dacia Trajana, pe care se înălțau vilele comandantului și 
guvernatorului precum și aceea a legatului comandant, al legiunii cu 
garnizoana în capitala provinciei. Din aceste trei artere porneau străzi și 
ulite înguste şi întortocheate, îngrămădite între zidurile de apărare în 
construcție, ridicate pe urmele brazdei de plug pe care o trăsese 
guvernatorul, care, conform unei tradiţii la romani, stabilise întinderea noii 
cetăți. Ca pretutindeni, însă, sărăcimea începuse să ridice locuinţe și dincolo 
de ziduri, fără nici o ordine. Lângă amfiteatru, care rămăsese în afara 
zidurilor, gladiatorul Catius - devenit lanist - construise, cu ajutorul lui 
Domitius Rufinus, o școală de gladiatori. De lângă amfiteatru nu lipsea 
templul zeiței Nemesis, mult adorată de gladiatori, socotită zeiţa ce hotăra 
norocul şi soarta lor în lupte. 

Se apropiase ziua începerii serbărilor. Programul fusese întocmit de 
guvernatorul Decimus Terentius Scaurianus și de generalul Livianus 
Claudius, împreună cu senatorul Publius Octavianus, trimisul împăratului. 
Toată lumea aștepta cu nerăbdare. De dimineaţă până seara, pe via Ulpia 
Trajana și pe via Roma, o mulțime de curioși se adunau, dornici să afle 
ultimele zvonuri în legătură cu începerea serbărilor. La Roma devenise atât 
de puternică atracția către noua provincie, care uimise prin bogăţiile şi 
frumuseţile ei, încât ajunsese o modă, o laudă și o distincţie în societatea 
romană ca cineva să călătorească în Dacia. De aceea, numărul celor veniţi 
din capitala imperiului pentru a lua parte la serbări era destul de mare. 
Însuşi senatorul Publius Octavianus venise însoțit de fiica sa, Canidia. 

În prima zi a serbărilor, oaspeţii, patricienii, militarii şi o mulţime de 
romani și de daci, se îngrămădiră în curtea mare a palatului augustalilor. Era 
în a cincea zi după idele lui septembrie. Sub bolta imensă, albastră, a 
cerului senin, soarele lumina viu, cu o căldură plăcută. Departe se profilau 
crestele munţilor, îmbrăcate până către vârfuri de păduri dese de fagi și de 


brazi. Deşi încă neterminat, palatul augustalilor se arăta o construcţie 
impunătoare: o clădire cu o formă simetrică și unitară, ce se desfăşura pe 
laturile unui patrulater, închidea la mijloc o curte centrală, împărţită în două 
printr-un zid, a cărui înălțime nu trecea de patru picioare. Împărţirea curţii 
se făcuse cu scopul ca în timpul ceremoniei jertfei, oaspeţii: senatorii, 
magistraţii și patricienii, să fie separați de plebei, de sărăcime și de daci. 
Palatul era îmbrăcat în marmură. Fațada principală se compunea din cinci 
deschideri arcuite, sprijinite pe şase coloane, fiecărei deschideri 
corespunzându-i o încăpere destinată adunării sfaturilor şi consiliilor 
privitoare la administrarea provinciei și a coloniei. Dinspre amfiteatru se 
deschidea via Roma, trecea prin porțile mari ale casei augustalilor şi 
răspundea în for, unde se întâlnea cu via Ulpia Trajana, într-o piaţă largă ce 
înconjura forul. Sub aripa din stânga a clădirii cu coloane se afla camera 
tezaurului, iar deasupra acesteia era - încă în construcţie - camera 
sanctuarului sau a cultului împăratului, în mijlocul căreia se şi așezase 
statuia lui Traian, sculptată în marmură. 

Mulțimea aştepta cu multă nerăbdare. Trecând pe sub arcul central al 
palatului, se îndreptă spre altar Publius Octavianus, senatorul care îl 
reprezenta pe împărat, însoţit de Decimus Terentius Scaurianus și de 
Livianus Claudius. După ei veneau senatorii, magistraţii şi patricienii sosiți 
de la Roma. Un grup aparte îl formau militarii: legaţi, tribuni, centurioni din 
toate cetăţile şi castrele din Dacia. Printre oaspeţi și patricieni se distingeau 
şi feţe de negustori veniţi aici pentru îmbogăţire, dintre care nu lipseau 
Eurotas, Nesmesianus și Fortunatus. Preoţii, acoperiţi cu mantii de lână 
albă, purtând pe capete bonete tot albe, înaintară spre altar, pregătiți să 
aducă jertfe zeilor Jupiter şi Marte, urmaţi de laruspicii, haruspicii și de 
ceilalți slujitori de rând, ce aduceau obiectele de cult și animalele pentru 
jertfe. 

Slujba se începu prin ritualul curăţirii: preoţii aruncară tămâie în cupe de 
argint, presărară făină peste animale şi aduseră jertfa turtei sacre și a 
stropirii cu vin. După ce preoţii uciseră animalele, haruspicii le cercetară 
măruntaiele şi aduseră la cunoștință mulțimii că zeii sânt favorabili 
imperiului, împăratului și armatei sale. Văzând lăcomia cu care găinile 
sacre ciuguleau grăunţele, mulțimea izbucni în urale: zeii Jupiter și Marte 
acordau împăratului divina lor ocrotire. 

În aceeași zi, în deplină înţelegere cu trimisul împăratului şi cu 
guvernatorul, marele preot Zundecibalm strânsese pe Cogheon o mare 


mulțime de daci și săvârşea slujba aducerii Marii jertfe către marele zeu 
Zamolxis. Tânărul dac sortit ca jertfă își dădu sfârşitul îndată ce-l 
străpunseră vârfurile sulițelor în care preoţii îl aruncaseră. Prin fumul de 
arome şi rășină, în sunetele în surdină ale comurilor, buciumelor și tobelor, 
Marele preot aduse la cunoştinţa tuturor că voia Marelui zeu era ca poporul 
dac să trăiască în bună înţelegere cu romanii. Prin mulţime trecură ca un val 
murmure de mânie și de blesteme împotriva trădătorilor. Ele se întăriră când 
Zundecibalm, înconjurat de fum, îi îndemnă să-l iubească pe împărat, 
încredințându-i că și el, împăratul, iubeşte şi ocroteşte poporul dac. După 
aducerea Marii jertfe, Marele preot și întreg alaiul se îndreptară spre Ulpia 
Trajana, unde trebuia să sosească a doua zi. 

În ziua următoare - a șasea după idele lui septembrie — se strânsese în 
for şi în piaţa din jur aceeași mulțime care cu o zi înainte luase parte la 
ceremonia aducerii jertfei și a omagierii împăratului, precum şi dacii sosiți 
peste noapte, în frunte cu Marele preot, de la Cogheon. Oaspeţii veniţi de la 
Roma ocupară locurile din faţă, în apropierea piedestalului de marmură de 
pe care urma să se adreseze mulțimii trimisul împăratului. În spatele 
căpeteniilor se îngrămădeau romanii: un amestec de plebei, liberţi, veterani 
şi sărăcime curioasă, iar în partea opusă, despărțită printr-un rând de 
coloane de marmură cu capiteluri și arcade susținute de un zid scund, înalt 
numai de patru picioare, stăteau înghesuiți dacii, având în față pe Marele 
preot și taraboştii chemaţi să asiste la serbări. Forul era frumos împodobit: 
steaguri, ghirlande din frunziş și din flori, vase în care ardeau rășini aromate 
şi busturi în marmură ale căpeteniilor imperiului, așezate pe coloane, pe 
arcade şi pe ziduri. În partea principală a forului, pe un piedestal de 
marmură, se înălța impunătoare statuia împăratului, care parcă privea măreț 
şi binevoitor peste capetele mulțimii adunate. Și nu erau puţini printre cei 
de faţă, care vedeau în statuie pe însuși stăpânul imperiului, de aceea mulţi 
numai privind-o se simțeau stânjeniţi, socotindu-se văzuţi de împărat, şi 
încercau un simțământ de supunere și de teamă. Cele două grupări, romană 
şi dacă, nu erau despărțite numai prin rândul de coloane. Din motive de 
estetică, fast și disciplină, și mai ales pentru a întări paza căpeteniilor 
romane, de o parte și de alta a zidului ce susținea coloanele erau aliniați 
legionari, îmbrăcaţi în uniforme de paradă şi bine înarmați. 

Printr-o ușă laterală din apropierea statuii împăratului se iviră, unul după 
altul, Publius Octavianus, Decimus Terentius Scaurianus, Livianus Claudius 
şi Sedatius Severianus, acesta din urmă ales conducător al treburilor publice 


în noua colonie Ulpia Trajana. Bărbat frumos, plăcut, cu privire vie, caldă şi 
senină, Publius Octavianus avea aruncată pe umeri toga albă, tivită pe 
margini cu chenar roșu, semnul distinctiv al senatorilor. La intrarea lui, 
trâmbiţașii și trompetiştii intonară imnul împăratului. Mulțimea ovaţiona și 
salută strigând: 

— Ave, imperator!... Ave, Cesar!... Ave, Trajanus Dacicus!... 

Senatorul Publius Octavianus se urcă pe piedestalul de marmură și ridică 
mâna. În for se făcu linişte. Începu să vorbească rar, măsurat, cu voce 
melodioasă. După fiecare frază se oprea şi, din apropierea Marelui preot, 
tarabostele Susagus repeta în limba dacă cele spuse de el. 

— În numele împăratului Marcus Ulpius Trajanus Augustus Dacicus, 
salut întreaga populaţie, romani și daci, din cea mai frumoasă şi bogată 
provincie a imperiului: Dacia Trajana! Marele Jupiter și marele zeu 
Zamolxis şi toţi zeii să dea sănătate și fericire tuturor, toți fii credincioși al 
Romei! 

— Ave, Cesar! Ave, Ulpius Trajanus! răspunse mulțimea la salut. 

— Din însărcinarea augustului împărat, o dată cu inaugurarea coloniei 
municipiu Ulpia Trajana, continuă senatorul, aduc la cunoştinţa tuturor că 
de acum înainte începe împăcarea și viețuirea frățească a romanilor și a 
dacilor din acest colţ binecuvântat de zei al imperiului. Fiecare cetăţean 
trebuie să respecte legile și va fi aspru pedepsit acel roman - militar sau 
civil, patrician sau plebeu - care va lovi sau batjocori un dac. Toţi dacii, 
taraboști și comaţi, luaţi cu sila la muncă pe șantiere, de astăzi sânt lăsaţi 
liberi. Pot rămâne la muncă, contra plată, numai aceia care doresc, şi ei vor 
putea pleca, după voia lor, oricând. 

Din spatele lui Zundecibalm, la un semn al lui Susagus, dacii izbucniră 
în urale de mulțumire și de slavă către împărat. Alături, tarabostele Burio 
stătea liniştit şi îşi strângea fălcile cu ură greu stăpânită. El ştia că nimic din 
ceea ce se spune nu va fi îndeplinit și că totul face parte din uriașa acţiune a 
Romei de împilare a poporului dac. Senatorul continuă: 

— Dacia Trajana este o provincie a imperiului, și colonia municipiu pe 
care o inaugurăm astăzi, pe ruinele cetăţii de scaun, Sarmizegetusa, pe care 
şi-o înălțase regele Deeebal, va fi centrul de administrare și de conducere a 
acestei provincii. Pentru a întări împăcarea romanilor cu dacii, numele 
acestei colonii va fi Ulpia Trajana Augusta Dacica Sarmizegetusa! 

Mulțimea izbucni în urale. Trompetiștii și trâmbiţaşii intonară un imn de 
slavă. Unul dintre daci strigă: 


— Ave, Ulpia Trajana Dacica! Ave, Trajanus Bonnus! Lui Burio nu-i 
scăpă că dacul strigase la un semn ascuns, tot de-al lui Susagus. 

Senatorul ridică mâinile, cerând linişte. 

— Augustul împărat cere supunere poporului dac şi muncă liniștită 
pentru întărirea provinciei şi a imperiului. Poporul dac trebuie să fie alături 
de legiunile şi cohortele care îl apără de năvala triburilor din miazănoapte şi 
să nu se lase prins de nebunia cetelor de latroniiSL:, bandiți de codru, daci 
fără minte și răi, conduşi de câteva căpetenii rătăcite. Aici este pământ 
destul pentru toţi, și acum, după ce s-a făcut numărătoarea populaţiei, 
pământul se va măsura şi se va împărți atât dacilor, cât şi celor veniţi din 
alte provincii. În numele augustului împărat, rog zeii ca împăcarea dintre 
romani și daci să fie eternă! 

În uralele mulțimii, senatorul coborî de pe piedestal. După el urmară 
câţiva funcţionari, care explicară legile ce se introduceau în noua provincie: 
cum se vor arenda păşunile, cum se vor plăti dările, cum se vor judeca 
neînțelegerile şi ce obligaţii aveau romanii și dacii faţă de imperiu. 

Senatorul nu-i asculta. Gândul lui alerga departe, spre Roma. Se bucura 
de încrederea ce i-o arătase împăratul. Tresări când cineva îi strânse ușor 
mâna. Se întoarse. Era fiica sa, Canidia. Îi zâmbi şi o privi cu dragoste. Fata 
arăta odihnită, îmbujorată, proaspătă. Oboseala drumului fusese învinsă. O 
mângâie părintește pe obraz. 

— Vrei ceva, copila mea? o întrebă în șoaptă, strân-gând-o uşor la piept. 

— Tată, tu aici reprezinţi pe împărat şi poţi să faci orice în numele lui? 

În vocea şi privirea ei era ceva rugător. 

— Da, Canidia, pot să fac orice, cu condiţia de a nu depăși misiunea ce 
mi s-a încredinţat și de a nu călca legile imperiului. Dar de ce mă întrebi, 
copila mea? 

Canidia avu o clipă de şovăire. Se strânse și mai mult lângă el. 

— Tu eşti atât de bun, tată, şi adineauri, când vorbeai, se vedea 
bunătatea pe faţa ta... 

Tăcu, încurcată. 

— Da, copila mea, şi? o îndemnă el. 

— Tu poţi uita și ierta, tată? şopti ea cu vocea puţin sugrumată. 

. Tatăl o cercetă mirat. 

— Cum să uit, ce să uit, pe cine să iert? Pe faţa lui trecu o umbră de 
supărare. 


— Aici al vorbit despre împăcare, tată! Te rog din suflet, redă-i libertatea 
lui Staberius! Tu știi că el este un tânăr învăţat, din familie de oameni 
bogaţi. Să se întoarcă la ai săi, acasă! Iată, numai eu sânt vinovată de 
faptele lui şi nu-mi pot ierta că am fost cauza nefericirii sale! El avea pentru 
tine multă admiraţie şi mult respect!... 

Senatorul își privi lung fiica, înmărmurit de cele ce auzea. Durerea ce-i 
frământase sufletul începea din nou să pună stăpânire pe el. 

— Uite ce mare greşeală am făcut luându-te cu mine în Dacia! murmură 
întristat. Ştiai că el a fost adus aici. Dacă îl las liber, el nu se va duce la 
Athena și nici în Bithynia, ci va veni la Roma, va încerca să se apropie din 
nou de tine. 

— Tată, îţi jur pe Freya și pe Cybela că nu voi primi în nici un fel 
apropierea lui, dar să fie lăsat liber... 

— Știu, Canidia, ştiu cât valorează jurământele tinerilor! Când cineva 
iubeşte cu adevărat, cu greu îşi poate respecta jurământul. Nici tu, şi nici el. 

Îi spuse apoi cu mai multă supărare: 

— Nu vreau ca înapoiat la Roma să am din nou griji şi necazuri! 

— Tată... 

— Încetează, nu vreau să mai aud nimic, te rog să-mi dai pace! murmură 
el. 

O împinse uşor cu mâna, pentru a o îndepărta de lângă el, în timp ce 
continua să murmure: 

— Aici în Dacia mai este mult de lucru și se simte mare lipsă de 
sclavi... 

După terminarea comunicărilor din for, a avut loc ospăţul, la care au luat 
parte și căpeteniile dace, în frunte cu Marele preot. Publius Octavianus 
socotise că ospătându-se împreună cu căpeteniile dace şi romane, poporul 
va vedea și mai întărită împăcarea. 

Întâmplarea a făcut ca tarabostele Burio, tânăr, frumos, vioi, acum ceva 
mai împlinit ca vârstă, să fie aşezat în apropierea Canidiei. Era vesel. Golise 
multe cupe de vin și mâncase cu poftă. Fiica senatorului nu se atinsese de 
numeroasele feluri ce se îngrămădiseră pe masă și rămăsese tot timpul 
tăcută, tristă. Se apropiase însă ceva mai mult de taraboste, în momentul 
când acesta începuse să povestească cu mult haz diferite întâmplări ce se 
petrecuseră pe șantierul Ulpiei Trajana, unde şi el lucrase mai bine de un an 
cu mulți comaţi şi robi de pe moşia sa. În același timp, în grupul înaltelor 
căpetenii se porniseră discuţii aprinse: 


— Eu susţin că un popor mic face o mare greşeală când încearcă să se 
împotrivească legiunilor imperiului, accentua Publius Octavianus, fiindcă, 
până în cele din urmă, acel popor tot este înfrânt, cetăţile lui dărâmate, iar 
țara pârjolită. Spun aceste cuvinte fără gândul de a-l supăra pe 
Zundecibalm, încheie senatorul. 

Marele preot nu întârzie răspunsul. 

— Îi e uşor să vorbească astfel oricui face parte din marele imperiu şi se 
mulţumeşte cu soarta pe care o are. Dar aţi văzut vreodată pe plebeu la voi, 
sau pe comate la noi, să-şi lase cu plăcere mica şi sărăcăcioasa lui 
gospodărie înghițită de vecinul bogat, patrician sau taraboste? Te admir, 
Publius Octavianus, eşti un bărbat frumos și inteligent și te respect, ești 
între noi trimisul împăratului. Te întreb: ce-ai fi făcut dacă ai fi aparţinut 
unui popor mic, subjugat de imperiu și apoi umilit, batjocorit, așa cum sânt 
dacii acum? 

— Aşa cum au fost, Zundecibalm! ţinu să precizeze senatorul. De astăzi 
înainte, s-a făcut împăcarea. Căutaţi şi voi să opriţi cetele de latroni, 
potoliţi-i, altfel... Cât priveşte întrebarea, continuă el, dacă aș fi fost dac şi 
mi-ar fi stat în putere, nu m-aș fi măsurat cu imperiul pe calea armelor, ci pe 
aceea a înțelepciunii. Aş fi căutat să stau de vorbă cu Roma, să tratez cu 
împăratul şi cu Senatul, la nevoie trimiteam chiar daruri, căci pe oameni, 
oricât de înţelepţi şi oricât de bogaţi, un dar îi mulţumeşte, îi îmbunează și, 
aruncând în talerul balanței toată iscusinţa şi, dacă vrei, chiar şiretenia, aş fi 
căutat să obțin condiţii cât mai bune de împăcare. Dacia ar fi scăpat cu 
cetățile nedărâmate, cu mii de oameni în viaţă și ar fi intrat în imperiu cu 
una dintre provinciile cele mai bogate şi mai puternice. 

Cu zâmbete binevoitoare, senatorul adăugă: 

— Mai târziu, n-ar fi exclus ca un dac să ajungă chiar împărat la Roma. 
Nu știți? Istoria rezervă oamenilor şi imperiilor numeroase surprize... 

— Poate că tot așa a gândit şi Marele preot, interveni Livianus Claudius, 
dovadă stă faptul că de mult el a trecut de partea imperiului... 

— Acum, faptul este consumat, începu Zundecibalm. Evenimentele s-au 
petrecut și nu mai poate fi schimbat nimic. Ai spus, Livianus Claudius, că 
eu am trecut de mult de partea imperiului. Ai avut în vedere ceea ce ştie și 
ceea ce trebuie să facă un Mare preot? Cred că nu! L-aş ruga pe Publius 
Octavianus să-mi spună cum vede el soarta poporului dac? 

Senatorul răspunse fără prea multă grabă: 


— Răspunsul este ușor de dat: în timpul luptelor și după terminarea lor, 
poporul dac s-a mai rărit. Unii morţi, alţii duși captivi, o bună parte fugiţi 
spre răsărit și miazănoapte sau poate că mai stau și acum ascunși prin 
munţi. Imperiul a adus aici mulți coloni și mulţi sclavi, din toate neamurile. 
E uşor de văzut ce va urma: încetul cu încetul, dacii vor învăţa limba 
Romei, se vor amesteca cu noii-veniţi, se vor căsătorii unii cu alții, va 
dispărea, dându-se uitării, orice dușmănie între ei și poate că nu va trece 
prea mult până când nu va mai fi nimeni aici care să nu spună cu mândrie 
că el este fiu al Romei. Istoria și viaţa merg numai înainte, cu sau fără voia 
noastră. Eşti de altă părere, Zundecibalm? 

Marele preot îi aruncă o căutătură plină de înţeles. 

— Dar istoria poate că are în tolba ei și o eventuală prăbușire a 
imperiului, la care senatorul nu s-a gândit. 

— Ştiu, ar fi o ironie a soartei, ştiu că la aceasta vă gândiţi mult voi, 
Marii preoţi, deşi n-am putut să înţeleg ce urmăriți. Poate visați ca Roma să 
devină cândva cetatea în care va locui Marele preot, al unei noi, mari și 
puternice religii... 

— E rezerva ce şi-o face istoria sau soarta, Publius Octavianus! Noi, 
Marii preoţi, sântem convinşi că cele ce se petrec, şi se vor mai petrece, le 
fac oamenii - mari sau mici, puternici sau slabi, Mari preoți sau împărați. 
Câteodată și un nebun, omorând un împărat, poate să schimbe cursul 
istoriei, aşa cum un cârmaci prins de vin schimbă calea corăbiei, o îndreaptă 
în altă parte. 

Burio băgase de seamă că fiica senatorului căuta să fie cât mai mult în 
apropierea lui, după ce părăsise sala ospăţului. Se aflau în for. Grupuri - 
grupuri, romani și daci se strânseseră ici-colo, stăteau de vorbă, și 
izbucneau în hohote de râs. Din colțul în care se oprise, Canidia admira 
pletele blonde, barba abia încheiată, fața ovală cu trăsături regulate și 
privirea deschisă a tânărului taraboste. 'Tulburată, se apropie și mai mult de 
el. 

— Taraboste Burio, te-am ascultat ce frumos ştii să povesteşti! îi spuse 
aproape în şoaptă. 

Burio tresări. Apropierea ei îl făcu să se înfioare. 

— Numai povestind, sufletele oamenilor se înţeleg mai bine, rosti el 
întorcându-se cu totul spre ea. 

— L-ai cunoscut bine pe șantierul de aici pe sclavul Staberius? 


Canidia îl trase în dreptul unei coloane, ferindu-se să nu fie auziţi de cei 
din jur. 

— Dacă ţi-a fost prieten, cunoşti viaţa acelui sclav? El n-a avut nici o 
dragoste, de ce n-ai povestit-o? 

Îl privi încordată. Căută să se convingă dacă bărbatul din faţa ei ştia ce a 
însemnat ea în viaţa acelui sclav. Burio îi răspunse cu o uşoară reținere: 

— Staberius mi-a vorbit mult despre dragostea lui, chiar foarte mult, dar 
cum aş fi putut să-i întinez suferința? Pentru mine, o dragoste curată este 
ceva sfânt, ceva venit de la zei. Ce-aş fi putut să spun? Acea fată, Canidia, 
trebuie să se simtă fericită, dacă a reușit să aprindă în sufletul unui bărbat o 
iubire atât de caldă, de duioasă, de puternică! Sărmanul Staberius muncește 
greu, este bătut cu flagrunul, este înfometat şi torturat, duce o viață de 
chinuri și, cu toate acestea, nu l-am auzit niciodată să fi spus un cuvânt rău 
despre aceea pentru a cărei dragoste a ajuns pe șantierele din Dacia. 

Burio se miră când văzu că fata îşi şterge lacrimile. 

— Tarabostele se mai duce prin şantier? îl întrebă ea, abia stăpânindu-și 
suspinele. 

— Nu, zeiţă, dacii de aici au fost puși în libertate. Nu ştiu dacă şi în altă 
parte... 

Canidia avu un moment de îndoială. Pieptul începu să-i salte năvalnic. 
Era toată numai frământare şi şovăire. Se hotărî în cele din urmă: 

— Ce-ar face tarabostele dacă i-aş arăta-o pe Canidia? A venit aici de la 
Roma, nutrind speranţa că va putea să-l mai vadă... 

Burio o fixă cu o privire bănuitoare. Un moment crezu că fata din fața 
lui glumește, apoi, văzând câtă durere oglindește chipul ei, se înfiora. 

— Dacă acea fată este aici, rosti el rar, cred că nu mă înşel, o am în faţă! 
Pe Marele zeu, tu ești acea Canidia? 

Fata întinse mâna şi se sprijini de coloană. Lacrimile o năpădiră. Burio 
înţelese că nu se înșelase. 

—M-ai întrebat ce-aş face... iar eu te întreb acum, ce trebuie să fac? 

Urmă o tăcere grea și lungă. Nici unul nu auzea strigătele, glumele și 
hohotele de râs ale celor ce se plimbau prin for. În sufletul tarabostelui 
începu o luptă grea. Spunându-i lui Staberius, i-ar mări şi mai mult 
chinurile, i-ar strica liniștea pentru mult timp. Ajutând-o să-l vadă, ar omori 
în sufletul ei imaginea curată pe care i-o păstra, căci, așa cum arăta el acum 
în şantier, slăbit, îmbătrânit, murdar, cu îmbrăcămintea ruptă, nu i-ar mai fi 


putut răscoli decât mila. Prinse mâna fetei și o mângâie ușor, privind-o 
adânc în ochii înecaţi în lacrimi. 

— De ce vrei să-l mai chinuieşti? La ce v-ar mai fi de folos să treziţi în 
sufletele voastre simţiri acum potolite? 

— Ajută-mă să-l văd, taraboste! îl imploră ea. Uneori sânt momente în 
viața omului când o clipă preţuieşte oît tot restul zilelor pe care le mai are 
de trăit. Și continuă murmurând: Tata are un suflet atât de împietrit!...își 
prinse faţa în mâini, pentru a-şi stăpâni plânsul. Izbucni apoi: 

— Dacă aş putea, dacă cineva m-ar ajuta, aş fugi... m-aş ascunde cu el 
în pădurile sau în munţii Daciei! Oh, de ce zeii au fost atât de răi cu noi!... 

Burio asculta împietrit, frământat de gânduri. Cum ar fi putut el să-i 
ajute? Cum ar fi putut el să-l scoată pe Staberius din șantier? Dar nici el, 
după punerea în libertate, n-ar mai fi putut să pătrundă ușor acolo. 

— Ce doreşti tu, Canidia, e peste putinţă. Eşti fiica unui senator cu 
multă vază la Roma, aici îl reprezintă chiar pe împărat, iar fuga voastră l-ar 
supăra și l-ar îndârji peste măsură. N-ar rămâne nici un petic de pădure, nici 
un plai şi nici o casă nerăscolită de legiunile și cohortele romane. Senatorul 
ar plăti scump capul lui Staberius! 

— Dionysos, eşti atât de aproape de mine! gemu fata. Cu preţul vieţii 
voi căuta să vin la tine, să te văd. Zeilor, ajutaţi-mă!... 

Lângă ea, Burio se frământa nehotărât, mișcat de dragostea și de durerea 
fetei, copleșit de neputinţă. După o lungă tăcere, murmură: 

— Dionysos... ce nume frumos, tânărul Dionysos, acum sclavul în grea 
mizerie şi suferință, Staberius!... 

Ridică apoi capul și o privi cu hotărâre: 

— Voi încerca să fac tot ce-mi stă în putere. Tu trebuie să stai liniștită. 
Sânt gata să vă ajut, dacă aceasta îţi este voia! După ce veţi fi împreună, 
facă-se voia zeilor! Cât timp mai rămâne Publius Octavianus în Dacia? 

— Poate cincisprezece-douăzeci de zile... 

Un simţământ de încredere și de siguranţă își făcu loc în sufletul fetei 
alături de tânărul taraboste care redevenise încercatul luptător de la Cetatea- 
de-Munte. 

În cea de-a treia zi a serbărilor, ziua a şaptea după idele lui septembrie, 
urmă spectacolul în noul amfiteatru. Abia se luminase de ziuă, și mulțimea 
începuse să năvălească dinspre terme, pe via Ulpia Trajana şi pe via Roma, 
dinspre bordeiele, barăcile și tabernele din jurul campului şi dinspre 
corturile ce se ridicaseră în apropierea amfiteatrului pentru cei veniţi din 


alte părţi, toţi îndreptându-se spre tribune. Romanii sosiți mai de mult în 
Dacia erau dornici de spectacole, cărora le duseseră dorul, pe când dacii 
erau stăpâniți numai de curiozitate. Un astfel de spectacol nu se mai văzuse 
până atunci în Dacia. 

Amfiteatrul arăta de departe o construcţie impresionantă. 'Tribunele ce 
înconjurau arena, cu treptele lor acoperite cu lespezi de piatră, păreau niște 
scări monumentale, ce coborau pentru a se întâlni toate în același loc. Cu 
forma ei ovală, arena număra peste șaptezeci de paşi în lungime şi peste 
cincizeci în lățime. Cele patru porți erau ca niște guri deschise, care 
înghiţeau în fiecare clipă şirurile nesfârșite de spectatori. În ușoara adiere a 
vântului ce venea dinspre munte, pânzele mari care acopereau tribunele 
fluturau ușor, ca aripile unui stol de păsări. Culorile lor —roșu, galben și 
albastru - se repetau de la tribună la tribună, închizând arena într-un enorm 
oval aerian, cu faţa către cer. Un murmur uriaș de mulțumire și veselie 
umplea valea din jurul amfiteatrului. 

Soarele se ridicase la câteva sulițe pe cer când mulțimea umpluse toate 
tribunele şi aştepta nerăbdătoare începerea spectacolului. Din toate părțile 
se înălțau strigăte, chiote şi hohote de râs, pline de voie bună. Niciodată 
valea Sarmizegetusei nu mai răsunase de atâta larmă și veselie, și niciodată 
nu se văzuse atâta mișcare de braţe şi de capete şi atâta bogăţie de culori. 
Nerăbdătoare, mulțimea izbucnea în aplauze, bătea din picioare, fluiera şi 
striga, pentru a grăbi intrarea îh tribuna imperială a căpeteniilor. 

Cine privea tribunele de jos, din arenă, nu se putea să nu fi fost izbit de o 
deosebire: pentru daci, se rezervaseră numai ultimele trepte din părțile de 
sus ale tribunelor, şi distincţia era mărită de îmbrăcămintea lor, cu frumoase 
combinaţii de alb şi negru. Acolo, sus, era mai multă liniște. Sfioși, dacii se 
uitau cu nerăbdare în jurul lor și în arenă, își vorbeau în șoapte și băteau din 
palme fără să știe de ce, numai să facă la fel ca ceilalți. De pe feţele lor 
pline de curiozitate nu lipsea însă tristeţea. 

Ca la un semn, larma încetă, stinsă de sunetele trompetelor. Toate 
capetele se întoarseră spre tribuna imperială. Primul, intră senatorul Publius 
Octavianus, purtând eşarfa care arăta că e trimisul împăratului, însoţit de 
Decimus Terentius Scaurianus, Livianus Claudius, Domitius Rufinus şi 
Sedatius Severianus, după care veneau căpeteniile dace: marele preot 
Zundecibalm, tarabostele Susagus și tarabostele Burio. Tribuna imperială se 
umplu apoi cu legaţi, tribuni, centurioni ai imperiului și matroane romane, 


soții și fiice ale căpeteniilor, printre care putea fi văzută și Canidia. Din 
toate părțile, mulțimea aplauda în picioare şi striga: 

— Ave, imperator!... Ave, Ulpius Trajanus Dacicus!... Ave, Dacia 
Trajana!... 

Senin, zâmbitor, impunător, Publius Octavianus răspunse salutului şi 
aplauzelor din tribune. Se aşeză pe locul rezervat împăratului şi aşteptă să i 
se spună că totul e gata și că spectacolul poate să înceapă. Ridică mâna. 
Aplauzele și uralele încetară. În sunetele trompetelor, în arenă intră o 
centurie în uniformă de paradă, în fruntea căreia călca ţanţoş un tribun, 
urmat de un centurion. Prin faţa mulţimii trecea armata Romei. În tribune 
izbucniră din nou urale. Centuria făcu înconjurul arenei şi ieşi pe porţile 
mari. Fu urmată de un grup de daci, tot cam de mărimea unei centurii, 
îmbrăcaţi de sărbătoare, fără nici un fel de arme asupra lor. Grupul 
reprezenta poporul dac, paşnic, supus, resemnat. În tribune nu se auzi nici 
un strigăt, nimeni nu aplaudă, nici unul dintre daci nu îndrăzni să se 
manifeste într-un fel. Senatorul nu se aștepta ca romanii din tribune să le 
facă dacilor o primire atât de rece, să le arate atâta desconsiderare. Se ridică 
în picioare și începu el să aplaude. Gestul lui fu urmat de cei din jur şi, cu o 
iuțeală de fulger, se întinse în toate tribunele. 

— Iată împăcarea şi dragostea dintre noi şi voi, murmură tarabostele 
Burio cu mâhnire. 

În amfiteatru, veselia crescu în clipa când în arenă intră un grup format 
din romani și din daci, toţi tineri, flăcăi și fete, cu coroane de flori pe cap şi 
cu buchete de flori în mâini. Înaintau în rânduri de câte patru, în fiecare 
rând era o pereche romană și o pereche dacă. La o astfel de apariţie, 
mulțimea nu se așteptase, și din toate părţile izbucniră strigăte și urale: 

— Ave, Dacia Trajana! Ave, Ulpia Trajana Sarmizegetusa! 

În rândurile dacilor, sus în tribune, nu se auzi decât un murmur de mirare 
şi de încântare. 

— A fost bună ideea asta, Livianus Claudius, șopti senatorul, privind 
perechile ce treceau prin dreptul tribunei, întăreşte mai mult dorinţa noastră 
de împăcare. 

— Sperăm că de acum înainte să avem mai multă liniște din partea 
dacilor. Prea au fost în continuă frământare, ca Vezuviul înainte de erupție, 
completă generalul. 

Încordarea în tribune crescu. Se ştia că vor urma luptele, adevăratul 
spectacol. Uşile carcerelor fură deschise, şi în arenă înaintară ca la patruzeci 


de gladiatori, având în frunte pe lanistul Catius. Cu trupurile goale, vânjoși 
şi musculoşi, greu înarmaţi și cu zâmbete pe feţele lor mari, porniră prin 
faţa mulțimii. Ajunși în dreptul tribunei imperiale, se opriră, se întoarseră 
toți la o comandă spre trimisul împăratului și strigară: 

— Ave, imperator! 

Grupul de gladiatori îşi continuă defilarea, însoțit de aplauzele mulțimii. 
Senatorul îl căută cu privirea pe Domitius Rufinus și-i făcu semn să se 
apropie. 

— N-ai uitat, Domitius Rufinus: nu vor lupta numai daci de o parte? 

Legatul clătină din cap, confirmând că nu uitase. 

În arenă rămăseseră doisprezece gladiatori: şase de o parte și șase de 
alta, aşezaţi în poziţii de luptă. De fiecare parte erau trei gali și trei daci, în 
așa fel intercalaţi, încât fiecare pereche ce trebuia să lupte era formată dintr- 
un gal și un dac. Galii aveau spade scurte, drepte şi scuturi mici, pătrate. 
Dacii strângeau în mâini spade încovoiate la vârf și scuturi lunguieţe, ușor 
bombate. Cele două părţi începură să se atace. Lupta se desfășura în faze 
repezi, scurte, succesul trecând când de o parte, când de alta. Cei din tribune 
aplaudau și îndemnau. 

— Îi vezi? şopti senatorul la urechea lui Livianus Claudius. Niciodată un 
dac n-a fost atacat sau lovit de alt dac. 

— îi cunosc bine, Publius Octavianus! murmură generalul. 

Lupta se apropia repede de sfârșit, rămăsese numai un gal și un dac. 
Mulțimea striga înveselită până la delir. De pe locurile lor, dacii se 
ridicaseră în picioare și priveau înmărmuriţi. 

—Să lupte dacul cu galul! strigau unii. 

— Haide, galule, atacă-l pe dac! ţipau alții. Amândoi făcuseră parte din 
același grup și pe aceeași parte, și o luptă între ei n-ar fi avut nici un rost. 
Lupta se sfârşise, şi amândoi erau victorioși. Dacul aruncă spada lui 
încovoiată. Scurt la trup, îndesat şi cu mișcări repezi, stătea în faţa galului 
voinic şi masiv, cu mișcări domoale. Mulțimea striga: 

— Haide, galule, loveşte! 

— Arată-ţi curajul, dacule! 

Galul făcu şi el același gest: își aruncă spada peste aceea a dacului. 
Mulţi dintre spectatori ridicaseră degetele în sus, cerând ca cei doi 
gladiatori să fie lăsaţi în viață. Din arenă, dacul și galul priveau mulțimea cu 
încordare, așteptând semnul hotărâtor. Senatorul ridică mâna, lupta fu 
oprită. 


Dinspre carcere, năvăliră în arenă lorarii, care se repeziră să ridice 
gladiatorii morţi sau răniți. În urma lor se împrăştie nisip proaspăt, curat şi 
bine uscat. Pe marginile arenei, comedianţi și măscărici spuneau glume, 
făceau mișcări iscusite şi figuri comice, provocând valuri de râs printre 
spectatori. 

De pe poarta larg deschisă a oppidiumului se ivi din întuneric un zimbru 
fioros. Cu ochii roşii, sălbatici, tulburaţi de lumina orbitoare de afară, 
sforăind puternic pe nările largi, făcu câteva salturi și se opri în arenă, 
ținând coada ridicată. Se uita speriat la mulțimea care striga și bătea din 
picioare. Deodată, sforăi puternic, scoase un muget înfricoșător și-o rupse la 
fugă. Pe altă poartă apăruseră doisprezece lupi mari, iuți, cu ochii injectaţi. 
Zimbrul se apropie de ei cu coada ridicată și cu gâtul încordat, pregătit de 
luptă. Sforăitul lui puternic se auzea până sus, în tribune. Lupta fiarelor era 
urmărită cu încordare. Înfometată, haita de lupi ieşi învingătoare. O parte 
din ei căzuseră spintecaţi de coarnele puternice ale zimbrului, ceilalți 
începură să rupă halci mari cu colții lor puternici. Curând, intrară 
mastigoforii cu furci lungi şi alungară lupii înapoi în carcere. 

Spectacolul se continuă cu diferite întreceri sportive între legiunile și 
cohortele din Dacia: alergări, sărituri în lungime şi înălțime, aruncarea cu 
sulița și lupte corp la corp. Urmă lupta între un mirmilon și un retiar, care se 
sfârşi cu victoria retiarului. 

Încheierea spectacolului plăcu mult mulţimii. Prin faţa tribunelor trecură 
cincizeci de perechi de veterani, legionari îmbătrâniţi în războaie, căsătoriţi 
cu femei dace mai în vârstă, rămase văduve după lupta cea mare. 

— lată, Zundecibalm, spuse senatorul întorcându-se spre Marele preot, 
aşa se împacă şi se împrietenesc popoarele! în curând, legionari, negustori 
şi meşteșugari le vor urma exemplul și se vor uni cu fetele frumoase ale 
dacilor. Când privesc în arenă, am impresia că prin fața noastră trece un 
popor nou: poporul Daciei Trajane. 

Senatorul se ridică şi porni spre ieşire. Spectacolul luase sfârşit. Miile de 
spectatori se îngrămădiră spre cele patru porţi ale amfiteatrului, romani 
amestecați cu daci, toţi vorbind cu însufleţire, şi râzând zgomotos. Gărzile 
de pretorieni și de legionari, însărcinate să ţină ordinea, se pierdură 
neputincioase, prinse în valul ce înainta nestăvilit. Tarabostele Burio trecu 
repede pe lângă Canidia şi-i spuse în șoaptă: 

— Dacă vrei să-l vezi pe Dionysos, urmeaz-o pe femeia dacă ce te 
aşteaptă la ieşire! 


Tarabostele cobori în fugă treptele tribunei şi se pierdu în mulțime. 

Același lucru îl făcu şi Canidia. În apropierea porţii principale, se 
depărta de grupul matroanelor lângă care înaintase și dispăru în 
învălmășeală. Când valul zgomotos și repede al mulțimii o împinse afară, 
de lângă zid se desprinse o dacă și o apucă de mână. Canidia nu-și dădu 
seama când ajunse în mijlocul unui grup de daci, bărbaţi și femei, toți 
comaţi și robi de pe moşia lui Burio, și nici când i se aruncă pe cap, cu 
multă îndemânare, o năframă albă, subţire şi ușoară, colorată cu frumoase 
flori lucrate de mână. Îi urmă în afara cetăţii, dincolo de camp, pe câmpia 
netedă unde se afla tabăra lui Burio. Acolo îl găsi pe Staberius, aşteptând-o 
cu multă încordare şi nerăbdare. 

Burio pregătise totul. Nu se îndoia că senatorul va da ordin să fie căutată 
pretutindeni, de aceea socotise ca îndată ce ei vor fi împreună, amândoi să 
fie îmbrăcaţi în costume dace de sărbătoare și, însoţiţi de câțiva luptători din 
garda sa, să pornească spre cetatea lui, Marodaya, pe drumul cel mai ferit și 
mai scurt, de-a dreptul prin munţi. 

Cu toate că lipsa Canidiei fusese repede observată, senatorul n-a ştiut 
nimic până spre seară, când matroanele şi fetele care o însoţiseră îşi 
pierduseră orice speranță că ea va mai fi găsită. O căutaseră prin toate 
locurile în care fata s-ar fi putut rătăci. Senatorul tocmai se pregătea să ia 
parte la ospăţul organizat de guvernator şi nu i se mai putea ascunde 
dispariţia fetei. În acel moment sosiră alarmaţi Livianus Claudius și 
Domitius Rufinus. Ei, în calitate de comandanţi militari, se socoteau 
răspunzători de cele întâmplate. Când îi văzu, Publius Octavianus îi primi 
cu un zâmbet plin de durere și de amărăciune. 

— Am trimis centurioni, decurioni şi pretorieni s-o caute peste tot - prin 
câmp, prin şantier și prin împrejurimi! raportă în panică Domitius Rufinus. 

Senatorul văzu faţa îngrijorată și împietrită a generalului şi-l invită să se 
aşeze pe scaun. 

— Să nu fii prea îngrijorat, Livianus Claudius! Ceea ce bănuiesc că s-a 
petrecut nu s-a produs pentru că voi n-aţi fi luat suficiente măsuri de pază. 
Căutaţi-l pe sclavul Staberius, dacă l-aţi avut pe acest sclav aici pe şantier, 
şi dacă şi el a dispărut, atunci să ştiţi că acolo unde se află unul va fi găsit şi 
celălalt. Să nu vă mire! Acest Staberius a fost sclavul meu și l-am folosit ca 
preceptor al copiilor... 

— La cei tineri, dragostea nu poate să fie stăvilită, murmură generalul. 

Senatorul clătină ușor din cap şi se întoarse spre legat: 


— Cât timp vom fi la ospăț, vei putea să afli, Domitius Rufinus, ce e cu 
acel sclav. Dacă în adevăr și el a fugit, puneţi să-l caute. Mâine, noi plecăm 
spre Apulum și Potaissa, se adresă el generalului. Nu schimbăm nimic din 
cele stabilite. 

După două săptămmi, însoţit de gardă şi de oaspeţii cu care venise de la 
Roma, Publius Octavianus părăsi Ulpia Trajana. La despărţire, Livianus 
Claudius îl întrebă: 

—Spune-mi, Publius Octavianus, să mai încercăm să-ţi căutăm fiica? 

Senatorul îl privi lung, cu ochii umezi, și un nod i se urcă în gât. Durerea 
şi dezamăgirea îi împietriseră sufletul. 

— Nu, Livianus Claudius, să n-o mai căutaţi! Tăcu o clipă, apoi 
continuă cu voce scăzută: Publius Octavianus nu mai are fiică. Voi spune la 
Roma că ea a murit în Dacia 


7 


Așezată pe colina ce domina ușor împrejurimile, chiar pe locul pe care 
fusese palatul regelui Decebal, vila lui Livianus Claudius - în care se intra 
pe scări monumentale, printre coloane de marmură albă - era construcţia 
cea mai mare şi cea mai frumoasă de pe via Dacia Trajana. Alături, acolo 
unde fusese palatul lui Diegis, se înălța vila guvernatorului şi, ceva mai 
departe, vila lui Domitius Rufinus. Interiorul vilei generalului nu se 
deosebea cu nimic de acela al caselor celor mai de seamă senatori şi ale 
celor mai bogaţi patricieni de la Roma. Din atriul bogat se trecea în 
tricliniul!62* elegant, mare și frumos luminat. Un aer de prospeţime îl 
dădeau încăperii trandafirii şi ghirlandele de iederă ce urcau în spirale pe 
șase coloane care o împărțeau în două părţi egale. Între cele şase coloane și 
de-a lungul pereţilor, statui de marmură cioplite cu multă măiestrie de 
sculptori de la Roma și Athena, reprezentând bărbaţi și femei în poziţii 
graţioase, măreau şi mai mult ambianța de veselie şi de voie bună. 

Sosise toamna, şi copacii îşi dezbrăcau podoaba îngălbenită pentru a se 
pregăti de iarnă. În noua provincie, serbările de inaugurare a noii colonii, 
măsurile de împăcare a romanilor cu dacii și legile noi aduse de la Roma 
păreau să fi avut o urmare fericită, căci liniștea cuprinsese întreaga ţară a 
dacilor. În această toamnă nu se mai văzuseră cete răzlețe de legionari 
umblând după jafuri, dacii nu mai erau fugăriți și prinşi pentru a fi duşi la 
muncă pe şantiere, iar funcţionarii imperiului căutaseră să întărească 


stăpânirea dacilor pe pământurile pe care le munceau, o dată cu împărţirea 
de loturi săracilor, liberţilor, veteranilor și celor veniţi de aiurea. 

Cu toate că o avea pe Apronilla în casă, generalul se simţea cu totul 
singur. Fuga fiicei senatorului Publius Octavianus, cu un sclav îl pusese 
mult pe gânduri, iar garda lui nu reușise să-l mai prindă pe dacul Rhesos. 
Sfârşitul trist de toamnă, golul din sufletul lui și semnele bătrâneţei, ce-l 
încercau din toate părţile, îl întristaseră peste măsură. Într-o astfel de stare îl 
găsi Eurotas. Când îl văzu, uită durerea pe care acesta i-o pricinuise prin 
sfaturile lui şi se bucură sincer. Îl introduse în tricliniu şi dădu ordin să se 
servească masa, care până la urmă se dovedi, un adevărat ospăț. 

—Nici nu știu ce să mai rog zeii să-ți dea, Livianus Claudius! începu 
Eurotas la vederea bogăției din vilă. E drept, după moartea lui Decimus 
Terentius Scaurianus eşti aici atotputernic: comandant al legiunilor şi 
guvernator al Daciei Trajana. 

Se întinseră pe paturi, în așteptarea gustărilor. 

— Ia o cupă de vin aromat, bun pentru poftă de mâncare, îl îndemnă 
generalul turnând vinul cald, ce aburea ușor. 

Trecură câteva momente de tăcere. Sorbiră, ţinând cupele între palme, 
căutând să se mai încălzească. Clipind des, grecul îl fixă de câteva ori, în 
aşteptarea momentului prielnic. 

— Pe fulgerele lui Jupiter Ultor, începu el, dar ce i s-a întâmplat lui 
Publius Octavianus? Tot adevărat e că fiica lui a fugit cu un sclav? 

Generalul confirmă uşor din cap. 

— M-am gândit mult la fapta fiicei lui. Dacă acel Staberius ar fi fost un 
sclav de rând, n-ar fi făcut ea un astfel de pas. O femeie nu se hotărăște atât 
de uşor să plece cu un bărbat... 

Pe nesimţite şi cu multă îndemânare, Myrella, ajutată de sclavele de la 
bucătărie, umpluse masa cu tot felul de bunătăţi. 

— Când a sosit Publius Octavianus, reluă generalul firul celor spuse de 
Eurotas, tocmai mă mutasem în vila aceasta nouă... 

— Cum de a putut el săvârşi o asemenea greșeală, să-și aducă fiica 
tocmai în apropierea bărbatului de care abia o îndepărtase? se frământă 
Eurotas, mestecând des cu gura știrbă. 

— Numai zeii pot să prevadă tot ce se poate întâmpla!... 

— O, zei mari! O, zei atotputemici! De ce caută omul să se apropie 
tocmai de lucrul de care ar trebui să se îndepărteze? 

— Să lăsăm zeii în pace. 


— De ce o ţii în apropierea aceluia care o caută? Eu nu știu ca acel 
trădător să fi părăsit Dacia sau... 

Eurotas tăcu, parcă nesigur de ceea ce gândea. 

— Spune! 

— M-a purtat gândul că poate te-ai hotărât s-o duci pe ea de aici. 

Livianus Claudius izbucni într-un hohot de râs: 

— Prin tine vorbesc zeii Olimpului, ori zeii Infernului? M-am hotărât s- 
o trimit la Roma înainte de căderea zăpezii, însă nu am un om de încredere. 
Pe drum se pot întâmpla atâtea! Plecam eu, Eurotas, chiar doream să mă 
odihnesc la ferma mea de lângă Roma, dar zeii mi-au încurcat planurile. 
Moartea năprasnică a lui Decimus Terentius Scaurianus și întârzierea sosirii 
unui guvernator mă ţin legat aici. Cui aş putea să i-o încredinţez pe un drum 
atât de lung? 

Eurotas îl privi lung, şi săltă din umeri. 

— Dacă ai fi căutat, găseai. 

— Nu cumva tu te pregătești să porneşti într-acolo? 

— Ehei, Livianus Claudius, dacă plecam eu, te serveam cu plăcere! Dar 
de ce nu-i faci un drum lui Domitius Rufinus? Știu că se bucură de toată 
încrederea ta. 

— Ar fi singurul, în afară de tine, căruia i-aş încredinţa-o. Dar cu cine 
mă ajut la guvernare, aici? 

— lama toate se mai potolesc, Livianus Claudius, chiar şi cetele de 
latroni din munţi parcă dorm printre troiene, prin bârloguri. În primăvară, 
Domitius Rufinus va fi înapoi, încărcat cu multe vești de la Roma. 

Generalul slobozi un surâs, faţa i se lumină, se arătă plin de speranţă. 

— Da, o trimit cu el la Roma, și mai târziu pornesc şi eu într-acolo! 

Mirat, Eurotas făcu ochii mari. 

— Te gândeşti să părăsești Dacia pentru totdeauna? Livianus Claudius îl 
privi peste cupa din care tocmai sorbea şi-i confirmă clătinând ușor capul. 
Mult timp mâncară și băură lân liniște, fiecare cu gândurile lui. 

Când ieşi din vila lui Livianus Claudius, afară se lăsase întunericul. 
Frunzele căzute din copaci pe via Dacia Trajana erau purtate de vânt la vale, 
spre for. Îşi strânse mai bine sagunul în jurul trupului, şi porni grăbit spre 
taberna lui Rupilius. Tocmai ocolea palatul augustalilor, îndreptându-se în 
jos, pe via Ulpia Trajana, spre amfiteatru, când se întâlni piept în piept cu 
Domitius Rufinus. 

— Te trimit la Charon, Eurotas! îi şopti legatul. Tot n-ai fost la general? 


— Îi dai banul degeaba, n-o să te lase inima să mă trimiţi nici la zeii 
Olimpului. Pleci cu ea la Roma, Domitius Rufinus, și ferma de la Apulum 
pe care mi-ai făgăduit-o este a mea, îi spuse strângându-l de braţ: Merg să- 
mi dai pergamentul cu sigiliul tău. 

Pormiră înapoi, pe via Roma, spre terme. Pe sub copacii desfrunziţi 
treceau perechi de îndrăgostiţi, ţinându-se strânși şi căutând să meargă cât 
mai mult prin întuneric. 

După plecarea lui Eurotas, Livianus Claudius nu se mai putuse stăpâni. 
Trecuse în tabliniu, unde se pregătise timp îndelungat. Apronilla se afla în 
exedra. O căldură plăcută o înconjura de la ţevile de aramă ascunse cu 
iscusinţă în dosul draperiilor de mătase ce acopereau pereţii. Lampa de aur 
cu trei braţe suspendată de plafon dădea o lumină potolită, ce mărea și mai 
mult intimitatea încăperii. Adesea treceau multe zile și ea nu-și vedea 
stăpânul. 

În această seară, stătuse mai mult întinsă pe pat. Privise lung lampa și se 
gândise la el. Îl ştia liber şi sănătos. Prin Maevius şi Cinarius, decurionul 
din garda generalului, primise des vești din partea lui. Aștepta cu încredere 
ziua când ei vor reuși s-o elibereze. Sufletul îi era plin de fericirea pe care o 
aştepta. În ochi, două picături de lacrimi îi luceau ca două perle. Era 
îmbrăcată cu o tunică ușoară, garnisită pe margini cu panglici albastre. 
Părul bogat, negru și des acoperea toată perna pe care îşi aşezase capul. Se 
întoarse și privi spre scrinul îmbrăcat la colţuri în argint, ornat cu sculpturi 
reprezențând scene de luptă. Toată după-amiaza citise şi recitise poezii: erau 
Tristele lui Publius Ovidius Naso, cu scrisorile poetului surghiunit la Tomis, 
pe ţărmul Pontului Euxin, către soţia lui îndurerată, rămasă la Roma. Întinse 
mina şi luă sulul de papyrusuri. Îl desfăcu la întâmplare. Începu să citească: 

Păleşti când vreo scrisoare din Pont îţi vine iarăși? 

Cu mâna-nfiorată scrisoarea o deschizi? 

Sânt sănătos, n-ai teamă, și trupul meu acesta, 

Nevolnic altădată, cu truda nenvăţat, 

E zdravăn: suferinţa i-a întărit puterea. 

Dar sufletul mi-i bolnav; el n-a mai prins putere, 

Durerea mea rămâne aceeași care-a fost! 

Lacrimile începură să-i cadă grele peste versurile de la care nu-şi mai 
putea lua privirea. Cât de mult se potriveau cu situaţia în care se aflau ei! 
Tresări când auzi ușa deschizându-se. Era Myrella. 


— Apronilla, zeii să te aibă în paza lor! Chiar acum am vorbit cu 
Cinarius. I se făcuse dor de mine, adăugă râzând, mi-a spus că la poarta de 
răsărit a cetăţii a întâlnit mai mulţi daci. Unul dintre ei i-a şoptit: „Spune-i 
Apronillei că Vitellius e sănătos şi nu-i prea departe de Sarmizegetusa!" 
Dacul îl întrebase mai întâi: „Eşti cumva decurionul Cinarius?" 

Myrella tăcu. Agnia se ivise în ușă. 

— Ieși afară, scorpie bătrână! strigă Apronilla. 

— Lucilla, fata mamei, zeii or să te facă sănătoasă la minte şi n-o să mă 
mai izgonești! Pregăteşte-te, stăpânul vine aici. 

Bătrâna sclavă ieși, abia târându-și picioarele grele, umflate. După ea 
plecă repede și Myrella. Apronilla se întoarse cu faţa la perete și se prefăcu 
că citeşte. Parcurgea versurile frumos scrise, fără să mai înţeleagă ceva. 
Inima îi bătea, gata să se spargă. Când ușa se deschise, nu făcu nici o 
mișcare. 

— Zeița Thalia să te ocrotească, Apronilla! o salută el. Ea se întoarse și 
nu căută să-l privească. 

— Ce pot să cer zeilor pentru acela care continuă să mă chinuiască? 
şopti ea, abia stăpânindu-și plânsul. 

— Ridică-ţi capul! Vreau să-ţi spun pentru ce-am venit. E singura cale 
pe care am găsit-o bună: m-am hotărât să te trimit la Roma. Vei sta în vila 
noastră de pe via Tiburtina, până voi veni şi eu. Mai târziu, poate că zeii ne 
vor arăta calea cea bună. 

— Cât timp voi fi la tine, fie că mă ţii la Sarmizegetusa, fie la Roma, eu 
tot întemniţată rămân, căci nu am libertate nici cât cea mai oropsită sclavă! 

— Voi da ordin să fii liberă, să mergi în for, la terme, la jocurile din 
circuri... 

— Te-am înţeles, Livianus Claudius! Ştii că la Roma, nici fostul tribun 
Hammonius Vitellius şi... nici dacul Rhesos nu va putea să ajungă... 

Livianus Claudius se ridică de pe scaun, cu hotărârea neschimbată. Se 
îndreptă spre ușă. 

— Să te pregăteşti de plecare! Pe drum să nu te temi de cetele de latroni, 
garda lui Domitius Rufinus e destul de puternică. Zeii să-ţi dea liniște și 
somn! îi ură el ieșind. 

Apronilla înţelesese că va fi dusă de Domitius Rufinus la Roma. 
Adormi, târziu, după ce se rugă mult către zei s-o ajute. 

A doua zi, cum se schimbă garda de noapte, decurionul Cinarius porni 
spre taberna „La legionarul vesel". În afara zidurilor noi ale Ulpiei Trajana 


Sarmizegetusa, încă mai existau barăcile, bordeiele şi tabernele din 
apropierea câmpului. Rupilius abia se sculase, își deschidea ușile pentru 
primirea muşteriilor. Îl ascultă pe decurion scărpinându-se după ureche. 

— Zici că vrei să dai de urma lui Maevius? îl întrebă el. Păi, decurioane, 
dacă fetele au încredere în tine, o să am şi eu. Să mergi cu mine afară, lângă 
zidurile orașului. Astăzi e târg mare acolo, vin daci din toate părțile. Trebuie 
să mai iau câte ceva pentru taberna. 

Pe drum, după ce Rupilius tăcuse aproape tot timpul, îl mai întrebă: 

— Decurioane, ai fi în stare să-l trădezi pe Maevius? Te-aş otrăvi cu 
mâna mea! îl ameninţă fără să-i aştepte răspunsul. 

— lar dacă l-ai trăda tu, te-aș străpunge cu spada mea, i-o întoarse 
Cinarius râzând. Pe toți zeii, Rupilius, alungă de la tine astfel de gânduri)! 
N-aş fi demn de dragostea Myrellei, și zeii m-ar pedepsi. După o lungă 
pauză, decurionul continuă: Dacă ţi-ar cere Maevius, i-ai da ceva bani? 

— Oricât, decurioane, tot ce am! 

— Am început să fac economii, vreau să strâng o sumă cu care s-o 
cumpăr pe Myrella. Va fi cea mai bună și cea mai scumpă soţie! 

Lângă zidurile noi, înălțate pe temelia celor vechi, nu departe de poarta 
de răsărit, se întindea un adevărat bâlci. Daci veniţi din toate părţile, din 
apropiere și din munți, stăteau lângă grămezile de legume, fructe, pastrama 
de capră, brânză, miere, vase din lemn și din pământ, frumos lucrate, 
covoare, postavuri, blănuri şi din toate cele necesare vieţii de toate zilele, 
strigând, când în limba Romei, când cu vorbe dace, ca să atragă atenţia 
cumpărătorilor. Rupilius și Cinarius înaintară pe drumul străjuit de 
grămezile de mărfuri şi de vânzători, făcând un mare ocol, până se 
apropiară din nou de ziduri. Se opriră lângă doi daci care vindeau pastrama, 
brânză de burduf, brânză în coji de brad, lapte de putină și blănuri de oi şi 
de sălbăticiuni de-ale pădurii. Cu mișcări de cunoscător, Rupilius începu să 
ridice şi să aleagă pastramele, aruncând pe cele bune într-o grămadă, alături, 
arătându-și nemulțumirea în gura mare: 

— Astăzi aţi adus marfă proastă. O să încep să cumpăr de la alţii. 

Frângea în mâini pastrama, o mirosea strâmbându-se, mușca din ea, o 
mesteca de câteva ori şi-o scuipa cu zgomot. 

— Asta e carne împuţită, nu pastrama! le repeta strigând. 

Reuşea să simuleze bine nemulțumirea și să-i facă pe cei din jur să nu ia 
în seamă că din când în când vorbea în şoaptă cu dacul de lângă el, care se 
apleca să-i dea în mâini fiecare pastrama: 


— Cică o porneşte la Roma, însoţită de Domitius Rufinus, îi şopti 
dacului. Voi ce aveţi de gând să faceţi, atacați coloana, aveţi ajutoare? 

După ce dacul se opuse aruncării unei pastrame în grămada celor 
refuzate, șopti la rândul lui: 

— Nu se ştie când vor porni şi pe care drum o apucă? 

— Nu mi-a spus decurionul! 

Rupilius începu să aleagă şi câteva burdufuri de brânză. 

— Vezi că Cinarius nu te mai cunoaşte așa schimbat şi îmbrăcat ca un 
dac? 

Alături de ei, decurionul se întorsese cu spatele și se uita la mulțimea ce 
se scurgea pe drumul îngust, lăsat printre grămezile de bunătăți. La câțiva 
paşi, un bătrân îşi lăuda pastrama, brânză şi blănurile, strigând aci în limba 
dacă, aci în limba Romei. Rostea şi accentua greşit cuvintele romane și se 
vedea bine că el nu înţelege nici o iotă din ceea ce spune. Auzea pe alții și 
căuta să strige la fel, numai că nu reușea să potrivească vorbele cu marfa. 
Striga lăudându-și brânză și arăta mulţimii, ţinând-o sus deasupra capului, o 
pastrama de toată frumuseţea, sau ridica în mână un burduf de brânză și, în 
limba Romei, lăuda blănurile sau saricile pe care le avea alături în grămezi. 

Între timp, sosise şi sclavul lui Rupilius. Umplură sacii, îi aruncară în 
spate şi plecară. Ajunşi la tabernă, Rupilius îi spuse lui Cinarius: 

— Mâine să-mi spui când o să fie plecarea şi pe ce drum vor porni. În 
fiecare zi trebuie să treci pe la mine, să aduci şi să primeşti veşti. Dacă iese 
bine, o să ai noroc şi de bani ca să cumperi sclava! 

În tot cursul săptămânii ce urmă se făcură pregătiri mari în vila lui 
Livianus Claudius și în aceea a lui Domitius Rufinus. Legatul era convins 
că de data aceasta o va câştiga pe Apronilla şi se va bucura de dragostea ei. 
La rândul lui, generalul se arătase foarte atent cu ea, îi spusese că vor merge 
pe drumul care trece prin Tibiscu, pe la Getidava, şi se vor opri o noapte în 
cetatea în care locuise mai mult de un an, apoi se vor îndrepta spre Roma, 
pe la Viminacium. Prin Cinarius și Rupilius, Apronilla reușise să-i 
comunice lui Vitellius toate amănuntele și aştepta nerăbdătoare ziua când 
vor porni la drum. 

Cu o seară înainte de plecare, la Livianus Claudius se aflau Domitius 
Rufinus și Eurotas. Stăteau în tricliniu și sorbeau vinul despărțirii. Nici 
generalul și nici legatul nu se așteptau ca Eurotas să le mai fi rezervat o 
surpriză. Târziu, când se ridică pentru a se pregăti de plecare, grecul luă 
încet cupa cu vin şi rosti către Domitius Rufinus: 


— Rog pe Jupiter şi pe Cybela şi pe toţi zeii Olimpului să te ajute să 
ajungi sănătos la Roma, împreună cu aceea căreia generalul îi poartă de 
grijă zi şi noapte. Nu mă îndoiesc că aţi luat toate măsurile de pază pe tot 
timpul călătoriei. 

Eurotas tăcu, îi privi scurt şi sorbi din cupă. Adăugă apoi: 

— Sânt un negustor bătrân şi am călătorit mult. Să ştiţi că niciodată n- 
am uitat că cetele de dușmani al imperiului și cetele de latroni te pândesc 
acolo unde nu te aştepţi, şi-ţi pot da lovituri nimicitoare, de aceea, 
întotdeauna eu spun cu câteva zile înainte că merg pe drumul cutare, iar în 
ziua plecării pornesc pe altul. Știţi că este o vorbă: „Paza bună trece 
primejdia rea", și o bună pază nu este numai garda, ci şi drumul pe care 
pormnești. Poate că voi aţi păstrat în taină drumul pe care veţi merge până 
treceţi de Danuvius, și, cu toate astea, eu nu mă îndoiesc că cel care 
urmărește să vă dea lovitura știe pe care drum o apucaţi. Grecul ridică din 
nou cupa şi încheie: Zeii să fie cu voi! Când ajungi la Roma, să-i aduci lui 
Apollo o jertfă şi din partea mea. 

— Ce zici, Domitius Rufinus, ai vrea să schimbi drumul prin trecătoarea 
râului Rabo, către Drubeta? îl întrebă Livianus Claudius după ce stătuse 
mult cu privirea în jos. 

— Nu numai că vreau, primesc în totul sfatul lui Eurotas! 

Toţi trei își goliră în tăcere cupele. 

Apronilla devenise mult mai prevăzătoare. Prezenţa lui Eurotas începuse 
s-o îngrijoreze, de aceea o pusese pe Myrella să asculte atentă tot ce 
vorbeau ei. Eurotas încă nu plecase când Myrella alergă speriată la stăpân. 
Livianus Claudius ieși repede şi se duse în exedra. O găsi pe Apronilla 
culcată, pierdută, gemând. Simula întocmai durerile pe care le avusese 
micul Decebal înainte de moarte. 

— Trebuie să amânăm plecarea câteva zile, spuse el întristat, înapoindu- 
se în tricliniu. 

Pe faţa lui se aşternuse îngrijorarea: 

— E greu bolnavă! 

Trecură câteva clipe de tăcere apăsătoare. 

— La aşa ceva nu m-am gândit, şopti Eurotas, abia stăpânindu-și râsul. 
E clar, cei care trebuiau să vă atace nu sânt încă pregătiţi. Să nu amânaţi 
plecarea nici cu scurgerea unei clepsidre! 

Nici de data aceasta cuvintele lui Eurotas nu-i scăpară Myrellei. Reuşise 
să se furișeze în urma stăpânului și se ascunsese în dreptul unei coloane 


îmbrăcată de un trandafir stufos. 

În aceeaşi seară, în taberna lui Rupilius intra un bătrân dac, care după 
îmbrăcăminte arăta a fi un cioban de curând coborât din munte. Se aşeză la 
o masă într-un colț mai retras şi ceru pastrama și vin. Rupilius îi făcu un 
semn cu ochiul şi, îndreptându-se spre bucătărie, îi spuse din mers: 

— O ţâră răbdare, bătrâne, până s-o frige pastrama. Dacă nu ţi-o plăcea, 
nu mă supăr, voi dacii aţi făcut-o! 

Bătrânul înţelesese că totul e în ordine şi poate să aştepte liniștit. 

În tabernă, legionari, meşteşugari, liberţi vorbeau, râdeau şi cântau, 
făcând un zgomot ce umplea încăperea. Când intră Cinarius, nimeni nu auzi 
ușa deschizându-se. Decurionul își roti privirea prin toată taberna și se 
îndreptă spre masa bătrânului dac. 'Tocmai atunci apăru și Rupilius din 
bucătărie, ducând un castron cu pastrama și o oală cu vin. 

— Mi le dai mie, Rupilius? îi spuse Cinarius fără convingere. 

— Ţi-a luat-o alt muşteriu mai înainte, decurioane, dar așteaptă, pentru 
tine am ceva mai bun. 

Rupilius puse castronul și vinul în faţa bătrânului. Cinarius se aşeză la 
masă în faţa lui. 

— Poţi să iei de la mine, tată! îl îndemnă bătrânul, şi aşa mi-a adus prea 
mult. 

— S-a întâmplat ceva? întrebă Rupilius în şoaptă. 

— Vei afla îndată! șopti decurionul. 

— Îmi spuneţi şi mie pe urmă. Dacă e nevoie să vă dau ceva sau să vă 
ajut, sânt gata! 

Rupilius plecă grăbit spre bucătărie și trimise sclavul să-i ducă 
decurionului o oală cu vin. 

— Rup puţină pastrama de la tine, bătrâne, începu decurionul 
întinzându-se spre castron, pentru a fi mai aproape. $opti apoi apăsat; 
Chertebalos, ai cal bun? În noaptea asta şi mâine, până către amiază, trebuie 
să nu aveţi o clipă de odihnă! 

Dacul se prefăcu că-i e cald. Puse un cot pe masă și săltă căciula de pe 
urechi, să audă mai bine. Începu apoi să tragă cu dinţii din bucata de 
pastrama pe care o ţinea strânsă în mână, puţin întors într-o parte, şi ascultă 
încordat. 

Târziu în noapte, prin întunericul slab, pătruns de lumina palidă a lunii, 
bătrânul Chertebalos alerga călare pe calul său roib, albit de spume, pe 
potecile șerpuitoare de pe povârnişuri şi de prin văi, fără pic de răgaz. 


A doua zi, Domitius Rufinus părăsi Ulpia Trajana din zori, şi spre seară 
sosi la castrul ce păzea intrarea în cheile râului Rabo. Legatul hotărî să 
poposească peste noapte în castru. Se simţea mai în siguranţă. 

Se lăsase de mult întunericul. În castru şi în jurul lui nu se simţea nici un 
zgomot, nici o mişcare, numai două suflete se zbuciumau, năpădite de 
speranţă şi de teamă: Apronilla și Cinarius. Decurionul ştia că atacarea 
castrului e sortită neizbânzii fără un ajutor dinlăuntrul lui, de aceea aranjase 
în aşa fel încât, după miezul nopţii, să fie el comandant al postului de gardă 
de la poartă. În această noapte era ultimul prilej de atac al acelora pe care îi 
aştepta şi totodată ultima lui șansă de a se înapoia la Ulpia Trajana, unde 
rămăsese Myrella. 

Castrul, cu forma lui pătrată, ca oricare castru roman, era înconjurat cu 
un val de pământ, întărit cu un parapet din pari groși și bârne, în spatele 
unui şanţ plin cu apă. Zidurile de piatră, cu turnuri de strajă şi de luptă la 
cele patru colțuri, nu fuseseră încă terminate, și lucrul trebuise oprit la 
lăsarea gerului. Într-o încăpere mică din pretoriu se adusese, din ordinul lui 
Domitius Rufinus, cel mai bun pat din castru și toate cele necesare pentru 
ca Apronilla să se poată odihni cât mai bine. Pentru el ordonase să se 
pregătească încăperea alăturată. 

Era târziu spre miezul nopţii. Departe, în pădure, se auzea rar câte-un 
strigăt de pasăre sau urlet de fiară. Îngrijorată, Apronilla nu putu să doarmă. 
Ascultă cum cântau cocoşii din castru, semn că sosise miezul nopţii. În 
tăcere desluși un strigăt de huhurez, după puţin timp altul, din partea opusă, 
şi încă unul, din altă parte. Se ridică şi se duse la fereastră. Luna răsărise de 
după creasta muntelui din apropiere. În curtea castrului era linişte, nu se 
simțea nici o mişcare. Acoperişurile barăcilor din jur, albite de brumă, 
sclipeau la razele lunii. Strigătul nu se mai repetă. O cuprinse frigul, începu 
să tremure. Se întinse din nou pe pat şi rămase mult timp nemișcată. Din 
încăperea vecină auzi scârțâit de lemn și tropote surde, ca de pași înăbușiţi. 
Se gândi la Domitius Rufinus şi o năpădi frica. O fulgeră gândul că bărbatul 
pe care îl urăște ar putea veni. Se ridică şi începu să caute printre lucruri 
ceva. Găsi ce căuta, îl vâri sub pernă și se întinse din nou pe pat. 

Timpul se scurgea încet. Când auzi zgomot uşor la ușă, nu-și mai putu 
da seama cât trecuse şi nici dacă dormise sau nu. Se ridică într-un cot. Luna 
lumina slab încăperea. Mai mult simţi decât văzu cum se deschide încet ușa. 
Cineva pătrunse înăuntru. Se stăpâni să nu ţipe. Alt gând o fulgeră. Dacă era 
Vitellius? Dacă el izbutise să pătrundă până la ea, ajutat de Cinarius? O 


pornire nestăvilită o făcu să întindă mâinile. Se simţi prinsă în braţe, strânsă 
la piept şi sărutată cu patimă. La început răspunse cu dragoste 
îmbrăţișărilor, apoi, deodată, îl respinse cu scârbă, în clipa când își dădu 
seama că bărbatul oare o strânge la piept nu are barbă, așa cum purta orice 
dac. Sări din pat și alergă spre fereastră. Desluși fața prelungă și slabă la 
lumina palidă a lunii. 

— Domitius Rufinus, ce cauţi aici? Cum de îndrăzneşti să te apropii de 
mine, nu-ţi mai este teamă, nu mai al respect faţă de Livianus Claudius? 

Îşi prinse faţa în mâini şi începu să plângă. 

Stăpânit de pornirea ce-i alerga prin tot trupul, legatul își învinse 
ezitarea. O cuprinse din nou cu brațele și se îndreptă cu ea către pat. 
Apronilla se smuci cu hotărâre, îi scăpă din braţe și fugi spre ușă. Nu apucă 
însă s-o deschidă, căci braţele lui încordate o prinseră din nou. Simţea că în 
jurul ei totul se învârte, totul e tulbure, nedeslușit. Uitase unde se află. 
Începu să se lupte cu el, îl lovi cu palmele peste față, încercă să-l zgârie, se 
zbătu cu toată puterea. Simţea îngrozită cum puterile o părăsesc. Din nici o 
parte nu vedea nici un ajutor. Se socotea pierdută, însă, cu toată scârba şi 
ura de care era cuprinsă, căută să se stăpâneasca. Trebuia să-și scape 
mâinile, să se poată întoarce. Gâfâia, pieptul îi sălta cu putere, capul părea 
strâns într-un cerc de fier, tâmplele îi zvâcneau. Cu o stăpânire pe care nu i- 
o putea da decât disperarea, se strădui să vorbească încet, cu multă 
resemnare. 

— Lasă-mă puţin! Dacă aceasta e voinţa zeilor, mă supun lor. Arată-mi 
că eşti un adevărat bărbat, care ştie să respecte femeia, şi voi fi cu totul a ta! 

Năpădit de fericire şi de speranțe, Domitius Rufinus o slobozi din 
strânsoare. Se vedea la Roma, în vila lui Livianus Claudius, trăind zile de o 
desăvârşită fericire. Se aşeză alături de ea, liniștit, într-o așteptare încordată, 
pătimașă. O simţi cum se ridică încet şi cum se mișcă uşor, fără să-i 
deslușească mișcările. O auzi apoi izbucnind într-un hohot de plâns: 

— Să mă ierţi, dragul meu Vitellius, Apronilla ta rămâne curată până în 
ultima clipă a vieţii! 

Domitius Rufinus se repezi nebun, căutând s-o prindă în braţe. 

— E târziu, Domitius Rufinus! Otrava va fi mai tare decât tine. 
Blestemat să fii de zei, pentru tot răul pe care ni l-ai făcut! 

Zguduită de plâns, continuă pradă disperării: 

— Jupiter şi Cybela, şi voi, ceilalți zei, iertați-mă! Plec spre voi. În 
trupul meu simt cum curge otrava. Oh, Vitellius, de ce n-ai venit, pe unde 


rătăceşti tu în această clipă?... 

Se prăbuşi pe pat, prinsă de dureri sfâșietoare. Alături de ea, Domitius 
Rufinus rămăsese împietrit. Asculta îngrozit cuvintele ei și se gândea numai 
la răzbunarea cruntă a lui Livianus Claudius. 

În curtea castrului răsună un zgomot surd, urmat de murmure, tropăit de 
oameni ce se apropiau, şi totul se înteţi repede, cu ciocniri de spade, lovituri 
de scuturi, trosnete de sulițe ce se rupeau, amestecate cu strigăte, ordine 
scurte, înjurături. Domitius Rufinus se repezi la fereastră şi privi afară. 
Dinspre poarta castrului înaintau oameni care se luptau cu cei ce le ieșeau în 
cale. Pe culoarul pretoriului se auziră pași şi şoapte. Cineva se apropia în 
grabă. Ușa se deschise cu putere, și în cadrul ei apăru Vitellius, cu spada în 
mână. În spatele lui, cei doi fraţi, Rhesos și Dapyx, fiii bătrânului 
Chertabalos, țineau câte-o făclie într-o mână, iar în cealaltă barda, gata s-o 
arunce asupra aceluia care le va aţine calea. 

— Apronilla!... Rufinus!... strigă Vitellius, copleșit de ceea ce avea în 
faţă. 

O văzu pe Apronilla cu privirea rătăcită, încercând să se ridice de pe pat. 
Domitius Rufinus nu făcu nici o mișcare, rămăsese împietrit la fereastră, 
palid, îngrozit. Ştia că pierduse totul, că nimic nu-l mai putea salva. 

— De ce n-ai venit mai repede? şopti ea, cuprinsă de disperare. Vino să 
te strâng la pieptul meu! 

— După ce l-ai strâns pe ticălosul acesta? îi strigă cu multă scârbă. 

— Vino, dragul meu, cât mai am putere!... Fiara n-a reuşit să mă 
murdărească. Vino... mai am puţine clipe până pornesc sus, la zei!... Îţi jur 
pe toţi zeii, în faţa morţii, că Apronilla ţi-a rămas credincioasă! Am găsit 
scăparea în otrava pe care o aveam de la mama Malva!... 

Apronilla tăcu şi căzu pe pat. Se zvârcoli câteva clipe, luptându-se cu 
moartea. 

Frânt de durere, într-o năvalnică izbucnire, o ridică în braţe, și când își 
dădu seama că ea se sfârşise, Vitellius se întoarse şi-l săgeta cu ură pe 
Domitius Rufinus. Sări spre el și trase spada. Se năpusti asupra lui. 

— Apără-te, ticălosule! De câteva ori ţi-am aruncat spada din mână și ți- 
am lăsat viaţa! 

Vocea îi era schimbată, părea că nu mai are nimic omenesc. 

Lupta nu dură mult. Rufinus încercă disperat câteva lovituri îndrăzneţe. 
Ochii îi fulgerau plini de ură. Era setos să omoare. Prins de furia luptei, făcu 
o mișcare greșită, şi în aceeași clipă Vitellius îi împlântă spada în piept. 


Domitius Rufinus scoase un urlet şi se prăbuși. Vitellius aruncă spada 
însângerată. Rămase împietrit locului, simţi în cap o săgetare ascuţită și în 
trup o zguduire puternică, apoi izbucni într-un hohot nestăpânit de râs. Se 
repezi spre pat. 

— Acum te-am salvat, Apronilla! Vei fi numai a mea, numai a mea! Tu 
dormi, să nu-ţi mai fie teamă! 

O prinse cu braţele, o ridică de pe pat şi o strânse la piept. Porni cu ea 
afară. În curte, ceata de daci îl aştepta. 

Trecu pe lângă ei, pe lângă Maevius și pe lângă Cinarius, și nu spuse 
nici un cuvânt, ca şi cum nu-i vedea și nu-i cunoştea. În urma lui, Rhesos și 
Dapyx făceau semne să-l lase în pace. La lumina făcliilor, se vedea că el 
duce în braţe trupul soţiei moarte. Fără să se oprească, Vitellius ieşi din 
castru şi se îndreptă spre pădure. Lingă un fag gros se opri, o strânse cu 
putere la piept și o sărută: 

— Să dormi, Apronilla, acum ești numai a mea! Te duc într-un loc unde 
nu ne va mai afla nimeni! Acolo îl vom găsi și pe micul nostru Decebal! 

Pomi mai departe și se pierdu în pădure. Spre răsărit, pe deasupra 
brazilor, o geană de lumină arăta că se ivesc zorile. Ajunse sus într-o 
poiană, se întoarse și privi înapoi. Văzu castrul mistuindu-se în flăcări. Nu 
se bucură şi nu simţi nimic. Nu-și mai clădea seama nici ce arde, nici unde 
se află şi nici ce se petrecuse. 


CAPITOLUL VIII 


LATRONI ȘI LUPTĂTORI 
1 


În ziua când se înapoiase bătrânul, însoţit de cei doi feciori, zi frumoasă, 
liniştită și luminoasă de septembrie, bătrâna strângea vreascuri şi buturugi 
din pădure şi le așeza într-un colţ, sub șopronul în care îşi ținea vaca şi 
caprele. Singură, neputincioasă și neajutată de nimeni, se pregătea pentru 
iarna cea grea, prea lungă şi prea aspră pentru bătrâneţea ei. Şi, aşa cum fac 
bătrânele, așeza lemnele și vorbea singură. Îşi spunea toate durerile, tot 
focul ce-i ardea sufletul și tot dorul: 

— Unde eşti tu, Rhesos, flăcăul mamei frumos!... 

De când îl scăpase de la moarte pe Vitellius, toată dragostea ei se 
strânsese asupra lui. 

— Of, ce pârdalnică este viaţa, parcă Marele zeu n-ar şti ce înseamnă să 
fii mamă! 

Lăsase buturuga jos din braţe și îşi ștersese ochii cu colțul năframei. 
Lângă ea, vaca și caprele rumegau liniștite, începuse să-și frângă mâinile de 
durere și de dor. Ridicase iarăși o buturugă și din nou murmurase: 

— Dacă tu, Mare zeu, mi-ai spune unde se află unul dintre ei, oricare, aş 
pleca la drum lung și n-aş avea odihnă până acolo!... 

Se oprise cu buturuga în braţe. În uşa şopronului, câinele mârâise ușor, 
cu botul întins pe labe şi cu urechile drepte. Auzea ceva de departe. 

— Ce, Ursulet? îl întrebase ea. 

Tot aşa îl auzise mârâind şi în ziua când ticăloșii de legionari îl 
prinseseră şi îl duseseră pe Rhesos. Câinele ridicase încet capul, privise 
afară şi lătrase slab, nehotărât. Mai mult un mârâit, urmat de un lătrat scurt. 

— Ce e mamă, ce auzi tu? Vine? Ni-l aduce Marele zeu pe Rhesos 
acasă? 

Ursuleţ se bucurase, măturând pământul cu coada, mârâise iarăși, se 
ridicase pe labe, țuguiase urechile și le îndreptase în toate părțile, apoi 
ieşise, lătrând scurt. Îl văzuse cum se bucură. 

— Cine vine, mamă, spune-mi! Tu le cunoșteai glasurile de departe! 


Nu apucase sa termine ultima vorbă, că un chiuit puternic de răsunase 
pădurea o făcuse să tresară. Câinele pornise lătrând pe poteca ce urca pe 
coasta muntelui. Lătra a om, a om cunoscut, un lătrat prin care se bucura. 
Chiuiturile mai răsunaseră de câteva ori, apoi bătrâna auzise tropote de 
oameni ce se apropiau în fugă. 

În momentul acela nu ştiuse ce să facă. Ar fi fugit în casă de frica 
legionarilor sau a sclavilor fugari, ar fi pornit înaintea lor, de dorul ce o 
chinuia. Şi, de fericire, de nerăbdare şi de zbucium nu-și mai aducea aminte 
dacă îi văzuse când ieşiseră din pădure, fugind spre ea, şi o prinseseră în 
braţe. Îi privise şi nu-i venise să creadă, se rugase Marelui zeu să nu-i mai 
încerce sufletul și să-i facă și mai grea bătrâneţea. Când deschidea ochii, îi 
vedea pe cei doi feciori dragi, pe Rhesos și pe Dapyx, și credea că visează. 

— Bucură-te, mamă, acu coboară și tata, l-am lăsat în urmă! îi spusese 
Dapyx. 

Bătrânul Chertebalos se apropiase și el de ea, cu un toiag în mână, și îi 
zâmbise lung, tot atât de mult pe cât o privise cu căldură și cu dragoste. Așa 
fusese el și înainte, și tot așa se înapoiase. O iubise mult pe Azida lui şi o 
mai iubea tot atât de mult, dar niciodată nu-și arătase dragostea în alt fel. 
Dar ea ştia ce e în sufletul lui numai după căutătură și după zâmbetul ce-i 
mijea în colțul gurii. 

— Ți-am adus înapoi copiii, să-ţi încălzească zilele bătrâneţii, spusese 
bătrânul cu multă linişte. Am venit să te vedem, şi-om pleca la Diegis! 

Și fericirea bătrânei fusese scurtă. După câtva timp, bătrânul Chertebalos 
şi cei doi feciori o părăsiseră. Le ascultase chiotele şi cântecele până ce se 
pierduseră departe, în susul văii. Porniseră toţi trei să se alăture cetelor lui 
Diegis și să lupte pentru alungarea cotropitorului. 

De atunci, dragostea ei se strânsese asupra celor doi Rhesoși: pe unul îl 
adusese la viață prin trupul ei, pe celălalt îl scăpase de la moarte prin 
îngrijirile ei. Ardea de dorul de a-i vedea acasă, de a-i avea înaintea ochilor 
şi de a-i privi pe rând, când pe unul, când pe altul. Mai târziu, și ce de-al 
doilea Rhesos se înapoiase, dar cum... 

Fusese o noapte de decembrie. De cu seară, începuse să viscolească. 
Fulgi mari şi pufoși de zăpadă zburau alungaţi de vânt printre crengile 
dezgolite ale copacilor şi se așezau în locurile mai adăpostite. De departe 
veneau mugete, şuierături și trosnete, ca și cum în pădure şi pe coasta 
muntelui fiare şi duhuri se aflau într-o încleştare cruntă cu forțele cerului. 
Bătrâna înfundase bine poarta de la șopronul vitelor, luase câinele în casă și 


pusese drugul gros la ușă. Aprinsese opaițul, umplut bine cu seu, şi mai 
aruncase o buturugă pe focul din vatră. O cuprindeau fiorii pe măsură ce se 
lăsa noaptea și aştepta să audă urletele haitelor de lupi, ce nu mai conteneau 
până spre ziuă. Se aşezase pe un chituc de lemn în faţa vetrei şi căzuse pe 
gânduri, cu privirea peste spuză și peste flăcările ce pâlpâiau ușor. Și gândul 
îi pornise în noapte, căutând cu mintea pe cei dragi, plecați departe, rătăcind 
prin păduri şi viscole. Îl zărea pe bătrânul Chertebalos stând gheboșat lângă 
un foc mare, îi vedea pe Dapyx și pe Rhesos dormind pe o grămadă de 
frunze uscate, într-un adăpost acoperit cu cetină. Pe celălalt Rhesos nu 
reușea să-l vadă cu ochii minţii decât lângă ea, aşa cum îl văzuse zile şi 
nopţi în şir luptându-se cu moartea. Afară, viscolul sufla cu putere și 
zgâlțâia căsuţa mică de lemn. 

Tresărise, auzind uşoare bătăi în ușă. Câinele începuse să mârâie, apoi să 
latre. Bătăile se repetaseră mai puternice. O cuprinsese frica. 

— Să fie vreo vietate din pădure? şoptise ea. 

Într-o iarnă îi bătuse cu copita în uşă o căprioară hăituită de lupi. Îi 
deschisese, și blândul animal intrase în casă. Până în primăvară trăiseră 
împreună. 

— Mamă Azida, eu sânt! auzise de afară. 

— Rhesos!... 

Îi recunoscuse vocea. Se repezise, trăsese drugul și deschisese ușa. El 
intrase dând buzna peste ea. Când îl văzuse la lumina opaiţului, se trăsese 
îngrozită înapoi. Numai clinele îl recunoscuse și se bucurase. În faţa ei se 
afla un bărbat cu îmbrăcămintea ruptă, mai mult gol, cu plete şi barba 
răvăşite, năpădite de omăt, cu privirea rătăcită şi cu fața suptă, adânc 
crestată de cutele suferinței. 

— Am venit, mamă Azida! "Ţi-am spus că după ce o scap pe Apronilla 
vin înapoi la tine! 

Vocea, răgușită şi aspră, i-o recunoscuse mai bine și ar fi fost gata să-l 
prindă în braţe şi să-l strângă la piept, însă privirea lui o speriase. Avusese 
în față o arătare, o încercare a zeilor, sau o batjocură a demonilor? Se 
trăsese, cu spaimă, și mai mult îndărăt. 

— Mare zeu, ajută-mă! Ce se întâmplă cu mine? murmurase îngrozită. 

— Sânt eu, mamă Azida, eu, Rhesos!... Vitellius!... 

Îi revenise cu greu curajul și se apropiase de el cu teamă. 

— Copilul meu, este cu putință? Cum de au putut zeii cei răi să te 
chinuiască atât? Ce se petrece cu tine? îl întrebase îndurerată. 


Căldura din casă topise repede zăpada de pe pletele, barba și mustăţile 
lui. Prin vârfurile şuviţelor mai lungi, răsucite, curgeau picături de apă, ce 
alunecau pe spate şi pe piept, prin găurile mari ale zeghii sfâşiate. Picioarele 
le avea înfăşurate în șomoioage de iarbă, vârâte în sandalele scâlciate, 
acoperite de halci groase de noroi. 

Continuase să-l privească de aproape, înmărmurită de ceea ce vedea: 
îmbătrânise mult, părul şi barba îi erau aproape albe, faţa vânătă, osoasă, 
trasă şi adânc crestată, ochii injectaţi, adânciţi în orbite, cu privirea tulbure, 
încetată, pierdută. Se uitase speriată la el când îi auzise râsul: un râs 
nestăpânit, lipsit de căldură, mai mult un hârâit răgușit, nearticulat și fără 
sens. 

— Am scăpat-o pe Apronilla, mamă Azida, de-acum înainte este numai a 
mea!... 

—Unde este, n-ăi fi lăsat-o afară? sărise bătrâna. Vitellius râsese din nou 
cu un hârâit neomenesc: 

— Nu, doarme! Am lăsat-o să doarmă. Când s-o trezi, o aduc la tine şi o 
să rămânem amândoi aici... 

Pe măsură ce-l privise și îl ascultase, ochii bătrânei se umpluseră de 
lacrimi şi izbucnise în plâns. Începuse să înţeleagă nenorocirea care se 
petrecuse. 

— Am lăsat-o sub un fag bătrân, continuase el, am ascuns-o adânc în 
pământ, unde n-o s-o mai găsească nimeni şi n-o să mi-o mai fure. Când s-o 
trezi din somn, mă duc s-o iau... 

Îi prinsese faţa în mâini şi-l mângâiase cu dragoste de mamă, cu sufletul 
zbuciumat de mila lui. 

— Copilul meu, pentru ce au fost zeii atât de răi cu tine? 

El izbucnise în același hohot de râs nestăpânit și rece: 

— Vorbeşti de zei? Ce n-aş da să prind unul! De-aș avea putere, i-aş 
prinde pe toţi şi le-aș frânge gâturile! 

Îşi ridicase pumnii strânşi şi privise în sus, blestemând şi înjurând. 
Bătrâna reuşise să-l liniștească târziu, cu multă greutate. Când mâncase, îl 
văzuse înfulecând înfometat ca o fiară din pădure. 

Toată iarna îl îngrijise şi încercase cu tot felul de buruieni și rădăcini să-i 
vindece sufletul prins de duhurile rele. Spre primăvară se mai liniştise, se 
mai întărise şi se mai împlinise la faţă. ÎI văzuse că nu mai avea stare. Într-o 
zi, când pomii erau în floare, plecase fără să-i spună încotro, îl așteptase o zi 
după alta, cu sufletul plin de speranţă, dar de atunci el nu se mai arătase. 


Acum a rămas tot singură. Este miezul verii şi al zilei. Așteaptă, se roagă 
către Marele zeu şi speră, doar o pica vreunul dintre cei plecaţi. Ziua este 
călduroasă. În pădure nu se mișcă nici o frunză, şi poiana doarme sub 
zăpuşeala fierbinte. Deasupra munţilor, bolta cerului, de un albastru curat, 
îşi întinde nemărginirea. Bătrâna lăsă vaca și caprele aduse de la păscut, luă 
ulciorul și plecă spre izvor. Nu ajunse însă departe. Se opri speriată. Câinele 
începuse să latre în marginea poienii. Se uită într-acolo. La umbra deasă a 
pădurii, desluşi, cu vederea ei slabă, doi legionari sprijiniți în sulițe, care o 
priveau şi râdeau. De spaimă, scăpă vasul din mână, ulciorul porni la vale 
de-a dura şi se făcu cioburi de o buturugă. Îi văzu mergând spre vacă, o 
dezlegară, luară și caprele şi pieriră în pădure. Nici rugăminţile şi nici 
blestemele ei nu le luară în seamă. 

Împietrită, ascultă mult timp lătratul câinelui, care se tot îndepărta şi se 
auzea tot mai slab. În ochi nu-i mai izvorâră lacrimi, rămaseră uscați, 
sticloși și reci. Fără vite, bătrâna vedea îngrozită apropiindu-se ziua când va 
muri de foame. Cine putea s-o mai ajute în această pustietate? Se lăsă să 
cadă pe buturuga de care se lovise ulciorul, își duse năframa la ochi și 
rămase nemișcată. Liniştea o cuprinse, înfricoșătoare, lipsită de speranţe. 

Nu putu să-și dea seama cât stătuse pe buturugă. Auzind trosnete de 
vreascuri, se uită speriată în jurul ei. Nu-i venea să-și creadă ochilor: la 
câţiva paşi de ea, văzu vaca şi caprele ieşind dintr-un desiş. În urma lor auzi 
pe cineva vorbind. Se căzni speriată să se ridice. 

— Mare zeu, ajută-mă, iartă-mă, cu ce ţi-am greşit? se rugă ea. 

— Nu i-ai greșit cu nimic, Azida, de-aceea te-a și ajutat, îndreptând paşii 
noștri încoace. Ţi-am adus înapoi vitele. Leșurile celor doi legionari or să 
îngrașe pământul. 

— Cine eşti tu? 

Bătrâna se dădu mai aproape, căutând să-l vadă mai bine. 

— Se pare că nu-mi mai cunoşti glasul, nu mi l-ai mai auzit de mult și- 
am mai şi îmbătrânit. Sânt Dagio! 

— Dagio?! Marele zeu să te păzească! Tu să fii oare? 

— Da, Azida, sânt eu, mai trăiesc şi m-am întors. Rătăcesc în căutarea 
lui Diegis, cică e pe undeva prin munţii de la răsărit. 

O prinse pe bătrâna și o strânse uşor la piept. 

— Casa mi-am găsit-o arsă, curtea - acoperită cu bălării. 

Dagio tăcu şi o bătu uşor pe spate, oftând. 

— Tu nu ştii, Azida, ce s-a întâmplat cu Nimfodora și cu fetița noastră? 


Bătrâna îi spuse cu voce sugrumată: 

— Când ne-au jefuit şi ne-au ars casele, eu am fugit aici în pădure. De- 
atunci nu mai ştiu nimic de ele. 

— Dar fratele Chertebalos trăiește? o întrebă, slobozind un oftat adânc. 
Copiii, Rhesos, Dapyx?... 

— I-a ţinut Marele zeu, s-au întors toţi și au plecat la Diegis. 

Azida simţi că cineva se mişcă la spatele ei, se întoarse speriată. 

— Cine e romanul ăsta, te-ai dat de partea lor, Dagio? 

— Om bun, Azida! Cine este cu mine nu poate să-mi fie decât prieten. Îl 
cheamă Fulvius! 

— Uite, să mă pedepsească Marele zeu, stau şi vorbesc şi v-o fi foame. 
Haideţi în casă! 

După ce le potoli foamea, Azida îi îndemnă să se odihnească pe patul de 
fân. Bătrâna ieşi afară, scobi în pământ la rădăcina unui fag și se apropie 
ținând în mână un ulcior. 

— E cu vin, să-l beţi pe tot! L-a lăsat Chertebalos când a plecat, să fie 
aci la nevoie. De s-ar întoarce şi ei!... 

Până către seară își povestiră multe. Dagio era lacom să afle tot ce se 
mai petrecuse în ţară după ducerea lui în captivitate şi după moartea regelui, 
dar bătrâna nu ştia mai mult decât aflase de la Vitellius și cele ce se 
petrecuseră cu el. 

— Ce s-a întâmplat cu soția lui, spuse bătrâna, n-am putut să înţeleg. În 
nebunia care l-a prins, nu mi-a spus altceva decât că ea doarme. Or fi 
omorât-o, ticăloșii! Pleca des şi rătăcea prin păduri și văi, zile de-a rândul. 
Unde vedea un fag mare, se ducea şi scobea la rădăcină. O căuta, sărmanul! 
O fi îngropat-o lângă vreun fag şi nu-l mai găsea. Bietul Rhesos! Când un 
om își pierde minţile, nu mai cunoaște locurile pe unde a umblat. Cine știe 
pe care munte şi sub care fag zace trupul Apronillei! într-o zi, am găsit sub 
un fag, sus pe coastă, o groapă proaspătă, în care pusese un ciot de lemn, şi 
jur împrejur flori, flori multe, de toate culorile, de toate felurile. Am stat 
mult acolo şi-am plâns. Nu l-am simţit când a venit lângă mine. M-a luat de 
mână şi, făcându-mi semn cu degetul la gură, mi-a spus: „Taci, să nu-i strici 
somnul!" Apoi a izbucnit într-un hohot de râs care te făcea să te cutremuri. 
Cine ştie ce păcate o mai fi ispăşind și el?! Câteodată mă rog Marelui zeu 
să-l ia mai bine sus, la el în cer... să-l scape de atâta suferinţă! 

— Şi altceva n-ai mai aflat de la el? o întrebă Dagio, dornic să prindă 
ceva, un semn, un nume, unde l-ar putea căuta. 


— Hei, de câte nu vorbea, mai ales înainte de a-l apuca râsul și ştiu eu... 
să mă ierte Marele zeu, înainte de a-l prinde nebunia. Vorbea de un galilean, 
ce-o mai fi și asta, care ar mântui oamenii... 

Bătrâna tăcu, zguduită de suspine. 

— Dacă o fi voia lui Zamolxis, ţi-l găsesc pe Rhesos, adică ţi-i găsesc pe 
amândoi Rhesoșii, o linişti Dagio. 

O văzu pe bătrână cum îl priveşte printre lacrimi pe romanul de lângă el, 
mirată, încurcată, plină de neînțelegere. De oricare roman îi era teamă și pe 
oricare roman îl ura. Căută s-o liniştească: 

— Să nu te mire că umblăm amândoi. Eu şi Fulvius sântem legaţi pe 
viaţă, în cingătoarea lui de piele poartă papyrusul pe care stă scris că eu sânt 
sclavul lui. 

— Iar în sufletul meu, bună Azida, rosti cu căldură Fulvius în daca 
puţină pe care o învățase, stă scris că Dagio este acela care mi-a salvat 
viaţa. 

Și Dagio îi povesti cele întâmplate în Circul de la Roma, când împăratul 
le lăsase viaţa la amândoi. 

Seara, Dagio şi Fulvius se culcară afară, sub un fag. Obosiţi şi slăbiți de 
drumul făcut, prinşi de freamătul pădurii şi de muzica nopţii, a munţilor și a 
cerului, adormiră repede. Deasupra lor, luna plină îi privea peste vârfurile 
copacilor, luminoasă şi blândă. 

Se treziră la lătratul câinelui. Sus, pe coasta muntelui, pe deasupra 
pădurii, auziră chiote. Se pregătiră de luptă. Bătrâna ieşi în fugă. 

— Să nu vă speriaţi, sânt ei, copiii, dragii mamei, îi cunosc după chiote. 
Și câinele i-a cunoscut, a şi pornit înaintea lor. 

Întâlnirea cu nepoţii îl mișcă mult pe încercatul luptător, acum 
îmbătrânit, dar încă vânjos şi gata să mânuiască spada, sulița, barda și 
măciuca. 

— Pe Marele zeu, întotdeauna i-am spus lui tata că un lup ca tine nu se 
poate să nu se-arate într-o zi, îi spuse Dapyx strângându-l cu putere la piept. 

De partea cealaltă îl prinsese Rhesos. 

— Hei, mânjilor, ia sloboziţi-mă, se smuci bătrânul din braţele lor, 
îmbrăţișaţi pe buna voastră mamă, care arde de dorul vostru! 

Se așezară cu toţii pe iarbă. Somnul nu s-ar mai fi putut lipi de ei. 

— Ia să-mi spuneţi, mânjilor, de unde veniţi, pe unde rătăciţi şi cum se 
face că sânteţi singuri? Unde e bătrânul Chertebalos? 

Îi povesti Dapyx: 


— Tata e cu o ceată mare de luptători de-ai lui Diegis, merge pe crestele 
munţilor, face un ocol spre Carsidava. Avem însărcinarea să pedepsim pe 
noul stăpân al Carsidavei, Eurotas. Diegis a aflat de la Malva de toate 
ticăloșiile pe care acesta le-a pus la cale, ticăloșii care au făcut din Vitellius 
un om nenorocit. Şi-apoi, unchiule, cum ar mai putea Diegis să rabde ca 
acolo, la Carsidava, unde s-a născut și a copilărit Carsida, să stăpânească un 
astfel de venetic? Noi l-am rugat pe tata să ne lase să dăm o raită pe aici, 
numai s-o vedem pe mama, şi-o să-l prindem din urmă. 

— Aveţi picioare bune, mă mânjilor? Parcă e ieri, nu mai demult, când 
stăteaţi pe genunchii mei, vă jucaţi cu mustăţile mele și mă trăgeaţi unul de 
o parte şi celălalt de alta. O să puteţi să vă ţineţi de mine? 

— Unde vrei să ne iei? sări Rhesos neliniștit. 

— Merg cu voi; da ce credeţi, că de-acum am ajuns să stau sprijinit în 
toiag? 

Luna era aproape să scapete peste coama muntelui, când toţi patru o 
părăsiră pe bătrâna Azida. În pragul casei, cu câinele alături, bătrâna îi 
petrecu cu privirea până ce se pierdură în pădure. Rămânea tot singură, într- 
o vale, pustie. 

În valea Carsidavei începuse de mult secerișul grâului. Era în a cincea zi 
după idele lui iulie. Din înălțimea cerului albastru, soarele înțepa cu săgeți 
de foc trupurile goale ale sclavilor, pe care se scurgeau broboane mari de 
sudoare. Bube proaspete și vechi, răni provocate de lovituri de flagrun, din 
care curgea puroi sau erau acoperite de coji groase ce îngrețoșau la vedere, 
cicatrice mari și mici, de diferite forme, erau împrăștiate pe trupurile, 
braţele şi picioarele lor. Rupţi din şale, sclavii stăteau aplecaţi şi tăiau cu 
secerile mănunchiuri mari de grâu din holda ce se întindea cât pătrundea 
privirea și le îngrămădeau în pale ce deveneau snopi, apoi clăi. În spatele 
lor stătea Rutillius, supraveghetorul, cu flagrunul în mână, gata să-l 
plesnească pe cel care ar fi încercat să se ridice să-şi mai îndrepte mijlocul 
amorțit de durere. Setea le uscase buzele și le ardea gurile şi, chinuiţi de 
dorul apei, se uitau cu jind spre pârâul rece și cristalin, ce alerga zglobiu în 
apropiere şi se pierdea printre copacii din vale. De pe trupurile lor murdare 
şi asudate se simţea până departe un miros greu, înecăcios, de nădușeală 
acră. 


Înnebunit de căldură şi de sete, un sclav încercă să se îndrepte, cu 
privirea aţintită spre pârâu, dar nu apucă să răsufle ușurat, căci loviturile 
flagrunului începură să cadă cu pocnete înfundate pe spatele lui gol și ud de 
sudoare. 

—De ce stai, sclav împuţit, unde te tot uiţi? strigă supraveghetorul 
lovindu-l fără milă. 

Sclavul tresări, dar nu de loviturile ce-i pocneau pe piele, ci la vederea 
unui om care cobora printre copacii de pe coasta repede a muntelui. Rămase 
nemișcat, ca şi cum nici n-ar fi simţit flagrunul. Urmele loviturilor ce-i 
şerpuiau pe trup se învineţiră repede, şi din loc în loc, din pielea plesnită 
pormiră şiroaie de sânge în jos, spre cingătoare. Mânia supraveghetorului 
crescu. Nepăsarea cu care sclavul primea loviturile îl înfurie şi mai mult. 
Aruncă flagrunul din mână, se repezi spre umbrarul ce şi-l înjghebase, 
smulse un par și începu să-l lovească unde nimerea: în cap, peste piept, 
peste mâini. Nemișcarea sclavului îl făcu să întărească loviturile. Nu încetă 
nici când sclavul se prăbuşi la pământ, într-un lac de sânge. Ceilalţi sclavi 
priveau miraţi spre străinul ce se apropia în fugă, îl văzură sărind peste 
pârâu şi îndreptându-se spre supraveghetor. Îi prinse mâna cu putere și îi 
opri parul cu care lovea. 

— Stai, potoleşte-te! De ce-l loveşti cu atâta furie, nu te gândești că și el 
este om? îi spuse cu multă stăpânire și bunătate în voce. 

Rutillius se întoarse furios. Se așteptase, să fie un sclav care îndrăznise 
să pună mâna pe el, şi căută să-și tragă spada, dar se opri. Nu înţelegea, de 
unde apăruse străinul? 

—Cine eşti tu, pentru ce te amesteci în treburile altora? îl întrebă, și 
încercă să ridice parul, gata să-l lovească. 

Străinul nu schiţă nici un gest de teamă și continuă să-i vorbească tot 
încet și liniștit. 

— Nu-ţi foloseşte la nimic dacă ştii cine sânt. Te-ai întrebat, omule, ce s- 
ar petrece în sufletul tău dacă, sclav fiind şi fără să te poţi apăra, cineva te- 
ar lovi tot aşa cum îl loveşti tu pe acest nefericit? 

Sclavii se uitau înmărmuriţi. Cuvintele străinului le încălzeau sufletele, 
le mergeau direct la inimi. 

— Ştii că-ntreci măsura cu întrebările tale? Stăpânul fermei poate să 
facă tot ce vrea cu sclavii lui. Tu ești picat din cer, n-ai văzut niciodată 
sclavi, nu ştii că sânt trântori, răi, mincinoși, hoţi? 


— M-ai întrebat dacă n-am văzut sclavi! Spune-mi, ce ai tu mai mult 
decât un sclav? 

— Suflet! Sclavii nu au. 

— Şi ce, crezi că acela care loveşte pe aproapele lui cu o furie atât de 
sălbatică are suflet? 

Supraveghetorul strânse cu putere fălcile şi nu răspunse. 

— Dacă tu ai cădea prins, ai fi dus în captivitate şi vândut ca sclav, ţi-ai 
pierde sufletul? N-ai mai fi om? continuă să-l întrebe străinul. 

Întrebările îl puneau pe Rutillius în mare încurcătură: erau drepte şi 
limpezi. 

— Cine ești tu şi de ce nu-mi dai pace? Supraveghetorul se aplecă, își 
luă flagrunul și se propti mai bine pe picioare, privindu-l ameninţător. 

— Îmi tot repeti într-una această întrebare, ţi-am spus că răspunsul nu-ţi 
serveşte la nimic, spuse noul-venit, cu voce și mai potolită. 

Și, neluând în seamă pornirea supraveghetorului se apropie încet de 
sclavul care zăcea jos și gemea greu, și-l ridică. De teama flagrunului, 
sclavul se ascunse în dreptul binefăcătorului. Acesta îl privi lung: o dâră de 
sânge se scurgea pe după o ureche, arcada ochiului drept îi era plesnită și 
însângerată, pe tot trupul lui se vedeau dungile vinete ale loviturilor de 
flagrun şi sângele ce curgea şi se închega. Se întoarse spre supraveghetor și- 
i spuse cu aceeași voce potolită şi plină de îndemn: 

— Dezleagă-i lanţul de la picioare şi lasă-l să se ducă la pârâu să se 
spele! Răspund eu dacă va încerca să fugă! 

Fără să mai rostească ceva, spre uimirea sclavilor, care priveau înlemniţi 
de spaimă, Rutillius se aplecă și deschise încuietoarea. Se ridică încet cu 
lanţul în mâini şi, parcă ruşinat și înfuriat totodată de ceea ce făcea, se răsti 
la sclavul dezlegat: 

— Ce mai stai, du-te şi te spală, vită, că te trimit la Proserpina! 

Sclavul nu se mişcă: Noul-venit îl îndemnă: 

— Du-te la pârâu! N-a fost bine ceea ce s-a întâmplat, oamenii sânt 
supuși în fiecare moment greşelilor şi răutăților. Poate că în această clipă, 
cel care te-a lovit se căieşte de fapta lui. 

Sclavul plecă, atent să nu pornească după el supraveghetorul și să-l mai 
bată. 

— Ascultă, străinule, văd că arăţi a fi roman, de unde ești tu atât de sigur 
că regret ceea ce am făcut? 


Abia stăpânindu-se, supraveghetorul se lovea peste coapsă cu flagrunul. 
Noul-venit îl cercetă cu un zâmbet plin de înţelegere și-i spuse: 

— Pe faţa omului stă scris totul. Când te-am oprit să nu-l mai loveşti pe 
nefericitul sclav, am văzut cât de mult sufereai. Cu cât creştea durerea în 
sufletul tău, cu atât loveai mai cu putere. Cine te-a împins să devii atât de 
crud? 

— Caesidius! 

— Şi cine este acest Caesidius? 

— Cine, administratorul acestei ferme! El se poartă aici ca un stăpân și 
nu m-aş mira dacă într-o zi o să-l văd chiar stăpânul Carsidavei. 

Rutillius tăcu un timp. 

— Spune-mi, străinule, rupse el tăcerea, cum de știi că eu sufeream când 
îl băteam pe sclav? Ai fost şi tu supraveghetor! Îi ştii că sânt răi, leneşi şi 
nepăsători și nu-ţi dau o mână de ajutor atunci când trebuie să faci o treabă 
care ți se cere în mare grabă? 

Supraveghetorul uitase de sclavii care începuseră mai departe lucrul. 

— Dacă nu te grăbești, haide să stăm puţin de vorbă la umbră! După 
cum arăţi, nu pari să fii nici prost şi nici rău. 

— Cum te cheamă? îl întrebă noul-venit. 

— Rutillius! 

Porniră şi se așezară la umbră. Străinul începu să-i vorbească. 

— Ascultă, Rutillius, sclavii sânt oameni, şi oamenii se bârfesc și se 
batjocoresc unii pe alţii, fiindcă se găseşte întotdeauna cineva care își 
pleacă urechea la ei și îi ascultă. Sânt mincinoși, fiindcă minciuna prinde şi 
nu caută nimeni să descopere adevărul, şi mai ales sânt nepăsători, fiindcă 
n-au nici un interes să ajute pe stăpânul cel lacom și rău, care îi chinuieşte 
şi-i ţine într-o permanentă stare de înfometare și de mizerie. Ai încercat tu 
vreodată, Rutillius, să arăţi puţină omenie, puţină milă, puţină înţelegere 
pentru sclavi? Sânt sigur că nu. Dacă ai fi încercat, ei ţi-ar fi răspuns înzecit. 

— Ce spui tu? Şi-aş mai putea să fac vreo treabă cu ei? Dar stai, eu ți- 
am spus cum mă cheamă, dar tu?... 

— Nu interesează, sânt un trecător, să zicem că mă numesc Vitellius. 

— Aşa cum vorbeşti tu, Vitellius, arăţi un suflet curat ca al unei copile 
nevinovate. Tu nu cunoști sclavii. 

— Ehei, Rutillius, oamenii aşa sânt făcuţi: răspund cu binele când sânt 
trataţi bine. E o însușire a firii omenești. Vitellius cată în jurul lui, sub 
umbrar. 


— După ce te uiţi? 

— Ai puţină apă, Rutillius? E o căldură înăbușitoare. 

— Cum să n-am?! Ţin aci la umbră, puţin îngropat în pământ şi acoperit 
cu iarbă verde, un ulcior plin cu apă limpede și rece. 

Rutillius scoase ulciorul şi i-l dădu. Vitellius îl duse la gură și bău 
însetat. 

— La sclavi nu le e sete, Rutillius? 

— Le-o fi. Beau ei diseară, când merg la bordeie! Vitellius se întoarse 
spre sclavii care secerau, mişcându-se încet în căldura toropitoare. Un timp 
urmări mișeările sclavului bătut, care, răcorit şi fără lanţ la picioare, 
începuse să lucreze. 

— Spune-mi, Rutillius, cât ai secerat cu ei de azi-dimineață până acum? 

— De la ridicătura aia de pământ, îi arătă supraveghetorul întinzând 
mâna. N-am spor de loc, n-am avut nici ieri, nici alaltăieri şi de aceea eram 
aşa de furios. Astăzi trebuia să termin fâșia asta şi cred că o s-o mai întind 
aici și mâine. Iarăşi o să mă certe Caesidius!... 

Vitellius rupsese un fir de iarbă și-l strângea între dinţi, îl asculta pe 
Rutillius şi-l privea căutându-i în suflet. 

— Ai vrea să termini astăzi? 

— Asta e bună, ţi-am spus doară! 

— Lasă sclavii să se ducă la pârâu, să se răcorească și să se spele. Văd 
că sânt atât de murdari! Să-i lași să se odihnească puţin, până se mai moaie 
niţel căldura. 

— Vai de mine, să mă afle Caesidius? Tu vrei să-mi pierd pâinea? 

— Trebuie să încerci, Rutillius! Ai putea să le scoţi chiar și lanţurile de 
la picioare. 

Supraveghetorul îi aruncă o căutătură plină de neîncredere: 

— N-ăi fi vreun hoţ de sclavi? Cum să le scot lanţurile? Văzându-se 
liberi în mișcări, ar putea să mă omoare şi să fugă. 

— Câţi sclavi al? 

— Peste două duzini. 

— Nu te-ai gândit niciodată că atâţia oameni, chiar cu lanţuri la picioare, 
dar liberi la mâini, dacă ar vrea, te-ar putea omorî ușor, ti-ar tăia gâtul cu 
secerile, şi tot ar putea să fugă? 

Auzindu-i cuvintele drepte, Rutillius simţi că-l săgetează un fior de 
spaimă. 

— Încearcă, Rutillius! îl îndemnă cu mult suflet Vitellius. 


— Dar tu nu pleci! îi spuse, semn că voia să-i asculte îndemnul. 

— Rămân cu tine până pe seară. Supraveghetorul se ridică, ieşi de sub 
umbrar și bătu din palme. 

— Hei, sclavilor, ia lăsaţi secerile şi veniți încoace! Sclavii se opriră din 
lucru și se uitară spre el cu neîncredere. 

— Hei, nu s-aude? Sau vreţi să pun mâna pe flagrun! le strigă supărat. 

— Vezi, Rutillius, le-ai spus numai câteva vorbe şi-ai şi făcut două 
greșeli. Să nu-i mai ameninţi cu flagrunul, ci să cauţi să le vorbeşti mai 
potolit, cu sufletul mai apropiat de sufletele lor. 

Cu lanţurile zomăindu-le la picioare, sclavii se apropiară sfioși, cu 
teamă. Nu pricepeau ce se întâmplase. Îl vedeau pe supraveghetor că le 
zâmbește. Rutillius făcu încet câţiva paşi spre ei, după ce aruncă flagrunul 
din mână. Le vorbi cu un ton pe care sclavii aproape că nu-l recunoșteau: 

— Soarele ăsta e prea arzător, începu el. Șovăi puţin, apoi urmă: Să vă 
duceți la pârâu ca să vă răcoriţi şi să vă spălaţi. O să staţi puţin să vă 
odihniţi la umbra fagului de pe malul celălalt. Să se mai răcorească niţel, și- 
o să pornim apoi lucrul mai cu spor. 

Rutillius se întoarse spre Vitellius, care tocmai se lungise pe iarbă şi se 
prefăcea că doarme. Neauzind zornăitul lanțurilor, se uită spre sclavi. Le 
strigă 

—Ce staţi? Plecaţi la pârâu, sau vreți să mă supăraţi!... 

Sclavii plecară, cu teamă, miraţi, înșirându-se unul după altul. 

— Îi vezi, Rutillius? Nici nu le vine să creadă că tu ai putea să fii şi bun, 
îi spuse Vitellius, săltându-se într-un cot. 

Amândoi, de sub umbrar, priviră cum sclavii se răcoreau și se spălau în 
apa limpede a pârâului. Învioraţi şi potoliţi, se întinseră la umbra fagului, şi 
cei mai mulți adormiră repede. Vitellius îi făcu semn lui Rutillius, se 
ridicară și porniră spre ei. 

— Te-ai convins? îl întrebă Vitellius, călcând ușor şi fără grabă. Un 
singur semn de bunătate ai făcut, şi sclavii nu-ţi mai aruncă priviri pline de 
ură, deşi nu s-a scurs nici o clepsidră de când te-am oprit din furia și 
cruzimea ce te stăpâneau. 

Când se reluă lucrul, sclavii începură să secere cu mai mult spor. 
Vorbeau și glumeau, fără ca mâinile lor să înceteze mișcările. Vitellius se 
înfipsese la treabă alături de ei, și un timp Rutillius îl privi înciudat, se 
mișcă pe lângă ei cu neliniște, ca şi cum în sufletul lui se dădea o luptă, apoi 
aruncă flagrunul şi puse şi el mâna pe o seceră. Înainte de apusul soarelui, 


secerișul era terminat. Se aşezară cu toţii pe malul pârâului și se odihniră. 
Vitellius şi Rutillius stăteau puţin mai la o parte. 

— De unde cunoşti tu sufletele oamenilor atât de bine? îl întrebă 
supraveghetorul. 

— Din viaţă, Rutillius! îi spuse fără să-l privească. Vitellius cată departe, 
undeva în zare. 

— Şi tu trebuie că ai suferit mult! 

— Da, suferinţa îl face pe om mai bun, în unele cazuri, în altele, mai 
rău... Să ştii că recunoştinţa și răzbunarea sânt surori, și ele pot răsări 
oricând, în oricare suflet. 

— Aşa cum vorbeşti de frumos, nu se poate să nu fi trăit la Roma. Cum 
se face că rătăcești prin Dacia? 

— Tu ce cauţi aici, nu te-a adus nevoia sau necazul? 

— Nu cumva cauţi de lucru? 

Văzând că Vitellius clatină uşor capul, Rutillius continuă: 

— Aici la Carsidava se munceşte numai cu sclavi, nu se plătește munca 
şi nu se angajează muncitori. Nici de supraveghetori nu mai e nevoie. 

Supraveghetorul tăcu. Îl văzu pe Vitellius că priveşte lung spre o sclavă, 
o fată, aproape un copil, mai mult goală, cu trupul plin de bube. Simţindu-se 
privită, fata căuta să-și adune zdrenţele şi să-și acopere sânii. Dar Vitellius 
nu-i vedea părțile dezgolite, el se uita numai la gleznele ei și la lanţul de la 
picioare. Inelele de fier îi bătuciseră carnea și-i făcuseră răni mari, adânci, 
sângerânde. O văzu cum se căzneşte să se oblojească, rupând și punând 
frunze într-un strat gros, ca să n-o mai roadă legăturile lanţului. Se ridică și 
se îndreptă spre ea. Se aplecă la picioarele ei, îi scoase lanţul și reveni lângă 
Rutillius. 

— Ar fi bine să le scoţi la toţi lanţurile, spuse potolit. 

— Cum, dacă mă prinde Caesidius? 

Vitellius îl privi atent. Supraveghetorul era un bărbat zdravăn, bine 
bronzat, cu fața deschisă, cu privirea limpede și adâncă, cu gât şi fălci 
puternice. Îl cântări bine. I se păru un om liniștit şi lipsit de răutate. Era de 
nerecunoscut față de clipa când îl găsise înfuriat. 

—Caesidius este şi el om şi nu poate să vadă peste tot. Sclavii să pună 
lanţurile numai când se apropie el. 'Trebuie să încerci... 

Ascultându-l, Rutillius îi văzuse ochii umezi. 

— Ce se întâmplă cu tine, plângi? Ai ochii plini de lacrimi. 


— Nu, Rutillius, o veche boală de ochi mă face să lăcrimez în faptul 
înserării. 

Se ridică și se scutură de pământ, pregătindu-se de plecare, gata să sară 
peste pârâu. Supraveghetorul îl privi mirat. 

— Ce faci, nu mergi cu noi? Unde ai de gând să înnoptezi? Doar nu vei 
fi fiind vreun zeu prefăcut în om... Te-aş culca la mine. 

— Sânt un om ca şi tine, Rutillius, ca și ei. Vitellius arătă cu mâna spre 
sclavi. Acum plec, dar ne vom mai vedea. Tot ce te rog este să nu-i mai 
chinuiești, să te arăţi mai bun, să fii mai îndurător!... 

— Mă leg pe Jupiter şi pe Cybela! se jură Rutillius. 

— Nu m-am înşelat, tu ai un suflet bun. Îţi urez numai bine! 

Cu mişcări mlădioase și agere, Vitellius sări peste pârâu și începu să 
urce pe coasta muntelui, călcând rar, urmărit de privirile pline de 
recunoștință ale sclavilor. Se pierdu repede printre copaci. Soarele coborâse 
dincolo de creste. Pe deasupra văii se întindea o pâclă. albăstruie, subțire și 
ușoară. 

Ceea ce făcuse în această zi îi umpluse sufletul de mulţumire, de o 
fericire nouă, pe care până acum n-o mai gustase. Mergea pe poteca din 
pădure călcând sprinten. 

Boala îl chinuise mult. De fapt, nu-și mai amintea decât puţine 
întâmplări din acel timp. O părăsise pe bătrâna Azida nu cu gândul de a nu 
se mai înapoia, ci numai pentru o zi, două. Plecase din nou să caute fagul 
sub care o îngropase pe Apronilla şi nu mai ştia ce mai făcuse. Abia când se 
însănătoşise îşi dăduse seama că în căutarea acelui fag, pe care acum ştie că 
nu-l va mai vedea niciodată, se rătăcise și nu mai găsise drumul înapoi spre 
casă. Nu știa pe unde și câte zile umblase prin păduri și prin munţi și nu-și 
amintea nici de clipa când pustnicul Porfirios îl găsise dormind sub un brad, 
cu o ciupercă în mână, din care mușcase de câteva ori. Bătrânul pustnic îl 
dusese în peştera lui și îl îngrijise cum putuse mai bine. Vindecarea i-o 
adusese nu numai leacurile pe care Porfirios i le dăduse, căci cunoștea bine 
toate rădăcinile, buruienile şi fructele tămăduitoare, și nici mâncarea, care 
de altfel nu era nici prea aleasă și nici din belşug, ci și puterea cuvântului. 
În fiecare zi, pustnicul îi vorbise. Îi predicase despre suferinţele celor săraci, 
despre durerile celor bolnavi, despre chinurile sclavilor, despre răutatea 
celor puternici şi despre lăcomia celor bogaţi. Și pustnicul reușise să-l facă 
să înțeleagă suferinţa galileanului, despre care el auzise de nenumărate ori. 
Încetul cu încetul, ajunsese să cunoască toată viaţa, toate faptele şi toată 


învăţătura acelui Messia, îi pătrunsese liniştea în suflet și mai ales îi 
revenise lumina minţii, se însănătoșşise. Nu putea să mai urască pe nimeni, 
și pornirea spre răzbunare îl părăsise. Îi iertase pe toţi aceia care, într-un fel 
sau altul, îl loviseră sau contribuiseră la schimbarea vieţii lui. Atât de mult 
ajunsese să fie pătruns de noua credință, încât socotea că toată suferința pe 
care o îndurase nu fusese decât o încercare şi o pregătire a sa pentru o viaţă 
nouă. 

Și în această zi își începuse viaţa cea nouă, de ajutorare a celor 
îndureraţi şi a celor chinuiţi. Începutul îl făcuse cu sclavii de la Carsidava, 
ferma cea mai mare şi cea mai apropiată de peştera lui Porfirios. Acum, 
stăpân al Carsidavei era Eurotas. Pe tâmpla de munte pe care se ridicase 
altădată cetatea Dicomeşilor se înălța o vilă bogată, construită după modelul 
fermelor celor mai frumoase pe care negustorul grec le văzuse prin 
apropierea Romei, la Cumae şi la Tusculum. Tot ce putuseră născoci 
ambiția și închipuirea unui bătrân avar, curios și bogat fusese îngrămădit în 
vila de la Carsidava. Micul platou și pădurea ce împrejmuise cetatea 
fuseseră transformate într-un parc, iar la marginea pădurii, între brazi și 
fagi, înălţase un templu zeiței Demeter, zeiţa culturilor şi a semănăturilor. 

Jos, în vale, erau barăcile și bordeiele, în care se adăposteau 
supraveghetorii şi sclavii. 

A doua zi, când soarele abia se ridicase către prânz, Vitellius coborî din 
nou coasta muntelui şi se apropie de sclavii lui Rutillius. Atât ei, cât şi 
supraveghetorul priviseră într-una în calea lui, dornici să-l vadă venind. Se 
opri mai sus, dincolo de pârâu, și văzu cu sufletul plin de mulţumire cum 
sclavii lucrau fără lanţuri la picioare. Unul se apropiase de pârâu şi bea apă, 
iar Rutillius nu mai avea flagrunul pe mână. Toți erau mai veseli şi se 
mişcau mai repede, mânuind secererile cu mai multă îndemânare. Când îl 
zări, supraveghetorul porni să-i iasă în cale. 

— Toţi zeii cu tine! îl salută el. Mă bucur că ai venit. Eşti, aşadar, un om 
ca toți oamenii. Azi-noapte m-a stăpânit într-una gândul că n-o să te mai 
văd niciodată. Ceva s-a întâmplat ieri cu mine! Spune-mi, ce mi-ai făcut? 

— Nu ţi-am făcut nimic, Rutillius! Tu singur te-ai schimbat. Tu, 
Rutillius, te arătai rău, procedai ca un om rău, fiindcă nu știai ce trebuie să 
faci ca să te poţi înțelege cu sclavii, deşi în sufletul tău n-ai fi vrut să fii 
astfel. 

— Cu mine se petrece o adevărată minune! Aseară, Caesidius a pus să 
fie bătuţi şi n-a dat de mâncare sclavilor de care supraveghetorii s-au plâns 


că au fost leneși. S-a mirat când i-am spus că la mine n-a fost nici unul. „Ie- 
ai dat de partea lor? m-a întrebat el mirat. Tu în fiecare zi te-ai plâns că nu 
poţi termina lucrul fiindcă ai prea mulţi sclavi leneși!" „Du-te și vezi cât am 
secerat, Caesidius!" i-am spus liniştit. Și astăzi, în zori, cine crezi că era 
aici? Caesidius. 

Rutillius se apropie de Vitellius şi-l prinse prieteneşte pe după umeri cu 
braţul. 

— Spune-mi cine eşti, tu nu arăţi un om ca oricare, cum să-ti spun?! 
Lângă tine mă simt mai liniștit... mă simt altfel... 

— Te-ai schimbat, Rutillius! Ascultă: dacă ieri, când loveai cu atâta 
cruzime pe nefericitul acela de sclav, eu ţi-aș fi pus mâinile-n gât, tu ce-ai fi 
făcut? Știu răspunsul: te-ai fi luptat cu mine, m-ai fi lovit. Eu ţi-am vorbit 
potolit, dar hotărât să te liniştesc. Ce crezi, pe acel Caesidius nu l-ar putea 
potoli nimeni? Dar pe ceilalți supraveghetori de sclavi n-ar putea să-i mai 
îmbuneze cineva? 

— Nu merge, Vitellius... Rutillius vorbi cu voce slabă, în care suna 
descurajarea: 

— Crezi că un tigru sau un lup ar putea fi potolit cu vorba? 
Administratorul este tot atât de lacom și de rău ca însuși stăpânul acestei 
ferme. Să fi fost astă-toamnă aici, să fi văzut cu câtă lipsă de milă i-a vândut 
Eurotas pe sclavii bătrâni, pe femeile neputincioase, pe cei bolnavi. I-a luat 
imperiul pentru munca în mine, să sape pe sub pământ, ca niște cârtiţe, 
căutând aurul. Și toată treaba asta a făcut-o ca să nu le mai dea de mâncare 
şi adăpost în iarna ce-a urmat, în primăvară a cumpărat de la imperiu alții, 
mai zdraveni, pe un preţ de nimic. 

— Caesidius!... murmură Vitellius. Poate că ar fi de încercat ceva... 
Schimbă apoi vorba. Ei, ce faci, soarele e sus și arde bine, secerișul a mers 
cu spor, nu-i laşi să se odihnească puţin, să se răcorească, să mănânce ceva? 

— Chiar la asta mă gândeam. Ţi-e drag să-i priveşti cum îşi văd de 
treabă. Tu nu m-ai făcut numai pe mine să mă schimb, ci şi pe ei. 

Se întoarse şi le strigă să oprească lucrul. 

Sub frunzişul bogat al fagului de lângă pârâu era umbră deasă. Vitellius 
se așeză pe un ciot de buturugă, mulțumit de privirile calde și pline de 
recunoștință ale sclavilor. Alături, Rutillius, lungit pe iarbă, cu mâinile sub 
cap, privea albastrul nemărginit al cerului. 

— la spune-mi, din ce parte a imperiului ai fost adus? întrebă Vitellius, 
după ce se uitase mult la un sclav negricios, scurt și gros, cu un ochi lipsă. 


— Din Cappadochia, stăpâne, răspunse sclavul, ridicându-se în picioare. 

— Stai jos şi vorbeşte-mi liniștit. Sânt şi eu om, ca şi tine. Din ce familie 
te-ai născut, ai fost luat captiv? 

— Din nici o familie, stăpâne. Mama a fost sclavă, ca și mine. 

Privi îndurerat faţa îndobitocită a sclavului, care râdea satisfăcut, fiindcă 
spusese și el ceva. 

— Cum s-a întâmplat când ţi-ai pierdut ochiul? 

Cu același râs prostesc, copilăresc, sclavul povesti scurt: 

— Mi l-a scos stăpânul dintâi. Eram mare şi-mi spusese că nu trebuie să 
mă uit la fata lui, că-mi scoate ochii. O dată m-am uitat la ea, și el m-a 
prins. M-a legat de un copac și mi-a scos ochiul. 

Sclavul râse mai departe, același râs prostesc. Vitellius simţi săgețile 
unui fior. Sclavul din faţa lui nu ajunsese la atâta decădere prin viciu, ci prin 
animalizare treptată, provocată de viaţa de lipsuri și chinuri pe care o dusese 
la stăpânii răi și lacomi. 

— Dar tu din care provincie ai fost adusă? o întrebă pe copila căreia el, 
în ajun, îi dezlegase lanţul de la picioare. 

Fata tresări, se îmbujora la faţă şi căută să-și ascundă sânii cu mâinile. 
Răspunse vioaie, cu voce cristalină: 

— Din Galileea, stăpâne. Tata a fost pescar pe lacul Tiberiada. Pe mama 
n-o știu, căci a murit când eram mică. 

Fata căută să-și strângă coapsele şi să-și aşeze mai bine picioarele sub 
ea. Cârpa ce-o avea înfășurată peste șolduri era prea zdrenţuită. 

— Şi cum ai ajuns sclavă? 

— Am fost furată! în ochii fetei luciră lacrimi. Tata mă dusese de 
sărbătorile Paştilor la bunica, în cetatea Cezareea, lângă mare. Într-o zi, am 
plecat singură pe ţărmul mării, fermecată de frumuseţea valurilor și de 
întinderea apelor. Dintr-un tufiș de tamarisc au ieșit doi bărbaţi, m-au legat 
şi m-au dus în barca lor. După câteva zile, cu mulți alţii împreună, am fost 
dusă la Roma şi vândută ca sclavă. 

— Dar eu n-am știut de asta, Rebbeca! se miră Rutillius, care tot timpul 
ascultase. 

— N-ai întrebat-o tu, spuse Vitellius, fata nu ti-ar fi ascuns. Dar voi ce 
staţi aşa retrași? întrebă el câţiva sclavi ce stăteau mai la o parte, ascunși 
între tufele de bozii şi de mentă. 

— Sânt robi daci, şopti un sclav din apropierea lui. Așa sânt ei, mai 
ruşinoşi. Cică înainte au robit pe moşia asta, dar umblau și ei îmbrăcaţi ca 


oamenii. Acum li-e rușine, cică, să umble aşa goi. 

— Şi-n imperiu, unii sclavi umblă îmbrăcaţi, lămuri alt sclav din 
apropiere, totul e după stăpân! 

Rutillius se ridică, se întinse şi căscă. 

— Haideţi, ne-am odihnit destul, soarele se duce... Reîncepură lucrul 
voioşi şi cu mult spor. Alături de ei munciră cu îndemânare Vitellius și 
Rutillius, Seara nu se mai despărțiră. Rutillius îl duse pe Vitellius la 
Caesidius. Îl recunoscu îndată ce-l văzu: era Caesidius de la Roma, fiul unui 
patrician bogat, care după moarte lăsase fiului său multă avere. Acesta trăise 
în lux, trândăvie şi petreceri, şi-n puţini ani risipise totul. Venise în Dacia cu 
gândul să-şi refacă averea. 

— Mi-a spus Rutillius că eşti de la Roma, începu Caesidius, că al venit 
în Dacia ca să te căpătuieşti. 

Vorbea tare, aproape strigat, cu ton ce căuta să vâre teama în cel pe care 
îl avea în faţă. În loc să-i răspundă, Vitellius începu să zâmbească. 

— Ce găsești de râs în întrebarea mea? 

— Cum să nu râd? De unde știi tu că am venit în Dacia ca să mă 
căpătuiesc? Poate că n-aş râde dacă mi-ar fi foame și aş avea nevoie de tine. 
Aşa ştii tu să vorbeşti cu oamenii? 

Furia lui Caesidius crescu și mai mult. 

— Ai venit să mă superi, să mă batjocorești, cum văd eu. Dacă mai 
vorbeşti aşa, pun să te bată cu vergile și să te arunce afară de pe moşie! 

— Vrei să spui că mă baţi chiar tu, aşa cum poate că ai obiceiul să-ţi 
potolești pornirile chinuind sclavii. Ei bine, află că de dată asta nu-ţi merge. 
Mâini am şi eu, şi încă zdravene! 

Se așteptase ca Caesidius să izbucnească din nou, dar, spre mirarea lui, îl 
văzu că se întoarce şi se așază încet pe scaun, tuși de câteva ori şi înghiţi în 
sec. Acum, Vitellius se lămurise, zâmbi: avea în faţa sa un laş, un nemernic, 
aşa cum îl ştia, de altfel. 

— Spui că ești scrib, unde ai mai lucrat, ştii ce ai de făcut? îl întrebă, 
ceva mai potolit. 

— Eu nu ţi-am spus că sânt scrib, dar pot să fac şi pe scribul, din 
moment ce ştiu să scriu şi să socotesc. N-aş vrea însă să vorbesc mai 
departe și nici să rămân aici, dacă aşa ai de gând să te porţi cu mine... 

Caesidius avea multă nevoie de un scrib, care să-i țină socotelile. Ferma 
era mare, şi el urmărea să strângă bani cât mai mulţi, pentru a putea să 
ajungă stăpânul Carsidavei. Pe de altă parte, Eurotas nu era omul care să 


poată fi înșelat uşor şi nu lăsa necontrolate anumite venituri şi cheltuieli. 
După răspunsurile ce le primise, Caesidius vedea că cel din faţa lui e om de 
nădejde. 

— Te iau ca scrib. Ce simbrie vrei? îi spuse, cu totul liniștit. 

— Îmi place cum vorbeşti. Cât priveşte simbria, tu ştii cât face munca 
unui scrib. Dacă nu-mi va conveni sau nu te vei purta cum trebuie, voi 
pleca! 

— Lua-te-ar Proserpina, dar încăpățânat mai ești! O să ne înțelegem, și- 
ți voi da simbrie bună, dar numai cu o condiţie: să nu fii văzut niciodată de 
stăpânul fermei. Toate socotelile o să i le prezint eu, iar tu vei însemna 
numai ceea ce-o să-ţi spun eu. 

— Pe mine nu mă interesează dacă doi hoţi se fură între ei, i-o spuse în 
față Vitellius. De fapt, eu ar trebui să fiu scribul stăpânului fermei, dar cred 
că mă voi înțelege bine cu tine. 

— S-a făcut! încheie mulțumit Caesidius. Pentru dormit o să-ţi dau o 
mică încăpere în baraca supraveghetorilor. 

După câtva timp de însemnări și de socoteli amănunțite, Vitellius putu 
să-și dea seama în ce măsură administratorul îl fură pe stăpân. Dar nu voia 
să se amestece. Eurotas merita să fie sărăcit până va ajunge să se târască la 
bătrâneţe în lipsuri. Îşi făcu timp să se ocupe de supraveghetori și să-i 
schimbe în așa fel încât să mai uşureze munca sclavilor. 

În fiecare seară, venea şi se aşeza pe o movilă din apropierea bordeielor 
în care dormeau sclavii. Era înconjurat îndată de priviri - unele pline de 
recunoștință, altele pline de curiozitate. Aflaseră toţi sclavii din cetele 
celorlalți supraveghetori de ceea ce făcuse scribul pentru sclavii din ceata 
lui Rutillius. El le vorbea despre toate, cu multă liniște, și povestea frumos. 

Într-o seară, Vitellius văzu pe un sclav cum își tot pipăie cu palma un 
ochi umflat. Stătea sus pe movilă și-i cuprindea cu privirea pe toţi. 

— De ce ai ochiul umflat? îl întrebă. 

— M-a lovit Maccius, stăpâne! răspunse cel întrebat. 

— Maccius este aici? întrebă rotindu-și privirea pe feţele lor. 

— Da, stăpâne! 

Răspunzând, Maccius căută să se ascundă în dreptul unui sclav spătos, 
ce se afla în faţa lui. 

— Spune, Maccius, de ce l-ai lovit, nu te-ai gândit că poţi să-l lași orb? 

— Mi-a furat porţia, stăpâne! Aseară m-a durut burta şi n-am putut să 
mănânc, mi-am luat coaja de pâine ca s-o mănânc în timpul nopţii. El m-a 


pândit până am adormit, mi-a luat-o și-a mâncat-o. 

Îi privi lung pe amândoi. Maccius era scurt și gros, cu ochii mici şi gura 
mare. După fălcile lui puternice, se vedea că poate să mănânce mult şi că 
suferă cumplit când îi o foame. Celălalt era lung și slab, palid, și cu pletele 
rare. 

Nu găsi ce să le spună. Și el trăise viaţa de sclav veşnic înfometat și știa 
ce înseamnă lupta pentru o coajă de pâine. Îl scoase dim impas o sclavă, cu 
privirea vioaie și fata luminoasă. 

— Stăpâne, să ne mai spui ceva ca aseară! îl rugă ea, întărindu-și 
îndrăzneala. 

Văzu în ochii tuturor aceeași dorință. Unii căutau să-și schimbe locurile, 
încercând să fie mai aproape de el şi mai în faţă. Câţiva îi atinseră tunica, o 
sclavă îi şterse cu palma praful de pe sandale, și toate acestea le făceau 
dintr-o plăcere nereţinută. Un val de căldură îl năpădi. Simţea în toată 
măreţia ei ce înseamnă iubirea de oameni și cât de setoși sânt cei chinuiți și 
nefericiți după o cât de mică alinare a suferințelor, un cât de slab ajutor. 

— Ne povesteşte despre acel galilean, murmură un sclav căruia îi luceau 
ochii de bucurie. 

— Au trecut mai mult de o sută de ani, începu Vitellius, de când în 
Galileea a văzut lumina soarelui un copil, născut de o fecioară, soaţă a unui 
bătrân dulgher. Numele lui a fost Iisus, și s-a dovedit înţelept de la vârstă 
fragedă. El îşi arăta învăţătura prin pilde, iar puterea - prin minunile ce le 
săvârşea. Dar printre noi sânt şi oameni cărora nu le place binele și 
dragostea de aproapele lor și care se tem de cei care sânt iubiţi de 
mulțime... 

— Ca Caesidius, spuse un sclav. 

— Ca supraveghetorii, şopti altul. 

— Tot aşa şi acolo, au fost astfel de oameni răi, ce nu vedeau cu ochi 
buni învăţătura şi minunile pe care le săvârşea el şi l-au pârât 
guvernatorului. Și cum orice poţi să faci, şi tot mai poţi spera într-o scăpare, 
numai de conducător, de rege sau de împărat să nu te atingi, bunul învăţător 
al oamenilor a fost prins, judecat și răstignit. Dar și după moarte el şi-a 
arătat puterea, fiindcă după trei zile a înviat, şi s-a urcat la cer... 

— Şi chiar a înviat? întrebă o sclavă, cu un ușor tremurat în voce, 
înghițind în sec. 

— O fi fost vreun zeu care s-a făcut om, zise un sclav, un trac îndesat, cu 
plete lungi și barbă bogată. 


— Cu timpul o să înţelegeți, murmură Vitellius. 

— Şi nevasta lui cine a fost? întrebă în batjocură un supraveghetor. Ia să 
mă lăsaţi în pace: zei și zei peste tot, acum toți s-au făcut unul. Eu trăiesc şi 
fără ei, e mai bună o oală plină cu vin, cârnaţi fripţi şi pastrama și o sclavă 
frumoasă. 

— Și un flagrun bun, cu care să baţi cât mai mulţi sclavi, i-o spuse 
Vitellius. 

— Şi ăla trebuie, pentru cine nu-și vede de treabă! Cuvintele 
supraveghetorului curmară liniștea tuturor. 

Unul câte unul, sclavii se ridicară şi porniră spre bordeie. 

În după-amiaza zilei ce urmă, Vitellius se duse la Caesidius, ţinând sub 
braţ sulurile de papyrus cu toate notările și socotelile produselor trimise 
pentru vânzare la Ulpia Trajana şi a celor date pentru imperiu. Când intră, 
nu-l găsi pe Caesidius și se aşeză pe un scaun, în așteptarea lui. Se lăsă 
prins de gânduri. Tresări când uşa se deschise și în încăpere năvăli sclavul 
care îl urma la tot pasul pe administrator. 

— Treci repede în încăperea mică din fund, închide bine ușa şi nu ieşi de 
acolo până nu te cheamă stăpânul. Vine stăpânul cel mare aici, îi spuse 
sclavul. 

Vitellius se închise bine, punând drugul la ușă. Sclavul ieşi tot atât de 
repede precum intrase. Nu trecu mult, și auzi când ei intrară. Recunoscu 
vocea pițigăiată, metalică a lui Eurotas. 

— Caesidius, anul ăsta a fost un an bogat, cu ploi la timp și căldură 
multă, mă mir că după socotelile tale voi avea un câștig mai mic decât anul 
trecut. 

— Eu am toate socotelile, le-ai văzut, însă nu trebuie să uiţi că o fermă 
mare cum e Carsidava are cheltuieli mari, se consumă mult... 

Eurotas chicoti într-un râs tot așa de piţigăiat ca şi vocea. 

— Să nu te calce pe inimă vreun duh rău și să mă furi! Mi-ai spus, când 
ne aflam în Circul cel mare la Roma, că vii în Dacia ca să-ţi refaci averea 
cheltuită. Dacă te dovedesc că mă furi, cer să fii judecat în for, la Ulpia 
Trajana! 

— Nu cred că vei face tu una ca asta, Eurotas, se grăbi Caesidius, şi asta 
din două motive: primul, că nu vei putea să dovedești că ţi-am furat ceva; şi 
al doilea, că acolo în for al putea să auzi lucruri care nu ti-ar fi chiar pe plac, 
Și apoi... 


După tonul cu care Caesidius vorbea, Vitellius înțelegea că acesta nu 
face altceva decât să-l amenințe pe Eurotas, fiindcă știa că în Dacia un 
administrator era greu de găsit. 

— Vorbeşti prostii, Caesidius, îl întrerupse Eurotas, haide, nu mai te 
arăta supărat! Mai bine să ne gândim ce-ar fi mai nimerit de făcut, ca să 
mărim venitul de la această fermă. Aşa, din socotelile pe care mi le-ai 
prezentat, am văzut că ai cheltuit prea mult cu mâncarea și îmbrăcămintea 
sclavilor. Să le dai mai puţin să mănânce și lasă-i să umble şi goi. Dar 
sclavii cum dorm, Caesidius? 

— Cum să doarmă?! în ergastulele!$5 de dincolo de şanţ bărbaţii, iar în 
acelea de lângă barăci femeile. 

— Da, se înţelege, sclavele în apropierea supraveghetorilor, ca să poată 
să-şi aleagă în fiecare noapte câte una, auzi vocea lui Eurotas. Și aci îmi 
faci pagubă. 'Ţi-am spus încă din timpul iernii trecute că sclavii și sclavele 
să doarmă la un loc: jumătate bărbaţi şi jumătate femei. Îi mai înmulţim şi 
mai avem și ce să vindem. 

Caesidius slobozi un râs forţat, mai mult un hârâit. 

— Am încercat chiar de-atunci de când mi-ai spus, Eurotas, dar n-am 
putut să fac nimic. După câteva nopţi a trebuit să-i despart iarăşi. În fiecare 
noapte se băteau pe sclavele mai tinere şi mai frumuşele. 

Din mica încăpere în care se afla ascuns, Vitellius auzi din nou chicotitul 
piţigăiat al lui Eurotas. 

— Nici aci nu te-a ajutat capul ce să faci! Era foarte simplu: în fiecare 
noapte îi legai, doi câte doi, un sclav cu o sclavă, luaţi la întâmplare. Așa, se 
mulțumea fiecare cu femeia pe care ai legat-o lângă el. Şi făceai şi o faptă 
bună, Caesidius: s-ar fi bucurat de atenţia bărbaţilor şi cele mai bătrâne sau 
mai urâte. 

— O să fac aşa cum spui, dar sclavii tot nu se vor odihni, și lucrul va 
merge prost. 

— Şi biciul, l-ai uitat? Pune flagrunul pe ei! Pe cei mai răi, leagă-i în 
butuci sau agaţă-i în furci. Cum, Caesidius, tu nu ştii cum se pedepsesc 
sclavii de la fermele de lângă Roma? 

Eurotas se porni pe tușit. Tuşea uşor, neputincios, cu un șuierat în gât. 
Când se potoli, vorbi cu voce schimbată, binevoitor şi îndatoritor. 

— Cred că n-ai uitat, ai avut grijă de Nimfodora? O s-o iau sus la mine, 
în vilă. De-acum înainte, mă mai strâng de pe drumuri, voi locui mai mult la 
Carsidava. Mai aveam să te întreb ceva, Caesidius: cum stai cu paza sus la 


vilă, şi aci jos? S-o întărești bine și să-i dai armele cele mai bune. Au 
început din nou cetele de latroni să atace şi să jefuiască. 

Vitellius auzi zgomot de ușă ce se deschide, vorbele lor slăbiră, apoi 
dispărură când uşa fu închisă la loc. 

Ceea ce auzise nu-l surprinsese: îl cunoștea bine pe Eurotas și ştia toate 
ticăloșşiile lui Caesidius. Seara se duse mai devreme şi se aşeză pe movila pe 
care obișnuia să stea de vorbă cu sclavii. Din ergastule se auzeau lovituri de 
ciocane și topoare. Caesidius pusese să se bată pari şi să lege câte două 
lanţuri de fiecare. În seara aceasta, Vitellius ar fi dorit să le vorbească 
sclavilor mai înainte ca ordinul lui Eurotas să fi fost adus la îndeplinire. Și 
nu aşteptă mult. Setoşi după cuvântul lui, sclavii se strânseră repede în jurul 
movilei și așteptau, cu ochii rugători, să le mai povestească ceva. 

— Vino aci, Crispus, îl chemă el pe un sclav înalt şi uscăţiv, cum merge 
buba ta din spate? 

Sclavul se ridică şi se apropie de el, cu o privire plină de recunoștință. 

— S-a mai vindecat, stăpâne! De când mi-ai pus tu unsoarea aia și m-ai 
legat, nu mă mai doare aşa de tare și nu mai curge nimic din ea. 

— Dar Atrina este aci? îi întrebă. 

— Sânt aci, stăpâne! 

De după un sclav voinic se ridică o sclavă micuță la trup, brunetă, 
vioaie, cu faţa ovală și cu ochii negri scânte-ietori. 

— Pentru ce te-au biciuit aseară, Atrina? Sclava lăsă capul în jos şi se 
îmbujora la faţă. 

— De ce nu vorbeşti, Atrina, ţi-e ruşine de fapta ta? continuă s-o întrebe. 

— Spui eu, stăpâne, se ridică o sclavă din apropierea ei, palidă, cu 
buzele subțiri și fruntea îngustă. A prins-o pe Atrina că se ascunsese cu un 
sclav într-un tufiș. 

Cei din apropierea ei începură să râdă. 

—Nu trebuie să râdeţi, îi mustră Vitellius. Ceea ce a făcut Atrina poate 
că nu este din vina ei. Ascultaţi: într-o zi, lisus s-a dus în templu, urmat de 
aceia care veneau să le vindece bolile de pe trupuri și din suflete sau care 
erau dornici să-i asculte învățăturile... 

Sclavii făcură linişte și se strânseră cât mai mult în apropierea lui. Din 
toate părţile era înconjurat de priviri pline de curiozitate. Astfel de clipe îi 
umpleau lui Vitellius sufletul de mulțumire. 

— Dar fariseii, continuă el, nu vedeau cu ochi buni dragostea cu care îl 
înconjura mulțimea şi căutau ca, prin tot felul de întrebări meșteşugite, să-l 


încurce şi să scadă încrederea oamenilor în învățătura lui. În ziua aceea, 
fariseii aduseseră înaintea lui lisus o femeie păcătoasă. „învăţătorule, i-au 
spus ei, această femeie este o stricată, căci o vedem umblând cu toți 
bărbaţii. Noi am prins-o de mai multe ori făcând fapte ruşinoase. După 
legea lui Moise, ea ar trebui ucisă cu pietre." lisus i-a privit îndelung, apoi 
le-a spus: „Acela dintre voi care este fără de păcat să arunce cel dintâi piatra 
asupra ei". Auzindu-l ce spune, fariseii s-au uitat unii la alţii, îndemnându- 
se, dar nici unul n-a ridicat piatra, ci, furişându-se, au părăsit templul unul 
după altul. 

Vitellius văzu pe feţele sclavilor încordarea cu care îl ascultaseră. Din 
mijlocul lor se ridică un sclav cu o privire limpede, puţin neliniștită. Acesta 
întrebă: 

— Dacă acel lisus n-a fost zeu, atunci ce-a fost? 

Se gândi ce răspuns să-i dea. O lămurire mai lungă i se păru greu de 
explicat şi poate că ei tot nu l-ar fi înțeles. Spuse scurt: 

— După câte am aflat, el întotdeauna a răspuns așa la întrebările viclene 
ale fariseilor: „Sânt fiul Omului”. 

Dinspre barăci se auzi Caesidius, care striga cât îl ţinea gura: 

— Hei, sclavi împuţiţi, lua-v-ar Proserpina, nu se-aude? Veniţi aici, că 
pun biciul pe voi! 

În zornăitul lanțurilor, sclavii se îndepărtară. Vitellius rămase singur pe 
movila acoperită cu iarbă deasă. Ştia pentru ce-i chemase: de fiecare par din 
bordeie va fi legată o pereche, un sclav cu o sclavă, aşa cum poruncise 
Eurotas. 

Sus în vilă era mare fierbere. Spre seară sosise Livianus Claudius, și 
Eurotas voia să-i cinstească vizita. În tricliniul bogat luminat, a cărui 
frumusețe nu rămânea mai prejos de aceea din vila generalului de la Ulpia 
Trajana, amândoi stăteau lungiți pe paturi moi, gustau din numeroasele 
feluri îngrămădite pe masă și sorbeau fără grabă și fără lăcomie câte-o cupă 
de vin cald. 

— Pe toți zeii din Olimp, Livianus Claudius, îţi jur că mi-ai făcut o mare 
bucurie! Am sosit numai de ieri la Carsidava şi nu-mi găseam liniștea, 
parcă-mi lipsea ceva. 

— Şi eu încerc aceeaşi bucurie, Eurotas, revăzându-te. Acolo, în Ulpia 
Trajana, mă simt prea singur, mai ales după moartea lui Decimus Terentius 
Scaurianus. Pe lângă paza militară, a trecut în grija mea şi administrarea 
acestei provincii. 


— Da, Livianus Claudius, amândoi sântem singuri. Eurotas făcu ochii 
mari şi adăugă cu îngrijorare: 

— Dar eşti trist, Livianus Claudius! Nu cumva ești bolnav? 

— Eu sânt trist întotdeauna, Eurotas! Veselia, bucuria, plăcerea, toate s- 
au stins în sufletul meu din toamna anului trecut. Dar acum am luat o 
hotărâre nestrămutată. 

Bătrânul grec sări, ridicându-se într-un cot. 

— Pe Jupiter, ce vrei să spui, Livianus Claudius? 

— Părăsesc Dacia, Eurotas! Am primit mesajul împăratului, prin care mi 
se satisface dorința de a mă înapoia la Roma. În curând va sosi noul 
guvernator, Julius Quadratus Bassus, un bun prieten al împăratului, un om 
energic şi bun militar. 

— Așadar, pleci, şi eu rămân aici între daci, fără sprijin, fără apărare. De 
răzbunarea lor nu mă va mai putea scăpa nimeni, tocmai acum, când 
pusesem de gând să rămân la Carsidava și să-mi trăiesc zilele bătrâneţilor! 
Spune-mi că glumești, Livianus Olaudius! 

— Nu glumesc, îți spun pentru ce am venit la tine. Generalul se ridică în 
capul oaselor şi puse coatele pe masă. Continuă cu vocea mai scăzută: 

— Iulius Quadratus Bassus este un om mai sever, un om dintr-o bucată, 
omul legii și al datoriei. N-aş vrea să mă văd în forul de la Roma, chemat să 
răspund la învinuirile ce mi s-ar aduce... 

— Pentru ce, Livianus Claudius? 

— Aş vrea ca tu să-ţi pui bine la punct socotelile cu imperiul. Câteodată 
eu am fost mai slab, ţi-am cedat: ai luat sclavi, materiale, ferme, 
transporturile de sare și altele. Să plăteşti tot ce mai ai de plătit imperiului, 
pentru ca socotelile cu tine să fie găsite în regulă. Acum, cât timp mai sânt 
aici guvernator, să le lămurim pe toate! 

Urmă un moment de tăcere încordată. Generalul se gândise la un refuz 
din partea omului pe care îl ştia avar şi lacom, de aceea se hotărâse să treacă 
la ameninţări. Îl surprinse însă răspunsul lui: 

— Bucuria pe care mi-ai făcut-o la sosire este acum întristare! Nu e 
vorba de bani, Livianus Claudius, căci bani am să aranjez numaidecât 
socotelile cu imperiul. Durerea este că rămân singur. 

Eurotas tăcu, văzând că Caesidius intrase grăbit, se apropie şi-i şopti 
ceva la ureche. 

— Auzi, Livianus Claudius, cică au prins un dac care pătrunsese până la 
ergastule şi furase pe o sclavă dacă. Caesidius se teme ca ferma să nu fie 


atacată de vreo ceată de latroni. 

— Unde este dacul prins? întrebă generalul neliniștit. 

— Aci, în atriu, răspunse administratorul. 

— Adu-l încoace sau mai bine adu-i pe amândoi. Câtva timp, Livianus 
Claudius îl privi cu atenţie pe dac. 

Era tânăr, nu avea mai mult de treizeci de ani, cu ochii vii, pătrunzători, 
bine legat, îndesat și vânjos. Pletele lungi, blonde, îi cădeau până peste 
umeri. 

— Spune-mi, dacule, de ce-ai încercat s-o furi pe această sclavă? 

Dacul ridică privirea şi vorbi dârz: 

— N-am furat-o, am venit să-mi iau femeia acasă! 

— Cum, sclava e soţia ta? 

Livianus Claudius se uită atent la tânăra femeie. Îmbrăcămintea ei era 
ruptă, printre zdrenţe se vedeau sinii rotunzi, tineri, iar pulpele îi erau goale. 

— Da, e femeia mea, și de patru ani am tot căutat-o întruna! 

Generalului îi plăcu dârzenia şi tonul hotărât al dacului. Vedea în 
atitudinea și hotărârea lui puterea dragostei, a legăturii sublime, curate și 
duioase dintre soț și soţie. Lângă el, tânăra își ștergea ochii de lacrimi, și 
pieptul îi sălta cu putere. Avea aruncată peste umeri zeghea lui de dimie, 
veche şi murdară. 

— De ce ai pus haina ta pe umerii ei? 

— Dar cum, s-o las goală? La noi, la daci, înainte nu se pomenea ca 
robii să trăiască şi să muncească cu trupurile dezgolite. 

— Şi de unde știi tu limba Romei? continuă generalul. 

— Tot rătăcind în căutarea ei, am învăţat şi limba Romei. Acum, în 
Dacia, nu mai poţi să faci nimic dacă n-o ştii... 

Pe faţa lui Livianus Claudius se contura un zâmbet plin de mulțumire. 
Era cea mai bună dovadă că dacii începuseră să înveţe limba imperiului, 
chiar și cei liberi. Se întoarse spre Eurotas. 

— Aci, la ferma ta, sclavii sânt goi, neîmbrăcați? Ar fi ruşinos pentru 
imperiu, ne facem de râs în faţa dacilor. 

Uşor îmbujorat, Eurotas răspunse: 

—Poate că e o întâmplare, mâine o să-i vezi pe toți... Îl privi pe 
Caesidius, şi acesta înţelese ce avea de făcut pentru a doua zi. 

— Şi unde este ceata de latroni cu care ai venit să ataci ferma, reluă 
generalul întrebările, şi de unde ai aflat că soţia ta se afla aici? 


— Nu este nici o ceată. Am găsit-o singur. Fa știa de semnul meu: fluier 
ca o pasăre de pădure, de mai multe ori. Am fluierat în mai multe seri, de 
departe, şi ea numai în seara asta a putut să iasă din bordei. Da, Zeul cel 
mare nu m-a ajutat s-o scap... 

— Tu ştii ce te aşteaptă? 

— De osândă ştiu că nu scap, cu toate că n-am furat nimic. Când m-am 
însurat, ea nu era roabă, şi imperiul nu i-a făcut robi pe dacii liberi. La cine 
să mă duc să-i spun să-mi lase liberă femeia? 

Dacul tăcu o clipă, frământându-și mâinile. Îşi privi cu dragoste soţia, 
apoi îl fixă dârz pe general. 

— Bine, dacă e să mor, omorâți-mă cât mai repede! Murmură apoi: 
Dacă nu-mi pierdeam cuțitul în bozii, unde am așteptat-o, nu puneau mâna 
paznicii pe mine, mă luptam cu ei toţi! 

Lui Livianus Claudius îi plăcu mult îndrăzneala dacului. 

— De ce nu ne rogi să vă dăm drumul, ţie și soţiei? 

— Vorbeşti de rugăminte? Care dac a văzut milă din partea unui roman? 

Generalul se ridică în picioare şi se apropie zâmbind de ei, le prinse 
mâinile şi le puse una într-alta. 

— Aşa, dacule, ține-ţi bine soția de mână și să vă rugaţi zeilor să nu vă 
mai despartă niciodată. Din această clipă sânteţi liberi. 

Livianus Claudius se întoarse apoi spre Caesidius: 

— Să-i îmbraci şi să-i ospătezi bine, după aceea să-i scoţi pe drumul cel 
mare către Rehidava. Dacă aflu că ai făcut altfel, te voi răstigni fără milă! 

Rămași singuri, generalul se apropie de Eurotas și-i puse mâna pe umăr. 

— Acum ai înţeles ce înseamnă iubirea, Eurotas? Cu câtă seninătate 
tânărul dac primea moartea, mulțumit că făcuse tot ce-i stătuse în putere ca 
să-și găsească şi să-şi scape soţia! Dacă i-aș fi judecat la fel pe Hammonius 
şi pe Apronilla, i-aș fi avut acum lângă mine, ca pe copiii mei... 

Oftând adânc, generalul începu să se plimbe trist printre coloanele din 
tricliniu, îmbrăcate în iederă și trandafiri. Era târziu. Eurotas se ridică şi, 
luându-l de braţ, îl conduse în cubiculum, rezervat înalţilor oaspeţi. 

Vitellius nu dormise toata noaptea şi se rugase. Noua credinţă îl întărea 
şi-i dădea puteri noi. Nu se luminase bine de ziuă când se ridicase de pe pat, 
se îmbrăcase şi se dusese la Caesidius. Adminstratorul, mai întâi surprins, 
apoi bucuros că în aceea zi scribul său nu va putea fi văzut de stăpânul 
fermei, se învoi să-l lase liber toată ziua. Se îndreptase spre pădurea de pe 
coastă. În jurul său era aceeaşi linişte ca şi în suflet. Călca sprinten, uşurat şi 


mulțumit de hotărârea pe care o luase şi pe care simţise nevoia să i-o 
împărtășească și pustnicului. Merse mult timp fără să ia în seamă că urcușul 
începuse să fie mai repede şi copacii se îndesiseră. Ajunse într-o poiană 
plină de lumină, se opri lângă trunchiul unui fag doborât de furtună, se 
așeză pe el și privi în vale. Jos, se întindea întreaga vale a Carsidavei. Văzu 
cetele de sclavi la muncă: unii lucrau pe câmp, alţii băteau grâul secerat şi 
strângeau paiele în căpițe. Pe sub munte și în lungul pârâului, sclavii 
neputincioşi păzeau turmele de oi şi de capre. 

Privirea îi rătăci şi în sus, spre vila lui Eurotas, acolo unde fusese cetatea 
lui Dicomes. Cu gândul departe, revăzând cu mintea trecutul presărat de 
clipe de fericire, de luptă și de deznădejde, nu auzi trosnetele de vreascuri 
ce veneau din pădure și nu simţi mișcarea și foşnetele din desișul ce nu era 
la o depărtare mai mare de câţiva paşi în spatele lui. Simţi numai 
strânsoarea a două braţe puternice ce-l prinseseră peste umeri. 

— Dacă faci vreo mișcare, eşti pierdut, auzi el într-un amestec de 
cuvinte din limba Romei și din cea dacă. 

La început tresări fără voia lui, dar auzind și vorbe dace nu se sperie. 

— Eu nu mă tem nici de moarte și nici de daci. Alături de ei, întotdeauna 
m-am simţit bine și în siguranţă. 

După mișcări, simţi că în spatele lui erau doi oameni. 

— Asta e bună, uite și un roman care vorbeşte limba noastră, auzi el pe 
unul. O să mergi cu noi, romanule, şi-om vedea dacă între daci o să te mai 
simţi bine. 

Porniră prin pădure în susul muntelui. Îi privi din când în când pe cei doi 
daci tineri, îndesaţi, zdraveni și frumoși. Ajunseră repede într-un hăţiş de 
nepătruns, unde se ascundea întreaga ceată. De sub un frunziș bogat ieşi un 
dac cu pieptul lat, care rămase pironit locului, cu ochii măriţi, uimit de ceea 
ce vedea. Era bătrânul Dagio. Aceeași mirare se oglindi și pe faţa lui 
Vitellius. Se îmbrăţișară, împinși unul spre altul de o putere nestăvilită. 
Dagio se trase un pas înapoi, să-l privească mai bine. 

— Bine, mânjilor, nu vă este vouă ruşine, vă aduceţi fratele, 
amenințându-l cu spadele, ca pe-un dușman de moarte? 

— Rhesos! murmură Dapyx, uitându-se spre fratele său Rhesos. Uite, 
mă, cine îţi lua locul în sufletul mamei, dacă tu erai plecat la Marele zeu! 
urmă el. 

De sub același frunziș, ieşi greoi şi bătrânul Chertebalos. 


— Te-ai prostit, Dagio, te-ai pierdut și tu ca o muiere, de ce nu mă 
chemi să-mi strâng la piept pe cel de-al treilea fecior? 

Bătrânul se apropie de Vitellius și-l îmbrăţișă. Nici unul dintre ei nu se 
aşteptase ca această zi să le aducă atâta bucurie şi totodată atâta ajutor, de o 
parte şi de alta. Își povestiră toate cele ce se petrecuseră, necunoscute de 
unii sau de alţii. Vestea că Nimfodora era sclava lui Eurotas îl răscoli cu 
totul pe Dagio. 

— Nu plec de aici până nu las Carsidava în scrum și n-o iau pe 
Nimfodora! spuse Dagio cu hotărâre, ştergându-și mustăţile. 

Vitellius îi privi mult timp, şi în sufletul lui se dezlănțui lupta. Îşi dădea 
seama că între el şi ei se produsese multă deosebire, că sufletul său suferise 
o mare schimbare şi vedea lumea cu alţi ochi. Îi luă mâna lui Dagio și 
vorbi: 

— Tu ştii tot aşa de bine ca şi mine, bătrâne, că în lume este multă 
răutate şi multă durere, tu ştii că și eu am fost sclav, ca Nimfodora, ca 
Sarmis și ca atâţia alţii, mii și mii. Nu te-ai gândit și la ceilalți sclavi de aci, 
de la Carsidava? 

Dagio izbucni într-un hohot de râs şi-i răspunse: 

— Cum să nu mă gândesc, nepoate Rhesos, spuse în glumă, accentuând 
cuvintele „nepoate" și „Rhesos", le dăm drumul la toți sclavii care trudesc 
pentru ticălosul de Eurotas. 

Aşteptă ca Vitellius să spună ceva, și văzând că acesta tace, privind m 
jos, îl întrebă: 

— Ei, ce taci? 

— Crezi că va fi bine? Să zicem că o să-i eliberam, dar te-ai gândit unde 
se vor duce ei? Vâzându-se scăpaţi, setoşi de libertate, cei mai mulţi se vor 
împrăștia prin păduri și prin munţi, vor trăi un timp sălbăticiți și luptând cu 
fiarele din codri, hăituiţi într-una de legionari. Unii vor fi prinşi și supuși la 
torturi, alții vor pieri în lipsuri, iar aceia care vor scăpa nu vor putea suporta 
singurătatea și, biruiți de dorul oamenilor, se vor întoarce în sate sau pe 
lângă cetăţi, unde vor cădea uşor în mâinile pretorienilor. A-i elibera pe 
sclavi prin luptă înseamnă a-i arunca dintr-o nenorocire în alta și mai mare. 
Aici, lucrurile de-abia s-au mai potolit. Când am sosit eu la Carsidava, 
sclavii duceau o viață grea. Eu am căutat să-i ajut, de aceea m-am făcut 
scrib al administratorului. Până atunci, nu ştiusem că Nimfodora e sclava lui 
Eurotas... Prin învățătura noii credințe i-am mai îmbunat pe unii 
supraveghetori. Eu lupt prin puterea cuvântului... 


Ascultându-l, Dagio se întoarse spre Chertebaios și-l bătu cu putere pe 
umăr. 

— Hei, bătrâne, ai auzit că cel de-al doilea Rhesos al tău nu vrea să mai 
lupte cu spada, ci numai cu puterea cuvântului? 

— „El" a spus, murmură Vitellius, „Cine trage spada, de spadă va muri!" 

— Ce zici? sări Chertebalos. Fiul meu, păi să nu trag eu spada şi să nu-l 
pălesc pe cotropitorul care mi-a luat moşia și s-a vârât în casa mea? 

Dagio îl privi mirat şi-şi strânse fălcile. 

— Cum adică, să n-o scot eu pe Nimfodora, să nu ard culcușul în care s- 
a cuibărit dușmanul şi trădătorul nostru? strigă el. Să-i las pe dacii de acolo 
să fie biciuiți de romani? 

— Eu n-am spus asta. Chiar dacă nu veneai tu, pe Nimfodora o scoteam 
eu şi o duceam la mama Azida, dar ceilalţi, sclavii, n-au unde să fie duși... 

— Diegis are nevoie de daci. Acolo vor merge toți! 

— Dar la ceilalţi, sclavii aduşi din imperiu, la ei nu te gândești? Și ei 
sânt tot atât de mulți. 

Câteva clipe, Dagio tăcu încurcat. Cuvintele spuse de Vitellius le găsea 
drepte. 

— Şi ce vrei să fac? îl întrebă. 

— Să nu arzi ferma! Trebuie să te gândești că tot ce vei arde tu în mai 
puţin de o noapte va trebui să fie refăcut de ei prin multă muncă, prin 
chinuri și sudoare, prin multe lovituri de bice şi torturi. Te întreb, Dagio: 
unde-ţi este mila de oameni, mila de sclavi? 

Vitellius tăcu. Închise ochii, părea obosit. 

— Vorbește bine feciorul, spuse Chertebalos privind părinteşte spre 
Vitellius. Eu zic s-o scoatem pe Nimfodora și să-i luăm pe toți dacii de- 
acolo, că dacă ardem ferma, tot n-am făcut nimic, o să ridice alta în loc. Dar 
de, tu eşti căpetenie, tu ne conduci, faci cum crezi... 

Tot restul zilei se pregătiră. Vitellius se înapoie în vale, la barăci. Prin 
Rutillius, îi spuse Nimfodorei să se pregătească de plecare. 

Trecuse de miezul nopţii când ceata lui Dagio năvăli asupra paznicilor 
din jurul barăcilor şi bordeielor. Căzură câţiva, ceilalți pieriră în întuneric. Îl 
prinseră pe Caesidius, îl legară şi începură să-l lovească cu biciul. 
Supraveghetorii care încercaseră să fugă în sus, spre vilă, căzură străpunși 
de spade. Dagio, Rhesos și Dapyx o scoaseră pe Nimfodora din baraca în 
care era ţinută închisă. Totul se desfăşură repede și, spre mirarea lui 
Caesidius, ceata mărită cu toţi dacii de la fermă dispăru în noapte, lăsându-l 


în viaţă şi fără să fi dat foc barăcilor, hambarelor și urilor din apropiere. În 
mintea lui răsunau într-una amenințările lui Dagio: 

— Te vom arde de viu dacă aflăm că mai ţii sclavii goi, legaţi noaptea la 
par şi înfometați! 

În ziua următoare, seara, Vitellius le vorbi sclavilor urcat pe movila de 
pe care obișnuia să le povestească în fiecare zi. Erau toţi îmbrăcaţi și fără 
lanţuri la picioare. Pe feţele unora se vedea multumirea pentru schimbările 
ce se făcuseră şi care le mai ușurau viaţa. Alţii stăteau trişti și priveau în 
partea în care plecaseră dacii eliberaţi, chinuiţi şi ei de dorul de libertate. El 
îi privi lung pe toţi, și-i înţelegea și pe unii, și pe alţii. Era târziu când, 
înainte de a-i îndemna să plece la culcare, pe movilă răsunară ultimele lui 
cuvinte: 

— Odată, pe vârful unui munte, învățătorul le-a spus celor veniţi să-l 
asculte: „Fericiţi cei mâhniţi, căci aceia se vor mângâia; fericiţi cei însetaţi 
după dreptate şi flămânzi, căci aceia se vor sătura; fericiţi cei asupriţi, căci 
aceia vor moșşteni pământul!"... 

De pe creasta muntelui, luna se ridica încet, mare, luminoasă. Undeva 
departe răsuna strigătul unei păsări de noapte. Înfioraţi, sclavii porniră spre 
bordeie, vorbind în şoapte. 

În munţii ce străjuiau partea de răsărit a podișului dac, acolo unde erau 
păduri dese de brazi falnici, neumblate altădată de picior de om, se aflau 
ascunse cetele de luptători strânse în jurul lui Diegis, gata în orice clipă să 
dea lovituri cotropitorului. Și loviturile lor pline de îndrăzneală, acolo unde 
dușmanul nu se aştepta, băgau spaima în coloanele de transporturi ale 
armatei ori ale negustorilor şi făceau nesigură munca în fermele împrăștiate 
pe tot cuprinsul Daciei. Numai în apropierea câmpurilor legiunilor și 
cohortelor era mai multă siguranţă şi linişte. 

Pe un vârf teșit de munte îmbrăcat cu păduri, într-o poiană netedă 
ascunsă între brazi seculari, se afla tabăra, lui Diegis. În mijlocul poienii se 
înălța o colibă de lemn, cu mai multe încăperi, pe acoperișul căreia flutura 
steagul de luptă dac: capul de lup cu gura căscată şi coada lungă de șarpe, 
ce se întindea și se ondula în bătaia vântului, scoțând un șuierat înfricoşător. 
În această colibă stătea Diegis, aici era conducerea de căpetenie a cetelor de 
luptători împrăștiate peste tot, De aici plecau și aici soseau toate iscoadele 


ce ţineau legăturile, duceau ordinele şi aduceau veştile. La o mică depărtare, 
erau împrăștiate pe toată poiana numeroase bordeie, având pereţi din 
grădele, neteziți cu pământ amestecat cu fân uscat. În fiecare din aceste 
bordeie se adăpostea o ceată de luptători și fiecare era o mică gospodărie. În 
tot cursul zilei, fie vară, fie iarnă, din tabăra lui Diegis nu se ridica nici cea 
mai subțire șuviță de fum, numai noaptea se aprindeau focurile, în scobituri 
adânci, ferite, din care flăcările nu răzbăteau afară și nu aruncau lumină 
împrejur. Orice urmă de fum s-ar fi ridicat în cursul zilei ar fi fost socotită 
ca un act de trădare. 

Era în după-amiaza unei zile de sfârșit de august. Diegis stătea pe un 
trunchi de brad, cioplit pe patru feţe, doborât în faţa colibei de lemn, lângă o 
masă lungă, sprijinită pe şase pari bătuţi adânc în pământ. Îngrijorarea îi 
împietrise și-i adâncise cutele ce-i crestau fața. Arăta mult îmbătrânit, 
pletele și barba îi încărunţiseră, deși privirea îi rămăsese aceeași, vie ca a 
vulturului de pe vârf de munte, iar hotărârea şi mai oţelită. Întoarse capul şi 
cercetă în jur, căutând pe cineva cu privirea. 

— Dugis, unde ești? Să vii după mine! 

Se ridică şi porni pe o potecă ce urca ușor și intra în pădure. Nu merse 
mult. Intre brazi se înălța un colţ de stâncă, ieşit din munte ca un vârf de 
suliță. Începu să urce pe treptele cioplite în piatră, ce șerpuiau până 
deasupra stâncii. Ajuns sus, își roti privirea împrejur. În faţa lui se desfăşura 
până departe priveliștea văii, care se lărgea pe măsură ce cobora, pierzându- 
se într-o vale mult mai largă, ce dispărea în pâclă spre miazăzi. Privit, de 
departe, colţul de stâncă se vedea ca un pinten înconjurat de brazi, sub care 
cădea ameţitoare o prăpastie adâncă de câteva sute de pași, la temelia căreia 
se sfărâmau bucăţile de piatră pornite din înălțimi, însoțite de zgomote 
prelungi ca de tunet. 

Dugis îl ajunse din urmă, suflând greu. 

— Regele meu e trist şi-a pierdut răbdarea, murmură el. 

— Dar ce, nu cumva ai obosit, Dugis? îl întrebă. 

— Sânt gata, mărite rege, să vin în fiecare clipă aici şi să privesc în vale, 
în calea lor, dacă asta este dorinţa ta! 

Faţa lui Diegis rămase împietrită. Barba și pletele îi erau uşor răsfirate 
de vânt. 

—Pe tine nu te îngrijorează întârzierea lor? 

— Da, regele meu, îngrijorarea mea nu este mai mică, tocmai de aceea 
mă frământă într-una gândul să-ți cer învoirea de a porni în căutarea lor. Mă 


leg în faţa ta ca în cel mult zece zile să vin înapoi, cu ei sau fără ei, dar cu o 
ştire limpede despre soarta celor plecaţi! 

Îl privi îngândurat pe luptătorul de lângă el, îndesat, vânjos, puternic, 
care îl slujea cu credință de mulţi ani. 

— Dacă nu vin ei, tu trebuie să pleci în altă parte. Aș vrea să stau de 
vorbă cu Livianus Claudius. Mă gândesc la o întâlnire cu marele preot 
Zundecibalm... 

— Pornesc oricând, mărite rege! rosti supus căpetenia gărzii. 

Diegis, cu ochii strânşi, scruta zările până departe în lungul văii, într- 
acolo pe unde trebuia să vină cei așteptați. 

— Nimic, nici o mișcare, Diegis! 

— Regele meu este prea frământat şi prea îngrijorat. El uită că chiar 
dacă bătrânul Chertebalos o fi acum la obârşia Alutusului, n-o să treacă 
valea înainte de căderea serii. Dacă l-ai vedea acum venind, ar însemna că 
ţi-a călcat porunca, că trădează. Pe valea cea largă, tot se mai ivesc 
câteodată cete de legionari, care ne caută urmele. 

Diegis se întoarse spre el. În colţul gurii îi flutura un surâs uşor. 

— Ai vorbit bine, nerăbdarea şi îngrijorarea mă fac să uit câteodată până 
şi de măsurile de pază pe care le-am luat. 

— Presimt că a sosit clipa, mărite rege, să ne strângem cu toţii şi să 
pornim lupta! rosti Dugis cu hotărire. 

— În fiecare zi şi în fiecare noapte, nu mă gândesc la altceva decât la 
alungarea duşmanului. Lupta n-o putem porni acum. Imperiul este atât de 
mare şi atât de puternic, încât nu ne putem măsura cu el. Avem nevoie de 
ajutorul vecinilor, avem nevoie de mai mulți luptători şi de mai multe arme. 

Diegis coborâse câteva trepte când Dugis își mai roti încă o dată privirea 
pe deasupra văii. Rămase înlemnit locului. 

— Mărite rege, un om din cei de strajă se apropie în fugă! strigă el 
încordându-și privirea, cu mâna streașină la ochi. Nu cumva s-o fi zărit vreo 
ceată de legionari prin apropiere? 

Diegis se opri şi se întoarse spre el. Stătea cu piciorul pe treapta tăiată în 
stâncă, pe care coborâse. Privi departe, în vale. 

— Te ştiam mai curajos, m-ai oprit degeaba! Nu poate să fie ceva grav, 
din moment ce străjile nu ne-au dat semnalul. Dar să ne grăbim, să-i ieşim 
în cale, poate că s-a înapoiat Callidromus. 

Dacul aşteptat sosi repede. Îmbujorat şi asudat, abia mai putea vorbi 
printre răsuflarea puternică, greu reţinută. 


— A sosit Chertebalos cu ceata lui, mărite rege! Acum urcă pe poteoa 
ascunsă, pe la stâncile de lângă grota cea mare... 

— I-ai văzut ceata, o fi pierdut mulţi oameni? După ce mai răsuflă adânc 
de câteva ori, dacul continuă: 

— Ce să fi pierdut, că se grăbesc în sus numai o parte. Mulţi vin ceva 
mai în urmă. Are o ceată mare de tot, cu număr îndoit sau întreit de oameni. 

Dugis văzu faţa regelui luminându-se. Îi creşteau curajul şi încrederea şi 
în aceeași măsură îl năpădea și nerăbdarea. 

— Să te duci înapoi la locul tău de strajă, îi spuse dacului care adusese 
vestea. Tu, Dugis, dă-le semnalul, să se grăbească. S-o ia pe curmătură, de-a 
dreptul. 

Rămas singur, se gândi la cele ce s-ar fi putut întâmpla. Îl frământa şi-l 
bucura mult vestea că bătrânul Chertebalos se întoarce cu o ceată de 
luptători mult sporită. Nu-şi mai putu înfrânge nerăbdarea și porni în 
întâmpinarea lor. Când îl văzu pe Dagio, uită de bătrânul Chertebalos, care 
se dăduse într-o parte și stătea liniștit, privind fără amărăciune îmbrăţișarea 
lor, plină de bucuria revederii. Dar Diegis nu-l uitase. Strângându-l la piept 
pe Dagio, se întoarse spre el și-i spuse în glumă: 

— Bine, bătrâne, te-am pus căpetenie a cetei cu care ai plecat, şi văd că 
locul ţi l-a luat altul?! 

— Să te ţină Marele zeu, mărite rege, puteam eu să fiu căpetenie peste 
Dagio? 

— Ce e cu acel luptător legat? întrebă Diegis când văzu apărând de după 
un pâlc de brazi un om legat între doi daci. 

— A trădat, mărite rege! spuse bătrânul. Când ne duceam spre 
Carsidava, pe când ne aflam sus pe vârful munţilor, prin dreptul 
Sarmizegetusei, el a pierit într-o noapte. L-am strigat, l-am căutat, căci se 
putea să fi scăpat în vreo prăpastie sau, să se fi întâlnit cu vreun urs, și nu i- 
am mai găsit urma. Când ne-am întors, Dapyx şi Rhesos au dat o raită pe la 
noua cetate, Ulpia Trajana, cum îi spune dușmanul, ca să vadă ce se mai 
simte pe-acolo, şi l-au prins. 

Bătrânul tăcu, privind lung pe Dapyx. 

— Şi fugarul ce-a spus? întrebă Diegis. 

— Să spună Dapyx, mărite rege, tot ce-au făcut, el și Rhesos, o să auzi 
vești care or să te mire! Diegis îi făcu semn lui Dapyx să vorbească. 

— Când am sosit la Sarmizegetusa, era către seară, începu Dapyx să 
povestească. Am mers pe via Dacia Trajana, pe via Roma și ne întorceam pe 


via Ulpia Trajana, când am băgat de seamă că mulțimea se mai îndesise, 
mișcarea era mai vie și toţi vorbeau mai agitați: patricieni, tribuni, 
centurioni, negustori și plebei se scurgeau într-un du-te-vino neîncetat, între 
terme, for și amfiteatru. Presimţeam că se petrecuse ceva. Am căutat să 
tragem și noi puţin cu urechea, că limba Romei o înțelegem acum destul de 
bine. Sub un tei cu frunziş bogat, aproape în întuneric, un tribun stătea de 
vorbă cu doi centurioni. Ne-am apropiat şi am ascultat. Spunea tribunul: 
„Se va schimba totul în Dacia 'Trajana, mâine Livianus Claudius pleacă la 
Roma. Chiar astăzi după amiază, noul guvernator a fost în palatul 
augustalilor şi în for, unde s-a desfășurat ceremonia instalării lui ca 
guvernator al noii provincii." 

— Livianus Claudius nu mai este guvernator? întrebă mirat Diegis. 

— După cele ce am auzit, înseamnă că nu mai este. „Julius Quadratus 
Bassus, spunea tribunul, este o mână de fier, nu ca Lavianus Claudius, un 
om potolit, care lăsa pe comandanții de cohorte și de legiuni să facă tot ce 
voiau. Se va întări disciplina militară prin măsuri severe, iar jefuirea dacilor 
de către legionari va înceta!" „Dar poate că vor înceta și atacurile cetelor de 
latroni daci?" l-a întrebat unul dintre centurioni. „Cred că se vor termina! a 
continuat tribunul, dacă cetele vor fi alcătuite, în adevăr, din latroni de 
drumul mare, dar dacă sânt cete de luptători..." Tribunul a tăcut un timp. 
Bătea uşor cu tocul sandalei în lespedea de piatră de sub picioare. A 
continuat apoi: „Se spune că Diegis, fratele lui Decebal, este o mare 
căpetenie a dacilor şi un viteaz conducător în luptă”. Ce-a mai spus n-am 
mai putut să ascultăm, fiindcă lângă ei s-a oprit un patrician, tocmai în clipa 
când se apropia şi o gardă de pretorieni. Am plecat și ne-am pierdut în 
mulțime. În dreptul amfiteatrului, am ocolit templul zeiţei Nemesis şi vream 
să ne îndreptăm spre poarta Apulumului, când zărirăm în apropiere o 
tabernă şi, cum ne era sete, am intrat să golim la iuţeală câte-o ulcică, şi 
acolo, ce să vezi? La o masă stătea Saccio, trădătorul, beat, cu o oală cu vin 
în față. Vorbea singur. Când ne-a văzut, s-a speriat. Nouă ne era teamă să nu 
ne dea pe mâna pretorienilor. Dar Rhesos a dres-o repede, i-a spus să stea 
liniştit, că şi noi am fugit din ceată și că ceilalți îl cred pe el mort, căzut în 
vreo prăpastie. „Păi dacă şi voi aţi fugit, ne-a spus el sughițând, staţi aici, că 
cer eu sclavului să mai aducă încă două oale." Ne-a trebuit multă istețime și 
răbdare până l-am scos din tabernă, fiindcă trebuia să ne grăbim, căci mai 
era puţin până se închidea poarta cetăţii. Dincolo de poartă, i-am înfundat 


gura cu o cârpă şi l-am legat. Apoi, împungându-l cu cuţitele, ne-am 
îndreptat în grabă spre munți. 

Diegis se întoarse spre Dagio şi spre Chertebalos. 

— Şi aţi aflat de ce a fugit? îi întrebă. 

— El spune, lămuri Dagio, că n-a trădat decât ceata noastră, adică a 
bătrânului - şi-l arătă pe Chertebalos - dar nici pe noi nu ne-a trădat, că i-a 
luat Marele zeu mintea. Cică el a spus că ceata noastră se îndrepta spre 
Getidava în loc de Carsidava. Gândesc că nu ne-a minţit, fiindcă nu ne-a 
tăiat drumul nici o ceată de legionari, altfel, poate că am fi avut de furcă! 

— Dar putem noi să ştim dacă n-a trădat chiar locul taberei de aici? 
murmură Diegis. Romanii nu sânt chiar atât de proști încât să nu-l fi pus la 
torturi, ca să afle totul sau să nu-l fi făcut să vorbească dându-i bani. 

— Am găsit la el bani mulţi, arătă Chertebalos. 

Diegis ridică dintr-o dată capul și privi în depărtare. Vorbi răspicat și 
totuși potolit, ca şi cum și-ar fi descărcat sufletul către pădurile, văile şi 
munții ce-l înconjurau. Ceilalţi îl ascultară în tăcere: 

— Când ai în faţă duşmanul, trebuie să te pregăteşti pentru tot ceea ce-ar 
putea el să-ţi facă mai rău. Întotdeauna, alături de cei viteji s-au pripășit şi 
trădători, iar cele mai măreţe fapte de arme n-au adus victorii din cauza 
trădărilor. 

Tăcu. Privi în jurul său, săgetând cu ochii pe fiecare. Continuă cu multă 
hotărâre: 

— Da, poate că romanii știu acum locul taberei noastre, poate că ştiu şi 
munţii în care se ascund cetele noastre de luptători. Vom părăsi în grabă 
acest loc şi ne vom muta undeva mai sus, spre miazănoapte. Vom da de ştire 
cetelor să se tragă tot într-acolo. Trebuie să schimbăm felul de luptă și să 
trecem neîntârziat la un atac hotărât împotriva dușmanului. Dacă lăsăm 
timp noului guvernator să se pregătească, sorții noştri de izbândă îi vom 
pierde. Dar mai întâi să-l pedepsim pe trădător. Să fie adunate toate cetele 
ce sânt cu noi pe acest munte, toate căpeteniile şi toţi aceia pe care i-a adus 
Dagio şi, în faţa steagului de luptă, vom judeca trădarea! 

Dugis plecă repede, să trimită căpeteniilor ordinul regelui. De jos din 
vale, urcau într-un şir lung toţi cei eliberaţi de la Carsidava. Fiecare ar fi 
vrut să strige, să cânte sau să chiuie, dacă n-ar fi ştiut că orice zgomot e 
oprit. Obosiţi, cei mai mulţi se culcară pe iarbă, la umbra brazilor din 
marginea poienii. Diegis îi prinse de braţ pe cei doi fraţi, bătrâni și încercaţi 
luptători, şi se îndreptă spre noii-sosiți. 


— Robii de la Carsidava! şopti Diegis, îndurerat de amintirea dragă a 
Carsidei. 

— Dintre robii vechi prea puţini mai sânt, lămuri Dagio, cei mai mulți 
sânt daci prinși şi daţi lui Eurotas de către Livianus Claudiușş, 

Unul din ceata noilor-sosiţi îl recunoscu pe Diegis, cu toate că nu purta 
mantie regală, iar după îmbrăcăminte nu se deosebea de un taraboste 
luptător. 

— E regele! şopti acesta cu teamă, și se ridică în picioare. 

Ca săgetaţi, se ridicară și ceilalți, toți privindu-l cu respect și supunere. 

— Bine aţi sosit, dacilor de la Carsidava, și Marele zeu să vă dea 
sănătate şi viață lungă! le spuse Diegis, oprindu-se la câţiva pași de ei. Din 
clipa aceasta, voi, cei care aţi fost robi, sânteţi daci liberi! 

— Să trăieşti, mărite rege! murmurară ei, abia stăpânindu-se să nu 
strige. 

Judecarea lui Saccio s-a făcut repede. Cu toate că el s-a jurat pe chipul 
Marelui zeu că n-a trădat locul taberei şi nici munţii unde se ascundeau 
unele cete, căpeteniile au cerut regelui ca, drept pedeapsă, trădătorul să fie 
ars de viu. Şi în faptul înserării, într-o scobitură adâncă dintr-un fund de 
prăpastie din apropierea taberei, din care flăcările şi fumul nu puteau fi 
văzute din nici o parte, Saccio s-a zbătut în mijlocul vâlvătăilor până și-a 
dat sfârşitul. După ce trupul lui s-a prefăcut în scrum, cenușa i-a fost 
împrăștiată în cele patru vânturi, ca a oricărui trădător. 

Se potoliseră toți în tabără, și în jur nu se mai simţea nici o mișcare. 
Numai departe, pe vârfuri, prin colnice, în lungul văilor, răsunau din când în 
când strigăte de huhurezi, în anumite feluri repetate, arătând că cei din 
posturile de pândă vestesc că la ei e linişte. Câte-un liliac trecea în joc de 
aripi prin cercul mare al lunii, ce se ridicase deasupra munţilor. Pe 
buşteanul făţuit de lângă masa din apropierea colibei, Diegis îl asculta pe 
Dagio, zdrobit de vestea dureroasă pe care acesta i-o adusese de la Roma: 
pe Carsida n-avea s-o mai vadă niciodată. Dagio îi povesti cum căzuse prins 
în lupta de la Sarmizegetusa, învăluită de flăcări, şi dus captiv la Roma, și 
împrejurarea prin care scăpase cu viaţă în lupta din Circul cel mare, de unde 
ieşise ca sclav dăruit de împărat arhitectului Apolodor. Îi spuse apoi cum, 
trimis de arhitect, o căutase pe Carsida, o găsise într-o coloană de captivi şi 
o dusese la Roma. Pe drum, din cauza iernii grele, Carsida se îmbolnăvise. 
În casa arhitectului fusese îngrijită de cei mai renumiţi medici din Roma și 


din Athena, şi zile întregi Apolodor stătuse lângă patul ei, dar totul se 
dovedise zadarnic. Spre sfârşitul primăverii, Carsida plecase la zei. 

Un val de căldură şi de recunoştinţă îl cuprinse pe Diegis când Dagio îi 
spuse că arhitectul o încurajase să se țină tare, să se vindece cât mai repede 
şi se legase s-o ducă înapoi în Dacia, dacă el, Diegis, mai era în viaţă. 

— Şi dacă eu nu mai trăiam? îl întrebă îndurerat. 

— Arhitectul era și el un om, trebuie să-l înţelegi, el a iubit-o și a 
respectat-o mult pe Carsida. Poate că s-ar fi simţit fericit s-o aibă toată viaţa 
lângă el. 

Diegis se rezemă într-un cot şi îşi sprijini capul în mână. Nu-și mai putea 
învinge lacrimile. 

— Ceea ce a făcut Apolodor, fac numai zeii cei buni! murmură el. 

Cu mişcări încete, Dagio se căută la brâu şi scoase un papyrus. 

— Ai aici câteva vorbe, scrise cu câteva zile mai înainte ca ea să plece la 
zei, îi spuse întinzându-i papyrusul. Să mergem înăuntru să-l citeşti. 

La lumina opaiţului, recunoscându-i scrisul, Diegis duse cu mâna 
tremurândă papyrusul la buze şi-l sărută, năpădit de durere și de dragoste. Îl 
desfăcu și citi: 

„Lui Diegis, neînfricatul luptător, 

De la Carsida, nefericita lui soţie, dragoste și durere. 

Îți scriu de pe patul de suferinţă, scumpul meu Diegis. Simt că nu vor 
mai trece multe zile până când voi pleca la Marele zeu. Mi-e inima frântă 
de durere când mă gândesc la suferinţa ta! De ce zeii au fost atât de răi cu 
noi şi cu viaţa noastră? Câteodată, inima mea se revoltă împotriva lor! 

Stiam că tu ești în munți şi purtai mai departe lupta. Pornisem spre tine 
când am fost prinsă. Dar tu să nu te lași înfrânt de durere, dragul meu, tu 
ești un bărbat viteaz, și moartea mea nu trebuie să te facă să slăbești 
loviturile ce le dai dușmanului! 

De la Apolodor am aflat că Sarmis trăieşte și a ajuns din nou sclavul 
înțeleptului Plutarh. 

În tot timpul, chiar şi în clipa când voi pleca la Marele zeu, mă voi ruga 
fierbinte ca tu, soțul meu iubit, regele și stăpânul meu, să ieși învingător și 
să redai dacilor libertatea şi fericirea de altădată!" 

Când termină de citit, văzu că Dagio ieșise. Înţelegea că n-ar fi putut să 
facă altfel bătrânul luptător. De afară, străjile din posturile de pază văzură 
cu mirare cum toată noaptea opaițul rămase aprins în încăperea de odihnă a 
regelui. 


Abia se iviseră zorile când Diegis îi chemă pe Dugis și pe bătrânul 
Chertebalos și le spuse că au însărcinarea să mute tabăra către miazănoapte, 
pe drumurile ştiute numai de ei în locul dinainte ales. Ieși afară. Îl văzu pe 
Dagio stând pe buşteanul de brad. 

— Ce, bătrâne, n-ai dormit? îi strigă din prag. 

— Ba am dormit, și încă bine, murmură el. 

—la spune-mi, îți mai aduci aminte de Callidromus, sclavul acela care a 
fost adus de dincolo de Dunaris? 

— Regele crede că în anii petrecuţi în captivitate am uitat tot ce-am lăsat 
în Dacia? răspunse Dagio, ridicându-se în picioare. 

— De ce nu stai, bătrâne? 

— Din supunere în faţa regelui! Până în noaptea asta ai fost Diegis, 
bărbatul căruia i-am adus vești, acum ești regele, iar eu luptătorul, şi așa va 
fi cât timp voi trăi! Nu cumva Callidromus a fugit? 

Diegis slobozi un zâmbet ușor, plin de mulţumire și de prețuire pentru 
bătrânul şi greu încercatul luptător. Coborî treptele scării și îl strânse la 
piept. Se aşeză pe buştean lângă colţul mesei. 

— Nuu... aşa cred... de mai bine de două săptămâni l-am trimis spre 
Cogheon. Vreau să prind ce se mai simte prin jurul lui Zundecibalm. 
Câteodată, Marii preoţi ştiu mai multe chiar decât împărații, tocmai de 
aceea ei trec din timp de partea celui mai tare. Mi se pare însă că de data 
aceasta Callidromus a întârziat prea mult. 

— Să nu-l fi prins ca sclav fugar. 

— Sau să nu ne fi trădat, în schimbul libertăţii și banilor. 

— Nu, mărite rege, Callidromus este un bărbat care a suferit prea mult 
din partea imperiului și nu l-ar împinge inima la o trădare! Dar ce vrea 
regele de la Zundecibalm? îl întrebă așezându-se pe o piatră, în faţa lui. 

— Vino lângă mine şi ascultă-mă. Ca să pornesc lupta împotriva 
imperiului îmi trebuie oaste mare şi arme bune, și ca să am toate acestea am 
nevoie de bani. M-am gândit la tezaurul lui Zundecibalm. 

— Da, tezaurul Marelui preot este bogat, întări Dagio, însă şi trădarea 
lui a fost mare. De fapt, nu știu ce-a mai făcut el până la terminarea luptelor. 

— De atunci, n-am mai stat niciodată de vorbă cu el, poate că... 

Diegis tăcu. Pe poteca ce urca din vale se apropia în fugă un luptător din 
posturile de pândă. 

— Mărite rege, în vale a sosit un luptător din ceata lui Callidromus. 
Toată ceata lor este înconjurată undeva departe de un număr de legionari de 


mai multe ori mai mare. Nu pot să dea lupta, căci l-au prins pe Vicilis și nu 
vor să-l scape, se apără adăpostiţi între stânci şi prăpăstii. Cel care a adus 
vestea abia se mai putea târî, frânt de oboseală. 

Căutând să ia o hotărâre, Diegis se uită spre Dagio, deşi gândul îi alerga 
departe, spre Cogheon. 

— Pornesc îndată, mărite rege! se ridică bătrânul luptător. 

— Abia ai sosit, şi eşti dornic de plecare. Tot neobosit al rămas, bravule 
Dagio! îi spuse învăluindu-l cu o privire plină de recunoştinţă. 

Pregătirea și plecarea bătrânului luptător se făcură repede. De sus, de pe 
colțul de stâncă ce domina văile din jur, Diegis privea cu câtă grabă se 
îndepărtează Dagio și ceata lui de luptători. Alături de bătrân mergeau 
Rhesos și Dapyx, şi ei gata oricând de luptă, ca și mult încercatul lor unchi. 
Un val de întristare şi de revoltă îl năpădi. Ar fi vrut să fie un luptător ca 
oricare altul dintre cei care, acolo, jos, în vale, se duceau la luptă. Simţea în 
întreaga lui ființă greutatea grijilor, a răspunderii și a încrederii cu care îl 
înconjura întregul popor dac. Își roti privirea pe deasupra munţilor, văilor, 
pădurilor şi plaiurilor ce se pierdeau în depărtare în pâcla ce îmbrăca zările. 
Toate erau ţara lui, era Dacia. Numai el, regele, trebuia să trăiască ascuns, 
era nevoit să rătăcească pe cărări neumblate, urmărit și încercuit de dușman, 
în propria-i ţară, ca într-o temniță uriaşă. Și de la înălțimea vârfului de 
stâncă pe care stătea, scrutând depărtările până dincolo de zări, vedea cum 
se întinde imperiul, întocmai ca un balaur uriaş cu mai multe capete, sub ale 
cărui zvârcoliri fusese prinsă ţara sa. În fiecare din capetele hidoasei arătări 
vedea un senator, un legat, un tribun. Dedesubtul fiarei, într-o frământare 
neputincioasă, se zbătea poporul dac. Poporul, care altădată se dovedise 
vrednic şi cumpătat şi trăise în belşug, era acum robit, sărăcit, înfometat și 
fugărit. Un fior de revoltă îi săgeta toată fiinţa: 

— Ce putere dementă, ce forță oarbă se opune ca o ţară mică să nu-și 
poată urma linia destinului ei și o lasă pradă poftelor unui vecin nesăţios, 
puternic şi lacom? murmură el, bătând cu putere în stânca ce-o avea sub 
picioare. Să fie rob cel ce poate trăi în robie! Trăieşte în libertate numai 
acela care luptă şi care este gata să-și jertfească viața! continuă el, 
înflăcărându-se. 

Începu să coboare treptele tăiate în stâncă, decis să pornească lupta 
hotărâtoare pentru alungarea cotropitorilor. 

După două zile sosiră Dagio şi Callidromus. Îl aduceau pe Vicilis legat, 
ținut de patru luptători. Cum nu avea timp de pierdut, Diegis puse să se 


adune căpeteniile pentru judecarea trădătorului. Pe patru trunchiuri de brad, 
aşezate pe laturile unui pătrat, în ale cărui colţuri erau înfipte steaguri de 
luptă, se înşirară - după grade și după vârstă - toţi cei chemaţi. Lângă Diegis 
stăteau Dagio şi Chertebalos, iar în spatele lor - Dugis cu opt luptători din 
gardă, voinici şi bine înarmaţi. Se înşirau apoi căpeteniile, bătrâni și tineri, 
dintre care nu lipseau Callidromus şi Fulvius. În mijlocul careului astfel 
format, între Rhesos și Dapyx, stătea Vicilis, omul care fusese ochii și 
urechile regelui Decebal. 

Cu privirea sa semeaţă, Vicilis, scribul regal, îl săgeta pe Diegis. Nu se 
arăta nici revoltat, nici frământat şi nici înfricoşat. Era un dac de talie 
mijlocie, subţire, slăbuţ, cu trăsături frumoase. Avea în ochi o lumină vie şi 
o ţinută demnă, deși arăta obosit, cu barba încâlcită și îmbrăcămintea 
murdară. Se trăgea dintr-o fiică a Elladei, o femeie de o rară frumuseţe, și 
un taraboste dac, un viteaz luptător, îşi petrecuse copilăria şi tinereţea mai 
mult la Athena, la bunici, unde urmase cele mai înalte școli şi trăise un timp 
şi la Roma. Când, înapoiat în Dacia, fusese dus de taraboste în faţa regelui, 
frumuseţea, vioiciunea şi cunoștințele tânărului îl impresionaseră în aşa 
măsură pe Decebal, încât acesta îl oprise la curte, ca scrib. Și Vicilis se 
dovedise de un preţios ajutor regelui și contribuise la hotărârile pe care 
acesta le luase pentru ca taraboştii daci să înveţe să scrie şi să citească, aşa 
cum învățau grecii şi romanii. 

Înfăţişarea lui Vicilis nu-l făcu pe Diegis să-şi schimbe privirea plină de 
ură şi de scârbă pe care i-o arunca. 

— Vicilis, te afli în faţa căpeteniilor dace, începu Diegis, ca să dai seama 
de fapta ta: ai trădat ţara, ţi-ai vândut neamul! Prin trădarea ta, imperiul a 
pus mâna pe tezaurul regelui, și acum bogăţia Daciei este folosită de Roma 
pentru subjugarea altor popoare. Te las să vorbeşti, Vicilis! 

Diegis îi făcu semn lui Dapyx să-l dezlege. Dintr-o tăietură de cuțit, 
frânghia căzu. 

Fără să se arate înspăimântat de moartea pe care o aştepta, Vicilis începu 
să vorbească liniștit. Povesti întâmplările prin care trecuse și toţi îl ascultară 
cu multă încordare. Ca scrib al regelui, știuse unde fusese îngropat în taină 
tezaurul şi toţi cei care săpaseră în albia pârâului ce curgea sub Cetatea-de- 
Munte fuseseră omorâţi din ordinul lui Decebal. Pe el îl mirase faptul că 
ceea ce se ascunsese nu fusese tot tezaurul, căci cunoscuse câte lăzi se 
încărcaseră înainte de începerea luptelor și-l întrebase pe rege. Decebal îl 
măsurase cu o privire rece şi-i răspunsese: 


— Care rest, ăsta este tot tezaurul, şi tu atâta trebuie să ştii! 

După ce fusese prins de romani, trecuse prin chinuri grele. Luni de zile 
fusese când înfometat, torturat și ameninţat cu moartea, când ospătat cu 
bucatele și vinurile cele mai alese şi încredinţat că va fi lăsat liber și 
considerat cetăţean fruntaș al imperiului, numai să spună unde se află 
ascuns tezaurul lui Decebal. Zile de-a rândul, dus într-o vilă bogată, trăise 
alături de o femeie de toată frumuseţea, și în acele zile nu știuse ce se 
întâmplase fiindcă după aceea romanii aflaseră unde se găsea tezaurul. El 
nu-și amintea să-i fi spus ceva acelei femei şi credea că poate zeii cei răi îl 
făcuseră să vorbească ceva în somn. Ştia numai că vinurile ce le băuse îl 
trăseseră la un somn toropitor, căruia nu i se mai putuse opune prea mult şi 
dormise dus. 

După ce sfârși de povestit, își aţinti privirea în ochii lui Diegis și cu voce 
schimbată continuă: 

— Mă aflu în faţa regelui și a căpeteniilor dace şi nu cer iertare. În faţa 
Marelui zeu, jur că din clipa în care am aflat că viteazul Decebal a murit, în 
adâncul sufletului meu mi-am zis că tu, Diegis, ai și devenit rege al Daciei. 
Acum știți ce rău am făcut, şi dacă socotiți că de toate cele petrecute eu 
trebuie să dau seama, sânt gata să-mi primesc pedeapsa! Dar cine poate şti 
ce-au făcut zeii, cu mine? Acum, mărite rege, dă ordin să fiu aruncat în 
sulițe, ca să arate zeii dacă sânt vinovat sau nu, căci nici o altă scăpare nu 
mai văd pentru mine! 

— Ştiu că de dreptatea preoţilor nu scapă nimeni. Vinovat sau 
nevinovat, cel aruncat în sulițe nu este scăpat decât de moarte, spuse Diegis, 
pregătindu-se să ceară părerea căpeteniilor. 

— Ba există scăpare! se auzi o voce dintre brazi, căci, în încordarea ce 
domnea, nimeni nu simţise paşii celui ce se apropiase şi vorbise. 

Toate privirile se întoarseră. Cu pași rari, înainta spre rege un preot, cu 
îmbrăcămintea veche, sărăcăcioasă. Purta o desagă în spinare şi un ciomag 
noduros în mână. 

— Să nu se mire regele pe unde am venit, începu el după ce se opri la 
câţiva paşi şi puse jos desaga, de mult eu știu drumul cel mai ascuns, 
încoace, spre tabără, şi să nu-i certe pe cei puşi de strajă. Romanii nu vor şti 
niciodată drumul ce mă poartă mai mult prin trupul munţilor, şi să nu purtați 
de grijă... 

— Nu eşti Burillo? îl întrebă Diegis, cercetându-l cu oarecare îndoială, 


— Chiar el, mărite rege! răspunse preotul sufiînd greu. Cum văd eu, tot 
există o putere care potriveşte lucrurile și faptele bune, atunci când vrea! îl 
judecaţi pe Vicilis pentru trădare? Tăcu o clipă şi râse. Lăsaţi-l liber, mărite 
rege, spuse apoi cu hotărâre, altul este trădătorul! V-o spune asta un preot 
care de mult este și luptător! 


4 


De trei zile mergeau tot către miazăzi, ţinând crestele munţilor, prin 
părțile cele mai păduroase, cu grijă să nu întâlnească cete de legionari. 
Însoţit de garda sa - o ceată de luptători încercaţi, călări pe cai mărunți şi 
îndesaţi, obișnuiți cu drumurile de munte - Diegis pornise spre Cogheon. 

Așa cum mergea în trapul calului, pletele şi barba îi fluturau în bătaia 
vântului și privit dintr-o parte arăta ca un călăreț pregătit să se arunce în 
luptă. De câteva zile fusese greu tulburat și frământat. Vestea adusă de 
Dagio despre moartea Carsidei, sosirea de la Roma a unui nou guvernator, 
judecarea lui Vicilis şi apariţia neașteptată a lui Burillo, toate îi produseseră 
o putemică zguduire sufletească. Vorbise aproape o noapte întreagă cu 
slăbănogul și palidul preot îmbrăcat în haine ponosite și rupte şi fusese mult 
impresionat de cunoștințele lui. Ajunsese să creadă că nu se mișcase nimic 
în Dacia în ultimii ani al vieţii lui Decebal și nu se construise nimic pe 
Cogheon fără să fi fost cunoscut de preotul modest și învăţat, de care 
Zundecibalm se servise cu multă încredere și pe care știuse să-l țină în 
umbră cu multă grijă. Acum, când se gândea în liniște la cele ce aflase de la 
el, tot mai mult nu înţelegea de ce, a doua zi, preotul îl părăsise în mare 
grabă. Pe Vicilis îl iertase, şi scribul lui Decebal se rugase să fie primit 
printre cei care erau hotărâți să lupte pentru alungarea dușmanului. ÎI 
primise din același îndemn, al lui Burillo. Crezuse tot ce acesta îi povestise, 
şi cuvintele lui le găsise întemeiate. Peste tot în Dacia, din spusele preoților, 
se întinsese vestea că fostul scrib al regelui se vânduse imperiului. Cu toate 
acestea, îl frământa într-una întrebarea: pentru ce plecase Burillo cu atâta 
grabă și de ce căutase sa-l convingă să nu încerce să ceară bani Marelui 
preot? Nu se ascundea în toată această activitate ceva pornit împotriva sa? 
Se bucura la gândul că pusese să se urmărească orice mișcare a lui Vicilis, 
lăsat liber în tabără, și regreta în acelaşi timp că nu se gândise să-l oprească 
acolo pe preot. 


La un urcuş, unde poteca sărea în trepte pe stânca goală, lăsă calul să 
meargă la pas. După câteva cotituri, în faţa lui se desfășură o cărare netedă 
şi largă. Nu mai îndemnă calul la trap, se întoarse și-l chemă pe Dagio. 

— La ordin, mărite rege! rosti bătrânul. 

Diegis îi aruncă o privire caldă, plină de încredere. 

— Stai, bătrâne, așteaptă, va veni și vremea când o să ai prea mult de 
alergat şi nu știu dacă or să te mai ţină mădularele, îi spuse în glumă, spre a- 
şi mai alunga tristeţea și îngrijorarea. 

— Regele meu știe că zimbrul nu cade decât când este străpuns prin 
inimă. Nu mă simt nici batrân, nici obosit. 

Diegis se gândi mult timp la înflăcărarea ce se oglindea în ochii 
bătrânului luptător. 

— Spune-mi, bătrâne, cum te așteptai să găsești țara când ai venit de la 
Roma? îl întrebă fără să ţintească ceva. 

Surprins şi neînţelegând rostul întrebării, Dagio nu răspunse decât după 
un scurt răgaz: 

— Mă aşteptam s-o găsesc aşa cum am găsit-o: pustiită și jefuită. Pe 
unde am trecut, n-am văzut decât vetre arse şi năpădite de bălării. M-am 
întrebat, mărite rege, chiar atâţi de mulţi daci să fi murit în lupte sau să fi 
fost duşi în robie la Roma? 

— Răspunsul ţi l-ai dat singur, Dagio, au murit mulţi şi au fost duși 
mulţi, dar să nu crezi că au rămas puţini daci. Mulţi sânt în cetele noastre, 
alții mai stau încă ascunși prin păduri și văi adânci, iar un număr mare au 
trecut la fraţii noştri dinspre răsărit, de dincolo de munţi. Diegis făcu o 
scurtă pauză şi oftă adânc. Să nu uităm că un număr destul de însemnat de 
daci, mai ales în părţile de miazănoapte şi de apus, pe acolo pe unde furia 
luptelor şi a jefuirilor s-a întins mai greu, nici nu şi-au părăsit vetrele, şi 
acum muncesc alături de noii lor stăpâni. 

Prin mintea bătrânului luptător se scurgeau, repezi, privelişti din toată 
țara, de prin părțile prin care îi călcase piciorul, şi gândul îl purtă la 
Marodava. Tresări. 

— Dar ce-i cu Burio, mărite rege, a căzut în lupte? 

— Nu, bătrâne, trăiește. Stă în cetatea lui şi o duce bine cu oamenii 
imperiului. A fost pofitit chiar și la sărbătoarea terminării coloniei ridicate de 
ei pe ruinele Sarmizegetusei. 

— E un ticălos! murmură bătrânul. Tocmai el să uite de ţară? 


— Mai sânt şi alţi taraboşti care stau deoparte, la fel și multe căpetenii 
de triburi dace. Ceea ce a făcut până acum Burio este bine, continuă Diegis 
scărpinându-se în barbă. Acolo, prin locurile împădurite din miazănoapte, 
cineva trebuia să fie în mijlocul dacilor şi să stea de vorbă cu slujitorii 
imperiului, altfel ar fi fost toţi puşi să robească. 

Picături mari și repezi de ploaie începură să cadă din norii ce pluteau la 
mică înălțime deasupra lor. luţiră mersul şi se adăpostiră sub o stâncă. Aci 
făcură popas, pentru ca garda să-și potolească foamea și să se odihnească. 
În jurul lor, cerul se întuneca, fulgere brăzdau norii și tunetele făceau să 
răsune văile până la mari depărtări. Diegis se lungise mai la o parte, pe un 
maldăr de fân uscat, găsit sub stâncă. Gândul îi alergă înainte, spre Cetatea- 
de-Munte, pe Cogheon, apoi în minte îi apăru chipul Carsidei. Un timp nu 
mai auzi nici căderea ploii şi nici tunetele. Tresări, simțindu-se mișcat. 

—Mărite rege, se aude ropot de cai ce se-apropie, îi șopti Dagio cu 
multă îngrijorare. Să ne pregătim de luptă! 

Luptătorii din gardă săriră în picioare şi începură să-şi pregătească 
armele. Bătrânul coborî ceva mai în vale şi ascultă cu mâinile puse pâlnie la 
ureche. Ropotul cailor se rărise, semn că cei ce se apropiau veneau la pas. 
Desluși destul de greu prin foşnetul ploii cuvinte care îl liniştiră: 

— Ştii, Rhesos, poate că Marele zeu a pornit ploaia, căutând să-i ţină în 
loc şi să-i prindem din urmă mai repede. 

Cei de sub stâncă tresăriră la strigătul bătrânului: 

— Hei, mânjilor, daţi-vă-ncoa! 

Urmară câteva clipe de tăcere, ruptă de tunetele slabe ce se auzeau din 
depărtare şi de căderea monotonă a ploii. 

— Când umblaţi după cineva pe ploaie, căutaţi-i pe lângă stânci ori prin 
guri de peşteri, şi nu pe câmp deschis, le spuse bătrânul cu ton mustrător și 
totodată glumeţ, auzind cum cei doi se sfătuiau cu teamă, stând pe loc, căci 
prin ceaţă nu vedeau nimic. 

Dagio începu să urce cu paşi rari înapoi spre Diegis. 

— Unchiul Dagiooo, unde sânteţi? 

— Încoace, mă, veniţi mai repede! le răspunse el din mers. Apoi către 
rege: Să mai spună cineva, mărite rege, că n-am doi nepoți bravi! 

Îngrijorat peste măsură, când îi văzu ivindu-se din ceaţă, Diegis sări 
înaintea lor. 

— Ce s-a întâmplat? îi întrebă cu multă neliniște. 


— Mărite rege, Marele zeu să-ţi dea sănătate! salută Rhesos. Am venit 
trimiși de Dugis. Tabăra s-a mutat acolo unde ai spus şi se ridică în grabă 
adăposturi. Abia ne potolisem, când iscoadele au întâlnit o solie trimisă de 
frații noștri liberi, carpii și costobocii. Te caută pe tine, mărite rege! 

Diegis simţea cum inima îi creşte și cum sângele începe să-i alerge 
năvalnic prin trup. 

— Au venit să-ţi jure credinţă şi supunere, adăugă Dapyx, și-au adus cu 
ei cuvântul căpeteniilor lor. 

— Pentru ce nu i-aţi luat cu voi? îi întrebă. 

— Nu i-a lăsat tata, spuse Rhesos, bătrânul vede peste tot numai trădări, 
bănuiește pe oricare nou-venit şi nu se încrede uşor în oricine. 

— Da, bravul Chertebalos nu este o piatră pe care s-o poți ușor rostogoli 
în prăpastie, murmură Diegis. Ce mai staţi, descălecaţi, veniţi să vă ospătaţi 
şi să vă odihniţi, căci veți pleca numaidecât înapoi. 

— Plecăm îndată, mărite rege! Noi nu ştim ce este foamea și oboseala, 
iar de ploaie nu ne pasă! rosti Dapyx pregătindu-se să sară pe cal. 

— Aşa mânjilor, arâtaţi-vă tot atât de bravi ca bătrânul vostru tată! îi 
lăudă Dagio, mulţumit de vioiciunea tinerilor. 

— Şi ca viteazul și neobositul vostru unchi, completă regele, privind 
spre bătrân. 

Vestea bună adusă de cei doi fraţi îl mai linişti şi îl întări și mai mult pe 
rege în hotărârea luată. 

A doua zi, spre seară, din mijlocul unei poiene de pe vârful unui munte 
din apropiere, Diegis şi Dagio priveau cu durere și revoltă la ruinele Cetății- 
de-Munte, alături de care se înălța semeţ și neştirbit Cogheonul, cu 
Sanctuarul şi palatul Marelui preot strălucind în razele soarelui ce se 
apropia să scapete după crestele ce se pierdeau în zare. Vedeau ruinele 
acoperite cu iarbă şi bălării ale bătrânei Sarmizegetusa, vechea cetate de 
scaun a regilor Daciei, şi în mintea lor apărură ruinele noii Sarmizegetuse a 
lui Decebal, peste care acum se înălța colonia cea nouă, Ulpia Tr«jana, toate 
semne ale cotropirii, ale distrugerii şi ale puterii romane. 

— Peste tot, numai jale și ruine, mărite rege! spuse Dagio, năpădit de 
ură și de durere. Revolta din mine... 

— Poate că și în sufletul meu mocneşte aceeași revoltă, auziră pe cineva 
rostind din dreptul unui brad stufos. Da, peste tot sânt numai ruine! adăugă 
aceeași voce, ce li se păru cunoscută, și de după brad se ivi Burillo. Marele 
zeu să-ţi dea viaţă lungă, mărite rege! V-am aşteptat, știam că veţi sosi. 


Îl privi lung pe preot, de a cărui sinceritate se îndoia şi a cărui apariţie 
neașteptată parcă îi întări bănuiala. 

— Oamenii, mărite rege, judecă prin ochii sufletului, urmă Burillo, şi 
sânt supuși vieţii de fiecare clipă: când omul este fericit, mulțumit și 
îndestulat se crede mai ușor în altul, iar când este îngrijorat, chinuit şi 
înconjurat de dușmani, devine mai neîncrezător, și bănuiala îi frământă 
sufletul. 

Diegis asculta și privea mirat spre preotul slăbuţ, cu căutătură adâncă și 
arzătoare din faţa lui, care îi vorbea cu o siguranţă şi cu o liniște ce-l 
uimeau. Ascultă, fără să-l întrerupă: 

— Știu ce se petrece în sufletul tău, mărite rege! îi spuse cu voce 
hotărâtă, apoi continuă cu ton mai potolit. De multe ori, aparențele ne fac să 
judecăm greșit oamenii, de aceea și luăm hotărâri pripite sau nu ţinem 
seama de un îndemn bun. Burillo începu să râdă: Dar eu vă fac să pierdeţi 
vremea. Cele ce auzirăţi se spun oamenilor de mii de ani și se vor spune 
încă mii de ani de aici înainte, și ei vor rămâne tot așa cum sânt. 

Deodată, privirea preotului se schimbă, faţa i se împietri, și gura i se 
strânse, ca pregătindu-se pentru un atac. 

— Sânt gata să te slujesc după puterea trupului și a minţii mele! rosti el 
apăsat. Să nu te uiţi la veșmintele astea de preot, ci să pătrunzi mai adânc, 
în inima mea. De mult aştept ca tu să te hotărăști pentru lupta cu dușmanul! 
în noaptea aceea, când amândoi am stat de vorbă, eu ţi-am pătruns în suflet 
şi ştiu că eşti hotărât. Tot atât de hotărât sânt însă și eu, mărite rege! 

— Aşa-mi poate vorbi oricând un trădător, își spuse în șoaptă Diegis, 
apoi continuă cu voce tare: Mârşăvia nu ocolește nici o cale de lovire, oricât 
de murdară ar fi, iar tu, Burillo, tu, omul care cugeti atât de adânc și te arăţi 
atât de înţelept, trebuie să mă înţelegi. Crezi că Decebal s-a îndoit vreodată 
de Susagus? Și cine l-a trădat în toiul luptelor, nu el? 

— Încrederea ta va spori sau va scădea după măsura faptelor mele. 
Preotul Burillo are numai o singură rugăminte: pentru tine, pentru voi, el să 
rămână preotul, mai puţin văzut, mai puţin arătat altora. Vei vedea mai 
târziu, mărite rege, de ce este bine să fie aşa, și te vei convinge că Burillo 
nu este un nememic, că este mai puţin preot şi mai mult luptător! Tăcu 
câteva clipe, neslăbindu-l din ochi pe rege. E timpul să trecem la fapte; 
trebuie să pătrunzi la Marele preot, fără să fii văzut de legionarii care 
păzesc drumul pe Cetatea-de-Munte. 

— De-ar fi numai asta, Burillo... 


— Ştiu, mărite rege, îți sânt în gând, tu n-ai cădea în mâinile legionarilor 
numai ca un dac, ca un luptător de rând. Prinderea ta ar face să se bucure 
Roma, să se fălească împăratul şi să se curme orice speranță pentru poporul 
dac. 

— Înţelepciunea şi prevederea ta mă uimesc, Burillo! 

— Să ai încredere în mine, mărite rege! Îţi stau la picioare şi sânt gata 
oricând să îndeplinesc voia ta. 

— Ştii că trebuie sa pătrund la Zundecibalm şi mai ştii că este greu de 
trecut printre legionari. Și totuși, trebuie să pătrund! 

— Şi mai trebuie să și ieşi, mărite rege! adăugă preotul. 

— Cred că n-ar îndrăzni Zundecibalm să mă... 

— Cine ajunge pe Cogheon se află în puterea lui, se grăbi Burillo, iar 
regele meu nu se poate să nu ştie că cine a trădat o dată va trăda şi a doua 
oară. Să ai încredere în preotul Burillo, mărite rege! 

Diegis îl prinse cu braţele și-l strânse la piept. 

— Poate că Marele zeu te-a scos în calea noastră! şopti el, mișcat de 
fidelitatea și de hotărârea preotului. 

— Marele zeu este în sufletul fiecărui om, mărite rege, și faptele 
fiecăruia sânt după cum îi este sufletul! 

Până seara târziu, toţi trei se sfătuiră asupra celei mai bune căi de ales, și 
în ziua ce urmă trecură la fapte. Dagio nu era omul care să nu reuşească 
atunci când întreprindea ceva. Se hotărâse să pătrundă pe Cogheon cu orice 
chip; Burillo îi ușurase această încercare și-l strecurase sus în cetate pe 
aceleași poteci şi prin aceleaşi galerii tăinuite prin care îl mai dusese și pe 
Sarmis. Sus, printre ruinele năpădite de bălării, Burillo găsise galeria ce 
ducea afară, pe drumul cunoscut altădată numai de rege și de el și pe care 
acum nu-l mai cunoștea nimeni altul. 

În seara celei de-a treia zi de la sosirea lor, doi capnoboţi, purtând mantii 
şi bonete noi, însoțiți de Burillo, urcau fără prea multă grabă spre Cogheon, 
pe drumul ce şerpuia printre ruinele care fuseseră falnica Cetate-de-Munte 
şi printre posturile de pază ale legionarilor. Ajunși la intrarea spre Marele 
sanctuar, garda de preoţi încercă să-i oprească, pentru recunoaștere, însă 
când Burillo le arătă sigiliul Marelui preot, aceştia se retraseră cu mult 
respect şi se prosternară, după ritual. Sus, cei doi capnoboţi văzură cu 
mirare că pe Cogheon, în timpul luptei celei mari, nu se dărâmase nimic şi 
că din contră, de atunci se mai şi ridicaseră alte clădiri noi. La intrarea în 
palatul Marelui preot, șeful gărzii îi primi cu sunete de tulnice și-i introduse 


în marea sală a primirilor. Interiorul palatului lui Zundecibalm arăta tot atât 
de bogat ca și înainte de lupta cea mare. Cei doi capnoboți priviră în jurul 
lor cu multă strângere de inimă. 

Aşezat în jilțul său de Mare preot și îmbrăcat în odăjdii ca pentru 
ceremonia aducerii Marii jerfe, Zundecibalm îi primi fără să se ridice. În 
spatele lui, patru preoţi înarmaţi ca nişte luptători le urmăreau fiecare gest, 
mișcând numai ochii pe feţele lor împietrite. Din cele patru colțuri ale 
încăperii se ridicau uşoare valuri de fum de tămâie și alte mirodenii, ce 
ardeau încet în vase de argint, aşezate pe coloane mici de marmură. Opriţi 
în faţa Marelui preot, cei doi capnoboţi își traseră repede mantiile și 
bonetele. 

— Bine ai venit, Diegis! murmură Marele preot. În fiecare zi mă rog 
Marelui zeu pentru sănătatea ta. Apropie-te. De mult doream să te strâng la 
pieptul meu. 

Diegis îl privi cu revoltă și silă. 

— Înainte de a-ţi răspunde la salutul de primire, Zundecibalm, te întreb: 
ai uitat cum trebuie să fie primit regele Daciei? 

Marele preot slobozi un hohot de râs și-i făcu semn cu mâna să se 
apropie. Îi vorbi apoi rar, cu un ton de uşoară mustrare: 

— Întotdeauna te-ai arătat tăios față de mine, Diegis, şi eu am trecut cu 
vederea ieșirile tale, pe care adesea le-am pus pe seama tinereții, acum însă 
eşti un bărbat în vârstă, cu fire albe la tâmple, şi se cuvine să arăţi mai mult 
respect față de Marele preot al marelui zeu Zamolxis. Uiţi că puterea 
politică a dacilor nu mai există? 

Uimit de cele ce aude, Diegis îl săgeta cu o privire întunecată. 

— Aşadar, Marele preot nu vrea să recunoască de fel că în prezent 
poporul dac are un rege? 

— De ce să pierdem vremea? îi răspunse, cu un zâmbet ce voia să pară 
binevoitor. Acum, poporul dac este robit şi nu duce lipsa unui rege în aceste 
momente grele. Zundecibalm se mișcă neliniștit în jilțul său, în timp ce-i 
făcea semn cu mâna. Haide Diegis, apropie-te, nu este timp de supărare și 
de ceartă! Mai bine ne certam înainte de a se fi abătut nenorocirea, şi poate 
că am fi reuşit să ne dăm seama și să-l facem și pe el -accentua el, ca să 
priceapă că vorbea de Decebal - să înțeleagă că nu puteam să ne opunem 
unui împărat puternic. Dar nenorocirea s-a produs, n-are nici un rost să mai 
vorbim de ceea ce nu se mai poate îndrepta... 


— Însă poporul este hotărât să lupte şi să-și recâștige libertatea, iar dacă 
Decebal ar fi fost în viaţă... 

— Ar mai fi făcut și alte greșeli și ar mai fi adus și alte nenorociri peste 
acest nefericit popor, rosti tăios Marele preot. Pentru mine nu este mare acel 
rege care împinge fără milă poporul la luptă, în loc să se străduiască să 
păstreze neatârnarea ţării, chiar şi față de un vecin puternic şi lacom. 

Marele preot tăcu speriat văzându-l pe Diegis că trage spada. 

— Pe acest trădător trebuie să-l pedepsesc chiar acum, strigă el când îl 
văzu pe Susagus intrând și oprindu-se lângă preoţii ce stăteau de gardă. 

Rămase uimit însă de pornirea lui plină de curaj. Acesta înainta și se 
apropie de vârful spadei lui Diegis, cu pieptul scos în afară, pregătit să 
primească lovitura. 

— Am luptat alături unul de altul, Diegis, îmi cunoşti iscusinţa la 
mânuitul spadei şi te-ai convins de atâtea ori de vitejia mea! îi spuse, 
ducându-și mâinile la piept, pentru a-i arăta că nici nu se gândește să-și 
scoată spada. 

— Apără-te, trădătorule! îi strigă, pradă furiei. 

— Niciodată o căpătenie sau un luptător dac nu a ridicat spada asupra 
regelui. Eu, tarabostele Susagus, recunosc în Diegis pe regele dacilor şi 
regele poate să mă şi omoare! 

Cuvintele lui Susagus uimiră atât pe Diegis, care nu se aştepta la o astfel 
de pornire din partea lui, cât și pe Marele preot, căruia nu-i plăcea 
supunerea tarabostelui- Zundecibalm căută în grabă o ieşire din situația 
încordată care se crease şi pe care el n-o prevăzuse. Îi pierise moleşeala şi 
se ridică repede de pe jilţul său. 

— Potoliţi-vă, păstraţi respectul față de Marele preot al lui Zamolxis, 
altfel vă scot pe amândoi în faţa judecății preoţilor! Rege este numai acela 
pe care Marele Preot l-a uns în fața poporului, după ce Marea jertfă a fost 
primită de Marele zeu. Se întoarse apoi cu totul spre Susagus. Aveai să-mi 
spui ceva? îl întrebă, și văzând că acesta făcu un semn cu capul, se întoarse 
din nou spre Diegis. Să-mi spui, de ce ai venit la mine? 

— Dă-l mai întâi afară pe trădător! 

Fără să aștepte alt îndemn, Susagus se retrase murmurând: 

— Poate că va veni vremea când regele se va convinge că nu eu am fost 
trădătorul... 

Marele preot zâmbi. Socoti că tarabostele dăduse să se înțeleagă că 
Decebal trădase poporul. 


— Văd că ești foarte hotărât, Diegis! spuse el după ce Susagus ieși. Ca 
să putem sta de vorbă, să iasă afară şi Dagio. 

— Şi preoţii care fac de gardă! ceru Diegis. Marele preot râse. 

— Nu trebuie să ne ferim de ei. Preoții din garda mea sânt muţi și surzi. 
Numai așa sânt sigur că îmi păstrez secretele. Știu că sânt încercuit de 
iscoade romane, gărzile pe care le-ai văzut pe Cetatea-de-Munte nu sânt 
puse să păzească niște ruine, ci să urmărească tot ce se mişcă pe Cogheon. 
Dar ca să te liniştesc, fie, uite că-i scot afară. 

Făcu un semn cu mâna și garda ieşi o dată cu Dagio. Bătu apoi din 
palme şi ceru să se aducă gustări și vin. 

Rămași singuri, după ce goliră câteva cupe, Zundecibalm începu să 
vorbească mângâindu-şi barba albă, lungă și aspră. 

— Sânt fapte pe care tu nu le-ai înţeles, Diegis, fiindcă nu le-ai 
cunoscut, sau dacă le-ai cunoscut, în parte, n-ai chibzuit mai adânc asupra 
lor. Îţi voi povesti totul: Decebal a fost primul rege al dacilor care, prea 
sigur pe el, n-a vrut să ţină seama de sfaturile Marelui preot. Am încercat de 
multe ori să-l opresc de pe calea pe care o apucase, şi nu mi-a dat ascultare. 
Eu nu doream războiul, imperiul era puternic, iar împăratul - hotărât. Cred 
că nu m-am înșelat, în acea vreme și tu doreai o amânare a luptelor, în 
aşteptarea unui moment mai prielnic... 

Diegis încuviință uşor cu capul. 

— Ca Mare preot, continuă Zundecibalm, am și alte legături și cunosc 
lucruri pe care un rege nu are de unde să le afle. Preoţii mei sânt împrăștiați 
prin toată ţara, și preoţi de-ai mei merg în toate părţile lumii: la Roma, la 
Delfi, la Memphis, la Babylon, până departe, către soare-răsare. 

— Nu te înțeleg, îl întrerupse Diegis, aici în Dacia nu s-a ascultat 
niciodată de hotărâri care se luau în afara hotarelor, 

— Nu înţelegi și nici nu trebuie să afli mai mult. De altfel, nici Decebal 
n-a știut. Dar să lăsăm asta şi să ne vedem de necazurile care ne apasă 
acum. Vorbesc aşa nu fiindcă m-aş teme de tine. Acum ești în puterea mea 
şi n-aş vrea să cred că tu te-ai teme de mine. 

— Din moment ce nu vrei să mă recunoști rege al dacilor, crezi că nici 
nu trebuie să te temi. Uiţi însă că dacii care mă urmează sânt niște răsculați 
sau niște „latroni", cum ne spun romanii, și poate că nu te-ai gândit că, din 
momentul în care te-ai atinge de ființa mea, în toată Dacia răsculații vor 
porni la vânătoarea după preoţi ca după lupi și după zimbri? 

— Ar îndrăzni? murmură îngrijorat Marele preot. 


— Da, aşa le-am cerut eu înainte de a pleca încoace, şi așa mi-au jurat 
toate căpeteniile de cete! 

— Dacă ai face asta, te-ar pedepsi Marele zeu. 

— Nu, Zundecibalm, noi cei care trăim de atâţia ani numai prin păduri şi 
munţi dormim cu ochii deschişi, atenţi asupra dușmanului. Noi de mult nu 
ne mai temem de Zamolxis. Dacă el ar fi avut vreo putere, n-ar fi lăsat ca 
Dacia să fie cotropită, iar dacă a avut şi ne-a fost dușman, nu văd pentru ce 
ne-am ruga duşmanului! 

Marele preot se mișcă neliniștit. 

— Cum, Diegis, tu ridici poporul împotriva preoţilor? 

— Nu ţi-am spus asta! Știu că o ţară nu poate să fie condusă fără 
ajutorul preoţilor și, mai ales acum, n-aș vrea să se bucure dușmanul, dacă 
s-ar porni lupta între noi răsculații și voi preoţii şi s-ar împărţi tot neamul în 
două tabere, care s-ar înfrunta oriunde s-ar găsi. Încurcat, Marele preot se 
ridică şi începu să umple cupele cu vin. Căută cuvinte potrivite. Teama 
începu să-l stăpânească. Diegis nu putu să vadă neliniștea ce lucea în ochii 
lui umbriţi de sprâncenele stufoase, răsfrânte în jos. 

— Să zicem că te-aș recunoaște ca rege, începu cu un murmur 
binevoitor, ce-ai folosi din asta? Preoţii n-ar putea să te ajute să lupti 
împotriva imperiului. 

— N-am venit să-ți cer asta, ci altceva. 

— Ce altceva? îl întrebă nerăbdător. Încurajat de zâmbetele lui şi hotărât 
să-şi atingă ţinta, Diegis căută să slăbească încordarea şi vorbi ceva mai 
potolit. 

— Stat hotărât să pornesc lupta, şi pentru asta îmi trebuie luptători mulți 
şi arme bune. Rosti apoi mai apăsat: îmi trebuie bani, Zundecibalm, bani 
mulţi, şi acum, în Dacia, numai aici pe Cogheon se mai găsesc. 

— Şi vrei să-ţi dau din tezaurul lui Zamolxis? îl întrebă Marele preot, 
mirat peste măsură. 

— Nu din tezaurul, preciza Diegis, ci tot tezaurul, fiindcă toată bogăţia 
din el este strânsă de daci şi e drept să fie folosită pentru ca poporul dac să- 
şi recapete libertatea! 

Marele preot răsuflă ușurat. Găsise o cale de scăpare, fără să arate un 
refuz fățiş. 

— Vezi, Diegis, la asta nu mă gândisem. Nici un rege dac n-a îndrăznit 
sau nu s-a gândit să ia ceva din tezaurul lui Zamolxis. 


— Dar voi, preoţii, aţi spus întotdeauna că atunci când viaţa poporului 
dac va fi în primejdie se va da tot ce s-a strâns pentru Marele zeu. 

— Din nefericire, lucrurile nu trebuie înțelese așa, reluă Zundecibalm. 
Dacă ar fi fost vorba de o răscumpărare de la imperiu, să zicem, mai 
mergea... Acum nu mai stă în puterea mea să-ţi îndeplinesc cererea, şi asta 
din două motive: primul şi cel mai hotărâtor este că tezaurul lui Zamolxis 
nu se mai află în Dacia; el a fost dus, înainte de lupta cea mare, la Delfi, în 
cea mai mare taină, pentru a fi pus în siguranţă; al doilea motiv, şi-asta 
numai dacă aș fi avut tezaurul, ar fi fost că eu nu ţi-aş fi dat bani să porneşti 
un nou război. Eu unul nu pot să te ajut să repeţi greșeala pe care a făcut-o 
Decebal! Vrei să piară şi restul de daci care au mai rămas în viață? Imperiul 
este nemărginit, şi Traian este puternic. Numai cine și-a pierdut minţile ar 
mai porni împotriva lui... 

— Eu mă voi încumeta! rosti tăios şi hotărât Diegis. 

— Dacă ar fi în joc numai viaţa ta, ţi-aş spune „Du-te!", însă în faţa 
Marelui zeu, tu n-ai voie să pierzi vieţile dacilor numai pentru că vrei să te 
încăpățânezi, să fii ambițios şi nemăsurat! 

Pierzându-și răbdarea, Diegis îl înfruntă: 

— Lasă sfaturile, Zundecibalm! 

Marele preot continuă, fără să ia în seamă tonul cu care i se vorbise: 

— Tu uiţi că noul guvernator, Julius Quadratus Bassus, este tot atât de 
pornit ca şi împăratul Traian și este hotărât să împrăștie pentru totdeauna 
toate cetele de... 

— Latroni, îl completă Diegis. 

— N-am vrut să spun așa. Tu ai înţeles ce-am vrut să spun. 

— Da, da, nici nu trebuie să ascundem... Diegis se ridică de pe scaun. 

— Ce, vrei să pleci? E noapte, e târziu... 

— Pentru acela care este hotărât să lupte nu este niciodată nici noapte și 
nici târziu! 

— Numai că nu poți să treci printre posturile de gardă ale legionarilor 
decât la lumina zilei. Dacă ai încerca acum, ar exista primejdia să fii legat. 

— Chiar îmbrăcat ca un capnobot? 

— Chiar aşa! Să nu crezi că ne bucurăm de prea multă încredere din 
partea lor. Voi da ordin să fii condus în camera pentru oaspeţi, unde te vei 
odihni până-n zori. ÎL iei cu tine pe Dagio. 

A doua zi, nu se luase roua de pe iarbă când Diegis şi Dagio erau înapoi, 
în poiana în care îi aşteptau luptătorii din gardă. Deplina siguranţă în care 


părăsiseră Cogheonul îl făcuse pe Diegis să creadă că Zundecibalm fusese 
sincer în tot ceea ce-i spusese şi nu încercase să-l trădeze. leşiseră în 
mijlocul unei adevărate gărzi de preoţi bine înarmați, și la despărţire fusese 
salutat aşa cum se cuvenea unui rege, cu toate că preoții din gardă nu știau 
cine se ascunde sub straiele de capnobot. Îl mira numai faptul că Burillo nu 
se mai arătase. Abia sosit, Dagio îl căută pe Fulvius. 

— A plecat de mult în vale, împreună cu doi luptători, îi spuse un dac 
din gardă. Lipseşte de aseară, a spus că vrea să vă prindă din urmă, căci a 
uitat să vă spună ceva. 

— Şi nici cei doi oare au plecat cu el nu s-au mai întors? 

— Nu! 

— Pe cine a luat cu el? 

— A ales doi din cei care cunosc mai bine munții şi văile prin 
împrejurimi şi ar şti să-l aducă aici pe cel mai scurt drum, de oriunde s-ar 
găsi, îi răspunse același luptător. 

Diegis îi privi lung pe Dagio. 

— Nu e vreme să-l aşteptăm, îi spuse. Trebuie să ne îndepărtăm cât mai 
repede! 

— Păi Fulvius a spus, continuă dacul, că nu trebuie să-l aşteptaţi. Vă 
prinde din urmă. 

Cu un zâmbet plin de amărăciune, Diegis spuse: 

— Ţi-ai pierdut stăpânul, Dagio, adică nu, ţi-a fugit stăpânul. 

Se întoarse apoi spre gardă şi ordonă ca în cea mai mare grabă să 
pregătească totul de plecare. Regele tresări când mai mulţi luptători se 
repeziră cu sulițele întinse spre un desiș de aluni din apropiere. 

— Opriţi-vă! 

În faţa lor se ivi Burillo, suflând greu şi aprins la faţă. 

— Mărite rege, nu este de pierdut nici o clipă! Era și de aşteptat: cine a 
trădat va mai trăda! O să vă povestesc pe urmă totul. Acum urmați-mă, să 
vă scot din încercuire. 

Și fără să mai aştepte cuvântul regelui, Burillo porni spre o potecă 
îngustă, ce se pierdea în hăţișurile din apropierea poienii. Caii erau lăsaţi cu 
o parte din gardă, la o depărtare de o zi de mers pe jos. Diegis se luă după el 
cu multă îndoială. „Dacă preotul care mergea grăbit înainte era cea mai 
perfidă unealtă a lui Zundecibalm?" își spuse el. Se întoarse spre Dagio şi-i 
șopti: 


— Vezi ca toţi luptătorii să fie pregătiți pentru o lovitură fulgerătoare, 
dacă se va încerca să ni se ațină calea. 

Din urmă auziră voci, apoi strigătele lui Fulvius, care, însoţit de ceilalți 
doi, urca în fugă. 

— Mărite rege, sântem încercuiți de trei centurii. Le-am urmărit un timp 
şi n-am avut vreme să vă ieşim înainte, deşi de sus, de pe coastă, v-am 
văzut când coborâţi de pe Cogheon printre ruine, însoţiţi de preoți. 

Atent la ceea ce se petrecea în urmă, Burillo se întoarse din drum. 

— Rog pe regele meu să se grăbească, altfel sântem pierduţi! îi spuse cu 
îngrijorare. 

Sosirea lui Fulvius spori încrederea lui Diegis în preot și spulberă 
bănuiala din sufletul lui Dagio că fostul gladiator i-ar fi putut trăda. luţiră 
mersul după Burillo prin hăţişul des. În apropiere, zăreau prin frunzişul 
copacilor cum se înălțau semeţe stânci cu pereţi netezi. Ajunseră într-un 
luminiş în care poteca se termina într-o stâncă, spre dreapta pădurea cobora 
pe un povârniş iute şi, ceva mai în faţă, se căsca o prăpastie adâncă. Diegis 
se văzu cu totul încercuit și din nou deveni bănuitor. 

— Burillo, dacă ai urmărit să ne înfunzi între munte şi prăpastie, nu vei 
apuca să te bucuri de încercuirea noastră de către centuriile dușmane! strigă 
el îngrijorat, iuţind pașii după preot, care continua să meargă grăbit spre 
peretele de stâncă. 

Din urmă se auzeau ropote de cai, ce se apropiau din mai multe părți. 

— Ne prind aici, mărite rege! strigă Dagio, şi-şi trase spada. 

Cu multă stăpânire şi multă siguranţă, preotul se înapoie spre ei în fugă. 

— Nu este timp de bănuieli, urmaţi-mă, altfel nu vom mai avea nici o 
scăpare! 

Porniră din nou după el, şi nu mică le fu mirarea când, după un colț al 
stâncii, văzură o brână îngustă, ce se prelungea la o înălțime ameţitoare pe 
marginea prăpastiei. Preotul se opri. 

— Mărite rege, fiecare să se ţină de sulița celui din față, ca astfel 
cumpănit să nu scape în prăpastie. Doi oameni voinici să rămână în urmă, şi 
după ce toţi au intrat pe brână, să răstoarne piatra aceea în potecă. 

Burillo le arătă un colț de stâncă cu muchii ascuţite, care, aşezat pe 
brână, ar fi putut să întârzie pe urmăritori. Ropotul cailor se auzea tot mai 
aproape. 

— Rămân eu cu Fulvius, spuse Dagio, şi se traseră la o parte. 

— După mine, mărite rege! 


Burillo smulse sulița unui dac și-i întinse celălalt capăt. 

—Prinde-te de ea și nu căta în prăpastie, Burillo a trecut pe aici de multe 
ori. 

Se înşirară repede pe brâna lungă și îngustă. Când Dagio și Fulvius se 
opinteau să răstoarne colțul de stâncă, auziră șuierături de săgeți. 
Urmăritorii se apropiaseră. Nu le luară în seamă. Se opintiră cu toate 
puterile, şi bolovanul se urni, rostogolindu-se în potecă. De după colţ se ivi 
un legionar, pregătit să arunce sulița, dar Fulvius i-o luă înainte, apucă o 
piatră grea și o aruncă cu toată puterea. Izbit în piept, legionarul se prăbuși 
fulgerător. Fulvius porni în fugă pe brână. În urma lui se ivi alt legionar, pe 
care barda lui Dagio îl culcă la pământ. În jurul lor, săgețile șuierau și se 
izbeau de peretele de piatră. Una se înfipse în piciorul lui Dagio, dar 
bătrânul nu-și pierdu cumpătul, se aplecă repede, o smulse și continuă fuga. 
Ajunseră la capătul brânei şi cotiră după stâncă. Nu văzură pe nimeni. Parcă 
toți ceilalți intraseră în pământ. 

— Veniţi încoace! le șopti Burillo, care îi așteptase ascuns într-un desiș 
de brazi stufoşi. 

Îl urmară. Mergând pe brânei pe sub cetină, văzură cum încetul cu 
încetul pătrund în inima muntelui. După ce-i scoase la lumină, Burillo se 
opri și, arătându-le cu mâna un vârf rotund de munte, le spuse: 

— Legionarii au rămas de partea cealaltă a muntelui, şi oricât v-ar căuta, 
n-or să vă găsească. De aici, mărite rege, eu mă întorc pe Cogheon. Trebuie 
să porniţi drept înainte până pe vârful acela ascuţit, și când veţi cobori 
dincolo o să daţi chiar în cărarea pe care aţi venit. 

— "Te-ai dovedit un adevărat luptător, Burillo! îi spuse Diegis 
strângându-l la piept. Îţi cer iertare pentru clipele în care încrederea mea în 
tine s-a clintit!... 

— Eu mă străduiesc să simt ceea ce se petrece în sufletul regelui, şi-mi 
dau seama de furtuna ce-o are în inimă. Dacă regele meu ar vrea să mă 
asculte puţin, s-ar mai uşura de îngrijorare. Poate n-ai uitat că Burillo este 
mai puţin preot și mai mult luptător. Am şi eu o cauză pentru care lupt, pe 
care o voi spune regelui, la vremea ei, mai târziu. Burillo a ascultat tot ce s- 
a petrecut la Zundecibalm, mărite rege, şi nici nu s-a așteptat ca Marele 
preot să-ţi vorbească altfel, dar să nu fii îngrijorat, banii îi ai şi-i poţi lua 
orieînd... 

Diegis se opri din mers și-i aruncă o privire cercetătoare. Preotul 
continuă cu aceeași linişte: 


— Nu înţeleg de ce Burio n-a venit până acum să-ţi vorbească... 

Mirarea din privirea lui Diegis crescu. 

— Mi-a trimis oameni de mai multe ori și s-a arătat gata să mă urmeze, 
îi spuse regele, neînțelegând ce vrea să spună preotul. 

— Ceva trebuie că se ascunde aici, reluă Burillo, eu am datoria să-ţi 
spun tot ce ştiu, mai ales acum când din partea Marelui preot n-ai obţinut 
nimic. 

După ce făcu o scurtă pauză, vorbi încet şi sugrumat, mișcat de 
importanța celor ce avea să spună: 

— Mărite rege, o parte a tezaurului Daciei a fost trimisă de Decebal, în 
cea mai mare taină, la Marodava, în cetatea lui Burio! 

Diegis îl scutură cu putere. 

— Îţi dai seama de ceea ce spui, Burillo? îi strigă, năpădit de speranță și 
de îndoială totodată. 

Preotul tuși şi-și drese glasul. 

— Da, mărite rege! Nimeni în afară de Burio n-a mai ştiut! De unde ştiu 
eu? Regele meu să nu-și pună această întrebare, să-și amintească numai că 
i-am spus, că nimic nu s-a putut mişca în Cetatea-de-Munte şi pe Cogheon 
fără să fi fost cunoscut şi de Burillo! 

Un moment, regele îl privi împietrit. De când se ivise în tabăra lui și îl 
salvase pe Vicilis, bărbatul slăbuţ şi plăpând ce-l avea în faţă, un preot 
neluat în seamă, îl uimise prin tot ceea ce făcuse. 

— Alungă gândurile şi frământarea, mărite rege, Burillo îți este un 
slujitor supus! Du-te cât mai degrabă la Marodava și primeşte tot ceea ce a 
lăsat viteazul Decebal! 

Preotul se întoarse, pregătit să plece. 

— Când vei avea nevoie de mine, mă vei găsi oricând gata de luptă. Se 
apropie vremea, mărite rege, când Burillo va arăta că e şi luptător! 

— De multe ori m-am întrebat, scumpa mea Canidia, dacă am fost 
vrednic de dragostea ta şi de sacrificiul pe care l-ai făcut pentru mine! De 
când am fugit de pe șantierul de la Ulpia Trajana, fericirea mea a fost prea 
mare, viaţa prea frumoasă, și sufletul meu prea plin de dragostea ta!... 

Pe câmpia întinsă, din valea de sub cetatea Marodava, pe un drumeag ce 
alerga în ocoluri largi printre lanuri, pe un soare arzător de început de 


august, Canidia și Staberius mergeau ţinându-se strânși unul lângă altul. 
Amândoi arătau plini de viaţă și fericiţi. Singuri pe câmpia întinsă, pășeau 
fără grabă, încălziţi de focul dragostei şi al soarelui. Din loc în loc se 
opreau, se îmbrățișau şi se sărutau cu patima iubirii şi a tinereţii. 

De cum sosise la Marodava, Staberius nu încetase să-l ajute pe tânărul 
taraboste la treburile câmpului. Acum, în plină vară, tarabostele îi 
încredințase supravegherea secerișului şi treaba mersese cum nu s-ar fi 
putut mai bine. Adesea, Canidia îl însoţise la câmp şi nu o dată fiica marelui 
senator Publius Octavianus secerase cu plăcere grâul înalt, ce-i ajungea 
până la piept, alături de daci şi de iubitul ei soț. 

În această zi se sfârşise secerișul, şi obiceiul din bătrâni era ca munca să 
se încheie cu sărbătoarea coroanei. Amândoi așteptau cu arzătoare 
nerăbdare să vadă petrecerea, pe care ei, dacii, o pregăteau cu multă 
înfrigurare. În ultimele zile toți seceraseră cu mai multă îndemânare și cu 
mai mult spor, dornici să vină mai repede ziua mult dorită. Staberius se opri 
şi privi peste câmpie. Nu văzu nici o mișcare, cu toate că se apropiaseră de 
locul în care avea să înceapă jocul. Pe secerători îi simţea împrăștiați pe 
întinsul câmpului, ascunși prin gropi, prin tufișuri şi mărăcinisuri, în 
așteptarea purtătorului coroanei. O strânse mai tare lângă el şi porniră mai 
departe. 

— N-am să-ţi pot mulțumi niciodată îndeajuns pentru fericirea pe care o 
dai vieţii mele... 

— Pe Cybela, dragul meu, cum poţi vorbi astfel? Canidia nu e soția ta? 
Când soţii se iubesc şi sânt fericiţi, nu mai are nici un rost ca unul să se 
gândească într-una cum să-i mulțumească celuilalt pentru fericirea ce i-o 
dă! 

— Da, Canidia, sânt tulburat, nu mai ştiu ce spun! Când să intru sus în 
cetate, l-am întâlnit pe Burio, bunul taraboste. M-am legat de el mai mult ca 
de-un frate! „O să te bucuri mult astă-seară, Staberius!" mi-a strigat el 
vesel. M-am întrebat în acea clipă şi mă întreb şi acum: Ce fel de suflet are 
acest dac, dacă ocrotește cu atâta căldură pe fiica unui senator, a unui 
duşman? 

— Pe Burio şi eu îl iubesc ca pe-un frate, şopti ea. 

— Ascultă, Canidia! 

Staberius se opri, strângând-o de mijloc. De după un mic dâmb, se 
auzeau cântece, strigăte şi chiote, semn că sărbătoarea coroanei începea. O 
prinse strâns de mână și porniră în fugă. Cum cotiră drumul pe după dâmb, 


văzură fete şi flăcăi în plină pregătire şi voie bună. Glumele, râsetele, 
chiotele și cântecele se ridicau din toate părţile. Nu se opriră din fugă decât 
în mijlocul lor. Femeile și fetele împleteau de zor coroane din firele de grâu 
cele mai lungi și cu spicele cele mai bogate, amestecate cu toate florile 
câmpului. În jurul lor, flăcăii făceau glume, cântau și râdeau, căutând să-și 
potolească nerăbdarea ce-i frământa. Fiecare flăcău se credea purtător de 
coroană. În mijlocul fetelor şi femeilor ce împleteau coroanele, stăteau 
patru fete, cele mai frumoase. Alegeau flori, își șopteau la ureche și râdeau. 
Erau fetele care trebuiau să aleagă pe purtătorul de coroană, şi spre ele se 
îndreptau din când în când, pe furiș, privirile înfierbântate ale flăcăilor. 
Restul, bătrâni, femei, tineri şi copii îşi umpleau botele, ulcioarele și oalele 
cu apă din pârâul din apropiere şi se făceau nevăzuţi pe întinderea 
câmpului, în căutarea unei ascunzători cât mai bune. Va fi plin de noroc cel 
care va reuşi să arunce apa din vas pe un purtător de coroană. Femeile se 
ridicară. Cea mai frumoasă şi mai bogată coroană, toată de culoare albastră, 
o dădură celor patru fete. Mulțimea se retrase şi formă două cercuri: cercul 
din mijloc, al flăcăilor care se încumetau să ia parte la întrecerea coroanei, 
şi cercul de-afară, al femeilor şi fetelor. Cele patru fete agăţară câte-o 
coroniță de gâtul fiecărui flăcău intrat în cercul alergătorilor, apoi toate 
patru luară coroana cea mare cu florile albastre și o ridicară deasupra 
capetelor. 

Neliniștea îi cuprinse pe toţi. Pentru a se mai stăpâni, unii flăcăi tuşeau 
ușor, alţii făceau glume, iar fetele izbucneau în hohote de râs nestăpânit. 
Cele patru fete porniră cu coroana în lungul cercului, prin faţa flăcăilor. Se 
opreau în dreptul câte unuia, îi ţineau coroana deasupra capului și 
izbucneau în râs. Flăcăul, plin de neliniște, cu picioarele încordate, stătea 
pregătit de fugă, dar codanele râdeau, fugeau mai departe şi se opreau la 
altul. Şi încordarea creştea tot mai mult. Așteptarea devenise nerăbdare 
Când fetele începură să ocolească cercul pentru a doua oară. 

Dar tocmai când mulțimea nu se aştepta, coroana căzu din mâinile celor 
patru fete pe gâtul unui flăcău și se opri pe umerii lui largi. Ca scăpat din 
gură de lup, flăcăul sări şi o luă la fugă. De la primii pași, o fată sări 
sprintenă și-i deşertă oala pe ceafă. Mulțimea izbucni în râsete. Luptându-se 
să iasă din cercul fetelor şi nevestelor, flăcăii din cercul coroanei porniră în 
goană după el. 

— Fugi, Decibalos, astăzi eşti alesul zeilor și al fetelor frumoase! strigă 
cineva. 


Decibalos o apucase de-a dreptul peste câmp, spre cetate, urmărit de 
flăcăii purtători de coroane, care căutau să-l prindă. Acela care îl întrecea 
lua coroana cea mare, albastră, și continua fuga, până când era prins de 
altul. Ultimul şi cel mai iute de picior, care dădea tarabostelui coroana, era 
câştigătorul. 

Tot câmpul spre cetate deveni un iureș de fugă, de chiote, de îndemnuri 
şi de râsete. Purtătorii de coroane alergau ocolind cu grijă fiecare tufiș, 
fiecare groapă şi mărăcine, de unde puteau să le sară în cale cei ascunși cu 
vase pline cu apă. Din urmă, bătrânii, femeile și copiii se adunau în cete 
mici, ieşeau la drumeag și porneau grăbiţi, pe calea cea mai scurtă, spre 
cetate. Fetele şi flăcăii, strânși în grupuri, începură să cânte de hăuiau văile, 
grăbind pașii după alergători. Erau imnuri de mulţumire către Marele zeu, 
pentru că dăduse ploaia la timp, de se făcuse belșug de bucate, amestecate 
cu cântece de dragoste, în care poporul nu uitase să pună şi cuvinte de ură 
împotriva cotropitorului. 

Pe cărarea cu ocoluri largi ce urca spre cetate, Decibalos alerga abia 
trăgându-şi sufletul. Fusese o goană nebună, mulți căutaseră să-l întreacă și 
să-i ia coroana, însă el nu se lăsase. La Marodava erau rari anii când alesul 
fetelor nu era prins şi nu-i lua coroana altul mai iute de picior. Pe marginea 
cărării se strânseseră cei care nu fuseseră la câmp, dornici să vadă sosirea 
învingătorului. Unii priveau cu înfiorare, alții strigau şi-i îndemnau pe cei 
ce fugeau prin fața lor. Cei mai mulţi își goleau oalele de apă asupra 
alergătorilor. 

— Fugi, Decibalos, fugi, că e gata să te prindă din urmă! strigă cineva. 

— Numai un salt bun, Durax, cu tot curajul, şi-i iei coroana chiar în 
poarta cetății! îndemnă altul pe cel care căuta să-l prindă pe Decibalos. 

— Ferice de Gumida, voinic și frumos flăcău şi-a alea! spuse o bătrână 
dând din cap a mirare. 

Tarabostele Burio îl aştepta pe purtătorul coroanei în poarta cetăţii, 
înconjurat de gardă şi de robii curţii. Fiecare ţinea în mână câte-o oală plină 
cu apă. Decibalos se apropie, ud de apa ce se aruncase pe el și de sudoare, 
roşu la față ca florile de maci și cu pletele fluturând în vânt. Când ajunse 
aproape de taraboste, o ploaie se descarcă asupra lui din oalele gărzii şi ale 
robilor. O ultimă sforțare, mai făcu un salt şi se opri în faţa tarabostelui, 
care-l primi cu un alt val de apă. În spatele lui, flăcăul Durax se opri la 
câţiva pași, înfrânt. Tarabostele scoase coroana de după gâtul lui Decibalos 


şi îl îmbrăţișa, apoi îl luă de mână și intrară în cetate, înconjurați de 
mulțime. 

În curtea cetăţii erau întinse mese mari și bogate pentru toţi dacii care 
fuseseră la seceriș: mese înalte de lemn cu bănci lungi împrejur, pentru dacii 
liberi, şi mese așternute pe jos, pe iarbă, pentru robi. Patru fete luară 
coroana din mâna tarabostelui și, ridicând-o deasupra capetelor, se 
apropiară de masa cea mare din mijloc, la care se vor ospăta stăpânul cetăţii 
şi căpeteniile, şi o așezară deasupra unei pâini atât de mari; încât fusese 
adusă de patru femei, în mijlocul pâinii era pus un ulcior plin cu vin, 
îmbrăcat în flori roşii şi albe. Ajuns în apropierea meselor, tarabostele se 
opri, aşa cum era obiceiul, şi strigă către învingător: 

— Hei, Decibalos, păi aşa ud și murdar vrei tu să stai la masă cu mine? 

— Nu-l primi, stăpâne, alungă-l la staulul vitelor! strigară fetele. 

— Cum, ce spuneţi voi? Tarabostele se uită împrejur, râzând mulțumit. 
Cum, să nu-l iau la masa mea pe cel care mi-a adus semnele belșugului? 
Marele zeu ne-ar trimite secetă şi grindină în anul care vine! Ori îl vreţi voi 
pe flăcăul acesta voinic și frumos? spuse apoi, în glumă. Hei, robilor, îndată 
să mi-l îmbrăcaţi ca pe-un zeu frumos, din cap până-n picioare! strigă el 
vesel. 

Înconjurat numai de flăcăi, pentru a nu fi văzut de fete şi femei, 
Decibalos se îmbrăcă într-un costum frumos, lucrat anume de mâini iscusite 
de fete pentru sărbătoarea coroanei. În același timp, pe după hambarele și 
magaziile din cetate, își schimbau îmbrăcămintea în grabă şi ceilalți flăcăi 
alergători, purtători de coroane, punând haine curate și frumoase, aduse de 
mamele lor. 

Tarabostele Burio, mult schimbat de suferinţele îndurate în lupta cea 
mare și de munca de pe șantierul de la Ulpia Trajana, arăta în această zi de 
sărbătoare încă tânăr. Faţa lui senină, ochii albaştri şi blânzi, vocea caldă, 
mișcările agere și purtarea plină de omenie, toate contribuiau ca el să fie 
iubit de cei care trăiau pe moșia lui. Înconjurat de fete și flăcăi, asculta 
glumele lor, în așteptarea aducerii jertfei. Lângă masa cea mare, pe care 
fetele puseseră coroana, preotul cetăţii pregătea în grabă altarul pentru 
aducerea jertfei de mulțumire către Zamolxis. În cele patru colţuri ale 
altarului aprinsese patru făclii, iar pe altar pusese un vas de pământ frumos 
smălțuit, plin cu jar, peste care presărase tămâie, rășină și arome plăcut 
mirositoare. Mulțimea se strânsese în jurul altarului într-un cerc larg. 
Tarabostele veni lângă preot, având alături pe Decibalos. Slujba de aducere 


a jertfei se începu printr-un imn de slavă cântat de preot, cu mâinile ridicate 
în sus și cu privirea îndreptată spre cer. Urmă un imn de mulțumire către 
Marele zeu, cântat de corul fetelor şi flăcăilor, apoi la altar se aduse o tavă 
mare de lemn, purtată de doi flăcăi şi de două fete, pe care se puseseră 
pâinea cea mare, ulciorul și coroana. Toţi patru se mişcau ca şi cum duceau 
o povară foarte grea, atât de mare fusese belșugul în acest an. După ei, un 
bătrân împinse un ieduleț mic, roșcat şi foarte vioi. Cele patru ajutoare ale 
preotului luară ieduleţul și-l întinseră pe altar. Preotul ridică cuțitul și, în 
behăitul speriat al animalului, îl înjunghie printr-o lovitură dată cu multă 
îndemânare. Un murmur de mulțumire, de supunere şi de credință se ridică 
din mulțime. Behăitul iedulețului era semn că Marele zeu primise jerfa. 
Preotul tăie apoi ieduleţul în patru bucăţi mari și pâinea, la fel, în patru 
sferturi. Câte-o bucată de ied şi un sfert din pâine se împărțiră la fiecare din 
mesele cele mari. Femeile de la bucătării se îngrijiră să ia repede bucăţile de 
carne şi să le friga bine. Preotul şi corul încheiară ceremonia cântând un 
imn de mulțumire către Marele zeu. 

Tarabostele se îndreptă spre masa cea mare din mijloc și se aşeză pe 
locul rezervat pentru el. Din mulțime, cei care fuseseră la seceratul grâului 
se grăbiră să-și găsească repede câte-un loc. Puţini mai rămăseseră pe de 
lături. De la bucătării începură să se aducă bucate ce împrăştiau mirosuri 
îmbietoare, iar dinspre beciuri se iviră roabe cu donițe mari, ulcioare, ploşti 
și oale pline cu vin. În dreapta tarabostelui stătea Decibalos, şi lângă el 
preotul, iar în stânga lui - Staberius şi Canidia. Tot la masa lui se așezară 
comațţii fruntași, împreună cu nevestele lor. Toți începură să mănânce cu 
poftă, presărând ici-colo glume şi râsete pline de voie bună. În jurul 
meselor, robii aveau grijă să schimbe repede făcliile arse. Se lăsase 
întunericul, și, din vale, cetatea părea în flăcări. De după munte se ridica 
încet luna plină, sporind frumuseţea acestei nopţi de sărbătoare. După ce 
gustă de câteva ori, tarabostele ridică cupa cu vin și-l îndemnă pe Staberius. 

— Sus cupa, Staberius, în amintirea zilelor chinuite pe care le-am trăit 
pe șantierul de la Sarmizegetusa! 

Băură cu poftă. 

— Acum, când îi cunosc pe daci, îmi dau seama ce ticăloşie a făcut 
Roma lovind acest popor, spuse Staberius ștergându-și mustăţile. 

— Hei, Staberius, tu n-ai cunoscut viaţa plină de bogăţie, de belșug şi de 
voie bună a Daciei! Dacii puteau să trăiască bine şi fără să înveţe limba 
Romei și fără să fie păziţi de legiunile imperiului... 


Tot vorbind, Burio privise ceva mai mult pe Canidia şi rămăsese uimit 
de frumuseţea ei. Un fior de întristare îi trecu prin inimă. El încă nu-și 
găsise o soție; Marodava nu avea o stăpână. Se întoarse spre Staberius. 

— Ce-ai rămas pe gânduri, filozofule, te gândeşti la Athena? M-am tot 
ținut să te-ntreb, ce părere ai de casa cea nouă pe care am înălțat-o lângă a 
mea? 

— E o casă minunată, pe care noi, eu şi Canidia, am privit-o îndelung 
aseară. Poate că mai târziu, când vom avea țarina noastră, ne vom face una 
la fel... 

Pe faţa lui Burio răsări un surâs plin de subînţelesuri. 

— Asa, şi eu m-am gândit ca pentru voi doi o astfel de casă ar fi cum nu 
se poate mai bună. 

Staberius nu vedea nici o legătură între cele ce vorbiseră mai înainte și 
casa cea nouă și se miră văzându-l pe taraboste că se ridică în picioare, 
rupând vorba. Mulțimea îl urmărise nerăbdătoare, și de la toate mesele se 
porni un ropot de bătăi din palme. Tarabostele se întoarse spre câștigătorul 
întrecerii și purtătorul coroanei. 

— Decibalos, dintre fetele de aici, care este aleasa inimii tale? 

Flăcăul se înroşise ca floarea de mac, înainte ca tarabostele să-l fi 
întrebat. Cei de la mese își făceau semne cu coatele. Se întrebau, ce bucurie 
le va face tarabostele? întotdeauna de sărbătoarea coroanei - era un obicei 
din bătrâni - stăpânul moşiei făcea unele daruri, care înveseleau mult pe cei 
veniţi la petrecere. Văzând că Decibalos se pierduse cu totul, tarabostele îl 
îndemnă: 

— Spune, Decibalos, și du-te şi ad-o aici, să stea lângî mine! 

Flăcăul se ridică şi se îndreptă spre masa de alături. 

— Se duce la Gumida, şopti o femeie din apropiere. O luă de mână și o 
duse în faţa tarabostelui. Obrajii fetei ardeau de tulburare şi de rușine. Părul 
ei bălai era strâns în cozi bogate, trase peste urechi, în care împletise flori 
de albăstrele. 

— Spune, Decibalos, cum o cheamă pe aleasa ta? îl întrebă tarabostele. 

— Gumida! şopti flăcăul. 

— Nu vrei să spui mai tare? Las' c-o să spun eu, începu tarabostele, plin 
de voie bună. 

Tăcu o clipă şi tuși. Pregăti un moment solemn. Ridică privirea pe 
deasupra tuturor şi vorbi rar și apăsat: 

— Gumida, tu cea mai aleasă fată din ţinutul meu, îl vrei pe Decibalos? 


Fata se îmbujora şi mai tare. Îşi trase năframa de pe umeri şi, de rușine, 
îşi ascunse faţa. Dar tarabostele se schimbase din nou pe glumă. În acel 
moment se ridică şi preotul: 

— Mulţumim Marelui zeu pentru belșugul de bucate pe care ni l-a dat în 
anul acesta! rosti cu intonaţie ca de rugăciune. 

— Mulţumim, mulțumim! repetară cei de la mese, ridicându-se în 
picioare. 

Tarabostele mulțumi și el, dar era preocupat de glumele pe care căuta să 
le facă. Ridică sus cupa şi spuse cu voce tare: 

— la să-mi spuneţi voi, dacelor și dacilor care vă ospătaţi la masa 
mea...lăcu. Mulțimea îl privea cu nerăbdare. Curiozitatea creştea. 
Continuă: 

— Gumida îl iubeşte pe Decibalos, sau Decibalos o iubește pe Gumida? 

Toţi izbucniră în hohote de râs. 

— Decibalos pe Gumida! strigau nevestele. 

— Gumida pe Decibalos! spuneau flăcăii. 

— Amândoi se iubesc! întăriră fetele. Tarabostele ridică în sus mâinile, 
cerând liniște. 

— Atunci eu m-am lămurit, spuse el râzând: ea îl iubeşte pe el, și el pe 
ea, nu? Și se iubesc amândoi, da? 

— Daa! murmură mulțimea. 

— Atunci, nu-mi rămâne altceva de făcut: eu, tarabostele Burio, unesc 
de sărbătoarea coroanei pe Decibalos cu Gumida! Fac cumva vreo greşeală 
față de Marele zeu? 

— Nuu! îi răspunseră în cor cei de la mese. 

— Da unde-i culci, taraboste? întrebă un bătrân hâtru. Nu ştii obiceiul: 
flăcăul face întâi casă, şi pe urmă îşi aduce nevastă! 

— Nu te îngriji, bătrâne, Marele zeu a avut grijă de ei! Cine n-a văzut 
casa cea nouă de sub dâmbul mestecenilor? E a lor, cu tot pământul 
împrejmuit de lângă ea. Are flăcăul acum unde să-și ducă nevasta, bătrâne? 
îl întrebă tarabostele, căutând să-l îndemne la vorbă. 

Din toate părţile se înălțară cuvinte de laudă și de mulțumire, numai 
Gumida plângea, cu faţa în năframă, năpădită de fericire. 

— Păi, dacă-i aşa, începu bătrânul, rog pe Marele zeu să-ți dea sănătate 
şi viată lungă, taraboste, și să mai înalţi case şi pentru alţi tineri! Și adăugă 
râzând: Chiar și pentru mai vârstnici, dacă zeii i-au unit mai târziu... 

Bătrânul săltă oala şi o duse la gură. 


— Stai, bătrâne, să-mi răspunzi la o întrebare: ai spus că un flăcău nu 
trebuie sa-şi ia nevastă până nu-și face o casă sau un bordei, dar dacă doi 
tineri sânt soţ şi soţie şi n-au un cămin al lor? 

Clipind des din ochii vii, sub sprâncenele stufoase, bătrânul își șterse cu 
podul palmei vinul ce se scursese pe barba ce-i acoperea pieptul. 

— Uite, fiindcă e zi de sărbătoare, spuse el, eu zic să punem noi mâna să 
le ridicăm o căsuţă, că ei n-au timp, trebuie să se iubească... 

De la mese izbucniră hohote de râs. 

— Asta numai dacă au pământ pe care să-și facă ceva, lămuri el. 

— Şi dacă tinerii sânt străini de aceste locuri, continuă să-l întrebe 
tarabostele, de unde vrei să aibă pământ? 

Puţini băgară de seamă că la cuvintele tarabostelui, Staberius și Canidia 
se îmbujorară şi lăsară privirile în jos. 

— Eu nu cunosc nici un străin aici, la Marodava! răspunse bătrânul fără 
să se gândească mult. 

— Dar Canidia şi Staberius? 

— Ehei, taraboste, începu bătrânul vorbind rar şi scărpinându-se prin 
barbă, am auzit şi eu ceva din povestea lor! Eu zic că de mult ei nu mai sânt 
străini. Noi dacii am suferit, şi ei, sărmanii, au suferit... și, aşa cum ne 
învaţă Marele zeu, oamenii care au suferit se adună și se ajută. Apoi, ca şi 
cum abia acum se luminase, bătrânul strigă: 'Taraboste, eu zic să le dai o 
bucăţică de pământ, și noi sărim cu toţii să le înălțăm o căsuţă, chiar mai 
înainte de căderea iernii. Asta dacă ei se simt bine alături de noi şi dacă n-au 
pus de gând să ne părăsească. 

Cele mai multe priviri erau îndreptate asupra Canidiei şi a lui Staberius. 
Amândoi erau năpădiţi de recunoștință față de oamenii în mijlocul cărora se 
aflau. 'Tarabostele se uită peste capetele mesenilor, plin de mulțumire. 

— Voi ce spuneţi? întrebă el mulțimea. 

— Aşa, aşa e bine! Să-i ajutăm! se auziră mai multe glasuri. 

— Dar bătrânul nu mai poate nimic, spuse în glumă un flăcău. 

— Eu, flăcăule? Mergem amândoi în pădure să vedem cine are curaj să 
se ia la trântă cu ursul? Dar lasă, când vom începe lucrul la casă, o să te iau 
lângă mine să văd ce poţi tu! Apoi, cu voce schimbată spuse, în glumă; 

Femeile tac, dar ele ştiu care din noi este cu adevărat bărbat... 

Din toate părţile izbucniră hohote de râs. 

— Lasă, bătrâne, nu e nevoie să-ți masori puterea cu flăcăul, casa e gata 
ridicată şi te priveşte. Uite-o! 


Tarabostele arătă cu mâna spre casa cea nouă, mare, înaltă, cu cerdac 
încăpător, de lângă casa cea veche a cetăţii, amândouă bine luminate de 
făcliile ce ardeau la capetele meselor. 

— Pentru ei am înălțat-o şi cu ea am vrut să-i răsplătesc şi să-i 
mulţumesc acum, de sărbătoarea belşugului. 

De la toate mesele răsunară strigăte de laudă și de mulţumire, dar 
tarabostele nici nu mai ascultă şi nici nu le mai auzi. Îl văzuse pe şeful 
gărzii venind în fugă, prins parcă și de nelinişte, și de bucurie. Burio ascultă 
cu încordare tot ce acesta îi raportă în șoaptă. Cei din apropiere îl văzură 
cum se schimbă la față și cum în ochi îi răsare o sclipire plină de 
înflăcărare. După ce șeful gărzii plecă, el continuă, cu vocea sugrumată, 
întocmai ca a unui om care a primit o veste mare și neașteptată. Spuse 
grăbit: 

— Şi acum să vă arăt ce daruri mai fac în această zi de sărbătoare. Știu 
că mai multe fete și neveste - neveste azi văduve, cu bărbaţii căzuţi în lupta 
cea mare - şi-au ales ca soţ câte-un veteran. Ei, veteranii, au primit de la 
legiunea de la Porolissum câte-o bucată de pământ pentru muncă. Dar de 
unde a venit legiunea cu pământ? E pământul nostru dac, și atunci, putem 
noi lăsa fetele și nevestele ce se unesc cu ei să se ducă la soţi fără o bucată 
de pământ a lor? De aceea, uite ce-am gândit: pentru cinstirea neamului 
nostru, dau fiecărei fete şi neveste aleasă de un veteran o bucată de pământ 
egală cu aceea pe care acesta a primit-o de la legiune. Să ridicăm oalele cu 
vin şi să bem aducând mulţumiri Marelui zeu pentru belșugul ce ne-a dat! 

Burio se întoarse, şopti ceva la urechea lui Staberius și plecă. De 
tulburare nu mai auzea nici chiotele şi nici urările ce se rosteau în urma lui. 
Aproape de poarta cetăţii, într-un colț ascuns de lumina făcliilor, îl găsi pe 
şeful gărzii cu cei doi daci de a căror venire îl vestise. 

— Rhesos şi Dapyx, flăcăii bărânului Chertebalos, ce veste mare îmi 
aduceţi şi de ce n-aţi vrut să i-o spuneţi șefului gărzii? îi întrebă el mirat, 
când recunoscu pe cei doi flăcăi. 

Îi îmbrăţișă pe amândoi. În lupta cea mare de la Cetatea-de-Munte 
luptaseră împreună. 

— Dar ia stai, voi sânteți obosiţi și înfometați, mai bine să mergem în 
sala mea de ospeţe, unde acum nu se află nimeni, să mâncaţi şi să beţi ceva, 
apoi să vă odihniţi puţin. Acolo o să putem vorbi mai pe-ndelete... 

— Nu este timp nici de ospătat şi nici de odihnă, taraboste Burio! îi luă 
vorba Dapyx, vorbind în şoaptă. Te așteaptă regele. 


— Regele? Diegis? Burio se însufleţi, și inima începu să-i bată cu 
putere. Unde? Plecăm îndată. Cât avem de mers, o zi, două, trei? Să pun să 
pregătească totul pentru drum. 

— Nu, taraboste, sări Rhesos, nu e nevoie de nici o pregătire, regele este 
aproape de cetatea ta şi vrea să-ţi vorbească. 

— Plecăm numaidecât! Cum de n-am ştiut mai devreme? Îi ieşeam în 
cale însoţit de gardă, așa cum se cuvine să fie primit regele. 

— Taraboste Burio, spuse Rhesos, de sosirea regelui aici nu trebuie să 
afle nimeni. 

— Ce spui tu, să nu am încredere în garda mea? Eu aici mă încred în toți 
dacii de pe moșie! Astăzi am avut sărbătoarea coroanei. Să fi fost regele în 
mijlocul lor, poate că i-ar fi văzut înnebuniţi de bucurie şi de speranță. Dar 
să mergem, poate că a sosit momentul pe care de mult îl aşteptam, cu o 
nerăbdare ce mă ardea. Am să-l rog pe rege să vină să se ospăteze în cetate. 

— Nu ştiu dacă va veni, murmură Dapyx! Duşmanul l-ar putea încercui 
şi l-ar prinde ca pe-un urs în bârlog... 

Burio clătină din cap, sigur de el și de ceea ce făcea, îl chemă pe şeful 
gărzii. 

— Pregăteşte numaidecât garda. Cât ai goli o oală cu vin, să fim porniţi. 
Să plece mulțimea, fiecare la casa lui, după ce mi-i oprești aici pe cei mai 
de încredere: bătrâni, tineri, femei și fete, și să spui la bucătării să se 
pregătească masă domnească. Să trimiţi iscoade şi să aşezi oameni la toate 
posturile de pază, pentru a ne da de ştire îndată ce vor simţi ceva prin 
împrejurimi. Se întoarse apoi spre cei doi frați. Cât timp ne trebuie să 
ajungem până acolo şi să venim înapoi? 

— Nu ne trebuie mai mult decât timpul dintre cântatul cocoșilor de două 
ori, spuse Dapyx. 

Și într-adevăr, cei ce se ospătau nu apucaseră să golească mai mult de o 
oală cu vin, când văzură miraţi cum tarabastele ieşea din cetate în mare 
grabă, însoţit de mai mulţi luptători din gardă. Ascultară îngrijoraţi cum se 
îndepărtează în ropotul cailor, întărit de ecoul muntelui. 

Trecuse miezul nopţii. În cetate era linişte. Făcliile de afară fuseseră 
stinse, și mesele strânse. Din vale părea că întreaga cetate doarme. Numai în 
sala cea mare de ospeţe era însuflețire, îngrijorare și mirare. Robii aduseseră 
înăuntru mesele şi scaunele şi puneau pe ele bliduri pline cu cele mai 
gustoase bucate. Din beciuri se cărau ulcioare şi cofe pline cu vinul cel mai 
bun. Sala se luminase cu un număr sporit de făclii, iar ferestrele erau 


înfundate bine, ca nici o rază de lumină să nu răzbată afară. Pe masa din 
faţă, pe care s-au pus cupe și tipsii de argint, au fost aşezate din loc în loc 
vase cu flori proaspete. Și cu cât pregătirile se arătau mai îngrijite, mesele 
mai încărcate şi sala mai bine luminată, cu atât se strecurau mai mult teama 
și nesiguranța în sufletul dacilor opriţi pentru continuarea ospăţului. În cele 
patru colţuri ale sălii era pusă garda, iar în spatele mesei celei mai bogate 
din faţă, aşezaţi buciumași și corniști. 

— Poate că vine guvernatorul roman de la Sarmizegetusa, șopti un 
comate, în a cărui privire se vedea teama. 

— Ba, e destul dacă vine numai comandantul legiunii de la Porolissum, 
spuse un altul, de lângă el. 

Dar atenţia tuturor fu atrasă de vorbele de glumă ale lui Staberius, care 
răsunară în sală: 

— Hei, bătrâne, de ce ești trist, ţi s-au oprit în gât glumele, ori ospăţul 
tarabostelui nu-ţi este pe plac? 

Bătrânul stătea pierdut pe gânduri, cu capul în piept și își trecea degetele 
printre firele lungi şi albe din barbă. Văzu pe Staberius năpădit de fericire. 
Îl privi lung, şi faţa bătrânului, de obicei veşnic zâmbitoare şi glumeaţă, 
rămase rece, împietrită, îngrijorată. Îi spuse în auzul tuturor, căci în sală 
domnea liniştea: 

— Staberius, mi-am închipuit că te cunosc bine de când ai venit la 
Marodava. Spune-mi, veselia pe care o arăţi este aceea a vulpii, sau a 
măgarului? Dacă ştii, spune-mi de ce nu se arată tarabostele? 

— Bătrânelule, se pomi Staberius, mai întâi vreau să-ţi mulțumesc 
pentru vorbele pe care adineauri, afară în curte, le-ai spus tarabostelui 
despre mine. Cât priveşte veselia mea, ea nu este vicleană, ca viclenia 
vulpii, ci curată şi deschisă, gata pentru muncă şi pentru luptă, aşa cum este 
gata în orice clipă şi pentru orice bunul măgar. Nu ştiu ce e cu tarabostele, 
dar am o încredere nețţărmurită în el și sânt pregătit să îndeplinesc orice mi- 
ar cere. Dacă el nu este aici și a plecat din cetate, poate că aceasta a făcut-o 
din datorie, din grija ce ne-o poartă, din răspunderea ce-o are, de căpetenie 
a dacilor în această parte a ţării... 

Staberius nu mai vorbi mai departe. De afară se auzea ropot de 
potcoave, mișcare şi voci de oameni ce murmurau scurt şi apăsat. După 
câteva momente de încordare, ușa se deschise larg, și în sală intră Diegis, 
urmat de Burio. 

— Regele! strigă bătrânul neputând să-şi înfrângă uimirea. 


Îl cunoştea pe Diegis încă de pe timpul lui Decebal și luptase alături de 
el în multe bătălii. 

Ca la un semn, toți comațţii îngenuncheară și plecară capetele, numai el, 
bătrânul, rămase în picioare şi-l privi adânc, fără să se clintească. 
Buciumașii începură să sune uşor, înfundat. 

Bătrânul păși vioi spre Diegis: 

— Marele zeu să-ţi dea sănătate și viaţă lungă, mărite rege! rosti el cu 
multă însuflețire. O dată cu intrarea ta în cetatea Marodava, rog pe Marele 
zeu să aducă libertate dacilor! Braţele și inimile noastre sânt la picioarele 
tale, mărite rege! 

Bătrânul luă mâna lui Diegis şi o sărută cu supunere. Cuvintele 
bătrânului îl impresionară mult pe rege și pe taraboste. Diegis înainta câţiva 
paşi. 

— Ridicaţi-vă, vitejii mei luptători! le spuse el adânc mişcat. Așa-i că nu 
vă aşteptaţi ca tarabostele vostru să vă facă o astfel de bucurie în această zi 
de sărbătoare? 

— Să jurăm regelui credință și supunere! strigă tarabostele, cu 
înflăcărare. 

— Jurăm! răsună sala de strigătele ieşite din zecile de piepturi. 

— Să jurăm în numele Marelui zeu că nici unul din cei care sântem de 
faţă aici nu vom scoate o vorbă, nu vom șopti nimic despre sosirea la 
Marodava, în noaptea aceasta, a iubitului şi viteazului nostru rege! 
Dușmanul are ochi și urechi pretutindeni, să nu uităm! adăugă tarabostele. 

— Jurăm! răsună din nou sala. 

— Vă mulțumesc, bravii mei luptători! Însufleţirea voastră întăreşte 
hotărârea mea, curajul vostru îl sporeşte pe al meu, iar încrederea voastră o 
socotesc încredere a întregului popor dac! 

Pe bătrân îl răscoliră mult cuvintele regelui și îi deschiseră rana ce-i 
îndurera sufletul şi-l revolta.. 

— Ai spus bine, mărite rege, rosti bătrânul domol, privindu-l pe sub 
sprâncenele stufoase, așa este, jurământul nostru este jurământul tuturor 
dacilor, dar nu și al preoţilor. Eu sânt un luptător bătrân, care a mers în 
multe războaie, alături şi de alţi regi, dar niciodată n-am auzit ca acum pe 
preoți să spună că voinţa Marelui zeu este să ne supunem dușmanului, care 
ne-a cotropit ţara, şi să muncim pentru el. 

Comaţii ascultau, împietriţi de cutezanţa bătrânului. Ştiau că cel care îl 
mânie pe Zundecibalm e un om pierdut. 


Diegis se apropie de bătrân și-l strânse la piept. 

— Tot ce-ai spus tu, bătrâne, este și în sufletul meu. După ce-l vom 
alunga din ţară pe duşman, îl vom judeca pe Marele preot pentru trădare. 
Acum să nu uităm că trecem prin momente grele, avem mult de luptat și 
trebuie să trecem la fapte! 

Îmbrăcat de luptă, cu armură de metal lucitor, peste care atârna mantia 
regală, purtând la șold spada dreaptă, cu mânerul încrustat în pietre scumpe, 
Diegis se lăsă condus de Burio la locul de onoare ce-i fusese pregătit. 

Se ospătară cu cele mai bune bucate şi băură din vinul cel mai vechi ce 
se păstra în beciurile cetăţii. 

Ospăţul se sfârși repede. Regele socoti că e mult mai sănătos să-i facă pe 
toți cei de față să creadă că plecase tot atât de repede precum venise. Părăsi 
sala în uralele comaţilor, care își reînnoiră jurământul de credinţă și 
îngenuncheară înainte-i. Burio îl conduse pe rege într-o încăpere retrasă din 
fundul cetăţii, dornic să afle în ce scop venise la Marodava. În sufletul său 
se pornise o grea luptă, de aceea căută să-l lase pe Diegis să vorbească, îl 
ascultă mult timp, în tăcere: 

— Îmi pusesem mare speranţă în ajutorul lui Zundecibalm. Știam că 
Marii preoţi aveau strânse pe Cogheon bogății mai mari chiar decât tezaurul 
regilor daci, dar Zundecibalm, în loc să-mi dea ajutorul cerut şi să-mi 
întărească hotărârea, mi-a spus că nu mai are nici un rost să lupt împotriva 
imperiului... 

— Ticălosul! murmură Burio. Îmi voi spăla spada în sângele lui spurcat 
de trădător! 

— Am venit la tine, Burio, cu speranța că poate vei fi ştiind unde a 
ascuns Decebal cealaltă parte a tezaurului. 

Diegis tăcu, căutând să prindă ce schimbări se petrec pe faţa 
tarabostelui, dar nu observă nimic. Îndoiala îi crescu. Se întrebă dacă nu 
cumva preotul Burillo îl înșelase. 

Burio nu-i răspunse. Așteptă ca regele să spună tot ce-i ardea sufletul. 

— Am crezut că prin prinderea lui Vicilis voi putea afla totul, însă 
speranţele mi s-au spulberat. Cu ce să strâng o armată mare și de unde să-i 
dau arme, dacă nu sânt bani? Diegis oftă adânc și continuă: Dacă Marele 
preot ar fi fost alături de mine... Te mai întreb încă o dată, Burio: Tu nu ştii 
nimic de restul tezaurului lui Decebal, nu ştii unde a fost ascuns? 

Tarabostele se ridică. Îşi goli cupa de vin şi îşi şterse ușor barba. 


— Îl rog pe rege să mă urmeze, spuse el cu faţa împietrită. Poate că 
aceasta este voia Marelui zeu! 

Burio porni, însoţit de Diegis. Trecură prin mai multe coridoare strâmte, 
coborâră scări tăiate în stâncă şi se afundară tot mai adânc în inima 
muntelui de sub cetate. În mâinile lor, torțele tremurau, semn că sufletele le 
erau chinuite de speranţe și de frământări lăuntrice. Ajunși la o ușă de fier, 
Burio o descuie şi pătrunseră într-o încăperd ce părea mai mult o peşteră pe 
care taraboştii, stăpâni al cetăţii, o folosiseră din strămoși. Pardoseala era 
acoperită cu paie, îngrămădite din loc în loc pe lângă pereţii de piatră, acolo 
unde lanţuri grele și ruginite erau fixate de stâncă. Oseminte şi teste 
omenești se vedeau împrăștiate pe paie, resturi de mâini și de picioare se 
mai aflau încă prinse în inelele de fier de la capetele lanțurilor. 

— Mărite rege, să nu te tulbure ceea ce vezi! Niciodată taraboștii 
Marodavei n-au omorit aici oameni legaţi în lanţuri. Osemintele trebuie să-l 
facă, pe acela care ar pătrunde până aici, să creadă că acesta a fost rostul 
gangurilor, scărilor şi trecerilor prin care am venit și să nu se gândească să 
caute mai departe. Era destul să vadă atâtea oseminte, ţeste omenești și 
lanţuri, ca să i se facă părul măciucă. Mergem înainte, mărite rege! 

La luminile jucătoare ale flăcărilor, Burio se îndreptă spre un colț și 
începu să dea la o parte osemintele, craniile și paiele. Unul din lanţuri era 
fixat de o lespede de piatră ce se sprijinea pe pardoseală. Apucă lanţul și 
trase cu putere, se auzi un scârțâit prelung de scrijelare a pietrei, și lespedea 
se răsturnă alături, lăsând liberă o deschidere prin care abia putea pătrunde 
un om. Burio făcu semn lui Diegis să-l urmeze și se strecură prin 
deschizătură. Înaintară printr-o galerie strâmtă, coborâră mai multe trepte și 
se opriră în faţa unei alte uşi. Burio o deschise și lumină cu făclia drumul 
regelui. 

Diegis se opri locului, înmărmurit de cele ce se arătau înaintea ochilor. 
În lumina făcliei, străluceau grămezi mari de monede de aur şi de argint, de- 
ale tuturor neamurilor: dace, romane, egiptene, feniciene și ale altor 
popoare. Văzu lăzi şi rafturi pline cu podoabe, cupe, fibule și paftale, inele 
şi brățări, catarame și zale, de aur şi de argint, unele încrustate cu pietre 
scumpe. În altă parte a încăperii, erau frumos așezate statui mici de aur 
reprezentând zei, oameni, animale și păsări, lucrate cu multă măiestrie. 

Când încăperea răsună de cuvintele lui Burio, spuse cu multă însufleţire, 
Diegis tresări. 


— Mărite rege, tarabostele Burio şi-a păstrat legământul şi-ţi predă 
tezaurul pe care i l-a încredințat Marele Decebal! Jur, mărite rege, să lupt 
alături de tine pentru scoaterea dacilor de sub cotropirea romană! 

Privindu-l lung pe taraboste, Diegis îl vedea în același timp și pe preotul 
Burillo, şi un val de recunoştinţă îl năpădi. O uşoară paloare îi acoperea 
faţa, și toată fiinţa lui era plină de un simțământ nou: se simţea cu adevărat 
rege al dacilor, se simţea puternic și ascultat. 

— Tu vei fi alături de mine cel de-al doilea conducător al dacilor și 
urmașul meu! îi spuse cu hotărâre îmbrăţișându-l. 

Tarabostele se desprinse uşor din brațele lui și se retrase un pas. 

— Îi sânt dator o lămurire regelui meu: tarabostele Burio a stat până 
acum deoparte, fiindcă era singurul om care ştia unde se află ascunsă 
cealaltă parte din tezaurul Marelui Decebal. Eu nu trebuia să mor până când 
nu-l predam în mâna aceluia care era în drept să-l primească. Poate că se 
întreabă regele meu: de ce până acum nu i-am spus nimic despre tezaur? Și 
răspunsul meu este acesta: Legământul ce l-am făcut față de marele 
Decebal, după voinţa lui, a fost ca tezaurul să nu-l predau decât aceluia pe 
care poporul dac îl va recunoaşte ca rege. Și aici, în noaptea aceasta, am 
văzut cum dacii, toți ca unul și unul ca toţi, ţi-au jurat credinţă şi supunere. 
Și să mai ştii, mărite rege, cuvintele de bun venit, pe care le-a rostit bătrânul 
când al intrat în sala de ospeţe, n-au fost spuse nici din îndemnul meu și nici 
pregătite de cineva. Poate că tot așa ti-ar fi vorbit oricare comate pe care îl 
aveai în faţă, oricare dac de aici şi de oriunde! 


CAPITOLUL IX 


SCLAVUL ÎNTRE SCLAVI 


La Ampelum, în munţii care purtau în sânul lor bogăţia de aur a Daciei, 
era adunată o mare mulțime de oameni de toate neamurile, veniţi de voie 
sau aduși cu sila, din toate provinciile imperiului. Roma cerea tot mai mult 
aur, pentru ca împăratul să poată purta războaie şi înăbuși revoltele ce 
izbucneau în provinciile îndepărtate din Asia. Şi cu cât se cerea mai mult 
aur, cu atât erau aduşi mai mulţi sclavi. Dar nu soseau numai sclavi. O dată 
cu ei veneau tot mai mulți plebei şi liberţi, veterani şi patricieni scăpătațţi ca 
să intre în slujbe de supraveghetori şi scribi, sau la munci mai ușoare. 
Imperiul, în goană după aur, spărgea stâncile, sfărâma pietrele și spăla 
nisipul într-o continuă grabă, fără să ţină seama de viaţa chinuită a sclavilor. 
Și numărul acestora crescuse atât de mult, încât fusese nevoie să se 
organizeze lagăre: lagărul celor care lucrau în mine sau al spărgătorilor de 
stânci, lagărul sfărâmătorilor de pietre și lagărul spălătorilor de nisip, al 
alegătorilor de grăunţi de aur. 

Dar acolo unde erau strânşi prea mulți oameni, unde îngrămădeala uşura 
încălcarea legilor, unde scandalurile puteau izbucni foarte uşor şi unde 
numărul sclavilor sporea într-una, încât ar fi putut deveni o forță de temut, 
era nevoie ca ordinea să fie ţinută cu străşnicie. De aceea, la Ampelum se 
stabilise garnizoana unei legiuni întregi. Terenul pe care se instalase campul 
legiunii era un platou ușor de apărat, în apropierea lagărelor de sclavi, 
împrejmuit cu gard puternic și înalt, cu un val de pământ şi cu şanţuri 
umplute cu apă. Mai departe de câmp și de lagărele de sclavi, către vale, se 
ridicaseră într-o totală dezordine tot felul de barăci, de bordeie și de 
adăposturi, folosite ca locuinţe, ca tabeme, măcelării, brutării, cizmării, 
croitorii şi alte ateliere, precum și tot felul de tarabe pentru vânzarea 
alimentelor, zarzavaturilor și fructelor. Aici, în vale, viața se desfășura într-o 
nestăvilită larmă și mișcare, și tot aici, în zilele călduroase și secetoase de 
vară, praful, murdăria şi muştele de pe maidanele pline de gunoaie făceau 
aerul nesănătos şi greu de respirat, Aici se iscau numeroase certuri și 


scandaluri și tot aici izbucneau cele mai multe molime ale unor boli aduse 
de pe alte meleaguri. 

Dar la Ampelum, mai ales, viaţa pe care o duceau sclavii depășea orice 
închipuire. De cum se lumina de ziuă, sclavii erau scoși din lagăre şi porniţi 
în șiruri lungi spre locurile de lucru: în mine, la sfărâmatul pietrelor, la 
spălarea nisipului, de unde nu erau aduşi decât la căderea nopţii. Starea lor 
nu îngrijora pe nimeni şi adesea supraveghetorii râdeau cu poftă când câte- 
un sclav cu nervii zdruncinaţi cădea prins de un acces de nebunie sau își 
curma zilele, căci numărul celor care înnebuneau sau se omorau creştea 
într-una. Singurul lucru de care se temeau supraveghetorii și legionarii era 
răzvrătirea, dar şi în astfel de cazuri ştiau să-i potolească repede, cu 
satisfacție demonică, pe cei revoltați. În acele zile, numărul morţilor sporea 
şi mai mult. 

Era în cea de-a patra zi după idele lui mai. În galeria numărul 3 a minei 
ce purta numele împăratului, Ulpia Trajana, trei sclavi plini de noroi, uzi de 
apă şi de sudoare, găureau stânca scobind cu dalta și bătând pene de fier, 
pentru a dezghioca şi urni blocurile ce le stăteau în cale. Piatra era tare, şi 
de două săptămâni scobeau fără să dea de nici o urmă, de nici un fir de aur. 
Supraveghetorii, centurionii și legatul comandant intraseră în panică, 
galeria cea mai bogată în aur sărăcise dintr-o dată. Și sclavii scobeau într- 
una, împinși tot mai mult de supraveghetori, care nu le dădeau pace. Numai 
unul dintre ei se bucura, era fericit că pierise aurul. Vedea că se petrece o 
minune: aurul dac se ascundea din faţa cotropitorilor. 

De dimineaţă, supraveghetorul îi tot împinsese la lucru, apoi, pierzând 
orice speranţă că în această zi va mai găsi ceva, plecase să raporteze situația 
centurionului, După ce se odihniră puţin, sclavii reluară lucrul de teamă ca 
vor fi prinși stând. 

— Fii atent, Sarmis, ţine bine pana și fereşte-te să nu te lovesc cu 
ciocanul! 

Sarmis săltă capul; puse mâinile în șolduri și privi lung spre cel care 
vorbise. 

— Ce spui, Strombix, tu ai uitat? N-am murit eu când s-a prăbuşit podul 
de la Drubeta, n-o să mor nici în minele de aur! Un zâmbet trist îi flutura pe 
buze, și în ochi îi jucau flăcări. Tu ştii, urmă el, în sufletul meu am strâns 
atâta durere şi atâta revoltă, încât nici nu mai au loc. De două săptămâni, 
însă, îmi crește inima, mă bucur că aurul nostru s-a ascuns. Cât priveşte 
moartea, simt că n-am să mor până când nu mă voi răzbuna. De-ai şti, 


Strombix, cât de mare a fost schimbarea ce s-a produs în mine atunci când 
Fortunatus, călcându-si legământul făcut bunului Plutarh, m-a pus în lanţuri 
şi m-a adus în Dacia tot ca sclav! De-ai şti cât de mult m-a cutremurat 
revolta în aceea clipă, te-ai mira cum de n-am înnebunit! 

Tăcu. Vorbind, se aprinsese. Buzele îi tremurau uşor. În ochi avea o 
lucire rece, crudă, tăioasă. Se întoarse şi potrivi mai bine pana între cele 
două blocuri de stâncă. 

— Tu ce zici, Brevius, întrebă Strombix pe cel de-al treilea sclav, nu ţi 
se pare că Sarmis se gândeşte la ceea ce nu se mai poate? Își chinuieşte 
sufletul degeaba. Eu, unul, m-am obișnuit: sânt sclav de mai bine de 
douăzeci de ani, și dacă supraveghetorul, centurionul şi legatul vor fi 
milostivi, poate că într-un an, cel mult doi, voi putea să-mi răscumpăr 
libertatea. 

Brevius cată şters spre Strombix. Germanul era cât o namilă, înalt, gros, 
musculos, cu fălci puternice şi gât scurt. Barba blond-roșşcată îi acoperea 
pieptul lat, gol, murdar, cu noroi prins de smocul bogat de păr ce se întindea 
de la lingurea în sus. 

— A fost un timp, Sarmis, spuse Strombix bătându-l ușor pe umăr, 
acolo, la pod, când am crezut că tu și cu tribunul acela care-ţi fusese stăpân 
o să-i îndemnați pe sclavi la revoltă și o să-i ridicaţi împotriva 
supraveghetorilor şi a celor ce-i chinuiau, când colo, am aflat că voi aţi fugit 
în Dacia. Acum îmi vine să râd când te-aud că te vei răzbuna pe Fortunatus. 
Fortunatus ăsta, ehei, cine ştie pe unde s-o fi înveselind și-o fi chefuind cu 
un vin bun dac sau cu un Velitrae ori un Chios! Tu, sclavule, nu spera că vei 
reuși să te răzbuni pe un om liber, mai ales când acesta este și bogat! 

Strombix ascultă atent zgomotul din lungul galeriei. 

— Eu nu sânt un iepure fricos, ca tine, cu toate că ești o matahala 
murmură Sarmis fără să se oprească din lucru. 

Strombix parcă nici nu-l auzi. Trăgea cu urechea, încordat. 

— Ne prinde Fabius! Mi se pare că se apropie. Ţine bine pana, să-i ard 
câteva lovituri cu ciocanul. Să vadă barem stânca spartă, că de aur... să-şi 
mai pună pofta-n cui! 

Galeria era destul de strâmtă și cu greu puteau mânui ciocanele. Pereţii 
şi plafonul nu erau susținuți cu lemne decât acolo unde câte-un bloc de 
stâncă stătea gata să cadă. Sarmis privea atent la pană, și Strombix își 
încorda mușchii, pregătit să lovească în sus și cu toată puterea cu ciocanul 
cel mai greu. Alături, Brevius, ţinea ciocanele. Aproape de spatele lui, din 


peretele galeriei, ţâșnea o vână subțire de apă, care se scurgea în jos și 
pornea la vale, ca un mic pânâu, printre sfărâmăturile de stâncă. Nici unul 
nu lua în seamă picăturile mari ce musteau din mai multe părţi din plafon și 
din pereţi și cădeau peste ei. Alături, de colții ascuţiţi al stâncii, erau agăţate 
opaițele, ale căror flăcări pâlpâiau la cele mai ușoare mișcări. Când 
Strombix se opri pentru a se odihni, Sarmis puse mâna pe ciocan şi începu 
să lovească îndârjit. 

De când plecase cu Fortunatus de la Plutarh, Sarmis se schimbase cu 
totul, îmbătrânise, strânsese în suflet multă ură și-l frământa o nepotolită 
dorință de răzbunare. La lumina opaiţelor, privit dintr-o parte, cu barba 
stufoasă și mustăţile lungi, cu sprâncenele bogate şi cu pletele atârnându-i 
până pe umeri, arăta ca o fiinţă ciclopiană. Orbitele îi erau largi și adânci, 
iar ochii îi dispăreau în întunericul lor. Lângă el, Brevius ridică ciocanul, 
prinse tactul şi dădu câteva lovituri. Când lucra, Sarmis lovea cu putere și se 
odihnea rar. Numai așa îşi putea îneca gândurile și revolta ce-l chinuiau. 

— Stai, Brevius, îi spuse încetând să mai lovească, tu ești bolnav și nu 
poţi să dai tare, ia mai bine un opaiţ și ţine-l aproape de pană, ca sa putem 
noi lovi cu toată puterea. Dar să fii atent, Brevius: dacă vezi că unul dintre 
blocuri începe să se desprindă, fereşte-te și fugi departe. Dar abia rosti 
Sarmis ultimul cuvânt, şi flagrunul supraveghetorului începu să pocnească 
pe trupurile lor ude, și pline de noroiul clisos al galeriei. Fabius se apropiase 
tiptil, în timp ce ei băteau cu ciocanele. 

— Sclavi împuţiţi şi leneși, lua-v-ar Proserpina în Infern, nici acum nu 
mi-aţi dat jos blocurile alea? A avut dreptate centurionul de m-a certat, 
spunând că voi lucraţi prea încet! Diseară, la bordeie, am să vă bat până o să 
vă sară sângele prin piele! Numai unde sânt sclavii leneși nu se găsește aur, 
aşa îmi spun toţi! 

Sarmis puse ciocanul pe umăr și-l săgeta pe supraveghetor: 

— Te pricepi la lucrul în mină, Fabius, ca pisica la prins peşte, îi spuse 
în batjocură. Știi numai să loveşti cu biciul. Încearcă să dai şi tu numai o 
dată cu ciocanul în pana pe care am înfipt-o noi, să vezi cât de uşor merge! 

Supraveghetorul se trase un pas înapoi și-și puse mâinile-n şold. Scuipă 
spre Sarmis cu scârbă. 

— Pe tine te cunoaşte tot lagărul, eşti un dac încăpățânat, prost şi rău. Tu 
crezi că eu nu știu pentru ce-ai fost mutat aici de la minele de sare de la 
Brucla? Da să ştii că cu mine nu-ţi merge să faci pe revoltatul! 


Fabius era slab și puţintel la trup. Când stătea locului avea un tremurat 
nervos, pe care căuta să şi-l ascundă mișcându-se într-una. Ochii mici, 
spălăciţi, aproape fără gene, îl arăta cât e de crud şi de prost. Veteran, fost 
decurion în armata imperiului, fusese angajat la minele de aur ca 
supraveghetor de sclavi. 

— Nu ştii de ce-am fost mutat, Fabius, căci de-ai şti, n-ai mai scoate o 
vorbă. 

Și fără să-l mai ia în seamă pe supraveghetor, îi făcu semn lui Strombix 
şi începură să lovească în tact cu ciocanele, din toate puterile. 

— Așa, aşa, mai tare! repeta Fabius într-una. 

Loviturile cădeau una după alta asupra penei, care nu mai înainta câtuși 
de puţin. Răsuna până departe galeria în cadenţa lor şi tocmai când nimeni 
nu se aștepta, se auzi o pocnitura scurta, urma un huruit, o bucată de stinca 
se desprinse din plafon, trecu pe lângă capul lui Fabius şi, în rostogolire, îl 
lovi pe Brevius la cap şi la umăr, în momentul când aceasta dădea drumul 
penei şi căuta să fugă. Brevius se prăbuşi o dată cu blocul căzut. Rămase 
întins în nesimţire peste noroiul, apa şi pietrișul pe care ei le frământaseră 
cu picioarele. Un şuvoi de sânge se porni din tâmplă, pe lângă ureche, către 
ceafă. Aruncând ciocanele, Sarmis și Strombix săriră în ajutorul lui. În 
aceeaşi clipă, însă, răsunară în galerie pocnetele flagrunului pe spatele lor 
ude şi strigătele ca de om înnebunit ale supraveghetorului: 

— Aur, aur! A ieşit la iveală o adevărată comoară pentru imperiu! înapoi 
la treabă, sclavilor! striga Fabius, lovind cu flagrunul unde nimerea. Trebuie 
să sfărâmăm mai în adânc, lăsaţi-l pe Brevius, dacă moare un sclav imperiul 
nu simte, are atâţia. Imperiul vrea aur cât mai mult! 

Dar Sarmis şi Strombix nu se sânchisiră de loviturile lui, cu care erau 
obișnuiți. Îşi văzură de treabă. Îl ridicară pe Brevius, rupseră câteva fâșii din 
tunicile lor zdrenţuite şi căutară să-i oprească sângele, în timp ce Fabius, 
înnebunit de bogăţia de aur pe care o găsise și înfricoşat de privirile pline de 
ură ale celor doi sclavi, aruncase flagrunul, scosese clopotul și începuse să 
sune pentru ajutor, fugind prin galerie către ieşire. În mintea lui 
înfierbântată, supraveghetorul nu vedea decât mulțumirile pe care le va 
primi de la centurion şi de la legatul comandant. Se aştepta la bani mulţi și 
la un timp lung de concediu pentru petrecere. Centurionul sosi repede, 
însoţit de un decurion cu mai mulţi legionari. După ce văzu care e situaţia, 
dădu ordin să-l ia pe sclavul lovit și să-l arunce afară, apoi organiză lucrul 
cu mai mulţi sclavi și cu legionari, în așa fel încât nu trebuia să înceteze 


până nu se termina punga bogată în aur, din sânul muntelui. Alarma lui 
Fabius îi pusese în picioare pe toți. În scurt timp sosiră în galerie legatul 
comandant, tribuni, centurioni şi alți funcţionari administrativi, curioși să 
vadă cu ochii lor minunea și bogăţia. 

Lucrul s-a continuat fără întrerupere, până nu mai găsiră în spărturile de 
stâncă nici o urmă de aur. Abia după aceea sclavii căpătară învoirea să 
părăsească galeria. Când ieşiră la lumina zilei, constatară că trecuse încă o 
zi şi o noapte și că se apropia prânzul celei de treia zi de când nu părăsiseră 
mina. Istoviţi de muncă, neodihnă și de nemâncare, sclavii îşi duseră repede 
mâinile la ochi, spre a-și mai potoli durerile ce-i săgetară, provocat de 
razele puternice ale soarelui. Călcau greu, cu picioare amorțite, umflate și 
grele, ca de plumb. 

Sarmis se opri în gura galeriei, frecându-se la ochi Când îi deschidea, 
vedea un fel de ceaţă cu irizații roşi albăstrui, dureri vii îl săgetau prin 
orbite şi prin cap, pâna spre ceafă şi îşi pierdea echilibrul. Se așeză, 
lăsându-se mai mult să cadă, pe un colţ de stâncă din apropiere. Tresări 
când se simţi zguduit de Strombix. 

— Priveşte, Sarmis! Pe toți zeii Olimpului și ai Infemului, uite-l pe 
sărmanul Brevius, e mort. L-au aruncat, câinii, pe grămada aia de pietre! 

Cu toată durerea din ochi, chinuit și revoltat, Sarmis se ridică şi se 
apropie de trupul sclavului mort. Ceea ce văzu îl îngrozi: Brevius murise cu 
gura căscată și strâmbă din cauza chinurilor, faţa era acoperită cu sânge 
închegat, cu ochii măriţi, sticloși și îngroziţi în faţa morţii. Mâinile, cu 
degetele strânse într-o crispare disperată, erau pline cu pietre şi cu pământ. 
În ochii lui Sarmis, înroşiţi de oboseală şi de nesomn, se aprinse şi mai vie 
flacăra urii de nestăpânit. Vine groase, şerpuitoare îi apărură pe frunte, pe 
tâmple şi în lungul gâtului, un nod greu i se puse în piept şi vederea i se 
întunecă. Tocmai atunci Fabius ieşea din galerie și mergea călcând fericit în 
urma centurionului. Sarmis îl văzu, porni spre el cu mușchii încordaţi și cu 
pumnii strânși. ÎI apucă de piept şi începu să-l zguduie cu putere. 

—De ce nu ne-ai lăsat să-l îngrijim pe Brevius? De ce n-ai avut tu grijă 
de el? îi strigă pradă mâniei ce-l stăpânea. 

Îl mai zgudui de câteva ori şi-l repezi spre grămada de pietre. 
Centurionul se oprise și îi privea râzând. Slăbuţ și puţintel la trup, intrat în 
panică, supraveghetorul nu încercă nici o opunere și se rostogoli peste 
pietrele colțuroase. Sarmis îl urmări gâfâind şi crispat. Cu câta poftă l-ar fi 
omorât pe ticălosul care se căznea la picioarele lui să se ridice! 


Centurionul râsese, însă răzvrătirea unui sclav nu putea s-o tolereze. ÎL 
admirase mult pe Sarmis. Tot timpul cât stătuse lângă el în galerie îl 
urmărise cu câtă îndemânare mânuise penele şi ciocanul şi cu cât simţ 
aparte alegea crăpăturile din stâncă ce vor ceda mai uşor la despicare. De 
aceea, pentru a-i da satisfacţie supraveghetorului, puse pe un legionar să-i 
tragă douăzeci de lovituri de flagrun - pedeapsă ușoară, față de pedeapsa pe 
care ar fi primit-o dacă aflau tribunul și legatul comandant. De durere, de 
oboseală, de încordare, Sarmis se prăbuşi pe grămada de pietre, alături de 
Brevius, și rămase în nesimţire. 

— Să-l lăsaţi să moară lângă celălalt! strigă Fabius uitându-se spre 
Strombix, care stătea pregătit să sară în ajutorul lui Sarmis, dar loviturile de 
flagrun ale supraveghetorului îl făcură să se oprească. Strombix, spuse el 
sclavului uriaș, tu ai muncit mult, să treci numaidecât la bordei. Ţi se va da 
să mănânci şi vei fi lăsat să te odihnești toată ziua, dar nu cumva să te prind 
că te întorci să dai ajutor barbarului ăsta de dac, că pedeapsa ta va fi și mai 
grea! 

Și bucuros că centurionul îi dăduse satisfacţie, Fabius porni spre lagăr, 
având grijă să fie urmat îndeaproape de Strombix. 

Ziua care urmă era zi de odihnă. Cu lanţurile la picioare, sclavii se 
plimbau în voie de la un bordei la altul, stăteau de vorbă pe la umbrele 
copacilor înşiraţi în lungul gardului înalt de mărăcini sau se duceau să-și 
înece obida din suflete la tabernele de la colțuri, unde, prin pereţii zăbreliți 
de lemn, cei care aveau bani puteau cumpăra mâncare și vin. Cerul era 
senin, de un albastru-străveziu, ce contrasta puternic cu verdele-închis al 
brazilor care îmbrăcau munţii ce străjuiau lagărul. La Ampelum şi în 
împrejurimi erau cei mai frumoşi munţi ai Daciei. 

Lângă un desiş umbros din apropierea gardului de mărăcini, stăteau pe 
iarbă patru sclavi: Sarmis, Strombix, Buziris şi Artaban, vechi cunoștințe şi 
tovarăși de suferință din lagărul transportatorilor de la podul Drubeta. 
Strombix vorbea, și ceilalți îl ascultau, fiecare făcând câte ceva: Buziris își 
repara sandalele, Artaban cârpea tunica, Strombix tăiase un crac al 
pantalonului și-l înădea cu o bucată dintr-o vechitură găsită prin curtea 
lagărului, numai Sarmis stătea lungit pe burtă, căci spatele îi era tot numai o 
rană, se uita în jos și toca între dinţi un fir de iarbă. 

— Nu-l mai înţeleg pe Sarmis, spuse Strombix, atunci când lucra la 
podul de la Drubeta era mai stăpânit, mai potolit. Dacă l-aţi fi văzut ieri cu 
câtă furie îl zguduia pe Fabius, nu l-aţi mai fi recunoscut. Mă îngrozisem, 


de teamă că-l omoară pe supraveghetor, dar nu de grija ticălosului, căci ca 
el sânt mulți aici care ar trebui uciși fără milă, ci de gândul că moartea 
nemernicului ar fi adus, ca pedeapsă, moartea lui Sarmis, altfel n-ar mai fi 
fost nevoie să-l zguduie el, îi zdrobeam eu ţeasta cu un pumn dat în moalele 
capului. 

Strombix tăcu preocupat să-și deznoade aţa, care i se încurcase. Văzând, 
că nu reuşeşte, o tăie cu dinţii și continuă: 

—Nu știu de ce, de mult eu văd în Sarmis altceva. Lângă el te simţi mai 
în siguranţă, capeţi mai mult curaj și eşti gata să execuţi tot ce spune. 

Sarmis se întoarse, pe-o parte și-l privi lung, meșşterind în gură firul de 
iarbă. 

— Tu, Strombix, ai început de la un timp să vorbeşti cam mult despre 
mine. Asta ai mai făcut-o și alaltăieri, când ne găseam în galerie. Ce vezi tu 
la mine de te pune pe gânduri, de te frământă atâta? Vrei să mă bucur că am 
găsit aur? 

Sarmis tăcu şi oftă adânc. Reluă cu voce mai potolită și vorbi rar, 
îndurerat: 

— Am găsit aur mult... am găsit aur mult pentru imperiu! Îmi plânge 
sufletul când mă gândesc că acest aur înseamnă mai multe războaie, mai 
multe popoare subjugate, mai multe femei, fete, tineri și copii duşi în 
captivitate și vânduți ca sclavi... 

După o scurtă pauză, continuă: 

— În tine, Strombix, şi în voi, Buziris şi Artaban, am încredere deplină, 
pe când în sărmanul Brevius nu prea mă încredeam, prea era fricos și nu 
ştiu dacă el ar fi fost în stare să păstreze o taină când ar fi fost supus la 
torturi. 

De voi nu mă tem că m-aţi trăda supraveghetorului sau centurionului... 

— Ai ceva pe suflet, Sarmis? îl întrerupse Artaban. Spune fără grijă, 
descarcă-ți inima faţă de noi! 

Sarmis clătină cu tristeţe de câteva ori din cap. 

— Am purtat în mine într-una gândul ca atunci când voi da de aur mult 
în stâncă să astup repede locul și astfel să-l ascund. Așa am și făcut de mai 
multe ori, fără ca voi, și mai ales tu, Strombix, să mă fi văzut. Tot aşa s-ar fi 
întâmplat și alaltăieri dacă reuşeam să despicăm stânca mai înainte de 
înapoierea lui Fabius. Din nefericire nici eu nu mă aşteptam. De tine nu m- 
aş fi ferit, Strombix, iar pe Brevius l-aş fi trimis după dălţi şi ciocane mai 
bune. Toată vâna aceea de aur care ieșise puţin din peretele din dreapta și se 


pierdea tot în el aş fi ascuns-o acoperind-o cu noroi. Tot aurul acela ar fi 
fost salvat, rămânea Daciei, acolo în stâncă, și galeria ar fi mers înainte. 
Sânt multe locuri în galerii pe care numai eu le ştiu, în care am căutat să 
păstrez aurul ţării mele. 

—Sufletul tău de dac nu-ţi dă pace, murmură Buziris. 

Sarmis îl privi lung, mirat: 

— Dacă minele acestea ar fi fost în ţara ta, nu te-ar fi durut sufletul să 
vezi cum bogăţiile ei se scurg spre Roma? Dar staţi, că nu m-aţi înțeles! Nu 
trebuie să vă gândiţi că am ascuns aurul numai pentru a-l păstra Daciei, căci 
o Dacie cotropită nu mai este stăpână pe bogăţiile ei. Este vorba de altceva: 
am spus că în măsura în care Roma are mai mult aur, în aceeaşi măsură se 
întinde la noi cuceriri şi creşte numărul sclavilor. Voi vreţi asta? Ascunzând 
aurul, pornim lupta cu imperiul! 

Pe feţele lor apăru o lumină nouă, în privirile lor ardeau flăcări ce nu 
arătau numai nerăbdare şi ură, ci şi înălţare şi revoltă. Îl văzu pe Buziris 
cum îşi pironise ochii asupra lanţului ce-l avea la picioare. 

— Da, avem picioarele legate cu lanţuri, îi ghici Sarmis gândul, însă cu 
voinţă şi dârzenie, le vom sfărâma! Aşa sfărâmă omul şi munţii, oricât de 
tari ar fi ei. 

— Eu îl zobesc pe oricare mi-l vei arăta tu! murmură Strombix, ridicând 
pumnul mare și greu cât un bolovan de stâncă. 

— Staţi, că nu merge așa! Poate că va trece timp până când vom ajunge 
să ne măsurăm faţă-n faţă cu dușmanul. Nici eu nu știu cum va începe lupta 
făţişă. Sper că timpul şi evenimentele ne vor ajuta să găsim calea cea bună, 
totul este să fim uniţi. Atunci voi putea să-i pedepsesc și pe Fortunatus, şi 
pe Fabius, și pe mulți alţii ca ei... 

Strombix tresări şi râse cu un hohot scurt. 

— Da ce tot al tu, Sarmis, cu Fortunatus ăsta? De când ai fost adus aici, 
la orice vorbă nu uiţi să spui că te vei răzbuna pe el. Că eu, dacă știu, 
continuă Strombix cu vocea lui groasă, puţin răgușită, de-l voi întâlni într- 
un loc mai ferit, îl ridic în sus şi-l reped la pământ de-i sfărâm oasele! 

— Să vă spun: 

Sarmis ridică privirea spre soare, pentru a-şi da seama dacă mai e mult 
până la amiază. 

— Vă spun, fiindcă din povestea mea veţi înţelege și mai mult de ce 
trebuie să ne unim şi să pornim cu toţii la luptă. 


Povesti cum plecase de la Plutarh cu Fortunatus și cum oamenii acestuia 
îl pusese din nou în lanţuri, alături de ceilalți sclavi. 

— Şi doară în faţa acelui om mai presus decât zeii, continuă el, ticălosul 
de Fortunatus făcuse legământ că mă va ţine ca sclav numai de formă și că, 
ajuns în Dacia, mă va lăsa liber să-mi caut soţia şi copilul. Atunci, dacă aș fi 
putut să-mi rup lanţurile, l-aş fi omorât pe loc pe ticălos. În minele de sare 
de la Brucla am dus viaţă grea, sub pământ, aproape doi ani. Tocmai când 
reuşisem să mai conving și pe alţii să ne ridicăm împotriva 
supraveghetorilor şi să fugim în munţi, am fost trădaţi; am fost vânduți de 
unul dintre noi, unul care ştia că eu sânt cel ce se ridicase și-i îndemnase la 
răscoală. După ce am fost închis și torturat m-au adus aici. 

Sarmis tăcu tocind în dinţi firul de iarbă şi privind în jos. 

— Dar la Brucla s-a mai întâmplat ceva, rupse el din nou tăcerea. Într-o 
seară, la ieşirea din mină, l-am văzut pe Fortunatus. Se plimba printre 
sclavi, împreună cu un alt negustor, numit Eurotas, care - acum îmi dau 
seama mai bine când mă gândesc la trecut - este tot un ticălos. Mergeau 
vorbind și râzând... se înţelege, s-au îmbogăţit și s-au îmbuibat în Dacia. 
Când l-am văzut pe Fortunatus, un fior mi-a săgetat trupul, sângele mi s-a 
urcat la cap şi, năpădit de ură, nici nu mai vedeam înaintea ochilor. M-am 
oprit dârz în faţa ticălosului, l-am întrebat pentru ce şi-a călcat legământul și 
i-am cerut să-mi dea libertatea. Dar el, fiara, după ce şi-a revenit din spaima 
ce-l cuprinsese, a izbucnit într-un hohot de râs, a ridicat piciorul și l-a 
repezit în pântecul meu, apoi a început să strige în gura mare că vrusesem 
să-l omor. În noaptea care a urmat nu m-am putut odihni pe nici o parte, de 
loviturile de flagrun pe care le-am primit. Acum ştiţi ce-a fost cu Fortunatus 
şi pentru ce trebuie să mă răzbun pe el. Dacă n-ar fi fost atât de ticălos, nu 
mai eram acum sclav, mi-aş fi căutat soţia, copilul... 

— Să ne unim cu toţii şi să-i lovim pe ticăloși! șopti apăsat Artaban, 
ridicând amenințător pumnul strâns. 

— Să ne ridicăm cu toţii! murmurară ceilalți, făcând același gest cu 
pumnii. 

— Este tocmai ce lipseşte sclavilor: unirea, căci revoltă şi deznădejde 
găseşti în sufletele lor cu carul! întări Sarmis. 

Dinspre bordeie se auzi sunetul clopotului, adus înapoi de ecoul pădurii. 
Sclavii erau chemaţi la mâncare. Din toate părţile, cei mai mulţi porniră în 
goană. Porniră şi ei, în mers domol. Sarmis clătină capul cu mâhnire: 


— Îi vedeţi cum aleargă? Iată o pornire care îi înjoseşte şi care arată 
lipsa de unire a sclavilor. Când vor ajunge ca la sunetele clopotului să 
pornească încet, cu pași hotărâți și călcând greu, fără să se îmbrâncească şi 
fără să se îmbulzească, atunci sclavii vor fi o forță conștientă, o putere în 
faţa căreia se vor prăvăli încătuşarea și silnicia! 

După ce fiecare sclav îşi primi porţia neîndestulătoare, în lagăr se întinse 
din nou liniştea. În scurt timp, pe la umbrele barăcilor și a tufişurilor de 
măceși şi de bozii, sclavii dormeau duşi. Unii, după un scurt somn, se 
ridicau şi porneau alene spre taberne, căci la taberne erau zarva, viaţa, 
mișcarea, băutura, cântecele și veselia. Acolo, prin pereţii zăbreliți, puteau 
să cumpere şi să vândă câte ceva si puteau să mai afle ce se petrece afară, în 
lumea liberă. 

În jurul tabernelor se vânturau tot felul de aventurieri şi de pungașşi: 
greci iuți de gură și cu priviri viclene, puși pe înșelăciune, evrei lacomi 
după aur, iscoade prefăcute în milogi şi cerşetori, puse să-i prindă pe cei ce 
furau aur, saltimbanci cu inimi largi, dornici să înveselească mulțimea cu 
măiestria lor, căci la taberne, cu toate măsurile severe luate de legatul 
comandant, aurul se mai strecura de la sclavi afară. De câteva ori, legatul 
închisese taberele și de fiecare dată constatase că numărul sclavilor ce se 
îmbolnăveau creşte înspăimântător, iar numărul acelora care încercau să se 
omoare, de asemenea. Cu bună-ştiință a celor ce se petreceau, cedase. Se 
convinsese că viaţa nu poate fi oprită în loc, așa cum nu poate fi stăvilit un 
fluviu. 

În această după-amiază, Sarmis nu-şi mai găsea liniştea și nu putu 
dormi. Cele povestite de dimineaţă celor trei sclavi îl răscoliseră şi-i 
reîmprospătaseră chinul. Se retrăsese singur la umbra unui măceș înflorit și, 
lungit pe iarbă, se gândea. Îl chinuia dorul de Cumida și de micul Dicomes, 
pe care acum și-l închipuia mare, un băiat sprinten și vânjos. Auzi larma și 
veselia de la taberna „La bucuria zeilor", şi gândul începu să-i alerge în altă 
parte. Se gândi la oamenii ce se bucurau de viaţă şi duceau un trai tihnit, 
înconjurați de dragostea soțiilor și copiilor, se gândi la cei liberi, în căutare 
după o viaţă mai bună, pe care îi vedea râzând, mâncând și bând la taberna 
din apropiere. Iar el, de atâta timp revenit în ţară, nu ajunsese nici măcar să 
afle dacă cei dragi al săi mai sânt în viață. Cum de nu întâlnise nici un 
cunoscut, cum de nu-l văzuse nimeni? Larma de la taberna i se păru și mai 
puternică. „Acolo sânt oameni care umblă pretutindeni, își spuse el, și aș 
putea să vorbesc cu cineva să se ducă până la Costodava sau numai până la 


Carsidava, în schimbul câtorva bucățele de aur, pe care i le-aş pregăti până 
la înapoiere!" Până acum nu luase niciodată aur şi nu se dusese niciodată cu 
el la taberna după cârnaţi şi după vin. Nu-şi dădu seama când se ridică şi 
porni într-acolo. Cu cât se apropia, strigătele și veselia de dincolo de gard îl 
făceau și mai mult să simtă că afară viaţa se desfăşura cu toată puterea. 
Amintirile îl năpădiră cu tăria cu care creştea în el dorul de viață. Un gând îl 
făcu să se înfioare de bucurie: „Voi căuta un negustor grec care pornește 
spre Atena, și-l voi ruga să ducă un papyrus bunului Plutarh. Îl voi plăti cu 
aur, cu aurul nostru!" 

Înviorat de acest gând, intră în tabernă şi-l învălui larma, strigătele, 
chiotele şi râsetele sclavilor, care reușiseră să-și facă rost de străchinile cu 
cârnaţi și de oalele cu vin. Se aşeză într-un colț mai retras și privi mișcarea 
şi zarva. Văzu cum printre zăbrelele peretelui despărțitor, unii vorbeau, alții 
îşi schimbau locurile sau își dădeau pe ascuns câte ceva. Surâse. Știa că așa 
ieşea aurul din lagăr şi aşa intrau banii. În colţul opus, la capătul peretelui 
cu zăbrele, văzu mai mulţi sclavi îngrămădiţi, care se porneau din când în 
când în hohote de râs. Îi atrase mult atenţia şi voioşia lor. „Poate o fi un 
saltimbanc, care le face vreo scamatorie”, gândi el. Îşi aminti că aşa 
făcuseră Dagio și Ozio în tabernele de pe lângă șantierul de la Drubeta și tot 
așa făcuse Daizus când o căutase pe Carsida. Dar gândurile îi îngheţară în 
minte și, împietrit, ascultă ce spunea cineva, în mijlocul sclavilor ce se 
înghesuiau, a cărui voce i se păru cunoscută: 

— Este ceva mai scump ca libertatea? 

Nu, căci numai omul liber este fericit! 

Tot ce este fericire, bucurie, sănătate, îndestulare 

Este strâns în cuvântul libertate, 

Și toate durerile: tortura, chinul, boala, foamea, 

Sânt cuprinse în cuvântul sclavie... 

Sarmis se ridică fulgerat de o speranţă vie şi se apropie de grupul 
sclavilor. 

— Maevius, pe Jupiter și pe Apollo, dă-te mai aproape! strigă un sclav 
voinic care, ținând oala în mână, își făcea loc cu coatele, fără să ia în seamă 
cum tunica zdrenţuită se sfâşia la fiecare mișcare şi-i dezgolea pieptul lat, 
puternic şi păros. Ridică oala şi-o trecu dincolo pe deasupra peretelui 
zăbrelit. S-o bei toată, bunule Maevius, şi să ne mai spui câte ceva de 
sclavia noastră asta neagră! Dar să nu uiţi, continuă el, că noi sântem 


dornici şi de ceva duios, ceva de dragoste, care să ne mai încălzească 
sufletele... 

— Da, da, mai ales de dragoste, bunule Maevius! strigară mai mulți 
sclavi. 

— Staţi liniștiți, nu mai strigaţi! îl auzi Sarmis pe Maevius. Lăsaţi-mă să 
golesc oala, și vă spun tot ce poftiți. 

Sarmis îl privi printre zăbrelele de lemn. Era același Maevius, cu părul 
vâlvoi, cu toga ruptă şi murdară, ceva mai încărunţit, cu faţa ceva mai 
brăzdată de cutele suferinţei, dar același om bun, cu sufletul larg, cu 
privirea adâncă şi limpede, gata în tot momentul să spună o glumă, un 
cuvânt de încurajare, un îndemn pentru sclavii nefericiţi, îl văzu sorbind de 
câteva ori şi trecând înapoi oala celui ce i-o dăduse. 

— Bea-ţi vinul, bătrâne! îi spuse el. Am sorbit ca să-ţi fac plăcere, dar 
bea-o tu, să poţi să trăieşti în mină încă o săptămână. Uite, eu mai amo 
oală! şi ridică oala pe care o avea pusă pe o masă din apropiere. Vreţi să vă 
spun ceva despre sclavia amară şi ceva despre dragoste? Da, vă voi spune, 
pentru ca voi, gândindu-vă adânc la viața voastră, să vă căliți sufletele și, 
uniți, să porniţi odată lupta, care vă va aduce libertatea! 

Sclavii îl ascultau împietriţi şi însufleţiţi de vorbele lui. Dar el nu mai 
continuă. Știa că iscoadele imperiului erau pe aproape. Întotdeauna avea 
grijă să repeadă îndemnul la unire şi revoltă ca pe-o pocnitură de bici şi să 
schimbe repede vorba. 

Să nu-ţi fie ruşine, Phoceu din Xant, 

Să iubeşti o sclavă!.... 

— Sau voi nu mai vreţi sclave? spuse el după ce scanda cele două 
versuri şi se întrerupse. Dragostea cea mai curată este aceea pe care o 
găseşti la o sclavă. Sclava, femeia care ştie ce este chinul, umilirea și 
înjosirea, îl iubeşte ca pe un zeu pe bărbatul care o ocroteşte. Îl simte lângă 
ea puternic și bun. Ea i se dăruie cu totul. Acela care a făcut aceste versuri a 
fost și el fiul unui sclav. 

Şi Maevius continuă: 


Era noapte, și luna lucea pe cer 

Printre stele mai mici, 

Când tu, care aveai să-i superi pe marii zei, 
Jurai în vorbele mele... 


Căutând să-i vadă mai bine pe sclavi, se urcă pe un chituc rotund de 
lemn, pe care-l găsi în tabernă. Improviza mai departe versuri: 

Dragostea luminează calea vieţii, 

Și-o găsești în sufletul oricui. 

Femeie, iubită, doreşte omul ticălos, 

La fel cum o doreşte și cel bun... 

— Aşa, Maevius, Jupiter și Cybela să te apere, parcă mi-ai mai liniștit 
sufletul! spuse un sclav care prinsese la chef și ţinea oala cu vin sus, 
deasupra capului. Aşa, spune mai departe! 

Maevius tăcuse, însă nu pentru a continua. Își fixase privirea printre 
zăbrelele de lemn pe faţa lui Sarmis. I se părea o figură cunoscută, dar nu 
mai știa de unde. Simţea cum îl ard ochii sclavului. Mult îmbătrânit, cu 
părul încărunţit, pletele lungi, mustăţile stufoase de-i acopereau gura și 
barba bogată, toate îl schimbaseră mult pe Sarmis, numai ochii îi mai 
rămăseseră tot aşa de limpezi, mari și luminoși. Statură mult cu privirile 
aţintite unul asupra altuia. În sufletul lui Sarmis se dădea o luptă grea: se 
gândea dacă e bine să vorbească cu Maevius în auzul sclavilor care îl 
înconjurau, sau să aștepte un alt prilej. Îl descuraja și faptul că în ochii lui 
Maevius vedea frământare şi reținere. Deodată, poetul scutură capul şi-şi 
ridică privirea. Reuşise să-l recunoască. 

— Printre voi nu este nici unul care l-a cunoscut pe tribunul Hammonius 
Vitellius? întrebă el fără să privească spre Sarmis. 

Sclavii se priviră miraţi. Maevius continuă: 

— Dacă este, să aştepte puţin, să nu plece! Sarmis pricepu totul. ÎL văzu 
pe Maevius sărind jos de pe chitucul de lemn și dispărând pe o ușă spre 
bucătăria tabernagiului. În aşteptare, se retrase liniștit în colţul în care 
stătuse și urmări forfota din jurul lui. Sclavii care îl ascultaseră pe Maevius 
stăteau toți îngrămădiţi și ascultau fel de fel de poveşti. Auzi pe unul 
spunând: 

— Ştiţi voi de ce nu se mai găseşte aur în minele de aici? Să vă spun ce- 
am auzit de la un dac care lucrează la spălatul nisipului: Cică la Ampelum 
ar fi fost o găină care oua în fiecare zi pe vârful muntelui câte-un ou de aur. 
Poate că era o găină fermecată, știu eu?!, de zeul lor ăl mare. Și oul lăsat de 
găină pătrundea încet în stânca muntelui și se răspândea în sânul lui prin 
toate crăpăturile, d-aia ei, dacii, înainte, doar săpau niţel, și gata aurul. Şi-a 
venit cotropirea, cu stăpâni noi, lacomi, nesăţioși, și au vrut să pună mâna 
pe găină, dar ea nu s-a lăsat prinsă, că d-aia era fermecată, și s-a prefăcut 


într-un vultur. Au căutat-o legionarii, decurionii şi centurionii multe zile de- 
a rândul, dar nu i-a mai dat de urmă, găina pierise. Şi a mai spus acel dac - 
era un bătrân sfătos şi bun de gură - că ei știu unde s-a dus ea. Stă tot pe un 
vârf de munte, și în fiecare zi lasă tot câte-un ou de aur. Se strânge acolo aur 
mult până în ziua când ei, dacii, vor fi din nou liberi și stăpâni în ţara lor. 

Povestirea sclavului îi plăcu lui Sarmis. Vedea din cele ce spusese acesta 
că în sufletele multor daci se frământă speranţa într-o zi a libertăţii. Îl 
scoase din gânduri cineva din spate, care îl trăgea de mâneca zdrenţuită a 
tunicii. Se întoarse și recunoscu pe sclavul tabernagiului. Acesta îi făcu 
semn să-l urmeze. 

Se lăsase seara când Sarmis și Maevius se despărțiră. Luna lumina 
lagărul peste vârfurile brazilor. Încrezător, el porni, cu lanţul zornăindu-i la 
picioare, spre bordeie. Se înapoia alt om, aflase tot ce se petrecuse în Dacia 
de când fusese luat în captivitate. Numai o singură veste îi mai încălzea 
sufletul: micul Dicomes trăia. Maevius îi spusese că va porni neîntârziat 
spre Ulpia Trajana, o va căuta pe bătrâna Malva și o va aduce cu copilul la 
Ampelum. 

Trecuse mai mult de o săptămână de la întâlnirea cu Sarmis, și Maevius 
încă nu plecase spre Sarmizegetusa. Hoinărise tot timpul printre barăcile şi 
bordeiele din jurul campului şi al lagărelor de sclavi şi printre sclavii şi 
meşterii de pe șantierele de construcţii. Se ridicau în grabă clădiri din piatră 
şi cărămidă pentru cazarma legiunii şi vile pentru militari și funcţionari. Era 
prezent pretutindeni: când la taberne, când pe şantiere, când printre corturile 
legionarilor. Găsea câte-o vorbă potrivită pentru fiecare și îi înveselea pe 
toţi, stătea la masă şi golea o oală cu vin alături de sclav, alături de libert și 
alături de tribun. Îl iubeau mulţi, dar prea puţini îi luau în seamă prezenţa, și 
astfel el putea să pătrundă chiar și acolo unde n-ar fi fost permis. 

Într-o seară se văzu prins în mijlocul unui grup de oameni proaspăt 
scăpaţi din sclavie şi de veterani eliberați din armată. Toți chefuiau, 
sărbătorind libertatea, în taberna „La bucuria zeilor”. Aci îl biruiră tăria şi 
aroma vinului bun, pe care Philos, tabemagiul, îl servea întotdeauna acelora 
care își recăpătaseră libertatea. Târziu, când Philos închise taberna, Maevius 
ieși ameţit şi porni în întunericul nopţii, fără ţintă. Nici nu-şi dădu seama 
încotro porneşte, după cum nu-și dădu seama nici când ieși dintre barăci şi 


bordeie şi-o apucă pe o potecă ce șerpuia de-a lungul unei văi înguste și 
prăpăstioase, care ducea în sus, către culmile munţilor. Merse câteva sute de 
paşi, împleticindu-se, până când se împiedică de un colț de stâncă ieşit din 
pământ. Trupul îi porni înainte, căută să se sprijine în mâini, dar nu reuşi şi 
căzu întins pe iarbă. Nu încercă să se mai ridice, rămase nemișcat. Adormi 
repede. 

Dormi adânc, învăluit de liniştea şi de întunericul nopţii. Luna răsărea 
târziu. Se trezi la un huruit de pietre pornite de sus de pe povârniş, și una îl 
lovi într-un picior. Ascultă cum alte pietre trec pe lângă el, rostogolindu-se 
în vale. Se uită speriat în jur. Nu ştia unde se află, după cum nu ştia nici cât 
timp dormise; își încorda simţurile și ascultă. Din susul văii auzea murmure 
de voci ce se îndepărtau. Privi într-acolo, și la lumina palidă a lunii văzu 
câteva mogâldețe mergând înșirate una după alta. Un fior îl străbătu și 
câteva clipe îl stăpâni teama. Ameţeala îi dispăru în același timp. „Ce se 
întâmplă cu mine?" se întrebă. Îşi aminti tot ce făcuse, cheful de la taberna, 
bucuria liberţilor şi a veteranilor. Mai departe nu mai știa nimic. „Cum de- 
am ajuns aici?" Deasupra lui, la câteva zeci de pași, desluși alte câteva 
mogâldeţe ce înaintau după celelalte. Alte pietre trecură pe lângă el în josul 
povârmnișului. 

Încetul cu încetul, teama cedă locul curiozităţii şi bănuielii. Se săltă 
puţin şi îşi încorda mușchii. Redeveni Maevius întreg, omul care lupta 
pentru o anumită convingere, tribunul care nu se dădea la o parte din faţa 
pericolului. Luă repede o hotărâre, se ridică și, ţinându-se tot prin josul 
povârnișului, porni pe urmele lor. Se căută sub togă și găsi spada sa scurtă 
la locul ei. Merse până într-un loc în care valea se îngusta mult. Acolo văzu 
cu mirare cum mogâldeţele piereau una după alta. Se opri şi ascultă. În jurul 
lui era linişte, numai departe, în pădure, răsuna strigătul unei păsări de 
noapte. ÎL fulgeră un gând, şi un val de bucurie îl năpădi. „Poate că sânt 
sclavi şi liberţi sau poate că sânt daci care se strâng și se pregătesc pentru 
lupta împotriva imperiului!" îşi spuse el, înviorat cu totul. Se lăsă pe brânci 
şi începu să urce printre tufişurile de măceşi, aluni și brazi mărunți. Făcu un 
ocol şi se apropie de locul unde dispăruseră mogâldeţele misterioase. Nu 
găsi nimic şi nu văzu nimic. Descurajat, se aşeză pe o piatră lângă o tufă de 
aluni, în apropierea unui colț de stâncă. 

Întâmplarea îl neliniştea şi îl făcea să fie foarte atent. În mintea lui, 
presupunerile și teama se învălmășeau. Nu lipsi nici bănuiala că oamenii pe 
care îi urmărise pot să fie niște hoți de aur, ce pătrundeau în munte printr-o 


intrare ascunsă şi scobeau printre pietre în timpul nopţii. Tresări din gânduri 
când auzi o voce înfundată, ca un ecou slab, ce venea dinspre colțul de 
stâncă din apropiere, ca şi cum cineva vorbea în adâncurile pământului. ÎI 
fulgeră din nou un fior de teamă, deși de mult nu mai credea nici în zei, nici 
în duhuri - bune sau rele. Se stăpâni şi îşi făcu mai mult curaj. Porni spre 
stâncă, trecu printre câteva tufișuri, ocoli mai multe blocuri de piatră, și pe 
măsură ce înainta auzea tot mai clare și mai puternice cuvintele rostite de 
vocea ce venea din stâncă. Desluşi chiar un fel de răsunet, ca şi cum cel ce 
vorbea se afla într-o mare sală, cu cupola boltită. Se strecură printr-un desiș 
şi, ocolind o ieşitură a stâncii, se găsi prins între doi pereţi de piatră, ce se 
împreunau într-un intrând, care i se păru ceva mai luminat. Înainta cu multă 
grijă şi cu teamă. 

Ajuns aproape, văzu în stâncă o crăpătură mai înaltă decât statura unui 
om şi mai lată de-o palmă. Maevius îşi dădu repede seama că nu prin 
această crăpătură dispăruseră cei pe care-i urmărise. Din apropiere auzi clar 
vocea puternică, cu răsunete ce se repetau și se stingeau repede: 

— El a pătimit şi s-a lăsat batjocorit şi răstignit numai pentru ca jertfa 
lui să-i zguduie pe oameni, pentru ca învăţătura lui să fie auzită de toţi... 

Privi prin deschizătură în jos, şi ceea ce zări îl impresiona: în sânul 
muntelui, cei trecuţi la noua credinţă făcuseră dintr-o peşteră o bazilicăt£#. 
Maevius mai văzuse astfel de bazilici sub pământ, în catacombele de la 
Roma, unde creştinii se adunau şi se rugau, ascunși de teama prigonitorilor. 
Peştera era frumos cioplită, şi pereţii - neteziţi. Intrarea era atât de mică, 
încât un om abia putea să intre aplecat, iar pentru aerisire, câteva crăpături 
înguste se deschideau în partea de sus. Jur împrejurul încăperii, în firide 
înguste şi înalte, ardeau opaițe, de la flăcările cărora se ridicau spre boltă 
şuvițe de fum, ce formau deasupra capetelor celor dinăuntru un val ușor de 
pâclă albăstruie. Mâini meştere și vânjoase se luptaseră cu stânca, căutând 
să dea bazilicii forma unei cruci, dar nu reușiseră decât în mică măsură. 
Unul din braţe era mai scurt decât celălalt, ce se prelungea în întuneric, 
adânc în munte. În partea din fund a peşterii era aranjat un fel de altar: mai 
multe blocuri de piatră cioplite şi rostuite formau un piedestal, peste care se 
pusese un bloc mai mare, cu faţa de sus netedă, ţinând loc de masă. 

De sus, Maevius vedea bine capetele celor ce umpleau bazilica. După 
îmbrăcăminte, își dădu seama că sânt liberţi, veterani, meșteri, ambulanți, 
mai mulți bărbaţi decât femei, toţi în vârstă, unii chiar bătrâni, de diferite 
neamuri, printre care și daci. În faţa altarului stătea un bătrân gârbovit de 


ani, cu pletele și barba albe, și le vorbea celor adunaţi. Din când în când, 
ridica în sus braţele și faţa, ca şi cum ar fi privit spre cer. Maevius rămase 
nemișcat, şi ascultă: 

— Noi, cei care urmăm învăţătura lui, credem în el nu pentru că ne-am 
teme de puterea lui, aşa cum se tem ceilalți de zeii şi de idolii la care se 
roagă, noi credem fiindcă simțim nemărginita lui bunătate şi marea lui 
dragoste pentru fiecare dintre noi şi pentru toți oamenii, căci el este bun și 
iertător... 

Maevius ascultă mult timp cele ce propovăduia bătrânul. Din auzite și 
văzute, cunoștea ceva despre noua credinţă și despre învăţătura galileanului. 
De multe ori își spusese că, chiar dacă nimeni nu știa adevărul, tot era mai 
bine ca în locul zecilor de zei reci și neputincioşi, ciopliţi în piatră, cărora li 
se aduceau jertfe sângeroase, oamenii să creadă într-o singură putere pe care 
n-o puteau vedea și căreia nu-i aduceau jertfe cu sânge şi moarte. 

La un semn al bătrânului, un bărbat care atrăsese mult atenţia lui 
Maevius trecu alături de el, ridică braţele și împreună cu toţi cei ce umpleau 
bazilica intonară o rugăciune. În bazilică se împrăştia un miros de fum 
aromat de smirnă și tămâie. 

Îndemnurile bătrânului provocară o tulburare adâncă în sufletul lui 
Maevius. Şi el îi iubea pe sclavi şi-i ajuta, dar felul cum bătrânul 
propovăduia iubirea, mila şi împăcarea între oameni i se părea o luptă mult 
mai puternică și mai adâncă împotriva celor puternici și bogaţi, a celor răi şi 
lacomi. „Poate că această luptă o urmărise şi acel galilean! gândi el. Cred că 
şi el n-a fost altceva decât un om revoltat, care s-a ridicat împotriva 
nedreptăţii și a lăcomiei, a răutăţii şi a urii. Învățătura lui este un îndemn la 
bine şi la întrajutorare. Dar pentru ce vor mai fi simțind oamenii nevoie să 
făurească în mintea lor un alt zeu, de care nu se simte lipsă?" se întrebă el, 
adânc tulburat. 

Se ridică de pe colţul de stâncă pe care stătuse și se mișcă, pentru a-şi 
dezmorți picioarele. Era învăluit de liniştea și răcoarea munților. Luna se 
ridicase mult pe cer şi lumina într-un galben-ceţos valea ce se profila slab, 
sub un văl subţire de pâclă. Mai privi o dată în bazilică şi văzu că toţi se 
pregăteau să plece. Socoti că n-are niei un rost să mai aştepte şi căută să le- 
o ia înainte. Începu să coboare povârnișul muntelui, tăind pe coastă în clin, 
spre a se apropia de luminile ce sclipeau departe în vale. Când desluși 
lătratul câinilor, micşoră și rări pașii. Trecu pe lângă trunchiul unui brad 
doborât de furtună. Simţea nevoia să se odihnească puţin. Se lungi pe 


buşteanul destul de lung și uscat și privi luna şi stelele ce se pierdeau în 
nesfârșitul înălțimilor. Somnul îl fură pe nesimţite. 

Dormise câtva timp, când sări auzind strigăte şi huruit de pietre. În 
prima clipă nu putu să distingă bine dacă erau cuvinte de ameninţare, sau de 
ajutor. La lumina lunii, reuşi să desluşească mai sus pe povârniş cum trei 
oameni se luptau. Trase spada și se repezi spre ei. Când ajunse aproape, 
văzu că la doi dintre ei le luceau în mână lamele cuţitelor, iar celălalt se 
apăra cu dibăcie mânuind un toiag şi căutând să-i ţină la distanţă. 

— Hei, pe Proserpina, opriţi-vă, ticăloşilor, altfel vă străpung cu spada! 
le strigă el, oprit la câţiva pași. 

Spada lui luci de câteva ori, rotită pe deasupra capului. Se petrecu însă 
ceea ce el nu dorise: speriat, unul se întoarse şi se repezi spre el, hotărât să-i 
împlânte în piept cuțitul, dar fostul tribun, bun mânuitor, puse spada în 
apărare la momentul potrivit şi-l străpunse pe atacator. Acesta scoase un 
urlet de durere şi de groază şi se prăbuşi la pământ. În acelaşi timp, celălalt 
o rupse la fugă în vale şi se pierdu printre copaci. Cel ce fusese atacat 
rămăsese nemișcat, cu toiagul în mână. În faţa lui stătea Maevius, cu spada 
încă înroșită de sânge, și-l privea mirat, căutând să-i distingă faţa la lumina 
slabă a lunii. 

— Cine eşti tu şi ce s-a întâmplat cu tine? întrebă Maevius. Voiau să te 
omoare, ticăloşii! 

— Îţi voi spune cine sânt numai după ce voi afla de la tine cine eşti! îi 
răspunse cel întrebat, cu multă hotărâre. Cât despre moarte, află că de mult 
nu mă mai tem de ea, iar lupta cu cei doi n-a fost grea. I-am recunoscut la 
razele lunii: erau doi sclavi fugari, doi dintre sutele şi miile de nefericiți 
care rătăcesc prin păduri înfometați și hăituiţi de legionari și de pretorieni. 
Altfel, puteam să-i pun repede jos cu măciuca toiagului, de care de mult nu 
mă mai despart... de când n-am mai pus mâna pe spadă... murmură din ce 
în ce mai încet. 

Maevius se apropie de el şi-l privi mai bine. Nu se înșela: era bărbatul pe 
care-l văzuse în bazilica din stâncă, alături de bătrânul care propovăduise în 
faţa altarului. 

— Spune-mi, prietene, cine ești, fiindcă vocea ta mi se pare cunoscută. 
Despre mine, se poate să fi auzit: Sunt Maevius, poetul rătăcit... 

N-avu timp să termine cuvântul. Se simți prins în braţe și strâns cu 
putere. 

— Lucius, tu eşti? Eu sânt Vitellius! 


Rămaseră mult timp îmbrăţișaţi. Sus, pe crestele munţilor, către răsărit, 
apărea o geană de lumină, luna trecut dincolo de munte. Se iveau zorile. 

Aşezaţi pe trunchiul bradului doborât, pe care dormise Maevius, își 
povestiră unul altuia cele trăite de când nu se mai văzuseră. Vitellius 
căutase să-i vină în ajutor celui străpuns de spada lui Maevius, dar acesta își 
dăduse repede sfârşitul. 

— Da, Lucius, sufletul meu s-a schimbat! Urmez învățătura Lui și cred 
în El. El este mai presus de toți zeii Mă bucură gândul că, acolo sus, în cer, 
Apronilla este mulțumită de faptele mele și aştept cu bucurie moartea, să 
mă pot duce cât mai repede la ea. Așa este, nu te-ai înșelat eu am fost în 
bazilică, alături de bătrânul propovăduitor, dar acum bătrânul nu mai este. 
După ce au plecat toţi, noi ne-am retras în chilia noastră de lângă bazilică, 
tot un fel de scobitură în peşteră, şi ne pregăteam de odihnă. Tocmai când 
ne făceam rugăciunile, bătrânul a simţit cum îl părăsesc puterile și s-a întins 
pe patul de frunze uscate și fân. Mi-a făcut semn să mă apropii. Pe faţa lui 
era atâta linişte şi atâta împăcare! Din privire parcă îi ieșea o lumină ce-i 
învăluia capul. „Rămâi singur, fiul meu! mi-a spus el, în şoaptă. Îţi las în 
grijă turma Lui de credincioşi, și tu nu trebuie să ai odihnă, pentru ca 
numărul lor să sporească!" Şi sfântul Porfirios şi-a dat duhul în braţele 
mele! Plecasem în vale să dau de ştire celorlalţi creştini că „sfântul” a murit 
şi să ne îngrijim de înhumarea lui. „Sfântul" se va odihni într-o firidă 
adâncă, pe care o vom săpa în stâncă. 

— Aşadar, Vitellius, iată ce s-a ales din doi tribuni ai imperiului: unul 
propovăduitor printre creştini, celălalt rătăcitor și cântăreţ al nefericirii 
sclavilor! 

— Dar tu, Lucius, unde ai mai umblat? 

— Eu fac tot ce ştii. Beau şi mă înveselesc cu sclavii şi, de câte ori îmi 
stă în putere, le vin în ajutor. De la vreme însă, n-am mai plecat din Dacia. 
Aici se frământă ceva, se pregăteşte o luptă grea cu imperiul. Îl ajut pe 
Diegis, umblu, fac pe iscoada și-i trimit veşti. Maevius privi cerul, care se 
mai luminase, și crestele munţilor învăluite în ceaţă. Și tu, Vitellius, nu ţi-ai 
văzut încă... sclavul? Vitellius îl privi mirat. 

— Cum să-l mai văd? Tu glumeşti, Lucius! 

— Este aici, în minele de la Ampelum, și munceşte ca sclav, tu n-ai 
știut? 

Vitellius îl privi din nou cu îndoială. Doar tot el îi spusese că l-a văzut 
pe Sarmis în carcerele Circului cel mare de la Roma, îmbrăcat în blănuri de 


animale. 

— Nu mă privi atât de mirat, Sarmis este aici, sănătos și hotărât să lupte! 

— Trăieşte Sarmis! murmură Vitellius. Poate că-l voi hotărî să treacă la 
noua... 

— Asta n-ai s-o poţi face! îl întrerupse Maevius. Sarmis s-a schimbat 
mult. Și înainte era un bărbat brav, măsurat și hotărât, dar acum este altfel: 
simţi cum mocnește în el revolta, prinzi în privirea lui hotărârea de a porni 
la luptă. Așa, sclav, cu lanţuri de picioare, este ca un vultur legat de stâncă! 

Când se despărțiră, se luminase bine de ziuă. 

Plecarea lui Livianus Claudius la Roma se amânase săptămână după 
săptămână, la stăruințele lui Julius Quadratus Bassus, care ţinuse să 
lămurească toate chestiunile administrative şi militare o dată cu preluarea 
guvernării noii provincii. Om energic şi corect, noul guvernator pretindea 
din partea  legaţilor, tribunilor, centurionilor şi a funcționarilor 
administrativi o disciplină de fier. Păstra cu multă grijă aceeaşi atitudine 
faţă de daci ca şi faţă de romani, şi-aşa cum fusese dorința împăratului, 
căuta pe toate căile să favorizeze condiţiile de liniştire și de împăcare a 
dacilor cu romanii. Chiar în prima călătorie mai lungă pe care o făcuse în 
noua provincie, Julius Quadratus Bassus se convinsese că, din cauza 
slăbiciunii lui Livianus Claudius, unităţile de legionari de la castrele și 
câmpurile împrăştiate prin toată provincia se dedau la cele mai urâte fapte 
împotriva dacilor. De asemenea, mai văzuse că înaintașii lui făcuseră o 
mare greşeală când, pentru guvernarea mai uşoară a acestei provincii, se 
folosiseră de oricare nou-venit, fără alegere, de aceea o mulțime de 
patricieni decăzuţi și sărăciți la Roma, de plebei, liberţi, negustori şi tot 
felul de oameni lacomi, setoși după îmbogăţire grabnică, inundaseră Dacia 
şi căutau ca prin tot felul de abuzuri și violenţe să stoarcă tot ce puteau de la 
populaţia dacă. Cu multă hotărâre, noul guvernator își păstra calea pe care o 
pornise şi nu şovăia să pedepsească fără întârziere şi cu multă severitate pe 
cei care îi încălcau ordinele. 

Livianus Claudius era sufleteşte un om bolnav. După moartea 
îngrozitoare a Apronillei nu-şi mai regăsise liniștea Dăduse ordin să-l caute 
pe legionarul Gellius prin toate cohortele şi castrele din Dacia, însă nu 
reușise să-i mai dea de urmă, pusese pe decurionul Cinarius şi pe 


centurionul Paulus să-i povestească tot ce știau despre purtările lui 
Domitius Rufinus şi o ascultase pe Myrella, seri de-a rândul, despre tot ce 
frământase Apronilla în suflet. Trecuse de mult de idele lui iunie când 
Livianus Claudius poruncise gărzii şi sclavilor să pregătească plecarea spre 
Roma. Din respect faţă de bătrânul general, Julius Quadratus Bassu, îi 
pusese la dispoziţie o gardă puternică, care avea să-l însoțească pe tot 
drumul. Pleca la Roma hotărât să se retragă la ferma sa și să-și trăiască în 
liniște ultimii ani al vieţii în toiul pregătirilor, Livianus Claudius se simţise 
rău, o slăbiciune toropitoare îl cuprinsese. După câteva zile îl doborâse 
boala, o boală de pântece, cu dureri chinuitoare, și cum nu încetase nici o 
clipă să-l mustre conştiinţa pentru cele ce se petrecuseră în legătură cu 
moartea Apronillei ș a micului Decebal, îngrozit de frica morţii, pusese 
stăpânire pe el gândul că boala nu e altceva decât răzbunarea bătrânei 
Malva. Se crezuse otrăvit cu aceeaşi băutură cu care el cu Eurotas 
omorâseră copilul. Dăduse ordin să fie, căutată bătrâna, și ea fusese găsită 
mai repede decât sperase, ceea ce întărise și mai mult bănuielile lui. De fapt 
din prima clipă Malva înţelesese că bătrânul general e bolnav de o deranjare 
a stomacului ca oricare alta, de care văzuse la sute și sute de sclavi de pe 
șantierul de la Ulpia Trajana, şi pentru vindecarea cărora avea întotdeauna 
pregătit leacul: o fiertură dintr-un amestec de buruieni şi rădăcini. Mintea 
vioaie a bătrânei nu lăsase să-i scape un prilej atât de bun, de aceea, cu mult 
curaj, îi spusese generalului că fusese otrăvit de ea şi că salvarea lui era 
numai în mâinile ei, dacă se învoia să pună în libertate pe dacii Sarmis şi 
Rhesos și să înceteze orice urmărire a tribunului Hammonius Vitellius. Și 
după două zile de înfruntare a pericolului în care se aflase, Malva părăsise 
vila generalului purtând în sân papyrusurile de eliberare. Livianus Claudius 
se întremase apoi repede. Slăbit și îmbătrânit cu totul, cu sufletul zdrobit şi 
plin de remuşcări, părăsise Ulpia Trajana şi se îndreptase spre Roma pe 
drumul cel mai scurt, pe la Getidava și Viminacium. 

Maevius se înapoiase la Ampelum, însoţit de Malva și de micul 
Dicomes. Vara era în toi. Sosirea lor fusese pentru Sarmis o adevărată 
izbucnire de fericire. Îşi revăzuse feciorul şi i se redase libertatea. Lui 
Vitellius, ordinul dat de Livianus Claudius nu-i produsese nici o mulțumire. 
De mult el se împăcase cu viaţa pe care o ducea și cu sine însuși şi se 
socotise liber prin munţii și pădurile în care trăia. 

Devenit libert, Sarmis își înjghebase o căsuţă de lemn la intrarea în valea 
ce ducea spre bazilica din peşteră. De Ampelum nu se gândise să se 


îndepărteze. Recăpătase libertatea într-un mod atât de neprevăzut, încât, la 
început, fusese aproape dezorientat. Ca să nu dea nimic de bănuit prin 
rămânerea sa la Ampelum, se angajase, alături de ceilalți liberţi şi veterani, 
la unul dintre antreprenorii ce construiau vile și locuinţe pentru militarii şi 
funcţionarii imperiului. Cât priveşte pe Maevius, el a continuat să-și ducă 
viaţa lui de pribegie. Apărea rar la căsuţa din vale şi numai după ce se lăsau 
umbrele înserării. Umbla pe la Brucla, la Potaissa, la Aque sau la 
Germisara, se oprea pe la șantierele de drumuri, îi înveselea pe sclavi și pe 
militari și-i trimitea lui Diegis veşti. Şi tot el, la taberna „La bucuria zeilor", 
se întâlnea cu Strombix, Buziris și Artaban, ţinându-i în legătură cu Sarmis. 

Sarmis îl reîntâlnise pe Vitellius cu totul schimbat trupeşte și sufletește. 
Nu mai vedea nimic la el din fostul tribun. Noua credinţă, la care Vitellius 
trecuse, şi propovăduirea învăţăturii galileanului duseseră la răcirea 
prieteniei dintre ei. De aceea, întâlnirile lor erau tot mai rare și mai lipsite 
de căldură, cu toate că suferințele îndurate împreună îi legau tot atât de 
puternic ca și înainte. 

Vara se arătase călduroasă încă de prin luna mai. Pe la mijlocul lui iunie, 
căldura devenise de nesuportat. De la sfârşitul primăverii nu mai căzuse nici 
o picătură de ploaie. Apăruseră semne de secetă. La Ampelum și până 
departe în jur, copacii, iarba şi holdele începuseră să pălească sub arșița de 
foc a soarelui, apoi să scadă apele izvoarelor. Turmele părăsiră câmpiile și 
se traseră către munţi. Pe întinderi mari, cât răzbătea privirea, se ridicau 
valuri de praf, pe care vântul le purta până departe în zări. Nu trecuse 
miezul verii şi la Ampelum începură să se arate semnele foametei. În 
această situație, noul guvernator se vedea neputincios. Roma nu știa sau nu 
voia să ştie de cele ce se petreceau în Dacia. Pentru împărat, noua provincie 
reprezenta belșugul şi bogăţia și nici nu s-ar fi putut gândi să-i vină în 
ajutor. Traian purta războaie în Asia şi nu avea timp să se ocupe de chestiuni 
mărunte. Dar Roma avea nevoie de mult aur, de fier, de mărfuri și de sare şi 
nu înceta cu cererile, după cum nu înceta cu trimiterile de sclavi. La 
Ampelum soseau neîncetat ordine severe pentru sporirea spargerii munţilor 
şi a scoaterii aurului. 

În acel an, nici nu începuse seceta, şi lagărele de sclavi deveniseră 
neîncăpătoare, iar bordeiele - ticsite. Sclavii nu mai găseau loc pentru 
odihna trupurilor lor trudite de muncă. Pe măsură ce se întindea și se întărea 
seceta, lipsurile crescură în lagăre. Supraveghetorii cu greu mai puteau să 


țină ordinea, iar când îngrămădirea ajunse de nestăpânit, numărul sclavilor 
fugari începu să crească zilnic. 

Toate cele ce se petreceau nu-i scăpară lui Sarmis. Într-o zi, lăsă pe 
bătrâna Malva și pe micul Dicomes în grija lui Vitellius și se făcu nevăzut 
în pădurile ce îmbrăcau munţii din împrejurimi. Lipsea de acasă zile în şir, 
şi când se înapoia - rar - era obosit, flămând, cu îmbrăcămintea ruptă, însă 
tot mai însufleţit și tot mai hotărât. De la o vreme, ajunsese să treacă pe 
acasă numai în fugă, să-și vadă copilul şi să-şi ia rufe curate și hrană, pe 
care bătrâna le pregătea cu grijă. 

Şi scânteia din sufletul lui devenise repede flacără, apoi foc ce începuse 
să se întindă cu repeziciune. Flacăra fusese raportul unui centurion, care 
asigura paza drumului de la Ampelum la Apulum, către legatul Hortensius 
Julius, comandantul legiunii. Acesta raportase că mai mulţi sclavi fugari 
atacaseră o fermă din apropierea râului Maris, omorâseră pe fermier şi pe 
supraveghetor, iar pe sclavi îi eliberaseră, luându-i cu ei. Atacurile se 
întinseseră repede, tot atât de repede cum se întindea și seceta. De aceea 
legatul comandant nu fusese prea îngrijorat și nu bănuise că loviturile erau 
date în mod organizat ci le socotise simple jafuri ale unor oameni înfometați 
şi disperaţi. Ceruse însă ajutoare guvernatorului, căutând să întărească paza 
minelor și a aurului scos. 

În lagărele de sclavi şi în tabăra din jurul câmpului de la Ampelum 
ajunsese zvonul despre isprăvile sclavilor fugari. Unii nu se sfiau să strige şi 
să jure pe toți zeii că nu se vor lăsa până când nu vor reuşi să fugă, alţii - în 
frunte cu Strombix, Buziris şi Artaban - se pregăteau în tăcere, în aşteptarea 
de noi veşti din partea lui Sarmis. În acelaşi timp, prin lagărele de sclavi 
crescuse numărul iscoadelor puse de supraveghetori și de centurioni, 
sporise numărul posturilor de pază şi se întăriseră gărzile. Şi toată această 
frământare fusese pusă numai pe seama secetei și a lipsurilor, pe seama 
disperării care cuprinsese mulțimea înfometată. 

Într-o seară, târziu - era pe la sfârșitul lui iulie - Sarmis se înapoiase la 
căsuţa sa din vale, cu gândul să ia şi să ducă cu el pe bătrâna Malva și pe 
Dicomes, acum băiat destul de mare. Mai încercă o dată să-l convingă pe 
Vitellius să se alăture sclavilor pomiţi la luptă, şi nu reuși. Fostul tribun, cu 
totul dăruit noii credințe, rămânea hotărât pe poziţia sa de a nu părăsi turma 
celor ce urmau învăţătura galileanului. Dar nici bătrâna nu se învoi să-l 
urmeze. Sporise numărul celor suferinzi şi bolnavi, care aveau nevoie de 


leacurile și băuturile ei întăritoare, şi n-o lăsa sufletul să-i părăsească tocmai 
în momentul când pârjolul se întindea. 

Mai era mult până la ivirea zorilor. Sarmis se lungise pe pat, cu băiatul 
lângă el, și aţipise. Bătrâna le pregătea la lumina opaiţului tot ce le trebuia 
pentru plecare. Din când în când, se oprea din treabă, punea mâinile la piept 
şi ridica privirea către cer, rugându-se Marelui zeu. 'Tresări, auzind ușoare 
bătăi în uşă. În aceeași clipă sări şi Sarmis de pe pat. Trase repede drugul de 
la ușă, căci recunoscuse semnele lui Maevius. 

— Toţi zeii cu tine, Sarmis! îl salută Maevius, bucuros că-l găsise acasă. 

— Toţi oamenii cu tine, Maevius! îi răspunse Sarmis la salut, râzând. De 
ce să fie zeii, când ei nu fac nici doi sesterți? În mijlocul oamenilor eşti mai 
în siguranță deoît oriunde! Ei, ce veste îmi aduci? îl întrebă în timp ce 
punea la loc drugul de lemn, încuind ușa. 

— "Ţi-aduc o veste bună, Sarmis, dar mai întâi aş ruga pe mama Malva 
să-mi dea ceva de băut. Nu prea pot să vorbesc cu gâtul uscat. 

— Îţi dau, flăcăul mamei! 

Bătrâna îi puse în mâini un ulcior cu vin, pe care Maevius îl duse la 
gură. 

— Acum cinci zile mă aflam la Brucla, începu el. Acolo m-a găsit un 
trimis al lui Diegis, care mă căuta de multă vreme. Cum m-a văzut, mi-a 
spus: „Pregăteşte-te de drum, trebuie să mergi la Diegis!" L-am privit cu 
oarecare neîncredere, dar până la urmă am plecat. Mă gândeam că ar fi fost 
mai bine dacă ai fi mers și tu. Am umblat mult, o zi și-o noapte, numai în 
goana cailor, și ne-am înfundat adânc în munții ce se lasă către miazănoapte 
şi răsărit, până am ajuns la tabăra lui. Ceea ce am văzut acolo m-a uimit: 
nenumărați luptători, bogăţie de arme şi de cai, belșug de hrană și de 
îmbrăcăminte. 

Maevius tăcu şi duse iarăși ulciorul la gură. 

— Lasă vinul, Maevius! îi spuse Sarmis nerăbdător. Miroși a băutură de 
la o sută de paşi, şi tot însetat eşti. Spune, pentru ce te-a chemat Diegis? 

— Pentru tine! îi răspunse printre sorbituri. Vrea să stea de vorbă cu tine 
şi cu Vitellius. 

— Să pornim acolo, la tabăra lui? Dar Vitellius... 

— Nu este nevoie, Diegis se află aici! A venit însoțit de o gardă 
puternică, ţinând-o tot pe crestele munţilor. Trebuie să ne grăbim. În pâlcul 
de brazi de lângă bazilică ne așteaptă doi daci ca să ne ducă la el. Bucură-te, 
Sarmis, te așteaptă regele! 


— Regele... murmură Sarmis, şi în sufletul lui se iscă furtuna. 

El era între sclavi, îi conducea pe sclavi, lupta pentru sclavi şi nu putea 
să-i mai părăsească. Trăise prea mult timp în sclavie, ura prea puternic 
sclavia, și de când pornise lupta, în sufletul său se aprinsese o flacără nouă, 
o speranță nouă, o hotărâre nouă. 

— Vom trece să-l luăm şi pe Vitellius, spuse Maevius. 

— Să-l luăm, murmură, cu aceeași frământare. 

Maevius mai duse o dată ulciorul la gură și trase zdravăn de câteva ori. 
leşiră afară şi se pierdură în noapte. 

Când se văzură, toți trei rămaseră adânc tulburaţi. 'Trecuseră anii peste 
sufletele și peste capetele lor, și-și lăsaseră adânc urmele. Fiecare trăise 
întâmplări care produseseră schimbări adânci: Diegis era regele şi se purta 
şi vorbea cu un rege. Sarmis, deşi libert, întruchipa sclavul, dar nu sclavul 
doborât de sclavie, ci sclavul care ridicase capul, privea dârz şi îşi cerea 
dreptul să intre liber în rândul oamenilor, sclavul care pornise la luptă 
împotriva sclaviei. Vitellius devenise omul convins că numai prin credință 
îşi mai poate salva sufletul și numai prin ea va reuși să ajungă acolo unde se 
aflau ființele dragi pe care le pierduse, omul pe al cărui suflet puseseră 
stăpânire în alt fel bunătatea, blândeţea, mila și iubirea de oameni. 

Îşi povestiră repede întâmplările trăite de fiecare şi necunoscute de 
ceilalți. Abia acum află Sarmis de chinurile Carsidei și de locul unde ea își 
dăduse sfârşitul. Trebuia însă să se grăbească, zorile erau aproape. 

— Să vă spun pentru ce am venit, deşi se cădea să veniţi voi să-l vedeţi 
pe rege, începu Diegis. Însă după cele ce mi-aţi spus, sânteți niște proaspeți 
liberţi, așa că vă iert. Am venit la voi, continuă Diegis cu multă hotărâre, 
fiindcă am nevoie de braţele voastre, de vitejia voastră, de istețimea voastră. 
Aţi dat dovadă în lupta cea mare de minunate calităţi de căpetenii de oaste. 
Am reuşit să strâng o armată puternică, cu daci de aici și din afară, cu 
ajutoare de la triburile vecine, mai ales de la iazigi și costoboci, şi cu o 
mulțime de luptători veniţi din toate părţile, toţi gata de luptă pentru o plată 
bună. Am cumpărat nenumărate arme, bune și tari, de la triburile din 
miazănoapte, din cetăţile greceşti de pe ţărmul Pontului Euxin, și arme 
aduse, prin negustori iscusiţi, chiar din imperiu. Am căpetenii pricepute 
pentru cetele de luptători şi aştept momentul prielnic să dau lovitura 
fulgerătoare şi hotărâtoare. Îmi lipseaţi numai voi, adăugă zâmbind uşor. 
Seceta din acest an ne vine în ajutor, căci legiunile romane luptă prost când 


nu sânt bine hrănite și odihnite. Ele luptă prost și când îl ştiu pe împărat 
departe. După o scurtă pauză, îi întrebă: Ei, nu spuneţi nimic? 

— Îţi spunem, mărite rege, începu Sarmis, ard de dorul de a vedea din 
nou Dacia liberă, în ea un popor liber! Sânt gata să pornesc la luptă 
împotriva dușmanului, alături de tine! Mă gândesc însă, mărite rege, că, cu 
cât armata ta va fi mai puternică şi cu cât clipa aleasă va fi mai potrivită, cu 
atât mai mult vom putea spera să învingem şi să alungăm legiunile și 
cohortele romane peste Dunaris, apoi să cerem o pace dreaptă cu imperiul. 
Noi vom fi mai aproape de izbândă dacă vom săpa la temelia puterii lui 
militare în Dacia, aşa cum sapă carii lemnului, și-l fac să se frângă mai ușor. 
Noi mai putem avea alături de armata ta încă o armată: armata sclavilor. 
Când legiunile, cohortele și toate serviciile de aprovizionare ale armatei, 
când șantierele de drumuri și poduri, când minele de aur, de fier şi de sare, 
când fermele mari vor rămâne fără sclavi, puterea imperiului în Dacia va 
putea fi mai uşor zdrobită. Se va prăbușşi întocmai ca un pod căruia i s-au 
tăiat picioarele. 

Vorbind, ochii lui Sarmis luceau de înflăcărare, pe faţa lui juca o rază ce 
venea dinăuntru, din sufletul său plin de o convingere nouă, de o lumină 
nouă. Diegis îl asculta încordat, așteptând să termine tot ce avea de spus. 

— Eu zic să mai aştepţi, mărite rege! Să ne aștepți şi pe noi, sclavii. 
Vom fi mulţi, toţi hotărâți să luptăm cu preţul vieţii noastre, pentru ca toţi 
să-şi recapete libertatea, şi dacii și sclavii! 

Regele zâmbi, îl privi lung și vorbi cu o undă de frământare. 

— Sarmis, să mă ierte Marele zeu! Dacă nu te-aş avea în față, n-aş crede 
că tu ai vorbit. Cum aș putea eu să încredinţez soarta mea, a dacilor, a 
Daciei, în mâinile unei armate de sclavi? Unde şi când ai mai auzit tu de o 
armată de sclavi, care să meargă cu hotărâre la luptă? Pădurile Daciei sânt 
pline de sclavi fugari, de cete de sclavi care jefuiesc și care omoară, iar tu 
îmi ceri să mă încred în niște hoţi, leneși, mincinoși, gata să te trădeze la 
primul pas? 

Sarmis îl asculta mușcându-şi buzele. Cuvintele spuse de Diegis îi 
răneau sufletul. Numai el îi cunoştea pe sclavi și numai el știa ce dorinţe 
greu stăpânite le încălzeau sufletele, începu să vorbească rar și apăsat, prins 
de o mânie ascunsă: 

— Ai spus că pădurile sânt pline de sclavi fugari... Da, mărite rege, 
acum sânt pline. Sânt pline, fiindcă până acum nimeni nu s-a apropiat de 
sufletele acestor oameni chinuiţi, nimeni nu le-a arătat încredere și nimeni 


n-a căutat să-i adune și să-i unească, dar în curând, mărite rege, în pădurile 
Daciei nu vor mai fi cete de sclavi fugari, ci cete de sclavi luptători, unități 
de luptă ale armatei sclavilor! 

— Nu cumva ai început să te vezi mare conducător de sclavi, Sarmis, și 
de aceea vorbeşti astfel? îl întrebă Diegis. 

— Eu sau altul, nu interesează, important este faptul că sclavii uniți 
reprezintă o forță, o forță puternică, ce ţi-ar putea fi un preţios ajutor! 
Sarmis continuă, după ce privi mult timp în jos, frământat de gânduri: Şi 
Dacia liberă va fi prima ţară fără sclavi, fără robi, în care toţi să muncească 
şi toți să asculte de rege... 

Puțin întristat, Diegis se porni pe un râs forţat și-l bătu ușor pe umăr. 

— Niciodată n-am să fac asta, Sarmis! Cum, să-i eliberez pe sclavi? Să 
fac oameni liberi din toate lepădăturile strânse de legiuni, de prin toate 
provinciile imperiului? Asta niciodată! Am de gând ca pe sclavii aduşi aici 
să-i pun să muncească, şi cu ei să ridic la loc tot ce a dărâmat imperiul! Tu 
n-ai văzut că din Cetatea-de-Munte au rămas numai niște ruine, pe care an 
cu an le acoperă tot mai mult bălăriile... 

— Nu vrei să faci oameni liberi din „lepădăturile" strânse de imperiu, 
murmură Sarmis. ÎL privi apoi tăios pe Diegis. Dar eu, acolo, în imperiu, în 
circurile Romei, ei, dacii luaţi captivi, Carsida, noi toţi duși în sclavie, am 
fost nişte lepădături? Noi n-am fost oameni cu familii, cu soţii, cu soţi, cu 
copii? Nu te-ai gândit niciodată că toţi aceşti nefericiți care au fost aduşi 
aici plâng în sufletele lor de dorul acelora de care au fost despărțiți? Nu te- 
ai gândit că au ajuns răi, mincinoși și leneși fiindcă supraveghetorii și 
stăpânii lor îi batjocoresc, îi umilesc, îi chinuiesc și-i ţin înfometați? Sarmis 
continuă să vorbească prins tot mai mult de mânie și de hotărâre: Eu voi 
lupta pentru eliberarea sclavilor și voi veni cu ei alături de tine. Uniţi, să 
luptăm împotriva imperiului! Pentru aceasta, trebuie ca tu să mai întârzii 
puţin lovitura pe care o pregăteşti şi să ne aștepți, apoi să faci legământ că 
le vei reda sclavilor libertatea! 

Între ei se lăsă o tăcere grea. Tot timpul, Vitellius ascultase cu inima 
împietrită. Departe, în fundul văii, se auzi strigătul unei păsări de noapte. 

— Port grija a mii şi mii de oameni şi n-am venit să-mi pierd vremea 
aci! rosti Diegis. Ce-mi ceri tu, nu poate să facă un rege. Ar însemna ca 
Dacia să nu mai aibă căpetenii, taraboşti şi alți conducători, să muncească 
toți la rând. Mai târziu, Sarmis, poporul te va judeca pentru trădare. Dar 
prietenul, Vitellius, ce spune? 


Tribunul vioi şi aprig de altădată vorbi ca un om ce se umilea, însă cu un 
ton de adâncă convingere şi hotărâre: 

— Sânt tulburat mult de cuvintele spuse de voi şi de adevărul ce pare să 
se găsească și de o parte, și de alta. Cât despre mine, ce este în sufletul meu 
ştiţi: Dacia m-a primit cu braţele deschise, în Dacia o bătrână m-a îngrijit cu 
atâta dragoste, încât am ajuns s-o iubesc și s-o respect ca și cum mi-ar fi cu 
adevărat mamă, dar în mine a pătruns adânc învăţătura aceluia care a 
pătimit ca să-i îndrepte pe oameni. Și eu lupt în Dacia, dar lupt prin puterea 
cuvântului, lupt pentru ca oamenii să se facă mai buni, să fie mai miloşi, să 
se iubească unii pe alţii. Noi creştinii nu putem să mergem la luptă, căci 
credința noastră nu ne lasă să omorâm oameni. Pe cei răi, noi căutăm să-i 
îndreptăm cu cuvântul, să-i aducem pe calea cea bună. Când a plecat dintre 
noi bunul Porfirios, „sfântul”, m-a lăsat pe mine să păstoresc turma 
credincioșilor. 

Ascultând-ul, Diegis îi arunca priviri din ce în ce mai aspre. 

— Dacii nu vor părăsi credinţa în marele zeu Zamolxis, spuse tăios. Eu, 
ca rege, nu voi da voie să pătrundă aici o credinţă străină. 

— Dar ea a pătruns și se întinde, șopti Vitellius. 

— O voi opri și o voi arunca afară, ca pe legiunile romane! 

— Tu ar trebui să ştii, Diegis, că unui om îi poţi lua totul, chiar și viaţa, 
dar ceea ce este în sufletul lui nu vei putea să-i scoţi niciodată. Tu vrei să 
porneşti lupta împotriva imperiului, pe care-l ştii atât de puternic, iar Sarmis 
vrea să-i elibereze pe sclavi tot prin luptă, fără să ia în seamă că împotriva 
lui vor sări toţi stăpânii de sclavi, care se vor alătura Romei pentru 
înfrângerea răsculaților. Noi cei trecuți la noua credință, avem altă 
convingere: Noi ştim că atunci când marea mulțime a plebeilor, veteranilor 
liberţilor şi sclavilor vor urma învăţătura lui lisus, se va clătina şi prăbușşi 
imperiul, iar sclavia va dispărea de la sine. Vitellius continuă cu voce 
îndurerată: De le va fi dat creştinilor din Dacia să primească martiriul de la 
regele Diegis, așa cum cei de la Roma l-au primit de la Nero, noi nu vom 
spune decât „Facă-se voia Domnului!". Pe mine bunule și viteazule Diegis, 
mă doare în suflet că-ţi provoc atâta mâhnire, tocmai eu, acela care a găsit 
în ţara ta şi în casa ta adăpost și ajutor, acela care a trăit aici zile pline de 
mulțumire și de fericire... 

Diegis socoti că nu mai e nimic de făcut, se întoarse în partea în care se 
afla garda şi dădu ordin să se pregăteascg repede caii pentru plecare. Se 


aruncase în şa, când Sarmis făcu câţiva paşi spre el şi-i strigă din adâncul 
sufletului, cu. multă îngrijorare: 

— Să nu porneşti singur lupta, mărite rege, așteaptă şi armata sclavilor 
şi trimite-mi vorbă cu legământ că, în Dacia liberă, sclavii vor fi liberi! 

Diegis îl privi şi-l ascultă, apoi, fără să spună un cuvânt, dădu pinteni 
calului şi, urmat de gardă, dispăru în noapte. Sus pe crestele munţilor, către 
răsărit, o geană îngustă anunţa ivirea zorilor. 

Sarmis și Vitellius coborâră tăcuţi. Pe Maevius îl găsiră în vale. Dormea. 
Dinspre barăci și bordeie se auzeau cocoşii cântând. Vitellius porni întristat 
spre bazilică, Sarmis îl luă pe micul Dicomes și se pierdu în pădure, 
Maevius plecă să aştepte deschiderea tabernei, iar în căsuţa de lemn, 
bătrâna Malva rămase singură. Plângea și se ruga fierbinte către Marele zeu. 

Pe la începutul lui august - era într-o duminică - sclavii din lagărul 
spălătorilor de nisip stăteau strânși grupuri-grupuri, se odihneau și vorbeau. 
Toţi erau înfometați şi goi. Sub copacii desfrunziți de secetă nu mai găseau 
nici umbra trebuitoare, care să-i ferească de soarele dogoritor şi împâclat. 
Din toate părţile, cele mai slabe adieri de vânt ridicau valuri de praf. De 
curând, sosiseră noi coloane de sclavi, trimise din imperiu. Lipsurile 
crescuseră, şi sclavilor nu li se mai dădea mâncare decât o dată pe zi: o 
zeamă neagră fără gust şi o bucată mică de pâine, ce părea numai pământ. 

Într-un grup erau câţiva sclavi de curând sosiți cu o coloană ce venise 
din ţinuturile Eufratului. Pierduţi în gânduri, lihniţi de foame, vorbeau rar. 
Unul dintre ei începu să se agite neliniștit. Simţea că o moleşeală îi 
cuprinde trupul şi o slăbiciune i se lasă în picioare. Se apropie de urechea 
vecinului, vrând să-i şoptească ceva, dar nu apucă să-i spună, căci răul îl 
năpădi, vederea i se înceţoșşa şi se prăbuși pe pământul ars și prăfuit. Sclavii 
din jur îl priviră îngrijoraţi. Unii se întoarseră și se îndepărtară îngroziţi, 
alții, mai curajoşi sau mai miloși, căutară să-i vină în ajutor. Câţiva aruncară 
şi câte-o glumă pe socoteala bolnavului, dar nu reușiră să descreţească 
frunţile celor din jur. 

Cel căzut începu să sufle greu, o căldură lăuntrică îl sfâşia, în ochi îi 
ardea o flacără ciudată, şi lumina soarelui îi producea dureri. Începu să se 
zbată, întorcându-se când pe-o parte, când pe alta. Târziu, se linişti, 
ghemuit, cu genunchii la gură. Închisese ochii, părea că doarme. Spaima 


morţii îi cuprinsese pe toți. Dar bolnavul nu rămase mult timp liniştit. O 
durere în partea stingă, aproape de subsuoară, însoţită de o greutate în piept, 
îl făcu să se sufoce. Inima îi bătea neregulat și cu putere, dar cu cadență din 
ce în ce mai rară. Un ţiuit prelung și pocnete surde îi sunau în urechi. 
Mădularele, grele, nu și le mai putea mişca. 

Sclavii începură să strige. Un supraveghetor, care trecea prin apropiere, 
veni și-l lovi cu piciorul pe cel căzut. Cu privirea rătăcită, cu trupul chinuit 
de dureri, cu spaima în suflet, sclavul încercă să se ridice, dar durerea de la 

subsuoară îl săgeta atât de ascuţit, încât căzu la loc și rămase nemișcat. 
Câteva clipe, supraveghetorul îl privi încurcat. Ceva nedeslușit, amestecat 
cu teama de moarte, îl făcu să înceteze să-l mai lovească pe nenorocitul 
căzut în faţa lui. Deodată, bolnavul se ridică. Avea ochii deschişi mari și 
privirea îngrozită. Începu să-şi sfâșie de pe trup tunica zdrenţuită și se uită 
la locul unde îl săgeta durerea. Văzu un buboi mare între inimă și umărul 
stâng. Era umflat, vânăt, dezgustător. Ceva mai sus, simţi că altul e gata să 
iasă. Își roti privirea rătăcită pe feţele celor din jur şi scoase un țipăt ce nu 
mai avea nimic omenesc în el. 

— Fugiţi! Fugiţi, nenorociţilor!... strigă el din inimă, cuprins de 
deznădejde. Fugiţi cât mai este timp, că nu scapă nimeni de această boală 
trimisă de zeii Infernului! 

Supraveghetorul se apropie din nou de el şi-l lovi cu piciorul. 

— Vită leneșă şi murdară, ce strigi aşa? Lasă, că n-am văzut pe nimeni 
mort dintr-un buboi. 

Cuvintele supraveghetorului mai micșorară spaima sclavilor dimprejur. 
De când se ştiau văzuseră sclavi cu buboaie, şi nu muriseră. 

— E venit abia de două zile, șopti un sclav, a venit cu coloana aia de 
departe, din răsărit. 

Unii mai miloși se apropiară de bolnav, puseră mâna pe el, se apucară să 
facă fese şi să-i lege buboaiele. 

— Fugiţi, fugiţi, fraţilor, că nu scăpaţi nici unul! murmura bolnavul. De- 
acolo de unde am fost adus, când se întinde molima asta, seceră oamenii de 
rămân cetăţile pustii. 

— Nu-i mai speria, vită, că pun flagrunul pe tine! îl mai ameninţă 
supraveghetorul, și-și văzu de drum. 

Se dovedi însă repede că boala nu se reducea la izbucnirea unor simple 
buboaie. Până seara, încă cincisprezece sclavi din lagărul spălătorilor de 
nisip căzură bolnavi, iar în cursul nopţii, opt dintre ei muriră. În ziua 


următoare se iviră cazuri şi în celelalte lagăre, și moartea începu să secere 
cu furie printre sclavi. Medicul legiunii ceru legatului comandant măsuri 
severe, care se executară cu strictețe. Spaima îi cuprinsese pe toți, şi o dată 
cu ea, soarele devenise tot mai arzător, și seceta - tot mai uscată. Dar spaima 
era mărită de către supraveghetori, decurioni și centurioni, care căutau să 
scoată cât mai repede afară din câmp și din lagăre pe cei bolnavi și trupurile 
celor morți. 

Departe, în vale, către ieșirea dintre munţi, într-o poiană înconjurată pe o 
parte de peretele stâncos al muntelui, și pe cealaltă de pădure, se stabilise 
locul lazaretului, iar în apropierea lui locul de înmormântare a celor morţi, 
în câteva zile, lazaretul se umpluse cu bolnavi, dar nimeni dintre cei 
sănătoși nu venea să dea ajutor celor doborâţi de boală. Zăceau aruncaţi pe 
pământul prăfuit, fără nici un adăpost, sub bătaia soarelui arzător. La poarta 
lazaretului se pusese gardă puternică, cu ordinul de a omorî pe bolnavul 
care ar fi încercat să-l părăsească. 

Mulţi oameni - unii miloși, alţii curioșşi - priveau de sus de pe stânci în 
lazaret. Îi vedeau cum zăceau pierduţi, de-a dreptul în praf, pe frunze uscate 
sau pe paie, după cum fiecare mai avusese puterea să-și pregătească un loc 
pe care să zacă, chinuiți de o molimă nemaivăzută în Dacia: trupul 
bolnavului se acoperea de buboaie și de pete negre, îl apuca o fierbințeală 
mare, sângele începea să-i curgă pe gură și pe șezut și o sete arzătoare îl 
chinuia. Până departe se auzeau strigătele lor disperate, cerând apă. Unii, 
înnebuniţi de arsurile dinăuntru și de lipsa de apă, se ridicau și fugeau prin 
lazaret încotro vedeau cu ochii, căutând câteva picături care să le potolească 
suferința. Dar cei mai mulți se linișteau repede. Nu se chinuiau mai mult de 
trei până la cinci zile şi le venea sfârșitul. Rar se ivea câte-un norocos, al 
cănii trup înfrunta cu tărie boala. Buboaiele începeau să se spargă, curgând 
din ele o materie amestecată cu sânge și puroi dezgustător, sau începeau să 
dea îndărăt, fierbinţeala scădea, şi arsurile se mai potoleau. Erau semne că 
bolnavul se va însănătoși. Până departe în jurul lazaretului se simţea miros 
urât de puroi și de carne putredă, mărind astfel groaza în aceia care încercau 
să se apropie. 

Pentru a-i feri pe militari de molimă, la sfatul medicului, legatul 
Hortensius Julius oprise ieşirea soldaţilor din câmpul legiunii și dăduse 
ordin ca în lagărele de sclavi şi în colonia de barăci, corturi și bordeie în 
care locuia populaţia să se formeze echipe de sclavi, conduse de liberţi sau 
de veterani, care, pentru o plată bună, să scoată în mare grabă pe bolnavi și 


să-i transporte în lazaret, iar pe morţi să-i îngroape. Aruncaţi pe un maldăr 
de paie, în carige pe două roţi, bolnavii erau împinși până la poarta 
lazaretului și răsturnați acolo, unii peste alții. Cei mai în putere se descurcau 
şi îşi căutau un loc pe care să bolească, ceilalți rămâneau nemișcaţi pentru 
totdeauna, şi de la poartă luau drumul spre groapa în care erau aruncate 
cadavrele. 

Boala venise ca un trăsnet la Ampelum și schimbase cu desăvârșire 
viaţa. Fiecare era chinuit și îngrozit de cele două flagele: al foametei și al 
molimei. 

Trecuseră numai două săptămâni de la izbucnirea molimei, și la 
Ampelum totul se dezorganizase, orice activitate în minele de aur încetase. 
Negustorii, meșteșugarii, ambulanţii și saltimbancii, care făcuseră să 
pulseze viaţa aici în munţi şi care reușiseră, cu toată seceta, să mai aducă 
alimente și vin, fugiseră unii după alţii, îngroziți de molimă. Dar boala nu 
se lăsa învinsă și nici păcălită: pretutindeni, drumurile, potecile și poienile 
erau presărate cu trupurile acelora care căutaseră prin fugă scăparea. Cei ce 
veneau din urmă îi ocoleau pe departe, fără să le vină în ajutor, căutând să 
se îndepărteze cât mai repede. 

Dezorganizarea se accentua și mai mult din ziua când, în câmpul 
legiunii, căzu primul legionar. Urmară repede și alții, pe care medicul fii 
scoase afară cu multă iuţeală, îl sfătui apoi pe legatul comandant să mute 
câmpul mai departe, într-un loc singuratic, pe un vârf de munte, într-o 
pădure de brazi, şi ceru, spre a opri întinderea molimei, ca Ampelumul să 
fie încercuit de gărzi, astfel ca nimeni să nu poată nici ieşi şi nici intra. 

După plecarea legiunii, puţina ordine care mai dăinuise în tabăra și în 
colonia din apropierea câmpului dispăru cu totul. Începură furturile şi 
jafurile. Fără teamă de moarte, sclavii din echipele ce transportau bolnavii, 
sclavii fugiţi prin păduri şi alţii, fel de fel de oameni fără căpătâi și 
înfometați, abia aşteptau căderea nopţii şi năvăleau ca hienele prin barăci şi 
bordeie, jefuiau tot ce găseau și nu se sfiau să omoare pe cel care ar fi 
încercat să se opună. 

Se zvonise până departe că la Ampelum a izbucnit ciuma, și acest zvon 
îl auzise și Sarmis. Ştia din povestirile lui Plutarh că de ciumă nu se scapă 
decât cu fuga și cu singurătatea, de aceea, de îndată ce află zvonul, coborî în 
vale, o luă pe bătrână și trimise ordin către toate cetele de sclavi pe care le 
strânsese, să se retragă departe, sus, în munţii dinspre miazănoapte. 
Încercase să-l ia cu el şi pe Vitellius, însă acesta îi spusese că nu poate să 


părăsească „turma Domnului" și că ei, creştinii, vor căuta prin toate 
mijloacele să vină în ajutorul celor atinşi, de molimă din lazaret. Îndată ce 
legiunea și funcţionarii imperiului părăsiră Ampelumul, creștinii sănătoşi, 
urmând exemplul şi îndemnul lui Vitellius, pătrunseră în lazaret. Aci găsiră 
sute de oameni - bărbaţi, femei și copii - care zăceau acoperiţi cu ţoale rupte 
şi murdare sau cu hainele ce le avuseseră pe ei în clipa când fuseseră luați 
de echipele de curăţire. În câteva locuri numai, erau mici umbrare, din 
crengi aşezate pe crăcane, ridicate de către puţinii bolnavi care trecuseră 
greul bolii şi începuseră să se însănătoșească. Pe aceștia nu-i mai îngrozea 
molima. Vitellius auzea din toate părţile strigăte și blesteme, rugăciuni şi 
implorări către zei, vaiete de durere și de însetare. Și în lazaret încă se mai 
aduceau bolnavi, dar nu mai avea nimeni grijă să scoată morţii. Cei care 
începuseră să se însănătoșească erau atât de slăbiţi, încât abia puteau să se 
miște și să-i ajute pe cei care se aflau în apropierea lor. 

Chiar din prima zi a pătrunderii lor în lazaret, creștinii porniră la muncă. 
Începură să scoată afară trupurile celor morţi, să facă ordine și curăţenie pe 
sub cei bolnavi, şi în apropierea lor şi să-i ajute cu ceea ce puteau - cu 
îndemnuri şi cu rugăciuni. Şi vederea trupurilor pline de buboaie roşii- 
vineţii, din care se scurgea puroiul, murdare de praf şi de excremente, goale, 
zăcând în poziţii care provocau scârbă, nu-l îngrețoşară pe Vitellius și nici 
pe creştinii care îl însoțeau. Se opreau la fiecare, și după ce-i dădeau puţinul 
ajutor ce le stătea în putere, îl linișteau cu cuvinte de îndemn și de speranţă. 

Vitellius mergea printre două rânduri de bolnavi, când se auzi strigat: 

— Bunule om, fie-ţi milă de mine și dă-mi câteva picături de apă! 

Se întoarse și privi sub un mic umbrar. Ceea ce vedea nu mai era un om, 
ci un hoit, care încă mai trăia şi care mai găsise în el puterea să ceară apă. 
Trupul lui gol şi slab, un schelet, era acoperit cu buboaie negre. Unele mai 
supurau încă, iar pe altele se uscase sângele și puroiul. Se aplecă, luă oala 
de lângă el și începu să-i pună apă. 

— Cine eşti tu, bolnavule? îl întrebă Vitellius cu blândeţe, privindu-l cu 
multă milă. 

— Sânt Fabius, supraveghetorul de sclavi, toţii zeii să te aibă în pază, 
potoleşte-mi setea care mă arde. 

Vitellius auzi în apropiere un bolnav mișcându-se pe stratul lui de frunze 
uscate, amestecate cu mult praf, care se căznea să strige cât îl mai ţinea 
puterea: 


— Să nu-i dai nici o picătură, lasă-l să îndure cele mai îngrozitoare 
chinuri şi să moară ca un câine! E Fabius, câinele, chinuitorul şi omorâtorul 
de sclavi. Și eu am fost sclav în ceata lui, și m-a zdrobit în bătăi... 

Cu multă linişte, Vitellius se uită la sclavul care vorbea. Era și el o 
arătare. Reuşise să se salte pe un cot şi să-şi îndrepte privirea tulbure, plină 
de ură, spre ceea ce mai rămăsese din acela care fusese Fabius. 

— De ce să nu-l ajut? în faţa celui atotputernic, toți sântem egali. 
Oamenii sânt datori să se ajute unii pe alţii... 

— Aşa, tu eşti creştin? spuse sclavul, ceva mai înviorat, şi o rază de 
speranţă îi luci în ochi. Bunule creștin, te rog din suflet să mă ajuţi și pe 
mine să mă fac sănătos! 

Bolnavul încercă să se ridice, însă din cauza slăbiciunii nu reuși decât să 
se întoarcă mai bine spre Vitellius. Speranţa îi dădea puteri noi, ce se 
istoveau repede, și tot atât de repede apăreau altele. 

— Da, stai liniştit, al să primeşti tot ajutorul pe care ţi-l pot da. 

— Dar pe „câinele" ăsta să nu-l ajutaţi, el a făcut să plângă sufletele în 
zeci de sclavi. Poate că tu, bunule creștin, nu știi ce este sclavia, nu ştii ce- 
am îndurat noi, sclavii!... 

Nu trecu mult, şi pe buzele celor bolnavi din lazaret nu erau decât 
cuvinte de mulțumire și de laudă aduse creştinilor. De la pătrunderea lor în 
lazaret, parcă se produsese o minune: mureau din ce în ce mai puţini 
bolnavi, boala se lungea şi se vindecau din ce în ce mai mulţi. În lazaret se 
făcuse ordine şi curăţenie. Din barăcile părăsite de cei fugiţi de frica 
molimei fuseseră luate vase, paturi, lucruri de îmbrăcăminte, alimente şi tot 
ce putea fi folosit pentru a-i ajuta pe bolnavi. Cei cu buboaie și cu răni mari, 
purulente, erau legaţi cu fese rupte din cămăși sau din alte lucruri de casă. 
Bolnavii puteau să-și sprijine capetele pe perne umplute cu fân și fiecare 
avea lângă el puţină apă şi mâncare. Dar mărinimia și elanul creştinilor 
începură să se sleiască repede. După câteva zile începură să cadă și dintre ei 
şi unii chiar își dădeau sfârșitul în chinuri tot atât de grele. 

În disperare, omul își creează speranțe, dorințele lui încep să devină 
elemente posibile pentru evenimente ce par că se vor realiza fără îndoială, 
iar la baza faptelor ce se produc în jurul său este gata să pună miracolul, 
puterea supranaturală. Așa se face că situația în lazaret îmbunătățindu-se, 
iar numărul celor ce se vindecau sporind, se întinsese repede zvonul că 
bolnavii îngrijiţi de creștini se vindecau de molima adusă de duhurile rele și 
că zeul la care se rugau aceştia îi învinsese pe zeii cei răi. De fapt, prin 


curăţenia și ajutorul ce-l dădeau creștinii, bolnavii puteau să lupte mai aprig 
cu boala, căci în epidemii, după un val puternic la început, molima slăbeşte, 
boala se mai ușurează şi încetul cu încetul cedează, sporind astfel numărul 
celor vindecaţi. Dar mulțimea, în disperarea ei, în lupta cu seceta, cu 
foametea și cu molima, ajunsese repede să vadă în cel mai mic semn de 
bine sau de rău voinţa zeilor. Zvonul despre minunile și puterea de 
vindecare a creștinilor prinsese în scurt timp minţile acelora ce nu fuseseră 
atinşi de molimă. Creştinii erau căutaţi, erau așteptați pe drumuri şi oriunde 
erau de găsit. Fiecare îşi căuta un creştin, care să-l îngrijească atunci când 
va fi lovit de molimă și, în pornirea nestăvilită pentru a se salva, fiecare 
căuta să dea creștinului tot ce avea mai bun şi mai ales îmbrăcăminte și 
mâncare. Şi față de toţi, creștinii se legau că-i vor îngriji şi de la toți 
primeau ceea ce li se oferea, le strângeau cu grijă şi le duceau bolnavilor în 
lazaret. 

Ceea ce făceau creştinii nu fusese de la început pe placul liberților și al 
sclavilor din echipele care strângeau bolnavii şi morții, fiindcă nu mai 
puteau jefui. Când mulțimea începu să vadă minuni în faptele creștinilor, 
preoții de la templele din Ampelum se înfuriară. Și astfel, pe măsură ce 
miolima scădea, creştea furia lor. Aceştia, cu augurii templelor, porniră 
lupta. Furia lor era zilnic întreţinută şi de faptul că tot mai mic era numărul 
celor care veneau să se închine zeilor și să le aducă jertfe, începură să se 
răspândească tot felul de zvonuri mincinoase: că zeii s-au supărat pe 
oameni, fiindcă în lazaret au intrat creştinii, că molima a fost adusă de 
creştini şi că, dacă pentru scurt timp ea se arăta mai blândă, vor veni zile 
îngrozitoare, când vor cădea cu toţii bolnavi și nu va mai scăpa nimeni; de 
aceea, cine vrea să scape cu viață să aducă zeilor cât mai multe jertfe şi să 
pornească împotriva creştinilor. Nu lipsiră nici zvonurile că ei, creştinii, 
umblă cu duhuri rele și se roagă zeilor celor răi, că fac vrăjitorii și pierd 
sufletele celor vindecaţi, dându-le pentru totdeauna duhurilor Infernului, și 
că e mai bună moartea decât însănătoșirea cu ajutorul lor. 

Într-una din zile se petrecură alte fapte noi: preoţii organizară aduceri de 
mari jertfe zeului Apollo şi zeiței Venera. Molima revenise cu furie, şi 
numărul celor ce cădeau bolnavi creştea înspăimântător. Izbucnise din nou 
panica. Încrederea ce se arătase creștinilor dispăruse repede şi mulțimea 
pornise să caute cu disperare în altă parte scăparea, de aceea preoţii 
pregătiră în grabă aducerea jertfelor, şi, aşa cum se aşteptau, mulțimea dădu 
năvală spre templu. Urmă lovitura.: augurii căutară în măruntaiele 


animalelor jertfite şi, îngrijoraţi peste măsură, anunţară că molima și seceta 
au fost trimise de zei ca să lovească în creştini şi că, dacă vor să scape mai 
repede de ea, să pornească cu toții, să-i prindă și să-i omoare. După auguri, 
preoţii, prin cuvinte meşteșugite, întărâtară și mai mult mulțimea. 

— Să-i căutăm pe creştini, strigă un veteran la un semn făcut de un 
preot, să-i răstignim! Numai așa îi vom îmbuna pe zei. 

— La moarte cu creştinii! strigă altul. 

— Să-i omorâm cu pietre, acolo în lazaret, răsună o voce groasă. 

Din faţa altarului, preoţii făceau semne de îndemn și rosteau scurt: 

— Să-i căutăm!... Să-i prindem!... Să-i omorâm!... 

— Să mergem chiar acum, să mergem cu toții! strigă cu putere cel cu 
vocea groasă, un bărbat mătăhălos, lat în spete, păros, cu ochii înroşiţi și 
fălci puternice. 

Acesta ieși din mulțime lângă altar şi ridică în sus pumnii mari cât două 
ghioage. Și cu vocea lui, puţin răgușită, tună: 

— Vreau să le strivesc eu ţestele cu aceşti pumni, voi să daţi cu pietre! 
Haideţi după mine! 

Înfricoşată şi îndârjită, mulţimea porni în fugă spre lazaret. În drum, cei 
mai mulți, cuprinși de furie, căutau pietre cât mai mari, bâte cât mai grele şi 
chiar piroane pentru răstignire. Răsuna valea de strigătele lor: 

— Moarte!... La duhurile rele cu creştinii!... În Infern cu ei!... Să-i 
trimitem la zeii cei răi, la care se închină!... 

În lazaret era linişte. Stând numai printre bolnavi, Vitellius dăduse 
îngrijiri fără să se odihnească o clipă. Auzi în susul văii ca un ecou slab 
strigăte şi ţipete, ce se întăreau pe măsură ce se apropiau. Pe drumul ce 
ieșea din Ampelum, văzu un om însănătoşit de curând care, deși încă slăbit 
de chinurile bolii, alerga cât îl ţinea puterea. Intră în lazaret și strigă, abia 
ținându-și răsuflarea: 

— Fugiţi, creştinilor, preoţii au întărâtat mulțimea și în curând vor sosi 
aici să vă omoare-! Fugiţi cât mai e vreme! 

Câteva clipe, Vitellius rămase nemișcat în picioare și privi departe, 
năpădit de gânduri și de îngrijorare. Cunoştea ura preoţilor şi se aştepta la o 
răzbunare din partea lor. Ca el, şi ceilalți creştini din lazaret stăteau 
nemișcaţi şi îl priveau. Aşteptau hotărârea lui. Strigătele şi larma creșteau 
repede. El le făcu semn să se apropie. Când toţi se strânseră în jurul lui, 
ridică privirea spre cer și începu să se roage. Ceilalți repetau în cor 
cuvintele rostite de el. Îşi plecă privirea după ce spuse: 


— Doamne, facă-se voia ta! 

Îndurerat, privi credincioșii din jurul lui. Nu erau mulţi, numai câteva 
zeci. Continuă cu voce schimbată: 

— Noi ştim că Dumnezeu, pentru faptele şi credința noastră, ne 
învredniceşte cu cununa muceniciei!... 

Vitellius tăcu, parcă încurcat în gânduri. Vederea i se înceţoșa, în trup i 
se răspândea o fierbinţeală ce-l ardea, și sub amândouă brațele simţi dureri 
ascuţite. Intr-o fulgerare, înțelese totul: îl lovise și pe el molima. Își încorda 
voinţa şi puterea şi, ameţit, se sprijini de un creştin. 

— Vor să vă omoare aici în lazaret! spuse cel care le adusese vestea. 

— Nu aici, rosti Vitellius aproape în șoaptă, de ce să-i lovească pe cei 
bolnavi, vom merge afară! 

Porniră către poartă într-un şir trist, dar cu sufletele luminate de suprema 
încercare. Fiecare se socotea o jertfă și fiecare primea martiriul, pentru 
îndreptarea oamenilor. Dincolo de poartă, se întâlniră cu mulțimea 
întărâtată. Creștinii mergeau strânși unii într-alţii și se rugau cu privirile 
ridicate spre cer. Înfricoşată, mulțimea se dădu la o parte din calea lor. 
Trecu o clipă de încordare, de tăcere și de aşteptare. 

— Pe ei, pe trimișii duhurilor rele! strigă cel cu vocea groasă. 

Se auzi bufnitura bolovanului de piatră pe care el îl ridicase şi-l repezise 
cu toată puterea, zdrobind capul unui creştin. A fost ca un semnal. O ploaie 
de pietre se porni din toate părţile. Vitellius se întoarse și îngenunche. 
Îngenuncheară și cei ce-l urmau. 

— Primeşte, Doamne, jertfa noastră! rosti el, cu privirea spre cer. 

Ploaia de pietre, de bâte și de măciuci îi dobora pe creştini. Sângele 
începu să curgă, îngroşând praful albicios al drumului. Cel cu voce groasă 
se apropie de Vitellius şi, repezind cu putere măciuca, îi zdrobi capul. 

În câteva clipe, creştinii căzură sub lovituri. Îndârjită, mulţimea porni 
înapoi spre Ampelum și începu să-i caute pe toţi cei trecuţi la noua credinţă. 
Până noaptea târziu a curs sângele în Ampelumul rămas aproape pustiu. 


CAPITOLUL X 


ZORILE LIBERTĂȚII SE APRIND 
1 


Pe drumul de la Apulum la Ampelum se executau numeroase lucrări 
pentru stăvilirea alunecărilor de teren, ce se porneau mai ales în 
anotimpurile ploioase. Încă din primăvară, îndată după încetarea ploilor, 
fusese deschis șantierul, ce se întindea pe o mare distanță în lungul 
drumului. Sute de sclavi munceau din zori până-n amurg, sub loviturile de 
flagrun ale supraveghetorilor, și nici în timpul secetei și molimei din vară 
activitatea nu încetase. Paza fusese încredințată unei centurii, comandată de 
centurionul Sabinus, și tot el era şi comandantul șantierului. Cu toate că 
legatul Hortensius Julius ordonase ca lucrările să fie efectuate în cea mai 
mare grabă, centurionul nu se ocupa prea mult de treaba de pe şantier, și la 
orice oră din zi şi din noapte îl găseai dormitând la masa din baraca- 
pretoriu, având în faţă o oală cu vin. De aceea, activitatea o lăsa pe seama 
decurionilor și a supraveghetorilor. 

Într-o zi de sfârșit de vară, pe la vremea prânzului, sub razele fierbinţi 
ale soarelui ce dogorea ca fierul înroşit, se apropia de șantier un dac ce 
venea dinspre Apulum. Seceta nu se sfârşise încă, și împrejur, cât răzbătea 
privirea, nu se vedea decât uscăciune și praf. Dacul mergea cu pas rar, fără 
grabă. La acelaşi capăt al șantierului, pe o astfel de vreme, centurionul 
Sabinus ţipa, înjura și lovea în sclavi, supraveghetori şi decurioni. Aceştia 
se fereau şi abia îşi mai ţineau râsul. Nu-l luau niciodată în serios, şi de cele 
mai multe ori, pentru a fi lăsaţi în pace, căutau și-i aduceau vinul cel mai 
tare. Când dacul se apropie de ei, centurionul tocmai bătea un sclav, prin a 
cărui tunică sfâşiata se vedeau urmele loviturilor de flagrun și dârele de 
sânge, ce se scurgeau până sub cingătoare. Oprindu-se ca să-și şteargă 
sudoarea, centurionul îl văzu. 

— Ce e cu tine, ia vino-ncoa, barbarule! îi strigă. 

— Toţi zeii să te aibă în paza lor, centurioane! îl salută dacul. 

— I-auziţi, mă, ce frumos vorbeşte barbarul ăsta limba Romei! se miră 
centurionul rotindu-și privirea spre supraveghetorii şi decurionii ce-l 


înconjurau. Ce cauţi tu pe-aici, dacule? Nu aşteptă răspunsul, și ordonă: la 
prindeţi-l și legaţi-l, uite, are urechea crestată, e un sclav fugar! 

Dacul se dădu câţiva paşi înapoi, trase de la brâu cuțitul şi vorbi cu totul 
stăpân pe sine: 

— Sânt un dac liber, centurioane! Libertatea mi-a fost acordată de către 
guvernatorul Daciei. 

Scoase repede certificatul de eliberare şi-l întinse centurionului. Acesta 
privi doar o clipă papyrusul și, văzând sigiliul, mintea parcă i se limpezi de 
băutură și luă o poziţie ca în faţa legatului comandant. 

— Cum, dacule, tu ai fost pus în libertate chiar de către Livianus 
Claudius îl întrebă încurcat. Desfăcu încă o dată papyrusul şi privi scrisul. 
Și încotro ai plecat, dacule? 

— Caut de lucru, centurioane! Ca libert, pot să mă duc oriunde în 
imperiu. 

— Că doar nu te-oi duce la Ampelum, unde de-abia s-a mai potolit niţel 
molima? îl întrebă cu voce ceva mai scăzută. 

— Eu n-am spus că mă duc acolo, am spus numai că sânt plecat în 
căutare de lucru! 

— Pe Proserpina, ştii că eşti cam înfipt, dacule? îmi placi! la spune-mi, 
unde ai mai lucrat, pe unde-ai mai umblat prin imperiu, că te văd bun de 
gură. 

Dacul răspunse fără prea multă grabă: 

— Am lucrat pe șantierul podului de la Drubeta, pe cel de la Brucla, iar 
de umblat, am umblat mult: la Roma, la Athena, cunosc bine Ellada, 
Corinthul... 

— Nu vrei să rămâi aici, dacule? Te pun supraveghetor de sclavi, dar să 
ţii minte: dacă n-o să ştii tu să-i faci pe sclavi să muncească, o să ştiu eu să 
rup flagrunul pe spatele tău! Centurionul se întoarse şi căută cu privirea pe 
unul dintre decurioni. Silius, să-i dai dacului echipa lui Aulus, lua-l-ar 
Proserpina! 

Decurionul Silius, o namilă de om, rânji și hurui printre dinţi cu vocea-i 
groasă şi răguşită: 

— l-o dau, centurioane! 

Cum centurionul se găsea mai tot timpul beat, Silius era de fapt 
conducătorul șantierului. 

După câteva zile se putea observa că noul supraveghetor, dacul, și 
echipa lui aveau cel mai mare spor la lucru, deși nimeni nu-l văzuse lovind 


vreun sclav. O oarecare schimbare se petrecuse și la celelalte echipe: sclavii 
munceau mai strânși, se arătau mai disciplinaţi şi nu se mai pârau 
supraveghetorilor. Văzând că treaba merge bine, supraveghetorii se 
strângeau bucuroşi la umbra răcoroasă a vreunui mal de pământ și căutau să 
le treacă timpul povestind și spunând glume. Numai noul supraveghetor nu- 
şi părăsea echipa. Din când în când, aranja cu supraveghetorii schimbări de 
sclavi și nici unul nu băgă de seamă că în scurt timp, în fiecare echipă 
pătrunsese câte unul sau doi sclavi din echipa dacului. 

Cu mai mult de două săptămâni în urmă, Sarmis, Strombix, Buziris şi 
Artaban plecaseră să strângă un număr cât mai mare de sclavi. Fiecare era 
însoțit de o ceată de sclavi fugari, hotărâți să lupte pentru libertate. 
Porniseră să dea atacuri pe la şantiere și pe la ferme. Sarmis se hotărâse să 
încerce lovitura la acest şantier. După ce-i dăduse ocol pe departe de mai 
multe ori și văzuse că numărul decurionilor și legionarilor care asigurau 
ordinea era prea mare pentru a putea ataca fățiș cu mica lui ceată, lăsase 
sclavii ce-l însoțeau ascunși într-un hățiș, departe în padure, și pornise 
singur spre şantier. Îşi pusese cu grijă la brâu certificatul de eliberare, întărit 
cu sigiliul lui Livianus Claudius. Pătruns în șantier, Sarmis se convinsese 
repede că sclavii nu aşteptau decât momentul prielnic şi erau gata să 
pornească la luptă. Spre a nu da nimic de bănuit, nu se arătase revoltat când, 
la câteva zile de la sosire, într-o seară, centurionul, decurionii şi 
supraveghetorii, după ce băuseră mult și se îmbătaseră, aleseseră câte-un 
sclav din fiecare echipă și puseseră să fie torturați şi biciuiți pe trupurile 
goale, în timp ce ei râdeau și se veseleau la vederea spectacolului. A doua zi 
aflase că astfel de seri de torturi aveau loc des și că ei, decurionii și 
legionarii, le numeau „circul”. Câteodată, centurionul Sabinus punea să se 
bată sclavii între ei, iar învingătorului îi dădea să bea până se îmbăta. 

Tocmai când treaba pornise mai bine la toate echipele, şi sclavii se 
arătau mai vrednici şi mai liniștiți ca oricând, centurionul şi decurionii 
constatară cu mirare că supraveghetorul dac dispăruse într-o noapte. Nimeni 
nu luă în seamă faptul, că în ziua următoare, sclavii, deși lucrau cu spor, 
glumeau şi râdeau, căutau să strângă în anumite locuri cât mai multe sape, 
lopeţi, topoare, pari de lemn și chiar pietre. 

Centurionul Sabinus primi râzând vestea fugii dacului. 

— Nu mă miră că nu i-a plăcut dacului să rămână aici ca supraveghetor, 
spuse el cu puţină ciudă. Barbarul s-ar fi simțit mai bine dacă îl puneam la 


muncă grea. Îi ordonă apoi decurionului: Silius, pe supraveghetorul Aulus îl 
iert, lua-l-ar Proserpina, să-i dai înapoi echipa şi să-și vadă de treabă! 

Socotind că în această zi îşi făcuse datoria, centurionul intră în baracă şi 
se aşeză la masă, în faţa oalei pline cu vin. Silius porni să controleze cum 
merge lucrul la echipele înșirate în lungul drumului. El nu trecu tot atât de 
uşor cu vederea plecarea dacului. În mintea lui încolţi teama că barbarul a 
fost o iscoadă a unei cete de latroni, deși arătase certificatul de eliberare, 
scris numai de câteva luni. La toate echipele, sclavii văzură cu îngrijorare 
că gărzile de legionari erau întărite. 

Către seară sosi la şantier o centurie ce mergea de la Apulum spre 
Ampelum. Cu centurionul Sabinus nu se putea vorbi, atât era de beat, însă 
decurionul Silius insistă mult ca centuria să facă popasul de noapte la 
şantier. Se bucură în sinea lui că zeii îi trimiseseră întăriri și nu se mai 
temea de un atac al cetelor de latroni, în noaptea ce urma. 

Cât timp stătuse în şantier, Sarmis reuşise să-i îndemne pe sclavi să se 
răscoale în momentul când el va ataca cu ceata lui. Pregătise lovitura pentru 
dimineaţa zilei ce urma fugii sale, înainte de ivirea zorilor, când sclavii erau 
scoşi din bordeie și duși spre locurile de lucru. Dar sosirea neprevăzută a 
centuriei în trecere spre Ampelum punea în pericol lovitura lui şi făcea cu 
neputinţă răscoala sclavilor din șantier. 

După căderea întunericului, liniștea cuprinsese tot șantierul. Sclavii 
fuseseră închiși în bordeie, iar legionarii sosiți cu centuria adormiseră 
repede, frânți de oboseala drumului. Câţiva decurioni și supraveghetori 
goleau oale cu vin la o masă, sub un fag bătrân. În baraca-pretoriu. 
centurionul Sabinus îl îndemna pe centurionul comandant al centuriei sosite 
şi era supărat că nu are un tovarăș bun la băutură. 

În bordeiul echipei lui Aulus, sclavii stăteau întinşi pe paie. Opaiţul din 
firida de pământ se stinsese de mult. Unii dormeau, biruiţi de trudă, dar de 
cei mai mulţi nu se lipea somnul, îngrijoraţi de ceea ce se va întâmpla la 
ivirea zorilor. În liniştea din bordei, un sclav se mișcă de câteva ori şi 
începu să se târască spre ușă. Lanţul de la picioare îi zornăia ușor. După 
câteva mişcări, se opri lânga alt sclav și-i şopti la ureche: 

— Afranius, dormi? 

Cel întrebat se ridică într-un cot şi întoarse capul 

— Nu, Tibullius, somnul nu s-atinge de mine. 

— Nici eu nu pot să dorm. Ce-o să facă el şi ceata lui? Nu-i putem lăsa 
să pornească atacul împotriva a doua centurii. 


— Același gând mă stăpânește și pe mine, Tibullius. Cum să-i salvăm? 
Ce-am putea să facem? 

— M-am hotărât să fug din bordei, Afranius! Voi căuta să ies din şantier 
şi să urc pe coasta muntelui până în vârf Nu mă opresc până nu-i găsesc. 
Sarmis ne-a spus care-i semnalul. Poate că o să m-audă. 

— Merg şi eu, Tibullius, orice s-ar întâmpla! 

— Nu, Afranius, tu trebuie să rămâi aici. Pentru asta; am venit la tine. 
Mâine dimineaţă să dai de știre din timp la toate echipele să nu pornească 
lupta, iar dacă zeii nu-m-or ajuta să-l găsesc, şi Sarmis va porni atacul, 
atunci să săriţi cu toţii. Întâmple-se ce vor voi zeii! 

— Şi dacă îl găsești şi nu atacă, ce vom face? 

— Vom amâna lovitura cu două zile, după plecarea centuriei. Totul să fie 
pregătit, tot aşa cum a lăsat Sarmis vorbă. Tibullius făcu o scurtă pauză, 
apoi urmă cu îngrijorare: Mi-e greu până mă strecor afară din șantier printre 
gărzile de legionari. Lanţul de la picioare o să zornăie, oricât de încet voi 
călca, și mi-e teamă să nu mă simtă. Ah, Afranius, dacă aş avea putere, l-aş 
rupe, sau dacă aș şti că ajung până la el să-i duc vestea, mi-aş tăia laba unui 
picior, să-mi scot legătura de fier! 

Amândoi tăcură, frământaţi de îngrijorare. 

— Lanţurile ne trădează... lanţurile şi cătușele, aduse pe pământ de zeii 
cei răi! murmură Afranius. După altă tăcere scurtă, se ridică de pe paie și 
începu să-l zguduie pe Tibullius. Îţi dau tunica mea, Tibullius, căci cămașă 
nu am! 

— Ce vrei să fac cu ea? 

— O înfăşurăm peste lanţ și-o legăm de picioare cu sfoara cu care sânt 
încins. Lanţul n-o să mai zornăie, şi după ce ajungi în pădure o desfaci şi-o 
arunci. 

— Vă dau eu altceva, să nu mai zornăie lanţul, spuse în șoaptă cineva de 
lângă ei. 

— Taci, Crispus! şuieră printre dinţi Afranius, cunoscându-l după voce 
pe cel ce vorbise. 

— Nu tac, Afranius! rosti Crispus, dându-și ceva mai mult drumul la 
voce. Cine ne aude aici în bordei? De cine vă feriți voi? Nu sânțem toţi 
sclavi, hotărâți să pornim la luptă pentru a ne câștiga libertatea? Sculaţi, 
fraților! Să-l ajutăm pe Tibullius să ajungă mai repede la Sarmis! 

În bordei se auziră foşnete de paie răscolite, semn că cei mai mulţi 
ascultaseră în tăcere. Unul începu să scapere cu amnarul, vrând să aprindă 


opaițul. 

— Lasă opaițul, nu trebuie să se vadă afară lumină prin crăpăturile uşii! 
strigă un sclav către cel ce scapără. Tu ai cap pus de zeii Infernului? 

Crispus, care auzise tot ce vorbise Tibullius cu Afranius, spuse cu 
hotărâre, în şoaptă: 

— Mâine, fraţilor, cum ieşim din bordei, ne strecurăm repede, care cum 
poate, spre celelalte bordeie și le spunem tuturor să stea liniștiți. 

— De ce să amânăm? Să dăm lovitura, nu mai pot răbda! se auzi o voce 
groasă dintr-un colţ al bordeiului. 

— Ai răbdare, Apian! Tu vrei să fim liberi prin moarte, nu în viață? îl 
mustră Tibullius. Pregătește-ţi pieptul, braţele și pumnii, căci nu e departe 
clipa pe care o dorim cu toţii! 

În bordei se auziră murmure și foşnete de paie. Dacă ar fi fost lumină, pe 
fețele multora dintre ei s-ar fi putut vedea amărăciune, nerăbdare și revoltă. 

— De ce murmuraţi, cine și-a pierdut încrederea? căută să-i liniştească 
Tibullius. Cine nu-și mai amintește ce ne spunea Sarmis: „Lovitura o dai 
când îţi vine ţie mai bine, și nu dușmanului, iar din clipa în care ai pornit 
lupta, nu trebuie să te gândeşti la altceva decât la izbândă! Vreţi să-l 
pierdem pe el începând mâine în zori răscoala? îi întrebă apăsat. 

Urmară câteva clipe de liniște încordată. 

— Mă duc și eu cu Tibullius, rupse tăcerea sclavul cu vocea groasă. Eu 
mă lupt şi cu zece legionari o dată și-l scap, numai să ajungă el până la 
Sarmis. 

— Stai liniştit, Apian! îl îndemnă Tibullius. Haide, Crispus, ai spus că- 
mi dai altceva să leg lanţul! 

— Sânt gata, Tibullius! Am un ştergar minunat, l-am luat de la un 
decurion. Cât ai clipi ţi l-am și înfăşurat! 

La ușă se auziră uşoare scrijelituri și hârşâit ca de cuţit. Toţi amuţiră. 

— Vedeţi-vă de treabă, nu vă speriaţi! spuse în șoaptă un sclav de lângă 
ușă. Am vârât cuțitul printr-o crăpătură, şi-am dat drugul la o parte. Când 
ieși, îl pui la loc. 

Tibullius ieşi fără zgomot, şi pașii lui se pierdură repede în noapte. În 
bordei se lăsă o linişte încordată, dar numai pentru scurt timp. La ușă scârțâi 
din nou hârşâitul de cuţit. Toţi ascultară cu sufletul la gură. 

— Cine umblă acolo? strigă înfundat Afranius. 

Nu avu timp să primească un răspuns, uşa se deschise, se auzi drugul 
pus la loc şi paşi grei se îndepărtară în grabă. 


— A plecat şi Apian, spuse un sclav după ce dibui paiele din apropierea 
lui. 

Tibullius pornise încet, călcând cu multă grijă. Ajunsese la drum și-l 
trecuse târându-se. În jurul lui nu se mișca nimic, nu se auzea nici un 
zgomot. Luna nu răsărise. Porni în sus pe povârnișul muntelui, mergând mai 
mult pe brânci, atent la tot ce se petrecea pe șantier. Se oprea din loc în loc 
şi asculta. La câteva zeci de pași înainte, pădurea se contura prin întuneric 
ca o pată lungă și neagră ce încingea muntele. Continuă să înainteze, 
ferindu-se de locurile în care ştia că stăteau legionarii de pază. Trecu de-a 
curmezișul peste două poteci pe care străjile patrulau dând roată şantierului. 
Ştia că până să ajungă în pădure mai avea de trecut numai peste una. 
Speranţa şi curajul îi creşteau clipă cu clipă. Lanţul de la picioare fusese 
bine înfășurat, nu zornăia şi nu-l supăra la mers. Înainta năpădit de 
înfrigurarea şi de multumirea ce-i umpleau sufletul: hotărârea de a lupta. În 
minte, gândurile îi alergau năvalnic: îl vedea pe Sarmis bucurându-se de 
sosirea lui și lăudându-l pentru curajul de care dăduse dovadă, îi vedea pe 
sclavi în toiul luptei, lovind cu sete în supraveghetori și legionari, se vedea 
pe el apoi liber, în munţi, alături de ceilalți sclavi din cetele lui Sarmis. Nu- 
şi mai dădea seama dacă clipele se scurgeau prea repede, sau prea încet. 
Pata mare, neagră a pădurii se apropiase. Deodată, gândurile lui se şterseră 
într-o fulgerare. O piatră se desprinse aproape de el şi porni, rostogolindu-se 
în vale. În aceeași clipă, ceva greu căzu asupra-i și-l prinse dedesubt. Se 
simţi strâns cu putere. Nu-şi dădu seama că fusese prins de un legionar. 
Legionarul l-ar fi străpuns cu sulița sau l-ar fi lovit cu spada. Auzi 
ameninţarea șuierindu-i la urechi: 

— Sclav împuţit, vrei să fugi? 

Într-o supremă încordare şi disperare, căută să-l răstoarne pe cel ce se 
aruncase asupra sa, hotărât să-i înfigă mâinile în gât, dar nu reuși. 

— Vreau să te prind nevătămat, să primesc o bună răsplată de la 
centurion, altfel te trimiteam la Proserpina! 

Cu aceeași încordare, Tibullius se răsuci cu toată puterea, trupul de 
deasupra lui se rostogoli alături, şi pentru o clipă, eliberat, se întoarse 
fulgerător şi se aruncă peste el. În același timp însă, Tibullius simţi în piept 
o durere ascuţită, și ceva cald începu să i se scurgă pe trup. Se aștepta ca cel 
ce-l lovise să se repeadă din nou asupra sa. Îşi puse repede mâna pe rană și 
o apăsă cu putere, apoi se ridică în genunchi, hotărât să lupte mai departe. 


Dar ceea ce auzea şi distingea prin întuneric nu putea să înţeleagă: cineva 
scotea un horcăit înăbușit, numai la un pas de el. 

— Eşti rănit, Tibullius? auzi o şoaptă. Sânt eu, Apian! Curaj, Tibullius! 

— Să-l cauţi pe Sarmis! Ah, zeilor, de ce nu mă ajutaţi? murmură 
Tibullius. 

Simţea cum i se scurge viața din trup. Apian mai strânse de câteva ori cu 
putere gâtul legionarului, apoi îl luă repede în spate pe Tibullius și începu să 
urce spre pădure. Lanţul de la picioare îi zornăia. Paiele în care îl înfăşurase 
se împrăştiaseră. Dar nu avea timp de pierdut. Acum depindeau numai de el 
soarta luptei şi viaţa lui Tibullius. Cu toate simţurile încordate, căuta să 
prindă tot ce se petrecea în jur, ca un animal care se ştie încolțit. Pe măsură 
ce se apropia de pădure iuți pașii, şi dispăru printre trunchiurile groase al 
copacilor. 

— Cum te simţi, Tibullius? întrebă pentru a-și da seama dacă cel pe care 
îl poartă în spate mai e în viaţă. 

— Grăbeşte-te, Apian! Pe mine lasă-mă lângă trunchiul unui copac. 
Fugi, caută-l pe Sarmis. 

— Staţi! auziră o voce în întuneric. 

Încă de cu seară, însoțit de câţiva sclavi, Sarmis coborâse spre şantier şi, 
din marginea pădurii, căutase să supravegheze orice mișcare. Auzind că 
cineva urca gâfâind, cu zornăit de lanţuri, îi ieşise în cale. Nu putea să fie 
decât un sclav. Ceva se întâmplase jos, gândise Sarmis. 

— Cine eşti tu? întrebă Apian speriat. 

De teamă și de încordare, nerecunoscând vocea lui Sarmis, îl lăsă repede 
jos pe 'Tibullius și se pregăti de luptă. 

— Sânt eu, Sarmis! Ce i s-a întâmplat lui Tibullius? De ce-aţi fugit, 
Apiane? 

Apian îi spuse, suflând greu, tot ce se petrecuse. Sarmis le mulţumi cu 
recunoștință. Curajul și hotărârea lor salvaseră totul. 

După două zile, înainte de ivirea zorilor, se porni atacul asupra 
şantierului. De la primele lovituri, înăbuşiţi de numărul mare al sclavilor și 
îngroziţi de furia lor, mulți legionari fugiră către Ampelum, alţii se închiseră 
în barăci, unde arseră o dată cu ele. Numai centurionul Sabinus, beat ca 
întotdeauna, n-a putut să-și dea seama că moare decât în clipa când l-au 
cuprins flăcările, şi acoperișul barăcii s-a prăbuşit peste el. 

Soarele abia se ridicase la câteva sulițe pe cer. Sarmis şi ceata lui, mărită 
cu sclavii eliberați, urcau prin pădure, îndreptându-se spre tabăra sa, 


ascunsă în munţi. De lângă el lipseau tocmai aceia care se arătaseră cei mai 
aprigi în luptă: Apian, Afranius și Crispus. Tibullius murise şi el, cu o zi în 
urmă. Dintre sclavi începuseră să cadă eroi în lupta pentru libertate. 

Sarmis îşi instalase tabăra în munţii păduroși dintre Ampelum și 
Marodava, departe de orice aşezare omenească. Despre mica armată a 
sclavilor în Dacia, guvernatorul nici nu bănuia, iar Sarmis nu era cunoscut 
drept căpetenia ce-i îndemna să se răscoale. Toate loviturile date asupra 
fermelor și șantierelor erau socotite isprăvi ale sclavilor fugari sau ale 
cetelor de daci latroni și privite ca ceva cu totul local. Mai ales atacurile 
asupra fermelor erau puse pe seama secetei ce bântuise toată vara peste o 
parte din Dacia. 

Spre a păstra ascunsă armata sclavilor răsculați, Sarmis o împărţise în 
cete mici, împrăștiate prin păduri, puse sub conducerea celor mai buni 
luptători, unii încercaţi, gladiatori în circurile Romei sau în alte cetăți. 
Reușea astfel să înșele unităţile de legionari ce colindau ţara, făcându-le să- 
şi irosească puterile prin urmărirea câte unei mici cete, care se făcea 
nevăzută în pădurile neumblate. De altfel, cohortele romane își 
concentraseră raziile mai mult asupra munţilor din părţile de răsărit şi 
miazănoapte ale Daciei, de unde aveau știri că Diegis strânge o puternică 
armată. Toate urmăririle pornite de guvernatorul Julius Quadratus Bassus se 
sfârșeau fără rezultat. În scurt timp, atacurile tot mai dese asupra fermelor, 
coloanelor de transporturi şi șantierelor începură să-l neliniștească pe noul 
guvernator, în întreaga Dacie domneau nesiguranța şi teama. Armata 
imperiului se dovedea neputincioasă. 

Din primăvară, Sarmis îşi înjghebase tabăra pe un mic platou, înconjurat 
de brazi bătrâni, unde nu se putea ajunge decât mergând pe o potecă 
îngustă, ce şerpuia pe o brână săpată de ape şi de vreme în stâncă. Orice 
atac urmând brâna era cu neputinţă, iar din altă parte nu se putea pătrunde 
sus. Cu multă prevedere, pentru a nu fi izolat la înălțime în cazul când jos 
pe brână s-ar fi ivit grupuri de legionari, Sarmis pusese să se facă scări de 
frânghii, cu care puteau să coboare prin partea cea mai ascunsă, unde 
peretele stâncii era mai prăpăstios. Până departe organizase posturi de 
strajă, de unde sclavi luptători, ascunși după colţuri de stânci sau în desișuri 
agățate de prăpăstii, scrutau zările şi urmăreau cu ochi ca de șoim orice 


mișcare. Lângă fiecare străjer spânzura de stâncă sau de un copac o bucată 
de lemn de brad, groasă ca pe picior şi lungă de trei-patru coţi, descojită și 
bine uscată, care scotea sunete puternice la lovituri oricât de uşoare. Străjile 
vesteau, după numărul de bătăi, tot ce se petrecea în jur. 

Se apropia sfârșitul verii. În munţi era linişte. Sus pe cerul albastru 
pluteau vulturi cu aripile larg întinse, nemișcate, cercetând sub ei crestele şi 
văile. Soarele învăluia zările într-o lumină potolită, ce se pierdea spre 
stâncile şi pădurile din depărtare, sub valurile subțiri de pâclă. De la postul 
de strajă de sub platoul pe care se afla tabăra, se împrăștiară până departe în 
vale trei sunete prelungi, pe care ecoul le purtă în toate părţile și le aduse 
înapoi, repetate de mai multe ori, în valuri din ce în ce mai slabe. Era 
semnal de veste bună. De tabără se apropiau trei călăreți în pasul cailor. 
„Sânt de-ai noștri", anunţa sus semnalul. Sclavul din primul post de strajă îl 
şi recunoscuse pe Strombix. Pe ceilalți doi nu-i mai văzuse. Erau Maevius 
şi Burio. 

— Spune, Strombix, tu faci des drumul la Ampelum? îl întrebă Maevius, 
care mergea la dreapta lui. 

Acum, poetul rătăcitor era de nerecunoscut. Îşi lăsase toga ruptă și 
îmbrăcase bundă nouă și curată, de luptător dac. 

— Da, îl fac destul de des, răspunse sclavul devenit luptător. De cele 
mai multe ori îl însoțesc pe Sarmis. El nu se opreşte niciodată locului, 
aleargă mai mult decât oricare dintre sclavii cei mai de încredere din jurul 
lui. Hei!... Strombix slobozi un oftat ușor. Toate ar merge bine, dacă 
Sarmis... 

— El se încrede chiar în toţi sclavii? îl întrerupse Burio. 

— Da, în toţi, dar în felul lui, spuse Strombix. El umblă mult, se 
întâlnește - prin locuri numai de el ştiute - cu căpeteniile de cete, îi 
îndeamnă, le întăreşte încrederea, vorbeşte cu sclavii și le dă curaj, dar 
puţini sânt cei care cunosc locul taberei lui și munţii în care se ascund 
celelalte cete. De câteva ori, în miez de noapte, și-a strâns cetele în văi 
tainice și le-a vorbit cu multă înflăcărare. 

— Crezi că a strâns cetele numai pentru ca să le vorbească? îl întrebă 
Maevius. Altul trebuie că este tâlcul. Sarmis știe că n-ar putea să ţină treze 
încrederea și curajul sclavilor numai cu vorbe. Ei trebuie să se convingă că 
nu sânt puţini, ci foarte mulți. Acolo, fiecare sclav poate să-și dea seama cât 
de mulţi sânt cei cărora el s-a alăturat. 


— Da, aşa trebuie să fie, admise Strombix. Dar de ce m-ai întrebat, 
Maevius, dacă mă duc des pe la Ampelum? 

— Vreau să ştiu ce mai este pe-acolo după molimă... 

— Fiţi mai cu grijă, le strigă Strombix, ne apropiem de niște colţi de 
stâncă, poteca se strâmteaza mult, și caii ar putea să lunece. Un luptător a 
căzut aici cu calul în prăpastie. 

După ce trecură cu bine locul periculos, Strombix continuă: 

— La Ampelum s-au schimbat multe, molima aceea îngrozitoare din 
anul trecut a deschis ochii romanilor. Nu mai sânt aduşi sclavi din 
provinciile imperiului, acum se folosesc mai mult daci în minele de aur şi la 
spălatul nisipului. După potolirea molimei din anul trecut, toate barăcile și 
corturile din câmp și din colonie au fost prefăcute în scrum. S-au ridicat 
case din cărămidă, şi acum nici un negustor, nici un tabernagiu, nici un 
meșteșugar nu poate să-și deschidă o prăvălie dacă nu e construită din zid 
sănătos. Numai dacii mai sânt lăsaţi să-și înalțe case de lemn, dar la mare 
depărtare de vilele romanilor. Și de multe ori, casele dacilor sânt mai 
frumoase, mai vesele şi mai curate decât ale lor. Cu greu mai poţi azi să 
recunoști Ampelumul. Acolo sânt acum drumuri pavate cu lespezi de piatră 
şi s-au construit terme. Ce-a mai rămas vechi este numai cimitirul uriaş din 
timpul molimei, unde zac trupurile miilor de morţi... 

— Şi al lui Vitellius! murmură Maevius. 

— Da, şi al lui, dar el este viu în inimile multor oameni din Ampelum. 
Faptele lui și ale celor trecuţi la noua credinţă au pătruns adânc în sufletele 
oamenilor care au trăit acolo în acea vreme de groază, şi au dat roade: mulţi 
urmează acum învăţătura galileanului. Se spune că Vitellius este privit ca un 
sfânt al lor. 

Tarabostele Burio asculta și se frământa în șa, neliniștit. Câteva din 
cuvintele lui Strombix despre Sarmis îl chinuiau și era dornic să afle ce 
vrusese sclavul să spună. Căută să prindă momentul pentru a întrerupe firul 
celor ce povestea. 

— "Toate bune, Strombix, dar pe mine mă nelinişteşte un lucru. Ce se 
întâmplă cu Sarmis? 

Sclavul uriaş se întoarse şi-l privi puţin speriat. 

— Ce să se întâmple? Luptă pentru ca sclavii să intre în rândul 
oamenilor, să guste libertatea! Se spune că Diegis n-ar fi vrut să-i elibereze 
pe sclavi... 


— Nu te-am întrebat asta. Mai adineauri, tu ai spus: „Toate ar merge 
bine, dacă Sarmis...". Ce-ai vrut să spui? Nu cumva Sarmis este împins să 
cadă în vreo greșeală? 

— Să mă ierte tarabostele, nu știu dacă am căderea să mă amestec în 
viaţa lui, în ceea ce... poate că-i încălzește sufletul, deşi de multe ori am 
fost cuprins de îngrijorare, că s-ar putea să se abată asupra lui o nenorocire. 
Şi doar noi, sclavii care îl urmăm, ne-am pus viaţa și libertatea în mâinile 
lui! 

Maevius îl săgeta cu o privire pe sclavul luptător, și vorbi ceva mai tăios. 

— Dacă este așa, tu nu aveai dreptul să taci! De ce nu ne-ai spus mai 
demult, de ce n-ai mai spus și la alți sclavi de încredere, pe care el îi 
prețuieşte, de ce n-ai încercat să-l opreşti? Tăcerea ta este totuna cu a-i fi 
trădat pe sclavii care s-au ridicat la luptă! 

— Da, tu n-aveai dreptul să taci! întări şi tarabostele Burio. Îl iubesc pe 
Sarmis, ca şi pe Diegis, iar neînţelegerea dintre ei nu mă împiedică să văd 
că lupta voastră are același ţel ca și a noastră. Același duşman avem: 
Imperiul roman. 

Mişcat de tăria cuvintelor ce i se spuneau, Strombix își lăsă în jos capul 
ca un vinovat. Opri calul. Pădurea se îndepărtase de potecă pe ambele părți. 

— Pe la începutul verii, începu el, Sarmis se găsea la una din cetele 
noastre, care stătea ascunsă pe muntele mic și păduros din apropiere de 
Apulum. De acolo, noi urmăream tot ce se mișca pe drumurile de la 
Apulum spre Ampelum, spre Brucla și Germisara, către Ulpia Trajana. În 
vale, la poalele acestui munte, se află una din cele mai frumoase și bogate 
ferme din Dacia. Are țarină atât de mare, încât nu i se pot vedea marginile, 
şi un număr atât de mare de sclavi și de supraveghetori, încât, numai cu o 
singură ceată de-a noastră, Sarmis nu s-a încumetat s-o atace. Eu cred că el 
mai plănuia și altceva în legătură cu acea fermă. Intr-o seară, când soarele 
se lăsase gata să scapete peste munte - era roșu şi mare cât roata de la carigă 
- Sarmis umbla printre copacii mari, umbroşi, de la marginea pădurii. Poate 
că se gândea cum să atace mai uşor ferma, cu mai multe cete deodată. Eu 
mă găseam ceva mai departe, făceam de pază, însoțit de câţiva sclavi 
luptători. Toţi ședeam liniștiți, când am auzit un râs cristalin şi ţipete pline 
de veselie. L-am văzut pe Sarmis cum câteva clipe a rămas nemișcat, 
privind într-acolo, apoi a pornit cu paşi hotărâți. Noi l-am urmat la distanţă. 
Aveam datoria să-i venim în ajutor dacă ar fi fost atacat de cineva. Știam că 
în acea parte era o poieniță, cum nu mai văzusem alta mai minunată. Acolo, 


o fată de o frumuseţe răpitoare se juca cu două sclave, și toate trei alergau 
după fluturi, culegeau flori, cântau, râdeau și ţipau. După ce le-a privit un 
timp, spre mirarea mea, Sarmis a mers mai departe, până a ieșit la marginea 
poienii. Văzându-l, la început ele s-au speriat, au tipat şi au pornit la fugă în 
vale, şi ce credeţi? După câţiva paşi, nimfa cea frumoasă s-a oprit, s-a întors 
spre el şi-a început să-i zâmbească. Chiar și acum, aşa mai înaintat în 
vârstă, Sarmis e un bărbat frumos, plin de putere. El, fără să se piardă la 
vederea unei atât de minunate făpturi, a început să-i vorbească în cea mai 
frumoasă limbă a Romei, așa cum vorbesc patricienii ce se plimbă între for, 
terme și Circul cel mare, și s-a apropiat de fată. Au vorbit îndelung, mai 
mult în şoaptă. Sclavele care fugiseră se opriseră în vale, la marginea 
pădurii. Mă gândeam să nu fie la mijloc o viclenie pentru prinderea lui. Eu 
şi ceilalți sclavi stăteam pregătiți pentru orice. La început, am crezut că 
totul a fost doar o întâmplare, ca oricare alta, care nu lasă urme în sufletul 
omului, dar mă înşelasem. Scurt timp după aceea, am băgat de seamă că 
Sarmis începuse să părăsească tot mai des tabăra, pornind către ceata de 
lângă Apulum. Acolo se întâlnea cu fata, şi nu se poate ca întâlnirile lor să fi 
fost tot întâmplătoare... 

Strombix tăcu câteva clipe, scrută zările împrejur, apoi continuă: 

— Mie nu mi-a vorbit niciodată despre ea, iar eu nu l-am întrebat. De la 
o vreme arată abătut, prins de gânduri, e tăcut și parcă-l frământă ceva. De 
la luptătorii noştri din ceata de acolo am aflat că fata ar fi fiica legatului 
comandant al legiunii de la Apulum. De fapt, ferma nu este a legatului, ci a 
unui negustor bogat, care ar fi pe cale să i-o dea legatului, în schimbul altor 
favoruri. Poate că Sarmis ştie mai bine... Ceea ce mi se pare îngrijorător, 
continuă Strombix întristat, este că în ultimele săptămâni ne-a părăsit mai 
des, şi-a lipsit mai mult timp dintre noi. Pleacă singur călare, fără gardă, 
şi... cine ştie ce pun la cale zeii cei răi?... 

Tăcu și oftă adânc, clătinând din cap cu mâhnire: 

— S-au văzut atâția bărbaţi pierduţi, fiindcă s-au ţinut după peplumul 
unei femei! murmură el. Pe de altă parte, el este încă tânăr și mai are dreptul 
să strângă în braţe trupul unei femei frumoase și să simtă cum îi bate inima. 

— Spune-mi, Strombix, tu l-ai auzit vreodată pe Sarmis vorbind despre 
doi negustori, Fortunatus și Eurotas? îl întrebă Maevius, tulburat mult de 
cele ce auzise. 

— Auzi vorbă! Păi ăştia doi sânt dușmanii lui, pe amândoi îi caută şi pe 
amândoi vrea să se răzbune. 


— Parcă încep să înţeleg ceva, spuse Burio cu o frământare greu 
stăpânită. Tu nu faci nici o legătură, Maevius? 

Maevius trase de frâul calului şi-i dădu pinteni. 

— Cred că ar fi bine să ne grăbim. Dacă el este plecat din tabără, se 
poate să fie în legătură cu prezenţa celor doi ticăloşi la Apulum, spuse el 
îndemnându-i la mers. 

Vicleanul de Eurotas și acel Fortunatus, cine știe ce-o mai fi fost în stare 
să pună la cale?! 

— Nu, este aici, sus, în tabără, îi încredința Strombix. aşteaptă 
întoarcerea mea. Cât despre cei doi negustori şi dușmani pe care el vrea să 
se răzbune, de mult se pregăteşte să pomească pe urmele lor. 

De după pieptul muntelui, ecoul aduse până la ei ropote ce se apropiau 
în goană. Toţi trei priviră miraţi, căutând să se pregătească de luptă. Dar 
până să se hotărască, călărețul le și apăru în față. 

— Unde-ai prins aceste iscoade, Strombix? strigă el, mirat și bucuros 
totodată la vederea lui Maevius și a lui Burio. Bine-aţi venit, fraţilor! Cum 
se face că v-aţi hotărât să treceţi și pe-aici, pe la bârlogul meu? 

— Marele zeu să te-ajute, Sarmis! rosti tarabostele Burio drept salut. 

— L-am întâlnit pe uriașul ăsta, îi luă vorba Maevius arătând spre 
Strombix, şi cum ardeam de dorul de-a te vedea, am pornit după el. Îţi 
pierdusem urma și nu mai știam unde te ascunzi în Dacia... 

— Regele nici nu ştie că noi ne-am abătut pe aici, adăugă Burio. Eram 
în drum spre Marodava, când l-am întâlnit pe Strombix. Noi venim de 
departe... 

— Nu cumva de la Roma? V-aţi împăcat cumva şi v-a îmbrățișat tiranul? 
spuse Sarmis în glumă. 

— Nu chiar de-acolo, ci dintr-un loc unde tu ai asudat mult, ai primit 
multe lovituri de flagrun și unde era să-ți lași viaţa, îi răspunse Maevius. 

Sarmis se încruntă și îi privi mirat. 

— Ce-aţi putut să căutați voi la Drubeta? V-a trimis Diegis, sau... 

— Ai aflat destule, Sarmis, îl întrerupse Maevius râzând. Tu ştii că eu 
când vin de la drum lung sânt înfometat şi însetat. 

— Mai ales însetat, întări Sarmis întorcând calul. Mergem sus în tabără, 
să ţi le potoleşti pe amândoua. Dar să ştii că în tabăra mea nu am nici o oală 
cu vin. 

Maevius se gândi că Sarmis îi oprise pe sclavii luptători să bea vin. 
Bucuria revederii îi scăzu dintr-o dată. 


—Nu te întrista, reluă Sarmis râzând, e-adevărat că n-am nici o oală, 
fiindcă noi bem vinul din coarne de zimbri și de tauri. Pe-aici, oalele se 
sparg repede și sânt greu de purtat. 

— Te ţii de glume, căpetenie a sclavilor răsculați, strigă Maevius 
înveselit, altfel nici nu-ți mai călcăm prin tabără! 

Porniră în susul potecii în trapul cailor. În tabără se întinse masă bogată, 
şi Maevius nu pregetă să spună că vinul are gust mai bun băut din corn şi se 
scurge mai uşor pe gât, mai ales dacă întorci cornul cu vârful în sus. 

— Ce-aţi căutat voi la Drubeta? îi întrebă Sarmis, frământat de această 
veste. Maevius știu că rătăceşte și prin infern, şi-ţi iese în cale când nu te 
aștepți, tocmai în momentul în care al mai mare nevoie de un ajutor, ținu să 
precizeze cu recunoștiință. Dar tu, Burio? 

Tarabostele vorbi după câteva clipe de șovăire. 

— O să-ţi spun, Sarmis! Poate că regele m-ar pedepsi pentru că-ți 
dezvălui o taină a lui. Mă gândesc însă că tu, căpetenie a sclavilor și aprig 
luptător dac, fiu al viteazului Dicomes, este bine să ştii. În anul ăsta, regele 
vrea să termine pregătirile și, în primăvara care vine, să pornească la luptă. 
Armata lui e mare, și romanii n-au prins de veste: Diegis ţine acum în Dacia 
cete mai mici, împrăștiate, cu care dă numai lovituri de hărțuială, însă 
grosul luptătorilor este dincolo de munţi, la dacii fraţi liberi și la celelalte 
triburi prietene: sarmaţi, costoboci, roxolani şi alţii. Bani are acum destui 
regele... 

— Știu astea, Burio, le ştiu chiar de la Diegis. Spune-mi, de ce te-ai dus 
la Drubeta? îl întrebă nerăbdător. 

— Te ştiam cu mai multă răbdare! la spune-mi, tu nu-l recunoști pe 
Diegis ca rege al dacilor? Văd că nu-i spui niciodată „regele"... 

Sarmis zâmbi cu o uşoară amărăciune și-i răspunse: 

— Da, el este „regele"! îi urez din suflet să-i alunge pe romani! 

— Dar tu, Sarmis, de ce stai deoparte? Tu i-ai fi de mare ajutor... 

— Te-am rugat, Burio, să-mi spui pentru ce-ai fost la Drubeta. Cât 
despre Diegis, el ştie de ce nu pot veni lângă el... 

— Nu te-ai gândit? Pregătim să punem foc podului, să rupem legătura 
legiunilor de-aici cu Roma! 

Sarmis îşi trecu tulburat degetele prin barba stufoasă, în ochi îi apăru o 
ușoară licărire. De mult nutrea și el gândul ca, atunci când va porni lupta de 
eliberare a sclavilor, să înceapă cu distrugerea podului de la Drubeta. 


— Gândul lui Diegis este minunat, și dacă imperiul n-ar fi atât de 
mare... 

Se opri. Nu vru să spună tot ce gândea. Ridică cornul înfipt într-o gaură 
din trunchiul de brad ce le servea drept masă și îi îndemnă și pe ceilalți: 

— Să bem în sănătatea regelui, a dacilor şi a sclavilor, a tuturor acelora 
care s-au ridicat împotriva tiraniei imperiului! 

— Eu ridic cornul în sănătatea ta, Sarmis! ură Burio. Rog pe Marele zeu 
ca, până la topirea zăpezii din iarna care vine, tu, cu armata ta de sclavi 
luptători, să te alături regelui! 

— Voi o ţineţi ba cu regele, ba cu zeii, și eu îmi văd de treabă, spuse 
Maevius lăsând de la gură cornul, pe care îl şi golise. 

— Şi cine o să fie multâncercatul luptător care o să pună foc podului? 
Acolo este un castru întărit, bine apărat, și nu te poţi apropia de el. 

Vorbind, Sarmis avea în minte toată aşezarea podului, pe care o cunoştea 
până în cele mai mici amănunte. 

— Cine ar putea să fie altul decât bătrânul Dagio, doborâtorul de 
legionari? Bătrânul are acum ajutoare bune. Și-a luat cu el nepoţii, pe 
Rhesos şi pe Dapyx, feciorii bătrânului Chertebalos. Până la toamnă, vor sta 
ascunși pe la dacii răsfirați prin funduri de văi pătrunse adânc în munţi, 
lămuri Burio. 

— Un plan mai bun şi mai bine gândit nici nu se putea! Sarmis tăcu 
privind departe spre creste. Hei, dar timpul trece, schimbă el vorba. la să-mi 
spuneţi, cât mai rămâneţi aici? 

— O zi, două, până ne odihnim puţin, spuse Burio. 

— Să zicem trei, ar fi tocmai bine. Va găsesc tot aici când mă întorc. Eu 
trebuie să plec în seara asta. Aș fi bucuros să mai rămâneţi, am mai goli 
câte-un corn cu vin şi-am face şi ceva planuri... 

Câteva clipe rămase din nou cu privirea aţintită departe în gol. 

— Tu, Burio, urmă Sarmis cu îmbărbătare reținută, să nu judeci greșit 
neînțelegerea dintre mine și Diegis. Și eu am pornit într-o răscoală hotărâtă, 
iar în sufletul meu sânt mai proaspete ca oricând, mai puternice decât 
oricând dragostea pentru ţară şi dorinţa de eliberare a dacilor. Toți cei care 
mă urmează sânt hotărâți să lupte, dornici să-și cucerească libertatea, iar 
dacă lupta noastră nu va fi altceva decât aprinderea focului, ea va însemna 
totuși mult pentru sclavii de pretutindeni. Eu vreau să pornesc, în acest colţ 
al imperiului, lupta sclavilor pentru libertate, şi apoi, aşa cum se întinde 
focul într-o pădure seculară în zi de arşiță de vară, aşa se va întinde revolta 


lor în toate provinciile. Ce va fi după aceea, ce va face Roma, e ușor de 
înţeles: va da libertate sclavilor, va începe o nouă viaţă! 

Înmărmurit de cuvintele ce le auzea, Maevius îl privea cu admiraţie pe 
Sarmis, în ochii căruia juca licărirea unei flăcări vii, a unei lumini noi. 

Vedea torţa de la care se vor aprinde celelalte flăcări ce se vor întinde 
peste imperiu și lumina nouă ce va lumina tot imperiul, aşa cum visa el de 
mult: eliberarea sclavilor. În ochii lui, chipul lui Sarmis se mări şi se 
lumină, până acoperi zările. 

Sunete repetate din vale îi făcură să asculte cu încordare. Sarmis ridică 
repede capul, rămase o clipă nemișcat, apoi sări în picioare. 

— Poate că mi-i aduc! murmură el așezându-și mai bine spada și 
cingătoarea şi oftând adânc. Trebuie că există o dreptate pe lumea asta! 

Maevius privi întrebător spre Strombix. Drept răspuns, acesta se 
mulțumi să salte din umeri. 

— Pe cine aşteaptă căpetenia sclavilor? întrebă Burio, neliniștit. Poate 
că eu, luptător de partea regelui, nu se cade să fiu de faţă... 

Sarmis se întoarse spre ei. Un zâmbet îi miji în colţul gurii. 

— Dacă mi i-au adus, amândoi aţi avut noroc. Tocmai de aceea v-am 
întrebat cât mai staţi aici, fiindcă aş fi vrut să fiţi de faţă la judecarea lor. Îi 
am în mina pe cei doi ticăloşi, care trebuie să răspundă de faptele săvârșite. 

De după un colţ de stâncă se ivi Durax, și după el, câţiva luptători sclavi 
care împingeau doi oameni legaţi. În urma lor venea Buziris. Durax era un 
tânăr dac spătos, care trăise în copilărie ca rob pe moșia de la Costodava. 
Arăta ca Dagio în tinereţe. Sarmis îl folosea ca om de încredere şi ca şef al 
gărzii sale. Îi trebuise mult timp bravului Durax să se dezobişnuiască de a-l 
privi pe Sarmis ca pe-un stăpân. 

— l-am adus! spuse el scoțându-și căciula. Maevius îi recunoscuse de 
când îi văzuse: erau Eurotas şi Fortunatus, amândoi palizi, obosiţi şi cu 
priviri rătăcite. Eurotas se făcuse puţintel la trup - şi de slăbiciune, şi de 
bătrâneţe - iar Fortunatus se chircise de tot, torturat de gândul morții 
îngrozitoare la care se aștepta. După ce lăsă tuturor un scurt răgaz de 
odihnă, Sarmis ceru să se adune căpeteniile și începu judecarea. Se bucura 
că sânt de față Maevius şi Burio. Primul, socotit ca din partea lui Vitellius, 
iar al doilea, al lui Diegis, omul care îl ajutase mult pe regele Decebal. Ura 
lui Sarmis era mai vie împotriva lui Fortunatus, de aceea începu cu 
judecarea acestuia. 


— Să-mi spui, ticălosule, pentru ce nu ţi-ai ţinut cuvântul dat lui Plutarh, 
de a mă aduce în Dacia şi a mă lăsa liber? îl întrebă pe Fortunatus, 
săgetându-l cu multă ură. 

Negustorul, îngrozit, cu privirea rătăcită, vorbi înecându-se de spaimă: 

— După lege... erai... sclavul meu.... 

— După legea Romei îți eram sclav. Acum, după legea vieţii, trebuie să 
te răsplătesc pentru felul în care ai știut să-ţi respecţi făgăduiala și să mă 
răzbun pentru toate chinurile pe care le-am îndurat din momentul în care tu 
m-ai pus din nou în lanţuri! 

— lertare! se rugă disperat Fortunatus, aruncându-se în genunchi în faţa 
lui Sarmis. Lasă-mi numai viaţa. Jur pe toţi zeii că sânt gata să-ți dau toată 
averea mea din Dacia, să-i eliberez pe toți sclavii pe care îi am la ferme și 
să părăsesc pentru totdeauna această provincie! 

Pe faţa lui Sarmis se contura un zâmbet plin de scârbă. 

— Acum te târăști ca un vierme și ceri iertare, dar câte zeci și sute de 
vieţi de sclavi nevinovaţi ai chinuit? 

Fără să aştepte răspuns, se întoarse spre Eurotas și se apropie de el. 
Bătrânul negustor devenise neputincios, numai privirea îi mai era vie şi iute, 
iar pe faţă îi mai înflorea încă un zâmbet. 

— Ei, te-ai săturat de bogăţie, Eurotas? Ai luat bani şi de la romani, şi de 
la daci, acum ești putred de bogat. Ţi-ai bătut joc de Livianus Claudius așa 
cum ai vrut, şi ai distrus atâta fericire împingând la moarte o familie! Acum 
ești stăpânul Carsidavei. Ştii că acolo m-am născut și am copilărit? Dar prin 
Eutychia ce-ai urmărit? 

Zâmbetul de pe faţa lui Eurotas crescuse pe măsură ce îl ascultase pe 
Sarmis. Se scarpină în barbă şi aşteptă liniştit ca după ce termină să dea 
răspunsul. Vorbi dârz, dar cu voce stăpânită, fără să se arate îngrozit de 
moarte, cu cutezanţa lui obișnuită: 

— Eu nu-ţi cer nici un fel de iertare şi nici nu-ţi spun că-ți dau ceva sau 
să mă jur că voi pleca din Dacia! Când s-a mai văzut scăpată o vieţuitoare 
încăpută în ghearele leului? Tot ceea ce-am făcut, am făcut pentru bani. De 
ce? N-aş putea să spun. Poate că așa a fost viața mea, fără astâmpăr, și 
veşnic dornic să strâng cât mai mult. Știu că, de drept, tu eşti stăpânul 
Carsidavei și mai ştiu că vrei să răzbuni tot răul pe care l-am făcut. Eu n-am 
dorit căderea Daciei sub jugul imperiului, dar dacă faptul s-a petrecut, 
pentru ce-aș fi stat deoparte şi n-aş fi luat și eu ceva din bogăţia de aici? M- 
ai întrebat ce-am urmărit prin Eutychia. O știi și tu: să te prind! De când am 


aflat că ţi s-a dat libertatea, nu m-am mai simţit în siguranţă. Dar nu numai 
atât: am vrut să te prind și să te predau guvernatorului, lui Julius Quadratus 
Bassus! Aici se pot obţine multe de la guvernatorul provinciei. 

Dar sclava s-a dovedit în totul o femeie: dragostea a fost mai puternică 
decât orice. Bănuiesc acum că ea ţi-a spus când, să trimiţi cetele de sclavi 
latroni și să ne prindă. Și, ce sa mai lungesc vorba, sânt gata! Să-mi laşi un 
ban în buzunar, pentru a-l da lui Charon... 

Ultimele cuvinte Eurotas le spuse ca în glumă, aproape râzând. 

Sarmis îl ascultase cu multă încordare și îl uimise răspunsul plin de curaj 
al bătrânului negustor. Ura împotriva lui se muiase. Atitudinea lui nu-i 
provocase scârba pe care o simţise ascultându-l pe Fortunatus, Dar nu era 
timp de pierdut și nu avea nici un rost să mai asculte văicăreala aceluia care 
înşelase încrederea marelui Plutarh. Ridică hotărât capul şi roti privirea 
peste cei din jur. 

— Da, fiecare îşi merită o altfel de pedeapsă! rosti el. Pe Fortunatus îl 
ardem de viu, iar Eurotas va pleca la Charon mai repede, străpuns cu 
sulițele! Strombix, vezi să se îndeplinească totul așa cum am spus, asta este 
judecata mea! Pentru celelalte ticăloșii, judecaţi-i voi, unul în numele lui 
Vitellius, iar celălalt, în al lui Diegis, încheie Sarmis privind spre Maevius 
și spre Burio. 

— A sosit timpul să te potoleşti, Eurotas, începu Maevius, ai alergat prea 
mult, toată viaţa ai fost neobosit. Mă întreb, bătrânule negustor: la ce-ţi mai 
foloseşte acum bogăţia pe care ai strâns-o? Să te mai judec şi eu, nu mai 
văd rostul. Pentru relele pe care le-ai făcut nu poți muri decât o singură 
dată... 

— Eu voi spune regelui că pedeapsa dată de Sarmis a fost dreaptă! rosti 
Burio. Dacă cele ce se petrec aici ar fi cunoscute de toţi aceia care au venit 
în Dacia pentru asuprire şi îmbogăţire, ei şi-ar da seama că singura cale de 
scăpare pe care o mai au este să plece cât mai degrabă dincolo de Dunaris! 

După două zile, Burio şi Maevius coborau în vale, însoţiţi de Sarmis. 
Vremea se schimbase. Crestele munților se ascundeau în nori, iar dinspre 
răsărit se pornise vântul. Toamna își vestea sosirea. 

— Se apropie clipa când trebuie să ne despărțim, rupse Maevius tăcerea, 
după ce merseseră mult timp fără să-și spună un cuvânt. Ceea ce nu trebuie 
să uiţi, Sarmis, este că acela care a devenit căpetenie a celor mulţi nu-și mai 
aparține și nu-i este iertat să facă nici o greşeală... 


— Te înţeleg, Maevius, ţi-a spus Strombix. Da, recunosc, dacă ea, 
Eutychia, m-ar fi trădat, poate că aş fi fost pierdut, dar suferinţa ei de sclavă 
n-a lăsat-o. Când a aflat că am pornit la luptă pentru eliberarea sclavilor, mi- 
a spus tot adevărul: cei doi ticăloşi puseseră la cale prinderea mea. Au căzut 
în propria lor cursă: Eutychia ne-a ajutat să-i prindem pe amândoi. După o 
scurtă pauză, Sarmis adăugă: Tu nu mă judeci, Burio? 

— Îţi spun ce mă frământă, Sarmis: de ce nu te alături regelui? 

Sarmis privi departe spre creste, apoi întoarse capul spre el. 

— Sânt alături de rege, să nu te îndoiești niciodată, Burio, ca şi el, şi eu 
lupt pentru alungarea cotropitorului! 

În anul care a urmat pedepsirii lui Euratos și a lui Fortunatus, în a patra 
zi după calendele lui august, doi călăreţi daci - unul bătrân și altul tânăr - 
străbăteau în goana cailor munţii dintre Ulpia Trajana Sarmizegetusa și râul 
Maris, ţinând-o tot în lungul văilor și al crestelor mai împădurite. Spre 
seară, ajunseră aproape de valea largă a râului și se opriră într-un desiş de 
pădure, în așteptarea nopţii. Descălecară frânţi de oboseală, lăsară caii să 
pască şi se întinseră pe iarba deasă şi moale. Simţeau dureri prin toate 
încheieturile, dar nu le luau în seamă; ştiau că mult timp nu vor mai 
cunoaște odihna. Fără să se ridice, traseră traistele lângă ei, scoaseră 
merindele şi ulcioarele şi începură să mănânce, mușşcând cu lăcomie din 
pâinea groasă, veche, și din slănina afumată, împănată de usturoi, ce 
răspândea până departe un miros plăcut. Bătrânul mânca mestecând mai rar, 
făcând să salte într-una barba-i stufoasă şi albă, și arunca din când în când 
privirea spre tânărul de lângă el, plin de viaţă şi dornic de luptă. Cei doi 
erau Dagio şi Durax. 

— Ascultă, băiete, poţi tu să-ţi dai seama de frumusetea zilelor pe care le 
trăim? întrebă bătrânul ducând ulciorul la gură. 

— De ce-mi spui aşa, moş Dagio, ca şi cum abia acum am îmbrăcat 
nădragi și am început să merg călare? 

Bătrânul toltăi de câteva ori prin gâtul strâmt al ulciorului, îl lăsă jos de 
la gură și-și șterse mustăţile cu dosul palmei. 

— Pentru mine eşti un ţânc. Îmi vine să cred că Marele zeu nu mai este 
supărat pe daci și vrea să le dea înapoi libertatea, fericirea și bogăţia din 
timpul lui Decebal. Moartea lui Traian - venită pe neașteptate, fiindcă era 


încă tânăr - este un ajutor nesperat pentru rege. Întotdeauna Diegis a fost 
frământat de gândul dacă, după ce va da lovitura, va putea să cadă la 
înţelegere cu stăpânul Romei. Tu eşti un copil, n-ai de unde să știi cum s-a 
trăit înainte pe aceste meleaguri... 

— Un copil îmbătrânit! murmură Durax. Tu nu știi, bătrâne, că 
subjugarea, chinul şi revolta îţi îmbătrânesc sufletul? Pe unii îi face mai 
copti la minte, iar pe alţii îi sminteşte, după cum sânt de tari la suflet, după 
cum pot să rabde şi să-și nutrească speranţele. Când am lucrat pe şantiere 
legat cu lanţuri, am văzut cum unii sclavi strângeau cu o plăcere nespusă 
banii trebuincioși pentru răscumpărarea libertăţii şi tot acolo am văzut pe 
alţii cheltuind ultimul as pe băutură, ca să-și înece în vin deznădejdea și 
disperarea. Dar nu mi-ai spus, moş Dagio, cum de-ai aflat așa de repede 
despre moartea tiranului? 

Durax dusese mult timp viaţă de sclav. Muncise pe șantierul de la Ulpia 
Trajana, apoi la Germisara și la construcţia de drumuri. Fusese şi el dus la 
Ampelum să lucreze în mine, îndată ce izbucnise molima, și reuşise să fugă 
şi să se alăture lui Sarmis. Era un dac bine legat, lat în spete, cu picioarele 
scurte şi groase. Avea căutătură copilărească. Era frumos şi vesel. Pletele-i 
lungi îi acopereau umerii cu culoarea lor blondă-roşcată, și dintre ele cu 
greu se distingeau mustăţile și barba, abia împlinite, căci Durax nu văzuse 
decât douăzeci și cinci de primăveri. Fusese trimis de Sarmis spre Drubeta, 
să-l caute pe Dagio prin munţii şi pădurile din împrejurimile podului. Îl 
căutase cu îndârjire şi nu avusese odihnă până nu-l găsise. 

Bătrânul îl iubea mult pe tânăr şi-l socotea ca pe-un copil al său. Îi plăcu 
răspunsul lui. Duse din nou ulciorul la gură și mai goli puţin. 

— Să-ţi spun cum am aflat. Mai avem timp până să ne aruncăm în 
valurile râului, să trecem pe malul celălalt. Să se lase mai bine amurgul. Cu 
câtva timp înainte de a pune foc podului, am urmărit pe un tribun, curier 
imperial, ce mergea în trapul calului însoţit de o mică gardă, îl văzusem de 
sus de pe deal cum trecuse în grabă podul, fără să se oprească la castru, și o 
apucase pe drumul spre Sarmizegetusa. Cum eu vorbesc limba Romei tot 
aşa de bine ca un roman, am pornit după el. Eram îmbrăcat ca un veteran 
care se obișnuise atât de mult cu viața de militar, încât nu se mai despărțea 
de tunica şi de sandalele de legionar. Aveam la mine un pergament de 
veteran, pe care Diegis îl luase de la unul venit în tabăra noastră să lupte 
alături de noi, auzind că se plăteşte bine. Și întotdeauna când plec la drum, 
mai ales când trebuie să urmăresc pe cineva, am grijă să iau cu mine două 


ploști mari pline cu vin. Către amiază, tribunul s-a oprit să se ospăteze, şi 
pentru o scurtă odihnă. Am băgat de seamă că avea de gând să pornească 
mai departe. M-am apropiat şi l-am rugat să mă lase să mă ospătez alături 
de garda lui, şi el a încuviinţat bucuros. Eram doară un veteran roman şi-i 
vorbeam cât se putea de frumos pe limba Romei. 

Dagio făcu o scurtă pauză şi mai duse ulciorul la gură de câteva ori, apoi 
continuă: 

— Încetul cu încetul, ba cu o glumă, ba cu o snoavă ori cu o veste de 
nimic de prin Dacia, am intrat în vorbă cu legionarii din garda lui și nu mi-a 
fost greu să aflu că Traian murise, departe de Roma, într-o provincie din 
partea de răsărit a imperiului. Nu-mi venea să cred o veste atât de mare. Am 
căutat să mă apropii de tribun, să aflu care era motivul de se grăbea așa de 
mult. Mi-am făcut curaj și i-am întins cealaltă ploscă, care-mi rămăsese 
plină. El a luat-o, a gustat vinul minunat din ea și m-a privit lung. Nu te 
mira, tribune, i-am spus eu vesel, ce-ar putea să facă un veteran în această 
provincie atât de îndepărtată de Roma decât să ştie unde se găsește cel mai 
bun vin dac? Tribunul a început să bea cu lăcomie, se vedea că nu era certat 
cu Bacchus. Aproape o golise, când am simţit că mă bate pe umăr. „Să pleci 
cât mai repede, bătrâne, mi-a spus împăratul a murit! Soarta imperiului este 
în grea cumpănă, în provinciile din răsărit popoarele au şi început să se 
răscoale. Aici, când latronii vor ieși la drumul mare și când toţi ceilalți daci 
vor porni în luptă, nu va mai rămâne în viață, în Dacia, nici un legionar, nici 
un roman. la-ţi vin cât poţi să duci, bătrâne, şi treci dincolo de Danuvius!" 
Prinsese chef de vorbă, căci vinul îi dezlegase limba. Mi-a mai spus că 
Roma e în doliu şi plânge, că senatorii, patricienii și negustorii bogaţi sânt 
îngrijorați de soarta imperiului. După ce am aflat tot ce ştia tribunul, 
prefăcându-mă că plâng îndurerat de cele auzite, i-am spus că mă întorc din 
drum, ca să trec mai repede dincolo, pe pod. Te-am întâlnit apoi pe tine. Tu 
te-ai mirat atunci de ce o noapte mai târziu, după miezul nopţii, am şi lăsat 
plutele pe apă şi, în timp ce ne-am prefăcut că dăm un atac împotriva 
castrului de la capul podului, ne-am apropiat pe dedesubt, am pus scări şi i- 
am dat foc, o dată cu lemnele uscate pe care le aveam pe plute. Fiind în 
plină vară, lemnăria podului s-a aprins ca iasca. Acum, prin arderea podului, 
am rupt Dacia de Roma. Ai văzut ieri ce era la Sarmizegetusa: spaimă şi 
teamă. Mulţi se și pregăteau să fugă înapoi peste Dunaris. Eu nu mă 
îndoiesc, Durax, că o dată cu vestea morţii lui Traian, guvernatorul a aflat şi 
de arderea podului. În clipa asta, Julius Quadratus Bassus poate că se și 


pregăteşte să sfărâme răscoala dacilor, pe care o și crede începută. Noi doi 
ne aflăm într-o întrecere cu el: noi să ducem veştile - tu la Sarmis, eu la 
Diegis —, iar el să dea ordin legiunilor şi cohortelor să se pregătească de 
luptă. Dar de ce Sarmis și Diegis nu s-or fi unind, asta nu pot să înţeleg! 
Uniţi, ar fi mai puternici. Eu nu prea pot să-mi dau seama ce vrea să facă 
Sarmis cu sclavii lui... Dar uite că s-au lăsat umbrele înserării, pregăteşte- 
te, mânzule, c-o să ne aruncăm cu caii în valuri, apoi drumurile noastre se 
despart, fiecare spre tabăra lui. 

Trecură râul printr-un vad pe unde albia era mai largă, și apa mai puţin 
adâncă, după ce se încredinţară că nu se mișcă nimic prin apropiere, şi se 
înfundară într-o vale îngustă, acoperită cu lăstăriş des, cu urcuş domol către 
creste. După un timp de mers, Durax rupse tăcerea: 

— Eu am scăpat, bătrâne, de aici până la tabără o ţin tot pe vârfuri, pe 
unde nu calcă nici picior de legionar. Matale mai ai mult de mers, te apropii 
de drumurile lor și chiar le tai de-a curmezișul. 

— Tu să ai grijă de tine, mânzule, eu mă descurc ușor, ai uitat că sânt un 
veteran ieşit de curând dintr-o legiune a imperiului? 

Bătrânul luptător începu să râdă înfundat. 

— Atunci, colea în vârf, matale o apuci la dreapta, iar eu o ţin tot 
înainte, şi până spre ziuă o să... 

Durax n-apucă să sfârșească vorba. Caii se smuciră într-o parte, cât pe- 
aci să-i răstoarne din şei. Traseră repede spadele și strânseră frâiele, dar caii 
se liniştiră repede. 

— Marele zeu să vă dea viaţă lungă! auziră o voce. Doi oameni le ieşiră 
înainte de după un desiș. 

— Cine sânteţi voi? strigă Dagio, pregătit să sară cu calul peste ei, dacă 
ar fi încercat să lovească, deși îi auzise vorbind limba dacă. Bătrânul 
luptător nu se încredea în oricine atât de uşor. 

— Păi dacă nu eraţi de-ai noștri şi nu v-auzeam vorbind limba noastră, 
nu ieşeam noi din ascunzătoare, spuse unul. 

— Ne-ai întrebat cine sântem, urmă celălalt. Sântem doi daci care au 
scăpat de la un șantier de drumuri... 

— Nu știți încotro o fi tabăra lui Sarmis? întrebă primul. 

Dagio strânse fălcile cu putere. „De ce nu întreabă de tabăra lui Diegis?" 
gândi el. 

— Cum să nu ştim, sări Durax, ştim prea bine, dar pentru ce vreţi să 
aflaţi și voi? 


Câteva clipe nu primiră nici un răspuns, și tăcerea lor le mări bănuiala. 
Poate că aveau în față doi tâlhari de codru, care atacau pe oricine - fie dac, 
fie roman. 

— De fapt, sântem mai mulţi, vorbi al doilea, sântem și daci, și sclavi, 
am fugit cu toţii odată... 

— Şi ce, vreţi să mergeţi în tabăra lui Sarmis, vreţi să intraţi în cetele 
lui? se grăbi Durax să-i întrebe. 

— Păi aşa am vrea... aşa ar vrea ei, sclavii... spuse celălalt. 

— Şi voi, ce-aţi vrea? întrebă Dagio, prins de ciudă- 

— Noi, adică dacii care am fugit, continuă el, noi am fi vrut să ne ducem 
la rege, la Diegis. 

Urmară alte clipe de tăcere. Dagio şi Durax se priviră încurcaţi. Fiecare 
ar fi vrut să-i ia pe toţi cu el în tabără. Dagio îl întrebă frământat: 

— Câţi daci sânteţi cu toţii? 

— Ca la vreo douăzeci, se auzi răspunsul. 

— Şi câţi sclavi? se grăbi Durax. 

— Mai mult de patruzeci, spuse celălalt. 

— Tu, Durax, du-i pe sclavi cu tine, eu îi iau pe daci. Și-așa Diegis nu-i 
primeşte pe sclavi, lămuri bătrânul. 

— Sarmis îi primeşte şi pe unii și pe alţii, murmură Durax. 

— Tu să fii cuminte, mânzule! Dacă regele iese învingător, va fi bucurie 
şi pentru tabăra lui Sarmis! îi certă Dagio. 

— Marele zeu să vă dea sănătate! rosti dacul care vorbise primul. Vrem 
să mergem la rege, să luptăm! 

— Unde sânt ceilalți? E mult de mers până la ei? Și dacă cumva umblaţi 
să ne tâlhăriţi, să ştiţi că n-o să apucaţi să faceţi nici o mișcare, și spadele 
noastre se vor spăla în măruntaiele voastre! îi ameninţă bătrânul. 

Strânse calul între pinteni și porniră. Ajunseră repede la fugaril. Prin 
lumina slabă a înserării, le văzură feţele scofâlcite, osoase, pe care 
spânzurau bărbi lungi, încâlcite și murdare, le văzură îmbrăcămintea 
zdrenţuită: tunici de sclavi şi zeghi de daci spintecate, prin rupturile cărora 
se vedeau trupurile lor slăbite. 

Pregătirea pentru plecare se făcu repede. Și bătrânul, şi tânărul porniră 
mulţumiţi, fiecare spre tabăra lui, însoţit de câte o ceată de oameni hotărâți 
să lupte pentru libertate. 

Ştirea morţii lui Traian schimbă cu totul activitatea în tabăra lui Sarmis. 
Zi şi noapte soseau şi plecau căpeteniile cetelor de luptători sclavi 


împrăștiate prin pădurile şi munţii din partea dinspre apus a podișului dac. 
Pretutindeni era numai mişcare şi pregătire. Din vale soseau într-una noi 
fugari și noi cete eliberate prin lovituri date cu multă îndrăzneală. Peste 
Dacia începuse să bată un vânt nou, vântul libertăţii, care răcorea în egală 
măsură sufletele chinuite şi năpăstuite ale sclavilor şi ale dacilor. 

Cu toate măsurile luate de guvernator de a se păstra ascunsă știrea morții 
împăratului, vestea se întinsese repede în toată Dacia, aşa cum se întinde 
focul peste câmpia acoperită cu iarbă uscată în timp de vară secetoasă. În 
toate părţile - la ferme, pe șantierele de drumuri și poduri, în minele de aur, 
de sare şi de fier, la tăierea pădurilor - izbucneau mici răscoale, 
supraveghetorii erau omorâți și sclavii fugeau în munţi. 

Tot aşa, taraboştii, acum sărăciţi şi neascultați de nimeni, se adunau cu 
comaţii și, mai mult sărăciţi şi jefuiţi, formau cete și se îndreptau spre 
tabăra regelui, al cărei loc nu-l știau, dar la care ajungeau întotdeauna 
călăuziţi de iscoadele lui, pe care le întâlneau în locuri tăinuite. 

Sarmis nu știa ce pregătiri făcea Diegis, după cum nici regele nu știa ce 
avea de gând să întreprindă căpetenia sclavilor. Ceea ce-l neliniștise mult pe 
Sarmis fusese faptul că Diegis nu pornise lupta în primăvară, așa cum aflase 
de la Burio, şi aceasta îl bucura acum. Era ca şi cum regele amânase totul 
fiindcă prevăzuse ce va urma. În toiul acestui iureş și al frământărilor, în 
tabăra sclavilor pregătirile se continuau cu multă însufleţire și multă grabă. 
Iscoadele aduceau veşti din toate părţile: legiunile și cohortele romane se 
strângeau, se închideau în campuri întărite sau se trăgeau încet către Ulpia 
Trajana Sarmizegetusa, dar nici una nu aducea vestea mult așteptată. 

Într-o zi, pe la amiază, Sarmis plecă însoţit de Durax. Lăsase totul în 
grija celor trei ajutoare: Strombix, Buziris și Artaban. Merseră în grabă pe 
poteci şerpuitoare, trecură peste văi şi peste stânci arse de dogoarea soarelui 
de vară, fără să lase caii să răsufle şi fără să se oprească să guste ceva. Spre 
seară sosiră aproape de drumul cel mare. Soarele mai avea puţin să scapete 
după creste. Lângă un fag gros, Sarmis sări din șa, îi spuse lui Durax să-l 
aştepte cu caii gata de fugă, şi porni în vale, îndreptându-se către drum. Se 
auzea mişcarea, larma, ropotul cailor și hodorogeala carigelor, ce se 
scurgeau într-un şir neîntrerupt dinspre Napoca spre Apulum. Coborî pe 
coasta muntelui și se lipi de un fag cu ramurile bogat răsfirate, înfipt cu 
rădăcinile adânc în povârnișul de piatră, printre ceilalți copaci ce străjuiau 
drumul la numai câţiva pași. De sus, privi în lungul drumului într-o parte și- 
n alta. Mișcarea și graba erau mai mari decât se așteptase. Treceau coloane 


de legionari comandate de decurioni. și de centurioni, șiruri de carige 
încărcate cu arme ori cu provizii, curieri ce alergau în galopul cailor într-un 
sens și-n altul, grupuri de sclavi legaţi cu lanţuri unii de alţii. Pe cele două 
margini ale drumului, se grăbea în șiruri nesfârşite mulțimea celor ce 
însoțeau întotdeauna legiunile: negustori ambulanți, liberi, veterani, femei, 
copii şi bătrâni, ducând în spate sau în braţe ce mai putuseră lua din avutul 
pe care îl părăsiseră în grabă. 

Sarmis urmări mult timp toată această mişcare şi larmă. Simţea cum 
plutesc în aer încordarea, teama, apropierea încleştării. Și cu cât privea, tot 
mai mult îl cuprindea întristarea. Imperiul luase măsuri, se pregătea pentru 
rezistenţă și își strângea forțele. Momentul lovirii pe rând a fiecărei legiuni 
fusese scăpat de Diegis, iar o măsurare făţișă cu grosul legiunilor ar fi fost o 
mare greşeală. Băgă de seamă că ceva nu e în regulă. Atenţia îi fu atrasă de 
apariţia dinspre Apulum, adică din partea opusă, a unei centurii. Drumul se 
mai golise. Centurionul se apropia râzând cu poftă, însoţit de un bărbat a 
cărui togă flutura luată de vânt la fiecare pas. În urma lor la câţiva pași 
veneau legionarii, într-o oarecare dezordine, spuneau glume, râdeau, 
strigau, chiuiau, cântau, fluierau, după pofta decurionului alături de care 
mergeau grupaţi. Pe cel cu toga, Sarmis îl recunoscu de departe: era 
Maevius. Inima începu să-i bată, și sângele îi năvăli în faţă. Îl văzu 
desparțindu-se de centurion. Așteptă prins de nerăbdare până se arătă printre 
copaci. Îi ieşi înainte. 

— Am venit, Sarmis! spuse Maevius suflând greu de urcușul făcut. Mă 
bucur că sclavul acela ţi-a adus papyrusul meu atât de repede. 

— Ai fost vrednic, Maevius! Mă tem însă că totul este prea târziu. Pot să 
mai ajung în noaptea asta la Diegis? 

— De ce? Nici nu e nevoie! Dar haide să ne înfundăm niţel mai adânc în 
pădure. Se aud ropote de cai. 

Porniră spre locul în care îl lăsase pe Durax. 

— Ce e cu tine, am și uitat de când n-ai mai dat nici un semn de viaţă, ce 
s-a întâmplat? îl întrebă Sarmis. 

— Toate bune! Dar şi tu ai fost greu de găsit. Tot îți muţi tabăra dintr-un 
loc într-altul. De la un timp n-am mai auzit de nici o lovitură dată de sclavii 
tăi şi nu s-a mai văzut nici o urmă de sclav latron. Le-ai dat drumul să se 
împrăștie? 

Sarmis îl privi mirat, apoi începu să râdă. 


— Te-nşeli, tribune, acum ei sânt mai strânși ca oricând. Vorbi apoi cu 
voce schimbată: Odată, când eram în căsuţa de la Ampelum, tu băuseși cam 
mult vin, te-am ascultat cum mi-ai vorbit îndelung despre organizarea unei 
armate şi despre pregătirea pentru luptă. Eu acum n-aş mai putea să primesc 
alți sclavi. N-ar mai fi timp să mă conving dacă ei nu sânt trimiși anume, ca 
iscoade, în mijlocul nostru. Dar mi se pare că acum e prea târziu... 

— Pentru asta te-am tot căutat. Ştiam de neînțelegerea dintre tine și 
Diegis, de aceea am urmărit să stau mai mult pe lângă el. Trebuia să prind 
momentul când se va hotărî să pornească la luptă și să te îndemn ca și tu cu 
luptătorii sclavi să loveşti în același timp, dar văd că nici nu mai o nevoie 
de îndemnul meu. 

— De mult nutresc gândul să pornesc la luptă o dată cu el! 

— Mi-ai luat o piatră de pe suflet, Sarmis! Să nu te temi că e prea târziu. 
Diegis şi-a greşit puţin socotelile, și Julius Quadratus Bassus i-a luat-o 
înainte. Când el a coborât din munţi cu cetele și a înconjurat legiunea de la 
Porolissum, a găsit campul gol şi colonia din apropiere părăsită. Făcusem 
cu el planul să atacăm cu cea mai mare iuțeală legiune după legiune. Deşi 
nu i-am spus-o lui Diegis, gândul meu era ca tu să ataci legiunea și minele 
de la Ampelum, însă acum, totul s-a schimbat. 

— Când va avea loc prima luptă? îl întrebă Sarmis nerăbdător. 

— Chiar mâine! în noaptea asta, cetele lui Diegis străbat munţii de 
dincolo de Potaissa, și mâine dimineaţă vor cădea ca fulgerul asupra 
campului nou, ce se organizează în grabă, şi... 

— Şi? se grăbi Sarmis să-l întrebe. 

— Tu ai putea, tot mâine, să ataci la Ampelum? După aceea, Diegis 
dintr-o parte şi tu dintr-alta, v-aţi apropia de Apulum, unde sânt adunate 
puternice forțe romane. 

— Nu, Maevius, nu pornesc spre Ampelum! 

— Surprins de răspunsul scurt şi tăios ce-l primi, Maevius se întrista și 
dădu descurajat din umeri. 

— Vrei să-i pierzi pe sclavii care te urmează? îl întrebă tulburat. 

— Nu vreau să-i pierd pe ei şi vreau ca nici Diegis să nu piardă lupta! 
Dacă mâine situaţia va fi alta? Eu trebuie să mă găsesc în apropierea lui și, 
de va fi cu putinţă, vreau să atac o dată cu el. După izbândă, mă voi îndrepta 
cu sclavii spre Ampelum. Lupta lui Diegis este și lupta mea, deși pentru el 
lupta mea nu este și lupta lui! Tu, Maevius, dacă vrei, rămâi în tabăra mea, 
alături de mine, iar de nu, du-te lângă el! Sarmis tăcu un timp, apoi 


continuă, cu o uşoară întristare: Ca rege, Diegis crede că la el toate sânt 
posibile și toţi trebuie să-l asculte și să i se supună! 

— Eu sânt cu sufletul liniştit, Sarmis. Plec! Maevius se duce unde crede 
că va fi mai multă nevoie de el. Pentru centurionii și legaţii de aici, eu 
trebuie să rămân tot tribunul nebun, poetul rătăcitor. Sclavii mai au încă 
nevoie de mine 

Sarmis îl prinse cu braţele și-l strânse la piept. 

— Cum sufletul tău a rămas același și este alături de sclavi, nici nu mă 
îndoiesc, Maevius, că nu vei fi alături de mine în clipele cele mai grele!... 

— Cât timp sclavii te vor înconjura cu încrederea şi cu dragostea lor, 
poţi să te bizui și pe mine, dar dacă îi vei duce la pierzanie, în loc de 
prieten, îţi voi fi dușman! 

Maevius porni în vale către drum şi se pierdu printre copaci. 

Noaptea care urmă a fost numai alergare şi zbucium. Pentru Sarmis și 
căpeteniile de cete, timpul se scurse foarte repede. Prin poieni, pe vârfuri de 
munţi şi pe dealuri, focurile, sunetele de buciume și iscoadele în goana 
cailor vestiseră pe toţi să se adune. De mult cetele de sclavi luptători 
fuseseră pregătite să se tragă spre drumul cel mare. 

Se iveau zorile. Departe, spre răsărit, crestele munţilor se profilau negre 
pe geana roșcată ce se întindea prelungă în depărtare, înunțând răsăritul 
soarelui. Din funduri de văi se ridicau valuri de ceaţă, ce se mișcau încet 
către miazăzi, urcând spre creste. Într-o poiană întinsă, ce cobora în pantă 
lină, străjuită de copaci falnici, Sarmis privea încordat și fericit mulțimea 
sclavilor strânși pe cete, pregătiți pentru luptă. Erau adunaţi acolo oameni 
din toate neamurile lumii: parți bronzați de pe malurile Eufratului, traci 
bărboşi de dincolo de Dunaris, nubieni negri din ţara nisipurilor arzătoare, 
gali înalţi cu plete blonde, germani greoi cu priviri reci şi mușchi puternici, 
daci vârtoşi cu priviri senine şi mâini agere, toți purtați în sclavie prin 
imperiu şi toţi hotărâți să lupte pentru libertate, pentru dreptul la o viaţă de 
om. Alături de Sarmis stăteau Strombix, Buziris și Artaban, sprijiniți în 
spade, cu inele de metal lucitor peste mușchii tari al braţelor şi cu coifuri 
prinse bine sub bărbii, puţin împinse către ceafă. Soarele se arătă de după 
creste viu şi lucitor şi cuprinse într-o lumină plină de viaţă întreg plaiul. Pe 
firele de iarbă, picăturile de rouă se schimbară în mici diamante 
strălucitoare, care aruncau săgeți de lumină în toate culorile. 

Sarmis își struni calul, ce se mișca nerăbdător. Fiecărei cete îi fixase 
locul și aștepta ca armata de sclavi luptători să se așeze în ordinea stabilită. 


Totul se executa strâns, cu multă disciplină, şi ordinea domnea ca în cea mai 
bine organizată legiune romană. Rămăsese un timp frământat de gânduri. Se 
vedea neliniştea ce-l mistuia după felul cum strângea fălcile. Întoarse capul 
şi pomi pe lângă cetele ce se aliniaseră într-un uriaş careu pe mai multe 
rânduri. Pe una din laturi stăteau luptătorii cei mai voinici, adevăraţi uriaşi, 
sclavii care fuseseră gladiatori în circuri și ştiau să mânuiască spadele grele 
cu repeziciune şi măiestrie. Pe latura opusă era aliniată cavaleria cu spade, 
sulițe şi scuturi, romane și dace. În mijlocul careului se strânseseră 
căpeteniile. 

La un semn făcut de Strombix buciumașii începură să sune înfundat. 
Toate buciumele fuseseră astupate cu câte-un șomoiog de iarbă uscată. 
Sarmis se opri în mijlocul căpeteniilor şi îşi roti privirea pe deasupra 
cetelor. Era îmbrăcat în armură de fier și purta la şold spadă grea. Începu să 
vorbească hotărât, rar şi apăsat. Pe faţa lui apăruse o lumină ce-i mișca și 
înflăcăra pe toți. 

— Priviţi în jurul vostru, începu el în limba Romei, cunoscută de toţi, să 
vedeţi armata sclavilor. Poate că unii dintre voi, până în clipa aceasta, au 
mai fost chinuiţi de îndoială și de teamă, poate n-au crezut că sclavii ridicaţi 
la luptă sânt atât de mulţi, atât de uniţi şi atât de hotărâți. Aici sântem câteva 
mii de suflete hotărâte să ne jertfim pentru cucerirea libertăţii! 

Sarmis făcu o pauză. 

— Da, numai câteva mii, deşi în imperiu numărul sclavilor este aproape 
tot atât de mare ca al celor liberi, iar armata lor ar putea să fie mai 
numeroasă și mai puternică decât a imperiului. 

Din nou tăcu şi privi în jur. Începu să zâmbească. 

— Dar ce vă vorbesc eu? se întrebă el cu voce schimbată spre glumă. 
Unde sânt sclavii? în jurul meu nu văd nici un sclav, nu văd nici un lanţ la 
picioare, nici un lanţ la mâini și nici un lanţ nu leagă de gât pe nimeni, ca în 
şirurile nesfârșite pornite la drum lung pentru vânzare. Nu văd nici un 
decurion și nici un supraveghetor lovind cu flagrunul. În fața mea văd 
numai luptători cu piepturi tari și cu priviri de vultur, văd sulițași, arcași, 
prăștiaşi şi călăreți gata de luptă şi căpetenii aprige şi viteze. Se mai simte 
vreunul dintre voi sclav? 

— Nuuu! răsună răspunsul din mii de piepturi. 

— Să arătăm legionarilor, decurionilor, centurionilor și tribunilor că 
aceia care au fost odată sclavi nu sânt nici lași şi nici fricoşi, nu sânt nici 
leneși şi nici murdari, nu sânt nici mincinoşi și nici trădători. Să arătăm noi, 


aceia care am fost sclavi, că sântem „oameni", mai oameni decât ei, mai 
viteji şi mai hotărâți decât aceia care ne-au bătut, ne-au batjocorit şi ne-au 
înfometat! Să arătăm noi, armata sclavilor răsculați din Dacia, că puterea 
Romei începe să se prăbușească! 

Sarmis tăcu din nou câteva clipe şi îşi roti privirea peste feţele lor, pe 
care fluturau zâmbete pline de însufleţire și de încredere. Unii, palizi, 
clipeau des și îşi strângeau fălcile, alţii, îmbujoraţi, strângeau mâinile cu 
putere pe mânerele spadelor. 

— Vă întreb: Sânteţi hotărâți să luptaţi până la ultima licărire de viață? 

— Daaa! izbucniră miile de glasuri. 

— Sânteţi hotărâți să mă urmaţi, sa înduraţi lipsuri, să învingeţi oboseala 
şi să nu lăsaţi armele din mâini până când nu ne vom cuceri libertatea? 

— Daaa! 

— Sânteţi hotărâți şi aveți tăria sufletească să împlântați spadele sau să 
străpungeţi cu sulițele pe trădători şi pe cei care au întinat numele de sclav 
ridicat să lupte pentru libertate? Juraţi? 

— Jurăm! 

Sarmis se întoarse şi spuse unei căpetenii: 

— Să fie aduși ticăloşii! 

Dintr-un pâlc de brazi stufoşi, gărzile împinseră doi sclavi legaţi cu 
mâinile la spate. Sarmis îi săgeta cu o privire ucigătoare. 

— Uitaţi-vă, aveţi în faţa voastră doi nemernici, care au pătat numele 
curat de sclav luptător pentru libertate şi au dovedit că sânt nişte tâlhari şi 
ucigaşi. Acum câteva zile, aceşti nemernici au fugit din ceata lor şi au 
pătruns în casa unei femei văduve, cu copii lângă ea, au ucis-o şi au jefuit-o. 
Dar au fost prinşi. Ce-ar însemna dacă armata sclavilor, după ce-l va zdrobi 
pe dușman, s-ar transforma într-o hoardă de jefuitori și de ucigași? Pe acești 
nemernici să-i judecaţi voi, nu eu! 

— La moarte! strigară unii. 

— Să fie răstigniţi! cereau alţii. 

Un sclav bătrân făcu câţiva paşi din rând și ridică braţul, cerând linişte. 

— Noi sântem luptători, începu el tărăgănat, şi se cade să-i pedepsim ca 
pe niște luptători care au călcat disciplina. Eu zic să-i străpungem cu sulițele 
chiar aici, în văzul tuturor, pentru ca fiecare să ia aminte! 

— Cine mai e de aceeaşi părere? întrebă Sarmis. Toți ridicară braţele, şi 
pe deasupra capetelor poiana se acoperi de o pădure de sulițe și de spade; 

— Să fie pedepsiţi aşa cum este voia tuturor! spuse el cu hotărâre. 


În câteva clipe, patru luptători îi străpunseră pe vinovaţi cu suliţele. 

— Fie ca aceşti doi oameni pedepsiţi să rămână primii și ultimii sclavi 
luptători care au greşit! Sângele lor să fie ca o jertfă pe care o aducem 
cerului în momentul acesta, când pornim hotărâți la luptă! Și acum, fiecare 
căpetenie să-şi pregătească ceata și să treacă la locul ce i s-a stabilit pentru 
luptă. 

Din toate părțile izbucniră urale, urmate de îndemnuri la luptă. 
Buciumași! sunară prelung, sporind însufleţirea şi dorința de a începe cât 
mai curând lovirea dușmanului. 

În aceeași noapte, în tabăra romană fusese multă fierbere. Nimeni nu 
reușise să afle că printre centuriile ce se perindaseră pe drum în sus şi-n jos 
cu o zi înainte sosise în taină însuşi guvernatorul, Julius Quadratus Bassus. 
Până seara târziu, generalul dăduse ordine să se lucreze la întărirea 
campului. Nu se îndoia că iscoade dace se aflau pretutindeni, ascunse prin 
copacii de pe înălțimile ce străjuiau valea rotundă ca un găvan. În același 
timp, iscoadele romane aduceau una după alta veşti despre marele număr al 
cetelor de daci ce soseau din toate părțile și se strângeau în pădurile din 
partea de sus a văii. Ca un încercat militar ce era, guvernatorul luase, în 
plină noapte, o hotărâre ce-i uimise pe toți comandanții: chemase la el în 
grabă pe legaţii, tribunii şi centurionii din câmp și le ordonase ca, pe 
nesimţite și cu cea mai mare iuțeală, campul să fie părăsit, lăsând numai 
câteva gărzi, spre a-i face pe daci să creadă că nimic nu se mișcase acolo de 
seara până dimineaţa. Chiar şi focurile fuseseră ţinute aprinse. Comandanții 
cu cohortele şi centuriile lor se depărtaseră în grabă prin întuneric la un loc 
ştiut din lungul drumului, unde așteptau pregătiţi pentru luptă. 

Și ceea ce prevăzuse Julius Quadratus Bassus s-a petrecut întocmai. Se 
crăpa de ziuă când buciumaşii lui Diegis dăduseră semnalul pentru luptă. 
Din toate părțile şi mai ales din susul văii, unde se afla grosul armatei dace, 
cetele năvăliră spre gardurile neîntărite și neterminate din jurul câmpului. 
De dincolo de garduri porniră câteva valuri de săgeți și de pietre aruncate de 
arcaşii şi prăştiașii romani lăsaţi înăuntru. Dacii se grupară repede şi se 
aruncară în luptă, dar când pătrunseră printre corturi le găsiră goale. 

La chemarea regelui, căpeteniile se adunară în grabă. 

— Au fugit şi de aici! spuse Diegis cu mulțumire şi amărăciune în 
același timp. Romanii nu mai au curajul să dea piept cu noi. Pornim repede 
în urmărirea lor, trebuie că sânt aproape, îi vom prinde şi-i vom forţa să dea 


lupta: nu-i vom lăsa să ajungă și să se unească la Apulum cu celelalte 
legiuni! 

Bătrânul Chertebalos își scoase căciula, se scarpină în cap şi vorbi: 

— Eu aş spune, mărite rege, să te fereşti. Romanii sânt vicleni ca 
vulpile. Așa cum au lăsat ei câmpul, nu-mi miroase-a bine! Tu zici că ei s- 
au grăbit să fugă de frică. Eu zic-să nu-ţi întindă vreo cursă... 

— Pornim! hotărî Diegis. Nu pot să-i las să strângă la un loc toate 
legiunile! Pe partea dreaptă a drumului, pe sus pe plai, vor merge Dagio şi 
Rhesos cu cetele lor, pe stânga - Burio și Dapyx, iar în partea din mijloc - 
eu cu grosul armatei.. Iscoadele noastre să pornească înainte! 

Abia începuse să se înşire armata lui Diegis în lungul drumului, când 
iscoadele aduseră vestea că din față năvălesc călăreți romani, urmaţi de 
sulițași, arcași și prăștiași aşezaţi în linii de bătaie. Cetele dacilor, în 
sunetele buciumelor, se strânseră în loc deschis şi primiră lupta. 

De sus, de pe munte, Sarmis se grăbea să coboare cu armata lui. Voia să 
se ţină ceva mai departe, în așa fel încât numai la nevoie să intre în luptă, 
iar dacă jos nu se pornea bătălia, el să-și retragă cetele repede și nevăzut de 
nimeni. Nu apucă însă să coboare prea mult, când din vale auzi sunetele de 
luptă ale buciumașilor lui Diegis. Grăbi şi mai mult coborârea. La o cotitură 
a unei vâlcele se ivi un călăreț care urca în goana calului. În câteva clipe, 
galopând, Sarmis îi ieşi în cale. Era Maevius. Nici n-a mai avut. timp să-l 
întrebe ceva, căci se văzu nevoit să asculte: 

— Mai ai timp să-l salvezi pe Diegis, altfel va fi nimicit de romani. Nu e 
vreme acum să-ți spun tot ce se petrece jos! 

Opriţi deasupra unui colț de stâncă, spre care îl dusese Maevius, Sarmis 
văzu pe plaiul ce se întindea la picioarele lor încleştarea dintre romani și 
daci. Căută să înţeleagă mersul luptei. Desluşi locul de unde guvernatorul 
conducea bătălia, îl văzu pe Diegis luptând alături de cetele sale. Din păduri 
ieşeau centurie după centurie, tocmai în părţile în care dacii se arătau mai 
îndârjiți. Socoti că sosise momentul să intre în luptă, pentru a nu se prăpădi 
prea mulți luptători din armata dacilor. Arătă fiecărei căpetenii partea pe 
care trebuia să dea lovitura, iar el, în fruntea foştilor gladiatori, se aruncă în 
luptă acolo unde romanii păreau să fie mai puternici. Sunetele cornurilor şi 
buciumelor și chiotele de luptă ale sclavilor, setoși să lovească în aceia care 
îi chinuiseră și-i batjocoriseră, băgară repede spaima în legionari şi-i 
însuflețiră pe daci, ceea ce făcu ca lupta să se încingă cu mai multă furie. 


Ceea ce s-a petrecut după aceea nu s-a mai putut înțelege în toiul luptei. 
Buciumașii daci sunară retragerea. Sarmis socoti că va fi lăsat să lupte 
singur cu sclavii săi, împotriva cohortelor şi legiunilor romane. Dar nu se 
scursese decât puţin timp, şi se auziră trompetele romane sunând și ele 
încetarea luptei. Sclavii continuau să dea lovituri cu o îndârjire 
înfricoşătoare. Unde pătrundeau ei, se făcea gol, legionarii fugeau îngroziți. 

Soarele nu se ridicase prea mult pe cer, când de pe eîmpul de luptă, 
acoperit de trupurile morţilor și ale răniților, printre strigătele de ajutor, 
rugăciuni către zei, blesteme și înjurături ale celor căzuţi, Sarmis se retrăgea 
cu cetele lui de luptători sclavi, care primiseră în această zi botezul luptei. 
Şi cu toată izbânda pe care o câștigase, nu înțelegea nimic din ceea ce se 
petrecuse. Bănuind încă o şiretenie din partea romanilor, căută să-și pună 
luptătorii cât mai în siguranţă și se retrase sus pe munte. 

De mult trecuse miezul nopţii. Sarmis stătea aproape de foc, pe o 
buturugă, cu capul prins în mâini, frământat de veştile pe care, încă înainte 
de căderea serii, le aduseseră iscoadele. Lângă el dormeau Strombix, 
Buziris şi Artaban, lungiţi pe iarbă. În poiană, împrăștiați în jurul focurilor, 
se odihneau sclavii luptători. Departe, dincolo de marginile poienii, gărzile 
stăteau de strajă. În zări, peste vale, pe un vârf de munte se vedeau flăcări 
mari. Erau focurile din tabăra dacilor. Târziu, Sarmis săltă capul şi privi 
într-acolo. Nu putea să creadă cele ce aflase: Diegis căzuse luptând ca un 
erou, iar Julius Quadratus Bassus fusese prins și omorât de daci. Totul se 
petrecuse într-o zi, într-o dimineaţă. Simţea cum pe umerii săi apasă acum 
greutatea zilelor pe care le trăiește. Dintr-o dată, întreaga situaţie din Dacia 
se schimbase, și aceasta tocmai în momentul când Roma încă nu-și revenise 
din panica în care intrase prin moartea lui Traian. Și nu era nici o clipă de 
pierdut. 

Privi îndelung flăcările focurilor din tabăra dacilor. Se gândi la jalea 
căpeteniilor de acolo. Vedea pe fiecare în parte, dar tot mai mult gândul i se 
oprea la Burio. După îndelungă frământare, murmură: 

— Da, el să fie rege! Tânărul taraboste, și nu altul, ar putea fi ales de ei 
ca rege al dacilor... 

Socotea că va putea ajunge mai uşor la înțelegere cu el, ca dacii și 
sclavii răsculați să lupte strâns uniţi. „Dar de ce nu mai sosește Durax?" se 


întrebă îngrijorat. De cu seară îl trimisese în tabăra dacilor după veşti mai 
sigure. S-ar fi dus el, atât era de frământat și de îndurerat, dar nu putea să-și 
părăsească luptătorii, de teama unui nou atac din partea romanilor. 

Îşi aţinti privirea asupra celor ce dormeau. Strombix se mişcă de câteva 
ori, deschise ochii și se ridică. Strânse tăciunii în jurul focului şi suflă în ei. 
Flăcările începură să pâlpâie. 

— Eşti trist, Sarmis! spuse sclavul uriaș. Ar trebui să te odihnești puţin. 
Voi sta eu de veghe, atent la tot ce se întâmplă în tabără. 

Sarmis se mişcă neliniștit pe buturugă, luă un tăciune şi începu să bată 
cu el ușor, alungind spuza de pe marginea focului. 

— Tu eşti liniștit, Strombix, şi trebuie să fii liniştit! Tu știi numai de o 
singură luptă, pe când eu de două: libertatea sclavilor şi eliberarea Daciei! 

— Dar poate că regele n-a căzut, o fi numai un zvon... 

— Prea mi-au adus multe iscoade aceeași veste, și nu s-ar putea ca ea să 
nu fie adevărată. A căzut Diegis și n-a mai rămas nimeni urmaș al lui 
Decebal... 

Departe, în vale, se auziră răsunând buciume, printre chiote și strigăte. 

— Ce să fie? strigă Strombix sărind în picioare. 

— Stai liniştit, să ascultăm atenţi! Știu că romanii nu atacă niciodată 
noaptea. Nu cumva dacii vor fi prins vreo coloană de legionari? 

Ascultară încordaţi. Chiotele şi sunetele de buciume urcau coasta 
muntelui şi se apropiau. 

— Să trezim cetele! spuse Strombix. 

— Tu n-auzi că sânt daci? 

Lângă ei, Artaban şi Buziris săriră din somn, speriați. 

— Ce, ne atacă? întrebă Artaban punând mâna pe spadă. 

La lumina slabă a focului, ceilalți nu văzură frământarea și paloarea ce 
acopereau faţa lui Sarmis. 

— Liniştește-te, Artaban! îi spuse Sarmis ridicându-se de pe buturugă. 
Tu, Buziris, trezeşte garda şi pe gladiatori. Să-i aranjezi într-un cerc mare în 
jurul focului. Pune lemne mai multe, Strombix, să fie lumină puternică. Nu 
ştiu ce mă face să cred că vom primi vizita unor trimiși din tabăra dacilor. 
Poate că acum vom putea să luptăm alături de ei. Armata sclavilor și armata 
dacilor să fie una: unită, hotărâtă, puternică! 

— Și cine să fie căpetenia acelei armate? întrebă Artaban. 

— Cel pe care căpeteniile cetelor de daci și ale cetelor de sclavi luptători 
îl vor socoti mai bun conducător, mai dârz în hotărâri şi mai aprig în luptă! 


rosti rar Sarmis. Voi n-aţi vrea să luptăm uniţi cu dacii? 

— Cu cât vom fi mai mulţi, cu atât mai bine, spuse Buziris, pierind în 
întunericul nopții. 

În tabăra sclavilor începu mișcarea. Se treziră din somn nu numai 
luptătorii din gardă și cei din cetele de gladiatori, ci mulţi alţii: unii curioşi 
să afle ce se petrecea, alţii stăpâniţi de teama unui atac al legionarilor. În 
sufletul fiecărui luptător mai dăinuia încă îngrijorarea că ar putea fi prins și 
legat din nou în lanţuri. De când se obişnuiseră cu libertatea, fiecare prefera 
moartea, sclaviei. Buziris așeză repede în linie garda și pe foştii gladiatori. 
Din josul plaiului se auzeau tot mai limpezi murmurele dacilor, amestecate 
cu ropotele cailor pe cărarea de piatră. 

Ropotele răsunară tot mai aproape. Deodată, liniştea nopţii fu tulburată 
de sunete de buciume, ale căror ecouri repetate se pierdură departe spre 
creste şi dincolo de vale. Sarmis tresări, săgetat de un fior, inima i- se 
strânse, ceva parcă-i apăsa pieptul. Ascultă împietrit. Ceata de daci se 
oprise. Buciumaşii ce-o însoțeau sunau ca şi cum ar fi anunţat tabăra de 
sosirea regelui. Așa auzise vestită întotdeauna sosirea lui Decebal. „Cine 
oare va fi fost ales rege?" se întrebă el, pregătindu-se să-l primească așa 
cum se cuvine să fie primit regele. După câteva clipe, se hotărî să pornească 
în calea lor. Înainta însă numai câţiva paşi şi, la lumina flăcărilor, îl văzu pe 
Durax apropiindu-se în grabă. După el veneau Burio, Dagio, Rhesos, și 
Dapyx, Vicillis, bătrânul Chertebalos şi multe alte căpetenii din oastea 
dacilor. În urma lor se înşira garda, apoi buciumaşii. Un călăreț ţinea sus 
steagul de luptă al regelui. Sarmis se opri tulburat. La un sunet de bucium, 
toţi cei sosiți săriră jos de pe cai. 

— Am venit cu toţii, rosti Durax sugrumat de frământarea ce-l stăpânea, 
am venit aici, fiindcă în noaptea asta se va hotărî soarta luptei şi a noastră! 

Sarmis îl asculta cu privirea aţintită asupra lui Burio. Tarabostele, 
îmbrăcat în armura de luptă a căpeteniilor dace, îl privea și el, drept în ochi, 
împietrit şi adânc. Fiecare nutrea în suflet, pentru cel pe care îl privea cu 
admiraţie, respect și supunere. Fiecare îl socotea pe celălalt „regele”. 

— Puteam să vin eu acolo, dacă..., începu Sarmis, străbătut de un fior, 
dar nu putu continua, căci Durax strigă mai tare, răspicat: 

— Tarabostele Burio să vorbească! 

O clipă, Sarmis rămase descumpănit. Durax spusese „tarabostele", şi nu 
„regele" Burio, aşa cum se așteptase. Și totuși, Burio stătea în faţa tuturor. 
Din nou, un fior îl străbătu ca un fulger. Apucă mânerul spadei, îl strânse cu 


putere și căută să se stăpânească. Simţea asupra sa aţintite sutele de priviri 
din jur, ale dacilor şi ale sclavilor, al căror ochi luceau în lumina flăcărilor. 
Îl văzu pe taraboste făcând câţiva paşi spre el, după ce trăsese spada și 
primise, de la cel care îl purta, steagul de luptă al regelui, se opri la câţiva 
paşi şi rosti eu voce puternică: 

— Să trăiești, rege al dacilor! Noi, căpeteniile dace, care luptăm pentru 
a-l alunga pe cotropitor, te-am ales să ne fii rege și conducător! Marele zeu 
să-ți dea putere, sănătate și viață lungă! Îţi înmânez steagul de luptă al 
regilor Daciei, mărite rege! 

Buciumașii începură să sune vestirea regelui. De dincolo, de peste vale, 
din tabăra dacilor, ecoul aduse înapoi aceeași vestire. Din zecile şi sutele de 
piepturi ce-l înconjurau se ridicară urale, ale dacilor și ale sclavilor. 

— V-aţi gândit bine când aţi făcut această alegere? îi întrebă Sarmis cu 
multă stăpânire. 

— Da, mărite rege! rostiră căpeteniile dace laolaltă. Tăcu încurcat. 
Momentul ce-l trăia părea că-l striveşte sub greutatea lui. Trecuseră numai 
câteva clipe, și acum simţea apăsându-l povara răspunderii și a grijii ce-o 
lua pe umeri față de daci și faţă de sclavi. 

— Dar eu nu mă pot despărţi de sclavi. Am jurat să lupt pentru libertate, 
pentru... 

Ar fi vrut să continue, dar nu găsea cuvintele potrivite, prin care să arate 
furtuna ce-i răscolea sufletul, hotărârea ce-l stăpânea, recunoştinţa ce-l 
năpădea. Din rândul luptătorilor sclavi se desprinse un fost gladiator, înalt, 
puternic, musculos, care se opri alături de Burio și vorbi cu voce groasă și 
puternică, ca de tunet, ce făcu să răsune văile: 

— Să trăieşti, mărite rege! Tu, căpetenie a sclavilor ridicaţi să lupte 
pentru libertate, eşti acum rege al Daciei! Dacă tu ai rămas cu sufletul 
alături de sclavi, sclavii te înconjoară cu dragostea şi cu devotamentul lor, 
pentru că prin tine vor avea și ei o patrie. Vor avea şi ei o ţară, un pământ de 
care să se lege și pe care să-l muncească, o casă, o familie pe care s-o 
îndrăgească, pentru care să lupte și să le apere! 

Cuvintele pline de însufleţire ale gladiatorului se pierdură în uralele ce 
izbucniră atât în rândurile luptătorilor sclavi, cât și din cele ale căpeteniilor 
dace. Sarmis simți cum în toată ființa lui se săvârşeşte o schimbare. 
Gladiatorul îi vorbise cu o dorinţă și o convingere ce porneau din adâncul 
sufletului. Privi lung feţele celor din jur împietrite, pline de hotărâre și de 


supunere, și deodată se simţi mare, puternic și stăpân. Trase spada şi săltă 
steagul. Rosti hotărât, cu vorbe apăsate, pătrunzătoare: 

— În faţa voastră, căpetenii dace, şi în faţa voastră, luptători sclavi, jur 
că voi lupta pentru dezrobirea dacilor şi pentru libertatea sclavilor! Toți 
sclavii din Dacia vor fi liberi şi vor primi pământ pentru muncă. În Dacia nu 
vor mai exista sclavi sau robi, iar cei care au fost aduși aici ca sclavi vor fi 
lăsaţi liberi. Strâns uniţi, dacii şi sclavii eliberaţi vor munci pământul, într-o 
totală înfrățire şi înțelegere. 

Izbucniră din nou urale şi strigăte. Sarmis ridică mâinile şi ceru tăcere. 
Devenise cu totul stăpân pe el. Continuă: 

— Am fost ales rege într-un moment greu. Diegis nu mai este, iar noi nu 
ne plângem morţii, căci pe noi moartea nu ne înspăimântă! În această, clipă 
grea, nu vă pot spune altceva decât că trebuie să ne pregătim pentru luptă și 
să-l urmărim pe dușman cu toată dârzenia. Voi, cei care sânteți aici de faţă, 
să spuneţi tuturor că regele va fi bun, va îmbrăţișa şi va alina durerile celor 
care se vor dovedi viteji, supuși și vrednici, dar va fi necruţător, va pedepsi 
fără şovăire pe cei care vor da înapoi în luptă, pe cei leneși şi pe trădători. 
În acest moment de grea încercare, cer tuturor supunere și ascultare. În faţa 
steagului nostru de luptă, vă cer să-mi juraţi credinţă și supunere! 

— Jurăm!... Jurăm!... răsunară sutele de glasuri ce umplură văile şi 
munţii. 

Dintre căpeteniile dace se desprinse bătrânul Chertebalos. Se apropie de 
rege, îl îmbrăţişa, apoi se retrase câţiva pași, ţinând căciula în mână. 

— Mărite rege, Marele zeu să-ți dea sănătate şi putere să-l alungi pe 
duşman! Să nu te mire, mărite rege, că ai fost ales de popor să-i fii 
conducător: tu ești un vlăstar care se trage din vitejii regi al Daciei, de la 
Burebista. Regele Decebal şi bătrânul taraboste Dicomes au avut rădăcini 
din același neam, amândoi aveau os domnesc. Cei care sânt bătrâni ca mine 
ştiu bine toate astea. Uite, mărite rege, îndemnul unui bătrân care în curând 
va pleca la Marele zeu: să ai milă de popor, să-l conduci cu hotărâre şi tărie, 
însă să-l judeci cu blândeţe și înțelegere. Să nu ai odihnă și tihnă până nu 
alungi afară legiunile şi cohortele imperiului cotropitor! Să traiești, mărite 
rege! Marele zeu să te ocrotească și să-ți dea viaţă lungă! 

Bătrânul se retrase încet, plecat, cu faţa spre Sarmis, în timp ce îşi îndesa 
căciula peste pletele lungi, albe ca neaua. Uralele din nou făcură să răsune 
văile. 


— Fiecare clipă poate să ne apropie sau să ne îndepărteze de izbândă, 
după cum vom şti s-o folosim, începu Sarmis, și în jurul lui se făcu linişte. 
Dacă era vreme de pace, clipa de față se cădea s-o sărbătorim printr-un 
ospăț bogat, cu mult vin și cu multă veselie. Amânăm petrecerea până după 
alungarea dușmanului din ţară! Trebuie să pornim acum pe urmele 
legiunilor care se retrag către Sarmizegetusa, unde, întărite, poate că vor 
aştepta lupta hotărâtoare. Ca ajutoare ale mele aleg: pe Strombix, pe care îl 
numesc căpetenie a armatei de luptători sclavi, și pe tarabostele Burio, pe 
care îl numesc căpetenie a armatei dacilor răsculați. Celelalte căpetenii din 
armata dacilor şi din armata sclavilor luptători rămân aşa cum au fost și 
până acum. Din această clipă, pornim! Strombix își va strânge numaidecât 
cetele şi va ieşi pe drumul spre Apulum, iar tarabostele Burio va face la fel 
cu armata dacilor. Și unul, și altul vor trimite iscoade pe o parte și pe alta a 
drumului până departe înainte. Garda mea să fie gata de plecare! 

În tabăra sclavilor se porni repede mișcarea. De mult nu mai dormea 
nimeni. Focurile se întețiră. Dincolo de vale, pe platoul de pe vârful de 
munte, cerul era luminat de vâlvătăile ce se ridicau, ca răspuns la bucuria 
sclavilor, însoţit de garda sa, de câteva căpetenii dace și de Buziris și 
Artaban, Sarmis porni în vale, spre drumul ce ducea către Apulum. Câteva 
cete de iscoade pornite de Strombix i-o luară înainte și se împrăştiară în 
lungul văii. 

— Spune-mi, bătrâne, rupse Sarmis tăcerea, întorcându-se spre bătrânul 
Chertebalos, care mergea alături de el, cum de-a fost răpus Diegis? Veştile 
s-au cam încurcat unele cu altele. 

Bătrânul vorbi după ce își îndesă mai bine căciula pe cap: 

— Da, trebuia să-ţi spunem asta chiar de la sosire, mărite rege, dar clipa 
era prea înălțătoare, iar noi am crezut ca-ți este cunoscută moartea lui. Eram 
în toiul luptei. Romanii ne prinseseră la strâmtoare. Nimeni nu se așteptase 
să găsim campul gol. Se simţea că vom fi înăbuşiţi de cohortele dușmane. 
Nu ştiu cum s-a făcut că la o-nvălmășeală regele a fost încercuit de o ceată 
de călăreți duşmani. Eu eram în apropiere, și cu mine alții: Burio, Dapyx, 
Staberius. Am sărit cu toţii în ajutorul lui. Dagio cu alți luptători veneau și 
ei din partea cealaltă. Îl vedeam pe Diegis şi pe cei din jurul lui cum dădeau 
lovituri năprasnice, dar totul s-a petrecut ca fulgerul, și deodată nu l-am mai 
văzut. Am împins calul într-acolo, am apucat să-l văd străpuns de o suliță, 
dar nu m-am putut apropia, alți călăreţi romani au năvălit peste noi. Îi 
păleam într-una cu spada în dreapta şi-n stânga, ca să pot înainta, însă totul 


se schimbase într-o încăierare prin care cu greu mai puteai răzbate. La o 
răsucire prea repede și scurtă, calul a căzut sub mine, iar eu am fost aruncat 
într-o parte. Atunci s-a produs o mișcare, şi din toate părțile am auzit că ne- 
au venit în ajutor cetele de sclavi. Pe rege nu l-am mai văzut. Dagio mi-a 
spus mai târziu că Diegis a fost luat, așa mort, de legionari. Ca să scape de o 
înfrângere, Burio a pus buciumașii să sune ruperea luptei și retragerea spre 
pădure. Dar n-a trecut mult, și trompetele dușmane au început să sune 
încetarea. Poate că se mulțumiseră numai cu trupul regelui, pe care fără 
îndoială că-l vor trimite la Roma, ca pe Decebal. Eu și Dagio, însoţiţi de 
mai mulţi luptători, căci apucasem să mă arunc pe un alt cal - să ştii, mărite 
rege, că la luptă nu mai simţi bătrâneţea - am pornit în căutarea regelui, fără 
să luăm în seamă cele ce se petreceau în jurul nostru. Atunci s-a petrecut o 
adevărată minune: în cale ne-a apărut guvernatorul Julius Quadratus 
Bassus. Mândru și vesel, îşi îndemna cohortele. Ne-am repezit cu toţii ca 
nălucile asupra lui și, până să prindă de veste garda lui, l-am lovit cu 
spadele din două părți. Dagio a repezit barda cu putere și i-a sfărâmat 
pieptul. Nici noi poate că n-am fi scăpat cu viaţă dacă nu ne sărea în ajutor 
o ceată de sclavi voinici și puternici - cică ar fi fost gladiatori, tu ştii mai 
bine decât mine - care în câteva clipe au doborât dușmanii din jurul nostru. 

Bătrânul făcu o lungă pauză, își scoase căciula și se scarpină îndelung 
prin plete. Tuşi apoi de câteva ori şi continuă: 

— Numai zeii au vrut să iasă aşa lucrurile! Guvernatorul roman se spune 
că era un încercat militar. Cât priveşte moartea lui Diegis, poate că tot zeii 
au vrut-o. Armata dacilor şi armata sclavilor trebuia să lupte strâns unite. 
Cine ştie dacă zeii nu ursiseră de mult ca tu să ne fii rege și să scapi ţara?... 

Bătrânul tăcu. În liniştea nopţii se auzeau numai potcoavele cailor lovind 
pietrele. Sarmis oftă. Nu-i mai puse bătrânului nici o întrebare. Departe în 
vale răsuna un bucium; iscoadele vesteau că drumul e liber și fără pericol. 

În zilele ce urmară, pe câmpia dintre Brucla și Apulum, Sarmis prinse 
din urmă legiunile ce se retrăgeau și le zdrobi fulgerător. Dacii și sclavii se 
întrecură în acte de vitejie. Târziu, după căderea serii celei de-a treia zi, 
iscoadele aduseră știrea că restul legiunilor, printre care se aflau și acelea de 
la Ampelum şi Apulum, se retrăgeau spre Ulpia Trajana Sarmizegetusa. 
Legatul Julius Hortensius, comandantul legiunii de la Ampelum, devenise 
guvernator provizoriu al provinciei. 

La lumina focurilor din tabără, înconjurat de căpeteniile de daci şi de 
luptători sclavi, Sarmis sărbători prima lovitură pe care o dăduse 


dușmanului. Cu toţii - căpetenii, luptători daci și luptători sclavi - 
întrezăreau, năpădiți de speranţe şi de dorințe nestăvilite de luptă, cum se 
aprind zorile libertăţii. 


CAPITOLUL XI 


ZORILE LIBERTĂȚII SE STING 
1 


Sarmis îşi instalase tabăra în câmpia largă şi netedă a râului Mariş, la 
câteva stadii mai jos de Apulum. De departe, corturile luate pradă de la 
legiunile ce se retrăseseră în grabă sau găsite în câmpurile părăsite, în care 
acum se adăposteau luptătorii daci şi sclavi, nu arătau a fi o tabără a dacilor. 
În organizarea armatei se schimbaseră unităţile: în locul cetelor de luptători 
formate dintr-un amestec de mânuitori de arme diferite, regele organizase 
mănunchiuri de luptă, unități mici, bine închegate și repezi în mișcări, 
întocmai ca manipulele comandate la romani de un decurion, pâlcuri de 
oaste constituite din opt până la zece mănunchiuri, corespunzătoare 
centuriilor, şi grupuri de luptă, unități puternice, bine legate și organizate, în 
care intrau şase până la opt pâlcuri de oaste, ajungând de mărimea unei 
cohorte și chiar a unei legiuni, comandate de taraboști şi de alte căpetenii 
ale dacilor şi sclavilor luptători. Formase astfel unități distincte de prăştiași, 
arcași și sulițaşi şi, mai ales, unităţi de călăreţi, cu spade grele şi sulițe 
lungi, care puteau manevra ușor și repede, pe cai mici, îndesaţi şi iuți. Și 
pregătirile se întăreau zi și noapte, fără încetare. 

Vestea victoriei de la Apulum a armatelor unite ale dacilor și sclavilor 
răsculați, conduse de noul rege, se întinsese ca focul în toată Dacia. La 
numai câteva zile după bătălie, din toate părțile începuseră să sosească daci 
şi sclavi, dornici să lupte împotriva imperiului. Și numărul lor devenea tot 
mai mare, cu fiecare zi ce trecea. Regele îi primea bucuros și, dornic să-și 
formeze o armată cât mai puternică amânase urmărirea legiunilor care se 
retrăseseră spre Ulpia Trajana. El îşi făcuse planul să dea lovitura cu atâta 
strășnicie, încât dușmanul să fie aruncat afară din ţară, încă înainte de 
căderea iernii. Dar schimbarea veni o dată cu sosirea lui Maevius. Sarmis 
stătea singur în cort, după ce plecaseră toate căpeteniile, cărora le dăduse 
dispoziţii de pregătire în tot cursul dimineţii. Auzi oarecare sfadă afară, ca 
şi cum cineva cerea să fie lăsat să intre numaidecât la rege. Ascultă și-i 
recunoscu vocea. Se grăbi să iasă în întâmpinarea lui. Garda se retrase 
repede văzându-l pe rege. 


— Jupiter şi Cybela să-l ţină sănătos pe regele Daciei! salută Maevius, 
surprins de apariţia neașteptată a lui Sarmis. 

Poetul rătăcitor redevenise cel de altădată: cu părul vâlvoi, cu toga 
veche, cu sandalele scâlciate şi pline de praf. 

— De când te-ai făcut nevăzut, poetule, ai fost plecat cumva la zei? îi 
spuse îmbrăţişându-l. Îl măsură cu privirea câteva clipe, apoi continuă, 
împingându-l ușor să intre în cort: Din moment ce te arăţi, înseamnă că n-ai 
venit degeaba. Ce veşti îmi aduci, ce se mai petrece pe la Sarmizegetusa? 

— Îţi spun îndată, numai că... 

— Ţi-o fi sete? N-ăi fi gustat de mult vinul. 

— Şi nici altceva. 

— Te vei ospăta numaidecât! îl chemă pe șeful gărzii și-i dădu ordin. 
Haide, dă-i drumul, Maevius! 

Câtva timp, Maevius îl cercetă lung pe Sarmis. Îl găsea mult schimbat. 
În armura lui de rege, cu mantia agățată pe umeri, îi amintea de regele 
Decebal, aşa cum îl văzuse el numai o singură dată. 

— Eşti gata de luptă? îl întrebă fără să clipească. Orice întârziere va fi în 
paguba ta și spre folosul imperiului. De câteva zile numai, înainte ca eu să 
fi plecat de la Ulpia Trajana, a sosit noul guvernator, generalul Marcius 
Turbo, acela care a fost şi continuă să rămână și guvernator al Panoniei. Lui 
i-a încredinţat noul împărat, Hadrian, misiunea să stingă răscoalele dacilor 
şi sclavilor. Am plecat fără întârziere când am aflat că dinspre Panonia și de 
dincolo de Danuvius înaintează legiuni noi spre Dacia. 

— Voi porni degrabă! rosti Sarmis cu hotărâre. 

— Noi, romanii, avem o vorbă: „Pe dușman îl baţi ușor dacă știi să-l 
împărţi şi să loveşti pe rând și fulgerător fiecare din părți”. Va câştiga lupta 
acela care este mai bine organizat, mai bine înarmat și mai repede în mișcări 
pe câmpul de bătaie! 

— Va trebui să cuceresc Sarmizegetusa, înainte de sosirea acelor legiuni. 

— Să zdrobeşti legiunile de acolo şi să loveşti apoi pe rând pe acelea 
care vin în Dacia! 

Maevius îl fixă mult timp cu privirea, ca şi cum ar mai fi avut ceva de 
spus. 

— Nu cumva îmi ascunzi ceva? Pericolul este mai mare? îl întrebă 
regele, îngrijorat. 

— După cum știi, cea mai mare parte a vieţii mi-am folosit-o căutând să 
alin suferințele sclavilor. Tu ştii ce este sclavia şi îl cunoşti bine pe 


Maevius, dar nu şi pe tribunul Lucius Quintus. 

— Din cele ce mi-a povestit Vitellius odată, îl cunosc ceva și pe acel 
tribun, murmură Sarmis, nerăbdător să afle ce mai avea să-i spună. Deodată, 
se lumină şi surâse. Tribunul Lucius Quintus vrea să lupte alături de noi? îl 
întrebă cu recunoștință. 

— Da, Sarmis, vreau să lupt alături de sclavi! Toată viaţa am dorit să-i 
văd pe sclavi răsculați şi luptând pentru libertate! Până acum am fost pe 
drumuri, dornic să aflu cele ce se petrec în tabăra cealaltă. Momentul 
suprem a sosit. Prin tine s-a înfăptuit frăţia dintre daci și sclavi, şi dacă vei 
ieși învingător și vei obține pacea cu Roma, Dacia va deveni patria 
libertăţii, ţara spre care vor alerga cei subjugaţi şi cei care vor căuta să 
scape de sclavie! 

— Da, Maevius, mi-ai pătruns în suflet şi în gând. Sânt în aceeași 
măsură cu sufletul atât alături de daci, cât și alături de sclavi. Vei lupta 
alături de sclavi, în fruntea lor, îi vei conduce la luptă. Care sclav n-a auzit 
de bunul Maevius? Voi ridica tabăra și vom porni în grabă spre 
Sarmizegetusa! 

Înflăcărat şi tulburat, Maevius se făcuse palid. Îşi mai umplu o cupă cu 
vin și o goli dintr-o sorbitură. 

— Am uitat să-ți mai spun ceva, şopti el lăsând cupa, pe drum am 
întâlnit un capnobot cu o gardă de preoţi. Mi-au spus că sânt trimişi de pe 
Cogheon, pentru a-i vorbi regelui. 

Sarmis îl privi mirat. 

— Ce-o fi vrând Marele preot? se întrebă surprins. 

— Poate că vrea să te ajute, continuă Maevius. Aşa sânt preoții: se dau 
repede de partea celui mai tare, îl linguşesc, se pun în slujba lui şi continuă 
să trăiască în îmbuibare. Ca rege al Daciei libere, ei nu vor avea decât să se 
teamă de tine, de. aceea caută să ţi se alăture din timp. Ei știu că în lupta pe 
care tu ai porni-o împotriva lor te-ai putea sprijini pe foştii sclavi, deveniți 
oameni liberi, în sufletul cărora zeii au cam murit de mult. 

— Rămâi şi te ospătează, Maevius! Mă duc prin tabără, să grăbesc 
pregătirile. Dacă eşti obosit, te poţi odihni puţin. 

Sarmis ieşi din cort, lăsându-l singur. 

Spre seară, ceea ce-i spusese Maevius se adeveri. Un capnobot, însoţit 
de o gardă de câţiva preoţi, ceru să fie lăsat să intre la rege. 

— Marele zeu să dea putere şi viaţă lungă viteazului nostru rege! salută 
capnobotul, înclinându-se până la pământ. 


O clipă, Sarmis îl văzu în minte pe Daizus, omorât cu mârșăvie de 
preoți. De fapt, pentru el toţi preoţii se asemănau unul cu altul. ÎL privi pe 
capnobot cu neliniște și neîncredere, pe care căută să şi le ascundă. 

— Bun sosit, capnobotule, Marele zeu să fie cu tine în toate clipele! 
răspunse la salutul lui. 

— Mă plec în faţa regelui și-i urez izbândă în lupta sfântă pe care a 
pormnit-o! în numele Marelui preot Zundecibalm, îi urez... 

Sarmis nu-l lăsă să continue. Ştia că tot ceea ce spunea capnobotul erau 
cuvinte pline de lingușire, lipsite de sinceritate. 

— Spune, capnobotule, cu ce mare misiune ai fost trimis la mine? îl 
întrebă scurt și autoritar. 

— Mă numesc Sagio, mărite rege, capnobotul Sagio! 

— Bine, Sagio, spune! 

— Mărite rege, îţi vorbesc în numele Marelui preot Zundecibalm. 
Marele zeu Zamolxis să-i dea sănătate și viață lungă! Marele preot îţi 
trimite toate urările de bine și se pleacă în faţa ta. Eşti hotărât, viteaz şi 
puternic, prin tine Dacia va redeveni liberă și va întrece în bogăţie și 
măreție falnica Romă... 

În timp ce-l asculta, Sarmis clătina din cap ca şi cum l-ar fi aprobat, deşi 
nu credea nimic din spusele lui. Pe fața mare a capnobotului vedea ochii 
abia deschişi, pierduţi în grăsime, barba lungă și rară, prin care își trecea 
domol degetele, și gura mare, în care se zăreau dinţjj laţi şi neregulaţi. 

— Capnobot Sagio, dacă ai să-mi spui vești importante, garda ta să iasă, 
îl întrerupse regele. 

— După voia ta, mărite rege! 

Garda de preoți ieşi repede, cu multă disciplină. Sarmis îi făcu semn să 
se aşeze pe un scaun şi umplu cupele cu vin. Îl îndemnă să vorbească mai 
departe. 

— Mărite rege, Marele preot vrea să repare două greşeli pe care le-a 
săvârşit față de regele Diegis, plecat acum la Marele zeu: prima greşeală a 
fost că el, Marele preot, n-a dat ajutor regelui cu preoţii lui, să îndemne 
poporul să se ridice tot, ca unul, împotriva cotropitorului şi nu i-a sărit în 
ajutor cu gărzile de preoţi, care, după cum știi, sânt buni mânuitori de arme. 
A doua greşeală, mai mare poate decât prima, a fost aceea că Marele preot 
nu l-a ajutat pe rege cu bani şi cu tot ce-i stătea în putere, spre a strânge o 
armată cât mai numeroasă, înzestrată cu armele cele mai bune. 


Sagio tăcu și tuşi sec. Spusele capnobotului întăreau cele ce le știa de la 
Diegis, și Sarmis își reaminti cuvintele pe care Maevius le spusese chiar în 
această zi: „Preoţii se dau repede de partea celui mai tare, îl lingușesc, se 
pun în slujba lui și trăiesc în îmbuibare!" Continuă să-l asculte pe capnobot. 

— Dar și regele Diegis a săvârşit o greșeală mare reluă capnobotul. N-a 
vrut să ceară ajutorul Marelui zeu nu i-a trimis lui Zamolxis nici o Mare 
jertfă şi n-a venit să afle care îi era voința. A refuzat să fie uns de Marele 
preot ca rege al dacilor, așa cum este legea noastră din străbuni... 

Capnobotul făcu o pauză. Ridică fără grabă cupa o bău cu lăcomie, fără 
să ia în seamă că vinul se preling pe barbă în jos. 

— Am venit să-ţi spun că... 

— Până acum ai vorbit numai de greşeli, capnobot Sagio, dar n-ai spus 
cum ar vrea Marele preot să le repare! îl întrerupse Sarmis, având în minte 
trădarea, de multe ori dovedită, a lui Zundecibalm. 

Capnobotul își şterse barba și se aşeză mai bine pe scaun. 

— Sus, pe Cogheon, la Marele altar, preoţii au pregătit aducerea Marii 
jertfe în cinstea Marelui zeu, pentru a-l ruga să te ajute să-l zdrobeşti şi să-l 
alungi din ţară pe duşman. Acolo, lângă Marele altar, Marele preot vrea să 
te ungă rege al Daciei. 

— Asta e tot? 

— Nu, Marele preot mai vrea să-ţi pună la dispoziţie tot tezaurul de pe 
Cogheon, cu care să strângi luptători şi arme de la toate triburile vecine, și 
va trimite să lupte alături de tine toate gărzile lui de preoți. Vei putea să-ţi 
faci o armată puternică, mărite rege, şi vei putea să stai de vorbă cu Roma 
ca de la egal la egal. Marele preot mi-a spus să-ţi amintesc că „numai acela 
care este puternic poate să câştige o luptă, şi nu cel care se grăbeşte" şi să-ţi 
mai spun că „pierzând lupta pe care te pregăteșşti să o dai, vei pierde pentru 
totdeauna pe toţi aceia care te urmează acum, şi vei aduce numai chin și jale 
în sufletele sclavilor care s-au ridicat să lupte”. Trebuie să chibzuieşti 
adânc, mărite rege! Pierzând lupta, rămâi un rege fără ţară! 

Ultimele cuvinte ale capnobotului îl făcură pe Sarmis să se înfioare. 
Fusese căpetenie a sclavilor şi nu-l speriase gândul unei înfrângeri. Acum 
era rege şi nu putea înţelege că ar mai fi cu putinţă să piardă lupta, că ar 
rămâne fără ţară. De la Plutarh știa că un conducător, - împărat sau rege - 
trebuie să-şi facă mulţi prieteni şi aliați, să caute să se împace chiar şi cu 
aceia ce-l duşmănesc, şi să se sprijine pe ajutorul lor, iar înainte de a da 
lupta, aflându-se în fruntea unei armate puternice, de care duşmanul s-ar 


teme, să prindă momentul cel mai potrivit şi să ceară o împăcare 
mulțumitoare, din care ar avea mai mult de câștigat și ar scădea din riscul 
unei pierderi totale. Un astfel de dușman, pe care trebuia să şi-l schimbe în 
prieten și aliat, îl socotea pe Zundecibalm, şi prin el - pe toţi preoţii. Pe 
lângă aceasta, avea nevoie de bani cât mai mulţi, spre a atrage la luptă, 
alături de el, cât mai multe din triburile vecine, de la răsărit şi miazănoapte. 

— Spui că aducerea Marii jertfe se va face pe Marele altar? rupse 
Sarmis tăcerea, după îndelungă gândire. 

Capnobotul tresări înviorat. Întrebarea regelui era un semn că într-o 
anumită măsură primise să vină pe Cogheon. 

— Da, mărite rege! răspunse pripit. 

— Şi pe cine aţi ales să fie adus Mare jertfă? Regele își aminti de modul 
odios în care fusese omorât 

Daizus. 

— N-a fost ales nimeni. 

— Eu, ca rege, nu mai permit aducerea de jertfe omeneşti. Cât este 
imperiul de mare, de cuprinde aproape întreaga lume, se aduc ca jertfe 
animale, numai noi, dacii, am rămas în urmă şi mai omorâm oameni 
nevinovaţi pe altarele zeilor. 

Capnobotul Sagio se arătă nerăbdător să lămurească: 

— Regele nu știe că, de mulţi ani, Marele zeu nu mai cere ca jertfă un 
om? Se aplecă şi vorbi mai în șoaptă: Așa trebuie să spună preoții, 
poporului. De fapt, guvernatorul Julius Quadratus Bassus a oprit astfel de 
jertfe, pe care, dacă le-ar fi dovedit, le-ar fi socotit drept crime şi le-ar fi 
judecat după legile imperiului. Acum, ca Mare jertfă se aduce un juncan 
frumos, din aceia cu părul pătat cu roșu și alb. 

— Aşadar, pe Cogheon, la Marele altar, murmură Sarmis. Îl fixă pe 
capnobot cu o privire săgetătoare. Dar pe ruinele Cetăţii-de-Munte fac de 
pază legionari, este acolo un castru: ca să ajung pe Cogheon va trebui să-i 
zdrobesc. Îmi voi lua o gardă puternică... 

— Nu, mărite rege, de mai bine de doi ani n-a mai rămas nici picior de 
legionar la Cetatea-de-Munte! sări capnobotul. Acolo, pe Cogheon, regele 
se va afla în deplina siguranţă, gărzile de preoţi vor veghea fără odihnă și 
vor face de pază până departe în jur. Te vei înapoia repede în tabără, dar, 
cum nu se cade ca regele să umble neînsoţit, îţi vei lua o mică gardă și un 
mic alai format din căpetenii... 

— Când va avea loc aducerea Marii jertfe? 


— Peste trei zile, mărite rege! 

— Voi veni! 

— Eu aştept în tabără, mărite rege! Eu și garda mea de preoţi vom însoți 
alaiul. Marele preot Zundecibalm doreşte să-i vorbească regelui cu o zi 
înainte de aducerea jertfei. 

Până noaptea târziu şi în ziua următoare, Sarmis puse totul în ordine în 
tabără. Lăsă comanda armatei în grija celor două căpetenii: Burio şi 
Strombix, şi trimise iscoade în toate părțile și mai ales spre Sarmizegetusa 
şi Tibiscu şi spre văile râurilor Alutus și Rabo, pe unde ar fi putut veni 
legiunile pe care Roma le-ar fi trimis oa întăriri în Dacia. Nici Burio și nici 
Dagio nu reușiră să-l facă pe rege să renunţe la plecarea plănuită,deși cu 
toţii, ei, căpeteniile, socoteau că păstrarea și întărirea armatei nu se putea 
face fără bani, iar ajutorul preoţilor nu-l vedeau de disprețuit. 

Pe drumul ce aleargă alături cu râul, coborând dinspre Cetatea-de- 
Munte, bătrânul Dagio gonea în galopul calului albit de spume, ţinând 
strâns în mână mânerul spadei, pregătit să izbească în oricine ar fi încercat 
să-l oprească. Barba și pletele îi fluturau în vânt, cămașa îi era zdrenţuită, și 
din umărul stâng se prelingeau pe piept dâre groase de sânge. Faţa îi era 
împietrită de ură şi de îngrijorare. Se grăbea să ajungă cât mai repede la 
tabără. Nu-i păsa cât de adâncă era rana, se temea numai să nu-l părăsească 
puterile mai înainte de a ajunge acolo. Căta cu grijă în jur, ca o fiară 
încolțită. 

La o cotitură a drumului, zări departe înaintea lui un preot călare pe un 
catâr, care se îndrepta spre Cogheon. Își pregăti spada, gata să-l pălească. În 
furia ce-l stăpânea, i-ar fi omorât pe toţi preoţii. Când ajunse la câţiva pași, 
strânse frâul calului și lăsă spada în jos. Calul alunecă pe pietrele drumului, 
scoțând scântei din potcoave Preotul își opri şi el catârul. 

— Dar ce s-a întâmplat, taraboste Dagio? îl întrebg liniștit preotul, 
neștiind de furtuna din sufletul bătrânului 

— Nu eşti Burillo? Sau nu mă mai ajută bine vederea?! 

— Chiar el, taraboste! Precum mă vezi, tot mic și slab am rămas. 

Cuvintele lui Burillo îl înfuriară pe bătrân. O clipă, j se păru că preotul 
se bucură şi îl batjocoreşte, semn că ştie de cele ce trebuiau să se petreacă 
pe Cogheon. Ridica spada, hotărât să-l lovească. 


— Văd că s-a petrecut ceva, după furia ce te stăpâneşte și după rana ce-o 
ai la umăr, urmă preotul cu aceeași liniște. Nu mă lovi mai înainte de a te 
convinge dacă nu-ţi pot fi de folos cu ceva! 

Dagio se potoli tot atât de repede. Își aminti de tot ce făcuse acest om 
pentru Diegis. Poate că el nu trebuia socotit în rândul preoţilor ticăloși, pe 
care-i lăsase în urma sus, pe Cogheon. 

— Viaţa regelui este în pericol, Burillo! 

— Sarmis? De mult alerg să-l văd şi să-i vorbesc! Eram tocmai la Tomis 
când am aflat de moartea lui Diegis și de alegerea noului rege. 

— Cum, tu nu ştii ce-a pus la cale Zundecibalm? îl întrebă grăbit. 

— Sânt plecat de mai mult timp, taraboste, am fost trimis la Marele 
preot al templului din Delfi, am trecut pe la templul din Samos, apoi pe la 
Athena, de unde, cu un negustor, am venit cu o corabie până la Tomis... 

— Marele preot l-a atras pe rege pe Cogheon, se grăbi Dagio. În noaptea 
ce-a trecut, preoţii i-au atacat garda și alaiul. Eu am reușit să scap. Cei care 
n-au fost omorâţi au fost puși în lanţuri și băgaţi în hrubele Cogheonului. 
Regele este închis acolo! 

Pe faţa osoasă şi slabă a preotului se ivi un zâmbet plin de amărăciune, 
și ochii îi sclipiră, semn al hotărârii ce punea stăpânire pe el. 

— Ştiam că Marele preot va căuta să-l piardă pe rege, de aceea m-am 
grăbit. Zundecibalm s-a temut de Sarmis chiar din timpul când trăia 
bătrânul Decebal. Şi unde ai plecat aşa în goană? 

Dagio săltă capul cu hotărâre şi trase furios frâul calului. 

— Mă duc în tabără, voi lua câteva cete de daci și de sclavi și voi ataca 
Cogheonul. ÎI vom dărâma la pământ, dacă... 

— Stai, taraboste, îl întrerupse preotul. Te ştiu un luptător încercat și un 
bărbat cu multă răbdare şi cu multă chibzuială. Tu știi că de multe ori nu 
poţi izbândi lovind cu puterea, ci cu iscusinţa, cu şiretenia. Dacă regele este 
acum în mâinile lui Zundecibalm, sosirea cetelor de luptători pe Cogheon i- 
ar pune și mai mult viaţa în primejdie. Nici nu ştim care sânt gândurile 
Marelui preot: să-l omoare, să-l dea în mâna noului guvernator, care-l va 
trimite pe rege în lanţuri la Roma, sau să-l ţină închis în vreo hrubă de sub 
munte, unde-i vor putrezi oasele?... 

În sufletul bătrânului luptător îşi făcu loc o adâncă îngrijorare, 
amestecată cu descurajare, cu neputinţă. Hotărârea îl părăsea. Își muşca 
frământat buzele şi strângea cu putere mânerul spadei. De rana din umăr 
uitase cu totul. 


— Poate că zeii te-au adus la timp, Burillo! murmură el, încercând să 
afle gândurile preotului, 

— Poate, taraboste Dagio! Preotul mișcă frâul și strânse picioarele în 
coastele catârului, îndemnându-l la drum: Nu e timp de pierdut! Du-te în 
tabără, taraboste, şi ia-ți câteva cete de luptători! Să vă găsesc sus, în poiana 
din pădure, acolo unde l-am întâlnit atunci pe Diegis. Poate că mâine 
dimineaţă te voi căuta acolo, îi spuse din mers, îndemnând din pinteni 
catârul. 

Un timp, Dagio privi după preot, năpădit de speranţă și de recunoştinţă, 
apoi întoarse calul şi porni din nou în goană spre tabără. 

Pe Cogheon, Burillo găsi linişte. Numai din loc în loc putu să observe 
urmele de sânge de pe lespezile de piatră de curând spălate. Descăleca și se 
îndreptă grăbit spre sala în care ştia că se afla de obicei Marele preot. Îl găsi 
stând de vorbă cu capnobotul Sagio și cu capnobotul-șef al gărzii de preoți. 
Când îl văzu pe Burillo, Marele preot tresări, ca și cum apariţia lui nu-l 
bucura. 

— Ai sosit, Burillo? îl întrebă cu răceală Zundecibalm. 

— Marele zeu sa-ţi dea sănătate, Mare preot. 

— Eşti obosit de atâta drum, Burillo, să te duci să te odihneşti. Acum 
sânt foarte ocupat. Peste o zi, două te chem eu, să-mi spui ce veşti mi-aduci 
de pe-acolo pe unde ai umblat. 

Preotul ieși grăbit. Vrusese numai să vadă cine se află la Marele preot, 
cu gândul că dacă acesta l-ar fi reţinut, să-i spună că e atât de greu bolnav, 
încât abia se mai poate ţine pe picioare. Se bucură. Cel puţin o zi şi-o 
noapte era liber să întreprindă ceva, dacă n-ar fi fost prea târziu. Porni cu 
paşi repezi pe coridoarele palatului, aproape fără să răspundă întrebărilor şi 
urărilor de bun venit pe care i le adresau preoţii ce mișunau în toate părțile, 
şi urcă în fugă scările înguste spre chilia sa de deasupra sălii de primire a 
Marelui preot. Îşi aruncă de pe umeri pelerina plină de praf, trase la o parte 
patul şi scoase cu grijă piatra care astupa homul ce răspundea jos în sală, în 
spatele jilțului lui Zundecibalm. 

Ascultă atent: 

— ...cu garda pregătită şi sânt gata de plecare! 

Burillo recunoscu vocea capnobotului comandant al gărzii. Îi ştia: acesta 
şi Sagio erau cele două unelte de nelegiuiri ale Marelui preot, uneltele cele 
mai ticăloase şi mai devotate lui. 


— Stai, stai puţin, să nu ne grăbim! i-am spus să-l aduci la mine pe 
Susagus! spuse Zundecibalm. 

— Vine îndată, Mare preot! se grăbi șeful gărzii. 

— Bine-bine, îl aşteptăm! Așa, spune, Sagio, cum de ai putut să-l 
păcăleşti pe răzvrătitul căruia ia intrat în cap că ar fi rege al dacilor? 
continuă Marele preot. 

— l-am vorbit așa cum mi-ai spus. Era foarte frământat și îngrijorat de 
soarta luptei ce se pregătea s-o dea cu legiunile imperiului. S-a bucurat când 
a auzit că va avea şi ajutorul preoţilor, dar mai ales l-a încântat vestea că tu 
îi vei pune la dispoziţie tot tezaurul de pe Cogheon. 

Burillo auzi răsunând în sală râsul răguşit, de bătrân aproape 
neputincios, al lui Zundecibalm. 

— Ştiam că are mare nevoie de bani, murmură Marele preot. Ce să facă 
el cu murdarii și împuţiţii lui de sclavi goi și cu cele câteva cete de daci 
nesocotiţi care îl urmează? Am primit vestea că, după moartea lui Diegis, 
mulți dintre luptătorii plătiţi, veniţi de aiurea, au și fugit. Lipsit de bani, 
răzvrătitul n-a mai putut opri pe nici unul. 

— Armata lui e mare şi puternică, Mare preot! spuse Sagio cu voce 
tărăgănată. 

— De când a fost ales el rege, o mulțime de daci și de sclavi s-au dus în 
cetele lui, întări şeful gărzii. 

— Şi tot nimic nu e, rosti tare Zundecibalm. O sută de sclavi goi, 
nemâncațţi, fricoși și fără arme nu fac nici cât cinci legionari buni. 

— Marele preot uită că oamenii năpădiţi de ură, de disperare şi de setea 
răzbunării sânt mai fiare decât sălbăticiunile pădurilor? adăugă capnobotul 
Sagio. 

Dacă ar fi fost în sală, Burillo ar fi văzut cum Marele preot a tresărit, 
scuturat de un fior. 

— În care hrubă l-ai închis? întrebă el cu voce sugrumată. 

— În cea mai de jos, de la apă, răspunse șeful gărzii. L-am legat de 
lanţurile prinse de stâncă. Acolo ar putea să-i putrezească oasele, curățate de 
carne de șobolani, aşa cum a pierit pe vremuri tarabostele Rundagio, care se 
ridicase împotriva preoţilor. 

Prin hornul de piatră, Burillo auzi râsul înfundat al Marelui preot. 

— Nu se simte el prea rău acolo. Un sclav este învăţat să trăiască în 
noroi, ca porcii, și se simte bine. Dar trebuie să ne grăbim, continuă el cu 
vocea schimbată. Tu pleci înainte, Sagio, iei cel mai bun cal și-o ţii în goană 


drept peste munţi, până la Ulpia Trajana. Îi duci vestea lui Marcius Turbo, 
şi-i spui să trimită câteva centurii să-l ia în primire pe răzvrătit. Prin asta, 
vom dovedi cu străşnicie Romei că noi, preoții, nu sântem dușmanii 
imperiului. 

Urmară câteva clipe de tăcere. Burillo auzi că cineva intrase tușind. 
Ascultă tot aşa de încordat. 

— Haide, grăbeşte-te, Susagus! spuse Marele preot cu voce dojenitoare. 
Trăim clipe când spada o avem când în mână, când deasupra capului! Ţi-ai 
pregătit cetele, te-ai întărit bine? 

— Am o veste rea, Mare preot, începu Susagus. Una din iscoadele 
noastre a văzut că din alaiul venit pe Cogheon, un bătrân ne-a scăpat şi-a 
reușit să fugă înapoi în tabăra răsculaților. 

— Cum așa, tu visezi, Susagus! rosti îngrozit Zundecibalm. 

— Nu visez, Mare preot, sânt îngrijorat! Acela care ne-a scăpat nu este 
un bătrân oarecare, e un luptător greu încercat: Dagio! 

— Dagio? strigă Zundecibalm, sărind din jilțul său. 

— Răstimpul celor câteva zile nu-l vom avea, așa cum ne făcusem 
socoteala. Poate că chiar la noapte vom fi înconjurați de cetele dacilor și ale 
sclavilor răsculați. Să încercăm să rezistăm pe Cogheon? În cât timp vom 
putea primi ajutor? 

Susagus tăcu, înecat de tuse. 

— Dar eu ţineam să-l dau viu în mâna lui Marcius Turbo, așa cum mi-a 
cerut-o, murmură Zundecibalm frământându-se. 

— Nu ne rămâne decât ca după căderea nopţii să plecăm cu toţii, de-a 
dreptul peste munţi, către Ulpia Trajana, spuse Susagus stăpânindu-și greu 
tusea. Cu ajutorul Marelui zeu, vom reuși să le-o luăm înainte și să scăpăm 
din încercuire. 

— Îl luăm şi pe răzvrătit! hotărî Marele preot. 

— Sau îl lăsăm mort acolo în lanţuri! rosti Susagus. Burillo nu mai 
ascultă. Astupă gura ce comunica cu hornul şi se repezi spre peretele opus. 
Dădu la o parte o panoplie cu arme și trofee de luptă şi se apucă să 
desprindă din zid o lespede de piatră bine rostuită. Cu un scârțâit de fierărie 
ruginită, lespedea se desprinse și se roti într-o parte. Preotul își făcu loc prin 
golul lăsat și pătrunse într-un coridor scund, prin care nu se putea înainta 
decât aplecat pe brânci. Dispăru repede în întuneric. 

Sarmis nu ştia decât ceea ce se petrecuse cu el. Intrase în palatul Marelui 
preot însoţit de o gardă de preoţi. I se făcuse o primire aleasă, aşa cum pe 


vremuri fusese primit viteazul Decebal. În trecere, văzuse ridicându-se 
fumul gros de tămâie și alte arome de pe Marele altar, ceea ce-l făcuse să 
creadă că pregătirea ceremoniei aducerii Marii jerfe e aproape terminată și 
că Marele preot nu-l aștepta decât pe el. Îl primise capnobotul-șef al 
scribilor din palat, care, cu voce mieroasă și plină de tristeţe, îi spusese că 
Marele preot e bolnav și-l roagă să meargă să-l vadă. Dar pe Zundecibalm 
nu apucase să-l mai vadă. Pe unul din coridoare, mâini puternice îl 
prinseseră și, mai înainte de a fi apucat să-și tragă spada, simţise 
strângându-se în jurul lui frânghii, cu care-l legaseră cu multă iuțeală și 
îndemânare. Se văzuse apoi împins cu lovituri pline de cruzime prin galerii 
nesfârșite şi pus în lanţuri în adâncul muntelui, în hruba în care apa ieşea 
din stâncă şi pierea într-o crăpătură. 

Un timp, rămăsese împietrit, fără să poată desluşi nimic în jurul său. 
Ura, regretul, revolta și neputinţa îl năpădiseră cu totul și nu-şi dăduse 
seama cât timp stătuse căzut pe blocul de piatră acoperit cu puţine frunze 
uscate. Tresări auzind clipocitul apei. Se mișcă încet. Simţi lanţurile reci la 
mâini și la picioare. Privi în jurul său. Prin lumina slabă ce pătrundea de sus 
printr-o crăpătură în stâncă, văzu un şarpe ieșind dintr-o gaură, șerpuind 
prin apa băltoacei din mijlocul hrubei și intrând într-o altă crăpătură. Din 
alte găuri se iviră doi șobolani, se apropiară de el, îl mirosiră și, simțindu-l 
în viaţă, dispărură după peretele cotit al galeriei. Intr-un colţ al hrubei, ceva 
mai ridicat, zări o grămadă de cranii şi de oseminte omenești, își întoarse 
capul, îngrozit și scârbit de tot ceea ce vedea. Era atât de revoltat pe sine 
însuşi pentru greşeala ce-o făcuse, încât, dacă ar fi avut o mână liberă şi un 
cuțit, şi l-ar fi împlântat în inimă, satisfăcut că şi-a răzbunat propria-i 
ticăloșie, pe care o săvârșise încrezându-se în Marele preot. Ceea ce-l 
chinuia mai mult şi-l făcea să se revolte și să se urască cu o furie ce nu 
cunoștea margini era gândul că îi împinsese spre deznădejde şi pieire pe 
nefericiţii sclavi. Cât despre daci, ştia că Roma ar fi fost gata să le ierte 
totul, numai să-i vadă liniștiți şi puşi pe muncă. Pe când, ei, sclavii, chiar 
dacă ar fi fost iertați de împărat, nu-i iertau stăpânii, marii proprietari al 
întinselor şi bogatelor ferme din Dacia. Îi vedea puși în furci, răstigniţi şi 
spânzurați de-a lungul drumurilor și pe întinsul câmpiilor, pentru ca astfel 
să intre spaima în ceilalți pe care stăpânii îi lăsau în viață. 

Vedea în Burio un destoinic şi hotărât rege al dacilor, care va ști să-i 
ducă mai departe la luptă şi să-l pedepsească pe Zundecibalm pentru 
trădare, deşi tânărul taraboste mai păstra credinţa în Marele zeu și se temea 


de puterea lui. Nu era sigur dacă Strombix, Buziris și Artaban vor mai avea 
tăria să ducă mai departe lupta sclavilor şi dacă sclavii nu se vor împrăștia, 
cuprinși de panică. Unirea sclavilor cu dacii o vedea menţinută mai mult 
prin Maevius. Fostul tribun prețuia sângele rece în luptă al dacilor, 
hotărârea cu care ei sfidau moartea şi era dornic să lupte alături de astfel de 
oameni. În aceeaşi măsură îi iubea, voia să-i ajute şi se simţea legat de 
sclavi. În mintea lui Sarmis apărură chipurile lor: Maevius, Burio și 
Strombix, chipuri mari, tăiate în piatră, statui uriașe, ce atingeau crestele 
munţilor. Se mai linişti. Moartea nu-l înspăimânta prin ea însăși, căci ar fi 
primit-o fericit dacă prin ea s-ar fi ajuns ca sclavii să devină liberi, iar dacii 
să se scuture de jugul Romei. Moartea sa îl înspăimânta numai prin 
prăbuşirea ce-o putea provoca în sufletele miilor de oameni care îl urmaseră 
cu atâta încredere şi speranţă. De când fusese ales rege, visase să vadă o 
Dacie liberă, bogată și fericită, o Dacie fără sclavie, în care oricare sclav să- 
şi găsească libertatea și patria. Se văzuse pe el rege iubit de popor; 
crescându-l cu dragoste pe micul Dicomes, viitorul rege al dacilor, al tuturor 
dacilor, de la miazăzi, răsărit şi apus. Nutrise gândul ca după alungarea 
legiunilor romane să întindă graniţele țării peste toate ţinuturile stăpânite de 
triburile dace de peste munţi, până la mare, cum visase marele Decebal. 

Acum, toate visurile şi toate speranţele lui se destrămau. Aci, sub munte, 
unde fusese legat cu lanţuri de stâncă tare, umedă și rece, în temniţa a cărei 
intrare poate că n-o cunoștea decât Marele preot, îşi va aștepta sfârşitul, 
copleșit de disperare şi de neputinţă. Aci îi vor rămâne oasele, de pe care 
carnea îi va fi curățată de jivinele ce începeau să mişune în jurul lui. 

Se întoarse şi cercetă cu atenţie peretele de stâncă de care erau prinse 
lanţurile ce-l legau pentru totdeauna. Văzu piatra scrijelită de încercările 
disperate ale acelora care, îngroziți de sfârşitul ce-i aștepta, încercaseră să 
scobească şi să smulgă legăturile, prinse cu piroane mari, bătute adânc. Dar 
pentru ce să-și aştepte neputincios sfârşitul? O scânteie îi licări în minte. 
Văzu colții ascuţiţi ai stâncii de lânga el. Ei îl puteau ajuta să-și curme 
suferința: să se repeadă cu capul în vârfurile lor, să-și zdrobească craniul şi 
creierii. Da, mai ales creierii, mintea, sufletul, tot ce a fost slab în el și l-a 
făcut să cadă pradă perfidiei și ticăloşiei Marelui preot! 

Începu să sufle adânc și greu, inima să-i bată cu putere, ochii să-i 
lucească în semiobscuritatea hrubei de piatră. Dacă ar avea mâinile și 
picioarele libere, ar căuta să se lupte cu stâncile, cu gratiile de fier, cu ușile 
grele zăvorite, cu gărzile de preoți, cu tot ce i s-ar opune în cale. Își strânse 


cu putere pumnii, într-o supremă încordare și hotărâre: să se repeadă cu 
capul în stâncă și să moară. Rămase astfel încordat și împietrit, până când în 
minte îi răsunară, într-o repetare nesfârşită, cuvintele pe care i le spusese 
Plutarh în clipa despărțirii: „Să nu uiţi niciodată, Sarmis, că în orice situaţie 
te-ai afla, oricât de disperată şi de fără speranţă, atât timp cât vei mai fi în 
viaţă, nu trebuie să socotești totul pierdut! În sufletele oamenilor zac puteri 
nebănuite, se pot petrece evenimente neprevăzute, pot să apară situaţii noi, 
din care acela care se crede pierdut poate să se salveze, în care cel 
neputincios poate să se răzbune, iar cel ce e pe cale să piardă lupta, să iasă 
învingător!" 

De departe, în galeria întortocheată răsună huruit de pietre ce cădeau 
rostogolindu-se. „Cine-ar putea să vină?" se întrebă el înfiorat, uitând de tot 
ce frământase în gând. Desluși pași ce se apropiau în grabă prin galeria ce 
cotea, urca şi cobora la tot pasul. „Atât timp cât mai sânt în viaţă, voi lupta, 
chiar și așa legat!" îşi spuse ridicându-se în picioare. Se gândi să lovească 
cu trupul, cu picioarele și cu braţele, din orice poziţie s-ar afla. După puţin 
timp, văzu peretele galeriei mai luminat. Acum nu se mai îndoia, cineva 
înainta, luminându-și calea cu o făclie. Pașii se auzeau din ce în ce mai 
aproape. Cel ce venea încă nu se arătase, când îi auzi de departe îndemnul: 

— Curaj, mărite rege, nu este încă totul pierdut! 

În tot trupul lui Sarmis se produse o zguduire ca de trăsnet. Unde şi când 
mai auzise această voce? Cu aceleași răsunete, aceeași voce îi mai vorbise 
tot printr-o galerie şi tot pe sub munte. Când? Unde? 

— Burillo! strigă cuprins de o năvalnică speranţă, de o aprinsă sete de 
viaţă şi de recunoștință. 

Preotul se ivi ținând o făclie într-o mână și o legătură în cealaltă. 

— Da, mărite rege, eu sânt! Vieţile oamenilor care luptă pentru aceeași 
cauză se întâlnesc şi se întretaie din când în când, dacă soarta nu-i lasă să 
meargă şi să lupte alături unul de altul. 

Sarmis întinse braţele, de care-i atârnau lanţurile grele, încercând să-l 
prindă şi să-l îmbrăţişeze, dar preotul i-o luă înainte și se aruncă la 
picioarele lui: 

— Un rege cu suflet ca al tău este rege chiar şi când se află ferecat cu 
lanţuri de stâncă, rosti Burillo. S-a apropiat clipa încercării supreme, mărite 
rege! 

Sarmis îl prinse de umeri şi-l îndemnă cu înfrigurare: 

— Ridică-te, Burillo. Eşti pentru a doua oară salvatorul meu... 


— Chiar de atunci, mărite rege, aveam presimţiri că destinul tău e altul. 
Viitorul unora dintre oameni poate fi văzut în privirile, în faptele, în 
pornirea şi-n toată ființa lor. Dar să ne grăbim, mărite rege, nu avem timp de 
pierdut. 

Preotul desfăcu legătura, din care scoase două spade scurte şi sculele 
necesare slobozirii unui om din lanţuri. 

— Cum de ai reușit să pătrunzi până aici? Burillo se şi aplecase și lucra 
să slăbească ochiurile lanțurilor de la picioare. Îi răspunse continuând 
lucrul: 

— Ai mai fost cu mine prin inima muntelui acestuia și ai ascultat despre 
ce vorbeşte Marele preot. Au trecut mulţi ani de atunci! Burillo este cârtiţa 
muntelui de sub Cogheon. Atunci când te-am adus, am făcut-o cu 
convingerea că te ajut să nu te încrezi niciodată în Zundecibalm și nici în 
acela care îi va lua locul. Am avut grijă ca din chilia mea să mă pot strecura 
încoace. Nimic nu trebuie să-i scape unei bune prevederi. Din chilia mea se 
poate pătrunde în puţul ce taie galeria prin care se ajunge aici. Peste puț nu 
se poate trece decât pe un pod mișcător de lemn, ce se împinge din partea 
cealaltă. Nefericitul adus aici, chiar dacă ar reuși să rupă lanţurile, n-ar 
putea să treacă peste puţul în adâncurile căruia nu l-ar aștepta altă soartă 
decât înecul în apa din care ies la suprafaţă ţepuşe ascuţite de fier. 

Se auzi un puternic zornăit de lanţuri, și preotul se ridică grăbit. 

— Picioarele sânt gata, mărite rege, iar la mâini o să meargă și mai 
repede. Continuă să-i vorbească: în gangul îngust ce dă din chilia mea am o 
firidă în care am pus toate cele de trebuinţă: arme, unelte, îmbrăcăminte. 
Burillo, arhitectul a tot ceea ce s-a construit nou pe Cogheon de către 
Zundecibalm, n-a scăpat nimic din vedere. lei spada, poate că va trebui să 
luptăm! 

— Dar garda mea, ce s-a făcut cu ea? 

— Când am sosit eu, mărite rege, toate lespezile de piatră, până la 
Marele altar, erau spălate de sângele curs. Gărzile de preoți au fost mai 
puternice și i-au atacat fără veste. Numai bătrânul Dagio a scăpat, de la el 
am aflat ce s-a petrecut pe Cogheon, și m-a făcut să mă grăbesc... 

— Marele preot îşi va plăti ticăloşia! murmură Sarmis, tremurând de 
furie. Să ne grăbim! 

— Se grăbesc şi ei, mărite rege! Acum, poate că Zundecibalm a şi pornit 
către Ulpia Trajana Sarmizegetusa, unde se va pune sub protecția 
guvernatorului. Când a auzit că Dagio a scăpat, i-a pierit tot curajul. Dar 


trebuie să le-o luăm înainte, dintr-o clipă în alta ar putea să vină să te ia sau 
să te omoare, dar va trebui mai întâi să destupe galeria înfundată de mine, 
ca astfel să-i întârzii. La nevoie, vom da lupta! De mine să nu ai grijă, 
Burillo știe să mânuiască bine și spada. Sântem gata! 

Preotul ridică făclia şi-i dădu lui Sarmis una din spade. 

— Să mă urmezi, mărite rege! Galeria este îngustă și scundă. 

Străbătuseră câteva coturi ale galeriei, când auziră huruit de pietre, apoi 
voci ce înaintau. Buriuo stinse repede făclia şi-l prinse de mână. 

— Să mă urmezi fără teamă, cunosc bine drumul! Pe ei îi vom vedea 
mai bine, luminaţi de făcliile lor, iar pe noi ne va proteja întunericul. Dacă 
vom ajunge la puț înainte de sosirea lor, ne vor pierde urmele. 

Dar speranţele preotului nu se împliniră. După o cotitură, zăriră înaintea 
lor umbre ce se apropiau. Strânseră mâinile pe mânerele spadelor şi se 
pregătiră de luptă. 

— La câmp liber ştiu că eşti tare în luptă, mărite rege, aici însă să mă 
lași pe mine să dau loviturile. 

Preotul îl trase înapoi după cotul galeriei şi se ascunse în întuneric. Pașii 
şi vocile se auzeau tot mai tare. Când socoti că se apropiase destul, Burillo 
aruncă spre ei cu toată puterea o lespede de piatră. Se auzi un răcnet de 
durere. În aceeași clipă, el se repezi cu spada şi-l străpunse pe cel care 
înaintase. Galeria răsună de alt răcnet, și mai puternic. Făcliile căzură jos, 
continuând să ardă. 

— La luptă, mărite rege! îndemnă preotul. 

În galeria îngustă şi scundă ei puteau mânui cu mai multă uşurinţă 
spadele scurte, pe când adversarii lor se mișcau greu cu spadele lor lungi.. 

— Jos spada, Burillo! strigă unul dintre cei atacați. Teme-te de urgia 
Marelui preot! 

— Capnobot Sagio, teme-te tu de răsplata trădării! spuse Sarmis 
repezindu-i o lovitură de spadă în umăr şi retrăgându-se fulgerător.. 

— Și tu, şef al gărzilor, ai venit să-l iei pe rege pentru a-l preda lui 
Marcius Turbo, rosti Burillo recunoscându-l, sau veniseşi pregătit să-l 
trimiţi la Marele zeu? 

Lovitura lui Burillo se dovedi atât de îndemânatică și de fulgerătoare, 
încât şeful gărzilor scăpă spada din mâna ce începu să-i sângereze. Acesta 
se întoarse speriat și fugi câţiva paşi, împingând înainte pe preotul din gardă 
pe care îl lovise peste față piatra aruncată de Buriuo. Reveni însă după ce 
luă spada celui doborât și se aruncă în luptă. Galeria fiind prea îngustă, 


mișcarea ce-o făcu se dovedi fatală. Vrând să-l depășească pe preotul pe 
care îl împinsese, nu putu mânui spada, şi Sarmis, cu o lovitură bine ţintită, 
îi străpunse gâtul. Rămăseseră numai doi contra doi. Capnobotul Sagio, 
rănit, şi preotul din gardă, cu faţa însângerată, începură să bată în retragere. 
Sarmis şi Burillo îi atacară cu mai multă furie, urmărindu-i pas cu pas. În 
mâna stângă, Burillo ţinea o făclie pe care o ridicase din mers. Lupta nu mai 
dură mult, și în faţa lor rămase numai capnobotul, fără spadă, căzut în 
genunchi, implorându-i să-l lase în viaţă. 

— Pentru ce ţi-ai trădat regele, capnobot Sagio? îl întrebă Sarmis cu 
mânie greu stăpânită. 

— Iertare, mărite rege, jur pe Marele zeu că n-am ştiut niciodată ce 
gânduri nutrea Marele preot!... 

— Minti, trădătorule! îi strigă Burillo. 

— Iertare, mărite rege, sânt gata să trec în slujba ta și să-mi dau viaţa 
pentru tine!... 

— 'Ţi-o vei da pentru Zundecibalm, marele trădător, şuieră Sarmis, 
hotărât să-l străpungă cu spada, dar se văzu oprit de Burillo. 

— Opreşte-te, mărite rege! O astfel de jivină nu trebuie să murdărească 
spada unui rege. Îl vom face să se pedepsească singur. 

Înţepându-l cu vârful spadei, la lumina făcliei pe care o ţinea în cealaltă 
mână, Burillo îl tot împinse pe capnobot până când din beznă se căscă gura 
întunecoasă a puţului, peste care se afla împins podul. 

— Nu-l scăpa din ochi, mărite rege, până dau podul la o parte! După ce 
făcu liberă gura adâncă, înfricoşătoare, Burillo adăugă: Regele să hotărască 
pedeapsa! 

— Pedepseşte-te singur, trădătorule! strigă Sarmis, şi alege: spada, sau 
puţul! 

O clipă, capnobotul păru că-și pierde cumpănirea, se clătină într-o 
nehotărâre plină de disperare pe marginea abisului, apoi pieri în gura neagră 
a puţului, scoțând un țipăt ce nu mai avea nimic omenesc în el. 

— Acum să mă urmezi cu multă grabă, mărite rege! Trebuie să te duc la 
un loc ferit, apoi voi ieşi să văd ce se petrece afară. Nu-mi dau seama cât a 
trecut, poate că de mult s-a întins întunericul nopții. 

Pe terasa Marelui sanctuar de pe Cogheon se adunaseră toate căpeteniile 
din armata dacilor şi sclavilor. În jurul terasei erau aliniate într-un imens 
careu unități de luptători daci şi sclavi. Pe aleea ce ducea spre palatul 
Marelui preot stăteau de strajă gladiatorii, luptătorii cei mai voinici, cei mai 
ageri și cei mai hotărâți din unităţile de sclavi. În partea cealaltă, spre 
ruinele Cetăţii-de-Munte, erau îngrămădiți capnoboțţii, preoţii şi scribii 
cultului lui Zamolxis care îl slujiseră pe Zundecibalm. Din cele patru colţuri 
ale Marelui altar se ridicau valuri de fum aromat de tămâie și alte miresme, 
din vasele largi cu care se terminau coloanele de andezit ce închideau 
sanctuarul. Freamăt și murmur se ridica din toate părțile. Căpetenii şi 
luptători, daci şi sclavi, capnoboţi şi preoţi aşteptau cu înfrigurare începerea 
judecății. Soarele se înălța încet de după crestele munţilor și alunga negura 
ce se retrăgea ușor spre fundurile văilor adânci. De sus de pe munte cobora 
răcoarea dimineţii, într-o adiere uşoară, ce însuflețea mulțimea. Toate 
privirile erau îndreptate spre treptele de marmură de lângă Marele altar, 
locul unde se afla regele, înconjurat de căpeteniile cele mai de încredere. 
Alături de el stătea preotul Burillo, tăcut, trist, obosit. Aceeaşi tristeţe și 
oboseală se vedeau și pe faţa regelui. Momentul începerii judecății sosise. 

Sarmis privi pe deasupra luptătorilor şi peste ruinele Cetăţii-de-Munte 
departe în zări. Pe treptele de marmură pe care stătea acum, îl văzuse pe 
Decebal cu mulţi ani în urmă, în ziua aducerii Marii jertfe, când Daizus 
fusese omorât de către preoți. Simţi un ușor val de căldură năpă-dindu-i 
inima. Acum se afla el pe locul pe care îl ocupase marele său înaintaș. 

— De ce zâmbeşti, Burio? îl întrebă pe taraboste, văzând cum pe faţă îi 
juca un surâs. 

— O vorbă de demult, mărite rege, spune că pe bătrân dacă nu-l ai, să-l 
cumperi. 

— Nu înţeleg ce vrei să spui, murmură Sarmis. 

— Fără bâtrânul Chertebalos, continuă Burio, nu-l mai aveam acum în 
mână pe marele trădător. Când am aflat de la Dagio cele ce se petrecuseră 
aici, am sărit pe cai şi am pornit năvală spre Cogheon. Toţi, în frunte cu 
Dagio, alergam stăpâniţi de un singur gând: să-l salvăm pe rege. Numai el, 
bătrânul Chertebalos - eu de fapt n-am mai avut timp atunci să văd, am aflat 
după aceea - a făcut un semn și i-a oprit în loc pe cei doi feciori ai săi, pe 
Rhesos și pe Dapyx, care îi ascultă vorba ca două fete nevinovate. Cei care 
au văzut au râs, au spus cu toţii că, de frica Marelui zeu, bătrânul se temea 
şi de Marele preot, dar nu era așa. „Voi să mă urmaţi pe mine, feciorii mei, 


cică le-a spus el, şi să nu uitaţi niciodată că fiarele au grijă întotdeauna să-și 
facă mai multe ieşiri la vizuină!" Și în timp ce noi, cu cetele ce ne însoțeau, 
galopam pierzându-ne într-un nor de praf, bătrânul s-a dus la Strombix. „Ai 
luptători care nu se tem de zei şi de preoţi?" l-a întrebat el. „Oricare sclav 
care luptă pentru libertate îi batjocorește pe zei!" i-a răspuns Strombix. 
„Atunci să-mi dai gladiatorii tăi!" i-a spus bătrânul. Au pornit apoi în goană, 
făcând un mare ocol, şi s-au pierdut în munţi. După cum ştii, la sosirea 
noastră aici pe Cogheon, Zundecibalm fugise. Ne-am luptat cu gărzile de 
preoţi, l-am răpus pe trădătorul Susagus și-am început să căutăm, răscolind 
palatul. Cu fiecare clipă, însă marele trădător se îndepărta, şi l-am fi scăpat 
din mână dacă bătrânul Chertebalos nu-i ieșea înainte cu gladiatorii. 

Burio tăcu. Sarmis zâmbi şi oftă: 

— Îi voi pune la loc de cinste pe bătrâni, murmură el. Poate că ar fi mai 
bine ca în Dacia, în locul credinţei în nişte zei neputincioşi, care de fapt nici 
nu există, să statornicesc un cult nou, al bătrânilor, al înțelepților. Atunci, 
soarele va lumina libertatea pe tot cuprinsul Daciei! Ce spui, Burillo? 

Preotul tresări. Nici nu ascultase ce spusese Sarmis. 

— Regele poate să înceapă judecata, şopti el. Sarmis ridică o mână, şi 
buciumaşii se porniră să sune. De departe, ecoul aducea înapoi sunetele, în 
valuri ce se urmau tot mai rare şi mai slabe. Din palat ieși Marele preot, 
însoţit de o gardă de preoți şi de o gardă de luptători daci, cu sulițele 
pregătite să străpungă pe cel care ar fi încercat să se opună ordinului 
regelui. Bătrân, gârbovit, cu totul învins de frământările ce le trăise în 
ultimele zile și nopţi, Zundecibalm se apropie de Marele altar, îmbrăcat în 
odăjdiile în care aducea Marea jertfă, fără să arunce vreo privire spre rege. 
Impresionată, mulțimea căta când spre mantia scumpă şi bogată a Marelui 
preot, când la armura de luptă a regelui. Sarmis se ridică în picioare. 
Buciumașii încetară să mai sune. 

— Căpetenii și luptători daci, începu el rar și apăsat, v-am adunat să 
judecăm pe omul care şi-a trădat regele și ţara! 

Sarmis povesti tot ce ştia despre trădarea lui Susagus, din îndemnul 
Marelui preot, și despre legăturile lor cu romanii. Când aduse vorba de 
Diegis, îi ceru lui Dagio să spună mai departe ce se petrecuse. 

— Am fost cu Diegis la Marele preot, vorbi înfuriat bătrânul luptător. 

Regele voia să-i ceară ajutor și mai ales bani din tezaurul lui Zamolxis, 
păstrat pe Cogheon pentru zilele de grea restriște pentru ţară. Eu nu știu tot 
ce-a vorbit Diegis cu Zundecibalm, dar știu ce s-a întâmplat după aceea: 


Marele preot îl trădase romanilor. Când am ieşit de pe Cogheon, am fost 
înconjurați de centuriile guvernatorului, și fără ajutorul preotului Burillo am 
fi căzut captivi. Dar fapta aceasta a lui Zundecibalm s-a mai repetat şi acum 
de curând, când el a urmărit să-l dea pe înflăcăratul nostru rege, pe Sarmis, 
în mâinile romanilor, pentru a fi dus la Roma! 

Bătrânul Dagio tăcu şi se aşeză pe treapta de marmură. Pe feţele tuturor 
dacilor, furia, ura și pornirea spre răzbunare luaseră locul respectului faţă de 
Marele preot şi a fricii de supărarea Marelui zeu. Sarmis povesti apoi cele 
întâmplate de câteva zile și arătă cum fusese salvat de către Burillo. 

— Trădare! strigă cineva din mulțime. 

— Să fie pedepsit pentru trădare! ceru un luptător. 

— Ca să-l putem judeca drept, continuă regele, trebuie să-l ascultăm şi 
pe Marele preot. 

Cu mișcări încete, Zundecibalm se întoarse spre rege, trecându-și 
privirile peste capetele dacilor, fluturând un zâmbet de batjocură și sfidare. 
Îl fixă mult timp pe Sarmis, fără să vorbească. Începu cu voce îndurerată, cu 
cuvinte prin care căută să înfricoșeze mulțimea: 

— Mare zeu, se află în faţa ta acela care te slujeşte, îţi ascultă voia și 
anunţă poporului voinţa ta. Eu, Marele tău preot, sânt adus aci pentru a fi 
judecat. Dacă prin ceea ce am făcut, Mare zeu, am călcat voinţa ta, să fiu 
greu pedepsit, iar dacă alţii au greşit și împing poporul dac pe calea pieirii, 
arată-ţi mânia şi puterea ta şi să-i pedepseşti după faptele lor. Eu, Mare zeu, 
sânt gata ori-când să vin acolo sus lângă tine, dacă aceasta este dorinţa ta. 

Printre căpeteniile şi luptătorii daci trecu un suflu de înfiorare și de 
teamă. Numai Sarmis și Burillo îl ascultau cu ură și scârbă. Ei înțelegeau ce 
încearcă să obţină de la mulțime Marele preot. Încordarea crescu și mai 
mult când Zundecibalm vorbi cu mai multă putere şi îndârjire, implorând pe 
Marele zeu: 

— Să-ţi îndrepţi mânia ta, Mare zeu, asupra acelora care gândesc rău şi 
fac rău, care-i lovesc şi umilesc pe preoţi! Strânge toate tunetele și fulgerele 
şi aruncă-le asupra lor, arată-ţi puterea ta cutremurând munţii, brăzdând 
cerul cu foc şi lovind pământul cu grindină! 

Marele preot îndreptă în sus privirea și ridică mâinile, rămase astfel 
câteva clipe, apoi rosti rar, cu ton de supunere: 

— Facă-se voia ta, Mare zeu!... 

Liniştea şi încordarea cu care era ascultat îi întări convingerea că reuşise 
să înfricoşeze mulțimea. Cu o căutătură rece, plină de ură, Zundecibalm îl 


țintui pe rege și-i strigă cu voce sugrumată: 

— Mă adresez ţie, Sarmis, fiu al lui Dicomes, și-ţi spun că, aşa cum 
sânt, sub povara anilor şi a bătrâneţii, nu mă tem de moarte și nu regret că 
tu mă vei trimite cu o zi mai devreme la Marele Zamolxis! Îţi vorbesc ca 
unui dac nesocotit, şi nu ca unui rege al dacilor, căci tu nu al fost uns rege 
de Marele preot, iar Marelui zeu nu i s-a adus Marea jertfă, să ne spună 
dacă voia lui este ca tu să ne fii rege! 

Tăcu, îşi roti privirea pe deasupra tuturor, apoi continuă: 

— Voi vreţi să mă judecaţi, dar cu ce drept? Marele preot are de răspuns 
numai înaintea lui Zamolxis şi este judecat numai de el. Aţi spus că am 
trădat pe rege, ţara şi poporul şi m-am dat cu totul de partea romanilor... 

— A cotropitorului! strigară mai mulți luptători deodată. 

— Ceea ce am făcut eu nu se deosebește prea mult de cele ce s-au spus 
aici, dar ce vă îndreptățește pe voi să credeţi că ceea ce au făcut Decebal și 
Diegis a fost bine? Ce vă întărește credinţa că ceea ce vreţi să faceţi voi va 
fi bine pentru poporul dac? Vă spun că nu veţi reuși altceva decât să 
întărâtaţi şi mai mult mânia Romei, să aduceţi șj mai multă suferință 
poporului! 

— Ai vrut să-l dai pe rege în mâinile dușmanului! izbucni Dapyx, 
strângând mâna pe mânerul spadei. 

— Tu eşti viteaz și tânăr, dar nu pricepi multe! Da, o spun aici, în auzul 
tuturor, nu aş fi avut tăria să-l omor și l-aş fi dat să-l judece guvernatorul, 
însă nu dădeam un rege, ci un răzvrătit, un fost sclav al imperiului... 

— Trădare!... Ruşine!... Ticăloşie!... izbucniră strigăte de mânie din 
mai multe părți. 

— Am socotit, continuă Zundecibalm, neluând în seamă strigătele 
mulțimii, că pentru salvarea a mii de vieţi și liniștirea noastră, putea fi jertfit 
un Singur om, un om care prin răzvrătirea lui împinge la pierzanie 
sumedenie de daci și de sclavi. De mii de ani, preoții îngrijesc de popor și 
caută să-l ducă pe calea cea bună. Preoţii nu au lovit niciodată pe un 
nevinovat... 

— Să fie adus capnobotul Iazio! strigă Sarmis. 

Garda îl împinse în față pe capnobot. Pe faţa lui schimonosită de spaimă 
se ivise sudoarea morţii, privirea îi era rătăcită. 

— Capnobotule, dacă vrei să scapi cu viaţă, îl ameninţă regele cu voce 
apăsată, spune mulțimii cine a hotărî! moartea lui Daizus! 

— Marele preot! răspunse capnobotul, tremurând. 


— Cum el, capnobotule, căci aici, în faţa mulţimii, s-au tras sorții? 
continuă Sarmis, pentru a-l îndemna să spună tot ce știe. 

— Întotdeauna în sacul cu bile au fost buzunare ascunse, în care se aflau 
bile pentru cei sortiți să moara aruncaţi în sulițe, spuse capnobotul. 

— Aşadar, jertfa nu şi-o alegea Marele zeu şi nici soarta? 

— Nu, o alegea Marele preot! 

— lată, Zundecibalm, o dovadă că preoţii omorau oameni aleși cu grijă 
şi cu ură! îl mustră regele. Dar în lanţurile în care m-ai încătușat pe mine, 
din hruba de sub palatul tău, din inima muntelui, pe cine aţi mai omorât? 
Ale cui erau osemintele din grămezile de acolo? 

Marele preot nu răspunse. Rămase cu privirea în jos- 

— Spune tu, Burillo, ca să afle poporul întreg adevărul! Burillo se ridică 
de pe treapta de marmură, năpădit de frământare, dar hotărât să vorbească. 

— Mărite rege, acolo zac oasele tarabostelui Segitulp, pierit după ce-l 
înfruntase pe Marele preot în faţa lui Decebal, acolo zac oasele lui Bugis, 
viteazul luptător care s-a bătut cu o ceată de capnoboțţi beţi, ale lui Dorillo, 
comatul care a pătruns pe Cogheon să-și scape fiica furată de preoți pentru 
Marele preot, ale lui... 

— Destul, Burillo, mulțimea a înţeles ce făcea pe Cogheon alesul 
Marelui zeu! Sarmis se întoarse din nou spre Zundecibalm: Mai ai de spus 
ceva, Mare preot? îl întrebă, și nu primi nici un răspuns. 

Dintre căpeteniile dace se ridică bătrânul Chertebalos: 

— Mărite rege, Marele preot este doborât de povara anilor, eu așijderea. 
Un bătrân poate să-l judece mai bine pe alt bătrân. Bag seamă că sântem de- 
o vârstă. Îmi dă voie regele? 

— Vorbeşte, bătrâne! 

— Mărite rege, începu el după ce tuși de câteva ori, adineauri Marele 
preot ne-a spus că el răspunde numai față de Marele zeu și că numai zeul 
Zamolxis poate să-l judece. Să-l dăm judecății lui, mărite rege, să ne spună 
zeul dacă Zundecibalm este vinovat sau nu! Să-l trecem prin încercarea 
Marii jertfe şi să fie aruncat în sulițe! Oricum, noi pedepsim trădarea şi pe 
trădător! De multe ori când viteazul Decebal îi judeca pe taraboşti, Marele 
preot cerea ca despre vinovăția lor să fie întrebat Marele zeu. 

— Niciodată un Mare preot n-a fost adus Mare jertfă răcni cu disperare 
Zundecibalm, de se înfiora mulțimea. 

— Ce spune poporul? întrebă regele, cu voce puternică, pentru a acoperi 
tumultul și murmurele ce izbucniseră din toate părţile. 


— Să fie aruncat în sulițe! strigau unii. 

— Să-l dăm Mare Jertfă! cereau alţii. 

— Să moară trădătorul în lanţurile de sub cetate! 

— Să fie ars! 

Regele ridică în sus braţele şi ceru linişte: 

— Să se aleagă cei mai voinici luptători şi să fie aruncat în sulițe. Dacă 
nu va muri în ele, îi vom da noi ultima lovitură, pentru a pedepsi cum se 
cuvine trădarea! 

Pe Marele sanctuar, în fumul gros de tămâie și mirodenii, acolo unde 
căzuseră victime ale perfidiei preoților mulţi nevinovaţi, Zundecibalm își 
dădu sfârșitul urlând şi blestemând, în strigătele pline de ură şi batjocură ale 
luptătorilor. 

După ce totul se linişti, preotul Burillo se apropie de Sarmis și-i spuse 
înclinându-se: 

— Mărite rege, ne aşteaptă lupte grele, și tu ai văzut că preotul Burillo 
ştie să mânuiască bine spada, ca oricare luptător. Vreau să merg alături de 
ceilalți împotriva dușmanului! 

Sarmis îl privi și surâse. 

— Să-mi spui ce gândești, ne-ar trebui un alt Mare preot? 

— Îţi voi răspunde mai pe urmă, mărite rege! Poate că eu voi cădea în 
lupte. Trebuie să-ţi arăt ceva cunoscut numai de Marele preot și, bineînţeles, 
de mine. Regele are destulă încredere în Burillo și vrea să-l urmeze? 

— Unde, Burillo? 

— În galeriile de sub Cogheon, mărite rege! 

Înaintau de mult prin galeriile întunecoase, purtând făclii în mână, dând 
la o parte lespezi bine ascunse în ziduri şi făcându-și drum prin inima de 
piatră a Cogheonului. Târziu, Burillo rupse tăcerea: 

— Mărite rege, cum nu este prea mare grabă, vreau să-ţi spun ce 
gândesc m-ai întrebat afară, dacă ne-ar trebui un alt Mare preot... 

— La asta mă gândesc chiar de când m-am convins că Zundecibalm era 
un ticălos, un trădător... 

— Răspunsul nu este chiar atât de uşor de dat, mărite rege! Eu am 
umblat mult și cunosc multe. Ceea ce a făcut Zundecibalm făcea oricare alt 
Mare preot. Eu ţi-am mai spus cândva că pe vremuri puterea politică a fost 
cu totul în mâinile preoților, şi Marii preoţi au fost mai puternici decât regii, 
împărații, faraonii. Aici, la Roma, la Memphis, la Babylon și aiurea. Acum, 


ei luptă să recapete poziţiile pierdute și nu este străin unul de ceea ce face 
altul... 

— Nu ţi-am spus un lucru, Burillo, îl întrerupse Sarmis, eu de mult nu 
mai cred în zei. 

Preotul se opri, ridică făclia, îl privi şi râse: 

— Nici eu, mărite rege, nici eu nu cred în statuile acelea reci şi moarte. 
Am învăţat mult şi am văzut multe: nici un preot n-a stat vreodată de vorbă 
cu zeii, dar îi susţin, pentru ca să se susţină pe ei şi pe împărați. Fiecare 
faraon a avut la spatele său pe Marele preot. Dar să mergem, mai avem 
puţin până la ţinta călătoriei noastre pe sub pământ. 

Burillo porni înainte, luminând drumul. 

— Mi se pare că toate galeriile prin care mă porți se tot învârtesc în 
același loc, murmură Sarmis. 

— Te înşeli, mărite rege, sântem departe, în sânul muntelui. Cel care a 
condus lucrările, împreună cu nefericiţii care au tăiat aceste galerii prin 
piatră, de mult au putrezit, ucişi de Zundecibalm. Arhitectul era un persan 
de prin părţile Babylonului, se numea Beroban, un mare constructor, ca şi 
Apolodor din Damasc. În vremea aceea, eu eram tânăr, aproape un copil. 
După ce Beroban a dispărut fără urme, eu am ascuns pergamentele și 
papyrusurile rămase de la el, şi mai târziu, cercetându-le, am învăţat multe 
din ele în arta construcţiilor. Printre ele am descoperit și planul acestui 
labirint cu cele două încăperi, spre care mergem acum. Una din aceste 
încăperi n-a fost cunoscută nici de Zundecibalm și de mult o folosesc numai 
eu. Fără acel plan, nu m-aş fi descurcat niciodată în păienjenișul acesta de 
galerii. Dar uite că am și ajuns la încăperea mea. 

Burillo lăsă jos făclia şi începu să cerceteze zidăria de piatră, cu 
lespezile bine rostuite. Apăsă uşor pe una, se auzi un scârțâit, şi lespedea 
intră în adânc, rotindu-se ușor. În locul ei rămase o gaură cât putea să 
încapă trupul unui om. 

— Se aude ceva, Burillo! șopti Sarmis, ascultând atent. 

— Ştiu, mărite rege, am uitat să-ţi spun: înainte de a ajunge la încăperea 
cealaltă, vom trece pe sub un şuvoi de apă, care curge din tavanul galeriei şi 
piere jos, printr-o crăpătură, în stâncă. Urmează-mă! 

Preotul se strecură cu îndemânare prin gaura din zid, și-l trase uşor și pe 
rege. Ridică sus făclia. 

— Ce e aici, Burillo? îl întrebă Sarmis uimit de ceea ce vedea. 

— Trecutul Daciei, mărite rege! 


Sarmis porni în lungul pereţilor și lumină mai de aproape fiecare din 
firidele pline cu papyrusuri și pergamente. 

— Tot ce vezi aici este strâns de mine, căută să explice Burillo. Nu mă 
puteam împăca cu ceea ce notau preoţii ca să lase cunoscut urmașilor noștri, 
căci și ei, mărite rege, au acolo sus scris câte ceva din trecutul ţării, dar ceea 
ce au scris ei nu reprezintă adevărul. Ei spun că tot ce s-a făcut bine în 
această ţară se datoreşte preoţilor, se laudă că ei conduc şi ajută poporul și 
nu scriu un cuvânt despre conspirația Marilor preoţi, despre dușmănia 
ascunsă dintre Marele preot și rege, despre lăcomia după îmbogăţire a 
preoţilor și despre viaţa de desfrâu și îmbuibare pe care ei o duc. Aici, eu 
am strâns altceva: am strâns adevărata viaţă a dacilor, cu faptele bune, 
greşelile şi cruzimea regelui, cu vitejia, cumpătarea și vrednicia poporului, 
cu viaţa cunoscută şi cea ascunsă a preoţilor... 

Burillo tăcu, ridică făclia și-l privi mai de aproape în ochi pe rege. Faţa 
lui era înflăcărată de mulțumire şi respect, îl întrebă cu însuflețire: 

— De când este rege, Sarmis, fiul lui Dicomes? 

— De când m-au ales căpeteniile! murmură regele, surprins de întrebare. 

Burillo izbucni într-un hohot de râs, ce făcu să răsune până departe 
galeriile. 

— Nu, mărite rege, ești rege chiar din clipa morţii viteazului Decebal! 

— Burillo! strigă Sarmis, năpădit de un val de căldură. . 

—Răbdare, mărite rege, am aici dovada! Pentru istorie, Burillo a căutat 
să strângă tot ce ar fi fost mai de preţ. 

Se îndreptă spre o firidă, trase o cutie de lemn frumos lustruită, o 
deschise şi scoase un pergament. Îl întinse regelui. Sarmis desfăcu sulul și 
citi, sugrumat de emoție: 

„Eu, Decebal, rege al tuturor dacilor, las ca moștenitor al meu și ca 
rege pe Sarmis al lui Dicomes de la Carsidava. În faţa Marelui zeu, cer 
căpeteniilor dace să respecte în totul voinţa mea!" 

Preotul văzu schimbarea ce se săvârşea în sufletul lui Sarmis, după felul 
cum îi tremura în mână pergamentul, după ușoara sudoare ce-i apăru pe faţă 
şi după lumina ce-i lucea în ochi. . 

— În toiul luptei celei mari, am găsit acest pergament în palatul lui 
Decebal și l-am pus la adăpost sigur, lămuri Burillo. Se apropie de rege şi-l 
prinse de mână: De aceea, eu am căutat ca acela care avea să ne fie rege... 

— Ce vrei să spui, Burillo? murmură mişcat Sarmis. 


— Adevărul, mărite rege! Nu-ţi mai amintești? Regele Decebal mai era 
încă în viață. Dacia încă nu fusese subjugată când eu te-am luat şi te-am 
adus aici sus, pe Cogheon. Ai ascultat tot ce-au vorbit cei doi Mari preoți: 
Zundecibalm şi Marele preot al templului lui Jupiter. Atunci, ţi-am spus: 
„Când mai târziu îţi va sta în putere, să știi pe cine să pedepseşti!" Acum,, 
Zundecibalm şi-a primit pedeapsa, dar după ce era cât pe-aci să te răpună. 
Poate că și el ştia multe... 

— M-ai tulburat de tot, Burillo! 

— Nu trebuie să te tulbure adevărul, mărite rege, ci să-l cunoşti până la 
capăt. Preotul Burillo a sărit în ajutorul lui Diegis și a văzut în el pe regele 
dacilor, fiindcă în acel timp nu ştiam dacă tu mai erai în viaţă, şi chiar dacă 
ai fi fost, așa cum era ţara prădată și poporul chinuit și fugărit de legionari, 
nu aș fi arătat acest pergament nici ţie şi nici lui. Poporul nu trebuia să mai 
fie împărţit prin lupte: care din voi doi să fie regele. 

— Să mergem, Burillo, șopti Sarmis, cu totul frământat. leșiră, și Burillo 
puse lespedea la loc. 

Umblară un timp în tăcere, trecură pe sub şuvoiul ce sărea din stâncă, 
făcând o curbă prin aer, strângându-se într-un mic lac în lungul peretelui de 
piatră, de unde curgea mai departe, pierind în trupul muntelui. 

— Am ajuns şi la cea de-a doua încăpere, mărite rege! Preotul deschise 
şi intrară. 

— Acesta este tezaurul lui Zamolxis, spuse el, luminând cu făclia lăzile 
în care străluceau monedele de aur, bijuteriile incrustate cu pietre preţioase 
şi tot felul de podoabe scumpe din aur și argint. De fapt, bogăţia de aici este 
a Marelui preot și o lege veche din străbuni spune că ea trebuie folosită 
numai în vremuri grele pentru ţară, dar Zundecibalm se lăcomise şi n-a mai 
vrut să dea nimic lui Decebal şi nici lui Diegis. După ce tăcu câteva clipe, 
Burillo rosti cu vocea sugrumată de emoție: Îţi predau întreg tezaurul, 
mărite rege! El este al poporului şi să-l foloseşti spre a da dacilor libertatea, 
liniștea şi fericirea! 

Tulburat peste măsură, Sarmis murmură: 

— N-am cum să-ți mulțumesc, Burillo! în această clipă se întăreşte în 
mine convingerea că dintre oameni se ridică adevărații zei, și tu ești un 
astfel de zeu! Mă înclin în faţa ta, Burillo, știința şi geniul tău valorează mai 
mult decât puterea unui rege sau a unui împărat. Tu îmi vei fi un nepreţuit 
ajutor... 

Preotul nu se lăsă copleșit de cuvintele regelui: 


— Când am auzit că eşti un revoltat și că ai pornit în fruntea sclavilor, ca 
să luptaţi pentru cucerirea libertății, mi s-a umplut sufletul de mulțumire și 
de speranţă. Ştiam că vei fi şi rege! De mult nu visez la altceva decât la 
libertatea oamenilor! 

În Dacia nu vor mai fi sclavi... 

— Știu, mărite rege, ai spus-o. Asta te înalţă în sufletul meu. Tu ai fost 
sclav şi știi cât de mult îl înjosește sclavia pe om. 

Sarmis îl privi lung, cu preţuire și cu dragoste, pe preotul învăţat, 
puţintel la trup, din faţa sa. 

— Cum se face, Burillo, că tu, ca preot, ai ajuns să gândeşti astfel: să nu 
mai crezi în zei și să urăști sclavia? La mine este uşor de lămurit: am suferit 
mult, am dușmănit mult, și sufletul mi-a fost mult năpădit de revoltă. Am 
putut să mă conving de neputința zeilor și am simțit adânc răutatea 
oamenilor... 

— Suferind mult, mărite rege, chinurile ţi-au luminat mintea și ţi-au 
întărit sufletul. Eu am ajuns să gândesc astfel învățând și privind în firea 
lucrurilor. Lumea nu este atât de strâmtă pe cât se crede, şi Roma nu 
stăpâneşte toate popoarele. Dincolo de hotarele Imperiului roman nu este 
pustiu, cum se spune, ci se întind alte imperii, tot atât de mari și cu popoare 
tot atât de numeroase, cu împărați puternici și bogaţi, cu ştiinţă și artă mai 
înaintate poate decât au ajuns Roma și Athena, cu filozofi și înţelepţi care 
au pătruns mai adânc tainele vieţii și ale sufletului. Departe, în părțile de 
răsărit şi miazăzi ale imperiului, sânt monumente cât munţii, ridicate din 
piatră - le spune piramide - care adăpostesc în ele mormintele faraonilor şi 
multe bogății. Acolo, preoţii urmăresc mersul stelelor, știu să facă roți care 
folosesc puterea apei și zăgazuri care opresc și împart apele râurilor pe timp 
de secetă şi fac pământul mai roditor, ştiu să ia foc din cerul plin de nori 
amenințători şi să ferească templele de trăsnete, știu să măsoare pământul 
până pe partea cealaltă, căci pământul, mărite rege, este acoperit cu multe și 
întinse ținuturi şi mări, iar dacă pleci spre răsărit și-o ţii tot drept înainta 
mergând într-una, ajungi înapoi de unde ai plecat, venind dinspre apus... 

— Nici Plutarh nu știa atâtea câte-mi spui tu... 

— De la un preot al templului lui Amon-Ra din Egiptul ce se întinde pe 
malurile Nilului, am aflat că unui om ce merge la pas călare pe un catâr i-ar 
trebui cinci ani ca să înconjoare pământul. Preotul acela ştia să măsoare 
lăţimea fluviului și înălțimea unui templu stând pe loc, fără să treacă peste 
apă şi fără să se urce pe acoperișul templului, făcând numai câteva socoteli. 


Cine nu le cunoaște crede că sânt curate minuni sau crede că acel preot are 
puteri de la zei, dar totul există de fapt în firea lucrurilor şi nu fusese 
descoperit. 

Sarmis asculta înmărmurit și privea cu admiraţie pe omul a cărui putere 
izvorâtă din știință îl făcea mai puternic decât zeii. 

— Tu vei fi sfetnicul meu, Burillo, vom pune poporul să înveţe și-o vom 
lua înaintea Romei! După ce am fost ales rege, m-am gândit ce-aş putea să 
fac pentru a-i scoate pe daci la lumină... 

— Şi-ai găsit o cale, mărite rege? 

— Am găsit una, Burillo! Tu poate că știi mai multe. Am hotărât ca, 
după ce alung legiunile de aici și cad la împăcare cu Roma, chiar dându-i și 
o sumă de bani anual, pentru a-i potoli lăcomia nemăsurată, să trec la dacii 
din câmpia întinsă şi mănoasă dintre munţi şi Dunaris. Şi de la 
Sarmizegetusa, mărită și înfrumuseţată, să pornească un drum larg, care să 
străbată munții și câmpia până la mare, și pe el să huruie carele dacilor ziua 
şi noaptea, ducând tot ce putem vinde și aducând tot ce putem cumpăra și 
folosi. M-am gândit ca, mai târziu, cetatea de domnie a regelui să nu mai fie 
ascunsă între munţi, ci să fie o aşezare mare, dincolo, în câmpia cea întinsă, 
spre Dunaris, în care să vină mulţi negustori, mulți învăţaţi și filozofi din 
toată lumea și care să se întreacă în mărime, bogăţie și știință cu falnica 
Romă și cu oricare cetate din altă parte. Şi toți dacii, de-aici şi de dincolo de 
munţi, de la miazăzi, apus și răsărit, să fie uniți sub același steag, într-o ţară 
puternică şi bogată. Dacia trebuie să aibă corăbiile ei, iar dacii să 
călătorească peste mări și să ducă mărfurile noastre până departe, dincolo 
de Byzanţ și Propontida, dincolo de Jorinth şi de Athenî, căci numai cine 
umblă departe află multe și învață mult. Dacii nu trebuie să mai rămână 
închiși aici între munți, ci să iasă în lume... 

— Regele dovedeşte atâta înţelepciune tot fiindcă soarta l-a silit să 
pribegească mult, să cunoască lumea... 

— Ca şi tine, Burillo! Voi fi regele cu cel mai bun sfetnic. 

— Dar ce facem cu zeii? Poporul este pătruns de credinţa în Marele zeu, 
şi regele nu s-ar putea măsura de la început cu acest mit... 

Sarmis îl privi lung, rămase un timp pe gânduri, apoi deodată tresări. 

— Sfetnicul meu va fi Marele preot, şi Mare preot vei fi tu! 

Preotul clătină din cap. 

— Marele preot trebuie să creadă în zei sau să se prefacă cu multă 
fățărnicie că mai crede în ei. Eu aş vrea să rămân deschis la suflet cu mine 


însumi și cu alţii. Pretutindeni se întinde noua credință cu învățătura 
galileanu-lui acela, credință care îi doboară pe zei. Creștinii cred într-un zeu 
care ar trăi în cer. De fapt, şi ei se cam încurcă: se închină unui zeu căruia îi 
spun Tatăl, pe care nu l-a văzut nimeni și nici nu ştiu unde s-ar afla, și 
urmează învăţăturile galileanului, căruia îi spun Fiul și care de fapt a fost un 
om ca toți oamenii, dacă în adevăr va fi existat. Luat ca om, acel galilean, n- 
aş avea nimic împotriva învăţăturii lui... 

— Chiar nimic, Burillo? Tu ești atât de învăţat și de înţelept și n-ai băgat 
în seamă... 

— Ce, mărite rege? 

— Galileanul a propovăduit bunătatea și blândeţea, însă a socotit în 
același timp sclavia ca pe ceva necesar, iar pe sclavi ca pe nişte fiinţe care 
trebuie să trăiască în lipsuri și să sufere pentru stăpânii lor. 

Preotul făcu ochii mari, ca la o descoperire nouă. 

— Regele mă uimește cu înţelepciunea sa. 

— Ai spus că lupţi pentru libertatea oamenilor, Burillo? 

— Şi susțin aceasta, mărite rege! 

— N-ai fost atent de dimineaţă, când Burio a spus că dacă n-ai bătrâni, 
trebuie să-i cumperi. În clipa aceea, ca un fior plin de lumină, m-a fulgerat 
gândul că cea mai bună credinţă ar fi o religie care s-ar sprijini pe cultul 
bătrânilor, adică pe un cult al înţelepciunii, care s-ar transforma, încetul cu 
încetul, într-un cult al binelui, al dreptăţii, al cinstei și bunei purtări, al 
vredniciei... 

— Gândul regelui este curată minune! murmură preotul. 

— Cu tine, Burillo, ca Mare preot, să ne străduim să îndreptăm poporul 
pe acest drum nou! 

— Astăzi mi-ai zguduit de tot sufletul, mărite rege! 

— Şi tu pe al meu, Burillo. Dar să mergem. Dușmanul nu doarme, 
lucrează, afară iscoadele poate că ne-au adus veşti noi şi trebuie să strângem 
cu putere mâinile pe mânerele spadelor. 

leşiră. Burillo puse la loc lespedea în zidul tezaurului și mult timp 
merseră prin galeriile întortocheate, fără să-și mai spună nici un cuvânt. 

Sarmis coborî de pe Cogheon şi-o apucă în lungul vâii, când, de după 
cotitură, se iviră Rhesos și Dapyx, în galopul cailor. 


— Mărite rege, de cum s-au ivit zorile, legiunile romane au ieşit din 
câmpuri şi au pornit de la Ulpia Trajana Sarmizegetusa încoace, spuse 
Dapyx ștergându-şi sudoarea de pe frunte. 

— Să vină, noi le vom primi cum se cuvine. Am pregătit şi o surpriză 
frumoasă. Dar ce-aţi asudat așa, v-a prins teama? îi întrebă surâzând uşor. 

— Îi aşteptăm cu nerăbdare, mărite rege! rosti Rhesos. 

— Numai pe tata l-a cuprins neliniștea, adăugă Dapyx. Sarmis se 
încruntă, şi surâsul îi zbură de pe buze. Strânse frâul calului și se întoarse 
spre el. 

— Unde este acum bătrânul Chertebalos? îl întrebă cu neliniște. 

— Jos, lângă ruinele cetăţii de la gura văii. Este cu Maevius, Burio, 
Strombix şi unchiul Dagio, răspunse Dapyx. 

Fără să mai spună ceva, Sarmis dădu pinteni calului și porni în galop. 

Timp de mai multe zile, toată valea ce ducea spre Cogheon vuise. De o 
parte și de alta a drumului şi a râului, care șerpuiau îmbrăţişaţi printre 
povârnișuri, unităţile de daci şi de luptători sclavi doborâseră brazi ici-colo, 
îi curațaseră de cetină, pe care o făcuseră grămezi mari, acolo unde pădurea 
era mai deasă, şi brazii mai stufoşi. Buştenii îi prăvăliseră în vale şi-i 
strânseseră în locurile mai înguste, îngrămădindu-i pentru a împiedica 
înaintarea dușmanului, tăindu-i drumul. 

Mulţi nu înțelegeau ce pregăteşte regele. După judecarea și pedepsirea 
lui Zundecibalm şi mai ales după cele ce vorbise cu Burillo prin galeriile de 
sub Cogheon, Sarmis se hotărâse să se stabilească pentru o vreme în palatul 
Marelui preot, și în răstimp să pregătească lupta cu legiunile imperiului. La 
început fusese nehotărât dacă e bine să atace în câmp deschis, pătrunzând în 
larga vale a Sarmizegetusei, unde erau adunate forțele dușmane, sau să le 
atragă în munţi, într-o poziţie uşor de apărat, aleasă cu multă grijă. În cele 
din urmă luase o hotărâre pe care puţini o cunoșteau. Dușmanul nu trebuia 
să bănuiască câtuși de puţin intenţiile, și secretul trebuia păstrat cu 
străşnicie. Căutase chiar să-l lase să creadă că se teme să primească lupta, 
de aceea micile unități, pe care le împinsese până către câmpia 
Sarmizegetusei, aveau ordin să pornească în goană înapoi, îndată ce le-ar fi 
apărut în cale vreun pâlc mai mare de legionari, centurie sau altă unitate de 
luptă. 

Din goana calului, Sarmis cercetă cu grijă pregătirile ce se făcuseră în 
lungul văii. Ordinele lui fuseseră executate cu strășnicie: pe tot drumul nu 
întâlnise nici picior de luptător, deşi numai- cu o zi înainte valea vuise de 


miile de oameni ce doborâseră copacii şi se luptaseră cu buștenii verzi şi 
grei. Prevederile lui se adevereau: legiunile romane porniseră să dea lupta 
hotărâtoare. De departe, îi zări pe cei ce-l aşteptau într-o poiană de la 
marginea drumului. Le dădu bineţe și sări jos de pe cal. 

— Bătrâne Chertebalos, ia vino mai încoace! îl chemă el pe bătrânul 
luptător, ce stătea mai la o parte, așezat pe o buturugă de fag. 

Îşi ținea căciula în mână şi o tot rotea, ca şi cum ar fi cercetat-o atent. 
Sufletul bătrânului era apăsat de o îngrijorare grea. 

— Marele zeu să-ţi dea sănătate şi viaţă lungă, mărite rege! rosti el 
apropiindu-se. 

— la spune-mi, ce te frământă, bătrâne? 

Bătrânul îl privi lung, trecu dosul palmei peste mustăţile lungi şi albe și 
îşi netezi barba stufoasă. Sub sprâncenele dese, ochii parcă îi ardeau. 

— Eu, mărite rege, te urmez şi mă bat cu dușmanul până în întunericul 
duhurilor rele!... 

Tăcu reţinut şi frământat. Începu să se scarpine prin pletele ce-i cădeau 
spre ceafă, albe ca omătul. 

— Haide, spune tot, regelui nu trebuie să-i ascunzi nimic, îl îndemnă 
Dagio, mirat de neliniştea și tristeţea fratelui său mai mare. 

— Păi o să-i spun... e mai bine să ştie!... murmură bătrânul cu oarecare 
şovăială. 

Ridică privirea şi o aţinti asupra regelui: 

— Mărite rege, ai fost aici în lupta cea mare şi ai luptat. Tu știi că la 
Cetatea-de-Munte, vulturul Decebal a fost încercuit și învins de legiunile 
dușmane. Pentru ce vrei să se întâmple și cu tine ceea ce s-a petrecut cu el? 
Cetatea-de-Munte și celelalte cetăţi din lungul văii sânt acum o ruină, iar pe 
Cogheon nu ne putem împotrivi mult timp dușmanului. Dacă ai început să 
te temi, retrage-ți armata către miazănoapte până prinzi momentul prielnic! 
Asta mă frământă, mărite rege! 

Sarmis se apropie de bătrân și-l îmbrăţișa. 

— Îmi eşti ca un tată, bătrâne, și te iubesc nespus de mult. Cuvintele tale 
sânt drepte, și îngrijorarea ta - curată, dar noi, cei mai tineri, deşi barba și 
pletele noastre sânt încărunţite de chinuri și de griji, am mai învăţat câte 
ceva nou, care ne face să gândim altfel. Niciodată, bătrâne, o luptă dată în 
același loc nu va fi întocmai ca aceea dinaintea ei. Marii generali spun că 
niciodată războaiele nu se repetă, îl mai strânse o dată la piept și-l sărută pe 
obraz: Vreau să le reamintesc romanilor acest mare adevăr! . 


— Să te-ajute Marele zeu, mărite rege! murmură bătrânul. 

— Acum, să trecem la treburile noastre! Se întoarse spre cei care îl 
aşteptaseră: Aţi făcut totul aşa cum v-am spus? îi întrebă. Toţi răspunseră 
prin clătinări din cap. Legiunile romane s-au hotărât să se urnească din loc, 
urmă el, poate că peste două zile, cel mult trei, vor căuta să pătrundă pe 
vale. Fiecare ştie ce are de făcut. Nimic din ceea ce-am spus fiecăruia n-am 
schimbat: eu şi Maevius vom da lupta în lungul văii, căutând să împiedicăm 
înaintarea duşmanului, pentru a-l obliga să pornească dintr-o dată cu toate 
forţele spre Cogheon. Voi, Burio și Strombix, sa fiți cu unităţile voastre gata 
de atac atunci când veţi vedea semnalul meu! După o scurtă pauză, Sarmis 
continuă: Toată noaptea nu m-a prins somnul, m-am gândit la vorbele tale, 
Maevius: „Niciodată să nu-l crezi pe dușman mai puţin iscusit şi mai puţin 
şiret decât tine!" mi-ai spus. Vreau să sfărâm aici legiunile romane, să le fac 
să se îngrozească de lovitura noastră, iar Roma să se înspăimânte. Pentru a-l 
atrage aici în luptă pe dușman, voi căuta să-l fac să creadă chiar până 
înainte de marea lovitură, că mă tem de el și-i cer pace. Când se vor apropia 
legiunile de intrarea în această vale, aş vrea ca o solie de pace să se 
înfățișeze înaintea guvernatorului. Vom cere ceea ce ştim dinainte că nu ne 
va da şi vom pune condiţii pe care ştim că nu le va primi. Solia noastră va 
trebui să-i vorbească fără ifose, cu supunere și cu teamă, pentru a-i întări 
convingerea că ne va zdrobi. 

— Ai gândit bine, spuse Strombix. 

— Toate acestea fac parte din legile războiului, întări Maevius. 

— Aşadar, reluă Sarmis, pe cine trimitem să-i vorbească lui Marcius 
Turbo? Se spune că este un militar rece și dârz. Și apoi, trimisul nostru s-ar 
putea aştepta la orice din partea lui. Va fi ca vulpea prinsă între câini... 

— Pe care adeseori îi păcăleşte, râse Burio. 

— Fi, ce ziceţi, cine-ar putea să meargă? Bătrânul Dagio își dădu căciula 
pe spate, scuipă zgomotos, apoi şi-o scoase, și pletele i se răsfirară pe 
umeri. 

— Păi cine altul decât eu? rosti el cu hotărâre. Pe vremuri, „vulturul" m- 
a trimis cu o solie la Traian și fusese cât pe-aci să-mi rămână oasele acolo. 
Ne-a răstignit jumătate din solie. Și de va fi să mor, nu e tot moarte? Ştie 
Marele zeu dacă voi scăpa sau nu cu viaţă din lupta ce se pregătește? Eu mă 
pricep să-i vorbesc dușmanului cu supunere, după cum știu să-l și înfrunt. 
Mă duc eu, mărite rege! întări bătrânul luptător. 


Sarmis î] învălui cu o privire plină de dragoste şi de recunoștință. De 
când îl ştia pe acest om, îl văzuse neobosit şi neînfricat. În minte îi reveniră 
cele petrecute în noaptea când el și Vitellius, cu întreaga gardă, fuseseră 
prinși în grotă de ceata lui Dagio, pe drumul de la Lederata la Getidava. 

— Eşti ca pârâul ce saltă într-una: nu oboseşte şi nu îmbătrânește 
niciodată! îi spuse Sarmis cu voce ce-i vibra de mulțumire. 

— Dar răscoala este și a sclavilor, rosti Strombix, aşa că alături de 
fratele Dagio poate că ar fi bine să meargă și un luptător care a fost sclav. 

— Sânt de aceeași părere cu Strombix, susţinu Maevius. Câteodată, 
înaintea marilor bătălii, ambele părți se tem, şi fiecare ar fi dornic să cadă la 
înţelegere cu adversarul. Este şi aceasta o lege a războiului, şi astfel de 
ocazii, care pot să evite luptele și să salveze mii de vieţi, nu sânt ele scăpat. 
Și dacă este așa, înțelegerea nu trebuie să fie numai pentru daci, ci şi pentru 
sclavi, încheie el. 

— Te-a chinuit vreodată gândul, Maevius, că de când sânt rege aş putea 
să-i trădez pe sclavi? 

— Gândurile fiecărui om se schimbă după locul sau după scaunul pe 
care stă, murmură fostul tribun. Dac-ai ajunge împărat al Romei, n-ai mai 
lupta ca Dacia să se rupă de imperiu și n-ai mai socoti dreaptă lupta 
sclavilor pentru libertate, continuă el cu tristeţe crescută. 

— Amândoi aveţi dreptate. Și Strombix, şi tu. Se opri şi râse: Numai că, 
dacă aş fi stăpânul Romei, l-aş lăsa pe altul acolo, iar eu aş face tot ceea ce 
gândesc acum să fac pentru sclavi și pentru daci. Ei, pe cine să trimitem 
alături de bătrânul Dagio? schimbă el vorba. 

— Pot să merg chiar eu! se oferi Strombix. 

Sarmis îşi aminti de legământul ce-l făcuseră toţi patru în lagărul de 
sclavi de la Ampelum: el, Strombix, Artaban și Buziris, şi îl fulgeră gândul 
că şi Strombix, întocmai ca Maevius, nutrea teama că el, regele, i-ar putea 
trăda pe sclavi, numai aşa îşi putea explica iuţeala şi hotărârea cu care se 
oferise fostul gladiator. 

— Dacă ar fi să admit ca tu să mergi spre a cădea în mâinile lui Marcius 
Turbo, aceasta n-aş face-o decât dacă în locul lui Dagio m-aș duce eu! spuse 
Sarmis cu intonaţie de uşoară mustrare. Căpeteniile nu se duc în faţa 
dușmanului nu din teamă sau din lașitate, ci din grija pe care o poartă miilor 
de oameni care îi urmează și care speră să le îndeplinească visul pentru care 
au pornit să lupte! 


— Să se ducă Staberius, mărite rege, propuse Burio. Nici nu văd pe altul 
dintre luptătorii sclavi mai potrivit decât el, adăugă apoi cu multă 
convingere, și pe lângă toate astea este plin de curaj și bun luptător. 

— Dacă ai avea în faţă cetele sclavilor care ne urmează, te-ai convinge 
că sânt zeci şi sute dintre ei gata să pornească acolo unde este nevoie, chiar 
dacă ar fi să-şi piardă vieţile, îl dojeni uşor Sarmis trecându-și degetele prin 
barbă. Fie, să se ducă Staberius, cum spui tu! Noi ceilalți, să facem toate 
pregătirile şi să ne aşezăm unităţile de luptă pe locurile stabilite. 

Crezând că regele voia să plece, Dagio făcu un pas spre el, încercând să- 
i aţină calea. 

— Mărite rege! murmură bătrânul, încurcat. 

— Ce-i, bătrâne? 

— Nu mi-ai spus, mărite rege, ce vorbă îi duc lui Marcius Turbo, cu ce 
condiţii cerem împăcarea? 

Regele izbucni în râs, se apropie de bătrân și-l bătu uşor pe umăr: 

— Nu te-am uitat, bătrâne, vreau să te iau cu mine și să-ți spun tot ce ai 
de făcut! Dar stai, mai bine să audă și ei condiţiile, poate că ne mai vine 
vreun gând bun.. Prima condiţie este că cerem guvernatorului să se retragă 
cu legiunile din Dacia, iar a doua - împăcarea cu imperiul. Eu, ca rege, mă 
leg să devin supusul împăratului, să apăr graniţele imperiului în această 
parte şi să plătesc în fiecare an o sumă, asupra căreia urmează să ne 
înțelegem. Acestea sânt condiţiile dacilor, și le spui tu, bătrâne. Condiţia 
sclavilor este una singură, și-o va spune Staberius, indiferent dacă Marcius 
Turbo se arată sau nu binevoitor față de daci: 

— Sclavii cer să li se acorde libertatea şi câte-o bucăţică de pământ, pe 
care s-o muncească, şi ei se leagă să fie cei mai vrednici cetățeni ai 
imperiului! Cred că este destul, nu? Ar fi prea frumos ca aceste condiţii să 
fie primite și să nu se mai pornească luptele, continuă Sarmis, fulgerat de o 
rază de speranţă. Ar fi prea frumos nu numai pentru că am cruța poate mii 
de vieţi, ci şi pentru că, dând lupta şi zdrobind legiunile trimise împotriva 
noastră, am putea pricinui o și mai mare supărare Romei. Dar n-avem ce 
face, nu ne putem opri la jumătatea drumului! Haide, bătrâne, du-te și te 
pregătește! Tu, Burio, anunţă-l pe Staberius și îngrijește să pornească 
însoțiți de o gardă de luptători sclavi și daci. 

Sarmis se întoarse și plecă. După câţiva paşi se opri şi-l chemă pe 
Maevius. Merseră împreună pe jos o bucată de drum. 

— Eşti cam tăcut astăzi, Maevius. Ce gânduri te frământă? 


— Nici unul... adică, mă frământă aceleași gânduri ca și pe tine. Cred 
că-ţi dai seama, o să-l pui pe Marcius Turbo într-o grea încurcătură. 

Sarmis se opri și-l privi întrebător: 

— La ce te gândești? 

— Pornesc de la gândul că s-ar putea ca Roma să-i fi dat în vreun fel 
dezlegare guvernatorului să găsească o înţelegere cu tine, dar prin condiţiile 
pe care le pui nu ştiu cum se va descurca: dacă respinge condiţia pusă de 
sclavi și le primeşte numai pe acelea ale dacilor, înseamnă că se împacă 
numai cu regele, nu și cu căpetenia sclavilor... 

— Tocmai de aceea le-am și pus astfel, confirmă Sarmis. 

— Dar Roma se teme acum mai mult de răscoala sclavilor decât de daci. 
Ca să acorde libertate sclavilor din Dacia, ar însemna să pună paie peste 
foc: s-ar prăbuşi imperiul, căci s-ar ridica toți sclavii din toate provinciile să 
ceară libertate, or, pentru senatori, patricieni, negustori, fermieri și toți 
bogătaşii, Dacia nu înseamnă mare lucru, pe când sclavii lor înseamnă totul, 
înseamnă însăși existenţa lor, şi prin aceasta a imperiului. 

Maevius se înflăcărase de propriile-i cuvinte. Tăcu încurcat, văzând că 
Sarmis zâmbea. 

— În zilele acestea ai stat de vorbă cu Burillo? îl întrebă pe fostul tribun, 
sporindu-i și mai mult ciuda ce încerca să-l prindă, dar nu-i lăsă timp să 
răspundă şi continuă: La fel a judecat și el. Vă cunosc destul de bine pe 
amândoi, ştiu cât sânteţi de ageri la minte, şi dacă, fără să fi vorbit unul cu 
altul, ați gândit la fel, înseamnă că, în adevăr, lupta sclavilor trage mai greu 
în balanța imperiului decât aceea a dacilor. Te frământă ce hotărâre ar fi să 
iau eu? 

— Nu te-ai putea rupe de ţară, îi eşti doar rege... 

— Revin la ceea ce te-am întrebat adineauri: crezi că i-aş putea trăda pe 
sclavi? 

— Da, Sarmis! Maevius şovăi o clipă. Nici nu văd altă ieşire. Şi ceea ce 
mă doare mai adânc este prăbușirea ce se va produce în sufletele lor 
năpădite de dezamăgire, lipsite de speranţa care le dă acum atâta putere şi 
atâta hotărâre! 

O umbră ce arăta frământarea care-l chinuia se aşternu pe faţa lui 
Sarmis. 

— Poate că vor fi momente grele, spuse după ce mult timp privise 
departe, spre crestele munţilor, dar ar fi singura ieșire. M-a chinuit gândul 


că s-ar putea să mă găsesc în situaţia despre care îmi vorbești și am şi găsit 
calea, am şi luat o hotărâre! 

Maevius îl privi și mai mirat. Intâi înțelesese că regele îi va sacrifica pe 
sclavi, apoi că găsise o cale de ieşire şi luase şi o hotărâre. Îl ascultă cu 
multă încordare. 

— Dacă Roma ar cădea la înţelegere cu mine - lucru de care mă îndoiesc 
cu totul și ştiu că va trebui să mai luptăm mult - aș lăsa la o parte condiţia 
de eliberare a sclavilor, dar aş pune numai condiţia ca sclavii care se află în 
prezent în Dacia să nu fie trimiși înapoi în imperiu, și la nevoie m-aș obliga 
să plătesc o sumă drept răscumpărare a lor... 

— Ei, şi? îl întrebă Maevius, nerăbdător să afle restul. 

— Apoi, încetul cu încetul, i-aş elibera, unul câte unul, pentru ca ceea ce 
s-ar petrece aici să treacă neobservat de Roma. Îmi dau seama de dezastrul 
care ar putea să le cuprindă sufletele, de neîncrederea şi poate de ura cu care 
m-ar privi un timp, până ar vedea gândul meu devenit faptă... 

Sarmis oftă adânc și tăcu. 

— Plec să continui pregătirile, murmură Maevius, şi se îndepărtă, cu 
totul tulburat și mişcat de modul în care Sarmis găsise o ieșire pentru 
salvarea sclavilor ridicaţi la luptă. 

Din urmă, un luptător din gardă îi aduse calul. Sarmis încalecă și porni 
în galop în sus, spre Cogheon. Simţea că se apropie ziua supremei încercări. 

A treia zi, era spre seară. Dagio şi Staberius se prezentară în faţa lui. 
Sarmis îi aştepta cu nerăbdare, jos, la ieşirea văii dintre munţi, unde se 
pregătise să facă prima oprire a legiunilor romane. Întârzierea lor îl 
neliniștise mult, şi în această zi, încă din zori, văzând că ei tot nu se 
arătaseră, începuse să creadă că guvernatorul îi luase captivi pe cei doi soli, 
împreună cu garda lor. Se frământase tot timpul, mai ales după cele ce 
vorbise cu Maevius, când îi apăruse limpede și grea încercarea în care s-ar 
fi putut găsi în dubla sa calitate de rege al dacilor și de căpetenie a sclavilor. 
În aceste zile de frământare ajunsese să dorească lupta decât să se vadă în 
situaţia de a fi privit de sclavi ca un trădător. 

— Am crezut că aţi trecut de partea lui Marcius Turbo, le spuse el în 
glumă, pentru a le mai însenina fețele întunecate de îngrijorare, ori v-a ţinut 
trei zile numai pe ospeţe şi petreceri? la spune, bătrâne, scurt și clar, ce 
veste îmi aduceţi? 

— Apăi, mărite rege, înțelegerea noastră cu dușmanul o socot ca o 
împăcare a lupului cu vulpea: ori lupul se va repezi s-o sfâşie, ori vulpea îl 


va păcăli, numai că nu pot să-mi dau seama care din doi - noi, sau ei - o fi 
lupul şi care vulpea. Noi vrem să-i păcălim și să-i zdrobim, dar şi ei mi se 
pare că urmăresc același lucru. După ce se scarpină puţin în barbă, bătrânul 
continuă: Pe drum, m-am sfătuit cu Staberius cum să ne înfățișăm în faţa 
guvernatorului. N-am fi vrut să ne arătăm nici ca nişte soli care fac pe 
supușii, nici ca unii care ameninţă și totuși cer împăcarea. Duşmanul nu 
trebuia lăsat să creadă că ne îndoim de puterea noastră, și atunci ce ne-am 
gândit: să-i dăm de veste guvernatorului că vrem să stăm de vorbă şi să-și 
trimită și el solie, însoțită de o gardă nu mai numeroasă decât a noastră, și a 
trimis. Am stat de vorbă solii între noi, însă ei cereau răgaz pentru fiecare 
răspuns pe care trebuia să ni-l dea şi se duceau la guvernator. Întâi ne-au 
spus că primesc împăcarea și că legiunile vor fi retrase din Dacia, dar să le 
predăm toţi sclavii. Se înţelege că n-am primit, dar le-am spus că pe sclavii 
care vor rămâne la noi îi vom plăti, şi imperiul va putea să-și cumpere alții, 
din altă parte. Asta a fost în cea de-a doua zi. Astăzi, cam pe la prânz, ne-au 
adus răspunsul: Marcius Turbo îţi trimite salutul lui de împăcare cu imperiul 
şi te socoteşte un supus al împăratului. A mai spus că chiar astăzi va porni 
spre Roma un tribun, care va duce împăratului și senatului vestea şi se va 
întoarce de acolo cu încuviințarea prin mesaj scris. 

Bătrânul luptător făcu o pauză privind lung în pământ. Murmură apoi: 

— Care e lupul și care e vulpea, rămâne să vedem, mărite rege, prea ar fi 
frumos să fie adevărat! 

— Tu ce zici, Staberius? întrebă regele, fără să se rostească asupra celor 
spuse de Dagio. 

— Niciodată imperiul, mărite rege, nu şi-a retras legiunile dintr-o ţară 
cucerită numai fiindcă i-a cerut-o învinsul, în schimbul împăcării! Poate că 
Marcius Turbo vrea o amânare a luptei, până mai primește în ajutor alte 
legiuni... 

— Ai vorbit bine, Staberius, spuse încet Sarmis. 

— Poate că la început face pe vulpea, apoi se va arăta ca un lup, mai 
spuse fostul sclav. 

— Întocmai ca şi noi! întări regele. Vom vedea care se va dovedi mai 
dibaci! Se întoarse spre șeful gărzii sale şi-i făcu semn să se apropie; Să 
sune buciumașii de îndată adunarea căpeteniilor! Voi rămâneţi lângă mine! 
Nu numai că nu trebuie să lăsăm răgaz duşmanului, ci să-l facem chiar să se 
grăbească să ne atace, din moment ce nu s-a opus la condiţia ce i-am pus în 
legătură cu sclavii! 


Căpeteniile se adunară repede. Toți aşteptaseră neliniștiți, dornici să afle 
cât mai curând vestea adusă de solie. De cum îl priviră pe rege, îşi dădură 
seama că el și luase o hotărâre şi trece la fapte. 

— Ceea ce am urmărit să obținem trimițând la duşman solia s-a împlinit: 
am vrut să-l facem să creadă că ne temem și să-l hotarâm să atace. 
Răspunsul lui mă îndreptățește să cred aceasta, și a dat chiar un răgaz. Eu 
vreau să-l fac să treacă peste acel răgaz şi să grăbesc lupta! Ne-a trimis 
vorbă că primeşte împăcarea, că ne salută și ne cere să așteptăm cuvântul 
Romei. 

Sarmis îşi roti privirea pe feţele tuturor, tăioasă, adâneă, arzătoare. 
Continuă: 

— Nu trebuie să întârziem nici o clipă, îl vom face să creadă că vestea 
ce ne-a fost adusă ne-a bucurat atât de mult, încât am pornit pe petrecere. 
Ştiu că iscoadele lui ne dau roată, și ele vor fi întărite peste noapte. De cum 
vor cădea umbrele înserării, toți luptătorii, daci și sclavi, strânși în jurul 
focurilor, cu oalele în mâini, să se prefacă veseli, ca prinşi de tăria vinului, 
să cânte și să chiuie de să hăulească văile și munţii. După miezul nopții, la 
cel de-al treilea cântat al cocoşilor, să se facă linişte, ca și cum toţi au 
adormit buştean. În taină și nevăzuţi, veţi așeza luptătorii aşa cum am 
hotărât. Eu voi întări paza peste tot, iar străjerii noștri să fie cu ochii-n 
patru. Dacă îl păcălim pe dușman, crezându-ne neprevăzători, cu vin în cap 
şi plumb în picioare, va căuta să ne lovească în zori, iar noi îl vom primi 
cum se cuvine, mai treji și mai hotărâți ca niciodată. Voi trece pe la fiecare 
să văd cum a îndeplinit acest ordin. În aceste clipe hotărâtoare, voi fi 
necruţător cu oricine va da dovadă de slăbiciune ori de neînțelegere. Pomim 
lupta cea mare pentru libertate! 

Ceea ce a urmat pe Cogheon a fost ca un trăsnet. Toți au rămas uimiţi de 
prevederea regelui și de măiestria cu care a ştiut să lovească legiunile 
romane. Chiar înainte de revărsatul zorilor, o cohortă apăru la intrarea văii 
şi se angaja în lungul drumului în formaţie de luptă. Iscoadele dace sosiră la 
rege într-un suflet şi raportară că din mai multe părți, pe mai multe șiruri, 
înaintează alte cohorte și legiuni: pedestrași, arcași, sulițaşi şi călăreți. 
Lovitura pe care o dădu Sarmis cu o ceată de daci și una de gladiatori, 
fiecare atacând pe câte-o parte, se dovedi atât de fulgerătoare pentru 
romani, încât, de la prima ciocnire, o cohortă se retrase în dezordine. Dar 
înșelarea dușmanului trebuia să continue: dacii şi gladiatorii se făcură 
nevăzuţi, ca şi cum le-ar fi fost teamă de liniile vii ce înaintau. În tabăra 


romană, Marcius Turbo prinse curaj, convins fiind că regele dac dispune de 
un număr redus de luptători, și se hotărî să-l urmărească până sus, pentru a-i 
cuceri cuibul în care se întărise: Cogheonul. Centuriile și cohortele se 
înșirară în lungul văii, pe drumul ce șerpuia urcând ușor, urmând liniile lor 
de călăreţi pornite în galop, însă nu înaintară decât câteva sute de pași, căci 
fură oprite de o ploaie de săgeți şi de sulițe aruncate cu dibăcie de după 
întăriturile de bușteni, ridicate de-a curmezișul drumului. Aci se dădu o 
luptă scurtă, dar aprigă, cohortele și centuriile se grupară și mai mult. 

Sarmis se bucură şi prinse curaj: reuşise să-l facă pe adversar să intre în 
capcană, fără să bănuiască ce i se pregătise. Alături de el, Maevius urmărea 
cu multă grijă înaintarea romanilor și manevra cu gladiatorii, mișcându-se 
cu repeziciune. Câteva centurii căutară să ocolească întăriturile de bușteni, 
urcând pe povârnișurile abrupte ale muntelui, pentru a-i încercui pe daci şi 
pe sclavi, al căror număr sporise. La sunetele scurte de buciume, cetele de 
daci şi de sclavi rupseră lupta şi din nou se făcură nevăzute. Romanii nu 
pomiră să înainteze mai departe decât după ce împinseră buștenii grei în 
apa pârâului şi făcură loc să treacă în iureş călăreţii. În alte două locuri, 
romanii se mai opriră la întăriturile de bușteni ce le tăiau drumul și se 
dădură lupte din ce în ce mai dârze şi cu forțe tot mai sporite de o parte și 
de alta. 

La început, romanii îl văzuseră pe regele dac luptând, și Marcius Turbo 
era convins că-l va zdrobi și prinde mai înainte de a ajunge pe Cogheon, de 
aceea dădu ordin să intre în luptă toate cohortele și legiunile sale. Dar 
Sarmis se făcuse nevăzut din mijlocul luptătorilor săi, iar comanda i-o 
trecuse lui Maevius. Pornise într-un ocol larg în goana calului, urcase sus pe 
creste şi se înapoiase la locul în care așteptase ca romanii să pătrundă în 
lungul văii. Sosi la momentul potrivit: văzu când ultima cohortă şi ultimele 
centurii pătrundeau între munți, înaintând grăbite spre Cogheon. Câtva timp 
le urmări şerpuind în lungul văii și, din loc în loc, primind câte-o ploaie de 
săgeți și de sulițe. Iscoadele aduseră vestea că afară în câmp nu mai 
rămăseseră legionari. Un val de căldură plină de speranţă și de hotărâre îl 
cuprinse. Făcu un semn. Sosise clipa mult așteptată, la care se gindise cu 
înfiorare în zilele şi nopţile în care sufletul îi balansase între lumina plină de 
viaţă a izbânzii și întunericul plin de descurajare al înfrângerii. Buciumaşii 
începură să sune de-a lungul crestelor, povâmișurilor și văii. Munţii și 
pădurile răsunau, şi ecourile se pierdeau uşor până departe. Așteptă cu 
strângere de inimă, văzu primul val de fum ridicându-se către cer, sări pe 


cal şi, însoţit de o ceată de daci şi de gladiatori, porni pe creste, în goană 
nestăvilită, spre Cogheon. Valurile de fum se întinseră cu repeziciune. 
Răsunau chiotele şi strigătele de luptă ale dacilor şi sclavilor. Jos, în tot 
lungul văii, pădurea începu să trosnească, vâlvătăi mari de flăcări se ridicau 
din vârfurile celor mai înalți brazi, dogoarea și fumul se simțeau 
pretutindeni. Câteva clipe trecură numai, și chiotele de luptă ale dacilor și 
sclavilor începură să fie acoperite de strigătele şi urletele pline de spaimă și 
de deznădejde ale legionarilor, care se vedeau încercuiți de flăcări din toate 
părțile. Marcius Turbo dădu ordin să se înainteze repede în sus, spre 
Cogheon, urmând cavaleria. Dar în scurt timp, caii deveniră de nestăpânit, 
speriați de fumul, dogoarea și mirosul puternic din cetina ce ardea cu 
pârâituri puternice și cădea din înălțimea brazilor până în mijlocul 
drumului. Călăreţii erau aruncaţi și călcaţi de cei ce veneau din urmă, caii 
speriaţi săreau peste pârâu și se aruncau în foc, printre trunchiurile golaşe și 
fumegânde ale brazilor, unde dispăreau în flăcări. În acest timp, de sus de 
pe creste, cetele conduse de Burio pe o parte și de Strombix pe cealaltă 
porniră atacul, mărind și mai mult panica. 

Sarmis se așteptase ca greul luptelor să-l dea pe înălțimile ce duceau 
spre Cogheon, însă când sosi acolo văzu că situaţia se prezenta altfel decât 
prevăzuse. Purtate de valurile de aer și de vântul ce se înteţise o dată cu 
focul, flăcările se  întinseseră repede și cuprinseseră şi pădurile ce 
înconjurau clădirile şi Marele sanctuar: Cogheonul se transformase într-o 
uriașă vâlvătaie. Când văzu ceea ce se petrecea, avu o strângere de inimă, se 
simţi stăpânit de presimțţiri rele, dar îşi reveni și prinse din nou curaj: va 
înălța un Cogheon și mai mare, şi mai mândru, fără zei, fără răutate şi 
ticăloşie. Trimise după Maevius - el trebuia să fie în partea stabilită lui 
pentru atac - dădu apoi ordin ca toate cetele să se îndrepte în grabă spre 
gura văii. Reuși să prindă resturi de legiuni, resturi de cohorte și de centurii, 
grupuri de legionari și călăreţi fugind îngroziţi, şi le zdrobi cu setea urii și-a 
dorului de libertate, de care erau cuprinși şi dacii, şi sclavii. O parte din 
romani reuşiră să scape, şi printre ei se afla teafăr şi guvernatorul Marcius 
Turbo. 

Regele și căpeteniile ce-l înconjurau erau fericiți, zdrobiseră puterea 
dușmanului şi nu-i mai rămânea acestuia altceva de făcut decât să 
părăsească în grabă Dacia. Sigur de victorie, nu porni în urmărirea resturilor 
legiunilor și cohortelor ce se retrăgeau în panică spre Ulpia Trajana 
Sarmizegetusa şi dădu ordin ca luptătorii să se odihnească și să se ospăteze, 


sărbătorind victoria. Se gândi să aștepte retragerea romanilor dincolo de 
Dunaris, ca şi cum ar fi plecat de bunăvoie după înfrângerea suferită și să 
lase o cale deschisă împăcării și recunoaşterii unei Dacii libere. De aceeași 
părere se arătară toate căpeteniile, până şi Maevius. 

— Ţi s-au adeverit toate spusele, Maevius: niciodată o bătălie nu se 
repetă întocmai, chiar dacă se dă în același loc, murmură Sarmis pășind rar 
pe poteca ce cobora în vale. 

Lăsase calul înspumat în grija gărzii. Spre Cogheon, pârjolul se întinsese 
pe toate crestele din jur. Dinspre apus se ridicau nori negri, ameninţători, 
vântul se schimbase şi sufla spre vale mai potolit. Erau semne de ploaie. 

Maevius nu răspunse. Călca privind în jos, ca şi cum şi-ar fi numărat 
paşii. 

— Dacă şi Decebal i-ar fi lovit tot așa, poate că alta ar fi fost astăzi 
soarta Daciei, spuse Burio cu vioiciune, înfiorat încă de ceea ce văzuse. 

Tarabostele îl privea pe rege ca pe-un zeu și încerca pentru el un 
simțământ adânc de recunoștință, de admiraţie şi de supunere. 

— Viteazul Decebal n-ar fi săvârşit o astfel de greşeală! se auzi o voce 
de după un brad, şi în faţa lor se arătă Burillo. 

Faţa îi era împietrită, pătrunsă de îngrijorare, o tristețe adâncă se vedea 
în privirea lui. Era tot numai sudoare și zbucium. 

— Ce greșeală? îl întrebă Sarmis, mirat de apariţia şi de cuvintele spuse 
de preot. 

— Alerg să te găsesc, mărite rege! Nu-ti port ciuda că m-ai lăsat pe 
Cogheon, să cad pradă flăcărilor. Știu ce înseamnă să păstrezi taina unei 
bătălii pe care - trebuie să recunosc şi să te admir - ai dat-o ca un adevărat 
geniu militar. Preotul începu să zâmbească uşor, un zâmbet amestecat cu 
multă durere: Nici nu mă îndoiesc că regele știa bine că Burillo are pe unde 
să se salveze. Acolo sus, totul a căzut pradă flăcărilor!... 

— Dar nu-mi spui ce greşeală am făcut? insistă Sarmis. 

— Mărite rege, ai câștigat o bătălie și ai pierdut un popor! 

— Ce vrei să spui? 

Vocea lui Sarmis păru schimbată, în ea răsuna o undă de nesiguranţă. 

— Arzând Cogheonul, ai întărit teama poporului de mânia Marelui zeu, 
arzând Cogheonul ai făcut dovada, așa cum spun preoţii, că Marele zeu este 
împotriva ta şi că el, Marele zeu, mâniat, şi-a ars până și Marele sanctuar! 

— Dar tu mi-ai spus că nu mai crezi în zei, Burillo! 


— Tot aşa îţi spun și astăzi, mărite rege, dar gândul meu se pierde ca un 
grăunte de nisip în credinţa poporului. Eu ţi-am spus numai ce-o să creadă 
poporul, nu și ce-or să facă preoții... 

— Fii liniștit şi... curaj, Burillo! Dacii nu vor renunţa la libertate în 
schimbul zeilor! 

Sarmis pomi în vale cu sufletul umbrit de o ușoară îngrijorare. intuit 
locului și împietrit, Burillo privi mult timp după el, până îl văzu pierzându- 
se printre copaci însoţit de căpetenii. 

De departe, printre trunchiurile groase ale copacilor se vedeau jucând 
flăcări în mijlocul unei mici poiene. În jurul jăraticului stăteau înghesuiți, 
unii într-alţii, daci şi sclavi, cu mâinile întinse spre foc și frecindu-le într- 
una. De multe zile în șir, ploua fără încetare. Picături mărunte și dese se 
cerneau, o dată cu frunzele ruginite, ce cădeau împroșcate de vânt. Pletele și 
bărbile lor erau lungi, stufoase, neîngrijite, şi vântul prinsese în ele boabe 
mici de apă, ce străluceau ca diamantele, la lumina într-una schimbătoare a 
flăcărilor. Toţi erau trişti, slăbiţi, nemâncaţi, îmbrăcaţi în haine zdrenţuite. 

Din susul povâmişului se auziră paşi ce se apropiau. Din bezna nopţii se 
iviră doi oameni. 

— Ce se simte, Gruno, sânt străjile treze şi la locurile lor? întrebă unul 
mai bătrân de lângă foc pe unul din cei ce sosiseră. * 

— Liniște, moș Agitulp, nu se simte nimic. Ploaie, și-atât. Ascultarăm de 
pe Colţul bursucului, de unde se aude tot ce se petrece în vale: nu se mișcă 
nimic, numai fâşâitul slab al ploii purtate de vânt te înconjoară din toate 
părţile. 

Cei doi îşi făcură loc în jurul focului, înghesuindu-se printre ceilalți, și 
întinseră spre flăcări mâinile umflate și roşii de frig. După îmbrăcăminte se 
vedea că erau luptători, unul dac, şi celălalt sclav. 

— Ne prinde iarna pe aici! murmură cineva oftând cu deznădejde. 
Barem să fi apucat să trecem dincolo, la răsărit... 

Un timp nu mai vorbi nimeni, numai foșnetul mâinilor frecate și 
trosnetele buturugilor ce ardeau mai spărgeau liniştea când și când. 

— Zeii s-au pornit cu urgia pe noi, şopti unul subțirel și slab, al cărui 
ochi luceau adânciţi în orbite. 


— Zeii? sări cel din faţa lui, un bărbat cu fălci puternice, gât gros şi 
pumnii mari. Arată-mi mie, Ruggio, un zeu, și ţi-l strâng de gât până-i ies 
ochii din cap! 

— Tu, Forcis, eşti ca toţi gladiatorii: vă mândriţi că nu vă temeţi de zei, 
continuă cel slab, numit Ruggio, dar uite că mânia lor... 

— A zeilor? strigă Forcis, şi scuipă cu putere în jăratic poate vrei să spui 
că dușmănia preoţilor. De-aş avea o putere, i-aş prinde pe toţi și i-aş arde, 
așa cum l-au ars ei pe Burillo. 

Cel ce sosise, numit Gruno, un dac în putere, tânăr încă, se mișcă 
nerăbdător, când auzi numele lui Burillo. 

— După rege, Burillo era cel mai înțelept și mai învăţat dac. Am auzit 
multe despre el. Eu am fost de față când preoţii l-au judecat și l-au ars, 
murmură Gruno. 

— Spune, cum s-a întâmplat? îl rugară mai mulți deodată. 

— Păi să vă spun. Aşa cum sântem noi, dacii, acum împărţiţi, daci care 
urmează pe rege și daci care ascultă de preoţi, ne vânăm unii pe alţii și 
trebuie să fii foarte isteţ ca să te descurci şi să scapi cu viață. Dacă mergi pe 
o cărare şi te întâlneşti cu trei-patru inşi, scapi teafăr numai dacă ai ghicit cu 
cine sânt ei și te arăţi de partea lor. Eu fusesem trimis iscoadă, ca să văd ce 
se mai petrece pe Cogheon. Acolo, preoţii au început să ridice construcții 
noi, pe ruinele înnegrite de fumul pârjolului, și mergeam în pasul calului pe 
o potecă de la marginea unei păduri. Când să ocolesc un colț al desișului, 
am văzut înainte, la vreo sută de pași, trei inşi călări venind spre mine. 
Trebuia să mă hotărăsc repede, și m-am hotărât. De al noştri nu mă temeam, 
că aveam cu mine o tăbliță de lemn cu sigiliul regelui. „Marele zeu să vă 
țină pe voi toţi şi pe toţi dacii!", i-am salutat eu când m-am apropiat de ei. 
„Și pe tine, băiete!", mi-a răspuns cel mai bătrân, privindu-mă bănuitor. 
„Da-ncotro?", m-a întrebat apoi, oprind calul. „Până-n vale, la o bătrână 
care are leacuri. Mi-e soaţa bolnavă greu şi mă tem că pleacă la Marele zeu 
şi-mi rămân copilaşii orfani”, le-am spus eu strângând frâul calului. 
„Credeam că eşti din ăia care umblă cu duhurile rele, căci aici îţi rămâneau 
oasele!", m-a ameninţat bătrânul. „Dacă vrei ca soaţa să ţi se facă bine, 
haide cu noi! Marele zeu şi-a arătat din nou puterea şi ne-a ajutat să-l 
prindem pe preotul acela ticălos, care ne-a batjocorit credinţa și l-a trădat pe 
Marele preot Zundecibalm. Ne ducem spre Cogheon, a continuat el, astăzi 
ticălosul o să fie judecat și pedepsit, aşa cum o vrea Marele zeu." „Păi 
soaţa?", am murmurat eu cu teamă. „Mă băiete, tot Marele zeu îi dă 


sănătate, nu baba aia cu leacurile ei. Mergi cu noi acolo şi te rogi zeului 
pentru ea!", mi-a spus el cu bănuială. „Dacă întârzii?" am şoptit. 

„Nu cumva ăi fi tot unul din ăia?", s-a răstit la mine bătrânul. Am întors 
repede calul și le-am spus: „Haide să mergem!". Atunci m-a săgetat gândul 
că nici nu se putea un prilej mai bun de a pătrunde sus însoţindu-i pe alţii, 
care erau chezăşie pentru mine. Trec peste tot ce-am făcut și să vă spun cum 
l-au judecat pe Burillo. Erau mulți capnoboţi strânși pe treptele de marmură 
ale Marelui sanctuar. Unul dintre ei - nu i-am aflat numele, ţinea locul 
Marelui preot și poate că o să fie chiar ales Mare preot - a început să-l 
întrebe pe sărmanul Burillo: „Să ne spui pentru ce ai dat drumul din lanţuri 
nememicului acela de sclav, care se crede rege al dacilor, pentru ce ai arătat 
locul în care se afla tezaurul Marelui zeu de pe Cogheon și pentru ce l-ai 
pârât pe Zundecibalm, spunând că l-ar fi trădat pe marele Decebal?" Burillo 
a început să vorbească încet și rar. Era liniștit bunul Burillo, şi pe faţa lui n- 
am văzut spaimă. Dacă toţi dacii l-ar fi ascultat, acum n-ar mai fi nici urmă 
de preot în Dacia. Dar el a vorbit numai preoţilor care îl înconjurau și 
câtorva daci, cei mai mulţi bătrâni, înspăimântați de teama zeilor. Vă spun 
şi eu ce mai țin minte: „N-am trădat nimic, a început Burillo, i-am spus 
regelui tot ce trebuia să știe ca rege şi preoţii îi ascundeau, căci el este 
adevăratul rege al dacilor!" L-am văzut cum a scos de la brâu un sul - părea 
de piele tăbăcită - şi l-a arătat preoţilor. „Uite dovada, a strigat el, Sarmis 
este regele Daciei, așa cum scrie pe pergamentul cu sigiliul viteazului 
Decebal! Şi când ţara se afla în mare primejdie, nu era datoria Marelui preot 
să pună la dispoziţia regelui tezaurul Marelui zeu? i-a întrebat el, privindu-i 
tăios pe toţi. Nu este aceasta legea noastră sacră din moşi-strămoşi? Dar în 
loc să facă asta, a spus el, Zundecibalm nu numai că n-a vrut să-l ajute, ci a 
căutat să-i dea în mâna romanilor pe cei doi regi: pe Diegis și pe Sarmis. 
Dar Burillo se afla pe Cogheon, el ştia tot ce se mișca în jur și tot ce urzea 
Marele preot —le-a strigat el dârz - şi ca dac și-a făcut datoria: a dat regelui 
Sarmis banii cu care să poată purta mai departe lupta împotriva legiunilor 
romane!" „Şi acum de ce nu mai luptă?", l-a întrebat capnobotul care ţinea 
locul de Mare preot. Răspunsul lui a fost scurt şi tăios: „Pentru că preoții au 
trădat poporul, l-au ridicat împotriva regelui, sub cuvânt că aceasta este voia 
Marelui zeu, mâniat din cauza arderii Cogheonului. Preoţii au vândut 
libertatea poporului pornit să lupte împotriva dușmanului cotropitor și s-au 
pus cu toţii în slujba Romei!" Capnobotul l-a oprit și i-a strigat, prins de 
mânie: „Vorbeşti ca şi cum n-ai fi fost niciodată preot!" Răspunsul lui 


Burillo a fost şi mai dârz, şi mai răspicat: „Am fost şi sânt un preot al 
adevărului, al binelui și al dragostei faţă de poporul în mijlocul căruia m-am 
născut și al cărui sânge curge prin vinele mele. Ce știți voi?" A tăcut câteva 
clipe, apoi a continuat cu voce uimitor de potolită și cu totul stăpânit: „Aţi 
îndemnat poporul să-l părăsească pe rege, aţi îngrozit poporul speriindu-l cu 
mânia unui zeu care nu există şi v-aţi dat cu toţii de partea celor care ne 
subjugă! Poate că vă întrebaţi de ce vă vorbesc cu atâta linişte și dârzenie: 
fiindcă ştiu că din mâna preoților nu există decât o singură scăpare, 
moartea! Și poate că vă mai întrebaţi: pentru ce am rămas preot? Vă 
răspund și la asta: am rămas preot numai fiindcă am fost setos să învăţ, să 
cunosc lumea, să aflu câte ceva din ceea ce ştiau alții, și numai ca preot am 
putut să prind multe taine ale adevărului, ale lumii în care trăim! Și acum, 
ultimul meu cuvânt: Dacă a mai rămas un grăunte de mândrie de daci în 
sufletele voastre, îndemnați poporul, cât nu este încă totul pierdut, să se 
alăture din nou acelora care stau ascunși în păduri și munţi și continuă 
lupta!" Cred că în clipa aceea toți tremurau și nici unul n-a avut curajul să-i 
țină parte bunului Burillo. L-am văzut apoi cât de liniştit şi curajos a stat 
până când l-au cuprins flăcările din toate părţile şi l-au mistuit. 

Un timp, toţi tăcură, cu privirile aţintite asupra focului. Pe feţele lor 
slăbite, ce se pierdeau sub fuioarele mustăţilor și bărbilor încâlcite, jucau 
luminile flăcărilor, dându-le o culoare purpurie. 

— Şi i-ai spus totul regelui, aşa cum ne-ai povestit nouă, Gruno? îl 
întrebă bătrânul Agitulp. 

— Da cui? El trebuie să ştie tot ce s-a petrecut! 

— Multă amărăciune s-o fi strâns în inima lui! Se vede singur: Burillo 
ars de preoţi, Dagio şi Chertebalos căzuţi în lupte, Artaban și Buziris căzuţi 
şi ei, iar Maevius plecat fără urme. Bătrânul oftă. Şi nu-l înțeleg pe rege de 
ce nu se grăbeşte să trecem mai repede munţii! Armata lui este acum mai 
mult de trei părți numai din sclavi și abia o parte să mai fie daci... 

— Au fugit dacii, numai din spaima pe care preoţii au ştiut să le-o vâre 
în suflete! rosti Gruno cu revoltă, lovind cu un tăciune în buturuga ce ardea 
în faţa lui. Regele știe tot. L-am văzut cum se frământa și l-am auzit cum îi 
blestema pe preoți. Totul a fost pus la cale cu multă chibzuinţă și cu multă 
şiretenie. Ştiţi vorba: „Dacă vrei să împrăştii oile, lasă lupii să pătrundă în 
staul!". După înfrângerea pe care romanii au suferit-o în lupta de pe 
Cogheon, unde puţin a lipsit ca toate legiunile să piară în flăcări, n-au trecut 
prea multe zile şi, cum știți cu toţii, în armata regelui au dat năvală 


nenumărați daci și sclavi, toți plini de curaj şi de speranţă. Sclavii s-au 
arătat hotărâți şi cinstiţi și n-au părăsit pî Icurile lor, pe când dacii aceia abia 
veniți au început să fugă, dar nu singuri, fiecare se făcea nevăzut însoțit de 
câte-o ceată de zece, cinsprezece și chiar mai mulți. Ce se petrecea, regele 
nu putuse să înțeleagă. Abia târziu, când a aflat, n-a mai putut să facă nimic, 
mulți fugiseră. Și cine credeţi că fuseseră dacii cei nou-veniţi alături de el? 

— Vrei să spui că preoţi? întrebă Forcis. 

— Da, preoţi, toți îmbrăcaţi ca luptători daci! Acum, toată Dacia e 
cuprinsă de teamă și toţi, îngroziţi, aşteaptă o nouă răzbunare a Marelui zeu, 
răzbunare prin foc, trăsnete, grindină, cutremure, secetă şi molime, de care 
le vorbesc preoţii în fiecare zi și în fiecare clipă. Gruno continuă să 
scormonească în jar cu tăciunele pe care îl avea în mână și să vorbească rar, 
cu multă tristeţe: Ploile, grindina și cutremurul acela îngrozitor, care au 
urmat după arderea Cogheonului, toate au vârât spaima în sufletele celor 
slabi și le-a mărit teama de Marele zeu... 

— Sclavii nu-l vor părăsi niciodată! murmură Forcis, şi vinele începură 
să i se umfle pe gâtul gros. Noi sclavii nu-l avem decât pe el. El este pentru 
noi zeul, conducătorul și speranţa. Să recunoaștem cinstit: acum, Sarmis 
este mai puţin rege al dacilor şi mai mult căpetenie a sclavilor răsculați. 

— Tu ai dreptate, Forcis, întări Gruno cu scârbă. Dacii s-au ticăloșit, 
arde-i-ar focul cu Marele zeu cu tot!... 

— Uite, eu sânt bătrân, rupse tăcerea Agitulp, care tot timpul ascultase, 
şi mă mai tem, mai cred în zei, că de, zilele mele sânt numărate, dar eu zic 
aşa: regele e una, Marele zeu, alta. Noi dacii am fost tari şi am fi fost şi mai 
tari dacă preoţii nu trădau. Nu pot să pricep de ce au făcut ei asta?... 

— Şi ploaia asta ticăloasă nu mai conteneşte! murmură unul. 

— Mai puneţi buturugi pe foc, îndemnă Agitulp, şi aveţi răbdare, că 
acum se. ivesc zorile. 

— Eu am plecat, spuse Gruno. Mă duc la locul meu, garda regelui 
trebuie să fie veşnic trează. 

Gruno nu apucă să se ridice, că tresări auzind nechezat de cal. Toţi săriră 
în picioare o dată cu el. De departe, printre copacii pădurii, se apropia ropot 
de potcoave. 

— Cine nu stă lângă foc vede ca ziua, altfel n-ar putea să meargă în 
trapul calului, spuse bătrânul. E vrunul de-ai noștri, aduce vreo veste mare, 
de se grăbește atât, altfel, de era duşman, străjile îl puneau de mult la 
pământ. 


Din întuneric apăru un roman, cu toga zdrenţuită, peste care avea 
aruncată o pelerină tot atât de ruptă. 

— Maevius, murmurară toţi cu uimire, ridicându-se, 

— Da, Maevius! spuse el sărind jos de pe cal și apropiindu-se grăbit de 
foc. M-a prins de tot frigul. Jos în vale, m-am mai încălzit niţel în cojocul 
unei străji. Noroc că m-a recunoscut! 

Se strânseră cu toţii în jurul focului, îngrijoraţi, dar și domici să afle 
vești. 

— Nu stau, continuă el frecându-și mâinile în apropierea flăcărilor, 
trebuie să vorbesc cu Sarmis. Mai e mult până la el? 

— Tabăra este ceva mai sus, pe poiana cea mare din mijlocul pădurii, 
lămuri Gruno. Tocmai mă pregăteam să pornesc într-acolo. 

Maevius, îmbătrânit şi mai slăbit, se întoarse și privi la rând pe fiecare. 

— Da, tot feţe cunoscute, spuse el oftând. 

— Ne-ai părăsit, tribune, l-ai lăsat singur pe rege! murmură bătrânul 
Agitulp, clătinând din cap. 

— Ca un prost, m-am lăsat înfricoșat de aiurelile preoţilor, spuse fără să- 
şi poată stăpâni un zâmbet. 

Ceilalţi râseră cu poftă. 

— Asta n-o credem noi, bunule Maevius! zise Forcis. Tu te ai cu preoții 
şi cu zeii ca pisica cu câinele, altceva te-o fi făcut să pleci... 

Frecându-și tot mai tare mâinile, Maevius se întoarse spre Gruno, fără 
să-i dea un răspuns lui Forcis. 

— Putem pleca? îl întrebă pe Gruno. 

Toţi se priviră miraţi. Se întâmpla ceva deosebit. Fiecare se simțea 
săgetat prin inimă, căldura îl năpădea, faţa i se împurpura, ducea mâna spre 
mânerul spadei şi îl strângea cu putere. 

— Da, bunule Maevius! răspunse Gruno. 

— Aşa, strângeți mânerele spadelor, le spuse el, vă mai aşteaptă 
încercări grele! 

Maevius îşi luă calul de frâu și se pierdu în întuneric după Gruno. 

În bordeiul său, Sarmis nu putuse să aţipească toată noaptea. Mult timp 
urmărise pâlpâirile slabe ale opaițului din firida adâncă și își depanase viaţa. 
Fusese la un pas de izbândă, ajunsese să lupte în câmpia Sarmizegetusei, 
aflase că romanii se retrăgeau în grabă pe drumul prin Tibiscu, spre 
Lederata şi Viminacium, când uneltirile preoților îi făcuseră pe mulți daci 
să-l părăsească. Apoi, ca și cum totul fusese anume pregătit, urmase o 


întoarcere vijelioasă: o lovire, combinată cu o încercuire de către legiunile 
romane, din care scăpase numai datorită vitejiei fără seamăn a dacilor 
rămași credincioși, a gladiatorilor și a sclavilor. Loviturile nu conteniseră 
după aceea şi fusese nevoit să se retragă tot mai adânc în munţi. Toamna 
trecuse, iarna era aproape, iar el încă nu luase o hotărâre. Înainte, când 
poporul era alături de el, din toate părțile, din toate satele, dacii trimiseseră 
îmbrăcăminte şi hrană, mai multe decât avusese nevoie, pe când acum nu 
mai putea să obţină nimic. Cei care îi rămăseseră credincioși erau urmăriți 
şi fugăriţi de cetele ce cutreierau ţara în lung și-n lat, întărâtate și conduse 
de preoți. Capnobotul lazio devenise Mare preot, scurt timp după ce fusese 
prins și ars Burillo. 

Tresări auzind sforăit de cal şi murmur de voci. Sări de pe patul cu fân și 
îşi încinse repede spada. Auzi deslușit vocea lui Gruno: 

— O să mai aştepţi niţel, regele nu s-a trezit, dar acum o să se lumineze 
de ziuă... 

— Trebuie să-l trezim, nu e timp de pierdut! 

Recunoscu vocea lui Maevius. Presimțţiri rele îl năpădiră. Se repezi la 
ușă, o deschise şi ieşi afară. Abia le desluși feţele în întunericul mărit de 
apropierea pădurii. 

— Maevius! strigă alergând spre el. 

— Eram sigur că nu dormi, altfel nici n-aş fi vorbit așa de tare ca să mă 
auzi. Da, eu sânt, Maevius, cel care te-a părăsit... 

Se repeziră unul spre altul și se îmbrăţișară. 

— Nu m-am socotit niciodată părăsit de tine, Maevius, îi spuse Sarmis, 
adânc tulburat. Ceea ce m-a neliniștit a fost numai tăcerea ta. 

— Sclavii mai au nevoie de mine, Sarmis. Nu numai aceştia care te 
urmează, ci şi ceilalți, nefericiţii ţinuţi legaţi în lanţuri la ferme și pe 
șantiere. 

— Vrei să spui că n-ai plecat fiindcă ai socotit că totul era pierdut? Dar 
haidem în bordei, acolo vom vorbi fără ochi şi urechi în jurul nostru. 

— Ţi-a slăbit încrederea în cei care te înconjoară? 

— Nu, Maevius, nu mi-am pierdut-o, dar văd deznădejdea în ochii lor 
şi-i înțeleg. Poate că nu-i mai ţine decât speranţa. Așteaptă ziua când eu voi 
mai face o minune, aşa cum a fost lupta de la Cogheon... 

Maevius îl urmă în bordei. Sarmis săltă opaițul mai mare și îl trase în 
gura firidei. 


— Te-am auzit spunându-i lui Gruno că nu e timp de pierdut. Ce se 
petrece, ce veste mi-aduci? îl întrebă cu multă nerăbdare. 

Maevius se aşeză pe un colţ al patului. 

— Stai şi tu, Sarmis! îţi voi spune totul pe scurt, iar tu să iei repede o 
hotărâre. Tuşi de câteva ori şi continuă: Cât timp am stat lângă tine, am fost 
chinuit de gândul că ceilalți sclavi, cei care nu reușiseră să scape și să vină 
lângă noi, poate că erau supuși la cele mai groaznice torturi, răzbunare a 
stăpânilor şi supraveghetorilor furioși de răscoala și unirea celor răsculați cu 
dacii. Ceea ce am găsit mi-a arătat că îngrijorarea mea nu fusese 
neîntemeiată. Am plecat când am aflat că Marcius Turbo avea ca 
primcontubernal pe un tribun; bun prieten al meu și-al lui Vitellius. Mă 
puteam bizui pe el, pentru a-l determina pe guvernator să mai îndulcească 
viaţa sclavilor, a celor care nu s-au revoltat. Și n-aş putea să spun că n-am 
reuşit. Am umblat apoi mult pe la ferme şi prin şantiere, am stat printre ei, 
am băut împreună, am glumit, i-am făcut să mai uite viaţa ticăloasă pe care 
o duc, căci eu am rămas pentru ei tot Maevius, poetul rătăcitor şi nebun, 
fără a înceta să aflu tot ce se mai pregăteşte împotriva ta. Îţi aduc două 
veşti: am aflat că împăratul Hadrian va veni în Dacia în primăvară. 
Guvernatorul a anunţat la Roma că răscoala sclavilor şi dacilor a fost 
înfrântă, asta ar fi prima veste. A doua veste - şi pentru asta m-am grăbit să 
ajung cât mai repede la tine - este că Marcius Turbo se pregătește să-ţi dea o 
lovitură fulgerătoare. Am reuşit să aflu totul de la Julius Sibaris, tribunul, 
prietenul meu și primul contubernal al guvernatorului. Ceea ce l-a înfuriat 
mult pe guvernator a fost faptul că de câte ori a încercat să te mai angajeze 
în luptă, tu şi armata ta vă făceați nevăzuţi, ca intrați în pământ. Şi-a dat 
seama că ai iscoade peste tot şi afli repede cele mai mici mișcări ale 
cohortelor şi centuriilor sale. Acum își pregătește altfel lovitura: desface 
cohortele în manipule și cete mici, le împrăștie deghizate pe la ferme, 
şantiere și prin pădurile din apropierea taberei tale, cu ordinul ca într-o 
anumită noapte să se strângă în unele locuri alese, şi de acolo, fără să-ți mai 
lase timp, te prinde strâns, ca într-un clește. N-am putut însă să aflu de la 
tribunul Julius Sibaris ziua când va fi dată lovitura. Spunea că n-o ştie nici 
el, numai Marcius Turbo, prin curieri militari speciali, a trimis ordinele pe 
pergamente sigilate. Mi-a spus tribunul, râzând: „Barbarul poate să fie lovit 
şi azi, mâine, peste o săptămână, peste o lună". De aceea am alergat într-un 
suflet să-ți dau de veste. 

— Aşadar, peste o zi, două, o săptămână, murmură Sarmis. 


— Trebuie să iei o hotărâre chiar astăzi. Îţi închipui că eu n-am putut 
veni aici de-a dreptul de la Ulpia Trajana, căci s-ar fi putut ca cineva să mă 
urmărească şi să cad în mâinile iscoadelor romane. 

La lumina opaiţului, figura lui Sarmis, cu fălcile strânse, cu privirea 
tăioasă și cu sângele ieșit în obraz, frământat de ură și de îngrijorare, părea 
sculptată în bronz. Rămase mult timp nemișcat. Când sări în picioare, 
Maevius tresări. 

— Am pornit soli la triburile vecine, cu bani mulţi şi daruri, să-mi 
trimită ajutoare. Nu s-a întors nici unul, și nici nu-i mai aştept. Chiar astăzi 
ridic tabăra şi-o apuc spre răsărit, dincolo de munţi. Cum se luminează, 
încep pregătirile, trimit să strângă străjile și pornesc înainte iscoadele. 

— Nu se găseşte altă cale, mai bună? îl întrebă Maevius. 

Sarmis îl privi întrebător și mirat: 

— Ce altă cale? Să dau drumul la toți să se împăştie și să scape fiecare 
cum poate? 

— Ar fi mai bine, murmură Maevius cu mult îndemn, decât să fie prinși 
şi duși la galere. 

— Nu, Maevius, nu pot să-i văd nici în gând pe acești oameni dragi, care 
m-au urmat, au luptat și au suferit lângă mine, încercuiți și luptând singuri, 
cuprinși de disperare, unul contra cinci, zece, douăzeci de legionari. Trebuie 
să luptăm toți strânși, de vom fi încercuiți, şi ca un ciocan uriaș să lovim 
într-o parte sau în alta şi să ne facem o ieşire din capcană! 

— Poate că ai şi tu dreptate, rosti Maevius oftând. 

Prin crăpătura ușii pătrundea o dungă slabă, care încetul cu încetul 
devenea mai luminoasă. Afară se iveau zorile. Vântul se înteţise. Printre 
picăturile de ploaie, rafalele purtau fulgi, de zăpadă rari și mari. Sarmis 
începu să se îmbrace, punându-și armura şi strângându-și curelele. În 
liniştea din bordei, de departe se auziră sunete de buciume. Ecoul le aduse 
în valuri repetate. În aceeaşi clipă, în apropiere, sus pe platou, răspunseră 
altele, cu aceeași chemare. 

— Sunete de luptă! strigă Sarmis îngrijorat. Maevius sări în picioare şi o 
paloare îi acoperi faţa. 

— Fugi, Maevius! îl îndemnă Sarmis, trăgând spada. 

— Încotro? Până acum nu m-am dovedit un trădător şi nu vreau să fiu 
nici de acum înainte. Spada mea e slabă, să-mi dai una mai tare şi un scut. 

Platoul începu să răsune de freamăt, de mișcare, de îndemnuri și 
blesteme. Strombix își așeză sclavii pe linii de luptă. Rhesos și Dapyx 


pregătiră cetele de daci. Din vale, de pe coastă și din susul muntelui străjile 
veneau în fugă, sunând din când în când chemarea la luptă. Din vale se 
auziră ropote de cai ce se apropiau în goană. În mijlocul luptătorilor, Sarmis 
îi îndemna și le arăta calea de retragere în rânduri strânse. 

— Nu pot să-mi iert, Sarmis, greșeala pe care am făcut-o. Dacă nu 
făceam ocolul și porneam în goana calului de-a dreptul încoace, soseam de 
acum trei zile. Astăzi, tu ai fi fost departe, dincolo de munți. 

Sarmis nu-i răspunse, se repezi spre vale, urmat de luptători, pentru a 
lovi centuriile dușmane ce înaintau cu atâta iuţeală. 

De la prima ciocnire, legionarii dădură înapoi în dezordine. Aşteptau 
întăriri. Sarmis nu pierdu nici o clipă şi porni în susul muntelui, dar, dintr- 
acolo, alte centurii năvăliră. Atacul se dădu cu toată furia şi dârzenia 
disperării. Legionarii se retraseră, continuând să lupte. Dacii și sclavii 
porniră tot mai sus. Nu merseră mult, că un nou val le tăie înaintarea şi o 
nouă încăierare se produse. Din mai multe părţi, alte centurii apărură. 

Era către amiază când încleştarea ajunse în toi. Luptau pe viaţă şi pe 
moarte dacii și sclavii, folosindu-se de fiecare copac, de fiecare colţ de 
stâncă şi de fiecare poziţie bună de luptă. Se formară mai multe grupuri, 
având în mijloc căpetenii: unul pe Sarmis, altul pe Maevius, altele pe 
Strombix, pe Rhesos, pe Staberius și Dapyx. Copleşite de numărul mare al 
legionarilor, grupurile răsculaților se micşorau și se îndepărtau tot mai mult 
unele de altele. Ninsoarea, se întețise, și o ceață deasă acoperea pădurile şi 
munţii. 

În toiul luptei, Sarmis se văzu încercuit. Romanii îl căutaseră mult până 
îl recunoscuseră. El se aștepta ca lupta să se înteţească în jurul său. Îşi 
încorda forțele şi-i îndemnă la luptă pe cei ce-l însoțeau. Simţea cum 
numărul mare de legionari îl va copleși sub ploaia loviturilor. Era hotărât să 
nu le cadă viu în mână. În jurul său se produse mai multă mișcare şi auzi 
lovituri mai dese și mai puternice. Gladiatorii își făceau drum pentru a-l 
despresura. În același timp, tot mai mulţi legionari erau împinși într-acolo. 
Învălmășeala se mări repede, şi ceata din jurul său începu să se destrame. 
Fiecare dac, fiecare sclav şi fiecare gladiator lupta cu mai mulţi romani 
deodată. Sarmis nu simţea că pe faţă sângele îi curgea în şiroaie, nu vedea 
că pumnul în care strângea mânerul spadei era acoperit într-o năclăială de 
sânge, când în toiul luptei şi al învălmășelii îl zgudui ca un trăsnet o lovitură 
grea, care îl făcu să se frângă. Loviturile ce urmară nu le mai simţi. Nu 
simţi nici când căzu întins pe pământ şi nu văzu nici cercul de legionari ce 


se închise în jurul lui în aceeași clipă. Nu trecuse mult după amiază când, de 
sus de pe munte, legionarii începură să împingă în vale, cu înţepături de 
sulițe și de spade, grupuri de sclavi și de daci, legaţi unii de alţii cu lanţuri 
și cu frânghii groase. În urma lor, pădurile şi văile răsunau de urletele, 
vaietele şi blestemele răniților căzuţi şi de o parte, și de alta. Puţini dintre 
răsculați reușiseră să scape din încercuire şi dispăruseră în desișurile 
pădurilor. Vântul se înteţise, și fulgi mari și deși erau purtaţi în vârtejuri iuți 
în lungul văii. Pământul începuse să se albească de omăt. 

Anul Romei 87216). Soarele se ridica încet peste crestele munţilor și 
alunga pâcla, îngrămădind-o în susul văilor. Prin aerul liniştit, răcoros şi 
curat, vârfurile munţilor, încă purtând cușme albe de zăpadă, se profilau atât 
de aproape, încât păreau că se pot atinge cu mâna. Nu trecuseră decât puţine 
zile după calendele lunii mai. Totul era proaspăt, verde, luminos,. nou. 

Pe drumul ce ducea spre Ulpia Trajana Sarmizegetusa se auzea un 
scârţâit prelung, şi de la o cotitură se ivi o cotigă cu două roţi, trasă de un 
măgar, îndemnat la mers de un băiat, care nu arăta să fi trecut de 
paisprezece ani. Se vedea că se grăbeşte. Lovea şi înghioldea într-una 
animalul și privea îngrijorat cum, în această zi, soarele parcă se ridica prea 
repede, iar măgarul mergea prea încet. Nuiaua verde de alun cu care îl 
îndemna la mers se rupea bucăţică cu bucăţică la fiecare lovitură, şi fâşii din 
coaja ei fluturau în vânt, ca niște vârfuri de bici. În spatele lui, înfundată în 
paie, stătea o bătrână, neputincioasă, pe care o învinseseră anii şi durerea. 
Aceşti doi călători atât de îngrijoraţi şi atât de grăbiţi erau bătrâna Malva şi 
micul Dicomes. 

— Mână, mână mai repede măgarul, sufletul meu! îl îndemnă bătrâna. 

Pe faţa ei zbârcită, vântul îi flutura șuviţele de păr alb, şi cu greu se 
putea vedea frământarea ce o chinuia. 

Copilul se săltă în picioare, trase cu putere de sfoara legată de căpăstru 
şi începu să-l lovească din toată puterea. Măgarul zvâcni speriat, se poticni 
de o piatră şi fu gata să cadă, cotiga se zgudui, o hulubă căzu şi se îmboi în 
pietrele drumului, băiatul își pierdu cumpănirea şi căzu peste crupa 
animalului. 

— Ce-ai făcut, Dicomes? strigă bătrâna, speriată. Marele zeu și-a întors 
de tot faţa de la noi! se vaită apoi, oftând greu. 


Băiatul sări jos, blestemând măgarul. Încetarea huruitului şi 
hurducăturilor cotigii mări și mai mult liniştea câmpului. Deasupra lor, 
pierdută în seninul cerului, cânta o ciocârlie. De departe se auzea murmur 
slab, strigăte şi chiote. În zare se contura clădirea întinsă a amfiteatrului. 

— Ce s-aude, bunico? întrebă el, grăbit să lege la loc huluba. 

— Se bucură, râde şi strigă mulțimea în amfiteatru, dornică să vadă cât 
mai repede cum sânt omorâţi oameni. 

— Dacă sosim prea târziu? 

— Nu, puiul mamei, n-avea grijă, romanii încep serbările numai după ce 
au mâncat de dimineaţă, când soarele este ridicat mult pe cer, către prânz. 
Astăzi o să înceapă şi mai târziu. Cică a sosit stăpânul Romei, nu l-ar mai 
răbda cerul, şi în cinstea lui s-a pregătit spectacolul. Dar haide, ce tot faci 
acolo, nu poţi să înnozi mai repede o sfoară? 

— Acu sânt gata! Crezi c-o să-l vedem azi pe tata? 

— Poate. D-aia și mergem. Se spune că astăzi vor fi scoşi în amfiteatru 
alţi daci să se bată între ei sau să se lupte cu fiarele sălbatice. 

— Dar dacă l-o fi dus la Roma? 

— Nuu... este aici!... 

Bătrâna oftă. Se ridică puţin, se răsuci şi se aşeză mai bine pe paie. 

— Astăzi or să-l scoată... ticăloşii, lua-i-ar duhurile rele, îl scot ca să 
arate împăratului pe căpetenia dacilor şi a sclavilor răsculați! 

Cu mișcări repezi, Dicomes sări în cotigă și începu să îndemne din nou 
măgarul la drum. 

— Poate că împăratul o să-i lase viaţa lui tata, pentru a-l duce cu el la 
Roma, spuse întorcând capul spre bătrână. 

— Nu face el asta! Romanii nu-l recunosc pe Sarmis ca rege. Pentru ei, 
el nu este decât o căpetenie a sclavilor porniţi la răscoală și a cetelor de daci 
latroni, cum le spun ei... 

Cuvintele bătrânei se pierdură repede, acoperite de ropote de cai. Un 
grup de tribuni, centurioni şi decurioni, cu câţiva legionari, toți îmbrăcaţi ca 
de paradă, îi prinse din urmă în galopul cailor. Când ajunseră în dreptul lor, 
un centurion strânse frâul calului, se întoarse spre cotigă și-i tăie drumul. 
Măgarul se sfii într-o parte, coti spre marginea drumului, şi în aceeași clipă 
cotiga se răsturnă în șanț. Luptându-se cu paiele, bătrâna căută să iasă la 
lumină. Centurionul și cei câţiva decurioni care se opriseră să privească 
izbucniră în hohote de râs şi, dând pinteni cailor, pormiră după ceilalţi, 
vorbind tare și înveseliți. 


— Blestemaţi să fiți de toţi zeii și de toate duhurile! strigă după ei 
bătrâna. 

Vânăt de furie, băiatul ridică pumnii spre ei, ameninţător: 

— Tata a omorât mulți dintre voi, eu mă jur să trimit în Infern și mai 
mulți! 

Sări repede, îndreptă cotiga şi o urcă sus pe bătrână. Porni îndemnând şi 
mai mult măgarul la mers. 

Dis-de-dimineaţă, o mulțime pestriță - bărbaţi şi femei, bătrâni, tineri și 
copii - umplea ulițele înguste ale Ulpiei Trajana Sarmizegetusa, se revărsa 
pe via Dacia Trajana şi pe via Roma, se unea într-un șuvoi nesfârșit pe via 
Ulpia Trajana și se îndrepta spre amfiteatru. Fiecare era dornic să apuce un 
loc cât mai bun în tribune. Veselă și zgomotoasă, mulțimea se amesteca la 
porţile amfiteatrului cu lorarii, gladiatorii și mestigoforii, care se grăbeau să 
facă ultimele pregătiri, după voia lanistului Alfius, organizatorul 
spectacolului. Din carcerele întunecoase de sub tribune se auzeau urletele 
câinilor, lupilor și leilor înfometați, ce umpleau de bucurie și de nerăbdare 
mulțimea, în aşteptarea plăcerii pe care le-o va produce spectacolul. Valuri 
de strigăte, de chiote și de râsete pluteau pe deasupra tribunelor şi se 
pierdeau într-un ecou slab spre munții ce străjuiau valea. 

Toată iarna se făcuseră pregătiri pentru spectacolul ce avea să se 
desfăşoare în fața împăratului, și ele nu conteniseră nici în primăvară. 
Acum, Ulpia Trajana Sarmizegetusa trăia zile de mare sărbătoare. De câteva 
zile, sosise cu mare alai stăpânul Romei și al Daciei, împăratul Hadrian. 

Tribunele gemeau de marele număr de spectatori: patricieni, negustori, 
plebei, liberţi, veterani, coloni și daci ocupau până la ultimul loc. 
Saltimbanci și măscărici umblau dintr-o parte-n alta înveselind mulțimea în 
schimbul unui bănuţ, oricât de mic. Când în amfiteatru răsunară trompetele 
anunțând sosirea împăratului, Hadrian intră în tribuna imperială, însoțit de 
Marcius Turbo și de senatorii cu care venise de la Roma. 

— Ave, imperator! Ave, Caesar! izbucni din mii de piepturi ca un tunet. 

Bătrâna Malva şi micul Dicomes cu greu reușiră să se strecoare printre 
spectatori şi să-şi găsească locuri de unde puteau să vadă mai bine întreg 
amfiteatrul. Ameţit de larma din jur, frământat de grijă și de teamă, uimit de 
ceea ce vedea, băiatul privea cu ochii lui limpezi și mari, albaştri ca seninul 
cerului, mulțimea veselă și zgomotoasă. Pletele lungi, blonde, ondulate 
jucau pe umerii lui în ușoara adiere a vântului. 


Lângă tribuna imperială stăteau de vorbă Nesmesianus, unul dintre cei 
mai bogaţi patricieni din Dacia, și tribunul Procilius, eroul care prinsese pe 
căpetenia dacilor şi sclavilor. 

— Pe toţi zeii, tribune, cum ai reușit să-l prinzi pe regele barbar? 

— Rege?! Nesmesianus, vezi să nu te-audă cineva, împăratul și 
guvernatorul s-ar supăra foc dacă ar afla că tu, un patrician bogat, vezi în el 
un rege! E un sclav împuțţit, care a îndemnat pe alți nenorociţi la răscoală și 
care prinsese poftă să fie și rege, bineînţeles un rege barbar, al unui popor 
barbar. Vrei să-ți spun cum l-am prins? N-a fost uşor!... 

— S-a împiedicat barbarul de tine când ai căzut de frică, văzându-l? 

— Îţi place să glumeşti, Nesmesianus! Să-l vezi în față, dar nu aici în 
amfiteatru, păzit de pretorieni, ci pe câmpul de luptă, și mă leg pe zece mii 
de sesterți că arunci spada din mână și fugi. Are o privire ce te îngheaţă și 
dă lovituri de spadă cu atâta iscusință, încât adversarul nu-i scapă 
nestrăpuns. Când l-am prins, se apăra ca o fiară, încolţit de cei mai aprigi 
legionari, cei mai ageri în luptă. Am rămas uimit, și totul s-a răscolit în 
mine când vedeam cum doboară oameni pe care-i socotisem de neînvins... 

— Şi atunci ai căzut înspăimântat, Procilius! glumi din nou 
Nesmesianus. 

— Cred că tu n-ai fost niciodată pe un câmp de luptă şi nu ştii ce 
înseamnă un om ager, care luptă disperat, hotărât să moară. În clipa aceea, 
barbarul făcea cât zeci de legionari. De el nu te puteai apropia. Spre norocul 
meu, am zărit printre frunzișul căzut un lemn lung de vreo opt coţi şi gros 
cam ca pe picior, l-am ridicat repede și l-am pălit cu putere pe barbar. Am 
vrut să-l lovesc în cap, şi-am nimerit alături, în umăr. A căzut ca trăsnit. L- 
am mai lovit de câteva ori, căci nu i-am lăsat pe legionarii mei să-l 
străpungă cu spadele. Știam că guvernatorul ţine mult să prindă viu pe 
căpetenia sclavilor şi dacilor latroni. 

Ascultându-l, Nesmesianus începuse să-l bată ușor cu palma pe umăr. 
Prinse momentul și-l întrerupse; 

— Meriţi o frumoasă răsplată, Procilius, și nu mă îndoiese că 
guvernatorul sau poate chiar împăratul îţi vor arăta aprecierea și bunăvoința 
lor. Barbarul mi-a omorât doi dintre cei mai buni prieteni ai mei. 

— Știu, mi-ai mai spus-o: pe Eurotas și pe Fortunatus. 

— Da? Am uitat! Când, cu ce ocazie ţi-am spus? 

— Văd că ai uitat! Sânt gata să jur pe Proserpina că te prefaci că ai uitat. 
Ai uitat şi că ai pus un mare preţ pe capul barbarului, pe care cred că a sosit 


vremea să-l plăteşti aceluia ce l-a prins. Tribunul îl apucă de braţ şi continuă 
în şoaptă: Ar trebui să știi, Nesmesianus, că un tribun tânăr care nu ocoleşte 
tabernele și nu pregetă să alerge după o femeie frumoasă are întotdeauna 
nevoie de bani, Să nu-mi spui acum că nu-ți mai amintești, că vinul fusese 
prea tare... 

— Vei avea preţul, tribune! Sau nu, îţi voi da o sumă îndoită, ca să-ți arăt 
cât preţuiesc fapta ta plină de eroism... 

— Care te-a făcut să dormi liniștit şi să umbli prin Dacia fără pic de 
teamă. 

— Îţi dau din banii lui Fortunatus. Când am părăsit amândoi Roma, 
săraci și disperaţi, din îndemnul prea iscusitului și minunatului Eurotas, ne- 
am legat în scris că întreaga avere a aceluia care moare înainte rămâne 
celuilalt. Cât privește liniștea şi siguranţa, te înșeli, tribune! Nu a trecut prea 
mult timp de când o ceată de latroni au atacat și jefuit o fermă, vecină cu 
ferma mea de lângă Napoca, i-au pus foc și l-au omorât pe stăpân. Sânt încă 
pline pădurile de barbari și de sclavi înfometați și goi, fugăriţi de pretorieni 
şi de legionarii de la castre. 

Când tăcu, Nesmesianus văzu că de mult Procilius nu-l mai asculta și se 
uita atent spre tribuna împăratului, învăluită în lumina plăcută şi veselă a 
soarelui. În tribune se mărise tumultul și zumzetul, și mulțimea aştepta cu 
înfrigurare ca stăpânul Romei să facă semnul de începere a spectacolului. 
Întreg amfiteatrul părea o floare uriașă, presărată cu toate culorile. Umbrele, 
evantaie şi eşarfe erau mişcate de spectatori pentru a-și face umbră şi 
răcoare, şi în mișcarea lor continuă și neritmică păreau nenumărați fluturi în 
zbor nepotolit. 

Împăratul se întoarse spre guvernator, după ce privise mulțimea din 
tribune, impresionat de aclamaţiile și delirul cu care îl primise. Era bine 
odihnit și bine dispus. Miile de priviri îndreptate asupra lui nu-l stânjeneau, 
îl făceau să se simtă mare, puternic, bun și iubit de popor. 

— Spune-mi, Marcius Turbo, cum de-ai reușit să restabileşti aici liniștea 
şi ordinea? Anul trecut situația devenise atât de îngrijorătoare, încât era să-ți 
dau ordin să părăsești această provincie și să retragi legiunile dincolo de 
Danuvius. Acum, pare că totul a fost un vis urât. Văd asta pe feţele celor din 
tribune: veselie, voie bună, mulţumire... 

Guvernatorul, un bărbat în vârstă, brunet, bine păstrat, plin de viaţă și de 
energie, cu privire iute şi adâncă, se înclină cu respect. 

— Nu eu, majestate, ci legiunile imperiului au făcut totul! 


— Lasă modestia, Maroius Turbo, tu știi mai bine decât mine că zece 
legiuni nu preţuiesc cât un comandant bun. Când te-am trimis pe tine, aici 
era un dezastru, și legiunile mele puteau să fie sfărâmate. 

Cu același adânc respect, guvernatorul se înclină din nou. Pe lângă el, 
bărbat înalt şi bine făcut, împăratul, scurt şi cu pornire spre îngrăşare, arăta 
ca un negustor în fața unui cavaler, un negustor în mantie de purpură. 

— Ai spus cuvinte drepte, majestate! Situaţia aici era grea, iar barbarul, 
căpetenie a răscoalei, se dovedea un om viteaz și hotărât. Am încercat mai 
întâi să potolesc triburile vecine, cărora barbarul le cerea ajutor: pe iagizi i- 
am bătut, pe roxolani i-am cumpărat și le-am promis stipendii anuale, pe 
care nu ştiu dacă majestatea-voastră le-a recunoscut. Un guvernator a 
angajat imperiul... 

— Da, da! Bine, bine! murmură împăratul. 

— Pe alţii i-am ameninţat. Socotisem că-l am în mână pe barbar când 
am pornit spre Cogheon, dar lovitura lui a fost atât de iscusită și de 
fulgerătoare, încât a băgat spaima în legiunile și cohortele noastre. 
Pierderile au fost îngrozitoare! Cine se gândea că ne întinsese o cursă cu 
atâta dibăcie şi că va pune foc pădurilor? După aceea, am căutat să-l lovesc 
altfel: prin preoți, și am reuşit. Ultima lovitură i-am dat-o numai după ce am 
cunoscut bine felul lui de luptă, şi l-am surprins cu totul nepregătit. Marcius 
Turbo tuși de câteva ori și privi în arenă. Majestate, mulțimea şi lanistul 
aşteaptă nerăbdători semnul de începere a spectacolului. 

— Da, da, numaidecât, dar, Marcius Turbo, aş vrea să vină aici tribunul 
acela care l-a prins pe căpetenia sclavilor... 

— Şi rege al dacilor, majestate! De multe ori m-am gândit că poate n-ar 
fi fost rău dacă imperiul își făcea în această parte un astfel de aliat, iar 
împăratul un astfel de „client”... 

— Știu, Marcius Turbo, am primit mesajul tău, dar nici eu, nici 
senatul... Acum s-a terminat, e bine și-așa! 

Hadrian ridică braţul şi trompetiștii începură să sune. Mulțimea izbucni 
în urale. Porţile mari ale arenei se deschiseseră, şi prin faţa tribunelor 
porniră în pas cadenţat două grupuri de gladiatori cu trupurile goale, frumos 
bronzate şi cu musculaturi puternice. În fruntea lor mergea lanistul Alfius. 
Ajunşi în dreptul împăratului, se opriră, se întoarseră spre tribună și 
salutară: 

— Ave, Caesar, imperator! Morituri te salutant! Lupta lor a fost scurtă. 
Lanistul aranjase ca totul să se termine fără pierderi prea grele pentru el. 


Fiecare gladiator îl costa mulţi bani. Pe nisipul înroşit de sânge al arenei 
rămase numai un mort. Celorlalți, mulțimea ceruse să li se lase viața, şi 
împăratul admisese. Lorarii curățiră repede arena și împrăștiară nisip 
proaspăt. 

— Să se bată latronii! strigă cineva din tribune. 

— Să se dea drumul la fiarele sălbatice! ceru altul. În arenă pătrunseră o 
ceată de daci și una de sclavi legaţi la ochi, prinși în luptele grele ce se 
dăduseră cu răsculații. Cu trupurile goale, având în mâini numai spade și 
scuturi, începură să se lovească, împinși cu tridenţii de la spate de către 
mastigofori. Mulțimea delira şi striga de plăcere, iar tribunele răsunau de 
hohote de râs. Cei ce se luptau se repezeau disperaţi, unii loveau în gol, alții 
nimereau în plin şi provocau răni grave, adânci, de moarte. În scurt timp, în 
arenă mai rămăseseră în stare de luptă numai doi daci. Mulțimea izbucni în 
strigăte cerând să li se dezlege ochii, şi împăratul o satisfăcu. Când se 
priviră, cei doi luptători rămaseră împietriţi: erau fraţii Rhesos şi Dapyx. 
Aruncară scuturile şi se îmbrățișară. 

— Zece mii de sesterți acelui gladiator care va omori un latron! spuse 
împăratul. 

Lanistul alergă spre carcere şi ieşi cu doi gladiatori. Lupta se încinse 
aprigă, mulțimea delira, ţipa şi aplauda. Un gladiator căzu străpuns de spada 
lui Dapyx. Celălalt se năpusti spre Rhesos, parcă îngrozit de spectrul morţii 
făcu o mişcare greşită, dacul se trase într-o parte și, cu iuțeala fulgerului, îi 
repezi spada în piept. 

— Să se bată barbarii între ei! strigă mulțimea. Victoria dacilor nu-i 
plăcu împăratului. Ridică mâna, încuviințând cererea spectatorilor, dar, spre 
mirarea lui, văzu că_ dacii îşi aruncară spadele și scuturile pe nisipul arenei. 
În aceeași clipă, lanistul şi mastigoforii îi încercuiră. 

— Dacii aceștia îmi plac, şopti Hadrian, şi le făcu semn să se apropie. Îi 
las viaţa şi-i dau libertatea aceluia dintre voi care iese învingător! le spuse el 
după ce ei se apropiară. 

Abia termină împăratul, şi răspunsul veni scurt: 

— Când s-au văzut doi fraţi să se bată ca gladiatorii . ÎI înfruntă Rhesos. 
Vrei viaţa noastră? Pune mastigoforii să ne străpungă cu tridenţii! 

Ca un tunet răsunară strigătele mulțimii: 

— Să li se lase dacilor viaţa! 

— La moarte cu barbarii! 

— Libertate celor doi fraţi viteji! 


— Să se dea drumul fiarelor! 

Semnul făcut de împărat schimbă totul în urale și aplauze. Rhesos și 
Dapyx erau liberi. 

Lorarii curăţiră repede nisipul. În arenă intrară mai multe perechi de 
sclavi cu sclave, aproape goi, toţi alesi dintre cei mai tineri și mai frumoși. 
Viaţa grea din carcere, durerea şi spaima erau întipărite pe feţele lor. 

— Fiarele! Fiarele! striga mulțimea. 

În spatele împăratului, din grupul senatorilor ce-l însoțeau, se auzi un 
zgomot, o mișcare nestăpânită, apoi un strigăt: 

— Canidia, copilul meu! 

Senatorul Publius Octavianus se prăbuși între treptele tribunei. Jos în 
arenă, sclavii continuau să înainteze spre tribuna imperială. Prima pereche 
erau Staberius şi Canidia. 

— Ce se întâmplă? întrebă Hadrian întorcându-se. Palid, îndurerat, cu 
privirea tulbure, Publius Octavianus fu ridicat de ceilalți şi dus lângă 
împărat. 

— Canidia, copilul meu!... murmura într-una senatorul, îngrozit. 

Hadrian făcu semn să se oprească spectacolul. Abia şoptind, senatorul 
povesti pe scurt tragedia lui, apăsându-și mâna pe inimă. 

— Publius Octavianus, hotărăşte tu! spuse împăratul, mișcat de cele 
auzite. 

Ca o săgeată slobozită, senatorul sări în'picioare. Privirea i se împietri. 
De mulţi ani nu dorise altceva decât să-l prindă pe ticălosul de sclav care îi 
înstrăinase copila de el. Toată ura ce-o strânsese se revărsă și rosti cu vocea 
sugrumată': 

— Să-mi daţi înapoi fiica, iar pe el să-l răstigniţi! 

— Aşa să se facă! întări împăratul. 

Vestea se întinse ca fulgerul în arenă și în tribune. Povestea de dragoste 
a unui sclav şi a unei fiice de senator mișcă multe inimi. Mulțimea începu 
să strige, cerând viaţa sclavului. Jos, în arenă, lanistul se lupta s-o despartă 
pe Canidia de Staberius. Ea începu să tipe. Îşi văzu tatăl, însă dorul de el, 
dor care o chinuise atâtea zile şi nopţi, se spulberă în clipa când află că 
senatorul ceruse răstignirea sclavului, a soţului ei. Se hotărî să moară alături 
de bărbatul lângă care cunoscuse fericirea. Împăratul îi făcu semn să se 
apropie. 

— Vei merge la Roma cu tatăl tău, îi spuse el. 


— Nu-mi recunosc un tată atât de rău! strigă ea. Vreau să mor alături de 
bărbatul pe care mi l-au hărăzit zeii! 

— Liniştește-te, îi vom lăsa viaţa şi lui. El va rămâne sclav aici, în 
Dacia, o încuraja Hadrian. 

— lar eu rămân tot aici, alături de el, sclavă ca şi el! strigă Canidia, 
plângând în hohote ce tulburau mulțimea. 

În tribune se făcuse liniște, toți priveau şi ascultau împietriţi. 

— lertare! Iertare, majestate! strigă o femeie din apropierea tribunii 
imperiale. Sânt atât de tineri şi de frumoși!... 

În toate părţile se produse mișcare. Sute şi mii de mâini se ridicau cu 
degetul cel mare îndreptat în sus, semnul iertării, al lăsării în viaţă. 
Împăratul nu se simţi bine, întâmplarea îl supăra, iar miile de priviri 
îndreptate asupra lui îl stânjeneau. 

— Hotărăște-te, Publius Octavianus! îi strigă, prins de mânie. 

Senatorul, care tot timpul își privise fiica adânc frământat și chinuit de 
dorul ei, tresări și se rușina de tonul cu care îi vorbise împăratul. Ochii îi 
înotau în lacrimi. În sufletul lui se dădea o luptă grea, între dragostea de 
fiică şi ura pe care o avea pentru sclavul ce-i zdrobise liniștea zilelor de 
bătrâneţe. La Roma nu-și putea duce fiica având un sclav ca soţ. Un fior de 
dezgust şi de indignare, de revoltă și de neputinţă îl zgudui. Se ridică în 
picioare şi strigă cu vocea sugrumată, ce părea că nu mai are nimic omenesc 
în ea: 

— Eu nu mai am fiică, majestate! Latroana din arenă nu este copilul 
meu. Fiica mea a murit în sufletul meu! 

Se prăbuşi apoi pe bancă, alături de împărat, sfârșit, îmbătrânit, învins. 

— Scoateţi-i din arenă, ordonă împăratul lanistului, şi dați drumul 
fiarelor. Să rămână amândoi liberi aici, în Dacia, ca soţ şi soţie. 

— Fiarele, se dă drumul fiarelor! se auziră strigăte de bucurie din toate 
părţile. 

Mulțimea își adusese aminte că se află la spectacol. Ușile cu zăbrele ale 
cuştilor ce se zăreau în carcerele întunecoase de sub tribune începură să fie 
ridicate de mâini nevăzute, și în arenă năvăli o haită de lupi turbaţi de 
înfometarea la care fuseseră supuşi. Perechile de sclavi şi sclave se 
prăbuşiră sfâşiate în câteva clipe. După ce fiarele căzură la rândul lor 
doborâte de săgeți bine ţintite, lorarii săriră să curețe arena. 

Urmă o scurtă luptă de gladiatori, care plăcu mulțimii, câțiva măscărici 
smulseră torente de hohote de râs și de aplauze cu glumele și agilitatea lor. 


În arenă, lorarii aduseră o cruce. După ei înainta un roman îmbrăcat într- 
o togă ruptă și cu părul vâlvoi. Era Maevius. Mulțimea îl recunoscu, şi 
aplauzele izbucniră din toate părțile. Mulţi cereau împăratului să-i lase viaţa 
fostului tribun. Mastigoforii îl împinseră în fața lui Hadrian. Acesta îl 
întrebă: 

— Spune, pentru ce-ai trecut de partea barbarilor? Maevis îi aruncă o 
privire plină de ură, apoi începu să rostească cu un ton ce dovedea sfidarea 
morţii: 


Crezi tu, stăpânul Romei, că ești biruitor? 
Mult te înşeli, tirane, mult te încântă slava! 
Veni-va ziua nouă: zi mare, luminoasă, 

Când dacii, sclavii, toți cei legaţi în lanţuri, 
Vor răstigni pe împărați, cucerind libertatea! 


— Răstigniţi-l! Răstigniţi-l pe acest nebun tulburător de suflete! strigă 
împăratul, ridicându-se în picioare. 

În amfiteatru se amestecau strigătele. Cei mai mulți din rândul plebeilor 
țineau ridicat degetul în sus, cerând să i se lase viaţa, alţii din tribunele 
patricienilor strigau să fie dat leilor, şi vacarmul nu se potoli decât în 
momentul când lorarii scoaseră din arenă crucea pe care Maevius gemea și 
blestema, cu piroanele bătute prin mâini şi prin picioare. Câţiva măscărici 
apărură repede, şi ghiduşiile şi glumele lor schimbară în veselie umbra de. 
tristeţe ce se lăsase peste tribune. 

— Îi vezi, Marcius Turbo, spuse împăratul la urechea guvernatorului, 
plebea, sărăcimea, sclavii, toţi sânt gata să urmeze îndemnul unui nebun, ca 
acela pe care îl răstignirăm. Un moment, m-am gândit că mulțimea ar putea 
să pornească, dezlănţuită, şi-ar călca şi dărâma din temelie tot ce i-ar sta în 
cale. Nu crezi? Cuvintele acelui nebun... 

— Tot într-acolo m-a purtat şi pe mine gândul, majestate, răspunse 
guvernatorul, mult tulburat. 

În tribune trecu un val de murmure. 

— Uite-l pe el, regele Sarmis! se auzi o voce. 

— Leii, să fie dat leilor, barbarul! strigă cineva din partea opusă a 
amfiteatrului. 

— Este căpetenia sclavilor răsculați, spuse o femeie. 


— Să-l ajute zeii, aşa cum a vrut el să-i ajute pe cei săraci şi necăjiţi! se 
rugă o bătrânică. 

Urmat de mastigofori, Sarmis păşea apăsat, cu fruntea sus, şi privea spre 
mulțimea din tribune. 

— E frumos şi vânjos, are o privire ce te pătrunde, spuse altă femeie. 

— Să fie ars barbarul care a vrut să elibereze sclavii! strigă un tânăr 
patrician. 

Abia acum împăratul îşi aduse aminte că îl ceruse pe tribunul Procilius. 
Se întoarse şi-i făcu semn să se apropie. 

— Mi-a povestit Marcius Turbo cum l-ai prins pe acest barbar care se 
crede rege, îi spuse tribunului ce stătea înclinat în fața lui, în semn de 
supunere. Ai vreo dorinţă, tribune? Sânt gata să ţi-o satisfac îndată! 

— N-am nici un merit, majestate, n-am făcut altceva decât să-mi 
îndeplinesc datoria, ca oricare tribun al imperiului! 

Cuvintele lui Procilius îi plăcură împăratului. El socotea că cei mai buni 
cetăţeni al imperiului sânt numai aceia care se arată modești şi supuși. 

— Şi n-ai nici o dorință? îl mai întrebă o dată. 

— Nu, majestate! răspunse prompt Procilius, convins că în modul acesta 
va zgândări mărinimia împăratului. 

— Marcius Turbo, pe tribunul Procilius îl ridic la rangul de legat al 
imperiului și-l vei trece la comanda legiunii de aici, de la Ulpia Trajana 
Sarmizegetusa! rosti împăratul. Procilius luă poziţie şi salută, apoi, 
înclinându-se, se retrase. 

Sarmis socoti că intenţionat stăpânul Romei nu-i dădea nici o atenţie și 
vorbea cu alţii, de aceea își roti tot timpul privirea prin tribune, prinzând 
crâmpeie din laudele ce i se aduceau, precum și din batjocurile și blestemele 
ce se rosteau la adresa sa. 

Fără să dea vreun semn de neliniște şi de grabă, Hadrian îi spuse 
lanistului să-l împingă mai aproape. 

— Cine eşti tu? îl întrebă pe Sarmis cu ton batjocoritor. 

— Sânt dușmanul dușmanului ţării mele! răspunse Sarmis tăios. 

În tribune, cuvintele lui produseră un freamăt de admiraţie şi de uimire 
pentru cutezanța ce-o arăta. 

— Nu eşti un sclav, barbarule? continuă împăratul să-l întrebe cu același 
ton. 

— Nu sânt nici sclav şi nici barbar. Barbari sânt acei împărați şi acele 
imperii care subjuga alte popoare și le jefuiesc de avutul lor! 


Un val de murmure pluti pe deasupra tribunelor. Împăratul căută să-și 
înfrângă mânia: 

— Mi se spune că am în faţă pe regele Daciei, este adevărat? 

— Dușmanul Daciei o ştie! Da, sânt rege al dacilor, rege ales de aceia 
care s-au ridicat să lupte pentru recucerirea libertăţii! 

— Dar mi se mai spune că ai fost şi căpetenie a sclavilor, a latronilor, a 
fugarilor. Tu pe cine ai vrut să eliberezi: pe daci, sau pe sclavi? 

În aşteptarea răspunsului, în tribune se lăsă o linişte încordată. 

— Şi pe unii, şi pe alţii! în ţara mea eliberată, nu-şi mai avea loc sclavia! 
Voi, romanii, cu toţi filozofii, retorii și poeţii voştri, nu pricepeţi că e o 
rușine ca o parte din oameni să trăiască din sudoarea şi chinul altor semeni 
ai lor, sclavii! 

La cuvintele lui, tribunele patricienilor răsunară de strigăte, blesteme și 
înjurături. Erau strigătele acelora care nu puteau să înțeleagă viaţa fără 
sclavi. Sarmis continuă, după ce tumultul se mai potoli: 

— Ce importanţă are dacă eu sânt sau nu rege, dacă am fost sau nu 
sclav? Ce importanţă are pentru tine, stăpânul Romei, dacă astăzi moare un 
om mai mult? Puțin contează dacă, pierind eu, rămâne un dac mai puţin! 
Ceea ce tu nu trebuie să uiţi este că rămâne sufletul de dac asuprit, rămâne 
sufletul de sclav chinuit, şi aceste suflete vor şti să lupte mai departe, 
înfrăţite, așa cum am luptat noi, şi nu-şi vor găsi liniştea până când nu vor 
birui! 

Cuvintele lui Sarmis impresionară mulţimea. Peste tribune se lăsă din 
nou liniștea. Din colţul lor, Malva şi Dicomes priveau neputincioşi spre el, 
cu ochii înotând în lacrimi, învăluindu-l cu dragostea și dorul lor. Ușile unei 
carcere începură să se deschidă încet. 

— Leii, au dat drumul leilor! se auziră murmure din mulţime. 

Din întunericul carcerelor apărură patru lei uriași, răgind de tremurau 
tribunele. Apropierea leilor, Sarmis n-o luă în seamă. Privea încordat în 
tribune. Îl zărise pe Dicomes. Îl recunoscuse. Privirile lor se întâlniră. 

— Tată! strigă băiatul, cu sufletul îndurerat, făcând să răsune 
amfiteatrul. 

— Dicomes, să fii un adevărat dac și să nu ai liniște până când dacii nu 
vor fi din nou liberi! 

Mii de priviri se îndreptară spre băiat. Leii înaintau încet pe marginea 
arenei, cu coamele ridicate, bătând aerul cu lovituri puternice de cozi. 
Încordarea creştea. 


— Tată, prinde! strigă Dicomes cu toată puterea, într-o străfulgerare a 
disperării. 

Băiatul trase repede cuțitul din teacă și, încordându-se, îl aruncă în arenă 
la picioarele tatălui său. Sarmis îl ridică fulgerător. Faţa i se lumină. Mai 
privi o dată spre copil, apoi îl săgeta pe Hadrian. Leii se apropiau de el din 
patru părți. 

— Blestemat să fii tu şi Roma! Mor pentru libertatea dacilor și a 
sclavilor! 

Cu o lovitură hotărâtă, Sarmis își împlântă cuțitul în piept și sângele îl 
năpădi. Se prăbuși pe nisipul afânat din arenă. Mulțimea îl privea împietrită. 

În același timp, pretorienii se repeziră şi-l luară pe Dicomes. Îl duseră în 
faţa împăratului. Acesta îl privi pe băiatul plin de curaj şi zâmbi. Se întoarse 
apoi spre guvernator, cu multă amărăciune: 

— Îl vezi, Marcius Turbo? Din fiară nu putea să se nască decât tot un 
pui de fiară! 

— Ce ordonă împăratul să facem cu acest pui de barbar? întrebă 
guvernatorul. 

Hadrian se ridică să plece, semn că spectacolul luase sfârșit. 

— Să-l dai ca sclav legatului Procilius! spuse el, începând să coboare 
treptele tribunei. 

CAPITOLUL I 
SPECTACOL ÎN NOUL AMFITEATRU 


Sus, pe pintenul împădurit al muntelui de pe care Marodava — cetatea 
tarabostelui Burio — străjuise altădată câmpia mănoasă din vale, se înălța 
bogată, albă și lucitoare, în lumina potolită a soarelui de mai, villa noului 
stăpân al plaiurilor din jur, Decimus Silvanus. Dedesubt, spre dreapta, la 
adăpostul pădurilor bătrâne ce coborau pe povârnișuri, se întindeau, 
depărtate la câteva sute de paşi, trei pâlcuri de case înşirate în lungul unui 
drum cu largi ocoluri până la Porolissum, noua colonie romană din cea mai 
îndepărtată parte a celei mai noi şi mai bogate provincii a imperiului, Dacia 
Traiana. Primul pâlc de case, şi cel mai apropiat, pornea de sub pintenul de 
munte, era de fapt vechea aşezare a comatilor daci, care trăiseră pe lângă 
cetatea Marodava şi ascultaseră de chemările la luptă ale tarabostilor din 
neamul Burio, de aceea rămăsese tot cu numele cel vechi de Marodava, deşi 
noul stăpân al moşiei, devenită acum — ca la Roma — fermă, împinsese 
casele ceva mai departe de villa ce se înălța semeaţă și sfidătoare. Al doilea 
pâlc, viculi1 Serdos, ceva mai mic decât primul, aduna casele colonilor, 
oameni proaspăt veniți din provinciile pârjolite şi sărace din părţile de 
răsărit şi miazăzi ale imperiului, dornici de muncă şi de o viaţă tihnită. Cel 
de-al treilea crescuse o data cu noua colonie și primise numele de vicul 
Magnus, căruia adesea în batjocură i se spunea „mica Romă”. Aci se 
legaseră de pământ și îşi înălțaseră case cei mai mulți dintre veteranii şi 
liberții — foști sclavi publici — care nu se mai înduraseră să părăsească 
aceste plaiuri frumoase şi bogate, după ce căpătaseră libertatea. De sus din 
villa se contura departe prin pâclă colonia Porolissum, spre care ducea un 
drum mai larg peste câmpie prin unduirile ușoare ale dealurilor, după ce 
sărea pe un pod de lemn peste undele învolburate ale pârâului Zerdis. Apa 
trecea de vicul Serdos pe lângă povârmnișul muntelui, făcea un ocol larg pe 
după vicul Magnus și se îndrepta spre răsărit, unde, unindu-se cu alta, se 
aruncau în râul Samus. 

Într-o zi frumoasă de mai, puţin după vremea prânzului, când soarele se 
înălțase mult deasupra plaiurilor, pe drumul ce urca şerpuind spre villa lui 
Decimus Silvanus, cale pe care altădată alergaseră în galopul cailor 


tarabostii din neamul Durio însoțiți de gărzile lor credincioase, mergeau mai 
mulți sclavi legaţi unii de alţii, urmând la câţiva paşi pe actorele!2! 
Ampliatus, un sclav mărunt, îndesat, cu gâtul scurt și gros, cu căutătură 
aspră, omul de încredere al stăpânului fermei. Ultimul din șirul de sclavi, un 
tânăr cu plete blonde, cu mustăţile și barba bine încheiate, de talie potrivită, 
pe a cărui față luminoasă ochii mari, adânci, albaștri jucau într-una, privea 
cu nesaț când într-o parte, când în alta, ca şi cum nu se mai sătura de 
minunatele priveliști ce-l înconjurau. 

Din faţa villei sale, Decimus Silvanus urmărise un timp de la înălțime 
apropierea sclavilor, până îi văzuse dispărând sub frunzișul copacilor ce 
străjuiau drumul de cum începea urcușul. Stăpânul fermei sosise de curând 
de la Roma, acolo fusese să-și petreacă iama. Nu plecase spre Porolissum 
decât după un lung popas la Ulpia Traiana Sarmizegetusa, unde așteptase ca 
vremea din miazănoapte să se mai încălzească, iar ploile de primăvară să se 
potolească. Decimus Silvanus, patrician scăpătat de la Roma, se îmbogăţise 
în Dacia încă de pe timpul când imperiul se străduise să înăbuşe răscoala 
dacilor şi a sclavilor, a căror căpetenie fusese Sarmis. Noul stăpân al 
Marodavei era abia trecut de patruzeci de ani, bine făcut, mai păstra însă 
întipărite pe față semnele chefurilor și orgiilor de prin cele mai rău famate 
taberne din cartierele mărginașe ale Romei. După ce admiră mult timp 
câmpia cu ondulări uşoare din vale, din care cea mai mare parte era acum 
ferma sa, se întoarse spre cel care îl însoțea, făcând o mișcare scurtă din 
umăr, ca şi cum încerca să-și aşeze mai bine toga, mișcare pe care o repeta 
destul de des cu un tic nervos, şi începu să zâmbească, învăluindu-l cu 
privirea. 

— Aşadar, Verus, spui că te pregăteşti să deschizi la Porolissum o şcoală 
de gladiatori? Pe toţi zeii, va fi ceva foarte frumos! 

Lanistul Verus, un fost gladiator înalt și musculos, cu faţa plină de 
urmele rănilor primite în arenele circurilor şi cu căutătură pătrunzătoare, își 
puse mâinile la centură şi răspunse fără grabă: 

— Da, aşa m-am gândit, aici în Dacia trebuie să-mi fac şi eu un rost, 
murmură cu voce groasă, greu de modulat. 

— Am văzut că noul amfiteatru e aproape gata, reluă Decimus Silvanus. 

— Și laniştii se pregătesc de zor. 

— Cum, vor fi mai multe şcoli de gladiatori? 

— Se înţelege, Decimus Silvanus! Procuratorul!% Plautius Priscus se 
gândeşte că înveselind mulțimea va putea să facă pe mulți să se hotărască să 


rămână aici, în această parte a imperiului uitată de zei. 

— Da, Plautius Priscus vede bine lucrurile, adăugă Decimus Silvanus 
privind în jos, aici au venit mulţi, dar au plecat tot atât de mulţi, deşi 
pământul și frumuseţile acestor meleaguri nu le mai găsești în altă parte. 

— Loviturile ce se mai dau din când în când dinspre miazănoapte îi fac 
pe oameni să se gândeasca mai mult la viață. 

— E adevărat ce spui, au fost şi atacuri barbare, însă acum s-au rărit de 
tot. Și gladiatori ai găsit? Vreau să zic, ai făcut rost de sclavii pe care o să-i 
împingi să lupte în arena? 

Lanistul clătină uşor din cap. 

— Da, am reușit să strâng cu greu vreo doisprezece. Ştii, Decimus 
Silvanus, nu e ușor să alegi sclavul care ar putea deveni un bun gladiator, 
deși la toţi le surâde speranţa că prin victorii răsunătoare în arenă vor obţine 
libertatea, când mulțimea înnebunită de plăcerile spectacolului ar cere-o. 

— Şi atunci voi, laniștii, rămâneţi în pagubă? 

— Nu, procuratorul ne-a spus că pentru un gladiator eliberat vom primi 
în schimb doi sclavi, din cei mai potriviţi pentru a deveni buni luptători în 
amfiteatru, altfel nici nu s-ar putea, laniştii ar sărăci... 

— Toți zeii să te ţină, stăpâne! Am sosit. 

Decimus Silvanus se întoarse și privi în jos printre curpenii de iederă ce 
încolăceau coloanele de marmură. 

— Spune-mi ce i-ai făcut, Marsus, și lasă zeii! 

— L-am pus în furcă, stăpâne, aşa cum mi-ai poruncit. 

— Şi nu i-ai tras şi douăzeci de lovituri de flagrun, sclavule? 

— Cum să nu, l-am biciuit, stăpâne, până i-a ţâșnit sângele prin piele, 
dup-aia l-am pus în furcă, rânji vilicul!** satisfăcut că îl mulțumea pe- 
stăpân. 

— Bine. Pleacă, Marsus! Să te duci la bucătarii, să spui că te-am trimis 
eu să-ţi dea să mănânci şi să bei bine. Nu uita să pornești repede înapoi pe 
câmp, să grăbeşti lucrul! 

— Zeița Diana să-ţi dea sănătate, stăpâne! 

Fără să-l mai privească, Decimus Silvanus se întoarse, spre lanist: 

— E un sclav foarte supus vilicul, omoară pe oricine, intră în foc, sare în 
apă, numai să-i spun. Ştii, Verus, l-am pus să-l pedepsească pe un sclav 
nenorocit, care n-a putut să oprească un buștean pornit spre vale și lemnul 
s-a rostogolit peste cel mai frumos strat de flori din partea cealaltă a villei. 
Aş fi fost în stare să-l omor ca pe un câine, dacă nu m-ar fi oprit legile. De 


când Senatul a hotărât ca aici, în Dacia, unde se simte mare nevoie de braţe 
de muncă, sclavii să nu mai poată fi omorâţi de stăpânii lor, nu prea te mai 
împaci uşor cu ei. Acum, poate știi și tu, fiecare sclav este însemnat pe 
tăblițe de tabularul!2* de la Porolissum şi stăpânul lui răspunde de el. Hei, 
dar dacă nu pot să-i ucid, îmi descarc supărarea chinuindu-i, am grijă numai 
să nu moară. 

Dinspre vale începu să se desluşească zornăit de lanţuri. După puţin 
timp, sclavii legaţi care urcaseră drumul pătrunseră pe porţile larg deschise. 
Nerăbdător, Decimus Silvanus strigă actorelui: 

— Vino mai aproape, Ampliatus! Să ştii că m-ai supărat mult. Cum de 
aţi întârziat atâta pe drum, s-a întâmplat ceva? 

Actorele strigă la sclavul din capul șirului să se abată la stânga și să se 
oprească, apoi făcu câţiva pași în fugă până sub coloane: 

— Zeul Apollo să te ţină, stăpâne! După ce ne-ai părăsit la Ulpia Traiana 
Sarmizcgetusa, am plecat şi noi încet pe jos, dar în cale, nu departe de 
Apulum, am întâlnit câţiva daci, care ieşiseră de pe un drum lăturalnic, şi 
ne-au rugat să-i lăsăm să ne însoţească, spunând că e mai bine să fim mai 
mulți, apoi... 

— Şi ce s-a-ntâmplat, au îndrăznit din nou să atace barbarii? 

— Nu, stăpâne, i-am semuit că nu arătau a fi latroni, erau oameni care se 
duceau după lucru la minele de aur de la Ampelum. Au mers mult alături de 
noi și i-am auzit vorbind de multe ori cu sclavul Gemellinus, cel care este 
legat la urma șirului. 

— Ce tot trăncăneşti tu? Și ce dacă au vorbit? 

— Stăpâne, la urma dacii mi-au cerut să-l dezleg pe Gemellinus că vor 
să-l ia, nu ştiu ce aveau cu el... 

— Asta e bună! oftă Decimus Silvanus. De așa ceva nu s-a mai auzit de 
mult în Dacia; de aproape cincisprezece ani dacii s-au potolit de tot. Ia adu-l 
mai aproape pe acel sclav! 

Cu multă iuţeală, actorele îl dezlegă pe Gemellinus și-l împinse în faţa 
stăpânului. Atent la cele ce se petreceau jos, Decimus Silvanus nu luă în 
seamă mișcarea scurtă a lanistului, de apropiere de coloanele villei, şi nici 
uimirea ce apăru pe faţa lui. 

— Spune, sclavule, pentru ce voiau acei barbari să te ia cu ei? 

— Nu știu, stăpâne! răspunse scurt sclavul, fără să-l privească. 

— Tu eşti cumva dac? După nume... Gemellinus... nu pari să fii. 


— Nu ştiu, stăpâne, când am fost dus departe eram mic; am aflat mai 
târziu că şi tata a trăit ca sclav, iar pe mama n-am văzut-o niciodată. 

Alături de Decimus Silvanus, lanistul îl cerceta cu mult interes pe 
sclavul care vorbea rar și răspicat, fără teamă, cu oarecare nepăsare. Sclavul 
era bine legat, plin de vioiciune și de curaj. Prin privirea lui limpede, cu 
ochii albaștri, adânci și blânzi, îl captivase pe Verus; acesta avea în faţă un 
om în plină vigoare a tinereţii, netrecut încă de treizeci de ani. 

Decimus Silvanus îşi îndrepă din nou privirea asupra actorelui. 

— Şi tot nu înţeleg, Ampliatus! Bine, au încercat să vă atace, însă văd că 
nu l-au luat pe sclav, atunci cum se explica întârzierea voastră? 

— Pe toţi zeii, stăpâne, nu ne-au atacat că n-au mai avut timp. Spre 
norocul nostru, la o cotitură a drumului am dat peste mai mulți legionari 
care se odihneau într-o poiană şi, la vederea lor, dacii s-au făcut nevăzuţi în 
pădurea prin care tocmai treceam. Cum acei militari erau trimiși de la 
castrul lor încoace, la șantierul amfiteatrului de la Porolissum, am mers și 
noi alături de ei; unde au poposit ei ne-am oprit şi noi și, cum nu prea se 
grăbeau... 

Mai potolit şi mulțumit că nu se întâmplase altceva, Decimus Silvanus 
spuse înveselit: 

— Să-i duci pe toţi în ergastule, să-i dezlegi şi să li se dea ceva să 
mănâncc. Mâine trebuie să meargă și ei la muncă. Ce părere ai de povestea 
asta cu dacii, Verus, ne-am putea aştepta ca barbarii ăştia să se ridice din 
nou împotriva imperiului? continuă el, întorcându-se spre lanist cu privire 
întrebătoare. 

— Eu unul mă îndoiesc, Decimus Silvanus, se poate ca actorele tău să-ți 
ascundă ceva. Gândeşti că ar mai fi cu putință ca ferma să fie atacată de 
daci, aşa cum au fost date lovituri de cei ridicaţi la luptă de acel barbar 
nesocotit, Sarmis? Și, ca să te scap de astfel de gânduri, îți fac o propunere, 
Decimus Silvanus! 

— Vrei să spui că ar fi mai bine să locuiesc departe de fermă, la 
Porolissum? Nici să nu te gândești! 

— 'Te-nșeli, Decimus Silvanus, propunerea mea este cu totul alta. Ştii că 
sânt în căutare de sclavi sănătoși şi voinici, pe care vreau să-i fac gladiatori. 
Ce ai zice dacă ţi-aş cere să mi-l vinzi pe Gemellinus? Bănuiesc că s-ar 
putea ca acei daci să fie porniţi pe urmele lui cu gândul de a-l elibera: n-au 
decât să vină la mine şi vor avea de luptat cu o școală, de gladiatori. 

Decimus Silvanus săltă scurt umărul şi oftă lung: 


— Pe Jupiter, sclavul Gemellinus este tânăr, în plină putere, și mă aştept 
la multe din partea lui. Tu trebuie să mă înţelegi, Verus, el ar putea să 
ajungă un bun ajutor al meu la administrarea acestei ferme. Nu vezi de cine 
mă folosesc acum? De o vită ca vilicul Marsus, care nu e bun decât să 
tortureze pe alţii, și de actorele Ampliatus, un viclean ascuns pe care de 
mult îl bănuiesc că mă fură. 

Lanistul nu socoti încercarea pierdută. Se apropie şi mai mult de 
Decimus Silvanus și îi vorbi rugător: 

— Dar bine, Decimus Silvanus, nici nu mi-am închipuit ca tu, cel care 
erai atât de dornic de un spectacol bun la Roma, să nu mă ajuţi să am cei 
mai buni gladiatori! Ai uitat poate că eu, atunci un nefericit gladiator, acolo, 
în capitala imperiului, ţi-am împrumutat bani de nenumărate ori, pe care 
adesea nu-ţi mai aduceai aminte să mi-i înapoiezi, însă nu vreau să te supăr, 
Decimus Silvanus! Mă leg în faţa zeilor să-ţi păstrez cel mai bun loc în 
amfiteatru la spectacolele organizate de mine, numai să-mi vinzi pe 
Gemellinus; sânt gata să-ţi dau doi sclavi în schimbul lui, dacă nu doreşti 
bani. 

Cu aceeași mișcare repezita, Decimus Silvanus săltă din nou umărul cu 
toga și tuși ușor. 

— S-a făcut, Verus! Îmi dai doi sclavi în putere, buni de muncă, şi-l iei 
pe Gemellinus. Poate că asta este voia zeilor, ca acest sclav rătăcitor să 
treacă din stăpân în stăpân. L-am luat de la un negustor venit la Ulpia 
Traiana din Callatis. Pierduse la jocuri mulţi bani. Mi-a spus că pe sclav îl 
câștigase la zaruri de la un alt negustor de prin părțile de răsărit ale 
imperiului. 

— Aşa te-am cunoscut, Decimus Silvanus, ai noroc cu carul şi nu ştiu 
cum se face că... 

— Pe Cybela, ce vrei să spui? îl săgeta el cu privirea. Verus începu să 
râdă și îl bătu pe umăr: 

— Am glumit, Decimus Silvanus! În loc de un sclav vei avea doi, te 
scap şi de neliniște, poate că acei daci încă îl mai urmăresc... Dar să mă 
grăbesc, se apropie seara şi trebuie să ajung devreme la Porolissum. Peste 
câteva zile îți aduc alţi sclavi în loc. Ar trebui să știi, Decimus Silvanus, 
prin părțile astea barbare e bine ca cel mai apropiat prieten să-l ai pe un 
lanist. Dacă cineva încearcă să-ţi atace ferma, adică villa asta frumoasă, te 
poţi bizui pe gladiatorii mei, numai să fiu înștiințat la timp. Cine luptă cu 
mai multă măiestrie şi cu mai mult curaj decât ei? Nu faci o plimbare până 


la Porolissum? Ziua e frumoasă și până acolo, în trapul cailor, ne mai 
bucurăm de frumuseţea fermei acesteia ce se întinde cât cuprinde privirea. 

— Chiar la Porolissum nu te însoțesc, dar, până în vale merg. Pornim pe 
jos. Voi da poruncă să-ţi aducă după noi calul. 

— Va fi minunat! De altfel, după masa bogată, cu vinurile alese cu care 
m-ai ospătat, pentru care nu pot să nu rog zeii să-ți dea multă sănătate, 
puţină mișcare prinde tocmai bine. 

Mergeau liniștiți, în pas domol, pe drumul ce șerpuia și cobora ușor, 
umbrit de frunzişul copacilor ce-l străjuiau, mângâiaţi din spate de razele 
soarelui ce se lăsa încet spre crestele munţilor. Mai aveau puţin de mers 
până la drumul neted și drept din vale, când, de pe o potecă îngustă ce urca 
pieptiș printre colții de stâncă, le ieși în cale un dac. Purta căciulă mare, 
rotundă şi barba stufoasă îi acoperea o parte din piepul păros ce se vedea 
prin gura larg căscată a cămășii din pânză aspră. 

— Încotro, dacule? îl întrebă Decimus Silvanus, mirat de faţa vânătă şi 
privirea împietrită a dacului, după ce se uită cu grijă înapoi, pentru a se 
convinge dacă sclavii săi îl urmau îndeaproape. 

— Eu... duc... Deciu... Sivan, rosti dacul tăios, rupând greu și ciuntit 
câteva vorbe în limba Romei, fără să ştie cu cine vorbea. 

— Cu-i duci, mă dacule? 

Sclavii din urma se apropiară. Unul dintre ei înțelegea destul de bine 
limba dacilor. Făcu pe tălmaciul: 

— Dacul spune că vine la tine, stăpâne, lămuri el. 

— Pentru ce? 

— Cică astăzi sclavii tăi au intrat şi au arat o parte din țarina lui din 
coasta dealului, de sub pădure. 

Decimus Silvanus izbucni într-un râs zgomotos. 

— Spune-i că n-am luat nimic din țarina lui, că el pusese stăpânire pe o 
parte de pământ din ferma mea. Pe dacul ăsta nu-l cheamă Gruno? 

După ce sclavul repetă cele spuse de Decimus Silvanus, dacul se trase 
un pas îndărăt și se bătu cu pumnii în pieptul lat şi păros, vorbind cu mânie 
abia stăpânită. 

— Da, tălmăci sclavul, spune că el e Gruno; cică i-ai luat din locul pe 
care l-au avut și bunicii lui, că ei de când se ştiu au fost daci liberi, cu țarina 
lor. Îţi cere să-i dai înapoi pământul, că de nu va face moarte de om. 

— Aşa? Ne ameninţă barbarul! strigă Decimus Silvanus, uită că avem cu 
noi legiunile imperiului? 


Dacul începu din nou să vorbească repede, aspru și tăios, fără teamă, și 
din felul cum rostea cuvintele se înțelegea că revolta și ameninţarea îi 
clocoteau în piept. 

— Ce mai spune barbarul? 

Sclavul nu răspunse decât după o îndelungă șovăire. 

— Nici nu îndrăznesc, stăpâne, murmură el. Poate că nu-și dă seama ce 
vorbeşte... 

— Să-mi spui tot, sclavule, altfel pun să te biciuiască, să nu-mi ascunzi 
nimic! 

— Stăpâne, dacul zice că ei au priceput că tu ţi-ai pus de gând să-ți 
întinzi ferma peste pământurile lor, dar să știi că nu-ți merge. Cică tot aşa ai 
luat din pământul lui Boldio şi din al lui Sagades, dar pe el nu-l sperii. Îţi 
cere să-i dai înapoi pământul altfel... 

— Ce altfel? Cum mă ameninţă barbarul? 

— Nu îndrăznesc, stăpâne... 

— Spune, sclavule! 

Plin de mânie, Decimus Silvanus îl amenință pe sclav cu amândoi 
pumnii ridicați. 

— Stăpâne, dacul a zis că te va face el ori să fugi la Roma înapoi, ori te 
trimite sus, la zei... 

Ca o sfoară ce se rupe de prea multă încordare, mânia lui Decimus 
Silvanus se muie dintr-o dată. Începu să râdă. Vorbi mult potolit, aproape în 
şoaptă, dar cu hotărâre, rotindu-și privirile pe feţele sclavilor care-l 
înconjurau: 

— Încercuiţi-l toţi deodată şi să mi-l snopiţi în bătaie până-l schilodiţi! 

Dacul reuşi să prindă ceva din ceea ce se punea la cale, cu puţinul ce-l 
ştia din limba Romei. Se trase repede alți câţiva paşi înapoi şi aștepta cu 
încordare, privind în toate părţile. Când văzu că sclavii se răsfiră în jurul 
său, pricepu că nu se înșelase, mai făcu un salt înapoi şi trase fulgerător 
cuțitul de la brâu. 

— Cine încearcă să se apropie de mine îl spintec fără milă! strigă el de 
făcu să răsune valea. 

Momentul era plin de primejdie și de urmări grave, de aceea lanistul, 
care tot timpul stătuse deoparte și privise, nu se mai putu stăpâni. 

— Săvârşeşti o mare greşeală, Decimus Silvanus. Procuratorul de la 
Porolissum nu i-ar putea ierta omorârea unui dac. Fă-l mai bine scăpat și 
haide să ne vedem de drum! 


Cuvintele lanistului căzură ca un șuvoi de apă rece. Fără să mai spună 
ceva, Decimus Silvanus făcu semn sclavilor să-l urmeze şi porni mai 
departe în vale. Rămas singur, dacul privi îndelung după ei împietrit, apoi 
începu să coboare pe poteca abruptă pe care venise, amenințând și 
blestemând. 

La despărţire, lanistul îi spuse îndemnând calul: 

— Poate că ar fi bine ca sus, lângă villa, să ridici o şcoală de gladiatori; 
te-ai simţi în mai multă siguranță, Decimus Silvanus! Toți zeii să te ţină! 

Întâlnirea cu dacul îl tulburase de tot. De câtva timp începuse să uite de 
pericol la Marodava, de când aflase că fostul stăpân al cetăţii şi moșiei 
murise în ultima luptă, în care fusese prins Sarmis, căpetenia dacilor și a 
sclavilor răsculați. Așa îl asigurase un tribun. În villa lui frumoasă și bogată 
se simţea atât de bine încât de multe ori se credea în apropierea Romei, la 
Cumae sau la Tusculum. Fără să mai privească după lanistul care se 
îndepărta în galop, o luă înapoi în sus, spre villa, urmat de sclavi. 

Decimus Silvanus îşi construise villa din piatră şi marmură, întocmai ca 
la Roma, după modelul caselor de stil greco-roman, fără să ţină seama că în 
decorul şi izolarea de la Marodava s-ar fi potrivit mult mai bine o casă mare 
din lemn, cu sculpturi și ornamentaţii frumoase. Intrarea principală, cu 
coloane de marmură, era monumentală. Înainte de a pătrunde în atriu, 
oaspetele citea scris în mozaic pe pardoseală cuvântul de bună primire şi de 
bună despărţire: „SALVE”. În atriul prevăzut cu compulviuif! și 
impulviu!7* nu avea decât o măsuţă de marmură cu un picior şi câteva 
scaune, pe care cei veniţi aşteptau să fie primiţi de către stăpân. Apele care 
pătrundeau prin compulviu în impulviu se strângeau într-un canal ce trecea 
pe sub lespezile pardoselii şi se scurgeau afara. Din atriu se pătrundea în 
tabliniu, o încăpere spațioasă destinată pentru primire, iar de aici, printr-un 
scurt coridor, se ajungea la peristylul înconjurat de portice uşoare, cu 
coloane subțiri îmbrăcate în iederă. În mijlocul peristylului era un bazin cu 
apă limpede, în jurul căruia se întindeau straturi de flori bine îngrijite. Din 
cealaltă parte a atriului se trecea în exedra sau alături, în tricliniul bogat, cu 
masă mare şi paturi comode, unde stăpânul villei își îndestula oaspeţii cu 
multe feluri de bucate și cu vinuri alese. Mai departe se înșirau restul 
încăperilor şi dependinţele villei, între care se circula printr-un coridor 
îngust și lung; pe aici umblau sclavii ce făceau parte din „familia 
domestica”!8! a fermei. 


Pe măsură ce urca drumul şi se apropia de villa, Decimus Silvanus uită 
de supărarea pe care i-o pricinuise dacul și un fior de plăcere începu să-i 
alerge prin tot trupul. Soarele se lăsase mult către crestele munților şi 
frunzele copacilor, luminate dintr-o parte, păreau străvezii, de un verde 
palid. De sus sufla în lungul povârnișului o uşoară adiere răcoroasă. 
Departe, Porolissumul se vedea în lumina de seară ca o pată subțire, albă, ce 
se întindea prin albastrul pâclos care acoperea văile. 

Decimus Silvanus urcă treptele de marmură cu nestăpânită nerăbdare și 
merse de-a dreptul în exedra. La intrarea lui o femeie se ridică de pe patul 
din apropierea ferestrei. 

— Ai venit, Decimus Silvanus, ţi-ai adus aminte că mă ai și pe mine 
aici? 

Năpădit de pofte aprinse, Decimus Silvanus se apropie de ea, o cuprinse 
peste mijloc şi o sărută pe unul din sâni, care îi ieşea mult de sub stola albă. 

— De acum sânt numai al tău, scumpa mea Vetilla, lanistul Verus a 
plecat. Vom petrece o noapte de plăceri cum nici zeii nu pot să se înfrupte... 

Vetilla îl privi printre genele lungi, cu ploapele lăsate. 

— Ştii, Decimus Silvanus, am băgat de seamă că ai aici în villa multe 
sclave drăguțe, unele chiar adevărate frumuseți... 

— Şi ce te nelinișteşte, odorul meu? 

Ea îi răspunse cu răceală și mâhnire: 

— Pentru ce m-ai adus aici de la Porolissum? Tu nu duci lipsă de femei, 
sau, Decimus Silvanus, ești chiar atât de nesăţios încât simţi nevoia să le 
schimbi într-una? 

Decimus Silvanus o strânse cu mai multă patimă la piept. 

— Vezi tu, Vetilla, asta nu-mi place la voi, femeile, nu vă puteţi stăpâni 
să nu priviți cu dușmănie pe acelea care sânt în apropierea voastră, şi mai 
ales a bărbatului pe care vreţi să-l subjugați. 

Ea se mişcă încet, încercând să se desprindă din braţele lui. 

— Mâine să mă duci înapoi la Porolissum! 

— Mai ai puţină răbdare, draga mea, noul amfiteatru încă nu s-a 
terminat, iar primul spectacol nici nu este pregătit, îi spuse el râzând. 

Se ridică de lângă ea, își lăsă toga și îşi trecu prin păr pieptănul de argint 
ce se afla pe scrin. Se întoarse şi o privi îndelung. Vetilla era un amestec de 
sânge, al unei egiptene frumoase și al unui voinic cavaler roman. Sânii plini 
şi tari, braţele rotunde și bronzate, gura senzuală și trupul mlădios îl 
atrăgeau fără să se poată împotrivi. Uită cu totul de cele ce vorbeau, se 


apropie de ea, o cuprinse cu brațele și, sărutând-o cu patima dorinţei 
nestapânite, o răsturnă pe patul moale şi parfumat. 

La mică depărtare de locul unde drumul cel mare cobora în câmpie, se 
răzleţea pe sub coasta împădurită a muntelui, drumeagul ce ducea la 
Marodava, trecea prin vicul Serdos şi vicul Magnus şi, după un ocol larg, 
pătrundea prin partea de miazăzi tot în noua colonie. Pe partea cealaltă a 
drumului, spre stânga, la o depărtare nu mai mare decât zboară o săgeată 
trasă de un arcaş îndemânatic, se înşirau ergastulele, atelierele, grajdurile şi 
magaziile fermei. Drumeagul care se răzlețea la dreapta nu rămânea prea 
mult timp singur, căci, pe măsură ce înainta, se îndepărta de povârnișul uşor 
al muntelui și pătrundea printre ogrăzile dacilor după ce făcea o cotitură, 
îndreptându-se spre răsărit. La intrarea în Marodava, drumul era străjuit pe 
partea dinspre munte de trei gospodării retrase de restul caselor, ceva mai 
mari, aratând a fi ale unor daci înstăriți şi vrednici, după ordinea şi curăţenia 
ce se vedea în curțile și ogrăzile lor, care se prelungeau urcând uşor până 
sub pădure. Prima casa era un fel de mică villa din lemn, în care se 
amestecau amănunte de construcție dacă și romană. Mai ales acoperișul, 
sculpturile şi coloritul viu de pe la stâlpi, uși şi ferestre se asemănau cu cele 
de pe casele dacilor, însă atât împărţirea, cât şi lucrurile din interior erau 
aidoma unora dintr-o casă de plebeu mai înstărit din împrejurimile Romei. 
Aceasta era casa lui Staberius, fostul sclav, şi a Canidiei, soţia lui. Cea de a 
doua, o căsuţă de lemn, curată și veselă, cu două încăperi, era a lui Butes, 
un dac despre care, un timp, mulţi din Marodava nu știuseră nici de unde 
venise și nici de ce vecinii între care se așezase — Staberius şi Decibalos — 
îl ajutau cu atâta tragere de inimă, dragoste și respect. Cea de a treia era a 
lui Decibalos, o casă mare şi veche, înălțată din bârne groase, așa cum 
numai pe vremuri aveau comatii înstăriți, mai înainte de cotropirea țarii de 
către legiunile imperiului. Cei mai bătrâni ştiau în ce împrejurări fusese 
construită casa lui Decibalos de către tarabostele Burio, cum i-o dăduse în 
dar în seara când flăcăul ieşise învingător în alergarea de la sărbătoarea 
coroanei, când bunul taraboste îl unise cu Cumida, fata cea mai frumoasă de 
atunci din Marodava. Unii își mai aduceau aminte și mai vorbeau cum în 
acea noapte se ivise acolo Diegis, tocmai când era petrecerea în toi. Fiecare 
din cele trei gospodării aveau staule pentru vite şi alături grădini cu 


zarzavaturi. Dinaintea caselor, până la gardul dinspre drum, erau aranjate 
brazde frumoase de flori, iar în spatele lor, dincolo de staule, se întindeau 
ogrăzile pline cu pomi, viță-de-vie și stupi, în jurul cărora albinele zburau 
într-un zumzet prelung ce se amesteca plăcut cu foșnetul pădurii din 
apropiere. 

În aceeaşi zi de mai, spre seară, cei trei bărbaţi lucrau fiecare în ograda 
lui; de fapt nu era chiar treabă, ci mai degrabă o îndeletnicire de odihnă și 
de liniştire după munca grea din țarina, de dimineaţă până după-amiază. În 
ogrăzi îi înconjura o liniște deplină. Soarele se lăsa încet spre crestele 
munţilor şi îi învăluia în lumina şi răcoarea zilei de sfârşit de primăvară. 
Staberius curăța pomii de omizi; Butes, care avea ograda la mijloc, îngrijea 
stupii şi vorbea când cu unul, când cu altul, iar Decibalos plivea buruienele 
de prin vie și lega mai bine curpenii de araci. Pe feţele și trupurile lor, 
timpul scurs și întâmplările își lăsaseră adânc urmele. Staberius arăta mult 
îmbătrânit, pletele şi barba erau aproape albe, numai privirea îi lucea vie, 
plină de bunătate şi de blândeţe. Decibalos devenise un bărbat în toată 
puterea cuvântului, trecuse de patruzeci de ani, era voinic, puternic, plin de 
bucuria vieţii şi lacom de muncă. Butes se mai ţinea încă bine la cei 
cincizeci de ani ai săi, deşi pe chipul lui se așternuse pentru totdeauna o 
tristeţe ce nu se mai ştergea nici în clipele celor mai depline mulţumiri și 
veselii, pe care o accentua cicatricea lungă şi adâncă ce-i brăzda faţa de la 
urechea stângă până sub buza de jos, lăsându-i pe obraz o dungă lată alb- 
roșcată, încât firele cărunte din barbă și pletele lungi ce-i cădeau pe umeri 
nu reuşeau să o ascundă cu totul. Ceea ce nu se schimbase prea mult la 
Butes era sufletul; rămăsese tot așa de bun, de potolit şi de hotărât ca şi 
înainte de nenorocirea cea mare, când murise Sarmis şi se zdrobise în 
sufletele dacilor şi ultima speranţă de libertate. Dar cine era acest Butes și 
de ce îl priveau cu atâta dragoste și respect Staberius și Decibalos? Dacii 
mai bătrâni din Marodava o ştiau şi toţi păstrau taina ca pe ceva sfânt: Butes 
era Burio, tarabostele ce se ascundea sub înfățișarea unui comat dac venit 
de aiurea. Și, cum timpul ştersese multe amintiri și curmase multe dureri în 
sufletele dacilor, pentru toţi el devenise Butes, iar numele cel vechi nu mai 
venea nimănui la îndemână să-l rostească, asta cu atât mai mult cu cât fostul 
taraboste căutase să se contopească în totul cu ceilalți: să se poarte ca ei, să 
privească viaţa ca ei și să muncească alături de ei, numai focul ce-i mocnea 
în suflet şi tristeţea ce-i umbrea fața îl mai deosebeau de ei. Dar mai este de 
răspuns la o întrebare: Cum se făcea că Staberius își avea acum casa jos, în 


vale, aproape de a lui Decibalos, când știut era că în seara acelei zile de 
sărbătoare a coroanei, tarabostele Burio făcuse acea faptă frumoasă, care îi 
bucurase pe toți cei ce stătuseră la mesele încărcate cu bucate: îl auziseră 
spunând că înălțase casa nouă sus în cetate alături de a sa pentru cei doi 
tineri ce se iubeau atât de mult și doreau să trăiască alături de daci, 
Staberius și Canidia? Povestea era scurtă şi limpede, cele ce se petrecuseră 
mai târziu îi uimiseră pe mulţi, deși la nimic bun nu se putuseră aştepta. 
După ce răscoala dacilor şi a sclavilor fusese înecată în trădare și sânge și 
după moartea năprasnică a lui Sarmis, cetatea Marodava fusese cumpărată 
de la imperiu de către Decimus Silvanus. Imperiul se grăbise să i-o vândă la 
un preţ mic, numai să atragă pe cât mai mulţi romani spre părţile tulburi şi 
nesigure din miazănoapte ale noii provincii, locul de unde se pornise 
răscoala. Noul stăpân al Marodavei luase parte la spectacolul din 
amfiteatrul de la Ulpia Traiana Sarmizegetusa, când la moartea lui Sarmis 
asistase însuși împăratul Hadrian, şi cunoştea împrejurările în care fuseseră 
lăsaţi în viaţă și liberi cei doi soţi, Staberius, sclavul, şi Canidia, fiica 
senatorului Publius Octavianus — și el prezent în tribună lângă împărat — 
de aceea, din motive bine gândite, noul stăpân socotise că nu ar fi fost bine 
să se poarte rău cu fostul sclav, și mai ales cu soţia acestuia, fiică de senator, 
deşi atunci îl auzise pe tatăl ei strigând că nu mai avea fiica și că latroana 
din arenă nu era copilul lui. Și se întrebase în sinea lui Decimus Silvanus: 
Cine ar reuşi să înțeleagă frământările și întoarcerile ce puteau să se 
producă în sufletul unui părinte? Luase drept un semn de bun augur pentru 
el faptul că sus, în cetatea arsă, era şi casa fostului sclav, îl găsise pe acesta 
încercând să și-o refacă. De la început se arătase foarte înțelegător, îi dăduse 
în vale o bucată de pământ și le ridicase cu sclavii săi mica villa. Ca să le 
arate şi mai mult bunăvoința sa, le dăruise o dată cu villa şi un bătrân sclav, 
Proias, spre a-l avea ca ajutor la muncă. Mai târziu, pe măsură ce se 
scurseseră anii şi Decimus Silvanus se convinsese că senatorul de la Roma 
nu dăduse nici un semn, din care ar fi rezultat că îşi căuta fiica, slăbise tot 
mai mult atenţia pe care o acordase celor doi soți. În acelaşi timp însă se 
îndepărtaseră de el şi Staberius cu Canidia, de când se convinseseră cât era 
de rău și de depravat stăpânul cel nou al Marodavei. Amândoi se simțeau 
fericiţi între daci, și mai ales alături de fostul taraboste, de Decibalos și de 
familia acestuia. 

După ce Butes sfârși treaba şi la ultimul buduroi — stupii lui erau niște 
scurtături de trunchiuri de copaci scobite mult pe dinăuntru, cu pereţii groși 


nu mai mult de două degete, așezate cu gura în jos — se îndreptă din şale și 
privi pe rând când spre Staberius, când spre Decibalos; Staberius era mai 
departe printre pomi, aproape de fundul ogrăzii, iar Decibalos stătea într-un 
genunchi între tufele de viță-de-vie de unde îi vedea numai puţin capul. Se 
apropie de gardul dinspre el şi se propti cu braţele de un bulumac: 

— Eu zic că pentru astăzi e destul, vecine. 

Decibalos se ridică şi îşi şterse cosorul, tragându-l ușor pe palmă. 

— Şi eu sânt gata, spuse el, apropiindu-se de gard. 

— Haide să mergem în sus, spre Staberius, acolo lângă pădure este mai 
răcoare și aerul mai tare. 

Între ogrăzile lor erau porţi mici, prin care îşi treceau unul altuia uneltele 
şi toate cele ce le erau de trebuinţă. Se apropiară de Staberius și se aşezară 
pe scaunul de sub măr — o scândură cioplită din bardă, așezată pe doi pari 
groși bătuţi adânc în pământ — locul în care toți trei stăteau adesea de 
vorbă în liniştea pădurii ce urca pe coasta domoală a muntelui. 

— Destul, alesul zeilor, ai muncit prea mult astăzi! începu Butes în 
glumă, adresându-se lui Staberius. 

Acesta slobozi ramura pe care o curăţase de omizi și o urmări un timp cu 
privirea cum se ridica spre vârf cu putere, scăpată din încordare. Porni apoi 
cu paşi rari spre ei, întrebând din mers: 

— Alesul zeilor?!... La ce te-ai gândit, Butes? 

— La multe!... Vechea mea frământare... 

Butes oftă uşor şi se trase mai la o parte pentru a-i face loc și lui. 

— Care veche frământare? Ştiu că sufletul tău este chinuit de multe... 
continuă Staberius. 

— M-am gândit la moartea lui Sarmis. Cu preţul vieţii, aș fi vrut să fi 
fost şi eu de faţă, să-i fi văzut chipul în clipa aceea înfiorătoare, când şi-a 
împlântat în inimă cuțitul. Cred că atunci a arătat mai presus decât un zeu! 

— Se cutremurau tribunele, își aminti Staberius. Pe noi, pe mine și pe 
Canidia, ne scoseseră din arenă, n-am putut să fim de faţă la ceea ce se 
petrecea acolo, dar, după strigătele și huruitul bătăilor din picioare, am 
înțeles că se săvârşise ceva care impresionase peste măsură mulțimea 
spectatorilor, dornici să vadă cât mai mult sânge curgând. Am văzut numai 
când l-au scos din arenă pe acel bărbat minunat, pe Meavius, gemând și 
blestemând pironit pe cruce. 

— Tot lucrând la stupii mei, relua Butes, m-a fulgerat adineauri gândul: 
ce era acum în Dacia, dacă legiunile imperiului ar fi fost alungate, iar pe 


Sarmis l-am fi avut rege? Nu s-au scurs nici douăzeci de ani de-atunci; 
poate că ne-am fi putut măsura cu Roma. Ce gânduri măreţe nutrea el 
pentru ridicarea Daciei!... De multe ori sânt chinuit de gândul că zeii n-au 
vrut ca aici, între lanțurile de munţi ale Daciei, să se mute de la Roma și 
Atena focarele de filozofie, de arhitectură şi de arta ale lumii, căci, sub 
conducerea lui Sarmis și liberi, dacii ar fi putut să întreacă repede multe 
popoare... 

— De multe ori îmi spui „filozofule”, dar văd, Butes, că ai ajuns să mă 
întreci, îl întrerupse Staberius. Nu cumva, tot lucrând la stupi, te-a purtat 
gândul şi la altceva? îl întrebă cu un zâmbet ușor, întorcându-se mai mult 
spre el. 

— Unde te poartă mintea, Staberius? 

— Știu că Sarmis ne întrebase şi pe noi, sclavii, dacă, murind el în luptă, 
te-am urma pe tine — căci pe tine el te lăsa să-i fii urmaş — ca rege. 
Tarabostele Burio era cel mai... 

Staberius tăcu, săgetat de privirea, mustrătoare a lui Butes: 

— De ce mai rosteşti cuvinte şi nume pe care cu toţii am jurat să nu le 
mai pomenim niciodată, vrei să-mi pui viaţa în primejdie? 

— Iartă-mă, bunule Butes, a fost o clipă în care zeii cei răi mi-au făcut 
gândurile să rătăcească! Ah, zeii... oamenii!... 

Staberius privi lung, cu multă admiraţie, dragoste și respect pe omul care 
îi făcuse atâta bine primindu-l în cetatea lui, după ce îl ajutase să fugă de pe 
șantierul de la Ulpia Traiana împreună cu Canidia. În mintea sa gândurile 
începură să se depene cu o iuţeală ameţitoare... 

După ce el şi Canidia scăpaseră cu viaţă în arenă şi fuseseră lăsaţi liberi 
din ordinul împăratului Hadrian, primul lui gând fusese să afle ce se 
petrecuse cu tarabostele Burio. Încă înainte de ultima lovitură a legiunilor 
romane, îl ştiuse pe taraboste plecat spre triburile dace dinspre răsărit, unde 
îl trimisese Sarmis. Mult timp rătăcise chinuit de presupuneri: fusese prins 
şi el şi își găsise moartea în amfiteatrul de la Sarmizegetusa sau scăpase 
liber? Se mai liniştise când îi întâlnisc pe cei doi fraţi, pe Rhesos și pe 
Dapyx, și ei scăpaţi cu viaţă şi lăsaţi liberi după lupta din arenă, de la care 
aflase că Burio era în viaţă şi că se ascundea în munţii dinsspre miazănoape. 
Socoteala pe care Staberius şi-o făcuse atunci fusese clară: tarabostele se 
găsea în acea parte a țării în care erau cetatea și moșia lui, de aceea pornise 
în grabă spre Marodava, cu convingerea că îl va găsi, dar nimic din cele ce 
aflase nu se adeveriseră, aici nimeni nu ştia nimic, el nu dăduse nici un 


semn că ar mai fi în viaţă, iar sus, pe pintenul de munte, cetatea fusese arsă 
de centuriile pornite să distrugă tot ce aparținuse dacilor care se revoltaseră 
şi îl urmaseră pe Sarmis. După câtva timp sosise noul stăpân al Marodavei, 
Decimus Silvanus, și viaţa începuse să-și reia cursul în condiţii cu totul noi; 
imperiul își stabilise definitiv stăpânirea în Dacia. El şi Decibalos, Canidia 
şi Gumida deveniseră nedespărţiți la muncă şi la toate bucuriile şi durerile 
vieţii. De taraboste nu mai auziseră nimic și, pe măsură ce trecuseră anii, 
pierduseră orice nădejde că-l vor mai revedea vreodată. Dar, într-o zi de 
toamnă târzie, cu vânt aspru şi picături reci de ploaie, la poarta lui 
Decibalos bătuse un dac înalt şi slab, cu barba mare și încâlcită, îmbrăcat 
într-o zeghe veche și peticită, iar pe cap purtând o glugă, ca oricare dac 
sărac. Ceruse să fie lăsat să se adăpostească până se mai potolea vremea. 
Voise să încerce buna-credință a lui Decibalos? Nu-l mai socotise pe 
Staberius demn de încredere, de nu se oprise la poarta lui? 'Tarabostele se 
arătase mult schimbat și făcuse totul pentru a nu fi recunoscut. Decibalos îl 
primise cu multă milă, așa cum l-ar fi ajutat pe oricare dac ajuns în 
nenorocire, și dăduse fuga la vecin să-i spună. Nici Staberius nu-l 
recunoscuse, tarabostele stătuse tot timpul cu capul aplecat şi privise în jos, 
vorbind rar. Dar tonul se spărsese într-o cutremurare ce-i zguduise pe toţi 
până în adâncurile sufletelor, în clipa când se înapoiaseră Canidia şi 
Gumida. Fuseseră la Arghida, soţia lui Sagitulp, cu care ei se ajutau mult la 
munca. În acea clipă prin sufletele și ochii lor, cele două femei se 
dovediseră cu mai multă pătrundere decât bărbaţii. Ca într-o străfulgerare, 
la vederea lui amândouă se prinseseră de mâini și strigaseră, fără să se mai 
poată stăpâni: „Iarabostele!... Este el, tarabostele Burio!” Mai târziu, 
amândouă spuseseră că nu-l recunoscuseră decât după privire, în ochii lui îl 
văzuseră pe el întreg, pe tarabostele de altădată, din vremurile bune. Mult 
timp după aceea nu ştiuseră ce să facă. ÎL ţinuseră ascuns și-l îngrijiseră cât 
mai bine.. Pe măsură ce el prinsese putere, începuseră să spună prin vecini 
că la ei venise un dac sărac, Butes, care ar vrea să se așeze la Marodava, 
apoi că se gândiseră să-i dea o bucăţică de pământ pentru muncă și în cele 
din urmă rupseseră câte o parte din curţile şi ogrăzile lor și-l ajutaseră să-și 
înalțe căsuţa. De multe ori, Staberius și Decibalos, ca și Sagitulp, precum și 
femeile lor căutaseră să spulbere părerile celor care încercaseră să spună că 
dacul Butes parcă aducea cu tarabostele Burio. Dar timpul a trecut — sânt 
mulți ani de atunci — unii ştiu că Butes este tarabostele și țin taina, alţii se 
mai îndoiesc -— cei mai tineri — dar păstrează îndoiala în sufletele lor şi 


nu şoptesc ceva care ar putea să fie aflat de romani, de cei din vicul Serbos 
şi din vicul Magnus sau de la Porolissum. 

Staberius își scutură capul pentru a-și alunga gândurile şi amintirile ce-l 
năpădiseră. Ca sclav fugar, alături de scumpa lui Canidia, se simţise fericit 
la Marodava înainte de răscoală, iar recunoştinţa sa fusese atât de mare, 
încât trăise momente când îl privise pe taraboste ca pe un zeu. Cât despre 
Decibalos, dragostea şi respectul lui și al Gumidei pentru taraboste erau ca 
întotdeauna puternice, adânci, curate şi sincere. Îşi reveni, ochii îi erau 
înecaţi într-un luciu sticlos, în piept simţea o apăsare şi în gât un nod părea 
că-l înăbușă. Ar fi vrut să-l strângă la piept pe bravul bărbat de lângă el, dar 
se stăpâni, socotind că prin acest gest ar micșora ceva din tăria şi puritatea 
simțămintelor ce le nutrea pentru el. Îl prinse de mână și i-o strânse cu 
căldură. Căută să schimbe vorba: 

— Bunule Butes, de ce ai spus că sânt alesul zeilor? 

Cuvintele lui Staberius îl făcură pe Butes să tresară. Şi gândurile lui 
alergaseră departe în timp și în spaţiu, la anii și la locurile pe unde 
peregrinase ascuns de teama legionarilor, care căutaseră pretutindeni pe toţi 
cei ce luaseră parte la răscoală. Cum el fusese una din căpetenii, alături de 
Sarmis, nu s-ar fi putut aştepta la nici o îndurare din partea guvernatorului 
Marcius Turbo de la Ulpia Traiana Sarmizegetusa. Cutreierase munții, trăise 
pe la stânele ascunse prin văi prăpăstioase, se aciuise pe lângă daci săraci, 
împrăștiați și izolaţi pe dealuri și de-a lungul râurilor, fără să se stingă în 
sufletul lui speranţa că odată tot va reuşi să se înapoieze la Marodava. 

— Da... când ţi-am spus aceste vorbe, îl vedeam în minte pe Decimus 
Silvanus. De multe ori m-am gândit: ce va fi urmărit el de s-a purtat cu atâta 
bunăvoință cu tine? Mi-ai spus că la Roma, cât timp ai trăit în casa lui 
Publius Octavianus, nu l-ai văzut şi nu te-a cunoscut. 

Staberius îl privi mirat şi-l întrebă: 

— ÎL urăşti mult pe Decimus Silvanus? Stăpân a tot ceea ce a fost al tău, 
chiar de n-ar fi atât de rău și n-ar avea purtări atât de urâte, nu l-ai îndrăgi. 
Cum ar putea cineva să iubească pe acela care i-a luat cetatea și moşia? 

— Să-l iubească? Eu i-aş zdrobi oasele veneticului! rosti Decibalos. 
Dacă n-ar fi legiunile imperiului... 

Butes nu-l lăsă să continue, vorbind fără pornire: 

— Nu-mi dau seama în ce măsură puteţi să mă înțelegeţi, deși ştiţi cine 
am fost şi cum m-am purtat cu oamenii. Vedeţi voi, dacă în sufletul meu s-a 
produs o rană mare și adâncă, pe care o oglindește veşnica-mi tristeţe, ea nu 


a fost provocată de pierderea cetăţii şi a moşiei, ci de deznădejde. Cu 
moartea lui Sarmis s-a spulberat orice speranță că Dacia va mai scăpa de 
sub jugul Romei. În fiecare clipă mă rog zeilor să facă o minune, să aud că 
se retrag legiunile dușmane dincolo de Danuvius, şi m-aș lega să rămân un 
comat ca oricare dac, fără cetate şi fără moșie, dar fericit!... 

— Se aude ceva, şopti Decibalos, ridicându-se repede în picioare şi 
privind spre pădure. 

Ascultară atenţi. Pe poteca ce venea din sus, dinspre villa lui Decimus 
Silvanus, cineva se apropia vorbind tare, amenințând, înjurând și 
blestemând: 

— Daca nu-mi dă pământul îndărăt, mă jur în faţa Marelui zeu că îl 
omor pe tâlhar!... Să se ducă la duhurile rele care l-au adus de-acolo de la 
Roma!... Îi tai beregata și îl fac ţărână!... 

— E bietul Gruno, murmură Decibalos oftând, i-a luat şi lui o parte din 
țarină ticălosul de Decimus Silvanus. 

— la să-i ieşim în cale, să aflăm de la el ce s-a întâmplat, îi îndemnă 
Butes, ridicându-se. 

Când ieșiră în poteca ce trecea pe la marginea pădurii, dincolo de 
gardurile ogrăzilor, îl văzură pe Gruno apropiindu-se printre fagii rari, dând 
din mâini, bătându-se cu pumnii în piept și continuând să amenințe. Acesta 
îi zări, şovăi o clipă, parcă neștiind ce să facă, apoi se grăbi în fugă şi se 
opri în faţa lor. Începu să le spună ce-i ardea sufletul: 

— M-am dus să mă plâng că sclavii lui au tăiat din țarina mea, şi Deciu 
Sivan a vrut să mă bată. Nu-l las pe venetic, ori îmi dă înapoi pământul, ori 
îl omor! Eu nu sânt ca ceilalți, care s-au arătat fricoși și neputincioşi și l-au 
lăsat să pună stăpânire pe ţarinile lor! 

Butes și Staberius priveau pieptul gol, lat şi păros al lui Gruno. Și el 
fusese unul din bravii luptători ai lui Sarmis. 

— E bine să te liniştești, Gruno, îl îndemnă Butes. Tu ești un luptător 
încercat și ştii că munţii au ochi, iar pădurile urechi. Ia dă-te încoace! 

După ce le făcu semn şi celorlalți, Butes intră înapoi în ogradă și nu se 
opri decât pe locul de sub măr. 

— Pe dușman îl avem în casă, începu fostul taraboste, sântem în puterea 
lui şi nu putem să-l atacăm fățiș. Trebuie să aşteptăm un moment prielnic. 
Dacă poporul dac nu se poate lupta faţă-n faţă cu imperiul, nu înseamnă că 
ticăloși ca acest Decimus Silvanus nu trebuie să fie loviți şi pedepsiţi. Totul 


este ca răzbunarea să se facă în așa fel, încât nici să nu fie bănuit cel care a 
comis-o, și cu atât mai mult un dac. 

— Și, cum, să-l las să-mi ia pământul, așa, de sub ochii mei? şopti 
Gruno, strângându-și fălcile, abia stăpânindu-și mânia. 

— Poate că am putea să ne plângem procuratorului de la Porolissum, 
murmură Staberius. 

— O să te mai ajutăm noi cu ceva bucate, vecine Gruno, îl încuraja 
Decibalos, încercând să-l liniștească. Poate că Marele zeu nu şi-a întors de 
tot faţa de la noi. 

Gruno continuă cu multă descurajare: 

— Marele zeu!... Am văzut cum ne-a ajutat în răscoală Zamolxis! Dacă 
nu era trădarea, nu mai rămânea nici picior de dușman în Dacia! Și, bunule 
Butes, spui că trebuie să mai aştept prilejul?!... Dar dacă nici o şansă nu se 
va ivi? 

Butes se întoarse spre el şi îi puse mâna pe umăr. 

— Prilejul nu-l așteptăm, trebuie să-l pregătim. Tu ce zici, Staberius? Cu 
filozofia ta de învăţat de la Roma, poţi să-i explici altfel... 

— Da, filozofii noștri greci au spus că, dacă cineva ţine cu îndărătnicie 
să săvârşească o anumită faptă, nu se poate să nu reuşească. Înţeleg 
supărarea lui Gruno şi nu pot să-mi dau seama ce o fi urmărind Decimus 
Silvanus. 

— Eu ştiu, reluă Butes. Încearcă să ia înapoi toate pământurile care 
făceau parte din moșia Marodava. Spune, Gruno, de când ai partea de țarină 
pe care caută să ţi-o ia Decimus Silvanus? 

— De când am văzut că moşia rămăsese fără stăpân, adică dinainte să fi 
venit veneticul ăsta aici. Am mutat şi eu gardul mai departe, ca să mă mai 
lărgesc niţel, cum au mai făcut şi alţii. 

— Tu ştii, Decibalos, cam pe unde se întindea moșia Marodava, 
continuă Butes, spune, pământurile pe care le-a luat Decimus Silvanus — 
tot așa cum l-a luat și pe al lui Gruno — de la Boldio, de la Segades şi de la 
ceilalți nu făceau parte înainte din trupul moşiei? 

— Cine poate să ştie mai bine decât tine, bunule Butes? Da, toate au 
făcut parte din moşie și mai sânt și altele pe care veneticul încă nu le-a luat, 
răspunse Decibalos. 

După ce rămase mult timp pe gânduri privind în jos, Butes săltă capul și 
se întoarse spre Staberius: 


— Acum înţelegi de ce nu are nici un rost să se facă plângere la 
procuratorul Plautius Priscus? 

Gruno se potolise cu totul. Ştia că pământul pe care îl pierdea îl rupsese 
din moșie și îşi dădea scama de neputinţa sa. Numai revolta mai mocnea în 
el: „Dacă moşia nu mai era a tarabostelui, trebuie să fie a dacilor, a noastră, 
a celor care am muncit-o din bătrâni!” își spuse în gând, privind cu mirare 
liniştea şi stăpânirea de pe faţa tristă a lui Butes. 

Dinspre casă răsunară râsete potolite de femei. Toți patru se ridicară și 
priviră. Pe poteca dintre pomi se apropiau fără grabă Canidia, Gumida şi 
Sarmida. De cum îşi întoarse capul, privirea lui Decibalos se opri asupra 
fetei, Sarmida era pentru el soarele, cerul, zeii, totul. 

— Eu mă duc, şopti Gruno. Marele zeu să vă dea sănătate! 

Îşi strânse cămașa la piept şi porni către portiţa din fundul ogrăzii, 
pentru a ieși în poteca îngustă care îl ducea pe sub pădure spre casă. 

— Moş Gruno! Moş Gruno, mai stai puţin! strigă Sarmida, apropiindu- 
se în fugă. 

Părul ei blond flutura în vânt, ca şi capetele maramei care îi alunecase de 
pe cap în jurul gâtului. Pe obrajii albi, sângele tinereții neîmplinite 
zugrăvise un roşu ca al merelot pârguite. Purta o cămașă înflorată cu 
albastru, strânsă la cingătoare în fota lungă de lână, încreţită în lungul 
dungilor negre și roșii ce o brăzdau de sus în jos. Sarmida abia împlinise 
şaptesprezece ani. 

— Pe ce să stau, zeiţa moșului? o întrebă Gruno, oprindu-se din mers. 

— Moş Gruno, aş vrea să mai văd viţelul acela frumos și ieduleţii... 

— Vino când pofteşti, fata mea! Pe babă, pe Getia, o găseşti acasă 
oricând. De când cu boala, nu mai poate, sărmana să meargă cu mine la 
țarină. 

— Mama Getia ştie să lucreze flori frumoase în pânză şi aş vrea să mă 
înveţe și pe mine. 

— Te învaţă, zeița moșului, Getia te iubeşte atât de mult... mai ales de 
când fata noastră a plecat la Marele zeu!... 

Vorbind, Gruno închise portiţa și se îndepărtă printre fagii rari. Sarmida 
privi câteva clipe după el, apoi se întoarse la ceilalți. 

Canidia era acum femeie împlinită, pe faţa căreia frământările vieții nu 
lăsaseră urme prea adânci. Deşi se apropia de patruzeci de ani, mai păstra 
pe faţă ceva din fineţea și distincţia fiicei senatorului de la Roma. De când 
fugise cu Staberius la Marodava și până îşi revăzuse părintele în amfiteatrul 


de la Ulpia Traiana Sarmizegetusa, suferise mult de dorul lui, însă din clipa 
când îl auzise că el nu mai avea fiică şi că latroana din arenă nu era fata lui, 
toată dragostea și tot dorul din sufletul ei se spulberaseră ca fumul în vânt. 
Mulţi ani se îmbrăcase la fel ca dacele, apoi, de când venise Decimus 
Silvanus și sporise colonia de la Porolissum, unde negustorii aduceau de 
toate, în îmbrăcămintea ei apăruseră combinații de veșminte dace și 
romane. În această zi era îmbrăcată cu cămașă dacă subțire și fotă încreţită, 
iar pe umeri purta o palia ușoară din lână albă. Alături de Canidia, Gumida 
era adevărata femeie dacă: bine făcută, împlinită, cu privire vie și limpede, 
faţa curată, netedă şi albă nu arăta cei treizeci și opt de ani ai ei. Părul 
blond, lung şi bogat îl ţinea strâns într-un conci mare lăsat spre ceafă, peste 
care aruncase marama subțire, albă. Pe cămașa și pe fotă avea aceleași flori, 
cu aceleași culori, ca şi Sarmida. 

— Uite unde erau ascunși flăcăii noștri! glumi Canidia, răsucind între 
degete o ramură de trandafir înflorit. 

— Flăcău este Staberius, i-o întoarse Butes, noi, eu și Decibalos, sântem 
ceva mai bătrâiori... Dar ce-i cu voi, pentru ce ne căutaţi? 

— Tu ştii ce zi e astăzi, tată? întrebă Sarmida, sărind în braţele lui 
Decibalos. 

El o privi cu dragoste și o strânse la piept. 

— Ştiu... În seara asta sânt șaptesprezece ani de când nişte babe ne-au 
adus în casă o fetiță urâtă, urâtă foc... 

— Hoţule, tu ştiai! Mama credea că ai uitat... 

— Şi ce ar fi fost dacă uitam? 

— Nimic, tot aia... 

— Adică? 

— E un copil fără răbdare, interveni Gumida. Pentru că astăzi e ziua ei 
de naştere, am pregătit la noi cina pentru toţi; am preparat-o toate trei, cu 
gândul că o să vă facem o mare bucurie, crezând că voi aţi uitat... 

— Eu n-aş putea să spun că am uitat, poate că ei, șopti Decibalos, 
strângându-și fiica la piept. 

— Sarmida o să vadă pentru ce eu şi Staberius am fost ieri la 
Porolissum, zise Butes, şi o să înţeleagă că ne pregătisem pentru ziua de 
astăzi. 

— Ce mi-aţi adus? sări Sarmida. 

— Răbdare, răbdare, nimfă a nopţilor de mai, dacă nu ne vei ospăta 
bine, nu vei vedea nimic de la noi! o ameninţă Staberius. 


— Dacă Marodava mai era ceea ce a fost şi eu... aşijderea, murmură 
Butes, Sarmida ar fi cea mai bogată fată din această parte a ţării! Dar ce ne 
priveşti aşa, Canidia? Parcă abia îţi stăpâneşti râsul. 

— Mă uit la voi, vorbiţi de sărbătoare, de petrecere și nu vă uitaţi cum 
arătaţi. Staberius nu-şi vede tunica şi pantalonii murdari, parcă s-a tăvălit 
prin vie; tu, Butes, cu cămașa ta largă și ițarii de muncă, arăţi ca un dac care 
vine de la lucru de pe șantierul de la Porolissum, iar Decibalos și mai rău, 
parcă a lucrat la cărămidăria de lângă noul amfiteatru. Gumida, ițarii lui 
Decibalos nici să nu-i mai speli, mai bine îi arunci! 

— Cine vrea să se ospăteze cu bucate bune să se spele bine şi să se 
îmbrace frumos, altfel nici nu-l primesc! îi amenință Sarmida, sărind 
zglobie din braţele lui Decibalos. 

— Dacă aşa stau lucrurile, să mergem să ne pregătim, spuse Butes, 
ridicându-se de pe bancă. 

Pomiră cu toţii spre casă prin ograda lui Staberius. Soarele scăpătase 
după crestele munţilor și în jurul lui cerul părea un joc de culori ce se 
schimbau de la roșul-cireşiu până la albastrul-verzui al înălțimilor fără 
sfârşit. Înaintau în tăcere când din depărtare se auziră sunete melodioase de 
nai. 

— Mamă, trece moş arse! strigă Sarmida şi plecă în fugă înainte. 

Când sosiră ei din urmă, larse stătea cu fata în poarta lui Decibalos. 

— Tot binele cu voi, tarabostilor, îi salută bătrânul, că la zei de ce să mă 
gândesc? 

— Astă-seară rămâi la noi, moş larse, vei ospăta cu noi și ne vei cânta 
din nai, îl pofti Gumida, făcându-i semn să intre. 

Decibalos îl prinse de braţul care îi ieşea de sub tunica ruptă și îl 
îndemnă să meargă cu el. 

— Mă mai adăp la înţelepciunea ta bunule Iarse, îi spuse, împingindu-l 
ușor spre poarta deschisă de Sarmida. 

— Jarse nu este un înţelept, băiete, începu bătrânul, oprindu-se după ce 
intrară în curte, larse e un om pe care durerea, oamenii şi umbletul l-au 
făcut să înveţe multe și să vadă și mai multe; înțelepciunea nu e ceva cu 
care te nașşti, ci ceea ce prinzi din miezul vieţii... 

Lângă ei, Staberius şi Butes priveau miraţi spre bătrânul în zdrenţe care 
rostea cuvinte atât de adânci, pe care toţi îl socoteau a nu fi în toate minţile. 

Pe drumul ce trecea cu ocoluri mici şi dese printre casele dacilor din 
Marodava mergeau doi bătrâni: larse și Protas. După amiază, larse venise la 
Gumida, ziua sorocită de ea încă de la sărbătorirea zilei de naştere a 
Sarmidei, și acum pleca încărcat de daruri: îmbrăcăminte, încălțăminte, o 
bucată de pânză lungă de câţiva coţi, o glugă şi câte ceva de mâncare. Le 
strânsese toate într-o legătură și o pusese în spate. Plecase o dată cu Protas, 
bătrânul sclav al lui Staberius, pe care Canidia îl trimisese până la tabernă, 
dincolo de vicul Serdos, după unele cumpărături. În lungul satului se înşirau 
case rare, mici, unele mai apropiate, altele mai depărtate de drum, unele din 
lemn, altele din gradele și pământ, acoperite cu șindrilă sau cu paie, toate 
curate, albe şi înflorate cu albastru și roşu. Multe erau atât de scunde, încât 
acoperișurile lor abia se zăreau din verdeaţa ce le înconjura: iederă, viță-de- 
vie, flori de tot felul şi pomi stufoși aproape în toate curțile împrejmuite cu 
garduri împletite din nuiele sau din mărăcini. Printre merii și prunii ce 
străjuiau drumul, soarele de sfârşit de iunie înfierbânta praful gros, cenuşiu- 
roșcat. Pe deasupra caselor, verdele viu al pădurii urca spre creste, 
acoperind o parte din albastrul nesfârşit al cerului. În Marodava, într-o 
astfel de zi, de obicei era linişte; în zi de vară, bărbaţii și femeile erau 
plecaţi în țarină la muncă, numai bătrânele și copii mai rămâneau acasă. 
Liniştea era tulburată rar, şi asta se întâmpla mai ales atunci când trecea 
bătrânul larse. Până departe răsunau cântecele lui din nai, pe care ecoul 
pădurii le aducea înapoi întărite, însoţite de strigătele copiilor și de lătratul 
câinilor. Se putea urmări uşor cum înainta el, după iuțeala cu care se 
întindea hărmălaia de-a lungul drumului. Dar astăzi larse nu cânta din nai. 
Mergea alături de Protas, sprijinindu-se în toiag, puţin aplecat de greutatea 
legăturii din spate, cu un colţ al sagunului vechi și rupt târându-se prin praf. 
Fără să ia în seamă larma ce se întărea și se potolea în jurul lor după 
desimea caselor ce însoțeau drumul, bătrânii se priveau din când în când şi 
vorbeau rar. Dacă lătratul câinilor se auzea când mai tare, când mai slab, 
când mai gros, când mai subțire, în schimb strigătele copiilor erau aceleaşi: 
„arse nebunul!... larse nebunul!...” 

— Tu de când ai ajuns sclav la Decimus Silvanus? îî întrebă larse. 

— De copil, răspunse Protas după o lungă pauză. 

— Atunci n-ai umblat prea mult prin lume, prin imperiu!... Iarse oftă, își 
săltă mai bine în spate legătura şi aşteptă răspunsul. 


— Ba, am umblat, am rătăcit tot atât de mult cât au umblat stăpânul și 
tatăl lui. Dar de ce mă întrebi? 

— Pe acolo pe unde ai fost, n-ai auzit de o sclavă cu copii, Melantia... 
Melantia lui larse? 

Bătrânul Protas se opri în loc şi îl privi cu milă. Aflase şi el ca arse 
întreba pe oricine întâlnea dacă a auzit ceva despre Melantia, soţia lui, și de 
copii. Povestea vieţii lui era trista, zguduitoare: Fusese negustor bogat în 
insula Lesbos și îşi înălțase o casă frumoasă, cu coloane de marmură, 
aproape de ţărmul mării. Atunci era tânăr, dragostea lui pentru Melantia și 
pentru copii întrecuse orice închipuire. Plecase din insulă în Peloponez cu 
mărfuri pe care le primise de departe, dinspre răsăritul imperiului. Când se 
înapoiase, abia sărise din corabie pe țărm şi aflase cutremurătoarea veste: 
soția și copiii îi fuseseră răpiți într-o noapte de negustori de sclavi veniți de 
pe mare. Din acea zi începuse să-i caute, la început cu mai multe corăbii, în 
mai multe părți deodată, apoi cu o corabie mică şi, când rămăsese cu totul 
sărac, pornise singur pe jos și întrebase de ei pretutindeni, fără odihnă. 
Umblase prin toate provinciile imperiului şi cunoștea toate cetăţile. Se 
găsise la Tomis când se întinsese vestea că Dacia devenise povincie a 
imperiului și peste Danuvius erau trecuţi numeroşi sclavi. Plecase în Dacia 
şi continuase căutarea. Anii trecuseră şi bătrâneţea îl ajunsese încetul cu 
încetul. La Porolissum se ivise numai de câţiva ani, se aciuise pe lângă 
Hylas, paznicul templului lui Mithras, din vicul Serdos, templu zidit de 
colonii care s-au legat de pământul de aici pentru totdeauna. Şi bătrânul cu 
naiul lui, în căutare nepotolită, ajunse să fie repede cunoscut de toată lumea, 
de la Marodava până la Porolissum. Dar tot atât de repede reuși şi el să 
cunoască pe mulţi de aici, și din cei buni, și din cei răi. 

— Nu, bunule larse, n-am văzut şi n-am auzit de ei, răspunse Protas 
după ce merse mult în tăcere. 

Deşi sclav, bătrânul Protas trecuse prin multe în viață și înţelesese că 
Decimus Silvanus îl dăruise lui Staberius numai pentru că văzuse cât 
ajunsese de neputincios. De multe ori, în nopţile lungite de nesomnul 
bătrâneţelor, se ruga zeilor pentru sănătatea noilor stăpâni, a căror bunătate 
credea că nu există decât sus în cer, la duhurile bune. De când îl primiseră, 
Canidia şi Staberius se purtau cu el așa cum respectă cineva pe un bunic sau 
o rudă mai în vârstă. 

— Ai suferit mult şi încă te mai chinui, bunule Iarse! N-ai încercat să dai 
uitării totul? continuă Protas după un răstimp. 


larse se întoarse spre el, oprindu-se în drum. 

— Cum să-i uit? Omul nu se poate uita pe el însuși niciodată! 
Melantia... Lygia... Crixos..., soția și copiii erau sufletul meu, erau carnea 
şi trupul meu! 

Un şuvoi de lacrimi îi izvort din ochii înroșiţi de suferință, un fior îl 
săgeta prin tot trupul și în urechi îi răsunară slabe, îndepărtate strigătele 
copiilor: „arse... larse nebunul! larse... larse nebunul!” Se opri, puse jos 
legătura, trase naiul de la brâu și începu să cânte. 

— Să mergem, e târziu şi nu vreau ca buna mea stăpână să mă aştepte. 

Bătrânul Protas ridică legătura lui larse, îi făcu semn să-l urmeze și 
porniră mai departe. După ce ieșiră dintre casele dacilor din Marodava, spre 
Serdos, se opriră la templul lui Mithras. arse îl căută pe Haylas, paznicul, îi 
lăsă legătura și plecă o dată cu Protas. 

Vicul Serdos era o aşezare nouă de oameni veniţi din imperiu din toate 
provinciile. Primele clădiri se ridicaseră abia cu zece ani în urmă. Cu timpul 
casele se mai îndesiseră și acum vicul era un amestec de tipuri şi stiluri de 
construcții romane, greceşti, trace şi de ale altor neamuri subjugate de 
imperiu. Aici drumul era ceva mai drept, făcea numai un ocol larg pe sub 
coasta muntelui, casele erau mai strânse unele în altele şi mai apropiate de 
drum decât ale dacilor, însă nu prea multe, căci, după vreo trei sute de pași, 
drumul ieșea în câmp, ţinând-o alături cu pârâul şi pădurea și, după ceva 
mai mult de două sute de pași intra în vicul Magnus. Între vicuri, dar ceva 
mai aproape de Serdos, era taberna lui 'Theudotos, un grec venit de prin 
părțile Propontidei, stabilit în acest loc cu gândul unei îmbogăţiri cât mai 
grabnice. Spre taberna lui se îndreptă Protas, însoţit de Iarse. 

Theudotos îşi dăduse seama că se așezase într-un loc de răscruce, pe 
unde treceau oameni de toate neamurile, deși formau totuși două grupări 
distincte: romani şi daci, fiindcă, pentru daci, roman era oricare nou venit 
din imperiu, de orice neam ar fi fost, de aceea grecul își pusese deasupra 
ușii de la intrarea în taberna o firmă pe care erau desenaţi în culori vii doi 
zei închipuind pe Apollo și pe Mithras, iar dedesubt pusese să se scrie cu 
litere mari: „La împăcarea zeilor”. Dacă se împăcau zeii, de ce nu s-ar 
împăca şi oamenii? Taberna lui Theudotos nu era o baracă de lemn, cum 
fuseseră tabernele de pe lângă câmpurile legiunilor din Dacia, care se 
puteau desface şi muta în altă parte de la o zi la alta, ci o construcţie tare, 
din cărămidă arsă, zidită pe temelie de piatră şi cu acoperiș de ţiglă. De 
formă aproape pătrată, avea patru încăperi: o sală mare în care servea 


mulțimea de consumatori coloni, veterani, liberţi și daci, o sală ceva mai 
mică, unde erau primiţi, anumiţi clienţi mai aleși: libertul Eufemus, 
decurionul Fuscianus, tabularul Lucrinus, preoţii Horiens și Helpizon de la 
cele două temple — al lui Apollo, din vicul Magnus, și al lui Mithras, din 
vicul Serdos; în această încăpere se aranjau mai toate afacerile lor 
negustorești. Urmau celelalte două încăperi mai mici: bucătăria şi camera 
de dormit a lui Theudotos, cu ieşiri în partea dinspre curte. În taberna lui 
Theudotos se găseau de vânzare nu numai diferite feluri de mâncare și 
vinuri, ci şi multe lucruri mărunte necesare într-o gospodărie: opaițe, 
amfore, cuțite, seceri, oale, mărgele, brățări şi câte altele, ţinute într-un colţ 
din sala mare, lângă masa ce o avea ca tejghea pentru servitul vinului și al 
mâncării, pe care ţinea castroane mari cu carne afumată, pastramă, cârnaţi, 
alături de oale și ulcele, de diferite forme şi mărimi, pline cu vin. De obicei 
Theudotos avea mușşterii mai ales la băutură numai spre seară, când oamenii 
se înapoiau de la muncă, unii din tarini, alţii de la Porolissum. Ca ajutoare 
avea doi sclavi: pe Atreus, pentru servit în sala cea mare, și pe Lepida la 
bucătărie, pentru gătit și curăţitul vaselor. Tebernagiul putea să lipsească 
oricât de lângă ei și n-ar fi îndrăznit să pună în gură nici o fărâmitură de 
mâncare sau picătură de vin, atât erau de îngroziţi de torturile la care îi 
supunea. 

În sala cea mare se strânseseră mai mulţi coloni și câţiva daci, toţi abia 
sosiți. Era către seară. În sala cea mică, la o masa mai retrasă într-un colţ, 
stăteau de vorbă Theudotos, Eufemus și Lucrinus. Fiecare avea câte o oala 
cu vin dinainte, din care sorbeau atunci când discuţia se mai muia sau când 
supărarea ori veselia unuia era mai mare. 

— Am trecut aseară pe la „stăpânul”, zise Eufemus, mi-a spus să ne 
pregătim bine, anul ăsta se face recoltă bogată şi trebuie să punem mâna pe 
grâul celor de aici, mai ales pe al dacilor, la un preţ cât mai mic. 

— Păi cu ce aştept? Să vie cât mai mulţi să-mi ceară vin pe datorie 
pentru grâul ce-l vor strânge, întări Theudotos. Numai că dacii se lasă mai 
greu prinși în laţ. 

Libertul Eufemus, mic şi slab, şiret, cu ochii fără astâmpăr, ridică oala și 
sorbi cu poftă. Reluă în timp ce-și ştergea mustăţile și barba rară de vinul 
scurs: 

— Zici că nu prea vin dacii aici?! O să-i facă Lucrinus să se ducă la 
„stăpânul”, de ce este el tabular? Mai întâi să-i lăsăm să-și vândă din grâu 
cât vor crede că le prisoseşte, apoi sare Lucrinus pe ei și le cere ce au de dat 


pentru cohorta de la Porolissum și pentru Roma, atunci vor fugi toţi sus la 
„stăpânul” să cumpere grâu, şi el va şti pe ce preţ să-l dea. 

Cei doi îl ascultau atenţi. Știau că libertul fusese sclavul lui Decimus 
Silvanus, însă niciodată nu aflaseră cum de reușise să obţină de la el actul 
de eliberare. De la Decimus Silvanus sclavii nu scăpau decât prin moarte. 
Ascultându-l, tabularul Lucrinus clătină de câteva ori din cap, semn că ceva 
nu era în ordine. Eufemus înțelese încotro îl purta gândul: 

— Să-i încarci cât mai mult pe barbari! Pentru ce eşti tu tabular peste 
Magnus, Serdos şi Marodava? Şi apoi, Lucrinus, pe toţi zeii care mă apără, 
tu întotdeauna ţi-ai primit partea ce ţi se cuvenea! 

Tabularul, scurt şi îndesat, clipind mai des din ochiul stâng, își mușcă 
buza de jos. Sclav public și scrib, i se încredinţaseră lucrările de impuneri şi 
de taxe la oficiul public al imperiului pentru cele trei așezări. Murmură cu 
puţină descurajare: 

— Cu dacii aş face eu ușor ce aş vrea, dacă n-ar fi cei trei la care dau 
fuga să le spună cele ce se întâmplă. 

— La cine? întrebă Theudotos nerăbdător. 

— La Staberius..., la Butes..., la Decibalos; s-au strâns toți trei în 
capătul acela mai retras al Marodavei, sânt ca niște căpetenii ale dacilor, 
mai ales Butes. Și apoi, nu pot să înţeleg de unde are atâta trecere Staberius 
la Decimus Silvanus? Câteodată mă gândesc cu teamă să nu se ducă unul 
din ei la Porolissum la procurator... 

— Fii fără grijă, Lucrinus! Zeul Apollo mi-e martor, de curând 
„stăpânul” mi-a spus că se gândeşte să-și ia înapoi o parte din pământul pe 
care la dat lui Staberius, îl linişti libertul. 

Pântecos şi crăcănat, chel și miop, Theudotos se ridică în picioare, gata 
să plece. Alături crescuse numărul consumatorilor și în aceeași măsură se 
întăriseră strigătele şi râsetele; în astfel de situaţii, tabernagiul nu-l mai lăsa 
singur pe sclav. În acelaşi moment, zgomotul se schimbă acoperit de 
sunetele prelungi și triste ascoase din nai de larse. 

— A venit iarăși nebunul, râse Theudotos. 

— E singur? îl întrebă Eufemus. 

Tabernagiul deschise ușa și privi peste capetele celor din sală. 

— E cu Protas, bătrânul sclav al lui Staberius. 

— Chiar cu el, Theudotos? șopti libertul, sărind de pe scaun. Mă duc la 
ei. Demult mi-a spus „stăpânul” să caut să stau de vorbă cu bătrânul sclav. 


Într-un colţ din sala mare stăteau în picioare cei doi bătrâni. Protas îşi 
făcuse cumpărăturile şi se pregătea să plece, iar larse cânta din nai cu atâta 
înfocare şi suferință, încât aproape că nu mai vedea și nu mai auzea nimic 
din ceea ce se petrecea în jurul lui. La o masă din apropierea lor, dacii — al 
căror număr se mai mărise între timp — stăteau cu ulcelele de vin în mâini 
şi ascultau melodia ce părea ruptă din adâncul sufletului bătrânului. 

— Zeul Mithras și zeiţa Libera să te ţină, bunule Protas! rosti libertul cu 
voce prefăcută la urechea bătrânului sclav, schițând un gest ca și cum ar fi 
vrut să arate că-l strângea în braţe cu dor. De când am auzit că „stăpânul” 
te-a dat în dar lui Staberius, m-am gândit într-una să fac cumva să te văd, să 
te ajut... 

Bătrânul se înfioră. Își ridică spre el privirea parcă puţin încurcat. 

— De ce, Eufemus, de ce să mă vezi și de ce să mă ajuţi? 

— Cum, bătrâne, crezi că am uitat de amarnicele zile de sclav trăite 
alături de tine? Să stăm puţin la o masă, să guști o ulcică de vin ca să mai 
prinzi putere. 

larse încetase să mai cânte. Privea și asculta mirat pe libert, îl cunoștea 
şi ştia ce fel de suflet avea, cuvintele lui păreau spuse din inimă, dorul de 
bătrân sincer. Când se aşeză la masă alături de el și-l ascultă, începu să 
creadă că libertul poate că era un om bun, nu cum vorbea gura lumii despre 
el. 

— Păi, bătrâne Protas, crezi că am uitat cum mă îngrijeai când eram 
suferind — și, așa slăbuţ cum sânt, mă îmbolnăveam destul de des — cum 
îmi legai bubele, pe care puneai fel de fel de buruieni și unsori? Haide, 
goliți ulcelele, bătrânilor, vreau să alerge mai repede sângele prin vinele 
voastre. Voi aduce mulțumiri la toţi zeii pentru bucuria pe care mi-au 
pregătit-o pentru astă-seară! 

Bătrânii începură să se simtă mai bine după ce goliră ulcelele, Protas 
uită că trebuia să se grăbească. Libertul se lăsă cu braţele pe masă şi se 
aplecă mai mult spre sclav: 

— Spune-mi, bătrâne, ce viaţă duci la noii stăpâni? 

— Bine, tată! Iupiter să le dea sănătate și viaţă lungă la amândoi, că prea 
sânt buni cu mine! Stăpâna Canidia îmi arată atâta bunătate şi grijă că, să 
mă ierte zeii, tată să-i fi fost şi nu ştiu dacă ar fi putut să se poarte mai bine. 
Cât despre stăpânul Staberius, el e un om potolit și înțelept, bun de pus la 
rană... 


Ochii vii şi lucitori ai libertului jucau repede pe faţa lui ascuţită şi mică. 
Împinse spre bătrâni ulcelele pe care, la un semn al său, sclavul lui 
Theudotos le și adusese pline. 

— Mai sorbiţi puţin vin. Mă bucur mult, moșule, că ai avut noroc, zeii 
nu ţi-au uitat bunătatea! 

Cu mișcări repezi, libertul se apropie și mai mult de bătrân, îl prinse de 
braţ şi îl strânse uşor. 

— Şi celălalt, dacul Butes, tot aşa de bun este? îl întrebă cu voce 
prefăcuta. 

Protas îl privi mirat, cu o undă de neîncredere. 

— Poate că chiar mai bun! i-o luă înainte larse. Așa îi aud vorbind 
despre el pe toți dacii. Mie, de câte ori l-am privit, mi s-a părut că omul 
acela poartă o mare durere în suflet. Dar cine nu are o suferință, pe cine nu 
l-au încercat zeii? 

Eufemus se miră auzind cuvintele potolite și adânci pe care le rostea 
bătrânul din faţa lui, despre care toți spuneau că era nebun. Reveni însă la 
ținta pe care o urmărea: 

— Tu n-ai aflat, moşule Protas, cine este acest Butes, adică ce a fost, de 
unde a venit, unde a trăit? 

— Cine să fie, tată, decât un dac necăjit, căruia legiunile i-or fi ars casa 
şi i-or fi dus femeia și copii? 

— Or fi şi ai lui sclavi, ca Melantia şi copiii mei!... 

Ochii lui Iarse sclipiră, o lumină amestecată cu ape sticloase începu să 
lucească în ei. Îşi trase naiul de la brâu şi începu să cânte cu ochii închiși, 
fără să mai audă şi fără să mai vadă nimic în jurul lui. Avea fața împietrită, 
durerea din nou îl răscolise. 

Pe libert nu-l mișcă durerea lui arse. Se întinse și mai mult spre bătrânul 
sclav. Continuă să-i vorbească, după ce îl îndemnă să-și golească ulcica: 

— Bătrâne Protas, mă gândesc să te cumpăr de la Staberius, pentru asta 
te-am întrebat să-mi spui ce fel de om este și, ca să-ţi arăt dragostea şi 
recunoştinţa mea, jur pe toţi zeii, vreau să te fac om liber, să fii şi tu libert, 
moșule, un libert cu casa ta și cu ograda ta. Poate că mă vei ajuta să aflu 
cine este acest Butes, de unde a venit el? 

Bătrânul îşi retrase încet ulcica de la gură, mâna începu să-i tremure și, 
dacă n-ar fi avut barba atât de bogată și de albă, s-ar fi văzut izbitor cât de 
palid se făcuse. 


— Zeul Mithras și zeița Venera să mă ferească de chinuri la bătrâneţe! 
Nu mi-a fost destulă sclavia? Păi, feciorul moșului, cum aş mai putea să 
trăiesc eu singur, neajutat de nimeni? Mai bine să mă ia zeii sus la ei! Nu, 
Fufemus, să nu mă cumperi, să nu mă arunci pradă singurătăţii de bătrân 
neputincios! Acum, la noii mei stăpâni, parcă nici nu mai sânt sclav! 

Din spate, tabularul Lucrinus se apropie de ei cu două ulcele pline cu vin 
din cel mai tare. Văzuse de departe după faţa libertului că nu putea să afle 
ceea ce urmărea. Îl îndemnă să bea pe bătrân şi-l rugă să mai spună din ce- 
şi mai aducea aminte de când el și Fufemus munciseră la Decimus Silvanus. 
Alături de ei, larse încetase să mai cânte. În ochi se potolise lucirea 
sticloasă şi muşchii feţei se destinseseră. 

— Ia şi tu, arse, ulcica asta! îl îndemnă tabularul. 

— Nu mai beau! Să mergem, Protas, stăpâna ta te așteaptă, rosti, 
îndepărtând ulcica de lângă el și ridicându-se în picioare. 

Libertul şi tabularul se priviră unul pe altul. Îşi dădeau seama că scăpau 
o ocazie bună. În acel moment tocmai trecea prin apropierea lor tabernagiul. 
Lucrinus nu pierdu ocazia şi-i făcu semn: 

— Theudotos, ia-l pe bunul Iarse la bucătărie, dă-i ceva bun să mănânce 
că plătesc eu. Până atunci noi mai stăm de vorbă cu bătrânul Protas. 

Fără să facă o mişcare, larse îl privi săgetător pe tabular. Ceva parcă se 
răscoli din nou în el. „Ce voiau ei să afle despre Butes?” Cât fulgerul 
mintea îi mai rămase limpede, apoi totul începu să se întunece înaintea 
ochilor. Se ridică, luă ulcica cu vin din mâna lui Protas şi o făcu cioburi de 
lespezile de piatră ce pardoseau taberna. 

— Dacă te mai aud că-l întrebi ceva despre Butes, sparg și oala cealaltă, 
dar în capul tău! strigă el, privind tăios spre libert. 

După un moment de linişte la mesele din jur, dacii din apropiere 
izbucniră în hohote. Libertul îşi dădu seama că râdeau de el și furia începu 
să-l cuprindă. De când se îmbogăţise, se știa respectat şi se simţea bine să-i 
privească pe cei săraci ceva mai de sus, numai dacii nu luaseră în seamă 
îmbogățirea lui. Nu se mai putu stăpâni, strânse pumnii și se întoarse spre 
ei. 

— Barbari nenorociţi! le strigă pradă mâniei. 

În aceeași clipă, o oală aruncată de un dac tânăr, un flăcăiandru, zbură pe 
la urechea lui Fufemus și se făcu cioburi de perete, împroşcând vinul. Alţi 
daci se repeziră spre el, dar nu putură înainta, în calea lor se aşezară câţiva 


coloni și câţiva veterani, care nu încercau să-l apere pe libert, ci să oprească 
scandalul. 

— Viperă spurcată, te-ai îmbogăţit în Dacia? Dacă pun mâna pe tine, am 
să-ți tai beregata! strigă flăcăiandrul, strecurându-se printre doi coloni. Eu 
barbar în ţara mea, mă veneticule? 

Reuși să-l prindă pe libert de sagun şi să-l lovească de câteva ori cu 
pumnul în cap. De o parte și de alta săriră ajutoare şi bătaia ajunse repede în 
toi. Disperat că se distruge totul, tabernagiul alergă afară să strige după 
ajutor și în uşă se lovi în piept cu decurionul Fuscianus și legionarii lui ce 
răspundeau de paza şi ordinea în Magnus, Serdos şi Marodava. 

— Cine nu se potoleşte îndată nesocotește legile imperiului! strigă 
decurionul din uşă de răsună sala. 

Cei patru legionari ce-l însoțeau înaintară cu sulițele întinse, căutând să-i 
despartă pe romani de daci. 

— Te prind cu alta dată, Eufemus! îl ameninţă flăcăiandrul dac. 

— Vreau să ştiu cine a început întâi? întrebă decurionul. 

— Libertul, libertul! strigară câţiva daci. 

— Dacii! adaugă un veteran. 

— Decurioane, trebuie să mă crezi pe mine, începu larse, libertul 
Eufemus i-a făcut pe daci barbari; și eu în locul lor aș fi aruncat cu orice 
mi-ar fi căzut în mână! 

— Nu-l asculta pe nebun, decurioane! interveni un colon ce stătea mai 
departe, în spatele celorlalți. 

Decurionul găsi o ieşire, își dădea seama că nu putea să facă dreptate pe 
loc. Se întoarse spre legionarii săi și le ordonă să-i scoată afară pe toţi, apoi 
să-i despartă: doi să meargă cu dacii și doi cu ceilalți, până se depărtează 
bine unii de alţii. 

În tabernă nu mai rămaseră decât decurionul, tabularul şi libertul; Iarse 
şi Protas se făcură şi ei nevăzuți. 

Ca să-i liniștească, tabernagiul începu cu ton de glumă: 

— Ce doreşte tribunul? îl întrebă pe decurion. 

Era vorba obişnuită a lui 'Theudotos, pe oricare militar, fie el numai un 
simplu legionar care intra în tabernă, îl întâmpina cu „tribune”, 
„centurioane” sau „decurioane”. 

— Am adus un vin dac bun de prin părțile Apulumului și nişte cârnaţi! 
adăugă el pocnind din limbă. 


— Da, da, îi luă vorba tabularul plin de supărare, servește-l pe decurion! 
N-ai văzut că armata imperiului a început să-i apere pe barbari? continuă cu 
multă ciudă. 

— Tocmai tu vorbeşti, Lucrinus? i-o întoarse decurionul. De multe ori 
mi-am zis că n-ar strica să cer magistratului de la Porolissum să vină şi să se 
uite niţel în socotelile tale poate descoperă cât de frumos te porţi cu dacii, 
cum ştii să-i încarci la ceea ce trebuie să dea imperiului, și mai ales cum ai 
grijă să primeşti sesterții de la coloni... pe sub mână... pentru ca apoi 
aceştia să vadă că au de dat foarte puţin... 

— Vorbele tale nu mă ating, Fuscianus! Nici nu mă miră de ce, cum ai 
intrat în tabernă și i-ai văzut pe daci, și mai ales pe Getio al lui Sagitulp, ai 
şi căutat să faci în aşa fel încât să nu-i pedepsești pe barbarii care loveau în 
niște oameni aduși aici de Roma şi muncesc pentru imperiu. Da... Ampelia, 
fata lui Sagitulp, i-a furat ochii decurionului şi nu mai vede în daci niște 
barbari... 

— Nici n-am văzut-o niciodată, Lucrinus! Roma nu numai că nu 
opreşte, ci chiar îi îndeamnă pe romani — pe meșteșugari, pe veterani, pe 
liberți — să se unească cu dacele. 

— Şi pe decurioni! 

— Pe oricine Lucrinus! 

Alături de tabular stătea Eufemus. Îşi ştergea des cu limba buza umflată 
şi însângerată de pumnul puternic al lui Getio. Decurionul se întoarse spre 
el. 

— Şi tu, Eufemus, ai putea să-ți găseşti o dacă, o femeie pe măsura ta, 
ori de când ai început să te îmbogăţeşti, vrei să-ți aduci una din acelea de 
prin taberele păcătoase ale Romei? Sau nu ai cugetul prea curat, ca 
Lucrinus, şi, după ce vă faceţi suma, amândoi vreţi s-o ştergeţi de aici? 
Poate că procuratorul ar trebui să știe... 

Tabernagiul caută să curme discuţia ce pornea pe o cale periculoasă. Pe 
cei trei îi servise de atâtea ori la aceeași masă şi socotea că n-ar fi bine ca 
din cele întâmplate să rămână certați. 

— Pe Apollo, tribune, uite unde te împinge supărarea de o clipă! Voi trei 
doară sânteţi prieteni buni, haide, stai la masă, că numaîdecât aduc vinul şi 
cârnații fierbinţi. 

Theudotos făcu un semn cu ochiul libertului și tabularului, apoi se 
întoarse să plece spre bucătărie. 


— Nu beau şi nu mănânc nimic, 'Theudotos! refuză decurionul. Plec, am 
treabă la Porolissum, eram în drum într-acolo când ai strigat tu. Vreau 
numai să-i mai spun lui Lucrinus că și eu ştiu, ca toată lumea, de legătura 
lui cu Metiada. El e aici tabular, dar să nu uite că este şi „servus publicus” 
— sclav al imperiului. O are pe Metiada — femeie liberă — ca şi soţie, cu 
care a şi făcut cei doi copii; tot ce strânge și cumpără ia numai pe numele ei, 
el sclavul are sclavi, că de, zeii nu văd şi nu aud... sclavii sânt ai 
Metiadei... ca şi casa cea frumoasă... 

— Pe toţi zeii, tribunule, ce aveţi azi de nu vreţi să vă împăcaţi? 
interveni Theudotos întorcându-se din drum. Ce ai cu bietul Lucrinus? Tu 
ştii că visul unui sclav e să trăiască alături de o femeie liberă, că de, așa sânt 
legile imperiului, copiii unei femei libere sânt și ei cetăţeni liberi, chiar dacă 
tatăl lor a fost sclav. 

Theudotos tăcu auzind ușa trântită cu putere. În tabernă intrase Metiada. 

— Bine, măi omule, ai uitat să mai vii acasă? Te aşteaptă niște oameni 
din Marodava. 

Metiada, o greacă brunetă şi vioaie, cu ochi negri și adânci, își roti 
privirea pe feţele lor. 

— Toţi zeii să vă ţină, și mai ales Asclepios și Cypris! Să mă iertaţi, sânt 
atât de grăbită, încât am și uitat să vă dau bineţe. Dar cum se face să sânteţi 
numai singuri, s-a întâmplat ceva? 

— l-am scăpat cu greu din mâinile dacilor înfuriaţi, răspunse decurionul 
ieşind din tabernă. 

Lanistul Verus venise de mult și centurionul Sextus încă nu-i spusese că 
putea să intre la procurator. Cu cât aşteptarea se lungea, cu atât mai mult îl 
cuprindeau neliniștea şi teama. Ştia că se dădea o mare luptă în Porolissum 
atât între laniști, cât şi între cei care îi susțineau, spre a primi însărcinarea 
de a organiza primul spectacol în noul amfiteatru. El se socotea cel ales, aşa 
înțelesese din tot ce-i spusese până atunci procuratorul. Pregătirile erau în 
toi în școlile de gladiatori, cei sortiţi luptelor și morţii făceau zilnic exerciţii 
de întărire a trupurilor, de iuțeală în mișcări şi de mânuire sigură a armelor 
şi scuturilor. 

Centurionul intră şi îi făcu semn să-l urmeze. 

— Toți zeii să-ți dea sănătate, Plautius Priscus! salută el, intrând în 
încăperea din care procuratorul conducea treburile acestei părți a Daciei. Mi 


s-a spus să vin aici degrabă. 

— Da, lanistule, eu te-am chemat, confirmă procuratorul, ridicându-se în 
picioare de la masa mare la care lucra. 

Înalt şi slab, cu faţa palidă și cu părul cărunt, deşi arăta destul de înaintat 
în vârstă, procuratorul avea privirea plină de nervozitate şi de frământare 
lăuntrică. Era cunoscut de toţi ca om stapânit, bun și drept. 

— Spune-mi, Verus, continuă el, după ce îi făcu semn să se apropie și să 
se așeze pe scaun, cum merg pregătirile, ce ai mai făcut? 

— Totul merge bine, Plautius Priscus, aşa cum mi-ai spus, numai că 
lucrările de terminare a amfiteatrului cam întârzie, încă nu sânt gata 
tribunele, iar în arenă nu s-a nivelat terenul şi nu s-a adus nisip mărunt. 

— Să nu te îngrijoreze asta, lanistule, toate se vor sfârşi la timp. Mă 
interesează mult cum stai cu pregătirea spectacolului? Vreau ceva frumos și 
măreț, care să placă atât de mult romanilor de aici, încât să se creadă în acea 
zi la Roma, iar pe daci să-i uimească şi să-i încânte, să-i facem să se simtă 
bine între graniţele imperiului. Mă înţelegi, Verus? îl întrebă, așezându-se și 
el pe scaun. 

— Eu te-am înţeles de mult, Plautius Priscus, toată ziua nu fac altceva 
decât să mă gândesc cu ce să mai încarc spectacolul, să fie destul de lung și 
cât se poate de plăcut. Vor fi lupte purtate cu măiestrie și, se înțelege, fără să 
curgă prea mult sânge; procuratorul ştie că nici mie şi nici altor lanişti nu ne 
convine să pierdem prea mulţi gladiatori, şi mai ales dintre cei mai buni. 

— Tocmai asta vreau şi eu, Verus. Dacii — îi cunoaştem cu toţii — sânt 
niște oameni care nu se sperie de moarte în luptă și ştiu să-și chinuie 
dușmanii, însă ei privesc cu scârbă sângele curs din trupurile unor oameni 
puşi să se bată până la moarte, numai ca să înveselească mulțimea. Am 
început să-i cunosc destul de bine, tocmai de aceea îi preţuiesc. Jocurile 
noastre cu gladiatori ce se omoară și cu fiare care sfârtecă în arenă pe nişte 
nefericiţi îi fac să ne vadă mai barbari decât îi socotim noi pe ei. 

— Nu te îngriji, Plautius Priscus, le-am pregătit ceva dacilor de n-au să-l 
uite mulți ani de aici înainte. 

Privirea procuratorului se învioră. 

— Ce ai mai născocit? 

— De fapt am vrut să fie o surpriză şi pentru tine, Plautius Priscus — 
până aseară n-am fost convins că va sosi la timp — va apărea în amfiteatrul 
din Porolissum, pentru prima dată în Dacia, un elelant, dar nu orice elefant, 


ci unul dresat, care ştie să se joace frumos cu un căţel. Va fi ceva de 
pomină, Plautius Priscus! 

Faţa procuratorului se schimbă mult, o lumină plină de mulțumire luci în 
ochii lui. 

— Pe Jupiter, Verus, mă bucură cele ce-mi spui şi mă mândresc că te-am 
ales pe tine lanist al spectacolului! În adevăr, dacii vor fi foarte uimiţi la 
vederea unui elefant, de care poate că nici n-au mai auzit și mai ales de 
jocul lui cu cățelul. Îmi pare bine, Verus! Dar uite pentru ce te-am chemat 
— e vorba tot de grija pe care o port dacilor, că ei sânt ca finul cel uscat, 
bun să te odihneşti pe el, dacă nu-l aprinzi, iar daca ia foc, nu-l mai stingi 
— legionarii au prins pe un colon, unul venit de prin Tracia, care a intrat în 
casa unui dac, în timp ce bărbatul era plecat de acasă, i-a omorât femeia și l- 
a jefuit de tot ce avea. Pedeapsa se ştie, însă aş vrea ca moartea lui să ne 
folosească; m-am gândit că ar fi bine să-l punem să lupte în arenă cu un 
gladiator, facem totodată şi spectacolul mai frumos, dând o pedeapsă 
meritată unuia care a ucis şi jefuit. Asta va fi pe placul dacilor, nu cred că se 
vor arăta scârbiți de sângele scurs al unui latron. Ce zici, ar fi în pericol 
gladiatorul care va lupta cu el? Omul încolţit, la disperare, îngrozit de 
moarte... 

Lanistul se lăsă pe spate și își umflă pieptul: 

— Dacă nu ştie să lupte şi să se apere, cade ușor, Plautius Priscus. Îl 
doboară oricare gladiator din câteva mișcări. 

— Minunat, lanistule, spectacolul nostru va întrece orice aşteptare, 
pregăteşte-te, mai sânt puţine zile pentru tine... 

— Nu cred, Verus mai are multe şi frumoase zile de trăit! se auzi o voce 
dinspre uşă. 

În încăpere intrase Decimus Silvanus. Odihnit, proaspăt ras, purtând o 
togă albă cu chenare ce imitau pe acelea ale senatorilor, era impunător şi 
frumos. Îşi strânse toga pe lângă el, săltă scurt umărul ca de obicei şi înclină 
ușor capul. 

— Toți zeii să-l ţină pe Plautius Priscus, cel mai bun procurator din 
Dacia, chiar şi din imperiu! 

— Bine ai venit, Decimus Silvanus! Ai picat la timp, tocmai voiam să-ţi 
vorbesc. Tu poţi să pleci, Verus! 

Procuratorul îl aprecia mult pe bogatul patrician şi fermier de la 
Marodava, încă de când acesta venise să cumpere moșia tarabostelui pe care 
îl credea mort în răscoală. Atunci dovedise curaj, pentru că se hotărâse să se 


stabilească într-un ţinut în care pericolul se putea ivi din orice parte: de la 
dacii din împrejurimi, de la cei liberi rămaşi în afara graniţelor imperiului, 
sau de la triburile sarmate și germane din miazănoapte venite în apropierea 
hotarului. 

— Începe, Plautius Priscus, m-ai făcut să nu-mi pot stăpâni curiozitatea; 
nu uit că aici, în colțul acesta îndepărtat, unde nu cred că se mai obosesc 
zeii să vină, procuratorul este ca un guvernator, ca un stăpân, ca să nu spun 
ca şi împăratul... 

— Este şi slujba mea o povară, Decimus Silvanus! Ştii că sânt nevoit să 
stau singur aici, soţia şi copiii locuiesc la Napoca, iar eu mă duc destul de 
rar să-i văd. Până nu sânt convins ca s-au liniștit barbarii, nu-i aduc încoace. 
Poate că ai auzit, săptămâna trecută s-a dat altă lovitură de către o ceată de 
sarmaţi sau de daci liberi, n-am aflat precis, și din nou au fost omoruri și 
jafuri. Dar stai, Decimus Silvanus, aşază-te pe scaun, astăzi am avut o zi 
grea și sânt foarte obosit. 

Decimus Silvanus se lăsă încet, având grijă să-şi strângă bine toga în 
jurul trupului. Tuși uşor și săltă din umăr: 

— Da, am auzit un zvon despre lovitura aceea. Spui că au fost omoruri 
şi jafuri? Și anume cine au fost uciși sau jefuiţi, romanii sau dacii? 

— Mai mult dacii, romani nu prea sânt pe acolo, în afară de legionarii 
care păzesc graniţa. 

— Atunci e limpede, Plautius Priscus, cei care au năvălit n-au fost daci; 
dacii nu se jefuiesc între ei, și mai ales nu se omoară. Așadar, au ajuns 
triburile sarmate şi germane până la hotarul imperiului!... 

Procuratorul se mișcă neliniștit în scaun. Îl privi lung pe Decimus 
Silvanus. 

— Pentru asta te-am chemat, Decimus Silvanus. 

— Dar cu ce pot să te ajut eu? 

— Cu mult. Am auzit că săvârşeșşti fapte care nu prea îmi plac. 

— Cum? Ce? sări Decimus Silvanus. 

— Îţi spun numaidecât, dar mai întâi să mă explic: Aici, în colţul acesta 
îndepărtat, uitat de zei, cum ai spus chiar tu adineauri, nu putem să avem 
duşmani și în faţă şi în spate. În faţa noastră sânt triburile care dau într-una 
lovituri la graniţă, iar în spate îi avem pe daci, pe cei care sânt înlăuntrul 
hotarelor imperiului. Acum a trecut vremea de cucerire și de răzbunare, 
dacii sânt supuşi ai Romei ca oricare cetățean roman, de aceea m-am gândit 
să fac tot ce-mi stă în putere și să-i liniştesc, adică... nu să-i potolesc, că 


sânt destul de așezați și vrednici după răscoală, ci să-i ajut să se simtă mai 
în siguranţă pentru ziua de mâine, să ne privească pe noi, romanii, cu mai 
multă încredere, și chiar cu înţelegere, că nu noi aceştia care sântem astăzi 
aici i-am cucerit, ci alții acum aproape treizeci de ani. În acest scop 
pregătesc cu atâta grija spectacolul ce se va da în noul amfiteatru. 

— Bine, te-am priceput, sânt de aceeași părere cu tine, dar nu văd 
legătura cu faptele pe care spui că le săvârşesc și care nu-ţi plac?! 

Plautius Priscus se mişcă din nou în scaun și liniile ce-i crestau fața 
prelungă și slabă se adânciră și mai mult. 

— Pentru ce nu-i laşi pe daci să se liniştească, vrei să mai port şi grija ta, 
să pun centuriile să te păzească? Mi s-a spus că ai luat din pământurile lor. 
Cine ţi-a permis? Ai făcut asta încrezându-te în prietenia şi aprecierea mea? 

În loc să se arate îngrijorat de tonul cu care procuratorul îi vorbea şi de 
cuvintele tăioase ce-i adresa, Decimus Silvanus izbucni într-un hohot de râs, 
pe care totuși căută să și-l stăpânească: 

— Dar este ferma mea, Plautius Priscus, n-am nici o bucăţică de pamânt 
care să nu-mi aparțină! 

— Cum aşa? Nu-nţeleg! Mi s-a spus că ai luat din ţarinile mai multor 
daci... 

— Pe toţi zeii, Plautius Priscus, totul este simplu. N-am vrut să-ţi spun, 
să te mai supăr cu chestiuni atât de mărunte, dar altfel stau lucrurile. Ştii că 
mi-ai vândut, adică am cumpărat de la imperiu, cetatea și moșia acelui 
taraboste care a luptat alături de căpetenia răsculaților. Când m-am dus 
acolo, am luat în stapânire numai pamântul pe care l-am găsit liber. Mai 
târziu, prin oameni de încredere, am aflat că atunci când dacii și-au pierdut 
speranţa că tarabostcle lor ar mai fi în viaţă, s-a întins fiecare în moşie și a 
luat pamânt cât a putut să muncească. 

— Foarte bine au făcut, de ce să fi stat câmpul nelucrat. 

— Dar acela e tot pamântul meu, rupt din moșia pe care am... 

— Da, acum te înțeleg, Decimus Silvanus! Și ai de gând să-l iei chiar de 
la toți? Nu te temi că-i vei aduce în stare să se dezlănţuie cu atâta furie încât 
nici cohorta de la Porolissum nu te-ar mai putea scăpa? 

— O iau uşor, Plautius Priscus, așa, câte unul, câte unul, până obţin 
înapoi tot ce este al meu. 

Procuratorul îşi săltă mâna și își frecă nervos fruntea. 

— O iei uşor... Tot ce este al tău... repetă el de câteva ori, murmurind, 
apoi săltă tonul: Dar de unde au venit romanii cu pământ în Dacia? Este 


peste putință, Decimus Silvanus, să ne purtăm astfel cu acești oameni numai 
pentru că au fost învinși şi cuceriţi de imperiu! 

În vocea lui îşi făcuse loc mânia și indignarea. 

— Dacă senatul şi împăratul ar auzi ce spune un procurator imperial 
despre o provincie cucerită... 

— Vrei să mă ameninţi? 

— Nu, Plautius Priscus, departe de mine un astfel de gând, mă întreb 
însă de unde a izvorât în tine atâta grijă și atâta milă faţa de aceşti barbari? 
Mă gândesc că ai soţie și copii, pe care știu că îi iubeşti mult, altfel, să mă 
trăsnească Jupiter, aş fi în stare să cred că ţi-a prins inima vreo împielițată 
de dacă. Dar de ce să te mai supăr? Fie, Plautius Pricus, fac așa cum dorești, 
n-am să le mai iau înapoi pământul! 

— Îl dai înapoi şi pe cel pe care l-ai luat? 

— Asta n-o mai pot face, ar însemna că le arătăm slăbiciune şi teamă, iar 
ei ar prinde tot mai mult curaj. 

— Poate că ar crede că sântem niște oameni cu suflet. 

— Aproape că nu te mai recunosc astăzi, Plautius Priscus! Pe toţi zeii, 
nu pot să te înțeleg! 

Procuratorul se îndreptă în scaun și oftă: 

— N-aş dori să vezi cetele unui trib barbar aici la porţile Porolissumului 
şi în același timp să fim loviți din spate de daci, atunci m-ai înţelege, dar ar 
fi prea târziu. Bine, ne-am împăcat, nu mai iei pământ de la nici un dac. 
Dacă vei face altfel, supărarea mea n-ar mai putea fi potolită. Acum să-mi 
spui ce mai e nou pe la Marodava, am aflat că la Serdos într-o tabernă iarăși 
s-au încăierat ai noştri cu dacii. 

— Nu ştiu, n-am auzit, răspunse în șoaptă Decimus Silvanus, deşi aflase 
cu de-amănuntul toate cele întâmplate în taberna lui 'Theudotos. 

— Ai noştri nu-și țin gurile, uită că dacii devin foarte furioşi când aud că 
sânt numiţi „barbari”. Am dat ordin să fie pedepsiţi cu asprime toţi aceia 
care sânt dovediţi că aruncă dacilor cuvinte de batjocură. Dar ce mai face 
fiica lui Publius Octavinus, tot aşa de mult îl preţuieşte pe acel fost sclav? 

— Au aproape o viaţă trăită împreună, Plautius Priscus. 

— Totuşi, te-aş ruga să ai grijă de ea. Un curier imperial venit de la 
Roma mi-a spus că tatăl ei, senatorul, e grav bolnav. Ma întreb, de ce nu i-o 
fi trimis fiicei un papyrus, s-o cheme să se ducă să-l vadă, iar el să-i ierte 
greșeala înainte de a muri? 


Vestea îl mai însufleţi pe Decimus Silvanus. Dacă murea senatorul, i-ar 
fi dispărut teama, ştia ce avea de făcut după aceea. 

— M-am purtat frumos, cu toată atenţia, cu tot respectul ce se cuvine 
unei fiice de senator; la fel voi face şi de acum înainte. 

— Să te pregăteşti pentru spectacolul din amfiteatru, Decimus Silvanus. 
Va fi ceva foarte frumos. Să dai sfoară peste tot să vină cât mai mulți daci, 
coloni, veterani, liberţi, în tribune poate să încapă multă lume. Dacă nu te 
grăbești, mi-ar face multă plăcere să golim câteva cupe cu vin, ceva de 
Falern și de Velitrae. 


După ce ieşise de la procurator, lanistul pornise întins spre amfiteatru, în 
apropierea căruia îşi avea şcoala de gladiatori. Era mulțumit de încrederea 
pe care i-o arătase procuratorul, precum și de faptul că se simţea într-o 
poziţie întărită față de el. Se gândise cu recunoștință că la crearea acestei 
situaţii favorabile contribuise și Decimus Silvanus. Nu-i mai rămânea decât 
să grăbească și mai mult pregătirile, mai ales exerciţiile de luptă și de 
apărare ale gladiatorilor săi, pentru cumpărarea cărora își sacrificase 
aproape tot avutul. 

Școala de gladiatori a lui Verus era o înjghebare provizorie, formată din 
mai multe barăci de lemn, rânduite într-o poiană largă din pădurea ce se 
întindea de-a lungul drumului care lega amfiteatrul de centrul 
Porolissumului, locul unde se începuse construirea unui mic for şi a unor 
terme. Curtea se întindea până la drum și era împrejmuită cu gard puternic 
de mărăcini, închizând un dreptunghi cu laturile mari de mai mult de două 
sute de pași, iar cele mici de peste o sută de paşi. În lungul laturilor mari se 
înşirau barăcile, iar între ele se întindea terenul de exerciții — de gimnastică 
şi de lupte — pentru cei pregătiți să devină gladiatori. Dincolo de gard, 
poiana era străjuită de trunchiurile groase și frunzișul bogat al fagilor. De la 
intrare, prima baracă de pe partea dreaptă era școala propriu-zisă, o sală 
mare pentru exerciţii pe timp nefavorabil vara şi aproape pe tot timpul 
iarna, iar cea de a doua, magazia, unde erau închise cu lacăte grele armele 
pe care gladiatorii urmau să le folosească în arenă. Se găseau acolo spade 
lungi și scurte, sulițe, tridenţi, scuturi, plase pentru retiari, armuri şi câte 
altele, pe care lanistul le primise de la procurator din depozitul cohortei. 
Asupra celor care erau pregătiţi să devină gladiatori nu se lăsa nici o arma, 
iar exerciţiile de luptă se făceau cu spade de lemn și sulițe fără vârfuri de 
fier, aceasta din teama — pe care întotdeauna o aveau laniștii — ca sclavii 


să nu se răscoale şi să încerce să fugă. Tot de la intrare, însă pe partea 
stângă, prima baracă era bucătăria și sala unde mâncau gladiatorii, iar 
alături, ca o prelungire, încăperea în care dormeau sclavii folosiți pentru 
diferitele servicii din școală, mai ales ca gardieni. Nu le lăsa arme şi erau 
păziţi, pentru că mulţi dintre cei sortiți să moară în amfiteatre făceau 
exerciţiile torturați de gândul că o moarte îngrozitoare îi aştepta în arenă. 
Unii ajungeau să comită cele mai nebănuite acte de disperare, ce mergeau 
până la sinucidere sau la omorârea celor ce-i instruiau. Printre ei se găseau 
întotdeauna însă și unii care îşi dădeau seama ca numai învățând temeinic și 
exersând mult își creau cât mai multe șanse să scape cu viaţă în lupte și 
chiar să obţină libertatea de la procurator, la cererea mulțimii satisfăcute. În 
cea de a doua baracă de pe partea stângă era dormitorul gladiatorilor. 

Când sosi lanistul, gladiatorii făceau exerciţii de luptă folosind spade de 
lemn, așa cum era programul pentru această zi. Soarele zilei de vară era 
arzător şi le biciuia cu putere trupurile goale. Verus se opri la mică depărtare 
de ei şi căută să urmărească fiecare pereche cum mânuia spada, cum fanda 
la atac, cum făcea mișcările de retragere din faţa adversarului și mai ales 
cum ştia să pareze loviturile periculoase pe care le-ar fi putut primi. Când 
socoti că se exersase destul — lanistul ştia că în lipsa lui nu depuseseră 
atâta energie, ci mai mult stătuseră sau simulaseră lupta — strigă să se 
strângă cu toţii în şcoală, adică în baraca pe care o foloseau ca sală de 
gimnastică și de exerciţii de luptă. Vesel și plin de curaj, aşa cum ieşise de 
la procurator, avea poftă să le vorbească gladiatorilor, să le facă o lecţie ca 
la şcoala de la Roma, unde şi el ascultase pe alţi lanişti. În sală gladiatorii se 
aşezară într-un careu împrejurul lui la distanța şi pe locurile ştiute de 
fiecare. 

— V-am privit cum mânuiaţi spadele, începu el, şi n-aş putea să spun că 
n-aţi învăţat să luptaţi bine, totuşi vă mai trebuie exerciții multe. Spurius 
loveşte destul de bine, însă mișcările de înaintare şi de retragere nu le face 
la timp, are picioarele cam grele, iar Sarpedon atacă numai cu lovituri 
puternice, fără să mânuiască spada cu mai multă repeziciune; el va fi un bun 
gladiator, dacă va învăţa să folosească mai bine şi scutul. Galenzo se mișcă 
repede, are joc de picioare, dar încercările lui sânt lipsite de efect, lasă 
adversarului timp să prevadă dinainte ce mișcări va face şi din ce parte va 
primi lovitura. Cel care luptă mai bine decât toți, cu mult curaj și multă 
hotărâre, aşa cum trebuie să facă un gladiator, este Gemellinus. Să luaţi 
seama toţi, atacurile lui sânt o legătură strânsă între mișcările mâinilor și 


jocul picioarelor, repede spada fulgerător și fandează tot atât de iute; îl 
străpunge pe adversar cu vârful spadei, apoi ca o săgeată se retrage în afara 
loviturii acestuia și, în același timp, cu o iuţeala uimitoare, pregătește o 
nouă lovitură. 

Verus înainta câţiva pași spre partea în care se afla Gemellinus. Toate 
privirile gladiatorilor erau îndreptate spre el. 

— Tu ai mai luptat cumva în circuri? îl întrebă lanistul. 

— Nu, răspunse liniştit Gemellinus. 

— Ai mişcări şi mânuiri întocmai ca ale unui gladiator încercat în lupte, 
cum se explică asta? 

— Pe vremuri am avut un stăpân căruia îi plăcea mult gimnastica și 
mânuirea spadei. De multe ori exersa punându-mă să lupt împotriva lui. 
Adesea îl învingeam... 

— Nici nu s-ar fi putut altfel. Se vede treaba că acel atlet, care poate că 
era un grec, devenise un adevărat maestru al spadei. 

Lanistul reveni spre mijlocul careului, în locul pe care fusese la început. 

— Trebuie să ştiţi, continuă el, totdeauna în lupte veţi avea în faţă un 
adversar hotărât să nu moară, care va folosi tot ce-i stă în putere, va pune în 
joc toată istețimea spre a ieși învingător. Oricare dintre voi se va simţi plin 
de mândrie când, după ce-și va învinge adversarul, va privi în tribune 
victorios, în aplauzele și laudele mulțimii. Clipele acelea sânt adevărata 
fericire a gladiatorului: laude, aplauze, bani... 

— Libertatea... murmură unul. 

— Da, chiar și libertatea, dacă mulțimea satisfăcută o cere și 
procuratorul se arată mulțumit de felul cum a luptat învingătorul. Dar voi 
ştiţi că sânt și cazuri când noi, laniștii, aranjăm lucrurile în aşa fel încât 
lupta să fie numai o simulare, când sfârșitul ei nu trebuie să aducă nici un 
mort. Atunci să mânuiţi spadele cu cât mai multă măiestrie și să vă mișcaţi 
cât mai repede, în așa fel încât spectatorii să creadă că numai datorită 
faptului că aţi luptat atât de bine n-a căzut nici unul dintre voi. Pe lângă 
toate acestea, trebuie să aveţi o încredere oarbă în mine; îl pun pe fiecare să 
lupte cu un adversar ales pe măsura lui, de aceea mă duc în fiecare zi la 
şcolile celorlalți lanişti și urmăresc cum luptă gladiatorii lor. De altfel și pe 
ei îi vedeţi venind aici, urmărind acelaşi scop. Însă este necesar să ştiţi cât 
mai bine să vă apăraţi viaţa, şi cel mai bun lucru este ca fiecare să-l ia ca 
exemplu pe Gemellinus. Nu uitaţi că se apropie ziua primului spectacol în 


noul amfiteatru. Acum vă las liberi, e timpul să vă duceţi să mâncaţi, apoi să 
vă odihniţi. 

Spre seară mai mulţi gladiatori se strânseră în jurul lui Gemellinus, la 
umbra unui fag mare ce-și întindea ramurile lungi și groase peste o bună 
parte din terenul de exerciţii. Se culcară pe iarba și așteptară. La unii, în loc 
de încurajare, cuvintele lanistului le lăsaseră în suflet o umbră de îngrijorare 
şi de nesiguranţă. 

— Ai auzit, Spurius, ce spunea lanistul, ai picioarele cam grele, începu 
Gemellinus, privind spre cel numit, un gladiator voinic și mătăhălos. 

— Trebuia să spună şi el ceva, murmură Spurius cu vocea lui groasa şi 
răgușită. 

— Dacă tu, Spurius, ai picioarele grele, în schimb Sarpedon are braţele 
încete, continuă Gemellinus, iar Galenzo, deși se mișcă repede ca o 
sfârlează, atacurile lui sânt... 

— Şi tu ce vrei acum, Gemellinus, îl întrerupse Galenzo, ţii să ne 
aminteşti că lanistul a spus că tu lupţi cel mai bine? 

Gemellinus nu-i răspunse. Îl privi lung un timp, apoi îşi roti privirea 
peste feţele celorlalți. 

— Nu m-am gândit la asta..., aş vrea să vă spun altceva... Pe voi nu vă 
revoltă soarta noastră? Socotiţi că e bine ca un om, care ne-a cumpărat ca 
sclavi, să poată să facă ce vrea cu noi, să ne împingă în arenă şi acolo să ne 
pierdem vieţile, în strigătele înnebunite ale mulțimii setoase de sânge? Știţi 
că fiecare dintre noi este pentru Verus un obiect de joc de noroc, pe care el 
face pariuri și caută să câștige cât mai mulţi sesterți? Dacă un gladiator 
moare în arenă, supărarea lanistului — stăpânul lui — nu este provocată de 
mila că un om a fost răpus înfiorător, ci de pierderea câștigului și a banilor 
cu care îl cumpărase. A încercat să ne încânte cu laudele și aplauzele 
mulțimii, dar, spuneţi-mî, câţi liberți aţi văzut dintre cei ce au fost 
gladiatori, care şi-au obţinut libertatea în arenă? Însuşi el, lanistul Verus, 
omul care se laudă cu victoriile câștigate în circuri, n-a devenit om liber 
decât răscumpărându-se cu sesterți mulți, strânşi din daniile celor care, 
satisfăcuţi de luptă, i-au aruncat bani în arenă. 

Gladiatorii din jurul lui îl priveau împietriţi. Pe feţele unora se ivise 
neîncrederea şi teama. Dacă acest Gemellinus era omul de încredere al 
lanistului, și dacă prin el îi punea la încercare? gândeau ei. 

— Bine, să zicem că tu ai dreptate, dar ce vrei, unde cauţi să ajungi cu 
spusele tale? îl întrebă alt gladiator, Liccaius. 


— Acum aproape douăzeci de ani, sclavii au avut fericirea că au putut să 
se revolte şi să se alăture sub steagul unui conducător! rosti Gemellinus cu 
vorbe ce păreau rupte din suflet. 

— Poate că şi tu vrei să ajungi căpetenie de sclavi răsculați, i-o întoarse 
Spurius cu puţină batjocură. 

— E departe... Oameni ca cel care a fost căpetenie a celor răsculați, 
numit Sarmis, nu aduc zeii pe pământ decât câte unul poate la o mie de ani! 
adăugă altul, gladiatorul Tullus. 

Când auzi rostit numele lui Sarmis, ochii albaştri ai lui Gemellinus se 
umeziră şi în ei apărură luciri vii. 

— Vorbiţi ca nişte oameni care și-au pierdut încrederea în ei. Cum, voi 
vreți să ne lăsăm înpinși la moarte spre a se înveseli mulțimea? strigă el, 
privindu-i tăios. 

Din apropierea lui, Sarpedon îi făcu semn să se potolească. 

— Spune-ne mai bine ce vrei şi nu ne mai zăpăci cu vorbe de astea mari, 
care nu fac altceva decât să ne tulbure sufletele. Vrei să ne răsculăm, să te 
urmăm pe tine? 

— Da, vreau, rosti Gemellinus, vreau să ne ridicăm la luptă, dar nu să 
mă urmaţi pe mine. Cu voia tuturor, vom alege pe unul căpetenie şi-l vom 
asculta! 

— Vedeţi ca l-am ghicit? se grăbi Spurius, râzând satisfăcut. Vrea și el să 
ajungă căpetenie, ca acel Sarmis... 

— Nu cumva este pus de lanist să ne încerce buna-credință? Eu unul mă 
dau la o parte! 

Liccaius se ridică și plecă spre barăci. 

— Dar cum să ne revoltăm şi ce să facem? îl întrebă Tullus. 

— În ziua spectacolului, când ni se vor da armele, să-i doborâm pe cei 
care vor încerca să ne oprească şi să pornim prin păduri spre miazănoapte 
sau spre răsărit. Sânt acolo daci liberi şi între ei vom putea să trăim ca 
oamenii! lămuri Gemellinus. 

— Planul n-ar fi rău, dacă ar reuși!... admise Tullus oftând. 

— Pe mine nu mă băgaţi, eu n-am auzit nimic și vă părăsesc, murmură 
Spurius, ridicându-se şi îndepărtându-se. 

După el plecară și alţii. Gemellinus îi urmări cu privirea îndurerat. 
Rămase numai Tullus. Se înnorase şi începu să-i zâmbească. Ochii îi luceau 
în orbitele adânci. 


— Cu sclavii de astăzi nu se poate încerca nimic! şopti el, privind în 
ochi pe Tullus. 

— Cum vor fi reuşit cei de acum aproape douăzeci de ani să îndemne la 
revoltă atâtea mii de sclavi? 

Gemellinus nu răspunse decât după ce se gândi mult timp. 

— Explicaţia nu poate fi alta decât aceasta: atunci sclavii duceau o viaţă 
mult mai grea și, răsculându-se, nu aveau nimic de pierdut, căci erau în 
pericol și într-un caz şi în altul, acum, de când senatul a oprit pe stăpâni de 
a-şi mai chinui și omorî sclavii, se vede treaba că mulţi dintre ei se împacă 
să trăiască aşa și se tem de orice cale plină de primejdii. 

— Eu aş merge cu tine, Gemellinus! 

— Nu, Tullus, uită ce ai auzit, spune la ceilalți că am făcut numai o 
glumă şi că s-au speriat degeaba. 

Gemellinus se ridică şi porni fără ţintă spre barăci. În sufletul său se 
aşternuse o umbră întunecoasă și rece, gladiatorii erau lipsiţi de curajul 
necesar pentru a se ridica să sfărâme lanţurile sclaviei. Câţi dintre ei vor 
muri în ziua primului spectacol din noul amfiteatru? 


5 


După revolta dacilor şi a sclavilor, răscoală în care tot ce construiseră 
romanii aici fusese ars și dărâmat, Porolissumul se refăcuse, la început pe o 
parte din temeliile vechi, apoi se întinsese an de an tot mai mult, într-o 
continuă dezvoltare. În acest ţinut îndepărtat al Daciei, Roma urmărea să 
întemeieze o aşezare militară şi civilă întărită, un adevărat pivot de apărare 
a graniţei de miazănoapte a imperiului. După Ulpia Traiana Sarmizegetusa, 
numai la Porolissum și la Apulum se mai hotărâse să se construiască 
amfiteatre şi să se înalțe importante clădiri publice, ca astfel să atragă spre 
aceste meleaguri cât mai mulți coloni și pentru a face mai statornice 
familiile militarilor şi auxiliarilor din unităţile stabilite aici cu garnizoana. 
În anul când se construise noul amfiteatru, Porolissumul ajunsese de 
întinderea unei cetăți — așezare mare şi întărită a acelor vremuri — ale 
cărei căi de circulaţie principale se reduceau la două: via Hadriana, nume 
dat în cinstea lui Hadrian, împăratul sub care fusese înfrântă răscoala, şi via 
Bassa, în amintirea lui Iulius Quadratus Bassus, fostul militar şi guvernator 
al Daciei. Alte ulițe înguste şi scurte porneau din cele două căi principale și 
se limitau la a da coloniei forma unui dreptunghi prelung, formă pe care o 


avea şi valul de pământ cu şanţ plin cu apă, ridicat pentru apărare. Via 
Hadriana şi via Bassa se întretăiau în mijlocul coloniei formând o largă 
deschidere libera, pe care se începuse construirea unui mic for şi a unei case 
a augustalilor, iar ceva mai departe a termelor. De la for se putea vedea 
amfiteatrul înălțat în afara coloniei, dincolo de poarta de ieşire de pe via 
Hadriana, în partea ce ducea în cartierul de sus, spre castrul de pe vârful 
muntelui. Amfiteatrul de la Porolissum nu avea mărimea celui de la Ulpia 
Traiana, iar numărul spectatorilor din tribune nu depășea jumătate din 
capacitatea aceluia. Era situat într-o mică vale în formă de găvan, astfel ca 
tribunele să fie așezate direct pe pământul săpat în trepte ce coborau spre 
arenă, îmbrăcate cu lespezi de piatră bine netezite, de aceea sub ele nu se 
zidise oppidium şi carcere, iar luptătorii, jucătorii, saltimbancii și toţi cei 
folosiţi la spectacol intrau pe o poartă anume săpata, ce răspundea la 
jumătatea arenei de formă ovală, venind din barăci construite în imediata 
apropiere. 

În ziua primului spectacol — era și serbarea de inaugurare a 
amfiteatrului — încă nu se luminase bine de ziuă când dinspre Magnus, 
Serdos și Marodava, precum și din alte părţi, începură să intre în 
Porolissum numeroase cete de oameni: bărbaţi, femei și copii. Coloni și 
daci, veterani şi liberţi străbăteau în lung via Hadriana și grăbeau 
nerăbdători paşii pe măsură ce se apropiau de amfiteatru, fiecare căutând să 
ajungă înaintea altuia şi să ocupe un loc cât mai bun. În revărsarea ei, 
mulțimea nu era îngrămădită, oprită sau bruscată, ca la Roma, de gărzile ce 
însoțeau lectici luxoase în care stăteau magistrați şi senatori, şi nici de 
legionari îmbrăcaţi de paradă pentru menţinerea ordinei. Soarele nu se 
ridicase mai mult de două sulițe pe cer şi tribunele erau pline până la refuz. 
Şi, cum este în firea oamenilor să nu se oprească decât acolo unde mai văd 
şi pe alți cunoscuţi, fără ca cineva să le fi stabilit anume locul, dacii din 
Marodova formau o grupare aparte, o pată colorată pe partea ce răspundea 
în faţa tribunei procurorului. Erau ca un covor lucrat cu efecte înimoase, 
produse de amestecul de alb, negru, roşu și albastru, culori ce predominau 
în îmbrăcămintea lor. În jurul tribunei procuratorului locurile erau ocupate 
de militari, funcționari şi romani bogaţi: fermieri, negustori și meșteșugari, 
restul tribunelor, pe părţile laterale şi spre capetele arenei, erau pline de 
coloni, veterani și liberţi, precum şi de sclavi veniţi o dată cu stăpânii lor. 
Cine-și purta privirile prin mulțime vedea numeroase fețe cunoscute: în 
mijlocul dacilor erau Butes, Staberius și Decibalos, împreună cu Canidia, 


Gumida şi Sarmida; în apropierea lor stătea Sagitulp cu familia, veneau 
apoi vecinii lor și alţii, iar printre coloni se așezaseră tabernagiul 
Theudotos, libertul Eufemus și tabularul Lucrinus cu Metiada şi copiii. De- 
a lungul tribunelor umbla bătrânul larse cântând din nai într-o continuă 
căutare. Pe faţa lui împietrită, lipsită de orice expresie, jucau numai ochii cu 
care cerceta fețele femeilor pe lângă care trecea; poate că mai spera să-și 
găsească soția în mulțimea adunată. Mergea fără să ia în seamă vorbele ce i 
se aruncau, unele bune, de preţuire și compătimire, altele batjocoritoare, 
pline de răutate şi desconsiderare. Totodată, cel ce-şi purta privirile pe 
deasupra tribunelor vedea jocuri neregulate de evantaie şi de umbrare de 
toate culorile, ca nişte fluturi uriași ce băteau din aripi pe loc, — mulțimea 
începuse să simtă săgețile fierbinţi ale soarelui de început de iulie, deși era 
încă de dimineață — amestecate cu mișcările răscolite de nerăbdare și 
neliniștea ce-i stăpânea pe toţi în așteptarea începerii spectacolului. Numai 
în tribunele celor bogaţi albul togelor se contopea într-o pată mare 
luminoasă, întreruptă de uniformele legionarilor ce stăteau de gardă în jurul 
tribunei procuratorului. 

Decimus Silvanus îşi petrecuse toată noaptea cu Vetilla. Dimineaţa se 
despărţiseră, ca pentru a-și găsi un loc cât mai bun în tribunele 
funcţionarilor imperiului și ale negustorilor, el pentru a-l însoţi în amfiteatru 
pe procurator. 

Murmurul, strigătele și râsetele ce umpleau tribunele încetară pentru o 
clipă, acoperite de trompetele ale căror sunete erau aduse înapoi de ecoul 
dealului şi pădurii din apropiere, apoi totul se pierdu în ropotele de aplauze 
şi de puternice bătăi din picioare. De sus, printr-o intrare rezervată, Plautius 
Priscus cobori treptele spre tribuna oficială, urmat de tribunul Flavius 
Severus, comandantul cohortei locale, de Decimus Silvanus, de centurionul 
Sextus, primul contubernal, şi de alți militari şi funcţionari în posturi înalte 
din administraţia teritoriului aflat sub comanda sa. Procuratorul arăta bine 
odihnit, faţa lui slabă și prelungă părea mai plină, iar privirea mai limpede. 
Păstra o ţinută plină de prestanţă, conştient că în fața mulțimii adunate îl 
reprezenta pe împărat. După ce răspunse uralelor și salutului mulțimii, luă 
loc în tribuna între Decimus Silvanus și tribun. În spatele său se aşeză 
centurionul Sextus. Privi câtva timp în arenă, unde lanistul Verus, ajutat de 
mastigofori și de lorari, făcea ultimele pregătiri, şi graba se putea vedea 
după iuţeala cu care toți alergau executându-i ordinele. 

Procuratorul se întoarse spre tribun: 


— Aşadar, iazigii tot nu ne dau pace. Spune, Severus, am avut pierderi 
mari? 

Tribunul, mărunt și gras cu gâtul scurt și gros, cu ochi negri și sprâncene 
bogate, trăit mult în tinereţe ca centurion la unul din castrele din Galileea, 
răspunse cu un sforăit greu, strâns peste piept de tunica prea strâmtă: 

— Pierderile n-au fost prea mari, Plautius Priscus, pentru că barbarii n- 
au atacat deodată și uniţi. Au fost nişte cete împrăștiate pe care le-am prins 
şi zdrobit pe rând. Poate că au venit mai multe, dar unele ne-au scăpat. Din 
nenorocire, pe unde au trecut au făcut prăpăd: jafuri, omoruri, scrum și 
ruine. Dar mult timp n-o să mai fim supăraţi. Pe cei pe care i-am încercuit, 
i-am răpus fără milă, am băgat spaima în ei. Pe lângă asta — zeii poate că 
nu dorm — de la captivii luaţi am aflat că mai departe, spre miazănoapte, 
triburile lor au început să primească lovituri de la cetele vandalilor. 

Procuratorul îl privi cu milă pe tribun. Îl vedea că suferea şi că 
îngrașarea lui părea mai degrabă o boală. Ştia că în tinereţe Flavius Severus 
fusese un centurion zvelt, iute în mișcări și de multe ori învingător în 
întrecerile sportive. 

— Nu prea te înţeleg, spui că n-am avut pierderi prea, mari și totuși 
barbarii au făcut prăpăd..., cum vine asta, Flavius Severus? 

— Da, aşa este, cum am spus. Centuriile cu care noi am urmărit cetele 
dușmane şi le-am bătut n-au suferit prea mult, în schimb prăpădul a fost la 
ei, la daci; în satele lor de pe lângă hotar năvălitorii au lăsat numai jale și 
scrum. 

— Şi astea nu sânt pagubele noastre, tribune? 

— Nu ale armatei, ale imperiului, dacii sânt... 

— Ce vrei să spui? Și tu ca şi ceilalți încă nu v-aţi obişnuit să vedeţi în 
aceşti oameni niște cetăţeni pașnici şi vrednici ai imperiului, care trebuie să 
se bucure de apărarea lui, din orice parte ar primi lovituri? 

— Dar, Plautius Priscus, imperiul a adus aici coloni, pe care noi trebuie 
să-i protejăm, iar de daci să nu ne... 

— Faci o mare greşeală, Flavius Severus, dacă gândeşti așa! A fost 
odată, acum douăzeci de ani, și mai ales în timpul şi înainte de răscoală, 
când dacii atacau pe oricine, militari, veterani, coloni, tot ce era al 
imperiului, tot ce era adus de imperiu. Acum s-au schimbat mult, ei nu vor 
decât să fie lăsaţi în pace să muncească, să-și cultive pământul, să-şi crească 
vitele, să taie pădurile. De fapt pământul este al lor, încheie procuratorul, 


întorcându-se spre Decimus Silvanus, care tot timpul privise prin arenă 
căutând-o pe Vetilla. 

— Cum pământul este al lor?! întrebă el, tresărind și săltând umărul, 
fără să fi fost atent la cele ce discutaseră mai înainte procuratorul și 
tribunul. 

— Nu te speria, nu-ţi ia nimeni ferma, Decimus Silvanus. Se vede treaba 
că tot timpul ai fost cu ochii numai după femei, prin tribune. 

Procuratorul tăcu acoperit de sunetele trompetelor și de uralele mulțimii. 
Lanistul Verus venise în faţa tribunei oficiale, semn că spectacolul putea să 
înceapă. Întocmai ca la Roma, Plautius Priscus ridică mâna dreaptă, așa 
cum făcea împăratul. Mulțimea izbucni în aplauze și strigăte: 

— Ave imperator!... Ave Dacia Iraiana!... Ave Roma! 

Uimiţi și sfioşi, dacii băteau şi ei din palme cu stângăcie. 

În sunetele trompetelor, prin intrarea rezervată gladiatorilor, pătrunse în 
arenă o centurie urmată de un grup de meșteri, supraveghetori și muncitori, 
în frunte cu arhitectul constructor. Grupul reprezenta mulțimea celor care 
contribuiseră la construirea amfiteatrului. În dreptul procuratorului, centuria 
şi grupul se opriră, se întoarseră cu faţa spre tribună şi se dădură câţiva pași 
înapoi. În faţa lor veni contubernalul Sextus cu un sul de pergament în 
mână, îl desfăşură și începu să citească tare de răsuna tot amfiteatrul: 

— „În numele augustului nostru împărat Antoninus Pius, inauguram 
acest amfiteatru, locul în care toți cetățenii vor putea veni să vadă 
spectacole şi să se înveselească. În acest amfiteatru vor intra nu coloni, nu 
veterani, nu daci şi nici romani, ci cetățeni ai imperiului, toți egali în 
drepturi, toţi ocrotiți de Roma. Aici trebuie să se înfăptuiască unirea, 
întărirea legăturilor şi contopirea celor care trăiesc, muncesc şi s-au legat de 
pământul Daciei, în aşa fel încât în scurt timp să nu se mai poată face nici o 
deosebire între roman, dac sau alt neam. Rugăm zeii să dea sănătate și viaţă 
lungă augustului nostru împărat!” 

Mulțimea izbucni din nou în aplauze şi urale. În timp ce contubernalul 
citea proclamația, preoţii aşezară în faţa tribunii oficiale mici altare din 
lemn, pregătite pentru aducerea de jertfe zeilor protectori. Procuratorul 
avusese grijă ca prin aceste ritualuri să fie mulțumiți și zeii, și oamenii, de 
aceea hotărâse ca oficierea slujbei să se facă de cei trei preoți: Horiens, 
Helpizon şi Scorillo, ai zeilor cu cei mai mulţi adepţi la Porolissum și în 
vicurile din împrejurimi: Apollo, Mithras și Zamolxis. Preoţii înaintară unul 
lângă altul, fiecare urmat de slujitorii cultului respectiv, purtând obiecte 


rituale: turta sacră, vinul libaţiilori?!, cuțitul pentru aducerea jertfelor, 
ultimii împingând animalele ce aveau să fie jertfite: câte un ieduleţ. Preoţii 
se înțeleseseră dinainte ca fiecare să aducă jertfă același fel de animal, 
înţelegere care de altfel făcea parte dintr-o acţiune mult mai largă a Marilor 
preoți al Marilor temple din imperiu: aceea de pregătire a unei unificări a 
ritualelor, apoi a unei contopiri a cultelor zeilor, ca în felul acesta credinţa 
în zei să fie întărită şi să se poată lupta cu mai multă putere împotriva noii 
credinţe, ce ajunsese să se întindă cu repeziciune în tot imperiul, izvorâtă 
din învățătura galileeanului. 

Ceremonia aducerii jertfelor se desfăşură repede, aşa cum de altfel 
fusese stabilit de procurator, şi, acoperiţi de fumul de tămâie şi de alte 
arome, preoții anunţară, fiecare pentru credincioșii cultului său, că zeul 
căruia adusese jertfa era favorabil împăratului şi împăcării tuturor 
neamurilor care trăiau între granițele imperiului, că zeul va face ca holdele 
să dea rod bogat, iar oamenii să fie sănătoși. Apoi preoţi și slujitori se 
retraseră în aceeaşi ordine în care veniseră. 

Frumuseţea zilei de vară, nerăbdarea aşteptării spectacolului și siguranța 
pe care o dădea mulțimii ocrotirea zeilor, toate contribuiră ca în tribune să 
tălăzuiască un murmur plin de voie bună, de împăcare şi de omenie. În timp 
ce centuria şi grupul meşteșugarilor, supraveghetorilor și muncitorilor 
părăseau arena, lorarii netezeau nisipul şi curăţau urmele lăsate de altare și 
de animalele jertfite. Fără întârziere, prin porţile larg deschise pătrunse un 
grup de gladiatori. Cu trupurile goale, musculoși, bine făcuţi și bine hrăniţi, 
cu privirile vesele şi dârze, plini de încredere, ei înaintară până în dreptul 
tribunei imperiale. În cea mai desăvârşită ordine, se opriră, se întoarseră cu 
o mişcare scurtă spre procurator şi cum acesta îl reprezenta pe împărat, 
rostiră toți ca unul formula obișnuita ce răsuna totdeauna în circurile din 
Roma: „Ave Caesar, morituri te salutant!” 

Plautius Priscus ridică braţul atât ca răspuns la salutul lor cât şi ca 
încuviințare că lupta putea să înceapă. A fost semnalul pentru gladiatori. Cu 
mișcări suple și repezi, se aliniară pe două rânduri, la câţiva pași unul de 
altul, şi lupta se porni cu mișcări agere, încrucișări de spade şi pocnete de 
scuturi cu lovituri ce păreau de moarte, deşi nici unul dintre ei nu cădea. 
Mulțimea urmărea lupta cu răsuflarea oprită, convinsă că până la urmă va 
vedea sângele curgând şi pe cei căzuţi zbătându-se pe nisipul arenei. Cei din 
tribune bănuiau că laniştii pregătiseră totul din timp, că fiecare gladiator ştia 
dinainte pe cine va înfrunta, făcuseră exerciţii și repetaseră împreună 


mișcările, așa cum aveau să se desfășoare în arenă, fără ca vreunul să cadă 
doborât, ci numai să primească uşoare răni din care mulțimea să vadă 
curgând sânge, ca astfel să se creadă că lupta era pe viață și pe moarte. 
Cunoscătorii însă admirau jocul gladiatorilor şi ştiau că totul se reducea 
numai la măiestrie în mânuirea spadei și a scutului. Când procuratorul 
ridică mâna, ca semn pentru încetarea luptei, în mulțime se produseră 
murmure și mișcare: unii răsuflau ușurați, pentru că nu murise nici un 
gladiator, alții gesticulau și strigau supăraţi că nu căzuse nimeni şi cereau să 
se continue încleștarea. În sunetele trompetelor, încolonaţi în aceeași ordine 
în care veniseră, gladiatorii părăsiră arena în aplauzele mulțimii. După ce 
lorarii neteziră nisipul cu multă grabă, pătrunseră în arenă două grupuri: 
unul de coloni și altul de daci, bărbaţi și femei, toţi îmbrăcaţi ca pentru 
sărbătoare. Femeile purtau în mâini buchete mari de flori, iar bărbaţii 
duceau pe umeri diferite unelte de muncă. Cele două grupuri făcură 
înconjurul arenei în uralele și aplauzele spectatorilor. Dar mulțimea nu 
urmărea numai pe cei ce treceau prin faţa tribunelor, căci în arenă mai 
intrară numeroși dulgheri, lorari şi alţi slujitori ai amfiteatrului, ducând doi 
câte doi bucăţi de gard, lungi de doi pași și înalte de trei, îmbinări 
meşteşugite de dulapi groși din lemn de stejar, prinși cu piroane lungi 
îndoite la capete, Bucăţile de gard se puteau înnădi uşor unele de altele prin 
legături puternice din lemn puse în curmeziș, fixate pe stâlpi groși înfundați 
adânc în găuri dinainte pregătite. Fiecare stâlp era întărit prin alte lemne de 
sprijin dinafară arenei. Lanistul Verus și ajutoarele lui alergau în toate 
părţile şi strigau ca totul să se termine cât mai repede. După siguranţa şi 
ușurința cu care se făcea întinderea gardului, se vedea că această operaţie 
fusese bine pregătită şi mai ales des repetată. În mare grabă închiseră arena 
cu o împrejmuire puternică și înaltă. În mulţime frământarea crescu peste 
măsură, cei mai neastâmpăraţi se ridicară în picioare să privească în arenă, 
uitând să se mai așeze. La porţile de intrare, gardul se prelungea printr-un 
ocol larg până după zidurile amfiteatrului. Din loc în loc se auzeau strigăte 
de nestăvilită curiozitate şi nerăbdare: „Se dă drumul animalelor!”...,,Se 
vor lupta cu lupii!...” „Fiarele se vor omorî unele pe altele!” După ce și 
ultimul lorar ieşi, câtva timp arena rămase goală. Încordarea creştea. În 
afara gardului întărit ce împrejmuia arena stăteau legionari cu sulițele 
pregătite, gata să le arunce de va fi nevoie. De dincolo de zidul după care 
ocolea gardul se auzi un muget, urmat de un sforăit puternic, pe care mulți 
din tribune în înfrigurarea aşteptării le asemuiră, unii, urletelor de leu, alţii 


mormăitului ursului și în clipa ce urmă năvăli în arenă un zimbru fioros. 
Animalul era masiv la trup, cu capul, greabănul, bărbia şi pieptul acoperite 
de păr lung ce-i cădea în șuviţe răsucite, ochii roșii, injectaţi, coarnele 
scurte, groase şi bine ascuţite, iar din nări răbufneau aburii sforăitului său 
puternic. Se opri în mijlocul arenei, speriat şi mirat de ceea ce vedea în jurul 
său, până răsunară lătrături, și de după colţul gardului se iviră ca la o duzină 
de câini voinici, urmaţi de un număr egal de gladiatori. Fiecare purta în 
mâini suliță grea, cu vârf de fier ascuţit, şi scut. La vederea câinilor zimbrul 
o luă la goană dând roată arenei cu capul și coada ridicate. După o clipă de 
panică mulţimea îşi reveni şi urmări înfiorată cele ce se petreceau. Între 
timp, gladiatorii reuşiră să se strecoare pe lângă gard şi fiecare îşi ocupă 
locul dinainte stabilit. De la primul înconjur al arenei, un câine rămase 
întins pe nisip zdrobit sub copitele fiarei. La începutul celui de-al doilea tur, 
un gladiator aruncă sulița cu putere și o înfipse între coastele animalului; în 
acelaşi moment, de la cei de dincolo de gard, gladiatorul primi o altă suliță. 
Arena răsună de mugetul zimbrului care continuă goana turbată. Alt câine 
căzu prins în coarne și zvârlit la mare depărtare, apoi încă o suliță pătrunse 
în greabănul animalului. Cu această nouă lovitură primită, ceva se schimbă 
în mersul lui, încetă goana după câini şi se întoarse asupra oamenilor. 
Gladiatorii, cu mișcări agere, se fereau la timp și repezeau cu toată puterea 
sulițele. Dar tocmai când un gladiator se socotise scăpat, căci zimbrul 
trecuse de el, animalul se întoarse și cu o mișcare fulgerătoare a capului îi 
străpunse pântecul, înșiruindu-i măruntaiele prin arena. Se opri locului 
mugind, înfipse coarnele în nisip, scurmă cu picioarele și începu să sfărâme 
sub copite trupul neînsuflețit al gladiatorului. Această întârziere se dovedi 
pentru el fatală. Folosind momentul, patru gladiatori trimiseră suliţele între 
coastele animalului. Lovit greu, zimbrul își reluă goana cu sulițele înfipte în 
trup. Alţi câini căzură sub copitele lui şi alte sulițe zburară spre el. În urma 
lui nisipul arenei începu să se roşească de sângele ce se scurgea din rănile 
deschise. Goana slăbea văzând cu ochii şi, pe măsură ce încetinea mișcările, 
tot mai numeroase erau sulițele ce se opreau în carnea lui. În cele din urmă, 
căzu trăsnit în clipa când o suliță îi străpunse un ochi, pătrun zându-i în cap. 
Mulțimea răsuflă uşurată din încordarea în care stătuse, uitând de timp și de 
locul unde se găsea. Lanistul Verus și ajutoarele sale năvăliră în arenă şi 
începură să scoată gardul și să curețe nisipul. Tribunele se umplură de valuri 
de veselie, de mulțumire și de laude, aplauzele şi uralele nu mai conteniră, 
iar numele lanistului era strigat din toate părțile. Desfășurarea spectacolului 


îl înveselise mult pe procurator, care vedea cu satisfacție cum cu ajutorul 
amfiteatrului și a laniștilor se grăbeau împăcarea, înțelegerea și înfrăţirea 
atâtor neamuri venite să trăiască pe aceste meleaguri alături de daci. 

În arena goală, pregătită pentru o nouă luptă, intră lanistul însoţit de un 
gladiator voinic, musculos și încet în mișcări. Aproape gol, fără nici o arma 
asupra lui, călca cu picioarele puţin crăcănate încât păreau îndoite din cauza 
greutății prea mari a trupului. Ajunși în dreptul tribunei procuratorului, cei 
doi se opriră. Lanistul își roti privirea prin arenă, ca și cum ar fi căutat pe 
cineva, apoi începu să vorbească: 

— Acesta e gladiatorul Zeno, de fel de undeva de prin părţile 
Hellespontului, strigă el, luând o mână a gladiatorului și săltând-o în sus. 
Cine vrea să lupte cu el, fără spade, fără scuturi sau alte arme? Luptă 
dreaptă, numai cu braţele și cu trupurile. Cel care iese învingător primește 
în dar o mie de sesterți. 

În tribune se făcu linişte. Curiozitatea şi nerăbdarea pluteau prin 
mulțime. 

— Pe toți zeii, nu are nimeni curaj? reluă lanistul, văzând că din tribune 
nu se ridică nici un bărbat. Se poate câștiga ușor o mie de sesterţi, iar dacă 
nu învinge, nu e nici un pericol, gladiatorul nu are arme şi nici voie să mai 
facă altceva după ce l-a trântit pe adversar şi l-a făcut să atingă pământul cu 
umerii. Haide, curaj!. 

Din rândurâle colonilor se ridică un gal mătăhălos. 

— Mă lupt eu cu gladiatorul! rosti el cu voce atât de groasă, încât arena 
răsună ca un huruit. 

— Zeii cu tine, Porcius! îi ură un colon din apropiere. 

Porcius fusese şi el gladiator, îşi câștigase libertatea prin lupte şi, devenit 
libert, trăise mult timp în Tracia, apoi venise în Dacia, unde auzise că se dă 
pământ mult şi bun de muncă. Lupta între Zeno și Porcius se desfășură 
aprigă, în strigătele de îndemn, de laudă și de batjocură ale mulțimii. La o 
mișcare făcută cu iscusinţă, Zeno își încordă mușchii de păreau gata să-i 
plesnească și Porcius pierdu lupta. 

— Cine îşi mai încearcă puterea și norocul? îl aşteaptă mia de sesterţi, 
îndemnă lanistul, scoțând din buzunarul tunicii câteva monede pe care 
începu să le arunce în sus, prinzându-le în palmă. 

În rândurile dacilor se produse mișcare. Butes se întoarse și căută pe 
cineva cu privirea. 

— Unde este Sagades? întreba el. 


— Aici, răspunse un dac bine legat, înalt şi cu vocea groasă. 

— Încearcă şi tu, Sagades, îl îndemnă Butes. Toată viaţa te-ai luptat cu 
lutul, l-ai frământat și ai modelat oale și ulcioare, nu poţi să te iei la trântă 
cu un ţanţoş de gladiator și să dai cu el de pământ? 

Pe umerii obrajilor lui Sagades — un bărbat ca la patruzeci de ani — se 
iviră semnele timidității, o îmbujorare se întinse ieşind de sub barbă până 
sus pe frunte. 

— D-apăi ce ar fi să încerc? Cu ajutorul Marelui zeu!... spuse Sagades, 
ridicându-se în picioare. 

Lanistul văzuse frământarea din rândurile dacilor și urmărea atent 
mișcările. Prinse momentul la timp: 

— Un dac vrea să lupte cu gladiatorul! anunţă el vesel. Toate capetele se 
întoarseră spre tribunele ocupate de daci. 

Privi și procuratorul, bucuros că prin gestul ce se făcea se accentua 
prezenţa lor între ceilalți cetățeni ai imperiului. Sagades cobori în arenă, 
suflecându-și mânecile cămășii. Barba şi pletele îi fluturau în ușoara adiere 
a vântului. Ajuns în faţa gladiatorului, se opri și îl privi lung. Nu înţelegea 
de ce acesta râdea. 

— Scoate-ţi cămașa, dacule, că în luptă o să se facă numai zdrenţe îi 
spuse gladiatorul. 

— Să-și scoată dacul cămașa! strigă şi cineva din tribune. Un timp 
Sagades rămase încurcat. Privi neliniștit mulțimea cu ochii lui mari și 
blânzi. 

— Trage de pe tine cămașa, Sagades! strigă Decibalos, punând mâinile 
pâlnie la gură. Aşa spune şi Butes! continuă el. 

Dacul îşi scoase cămașa, își strânse mai bine cingătoarea peste nădragi și 
scuipă în palme. Îl cuprinse cu braţele pe gladiator şi îl răsuci cu putere. 

— Aşa, dacule, striga cineva din tribune. 

— Dă cu dacul de pământ, gladiatorule! se auzi o voce din rândul 
negustorilor şi meşteșugarilor. 

Lupta se încinse cu străşnicie şi în tribune crescu agitația. Ceea ce uimea 
mulțimea era felul mişcărilor dacului, o îmbinare între încordarea mușchilor 
şi greutatea trupului, așa cum fac tăietorii în pădure când urnesc trunchiurile 
de fagi şi de brazi. Lupta părea că se va lungi, când, prinzând momentul, 
Sagades se răsuci, îşi vâri umărul în pieptul gladiatorului, îl strânse cu 
putere și, făcând o mişcare de întoarcere, una de ridicare și alta de coborâre, 
îl frânse pe gladiator şi se prăbuși cu el la pământ. Gladiatorul, cu totul 


nepregătit pentru mișcări atât de năprasnice, nu mai avu timp să se 
răsucească şi atinse pământul cu umerii, apăsat de greutatea dacului. 

— A învins dacul! strigă un centurion din tribune, printre aplauze. 

Lanistul ridică amândouă mâinile cerând linişte. 

— Îl declar pe dac învingător! spuse el. Îi dau mia de sesterți, adăugă cu 
puţină ciudă şi continuă: Dacule, dacă vrei să te faci gladiator, te cumpăr eu, 
îți dau cât îmi ceri! Primeşti? 

Sagades se ridicase şi îşi îmbrăca încet cămașa. 

— Ce-mi trebuie să fiu gladiator, să râdă lumea de mine? răspunse el, 
pregătindu-se să plece înapoi în tribună. 

— După sfârșitul spectacolului, să vii la şcoala de gladiatori şi-ţi 
primeşti sesterții eîștigați. 

— N-ai să vezi nici un sesterț, dacule! strigă cineva. 

Verus se întoarse speriat când auzi vocea procuratorului: 

— Vei avea mia de sesterţi, dacule, altfel lanistul va primi o severă 
pedeapsă din partea noastră! 

Cele spuse de procurator îl întristară pe lanist, pentru că într-adevăr se 
gândise să nu-şi ţină făgăduiala. Dar nu era timp de pierdut. Alergă afară 
din arenă, încântat de gândul că ceea ce va urma va uimi şi mai mult 
spectatorii. Mulțimea aștepta încordată, cu înfiorarea nerăbdării. Arena 
rămăsese goală și clipele treceau. Deodată valuri de murmure pline de 
uimire străbătură tribunele. Prin porţile de intrare ale arenei înainta încet un 
elefant condus de un nubian, care stătea călare pe ceafa lui. Pe spatele 
elefantului se juca un căţel tărcat cu pete albe şi negre. Un puternic val de 
fiori străbătu tribunele ocupate de daci, era o uimire amestecată cu spaimă, 
mai ales în rândurile femeilor și copiilor. Niciodată cei din părţile 
Marodavei nu mai văzuseră un elefant și nu-și închipuiseră că putea să 
existe pe pământ o asemenea dihanie. Ajuns în mijlocul arenei, nubianul 
făcu câteva mișcări ascunse, îşi înghioldi elefantul cu un beţișor scurt de 
abanos pe care îl avea în mână, și uriașul animal se lăsă pe genunchii din 
față. Conducătorul şi cățelul săriră repede jos. În mâna lui rămase numai un 
lanţ scurt, legat de trompa elefantului. Nubianul se dădu puţin într-o parte, îl 
mai înghioldi o dată cu vârful beţişorului între picioarele dinainte şi 
animalul greoi se clătină de câteva ori, ca şi cum cu greu se hotărî să se 
supună, apoi începu să se lase pe picioarele dinapoi până ce ajunse în 
poziţie verticală, cu picioarele din faţă ridicate de la pământ, întinzindu-și în 
același timp trompa. Căţelul atâta așteptase: sări pe trompă, apoi pe unul din 


picioarele din față, săltă peste o ureche şi de acolo ajunse pe cap, unde stătu 
câteva clipe, privind mulțimea și dând mulțumit din coadă, după aceea se 
ridică şi el în două labe, rămânând câteva clipe în această poziţie. 

— Nubianul ăsta umblă cu zeii cei răi! strigă cineva din tribune. 

— Să nu te trimitem noi pe tine la zeii cei răi! îl ameninţă unul. 

Elefantul și cățelul făcură numeroase mișcări ce încântara şi uimiră 
mulțimea. Când nubianul părăsi arena, urmat de cele două animale, uralele, 
laudele şi aplauzele deveniră tunete nesfârşite pe care ecoul dealurilor şi 
pădurii din apropiere le aducea înapoi în valuri repetate. 

Decimus Silvanus îşi strânse toga și se întoarse spre procurator: 

— Dacă împăratul şi Roma ar afla tot ce ai făcut aici, Plautius Priscus, 
organizând acest spectacol, te-ar încununa în for cu lauri pe frunte. 

— De la zei şi de la împărați recunoştinţa se vede foarte rar, murmură 
procuratorul, continuând să privească mulțimea înveselită din tribune. 

În arenă înaintau doi gladiatori și după ei venea lanistul Verus. Cei doi, 
de talie potrivită, înarmaţi cu spade scurte și cu scuturi, cu trupurile bine 
strânse în armuri de zale și cu capetele acoperite cu coifuri lucitoare, călcau 
apăsat şi hotărât, privind şi zâmbind mulţimii care îi privea cu aplauze 
nesfârșite. Lanistul îi prezentă scurt: Omucio şi Gemellinus. Lupta se porni 
dârză. În tribune se aşternu o liniște desăvârşită. Cunoscătorii în luptele din 
circuri îşi dădeau seama că unul dintre cei doi gladiatori trebuia să moară. 
Nu trecu mult și în tribune mulţi se întrecură să strige pariurile: 

— Cinci sute de sesterți pe Gemellinus! strigă o voce din rândul celor 
bogați. 

— O mie pe Omucio! răsună alta. 

— Două mii pe Gemellinus! se auzi din altă parte. 

— Trei mii... 

— Patru mii... 

Pariurile şi strigătele creşteau pe măsură ce lupta se înteţea. 

În mijlocul dacilor, Butes începu să se frământe neliniștit, pe faţa lui se 
aşternuse o ușoară paloare, privirea și-o ţinea aţintită numai asupra lui 
Gemellinus. În situaţiile mai grele de luptă pentru Gemellinus, Butes 
tresărea, părea gata să se ridice în picioare, ca și cum ar fi căutat să-i sară în 
ajutor. 

— Ce te frămânţi atâta? îl întrebă Staberius, văzându-i încordarea. 

— Nu ştiu, sânt treaz sau visez? murmură el. 

— Nu te înțeleg... 


Butes se întoarse şi-l privi cu asprime. 

— Tu te-ai uitat bine la gladiatorul Gemellinus? Mintea ta nu găsește 
nici o asemănare? 

— Da, am băgat de seamă, nu ştiu dacă și tu te gândeşti tot acolo, 
gladiatorul aduce destul de bine cu Sarmis. 

Butes nu-l mai ascultă și nici nu-i confirmă. Urmărea cu încordare lupta. 
Gladiatorul Omucio primise câteva lovituri grele, dar şi Gemellinus avea 
pumnul în care ţinea spada năclăit de sânge. Loviturile se îndesiră peste 
măsură și jocul de picioare cu fandări și retrageri repetate îi făcea pe cei doi 
gladiatori să se deplaseze pe distanţe destul de mari prin arenă. Când 
Gemellinus îl străpunse pe Omucio cu spada prin umăr, mulțimea aproape 
că nici nu prinse momentul. ÎI văzu pe gladiator clătinându-se de câteva ori, 
apoi prăbușşindu-se la pământ. Gemellinus știa că lovitura sa nu fusese 
ucigătoare, nici n-ar fi vrut să-l omoare, însă avea datoria să meargă pâna la 
sfârşit. Puse piciorul pe pieptul celui căzut, ridică spada, se pregăti să dea 
lovitura de graţie, şi aşteptă hotărârea procuratorului. Din tribune se auzeau 
strigăte: 

— Per actun est!... 

— Viaţa gladiatorului!... 

— La moarte cu el!... 

Unii ţineau degetul cel mare de la mâna dreaptă în sus, era semnul prin 
care cercau să se lase viaţa celui căzut, alţii arătau în jos cu același deget, 
dorindu-i moartea. Însă orice se strigau şi oricum ţineau degetul cei din 
tribune, toate privirile erau îndreptate spre procurator. Încordarea creştea cu 
fiecare clipă şi procuratorului îi plăcea s-o mai prelungească, deși hotărârea 
era luata cu mult înainte. Când socoti ca efectul fusese suficient, săltă în sus 
mâna dreaptă cu degetul ridicat. În aceeaşi clipă întregul amfiteatru tună de 
urale și aplauze. Îi lăsase viaţa gladiatorului învins. 

De pe locul în care stătea, Vetilla urmărise cu neliniște mișcările lui 
Gemellinus. Frumuseţea și ținuta acestuia o subjugaseră de la intrarea în 
arenă şi ea era femeia care ştia să aprecieze un bărbat. Tot timpul cât se 
desfășurase lupta stătuse cu inima strânsă, apoi încordarea ei se 
transformase într-o plăcuta ușurare, care o împingea cu o putere de 
nestăvilit spre tânărul gladiator. 

Ultima parte a spectacolului a fost de fapt un exemplu drastic pentru 
mulțime, și mai ales pentru răufăcători. Procuratorul voise să arate tuturor 
că sânt pedepsiţi cu toată asprimea cei ce tâlhăresc. În arenă au fost aduşi un 


gladiator și un colon — un persan pripășit de curând în vicul Serdos — care 
fusese prins prădând casa unui dac, căruia îi omorâse femeia. Pedeapsa era 
să lupte cu gladiatorul și, dacă ieşea învingător, era dovadă că zeii îl 
socoteau nevinovat. Mulțimea știa însă că nici un zeu nu mai putea să-l 
scape de loviturile nimicitoare ale gladiatorului. 'Tâlharul nu mânuise 
niciodată o spadă, iar cu scutul nu știa să se apere. Sancţiunea a fost aplicată 
destul de repede: din câteva mişcări, care pentru gladiator păreau un fel de 
joc, condamnatul căzu cu pieptul străpuns. Înfiorată şi totodată mulțumită, 
mulțimea izbucni din nou în aplauze și urale, în timp ce procuratorul se 
ridică şi începu să urce treptele spre ieşire. Spectacolul luase sfârşit. 

O dată cu mulțimea care dădea năvală spre ieșire, Vetilla cobori în arena 
și porni în partea opusă, spre poarta de intrare a luptătorilor. ÎI căută grăbită 
pe lanistul Verus și îl găsi între gladiatori, fericit de succesul spectacolului. 
Era mulţumit mai ales de aprecierea procuratorului, pentru că centurionul 
Sextus, primul contubernal, îi spusese că Plautius Priscus îl poftise și pe el 
la cină, alături de tribuni şi de înalţi funcţionari. O ascultă pe Vetilla, după 
ce se îndepărtă cu ea printre copacii din apropierea amfiteatrului, gata să-i 
satisfacă orice dorinţă. 

— "Ţi-a săgetat atât de adânc inima gladiatorul meu? o întrebă el râzând 
zgomotos. 

— Tu n-ai cunoscut inima nici unei femei, lanistule? 

— Dar cum să ţi-l las, și încă pentru o zi şi o noapte? Tu nu ştii că este 
cel mai răzvrătit dintre gladiatorii mei!... 

— Şi cel mai bun luptător şi... mai frumos, completă Vetilla. 

— Da, e un adevărat bărbat Gemellinus și, pentru succesul pe care l-a 
avut astăzi în arena — prima lui victorie — căci lupta a fost cu adevărat pe 
viaţă şi pe moarte, l-am iertat, păcătosul... 

— Şi mi-l dai, lanistule? 

— Să zic că ţi-l dau... De fapt are şi el dreptul la grațiile unei femei 
frumoase, dar, Vetilla, ce mă fac cu Decimus Silvanus? Dacă află că eu... 
prietenul lui, te-am ajutat, pe tine... slăbiciunea lui... 

— Eu slăbiciunea lui? Decimus Silvanus e un satir, schimbă femeile în 
fiecare noapte. 

— Vetilla, dar eu? De mult gândul îmi zboară spre tine! 

— Cine are răbdare, lanistule, reușește! În după amiaza aceleiași zile, 
Gemellinus ieși din școala de gladiatori, lăsat liber până a doua zi. 


CAPITOLUL II 
FUGA GLADIATORULUI 


Casa lui Sagitulp era sus, sub pădure, în partea dinspre vicul Serdos a 
Marodavei, la o depărtare de câteva sute de paşi de drumul ce străbătea cele 
trei aşezări și pătrundea în Porolissum. Curtea — închisă cu gard înalt, 
împletit din nuiele şi mărăcini, pe pari groși, bătuţi adânc în pământ, ascuţiţi 
la vârfuri — se înfunda cu o latură într-o poiană din pădure, iar cu cealaltă o 
ținea alături cu pârâul Zerdis, care după ce cotea scurt, se îndrepta spre 
răsărit, ocolind vicul Serdos. Sagitulp își întărise împrejmuirea pentru a se 
apăra atât de oameni, cât și de fiare; de oameni în timpul verii, când se 
tâlhărea mai mult, iar de fiare în timpul iernii, când, flămânde, sălbăticiunile 
porneau în haite spre aşezările oamenilor. Cei din neamul Sagitulp locuiau 
aici încă din bătrâni, de pe timpul tarabostilor din neamul Burio, trăiseră în 
slujba lor ca pădurari și ca buni vânători. Acum își munceau bucăţica de 
pământ ca oricare dac, nu mai puteau intra în pădure decât furişându-se, 
spre a nu fi prinși de pândarii lui Decimus Silvanus. Casa era veche, din 
bârne bine rostuite, acum roase şi acoperite pe la colțuri de mușchi mărunt, 
verde, iar învelișul din șindrilă groasă şi lungă, pe care de asemenea se 
prinsese mușchiul verde. Din tinda îngustă, fără ferestre, se pătrundea în 
două încăperi mari, una la dreapta şi alta la stânga, amândouă sărace în 
lumină, căci prin ochiurile mici în care era întinsă pielea subțire și uscată de 
băşică de bou, soarele își arata cu greu puterea. Pe jos era spoit cu pământ, 
iar pe lângă pereţi se înșirau laviţe acoperite cu velințe frumos colorate, pe 
care se odihneau cei ai casei şi îşi păstrau lucrurile. De cum se pătrundea în 
tindă se simţea mirosul puternic de busuioc şi de izmă uscată. În faţa casei, 
până spre poartă, Arghida și Ampelia sădiseră straturi cu flori, așa cum 
văzuseră la Staberius şi la Decibalos, la care se duceau destul de des. De 
altfel Sarmida venea tot atât de des la surata ei, Ampelia, poate — vorbeau 
gurile — pentru flăcăul Getio, fratele Ampeliei, dar erau vorbe de clacă. Nu 
prea departe de casă şi în rând cu ea, Sagitulp își avea staulele vitelor, iar în 
fund, despărțită de curte printr-un gard, se întindea ograda plină cu pomi. 

De dimineaţă, Sagitulp, însoțit de feciorul cel mic, Ziper, care abia 
împlinise doisprezece ani, plecase în țarină, iar Getio, ca de obicei, la 


Porolissum, unde lucra dulgherie pe șantierul roman. Arghida se apucase să 
gospodărească, după ce dăduse drumul vitelor la păscut pe imașul dintre 
pârâu și marginea pădurii şi o sculase pe Ampelia să le păzească. Soarele 
zilei frumoase de iulie se ridicase la câteva sulițe pe cer şi sorbise toată roua 
de pe iarbă. Din sus, dinspre pădure, cobora peste poiană spre albia râului o 
adiere uşoară ce dădea o răcoare plăcută până către prânz când căldura 
moleșea totul. După spectacolul din noul amfiteatru, a cărui frumuseţe îi 
uimise mult pe daci, şi în egală măsură pe Sarmida și pe Ampelia, cele două 
fete deveniseră de nedespărțit şi toată ziua nu vorbeau altceva decât de cele 
văzute acolo. În această zi Sarmida venise mult mai devreme, când soarele 
încă nu trecuse de vremea prânzului. Era îmbrăcată în cămașă albă, cu 
mâneci scurte, și în fotă ușoară de lână de culoare albastră, frumos încrețită 
la mijloc, reliefându-i mijlocul subţire și formele tinereţii abia împlinite. 
Cosiţele blonde-aurii, lungi şi groase trase peste umeri, îi cădeau printre 
sâni, ajungându-i până la cingătoare. În păr avea prinsă o garoafă roșie, care 
se oglindea în ochii ei de culoarea cerului. Tot așa era îmbrăcata și Ampelia, 
numai că fota ei era de culoare roșie, iar părul îl avea ceva mai închis, bătea 
spre roșu-brun în razele vii ale soarelui. Amândouă erau cu picioarele goale 
şi umblau când prin apa limpede şi răcoroasă a pârâului, când pe iarba 
verde și moale din poiană, vorbind și râzând din te miri ce. Vitele pășteau în 
apropiere, împrăștiate în lungul pârâului. 

— Spune, Ampelia, nu era frumos? o întrebă Sarmida. Ampelia o privi 
scurt și râse înfundat. 

— Da, Sarmida, era. Ţi-e gândul numai la el; să nu te îmbolnăvești, 
poate ai ajuns să nici nu mai dormi noaptea. 

Frământându-și în mâini vârfurile cosiţelor, Sarmida ofta din adine. 

— Şi cu cât curaj lupta!... Mă gândesc într-una, în clipa aceea i-o fi fost 
frică de moarte? Ce o fi în sufletul lui, s-o fi gândind la cineva, la vreo 
fiinţă iubită? 

— Fiinţă iubită? Dar gladiatorii sânt sclavi, Sarmida, aşa mi-a spus 
decurionul... meu... 

— Sclavi!... El este sclav!... murmură Sarmida, săltându-și privirea pe 
deasupra pădurii. Dacă aş avea bani mulţi, m-aş duce la stăpânul lui, la 
lanistul acela, şi l-aş cumpăra pe gladiator! 

— Şi l-ai păstra pentru tine... 

— Nu, Ampelia, i-aş da libertatea, l-aş lăsa să se ducă unde doreşte, 
acolo unde îl aşteaptă cineva şi plânge de dorul lui... mamă, fraţi sau... 


— Dar poate că el nu mai are pe nimeni. 

— Pe nimeni!... 

Ochii Sarmidei înotau în lacrimi. Ampelia o prinse de mâini și o scutură 
cu putere. 

— Ce ai astăzi tu, Sarmida? Marele zeu să ne ajute, ţi-a furat inima un 
sclav, care nici măcar nu este dac, pe care nici nu mai ştii cum îl cheamă! 

Albastrul ochilor Sarmidci luci printre lacrimi. Zâmbi. O lumină plină 
de dorinţe se așternu pe faţa ei. 

— Ştiu..., Geme... Gemellinus... 

— Să-l uiţi! Pentru ce să-ţi chinuiască sufletul un sclav? 

Sarmida se aplecă şi rupse din iarbă o floare albă de rochiţa rândunelei, 
apoi murmură: 

— Canidiei nu i-a chinuit sufletul sclavul Staberius!... Fericirea lor aş 
vrea s-o am și eu, atunci când voi fi soţie!... 

Văzând tristeţea ce cuprinsese sufletul Sarmidei, Ampelia căută să 
schimbe vorba: 

— Mă gândesc mult la elefantul acela, ai văzut cât era de mare și de 
cuminte? Căţelul parcă era şi mai şi, le ştia pe toate, doar că nu vorbea. Dar 
cum s-o fi hrănind elefantul cu nasul acela lung și ce o fi mâncând? Mi-a 
fost milă de bietul zimbru, ce mult l-au chinuit până l-au omorât! În clipa 
aceea aș fi vrut ca un zeu bun să deschidă poarta arenei, iar el să fugă înapoi 
în pădure. 

Ascultând-o şi reamintindu-și cele petrecute în arenă, Sarmida se mai 
linişti. După spectacol, nopţi şi zile de-a rândul îi răsunaseră în urechi 
numai sunetele ascuţite ale trompetelor, amestecate cu uralele și aplauzele 
mulțimii. Şopti întristată: 

— Pentru ce se vor fi bucurând romanii atâta când văd pe un gladiator 
murind în arenă? Nu pot să uit tremuratul ce mă cuprinsese când acel 
nefericit gladiator stătea întins pe nisip, rănit de moarte, așteptând îngrozit 
ca „el” să-i înfigă spada în piept. Dacă ar fi făcut-o, l-aș fi urât! 

— lar te gândeşti la el, Sarmida. Nu l-a omorât pe acel gladiator, nu 
fiindcă n-a vrut, ci pentru că aşa a hotărât procuratorul. Aș fi fost curioasă 
să-l văd pe Geleminus — că nici nu-i ştiu numele bine — pe Geleminus al 
tău... 

— Gemellinus! 

— Ei, Gemellinus; aş fi vrut să-l văd ce ar fi făcut dacă procuratorul ar fi 
hotărât să moară acel gladiator? 


— Nu l-ar fi omorât, oftă Sarmida, el nu poate să fie rău! 

— Ce ai spus? Pe Marele zeu, dar eşti o proastă, Sarmida! Tu nu l-ai 
văzut cum stătea cu spada ridicată, gata s-o repeadă, în pieptul celui căzut? 

— Nu l-ar fi omorât! strigă Sarmida îndurerată. Ampelia nu mai avu 
timp să continue, deși ar fi avut poftă s-o mai necăjească pe Sarmida. De 
dincolo de pârâu, din dosul unui lăstăriș, răbufniră ropote de cal ce se 
apropia în galop. Se priviră amândouă speriate, gata să fugă, dar nu mai 
avură timp, auziră lângă ele clipocitul apei aruncată de copitele calului. 

— Pe toţi zeii, nu mă aşteptam să vă găsesc aici, fetelor! 

Lângă ele se opri decurionul Fuscianus. Calul sufla cu putere și își 
muşca zăbala. Auzind vocea îndrăgită, Ampelia se întoarse. Se simţi săltată 
în braţe şi strânsă la piept. 

— Ce face daca mea scumpă? o întrebă el. 

Sarmida îl privi lung și dădu să plece. Era tare încurcată... nu știa ce să 
facă. 

— Mă duc să văd ce face mătuşa Arghida, spuse ea. 

— Stai, Sarmida, o opri decurionul, jur pe Jupiter că voi găsi și pentru 
tine un roman frumos pe care să-l iubeşti! 

— Ce fericită aș fi! şopti Ampelia. Tu, dragul meu, nu te-ai mai simţi 
stingher printre ai mei, între daci... 

— Dar nici nu mă simt, dragostea mea! Tatăl tău este om bun și ca el toți 
ceilalți. În curând vei fi soția mea, Ampelia, așa e voia zeilor, aştept numai 
să primesc încuviințarea procuratorului, pe care tribunul Flavius Severus 
mi-a spus că o va obține cât mai repede. Sarmida îl privi înciudată: 

— Eu nu vreau să fiu soţia unui roman, ei se bucură când văd gladiatori 
murind în arenă... 

Decurionul izbucni într-un hohot de râs. Își umflă pieptul în tunica 
strânsă și şi-o trase mai bine pe trup. 

— Gladiatorii sânt niște sclavi nenorociţi Sarmida! 

— Sânt nişte oameni chinuiţi, nenorociţi de alţii! i-o întoarse Sarmida. 

Decurionul o strânse din nou la piept pe Ampelia. 

— Spune-mi, Ampelia, ce are astăzi Sarmida? 

— Nu ştiu, a venit cam tristă, ceva o frământă... 

Sarmida se aşeză jos pe iarbă și continuă să răsucească între degete 
floarea albă de rochiţa rândunicii. 

— Am trecut în fugă, curmă decurionul tăcerea, am vrut numai să te văd 
o clipă, să-mi potolesc dorul de tine, şi o pornesc îndată la villa, la Decimus 


Silvanus. M-au trimis Flavius Severus și lanistul Verus. Pe aici nu s-a aflat? 

— Ce? îl întrebă nerăbdătoare Ampelia. 

— Îl mai ţineţi minte pe gladiatorul acela care a ieşit învingător la 
sfârşitul spectacolului? 

Sarmida își ridică privirea spre el, așteptă îngrijorată să afle vestea. 

— A fugit! Noaptea a fost lăsat liber de lanist, drept mulțumire pentru 
curajul şi maestria cu care a luptat în arenă, şi a doua zi nu s-a mai întors la 
şcoala de gladiatori. L-a așteptat lanistul, au fost trimise gărzile să-l caute şi 
degeaba, gladiatorul Gemellinus a dispărut. 

— Mai bine! strigă Sarmida, năpădită de o speranţă nelămurită. 

— Ţi-a fugit gladiatorul, Sarmida, o necăji Ampelia, slobozindu-se 
dintre braţele decurionului, de acum ai să te mai liniștești și n-o să te mai 
gândeşti să-l cumperi, ca să-i dai libertatea. Auzi, Fuscianus? De atunci, de 
la lupte, ea nu se mai gândește decât la Gemellinus ăla. 

— Să ştii că mă duc la procurator să-i spun că o dacă, Sarmida, îl ţine 
ascuns pe gladiator, o ameninţă decurionul râzând, în timp ce se aruncă pe 
cal și dădu pinteni, îndepărtându-se în galop. Toţi zeii cu voi, fetelor! strigă 
el de departe. 

Vestea adusă de decurion o mai linişti pe Sarmida. Se bucura că nu-l mai 
ştia închis în școala lanistului și că nu va mai trebui să lupte în amfiteatru, 
iar imaginea pe care i-o purta în suflet începu să se şteargă încetul cu 
încetul, rămânând numai o umbră. Pentru masa de prânz, Sarmida nu se mai 
duse acasă. Arghida stăruise să rămână la ei până după-amiază, când o 
aştepta pe Gumida, căreia avea să-i arate cum se năvădește un model nou de 
flori în țesătură pentru cămășile bărbaţilor. Soarele trecuse mult de amiază 
când Sarmida și Ampelia auziră spre vale naiul lui larse. Bătrânul rătăcitor 
trecea pe lângă pârâu spre vicul Serdos; de fapt spre taberna „La împăcarea 
zeilor” a lui 'Theudotos, unde îi plăcea să asculte tot felul de veşti, să cânte 
şi să primească de la cheflii câte o ulcica cu vin. Auzind naiul, fetele se 
ridicară de lângă mărul sub al cărui frunziș stăteau la umbră și porniră în 
fugă spre pârâu. 

— Moş larse, moş larse, stai niţel! strigă Ampelia, Bătrânul încetă să 
mai cânte şi se opri din mers. 

— Cu ce vă pot fi de folos, zeiţelor? le întrebă el, după ce le privi cu 
drag. Marele Jupiter trebuie că era prea fericit în clipa când a încuviințat 
naşterea voastră. 

— Moş larse, moș arse, stai niţel! strigă Ampelia. 


— Am mâncat, zeița moșului, și încă chiar la mămica ta, toți zeii să-i 
dea sănătate, că tare bun suflet mai are! 

— Dar pe decurionul Fuscianus nu l-ai văzut, moş larse? îl aşteptam să 
treacă înapoi tot pe aici, se grăbi Ampelia. 

Faţa bătrânului luă un aer de om pus pe glumă. Își trecu încet degetele 
prin barbă și le privi cu un zâmbet amestecat cu plăcerea ce o simţea văzând 
la ele atâta frumuseţe, tinerețe şi vioiciune. 

— L-am văzut... l-am văzut, fetele moșului, s-a oprit şi a vorbit cu 
mine, mi-a spus că nu-i mai place fata lui Sagitulp, că e... dacă, spuse 
clipind șiret dintr-un ochi. 

— Moș Iarse!... se îmbufnă Ampelia. 

— Nu te întrista, zeița moșului, am glumit. L-am văzut pe decurion 
coborând de sus de la villa; a ţinut-o în galop pe drumul mare, de-a dreptul 
spre Porolissum. Sânt înnebuniţi toţi acolo, îl caută pe gladiatorul acela care 
a fugit, dar nu-l mai prind, el o fi acum departe prin pădurile munţilor, poate 
că a şi trecut hotarul spre ceilalți daci liberi de la răsărit. 

Sarmida oftă întristată. Cuvintele bătrânului o îndurerau, pentru că îi 
spulberau orice speranţă de a-l mai revedea, dar o şi bucurau, îl ştia liber pe 
gladiator. 

— L-am văzut şi eu când a luptat în amfiteatru, arăta ca un zeu coborât 
printre oameni, spre a le arăta cum trebuie să mânuiască spada și scutul, 
cum să lovească adversarul numai să-l învingă, dar să nu-l omoare. 

— Ce frumos ştii să vorbeşti, moş larse! murmură Sarmida. 

— Ca un nebun, zeiţa mea! Nu spun toţi că sânt nebun? 

Bătrânul îşi duse naiul la gură și plecă mai departe pe lângă pârâu, 
însoțit de sunetele pe care pădurea din apropiere le trimitea înapoi, întărite. 

Soarele se lăsase către crestele munţilor din apropiere, când spre casa lui 
Sagitulp urcau Gumida și Canidia. Arghida se grăbi să le iasă în cale. 
Ampelia şi Sarmida erau în ogradă, aproape de pădure. 

— Sânt supărată pe tine, Arghida, de ce mi-ai ţinut fata toată ziua aici? o 
întrebă de departe Gumida. 

— Supărarea și bucuria vin tot de la Marele zeu, îi răspunse Arghida, şi, 
când vrea el, le schimbă pe una într-alta sau sporeşte numai pe una din ele. 
Fetele se simt bine când sânt împreună; ai uitat că şi noi am fost ca ele? 
Acum le fuge gândul numai la feţi-frumoși, feciori de regi, de împărați, care 
vor veni călări pe cai înaripaţi să le fure și să le ducă în cetăţile lor bogate, 
dincolo de noua ţări şi nouă mări... Bine aţi venit, dragele mele, Marele zeu 


să vă dea sănătate vouă şi la toți cei dragi ai voştri! Să mergem sus, mai 
stăm de vorbă, că mai este niţel timp până soarele dă dincolo de munte, 
până atunci vă arăt şi noua năvădeală. 

Intrară toate trei în curte şi se îndreptară spre şopronul sub care Arghida 
îşi avea războiul de ţesut, ca toate dacele pentru că nu puteau să lucreze 
decât de pe la mijlocul primăverii, până pe la mijlocul toamnei, când era 
destulă lumină şi căldură. 

— Ei, Arghida, ţi-au plăcut jocurile din amfiteatrul de la Porolissum? o 
întrebă Canidia. 

— Cum să nu. Am prins că fetele au vorbit toată ziua numai despre ele. 
Mă gândesc că dacă o vom ţine tot aşa, ne dăm de tot cu romanii și o să ne 
facem și noi, dacele, nişte „matroane”, cum am auzit că spun ei, cei bogaţi, 
la femeile lor. 

Canidia râse și o strânse peste mijloc. 

— Îmi placi mult, Arghida, în vorba ta arunci totdeauna ceva vesel. 

— Spui că vorbesc mult codanele despre jocuri? o întrebă Gumida, 
aşezându-se pe o laviţă. Mi-a împuiat şi mie capul, toată ziua Sarmida 
aduce vorba numai despre gladiatorul acela care a luptat la urmă: „Ai văzut, 
mamă, ce frumos lupta?... Ştii, mamă, că nu se temea de moarte?... Ai 
băgat de seamă că n-ar fi vrut să-l omoare pe celălalt?...” și așa o ţine într- 
una. 

— Să nu ţi-l aducă acasă pe gladiator! glumi Arghida. Îl face să fugă. 
Am auzit deseori pe moş larse spunând că atunci când zeii nu dorm... 

— Nu ştiu ce o fi cu zeii, dar dacă nu era el, tarabostele Burio, eu și 
Staberius al meu n-am fi fost împreună! şopti Canidia, arătând astfel că 
înţelesese ce voise să spună Arghida. 

— Gladiatorul este sclav şi, ca orice sclav, are viaţa în mâna stăpânului, 
reluă Gumida. Cum să fugă și încotro să fugă? Moş larse mi-a spus astăzi 
că un sclav a fugit de la Decimus Silvanus și s-a ascuns în pădure. Ce-i mai 
chinuiește ticălosul pe bieţii sclavi!... Nefericitul, căutase libertatea fugind, 
dar i-au găsit trupul după câteva zile făcut zob de un zimbru. 

— Dacă nu era zimbrul, erau lupii, urşii, adăugă Canidia. Cine poate să 
trăiască singur în pădure, fără adăpost? 

Arghida intră la război și începu să umble cu mâinile prin iţe. 

— Ne-am luat cu vorba şi am uitat că soarele își vede de treabă, daţi-vă 
mai aproape să vă arăt cum este noua năvădeală. 


Soarele se lăsase după crestele munţilor când toate trei erau gata de 
plecare. Sarmida le rugă stăruitor să nu se întoarcă prin vale, pe drum, pe 
unde au venit, ci pe sus, pe poteca de la marginea pădurii; era mai frumos şi 
mai aproape pe acolo. Când ajunseră la o mica poiana, fata se opri să 
culeagă flori. Canidia şi Gumida o aşteptau în potecă. În jurul lor se 
întindea liniștea pădurii, linişte din care nu lipseau foșnetul copacilor, 
bâzâitul gângăniilor și ciripitul păsărilor, toate amestecate într-o armonie 
liniştitoare. Amândouă tresăriră când pădurea răsună de sunete de corn și de 
țipătul Sarmidei, care veni în fugă spre ele. După câteva clipe auziră ropote 
de cai și în marginea poienii se ivi Decimus Silvanus, urmat de cei ce-l 
însoțiseră la vânătoare. Văzându-le, strânse mirat frâul calului, apoi, 
recunoseînd-o pe Canidia, dădu pinteni și se apropie, salutând-o cu mult 
respect: 

— Toţii zeii s-o ţină pe cea mai frumoasă fiică a Romei! 

— Mă rog lui Apollo și Venerei pentru tine, Decimus Silvanus! îi 
răspunse la salut Canidia. Ai fost la vânătoare? Ce fel de căprioare cauţi să 
vânezi, nu cumva cu două picioare? 

— Dacă pădurea ar adăposti şi astfel de căprioare, cred că aş vâna în 
fiecare zi, răspunse el, privind stăruitor spre Sarmida, uimit de frumuseţea 
ei. Ce mai face fiica Romei? Câteodată mă întreb dacă nu s-a pierdut de tot 
printre daci, continuă el cu voce prefăcută. 

— Adică... dacă nu m-am făcut barbară de tot ai vrut să spui, zise cu 
răceală Canidia, pornind înainte pe potecă. 

Decimus Silvanus își îndemnă calul între potecă și gardurile ogrăzilor, 
căutând să se ţină cât mai mult în dreptul Sarmidei. De când îl văzuse ieşind 
din desișuri, fata simţise privirile lui nerușinate și în sinea ei blestema clipa 
în care îi venise gândul să se întoarcă acasă pe sub coasta muntelui. Știindu- 
] pe Gemellinus fugit, o putere de neînvins o împinsese spre pădure, acolo 
unde bănuia că se ascunde el, cu speranţa nelămurită că zeii o vor ajuta să-l 
vadă, şi în locul lui întâlnise bruta despre ale cărui ticăloșii vorbea toată 
lumea. 

— Canidia, jur pe toţi zeii, nu m-am gândit că te-ai făcut barbară, când 
ţi-am pus întrebarea, ci la faptul că de la un timp tu şi Staberius n-aţi mai 
venit pe la mine. 

— Pentru ce, Decimus Silvanus, de ce să venim? 

— Mă socotesc prietenul vostru, aşa că... 


— Dacă erai cu adevărat prieten, puteai să ne arăţi că ştii unde locuim, 
n-ai fi așteptat ca numai noi să venim acolo sus, la bogata-ţi villa! i-o 
întoarse Canidia cu voce mustrătoare. Dar cum să coboare din villa sa un 
patrician, bogat fermier în Dacia, cum să vină între barbari? 

— Poate că astăzi ești cam supărată, Canidia, altfel nu înţeleg nici tonul 
şi nici rostul cuvintelor aspre pe care mi le arunci, spuse el fără să piardă 
din ochi pe Sarmida, care jenată de privirile lui insistente, grăbise pasul şi 
trecuse înaintea Canidiei. Adevărul este, continuă el, și zeii îmi sânt martori, 
de curând am vorbit despre voi cu procuratorul, cu Plautius Priscus. 

— Şi nu i-ai spus că te gândeşti să smulgi ceva şi din țarina noastră, aşa 
cum rupi din acelea ale dacilor? Pe mine şi pe Staberius nu ne-ar mira... 
Dar, Decimus Silvanus, eu am ajuns să-i cunosc bine pe daci în cei mai 
mult de douăzeci de ani de când trăiesc printre ei, te sfătuiesc să te păzeşti, 
şi mai ales să te fereşti de cei cărora le-ai luat din pământ. 

— Era pământul meu, ţarini care au fost înainte în moșia acelui 
taraboste... 

— Şi moşia aceea n-a fost a unui dac? 

— Eu am cumpărat-o de la imperiu... 

Felul cum îi vorbea Canidia începuse să-l supere. Se gândi să-i spună 
ceva care s-o facă să sufere: 

— Să mă ierte zeii, de mult trebuia să-ţi aduc vestea, am aflat de la 
procurator că bunul tău tată, Publius Octavianus, este greu bolnav. 

Ca trăsnită, Canidia se opri locului şi-l săgeta cu privirea. Ochii îi 
scânteiau înotând în lacrimi, vestea îi învinsese puterea de stăpânire. 

— Vezi-ţi de drum, Decimus Silvanus! strigă ea de răsună pădurea. Ştii 
bine că nu mai am tată; tot aşa a spus și el fără milă că nu mai are fiica! Du- 
te, Decimus Silvanus, altfel, pe toți zeii, mă opresc şi mă întorc din drum! 

— Canidia, dar eu n-am vrut să te supăr, am crezut că vestea... 

— Pleacă, Decimus Silvanus! ţipă ea din nou, făcând câţiva pași înapoi. 

Cu un zâmbet plin de răutate pe buzele-i senzuale, Decimus Silvanus 
săltă nervos din umăr, ca întotdeauna când se găsea în momente de mare 
bucurie ori de mare supărare, dădu pinteni calului și pieri la o cotitură a 
potecii, urmat de cei ce-l însoțeau. 


De câteva zile soarele începuse să dogorească înăbușitor, iarba se arsese 
şi pe alocuri pamântul era uscat și gol. Oamenii ştiau că în curând vor veni 
ploile, așa cum se întâmpla în toţi anii, de aceea grăbeau într-una secerișul. 
În acest an grâul fusese înalt, cu paiul gros şi cu spicul mare şi greu. 
Întotdeauna câmpia Marodavei fusese rodnică. Prin ţarini, dacii cu familiile 
lor, singuri sau ajutându-se mai mulţi între ei, secerau pe întrecute. Până 
departe, de la Marodava spre Porolissum, se vedeau împrăștiați pe câmpie 
coloni, veterani şi liberţi secerând pe loturile pe care le primiseră de la 
imperiu. De dimineață Butes și Decibalos, însoţiţi de Canidia, Gumida și 
Sarmida, precum şi de bătrânul Protas, porniseră veseli și cu poftă de 
muncă să secere lanul lui Butes. Cu o zi în urmă îl seceraseră pe al lui 
Staberius. Acum el era plecat la vicul Magnus, chemat de tabularul 
Lucrinus. Bănuiau toţi pentru ce: se așteptau să li se spună cantităţile de 
grâu pe care trebuiau să-l predea legiunii, de fapt cohortei cu garnizoana la 
Porolissum. Ca în toate zilele, abia se apucaseră de lucru și de departe le 
ajunseseră la urechi sunetele pline de tristeţe ale naiului lui arse. În fiecare 
zi bătrânul pribeag se oprea şi secera alături de ei. În această zi căldura 
devenise înăbușitoare. Când soarele se ridicase deasupra capetelor, dogorea 
ca un cuptor de copt pâine. Butes privise de câteva ori spre Canidia, 
Gumida şi Sarmida, cu dragoste şi mulțumire, cum se întreceau la secerat şi 
legat grâul în snopi. Văzuse cum pe fețele lor îmbujorate sudoarea se 
scurgea în broboane mari ce se prelingeau pe sub cămăși până spre sâni și 
cum nici una nu dădea semne de oboseală sau de cedare sub apăsarea 
căldurii toropitoare. Căutare un motiv pentru a le trimite acasă și îl găsise: 
trebuiau să pregătească toate cele necesare baterii şi vânturării grâului, 
treabă pe care se gândea s-o înceapă chiar de a doua zi, şi ele plecaseră 
mulțumite că mai aveau de făcut şi altă muncă, fără să bănuiască de fel că 
Butes le trimisese numai pentru a le feri de biciuirea prea arzătoare a 
săgeţilor de foc. 

De mult au rămas în holdă numai ei patru: Butes, Decibalos, Iarse și 
Protas. Butes şi Decibalos seceră cu îndârjire, sânt mult înainte, iar în urma 
lor cei doi bătrâni strâng palele de grâu în snopi, pe care apoi îi leagă şi îi 
pun în clăi. 

— Ceva s-a întâmplat cu Staberius de întârzie aşa mult, zise Decibalos, 
după ce mult timp amândoi tăcuseră. 

— Poate că s-o fi dus pe acasa și-l mai țin femeile, răspunse Butes, fără 
să se oprească din lucru. 


Decibalos se ridică şi se îndreptă din şale. Era aprins la faţă şi sudoarea 
se scurgea şiroaie în barba-i bogată, presărată cu fire albe. Îl privi un timp 
pe Butes, apoi continuă: 

— Ne ascunzi ceva. Din ziua spectacolului din noul amfiteatru te-a 
cuprins o tristeţe pe care cu greu cauţi s-o învingi. Ce te frământă? 

— Şi pe tine te chinuie de mult gândul să-mi pui această întrebare, te-am 
simţit, și nu cred că mă înșel. De fapt n-ar fi nimic de ascuns, mai ales față 
de voi, de tine şi de Staberius, teama mea e să nu se afle mai departe. 

— Atunci tot e ceva de seamă... 

— Da, Decibalos, e ceva care, de se va adeveri, n-am mai putea să stăm 
nepăsători, să nu-i sărim în ajutor. 

Butes aruncă secera din mână, se aşeză pe o pală de grâu și începu să-și 
şteargă sudoarea de pe față cu mâneca aspră a cămăşii. 

— Cum, ce să facem, pe cine să ajutăm? întrebă Decibalos tulburat, 
apropiindu-se şi așezându-se alături pe altă pală. 

Fără să răspundă direct la întrebare, Butes povesti liniștit, cu aduceri 
aminte ce-i redeschideau vechile răni din suflet: 

— Pe Sarmis l-am cunoscut încă dinainte de lupta cea mare, de pe 
vremea când viteazul Decebal se pregătea să alunge din Dacia legiunile 
Romei; l-am întâlnit apoi în timpul luptei, când Cetatea de Munte a căzut 
arsă, iar mai târziu, cum ştii și tu, după moartea năprasnică a lui Dieges am 
fost alături de el şi am adus la îndeplinire ordinele lui, căci el era pentru noi 
regele. De multe ori, pe vârfuri de munţi, prin văi adânci şi ascunse pe unde 
îşi muta tabăra, își aducea lângă el feciorul, pe micul Dicomes. Vedeam 
atunci ce mare era asemănarea între tată și fiu. A urmat trădarea, apoi 
moartea lui în amfiteatrul de la Ulpia Traiana Sarmizegetusa, când și-a 
înfipt în piept cuțitul pe care copilul l-a aruncat cu atâta curaj. Despre micul 
Dicomes, dat de împăratul Hadrian ca sclav legatului care îl prinsese pe 
Sarmis, n-am mai auzit nimic de atunci. Asta, până în ziua spectacolului de 
aici, din noul amfiteatru... 

— Ai întâlnit vreun cunoscut, ţi-a spus ceva? 

— Nu, n-am întâlnit. Gladiatorul acela, Gemellinus, prea aducea cu 
Sarmis. Acolo în arenă parcă-l vedeam pe el, pe bravul Sarmis, așa cum 
arăta când pornea cu cetele de luptători daci și sclavi împotriva legiunilor. 
Să fie cu adevărat Dicomes, sau doar o asemănare?!... Din ziua aceea, 
bănuiala mă frământă și mă tulbură, și asta cu atât mai mult cu cât mă 
gândesc că, dacă într-adevăr Gemellinus este Dicomes, atunci noi: eu, tu, 


Staberius, Sagitulp; Gruno şi alţii nu putem să mai avem liniște până nu-l 
vedem liber. Ce ar trebui să facem o să vedem mai târziu, acum mă zbat să 
găsesc un mijloc, o cale prin care să pătrund în şcoala de gladiatori, să stau 
de vorbă cu acel Gemellinus, de aceea mă poartă gândul ca, după ce 
terminăm secerișul, să plec la lucru pe șantier, la Porolissum, pentru câtva 
timp. Acolo sper să prind un prilej, poate fac în vreun fel şi intru în legătură 
cu el. 

Decibalos se mișcă de câteva ori neliniștit, apoi se ridică în picioare. 
Privi spre soare, căutând să-și dea seama cât mai era până se însera. Spuse 
fără să privească spre Butes; 

— Zici că vrei să te duci pe şantier, se vede treaba că ai uitat de cele 
petrecute în taberna lui 'Theudotos. Ei sânt cu ochii pe tine. Putem să 
aranjăm altfel, să ne ducem la Porolissum unul dintre noi, eu sau Staberius, 
poate că... 

— Protas, arse, ia veniţi încoace! strigă Butes, fără să-l mai asculte pe 
Decibalos. 

Bătrânii lăsară din mâini? snopii pe care îi legau și se apropiară cu pași 
rari. 

— Bătrâne arse, îți mai aduci aminte, începu Butes, acum vreo trei sau 
patru saptămâni aţi fost amândoi la taberna lui Theudotos și bătrânul Protas 
a venit de acolo destul de târziu, prins de tăria vinului băut. Ce s-a petrecut 
în seara aceea? 

Jarse se scarpină lung în barbă. Un zâmbet uşor îi răsări în colțul gurii. 

— Era să sparg ulcica în capul tabularului! răspunse el, izbucnind dintr- 
o dată. Lucrinus și Eufemus voiau să afle multe despre tine, de aceea căutau 
să-i dea cât mai mult vin lui Protas, să-i ia minţile zeii cei răi și să-și dea 
drumul la gură, dar eu am prins repede ce urmăreau ei. 

— Şi ce anume căutau? îl întrebă Decibalos. 

— Vroiau să afle cine e Butes, de unde a venit, pentru ce s-a oprit aici în 
Marodava, d-asta se ţineau de capul lui Protas. Era însă acolo şi larse, pe 
care ei îl cred nebun... Dar nici Protas nu le-a spus nimic, adică mai nimic. 

— Aşadar au urmărit ei ceva! se frământă Butes. 

— Ticăloșii ăia, lua-i-ar Proserpina, sânt slugile cele mai supuse ale lui 
Decimus Silvanus! strigă larse. 

Butes rămase nemișcat şi privea în pământ. Decibalos îi răscolise 
îngrijorarea. Să fi scăpat vreunul dintre dacii din Marodava ceva față de 
vreun roman? gândi el. 


Săltă capul când îl auzi pe Decibalos: 

— Uite că vine şi Staberius. 

Dinspre drum, tăind de-a dreptul peste ţarini, Staberius se apropia cu 
paşi grăbiţi. 

— Să mă iertaţi, am întârziat, începu el când sosi mai aproape, de la 
Magnus m-am repezit până la Porolissum după unele cumpărături; mă 
rugaseră ele, Canidia, Gumida și Sarmida... Dar ce, parcă sânteţi cam 
supăraţi, s-a întâmplat ceva? 

— Noi să ne vedem de treabă Protas, murmură larse, ridicânduse de pe 
snopul de grâu pe care stătuse, și porni spre locul unde strângeau palele și 
legau snopii. 

— Am vorbit despre încercarea făcută de libertul Eufemus și de 
tabularul Lucrinus să afle cine este și de unde a venit Butes, ştii, în seara 
când le-au dat mult să bea lui Protas și lui larse; când s-a încins bătaia între 
daci şi coloni în taberna lui Theudotos, lămuri Decibalos. larse spune că cei 
doi ticăloşi sânt unelte de ale lui Decimus Silvanus. Ce o fi urmărind 
veneticul? 

Staberius se așeză alături de ei şi își şterse sudoarea de pe faţă. 

— Ştiu ce au încercat şi bănuiesc și ce se urmăreşte. Decimus Silvanus 
vrea să ia înapoi de la daci tot pământul care altădată a făcut parte din moşia 
lui Burio, adică și ţarinile noastre, însă locurile de pe care noi secerăm acum 
grâul le avem de la bunul taraboste încă dinainte de răscoală... 

Săltând capul, Butes îl privi rece: 

— Ție îţi arde de gluma, Staberius! Dacă ar fi vorba numai de pământ, 
de ce Decimus Silvanus s-ar ocupa de mine și nu de voi? 

— Pentru că dacii din Marodava nu de noi ascultă, ci de Butes, pentru că 
el este iubit și respectat de toți întocmai ca o căpetenie. De cine altul ar 
putea el să se teamă? Bine, dar e o poveste veche ceea ce s-a petrecut în 
taberna lui Theudotos, cum se face că tocmai acum te frământă bănuiala? 

— l-am spus că s-ar putea să fie urmărit, îşi arătă Decibalos îngrijorarea. 

— Cum, de cine? întreba Staberius. 

— Se gândeşte ca, după ce sfârşim secerișul, să se ducă la Porolissum, 
reluă Decibalos, să lucreze pe şantier. Vrea să afle cine este gladiatorul 
Gemellinus, de unde... 

Decibalos nu mai putu continua, acoperit de râsul lui Staberius. 

— E prea târziu, gladiatorul cel mai bun al lanistului Verus a fugit sau a 
fost omor... 


Cu o mişcare nestăpânită, Butes se răsuci şi-l apucă pe Staberius de 
mâini: 

— Ce se petrece cu tine astăzi, ai băut prea mult ori nu mai ești în toate 
minţile? Ce s-a-ntâmplat cu Gemellinus? 

— Linişteşte-te, Butes. L-am admirat şi eu pe gladiatorul acela când 
lupta în arenă și ca unul care am fost sclav, aș fi fost gata să-l ajut, dacă era 
nevoie. Astăzi am aflat la Porolissum — așa vorbeşte toată lumea acolo — 
că gladiatorul a fugit chiar din noaptea care a urmat după spectacol. Poate 
că şi bătrânul Iarse ştie, dar nu ne-o fi spus, pentru că o fi socotit că era ceva 
fără însemnătate. 

— Aşadar a plecat!... murmură Butes, ridicându-se de pe snopul de 
grâu. 

— Unii vorbesc că n-ar fi fugit, ci ar fi fost omorât de oamenii lui 
Decimus Silvanus, continuă Staberius. Am aflat că, îndată după spectacol, o 
întreținută de-a lui Decimus Silvanus l-ar fi cerut lanistului, să-l lase liber 
pentru o noapte. Acea femeie ar fi spus că gladiatorul a plecat, când se 
iveau zorile, spre şcoala lui Verus, dar el n-a ajuns acolo. 

— Fie că a fugit, fie că e mort, noi nu vom şti niciodată cine a fost acel 
Gemellinus; prea era mare asemănarea dintre el și Sarmis! zise Butes oftând 
din adânc. Tu nu l-ai văzut niciodată pe micul Dicomes, fiul lui Sarmis? îl 
întrebă pe Staberius. 

Cele spuse de Butes îl răscoliseră și lui amintirile. Stătu mult pe gânduri 
apoi răspunse: 

— L-am văzut... l-am văzut pe copil numai o singură dată. Acum, 
fiindcă mi-ai spus, ca prin ceaţă parcă-i văd, pe copil şi pe tată, pun cu 
mintea chipurile lor alături de al gladiatorului... Mi se pare ca ar fi o 
asemănare... răspunse el stând cu ochii aproape închiși, ţinând faţa în sus, 
ca şi cum ar fi privit undeva departe pe cer. 

— Numai dacă am putea afla ceva sigur, să ştim, a fugit sau este mort?! 
se frământă Butes. Dar haideţi să ne vedem de treabă, mai este puţin până 
apune soarele. 

Toţi trei secerau cu spor, fără să vorbească. Vestea adusă de Staberius îi 
tulburase. Uitaseră de îngrijorarea ce-i stăpânise, aceea că Decimus 
Silvanus va încerca să le ia pământurile. Zăpuşeala se mai muiase şi dinspre 
coasta împădurită a muntelui începuse să coboare o boare răcoroasă. În 
liniștea câmpului, auziră ceva ce se asemăna cu suspinele unui om ce se 
străduia să-și stapâneasct plânsul. Se opriră din secerat şi se priviră mirați. 


Se uitară şi în urmă, cei doi bătrâni își vedeau liniștiți de treabă la legatul 
snopilor. Ascultară mai atenţi și plânsul se auzi deslușit, venea dinspre lanul 
de grâu vecin. Fără să aștepte vreun îndemn, Decibalos plecă în fugă într- 
acolo. După câţiva paşi se opri speriat. De-a lungul unui răzor ce ducea spre 
pădure, un sclav mergea de-a bușilea. Prin crăpăturile tunicii zdrenţuite se 
vedeau bube și şiroaie de sânge închegat. Când îl simți pe Decibalos 
apropiindu-se, sclavul nu se mai putu stăpâni și începu să plângă în hohote, 
fără să se ridice de la pamânt: 

— lartă-mă, Marsus, iartă-mă! strigă el, punând mâinile pe cap ca pentru 
apărare, cu faţa ascunsă în iarbă. 

Butes și Staberius se apropiară. Căutară să-l liniștească pe nefericitul 
sclav. 

— Potoleşte-te, nu e Marsus aici, îl încuraja Butes, eşti între oameni 
buni, noi sântem daci. 

Când auzi că se găsea între daci, sclavul tăcu şi se întoarse într-o rână. Îi 
privi speriat, cu neîncredere, gata să întindă braţul pentru a se feri de 
lovituri. Se vedea că era destul de tânăr, deși pe fața lui chinurile și lipsurile 
lăsaseră urme adânci de îmbătrânire timpurie. 

— Ridică-te fără teama! îl îndemnă Butes, aplecându-se și săltându-l de 
braţ. Spune ce s-a petrecut? 

— Nu mă ridic, mă vede Marsus! se văicări sclavul. 

— Care Marsus, vilicul lui Decimus Silvanus? îl întrebă Staberius. 

— EI, lua-l-ar Proserpina în infern! M-a bătut rău, nu mai pot să îndur, 
în fiecare zi mă bate. 

— Spune, ce ai făcut, ce ai greşit? continuă Butes, slobozindu-i brațul. 

— Mă bate pentru că nu secer postata de grâu pe care mi-o dă el în 
fiecare zi, dar eu lucrez, muncesc cât pot, cât mă ţine puterea, până cad pe 
brânci; toată ziua nu stau o clipă, dar nu pot mai mult. Pe seară, în fiecare 
zi, Marsus vine şi mă bate cu flagrunul. Acum, după ce m-a biciuit a plecat, 
iar eu am fugit. Mă ascund în pădure și... 

— Şi ce vrei să faci acolo? insistă Butes cu multă blândeţe. 

— Ce să fac... Vreau să mă omor!... Unde pot să mai găsesc scăpare, 
cine poate să mă ajute? se tângui el, ștergându-și lacrimile ce-i curgeau 
şiroaie. 

Butes privi pe rând pe Decibalos și pe Staberius. 

— Dacă îl luăm la noi, am putea să fim pedepsiţi greu ca tăinuitori de 
sclavi. Dacii, care îi ajută pe sclavii fugari primesc pedepse mult mai aspre 


decât ceilalți, spuse el mai mult în şoaptă. 

— L-am putea ascunde sus în munte, la una din stâne își spuse părerea 
Decibalos. 

Staberius asculta, încercând să găsească un mijloc de scăpare pentru 
nefericitul sclav. Câtva timp îl înfiora amintirea zilelor grele trăite pe 
şantierul de la Ulpia Traiana Sarmizegetusa alături de Vitellius. 

— Mă duc la Decimus Silvanus să-i vorbesc, zise el cu însufleţire, în 
clipa când îl fulgeră această idee. Se poate să mai fie supărat de felul în care 
i-a vorbit Canidia ieri, dar sper să-l îmbunez. Acum, în Dacia, a-i ascunde 
pe sclavi sau a-i lăsa să rătăcească prin păduri înseamnă a-i hărăzi pieirii. 
Poate că Decimus Silvanus îmi va asculta rugămintea și se va învoi să-l 
treacă în cetele actorelului Ampliatus sau la altă muncă potrivită. 

Sclavul privea la ei ca la nişte salvatori, și mai ales spre Staberius. Omul 
care putea vorbi fără teamă cu stăpânul său, cu Decimus Silvanus, era 
pentru el tot atât de puternic ca şi procuratorul. Se ridică şi începu să 
scuture praful şi ciulinii de pe îmbrăcămintea zdrenţuită. 

Spre seară, când ziua dădea să se schimbe în amurg, pe poarta villei lui 
Decimus Silvanus intra Staberius cu sclavul fugar. De cum îl văzu, stăpânul 
villei căută să se arate rece şi scurt la vorbă. 

— Cu sclavii mei fac ce vreau! spuse tăios, când auzi pentru ce venise. 

— Nici n-am gândit altfel, Decimus Silvanus, numai că după cât văd, cu 
sclavii tăi fac ce vor Marsus şi Ampliatus. 

— Nici actorele și nici vilicul nu fac decât așa cum le spun eu, i-o 
întoarse scurt. 

Staberius se găsi un moment în încurcătură. Stătea în cumpănă, dacă era 
bine să-l înfrunte sau să caute să-l îmbuneze pe Decimus Silvanus. Îşi 
aminti de vestea pe care acesta i-o spusese Canidiei despre îmbolnăvirea 
grea a tatălui ei, senatorul, și se gândi să-i pună la încercare limita răutăţii şi 
a perfidiei. 

— Am socotit, Decimus Silvanus, că noi doi, niște bărbaţi care ne-am 
trăit o mare parte din viață la Roma, putem să ne înțelegem și să fim mai 
uniți în această parte îndepărtată a imperiului. Poate că eu şi Canidia ne 
vom hotărî să facem un drum până la Roma, pentru ca Publius Octavianus 
să-și mai vadă fiica, n-aş fi vrut ca umblând pe acolo, între for și terme, 
vorbind cu cei care m-au cunoscut sau te-au cunoscut, să spun ce faci tu în 
Dacia. Știu că senatul i-a oprit pe stapânâi de a-și omorî sclavii, dar nu și de 
a-i chinui, deși în multe cazuri este mai ușoară moartea decât tortura. Cât 


privește rugămintea mea, pentru puţină milă față de acest nenorocit sclav, 
care ne-a spus că nu mai poate îndura bătaia zilnică ce o primește de la 
Marsus şi vrea să se omoare, văd că ea s-a spulberat în vânt. Îmi pare rău că 
am venit până aici şi nu l-am lăsat pe sclav să se ducă în pădure, acolo unde 
pornise. Poate că peste o zi sau două îl găseaţi spânzurat de creanga vreunui 
fag. 

Decimus Silvanus îl ascultase, lovindu-se cu o nuia de alun peste pulpa 
piciorului, dând semne de nerăbdare și, pe măsură ce Staberius vorbise, pe 
faţa lui apăruseră unele schimbări pe care fostul sclav nu le scăpase. Îl văzu 
apoi slobozind un zâmbet forțat, pe care cu greu reuși să-l prelungească. 

— Pe toți zeii, Staberius, nu știam că eşti gata să te superi atât de ușor! 
Să-l ia zeii cei răi pe sclav că n-o să-i fac nimic. 

Decimus Silvanus se întoarse şi strigă să vină actorele Ampliatus. 

— Vezi de acest sclav, îi spuse el, să i se dea să mănânce şi să se ducă să 
se culce. Să-i spui vilicului Marsus că n-are voie să-l mai bată niciodată. 

La o schimbare atât de bruscă a lui Decimus Silvanus, Staberius nu se 
aşteptase. Nu ştia ce să creadă: teama acestuia de senatorul de la Roma îl 
făcuse să se schimbe sau de la început nu avusese de gând să-l pedepsească 
pe sclavul fugar? 

— Pentru că te-ai obosit să urci până aici, n-ai să pleci înapoi până nu 
goleşti cu mine câteva cupe cu vin, spuse Decimus Silvanus cu voce şi mai 
potolită. 

În tricliniul bogat era linişte. Staberius golise o cupă de vin şi se gândea 
cum să aducă vorba despre gladiatorul Gemellinus, dar Decimus Silvanus i- 
o luă înainte: 

— Veţi pleca aşadar spre capitala imperiului, începu el săltând scurt 
umărul, veţi putea să vă plimbaţi prin for, pe la terme, spre circul cel 
mare... Ştii că mi s-a făcut dor de Roma? Nu se poate trăi prea mult timp 
printre barbarii ăştia! Te-aş ruga să nu uiţi să duci salutul meu lui Publius 
Octavianus. El, deși înaintat în vârstă, tot mai are cuvânt greu în senat. Nu 
trebuie să scapi vreun cuvânt despre cele petrecute, că eu am luat pământul 
dacilor, așa cum mi-a spus supărată Canidia... De fapt am și părăsit gândul 
de a întregi moşia acelui taraboste Burio, pe care am cumpărat-o de la 
imperiu. Dar haide să mai golim câte o cupă! Mă întreb, Staberius, de ce nu 
veniți mai des pe la mine? 

— Acum este cam mult de lucru, căută să motiveze Staberius. 


Ridică fără grabă cupa şi sorbi de câteva ori, privind în ochii lui 
Decimus Silvanus. Prinse momentul şi continuă: 

— Dar ce s-a întâmplat lanistului Verus? Am fost astăzi pe la Porolissum 
şi am auzit vorbindu-se că i-a fugit cel mai bun gladiator, oare să fie 
adevărat? 

— Zeii nu fac numai fapte bune, Staberius, da, i-a fugit acel gladiator. Și 
află că-l avea chiar de la mine, Gemellinus fusese sclavul meu, îl luasem de 
la un negustor venit la Ulpia Traiana de la Callatis. 

Staberius socoti că ocazia de a-i pune întrebarea pe care o urmărea o 
crease chiar Decimus Silvanus. 

— Atunci, poate că e adevărat ce se zvonește? 

— Ce? Că l-aş fi omorât eu pe sclav, fiindcă a petrecut acea noapte cu 
Vetilla? 

Staberius confirmă printr-o ușoara clătinare a capuluu 

— Prostii, Staberius, prostii! Eu nici n-am știut ce a făcut Vetilla în 
noaptea aceea, am fost bucuros că am scăpat de ea; pusesem ochii pe alta, 
am avut altceva de făcut, tu poţi să mă înţelegi... 

— Aşadar, nu mai încape îndoială, sclavul a fugit. 

— Crezi? Eu mă îndoiesc, se vede că nu cunoşti femeile. Bănuiesc că 
Vetilla, văzându-l atât de tânăr şi de zdravăn-— şi de ce nu aş recunoaște — 
şi frumos, îl ţine ascuns pe undeva prin Porolissum sau prin vicul Magnus. 
Nu m-ar mira dacă după câtva timp nu va încerca să-i obţină eliberarea de 
la lanistul Verus. 

Satisfăcut că aflase mai mult decât se așteptase, Staberius își goli cupa și 
se pregăti de plecare. Când ieşi din villa, văzu că de mult se lăsase 
întunericul. Porni în vale, luând-o pe poteca ce cobora pe coasta repede, de- 
a dreptul spre Marodava, mulţumit că făcuse ceva pentru nefericitul sclav şi 
totodată că aflase ceea ce știa Decimus Silvanus cu privire la fuga lui 
Gemellinus. În acest timp sus în villa, vilicul Marsus primise poruncă să-și 
ia sclavul fugar și să-l bată bine, apoi să-l lege în ergastule. 

În zilele de sărbătoare şi odihnă, Staberius trăia o altă viaţă, aceea pe 
care o dorise din fragedă tinereţe, mai înainte de a fi fost luat captiv și 
vândut ca sclav: viața acelor oameni aleși care se străduiesc să înveţe pe 
alţii. Visase să devină filozof şi geometru, să întemeieze o școală la Atena, 


al cărui renume să ajungă până dincolo de hotarele imperiului, la care să 
vină să înveţe fiii de oameni bogaţi din cetăţi îndepărtate. Acum se 
mulțumea cu modesta școală pe care o înjghebase la Marodava, dornic să 
înveţe copiii dacilor să scrie şi să citească. În astfel de zile ograda lui era 
plină de murmurul şi strigătele copiilor, acoperind astfel zumzetul de fiecare 
zi al stupilor de albine. De multe ori, învăţându-i pe copii, Staberius îşi 
amintea de zilele trăite ca praeceptor!1%* în casa lui Publius Octavianus, 
când se înfiripase pentru totdeauna dragostea dintre el şi Canidia. Erau şi 
zile când la şcoala lui nu veneau numai copii, ci şi din cei mai mari, flăcăi şi 
fete, bărbaţi şi femei. Cei mai în vârstă stăteau de o parte privind și 
ascultând, minunându-se cum de puteau copiii lor să deslușească vorbe din 
semnele făcute din linii şi din gogoloaie zgâriate pe tăblițele cerate, pe care 
Staberius reuşise să le procure de la Porolissum. Și ceea ce îi minunau mai 
mult pe cei bătrâni era faptul că vedeau cum copiii, folosind aceleași feluri 
de semne, scriau vorbele când în limba dacă, când în limba Romei, şi nu le 
încurcau niciodată. La început, el cu Butes şi cu Decibalos făcuseră câteva 
bănci lungi din lemn cioplit cu barda, pe care puteau să încapă patru sau 
cinci copii, apoi tinerii mai aduseră și ei altele, iar cei în vârstă veneau cu 
scăunele ușoare, pe trei sau patru picioare, pe care le luau înapoi la plecare. 
Când ziua era frumoasă, ținea lecţiile sub merii și cireșii din ogradă, iar 
dacă vremea era urâta, băncile se îngrămădeau sub un șopron, ce se afla tot 
în ogradă, în spatele grajdului vitelor; pe o astfel de vreme veneau numai 
copiii şi de cele mai multe ori nici aceştia toți. De dimineaţă, când soarele 
abia se ridica la câteva sulițe pe cer, cei mici începeau să sosească. Intrau în 
curte sfioşi, dădeau bineţe dacă erau văzuţi, și o ţineau drept spre ogradă. 
Cum toți umblau desculți, de multe ori nici nu erau simţiţi de ai casei când 
treceau. Se ştia cam câţi s-au strâns după larma pe care o făceau. Cei mai în 
vârstă şi bătrânii veneau totdeauna mai târziu, către vremea prânzului. 
Staberius nu se grăbea să se ducă la ei, ci aştepta să se adune cât mai mulţi 
sau chiar toţi, deşi era nerăbdător să se vadă cât mai repede în mijlocul lor. 

— Haide, leneșule, că te așteaptă copiii, mănâncă mai repede! îl 
îndemnă Canidia. 

Staberius se sculase de dimineaţă şi făcuse toate treburile din gospodărie 
ce se cuveneau bărbatului. Îl pregătise apoi şi îl pornise pe bătrânul Protas 
cu vitele la pășunea din marginea pădurii. 

— Mă duc, mulţumesc zeilor că ne-au dat copii mulţi, spuse el 
ridicându-se. 


Văzu durerea ce se aşternu pe fața Canidiei și își dădu seama că nu 
trebuie să vorbească aşa. Ştia că trezise în sufletul ei durerea pierderii 
micului Burio, copilul lor drag, al cărui nume fusese dat de bunul taraboste, 
de care se legaseră pentru toată viaţa. Cât durase răscoala și cât el și Canidia 
fuseseră ţinuţi închiși în carcerile amfiteatrului de la Ulpia Traiana 
Sarmizegetusa, alături de dacii și de sclavii care luptaseră urmând pe 
Sarmis, micul Burio rămăsese în grija celor din cetatea tarabostelui. După 
zdrobirea răscoalei, cetatea și moşia Marodava fuseseră trecute la imperiu. 
Pe micul Burio îl luase o bătrână. În primăvara care urmase, primăvara în 
care în arena amfiteatrului de la Ulpia Traiana, Staberius și Canidia își 
salvaseră vieţile numai datorită dragostei ce-și purtau, dragoste împinsă 
până la sacrificiu, şi obținuseră de la împărat libertatea, micul Burio căzuse 
bolnav și, cu toate îngrijirile batrânei, îşi dăduse sfârşitul. 

Când deschise portiţa şi intră în ogradă, copiii se ridicară în picioare şi 
făcură linişte. Îl lăsară să se apropie. 

— Sănătate şi viaţă lungă de la Marele zeu! îl salutară cu toţii deodată. 

— Sănătate, copii, zeii să fie cu voi! le răspunse el. 

Copiii se aşezară pe băncile lungi, pregătindu-și tăblițele cerate şi 
stylurile. Aceste styluri nu erau din ivoriu sau de os ca ale copiilor de la 
Roma, ci nişte beţișoare din lemn tare de corn, ascuţite bine la vârf. 

— Acum, copii, începu Staberius, să vedem dacă mai știm să scriem și 
să citim vorbele pe care le-am învăţat în lecţia trecută. Spune tu, Ziper, ce 
cuvinte am învăţat să scriem azi o săptămână? 

Ziper era fiul cel mai mic al lui Sagitulp. Mărunt, slăbuţ și vioi, începu 
să le rostească pe rând, privind în vârful cireşului din spatele lui Staberius. 

— Câine, cal, copac, cocoş şi casă. 

— Şi ce v-am spus despre aceste cuvinte? 

Staberius căta cu privirea să răspundă alt copil, dar Ziper i-o luă înainte. 

— Ne-ai spus că toate încep cu semnul „c”. 

— Foarte bine, Ziper, minunat, dar tu să taci, căci vreau să văd ce ştiu şi 
alții. Acum luaţi stylurile și să zgâriaţi în ceara de pe tăblițe cuvântul casă, 
apoi fiecare să vină la mine să văd dacă l-a scris bine. 

Cu multă dragoste și cu multă răbdare, Staberius arătă fiecăruia ce 
greșeli făcea şi proceda astfel cu toate cele cinci cuvinte. 

— Aşa, am învăţat să scriem aceste vorbe în limba dacilor, dar noi 
trebuie să ştim să le scriem și în limba Romei, Vrei tu, Tarbio, să ne spui, 
pentru ce e bine să cunoaștem şi limba Romei? 


Tarbio răspunse grăbit: 

— Când mergem la Porolissum sau la tabular, dacă avem ceva de 
cumpărat sau de vândut şi când trebuie să călătorim departe, la Potaissa sau 
la Sarmizegetusa, noi trebuie să ştim şi limba Romei, ca să ne înțelegem cu 
romanii şi cu colonii. 

Cu aceeași răbdare, Staberius chemă pe fiecare copil și îi scrise pe 
tăblița cele cinci cuvinte în limba Romei, în dreptul aceluiași cuvânt în 
limba dacă. El ştia că încă de pe timpul lui Decebal în cetăţile tarabostilor 
începuse să se înveţe scrisul și cititul în limba dacă, folosindu-se semnele 
grecești, însă acum vedea necesar să-i obișnuiască pe copii cu scrisul în cele 
două limbi, de aceea socotise că era mai ușor să folosească un singur fel de 
semne de scriere şi anume cele romane. Îi puse apoi pe copii să scrie de mai 
multe ori în limba Romei fiecare din cele cinci cuvinte. Se pregăti să treacă 
mai departe. 

— Pentru astăzi vom învăţa să şi legăm în scris mai multe cuvinte. Aşa 
cum am vorbit cu cineva, putem să-i spunem prin semne și el să ne 
înţeleagă. Vom învăţa să scriem în limba Romei şi în cea dacă următoarea 
gândire: Câinele este mic, casa este mare. 

După ce a scris-o el pe tăbliţa fiecăruia și cu toţii au citit-o în cor, îi puse 
apoi să scrie de cinci ori în amândouă limbile. Când văzu că cei mai mulți 
dintre copii dădeau semne de oboseală, se opri şi trecu la altceva: 
povestirea. Era tot ce le plăcea mai mult copiilor, și nu numai lor ci şi celor 
mari, care veneau anume să-l asculte pe Staberius. În jurul lor se adunaseră 
mulți daci şi dace: Gumida și Sarmida, Sagitulp cu Arghida şi Ampelia, 
Gruno cu femeia lui Getia, Sagades, luptătorul dac care ieşise învingător în 
lupta dreaptă din amfiteatru, bătrânul Dades şi alţii. Ceva mai târziu veniră 
Butes şi Decibalos. 

Staberius se așeză şi el pe un scaun, în aşa fel încât să fie cât mai 
aproape de copii și de cei veniţi să-l asculte. Era mulțumit de ceea ce făcea 
şi când o văzu pe Canidia apropiindu-se dinspre casă, o privi cu multă 
dragoste şi îşi simţi sufletul plin de fericire. Îi învăţa pe alţii, aşa cum visase 
în tinerețe, și învăţa pe niște oameni — copii, tineri și bătrâni — lacomi să 
afle cât mai multe lucruri despre lume, despre munţi și mări, despre ţările și 
popoarele îndepărtate. 

— Într-o cetate din Ellada, numită Theba, începu el în murmurul slab ce- 
] înconjura în ogradă, a trăit odată un rege ce se chema Laios, a cărui soție, 
locasta, nu-i dăruise nici un copil. Se vedeau batrâni și zeii nu se 


milostiviseră cu ei. Atunci regele Laios s-a dus la Delfi, la oracol, adică 
acolo unde zeii prevestesc omului viitorul, și preoteasa Pythia i-a prezis, 
spunându-i scurt: „Zeii îţi vor da un copil, dar tatăl va fi omorât de propriul 
său fiu!” La început, dorinţa de a avea un urmaș a fost mai puternica în 
sufletul lui decât teama de moarte, dar după ce regina locasta a născut un 
fecior frumos și voinic, teama a început să-l frământe. Chinuit de gândul că 
atunci când se va face mare fiul său îl va omori, regele a dat poruncă unui 
luptător să ia copilul şi să-l arunce în prăpastia unui munte, unde avea să fie 
sfâşiat de fiarele sălbatice. În drum, oşteanul a întâlnit un sclav care păzea o 
turmă de oi şi de capre şi, cuprins de milă, păstorul i-a cerut copilul, pe care 
l-a dus stăpânului sau, lui Polybos, regele Corinthului. Cum nici Polybos nu 
avea copii, s-a bucurat să crească pruncul și i-a dat numele de Oedip. 
Timpul s-a scurs şi Oedip s-a făcut un flăcău voinic și frumos. În vremea 
aceea, asupra cetăţii Theba se abătuse o mare nenorocire: pe muntele din 
apropierea porţii cetăţii se oprise un sfinx nesăţios, care cerea într-una jertfe 
de oameni. Sfinxul acela era un fel de fiară, cu cap frumos de femeie și trup 
puternic de leu ce se sprijinea pe patru labe groase, cu gheare ascuţite de 
fier, avea aripi ca de vultur cu care, când le întindea, acoperea cerul. Sfinxul 
fusese trimis de zei ca un blestem asupra cetăţii şi pedeapsa nu se sfârșea 
decât atunci când cineva dezlega o enigmă — un fel de ghicitoare — pe 
care fiara o spunea fiecărui trecător ce se încumeta s-o tălmăcească. Și mulți 
bărbaţi, tineri și mai vârstnici, au pierit de moarte îngrozitoare, sfâşiați de 
ghearele lui. Tot în acel timp, tânărul Oedip, dornic să afle care îi va fi 
viitorul, a mers la oracol şi Pythia i-a spus: „Tu eşti sortit să-ţi omori tatăl!” 
El îl iubea mult pe bătrânul Polybos, cel care îl crescuse, şi, îngrozit de ceea 
ce i-a prezis oracolul, a pornit să rătăcească prin lume, pentru a se îndepărta 
cât mai mult de acela pe care îl socotea ca fiind tatăl sau. Și astfel a ajuns la 
poarta cetăţii Theba. Acolo sfinxul l-a oprit: „Dacă vrei să intri, i-a spus el, 
trebuie să dezlegi enigma pe care ţi-o voi spune, și eu voi părăsi cetatea 
pentru totdeauna, iar dacă nu o dezlegi, vei pieri sfâşiat de ghearele mele! 
Mai bine să te întorci din drum, că tineri ca tine au pierit mulți!” „Să aud 
ghicitoarea, sfinxule!” i-a strigat Oedip fără teamă. Văzându-l cu atâta 
curaj, sfinxul s-a pregătit să-l prindă cu ghearele și l-a întrebat scurt: „Să-mi 
spui care viețuitoare umblă dimineaţa în patru picioare, la prânz în două și 
seara în trei?” Fără să stea mult pe gânduri, flăcăul i-a răspuns dârz: „Este 
omul! Omul umblă când este prunc, sau în dimineaţa vieţii, în patru labe, 
apoi merge în două picioare cât este de tânăr și matur, adică toată ziua 


vieţii, iar la bătrâneţe, în amurgul vieţii, nu mai poate să meargă decât 
sprijinindu-se în toiag, în trei picioare!” Auzind dezlegarea enigmei, sfinxul 
şi-a întins aripile uriaşe şi s-a aruncat de pe vârful de munte de-a dreptul în 
mare. Atunci cei din cetate, thebanii, l-au primit cu multă sărbătoare pe 
viteazul care le scăpase cetatea de blestem şi l-au ales ca rege. 

După ce Staberius sfârşi de povestit, mult timp se păstră linişte. Pe toți îi 
captivase și îi tulburase povestea, numai micul Ziper se mișcă neliniștit, 
apoi îl întrebă: 

— Şi Oedip şi-a omorât tatăl, aşa cum au spus zeii? 

— Povestea e mai lunga, în ea se spune ce s-a întâmplat cu tatăl şi cu 
mama lui, dar nu mai este atât de frumoasă pentru copii şi nici pentru cei 
tineri, lămuri Staberius. 

— Dar acolo în Ellada au fost atât de mulți regi, câte unul în fiecare 
cetate? întrebă vioi copilul Tarbio. 

— Aşa a fost o vreme, mai demult, cel care era cel mai bogat într-o 
cetate era și rege... 

— Nu cel care era cel mai viteaz? continuă copilul. 

— Când erau în pericol mare, alegeau pe cel care era cel mai viteaz, dar, 
după ce trecea nenorocirea, cel ales rege devenea și cel mai bogat din 
cetate, căci nimeni nu putea să-i stea împotrivă. 

— Am auzit că la Porolissum sânt bogaţi care au câte un litterator!11* la 
copii, e adevărat? întrebă alt copil, Comosico. 

Înainte de a da răspunsul, Staberius începu să zâmbească. Îi plăcea 
vioiciunea şi scânteierea ce o vedea în ochii copiilor pe care îi învăţa. 

— Da, aşa este la Roma, la Ulpia Traiana Sarmizegetusa și în toate 
părţile. Cei bogaţi plătesc astfel de litteratores pentru a le învăţa copiii. În 
Serdos și în Magnus s-au unit mai multe familii înstărite şi au luat un 
litterator pentru copiii lor. 

Răspunsul lui Staberius zgândări altă întrebare în capul lui Comosico. 

— Dar pe tine nu te plăteşte nimeni? 

La o astfel de întorsătură, Staberius nu se așteptase. Dacii vârstnici de pe 
margini se priviră puţin stânjeniţi, parcă atinşi de întrebarea copilului. 
Răspunsul îl găsi repede, aşa cum îl avea în inimă: 

— Sânt plătit, Comosico, și încă prea mult, sânt răsplătit cu dragostea 
mare cu care dacii ne-au primit printre ei, pe mine și pe Canidia. 

Cuvintele lui Staberius umplură sufletele celor mai în vârsta de fiori de 
mulţumire și de înțelegere adâncă, mai ales pe al lui Butes. 


— Noi nu sântem atunci barbari?! se miră Comosico. Copiii colonilor 
din Serdos râd de noi, cică sântem pui de barbari. 

La această întrebare, Staberius începu să râdă. 

— E bine că te-ai gândit la o astfel de întrebare. De fapt, de mult eu 
trebuia să vă lămuresc ce este cu vorba asta de „barbar”. Altădată, cu mulți 
ani în urmă, la unii de aici aşa le-am spus. La Roma, și în limba Romei, mai 
înainte, prin „barbar” se înțelegea omul, tribul sau poporul care era aproape 
de hotare, dar în afara imperiului, adică un fel de vecin. Cu timpul însă, prin 
triburi barbare a început să se înțeleagă nu numai că ele sânt vecine 
imperiului, ci şi războinice, jefuitoare, sângeroase, cam un fel de sălbatici. 
Și de ce v-aş ascunde-o? Voi sânteţi copii şi trebuie să cunoaşteţi adevărul. 
Atât de mare spaimă băgaseră dacii în romani pe timpul când trăia regele 
Decebal, încât, la Roma, când se spunea barbar, toţi ajunseseră să se 
gândcască mai mult la daci. Pentru ei, dacii erau sângeroşi, cruzi și 
sălbatici. Cei care au venit încoace, în Dacia, s-au convins însă ce fel de 
oameni au găsit aici. Acum, e drept, când un roman vrea să-l batjocorească 
pe un dac îi spune „barbar”, şi asta n-ar trebui să-l supere, fiindcă de fapt nu 
i-a spus altceva decât „vecine”, dar de multe ori chiar şi o glumă repetata 
des poate să necăjească pe cineva. 

Un alt copil, Diurpanneus, feciorul lui Sagades, care arăta că se va face 
voinic ca şi tatăl sau, se ridică și întrebă: 

— De ce nu ne povestești ceva şi despre regele Decebal? 

Întrebarea lui Diurpanneus îl puse mai greu în încurcătură pe Staberius. 
Copilul avea dreptate, trebuia să le povestească mai ales întâmplări și fapte 
din viaţa dacilor, a regilor daci. 

— Vezi tu, Diurpanneus, atunci când a fost în viață Marele rege 
Decebal, eu nu mă găseam în Dacia. Despre el ar putea să povestească alții, 
cei care l-au cunoscut bine şi au luptat alături de el, ca de pildă bunul Butes. 

— Să ne povestească! strigară copiii cu multă nerăbdare. Privitorii şi 
ascultătorii dimprejur izbucniră în hohote de râs. Domici să-l asculte pe 
Butes, mulţi dintre ei, și mai ales Sarmida și Ampelia, strigară: 

— Să povestească Butes despre Decebal! 

Semnul lung de rană din obrazul lui Butes se aprinse dintr-o dată. Inima 
începu să-i bată cu putere şi sângele-i dădu năvală spre cap. Despre ce ar fi 
putut el să spună? Întâmplări cunoştea multe, dar nu se gândisc niciodată că 
va trebui să le povestească. Staberius îi făcu semn și el se hotărî destul de 
repede: 


— O să încerc să vă povestesc ceva, începu el râzând, dar nu ştiu dacă o 
să mă pricep să vorbesc aşa de frumos ca Staberius. De, el este grec... şi-i 
merge gura ca şuvoiul la vale. 

La aceasta glumă, toți izbucniră în râs. Butes continua: 

— Era în toamna dinaintea întâiuiui război pe care Decebal l-a purtat cu 
Traian. Ne pregăteam de zor, cetele de luptători se adunau în lungul văii de 
la Poarta de Fier — dincolo de Sarmizegetusa — până aproape de Tapae, 
unde a și avut loc prima bătălie. Pe atunci regele era mult ajutat de Diegis, 
fratele lui şi... eu ştiu ce să spun?... şi de Marele preot Zundecibalm, cel 
care la al doilea război avea să-l trădeze. Într-o seară, Decebal a strâns în 
sala de sfat de la cetatea Rehidava pe toate căpeteniile dace. Astăzi acea 
cetate nu mai este, a fost arsă și temeliile ei împrăștiate, ca şi ale altor cetăți. 
După ce regele le-a vorbit tuturor cum trebuie să lupte cu dușmanul care 
căuta să subjuge Dacia — şi, după cum vedem, a cotropit-o — a dat ordin 
să fie aduși în sală doi tarabosti, unul bătrân și altul tânăr. Erau Rigozzi și 
Dizzare, căpetenii ale cetăților Pelendava şi Sucidava din Dacia de jos, 
dincolo de Muntele cel Mare. Îi adusese legaţi, spre a fi judecaţi în faţa 
tuturor căpeteniilor, pentru că părăsiseră cetăţile, lăsându-le în mâna 
cotropitorilor. Cei doi tarabosti au spus regelui că ei au luptat cât au putut 
cu duşmanul, dar n-au vrut să se lase prinşi, căci ştiau că regele avea nevoie 
de luptători mulţi. Îmi aduc aminte că de faţă era şi un negustor grec, unul 
care vindea lui Decebal arme pe ascuns din imperiu, îl chema Eurotas. 
Acesta s-a ridicat și i-a spus regelui că îi trebuie luptători viteji, şi el crede 
că cei doi tarabosti erau tocmai dintre cei mai hotărâți să lupte împotriva 
legiunilor cotropitoare. Regele Decebal era şi bun și rău; cine nu i se 
supunea cădea răpus. Ar fi vrut să arate căpeteniilor că el pedepsea crunt pe 
cei ce fugeau din fața dușmanului, dar ar fi dorit totodată ca pe cei doi 
tarabosti să-i ia cu el la luptă. Am văzut că un timp stătuse într-o stare de 
nehotărâre care îl supăra, apoi a socotit că găsise scăparea la Marele preot. 
I-a cerut sfatul. Atunci Zundecibalm a arătat ce fel de suflet avea. A spus 
regelui că pentru judecarea lor să fie întrebat Marele zeu și el va spune dacă 
cei doi tarabosti erau vinovaţi sau nu. Pe vremea aceea aşa era: Marea 
jertfă. Vinovat sau nu, cel aruncat în sulițe tot murea; dacă se sfârșea 
fulgerător, era semn că Marele zeu îi primise jertfa, adică era nevinovat, iar 
dacă se zbătea în sulițe, zeul nu-l voia, deci era vinovat, şi un preot sau 
altcineva îi dădea lovitura care-l răpunea. Şi astfel Marele preot, 


supunându-l judecății Marelui zeu, cei doi viteji și cinstiţi tarabosti şi-au 
pierdut viețile, fără să fi avut multumirea să lupte alături de rege. 

Întristat de aducerile aminte care îl răscoliseră, Butes continuă după o 
scurtă pauza: 

— Acum, în toată Dacia, Marea jertfă este oprită, a fost oprită din 
ordinul Romei şi socotesc că bine s-a făcut. Zeii se mulțumesc acum să li se 
aducă jertfă iezi, viței sau altceva, orice are omul sărac. 

— Şi chiar au trădat preoţii? îl întrebă Comosico nerăbdător. 

— Au trădat... și încă de mai multe ori! răspunse Butes încet, aproape 
murmurând. Staberius ştie când ei au trădat pe Sarmis. 

— Sarmis a fost mai viteaz decât Decebal? Mai în toate cântecele se 
vorbește despre ei, se grăbi să spună Diurpanneus, pentru a i-o lua înainte 
lui Comosico. 

Butes săltă privirea pe deasupra pădurii, spre vârful muntelui, și vorbi 
scrutând zările: 

— Amândoi au fost viteji şi au iubit mult ţara, poporul. De fapt e greu 
să-i judecăm pe oameni, după ce ei nu mai sânt printre noi, când s-au 
petrecut lovituri şi prefaceri atât de mari, încât nimeni nu le-a mai putut 
opri, aşa că totul s-a prăbușit ca un munte ce se prăvăleşte în prăpastie. Aș 
putea să spun că Decebal întruchipa ţara, iar Sarmis, poporul. 

Butes îşi îndreptă privirea spre Staberius. În ochi îi jucau flăcări, semnul 
rănii din obraz se făcuse purpuriu şi tot trupul îi era străbătut de un fior. 
Retrăia o anumită clipă din acele timpuri. Continuă să povestească: 

— Era în ziua când el, Staberius, şi un bătrân de o istețime și o vitejie 
cum nu mi-a mai fost dat să văd, pe nume Dagio, se înapoiaseră din tabăra 
romană, unde fuseseră solie de pace din partea lui Sarmis. Aduseseră vorbă 
de la Marcius Turbo, guvernatorul și comandantul legiunilor din Dacia, că 
primea pacea: legiunile romane se retrăgeau din Dacia şi sclavii răsculați 
rămâneau dacilor în schimbul unei plăţi bune. Vestea se arătase prea 
frumoasă ca să fi fost adevărată. Guvernatorul roman ceruse numai un 
răgaz, până se întorcea curierul de la Roma, trimis să aducă încuviințarea 
împăratului. Atunci am văzut cât de adânc în gândire și cât de prevăzător a 
fost Sarmis. A vrut să vadă mișelia şi viclenia romanilor, dar n-a făcut 
încercarea nepregătit, a pus cetele de luptători daci, şi sclavi să se prefacă 
toți că sărbătoresc împăcarea şi chefuiesc până noaptea târziu, apoi să se 
retragă pe nesimţite pe locurile destinate de luptă. Romanii, crezându-i pe 
daci doborâţi de tăria vinului şi dormind buştean, au pornit la atac încă 


dinaintea zorilor. Sarmis i-a lăsat să înainteze până aproape de ruinele 
Cetăţii de Munte, adică până spre Cogheon și, la un moment bine ales, a dat 
foc pădurii şi a doborât copacii peste legiunile înşirate în lungul văii. 
Romanii au fost zdrobiţi, iar Marcius Turbo a scăpat cu viață numai printr-o 
minune a zeilor. După această înfringerc, restul legiunilor ar fi fost aruncate 
peste Dunaris, dacă n-ar fi fost trădarea. O dată cu pădurile, arsese 
Cogheonul și preoţii au spus po-poporului că Marele zeu s-a supărat pe 
neamul dac, i-au speriat pe cei slabi și fricoși. Aceştia au început să fugă 
părăsind cetele de luptă, așa că dușmanul a avut timp să primească întăriri 
din imperiu şi răscoala lui Sarmis a fost înfrântă. 

După o lungă pauză, Butes încheie oftând: 

— Trădarea a făcut ca Dacia să nu-și mai poată recăpăta libertatea și l-a 
dat pieirii pe Sarmis, pe acela care avea să fie poate cel mai brav rege al 
dacilor! 

Soarele se înălțase şi scurtase umbrele merilor și cireşilor sub care 
stătuseră copiii şi bătrânii. Mişcaţi de cele ce ascultaseră, începură să plece 
în tăcere, unii după alţii, cu sufletele întristate. 

Pe imașul dintre Serdos şi Magnus, ce se întindea între drumul care lega 
cele două vicuri și albia îngustă și întortocheată a pârâului Zerdis, se 
strânsese lume multă: coloni, liberţi, veterani, daci, negustori veniţi de 
departe, meșteșugari şi alți oameni care se vânturau prin Dacia în căutarea 
unor ocazii de câştiguri uşoare. Din primăvară se zvonise că pe la sfârşitul 
lui iulie se va deschide un bâlci ce va dura mai multe zile, unde fiecare 
putea să vândă și să cumpere tot ce dorea, şi toți îl aşteptaseră cu arzătoare 
curiozitate. Mai nerăbdători se dovediseră cei care de mult căutau o ocazie 
să cumpere unul sau mai mulți sclavi, după mărimea sumei pe care o 
putuseră economisi, deşi nu ştiau de la ce preţuri va începe vânzarea lor. 
Locul bâlciului fusese ales de comandantul cohortei de la Porolissum numai 
cu câteva zile înainte de ziua destinată pentru deschiderea lui — la care se 
spunea că va lua parte şi procuratorul — adică numai atunci când 
începuseră să sosească negustori de la Apulum, de la Ulpia Traiana 
Sarmizegetusa şi mai de departe, de la Histria, Tomis și Callatis. Ziua mult 
aşteptată veni şi bâlciul începu fără pregătire deosebită şi fără deschidere cu 
oarecare solemnitate, cum se așteptase mulțimea să vadă. Pe la vremea 


prânzului sosi procuratorul, însoţit de contubernali și de garda sa, şi trecu în 
lungul cărărilor pe care cu greu legionarii reuşiră să le ţină libere, preocupat 
ca totul să se desfășoare în linişte și curios să vadă ce mărfuri aduseseră 
negustorii veniți de departe. Prin încuviințarea acestui bâlci, Plautius 
Priscus urmărise, pe de o parte, să se aducă lucruri necesare populaţiei, iar 
pe de alta, să se atragă cât mai mulţi negustori și meşteșugari, pentru a se 
stabili pentru totdeauna la Porolissum și prin împrejurimi, de aceea luase 
măsuri din vreme să se trâmbițeze vestea cât mai departe în imperiu și cu 
cât mai multe laude. Trecând prin mulțimea îngrămădită şi zgomotoasă, 
procuratorul văzu grămezile de mărfuri aşezate în dreptul carelor. Erau 
țesături alese de lână și de in, purpură scumpă, postavuri moi și groase, 
obiecte de podoabă din aur, argint şi bronz, paftale, fibule, brățări, catarame, 
piepteni și oglinzi, vase de tot felul frumos colorate, din argilă, din sticlă, 
din bronz şi din argint, diferite arme de luptă și de apărare: spade, cuțite, 
scuturi, armuri şi câte altele. 

Într-un loc mai retras, aproape de pârâu, se strânseseră negustorii de 
sclavi. Trecând printre ei, Plautius Priscus văzu grupuri de bărbaţi de femei, 
tineri şi bătrâni legaţi unii de alţii. În faţa lor stăteau negustorii, care lăudau 
pe cei aduși pentru vânzare, strigând cât îi ţinea gura. Nimeni nu lua în 
seamă plânsetele, vaietele şi blestemele acelor nefericiţi, luaţi de undeva de 
departe, din ţinuturi veşnic calde, aduși spre a fi vânduți în această 
provincie bântuită de ierni aspre și lungi. Procuratorul se bucură când trecu 
prin partea în care se îngrămădiseră dacii. Aceştia auziseră demult că se va 
ține un târg mare și erau pregătiţi. Pe cărarea dintre carele lor erau grămezi 
mari de legaturi de lână, de blănuri de oi, de capre şi de alte animale de-ale 
pădurilor: vulpi, jderi, lupi şi urşi. Sarici mari, lânoase şi călduroase, cergi, 
obiecte măiestrit lucrate din lemn și din fier, necesare gospodăriei și pentru 
muncile câmpului, alimente de tot felul: brânzeturi, carne afumată și sărată, 
miere, fructe şi zarzavaturi, precum şi alte numeroase mărunţișuri necesare 
omului. Dar procuratorul privea cu mult interes nu atât mărfurile lor, cât pe 
ei, ca oameni, ca port şi înfățișare. Niciodată nu-i mai văzuse atât de strâns 
îngrămădiţi şi de mulţi, îmbrăcaţi ca de sărbătoare. Bărbaţii purtau cămăși 
lungi și largi, despicate în cele două părţi, care cădeau până mai jos de 
genunchi peste cioarecii largi ce se strângeau jos la glezne, încinși cu brâie 
strânse în curele înguste. Deşi în plină vară, ţineau aruncate pe umeri 
sumane frumos lucrate, cu încutări bogate, şi erau încălţaţi cu opinci bine 
strânse pe picior. Femeile purtau peste cămășile strânse la gât bunde largi și 


fote bogate, mult încreţite în talie. În îmbrăcămintea dacilor, atât la bărbaţi 
cât şi la femei predomina albul şi negrul, iar florile tesute în pânză sau 
cusute erau mai mult în culori de nuanţe în albastru și roșu. Trecând printre 
ei, procuratorul nu scapă că unii dintre tinerii daci începuseră să poarte 
tunici romane şi să încalțe sandale, mândrindu-se cu ele, socotindu-se astfel 
mai bine îmbrăcaţi. 

În partea dinspre vicul Serdos, aproape de pârâu, erau strânşi vânzătorii 
de cereale şi de vite. Daci şi coloni, într-o adevărată întrecere, strigau 
îndemnând trecătorii să cumpere. Se deosebeau dacii după înşirarea 
încurcată a vorbelor în limba Romei și se auzeau coloni vorbind greu limba 
dacă, şi unii și alţii rostind atât de greşit vorbele, încât abia mai puteau fi 
înţelese. Întrecerea în a vorbi când în limba Romei, când în cea dacă se 
întețea mai ales atunci când se ajungea la tocmeală. Dacul se străduia să fie 
înţeles și se căznea să găsească un cuvânt roman potrivit, printre puţinele 
vorbe pe care le învățase, şi tot astfel făcea celalalt, căutând să fie pe placul 
dacului. Printre cei care se tocmeau mult, deşi căuta să facă pe grăbitul, era 
Eufemus. Mărunt și slab, cu priviri şirete, asudat, libertul trecea de la un dac 
la altul urmat de sclavi și, după ce se tocmea bine, cumpăra. În urma lui lăsa 
un continuu du-te-vino al sclavilor săi, care cărau grâul cu un fel de desagi 
spre carele trase în afara târgului pe malul pârâului. La o încrucișare a 
drumurilor Eufemus îl întâlni pe Theudotos. 

— Pe toţi zeii, Eufemus, te caut de mult timp! îi spuse tabernagiul, 
prinzându-l de braţ. 

— Ce, s-a întâmplat ceva? îl întrebă libertul puţin speriat, oprindu-se în 
loc. 

— Daaa... adică nu, Dccimus Silvanus m-a trimis să te caut... 

— Mă caută „stapânul”? 

— Nu, m-a trimis să-ţi spun să grăbeşti cumpărarea grâului. 

— Ştiu, de la daci, adică să iau mai mult de la daci, dar nu înţeleg pentru 
ce să mă grăbesc? E timp azi, mâine, toată săptămâna cât ţine bâlciul. 

Theudotos, pântecos, stătea crăcănat în mijlocul drumului. Şopti după ce 
privi cu oarecare grijă în jur, apropiindu-se de urechea libertului: 

— Ştii că a fost procuratorul de la Porolissum aici? A umblat prin tot 
bâlciul și a văzut mulțimea și mărfurile. Decimus Silvanus a fost cu el. 
Cică, mulțumit de liniştea şi de înţelegerea pe care a văzut-o între adunătura 
de oameni de atâtea neamuri, ar fi chemat centurionii și decurionii ce 
răspund de ordinea de aici şi le-ar fi spus să nu cumva să audă că vreun dac 


a fost înșelat de vreun negustor, fie că dacul a vândut, fie că a cumpărat. Să 
grăbeşti cumpărarea, că s-ar putea ca un contubernal să anunţe în gura mare 
care este prețul de vânzare. 

— Aşa a spus „stăpânul”? întrebă din nou libertul, parcă puţin încurcat. 
Dacă mai aveam pe cineva să mă ajute!... De ce nu vii şi tu cu Lucrinus? 
„Stăpânul” trebuia să vă trimită şi pe voi. 

— Păi tocmai d-asta am și venit, am luat și bani la mine. La tabernă am 
lăsat pe Atreus și pe Lepida. Unde să dăm de urma lui Lucrinus? 

Eufemus își ştergea sudoarea de pe față. Stătu o clipă să se gândească. 

— Nu-ţi aduci aminte? Aseară spunea că vrea Metiada să cumpere unul 
sau doi sclavi. El crede că noi nu băgăm de seamă, sclavii îi cumpără el. Ea 
este femeie liberă, iar copiii lor vor fi oameni liberi, de ce să nu aibă și 
câţiva sclavi? Haide să mergem spre partea unde se vând sclavii. Și, ca să 
vorbim drept, de când e tabular, Lucrinus a şi uitat că e sclav public. Ca 
mâine îl văd libert. 

— Aşa ca tine, spuse în glumă Theudotos. 

— Eu sânt şi nu sânt liber, Theudotos! „Stăpânul” se poartă cu mine ca 
şi cum i-aş fi tot sclav... 

— Crezi că eu nu ştiu? Tu eşti mâna lui dreaptă. Te-a făcut libert numai 
ca să poți fi vânzător și cumpărător. Dar nu te plânge, Eufemus, din ce-ţi 
scapă printre degete și nu-i dai lui Decimus Silvanus tot te îmbogăţeşti. 

— Dar şi tu îl serveşti pe „stăpânul”... 

— Da, libertule, fac afaceri cu el, nici nu mă feresc, sântem parte și 
parte la câştig. Parcă tu nu le știi toate astea? 

Vorbind, au ajuns acolo unde se vindeau sclavii. Prin forfota de oameni 
ce se mișcau în jurul sclavilor legaţi, văzură pe tabular și pe Metiada 
vorbind cu un negustor. Scurt și gras, tabularul se uita în sus clipind mai des 
şi mai strâns din ochiul stâng, vorbind cu negustorul, un bărbat înalt și slab, 
ce părea a fi un persan cu fața tăbăcită de razele puternice ale soarelui din 
partea de miazăzi a imperiului. Se tocmea să cumpere cu un preţ cât mai 
mic doi sclavi mărunți şi slabi, cu priviri înfricoșate, îmbătrâniţi prea 
devreme pentru vârsta pe care o aveau. Când îi văzu prinse mai mult curaj 
şi începu tocmeala cu voce tare: 

— Cinci sute de sesterți, negustorule! Jur pe zeul Mithras că nu fac nici 
atât, uită-te, amândoi sânt neputincioşi, dacă sufli spre ei, cad la pamânt. 

Negustorul îl privea de sus zâmbind. Mesteca rar stafidele pe care le 
arunca din când în când una câte una între fălcile puternice, ieșite mult în 


afară. 

— Acum sânt slăbiţi de drumul lung pe care l-au făcut, spuse el, însă, 
dacă se odihnesc și mănâncă bine, te ridică în sus cu o singură mână. 

Theudotos și Eufemus se opriseră la câţiva paşi de ei și ascultau. 

— Cine e neputincios poate să mănânce oricât şi degeaba! sări Metiada. 

Stătea alături de Lucrinus şi privea când spre negustor, când spre sclavi. 

— O fi și asta, femeile se pricep bine la bărbaţi, glumi negustorul, 
făcând cu ochiul la cei din jur. Cine vrea să cumpere știe că cinci sute de 
sesterți pentru un sclav e o batjocură. Un ou se vinde cu cinci sesterți. Cum 
adică, tu vrei ca un sclav să facă numai cât o sută de ouă? Dacă umblaţi 
după câștig, cumpăraţi-vă mai bine o găină şi vă face atât de multe ouă într- 
un an, încât o să vă aducă mai mult decât vreţi voi să daţi pe aceşti sclavi. 

Cuvintele negustorului înciudară pe tabular. Se repezi spre cei doi sclavi 
şi le spuse să deschidă gurile. 

— Priveşte, negustorule, pe ce vrei tu sesterți mulţi, n-au nici un dinte în 
gură, sânt prăpădiţi de tot! 

— O să le crească, râse negustorul, şi o dată cu el izbucniră și cei din jur. 

Gluma negustorului îl supără și mai mult pe Lucrinus. Acesta se apropie 
din nou de cei doi sclavi şi începu să le pipăie mușchii, dând din cap 
nemulțumit. Se întoarse spre negustor, frecându-și palmele. 

— Nu fac mai mult de cinci sute de sesterți fiecare, spuse el cu voce ce 
căuta să arate că este un bun cunoscător. 

Îngâmfarea tabularului îl făcu pe negustor să izbucnească: 

— Cine se pricepe cunoaște marfa! Numai dacii nu ştiu să cumpere 
sclavi, dar se pare că şi voi, cei care staţi de mai mult timp pe aici, v-aţi 
făcut la fel ca ei. Un prostănac de dac a cumpărat de milă un sclav și i-a dat 
drumul. Daţi-vă la o parte! strigă el, schimbând tonul. Cine vrea să cumpere 
să se apropie și ne înţelegem cu preţul. Sclavii mei sânt mici, dar vioi şi 
isteți. Numai cu doi bărbați și trei femei am mai rămas din cincizeci câți am 
avut. Cine cumpără o sclavă frumoasă și vrednică? 

Din partea opusă, un legionar privise mult timp spre una din sclave. Sub 
înfățișarea ei de ființă cu sufletul zdrobit, slabă, brunetă, cu ochii adânci şi 
mari, mai păstra urmele unei frumuseți veştejite. Legionarul se apropie de 
negustor. Fata îi urmări mișcările. Se ştia sclavă, fără speranţă de libertate, 
chinuită de un singur gând: cum va fi, ce va fi și unde o va duce noul 
stăpân? 


— Cu cât vinzi sclava? întrebă legionarul aproape în șoaptă, arătând 
spre fată. 

— Nu e pentru tine, legionarule, n-ai bani! i-o tăie negustorul. 

— Vreau să ştiu cu cât o vinzi! stărui acesta. 

— O mie de sesterţi! îi spuse sec, uitându-se în altă parte, îl căuta pe 
tabularul Lucrinus. Te-ai hotărât, cumperi sclavii? Mai dă ceva peste cinci 
sute şi ne înțelegem! 

Surprins, tabularul, care se sfătuise cu Eufemus și cu Theudotos, se 
întoarse, privi spre negustor şi nu-i răspunse decât după ce libertul îi şopti 
ceva la ureche. 

— Cinci sute și cincizeci de sesterți! rosti el. 

— E puţin! Dai şase sute pe fiecare şi i-ai luat, preciză negustorul. E un 
chilipir, un noroc pentru tine. Uite, pe sclavă o dau cu o mie de sesterţi, 
aproape cât iau pe ei doi, continua el, întorcându-se spre legionar. Așa e că 
n-ai atâţia sesterţi, decurioane? îl întrebă râzând. 

— Cu mai puţin n-o vinzi? încercă legionarul puternic frământat. 

— Nici un sesterţ nu scad! 

În spatele celor care ascultau tocmeala se opriră şi doi daci. Erau Butes 
şi Decibalos. Auziră pe negustor spunându-i legionarului prețul de vânzare 
al fetei. Așteptară curioși să vadă unde va ajunge tocmeala dintre ei. Sclava 
se simţea, privită de toți și atâţia ochi o stânjencau. Se uita spre pământ și 
îşi frământa degetele mâinilor. 

— Saltă-ţi capul, Calpurnia! strigă negustorul. Vrei să pun biciul pe 
tine? 

Sclava săltă încet capul, ochii îi jucau în lacrimi. 

— Câţi bani ai, legionarule? îl întrebă negustorul, întorcându-se spre el, 
aruncându-și câteva stafide între fălci. 

— Aş putea să dau la opt sute de sesterţi, atâta am! 

— Puțin, ia altă sclavă; îți dau pe cealaltă mai mărunţică, e niţel mai 
bătrână, ceva mai urâţică, dar e bună, bună pentru orice... 

Mulțimea din jur izbucni din nou în hohote de râs, gluma negustorului 
fusese destul de străvezie. 

Alături, tabularul Lucrinus şi Metiada își numărau banii... Femeia se 
apropiere negustor şi îi întinse legătura cu sesterţii. 

— Uite, cât ai spus, şi să-ți dea zeii sănătate și noroc la câștig! îi ură ea. 
Să-mi dai papirus că mi-ai vândut mie doi sclavi şi să treci acolo numele 
lor. 


— Numaidecât, numaidecât, repetă negustorul, întorcându-se-din nou 
spre legionar, în speranţa că poate cumpără pe cealaltă sclavă. 

Tăcu un timp, privind în ochii legionarului. Era tânăr, plin de viaţă, înalt 
şi subțire, cu căutătura vioaie. 

— Nouă sute de sesterți, decurioane, pentru cea tânără! E ultimul preț! îl 
îndemnă cu oarecare bunăvoință. 

Butes se apropie de urechea lui Decibalos şi-i şopti: 

— Legionarul n-o fi din manipula decurionului Fuscianus? Parcă l-am 
mai văzut pe aici, prin Magnus sau prin Serdos. 

— Da, da, e legionar de-al lui Fuscianus! confirmă Decibalos. De ce nu 
şi-o fi ales şi el vreo dacă, așa cum a făcut decurionul? 

Fostul taraboste îl săgeta mustrător şi spuse uşor întristat; 

— Poate că îl împinge ceva spre această sclavă! Cine știe unde îl poartă 
destinul? Ce crezi, Canidia nu găsea acolo la Roma, un tânăr frumos și 
bogat? Și totuşi, şi-a trăit viaţa alături de un bărbat care a fost sclav şi s-a 
simțit fericită, este fericită. 

Cuvintele lui Butes îl răscoliră pe Decibalos. O clipă îl purtă amintirea 
spre anii tinereţii, când și-o dorise pe Gumida de soţie. Gândi că sclavă să fi 
fost și tot soţia sa şi-ar fi făcut-o, chiar de ar fi trebuit să o cumpere. 

— Eu i-aş da suta de sesterți legionarului; cică el are opt, şopti 
Decibalos. 

— Şi eu tot la asta mă gândesc. Dacă vrei, să-i dăm parte şi parte. 

Descurajat, fără să-şi ia ochii de la sclavă, legionarul se trăsese înapoi, 
gata să se amestece printre cei care ascultau curioși tocmeala. Butes prinse 
momentul și îl trase de mâneca tunicii. Scoase de la brâu sesterţii şi îi puse 
în mână. 

— Cumpără sclava! îi şopti el. la-o și să te porţi frumos cu ea! Dacă vei 
fi un stăpân rău, să te pedepsească zeii! 

Faţa legionarului se învioră dintr-o dată. O învălui pe sclavă cu o privire 
caldă, în care se amestecau simțăminte de stăpân şi de bărbat în plină 
tinereţe. 

— Cumpăr sclava! rosti el grăbit, făcând câţiva pași spre negustor, ca şi 
cum ar fi fost stăpânit de teama că o va cere altul înainte. 

— Ştiam eu, presimţeam că o vei cumpăra, decurioane! strigă negustorul 
satisfăcut. Uite ce păţesc dacă nu mă ţin tare, am pierdut o sută de sesterți... 

Legionarul se întoarse şi-l căută cu ochii pe Butes. Îl văzu făcându-și loc 
prin mulţime. Plecase. Se repezi după el și-l opri. 


— Toţi zeii să-ți dea sănătate, bunule dac, spune-mi cel puţin cine ești, 
să ştiu cui să-i mulțumesc și să-i înapoiez suta de sesterți. 

— Butes de la Marodava! îi răspunse. Banii îi ai de la mine și de la 
vecinul meu Decibalos, continuă el, arătându-l pe Decibalos. Să nu uiţi ce 
ţi-am spus, legionarule! Noi nu ţi-am dat sesterţii ca să ni-i înapoiezi. 

— Eu mă numesc Marcellus. Sânt din manipula decurionului Fuscianus. 
Mă voi ruga la toţi zeii pentru sănătatea voastră, bunilor daci! 

Butes și Decibalos se îndepărtară mulțumiți. Erau satisfăcuţi, nu pentru 
că dăduseră legionarului banii ce-i lipseau, ci fiindcă socoteau că prin fapta 
lor făcuseră un bine acelei nefericite sclave. Ştiau că purtaţi prin provinciile 
îndepărtate ale imperiului, trăind prin castre și pe la posturi singuratice, 
împrăștiate pretutindeni, legionarii căutau să facă economii din solda lor ani 
şi ani de zile, numai să-şi poată cumpăra o sclavă. Şi puţini erau aceia care 
aveau tăria să ducă până la capăt o astfel de încercare. Cei mai mulţi își 
pierdeau repede răbdarea și începeau să cheltuiască prin taberne tot ce 
reușiseră să economisească. 

În același timp, cel trei, tabernagiul, libertul şi tabularul se îndreptară în 
grabă spre partea în care se aflau dacii și începură să cumpere grâu pe 
prețuri cât puteau de mici. Toți îl cunoșteau, toți ştiau că Eufemus era 
negustor de grâu, și cei mai mulţi credeau văicărelile lui: că grâul nu avea 
anul acesta preţ, că transportul până departe, dincolo de Danuvius, îl costă 
mai mult decât marfa, că pe drum se pierd multe boabe și le strică ploile, şi 
că de multe ori el nu se alege cu nici un câștig. 

Legionarul Marcellus își luase sclava. Mergea cu ea de mână prin 
mulțime — îi scosese lanţul — și nu se hotăra să-i spună nici un cuvânt. Se 
gândea unde ar putea să o lase până se făcea liber, căci nu putea părăsi 
bâlciul. Toți legionarii decurionului Fuscianus erau împrăștiați prin gloată 
căutând să păstreze liniștea şi ordinea. Se opri la o răscruce de drumuri, 
nehotărât încotro să apuce. De pe drumul ce venea dinspre vânzătorii de 
țesături şi obiecte de podoabă auzi sunete de nai. Din mulțime se ivi larse. 
Mergea încet şi cânta cu ochii aproape închiși, fără să privească în jurul lui. 

— Jarse, bătrâne larse! îl strigă grăbit. 

Bătrânul se opri şi cată în jur. Îl văzu pe legionar cu sclava. 

— Cine este? Mi-ai găsit fata, Marcellus, pe Lygia? 

— Am cumpărat-o, bătrâne! Se numeşte Calpurnia. 

— Şi fata mea trebuie că este tot atât de mare! murmura bătrânul 
întristat. 


O privi îndelung, văzu ochii fetei înecaţi în lacrimi. Un fior străbătu 
trupul lui slăbit de ani și de durere. În ochi îi scânteie o lucire luminoasă și 
pe faţă i se aşternu o undă de fericire. Se întoarse spre legionar: 

— Marcellus, e fata mea! Cine poate să știe dacă mica mea Lygia ajunsă 
sclavă nu s-o fi numind Calpurnia? 

— Bine, bătrâne, să zicem că e fata ta. Ţi-o las în grijă până se încheie 
târgul. Să mergi să-i dai să mănânce, uite îţi las și bani, apoi s-o duci să se 
odihnească. Poţi s-o ţii în cămăruţa ta câteva zile, bătrâne? îl întrebă. Apoi, 
întorcându-se spre fată: Calpurnia, să nu încerci să fugi, n-ai avea unde să te 
duci şi nici cine să te ajute. Eu mă duc, decurionul Fuseianus m-o fi 
așteptând supărat. 

La marginea dinspre vicul Serdos a bâlciului erau îngrămădite 
numeroase barăci de ale saltimbancilor, mimilor și măscăricilor ce 
înveseleau mulțimea prin scamatoriile pe care le făceau cu multă istețime și 
agilitate în mişcări, încât toate păreau curate minuni. Când la scamatorii se 
ajutau şi de animale dresate, uimirea celor de faţă creştea peste măsura și se 
schimba într-o izbucnire năvalnică de aplauze însoţite de laude și de glume. 
Şi nu era roman sau dac care să fi trecut prin bâlci, fără să se abată și prin 
partea în care se găseau barăcile saltimbancilor. Bătrânul larse o duse pe 
Calpurnia într-acolo. În drum îi cumpăra de la o dacă câţiva colaci mici, 
umpluţi cu brânză și îndulciţi cu miere, pe care fata înfometată îi mâncă 
repede. Se opri cu ea la fiecare saltimbanc şi o lăsă să se bucure, să uite tot 
ce-i chinuia sufletul. 

În jurul barăcilor şi ceva mai în câmp, spre pârâu, aproape de marginea 
vicului Serdos, se jucau copiii. Erau copii de coloni, de daci, de veterani, de 
liberţi, un amestec de multe neamuri, care se înțelegeau între ei numai 
vorbind limba Romei. Micii daci stăteau mai la o parte, strânși laolaltă, 
stingheriți nu de îmbrăcămintea care îi deosebea de ceilalți și nici de lipsă 
de istețime, căci se dovedeau tot atât de vioi ca și alţii, ci de faptul că nu 
ştiau să vorbească bine limba romanilor. Cu toate acestea, jocurile lor se 
amestecau şi, când era nevoie, se înțelegeau folosind vorbe amestecate, 
romane şi dace. Ceva mai vorbăreţi erau micii daci care se duceau în fiecare 
sărbătoare la școala lui Staberius: Ziper, Comosico, Iarbio, Diurpanneus. 

După ce trecu cu Calpurnia pe la barăcile saltimbancilor, bătrânul o luă 
de mână și porni de-a dreptul prin partea în care se jucau copiii spre templul 
lui Mithras, acolo unde locuia la paznicul Hylas. Se întreba în sinea lui 
bătrânul: Dacă ar întâlni-o pe Lygia, cum ar putea să o mai recunoască? Și 


cu atât mai mult, cum l-ar mai recunoaște ea? Mergea şi o privea dintr-o 
parte din când în când. Vedea că se mai înviorase, că pe faţa ei se iviseră 
semne de speranţă, de o schimbare a cărei urmare nu o putea desluşi. Copiii 
îl zăriră de departe, lăsară joaca şi alergară spre el. În fruntea lor fugeau fiii 
colonilor, veteranilor și liberţilor şi, ceva mai în urmă, veneau și micii daci, 
fără să ştie de ce. 

— Uite pe Iarse! Iarse nebunul!... Începură să strige cei sosiți primii, 
alergând roată în jurul lui. 

— arse, larse nebunul!... se alăturară și ceilalți. 

Micii daci se opriră ceva mai departe. Pentru cei din Marodava, bătrânul 
era moș larse, omul necăjit, bun şi blând, iar nu nebunul larse, cu toate că și 
acolo se mai găsea câte un copil care să strige după el aşa cum îi auzise pe 
cei din vicul Serdos. Bătrânul strânse cu mai multă putere mâna fetei, îi 
privi pe copii cu un zâmbet plin de bunătate, deşi prin trupul și sufletul lui 
simţea cum se pornea furtuna. În ochi începu să-i lucească acea sclipire 
rece, se opri, trase de la brâu naiul și începu să cânte. 

— Iarse nebunul, larse nebunul!... strigau într-una copiii dându-i roată. 

Din rândul micilor daci se repezi spre ei Comosico. 

— Opriţi-vă! Tăceţi din gură! Ce aveţi cu moş larse? 

Speriaţi, copiii care îl batjocoriseră pe bătrân se opriră din alergare, dar 
liniştea ţinu numai o clipă, căci unul dintre ei, fiul unui colon venit de prin 
ținutul Eufratului, se îndrepta spre Comosico. 

— Ce bă barbarule, mă opreşti tu să fac ce vreau? 

Comosico îşi aminti de cele spuse de Staberius, când le explicase ce se 
înțelegea la Roma prin barbar, n-ar fi trebuit să se supere, dar tonul 
batjocoritor cu care îi vorbise, precum și râsul gălăgios al celorlalți îl făcură 
să nu se mai poată stăpâni. 

— Veneticule! îi strigă el năpădit de furie. Venetic rătăcitor fără ţară, 
pentru ce mă faci barbar? îi spuse, repezindu-se spre el. 

În câteva clipe micii coloni şi micii daci se încăierară. Cei mai fricoşi o 
rupseră la fugă spre barăcile saltimbancilor. Tulburat, larse cânta din nai şi 
continua să meargă spre Serdos, însoţit de Calpurnia. Ca la un semnal, de 
printre barăci şi de pe cărările ce duceau spre ele, se îndreptară în fugă spre 
locul unde se băteau copiii mai mulţi coloni și daci, bărbaţi și femei, fiecare 
stăpânit de grija că acolo poate se găsea și odrasla lui. Așa cum pârjolul 
porneşte şi numai de la un fir aprins de iarbă uscată, tot astfel se încinse 
bătaia şi între cei mari, coloni și daci. Ca fulgerul se întinse vestea în tot 


bâlciul, de prin toate barăcile şi tabernele și din toate părțile curgea puhoiul 
de oameni spre locul încăierării. Dar tot atât de repede ajunse vestea și la 
centurionii care asigurau ordinea. Aceștia scoaseră în grabă manipulele pe 
care le păstrau în rezervă, le aşezară în formaţii de luptă şi năvăliră cu 
sulițele întinse, în sunetele trompetelor spre cei încăieraţi. Prezenţa de spirit 
şi stăpinirea de care dădură dovadă cei doi centurioni salvă situaţia şi cei 
încleştaţi pe viaţă şi pe moarte se traseră înapoi împinși de sulițe; de o parte 
colonii și de alta dacii. Printre ei se vedeau mulţi răniţi, plini de sânge pe 
feţe şi pe trupuri, cu cămășile și tunicile sfâşiate. Dintr-o parte și din alta se 
aruncau ameninţări, înjurături şi blesteme. Încetul cu încetul, cele două 
tabere, devenite ca din senin dușmane, se îndepărtară una de alta, de teama 
vârfurilor ascuţite ale sulițelor, în scurt timp apoi, agitată, mulțimea se 
împrăștie de-a lungul cărărilor şi strigătele negustorilor porniră din nou din 
toate părţile. 

Vetilla era o femeie cu totul liberă, nu se simţea legată de nici un bărbat, 
deşi atât Decimus Silvanus, cât şi Verus se socoteau — fiecare ignorând 
succesele celuilalt — singurul preferat, de aceea primea să-i suporte 
cheltuielile cu o discreţie desăvârşită. Femeile din Porolissum cunoșteau 
îndeletnicirile ei, o urau şi se temeau să nu le atragă soţii, cu toate că nu era 
ceva neobișnuit ca oameni onorabili, cu familii respectate, să aibă o 
întreținută, pe care o vizitau adesea în văzul lumii. Cu acea pătrundere 
caracteristică femeii, Vetilla nu conta pe statormnicia lui Decimus Silvanus, 
văzuse cât de des schimbă pe cea preferată, iar pe Verus îl ştia lanist sărac, 
ale cărui câștiguri nu întreceau datoriile ce le făcea pentru cumpărarea 
sclavilor care aveau să devină gladiatori, de aceea ea se zbătea să strângă 
cât mai mulți bani pentru zilele când ofilirea tinereţii și frumuseţii îi va 
îndepărta pe bărbaţi. Cât durase bâlciul de la Serdos, fusese acolo în fiecare 
zi şi oboseala nu se dovedise zadarnică, atrăsese destui dornici de femeie, 
care o răsplătiseră cu daruri şi bani, după puterea fiecăruia. Avea noroc cu 
Afian, un persan născut prin părţile Eufratului, bun intermediar, vioi ca un 
negustor ambulant versat să-și zăpăcească mușterii, și el dornic de 
îmbogăţire grabnică și uşoară. 

Când auzi uşa de la atriu deschizându-se, Vetilla se îmbujoră, luă repede 
oglinda și se mai privi o dată. Afian îi spusese că îi va aduce un dac, unul pe 


care îl urmărise prin bâlci în ultima zi și îl simţise că avea mulţi bani, îl 
văzuse cumpărând numeroase şei, frâie și arme: sulițe, spade lungi și scurte, 
scuturi. Se oferise să-i vândă cel mai frumos harnașament pentru cal, lucrat 
— aşa îi spusese — de un mare meșter din Epir, ale cărui curele erau bătute 
cu bumbi de bronz, bine lustruiţi, și dacul primise ca a doua zi să se 
întâlnească în faţa amfiteatrului de la Porolissum. 

— Rastrix, te las câteva clipe cu sora mea, să ştii că mă întorc repede, îi 
spuse dacului după ce intrară. La noi se găseşte întotdeauna un vin bun, iar 
cu Vetilla n-ai să te plictiseşti niciodată. 

Rămași singuri, se priviră îndelung, cercetător; ea uimită de bărbăţia lui, 
el zăpăcit de frumuseţea ei; niciodată nu fusese în apropierea unei femei 
atât de gingașe, ce părea pentru el o zeiță. Rastrix trăia departe de 
Porolissum, într-un sat împrăştiat în lungul unei văi, aproape de castrul 
Pons Novus, lângă graniţa dinspre miazănoapte. În tinereţe umblase mult 
prin Dacia, fusese în anii când luptase în cetele lui Diegis, apoi alături de 
Sarmis. Văzut mai de departe, putea fi asemuit cu Decibalos — erau și cam 
de aceeași vârstă — însă de aproape aducea cu Gemellinus, un Gemellinus 
mai matur, care îşi păstrase aceeași privire limpede. Vetilla îl cerceta cu 
gândul plecat după tânărul gladiator, a cărui bărbăţie o cunoscuse și a cărui 
frumuseţe o captivase. Dar îndeletnicirea ei și scopul ce-l urmărea nu-i 
lăsară mult gândurile să rătăcească, își reveni repede şi deveni aceea ce era. 

— Până se întoarce Afian, șopti ea, vei sorbi o cupă de vin. 

Îi făcu semn să se așeze şi aduse cupa. Îl îndemnă să bea, mai aduse una, 
apoi alta. Era stăpânită de o stare care o făcea instinctiv să se rețină, să se 
teamă de dac; cu alți bărbaţi proceda altfel, aproape de-a dreptul, şi nu-i 
ținea prea mult la ea. Vedea cum, golind cupele, faţa lui se îmbujora, iar 
privirea se înflăcăra de dorinţe. Se așeză alături de el şi își lăsă capul pe 
pieptul lui puternic. Rastrix încercă o mişcare de retragere, stânjenit şi 
ruşinat, niciodată nu avusese atât de aproape o femeie tânără și frumoasă, 
pe care o socotea din clasa de sus, a negustorilor bogaţi, a patricienilor, 
tribunilor şi magistraţilor, dar nu reuşi să se îndepărteze, simți dreapta ei 
petrecută ușor pe după gâtul său, iar stânga mângâindu-i barba. În trup 
sângele începu să se înfierbânte. Acasă avea nevastă, copii; nu făcuse 
niciodată o faptă de care să se ruşineze. Era încă tânăr şi în putere — abia 
trecuse de patruzeci — iar vinul băut şi mângâierile femeii îi dădeau o stare 
pe care n-o mai încercase până acum, simţea că nu se mai poate stăpâni. 
Pradă unor porniri ce-l învingeau, o cuprinse cu braţul pe după mijloc și o 


strânse uşor, îi simţi formele rotunde, pline, calde. Ceea ce urmă îl zăpăci și 
mai mult: ea se desprinse de el, se saltă în picioare, făcu o mișcare, stolla 
căzu, o urmă palia, apoi subucula și rămase goală în faţa lui, nemișcata ca o 
statuie. Toată reținerea ce-l stăpânise se spulberă, acasă femeia lui nu făcuse 
niciodată un astfel de gest; acum era altul, în sângele lui alergau năvalnic nu 
numai dorinţa fierbinte a bărbatului, ci și mândria de a nu se arăta lipsit de 
curaj şi de putere. Pentru ce ar lăsa pe această femeie să creadă că avusese 
în faţa ei un dac atât de prost, încât nu îndrăznise nici după ce ea se oferise? 
Se ridică, făcu un pas, o săltă în braţe şi, pradă poftelor, se trânti cu ea pe 
pat. 

Ce schimbări se produc în sufletul femeii după ce a cunoscut puterea 
unui bărbat? Pentru ce o stăpâneşte o stare de atașare și de supunere faţă de 
cel care a dominat-o? Vetilla era femeie care cunoscuse nenumărați bărbaţi, 
şi tineri și vârstnici, dar pentru nici unul nu încercase simțămintele ce o 
năpădeau acum. Nu mai era o chemare a cărnii, ci o atracţie de suflet, era 
dornică să rămână cât mai mult alături de acest om, să fie numai al ei. Îi 
umplu din nou cupa și îl îndemna să bea. Nu se mai gândea la bani, ci cum 
să-l facă să mai revină. Fetele recunosc adesea că preferă dragostea unui 
bărbat în puterea vârstei, iar Vetilla, în ciuda vieţii pe care o ducea, suferea 
mult de dorul unui cămin liniştit. Îl rugă să-i spună ceva din viață, 
întâmplări trăite, și legătura se înfiripă între ei tot mai strânsă, ca și cum 
erau două cunoştinţe vechi. 

— Aşa cum eşti tu, am cunoscut un gladiator, continuă ea să 
povestească, numai că era mai tânăr. Parcă vă asemănaţi oarecum. Fecior nu 
ti-ar putea fi, că nu sânt mai mult de zece ani între voi, poate... frate... Dar 
el era sclav... nici nu era dac... 

— Şi-a pierdut viaţa în amfiteatru acel gladiator? 

— Nu, a ieşit învingător în luptă. Numai o noapte a stat la mine, apoi a 
fugit. Unde a pierit, nimeni nu ştie. Eu sânt bănuită de lanist că l-aș ţine 
ascuns. Dar pe Gemellinus am să-l uit, acum te am pe tine. Ai să mai vii pe 
la mine, da? 

Veselia de pe faţa lui Rastrix se strânse până se stinse într-un fel de 
crispare. În sufletul său se pornise furtuna. 

— Acel Gemellinus a fost altul? 

— Cum altul? E numele gladiatorului. Dar de ce te uiţi atât de 
pătrunzător la mine? 

Rastrix căută să schițeze un zâmbet. 


— Mă bate gândul că poate unul dintre bărbaţii care te doresc mai mult 
l-a aşteptat și l-a trimis la zei. 

— Unde te gândești?!... murmură ea, izbucnind în râs. E în viaţă, 
altfel... Și ţie ţi-e frică să ieși de aici? 

— De ce altfel?... Ce s-ar întâmpla? Ce-ai vrut să spui? 

— Nu ştiu. De câtva timp este căutat nu numai de cei puși de lanist, ci şi 
de unul venit tocmai de la Sarmizegetusa, îl cheamă Xanthus, a fost trimis 
de legatul Procilius. Mi-a spus că, dacă îl ajut să-l găsească, îmi va da mulţi 
bani, pentru că Procilius vrea să-l răscumpere, apoi să-i dea libertatea și să-i 
lase moştenire o parte din averea lui. Mie nu-mi vine să cred, poate că îl 
caută pentru altceva. Dacă aş ști unde este ascuns Gemellinus, nu i-aș 
spune. 

— L-ai păstra pentru tine... 

— De te-aş avea pe tine pentru totdeauna, mi-aş schimba viaţa, dar tu ai 
femeie, copii... 

— Am înţeles tot, Vetilla! Acum ştiu și ce a urmărit Afian; nu are nici un 
fel de harnaşament de vânzare. Dar nu sânt supărat și nu vreau nici să-ţi 
rămân dator. 

Rastrix înfundă adânc mâna la brâu și scoase un pumn de bani pe care îi 
puse pe pat lângă ea. Ceva se tulburase în el, dar ea nu luă în seamă, la 
vederea unei sume atât de mari, ceva se schimbase și în ea. 

— Voi, dacii, sânteţi buni, nu înţeleg de ce vă batjocoresc ceilalți! 

Râsul lui Rastrix făcu să răsune încăperea. 

— Ne batjocoresc pentru că pot; noi, dacii, sântem ca un zimbru închis 
în ţarc, care sforăie furios, fără să poată străpunge cu coarnele şi zdrobi sub 
copite pe cel ce l-a înțărcuit. Zici că vrei să mai viu pe la tine... De ce nu ți- 
ai legat viata de un bărbat, să ai casă, copii, tihnă?... 

— M-am gândit de multe ori la asta, dar n-am putut să mă stăpânesc, 
fiecare m-a alungat... 

— Fiindcă ţi-au umblat ochii după alţii... 

— Când mai vii pe la Porolissum, te poți odihni la mine. 

— Nu știu, nu cred! Ţin mult la femeia şi copiii mei. 

Îşi dădu seama unde se găsea numai când ajunse în dreptul porţilor mari 
ale amfiteatrului. Era tulburat, revenise la realitate. Nu regreta cele ce 
făcuse. Ştia că fusese socotit un dac prost, că totul se pusese la cale pentru a 
i se lua banii. ÎI văzu pe Afian coborând dinspre castru şi se ascunse repede 


după trunchiul unui fag. Furia îi crescu. Așteptă să se apropie, îi ieși în cale, 
îl apucă de gulerul tunicii şi începu să-l zguduie cu putere: 

— Secătură, îţi rup oasele! De ce ţi-ai bătut joc de mine? 

Persanul nu-și pierdea ușor firea. În îndeletnicirea lui existau şi pericole, 
trecuse prin multe, însă se descurcase. Deşi era în primejdie, se porni pe râs. 
Ştia că râsul dezarmează, topește mânia. 

— Dacă nu ţi-a plăcut, îți dau voie să mă baţi. Eu nu ţi-am luat nimic... 
Sânt gata să jur pe Apollo că vei mai veni la Vetilla. Dacă vrei să te răzbuni, 
asta n-o poţi face decât cu ea, ea m-a trimis să te aduc; te-a văzut în bâlciul 
de la Serdos, te-a plăcut şi, ca orice femeie, te-a vrut. Trebuia să găsesc un 
motiv ca să te fac să mergi acolo. 

Rastrix încetă să-l mai zguduie. Râsul și cuvintele lui Afian se dovediră 
bune, liniştitoare. Trăise clipe plăcute, iar banii îi dăduse într-un moment de 
totală mulțumire, fără ca femeia să-i fi cerut. 

— Spui că m-a văzut... că ea te-a trimis?... 

Simţea cum creşte în el satisfacția. Care bărbat nu se simte mândru când 
e dorit puternic de o femeie? 

— Să ştii că la alţii întâi le ia banii; cu tine a făcut altfel, poţi să te fălești 
cu asta. Îţi spun cinstit, Rastrix, dacă te-a plăcut Vetilla, ai putea să mă 
răsplăteşti cu ceva, nu să-mi pui mâna în piept şi să-mi sfâșii tunica, așa 
cum te porniseși. 

Sânt situaţii pe care le creează momentul, sau apar legate de moment. 
Dacă Afian duce bărbaţii la Vetilla, gândi Rastrix, poate că tot el l-a dus şi 
pe acel gladiator. Începu să zâmbească şi-l întrebă cu pornirea potolită: 

— E adevărat că gladiatorul Gemellinus a petrecut la ea o noapte, apoi a 
dispărut? 

— Cum te văd, Rastrix î 

— A fugit sau a fost omorât? 

— A vrut libertatea, dar nu-i va folosi la nimic, gărzile îl caută 
pretutindeni. Vetilla încă îl mai aşteaptă, însă cine ştie unde o fi el acum?... 

Rastrix băgă mâna la brâu și puse în palma lui Afian sesterții scoși. 

— Să te rogi zeilor că ai scăpat uşor! îi spuse îndepărtându-se pe drumul 
ce ieşea din Porolissum și se îndrepta spre castrul Pons Novus. 

După ce cinase devreme, Sagitulp nu se dusese în casă să se culce, se 
trăsese deoparte în fundul curţii și se lungise pe o căpiţă de fân proaspăt, pe 
care-l adusese după amiază de pe deal. Arghida îi știa obiceiul şi îl lăsase în 
pace. Peste zi fusese căldură năbușşitoare şi, pe o astfel de vreme, lui îi 
plăcea să doarmă afară. De câteva zile îl văzuse mai trist, şi socotea că totul 
se trăgea de la încăierarea pe care dacii o avuseseră cu colonii la marginea 
bâlciului de la Serbos. Întins pe fân, cu faţa în sus, ţinând mâinile sub cap, 
cu trupul lung și slab, Sagitulp se uita la bolta înstelată a cerului. Privea fără 
țintă spre o stea mai mare, mai luminoasă și gândul îi alerga năvalnic. Se 
bătuse cu colonii, în învălmășeală alesese mai mult pe cei care erau romani 
curaţi, nu de alte neamuri subjugate de imperiu, și-i lovise cu sete, dând cu 
parul pe care îl smulsese de la baraca unui saltimbanc. În toiul luptei, 
călcase într-o groapă și căzuse într-o rână. Atunci, înfierbântat de lupta, nu 
simţise nimic, însă a doua zi începuse să-l ţină o durere ascuţită între coaste. 
Dar nu din cauza asta era trist şi nu pentru asta îi alerga gândul năvalnic. 
Chinul lui era altul. Îi ura pe romani din tot sufletul, ura lui se reaprinsese 
după bătaia de la bâlci şi de atunci începuse să-l vadă cu alţi ochi pe 
Fuscianus. Era tocmai timpul când se aștepta ca decurionul să-i ceară pe 
Ampelia de soție. El știa de dragostea lor și nu se putea împăca cu gândul 
ca fata lui să fie femeia unui militar roman, care putea să plece în orice 
moment departe, în altă provincie a imperiului. Se întoarse pe o parte. În 
coastă i se înfipse junghiul. Somnul nu se lipea de el. Auzi unul din câini 
lătrând în ogradă. Poate că trecea cineva pe poteca de sub pădure, îşi spuse 
el. Dar lătratul se întări şi din curte fugi într-acolo și celălalt câine. Ascultă 
mai atent, urechea nu-l înșela, era lătrat a om. Se gândi unde pusese toporul. 
Din primăvară, mai multe case fuseseră prădate de tâlhari. Câinii latrau tot 
mai tare, era om acolo în apropierea lor. Se ridică de pe căpiţa de fân, se 
duse și luă toporul, apoi se apropie de poarta ce dădea în ogradă. Strigă de 
departe: 

— Care eşti acolo? 

— Eu, bădie Sagitulp! 

Pentru un moment nu recunoscu vocea, însă auzind că îi spunea „bădie” 
nu putea să fie decât un dac. Potoli câinii de departe și îi chemă lângă el. 

— Care eşti? întrebă din nou. 

— Eu, frate, Piporus; Piporus de la turmele de oi! 

— S-a întâmplat ceva la stână? îl întrebă îngrijorat. Dă-te mai aproape! 

— Nu, nimic... Adică... am venit să-ți spun... 


Ca să nu-i trezească pe cei din casă, Sagitulp îl duse tot la căpița de fân 
pe care stătuse culcat. Se gândi că poate Piporus o să plece repede înapoi 
sus în munte, la stână. 

— Haide, spune de ce ai venit? îl întrebă nerăbdător, după ce se întinseră 
pe fân. 

— De fapt ar fi trebuit să mă duc la Butes, începu Piporus, dar m-am 
gândit că poate îl supăr, așa că vreau să mă sfătuiesc cu tine... 

— Spune ce ai făcut, ce tot mă fierbi atâta! 

— Bădie Sagitulp, e aproape o lună de când acolo sus la noi a venit un 
roman; ne-a rugat să-l primim și să-l ascundem. El spune că ar fi 
gladiator... nu ştiu ce o mai fi și ăsta... 

— Gemellinus? 

— Da, aşa spune că-l cheamă, dar tu de unde ştii, îl caută pe aici 
legionarii? Atunci... 

— Îl caută şi ei, dar îl mai caută altcineva: Butes. 

— Ei, asta e bună! Cum, de ce, ce i-a făcut bunului Butes? Atunci, cu o 
măciucă, pot să-i fac capul praf! 

— Stai, nu te pripi, că n-a făcut nimănui nici un rău. Spune tu mai 
departe tot ce ai în gând. 

— Păi, nu prea mai am multe de spus. Acolo sus, în munte, l-am ţinut 
ascuns într-o mică peşteră, a cărei gură o știm numai noi, ciobanii. I-am dat 
să mănânce, așa cum mâncăm noi, şi l-am îmbrăcat cu straie de ale noastre. 
Ca să-l fi ţinut mai mult ne era și nouă teamă, că ştii, cine ascunde sclavi 
poate să-și piardă viaţa, dar nici el n-a mai vrut să mai rămână la stână, ţine 
să ajungă într-un sat de daci. 

— Şi a plecat? îl întrebă Sagitulp îngrijorat, ridicându-se într-un cot. 

— N-a plecat... adică a plecat, e cu mine, l-am adus încoace. Ce zici, ce 
facem cu el? 

Sagitulp se ridică în capul oaselor. 

— Şi unde este? 

— L-am lăsat în pădure, aci, aproape. Dar stai, am uitat să-ți spun, ne- 
am înţeles cu el în limba noastră, vorbeşte ca un dac, numai că în gura lui 
vorbele parcă sună niţel mai altfel, iar pe unele parcă le-ar fi uitat. 

Un timp Sagitulp şi Piporus tăcură. Sagitulp nu ştia ce ar fi fost mai bine 
să facă. În cele din urmă găsi o cale. Sări în picioare. 

— Să mergem să-l aducem încoace! 

— Eu mă gândesc la Butes, murmură Piporus. 


— De ce acolo, să-l punem și pe el în primejdie? 

Nu s-a scurs timp mai mult cât golește omul în tihnă o ulcică de vin și 
Sagitulp intră în casă însoțit de Piporus și de Gemellinus. Arghida și 
Ampelia săriră de pe laviţe speriate și aprinseră opaițul. Gladiatorul, voinic 
şi frumos, arăta acum întocmai ca un dac în îmbrăcămintea ciobănească. 

— Staţi liniștite voi, şopti Sagitulp Arghidei şi Ampeliei. 

— Ce bine-mi pare că a venit! murmura Ampelia, privin du-l cu ochii 
lucitori, în lumina slabă a opaiţului, 

Sagitulp îi prinse vorbele şi o întrebă mirat: 

— Cum, de ce-ţi pare bine”! 

— E gladiatorul de la Porolissum, ce, nu-l cunosc eu? Am auzit și noi că 
a fugit de la lanist. 

— Cine noi? continuă Sagitulp să o întrebe. 

— Eu şi cu Sarmida. 

Cu gândul la decurionul Fuscianus, Sagitulp răsuflă înciudat. Teama lui 
era să nu afle romanul de cele ce se petreceau la el în casă. 

— Să nu care cumva să spui ceva decurionului, că te... 

Ampelia nu se sperie de ameninţare. 

— De ce să nu-i spun? Pentru mine el face orice! 

— Te omor cu mâna mea dacă ne pui, lui şi mie, viaţa în primejdie! Ai 
ajuns să ţii mai mult cu duşmanul? 

— Dar Fuscianus nu ne este dușman, tată! răspunse fata. Urmă un 
moment de tăcere apăsătoare pe care o rupse Gemellinus. 

— Nu vă îngrijoraţi, eu n-am de gând să stau mult aici, o să plec cât mai 
curând spre Sarmizegetusa, șopti el, rostind puţin aparte vorbele dace, 
aproape ca un străin. 

— Cum să pleci?! îl întrebă Sagitulp uimit. Bine, Piporus, mi-ai spus că 
el vrea să rămână într-un sat de daci?! 

— Văd că vă e teamă... murmură Gemellinus. Cuvintele lui făcură să 
izbucnească în Sagitulp mândria și curajul dacului hotărât să lupte pentru o 
cauză. 

— Nu, nu mi-e teamă! Ai să rămii aici! 

Se întoarse şi, la lumina jucătoare a opaiţului, săgeta cu privirea pe 
Arghida şi pe Ampelia. 

— Ce staţi aşa, v-aţi prostit? De când un om intrat în casa noastră nu e 
omenit cu cele ce se cade? Și apoi, poate că și lui Piporus îi este foame, a 
avut cale lungă de coborât de la stână pâna aici. 


Arghida și Ampelia săriră să pregătească ceva de mâncare și îi lăsară pe 
bărbaţi singuri pe întuneric; luară cu ele opaițul. 

— Voi să staţi aci, le spuse Sagitulp, mâncaţi şi vă culcaţi; eu o să mă 
reped până la Butes. 

— Ba eu o pornesc înapoi la stână! sări Piporus, ridicându-se de pe 
lavita. Noaptea de vară e prea scurtă și la ivirea zorilor eu trebuie să fiu 
acolo la mulsul oilor. 

Gemellinus se foi neliniștit. 

— Pe mine nu poţi să mă iei? îl întrebă pe Sagitulp. 

Răspunsul veni după câteva clipe de tăcere: 

— Poate că nu e bine să mergi acolo. Nu te neliniști. Butes o să-mi 
spună ce trebuie să fac. Şi-apoi... cred că zvăpăiata asta de fată a mea nu 
greșeşte, la noi o să fii mai ferit decât oriunde în Marodava. Dacă 
decurionul ar afla că gladiatorul Gemellinus stă ascuns la cineva din 
Marodava, aici nu s-ar gândi să te caute. Cum să îndrăznească el să-l 
bănuiască pe acela pe care vrea să şi-l aibă de socru? Ce crezi că i-ar face 
Ampelia? 

Sagitulp râse și-l bătu uşor pe umăr pe Gemellinus. 

Era o situaţie în care încrederea nu era deplină, nici dintr-o parte, nici 
din alta. Dar orice ar fi fost să se întâmple, Gemellinus era hotărât ca numai 
mort să se lase prins de legionari. Pe de altă parte, Sagitulp s-ar fi îndoit de 
gladiator, ar fi fost în bănuială că se găsea în pericolul de a cădea într-o 
capcană urzită de cei de la Porolissum, în frământarea lor de a-i pune la 
încercare pe daci, dacă nu l-ar fi auzit pe Butes spunând că va încerca orice, 
numai să stea de vorbă cu Gemellinus. O chemă pe Arghida și-i spuse să îl 
trezească pe Getio, ca flăcăul să rămână cu el. Gladiatorului să-i pună să 
mănânce în casă, iar opaițul să-l lase mic. După ce ieșiră din ogradă, 
Sagitulp şi Piporus se opriră pe poteca din marginea pădurii. 

— Ce zici, Piporus, nu intrăm într-un bucluc cu romanii? 

— Asta numai Marele zeu poate să ştie! răspunse ciobanul, pornind pe 
potecă în sus, pierzându-se în întunericul pădurii. 

Când recunoscu vocea lui Sagitulp, care îi vorbea de afară aproape de 
fereastră, Butes sări îngrijorat din pat și se îmbrăcă în grabă. De la 
încăierarea din marginea bâlciului, se tot așteptase ca de la Porolissum să 
pornească noi persecuții împotriva dacilor. leşi pregătit pentru plecare; de 
multe ori se gândise că singura scăpare de moment nu era decât fuga în 


pădure. Sagitulp îi povesti repede tot ce aflase de la Piporus şi-i spuse că pe 
Gemellinus îl lăsase la el acasă. 

— Tu n-ai nici o îndoială? E chiar el, gladiatorul Gemellinus? L-ai 
recunoscut bine? îl întrebă Butes cuprins de o stare de neliniște și speranţă. 

— L-a recunoscut şi Ampelia, răspunse el, neavând cu ce altceva să 
întărească vestea că într-adevăr era gladiatorul. 

— Merg să-l văd, să ne potolim teama chiar în noaptea asta, după aceea 
vom vedea ce va trebui să facem! 

leşiră prin ogradă, pe poarta care dădea în poteca de la marginea pădurii, 
şi o porniră înapoi pe unde venise Sagitulp. Ajunseră aproape de poiana în 
care Canidia îl întâlnise pe Decimus Silvanus în seara când, însoțită de 
Gumida și de Sarmida, se înapoiau acasă de la Arghida și, deodată, la o 
mică depărtare înaintea lor pe potecă, desluşiră vorbe rostite de oameni ce 
se apropiau. Se opriră şi se traseră repede la o parte în pădure. Ascultară cu 
încordare: 

— De ce să pleci fără să vorbeşti cu el? 

— Poate că se întoarce pe alt drum... 

— Nu, când se duce la Butes, tata numai pe aicea umblă. Sagitulp sări în 
potecă. Recunoscuse vocea lui Getio. 'Tuşi slab numai cât să se facă auzit. 

— Getio, unde aţi plecat? îl întrebă aproape în șoapta. 

— E tata, spuse repede Getio, ca să-l liniștească pe Gemellinus. Am 
venit cu el, cică vrea să plece. 

Butes ieşi de după copacul în dreptul căruia se ascunsese și spuse încet, 
mustrător, dar cu ton de glumă: 

— Cine nu are deplină încredere în daci nu stă alături de ei!... Unde ești, 
Gemellinus? 

În lumina slabă a nopţii senine și fără lună, Butea desluși trupul unui 
bărbat a cărui faţă se contopea cu întunericul. O pornire lăuntrică nestăvilita 
îl împingea spre el. Prea multe nopți de-a rândul se gândise numai la el și 
speranţele se spulberaseră din ziua când aflase vestea care îl întristase 
adânc: fuga gladiatorului. Căutase mult în sinea sa şi alesese gândurile și 
cuvintele cu care să înceapă să-i vorbească atunci când îl va avea în faţă, 
însă acum toate îi fugiseră din minte, așa cum păreau că se şterseseră toți 
cei aproape douăzeci de ani de când se despărţise pentru totdeauna de 
Sarmis. Într-o încordare năvalnică se repezi spre el, îl cuprinse cu braţele şi 
începu să-l strângă la piept: 


— Dicomes!... Nu eşti tu Dicomes, feciorul lui Sarmis, rosti, 
înăbuşindu-și cuvintele, înecat de tulburare. 

Câteva clipe amândoi rămaseră nemișcaţi, într-o împietrire apăsătoare, al 
cărei sfârşit Butes îl aștepta cu teama înfiorătoare de a se fi înşelat în 
pornirea lui, iar Gemellinus cu o sugrumare pe care nu o putea învinge, cu 
care se lupta din. răsputeri. 

— Sânt... Dicomes!.., şuieră el cu un oftat de ușurare, strângând la 
rându-i la piept pe Butes, copleșit de dragostea pe care acesta i-o arăta, fără 
să-i fi văzut faţa. ÎL ştii pe tata? Ai luptat alături de ei? murmură apoi cu un 
răsunet dureros ce părea o descărcare a sufletului, închisă în el timp de ani 
şi ani de chinuri, de așteptare și de speranţe. 

— Am luptat... am luptat, băiatule, flăcăule! 

Butes se trase câţiva paşi, mâinile îi tremurau, scoase de la brâu amnarul 
şi iasca şi începu să scapere. Se străduia să-i vadă faţa cât mai repede cu 
putinţă. 

— Dacă l-aş găsi şi pe tarabostele Burio, aş crede că zeii au făcut o 
adevărată minune! şopti Dicomes mistuit de speranţă. 

Butes rămase un timp nehotărât, uită de amnar, apoi nu se mai putu 
stăpâni: 

—L-ai găsit şi pe Burio! rosti cu multă uşurare, strângându-l din nou la 
piept cu dragoste nestăvilită. 


CAPITOLUL III 
SĂRBĂTOAREA COROANEI 


Din drumul cel mare ce cobora de la villa şi o ţinea de-a dreptul spre 
Porolissum se abătea drumeagul scurt și îngust care ducea spre atelierele, 
grajdurile, hambarele și ergastulele fermei lui Decimus Silvanus. Aci își 
ținea animalele, recolta și sclavii folosiţi la muncă, de aceea împrejmuise 
locul cu gard înalt și puternic, din pari groși și ascuţiţi la vârfuri, îngropaţi 
adânc în pământ, între care îngrădise mărăcini cu ghimpi mari, ce făceau cu 
neputinţă apropierea şi încercarea de a pătrunde înăuntru. În lungul gardului 
erau legaţi câini voinici, al căror lătrat făcea să răsune valea la cele mai 
ușoare zgomote ce veneau dinafară. Porți puternice şi grele şi sclavi anume 
pregătiţi, bine hrăniţi şi bine înarmaţi, ţinuţi numai pentru pază, asigurau 
apărarea. Toate clădirile, cu o împrejmuire atât de bine întărită, arătau ca un 
fel de cetate sau castru. Când le construise, Decimus Silvanus nu se gândise 
numai la atacurile cetelor de latroni, pe atunci destul de dese, ci şi la 
pericolul ca dacii din Marodava, într-un moment de furie dezlănţuită, să nu 
pătrundă printre hambare şi ateliere, să le pună foc, iar pe sclavi să-i 
îndemne să fugă. 

Părăsind drumul, Decimus Silvanus o apucă pe drumeag, însoţit de 
Theudotos şi de Eufemus. Vara era spre sfârşit şi se apropia ziua încheierii 
socotelilor. În acest an dăduseră lovitura, cumpăraseră cea mai mare parte 
din grâul pe care dacii gândiseră că le prisosea până la noua recoltă, după ce 
puseseră de o parte şi ceea ce trebuia să dea imperiului. Îndată ce-l văzură 
cotind drumul, cei de pază la poartă dădură semnalul de toţi știut, prin care 
se vestea venirea stapânului, cei mai mulţi sclavi cautară să se dosească prin 
locuri mai ferite vederii, găsindu-și ceva de lucru, iar actorele Ampliatus şi 
vilicul Marsus începură să strige și să amenințe. Cei trei mergeau fără să 
dea semne de grabă. 

— Am auzit că Lucrinus şi-a mai cumpărat doi sclavi, spuse Decimus 
Silvanus, tu câţi ai cumpărat Eufemus? 

— Eu stăpâne, am mai luat patru; se apropie vremea să trimitem grâul 
spre Roma și-mi trebuie oameni. 


— Te îmbogăţești văzând cu ochii, libertule! Te-ai gândit vreodată la 
atâta noroc? 

— Stăpâne, bunătatea ta!... Și apoi, ce e al meu, libertatea mea, toate 
sânt în mâinile tale!... 

— Aşadar, n-ai uitat că pot să te fac din nou sclavul meu, oricând vreau? 

— Poate că ţi-am greşit cu ceva, stăpâne?!... 

Decimus Silvanus izbucni într-un hohot de râs. 

— Aşa-mi place, Eufemus, vreau să te știu omul meu cel mai de 
încredere. Până acum nu prea mi-ai greșit, dar vezi să nu ţi se urce 
îmbogățirea la cap, îi spuse, bătându-l uşor pe umăr. 

— Stăpâne, în fiecare zi mă rog zeilor pentru sănătatea ta. Dacă ies bine 
treburile, m-am gândit să înzestrez cu ceva templul lui Mithras, iar ţie să-ți 
înalt un monument de marmură... 

Făcând o smucitură din umăr, Decimus Silvanus se opri și-l măsură cu 
privirea. 

— Ai început să te gândești la plecarea mea la zei? Pentru ce-mi faci 
monumentul? 

— Stăpâne, nu trebuie să te superi, nici eu și nici tu n-avem pe aici pe 
nimeni. Eu sânt slăbuţ, pirpiriu, moartea poate să mi se arate oricând, şi 
vreau ca tu să ai la mormânt monumentul făcut de mine. M-am gândit să 
pun să se cioplească în marmură așa: „Lui Decimus Silvanus, libertul 
Eufemus l-a pus, îndeplinind făgăduinţa, după merit!” Dacă eu plec la zei 
mai devreme, să fie făcut monumentul pentru tine şi se va găsi cine să-l 
pună... 

— Bine, Eufemus, lasă, să nu ne gândim la asta, zeii pot să ne mai 
aştepte. Dar ca să fii liniștit, mă leg și eu să-ţi așez la mormânt o piatră de 
marmură pe care o să pun să se scrie: „Lui Eufemus, libertul, stăpânul 
Decimus Silvanus i-a pus piatra, după merit!” Dar tu, Theudotos, ce mergi 
aşa tăcut? 

Tabernagiul nu prea îi ascultase. Își frământase gândurile cu privire la 
negustoria lui, despre tabernă și despre noi câștiguri. 

— Eu, Decimus Silvanus, nu mă îngrijesc ce va fi după ce voi pleca la 
zei! Dacă o să am sănătate, mai strâng ce strâng, apoi încarc tot ce pot lua şi 
mă întorc la rude, lângă ţărmul Propontidei. 

Ajunşi la poartă, actorele Ampliatus le ieși înainte şi se aplecă până la 
pământ în faţa stăpânului. 

— Toţi zeii să te aibă în pază, stăpâne! Ce porunci dai? 


— Să ne arăţi cât grâu s-a strâns. Vreau să văd cum îl ţii și dacă n-a 
început să se strice. 

Actorele se schimbă la față, începu încurcându-se, dar își reveni repede: 

— Păi, stăpânul ştie... Am băgat în hambare cât a luat, am pus apoi în 
amfore mari, pe care le-am îngropat în nisip uscat și le-am acoperit bine, iar 
cel care n-a mai încăput l-am pus ca dacii, în pământ. 

— Cum ca dacii?! îl întrebă Decimus Silvanus mirat. 

— Stăpâne, am făcut mai multe gropi mari în partea din fund a curţii, 
acolo unde e locul mai ridicat şi mai uscat, le-am ars bine cu lemne până 
când pereţii lor s-au făcut tari şi roşii, aşa cum este cărămida și, după ce le- 
am lăsat de s-au răcit bine, le-am umplut cu grâu. Deasupra le-am acoperit 
bine cu paie până departe în jur, aşa că ploaia şi zăpada n-o să pătrundă nici 
picătură. 

Ampliatus se gândea cu spaimă dacă nu cumva stăpânul aflase de cele 
două care cu grâu, pe care el le trimisese pe ascuns cu două nopţi în urmă la 
un brutar din Porolissum. Scăparea i-ar fi fost la libert, la Eufemus, numai 
el ar fi putut să o dreagă, dar nu găsea cu nici un chip o cale de a-l face să 
înțeleagă. Nici nu era sigur dacă stăpânul știa sau nu ceva. Căută să 
găsească o ieșire, să schimbe vorba şi, dacă stăpânul nu mai spunea nimic 
despre grâu, se încredința astfel că nu era nici un pericol. 

— Dar necazul e altul, stăpâne! continuă el, prefăcându-se întristat. Să 
spună și vilicul Marsus, nu prea ne mai înţelegem cu unii sclavi... 

— Cum, de ce? Se pune la cale ceva, vor să se răscoale şi să fugă? 

Amintirea loviturilor date de sclavii răsculați din Dacia mai era încă 
proaspătă în mintea lui Decimus Silvanus, numai gândul la răscoală îl 
îngrozea. Văzuse fermele arse de sclavi, iar stăpânii lor, împreună cu cei 
care le fuseseră unelte oarbe, răstigniţi sau arşi. 

Fără să scape schimbarea care se produse pe faţa lui Decimus Silvanus 
şi îngrijorarea care îl cuprinse, Ampliatus căpătă mai mult curaj. 

— Ce se întâmplă aici, Marsus? continuă Decimus Silvanus speriat. 

Vilicul rămase câteva clipe încurcat, nu ştia ce voise să spună Ampliatus. 

— Da... aşa este... adică... sclavii... 

Actorele nu-l lăsă să mai continue, îi luă vorba: 

— Stăpâne, când am adus în primăvară sclavii cei noi, printre care se 
afla şi acel Gemellinus, care s-a făcut gladiator și a fugit... 

— Ştiu, lasă-l pe acela, ce e cu sclavii cei noi? îl întrerupse nerăbdător 
Decimus Silvanus. Sânt printre ei capete de răscoală? 


— Da, stăpâne!... Adică nu de răsculați, dar tot aşa de răi și de... nu ştiu 
cum să spun, de tăcuţi, de închişi și de încăpățânațţi, încât nu te poţi înţelege 
cu ei. Printre cei noi aduși, stăpâne, sânt şi doi sclavi trecuţi la noua credinţă 
şi urmează învățătura acelui galilean. Din primăvară și până acum, am prins 
că i-au mai făcut și pe alții să se ia după ei și... 

— Şi nu ne mai înțelegem cu ei, stăpâne! sări vilicul, pricepând unde 
voise să ajungă actorele. 

Decimus Silvanus rămase câtva timp pe gânduri. Cunoştea bine ce 
făceau cei care trecuseră la noua credință. Creştinii din provinciile din 
partea de răsărit a imperiului, chiar și de la Roma, erau mai uniţi, mai 
răbdători, îndurau cu seninătate chinurile și nu se arătau revoltați. Dar mai 
ştia totodată că, dacă toți sclavii ajungeau să urmeze învăţătura galileanului, 
nu se mai putea face nimic cu ei și nici împotriva credinţei lor, chiar dacă 
erau torturați, amenințați sau omorâţi. Ridică încet capul și privi pe rând 
spre tabernagiu și spre libert. 

— Voi aţi ştiut de asta? îi întrebă. 

Convins că Decimus Silvanus uitase să mai întrebe de păstrarea grâului, 
că o umbră de îngrijorare pusese stăpânire pe el, actorele vorbi repede, liber 
şi sigur, aşa cum vorbea de obicei cu stăpânul, știind că se bucura de toată 
încrederea lui: 

— Dacă stăpânul vrea, i-aş chema pe cei doi sclavi, i-ai judeca şi mi-ai 
spune ce trebuie să fac... 

— Bine, admise Decimus Silvanus privind în jos, apoi se întoarse spre 
vilic. Marsus să dai fuga să-i aduni pe locul de dincolo de atelier, unde sânt 
pedepsiţi sclavii de obicei; să-i strângi acolo pe toţi, dar cât mai repede că 
se lasă seara. Până atunci, Ampliatus, vreau să văd ce se mai întâmplă pe 
aici. 

Decimus Silvanus săltă privirea spre cer şi cătă spre apus. Mai era puţin 
până să scapete soarele după crestele munţilor. 

Vilicul se îndepărtă în fugă, ţinând biciul pe umăr. Îl cunoştea bine pe 
stăpân şi, aşa cum văzuse că se schimbase la faţă, ştia ce va urma. 

Însoţit de actore, de libert și de tabemagiu, Decimus Silvanus se 
îndreptat spre staule, unde controla dacă începuse pregătirea pentru iarnă, 
trecu prin atelierele de dulgherie și de fierărie, se opri în atelierul în care 
câţiva croitori și cizmari lucrau îmbrăcăminte și încălțăminte de iarnă 
pentru sclavi, se vârî printre hambarele cu grâu și prin beciurile în care 
țineau brânza, mierea și tot felul de alimente și pe măsură ce vedea 


murdăria şi dezordinea îi sporea furia. Actorele prinse supărarea stăpânului, 
însă, scăpat de panica prin care trecuse, îl urmă liniștit, gata să-i 
îndeplinească orice poruncă. Îl cunoştea bine pe Decimus Silvanus, ştia că 
de cele mai multe ori își îneca supărarea schingiuindu-i pe sclavi, şi se 
bucura în sinea lui că reuşise să întoarcă bine și la timp mersul discuţiei cu 
el. Îşi strângea tot mai mulţi sesterţi la Porolissum, căci drumul într-acolo îl 
luaseră nu numai cele două care cu grâu, ci multe altele: lână, brânză, miere 
şi chiar din vite, oile şi caprele pe care le dăduse ca pierdute prin munte. 
Ampliatus aștepta cu nerăbdare momentul prielnic să se răscumpere, să 
devină libert. Când ajunseră la locul de adunare a sclavilor, vilicul se căznea 
să-i aşeze pe mai multe rânduri, lăsând la mijloc un loc mare, în jurul unui 
scaun pe care avea să se așeze stăpânul. Sclavele erau îngrămădite la o 
parte, pe când sclavii goi şi nepăsători, stăteau în faţa stăpânului, unii 
nemaiavând nici bucăţica de pânză murdară petrecută în jurul mijlocului, pe 
când ele, strânse unele într-altele, se căzneau să-și adune zdrenţele în jurul 
șoldurilor şi în dreptul sânilor. În privirile lor se vedea teama, unii tremurau 
în tăcere, alții își frământau mâinile, rugându-se în șoaptă la zei ori 
blestemând. 

— Marsus; unde sânt cei doi sclavi de care mi-aţi vorbit? întrebă 
Decimus Silvanus. 

În loc de răspuns, vilicul strigă: 

— Nevius, Melas, ieşiţi aici în faţa stăpânului! 

Nevius, slab, cu părul şi barba cărunte, păși în faţa lui Decimus 
Silvanus, fără să se piardă și fără să se plece prea mult, ci numai atât cât se 
cuvenea ca un sclav să arate respect stăpânului. După el veni Melas, ceva 
mai voinic, dar nu prea înalt, mai tânar, mai în putere, cu o privire mai 
semeaţă, se vedea că nu se mai temea de nimeni pe pământ. Amândoi aveau 
strânse în jurul şoldurilor şi coapselor câte o bucată de pânză lată ce le 
ajungea aproape până la genunchi. Își ţineau braţele pe piept, ca și cum în 
fiecare clipă erau gata pentru rugăciune. Decimus Silvanus îi măsură cu 
privirea. Nu vedea pe feţele lor teama și disperarea ce chinuiau pe ceilalți 
sclavi din jurul său, ci numai linişte, un fel de frământare stăpânită, așa cum 
stă un om când este stăpân pe el şi pregătit pentru orice. 

— Voi aţi trecut la noua credinţă și urmaţi învățătura acelui galilean? 
strigă Decimus Silvanus, înfuriat de liniștea lor, pe care o lua drept sfidare. 

— E aşa cum spune stăpânul! răspunse Nevius cu voce potolită. 

— Şi la ce vă foloseşte asta, nu avem atâţia zei la care să ne rugăm? 


— Noi nu ne mai rugăm de mult zeilor, stăpâne, spuse Melas încet, însă 
cu convingere. 

— Vă ajută mai bine acel galilean, despre care s-a dus vestea că ar fi fost 
un tâlhar omorât prin răstignire pe cruce între alţi doi tâlhari, ca și el? se 
răsti la ei Decimus Silvanus. 

— E greu să-l fac pe stăpânul să înţeleagă, se grăbi Nevius, cine nu-i 
cunoaște învățătura nu-i simte puterea, nu e încălzit de bunătatea Lui şi nici 
ajutat de EI!... 

Decimus Silvanus începu să râdă. 

— Ai auzit, Theudotos, şi tu, Eufemus, cică şi încălzeşte bunătatea 
galileanului și e ajutat de el, păi dacă este aşa cum spui, sclavule, de ce nu 
te ajută galileanul să scapi de sclavie? 

Nevius îl privi fără ură, mai mult cu mila. Vorbi fără pornire: 

— Când toţi oamenii vor urma învăţătura Lui, nu vor mai fi nici sclavie 
şi nici răutate pe pământ!... 

— Şi, până atunci, tu te chinuiești ca un sclav nenorocit? De ce nu-și 
arată galileanul puterea, să te facă dintr-o dată om liber şi bogat, cu villa 
mare, cu femei frumoase? Spuneţi și voi, nu este aşa? întrebă el, rotindu-și 
privirile pe feţele sclavilor din jur. 

Toţi se arătară pe voia lui, mulțumindu-se să clatine uşor capetele. Nici 
sclavul însă nu întârzie răspunsul: 

— Noi, cei care urmăm învăţătura Lui, nu ne gândim să strângem 
bogății şi nici să căutăm fericirea aici pe pământ. Îndestularea și multumirea 
noastră sânt acolo sus, în cer, și le vom găsi atunci când ne vom duce alături 
de El. Stăpânul meu din Cappadochia și-a împărţit averea... 

— Cum, ai avut un stăpân chiar atât de prost? Spune cum a făcut şi de ce 
a vrut să rămână sărac? 

— Acel stăpân era un om bun, continuă Nevius, şi urma învăţătura Lui. 
Unul câte unul, am trecut şi noi, sclavii lui, la noua credinţă. El ne vorbea 
cu duhul blândeţii, nu ne certa şi nu ne pedepsea niciodată. Ca stăpân, nu 
ne-a forțat să părăsim credința în zei, fiecare a îmbrățișat noua credinţă 
atunci când a simţit în suflet harul Lui. Într-o zi, el ne-a strâns pe toţi sclavii 
şi ne-a spus că ne dă libertatea... 

— Şi cum de ai rămas tot sclav? îl întrebă nerăbdător libertul Eufemus. 

— Poate că tot El ne-o fi pus la încercare credinţa... Stăpânul ne-a spus 
că nu ne dă numai libertatea, ci că își împarte averea cu noi, pentru că tot cu 
munca sclavilor a strâns-o. Dar n-au trecut decât câteva zile şi la casa 


stăpânului a venit un tabular, care i-a spus că are de plătit o datorie mare și 
veche imperiului şi că îi mai lasă numai o zi răgaz să o plătească. A alergat 
bietul om pe unde a putut, dar n-a găsit banii trebuincioşi. Dus în faţa 
procuratorului, acesta i-a spus că degeaba și-a împărțit averea şi a dat 
libertate sclavilor, căci toate vor fi luate de imperiu pentru plata datoriei. Şi 
aşa am rămas tot sclav, iar de la imperiu m-ai cumpărat tu, stăpâne. 

— Bine a făcut imperiul! strigă Decimus Silvanus râzând. Știţi ce s-ar 
întâmpla dacă toţi ar da drumul sclavilor și și-ar împărți pământul? Am 
ajunge să murim de foame! Și, spune-mi, sclavule, acel galilean la care te 
rogi, vrea să te ţină aşa cât vei trăi? Cum adică, toată viaţa o să-ți pună el la 
încercare credința? 

— Puterea Lui e mare, stăpâne, murmură Nevius. 

— Mă, că prost trebuie să fii, nu te gândești că dacă puterea lui e mare şi 
bunătatea lui tot aşa de mare, de ce te încearcă chinuindu-te? 

— Păcatele oamenilor trebuie să fie spălate de cineva prin suferinţă! 

— Eşti nebun! Marsus, ai să-i dai lui Nevius douăzeci de lovituri de 
flagrun şi, dacă tot nu se potolește cu galileanul lui, o să-l punem și în furci. 

Decimus Silvanus rosti ultimele cuvinte îndreptându-și privirea spre 
celălalt sclav, spre Melas. 

— Tu cum ai trecut la noua credință? 

Melas îl privi lung. În ochii lui nu se vedea acea lipsă de teamă, 
amestecată cu mila, ca la Nevius, ci curaj plin de pornire spre înfruntare. 

— Am trecut singur, stăpâne! 

— "Ţi-a venit aşa, deodată, să părăseşti zeii?! 

— Nu, stăpâne, nimic pe lumea asta nu se petrece așa din senin, 
nepregătit, și cu atât mai mult la oameni. Fiecare dintre noi, eu, tu, ei şi 
oricine, gândim, cugetăm. Cât timp sânt în viaţă, oamenii se frământa: unii 
după fericire, alții după îmbogăţire, sclavii după libertate; își doresc o 
familie, soţie, copii... Oamenii meditează asupra a tot ce se petrece în jurul 
lor. 

Decimus Silvanus izbucni din nou în râs. 

— Auzi, Theudotos, cică animalele astea de lângă noi — și-i arătă pe 
sclavi — cugetă și ei. 

Theudotos nu găsi ce să răspundă, râse numai şi tuşi uşor. 

— Şi cum ai meditat tu, Melas? 

— Te poartă gândurile, stăpâne, aşa, singure, numai să te frământc ceva 
şi să legi acel ceva de cele ce se petrec în jurui tău. Așa m-au purtat pe mine 


gândurile la zei. Crezi că e vreunul printre sclavii de aici şi de aiurea, care 
să nu se fi culcat şi să nu se fi sculat zile după zile, ani după ani, rugându-se 
la zei să le dea libertatea, să-i ajute să se întoarcă la ai lor sau să intre și ei 
în rândul oamenilor? Nu este, stăpâne! Numai că mulţi dintre ei, de 
aşteptare, de chinuri, de disperare și-au pierdut orice speranţă, orice 
încredere şi chiar orice simţire, şi au ajuns aşa cum le spui tu, ca niște 
animale. Eu nu m-am lăsat înfrânt și am cugetat adânc: Ce sunt zeii? Și mi- 
am răspuns tot cu: Nimic! Adică niște chipuri cioplite din piatră sau din 
lemn, niște forme reci și neputincioase. Aţi văzut careva vreun zeu, care, 
căzut de pe soclul lui, să se ridice şi să se așeze la loc, acolo unde a fost? A 
văzut cineva un zeu de piatră mergând sau vorbind oamenilor? Dacă cel 
care l-a cioplit i-a făcut chipul să râdă, el râde într-una, iar dacă l-a făcut să 
plângă, plânge așijderea. Cum mai puteam eu să mă rog unor astfel de 
chipuri cioplite și fără viață? Despre galilean auzisem mai demult, când și 
eu am fost om liber, știam de faptele lui și de cele ce căutase să-i înveţe pe 
oameni. Și, în nenorocirea în care am ajuns, am cugetat adânc la cele ce-a 
spus el şi am început să cred în învăţătura lui. 

— Şi tot nu te-a scăpat din sclavie, râse Decimus Silvanus, căutând să-și 
înfrângă mânia ce-l cuprinsese, ascultându-l. 

— Nici nu mă aştept, stăpâne! Eu cred în învăţătura lui dar privindu-l și 
pe el tot ca om, căci om trebuie că a fost, un om cu sufletul mai mare decât 
au toţi oamenii la un loc şi, ca orice om, trebuia să moară. Cum să mă ajute 
cineva care nu mai trăieşte? Da, el nu mă ajută, continuă Melas rărind 
vorbele, nu mă ajută de-a dreptul pe mine sau pe altul, dar ne ajută pe toți 
altfel, fără să vedem. Când oamenii vor fi mai buni, mai miloși și mai 
săritori în ajutorul aproapelui, mai puţin lacomi şi mai puţin dornici de 
îmbogăţire, se vor schimba multe. Când o să se întâmple asta, nu ştiu, poate 
mai târziu, însă cred că va veni o vreme când unii oameni nu vor mai trăi 
din truda altora, când cei săraci, cei umiliți, cei mulţi se vor ridica strâns 
uniți și își vor croi o altă viaţă, așa cum vor crede ei că este mai bine, când 
cei bogați... 

— Taci, încetează, bestie, am să pun să te tortureze! strigă Decimus 
Silvanus, ridicându-se de pe scaun cu pumnii strânși. Vrei să spui că eu sânt 
dintre cei răi și lacomi, care trăiesc din truda altora? Așadar, asta e 
învățătura acelui galilean, de aceea crezi tu în învățătura lui?!... Ampliatus, 
unde ești? Îl iei pe sclav, îl spânzuri de picioare şi-i tragi patruzeci de 
lovituri de bici! M-ai înțeles? Să ai grijă numai să nu moară, și adăugă, 


întorcându-se din nou spre Melas, pe faţa căruia nu se schimbase nimic, 
aceeași lipsă de teamă, aceeași pornire spre înfruntare! Ce mă priveşti aşa, 
vită, vrei să-mi arăţi că nu te sperii? 

Decimus Silvanus se așteptase ca sclavul să-și iasă din fire, să spună 
cuvinte nesocotite, dar rămase uimit ascultându-l: 

— Sânt multe lucruri pe care nu le înţelegi, stăpâne, și pentru asta nu te 
învinovăţesc pe tine, ci lumea în mijlocul căreia trăim. Nu ești singurul care 
te porţi astfel cu sclavii, mai sânt mulţi alţii, unii stapâni, alţii slugi plecate 
ca Ampliatus şi ca Marsus!... Și să mai ştii, stăpâne, că pe mine nu mă mai 
înspăimântă nimic, am învăţat destul de la viaţă! 

— Ia stai, cine eşti tu? 

Decimus Silvanus se găsea în mare încurcătură. Cuvintele pline de 
înţelepciune şi adânci ale sclavului îl impresionaseră. 

— A spus cuvinte drepte, se auzi o voce ce se apropia prin spatele 
sclavilor. 

Când se întoarse, Decimus Silvanus îl văzu pe Staberius. Sosirea lui îl 
bucură. Voia şi el să sfârșească judecarea, fără să se creadă că cedase 
cutezanței sclavului. 

— Te înţeleg, Staberius, unul ca tine este întotdeauna de partea lor. 

— Ce cuvinte vrei mai frumoase, Decimus Silvanus? L-ai auzit, nu te 
învinovăţeşte pe tine, ci lumea, mulțimea aceasta în care trăim. E o întreagă 
filozofie în aceste vorbe şi ele arată ce suflet mare are acest sclav. Cine este, 
de unde l-ai cumpărat? 

— Te-am întrebat, sclavule, cine eşti? 

— Sclavul Melas! 

— Să nu-ţi baţi joc de mine! Cine ai fost înainte de a fi ajuns sclav, în 
care cetate ai trăit? 

— Sânt sclavul Melas, restul nu privește pe nimeni, și nici n-ar folosi 
nimănui! 

În acea clipă prin mintea lui Melas se depănă întreaga lui viață de om 
revoltat, căzut captiv în mâinile legionarilor și vândut de imperiu ca sclav. 

Văzând temeritatea sclavului, Staberius căută să-i vină în ajutor. ÎL 
admira pentru liniştea, stăpânirea și cuvintele adânci pe care le rostise. 

— Te-am căutat, Decimus Silvanus, Canidia ar fi vrut să te roage ceva. 

Pe Canidia o ştia supărată din seara aceea, când îl întâlnise pe poteca de 
la marginea pădurii și îl înfruntase. Cu gândul că ei vor pleca la Roma — 


după cum îi spusese Staberius — și că acolo vor putea să spună multe lui 
Publius Octavianus, căută să se arate binevoitor. 

— Sânt gata să-i îndeplinesc orice dorinţă! 

Decimus Silvanus se întoarse spre Ampliatus: 

— Să faci aşa cum ţi-am spus! Cu ceilalți sclavi, care se iau după 
vorbele acestor doi nebuni, o să mai vedem ce facem. Să veniți mâine 
amândoi la mine, tu şi Marsus; până atunci, mă mai gândesc. 

Pradă unei supărări greu stăpânite, îl luă de braţ pe Staberius şi porni cu 
el după ateliere, spre ieşire. 

— Haide, Staberius, spune, ce vrea să mă roage Canidia? îl întrebă cu 
nerăbdare. 

De câteva zile, Butes, Decibalos și Staberius se frământau să prindă ceva 
despre cele ce se mai petreceau la Porolissum în legătură cu fuga lui 
Gemellinus. Cel de la care ar fi putut să afle cât mai multe veşti era 
Decimus Silvanus, de aceea Canidia, călcându-și pe suflet, căutase o cale. 

— N-ar fi prea mare lucru, Decimus Silvanus, însă, dacă o refuzi, 
înseamnă că nu te simţi bine în apropierea fiicei unui senator... 

— Să plec o dată cu voi la Roma? 

— Nu, Decimus Silvanus, nici n-am hotărât încă ziua plecării; Canidia 
te încearcă, vrea să vadă dacă ne-ai uitat cu totul, de aceea astă-seară te 
aşteaptă să cobori la noi, să stai la masă, să ne înveselim cu toţii. 

Gândul îl purtă pe Decimus Silvanus tot spre Roma. Se arătă mulțumit 
de atenţia Canidiei şi primi bucuros să se ducă la ei. În sufletul lui sălășluia 
întotdeauna o umbra de teamă de fiica senatorului și socoti ocazia ca un bun 
ajutor pentru a o mai îmbuna. Aproape de poartă îl întâlniră pe Verus. 
Lanistul venise în galop şi calul răsufla tare, rozându-șşi zăbala. 

— Am trecut numai cât să te salut, Decimus Silvanus, strigă oprind 
calul. Cei de sus mi-au spus că eşti aici. 

— Văd... văd, lanistule! Pe toţi zeii, de când ţi-a mers așa de bine cu 
spectacolul din amfiteatru, nu prea mai ai timp să treci pe la mine, îl mustră 
Decimus Silvanus în glumă. Pornisem sus, la villa, nu mergi cu noi? 

Lanistul întoarse calul după ce-l struni puţin. 

— Merg numai până ieşim în drumul cel mare și o pornesc de-a dreptul 
la Porolissum. Se lasă întunericul, mai am şi alte treburi astă-seară. N-am 
mai venit să te văd, pentru că sânt și supărat, Decimus Silvanus. Chestia cu 
fuga gladiatorului Gemellinus m-a tulburat mult de tot, parcă nici mie nu- 
mi iese din cap povestea cu Vetilla, cu dispariţia... Se vorbeşte că... 


Decimus Silvanus se opri din mers. 

— Că l-am omorât eu, vrei să spui, pentru că dormise o noapte la 
păcătoasa aia de Vetilla, de care trebuie să mă scap o dată! 

— Nu tu, ci oameni puşi de tine! accentuă lanistul. 

— Ascultă, Verus, poate că vrei să spui că ești păgubit mult, fiindcă în 
locul lui mi-ai dat doi sclavi. Îţi trimit sclavii înapoi, şi asta nu pentru că aș 
fi omorât eu gladiatorul; nu mi-ar fi teamă de nimeni să recunosc dacă l-aș 
fi trimis la zei, mai ales că aş fi avut şi motiv. 

Câtva timp continuară drumul în tăcere. Alături de Decimus Silvanus, 
Staberius se bucura că putea să afle chiar din gura lanistului ce se mai 
petrecea în legătură cu gladiatorul fugar. 

— Nu-mi trebuie sclavii ăia nenorociţi, curmă lanistul tăcerea, îl vreau 
pe el, pe gladiator. În toamnă trebuie să organizez un nou spectacol; parcă 
aud cum o să strige mulțimea cerând să-l scot la luptă pe Gemellinus, și de 
unde să-l iau? Am început să dau sfoară prin toţi, prin romani, prin daci, 
prin cărăuși, prin legionari, în speranţa că dacă el mai e în viaţă și stă ascuns 
pe undeva, tot va afla, să dau sfoară că îl iert, nu-i fac nimic, numai să vină 
înapoi, iar după câtva timp îi voi da libertatea și, dacă va primi să mai lupte 
în arenă ca gladiator, îl voi plăti așa cum ne vom înţelege. 

— Ai făcut bine, Verus, îl încurajă Decimus Silvanus, eu voi fi primul 
care se va bucura, dacă se înapoiază gladiatorul. Nici nu va putea să trăiască 
prea mult timp urmărit de legionari şi cred că încă n-a reușit să fugă la 
triburile vecine din miazănoapte. Înapoierea lui te va face să-ţi dai seama 
cât de greşit ai fost bănuindu-mă pe degeaba. 

Ajunşi în drumul mare, lanistul îl salută pe Decimus Silvanus şi plecă în 
galop spre Porolissum. Din aceeași răspântie pornea și drumeagul spre 
Marodava; din același loc se despărţi de el şi Staberius. Aflase tot ce-l 
interesa, astfel că invitaţia lui Decimus Silvanus la ei la masă nu-şi mai 
avea rostul, mai ales că nu era nici pe placul Canidiei, dar își dădu seama că 
nu mai putea reveni asupra ei. 

După ce se despărți de Staberius, Decimus Silvanus grăbi pasul, însoţit 
de tabernagiu şi de libert. Începu să fluiere uşor un cântec de tabernă, dintr- 
o dată înveselit, ca şi cum uitase de supărările pe care le avusese cu cei doi 
sclavi și cu lanistul. 

Ajuns la villa, intră împreuna cu ei în tricliniu și ceru să se aducă vin. 
Theudotos și Eufemus văzură schimbarea lui Decimus Silvanus spre veselie 
şi nu știau cu ce să o pună în legătură. 


— Lucrinus a întârziat prea mult astăzi, spuse libertul după ce se aşeză 
pe un scaun. Nici n-am încheiat socotelile cu grâul, nici nu știu cu cât i-a 
trecut pe daci să mai dea pentru legiune și nici... 

— Astăzi degeaba mai vine, îl întrerupse Decimus Silvanus. N-aţi auzit 
că trebuie să mă duc jos, la Staberius, unde sânt aşteptat la cină? Ia ridicaţi 
cupele și goliți-le! Vă spun după aceea și pentru ce m-am înveselit. 

— Când stăpânul este vesel, sânt și eu, zise libertul, ducând cupa la 
gură. 

— Care din voi mă va ajuta să izbutesc îl fac om, îl îmbogăţesc, reluă 
Decimus Silvanus după ce goli cupa. Poate că zeii nu dorm, se mai ţin şi de 
glume năstruşnice. De mult doream să mă duc jos, dar nu găseam cu ce 
motiv, şi iată ca m-au ajutat ei. Voi ştiţi că Staberius este vecin cu Butes și 
cu Decibalos, se ţin împreună toţi trei de parcă ar fi fraţi. Nici nu se poate 
ca în seara asta să nu fie poftiţi şi ei la Staberius. 

— Te duci între lupi, stăpâne! se îngrijoră libertul. 

— Da, între lupi, mai ales între Butes şi Decibalos, însă voi nu ştiţi că 
lângă ei trăiește și o mielușică... 

Tabernagiul și libertul se priviră mirați. 

— Pe cine ai mai pus ochii, Decimus Silvanus? îl întrebă tabernagiul. 

— Ascultaţi. Într-o seară, să fie ceva mai mult de o lună de-atunci, mă 
întorceam de la vânătoare şi la marginea pădurii, am văzut pe fata lui 
Decibalos. De cum am zărit-o, nu mi-am mai putut întoarce ochii de la ea. 
O astfel de frumuseţe n-am mai întâlnit cât am umblat prin imperiu, şi nici 
la Roma. Pe faţa ei, în ochi şi-n mers are ceva ce te năuceşte, parcă e o 
zeiță, o nimfă și totodată o sălbăticiune. De atunci nu-mi mai pot lua gândul 
de la ea, am uitat de toate femeile din lumea asta. Voi vă daţi seama ce foc a 
început să mă ardă? 

— Te înţelegem, stăpâne... se grăbi libertul. 

— Ei bine, vreau să pun mâna pe această nimfă, să-i simt trupul în 
braţele mele, să mă îmbăt de aroma ei de fată tânără, care încă nu ştie ce 
este dragostea. 

Tabernagiul și libertul se priviră speriaţi. 

— Nu-l cunoşti pe Decibalos, Decimus Silvanus?! murmură cu teamă 
Theudotos, trăgându-se cu scaunul mai departe de masa. Păi dacă îi iei fata, 
dacul ăla devine fiară, mai fiară chiar decât jivinele din codru și te face praf, 
îți arde totul, te... 


— Stai, Theudotos, potoleşte-ţi spaima. Ce crezi că o să mă duc să iau 
fata cu sclavii, aşa în ziua mare, cum dau latronii loviturile? Tocmai pentru 
asta v-am spus că-l fac bogat pe acela care reușeşte să mi-o aducă, sau care 
găseşte o cale bună prin care să pun mâna pe ea. O dată adusă aici în villa, 
fără ştirea nimănui, nici un zeu nu mi-o va mai putea lua! 

— Ce facem cu barbarul, cu Decibalos?!... A fost de multe ori în 
taberna mea, când apucă pe cineva cu mâinile, îl repede la pamânt de-l 
zdrobeşte. 

Decimus Silvanus nu-și pierdu veselia. Îi îndemnă să mai golească 
repede câte o cupă. 

— Astă-seară n-o să găsim ce trebuie să facem, v-am spus numai așa, să 
vă gândiţi, dar băgaţi bine de seamă, dacă se află cumva ceva, cum numai 
noi trei știm, jur pe toţi zeii că vă fac praf pe amândoi! Dar să nu vă speriaţi, 
am încredere în voi, tot aşa cum am în mine. Acum ați înțeles de ce m-am 
înveselit? 

— Te bucuri că o vei avea pe fată aici, stăpâne? 

— Lasă asta, libertule, de adus nu mă îndoiesc, dar ceva mai târziu, cine 
ştie cum... Bucuria mea este că astă-seară, fără să mă fi gândit şi fără să fi 
pregătit ceva, am s-o văd pe nimfa sălbatica și am s-o sorb cu privirile. Să 
ştiţi că zeii tot se mai ţin de glume, altfel nu putea să pună la cale ceva mai 
bun. 

Tulburarea lui Rastrix fusese mare. Clipele de plăceri trăite alături de 
Vetilla le uitase de mult, alungate din mintea lui de gândurile ce-l frământau 
despre soarta lui Gemellinus. Dacă n-ar fi aflat de venirea lui Xanthus — 
trimisul lui Procilius — n-ar fi făcut nici o legătură cu cele ce se petrecuseră 
în amfiteatrul de la Ulpia Traiana Sarmizegetusa, nu și-ar fi amintit de cel 
ce trăia ca sclav sub acest nume. De atunci, de când Afian îl dusese la 
Vetilla, revenise destul de des la Porolissum, căutase să intre în vorbă cu 
decurioni, legionari şi gladiatori, și încercase să afle dacă ştiau ceva în 
legătura cu fuga gladiatorului. De un lucru se convinsese: Gemellinus nu 
fusese prins, de aceea continuase să-i scurme prin tot felul de discuţii și de 
întrebări meşteşugit puse, în speranţa că va putea descoperi un semn cât de 
slab al locului unde s-ar găsi ascuns. Se străduise să dea de urmele lui 
Xanthus, dar nu reuşise; nimeni nu-l cunoștea, nimeni nu ştia dacă mai era 


în Porolissum. Două întrebări începuseră să-l chinuiască mai mult: una, 
dacă Xanthus aflase unde se ascundea Gemellinus, cealaltă, dacă în lupta pe 
care o va da cu cei porniţi să-l prindă, fugarul nu va cădea răpus. 
Cunoscând rostul venirii lui Xanthus, nu se îndoia că adevăratele intenţii ale 
lui Procilius erau altele, nu credea nimic din cele spuse de Vetilla în legătură 
cu dorința fostului stăpân de a-i reda libertatea sclavului și a-i lăsa 
moştenire o parte din averea sa. În această privință, Rastrix dispunea de 
elemente mai certe decât Butes, ştia şi el cine trăia sub numele de 
Gemellinus şi în ce pericol se găsea, însă Butes trăia numai în frământare și 
nesiguranța, fără nici o posibilitate de a acţiona, la el totul se învârtea în 
cercul vicios al unor presupuneri pline de contradicții. Ei doi nu știau unul 
de altul, deşi același foc le ardea în suflete. Dacă Rastrix ar fi aflat că Butes 
era Burio — îl cunoscuse în răscoală pe fostul taraboste — s-ar fi dus la el, 
ar fi luat o hotărâre și amândoi ar fi adus-o la îndeplinire. Dar frământările 
mari sânt întocmai ca problemele grele: își găsesc sfârșitul numai dacă se 
cugetă într-una asupra lor, zi şi noapte, și până în cele din urmă, în 
străfundurile firii omenești, se zămislește dezlegarea. Un astfel de proces 
sufletesc se desfășurase îndelung la Rastrix, până în momentul când se 
hotărâse să se ducă la Vetilla. Când intră, ea îl cercetă mirată, încurcată, 
aproape că îl şi uitase, amintirea lui se amesteca în mintea ei cu aceea a 
unui client oarecare. Atunci, în zilele ce urmaseră îl dorise mult, apoi se 
gândise numai la banii pe care îi primise, daţi de el cu multă dărnicie; acum 
nu se mai putea concentra nici asupra plăcerii, nici a sesterţilor pe care i-ar 
putea primi. Atunci, după ce plecase se temuse de el, fusese o frică 
amestecata cu dorinţe, acum ceva nelămurit din adâncul fiinţei o umplea de 
spaimă. Găsi o ieşire din situaţia în care se afla, umplând două cupe cu vin 
şi îndemnându-l să bea. 

— Nici nu îndrăznesc să te întreb pentru ce ai venit, nu cred că ţi-a fost 
dor de mine!... şopti ea, după ce sorbi din cupă. 

— Te-am înţeles de atunci, Vetilla, ştiu că nu doreşti dragoste, ci cauţi 
bani. Am venit să te fac să câştigi o sumă bună; vom face parte și parte... 

— Nu te vei fi gândit să iei locul lui Afian? Să ştii că persanul nu e prea 
voinic, dar are agilitate ce te uimeşte, te poate doborî într-un fel pe care nici 
nu ţi-l poţi închipui. L-am văzut odată bătându-se cu doi gladiatori voinici 
ca niște munţi, a făcut câteva mișcări agere, nu ştiu unde i-a lovit, n-am 
văzut cum i-a răsucit și ce le-a făcut, dar i-a trântit fulgerător la pământ, 
deşi era cu mâinile goale. Mi-a spus ca a umblat mult prin împărăţii mari, 


îndepărtate din răsărit, acolo unde puterea Romei aproape că nici nu este 
cunoscută. 

Rastrix își goli cupa fără graba. În casa Vetillei se simţea ca un prieten 
vechi. Trebuia să-i câştige încrederea, să acţioneze plasându-se pe o poziţie 
care să pară opusa scopului ce-l urmărea, să nu trezească în sufletul femeii 
nici o bănuială. 

—L-am zguduit niţel pe Afian atunci, după ce am ieșit de la tine, şi n-a 
încercat să mă doboare; nici acum n-am poftă să-mi încerc puterea cu el. 
Despre altceva este vorba: tu ai putea să-l găseşti pe Xanthus, pe cel care îl 
căuta pe Gemellinus? 

Ochii Vetillei luciră. 

— Vrei să porneşti alături de el în căutarea gladiatorului? 

— Nu să-l caut, ci să i-l dau gata prins! Asta numai dacă el se învoieşte 
cu plata, din care jumătate va fi a ta. 

Vetilla se luptă să-și înfrângă tulburarea. Începu să râdă, închise un ochi 
şi îşi aplecă încet capul într-o parte: 

— Ai venit să mă pui la încercare? Vrei să afli dacă țin mai mult la 
gladiator decât la tine? 

— De ce să te încerc, dacă îi vreau binele? Mi-ai spus că acel Xanthus îl 
caută pentru o moştenire mare... 

— Bănuieşti că eu îl cred? Haide, spune drept, tu știi unde se ascunde 
Gemellinus? 

— Dacă mă înţeleg cu Xanthus, pot să i-l dau în mână. 

— Şi partea mea? S-ar putea să uiţi să mi-o dai. Vezi tu, în treaba asta 
ceva mi se pare pe dos: dacă Xanthus îl caută pentru a-i face bine, ce rost 
are să spui că i-l dai în mână, ca şi cum o dată prins va trebui să fie dus 
înapoi la şcoala de gladiatori a lui Verus... 

— Asta e treaba lor. Îl duc pe Xanthus şi îi arăt unde se ascunde 
gladiatorul, ce va urma după aceea nu mă priveşte. Tu să te ţii de el, dacă 
vrei să îl ai pe Gemellinus. Poate că întâmplarea asta e legată de destinul 
vostru: devenit liber şi bogat, dacă el te-a plăcut, ai putea să-i fii soţie. Te 
aşteaptă zile de fericire, Vetilla, să mulțumeşti zeilor că Afian m-a adus 
atunci la tine! 

Când Rastrix o părăsi, pe faţa ei radia lumina izvorâtă din speranţa 
împlinirii unei dorinţe pe care o păstra închisă în suflet: familie, copii, tihnă, 
îndestulare. 


Deşi Xanthus nu se mai arătase de mult pe la Vetilla, nu părăsise 
Porolissumul. Stătea mai mult în preajma şcolii lui Verus și căuta să intre în 
vorbă cu gladiatorii, nădăjduind să dea de urmele lui Gemellinus. Când 
oamenii trăiesc timp îndelungat împreună, se leagă prietenii puternice și 
trainice, cu atât mai mult la gladiatori, oameni sortiți morţii. Cine nu s-a 
convins că prieteniile născute între ostașii care au luptat alături în războaie 
grele, s-au ajutat şi s-au ocrotit având în față moartea nu se mai rup tot 
restul vieții? Xanthus era convins că un astfel de prieten nu se putea să nu 
aibă gladiatorul printre cei din şcoală, că acest prieten nu va șovăi să-i 
spună unde se ascunde, dornic să-i vină fugarului în ajutor, când va auzi că 
legatul Procilius îl caută pentru a-l răscumpăra şi lăsa o parte din avere. 
Adevăratul scop al venirii lui Xanthus era însă altul. De mult timp Procilius 
intrase în panică de teama răzbunării dacilor, ei făcuseră câteva încercări 
pentru a-l răpune. De curând aflase dintr-un papyrus trimis de Decimus 
Silvanus — în care acesta amintise cu totul întâmplător — că avusese un 
sclav, Gemellinus, pe care îl dăruise unui lanist, se dovedise în amfiteatrul 
din Porolissum cel mai bun gladiator, însă după primul spectacol se făcuse 
nevăzut. De atunci teama lui Procilius crescuse fără măsură și nu se liniștise 
până nu-l trimisese pe Xanthus în căutarea lui, cu sarcina de a-l găsi şi 
omorî, fără să cruţe nici un fel de cheltuieli. Deşi nu spusese nimănui, 
Xanthus venise însoțit de o ceată de foști gladiatori, de veterani fără căpătâi 
şi de alţi clienţi de-ai tabernelor, pe care o ţinea ascunsă într-o casă din 
împrejurimile Porolissumului. De cum sosise, aflase repede că gladiatorul 
fugise după ce petrecuse o noapte la Vetilla, și tot atât de repede găsise casa 
ei. 

Rastrix nu ştia nimic din toate acestea, totul la el se reducea la 
presupuneri și acţiona, întrevăzând instinctiv un pericol pentru Gemellinus, 
împins de cultul pe care îl nutrea în suflet față de memoria aceluia care 
fusese căpetenie a Marii răscoale pentru alungarea legiunilor din Dacia. Era 
hotărât să-l ajute pe feciorul lui Sarmis cu orice sacrificiu. Ca şi Xanthus, 
Rastrix nu venise singur, îşi adusese o ceată de oameni vânjoşi, buni 
luptători, pe care o lăsase la stâna unui dac, pe culmile ce coborau spre râul 
Samus. 

Dorinţa arzătoare a Vetillei de a-l avea pe Gemellinus, îmbinată cu 
speranţa că va ajunge să-și întemeieze o familie, îi dădură puteri noi, o 
făcură să nu-şi găsească liniștea până nu-l găsi pe Xanthus. Fericirea ei 
crescu şi mai mult când acesta, bucuros că reușea să-și atingă scopul, o 


asigură că el o va ajuta, îl va convinge pe gladiator și o vor lua cu ei la 
Sarmizegetusa. Încrezătoare în amândoi, deşi nu se mai gândea la sesterţii 
ce i-ar fi revenit ca parte, îi îndemnă să pornească degrabă spre locul 
ascunzătorii fugarului. 

Rastrix plecă însoțit de Xanthus și de ceata acestuia. Avusese grijă să 
trimită vorbă flăcăilor din ceata sa încotro să pornească şi unde să-l aștepte. 
Într-o vale îngustă dintre dealurile de-a lungul cărora se scurge Samusul, 
aproape de granița de miazănoapte, îi spuse lui Xanthus să se oprească, să- 
şi lase ceata într-un desiş, iar el să-l însoţească în susul văii numai câteva 
sute de pași, unde îi va arăta bordeiul în care se ascundea gladiatorul. Așa 
cum se legase, el nu voia să fie de faţă la încercuirea fugarului, când poate 
că unii vor cădea răpuşi de loviturile năpraznice ale celui ce dovedise în 
arenă cât de bine ştia să lupte, care, în culmea disperării, putea deveni și 
mai periculos. Xanthus râse și îl urmă, avea încredere deplină în ceata sa, 
mai ales în foştii gladiatori. Se îndepărtară nu mai mult de o sută de pași, 
când din urmă auziră strigăte, zăngănit de spade și lovituri surde. Xanthus 
se opri şi privi bănuitor. Primi o căutătură rece, din care radia ura pe care 
Rastrix nu căută să și-o mai înfrângă, strângea bine dreapta pe măciucă, iar 
stânga pe prăselele cuţitului ce-l avea la brâu. 

— Să-mi spui, Xanthus, pentru ce ai primit să-l cauţi şi să-l omori pe 
Gemellinus? 

— Dar nu pentru asta am plecat să-l... 

— Procilius vrea să-l ştie mort pe feciorul aceluia care a fost o speranţă 
a dacilor, pe acela pe care l-a primit în dar ca sclav și l-a vândut încă de 
copil, iar acum se teme de răzbunarea lui? Pentru ce te-ai pus în slujba lui, 
Xanthus, să faci o faptă atât de odioasă? Nu te-ai gândit niciodată că 
poporul dac trăieşte, că unul dintre daci ar putea să-ţi ceara socoteală de 
ticăloşia ta? 

Vorbele lui Rastrix se pierdură purtate de vântul ce sufla din susul văii în 
clipa când Xanthus se întoarse şi porni îngrozit spre ceata sa. Nu reuși să 
înainteze însă decât câţiva pași, căci o lovitură de măciuca îl dobori 
fulgerător. Departe mai jos se auzeau ropote de cai ce se îndepărtau. Ceata 
lui fugea alungată de dacii care îl așteptaseră pe Rastrix la locul știut. Și, ca 
şi cum nimic nu se întâmplase, liniștea puse din nou mpânire pe întreaga 
vale. 


Pe drumul ce venea urcând și coborând de la Napoca spre Porolissum, 
sus pe coama dealului, în apropiere de vicul Magnus, mergea Sagitulp 
ținând de mână pe Ziper, feciorul sau. Fusese la fratele cel mare, în satul de 
dincolo de munte, ce se răzlețea din drum înfundându-se într-o vale îngustă, 
împădurită și îi dusese în dar o juncană pe care o crescuse de mică. Fratele 
lui Sagitulp era sărac, avea mulţi copii, așa că darul iscase multă bucurie. 
Trecuse de vremea prânzului. Ziua de miez de august era mai răcoroasă și 
mai liniștită, zăpuşeala verii se potolise, ploile căzute de curând așezaseră 
praful, aerul era curat, iar cerul părea mai albastru, mai nesfârşit. Drumul 
şerpuia prin pădurea rară de fagi bătrâni, pe sub care năpădise lăstăriş tânăr. 
Sagitulp călca apăsat, privind în pământ. Îşi părăsise fratele și nepoții plin 
de mulțumire pentru fapta pe care o făcuse. Mersese vesel o bucata din 
drum, vorbind de toate cu copilul, apoi tăcuse. Încetul cu încetul îl prinseră 
din nou grijile care îl neliniştiseră de câtva timp: decurionul Fuscianus se 
arăta nerăbdător, cerea sa-i dea pe Ampelia, iar venirea lui Dicomes, pe care 
trebuia să-l ţină ascuns, pusese în fierbere pe Butes, pe Staberius şi pe 
Decibalos. Pentru ei Dicomes era Sarmis, se simțeau datori să facă orice 
spre a-l ajuta. Dar și el, Sagitulp, era hotărât să dea sprijin feciorului aceluia 
care fusese ultima speranță a Daciei, să-l ajute să scape de sclavie, să poată 
trăi în libertate alături de ceilalți daci. Pe lângă aceste îngrijorări, Sagitulp 
mai era frământat de un alt necaz: tabularul Lucrinus îi spusese că trebuie să 
dea pentru legiune o cantitare mult mai mare de grâu decât în ceilalţi ani și 
se vedea peste iarnă fără destulă hrană pentru familie. Într-o oarecare 
măsură îl liniştea numai gândul că decurionul va aranja cu tabularul să-i 
mai scadă ceva. La toate acestea se mai adăugau și alte griji izvorâte din 
zvonuri: ba că unii flăcăi daci o să fie luaţi în unităţile auxiliare din armata 
imperiului și trimiși prin alte provincii, iar el îl avea pe Getio abia ajuns la 
douăzeci de ani, ba că la Porolissum procuratorul ar fi dat ordin să se afle 
numele dacilor care s-au bătut cu colonii în bâlci, şi el era unul dintre cei ce 
loviseră cu toată setea în venetici. Se apropiau de vârful dealului, când, la o 
cotitura a drumului, Sagitulp văzu două care cu coviltir, trase la umbra unui 
fag. Din apropierea lor se înălțau câteva şuviţe de fum de la un foc ce părea 
pe trecute. După felul carelor, își dădu seama că erau niște daci, de aceea se 
hotărî să nu-i ocolească. 

— Zeul cel mare să vă dea sănătate! dădu el bineţe celor doi daci, pe 
care îi văzu lungiţi lângă trunchiul fagului. 


— Tot sănătate îți dorim şi noi! răspunse unul. Eşti de prin părţile astea, 
frate? îl întrebă, săltându-se într-un cot. 

—Da, de aici, de aproape, răspunse Sagitulp. 

— Nu ştii, până la Porolissum mai avem mult de mers? al întreba 
celălalt, ridicându-se în picioare. 

— Ba, numai puţin, cum o tuliţi în vale, treceţi pe lângă vicul Magnus și 
daţi în Porolissum. 

Sagitulp vorbea privind mirat spre cei doi daci. Prea se asemănau unul 
cu altul şi gândi că erau fraţi. Amândoi înalți, bine făcuţi, cu priviri 
deschise, cu plete şi bărbi blonde, vânjoși, nu arătau să fi trecut de mult 
patruzeci de ani. Îi măsură cu privirea şi socoti că erau cam de aceeași 
vârstă cu Decibalos. 

— Veniţi de departe? îi întrebă, fără să urmărească ceva. 

— Cam... răspunse cel care stătea lungit într-un cot, venim tocmai de la 
Sarmizegetusa. 

— Aveţi încărcătură grea, bag-seama, continuă Sagitulp. 

— Da, şi nu prea, răspunse același dac. Ducem mărfuri la un negustor; 
noi ne ocupăm cu cărăușia, poate că o să ne întoarcem încărcaţi cu grâu. 
Ne-a spus cineva de la Apulum că e pe aici un negustor de grâu, unul 
Eufemus, dac-ai auzit de el. 

— Cum să nu, e chiar din Magnus, un libert hoţ, care lucrează mână-n 
mână cu alt hoţ mai mare, stăpânul moșiei Marodava. 

Cei doi cărăuși păliră şi se priviră unul pe altul. 

— E departe Marodava de aici? îl întrebă cel care se ridicase în picioare. 
Am fost pe acolo demult, pe când trăia Diegis, dar nu pe drum, ci pe sus pe 
crestele munţilor și era noapte, aşa că nu putem să ne dăm seama dacă ne 
găsim aproape sau departe de cetate și apoi, poate că se vor fi schimbat 
multe și prin părţile astea. 

— D-apăi multe s-au schimbat. Înainte, de la Marodava până la 
Porolissum erau numai câmpie și coline frumoase, acum sânt două sătuleţe, 
ei le spun vicuri, unul este Magnus, spre care o să vă poarte drumul, iar 
celălalt e Serdos; în amândouă s-au așezat numai venetici: coloni, veterani, 
liberţi, meșteșugari. 

Cărăuşul care stătuse culcat într-un cot se ridică și el în picioare. 
Sagitulp prinse pe feţele lor o schimbare și îi privi cu mai multă atenţie. Cel 
care se ridicase se apropie de el şi îi puse mâna pe umăr. 


— Frate, te întreb în numele Marelui zeu, ești dac adevărat, așa cum te 
arată portul şi vorba? 

— D-apăi cum? răspunse Sagitulp. 

— N-ăi fi trecut şi tu de partea dușmanului? Pe acolo prin părțile de 
unde venim, unii au început să se lepede de numele lor dac și să ia nume 
roman, pe tine cum te cheamă? 

— Să mă trăsnească Marele zeu, pe aici pe la noi nu se pomenește de 
așa ticăloșie! Numele meu e Sagitulp. 

— Frate Sagitulp, aş vrea să te întreb ceva, dar să nu afle nimeni! 

— Întreabă-mă, frate! Cui să destăinui, veneticilor care ne-au umplut 
țara? 

— Spune-mi, frate Sagitulp, de tarabostele Burio nu s-a mai auzit nimic? 
Să fie oare mort? Ştim că el a fost stăpânul cetăţii Marodava. 

Sagitulp tresări săgetat de un fior. Privi în jurul său, se trase un pas 
înapoi, îşi duse mâna în plete și începu să se scarpine nehotărât. 

— Adică și acum îl mai caută pe sărmanul taraboste? întrebă el, căutând 
să ocolească răspunsul. 

— Nu vrei să ne spui, acum ne crezi tu pe noi de partea dușmanului, nu 
e aşa? 

— Nu, frate, dar nu ştiu nimic, nimeni n-a mai auzit de taraboste după ce 
a fost înfrântă răscoala... 

Sagitulp părea încurcat. Se întoarse spre băiat și-i făcu semn: 

— Hai, fiule, scoală de pe iarbă să mergem, că se lasă seara. 

Cărăuşul care-l întrebase se apropie din nou de el. Nu-i scăpase 
tulburarea lui, pricepuse că se ferea să mai lungească vorba. 

— Te înţeleg, frate Sagitulp, am trecut cu toții prin atâtea nenorociri, ne- 
am pierdut încrederea unii într-alţii, duşmanul a izbutit să ne zăpăcească de 
tot, nici noi nu mai ştim în ce parte trebuie să ne dăm ca să ieşim bine. Mai 
stai niţel. Uite, ca să te încrezi în vorbele noastre, îţi spun cine sântem noi. 
Poate că ai auzit și tu că din amfiteatrul de la Sarmizegetusa, atunci când 
Sarmis și-a înfipt cuțitul în piept, împăratul Hadrian le-a lăsat viaţa la doi 
daci — frați — care s-au luptat cu alţii în arenă, și i-au doborât. Noi sântem 
aceia. 

Uimit, Sagitulp se trase din nou un pas înapoi și scăpă în șoaptă: 

— Rhesos şi Dapyx”! 

— Ehei, frate, aşadar ai auzit de noi? îl întrebă Rhesos, căci el era cel 
care îl întrebase despre Marodava și despre taraboste cu atâta insistenţă. 


Acum poţi să ne spui fără grijă, mai trăiește tarabostele Burio? 

— Nu știu!... murmură Sagitulp, pradă unei grele încercări. 

Gândul îi alergă ca fulgerul spre Marodava, la Butes, numai el ar fi putut 
să-l sfătuiască ce răspuns să le dea. Se jurase pe Marele zeu ca niciodată și 
la nimeni, chiar dac fiind, să nu spună nimic despre taraboste. Îl fulgeră un 
gând şi găsi o calc prin care să iasă din încurcarea grea în care se găsea. 

— După ce descărcaţi mărfurile la Porolissum, aveţi unde să poposiţi? 
Ar fi bine să trageţi la mine, la Marodava; nu e prea departe de Porolissum, 
întrebaţi unde stă Sagitulp. 

Cei doi frați se priviră miraţi. Propunerea lui Sagitulp le întări bănuiala 
că el ştia ceva, își lua numai un mic răgaz. 

— S-a făcut, frate Sagitulp! striga Dapyx. La noapte, cât de târziu o fi, 
venim la tine. Te găsim acasă, ori te duci acum în altă parte? 

— Mă duc drept acasă, o iau în lungul coastei; este o cărare care 
pornește din drum de aici, niţel mai sus, și coboară drept la Marodava, 
aproape de casa mea, le spuse, luându-l pe Ziper de mână și ieşind în drum. 
Aşa, vă aştept! Poate că o să aflaţi şi ceva despre taraboste, adăugă 
îndepărtându-se. 

Când sosi în dreptul ogrăzii sale, îl trimise pe Ziper acasă, iar el porni 
spre Butes pe poteca de la marginea pădurii. Se lăsă amurgul când intră în 
ograda lui. Îi găsi pe toţi trei stând de vorbă în curte, cum obișnuiau să facă 
adesea după cină. De când îl aveau lângă ei pe Dicomes, toate celelalte griji 
mărunte pieriseră, nu luaseră în seamă nici birul mai mare de grâu pe care îl 
pusese tabularul Lucrinus. 

Când îl văzu, Butes îl întreba de departe: ' 

— Te ştiam plecat peste deal, te-ai și întors? 

— Cu voia Marelui zeu, am mers bine, iar spre seara m-am grăbit s- 
ajung mai repede acasă... 

— Să ajungi acasă, nu la noi, interveni Staberius. Văd că eşti roșu ca 
racul, nu cumva te-a alergat cineva pe la marginea pădurii? continuă în 
glumă. 

Când băgă de seamă că Sagitulp venise asudat, Butes se schimbă la faţă. 
Bănui că se întâmplase ceva și gândul îi alergă la Dicomes. Devreme, 
Gumida, Canidia şi Sarmida plecaseră la Sagitulp, pregătiseră ceva bun de 
mâncare pentru fostul gladiator şi se duseseră toate trei să-i ducă. Dar cine 
se mai putea înțelege cu Sarmida pentru grija ce-i purta lui Dicomes? De 


când fata știa cine era de fapt gladiatorul Gemellinus, fericirea ei crescuse și 
mai mult. 

— Ce, ai aflat cumva că au pornit cei de la Porolissum pe urmele lui? îl 
întrebă neliniștit. 

— Da de unde, îl potoli Sagitulp, ștergându-și sudoarea de pe față cu 
mâneca cămăşii, nici n-am dat pe acasă... 

Tăcu un timp, continuând să-și șteargă sudoarea, apoi începu să 
vorbească mai rar: 

— Ştiu şi eu ce să mai zic, poate că Marele zeu şi-a întors din nou faţa 
spre noi, a început să ne trimită şi câte puţină bucurie! 

Semnul lung de rană din obrazul lui Butes se făcu purpuriu în lumina 
amurgului, inima începu să-i bată năvalnic, năpădit, de speranţa. 

— Ai aflat ceva, s-a întâmplat ceva la Sarmizegetusa sau la Roma, de 
care trebuie să ne bucurăm? se grăbi el, ridicându-se de pe banca pe care 
stăteau toţi trei. 

Sagitulp clătină capul, semn că nu se întâmplase nimic. Le povesti de 
întâlnirea avută cu cei doi daci cărăuși, cum ei voiseră să afle dacă Burio 
mai trăia şi cum căutaseră să-l convingă că ei sânt Rhesos și Dapyx. Se jură 
de câteva ori că nu le spusese nimic despre taraboste. 

— Dar nici nu vream să-i las să se întoarcă de la Porolissum fără să afle 
ceva, reluă Sagitulp. Numai tu, bunule Butes, poți să-ţi dai seama ce ar fi de 
făcut. 

— Te mai întâlneşti cu cei doi fraţi? 

— D-asta am venit, nu ştiu dacă am făcut bine, tocmai acum când este și 
flăcăul Dicomes la mine!... Le-am spus că, după ce descarcă mărfurile, să 
facă popasul de noapte aci la Marodava, adică la mine. La noapte, cât de 
târziu ei vor sosi. O să vii tu acolo, ori îi aduc aici? 

Trecându-și uşor degetele prin firele lungi din barbă, Butes privi pe rând 
spre Staberius și spre Decibalos. Faţa lui radia, iar ochii aveau o lucire vie. 
Murmură purtat de gânduri: 

— Da, ai spus bine, poate că Marele zeu nu vrea să-i prăpădească pe toți 
dacii. Să-i lăsăm să se odihnească în noaptea asta fără alte gânduri. Vezi ca 
Arghida să-i ospăteze bine. Dacă în adevăr sânt ei, Rhesos și Dapyx, trebuie 
să le arătăm că ştim să-i prețuim pe eroi. Da, continuă el privind departe, 
din atâţia luptători bravi, care au fost tot timpul alături de Diegis şi de 
Sarmis, numai ei au mai rămas, Rhesos şi Dapyx. 


— Şi tarabostele Burio, bunule Bute?! completă Sagitulp. Butes îi 
aruncă o privire caldă, urmată de un zâmbet. 

— Nu, tarabostele nu mai este. Până mâine mă mai gândesc, poate că 
vom afla ceva de la ei. Tu, Sagitulp, nu ştii nimic, de Burio nu s-a mai auzit 
pe aici, aşa să le spui. 

Amurgul lăsa locul nopţii ce înainta dinspre pădure. De departe, de sus 
de pe coasta muntelui, răsuna mugetul unui cerb. Butes ridică privirea. 
Văzu sus, la villa lui Decimus Silvanus, lumină multă. Oftă din adânc şi 
murmură: 

— Aşa, mâine vom vedea, acum să mergem să ne odihnim. 

A doua zi pe la vremea prârzului, pe drumul din vale ce şerpuia printre 
casele dacilor, porniră spre Sagitulp femeile: Canidia, Gumida și Sarmida, 
iar bărbaţii o apucară pe sus, pe poteca ce ducea într-acolo pe sub pădure. 
La Sagitulp în curte stăteau de vorbă Rhesos, Dapyx, decurionul Fuscianus 
şi Ampelia. Sagitulp şi Arghida își făcuseră de lucru prin casă, chibzuind 
cum să-l facă pe decurion să plece mai repede. Cu toată încrederea și 
dragostea ce-și purtau, Ampelia nu spusese nimic decurionului despre 
Dicomes, de aceea, când venea el trebuiau să-l ascundă pe fostul gladiator. 
De cum intră în curte, Sarmida îl văzu pe decurion şi un val de supărare o 
cuprinse. Din nou îl găsea pe Dicomes stând închis și în ultimele zile 
Fuscianus venise tot mai des. Simţea cum chinul lui era și al ei. Sarmida se 
gândi cum să-l facă pe decurion să plece mai repede şi găsi un mijloc: 

— Fuscianus, fugi! strigă ea de departe, l-am întâlnit pe moş larse, te 
căuta; mi-a spus că l-a trimis Marcellus după tine, cică trebuie să pleci 
numaidecât la Porolissum. 

— Minte, nu-l caută nimenit sări Ampelia, luându-l de braţ. Mai stai, 
Fuscianus! îl rugă ea, apropiindu-se și mai mult de el. 

— Dar de ce nu m-a căutat larse aici? o întrebă decurionul, nesigur de 
ceea ce trebuia să facă. 

— Minte, n-o asculta, Fuscianus! i-o luă înainte Ampelia, văzând că 
Sarmida se pregătea să-i dea un răspuns. 

— Dacă un decurion se încurcă în năframa unei fete de dac, nu mai 
rămâne mult timp militar, îl certă Sarmida râzând. Moş larse pornise 
încoace și, când a auzit că și noi venim tot aici, m-a rugat să-ţi spun, dacă te 
găsesc, iar el s-a dus sus la villa, socotind că poate vei fi acolo. 

Spusele Sarmidei îl puseră în încurcătura, decurionul începu să se 
pregătească de plecare. 


— Aşadar, căută el să sfârșească vorba pe care o începuse, faceţi 
amândoi cărăușşie prin toată Dacia, pâna dincolo de Danuvius. Aş vrea să vă 
întreb dacă pe acolo pe unde ați umblat e liniște, dacă latronii mai dau 
lovituri? 

—Liniște, decurioane! îl încredința Rhesos. S-au potolit toţi, şi romanii, 
şi dacii. Cam peste tot întâlneşti ceea ce vedem noi acum aici, continuă el 
cu subînţeles, privind spre Ampelia, peste tot e liniște şi înțelegere. 

— Vă las, toţi zeii să fie cu voi! salută el, plecând spre poarta cu 
Ampelia de mână. 

Din casă ieșiră grăbiţi Arghida şi Sagitulp. 

— Bine c-a plecat! oftă Sagitulp ușurat. Nu știam cum să-i fac mai 
repede vânt de aici. De altfel e băiat bun decurionul și nu l-aș crede în stare 
să ne facă vreun rău. E ca şi copilul meu, deși ceva tot mă mai frământă în 
suflet. Dar cum aţi putut să-l faceţi să plece? 

Gumida o arătă pe Sarmida. 

— Împelițata asta de fată, auzi ce i-a dat prin cap? Eu ştiam că numai 
femeile pot să-i păcălească şi pe zei, însă acum văd că și fetele; i-a spus că 
este căutat și l-a-ndemnat să plece la Porolissum. 

Sagitulp aproape că n-o mai asculta, gândul lui era departe. 

— Ce face bunul Butes, vine? 

— E aci aproape, vin toţi trei, îi răspunse Canidia. Trebuie să fie prin 
fundul ogrăzii, continuă ea. Poate că au aşteptat să plece decurionul; prea ar 
bate la ochi dacă găzduirea a doi cărăușşi a strâns aici la tine un fel de 
adunare a dacilor, adică a celor care sânt socotiți căpetenii în părțile astea. 

Ampelia se întoarse de la poarta puţin supărată. 

—Lasă, Sarmida, mă voi răzbuna eu! 

Se apropie de ea şi-i șopti la ureche: 

— Am să fac în așa fel încât să nu-l vezi astăzi! 

Dinspre ogradă intrau în curte Butes, Staberius și Decibalos. Dădură 
bineţe și se aşezară pe scaune, ca şi cum n-ar fi ştiut nimic de sosirea celor 
doi frați. După aproape douăzeci de ani erau mult schimbaţi și unii, și alții. 
Semnul prelung de lovitura de spadă din obraz, pletele şi barba încărunţite, 
îmbrăcămintea de comat, toate făceau ca Butes să arate cu totul schimbat 
faţă de cum arătase pe vremuri tarabostele Burio. La cei doi fraţi, cu toate 
schimbările aduse de vârstă și de suferințe, mai rămăseseră destule semne 
după care puteau fi uşor recunoscuţi. Erau vrednicii, veselii și vitejii fraţi 
Rhesos și Dapyx, cei care luptaseră cu străşnicie alături de Sarmis, de 


Maevius, de el și de mulţi alţii. Ar fi vrut să-i strângă la piept şi împreună 
să-și depene amintirile, dar socoti că era mai bine să se stăpânească. 

— I-ai adus de dincolo de deal? întreba Butes pe Sagitulp. 

— Nu, sântem veniţi mai de departe, răspunse Dapyx. 

Sagitulp parcă se pierduse. Nu ştia ce să facă, ce să spună și ce 
întorsătură o să dea Butes lucrurilor. Nici nu-l întrebase dacă trebuia sau nu 
să-l ţină ascuns pe Dicomes. Ca să nu greșească, socotise că era mai bine să 
nu se vadă și să nu stea de vorbă. Ca şi neîntrecutul lor unchi, Dagio, căzut 
în luptă, cei doi frați aveau simţurile atât de ascuţite, încât cu greu se puteau 
înşela. Amândoi tresăriră la cuvintele rostite de Butes, însă nu de înțelesul 
lor, ci de răsunetul vocii, de blândeţea cu care vorbea. 

Rhesos nu se mai putu stăpâni: 

— Nu te-am înţeles bine, ce ai vrut să întrebi? 

— Dacă v-a adus de dincolo de deal. răspunse Butes zâmbind ușor, 
ştiam că a fost ieri acolo, la fratele lui mai mare, poate sânteţi rude... 

Cu cei doi fraţi cineva nu s-ar fi putut încurca uşor, căci oricât ar fi 
încercat să-i înșele, n-ar fi reuşit. Ca nişte încercaţi luptători, porniră de-a 
dreptul la atac: 

— De unde ai semnul din obraz? îl întrerupse Dapyx. 

— Pe tarabostele Burio nu l-ai cunoscut? atacă direct Rhesos. 

Zâmbetul lui Butes crescu, era un surâs amestecat cu o privire plină de 
dragoste, sub care se ascundea o stare de tulburare greu stăpânită. Cicatricea 
din obraz se făcu şi mai stacojie. 

— Semnul îl am mai demult, iar pe tarabostele Burio l-am cunoscut, aşa 
cum l-au cunoscut toţi dacii din Marodava, dar despre el nu s-a mai auzit 
NIMIC... 

— Vezi, bunule Butes, d-asta le-am spus să vină până la Marodava, că 
prea căutau să afle ceva despre taraboste, sări Sagitulp, simțind că se va 
întâmpla ceva pe care el nu-l mai putea stăvili. 

— Rhesos, tu ce zici, Butes e Butes? întrebă Dapyx. 

— De la primele vorbe l-am recunoscut! întări Rhesos. 

— Marele zeu să-ți dea sănătate, taraboste Burio! strigă Dapyx. 

Butes duse un deget la gura, făcându-le semn să tacă. Vorbi în șoaptă, în 
timp ce îi strângea la piept pe amândoi cu multă căldura. 

— Tot aşa aţi rămas, neobosiţi, iscoditori şi isteţi. Dacă vitejii noştri 
morți ar învia acum și ne-ar vedea!... Să nu uitaţi nici o clipă, dragii mei, că 
dacă frații Rhesos și Dapyx sânt liberi să umble prin Dacia, deşi au luptat 


alături de Sarmis — pentru că libertatea o au chiar de la împărat — în 
schimb tarabostele Burio a fost unul dintre aceia pe care imperiul i-a socotit 
morţi în lupte, altfel de mult l-ar fi căutat și l-ar fi trimis la zei. De 
tarabostele Burio să nu mai vorbiţi, la pieptul său vă strânge dacul Butes și, 
pentru voi, ca și pentru ceilalți, eu nu sânt decât Butes. 

Alături, Sagitulp îşi şterge o lacrimă. Se dăduse totul pe față mai repede 
decât îşi închipuise. Se rugă în gând Marelui zeu să facă aşa cum o socoti el 
că este mai bine. Butes se trase câţiva pași înapoi şi îi privi pe cei doi frați. 
Erau îmbrăcaţi în sus, ca dacii, cu cămăși largi, încreţite mult la guler, însă 
în picioare nu purtau opinci, ci sandale romane, cu tălpi groase și tari, cum 
erau cele militare, bune pentru drum lung. 

— În cărăuşia voastră, n-aţi mai venit până la Porolissum? îi întrebă el. 

— Nu, n-am mai venit, totdeauna ne-am oprit la Napoca. Dar stai, frate 
Butes, nu schimba vorba, să fie așa precum ai spus, continuă Rhesos, de 
taraboste nu știm nimic şi nu se mai știe nimic, dar cine este acest om care 
după port pare dac, însă după înfățișare parc-ar fi străin, veteran ori libert... 
poate că şi pe el l-am mai văzut... 

Butes înţelese că Rhesos vorbea de Staberius. 

— Astăzi chiar vreţi să le aflaţi pe toate? Nu cumva sânteţi iscoade de- 
ale guvernatorului de la Sarmizegetusa, trimise să mai dea de urmele unora 
care au luptat în cetele lui Sarmis, îi întrebă în glumă. 

— Şi de ce să mai amânăm? sări Dapvx. El a luptat — și-l arătă pe 
Staberius — în cetele sclavilor. Nu l-am văzut atunci de prea multe ori, dar 
mi-l amintesc bine. 

— Nu greşești nici tu. Dapyx! Da, şi el a luptat alături de cei răsculați. E 
Staberius, libert ca şi voi, şi el a primit libertatea tot de la Hadrian și tot în 
amfiteatrul de la Sarmizegetusa. 

— Staberius!... strigă Rhesos. Nu este sclavul a cărui soție era fiica unui 
senator de la Roma? S-a vorbit mult atunci despre ei şi despre inima rea a 
senatorului. Pe toţi zeii, uite altul de-al nostru, nu cumva am găsit aici un 
cuib de șoimi, care trăiesc ascunși vederii dușmanului? 

Cuvintele lui Rhesos însufleţiră și mai mult pe Butes. 

— N-ai spus-o rău, cam este cuib de șoimi; mai avem și un șoim tânăr... 
Dar mai întâi vă întreb: mai sânteţi destul de tari să vă stăpâniţi inimile și să 
vă ţineţi gurile? Cărăușii sânt oameni care umblă mult şi care trăncănesc tot 
atât de mult, și bune, și rele. Avem aici, sosit și el de curând, un tânăr scump 


atât nouă, cât şi vouă, a cărui libertate este legată de hotărârea noastră de a-l 
ajuta să nu cadă în mâinile legionarilor... 

— Spune, Butes, gurile noastre vor fi mute ca peşterile adânci din inima 
muntelui! se legă Dapyx și pentru Rhesos. 

— Aici la noi îl ţinem ascuns pe Dicomes, Fiul lui Sarmis. A fost sclav, 
cum ştiţi și voi, încă de atunci din amfiteatrul de la Sarmizegetusa, apoi, de 
curând, devenit gladiator, a luptat în amfiteatrul de la Porolissum. 

Vestea îi copleşi pe amândoi fraţii, câteva clipe rămaseră tăcuți, 
privindu-se miraţi unul pe altul. În mintea lor reveni chipul micului 
Dicomes, cu ochii albaștri, cu pletele blonde jucându-i în vânt, aşa cum îl 
văzuseră de mai multe ori în tabăra lui Sarmis. Rhesos îşi reveni primul: 

— Şi, cum, o să ne lăsaţi să plecăm fără să-l vedem? 

Butes nu se grăbi să dea răspunsul. Ridică privirea spre soare, apoi cătă 
în jur să vadă unde se aflau femeile. Le văzu în grădinița dintre casă și 
drum, stând printre brazdele de flori. 

— Arghida, Gumida, Canidia, strigă el, a trecut de prânz şi voi nu vă 
pregătiți să vă ospătaţi oaspeţii? Astăzi e o zi care se cade s-o sărbătorim 
cum se cuvine, cu toate că revăzându-ne, sufletele noastre s-au umbrit de 
atâtea dureroase aduceri aminte. Vom prinzi cu toţii, avându-l alături de noi 
și pe Dicomes. 

Restul zilei a trecut fulgerător de repede și tot atât de repede s-a lăsat 
amurgul. În ograda lui Sagitulp au ieşit toți. De când sosise, Dicomes nu se 
arătase niciodată la lumina zilei prin bătătura lui Sagitulp. S-au așezat pe 
nişte bușteni de fag de sub nucul cel mare. Aveau atât de multe să-și spună, 
încât nu ştiau cu ce să înceapă. Tăcerea o rupse Dicomes. Era îrnbrăcat în 
straie curate de ale lui Getio şi arata ca un flăcău dac voinic și frumos. 

— Copiii îi ţin mai bine minte pe cei vârstnici, începu el, eu îmi 
amintesc clipa când Rhesos și Dapyx au venit o dată la tata în tabără. Știu 
că era o seară de toamnă ploioasă. Pentru mine, ei nici nu s-au schimbat 
prea mult. 

— Voi când plecaţi? îi întrebă Butes pe Rhesos și pe Dapyx. 

— Trebuie să fim la Porolissum mâine, răspunse Rhesos. 

— Aşa de curând? se grăbi Dicomes şi în vocea lui sună descurajarea. 
Nu puteţi să mai întârziați câteva zile? 

Vorbele lui îl neliniştiră pe Butes: 

— La ce te gândești, Dicomes? 


Nehotărât cum să înceapă, Dicomes se mișcă de câteva ori, căutând să se 
aşeze mai bine pe buşteanul pe care stătea. 

— După ce am prânzit cu toţii şi am aflat ce se mișcă prin ţară, stând 
singur în ascunzătoarea mea, am chibzuit mult și am făcut un legământ faţă 
de mine însumi. Puteţi să mă luaţi cu voi? Vreau să ajung pe undeva prin 
munţii din apropierea Sarmizegetusei, acolo vă părăsesc. 

Un timp se lăsă între ei o tăcere în care pluteau uimirea şi neliniștea. 
Nici Butes nu se așteptase la o astfel de hotărâre, luată cu atâta grabă. 

— Noi ce să spunem?! Ce zice Butes... răspunse mirat Dapyx. 

Aşteptară toți cu nerăbdare, dar răspunsul lui Butes întârzie un timp. 

— Nu înţeleg ce vrei să faci, începu el, nu văd de ce te grăbeşti să te pui 
în primejdie. Aici tot eşti mai ferit, iar noi ne străduim să găsim o cale prin 
care să devii om liber, să... 

— Poate că o să vă fie vouă greu să mă înțelegeţi, îi luă vorba Dicomes, 
rupând firul celor ce vorbiseră până atunci, pentru că numai eu îmi dau 
seama de tot ce s-a strâns în sufletul meu. Acum, nu sânt nici dac și nici 
roman, sânt un sclav fugar, un om în afara legilor. Am fost purtat mult, 
urmându-mi stăpânii prin imperiu, și am văzut câţi oameni suferă sub 
apăsarea Romei. Pe măsură ce m-am mărit, am ajuns să înțeleg tot mai mult 
măreția luptei pornită de tata, și tot mai mult am fost zguduit de curajul cu 
care el a ştiut să înfrunte moartea, numai să nu se lase omorât de dușman. 
De la acel legat, Procilius, căruia i-am fost dat ca sclav de împăratul 
Hadrian, am ajuns sclavul unui tribun, care, după câte am înţeles atunci, mă 
câștigase la un joc de noroc în timpul unui chef. Urmând pe acel tribun, am 
rătăcit prin părţile de răsărit ale imperiului. După câţiva ani, tribunul m-a 
vândut unui negustor, iar de la acesta m-a cumpărat un meșter făurar de prin 
părțile unei ape mari cum este Dunarisul, îi spunea Eufrat. La el am stat 
mulţi ani. Era cel mai iscusit meșter de prin părţile acelea în modelarea cu 
ciocanul a spadelor lungi şi scurte, făcuse din mine un bun făurar, care nu se 
lăsa cu nimic mai prejos de el. Munca grea la nicovală m-a învârtoșat, iar 
încercarea spadelor m-a ajutat să învăţ măiestria mânuirii lor în luptă. 
Altfel, cum v-aţi fi închipuit că eu, un sclav oarecare, aș fi ajuns într-un 
timp atât de scurt cel mai bun gladiator din școala lanistului Verus? Dar 
meșterul a murit într-o molimă îngrozitoare, iar eu am ajuns la alți stăpâni, 
până m-a luat Decimus Silvanus și m-a adus la Marodava. Aici în Dacia ce 
aş putea să fac? Să mă ţină ascuns bunul Sagitulp sau altul dintre voi? Și cât 
aş putea să stau aşa? lar voi cum să mai trăiţi liniștiți, într-una îngrijoraţi de 


soarta mea? Ampelia va fi în curând soţia unui decurion; acel militar nu va 
putea să-l lase liber pe un sclav fugar. De aceea m-am hotărât să plec. Voi 
căuta să răzbun moartea tatălui meu, s-o răzbun cu ură, cu sete, până voi 
cădea doborât! Tot va fi mai bună o astfel de moarte decât aceea din arenă, 
în urletele unei mulțimi înnebunite de plăcerea unui spectacol sângeros. 
Numai să-mi ajute zeii să dau de urmele lui Procilius! 

— Tu ai răscolit în sufletele noastre multe dureri şi ai aprins multe 
năzuinţe! șopti Rhesos oftând greu. 

— Să pornim o luptă, aşa cum au făcut ei, Diegis și Sarmis, nu mai e cu 
putință acum, spuse îndurerat Butes. Dacia de astăzi nu mai este Dacia de 
atunci; prea mulți venetici au năpădit-o, iar mulţi daci s-au potolit, 
împăcându-se cu soarta. Tu nu ne dai un sfat, Staberius? 

Cu gândul departe în trecut, la viaţa lui de sclav, Staberius nu răspunse 
decât după o îndelungă întârziere: 

— Dacă e să judec cele spuse de voi, şi mai ales de Dicomes, gândindu- 
mă la viaţa trăită de mine și Canidia, îndemnul ar fi să nu-şi piardă speranţa, 
iar dacă am în vedere tot ce a făcut Sarmis, socotesc că gladiatorul nostru 
are dreptul și datoria să răzbune moartea lui. Întrebarea este: pe cine să se 
răzbune”? Pot fi omorâţi acum nişte oameni pentru ceea ce au făcut alţii cu 
aproape douăzeci de ani în urmă? 

— Da, pot fi omorâţi! strigă Dicomes. Dacă lovesc în aceia care fac rău 
dacilor, dacă-i răpun pe cei care îi torturează și îi ţin înfometați pe sclavi, 
fac tocmai ceea ce ar fi făcut tata şi dacă de acolo din cer, de la zei, unde se 
află, o să-mi vadă faptele, nu se poate să nu se bucure că prin toate astea îl 
răzbun! 

— Aşa este! rosti Dapyx însufleţit. Pe drumurile pe care am umblat, noi 
am văzut multe silnicii şi nedreptăţi, mulţi ticăloşi care pe timpul lui Sarmis 
pieriseră de parcă intraseră în pământ. Să mergi cu noi, viteazule, eu şi 
Rhesos te-om ajuta să-i pălești fără milă! Ascultându-te, am simţit cum 
sângele a început să alerge prin vinele mele altfel, ca atunci când mergeam 
cu tata, cu Dagio și cu toţi ceilalți pe creste de munti, îl căutam pe dușman 
şi-l loveam năprasnic. Până acolo, spre Sarmizegetusa, te ascundem noi 
bine, avem care destul de încăpătoare, şi apoi, dincolo de Napoca, pe unde o 
să trecem avem prieteni, ne cunosc mulţi, și romani și daci, chiar şi 
legionarii care fac paza drumurilor. 

Slobozind un uşor oftat, Butes se ridică de pe trunchiul de fag și privi 
lung spre luna plină ce se înălțase deasupra pădurii. 


— Dacă te-am opri, poate că l-am supăra pe Sarmis acolo în cer, spuse 
el încet, aproape murmurând. Dar, Dicomes, flăcăule, tu ne eşti ca un fecior, 
mai ales mie și lui Staberius, jură pe zei că nu vei pregeta să te mai abaţi pe 
la noi, iar când vei fi încolţit din multe părţi, să știi că aici găseşti scăpare. 
Mai târziu, cine ştie, ori noi vom veni alături de tine să luptăm, ori tu vei 
veni înapoi şi te vei alătura luptei noastre, căci, să nu uiţi, şi noi avem de 
dus o lupta. 

Procuratorul îl primi pe tribunul Flavius Severus îndată ce îl anunţă 
contubernalul. Abia se trezise din somn, nici nu se înviorase bine. Se aştepta 
să i se raporteze că au atacat din nou cete de-ale triburilor de la 
miazănoapte. De curând, aflase prin iscoadele trimise că tribul vandalic al 
astingilor dăduse câteva lovituri grele roxolanilor și se bucurase, socotind 
că, loviți din spate, roxolanii nu vor mai îndrăzni să facă noi incursiuni de 
jafuri şi prăpăd peste hotarul imperiului. Înalt şi slab, cu ochii puţin umflaţi 
ca după somn, procuratorul nu mai avu răbdare să aştepte ca tribunul să 
înceapă să vorbească. 

— Ai primit iarăşi veşti rele de la castrele de la hotar, tribune? 

— Nu, Plautius Priscus, acolo este liniște, începu tribunul cu vocea lui 
răguşită, veştile rele nu sânt de la graniţă, ci de aci de aproape, de la vicul 
Serdos. 

Tribunul se apropie de un scaun şi se lăsă greoi pe el. Obezitatea și 
greutatea depășiseră orice măsură şi părea că nu mai putea să le suporte. Cu 
toate acestea, mintea îi era destul de vioaie, era stăpân pe el, iar în 
momentele grele nu lua hotărâri pripite. De aceea procuratorul îi acorda 
multă încredere și tot amâna într-una cererea către legatul comandant al 
legiunii de la Potaissa, din cadrul căreia făcea parte cohorta din Porolissum 
şi castrele din această parte a provinciei, de a-l schimba cu un alt tribun mai 
tânăr, mai suplu și mai ager în mişcări. 

Gândul procuratorului alergă spre Marodava, la daci. Era încă proaspătă 
în mintea lui încăierarea care se dezlănţuise în bâlciul de la Serdos. 

— S-au luat iarăși la hartă dacii cu ceilalți? îl întrebă îngrijorat. 

— Nu încă, tocmai de aceea am venit așa degrabă, însă se pune ceva la 
cale. Eu îmi pregătesc oamenii din timp şi iau măsuri să pot zădărnici orice 


încercare de provocare. S-ar putea să iasă ceva mult mai grav, aşa că m-am 
gândit că este bine să ştii şi să chibzuim împreună. 

— Nu cumva dacii se frământă să pornească o nouă răscoală? Cei de la 
Marodava pot deveni într-o zi foarte periculoși, mai ales că Decimus 
Silvanus nu ştiu ce tot face de-i zgândără într-una. Dar haide, spune-mi ce 
se pregăteşte? 

Tribunul se așeză mai bine pe scaun și tuși sec. Tot pieptul și gâtul parca 
îi fierbea, răsuflarea îi era grea. 

— Aşa cum ai spus tu întotdeauna, Plautius Priscus, dacii sânt nişte 
oameni liniștiți şi vrednici dacă nu-i superi. Și de data asta nu ei sânt aceia 
care se pregătesc, ci ai noștri, colonii, întărâtaţi de preoţii de la templul lui 
Apollo și de la templul lui Mithras. Aproape de miezul nopţii, a venit la 
mine decurionul Fuscianus, cel care are în sarcină paza și ordinea la 
Magnus, la Serdos și la Marodava, și mi-a raportat că devreme a fost căutat 
de un bătrân, de unul Iarse, un rătăcitor care s-a aciuat pe lângă îngrijitorul 
şi paznicul templului lui Mithras. Bătrânul a spus decurionului că el și 
paznicul au ascultat tot ce au vorbit în templu câţiva oameni adunaţi să pună 
la cale o nelegiuire, pe care dacii n-ar putea-o ierta. Acolo se strânseseră: 
Helpizon şi Horiens, preoţii celor două temple, libertul Eufemus, 
tabernagiul Theudotos, tabularul Lucrinus și alţii. Au pus la cale cum să 
zădărnicească desfășurarea unei sărbători a dacilor, numită sărbătoarea 
coroanei. A fost din bătrâni obiceiul la ei să sărbătorească recolta îndată 
după seceriș, și mult timp, necăjiţi, n-au mai făcut-o. Anul acesta, cu toate 
că au întârziat ceva, au pus de gând să petreacă și să se înveselească, aşa 
cum făceau pe vremuri, când ţara nu era cucerită de imperiu. 

— Foarte frumos, şi ce-i supără pe preoţii celor două temple? 

— Îi supără, le strică socotelile, ei caută de mult să-i facă pe daci să se 
roage la zeii slujiți de ei, de aceea încearcă să-i atragă cu fel de fel de 
făgăduieli: că vor primi mai mult pământ, că zeii lor sânt mai buni şi mai 
puternici, că nu vor mai da grâu pentru imperiu și câte altele. Dacă dacii vor 
începe din nou să se adune şi să petreacă sărbătoarea coroanei, vor aduce 
mulţumiri lui Zamolxis pentru că le-a dat recoltă bogată, asta înseamnă că 
se mai întărește credinţa lor, devin mai uniţi, aşa socotesc cei doi preoţi. 

— Şi ce au pus la cale? 

— [Tarse i-a spus lui Fuscianus că n-a înţeles bine ce vor să facă, el crede 
că se vor strânge mulți coloni, veterani și liberţi și vor veni în apropierea 
altarului dacilor, acolo unde ei aduc jertfe către Marele lor zeu. Altarul lui 


Zamolxis este aproape în câmp, sub deal, pe malul râului Zerdis. Poate că 
vor căuta să strige, să chiuie și să joace pentru a le strica liniştea, sau se vor 
duce printre ei şi-i vor împiedica să se înveselească. Bătrânul i-a mai spus 
decurionului că dacă se va întâmpla așa ceva, atunci va curge mult sânge pe 
câmpul dintre Marodava şi vicul Serdos. 

Tribunul tăcu. Vorbise prea repede şi obosise. 

— Da, ar fi posibil să se întâmple ceva foarte grav, admise procuratorul, 
după cum tot aşa de bine ar putea să nu iasă nimic din ceea ce au pus la 
cale. E bine că am reușit să aflăm la timp, altfel, dacă ar izbucni 
nenorocirea, să fii convins că ai noştri ar arunca toată vina în spatele 
dacilor. 

Procuratorul se ridică de pe scaun şi se apropie de fereastră. Răsărise 
soarele și lumina lui galbenă-roșiatică dădea o culoare mai vie, mai veselă 
caselor şi copacilor. 

— Și cum te-ai gândit să te pregătești, Flavius Sevcrus? 

— În ziua sărbătorii, strâng mai mulţi legionari în vicul Serdos. Ma 
gândesc că n-ar fi rău să mă duc și eu pe acolo prin apropiere; nu strică dacă 
văd o petrecere de-a dacilor. 

— Şi când o să fie ziua aceea? 

— Chiar mâine, Plautius Priscus, altfel veneam eu să te supăr aşa din 
noapte? 

Cu pași mari procuratorul se întoarse de la fereastră. De când fusese 
trimis la Porolissum, se frământa ce să facă pentru a-i linişti pe daci și 
pentru a se închega o viață plina de înţelegere, într-ajutorare și armonie 
între ei şi romani. Privea cu multă înţelegere izbucnirile lor, ce se sfârşeau 
mai întotdeauna cu bătăi sângeroase, și nutrea pentru ei simțţăminte de 
admiraţie amestecată cu milă, izvorâte din vrednicia, dârzenia și resemnarea 
cu care îşi trăiau tragedia lor de popor subjugat. Dar de multe ori 
înţelegerea și simțămintele îi erau întunecate de teama unei răscoale, care ar 
putea izbucni într-o noapte și s-ar întinde ca pârjolul, rupându-i legătura cu 
legiunile de la Potaissa şi Apulum. Îşi dădea seama că numai cunoscându-i 
bine, cât mai din apropiere pe acești oameni, va reuși să întreprindă tot ce ar 
fi fost necesar spre a se ajunge la împăcarea și înfrăţirea mult dorită. Împins 
de astfel de gânduri, avusese grijă ca la spectacolul din noul amfiteatru să 
păstreze un număr destul de mare de locuri în tribune pentru daci și dăduse 
zvon să-i îndemne să vină cât mai mulţi să se minuneze și să se bucure, și 
tot în acest scop îl oprise pe Decimus Silvanus de a le mai lua pământul. 


— Spui că mâine au dacii marea lor sărbătoare, murmură procuratorul, 
oprindu-se în fața lui Flavius Sevcrus şi privindu-i lung. Ce ai zice, tribune, 
dacă aş merge și eu acolo? 

Tribunul încercă să se ridice, dar simțindu-se greoi, renunţă. 

— Cum să mergi, Plautius Priscus?! Dacă te văd preoţii, nu vor mai 
încerca să provoace tulburări, iar dacă dacii află de sosirea ta acolo, se vor 
simţi stingheriți în desfășurarea petrecerii lor. 

— Ai dreptate, Flavius Severus, dacii trebuie lăsaţi să-și desfășoare 
ritualul sărbătorii aşa cum făceau pe vremuri, când ţara lor era liberă, când 
nu se ştiau urmăriţi și stânjeniţi de nimeni. 

Făcu încet câţiva paşi prin încăpere, frământându-și buza de jos cu mâna 
dreaptă, al cărei cot îl sprijinea pe mâna stângă strânsă de-a curmezișul 
pieptului, şi se opri din nou în faţa tribunului. Începu să zâmbească, faţa lui 
prelungă şi osoasă se lumină. 

— Ce ar fi, Flavius Severus, dacă m-aş duce pe ascuns? Mă gândesc să 
mă îmbrac ca un colon ori ca un veteran... 

—Şi garda, Plautius Priscus? Un procurator nu se poate amesteca în 
mulțime fără să fie însoţit de gardă bună. De paza ta răspund tot eu... 

—Bine, răspunzi. Vom îmbrăca tot aşa câţiva legionari din garda mea, 
vom fi o ceată de coloni noi și de veterani proaspeţi, care vor veni pe acolo. 
Ce zici, nu e bine? Văzând că tribunul nu-i răspunde, continuă: 

— Haide, tribune, nu fi îngrijorat, nu se va întâmpla nimic! Aşadar, 
astăzi ne pregătim! 

De câteva zile, la Marodava se făceau mari pregătiri, aşa cum stabiliseră 
fruntașii, şi mai ales Butes. Fi, fruntașii, îl aleseseră să fie primitorul 
coroanei din mâna alergătorului, a flăcăului care ieșea învingător în 
întrecere, şi tot el să stea în capul mesei celei mari în timpul ospăţului, aşa 
cum stătuse pe vremuri tarabostele Burio. Se făceau pregătiri de doua feluri: 
ale femeilor, pentru prepararea bucatelor de ospăț, din ceea ce aducea 
fiecare: viței, berbeci, găini, ouă, brânză, miere și vin, pe lângă pâinea pe 
care o coceau acasă, și ale bărbaţilor, tineri și bătrâni, pentru a lovi 
fulgerător în cei care s-ar încumeta să le strice petrecerea. Bătrânul arse nu 
spusese numai decurionului de cele ce se puseseră la cale în templul zeului 
Mithras, ci şi lui Butes. Pe de altă parte, nici decurionul Fuscianus nu 
putuse să tacă, îi spusese Ampeliei ceva, ea Sarmidei și aceasta lui Butes. 
La început nimeni nu se gândise că Dicomes ar putea să ia parte la 
sărbătoarea coroanei și Sarmida se bucurase. O purtase gândul ca în timpul 


când toţi se vor afla la altar și la ospăț, ea să se furișeze şi să se ducă la el, 
acolo unde stătea ascuns. De când venise, vorbiseră de prea puţine ori, 
numai în treacăt, de faţă cu alții, și nu cunoştea focul ce ardea în inima ei 
din ziua când el luptase în amfiteatrul de la Porolissum. Staberius o văzuse 
tristă şi înţelesese cauza. Când este în joc dragostea, trebuie să sară cineva 
în ajutor, și el sărise. Vorbise cu Butes, cu Decibalos și cu Sagitulp și 
reuşise să-i convingă ca în ziua sărbătorii coroanei, Dicomes să se schimbe 
într-un bătrân dac, să-şi pună plete lungi și barbă bogată și să ia parte la 
petrecere și la ospăț. Însă când îi spusese Sarmidei de ceea ce pusese la 
cale, fata se întristase dintr-o dată. Atunci Staberius îşi amintise cu duioşie 
de felul cum îl ajutase Burio să fugă de la Sarmizegetusa cu Canidia, 
îmbrăcându-i ca pe doi tineri daci. 

Ziua sorocită pentru sărbătoarea coroanei sosi. De la ivirea zorilor și 
până după amiază nu mai conteniră pregătirile pe poiana din jurul altarului 
Marelui zeu, între pârâul Zerdis și casele din Marodava, la marginea 
imașului ce se întindea până la vicul Sardos, pe care se ţinuse de curând 
bâlciul. Se făcuseră focuri mari, la care fierbeau multe feluri de bucate în 
oale încăpătoare, se aduseseră mese înalte și mese mărunte și se înșiraseră 
sub un umbrar din marginea poienii coșurile cu pâine, fructe şi alte bunătăţi, 
alături de vasele cu vin vechi din ceilalți ani. Tot în această zi, pe la amiază, 
dinspre Serdos începură să se împrăștie pe imaş mici cete de fete şi flăcăi, 
femei și bărbaţi, toți vorbind şi râzând zgomotos, şi toţi într-o mișcare 
înceată în cercuri largi se apropiau din ce în ce mai mult de pârâul Zerdis şi 
de altarul de jertfă al dacilor. Văzându-i, dacii ce soseau într-una se 
bucurau, gândind că vecinii lor vor putea să vadă cum știu ei să se 
înveselească, numai Butes şi cei pregătiți de luptă îi priveau cu ciudă și 
gândeau cu părere de rău că poate se va strica petrecerea. Butes se mira că 
nu vedea prin mulțimea de coloni, veterani și liberți decât câţiva legionari 
însoțind pe decurionul Fuscianus, ceea ce însemna că, în cazul iscării unei 
încăierări, aceştia ar fi fost cu totul neîndestulători pentru a împrăștia 
mulțimile dezlănţuite. 

Lângă altarul de piatră bine rostuită, zidit pe o movilă de pământ, înaltă 
de mai mult de o statură de om, preotul Scorillo, împreună cu slujitori ai 
cultului lui Zamolxis, aduseră viţelul pe care aveau să-l sacrifice, precum și 
cele necesare oficierii slujbei: vase în care se puneau cărbuni aprinşi, peste 
care aruncau răşini al căror fum împrăștia până departe un miros plăcut, 
cuțitul pentru înjunghiere şi vasul pentru strângerea sângelui. De departe, de 


pe miriștile de dincolo de Marodava, ecoul pădurii întorcea până la altar 
strigăte, chiote și cântece. Era semn că fetele aleseseră pe flăcăul purtător al 
coroanei şi alergarea începuse. De peste tot, pe acolo pe unde mulțimea se 
aştepta că vor trece alergătorii, de prin gropi, de după tufișuri şi movile se 
deșertau oalele cu apa asupra flăcăilor porniţi într-o goană nebună, la al 
cărei sfârşit fiecare se vedea câștigătorul coroanei. În urma lor fetele și 
ceilalți tineri porniră în cete cântând şi hăulind spre locul unde se afla 
altarul. Când ecoul pădurii aduse larma începerii alergării, prin trupul lui 
Butes trecu un fior. Privi împrejurul său. Dacii mai în vârstă, bărbaţi și 
femei, îmbrăcaţi de sărbătoare, făcuseră un cerc larg și-l priveau cu 
nestăvilită dragoste și respect. Ceea ce era de mirare, pentru colonii şi 
veteranii care se strânseseră la oarecare depărtare și urmăreau adunarea 
dacilor, era faptul că în plină zi de vară cei mai mulţi bărbaţi purtau sumane 
largi pe umeri, prinse în ciucuri înnodaţi la gât. Nici unul dintre ei nu bănuia 
că fiecare dac avea bine ascunsă sub suman o măciucă scurtă și ageră, iar la 
brâu înfipt cuțitul, gata în orice clipă ca, la un semn al lui Butes, să lovească 
în veneticii care ar încerca să le strice sărbătoarea. Printre cei din apropierea 
lui Butes erau şi Decibalos cu Gumida. Se ţineau strâns de mână, cu 
dragostea care nu se măcinase în cei peste douăzeci de ani de viaţă trăită 
unul lângă altul, amândoi înfioraţi de aceleaşi aduceri aminte. Îl vedeau pe 
bunul Burio în acea seară de sărbătoare a coroanei, când Decibalos ieşise 
învingător în întrecere și când el, tarabostele, în fata mulțimii înveselite, îi 
unise pentru totdeauna și-i înzestrase cu casa în care trăiau și astăzi. Lângă 
ei stătea Sarmida, veselă și îmbujorată, urmărind cu privirea pe dacul bătrân 
ce-i arunca ocheade din mijlocul altor bătrâni și care nu era altul decât 
Dicomes. 

— Se aude, soseşte câștigătorul! spuse cineva din mulțime. 

În lungul drumului ce străbătea Marodava se întindeau și se apropiau 
strigăte, amestecate cu lătratul câinilor întărâtați de atâta larmă. 

— Uite-l, vine în fugă, a cotit încoace! strigă o femeie, care privise tot 
timpul în lungul drumeagului îngust ce urca spre altar. 

Toate capetele se întoarseră într-acolo. Un flăcău înalt și subțire, cu 
pletele fluturându-i în vânt şi cu coroana mare din flori albastre petrecută pe 
după gât, alerga într-o ultimă sforţare să ajungă cel dintâi la Butes. La câţiva 
paşi în urmă, gata să-l prindă și să-i ia coroana, venea altul, iar după el, 
înșirați la distanţe tot mai mari, ceilalți flăcăi. 

— E Seiciper, adăugă o fată cu privirea ageră, recunoscându-l pe flăcău. 


— Tin-te bine, Seiciper, îndemnă cineva, vezi că te prinde din urmă 
Getio! 

—Haide, Getio! răsună vocea Ampeliei, încurajându-și fratele. 

Strigăte și îndemnuri se porniră din toate părțile și din amestecul de voci 
nu se înțelegeau rostite din când în când decât numele alergătorilor: 
Seiciper... Getio... Getio... Seiciper. Seiciper se apropiase. Mulțimea se 
dădu la o parte din faţa lui Butes și făcu drum liber. O ultimă încordare de 
câţiva pași și flăcăul se opri învăluit de valul de apă cu care Butes îl primi, 
aşa cum cerea datina, golindu-și oala asupra lui. Îl îmbrăţişă, îi scoase de 
după gât coroana şi o dădu fetelor. 

—Tu, Seiciper, eşti câștigătorul coroanei și alesul zeilor şi al fetelor 
frumoase! îi spuse cu voce puternică, pentru a fi auzit de toată adunarea. 

Între timp, împinși de o curiozitate greu de stăvilit, mulțimea colonilor, 
veteranilor şi liberţilor veniţi dinspre vicul Serdos se tot apropiase. Din 
mijlocul lor răsună glasul subțire, mlădios al unei fete, strigând în limba 
Romei: 

— Toţi zeii cu tine, Seiciper! 

— E Attia, din Serdos, iubita lui, șuieră un flăcău dintre cei sosiți, abia 
putând să mai răsufle de atâta alergătură. 

Un timp Butes tăcu, căutând în minte cuvintele cu care să se adreseze 
tuturor. Înainte, tarabostele Burio obişnuise să spună fetelor adunate în jurul 
lui: „Cum vreţi să stau la masă cu flăcăul ăsta cu îmbrăcămintea udă și 
murdară?” Și ele îi răspunseseră: „Nu-i primi, taraboste, trimite-l la staulul 
vitelor!” Iar ultimul lui cuvânt fusese: „Aţi vrea să mă lipsesc de un flăcău 
atât de frumos şi de puternic! Sau îl vreţi voi?” Acum căuta vorbe potrivite 
momentului şi situației, nu mai era tarabostele şi nu se simțea la largul său. 

— Bine, oameni buni, începu el, putem noi să ne ospătăm cu flăcăul atât 
de ud şi de murdar? 

— Nu-l primim, nu-l primim! strigară mai multe fete și femei. 

— Eu zic altfel, să-l dezbrăcăm, să-i aruncăm straiele urâte și să-i dăm 
altele noi şi frumoase! 

Aceste vorbe erau, după datină, momentul în care mamele, surorile, 
rudele celor care se luaseră la întrecere pentru coroană se trăgeau deoparte 
cu flăcăii în locuri mai ferite privirilor și le schimbau îmbrăcămintea ce se 
năclăise de sudoare, de apă, de praful ridicat în goana lor şi prefăcut în 
noroi. Când, plină de voie bună, mulțimea se îndreptă urmând pe Butes spre 
altarul zeului Zamolxis, unde avea să se desfășoare ceremonia aducerii 


jertfei, dinspre vicul Serdos se văzu ridicându-se un nor de praf ce se 
apropia cu mare iuţeală. 

—Bunule Butes, priveşte spre Serdos, şopti îngrijorat Sagitulp, care 
mergea la un pas în urma lui, alături de Decibalos, de Staberius și de alți 
daci mai în vârsta, printre care era şi bătrânul sub a cărui înfățișare se 
ascundea Dicomes. 

Butes se uită în partea în care i se spusese, se întunecă, semnul din obraz 
se împurpura şi în ochi îi apăru o lucire arzătoare. Ridică brațul drept cu 
pumnul strâns și-l roti de câteva ori pe deasupra capului. Era semnul de 
adunare a celor ce purtau sumane pe umeri, pregătiţi pentru luptă. Dar pe 
măsură ce valul de praf se apropia, începură să se distingă ropote de cai şi 
în câteva clipe între cele două mulțimi, daci și romani, se opri o ceată de 
călăreți de mărimea unei manipule, având în frunte pe tribunul Flavius 
Severus. Cu toată grăsimea lui, când era pe cal arăta altfel, iar la călărie mai 
păstra încă agerimea din vremea tinereţii. Tribunul cătă cu privirea prin 
mulțime și-l zări pe procurator îmbrăcat în colon, înconjurat de garda sa, 
mai mulţi coloni tineri, voinici, pe care cei din Serdos îi credeau din 
Magnus, din Porolissum sau din altă parte. 

—Am venit aici — începu tribunul cu vocea sa răgușită, pe care căuta să 
şi-o facă mai clară spre a fi mai bine înțeles — pentru ca toată lumea să ia 
aminte că legionarii imperiului veghează ca toate petrecerile, fie ale 
romanilor, fie ale dacilor, să se desfăşoare în deplină liniște. Astăzi au o 
sărbătoare dacii, să-i lăsam în pace să se înveselească, pentru că nici ei nu-i 
tulbură pe ceilalți când se adună la sărbătorile lor. Cine va căuta să facă 
zâzanie va simţi pe spate usturimea vergilor pe care le vor trage fără milă 
legionarii sau poate că va fi pedepsit chiar mai greu. Noi dorim dacilor bună 
petrecere și multa voie bună! Din marginea pădurii vom veghea 
îndeaproape. 

Tribunul dădu pinteni calului și se îndepărtă spre pădure urmat de ceata 
de legionari cu care venise. 

La o astfel de apariţie nu se așteptase procuratorul, îl bucură prevederea 
lui Flavius Severus și de pe faţă îi pieri îngrijorarea. În același timp, în cele 
două mulțimi, a dacilor și a colonilor, se produse mișcare și freamăt, din 
ambele părți începură să se audă glume, râsete şi vorbe de voie bună. Nici 
Butes nu se gândise la o asemenea întorsătură. Cuvintele tribunului îl 
impresionaseră mult. Simţea cum privirile dacilor cu sumanele pe umeri 
erau îndreptate asupra sa. Ridică amândouă mâinile și le roti pe deasupra 


capului. Dacii începură să se dezbrace, rămânând în cămăși, însă fiecare 
apucă sumanul în așa fel, încât nimeni nu putu să vadă nici o măciucă, ea 
rămânând ascunsă bine pe una din mâneci. Butes trase cu putere aer în 
piept. Se înveselise și prinsese chef de petrecere; în mulțimea de romani din 
apropiere nu mai vedea o adunătură de oameni porniţi pe harţă. 

Ritualul aducerii jertfei se desfăşură în liniște și repede, încetul cu 
încetul, tot mai mult mulțimea curioasă a colonilor se apropia și la un 
moment dat aproape că se contopi cu aceea a dacilor. După ce preotul 
Scorillo, un bărbat înalt, cu barbă lungă și rară, de un blond ce bătea în 
roșcat, și cu privirea cam neîncrezătoare, înjunghie viţelul, învăluit în fumul 
de rășini aromate, mai intona un imn Marelui zeu, cântând pe tonuri joase şi 
rar, acompaniat de cei doi slujitori, apoi rosti răspicat, spre a fi înţeles de 
toți: 

—?Poporul ți mulțumește, Mare zeu, pentru că i-ai dat roade din belșug! 

— Îți mulțumim. Mare zeu! murmurară dacii. 

— Toți dacii se leagă să te slăvească cu credință și te roagă să-i ajuţi, să 
le dai sănătate şi să-i scapi de necazuri! 

— Te rugăm, Mare zeu! repetă mulțimea, 

— Te mai rugăm, Mare zeu, să ne ajuţi să trăim în înţelegere și 
întrajutorare cu vecinii noştri veniţi din depărtări și aşezaţi aici printre noi 
pentru totdeauna! 

— Te rugăm. Mare zeu! 

Murmurul se întinse în egală măsură atât în partea dacilor, cât şi în aceea 
a romanilor, ceea ce îl impresiona pe procurator, așa cum îl înfioraseră 
cuvintele de împăcare rostite de preot. Cele spuse de preot nu avură același 
efect asupra lui Butes, pe el nu-l mișcară, ci îl făcură să se mire, pentru că 
niciodată dacii nu se rugaseră Marelui zeu să le aducă înţelegere și ajutorare 
din partea dușmanului, însă pentru un astfel de moment le găsi binevenite. 
Preotul și cei doi slujitori ai altarului încheiară ceremonia aducerii jertfei 
intonând un alt imn de slavă Marelui zeu. 

Modul cum tribunul luase apărarea dacilor, cum răspunsese mulțimea de 
coloni cuvintelor preotului și cum aceeaşi mulțime se apropiase tot mai 
mult de dacii strânși în jurul altarului schimbase dintr-o dată răceala și 
neîncrederea în veselie și voie bună. Toate acestea nu scăpară lui Butes şi se 
gândi să le folosească în folosul ambelor părți cu multă dibăcie. De la altar, 
mulțimea dacilor se îndreptă spre poiana în care era pregătit ospățul. Mese 
înalte din lemn, cu bănci lungi împrejur, erau așezate pe două rânduri pentru 


cei ce făceau parte dintre căpeteniile Marodavei, mese mici, rotunde, tot din 
lemn, cu trei picioare scurte, la care se stătea pe chintei mărunți, fuseseră 
aranjate pentru flăcăi şi fete, iar altele, întinse de-a dreptul pe iarbă, pe fâșii 
lungi și late din pânză albă, pentru toţi ceilalți. Fiecare își păși repede un 
loc; unii îl ştiau dinainte, alţii căutau pe cele din apropierea celor mai buni 
de gură, meșteri la glume. Butes se aşeză la masa mare din capul celor două 
rânduri, puse de-a curmezişul, având lângă el pe preot, pe Staberius, pe 
Sagitulp și pe Decibalos. Cei de la mese așteptau ca el să spună câteva 
vorbe, ca de obicei, de glumă, iar preotul să binecuvânteze ospăţul, dar spre 
mirarea lor văzură că Butes trimise pe cineva la femeile care se ocupau de 
servirea meselor şi Gumida cu Arghida sosiră în fuga. Le spuse ceva în 
şoapta și ele plecară tot în fugă. Cu mare grabă, alte mese înalte şi lungi se 
aşezară alături de cele la care stăteau căpeteniile dace. Acum el prinse 
momentul potrivit și vorbi mulţimii potolit, vesel, cu voce caldă: 

— Ne-am rugat și am mulțumit Marelui zeu pentru că ne-a dat belșug de 
roade, apoi ne-am aşezat la mese dornici să petrecem și să ne ospătăm, dar 
parcă văd ceva ce nu prea pot să înțeleg: văd la mese și pe acei fraţi de-ai 
noştri cu femeile lor care nu sânt dace, ci fiice sau surori de-ale vecinilor 
noştri din Serdos. 

Butes făcu o pauză. Cei de la mese se întoarseră spre dacii ale căror 
neveste erau de alte neamuri și pe unele fețe veselia se umbri. O mișcare se 
produse printre colonii care stăteau, retrași, dornici să vadă o petrecere a 
dacilor, unii luară cuvintele lui Butes drept o batjocorire a fiicelor și a 
rudelor lor, acum soţii de daci. Nu erau prea multe, numai câteva, însă erau. 
Dar Butes nu le lasă timp de gândire sau de întristare, își roti privirea peste 
dacii de la mese, apoi se întoarse spre rândurile colonilor. 

— Ce ziceţi, e drept ca, dacă o fiică sau o soră de colon are soţul dac, să 
stea alături de noi la petrecere, iar dacă o fiică sau o soră de dac are ca soţ 
un colon sau un veteran, ei să nu fie în mijlocul nostru? 

Un timp deasupra mulțimii se lăsă o tăcere în care pluteau curiozitatea și 
dezorientarea. Ce voia Butes să facă? se întrebau mulţi. 

— Să-i poftim alături de noi! strigă Seiciper, câștigătorul coroanei. 

—Da, asta am vrut să spun și eu, reluă Butes. Dacă e sărbătoare şi 
petrecere, să fie pentru toţi ai noştri. 

Se îndepărtă de lângă masă şi făcu câţiva pași spre mulțimea de coloni şi 
veterani. 


— Haide, Getida, ce aştepţi, ia-l pe Antrocius al tău și așezaţi-vă la 
masă; şi tu, Carpia, vino cu Demetrios al tău! 

Tot vorbind, Butes ajunse în apropierea grupului în mijlocul căruia se 
găsea procuratorul. Se opri în faţa lor zâmbind. Nu-și închipuia că-l avea în 
faţă chiar pe Plautius Priscus. Ceva mai în spatele grupului îl văzu pe 
decurionul Fuscianus cu câţiva legionari. 

— Cinstiţi oaspeţi, se adresă el colonilor între care era și procuratorul, 
dacii vă roagă să le faceți cinstea şi să vă ospătaţi alături de ei, să gustaţi 
bucatele lor și să beţi din vinul lor. 

Prinzând momentul, Staberius repetă în limba Romei cele spuse de 
Butes. Impresionat de îndemnul atât de frumos, procuratorul păși cel dintâi 
spre mese şi după el porniră toţi cei care îl însoțeau. În scurt timp toate 
mesele ce se adăugaseră se umplură cu oaspeţi. Butes se întoarse la masa de 
la care plecase, dar nu se aşeză, se vedea ca încă mai avea ceva de făcut. 
Mulțimea de daci și de coloni, printre care erau şi câţiva veterani, se 
înviorase și se înveselise. 

— Dar tot nu putem să gustăm bucatele, cinstiți oaspeţi, că n-am pregătit 
tot ce trebuia. Păi cu ce s-a ales flăcăul nostru, Seiciper, care a fost cel mai 
tare şi mai iute la alergare? 

— Cu apa care s-a aruncat pe el! strigă cineva râzând. 

— Cu Attia! adăugă o fată. 

— Care Attia, fiica lui Liccaius din Serdos? întrebă Butes. Multe voci 
răspunseră în acelaşi timp. 

Attia era în grupul femeilor și fetelor de coloni ce stăteau deoparte și 
priveau mulţimea de la mese. Îmbujorată, fata se gândea fericită că poate la 
sărbătoarea coroanei de la anul care va veni ea va fi soţia lui Seiciper şi va 
sta alături de el la masă. 

—Şi unde e Attia? răsună din nou vocea lui Butes. Să aduci fata aici, 
Seiciper! 

Toate privirile se întoarseră spre grupul femeilor şi fetelor de coloni. 

— Nu a venit Liccaius? continuă el să întrebe. 

Dintre colonii care se aşezaseră la masă se ridică Liccaius. 

— Sânt aici, frate Butes! 

Acum socoti că momentul fusese pregătit, Seiciper o aducea pe Attia de 
mână. 

— Priviţi, rosti el cu vocea schimbată de emoție, uitați-vă cât sânt de 
tineri şi de frumoși, nu se bucură şi zeii văzându-i? 


Primi din toate părțile răspunsul la care se aștepta. 

— Atunci, cu voia zeilor, noi, oamenii, să-i unim pentru totdeauna! Sau 
facem cumva un rău? adăugă repede. 

— Daaa!... Nuuu!... se auziră strigăte însoţite de râsete, unii că cereau 
sa-i unească, alţii că nu se făcea ceva rău. 

Butes căută să mărească și mai mult veselia şi voia bună. 

— Adică ce „da” şi ce „nu”? întrebă el. Dintre dacii mai în vârstă se 
ridică bătrânul Dades. 

— Adică, zeii vor să-i unim, că nu facem nici un rău, lămuri el. 

— Aşa, bătrâne! strigă Sagitulp râzând. Te-ai ridicat grăbit, de teamă să 
nu ţi-o ia altul înainte şi să spună „nu”, pierdea frumuseţe de fată nepotul 
tău! 

— Poate că și pe Sagitulp îl roade ceva!... i-o întoarse Dades. 

Toţi izbucniră în râs, semn că înțeleseseră ce voise să spună bătrânul. 

Dar Butes nu-i lăsă timp şi reluă cu acelaşi ton de glumă. 

—Uite că n-am terminat și foamea a început să ne dea ghes. I-am unit pe 
Seiciper și pe Attia, dar am făcut o încurcătură: noi pierdem un flăcău, că a 
trecut de partea lor, iar ei pierd o fată care a trecut de partea noastră. Cum 
am putea să dregem aceste pierderi? 

Mulțimea izbucni din nou în hohote de râs. Butes întorcea bine vorbele, 
iar Staberius avea grijă să le tălmăcească repede colonilor care nu 
înțelegeau limba dacilor. 

— Ne spune careva cum să facem? Neprimind nici un răspuns continuă: 
Eu zic că dacă ei ne-au luat un flăcăuş, să le luăm și noi unul; ei ne-au dat o 
fată, să le dăm și noi una... 

— Pe Ampelia! strigă o femeie dintre dace. 

— Da, uite că mi-ai ghicit gândul. Eu zic că e bine să le dăm pe 
Ampelia, iar ei să ne dea pe decurionul Fuscianus! completă Butes. 

Mulțimea izbucni în strigăte de aprobare. Numai Sagitulp, cu un nod 
greu în gât şi cu o apăsare în piept, se frământa pe scaun. 

— Ampelia, du-te și adu-l la masă pe cel cu care zeii şi noi oamenii te- 
am unit! o îndemnă Butes, privind spre masa la care stăteau îngrămădite 
fetele. Şi acum, cinstiți oaspeţi, putem să spunem că nimeni n-a fost 
păgubit: voi ne-aţi luat un flăcău, noi v-am luat altul, noi v-am dat o fată, 
voi ne-aţi dat alta, şi, cum sântem la aceleași mese oameni care ne rugăm la 
zei diferiţi, preotul Scorillo nu se va mai ruga Marelui zeu să ne 


binecuvânteze ospăţul ci o să-i rog eu pe toţi zeii, dacă sânt pe aproape, să 
vină și ei să se ospăteze cu noi! 

Cei mai tineri se întrecură în râsete și glume, numai bătrânele începură 
să murmure rugăciuni, fiecare implorând zeul ei. La toate mesele se pomiră 
mișcările de mâini care, privite de deasupra, păreau un păienjeniș pe 
deasupra bucatelor aduse din belşug. Fusese lungă vorba lui Butes, dar și 
plină de înţelegere, de bunătate și de împăcare. 

Aşezat între colonii de la masa din apropierea lui Butes, Plautius Priscus 
gustă cu poftă din bucatele ce se aduceau într-una: slănină afumată, cârnaţi, 
friptură de găină, berbec copt înăbușit, purcel cu varză și multe alte feluri, 
după cum era voia fiecăruia. Procuratorul mânca, privea mulțimea și nu 
spunea nici un cuvânt. Era copleșit de cele ce văzuse și auzise și de ceea ce 
vedea şi asculta. Glume se spuneau la toate mesele, toate cu mult duh în ele, 
lipsite de răutate și de ură, unele despre daci, altele despre romani, despre 
veterani şi mai ales despre liberți. În sinea lui se simţea mulţumit, era o 
dovadă că văzuse la timp şi bine lucrurile. Încă de la sosirea la Porolissum 
reușise să-și dea seama că dacii erau niște oameni blajini, omenoși şi 
vrednici, numai să nu fie provocati, loviți sau batjocoriţi. 

Femeile care serveau la mese cărau într-una bucate și printre ele, cei trei 
bătrâni: arse, Protas şi Hylas — paznicul templului lui Mithras — se luptau 
să umple într-una ulcele de vin pe care le duceau la mese. Veselia și voia 
bună se încinseră și mai mult aprinse de tăria vinului băut, Butes, Staberius 
şi Decibalos nu pregetară să-i întărâte pe toţi la vorbă și glume. 

— Ce stai așa proțăpit, Sagitulp? strigă Decibalos. Te crezi altul acum, 
ai ginere decurion... 

Sagitulp începu să râdă: 

— Dacă așa a fost voia zeilor!... 

Peste capetele celor din faţa lui, Butes privi spre Dicomes. Arăta destul 
de bine cu barbă mare și nu dădea loc la nici o bănuială printre ceilalți 
bătrâni. Dădu cu cotul lui Decibalos: 

— Tu ai văzut? Sarmida s-a aşezat la masă între bătrâni. Când a venit 
acolo? Mi se pare că fata a pus ochii pe unul dintre ei... 

Decibalos surâse. Și el remarcase același lucru; îşi înţelesese de mult 
fiica. Ceva totuşi îi umbrea sufletul: Dicomes pleca, era hotărât să dea 
lovituri grele dușmanului și nu spusese niciodată că o să se mai întoarcă pe 
la Marodava. Îl îndurera şi îl întrista mila de copilă. Ştia că fata va rămâne 
pentru totdeauna cu inima frântă, chinuită de gândul după cel plecat. 


Butes se întoarse spre Gruno şi căută să-l întărâte: 

— Ce, bătrâne, eşti supărat că nu sta cu noi la masă şi Decimus 
Silvanus? 

Auzind rostindu-se numele lui Decimus Silvanus, procuratorul ascultă 
mai atent. 

— Dacă ar fi aici, aş sparge toate oalele de pe mese în capul lui! strigă 
Gruno. 

— De ce, bătrâne? Sânt zvonuri că o să-ţi dea înapoi pământul. 

— El n-o să mi-l dea, dar eu o să mi-l iau! rosti Gruno înfuriat. 

Cuvintele lui Gruno treziră îngrijorarea în sufletul procuratorului, își 
dădea seama cât de mult îl urau dacii pe bogatul fermier de la Marodava. 

La masa colonilor era şi Getida, stătea alături de soțul ei, Antrocius, 
veteranul. Getida rămăsese văduvă, bărbatul îi căzuse în răscoală. Trăise 
mulți ani singură. Fiind încă tânăra, iar Antrocius destul de hotărât și 
răbdător, sfârşise prin a-i frânge inima. Veteranul făcuse economii bune, 
fusese decurion şi primise pământ destul, aproape de vicul Magnus. Între ei, 
la masa, stătea băiatul lor, Iulian, care împlinise de curând şase ani. Butes 
mai dădu drumul la o glumă ce-i veni în minte privind copilul. 

— la spune-mi, luliane, al cui eşti tu? 

— Al mamei şi al lui tata, răspunse vioi băiatul. 

— Dar al cui eşti mai mult? 

— Juma, juma, răspunse copilul scurtând vorbele. 

— Atunci ce eşti tu, luliane, dac sau roman? continua să-l întrebe. 

— Juma, juma, repeta copilul, râzând cu ochi lucioși de vioiciune. 

— la să-mi laşi băiatul în pace, că e numai al meu! zise Getida, 
strângându-și la piept feciorul. 

— Ai auzit-o, Antrocius? întrebă Butes pe veteran. 

— Ce să-i faci, femeile vorbesc multe, răspunse râzând veteranul 
privindu-şi cu dragoste soția şi copilul. 

— Ascultă, Getida, continuă Butes, nu te-am întrebat niciodată, cum te 
înţelegi tu cu Antrocius? 

— Ei, cum să mă înţeleg, bine, răspunse ea îmbujorată. Eu cu o vorbă în 
limba lui şi cu șapte din limba noastră, iar el cu o vorbă în limba noastră şi 
cu şapte dintr-a lui. Dar ne înţelegem, bunule Butes, măcar să trăiască toate 
femeile cu bărbaţii lor aşa cum o duc eu cu Antrocius al meu! 

De departe, petrecerea dacilor se vedea ca o pădure de făclii. De mult îi 
învăluise întunericul și la mese se aprinseseră făcliile pregătite din vreme. 


Cele spuse de copil, de Getida şi de Antrocius plăcură procuratorului, 
era pentru el o întărire a ceea ce gândise adesea. Trăia vremea când lua 
naştere un nou popor. Însă în seara asta fusese cu totul captivat de Butes. Îl 
admirase atât de mult în unele momente, încât ar fi fost gata să-l strângă la 
piept cu multă prețuire. Se făcuse târziu când el se hotărî să plece. Se ridică 
de la masă și, plin de mulţumire pentru tot ce văzuse, ascultase şi gustase, 
nu putu să-și mai stăpânească tăcerea: 

— Cinstiţilor şi bunilor daci, începu el, poate că astăzi a fost ziua 
sorocită de zei ca ura dintre voi, dacii, și noi, cei veniţi de pe alte meleaguri, 
să se topească. Sărbătoarea şi ospăţul vostru ne-au ajutat să vă cunoaştem 
mai bine și să vă prețuim mai mult. Eu mă rog zeilor ca de acum înainte să 
trăim cu toţii în înţelegere și omenie! 

— Dar nu şi cu Deciu Sivan! strigă bătrânul Gruno, după ce Staberius 
tălmăci tuturor cele spuse de procurator. 

— Şi nici cu hoți ca Eufemus și Lucrinus! strigă altul. 

După felul cum fuseseră strigate numele lui Decimus Silvanus, al 
libertului și al tabularului, procuratorul înțelese că aceştia erau cei care 
loveau cel mai mult și mai greu în daci. Se îndepărtă de locul petrecerii 
ducând cu el chipul și cuvintele rostite de Butes. Travestirea îi reuşise 
deplin. Nici Butes, nici decurionul Fuscianus şi nimeni, în afară de tribun, 
nu ştiuse că procuratorul luase parte la sărbătoarea dacilor. 

Multe zile după sărbătoarea coroanei, în casa lui Sagitulp fusese furtună. 
El nu se putea împăca cu gândul că își dăduse fata după un străin. Câtva 
timp se arătase supărat chiar și pe Butes, pentru că grăbise lucrurile, apoi se 
mai liniştise şi în cele din urmă începuse să facă pregătirile. Nu putea să-şi 
ducă fata între colonii din Serdos, unde locuia decurionul, decât încărcată 
cu tot ce se cădea pentru o casă nouă, aşa cum era obiceiul dac din străbuni. 
Și ziua sorocită pentru aranjarea casei în care Ampelia avea să-și trăiască 
viaţa alături de decurion sosise. 

Era o zi frumoasă de început de toamnă. Dimineaţa Sarmida se sculase 
întristată. De la un timp nimeni nu-i mai intra în voie. Gumida se speriase 
şi-l chemase pe Decibalos. Tatăl, bun ca întotdeauna, căci își iubea fiica mai 
mult decât se putea închipui, o privise lung cu multă duioșie și cu multă 
înţelegere. Îi ştia durerea şi își dădea seama că totul era peste puterile lui. 


Spusese apoi Gumidei că era mai bine ca pe fată să o lase acasă să stea 
liniştită. Se gândise că acolo, acasă la decurion, unde aveau să se ducă în 
acea zi cu toţii, văzând-o pe Ampelia atât de fericită, Sarmida s-ar fi întristat 
şi mai mult. Când luase această hotărâre, Decibalos se mai gândise și la 
altceva. Cu o zi în urmă, Rhesos şi Dapyx se înapoiaseră la Porolissum cu 
un nou transport de mărfuri pentru alți negustori și trimiseseră vorbă prin 
Getio că peste două zile vor trece pe la Marodava şi că, dacă Dicomes vrea 
să-i însoţească spre Sarmizegetusa, să se pregătească din vreme. Vestea o 
lovise pe Sarmida ca un trăsnet. Multe nopţi de-a rândul, în lungile ei clipe 
de veghe, când somnul nu se lipise de ea, se rugase Marelui zeu ca cei doi 
fraţi să nu mai treacă pe la Marodava, ca el să nu plece. În noaptea care 
trecuse nu închisese ochii şi suspinele o înecaseră tot timpul. 

Decibalos și Gumida plecaseră de mult. Ceva mai târziu pornise și 
Butes, cu Staberius și Canidia. Prin ograda lui Staberius, bătrânul Protas își 
găsise de lucru. Soarele se ridicase mult pe cer şi îmbrăca totul într-o 
lumină potolită cu raze blânde. Rămasă singură, la început Sarmida 
plânsese, pradă frământării şi deznădejdei, apoi se potolise, dar nu era o 
liniștire în faţa neputinței, ci una plină de hotărâre. Femeia din ea se trezise 
cu toate simţurile și era gata să încerce o luptă. Începu să se îmbrace în 
grabă, alegând cea mai subţire ie și cea mai frumoasă fotă, își aranjă bine 
cosiţele și le trase în faţă peste sâni, iar în păr îşi prinse o garoafă mare, 
roşie. leşi prin fundul ogrăzii și porni aproape în fugă pe poteca ce şerpuia 
pe sub marginea pădurii, spre casa lui Sagitulp. 

Dicomes nu mai auzise de mult zgomot pe afară. Arghida şi Sagitulp, cu 
Ziper şi ceilalți încărcaseră două care cu lucrurile Ampeliei şi plecaseră spre 
Serdos. De când venise la Marodava, îşi petrecea ziua stând numai în casă. 
Ştia că peste o zi sau două va pleca și acest gând îl frământa mult. Dar și 
aşa, ca sclav fugar, căutat până la disperare de lanistul Verus, în Marodava 
nu putea să mai rămână. Frământarca îl făcea să treacă de la o hotărâre la 
alta. Odată îl fulgerase gândul de a se înapoia la lanist, dar îl alungase 
repede din minte. Și peste aceste frământări, peste toate hotărârile ce cădeau 
una după alta, în mintea lui apărea tot mai des chipul Sarmidei: veselă, cu 
faţa îmbujorată, cu ochii mari, adânci și luminoși, de culoarea cerului, cu 
cosiţele trase peste piept. Dorul de ea îl chinuise zile și nopţi de-a rândul și, 
cu cât se gândise mai mult, cu atât se convinsese că toate erau peste putinţă. 
De aceea rămăsese tot la hotărârea luată: să plece spre Sarmizegetusa și să 
dea lovituri dușmanului, răzbunând astfel moartea tatălui său şi sclavia în 


care se afla. Mai avea numai o zi de stat în Marodava și nu rămăsese 
niciodată singur cu ea, nu-i vorbise niciodată neauzit de nimeni şi nu-şi 
descărcase sufletul, nu-și potolise inima, ca ea să ştie că atunci când va 
cădea luptând cu dușmanul, va muri purtând în suflet chipul ei drag. Se 
ridică de pe laviţa pe care stătuse mult timp culcat cu faţa în sus, cu mâinile 
sub cap, privind bârnele care susțineau tavanul încăperii. Nu mai putea să 
stea închis, simţea o apăsare în piept şi răsuflarea i se tăia, ca şi cum o mână 
nevăzută încerca să-l sugrume. Decurionul se găsea și el acolo unde se 
duseseră ceilalți şi nu avea de ce să mai vină la Sagitulp. Se gândi să 
meargă în ogradă, să caute un loc mai ferit vederii şi să stea acolo cu 
frământările și dorinţele lui. leşi din casă, cătând cu grija spre poartă, se 
furişă pe lângă hambar, deschise portiţa și se strecură între pomi. Începu să 
caute cu privirea un loc mai ferit, însă nu putu continua căci rămase 
împietrit locului. La poarta din fundul ogrăzii o văzu pe Sarmida. Era ea, 
deşi nu-i venea să creadă ochilor. Porni înaintea ei, uitând că trebuia să se 
ferească de a fi văzut de cineva. Ea îî făcu semn să se oprească, să se aşeze 
jos, și se grăbi spre el în fugă. Pe măsură ce se apropia, curajul și hotărârea 
cu care plecase de acasă începură să o părăsească, învinse de ruşinea ce 
căuta să o năpădească. 

— Sarmida, ce bine-ai făcut că ai venit! îi șopti Dicomes, când ea se 
opri la câţiva pași de el. 

— Am alergat să-i prind, nu cumva au plecat? îl întrebă ea, prefăcându- 
se grăbită. 

El nu-i răspunse. O privi îndelung, în sufletul lui se pomi și mai 
puternică furtuna. Chipul ei arăta întocmai aşa cum ii păstra în gândurile 
lui. 

— Da, au plecat!... Sânt singur... 

— Mă grăbesc, murmură ea încurcată. 

El îi văzu neliniștea, prinse frământarea din sufletul ei. 

— De ce te grăbeşti, Sarmida, cu mine nu vrei să stai? Viaţa mea e atât 
de amară!... 

ÎI privi cu ochii mari, lucitori şi în adâncul lor el văzu lacrimi. 

— Mi-a spus tata că mâine pleci!... 

— Vino, Sarmida, să ne aşezăm la adăpostul tufişurilor de zmeură, altfel 
sânt în pericol să mă vadă cineva. 

O luă de mână şi o trase ușor după el. Se aşezară pe iarbă, unul în faţa 
celuilalt. 


— Da, Sarmida, mâine plec... Vreau să-i las să trăiască liniștiți aceşti 
oameni buni, care m-au ascuns şi m-au omenit atâta. Eu nu uit sânt un 
nefericit sclav şi, ca orice sclav, în afara legilor şi a oamenilor!... 

— Dicomes, de ce vorbeşti aşa? De când eşti la Marodava, n-ai simţit că 
bate o inimă pentru tine? Nu este aici nici o ființă pentru care să părăseşti 
gândul plecării, să-ţi calci pe suflet şi să rămâi? 

Dacă ar fi fost să lase frâu liber pornirilor ce clocoteau în el, ar fi strâns- 
o la piept și ar fi sărutat-o cu tot focul dragostei și al tinereții. 

— Sânt în Marodava multe fiinţe care îmi vor binele, însă din nefericire 
ele nu pot mai mult. Tu ai vrea să mă știi chinuindu-mă, Sarmida? Ţi-e dor 
să îl vezi în amfiteatrul de la Porolissum pe gladiatorul Gemellinus luptând 
şi omorând, numai ca el să nu fie ucis? 

— Gemellinus!... murmură ea îndurerată, înecată de suspine. 

De când îl văzuse în arenă, dragostea ei nu se mai stinsese. 

Deşi îi vedea tulburarea şi frământarea, Dicomes continuă: 

— Când m-am văzut în mijlocul vostru la sărbătoarea coroanei, mi-am 
dat seama cât de îngrozitoare este soarta mea. Acolo unde toți petreceau, eu 
nu eram, nu existau nici Dicomes, nici Gemellinus, era numai trupul meu 
sub înfățișarea unui bătrân. Poţi să mă înţelegi, Sarmida? Cum aș putea să 
trăiesc o astfel de viață? 

Înfrântă de pornirea lăuntrică ce o chinuia, fata nu se mai putu stăpâni, 
se aplecă spre el, îi prinse capul între mâini și începu să-l sărute, 
murmurând printre suspine: 

— Dicomes!... Dicomes!... Nu te vom lăsa așa! Tata, Butes, Staberius, 
eu vom alerga, ne vom zbate, vom lupta și nu ne vom găsi liniștea până nu 
vei fi un om liber! 

Se strânse mai bine lângă el şi îşi rezemă capul pe pieptul lui puternic. 
Numai suspinele ei mai tulburau liniștea. Dicomes o cuprinse cu o mână pe 
după mijloc și cu cealaltă începu să-i mângâie părul mătăsos, care-i cădea 
peste umeri strâns în cele două cosiţe bogate. Începu să-i vorbească încet, 
stăpânit: 

— Tu eşti fată frumoasă, Sarmida, fericirea îți zâmbeşte în faţă, pentru 
ce vrei să te chinuieşti, pentru ce vrei ca viaţa ta să cunoască numai durere 
şi răutate omenească? Eu trebuie să rămân singur cu nefericirea mea și, de 
va fi să cad, să se sfârşească orice suferință o dată cu mine, să nu rămână 
nici un suflet îndurerat prin moartea mea! 


— Nu, Dicomes, nu!... gemu Sarmida suspinând și, printre şiroaiele de 
lacrimi, începu din nou să-l sărute într-o dezlănțuire plină de disperare. 

Izbucnirea ei sfărâmă orice putere de stăpânire. O cuprinse cu braţele lui 
puternice, o strânse la piept și o sărută cu tot focul dragostei ce-l chinuise 
zile și nopţi. Sărutând-o, îi vedea faţa luminându-se într-un zâmbet plin de 
fericire, deși din ochii ei lacrimile nu mai conteneau. 

— Spune-mi că nu mai pleci, Dicomes! îl imploră ea într-o șoaptă 
pornită din adâncul sufletului. 

Ţinând-o strâns la piept şi legănând-o, îşi deschise sufletul: 

— Vrei să te ţin aşa toată viaţa? o întrebă, adâncindu-se în ochii ei, 
rostind vorbele cu o voce în care vibra durerea. Voi pleca, Sarmida, însă mă 
leg în faţa zeilor că voi veni înapoi. Tu, fiinţa care ai început să faci parte 
din viața mea, care ești o parte din sufletul meu, trebuie să mă înţelegi, să 
mă ajuţi să îndeplinesc ceea ce m-am hotărât să fac. Sânt neșovăitor, nu voi 
cunoaște liniştea până nu voi reuşi să-l răzbun pe tata. Este o pornire care 
mă stăpâneşte, pe care o port cu mine de ani şi ani de sclavie, trăiţi la 
nenumărați stăpâni. Am văzut pe tata când şi-a luat viaţa, eu l-am ajutat să 
moară aşa cum trebuia, ca un adevărat erou, am auzit atunci mulțimea 
înnebunită de plăcere și de ură cerând moartea „barbarului”. Da, vreau să-l 
răzbun! Din mulţimea aceea vreau să prind câţi voi putea şi să-i ucid cu 
aceeaşi plăcere cu care au privit ei moartea lui, iar de vor fi şi din cei care îi 
chinuie pe sclavi sau fac rău dacilor, răzbunarea mea va fi cu atât mai 
necruțătoare și mai dreapta! 

Sarmida stătea nemișcată pe braţele lui, ascultându-l cu ochii închiși. 
Lacrimile conteniseră, pe faţa ei răsărise o lumină nouă. 

— Vei veni înapoi, iar eu te voi aştepta... murmură ea fericită. 

— Da, dragostea mea, mă voi întoarce şi... 

Tăcu înfiorându-se. Pe fața lui se lăsă o umbră de tristețe, își aminti că 
era sclav fugar, că n-ar fi putut să facă nimic fără libertate. Pentru ce trebuie 
să îndurereze ființa care-i era atât de scumpă, pe care o ţinea cu dragoste la 
piept? Și pentru ce să se gândească atât de departe, dacă în loviturile de 
răzbunare pe care le va da, moartea îl va pândi la tot pasul? 

Când Sarmida intră în ogradă, soarele trecuse de amiază. De departe îl 
văzuse pe Butes vorbind cu bătrânul Protas. Căută să-și șteargă și mai bine 
ochii, nu trebuia ca el să vadă că plânsese. Se gândi că și părinţii se 
înapoiaseră acasă. Era pe la mijlocul ogrăzii când Butes o zări şi porni să-i 
iasă în cale. 


— Eu m-am grăbit — începu el, oprind-o — ai tăi au mai rămas acolo; 
trebuia să mă grăbesc. Eşti plânsă. Ai fost la el? 

Ochii Sarmidei se umplură din nou de lacrimi. 

— Vino, să mergem spre pădure, vom vorbi mai liniștiți. De fapt de mult 
am tot căutat să prind clipa când să-ţi pot spune... 

— Am vrut sa-l fac să rămână aici... murmură ea suspinând. 

— Şi n-ai reuşit să-l întorci de la hotărâre? 

— Nu, o să plece... 

— Ştiam, nici nu se poate altfel, am citit în privirea lui această pornire și 
am înţeles totul. Așa era şi tatăl său, nu dădea înapoi din faţa unui pericol, 
oricât ar fi fost de mare. Acum te-ai liniștit, nu te mai îndoiești de dragostea 
lui. 

— Bunule Butes, trebuie să faci ceva, să fie liber și el ca ceilalţi daci! 

Fostul taraboste îi slobozi mâinile și clătină din cap cu descurajare. 

— Este de două ori legat: de sclavie și de teama pe care imperiul ar 
putea s-o aibă de el. 

Sarmida îl privi speriată. 

— Cum, de ce? 

— Poate că nu te-ai gândit, eşti o copilă de altfel, şi bănuiesc că nici 
ceilalți nu s-au dus cu mintea până acolo, nici Decibalos, nici Staberius, nici 
Sagitulp. Sarmis ar fi fost rege al Daciei, ales de căpetenii şi lăsat ca urmaș 
chiar de viteazul Decebal — asta s-a aflat mai târziu, după ce noi îl 
alesesem să ne conducă. Fi bine, dacă Sarmis a fost sortit să ajungă rege și 
dacă Dacia va redeveni libera, cel care va trebui ales căpetenie n-ar putea fi 
altul decât fiul lui; el, Dicomes, este singurul urmaș de rege. Poate că nu s-a 
gândit nimeni, în afară de mine, ce s-ar întâmpla dacă romanii ar afla toate 
acestea. Teama lor de o nouă răscoală este atât de mare, încât, dacă ar ști că 
se mai află în viaţă cel care are dreptul să ne fie rege, n-ar precupeţi nimic 
până nu l-ar prinde şi l-ar omorî. 

Ajunși în marginea pădurii, se așezară pe o buturugă. Butes continuă: 

— Multe nopţi de-a rândul am stat și am chibzuit, căutând calea cea mai 
bună pe care să pornim, pentru a face ca el să devină cu adevărat liber. Tu, 
în dragostea ta aprinsă, poate că ai gândit să-l ţinem aşa, tăinuit, fără să-ţi 
dai seama că, atunci când îi vei fi soţie, viața voastră se va scurge adânc 
chinuită. Ştii ce ar însemna să ai ca soț un bărbat sortit să trăiască tot timpul 
ascuns? S-ar asemăna cu un om, care, deși liber, are nefericirea să fie orb, 


olog și ciung. Da, Sarmida, un bărbat fără libertate este numai o arătare în 
viață. Dicomes n-ar putea să îndure un chin atât de greu. 

În ochii Sarmâdei lacrimile secaseră cu totul, în sufletul ei se dădea 
altfel lupta, îl vedea pe Dicomes într-o altă lumină, iar hotărârea îi era mult 
schimbată. 

— Înţeleg, bunule Butes, dragostea mea pentru el e atât de puternică, 
încât sânt gata să-l aştept cât voi trăi, dar mă îngrijorează viaţa lui. Pe acolo 
pe unde va umbla, se va găsi de multe ori în primejdie. Voi fi chinuită într- 
una de gândul că ar putea să cadă răpus. 

Butes îi luă mâinile și i le strânse cu căldură. 

— Care soţie, dacă îşi iubește cu adevărat soţul, se bucură când el pleacă 
la luptă? Da, viaţa lui va fi în unele momente în pericol, eu am înţeles asta 
încă din seara când el a spus că e hotărât să răzbune moartea lui Sarmis, de 
aceea m-am gândit la Rhesos și la Dapyx. Ei sânt oameni în vârstă, au fost 
luptători greu încercaţi, lor am să le spun ce trebuie să facă pe acolo pe 
unde se vor duce. Ce ştim noi ce ar putea să ne aducă viitorul? S-au prăbuşit 
imperii când nimeni nu se aştepta, aşa cum cade un zid în care cărămizile 
nu au fost legate bine cu mortar, s-ar putea ca Roma să-și piardă puterea, iar 
Dacia să fie liberă mai repede decât ar spera cineva. Pentru mine, dacă ţara 
ar ajunge din nou liberă, n-ar însemna că aș dori să fiu iarăşi tarabostele 
Burio, căci vreau să-mi trăiesc viaţa ca acum, însă ţara n-ar putea să existe 
fără o căpetenie. Pe rege îl avem și trebuie să-l păstram, să-l apărăm când îi 
va fi viaţa în primejdie! 

— Dar asta am vrut şi eu să fac, să-l opresc... 

— Nu m-ai înţeles, Sarmida! Dicomes nu trebuie oprit; nici nu putem de 
altfel să-l oprim. În vinele lui curge sângele vechiului şi viteazului neam al 
Dicomesilor de la Carsidava, sânge fierbinte şi nepotolit, care nu trebuie 
lăsat să se răcească. Flăcăul a suferit prea mult în sclavia în care a fost ţinut 
şi răzbunarea îl va ajuta să-și mai descarce sufletul de revolta ce s-a strâns 
în el, să-și mai potolească focul ce-l arde. 

Butes tăcu. Din susul potecii, dinspre villa lui Decimus Silvanus, cobora 
cineva vorbind de unul singur. Era bătrânul larse. Când îl zări, se opri 
speriat, apoi recunoscându-l începu să râdă: 

— Te-a furat zeiţa şi te-a adus în pădure, bunule Butes. Toți zeii să vă 
dea sănătate și fericire! 

— Ne rugăm și noi zeilor pentru tine, bunule larse! Dar dincotro, 
bătrâne? 


Iarse îl privi îndelung și începu din nou să râdă. 

— Nu ştii că eu umblu peste tot? îi spuse, apropiindu-se de el și 
vorbindu-i în şoaptă. Duc şi eu lupta mea, bunule Butes, mai ales împotriva 
stăpânilor de sclavi şi a silniciilor acestora. Am dat o raită pe jos, pe la 
magaziile lui Decimus Silvanus, caut să mai aflu fărădelegile pe care le 
face, poate că odată larse tot o să i-o plătească. Dacă o să ai nevoie de mine, 
să nu mă ocoleşti, mă duc până la capătul lumii când e vorba să lovesc în 
asupritori! 

Butes îşi aminti că numai datorită bătrânului căzuseră la pamânt cele 
puse la cale la sărbătoarea coroanei de cei doi preoţi, libertul și tabularul. 

— Dar pe la noi de ce n-ai mai trecut, bătrâne? îl întrebă mai mult din 
plăcerea de a mai sta cu el de vorbă. 

Bătrânul îl privi zâmbind. 

— Păi, nu ţi-am spus? Alerg să aflu silniciile şi să-i ajut pe cei necăjiţi... 

— Şi ai mai aflat de vreuna, se mai pregăteşte ceva? 

larse privi cu grijă în susul și în josul potecii, se apropie mai mult de 
Butes și îi spuse aproape în șoaptă: 

— E vorba să pornească cohorta de la Porolissum să-l caute pe 
gladiatorul Gemellinus... 

— Zeilor, cum puteți... 

Sarmida tăcu săgetată de privirea aspră a lui Butes. 

— Dar de ce s-a speriat zeiţa? 

— Așa sânt fetele, nu ştii bătrâne? Poate că l-a văzut pe acel gladiator în 
amfiteatrul de la Porolissum și i-o fi rămas la el inima. Și aşa, bătrâne, spui 
că va porni cohorta în căutarea lui, dar încotro o să apuce, că doar n-o să 
scotocească toate pădurile și toți munţii Daciei? 

— Da de unde, bunule Butes, nu bagă nici un legionar în pădure și nu-l 
urcă pe munţi — mi-a spus asta un decurion de la Porolissum. Cică lanistul 
Verus va plăti cheltuiala pentru căutarea lui. 

Lângă Butes, Sarmida se făcuse palidă și tremura. 

— Bine, şi unde au de gând să-l caute? 

— Tocmai asta vreau să-ți spun, bunule Butes. Romanii au văzut că 
dacii sânt oameni miloşi; acel lanist, Verus, ar bănui că gladiatorul lui s-ar fi 
ascuns la ei. Ştie de la Decimus Silvanus, cică au mai încercat o dată dacii 
să-l sloboade, din ceata de sclavi cu care el a fost adus la Marodava. Mi-a 
spus decurionul acela că se pune la cale ca într-una din zile — poate mâine 
sau poimâine, cine poate să ştie? — cohorta să înconjoare Marodava și 


legionarii să scotocească prin toate casele, prin toate hambarele şi staulele. 
D-asta alerg eu bunule Butes, să aflu dacă acel nefericit gladiator o fi pe 
undeva pe aici și să-i spun să fugă. Dar nu e el în Marodava că, dacă ar fi 
fost, eu aș fi ştiut!,.. 

Ultimele cuvinte ale bătrânului îl făcură pe Butes să se înfioare. Îndoiala 
punea stăpânire pe el. Nu cumva larse știa că la Sagitulp se găsea 
gladiatorul și-l punea la încercare? Sau aflase că la Sagitulp se ascunde 
cineva şi căuta în felul acesta să-i dea de știre, ajutându-l să fugă? Şi, dacă 
ar fi ştiut, nu s-ar fi dus la Sagitulp să-i spună? Butes socoti că nu era nici o 
clipă de pierdut, oricare ar fi fost răspunsul la întrebările ce-l framântau. 

— Toţi zeii să-ţi dea sănătate, bătrâne, pentru binele pe care cauţi să-l 
faci! Să mergem, Sarmida, poate că ei vor fi venit. 

Bătrânul privi spre fată, o văzu prea palidă. Ochii ei înotau în lacrimi. 

— Dar ce are zeiţa, s-a întâmplat ceva? 

— E cam bolnavă, bunule Iarse, şi am ieșit puţin cu ea spre pădure, aici 
este mai tare aerul... 

— Mă voi ruga zi și noapte zeilor pentru sănătatea ei, murmură bătrânul, 
pornind pe potecă în jos. 

Schimbarea ce se produsese în sufletul Sarmidei, în timpul când îl 
ascultase pe Butes, se dovedi temeinică și după cele spuse de bătrânul Iarse. 
Era palidă, lacrimile nu și le mai putea stăvili, dar era hotărâtă să-l facă pe 
Dicomes să plece cât mai repede. 

— Poate că totuși e o putere care ne ajută, îi spuse Butes după ce intrară 
în ogradă, nu se știe dacă mâine n-ar fi fost prea târziu. 

— Să mergem acolo, trebuie să plece în noaptea asta! îl ruga ea, 
zbuciumându-se de teamă. 

Cu toate că nu era momentul de glume, Butes nu se putu stăpâni: 

— Cum să plece? M-ai rugat atâta să-l fac să ramână?!... Îi spuse 
râzând, apoi faţa îi redeveni repede gravă. Tu să fii liniştită, Sarmida, să ai 
încredere în mine și în el! 

În aceeași seară, pe poteca ce alerga de-a lungul coastei muntelui, spre 
drumul cel mare dintre Porolissum și Napoca, Dicomes plecă însoțit de 
Sagitulp şi de Butes. Toţi trei erau pregătiți şi hotărâți ca de va fi nevoie să 
dea lupta cu preţul vieții lor. În acelaşi timp, pe drumul din vale, ce ducea 
de la Marodava, prin Serdos și Magnus, spre Porolissum, se grăbea 
Staberius în întâmpinarea fraţilor Rhesos și Dapyx, care nu trebuiau să mai 


treacă pe la Marodava, ci să plece repede pe drumul spre Napoca unde, în 
apropierea locului în care îi întâlnise Sagitulp, erau aşteptaţi. 

Într-o după-amiază, un călăreț care după îmbrăcăminte arăta sosit de la 
drum lung, urca spre villa lui Decimus Silvanus. Începuse toamna, cerul era 
acoperit de nori şi dinspre miazănoapte sufla un vânt aspru. Călărețul intră 
în curte şi întrebă de stăpân. Decimus Silvanus fusese vestit de paznicii 
villei încă de când acesta se ivise pe drum, departe în câmp, când nu 
apucase să urce pe coastă. leși în grabă, curios să afle cine era noul-venit. 

— Toţi zeii să te ţină în pază! Mă găsesc în faţa lui Decimus Silvanus? 

Câtva timp, Decimus Silvanus îl măsură cu privirea de sus până jos, 
vedea că cel sosit venea de departe și o neliniște amestecată cu teamă îi 
strică buna dispoziţie. 

— Toţi zeii să-ţi dea odihnă bună, căci după cum văd eşti obosit, îi 
răspunse el la salut. Dar, spune-mi cine ești și pentru ce ai venit la 
Marodava? 

— Stăpânul acestei prea frumoase villa şi a unei mari şi bogate ferme 
trebuie să ştie că graba nu foloseşte întotdeauna. Putem să stăm de vorbă 
ceva mai retrași și neascultaţi de nimeni? 

Neliniștea și teama lui Decimus Silvanus crescură. Gândul îi alergă spre 
Roma. Poate că acolo s-a întâmplat ceva, gândi el. ÎL introduse în tricliniu şi 
ceru să se aducă ceva gustări și vin. După ce goliră câte o cupă, oaspetele 
începu: 

— Mă numesc Leonas, am sosit astăzi de dimineaţă de la Roma... 

— Văd că ai venit acum! îl întrerupse Decimus Silvanus în glumă, 
pentru a-și mai alunga neliniștea ce-l stăpânea. 

— Nu, am sosit de dimineață; m-am oprit la Porolissum și m-am dus la 
procurator, la Plautius Priscus. I-am adus un mesaj de la Roma din partea 
lui Publius Octavianus, bătrânul senator. 

Neliniștea lui Decimus Silvanus crescu şi mai mult. ÎI cercetă cu atenție 
pe Leonas. Era voinic, cu faţa crestată de lovituri de spadă și cu privirea 
rece și grea. Vocea groasă şi tărăgănată era întocmai așa cum îl arăta 
înfățișarea. Mintea lui Decimus Silvanus rătăci un timp, se gândi la cele ce 
aflase de la libertul Eufemus și de la tabularul Lucrinus și găsi că era o 
legătură între gestul făcut de procurator prin folosirea legionarilor la 


Marodava, pentru a nu fi tulburată petrecerea dacilor de sărbătoarea 
coroanei, și sosirea lui Leonas de la Roma, trimis de senatorul Publius 
Octavianus. Bănui că, prin curierii ce pomiseră spre capitala imperiului, 
Canidia ar fi putut să se fi plâns tatălui ei despre purtarea sa, că de aceea ea 
şi Staberius nu mai plecaseră într-acolo, așa cum îi spuseseră. 

— Dar ce, s-a întâmplat ceva bătrânului senator? întrebă el, încereînd să 
se arate îngrijorat. 

— Ei... da... e atât de bătrân!... Când simte omul că se apropie clipa în 
care va trebui să se prezinte în faţa zeilor, se gândește să se împace cu sine 
însuşi şi cu cei care rămân după el pe pământ... 

— Este vorba de fiica lui? continuă să-l întrebe ceva mai liniștit. 

Leonas duse cupa la gură și o goli dintr-o dată. Tuşi de câteva ori, apoi 
răspunse la întrebare: 

— Ai spus bine, Decimus Silvanus, sânt trimis de bătrânul senator cu 
însărcinarea de a-i duce fiica, pe Canidia, la Roma. Vrea s-o mai vadă o 
dată înainte de moarte și s-o ierte pentru toate necazurile ce i le-a făcut. M- 
am dus mai întâi la Plautius Priscus, aşa cum mi-a spus Publius Octavianus, 
iar el, procuratorul, m-a trimis încoace; uite și un papyrus pentru tine din 
partea lui. 

Decimus Silvanus luă papyrusul şi îl citi în grabă. Procuratorul îi scria 
că îl roagă să-l găzduiască pe Leonas cât timp va avea nevoie, iar de-i va 
trebui ceva ajutor să i-l dea. Încheia spunându-i că, dacă se vor ivi greutăți 
neprevăzute, să se ducă amândoi la Porolissum, ca împreună să chibzuiască 
asupra căii de urmat. În orice caz, Leonas nu trebuia să plece înapoi la 
Roma fără Canidia. După ce citi papyrusul, faţa lui Decimus Silvanus se 
lumină și o bucurie plină de răutate greu ascunsă luă locul îngrijorării care îl 
stăpânise. 

— La mine, Leonas, poţi să rămâi cât dorești. 

— Prea mult nu pot întârzia, pentru că nu vreau să mă prindă iarna pe 
aici. La Roma se vorbeşte că prin părţile astea iarna este atât de grea, încât, 
timp de luni de zile, nimeni nu mai poate să iasă din casă. 

— Prostii, Leonas, nimicuri ce nu pot să fie spuse decât de cei care n-au 
fost niciodată în Dacia. Da, aici iarna e destul de grea, cade multă zăpadă și 
sânt geruri aspre, însă dacă te obișnuieşti, începi să vezi cât este de 
frumoasă. Aşadar, vrei s-o iei pe Canidia, dar nu și pe el? Ştii ce a fost acela 
care îi este soţ? 


— Știu, am aflat de la Publius Octavianus, a fost un sclav pe care l-a 
avut la el în casă. Cât priveşte și plecarea lui, senatorul mi-a spus că, dacă 
ea nu se va învoi să meargă singură, va putea veni și el. Bătrânul ştie că 
Staberius nu mai este sclav şi că nimeni nu va putea să-l oprească pe drum. 
De fapt nici nu văd cum să încep. Tu, ca vecin, îi cunoşti mai bine, cum mă 
sfătuieşti să fac? 

Decimus Silvanus sorbi de câteva ori din cupă şi nu-i răspunse decât 
după o îndelungă chibzuire: 

— Să ştii că misiunea ta e destul de grea, Leonas. Eu zic că nu trebuie să 
spui că ai venit s-o iei numai pe ea la Roma, ci pe amândoi, şi asta ca fiind 
dorinţa tatălui ei. Dar nu te-am întrebat, oare se vor mai înapoia în Dacia? 

— Asta va depinde numai de ea, Decimus Silvanus, bătrânul senator nu 
mi-a vorbit nimic de înapoiere. Și apoi, poate că el şi-a dat seama că după 
moartea sa, n-o va mai putea reține la Roma decât marea bogăţie pe care o 
va moşteni. 

Decimus Silvanus îl asculta și se frământa în același timp cum ar fi mai 
bine de procedat. Plecarea Canidiei de la Marodava, şi poate pentru 
totdeauna, gândea el, îl scăpa de teama că ceea ce făcea în Dacia s-ar fi 
putut afla la Roma. Se vedea mai liber în mișcări până și în felul său de a se 
purta cu dacii, în încercarea de a le lua înapoi ţarinile, care făcuseră altădată 
parte din moşia tarabostelui Burio. Cu astfel de gânduri se hotărî să dea tot 
ajutorul de care ar fi fost nevoie, numai să-i vadă plecaţi. 

— Vrei să cobori mâine la ei, în Marodava, şi să le duci vestea, adică să 
le spui pentru ce ai venit? îl întrebă Decimus Silvanus după o lungă tăcere. 

Leonas îi răspunse cu îndoială: 

— Crezi că aşa ar fi mai bine? Procuratorul mi-a spus că ei vin adesea 
pe la tine, că îi cunoşti bine. Poate că tu ştii dacă ei vor primi cu bucurie 
vestea sau se vor opune plecării. Ea nu ţi-a vorbit niciodată despre tatăl ei, 
despre Roma? 

Zâmbind şi clătinând uşor capul, Decimus Silvanus răspunse: 

— Despre Roma, da, însă despre tatăl ei, nu. Despre senator am vorbit 
adesea numai cu Staberius. Nu ştiu dacă greşesc, cred că fostul sclav îl 
urăște mai puţin decât ea pe bătrân; el socotește că, aşa cum s-a purtat 
Publius Octavianus, la fel s-ar fi arătat oricare patrician bogat, magistrat sau 
senator de la Roma, a cărui fiică ar fi plecat după un nenorocit de sclav. 

Când rosti ultimele vorbe, Decimus Silvanus nu văzu scânteierea ce 
fulgeră în ochii lui Leonas. Și el fusese sclav, apoi gladiator şi după multe 


chinuri reuşise să se răscumpere de la lanist. Îl fulgerase cu privirea, nu 
fiindcă ar fi fost hotărât să-l ajute în vreun fel pe Staberius, ci pentru că nu-i 
plăcea să audă vorbindu-se urât despre sclavi. 

— Aşadar, zici că Staberius e un om mai de înţeles, n-ar fi bine să stăm 
mai întâi de vorbă cu el? 

— Să stăm? Nu, Leonas, să stai tu, e mai bine aşa. Fiica senatorului nu 
prea mă vede cu ochi buni și poate că ar cădea la bănuială. Tot ceea ce pot 
să fac acum este să trimit să-l aducă. 

— Şi dacă n-o să vină? 

— Îl voi chema trimiţându-i un papyrus — lucru pe care nu l-am făcut 
niciodată cu ei de când sânt aici — îi voi scrie că este în propriul lui interes 
şi al soției să vină cât mai repede, bineînțeles fără să amintesc ceva de 
Publius Octavianus. Deocamdată, e bine să nu bănuiască nimic, pe urmă 
vom vedea ce va trebui să mai facem. 

Se lăsase amurgul când Staberius primi papyrusul trimis de Decimus 
Silvanus. Îl citi de câteva ori şi stătu mult de vorbă cu Canidia. Îl chemă şi 
pe Butes și toţi trei se sfătuiră îndelung. Nu înțelegeau la ce s-ar fi putut 
aştepta din partea lui Decimus Silvanus, şi anume, ceva care să fie în 
propriul lor interes. De când plecase Dicomes, de când cohorta îl căutase 
prin Marodava, simțeau cu toţii că se petrecea ceva. 

A doua zi, pe un vânt tot aşa de tare şi de rece ca în ziua ce trecuse, 
Staberius plecă sus, la villa. Câteva zile în şir muncise pregătind buturii de 
viță-de-vie pentru iarnă, stătuse prea mult aplecat și îl dureau șalele și 
pulpele. Mergea încet, frământat nu de îngrijorare, ci de curiozitate. Nu 
vedea ce bine ar fi putut să facă pentru ei Decimus Silvanus. Când intră în 
tricliniu, unde se așteptase să-l găsească pe stăpânul villei, văzu o figură 
necunoscuta, pe Leonas. Staberius își dădu seama că se găsea în faţa unui 
gladiator sau a unui fost gladiator și gândul îl purtă la anii de sclavie, 
străduindu-se să-și amintească dacă această faţă îi era cunoscută. 

— Am fost chemat de Decimus Silvanus, eu sânt Staberius, spuse el. 

Leonas se ridică repede, căutând să se arate cât mai vesel: 

— Toţi zeii să te ţină în pază! Eu sânt Leonas; de fapt pentru mine ai fost 
chemat, Decimus Silvanus nu are nici un amestec în treaba pentru care am 
venit. Am tras aici din îndemnul lui Plautius Priscus, procuratorul. 

Un moment, Staberius rămase tăcut, încurcat, nesigur. Cine era acest 
Leonas, ce căutase la procurator şi ce avea cu el? Vorbi spre a câștiga timp, 
să vadă ce va urma: 


— Fii binevenit, Leonas! După câte văd nu ne cunoaștem... şi totuși, mi 
s-a spus să vin... că este în interesul meu... al soţiei... 

— Alungă orice îngrijorare, Staberius! Totul va fi bine. Dar nu strică să 
golim câte o cupă pentru cunoștința noastră. Vinul ne ajută să vedem mai 
plăcut viaţa. 

După ce goli cupa dintr-o sorbitură, Leonas reluă căutând să-și 
îndulcească mult vocea groasă și răgușită: 

— Am fost sclav mulţi ani, începu el, apoi gladiator, şi am luptat în 
multe arene de circuri şi amfiteatre. 

Auzind că Leonas aduce vorba despre circuri şi arene, că şi el a fost 
gladiator, gândul lui Staberius alergă la Dicomes. Se întâmplase ceva 
flăcăului? Îi dăduse de urmă lanistul Verus? Și de ce Leonas ţinea să stea de 
vorbă cu el și nu cu Butes? Și cum se făcea că venise din îndemnul 
procuratorului? În mintea lui toate se încâlceau și îngrijorarea începu să 
pună stăpânire pe el. 

— De multe ori m-am găsit față-n față cu moartea, urmă Leonas şi de 
multe ori am fost atât de furios pe spectatorii din tribune, care, înnebuniţi de 
plăcerea ce le-o producea sângele curs pe nisipul arenei, strigau şi cereau 
moartea nefericitului gladiator pe care îl învinsesem în luptă, încât, dacă aș 
fi avut putere, în acele clipe i-aș fi omorât pe toţi. Dar să nu lungesc vorba. 
Știu că şi tu ai fost sclav și ai suferit mult. N-ai vrea să fii în rândul lumii, 
îmbrăcat într-o togă frumoasă, să iei parte în for la discutarea legilor, să te 
plimbi între for şi terme alături de cei mai bogaţi oameni și de cele mai 
frumoase femei din Roma? 

De data aceasta Staberius nu mai înţelegea nimic. Îngrijorarea ce-l 
cuprinsese pentru soarta lui Dicomes se spulbera și tot mai mult se întări 
stăpânirea de sine. Răspunse scurt la întrebarea lui Leonas: 

— Mă simt în rândul lumii, nu doresc să îmbrac togă şi nici să mă plimb 
la Roma între for și terme. În mijlocul oamenilor de aici, eu şi Canidia ne 
simţim bine, i-am îndrăgit şt sântem iubiţi şi respectaţi de ei. 

Cu toate că răspunsul nu-i plăcu, Leonas nu schimbă cursul celor ce 
urmărea să spună. 

— Să trec de-a dreptul la rostul venirii mele aici: am sosit de la Roma 
trimis de Publius Octavianus. Bătrânul senator, ale cărui zile sânt numărate, 
ține să-și mai vadă o dată fiica; el s-o ierte?... ea să-l ierte?... nu ştiu cum 
să zic, tu cunoşti mai bine tot ce s-a petrecut. Din partea lui am dezlegare să 
vă rog pe amândoi să mergeţi la Roma. 


Ascultându-l, faţa lui Staberius se împietrise! Se simţea ușurat, scăpat de 
îngrijorarea ce-l stăpânise, însă locul acelei stări de încordare îl luară 
aducerile aminte. Se văzu în arena din amfiteatrul de la Ulpia Traiana 
Sarmizegetusa, el şi Canidia erau sortiți morţii, iar senatorul orbit de furie 
nu voia să-i ierte. În colţul gurii îi răsări un zâmbet plin de mâhnire. 

— Poate că totul e prea târziu, Leonas! murmură el. Acum fiica lui 
Publius Octavianus este o femeie în vârstă, nu mai e o copilă... Dar nu 
înţeleg de ce n-ai venit cu vestea asta la noi acasă? 

La o astfel de întrebare fostul gladiator se așteptase şi răspunsul îl 
pregătise cu grija, ajutat de Decimus Silvanus: 

— Publius Octavianus mi-a spus că ar fi mai bine să stau cu tine de 
vorbă mai întâi. Cu toate necazurile ce i-ai pricinuit, n-a făcut economie de 
cuvinte când mi-a vorbit despre tine. Pentru el, tu ești un bărbat înțelept ca 
un filozof de la Athena... 

Vorbele spuse de Leonas nu-l încântară pe Staberius, simţea că se 
ascunde ceva dincolo de ele. Deveni mai prevăzător și mai bănuitor. 

— Nu de mine depinde plecarea, ci de Canidia, ea trebuie să hotărască. 
În ce mă priveşte, pe vremuri am nutrit multă admiraţie şi un deosebit 
respect pentru Publius Octavianus, însă acum nu le mai am. De va fi să 
merg la Roma, voi porni într-acolo numai din nevoia de a o însoți pe ea, de 
a-i da tot sprijinul de care va avea nevoie la un drum lung, dar nu și cu 
gândul de a mai intra în casa senatorului. 

— Te-am înţeles, Staberius, cine a fost sclav îşi dă seama cu ce 
simțăminte părăseşti pe cel care ţi-a fost stăpân. Dar poate că ea a uitat de 
cele petrecute demult, poate că se va hotărî să-și vadă tatăl şi să-i aducă 
împăcarea cea de pe urmă. Ai spus că nu vrei să mai intri în casa lui Publius 
Octavianus, poate că nu te-ai gândit, villa de la Roma, ferma de la 
Tusculum, atâta bogăţie cui o să rămână, nu ei, Canidiei? Ura și necazurile 
se uită... Sper să te văd într-o togă frumoasă prin for, liber și bogat... 

— Cât timp poţi aștepta răspunsul, Leonas? îl întrebă Staberius, 
ridicându-se de plecare. 

— O zi, cel mult două, răspunse Leonas, căutând să arate că se grăbea, 
deşi era hotărât să nu plece înapoi la Roma decât însoţit de Canidia. 

Pentru el, suma la care se aştepta din partea batrânului senator 
reprezenta o avere şi nu se gândea să o piardă, orice s-ar fi întâmplat. 

Staberius ieși din villa lui Decimus Silvanus cu totul tulburat. Nu se mai 
gândise de mult la Roma și la cei de acolo şi, mai ales, nu-și imaginase că 


ar fi cu putință să mai facă o călătorie până la marea capitală a imperiului. 
Totul depindea numai de Canidia. Când ajunse acasă, o găsi cu Butes. 
Amândoi îl aşteptau cu o nerăbdare plină de îngrijorare. După ce le spuse 
pentru ce fusese chemat, o întrebă: 

— Ai dat tu vreo ştire la Roma și le-ai spus în care parte a Daciei trăim? 
Nu pot să înţeleg de unde a știut Publius Octavianus că noi ne găsim aici? 

— Numai de la doi oameni, amândoi interesați să fie priviţi cu 
bunăvoință de senator: Plautius Priscus şi Decimus Silvanus, răspunse 
Butes fără grabă în locul Canidiei. 

Adevărul era că procuratorul aflase cu ani în urmă de la Decimus 
Silvanus că fiica lui Publius Octavianus trăia la Marodava şi se grăbise să 
dea de ştire la Roma. 

După ce Staberius povesti ce aflase de la Leonas, aşteptă hotărârea ei. 
De mulți ani, de când scăpaseră din amfiteatrul de la Ulpia Traiana și 
pierduseră pe micul Burio, n-o mai văzuse plângând, ca și cum în ochii ei 
lacrimile secaseră. Ştia că de atunci inima îi împietrise. Acum fusese 
învinsă de trista veste ce-i răscolise sufletul. 

— Vreţi de la mine un răspuns, începu ea printre suspine. Cu toată 
durerea ce mă chinuie nu pot să spun decât nu! Nu mă duc la Roma și nu 
vreau să văd pe nimeni acolo! De atunci, de peste douăzeci și cinci de ani, 
bătrânul de la Roma a uitat că mai are fiică și acum şi-a adus aminte? Doar 
el a spus în faţa împăratului că nu mai sânt copilul lui! În clipa aceea, în 
sufletul meu s-a sfărâmat toată dragostea ce o nutream pentru el, mi-am dat 
seama că am rămas fără tată. Da, de atunci nu mai am tată!... Mi se va 
spune că trebuie să iert, că aşa este omeneşte, să greşeşti și să ierți, dar toate 
merg până la un capăt. Cine ar putea să creadă, strigă ea cu disperare, că 
atunci când un părinte se leapădă de copilul său, și-l lasă pradă morţii, 
greşește? Și cine ar putea să susțină că un părinte care a putut să facă 
această ticăloşie mai poate fi iertat? Tu, dragul meu, tu care ai fost şi eşti 
atât de bun, poate că în adâncul sufletului tău îi judeci pe oameni așa cum 
sânt, nu te-ai fi aşteptat ca acolo, în amfiteatru, Publius Octavianus să fi 
cerut împăratului să-ți lase viaţa, căci ştiai cât te ura şi știai că l-ai îndurerat, 
eu însă nu-l pot ierta!... Acum sânt o femeie care se apropie de vârsta 
bătrâneţii, aici mi-am trăit viaţa şi aici vreau să rămân, alături de voi, alături 
de toți din Marodava. 

Staberius și Butes nu încercară să o determine să-și schimbe hotărârea 
pe care o luase. 


A doua zi Staberius duse răspunsul Canidiei lui Leonas și plecă repede, 
deşi acesta și Decimus Silvanus încercară să-l rețină, în speranţa că va mai 
obține cel puţin o amânare a hotărârii ei. 

Cu toată tulburarea şi schimbarea pe care o adusese în sufletele și în 
viaţa lor sosirea lui Leonas, după câteva zile, când Canidia şi Staberius se 
mai liniștiră, se ivi la poarta lor trimisul de la Roma. Era călare, însoţit de 
Decimus Silvanus. Îi primiră în casă hotărâți să curme de la început orice 
nouă încercare de a-i convinge să plece la Roma. Dar totul se petrecu mult 
mai ușor și mult mai repede decât se aşteptaseră. Vorbi mai mult Leonas: 

— Am trecut să-mi iau rămas bun la plecare. Nu se putea să părăsesc 
aceste locuri fără să fi văzut pe fiica lui Publius Octavianus. Îmi pare 
nespus de rău că n-am reușit în misiunea ce mi s-a încredinţat, căci, dacă în 
adevăr greşeala lui Publius Octavianus a fost atât de mare, atunci nici zeii 
nu-l mai pot ierta. Pe mine nu trebuie să rămâneţi supăraţi, sânt un străin 
care a făcut un drum greu, pentru că a fost plătit destul de bine. Mâine 
părăsesc Porolissumul și mă îndrept spre Ulpia Traiana Sarmizegetusa, iar 
de acolo la Roma. Poate că vă răzgândiţi; ar mai fi timp să plecaţi până la 
căderea iernii. Mai fac o singură întrebare: un papyrus... o veste... ceva nu 
trimiteţi lui Publius Octavianus? 

— Nu! răspunse rece Canidia. Când ai venit, mi-ai adus ceva din partea 
lui? 

Ochii îi înotau în lacrimi și mâinile îi tremurau. Privi pe rând spre 
Leonas și spre Decimus Silvanus: 

— Eu nu mai am tată, după cum nici el nu mai are fiică! adăugă ea 
frângându-și mâinile şi ieşi cu pași grăbiţi din încăpere. 

În ziua următoare, Leonas şi Decimus Silvanus se prezentară 
procuratorului şi îi aduseră la cunoștință nereușita lor. Pe la amiază, Leonas 
părăsi Porolissumul şi se îndreptă spre Napoca în văzul celor ce se plimbau 
pe via Hadriana. 

După zilele schimbătoare şi mohorâte de toamnă, cu vânt, ploaie și 
ceață, vremea se îndreptă. Cerul era senin, soarele luminos, dar fără putere; 
bruma acoperea pământul în fiecare dimineaţă cu un strat gros, alb, prăfuit. 
Încetul cu încetul, după zguduirea prin care trecuseră, adusă de sosirea lui 
Leonas, Canidia și Staberius, se liniștiră şi viaţa îşi reluă cursul obișnuit. 

Într-o zi, spre seară — trecuseră mai mult de două săptămâni de la 
plecarea lui Leonas — la poarta lui Butes se opri bătrânul larse cântând din 
nai. Îi spuse că a fost trimis de tabularul Lucrinus să-i cheme, pe el și pe 


Decibalos, fiindcă s-au greşit nişte socoteli cu grâul pe care l-au dat pentru 
cohorta de la Porolissum, iar dacă nu se prezintă numaidecât, trimite 
legionarii după ei. Butes ştia la ce trebuiau să se aștepte el și Decibalos, îi 
scotea încă datori imperiului. Când să plece, arse se întoarse din drum și 
adăugă: 

— Am venit până la voi pentru că vă iubesc mult, altfel nu făceam asta 
ca să-l slujesc pe ticălosul de tabular. 

O dată cu ei se pregătiră de plecare şi Gumida cu Sarmida. Cum 
mergeau în vicul Serdos, ele socotiră că era bine să se repeadă până la 
Ampelia, pe care nu o mai văzuseră de mult. Casa în care locuia decurionul 
era aproape de oficiul public al dărilor, unde lucra Lucrinus. Ca în zi de 
toamnă, seara se lăsă repede. Canidia aprinse opaițul. Bătrânul Protas se 
retrase în odăiţa lui din spatele casei. Întotdeauna bătrânul se culca 
devreme. Până departe în jur era linişte. La Butes și la Decibalos nu mai era 
nimeni. Din întuneric, pe lângă gardul lui Staberius se iviră câteva 
mogâldeţe, care înaintau repede, mai mult pe brânci. Doua dintre ele 
deschiseră poarta, iar una făcu câţiva paşi înăuntru. Se opri şi strigă: 

— Staberius, vino repede, s-a întâmplat ceva cu Butes! 

— Tu cine ești? întrebă Staberius din casă. 

— Un om din Serdos; trebuie să mergi numaidecât, altfel se produce o 
mare nenorocire! 

Îi spuse Canidiei să împingă drugul la ușă după ce iese el, puse cuțitul la 
brâu şi luă toiagul din atriu — casa lui era împărţită ca una romană — și 
dădu buzna afară în fugă. 

— Vino, sânt aici la poartă! îl îndemnă mogâldeaţa care îl strigase. 

Mai făcu numai câţiva paşi şi deodată se prăbuşi la pământ. În aceeaşi 
clipă auzi ţipătul Canidiei. Cu iuţeala fulgerului îşi dădu scama că erau 
atacați, se ridică în genunchi şi începu să rotească toiagul în jurul său pentru 
apărare. Căuta să simtă ce mișcări se făceau pe lângă el, spre a-și putea da 
seama din care parte să se apere mai mult. Ţipătul Canidiei îl mai auzi de 
câteva ori înăbuşit. Se întoarse şi se repezi spre casă, strigând pe Protas. 
După câţiva paşi simţi în spate o lovitura puternică. Se încovoie şi scăpă 
toiagul din mână, dar nu-și pierdu cumpătul. Trase cuțitul de la brâu și se 
pregăti să lovească în oricine-i va sta în cale. Mai făcu un alt salt spre casă. 
Aproape de ușa de la atriu o umbră se repezi spre el. Staberius întoarse 
cuțitul și lovi la întâmplare cu sete. Auzi un răcnet și cel ce căutase să-l 
oprească se prăbuși la pământ. Socoti că-și făcuse liberă înaintarea şi se 


aruncă spre ușă. În acelaşi timp din spate ceva greu se năpusti asupra lui, 
dădu să se întoarcă, dar nu mai avu putere, simţi o durere ascuţită între 
spete, scăpă cuțitul din mână şi, clătinându-se de câteva ori, căzu în 
nesimţire. În jur se întinse repede liniștea. Cineva din întuneric se așeză în 
ușă şi şopti apăsat, şuierător: 

— Aţi legat-o şi i-aţi înfundat bine gura? 

Opaiţul mai era aprins. În uşă se iviră două umbre în lumina palidă și 
slabă din casă, purtând pe braţe pe Canidia. Cel ce vorbise se întoarse spre 
cei de afară şi continuă tot așa de apăsat: 

— Repede, vedeţi pe care dintre ai noștri l-a doborât, ridicaţi-l și fugiţi 
cu el în pădure. Ceilalți să facă tot ce le-am spus dinainte! 

Câţiva pătrunseră înăuntru și ieşiră în fugă cu legături mari, pline cu 
lucruri de casă, ce putură lua la întâmplare. Și totul reintră repede în liniştea 
dinainte. Numai aproape de pădure câinii lătrau pe urmele celor ce se 
îndepărtau în grabă. 

De bătrâneţe, sclavul Protas auzea greu. I se păruse că fusese strigat de 
Staberius, apoi că auzise ţipătul Canidiei, un timp ascultase atent, dar 
strigătele nu se mai repetaseră. Ca să se liniștească socotise că era bine să 
iasă afară să vadă dacă se întâmplase ceva. Sosise la colțul casei tocmai 
când cel voinic din ușă dădea ordinul de plecare. Bătrânul se grăbi într- 
acolo, dar nu înaintă mult, căzu doborât de o lovitură de pumn. Rămase 
întins pe pământ multă vreme. Puterile îl părăsiseră. Își reveni târziu, auzi 
gemete în apropiere. Încercă să se ridice, dar nu putu să se salte decât pe 
genunchi și în mâini. Începu să se târască încet în partea din care veneau 
gemetele. Reuşi să înțeleagă printre şuierături, ce păreau un horcăit, un fel 
de fierbere în piept: 

— Canidia... Canidia... latronii... mor... 

Bătrânul se cutremură, din adâncurile vieţii măcinată de ani puterile se 
înzeciseră, se săltă pe un genunchi, apoi în picioare. Se grăbi şi aduse 
opaițul. ÎI privi îngrozit pe Staberius. Căzut cu faţa în sus, murmura cuvinte 
ce nu se mai puteau înțelege, printre șuvițele de sânge ce se scurgeau din 
gură. Încercă să-l ajute, alergă în casă, aduse cârpe și apă, începu să caute 
rana, dar nu putu să-i scoată tunica și cămașa. Se chinuia într-una când auzi 
pe Butes tușind prin curte. Era cu Decibalos. Se repezi cum putu și îi strigă 
cât îl ţineau puterile. 

După două zile de chinuri grele, Staberius își dădu sfârşitul. De la el nu 
putură să prindă decât cuvântul „Llatroni”, repetat de câteva ori la răstimpuri 


lungi, iar de la bătrânul sclav aflară numai că, atât cât reuşise să audă până 
să-l doboare lovitura de pumn, după glas i se păruse că ar fi fost vilicul 
Marsus. Faptul că Staberius murmurase de mai multe ori cuvântul „latroni”, 
pus în legătură cu prădarea casei, îi duseră la presupunerea că nenorocirea 
se datorase tot loviturii dată de o ceată de latroni. Sclavi fugari, tâlhari de 
drumul mare şi alți oameni fără căpătâi tâlhăreau pretutindeni în Dacia, 
lăsând în urma lor sânge și pustiu. Nu înțelegeau însă de ce o luaseră cu ei 
pe Canidia, deşi furturi de femei de către cei care trăiau ascunși prin 
pădurile din fundul văilor şi munţilor se mai văzuseră de multe ori, odată se 
întâmplase și în vicul Serdos. După o săptamână de la moartea lui 
Staberius, un alt fapt îl buimăci pe Butes: tabularul Lucrinus veni însoţit de 
actorele Ampliatus și de câţiva sclavi și puseră stăpânire pe casa şi ograda 
vecină, în numele lui Decimus Silvanus, motivând că atât casa, cât și ograda 
fuseseră date lui Staberius de către Burio şi că tot ce fusese al tarabostelui 
aparţinea de drept stăpânului fermei. 

Procuratorul se arătase la început mult îngrijorat de cele întâmplate fiicei 
senatorului și zile în șir pusese mai multe centurii să scotocească pădurile 
din jurul Marodavei, în speranţa că-i va da de urmă, apoi se liniștise. Stând 
de vorbă cu Decimus Silvanus și din îndemnul acestuia, se hotărâse să nu 
trimită nici o ştire la Roma lui Publius Octavianus. 


CAPITOLUL IV 
LUPERCALIILE 


1 


În lumina ce se stinge încet pe cerul purpuriu al amurgului, templul lui 
Mithras pare înconjurat de flăcări. Dincolo de el, peste pârâul Zerdis, 
vârfurile fagilor cu frunzele galbene-ruginii arată și mai roșii bătute de 
razele soarelui de seară. După zilele ploioase ale lui octombrie, noiembrie 
adusese o toamna uscată, cu cer senin, călduţ pe la amiezi și geros cu bruma 
dimineţii. Pe drumul ce urcă domol spre templu, trec în sus şi în jos rarii 
credincioși ai zeului Mithras. Fiecare poartă ofranda cu care crede că l-a 
obişnuit, o așază pe soclul de piatră pe care se înalță marmura albă și 
lucioasă a divinității reci, cu faţa împietrită într-un zâmbet ce nu se poate şti 
dacă este bucurie și dragoste pentru credincioşii săi sau scârbă şi batjocură, 
apoi pune câţiva grăunţi de rășină în cele două vase ce fumegă de o parte și 
de alta a statuii. În templu pluteşte un fum străveziu, ale cărui valuri 
cenuşii-albastre în continuă mișcare se văd în dungile luminoase tăiate de 
razele soarelui, pătrunse prin deschizăturile înalte și înguste care ţin loc de 
fereastră. În cele patru colţuri ale încăperii pâlpâie flăcările făcliilor de 
ceară; unele sânt gata să se stingă, își sfârșesc viaţa. Din când în când 
paznicul şi slujitorul templului, Hylas, vine înăuntru, iese apoi în ușă, 
pândeşte momentul când credinciosul care le-a depus se îndepărtează, iar 
altul încă nu se arata urcând drumul, intră din nou grăbit, șchiopătând din 
piciorul stâng, alege ofrandele cele mai bune și le duce în chilia sa din 
apropiere. În fiecare zi, după ce şi ultimul credincios şi-a adus ofranda și 
timpul de închidere a templului a trecut, batrânul paznic se încarcă greu cu 
daniile cele mai gustoase: cârnaţi, slănină afumată, carne friptă, mere, 
struguri, nuci, miere și vin şi le ducea lui Helpizon, preotul zeului Mithras, 
în vicul Serdos. Sânt și zile când nu se aduc ofrande, sau se aduc prea 
puţine și nu aşa gustoase; în astfel de zile Hylas oprește totul pentru el, se 
duce la preot să-i spună să nu aştepte și să-și încropească ceva de mâncare 
din ceea ce mai are păstrat din cele aduse mai înainte. Și, fără grabă, în 
fiecare zi batrânul Hylas îl aşteaptă pe Iarse cu mâncare pregătită și cinează 
împreună. 


După ce o batrână ieşi, târându-și greu picioarele umflate — se rugase 
cu lacrimi zeului să-i vindece nepoţica — în templu intrară doi bărbaţi, doi 
coloni din Serdos. Unul scoase din traistă patru mere mari, aurii și le puse la 
picioarele zeului, iar celălalt lăsă un ulcior cu vin. Se rugară repede, fiecare 
murmurând ceva cu gândurile aiurea, ca și cum căutau ca zeul să nu creadă 
că nu i se închină, apoi se traseră într-un colţ în spatele statuii. Unul era 
înalt, subţire și puţin cocoșat, iar celălalt mărunt și gros, încet în mișcări. 

— L-ai întâlnit pe Ampliatus? întrebă cel gras. 

— Da, ne dă tot ce i-am cerut, dar vrea cam mulţi sesterți, răspunse 
celălalt. 

— Cât de mulţi? 

— Aproape de două ori pe cât i-am dat rândul trecut. 

Cel mărunt se întoarse spre făclia de lângă el, îi curați feştila şi o făcu să 
lumineze mai bine. 

— Am aflat că la Porolissum trimite grâul cu un preţ mai mic, continuă 
el aproape murmurând, după ce aşeză mai bine făclia. Actorele ăsta e un hoţ 
fără pereche... 

— Ca şi noi, adăugă celălalt râzând. 

— Ca şi stăpânul lui, reluă grăsunul. Poate că nici n-au mai văzut aceste 
locuri un hoț mai mare decât el. N-ai auzit ce a făcut dincolo, în Marodava? 
După moartea acelui grec, fost sclav, Staberius, care se aciuase pe lângă 
daci și se înțelegea bine cu ei, hoțul de Decimus Silvanus a luat casa, 
ograda şi țarina rămasă, spunând că sânt ale lui. 

— Poate că de moartea lui Staberius nici nu e străin ticălosul. Vorbeşte 
lumea..., cică el ar fi luat-o pe soția celui mort și ar ţine-o sus, acolo în 
villa, închisă. Nu ştiu dacă și la daci s-o fi zvonit ce se vorbeşte prin Serdos. 
Poate că hoţomanului n-o să-i meargă mult cu ei, ca mâine o să auzi că a 
fost găsit mort undeva, cu capul făcut ţăndări de o măciucă. Ei, ce facem, 
dăm lui Ampliatus cât ne-a cerut? Și când mergem la el? 

— Eu zic să încercăm și la Eufemus, libertul a început să se 
îmbogăţească bine. Se spune că vrea să înalțe un templu zeiţei Libera în 
apropierea amfiteatrului, la Porolissum, şi că o să fie primit în curând în 
Ordo Augustaliumi12*. Atunci să-l vezi cât de sus o să-şi ridice nasul. Ajuns 
în rândul augustalilor, prin danii ce-l mulțumesc chiar şi pe procurator, 
Eufemus va scăpa din mâna lui Decimus Silvanus, care îl socotește şi acum 
tot ca pe un sclav al lui. 


— Dacă Eufemus ajunge în Ordo Augustalium va fi hoţul hoţilor. Eu zic 
că tot mai bine e să ne-nțelegem cu Ampliatus; lasă-l să-l fure pe Decimus 
Silvanus! 

Cel slab tăcu şi ascultă atent. Afară se auzeau voci. Se lăsase întunericul. 
În templu lumina făcliilor părea mai puternică. 

— Hylas, se auzi de afară, să nu mai lași pe nimeni să intre în templu! 

— E Helpizon, preotul, șopti cel gras. Să mergem. leșşiră și se 
îndepărtară repede. 

— Vino, Horiens, să intrăm în templu, îl îndemnă Helpizon pe preotul 
de la templul lui Apollo din vicul Magnus. Spui că va sosi repede și 
Scorillo, altfel ne apucă aici miezul nopţii. 

— Da, trebuie să se ivească dintr-o clipă-n alta, i-am trimis vorbă din 
vreme printr-un slujitor al templului meu. 

Intrară și se aşezară pe o bancă lungă de lemn pusă de-a lungul zidului, 
în dreptul statuii zeului. Amândoi erau scurţi, cu feţele pline, roşii. 

— Uite ce mere frumoase are zeul tău! se miră Horiens ridicându-se, luă 
unul și începu să muște din el cu poftă; luă altul și-l întinse lui Helpizon. Mi 
se pare că tot mai multă lume se roagă zeului Mithras. După coloni s-au luat 
mulţi veterani și liberţi, iar în curând o să-i vezi și pe daci. 

— Au şi început, întări Helpizon, după ce mușcă din măr cu atâta 
lăcomie, încât se auzi un pocnet ce făcu să răsune templul. Procuratorul 
caută să mă ajute mult în treaba asta: dacii care îl schimbă pe zeul lor cu 
Mithras primesc ceva pământ şi un nume nou. Eu sânt mai aproape de 
Marodava şi încerc să-i aduc la templul meu unul câte unul. Dar haide, să 
nu pierdem vremea, spune-mi ce ai făcut la Ulpia Traiana Sarmizegetusa şi 
ce s-a mai hotărât. 

Horiens se grăbi să-şi mestece mușcătura de măr pe care o avea în gură 
şi o înghiți cu oarecare greutate. 

— A fost ceva mai mult decât ne așteptasem. Când am primit vestea să 
plec într-acolo, la Ulpia Traiana sosise de la Roma chiar Marele preot al 
Marelui templu al lui Jupiter, și nu un trimis de-al lui. Au venit la Ulpia 
preoți din multe părţi ale Daciei, câte unul din fiecare colonie şi din vicurile 
mai mari. Dacii nici nu ştiu ce li se pregăteşte. E vorba ca în câţiva ani 
cultul lui Zamolxis să fie desfiinţat. 

— Asta ar însemna ca ei să se răscoale din nou, în frunte cu preoții lor, 
nu crezi asta? 


Horiens începu să râdă. Mușcă din măr şi răspunse în timp ce continua 
să mestece: 

— De asta să n-ai nici o grijă. Marele preot al lui Jupiter n-a scăpat 
nimic din vedere. Crezi, Helpizon, că n-am fost mirat peste măsură când l- 
am văzut acolo în adunarea noastră pe Marele preot al lui Zamolxis, pe 
Zbelciper, însoțit de mai mulţi capnoboţi veniți de pe Cogheon? Acolo, de 
față cu noi, Marele preot Zbelciper n-a scos nici o vorbă, dar am auzit după 
aceea că ei, Marii preoţi, s-au sfătuit îndelung mai înainte de sosirea zilei 
sorocită pentru ţinerea adunării. 

— De când lumea, corb la corb nu-și scoate ochii, iar lup pe lup nu 
mănâncă, glumi Helpizon. 

— Tu trebuie să te bucuri, Helpizon! S-a spus acolo că dacii trebuie să 
fie îndemnați mai mult spre cultul lui Mithras și al perechei de zei Libera și 
Liber, adică spre cultul lui Bacchus sau al lui Lupercus. În locul sărbătorii 
lor, a coroanei, adică a recoltei și belșugului, să-i facem să sărbătorească o 
dată cu ai noştri lupercaliile, sărbătorile fecundității, ale fertilităţii 
pământului, animalelor, păsărilor şi oamenilor. Ţi-am spus să te bucuri, 
pentru că la templul tău vor veni tot mai mulţi adoratori ai zeului Mithras și, 
se înțelege, — adăugă râzând — tot mai multe ofrade... 

— Ai adus vorba de sărbătoarea lor, a coroanei, ce să fi fost cu tribunul 
de a venit acolo cu legionarii lui să-i protejeze pe daci? Cică au petrecut și 
s-au ospătat cum nu se poate mai bine toţi romanii poftiţi la mesele lor. Cei 
care au fost acolo mi-au spus că dacii sânt foarte uniţi și săritori, gata să se 
ajute între ei, iar la petrecere veseli, blânzi şi cu poftă de viaţă. 

Helpizon ronțăi mărunt şi des cotorul, apoi îl aruncă. Continuă, mulțumit 
de gustul plăcut al mărului: 

— Dar ce o fi cu Scorillo de nu mai vine? Aș vrea să-l văd ce mutră o să 
facă după ce va auzi de la tine ce s-a hotărât la Ulpia Traiana. Dar, spune- 
mi, Horiens, ce altceva nou ai mai aflat pe acolo? 

Horiens aruncă și el cotorul de măr, se șterse la gură și își trecu de 
câteva ori degetele prin barba deasă. 

— Ce am văzut la Ulpia Traiana Sarmizegetusa este minunat de frumos. 
E ceva ca la Roma: bogăţie, lux, îmbuibare și chiar desfrâu. Acum cei de 
acolo se simt atât de mândri de frumuseţea și bogăţia coloniei, încât o 
numesc Noua Roma și când întâlnesc pe cei veniţi de pe malurile Tibrului 
sau din alte părți ale imperiului, vorbesc cu multe ifose despre cetatea lor. 
Ai auzit? Noua Romă, Helpizon, nu Mica Romă, cum i se spune în 


batjocură vicului Magnus. Acolo, pe via Dacia Traiana şi pe via Roma, s-au 
ridicat viile frumoase, cu coloane și porticuri de marmură de toate culorile, 
au mai mărit forul și palatul augustalilor, iar amfiteatrul abia de câţiva ani a 
fost cu totul terminat. Când te duci spre terme vezi lume aşa de frumos 
îmbrăcată, mai ales femeile, cu podoabe scumpe, lucitoare, iar bărbaţii 
purtând toge elegante, încât ai clipe când te crezi cu adevărat la Roma... 

Horiens tăcu. Helpizon râdea. 

— Îmi închipui de ce râzi, reluă el. Să ştii că am fost la Roma, am fost o 
singură dată, eram tânăr de tot, și cele ce am văzut m-au uimit atât de mult, 
încât nu cred că le voi uita toată viaţa. Şi m-a mirat ceva la Ulpia Traiana: 
acolo, înăuntru, se lăfăiesc romanii și alaturi de ei mulţi alții, militari, 
negustori și funcţionari de alte neamuri, iar în afară, dincolo de ziduri, în 
câmpia mănoasă din jur şi pe dealurile bogate și frumoase, stau dacii. Dacă 
te duci la cimitir și citeşti numele scrise pe monumentele funerare sau pe 
pietrele de pe morminte, crezi că te găsești într-o provincie în care trăiesc 
numai romani şi alți oameni aduși de prin provinciile îndepărtate ale 
imperiului, cu toate că orașul se află la marginea unei câmpii în care sânt 
împrăștiate numeroase vicuri de-ale dacilor. De fapt aşa se întâmplă și pe la 
celelalte colonii: la Apulum, la Ampelum, la Potaissa, şi-n multe alte locuri. 

Horiens tăcuşi ascultă atent. De afară se auzeau pași pe lespezile de 
piatră de la intrarea în templu. 

— Trebuie să fie Scorillo, şopti Helpizon. Scorillo intră cu paşi grăbiţi. 

— Toţi zeii să fie cu voi, cinstiţi fraţi! salută el, suflând repede. Am 
întârziat niţel, pentru că a trebuit să trec pe la o bătrână care e pe moarte și 
nu vrea să plece la Marele zeu până nu mă aude rugându-mă pentru ea. 

— Se apropie vremea când o să se roage şi la alți zei, zise încet, mai 
mult pentru sine, Helpizon. Frate Scorillo, şi noi îi rugăm pe zei să-ţi dea 
sănătate, răspunse el la salut, privindu-l cu ochi mari pe preotul dac. 

În vârstă, înalt şi slab, cu o mantie ca un fel de zeghe prinsă pe umăr cu 
o fibulă de argint, Scorillo îşi roti privirea prin templu şi câteva clipe şi-o 
aţinti asupra zeului Mithras. Se întoarse apoi spre ei și se aşeză mai la o 
parte pe banca de lemn. Helpizon se aplecă spre soclul statuii, luă unul din 
cele două mere care mai rămăseseră și-l întinse lui Scorillo. 

— la, frate, e foarte bun, noi am mâncat câte unul. Scorillo luă mărul și 
mușcă fără poftă. Pe măsură ce se potolea de graba cu care venise, pe faţa 
lui se aşternea o tristeţe ce părea o împietrire rece. 

— Am venit aseară de la Ulpia Traiana... sparse Horiens tăcerea. 


— Eu am sosit astăzi de la Cogheon, adăugă Scorillo încet, și slobozi un 
oftat pe care căută să și-l stapânească. Îmi închipui pentru ce m-aţi chemat. 

— Atunci ştii... 

— Spune ce ştii tu, îl îndemnă pe Horiens, privindu-l cu clipiri repezi. 

— A fost şi Marele preot al templului lui Jupiter de la Roma, începu 
Horiens, și Marele preot al vostru, Zbelciper. Marele preot al lui Jupiter a 
spus că noi, preoții, trebuie să facem totul ca dacii să părăsească unul câte 
unul cultul lui Zamolxis, să vină să se roage la templele noastre. Pentru a-i 
ajuta să se hotărască mai repede, guvernatorul de la Ulpia Traiana a dat 
dezlegare procuratorilor din Dacia să dea pământ bun de muncă celor ce vor 
trece la adorarea zeilor imperiului; totodată să le mai adauge și câte un 
nume roman alături de cel dac. Roma vrea să dispară cât mai curând 
deosebirea pe care o întâlneşti pretutindeni în aceasta provincie între romani 
şi daci. Dacii vor fi luaţi ca militari în unităţile auxiliare ale legiunilor, vor 
putea să lucreze diferite meşteşuguri prin colonii şi vicuri, mai ales ca 
făurari, dulgheri, olari şi multe alte îndeletniciri în care ei sânt de o dibăcie 
neîntrecută. Şi ce o să fie dacă unul ca Rundacio, de pildă, când o să 
înceapă să adore pe zeul Mithras sau pe zeița Libera, va primi pământ bun 
de muncă și se va numi Callistus, adică Rundacio Callistus, iar tabularul îl 
va trece pe tăblițele lui pe scurt R. Callistus? Tu ce ştii, frate Scorillo? 

— Cam tot asta, numai că nouă ne-a arătat niţel mai altfel Marele preot 
Zbelciper. Ne-a spus că noi, preoţii, nu trebuie să-i oprim pe cei care încep 
să adore alți zei și nici să-i speriem cu supărarea lui Zamolxis, cu 
răzbunarea lui, că de fapt zeii sânt unul și același lucru, numai numele lor 
sânt altele. Un capnobot, care se arăta a fi foarte învăţat și umblat, ne-a 
povestit că mai peste tot în imperiu nu prea se mai face multă deosebire 
între aceiași zei: unii spun Pan, alții Bacchus, Dionysos şi chiar Lupercus 
sau Liber Pater; tot aşa, Marelui zeu dacii îi spun Zamolxis, romanii Jupiter, 
iar grecii Zeus, dar ei sânt unul şi același zeu, stăpânii zeilor mai mici, aşa 
cum un om bogat este stăpânul sclavilor săi. Ce s-ar mai putea face? Nimic! 
Când cei mari au pus la cale lucrurile — căci se vede bine că ele au fost 
hotărâte de ei prin bună înţelegere — celor mici nu le rămâne decât ori să se 
răscoale, ori să plece capetele, lăsându-se în voia soartei. 

Scorillo tăcu și rămase cu privirea aţintită pe lespezile de piatră ale 
pardoselei templului. 

— Şi tu ce ai de gând să faci? îl întrebă Helpizon. 


— Ce aş putea să fac? N-o să mă aşez împotriva râului ce curge vijelios 
la vale. Voi, de aţi fi în locul meu, ce aţi gândi? 

Horiens și Helpizon se priviră unul pe altul. 

— Am face cum e mai bine, în așa fel, încât să putem trăi, răspunse 
Helpizon. 

— Nouă ni s-a spus că preoţii cultului lui Zamolxis vor fi şi ei luaţi pe 
lângă temple sau, dacă nu vor primi să fie slujitori la altare, vor capăta 
pământ mai mult, ca astfel să poată duce o viaţă tot așa de bună ca atunci 
când erau preoți, lămuri Horiens. 

— Sânt destul de bătrân, reluă Scorillo, și o să pot trăi şi din puţin. Voi 
îndemna oamenii așa cum a cerut Marele preot Zbelciper. De mine nu 
trebuie să vă feriți şi nici să mă dușmăniţi dacă la început nu vor trece prea 
mulți daci să adore zeii voştri. 

Scorillo se ridică de pe banca de lemn și veni în faţa lor. 'Ținea în mână 
mărul din care uitase să mai muște. 

— Ce vrei să zici, de ce să ne ferim unul de altul și de ce să ne 
dușmănim? îl întrebă Horiens. Trebuie ca noi, preoţii din fiecare colonie, 
din fiecare vic sau așezare să lucrăm strâns uniţi pentru aducerea dacilor pe 
un nou drum și pentru contopirea lor cu ceilalți. Așa au hotărât, așa spun ei. 
Marii preoți... 

— Da, Marii preoţi!... murmură Scorillo. Eram tânăr când un preot 
învăţat de pe Cogheon — se numea Burillo — mi-a destăinuit tot ce știa el 
despre Marii preoți şi despre scopurile urmărite de ei... Ce pot să facă 
popoarele care nu mai au conducători? Dacii sânt acum fără căpetenii. 

— Au avut, Scorillo, au avut căpetenii mari, la a căror aducere aminte eu 
mă înclin și mă rog zeilor pentru sufletele lor, începu Helpizon cu 
însufleţire, dacii au avut pe Decebal, pe Diegis și pe Sarmis, pe care i-au 
urmat vijelios în lupte, dar ce puteau să facă împotriva unui imperiu care se 
întinde cât este lumea, de la răsărit de soare până la apus? Roma de mult 
supune unele popoare cu ajutorul altora: luptă cu legiuni de gali, de iberi și 
de germani și supune popoare din răsărit; trimite legiuni de macedoneni, de 
traci, de perși, de egipteni să potolească răscoalele din apus, și pe toate 
aceste popoare le mânuiesc cu iscusință romanii. Noi, preoții, trebuie să 
facem ca popoarele să nu mai fie dezbinate, să nu se mai urască între ele... 

— Să fie toate unul, iar pe deasupra lor Marii preoți!... murmură 
Scorillo. 


— Şi alături de Marii preoţi, preoții! râse Horiens. Ce v-a găsit pe 
amândoi? Vă arătaţi ca nişte revoltați. Aţi uitat că sântem preoţi? Aici 
sântem trei, trebuie să facem tot ce se poate și, uniţi, să trăim bine, iar dacii, 
colonii, romanii şi cine mai vreţi să se amestece şi să trăiască în înțelegere. 
Ne vor ajuta zeii!... adăugă el, privind spre statuia zeului. Uite, îl vedeţi pe 
Mithras cum ne zâmbeşte? A fost un mare gânditor și cunoscător al 
oamenilor sculptorul care l-a cioplit. Zeul ne-a ascultat şi surâde, însă după 
zâmbetul lui împietrit nu poţi să înţelegi dacă este bucuros că noi oamenii, 
facem ceea ce facem, sau râde în batjocură de speranţele noastre. Poate că 
cel care a cioplit în marmură această statuie va fi fost şi un mare filozof; în 
felul acesta el a căutat să arate, fără cuvinte, că mulțimile, oamenii nu știu 
ce vor şi nici încotro se îndreaptă. Tu, Scorillo, eşti preot; noi preoţii trebuie 
să arătăm mulțimilor că sântem mai presus de toţi, că stăm de vorbă cu zeii 
şi ne rugăm pentru ei, deși ceea ce putem, ce urmărim și cum trăim, o știm 
fiecare. Sântem niște oameni care își duc zilele făcând pe slujitorii zeilor şi 
luând ofradele ce se aduc la temple. Uite, zeul are ca ofradă un ulcior, care 
poate că e cu vin. Frate Helpizon, te superi daca îl gustăm puţin? 

Vinul era bun și tare, dulceag şi bine limpezit, cu aromă de strugure 
copt. Cei trei preoţi plimbară ulciorul din mână în mână și, cu fiecare roată 
pe care o făcea, se mai uşura. Se încălziră repede și prinseră poftă de vorbă, 
de râs şi de glume. Pomeţii obrajilor, nasurile și urechile roșii ca sângele 
părea că ardeau pe pletele și bărbile lor încâlcite. Lui Scorillo îi pieri repede 
tristețea şi se arătă mai apropiat și mai prietenos cu ei. Toată ciuda și 
nehotărârea cu care venise se topi în căldura vinului. Se pregăteau să plece 
când în uşa templului se ivi Eufemus. Îmbrăcat bine, se vedea de departe că 
libertul se îmbogăţise, nu mai arăta mic şi sfrijit, era mai legat, mai bine 
împlinit la faţă şi la trup. 

— Ştiam că sânteţi aici, am aflat la taberna lui Theudotos, v-au văzut 
unii intrând în templu. Mă rog zeului Mithras, cinstiți preoţi, să vă dea 
sănătate şi unire! salută el prins de tăria vinului pe care îl băuse la tabernă. 
Pe toţi zeii, jur că vă spun adevărul, aşa cum vă văd aici pe toți trei, parcă-i 
văd adunaţi și împăcaţi pe cei trei zei pe care îi slujiți. 

Preotul Horiens îi ieşi în cale. 

— Intră, frate augustal, îl îndemnă, pentru tine mă rog mult lui Apollo! 
Cine ajuta templul lui mai mult, nu tu, augustalul Eufemus? 

— Cine ajută se ajută, Horiens, aşa spun înţelepţii. Eu nu pot să nu fiu 
recunoscător faţă de cei care m-au ajutat să intru în Ordo Augustalium, şi tu 


ești unul dintre aceștia. Acum, ca augustal, mă simt mai în rândul 
oamenilor. 

— Şi nici nu te mai temi de Decimus Silvanus... 

— Şi asta este. Mi-e greu că nu mă pot dezbăra de obiceiul de a-i tot 
spune „stăpâne” și vorba asta nu mai cade bine când este rostită de un 
augustal, adăugă întorcându-se spre ușă şi privind afară. Haide, Rundacio, 
vino-ncoace, i-am găsit aici pe toţi! 

În templu intră un dac. Cămașa, iţarii şi sumanul îi erau zdrenţuite. Când 
îl văzu pe preotul Scorillo, dacul şovăi și ochii se măriră pe faţa lui lungă, 
osoasă şi slabă. În fiecare dac mai sălășluia undeva într-un colţ al sufletului 
teama veche de preoți şi de capnoboţi. Dădu să se întoarcă și să iasă, însă 
Eufemus îl prinse la timp de mâneca sumanului: 

— Stai, dacule, ai venit aici cu mine, şi toate vor ieși bine! 

— Marele zeu să-ţi dea sănătate, preot Scorillo, începu dacul, vezi... eu 
am venit... n-am ştiut... 

Tăcu încurcat, privind speriat spre cei trei preoți. 

— Uite unul dintre dacii pe care am spus că o să-i aduc la templul lui 
Mithras, se grăbi Eufemus. E om sărac, are nouă copii, acum e îndatorat 
cam mult la mine. Puteam să-l iau ca sclav pentru datorie, dar ce se făceau 
copiii? Şi pe deasupra, eu m-am legat față de voi, de tine, Horiens, și de 
tine, Helpizon, că voi aduce daci care vor trece la cultul lui Mithras sau al 
lui Liber sau Libera; tot mai multă lume se roagă acum zeiţei Libera. 

— Cum te numești, dacule? îl întrebă Horiens. 

— Rundacio. 

— Vrei să vii să te rogi zeului Mithras? 

Rundacio nu înțelese bine întrebarea, învățase prea puţine vorbe din 
limba Romei. 

— Te întreabă dacă vrei să te rogi zeului Mithras, îl lămuri Scorillo. 

Intervenţia lui îl zăpăci și mai mult pe dac: 

— Eu... mă rog zeilor... pentru copii... că am nouă... şi femeia... 

— Şi-l părăseşti pe Marele nostru zeu Zamolxis? 

Dacul privi cu teamă în ochii lui Scorillo. 

— Păi, dacă și el m-a părăsit!... 

— Așa, Rundacio, ai spus bine! sări Eufemus, Aşa este, se roagă omul la 
zeul care poate să-i dea ceva, continuă el. 

— Şi zeul Mithras o să-i dea, întări Helpizon. O să-i dea pamânt cu care 
să-şi poată ţine copiii şi femeia. 


— Şi o să-i mai dea şi un nume nou, adăugă Horiens. Mă gândesc că 
atunci când o să cerem la Porolissum pamânt pentru el, să nu-i lăsăm pe cei 
de acolo să-i aleagă numele, i-l dăm noi. Spune-i, Scorillo, că o să 
primească pamânt şi că se va numi de acum înainte Rundacio Callistus, iar 
tabularul îl va însemna pe scurt R. Callistus. 

Vinul din capul lui Scorillo începu să se împrăștie cum se destramă 
fumul în vânt. Încă de când venise, Horiens îi spusese, aşa ca un exemplu, 
că dacă un dac, Rundacio, va trece la cultul lui Mithras, va mai primi pe 
alături și numele de Callistus. Gândi îngrozit că venirea lui Fufemus cu 
Rundacio nu era întâmplătoare, că marea acțiune de contopire a dacilor cu 
mulțimea adusă din imperiu se pornise şi pe altă cale. 

De la sărbătoarea coroanei, Butes nu-l mai văzuse pe preotul Scorillo. 
De atunci se petrecuseră multe întâmplări, care aduseseră o schimbare 
adâncă în viața dacilor din Marodava. Răpirea Canidiei, moartea lui 
Staberius, luarea avutului lor de către Decimus Silvanus și trecerea lui 
Rundacio la cultul lui Mithras, toate acestea săvârşite după încercuirea 
satului de mai multe centurii, în căutarea lui Gemellinus, începuseră să-i 
facă să nu se mai simtă în siguranță. Cea mai mare tulburare era însă în 
sufletele celor pe care întâmplările îi loviseră direct: Butes şi Decibalos, cu 
Gumida și Sarmida. Când Rundacio, numit apoi Callistus, își primise noul 
lot de pamânt de la legiune şi fusese pus în posesie de tabularul Lucrinus, 
însoțit de decurionul Fuscianus, prin toată Marodava trecuse un fior de 
frământare și neliniște, întocmai ca după un cutremur. Unii se arătau atât de 
dornici să primească pamânt, încât nu se mai temeau de Marele zeu și de 
mânia lui. Şi când la starea sufletească a omului se mai adaugă și o vreme 
rea, descurajarea este și mai mare. Venise iarna, o iarna grea, cu zăpadă 
multă și cu geruri aspre. Cele petrecute săpaseră în sufletul lui Butes dureri 
adânci şi mute. Ar fi vrut să facă ceva, să întreprindă ceva, să se ia de piept 
cu destinul numai ca relele ce se porniseră dintr-o dată să poată fi stăvilite. 
La toate acestea se mai adăuga dușmănia crescândă a lui Decimus Silvanus, 
care, de când devenise şi stăpânul casei lui Staberius, căuta să-l întărite într- 
una, spre a-şi găsi motiv să-l lovească pe faţă și cât mai cu putere. 

Era singur în căsuţa în care își trăia viața. De dimineaţă venise Sarmida 
şi-l ţinuse mult de vorbă. De când fata îi destăinuise dragostea pentru 


Dicomes, trecea des să-și mai descarce sufletul îndurerat de dorul lui. O 
primea cu multă bucurie, pentru că atunci când intra ea, parcă aducea 
primăvara şi dorul de viaţă în casa lui plină de întristare. Decibalos plecase 
de cum se luminase de ziuă, chemat de tabular, și nu se înapoiase încă. 
Întârzierea lui îl neliniştea: poate că urma să i se spună că mai avea ceva de 
dat pentru legiune sau pentru a-l convinge să treacă la cultul lui Mithras, 
adică spre a-l lămuri că voiau să-i dea un lot de pamânt din cele pe care 
procuratorul le putea distribui? Se ridică în capul oaselor de pe laviţa pe 
care stătuse lungit şi îşi sprijini capul în mâini, cu coatele așezate pe 
genunchi. Privi nemișcat pardoseala de cărămidă frumos rostuită, pe care i- 
o făcuse un meșter din vicul Serdos, ca în casele romane, dar nu la ea se 
gândea, mintea lui alerga departe, spre Sarmizegetusa, spre Cetatea de 
Munte, spre Cogheon și spre locurile pe unde se dăduseră lupte cu 
dușmanul, căutând să prindă cu mintea urmele lui Dicomes. De când 
plecase nu trimisese nici o veste, iar Rhesos şi Dapyx nu mai trecuseră pe la 
Marodava. Și gândurile amestecate cu necazurile se încâlceau în mintea lui 
într-o curgere nestăvilită, fără putință de a le putea stăpâni. Liniştea din 
încăpere era tulburată rar de trosnetele însoțite de seîntei, pe care le scotea 
din când în când buturuga ce ardea înăbușit pe vatră, înconjurată de jeraticul 
acoperit de spuză. De ce Decibalos nu se înapoia? Cu el mai schimba o 
vorbă şi alunga urâtul și gândurile. Săltă încet capul și oftă din adânc, 
copleşit de îngrijorare, bătu cu palmele în genunchi şi se ridică în picioare. 
Porni fără ţintă spre fereastră. De când Getio adusese de la Porolissum un 
ciob de sticlă și-l aşezase în locul pieliței subţiri de băşică de bou, de atunci 
încăperea primea mai multă lumină, dar ea nu-i pătrundea şi în suflet. Privi 
ciobul de sticlă împânzit de numeroase flori albe de gheaţă ce aduceau cu 
ramurile de brad acoperite de brumă. Începu să-l curețe încet cu unghia, 
bucuros că la fiecare razătură tot mai bine putea să vadă afară. Albul zăpezii 
pătrunse înăuntru o dată cu formele îngroșate de omăt ale pomilor din faţa 
casei, ale căror ramuri lăsate în jos se luptau să poarte sulurile grele, 
măiestrite în toate formele de ninsoare. Se aplecă mai mult, apropiind capul 
de geam și încercă să privească în lungul drumului. În cotitura care se 
pierdea printre casele din Marodava, dincolo de casa lui Decibalos, văzu un 
om ce se apropia. Ceaţa de afară și brumarea neîncetată a geamului îl 
împiedicau să vadă mai bine şi să recunoască pe cel ce înainta pe pârtia 
îngustă, străjuită de nămeţi mari. Nici nu se gândi că ar putea să fie 
altcineva decât Decibalos. Tresări și făcu ochii mari când văzu că cel care 


venea trecu mai departe de casa lui Decibalos, deşi privea într-ună spre 
curtea lui. Mai râcâi cu unghia geamul şi suflă peste el. Îl recunoscu, era 
preotul Scorillo. Se înfioră, sângele începu să-i alerge prin trup și inima să-i 
bată mai repede. Ce nenorocire se mai petrecuse, gândi el, se întâmplase 
ceva lui Decibalos? Presupunerile se întăriră când îl văzu pe preot 
îndreptându-se spre poartă şi încercând să o deschidă. Îi ieși repede în cale. 

— Marele zeu să te țină, Butes! Am venit cu inima îndoită, de teamă că 
nu te găsesc acasă, îi spuse preotul intrând. 

— Pe o astfel de iarnă grea, unde ar mai putea să plece omul? Cât despre 
Marele zeu, mai primeşte rugăciunea unuia ca mine pentru sănătatea 
preotului sau? 

— Dar ce, şi tu... ca ceilalţi? 

— Da, şi eu ca ceilalţi, un îndurerat; toţi sânt loviți și năpăstuiţi de 
soartă şi nu ştiu ce să mai facă! 

Preotul îşi scoase cojocul lung şi miţos, pe care îl îmbrăcase peste 
mantia lui preoțească, şi începu să-şi frece mâinile învineţite de ger. Înalt şi 
slab, cu barba căruntă și rară, pe faţa lui osoasă nasul înroșit de ger părea 
mai gros și mai mare. 

— Am venit să mai schimbăm amândoi o vorbă, să vedem ce am putea 
să mai facem, zise preotul așezându-se pe laviţă. Ni se prăpădeşte neamul 
de tot!... adăugă apoi cu multă întristare. Ai auzit că au şi început să se 
ducă dacii la templul lui Mithras? 

Butes privi îndelung pe preotul din faţa sa. Îl cunoştea de mult şi îl știa 
cinstit sufletește, devotat cultului lui Zamolxis. În timpul răscoalei lui 
Sarmis, când capnoboţii cutreieraseră Dacia în lung și-n lat, căutând să 
îndemne poporul să nu-i urmeze pe răsculați, amenințându-i cu mânia 
Marelui zeu, preotul Scorillo se ţinuse deoparte, nu-i urmase, și se străduise 
să-i facă pe câți mai mulţi daci de la Marodava să plece la luptă, alăturându- 
se tarabostelui lor. Vorbi rar, după ce se aşeză și el pe laviţă lângă preot: 

— Crezi că ne pierdem neamul din pricină că dacii nu vor să se mai 
roage zeului Zamolxis? Asta ar putea să tragă mai puţin în cumpăna soartei 
decât altele. Neamul se va pierde în măsura în care ei vor uita limba lor și 
vor vorbi numai pe aceea a dușmanului, în măsura în care îşi vor schimba 
numele, luând un nume tot de la el. Roma a gândit bine ce trebuie să facă 
— trecerea la zeul Mithras este ceva așa numai să-i zăpăcească — 
adevărata momeala e pământul, iar singurul scop schimbarea numelui și a 
limbii. Acolo, în templul lui Mithras, crezi că preotul Helpizon le va vorbi 


dacilor în limba noastră şi nu în a Romei? Și, încetul cu încetul, dacii vor 
învăţa în felul acesta limba lor. Da, şi noi îi învăţam pe copii — mai ales 
Staberius — limba Romei, dar în același timp le întăream şi pe cea dacă, 
învăţându-i s-o scrie şi s-o citească, făcându-i să o cunoască mai bine. 

— Aşadar, nu Marii preoţi caută să schimbe... murmură preotul aproape 
în şoaptă, nu ei urmăresc... 

— Ceea ce urmăresc Marii preoţi e cu totul altceva, reluă Butes. S-ar 
putea spune ca în Dacia s-a pornit o adevărată întrecere între Roma și Marii 
preoţi. Roma caută să facă totul, pentru ca dacii să se contopească, să se 
piardă în mulțimea de coloni, de veterani și de liberţi așezați definitiv în 
Dacia, iar Marii preoţi poate că urmăresc altceva, ei țintesc să pună mâna pe 
frâul cu care se conduce imperiul şi astfel, pe lângă puterea spirituală, să 
țină în mână și puterea politică. 

— Asta mi-a spus-o pe vremuri şi bunul Burillo... 

—L.-ai cunoscut şi tu pe Burillo? A fost cel mai învăţat dac, multe 
nenorociri care s-au abătut asupra noastră au fost prevăzute de el. Dar avem 
multe de vorbit, bunule Scorillo, afară e un ger cumplit, iar noi trebuie să ne 
omenim aşa cum se cuvine când doi oameni nu s-au mai văzut de mult. Ma 
aştepţi o clipă până aduc doua ulcele cu vin. 

Butes trecu repede în încăperea alăturată. Rămas singur, preotul se 
apropie de vatra și începu să-și frece mâinile, întinzând din când în când 
palmele spre buturuga în jurul căreia pâlpâiau flăcări mici. De când venise, 
parcă se mai luminase, înțelegea adâncul adevăr din vorbele lui Butes şi 
aştepta ca tot de la el să afle ce avea de făcut. Se așezară pe laviță cu 
ulcelele lângă ei, după ce sorbiră cu poftă. Viţa-de-vie pe care fiecare o avea 
în ogradă dăduse rod bogat. După moartea lui Staberius, deşi cu inimile 
frânte de durere, el și Decibalos luaseră tot ce putuseră din casa rămasa 
pustie și împărţiseră între ei și vinul. Multe din bucatele strânse de Staberius 
le dăduseră celor mai săraci din Marodava. 

— Spui că l-ai cunoscut și tu pe Burillo, reluă Butes în timp ce își 
ştergea mustăţile și barba, cred că a fost omul la care Sarmis a ţinut mult, l- 
a ascultat şi l-a respectat întotdeauna. Din nenorocire, totul a fost sortit să se 
întâmple altfel; Burillo ştia că Marii preoţi de pretutindeni, de pe Cogheon, 
de la Roma, de la Delfi şi de oriunde, lucrau din ordinul câtorva dintre ei, 
care formau un fel de Mare sfat al Marilor înţelepţi. Bănuiesc că și astăzi 
acest Mare sfat, această clică se aduna şi pune la cale multe, și poate că el 
va exista atâta timp cât vor mai fi Mari preoţi. El, Burillo, l-a ajutat pe 


Sarmis să afle câte ceva despre ei şi mai ales despre Marele preot 
Zundecibalm. Şi să nu crezi, bunule Scorillo, că Marele preot de astăzi, 
Zbelciper, nu ascultă supus de Marele sfat al Marilor preoți. 

— Eu am rămas mirat când l-am auzit pe el, ca Mare preot, spunându-ne 
că nu trebuie să-i oprim pe daci dacă vor să treacă la alţi zei, iar un 
capnobot a arătat că zeii sânt aceiaşi peste tot, numai numele lor sânt altele. 

— E tocmai ceea ce se petrece, îndeplinind ce le cere Roma. Marii 
preoți nu scapă din vedere propriile lor scopuri; sânt ca doi latroni care 
urmăresc pe ascuns să se fure unul pe altul. Tu eşti preot — noi ne știm unul 
pe altul din fragedă tinerețe — îţi cunosc sufletul, cele ce spun despre preoți 
le rostesc fără să te pun și pe tine printre ei. Pentru mulți dintre dacii care au 
luptat alături de cei doi mari viteji a fost limpede că Marele Decebal a fost 
înfrânt numai după ce s-a produs trădarea, iar bravul și înțeleptul Sarmis a 
pierdut lupta şi viaţa tot după o trădare. 

— Bine, dar nu toți.... 

— Ştiu, bunule Scorillo, ţi-am spus-o. N-ai trădat tu, n-a trădat Burillo, 
omul cu sufletul atât de mare și de curat, dar au trădat alţii. De atunci au 
trecut mulți ani, preoţii cred că poporul a uitat, dar se înşeală. După 
zdrobirea răscoalei lui Sarmis de către legiunile imperiului, credința dacilor 
în Zamolxis şi respectul faţă de preoţi au slăbit mult. Și dacă e așa, de ce să 
ne mire, bunule Scorillo, că dacii părăsesc cultul Marelui nostru zeu și trec 
la cultul lui Mithras, în schimbul unui petic de pamânt? Poate că demult s- 
au convins că zeul nu te scapă niciodată de lipsuri și nu-ţi potoleşte foamea, 
pe când pământul da. 

— Dar bine, bunule Butes, tu care ai fost tarabostele... Butes întinse 
mâna şi-i făcu semn să tacă. 

— Am fost, da, am fost taraboste și acum nu mai sânt, nici nu doresc să 
fiu când văd că în jurul meu e numai durere și destrămare. Acum poporul 
dac este întocmai ca un râu care și-a părăsit matca, abătut de un munte 
prăvălit, şi caută cu multe ocolișuri și frământări să-și găsească o nouă cale. 
Da, bunule Scorillo, amândoi sântem aproape bătrâni, am trăit zile grele, 
trebuie să mă crezi că de mult nu mă mai simt taraboste, ci un dac ca oricare 
altul, pe care durerea şi întâmplările l-au călit și l-au făcut să înveţe multe. 

— Atunci îi lăsăm să treacă la cultul lui Mithras? întrebă preotul, punând 
pe laviţă ulcica pe care o ţinuse în mină. 

— Doar ţi-am spus că nu zeii, ci pământul îl ajută pe om să scape de 
foamete și de lipsuri! Dacii nu caută un alt zeu, că nu asta le lipsește, ci 


pamânt. Prăpădul care vine nu se trage de la părăsirea lui Zamolxis, care 
poate că nici nu există — cum spunea adesea Sarmis — ci de la pierderea 
limbii noastre, a numelor noastre de daci, a ceea ce ne ţinea uniţi ca neam. 

— Şi ce trebuie să fac eu, bunule Butes? 

— Ce ai făcut şi pâna acum, să rămâi preot, şi când nu vei mai avea nici 
un credincios, să te duci şi tu să-ţi dea pamânt... 

— Adică să trec și eu la cultul lui Mithras? 

— Poate... Poate că vei fi şi un bun slujitor al templului lui Mithras sau 
al zeului Liber Pater, spre care ei caută să-i îndrepte pe daci. 

— M-ai tulburat mult, bunule Butes!... Am venit la tine cu gândul că 
voi afla ceva care să mă mai liniştească și... 

— Ți se pare că gândurile mele sânt rătăcite? 

— Nu, din nefericire ai prea multă dreptate, vezi totul prea limpede, și 
toate astea m-au tulburat peste măsură. 

Tăcură. Se priviră unul pe altul. Afară se auzea scârțâitul zăpezii sub 
călcătură de om. Butes se îndrepta spre fereastră. 

— Este acasă, iese fum pe horn, se auzi de afara. 

— A venit și Decibalos, murmură Butes liniștit. Trebuie să mai fie cu 
cineva. 

Îşi aruncă sumanul pe umeri şi dădu să iasă. În uşă se izbi în piept cu 
Gruno, urmat de Decibalos. 

— Eşti acasă. Marele zeu să-ţi dea sănătate, bunule Butes! îl saluta 
Gruno. 

— Mă rog și eu pentru sănătatea ta, bunule Gruno, ma bucur că vii pe la 
mine. 

Butes vorbi fără să-l privească pe Gruno. Căută să înţeleagă de pe faţa 
lui Decibalos dacă acolo unde fusese se întâmplase ceva rău. Pășind pragul, 
Gruno îl văzu pe preot şi tresări. Se opri. 

— Frai aici? întrebă fâstâcit. Mă rog Marelui zeu pentru... 

— Da, da, ai mai spus-o, Gruno, îl opri preotul, înțelegând că voia să-l 
salute şi pe el, și eu mă rog la fel, haide, intră! 

— Ce stai așa, bunule Butes, în cămașă, în cioareci şi-n opinci faţă de 
preotul nostru?!... Dar ce văd?! se miră Decibalos, privind spre laviţă. Aşa- 
mi place, v-aţi mai potolit durerile cu vin, şi n-aţi făcut rău. După gerul de 
afară şi după cele ce am făcut la tabular, să vă spun drept, și eu am venit cu 
poftă de o ulcică. Să strig pe Sarmida să aducă de la mine... 

Butes i-o luă înainte și-l opri: 


— În casă la mine eu am cuvânt! Staţi toți pe laviţă că într-o clipă aduc 
ulcelele. 

Trecu în odaia de alături. După felul cum îi vorbise Decibalos, nu se 
îndoia că și el se învoise să primească pământ şi să treacă la cultul lui 
Mithras. Se întoarse repede și fiecare sorbi cu poftă. 

— Noi bem vinul rece, nu cald ca ei, arde-i-ar focul! murmură 
Decibalos. 

Butes îl cercetă cu privirea, urmărind cum în barba lui începuse să se 
topească promoroaca. Se uită şi la Gruno. Acesta, cu ochii lui mari, adânci 
şi arzători, îl săgeta pe preot. 

— la spune, Decibalos, pentru ce te-a chemat? îl întrebă năpădit de 
presimțţiri rele. 

Aşa îl ştia pe Decibaios, când era tare supărat căuta să-şi ascundă mânia, 
vorbind mereu despre altceva sau aruncând câte o glumă. 

— Câinii, ei or fi crezând că eu nu i-am priceput, începu Decibaios, 
căznindu-se să zâmbească, asta până-ntr-o zi, când o să înfig mâna în 
pieptul pirpiriului de Eufemus şi o să dau cu el de pământ de o să crape. 
Porcul de tabular m-a chemat să-mi spună că din nou a greșit socoteala la 
mine, că m-a găsit că trebuie să mai dau pentru legiune ceva grâu. Și cât 
credeți? Încă o dată pe cât am mai dat, şi tu ştii, Butes, că am mai dat de 
două ori... 

— Şi altceva nu ţi-a mai spus? îl întrerupse, gândindu-se că prin asta 
tabularul căutase să-l facă să treacă la cultul lui Mithras. 

— Mi-a mai spus, cum să nu, mi-a dat şi un sfat: m-a îndemnat să mă 
duc la Decimus Silvanus, că el poate să-mi împrumute până la vara care 
vine, dacă eu nu mai am grâu care să-mi prisosească. Însă partea frumoasă 
este alta, că prea ne cred pe noi proști, continuă râzând și ridicând oala din 
care sorbi cu năduf. Dacă mă ascultați fără să beţi din ulcele, nu vă mai 
spun! Partea frumoasă este, reluă el, ștergându-și cu dosul palmei mustăţile 
şi barba, că ieşind de la tabular l-am întâlnit în drum pe Eufemus. Nu mai e 
așa sfrijit libertul, mai ales de când cică a intrat în rândul augustalilor de la 
Porolissum. Era îmbrăcat cu un sagun frumos, din postav scump și îmblănit. 
M-a întrebat de ce sânt supărat. I-am spus, pe urmă mi-a părut rău că m-am 
văitat față de un venetic şi un tâlhar, ca şi ceilalți. Și ce credeţi că m-a 
sfătuit? La fel ca tabularul: să mă duc la Decimus Silvanus, c-o să-mi 
împrumute el. Nu prea mi-a venit bine, prea se asemănau sfaturile lor, îi știu 
ca sânt în clica ticălosului de sus. Am plecat mai departe și de supărare am 


intrat în taberna lui Theudotos. Era în prag; pe gerul ăsta aspru parcă m-ar fi 
aşteptat. De fapt el m-a îndemnat să intru, să gust puţin vin cald, să mă mai 
încălzesc. M-a luat cu vorba — ştii că grecul e bun de gură, e un vulpoi 
şiret, se arată că-i iubeşte pe daci, îi înjură pe romani și câte altele — i-am 
spus pentru ce m-a chemat tabularul și ce credeţi? Vă jur pe Marele zeu că 
şi sfatul lui a fost același: să mă duc la Decimus Silvanus. Ce zici de 
tărăşenia asta, bunule Butes? 

Decibalos nu băgase de seamă că, pe măsura ce povestise, Butes 
ascultase şi se schimbase la faţa. Nu-i răspunse decât după ce mai sorbi o 
dată din ulcică: 

— Ce să spun, cred că se mai pune la cale vreo ticăloşie, dar nu ăsta e 
răul, nenorocirea e că nu ştiu de la cine o să primim lovitura, din ce parte să 
ne ferim și cum să ne apărăm! Tâlharul e acum vecin cu casele noastre, cine 
ştie ce mai urmăreşte? Dar de ce n-o fi început cu mine, că eu sânt vecinul 
casei lui Staberius, apoi vii tu... 

— D-aia spun eu într-una c-am să-l omor! strigă Gruno, făcând ochii și 
mai mari. 

— Pe cine, pe Deciu Sivan? glumi Butes, rostind ca Gruno numele lui 
Decimus Silvanus. Mai lasă-l, frate Gruno, că încă nu i-a sosit sorocul, şi 
apoi cine ştie dacă îi va veni vreodată? Când în vară am petrecut de 
sărbătoarea coroanei, luând alături de noi atâţia romani, și ne-am înveselit și 
ospătat cu toții, n-am crezut că asupra capetelor noastre se vor abate atâtea 
necazuri și atât de repede. Ceva trebuie că se petrece aici. Dacă relele care 
ne vin sânt puse la cale de Decimus Silvanul și de slugile lui ticăloase: 
libertul, tabularul și or mai fi și alţii, cred că va veni o zi când o să sărim cu 
toţii şi o să-l zdrobim, dar daca de toate aceste rele nu este străin 
procuratorul de la Porolissum, înseamnă că nenorocirea noastră e mult mai 
mare, că ticăloșia care s-a pus la cale va avea urmări mai grele pentru noi. 
Să nu ajungem să fugim din nou prin munţi, să ne adunăm în cete şi să dăm 
atacuri ca pe timpul lui Diegis şi al lui Sarmis!... 

Butes tăcu. Vorbind se aprinsese și semnul lung din obraz se făcuse 
stacojiu. Îi îndemnă să mai soarbă din ulcele şi sorbi şi el. Mâna în care 
ținea ulcica îi tremura. 

— Trebuie să fim cu ochii în patru! reluă el. Mă gândesc că poate n-ar 
strica dacă ar merge unul din noi la Porolissum și ar încerca să stea de vorbă 
cu procuratorul. De mai trăia bunul Staberius și ar fi fost aici Canidia, i-am 
fi trimis pe ei. 


Îşi aţinti apoi privirea asupra lui Gruno. Îl avea în minte aşa cum arătase 
în ziua când îl văzuse venind pe poteca de la marginea pădurii, din sus 
dinspre villa lui Decimus Silvanus. Atunci supărarea lui depășise atât de 
mult măsura, încât ajunsese la fapte necugetate, așa cum face omul când 
cade pradă unei disperări pe care n-o mai poate stăpâni. Acum Gruno auzise 
tot ce se vorbise, ştia că dacii se pot aştepta la alte lovituri și la alte 
necazuri, și totuşi stătea liniștit cu oala în mână, privind când la unul, când 
la altul. Numai când Butes rostise numele lui Decimus Silvanus el se 
aprinsese, dar se potolise repede. ÎL privi mai atent. Ceva parcă îl muncea în 
suflet pe dacul sărac din faţa lui. 

— Cum se face, frate Gruno, că te-ai gândit să vii pe la mine, ori te-a 
adus Decibalos? 

— Păi, l-am întâlnit în drum, plecasem încoace... dar... Butes înțelese 
că Gruno şovăia, era ceva care îl făcea să fie reținut şi să privească mai mult 
spre preot. Îl îndemnă: 

— Spune, frate Gruno, aici sântem de-ai noștri, oameni legați pe viaţă, 
trup și suflet. 

— Am vrut să te întreb, bunule Bates, dacă... 

Din nou tăcu privind spre preot. 

— Haide, spune! Nu trebuie să te ferești de nimeni. 

— Dacă m-aş duce şi eu să-mi dea pământ... şi... 

— Şi ai trece la cultul lui Mithras, îl ajută Butes, văzând că nu îndrăznea 
să spună totul. 

— Păi au mai trecut câţiva... murmură Gruno. 

— Şi ce facem cu Marele zeu? îl întrebă Decibalos. 

Gruno îşi plimbă des privirea de la preot la Decibalos și la Butes, până 
se hotărî să răspundă. 

— Eu să pun mâna pe pământ, că de rugat mă rog la cine vreau. Ei o să 
creadă că merg la templul lui Mithras să mă rog zeului, dar eu o să mă duc 
numai să mă vadă că am fost. Acasă la mine pot să mă rog zeului meu... 

Răspunsul lui Gruno plăcu atât lui Butes cât şi preotului. 

— Scorillo poate că se supără pe mine, continuă Gruno, dar — vorbeşte 
lumea — cică ar fi spus preotul Helpizon că și Marele nostru preot, 
Zbelciper, ar fi dat dezlegare că dacii pot să schimbe zeii, că de fapt e tot 
una. E], Scorillo, poate că ştie toate astea mai bine decât mine, am auzit că a 
fost de curând la Cogheon. Ce mă îndemni să fac, bunule Butes? 


Aşa cum vorbise Gruno, Butes nu-l mai auzise niciodată. Îl ştia aprig şi 
repezit, amenințând pe toată lumea, acum însă fusese cu totul potolit, iar 
ochii, adânci și arzători, îi ţinuse îndreptaţi numai în jos. Înţelegea că deși 
venise să-l întrebe, vrednicul și săracul dac din faţa lui purta în suflet o 
hotărâre nestrămutată. 

— Cele ce le rostesc acum nu vi le spun numai vouă, începu el cu voce 
în care suna mâhnirea, ci oricărui dac de aici şi de oriunde. De când au venit 
în Dacia, legiunile Romei au luat cele mai bune pământuri, din care o bună 
parte au împărţit-o colonilor și veteranilor. Dacă dacii mai întârzie, tot 
pamântul pe care îl mai au de împărțit va fi dat veneticilor, căci tot se vor 
mai aduce aici coloni din alte provincii ale imperiului, atât timp cât ştiu că 
mai au loturi de împărțit. Bunul Staberius îmi spunea adesea că noi, dacii, 
ar trebui să facem orice, fie şi prefăcându-ne că trecem alături de dușman, 
numai să luăm înapoi cât mai mult din pamântul care a fost al nostru, căci 
numai așa se va mai stăvili puhoiul de coloni ce se scurg încă spre Dacia, 
între care ne-am putea pierde ca neam. Ce vom face cu limba noastră, cu 
numele noastre dace pe care dușmanul vrea să ni le schimbe? Nu avem 
altceva de făcut decât să aşteptăm ce o să ne povăţuiască viitorul. Da, frate 
Gruno, poţi să te duci să-i spui preotului Helpizon că vrei să treci la cultul 
lui Mithras, adică să te duci să ceri pământ! 

lama fusese grea, însă scurtă. Bătrânii știau că atunci când cade omăt 
mult de la început şi sânt geruri aspre, primăvara soseşte de timpuriu. Era 
abia pe la jumătatea lui februarie și veniseră zile calde, luminoase, vesele. 
Zăpada se topise, ghioceii înfloriseră şi mugurii copacilor se treziseră la 
viață. Bucuroşi, dacii se pregăteau de muncă, numai în casa lui Decibalos 
— mai mult decât în a lui Butes — pătrunsese o tristeţe adâncă, o durere ce 
se lăsase grea asupra Sarmidei şi se mișca printre ei o dată cu ea. Două 
veşti, primite peste iarnă, mai luminaseră și mai încălziseră câtva timp 
inimile lor, apoi tristeţea se lăsase din nou neagră și apăsătoare. Prima veste 
venise de la Dicomes; le spunea printr-un papyrus că era sănătos şi făcea 
ceea ce urmărea, fără să amintească de răzbunarea morţii lui Sarmis, le 
trimitea urări de sănătate şi era dornic să-i vadă. În acel papyrus pusese şi 
câteva rânduri pentru Sarmida, prin care îi destăinuia că dacă ar fi liber, în 
rândul oamenilor, ar veni la Marodava şi ar rămâne alături de ea pentru 


toată viața. A doua veste fusese ca un cutremur la care nimeni nu se 
așteptase. Canidia reușise să trimită veste printr-un negustor care plecase 
spre Dacia: se găsea la Roma, dusă cu sila de către Leonas şi oamenii lui, 
care o răpiseră cu ajutorul lui Decimus Silvanus, și nu aștepta decât să 
sosească mai repede clipa când va putea să se înapoieze. Îi scrisese lui 
Staberius că dragostea ei rămăsese aceeași, iar durerea despărțirii era mare 
şi îl ruga să aştepte liniştit, pentru că va reveni în ciuda oricăror piedici. Dar 
Staberius nu mai era. Atunci, citindu-i papyrusul, toţi plânseră înfioraţi de 
jalea ce se va dezlănţui când ea se va întoarce acasă. Și unde „acasă”, dacă 
tot ce avuseseră: casă, ogradă și țarină fuseseră luate de Decimus Silvanus? 
Chibzuiseră îndelung cu toții şi în cele din urmă hotărâseră să nu trimită 
nici o ştire la Roma despre cele ce se petrecuseră la Marodava. De altfel 
negustorul care adusese papyrusul nu mai trecuse pe la ei, aşa că nici 
Canidia nu aștepta un răspuns prin el. 

Pe măsura ce iarna se apropiase de sfârșit, tristeţea Sarmidei devenise tot 
mai adâncă și mai dureroasă. Stătea singură, retrasă în câte un ungher, cu 
ochii înotându-i în lacrimi și nu scotea nici o vorbă. Se ofilise şi slăbise de 
ajunsese să cadă fota de pe ea, iar privirea, altădată veselă și luminoasă, se 
schimbase într-o căutătură rece, întunecată, ascunzând o durere mută. 
Gumida cu Decibalos, şi în aceeaşi măsură Butes, încercară tot ce le stătea 
în putere spre a ajuta fata să nu mai sufere. O încurajară și îi dădură 
speranţe în toate chipurile, dar toate încercările lor nu putură să spargă 
tristețea de gheaţă în care era învăluit sufletul ei. Se ştie că, în cele mai 
multe cazuri, când într-o familie s-a născut un băiat, el va fi slăbiciunea şi 
dragostea mamei, iar dacă noul venit e fată, ea va fi slăbăciunea şi dragostea 
tatălui. Nici Decibalos nu se abătea de la această regulă, își iubea fiica 
dincolo de orice închipuire și suferea mult văzând chinul ei, a cărui cauză o 
ştia și o înțelegea, pentru curmarea căruia se vedea însă cu totul 
neputincios. 

Era o zi veselă și luminoasă, de primăvară timpurie. Decibalos ieșise în 
ogradă și începuse să curețe pomii: tăia ramurile uscate şi pe cele rău 
crescute sau prea dese, dădea jos cuiburile de omizi, le strângea grămadă, 
apoi lega de araci înfipți adânc în pământ pe cei tineri. Lucrând și trecând 
de la un pom la altul, mintea lui se frământa și alerga: se frământa din cauza 
Sarmidei, alerga spre Sarmizegetusa pe urmele lui Dicomes, ajungea la 
Roma la Canidia şi se gândea la nenorocirea ei, apoi se întorcea la 
Marodava, la cele ce se petrecuseră peste iarnă. Tresări din gânduri când 


văzu la spatele sau pe Sarmida. Ziua veselă și frumuseţea fetei se împlineau 
una pe alta. Se opri din lucru și o privi cu un surâs plin de speranță. Zâmbi 
şi ea. Pe faţa îndurerată, zâmbetul părea o crestătură de viaţă pe o formă 
care de mult se împietrise; ochii îi erau adânci, umezi și trişti. 

— Aşa, fetița mea, să fii mai veselă! Tu ştii că tăticul tău suferă când te 
vede atât de tristă! Să stai pe aci pe lângă mine, e soare, cald şi frumos. 

— Dacă vrei, pot să te ajut la treabă, tată, îi spuse parcă mai înviorată. 

— Fetiţa mea, tu ai fost întotdeauna vrednică, să aduni ramurile pe care 
le-am tăiat și pe urmă le vom duce în curte. 

Decibalos săltă prăjina cu cârlig ce o ţinea în mâini, prinse o ramură și 
începu să o curețe de cuiburile de omizi, fără să-şi scape din ochi fata. Ea 
ridică o ramură tăiată şi porni spre potecă, unde trebuia să facă grămada. Se 
apropie de el cu ramura în mâini. Ochii îi luceau de încordare. Se opri: 

— Tată, am vorbit ieri mult cu Butes despre Dicomes... poate că... 

Decibalos rămase cu cârligul în mâini şi aşteptă nerăbdător ca fata să 
urmeze, dar ea nu mai continuă. 

— Haide, Sarmida, fetiţa tatei, destăinuie-mi tot ce porţi în suflet! o 
îndemnă el. 

— Vreau să te rog ceva la care m-am gândit peste noapte; Butes nici nu 
ştie. Tată, n-ai putea să te duci la lanisiul Verus, la Porolissum, să-i spui că-l 
cumperi pe sclavul Gemellinus? 

El o privi mut de uimire, năpădit de milă. De multe ori, împreună cu 
Gumida, în nopţile lor de veghe, îngrijoraţi de tristeţea sfâșietoare a fetei, se 
gândiseră şi la această încercare, dar nu îndrăzniseră să treacă la fapte. Lui 
Butes nu-i dezvăluiseră nimic, ar fi fost ceva nedemn pentru ei, era ca şi 
cum ar fi căutat să cumpere un soț pentru fiică. Rușinea și mândria îi 
opreau. 

— Știu şi eu ce să zic, fata mea!... răspunse el încurcat, mai mult să nu 
tacă. Vezi, e greu, cum să mă duc să-i spun?... murmură reluând lucrul. 

În sufletul lui se dădea luptă grea; durerea fetei era și durerea lui. 

— Poate că lanistul e lacom după bani, ai putea să încerci!... stărui fata, 
stăpânindu-se greu să nu izbucnească în plâns. 

— Da, s-ar putea să fie un om lacom, tocmai la asta mă gândesc și eu, 
dar dacă cere o sumă prea mare, de unde să luăm banii? 

— Vezi, tată, pentru mine nu se mai poate face nimic!... şopti ea, 
înecându-se în plâns, şi plecă mai departe târând ramura tăiată. 


Continuară să lucreze, fără să-şi mai spună nici o vorbă. Decibalos se 
îndepărtă repede spre alți pomi, iar Sarmida rămase să strângă în linişte 
ramurile tăiate, împrăștiate prin ogradă. Târziu reveni mai aproape de ea, îi 
spuse că pentru ziua aceea lucraseră destul, o luă de mână și porniră spre 
casă. Îi șopti din mers: 

— M-am gândit să încerc, Sarmida, și, dacă nu voi izbuti, nu trebuie să 
afle nimeni, nici Butes; poate că el m-ar opri să fac un asemenea pas. 
Trebuie să știm de asta numai eu, tu şi mama. 

Timp de câteva zile, Decibalos se duse de mai multe ori pe la Eufemus 
şi pe la Theudotos. Libertul și tabernagiul erau singurii oameni cu bani 
mulți din vicul Serdos și din Marodava. Şi tabularul Lucrinus avea bani, 
căci de la toți știa să stoarcă uşor câte ceva, dar el nu arăta niciodată asta, ba 
mai mult, nu scăpa prilejul să se vaiete că era un nefericit sclav public, care 
trăia din greu și nu avea de niciunde. Lumea știa însă că tot ce lua strângea 
la Metiada, femeie liberă. Amândoi îl purtară mult cu vorba, având grijă să-l 
facă să nădăjduiască, şi amândoi îl îndemnară să se ducă la Decimus 
Silvanus să-i ceară banii de care avea nevoie, jurându-se că ei se puneau 
chezășie pentru el, iar dacă bogatul fermier nu se învoia să-i dea, se legară 
să-l ajute ei. Amândoi, și libertul și tabernagiul, se străduiră în fel şi chip să 
afle pentru ce avea nevoie dacul de atâţia bani, însă Decibalos nu le spuse 
nimic. La Decimus Silvanus nu se duse, după cum nu fusese nici în timpul 
iernii, când tabularul îl obligase să mai dea pentru imperiu încă o cantitate 
de grâu. Simţea față de acest om scârbă, îi purta ură, şi nu putea să se 
umilească în faţa lui. Și ziua grelei încercări veni. Toată noaptea Decibalos 
şi Gumida se sfatuiră. De la libert şi tabernagiu nu împrumutase nici un 
sesterţ; nici n-ar fi ştiut ce sumă ar fi trebuit. Plănuiră să afle mai întâi cam 
cât ar cere lanistul și dacă era cu putinţă o învoiala. 

Decibalos plecă de dimineaţă la Porolissum şi, pe la vremea prânzului, 
sosi în fața școlii de gladiatori a lui Verus. Stătu mult la poartă până să 
prindă curaj să intre. De vorbit cu lanistul nu-i era greu și nici teamă că o să 
se încurce, învățase de la Staberius destul de bine limba Romei și tot ca el o 
prinseseră Gumida și Sarmida. De afară văzu multă mișcare printre barăcile 
ce formau școala. Se făceau pregătiri pentru spectacolul de primăvară din 
amfiteatru, gladiatorii repetau exerciţii grele de luptă. La intrare îl opri un 
sclav, — portarul — unul din cei folosiţi ca slujitori ai școlii însărcinaţi cu 
paza. 


— Încotro, dacule, nu cumva vrei să te faci gladiator? îl întrebă sclavul 
în derâdere. 

— Aş vrea să stau de vorbă cu lanistul Verus, răspunse Decibalos, 
căutând să rostească vorbele cât mai bine în limba Romei. 

— Şi pentru ce? 

Sclavul îl privea cu un aer de batjocorire, văzuse pe mulți centurioni, 
decurioni, negustori, veterani cum se înveseleau făcând glume pe socoteala 
dacilor, iar el ca portar, se simţea cineva. 

— Asta nu te priveşte, sclavule! i-o reteză scurt Decibalos, săgetându-l 
cu privirea. Nenorociţi ca tine am văzut mulți. 

Cuvintele lui Decibalos căzură ca o ploaie rece asupra sclavului. Poate 
că dacul era un taraboste, gândi el, închise poarta și dădu fuga la Verus. 
După câtva timp se întoarse și-l duse în încăperea unde se afla lanistul. 
Acesta era tocmai la gustare, îşi potolea foamea cu pastrama frumos 
rumenită, alături pe masă avea şi o oală cu vin. Se spune că, dacă vrei să 
reuşești într-o afacere, este bine să mergi la cel căruia îi ceri ceva îndată ce 
şi-a potolit foamea. Un stomac plin, după o masă bogată, stropită cu vin 
bun, dă omului o stare de bunătate și înţelegere. Asta o știa şi Decibalos, o 
auzise adesea de la Saberius şi, văzându-l pe lanist ospătându-se, se bucură, 
luând-o ca un semn de bun augur. De altfel și lanistul era curios să afle ce 
voia dacul, se găsea într-o stare de bună dispoziţie, mai devreme fusese la 
procurator şi obținuse tot ce-i trebuia în legătură cu pregătirea spectacolului, 
până la desfăşurarea căruia rămăsese mai puţin de o lună. Pentru daci nu 
nutrea gânduri rele, nu-i lua niciodată în batjocură, deși pentru el, ca pentru 
mulți romani, dacii erau nişte barbari. Îi plăcea liniştea şi uimirea cu care ei 
urmăreau luptele şi jocurile din arenă. Îl cerceta îndelung pe Decibalos, îl 
văzu bărbat în putere, ridică oala și bău cu poftă. Verus era voinic, cu 
privire hotărâtă, cu faţa plină de semnele rănilor primite în arene. Îi făcu 
semn să stea pe scaunul din apropiere. Decibalos trase scaunul, dar nu se 
aşeză. 

— la spune, dacule, ce treabă te aduce la mine? 

— Am o durere mare, bunule lanist..., începu Decibalos. Poate că ai 
auzit spunându-se că cine are copii are şi necazuri... 

Decibalos îşi pregătise în minte tot ce avea de gând să spună lanistului și 
îşi măsura bine cuvintele. 

— Am o fată, continuă el, acum e destul de mare, se apropie de 
optsprezece ani şi de la un timp arată tare bolnavă... 


Verus începu să râdă și îl întrerupse: 

— Bine, dacule, du-te la vreun vraci, el vindecă pe bolnavi, cel ce te-a 
îndreptat la mine poate că a vrut să râdă de tine. 

— Nu, bunule lanist, vraciul n-ar putea să facă nimic... Eu şi femeia 
mea ne-am frământat mult până am aflat... Leacul ei e aici, la tine, adică la 
şcoala ta... 

— Dar eu n-am nici un gladiator care se pricepe la lecuitul bolilor!... 

— Dar care poate să vindece sufletul unei fete, bunule lanist! 

Verus se gândi că povestea putea să fie frumoasă. Știa că gladiatorii lui 
mai făceau și pozne, că multe femei îi căutau adesea pe la şcoală. Își aminti 
de Vetilla, oftă întristat, apoi gândul îi zbură spre Gemellinus. 

— Spune-mi tot ce s-a întâmplat, dacule, şi pe urmă vom vedea ce avem 
de făcut! îl îndemnă lanistul. 

Decibalos îşi dădu seama că se apropiase de hopul cel mai greu al 
încercării lui. Vorbi cu multă stăpânire şi grijă: 

— Nenorocirea s-a întâmplat în vara trecută când s-au dat în amfiteatru 
jocurile acelea frumoase și s-au bătut gladiatorii. Fata mea a văzut atunci pe 
unul dintre gladiatori și... 

— Şi i-a rămas inima la el, râse lanistul. 

— I s-a rupt inima, bunule lanist, în toamna s-a îmbolnăvit, peste iarnă i- 
a mers şi mai rău, iar acum în primăvară zace la pat. Eu și femeia mea 
sântem îngrijoraţi că fata o să ne fie luată la zei. Abia de curând am aflat de 
ce i s-a tăiat inima, că gândul ei e numai la gladiator și că acel gladiator se 
găseşte aici la şcoala ta!... 

— Păi dacă e aşa, dacule, şi dacă acel gladiator nu e unul la care să ţin 
prea mult, poate că ne-om învoi într-un fel să facem fata să se vindece, dar 
îl cunoşti pe gladiator, știi cum îl cheamă? 

— l-am aflat, bunule lanist, numai numele, poate că nici fata nu-l ştia 
aşa bine... 

— Spune-l, aşa cum îl știi. 

— Gellinus... Gemlius... Gem... 

— Gemellinus? strigă lanistul, sărind în picioare. Momentul era greu, iar 
Decibalos ştia că trebuie să se stăpânească. Se strădui să zâmbească, 
bucurându-se. 

— Da, aşa, bunule lanist, Gemellinus. 

Se aştepta ca Verus să izbucnească fie în hohote de râs, fie într-o 
dezlănțuire de furie, şi stătu pregătit. Dar lanistul nu făcu nici una, nici alta, 


îl privi mirat, strângându-și în cadență fălcile. 

— Cum, dacule, tu n-ai auzit? Nu-l mai am pe acel gladiator de atunci 
de după spectacol. 

Decibalos se prefăcu speriat şi făcu un pas spre lanist. 

— Pe Marele zeu, n-o fi murit de rănile primite în luptă? 

— Hei, poate că era mai bine dacă îl știam mort, dar a fugit nemernicul, 
m-a părăsit, batjocorind încrederea pe care eu i-am arătat-o, şi era cel mai 
bun gladiator al meu! 

— Marele zeu nu mă ajută să-mi scap copilul!... se tângui Decibalos, 
arătându-se îngrijorat și îndurerat. 

Și totuși, în mintea sa lanistul frământa ceva: Decibalos era dac, pe acel 
Gemellinus mai încercaseră să-l scape tot niște daci; vedea o legătură între 
cele întâmplate, se punea ceva la cale. 

— N-ai avut noroc, dacule! rupse lanistul tăcerea ce se prelungise un 
timp. Dar, bine, ce ai fi vrut să faci dacă acel sclav ar mai fi fost la mine? 

Decibalos se strădui să fie atent la răspuns, orice cuvânt scăpat greșit 
putea fi periculos, întocmai ca o săgeată pornită din arc. 

— Nici eu nu știu prea bine, bunule lanist! Mă gândisem să te rog să-l 
laşi să vină din când în când pe la Marodava, pe la mine pe acasă. Dacă 
inima unei fete!... murmură el. Şi ţi-aş fi plătit, bunule lanist! 

— Și, ce, te-ar fi mulțumit dacă gladiatorul ar fi venit numai așa din 
când în când pe la tine? Și aia ar fi fost tot boală curată. 

Decibalos socoti că sosise momentul potrivit şi se grăbi să nu-l piardă: 

— Altceva ce aş fi putut să fac? Eu știu ce să zic..., bunule lanist, poate 
că în bunătatea ta te-ai fi învoit să-i dai libertatea, iar eu ţi-aş fi plătit pentru 
asta cât ar fi fost învoiala. Ce să facă altceva un nefericit părinte? 

Pe Verus îl fulgera gândul să-l pună la încercare pe dac, să vadă până 
unde merge. Un câștig luat din vânt nu-i strica. 

— Uite, mă dacule, eu de mult m-am săturat să umblu după acel 
gladiator, ce ar fi să-l cauţi tu? 

— Da-ncotro s-o apuc?! se frământa Decibalos, prefăcându-se, și 
totodată plin de speranţă. 

— Îl cauţi şi tu prin Dacia, trebuie că se ascunde undeva. Mi-l plăteşti şi, 
cum ţi-o fi norocul, dacă-l găseşti și vrea să vină la fata ta, e bine, iar de nu, 
de la mine nu mai vezi banii înapoi. Eu îţi dau papyrus că ţi-am vândut un 
sclav, pe Gemellinus, iar tu îmi dai sesterţii, restul te priveşte! 


— Și cât trebuie să-ţi dau, bunule lanist? Vezi, se poate ca eu să nu-l 
găsesc și atunci... 

Verus îşi mușcă buzele şi se gândi un timp. 

— Să-mi dai zece mii de sesterți! Poate că ştii, dacule, acel Gemellinus 
nu era sclav de rând, era gladiator, şi de pe urma lui eu aș fi putut să câştig 
mulţi bani. Dar nu te-am întrebat, cum te numeşti? Eşti din Marodava? 

— Da, din Marodava, mă cheamă Decibalos. Dar, bunule lanist, mai 
puţin de zece mii nu s-ar putea? 

Decibalos îşi dădea seama că suma de zece mii de sesterți era mult prea 
mare, însă bucuria de a-l vedea liber pe Dicomes îl făcea să nu mai ţină 
seama de nimic. ÎI rugase pe lanist să mai lase ceva, numai să nu creadă că 
primise prea repede învoiala, să nu cadă la bănuială. 

— Nici un sesterţ mai puţin, Decibalos! 

— Dar dacă voi avea norocul să-l găsesc și să-l aduc la mine, te întreb, 
bunule lanist. de vom avea nevoie de bani și el ar vrea să mai lupte în arenă, 
tu l-ai mai primi? 

— Cum să-l primesc, să mi-l vinzi înapoi? 

— Nu, el numai să lupte, iar tu să-i plăteşti după învoială... Istețimea 
dacului plăcu lanistului. De un gladiator ca Gemellinus avea oricând 
nevoie. Dintr-o dată se topi în el orice bănuială că dacul venise cu un gând 
ascuns. 

— Ascultă, dacule, dacă aș ști că-l găsești pe Gemellinus și că el o să 
mai vrea să lupte ca gladiator din şcoala mea, mă leg pe toţi zeii că-ţi dau 
înapoi toţi banii pe care mi-i plătești. Uite, să-mi dai numai cinci mii de 
sesterți și primeşti de la mine papyrus că sclavul Gemellinus este al tău. Ne 
învoim așa? Îmi juri pe zeul tău cel mare, pe Zamolxis? 

— Îţi jur, bunule lanist, numai să am norocul să-l găsesc, se grăbi să-l 
încredințeze Decibalos. 

Uşa se deschise şi un gladiator intră. Verus îl întrebă cu privirea. 

— Cineva te aşteaptă, e în sala de exerciţii, spune că se grăbeşte. 

— Dacule, stai numai puţin, mă întorc îndată! îi spuse lanistul ieșind pe 
ușă. 

Decibalos se aşeză pe scaun și privi pe fereastră. Se simţea fericit. 
Începu să-și facă socoteala în gând câţi bani avea strânși acasă, câţi ar mai 
trebui să-i dea Butes şi Sagitulp și pe unde ar mai fi trebuit să alerge până 
reușea să adune cei cinci mii de sesterți. 


În sala de exerciţii, Verus îl găsi pe Decimus Silvanus. ÎL aştepta privind 
cum se luptau unii gladiatori și cum alţii făceau diferite mișcări pentru 
întărirea mușchilor şi pentru mai multă agilitate în lupta cu adversarul. 
Când îl văzu pe lanist porni spre el. 

— Salve, Verus, toţi zeii să te ocrotească! Am trecut să-ți mulţumesc, 
bine că m-ai scăpat de Vetilla. Ei, ţi-a trecut supărarea pe ea, ţi-a adus 
gladiatorul înapoi? 

— Da de unde, Decimus Silvanus, m-am convins că e nevinovată, nu 
ştie despre el mai mult decât noi. 

— Întotdeauna femeile au darul să se prefacă, spre a ne face pe noi 
bărbaţii să credem că sânt nevinovate. Am trecut pe la procurator şi l-am 
găsit destul de supărat. Nu-mi dau seama ce are, de la o vreme se arată tare 
îngrijorat de barbarii ăştia de daci, se teme să nu se răscoale, de când cu 
lupta pe care o dau preoţii pentru a-i face să treacă la cultul lui Mithras. De 
altfel el nu se prea împacă nici cu ordinele pe care le primeşte de la Ulpia 
Traiana în privința dacilor. Ştii, Verus, câteodată mă poartă gândul că 
Plautius Priscus a căzut prins în dragostea vreunei dace tinere și frumoase, 
dar ține bine ascunsă legătura lui cu acea femeie. 

— Tot ce se poate, Decimus Silvanus, însă eu unul mă îndoiesc... Nu e 
Plautius Priscus omul care să se lase stăpânit de o femeie. Te grăbeşti sau 
vrei să mai stai? 

— Nu, plec, am treabă acasă, trebuie să-mi întăresc paza sus la villa. Tu 
ai auzit? 

— Lanistul ii privi mirat. 

— Nu, ce s-aud? 

— Am aflat acum de la procurator. Cică pe acolo dincolo de Ampelum, 
spre Ulpia Traiana au început atacurile. Sânt omorâţi stăpâni de ferme, 
supraveghetori, vilici, tabulari, într-un chip cu totul de neînțeles. Nu se dă 
nici o lovitură, aşa cum ar da mai mulţi latroni, și nici lupte; cel sortit pieirii 
este prins singur și omorât. Dar să mergem spre poartă, mă grăbesc mult. 

După ce ieşiră din sala de exerciţii, Verus îl trase de togă și-l opri: 

— Ţi-am spus că Vetilla nu mi-a adus gladiatorul, însă este cu putinţă să 
mi-l aducă altcineva... 

— Cine? Nu aiurezi cumva, Verus? 

— Un dac. Când ai venit tu, tocmai stăteam de vorbă cu el. Se numeşte 
Decibalos, e de la tine, din Marodava. 

Decimus Silvanus se smuci și se întoarse spre lanist. 


— Spui că Decibalos? Cum se poate asta? 

Lanistul îi povesti tot ce vorbise cu Decibalos și cum se înţelesese să-i 
dea papyrusul de eliberarea lui Gemellinus în schimbul sumei de cinci mii 
de sesterți. Decimus Silvanus îl săgetă cu privirea, săltându-și mai des 
umărul, aşa cum avea ticul, apoi faţa lui începu să se destindă încet și un 
zâmbet îi miji în colţul gurii. Cine ar fi putut să-i privească în suflet ar fi 
văzut că era plin de o satisfacţie demonică. 

— Ştiam că nu eşti chiar atât de prost, Verus, încât să te laşi păcălit de 
un barbar, începu el să vorbească rar, clătinând capul. Din tot ce mi-ai spus, 
e limpede că dacul ştie unde stă ascuns acel sclav; nu e decât un trimis de-al 
lor, care încearcă să-i obţină libertatea. Pune mâna pe el, Verus, dă-l pe 
mâna centurionului cu paza la amfiteatru şi pe șantierul de alături, şi ţine-l 
acolo până-ţi spune unde se găseşte sau până se întoarce gladiatorul. Ceilalți 
daci nu sânt străini de tot ce s-a pus la cale, să n-ai tu grijă, ei vor face 
restul. 

— Şi dacă n-o fi aşa, pierd și cinci mii de sesterţi și ocazia ca gladiatorul 
Gemellinus să vie de bună voie și să lupte alături de gladiatorii mei, 
murmură lanistul neîncrezător. 

— Dacă e vorba de cinci mii de sesterţi, ţi-i dau eu! Pe acest barbar 
vreau să-l știu ținut închis la muncă pe şantier. Pe toţi zeii, Verus, dacul ăsta 
e momeala cu care ai să-ți prinzi gladiatorul, şi apoi nu uita că tu îl poţi 
acuza în fața magistratului că tăinuitor de sclavi fugari, altfel n-avea nici un 
rost venirea lui să cumpere pe cineva pe care nici nu-l cunoaște, nici nu știe 
unde se ascunde. Povestea cu îndrăgostirea fetei lui este o... adevărată 
poveste... 

Decimus Silvanus avea în minte numai chipul luminos al Sarmidei. 
Vedea cum pe neaşteptate se ivea ocazia de mult așteptată de a pune mâna 
pe fată, rămasă fără ocrotirea tatălui. Când se despărţiră, înţelegerea dintre 
ei era făcută în cele mai mici amănunte. Rămăsese stabilit ca, în cazul când 
ar fi aflat procuratorul, lanistul să lase totul pe seama lui Decimus Silvanus. 
Ceva mai târziu un sclav se duse la Decibalos și îi spuse să meargă cu el, îl 
chema lanistul. Nu apuca însă să iasă pe coridorul barăcii și îl înconjurară 
mai mulți gladiatori. Se luptă cu hotărârea disperării — era și el voinic şi 
puternic — dar forţele unite ale gladiatorilor îl doborâră repede. Se văzu 
legat de mâini şi de picioare, împins într-un fel de carceră întunecoasă, auzi 
ușa închizându-se, apoi punerea drugilor groşi de lemn care o încuiau pe 
dinafară. 


La Marodava, Gumida și Sarmida aşteptară toată noaptea, fără ca 
somnul să se lipească de ele, năpădite de presimţiri rele. Spre seara zilei 
următoare, văzând că Decibalos nu se întoarce de la Porolissum, Gumida se 
duse la Butes și îi spuse întreg adevărul: tot ce plănuiseră şi puseseră la 
cale, încercarea de a lua bani cu împrumut de la Eufemus şi Theudotos și 
plecarea lui la lanistul Verus. Butes rămase mult timp nemișcat, privind în 
pământ. La o astfel de greşeală şi la o nouă nenorocire nu se mai așteptase. 
Avea multă înțelegere pentru îngrijorarea lor, dar nu și pentru fapta pe care 
o săvârşiseră fără să-l fi întrebat sau să-i fi cerut ajutorul. Târziu își săltă 
privirea și o aţinti asupra Gumidei: 

— Ne paşte o grea încercare și vom trece prin multe suferinţe. Tu și 
Sarmida trebuie să vă întăriţi sufletele. Ca să vă liniștesc, tot ce pot să vă 
spun, fără teamă că greşesc, e să nu vă pierdeţi firea, pentru că viaţa lui 
Decibalos nu va fi în primejdie. Nici nu mă îndoiesc că, ducându-se să 
cumpere un sclav-gladiator, a fost bănuit că știe unde se ascunde fugarul și 
poate că au de gând să-l ţină închis până când Gemellinus se va înapoia la 
stăpânul său. Întrebarea pe care trebuie să ne-o punem cu toți: este dacă 
Dicomes va auzi de cele întâmplate și va sări să-l scape pe Decibalos, îl 
vom lăsa să se întoarcă la lanist, ca apoi să-l vedem din nou luptând în 
arena amfiteatrului? 

Pe locul numit Crângul lui Pan, ce se întindea de la templul lui Mithras 
până spre pârâul Zerdis, a cărui despădurire se făcuse după întemeierea 
vicului Serdos şi rămăsese presărat numai cu tufișuri rare de fagi tineri, se 
obişnuia să se desfășoare lupercaliile, serbările ce se organizau în cinstea 
zeului Lupercus, ocrotitorul turmelor, al câmpului și al fertilităţii 
pământului. În părţile mai calde ale imperiului, dinspre răsărit şi miazăzi, 
lupercaliile se sărbătoreau în fiecare an la idele lui februarie, însă preoţii din 
Dacia ai cultului lui Lupercus hotarâseră ca aceste serbări să se ţină pe o 
vreme mai bună, adică idele lui aprilie, când căldura primăverii se făcea 
mai bine simțită, pentru ca mulțimea și mai ales femeile să poată umbla cât 
mai sumar îmbrăcate, aşa cum cerea ritualul, aceasta și pentru faptul că 
lupercaliile nu erau numai o sărbătoare a fertilității pământului, ci şi a 
femeilor care nu aveau copii. Cum la Serdos şi Magnus nu se construise un 
templu pentru zeul Lupercus, sărbătoarea se desfăşura prin grija slujitorilor 


templului lui Mithras, ajutaţi de cei ai templului lui Apollo. De lupercalii, 
unii slujitori erau și preoți ai cultului lui Lupercus și oficiau ceremonii, însă 
pregătirile şi conducerea desfășurării lor le făceau preoţii celor două temple, 
Helpizon şi Horiens. Sărbătoarea coroanei, pe care dacii o serbaseră cu 
belșug de bucate și vin şi cu multă veselie în vara anului care trecuse, 
aprinsese în cei doi preoți ambiţii mari: lupercaliile trebuiau să se defașoare 
cu atâta fast, bogăţie și veselie, încât să-i uimească pe daci, mai ales pe cei 
care trecuseră de curând la cultul lui Mithras și nu văzuseră niciodată 
sărbătorile celor veniţi din imperiu. Încă din timpul iernii, Helpizon și 
Horiens dădură sfoară la Serdos, la Magnus și la Porolissum ca toţi să-şi 
pregătească cele necesare pentru lupercalii, mai ales costume și măşti. Cei 
ce le aveau vechi să le aranjeze sau să le refacă, îmbogăţindu-le, iar ceilalți 
să le cumpere sau să le lucreze. Negustorii de la Porolissum se îngrijiră să 
aducă din timp de departe ţesături alese, din cele ce se foloseau la această 
sărbătoare, iar meșteșugarii scorniră cele mai ciudate şi mai vesele măști și 
costume, căci lupercaliile din acest an aveau să strângă nu numai pe colonii, 
veteranii și liberţii din Serdos și Magnus, la care se alăturau dacii trecuţi la 
cultul lui Mithras, ci și pe militarii, funcţionarii și negustorii de la 
Porolissum. 

Zorile zilei de lupercalii se iviră arătând în depărtare, spre răsărit, peste 
munţii ce se pierdeau în zare, cerul roșu-aprins care se schimba în înălțimi 
din portocaliu într-un galben-verzui pierdut în păcla albastru-violetă a 
dimineţii, prevestind o frumoasa zi de primăvară. De deasupra muntelui de 
lângă Marodava, dinspre villa lui Decimus Silvanus, cobora o boare plăcută 
ce făcea să tresară frunzele plăpânde ale copacilor. O dată cu zorile, pe 
drumul în pantă domoala, șerpuind la mică depărtare de templul lui Mithras, 
se iviră cete de bărbaţi, femei și copii, ce grăbeau să-și găsească loc cât mai 
bun în apropierea altarului, la care urma să se desfășoare ceremonia 
aducerii jertfei în cinstea lui L.upercus. De aci aveau să pornească șirurile de 
alergători şi de dansatori, implorând zeul pentru ocrotirea turmelor de 
fiarele codrilor, a câmpului de grindină şi secetă şi pentru sporirea rodniciei 
pământului, a fertilităţii vitelor și a femeilor. Cei dintâi sosiră colonii din 
Serdos, apoi veteranii şi liberţii din Magnus. Printre ei se amestecă şi o 
mică ceată de daci trecuţi de curând la cultul lui Mithras, în frunte cu 
Rundacio — după noul nume, Callistus — însoțit de Gruno, numit acum 
Spurius, faţă de care Helpizon dovedea o atenţie deosebită, de aceea puse 
un slujitor al templului să îngrijească numai de ei. N-ar fi vrut să fie 


batjocorţi în timpul desfăşurării serbărilor, să-i facă astfel să fugă. Ceva mai 
târziu, când soarele se ridicase bine pe cer, se ivi într-un lung șir mulțimea 
celor de la Porolissum, îndreptându-se spre locurile ce le fuseseră păstrate 
de slujitorii cultului lui Lupercus. Cam în același timp, dinspre Marodava se 
apropiară mai multe cete de daci, bărbaţi și femei, unii mergând spre crâng 
de-a dreptul peste câmp, alţii urmând malul stâng al pârâului, se strânseră 
cu toții pentru a se simţi mai bine la o bună depărtare de mulțimea adunată, 
curioși să vadă sărbătoarea străinilor — pe toţi colonii și militarii îi 
socoteau astfel — așa cum și aceştia veniseră la sărbătoarea lor. Se simțeau 
înfrăţiți în Crângul lui Pan oameni de toate neamurile, pe care destinul îi 
împinsese să trăiască împreună, iar zeii şi credința nu-i mai despărțeau și 
nu-i mai dezbinau. Pentru unii, serbările erau în cinstea lui Lupercus, de la 
care luaseră şi numele,,lupercaliile”, alţii le socoteau în cinstea lui Pan, de 
aceea dăduseră locului numele de Crângul lui Pan; erau și dintre cei pentru 
care Pan se numea Bacchus, ori Dionysos, — serbărilor le spuneau 
„bacchice” ori „dionysiace” — după cum erau şi unii veniţi de prin părţile 
Romei pentru care Lupercus era identificat ca zeul Liber Pater. Mulțimea 
aștepta curioasa, veselă și gălăgioasă. Mulţi urmăreau soarele nerăbdători şi 
se mirau că în această zi urca prea încet pe cer, că mai era încă vreme până 
să vină preoţii și slujitorii altarului zeului Lupercus. Pe deasupra mulțimii 
pluteau sunetele naiului lui Iarse, care, după locul din care se auzea cântecul 
— mereu aceeași melodic — se vedea cum umbla printre toate grupurile 
adunate. Unii glumeau pe socoteala lui, îl batjocoreau sau îl strigau fără rost 
înveselindu-se. El se oprea din loc în loc, le răspundea și continua să cânte. 

— Hei, arse, nebunule, mai schimbă cântecul! strigă unul dintr-o ceată 
care venise din vicul Magnus. 

Bătrânul încetă să mai cânte, se opri în faţa celui ce-l strigase și-l privi 
îndelung, cu un zâmbet ce-i mijea în colţul gurii, un surâs plin de tristeţe, de 
durere şi de adânca înţelegere a oamenilor. Se învățase cu toți, cu toate 
ieşirile şi metehnele, cu toate răutăţile pe care le puteau slobozi prin vorbe 
și gesturi, şi pe toţi în adâncul sufletului său îi ierta. Îi spuse celui care îl 
strigase, clătinând încet capul: 

— Să-mi schimb cântecul? Aș face-o, dacă aş putea să-mi schimb 
inima!... Eu mă leg în faţa zeilor, bunule om, să-mi schimb cântecul în 
clipa în care tu îți vei schimba sufletul! Dacă m-ai înţeles, e bine... 

Cei din jur priveau curioși spre cel ce strigase, a cărui faţă se 
împurpurase, iar când bătrânul rosti ultimele vorbe, toţi izbucniră în hohote 


de râs. 

— Eşti un bătrân prost! îşi descărca furia cel asupra căruia cuvintele 
bătrânului stârniseră râsul mulțimii. 

Tarse se întoarse să plece şi îşi săltă naiul spre gură. 

— După vorba pe care mi-ai spus-o, înseamnă că n-ai să poţi niciodată 
să-ţi schimbi sufletul, rosti fără să-l privească şi porni înainte. 

Cel întărâtat de vorbele lui larse se repezi după el îl prinse de mâneca 
sagunului învechit și-l trase cu putere, răsucindu-l atât de tare, încât era 
aproape să-l doboare la pământ. În același moment câţiva bărbaţi din 
apropiere săriră în ajutorul bătrânului. Din mulţime, mai ales femeile 
începură să fugă şi să strige speriate, de teamă că se va isca o bătaie. 

— Uite un legionar, se auzi o femeie. Pe toţi zeii, legionarule, vino şi-i 
potolește! strigă ca. 

Cei ce erau gata să se încaiere — numărul lor se mărise și de o parte și 
de alta — se potoliră dintr-o dată. Legionarul îşi făcu loc prin mulţime până 
ajunse între ei. 

— Ce se întâmplă aici? întrebă el cu severitatea militarului. 

— Nu se întâmplă nimic, se grăbi cel care provocase. Am glumit numai 
puţin cu bătrânul... 

Legionarul îl căută cu privirea pe larse: 

— Spune, bătrâne, ce ţi-a făcut? 

Jarse răspunse cu acelaşi zâmbet, în care se oglindea mâh-nirea și 
adânca înţelegere: 

— Nici zeii nu ştiu câte rele zac în sufletele unora, și nici ei nu pot să le 
îndrepte!... Pe mine nu m-a supărat nimeni, continuă el, văd că s-a înfuriat 
tocmai cel care încercase să-mi strice mie liniştea din suflet. 

Cuvintele pline de bunătate și de înțelepciune spuse de bătrân înfiorară 
pe cei ce ascultau din jurul lor. 

— Haide cu mine, bătrâne, să-i lăsăm să se potolească, îl îndemnă 
legionarul, luându-l de braţ și pornind cu el. 

După ce se depărtară puţin, legionarul se aplecă spre bătrân şi îi spuse 
aproape în şoaptă: 

— Plecasem pe urmele tale, bunule Iarse, mă conduceam, după sunetele 
naiului, eram aproape să te ajung când ai încetat cântecul. Te căutam. 

Bătrânul întoarse capul și îl privi mirat. 

— Ce, s-a întâmplat ceva Lygiei, fiica mea? Să știi, Marcellus, dacă aflu 
că te-ai purtat rău cu ea... 


Bătrânul își aminti de ziua când legionarul își cumpărase sclava, pe 
Calpurnia, din bâlciul care se ţinuse la Serdos, și i-o încredinţase pentru 
câtva timp până ce scăpa de grija ordinei şi a pazei, adică până la sfârşitul 
zilelor de târg. De atunci Calpurnia rămăsese pentru el drept fiica sa Lygia. 
Mai târziu, Marcellus acordase fetei libertatea, apoi şi-o făcuse soţie, 
dându-i numele de Calpurnia-Lygia. 

— Da de unde, bunule larse, Lygia e sănătoasă, amândoi ne simțim 
fericiţi. Te-am căutat pentru altceva: eu nu pot să plec de aici, aşa am ordin 
de la decurion, nu vezi că în tot momentul poate să se işte scandal și bătaie? 

— Şi ce trebuie să fac, Marcellus? 

— Să te duci spre daci, printre cei ce au venit aici şi stau mai deoparte, 
adică aceia care n-au trecut la cultul lui Mithras, să vezi dacă printre ei este 
și Butes. 

— Şi dacă n-o fi? 

— Te duci acasă la el să-i spui să vina degrabă încoace, trebuie să-i 
vorbesc neîntârziat. 

— Ce fac dacă n-o să vrea să vie? De când cu nenorocirea întâmplată lui 
Staberius, nu se mai încrede așa de uşor în oricine. 

— Să-i spui numai că e vorba de Decibalos. Cum îl găsești printre daci 
sau îl aduci de acasă, să mă cauţi prin mulțime. 

Marcellus slobozi braţul bătrânului şi se îndepărtă. În urma lui se 
împrăștiau în valuri sunetele naiului. Dar mulțimea uită de cele ce o 
înconjurau, toate capetele se întoarseră spre vale, de unde ca un vuiet slab 
urca un val de strigăte, pline de bucuria nerăbdării ce lua sfârșit: 

— Vine procuratorul! 

Dinspre drum se auzeau trompete ce se apropiau, întărindu-se într-una, 
amestecate cu ropote de cai. Procuratorul mergea înainte, urmat de tribunul 
Flavius Severus și de o gardă de legionari. Veneau în trapul cailor, însoţiţi 
de un val străveziu de praf, pe care boarca de vânt îl purta spre vicul Serdos. 

În acelaşi timp, cu pași grăbiţi, de la templul lui Mithras porniră preoții 
lui L.upercus, însoţiţi de ceilalți slujitori ai cultului și de o mulțime de 
bărbaţi și femei purtând măşti care de care mai grotești, toţi pregătiți pentru 
desfășurarea serbărilor și înveselirea mulțimii. Erau pani cu trupurile 
înfăşurate în piei de tap, purtând pe cap coarne tot de tap, iar în picioare 
încălțări ce aduceau copite de tap; bacchuși cu coroane din frunze de iederă, 
împănate cu flori de primăvară, tineri cu trupurile goale, zvelte, cu mușchii 
încordaţi, ţinând în mâini toiege înfășurate în curpeni și frunze; baccante — 


preotese ale lui Bachhus — minunate dansatoare, aproape goale, cu eşarfe 
străvezii, şi mulți alții — saltimbanci, mimi, dansatori şi măscărici — toţi 
pregătiți pentru înveselire și îndemnare la petrecere. În urma lor veneau 
ceilalți slujitori, care aduceau cele necesare ritualului: doi împingeau ţapul 
şi capra care urmau să fie aduși jertfe, unul duce săculeţul cu „mola salsa” 
— ofranda de făină amestecată cu sare — alţii duceau vasele rituale pline 
cu cărbuni aprinși, cu vin şi cu untdelemn. Mulțimea se strânse grăbită şi 
curioasă într-un cerc larg în jurul altarului de piatră, înalt cam cât jumătatea 
staturii unui om, în jurul căruia erau așezate lespezi frumos rostuite. În cele 
patru colțuri altarul avea patru scobituri cu fundurile rotunjite, unde preoții 
aşezară vasele cu cărbuni peste care aruncară rășini aromate. Un val de fum 
plăcut mirositor învălui mulțimea ce se înfiora cu smerenie și credință. Era 
semnalul că ceremonia aducerii jertfei începea. Preoţii cultului, lupercii, 
îmbrăcaţi în piei de animale, intonară în cor o rugăciune către zeul 
Lupercus, însoţită de sunete nazale pe diferite tonuri, de flaute şi țimbale în 
surdină. Mulțimea asculta înfiorată de credinţă, căci fiecare îl credea pe zeu 
de față, sub înfățișarea unuia dintre preoţi. Urmă aducerea jertfei. Țapul şi 
capra căzură înjunghiați, după ce scoaseră speriaţi câte un behăit scurt, pe 
care mulțimea îl luă drept un semn de bun augur. După ce le spintecară, un 
preot ridică săculețul cu „mola salsa” şi începu să o presare peste altar şi 
peste măruntaiele lor. Făina din care fusese pregătită „mola salsa” provenea 
din măcinarea boabelor de grâu scoase din primele spice ale recoltei din 
vara anului care trecuse. Alt preot aruncă rășini în vasele cu cărbuni aprinşi, 
pentru ca fumul aromat să învăluie tot timpul mulțimea. Cu multă 
îndemânare, patru slujitori începură să jupoaie animalele, în timp ce dincolo 
de altar baccantele porniră un dans în sunetele potolite ale flautelor şi 
trâmbiţelor. Cu o iuţeală ce uimi mulțimea, preoţii întinseră pieile 
însângerate, le presărară cu „mola salsa” până se zvântară, apoi le sfâşiară 
cu cuţitele în lung, scoțând un mare număr de curele pe care le împărțiră 
lupercilor din faţa altarului. Ceremonia se apropia de sfârșit. În mulţime se 
produse mişcare, baccantele se lansară într-un dans viu, iar sunetele 
flautelor şi ţimbalelor se întăriră. În faţa altarului, cercul mulţimii se sparse, 
lăsând un drum liber spre răsărit, partea în care crângul era mai des. Începu 
fuga. Preoţii — lupercii — pomiră înainte, urmaţi de pani, de bacchuși şi de 
baccante, după care se înşiră mulţimea. În calea lor ieşeau de prin tufișuri 
femei cu trupurile goale, pe care lupercii le loveau cu curelele scoase din 
pieile animalelor sacrificare, spre a le da astfel fecunditatea. Prin crâng 


întâlniră mici turme de oi, capre şi vaci, pe care de asemenea le loviră cu 
curelele, pentru ca animalele să fie mai fecunde, să dea miei, iezi și viței 
sănătoşi, lapte mai mult și lână mai bună. Alergarea se desfăşură pe un 
drum lung, cu multe ocoluri şi întoarceri, pentru ca femeile sterpe să poată 
ieşi de mai multe ori în calea lupercilor, să primească cât mai multe lovituri 
de curele sfințite de zeul fecundității și al belşugului. Dar cei mai mulţi nu-i 
urmară pe preoţi, ci se opriră în locurile în care panii, baccantele și 
bacchușii începură dansurile, iar saltimbancii, măscăricii și mimii, 
scamatoriile, jocurile şi glumele lor pline de istețime, de îndemânare și de 
duh. În scurt timp, întreg Crângul lui Pan se umplu de valuri de oameni ce 
păreau o mare agitată, valuri de alergare, de dansuri, de jocuri, de veselie şi 
de voie bună. 

Dacii rămăseseră pe loc, acolo unde stătuseră în timpul desfăşurării 
ceremoniei jertfei. Priveau miraţi alergarea. Când văzură ieșind din tufișuri 
femei cu trupurile goale, stând să fie biciuite de luperci, dacele se întoarseră 
ruşinate și îşi strânseră fetele lângă ele, împiedicându-le să privească într- 
acolo. 

Butes sosise adus de larse. Auzind că era vorba de Decibalos, frânte de 
durere, îl însoțiseră Gumida şi Sarmida. Ceva mai la o parte, dar nu prea 
departe de daci, stăteau procuratorul și tribunul cu garda lor, înconjurați de 
alte căpetenii de la Porolissum. De câteva ori procuratorul se întoarse şi 
privi spre Butes. Și-l amintea bine de la sărbătoarea coroanei şi nutrea 
pentru el multe gânduri bune, începuse să-l socotească un fel de căpetenie a 
dacilor din Marodava. Dar așa cum el îl cerceta pe Butes, din apropierea lui 
privea Decimus Silvanus spre Sarmida. În durerea ei sfâşietoare, a cărei 
cauză bogatul fermier o cunoştea şi-l bucura, fata arăta şi mai frumoasă. 

Din mulţimea ce alerga, dansa și se înveselea ieși Iarse, cântând din nai, 
iar în urma lui legionarul Marcellus cu Calpurnia-Lygia. Sosit în apropierea 
dacilor, larse se opri, îi arătă legionarului pe Butes, apoi se întoarse şi, 
continuând să cânte, se îndepărtă spre mulțimea care se înveselea. Butes 
aproape că nu-l văzuse pe larse. Privea departe şi căuta, prin mulţimea ce 
alerga şi dansa, pe cei câţiva daci ce trecuseră la cultul lui Mithras, care 
urmăreau stingheri tot ce se petrecea în jurul lor, mutându-se dintr-un loc 
într-altul. Când îl auzi pe Marcellus, tresări. 

— Toţi zeii să te ţină, bunule Butes! îl salută legionarul. 

— Și pe tine, legionarule! E ceva adevăr în cele ce mi-a spus larse, sau 
ai folosit vestea numai spre a mă face să vin la lupercaliile voastre? 


— E numai adevăr; sânt fericit că sesterţii pe care voi mi i-aţi dat s-o 
cumpăr pe scumpa mea Calpurnia am putut să-i întorc într-un moment când 
avea omul mai multă nevoie de ei; i-am dat lui Decibalos suta de sesterţi, pe 
care voi mi-aţi dăruit-o cu atât de mult suflet. 

Din apropiere, Gumida și Sarmida ascultau cu ochii înecaţi în lacrimi. 
Butes o privea pe Calpurnia. Nu mai era sclava slăbuţă și negricioasă, cu 
ochii înfundaţi în orbite, ci o femeie cu privirea limpede, cu faţa rotunjită și 
cu multă plăcere de viață. Stătea lângă Marcellus și-l priveacu atâta 
dragoste, încât se vedea ușor că el era viaţa, bogăţia și stăpânul ei. 

— Tu crezi, Marcellus, că darul nostru a fost făcut cu gândul că-l vom 
primi cândva înapoi? Noi ţi-am dat din suflet, cu toată omenia și 
înţelegerea... 

— Și eu am întors banii tot din suflet, numai că zeii n-au fost tot aşa de 
buni pe cât v-aţi arătat voi. Decibalos, bunule Butes, este pus la muncă pe 
şantierul drumului și podului nou de dincolo de amfiteatru. El m-a 
recunoscut și m-a strigat. Mi-a spus că lanistul Verus cu gladiatorii lui l-au 
legat și l-au dus în faţa magistratului, acuzându-l că tăinuiește 
ascunzătoarea gladiatorului fugic. A fost pedepsit la muncă, pe șantier şi nu 
i se va da drumul până când acel Gemellinus nu se va înapoia la lanist. 

— Cum arăta Decibalos, era slăbit, era întristat? îl întrebă Gumida 
printre suspine. 

— Era aşa cum îl ştiţi, poate niţel înfuriat, însă era o pornire pe care știa 
să şi-o stăpânească. Mi-a spus râzând: „Sânt nişte proşti dacă îşi închipuie 
că o să poată afla ceva de la mine!” 

Butes oftă ușurat. De multe zile și nopţi nu mai avea liniște, îngrijorat ca 
nu cumva Decibalos să scape ceva despre Dicomes. 

— Şi altceva nu ţi-a mai spus, Marcellus, ceva pentru ele — și arătă spre 
Gumida şi Sarmida — și pentru mine? 

— Da, a zis că nu trebuie să vă speriaţi, el stă liniștit şi aşteaptă ce o să 
hotărăști tu; dacă îi spui să fugă, el poate să prindă un moment prielnic și să 
se facă nevăzut de pe şantier. 

— Poate că asta aşteaptă cei care l-au băgat acolo, murmură Butes. Noi 
îți mulțumim, Marcellus, și te rugăm ca împreună cu Lygia — este doară 
fiica bunului larse — adăugă în glumă, să veniţi pe la noi şi cât mai des. 
Zeii ne-au cam rărit, am mai rămas acolo în capul Marodavei numai eu cu 
ele, ceilalți... 

Tăcu, auzind din apropiere un salut: 


— Zeul Apollo să vă dea sănătate! 

Lângă el se opri preotul Horiens. 

— Am venit să vă poftesc să luaţi parte la ospăţul nostru, continuă 
preotul. Mulţi dintre ai noștri s-au ospătat şi au fost omeniţi la sărbătoarea 
voastră din vara trecută. 

— Dar ai voştri văd că s-au aşezat pe iarbă prin tot crângul și se 
ospătează cu ce şi-au adus de acasă, îi spuse Butes. 

— Avem şi ceva pregătit aparte. De altfel însuși procuratorul doreşte ca 
la masă cu el să se ospăteze şi câţiva daci, iar tu eşti unul dintre aceştia. Ia 
pe cine vrei şi vino în partea cealaltă a templului lui Mithras, unde sânt 
întinse mesele. 

Așezarea ospăţului într-un loc mai ferit, dincolo de templu, se făcuse 
numai pentru că lua parte și procuratorul cu cei cu care venise de la 
Porolissum. Puseseră mesele acolo spre a fi mai ferite privirilor, şi dintr-o 
parte, şi din alta, căci se ştia: de lupercalii, după ospăț, prins de tăria vinului 
şi întărâtat de vraja dansului, poporul dădea frâu liber poftelor şi spre seară 
pajiștile dintre boschete se umpleau de perechi cu trupurile goale, ce se 
lăsau pradă plăcerilor, fără să se ascundă privirilor. Tot crângul devenea o 
mare a dorințelor și a desfătărilor trupești, mai ales pentru femeile sterpe, 
care stătuseră cu plăcere să fie biciuite de preoți, nutrind speranţa că vor 
căpăta fertilitatea. De lupercalii toate erau pe voia teului Lupercus, și 
nimeni nu trebuia să refuze, să se supere sau să se arate altfel. 

Pe câţiva daci, printre care erau Butes, Sagitulp, Gumida şi Sarmida, 
slujitorii îi duseră la masa în capul căreia stătea procuratorul. Așezarea lui 
Butes nu fusese întâmplătoare, procuratorul dorise aceasta și-i alesese locul 
cel mai apropiat de el. La aceeași masa mai erau: tribunul Flavius Severus, 
Decimus Silvanus, libertul Eufemus, preoţii Helpizon și Horiens, precum și 
alți oaspeţi de la Porolissum. Libertul era cel care suportase toate 
cheltuielile ospăţului. Mâncară toţi cu pofta şi băură vin bun cu şi mai multă 
poftă. Soarele se lăsase, gata să scapete după crestele munţilor de dincolo 
de Marodava, când procuratorul se hotărî să-i vorbească lui Butes. Ceru să 
se aducă un tălmaci și îi adresă întrebarea prin acesta: 

— Am aflat că la sărbătoarea voastră a recoltei din vara trecută tu ai 
vorbit la ospăț cu mult duh şi cu multă bunătate, aici văd că tot timpul ai 
tăcut, ai vreo supărare? 

Deşi nu se așteptase la o întrebare din partea procuratorului, care până 
atunci vorbise numai cu Decimus Silvanus, cu tribunul şi cu cei doi preoți, 


Butes nu-și pierdu cumpătul și îi răspunse vorbind limpede în limba Romei: 

— Poate că nu găsești om care să nu poarte în suflet și o îngrijorare, 
fiecare în felul lui, după cum îi este viaţa. 

Procuratorul îl privi mirat şi făcu semn tâlmaciului să se retragă. 

— Asta mă bucură mult, Butes, aud și eu un dac vorbind frumos limba 
Romei. Cum se explică, cum de ai reuşit? 

— Destul de uşor. Plautius Priscus poate că nu ştie că eu am fost vecin 
cu un bărbat de toată isprava, se numea Staberius, şi cu soţia acestuia, fiica 
unui senator de la Roma. De la ei, o pereche minunată, am învăţat să 
vorbesc ca romanii, dar zeii cei răi i-au lovit. 

— Zeii, nu oamenii? 

— Eu ştiu că oamenii, confirmă Butes oftând, și mai ştiu că până la 
urmă ticăloşia nu va putea să rămână nepedepsită! 

Procuratorul îl privi cu interes sporit. 

— Îi cunoşti pe cei care au jefuit? 

— Deocamdată nu-i cunosc, dar asta nu înseamnă că nu-i ştie nimeni; 
poate că tot se va afla odată... 

Butes trăsese cu coada ochiului spre Decimus Silvanus și văzuse 
schimbarea ce se produsese pe faţa lui. 

— Dacă-l afli, să-mi spui fără întârzâere! 

— Bănuiesc, Plautius Priscus, că dacă administraţia romană se îngrijește 
atât de puţin de daci — și asta nici nu mă mira — cred că şi mai puţin se va 
ocupa de un om mort, care a fost un sclav și un revoltat... 

Cuvintele lui Butes măriră şi mai mult admiraţia procuratorului. 

— Nu, te înşeli, dacă îl aflu pe cel care a pus la cale omorârea lui 
Staberius, va muri și el! rosti cu o hotărâre ce înfiora pe cei din jurul său. 
Poate că voi nu ştiţi că centuriile noastre lupta la hotare ca triburile din 
miazănoapte care năvălesc asupra satelor și fac prădăciuni, ele apără atât pe 
romani, cât şi pe daci. 

— Înţeleg lupta voastră, reluă Butes, este ceva ce se aseamănă cu ceea 
ce fac pe mare cei de pe galere: pe furtună, toţi cei liberi luptă ca galera să 
nu se ducă la fund, şi asta n-o fac pentru că ar vrea să-i salveze de la înec pe 
condamnaţii de la vâsle legaţi în lanţuri... 

— Pe toţi zeii, Butes, mă faci să mă minunez de vorbele tale! Ai spus 
ceva foarte adevărat, care oglindește în mare măsură starea imperiului, cu 
singura deosebire că eu vreau ca pe vâslași să-i las liberi pe galeră, nu să-i 
țin în lanţuri, — să fie una cu ceilalți. Dar nici voi, dacii, nu înţelegeţi că 


trebuie să vă mai potoliţi, continuă procuratorul schimbând vorba. De 
curând am aflat de unele lovituri. Se spune că pe la șantierele, fermele și 
vicurile dintre Apulum și Ulpia Traiana Sarmizegetusa, până spre Tibiscu, 
sânt găsiți morţi, centurioni, supraveghetori, tabulari, vilici și chiar stapâni 
de ferme într-un chip plin de mister; nimeni n-a văzut nimic, nimeni nu ştie 
nimic, afară de cel mort, căzut cu trupul străpuns de lovituri de cuţit. Ce zici 
de astea, nu sânt fapte de ale unui latron dac? 

Butes își plecă privirea, ştia cine făcea toate acestea. Alături, Sarmida 
avea ochii umezi și lucioși de mândrie şi de dragoste pentru Dicomes. 

— Se pot întâmpla multe, răspunse el, fără să privească spre procurator. 
Acum Dacia e plină nu numai de militari și de coloni — oamenii cinstiţi şi 
muncitori — ci și de tot felul de vântură-lume, de oameni înrăiţi, de fugari 
urmăriți de legi, de decăzuţi sărăciţi, care umblă după îmbogăţire ușoară şi 
grabnică. Poate că unora dintre aceştia le-a trecut prin gând să folosească 
astfel de amenințări ca în felul acesta să se arunce totul în spatele dacilor... 

— Se poate să ai dreptate, încheie procuratorul ridicându-se de la masă. 
Ne-am ospătat destul și putem să plecăm. 

Era în amurg. Tot Crângul lui Pan era mișcare și veselie. Pani, bacchuși, 
baccante, mimi şi măscărici se vedeau pretutindeni umblând în cântece, 
dansuri și râsete, însoțiți de mulțime. Făcliile luminau ca și cum tufișurile 
ardeau în flăcări. În lumina făcliilor, perechi de trupuri goale îmbrăţișate 
aduceau mulțumirile lor zeului fecundității, lui Lupercus. 

În această noapte, pe Butes îl frământă mult gândul dacă făcuse bine că 
nu adusese vorba despre cele petrecute cu Decibalos și nu ceruse 
procuratorului eliberarea lui. 

După lupercalii, Butes văzu mai multă mișcare în curte şi în casa de 
alături în care trăise Staberius cu Canidia, trecută în stăpânirea lui Decimus 
Silvanus. Vilicul Marsus și actorele Ampliatus cu numeroși sclavi veniră și 
plecară într-una. Toate acestea îl puseră pe gânduri. Presimţea că se 
pregăteşte ceva, dar nu putea să-și dea seama ce anume. Pe Decimus 
Silvanus îl socotea în stare să facă orice ticăloşie. Într-o zi se opriră în 
poarta lui Sagitulp şi Gruno și stătură cu toţii de vorbă. Când să plece cei 
doi, se ivi larse cântând din nai dinspre magaziile lui Decimus Silvanus. Cu 
bătrânul rătăcitor întotdeauna le plăcea să schimbe câte o vorbă şi toți patru 


mai întârziară un timp acolo în poartă. Dintr-una într-alta, ajunseseră la cele 
ce se petreceau în casa de alături, apoi la moartea lui Staberius și la răpirea 
Canidiei. Răscolit, bătrânul larse puse o mână pe umărul lui Butes și-l 
îndemnă: 

— Eşti vecin cu două femei, tu ești singur și nu poți să le aperi, nu vă 
rămâne altceva decât să vă mutaţi la cineva mai în mijlocul satului: 

Bătrânul plecă apoi însoţit de același cântec din nai. Vorbele lui însă îi 
neliniștiră mult și nu se despărțiră până nu găsiră un mijloc de apărare, dar 
şi de încercare. Chiar din seara acestei zile, Getio, împreuna cu alți flăcăi 
din Marodava, veniră în taină și se împrăştiară prin casa, grajdurile și 
hambarele lui Butes şi ale lui Decibalos. În prima şi în a doua noapte nu se 
petrecu nimic, şi unii dintre flăcăi erau gata să nu mai vină, dar Getio nu le 
dădu pace şi-i aduse şi în cea de-a treia. Atunci se produse lovitura. Prin 
ograda lui Butes se iviră după miezul nopţii mai multe mogâldeţe care 
pătrunseră în curte. Câinele îi simţi și începu să latre. Flăcăii erau pregătiți 
bine cu bâte grele şi cu topoare, încercară să-i înconjoare, însă nu băgară de 
seamă că din curtea de alături, cea care fusese a lui Staberius, cineva 
urmărea toate mişcările. Se auzi o șuierătură scurtă și toate mogâldeţele 
pomiră în goană spre pădure. Flăcăii statură pe loc mult timp încurcaţi, 
bănuind o încercare de a-i trage pe sfoară, apoi o porniră într-un iureș, dar 
se dovedi prea târziu, răufăcătorii pieriră în întuneric. De atuncii flăcăii își 
petrec cu rândul nopţile la Butes, și tot de alunci, în curtea de alături nu se 
mai văzu atâta mișcare. 

Primăvara era spre sfârşit. Ultimele zile ale lui mai sosiră frumoase și 
călduroase. Prin ogrăzi şi ţarini se vestește o recoltă bogată. De câtva timp, 
prin Serdos şi Marodava se pripăşise o bătrână, care se vaită tuturor că 
venea tocmai de dincolo de Porolissum. Trecea pe la porţile colonilor și 
dacilor, spunând că ştie să vindece femeile de boli, să facă descântece și să 
ghicească viitorul. Ampelia se întorsese pentru mai multă vreme la mama 
ei, în așteptarea nașterii. Nici nu voise să audă, ca, atunci când se va afla în 
durerile facerii, să nu fie Arghida alături de ea. Dar nici decurionul nu se 
gândise să o lase să fie îngrijită de alte femei pe timpul lăuziei. Într-o zi 
Sarmida se duse mai de dimineaţă la Ampelia. Mergea întotdeauna numai 
pe drumul din sat, ocolind poteca de la marginea pădurii, pe care altădată 
umblase fără teamă. Într-una vorbea cu ea numai despre Dicomes și, când 
pleca acasă, se simțea mai liniştită, cu dorul mai potolit. De cum sosi, se 
apucară amândouă să lucreze la scutecele și lucruşoarele fiinţei dragi, pe 


care zeii aveau să o aducă peste puţine zile. Lucrară cu spor și tot timpul 
vorbiră: Ampelia, despre pruncul pe care îl simțea mișcându-se în pântecele 
ei, iar Sarmida despre Dicomes, rătăcind cu închipuirea până în ziua când și 
ea va aştepta un copil, al lui, care avea să semene cu el... De când aflaseră 
că Decibalos era sănătos şi muncea pe șantier, toți se mai liniștiseră; atât ea 
cât şi Gumida îşi puseseră speranţa în Butes. Pe la amiază Sarmida plecă. 
Mamă-sa îi spusese să se întoarcă mai devreme acasă. În poartă o îmbrăţişa 
pe Ampelia și o îndemnă să fie tare dacă peste noapte o vor apuca durerile 
facerii, apoi porni în fuga pe drumeagul îngust ce cobora cu ocoluri largi 
printre ogrăzi, până în drumul ce trecea prin lungul Marodavci. Mai avea 
puţin de mers până să iasă în drum, când zări o bătrână stând jos la umbra 
unui nuc. N-o mai văzuse niciodată. Se sprijinea de trunchiul gros al 
pomului şi sufla greu. Se gândi să se oprească, să-i dea ajutor să se ridice. 
Se îndreptă spre ea. 

— Zeița mea, în numele Cybelei, mama zeilor, ajută-mă să mă scol! o 
rugă bătrâna când o văzu mai aproape. Of, că bătrâneţile astea mult mai sânt 
grele! se văita ea. 

Sarmida se opri la câţiva paşi, îi privi faţa zbârcită, cu ochii secaţi şi 
lăcrimoşi. Se aplecă, o luă în braţe și încercă să o salte pe picioare. 

— Mai lasă-mă niţel, mai lasă-mă să-mi potolesc inima, zeița mea tânără 
şi frumoasă. 

— Nu te-am mai văzut pe la noi prin Marodava, cine eşti tu, bătrânico? 
o întrebă spre a se convinge dacă era sau nu bătrâna despre care vorbea 
lumea. 

— Cine să fiu, o babă nefericită, zeița mea, care i-a pierdut pe toți ai ei, 
copiii şi omul meu mi-au fost luaţi de zei? De atunci, de când am rămas 
singură, pustie, mă lupt într-una cu zeii cei răi, umblu peste tot şi-i ajut pe 
cei bolnavi să se însănătoşească. Acum pornisem în sus, am auzit că în casa 
de la capătul cărării ar fi o tinerică, cică aşteaptă ziua de facere şi ar fi cam 
bolnăvioară. 

— Cine, Ampelia? Da de unde, bătrânico, este veselă şi sănătoasă, eu de 
acolo vin. 

Bătrâna se mai liniştise, suflarea îi era mai potolită. Sarmida o cercetă cu 
milă, pentru bătrâneţea ei neputincioasă, și cu preţuire, pentru bunătatea de 
a-i ajuta pe cei în suferință. Tot privind-o, gândul îi zbura din nou spre 
Dicomes şi spre Decibalos. Şi ei erau îndureraţi, dar nu putea nimeni să-i 
ajute. Uimită de puterea ce şi-o închipuia la bătrână, se înfiora tulburată de 


o durință veche: „Ce-ar fi s-o rog să-mi ghicească viitorul?” îşi spuse ea. 
Auzise de mai multe ori pe unele femei că bătrâna descânta și ghicea bine. 

— Dacă vrei să te mai odihneşti, mai stau şi eu, am să te ajut să te ridici 
şi să te duc până în drumul cel mare. 

—Eşti tare bună, frumoasa mea zeiţă!... 

—Bătrânico, tu ştii să lecuiești boli și să spui cum va fi viața omului? 

Ochii lăcrimoși ai bătrânei se măriră și lucirea lor se făcu mai vie. Pe 
față îi apăru un zâmbet ce nu părea să fie numai de mulțumire. Se întoarse 
repede spre fată şi își strânse picioarele, ca şi cum trupul ei neputincios 
căpătase o putere nouă. 

— Mai ales viaţa fetelor frumoase, zeiţa mea! Uite, cu vederea mea aşa 
slăbită de bătrâneţe, cum ţi-am cătat în ochi mi-am dat seama că sufletul tău 
e chinuit de multă supărare... 

— Spune-mi, bătrânico, ce o să mi se întâmplc?... o rugă Sarmida cu 
vocea sugrumată, îngrijorată de noi nenorociri. 

—Zeiţa mea, să șezi aci lângă mine, iar eu o să mă căznesc să aduc pe 
duhul cel bun. 

Tulburată, Sarmida nu băgă de seamă că baba se schimbase cu totul, că 
nu mai arăta fără putere și istovită, mișcările îi erau mai iuți și privirea mai 
vie. Se așeză lângă ea, cu picioarele strânse sub trup și cu mâinile în poalele 
fotei. Bătrâna începu să-i mângâie ușor faţa și părul, murmurând rugăciuni 
şi descântece, din care Sarmida nu înţelegea decât frânturi, cu nume de zei 
şi de duhuri, cu implorări și legăminte, șoptite cu modulări în voce ce 
mergeau de la jelanie până la deplină mulţumire. Cu ochii închiși, un timp 
tăcu, strângând mâinile Sarmidei. Când îi deschise, începu să zâmbească: 

— Mi-a venit duhul cel bun. zeiţa mea. Să te privesc mai bine și să-ţi 
spun tot ce ai pe suflet, murmură stând câteva clipe cu privirea aţintită în 
ochii fetei, apoi se înfiora: Vai, odorul mamei, dar mare nenorocire s-a 
abătut peste capul tău frumos! Ptiu, ajută-ne, Cybela, mamă a zeilor, dar 
cum s-a putut fata mea să se strângă în sufletul tau atâta durere? Te topeşti 
de dorul unui tânar frumos ca un zeu, voinic, cu părul ca frunza când dă să 
ruginească şi cu ochii ca cerul. Să-l caut, nu e pe aici pe aproape... A plecat 
de mult? Cât e de când s-a dus? 

— De prin toamna trecută, murmură Sarmida, prinsă cu totul în 
stăpânire de bătrână. 

Bătrâna zâmbi satisfăcută, închise din nou ochii. 


— Da, i-am dat de urmă, îl văd, e într-o pădure, aleargă călare pe un cal 
murg; uite-l, trece pe lângă un colţ de stâncă și cată cu grijă în jur, ca și cum 
ar urmări pe cineva. 

— Spune-mi, vine? Când vine? o imploră Sarmida, clipind des, cu ochii 
lucind de lacrimi. 

— Stai, zeiţa mea, acum nu ştiu viitorul... mai întâi să văd tot ce-ţi 
chinuie sufletul. Dar ce e cu tatăl tău? Nu este de mult acasă! Să-l caut și pe 
el, sa-i dau de urmă. Uite că l-am găsit aici aproape, nu deslușesc bine, 
poate să fie lângă Porolissum, e într-un șantier și sapă la pământ. După faţă 
arată trist, dar este sănătos. 

Sarmida se aplecă spre bătrână, o cuprinse cu braţele și începu să o 
strângă la piept, uimită de puterea ei miraculoasa. Tot ce-i spusese erau 
adevărate. 

— Spune-mi, bătrânico, când se întorc? O să vină arnândoi acasă? o 
rugă înecată de suspine. 

Bătrâna se desprinse încet din braţele ei. 

— Să văd ce zile te aşteaptă, zeiţa mea. Arată-mi mâinile, să mă uit la 
liniile din palme. Hei, da norocoasa fată mai eşti! Te aşteaptă multa fericire. 
Dar ce spun eu... nu numai fericire, ci și bogăţie... o să ai o casă frumoasă, 
cu coloane de marmură... Ptiu, deocheato, ce minunate zile ai în faţă! se 
miră ea, lăsându-i palmele și închizând din nou ochii. Aşteaptă, fata mea, 
alerg în calea viitorului tău. Da, îi zăresc pe amândoi, îţi vine mai întâi tatăl 
şi după el flăcăul. Uite ce văd... Flăcăul poartă spadă la şold, e un luptător? 

— Da, bătrânico! şopti fără să vrea Sarmida. 

— Aşa, duhule bun, te ascult, vor veni amândoi acasă și ce ne ceri să-ți 
dăm drept mulţumire? Îţi dăm, zeule bun, o să meargă acolo, iar tu să-i 
aduci mai repede pe amândoi! 

Bătrâna stătu mult cu ochii închiși, fără să vorbească. Îi deschise ca după 
somn greu și privi în ochii plini de lacrimi ai fetei. 

— Duhul mi-a spus, reluă ea, că ţi-i aduce pe amândoi acasă dacă duci 
la rădăcina unui fag din marginea pădurii o ulcică plină cu apă, pe care s-o 
ţii o noapte lângă patul tău, după ce ai lăsat să cadă în ea trei picături de 
lacrimi din ochii tăi frumoși, iar de coada ei să legi o şuviţa din părul tău 
bogat. Dar trebuie să duci ulcica nevăzută de nimeni. E aproape pădurea de 
casa voastră? 

— Este, am să-i duc!... şopti Sarmida năpădită de fericire. 


— Atunci, zeița mea frumoasă, dacă pădurea e aproape, duhul s-ar 
bucura mult dacă îi duci ulcica în faptul dimineţii, când peste munte au 
trecut zorile. Să nu-ţi fie frica de fiarele codrului, ele se retrag din vreme și 
nu le prinde ziua ne-ascunse. Hei, bată-te norocul, da frumoase zile te 
aşteaptă, numai să nu-l superi pe zeul cel bun. Eu am să-l mai chem și am 
să mă mai rog lui pentru tine, frumuseţea mea bună! Așa, m-am odihnit 
destul. Spui că tinerica de sus e sănătoasă? Atunci nu mă mai duc la ea. Dă- 
mi mâna, zeiţa mea, să mă scol! 

Sarmida o ajută să se ridice, o luă de braţ și porni cu ea în vale spre 
drumul cel mare al Marodavei. 

Trecuseră câteva zile. În tricliniul bogat al villei, Decimus Silvanus 
stătea de vorbă cu libertul Eufemus și goleau din când în când câte o cupă 
de vin. Amândoi erau veseli și mulțumiți. 

—Când am văzut-o la lupercalii am înnebunit din nou, se porni Decimus 
Silvanus, după o lungă tăcere. Până atunci parcă o mai uitasem, mă mai 
potolisem. De câte ori v-am spus ţie, lui Theudotos și lui L.ucrinus că vreau 
s-o am pe fata asta? 

— Acum ești mulțumit, stăpâne? 

— Haide, augustalule, nu-mi mai spune „stăpâne”! Te-am scăpat din 
mână, libertule, pentru totdeauna. Mă întrebi dacă sânt mulțumit, tu ce 
crezi? O am în mâna mea pe porumbiţă și va fi a mea cu totul! Când mi-au 
adus-o, plângea, ochii ei albaștri erau înecaţi în lacrimi, părul despletit îi 
căzuse peste umeri şi sânii mici îi săltau într-una. M-a săgetat cu ură și 
furie. Crezi că mă aşteptam să mă privească altfel? Dar, pe toţi zeii, 
Eufemus, cum de ţi-a venit ideea cu bătrâna aia? 

Libertul săltă cupa şi sorbi cu poftă. 

— Am vrut să te slujesc, stăpâne. Când mi-ai spus că încercarea ta de a o 
răpi a dat greş, mi-am dat seama că dacii au prins de veste şi nu mai era 
nimic cu putinţă, în afară de viclenie. Și cum poţi momi mai uşor o fată 
decât făcând-o să se încreadă într-o bătrâna ghicitoare? Acum urmează... 

— Să te răsplătesc, îl întrerupse Decimus Silvanus, crezând că îi ghicise 
gândul. 

— Să mă pedepsească Proserpina, dacă m-am gândit la asta! 

— Şi ce ai vrea, augustaiule? 

— Dacă stăpânul ţine să-mi facă un bine, și eu ştiu că poate să-l facă, să 
vorbească pentru mine procuratorului. Am pus ochii pe un loc din mijlocul 


Porolissmului și aş vrea să-l cumpăr. M-am gândit să-mi înalt acolo o villa, 
că de, augustal sânt, bani am... 

— Te urci, te sui într-una, libertule, ca mâine te văd flament} în 
Porolissum!... 

Eufemus căută să spună ceva, dar tăcu auzind ușa deschizându-se. În 
tricliniu intrară actorele Ampliatus şi vilicul Marsus. 

— Am venit, stăpâne! rosti actorele cu supunere. 

— Uite-i, Eufemus. Actorele şi vilicul intră și-n piatră seacă, sânt 
oricând gata să îndeplinească poruncile mele. 

Libertul surâse cu înţeles. Ştia de hoţiile lui Ampliatus, care căuta să 
strângă cât mai mulţi ses-terţi, furându-şi stăpânul. 

— Unde sânt sclavii cu care mi-aţi adus fata? 

— Sânt jos, afară, stăpâne, se grăbi Marsus. 

— la să vină aici! Adu-i tu, Marsus, iar tu, Ampliatus, umple oale cu vin 
pentru toţi, ia-le de colo de jos din colţul tricliniului. 

Decimus Silvanus se pregătise, de aceea trimisese să fie aduşi toți sclavii 
care însoţiseră pe actore şi pe vilic la răpirea Sarmidei. 

Marsus îi aduse repede. Erau patru, toţi tineri și voinici. 

— Ăştia sânt toți? 

Actorele confirmă clătinind capul. 

— Puneţi mâna fiecare pe câte-o oală şi goliți-o până la fund! 

Privi pe rând pe fiecare sclav şi se opri la unul, a cărui căutătură nu-i 
prea plăcu. Aşteptă până ce ei goliră oalele. 

— Spune-mi, Opiane, ce ai făcut tu ieri? îl întrebă pe sclavul asupra 
căruia îşi aţintise privirea. 

— Nimic, stăpâne, am muncit, 

— Şi n-ai fost nicăieri? 

—Nu, stăpâne! 

Cu un zâmbet plin de mulțumire pentru răspunsurile sclavului, Decimus 
Silvanus îşi mai trecu o dată privirea peste feţele lor. 

— Aţi auzit toţi? strigă el de răsună tricliniul. Ieri n-aţi fost nicăieri și n- 
aţi văzut nimic, aşa trebuie să spună fiecare dacă cineva l-ar întreba! Mi-a 
plăcut răspunsul tău, Opiane, şi am să te răsplătesc şi mai mult, continuă cu 
voce mai potolită. Dacă vreunuia dintre voi îi pătrunde vreun duh rău în 
inimă şi scapă vreo vorbă despre fată, îl răstignesc, îl las să moară în chinuri 
îngrozitoare, bătut în piroane pe doua lemne încrucișate! Ampliatus v-a spus 


asta şi ieri și alaltăieri. Așa, ieri n-aţi fost nicăieri și n-aţi făcut nimic; adică 
aţi fost la câmp şi ați muncit. Ai înţeles, Opiane? 

Decimus Silvanus îşi pironi din nou privirea asupra sclavului care, deși 
dăduse răspunsuri bune, avea în ochi ceva ce săgeta, ceva ce arăta 
frământare şi durere. Sclavul era tânăr și zvelt, sub tunica veche și ruptă se 
vedea trupul slăbit, dar musculos și bine făcut. 

— Am înţeles, stăpâne! răspunse el, îndreptându-și privirea spre pământ. 

Decimus Silvanus se ridică de pe scaun, căutând să vorbească potolit, ca 
şi cum s-ar fi socotit un stăpân care nu precupeţea bunătatea: 

— Ampliatus, m-am gândit să-i răsplătesc pe băieţi, să împărţi fiecăruia 
câte zece sesterți, să-i aibă pentru sărbătoarea sclavilor, care nu mai este 
departe. Astă-seară şi mâine să le daţi să mănânce bine, bineînţeles, și câte o 
oală cu vin. Ai auzit, Marsus? Şi să mai ştiţi că de aceşti sclavi nu aveţi voit 
să vă atingeţi, să-i bateţi sau să-i chinuiți. Mă voi îngriji eu de ei... 

— Toți zeii să te ţină, stăpâne! rosti unul dintre sclavi, cel ce arăta a fi 
ceva mai în vârstă, nutrind speranţa că vor veni şi pentru el zile mai bune. 

— Aşa, acum să plecaţi și să se facă totul aşa cum am spus! 

Actorele și vilicul ieşiră repede împreună cu cei patru sclavi. Decimus 
Silvanus se aşeză la loc pe scaun și făcu semn libertului să ridice cupa. 
După ce sorbi de câteva ori, vorbi cu voce schimbată, cu o undă de 
îngrijorare: 

— Știi, Eufemus, câteodată am clipe când mă cutremur de teamă. Mă 
gândesc cu groază ce s-ar întâmpla dacă dacii ar afla că fata a fost răpită 
pentru mine! 

—Stai fără grijă, stapâne, că n-au ei de unde să afle! zise libertul mai 
mult ca să-l liniștească. Pe bătrâna care ne-a ajutat n-o cunoaște nimeni și 
nici nu ştie de unde s-o ia; i-am dat banii şi am pomit-o cu un om de-al meu 
înapoi la Potaissa. Dacii se frământa, nici unul dintre ei nu ştie unde a pierit 
fata. 

Libertul tăcu și asculta uşor îngrijorat. Pe lespezile din faţa villei răsuna 
ropot de potcoave. 

— Nu te speria, am trimis să-l cheme pe Verus. Lanistul se ivi repede şi 
se opri în prag mirat. 

— Aşadar nu e ceva prea grav, văd că vă ospătaţi. Toţi zeii să vă ţină! 
Dar de ce m-ai chemat așa degrabă, Decimus Silvanus, nu cumva o să mi se 
întoarcă gladiatorul fugar? 


— Poate că o să se întâmple şi asta, Verus, dar potoleşte-ţi mai întâi 
setea cu o cupă de vin şi pe urmă vei afla totul. 

— Să știți că de s-ar întoarce Gemellinus, reluă lanistul, apropiindu-se 
de masă și luând în mână cupa, jur pe sceptrul lui Pluto că nu i-aș face 
nimic! Nu cumva s-a aflat ceva? Să fie oare adevărat că dacul acela 
Decibalos știe ceva despre el? 

Decimus Silvanus clătina capul, întărindu-i bănuiala. 

— El, Eufemus, a avut ideea... 

— Ca să fiu sincer, gândul mi-a venit vorbind o dată cu Theudotos, 
tabernagiul, se grăbi libertul să adauge, dar el nu știe nimic de ceea ce s-a 
făcut... 

— Și chiar dacă ar şti, de Theudotos nu mă feresc, continuă Decimus 
Silvanus. Ce s-o mai lungesc, am pus o bătrâna să facă pe ghicitoarea, și-am 
făcut în aşa fel încât să vorbească nevăzută de nimeni cu fata lui Decibalos, 
şi fata, ca orice gâsculiță îndrăgostită, a crezut tot ce i-a spus bătrâna. Acum 
nu mai e îndoială, tatăl ei știa unde se ascundea gladiatorul în ziua când a 
venit la tine. 

— Dar tot aşa de neîndoios este și faptul că fata îl iubește cu adevărat pe 
gladiator, ori asta înseamnă că dacul n-a minţit nici o iotă. Cred că voi putea 
să cad la o înţelegere cu el... adăugă lanistul. 

— Stai, nu te grăbi, Verus, nu uita că mai sânt şi alte motive care pot să 
te împiedice să ajungi la o înţelegere cu barbarul. Tu nu ţii la mine, Verus? 
Ai văzut cu câtă înţelegere ţi-am lăsat-o pe Vetilla!... 

Lanistul îl privi făcând ochii mari. 

— Nu cumva fata lui Decibalos... 

— Din nou te grăbești. Ce te-a interesat ai aflat. O să dai de urma 
gladiatorului și o să ţi-l ai. Dar, Verus, tu trebuie să fii mut, nu știi nimic, n- 
ai auzit nimic. Nu uita că am avea de luptat cu două puteri hotărâte să ne 
sfărâme cu totul: barbarii din Marodava și procuratorul Plautius Priscus 
care îi cam cocoloșeşte pe daci. Dar de ce să vorbim acum despre asta? 
Peste o zi, două, trec pe la tine şi ne vom sfătui mai pe îndelete. Doi dintre 
barbarii ăștia nu prea-mi stau mie la inimă, Butes și Decibalos. Acum să 
vorbim despre altceva, e de faţă și Eufemus, poate că o să ai nevoie de el. 
Te pregăteşti pentru spectacolul din vară? 

— Doar ţi-am mai spus-o! 

— Şi ai nevoie de ceva bani? 

— Şi asta ţi-am mai spus-o! 


— Noi, augustalii, am da ceva, dar să știe și mulțimea... şopti libertul. 

— S-a făcut, Eufemus! sări lanistul. Pe la Porolissum se vorbeşte mult 
despre daniile ce le faci tu pentru temple, pentru lucrări... Ai să ajungi 
„flamen”, vei fi respectat de toată lumea. 

Până seara târziu se văzu lumină în tricliniul villei lui Decimus Silvanus. 

Înfundată cu faţa într-o pernă moale, Sarmida plângea fără contenire de 
când fusese răpită. Decimus Silvanus îngrijise să-i pregătească exedra, cea 
mai frumoasă și mai retrasă încăpere din villa, cu tot ce avea mai de preţ şi 
mai bun, şi o închisese acolo. Alesese pe cea mai de încredere și mai 
voinică dintre sclave şi o pusese să îngrijească și să păzească fata. Pe lângă 
aceasta sclavă dăduse doi sclavi, pentru a-i avea ca ajutor la nevoie. 
Sarmidei se arătase numai la început, îi spusese să nu se îngrijoreze, că nu i 
se va întâmpla nimic, că el îşi pune viaţa la picioarele ei, iar dacă o să fie 
înţelegătoare, totul se va sfârşi cu bine şi va fi fericită. Nu-i spusese, însă 
nimic limpede din care ea să poată să-și dea seama ce avea să se mai 
întâmple, și această stare de nesiguranţă și îndoială, de speranţa și disperare, 
de neîncredere și ură o făceau să sufere cumplit. De Decimus Silvanus nu se 
speria. ÎL ura şi nu se temea dacă ar fi fost să ramâna singură între patru 
pereți numai cu el. Simţea în trupul ei atâta putere și în suflet atâta hotărârc, 
încât era în stare să lupte cu el zile şi nopţi în şir, să-l respingă cu toată 
scârba și ura ce-i năpădeau sufletul. Pe de altă parte, Decimus Silvanus nu 
se grăbise să împingă mai departe lucrurile. După ce o văzuse în puterea lui, 
aşa cum și-o dorise, dintr-o dată pornirea îi slăbise; începuse să-l 
stăpânească teama de daci, mai ales de Butes şi de Decibalos. Pe Decibalos 
îl ştia ţinut la munca pe şantier, nu se putea aștepta la vreo lovitură din 
partea lui, dar mai era Butes, de el ascultau toţi dacii din Marodava. Ceea 
ce-l făcea să-și ţină curajul era faptul că prin iscoadele sale, și mai ales prin 
Theudotos, Eufemus și Lucrinus, aflase că dispariţia Sarmidei căzuse ca un 
trăsnet asupra dacilor, că nimeni nu ştia nimic, nu găsise nici un semn, nu 
primise nici o ştire din care să-și poată da seama încotro pierise și unde s-ar 
putea găsi fata. La Decimus Silvanus nu se gândise nimeni, nici Butes și 
nici Gumida. O bănuială, care îl pusese în grea cumpănă pe Butes, o 
adusese decurionul Fuscianus. Ampelia născuse uşor, dar vestea dispariţiei 
Sarmidei o îngrozise atât de mult, încât leuzia ei începuse să meargă spre 
rău, şi decurionul alerga în toate părțile, împins de speranţa că va găsi un 
leac cu care să-și liniştească tânăra soţie și proaspăta mamă. Bănuiala o 
vârâse Eufemus în sufletul decurionului la tabemă; de fapt sărise și 


Theudotos să întărească cele spuse de libert. Pentru ei era limpede că daca 
fata suferea de o dragoste mare, n-aveau decât să o caute într-acolo, nu se 
încloiau că ea plecase după flăcăul care îi frânsese inima. Decurionul se 
grăbise să spună Ampeliei, Gumidei și lui Butes, vârând astfel în sufletele 
lor pe lângă îngrijorare și speranţă. Când este în stare de disperare, omul se 
leagă de cele mai neînsemnate mijloace prin care ar putea să găsească un 
ajutor. O astfel de speranţă îşi puseseră şi ei, mai ales Butes și Gumida. 
Butes, față de care Sarmida își descărcase de nenumărate ori sufletul, 
înclina să creadă că fata, învinsă de puterea dragostei, ar fi putut să 
pornească spre Sarmizegetusa, spre părţile în care îl ştia pe Dicomes. De 
aceea, scurt timp după ce bănuiala le fusese vârâtă în suflete, îl porniră pe 
Getio, cu încă un flăcău, pe drumul spre Apulum și Ulpia Traiana 
Sarmizegetusa, pe unde puteau să-i întâlnească pe Rhesos și pe Dapyx cu 
carele, socotind că numai cu ajutorul lor puteau să dea de urmele lui 
Dicomes. 

Sarmida se întoarse cu faţa în sus și își şterse lacrimile. Privi un timp 
lampa de aur agăţată de plafon. Bogăția din jurul ei, pe care nici acasă, nici 
la Canidia n-o mai văzuse, n-o lua în seamă și n-o dorea. Se mișcă încet și, 
frântă de durerea din suflet, începu să-și legene ușor capul pe perna, ca și 
cum și-ar fi căutat o alinare. Lacrimile o podidiră din nou. „Ce făcea Butes, 
unde era el, de ce n-o căuta și de ce n-o scotea de acolo?” se gândea 
cuprinsă de disperare. Şi cât de mult greşise! Mamei nu-i spusese nimic din 
cele ce o învățase bătrâna aceea ticăloasă. Acum nu se mai îndoia că 
vrăjitoarea fusese anume pusă să o zăpăcească şi s-o facă să se piardă. 
Retrăia în minte tot ce făcuse în dimineața aceea: Gumida plecase din 
noapte la Arghida, o strigase o femeie din drum și-i spusese că Ampelia se 
chinuia să nască, apoi se împrăştiaseră flăcăii care îl ajutau pe Butes să le 
păzească. Abia se crăpa de ziuă când ea se îmbrăcase, luase ulcica în care 
lăsase să-i cadă multe lacrimi, căci toată noaptea plânsese, îi legase de 
coadă cea mai frumoasă șuviță din părul ei bogat şi pornise în fugă spre 
păduie. Alesese din ochi, de departe, cel mai frumos fag, cu trunchiul cel 
mai gros, şi se îndreptase spre el, se aplecase la rădăcina lui și începuse să 
scormone o groapă în pământ, în care să aşeze ulcica. Năpădită de dorul lui 
Dicomes, nu auzise mişcări în apropiere. Nu mai avusese timp nici să ţipe şi 
nici să fugă. Mâini puternice îi astupaseră gura şi o prinseseră într-o 
încleştare din care nu mai putuse să facă nici o mișcare. 


CAPITOLUL V 
SĂRBĂTOAREA SCLAVILOR 


1 


În taberna „La împăcarea zeilor” se strângeau din toate părţile veştile și 
zvonurile şi tot de acolo se împrăştiau altele, căci Theudotos ştiuse să facă 
la el vadul întâlnirilor, al punerii la cale a afacerilor și al pregătirii 
loviturilor. Afla de la unii ce se întâmpla la Magnus, la Serdos și la 
Marodava și, cum nu precupeţea vorba, spunea altora care-i intrau în 
prăvălie. Și toate astea le făcea într-un fel al lui, ferindu-se cu multă dibăcie 
să-și atragă duşmănii sau să intre în vreo afacere urâtă. Cu istețime de grec 
ce se descurcă uşor din orice situaţie, îi ura pe romani, însă îşi ascundea 
bine ura, după cum pentru daci nu-și arăta dragostea, deși nutrea pentru ei 
gânduri bune. Şi tot ca orice grec, dacă simţea că din vreo parte putea să-i 
iasă un câștig bun, nu încerca mustrări de cuget şi nu se dădea în lături de la 
nimic. Pentru Eufemus el era mintea atotiscoditoare, care descoperea cele 
mai bune ocazii de câștig, rămânând ca el, libertul, să fie picioarele, adică 
cel ce făcea alergătura. 

La o săptămână după răpirea Sarmidei, în încăperea mică a tabernei, 
unde erau serviţi mușşteriii mai aleşi şi se înjghebau cele mai multe afaceri, 
stăteau la o masa cei ce se socoteau prieteni buni ai tabernagiului: Eufemus, 
Lucrinus, decurionul Fuscianus și cei doi preoţi ai templelor zeilor Apollo şi 
Mithras: Horiens şi Helpizon. Era după ziua în care decurionul îi dusese lui 
Butes bănuiala că Sarmida ar fi putut să plece disperată în căutarea lui 
Dicomes, mistuită de focul dragostei. 

Fuscianus se mișcă neliniștit, își goli ulcica și se pregăti de plecare. 
Theudotos îl văzu și se opri la masa lor. 

— Dar ce, tribune, te grăbești? îl întrebă, spunându-i ca de obicei 
„tribune”. 

— Da, plec, vreau să fiu mai devreme acasă, răspunse decurionul. 

— Cum, ai și luat nevasta, n-ai mai lăsat-o la Sagitulp? continuă să-l 
întrebe, arătând astfel că ştia tot ce se petrecea. 

— E acolo, la ei, într-acolo mă grăbesc să plec. 

Libertul încercă să arunce o glumă: 

— Cum să nu se ducă dacă se simte mai bine între daci? 


Decurionul se întoarse şi îi aruncă o privire rece, dar tabernagiul nu-l 
lăsă să spună ceva cu supărare, i-o luă înainte: 

— Lasă că e băiat bun tribunul, iar dacii sânt oameni cumsecade, cât 
despre soţia lui, ce poţi să mai spui, e curată zeiţă. 

Fuscianus începu să zâmbească, o iubea mult pe Ampelia. 

— la mai adu-mi o ulcică! 

— Așa, tribune, așa te vreau! Pentru ce să te grăbești să pleci? Poate că 
toată noaptea pruncul îţi împuiază capul cu ţipetele Iui. 

— Da de unde, e un copil foarte bun, și apoi, nu este el băieţelul meu 
drag? 

Theudotos strigă sclavului să mai aducă o ulcică și se întoarse din nou 
spre decurion: 

— Ascultă, tribune, tot adevărat să fie că fata lui Decibalos a fugit după 
un flăcău pe care-l iubea? 

— Prostii, vorbeşte lumea degeaba! răspunse Fuscianus. 

— Cică feciorul lui Sagitulp, Getio a plecat după ea; tu, fiind acolo în 
casa lor, trebuie că ştii mai bine... 

Decurionul îl privi mirat. Era uimit de faptul că tabernagiul aflase, de 
iuţeala cu care se întindeau zvonurile. 

— Getio a plecat după alte treburi, zvonul cu flăcăul, cu dragostea 
Sarmidei e fără rost noi toţi ştim că între Sarmida şi Getio se înfiripase 
ceva, aşa că n-avea decât să fugă la el, adică la Sagitulp. Cu fata poate că s- 
a întâmplat o nenorocire, continuă decurionul, mai mult pentru a-l face pe 
tabernagiu să se îndoiască de cele ce aflase. 

Libertul şi tabernagiul se priviră cu înţelegere. Pentru ei era limpede că 
decurionul ascundea ceva, din moment ce Decibalos se dusese la lanist să-l 
cumpere pe gladiatorul Gemellinus. Amândoi se bucurau că dacii o căutau 
pe fata în altă parte, că nici o bănuială nu cădea asupra lui Decimus 
Silvanus. Cum nu-i plăcea în ce parte se porniseră cu întrebările, decurionul 
îşi goli ulcica şi plecă grăbit. 

— Tot am aflat ceva, strigă mulțumit Theudotos, ştim bine acum că 
feciorul lui Sagitulp e plecat, iar trimiterea lui are un rost, n-au făcut-o ei 
degeaba. 

Tabernagiul trecu să servească în sala mare, care se umpluse de oameni. 
Câteva momente cei de la masă tăcură, ca și cum fiecare era frământat de 
ceva sau nici unul nu mai avea nimic de spus. Dar libertul nu-și găsi 
astâmpăr şi curmă tăcerea: 


— Nu cumva trimişii zeilor pe pământ au vreo supărare? îi întrebă pe cei 
doi preoţi. Parcă vă nelinișteşte ceva. 

Surprinși de întrebare, preoţii se priviră unul pe altul, puţin încurcațţi. 

— Am auzit că dacii trecuţi la cultul lui Mithras nu prea mai vin pe la 
templu, aruncă tabularul mai mult din dorinţa de a încropi ceva de vorbă. 

— Nu prea mai vin, confirmă murmurând preotul Helpizon. 

— Atunci trebuie că s-a întâmplat ceva insistă libertul. 

Tabernagiul tocmai trecea pe lângă ei, prinse o frântură din întrebare. 

— Ce, ce s-a-ntâmplat? îi întrebă, oprindu-se. Tabularul îi spuse în 
câteva vorbe. 

— Și cum, ei, preoţii, nu ştiu?! se miră Theudotos, râzând cu poftă. Păi 
să vă spun eu, i-am auzit pe câţiva daci vorbind: Cică, atunci de lupercalii, 
când i-au văzut pe ai noştri că alergau despuiaţi după femei, dezgolite și ele, 
şi le băteau cu curelele, i-ar fi scârbit pe toţi. Dar numai asta poate că n-ar fi 
fost atât de rău, dacă nu vedeau ce a fost spre seară: tot Crângul lui Pan plin 
de perechi cu trupurile goale, îmbrăţișate, aducând mulțumiri zeului 
Lupercus în văzul lumii. Ce ziceţi voi, or fi barbari, cum ne place nouă să le 
spunem, dar ei au mai multă ruşine. Am auzit că dacele au luat fetele și au 
fugit scuipând cu scârbă, blestemându-i pe ai noştri de atâta nerușinare. 
Acum prin Marodava cică toți râd de cei care au trecut la cultul lui Mithras 
şi le spun oameni spurcaţi. Dar eu mă grăbesc să servesc clienţii, asta e cu 
dacii, încheie el îndepărtându-se. 

Libertul sorbi rar din ulcică, privind spre cei doi preoţi. 

— Voi n-aţi ştiut de asta? îi întrebă. 

Îi răspunse Helpizon: 

— Am ştiut, dar ce putem să facem? Îi lăsăm să mai treacă timp, să mai 
uite. 

— Sau poate că trebuie să mai schimbăm ceva din petrecerea 
lupercaliilor, am putea să facem şi noi ca ei de sărbătoarea belşugului sau a 
coroanei: să petrecem, să ne ospătăm, să ne înveselim, să glumim... şi asta 
e destul; cine vrea să mai facă şi altceva să se ducă în altă parte, îşi dădu 
părerea Horiens. 

— Răul nu e numai ăsta, că am drege-o noi într-un fel, adăugă Helpizon, 
nenorocirea e că ne mai paşte un alt rău, care, dacă o să prindă, se va întinde 
aşa cum pătrunde o molimă. N-aţi auzit de Onesimus? 

Eufemus privi spre tabular, numai el îi cunoștea bine pe toţi, și după 
numele adevărat, și după porecle. 


— Nu e acel colon care a venit aici în toamnă? întrebă drept răspuns, 
vrând să arate astfel că ştia pe toată lumea. 

— Şi ce se întâmplă cu acel Onesimus? urmă libertul. 

— Când a venit, n-a bănuit nimeni că el urmează învăţătura acelui 
galilean, altfel nu l-am fi primit aici, în Serdos, lămuri Helpizon. Ăsta e ca 
mărul putred băgat între cele bune. 

— Cine e mărul putred? 

Lângă masa lor se oprise din nou 'Theudotos. De fapt el pleca mai mult 
să se convingă că sclavul său servea bine și repede pe toată lumea și se 
întorcea des, dornic de vorbă. 

— Le spun despre Onesimus, cu galileanul lui, că e ca un măr putred 
băgat între colonii din Serdos, continuă Helpizon. 

— Eu de mult mă mir că voi, preoţii, staţi cu mâinile în sân, râse 
tabernagiul. De fapt, pe mine nu mă priveşte ce face unul sau altul, fiecare 
îşi are socotelile lui, dar despre acest proaspăt colon am auzit vorbindu-se 
numai de bine. Eu le ştiu pe toate, că de, câte nu se zvonesc și câți nu 
vorbesc în taberna mea. Când a venit el, pe toamnă, nu se mai putea apuca 
să-și înjghebeze ceva, nici n-ar mai fi avut timp, iama bătea la ușă. S-a 
aciuat la Scrillio şi a stat la el până şi-a ridicat căsuţa. Onesimus e singur, n- 
are femeie; la Scrillio a stat într-o odăiță mică, dosnică. Peste iarnă, femeia 
lui Scrillio s-a îmbolnăvit greu şi multe zile a tras să moară. Lumea 
vorbeşte că a scăpat-o el, Onesimus, cică se ruga într-una galileanului s-o 
însănătoşească şi spre primăvară ea s-a făcut bine. 

— Dar noi n-am auzit d-asta! se miră libertul. 

— Păi ce s-auzi tu şi cu Lucrinus? Toată ziua umblați numai după 
afaceri, după socoteli; de la un timp am ajuns să vă văd rar de tot, că de, 
unul a ajuns augustal la Porolissum, celălalt după câte îmi miroase mie s-a 
îmbogăţit, nevasta lui are sclavi și mai ştiu eu ce... Dar să vedeţi ce s-a mai 
întâmplat: uimit de bunătatea și de puterea galileanului la care se rugase 
Onesimus, drept mulțumire pentru că i-a însănătoșit femeia, Scrillio a trecut 
şi el la noua credință. Cum toată iama pe femeia lui Scrillio o îngrijise o 
vecină, Lania, şi văzuse cum se ruga Onesimus, a început și ea să se roage 
galileanului. După ea a trecut la noua credință și bărbatul ei. Asta e cu 
Onesimus şi, vedeți voi, cum nimic nu stă în loc, credința nouă poate că se 
va întinde. Scrillio e dac, după el se vor mai lua și alţi daci. El stă în Serdos 
de când s-a însurat cu văduva Aelia. Așa, v-am spus destul, acum mă duc să 


văd ce se mai mișcă pe dincolo prin sala mare, că nici pe sclav nu pot să mă 
bizui. 

Pe libert parcă-l bucurase cele spuse de tabernagiu. Privi spre cei doi 
preoţi și, în colţul gurii, între buzele subţiri, se ivi un zâmbet ce părea cu 
mai multe înţelesuri. Îi întrebă pe cei doi preoți: 

— Voi n-aţi auzit de toate astea? 

— Am auzit, și ce putem să facem? sări Helpizon. Am spus la 
Porolissum și, când a auzit, tribunul Flavius Severus a râs şi a dat din umeri, 
iar procuratorului nici nu poți să i te plângi, el spune că fiecare e liber să se 
roage zeului pe care şi-l alege. 

— Şi altceva n-aţi încercat să faceţi? continuă Eufemus să-i întrebe? 

— Am încercat, am vrut amândoi să-i întărâtăm pe oameni împotriva lor, 
însă n-am reușit. Nu se bagă nimeni, ne-au spus că nu se amestecă în 
credinţa altora... 

Ochii libertului începură să lucească mai vii. Vedea că se ivea o ocazie 
bună de a arăta câtă putere are. 

— Dacă e aşa, cu credinţa dacilor ce aveţi? îi întrebă el ridicând tonul. 
Toată lumea ştie că vreţi să desființați cultul lui Zamolxis! 

Cei doi preoți se priviră miraţi unul pe altul. 

— Pentru lupta cu dacii sântem ajutaţi de la Porolissum! se apără 
Horiens. 

Libertul se ridică în picioare şi bătu cu pumnul în masă. 

— Uite, eu vă arăt că până mâine nu va mai fi în Serdos nici un picior 
de-al celor care au trecut la învăţătura galileanului! 

Se întoarse şi privi spre sala mare a tabernei. Îl chemă pe tabernagiu. 
Acesta sosi în fugă. 

— Vreţi iarăşi câte un rând de ulcele? Numaidecât! zise Theudotos, 
arătându-se grăbit. 

— Nu un rând, ci mai multe, Theudotos! strigă libertul, luând o poziţie 
ce părea a fi a unui comandant pe câmpul de luptă. Dar mai întâi să alegi cât 
mai mulţi dintre cei pe care îi ai acum în tabemă, pe cei mai vânjoşi și mai 
buni de gâlceavă, și să-i aduci aici. Le dai vinul cel mai bun şi cel mai tare, 
să prindă cât mai mult curaj! 

Tabernagiul se schimbă la față. Cei doi preoți începură să zâmbească, 
înţeleseseră ce pregătea libertul. 

— Vreau să-i trimit să-i alunge din Serdos pe cei care au trecut la 
învățătura galileanului! rosti apăsat libertul, cu multă satisfacţie. 


— Eu nu vreau, Eufemus, nu vreau să mă bag în încurcături de astea!... 
murmură tabernagiul. 

— Dar nici nu te amesteci. La tine numai au băut vin nişte oameni, mai 
mult nu trebuie să ştii. Câţi nu se înjură și nu se încaieră după ce ies din 
taberna ta? Dar ai grijă, Theudotos, să nu fie nici un dac printre ei, cu ăia nu 
prea poți să te înţelegi! 

— Eu ţi-i aduc aici, Eufemus, și le dau de băut, mai mult nu știu și n-am 
auzit! 

— Lasă că ştiu eu, Theudotos! adăugă libertul, întorcându-se spre cei 
doi preoţi. Voi să staţi lângă mine numai până prind curaj oamenii, şi o să 
vedeţi ce n-aţi mai văzut! 

După-amiază, Onesimus și Scrillio se apucară să frământe pământ cu 
paie, ca să umple încă un perete. Colon sărac, abia sosit de prin părțile 
Hellespontului, lui Onesimus nu-i stătea în putere să-și facă o casă din 
piatră, cărămidă și ţiglă, aşa cum aveau alţii mai înstăriți, și cum începuseră 
să-şi înalțe dacii tineri și ambiţioși din Marodava. Lucrară cu spor şi nu se 
lăsă amurgul când ei sfârşiră treaba. Obosiţi și mulţumiţi se aşezară pe un 
buştean. În drum, la poarta lui Scrillio, şedeau de vorbă şi torceau Aelia, 
femeia lui, şi Lania, vecina. 

Bărbatul Laniei, Baebatius, plecase să cumpere ceva de la taberna. 

— Îţi mulțumesc, frate Scrillio, mi-ai dat un mare ajutor. 

Onesimus scrută depărtările pe care crestele munţilor se conturau ca 
nişte cuşme rare, rotunde. Adăugă, continuând să privească zările: 

— Aşa ne învaţă El, să ne ajutăm unul pe altul; aşa trebuie să se ajute 
oamenii unii pe alţii... 

— Tu cunoşti bine învăţătura Lui... 

— Şi tu ai s-o cunoşti dacă simţi dragoste pentru El şi supunere. Acum 
sântem cinci, cu timpul o să ni se alăture și alții când vor vedea la noi fapte 
frumoase. M-am gândit destul de des, frate Scrillio, mai ales din primăvară 
încoace, că, de vom fi mai mult de o duzină, să înălțăm o mică basilică în 
apropiere, unde să ne adunăm și să ne rugăm Lui. 

— Cu multă dragoste aș munci la ridicarea ei! Vezi tu frate Onesimus, la 
noi, la daci, credinţa în zeul Zamolxis nu se deosebeşte prea mult de 
învățătura Lui, mai ales de când nu se mai aduce ca Mare jertfă un om, 
pentru asta alor noștri o să le fie mai ușor să treacă la noua învățătură. 

— Aşa cum ţi-a fost uşor ţie, frate Scrillio, murmură Onesimus, tu ai 
trecut destul de repede. 


—Dacă nu era minunea cu vindecarea bunei mele Aelia, poate că nu 
vedeam atât de repede calea adevărului. Tu erai un om nou venit, nu mi-ar 
fi fost uşor să mă încred în vorbele tale. Dar pe acolo, prin locurile de unde 
ai venit, începuseră mulţi să urmeze învățătura Lui? 

Onesimus săltă din nou privirea şi oftă. 

— Destul de mulţi, și ar fi fost şi mai mulţi dacă nu erau prigoniţi. Din 
rândurile lor au căzut mulţi martiri. 

— Şi cine-i prigonea? 

— Guvernatorii, tribunii, centurionii, legionarii... 

— Trebuie să fie frumoasă moartea pentru credința în El, șopti Scrillio 
săgetat de un fior. Pe acolo ei și-au înălțat basilici, se duc mulţi o dată să se 
închine? 

— Prin unele locuri, da, pe unde prigoana n-a fost așa mare. Acolo se 
adună mai ales seara, și basilica răsună de cântări și de rugăciuni către El. 
Prin alte părţi, se ascund în locuri tainice, şi-au făcut basilici prin peşteri de 
munte sau le-au săpat pe sub pământ... 

— Scrillio!... Scrillio!... 

Onesimus tăcu, Aelia îl striga pe Scrillio. 

—Scrillio, veniţi repede, s-a întâmplat ceva lui Baebatius! 

— Ce să fie? la să mergem, îndemnă Onesimus. 

leșiră grăbiţi la poartă. Îi văzură pe Baebatius apropiindu-se în fugă. 
Porniră îngrijoraţi în calea lui. 

— Frate Onesimus, bunătatea Lui ne pune credinţa la grea încercare! 
începu Baebatius suflând greu. Au plecat încoace o mulțime de oameni 
prinşi de vinul lui Theudotos. I-a îndârjit împotriva noastră cei doi preoţi ai 
templelor, libertul Eufemus, tabularul Lucrinus... 

— Să fie cu putință? murmură Onesimus. Facă-se voia Lui!... Atunci să 
ne pregătim. Vezi, frate Scrillio, poate că și nouă ne este dat să cunoaștem 
într-un fel martiriul despre care vorbeam! 

Baebatius nu se putu linişti, iar teama nu și-o ascunse. Ceilalţi doi nu se 
arătară prea tulburaţi. Lui Scrillio nici nu-i venea să creadă că ar fi cu 
putinţă să se întâmple ceva. 

— Bunul larse ne-a sărit în ajutor, continuă Baebatius, a plecat în grabă 
să dea de veste legionarilor și decurionului. 

— Când se porneşte urgia, legionarii nu-i protejează pe cei prigoniţi, ci 
îi caută şi-i lovesc, zise Onesimus, căutând să prindă din privirile lor dacă 
de la prima încercare erau gata să se lepede de credința nouă. Noi să ne 


punem speranţa în puterea și în bunătatea Lui, iar dacă El ne-a socotit 
vrednici de mucenicie, sufletele noastre se bucură. Odată, El a spus 
mulțimii care îl asculta: „Acela care are în suflet credință numai cât un bob 
de mei va spune muntelui să se mute şi muntele se va clinti din loc”. Dacă 
puterea credinţei în El este mare, tot atât de mare trebuie să fie și speranţa 
noastră! 

De departe, dinspre taberna lui Theudotos se auzeau strigăte ce se 
apropiau. Înţeleseră că cei ce fuseseră îndârjiţi împotriva lor aveau să 
sosească în curând. Se traseră cu toţii în curtea lui Scrillio, împrejmuită cu 
gard mai puternic, înălțat de răposatul soț al Aeliei. Tari în credinţa lor, cele 
două femei nu se închiseră în casă, ci statură în aşteptare lângă bărbaţi. La 
cotitura drumului se iviră cei porniţi din îndemnul lui Eufemus. Ceata se 
opri la poarta lui Scrillio și începu să-i huiduiască, să-i amenințe şi să-i 
blesteme pe cei cinci creştini care priveau spre drum cu multă linişte și tot 
atâta hotărâre de a primi greaua încercare. 

— Afară cu ei din Serdos! strigau unii. 

— Să le dărâmăm casele! urlau alții. 

— Să-i trimitem în infern la duhurile rele! 

Multe strigăte erau însă lipsite de îndârjire. Eufemus îşi greşise 
socoteala: uitase că făcând drumul pe jos de la tabernă, din marginea vicului 
Magnus, până la casa lui Onesimus, în partea cealaltă a vicului Serdos, cei 
prinși mai puţin de tăria vinului vor începe să se dezmeticească. Cu ceata nu 
plecaseră nici libertul și nici cei doi preoţi. Unii, mai întarâtaţi, începură să 
arunce în curtea lui Scrillio cu pietre, lemne, bulgări de pământ uscat și tot 
ce găseau. Pe drum se strânse repede multa lume de pe la casele vecine, o 
parte striga alături de cei îndârjiți, alta împotriva lor. În hărmălaia care se 
dezlănțuise, nimeni nu luă în seamă sosirea lui larse. Mulțimea îl văzu 
numai în clipa când el se repezi în poarta lui Scrillio înaintea altora care 
voiau să facă acelaşi lucru, se așeză cu spatele la gard şi începu să strige cât 
îl ţinea puterea: 

— Opriţi-vă, opriţi-vă, hoardă înfuriată! Dacă nu vă mai temeţi de zei şi 
de alte puteri, temeţi-vă de oameni! Chiar eu am fost de i-am chemat pe 
legionari aici; ei vor sosi dintr-o clipă în alta. 

— Ce-l ascultați pe nebun, daţi-i înainte! strigă unul din mulţime. 

— A spus cineva că sânt nebuuun?, se miră larse, lungind ultima vorbă. 
Dar cine dintre voi este mai zdravăn la cap, dacă aţi pornit să loviți nişte 
oameni nevinovaţi, cărora le căutați vină numai pentru că au părăsit nişte 


zei neputincioşi? Cine a văzut vreun zeu mișcându-se? Care bolnav a simţit 
alături de el pe vreun zeu, mângâindu-l în suferință și însanătoșindu-l, și 
care sărac a primit ajutor de la vreun zeu? 

Mulțimea îl asculta înfiorata. Niciodată nu-l auzise pe bătrân vorbind 
atât de limpede, de hotărât și cu atâta convingere. 

— Să mă întrebaţi pe mine, continuă el, că eu ştiu ce este chinul 
sfâșietor să-ţi cauţi soţia și copiii o viaţă întreagă și să nu-i mai găsești! 
Credeţi voi că nu m-am rugat zeilor, că n-am vărsat șiroaie de lacrimi lângă 
statuile lor? Dar totul a fost în zadar, că nu de la zei, de la niște chipuri 
împietrite, ne vine binele, şi nici răul, ci de la oameni. Ce căutaţi aici, 
pentru ce vreţi să loviți niște oameni care nu fac rău nimănui, ci îşi caută o 
mângâiere în viaţă într-alt fel, părăsind zeii, încercând să creadă într-o nouă 
învăţătură? Poate că zeii sânt sortiţi să piară, iar în locul... 

— Să pieri tu, trimis ai duhurilor! strigă un colon din mulţime, care era 
şi slujitor la templul lui Mithras, repezindu-se spre bătrân, apucându-l cu 
mâinile de umeri și zguduindu-l cu putere. N-am ajuns să fim mustraţi de 
un nebun ca tine și învăţaţi ce să facem! 

Dintre cei care veniseră mai târziu, curioși să vadă ce avea de gând să 
facă ceata îndârjită de vinul băut, se desprinse veteranul Antrocius. Voinic, 
cu pieptul lat, cu braţe puternice, îl smuci pe cel care îl zguduia pe arse şi-l 
izbi de gardul lui Scrillio. 

— Te fac praf, secătură, dacă te mai atingi de acest bătrân căruia 
suferinţa i-a întărit înțelepciunea! strigă Antrocius. 

— Ce vă uitaţi, săriţi pe el, şi-a luat nevastă de neam barbar! îndemnă o 
voce. 

Din ceata celor îndârjiți se desprinseră câţiva şi se repeziră spre larse şi 
spre Antrocius. Dar şi din partea celor care veniseră, de pe la casele vecine 
săriră unii în ajutor. Ca la un semnal tot drumul deveni un loc de bătaie. 
Femeile începură să ţipe și să fugă, trăgându-și copiii spre porţile caselor 
din apropiere, în curţile cărora se socoteau mai ferite. În vacarmul ce se 
iscase, răsunară sunete de trompetă și se auziră ropote de cai ce se apropiau 
în galop. Soseau legionarii, în frunte cu decurionul Fuscianus. Când opri 
calul, decurionul își dădu seama că fusese o încăierare, dar nu mai văzu pe 
nimeni bătându-se. De o parte şi de alta a drumului, mulţi își priveau 
cămășile sfâșiate, își ascundeau rănile sau își ștergeau feţele de sudoare, 
fără să înceteze să înjure, să blesteme și să amenințe. 


— Aşadar, tot adevărată se dovedeşte vestea pe care mi-a adus-o larse, 
totul a fost pus la cale în taberna lui Theudotos, începu decurionul plin de 
mânie. Toți cei care vor fi dovediţi că au venit încoace, după ce s-au îmbătat 
la tabernă, vor fi pedepsiţi cu câte douăzeci de lovituri de flagrun. Numele 
lor vor fi raportate la Porolissum procuratorului, iar cei care sânt coloni ştiu 
la ce se pot aştepta, pot să piardă pământul primit de la legiune. 

De după gardul lui Scrillio se auzi vocea lui Onesimus. 

— Eu zic să-i ierţi, decurioane! Poate că nu oamenii aceștia sânt 
vinovaţi, ci cei care i-au întărâtat împotriva noastră. Ştiu că în pornirea lor 
oarbă ne-ar fi făcut mult rău, dar mai ştiu şi că noi, oamenii, trebuie să ne 
obișnuim să ne iertăm greșelile unii altora, să-i ajutăm să se îndrepte pe cei 
căzuţi în păcat!... 

Decurionul struni calul, nehotărât, apoi strigă tuturor să plece. Mulțimea 
începu să se împrăștie şi în scurt timp drumul din fața casei lui Scrillio 
rămase gol. Stând pe treptele casei lui Scrillio, alături de ceilalți, Onesimus 
spuse cu o linişte stăpânită: 

— În bunătatea Lui, poate că ne-a pus credinţa la încercare și noi am 
arătat că sântem gata să primim lovituri oricât de grele. Mă întreb acum: 
acest bătrân, larse — pe care şi eu de multe ori l-am socotit bolnav la minte 
— ce ascunde în sufletul lui și ce l-a îndemnat să ne vină în ajutor? 

De mult villa lui Publius Octavianus de pe via Flaminia, depărte de forul 
lui 'Traian, arăta ca o casă părăsită. Treceau multe zile fără să se vadă cineva 
intrând sau ieşind, ca şi cum întreaga casă era în doliu, cu toate că bătrânul 
senator încă mai era în viaţă. 

Îmbrăcată într-o stolla neagră din țesătură subțire de lână, Canidia ieși 
din exedra şi se îndreptă spre cubicul. Slăbise mult, era palidă și neodihnită. 
Nopți întregi veghease îndurerată lângă bătrânul ale cărui zile erau 
numărate, sau se frământase în exedra, sfâşiată de dorul şi de grija lui 
Staberius. Trimisese ştire la Marodava, scrisese în papyrus tot ce se 
petrecuse cu ea din ziua când fusese răpită. Trecuseră iarna și primăvara, 
venise vara și de acolo nu primise nici o veste. Tăcerea lui Staberius o 
îngrijora. Nu se putea împăca cu gândul că, dacă ar fi aflat unde se găsea, el 
n-ar fi pregetat să facă tot ce era omeneşte cu putință pentru a-i trimite o 
ştire. Ce se petrecea la Marodava? era întrebarea care o chinuia tot timpul. 


Ajunsese, în nerăbdarea şi durerea ei, să se roage zeilor să-l ia mai repede 
pe bătrân, ca astfel, eliberată, să poată porni cât mai degrabă înapoi spre 
Dacia. Cu toate că de când fusese răpită nu trecuseră mai mult de opt luni, 
peste capul ei cu părul repede încărunţit părea că se scurseseră mult mai 
mulţi ani. Deschisese încet uşa cubiculului și pătrunse înăuntru. O duhoare 
grea de alifii și băuturi din diferite rădăcini și plante, amestecată cu miros 
de trup în care viața abia mai pâlpâia, îi pătrunse în piept și o făcu să 
tuşească ușor. Bătrânul deschise încet ochii, o fixă câteva clipe cu o privire 
absentă, lipsită de orice expresie, apoi îi închise din nou. Ea se așeză pe 
scaunul din apropierea patului și privi mult timp faţa descărnată, palidă şi 
plină de zbârcituri a omului care altădată fusese bărbatul frumos, potolit, cu 
privire senină, senatorul mult respectat de întreaga Romă și cunoscut în tot 
imperiul. În sufletul ei se dezlănţui din nou lupta ce o chinuia într-una de 
când fusese adusă înapoi în casa copilăriei: de o parte, ura faţă de omul care 
preferase să-şi lase propria-i fiică să moară în amfiteatrul de la Ulpia 
Traiana Sarmizegetusa decât să ierte un sclav, soțul ei; de cealaltă parte, 
durerea ce o simţea fiica văzând cum tatăl se sfârșea încetul cu încetul. 
Trăia și zile când una din aceste stări sufletești ieșea învingătoare: dacă ura 
învingea dragostea pentru părinte, pleca din cubicul și toată ziua nu se mai 
înapoia, iar când mila alunga ura, stătea tot timpul lângă patul lui cu ochii 
înecaţi în lacrimi. Când văzu că bătrânul deschise ochii,o năpădi speranţa că 
va putea să-i vorbească, iar când îi închise la loc totul se prăbuși în sufletul 
ei. În fiecare dimineață trecea în cubicul cu speranța că în ziua aceea 
bătrânul va vorbi, cât de puţin, dar va rosti ceva conştient de ceea ce spune, 
aşa cum vorbise el în anii de deplină putere şi sănătate: limpede, potolit, 
melodios și sincer. Canidia se aplecă frântă de durere şi îşi prinse faţa între 
palme. Îi reveniră în minte clipele trăite în ziua când, după o absenţă de mai 
mult de douăzeci și cinci de ani, călcase din nou pragul casei în care 
copilărise, crescuse și cunoscuse dragostea curata a părinţilor şi a lui 
Staberius — atunci tânărul sclav-praeceptor al copiilor mult respectatului 
senator. În ziua aceea, revăzându-și tatăl după atât de mulţi ani, avusese o 
strângere de inimă care topise în sufletul ei tot ce pregătise pentru a-l 
înfrunta cu dispreţ şi prefăcuse ura într-o durere adâncă, amestecată cu o 
milă sfâşietoare. În locul bărbatului voinic, stăpân pe sine, cu gândirea clară 
de altădată, regăsise un bătrân gârbovit de ani, puţintel la trup, cu privirea 
ştearsă şi cu mintea năruită. O îngrozise nu atât vederea lui, o arătare ce mai 
făcea doar umbră pământului, ci cuvintele cu care el o primise, vorbe care îi 


răsunau într-una în minte: „Ai venit, Canidia?” o întrebase el cu o voce 
slabă, ascuţită, râzând ca un copil, fără să arate căldura sau ura revederii la 
care ea se așteptase. „Haide să ne jucăm cu calul!” îi spusese apoi, ducându- 
se spre un căluț de lemn, pe care se urcase ajutat de sclavul ce-l însoțea la 
tot pasul. În clipa aceea ea izbucnise într-un plâns sfâşietor, se topise toată 
ura din sufletul ei, ar fi vrut să se arunce în braţele tatălui, ale bărbatului pe 
care-l avusese în minte timp de douăzeci şi cinci de ani, însă nu putuse să se 
mai apropie de arătarea năruită cu mintea de copil. Găsise casa aproape 
pustie. Mamă-sa murise cu inima zdrobită, după cele ce se petrecuseră în 
Dacia, chinuită atât de gândul că fiica îi rămăsese departe printre barbari, 
cât şi de faptul că abia atunci văzuse ce suflet de gheață dovedise soţul ei, 
tatăl care preferase să-și piardă copila decât să elibereze un sclav şi să-l 
primească în sânul familiei. Fratele ei, Marcellus, murise în lupte, departe în 
răsăritul imperiului, unde-l însoţise pe împăratul Traian. Canidia se îndreptă 
în scaun, ridică încet capul şi privi din nou mult timp faţa tatălui, uscată, 
împietrită, ce arăta ca o mască de ceară. Bătrânul aproape că nu mai sufla. Îi 
urmări cu multă atenţie mișcările încete ale pieptului şi bătăile slabe ale 
unei vene noduroasă, umflată, șerpuitoare, ce se întindea de sub gulerul 
cămășii până spre ureche. Nu auzi când uşa se deschise şi în cubicul intră 
Marcius, fratele cel mai mic al mamei sale, un bărbat încă în putere la cei 
şaizeci și cinci de ani pe care îi avea. Marcius Herculanus era un patrician 
bogat, cu villă frumoasă în Roma şi cu fermă întinsă la Cumae. 

— Nu m-am aşteptat, Canidia, să te găsesc atât de dimineaţă lângă 
bătrânul tău tată. Marele Jupiter să-ţi dea sănătate şi să te cruţe de alte 
dureri! o salută el. 

— Toți zeii cu tine, Marcius, dar de ce te-ai grăbit să vii? 

Marcius Herculanus se aşeză pe un scaun lângă ea, îi luă mâinile într-ale 
sale și le strânse ușor. 

— Aş păcătui în faţa zeilor dacă ţi-aş ascunde. Aseară mi-a spus medicul 
că n-o să mai treacă mai mult de o zi și sfârşitul lui va veni. În puterea 
noastră nu mai stă nimic, Canidia, iar el, deşi mai este în viață, nu-și mai dă 
seama că trăiește. Totul s-a sfârşit... 

— Facă-se voia zeilor! murmură ea oftând. 

— Nu pot să-mi dau seama de cele ce frămânțţi în suflet, dar orice ar fi 
pot să spun că ai dreptate. Cât despre mine, ești liberă să mă judeci cum 
crezi; nu m-am dovedit destul de energic și de hotărât să împiedic aducerea 
ta înapoi la Roma. De câţiva ani, bătrânul tău tată trăieşte înconjurat numai 


de medic şi de ticălosul de Leonas. Ei au vârât în capul lui cu mintea topită 
gândul de a te readuce acasă. Poate că nici nu şi-a mai dat seama de rostul 
aducerii tale, şi asta ai văzut-o după felul în care te-a primit în ziua sosirii. 
Se înțelege că cei doi, medicul și fostul gladiator, Leonas, au fost împinși 
numai de lăcomie, de faptul că ei au luat și vor mai lua mulţi bani de la 
Publius Octavianus. Cât timp a fost cu mintea întreagă, tatăl tău nu s-a 
gândit niciodată să pornească pe cineva după tine. Poate că n-ar trebui să-ți 
spun toate astea, dar e bine ca tu să cunoşti purul adevăr. De altfel nimeni n- 
a ştiut până acum câţiva ani că tu trăiai tocmai acolo în miază-noaptele 
îndepărtat al Daciei, unde sânt ierni atât de grele... 

— Şi de frumoase!... oftă Canidia. 

— Or fi, nu ştiu. Publius Octavianus a primit un mesaj de la Plautius 
Priscus, procurator în Dacia. Ei s-au cunoscut bine. 

— Leonas mi-a distrus viața! şopti ea îndurerată. Dacă nu venea el la 
Marodava... dacă mi-ar fi destăinuit adevărul!... 

— Bine, dar mi-ai spus că nu el te-a răpit de acasă... 

— Da, nu el, ci oamenii lui Decimus Silvanus... 

— Așadar, și prin Dacia Decimus Silvanus se ţine tot de ticăloşii. Când a 
plecat din Roma avea atât de multe datorii, încât ar fi putut să fie făcut sclav 
de Publius Octavianus. 

— Dacă ştiam că aici dăinuie dezastrul pe care l-am găsit, că tata nu-şi 
mai aminteşte nimic din trecut şi nu-și mai dă seama de nimic, nu 
săvârşeam greşeala pe care am făcut-o, veneam și cu el, cu Staberius, și aş 
fi aşteptat deznodământul mai liniștită. Mă gândesc într-una ce o fi acum la 
Marodava, ce o fi făcând el singur? Mă îndoiesc şi dacă acel negustor îi va 
fi dus papyrusul. Neștiind ce s-a petrecut cu mine, chinul lui este şi mai 
mare decât al meu! 

De câte ori o auzea vorbind despre Marodava și despre Staberius, 
Marcius Herculanus căuta să schimbe vorba, și la fel făcea şi soţia lui, 
Hygia. 

— Am venit de dimineaţă, Canidia, împins de gândul că, dacă se 
adevereşte ceea ce mi-a spus medicul, trebuie să ne pregătim de 
înmormântare. Cum Publius Octavianus a fost senator, şi încă unul cu multă 
vază, mai ales pe timpul lui Traian, ceremonia și cortegiul înhumării vor fi 
organizate de Senat, pe cheltuiala statului, însă şi noi, familia, vom avea 
multe de făcut. 


În încăpere răsună un geamăt pierdut. Amândoi se întoarseră spre 
muribund. Deschisese ochii, avea privirea fixă, sticloasă. Marcius 
Herculanus înţelese că sfârșitul avea să se producă dintr-o clipă în alta, se 
repezi în atriu şi strigă sclavii pe care îi pregătise pentru acest moment greu. 
Bătrânul intrase în agonie. Îl ridicară repede şi-l așezară jos, pe pardoseală, 
locul unde trebuia să-și dea sfârşitul. Marcius Herculanus se apropie de 
Canidia. Fa plângea cu suspine puternice și își frângea mâinile. 

— Canidia, aşa cum este obiceiul din străbuni, tu, ca fiică, eşti cea mai 
apropiată rudă a lui Publius Octavianus, trebuie să-i dai sărutul ultimei 
răsuflări. Nu mă îndoiesc că te-ai gândit de mult la ceea ce ai de făcut în 
această clipa grea. 

Canidia îşi duse mâinile la gură, cu pumnii strânși, cu ochii măriţi. 
Sclavii o priveau înlemniţi. Vedeau cum dintr-o clipă în alta bătrânul va 
slobozi ultima suflare. 

— Nu pot, Marcius Herculanus! strigă ea frântă de durere. Nu pot să mă 
apropii și să dau sărutul cel din urmă pe gura celui care a strigat, atunci 
când eu eram sortită morţii, că el nu mai avea fiică! Eu nu mai sânt fiica lui 
Publius Octavianus! 

Nici o clipă nu trebuia pierdută. Nici el, Marcius Herculanus, nu se 
așteptase la o astfel de situaţie grea. Îl fulgeră gândul să-i dea el sărutul 
ultimei răsuflări, dar se reţinu cu silă. Se gândi la unul dintre sclavi, însă nu 
știa pe care să-l aleagă. Ideea îi veni repede. Îi privi pe cei patru sclavi cu 
care îl așezase jos. 

— Sclavul care-i va da sărutarea ultimei răsuflări va fi un om liber! rosti 
el cu ochii ațintiți asupra muribundului. 

Sclavii se uitară unul la altul, într-o nehotărâre plină de speranţe. Trei 
dintre ei erau aproape bătrâni, numai unul era tânăr, bărbat în plină putere. 

— Să-i dai tu sărutarea, Letorius! îl îndemnă unul dintre ei. Tu eşti încă 
tânăr, pentru tine libertatea prețuiește mult, pe când pentru noi... 

Se strânseră cu toţii în jurul trupului celui care fusese renumitul Publius 
Octavianus. Letorius îi dădu sărutarea în clipa potrivită. Când sclavul se 
ridică de deasupra lui, bătrânul murise, în aceeași clipă, tot ce fusese ură în 
sufletul Canidiei se topi. Se aruncă asupra ţrupuiui cald încă, plângând în 
hohote: 

— Tată! Tată! Mă mai auzi? Să mă ierţi, tată, eu te-am iertat în clipa 
asta! Poate că n-am fost noi vinovaţi, destinul ne-a împins pe cărări care s- 
au despărțit de mult! 


Ceva mai târziu, după ce Canidia se mai potoli, Marcius Herculanus o 
luă deoparte şi-l chemă pe Letorius. 

— Canidia, tu ai rămas singura moștenitoare a lui Publius Octavianus şi 
din această clipă ești și stăpâna sclavilor lui. Te rog să-i dai chiar acum lui 
Letorius certificatul de eliberare. Ca om liber, el ne va ajuta și mai bine să 
îndeplinim ritualul funebru. 

— Eşti un om liber, Letorius! murmură Canidia. Dacă vrei să ne ajuţi, 
vei fi răsplătit pentru tot ceea ce vei face. Să începem să pregătim toate cele 
necesare. 

Timp de câteva zile, în marea și bogata villa îndoliată se desfăşură o 
activitate febrilă, cu multă zarvă şi cu multă frământare. Funeraliile se 
organizară de Senat, pe cheltuiala imperiului, în fruntea cortegiului funebru 
merse însuși împăratul Antonius Pius, urmat de senatori și de înaltele 
magistraturi ale imperiului. Lictori în uniforme negre, purtând fascii, 
însoțiră carul mortuar. Cortegiul trecu prin for și se opri în faţa statuii lui 
Traian, unde senatorul Iulius Aemilianus făcu elogiul funerar al lui Publius 
Octavianus. Nu lipsiră din cortegiu nici cântăreții cu flaute, coruri și 
trompete, nici purtătorii de torţe și nici bocitoarele. 


Totul a trecut ca un vis urât. Din marea villă tăcută și îndoliată ieșiră 
Marcius Herculanus și soţia lui, Hygia, însoţiţi de Canidia. Toţi trei erau 
îndoliaţi și întristați. Cine îi vedea cum mergeau pe via Flaminia, 
îndreptându-se spre for, le înțelegea tristeţea, deși după înhumarea lui 
Publius Octavianus izbucnise în sufletele lor un alt izvor de durere și 
frământare: Canidia luase hotărârea să plece fără întârziere spre Dacia, la 
Marodava. După multe strădanii, Marcius Herculanus şi Hygia o convinseră 
să mai întârzie câteva zile, timp în care trebuia să lămurească situaţia averii 
rămasă după moartea lui Publius Octavianus. De când fusese adusă de 
Leonas, Canidia nu ieşise din casă decât în ziua înmormântării. Nu mai 
văzuse cum arăta Roma de când plecase în Dacia, însoţindu-și tatăl, adică 
din anul în care la Ulpia Traiana Sarmizegetusa se inaugurase amfiteatrul. 
Atunci fusese o copila de optsprezece ani, iar acum trecea de patruzeci. Se 
apropiară de Forul lui Traian, ce se înălța pe un teren vast, tăiat şi nivelat 
între colinele Capitoliului și ale Quirinalului. Merseră mai tot timpul în 
tăcere, fiecare frământându-și gândurile. 

— Aşadar, hotarârea ta este nestrămutată, Canidia? o întrebă Marcius 
Herculanus cu o vagă speranţă. Cu sclavii, tot... 


— Da, Marcius, ţi-am spus-o, la toți sclavii noștri le-am dat libertatea, la 
toți le-am împărţit câte o bucăţică de pământ din ferma de la Cumae și bani 
din care să-și ridice câte-o căsuţă. Acolo, sub dealul de la Cumae de pe 
ferma noastră, va lua ființă vicul liberților, foşti sclavi ai lui Publius 
Octavianus. 

— I-ai dat pământ și lui Letorius? 

— Nu, el n-a primit nici pământ şi nici bani... Marcus Herculanus o 
privi mirat. 

— Da, n-a primit, continuă Canidia, m-a rugat să-l las să mă însoţească 
în Dacia. 

— Nu-l înţeleg, a ajuns să se simtă atât de mult legat de aceea care i-a 
fost stăpână? 

— Unde te poartă gândul, Marcius! Trebuie să te obișnuiești să judeci şi 
altfel oamenii, să ştii să te apropii de sufletele lor. La puţine zile după 
înapoierea mea din Dacia, Letorius a venit la mine și şi-a descărcat sufletul. 
Nu mi-a cerut să-i dau libertatea, deși este atât de tânăr și de voinic, ci m-a 
rugat ca, de va fi ca eu să mă întorc acasă, adică la Marodava, să-l iau şi pe 
el, chiar aşa ca sclav. 

— Atunci tot nu-l înțeleg... 

— Da, Marcius, nu-l înţelegi, nu înţelegi fiindcă nimănui până la 
înapoierea mea, el n-a spus adevărul. Letorius este dac, a fost luat ca sclav 
de când era un băiețandru care păștea oile pe un plai, în timpul răscoalei din 
Dacia. 

— Însă aici, totuși, trebuie să lași pe cineva, Canidia... 

— Nici nu m-am gândit altfel, Marcius. Te las pe tine și pe Hygia. Voi 
lua cu mine câte ceva, bani și lucruri, şi poate că o să vă mai cer să-mi mai 
trimiteţi, restul vi-l las vouă. 

— Dar, Canidia... încercă Hygia să se opună. 

— Marcius, nu ești tu fratele mamei și unchiul meu, cui aş putea să las 
totul decât ţie și Hygiei? 

— Noi avem destulă avere, Canidia!... continuă Hygia. 

— Dar îl mai aveţi şi pe Acilius, scumpul meu văr pe care cred că nici 
nu l-aş mai recunoaște. Poate că tribunul nu va mai sta prea mult timp pe 
acolo prin părțile Byzanţului. Aici la Roma, va trebui să fie stapânul unei 
ville frumoase... 

— Scumpul meu Acilius, în fiecare zi mă rog zeilor să mi-l aducă mai 
repede acasă! murmură Hygia oftând din adânc. 


Marcius Herculanus se opri și o privi mirat: 

— Bine, Canidia, dar tu te-ai hotărât să părăseşti Roma pentru 
totdeauna? 

Canidia îi răspunse cu ochii umezi, îndemnându-l să meargă: 

— Da, Marcius, pentru totdeauna! Acolo unde este Staberius voi fi şi eu; 
la Marodava duc o viață mai bună decât la Roma, simt că trăiesc între 
oameni! 

Intrară în for prin poarta ca un arc de triumf, înălțată de împăratul Traian 
abia în anul morţii sale. Forul — măreaţă operă arhitecturală a aceluiași 
Apollodor, constructorul podului de peste Danuvius, de la Drubeta — se 
întindea pe o lungime de aproape o sută cincizeci de pași și o lăţime de o 
sută douăzeci. Canidia privi în jurul ei, uimită de atâta măreție și frumuseţe. 
Când plecase spre Dacia, pe locul pe care acum se înălțau monumentalele 
clădiri, se începuseră numai săpături între colinele Capitoliului și muntele 
Quirinal. În mijlocul largei pieţe, înconjurată pe trei laturi cu dublu portic 
de marmura, se înălța statuia de bronz aurit a lui Traian călare pe cal. În 
spatele statuii se vedea faţada unei construcţii impunătoare, Basilica Ulpia, 
loc de adunări, de judecata şi de întâlniri pentru încheieri de afaceri. Pe 
pereţii basilicii se puteau citi din loc în loc cuvintele: „ex manubiis”, ceea 
ce însemna „din prăzi”, adică din jafurile pe care legiunile le făcuseră în 
Dacia şi în alte părți. Basilica şi porticul înconjurător erau împodobite cu 
statui, printre ele multe de daci, între care nu lipsea figura mândră şi dârză a 
viteazului Decebal. În spatele basilicii se înălțau cele două biblioteci 
construite tot de Traian: una pentru scrierile grecilor și alta pentru cele 
romane. În partea ce se lăsa spre apus-miazănoapte, forul se închidea cu 
templul lui Traian, socotit printre zei, înălţat de urmașul său, Hadrian, iar în 
partea de răsărit era mărginit de o impunătoare construcție semicirculară ce 
forma halele lui Traian. Canidia înainta spre monumentul subţire și înalt ce 
se detașa între clădirile celor două biblioteci: monumentul numit Columna 
Traiana. Se apropie de impunătoarea coloană şi o privi mult timp, dându-i 
ocol de câteva ori, urmărind sculpturile în basoreliefuri ce urcau în spirala 
pâna către vârf. Un fior o străbătu prin tot trupul. Vedea povestită în 
marmură tragedia poporului dac, poporul în mijlocul căruia se obișnuise să 
trăiască, a cărui durere o simţise şi o înțelesese în toată măreţia ei. Mult 
timp nu mai auzi mulțimea zgomotoasa şi veselă ce trecea în toate părțile 
prin apropierea ei, nu mai văzu decât figurile dârze, cioplite în piatră, ale 
dacilor avântaţi în lupte. Târziu se întoarse spre Hygia și spre Marcius. Avea 


privirea schimbată, căuta să-și înfrângă înfiorarea din suflet. Vorbi încet, cu 
o convingere adâncă: 

— Dacă această Columnă s-ar afla înălțată în Dacia, ar fi ca o făclie care 
ar lumina şi ar ţine vie lupta dacilor pentru libertate timp de sute și mii de 
ani de acum înainte! 

De câtva timp la Porolissum, aproape de amfiteatru, se începuseră 
lucrări noi, care înaintau în mare grabă. În apropierea șantierului se 
înjghebase lagărul celor aduși pentru muncă: sclavi publici, pe care îi 
dăduse procuratorul, deținuți condamnaţi la muncă, cei prinși umblând prin 
Dacia fără căpătâi și sclavi împrumutaţi de stăpânii lor, pentru înălțarea mai 
grabnică a noului templu. Se zvonise de mult că se pregătea înălțarea unui 
mare templu zeului Silvanus, cu banii dăruiţi de câţiva fermieri, negustori şi 
liberți îmbogăţiţi, primiţi de curând în ordinul augustalilor. Conducerea 
lucrărilor fusese încredinţată arhitectului Protus Bubalus, de la Ulpia 
Traiana Sarmizegetusa, unul din cei mai buni constructori veniţi în Dacia, 
după înăbușirea răscoalei dacilor şi a sclavilor conduși în lupte de Sarmis. 
Ca ajutor arhitectul îl avea pe Hermias, libert și supraveghetor, un fost sclav 
al lui Decimus Silvanus. Hermias fusese eliberat din îndemnul lui Eufemus 
şi reuşise să câștige repede încrederea arhitectului. De altfel el lucrase mult 
timp pe diferite şantiere de drumuri şi poduri ca sclav public al legiunii de 
la Potaissa, de la care îl cumpărase Decimus Silvanus, și cunoştea bine 
lucrările de construcţii. 

Dar nu fără o socoteala gândită făcuse îndemnul FEufemus, libertul, 
îmbogăţit din cumpărarea și vânzarea grâului și a altor bucate de la coloni și 
de la daci, îşi pusese în gând să se ocupe şi de construcţii, mai ales de ville, 
la Porolissum, cu ajutorul arhitectului și al lui Hermias. Cum sclavi și 
deținuți aveau destui pe șantierul templului, s-ar mai fi putut lua din ei şi 
din materiale pentru înălțarea câtorva ville prin apropiere, mai ales că banii 
pentru templu erau strânși din danii și nu daţi de procurator, adică de 
legiune, de imperiu. Eufemus începuse deja construcţia villei sale în 
mijlocul coloniei. Printre cei ce lucrau pe șantierul templului era și 
Decibalos, alături de ceilalți deţinuţi și de sclavi. Bărbatul voinic şi frumos, 
cu privire limpede și pătrunzătoare, se schimbase mult, slăbise, mergea cu 
trupul aplecat înainte, ca şi cum într-una era chinuit de dureri lăuntrice, iar 


ochii îi avea tulburi și roșii. Părul îi încărunțise mult din clipa când 
Fuscianus îi spusese de cele petrecute la Marodava, ele dispariția Sarmidei, 
plecată — cum se credea — fără ştirea nimănui în căutarea lui Dicomes. 
Vestea căzuse asupra lui ca un trăsnet. Ştia de chinul fiicei sale, însă îşi 
cunoștea bine și copilul. Când decurionul îi spusese că Getio pornise pe 
urmele ei spre Ulpia Traiana, Decibalos dăduse întristat din cap, şi 
murmurase: „Sarmida n-a putut să facă asta, cu ea s-a întâmplat altă 
nenorocire!” Apoi continuase după o lungă tăcere: „Să-i spui lui Butes că 
trebuie s-o caute și-n altă parte, să pornească oameni peste tot prin 
împrejurimi, până sus la villa lui Decimus Silvanus!” Gemuse îndurerat, 
strânsese pumnii și blestemase zeii și pe lanistul Verus. Se vedea prins într- 
o încleștare grea, din care nu ştia cum să iasă. Când îl judecase, magistratul 
îi spusese cu multă liniște, fără să-l amenințe, că va rămâne la muncă până 
va spune unde se ascunde gladiatorul Gemellinus sau până când acesta se 
va înapoia la şcoala lui Verus de bună voie. Starea în care se afla îl chinuia. 
La cine ţinea mai mult, la Sarmida sau la Dicomes? Putea să sacrifice pe 
unul, spre a-l salva pe celălalt? Dragostea de părinte l-ar fi împins la orice 
gest, numai să-și găsească fiica, însă datoria îl oprea să facă o faptă pe care 
Butes ar fi socotit-o drept trădare de neam. 

Tot șantierul era numai forfotă, zgomot şi strigăte. Zidarii se ridicaseră 
cu temelia la câteva picioare deasupra pământului și se opriseră, aşteptau 
pietre mai mici şi bine fasonate. În partea de jos a șantierului, pietrarii 
lucrau fără odihnă. Dincolo de templu se întindea atelierul dulgherilor, unde 
graba nu era așa de mare, iar puţin mai sus, o parte din sclavii și deținuții 
şantierului se luptau din răsputeri cu colina ce se lăsa domoala spre drumul 
care ducea din via Hadriana până la amfiteatru. La început se săpase și se 
netezise locul numai cât fusese nevoie pentru punerea temeliei, dar poalele 
colinei trebuiau retrase până la mai mult de o sută de pași de templu, din 
toate cele trei părți ce nu se învecinau cu drumul. Se ajunsese ca pe alocuri 
să se sape din urcuş până la înălțimi de zece, douăsprezece picioare. Pentru 
fiecare sclav și deținut, Hermias, supraveghetorul, măsurase lăţimea de 
săpătură cu care trebuia să înainteze în trupul colinei. Lui Decibalos îi 
dăduse să sape într-un loc în care urcuşul era mai repede decât în alte părţi, 
unde sub un strat nu prea gros de pământ se ajunsese la stâncă tare ce 
trebuia spartă. Sclavii şi deţinuţii ce săpau în apropiere se întrebau dacă 
aşezarea dacului acolo se făcuse la întâmplare sau aşa urmărise Hermias. 


Aproape în fiecare zi supraveghetorul îi căuta motiv, striga la el de răsuna 
întreg șantierul și-l lovea cu flagrunul. 

Pe la vremea prânzului sosiră la șantier cei care urmăreau îndeaproape 
mersul lucrului: arhitectul Protus Bubalus, Decimus Silvanus, libertul 
Eufemus, lanistul Verus și centurionul Servilius. Centurionul primise ordin 
de la procurator să îngrijească de paza pe șantier, de aceea luase severe 
măsuri și însărcinase cu această grijă un decurion cu mai mulți legionari din 
centuria sa. După ce trecură pe lângă temelia templului, apoi pe lângă 
pietrari și dulgheri, se urcară pe colină şi se opriră sub frunzișul bogat al 
unui fag. Era în plină vară. De câteva zile cerul rămăsese senin, fără ca pe 
întinderea lui să se arate vreun bulgăre de nor, iar soarele devenea tot mai 
dogoritor. 

Arhitectul, înalt, brunet, în plină vârstă, îl privi îndelung pe Decimus 
Silvanus, cu un zâmbet neînțeles, în timp ce răsucea, plimbând printre 
degete, o ramură cu câteva frunze, pe care o rupsese din fagul sub care se 
opriseră. 

— M-am întrebat adesea, Decimus Silvanus, începu el, să fie oare 
întâmplătoare alegerea ce s-a făcut? Templul zeului Silvanus... tu, Decimus 
Silvanus?!... 

— Doar nu vrei să spui că templul se înalță pentru mine? i-o întoarse 
Decimus Silvanus râzând. Pentru ce se face în cinstea zeului Silvanus şi nu 
a altuia, întreabă-l pe Eufemus, el şi augustalii ceilalți s-au gândit să-l 
închine acestui zeu. 

Surprins, Eufemus îi privi încurcat, știa că bănuiala arhitectului nu era 
lipsită de temei, Decimus Silvanus îi spusese să se țină tare, ca templul să se 
ridice în cinstea zeului Silvanus. Îi mai răsuna încă în minte hohotele de râs 
ale acestuia, când, cu cupa de vin în mână, în triclinul villei sale, strigase: 
„Să ţii minte, libertule, ai trăit cea mai mare parte din viaţă ca sclav al lui 
Decimus Silvanus şi drept mulțumire ai să înalți un templu zeului Silvanus! 
Eu sânt ca şi un zeu pentru tine, Eufemus: te-am făcut om liber, te-am 
împins în afaceri, şi acum te-ai îmbogăţit!” Dădu un răspuns la care se 
gândise adesea; 

— Ne găsim într-o provincie bogată a imperiului, acoperită de păduri 
nesfârșite și neumblate, de aceea ne-am gândit că într-un astfel de ţinut cel 
mai puternic zeu trebuie să fie zeul pădurilor, Silvanus. Pe aici, tot mai 
multă lume a început să treacă la cultul lui. 


— Eu știu că mulţi trec la cultul lui Mithras și la al lui Liber şi Libera, 
interveni centurionul. Dacă ar fi după mine, continuă el, în loc de templu, aș 
construi amfiteatre. Omul se simte fericit dacă are un spectacol bun, vin tare 
şi o femeie frumoasă; cu zeii nu prea se încălzeşte el și nici nu se 
înveseleşte. 

Decimus Silvanus se întoarse spre Verus care râdea cu poftă: 

— Râzi, lanistule, ai vrea să vină timpul când la Porolissum se va da 
câte un spectacol în fiecare săptămână? 

— Şi de ce nu, Decimus Silvanus? N-ai văzut mulţimea cum se 
îngrămădeşte în tribune în zilele de spectacole? Cred că, dacă n-ar fi teama 
de preoţi, prea puţini s-ar duce la temple, în afară de babe și de cei schilozi. 
Vreţi să spuneţi — tu şi Eufemus — că aţi dat bani pentru construirea 
templului împinși de credința în puterea zeului Silvanus și nu spre a vă 
admira mulțimea, pentru a se vorbi cât mai mult despre voi? Iu ce spui, 
Protus Bubalus? 

Arhitectul tuşi încet. Îi plăcea încotro pornise discuţia, începu cu voce 
potolită: 

— Eu nu visez decât să lucrez cât mai mult, aici, la Ulpia Traiana, la 
Roma, oriunde şi orice, numai să construiesc, pentru că zidindu-se mult, 
oamenii îşi vor schimba atât felul de viaţă, cât şi modul de gândire. Dacă aş 
fi întrebat ce anume aș dori să fac, n-aş putea să spun că temple, ci drumuri, 
poduri, amfiteatre, gymnasii, foruri și terme. Când vor fi şcoli multe, 
pretutindeni, lumea va arăta cu totul altfel. Dar n-aş fi cinstit dacă nu v-aş 
spune de la cine am început să văd astfel lucrurile: de la marele Apollodor. 
Eram tânăr, aproape copil, pe timpul construirii podului de la Drobeta, peste 
Danuvius, acolo am învăţat multe de la el, de acolo l-am însoțit la Roma, 
unde am lucrat la noul for şi la Columna Traiana. Atunci, la Columnă, tot 
cioplind în marmură chipurile și luptele dacilor, m-am hotărât să trec în 
Dacia şi să trăiesc în mijlocul acestui popor greu încercat, căci ceea ce s-a 
povestit în piatră reprezintă prea puţin față de tragedia care s-a petrecut aici, 
ale cărei urme încă se mai văd, sau, ca să spun drept, ale cărei urme noi le 
acoperim cu grijă şi le facem să dispară. 

— Ce vrei să spui, Protus Bubalus?! îl întrebă mirat Decimus Silvanus. 

— Vreau să spun, reluă arhitectul, că aici chiar, la Porolissum, unde a 
fost o așezare și o cetate dacă, noi acoperim totul, orice urmă veche este pe 
cale să se piardă, tot aşa cum acolo sus, la tine, la Marodava, n-a mai rămas 
nimic din cetatea acelui taraboste a cărui moșie o stăpâneşti. 


Decimus Silvanus începu să râdă: 

— Şi ce vezi rău în asta, arhitectule? Ai spus că vrei să zideşti cât mai 
mult, iar construcţiile tale să fie cât mai frumoase și mai trainice, ori tocmai 
asta urmăreşte Roma să facă în Dacia. 

— Da, doresc să construiesc cât mai mult, dar nu şi să contribui la ceea 
ce se urmărește, la pierderea unui popor, la a-l face să piară înăbușit de 
mulțimea celor aduşi din imperiu. Ceea ce s-a petrecut și se petrece încă în 
Dacia depăşeşte cu mult tot ce a făcut Roma în celelalte provincii pe care 
le-a cucerit. 

Arhitectul ridică privirea spre cer şi cătă soarele prin frunzișul des al 
fagului, apoi și-o trecu pe deasupra șantierului. 

— S-a făcut târziu, continuă el, mă duc să văd mai îndeaproape cum 
merge lucrul. 

— Şi cu vreau să văd ce fac legionarii mei, adăugă centurionul. 

— Noi mai stăm puţin la umbră, zise fără grabă Decimus Silvanus, 
făcând un semn libertului. 

Arhitectul și centurionul începură să coboare încet spre şantier cu pași 
mici, atenţi să nu lunece pe iarba deasă a povâmișului. De sus, câtva timp 
Decimus Silvanus urmări mișcarea de pe şantier, şi mai ales privi atent spre 
Decibalos. Îl vedea pe dac slăbit și muncind din greu. Se bucură în sinea lui, 
deşi nu se simţea prea mulțumit. Îi strigă lui Eufemus, fără să întoarcă spre 
el capul: 

— Ce tot mă încurcă vita aia de Hermias? Mi-ai spus că o să-i faceţi 
repede de petrecanie! 

Libertul privi şi el spre locul unde săpa Decibalos. 

— Stăpâne, trebuie ca totul să fie făcut cu multă răbdare, încât să nu se 
bage de seamă! Doar tu mi-ai spus că cea mai mică greșeală ce am săvârșit- 
o, din care procuratorul ar bănui ce s-a pus la cale, nu va fi bine pentru nici 
unul dintre noi. Priveşte-l pe barbar, a rămas numai piele şi os, n-o să mai 
treacă mult şi-l trimitem la Proserpina. 

— Tu mai vorbeşti astăzi cu Hermias? 

— Tocmai pentru asta am venit, stăpâne! 

— Bine, eu plec, mă grăbesc, spune-i lui Hermias să nu mă supere, 
altfel, pentru ce l-am făcut libert? 

— Mergi fără grijă, stăpâne, Eufemus şi Hermias te slujesc cu credinţă și 
supunere! 


De dimineață Decibalos se apucase să sape cu îndârjire, numai să nu-l 
mai audă pe supraveghetor ţipând la el şi lovindu-l cu flagrunul. Nu făcea 
asta pentru că n-ar mai fi putut suporta durerile, căci avea suferință mult 
mai mare în suflet, cât spre a scăpa de ruşinea de a fi privit de toţi din 
şantier în acele clipe de umilire. Nu înaintase prea mult și din nou se ivise 
un colț de stâncă pe care trebuia să-l spargă. Aşa cum lucra, numai în 
cioareci şi în opinci, cu trupul gol — cămașa de mult îi era numai zdrenţe 
— la tot pasul înjura cu năduf, vorbind de unul singur. Altădată nu se 
speriase de muncă, oricât de grea, fusese neobosit, acum, de când aflase de 
dispariţia Sarmidei, simţea cum durerea, chinul și revolta îl măcinau încetul 
cu încetul şi puterile se împuţinau. Vecinul său, Odraste, un trac venit din 
munţii de miazăzi ai Traciei, scurt şi îndesat, urmărise atent lupta dacului cu 
stânca. După ce luă seama să nu fie văzut de supraveghetor, trecu lângă 
Decibalos și începu să lovească în piatră cu ciocanul. De când fuseseră 
aduşi la săpat, Odraste şi Decibalos îşi dăduseră de multe ori ajutor unul 
altuia. După o luptă îndârjită cu stânca, se opriră să mai răsufle. Odraste se 
așeză pe o spărtură mai mare de piatră și-l cercetă atent pe Decibalos. 
Dintre toți deţinuţii, numai dacul muncea cu lanţuri la picioare. 

— N-ai mai primit nici o veste, tot nu se ştie nimic de fată? îl întrebă.v 

— De unde să aflu? Decurionul n-a mai venit de atunci... 

— Asta înseamnă că ei aleargă, o caută, se zbat, continuă Odraste. Dar 
nu te-am întrebat, Decibalos, pe fiica ta nu mai pusese ochii și vreun alt 
flăcău sau bărbat, dac, colon sau militar? Acolo, la noi în Tracia, de unde 
am venit eu, tot aşa a pierit odată o fată şi a fost căutată mult, fără să i se 
mai dea de urmă. După câţiva ani, părinţii s-au pomenit cu ea acasă, dar nu 
singură, ci cu bărbatul și cu copiii. Soţul era un centurion, el o furase și 
plecase cu ea departe; o răpise omul fiindcă tatăl ei, un trac încăpățânat, nu 
voise să i-o dea, căci îi ura mult pe romani. Nu cumva decurionul, care a tot 
venit pe aici şi care spui că a luat de nevastă o fată dacă, de la voi din 
Marodava, nu cumva el n-o fi străin de ceea ce s-a întâmplat? 

Decibalos îl privi şi zâmbi îndurerat. 

— Nu, bunule Odraste, nu s-a putut petrece ceea ce gândești tu, îl 
cunosc bine pe decurion, dar îmi cunosc şi mai bine copilul. Vezi tu, situația 
mea este mult mai grea. Tu cel puţin știi pentru ce stai aici: te-a bănuit că ai 
furat un vițel, ţi-a dat o pedeapsă și ştii că vei fi liber în curând, pe când eu 
nu-mi dau seama cât o să mai stau și ce o să mai fac. Sorocul pedepsii mele 
poate că nu va veni niciodată!... 


— Mi-ai vorbit întotdeauna frumos despre acel vecin al tău, de Butes, nu 
se poate ca el să nu se străduiască să te scoată de aici. 

— Da, îmi pun toată nădejdea în el, însă nici el nu se poate împărţi în 
două. Bănuiesc că acum se zbate să dea de urmele fetei, eliberarea mea cred 
că s-a gândit s-o lase mai la urmă. 

— Dar, dacă şi tu ai fi liber, amândoi aţi căuta-o cu mai mulţi sorți de 
izbândă. 

— Cu eliberarea mea e altceva!... Dar haide să ne vedem de treabă, 
bunule Odraste, că nu ştii de unde iese ticălosul de Hermias și începe să 
strige și să mă lovească. 

Se apucară de lucru. Decimus Silvanus plecase de mult, iar Eufemus, 
după ce stătuse un timp de vorbă cu Hermias într-o baracă, se dusese și el. 
Pe șantier nu se mai vedeau nici arhitectul și nici centurionul. Trecuse mult 
după amiază când supraveghetorul se apropie de Decibalos. 'Ținea dinţii 
strânşi şi avea căutătura schimbată. Odraste se trăsese la timp pe locul său, 
încât Hermias nu-l văzuse dând ajutor dacului. Din cauza colţului de stâncă, 
partea de săpătură a lui Decibalos rămăsese mai în urmă faţă de ale 
celorlalți. De cum sosi, supraveghetorul începu să strige, pregătindu-și 
flagrunul. Odraste înţelese că venise pornit să-l bată pe dac, simţi cum îi 
urcă sângele la cap de revoltă. Loviturile începură să cadă ploaie pe spatele 
gol al lui Decibalos. Dacul rabdă un timp, săgetându-l cu o privire plină de 
ură. Ceilalţi lăsaseră lucrul și urmăreau împietriţi scena. În toţi creştea 
pornirea spre răzbunare. 

— Potoleşte-te, Hermias! strigă Decibalos de făcu să răsune pădurea din 
apropiere. 

— De ce n-ai lucrat cât trebuia? strigă supraveghetorul, continuând să 
lovească mai des şi cu mai multă furie. 

— Potoleşte-te, Hermias, că te fac praf! strigă din nou Decibalos. 

Supraveghetorul încetă o clipă loviturile. 

—Crezi că mi-e frică de tine, barbarule? îl batjocori, dându-i roată de 
câteva ori, apoi începu din nou să-l lovească. 

Când auzi că îi spune „barbar”, furia lui Decibalos depăși puterea 
stăpânirii. Sări la Hermias, îl zgudui de câteva ori, îl săltă deasupra capului 
şi-l repezi cu toată puterea în malul înalt de pământ. Supraveghetorul se izbi 
de colțul de stâncă, apoi căzu pe pământul proaspăt săpat. Era galben ca 
ceara și tremura tot. Teama de moarte îl făcu să se ridice repede și să fugă 
câţiva pași, apoi se opri, scoase clopoțelul și începu să sune cu putere. 


Pentru legionarii de pe șantier era semnalul de alarmă. Doi legionari sosiră 
dinspre barăci cu sulițele pregătite. În același timp, sclavii şi deţinuţii se 
apropiară şi ei. Dccibalos puse mâna pe lopata și o ridică ameninţator. 

— Cine se apropie de mine îi crăp capul! strigă el. 

— Omorâţi-l pe barbar! îi îndemnă supraveghetorul pe legionari. 

Văzând primejdia, alături de Decibalos sări și Odraste, ţinând în sus 
lopata, gata să lovească. 

— Şi eu îl fac praf pe cel care se apropie! rosti tracul cu voce mai 
potolită, dar hotărâtă. 

Alături de cei doi legionari mai sosiră şi alţii. De partea lui Decibalos și 
a lui Odraste începură să treacă unul după altul sclavi şi deţinuţi dintre cei 
care lucrau în apropiere. Când veni decurionul se alcătuiseră două tabere 
care se înfruntau cu hotărâre: de o parte, o pădure de lopeţi ridicate 
pregătite să lovească, de cealaltă, un zid de sulițe gata să fie repezite. 

— Cine nu lasă lopata jos va fi străpuns cu sulița! tună decurionul, 
convins că îi va înfricoşa. 

Prinzând curaj și orbit de furie, supraveghetorul smulse fulgerător o 
sulița din mâna unui legionar și o repezi spre pieptul lui Decibalos, însă 
lovitura greşi ţinta, îi zgârie acestuia numai braţul, căci, ca o săgeată, dacul 
făcu un salt în lături şi izbi puternic cu lopata în pieptul lui Hermias, 
doborându-l la pământ. Îndârjirea puse stăpânire pe toţi. Lupta parcă gata să 
izbucnească, furia deţinuţilor şi sclavilor creştea într-una, iar legionarii își 
pierdură calmul, însă energia și hotărârea decurionului reuși să-i potolească. 
Hermias nu fusese lovit de moarte, avea la piept o tăietură ce sângera. 
Numai când văzu că nici unul nu vrea să reînceapa lucrul, decurionul își 
dădu seama de greşeala pe care o săvârşise Hermias. Încerca să împace 
lucrurile, ameninţa și făcu promisiuni, urmărind să nu afle centurionul, şi 
mai ales tribunul şi procuratorul de cele petrecute. Dar socotelile lui se 
dovediră greşite. Sclavii şi deţinuţii refuzară să se apuce de săpat până nu 
va veni procuratorul. 

Vestea despre răscoala de pe șantierul templului se răspândi ca fulgerul 
în tot Porolissumul. Zvonurile se înteţiră, unele, că legionari fuseseră 
omorâţi în şantier, altele, că deţinuţii şi sclavii căzuseră loviți cu sulițele. 
Soarele mai era încă deasupra crestelor munţilor când sosi în șantier 
procuratorul însoţit de tribun şi de centurion. Îi găsi pe sclavi și pe deținuți 
stând strâns grupaţi, cu lopeţile şi târnăcoapele pregătite. Supărarea lui 
Plautius Priscus crescu. O mică răscoala ca cea din şantier putea să fie un 


îndemn la nesupunere şi pentru alţii, mai ales pentru daci, lucru de care se 
temea mult. Nu voia să se audă la Roma de noi răscoale, tocmai acolo unde 
administra el. 

Procuratorul se apropie de grupul sclavilor şi deţinuţilor. 

— Cine l-a lovit pe supraveghetor? întrebă el. 

— Eu! răspunse fără ezitare Decibalos. 

— Tu eşti dacul pedepsit pentru tăinuirea acelui gladiator fugit? 
continuă să-l întrebe, deși i se spusese de decurion. 

— Da, eu sânt! răspunse Decibalos cu îndârjire. Nu tăinuiesc nici un 
gladiator, nu ştiu unde se ascunde, nu știu ce vrea Verus de la mine!... 

— Spune, pentru ce l-ai lovit pe supraveghetor, ce s-a întâmplat aici? 

Decibalos nu apucă să răspundă, Odraste i-o luă înainte și începu să 
vorbească: 

— Pe toţi zeii, eu vreau să spun cinstit tot ce s-a întâmplat, lucrez de 
mult alături de Decibalos. Procuratorul poate că nu ştie, continuă cu curaj 
tracul, eu bănuiesc că s-a pus la cale omorârea acestui om, altfel ce rost ar 
avea ca aproape în fiecare zi să fie snopit în bătăi de către Hermias? Să 
spună toţi cei care muncesc la săpătură dacă Decibalos nu lucrează mai 
mult decât oricare altul și atunci ce poate să aibă cu el supraveghetorul? 
Astăzi Decibalos a spart un întreg colț de stâncă, treabă pe care n-ar fi 
făcut-o nici trei sau patru oameni, și drept mulţumire tot pe el a venit să-l 
bată! 

Procuratorul nu-l mai ascultă pe trac, se întoarse spre decurion și îi 
aruncă o privire severă. 

— Decurioane, pentru ce ai fost trimis aici pe șantier? Nu e destul că pe 
acești oameni îi folosim la munci grele? Cum de l-ai lăsat pe supraveghetor 
să-şi facă de cap? Pentru asta îţi vei primi pedeapsa! îi strigă, apoi îi spuse 
lui Odraste, schimbând tonul: Ai vorbit bine și cu mult curaj, pentru asta ai 
toată lauda mea. Să vă vedeţi liniștiți de treabă, căci pe Hermias îl vom 
schimba de aici, dar şi dintre voi, cine crede că poate s-o ţină tot cu 
împotrivirea se înșală, s-ar putea să se vadă spânzurat într-unul din fagii 
ăştia bătrâni de pe colină! 

Primul contubernal intră şi raportă că de dimineaţa a sosit un dac, care 
cere cu îndărătnicie să fie primit. Mai adăuga că toate încercările și 


amenințările sale, pentru a-l face să spună ce voia, se izbiseră de totala lui 
muţenie. Procuratorul îi dădu ordin să-l introducă imediat, pradă unui nou 
val de griji. 

Din ziua când se dezlănţuise împotrivirea celor de pe șantierul templului 
zeului Silvanus, Plautius Priscus nu-și mai găsise liniştea. În tot 
Porolissumul se înteţiseră zvonurile. Vechea lui teamă de o nouă răscoală a 
dacilor fusese reaprinsă; la aceasta contribuise şi faptul că cel care se 
împotrivise supraveghetorului și-l lovise cu atâta furie fusese un dac. Și nu 
se putea, gândise el, ca dacii din Marodava și de peste tot din jurul 
Porolissumului să nu fi auzit de cele ce se petrecuseră pe şantier. Când 
contubernalul îi raportă că un dac cerea să-i vorbească, se trezi în el 
comandantul, gata să treacă la hotărâri, întocmai ca pe câmpul de luptă. Nu 
se îndoia că dacul venea ca un trimis, care vorbea în numele dacilor hotărâți 
să pună condiţii şi să amenințe. Dar procuratorul mai era neliniștit şi din 
alta cauză. Ce amestec avusese Decimus Silvanus în cele ce se petrecuseră 
pe şantier? Aflase ceva de la Hermias, însă tot nu-i era prea limpede ce se 
urmărea. După multe ameninţări, supraveghetorul recunoscuse că libertul 
Eufemus îl îndemnase să-l bată pe dac și să-l pună la munci cât mai grele. 
Pe de altă parte, Hermias fusese sclavul lui Decimus Silvanus, ca şi 
Eufemus. În tot ce se petrecuse pe șantier, până la împotrivirea deţinuţilor și 
a sclavilor, vedea că era o legătură, că dedesubt se ascundea ceva care îi 
scăpa. Desele treceri pe la şantier ale lui Decimus Silvanus își aveau o 
explicaţie, pentru că şi el, ca mulţi oameni bogaţi, alături de augustali, 
dăduse o importantă sumă de bani pentru înălţarea templului unui zeu al 
cărui nume era acelaşi ca al său. Plautius Priscus era prins în astfel de 
gânduri când contubermalul îl introdusese pe dac. De cum îl văzu, 
îngrijorarea pieri şi severitatea ce și-o pregătise lăsă loc pe faţa lui unui 
zâmbet, ca la bucuria unei revederi. 

— Tu erai, Butes? îl întrebă, ridicându-se de pe scaun. 

— Mă rog zeilor pentru sănătatea ta, Platius Priscus! salută Butes, 
oprindu-se la câțiva pași de masa de lucru a procuratorului. 

— Să fie adevărat oare? Chiar doreşti sănătatea unui roman, care în 
această parte a Daciei îi stăpâneşte pe daci, și... 

— Nu numai pe daci, ci pe toată populaţia de aici. Dar să ştii, Plautius 
Priscus, că nu doresc sănătatea oricărui roman, militar sau civil; pentru tine, 
noi, cei de la Marodava, nutrim o deosebită admiraţie şi un adânc respect. 


Procuratorul privea cămaşa lungă, încrețită la gât și ițarii albi ca neaua 
cu care era îmbrăcat Butes. Pletele aproape albe îi cădeau lungi pe umeri. 
Pe obraz, semnul de rană lăsa un gol purpuriu în barba deasă, căruntă, care 
altădată fusese blondă și frumoasă. Îi făcu semn să se apropie. 

— Stai pe scaun, Butes. Să ştii că-mi place cum vorbeşti: cinstit, pe faţă, 
fără prefăcătorie, aşa cum te-am auzit și la sărbătorile acelea, lupercaliile 
şi... Procuratorul se opri la timp, îşi aduse aminte că la sărbătoarea coroanei 
se dusese travestit și nu fusese recunoscut de nimeni. Dar cum se face că 
voi, dacii, nutriţi pentru mine atâta respect? 

Butes se aşeză pe scaun şi își trecu încet degetele prin barbă. 

— Cine altul, Plautius Priscus, ar fi putut să trimită legionari să ne ajute 
să avem tihnă de sărbătoarea coroanei din anul trecut? Şi noi bănuim că, 
dacă Decimus Silvanus nu ne mai ia cu lăcomie din pamânt, n-o face 
fiindcă ar fi devenit mai bun, ci pentru că cineva l-a oprit, şi acela nu putea 
să fie altul decât procuratorul. 

Cuvintele lui Butes îl bucurară mult pe procurator și orice urmă din 
neliniştea cu care îl primise se spulberă. 

— Vorbeşti frumos limba Romei, Butes, poate că eşti un dac umblat, 
greu încercat... 

— Am umblat... şi m-au încercat greu prăpădul care s-a abătut asupra 
țării mele, frământarea care a venit după aceea... 

Procuratorul clătina uşor capul. Îi plăcea că dacul vorbise, gândind la 
războiul prin care fuseseră cotropiţi şi la răscoala cea mare pornită după 
aceea, folosind cuvinte cum nu se putea mai potrivite. 

— Am învăţat limba Romei de la Canidia și de la Staberius, continuă 
Butes, mă doare în suflet când mă gândesc că moartea unui bărbat atât de 
brav a rămas nepedepsită. 

— Acum totul e prea târziu, murmură procuratorul, n-am mai putea să 
îndreptăm nimic din nenorocirea care s-a produs. 

— Niciodată nu e târziu pentru a se pedepsi o ticăloșşie... 

Procuratorul căută să schimbe vorba, de teamă să nu scape ceva din care 
Butes ar prinde că el ştia ce se petrecuse la Marodava cu răpirea Canidiei. 

— Voi aţi auzit că Publius Octavianus a murit? Canidia era singura lui 
moștenitoare, așa că acum este una din cele mai bogate femei din Roma. 

— Care poate că încă nu știe că soţul îi este mort... 

— Şi care poate că ar fi renunţat la el dacă ar mai fi fost în viață. Dar să 
lăsăm asta și să revenim la lucruri mai proaspete și mai importante. De la 


lupercalii, nutresc pentru tine numai gânduri bune, Butes, altfel ţi-aș fi 
vorbit scurt, fără să mă întind la vorbă. Să ştii că nu e ușor să fii procurator, 
şi tocmai aici. Din nou mi se raportează de alte lovituri ale triburilor de 
dincolo de hotar, iar pe de altă parte voi, dacii... 

— Dacii n-au făcut nimic, n-au pornit nimic, Platius Priscus! 

— Bine, să vedem... Dar ia spune-mi, Butes, pentru ce ai venit la mine? 
Sânt gata să-ţi ascult păsul. 

— Acum, după ce am vorbit atât, pot să-ţi spun de-a dreptul, Plautius 
Priscus, e vorba de Decibalos! 

— Aţi aflat și voi ce s-a întâmplat? 

— Am aflat, dar nu pentru cele petrecute acum câteva zile am venit, ci 
pentru punerea lui în libertate. 

Procuratorul se mișcă neliniștit în scaun. 

— El a fost pedepsit pentru tăinuirea unui sclav, iar acel sclav e gladiator 
al lanistului Verus, aşa că... 

— Dar totul s-a pomit de către lanist folosind minciuna, Plautius 
Priscus. Acum, după încercarea de împotrivire şi după ordinul pe care l-ai 
dat, mi s-a încuviinţat ieri să vorbesc cu Decibalos. El mi-a spus că, atunci 
când a venit la lanist şi i-a cerut să i-l vândă pe gladiator, n-a ştiut că acesta 
fugise. Era în joc viaţa fiicei sale, care cică l-ar iubi până la disperare pe 
gladiator şi, când vine o astfel de nenorocire, câte greşeli nu poate să facă 
un părinte? 

Privindu-l atent, procuratorul clătină capul cu neîncredere. 

— Dacă lucrurile ar fi rămas aici, aş fi fost gata să te cred, dar ele s-au 
petrecut altfel: dacul a vrut să-l cumpere pe gladiator şi după ce lanistul i-a 
spus că acesta a fugit, și atunci nu e drept ca noi să gândim că Decibalos 
ştia, şi ştie încă, unde stă ascuns acel Gemellinus? 

— Plautius Priscus, ai trimis legionarii de au scotocit toată Marodava! 
răspunse Butes îngrijorat, dar și hotărât să ducă mai departe lupta. 

— Spune-mi cinstit, Butes, ce se ascunde aici? Mie îmi plac dacii, ei 
sânt aprigi la mânie, dar și de bună-credință. Păstrez pentru voi această 
convingere nestrămutată, însă nu trebuie să ne socotiți proști pe noi, 
romanii. În ultimele zile, după cele petrecute pe șantierul templului, am mai 
stat de vorbă cu lanistul și pentru mine acum este limpede: voi, dacii, știți 
unde se ascunde acel gladiator! 

— Şi dacă nu va fi găsit niciodată acel sclav fugar, puteţi să nenorociţi 
un om, o familie? Cât o să-l ţineţi pe Decibalos? 


— Îţi repet întrebarea, Butes: Ce se ascunde aici, ce urmăriţi voi? Mai 
am o probă, care mă face să fiu şi mai bănuitor: nişte daci au mai încercat 
să-l elibereze pe acel sclav când nici nu era gladiator. Pentru ce au făcut ei 
asta, aşa, numai de dragul lui? 

Căutând să se stăpânească, pornit să împingă lucrurile cât mai departe, 
însă fără să depăşească măsura, Butes lăsă pentru mai târziu lovitura prin 
care spera să-l înduplece pe procurator, convins că Plautius Priscus era un 
bărbat cinstit și drept. 

— Când un popor nu mai are căpetenii, nu are nici cui să se plângă și 
nici cine sa-l creadă!... murmură el destul de tare şi de rar pentru a fi înțeles 
de procurator. 

— Ai spus un mare adevăr, Butes, dar pe mine mă atinge numai în parte. 
Eu nu sânt o fostă căpetenie dacă, iar nu eu, Plautius Priscus, am supus 
Dacia, însă întotdeauna am fost şi sânt gata să vă ascult plângerile și să vă 
cred durerile. De când voi aţi dezlănţuit răscoala cea mare, ați început să fiți 
mai mult prețuiți și temuţi de romani; v-aţi ales cu un fel de nimb de 
măreție prin dârzenia voastră. 

Bun cunoscător la oameni, procurorul se aplecă peste masă și-l privi 
adânc în ochi. 

— Spui că dacii nu mai au căpetenii? îl întrebă rar, cu voce potolită. Dar 
tu ești una din căpeteniile lor! 

Un fior îl fulgeră pe Butes prin tot trupul. Se întrebă cu îngrijorare dacă 
nu cumva procuratorul aflase ceva şi, mai ales, dacă știa că îl are în față pe 
fostul taraboste Burio. Se strădui să se ţină tare, să înfrunte primejdia. 

— Oamenii nu pot trăi împrăștiați, începu el, caută totdeauna să se 
strângă, să trăiască laolaltă, şi aşa ajung să asculte de cuvântul unuia dintre 
ei. Asta, cu atât mai mult, în vremuri vitrege. Și la Marodava, de câtva timp 
i-am văzut că au cam început să mă întrebe pe mine câte ceva, să-mi 
respecte vorba, la sărbători m-au ales să conduc mulțimea şi s-o înveselesc. 
Nu pot să-mi dau seama pentru ce au făcut toate astea, deşi sânt alţii mai 
potriviţi să fie ca un fel de căpetenie... 

Butes tăcu şi aşteptă ca procurorul să spună tot ce ştia, dacă în adevăr 
aflase ceva. 

— Da, asta am văzut şi eu, așa mi s-a şi spus, doar nu-ţi închipui că n- 
avem pe acolo iscoade de-ale noastre. Așadar, la Marodava tu ești un fel de 
căpetenie; de mult mă gândisem ca și noi să te privim tot la fel. 


— Dacă nu veneam astăzi aici, poate că procuratorul nu se mai 
gândea... glumi Butes. 

Curajul îi revenise cu totul, nu se mai îndoia, romanii nu ştiau cine se 
ascundea sub acest nume. O căldură plină de mulțumire îl năpădi pentru 
dârzenia cu care dacii din Marodava păstrau taina lui. 

— Să ştii, Plautius Priscus, reluă el, nu vei putea să faci niciodată din 
mine o bâtă ageră cu care să loveşti în daci; aș fi o măciucă cu totul altfel, 
care cade tocmai pe cel ce caută să o mânuiască. 

Cele spuse de Butes îl mulțumiră şi mai mult pe procurator. Îi plăcea 
vorba lui dreaptă, fără vicleşuguri și fără ocoluri. 

— Nu pot să-ţi spun tot ce gândesc despre tine, dar să ştii că te preţuiesc 
mult. De câteva ori m-am gândit să te chem și să stăm de vorbă. Dacă nu 
greşesc, când ne-am despărţit, de lupercalii, parcă ţi-am și spus-o. Haide, 
Butes, aștept să-mi spui adevărul, ce este cu acel gladiator Gemellinus? 

— Mai mult decât Decibalos nu ştiu nici eu, Plautius Priscus. 

— Și totuși se ascunde ceva, şi acel ceva poate că va ieşi odată la 
lumină. Dar să lăsăm asta. Spune-mi, Butes, ce zici de acele lovituri care se 
dau pe la Apulum și pe la Ulpia Traiana Sarmizegetusa, parcă ţi-am vorbit 
de ele la lupercalii, ştii că sânt acum mult mai dese și mai puternice? Dar 
povestea a început să fie și mai frumoasă. Am auzit că stăpânul unei ferme a 
primit un papyrus prin care era amenințat cu moartea, dacă în timp de o 
săptămână nu va împărți câte o sută de sesterţi la fiecare sărac din vicul din 
apropierea fermei lui. Cică s-a dus el la castrul din apropiere şi i-a cerut 
centurionului legionari să-l păzească, s-a ţinut tare vreo două, trei zile, dar 
în cele din urmă spaima de moarte l-a învins şi nu se sfârşise saptămâna 
când fiecare sărac îşi primise suta de sesterți. M-am gândit de multe ori ce 
ar trebui să fac dacă astfel de atacuri se vor da și prin părțile noastre? Eu ţin 
mult ca aici să fie linişte, să nu se trezească ura dintre romani și daci. Dacă 
cei ce se dedau la astfel de lovituri ar fi latroni fără căpăiii, veniţi de aiurea, 
nu m-aș îngrijora prea mult, însă bănuiesc că sânt daci, ceea ce face situația 
mult mai grea, căci ei se ajută, sânt uniţi în faţa primejdiei și îi ascund cu 
grijă pe cei urmăriţi de gărzi. Spune-mi, Butes, ce gândești despre toate 
astea? 

Butes se aştepta la o astfel de întrebare. Căpătase convingerea că 
procuratorul era un om drept, care nu-i ura pe daci, dar care îşi îndeplinea 
fără şovăire îndatoririle militare.și administrative. Îi răspunse fără să-l 
înfrunte și fără să-i ascundă ce gândea: 


— Eu nu pot să fac decât ceea ce ai face şi tu, Plautius Priscus, dacă 
romanii ar fi subjugaţi de alt popor mai puternic. Nu mă îndoiesc că nici tu 
n-ai da un roman pe mâna celui care ţi-a subjugat neamul. 

Procuratorul confirmă clătinând capul. Se întinse din nou peste masa: 

— Acum am înţeles, Butes, poate că n-o să vreţi să recunoașteţi, dar 
convingerea mea rămâne nestrămutată: acel gladiator fugar trebuie că e de 
felul lui dac şi, ca dac, a găsit la voi adăpost şi ascunzătoare, aşa că ceea ce 
a făcut Decibalos n-a fost decât o încercare de a-l elibera! 

— Şi totuşi, adevărul este că fiica lui Decibalos... 

— Da, presupun că fata îl iubește, deci cu atât mai mult îl vreţi liber... 

— Nu te gândi numai la asta, Plautius Priscus, nenorocirea este mult mai 
mare: fiica lui Decibalos a fost răpită de mai mult timp și toate încercările 
noastre de a-i da de urmă s-au dovedit neputincioase. Acum casa lui 
Decibalos a rămas pustie, nevasta lui îşi plânge toată ziua bărbatul şi fata, e 
cu inima zdrobită. 

— Spune-mi că glumeşti, Butes, cum de s-a putut întâmpla una ca asta? 
Mie nu mi s-a raportat... 

— Când e vorba de daci, legionarii și tabularii... 

— Se poate, de aceea îi pedepsesc cu asprime pe cei vinovaţi de astfel 
de fapte. 

Îndreptându-se în scaun, Butes îl fixă cu privirea pe procurator. 

— Acum pot să-ţi spun tot ce am gândit când m-am hotărât să pornesc la 
tine şi asta e totodată și cererea ce ţi-o fac: dacă Decibalos va fi pus în 
libertate, eu și el vom pleca în căutarea fetei și, cum bănuim că acolo unde 
se găseşte unul va fi şi celălalt, vom da astfel și de ascunzătoarea 
gladiatorului. Noi ne străduim să aflăm urmele fetei, voi ţineţi să-l prindeţi 
pe gladiator... 

— Nu, asta niciodată! rosti procuratorul, săltându-se de pe scaun. Mi se 
par toate atât de încâlcite, încât nu se poate să nu se ascundă aici ceva... 

— Platius Priscus, îţi cer eliberarea lui Decibalos, insistă Butes cu 
hotărâre, ridicându-se și el în picioare. Altfel, atunci când vei voi tu, să nu 
fie prea târziu! Ai spus că-i cunoşti bine pe daci... 

— Dacă aş lua vorbele tale drept o ameninţare, te-aş putea trimite pe 
şantier lângă Decibalos! strigă procuratorul. 

— Face o mare greșeala cineva dacă se încrede în bunătatea celui ce-l 
asupreşte! Noi, dacii, trăim vremuri grele, am ajuns ca numai în suflete să 


mai avem revoltă, căci picioarele și braţele ne sânt amorţite, dar să ferească 
zeii, Plautius Priscus, ca trupurile noastre să înceapă să se dezmorțească! 

— Vrei să spui că porniţi din nou răscoala? 

Cu totul schimbat, palid, procuratorul sună din clopoțel și un 
contubernal intră în fugă. 

— Să vii cu doi legionari și să-l... 

Tăcu văzând lucirea din ochii lui Butes. Dacul nu făcuse nici o mişcare, 
îşi strânsese numai fălcile cu putere şi îşi schimbase neliniștit greutatea 
trupului de pe un picior pe altul. Se întoarse din nou spre contubernal și îi 
spuse cu voce mai potolită: 

— Du-te, nu mai am nevoie de nimic! 

Se aşeză la loc pe scaun și își prinse capul în mâini. Butes era un om pe 
care începuse să-l preţuiasca mult. Îi ascultase cuvintele și în toate văzuse 
adevărul, deși în ele răsunase o revoltă greu stăpânită. 

— Te-am supărat mult, Plautius Priscus! curmă Butes tăcerea. Pot să 
plec? 

Procuratorul nu-i răspunse. Se găsea într-o mare nehotărâre, își dădea 
seama că prin eliberarea lui Decibalos ar fi ajutat să se descurce multe, însă 
nu putea să se poarte binevoitor cu niște oameni care ascundeau un sclav și 
mai ales cu oameni care preferau să sacrifice pe unul dintre ei decât să-l 
trădeze pe fugar. Târziu ridică privirea şi, după ce sună şi contubernalul 
intră, ordonă cu voce înceată, în care nu se vedea nici mânie, nici pornire, 
nici înțelegere, nici bunăvoință: 

— Dacul e liber, poţi să-l conduci afară. 

Pe drumul până la Marodava, Butes încercă de mai multe ori să repete în 
gând tot ce vorbise cu procuratorul. De fiecare dată își dădu seama că nu 
greşise cu nimic și totodată că nici Plautius Priscus nu se arătase un om prea 
rău. Plecase la Porolissum nutrind multă speranţă și acum se întorcea cu 
totul descurajat. Nici nu ştia încotro să mai apuce şi ce să mai facă. Se 
socotise văzut bine de procurator; aceasta o constatase după felul cum 
fusese primit şi din modul în care îi vorbise. Speranţa lui se prăbușise în 
clipa când crezuse că se afla foarte aproape de izbândă. Se gândi să pună la 
cale ceva, ajutat de Sagitulp și de Ampelia și, prin decurionul Fuscianus, să 
ușureze fuga lui Decibalos de pe șantier. Ajunse cu gândul să-l vadă chiar 
scăpat de acolo, dar mai departe nu mai găsea ce ar fi putut să mai facă. Un 
fior îl săgetă când îşi dădu seama că în loc de unul ar ajunge să fie urmăriţi 
doi: Dicomes și Decibalos. Și din nou își aminti de soarta Sarmidei, despre 


ea nu reuşise să afle nimic. Getio, care pornise în căutarea fetei, nu 
trimisese nici o veste. De la Sarmida gândul îi trecu la Decimus Silvanus. 
De curând se mutase un proaspăt libert în casa care fusese a lui Staberius şi 
a Canidiei, un sclav căruia bogatul fermier îi acordase libertatea. Ce se mai 
urmărea? Pe Lucrinus și pe Hermias nu-i eliberase decât cu anumite 
scopuri, ale căror roade începeau să se vadă. Acum când se apropia de casă, 
tot mai mult îşi micșora pasul, ca şi cum n-ar fi vrut să mai ajungă 
niciodată. Ştia că o găseşte din nou pe Gumida plângând și pe Arghida 
lângă ea, încercând să o liniștească şi să-i dea curaj. lar el ce putea să-i mai 
spună, când şi speranţa pe care şi-o pusese în procurator se spulberase? Nici 
nu băgă de seamă că ajunsese la cotitura drumului, de unde nu mai avea 
decât câţiva pași până acasă. leși din gânduri când auzi pe larse vorbindu-i. 
Stătea la umbra unui măr, lângă îngrădeala unei ogrăzi. 

— Când omul merge tot privind în jos şi călcând rar, mari trebuie că-i 
sânt întristarea şi îngrijorarea din suflet. 

Văzându-l, Butes se învioră. 

— Tu erai, bătrâne? Nu te-am mai văzut de mult. Să-i mai rog pe zei 
pentru sănătatea ta? îl întrebă în loc de salut. 

— Nu te mai obosi, bunule Butes, că o faci degeaba! Cu netrebnicii de 
zei de mult sânt certat, iar bătrâneţea mea nici nu mai are nevoie de 
sănătate. Îți cunosc durerea și îngrijorarea, bunule Butes, aşa e că n-ai făcut 
nimic la Porolissum? Mi-a spus Gumida adineauri unde eşti plecat. 

— Nimic, bătrâne! Pentru noi, zeii au închis toate drumurile. Vezi, în 
aceste trei căsuțe: a lui Decibalos, a mea şi a lui Staberius, unde altădată era 
veselie şi belşug, acum găseşti numai durere și nemângâiere. Îţi mai 
aminteşti de petrecerea de anul trecut, când Sarmida împlinise 
șaptesprezece ani? Ne-ai cântat mult și frumos din nai! Acum de ce nu mai 
cânţi, bătrâne? 

Butes tăcu și se aşeză la umbră lângă arse. 

— Sânt şi eu cum este cucul, cânt numai când vreau să fiu auzit şi tac 
când trebuie să trec nevăzut. Nu ţi-am spus-o până acum, bunule Butes, 
peste durerea mea cea veche s-a așezat alta nouă: după zeița Sarmida umblu 
Și eu, o caut zi şi noapte, ca şi tine. 

Butes clătină încet capul și oftă cu durere: 

— Nici nu ştiu încotro s-o mai apuc, bunule Iarse, aş porni oriunde dacă 
aş prinde un semn cât de mic despre locul unde se găsește. Câteodată mă 
gândesc îngrozit că s-ar putea ca fata să nici nu mai fie în viaţă... 


Bătrânul îl apucă de umeri și-l scutură cu putere. 

— Omule, tu te-ai prostit până-ntr-atâta? Nu ştii că o fată frumoasă nu 
poate să fie dorită decât de un bărbat, că cel care a furat-o o păzeşte ca pe 
ochii din cap? 

Butes simţi un fior prin trup, gândul îi alergă din nou la Dicomes. Ar fi 
fost el în stare să facă o astfel de faptă? Numai cu el ar fi putut să plece 
Sarmida de bunăvoie. 

— Eu pe acel bărbat îl caut, continuă bătrânul, şi inima îmi spune că am 
să-l găsesc pe aici, pe aproape. Acum mă ajut de copii mei, de Marcellus și 
de Lygia. Legionarul nu v-a uitat, pe tine şi pe Decibalos, de când i-aţi dat 
bani s-o cumpere. Pe Decibalos tot îl mai ţin la muncă pe şantier? Pentru ce 
a vrut el să-l cumpere pe gladiatorul acela? Asta nu pot să înțeleg! 

— Hei, bătrâne, e o taină şi aici, poate că o vei afla odată. Bătrânul îi 
aruncă o privire mustrătoare. 

— Așadar aveţi o taină, pe care bătrânul Iarse nu trebuie s-o ştie?! 

— E în joc viaţa unui om... 

— Şi acela nu e Decibalos?!... Dacă nu trebuie să ştiu, atunci nu-mi 
spune! 

Butes nu răspunse. Se ridică şi se pregăti să plece. 

— Să nu-ţi pierzi curajul, bunule Butes, mâine e sărbătoarea sclavilor și 
eu o să fiu printre ei; de la sclavi se pot afla multe... 

De idele lui august, mulţi stăpâni se pregăteau să-și ajute sclavii pentru 
sărbătoarea lor. Era singura zi din an — sărbătoarea sclavilor — când ei 
erau liberi să petreacă, puteau să facă orice, întocmai ca şi stăpânii lor. În 
această zi toate se treceau cu vederea și se iertau sclavilor. Cei mai buni la 
suflete nu se mulțumeau numai să le dea bani, mâncare și vin, cu care să se 
ducă la locul de petrecere, ci să-i şi scutească de orice muncă. Erau și unii 
care se prefăceau că au uitat, nu le dădeau nimic sau nu voiau să audă de 
această sărbătoare. În acest an însă procuratorul dăduse zvon ca toţi stăpânii 
să se arate mai mărinimoși, pentru că sclavii erau bogăţia omului, prin 
munca lor ei agoniseau totul. De lupercalii toată lumea petrecuse de minune 
şi sărbătoarea sclavilor nu era decât un nou prilej de veselie, căci printre ei 
se amestecau de obicei şi din cei liberi, coloni, liberţi, veterani, mai ales 
dintre cei ce nu erau stăpâni de sclavi și îi priveau tot în rândul oamenilor. 


Numai la daci sărbătoarea coroanei din acest an nu se mai desfașurase cu 
plăcerea de viaţă, belșugul și veselia din vara anului care trecuse. Butes, 
Sagitulp, Gumida și Arghida nici nu merseseră la petrecere. Pe câştigătorul 
coroanei îl primise Gruno, el stătuse în capul mesei mari și căutase să 
înveselească mulțimea, dar totul se desfăşurase fără viaţă, fără bucurie, ca şi 
cum o umbra de tristeţe şi de îngrijorare plutise pe deasupra tuturor. Pentru 
ca sărbătoarea sclavilor să fie mai plină, mai veselă, mai zgomotoasă și mai 
în văzul tuturor, se stabilise ca în acest an să se desfășoare în același loc în 
care se sărbătoriseră lupercaliile, în Crângul lui Pan, din apropierea 
templului lui Mithras. Ca şi de lupercalii, aci aveau să se adune, pe lângă 
sclavi, și oameni liberi din Serdos, Magnus și Porolissum, poate chiar şi 
daci din Marodava, dornici să privească la petrecere, de aceea Decimus 
Silvanus şi Eufemus, cunoscuţi ca stăpânii de sclavi cei mai răi şi cei mai 
lacomi, se hotărâră să arate lumii că sânt foarte darnici. Puseră să se aducă 
la Crângul lui Pan belșug de bucate și de vin, din care sclavii lor să se 
ospăteze și să petreacă din plin. Grija pregătirilor, a împărţirii bucatelor și 
vinului o lăsară pe seama actorelui Ampliatus și a vilicului Marsus, care nu 
uitară să pună deoparte pentru ei cât mai mult din cât porunciră cei doi 
stăpâni să dea. 

De dimineaţă Crângul lui Pan începu să prindă viață. Soseau sclavi din 
toate părţile, unii însoţiţi de stăpânii lor, căci în Serdos şi Magnus mulţi 
coloni şi veterani aveau numai câte unul sau doi. Printre ei se puteau vedea 
şi cei doi sclavi al lui Theudotos, rămas în această zi să-și servească singur 
muşteriii, precum și sclavii pe care tabularul Lucrinus îi cumpărase pentru 
Metiada, şi mulţi alţii veniţi de la Porolissum. Cei mai numeroși erau sclavii 
lui Decimus Silvanus şi ai lui Eufemus, la care se adăugau cei publici de la 
Porolissum, pentru care procuratorul urmărise cu deosebită grija pregătirile: 
îi îmbrăcase în haine noi, le dăduse hrană și vin și împărţise fiecăruia câțiva 
sesterți — unora mai mulți, altora mai puţini — după vrednicie sau după 
felul cum îl vedea supraveghetorul. De sărbătoarea sclavilor, în șantierul 
templului zeului Silvanus de la Porolissum nu mai rămaseră la lucru decât 
oamenii pedepsiți la muncă. Pe la vremea prânzului, Crângul lui Pan se 
umplu de lume. Printre mulțimea de sclavi și de sclave, de oameni liberi — 
bărbaţi, femei și copii — forfoteau negustori ambulanți, lăudându-și marfa 
în gura mare, saltimbanci ce se opreau din loc în loc şi înveseleau pe cei din 
jur, cerșetori, care, prin cuvinte meșteșugit spuse, ştiau să trezească mila, şi 


vraci ce se lăudau că vindecă bube urâte sau că puteau să ghicească viitorul. 
Tot Crângul lui Pan era o mare de strigăte, omenie și veselie. 

După ziua plină de zbucium din ajun, Butes nu dormise toată noaptea. 
Nu se luminase bine de ziuă când plecase spre Porolissum. Ajunsese în 
apropierea șantierului când soarele se urcase la câteva sulițe pe cer și se 
aşezase la umbra unui fag de la marginea pădurii. În lipsa sclavilor plecaţi 
la sărbătoare, pe şantier era mai puţină mișcare, lucrul îl urmăreau numai 
legionarii, căci supraveghetorul plecase cu sclavii. Așteptă să se ivească 
prilejul, hotărât să schimbe câteva vorbe cu Decibalos; îl vedea săpând, 
alături de trac, de Odraste. Timpul trecea repede, iar legionarul care stătea la 
marginea şantierului, în apropierea lui Decibalos, nu se îndepărta de acolo. 
Butes îşi pierduse speranţa şi răbdarea, când dinspre Porolissum se ivi 
decurionul, comandantul gărzii de pe șantier. Acesta îl văzu şi se opri, 
cercetându-l cu bănuială. De când se întâmplase împotrivirea de pe şantier 
dezlănţuită de Decibalos, decurionul îi privea cu mai multă dușmănie pe 
daci. 

— Ce e cu tine aici, dacuie? îl întrebă. 

— Nimic, bunule decurion, mă odihnesc niţel la umbră. 

— Şi ceva mai departe de șantier nu puteai să te opreşti? la cară-te de- 
aici! 

Butes se ridică în picioare, dar nu plecă. 

— Dacă mergi la sărbătoarea sclavilor, bunule decurion, te duc la un dac 
care are un vin cum n-ai băut în viaţa ta, îi spuse, privindu-l fără să 
clipească. 

— Vorbeşti frumos limba Romei şi, după semnul din obraz, se vede că ai 
fost şi luptător, poate căpetenie în oastea lui Decebal sau a lui Sarmis. 

—Fiecare luptă pentru ţara lui, bunule decurion. Acum, după ce 
prăpădul s-a săvârşit, nu se mai poate face nimic. Da, am fost luptător și îi 
iubesc pe ostași oriunde îi văd, căci și ei sânt nişte oameni chinuiţi. Ce, tu 
n-ai vrea să fii acum acasă, lângă ai tăi, liber şi liniştit? 

Decurionul mai făcu fără grabă câţiva paşi spre Butes. 

— Tu nu stai degeaba aici, urmărești să faci ceva! 

Cu multă iuţeală, Butes duse mâna la brâu, apoi o întinse spre decurion, 
sunând în palmă sesterții. 

— Îţi dau cât poţi să bei o zi întreagă din vinul cel mai bun, numai să mă 
lași să schimb câteva vorbe cu fratele meu, cu Decibalos! 


— Cu dacul din şantier?... Tu ştii ce mare necaz mi-a făcut? Era să se 
întâmple aici o adevărată răscoală. 

Butes răsturnă sesterții în palma stângă, iar cu dreapta mai scoase alții de 
la brâu. 

— Ți-i dau pe toţi, bunule decurion, dacă mă lași să vorbesc o clipă cu 
el! 

Dccurionul privi cu lăcomie sesterții din palmele lui Butes, apoi cătă cu 
grijă în susul și în josul drumului. 

— Dar să nu pui ceva la cale, altfel dau ordin să-l păzească mai bine. Să 
te dai mai sus, pe mal, lângă gardul ce împrejmuiește șantierul, iar eu o să 
stau departe, mai retras în pădure. Dacă încerci să fugi, te străpung cu 
spada! 

De lângă un tufiş de fagi mici, Butes slobozi un strigăt ușor de huhurez, 
numai atât cât să-l audă Decibalos. Acesta se opri din lucru și privi atent în 
susul colinei, spre pădure. Urcă malul proaspăt săpat, se lăsă pe brânci şi se 
apropie de gard. Odraste, care îl văzuse plecând, stătea rezemat în lopată și 
îl privea mirat. Cu multă grabă, Butes îi povesti printre zăbrelele gardului 
ce făcuse la procurator şi-l îndemnă să nu-și piardă speranţa. Ca să-i mai 
întărească răbdarea și curajul, îi spuse că au primit veşti de la Dicomes, şi 
că Sarmida se afla cu el în munţi — așa se sfătuise cu Sagitulp și cu 
Gumida. La această veste, Decibalos se schimbă dintr-o dată. 

— Dacă copiii se întorc acasă, să ştii că fug într-o noapte şi n-o să-mi 
dea de urmă! spuse vesel, plin de încredere. 

— Am venit să-ţi las şi ceva bani, cu ei te ajuţi altfel. Vezi ce poţi să 
aranjezi cu un legionar, și o să-i mai dăm de va fi nevoie. 

Prins de înfrigurarea cu care vorbea, Butes nu auzi că dinspre 
Porolissum răsunau ropote de cai ce se apropiau în galop. 'Tăcu numai când 
decurionul îi înfipse mâna cu putere în gulerul cămășii și îl amenință cu 
spada. Călăreţii se opriră în drum, în dreptul lor. Erau procuratorul și 
centurionul Servilius. 

—Ce faci acolo, decurioane? strigă centurionul. 

—L-am prins pe dacul ăsta, poate că vrea să-l facă să fugă pe cel din 
şantier, pe Decibalos! raportă el puţin încurcat. 

Procuratorul dădu pinteni calului și porni în sus spre ei. De cum îi 
văzuse, îl recunoscuse pe Butes. Începu să zâmbească, în sinea lui se bucură 
că se ivise prilejul să-l întâlnească atât de repede. Toată noaptea se gândise 
la cele ce vorbise cu el şi regretase că se purtase atât de aspru. Ceva lăuntric 


îl împingea să şi-l facă prieten pe dac și dorea aceasta, dar nici nu voia să se 
arate slab şi nehotărât. Se apropie de Butes și opri calul la câţiva pași de el. 

—Aşa, decurioane, se vede că ești un bun militar dacă tu păzeşti 
şantierul şi nu legionarii tăi. 

— Veneam pe drum, Plautius Priscus, și l-am văzut pe dac mergând pe 
furiș printre fagi... încercă să lămurească decurionul. 

Procuratorul privi îndelung spre Butes. Decibalos se trăsese devale, 
sărise sub malul de săpătură și stătea rezemat în lopată, ca și Odraste. 

— Se vede treaba că voi, dacii, sânteţi nişte oameni care mușcaţi și din 
stâncă, nu vă daţi înapoi din faţa unui obstacol. Câţi sesterți ai primit, 
decurioane, ca să-l lași să vorbească pe ascuns cu Decibalos? 

— Jur pe toţi zeii, Plautius Priscus! 

—Am glumit, decurioane, zise mai mult ca să-l liniștească, deşi nu se 
îndoia de cele spuse. Ei, ce stai, ce ai de gând să faci? 

— Să-l leg pe dac şi să-l duc în şantier la... Procuratorul ridică mâna şi-i 
făcu semn să tacă. 

— Nu, decurioane, ordinul meu este să-l laşi liber! Pe mine nu mă miră 
că dacul a venit, ştia că de sărbătoarea sclavilor mulţi oameni au să fie 
plecaţi din şantier și, se înțelege, a gândit că va găsi mai uşor un prilej să 
vorbească celuilalt dac, şi acel prilej l-a găsit, decurioane!... Dacă, după ce 
mă-ndepărtez, aflu că l-ai oprit şi nu l-ai lăsat să plece, te vei vedea și tu 
săpând alături de ceilalți din şantier! Cu voia mea, poate să schimbe câteva 
vorbe cu Decibalos. 

După ce mai aruncă spre Butes o privire, procuratorul întoarse calul şi, 
însoţit de centurion, începu să coboare în grabă spre drum. Întâmplarea îl 
înveselise. Se ivise mult mai repede decât sperase prilejul pe care îl dorea, 
acela de a-i arăta încă o dată dacului mărinimia sa, şi aceasta nu ca un semn 
de îngâmfare, ci ca o dovadă de preţuire. 


De sus, dintre coloanele villei sale, Decimus Silvanus privise mult timp 
peste Marodava adunarea sclavilor în Crângul lui Pan. Văzuse şi când 
sclavii săi plecaseră în două cete mari spre locul de petrecere, având în 
frunte una, pe Ampliatus, iar alta, pe Marsus. Soarele se înălțase şi venise 
amiaza când el mai cercetă încă o data împrejurimile până departe spre 
Porolissum. Pe drumuri nu se mai vedea nimeni, lumea se strânsese la 
sărbătoare. În curtea villei era linişte. Oprise numai câţiva sclavi mai de 
încredere pentru pază şi pentru a se şti mai în siguranţă. Se mişcă neliniștit 


şi de câteva ori dădu să plece, dar se opri. O uşoară paloare și o împietrire a 
feţei arătau cât era de tulburat, ca și cum se găsea în pragul unei hotărâri 
grele. Îşi sălta nervos umărul şi din când în când în colţul gurii se contura 
câte un zâmbet slab, iar prin trup îi treceau valuri de căldură, cu gândul la 
plăcerea mult așteptată. Mai privi o dată soarele, se hotărî, se întoarse şi cu 
paşi repezi intră în atriu și de acolo trecu în tricliniu. Găsi masa pregătită, 
aşa cum poruncise. Ar fi vrut să mănânce, dar nu avea pofta, foamea îi 
pierise. Umplu de câteva ori cupa cu vinul cel mai bun și o goli cu 
înfrigurare. Se trânti apoi pe un pat şi rămase mult timp lungit cu faţa în sus. 
Se ridică şi trecu în tabliniu, luă o oglindă şi se admiră îndelung. Începu să 
zâmbească satisfăcut, se vedea bărbat în plină putere, pe care de nenumărate 
ori femeile îl doriseră. Paloarea şi neliniștea de pe faţă nu-i plăcură, dar nici 
nu le putea înfrânge. Cupele de vin golite le simţea prin tot trupul şi curajul 
îi creştea. După ce se mai cercetă o dată, aruncă oglinda, trecu în atriu și de 
acolo în exedra. Se văzu față-n faţă cu Sarmida și cu Afra — sclava care o 
păzea. Privi fata şi îşi dădu seama cât de mult se schimbase. Slăbise, fără să 
piardă din frumuseţe, ochii îi erau adânci, iar căutătura speriată. De mult n- 
o mai văzuse; de când căzuse greu bolnava, zile de-a rândul fusese 
îngrijorat de sănătatea ei. Pe Afra o acoperise cu multe daruri, numai să o 
îngrijească bine și să-i ţină trează speranţa că după ce se va însănătoşi va fi 
dusă înapoi acasă. 

— Tu poţi să pleci, Afra! îi spuse sclavei, așezându-se pe scaun, lângă 
patul pe care stătea Sarmida. 

Continuă să o privească. O găsea tot fragedă şi frumoasă, dar părea o 
altfel de frumuseţe. Înainte o văzuse numai în ie și fotă, ca pe toate dacele, 
nu cum erau îmbrăcate fetele romane. Acum purta stolla şi peste ea palia, 
aşa cum o îndemnase Afra, când îi luase lucrurile, spunându-i că trebuiau 
spălate, și de atunci nu i le mai dăduse. Cu părul blond auriu, căzut peste 
palia de culoarea frunzelor ce se pregătesc toamna să cada, cu ochii albaștri, 
mari, umezi, era o frumuseţe ameţitoare, care-l zăpăci pe Decimus Silvanus 
şi îi tăie din pornire. Nu mai încercă să-i vorbească folosind cuvintele pe 
care de mult şi le pregătise, socotind-o pe fată o dacă proastă, cu care se va 
descurca uşor. Privirea ei speriată, dar dârză era un semn că-și dădea seama 
de situaţia în care se găsea și aștepta plină de hotărâre ca lupta să înceapă. 

— Ai fost greu bolnavă, începu el pradă tulburării ce-l cuprinsese, iar 
îngrijorarea mea destul de mare. De acum înainte toate se vor îndrepta și te 


vei simţi mai bine. Vreau să fii fericită, Sarmida, mă gândesc să te fac 
stăpâna acestei ville, a fermei mele, a tot ce este al meu! 

Cât timp îşi făcuse planurile de răpire a fetei, nu se gândise niciodată că, 
având-o în puterea sa, va ajunge să se roage de ea, de aceea nu venise 
pregătit să-i spună că şi-o va face soţie. Nu-și închipuise că ar fi cu putinţă 
ca o femeie dintr-un neam barbar, cum erau în mintea lui dacii, să ajungă 
stăpâna vieţii sale. Totul se schimbă în el din clipa când pătrunse în exedra. 
Văzând că ea nu răspunde, continuă: 

— Îmi dau seama că am săvârşit o mare greşeală răpindu-te și prin asta 
am atras asupra mea ura ta, dar mă voi strădui să îndrept totul, și aici, și 
acasă la tine, încât să fim cu toţii fericiți. Voi ruga pe procurator ca 
Decibalos să fie lăsat liber. 

Când auzi că tatăl era încă la Porolissum, privirea ei se aprinse și pieptul 
începu să-i salte năvalnic. 

— Pentru mine tata suferă atât de mult!... Eu l-am împins să se ducă 
acolo... 

— Suferinţa lui va lua sfârşit cât mai curând dacă tu vei fi bună cu 
mine... şopti el, aplecându-se spre ea și întinând braţul s-o cuprindă peste 
mijloc. 

Cu o mișcare scurta, ea se retrase şi împinse o pernă între ei. Decimus 
Silvanus prinse în privirea ei silă şi scârbă. Se simţi umilit, nu găsi ce să-i 
mai spună. Dacă Sarmida ar fi fost femeie în tot înţelesul cuvântului, nu o 
copilă necunoscătoare într-ale vieţii, ar fi ştiut cum să se poarte cu bărbatul 
de lângă ea, stăpânit de porniri lacome. Toţi din Marodava aflaseră de 
fărădelegile, silniciile șî nerușinările ce le făcea cu femeile pe care le 
aducea de la Porolissum sau din altă parte. Unele plecau vesele și pline de 
daruri, altele fugeau plângând, batjocorite şi bătute în orgii în care vinul 
cursese în valuri. La Sarmida totul se reducea la scârbă şi la ura pentru el. 
Cuvintele pe care le rostise în faţa ei poate că le spusese și la alte femei 
nefericite. Furia puse stăpânire pe el. Nu fusese niciodată umilit de o femeie 
şi niciodată nu i se arătase silă şi scârbă, nici chiar de acelea pe care le 
bătuse, ca satisfacția să-i fie şi mai mare. Frumuseţea Sarmidei o vedea 
acum altfel, o frumuseţe sălbatica, care nu putea fi stăpânită decât prin 
forţă. 

— Mă priveşti cu scârbă, uiţi că te găsești în puterea mea? îi strigă 
suflând greu, stăpânit de porniri pline de patimi. 


Se întinse din nou spre ea, hotarât să o strângă la piept, dar nu avu timp, 
căci Sarmida sări ca o săgeată şi se retrase în colțul cel mai îndepărtat al 
încăperii. Nimic nu mai rămase omenesc pe faţa veselă cu care Decimus 
Silvanus intrase în exedra, fiara din el ieşise la iveală, 

— Pui de barbar, te voi face altfel să cunoşti bărbatul! Se repezi asupra 
ei, o săltă în braţe și, fără să-i ia în seamă zvârcolirile, se trânti cu ea pe pat. 
Sarmida nu-şi pierdu cumpătul, se răsuci fulgerător, scăpa dintre braţele lui, 
sări în picioare și fugi spre uşă. Nu apucă însă s-o deschidă, căci Decimus 
Silvanus o prinse de palia și o trase cu putere înapoi. Palia se sfâșie şi fata 
se văzu în faţa lui cu stolla ridicată până deasupra genunchilor. Se repezi 
din nou asupra ei şi, strângând-o la piept, se prăbuși cu ea pe pat. Căută s-o 
prindă sub greutatea trupului sau voinic, se lupta cu ea, încercă în toate 
chipurile să-i împiedice orice mişcare, dar nu reuși. În zvârcolirile lor mute 
de-a lungul și de-a latul patului, stolla se săltase până către umeri și tot 
trupul tânăr, cu sânii mici şi tari, rămăsese gol. Dar ea nu luă în seamă 
ruşinea, purta o luptă. Se împinse cu picioarele într-o parte, şi, fără ca el să 
bănuiască ce urmărea, îşi înfipse dinţii în urechea lui. Durerea îl făcu să uite 
tot ce urmărea. Îngrozit, îl săgeta gândul că ar putea să rămână fără o 
ureche. De durere și de ciudă deveni cu totul fiară, în ea nu mai vedea 
femeia pe care o dorea, ci o dușmancă de moarte. Cu o mișcare fulgerătoare 
o izbi cu pumnul peste faţă, îi auzi ţinătul sfâșşietor şi își simţi urechea 
slobozită, caldă de sângele ce începuse să curgă. În aceeași clipă răsună o 
bufnitură în peristyl, apoi ușa de la exedra se deschise, lovindu-se de perete, 
în prag stătea Opian, sclavul care luase parte la răpirea fetei, și care de 
atunci se gândise numai la ea și urmărise tot ce se petrecea în jurul ei. 

— leşi afară, Opiane, că pun să te spânzure! strigă Decimus Silvanus, 
uitând de durerea de la ureche. 

Sclavul nu se mișcă. O privi pe Sarmida dezgolită, prinsă sub trupul lui 
Decimus Silvanus. 

— Ajută-mă, sclavule, toţii zeii să te ţină! Poate că și tu ai o soră care 
are nevoie de ajutorul cuiva! îl imploră Sarmida. 

Decimus Silvanus se răsuci într-un cot, Sarmida sări și îşi trase stolla. 

— leşi afară, sclavule, nu înţelegi? se răsti din nou Decimus Silvanus. 

Sclavul stătea în prag, nemișcat. De Decimus Silvanus nu se temea, știa 
că putea să-l înfrângă. Făcu un pas înăuntru și închise uşa. Orbit de furie, 
Decimus Silvanus se aruncă asupra lui, dar sclavul făcu o mişcare scurtă, se 
trase într-o parte. Se aruncă din nou, iar sclavul nu se mai putu feri. Se 


încinse lupta pe viaţă și pe moarte, se prăbușşiră amândoi încleștaţi, 
răsucindu-se pe pardoseala încăperii. După multe încercări, Decimus 
Silvanus făcu o mișcare înșelătoare, reuși sa-şi înfigă mâinile în gâtul 
sclavului şi se încorda să-l strângă din răsputeri, însă în aceeași clipă simţi o 
durere ascuţită sub umărul drept, iar mâinile îi căzură neputincioase. Strigă 
îngrozit, uşa se deschise și în cadrul ei se arăta Afra. Sclava rămase mai 
întâi împietrită, neînțelegând ce se petrece, apoi la vederea sângelui începu 
să ţipe și să strige după ajutor. Opian se ridică repede. Nu mai avea altă 
scăpare decât fuga. Pe Sarmida nu mai putea să o salveze. leşi din exedra, 
sări prin peristyl şi se îndreptă în fugă spre poartă. În înfierbântarea în care 
se afla, Decimus Silvanus nu mai simţea nici o durere. Porni pe urmele lui 
Opian și începu să strige sclavilor să-l prindă și să i-l aducă legat. 

Opian alerga cât îl ţineau puterile spre poteca dinspre Marodava. Îşi 
făcuse socoteala ca, după ce ocolea pintenul de stâncă, să coteasca spre 
dreapta în pădure şi să se facă nevăzut. Ajunsese aproape să scape, când pe 
potecă îl zări pe Marsus, care venea însoţit de doi sclavi în sus spre villa. 

În pădure nu mai avea cum să ajungă, nu putea urca pe pintenul 
prăpăstios de piatră și nici înapoi nu mai găsea scăpare. Se hotărî fulgerător 
şi o tăie de-a dreptul spre vale, către drumul ce intra în Marodava. Vilicul 
Marsus nu-l recunoscuse, zărise numai un sclav care fugea, dar când văzu 
că din sus alţi sclavi alergau după el și strigau, se dumiri și porni și el pe 
urmele fugarului. Prin Marodava lătratul câinilor se întinse spre Serdos cu 
iuțeala cu care înaintau Opian și urmăritorii lui. Spre Crângul lui Pan nu se 
putea îndrepta, căci mulțimea l-ar fi prins și l-ar fi dat în mâna lui Decimus 
Silvanus, în casa unui dac nu-şi găsea scăpare, pentru că cei ce-l urmăreau 
ar fi încercuit-o şi ar fi intrat după ci. Se gândi la templu. De acolo nu putea 
să-l mai scoată nimeni. Nutrea speranţa că preoţii îl vor ajuta să scape peste 
noapte. Când ajunse la templul lui Mithras, mulțimea din Crângul lui Pan îl 
văzu. Opian intră şi închise ușa cu zăvorul. După puţin timp sosiră și 
urmăritorii și se postară în uşă. Din sus, dinspre crâng, curioasă, mulțimea 
venea în fugă. Printre cei strânși erau și cei doi preoţi: Helpizon şi Horiens. 

— E un sclav de-al stăpânului, al lui Decimus Silvanus, spuse vilicul 
Marsus, când îl văzu pe preotul Helpizon. Să mi-l dai! 

— De sărbătoarea lor, sclavii nu pot fi pedepsiţi! strigă cineva din 
mulțimea adunată. 

Cei doi preoți se așezară în uşa templului și făcură semne tuturor să se 
retragă mai departe. 


— Când un om s-a pus sub paza zeului, strigă Helpizon, nu-l mai poate 
lua nimeni! îndrăzneşte cineva să aducă asupra sa mânia zeului și să 
pătrundă în templu? Iar voi, cei care vă rugaţi și cereţi ajutor şi ocrotire lui 
Mithras, aţi putea să răbdaţi şi să lăsaţi ca templul să fie profanat? 

Din mulţime izbucniră strigăte de opunere, multe fiind ale sclavilor care 
se înveseliseră toată ziua în Crângul lui Pan. Printre cei adunaţi își făcu loc 
actorele Ampliatus, însoţit de ceata de sclavi cu care venise să petreacă de 
sărbătoarea lor. Marsus îi ieşi înainte şi-i spuse în șoaptă ce aflase și cine 
era cel ascuns în templu. Mulțimea aștepta cu nerăbdare să vadă cum se va 
sfârşi întâmplarea. Ampliatus se apropie de cei doi preoți. 

— Ar fi bine să-mi daţi sclavul, îl luăm cu noi la petrecere. Vă jur pe 
zeul Mithras că stăpânul nu-i face nimic! Cine nu ştie că, de sărbătoarea lor, 
se iartă orice trăsnaie sclavilor? S-ar supăra degeaba stăpânul... 

Vorbele împăciuitoare, pline de blândeţe ale actorelui nu schimbară 
nimic din hotărârea celor doi preoţi. Întâmplarea o găseau binevenită: 
protejând sclavi în ziua sărbătorii lor, întăreau respectul față de templu și 
credinţa în puterea zeului. Dar mulțimea întâmpină cele spuse de actore cu 
hohote de râs și strigăte: 

— Nu-l crede pe actore, e un vulpoi șiret! strigă unul. 

— De mânia lui Decimus Silvanus nu scapă nimeni! adaugă altul. 

— Dacă a intrat în templu, îl apără zeul! Să rămână acolo! rosti o 
bătrână. 

În mulţime, deodată se produse mişcare și capetele se întoarseră să 
privească în vale, spre drumul ce ieşea din Marodava. 

— Vine Decimus Silvanus! strigară îngrijoraţi câţiva dintre cei ce 
priveau într-acolo. 

Se auziră ropote de galop ce se apropia, apoi sforăitul calului. Decimus 
Silvanus îşi făcu loc şi se opri lângă cei doi preoţi. Urechea îi mai sângera, 
iar sub umăr cămașa îi era năclăită de sânge. Furia ce-l mistuia nu şi-o putea 
ascunde, deşi făcea sforțări să zâmbească. Îi văzu pe oamenii săi, pe vilic şi 
pe actore. 

— Opian s-a ascuns în templu? îl întrebă pe actore cu ton potolit. 

— Da, stăpâne, aşa mi-a spus Marsus, dar eu nu l-am văzut. 

Decimus Silvanus răsuflă ușurat. Îl socotea în mâna sa pe sclav. Îşi 
recăpăta curajul. Tot timpul cât alergase în galopul calului fusese îngrozit de 
teama ca sclavul să nu fi apucat să spună dacilor că stăpânul lui răpise fata 
și o ţinea închisă sus. Începu să râdă şi se întoarse spre cei doi preoți: 


— A căutat scăpare la zeul Mithras! Păi tot zeului Mithras m-am rugat şi 
eu în clipa când el a vrut să mă omoare... Aici, în faţa templului său, aduc 
mulţumiri zeului pentru că m-a scăpat cu viaţa! De fapt eu sânt vinovatul, i- 
am dat prea mult să bea, am zis că de sărbătoarea lor și sclavii care au 
rămas de pază sus trebuie să petreacă. El, prins de tăria vinului, poate că și- 
a pierdut minţile, ca orice om care a băut prea mult, altfel e un sclav foarte 
bun şi nici n-am de gând să-l pedepsesc. Să-i dați drumul să iasă, îl luăm 
sus și, mă jur pe făcliile lui Pluto, nu-i fac nimic! 

— În astfel de vorbe, cu aşa jurăminte, spuse de un stăpân ca tine, nu se 
încrede nimeni! se auzi din mijlocul mulțimii. 

— A vorbit larse, şopti cineva. 

— Ce mă, nebunule, strigă Decimus Silvanus cu ton de glumă, 
continuând să râdă, nu mai cânţi din nai? 

— Sclavul este în puterea zeului, să i-l lăsăm lui! răsună din nou vocea 
lui Iarse. 

— Noi, preoţii, nu avem voie să scoatem pe nimeni din templu. Cine a 
cerut ajutor zeului nu mai poate fi luat de oameni, întări Helpizon. Sânt 
preotul acestui templu, te cunosc şi te respect, Decimus Silvanus, dar am 
datoria să veghez ca aici să nu se calce în picioare cultul lui Mithras. Este 
de altfel şi o datină veche din străbuni, cine a căutat scăpare într-un templu 
este un om trecut în puterea zeului. 

Decimus Silvanus simțea că nu-şi mai poate stăpâni mânia şi 
îngrijorarea. 

— Trebuie să-mi scot sclavul de aici, Helpizon! murmură frământându- 
se, apoi strigă: Ampliatus, Marsus, unde sânt sclavii mei? 

— Sânt toţi aici, stăpâne! 

— Puneţi-i să înconjoare templul! 

— Nu faci bine, Decimus Silvanus, îţi atragi mânia zeului! încercă 
preotul să-l potolească. 

Bătrânul larse îşi făcu loc prin mulțime și ieși în faţă. 

— Până la mânia zeului, mai este și mânia noastră! strigă el. Ce staţi, 
oameni buni, voi lăsaţi să se profaneze templul? întrebă el mulțimea. Să-l 
înconjurăm noi şi să-l apărăm! 

Cuvintele bătrânului căzură ca o ploaie răcoritoare asupra mulțimii. 
Bărbaţii îşi făcură repede loc şi se așezară pe lângă zidurile templului. 
Sclavii lui Decimus Silvanus căutau şi ei să facă la fel, dar se retrăgeau 
îmbrânciţi de ceilalți, care se arătau hotărâți să se opună cu orice chip. 


— Nu faci bine, Decimus Silvanus! repeta Helpizon. Va ieşi o încăierare 
mare, sclavii tăi vor fi bătuţi, iar despre fapta ta va afla și procuratorul. 
Sclavul este acum al templului și va rămâne în templu. Mâine vei putea să 
te plângi la Porolissum și, dacă procuratorul va da ordin să fie luat de 
legionari, noi, preoții, nu ne vom putea opune. 

Decimus Silvanus pusese privirea în pământ și îşi strângea nervos 
fălcile. Îşi dădea seama de neputinţa în care se găsea. 

— Dar dacă cineva va cauta să-l scape peste noapte? întrebă el pe preot, 
cuprins de furie. 

— De cel din templu răspund eu, Decimus Silvanus! îl asigură preotul. 
E templul în care slujesc şi de tot ce se petrece aici, numai eu pot da 
socoteală. Mulțimea va parăsi templul îndată ce tu și sclavii tăi vă veţi 
îndepărta! 

Decimus Silvanus făcu semn actorelui și vilicului și începu să coboare 
spre drumul Marodavei. Pe lângă furie și neputinţă, în sufletul lui 
pătrunsese teama, era îngrozit de răzbunarea dacilor. 


Trecuse de mult miezul nopţii. Butes stătea lungit pe pat. Opaiţul era 
aprins. Somnul nu putea să-i învingă îngrijorarea. 'Tresări auzind bătăi în 
poartă. O umbră de teamă îl cuprinse. Ascultă atent: 

— Eu sânt, bunule Butes, eu, larse! 

Recunoscu vocea bătrânului şi ieşi repede. După ce intrară în casă, îi 
privi pe bătrân și-l văzu că zâmbea. Bănui că ceva se petrecuse la Serdos. 

— Ce s-a-ntâmplat la Serdos, moş larse, ce a ars? Pe la miezul nopţii am 
văzut foc mare într-acolo. 

— A ars templul lui Mithras, bunule Butes! Ţi-am spus eu alaltăieri că 
trebuie să dau de urma zeiței Sarmida... E sus, în villa lui Decimus 
Silvanus! 

Butes îl privi cu milă pe bătrân, crezând că aiurează. Irecuse prea 
repede cu vorba de la arderea templului la villa lui Decimus Silvanus. Nu 
vedea nici o legătură. 

— Spui că a ars templul... că ai aflat unde se află fata?!... 

Bătrânul îi făcu semn să tacă. Se așeză pe laviţă și începu să-și treacă 
degetele prin barbă. 

— Stai şi tu, trebuie să mă asculți. 

Îi povesti tot ce se petrecuse devreme la templu și cum un sclav de-al lui 
Decimus Silvanus rămăsese peste noapte închis acolo de preot. 


—Eu şi cu Hylas, paznicul, continuă bătrânul, ne-am tot dus într-una să 
vedem dacă se mișcă ceva pe lângă templu, încercam încuietoarea la ușă şi, 
din milă pentru cel închis acolo, îi spuneam să stea liniştit, că nu se simţea 
nimic. Aproape de miezul nopţii, poate că ne furase niţel somnul, am sărit 
auzind strigătele îngrozitoare ale sclavului închis cerând ajutor. Afară se 
vedea lumină multă. Când am ieșit din chilia lui Hylas, templul ardea 
învăluit de flăcări din toate părţile. Împrejurul lui nu era nici ţipenie de om. 
Am început să strigăm la cei din Serdos și din Marodava; au sărit mulți 
oameni în ajutor. Dar focul nu mai putea să fie stins. Doi bărbaţi curajoși, 
un dac și un veteran, au doborât ușa și s-au aruncat în flăcări, pătrunzând în 
templu. Strigătele sclavului nu se mai auzeau. După câtva timp au ieşit cu el 
pe braţe. Toți trei aveau îmbrăcămintea aprinsă. Au sărit oamenii în ajutorul 
lor, i-au dezbrăcat și i-au udat cu apă. Cei care intraseră aveau arsuri, dar nu 
prea mari şi viaţa lor nu e în primejdie, dar sărmanul sclav a fost aproape 
ars. Ceilalţi, când au văzut că orice ajutor era de prisos pentru sclav, l-au 
lăsat şi au început să-i îngrijească pe cei doi oameni bravi, care își puseseră 
viaţa în joc. Eu m-am dat lângă nefericitul ce gemea în dureri și am început 
să-i ud buzele cu apă. Era ars tot, nu mai avea păr pe cap şi nu mai vedea. 
Am încercat să vorbesc cu el, să prind o vorbă, două, să aflu ce s-a petrecut 
acolo sus, în villa lui Decimus Silvanus. Când am auzit ceva, am apropiat 
urechea de gura lui și am înţeles cum repeta încet și rar, abia șoptit, câteva 
vorbe: „Fata... dacă... furată... sus...” L-am văzut cum și-a dat sfârşitul, 
sărmanul sclav! 

Bătrânul tăcu. Se întoarse spre Butes. Văzând că tace, continuă: 

— Da, bunule Butes, zeița Sarmida a fost furată de tâlharul care... 

— Zici că numai atât a putut să spună sclavul? îl întrerupse Butes. Ceva 
trebuie că s-a petrecut acolo. 

— Da, bunule Butes, zeiţa e sus, în villa. Pe mine nu mă înșală niciodată 
presimţirea. 

Butes strânse fălcile şi îl privi îngrijorat. 

— Ai mai spus cuiva, bătrâne, vorbele pe care le-ai auzit de la acel 
sclav? t 

— Nu, bunule Butes, pisica nu-și pune clopoței când pleacă după 
șoareci... 

— Ai grijă, nici să nu spui! Pericolul e mare. Dacă Sarmida în adevăr e 
acolo, iar Decimus Silvanus ar afla că noi ştim, viaţa ei ar fi în primejdie. 
Templul de el a fost ars, oamenii lui i-au pus foc. 


CAPITOLUL VI 
RĂZBUNAREA 


Pe poteca ce urca din Marodava spre drumul cel mare care lega 
Porolissumul cu Napoca, se înșşiraseră cinci daci: Butes, Sagitulp, Gruno, 
Sagades şi Rundacio. Era de dimineaţă, în urma lor se pierdea în pâclă 
pintenul pe care se înălța villa lui Decimus Silvanus. Urcând, Butes privise 
de câteva ori într-acolo și oftase. Sagitulp îl văzuse și un val de duioşie îl 
cuprinsese. Poate că fostul taraboste — gândea el — suferă de dorul 
timpurilor de altădată, când toate plaiurile din jur, cât răzbătea privirea, erau 
ale lui. Dar sufletul lui Butes era chinuit de o grea frământare, numai el și 
bătrânul larse ştiau că acolo sus se găsea închisă Sarmida și, de când aflase, 
îl tortura greu găsirea unei căi de salvare a fetei, fără să-i primejduiască 
viaţa. El nu se îndoia: dacă veneticul „de sus” fusese în stare să pună la cale 
omorârea lui Staberius, în clipa când s-ar fî văzut încolţit de dacii porniţi să 
scoată fata, nu s-ar fi sfiit s-o omoare şi să-i ascundă trupul, ca astfel să se 
piardă orice urmă a ticăloșiei lui. Înclinase de multe ori să meargă din nou 
la Porolissum, la procurator, să-i spună cine furase fata, dar teama că 
Decimus Silvanus ar fi putut să treacă la înfăptuirea ticăloșşiei, mai înainte 
ca legionarii să fi ajuns acolo, îl îngrozea. Dragostea lui pentru Sarmida era 
puternică şi duioasă, ca aceea a unui tată; neliniştită, ca pornirea unui bărbat 
singuratic nemângâiat de mâini calde de femeie; adoratoare ca iubirea 
credinciosului pentru zeița pe care o venerează. De când în sufletul fetei 
pătrunsese Dicomes, pe care el îl socotea ca pe propriul său fecior, se 
gândise de multe ori ce şi cum să încerce, numai să-i vadă pe amândoi 
laolaltă, plini de fericire. Gândul îi alergă năvalnic în toate părţile şi în cele 
din urmă se opri din nou la procurator. Îi reveni în minte momentul când 
Plautius Priscus îl chemase pe contubernal și îi dăduse ordin sa-l aresteze, 
în el răsunară din nou cuvintele pe care acesta le spusese, după o lungă și 
încordată pauză, că era liber şi putea să plece. Vorbiseră fățiș şi unul, şi 
altul: unul, ca cuceritor supusului; celălalt, ca un asuprit cotropitorului. Nu 
înţelesese nici de ce, în ziua care urmase, când îl găsise la marginea 
şantierului, vorbind cu Decibalos, și când decurionul, încolţit, nu mai găsise 
altă scăpare decât să se prefacă repede că-l prinsese, procuratorul spusese 


râzând să-l lase să plece şi să nu îndrăznească să încerce să-l oprească. Dar 
toate acestea trecuseră. Acum tulburarea lui Butes era și mai mare: primise 
vorbă de la procurator ca, împreuna cu câţiva daci, să-l însoţească la o 
vânătoare. Îi spusese ziua şi locul de întâlnire. Oare ce pusese la cale 
Plautius Priscus? Căuta mijlocul prin care să-l răpună? În ziua aceea, când 
fusese la el, îi spusese că pe dacul Butes îl socotea căpetenia dacilor din 
Marodava. Urmărea să-i lase pe cei din Marodava fără căpetenie? Orice va 
fi să se întâmple, gândea el, luase hotărârea să arate romanului că o 
căpetenie dacă nu se dă înapoi din fața morţii. 

— la mai lasă gândurile, bunule Butes, curmă Gruno tăcerea, ce te 
frămânţi atâta? Poate că Marele zeu nu i-a năpăstuit de tot pe daci! 

Butes întoarse capul. 

— Vezi că ai greşit, Gruno, nu Marele zeu, ci zeul Mithras, ce, ai uitat la 
care zeu te rogi acum? 

Gruno slobozi un hohot de râs: 

— Apăi, dă-i focului de zei, că mi-e tot una! Așa, cu zeul Mithras, m-am 
ales cu ceva, am pus mâna pe o bucată de pământ... 

— Și cu un nume nou... Îl completă Butes în glumă. 

— Eh, nume nou, cine-mi spune mie în Marodava Spurius? Nimeni, 
pentru toţi oamenii sânt tot Gruno. 

— Tabularul Lucrinus te are trecut pe tăbliţele lui altfel, pentru el eşti 
cetățeanul imperiului cu numele G. Spurius. Cine-ţi vede numele scris de el, 
nici prin minte nu-i trece că ai fi dac. Tot aşa tabularul îl are scris și pe unul 
R. Callistus... Ce zici, Rundacio, îl cunoşti? 

— Zic şi eu ca Gruno, răspunse Rundacio, care mergea în urmă, la 
Marodava eu sânt tot Rundacio, dar am primit pământ cu care să-mi țin 
femeia şi copiii. 

Vorbind, Butes uită un timp de gândurile ce-l frământau. Soarele se 
ridicase deasupra munţilor. Ziua era frumoasă, zi de sfârșit de vară. Ceva 
nelămurit din lăuntrul său îl făcea să fie mai vesel, să vadă lucrurile mai în 
bine şi să privească înainte cu mai multă încredere și curaj. Poate că vremea 
atât de frumoasă, aerul proaspăt al dimineţii și priveliștile minunate din 
jurul lui îl ajutau să-și mai ușureze sufletul. 

— Spune-mi, Sagitulp, mai ţii minte vremurile când mergeam la 
vânătoare de zimbri? Erai tânăr şi te arătai un vânător mai isteţ decât cei 
bătrâni. Ai mai fi în stare să dobori un zimbru ca atunci? 


— Poate chiar mai bine, răspunse Sagitulp oftând, numai că acum noi, 
dacii, nu mai avem voie să vânăm prin pădurile care altădată au fost ale 
noastre, acum vânează ei, veneticii. 

Pus pe glumă, Butes îl întărită: 

— Da, da, am mai auzit unul vorbind tot așa, pe unul care şi-a dat fata 
după un venetic de decurion... 

— Ehei, bunule Butes, bărbat ca decurionul Ampeliei nu prea vezi, cu 
greu găseşti altul ca el. De când au și copilul, fata mea e pentru el zeiţa 
adorată, iar copilul, soarele strălucitor. 

— Dar tu, Sagades, ce taci? De atunci de când ai doborât în amfiteatru 
pe gladiatorul acela, parcă vorbeşti mai puţin. Poate că vrea lanistul să te ia 
la școala lui?... Am auzit că în curând, la căderea toamnei, se va da un nou 
spectacol. 

— Dă-l la duhurile rele pe lanist, hurui printre dinţi Sagades cu vocea lui 
groasă, eu îmi văd de oalele şi de străchinile mele. 

— Da, eşti un mare meşter olar, şi pentru asta Canidia te preţuia mult. E 
adevărat că vasele făcute de tine au început să se caute mult la Porolissum? 

— Încă cum?! Nu pot eu să fac şi să ard cât mi se cere. Cine mai coace 
vasele ca mine de ies așa negre şi lucioase? Romanii sânt cărămidari buni, 
unde se duc ei, gata și cărămida, dar în olărie îi întrecem noi, dacii. Oalele 
noastre cu luciu negru au ajuns departe... 

— Ai spus bine, Sagades, romanii sânt buni cărămidari, ei ştiu să ardă 
bine lutul, dar mai știu să ardă bine şi temple... Nu e aşa, Rundacio și 
Gruno? A rămas zeul vostru, Miihras, fără casă! continuă Butes să-i 
îndemne la vorbă. 

—Să fie adevărat că a ars în templu un sclav de-al lui Decimus 
Silvanus? întrebă Sagitulp. Am aflat de la Fuscianus. 

— Cică Decimus Silvanus a și pus să se refacă templul, poate că a ţinut 
mult la acel sclav, adăugă Rundacio. Așa să fie, bunule Butes? 

— Nu prea e așa, frate Rundacio — numit și Callistus — completă în 
glumă, tot ce face Decimus Silvanus se potriveşte cu ceea ce se aude că se 
petrece pe la Roma. Acolo, în politică, dacă unul stă în calea altuia este 
omorât cu multă șiretenie și, după aceea, acelaşi om, cel care a pus la cale 
omorârea, începe să-l laude şi să-l cinstească pe cel dispărut, îi înalță 
monumente, îl face erou al imperiului. Acum nu pot să vă spun tot ce ştiu, 
dar când va veni vremea să aflaţi veţi vedea la mine și la Decibalos 
petrecere mare. Da, Decimus Silvanus trebuia să-l omoare cu orice chip pe 


acel nefericit sclav, un brav şi minunat tânăr, şi, ca să spulbere orice 
bănuială, a trecut de îndată la refacerea templului. 

— El a aruncat bănuiala asupra noastră..., murmură Gruno. 

— Da, aşa vorbesc cei din Serdos şi din Magnus, poate că zvonul va fi 
ajuns şi la Porolissum, continuă Butes, toți spun că dacii au pus foc 
templului, asta ca să nu mai fie nevoiţi să treacă la cultul lui Mithras. Nu 
ştiu dacă și voi aţi băgat de seamă: zvonul este întins mai mult de 
Theudotos, la taberna lui, de Eufemus și de Lucrinus, toţi unelte ticăloase 
de-ale lui Decimus Silvanus. Dar poate că va veni o dată vremea să ne 
socotim cu ei. 

Butes făcu o lungă pauză. Treceau printr-o poiana frumoasă, plină de 
flori vesele, viu colorate. Se aplecă din mers şi rupse o floare. Gruno făcu 
câţiva pași în fugă — rămăsese în urma șirului — și veni lângă el. Vorbi 
mai încet, parcă plin de teama: 

—Bunule Butes, nu putem noi să le facem de petrecanie la veneticii 
ăștia patru? Pe mine să mă lăsaţi să-mi înfig mâinile în beregata lui Deciu 
Sivan! 

— Tot aşa-i zici, frate Gruno, lui Decimus Silvanus? i-o aminti Butes. la 
să-mi spuneţi, voi mai ştiţi să trageţi cu arcul, mai puteţi să aruncaţi bine o 
bardă în pieptul dușmanului, mai aveţi iuțeala să mânuiţi sulița? 

— O să pornim la luptă, bunule Bute? sări Gruno. 

—Poate că o să fim nevoiţi să facem și asta, dacă nu vom putea să 
îndreptăm lucrurile, dar până atunci să vă ţineţi gura. Așa, acum să tăcem, 
ne apropiem de drum și e bine să auzim tot ce se mişcă în jurul nostru. 

Poteca îi scoase în apropierea locului în care Sagitulp îi întâlnise pe 
Rhesos și pe Dapyx. Cătând în lungul drumului spre Napoca, pe Sagitulp 
din nou îl răscoli îngrijorarea după Getio, plecat în căutarea lui Dicomes. 
Butes îi văzu schimbarea în suflet și-l lăsă în pace. Nu aşteptară mult și din 
vale, dinspre Porolissum, începură să răsune chiote, însoțite de lătratul 
câinilor. La cotitură se ivi călare procuratorul, însoțit de Decimus Silvanus, 
de tribunul Flavius Severus, de centurioni şi funcţionari. Ceva mai departe, 
în urmă, veneau pe jos numeroși vânători: legionari, negustori şi 
meșteşugari dornici să ia parte la o mare vânătoare. Când îl văzu pe Butes, 
procuratorul se înveseli şi îi vorbi de departe: 

— Nu m-am îndoit nici o clipă, știam că ai să vii. Noi amândoi sântem 
ca două pietre, care, cu cât se ciocnesc mai des, cu atât se apropie mai mult. 


Cuvintele spuse de procurator îl întristară pe Decimus Silvanus. Găsea 
că Plautius Priscus băga prea mult în seama un dac barbar. Dar întristarea 
lui crescu şi mai mult când, oprindu-se, procuratorul ordonă unui decurion 
să aducă unul din caii de rezervă. 

— Bunule Butes, spun și eu așa cum vorbiţi voi, dacii, continuă 
procuratorul, vreau să-mi faci plăcerea să mergi călare, alături de mine. Și 
adăugă râzând: Nu sântem noi în părţile acestea două căpetenii? Eu, al 
romanilor, tu al dacilor... 

Bunăvoinţa cu care îi vorbea procuratorul îl puse la grea încercare pe 
Butes. Era încurcat, nu ştia ce să răspundă, cum să se arate faţă de romanul 
care, ultima dată când îl văzuse, se mulțumise să arunce cu răceală numai 
cuvintele: „„...să-l laşi pe dac liber!” și acum se arăta atât de prietenos. 
Mândria de dac nu-l lăsă să se umilească în faţa cotropitorului. 

—Dacă tu spui că eu sânt o căpetenie, răspunse el râzând, atunci pot să 
spun: Bun venit celeilalte căpetenii! Cu saluturi, rugând zeii, nu mai încep, 
căci şi aşa văd că, de la un timp, zeii noştri cu ai voştri se amestecă tot mai 
mult. 

—Aşa cum se amesteca și oamenii, adăugă procuratorul. Porniră mai 
departe, părăsiră drumul și se înfundară în păduri, ţinând-o mai mult spre 
miazănoapte. Tot timpul procuratorul arăta poftă de vorbă cu cei ce-l 
însoțeau și mai ales cu Butes. 

— Frate Butes, aşa aţi plecat voi la vânătoare? Nici tu şi nici ceilalți n- 
aveţi sulițe, arcuri, săgeți... 

— Poate că Plautius Priscus uită că dacii nu au voie să poarte asupra lor 
nici o armă... spuse el drept răspuns şi continuă: Și totuși, au! Fiecare avem 
la brâu un cuţit bun, pe dedesubt ascunsă o bardă bine ascuţită, iar în mână 
un toiag ager cu măciucă tare. Să ştii, Plautius Priscus, un dac cu măciucă, 
cu cuţit și cu bardă nu se teme de un legionar înarmat cu arc, cu suliță și cu 
spadă. 

Procuratorul se întoarse în şa spre Decimus Silvanus. 

— ÎI auzi, Decimus Silvanus? Tu, acolo, între ci, ar trebui să-i ai ca 
prieteni. 

— Asta şi fac, Plautius Priscus! De mai mult de un an, n-a auzit nimeni 
că am luat ceva din țarina vreunui dac, cu toate că a mai rămas la ei mult 
pământ din moşia acelui taraboste... 

— Ai luat pământul lui Staberius! i-o întoarse Butes, aruncându-i o 
căutătură rece. 


—FEi, da, continuă Decimus Silvanus, cu Staberius a fost altceva, el și 
Canidia erau romani, n-aveau cui să rămână casa și pământul lor. Altfel... 
eu am început să mă împac bine cu dacii... 

Privindu-l mai atent, Butes băgă de seamă că Decimus Silvanus era 
strâns legat cu feșe la umărul drept și tunica o avea mult umflată. Până și 
frâul calului îl ţinea numai cu stânga, iar dreapta o sprijinise de oblâncul 
şeii. Ultimele vorbe pe care acesta le spuse îl hotărâră să atace: 

— Crezi că e bine să fii prieten cu dacii? Ei sânt oameni răi, barbari... 
N-au pus ei foc templului lui Mithras? 

Când rosti aceste cuvinte, Butes își aţinti privirea asupra lui Decimus 
Silvanus, dar el nu se lăsa prins, izbucni în râs şi răspunse: 

— Se poate să fi făcut şi asta, ce știu eu, e treaba procuratorului să-i 
prindă și să-i pedepsească pe vinovaţi. Dar dacă în adevăr vor fi făcut-o 
dacii, atunci eu mă arăt un prieten de-al lor, din moment ce am şi pus să se 
refacă templul. 

Din cuvintele ce-și aruncau, procuratorul înţelese că între ei era o ură 
surdă, de aceea căută să dea alt curs discuţiei. Îl mira faptul că dacul se 
arăta încăpățânat şi nu mai încerca de fel să aducă vorba despre Decibalos. 
De altfel vedea că, atunci când se vorbea despre daci, răspunsurile lui erau 
mai tăioase. 

— Am pus să-i caute pe cei vinovaţi de arderea templului, dar cred că 
vor fi greu de găsit. În ziua aceea, de sărbătoarea lor, sclavii au petrecut 
mult și poate că vreunul, prins prea mult de vinul băut și ştiind că în templu 
se găsea închis un sclav, a crezut că-l ajută să scape pe acel nefericit punând 
foc templului. 

Cele spuse de procurator îl însuflețiră pe Decimus Silvanus: 

—Pe toţi zeii, Plautius Priscus, te arăţi un mare prieten al dacilor! După 
cât văd, tu nici nu gândeşti să-i bănuiești de arderea templului; de altfel nici 
eu n-am crezut când am auzit zvonul... 

Procuratorul le făcu semn să tacă. 

—Acum să sfârşim cu astea și să vorbim despre vânătoare, că într-acolo 
sântem plecați. 

Toată ziua au mers spre locul ales pentru vânătoare, când vorbind, când 
tăcuţi, fiecare rumegându-şi gândurile. Procuratorul era în adâncul 
sufletului foarte îngrijorat, deși căuta să se arate vesel. Vânătoarea o 
aranjase urmărind să găsească astfel un motiv de vorbă mai îndelungată cu 
cei pe care îi socotea căpetenii în această parte a Daciei, de aceea îl poftise 


şi pe Butes. Plautius Priscus presimţea că la Marodava se petrecea ceva 
grav, se străduia să prindă firul și, prevăzător, să ştie ce măsuri să ia. 
Întâmplările de la Marodava, cu toate că-i păreau prea încâlcite, nu le vedea 
fără legătură. Fuga gladiatorului, încercarea lui Decibalos de a-l cumpăra, 
răpirea Sarmidei, arderea sclavului o dată cu templul, rana de la umărul lui 
Decimus Silvanus şi, în mijlocul atâtor frământări, doi oameni care se 
înfruntau cu atâta ură: Butes şi Decimus Silvanus. 

A doua zi, la ivirea zorilor porniră după vânat. Bătăiașii, vânătorii şi 
legionarii se împrăștiară prin poiene și pe colnice, căutând să îndrepte 
vânatul spre părţile în care înaintau procuratorul și celelalte căpetenii ce-l 
însoțeau. Totul se desfășură cu multă voie bună până în clipa când, dintr-o 
vale râpoasă a muntelui, dădu năvală în faţa lor o turmă de mistreți. Se 
produse o învălmășeală de cai, călăreţi, vânători și legionari, fiecare căutând 
să doboare câte un mistreţ și, în aceiași timp, ferindu-se să nu fie sfâșşiat de 
colții vreunuia. În această îmbulzeală, nimeni nu văzu semnele pe care 
Decimus Silvanus le făcu la câţiva oameni de-ai lui și nici ce se petrecu 
după aceea. Când totul se potoli și turma de mistreți pieri în desișuri, 
procuratorul caută cu privirea pe Butes. Ceva mai în urmă, lângă un pâlc de 
brazi stufoși din marginea unei poiene, văzu strânşi dacii, păreau că se 
grăbesc să dea ajutor unuia din mijlocul lor. Dădu pinteni calului şi se 
apropie de ei. Între cei patru daci stătea Butes, palid, cu semnul din obraz 
aproape alb, avea pe buze un zâmbet în care se amesteca bucuria scăpării de 
la moarte cu ura și pornirea spre răzbunare. Procuratorul văzu săgeata 
înfiptă în braţul lui Butes, aproape de umăr. 

— Ce s-a întâmplat? întrebă el. Să vină numaidecât medicul meu! 

— Nu e nevoie, Plautius Priscus, noi știm să ne îngrijim rănile! 
murmură rănitul. 

Cu multă răbdare și hotărâre, Butes puse mâna pe săgeată și o smulse 
din rană. Alături de el, Sagitulp se pregătise. Din mâneca de cămașă, pe care 
o tăiase de la braţul lovit, făcuse fâșii bune de legat rana. Văzând dârzenia 
dacului, pe procurator îl trecu un fior. Sagitulp trase plosca de la şold şi 
spălă rana cu mult vin. Sângele năvălea în șiroaie. Puse câteva frunze de 
buruieni alese cu grijă şi strânse bine braţul cu fâşii de pânză. 

— De acum, bunule Butes, până ajungem acasă, o să stai numai cu o 
mânecă, cu sumanul îmbrăcat de-a dreptul pe piele, gulmi Sagitulp, 
ridicându-se în picioare. 

Gruno săltă pumnul și strigă înfuriat: 


— L-am văzut eu când a încordat arcul, a ochit şi a slobozit săgeata în 
Butes! 

— Cine, care a fost acela? întrebă procuratorul, fierbând de supărare. 

— Un om de-al lui Deciu Sivan, răspunse Gruno, după ce Butes îi 
tălmăci întrebarea. 

Între timp lângă procurator sosiră şi ceilalți. Pe faţa lui împietrită se 
aşternuse o umbră de mâhnire. 

— Uite ce fac oamenii tăi! îl mustră pe Decimus Silvanus. 

— Asta nu se poate, Plautius Priscus, poate că a fost o săgeată rătăcită... 
căută el să se dezvinovăţească. 

— Dacul acela scurt și gros — şi arătă pe Gruno — spune că el l-a văzut 
pe omul tău când a slobozit săgeata, preciză procuratorul. 

Ochii lui Decimus Silvanus întâlniră privirea arzătoare a lui Gruno. Îşi 
aminti că acest dac îi mai aruncase o astfel de căutătură plină de ură. Gruno 
se întoarse și începu să-l caute pe cel care trăsese cu arcul în Butes. Îl găsi 
printre ceilalți oameni ai lui Decimus Silvanus și-l împinse în faţa 
procuratorului. 

— Ăsta a vrut să-l omoare pe bunul Butes! strigă el în limba dacă, 
îmbrâncindu-l pe vinovat. 

— Jur pe toţi zeii, eu am ochit într-un mistreţ care se repezise spre calul 
lui Butes!... 

— Şi-n loc să ţinteşti în jos, ai nimerit sus, deasupra calului, adăugă 
Butes zâmbind, deşi abia îşi mai stăpânea durerea. 

— Nu ştiu cum s-a întâmplat, m-am împiedicat de ceva mi-a fost şi frică 
să nu mă sfâșie alt mistreţ venit din spate, eu am ochit și am slobozit 
săgeata în mistrețul care se apropia în fugă de calul tău... Poate că ai fost 
lovit de săgeata scăpata de la altcineva... 

Decimus Silvanus nu mai avu răbdare: 

— Întâmplări d-astea s-au mai văzut, Plautius Priscus, la vânătoare e ca 
şi la luptă, aleargă săgeți rătăcite, cad răniți... Eu zic să mulţumim zeilor că 
Butes a scăpat cu viaţă, altfel ni se strica veselia unei zile de vânătoare atât 
de frumoasă. 

Pentru procurator și pentru Butes era limpede că cele petrecute nu se 
datorau unei simple întâmplări, nu se îndoia nici unul că Decimus Silvanus 
pusese la cale totul. Procuratorul își întări și mai mult bănuiala când își 
aminti cu câtă bucurie primise Decimus Silvanus vestea că la vânătoare vor 
lua parte și câţiva daci, printre care şi Butes. Plautius Priscus îşi strânse 


buzele și faţa lui prelungă și slabă îi dădu înfățișarea omului care se 
pregăteşte să ia o hotărâre grea. 

— Cu câţi oameni ai venit, Decimus Silvanus? 

— Cu patru, răspunse acesta, fără să înţeleagă rostul întrebării. 

Îl pironi cu privirea câtva timp, apoi rosti cu ton ce nu mai admitea 
împotrivire: 

— Oamenii tăi să ne părăsească chiar acum! 

— Dar, Plautius Priscus!... Încercă Decimus Silvanus să se opună. 

— Tribune, ordonă procuratorul lui Flavius Severus, ordinul meu este ca 
oamenii lui Decimus Silvanus să plece numaidecât! 

Întâmplarea stricase veselia. Cum numărul mistreţilor doborâţi fusese 
destul de mare, procuratorul hotărî să se oprească pentru ospătare și odihnă. 
Vânătorii cei mai iscusiți nu aşteptară vreun îndemn, aleseră un mistreț mai 
tânăr, de mărime potrivită, şi-l jupuiră cu multă îndemânare. Alţii, alături, 
întăriră un foc cu jar viu și pregătiră totul pentru coacerea vânatului. După 
ce gustă puţină friptură și bău o cupă de vin, procuratorul se întinse la 
umbra unui fag şi aţipi. Când se trezi îl văzu în apropiere pe Butes. După 
felul cum îl privea, i se păru că dacul vrea să-i dea ceva. Ţinea mâinile la 
spate, ca şi cum ascundea un lucru. Îi întinse o bucată frumoasă de fagure 
ce mustea de miere, pusă pe o frunză de brusture. 

— Ce-mi dai? îl întreba. 

— Daca vrei, te îndemn să guști puţin din acest fagure plin cu mierea 
cea mai aromată, este de albine de pădure. 

Procuratorul îl luă și aroma minunată a mierei îl făcu să guste muşcând 
cu poftă din fagure. 

— De unde îl ai, l-ai adus de acasă? 

— Nu, Plautius Priscus, l-au găsit doi dintre dacii care mă însoțesc. Noi 
ne pricepem să facem şi vânătoare de albine, adică de miere. 

— N-am văzut niciodată unde-și fac fagurii albinele de pădure. 

— Prin scorburi adânci, sus în copaci bătrâni, și cuibul lor nu este atât 
de uşor de aflat. 

— Dar văd că voi l-aţi găsit repede... 

— Dacă ştii să iei urma albinelor, nu este prea greu. 

— Mă faci curios, Butes, vrei să-mi spui cum faceţi voi vânătoarea după 
miere? 

Butes se aşeză pe iarbă lângă el şi începu să-i explice: 


— Dacii mai săraci, care trăiesc prin apropierea pădurilor, strâng vara 
mulți faguri de albine sălbatice. Cel ce le caută cuibul, se duce într-o poiană 
cu flori și prinde mai multe albine pe care le vâră într-o ulcică acoperită cu 
frunze, ca aceasta de brusture. În marginea poienii, răstoarnă ulcica pe un 
fagure cu miere, ca bucata asta pe care ţi-am dat-o. Trage apoi ușor frunza 
de la gura ulcelei, albinele dau buzna pe fagure şi încep să mănânce cu 
lăcomie miere. Ulcica este săltată şi dată la o parte. Când se satură, albinele 
zboară grăbite spre cuib să vestească şi pe altele. Cel care le-a prins 
urmăreşte atent să vadă în ce parte pleacă. Și, după cum îi este norocul, 
după una sau mai multe încercări, făcute în locuri diferite în partea spre care 
zboară albinele, căutătorul găseşte copacul, se urcă în el, lărgește cu toporul 
gaura scorburii, face fum cu o bucată de iască aprinsa și scoate frumos 
fagurii. 

— Voi, dacii, sânteţi nişte oameni foarte isteți, murmură procuratorul 
uimit de cele auzite. 

Văzu cum faţa lui Butes se schimbase, îl privea adânc și neclintit în 
ochi. 

— Vrei să-mi mai spui ceva? îl întrebă. 

— Cu voia ta... aş vrea, Plautius Priscus. 

— Te supără rău rana făcută de săgeată? 

Butes începu să râdă. 

— Am avut răni mult mai grele, Plautius Priscus, şi pe trup și în suflet. 
Unele mai sânt încă nevindecate... 

— Vino mai aproape de mine şi spune-mi ce te frământă. După ce se 
aşeză într-o rână, sprijinit de o rădăcină groasă de-a fagului lângă care 
stătea procuratorul, Butes începu să vorbească fără grabă. Își pusese în gând 
să folosească prilejul ce-l avea spre a se apropia cât mai mult de Plautius 
Priscus, să-i câștige încrederea și să încerce din nou să-i ceară eliberarea lui 
Decibalos. La aceasta îl încurajase și hotărârea cu care el îi alungase de la 
vânătoare pe oamenii lui Decimus Silvanus, ceea ce dovedea că nu era cu 
totul străin de încercarea ce se făcuse de a-l răpune. 

— Prin aceste plaiuri și munţi, începu Butes, noi am umblat de când 
eram copii şi le cunoșteam toate vâlcelele şi râpele, însă de când nu mai 
avem voie să tăiem lemne din păduri şi să vânăm fără ştirea voastră... 

— Pădurile şi munţii încă mai sânt ascunzători pentru latroni și pentru 
sclavi fugari, îl întrerupse procuratorul. 


— Sânt, şi ele vor fi întotdeauna loc de scăpare pentru cei urmăriți, dar 
n-am vrut să spun asta, m-am gândit că s-au înmulţit mult fiarele codrului. 
Ai văzut ce mare era cireada de mistreți? Ce ar fi dacă am încerca să vânăm 
şi zimbri? Unul dintre dacii care au venit cu mine este un încercat vânator și 
cunoaște bine locurile prin care umblă ei în turme. Aţi vedea și voi, romanii, 
cât de greu se pot vâna aceste animale puternice. Vrea procuratorul să ne 
lase nouă, dacilor, grija ca pentru mâine să pregătim vânatoarea? 

Procuratorul se ridică în capul oaselor. 

— Cu cea mai mare bucurie aş primi să vă însoțesc, de mult doresc să 
văd o turmă de zimbri, despre care la Roma se vorbeşte ca de niște fiare 
fioroase, dar... 

Tăcu șovăind. Prin minte îl fulgera bănuiala: nu cumva era la mijloc o 
încercare a dacilor de a pune mâna pe toate căpeteniile romane de la 
Porolissum? Şi totuși îşi dădea seama că se ivea un bun prilej pentru a se 
convinge de buna credinţa a lui Butes. 

— Am vrut să spun, continuă el, că nu prea am timp. E departe locul cu 
zimbri, cât ar putea să dureze totul? 

— Mâine pe seară, cei care merg pe cai pot să fie înapoi la Porolissum! 
îl încredință Butes. 

A doua zi, când soarele dădea să scapete pe după crestele munţilor de 
dincolo de Marodava, procuratorul și alaiul ce-l însoțea mergeau în trapul 
cailor pe drumul ce ducea spre Porolissum, apropiindu-se de locul unde îl 
întâlnise pe Butes cu ceilalți daci la venire. Toţi erau veseli și mulţumiţi, 
vânatoarea de zimbri se desfăşurase mai frumos decât se aşteptaseră. Ajunși 
seara în amurg în codrul spre care îi călăuzi Sagitulp, se odihniră până spre 
ziuă, când era aproape să apună cloşca cu pui de pe cer. În zori, îndemnați 
de daci, începură vânatoarea: o parte din legionari și din oamenii pregătiţi 
pentru speriat vânatul se așezară în linie, închizând o vale cu copaci rari ce 
urca în pantă ușoară, îngustându-se până se strecura printre două stânci, 
care păreau puse anume ca un fel de intrare, iar ceilalți porniră pe coama 
colinei şi se opriră pe brânele celor două stânci, în așteptarea zimbrilor. 
Abia sosiră şi se postară pe locuri ascunse cu grijă sub frunzare pregătite 
peste noapte, când răsunară strigătele şi bătăile celor din vale. Trecură 
momente lungi de așteptare încordată până se iviră primii zimbri din cireada 
ce pornise în lungul văii spre trecătoarea prin care îşi găseau întotdeauna 
scăparea în caz de pericol. Când mai mult de jumătate din cireada trecu prin 
faţa lor, Sagitulp dădu semnalul şi mai multe sulițe aruncate cu îndemânare 


se înfipseră între coastele unui zimbru ales dintre cei mai frumoși. Ca nişte 
tunete izbucniră mugete înfiorătoare și sforăituri şuierătoare şi în câteva 
clipe întreaga cireada se făcu nevăzută în pădurea deasă ce îmbrăca valea 
abruptă din cealaltă parte a trecătorii. Cei mai mulţi dintre romani crezură 
că nu fusese doborât nici un zimbru, numai dacii se așezară liniștiți la 
umbra unui fag și le spuse să aștepte până spre amiază. Când plecară, nu 
căutară prea mult şi găsiră zimbrul căzut în apa unui pârâu ce curgea prin 
mijlocul unei mici poiene. 

La un urcuș mai pieptiș al drumului, procuratorul lăsă calul la pas și făcu 
semn lui Butes să se apropie. De când îi fuseseră alungați oamenii, Decimus 
Silvanus nu se mai apropiase de procurator, căutase să se arate supărat. De 
fapt era furios, dar nu pe procurator, ci pe oamenii săi care greşiseră ţinta. 
S-ar fi simţit cu adevărat ușurat dacă l-ar fi ştiut pe Butes mort. Dând 
pinteni calului, Butes se opri lângă procurator. Acesta îl cercetă îndelung, 
apoi îl întrebă: 

— Pentru ce aţi lăsat voi să treacă aproape o jumătate de zi până să 
porniţi în căutarea zimbrului lovit de sulițe? 

— N-ai bănuit, Plautius Priscus? Zimbrii sânt niște animale care se 
ajută, mai ales în momentele pline de pericol. Când noi am repezit sulițele, 
ei nu ne-au văzut, dar şi dacă ne-ar fi văzut, nu se mai puteau întoarce din 
goana cu care căutau să străbată trecătoarea. Dincolo s-au oprit în vale şi s- 
au strâns în jurul celui lovit. Dacă în acele clipe simțeau că sânt urmăriți, ar 
fi pornit într-un iureş nestăvilit și tot ce le-ar fi ieșit în cale: câini, cai şi 
călăreţi ar fi fost sfârtecaţi cu coarnele și zdrobiţi cu copitele. Când, după un 
timp, simt că nu se mai mișcă nimic şi a trecut primejdia, se liniștesc, încep 
să pască și se împrăștie, părăsind pe cel căzut. De multe ori se îndepărtează 
de locul acela și nu mai revin curând pe acolo. 

— Voi dacii, cunoaşteţi bine obiceiurile fiarelor de prin pădurile de aici, 
de aceea sânteţi atât de iscusiţi vânători. 

— Le cunoaştem, Plautius Priscus, așa cum ne-am cunoscut şi ţara, 
numai că... acum... totul s-a... 

— Eu unul te-nţeleg îndeajuns, Butes, şi pentru asta caut să găsesc o mai 
bună înţelegere cu voi. 

— Înţelegere cu noi!... murmură Butes, aruncându-i o privire 
pătrunzătoare, fără să arate dușmănie. Cum poţi să vorbeşti de înţelegere, 
Plautius Priscus, când ţii pe șantier la muncă un om nevinovat, un tată 
îndurerat, care nu ştie ce s-a întâmplat cu singurul lui copil? 


Procuratorul izbucni într-un hohot de râs, pe care Butes îl luă drept 
batjocură. 

—La acel Decibalos te gândeşti? Să ştii că orice faptă, orice întâmplare 
îşi are tâlcul ei. Cu Decibalos am cam prins firul, adică mai mult îl 
bănuiesc, rămâne ca mai târziu să mă conving, și te asigur că mă voi 
încredința, Butes, fiindcă niciodată nu-mi place să las lucrurile făcute numai 
pe jumătate. Am băgat de seamă că te-a supărat râsul meu; am eu un anumit 
motiv să fiu vesel... Poate că astă-seară vei fi și tu... 

— Când ajung acasă, întotdeauna mă învăluie o  întristare 
doborâtoare!... 

— Astăzi eu am văzut multe, am înţeles multe, şi am început să-i cunosc 
mai bine pe daci. Dar uite că mi-am adus aminte — am tot vrut să te întreb 
— voi, dacii, nu ştiţi ce s-a petrecut cu acel taraboste care a fost stăpânul 
Marodavei? 

Ochii lui Butes luciră și privirea îi rămase pironită pe faţa 
procuratorului. Presupuneri felurite scânteiau și se stingeau tot atât de 
repede în mintea lui. Era descumpănit. Aflase procuratorul că el era fostul 
taraboste? Și dacă ştia, care dintre daci fusese trădătorul? Totuşi se gândi că 
un răspuns trebuia să dea: 

— E mort de mult tarabostele!... În anul care a urmat după răscoală... 
continuă, îndreptându-și privirea în lungul drumului. Dar nu văd, Plautius 
Priscus, pentru ce te-a purtat gândul la el? 

Procuratorul nu luă în seamă schimbarea ce se produsese în vocea lui 
Butes şi ușoara tremurare cu care rostise cuvintele. 

— Dacă ar mai fi fost în viaţă, aş fi vrut să-l cunosc mai bine. Am primit 
de curând un mesaj de la Aulus Plautius, legatul care a comandat legiunea 
ce-și stabilise garnizoana la Porolissum în anii dinaintea războiului, când 
încă mai trăia regele Decebal, și, între altele, mă întreabă și de Burio. Are 
numai cuvinte de laudă pentru acel taraboste, îmi spune că el ar putea să-mi 
fie un bun ajutor în lupta împotriva triburilor vecine de la miazănoapte. 

Frământarea lui Butes crescu și mai mult. Socotea că procuratorul aflase 
totul și se bucura chinuindu-l, aşa cum se joaca o pisică de multe ori cu un 
şoarece prins. Privi în jur. Văzu că se apropia de locul unde trebuiau să se 
despartă şi s-o apuce pe poteca ce-l ducea de-a dreptul spre Marodava. 
Căută să schimbe vorba: 

— Am ajuns acolo unde te-am aşteptat la sosire, Plautius Priscus, aşa că 
eu mă opresc aici. 


Butes se pregăti să descalece. 

— Cum se poate? Ai şi braţul rănit, şi apoi acum ai calul. Pentru că mi- 
ai făcut o mare plăcere cu vânătoarea de zimbri, vreau să-ţi fac și eu una: îţi 
dau calul în dar. Căpetenia dacilor din Marodava e bine să umble călare. 
Mergi cu noi până în vicul Magnus și acolo ne despărțim. 

— Glumești, Plautius Priscus, la Marodava căpetenie este Decimus 
Silvanus... 

— Acum glumești tu, Butes, cum să fie un roman căpetenie a dacilor? 
Dar uite că se lasă seara, trebuie să ne grăbim. 

Procuratorul dădu pinteni calului și porni în galop urmat de ceilalți. 
Butes căută să rămână mai în urmă. Era prea tulburat. Faptul că îi dăruise 
calul îi întări şi mai mult bănuiala: procuratorul știa că sub numele de Butea 
se ascundea fostul taraboste? Îl chinuia într-una întrebarea: Ce pregătea 
Plautius Priscus şi ce va urma pentru el? 

În răspântia de la intrarea în vicul Magnus, procuratorul se opri. ÎI căută 
cu privirea, începu sa-i spună ceva, dar se opri auzind plânsul unui bărbat ce 
se apropia dinspre Porolissum. Se întoarse şi aşteptă. 

— Ce s-a întâmplat, libertule, de ce plângi? îl întrebă. 

— Toţi zeii să te ţină, stăpâne, nu te cunosc cine eşti! începu libertul 
printre suspine. De când sânt libert, am căutat să strâng bani și să cumpăr 
femeia cu care am copii... 

— Este o sclavă? 

— Da, stăpâne, și dacă rămâne sclavă, copiii noştri vor fi tot sclavi!... 
Degeaba am strâns bani, că stăpânul ei nu se învoieşte s-o vândă. Nu ştiu ce 
să mă fac, mă doare-n suflet de ei; la ce-mi mai foloseşte mie libertatea? 
Îmi vine să mă omor!... 

Râzând, Decimus Silvanus îl întrebă: 

— Tu n-ai ştiut că aşa e legea, copiii unei sclave sânt şi ei sclavi ai 
aceluiaşi stăpân, de ce te-ai încurcat cu ea? 

Procuratorul îi dădu un răspuns care curmă orice speranţa în sufletul 
nenorocitului: 

— Nu putem să te ajutăm cu nimic, libertule, stăpânul e stăpân, nu-i 
poate lua nimeni sclavii, dacă el nu vrea să-i vândă. 

Îl căută din nou cu privirea pe Butes și întoarse calul. 

— Butes, după ce ţi se vindecă rana de la braţ, să vii pe la mine. Acum 
ne despărțim. Rog zeii să-ţi dea sănătate și să-ți schimbe tristeţea în veselie! 


Mult timp Butes privi cum procuratorul şi cei ce-l însoțeau se îndepărtau 
lăsând în urma lor un val de praf, care se întindea ușor peste vicul Magnus. 
Alături, la marginea drumului, stătea libertul şi suspina. Întoarse calul spre 
el și-l întrebă: 

— De unde eşti, libertule, și cum te numeşti? 

— Sânt Neptunalis, de aici din Magnus. 

— Aş vrea să te ajut, libertule, dar deocamdată nu văd cum. Ai putea să 
vii până la Marodava peste vreo saptămână”? întrebi de Butes, am casa la 
capătul celălalt, aproape de villa lui Decimus Silvanus. 

— Toți zeii să te ţină, bunule dac! 

— Mă găsești acasă mai ales spre seară, îi strigă Butes, dând pinteni 
calului şi îndreptându-se spre Marodava. 

Faptul că se înapoia acasă călare pe un cal, care acum era al său, nu-l 
bucura. Ştia că, aflând de la cine îl primise, va fi și mai îndurerată și-l va 
socoti trecut de partea procuratorului. Căută să se apropie în pas domol de 
casă și să bage calul sub şopron fără ca Gumida să-l vadă. Când se opri în 
poartă, văzu prin amurgul ce se lăsase un om umblând prin cartea sa. 
Strânse frâul calului și strigă aproape fără să vrea, cu oarecare teamă: 

— Care eşti acolo în curtea mea? 

— Eu, Decibalos, te aştept cu nerăbdare! 

Sări de pe cal, îl trase în curte şi slobozi frâul. Amândoi se grăbeau unul 
spre altul. Se strânseră într-o lungă îmbrăţișare. Butes parcă era ametit, în 
capul său totul se încâlcea, se învârtea, îl tulbura. Pe lângă tot ce-i spusese 
procuratorul, eliberarea lui Decibalos dezlănţui în sufletul său o prăbușire. 
Acum nu se mai îndoia că, în frământarea lui de a fi pus în libertate, 
Decibalos fusese cel care îl trădase pe tarabostele Burio. 

— l-ai spus tu procuratorului că eu sânt fostul taraboste? îl întrebă, 
îndepărtându-l de la piept. 

— Cum poţi să gândești asta?!... îi răspunse Decibalos întristat. Ai 
început să te îndoiești atât de mult de mine, încât ai ajuns să crezi că 
durerea și îngrijorarea m-au făcut să-mi pierd capul şi să devin un trădător? 


2 


Rana de săgeată din braţul lui Butes nu dădu semne de vindecare ușoară 
şi grabnică, așa cum știa el că i se vindecau bubele de orice fel. Incepu să se 
umfle, iar durerile să-i crească o dată cu fierbinţeala, până ajunse să nu se 


mai poată mișca din pat. Avea momente, mai ales târziu spre miez de 
noapte, când nu-şi mai dădea seama de el, şi toți din jurul lui trecură prin 
spaima că-l vor pierde. Gumida și Arghida, și de multe ori Ampelia, stătură 
într-una lângă patul său şi-l îngrijiră cum putută mai bine. În aceste zile, 
îngrijorat de viaţa fostului taraboste, Decibalos uită de pornirea nestăvilită 
de a năvăli sus la Decimus Silvanus și, cu orice sacrificiu, să-și scoată cât 
mai repede fata de acolo. Pornirea lui se potoli încetul cu încetul, pe măsură 
ce gândi mai adânc și îşi dădu seama că Butes avea dreptate. Viaţa Sarmidci 
nu putea să fie în pericol atâta vreme cât Decimus Silvanus credea că 
nimeni nu aflase că el o răpise, și mai ales cât ei, dacii, vor lăsa să se 
înţeleagă că s-au liniștit, socotind fata pierdută fără urme. Dar tot în aceste 
zile, în villa de sus lucrurile nu se desfăşurară altfel, spre norocul Sarmidei. 
După oboseala căpătată în cele trei zile cât durase vânătoarea, peste care se 
așezase supărarea, răscolită atât de săgeata care îşi greşise ţinta, cât și de 
alungarea oamenilor săi de către procurator, nici rana din umărul lui 
Decimus Silvanus nu mersese mai bine și, de unde câtva timp dăduse semne 
de vindecare, se deschisese din nou și începuse să curgă din ea şiroaie de 
puroi galben-verzui. Se întinsese zvonul în Marodava că stăpânul villei 
căzuse greu bolnav — asta îl mai liniștea pe Decibalos și-l bucura pe Butes, 
în timp ce și el se lupta greu cu suferința. Dar în trupul omului zac puteri 
nebănuite şi răni grele se pot vindeca repede în urma unor puternice 
zguduiri sufletești, însoţite de o mare bucurie. Miracolul se arătă din ziua 
când se înapoiase Canidia. Toată noaptea Butes zăcuse pierdut și 
fierbinţeala nu se potolise. Când pe la amiază răsună scârţâitul carelor ce se 
apropiau cu larmă şi strigăte, uită de răul ce-i chinuia trupul, sări de pe pat 
şi dădu năvală afară. Văzu pe Canidia şi Gumida plângând îmbrăţișate, iar 
pe Decibalos alergând în toate părțile. Era o clipă grea, răscolitoare. Bucuria 
că o vedeau înapoiată se pierdea umbrită de durerea ei sfâșşietoare. Pe 
Staberius, dragostea ei, viaţa ei, n-avea să-l mai vadă niciodată. Din acea zi, 
Butes nu mai simţi durerea din braţ şi nici răul ce-l chinuise, în trupul lui 
viaţa începu din nou să alerge năvalnică, iar rana sa se vindecă cu multă 
repeziciune. La început crezură că, zdrobită de pierderea lui Staberius, 
Canidia va sta numai câteva zile la Marodava, după care va pleca înapoi 
spre Roma, și pentru totdeauna. Însă spre uimirea și multumirea lor se 
petrecu cu totul altceva: îndată ce află că Decimus Silvanus îi luase casa, se 
repezi în curtea pe care o ştia a ei şi-l alungă pe omul acestuia. Tot aşa de 
repede trimise vorbă sus la villa, că îşi lua înapoi tot pământul pe care îl 


avusese, cu toate bucatele de pe el. Și trecură zilele, fără ca Decimus 
Silvanus să se arate şi fără ca el să încerce vreo împotrivire. Durerea cea 
nouă înăspri sufletul Canidiei, se hotărî să rămână tot restul vieţii la 
Marodava, alături de daci. Venise cu multă bogăţie de la Roma şi pe toată se 
gândise să o folosească ajutându-i pe oamenii în mijlocul cărora trăise cei 
mai fericiţi ani din viață. Amintirea lui Staberius îi era atât de scumpa, 
încât, în tot ce făcea şi-n tot ce o înconjura, îl vedea numai pe el. În prima zi 
de sărbătoare, după revenirea la Marodava, îşi aduse aminte că era ziua în 
care copiii dacilor se adunau în ogradă în jurul lui, dornici să-l asculte 
povestind, să înveţe să scrie şi să citească. În această zi, în sufletul ei se 
aprinse o flacără nouă, care pentru câtva timp o făcu să se înfioare: luă 
hotărârea să-i înveţe ea pe copiii dacilor, dar nu în ogradă, ci într-o clădire 
anume făcuta pentru învăţătură. Şi chiar de a doua zi, Butes și Decibalos 
dădură sfoară în Marodava şi începură noua construcţie: școala. În același 
timp se frământau să găsească un mijloc prin care să scoată cât mai repede 
pe Sarmida din mâinile lui Decimus Silvanus. Alături de ei, Sagitulp își 
purta îngrijorarea că feciorul sau, Getio, nu dăduse nici un semn de viaţă de 
când plecase. Suferinţa provocată de rana din braț şi înapoierea 
nemaisperată a Canidiei făcură ca Butes să amâne ziua când să se ducă pe la 
procurator, aşa cum acesta îi ceruse. 

Veniră zilele lui septembrie. Prin copaci frunzele începură să se 
îngălbenească, vremea se mai răcorise. Butes și Decibalos se apucară să 
pregătească vasele pentru culesul strugurilor. Vara fusese călduroasa şi 
curpenii viţelor își purtau greu ciorchinii. Butes tocmai deschidea portiţa ce 
dădea în ogradă, când auzi în apropiere naiul lui larse. Pe bătrân nu-l mai 
văzuse de mult. Se opri şi se întoarse spre Decibalos, cuprins de neliniște. 
Se temea ca nu cumva batrânul să-i aducă vreo veste rea. Îl văzu intrind în 
curte însoțit de cineva care după îmbrăcăminte arata a fi un libert. larse nu 
încetă din nai decât când se opri la câţiva paşi de ei. 

— Vă doresc numai sănătate și bucurie! rosti el în locul salutului din care 
nu lipseau zeii. 

— Bine ai venit, bătrâne! îi răspunse Butes. Dar pe unde tot umbli de nu 
te mai araţi de loc? Văd că eşti mai curat îmbrăcat şi araţi mai bine! 

— Acum stau la copii, la Ligya şi la Marcellus; l-am părăsit pe Hylas. 
Amândoi sânt o pereche minunată. Dar stai, bunule Butes, că n-am venit 
pentru asta. 


— Văd că ești cu Neptunalis, i-o luă înainte Buter, privind spre libertul 
care se oprise ceva mai departe. 

— Am venit cu Neptunalis, bunule Butes, dar altceva m-a adus încoace. 
Numai atâta îți spun: totul e bine, zeița este sănătoasă și așteaptă să fie 
scoasă de acolo. 

Decibalos nu se mai putu stapâni: 

— Ai văzut-o pe Sarmida, ai vorbit cu ea? 

Râzând, batrânul vorbi făcând semn cu ochiul spre libert, pentru ca 
Decibalos să înțeleagă că trebuie să se ferească de el. 

— Pe Sarmida? Da de unde, eu îi spun zeiţă altcuiva, bunul Butes știe... 

— De ce n-ai venit mai curând, frate Neptunalis? îl întrebă Butes pe 
libert, căutând să schimbe vorba. 

Libertul mai înainta câțiva paşi, șovăind. 

— Am mai venit de două ori şi am stat de vorbă cu o vecină; mi-a spus 
că erai bolnav și supărat, așa că n-am îndrăznit să-ţi tulbur liniștea. Dacă nu 
mă aducea batrânul arse, nu veneam nici acum... 

— Aşadar, tot n-ai putut să-ţi iei femeia şi copiii de la acel stăpân rău, 
murmură Butes încet și rar, privind în jos, îngândurat. 

— Nu, bunule Butes, toţi zeii să-ţi dea sănătate! Libertul nu se mai putu 
stăpâni și începu să plângă cu suspine puternice, văitându-se: 

— Ce să mă fac? Aproape în fiecare zi m-am dus și m-am rugat, dar n-a 
fost chip să-l înduplec! Ieri, am mers din nou, el a pus pe un vilic să mă 
alunge, m-a lovit cu flagrunul, dar eu tot n-am vrut să plec. A pus apoi mai 
mulți sclavi de m-au aruncat afară, în drum. 

— Dacă ştiam că plângi ca o femeie, nici nu te mai aduceam! îl mustră 
Iarse furios. 

— Liniştiţi-vă! îi îndemnă Butes. Poate că zeii nu l-au părăsit pe 
nefericitul Neptunalis. 

O văzu pe Canidia ieşind din casă împreună cu Gumida și îi făcu semn 
să se apropie. Canidia ascultă libertul depănându-și toată nefericirea lui: 
sclav fiind, din legăturile lui cu o sclavă se născuseră doi copii, un băiat şi o 
fată, care erau sortiți să rămână sclavi ca şi mama lor, dacă nu reușea să-i 
cumpere. El fusese sclav public şi obținuse libertatea, pentru că dăduse 
dovadă de multă vrednicie și cinste pe șantierele de construcții unde lucrase 
şi continua încă să lucreze, apreciat ca un bun meșteșugar. Pe măsură ce-l 
asculta, faţa întristată a Canidiei se mai lumină. Când libertul tăcu, ea spuse 
cu o mulţumire lăuntrică: 


—Poate că așa vor zeii ca cine a trăit zile de prea multă fericire să 
soarbă şi din cupa durerii, iar cine a cunoscut cea mai neagră deznădejde să 
aibă parte şi de zile de mulțumire. Eu te voi ajuta să-ți duci acasă femeia și 
copiii. Îi cumpăr eu, oricât de mult va cere acel stăpân lipsit de suflet, apoi 
îi voi lăsa liberi... ţi-i las ţie... 

—Mare Jupiter, va lua sfârșit chinul?!... gemu libertul, negasind altceva 
ce să spună. 

— Dar, dacă nu te vei purta cum se cuvine cu femeia și cu copiii, 
libertule, să știi că tare aş fi mâhnită! continuă Canidia. 

— Toți zeii să te ţină, stăpână, de voi avea o familie, jur pe Marele 
Jupiter că în casa mea va fi numai bucurie și mulțumire; zi şi noapte mă voi 
ruga zeilor pentru tine și pentru voi toţi care mă ajutaţi! 

— Mâine să vii să ne iei pe mine și pe Butes. Vom merge toţi trei la acel 
stăpân al femeii tale şi al copiilor, încheie Canidia, întorcându-se și pornind 
spre casă. 

A doua zi, spre seara, în casa mică și sărăcăcioasă de la marginea vicului 
Magnus, pe care și-o înjghebase cu multă trudă libertul Neptunalis, intră 
lumina și fericirea. Canidia privea cu ochii înecaţi în lacrimi cum fosta 
sclavă năpădită de fericire nu-și mai putea stăpâni plânsul. Își sălta pe rând 
copiii în brațe, îi strângea la piept şi-i săruta, apoi îi lăsa jos și privea cu 
recunoştinţă nesfârşită spre binefăcătoarea lor. În îmbrăcămintea zdrenţuită 
cu care îşi părăsise pentru totdeauna stăpânul, alături de copii şi de omul de 
care de acum înainte va trăi nedespărţită, se simţea cu adevărat fericită. 
Dintr-o dată, într-o singură zi, se îndepliniseră toate dorinţele pe care le 
visase ca sclavă, pe care le nutrește orice femeie: un soţ, o casă şi copii. 
Privind-o, Canidia se gândea la lăcomia stăpânului de la care o cumpărase, 
pe nume, 'Timocrates, un om rău, care, simțind ocazia unui câştig mare, nu 
se învoise să-şi vândă sclava cu cei doi copii decât după ce i se oferise un 
preţ foarte mare, preţul cu care îşi putea cumpăra poate chiar şase sclavi 
tineri şi vânjoşi. Neptunalis, doborât de încordarea în care trăise toată ziua, 
copleșit de fericire și de recunoştinţă, căzu în genunchi în faţa Canidiei și cu 
greu rosti câteva cuvinte: 

— Stăpână te vom sluji toată viaţa cu supunere și cu credinţă! 

Canidia se aplecă, îl apucă de tunica veche și ruptă, și-l trase în sus. 

— Spune-mi, cum se numeşte femeia ta? 

— Passia, stăpână! răspunse libertul. Se întoarse spre fosta sclavă și îi 
vorbi: 


— Mulţumirea mea va fi mare, Passia, dacă vei veni din când în când pe 
la mine, numai aşa voi putea afla dacă Neptunalis se poartă cu tine şi cu 
copii aşa cum trebuie, ca un soţ și tată bun. 

Alături, Butes stătea nemișcat. Privise şi ascultase adânc tulburat tot ce 
se vorbise. Vedea multumirea și bunătatea pe feţele lor. Canidia era mult 
schimbată. De fapt ea arătase cu totul altfel încă de când se înapoiase de la 
Roma. Părea că nu-și mai aparținea, că în fiecare clipă îşi rupea o parte din 
viaţă și din suflet şi o împărțea oamenilor din jur. Când părăsiră casa 
libertului, amândoi avură o tresărire, un fior îi săgeta prin inimi, auzind 
cuvintele pe care Passia le rostea în urma lor: 

—Ne vom ruga zeilor să aveţi şi voi parte de fericire, aşa cum ne-aţi dat- 
o nouă! 

Alături unul de altul, în carul mic pe care calul dăruit de procurator îl 
trăgea în trap spre Marodava, Butes și Canidia merseră mult timp fără să-și 
spună nici un cuvânt. Trecuseră de templul lui Mithras, acum aproape 
refăcut după incendiul din vară, când la o cotitură îl întâlniră pe Decibalos. 

— Plecasem în calea voastră, le spuse el, după ce le făcu semn să 
oprească. Trebuie să mergem repede la Sagitulp. 

—S-a mai întâmplat ceva? îl întrebă Butes prins de îngrijorare. 

—Da, s-a întors Getio și trebuie să vedem ce facem. 

—Dicomes e undeva pe-aproape? 

—Nu, și tocmai pentru asta ne cheamă Sagitulp. Butes privi spre 
Canidia. Trebuia să o ducă acasă, apoi să se întoarcă la Sagitulp. Ea îi prinse 
gândul și i-o luă înainte: 

— Merg și eu cu voi la Arghida! 

Târziu seara, sub mărul cel mare plin de rod sângeriu, îl ascultau pe 
Getio. De când plecase, flăcăul se mai împlinise, privirea îi era mai adâncă 
şi mai pătrunzătoare, mustăţile şi barba mai crescuseră, se mai îndesiseră și 
în totul luase înfăţişarea unui luptător. 

—Nu ne-a fost ușor să-l găsim pe Dicomes, spunea Getio. Mai întâi am 
umblat în lungul drumurilor pe la Brucla, la Ampelum și Apulum, chiar și 
dincolo de Ulpia Traiana Sarmizegetusa, până i-am întâlnit pe Rhesos şi pe 
Dapyx. După aceea, cu ajutorul lor am dat de urmele lui Dicomes. De la 
început, Rhesos şi Dapyx au spus că pe Sarmida degeaba o căutăm pe 
acolo, că ea n-ar fi putut să-l găsească și nici să ajungă până la el. Dicomes 
a fost câteva zile pradă unei grele frământări. Ar fi vrut să se întoarcă aici, 
să pornească s-o caute pe fată, dar se temea că va pierde urmele aceluia pe 


care vrea să se răzbune. Când va veni, o să vă povestească el totul. Ştiţi, 
acum nu luptă singur, și-a strâns o ceată de flăcăi vânjoși, aprigi luptători, și 
cu ei dă loviturile. În părţile acelea toţi tremură de teama lor și, când cineva 
i-a văzut ceata, nu îndrăzneşte să spună nimănui. Așa s-a dus zvonul. 
Lumea vorbea că i-ar fi recunoscut un tabemagiu de lângă Germisara şi ar fi 
spus centurionului care comanda castrul din apropiere. După câteva zile, 
tabernagiul a ars o dată cu taberna. Eu am venit trimis de Dicomes să văd 
dacă aţi găsit-o pe Sarmida şi plec repede înapoi. Nu-și găseşte liniştea până 
nu ştie ce s-a mai petrecut aici. După ce dă lovitura cea mare, se trage și el 
încoace. 

— Și unde o să stea? La noi vine des Ampelia cu decurionul... se 
îngrijoră Sagitulp. 

— Legionarii o să înceapă să-l caute, șopti Arghida. 

— Da, îl vor căuta, iar noi îl vom ţine bine ascuns! îi mustră Butes, 
supărat de teama pe care o vedea la Sagitulp și la nevasta lui. 

—Dicomes va sta la mine în casă, îi linişti Canidia. Am loc destul și 
pentru el. Mă voi duce la procurator şi, cum sânt singură... Între daci, 
adăugă ea zâmbind, îi voi spune că mă pun sub ocrotirea lui şi-i voi cere să- 
mi dea un pergament: prin care să ordone ca nimeni: legionar, decurion sau 
tabular să nu aibă voie să pătrundă în curtea și în casa mea. Butes învălui cu 
o privire plină de recunoștință pe Canidia. Gândul lui alerga departe: îi 
vedea pe Dicomes şi pe Sarmida căsătoriţi și-l îngrijora soarta lor. Cât ar fi 
putut să-l ţină ascuns vederii romanilor, toată viața? Un gând îl tulbură: se 
revăzu în faţa procuratorului, cerându-i cu tărie să dea libertatea și să 
înceteze urmărirea gladiatorului Gemellinus. 

— Căile vieţii nu ştim încotro ne vor purta, începu el întristat. Noi 
mulțumim din suflet Canidiei pentru ajutorul ce ni-l dă. Poate că până se 
înapoiază Dicomes se vor ivi alte prilejuri, vom descoperi şi alte mijloace 
prin care sclavul Gemellinus să devină libertul Gemellinus și apoi dacul 
liber Dicomes. Așa, Getio, tu şi celălalt flăcău, după ce vă odihniţi bine, să 
porniţi la el, şi să nu vă înapoiaţi decât cu toţii o dată; îi aduceţi poate şi pe 
Rhesos și Dapyx. Până atunci noi vom pregăti totul. Ce vom avea de făcut 
nu văd încă; nu ştim la ce ne putem aștepta din partea procuratorului și nici 
din aceea a lui Decimus Silvanus. Trebuie să nu uităm o clipă că viața 
Sarmidei este în mare pericol şi că totul depinde numai de noi spre a o 
salva. Îngrijorarea lui Decibalos o înţelegem; îl încredințăm că durerea lui 
este și durerea noastră. 

Din via Dacia Traiana, nu prea departe de for şi de casa augustalilor, se 
desprindea o uliţă scurtă și strâmtă ce urca uşor, cu ocoluri largi, până la 
zidul de apărare care împrejmuia colonia. Zidul de mult nu mai era la 
marginea cetăţii, căci Ulpia Traiana Sarmizegetusa se întinsese până departe 
pe câmpia din jur, unde coloni, veterani, liberţi, meșteșugari și negustori își 
înălțaseră case din cărămidă, formând cartiere mărginaşe. Între ziduri, acolo 
unde se aflau forul, casa augustalilor și termele, pe cele trei căi principiale: 
via Dacia Traiana, via Ulpia Traiana şi via Roma, și pe ulițele înguste ce se 
desprindeau din ele, se aliniau villele şi casele patricienilor, militarilor şi 
funcţionarilor imperiului. După înăbușirea răscoalei pornită de Sarmis, 
Ulpia Traiana Sarmizegetusa luase o mare dezvoltare, iar populaţia 
cunoscuse o continuă prosperitate. Ajunsese să se întindă pretutindeni 
zvonul că viaţa la Sarmizegetusa era mai îmbelşugată și mai frumoasă decât 
la Roma, iar provinciei începuse să i se spună Dacia felix. Pe uliţa scurtă şi 
strâmtă ce se desprindea din via Dacia Traiana, între casele mărunte ale 
funcţionarilor şi militarilor de grade mai mici, se înălța villa din piatră și 
marmură a legatului Procilius, fostul comandant al legiunii cu garnizoana la 
Ulpia Traiana şi fostul tribun, care fusese înălțat la gradul de legat de către 
împăratul Hadrian, drept răsplata pentru prinderea lui Sarmis; tot lui îi 
dăduse împăratul ca sclav pe Dicomes, la sfârşitul spectacolului din 
amfiteatru. 

Zilele începutului de toamnă se arătau mai răcoroase decât de obicei și 
legatul, greu șubrezit, stătea mai mult în pat şi, căutând să se mai 
încălzească, bea vin cald. După anii trăiţi în petreceri, belșug și desfrânare, 
Procilius se prăbușise dintr-o dată, cu toate că după vârstă nu putea să fie 
trecut în rândul celor bătrâni. Razele soarelui pătrundeau prin ferestrele 
tricliniului şi luminau încăperea înveselind-o. Lângă patul lui stătea legatul 
Gallio, noul comandant al legiunii, un bărbat în putere și vesel, care abia 
trecuse de patruzeci și cinci de ani. Gallio luă cupa cu vin cald de pe masă 
și o întinse lui Procilius, apoi luă şi el una. 

— Bea, să te mai înzdrăveneşti, nu trebuie să te laşi slăbiciunii! îl 
îndemnă Gallio. 

Procilius strânse cupa între palme, căutând să le mai încălzească. 


— Da, da, să mă mai înzdrăvenesc... Ştii, Gallio, omul e ca un vas de 
lut, când zeii îl scapă din mâini, ajunge un hârb. Cine ar fi crezut că eu o să 
cad așa dintr-o dată? 

—Haide, bea, vinul te mai încălzeşte, îl îndemnă Gallio fără convingere. 
De multe ori te privesc și nu-mi vine să cred cât de mult se schimba omul. 
Când am venit aici eram un tânăr tribun, iar tu legatul comandant, bărbat în 
putere, dușmanul dacilor. 

— Da, duşmanul barbarilor!... Dacă nu mă oprea guvernatorul, aş fi 
trimis pe mulți dintre ei la zei! Timp de mai bine de douăzeci de ani m-au 
tot ameninţat, iar eu a trebuit să mă feresc într-una. De câţiva ani m-au mai 
lăsat în pace, însă atunci, după ce răscoala a fost zdrobită, de câteva ori m- 
am găsit în pericolul de a cădea în mâinile barbarilor. Toata ura lor 
împotriva mea pornește de la prinderea acelei căpetenii a răsculaților, 
Sarmis, de care şi tu ai auzit. Poate să unii dintre barbarii care au mai scăpat 
atunci cu viață — ori poate şi dintre sclavii ce se răsculaseră — m-au văzut 
cum acolo în pădure, pe o ninsoare deasă de abia te zăreai om cu om, l-am 
pălit pe barbar și l-am doborât la pământ. Lupta ca o fiară și nu se putea 
apropia nimeni de el. 

Gallio îl privi peste cupa din care sorbea rar. 

— Poate că teama de ei te-a frământat atât de mult, încât te-ai consumat 
încetul cu încetul, întocmai cum se mistuie o făclie ce arde, dar ar trebui să- 
ți ţii curajul; cred că te-au și uitat. De ce nu te duci la ferma ta de la 
Carsidava, unde ai putea să te mai întremezi? Frumuseţea din valea aceea 
numai privind-o îți dă viaţă. De la un timp, după cât ştiu, ai lăsat totul pe 
seama actorelui și a vilicilor, care poate că nu fac altceva decât să te fure. 

Cu mișcări tremurânde, Procilius puse pe masă. cupa pe care o golise. 

— Da, nu prea m-am mai dus... Cât am fost comandantul legiunii, am 
mai ţinut pe lângă fermă un decurion cu o gardă de legionari, așa mă 
simţeam mai în siguranță. De aproape un an, nici n-am mai îndrăznit să 
părăsesc Ulpia Traiana Sarmizegetusa. Din toate părţile am tot auzit veşti 
despre răzbunări; se spune că ar fi ale barbarului... 

— Pe toţi zeii, Procilius, ai ajuns până-ntr-atât de speriat încât te temi și 
de un mort? 

Procilius se îndreptă în capul oaselor și privi în jur. 

— De mort e mort, căci l-am văzut cu ochii mei când şi-a împlântat 
cuțitul în piept în arena amfiteatrului. Spune-mi, tu știi ce e cu nebunia asta, 
se zice că e răzbunat Sarmis... Mi-e ruşine că-ți destăinui, dar trebuie să 


cunoşti adevărul: află, Gallio, că eu nu sânt chiar atât de bolnav pe cât mă 
crede lumea, dar las să se duca zvonul, fiindcă socotesc că numai aşa îmi 
vor da pace barbarii. Am vrut să-l trimit la zei pe cel de care mă tem mai 
mult, pe sclavul Gemellinus, am pornit pe Xanthus pe urmele lui, dar ei, 
dacii, l-au prins și l-au omorât. 

Izbucnind în râs, Gallio se ridică de pe scaun şi făcu înconjurul mesei, 
îndemnându-l cu voce tare de răsuna încăperea: 

— Dacă e aşa, pe Jupiter, Procilius, ridică-te de pe pat cu hotărâre, 
alungă din tine orice teamă, ia-ţi o sclavă tânără şi frumoasă și porneşte 
neîntârziat spre Carsidava! Ca să fii mai liniștit, îți voi da un decurion și 
gardă, care vor rămâne acolo la fermă cât timp vei socoti că vei avea 
nevoie. Dar vreau un lucru, Procilius: la iarnă, când o să vin pe la 
Carsidava, să te găsesc ca și întinerit şi să golim amândoi nenumărate cupe 
din vinul cel mai bun. Eu sânt gata oricând să-ţi trimit decurionul. Acum te 
las, mă întâlnesc cu cineva în for și nu vreau să întârzii. 

Spre seară, Dapyx trecu pe lângă templul zeiței Nemesis din apropierea 
amfiteatrului şi se îndreptă spre casa augustalilor. Aproape de for întâlni o 
bătrână. El trase o punga plină cu bani de la brâu și i-o întinse: 

— Uite, ai aici jumătate din cât ne-am legat să-ți dăm, cealaltă jumătate, 
adică încă o pungă ca asta, o primeşti în ziua când noi vom afla că Procilius 
a plecat spre Carsidava. 

— Jur pe Freya că totul o să iasă bine! Zici că, după ce pleacă el, tu nu 
vrei să faci altceva decât să-i iei sclava aceea mai frumoasă? 

— Atât numai, bătrânico, că, ştii şi tu, am iubit-o mult, am strâns mulți 
ani bani pentru ea și, dacă el nu vrea să mi-o vândă, o iau eu... E tot aia, 
sesterții tot îi dau pentru ea, numai că îi iei tu. 

Bătrâna râse înfundat: 

— Dă-l la Proserpina de neputincios, poate că o fi chinuind-o rău pe 
biata fată, degeaba mai face umbră pământului, şuieră ea vorbele printre 
dinţii care îi jucau în gingii ca niște mărgele. Să mă cauţi peste trei zile şi o 
să afli tot ce am făcut. Lasă că-l sperii eu să plece la fermă cât mai repede, 
altfel îi spun că moare. 

Dapyx rămase în for şi privi după bătrână cum se îndepărta pe via Dacia 
Traiana, până o văzu cotind spre uliţa pe care se afla villa lui Procilius. 
Pomi apoi pe via Roma spre terme, pe sub castanii cu trunchiuri groase, al 
căror frunziș începuse să ia nuanţe galben-ruginii. Getio se înapoiasc de la 
Marodava şi povestise ce se întâmplase acolo, de aceea Dicomes se hotări 


să treacă la răzbunarea cea mare cât mai repede cu putinţă. Cunoștea ce se 
petrecea în casa lui Procilius şi aștepta clipa prielnică. Dapyx înainta pe 
aleea străjuită de castani, privind mulțimea veselă, îmbrăcată în haine 
frumoase și scumpe, ce se plimba în grupuri, unele mergând spre for şi casa 
augustalilor, altele spre terme. Își aminti cum, tot într-o seară și tot pe via 
Roma, în urmă cu peste douăzeci de ani, ascultase ce spuneau mai mulţi 
centurioni despre schimbările din Dacia, în graba de a se face față 
pericolului care se întindea: de o parte, lupta lui Diegis pentru alungarea 
legiunilor, iar de alta, începutul răscoalei sclavilor. Atunci aflase de plecarea 
lui Livianus Claudius și de venirea unui nou guvernator, a lui Iulius 
Quadratus Bassus, și dusese vestea lui Diegis. Reveni din gânduri când îl 
auzi pe Getio: 

— Gata, bătrâne, te-ai înţeles bine cu baba, sau te va trage pe sfoară? Te- 
am așteptat cam mult. Da-ncotro ai pornit, te duceai la terme să faci o baie, 
ca romanii? 

Dapyx se opri şi se întoarse spre Getio. 

— Nu mai trecusem de mult pe aici. Când aducem mărfuri, le descărcăm 
la magaziile dinafară și ne vedem de drum. Acum, dacă mergi de la 
amfiteatru spre casa augustalilor și treci mai departe prin for spre terme, 
nici nu crezi că te găseşti în Dacia, cu toate că dincolo de zidurile cetăţii, în 
câmpie și sub poalele munţilor, au rămas destule sate pline numai de daci. 
Ei, ce facem, cum îi dăm de veste lui Dicomes? 

— Plecăm la el în munte, dar nu strică să ne oprim la o tabernă, să ne 
potolim niţel foamea şi setea. Avem de mers drum lung și greu. 

—Ai să te duci tu, eu vreau să mai ramân pe aci prin apropiere, până 
aflu ce trebuie de la bătrână. Dar la tabernă tot o să merg, ştiu una în 
apropierea amfiteatrului, unde ce găseşte vin bun, aşa cum le place 
gladiatorilor. Tabernagiul ne cunoaşte pe mine şi pe Rhesos. 

Când intrară în tabernă plină de meșteșugari, liberi și legionari, Getio îl 
smuci cu putere de suman pe Dapyx. Îi făcu semn să se oprească la cea mai 
apropiată masă. Dapyx trase scaunul lung și greu mai aproape şi se aşezară. 
Îl întreba din ochi pe Getio, clătinând uşor din cap. 

— La masa aceea de lângă uşa bucătăriei îl văd pe libertul Eufemus, e 
din vicul Serdos, de lângă Marodava, slugă supusă a lui Decimus Silvanus, 
spuse Getio. 

Dapyx privi curios într-acolo. 


— Cel cu care stă de vorbă e stăpânul tabernei, îl cunosc bine, e un grec 
venit de câţiva ani. 

— Ca şi Theudotos, tabernagiul de la noi, adăugă Getio. Poate că n-ar fi 
rău dacă am afla ce caută libertul pe aici. 

Un sclav de-al tabemagiului le aduse pâine, pastramă şi două oale cu 
vin. Mâncară şi băură, fără să scape din ochi pe tabemagiu şi pe libert, și 
mai ales fără să se grăbească. După felul agitat în care cei doi vorbeau, se 
putea bănui că puneau la cale ceva. De câteva ori libertul bătu cu pumnul în 
masă și dădu să se ridice de pe scaun, însă de fiecare dată tabernagiul îi 
puse mâna pe umăr și-l îndemnă să stea liniștit. În toiul discuţiei, Eufemus 
se întoarse spre masa de alături, îi spuse sclavului să-l aştepte până se 
întoarce, se ridică și însoţit de tabernagiu ieși afară. Getio făcu semn lui 
Dapyx să stea pe loc şi plecă după ei. Ajuns afară, îi urmări cu privirea prin 
lumina slabă a amurgului ce se lăsa, până îi văzu ocolind amfiteatrul, apoi 
îndreptându-se spre casa augustalilor. Se întoarse în tabernă și îi spuse lui 
Dapyx să se mute la masa la care stătea sclavul lui Fufemus. Au cerut din 
nou pastramă și trei oale cu vin; l-au îndemnat pe sclav să mănânce. 
Înfometat, cu pofta îndârjită de cei de la mesele din jur, care mâncau și beau 
cu lăcomie, sclavul se aruncă asupra pastramei şi nu se opri până n-o 
termină. Getio îl îndemna să golească și oala. Sclavul privi cu recunoștință 
spre cei doi daci. Pe masă se mai aduseră trei oale pline. 

— De unde vii și cine-ţi este stapân? îl întreba Dapyx, după ce îl 
îndemnă să salte oala. 

— Venim de la Serdos — un vic de lângă Porolissum — de care 
bănuiesc că n-aţi auzit; stăpânul meu e libert, cu numele de Eufemus. De 
multe ori i-am blestemat pe zei că m-au sortit să-i fiu sclav, barem să mă fi 
ajutat să ajung la un dac. Voi sânteți oameni cu inimă bună, știți ce e 
omenia... 

— Noi sântem dinspre Tibiscu, el e feciorul meu mai mare, reluă Dapyx, 
aratându-l pe Getio. Am adus ceva bucate de vânzare și mâine plecăm 
înapoi acasă. Așadar, sânteţi de la Porolissum... Dar ce căutați tocmai pe 
aici? 

Sclavul răspunse după ce privi cu grijă în jur: 

— Stăpânul meu face negustorie cu de toate, dar mai ales cu grâu. E un 
om tare rău. Dar n-a venit aici numai cu treburi de negustorie... șopti el 
şovăind, apoi continuă cu ceva mai mult curaj: Vă spun şi vouă că n-o să se 
afle la Serdos și nici nu cred c-o să mă spuneţi lui. Eu am prins că de data 


asta a venit aici pentru altceva, trimis de stăpânul unei ferme mari de acolo, 
din apropiere. Nu prea știu ce este la mijloc, însă — după câte am prins — 
aranjează ceva pentru o fată, vrea s-o ducă la o fermă de aici din apropiere, 
îi spune Carsidava. Ce au de gând să facă și cine o fi fata n-am putut să aflu. 
Voi, dacii, poate nu ştiţi că unii romani bătrâni și bogaţi poftesc mult fetele 
frumoase; pe unele le cumpără ca sclave, iar pe altele pun mâna în fel și 
chip, cum nici nu-ţi trece prin minte. 

Dapyx simţea cum Getio îl apăsa cu putere pe picior. Amândoi aveau 
privirile schimbate. 

— Ştiu de Carsidava, îl încuraja Dapyx, străduindu-se să se arate cât mai 
liniștit și mai nepăsător, se lasă în partea noastră, către Tibiscu, retrasă între 
munţi... Va trăi bine fata acolo, e o vale minunată! 

—Pentru asta a plecat stăpânul, continuă sclavul, s-a dus aici în Ulpia 
Traiana, la stăpânul fermei, să aranjeze când să vie cu ea. 

Getio se mișcă plin de îngrijorare: 

— Atunci voi aţi și adus-o? se grăbi el să-l întrebe pe sclav. 

Ca să spulbere orice bănuială. Dapyx începu să râdă: 

— Feciorul meu e tânăr, sclavule, nu vezi cum a început să-i lucească 
ochii în cap, îndată ce a auzit că e vorba de o fată? Te întreabă și el așa, ca 
să se afle în treabă, că doar n-o să se gândească un biet dac la o fiică de 
fermier roman bogat. Dar şi pe mine m-ai făcut curios, chiar ați adus-o cu 
voi? 

— Nu, dacule, fata e acolo, la ferma de lângă Porolissum. Nu știu cu 
cine o s-o trimită încoace, și asta numai după ce o să ajungem noi înapoi 
acasă. 

— Haide, să mergem, tată, se grăbi tulburat Getio, ridicându-se de la 
masă, ori acum ai prins tu poftă să mai vorbeşti despre fata aceea? Mai 
plăteşte o oală de vin sclavului, ca să aibă cu ce să-și omoare timpul până se 
întoarce stăpânul. 

Afară, Dapyx și Getio se opriră nehotărâţi lângă zidurile amfiteatrului. 
Nu știau ce trebuie să facă: să plece unul la Marodava iar altul la Dicomes, 
sau să se ducă amândoi la Dicomes şi acolo să hotărească ce aveau de făcut. 
În această frământare, Dapyx puse mâna pe umărul lui Getio şi îi spuse: 

— Să mă aştepţi pe undeva prin apropiere, eu mă întorc să-l mai întreb 
ceva pe sclav. 

Intră și se așeză din nou la masa sclavului. Acesta îl privi mirat. 


— E tânăr, nu ţine la oboseală, l-am trimis să se culce. Eu vreau să mai 
golesc o ulcică cu vin şi să aud ce vorbește lumea. Acolo la noi, la Tibiscu, 
cu greu se află ce se mai întâmplă prin alte părți. 

Ceru două oale cu vin, din care una o împinse în faţa sclavului. 

— Poţi să bei fără grijă, îi spuse, vinul e bun şi, dacă te prinde niţel, te 
duci şi te culci. Poate că te miri de ce ţi-am dat să mănânci și să bei? O fac 
pentru, fratele meu, şi el e sclav ca și tine, dus în imperiu de peste douăzeci 
de ani. De câte ori îl omenesc pe câte un sclav, mă gândesc la nefericitul 
meu frate şi mă întreb: pe acolo pe unde se va fi aflând, i-o fi dând și lui 
cineva să guste ceva şi să golească o oala cu vin? Sclavul începu să 
vorbească mai încrezător: 

— Orice sclav trăieşte mai rău sau mai bine, după cum îi este stăpânul. 
Am văzut sclavi care o duc tot așa de bine ca şi ceilalți din familiile 
stăpânilor lor, însă am văzut şi mulţi care îndură suferința mare, poate chiar 
mai rău decât vitele. Stapânul meu e rău și avar, ne ţine mai mult înfometați, 
atât doar că mai avem norocul să umblam cu carele de grâu și-i mai scăpăm 
de sub ochi. 

— Dacă ai mai fi şi mâine pe aici, eu ţi-aş mai da o strachină cu cârnaţi 
şi o oală cu vin, îl împinse Dapyx cu vorba acolo unde urmărea. Nu te-am 
întrebat, mai staţi mult sau plecaţi în altă parte? 

— Crezi că ştiu ce o să mai facem şi pe unde o să mai umblăm? Atât 
doar parcă l-am auzit pe stapân spunându-i tabernagiului că peste două 
săptămâni, când va fi înapoi la Porolissum, nu ştiu ce danie vrea să mai facă 
pentru templul cel nou. Poate că la înapoiere o să ne oprim la Apulum, la 
Brucla, la Potaissa şi în alte locuri, căci peste tot el are legături negustoreşti. 

Dapyx ridică oala şi o goli până la fund. Băgă mâna la brâu și scoase 
câţiva sesterți. 

— Uite, plăteşte vinul și tot ce rămâne e al tău. M-a prins şi pe mine 
oboseala, mă duc să mă culc. 

Afară, îl zări prin întuneric pe Getio, stătea rezemat de o coloană de la 
intrarea în templul zeiței Nemesis. 

— Pornim chiar acum sus în munţi la Dicomes, îi spuse în șoaptă. Poate 
că zeii ne vor ajuta ca totul să iasă bine. 


De sus, din Plaiul căprioarelor, Dicomes privea cu nesaţ valea largă a 
Carsidavei şi villa ce se înălța pe tâmpla de munte de pe care altădată 
străjuise împrejurimile cetatea înaintaşilor săi din neamul Dicomesilor. 


Privea şi nu-și mai reamintea decât prea puţin, totul se pierdea în ceața unor 
amintiri nelămurite şi fără legătură. Până şi munţii ce înconjurau valea 
păreau alţii, nu se asemănau cu cei pe care îi păstra în minte din anii 
copilăriei. Îşi amintea limpede de noaptea când venise pustnicul Porfirios, 
luase cu el femeile cu copiii și le ascunsese într-o peşteră din munţi. Parcă 
şi acum auzea rugăciunile, plânsetele şi blestemele bătrânei Malvar ale 
Cumidei şi ale Carsidei, care îl urmau pe bătrânul pustnic prin întunericul 
nopții, pe poteci numai de el știute, şi parcă şi acum vedea, aşa cum văzuse 
atunci de pe un colț de stâncă, flăcările ce se ridicau din cetatea pârjolită de 
legionari, pe care ei abia o părăsiseră. Tot ce se întindea până departe în 
vale fusese pământul celor din neamul Dicomes și tot ce vedea ar fi fost 
moşia sa, dacă ar fi luat sfârşit nenorocirea care se abătuse asupra dacilor. Îi 
rămăseseră mai vii în minte cele ce-i povestise Sarmis despre bătrânul 
Dicomes, viteazul luptător, aprigul şi bunul stăpân al Carsidavei din 
vremurile când pe plaiurile Daciei se întindea belșugul și răsunau cântece 
pline de mulţumire și de voie bună. Se schimbaseră toate și plecaseră toți la 
Marele zeu: bătrânul Dicomes, Decebal, Diegis, Sarmis și mulți alți 
luptători viteji. Gândurile îi zburară auzind pași apropiindu-se. Soarele se 
lăsase dincolo de munte şi în vale începuse să se întindă pâcla înserării. 
Frunzișul galben-ruginiu al fagilor şi verdele închis al brazilor dădeau 
povârnișurilor o bogăţie de culori ce păreau măiestrite de mâini vrednice pe 
un covor uriaş, aruncat peste coline şi peste munţi. Se întoarse și-l văzu pe 
Getio. 

— Te-ai întors? Ce se aude, ai aflat ceva? 

Getio se așeză pe o buturugă. Era obosit, îmbujorat şi asudat. 

— Zeii sânt cu noi, Dicomes. Veneam mai curând, dar am avut de făcut 
un ocol mare; m-am prefăcut că plec pe drumul ce iese acolo unde a fost 
altădată cetatea Rehidava, apoi a trebuit să fac alt ocol peste povârnișuri, ca 
să viu încoace. Procilius a sosit astăzi pe la vremea prânzului şi e sus în 
villa. A venit însoțit de o mică gardă de legionari. 

— Asta nu mă mai sperie, murmură Dicomes. La noapte dăm lovitura, 
ceata mea este pregătită şi hotărâtă. Tu vii cu noi sau ne aștepți aici? 

Puțin întristat, Getio îl privi îndelung: 

— Socotești că sânt lipsit de curaj, ori nu ai prea multă încredere în 
mine? Puteam să pornesc înainte spre Marodava, acolo poate că eram de 
mai mult folos... 

Dicomes se întoarse spre ei și îl prinse de umeri. 


— Mergi cu noi, frate Getio, şi din noaptea asta intri şi tu în rândul 
luptătorilor! Dar să ştii un lucru: când te găsești în luptă, trebuie să foloseşti 
fiecare clipă, și mai ales să nu şovăi să loveşti adversarul; în luptă piere 
mila, căci dacă nu ataci tu la clipa potrivită, te păleşte el fără cruţare.. 

— Ca gladiatorii, spuse Getio zâmbind îmbujorat. 

— Da, întocmai ca gladiatorii, întări Dicomes. Nu l-ai văzut pe 
Gemellinus cum lupta în arena? Acum să mergem la ceilalți. Să știi că 
atunci când pregăteşti o lovitură, şi o şi dai, noaptea pare prea scurtă. 

În villa şi jos la magazii şi staule se auzeau cocoşii cântând a doua oară. 
De sus din pădure coborau mai multe mogâldeţe. Era Dicomes cu ceata lui. 
Când ieşiră în poiană, se lăsară pe brânci şi înaintară răsfiraţi până sub 
întăritura ce înconjura villa. Ajunşi lângă zid, doi din ceată se proptiră unul 
de altul, Dicomes se urcă pe umerii lor și sări cu mișcări agere sus pe 
creastă. Rămase câteva clipe culcat, ascultă cu încordare şi privi atent spre 
villa. Nu auzi şi nu văzu nimic, nu simţi nici o mişcare. Cu multa grijă 
coborî înăuntru și porni în lungul zidului, călcând fără să facă nici cel mai 
mic zgomot. În apropierea porţii, la câţiva paşi zări sclavul de strajă, 
rezemat de unul din stilpi. Se ridică pe vârful picioarelor, calcă și mai ușor, 
apoi făcu un salt, înfipse mâinile în gâtul sclavului și se prăbuși cu el la 
pământ. Totul se petrecu atât de fulgerător, încât straja nu mai avu timp să 
strige după ajutor. Când își reveni din ameţeală își simţi gura înfundată cu o 
cârpă şi mâinile legate. Dicomes îi șopti amenințător la ureche: 

— Sânt cu cuțitul în mână, gata să te înţep în inimă, dacă îndrăzneşti să 
strigi sau să faci vreo încercare de fugă! Am să-ți dezleg mâinile, ca să 
desfaci încuietoarea porţii, dar repede, altfel te trimit la Proserpina! 

După câteva clipe, Dicomes şi sclavul ajunseră la cei din ceată, care 
aşteptau afară lângă zid. 

— Sclavule, viaţa ta este în mâinile noastre, dacă vrei să scapi, trebuie 
să ne arăţi unde stau legionarii cu care a venit stăpânul tău și în care 
încăpere doarme el. 

Ceata, care era de opt inși, se împărţi: cinci se postară în faţa barăcii în 
care dormeau legionarii, iar ceilalți trei pătrunseră în villa. Nu trecu multă 
vreme și Dicomes, împreună cu Dapyx şi Getio, împingeau afară pe 
Procilius legat. Erau aproape de poartă când în urma lor răsunară strigătele 
unei sclave. Dicomes nu-şi pierdu cumpătul. Spuse celor doi să-l ducă pe 
prins sus, în Poiana căprioarelor, și să aştepte, iar el se repezi înapoi spre 
baraca în care se aflau legionarii. Înăuntru se auzea mișcare, lumina 


opaițului se mărise. Cei de afară se postară gata de luptă, trebuiau să-i țină 
în loc până când Dapyx şi Getio, cu Procilius, se îndepărtau cât mai mult. 
Dicomes se pregătea să spună celor din ceata sa să se retragă în fugă spre 
pădure, când uşa se prăbuşi scoasă din balamale și o dată cu ea mai multe 
făclii aprinse căzură la câţiva paşi de ei, aruncate dinăuntru. Ca la un semn, 
Dicomes, Rhesos și ceilalți se repeziră ca fulgerul în uşă. Dacă legionarii 
apucau să iasă, s-ar fi putut desfășura și, cum erau mai numeroși, pentru 
daci lupta ar fi fost mult prea grea. Începu o luptă aprigă cu spadele, pe care 
cei dinăuntru nu puteau să le mânuiască ușor. Fostul gladiator dădu cu 
multă dibăcie mai multe lovituri până răsună în baracă urletul de moarte al 
unui legionar. Ceilalţi se retraseră repede și săltară uşa, căutând să se 
pregătească pentru un nou atac. Fără să mai aștepte, Dicomes făcu semn 
celorlalți şi cu toţii se îndreptară spre pădure. Când legionarii îşi făcură din 
nou curaj şi ieşiră afară, la luminile făcliilor pe care le aruncară nu mai 
văzură pe nimeni. 

A doua zi, pe la amiază, cei plecaţi în urmărire găsiră trupul lui Procilius 
spânzurat de craca groasă a unui fag din Poiana căprioarelor. 


CAPITOLUL VII 
LOVITURA LUI DICOMES 


Rana din braţ se vindecă şi Butes porni cu hotărâre la găsirea unui 
mijloc de scoatere a Sarmidei din villa lui Decimus Silvanus. Pe Decibalos 
îl liniştise și-l făcuse să înţeleagă că prin luptă făţişă cu stăpânui villei nu 
putea fi salvată fata. Cu ajutorul lui arse, reușea să afle aproape în fiecare 
zi cum mergea vindecarea lui Decimus Silvanus. Însănătoşirea bogatului 
fermier întârziase mai mult decât a lui Butes, suferința îi lăsase o stare de 
slăbiciune, de lipsa de putere, încât cu greu avea să se întremeze. Prin 
reîntoarcerea Canidiei de la Roma, Butes căpătă un bun ajutor, pe Letorius, 
sclavul pe care ea îl eliberase și o urmase în Dacia. Ca libert, Letorius 
ramase alături de ei și se pregătea să-și înjghebeze o mică gospodărie. 
Canidia îi dădu o parte din ogradă, pentru casă, și o bucata de pământ în 
țarină. În sufletul copilului de altădată, dus captiv şi trăit în sclavie, 
izbucnise dorul de viaţă, lacom să recâștige anii pierduţi în slujba unui 
stăpân. Când se înapoiase în Dacia, își dăduse seama că aproape uitase 
limba copilăriei. Grăbind pregătirile, Butes reuși să strângă o mână de 
căpetenii, care îl ascultau fără şovăire; fiecare căuta cu înfrigurare să-şi 
alcătuiască o ceată cu care să fie gata de luptă la momentul potrivit. În taină 
Decibalos, Sagitulp, Gruno şi Letorius umblau pe la meșteşugarii din 
Marodava, trimiși să urmărească măiestritul sulițelor, săgeţilor, arcurilor şi 
topoarelor. Dar ce gândea Butes să pornească? De multe ori își pusese și el 
această întrebare şi un răspuns mulțumitor încă nu găsise. Dacă ar fi atacat 
fățiș villa lui Decimus Silvanus, fapta n-ar fi fost iertată de procurator, ci 
socotită drept o răzvrătire pe care ar fi pedepsit-o crunt. După multe nopți 
de chinuri văzuse că altă cale nu avea decât să făurească arme, să 
pregătească cete bune de luptă şi să le ţină gata pentru lovitură, apoi să 
meargă la Porolissum, să-i spună procuratorului tot ce se petrecea în 
legătură cu răpirea Sarmidei şi să-i ceara să vină la Marodava însoţit de o 
centurie, să înconjoare villa lui Decimus Silvanus și să scoată fata, iar dacă 
Plautius Priscus nu se învoia, în aceeași zi dacii aveau să atace şi să-și facă 
singuri dreptate. În felul acesta, socotea el, procuratorul nu s-ar mai fi putut 
gândi la o încercare de răzvrătire a dacilor. Mai erau numai două zile până 


la sorocul ales să treacă la fapte. De dimineaţă, Butes îl chemă pe Letorius 
şi-l trimise la Sagitulp. Ar fi vrut să mai stea de vorbă cu decurionul 
Fuscianus şi numai Sagitulp l-ar fi putut aduce. Decibalos porni la meșterul 
făurar să vadă câte vârfuri de sulițe şi de săgeți avea pregătite, iar Canidia 
era cu copiii daci, în micuța şcoală de curând construită, îi învăţa să scrie şi 
să citească. Era zi de sărbătoare. Toamna se lăsase din plin. Butes umbla 
neliniștit prin ogradă, nu putea să se apuce de nici o treabă. Îl îngrijora 
întârzierea lui Getio şi a lui Dicomes. De multe ori grija de Dicomes îl făcea 
să uite de necazurile de la Marodava. Simţea în adâncul sufletului că pentru 
el era o datorie sfântă să dea ajutor ca fiul lui Sarmis să intre în rândul 
oamenilor liberi, și nu se îndoia nici o clipă că nu va izbuti. De când fusese 
la vânătoare mai trecuse o dată pe la procurator, însă cu toată primirea plină 
de prietenie pe care acesta i-o făcuse, se convinsese că nu sosise momentul 
să se încreadă atât de mult în el, încât să-i destăinuie adevărul în legătură cu 
gladiatorul Gemellinus. Privind în jos, rânduindu-şi cu greu gândurile, nu-și 
dădu seama că ajunsese în fundul ogrăzii decât când auzi în apropiere naiul 
lui larse. 

— Încotro ai plecat, bătrâne? îl întrebă. 

— Unde în altă parte decât la tine? 

larse se opri în poteca ce şerpuia pe la marginea pădurii, deschise portița 
şi intră în ogradă. 

— Să mergem în casă, poate că ţi-e foame, îl îndemnă Butes. 

— Nu, îți spun numai ce am aflat și o ţin înainte spre atelierele și 
magaziile lui Decimus Silvanus. Aseară, când era aproape să dea în amurg, 
stăteam pe o buturugă la marginea drumului ce pornește în sus la villa. 
Dinspre magazii s-a ivit Decimus Silvanus, însoțit de actorele Ampliatus. 

M-am tras după trunchiul unui fag și am ascultat ce vorbeau. Slăbit, cu 
mâna legată de gât, Decimus Silvanus se arăta îngrijorat de întârzierea lui 
Fufemus. Socotea trecut de mult timpul când el trebuia să se înapoieze de la 
Ulpia Traiana Sarmizegetusa. 

— Bine, dar libertul e negustor, umblă mult, așa că... 

— L-am auzit pe Decimus Silvanus spunând că o să plece și el într- 
acolo, îl întrerupse Iarse. 

— Şi ţi-e teamă că ne scapă din mână? 

— De ar fi numai asta!... murmura bătrânul. M-am gândât toată 
noaptea: dacă tâlharul o duce cu el şi pe zeița Sarmida? 


O arsură ca de fier înroșit trecu prin inima lui Butes, privirea se întuneca 
şi faţa se împietri. 

— Crezi, bătrâne, crezi că e destul de înzdrăvenit şi ar putea să 
pornească la drum lung? 

— Şi de ce nu? Călare sau într-un car poate să călătorească oricât de 
slăbit ar fi. 

Butes își strânse fălcile. La o astfel de întorsătură nu se așteptase. Dacă 
Decimus Silvanus i-o lua înainte şi apuca să plece, nu-i mai rămânea 
altceva de făcut decât să pornească după el, să-l prindă din urmă şi să-l 
atace, oricât de puternică pază ar fi avut. Pentru asta trebuia câte un cal 
pentru fiecare om din cetele pe care le înjghebase, iar în Marodava nu se 
găseau atâția. 

— Eu plec, bunule Butes, mă duc, că poate mai aflu și altceva. Cânt din 
nai pe la grajduri și mă urc până sus la poarta villei. Cine-l bagă în seamă pe 
nebunul larse? Şi cine se fereşte să nu vorbească faţă de un nebun? Pe 
seară, mă mai abat încoace, să-mi spui ce mai trebuie să fac şi pe unde să 
mai alerg. 

Bătrânul ieşi, închise la loc portita şi o apucă în sus pe potecă, către 
magaziile și atelierele lui Decimus Silvanus. Butes se întoarse spre casă 
copleșit de gânduri și de frământare. Liniştea necesară pentru a putea să ia o 
hotărâre i-o dădea faptul că Decibalos și Gumida nu fuseseră de faţă, nu 
ştiau de cele spuse de Tarse, altfel cu greu ar fi putut să-i liniştească. Ograda 
era destul de lungă şi nu ajunsese până la jumătate, când se auzi strigat de 
Gumida. O văzu venind în fugă. De dorul Sarmidei și de adânca îngrijorare 
în care trăia, Gumida slăbise şi îmbătrânise mult, iar durerile de cap n-o 
slăbeau zi şi noapte, de aceea umbla mai mult strânsă peste frunte cu o 
legătură sub care punea felii subţiri de napi cruzi, căutând să-şi mai 
potolească suferinţa. Îi spuse din fugă, suflând greu: 

— A venit procuratorul de la Porolissum însoţit de o gardă mare de 
legionari. 

Butes se opri tulburat. Toate gândurile ce le frământase se spulberară. La 
el nu fusese niciodată Plautius Priscus, iar vizitei lui nu-i vedea rostul. O 
bănuială îl făcu să se înfioare: procuratorul se oprise la fostul taraboste şi de 
ce? Şi ultima oară când fusese la Porolissum, Plautius Priscus îi spusese de 
mai multe ori „căpetenia”, de care toţi dacii din Marodava ascultau, cel care 
ar fi putut să-i ridice la luptă. Până departe lătrau câinii în lungul drumului; 
era același lătrat ca în ziua când satul fusese răscolit în căutarea lui 


Gemellinus. Stăpânindu-și tulburarea, se strădui să ia înfățișarea obișnuită 
cu care îl mai înfruntase pe procurator și se grăbi spre drum. Când trecu din 
ogradă în curte, îl găsi în faţa casei, stătea pe buşteanul de sub nucul cel 
mare, pe care deseori el şi Decibalos vorbeau până seara târziu. 

— Rog zeii să-ți dea sănătate și viaţă lungă, Plautius Priscus! îl salută 
Butes apropiindu-se. Mă întreb de ce te-ai obosit să vii până aici, să mă 
cinstești intrând în casa mea? 

Procuratorul îl măsură cu privirea. Îmbrăcămintea lui Butes era aceea a 
omului care gospodăreşte prin curte: cioareci vechi, cămașă lungă și largă, 
încreţită la guler, cu câteva petice la poale cusute de Gumida, un suman ros, 
cu pete mari, cenușii de la munca din ogradă şi din țarină, iar în picioare 
opinci cu obiele din împletitură de lână. Așa îmbrăcat ca pentru muncă, 
înfățișarea dacului îi plăcu, vedea pe faţa lui aceeași liniște şi bunătate, iar 
în privire aceeaşi adâncime şi hotărâre. 

— Pentru sănătatea ta mă rog şi eu, bunule Butes! îi răspunse el la salut. 
Cât priveşte oboseala mea venind încoace de ce te miră? O căpetenie 
romană vine pe la o căpetenie dacă; nu e frumos și bine aşa? 

Pe Butes îl săgeta din nou îngrijorarea auzindu-l pe procurator 
spunându-i tot „căpetenie”. Îl ascultă mai departe, vedea că se grăbea. 

— De fapt sânt numai în treacăt pe la tine. În loc să ţin drept drumul, de 
la Porolissum spre villa lui Decimus Silvanus, am făcut un ocol prin 
Magnus, Serdos şi Marodava, împins de dorinţa să văd unde locuieşti. 

— Pentru atâta lucru nu făcea să te obosești, murmură Butes, privind 
prin gard dincolo de drum, spre legionarii care descălecaseră şi se aşezaseră 
pe iarba și frunzele căzute din copacii ce se pregăteau pentru iarnă. Acum n- 
ai încotro, Plautius Priscus, continuă el ceva mai tare, trebuie să te supui 
obiceiurilor noastre. Când la un dac vine cineva și pleacă neomenit, îl 
supără pe Marele zeu... Dar să ştii că dacul nu omeneşte niciodată pe cel pe 
care îl socoteşte dușman! Noi doi, Plautius Priscus, ca oameni nu ne 
duşmănim, cel puţin așa cred; duşmănia cealaltă, aceea dintre daci și 
romani, este mai presus de ființele noastre și tu mi-ai arătat că nu vrei s-o 
adânceșşti, iar eu n-am făcut nimic pentru a o mări, alții... 

— Vrei să spui că Decimus Silvanus? 

— Şi alţii; Eufemus, Lucrinus, Theodotos... Așadar, Plautius Priscus, 
primeşti să fii omenit în casa dacului Butes? 

— Sau te socotesc dușman... adaugă procuratorul în glumă. Butes 
surâse. 


Tot mai mult se convingea că romanul din faţa sa, care avea atâta putere 
în această parte a Daciei, era un om deschis și sincer. Cuvintele cu care îl 
completase era un răspuns că primea să se ospăteze și prin aceasta să-și 
arate prietenia. 

După ce gustară din bucatele aduse la iuţeală de Gumida, puse între ei 
pe buşteanul fățuit, şi sorbiră puţin vin, procuratorul se ridică și porni spre 
ogradă. Butes îl urmă. 

— Am văzut multă durere pe fața femeii lui Decibalos, tot n-aţi aflat 
nimic de fiica lor? 

Butes îl cercetă răscolit de speranță, mângâiat de gândul că procuratorul 
aflase unde se găsea Sarmida și că plecase să o scoată din villa lui Decimus 
Silvanus. 

— Nu ştim nimic, Plautius Priscus! răspunse Butes și aşteptă ca 
procuratorul să confirme ceea ce sperase el, dar totul se nărui când îl auzi 
murmurând: 

— Sărmana copila, poate că nici n-o mai fi în viață! Toate vin de la 
zel... 

— De la oameni, Plautius Priscus! 

— Da, mai ales de la oameni, întări procuratorul, întorcându-se spre el. 
Pe tine te frământă ceva, Butes, nu cumva cele ce mi-a spus Decimus 
Silvanus sânt adevărate? 

— Că a vrut să mă omoare? 

— Poate că de atunci a intrat frica în el, se teme de voi, de daci, ṣi mi-a 
cerut o gardă de legionari să-l apere. Pentru asta am plecat spre villa... 

— Şi tot pentru asta te-ai oprit la mine? 

— Ca să fiu sincer, da! Sânt îngrijorat. Decimus Silvanus susţine că voi, 
dacii, vă pregătiţi de luptă. Vă gândiţi să porniţi o nouă răscoală? 

Un timp Butes nu răspunse. Se înfiora la gândul că printre daci s-ar găsi 
un trădător. Ridică privirea şi vorbi cu un surâs slab în colţul gurii: 

— Nu, Plautius Priscus, dacii nu se pregătesc de nici o răscoală, ei își 
văd de necazurile lor. Și te gândeşti să dai legionari să-l păzească pe 
Decimus Silvanus? 

— Îi voi da; sper să mă conving că voi nu puneţi ceva la cale, deşi până 
acum nu m-am îndoit de cuvântul tău, dar poţi să ştii ce ascunde sufletul 
omului? N-aş fi bucuros să te am în faţa mea, ca pe o căpetenie de 
răzvrătiți, şi n-aş vrea să te convingi că ştiu să fiu nemilos şi necruţător, mai 
ales atunci când sânt în joc interese ale imperiului! Îţi mărturisesc deschis, 


am ţinut să trec pe aici şi pentru că am început să te preţuiesc, deşi nu-ţi 
ascund că sânt îngrijorat, mă tem ca voi să nu porniţi ceva. S-au strâns prea 
multe fapte în sufletul meu care au rămas nelămurite: ce a fost cu acel 
Gemellinus, de ce Decibalos a vrut să-l cumpere, cine a răpit pe fata lui 
Decibalos, de ce Decimus Silvanus a pus la cale arderea templului lui 
Mithras și a ţinut să arunce vina asupra dacilor, pentru ce a încercat să te 
omoare atunci la vânătoare, de ce voi, dacii din Marodava, sânteţi într-o 
stare de încordare ca și cum v-aţi pregăti de luptă? Iată atâtea întrebări care 
nu-mi dau linişte... 

Butes oftă uşor şi îi vorbi cu voce potolită, în care vibra hotărârea: 

— Timpul va arăta ce se petrece şi va ajuta să fie dezlegate toate, căci nu 
se poate fărădelege care să nu aibă un sfârșit. Eu, ceea ce pot să-ţi spun, 
Plautius Priscus, este că, dacă vei afla că dacii au dat vreo lovitură, să ştii că 
aceasta au făcut-o numai în clipa când s-au convins că altă cale nu le mai 
era cu putință. Cât despre mine, cum îmi tot spui într-una că mă socotești 
drept „căpetenie”, mă voi strădui din răsputeri ca dacii să trăiască în bună 
înţelegere cu romanii, mai ales cu colonii din Serdos, vecinii noştri. Poate 
că peste câteva zile vom ajunge să dăm pe fața multe din gândurile pe care 
le nutrim, atunci vom putea să găsim răspunsuri la mai toate întrebările care 
te frământă atâta. 

Tot vorbind ajunseră înapoi la poartă. Când centurionul îl văzu pe 
procurator apropiindu-se, ordonă legionarilor să încalece pe cai. Plautius 
Priscus se bucură, n-ar mai fi vrut să lungească vorba cu Butes, ca nu 
cumva să creadă că ar fi la mijloc o teama a romanilor de daci, iar din 
partea sa, n-ar fi vrut să repete într-una amenințările. După ce încălecă, îi 
mai aruncă o privire, în care erau amestecate prețuirea şi mustrarea, și plecă 
în galop spre villa lui Decimus Silvanus. Din poartă, Butes îl urmări până ce 
pieri în cotitura drumului, în sufletul său se deschisese un gol imens, iar în 
minte toate se încâlciseră: de la larse aflase că Decimus Silvanus se 
pregătea să plece, iar de la procurator că acesta îi ceruse ajutor pentru a-l 
apăra de daci. Sosirea unui număr de legionari la villa pentru întărirea pazei 
ar fi putut să zădărnicească lovitura pe care el o pregătea, sau, dacă totuşi o 
pornea, izbânda nu putea fi obținută decât după o luptă îndârjită, în care 
erau de aşteptat pierderi grele. Pentru eliberarea fetei, îi era permis lui să 
piardă vieţile a zeci şi zeci de oameni și să-l facă pe procurator să creadă că 
la Marodava se pornise răscoala? 'Tulburat peste măsură, Butes intră în casă, 
se trânti pe laviţă și rămase mult timp nemișcat. 


De la vânătoare, când încercarea de omorâre a lui Butes dăduse greș, 
Decimus Silvanus nu se mai simţise în siguranță. Ajunsese să-i cunoască 
bine pe daci şi ştia că niciodată ei nu lăsau o faptă rea nerăzbunată, chiar 
dacă trebuiau să aştepte prilejul timp îndelungat. Şi cum cel vinovat nu 
poate să-și dea seama de clipa când acel prilej s-ar putea ivi, trăieşte într-o 
chinuitoare panică, încercând să se ascundă de cei care ar putea să-i dea 
lovitura. Pe Sarmida începuse să o urască; ura creştea în măsură în care 
sporeau în el dorințe nestăvilite. Dacă n-ar fi fost teama ce-l stăpânea până 
la paralizare, i-ar fi dat drumul fetei, dornic să scape de mânia dacilor şi să- 
şi recapete liniştea, însă groaza de răzbunarea lor cruntă îl împinsese să ia 
hotărârea de a o duce undeva departe, cu gândul ca mai târziu să vadă dacă 
o va păstra pentru sine sau o va vinde ca sclavă. Trăia și momente când, 
cuprins de panică, se aprindea în el pornirea să omoare fata şi să-i ardă 
trupul. Deîndată ce luase hotărârea să o ducă undeva departe de Marodava, 
îl şi trimisese pe Eufemus cu un papyrus către vechiul său prieten din 
tinereţe, Procilius, prin care îl ruga să primească fata câtva timp la ferma de 
la Carsidava. Întârzierea înapoierii libertului începuse să-l neliniştească şi, 
într-un moment de teamă pe care nu și-o mai putuse înfrânge, ceruse ajutor 
procuratorului, încredințându-l că dacii se pregătesc pentru răscoală. De 
fapt Decimus Silvanus nu reuşise să afle de pregătirile pe care le făcea 
Butes, totul fusese o născocire a lui, spre a-l convinge mai ușor pe 
procurator. Când îl văzu pe Plautius Priscus intrând pe poarta villei, însoțit 
de gardă puternică, se bucură și se învioră; căută să-i iasă grăbit în cale. 

Stăteau de mult în tricliniu şi sorbeau vin cald din cupe, fără să 
vorbească. Din clipa când ieşise să-l primească, Decimus Silvanus simţise 
privirea rece și plină de îngrijorare a procuratorului. Avu o tresărire când 
acesta rupse tăcerea apăsătoare ce se lăsase între ei: 

— Decimus Silvanus, până astăzi ţi-am trecut cu vederea multe din 
faptele urâte pe care le-ai făcut, dar acum nu-ţi mai pot ierta nimic! Cupa 
amărăciunilor s-a umplut şi, numai o picătură dacă mai cade în ea, se 
revarsă. Să-mi spui ce s-a petrecut şi ce se întâmplă între tine și daci? 

Încercând să-şi înfrângă spaima ce-l copleşea, Decimus Silvanus începu 
să râdă, spre a câștiga timp pentru a găsi un răspuns, să potolească furia 
procuratorului și să-i îndrepte bănuielile în altă parte. Răspunsul îl găsi 
repede: 

— Tot ce se petrece aici, Plautius Priscus, nu e altceva decât ura pe care 
barbarii o nutresc față de cuceritor, adică faţă de Roma şi, cum eu sânt aici 


între ei un fiu al Romei, e limpede că dușmănia lor trebuie să fie îndreptată 
asupra mea. 

— Pe mine să nu mă porţi cu astfel de vorbe! îi strigă procuratorul. Sânt 
convins că ai făcut un rău ce depășește măsura, pe care eu n-am reușit să-l 
aflu, ai săvârşit ceva care i-a ațâțat prea mult pe daci! 

— Ce faptă vrei mai rea, Plautius Priscus, decât aceea că sânt stăpânul 
acestei ferme frumoase și bogate, că sânt stăpânul pământului care, chiar 
dacă n-a fost al lor, ci al unui taraboste, a fost muncit de ei și au luat bucate 
de pe ele pe când acum eu îl lucrez cu sclavi? 

— Poate că eşti un mare ticălos, Decimus Silvanus, o canalie care știe 
să-și ascundă cu multă viclenie fărădelegile, altfel nu pot să mai înțeleg 
nimic! Când am venit încoace, m-am abătut prin Marodava și m-am oprit 
câteva clipe la Butes... 

— La prietenul tău... 

— Da, pot să spun că îl socotesc ca pe un prieten bun şi mă încred mult 
în el. Știi ce mi-a spus la plecare? Mi-au rămas bine în minte vorbele lui: 
„Tot ce pot să-ţi spun, Plautius Priscus, e că dacă vei afla că dacii au dat 
vreo lovitură, să știi că au făcut-o numai în clipa când au văzut că altă cale 
nu mai era cu putință!” Dacă ura lor împotriva ta ar fi pornită din aceea că 
le-ai luat pământul, îți dădeau de mult lovitura, dar au trecut atâţia ani de 
când eşti stăpânul acestei ferme. Gândeşte-te bine, Decimus Silvanus, nu- 
mi ascunde nimic, altfel, după ce izbucnește focul, ştii că numai cu greu 
mai poate fi stins. Am zărit în privirea lui Butes — dacul acesta cinstit şi 
sincer — că sânt hotărâți să-şi facă singuri dreptate, dacă n-o primesc din 
altă parte. Să-mi spui, Decimus Silvanus, pentru ce ai trimis oameni să pună 
foc templului lui Mithras şi pentru ce sclavul acela se ascunsese acolo? 
Vreau să știu, ce urmăreai prin omorârea lui Butes? 

Fără să-şi piardă cu totul cumpătul, Decimus Silvanus îl privi îndelung 
pe procurator, cu un zâmbet slab în colțul gurii. 

— Văd că eu îţi încurc mult socotelile aici, Plautius Priscus, rosti el cu 
mai mult curaj, de aceea mă gândesc ca, pentru un timp, să părăsesc 
Marodava și să plec la Ulpia Traiana Sarmizegetusa sau chiar la Roma. Voi 
lăsa ferma în grija actorelui meu, a lui Ampliatus. Cât voi fi plecat, tu vei 
avea vreme să te convingi dacă pornirea dacilor a fost îndreptată numai 
împotriva mea și nu împotriva tuturor romanilor aduşi aici de imperiu, căci 
să ştii, Plautius Priscus, ei nu-i privesc cu ură pe cei de alte neamuri veniţi 
în căutarea unui loc unde să poată munci și trăi, ci numai pe romani! 


Cuvintele lui Decimus Silvanus, rostite cu atâta hotărâre, săvârşiră o 
răsturnare în convingerile procuratorului. Îngrijorarea se spulberă şi 
descurajarea puse stăpânire pe el, schimbă vorba ca şi cum uitase de tot ce 
vorbiseră până atunci. 

— Tu eşti sigur, Decimus Silvanus, că dacii se pregătesc de luptă, că ar 
putea să pornească o răscoală? 

—Convingerea mea este că da, Plautius Priscus! 

Întristarea și descurajarea procuratorului crescură şi mai mult. Se ridică 
de la masă şi începu să umble cu pași rari prin tricliniu, vorbind cu vocea 
schimbată de tulburarea ce-l năpădea: 

— De câtva timp triburile germanice din miazănoapte, și mai ales 
astingii, nu ne mai dau pace la hotarul imperiului, am putea bănui că dacii 
sânt în legătură cu ei şi pregătesc o lovitură la momentrul potrivit?!... 

Lui Decimus Silvanus îi reveni cu totul curajul: 

— Mai bine într-acolo ţi-ai îndrepta privirea, Plautius Priscus, şi nu te-ai 
lăsa purtat de vorbele unui barbar, care nu aşteaptă decât clipa prielnică, 
gata să-ţi înfigă un cuţit în spate! Să nu te văd prins, împreună cu centurile 
tale, între cetele de astingi şi cele ale dacilor... Iar ca să te liniştesc, nu-mi 
iau vorba înapoi, voi pleca în curând de la Marodava, restul depinde numai 
de tine; poate că se apropie furtuna, pentru mine va fi mai bine să mă găsesc 
cât mai departe de ţinuturile acestea. 

Cu faţa împietrită de îngrijorare, ce părea mai prelungă și mai osoasa, 
procuratorul murmură pornind spre ieșire: 

— Poate că n-am făcut rău venind astăzi la tine. M-ai ajutat să văd 
lucrurile sub o înfăţişare nouă, la care până acum nu m-am gândit!... 

Butes se răsuci pe pat fără să-și poată găsi liniștea și locul. Cântaseră 
cocoșii a treia oară şi somnul nu se prindea de el. De câteva ori se sculase, 
măsurase încăperea în lung și-n lat şi privise afară prin mica fereastră. La 
lumina lunii, văzuse scânteind bruma pe lemne, pe iarbă şi pe frunzele 
căzute și înțelesese că nu mai era mult până la ziuă. Frământarea era numai 
în sufletul său, căci lui Decibalos nu-i spusese de cele aflate de la bătrânul 
Iarse şi nici despre ce vorbise cu procuratorul. Se vedea prins într-o situaţie 
grea: dacă Decimus Silvanus pleca prea curând cu Sarmida și el nu prindea 
momentul exista pericolul de a nu-l mai putea ajunge și de a-i pierde urma, 


iar dacă nu pleca și procuratorul îi lăsa o gardă puternică de legionari, dacii 
ar fi fost în neputinţă să atace villa și să scoată fata fără o luptă grea cu 
vărsare de sânge. Și totuși îşi dădea seama că trebuie să pornească ceva, să 
lovească în vreun fel, cât nu era încă prea târziu. Se întoarse din nou şi oftă 
din adânc, ar fi vrut să se lumineze mai repede de ziua. De departe, dinspre 
pădure, auzi ţipătul unei păsări de noapte, la Decibalos începu să latre 
câinele, mai întâi slab, rar, nehotărât, apoi din ce în ce mai tare şi mai 
îndârjit. După puţin timp se porni și câinele lui Letorius, a cărui căsuţă era 
în ograda Canidiei. Butes se săltă într-un cot și ascultă atent, după felul cum 
lătrau câinii, bănui că cineva se apropia prin ograda sa. Se ridică şi se 
apropie de fereastră. Ascultă ţinându-și răsuflarea. Lătratul câinilor se 
potolise. Privi îndelung afară și, tocmai când credea că totul se liniştise, zări 
o umbră trecând spre ușa, apoi a doua, urmată de a treia. Se repezi şi luă 
toporul din colțul unde îl ţinea la îndemână întotdeauna. De când fusese 
omorât Staberius, în fiecare seară se pregătea pentru luptă, avea și bardă, 
câteva sulițe, o spadă, un scut. Dar în casă toporul era mai ager și mai ușor 
de mânuit. Afară în uşă auzi șoapte înfrundate. Se înfiora când de după 
colţul casei desluşi vocea lui Decibalos: 

— Care sânteţi acolo, că reped barda în voi! 

— Noi, Sagitulp, Getio, Dicomes... 

— Trăgeţi-vă la o parte de la ușă şi nu vă mișcaţi, că nu mă încred atât 
de uşor, dușmanul este viclean... 

— Cine e, bunule Decibalos? întrebă Letorius, după ce sări gardul, 
apropiindu-se în fugă cu toporul pregătit, gata să lovească. 

Se auzi uşa scârțâind și Butes se ivi în prag. 

— Tu ești, Sagitulp? Am înţeles eu bine, a venit Dicomes? 

— Am venit, bunule taraboste, trebuie să stăm de vorba neîntârziat, nu 
avem nici o clipă de pierdut! 

După ce intrară în casa, Butes aprinse opaițul și-l puse pe Letorius de 
strajă afară. Se apropie cu flacăra slabă de faţa lui Dicomes, căutând să-l 
vadă mai bine, îl cuprinse cu o mână și-l strânse cu dragoste la piept: 

— Dacă mai rosteşti cuvântul „taraboste”, ne vom vedea nevoiţi să te 
pedepsim, aşa cum avem legământ! 

— Eşti taraboste şi vei rămânc taraboste! întări înfundat Dicomes. Ne 
vom răfui cu toţi, până vor şti să se poarte cum se cuvine cu dacii! 

Butes îl îndepărtă puţin și ridică opaițul. 


— Văd că faci pe viteazul, dar de ce n-ai venit mai curând să scoatem de 
la ticălos făptura de dorul căreia ne ard sufletele? 

— Toate se fac la timpul lor, bunule Butes! Sarmida n-a putut fi dusă 
încă, și asta numai pentru că Eufemus n-a mai ajuns înapoi la Porolissum, 
iar Decimus Silvanus îl mai aşteaptă cu răspunsul. 

— Aţi aflat și voi că ticălosul vrea să ducă fata departe de aici? 

— Dacă tu ai ştiut, de ce nu i-ai spus lui Getio, când l-ai pornit înapoi la 
mine? 

Întrebarea lui Dicomes se pierdu printre gemetele pline de disperare ale 
lui Decibalos: 

— Îmi duce fata!... Îmi pierd copilul!... Nu mai pot să mai aștept, 
pornesc sus la villa şi mă lupt cu toate străjilc până o scot din mâinile 
tâlharului! O să vă pedepsească Marele zeu pe amândoi dacă aţi ştiut și mie 
nu mi-aţi spus! 

Butes se apropie de Decibalos, îl apucă de piept și începu să-l zguduie: 

— Ai jurat alături de ceilalți daci că ai să asculţi de cuvântul meu! Așa e 
când te pregătești de luptă, căpetenia nu poate să spună tot ce știe 
luptătorilor săi, când urmăreşte să obțină izbânda! Abia ai aflat şi ţi-ai 
pierdut capul, dacă ţi-aș fi spus mai demult, ar fi trebuit să mă lupt cu tine, 
să te opresc să nu faci ceva nesocotit, din care tâlharul să înțeleagă că noi 
ştim totul, şi să primejduieşti viaţa fetei! Dar acum nu e timp de sfada, mai 
bine să stăm liniștiți și să chibzuim ce trebuie să facem. 

Se iveau zorile când toţi cinci încă mai stăteau în casa lui Butes și căutau 
cea mai bună cale de atac a villei. Toate planurile pe care și le făcuse Butes 
se prăbuşiseră unul după altul, pe cele mai multe le dărâmase Dicomes. Pe 
faţa fostului taraboste își făcea loc supărarea și disperarea, pe măsură ce 
creştea împotrivirea tânărului luptător. Decibalos urmărea împietrit 
ciocnirile dintre ei şi dădea dreptate când unuia, când celuilalt, mai ales 
atunci când vedea că putea fi în joc viaţa Sarmidei. După un moment de 
tăcere încordată, Dicomes se sculă de pe laviţa pe care stătuse şi le spuse cu 
o linişte sub care mocnea hotărârea: 

— Am găsit un mijloc prin care vom pătrunde şi scoate pe Sarmida din 
villa, voi lovi pe această cale chiar de va trebui să pornesc singur! Pentru 
mine, viața unui dac este mai scumpă decât toată averea lui Decimus 
Silvanus. Şi apoi, ce ne îndreptățește pe noi să punem în primejdie viețile a 
zeci de daci, dacă ne dăm seama că, atacând fățiș villa, vom întâmpina o 
opunere îndârjită și vom avea pierderi grele? lar după aceea, ce vor face 


dacii din Marodava de vor fi socotiți de procurator niște răzvrătiți, vor 
apuca drumul codrului? Ceata mea mă așteaptă, tu, Getio, mergi cu mine? 

— Merg şi eu, mergem cu toţii! strigă Decibalos cu totul însuflețit. 

Când se întoarse spre laviţă, privirea lui Dicomes întâlni pe aceea a lui 
Butes și văzu mâhnirea ce-l năpădise. Un fior îl săgeta prin tot trupul și se 
ruşină. 

— lartă-mă, bunule Butes, pornirea mea poate că o iei drept o neruşinare 
care te face să te simţi umilit. Trebuia să-ți spun mai demult tot ce am nutrit 
în suflet, încă de când mă găseam pe drum spre Marodava. Getio mi-a 
vorbit despre prietenia şi respectul dintre tine şi procurator. În clipele grele, 
tu poţi să fii de cel mai mare ajutor pentru dacii de aici și chiar din altă 
parte. M-am gândit că n-ar fi bine ca tu, un respectat dac din Marodava, să 
fii amestecat în lovirea lui Decimus Silvanus şi socotit căpetenie a 
răzvrătiţilor, pe când eu!... Cine sânt eu? Un gladiator, un sclav fugar... un 
om care nu are nici o legătură cu Marodava și, tot aşa, nici cei opt flăcăi 
daci din ceata mea — opt dacă îl socotesc și pe Getio. Hotărârea mea 
rămâne nestrămutată: voi pune foc atelierelor, hambarelor şi magaziilor din 
vale ale ticălosului! Ştiu ce va urma, toți vor alerga îngroziţi și vor uita de 
paza villei. S-ar putea să se creadă că sclavii lui au pus focul, totul e să 
facem în aşa fel, încât să nu se vadă nici o urmă de dac pe acolo și să nu fie 
nici unul bănuit. Eu şi ceata mea vom scotoci apoi uşor villa şi toate 
acareturile ce sânt acolo sus. 

— Şi pe el îl veţi lăsa să scape? întrebă Butes. 

— N-ai grijă, vom pune mâna și pe ticălos! Cei care vor să se răfuiască 
şi să-l judece pe nemernic să aştepte sus în munte, acolo îl vom duce! 

— Aşa era şi tatăl tău, viteazul Sarmis, găsea calea cea mai bună în 
clipele cele mai grele, murmură Butes, privindu-l cu o dragoste nețărmurită. 
Dar vezi, Dicomes, trebuie să-i laşi și pe cei bătrâni să pună în joc 
prevederea lor. Eu îmi voi strânge oamenii de încredere și voi aştepta într- 
un loc potrivit, ca, de va fi nevoie, să vă sărim în ajutor. Dacă nu aveţi arme 
bune, am pregătit eu destule. 

— Nu, taraboste, avem tot ce ne trebuie, putem să dăm lovituri grele, aşa 
cum am mai dat şi în alte părţi, avem de toate, în afară de cele necesare 
pentru punerea focului. Pâna la căderea nopţii, să-mi faceţi o duzină de 
șomoioage mari de câlți năclăiţi cu seu topit, iar voi să vă pregătiți aşa cum 
socotiți că ar fi mai bine. Dacă va fi nevoie, ne săriți în ajutor! 


Se luminase bine de ziuă când Decibalos, Sagitulp și Getio plecară. 
Dicomes rămase în casa lui Butes, unde avea să stea ascuns toată ziua. În 
Marodava nimic nu prevestea lovitura ce se pregătea, numai spre seară se 
simți mai multă mișcare și frământare printre daci, iar când căzu 
întunericul, totul rămase învăluit din nou în liniștea nopții. 


În ziua ce urmă după venirea procuratorului, Decimus Silvanus chemă 
pe Ampliatus şi îi dădu ordin să facă pregătirile de plecare spre Ulpia 
Traiana Sarmizegetusa. Tot așa porunci și sclavei care îngrijea și păzea pe 
Sarmida. Pentru paza pe drum, se gândi la cei mai voinici și mai de 
încredere sclavi, pe care de multe ori îi pusese la încercare. Avu grijă ca ei 
să fie bine îmbrăcaţi și bine hrăniţi, apoi lăsaţi să se odihnească până la 
plecare. Villa rămânea în grija actorelui, ca și atelierele și magaziile de jos, 
iar cu el îl lua pe vilicul Marsus. Avusese de multe ori prilejul să constate că 
vilicul îl asculta orbeşte, nu se dădea în lături de a omorî pe oricine îi 
poruncea. Până seara umblă neliniștit și îngrijorat, cele ce vorbise cu 
procuratorul îi lăsaseră în suflet o stare de mare nesiguranță. Prinsese din 
cuvintele lui — de acest lucru nu se îndoia, Plautius Priscus ştia sau bănuia 
multe — că în adevăr dacii din Marodava așteptau furioși prilejul, pregătiți 
să se arunce asupra sa. Cobori la ateliere și magazii, controlă starea în care 
se păstrau bucatele, îi strânse pe sclavi şi îi amenință cu pedepse grele, 
dacă, după ce va pleca se va întâmpla vreo pagubă din nepăsarea sau din 
lenevia lor, sau dacă nu vor da ascultare actorelui Ampliatus și celorlalți 
supraveghetori. De mai multe ori, în amurg, privi de sus dintre coloanele 
villei de-a lungul drumului din vale până departe spre Porolissum, cu 
nădejdea că-l va vedea pe libertul Eufemus înapoindu-se. La căderea serii, îl 
chemă pe decurionul care comanda garda lăsată de procurator pentru paza 
villei, îi spuse că a doua zi va însoţi carele sale până la Porolissum și că 
după aceea nu mai era nevoie să se înapoieze la Marodava. Decimus 
Silvanus se bucură gândind că, dacă după plecarea sa dacii vor ataca villa și 
vor căuta fata, era mai bine să fie lăsaţi să o facă, ca astfel să nu se distrugă 
nimic și totodată să se convingă ca ea nu se găsea acolo. 

Timpul trecu repede până după miezul nopţii. Retras în cubicul nu se 
putut hotărî să se culce, simţea că somnul nu se va lipi de el. Până târziu 
stătuse cu actorele în tricliniu şi pusese în ordine socotelile fermei: cu câte 
bunuri, câte animale și câţi sclavi îl lăsa, cu ce preţuri trebuia să vândă din 
bucate și din animale, cât grâu de-al său rămânea în magaziile lui Fufemus 


pentru a fi dus dincolo de Danuvius, pe care locuri ale fermei trebuia să facă 
semănăturile de primăvară şi multe altele. Pe actore îl bucura plecarea 
stăpânului pe un timp îndelungat, avea astfel prilejul să se simtă ca și stăpân 
al fermei. Însă Decimus Silvanus nu se hotăra să se culce şi nu avea somn, 
nu numai din cauza neliniștei şi a îngrijorării, ci și de mulțumirea și 
plăcerea cu care se gândea la ceea ce va urma. Ideea îi veni după plecarea 
actorelui, în timp ce făurea în minte tot ce avea de făcut cu Sarmida; în acea 
clipă îl fulgeră un gând nou, care puse stăpânire pe el: la Ulpia Traiana 
Sarmizegetusa va cauta un negustor de sclavi venit de la Tomis, de la 
Callatis sau din altă parte a imperiului, îi va da o suma mare de bani și-l va 
pune să-i facă vânzarea Sarmidei după lege, în faţa magistratului, să declare 
acolo că și el cumpărase fata de la alt negustor, că pe drum pierduse actul de 
cumpărare, dar se punea chezăşie că vindea cu adevărat o sclavă. Acest 
gând îl făcu să se mai liniștească și să prindă curaj, scăpa de orice grijă în 
faţa legilor, chiar dacă după aceea dacii ar fi aflat că fata se găsea la el. 
Ceva mai ușurat, aşteptă cu nerăbdare să se lumineze mai repede de ziuă, 
dornic să se vadă ajuns cât mai departe de Marodava. În villa şi-n 
împrejurimi stăpânea liniștea.nopţii. Târziu se întoarse spre măsuţa din 
colțul cubiculului şi își mai umplu o cupă cu vin. Începu să soarbă fără 
grabă. Era aproape să o golească când îi păru că dinspre vale se aud vaiete 
şi ţipete. Rămase împietrit ținând cupa în mână și ascultă. Auzi apoi strigăte 
afară în curte, ușa villei se deschise repezită cu putere, pași grei răsunară în 
atriu şi în pragul cubiculului se ivi Marsus, palid, cu privirea rătăcită. 

— Arde, stăpâne! Au luat foc atelierele și magaziile de jos! abia îngână 
vilicul, suflând greu. 

— Eşti nebun, ţi-ai pierdut minţile! strigă Decimus Silvanus, repezindu- 
se între coloane, de unde se vedea mai bine jos, în vale. 

Sub poalele pădurii ce îmbrăca povârnișul muntelui, văzu înălțându-se 
flăcări ce luminau cerul în partea unde erau magaziile şi saivanele. 

— Marsus, au atacat dacii? îl întrebă îngrozit pe vilic, neștiind în prima 
clipă ce trebuie să facă. 

— Nu, stăpâne, n-am văzut nici urmă de dac, a fost linişte tot timpul, eu 
mă tem de sclavii noştri; aseară i-ai ameninţat, poate că vor să fugă... 

Chemă pe decurion şi, însoţit de legionari, plecă în fugă spre vale. În 
urma lui villa ramase în liniște, păzită numai de câţiva sclavi, dar și aceştia 
se urcară pe colţul zidului cel mai înalt și mai îndepărtat de villa, de unde se 
vedea mai bine focul. După câtva timp, numai cât se pierdu în vale ropotul 


celor ce alergau spre magazii, Dicomes cu ceata lui năvăliră din pădure spre 
villa și intrară prin poarta pe care cei lăsaţi de pază o uitaseră deschisă. O 
parte dintre ei se postară la intrare, iar ceilalți pătrunseră înăuntru. În atriu 
mai ardea opaițul. Dicomes îi făcu semn lui Getio să-l ia și deschise ușa 
spre culoarul ce ducea spre exedra și peristyl. Simţi că dincolo de uşă se 
afla cineva. La lumina slabă a opaiţului, zări o sclavă care tocmai se 
pregătea să fuga, făcu un salt şi fulgerător o prinse cu o mână, iar cu 
cealaltă îi astupă gura cu atâta iuţeală, încât nu avu timp să scoată decât o 
scurtă icnitură înfundată. Stătu pe loc și ascultă cu răsuflarea oprită. Ceilalți 
erau lângă el. 

— Dacă strigi sau încerci să fugi, te tăiem în bucăţi, șuieră el la urechea 
sclavei, altfel nu-ţi facem nimic, am venit numai să luăm fata! Spune-mi 
unde e închisă Sarmida, dacă ţii la viaţa ta! îi strigă înfundat. 

— Nu e aici nici o fata, încercă sclava să mintă. 

Două palme trase de Dicomes peste faţa ei grasă și unsuroasă o făcură să 
vadă licăriri de fulgere. 

— Te omor daca nu mă duci la ea! 

În aceeaşi clipă se auzi scârțâitul ușii de la exedra, acoperit de un țipăt. 

— Sarmida, sânt eu, Dicomes! 

O împinse pe sclavă în braţele lui Getio și se repezi spre fată. Ea se 
oprise în prag și privea speriată, fără să înţeleagă ce se petrece. O luă în 
braţe şi o strânse cu toată dragostea la piept, 

— Sarmida, Sarmida, iubirea mea, să te ţii tare! îi șopti el, simţind-o fără 
putere. 

Îşi dădu seama că în locul fetei dolofane şi plină de viață de care se 
despărţise cu un an în urmă, strângea la piept un trup slăbit și uşor. Se 
întoarse spre Getio: 

— Legaţi sclava și ieşiţi repede după mine! 

Ceata ajunsese dincolo de ziduri şi se îndrepta spre pădure când auzi în 
curtea villei strigăte, însoţite de scârțâitul porţii care se închidea cu zgomot. 
Dicomes strânse cu căldură fata la piept și o apucă în sus pe potecă, urmat 
de ceilalţi. În curând se pierdură printre fagii și brazii pădurii. 

Jos la ateliere și magazii, Decimus Silvanus îi găsi pe sclavi luptându-se 
din răsputeri să stingă focul. Dar lupta lor se dovedea cu totul 
neputincioasă. Flăcările izbucniseră din trei părți deodată și se întinseseră 
cu furie peste toată curtea. Se dăduse drumul animalelor şi ele fugeau 
speriate afara spre câmp. Dintr-o ochire el își dădu seama că sclavii nu erau 


vinovaţi de ceea ce se petrecea, pe toți îi vedea cum aleargă cu apă şi cu tot 
ce puteau, încercând să stăvilească prăpădul. Și, în încordarea în care se 
găsea, îl fulgeră gândul că dacii puseseră foc magaziilor numai să poată 
ataca nestingheriţi villa. Uită de tot ce se distrugea și, îngrozit, plecă în fugă 
înapoi, însoţit de vilic și de doi sclavi. Decurionul pornise cu legionarii să 
facă înconjurul locului, pregătit pentru lupta cu dacii, pe care îi credea 
ascunși prin apropiere. Decimus Silvanus urcă spre villa, când dintre 
copacii ce străjuiau drumul îi ieşi înaintea Butes cu ceata lui. În întuneric, 
sclavii o rupseră la fugă înapoi, vilicul trase spada şi încercă să se apere, dar 
o lovitură de măciucă îl culcă la pământ. Bogatul fermier se văzu singur, 
înconjurat din toate părțile. Rămase nemișcat, paralizat. Își dădu seama că 
orice speranţă era deşartă când recunoscu vocea lui Butes: 

— A sosit clipa, Decimus Silvanus, să dai socoteală în faţa mea și a 
dacilor din Marodava de toate ticăloşiile pe care le-ai făcut! 

Butes socotise bine că în timp ce Dicomes dădea lovitura sus la villa, el 
cu ceata sa să pândească prin apropierea drumului ce cobora spre magazii, 
setos să pună mâna pe duşmanul său de moarte. Îl auzise coborând păzit de 
legionari și nu se încumetase să se încleșteze într-o lupta cu ei; nu voise să 
piardă vieţile celor ce îl însoțeau. Era sigur că nu se va scurge mult timp și 
ticălosul va trece înapoi spre villa. De altfel grija lui era să nu rămână nici 
cea mai mică urma din care procuratorul să înțeleagă că cele întâmplate 
fuseseră făptuite de daci. 

La ivirea zorilor, sus, în poiana în care își dăduseră întâlnire cele două 
cete — a lui Butes și a lui Dicomes — se îndeplini pedepsirea lui Decimus 
Silvanus. Fiecare din cei de faţă se arătă gata să-l omoare pe ticălos, dar cel 
mai îndârjit se dovedi Gruno. De când stăpânul fermei îi luase pământul, 
vânjosul dac nu uitase nici o clipă jurământul prin care se legase că pe 
venetic îl va răpune cu mâna lui. Acolo, sub privirile pline de ură și de 
scârbă ale dacilor din cele două cete, Decimus Silvanus se prăbuși cu capul 
sfărâmat de măciuca lui Gruno. 

De la înălțime, de pe coama dealului prelung, Rastrix vedea, pe partea 
stângă, înşirându-se până departe în vale, casele presărate printre livezile de 
pomi. În aceste locuri mărginaşe ale Daciei, spre miazănoapte, dincolo de 
râul Samus, așezările dacilor se răreau amestecate cu cele ale triburilor 


frățeşti libere, rămase în afara graniţelor imperiului, iar ţinutul devenea un 
fel de pamânt al nimănui, pe care îl luau în stăpânire vremelnică triburi de 
alt sânge, pornite după jafuri și prăzi din stepele fără margini ale răsăritului 
sau din cețurile mohorâte ale nordului, într-o scurgere nestăvilita către apus 
şi miazăzi. Se porniseră popoarele, ca apele ieşite din matcă, și peregrinau 
în căutarea unor noi vetre pe care să se lege din nou de pământ. Pe partea 
dreaptă, dealul se întindea de-a lungul Samusului, fiind stavila cu care râul 
se luptase timp de secole și milenii, nu putuse să o doboare și, învins, își 
schimbase cursul spre miazănoapte, iar după un larg ocol se îndreptase din 
nou spre apus. Cu două zile în urmă, Rastrix pregătise fânul, îl întinsese 
pentru a se usca bine după ploile lungi căzute la începutul toamnei şi acum 
se apucase să-l strângă în căpițe mai mari, pe care la căderea iernii avea să 
le târască ușor în vale pe scrobul zăpezii, trase cu boii. Îl ajutau la treabă 
feciorul şi fiica — Arciper şi Saminia, unul de paisprezece, celălalt de 
șaisprezece ani. În mâinile lor, greblele cu dinţi de lemn lunecau ușor peste 
iarbă, se ridicau şi reveneau într-o cadență ce părea o muzica în liniştea 
desăvârşită care umplea zările. Îşi privea la răstimpuri fiica şi sufletul său se 
umplea de mulţumire şi mândrie. Avea fată frumoasă, parul blond, de 
culoarea frunzelor îngălbenite ale toamnei, îi cădea în valuri pe umeri, iar 
faţa albă, împurpurată de munca, era brodată de câteva perle de sudoare ce 
sclipeau în razele blânde ale soarelui. Şi de Arciper era mândru, crescuse 
mult în ultimul an și dădea semne că va fi un dac vârtos, aprig la muncă. 
Dar Rastrix uită repede de copii și gândul îi alergă departe, așa cum îi 
rătăcise într-una de când aflase de Gemellinus, de când știa ce urmărise 
Procilius, de când îl omorâse pe Xanthus. De multe ori îl frământase 
pornirea să plece spre Sarmizegetusa, să caute şi să încerce să-l răpună pe 
cel ce fusese stăpânul sclavului pe care îl ştia, fără urmă de îndoială, 
feciorul lui Sarmis. Până în satul său îndepărtat, împrăștiat în această vale 
din apropierea graniţei, încă nu ajunsese vestea că bătrânul legat fusese 
spânzurat lângă villa sa de la Carsidava, şi poate că această veste nu va 
ajunge până aici niciodată. Trecuse mult timp de când îl pedepsise pe 
Xanthus, la Porolissum se mai dusese de câteva ori, fusese pe la Vetilla, îi 
destăinuise cine era de fapt Gcmellinus, reuşise să și-o facă părtașă, spre a 
da de urmele fugarului, dar toate strădaniile se dovediseră zadarnice. De la 
o vreme se potolise, pierduse orice speranţă, îşi făcuse loc în sufletul său 
convingerea că gladiatorul fugise departe de Porolissum, se ascunsese în 
casa vreunui dac răzlețit în munţi sau trecuse la triburile de dincolo de 


hotar. Din nou gândurile îi alergară prin locurile pe unde ar fi putut să 
rătăcească Gemellinus, ajunseră la Sarmizegetusa, pătrunseră în amfiteatru 
şi, într-o uitare de sine, retrăi în suflet clipa când în arenă, Sarmis își 
împlântasc în inimă cuțitul aruncat de propriul lui copil. Atunci și el se 
găsise acolo, alături de alți daci duşi să vadă torturile şi să se înfioare de 
groază, ca nici unul să nu mai încerce să se răscoale împotriva stăpânirii 
Romei. 

Când tatăl și fiul au sufletele contopite prin dragoste, gândurile lor se 
întrepătrund, trec de la unul la altul, fără ca ei să şi le comunice. O astfel de 
stare îl făcu pe Arciper să se oprească din lucru, să-și privească îndelung 
tatăl, apoi să-l întrebe: 

— Tată, când ai luptat în răscoala lui Sarmis, câţi ani aveai? 

— Aproape douăzeci, răspunse Rastrix sustras gândurilor. Dar de ce mă 
întrebi? 

— Noi, dacii, n-o să mai scăpăm niciodată de stăpânirea Romei? 

Se îndreptă din şale și își privi mirat feciorul. Era crud încă. Unde îl 
purtau gândurile? 

— Poate... Nu ştiu... Ei s-au întărit aici, au venit încoace prea mulți 
străini, dar se pot petrece şi întâmplări care să pară adevărate minuni... 

— Te-am auzit vorbind cu mama despre un sclav, un gladiator care a 
fugit de la stăpânul lui, i-ai spus că ar fi feciorul lui Sarmis... 

— Da, și ce te frământă? 

— De mult vreau să te întreb, el n-o să mai fie om liber niciodată? 

Rastrix vru să-i dea un răspuns, dar totul se nărui în mintea lui, auzind 
ropote de cai ce se apropiau în galop. Se întoarse și văzu doi legionari, care 
se opriră strângând cu putere frâiele, în sforăitul puternic al cailor, al căror 
păr lucea în razele soarelui de apa luată din valurile Samusului. 

— Lasă lucrul, dacule, şi dă fuga de spune la toţi din vicul vostru că am 
văzut cete de astingi apropiindu-se de hotar... Căutaţi-vă ascunzători bune, 
puneţi-vă la adăpost avutul sau, dacă nu puteţi, retrageţi-vă spre castrul 
Pons Novus. Poate că vor îndrăzni să atace, să treacă graniţa şi să jefuiască 
tot ce le va ieși în cale. Noi ne ducem la castru să dăm de ştire 
centurionului. 

Legionarii dădură pinteni cailor şi se îndepărtară spre apus. Rastrix puse 
o mâna streaşină la ochi şi privi dincolo de Samus, peste plaiurile ce se 
lăsau spre miazănoapte. Nu zări nici o mișcare. Se mai linişti. De când 
imperiul Romei se întinsese până în acest ținut, se mai iviseră cete răzlețe 


de-ale triburilor ce trăiau în părțile de miazănoapte și răsărit ale Daciei, 
unele din ele de sânge dac, dar nu întotdeauna îndrăzniseră să năvălească. 
Și chiar dacă treceau hotarul, cei de același sânge nu-i jefuiau pe fraţii lor, 
ci pe noii veniți. 

— Tată, priveşte! strigă Arciper, arătând cu mâna în josul râului. 

— Să fugim, tată! şopti Saminia cuprinsă de frica. Departe peste vale, la 
colţul unei păduri, Rastrix desluși printre copaci mai mulți călăreţi. Făcu 
semn copiilor să se lase pe brânci în iarbă, le spuse să ia lucrurile cu care 
veniseră, se traseră spre coasta opusă a dealului și porniră în fugă spre sat. 

Astingii sau asdingii erau una din cele două ramuri principale în care se 
împărțea marele grup de triburi germanice cunoscut în istorie sub numele de 
vandali; cealaltă ramură erau silingii. În vremea când Roma se pregătea să 
înfrânga pe Decebal și să supună Dacia, vandalii părăseau țărmurile 
Balticei, pornind spre miazăzi, cu opriri vremelnice în Silezia şi Moravia. 
Puțin timp după ce fusese supusă Dacia, ei ajunseseră pe cursul superior al 
Tisei, în apropierea noului hotar al imperiului. Ramura astingilor a încercat 
să se stabilească în Dacia în schimbul unei alianţe, însă Roma respingând 
propunerea, ei au început să atace şi să se întindă pe câmpia mănoasă dintre 
Tisa şi podişul dac. Atacurile lor asupra Daciei au contenit numai după ce 
au fost înfrânți de lacringi, cu care mai târziu s-au și contopit. Năvălirea de 
care se temea Rastrix se petrecea pe vremea când astingii încercau atacuri 
fulgerătoare în cete mici pornite după jafuri, pe care centuriile din castrele 
de graniţă le alungau cu ușurință, de aceea populaţia se obişnuise cu ele. 

Ajuns acasă, Rastrix strigă nevestei să se pregătească, luă tulnicul și 
dădu de veste satului de pericol. Îndată primi răspunsul, tot prin tulnice, de 
la zeci de case răsfirate pe cele două părţi ale dealurilor ce străjuiau valea. 
Scoase vitele, luă familia și se îndreptă spre ascunzători, locul unde pădurea 
era mai deasă, iar povârnișurile mai repezi. Acolo își găsiseră de multe ori 
scăparea. Până să coboare soarele se adunară multe familii, deși jos în sat 
întârziara destui nehotărâți, care nu se clinteau ușor de acasă, astfel de 
zvonuri mai auziseră şi nu se întâmplase nimic. Încrederea tuturor era mare, 
de câte ori se vestea că cete de dincolo de hotar se apropiau, decurioni și 
legionari treceau în galopul cailor în lungul văii, alungau pe năvălitori şi 
viaţa își relua repede cursul obișnuit. În afară de credere, la mulți era și 
speranța: când cei ce atacau erau daci liberi rămași în afara hotarelor 
imperiului, jefuiau numai casele și fermele romanilor și ale colonilor. Dar 
spre seară încrederea, speranţa şi liniștea se spulberară. Departe în lungul 


văii începură să se înalțe valuri de fum, iar în amurg cerul se înroși de 
vâlvatăile flăcărilor. Satele erau pârjolite. Rastrix, și cei cu care pândise din 
desișuri mișcările din lungul drumului, urcară în fugă spre ascunzători. 
Văzuseră ceata numeroasă a astingilor ce năvăleau spre sat și nu se 
încumetaseră să-i lovească şi să-i alunge. Ceea ce îl mira mai mult era 
faptul că nu văzuse nici o mișcare din partea centuriei care avea în grijă 
paza graniţei, ca şi cum castrele și posturile de la hotar fuseseră părăsite. 
Întunericul cuprinse repede văile şi înălțimile, cupola roşie a cerului lumina 
zările şi pretutindeni dinspre graniţă, în puterea nopţii, populaţia începu să 
se retragă îngrozită spre Porolissum. De-a lungul crestelor, călăreți daci, 
coloni și legionari goneau în galopul cailor într-o încrucișare și un iureș 
nestăvilite. Din fugă, mulți povesteau îngrijorați cele ce văzuseră: sate date 
pârjolului, bărbaţi omorâţi, femei prinse şi duse în robie, copii zdrobiţi sub 
copitele cailor, vitele strânse în cirezi şi duse, casele jefuite. Un cunoscut 
din satul vecin îl întâlni pe Rastrix şi îi spuse că văzuse de sus din pădure 
când casa în care trăiau tatăl și fratele său fusese jefuită și arsă, iar ei cu 
femeile și copii luaţi robi. La aceasta veste, el ar fi vrut să se întoarcă, să 
lupte, să-i scape de robie, dar îndemnul celorlalți îi slăbi hotărârea: avea 
datoria să-și scape nevasta şi copiii, cu ceata de astingi nu s-ar fi putut 
măsura, iar rămânerea în urmă însemna adevărată pieire. 

Până în seara zilei următoare, în multe sate din lungul graniţei se întinse 
jaful, cruzimea și pârjolul. Apărarea pe care cei fugiţi o aşteptau din partea 
centuriei de la castrul Pons Novus nu se arătă din nici o parte. Ce se 
petrecea acolo? Centuria fugise spre Porolissum, sau fusese încercuită de 
cetele năvălitoare? Cu cât creștea depărtarea de graniță și se micșora 
distanţa de Porolissum, dealurile, văile și drumurile se umpleau de dacii 
plecaţi în bejenie, amestecați cu puţinii coloni care se aşezaseră în 
apropierea hotarului. Numai pe drumul ce lega Pons Novus cu Porolissum 
decurioni și legionari călăreau într-o goană nebună greu de înţeles, rod al 
adâncii dezorientări pe care întotdeauna o aduce panica. Cât de mare era 
primejdia, câte hoarde de astingi trecuseră hotarul imperiului nimeni nu 
ştia. Printre cei ce fugeau din faţa primejdiei de moarte, începu să se întindă 
zvonul că centuriile și cohorta de la Porolissum se retrăgeau în grabă spre 
Napoca şi că populaţia fusese părăsită în voia soartei, mărind şi mai mult 
panica. 


Plautius Priscus stătea la masa lui de lucru şi depăna în minte cele 
vorbite — două zile în urmă — cu Butes și cu Decimus Silvanus. Din 
oricare parte și sub orice înfățișare privea lucrurile, înclina să creadă că 
dreptatea era de partea dacului, dar când căuta să pătrundă în miezul lor, 
străduindu-se să afle cauza care îi făcea pe cei doi să se duşmănească atât 
de puternic, totul rămânea învăluit în negură, într-o încâlceală de 
nedescurcat. Pregătirile pentru răscoală şi frământările dacilor le vedea în 
strânsă legătură cu atacurile astingilor, de aceea trebuia să fie cât mai 
prevăzător. Se ridică de la masă, îl sună pe primul său contubernal și îi dădu 
ordin să-şi pregătească garda pentru plecare la Potaissa. Scrise apoi în 
linişte, cu mintea limpede a dimineţii, mesajul către legatul comandant al 
legiunii, prin care îşi arătă temerile şi ceru în ajutor câteva centurii. După ce 
contubernalul plecă în galop, învăluit într-un nor de praf, îl urmări cu 
privirea până la cotitura drumului ce dădea spre vicul Magnus, se întoarse 
în praetoriu, se așeză din nou la masa de lucru și rămase nemișcat. Într-un 
fel regreta că trimisese mesajul comandantului legiunii, îl și vedea pe acesta 
râzând cu multă poftă. De când fusese trimis procurator la Porolissum, din 
miazănoapte năvăliseră multe triburi și toate, după ce se ciocniseră la 
castrele de graniță cu centuriile ce le apărau, se retrăseseră neputincioase, 
pierind în pădurile neumblate de dincolo. Toate acestea legiunea de Ia 
Potaissa le ştia. Însă pe legatul comandant îl vedea râzând, nu atât de cele 
ce-i scrisese în legătură cu teama de o năvală a astingilor care se 
apropiaseră de hotar, cât de îngrijorarea ce o arătase despre o posibilă 
răscoală a dacilor. Dacă legatul ar fi venit și i-ar fi cerut o cât de slabă 
dovadă, legată de pregătirea pentru răscoală a celor de la Marodava, el n-ar 
fi putut să aducă nici una. În orice parte căuta un mic semn de nesupunere, 
în minte îi apărea chipul cu privirea hotărâtă, limpede și adâncă a lui Butes 
şi îi răsunau în suflet cuvintele prin care acesta îl încredințase că dacii nu 
vor porni o lovitură decât atunci când vor vedea că altă cale nu le va mai fi 
cu putință. ÎI înţelesese bine pe dac, cu multă sinceritate îi spusese că în 
momentul cel mai greu va veni să-i ceară sprijinul, iar dacă nici de la el nu 
va primi ajutor, atunci va putea să socotească închisă orice cale și ei nu mai 
vedeau scăparea decât într-o răzvrătire. Îşi reveni din gânduri când auzi pe 
contubernal oprind pe cineva ce căuta să pătrundă repede la el. Vocea celui 
care vorbea îi păru cunoscută. Se ridică de la masă și se grăbi să deschidă 
ușa. Privirea lui se opri asupra decurionului pe care îl lăsase la Marodava, 


însărcinat să întărească paza villei lui Decimus Silvanus. Decurionul era 
asudat, palid, obosit şi plin de praf. Înţelese că se petrecuse ceva grav, 
îngrijorarea îi crescu. Îi făcu semn să intre şi închise bine uşa. 

— Spune, ce s-a întâmplat? îl întrebă cuprins de teamă şi de nerăbdare. 

Deeurionul rosti cu voce sugrumată: 

— În noaptea care a trecut, Decimus Silvanus a fost omorât! 

— S-au răsculat dacii? Trebuia să mă aştept la asta!... gemu el, 
privindu-l lung pe decurion, parcă nevenindu-i să creadă. Dar nu se poate, 
n-a fost cu putinţă!... Ei, ce taci, spune ce s-a petrecut acolo? îi strigă cu 
voce schimbată, prada furiei. 

—După miezul nopţii au luat foc atelierele şi magaziile lui Decimus 
Silvanus și, intrat în panică, m-a luat să-l păzesc cu legionarii pe drumul de 
la villa, până în vale... 

— Şi aţi fost atacați de daci? 

— Nu, nu ne-a atacat nimeni, am ajuns jos și am găsit magaziile 
învăluite de flăcări. Datoria mea era ca în primul rând să înconjur curtea, 
spre a împiedica sclavii să fugă şi totodată să opresc ca cineva să atace 
dinafară. Asta mi-a cerut-o el, Decimus Silvanus, în clipa când am ajuns 
acolo. Ce s-a petrecut după aceea nimeni nu mai ştie. Un sclav mi-a spus că 
l-a văzut plecând în sus spre villa, însoţit de vilic şi de doi sclavi, pe care nu 
i-a zărit bine la faţă şi nu știa care au fost. Dar sus la villa Decimus Silvanus 
n-a mai ajuns. Spre ziuă, pe drumul ce urcă într-acolo l-am găsit pe vilic 
mort, cu capul sfărâmat, şi nici o urmă a celor doi sclavi. Cei din villa au 
spus că la ei a fost linişte, că acolo sus nu s-a dus nimeni și că stăpânul nu s- 
a mai întors. Cum s-a luminat de ziuă, am plecat să-l căutăm eu cu 
legionarii, iar actorele cu sclavii lui cei mai de încredere. L-am găsit pe 
Decimus Silvanus mort într-o poiană, sus în pădure, cu capul zdrobit, tot 
așa cum fusese omorât și vilicul. 

— Stai pe scaun, decurioane, îi spuse cu descurajare crescută, dar cu 
tulburarea potolită, arătându-i scaunul din faţa mesei. Atelierele și magaziile 
au ars cu totul, n-a mai scăpat nimic de flăcări? 

—Au scăpat destul de multe, poate mai mult de jumătate din ele, fiindcă 
focul s-a pornit de la cele care erau mai departe, din apropierea gardului ce 
le împrejmuieşte. 

— Şi din sclavi au fugit mulţi? 

—Actorele mi-a spus ca în afară de trei dintre ei care au murit în flăcări, 
încercând să stingă focul, nu lipseşte nici unul. 


— Nici cei doi care l-au însoţit pe Decimus Silvanus? întrebă 
procuratorul. Ei au putut să scape prin fugă, însă de frică poate că nu vor să 
se dea pe față... După o lungă pauză, continuă: N-aţi aflat nimic, n-aţi prins 
pe nici unul din latroni? Nici nu mă îndoiesc că lovitura a fost dată de o 
ceată de latroni. Dar spune-mi, decurioane, când focul era în toi, n-a sărit 
nici un dac din Marodava în ajutor? 

— Nu s-a arătat nici unul, Plautius Priscus! 

— Aşa este, nici nu m-aș fi așteptat, murmură procuratorul, ei şi aşa îl 
urau mult pe Decimus Silvanus... 

— Jur pe toţi zeii! Eu și legionarii mei ne-am fi luptat, l-am fi apărat... 

— Lasă... lasă, decurioane, te temi că vei fi pedepsit, am înţeles totul. 
Lovitura s-a dat cu atâta chibzuinţă, încât, chiar dacă acolo trimiteam o 
centurie întreagă, pe Decimus Silvanus tot nu-l mai puteam salva. Dar 
legionarii tăi unde sânt? 

— Acolo, la Marodava. 

— După ce mănânci ceva, pleci numaidecât înapoi şi duci actorelui 
ordinul meu, să îngrijească bine de fermă. Câteva zile să mai rămânețţi şi voi 
acolo, până vom vedea cine va fi noul stăpân al Marodavei; totodată trebuie 
să pregătiți cele necesare cât mai repede, la înhumarea lui Decimus 
Silvanus voi lua parte și eu. 

Rămas singur, procuratorul se simţi mai potolit. Gândi că moartea lui 
Decimus Silvanus aducea liniştea la Marodava și teama sa de o răzvrătire a 
dacilor de acolo se spulberă. Ajutorul pe care îl ceruse legiunii de la 
Potaissa îl vedea acum îndreptăţit şi, ca să-l întărească și mai mult, va 
trimite pe cineva să-l înștiințeze pe legat despre cele ce se petrecuseră la 
Marodava. Era datoria comandantului legiunii să organizeze urmărirea şi 
prinderea latronilor, care dădeau lovituri ce păreau mai mult de răzbunare, 
socotea el, și asta cu atât mai mult cu cât atacurile lor se întinseseră până 
aproape de granița de la miazănoapte. Cu toate acestea, în mintea lui ceva 
rămânea neclar: între Butes și Decimus Silvanus existase o ură surdă, iar 
răzbunarea o făcuse o ceată de latroni. Dacă acei latroni erau daci, fără 
îndoială că Butes se ţinea în legătură cu ei sau îi chemase în ajutor. Și din 
nou gândul îl purtă înapoi, din nou îl cuprinse teama că dacii se găseau într- 
o frământare ascunsă pe tot întinsul provinciei, că se pregăteau pentru o 
nouă răzvrătire. Cum prima răscoală se pornise tot de prin aceste locuri, 
apoi se lăsase către miazăzi, Plautius Priscus se şi vedea prins între cetele 
de daci, fără putinţă de retragere. Se ridică, sună pe contubernal și îi ceru o 


cupă cu vin cald. Privi afară pe fereastră, văzu ca cerul se înnorase și 
dinspre răsărit se pornise vântul. Din copaci frunzele cădeau răsucindu-se, 
urmărindu-se unele pe altele până departe în lungul drumului. Un veteran 
ce-și ţinea sagunul strâns bine în jurul trupului trecu spre amfiteatru, împins 
din spate de rafale. Dădu să se întoarcă spre masă când auzi ropotul unui cal 
ce se apropia în galop. Se opri şi privi cu neliniștea unei presimțiri, 
îngrijorat că şi din altă parte s-ar putea să mai primească veşti rele. Văzu un 
decurion oprindu-se în dreptul praetoriului, sărind de pe cal şi îndreptându- 
se în fugă spre intrare. După puţin timp contubernalul intră aducând cupa cu 
vin şi-i spuse că decurionul este de la un castru de graniță şi cere să fie 
primit degrabă. 

— Ce s-a mai întâmplat? Să intre! Decurionul intră şi salută. 

— Ce ai să-mi spui de te arăţi atât de grăbit? îl întrebă, fără să-i 
răspundă la salut. 

— Sânt trimis de centurionul Justus Metellus... 

— De la castrul Pons Novus? Nici n-aţi apucat să terminaţi întăriturile şi 
v-au atacat și pe voi astingii? Haide, spune ce s-a petrecut? 

Decurionul își săltă puţin casca de pe frunte și își întinse tunica pe sub 
centură. 

— Centurionul Justus Metellus, începu el, m-a trimis să raportez că mai 
multe cete de astingi au trecut graniţa și au atacat satele dacilor. Centuria 
noastră a dat lupte grele, dar numărul astingilor este prea mare, o parte din 
cetele lor n-au putut fi oprite şi continuă să înainteze încoace. 

Cu gândul la pregătirile dacilor pentru răscoală și stăpânit de teama că ei 
vor porni de îndată ce se vor dezlănțui atacurile dinafară, procuratorul 
murmură, încredinţat că decurionul va întări cele spuse de el: 

— Şi dacii au trecut de partea lor, luptă acum alături de ei? 

— Ce să treacă, cum să lupte, continuă decurionul, că în satele lor, în 
urma astingilor, n-a mai rămas decât prăpăd. Cei care n-au avut timp să fugă 
în păduri au fost omorâţi sau duși în robie; nimic din avutul lor n-a scăpat 
nejefuit şi nears. Pe drum am întâlnit niște coloni, de la ei am aflat că şi 
vicurile lor au fost lovite şi prădate. 

Procuratorul sună şi contubernalul intră repede. 

— Să vină la mine tribunul Flavius Severus! 

— Chiar acum a sosit! E în faţa praetoriului, raportă contubernalul. 

— Şi ce vrea centurionul Justus Metellus? îl întrebă pe decurion după ce 
contubernalul ieşi. 


— Mi-a ordonat să raportez că el va căuta să ţină în loc o parte din 
cetele barbare și că, dacă va fi copleșit de numărul lor, se va închide în 
castru și le va ţine piept acolo. 

Tribunul Flavius Severus intră călcând greu de trosnea pardoseala sub 
picioarele lui, cu toate că de la un timp începuse să slăbească şi îşi pierduse 
mult din greutate. ÎI văzu pe decurion și începu să zâmbească. 

— Ce e, decurioane, v-aţi speriat? Nu ești din centuria lui Justus 
Metellus? Doar s-au repezit niţel barbarii dinafară peste hotar şi a pus 
spaima stăpânire pe voi! Am mai văzut atacuri de astea, continua el, 
întoreîndu-se spre procurator, ştiu tot ce s-a petrecut acolo, Plautius Priscus, 
şi am și pregătit o centurie să plece în ajutorul lui Justus Metellus. Astingii 
nu vor mai înainta mult și se vor retrage, numai că au jefuit și au făcut 
prăpăd mare. Cei mai greu loviți se pare că au fost de data asta dacii. 

— N-ar fi mai bine să trimitem două centurii, tribune? Flavius Severus 
răspunse numai după ce se lăsa greu pe scaun. 

— Nu e nevoie, barbarii vor fi prinși între cele două centurii și zdrobiți. 
Trebuie să fie cete mici, cum am mai nimicit noi atâtea. Și apoi tu știi, 
Plautius Priscus, niciodată un comandant nu trebuie să rămână fără o 
rezervă cu care să lovească acolo unde se simte mai mult nevoie. Ne mai 
rămâne aici, la Porolissum, numai o centurie, toată rezerva... 

— Am cerut astăzi legiunii de la Potaissa ajutoare... 

— Pe care ni le va trimite legatul, ca şi altădată!... Îl completă tribunul 
cu neîncredere. Dar să nu-ţi faci griji din asta, Plautius Priscus, ştii că până 
acum toți barbarii care au îndrăznit să calce hotarele imperiului pe aici prin 
părţile noastre au fost nimiciţi și aruncaţi afară. 

— Atunci porneşte numaidecât centuria în ajutorul lui Justus Metellus! 
Tu pleci înainte, decurioane, şi-i spui centurionului că-i vin ajutoare! 

După ce rămase singur, procuratorul începu să soarbă din cupă vinul 
care începuse să se răcească. Se mai liniștise. Tribunul Flavius Severus 
dăduse de multe ori dovadă că ştia să se descurce bine în treburile militare. 


CAPITOLUL VIII 
ALUNGAREA ASTINGILOR 


Spre seară, după ce luase parte la înhumarea lui Decimus Silvanus într- 
un sarcofag cioplit dintr-un bloc de piatră, prin îngrijirea Ordinului 
augustalilor de la Porolissum, procuratorul plecă însoţit de garda sa. Ajuns 
în vale, în răspântia din care se răsfira la dreapta drumul spre Marodava, 
opri calul, nehotărât dacă s-o ţină drept înainte spre Porolissum sau să facă 
un ocol prin vicuri. După cele ce se petrecuseră atât de uluitor, socotea că n- 
ar fi fost rău să vadă ce putea să mai afle de la Butes, și mai ales să-și dea 
seama de cele ce mai nutrea el în suflet. Dacul scăpase de omul care îl 
duşmănea şi care împinsese până într-atât ura, încât pusese la cale omorârea 
sa, aşa că Plautius Priscus se aştepta să-l găsească mai vesel şi mai plin de 
curaj. Dădu pinteni calului şi o apucă în galop spre Marodava. Când îl văzu 
de departe, Butes se apropie de poartă, fără gândul de a-l opri, dacă nu-și 
potolea galopul. leşi din curte numai când îl văzu sărind de pe cal şi 
îndreptându-se spre casa sa. 

— Am trecut să te mai văd, pentru că tu nu vrei să te araţi de loc, începu 
procuratorul, apropiindu-se de el. M-am aşteptat să te întâlnesc la 
înhumarea lui Decimus Silvanus, dar se vede treaba că voi, dacii, nu iertaţi 
nici dincolo de moarte. 

— Îţi urez bun venit, Plautius Priscus, şi-ţi doresc numai sănătate și 
mulțumire! Mă bucur că te-ai abătut pe la mine. Știi, Plautius Priscus, noi, 
dacii, sântem niște oameni încăpăţânaţi, nu ne schimbăm de la o zi la alta, 
dar şi când avem prieten pe cineva, sântem gata în orice clipă să-i sărim în 
ajutor, să ne dăm viaţa pentru el. 

Deschise poarta şi-l pofti să intre. Se aşezară tot pe buşteanul de fag, 
făţuit pe patru părţi, pe care mai stătuseră numai cu câteva zile înainte. 

— Aşa, acum te-ai liniștit, Decimus Silvanus este mort, reluă 
procuratorul, și poate că s-au liniștit toţi dacii din Marodava. Ei, vă mai 
pregătiți de răscoală? îl întrebă de-a dreptul, atent să vadă ce schimbare se 
producea pe faţa dacului, 

Butes izbucni într-un hohot de râs: 


— Dar nu ne-am pregătit niciodată de răscoală, Plautius Priscus! Poate 
că tot Decimus Silvanus a încercat să te întărâte împotriva noastră, dar 
acum totul s-a dus o dată cu el. Am auzit că a avut o moarte grea; eu știu... 
așa cum zeii au potrivit-o pe măsura fărădelegilor lui... 

Procuratorul murmură: 

— Cohorta de la Porolissum și legiunea de la Potaissa sânt pornite pe 
urmele cetei de latroni care l-au omorât. Nu mă îndoiesc că în curând vor fi 
prinși și răstigniţi fără milă! 

— Numai dacă ei nu vor fi acum departe de aici, urmă Butes, gândindu- 
se cu o uşoară neliniște la Dicomes şi la ceilalți din ceata lui, toţi ascunși în 
casa lui Letorius. Aș îndrăzni să te întreb, Plautius Priscus: eşti prieten sau 
duşman al dacilor? 

Surprins de întrebare, procuratorul îl privi mirat. 

— Am crezut că de mult ai înţeles, că vă sânt prieten, adică vreau să vă 
fiu prieten, dacă şi voi... 

— Atunci, în numele zeilor, eu trebuie să-mi omenesc oaspetele, ţi-am 
mai spus obiceiul nostru... 

Butes se apropie de gardul ce-l despărțea de curtea lui Decibalos şi o 
strigă pe Gumida. Îi spuse să aducă două ulcele cu vin, apoi îi şopti s-o 
trimită cu ele pe Sarmida. În ultima clipă îl fulgeră gândul să aducă din nou 
vorba despre gladiatorul Gemellinus. În numai câteva zile de fericire, 
Sarmida îşi revenise mult. Era tot slăbită, dar paloarea se schimbase și 
îmbujorarea de altădată începuse să-i prindă din nou obrajii. Când se 
apropie de ei cu ulcelele, îmbrăcată în foile și cămașa înflorata numai în 
negru și alb, cu cosițele aurii lungi și groase ce-i cădeau peste sâni, 
procuratorul ramase uimit de frumuseţea fetei, iar adâncimea ochilor ei 
mari, albaştri îl zăpăciră o clipa. Sarmida puse ulcelele între ei, pe faţa 
netezită a buşteanului pe care stăteau, și se îndepărtă aproape în fugă. 
Procuratorul privi după ea până o văzu pierind dincolo de gardul curţii. 

— Cine este zeiţa care ne-a adus ulcelele? 

Semnul lung de rană veche de pe obrazul lui Butes se împurpura și ochii 
începură să-i lucească. Răspunse zâmbind: 

— Te rog să mă ierți, Plautius Priscus! Pentru că am văzut că durerile 
noastre nu sânt și ale tale, am socotit că nici n-ai fi fost dornic să afii că ni 
s-a întors acasă copila... 

— E fata lui Decibalos, cea care... 


— Care a plecat sau a fost răpită, încă nu ştim ce s-a petrecut, continuă 
Butes. Fata nu vrea să ne spună nimic; nici unde a fost şi nici la cine a stat 
atâta. A revenit acasă în dimineaţa zilei când am auzit de moartea lui 
Decimus Silvanus... 

— Că doar n-o fi fost răpită de el și ţinută închisa în villa?! se miră 
procuratorul. 

În sinea sa Butes se bucură că întorsese lucrurile în așa fel încât să aducă 
vorba despre Gemellinus. 

— Nu, Plautius Priscus, când o femeie nu vrea să spună unde a fost și 
nici cine a răpit-o, înseamnă că a trecut de partea făptuitorului, că s-a 
îndrăgostit de el. Și copila aceasta noi ştim de cine este îndrăgostită; știi și 
tu... 

— De gladiatorul acela fugar, pe care Decibalos a vrut să-l cumpere... 

— Da, de gladiatorul, adică de sclavul Gemellinus. Și totuși, ceva pare 
încurcat în toată povestea asta, Plautius Priscus. Dacă fata ar fi fost la el, nu 
văd pentru ce ar mai fi adus-o înapoi, iar dacă n-a fost la el, ci în alta parte, 
cum că s-a întors acasă după moartea lui Decimus Silvanus, mă poartă 
gândul că acel Gemellinus.., 

— Că el l-a omorât pe Decimus Silvanus?!... se grăbi procuratorul să-și 
spună părerea. 

— Sau, dacă nu l-a omorât el, în orice caz a salvat fata de acolo şi, 
ferindu-se să nu fie bănuit de omor, i-a cerut să nu spună nimic. Fata poate 
că tace și de teamă ca acel sclav să nu fie prins de legionari. 

Procuratorul începu să râdă, după ce tot timpul ascultase tulburat. Parcă 
se făcuse lumină în mintea lui. Ridică ulcica și sorbi de câteva ori. 

— Am băut numai ca să-ţi arăt prietenia mea, şi acum mă duc! Să ştii că 
plec foarte mulțumit, am început să înțeleg multe, dar nu să le și leg 
împreună şi să le prind tot firul, continuă el ridicându-se de pe buştean și 
punând mâna pe umărul lui Butes. Îţi vorbesc ca unei căpetenii a dacilor din 
Marodava. Plec cu convingerea nestrămutata că tu ştii în clipa asta unde se 
ascunde acel Gemellinus, că Decimus Siivanus nu a fost străin de răpirea 
fetei și, mai presus de toate, că gladiatorul împreună cu alţii, poate tot fugari 
ca el, au dat toate acele lovituri de răzbunare, că între moartea lui Procilius 
şi a lui Decimus Silvanus a fost o legătura. Sânt de asemenea convins că tu 
ştii mult mai multe decât bănuiesc eu și nu mă îndoiesc că va veni vremea 
când din nou vei veni să-mi ceri eliberarea acelui gladiator. 

— Pe care ești hotărât să nu i-o acorzi.... 


— Asta va depinde numai de tine. Daca îmi vei spune totul... întreg 
adevărul, ce ştii şi ce gândeşti despre cele petrecute aici, în care faptele se 
leagă, se opun şi se încâlcesc ca într-un labirint, și dacă mă vei convinge că 
dreptatea este de partea voastră, acel Gemellinus va fi liber! 

Butes se ridică și el ușurat. Socotea că bătălia eliberării lui Dicomes 
fusese pe jumătate câștigată. Ce va urma mai departe nu putea să-și dea 
seama, însă începutul se făcuse. Rosti cu adâncă preţuire și convingere: 

— Dacă procuratorul Plautius Priscus este aşa cum îl văd eu, un om care 
iubeşte adevărul, pătruns de omenie, nu se poate să nu vadă dreptatea de 
partea celor care o au. Atunci când voi afla mai multe decât ştiu astăzi, caut 
să prind momentul potrivit, vin la tine şi continuăm ceea ce am început să 
vorbim astăzi. 

Procuratorul îl întrebă din poartă: 

— Până atunci, pot să mă încred în dacii de aici? 

— Ca în tine însuţi, Plautius Priscus! întări Butes. 

Prin amurgul ce se lăsase, Butes urmări cum procuratorul şi garda lui se 
îndepărtau în galop spre Porolissum. 

Pe vatră buturugile erau aproape topite și sub ele se îngropase stratul de 
jar viu, dogorâtor. Așezaţi într-un cerc larg împrejurul focului stăteau flăcăi 
şi fete din Marodava, între care se aflau Sarmida și Getio. Alături, pe un 
scaun mărunt cu trei picioare, Ampelia își legăna copilul pe braţe, iar ceva 
mai la o parte Dicomes şi Letorius se uitau afară pe fereastră şi nu scăpau 
din ochi casa lui Butes. Lângă gardul ce despărțea curtea Canidiei de curtea 
lui Butes, pândea Decebalos rezemat de trunchiul unui măr. Privirile lui 
erau îndreptate spre buşteanul pe care stăteau de vorbă procuratorul şi 
Butes. În căsuţa pe care Canidia o înălţase ca şcoală pregătiseră pentru astă- 
seară o şezătoare, şi cei mai nerăbdători sosiră devreme. Glumele și râsetele 
îngheţară însă din clipa când Decibalos intră şi le spuse că sosise 
procuratorul, însoţit de o gardă puternică. Grija lui Decibalos era mai ales 
pentru Dicomes, de aceea își găsi un loc cât mai bun pentru pândă, de unde 
putea să urmărească orice mișcare spre poarta lui Butes, să facă semn de 
fugă spre pădure, dacă vedea că legionarii se pregătesc să intre și să caute 
prin curți şi prin case. În puţinele zile de când se înapoiaseră la Marodava, 
între Dicomes, Getio şi Letorius se făcuse o legătură atât de strânsă, încât 
mai tot timpul erau împreună. Fostul sclav a lui Publius Octavianus 
redevenise cu totul dac. De la omorârea lui Decimus Silvanus și scoaterea 
Sarmidei din villa, dacii din cetele lui Butes, şi mai ales cei care fuseseră de 


faţă la judecarea aceluia pe care îl dușmăniseră de moarte, stăteau pregătiţi 
şi gata de fugă în pădure spre locurile unde trebuiau să se adune, mai înainte 
de a porni la luptă, dacă situaţia i-ar fi împins să treacă la un atac fățiș. 
Aşteptau numai un semn din partea lui Butes. Toţi se supuneau hotărârilor 
lui, de aceea în aceste zile grija și frământarea îi crescuseră. 

După ce Sarmida duse ulcelele cu vin cerute de Butes, se strecură prin 
ogradă, trecu pe după casa pe care și-o ridicase Letorius şi se furișă în 
căsuţa-școală unde o așteptau flăcăii şi fetele. Aflând că cei doi bărbaţi 
stăteau de vorbă liniștiți, fără semne de vrajbă între ei, cei sosiți la şezătoare 
se mai liniștiră, numai Dicomes rămase în aceeași încordare. 

Copilul Ampeliei începu să scâncească ușor, dar se linişti repede, după 
ce se zvârcoli de câteva ori în scutece. Ea îl legăna pe brațe, cântându-i, 
vârând în cântec gluma, ca astfel să-i facă pe cei din jurul vetrei să se 
înveselească: 

— Nani, nani, puiul mamii, că povestea cu fata care iubeşte un gladiator 
nu s-a sfârşit; când o să fii mai mare, o să ţi-o spună mama pe toată... 

Sarmida zâmbi fericită și aruncă o privire plină de dragoste spre 
Dicomes. Îi spuse Ampeliei în glumă: 

— Dar nici ca tine să trăiesc alături de un roman, un decurion... 

La amândouă le reveniră în minte zilele de după primul spectacol din 
noul amfiteatru de la Porolissum, când se împunseseră una pe alta: una cu 
decurionul, cealaltă cu gladiatorul. 

— Ai vrea să trăieşti şi tu lângă gladiatorul tău!... Dacă o să fie eliberat, 
cum el știe ce e sclavia, o să ai lângă tine un sclav bun... 

Dicomes asculta ce spunea Ampelia și o învăluia pe Sarmida într-o 
privire caldă, tulburătoare. 

— Eu voi fi scalava lui... murmură Sarmida, cătând lung în ochii ce-i 
erau atât de dragi. 

Getio nu putu să rabde: 

— Aşa, frumos, amândoi o să fiți sclavi şi amândoi stăpâni, puteţi să vă 
şi vindeți... 

— Unul altuia, râse Letorius, și ştii ce va ieşi? Vor fi tot doi sclavi și doi 
stăpâni. 

— Mă, dacule libert, văd că te ajută bine capul să întorci vorbele, dacă 
tot aşa te ajută și braţul să loveşti cu spada, mă taie gândul să te iau în ceata 
mea, glumi Dicomes plin de fericire. 

— De va trebui, am s-o fac şi pe asta! întări Letorius. 


Gândul lui Getio alergă o clipă spre Sarmizegetusa și spre Carsidava. Le 
spuse după ce slobozi un oftat: 

— Dacă legiunile Romei ar fi alungate din Dacia, ne-am pleca cu toții în 
faţa lui Dicomes și a Sarmidei... 

— Unde-ţi umblă mintea, Getio? strigă Dicomes într-o şoaptă din care 
nu lipsea o undă de mustrare. 

— La rege şi la regină! răspunse scurt flăcăul. 

Cuvintele lui Getio făcură pe toţi să tresară și sufletele lor se umplură de 
o speranţă tulburătoare. În încăpere se păstră mult timp tăcere, fiecare 
flăcău şi fiecare fată parcă nu mai îndrăznea să ridice privirea spre 
Dicomes, ca şi cum s-ar fi găsit în faţa regelui. Când uşa se deschise 
scârțâind şi intră Decibalos, toţi răsuflară ușuraţi. 

— A plecat procuratorul cu legionarii lui, de acum vă puteţi pregăti 
pentru şezătoare, le spuse el. Mulţi vor fi pândit pe de lături, departe, 
așteptând speriaţi să plece legionarii. În câteva clipe o să-i vedeţi cum încep 
să vină buluc. 

Decibalos tăcu şi se apropie de Dicomes. Flăcăii şi fetele îl urmăreau cu 
privirile, vedeau că se pregătea să mai spună ceva. Continuă cu o înfiorare 
lăuntrică: 

— Poate că Marele zeu a avut grijă de noi, cei din Marodava, de ni l-a 
lăsat pe el, pe taraboste! Am prins cu urechea, câte ceva din cele ce au 
vorbit și m-a uimit semeţia, liniştea şi istețimea cu care bunul Butes a știut 
să împingă cele ce-și spuneau unul altuia, până a adus vorba despre 
eliberarea lui Gemellinus. Zeii ne vor ajuta ca până la căderea zăpezii să fie 
liniște şi împăcare la Marodava! 

Aşa cum spusese Decibalos, nu se scurse prea mult timp și din două 
părți năvăliră copii, tineri şi bătrâni, bărbaţi, femeii și fete, unii dinspre 
drum, pe poarta curții Canidiei, alţii prin ogradă, dinspre poteca ce șerpuia 
pe la marginea pădurii. Pe măsură ce încăperea se umplea, tot mai mult 
creştea însufleţirea. Pentru Dicomes și ceata lui, precum şi pentru Butes şi 
Decibalos, venirea şi plecarea procuratorului fusese un semn bun de liniștire 
şi de voie bună. Când intră Gruno, cu, privirea vie sub sprâncenele stufoase, 
Sagitulp strigă în glumă: 

— Fugi, Gruno, că vine Deciu Silvan! 

Rosti numele lui Decimus Silvanus așa cum îl ciuntea Gruno. Acesta se 
opri în mijlocul încăperii și începu să râdă: 


— Ce să vie, lasă că s-a potolit, acum îl mănâncă viermii; nici zeii n-au 
vrut să-l primească la ei! 

Bucuria și înviorarea crescură pe feţele tuturor când intrară Canidia, 
Gumida, Butes şi preotul Scorillo. Se produse mișcare, fiecare căutând să 
găsească loc cât mai bun, unii aşezându-se pe băncile lungi de lemn, pe care 
Canidia pusese să le facă pentru școală, alţii pe scăunele mici cu trei 
picioare, cu care avuseseră grijă să vină de acasă. Fetele și flăcăii se trasera 
mai departe de vatră, ca în jurul focului să se rânduiască bătrânele și 
bătrânii, cărora dogoarea flăcărilor le mângâia feţele și îi mulțumea. După 
ce se potoliră, fetele, nevestele și bătrânele, precum și unii dintre bărbaţi, 
începură să-și vadă de lucrul cu care fiecare venise: femeile să toarcă, să 
împletească cu andrele de os, sau să coasă, iar bărbaţii să meşterească din 
lemn sau din piele lucruri mărunte pentru gospodărie. Intrarea lui Butes a 
fost pentru toți semnul că șezătoarea începea. Decibalos îi pregăti un scaun 
între Canidia şi Gumida. Înainte de a se așeza, Butes își plimbă privirea 
peste capetele celor ce umpleau încăperea. Toți erau îmbrăcaţi, în straie 
curate, ca de sărbătoare. În partea în care erau îngrămădite fetele și 
nevestele, se vedea jocul de culori al iilor, fotelor şi catrinţelor, îmbinate 
două câte două: albul cu albastrul, albul cu roşul și mai ales albul cu negru, 
iar în partea bărbaţilor se întindea într-o nuanţare de la alb până spre negru 
seinul sumanelor largi şi încreţite, strânse la gât cu șuviţe împletite din lână, 
cu ciucuri la capete, peste care cădeau în valuri groase, răsucite la vârfuri, 
pletele lungi, blonde și castanii, ale celor pe care timpul nu le încărunţise 
sau nu le albise încă. Butes începu să râdă. Îl văzu pe bătrânul Dades, tatăl 
lui Sagitulp, care nu stătea la fecior, ci la o fiică, tot din Marodava. Cu cei 
optzeci de ani ai lui trecuţi, bătrânul se ţinea bine și privirea încă îi mai 
ardea sub sprâncenele stufoase și albe. Un timp bătrânul se mișcă neliniștit, 
apoi se ridică în picioare, fără să-și ia privirea de la Butes. 

— Ce te nelinișteşte, bătrâne? îl întrebă Butes, dând să se așeze pe 
scaun, dar nu stătu, căci vorbele bătrânului îl făcură să rămână în picioare și 
pentru câteva clipe să asculte împietrit. 

— Să-ţi dea Marele zeu viaţă lungă, taraboste Burio! strigă bătrânul cu 
vocea puţin hârâită şi tremurată de vârstă și de înflăcărare. De acum înainte, 
trebuie să ne fii tot taraboste, veneticul a fost răpus, iar moșia te aşteaptă să 
ti-o iei înapoi! 

Butes îşi reveni repede și acelaşi zâmbet îi răsări în colţul gurii. 


— Să mulţumeşti Marelui zeu, bunule Dades, că te ţine sănătos și cu 
inima tot neastâmparată, întocmai ca pe un flăcău! Să ştii, bătrâne, că, dacă 
gândul îmi mai aleargă câteodată la moșie, nu-mi zboară într-acolo şi dorul 
de a o mai avea numai pentru mine, ci pentru noi toţi! Dar de ce să 
încercăm, bunule Dades, să ne îndulcim gurile cu aguridă? Poate că peste 
câteva zile va sosi la villa noul stăpân; pentru ce să nutrim speranţe 
zadarnice? Cu romanii trebuie să trăim în bună înţelegere, și asta nu fiindcă 
i-am iubi, căci pentru noi tot nişte venetici rămân, ci socotind că altceva 
numai este cu putință. Ştiţi cu toţii, procuratorul a trecut devreme pe la mine 
— am văzut şi de data asta că se încrede în cuvântul meu. Eu îl socotesc om 
cinstit, drept şi bun la suflet, însă nu uit nici o clipa că este şi căpetenie din 
partea Romei pe aceste plaiuri. Astă seară ne-am spus deschis multe, și o să 
ne spunem și mai multe. Vreau ca și Dicomes să fie în mijlocul nostru un 
dac liber, să se bucure de viaţă. Cu toţii îl știm cât e de iute în hotărâri și de 
viteaz. Mă chinuisem zile şi nopţi de-a rândul cum sa-i dăm lovitura 
ticălosului de sus, s-o scoatem pe Sarmida de acolo, și nu găsisem o cale 
bună, lipsită de pericole. El, Dicomes, ca dintr-o ochire a înţeles situaţia și a 
găsit calea de atac. Nici unul din nefericiţii de sclavi n-a fost omorât, afară 
de vilicul acela, Marsus, o fiară, pe care poate că, dacă nu-l omoram noi, îl 
răpuncau ei, sclavii, după ce aflau de moartea crudului lor stăpân. Da, vreau 
să-l văd pe Dicomes cât mai repede liber, ca apoi el să ne fie căpetenie. 
Mulţi dintre cei de față știu că în sufletele noastre feciorul lui Sarmis ne este 
mai mult decât o capete... 

— Când o să plece dușmanul, el ne va fi rege! strigă bătrânul Dades, 
ridicându-se din nou în picioare. Eu am luptat alături de bravul Sarmis şi 
ştiu cât sânt de aprigi cei din neamul Dicomesilor de la Carsidava! 

— Stai, stai, bătrâne, nu te porni! îl opri Butes. Aici sântem între noi și 
n-ar trebui să ne ferim de nimeni, dar dacă vreunul, împins de vreun duh 
rău, vorbește ceva și află romanii, ai vrea ca Dicomes să cadă prins de 
legionari? 

— Care dintre ai noștri să spună dușmanului? Sa-l ardă cu fierul roşi pe 
oricare de aici şi nu află de la el nimic! 

— Aşa este! răsunară murmure din partea bărbaţilor. Butes începu să 
râdă. Se întoarse spre Dicomes: 

— Du-te şi adu-i aici şi pe flăcăii din ceata ta, în seara asta trebuie să ne 
înveselim cu toţii. Și acum lucraţi, cântaţi, glumiţi și înveseliți-vă! încheie 
el, așezându-se pe scaun între Gumida și Canidia. 


Dicomes îi aduse repede pe cei șase flăcăi, tovarășii lui de luptă, cu care 
dăduse loviturile, toți netrecuţi de treizeci de ani, vârtoși și ageri, cu priviri 
iuți și cu feţe senine. 

Dintr-un colţ al încăperii se împrăştiară pe deasupra tuturor sunetele unei 
melodii abia murmurate. 

— Tăceţi, cântă Sinda! şopti o femeie. 

Sinda era fiica cea mai mare a lui Rundacio. Cânta frumos, cu voce 
melodioasă și tristă. După înfrângerea răscoalei și moartea lui Sarmis, 
ieşiseră multe cântări despre vitejia dacilor și a sclavilor, care se întinseseră 
repede pe tot cuprinsul Daciei, însă pe care nici romanii și nici colonii nu 
aveau niciodată, prilejul să le asculte. Dacii nu voiau ca veneticii să le audă 
cântecele în care ei îşi plângeau nefericirea. În încăpere se întinse liniştea. 
Numai pe vatră trosneau rar buturugile aprinse, împroșcând în lături scântei. 
Șuviţe ușoare de fum albăstrui pluteau pe lângă luminile opaiţelor agăţate 
de pereţi. Când cele dintâi vorbe răsunară în încăpere, toți tresăriră și prin 
inimi le trecură fiori. Cu privirile îndreptate spre Sinda, o ascultară năpădiţi 
de tristeţe și de dorul de libertate: 

De ce nu ne auzi plânsul, Mare zeu, 

Nu simţi inimile noastre însetate de speranță? 

În fiecare zi te rugam să ne ierti şi aşteptăm 

Să ne trimiţi înapoi pe Sarmis, 

Vino, Sarmis, voinicule viteaz, 

Sfărâma stâncile, urnește munţii, 

Doboară fagii, arde brazii 

Și-alungă pe dușman din ţară! 

După ce Sinda sfârşi cântecul, un timp în încăpere stapâni liniștea, 
întreruptă numai de oftaturi adânci şi de trosnetele buturugilor. 

— Hei, feciorilor, curmă bătrânul Dades tăcerea, când Sarmis a pus foc 
pădurii ce străjuia drumul care urca spre Cogheon şi a prins în flăcări 
legiunile romane, izbânda fusese de partea noastră. Bunul Butes ştie tot, ştie 
şi cine a trădat după aceea, au auzit de asta și mulţi dintre voi, cei mai în 
vârstă... 

— Şi cum a fost întâmplarea cu nădragii, bunicule? îl întrebă Getio, 
încercând să mai înveselească şezătoarea. 

— Ei, cum să fie!... Vrei să audă fetele şi nevestele!... 

— Spune, moș Dades! îl rugară mai mulţi deodată, flăcăi, fete şi 
neveste. 


— Te găsi ruşinea, bunicule, sări Getio, stai că o spun eu! Cică bunicul, 
începu Getio, atunci când s-a dat lupta aceea pe drumul spre Cogheon, când 
au ars pădurile, alerga după niște legionari, împreună cu mai mulţi daci. 
Cine ştie cum s-a făcut că în toiul goanei i s-au rupt brăcinarele și nădragii 
i-au căzut până în vine. Tocmai în clipa aceea trecea pe acolo Sarmis în 
galopul calului. A înţeles dintr-o ochire ce s-a întâmplar și a îndemnat calul 
spre el. Din goana calului i-a luat sulița și scutul, și tot din fugă bunicul și-a 
legat nădragii, apoi i-a dat înapoi armele şi i-a strigat, îndepărtându-se: „Pe 
ei, viteazule, ca tine luptători mai rar!” Nu ştiu de ce-o fi spus Sarmis că 
luptători ca bunicul mai rar, continuă Getio izbucnind în râs, o fi vrut să 
înţeleagă că sânt rari luptătorii la care le cad nădragii în toiul luptei? 

— Am un nepot dat zeilor, bombăni bătrânul, după ce râsetele se mai 
potoliră, aş vrea să-l vad pe el în luptă!... Dar ce, e o ruşine să-ţi cadă 
nădragii? întrebaţi nevestele, cine e bărbat știu ele!... 

Toată încăperea se umplu de hohotele de râs ale adunării. Canidia râdea 
şi ea cu poftă. De când se înapoiase de la Roma, nimeni n-o mai văzuse 
veselă. 

— lar eu am un bunic!... Nevestele știu că acum pot să-i tot cadă 
nădragii, că tot degeaba... i-o întoarse Getio râzând. 

Câtva timp, glumele şi povestirile cu haz se ţinură lanţ, şezătoarea se 
umplu de voie bună. Dicomes se furișase între Ampelia și Sarmida. Luase o 
mână a Sarmidei şi o strângea uşor, mistuit de dragoste, ferindu-se să nu fie 
văzut de cei din apropiere. 

— Te vede Ampelia! îi șopti Sarmida la ureche. 

— Şi ne trădează decurionului ei? râse Dicomes. 

— Da, îi spun că nu sânteţi cuminţi! îi amenința Ampelia, legănându-și 
copilul pe braţe, arătându-le astfel că auzea ce-și șopteau. 

— De ce-i cerți, Ampelia? o întrebă Butes, vazând-o că vorbea cu ei. 

Ampelia rămase o clipă încurcată. Nu putea să spună în auzul tuturor ce 
făceau Sarmida şi Dicomes. Găsi repede cu ce să iasă din încurcătură: 

— Spuneam că dacă o fată a cântat, trebuie să auzim şi un flăcău. 

— Un flăcău din ceata lui Dicomes, sări Sinda, care, tot timpul după ce 
cântase, simţise aţintite asupra ei privirile arzătoare ale unuia dintre flăcăii 
luptători, ce stăteau mai retrași. 

— Dă-i drumul, Robobostes! îl îndemnă Dicomes. 

— Încearcă dacă vrei să te placă Sinda, că ea cântă atât de frumos!... 
urmă o bătrână. 


Robobostes, voinic, plin de viaţă, cu faţa ca de fecioară, pe care barba 
castanie nu se încheiase bine, se îmbujoră. În munte cânta de hăuleau văile. 
Tuşi de câteva ori și începu prins de o uşoară tulburare: 

Cânt să potolesc jocul care-mi arde sufletul, 

Să uit de silnicia ce m-apasa-atăât de greu. 

Cânt să-mi întăresc inima și trupul 

Și aştept îndurarea Marelui zeu, 

Iar când va veni clipa descătușării, 

S-alerg la lupta izbăvirii neamului meu! 

— Aşa, flăcăule, să trăieşti, cântecul tău mi-a mers la inimă! strigă 
Gruno. 

Dar Sinda nu-i dădu pace: 

— Dacă vrei, mai cântă-ne ceva, îi spuse, aruncându-i o privire pe care 
flăcăul o simţi săgetându-l. 

Robobostes se lumină mai mult la faţă şi dădu drumul unui cântec, cu 
voce schimbată, pus pe glumă și petrecere: 

De trei ori pe zi şi-n seara 

Tot pornesc pe dealul mare 

Să-ntâlnesc fatuţa-n cale. 

Iar drăguța de nu vine 

Cade dealul peste mine. 

Abia sfârși flăcăul și Sinda îi dădu răspunsul, cântând cu o melodie 
asemănătoare: 

Vadă-l zeul ce rău este 

Și ce mult mă chinuiește! 

Eu l-aștept, şi-n deal, şi-n vale. 

Și el nu se-arată-n cale. 

Jocul de vorbe și ciocnirea dintre flăcău şi fată stârniră veselie, râsete și 
cuvinte de laudă pentru amândoi. 

— Ce te faci, Rundacio, îţi pleacă fata cu flăcăul, strigă Sagitulp, 
căutând să sporească veselia. 

— A ta a plecat după un roman și văd că n-a ieșit rău! i-o întoarse 
Rundacio. 

— Şi tu ce-ai făcut? De fapt nici nu mai eşti Rundacio, ci Callistus; te-ai 
dus și tu după romani şi după zeul Mithras... 

— Tot cum m-am dus și eu! sări Gruno. Aşa ar fi bine să facă toți, ca să 
treacă înapoi în mâinile dacilor cât mai mult din pământul care altădată a 


fost al nostru! 

Pe nesimţite, Decibalos, Gumida şi încă alţi câţiva se strecurară afară 
încă de când începuse să cânte Robobostes. Vorbea Gruno, când Decibalos 
intră şi aşteptă ca ei să sfârşeasca ce avea de spus. Ridică mâinile şi ceru 
liniște. Toate privirile se întoarseră mirate spre el. Dar Decibalos era vesel, 
pe faţa lui revenise curajul și multumirea. 

— Până acum v-aţi înveselit cu glume și cu cântece, eu vreau să vă 
încălzesc cu altceva. Marele zeu ne-a ajutat de ne-am văzut copila acasă. Eu 
şi Gumida aducem mulţumiri lui Zalmoxis și vrem să vă omenim cu câte o 
ulcică de vin şi, cui îi e foame, găsește la noi cu ce să şi-o potolească. 
Pentru noi, astă-seară este mare sărbătoare. 

— Sărbătoarea e pentru toți dacii din Marodava, sări Gruno, căci toți am 
scăpat de ticălosul de Deciu Sivan! Îţi bem tot vinul, Decibalos! 

Puţini dintre cei de faţă ştiau cum murise Decimus Silvanus, cum Gruno 
îi sfărâmase capul cu măciuca. 

De afară începură să treacă din mână în mână ulcelele pline cu vin și nu 
trecu mult timp până când încăperea se umplu din nou de vorbă, de râsete și 
de chiote. Flăcăii trecură lângă fete şi le dădură și lor ulcele, pe care apoi tot 
ei avură grijă să le golească. Butes goli şi el cu poftă o ulcică. Veselia era în 
toi când pe ușă intră larse. 

— Să ne cânţi din nai, moş larse! strigă un flăcău. 

Bătrânul se opri în puţinul loc rămas gol din mijlocul încăperii, trase 
naiul și începu melodia cântecului despre Sarmis, pe care îl cântase la 
început Sinda. Se opri însă şi băgă naiul la loc în sân. Îi privi pe cei din 
jurul său cu un zâmbet slab, pierdut printre barba şi mustăţile răsfirate. 

— [arse v-a cântat niţel numai ca să nu vă strice petrecerea, spuse el 
întristat, pentru că voi nu știți că numai la câțiva pași de Marodava este jale 
şi plâns. Astăzi am rătăcit pe la Porolissum, pe lângă amfiteatru, unde 
laniștii pregătesc un nou spectacol. Spre seară s-a întins zvonul și, când se 
lăsa amurgul, am văzut cum veneau dacii îngroziți — bărbaţi, femei şi copii 
— toţi fugiţi din calea năvălitorilor din miazănoapte. Veneau pe drumuri și 
pe poteci, care cu ce apucase să duca în spate. În urma lor a rămas moarte, 
pustiu și scrum! 

Butes îi făcu semn să tacă. Se schimbase la față. Bănuia că bătrânul 
spunea adevărul, dar putea să fie şi o născocire a minţii lui, aşa cum făcea 
când îl apuca scrânteala. 


— Bunule larse, poate că eşti obosit şi neospătat, goleşte o ulcică de vin, 
îi spuse apropiindu-se de el. Gândesc că vreun glumeţ de legionar a vrut să 
te necăjească... 

Bătrânul se trase un pas înapoi, își săltă căciula de pe sprâncene și îl 
fulgeră pe Butes: 

— Am crezut că nu ştii cât sânt sau nu de nebun. Asta am văzut la 
Porolissum şi prin pădurile din împrejurimi: zeci și sute de daci, cu 
nevestele și copiii lor, fugiţi îngroziţi din calea năvălitorilor. Şi dacă vrei să- 
ți mai spun, am vorbit și c-un legionar, de la el am aflat că acolo la hotar o 
centurie a fost înfrântă, iar alta prinsă în castrul ei, de unde nu mai are cum 
să iasă. Cine poate să ştie? Barbarii aceia din miazănoapte cică năvălesc 
într-una și nu se opresc acolo, poate caută să ajungă la Porolissum, la 
Napoca și mai departe... 

— Au să ajungă dacă nu vor fi opriţi şi zdrobiţi! strigă Dicomes cu voce 
apăsată, ridicându-se în picioare. 

Bătrânul se scărpină în barbă şi începu să râdă. 

— Cine să-i oprească? Centuriile au fost bătute, iar ajutoarele sânt 
departe, la legiunea de la Potaissa... 

— O să-i oprim noi, dacii! reluă Dicomes. Cum să lăsam ca fraţii noştri 
să fie ucişi şi jefuiţi? Dacă centuriile și cohortele imperiului nu mai sânt în 
stare să apere hotarele imperiului, noi, dacii, nu dăm înapoi de la a ne apăra 
pământul! 

Semnul de pe faţa lui Butes se făcu stacojiu. Îl privea pe Dicomes cum 
stătea în picioare, drept şi hotărât, şi prin negura anilor îl revedea pe Sarmis. 

— Merg la luptă cu tine, Dicomes! rosti fostul taraboste cu însufleţire. 
Te-ai dovedit isteț şi viteaz, sânt gata să lupt, iar tu să fii căpetenia. Te vor 
urma toţi dacii de aici și din satele din apropiere, îi vom opri pe cei care au 
fugit îngroziţi din faţa năvălitorilor şi... Butes tăcu. Afară, lângă fereastră, 
răsunară ropote de cal și după câteva clipe în încăpere pătrunse decurionul 
Fuscianus. 

— Ampelia este aici? întrebă el. Am venit s-o iau! 

— Spune, decurioane, ce s-a întâmplat? îl întrebă Butes, mai mult spre a 
se convinge dacă bătrânul spusese adevărul. 

— E prăpăd, astingii năvălesc într-una au zdrobit centuriile noastre şi 
pătrund în Dacia, poate că vor ajunge departe! 

Fuscianus povesti apoi despre pericolul ce se apropia. La Porolissum 
romanii se pregăteau să se tragă spre Napoca, procuratorul și tribunul 


căutau să strângă pe toţi legionarii pe care îi mai aveau, pentru a încerca să-i 
oprească pe năvălitori. Fără să lungească vorba, decurionul plecă grăbit cu 
Ampelia, iar după el şi ceilalți porniră la casele lor cu îngrijorare în suflete. 

Abia se iviră zorile și Butes, însoţit de mai mulți daci, porni prin pădure 
în sus, pe o potecă ce ducea la villa rămasă fără stăpân. Toată noaptea el și 
Dicomes nu închiseseră ochii. Se strânseseră în casa lui toți dacii de 
încredere: Decibalos, Sagitulp, Gruno, Rundacio, Sagades, Getio și 
Letorius. În Letorius ajunsese să se încreadă tot atât de mult ca în oricare 
dintre bărbaţii cei mai devotați din Marodava. Se sfătuiseră îndelung și 
făcuseră legământul să lupte fără şovăire, cu sacrificiul vieţii, pentru 
alungarea năvălitorilor. Și cum până atunci toţi ascultaseră numai de 
îndemnurile și de hotărârile lui, fostul taraboste ţinuse să le spună răspicat 
că vor porni la luptă conduşi de Dicomes, căruia cu toţii vor trebui să-i dea 
ascultare, în orice împrejurare s-ar găsi. Însuși el se legase în faţa tuturor că 
din clipa aceea se va supune şi va îndeplini tot ce-i va cere Dicomes. După 
miezul nopţii, Marodava vui de mișcare şi de îndemnuri, Decibalos, 
Sagitulp, Sagades, Gruno şi Rundacio îşi adunară cetele. Fiecare dac din 
aceste cete îşi avea armele sale: topor, arc cu săgeți, suliță și scut, pe care, în 
taină, din îndemnul lui Butes, meșteșugarii Marodavei cu ajutoarele lor le 
măiestriseră din var| până târziu în toamnă. Dicomes nu așteptă pregătirile 
celor din Marodava. Însoţit de Getio, de Letorius şi de ceata sa de luptători, 
plecă pe poteci cunoscute de Getio spre pădurile din apropiere de 
Porolissum și din lungul drumului care, după cum le spusese decurionul 
Fuscianus, era plin de dacii fugiţi din calea astingilor năvălitori. În Getio şi 
Letorius avea două ajutoare bune, ei puteau să umble pe drumul cel mare în 
văzul legionarilor şi să pătrundă în Porolissum, unde se opriseră o parte din 
dacii care nu putuseră să meargă mai departe, unii răniţi sau bolnavi, iar 
alții având copii prea mulţi. Înainte de a se despărți, Dicomes și Butes 
stabiliră cu de-amănuntul momentul și locul în care cetele lor se vor întâlni, 
de unde vor porni să iasă în calea astingilor. O data cu Dicomes plecă și 
Sagitulp, însă în altă parte, în satul de peste deal, unde își avea rudele, cu 
gândui să-i strângă pe dacii de acolo şi să-i ducă la locul de adunare. 

Când Butes ajunse în poiana de pe tâmpla de munte pe care se înălța 
villa, se luminase bine de ziuă. Cerul era senin și aprins spre răsărit. Iarba 


din poiana trosnea la călcătura lor, îngheţată sub stratul gros de brumă 
căzută peste noapte. În jur pădurea părea mai rară, fagii dezbrăcaţi de 
podoaba lor arătau de departe ca niște goluri roşii-bruneţii, printre verdele 
întunecat al brazilor stufoşi. Butes se opri la marginea pădurii și privi 
îndelung spre villa ce se înălța în partea cea mai netedă şi mai de jos a 
poienii. De mulţi ani nu mai urcase până aici și de mulţi ani nu mai văzuse 
locul de pe care altădată cetatea sa străjuise toată câmpia Marodavei. Simţi 
cum sângele îi urcă spre cap și semnul de rană din obraz se făcu roșu. Ura și 
întristarea lui nu izvorau din pierderea moşiei, ci din nenorocirea în care se 
zbăteau dacii — tarabosti și comati — ale căror pământuri trecuseră în 
stăpânirea romanilor. Începu să coboare panta ușoară a poienii, apropiindu- 
se de zidul de apărare al villei. Cercetă de mai multe ori în sus și în jos 
poiana, măsurând din ochi distanţele, spre a descoperi locul căutat. Simţea 
sub picioare resturile zidurilor străvechi, care altădată făcuseră parte din 
cetatea Marodava. 

Căută mult timp, mergând când înainte, când înapoi, într-o parte şi în 
alta, ţinând-o numai pe urmele de ziduri, până se opri într-un loc în care 
bătu cu piciorul de mai multe ori. În adânc pământul răsună a gol. Le făcu 
semn celor ce-l însoțeau să înceapă să sape la temelia unei frânturi de zid ce 
se prelungea de-a curmezişul poienii. La ivirea dacilor unul dintre legionarii 
de strajă alergă să-l trezească pe decurion. De la omorârea lui Decimus 
Silvanus, decurionul şi legionarii lui nu mai părăsiseră villa, așteptând 
sosirea noului stăpân, aşa cum ordonase procuratorul. Tot de atunci ei erau 
ca şi stăpâni în villa, căci actoreie Ampliatus stătea mai mult cu sclavii, la 
ateliere și la magazii, unde începuse să le refacă pe cele arse. Erau momente 
când şi actorele se socotea stăpân pe o parte din ferma Marodava. ÎL aştepta 
cu nerăbdare pe libertul Eufemus, de a cărui moarte nu aflase, ca amândoi 
să pregătească banii trebuincioși și să se ducă la procurator să-i ceara 
vânzarea fermei, cu villa şi moşia la un loc. Decurionul se urcă pe zidul de 
apărare și privi cum Butes măsura cu pasul poiana în lung și în lat şi cum în 
cele din urmă puse pe cei ce-l însoțeau să scobească pământul. Nu înțelegea 
ce aveau de gând să facă dacii acolo, ar fi vrut să-i oprească şi să-i alunge, 
dar nu îndrăznea. De când găsise trupul lui Decimus Silvanus, decurionul 
prinsese frica de ei, de aceea se şi gândi că dacă ei urmăreau să atace villa, 
el şi legionarii săi să nu se opună. Îl auzise pe procurator cu câtă îngrijorare 
întrebase dacă magaziile și villa fuseseră atacate de daci. Împins de 
curiozitate și fără gând de harţă, decurionul cobori de pe zid, ieși pe poarta 


villei şi se îndreptă spre ei. Ajuns la câțiva pași, se opri şi urmări cu câtă 
iuţeală cei ce săpau se adânceau în pământ. Butes îl văzu și-l cercetă cu 
coada ochiului. Urmărea cu grijă și cu mulțumire zidul pe lângă care săpa, 
vedea cum pătrundea în munte, semn că nu greşise locul. 

— Ce faceţi aici, dacilor? îi întrebă decurionul. Ştiţi că ferma și villa, 
după ce a murit stăpânul ei, se află în grija procuratorului, adică a legiunii? 

Butes se întoarse spre el şi râse: 

— Nu vezi, decurioane? Săpăm! Că ferma este în grija legiunii, nici nu 
mai era nevoie să ne spui, asta o ştiam şi noi. 

— Şi pentru ce săpaţi?! 

— Avem puse aici niște lucruri, de demult de tot, de când grija acestor 
plaiuri nu o avea Roma, ci noi, dacii. 

Dccurionul înţelese unde ţintea Butes, dar n-o arătă. Continuă să-l 
întrebe: 

— Şi credeţi că o să mai găsiţi acele lucruri? 

— Noi, da! Poţi să stai să vezi. 

Răspunsurile pe care le primea de la Butes erau destul de înţepate, iar 
tonul cu care erau rostite arăta că dacii sânt hotărâți să-și ducă treaba până 
la capăt. 

Săpătura ajunsese la o adâncime cât statura unui om când Butes începu 
să bata în bolovanii care formau temelia zidului. Era o zidărie dacă, fără 
mortar, cu pietrele bine rostuite şi bine legate. Alese una pe care începu să o 
clintească din loc. În cele din urmă o desprinse din zid și în locul ei rămase 
o gaură întunecoasă. Decurionul privi la început mirat, apoi o bănuială se 
porni să-l frământe: poate că dacii aveau ascunsă acolo o comoară, pe care 
nu putuseră să o scoată cât timp fusese în viață stăpânul villei. Lăcomia 
puse repede stăpânire pe el, se gândi că ar putea să primească de la 
procurator o frumoasă răsplată — poate chiar învoirea de a se retrage din 
armată. Se mișcă neliniștit, făcând câţiva pași în jurul lor, apoi se întoarse să 
plece. 

— Eu mă duc, nu mă priveşte ce faceţi voi, procuratorul m-a pus aici să 
păzesc numai villa, le spuse prefăcându-se nepăsător. 

Butes aşteptă să se depărteze destul și se opri din lucru. 

— Romanul e viclean, iar pe noi ne crede proşti. Să dea unul fuga și să-i 
aducă și pe cei lăsați ascunși mai în vale. Poate că o să fim nevoiţi să 
luptăm. Dacă vor începe să arunce cu săgeți de pe ziduri, n-am putea să mai 


stăm aici, însă când vor vedea că sântem mulţi, poate că nu vor mai 
îndrăzni. 

Cel mai tânăr dintre daci plecă în fugă în susul poienii și pieri în pădure 
pe poteca pe care veniseră. Butes mai scoase o piatră, luă făclia pe care un 
dac o aprinsese, se vâri prin gaura deschisă în zid și își dădu drumul. Se 
auzi o bufnitură, apoi hruba în care pătrunsese răsună de vorbele lui pline 
de mulțumire: 

— Zeii ne-au ajutat, am găsit tocmai beciul pe care îl căutam! 

Ridică făclia şi privi mai bine în jur. În lungul pereţilor erau grămezi de 
sulițe, de săgeți, de arcuri, de spade încovoiate și de topoare, bine orânduite 
pe polite de lemn. Se găseau toate în aceeași stare în care le lăsase cu 
aproape treizeci de ani în urmă. Nu crezuse că va nimeri atât de ușor locul, 
şi nici că armele ar mai fi putut să se mai găsească acolo. Socotise 
momentul atât de hotărâtor pentru daci, încât nu putuse să rabde, fără să 
facă încercarea de a le căuta. Ştia că dacii pribegi fugiţi din satele lor erau 
fără arme, iar dacă se arătau gata să lupte, n-ar fi avut cu ce. De afară, cei 
ce-l însoțeau priveau uimiți bogăţia de arme păstrate atâta timp sub pământ. 
Câţiva săriră înăuntru și începură să arunce celor de afară armele pe care le 
arăta sau le alegea Butes, spunându-le în același timp: 

— Voi să nu credeţi că au mai rămas pe aici pe sub pământ și alte 
comori. Am avut undeva, nu prea departe de aci, în alte galerii ce pătrund 
adânc în sânul muntelui, o parte din tezaurul viteazului Decebal. Care dintre 
voi îşi mai aduce aminte? Era într-o seară când noi ne ospătam de 
sărbătoarea coroanei, atunci a venit Diegis. În noaptea aceea l-am dus prin 
galerii şi i-am predat acea parte a tezaurului, pe care mă legasem prin 
jurământ să n-o dau decâtt în mâinile aceluia pe care dacii îl vor recunoaşte 
ca rege... 

— Pe zidurile villei s-au ivit mai mulţi legionari, spuse îngrijorat un dac 
de afară. 

Butes tăcu îngrijorat. 

— Daţi fura la ai noştri să se grăbească, iar noi să iuțim treaba! strigă 
apoi spre a fi auzit. 

Poiana răsună de câteva strigăte de huhurez slobozite de unul din dacii 
de afară. După câteva clipe, din pădure se răspunse cu același strigăt. Nu 
trecu mult timp și cei așteptați sosiră. Unii luară din arcurile scoase și le 
pregătiră pentru încordare. De pe ziduri, legionarii priveau fără să facă nici 
o mișcare, văzură cum fiecare dac îşi făcu o legătură zdravănă de sulițe, de 


arcuri, de săgeți, de spade, de topoare, cât putea să ducă, și cum în cele din 
urmă toţi porniră în susul poienii şi se pierdură în pădure. În urma lor beciul 
rămase aproape gol. Decurionul şi legionarii se apropiară cu teamă și găsiră 
câteva arme pe care dacii nu putuseră să le ducă. Le priviră miraţi. Vârfurile 
de fier ale sulițelor și săgeților, tăișurile topoarelor și ale spadelor erau bine 
acoperite cu un strat gros de ceară de albine. Când decurionul curați ceara 
de pe vârful unei sulițe, îl văzu lucind, fără urmă de rugină, ca și cum atunci 
fusese ascuţit. 

Dicomes nu se încumetă să se apropie prea mult de drumul cel mare ce 
ducea de la Porolissum spre Napoca, pe care treceau într-una legionari în 
galopul cailor. Își găsi o ascunzătoare bună într-un hăţiş și îi trimise pe 
Getio și pe Letorius să vadă ce se petrecea pe drum, să stea de vorbă cu 
câţiva daci din cei fugiți dinaintea năvălitorilor. Teama lui că va fi prins nu 
era prea mare, însa nu vroia să pună nimic în primejdie până în momentul 
când va avea strânse câteva cete gata pentru luptă, în fruntea cărora se 
încumeta să stea de vorbă cu legionari, decurioni şi chiar cu centurioni. Nu 
ştia câți daci pribegi va putea să strângă, dar se încredea în cetele cu care 
Butes avea să vină de la Marodava, aducând totodată şi arme. Nu se urcă 
prea mult soarele deasupra pădurii când Getio și Letorius se înapoiară 
însoțiți de peste o duzină de daci, cu cămășile şi sumanele sfâșiate, fără 
căciuli, cu bărbile stufoase răvășite, cu luciri aprinse în privirile pline de 
deznădejde. În timp ce le dădură ceva să-și potolească foamea şi să soarbă 
de câteva ori dintr-o ploscă, Dicomes îi îndemnă să povestească ce se 
petrecuse prin satele lor, şi mai ales ce făceau și cum năvăleau astingii. 
După ce îi ascultă atât cât socoti că avea nevoie, le spuse pentru ce îi 
strânsese: 

— Am văzut de când aţi venit descurajarea ce s-a așternut pe feţele 
voastre, asta poate fiindcă v-aţi aşteptat să găsiți aici o mare ceată de daci, 
porniţi să-i zdrobească şi să-i alunge pe năvălitori, dar să ştiţi că totuşi noi 
sântem mulţi. Lovitura pe care o pregătim trebuie să-i înfricoșeze pe astingi, 
să-i facem să nu mai încerce altă năvală asupra satelor dacilor și, spre a 
izbuti, avem nevoie de cete cât mai multe şi cât mai mari, cu bărbaţi 
hotărâți să lupte. Dacă legiunile Romei nu pot sau nu vor să-i ocrotească pe 
daci, nu rămâne altceva decât să ne apărăm noi, iar asta nu putem să o 
facem decât dacă ne unim și pornim cu tot sufletul la lupta. Spuneţi că după 
ce au bătut cele două centurii romane, astingii s-au răzleţit în cete mai mici 
şi au năvălit asupra satelor, dar tot voi sânteţi de părere că dacă toţi dacii 


dintr-un sat s-ar fi strâns şi pregătit de luptă, fiecare din acele cete ar fi fost 
oprite mai înainte de a fi pătruns printre casele voastre. Cu cetele noastre şi 
cu îndârjirea noastră, îi vom alunga pe năvălitori, așa cum alunga dacul 
turma de mistreți care-i pătrund în țarină! 

Dicomes tăcu un timp, privi pe fiecare, apoi îi întrebă: 

— Ce ziceţi, dacii porniţi în pribegie, îngroziţi de năvălitori, sânt gata să 
lupte alături de noi, pentru a se întoarce la vetrele lor? 

— Vreau să mă bat cu hoarda, să-mi scap nevasta de robie! Când au 
năvălit astingii, n-am fost acasă, mi-au prins femeia şi au dus-o! spuse unul. 

— Toți vrem să zdrobim cetele pornite după jaf, să băgăm spaima în 
astingi, să-i liberăm pe cei prinși pentru a-i scăpa de robie! adăugă altul. 

— Da, asta vrem! rostită mai mulți deodată. 

— Dacă e aşa, reluă Dicomes, auzind răspunsul lor, puterea noastră va fi 
tot atât de mare cât hotărârea noastră. Voi, cei care aţi venit încoace, 
împreună cu cei din ceata mea, trebuie să pomiţi neîntârziat de-a lungul 
drumului, până la Porolissum și dincolo de el, pe cărări de păduri, prin 
plaiuri și peste tot pe unde mai aflaţi că sânt bărbaţi pribegi — mai luaţi şi 
pe alții și trimiteți-i să îndemne și să strângă pe cei fugiți din calea 
năvălitorilor — şi, la căderea serii, să ne întâlnim cu toţii aici. Cine are 
arme, să le aducă, cine nu, să vină și fără ele; va găsi la noi. Lovitura 
noastră trebuie să fie fulgerătoare, ca de ea să ia aminte şi să se înfricoşeze 
atât astingii năvălitori, cât şi romanii care ne ţin subjugaţi! 

Dicomes vedea cum privirile lor se înflăcărau şi cum pe feţe 
deznădejdea făcea loc dârzeniei. 

— Să spuneţi tuturor celor ce sânt gata să pornească la luptă alături de 
noi, continuă el, să-și lase nevestele, copiii şi bătrânii acolo unde se găsesc 
acum, să nu-i pornească mai departe, că peste câteva zile se ver înapoia să-i 
ia şi să-i ducă la casele lor! 

Plecarea celor ce-l ascultară se făcu repede. Nici o clipă nu trebuia 
pierdută. Rămas singur, Dicomes se frământă să găsească cel mai bun 
mijloc de lovire a astingilor. De la dacii pribegi aflase atât cât avea nevoie: 
din ce parte veneau năvălitorii, încotro se întinseseră jafurile și prăpădul, cât 
de mulţi erau și ce făcuseră centuriile romane de la graniţă. 

Spre seară începură să sosească în cete mici și mari dacii plecaţi în 
bejenie și hotărâți să lupte și să alunge hoardele astingilor. Când văzu 
apropiindu-se o ceată mai putemică, sufletul lui Dicomes se umplu de 
mulțumire și de speranță, vedea în însufleţirea lor un semn de ajutor din 


partea zeilor. În fruntea cetei mergea Rastrix, cu călcătură de luptător, 
înarmat cu spadă, scut, topor şi măciucă. Dicomes îl măsură cu privirea, 
vedea în el căpetenia, omul care ştie să lovească în duşman și are putere să-i 
îndemne și pe alţii la luptă. Dar și Rastrix, văzându-l, simţi un fior prin tot 
trupul, pe Dicomes parcă îl mai văzuse, nu ştia unde și nici când, nu-și 
dădea seama dacă nu era doar o asemănare, pentru că fulgerător anii pieriră 
şi se văzură luptând în cetele de răsculați care îl urmau pe Sarmis. Și totuși, 
ceea ce vedea nu-i venea să creadă, cel în faţa căruia se oprise nu putea să 
fie gladiatorul fugar, pe care el și Vetilla îl căinaseră cu îndărătnicie până 
pierduseră orice speranţă, nu putea să fie Gemellinus, căci gărzile încă mai 
umblau să-l prindă, iar Verus se zbătea pe toate căile să-i dea de urmă. De la 
dacul care îl îndemnase să vină cu ceata sa alături de cei porniţi să-i alunge 
pe astringi, aflase că cel ce era căpetenia se numea Dicomes şi venea de la 
Marodava. Dar Marodava era prea aproape de Porolissum, n-ar fi fost cu 
putință ca gărzile, tribunul, procuratorul, Verus, Vetilla să nu fi aflat că 
gladiatorul se ascundea acolo. Toate presupunerile, întrebările şi 
răspunsurile ce-şi dădea îl punea la mare îndoială pe Rastrix. ÎL fulgera o 
cruntă bănuială: dacă procuratorul pusese la cale o încercare a dacilor, spre 
a-i face să se strânga în cete de luptă, apoi să-i atace cu centuriile, 
învinuindu-i de ridicare la răscoală? Dar gândul nu-și urmă cursul, și-l 
spulberă clăținând cu putere din cap: dacă îl avea în față pe gladiatorul 
Gemellinus, el era în adevăr Dicomes, feciorul lui Sarmis, şi nu s-ar fi putut 
pune în slujba celor ce au subjugat pe daci. Nu-i adresă obișnuitul salut şi 
nu-i lăsă timp să spună ceva, ci îl întrebă direct şi scurt: 

— Eşti chiar din Marodava? Te-ai născut acolo? 

— Nu, frate, pentru ce mă întrebi? 

— Cunosc o legătură între Dicomes și Gemellinus... Dicomes îi făcu 
semn să tacă și îl trase deoparte după trunchiul unui fag. 

— Să zicem că ar fi o legătură, altceva ce mai ştii? îl întrebă pe Rastrix 
cu încredere sporită. 

— Nu cumva ești gladiatorul fugar? Și dacă e aşa, atunci îl am în faţă pe 
feciorul lui Sarmis! 

Dicomes îi puse mâinile pe umeri și îl zgudui cu o pornire plină de 
preţuire: 

— Ai trăit în răscoală alături de tata, îl ştii pe tata? 

— Da, feciorule, am luptat atunci alături de el, am luptat în anul care a 
trecut pentru tine, iar acum vreau să lupt lângă tine! 


Dicomes îl îndepărtă puţin și îl privi mirat. Cum și de ce luptase pentru 
el dacul venit de undeva dinspre graniţă? 

— Să nu te mire. Poate că m-au ajutat zeii. Să ştii că pe cel pornit de 
Procilius pe urmele tale — avea de gând să te omoare — eu l-am trimis la 
Proserpina! Am fost ajutat de Vetilla. 

Sânt momente care tulbură adânc, se dezlănţuie întâmplări care uimesc, 
se unesc oameni pe toată viaţa într-o fulgerare. Când Dicomes află tot ce 
făcuse pentru el Rastrix, sufletut său se umplu de recunoștință, se simţi 
legat de el din totdeauna și pentru totdeauna. 

În faptul înserării sosi şi Butes cu cetele sale de la Marodava. Adusese 
toate armele pe care le scosese din hruba de sub ruinele rămase din cetate. 
Pe Rastrix îl recunoscu, și-l mai amintea din timpul răscoalei, iar acesta nu 
se lăsă înşelat, îşi dădu seama că sub numele de Butes se ascundea fostul 
taraboste. Nu căzuse întunericul când Dicomes scoase toate cetele într-o 
poiană întinsă din apropierea drumului cel mare, fără să se mai ferească de 
legionarii și decurionii care treceau în galop turbat. Împărţi tuturor arme, 
trecu la orânduirea pentru luptă, puse căpetenii de cete şi alese iscoade din 
cei mai buni cunoscători ai potecilor, dealurilor și văilor dintre Porolissum 
și graniţă. Înainte de miezul nopţii, porni cu cetele prin păduri spre satele 
prin care jefuiau astingii şi le dădeau pradă pârjolului. 

La început procuratorul nu crezu zvonurile ce se întinseră ca fulgerul 
despre adunarea dacilor în cete şi plecarea lor la răscoală. Porolissumul 
vuia, îngrijorarea și spaima puseseră stăpânire pe toți: dacii se răsculasera. 
Supărarea lui nu mai avea limite; nu trecuse decât o zi de când vorbise cu 
Butes şi plecase de la el liniştit, cu grijile potolite. Socotise că moartea lui 
Decimus Silvanus adusese sfârşitul frământărilor de la Marodava. Îi 
reveneau într-una în minte vorbele prin care dacul îi întărise încrederea şi 
nu înţelegea cum acel om, pe care ajunsese să-l prețţuiască, putuse să fie atât 
de viclean şi de prefăcut. Îşi învingea furtuna ce-i bântuia în suflet, nutrind 
speranţa că poate zvonurile nu erau adevărate, că până la urmă Butes nu se 
va dovedi un dac periculos. Dar această speranţă se spulberă în clipa când 
contubernalul îl introduse la el pe decurionul pus de pază la villa de la 
Marodava. Din acest moment, tot ce gândise, tot ce nutrise, tot ce sperase, 
toate se schimbară într-o furie oarbă. Alb la față, copleșit de mânie, îl 
asculta pe decurion. Acesta îi raportă cum îi văzuse pe daci săpând în 
poiana de lângă villa, cum pătrunseseră într-o hrubă sub pământ și cum 
scoseseră de acolo nenumărate arme de tot felul. Îl certă apoi şi îl amenință 


cu pedeapsă grea, pentru că nu-i atacase, însă în sinea sa îi dădu dreptate, 
când auzi cât de mulți veniseră şi plecaseră încărcaţi cu arme. Furia lui 
crescu și mai mult, din albă, faţa se schimbă în vânătă, când decurionul îi 
spuse că cel ce era în fruntea cetei avea pe obraz un semn lung de rană, pe 
care barba nu putea să-l acopere. Orice îndoială din sufletul lui pieri, 
căpetenia nu era altul decât Butes. Pentru a se convinge, trimise un călăreț 
până la vicul Serdos, după Fuscianus, şi decurionul nu întârzie să se 
prezinte. 

Îl privi cu mânie pe decurion și îl întrebă aproape strigând: 

— Ce se petrece la Marodava? Pentru ce n-ai venit să raportezi îndată 
ce-ai aflat? 

— Am crezut că procuratorul ştie!... răspunse decurionul cuprins de 
teamă. 

— Aşa, decurioane, ai crezut!... Dacii au pornit răscoala şi urmăresc să 
ne lovească din spate, o dată cu astingii. Ai crezut că ştiu toate astea și stau, 
dorm, îi las să ne atace, să ne prindă pe toţi şi să ne zdrobească! 

— Dar dacii nu s-au răsculat, Plautius Priscus! răspunse Fuscianus, 
uimit de cele ce auzea. 

— Ce spui, trădătorule? Ai luat soţie pe fata unui barbar şi ai trecut de 
partea lor? Cum poţi să spui că nu s-au răsculat, când toţi din Marodava s- 
au încărcat cu arme şi au pierit în păduri, cu Butes în fruntea lor? 

— Ştiu, Plautius Priscus, au pornit, dar nu s-au revoltat! 

— Ascultă, decurioane, tu ai înnebunit? Pun acum să te lege! Cum adică, 
au luat sumedenie de arme, au plecat în păduri și nu s-au răsculat, atunci 
unde s-au dus? 

— Eu nu ştiu totul, spun numai ce am aflat: dacii au plecat să-i oprească 
şi să-i alunge pe astingi, hotărâți să-i scape pe ceilalţi fraţi ai lor. N-au fost 
însă îndemnați de Butes... 

— Dar de cine? strigă procuratorul, ridieîndu-se în picioare. 

Decurionul își dădu seama târziu că nu trebuia să spună. Nu putea să 
mai ascundă numele lui Dicomes. 

— De un alt dac, Dicomes! 

— Ce se petrece acolo la Marodava?! murmură procuratorul. Butes a 
fost văzut scoțând armele ascunse și pornind în fruntea dacilor, tu spui că i- 
a îndemnat altul, Dicomes!... Şi cine îi conduce pe toţi la luptă? îl întrebă 
ridicând tonul. 

— Dicomes! răspunse scurt decurionul. 


— Şi tu când ai aflat de asta? 

— Astăzi, după ce ei au intrat în pădure. Dar eu am crezut că 
procuratorul ştie tot, continuă decurionul, ieri seară tu ai trecut pe la Butes 
şi ai vorbit mult timp cu el. Am crezut că pentru asta ai fost acolo, să le ceri 
ajutorul împotriva astingilor. 

Procuratorul păli. Decurionul avea dreptate. Oricine putea să-l bănuiască 
şi pe el că era în legătură cu dacii și dacă ei porniseră răscoala, putea să fie 
acuzat de trădare a imperiului. Altfel, ce căutase, cu o seară înainte de 
izbucnirea revoltei, acasă la căpetenia dacilor din Marodava? Toate se 
încurcau şi mai mult, iar furia de care era cuprins începea și se amestece cu 
teamă și descurajare. 

Din încăperea alăturată se auzi vocea tribunului Flavius Severus. Intră 
fără să mai fie anunţat de contubernal. 

— Poţi să pleci, decurioane, și dacă mai afli ceva nou să vii neîntârziat 
să-mi spui! 

După ce ieși decurionul, procuratorul se întoarse spre tribun, îi făcu 
semn să se așeze pe scaun. 

— Tu ce veşti mai aduci, Flavius Severus? Se vede treaba că astăzi zeii 
se întrec în a se înveseli chinuindu-mă! 

— Am pornit cele două centurii spre castrul Pons Novus, aşa cum ai 
ordonat, şi mă tem că n-ai făcut bine. Cu ele au plecat și gladiatorii 
laniştilor de aici, cu toţii vreo douăzeci, treizeci. 

Procuratorul se așeză pe scaun, îşi sprijini capul într-a mână și-l privi 
îndelung pe tribun. 

— Tu ce ştii de răscoala dacilor? 

— Că au și pornit să se întâlnească şi să lupte împreună cu astingii 
împotriva centuriilor noastre! Când am aflat că se adună de-a lungul 
drumului spre Napoca, pe dealul de dincolo de vicul Magnus, era prea 
târziu, cele două centurii plecaseră de mult, altfel le-aș fi întors din drum și 
aş fi împrăștiat cetele de barbari. 

— Adică porneai lupta şi cu dacii, nu numai cu astringii, făceai tocmai 
ceea ce voiau ei, să fim prinşi între cetele lor și să primim lovituri din două 
părți deodată. Dar şi aşa cele două centurii plecate, şi a treia care se află 
încercuită la castrul Pons Novus, se vor găsi mâine prinse între daci şi 
astingi. Ar fi bine dacă ai putea ca în noaptea asta să opreşti şi să aduci 
înapoi cele două centurii. Am ocoli o luptă, și mai ales am scăpa de o 
înfrângere, care i-ar face pe barbari să prindă și mai mult curaj. 


Tribunul își mișcă trupul greu în scaun, străduindu-se să-și stăpânească 
revolta. 

— Ar fi o mare greşeală să dăm înapoi din fața dușmanului! Să lăsăm să 
meargă lucrurile înainte şi vom vedea ce va ieşi. În cele din urmă, legiunea 
de la Potaissa va fi nevoită să trimită încoace cohortele ei, să-i alunge pe 
năvălitori şi... 

— Să-i pedepsească pe barbarii de daci care s-au răsculat! accentuă 
procuratorul. 

Ascultându-l, tribunul îl privea mirat. 

— Ce-ai spus, Plautius Priscus? Nu-mi vine să cred că vorbele au fost 
rostite de tine!... Tu, prietenul dacilor, tu, apărătorul barbarilor, cel care 
întotdeauna m-ai certat când am spus că trebuie să-i facem să simtă puterea 
imperiului, tu vorbeşti aşa? De câte ori mi-ai spus să-i las în pace, convins 
că sânt cetăţeni buni ai imperiului, să-i apăr de năvălirile de la miazănoapte 
şi să nu dau voie nimănui să-i batjocorească? Acum prietenii îţi dau lovitura 
pe la spate, Plautius Priscus, vor să te răpună cu totul! Roagă-l pe prietenul 
tău Butes, pe care îl preţuiai atât, să se întoarcă din drum!... 

— Tu ştii că nu el e căpetenia răsculaților? 

— Ştiu. Cică au ales pe un dac mai tânăr, unul Dicomes, de care nimeni 
n-a mai auzit pe aici; se spune că ar fi un bun luptător și bun conducător în 
luptă. Dar şi Butes este printre ei tot o căpetenie: unul are vitejia tinereţii, 
celălalt înțelepciunea adâncă a bătrâneţii. 

Furios, procuratorul clătină din cap cu tristeţe: 

— Dacă-i prind, Flavius Severus, îi răstignesc pe amândoi în amfiteatrul 
de aici, să-i vadă mulţimea, şi mai ales ei, dacii, și să se cutremure! 

— Aşa ar trebui, dar nu ştiu dacă vei putea s-o mai faci... Tribunul se 
aplecă spre procurator şi îşi sprijini cotul pe masă. Îl întrebă aproape în 
şoapta: 

— E adevărat, Plautius Priscus, că ieri-scară, după ce ai coborât de la 
villa lui Decimus Silvanus, te-ai abătut prin Marodava şi te-ai oprit la 
Butes? 

Procuratorul îl țintul cu privirea: 

— Da, m-am oprit și am vorbit cu el, şi ce vezi rău în asta? 

— Eu nu ştiu ce va spune comandantul legiunii, nu mă îndoiesc însă că, 
aşa cum am aflat eu, va ajunge totul şi la el... 

— Cine ar putea să-i spună? 

Izbucnind în râs, tribunul răspunse: 


—Când cineva are o gardă de peste douăzeci de legionari, trebuie să-și 
dea seama că nu poate să ţină ascunse locurile pe unde umblă... 

— Te bucură asta, Flavius Severus? strigă procuratorul. Eu am căutat să- 
i potolesc pe daci şi tu-mi spui că aş putea să fiu bănuit? Poate vrei să zici 
că eu i-am îndemnat să se revolte, eu le-am dat arme și i-am trimis să lupte 
împotriva centuriilor romane alături de astingi! 

Tăcu suflând greu, privirea îi era tulbure, iar sângele îi pierise de pe faţă. 
Continuă cu vocea sugrumată de mânie: 

— Ridică-te, tribune, ia poziţia în care trebuie să stea un militar în faţa 
comandantului său! Atâta timp cât mai sânt procurator la Porolissum, iar tu 
comandant al cohortei de aici, îți ordon: în noaptea asta vei strânge toți 
legionarii care mai sânt în castrele de lângă Porolissum și vei constitui noi 
unităţi de luptă! Mâine în zori pornim împreună să dăm ajutor centuriilor 
plecate în calea astingilor. Tot în noaptea asta, dacii care vor fi găsiţi prin 
Porolissum și prin împrejurimi să fie prinși și închişi în şcoala de gladiatori 
a lanistului Verus. Un curier special va pleca chiar acum spre Potaissa cu un 
mesaj din partea mea către legatul comandant, prin care voi arăta situaţia şi 
voi cere să ne vină cât mai degrabă în ajutor. lar dacă îi prind pe cei doi 
barbari — schimbă el vorba, alb de mânie — care s-au pus în fruntea 
răscoalei, mulțimea ce se va aduna în tribunele amfiteatrului va vedea un 
spectacol cum n-a mai fost de când a murit Sarmis, celălalt barbar căpetenie 
de răscoală, amândoi vor fi răstigniţi! Din nefericire, abia acum mă conving 
că Decimus Silvanus a avut dreptate! 

Dicomes nu-și mai opri cetele nici pentru odihnă. Cu daci pribegi bune 
călăuze şi câţiva dintre cei de la Marodava bune iscoade, înainta repede 
către Pons Novus. Ştia că de iuţeala cu care va cădea în spatele astingilor, a 
căror atenţie era îndreptată spre mișcările centuriilor romane, depindea 
obținerea unei izbânzi hotărâtoare. Mai era mult până la ziua când de pe 
vârful unui deal văzu într-o vale cerul înroșit de flăcări. O iscoadă sosită în 
fugă îi spuse că ardea un sat pe care astingii îl jefuiseră în după-amiaza zilei 
care trecuse. Grăbi coborârea cu cetele înşirate pe mai multe rânduri la 
oarecare depărtare, în urmă şi pe de lături. Cei puşi să conducă cetele ştiau 
ce aveau de făcut, după semnalele pe care le-ar fi auzit în noapte. Căpetenie 
a celei mai mari cete era Butes, alături de el mergea Rastrix cu ceata sa și 


flăcăii ce-l însoțeau pe Dicomes. Ajunşi în marginea pădurii, la lumina 
flăcărilor înconjurară satul și la un strigăt de huhurez ce făcu roată repetat 
de mai multe ori de la ceată la ceată, dacii dădură năvală. Dicomes nu se 
aşteptase la o luptă prea grea, văzuse prea puţină mișcare pe ulița satului și 
printre casele pe care le mistuiau pârjolul. Când cetele se strânseseră în 
partea de jos, la ieşirea din sat, nu aduseră cu ele decât câțiva astingi şi mai 
mult de o duzină de daci sloboziţi de la carele cu două roţi ale năvălitorilor, 
încărcate cu prăzi, pe care cei luaţi robi trebuiau să le tragă sau să le 
împingă. De la cei prinși, Dicomes nu putu să scoată nimic, fie că nu 
înțelegeau vorbele dacilor, fie că nu voiau să trădeze locul unde se găsea 
hoarda lor, şi toţi îşi dădură sfârşitul sub înţepăturile de cuţit al flăcăilor din 
ceata lui Dicomes. Nici dacii care fuseseră sloboziți nu cunoşteau locul 
unde se oprise hoarda ce jefuise satul, ştiau numai încotro plecase cu tot ce 
prădase. Cu multa grijă, Dicomes își împărţi cetele, unele pe drumul îngust 
ce cobora domol, iar altele de o parte şi de alta a văii, trimise înainte 
iscoade şi porni mai departe. Merse în liniște multă vreme, urmând 
strigătele scurte de huhurezi, ce făceau să răsune valea la răstimpuri, prin 
care iscoadele vesteau că nu întâlnesc nimic în cale. Începuse să se 
lumineze cerul spre răsărit când iscoada ce înainta pe sus prin pădure, 
aproape de creastă, pe partea stângă a drumului, slobozi strigăte prelungi. 
Erau semnale de oprire. Dicomes lăsă lui Buces grija cetelor cu care înainta 
pe drum și se grăbi într-acolo. De sus, printre vârfurile fagilor, zări departe 
în vale, într-o poiană largă, nenumărate focuri. Câtva timp stătu pe loc, 
nehotărât. Cu toate că după spusele dacilor pe care îi scăpase din satul 
pârjolit, tabăra hoardei trebuia să se găsească undeva prin apropiere, îşi 
făcuse loc în sufletul sau și o umbră de teamă: nu cumva acolo se oprise una 
din centuriile romane plecată să urmărească vreo hoardă? Dacă ei, dacii, 
porniţi să-i alunge pe astingi, ar fi năvălit asupra ei, dădeau procuratorului 
cea mai limpede dovadă — și așa destul de convins — că era vorba de 
răscoală, și s-ar fi găsit prinși și loviți în egală măsură de romani și de 
astingi. Încă de cu seară Butes îi spusese să fie cu ochii în patru, să nu 
săvârşească o astfel de greșeală, prin care i-ar fi pierdut pe dacii adunaţi în 
cetele lor. În liniștea nopţii răsună alt strigăt de huhurez dinspre drum. 
Butes îl chemă degrabă. Pe partea cealaltă a povârnișului fuseseră găsiţi, 
ascunși într-o scobitură de sub o stâncă, doi daci cu femeile și copii lor. 
Întreaga ceată ar fi trecut fără să-i descopere, căci ascunzătoarea fusese bine 
astupară cu frunziş de fag, dacă în clipa aceea nu s-ar fi auzit scâncetul unui 


copil. Dicomes află de la ei că în poiana din vale îşi avea tabăra hoarda care 
arsese satul, acolo îşi strângea prăzile luate prin jefuirea așezărilor din 
lungul văii. Se gândi să pregătească atacul. Toate cetele trecură pe 
povârnișul din partea stângă a drumului și se opriră într-un loc potrivit, de 
unde putea să urmărească orice mișcare în tabăra hoardei. În lumina slabă a 
dimineţii se zăreau, pierzându-se departe în ceață, dealurile în văluri te 
îmbrăcate de păduri. Dicomes, Butes și Rastrix îşi dădeau seama că aveau 
în faţă numai una dintre cetele astingilor năvălitori şi că grosul lor trebuia să 
se găsească undeva spre castrul Pons Novus, unde romanii încă mai rezistau 
— după cum spuseseră cei doi daci găsiți ascunși sub stâncă. De la unul 
dintre dacii sloboziţi din satul pârjolit, aflară că după dealul ce se lăsa spre 
dreapta dincolo de tabăra hoardei era alt sat la care astingii încă nu 
ajunseseră. Luară în grabă hotărârea sa taie drumul și să lovească cetele ce 
vor pleca după jaf. 

Soarele nu se înălțase prea mult deasupra dealurilor când cea dintâi ceată 
de năvălitori părăsi tabăra. Dicomesc o urmări de departe, mergând pe sus 
prin pădure, iar când socoti că lupta nu mai putea fi auzită de cei rămași în 
tabără, sări asupra astigilor și-i nimici fulgerător. Nici unul nu apucă să 
scape. Se întoarse apoi tot prin pădure spre tabăra dușmană. Întâlni a doua 
ceată, pe care o nimici tot atât de fulgerător. La o cotitură a drumului, 
aproape de tabără, aşteptă pe a treia şi o zdrobi ca și pe celelalte două. 
Hotărâră să dea lovitura asupra taberei. Lupta se dovedi scurtă, dar aprigă, 
pieriră mulți astingi, însă căzură şi dintre daci. Pe cei prinși îi legară și îi 
dădură în grija celor eliberaţi şi scăpaţi de robie. Chiotele dacilor sloboziţi 
răsunară până departe peste văi şi peste dealuri şi nu venise încă vremea 
prânzului când din toate părţile începură să se ivească de prin păduri dacii 
ce se ascunseseră îngroziți din calea hoardei năvălitoare. După ce opri 
cetele pentru o scurtă odihna, Dicomes plecă mai departe, însoțit de mulți 
dintre dacii eliberaţi și din cei care stătuseră ascunși prin păduri. Până spre 
seară mai întâlni câteva cete răzlețe de astingi, pe care le nimici cu ușurință. 
Numărul dacilor ce-l urmau se mări şi mai mult. De la noii veniți Dicomes 
află că centuriile romane nu se găseau prea departe şi că între ele şi castrul 
Pons Novus se oprise grosul hoardelor de astingi. 

În numai câteva zile, Butes se schimbase cu totul față de Dicomes. 
Vedea în el nu numai un tânăr viteaz, gata să se arunce în luptă cu preţul 
vieţii, ci şi căpetenia care, pe lângă vitejie, avea darul de a conduce cetele la 
luptă, de a da lovituri la momentul potrivit, alegând locul unde dușmanul 


era mai slab. Luptând alături de Dicomes, fostul taraboste trăia clipe de vie 
însufleţire și de adâncă întristare: însufleţire, când vedea cum erau nimiciţi 
năvălitorii şi apăraţi dacii, şi întristare, la aducerile aminte a celor trăite în 
răscoala cea mare a dacilor şi sclavilor. În clipele de adâncă întristare, fostul 
taraboste mergea cu gândul departe, visa la ziua când dacii vor alunga 
legiunile imperiului şi vor aclama pe urmașul lui Sarmis ca rege. Spre 
deosebire de el, în sufletul lui Dicomes nu aveau loc atâtea frământări, el 
era stăpânit doar de hotărârea de a alunga grabnic hoardele astingilor, ca 
dacii pribegi să se întoarcă la vetrele lor, dornic să plece cât mai degrabă 
spre Marodava, unde îl împingea dorul de Sarmida. O durere mută tulbura 
sufletul lui Decibalos: era mândru de vitejia tânărului care în curând avea să 
fie soţul fiicei sale, însă era mâhnit că fata ajungea soția unui sclav căutat de 
gărzi. Dar atât timp cât toţi erau la un loc și sănătoși, Decibalos nu voia să 
se gândească mai departe, lăsa totul în voia zeilor, punându-și speranţa în 
prietenia dintre fostul taraboste și procurator. 

În faptul înserării, Dicomes opri cetele în pădure pentru odihnă, iar el şi 
flăcăii cu care dăduse loviturile cele mai grele prin părţile Sarmizegetusei 
coborâră spre drumul ce venea dinspre Porolissum şi mergea până la castrul 
Pons Novus. Îl luă cu el şi pe Letorius. Ca libert, Letorius putea să meargă 
oriunde. Nu-i spuse lui Butes ce avea de gând să facă, nici nu ştia ce-i va fi 
cu putinţă, se aştepta la orice neprevăzut, de aceea lăsă fostului taraboste 
conducerea cetelor și libertatea de a porni orice lovitură dacă se ivea ocazia 
sau dacă ei nu se mai înapoiau. Ajuns în apropierea drumului, se ascunse 
într-un desiş și aşteptă. După câtva timp auzi ropote de cai dinspre 
Porolissum. Letorius sări în mijlocul drumului și în lumina slabă a 
amurgului făcu semn de oprire. Era un curier cu o gardă de legionari, plecat 
la centuriile pe care tribunul Flavius Severus le trimisese să-i alunge pe 
astingi şi să despresoare centuria din castrul Pons Novus. 

— Cine eşti şi pentru ce ne opreşti? strigă curierul, tră-gându-și spada. 

— Un cetăţean al imperiului, ca și tine, răspunse Letorius. Dacă vrei să 
duci o veste bună centurionilor, așteaptă numai puţin. 

Letorius se duse spre desiș şi îi spuse lui Dicomes. Acesta ieși în drum și 
se apropie de curier. Romanul, de teamă, strânse frâul calului şi se trase 
câţiva paşi înapoi. 

— Să nu te apropii că te...! 

— Decurioane, începu Dicomes cu voce potolită, cred că nu mă înșală 
amurgul, văd că ești decurion, vreau să vorbesc cu unul din centurionii care 


comandă centuriile la care ai pornit. Rugămintea mea e să le spui numai 
atât: un dac, Dicomes, care poate să vă ajute să zdrobiţi și să alungaţi 
hoardele astingilor, eliberând totodată și castrul Pons Novus, vă aşteaptă să 
vă vorbească. Și, ca să se încreadă mai mult, să le mai spui că cetele mele 
de daci sânt mai puternice decât cele două centurii la un loc. Aştept aici pe 
unul dintre centurioni, sau și pe amândoi de vor vroi, până la cântatul 
cocoşilor de miezul nopţii şi, dacă nu va veni nici unul, înseamnă că nu vor 
să primească ajutorul nostru, al dacilor. Toţi zeii cu tine, decurioane! îl 
salută Dicomes, dându-se la o parte din drum, și curierul porni în galop mai 
departe, urmat de garda ce-l însoțea. 

Dicomes aşteptă până la răstimpul pe care îl spusese şi, cum nici un 
centurion sau trimis de-al lor nu se arătă, plecă mai departe cu ceata sa în 
lungul drumului. Târziu, văzând că nu se mişcă nimic, făcu un ocol mare și 
se întoarse la Butes. Sperase ca, întâlnindu-se cu unul din centurioni, să afle 
mai repede atât locul unde romanii se opriseră — și nu se îndoia că ei se 
strânseseră într-un câmp provizoriu, organizat, cu toate măsurile de 
siguranţă ale unei cohorte sau legiuni — cât și partea în care se găsea grosul 
hoardelor de astingi. Îşi dădea seama că fiecare clipă era prețioasă, ştia că 
trebuie să se grăbească însă nu voia nici să cadă în vreo cursă pe care 
astingii ar fi putut să i-o întindă și să piardă viețile multor daci din cetele 
care îl urmau, de aceea încă înainte de revărsatul zorilor își trimise 
iscoadele mult înainte, răsfirate la mare depărtare unele de altele, toate 
îndreptându-se spre castrul Pons Novus. Le urmă şi el, ţinând legătura 
strânsă cu căpeteniile celorlalte cete ce înaintau împrăștiate prin pădure. 
Tăiase de-a curmezișul mai multe văi înguste și trecuse peste câteva 
înălțimi mărunte, când în faţă se contura coama unui deal înalt, cu copaci 
rari şi stufoşi. Soarele se ridicase la câteva sulițe pe cer și bruma pierise. 
Una din iscoade îi aduse vestea că drumul cotea și se îndepărta mult, apoi 
începea să urce cu ocoluri largi. Trimise cuvânt cetelor ca fiecare să aleagă 
locurile cele mai ferite, apoi să caute să urce cât mai repede cu putinţă până 
pe coama dealului şi acolo să se oprească. Erau aproape sus când din mai 
multe părți răsunară strigăte scurte de huhurez. Toate cetele se opriră. 
Dicomes pleca în fugă însoţit de iscoada care îi adusese vestea. Din partea 
cealaltă a dealului se auzeau zgomote, strigăte și urlete surde, amestecate cu 
sunete de trompete. Ajuns pe culme, căută un loc de unde putea să vadă mai 
bine toată valea şi dintr-o privire înțelese tot ce se petrecea: astingii 
atacaseră fulgerător câmpul celor două centurii romane și, cu toată opunerea 


înverşunată ce întâmpinaseră, pătrunseseră înăuntru. Spre a evita un 
dezastru, legionarii ieşiseră din câmp căutând să se regrupeze şi să se așeze 
în linii de luptă, pentru a putea să oprească năvala astingilor. Dicomes 
socoti că nu trebuia pierdut un astfel de moment prielnic. Îşi adună repede 
cetele și coborî în fugă povârmișul, gândind să urmărească desfășurarea 
luptei de la marginea pădurii. Ajunsese aproape de locul bătăliei când din 
susul văii alte hoarde de astingi năvăliră în strigăte și chiote, căutând să-i 
lovească pe romani din spate. La această întorsătură Dicomes nu se 
aşteptase. Hoardele acestea puteau să i-o ia înainte, iar romanii înăbușiți de 
numărul mare al năvălitorilor. Cu o hotărâre neșovăitoare, Dicomes dădu 
semnalul de atac. Pădurea începu să vuiască de chiotele de luptă ale dacilor. 
Săgeţile lor secerau hoardele lovite fără veste dintr-o parte. Unii astingi se 
opreau, neînțelegând ce se petrecea, alții continuau năvala. Așa cum fusese 
ordinul lui Dicomes, cetele de daci dădură lovitura strâns grupate şi rupseră 
în două șirul năvălitorilor. Lupta se încinse cu furie. Dacii din ceata lui 
Rastrix și cetele celor din Marodava se întrecură în lovituri de moarte date 
mai ales cu bărzile și cu topoarele. Romanii văzură că cineva le sărise în 
ajutor şi înteţiră lupta. Când şi ultimele cete de daci ieşiră din pădure şi se 
avântară după celelalte, astingii erau cu totul copleșiți și căutau să fugă 
îngroziţi, găsind scăpare în pădurea ce străjuia valea. Dar nici romanii și 
nici dacii nu înțelegeau urletele lor, dintr-o dată schimbate, care nu erau 
altceva decât strigăte de retragere şi de fugă. Cu toate încercările lor de 
scăpare, mulți căzură prinşi între rândurile legionarilor şi cetele dacilor. 
Nimicirea lor a fost fulgerătoare. Soarele nu mai urcase cu mai mult de 
două sulițe pe cer când, luptând și înaintând, dacii se văzură față-n faţă cu 
romanii. Grosul hoardelor năvălitoare de astingi fusese zdrobit, iar cei 
scăpaţi din luptă nu mai aveau altă scăpare decât să fugă îngroziţi dincolo 
de hotarele imperiului, în ţinuturile sălbatice de unde veniseră. Toți se 
întrecuseră în luptă, lovind cu sete în dușmani. Dicomes îşi purtase cetele 
acolo unde astingii erau mai puternici și pericolul mai mare, Butes se 
arătase un neîntrecut luptător, retrăise clipe ca în bătăliile mari pe care dacii 
şi sclavii răsculați le dăduseră cu legiunile, Sagades, Gruno și Sagitulp 
dovediseră că mai ştiau să arunce bine bărzile şi să mânuiasca măciucile cu 
multă agerime, iar Rastrix, a cărui ură pe astingi era şi mai puternică, se 
avântase în mijlocul unei hoarde, îi căutase căpetenia și îi zburase capul cu 
o lovitura de topor. Dar cruzimea războiului este neiertătoare, iar vitejia nu 
e ocolită de moarte. Pe câmpul de luptă se vedeau împrăștiate trupurile 


celor căzuţi: astingi, romani şi daci. Nu fusese o bătălie mare, doar câteva 
sute de oameni se înfruntaseră, însă ciocnirile lor se dovediseră crâncene și 
fulgerătoare. 

Rămaseră pe plai romanii şi dacii. Între ei nu mai era nici depărtare şi 
nici ură, îi înfrăţise lupta împotriva aceluiași năvălitor. 

Urcaţi pe o movilă, de o parte Dicomes și Butes, iar de cealaltă cei doi 
centurioni ce comandau centuriile se salutara cu respect. În spatele 
centurionilor, trompetiştii sunară victoria. 

— Tu ești acel Dicomes care ne-a trimis aseară vorbă prin curier să 
mergem să-l întâlnim? întrebă unul din centurioni, cercetându-l atent pe 
Butes. 

Fostul taraboste se trase un pas mai la o pare şi, arătându-l pe Dicomes, 
rosti: 

— El este, tot ce s-a făcut a fost pornit de el! 

— Dar noi am fost vestiți de tribun şi de procurator că dacii s-au revoltat 
şi au pornit să se alăture hoardelor de astingi, împotriva romanilor?!... se 
miră celălalt centurion. 

— Noi ne-am ridicat să-i salvăm pe fraţii noştri loviți și jefuiţi, care au 
ajuns să pribegească, părăsindu-și casele pârjolite de hoardele năvălitoare, 
răspunse Dicomes cu multă liniște, și, dacă prin fapta noastră am venit şi în 
ajutorul romanilor, e o dovadă că n-am nutrit nici un fel de gând rău 
împotriva celor trimiși aici de Roma! 

Centurionii se priviră îndelung, impresionați de cuvintele dacului. Cel 
care vorbise primul văzu sânge pe pumnul stâng al lui Butes, curgând în 
şuviţe subțiri. 

— Te eşti rănit, dacule, trebuie să-ţi dăm ajutor! sări el, arătându-se 
îngrijorat. 

Butes zâmbi și îi făcu semn să se liniştească: 

— Noi, dacii, ne îngrijim singuri; mulţi de-ai noștri au sfârşit lupta cu 
răni şi mai grele, dar ei nu simt durerile, căci sufletele lor dogoresc de 
mulțumirea că au putut să-și ajute fraţii năpăstuiţi de soartă! 

— Centurionilor, striga Dicomes râzând, sântem căpeteniile a două oști 
care au luptat împotriva hoardelor duşmane, eu zic că nu e timp de vorba, 
trebuie să pornim pe urmele lor și să nu le dăm răgaz să fugă cu ceea ce au 
jefuit! 

— Şi să despresurăm castrul Pons Novus, adăugă celălalt centurion. 


— Să facem şi asta, întări Dicomes, dacă nu vor apuca ei să se 
despresoare până ajungem noi acolo. 

Era pentru prima oară de când Dacia fusese subjugată de Roma, când se 
puteau vedea romanii și dacii pornind împreună la luptă, pentru a alunga în 
afara hotarului hoardele năvălitoare. Dar pe lângă cele două centurii, 
tribunul, Flavius Severus trimisese și gladiatorii să lupte împotriva 
astingilor şi a dacilor revoltați, lucru pe care Dicomes nu-l luă în seamă. 
Gladiatorii lui Verus recunoscură pe Gemellinus, așa îmbrăcat ca ceilalți 
daci porniţi să lupte, şi trimiseră vorbă lanistului la Porolissum. În zilele 
care urmară, romanii și dacii despresurară castrul Pons Novus, prinseră şi 
zdrobiră celelalte hoarde de astingi care mai rătăceau prin văi şi sate, 
sloboziră pe cei luaţi în robie şi luară înapoi toate prăzile. Rastrix își salvă 
tatăl şi fratele — cu întreaga lui familie — numai după ce trecu granița spre 
miazănoapte și urmări cu îndărătnicie şi dârzenie o ceată de astingi care 
apucase să fugă. 

Luptele date alături de centuriile romane pentru înfrângerea și alungarea 
astingilor, aduseră linişte şi speranță în sufletul lui Butes. Îl vedea pe 
Dicomes liber. Luase hotărârea să meargă la procurator și să-i ceară 
libertatea gladiatorului fugar. Decibalos nădăjduia să-și vadă fiica soţie de 
om liber. Însă, la înapoierea spre Porolissum, o garda de legionari însoțită 
de lanistul Verus l-au prins pe Gemellinus și l-au dus legat la şcoala de 
gladiatori. În acel moment, Rastrix fusese gata să atace garda cu ceata sa, 
să-l lovească pe lanist, să-l dezlege pe Dicomes și să fugă, însă se izbise de 
opunerea dârză și mustrătoare a lui Butes.. 

Vestea celor petrecute în luptele cu hoardele astingilor căzuse ca un 
trăznet la Porolissum. La început, nici tribunului și nici procuratorului nu le 
venise să creadă că dacii săriseră în ajutorul celor două centurii şi le 
scăpaseră de la nimicire. Totul se lămurise numai când un curier adusese 
raportul scris al celor doi centurioni, care recunoșteau că cetele de daci ale 
lui Dicomes le fuseseră de mare ajutor. Câteva zile procuratorul fusese 
foarte tulburat: răscolit de mulțumire că hoardele năvălitoare fuseseră 
alungate şi mâhnit pentru că se îndoise atât de mult, în acele clipe grele, de 
buna-credinţă a dacilor, și mai ales de a lui Butes. La Porolissum şi la 
castrele de graniță revenise liniştea. 


Era pe la vremea prânzului, procuratorul stătea la masa lui de lucru din 
praetoriu, când contubernalul raportă că dacul Butes cere să fie primit. Sări 
de pe scaun și privirea i se aprinse. Şi el se gândise ca spre seară să se 
repeadă până la Marodava; îl neliniștise faptul că dacul încă nu se arătase 
după toate cele petrecute. 

— Rog zeii să-ți dea sănătate, Plautius Priscus! Salută Butes, 
apropiindu-se de masa lui. 

— Sănătate şi ție, taraboste! strigă înveselit procuratorul, îmbrățişându-l 
cu multă căldură. Să mă pedepsească zeii, pentru că am putut să mă 
îndoiesc atât de mult de tine! Să ştii, taraboste, dacă te prindeam în seara 
aceea, când aţi trecut cu cetele pe lângă Porolissum, te-aș fi... 

— Răstignit! îl completă Butes râzând. Ştii, la noi, la daci, e o vorbă, 
Plautius Priscus: „Prietenul adevărat la nevoie se cunoaște”. 

— Pe toţi zeii, taraboste, ţi-ai dovedit prietenia. 

— Eu, poate că da, Plautius Priscus, dar din partea ta mai aştept acum... 

— Dar ce, s-a mai întâmplat ceva? Nu te-am întrebat, unde e acel tânăr, 
Dicomes, viteazul luptător? 

Plautius Priscus îi făcu semn să se așeze. De dimineață dăduse ordin să-l 
aducă pe gladiatorul fugar. 

— Stai..., stai taraboste Burio! De mult am văzut în tine nu un dac 
oarecare, ci o căpetenie, şi de mult am căutat să aflu cine este şi ce a fost în 
trecut cel care acum poarta numele de Butes, dar n-a fost uşor, de la voi, 
dacii, nu se poate scoate nimic. La sărbătoarea voastră a coroanei, de acum 
doi ani, am fost și eu acolo îmbrăcat ca un colon oarecare; nu m-a recunscut 
nimeni. Atunci am auzit două fete vorbind în șoaptă și rostind cuvântul 
„tarabostele”. Până alaltăieri nu ţi-am știut adevăratul nume. După ce am 
primit vestea că voi aţi sărit în ajutorul centuriilor noastre, copleșit de 
dragoste pentru voi și mulțumit că nu mă înșelasem în încrederea ce ţi-o 
arătasem, am plecat până spre amfiteatru, cautând să-mi mai potolesc 
tulburarea. În drum am întâlnit o bătrână dacă şi în clipa aceea m-a fulgerat 
gândul: Ce ar fi să încerc dragostea acestei bătrâne pentru cel care le-a fost 
taraboste? Contubernalul meu cunoaşte bine limba voastră. A întrebat-o pe 
bătrână mai întâi dacă este din Marodava, apoi i-a spus, prefăcându-se 
îndurerat, aşa cum îl învăţasem eu: „A murit în luptă Butes al vostru, 
bătrânico!...” Bătrână a rămas împietrită şi ochii i s-au înecat de lacrimi. 
„L-a luat Marele zeu și pe tarabostele Burio!” a murmurat ca plângând și a 
pornit mai departe frântă de durere. După ce ţi-am aflat, numele, m-am 


înapoiat la praetoriu, am cerut calul și am apucat-o în galop spre Marodava. 
Ştiam că moşia şi cetatea Marodava fuseseră ale celor din neamul Burio. 
Am umblat pe sus pe la villa, am văzut hruba din care tu ai scos armele și- 
am rămas mult timp acolo într-o nehotărâre ce mă chinuia. Seara, când m- 
am întors la Porolissum eram cu sufletul liniştit, luasem o hotărâre care se 
potrivește pe măsura ta de om întreg, deschis și cinstit, aşa cum te-ai arătat 
întotdeauna. 

— Plautius Priscus, pentru ce nu vrei să-mi laşi liniștea? murmură 
tarabostele. Te-ai gândit poate să spui legatului de la Potaissa sau 
guvernatorului de la Ulpia Traiana Sarmizegetusa că la Marodava ai 
descoperit un taraboste ascuns sub... 

Procuratorul nu-l mai lăsă să sfârşească tot ce voia săi spună: 

— Nu, taraboste Burio, hotarârea mea este alta: din clipa asta tarabostele 
Burio a redevenit stăpânul moşiei Marodava; ferma și villa care au fost ale 
lui Decimus Silvanus sânt acum ale tale! 

— Dar, Plautius Priscus, eu nu vreau să... 

— Să mă superi, asta ai vrut să zici, bunule taraboste. Acum trebuie să-ţi 
spun totul până la capăt. Eşti stăpânul fermei Marodava, dar nu știi care îţi 
este numele cel nou. M-am gândit să iei numele de Licinius Carus Butes, pe 
care tabularul îl va trece pe scurt: B. Licinius Carus. Când la Roma cineva 
se va întreba cine e stăpânul Marodavei, numele B Licinius Carus va suna 
întocmai ca al unui patrician-roman şi nimeni nu va bănui nimic. 

Butes se ridică în picioare. Era tot numai frământare. 

— Îmi laşi un timp de gândire, Plautius Priscus? În clipa asta, primind 
tot ce mi-ai dat, moșia şi numele, mă simt ca un trădător care își vinde 
neamul!... 

În momentul când pronunță ultimele cuvinte, contubernalul se ivi în ușă 
şi-l lăsă să intre pe Dicomes. Procuratorul tresări. Tinereţea, vioiciunea şi 
frumuseţea lui Dicomes îl impresionară atât de mult, încât un timp îl privi 
încurcat. 

— Ai în faţă, Plautius Priscus, pe gladiatorul Gemellinus şi pe dacul 
luptător Dicomes, spuse tarabostele, uitând de cuvintele pe care le rostise 
înainte, prins de gândul că în acel moment era în joc viaţa şi libertatea lui 
Dicomes. 

După ce își trecu de mai multe ori privirea de la unul la altul, Dicomes 
începu să vorbească, mai înainte ca procuratorul să spună ceva. 


— Da, eu sânt Dicomes, și dacă preţul eliberării mele îl face pe bunul 
Butes să se simtă ca un trădător care își vinde neamul, nu primesc libertatea 
cu un astfel de preț! 

— Stai, viteazule, te arăţi gata de sacrificiu ca oricare tânăr inimos; 
vorbeam cu tarabostele Burio despre altceva. Aşadar, te-ai pus în fruntea 
cetelor de daci şi te-ai revoltat?!... Pe taraboste l-am pedepsit într-un fel, iar 
pentru tine am luat altă hotărâre, dar mai întâi să-mi răspunzi la o întrebare: 
Pentru ce îşi pusese viaţa în joc Decibalos să te cumpere? 

— Pentru că eram dac şi voia să fiu liber! 

— Numai pentru atât? râse procuratorul. Pedeapsa ce-ţi dau este asta: 
sclavul Gemellinus este liber numai dacă ia de soţie pe fiica lui Decibalos! 

— Pentru eliberare, rog zeii să-ți dea sănătate, rosti tulburat Dicomes, cât 
despre Sarmida, ea va fi soția mea chiar de s-ar împotrivi toate duhurile 
negre ale infernului! 

Procuratorul se retrase de lângă masă și luă o ţinută solemnă: 

— În numele împăratului, vă aduc mulțumiri pentru vitejia şi 
devotamentul vostru! Voi aţi dovedit şi aţi făcut începutul: romanii şi dacii 
pot să lupte și să trăiască înfrăţiți! Ca recunoștință, primiţi unul, libertatea, 
iar celălalt, ferma de la Marodava. Din tot ce v-am spus mai înainte, nu mai 
schimb nici un cuvânt! 

Ridică apoi clopoţelul, spuse contubernalului să aducă vinul cel mai bun 
şi se apropie din nou de ei. 

— Aşadar s-au lămurit multe, continuă el satisfăcut, acum știu tot ce a 
fost cu Gemellinus şi de ce dacii se străduiau să-l elibereze, am aflat cine 
este Butes și altele, doar un lucru a rămas nedezlegat; ce legătură a fost între 
moartea lui Decimus Silvanus și revenirea fetei lui Decibalos acasă? Fata 
nu putea să fie adusă decât de tine, Dicomes, și totul s-a petrecut în aceeași 
noapte... 

Butes privi spre Dicomes. El ar fi spus procuratorului adevărul, însă se 
temea să nu facă vreun rău tânărului şi celor din ceata lui. Dar Dicomes nu-l 
lăsă să se mai frământe: 

— Plautius Priscus, îți vorbește acum un dac liber, care a dovedit că ştie 
să lupte, dar să se şi răzbune. Eu am pus la cale lovirea lui Decimus 
Silvanus, aflasem că răpise şi ţinea ascunsă pe Sarmida! 

Teama pentru viaţa lui Dicomes îl făcu pe Butes să-i sară în ajutor. 

— Mă pun chezășie, Plautius Priscus, te încredințez că pe Decimus 
Silvanus nu l-a omorât Dicomes, ci alt dac, unul care de mult se jurase să se 


răzbune pe acela care îi luase pământul. 

În sinea lui procuratorul se bucura de toate cele ce le auzea, își lua din 
grijă teama de noi lovituri. Îl privi cu şi mai multă preţuire pe Dicomes. Se 
apropie de masă și îi îndemnă să ridice cupele pe care de mult le adusese 
contubernalul. După ce sorbi de câteva ori, își dădu drumul gândurilor: 

— Mă bucur că am găsit în voi doi oameni de toată nădejdea și că în 
acest colț îndepărtat vom putea să avem linişte. E bine că mi-aţi spus 
adevărul, totul va rămâne ştiut numai de noi trei. Mă mai frământă însă 
ceva, continua el, îmi spuneţi numai dacă vreţi și dacă sânteţi convinşi de 
prietenia mea. Pentru ce l-au căutat și l-au omorât dacii pe legatul Procilius? 

Butes păli. Nu se gândise că vor ajunge atât de departe cu destăinuirile. 
Văzu faţa împietrită a lui Dicomes şi se bucură. Totul depindea numai de 
hotarârea lui. Un fior îl străbătu când îl auzi rostind tulburat, cu voce 
potolită: 

— De copil, de când am fost sclavul lui Procilius, mi-am jurat să nu am 
linişte până nu mă răzbun, pentru că prea mult a batjocorit numele tatălui 
meu. 

— Numele cui, al lui Sarmis? Atunci tu eşti copilul care... 

—Da, Plautius Priscus, eu sânt acel copil pe care împăratul Hadrian l-a 
dat ca sclav lui Procilius în amfiteatrul de la Ulpia Traiana Sarmizegetusa! 
Dar să nu mă înţelegi greșit, nu m-am răzbunat, pentru că l-a prins pe tata 
— aceea a fost fapta unui militar supus legilor războiului — ci fiindcă mai 
târziu i-a batjocorit prea de multe ori faptele și numele, au fost umiliri pe 
care eu, copil atunci, le-am auzit des în casa lui, și sufletul mi-a rămas prea 
mult îndurerat și prea plin de ură. Răzbunându-mă, mi-am făcut o sfântă 
datorie față de acela care i-a unit pe sclavi şi pe daci şi i-a purtat în lupta 
pentru libertate; pedepsind batjocura, mi-am ușurat sufletul şi, când voi 
pleca la zei, voi putea să stau deschis și cu mândrie în faţa tatălui meu! 
Acum, Plautius Priscus, ştii pe cine ai în faţă, poate că nu-i vei mai da 
libertatea sclavului Gemellinus... 

În sufletul procuratorului se porni o luptă grea: respectând legile 
imperiului și pedepsind omorârea lui Procilius, pierdea prietenia și liniştea 
dacilor. Aici, în acest colț îndepărtat al Daciei, se vedea singur în mijlocul 
lor, se vedea cu adevărat prins între astingi și daci, într-un moment când 
Roma îndemna să se facă totul pentru a-i potoli. Cele petrecute la Marodava 
fuseseră o dovadă a solidarităţii şi dârzeniei şi totodată un semn al dorinţei 
lor de a trăi în pace alături de romani. Îi admira pentru tenacitatea cu care 


căutaseră să-l ajute pe sclavul gladiator și să păstreze ascuns numele celui 
pe care îl ştiau tarabostele lor. Încetul cu încetul umbra de pe faţa lui se 
schimbă în lumină. Îi întrebă cu voce plină de sinceritate: 

— Vreţi să mă aveţi ca duşman şi nu ca prieten? 

— Eşti un om cu suflet de aur, Plautius Priscus îi răspunse Butes, 
nemaiputându-se stăpâni, ușurat de încordarea prin care trecuse. 

— Întocmai ca şi voi! Poate că zeii au vrut ca vieţile noastre să se 
întâlnească. Eşti un dac liber, Dicomes, liber şi fericit, de aceea în clipa asta 
mă fulgeră gândul ca numele tău întreg să fie Gemellinus Felix Dicomes, pe 
care tabularul îl va trece pe scurt D. Gemellinus Felix, un nou cetăţean al 
imperiului. 

De câte ori pleca sau venea de undeva, Butes nu pregeta să treacă pe la 
Canidia şi să-i spună fie ce avea de gând să facă, fie ce făcuse pe unde 
fusese. Întors de la Porolissum plin de mulțumire, după ce se despărți de 
Dicomes în poarta lui Decibalos, nu intră în curtea sa, ci o ţinu drept la 
Canidia. Erau obişnuiţi să stea mult de vorbă împreună, mai ales în serile 
lungi de toamnă. Devreme se pornise un vânt rece şi cerul se acoperise cu 
nori cenușii, prevestind apropierea iernii. În casa Canidiei era cald şi o 
lumină plăcută, pe care lampa cu ulei agăţată de tavan o împrăștia, umplând 
toată încăperea. Cum îl văzu intrând, Canidia înţelese după faţa lui tot ce 
avea în suflet. Ajunsese să-l cunoscă bine pe omul în apropierea căruia 
trăise cea mai mare parte din viaţă. 

— Îl aşteptam pe larse, am pregătit pentru bătrân un suman nou, mai 
gros, și un pieptar călduros din blană de capră, îl primi ea, ieșindu-i înainte. 
Dar ce se petrece cu tine, arăţi tare tulburat, deși pe faţa ta flutură o undă de 
fericire. Este acum Dicomes un dac liber? 

Butes pătrunse adânc cu privirea în ochii ei, cărora vârsta şi durerea nu 
le stricase frumuseţea, limpezimea și profunzimea, ochii pe care de multe 
ori în singurătatea lui îi dorise, dar nu cutezase să se gândească mai departe. 
Îi răspunse râzând: 

— Flăcăul nostru este liber, iar procuratorul i-a cerut, drept pedeapsă că 
s-a încumetat să pornească răscoala, să ia ca soție pe Sarmida. 

Canidia zâmbi bucuroasă, îl luă de mână și-l trase să se aşeze pe scaun. 

— Stai, trebuie că ești obosit. Şi Dicomes s-a revoltat din nou, continuă 
ea în glumă, i-a strigat procuratorului că n-o vrea pe fata barbarului 
Decibalos... 


—Aşa, Canidia, e bine că glumești. Pentru fericirea lor, mă simt şi eu 
fericit! Dar s-a mai întâmplatceva astăzi! 

— Ceva care te-a întristat? 

— Mai mult m-a tulburat. Astăzi procuratorul mi-a spus pe nume: 
taraboste Burio... Și dacă ar fi fost numai asta!... Mi-a dat înapoi moșia, 
cetatea şi... 

Înfiorată, Canidia îl privi câteva clipe descumpănită, îl credea bolnav. 
Tot ce auzise socotea că nu fusese cu putinţă. 

— Te doare rana de la mână? îl întrebă ea, neștiind ce să-i spună. Să-ţi 
desfac legătura şi să pun alta curată. El o cuprinse peste mijloc și o strânse 
ușor la piept. 

— Canidia, ce bună ești cu mine! îi spu el râzând. Vezi să te porţi cum se 
cuvine cu tarabostele! 

—Tu taraboste, eu fiică de senator... 

Afară se auzi poarta scârțâind în ţâţânile de lemn, apoi câteva bocănituri 
prin curte şi pe scară. 

— A venit bătrânul Iarse, şopti Canidia, îndreptându-se spre ușă. 

— Toţi zeii să vă aducă numai fericire la amândoi! le ură bătrânul drept 
salut după ce intră. M-ai chemat, zeiță, şi am venit; când este vorba de tine, 
plec la drum şi în infern! Tu, bunule Butes, te-ai liniștit, acum s-au potolit 
toate. Decibalos era în poartă cu cineva, mi-a spus cu bucurie că flăcăul 
Dicomes este acum om în rândul lumii. Zeițţă, să-mi spui ce am de făcut şi 
plec. 

Canidia se duse și lua sumanul și pieptarul de pe lăvicer. 

— Uite, bunule Iarse, ţi-am pregătit ceva pentru iarnă, îmbracă-te, să 
văd dacă îţi vin bine. 

Bătrânul se retrase într-un colţ, începu să-și dezbrace fără grabă sagunul 
vechi, apoi îmbrăcă pieptarul şi peste el sumanul. Se simţea bine în 
pieptarul cu blană călduroasă şi în sumanul nou. 

— Dacă zeii au putere, așa cum cred oamenii, izbucni bătrânul copleșit 
de recunoştinţă, atunci nu se poate să nu poarte grijă de sufletul tău și să nu- 
ți aducă o nouă fericire! Așa, uite-mă îmbrăcat și ca un dac; dar am mai fost 
eu în straie dace, când m-a îmbrăcat buna Gumida. 

Butes stătuse tot timpul pe scaun și îl privise pe bătrân. În el se dădea o 
luptă, simţea nevoie să se destăinuie cuiva, să-şi descarce sufletul. După ce 
se îmbrăcă, bătrânul măsură încăperea în lung și în lat cu mâinile vârâte 
adânc în buzunarele sumanului, privind fudul pe lângă el. Se aştepta ca 


Butes să spună ceva, dar el tăcea și-l privea cu gândul rătăcit în alta parte. 
Văzându-l aşa tăcut, se opri în faţa lui: 

— Bunule Butes, Canidia are sufletul de aur, ce aş putea să cer zeilor 
pentru ea? 

— Ai spus adineauri, batrine. 

— Dar parcă te frământă ceva, mă priveşti nu știu cum... Te-am supărat 
cumva, bunule Butes? 

Butes se ridică de pe scaun și oftă. Puse mâinile pe umerii bătrânului și 
îl împinse spre lăvicer. Îi făcu semn și Canidiei să se aşeze. 

— [a stai, bătrâne! De mult n-am mai vorbit amândoi. Da, mă frământă 
greu ceva şi nu ştiu ce hotărâre să iau. 

Îi povesti tot ce se petrecuse la procurator şi, tot timpul, asculându-l, 
bătrânul clătinase din cap şi murmurase. 

— Toți zeii se bucura, și ne bucurăm şi noi pentru tot ce ați primit de la 
procurator, dar nu văd ce te frământă? 

— I-am cerut procuratorului timp de gândire, dacă primesc numele de 
roman pe care el vrea să-l iau! îi spuse întristat. Cel din urmă taraboste din 
neamul Burio să poarte de acum înainte numele de Licinius Carus!... 
continuă el cu mâhnire. Ce spui, bătrâne, schimbându-mi numele, nu mi-am 
trădat neamul? 

— Care neam? îl întrebă scurt bătrânul. 

— Poporul dac! 

Bătrânul începu să râdă. Îl apucă şi-l strânse de braţ: 

— Tu nu vezi ce se petrece în jurul tău? Se amesteca într-una neamurile: 
romanii îşi iau femei dace; dacii, fiice de coloni; veteranii caută văduvele 
dace și liberţii la fel... 

— Dar poporul dac n-o să piară! gemu Butes, frecându-și apăsat fruntea 
cu palma. 

— Nici eu nu ţi-am spus asta. Dacii nu vor pieri, dar se vor contopi cu 
ceilalți şi, peste ani şi ani, aici nu vor mai fi nici daci, nici romani şi nici 
alte neamuri, ci nişte oameni care vor şti numai că sânt născuţi în aceste 
lacuri și că vorbesc aceeași limbă. 

— Să-mi pierd speranţa, bătrâne, să mă împac cu gândul că dacii nu vor 
mai fi niciodată liberi şi că legiunile Romei nu vor mai fi niciodată alungate 
de aici? 

— Şi cui i-ar mai folosi? Alungând legiunile, nu poate fi izgonit şi 
poporul, aici toţi au cam început să fie una... 


Butes îşi prinsese capul între mâini și îl asculta nemișcat. Și el le vorbise 
într-un fel asemănător dacilor, celor care îşi părăsiseră zeii și numele numai 
să primească pământ. Văzându-l că nu se mișcă şi nu spune nimic, bătrânul 
continuă: 

— Te frămânţi mult, văd că sufletul îţi este chinuit. Să-ţi spun o poveste, 
poate că așa mă vei înțelege mai bine: într-o cetate din Thessalia au trăit, se 
spune, două familii care se dușmăneau de moarte; una avea un flăcău și alta 
o fată, amândoi frumoși cum nu mai erau alții. Dar zeii au făcut ca cei doi 
tineri să se îndrăgească și, cum dragostea lor era fără speranţă, căci ura 
dintre neamurile lor era mai tare decât o stâncă, din chinuita lor legătură 
fata a adus pe lume un copil. Al cui era copilul? Nopți de-a rândul, pruncul 
era dus de o familie şi lăsat la poarta celeilalte. Însă asta n-a putut să dureze 
prea mult, căci s-a aflat în toată cetatea şi, de rușinea lumii, cu toată 
duşmănia ce-i măcina, părinţii celor doi tineri au luat copilul şi au plecat la 
Delfi, să întrebe oracolul. Acolo zeii le-au spus să taie copilul în două și 
fiecare să-şi ia partea sa. S-au privit ei, duşmanii, l-au privit şi pe copil şi nu 
s-au îndurat să facă ce le spusese oracolul. Au pornit înapoi spre cetatea lor. 
Pe drum au întâlnit un bătrân, căruia i-au spus necazul ce-i chinuia. După ce 
i-a ascultat, bătrânul i-a privit, scărpinându-se în barbă, apoi râzând le-a 
spus: „De ce vă chinuiţi sufletele? De când zeii l-au făcut pe om, copilul 
este unire; neamurile voastre s-au legat prin el pentru totdeauna!” Auzind 
vorbele bătrânului, sufletele celor doi bărbați ce se dușmăneau de moarte s- 
au înfiorat şi duhurile rele au ieşit din ei. Îmbrăţişându-se cu lacrimi în ochi, 
au luat copilul, și ducându-se în cetatea lor, au înălțat celor doi tineri o casă 
mare şi frumoasă cum nu mai era alta. Tu ești frământat de gândul că 
primind să-ţi schimbi numele, ţi-ai trăda neamul. Dar ce se petrece la 
Marodava, la Serdos, la Magnus, la Porolissum şi peste tot în Dacia? În 
nenumărate case găseşti un veteran trăind cu o dacă, un dac a cărui soție 
este fiica unui colon, un militar care a luat fata unui dac, ori o văduvă de 
roman care şi-a luat ca bărbat un dac și în toate aceste case se aud tot mai 
des strigătele vesele ale copiilor. Te întreb și mă întreb, copiii acestor 
oameni ce sânt: daci, romani sau alt neam? Dacă voi, dacii, aţi alunga de 
aici legiunile Romei, n-aţi putea să rupeţi familiile atâtor oameni şi să tăiaţi 
în două copiii care s-au născut din doi soţi de alt neam, cum nu i-au lăsat 
sufletul să taie copilul nici pe cei doi dușmani din poveste. Și atunci, bunule 
Butes, pentru ce te întristezi că trebuie să iei un nume nou, când vezi că 
ceea ce se petrece aici este adânc și de neschimbat? 


Butes îşi săltă capul şi-l privi pe bătrân cu ochii înflăcăraţi de dragoste și 
de mulțumire. 

— Ce suflet bun ai, bătrâne, și cât de înțelept și de tare te-au făcut 
durerile vieţii! Ai fost chinuit de oameni și îi iubeşti pe oameni! 

Bătrânul se ridică de pe laviţă, începu să râdă și strigă: 

— Zeii să-i dea sănătate şi viaţă lungă lui Butes Licinius Carus, stăpânul 
Marodavei! 

Tăcu, faţa lui părea dăltuită. Se apropie de Canidia şi se opri înaintea ei. 
Îi vorbi cu voce potolită, plină de vibrații adânci: 

— Dacă zeiţa poate să ierte un bătrân, aş mai vrea să vă spun câteva 
vorbe, care mă ard în suflet încă de când te-ai întors de la Roma... 

— Spune, bunule Iarse! îl îndemnă Canidia. 

— M-am gândit de multe ori la voi... Mai sânteţi în puterea vieții, trăiţi 
singuri, nu aveţi pe nimeni... vă aveţi numai pe voi... Îndemnul meu ar fi, 
şi zeii nu s-ar supăra, să rămâneţi unul al altuia!... Să-l iertaţi pe bătrân, 
dacă... 

După paloarea ce le acoperi feţele, bătrânul înţelese că atinsese o rană ce 
le chinuia sufletele. Se întoarse, luă sagunul vechi sub braț şi ieşi fără să 
mai spună ceva. Ajuns în drum, îşi scoase naiul din sân şi începu să cânte. 

Rămaşi singuri, Canidia şi Butes se priviră mult timp și ochii le luceau 
înecați în lacrimi de fericire. Târziu ea se ridică de pe lăvicer, murmurând: 

— Astăzi te-ai frământat prea mult, îți pregătesc ceva să mănânci, apoi 
să te odihnești. Cine poate să mai înțeleagă voia zeilor?... 


5 


Într-o zi, spre seară, la Butes sosi un decurion care îi aduce un mesaj din 
partea procuratorului. Plautius Priscus îl vestea că peste două zile se va 
desfășura un spectacol frumos în amfiteatrul din Porolissum și îl ruga să ia 
parte cu un număr cât mai mare de daci. Spectacolul fusese pregătit 
îndelung de lanistul Verus. Procuratorul îl tot amânase, întâi din cauza 
năvălirii hoardelor de astingi şi de îngrijorarea prin care trecuse, bănuind o 
răscoală a dacilor, apoi, pentru că aşteptase ca totul să se potolească la 
Marodava, dornic să vadă în tribune cât mai mulţi daci. Ceea ce făcuseră 
Dicomes şi Butes cu cetele lor, lovind hoardele de astingi şi sărind în 
ajutorul centuriilor romane împresurate, îl uimise chiar și pe legatul 
comandant al legiunii de la Potaissa, care simţise, ca şi procuratorul, fiorii 


unui început de răscoală a dacilor. Sfârşitul neașteptat al panicii prin care 
trecuse, sfârșit pe care la început nici nu voise să-l creadă, îi descărcase 
sufletul de o povară grea, şi legatul trimisese un mesaj procuratorului, prin 
care îl îndemnase ca celor doi daci viteji să le satisfacă orice dorinţă, și 
Plautius Priscus avusese mulțumirea că o făcuse din plin. 

La Marodava frământările se potoliră, iar zilele de petrecere și 
sărbătoare trecură. Fusese nuntă frumoasă sus la villa. Toată Marodava 
vuise când se aflase că tarabostele își primise înapoi moşia, că el și Canidia 
deveneau soți, iar fiica lui Decibalos își încredința viaţa viteazului Dicomes. 
Dar cea mai mare bucurie o avuseseră sclavii în ziua când noul stăpân 
pusese să-l lege pe Ampliatus şi-l trimisese la muncă alături de ceilalți. Ştia 
că actorele strânsese mulți bani şi că, văzându-l, s-ar fi răscumpărat, de 
aceea nu voise să-l scape din mână sub nici o formă. Pe el îl oprise ca sclav 
chiar și după ce dăduse libertatea la cea mai mare parte din cei care 
trudiseră și suferiseră pentru Decimus Silvanus. El cu Canidia rămaseră jos 
în căsuţa ce avea interiorul ca al uneia romană, iar sus, în villa, acolo unde 
fusese cetatea, lăsase tânara pereche fericită, pe Sarmida și Dicomes, 
dăruindu-i şi o mică parte din moşie. Așa fusese dorința Canidiei. Restul se 
făcuse așa cum de mult gândise el, Butes: dăduse libertate sclavilor, le 
împărțise pământ pe care să-și întemeieze gospodării cei ce voiau să rămână 
la Marodava, înapoiase dacilor ţarinile pe care le răpise Decimus Silvanus 
şi hotărâse ca restul moşiei să fie lucrat în devălmășie de toți: daci și sclavi 
de curând eliberaţi, formând o obşte de al cărei bun mers avea să se ocupe 
el şi Canidia. În Marodava toate se schimbară, însufleţirea luase locul 
deznădejdii, iar ura față de romani începu să se topească. 

De dimineaţă tribunele amfiteatrului se umplură de mulțimea venită de 
la mari depărtări și, pentru prima oară, romani, coloni şi daci se așezară 
amestecați, în locurile pe care fiecare le socotise mai bune și după cum 
venise, mai devreme sau mai târziu. Procuratorul nu plecă spre amfiteatru 
decât după ce sosiră oaspeţii: Butes cu Canidia și Dicomes cu Sarmida. Îi 
luă în tribună, alături de el şi de tribunul Flavius Severus, dar în jur orândui 
să se aşeze de o parte centurioni şi funcţionari ai imperiului, iar de cealaltă 
dacii mai de vază din Marodava și din satele pârjolite de astingi, a căror 
căpetenie era acum Rastrix, lângă care stătea o pereche nouă: fiica sa, 
Saminia şi Getio, feciorul lui Sagitulp, pe care dragostea îi legase cu atâta 
putere, încât nici zeii n-ar fi putut să-i mai despartă. 


Spectacolul întrecu în frumuseţe tot ce se văzuse până atunci în acest 
amfiteatru și, cu tot frigul aspru pe care razele slabe ale soarelui de sfârșit 
de noiembrie nu-l mai putea învinge, mulțimea se înfierbântă de mulţumire 
şi de veselie. Spectacolul începu printr-un joc în care gladiatori, îmbrăcaţi 
ca romani şi ca daci, arătară deplina înfrățire dintre cele două neamuri. 
Urmă o luptă bine pregătită de lanist: de o parte legionari și luptători daci, 
iar de cealaltă o mică ceată de astingi. Lupta se desfășura cu măiestrie şi 
astingii căzură unul câte unul, loviți când de romani, când de daci. La 
sfârşitul luptei, toţi cei căzuţi pe nisipul arenei, romani, daci și astingi, 
săriră în picioare și salutară mulțimea, o dată cu ceilalți, semn că toată lupta 
fusese purtată de gladiatori anume pregătiți. Mulțimea delira de plăcere 
când îşi dădu seama că nici unul dintre luptători nu căzuse lovit de moarte 
şi că totul fusese numai joc, în care se arătase unirea în luptă, a romanilor și 
dacilor, în arenă se desfășură după aceea și o luptă adevărată, între astingi 
năvălitori prinşi, pe capetele cărora se puseseră căşti de andabaţi. Împinși de 
furcile mastigoforilor, aceştia se bătură orbește, omorându-se între ei. Celor 
scăpaţi cu viaţă li se scoaseră căştile și se dădu drumul lupilor înfometați 
care îi sfișiară în câteva clipe. 

Spectacolul se apropia de sfârşit și mulțimea aștepta nerăbdătoare să 
vadă ceea ce se zvonise că adusese nou lanistul, ceva care nu se mai văzuse 
la Porolissum. Când în arenă înaintară mai mulți mimi, mulțimea îi privi 
nemulțumită, apoi pe măsură ce ei își arătară măiestria, tribunele răsunară 
de râsete, de laude şi de voie bună. Cu vorbe meșteşugite și fără prea mult 
ocol al ruşinii, mimii desfășurară în faţa tribunelor întâmplări scurte, pe care 
mulţi le socotiră adevărate, din care ieşea batjocorit când un negustor, când 
un centurion, când un libert, iar învingatoarea era mai întotdeauna o femeie, 
ajutată de istețimea sau de viclenia ei. Când după mimi se porni o luptă 
adevărată între doi gladiatori, procuratorul nu mai urmări spectacolul și se 
întoarse spre Butes și spre Dicomes. Îl uimea destinderea pe care 
mulțumirea şi fericirea le aduseseră în puţine zile pe feţele lor. Schimbări 
tot atât de mari vedea şi la Canidia. 

— Trăim vremuri noi, după cum văd, începu el, s-a mutat veselia aici la 
Porolissum și fericirea la Marodava... 

Butes surâse şi i-o întoarse: 

— Vrei să spui că a venit, în sfârşit, la Porolissum înţelegerea, iar la 
Marodava s-a întors liniştea. 


— Întotdeauna ai găsit răspunsul potrivit, Licinius Carus!, continuă 
procuratorul, numindu-l cu numele cel nou. Mi-ai cerut un răgaz şi-mi 
datorezi un răspuns, ai uitat? 

— N-am uitat, Plautius Priscus. Canidia ştie despre ce este vorba şi 
răspunsul ţi-l poate da tot ea. 

Canidia zâmbi. Privirea ei era acum mai vie şi mai luminoasă, îi spuse: 

— Da, Plautius Priscus, acum vorbeşti cu Butes Licinius Carus, dar nu şi 
cu stăpânul fermei Marodava... 

Procuratorul îl săgetă cu privirea. Îşi aduse aminte: 

— Ce mi-aţi făcut acolo? Aţi dat drumul sclavilor, aţi împărţit pământ... 
v-aţi amestecat... Aşadar, voi tot niște răsculați ați rămas?!... 

— Nişte răsculați care fac bine oamenilor! adăugă Dicomes. 

— Adică dacilor, întări procuratorul. 

— Şi sclavilor, continuă Dicomes şi... câteodată, imperiului!... 

— Vă iert, deşi n-ar trebui; m-am așteptat să mă poftiţi la petrecerea 
voastră, la nunta voastră, la fericirea voastră... 

Butes nu-l lăsă să aştepte răspunsul: 

— Da, m-am gândit la asta, Plautius Priscus, însă am socotit că acolo 
unde se dădea libertate sclavilor și unde se împărțea pământ dacilor, și celor 
care au devenit oameni liberi, n-ar fi fost bine ca tu să fii de faţă. 

— Din cele ce aţi făcut voi acolo, cine poate să prevadă ce va ieşi mai 
târziu?!... murmură procuratorul prins de gânduri. 

— Mai multă unire, mai multă omenie și înțelegere! La Marodava s-a 
început o viaţă nouă! rosti Dicomes cu însuflețire. 

Procuratorul îl privi îndelung și în gând îi dădea dreptate. 

Se începuse o viaţa nouă, pe care o aduseseră îndrăzneala şi vitejia 
tânărului, ajutat de înţelepciunea celui mai vârstnic. 

Îi cuprinse cu braţele peste umeri pe amândoi şi le spuse cu multă 
preţuire: 

— Sânteţi doi oameni bravi, în care pot să am încredere deplină. Mă 
aştept la mult ajutor din partea voastră, vreau ca aici să fie linişte. Și eu şi 
voi sântem sub vremuri, nici eu nici voi nu putem să mai întoarcem cursul, 
prefacerilor pe care le trăim. Poate că şi voi gândiţi acum că e mai bine să 
trăieşti la adăpostul puterii Romei, decât să stai în furtuna dezlănţuită de 
triburile barbare care năvălesc dinspre miază noapte şi răsărit. 

CAPITOLUL I 
SE ÎNTINDEA ZVONUL 


Bătrânii, împovăraţi de ani, își mai aminteau de vremurile de altădată, 
când Porolissumul reînviase pe ruinele cetății dace cu același nume, după ce 
legiunea înălțase alături un castru în care forfoteau centurioni, decurioni, 
legionari și sclavi publici. De atunci urbea crescuse neîncetat, cele trei 
aşezări — Magnus, vicul!!! liberţilor şi veteranilor, Serdos, vicul colonilor 
aduşi din imperiu, şi Marodava, vechea vatră a dacilor — mai înstărite şi mai 
întinse, se uniseră, vechiul amfiteatru fusese reconstruit încă de pe timpul 
lui Antonius Pius, iar colonia atinsese o asemenea dezvoltare, încât 
împăratul Septimius o înălțase la rangul de municipium Septimium 
Porolissense. De mult Magnus, Serdos şi Marodava nu mai constituiau nişte 
vicuri răzlețe, ci deveniseră părți de neseparat ale cetății. Rămăsese numai o 
obişnuință să se spună că Marodava era cartierul dacilor, căci scurgerea 
anilor, opreliştile şi acţiunile procuratorilor şi preoților contribuiseră în 
egală măsură ca cei ce se trăgeau din foştii stăpâni ai acelor meleaguri să se 
contopească în mulțimea adusă de legiune. Timp de peste o sută de ani, 
Porolissumul cunoscuse prosperitatea, cele câteva mici răscoale şi scurte 
năvăliri nepricinuindu-i prea multe pagube. Pe timpul lui Septimius Severus 
se vorbea despre un Porolissum felix într-o Dacia felix. De câtva timp însă 
multe se schimbaseră. Năvala gepizilor ar fi prefăcut totul în ruine și scrum, 
dacă nu sărea la timp în ajutor legiunea de la Potaissa. Reparaţiile noi făcute 
de-a lungul zidului de apărare, mai ales în partea dinspre amfiteatru, erau o 
mărturie a grelelor lupte pe care trebuise să le dea legionarii din Cohors I 
Palmyrenorum Porolissense. De multă vreme, cei veniţi din imperiu şi 
localnicii trăiau în bună înţelegere și întrajutorare. Vârstnicii povesteau 
deseori nepoților despre faptele pline de vitejie ale celor doi oameni bravi: 
Butes şi Dicomes, cei ce săvârşiseră în aceste părți împăcarea romanilor cu 
dacii. 

La dârzenia celor doi înaintaşi se gândea bătrânul Degidus, iscusitul olar 
a cărui faimă ajunsese până la Ulpia Traiana Sarmizegetusa, în timp ce 
trăgea încet după el poarta, îndreptându-se cu pași rari, nesiguri, spre olărie. 
Învins de povara anilor, vasele le modela acum Offas, ajutat de sclavi. Erau 
însă zile când lucra la roată şi nepotul său, Sargetius, un tânăr bogat ce se 
bucura de o frumoasă apreciere în Porolissum. 


— Offas, ai pregătit amforele pentru Napoca? strigă Degidus din ușă, cu 
voce tremurândă, punând mâna streaşină la ochi, să răzbată cu vederea 
slabă prin umbra deasă din atelier. 

— Toţi zeii cu tine, bunule Degidus! Sunt gata pentru drum. Dar de ce 
te-ai mai obosit încoace? 

Bătrânul îl mustră zâmbind, ridicând toiagul spre el: 

— Offas, să nu superi zeii! De când munceşti alături de mine, m-ai văzut 
vreodată ostenind? 

Ochii lui Offas luciră. ÎL iubea şi-l respecta mult pe omul năpădit de ani 
din fața sa. Râse zgomotos, în timp ce îşi ştergea mâinile pe tunica de 
postav cenușiu, veche şi ruptă. 

— Haide, loveşte-mă! Zeul Silvanus mi-e martor, nici nu mă gândesc să 
mă feresc! Acolo unde dai tu, bătrâne, creşte carnea pe mine! își umflă el 
pieptul puternic. De multe ori mă gândesc cu duioșie la anii când rupeai 
câte o joardă pe spatele meu. Acum unul este olarul Offas, primul după 
meşterul Degidus, cel ales de zei! 

Sprâncenele negre și bogate ale lui Offas jucau deasupra ochilor, 
pierzându-se în părul stufos ce-i cădea pe frunte. 

Inima bătrânului Degidus începu să bată cu putere, răscolită de cuvintele 
olarului. Făcu un pas, vrând să pătrundă în atelier. Auzind scârţâitul porţii 
dinspre drum, se opri şi se întoarse, îl văzu pe Sargetius intrând, însoțit de 
doi preoţi: unul era Suriacus, de la templul lui Mithras din cartierul Serdos, 
pe celălalt nu-l cunoştea. Socotind că nu stătea bine să se arate neprimitor 
de oaspeţi, le ieşi în cale: 

— Mă bucur de oaspeţi, Mare preot! Tu, nepoate, te-ai întors sănătos, ai 
călătorit bine? 

— Rog zeii să-ţi dea viaţă lungă, bunicule! se înclină Sargetius. Sunt 
tare ca piatra. La înapoierea de la Ulpia Traiana Sarmizegetusa, am însoţit 
alaiul lui Callicles, Marele preot al templului lui Jupiter, dintr-o provincie 
îndepărtată de la răsăritul imperiului, Frigia. A auzit de faima olăriei tale și, 
fiind în trecere pe aici, arde de nerăbdare să-ţi vadă vasele. 

Bătrânul își aţinti privirea asupra marelui preot, pe a cărui mantie luceau 
fire de aur. I se prosternă cu multă cucernicie şi spuse, arătând spre Offas: 

— Să nu mâniem zeii! Olăria mai poartă încă numele meu, însă de 
câţiva ani renumele îi este păstrat de Offas, cel mai dibaci olar de prin 
aceste părți. Dar să nu întârziem, se lasă seara și n-o să mai vedem așa bine 
înăuntru. 


Intrară unul după altul, urmând pe marele preot din Frigia. Din îndemnul 
lui Offas, sclavii aduseră câteva opaițe şi luminile lor alungară umbra deasă. 
Cei doi preoţi se opriră în partea din stânga unde, pe rafturi de lemn aliniate 
de-a lungul peretelui, se înșirau vase și statuete aranjate după mărime. Offas 
luă unul, un fel de glastră frumos colorată, și începu s-o încerce lovind-o cu 
degetul. Un sunet melodios se împrăştie în jur. Privirile preoților cuprinseră 
rafturile în lung şi în adânc, încărcate cu oale pântecoase, largi la gură, cu 
buze răsfrânte, străchini și tipsii de toate mărimile, cești dace scunde și 
opaițe cu mai multe găuri, lucrate la roată sau numai de mână, căni cu cozi 
de diferite forme, bune pentru băutul vinului, iar pe două rânduri, jos, 
numeroase amfore înalte și zvelte, cu gâturi lungi și subţiri ca de lebede. La 
capul raftului din mijloc, marele preot al templului lui Jupiter zări un șir de 
patru cupe, frumos vopsite cu albastru, pe care erau desenate scene cu 
legionari, coloni şi daci. Înaintă cu o curiozitate sporită. Privindu-le, desluşi 
pe ele istoria Daciei romane, tot ce se petrecuse pe aceste meleaguri timp de 
peste o sută de ani. 

— Cine e meșterul care le-a măestrit? întrebă el, uimit de semnificația 
limpede a scenelor. 

— Eu m-am jucat cu vopselele! râse Sargetius. lar iscusința zugrăvirii 
chipurilor de oameni am învăţat-o de la el, adăugă, arătându-l pe Offas. 

Marele preot tăcu un timp, privind cupele. Sargetius îi vorbise mult 
despre Offas, pe drumul lung făcut împreună, însă nu la asta se gândea 
acum. Pe una din cupe, scena reprezenta o mulțime de oameni opunându-se 
legionarilor care, cu sulițele întinse, îi împingeau în lungul drumului. 

— Triburi barbare năvălitoare vin tot mai numeroase dinspre răsărit şi 
miazănoapte. Ele încearcă să se statornicească prin aceste locuri, spuse, 
întorcându-se spre Sargetius. Crezi că dacă Roma își va retrage legiunile, 
populaţia nu le-ar urma? 

— Nu m-am gândit la asta, nu ştiu ce să cred! Când am lucrat aceste 
cupe, am vrut numai să fac ceva frumos. Dar să mergem mai departe, să 
vedeţi tot. 

Sargetius făcu semn lui Offas și, înlăturând sclavii, se aşezară amândoi, 
fiecare la câte o roată. Din lutul măiestrit cu degetele, începură să se înalțe 
două forme ce deveniră două cupe largi, cu picior scurt. Cei doi preoți îi 
priveau, minunându-se. 

— Când frământ lutul la roată mă simt altul, rosti Sargetius, apropiindu- 
se de marele preot. Încep să cuget mai adânc, încerc să pătrund tainele vieții 


şi ale lumii. Poate că ei, olarii, sunt adevăraţi filosofi. Acum să-mi spui ce 
anume ţi-a plăcut, Mare preot, pentru că vreau ca oboseala ta, venind până 
aici, să fie răsplătită. E o mare cinste pentru noi ca vasele și statuetele 
noastre să ajungă până în Frigia. Primeşti orice ţi-ar face plăcere! 

Marele preot rămase un timp pe gânduri. 

— Aş vrea cele patru cupe cu desenele frumos măestrite. Mă voi ruga lui 
Jupiter şi la toţi zeii pentru sănătatea ta și a celor dragi ţie! Asta, dacă te lasă 
inima... 

Sargetius se gândi la bucuria cu care le va primi Alliana. Dar cuvântul 
nu și-l mai putea întoarce. 

— Fie, Mare preot! Voi încerca să fac altele... 

— Aici toate sunt minunate, însă nu se cade să mă lăcomesc, abuzând de 
dărnicia voastră. Mi-ar mai place acele două statuete cu pani şi satiri. 

— Nu vrei şi pe zeiţa Libera, atât de mult căutată și adorată pe aici? îl 
întrebă bătrânul. După ce primeşti cele alese, vom trece alături, în villa 
nepotului. La noi este obiceiul să omenim oaspeţii. Acolo, ne vom adăpa la 
înţelepciunea ta, Mare preot. 

În tricliniul villei lui Sargetius, gustară ceva şi goliră numeroase cupe. 
Pe fețele lor îmbujorate se oglindea tăria vinului băut. După o vreme, 
marele preot Callicles se întoarse spre bătrânul Degidus, pregătit să-l 
întrebe ceva: 

— Ai spus că fără Offas, iscusitul meşter olar, atelierul ar fi fost de mult 
închis. Pe el de ce nu l-ai chemat să ospăteze alături de noi? E un om 
minunat. 

— Nu se cădea să-l pun alături de un Mare preot! 

— Îl ai cumva ca sclav? Nu i-am văzut semnul... 

— Nu, Offas e om liber. La noi lucrează cu plată. 

— Poate că atelierul o să-i rămână lui, interveni Sargetius. Eu nu am de 
gând să mă ocup de modelatul lutului. 

— Știu! Când eu voi pleca la zei, aici totul se va destrăma! murmură 
bătrânul, neîmpăcat în sinea lui. 

Marele preot se mișcă neliniștit în scaun, trecându-și degetele prin barba 
albă. 

— De la un timp, tot mai puţini oameni spun că pleacă la zei, începu el. 
Prin Misia, Frigia și Caria multă lume urmează învăţătura acelui galilean. 
Noua credinţă se întărește, lupta marilor preoţi nu mai este ajutată de Roma. 
Am venit prin părțile acestea poftit de Marele preot de la Ulpia Traiana 


Sarmizegetusa și împins de dorinţa de a cunoaşte oamenii, despre care se 
vorbește până departe în ţările răsăritului. Să nu vă supăraţi dacă îndrăznesc 
să vă întreb ceva: dacii au fost nimiciţi cu totul de legiunile Romei? 

Marele preot Callicles văzu cum ochii bătrânului Degidus începură să 
lucească. După o scurtă şovăială, se hotărî să pună întrebarea al cărei 
răspuns îl urmărea: 

— Voi sunteţi daci sau romani? Adică tu, bătrâne, și tu, Sargetius, ce vă 
socotiți”? 

Înalt şi bine făcut, în puterea celor treizeci de ani abia împliniţi, 
Sargetius arăta pe drept cuvânt un bărbat voinic, energic și frumos. Se ridică 
în picioare și începu să se plimbe prin tricliniu. Marele preot îl urmări cu 
privirea, așteptând răspunsul. 

— Dacă e să vorbim drept, rosti el, în Dacia nu prea mai sunt nici 
romani și nici daci. De fapt, în tot imperiul numărul romanilor adevăraţi 
este destul de mic. Ce suntem noi? Cred că știe mai bine bunicul, el 
cunoaște rădăcinile din care ne tragem. 

Bătrânul se mişcă vioi, cu toţi cei optzeci de ani ai săi, bucuros că 
marele preot îi dădea prilejul să-şi arate originea. 

— Ce suntem noi, ne-o vei spune tu, Mare preot! Eu îţi voi arăta numai 
care este obârşia noastră. Înaintaşii mei au avut sânge dac. Bunicul se 
numea Dicomes, feciorul lui Sarmis, cel care a unit în răscoală pe daci şi pe 
sclavi, conducându-i în luptele purtate cu legiunile imperiului. Tatăl meu a 
fost fiul lui Dicomes, iar mama, fiica unui colon venit din insula Lesbos. Eu 
am avut trei copii, un băiat şi două fete, cu nevasta care se trăgea dintr-un 
veteran roman şi o dacă. Feciorul — tatăl lui Sargetius — a căzut într-o luptă, 
când Porolissumul s-a găsit în pericol de a fi cucerit şi dărâmat de o hoardă 
năvălitoare de gepizi, iar soţia lui, o fiică a Romei de toată frumuseţea, l-a 
urmat la zei peste câțiva ani. Copiii — Sargetius şi Opilia — au fost crescuţi 
mai mult de mine... Ne întrebăm și noi, Mare preot, continuă bătrânul după 
o scurtă pauză, ce suntem, daci sau romani? Tu ai putea să ne spui. 

— Sângele vostru e destul de amestecat, începu marele preot după un 
timp de gândire, însă nu trebuie sa uitam că pe linie bărbătească vă trageţi 
din poporul viteazului Decebal. Eu zic că sunteţi mai mult daci, decât 
romani. 

— Aşa ne socotim și noi, întări bătrânul, dar asta nu ne mai foloseşte la 
nimic! 


— Nu se ştie! reluă marele preot, zâmbind. În părţile acestea imperiul 
este destul de șubred, iar în vinele tânărului curge sânge de la acela care ar 
fi fost rege, dacă alunga legiunile. 

— Poate că nu e bine spus aşa, Mare preot, se simţi dator Sargetius să 
intervină. Nu imperiul e şubred în aceste părţi, ci dușmanii lui sunt mulți. 
Dacă vor veni vremuri grele, vom porni dincolo de Danuvius, unde au 
început să plece cei mai grijulii. 

Tonul cu care vorbise îl făcu pe marele preot să-l privească mirat şi rece: 

— Am crezut că am în faţă un bărbat cu suflet de căpetenie! Ai de gând 
să-i părăsești pe cei care, simțind în vinele lor sânge dac, nu se vor îndura să 
părăsească pământul strămoșesc? 

— Roma va avea grijă de toţi! răspunse Sargetius, căruia nu-i plăcea 
direcţia discuţiei. 

Marele preot se ridică de la masă. 

— A venit timpul să vă părăsesc. E destul de târziu, vreau să mă 
odihnesc. Cât mai stau la Porolissum, sper să te mai văd, Sargetius. Iar la 
plecare, nu voi uita să salut pe bătrânul Degidus şi pe iscusitul Offas. Pentru 
cele patru cupe dăruite, mă voi ruga zeilor să vă ţină sănătoși și să vă dea 
fericire! 

Rămași singuri, bunicul și nepotul priviră mult timp după ei. În liniștea 
serii, se auzeau tot mai încet paşii gărzii ce-l însoțea pe marele preot. Când 
în jurul lor se stinse orice zgomot, bătrânul se întoarse spre Sargetius și-l 
întrebă: 

— Ce ai aflat pe la Ulpia Traiana Sarmizegetusa? Se retrag legiunile 
dincolo de Danuvius? 

Sargetius răspunse cu voce potolită: 

— N-am simţit nici o mișcare. Tot ce se aude, sunt numai zvonuri! 

Soarele scăpătase după crestele munţilor de dincolo de Marodava. 
Pădurea, cu frunziș proaspăt de primăvară, împrăștia mireasmă plăcută de 
verdeață și flori. Cercul mare, luminos al lunii se ridica peste culmile ce se 
lăsau, spre răsărit, către valea râului Samus. 

Pe poteca ce se răzleţea din drumul Napocăi, şerpuind de-a lungul 
povârnișului, mergea cu pași repezi un tânăr. Robust, puternic, călca apăsat, 
urmând coborâșul iute al potecii, gata să se sprijine în toiagul ce-l strângea 
în mână. Diurpanneus — acesta îi era numele — grăbea pașii cu gândul la 
clipa întâlnirii cu Opilia. După îmbrăcăminte, avea înfățișarea oricărui 
flăcău al Daciei romane trăitor prin vicurile înșirate de-a lungul văilor: 


pantaloni și încălțăminte ca ale dacilor, tunică şi centură cum purtau 
romanii. Venea de acasă, de dincolo de munţi, din ţinutul străbătut de râurile 
mari Hierasus și Pyrethus, loc al dacilor liberi. Era bogat, avea moşie 
întinsă și stână cu o mare turmă de oi. Dacă cineva l-ar fi întrebat cine este, 
răspundea liniștit: 

— Sunt cioban cu plată la stâna lui Sargetius Gemellinus Felix, unul din 
quatorvirii!2* colegiului de conducere de la Porolissum. 

Într-un loc se opri, căutând să-și dea seama unde a ajuns. În vale, 
sclipeau luminile la casele din cartierul Serdos, iar mai în sus, cele de la 
Marodava. Toată lumea din Porolissum folosea tot numele vechi de 
Marodava, deşi în scriptele aedililori&*, quaestorilori*! şi tabulariloriS* 
fusese romanizat în acela de Marodivus. La vederea luminilor, inima lui 
Diurpanneus începu să bată cu putere. Nu mai avea mult de mers până la 
Surillius, omul care îi cunoștea taina. 

Taberna lui Surillius se înălța pe locul ocupat altădată de taberna lui 
Theodotos, greu de recunoscut acum. Câmpul dintre Magnus şi Serdos se 
acoperise cu case de toate mărimile, lăsând între ele o piaţă largă unde se 
ținea în fiecare săptămână târgul, cu mulțime de vânzători şi cumpărători 
din Porolissum şi de prin vicurile apropiate. Prin mijlocul pieţei trecea via 
Ulpia Traiana Sarmizegetusa, prelungindu-se spre for, în centrul 
municipiului. Dincolo de drum, în fața tabernei, deasupra ușii căreia 
spânzura nelipsita firmă, scrisă cu litere de culoare galbenă: „La înfrățirea 
neamurilor”, se ridica, impunătoare, pe temelie de piatră, prăvălia lui 
Synethus, negustorul cel mai bogat din această parte a Daciei romane. 

Surillius îşi romanizase numele: din cel dac, Surilio, în Surillius. Era 
cunoscut drept un om potolit, se purta frumos cu oricine și se străduia să nu- 
| supere pe bogatul negustor vecin. Pe clienţi îi servea el și sclavul său, un 
băiat de șaptesprezece ani, iar la bucătărie se ajuta de o bătrână sclavă. 
Fiind bărbat în putere — abia trecuse de jumătatea vieţii — cei puşi pe 
scandal nu uitau niciodată că braţele și pumnii lui Surillius îi puteau arunca 
ușor afară. Taberna avea două încăperi destul de mari. De obicei numai o 
dată pe săptămână, când piaţa se umplea de mulțimea venită să cumpere sau 
să vândă, devenea neîncăpătoare, iar el abia prididea cu treaba. 

Devreme, Surillius servi cu vin în încăperea retrasă pe doi din clienţii săi 
obişnuiţi: Anicetus, actorelei6* fermierului Laetius Vitalis și Bellinus, 
tabularul Serdosului. Mulţi vorbeau că legăturile lor nu păreau a fi curate. 
Tabularul, sclav public, ştia să sustragă cu dibăcie ceva din banii cuveniţi 


imperiului, iar actorele vindea pe ascuns o bună parte din recolta de la 
ferma lui Laetius Vitalis. 

Când în încăpere se strecurară Anthus, aedilul de la templul lui Apollo 
din cartierul Magnus, și Servius, sclav al negustorului Synethus, Bellinus le 
făcu semn să se aşeze la masa lor. 

— Zeul Apollo să vă ţină sănătoşi şi să vă dea viaţă lunga! salută sclavul 
timid, așezându-se pe scaun. 

— Numai să-l lase Anthus, că el e cu cheile templului, glumi actorele, 
slobozind un hohot de râs. 

Tabularul căută să le dea curaj: 

— Lasă că ne ajută zeii pe toți. Vorbim după ce goliţi și voi câte o cană 
de vin. Ţi-o fi foame, Servius? 

Sfios, sclavul tuşi ușor. 

— Nu sunt flămând, stăpâne, am mâncat... 

Bellinus își umflă pieptul: îi spusese „stăpâne”. El, sclav public, se 
simţea cineva. 

— Ei, Servius, te-ai răscumpărat? îl întrebă pe sclav. 

— Nu, stăpâne, zeii nu vor să mă ajute! Nu ştiu ce să... 

— E necăjit, sărmanul! interveni aedilul. Lacomul de Synethus i-a mărit 
iarăşi prețul răscumpărării. Bietul om, ar mai avea nevoie de vreo 
cincisprezece denari! Te roagă să-i dai tot tu, că e greu să se încurce în 
datorii şi la altul. 

Tabularul se prefăcu îngrijorat: 

— Anthus, te-ai gândit bine? Poate că Synethus nici n-are de gând să-i 
dea libertatea. De șapte-opt ori a sporit suma pretinsă şi tot de atâtea ori 
Servius a venit să-i împrumut bani. 

Sclavul sări în picioare. Ochii îi luceau plini de speranţă. 

— Ți-i dau pe toţi înapoi, stăpâne! îi dau cu zeciuiala tocmită, numai să 
mă văd liber! N-am să cunosc odihnă nici o clipă, până nu iei și ultimul 
denar, și până... 

— Şi până nu cumperi sclava aia, pe care vrei sa ţi-o faci nevastă. Nu-i 
aşa? 

— Da, stăpâne! Zeii să-ţi dea sănătate! 

Bellinus îşi întoarse privirea spre aedil. El îi ţinea socoteala cheltuielilor. 

— Ce zici, Anthus, pierd denarii pe care îi dau lui? 

— Să n-ai teamă! Să zicem că Servius, devenit om liber, uită să-și 
plătească datoria. Dar eu sunt martor, spun că s-a răscumpărat cu bani de la 


tine, aşa că îl poţi face oricând sclavul tău. 

Tabularul începu să zâmbească. Și ce — gândi el — nu s-au mai văzut 
sclavi publici, care să aibă servi vikarii!2'? Continuă cu voce tare, înveselit: 

— Te pui tu chezășie, Anthus? 

În timp ce vorbeau, în încăpere intră un decurion, însoţit de doi 
legionari. Surillius le servi vinul cam în silă. Ştia că nu va scăpa de ei, decât 
atunci când vor cădea sub masă. De la o vreme, nu numai la Porolissum, ci 
în toată Dacia slăbise disciplina în armată. Populaţia era jefuită fără măsură 
de tabulari, decurioni și legionari. 

Tocmai se pregătise să închidă taberna. Se simțea cam obosit. Picotea de 
somn pe scaunul de lângă tejghea. Tresări auzind uşa deschizându-se. Nu-i 
venea să creadă. Închise ochii şi-i deschise, clipind des. Vederea nu-l înşela: 
era el, Diurpanneus. Sări în picioare, întâmpinându-l. 

— Ai venit? Ai găsit-o? îl întrebă în șoaptă. 

— Am venit! N-am găsit-o! 

Înţelegându-i mâhnirea, Surillius încercă să-l îmbărbăteze: 

— Ți-am mai spus, Diurpanneus, niciodată o fată răpită nu e în pericol 
să-şi piardă viaţa... 

— Ci libertatea! Poate să ajungă sclavă, să fie siluită și chinuită de 
stăpâni ticăloşi! 

— Câteodată zeii mai fac şi minuni. 

De aproape un an, Diurpanneus își căuta disperat sora furată, pe Diegia. 
Într-o frumoasă zi de vară, în plină înflorire a celor optsprezece ani, fata 
rămăsese singură la stână în timp ce baciul și ciobanii plecaseră să sperie un 
urs ce se învățase la oi. La înapoiere n-au mai găsit-o, iar căutările lor au 
rămas zadarnice. Mai târziu, unul din ciobani a aflat de la o bătrână că 
văzuse patru oameni ducând o fată ce se zbătea să scape. Urcaseră grăbiţi 
coasta muntelui, ținând-o numai către apus. 

De atunci, Diurpanneus răscolise Dacia în căutarea fetei, rătăcise prin 
părțile Porolissumului, se oprise la ferma lui Sargetius, în apropiere de râul 
Samus, se împrietenise cu el, o cunoscuse pe Opilia, sora lui, şi o îndrăgise. 

— Să nu te grăbești, schimbă vorba Surillius. Nu trebuie să te duci în 
seara asta la ei. 

— S-a întâmplat ceva? îl întrebă Diurpanneus îngrijorat. 

— Nimic rău. Mai devreme a fost aici Offas, a băut o ulcica de vin și a 
plecat grăbit. La noapte porneşte spre Napoca, încărcat cu vase de tot felul. 
Mi-a spus că au un oaspete, un mare preot venit de departe, dornic să vadă 


olăria bătrânului. Dar ia să gustăm și noi ceva, cu tine mi-a pierit somnul. 
Să trecem în încăperea de alături, mai sunt și alţii, nu strică dacă auzim ce 
mai vorbeşte lumea... 

Surillius aduse cârnaţi şi două ulcele cu vin. Diurpanneus începu să 
mănânce, atent să prindă ce vorbeau tabularul, actorele, decurionul și 
legionarii. De câte ori intra într-o tabernă, nu uita să tragă cu urechea în jur, 
cu speranţa că va putea descoperi un semn, oricât de slab, despre locul unde 
s-ar găsi Diegia. Vinul începuse să-i încălzească, toți vorbeau tare, 
izbucnind în hohote de râs. Ascultă ce povestea actorele Anicetus: 

— Luptam în amfiteatrul de la Ulpia Traiana. Eu eram mirmilonul, iar 
unul de pe malurile Eufratului, retiarul. Cu plasa și cu tridentul în mână, 
retiarul mă alergase mult, de vreo două ori m-am aflat în primejdie, mă 
încurcam în plasa aruncată de el cu multă dibăcie. Eu, de câte ori am luptat 
în arenă, aveam grijă să iau bine seama adversarului. Când observam pe 
faţa lui spaima de moarte, eram convins că-l voi răpune fără prea multă 
greutate. Am făcut câteva mișcări agere, l-am zăpăcit, și a uitat de plasă, iar 
eu l-am doborât fulgerător la pământ. Când i-am pus piciorul pe piept, 
pregătindu-mă să-l străpung cu spada, el a început să mă roage: „lartă-mă, 
lasă-mi viaţa! Mă fac sclavul tău! Cybela să te ajute!” Eu am apăsat pe 
spadă, am auzit-o cum pârâia prin pieptul lui. Auzi, prostul, se gândea la 
iertare! Păi dacă aş fi fost eu în locul lui, el m-ar fi cruțat? 

Încăperea răsună de râsul gros, hodorogit al decurionului. Se vedea că îi 
plăcuse povestea actorelui. 

— Ăla a fost o javră fricoasă, nu gladiator! hurui el, după ce se potoli 
din râs. Să vă spun eu una, cu un centurion. Ne găseam în luptă cu o ceată 
de astingi vandalici, dincolo de Samus. Centurionul fusese încercuit de 
câţiva barbari. Văzând că nu are altă scăpare, sărise de pe cal şi se băgase 
între picioarele animalului, pândind pericolul şi retrăgându-se când într-o 
parte, când în alta. Nu ştiu cât va fi arătat de fricos, că reuşise să-i facă pe 
astingi să se prăpădească de râs, uitând să-l mai atace. Când l-am 
despresurat, nu te puteai apropia de el, aşa de tare era împuţiciunea din 
pantalonii lui. 

Cei de la masa tabularului izbucniră în râs. Decurionul se ridică şi se 
apropie de Diurpanneus. Văzuse că lui nu-i plăcuse povestea cu centurionul. 

— Cine ești tu? Nu te-am mai văzut pe-aici! 

— Nici eu pe tine! răspunse Diurpanneus, fără să-l privească. 

Surillius prinse dintr-o ochire pericolul: 


— Tribune, eşti băiat cumsecade! sări el, împingându-l înapoi spre masa 
de la care plecase. Poate ca omul este supărat! 

— Şi dacă e supărat, ce-mi pasă mie?! mormăi decurionul, abia ţinându- 
se pe picioare. De vrea să-l las în pace, să plătească vinul băut de noi! 

— Lasă asta, tribune, nu e nici o pagubă, n-ai nimic de plată! căută 
Surillius să-l potolească. 

Diurpanneus se săltă în picioare și-l privi rece. Făcu un pas spre el cu 
pumnii strânși. 

— Pe el, legionari! strigă decurionul, trăgându-și spada. Legionarii 
săriră de pe scaune. Unul se împiedică și căzu de-a lungul mesei, iar celălalt 
se repezi spre Diurpanneus. Primi o lovitură sub bărbie, prăbușindu-se și el. 
Cu o mişcare ageră, Diurpanneus trase cuțitul de la brâu și se întoarse spre 
decurion: 

— Armata Romei a ajuns o bandă de latroni beţivi! rosti el, aruncându-i 
o privire plină de scârbă. Dacă nu părăsești taberna numaidecât, te arunc 
afară! 

Surillius nu vedea cum ar putea să-i potolească. Starea încordată se 
prelungi câteva clipe, curmată de zgomotul ușii de la intrare trântită cu 
putere. În faţa lor se opri Sargetius. 

— Ce se petrece aici? întrebă el, dându-și seama că sosise la timp. 
Decurioane, îți ordon să pui la loc spada, altfel vei fi dus în faţa 
comandantului cohortei tale! Iar tu, ce cauţi? Pentru ce ai părăsit stâna? i se 
adresă lui Diurpanneus. 

— E un dac sălbăticit! râse în batjocură decurionul. 

Pe Sargetius îl săgeta un fior de mânie. Dintr-o lovitură i-ar fi doborât pe 
militarul prins de tăria vinului. Căută să se stăpânească. Zâmbi, vorbind mai 
potolit: 

— E cioban la turmele mele şi, tot stând prin păduri și munţi, poate că i 
s-a cam asprit sufletul. Pe toţi zeii, decurioane, de când armata imperiului a 
început să se bată cu ciobanii? 

La vederea lui Sargetius — quattorvirul — tabularul Bellinus se ridicase 
speriat, pierind în întunericul de afară. După el plecară și ceilalți. Cu totul 
potolit, decurionul se lăsă greu pe scaun. 

Sargetius făcu semn lui Diurpanneus să-l urmeze. 'Trecură de templul lui 
Mithras din cartierul Serdos şi pătrunseră în Marodava. Lumini rare 
sclipeau pe la ferestre. Lumea se culcase demult. Departe, la marginea 


pădurii, pe malul pârâului Zerdis, în partea în care altădată fusese casa lui 
Sagitulp, un câine lătra nehotărât, trăgând a somn. 

— Am venit ieri de la Sarmizegetusa, începu Sargetius. Timp de două 
săptămâni am tot căutat-o pe Diegia prin părţile acelea. Am trecut de 
Tibiscum, spre Lederata, am ajuns până la intrarea râului Rabo în munţi, pe 
drumul ce duce la Drobeta, dar nu i-am dat de urmă, n-am aflat nimic. Să 
ştii că n-am ţinut-o numai pe drum. Oprindu-mă pe la taberne, m-am abătut 
pe la fermele și stânile din cale, prefăcându-mă cumpărător de oi. Nimeni 
nu știa nimic. 

Diurpanneus oftă: 

— Mi-am pierdut orice speranță! Peste puţin timp se împlineşte un an și, 
cu o fată, mai ales când este frumoasă, se pot petrece multe! Mă bate gândul 
că s-a întâmplat o nenorocire! 

— Oricât de ticălos ar fi un bărbat, nu omoară o femeie în floarea 
tinereţii! 

— Sargetius, îmi cunosc sora. Mi-e teamă că, împinsă de disperare, și-a 
curmat viaţa! 

— Să nu ne pierdem firea. O vom mai căuta și-n vara asta. Poate că vom 
prinde vreun semn de undeva. Acum să-ţi spun ce am văzut și auzit la 
Sarmizegetusa. Acolo, panica s-a întins mai mult decât aici. Am aflat că 
acum câţiva ani împăratul Gallienus a fost aproape hotărât să-și retragă 
legiunile din Dacia. Se spune că procuratorii şi tribunii au păstrat taina, de 
frica haosului ce s-ar fi creat. Se pare că Roma încă nu ştie ce să facă: să 
ducă dincolo de Danuvius numai legiunile, sau să treacă toată populaţia. În 
seara asta a fost la mine un mare preot, am vorbit despre toate, el s-a arătat 
convins că multă lume nu se va clinti din loc, mai ales dintre aceia care mai 
simt în vinele lor curgând sânge dac. 

— Şi tu crezi că s-a înşelat? 

— Nu se hotărăşte aşa de uşor Roma să renunţe la o provincie atât de 
bogată! 

— Nu se grăbeşte Roma să părăsească Dacia! Sau nu te vei decide tu să 
rămâi aici? 

— Mă crezi un înstrăinat de neam, Diurpanneus? 

— Numai tu poţi să ştii ce frămânțţi în suflet! 

Sus, în poiana în care se înălțase vechea cetate a tarabostilor Marodavei, 
răsună un strigăt de huhurez pe care pădurea îl aduse în ecouri repetate spre 


vale. Printre copacii ce străjuiau drumul, luna lumina pavajul neted din 
lespezi de piatră bine rostuite. 

— Cât am întârziat la Ulpia Traiana Sarmizegetusa, reluă Sargetius după 
o lungă tăcere, m-au tulburat mult cele văzute acolo. Vile mari, bogate şi 
frumoase, forul, palatul augustalilor, amfiteatrul, termele, prăvălii încărcate 
cu mărfuri, lume veselă, frumos îmbrăcată! Toate astea te făceau să te crezi 
la Roma. M-am gândit de multe ori: ce ar fi ajuns Sarmizegetusa, dacă 
Dacia n-ar fi fost subjugată, iar vajnicul Decebal ar fi trăit până la adânci 
bătrâneţi? Ce ar fi devenit ţara noastră, dacă Sarmis reușea să alunge 
legiunile romane? 

Ajunseră în poarta villei. Dincolo de casa bătrânului Degidus, la olărie, 
se zărea lumină. Offas se pregătea să plece la Napoca. 

Villa procuratorului Iustus Valentinus se înălța, frumoasă și impunătoare, 
între for și casa augustalilor, acolo unde se încrucișau cele trei căi principale 
ale Porolissumului: via Septimia, via Hadriana și via Ulpia Traiana 
Sarmizegetusa. Înainte de a urca pe treptele de marmoră ale scării, printre 
coloanele zvelte cu capiteluri în stil corintian, oaspetele era primit cu un 
cuvânt de bun venit: „SALVE”, măestrit cu alb în mozaicul de culoare 
roşie. Înăuntru, casa arăta încăpătoare și bogată: atriu cu compulviu și 
impulviu, perystil lung, susținut de coloane suple din marmoră albă, cu 
portice arcuite, tricliniu cu statui ce se pierdeau în iederă și trandafiri, 
tabliniu şi exedră largi, în care puteau fi primiţi numeroși oaspeţi, și multe 
alte încăperi ce făceau plăcută și plină viaţa a două familii. În villa 
procuratorului locuia şi sora sa, Metella, împreună cu fiica ei, Alliana. Soţul 
Metellei, tribunul Caius Flavius, căzuse în marea bătălie cu goții de la 
Abrittus, în Moesia, în anul 90518: de la întemeierea Romei. Cum sora, 
rămasă văduvă, nu voise să-și mai lege viaţa de un alt bărbat, Iustus 
Valentinus își împărţise villa în așa fel, încât cele două familii să nu se 
stingherească una pe alta, mai ales că Metella — o matroană mică la trup, 
brunetă și vioaie — se dovedise de un mare ajutor în casă de când Valeria, 
soţia lui, căzuse greu suferindă şi părăsea rar patul. 

Sosise ziua când Callicles, marele preot din Frigia, era aşteptat să facă 
procuratorului vizita de plecare, aşa cum impuneau relaţiile oficiale. Toţi ai 
casei şi prietenii mai apropiaţi se arătară dornici să fie de faţă, să primească 
binecuvântarea marelui preot al templului lui Jupiter. Unul dintre ei era și 
Laetius Vitalis, bogatul fermier, întotdeauna prezent în casa lor. De multe 


ori stăruise ca Metella să primească să-i fie soţie, însă ea refuzase cu 
neclintită hotărâre. 

În această zi el venise cu mult înaintea celorlalți, de pe la vremea 
prânzului. 

— Aş aduce jertfă toate turmele mele de oi și de capre, numai ca tu să fii 
fericită! şopti el Allianei, mângâind-o ușor pe obraz. 

Ochii fetei scânteiară, înțelegea aluzia. 

— Sunt fericită, Laetius Vitalis, nu doresc să-mi dea zeii altceva! Vezi-ţi 
de turmele tale! 

— Să-mi laşi copila în pace! îl ameninţă în glumă Metella. 

— Jupiter mi-e martor, scumpă Metella, nu vreau în ruptul capului ca 
atâta gingășie să ajungă în mâinile unui bărbat care n-ar ști cum să o 
respecte! 

— Te pricepi la vorbe, Laetius Vitalis, cine ştie ce ascunzi în suflet! 
murmură Metella. 

Alliana se aruncă pe pat, înfundându-și fața în pernă: 

— Are cine să-mi umple viața de mulțumire, Laetius Vitalis! Nu e 
nevoie de jertfele tale către zei! 

Bogatul fermier se aşeză pe un scaun, având grijă să-şi potrivească bine 
toga, lucrată dintr-o țesătură scumpă de lână, adusă de negustori de prin 
părțile Bizanțului. 

— Un bărbat poate să aibă minte şi curaj, să fie chiar frumos, dar dacă 
păstrează în el apucături barbare, niciodată nu va ști să împlinească voile 
unei frumuseți ca tine, adăugă el, clătinând capul. 

Fata îl auzise deseori rostind astfel de cuvinte, întotdeauna tintea să 
lovească în Sargetius. 

— Bunica a fost dacă, am și eu ceva sânge dac, așa că zeii nu vor face 
prea mare greșeală; amândoi avem în noi ceva sânge de... barbar! i-o 
întoarse Alliana, răsucindu-se pe pernă. 

Dincolo, în tabliniu, așteptând sosirea marelui preot, procuratorul se 
întreținea cu Decius Sabinus, tribunul comandant al formaţiei militare 
Cohors I Palmyrenorum Porolissensium. Veştile aduse de tribun nu erau 
prea îmbucurătoare, însă nici nu-l îngrijorau prea mult pe procurator. 

— Spune, ce ai mai auzit? îl întrebă Iustus Valentinus. 

— Un centurion din cohorta mea, venit de curând dinspre Singidunum şi 
Siscia, s-a mirat văzând aici atâta liniște. Acolo, năvălirea goților face ca 
legiunile să se retragă spre Tracia. La podul de la Drobeta, a auzit pe un 


negustor ce se îndrepta către Roma cu tot avutul, strigând că Dacia a 
devenit via gentium — drum al popoarelor — și, se înțelege, este vorba de 
barbari. 

— Panică a fost şi pe-aici, dar s-a potolit repede! 

— Dacă goții vor cuceri Moesia, se va tăia calea de retragere a 
legiunilor din Dacia, continuă tribunul. 

— Se va găsi alta, mai lungă, însă destul de sigură, prin partea de 
miazăzi a Panoniei. Dar ce te-a găsit astăzi, Decius Sabinus? Te-a învins 
teama? Te poartă gândul să părăsim cu cohorta aceste locuri, sau vrei să 
pleci numai tu?! Pe Synethus îl înţeleg, caută să-și pună averea la adăpost, 
dar tu ce ai de pierdut? Tunica, sandalele, spada?! 

Tribunul îşi şterse ochii lăcrimoși și umflaţi. Ca centurion, trăise mulți 
ani la un castru din ludeea, unde se îmbolnăvise de o chinuitoare boală de 
ochi. Tot acolo, faţa lui se înnegrise atât de mult, încât nu-și mai revenise. 
În fiecare primăvară, de cum îl vedea puţin soarele, se bronza ca un 
egiptean, deși de neam era gal: blond, înalt, bine făcut. 

— Nu e vorba de mine, lustus Valentinus, ci de mulțimea adusă aici de 
Roma. Ce vor face atâţia oameni, dacă se retrag legiunile? 

— Într-o vreme, s-a vorbit că împăratul Galienus se gândea să ordone 
părăsirea Daciei. 

— Poate că totuşi acest ordin se va da odată. Se spune, şi de câtva timp 
se tot întinde zvonul, că mulţi de la Ulpia Traiana, Apulum, Potaissa și din 
alte părţi au plecat deja spre Danuvius. 

— Se grăbesc! Sunt din cei ce se tem că își vor pierde averea, admise 
procuratorul, privindu-l îndelung. Decius Sabinus, dacă socotești că aici nu 
te mai găseşti în siguranţă, te las să porneşti spre Roma. Și așa suferi destul 
din cauza ochilor. Dar nu mi-ai spus, ce se aude cu gepizii? 

— A, da, nu uitam să raportez. Iscoadele noastre de la un castru dinspre 
miazănoapte au descoperit dincolo de hotar o hoardă de gepizi, ascunsă în 
pădurile din apropiere. Poate că barbarii se pregătesc să năvălească. 

— Au mai încercat ei şi au fost alungaţi. Totuşi, trebuie să ne pregătim. 
Să trimitem într-acolo ceva întăriri... 

Procuratorul tăcu la intrarea contubernalului. 

— Marele preot a sosit! raportă el. 

De talie potrivită, cu pornire spre îngrășare, lustus Valentinus arăta încă 
un bărbat în putere. Brunet, cu părul scurt, ondulat, cu faţa rotundă şi gâtul 
gros, impunea respect mai ales prin ochii mari şi negri, pătrunzători. Își 


așeză bine toga, îi potrivi faldurile și, însoţit de tribun, trecu în tricliniu, 
unde fusese pregătită masa pentru înaltul oaspete. După ei intrară și ceilalți: 
Metella, Alliana şi Laetius Vitalis. Doi sclavi aduseră pe Valeria, soția 
procuratorului, ajutând-o să meargă. 

La un semn al lui Iustus Valentinus, contubernalul introduse pe marele 
preot, urmat de preotul Suriacus şi de aedilul templului său, care aducea 
darurile. 

— Marele Jupiter şi toți zeii să-i dea sănătate augustului nostru împărat! 
începu marele preot, oprindu-se la câțiva pași în faţa procuratorului, rostind 
salutul oficial ce se folosea pentru înalții funcţionari ai imperiului — 
guvernatori, procuratori, generali — pentru că aceștia îl reprezentau pe 
stăpânul Romei în funcţiile ce le deţineau. Te salut, Iustus Valentinus, 
continuă el, mă rog zeilor pentru tine! Mă bucur că ei m-au ajutat să cunosc 
un bărbat brav, plin de curaj, care apără imperiul în aceste locuri atât de 
îndepărtate de drumurile mari ale lumii! 

— Mă înclin cu smerenie în faţa Marelui preot al Marelui Jupiter, fericit 
de onoarea ce-mi face! răspunse procuratorul. Toţi zeii să-ți dea viață lungă, 
bunule Callicles! Pentru noi este o mare cinste că te-ai obosit să vii până 
aici. 

Iustus Valentinus îl conduse la masa încărcată cu tot felul de bunătăţi, 
dintre care nu lipsea vinul cel mai bun aflat în Dacia. Marele preot 
binecuvântă masa, după ce intona o rugăciune către zei, secondat de preotul 
Suriacus, având grijă să adauge și câteva urări de sănătate și fericire pentru 
cele trei femei. 

Gustară din bucate, golind câteva cupe de vin, printre glumele și valurile 
de râs cu care fiecare căută să onoreze pe înaltul oaspete. Niciodată nu se 
ştia ce se urmăreşte prin vizita unui mare preot: misiuni tainice din partea 
Romei, sau însărcinări speciale hotărâte în adunările secrete ale marilor 
preoți. Trăiau vremuri tulburi, anarhia militară dăinuia de mult timp, 
împărați erau alungaţi sau omorâţi, generali se proclamau împărați cu 
ajutorul armatei, ca la rândul lor să fie părăsiți de legiunile care prin 
aclamații făceau din alți militari stăpâni ai Romei, triburi barbare năvăleau 
din miazănoapte și răsărit, ducând cu ele mii de captivi destinaţi sclaviei, 
cei trecuți la învățătura galileanului sufereau persecuții și torturi ce 
îngrozeau chiar și pe aceia care continuau să aducă jertfe zeilor. De multe 
ori Justus Valentinus se bucurase, ştiindu-se departe de Roma, într-un loc şi 


post ce nu era râvnit de pretendenţii la funcții mai înalte în armată și în 
administrația imperiului. 

Așezat lângă Metella, Laetius Vitalis se mișcă nerăbdător. Aștepta ca 
discuţia să se îndrepte spre situaţia din Moesia și, mai ales, de la Roma. 
Văzând că procuratorul și tribunul se fereau să se arate îngrijoraţi, bogatul 
fermier se hotărî să pună el întrebarea: 

— Mă rog zeilor pentru sănătatea ta, Mare preot! îndrăznesc să-ţi cer un 
îndemn. Vii tocmai din Frigia, ai fost la Atena, spui că ai stat mult la Roma. 
Ce mă sfătuieşti să fac? Să-mi strâng averea, să-mi iau turmele şi să mă 
îndrept spre locurile de dincolo de Danuvius, sau să stau pe loc liniștit? 

Marele preot îl privi îndelung. Nu se grăbi și nu căută să dea un răspuns 
limpede. 

— Ai spus că vin de departe. E drept că de câtva timp am umblat cam 
mult. Însă noi, Marii preoți, nu ne ocupăm de politica făcută de Roma, 
credinţa în zei își are propriile greutăţi. Dar, pentru că mă rogi să-ţi dau un 
sfat, pot să-ţi spun numai ce gândesc, rămânând să faci aşa cum crezi că e 
mai bine. 

Procuratorul şi tribunul îşi încordară atenţia, convinși că marele preot nu 
voia să dea în vileag scopul venirii sale la Porolissum, sperând că vor putea 
să prindă ceva din spusele lui. 

— Când un om este respectat şi iubit de cei în mijlocul cărora trăieşte, 
cred că e bine să nu-i părăsească, continuă marele preot. Asta numai dacă 
acolo unde se duce nu întâlneşte prieteni mai buni sau rude mai apropiate. 
Eu nutresc convingerea că omul găseşte binele doar în locul unde poate să-l 
şi facă. 

— Eu o am pe Alliana, pentru ea mai trăiesc! Nu știu ce hotărâre să iau! 
murmură Metella îngrijorată, văzând că Marele preot se ferea să spună ce 
știe. 

— Da, Metella o are pe Alliana! Fata așteaptă să se decidă Sargetius, așa 
că orice sfat... râse Laetius Vitalis. 

Marele preot îl privi mai întâi mirat, apoi înțelese și începu să 
zâmbească. Rosti rar, clătinând încet capul: 

— ÎL cunosc mai bine de când am fost să văd atelierul bătrânului 
Degidus. Sargetius e un bărbat brav! Vă pot spune, fără teamă că mă înşel: 
orice s-ar întâmpla aici, el nu va părăsi aceste locuri, nu va pleca din Dacia! 

Ridicându-se în picioare, bogatul fermier Laetius Vitalis izbucni într-un 
hohot de râs, în care plutea satisfacție amestecată cu o undă de răutate. Bătu 


din palme, făcându-i pe toţi atenţi: 

— Mare preot! strigă el. La stâna mea, când un cioban vrea să ducă o 
mioară undeva, îi ia mielușelul și pleacă, iar blândul animal îl urmează 
oriunde, trece şi prin foc. Poate că și el se va ține după cineva, dacă acea 
ființă porneşte... 

Ochii Allianei se umeziră. Înţelegea aluzia, niciodată nu se gândise la 
plecare. 

Ocolind să dea un răspuns Metellei, marele preot continuă cu aceeași 
linişte, întărită de încrederea acordată celor în mijlocul cărora se găsea: 

— Trăim vremuri în care lumea trece prin mari frământări şi prin mari 
prefaceri. Noi, Marii preoţi, ştim multe, de aceea suntem îngrijorați. Așa 
cum ai spus, Laetius Vitalis, am mers de multe ori la Atena şi la Roma. L- 
am cunoscut pe Marele Plotin, filosoful cel mai învăţat din zilele noastre. 
Mă bucur de prietenia lui, iar el de protecţia împăratului Gallienus şi a 
soției sale, Salonina. Filosofia şi învăţătura lui mi se par cuprinzătoare și 
adânci. În cele şase eneade — cum au fost grupate dizertaţiile lui de către 
discipolul său Porfirios — vorbeşte despre purtare și virtute, despre viaţă și 
moarte, despre cer şi stele, despre eternitate şi timp, despre trup și suflet, iar 
în ultima, ca o finalizare a convingerilor sale, despre existență și credință. 
Ceea ce mă tulbură mult este faptul că acel om, care mai crede încă în zei și 
le aduce jertfe, a ajuns la concluzia că totul provine de la o putere supremă 
unică, singura care călăuzeşte viaţa oamenilor. Binele, fericirea, libertatea 
sufletului, viețuirea dincolo de moarte sunt date oamenilor de acea putere 
absolută, în care el vede cu totul altceva decât nişte zei. Filosoful 
Ammonios Saccas din Alexandria, al cărui discipol a fost şi el — marele 
Plotin — s-a atașat în tinereţe la învățătura galileanului, apoi a revenit la zei. 
Cu toate persecuțiile pornite de Roma împotriva celor trecuţi la noua 
credință, numărul lor creşte neîncetat. La ce a folosit edictul împăratului 
Decius, ca toţi creştinii care vor refuza să aducă jertfe zeilor să fie 
întemnițați, înfometați și torturați? Ce a obținut împăratul Gallienus dând 
edictul ca preoții noii credinţe să fie decapitaţi, iar ceilalți credincioși puși 
în lanţuri și trimiși ca sclavi publici pe şantierele de drumuri, foruri și 
amfiteatre? 

Preotul Suriacus asculta cu înfrigurare. Cele spuse de marele preot îl 
tulburau. Nu se mai putu stăpâni: 

— Şi în Dacia sunt din cei trecuţi la noua credinţă. Pe unii, preoții şi 
armata i-au făcut să plece, dar numărul lor... 


— Acolo de unde vin eu, în Frigia, Caria, Misia și Capadocia, ei s-au 
înmulțit, lupta a ajuns să fie grea. Nu se mai feresc, nu se mai ascund, spun 
pe față că urmează noua credință. Se adună și se roagă acelui galilean, să le 
mântuiască sufletele... 

Neîncrederea procuratorului în marele preot se topise. În tot ce spusese 
nu arătase ură, nu îndemnase la persecuții, fusese pătruns numai de 
îngrijorare, de nesiguranță asupra viitorului. Convins că acel om al zeilor 
ştia și gândea mai departe, dincolo de ceea ce dezvăluise, socoti că prilejul 
nu trebuie pierdut: 

— După felul cum ne-ai vorbit, Mare preot, zeii îmi sunt martori că nu 
mă înșel: ne-ai învrednicit cu multă cinstire, deschizându-ţi sufletul... 

— Să știi că nu greşești, Iustus Valentinus! Voi duce cu mine amintiri 
plăcute de aici din Porolissum! 

— Te rog să-mi spui, ce te îngrijorează mai mult: soarta credinţei în zei, 
a oamenilor sau a imperiului? 

Marele preot începu să zâmbească. Pe faţa lui acoperită de barba bogată, 
albă, se aşternu o undă de compătimire. 

— Sunt om bătrân, Iustus Valentinus, cu zilele numărate! Mă 
îngrijorează numai soarta oamenilor! Nu văd prea departe vremea când 
celelalte două se vor prăbuși deodată — și credinţa în zei, și imperiul — una 
nu va putea dăinui fără cealaltă. V-am spus că noi, Marii Preoţi, ştim multe. 
Relele nu vin de la zei, iar lumea nu va fi salvată prin credinţa în învăţătura 
acelui galilean. Nenorocirile cad asupra oamenilor pornite tot de la oameni: 
mici sau mari, tabulari sau procuratori, centurioni sau generali, preoți sau 
împărați. Mă poartă gândul departe, prevăd că va veni o vreme când 
filosofii vor descoperi cu uimire că religia noastră, credinţa în zei, a fost 
curată, deschisă, apropiată de toată făptura. De ce să ne încântăm cu 
speranțele, Iustus Valentinus? Marile prefaceri care se apropie nu vor putea 
fi oprite nici de tine, nici de mine și nici de nimeni...! 

Marele preot rămase câteva clipe adâncit în gânduri, privind în jos. Cei 
din jur tăceau, cuprinși de admiraţie și evlavie. Deodată săltă capul și un 
surâs îi înflori pe faţă. 

— M-a uimit, reluă el, ceea ce am găsit acum câteva zile în atelierul de 
olărie al acelui bătrân, Degidus. Adevărată operă demnă de marii artişti ai 
grecilor. Pe patru cupe modelate din lut s-a povestit pe scurt, cum nu se 
putea mai frumos, istoria Daciei romane. După cum mi s-a spus, ele au fost 
măestrite de Sargetius. Minunat bărbat! 


Alliana se înfiora, faţa ei se îmbujora. 

— Mă voi duce să le văd! murmură ea. 

— Nu le vei mai găsi, frumoasă fată! M-a rugat să-mi aleg ceva ce mi-a 
plăcut mai mult, iar eu m-am lăcomit, am cerut cupele. Le am la mine. Dacă 
vreți să le admiraţi, pot fi aduse. Sunt afară, în grija însoțitorilor mei. 

— Vreau să le privesc numai o clipă, Mare preot! îl rugă Alliana 
tulburată. 

Contubermalul le aduse repede și cupele trecură una după alta prin 
mâinile celor de față, impresionați de nuanțele culorilor, simplitatea liniilor, 
claritatea formelor. Fiecare căuta cuvinte cât mai alese în admiraţia sa. 
Printre exclamaţiile ce se rosteau, la un moment dat răsună strigătul plin de 
indignare al lui Laetius Vitalis: 

— Astfel de desene nu puteau fi făcute decât de un mare dușman al 
imperiului! 

Toţi se întoarseră spre el, mirați. 

— Uite, Iustus Valentinus, continuă bogatul fermier cu vocea sugrumată 
de mânie, ascunzându-şi greu satisfacția. Uite o dovadă că cel ce a meșterit 
aceste cupe aşteaptă cu nerăbdare ca Roma să părăsească Dacia! Se vede 
limpede pe una din ele cum populaţia atacă legiunile, se opune plecării. 
Cele patru scene pictate pe cupe vorbesc cu toată claritatea despre cele 
patru etape din stăpânirea acestei provincii: prima — cucerirea, a doua — 
colonizarea, a treia — romanizarea, iar ultima — alungarea legiunilor. Uite la 
ce visează acela care e quattorvir în Porolissum: doreşte plecarea cohortelor 
de aici. lată ce fel de fiu al Romei este Sargetius Gemellinus Felix! Cum 
vezi asta, Iustus Valentinus? 

Procuratorul luă din mâna lui Laetius Vitalis cupa pe care se distingea 
bine, în culori vii, cum populaţia Daciei se simţea mai legată de pământul 
pe care trăia, decât de Roma, și-i alunga legiunile. Pe fața lui brunetă 
sângele năvăli dintr-o dată. De mânie, se învineţi, mâinile îi tremurau. 

— Pe toţi zeii, la orice m-aş fi aşteptat din partea lui, dar la asta nu! îl 
voi chema în for, va fi judecat în faţa mulțimii! Vom avea mărturie această 
cupă, pe care o s-o punem la vederea tuturor. Un astfel de om nu poate să 
mai rămână în colegiul de conducere a treburilor municipiului! 

Se apropie de marele preot, ţinând cupa sus, și îi vorbi cu ton schimbat 
cu totul: 

— Jupiter mi-e martor că nu vreau să te supăr! Trebuie să mă înţelegi! 
Această cupă o opresc la mine. Celelalte trei rămân ale tale, Mare preot. Ele 


povestesc bine ce s-a petrecut în Dacia. 

— Cum îţi este voia, Iustus Valentinus! murmură ușor întristat marele 
preot. Eu nu văd lucrurile așa. Laetius Vitalis greşeşte. Poate că te înşeli şi 
tu... 

Ținându-se de braţul mamei, Alliana își stăpânea greu lacrimile. Îl ura 
din suflet pe Laetius Vitalis, dacă ar fi avut putere, îl zdrobea pe loc. ÎL 
vedea pe Sargetius în primejdie şi nu găsea o cale prin care să-i vină în 
ajutor. În sufletul ei era furtună şi flăcări. Și totuşi îşi dădea seama că 
trebuie să întreprindă ceva, să împiedice lovirea bărbatului de care îşi 
simţea viaţa legată. 

— Mamă, ajută-mă să oprim ticăloşia! şopti ea la urechea Metellei. Nu 
pot să îndur! 

— Ce putem să facem noi? Sunt treburi de bărbaţi! Fata nu luă în seamă 
răspunsul mamei. Un gând o fulgeră. 

Simţi un fior, ca o săgetare, prin tot trupul. Începu să tremure, deveni 
palidă, cu o lucire metalică în ochi. Se apropie de Iustus Valentinus cu o 
încordare ce-i strivea ființa. Făcu o sforțare grea, vorbind încet, cu voce 
potolită: 

— Nu sunt oameni din Dacia, unchiule, cei ce se luptă cu legiunile și le 
alungă! Trebuie să vă uitaţi mai bine pe cupă. Dă-mi-o, să-ţi arăt eu... 

Procuratorul dorea din tot sufletul ca fata să poată dovedi că dreptatea 
este de partea ei. Îi întinse cupa, pe care ea o prinse cu o lăcomie greu 
stăpânită. 

— Da, am spus bine, nu sunt locuitori ai Daciei romane! continuă ea, 
slobozind un oftat de ușurare. Sunt poate... 

O roti de câteva ori şi ridică mâna. 

— [ustus Valentinus, ia-i cupa! se repezi Laetius Vitalis. 

Dar totul se dovedi prea târziu. Cu o mișcare bine simulată, fata se 
prefăcu ameţită, se răsuci într-o parte, își pierdu echilibrul, repezi cupa cu 
putere pe lespezile de marmoră ale tricliniului și se prăbuși alături de 
cioburile împrăștiate. 

Urmărind scena, marele preot pricepu ce se petrecea. El nu-și pierdu 
cumpătul ca ceilalți. Cu toată vârsta înaintată, se aplecă şi încercă să ridice 
fata. ÎI îngrijora numai dacă în cădere nu se lovise. Pieptul Allianei sălta cu 
putere, în colțul gurii îi răsărise un zâmbet. Văzându-i faţa, un surâs plin de 
înţelegere lumină figura marelui preot. 


Metella își conduse fiica până la un scaun, în timp ce bătrânul murmura, 
clătinând ușor capul: 

— Tânărul poate să fie fericit: fata îl iubeşte atât de mult, încât este gata 
să se sacrifice pentru el. Noi să-i legăm fapta de situaţia în care se găsea, s-o 
luăm așa cum trebuie. Pe Sargetius îl socotesc un mare artist și totodată un 
bărbat cu noroc. Nu mă îndoiesc că, din dragostea ce-i încălzește sufletul, 
va face o altă cupă, poate mai frumoasă. Vă sfătuiesc să daţi uitării cele 
petrecute! 

— Cum să uităm, când suntem convinși că urmașul barbarilor este 
dușman al imperiului? strigă Laetius Vitalis plin de furie. 

— Dacă aşa vezi lucrurile, atunci potrivnicii Romei sunt toţi aceia care 
au părăsit Dacia, precum şi cei ce se gândesc la plecare, adăugă marele 
preot cu aceeași linişte... 

Callicles încă vorbea când uşa se deschise și în tricliniu intră Sargetius. 
Vesel, cu privirea limpede, adâncă, se opri la câţiva paşi, rostind salutul 
obișnuit, rugând zeii să le dea sănătate și viață lungă. 

— Dar ce se întâmplă aici? întrebă el, văzând răceala cu care era privit 
de procurator și tribun, fără să-i răspundă la salut. Mă așteptam să găsesc 
numai veselie și voie bună! 

— Doreşti ca legiunile să părăsească Dacia, Sargetius? îl întrebă 
procuratorul, fără ocol, cu voce tăioasă. 

— Nu văd rostul întrebării, răspunse el, privind zecile de cioburi 
împrăștiate pe pardoseală. 

Ridică unul, îl cercetă îndelung, apoi continuă: 

— Nu ştiu ce s-a petrecut aici. Dar dacă este ceva în legătură cu cele 
zugrăvite pe cupa care s-a spart, răspunsul meu este limpede: de la 
preceptorul meu am învăţat că îi este permis artistului să se avânte cu 
mintea cât mai departe. Unii arată prin arta lor cum ar fi infernul, deşi 
nimeni nu l-a văzut. Alţii, cum zeițele fac dragoste cu oamenii, cu toate că 
nici un muritor n-a strâns la piept vreun trup viu și cald de-al lor. Cine se 
crede îndreptăţit să susțină că Roma nu-și va retrage niciodată legiunile de 
aici? 

Alliana se săltă de pe scaun, se apropie şi își petrecu mâna sub braţul lui. 
Ochii ei mari, adânci, pluteau în lacrimi. 

— Şi cine a putut să facă o astfel de faptă? Cine a spart frumoasa cupă? 
întrebă el tulburat. 


Cu acelaşi surâs plin de bunătate, marele preot dădu un răspuns care 
mări şi mai mult frământarea lui Sargetius: 

— Fiica zeilor, fecioara care se sprijină de tine! 

La villa mare și veche, cu urme proaspete de reparaţii, a cărei curte 
largă, plină cu pomi, se întindea din drumul părăsit — ce dusese în vremurile 
de demult sus în cetate — până prin locurile unde în aceleași vremuri se 
ridicau magaziile, grajdurile și ergastulele lui Decimus Silvanus, se adunase 
lume multă. Acolo era sediul Colegiului săracilor din Porolissum. Casa şi 
curtea aparținuseră unui bogat negustor de cereale, plecat dincolo de 
Danuvius, încă de la primele zvonuri despre retragerea legiunilor de către 
Roma, pentru a stăvili năvălirea goților în Moesia. Villa rămăsese mult timp 
pustie, se dărăpănase, iar curtea o năpădise bălăriile, până în primăvara 
anului din urmă când Sargetius, ales quattorvir, pusese în joc influenţa sa în 
colegiul de conducere al municipiului și obținuse cedarea ei către Colegiul 
săracilor. Înainte, cei din colegiu se adunaseră într-o încăpere mică, lipită de 
căsuţa modestă a lui Offas, olarul, pe care de mulți ani membrii îl realegeau 
ca magisteri? tot aşa cum pe Metrobius îl țineau comagister. Metrobius era 
unul din numeroșii sclavi ai lui Laetius Vitalis. Bogatul fermier încuviinţase 
câtorva, printre care şi lui Metrobius, să intre în Colegiul săracilor, dornic să 
se arate în Porolissum drept un stăpân cu mult suflet. Adevărul era însă 
altul: de când îl cumpărase, îl stăpânea mândria de a avea un sclav mai 
învăţat decât preceptorii de acolo, care ştia tot atât de multe despre lume cât 
un filosof sau un geometru. Offas și Metrobius se dovedeau potriviţi pentru 
îndeplinirea celor două funcţii. Puneau suflet în tot ce făceau, de aceea 
membrii colegiului îi priveau cu dragoste caldă și respect deosebit. În 
Sargetius vedeau un mare ocrotitor, a cărui influență urca până sus, la 
procurator. Se ştia în Porolissum că între quatorvirul tânăr, frumos și bogat, 
şi nepoata lui Iustus Valentinus se înfiripase o dragoste puternică, sinceră, 
curată. 

În fiecare zi de sărbătoare, săracii și sclavii din colegiu se adunau în 
curtea largă, prânzeau împreună și petreceau până seara. În astfel de zile 
prânzul se pregătea din ceea ce aducea fiecare, din fondurile colegiului şi 
din danii primite de la oameni milostivi. Mulţi sclavi nefericiți socoteau 
colegiul ca fiind familia lor. În fiecare an — aşa se stabilise încă de la 
constituire — în prima duminică a lui iunie, magisterul şi comagisterul 
prezentau în fața adunării situația încasărilor, a contribuţiilor și a 
cheltuielilor. 


Soarele trecuse de mult de amiază. Săracii şi sclavii stăteau în curtea 
colegiului adunaţi în grupuri. Vorbeau, așteptându-i pe Offas şi pe 
Metrobius. Erau după o masă bogată, cu bucate de mai multe feluri, se 
împărţise vin din belşug. Toţi ştiau că cei doi conducători se pregăteau să le 
vorbească. Dinspre pădurea din apropiere trecea peste ograda colegiului o 
ușoară adiere cu miros de frunziş proaspăt de fag și iarbă crudă. 

În mijlocul celui mai numeros grup aşezat în apropierea gardului, vorbea 
Erastus, sclav al bogatului Synethus. Negustorul îl învoise numai pe el să se 
înscrie în colegiu. 

— Da, Servius se chinuieşte degeaba, spunea el. De câte ori a strâns 
banii pentru răscumpărare, de atâtea ori stăpânul i-a mărit preţul. Îl tot 
poartă cu vorba. Nu-l bate, nu-l pune la treburi grele, îl lasă liber noaptea, şi 
asta fiindcă ştie că Servius se duce și munceşte la alţii pentru câţiva aşi!19).. 
Acum, sărmanul, s-a îmbolnăvit! Nu e de mirare dacă zeii nu-l vor lua la ei. 
Eu unul, jur pe Proserpina, dacă aș fi fost așa de chinuit, mă lipseam de 
răscumpărare, ori îl omoram pe Synethus! 

— Asta o spui aici, față de noi! se porni altul, văzând că Erastus nu mai 
zice nimic. De unde să știm că tu nu ești omul lui de încredere? Cum se face 
că, dintre toți sclavii săi, numai pe tine te-a învoit să intri în colegiul nostru? 

Erastus începu să râdă: 

— Jupiter mi-e martor, jur că nu ştiu, însă bănuiesc ceva. Dacă 
presimţirea mea e adevărată, aflați că nu m-am lăsat prins. De câte ori mă 
întorc seara de la colegiu, Synethus mă așteaptă, încearcă să afle ce se 
vorbește pe aici. Mă întreabă despre multe: care sclavi au fost torturați de 
stăpânii lor şi ei ce au spus, dacă săracii îi vorbesc de rău pe cei bogaţi, cine 
s-a mai răscumpărat, care sărac a fost făcut sclav pentru că nu și-a plătit 
datoriile, şi fel de fel de întrebări de felul ăsta. Eu am simţit ce urmărește, 
de aceea nu-i spun decât ce vreau. 

— Adică, ce ai simţit? 

— Cum, tu mă crezi atât de prost, încât să uit ce ne spune mereu fratele 
Metrobius? Procuratorul, tribunul şi mulți dintre cei bogaţi se tem că aici în 
colegiu s-ar putea să se pună la cale vreo răscoală a săracilor şi sclavilor. 
Revolte au mai fost în Dacia romană, mai ales pe la Ampelum și pe la 
Brucla. 

— Ar mai trebui şi câte-o răzvrătire! hurui vocea groasă a unui sclav 
voinic, roşcovan, cu căutătură rece. Numai aşa ne-am mai răcori niţel 
sufletele cu ticăloşii! 


— Bine, dar în răscoale piere multă lume! şopti cineva cu teamă. Cum 
să lupţi cu... 

Roșcovanul îi luă vorba: 

— Da, cad aproape toţi cei ridicaţi împotriva asupririi, dar sunt uciși şi 
din aceia care torturează sclavii, jefuiesc săracii, se îmbogăţesc pe suferința 
noastră! Eu unul i-aş zobi cu multă poftă capul lui Laetius Vitalis. Ce vă 
uitaţi cu teamă, și ce vă miraţi atâta? Nu ştiţi ce a păţit Crispina? Femeie 
săracă, rămasă văduvă cu trei copii, a fost încântată de bogatul fermier să-i 
cedeze pământul pe care îşi are casa, în schimb el s-a legat să-i dea o bucată 
de loc în altă parte, precum și banii trebuincioșşi să-și ridice alta, mai bună. 
Învinsă de sărăcie, femeia a primit învoiala. Laetius Vitalis își pusese de 
gând să-și lărgească mult curtea, cu o ieșire nouă de la villa lui bogată, spre 
for. Crispina a început să-și dărâme casa, dar după puţin timp ticălosul a- 
ntors-o, i-a spus că nu mai are nevoie de pământul ei. Acum se chinuiește, 
sărmana, între cei doi pereți rămași nedărâmaţi, peste care a înjghebat un fel 
de acoperiș. Nu ştiu ce o să facă la iarnă, că aici e ger de crapă lemnele. 

— Poate s-o găsi cineva să-i dea o mână de ajutor, murmură o femeie ce 
stătea la spatele roșcovanului. 

— Cine? Noi, sclavii? întrebă, întorcându-se spre ea. Nu ne lasă 
stăpânii, iar cei săraci muncesc pe la alții atât de mult, încât nu le rămâne 
timp nici să se odihnească. 

Roşcovanul tăcu, întorcând capul în partea spre care ceilalți se uitau 
miraţi. De grupul lor se apropia plângând o femeie. Așteaptă să-și spună 
necazul. 

— Zeii nu vor să ne ajute! se vaită ea printre suspine. Am aflat că 
Synethus îl face pe Zenos sclavul lui! 

Femeia tăcu, ştergându-și lacrimile cu dosul palmei. Cei din jur o 
priveau cu milă, știau că în curând Zenos urma să-i fie soț. Sărmani și 
văduvi, amândoi cu copii, uniţi, sperau să-i crească mai ușor în sărăcia lor. 

— Eu n-am aflat decât astăzi că Zenos a luat bani de la el, altfel nu l-aş 
fi lăsat, se porni din nou femeia. Acum ce să fac, încotro s-o apuc?! El 
aleargă ca un nebun, poate o găsi pe cineva să-l ajute. Cică Synethus se 
duce mâine la Zenos cu tabularul Bellinus, să-i facă actul de sclav. Am fost 
adineaori la Offas, i-am spus şi lui. Era cu Metrobius, nu prea au avut timp 
să mă asculte... 

Învins de milă, roşcovanul se apropie de ea şi o strânse la piept. Pe faţa 
lui plutea un zâmbet sub care se ascundea revolta. 


— Linişteşte-te! Dacă i-ai spus lui Offas, nu vă lasă în necaz, o încuraja 
el. Să sperăm că zeii nu dorm, au ei grijă să pedepsească ticăloşi ca 
Synethus şi ca Laetius Vitalis! 

— Poate de aceea întârzie atâta. Or fi prea multe ajutoare de dat și 
colegiul n-o fi având destui bani, adăugă Erastus, ieșind mai în faţă, spre a 
fi mai aproape de femeie. Dacă era cu Metrobius, e o speranţă, au făcut ei 
multe lucruri bune. Hei, dar uite-i că au ieșit! schimbă el vorba, privind spre 
villa. Sunt veseli, zeii ne ajută, cred că au reușit să împace toate 
necazurile... 

De sus de pe scara colegiului, Offas bătu tare din palmele lui mari de 
olar, făcând semne în toate părțile pentru adunare. Lângă el Metrobius ținea 
în mână un papirus. 

Se strânseră în grabă, nerăbdători să asculte ce vor spune magisterul și 
ajutorul său. 

Offas îşi roti privirea pe deasupra lor, schițând un zâmbet larg. Pletele și 
barba îi jucau în suflarea vântului potolit ce cădea dinspre pădure. Începu să 
vorbească, stăpânindu-și greu vocea groasă, puternică: 

— Nici acum nu-mi place cum v-aţi așezat! Aici suntem frați, formăm 
cu toții o mare familie, ne găsim în casa colegiului nostru. Iarăşi v-aţi 
grupat, cei liberi de o parte, iar sclavii de alta. Și chiar așa, femeile s-au tras 
deoparte de bărbaţi. Păi ce spuneţi, suntem sau nu fraţi? Eu zic că e bine să 
vă amestecați: bărbaţi, femei, liberi şi sclavi, toți laolaltă. Aşa să faceţi 
întotdeauna. 

Se produse o foiala scurtă. Fiecare se duse alături de cel pe care ar fi 
dorit să-l aibă în apropiere. Offas urmărea mişcarea, surâsul său se deschise 
şi mai mult. Reluă: 

— Uite ce frumos vă şade! Așa arătaţi mai înfrățiți, mai legați. Nu știți 
că numai prin unire vom putea înfrunta greutăţile și potoli necazurile? 
Acum să mă ascultați în linişte, am să vă spun care a fost situaţia colegiului 
nostru în răstimpul anului ce s-a scurs. Din ceea ce s-a strâns de la fiecare, 
ne-am descurcat bine, deși mai sunt unii cu contribuţia nedată. Eu și fratele 
Metrobius am chibzuit mult și cum îi cunoaştem bine pe frații noștri, pe unii 
i-am scutit de plată, pe alţii îi mai păsuim până vor putea strânge banii ce-i 
datorează, iar pe cei cărora am socotit că nu le stă bine să fie între noi, i-am 
scos din colegiu. Fratele Metrobius o să vă spună de pe papirus care este 
situaţia fiecăruia. 


Metrobius începu să strige numele celor ce nu-și plătiseră contribuţia, 
precizând dacă era iertat, păsuit sau scos dintre ei. 

— Are cineva ceva de propus? întrebă Offas, după ce Metrobius sfârşi 
de citit. Poate că noi ne-am înșelat. E bine să îndreptăm greșeala. Gândiţi-vă 
mai mult la cei pe care i-am alungat. 

— Păi, dacă numai ăștia sunt, eu zic că aţi greșit! strigă roșcovanul, 
apropiindu-se de scară. Mai sunt și alții care, deși au plătit, trebuie să-i dăm 
afară! Nu cred ca voi să nu-i cunoaşteţi. 

Se întinseră murmure de aprobare în toate părțile. Offas săltă mâinile, 
făcându-le semn să tacă. Reluă cu voce mai aspră: 

— Fratele nostru a spus bine, mai sunt și alţii, îi știm și îi vom scoate din 
colegiu, cu toate că au achitat tot ce se cuvenea. Cu aceia vom proceda însă 
în aşa fel, încât nimeni să nu cunoască adevăratele motive ale excluderii. 
Sunt unii mai slabi, nu-și ţin gura, spun tot ce se vorbeşte aici, fără să-şi dea 
seama că fac mult rău acestei mari familii a noastră. Sunt alții trimiși alături 
de noi ca iscoade, veniţi să ne trădeze, față de aceştia trebuie să fim 
neîndurători. Și acum să trec mai departe, să vă spun cum am folosit banii 
colegiului. În anul care s-a scurs, au plecat la zei șapte dintre fraţii noştri: 
trei oameni liberi și patru sclavi. Noi am făcut cheltuieli pentru a-i înhuma 
omeneşte, am pus la capul fiecăruia piatră de mormânt, pe care i s-a săpat 
numele şi s-a scris că a fost înmormântat prin grija Colegiului săracilor. Tot 
în acest an am răscumpărat pe trei dintre fraţii noştri, care şi-au luat nume 
de oameni liberi: Fabricius Nexos, Fabricius Dexter și Fabricius Nonia. 
Eu şi fratele Metrobius ne-am gândit să-l răscumpărăm și pe sclavul Servius 
de la Synethus, pentru asta cerem dezlegarea voastră. Servius s-a chinuit 
prea mult, dacă nu ne grăbim, ajutorul nostru i-ar putea veni prea târziu. De 
fapt noi vom completa numai restul, pentru că el mai are ceva denari 
strânși. ÎI întreb pe fratele Erastus, ce crede, vom putea să cădem la învoială 
cu lacomul de Synethus? 

— O să mărească din nou preţul răscumpărării! 

— Să dăm tâlharului cât cere! strigă roșcovanul. Și, dacă ne-o veni 
vreodată bine, să luăm înapoi banii cu vârf şi îndesat! 

— Vom plăti, căci avem de ajuns, reluă Offas. Vom mai da bani şi pentru 
altceva: ne-am gândit să ajutăm pe văduva Crispina să-şi înalțe la loc casa 
stricată din îndemnul lui Laetius Vitalis. 

— O facem și pe asta! încuviință roșcovanul. Dacă nu vom avea denari 
destui, s-o ajutăm care cu ce putem: unii cu munca, alții cu lemne, cu 


cărămidă... 

— Bani sunt, aşa am socotit eu și fratele Metrobius. Și vom mai găsi 
încă pentru ceva: astăzi a venit plângând sora lunilla, ne-a spus că tabularul 
o să-l dea pe Zenos ca sclav lui Synethus, pentru neplata unei datorii. 
Colegiul trebuie să-i ajute, sunt fraţii noştri. Eu aş zice că n-ar fi rău, dacă 
sora lunilla ar da fuga după fratele Zenos și l-ar aduce încoace, îi dăm cât 
trebuie, să se plătească de Synethus chiar în seara asta. 

— Fugi, Iunilla, nu mai sta! o îndemnă roşcovanul, întorcându-se spre 
ea şi împingând-o ușor. 

— Sunt multe și grele durerile omeneşti! continuă Offas, slobozind un 
oftat, privind după lunilla cum se îndepărta în fugă, plângând. Și acum, 
fraților şi surorilor, dacă socotiți că eu și fratele Metrobius am făcut bine, 
așa cum am cheltuit banii colegiului nostru, să săltaţi câte o mână în sus. lar 
de nu, noi ne vom da la o parte, ca voi să alegeți pe alții mai buni, mai... 

Printre zecile de braţe ridicate, roşcovanul își făcu loc cu coatele, până 
ajunse în faţa lui Offas: 

— Eu n-am săltat mâna, Offas, ai văzut bine, mie mi se pare încurcată 
folosirea banilor! Cât timp ai vorbit, am tot făcut socoteli în gând, nu-mi 
jese cum... 

— Crezi că am oprit ceva pentru noi? îl întrebă Metrobius, lăsând loc 
unui surâs. 

— Nu, răspunse roşcovanul, râzând și el, bănuiesc că aţi mai pus de la 
voi. Am socotit că din ceea ce s-a putut strânge, abia dacă ajungea pentru 
cele șapte înhumări. Așa că nu înțeleg cum aţi făcut, ce aţi făcut?! Noi am 
vrea să ştim... 

Roşcovanul aştepta ca Offas să vorbească, magisterul era dator să 
lămurească încurcătura descoperită. Dar el râdea, privind spre poartă. 
Întoarseră toţi capetele într-acolo... Îl văzură pe Sargetius apropiindu-se, 
însoţit de Diurpanneus. 

— O vorbă din bătrâni spune cam aşa: „Vorbeşti de lup și lupul la ușă!” 
Frate Gallius, îi răspunse roșcovanului, căci acesta îi era numele, colegiul 
nostru a avut bani, fiindcă ne-a ajutat bunul Sargetius. El este sprijinul 
nostru. 

Apropiat destul de mult, Sargetius prinse ceva din cele spuse de Offas. 
Vorbi din mers: 

— Ce bani? Cu ce v-am ajutat eu? întrebă stăpânindu-se să nu râdă, cu 
privirea aţintită spre Offas. 


— Zeii să-ţi dea sănătate și viaţă lungă, Sargetius! strigă roșcovanul, 
ridicând deasupra capului o mână cu pumnul strâns. Tu întotdeauna faci 
ceva pentru săraci şi pentru sclavi. 

— Stai, Gallius, vezi că greşești! N-am dat nici un ajutor, numai am 
plătit dinainte partea pentru acest cioban al meu, spuse, întorcându-se spre 
Diurpanneus. Este om sărac, de mult m-a tot rugat să vorbesc cu Offas, să-l 
primească și pe el în colegiu. Altceva poate a dat bunicul Degidus. Ei, ce 
ziceţi, îl primiţi și pe ciobanul meu? 

Ocolind un răspuns sau o confirmare directă, Offas schimbă vorba, deşi 
sensul rămase același: 

— Aşa e că astăzi am avut un prânz mai bogat ca niciodată? Multe din 
bucate ne-au fost aduse de la ferma lui. 

Din multe părți se porniră mulţumiri, laude și rugăciuni către zei pentru 
sănătatea lui Sargetius. Cu toată modestia lui, această manifestaţie spontană 
îl bucura, îi dădea o adâncă satisfacţie. Se gândi că era potrivit ca, la atâtea 
dovezi de recunoştinţă, să răspundă cu o glumă, al cărei efect îl prevedea: 

— Eu v-aş îndemna că, dacă nu sunteţi mulţumiţi de modul cum Offas și 
Metrobius au gospodărit colegiul în acest an, să vă alegeți alt magister și un 
alt comagister... Dar să lăsăm la o parte gluma, continuă el. Nu trăim 
timpuri prea bune. Poate că va veni o vreme când voi cei din colegiu va 
trebui să dovediţi că sunteți uniţi, că îi ascultați și urmaţi pe cei ce vă 
conduc. Dar toate astea la timpul lor, acum să ne vedem de prezent. Cred că 
ştiţi pentru ce am venit încoace. Sunt, ca și voi, dornic să-l ascult pe 
Metrobius. 

Offas şi Metrobius coborâră de pe treptele scării, apropiindu-se de 
Sargetius. Din adunare, unii se strânseră în jurul lor, alţii se împrăştiară. 

În fiecare zi de sărbătoare, spre seară, Metrobius vorbea celor dornici să- 
| asculte. 

Se frământase mult Laetius Vitalis să afle ceva din trecutul sclavului său 
şi totdeauna se izbise de muțenia lui tare ca stânca. Metrobius tăcea însă 
numai când era întrebat despre el, despre viaţa lui. În mijlocul celor din 
colegiu era un om volubil, gata oricând să înveţe pe alţii, să explice cât de 
mult se întinde lumea, să povestească fapte din istoria popoarelor, să spună 
ce credea despre zei şi despre noua credinţă în învățătura galileanului și, 
mai ales, să vorbească, despre cele ce se puteau strânge în sufletele 
oamenilor. După ţinută, se vedea că nu dădea importanţă lucrurilor și 
faptelor mărunte. De înălțime potrivită, legat, brunet, cu privire vie, adâncă, 


pe faţa lui încadrată de părul încâlcit şi barba răvăşșită plutea în permanenţă 
o undă de meditaţie și umor. Laetius Vitalis rămăsese cu o teamă ascunsă 
față de sclavul învăţat. Neliniștea îşi avea obârșia din cuvintele negustorului 
de la care îl cumpărase: 

— Cel ce mi-a vândut acest sclav mi-a spus cinstit că era stăpânit de 
frica lui, deşi nu încercase în nici un fel să-i facă vreun rău. Ai grijă cum te 
porţi cu el. 

La început îl urmărise din umbră, îngrijorat să nu pună ceva la cale. Se 
văzuseră multe viile şi ferme arse de focurile aprinse de sclavi, fie din 
disperare, fie din ură şi răzbunare. Avea şi momente când punea să-l 
tortureze, la fel ca pe ceilalți. Metrobius nu se ferea, nu se umilea, nu cerea 
iertare, privea în jurul său cu o lucire în ochi ce oglindea, în egală măsură, 
scârbă şi compătimire. Îl bănuise trecut la noua credinţă, dar se convinsese 
de totala lui indiferenţă faţă de zei și de învăţătura galileanului. În cele din 
urmă, Laetius Vitalis cedase: îl învoise să se înscrie în Colegiul săracilor, 
lăsându-i mai multă libertate. Părăsise gândul de a-l vinde, numai din 
ambiția de a fi stăpânul unui sclav învăţat, pentru că prin asta îi creştea 
prestigiul. 

Sargetius și Offas, urmaţi de ceilalți, porniră spre fagul cu coroană 
bogată din colţul dinspre pădure al curţii, locul unde de obicei ascultau 
prelegerile sclavului filosof. În mers, Sargetius îl luă de braţ şi îl întrebă cu 
ton în care răsuna pornirea spre glumă: 

— Frate Metrobius — îi spuse frate, ca şi cum şi el făcea parte din 
Colegiul săracilor — astăzi despre ce vrei să ne vorbeşti? 

Metrobius mergea privind în jos. Răspunse, fără să salte capul: 

— Despre multe. Niciodată nu mă pregătesc anume. Pornesc de la ceva 
în legătură cu cele petrecute peste zi, ori de la o întâmplare mai proaspătă. 
Sunt atâtea lucruri de spus oamenilor... 

Ajunşi sub frunzișul des al fagului, se aşezară pe iarbă în jurul scândurii 
bătută pe patru pari, pe care şedea Metrobius când le vorbea. Pe feţele 
multora se oglindea nerăbdarea, curiozitatea. 

— Văd după privirile voastre cât sunteţi de dornici să mă ascultați, și 
asta mă bucură, începu Metrobius cu voce calda, potolită. Oamenii sunt 
lacomi să afle multe, pentru că nu înţeleg multe din ale vieţii. Putem să ne 
întrebăm: De ce o parte din oameni sunt buni și cealaltă răi? 

— Buni ca Sargetius, răi ca Synethus! strigă roșcovanul. 


— Ca ei şi ca alţii, relua Metrobius. De ce unii sunt urâţi, iar alții 
frumoşi? De ce printre noi vedem firavi, neputincioşi, alături de oameni 
grași, voinici? De ce unii înțeleg cu mintea mai ușor, alţii mai greu? 
întrebări de felul acesta se pot pune oricâte vreţi, însă numai la puţine s-a 
găsit un răspuns. Poate că unele vor chinui filosofii încă timp îndelungat. 
Eu unul n-am găsit bun nici un răspuns din cele date până acum. Așa, de 
pildă, învățații spun că tot ce există pe lume provine din patru lucruri: aer, 
apă, pământ şi foc, străduindu-se să ne explice cum tot ce ne înconjoară se 
trage din aceste elemente. Este ușor oricui să înțeleagă ce este apa și lutul, 
însă aerul și focul nu. Mai ales focul. Avem foc din paie sau din lemne, dar 
câteodată mai cade și din cer, ori izbucnește din adâncul pământului. Ca să 
iasă din încurcătură, oamenii au născocit zeii. Să nu vă mire, da, i-au 
născocit: unul pentru foc, altul pentru apă, și mulţi alţii, pentru toate câte le 
ştiţi. Dar nu numai că i-au plăsmuit cu mintea, atribuindu-le unele însușiri, 
ci îi și cioplesc, le fac chipuri din lemn, din piatră sau din lut, așa cum 
măestreşte fratele Offas. V-aţi întrebat vreodată ce este un zeu și ce putere 
are el? Cum ar putea să ne ajute o bucată de lemn, de piatră, sau de lut? Și 
dacă mii de oameni îl au acasă frumos cioplit pe zeul Silvanus, înseamnă că 
atâţia Silvanuşi sunt? lar dacă chipul de lut ars ţi-a scăpat din mână şi s-a 
spart pe pardoseală, înseamnă că a murit, a pierit zeul? Nu vă spun toate 
astea ca îndemn să nu mai credeţi în idoli, ci să ne întrebăm, poate vom 
reuşi să înțelegem: există ei sau nu? Un zeu adevărat, cu viaţă, eu mișcare, 
cu putere de a te ajuta, ori de a-ţi face rău, n-a văzut nimeni, şi n-o să 
întâlnească niciodată, pentru că asemenea, ființe nu există. Văd că unii se 
miră, poate îi înfricoşează cele ce spun, alţii se supără. Le cer iertare, de 
aceea pentru astăzi numai atât vă spun. Uite că lunilla l-a adus pe fratele 
Zenos. Eu şi Offas trebuie să mergem să-i dăm denarii cu care să scape de 
Synethus. 

De la Erastus, Synethus nu reuși să afle ce se hotărâse la Colegiul 
săracilor, în legătură cu răscumpărarea lui Servius. Negustorul urmărea cu 
lăcomie să nu scape din mână banii sclavului. De aceea pândea momentul 
potrivit, la apropierea, sfârşitului, spre a-i face actul de eliberare, luându-și 
plata. De câtva timp Servius căzuse greu bolnav. N-ar fi făcut asta, dacă 
descoperea locul unde își ţinea ascunse economiile, căci după moarte tot ce 
era al sclavului rămânea stăpânului. 

De dimineață, Synethus se sculă îngrijorat, ţinând-o drept la ergastule, să 
vadă dacă Servius mai era în viaţă. Găsindu-l într-o stare mult înrăutăţită, 


trimise după tabularul Bellinus. Bolnavul îi spuse gemând că banii îi ţinea 
la bătrânul Anthus, aedilul templului Apollo, că trebuie să-l aducă şi pe el. 
Liniştit şi bucuros — se și vedea cu denarii sclavului muribund în palmă — 
Synethus trecu în curte unde începu să se ocupe de negustorie. Mărunt și 
gras, cu ochi mici, ce arătau șiretenie, aproape chel, ştia să-și conducă 
treburile cu multă ușurință, fără să alerge prea mult. În prăvălia lui mare și 
arătoasă, peste drum de taberna lui Surillius, se vânturau neîncetat clienţii, 
ieșeau din tabernă și intrau în prăvălie, ori ieșeau din prăvălie și intrau în 
tabernă. Dincolo se întindea piaţa largă dintre Magnus şi Serdos, locul unde 
se strângea lumea în fiecare săptămână. 

În acea zi negustorul trebuia să fie cu ochii-n patru: era târg, veneau 
mulţi „prostănaci” — cum îi plăcea să-i numească pe cei din împrejurimi, de 
prin vicuri — de la ei scotea cele mai mari profituri. Trecu prin prăvălie, prin 
magazii și prin beciuri, cercetă dacă toate erau în ordine și, mulțumit, lăudă 
sclavii de încredere, spunându-le că în acea zi vor avea mâncare mai bună și 
vin mai mult. Nu avusese niciodată vilic nici actore pentru supravegherea 
sclavilor ori pentru ţinerea socotelilor. Când se pripășise de la Ulpia Traiana 
Sarmizegetusa, începuse negustoria vânzând mărunţișuri la o tarabă de 
lemn. 

Sclavul trimis veni repede cu tabularul, găsit în tabemă, unde îşi bea 
vinul de dimineaţă... 

— Jupiter şi Mithras să te ajute, Bellinus! îl salută el vesel. Până-l aduce 
pe Anthus, poate vrei să guști ceva. 

Cu toată bogăţia sa, negustorul arăta respect tabularului, deşi acesta era 
sclav public la oficiul dărilor. Cu el aranja ce avea de dat pentru imperiu, și 
cât mai puţin. 

— Zeii să-ți dea sănătate, Synethus! Pentru ce m-ai chemat? Mă 
grăbesc, astăzi e multă lume venită, am treabă! 

— Bine, lasă că pleci numaidecât. Să-mi faci, actul de eliberare pentru 
Servius. Sclavul e pe moarte, de ce să nu-i iau banii strânși? Ai și tu partea 
ta, Bellinus! îi spuse, clipind des. 

Zâmbetul împietri pe buzele tabularului: de la el împrumutase bani 
sclavul, urmând să-i primească înapoi îndoit! 

— Asta nu pot, Synethus, nu pot! I-am dat mulţi denari. Dacă moare, îi 
pierd pe toţi. Mai bine mi-i iau înapoi de la Anthus! 

La o astfel de încurcătură, negustorul nu se așteptase. Căută în grabă o 
cale de ieşire. Pierdea o parte din preţul răscumpărării, dar tot se alegea cu 


ceva. 

— Lasă că ne împăcăm noi, îţi restitui ce i-ai dat sclavului. 

— Dublu, aşa am înţelegere cu el! Te învoiești? 

Synethus nu mai avu timp să răspundă. O pocnitură, urmată de zornăieli 
pe lespezile de piatră, îl făcu să se întoarcă speriat. Privi şi rămase 
încremenit: doi sclavi scăpaseră din mâini o amforă plină cu untdelemn, 
umplând curtea de ulei și cioburi. Paguba era mare. Furia parcă îi luă 
vederea. Strigă sclavii de încredere și le porunci să-i bată cu vergile pe cei 
doi vinovaţi. De prezenţa tabularului aproape că uită. Se potoli când auzi pe 
cineva apropiindu-se, vorbindu-i: 

— În loc să-i baţi, după ce ţi-au făcut paguba, mai bine le dădeai o 
frânghie cu care să fi legat amfora. O duceau ușor agăţată de un par pus pe 
umeri. Nu vrei să-i ierți? 

Cel ce-i vorbea era Sargetius. Venise însoţit de Offas. 

— Un stăpân poate să facă ce vrea cu sclavii săi! răspunse râzând, 
înclinându-se cu respect. Zeii îmi sunt martori că mă bucur de venirea unui 
quattorvir în prăvălia mea! Dacă vreţi să cumpăraţi ceva, sunt gata să vă 
servesc chiar eu. 

Sargetius îi spuse că era numai în trecere, cu el avea treaba Offas. Când 
auzi că magisterul Colegiului săracilor venise să-l răscumpere pe Servius, 
negustorul se schimbă dintr-o dată. Făcu un semn cu ochiul tabularului, 
pregătindu-se să lupte pentru un preţ mare. 

— Nu-l vând, Offas, sclavul e aproape însănătoșit! lar dacă l-aş elibera, 
nu-mi dă colegiul cât vreau eu... 

Cu voce mieroasă, îl lăudă, se văită că avea nevoie de el, apoi ceru un 
preţ mult mai mare decât acela pe care sperase să-l obțină de la sclav. 
Repetă că n-ar fi dispus să-l vândă. 

— Colegiul nu are atâţia bani, murmură Offas cu totul descurajat. Tu 
pretinzi un preţ cu care se pot cumpăra patru, cinci sclavi sănătoși, buni de 
muncă! 

— Plăteşte-i, Offas, cât mai lipseşte dau eu! îl îndemnă Sargetius. Când 
faci o faptă bună, nu te opreşti în drum. 

Cuvintele lui Sargetius făcură pe lacomul negustor, mai îndatoritor. 
Vânzându-l pe Servius, ieșeau bine socotelile cu tabularul, rămânând pe 
deasupra banii strânşi de sclav pentru răscumpărare. Se temea numai ca el 
să nu moară înainte de a fi dus la colegiu. 


Soarele se ridicase pe cer mai sus de vremea prânzului, când Offas 
ajunse cu Servius la sediul colegiului, unde puse două bătrâne, iscusite în 
vindecarea bolilor, să-l îngrijească. 

Bucuros că totul se sfârșise atât de bine în acea dimineaţă, Synethus 
trecu să-și supravegheze sclavii, care albia mai pridideau să servească 
mulțimea de cumpărători. Era singura zi din săptămână când alerga de 
dimineaţa până seara, fără să simtă oboseala, lacom să-și sporească bogăţia. 

Pe la începutul după-amiezii, când căldura era toropitoare, un tânăr ce 
nu arăta să fi trecut de mult de douăzeci de ani, îmbrăcat cu togă subțire de 
vară, intră în taberna lui Surillius și întrebă de prăvălia lui Synethus. 
Tabernagiul îl privi mirat, apoi râse când îi dădu răspunsul: 

— În loc să fi cotit la stânga, spre tabernă, dacă o apucai la dreapta intrai 
drept în curtea ori în prăvălia lui. De nu te grăbești, poţi să stai să te 
odihnești. 

Tânărul ceru mâncare şi vin. Se așeză la o masă mai retrasă, în dreptul 
ferestrei, unde întârzie până spre seară, privind spre ușa de la intrarea în 
prăvălia de peste drum. Mulțimea se rărise, piaţa rămăsese aproape goală. 
Socoti momentul potrivit, ieși din tabemă, își potrivi bine toga și intră la 
Synethus. De cum îl văzu, negustorul sări de pe scaun, gata să strige. 
Tânărul îi făcu semn să tacă. 

— Ce cauţi aici? izbucni, după ce alungă sclavul care îl adusese, într-o 
pornire nestăpânită. 

Tânărul se pregătise pentru o astfel de primire, de aceea așteptase să se 
rărească lumea. II privi îndelung, săltând din umeri. 

— De ce ai venit?! ridică Synethus pumnii amenințător. Nu ţi-au fost 
destul ticăloșiile făcute la Ulpia Traiana Sarmizegetusa? Ai auzit că am 
agonisit ceva şi vrei să te înfrupți? 

— Ce vorbe frumoase, de bună primire, rostește unchiul bogat, faţă de 
nepotul său sărac! se porni tânărul, așezându-se pe scaun. Haide, dă-ţi mai 
departe drumul, varsă veninul din suflet și, după ce te uşurezi, vom sta 
liniștiți de vorbă. Ca să nu fii îngrijorat, află că n-am venit să-ţi iau nimic 
din avere. lar dacă șederea mea la tine te supără, voi căuta să locuiesc la 
altcineva. 

— Şi ai să umbli fără căpătâi prin Porolissum? Am auzit de la buna și 
sărmana ta mamă câte scandaluri ai dezlănţuit acolo, în Ulpia Traiana. Când 
ai de gând să te potoleşti, Euphoros? Când o să-ți vină minte în cap? Și de 
ce ai pornit încoace? 


Euphoros îl asculta zâmbind. Ochii negri, vii, plini de șiretenie, ca ai 
unchiului său, și tot iscoditori, luceau cu clipiri dese. Faţa ovală, brunetă, cu 
un semn de cicatrice în obraz — parcă pus anume, spre a arăta că nu era 
lipsit de curaj — părul scurt, ondulat, negru ca abanosul, înalt numai atât cât 
trebuie să fie un bărbat bine făcut, toate contribuiau în egală măsură la 
păstrarea frumuseţii pure a înaintaşilor săi greci, veniţi în Dacia de prin 
părțile Corintului. Euphoros întristase multe fete din Sarmizegetusa. 

— M-am schimbat, unchiule! răspunse râzând. De la un timp mi-a venit 
mintea la cap, m-am potolit! 

— După ce ţi-ai îmbolnăvit mama, ai părăsit-o, lăsând-o cu sufletul 
năpădit de durere! 

— Cine poate să ştie de ce boleşte un om? Nu vreau să spun că nu i-am 
pricinuit supărări, însă sunt unii care trec prin adevărate torturi sufleteşti şi 
tot trăiesc. Sclavii și sclavele se zbat într-o suferință nesfârșită, mai ales 
când zeii le-au dat şi un stăpân rău. Da, unchiule, am devenit cu totul altul. 
Sunt pornit pe fapte mari și, dacă zeii îmi vor ajuta, poate că va veni vremea 
când negustorul Synethus din Porolissum se va mândri cu nepotul său! 

Pe fața grasă, puhavă a negustorului jucau umbre de neîncredere, 
curiozitate și nerăbdare. Venirea lui Euphoros n-o vedea cu ochi buni. Prin 
minte îi treceau tot felul de presupuneri. 

— Poate că Proserpina s-a trezit prea din noapte, de aceea am avut un 
semn rău încă de dimineaţă. M-am întrebat tot timpul — și astăzi am avut o 
zi minunată, mi-au ieșit câştiguri nesperate — să mă fi înșelat semnul acela, 
să nu dau de nici un necaz? Și uite că stăpâna infernului n-a dormit, mi te-a 
trimis pe tine! Așa, zici că eşti pornit pe fapte mari, vrei să mă faci să mă 
mândresc cu tine?! Ce fapte, Euphoros? Să lupţi în arene, ca gladiatorii, să 
înveseleşti mulțimea, ca mimii?! 

Euphoros se aplecă și-l bătu ușor pe genunchi: 

— Trăim timpuri de mari prefaceri, unchiule! 

— Tocmai de asta, mă băiete, îmi veni gândul că ar fi bine să-ţi dau cât 
trebuie ca s-o pomeşti spre Roma sau Atena. Tu nu vezi că pretutindeni, 
aici, la Napoca şi la Ampelum, mulţi au început să facă pregătiri de plecare? 

— Să facă, unchiule! Cu cât le vor sfârşi mai repede și vor pleca, cu atât 
mai bine pentru mine. Când se va anunţa şi retragerea legiunilor din Dacia, 
eu voi fi omul cel mai puternic de pe aceste meleaguri, voi fi... 

— Cum să fii puternic?! Tu vrei să rămâi?! Ce ai să faci prin pustietăţile 
de aici, prin locurile părăsite de oameni? 


Cu o mișcare sprintenă, Euphoros se apropie mai mult de el, se aplecă și 
începu să-i vorbească în şoaptă: 

— Nu ştiu dacă ai auzit că dincolo de Danuvius a fost unul, Regalianus, 
ce se dădea drept urmaș al lui Decebal. A încercat să ia locul lui Gallienus, 
să devină împăratul Romei, dar a fost prins şi omorât. El s-a ridicat prea sus 
cu pretenţiile, fără să-și dea seama că nu sosise momentul potrivit... 

— Şi tu ce ţi-ai pus de gând? 

— Să ajung rege al Daciei. Al acestei provincii rămasă liberă și fără o 
căpetenie, după ce legiunile vor trece dincolo de Danuvius! 

Synethus clatină cu putere capul și se frecă la ochi. 

— Nu cumva visez?! Nu-mi vine să cred ceea ce aud! lar dacă sunt 
treaz, atunci tu nu mai eşti în toate minţile, au pătruns în tine duhurile rele! 
Cum a putut să-ţi trăsnească prin minte aşa ceva? 

— Stai, unchiule. Te-ai pornit, aşteaptă, n-am terminat, ascultă-mă! Să 
ştii că dacă rămân în villa ta, nu trebuie să mă dai drept nepotul tău, ci un 
tânăr căruia i-ai acordat ospitalitate. De acum înainte, eu mă numesc 
Rundacitulp. E un nume curat de dac, cuprinde în el şi cuvântul „daci”: 
Rundaci-tulp. În Dacia romană sunt destul de mulţi cei care vorbesc limba 
Romei, însă în sufletele lor se socotesc tot daci. 

— Așa sunt și pe-aici unii: Sargetius, Surillius... 

— Eu, unchiule, voi spune că mă trag dintr-un taraboste dac, pe care 
acea căpetenie, bărbatul acela viteaz numit Sarmis — ales rege de dacii şi 
sclavii răsculați — îl sortise să-i fie urmaș. Dacă vor pleca legiunile, nu este 
drept să rămână cineva rege în Dacia părăsită de Roma? 

— Şi cine o să te creadă, mă băiete?! Tu nu vezi că te asemeni mai mult 
cu un grec de lângă Acropole, din Atena, decât cu un vlăstar al unui dac? 

— În primul rând, unchiule, am o dovadă. Am pus mâna pe un 
pergament rămas de la răsculații de atunci, un mesaj al lui Sarmis către un 
taraboste. Uite, ţi-l arăt și ţi-l citesc. Este scris în limba dacilor, cu semnele 
scrisului nostru. Cunosc destul de bine limba lor. 

Euphoros trase pergamentul de la brâu, îl desfășură cu febrilitate și i-l 
arătă. Se vedea că era vechi, cu scrisul şters de vreme prin unele părți. ÎL citi 
rar, apăsând pe fiecare cuvânt: „Sarmis către Bur. 

Hotărâre și spe... Așa cum... spus... legiunile... putea... copleșeas... 
Noi nu... şi vom... la ultima suflare. Tu să te... să aduci ajut... fraţii noștri. 
Și dacă zeii... dorinţa... clipa morţii... ca tu...iar... vei fi...rege al 
Daciei...” 


— N-am înţeles nimic, Euphoros! 

— Știu, n-aveai cum să înţelegi. Acum ţi-l citesc completând părțile 
şterse, aşa cum voi susţine că au fost scrise, numindu-l pe acel taraboste, 
Burodus: „Sarmis către Burodus, Hotărâre și speranță, Așa cum adesea ți- 
am spus, nu vom înceta lupta. Dacă legiunile ne încercuiau, puteau cu 
ușurință să ne copleşească. Noi nu ne vom retrage și vom continua să 
rezistăm până la ultima suflare. Tu să te grăbeşti, să aduci ajutoare, dacii de 
dincolo de munţi sunt fraţii noştri. Și dacă zeii au sortit ca eu să cad, dorinţa 
mea fierbinte în clipa morţii este ca tu să rămâi căpetenia răsculaților, iar 
după ce alungi legiunile, vei fi primul rege al Daciei eliberate.” 

Cu lăcomia trezită, Synethus smulse pergamentul din mâinile lui 
Euphoros și privindu-l îndelung, murmură: 

— Şi cum ai de gând să faci? 

— Mai întâi voi căuta să dau de ştire printre cei care se mai socotesc cu 
sânge dac, că un urmaș de rege al Daciei trăiește şi se pregăteşte să fie 
căpetenia lor, după plecarea legiunilor. 

— Cel care l-a avut, ştie că acest pergament se găseşte la tine? Bănuieşte 
că tu l-ai luat? 

— Nu, n-are de unde. 

— Era un urmaş de-al tarabostelui? Se gândea că ar putea să devină rege 
al Daciei părăsită de Roma? 

— Nu. Mi-a spus că l-a găsit în coliba unui bătrân singuratic, după 
moartea şi înhumarea lui de către un pădurar. 

— Ştiu eu ce să te îndemn?! Ar fi minunat să am nepotul, rege în Dacia! 
Mă tem însă — ceea ce a mai rămas din sângele dac, mai fierbe încă — mi-e 
frică să nu ne lăsăm oasele pe-aici. Dar cum zvonul se întinde... 

— Care zvon? 

— Se vorbeşte tot mai mult că vor fi retrase legiunile dincolo de 
Danuvius. Hei, Euphoros, m-ai tulburat de tot, cu venirea ta n-am să-mi mai 
pot vedea de negustorie. 

— Nu Euphoros, ci Rundacitulp! îl corectă, ridicându-se în picioare și 
pornind cu pași rari să măsoare încăperea în lung și-n lat. Eu, unchiule, de 
când am pus mâna pe acest pergament, am tot umblat prin Dacia, am căutat 
să stau de vorbă cu cât mai mulţi bătrâni. Acum cunosc destule: nume, 
întâmplări, fapte petrecute pe timpul lui Decebal, apoi în revolta condusă de 
Sarmis. Ai spus că în Porolissum este unul Sargetius, ce se socotește mai 
mult dac. Nu crezi că ar fi bine să încep întâi cu el? 


— Da, aşa se ţine! Așa vorbeşte lumea, cică ar fi urmaș de căpetenie 
dacă. Se poartă însă ca un adevărat roman. E în colegiul de conducere al 
acestui municipiu, are fermă bogată și e îndrăgostit de nepoata 
procuratorului. Bănuiesc că nu se gândeşte să rămână aici. Fata va pleca 
împreună cu mama și unchiul ei, iar el, dacă o iubeşte cu adevărat, nu se 
poate să n-o urmeze. Hei, nepoate, nici nu îndrăznesc să gândesc că ar fi cu 
putinţă ca un neisprăvit ca tine, o lichea care a făcut atâtea ticăloşii la Ulpia 
Traiana, să fie ajutat de soartă să ajungă rege al Daciei libere! 

— E tot aşa de cu putință, cum a fost cu tine: un sărac pripășit de aiurea, 
ajuns mare bogătaş al Porolissumului. Asta nu miră pe nimeni. Ştii, 
unchiule, când îmi făceam loc prin mulțime, am întrebat când pe unul, când 
pe altul, unde stă negustorul Synethus. Și ce răspuns crezi că am primit? 
„Cine, câinele de Synethus? Hoţomanul ăla de negustor?” Și te blestemau 
în toate felurile. 

— Ei, gura lumii! Întotdeauna sărăcimea i-a duşmănit pe cei bogaţi. Tu 
nu te lua după ei. 

Synethus îl privi îndelung, zâmbindu-i. Uitase de oboseala zilei și de 
socoteli. Se săltă de pe scaun și rosti, înclinându-se: 

— Mărite rege, poate eşti istovit de drum și înfometat. Mergem la villa, 
să pun să-ţi pregătească tot ce pofteşti. Și, cum un rege trebuie să aibă un 
contubernal, ţi-l dăruiesc pe sclavul Erastus. El te va însoţi oricând și 
oriunde! 

Metella îl ştia pe Sargetius plecat la fermă, împreună cu Diurpanneus, de 
aceea se învoise ca Alliana să rămână la Opilia toată după-amiaza. De când 
cu spargerea cupei între Sargetius şi Iustus Valentinus își făcuse loc multă 
răceală. Dacă n-ar fi fost la mijloc Alliana, pe care procuratorul o adora, l-ar 
fi scos pe Sargetius din administraţia Porolissumului. 

Retrase în exedra villei, fetele nu mai conteneau cu râsul, pornit din te 
miri ce. 

— Chiar te prinsese ameţeala, atunci când ai căzut şi ai sfărâmat cupa de 
pardoseală? o întrebă Opilia, închizând un ochi, semn că n-o credea. 

— Dar trebuia să fac ceva, s-o fac să dispară... 

— Altfel nu te mai iubea Sargetius, nu? De ce n-ai spart-o în capul lui 
Laetius Vitalis? 

— Poate că n-aş fi făcut rău. Mă alegeam cu o bătaie bună de la unchiul 
Iustus, dar mă răzbunam, și pentru Sargetius și pentru mine. 

— Te-ai fi purtat ca o adevărată dacă! 


— Să ştii că sunt, aşa cum te socotești și tu. Numai ca părul tău e mai 
blond decât al meu, iar albastrul ochilor mai deschis. Asta înseamnă că 
amândouă suntem dace, însă eu m-am născut la umbră, iar tu la soare! râse 
ea. 

Trecuseră prea mulți ani. Dacă despre Diegis mai povesteau bătrânii, de 
Carsida nimeni nu auzise. Cine ar mai fi recunoscut în trăsăturile fetei de 
atunci pe Opilia de astăzi? Același trup bine făcut, aceeași privire senină, 
adâncă și dârză, aceeaşi mândrie şi bunătate! Peste viforul anilor, parcă se 
renăscuse Carsida. 

— Şi va pomi o dacă spre Roma”! 

— La ce te gândești, Opilia? 

— O dată cu retragerea legiunilor, pleci și tu cu Iustus Valentinus. 

— Şi tu cu Sargetius! Vom merge împreună. 

— Eu?! De ce să rătăcesc într-acolo? 

— A, da, Diurpanneus! Vezi cum sunt? Mă gândesc numai la mine. 
Dacă te-a îndrăgit, să meargă cu noi la Roma! 

Pe faţa Opiliei se aşternu o umbră de tristeţe. 

— Dacă-i sunt dragă! şopti ea oftând. Dacă mă iubește, să mă urmeze la 
Roma! Te întreb, Alliana, ce ai să faci tu, poate că Sargetius n-o să 
părăsească Dacia, te vei hotărî să rămâi cu el? 

Întrebarea Opiliei o zăpăci. Nu se gândise niciodată la o asemenea 
eventualitate. 

— Dar mama şi unchiul Iustus?! se îngrijoră ea, neștiind ce să răspundă. 
Sargetius va merge cu mine! izbucni, abia stăpânindu-și plânsul. 

În atriu răsunară paşi grei şi voci de bărbaţi. 

— Au venit. Șterge-ţi ochii, să ne prefacem că râdem! În pragul exedrei 
se iviră Sargetius și Diurpanneus. 

— Ce se petrece cu voi? De ce plângi, Alliana? o întrebă Sargetius, 
săltând-o în braţe. 

Diurpanneus făcu la fel cu Opilia. 

— Spune tu, Opilia, ce s-a întâmplat? 

— Am vorbit despre voi. Ne-am întrebat ce veţi face, dacă se retrag 
legiunile de-aici, şi... 

Ca săgetat, Sargetius simţi un fior prin inimă. 

— Altă dată să nu mai vorbiţi despre așa ceva. Asta nu-i treabă de fete! 
le mustră el, strângând pe Alliana la piept. 


— Sargetius, te-a căutat un sclav de-al lui Synethus. A spus că a venit 
cineva de la Sarmizegetusa, vrea să vorbească ceva cu tine, schimbă vorba 
Opilia, încercând să se sloboade din braţele lui Diurpanneus. l-am spus că 
te întorci spre seară. 

— N-o fi vrând să mă duc eu acolo?! 

— Nu, vine el aici, când se lasă amurgul, continuă Opilia. 

Sargetius nu mai vorbise cu Synethus din ziua când Offas îl 
răscumpărase pe Servius. Bine îngrijit, sclavul devenit libert se însănătoşise 
repede. Deși nu-și recăpătase în totul puterile, începuse să lucreze cu plată 
alături de Offas, în atelierul de olărie al bătrânului Degidus. Fostul sclav 
locuia într-o cămăruţă din villa Colegiului săracilor, unde făcea și pe 
intendentul. 

Spre seară, Sargetius și Diurpanneus stăteau de vorba pe treptele largi 
ale scării de marmură a villei, nerăbdători să afle cine era și pentru ce venea 
străinul de la Ulpia Traiana. Ceea ce îi deosebea de la prima vedere era 
barba lui Diurpanneus, lungă, blondă, crescută în voie, pe când Sargetius se 
purta întotdeauna proaspăt ras, ca orice roman ce se considera de condiţie 
nobilă. Când auziră poarta, amândoi ieşiră în calea lui Euphoros. 

— Mă rog Marelui Zamolxis pentru sănătatea voastră! salută noul venit, 
oprit la câţiva pași, înclinându-se, ducându-și la piept mâna dreaptă ce-i 
ieşea de sub togă. 

Pe Sargetius îl miră salutul mai mult decât pe Diurpanneus. În Dacia, 
numai cei pierduţi prin adâncuri de văi şi munţi mai păstrau credinţa în 
Zamolxis. 

— Ne rugăm și noi zeilor pentru sănătatea ta! răspunse Sargetius, 
privindu-l cu o curiozitate sporită. Cum se face că ştii limba pe care astăzi 
n-o mai poţi auzi oriunde în Dacia, doar prin vicurile răzlețe din fundul 
văilor? 

— Faţă de daci, sunt dator să vorbesc în graiul străbunilor! rosti 
Euphoros cu multă stăpânire de sine. Mă port ca un roman, pentru că altfel 
n-aş putea umbla atât de uşor peste tot prin Dacia. Apasă pe umerii mei o 
grea chemare! Nu trebuie să cunosc liniştea până nu o îndeplinesc! Cum, 
voi nu mai folosiți limba marelui nostru Decebal? Sau o faceţi din 
precauţie? 

Bănuiala şi curiozitatea sporiră la Sargetius. Poate că procuratorul și 
tribunul se foloseau de această iscoadă, pentru a afla ce simțăminte poartă el 
în suflet?! Întâmplarea cu acea cupă spartă de Alliana nu le dădea pace? Și 


apoi, noul venit vorbea de o „chemare” pe care o avea de îndeplinit. 
Spusese asta mai înainte de a arăta cine e și de unde vine, aşa cum se 
cuvenea. 

— Noi vorbim limba noastră, adică a Daciei romane, răspunse Sargetius, 
deşi o înțelegem destul de bine și pe cea dacă. Dar nu-mi stă bine să nu fac 
pe amfitrionul. Să mergem în casă. Vom sorbi câte o cupă de vin, vom 
vorbi, ne vom cunoaște mai bine. El este Diurpanneus, actorele de la ferma 
mea, unul din oamenii mei de încredere, de care nu mă feresc niciodată. 

În tricliniu, Euphoros nu se aşeză pe scaunul arătat de Sargetius. Rămase 
în picioare. 

— Mă numesc Rundacitulp, începu el cu emoție, căutând să ia o poziţie 
solemnă. La obârşie, mă trag dintr-un taraboste, unul care a luptat alături de 
Sarmis, viteazul ales de răsculați să fie rege după alungarea legiunilor din 
Dacia. Chipul nu-l am leit de dac curat, pentru că de la zdrobirea răscoalei, 
printre înaintașii mei — ca și printre ai voştri — au mai fost unii de alte 
neamuri, din cele ce s-au așezat pe pământul nostru. Adesea sunt asemuit cu 
un grec, și asta se vede bine pe fața mea: seamăn cu mama, ea a fost o 
frumoasă fiică a Eladei. Am însă sufletul îndurerat al dacului. Sunt pornit să 
fac din nou Dacia o ţară nesubjugată, cu un popor liber! 

— Adică o ţară cu popor ieşit dintr-un aluat nou, preciză Sargetius, 
stăpânindu-și neîncrederea. Eu nu te opresc, Rundacitulp, nu te abat de pe 
drumul pe care vrei să mergi. Nu văd însă pentru ce ai venit la mine? Sunt 
cetățean onest al Daciei romane, şi tot aşa se socotește și Diurpanneus... 

Vinul băut începea să-și arate efectul. Se simțeau bine, deşi cele auzite îl 
tulburaseră pe Sargetius. După un răstimp de tăcere, pe faţa lui Fuphoros își 
făcu loc un zâmbet plin de căldură, o înflăcărare reținută, parcă pregătită 
dinainte: 

— Nu mă miră faptul că îmi vorbeşti cu atâta lipsă de încredere, ci mă 
bucură. Asta întăreşte în mine convingerea că se poate bizui cineva pe tine, 
fără nici o teamă. De când am venit în Porolissum, am căutat să prind cine 
se mai socotește urmaș al dacilor. Ştii că faţă de un necunoscut omul dă 
drumul mai uşor la tot ce gândeşte, nu se fereşte de el. 

— Şi ce ţi-au spus? întrebă Sargetius râzând. 

— Ceea ce-am aflat m-a îndemnat să vin încoace cu toată încrederea. 
Trebuie să fii alături de mine, Sargetius, iar când legiunile vor părăsi Dacia, 
să întemeiem aici o ţară nouă, liberă! Tu vei fi alături de mine, ai să mă ajuţi 
să o conduc... 


Sargetius făcu ochii mari: 

— Cum să o conduci? Te şi vezi rege, Rundacitulp? 

— De drept trebuie să fiu! Așa a fost cuvântul de moarte al lui Sarmis, 
omul pe care eu îl pun alături de Decebal. 

Privindu-l cu uimire, Sargetius se ridică în picioare. El se trăgea de-a 
dreptul din Sarmis, însă nu-i trecuse niciodată prin minte că ar putea să 
devină rege. 

— Am şi dovada, se grăbi Euphoros, văzând schimbările ce se succedau 
pe faţa lui Sargetius, în timp ce trăgea de la brâu pergamentul. Citeşte! Asta 
a fost voia marelui Sarmis! Urmașul acelui taraboste, al cărui nume este 
cam şters pe pergament, eu sunt. Străbunicul meu a fost tarabostele 
Burodus... 

Sargetius nu-l mai ascultă, desfăşură sulul și începu să citească. Mâinile 
îi tremurau ușor. Atingerea pergamentului, ţinut odinioară în mâini de către 
bravul său strămoș, îl făcu să se înfioare. 

— Cine poate să ştie ce s-a petrecut în acele vremuri îndepărtate? 
murmură el, întinzând pergamentul spre Euphoros. Aşadar, spui că te tragi 
din acel taraboste Burodus? Dealtfel, chiar dacă eu aş înţelege altceva, 
acum tot nu ar avea nici o însemnătate. A trăit în Marodava, a avut cetatea 
aci aproape, sus în poiană, un taraboste Burio, și el om de încredere al lui 
Sarmis. Aşa am aflat de la cei bătrâni. Mulţi tarabosti l-au urmat pe 
căpetenia răscoalei. 

— Da, au fost. Am auzit şi eu de unii dintre ei: Burio, de care spui tu, 
Dagio, Chertebalos, cu feciorii lui Rhesos și Dapyx, Burodus, strămoșul 
meu, Vezina, un preot — mare învăţat — Burillo... Toate astea le ştiu de la 
bunicul — tata a murit de tânăr — tot de la el am și acest pergament. Mi l-a 
lăsat în clipa când și-a dat sfârşitul. 

Cele rostite de Euphoros cu atâta siguranţă și iuţeală îl descumpăniră pe 
Sargetius. Noul venit cunoștea multe amănunte despre trecut, iar 
pergamentul constituia o dovadă grăitoare. Simţi cum sângele începea să-i 
alerge năvalnic prin trup. Nu se mai putu stăpâni: 

— Rundacitulp, vei fi rege al Daciei! rosti el cu vocea ușor sugrumată 
de înflăcărare. Vom lupta cu toţii, vom face ca legiunile să grăbească 
plecarea, te vom recunoaște ca rege, așa cum a fost voia viteazului nostru 
înaintaș! Dacă se va dovedi însă că ești o iscoadă trădătoare, sau un 
uzurpator al dreptului de a fi rege, noi cei care te urmăm te vom omori fără 


milă! Jur că voi sta alături de tine, și te încredinţez că răzbunarea va fi 
îngrozitoare! 

Euphoros — căruia de acum înainte toţi îi vor spune Rundacitulp — se 
săltă palid de pe scaun, cu privirea arzătoare şi hotărârea întărită. Se şi 
vedea rege al Daciei. 

— Jur în faţa voastră, în numele Marelui zeu Zamolxis, că nu voi da 
înapoi din faţa nici unui pericol, că nu voi cunoaşte liniștea şi odihna până 
când Dacia nu va fi liberă! 

Mişcat de jurământ, Diurpanneus rupse și el tăcerea: 

— Același legământ fac și eu, Rundacitulp! Dar să nu uiţi un lucru: când 
mă prinde mânia, să ştii că sunt mai rău decât Sargetius! Dacă ne-ai minţit, 
sau ne vei trăda, îți voi împroșca cenușa în cele patru vânturi! Strămoșii 
noștri îi ardeau de vii pe trădători. 

— Aşa să faci, frate Diurpanneus! întări Rundacitulp. 

— Acum ne va fi mai ușor, reluă Sargetius cu înflăcărarea nepotolită. 
Vom da în taină sfoară prin ţară, printre cei ce se mai socotesc urmașii 
dacilor, că îl avem între noi pe acela care ne va fi rege, când legiunile vor 
părăsi Dacia. 

Via Dacia Traiana din Ulpia Traiana Sarmizegetusa se lungise mult, pe 
măsură ce colonia înălțată din ordinul împăratului Traian trecuse dincolo de 
zidul de apărare. Spre capătul ei dinspre apus, de sub dealul din apropiere, 
aşezările se mai răreau. În acel amestec de case mărunte și sărăcăcioase se 
puteau distinge două clădiri învecinate. Una — atelierul de fierărie al lui 
Timocles, iscusitul făurar, din hornul căruia toată ziua urca domol o șuviţă 
de fum, iar prin ușa larg deschisă se împrăștiau până departe loviturile de 
ciocan pe nicovală. Cealaltă — villa lui Castinus, negustorul de sclavi, 
ascunsă într-o curte largă, împrejmuită cu zid înalt de piatră, întotdeauna 
închisă și tăcută. Timocles se bucura de faimă nu numai ca meșter făurar, ci 
şi ca om cinstit, potolit, cu suflet bun. Cele două calfe ale sale — Cletus și 
Dassius — lucrau cu dragoste şi plăcere, ca şi cum stăpânul atelierului era 
tatăl lor. 

Într-o zi de început de vară — trecuse de amiază — Timocles şi Cletus 
plecară să ducă unui negustor topoarele, sapele și secerile lucrate. 

Rămas singur în atelier, Dassius sufla în foc cu foalele, încălzea fierul și- 
| bătea cu oboseală multă și spor puţin. Numai când se ajuta cu Cletus, când 
loveau amândoi cu ciocane grele în fierul întors cu măiestrie de meșter, îl 
întindeau şi-l lăţeau de parcă ar fi fost moale ca lutul olarului. În cele din 


urmă stinse focul de pe vatră, puse sculele la locul lor, închise ușa și porni 
plin de voie bună spre casă. Stătea departe, aproape că trebuia să taie în 
două Sarmizegetusa, să iasă între dealuri şi, după un scurt urcuș, să ajungă 
la casa lui mică, ascunsă între pomi, la marginea pădurii. leşit în via Dacia 
Traiana, se opri o clipă și privi soarele. Mai era timp până să scapete după 
creasta muntelui din apropiere. Șovăi să treacă pe lângă terme şi prin for, ca 
şi cum se temea să nu împrăștie din fericirea ce-i umplea sufletul. Se hotărî, 
traversă pe partea stângă şi o apucă pe o potecă, făcând un mic ocol pe 
dinafară orașului. Era devreme, nu voia să se grăbească, deşi dorul și 
căldura arzătoare din suflet îl împingeau să zboare. Fericirea lui era Diegia! 
Nu putea să mai trăiască viaţa decât având-o alături de el. Dincotro fusese 
adusă, nu reușise să afle. Fata nu cunoștea locul unde se găsea, de aceea nu- 
şi dădea seama în ce direcţie se lăsa ţinutul din care latronii o răpiseră. De 
câte ori făcea ocolul Sarmizegetusei, urmând poteca, lui Dassius îi plăcea să 
retrăiască zbuciumul din acele zile de grea frământare. Când auzise vaietele 
dinspre villa lui Castinus, se strecurase printre atelier și zidul ce împrejmuia 
curtea negustorului de sclavi, se urcase în nucul ce se întindea peste 
acoperișul fierăriei, ascunzându-se în frunziș. Până atunci nu mai privise 
niciodată în curtea bogatului vecin. În cadrul unei ferestre zăbrelite, văzuse 
chipul frumos al fetei, încadrat de părul bogat, auriu, cu ochii plutind în 
lacrimi. Din clipa aceea își pierduse liniștea și somnul. Frământarea îl 
chinuise multe zile, până reușise să afle printr-unul din servi domesticit% 
ai negustorului cine era fata și ce soartă o aştepta. 

Castinus nu se ocupa numai cu negustoria de sclavi, era şi căpetenie de 
latroni ce răpeau fete şi femei de dincolo de hotarele imperiului, pe care el 
le vindea în afara Daciei. Dovezile de cumpărare a acestor victime sortite 
sclaviei le obținea de la unul din tabularii oficiului public din cartierul său. 

Când Castinus se pregătea să plece cu noi sclavi spre Tomis, zeii se 
arătaseră îndurători cu Diegia: sosise vestea înaintării goților în Moesia. 
Negustorul se văzuse astfel nevoit să-și amâne plecarea, iar după câteva zile 
căzuse bolnav. În vremea aceea, meșterul 'Timocles nu ştia de ce Dassius îi 
ceruse bani mai des decât oricând, pe care îi dădea lui Saturnius, sclav de 
curte al lui Castinus, ajutându-l să se răscumpere, iar acesta, drept 
recunoștință, îi uşurase să ajungă la fată și s-o convingă să-l urmeze. Târziu, 
după miezul nopţii, când curtea era pustie, reuşise să o scoată din villa 
nesimţit de nimeni. Cu o zi înainte, Saturnius devenise libert, astfel că în 
dimineața ce urmă părăsi Ulpia Traiana Sarmizegetusa, îndreptându-se spre 


Ampelum. Când Dassius dusese pe Diegia acasă, buna lui mamă rămăsese 
împietrită în prag, strigându-i mâniata: 

— Ce duhuri rele te-au îndemnat să iei copila dintre ai ei? De unde ai 
adus-o? Sau e străină! Ai cumpărat-o de la vreun negustor de sclavi? 

El izbucnise în râs: 

— Nu, mamă, n-am cumpărat-o. Am răpit-o de la hoţul de Castinus! Am 
scăpat-o de sclavie! 

De atunci Diegia rămăsese ascunsă la ei, iar bătrâna o îngrijise ca pe 
propria-i fiică. Ar fi vrut să o ducă la familia ei, însă nu știau unde. Trecuse 
toamna, iarna, apoi primăvara. Între Dassius şi Diegia se înfiripă dragostea 
nestăvilită a tinereţii. Pentru amândoi zilele păreau prea lungi, așteptau 
nerăbdători căderea serii, când el revenea acasă. Acum de mult ei sunt soţ şi 
soție. 

Grăbind paşii, Dassius zări printre fagii rari lumina opaițului de la 
căminul său drag. Ştia că Diegia îl aştepta cu arzătoare dragoste. La 
scârțâitul porţii, ieşi în prag, aşa cum făcea totdeauna. O sărută şi intră, 
cuprinzându-i mijlocul cu braţul. 

— Ai venit, dragul mamei? îl primi bătrâna, privindu-l la lumina slabă a 
opaiţului. 

— Da, mamă, am plecat mai devreme. Dar ce, după vorbă parcă eşti 
cam întristată. Nu cumva te-a necăjit Diegia? 

— Nu m-a supărat zeița mamei, altele sunt grijile! Poate că Cibela, 
mama zeilor, ne pune la grele încercări! Dar spune-i tu, Diegia mamă, ce s-a 
petrecut astăzi! 

Cu presimțţire rea în suflet, Dassius le privi pe rând. 

— Ar fi mai bine să mănânci, pe urmă afli şi de supărare! îl îndemnă 
bătrâna, ștergându-și ochii de lacrimi. 

— Nu-i vorba de supărare, mamă, murmură Diegia, înecându-se în 
plânsul pe care nu-l mai putea învinge, ci de îngrijorare! Eu și el va trebui 
să luptăm cu tâlharul! Dassius, spre seară am ieșit în curte să îngrijesc 
florile, aşa cum fac de obicei. La răstimpuri mă săltăm, privind peste zăplaz 
în calea ta. Ştiam că nu e vremea să vii, dar aşa fac atunci când se apropie 
amurgul. O dată am cătat în lungul potecii în clipa când Ursan a început să 
mârâie, apoi să latre. Eu, în joacă, l-am asmuţit. Nu mă gândeam că s-ar afla 
cineva prin apropiere. De când m-ai adus aici nu m-a supărat nimeni, iar eu 
nu m-am temut de nimic. Câinele a ieșit pe poartă și s-a repezit lătrând spre 
copacii de lângă ograda noastră. Am privit după el, bănuiam vreo jivină de- 


a pădurii. Am văzut când dintr-un tufiș au ieșit doi oameni în fugă, pierind 
în pădure. 

— De asta te-ai speriat așa tare, Diegia?! se miră el, strângând-o la 
piept. 

— Nu, dragul meu, nu m-am temut fiindcă ei s-au apropiat de ograda 
noastră, ci pentru că pe unul l-am semuit cu vilicul lui Castinus. Ce ştiu 
eu?! Poate că zeii... 

Dassius o privea îngrijorat. 

— Crezi că nu te-a înșelat vederea, Diegia? 

— Ar fi bine, m-aş bucura. Dar l-am recunoscut după mersul lui 
şchiopătat. A fost vilicul lui Castinus! 

Fața lui se întunecă. Gândi că negustorul de sclavi dăduse de urmele 
Diegiei şi, totodată, aflase cine o răpise de la el. Stătu un timp în cumpănă: 
să dea lupta fățiș cu oamenii lui Castinus, sau să caute o cale de a le dejuca 
intențiile. Se hotărî: 

— Tu, mamă, rămâi acasă, iar eu cu Diegia mergem să dormim în altă 
parte noaptea asta! 

— Să te duci, băiatul maniei, dar să îmbuci ceva la iuțeală. 

— Nu, mamă, n-am vreme de pierdut! Suntem în pericol. Pe ea vor ei să 
pună mina. Să stai fără teamă, am eu grijă de ei! 

Fără prea multă pregătire, Dassius luă pe Diegia de mână şi porniră în 
fugă spre vale. Nu-şi potoliră goana decât când pătrunseră printre casele de 
pe via Dacia Traiană, calea de plimbare a tineretului. Liniştiţi, s-au îndreptat 
spre casa lui Cletus, cealaltă calfă a meşterului Timocles. Pe la miezul 
nopții, împreună cu alți prieteni de-ai lor, pândiră şi alungară cu bâtele patru 
oameni care căutau să se apropie de casa în care bătrâna aştepta cu opaițul 
aprins zorile, năpădită de teamă. 

A doua zi, la atelier, povestiră cele petrecute peste noapte. Timocles era 
un om dintr-o bucată. În cei cincizeci de ani de viață învățase multe despre 
oameni şi despre legile imperiului. Ascultându-i pe tineri, își schimba 
nerăbdător greutatea trupului de pe un picior pe altul, răsucindu-şși neliniștit 
vârfurile mustăţilor lungi şi aspre. ÎL văzură scoţându-şi şorţul de piele cu 
care lucra la nicovală, apoi îmbrăcându-și tunica cea curată. 

— Voi să vă vedeţi de lucru. Eu mă duc la Castinus să stau niţel de 
vorbă cu el. Dacă până acum n-a aflat cine este 'Timocles, astăzi o să-i spun! 

Viclean, negustorul de sclavi bănui pentru ce venise făurarul. De aceea 
căută să se prefacă bucuros de vizită: 


— Toţi zeii să te ţină, vecine! începu el. De mult doresc să te văd venind 
pe la mine, să golim câteva cupe de vin, să ne întrebăm de sănătate. Cu un 
prieten meşter iscusit ca tine, oricine se poate mândri... 

— Lasă astea, Castinus! i-o reteză Timocles. N-am venit de dragul tău! 
Spune-mi, ce te-ai apucat să faci azi-noapte? Tu ai uitat că Dassius e calfa 
mea, că cine îl loveşte are de-a face cu mine? 

Negustorul își dădu seama că nu avea nici un rost să tăgăduiască, să 
susțină că nu ştie nimic despre cele petrecute. 

— Ai şi aflat, meștere? îl întrebă râzând. Am crezut că hoţul n-are curaj 
să-ţi spună. 

— Care hoț? 

— Cel care mi-a furat sclava cea tânără și frumoasă! 

— Dar dacă hoţul ești tu, Castinus? îi strigă făurarul negru de mânie. 
Cum ai putut să... 

Fără să-și piardă cumpătul, negustorul trecu la ameninţări: 

— Voi anunţa garda de legionari. Mă voi plânge că ai intrat la mine în 
curte, m-ai batjocorit, m-ai făcut hoţ! 

Timocles îl săgeta cu ochii lui mari: 

— Da, ești hoţ de sclavi! Pe fată ai furat-o de undeva de dincolo de 
munţii de la răsărit de soare! 

— Am actul de cumpărare, încheiat de tabularul oficiului. 

— Şi ăla e un tâlhar, continuă meșterul. S-a îmbogăţit, ca și tine, din 
furtișaguri! Acum, Castinus, să te duci să-i anunţi pe legionari, iar eu voi 
pleca spre guvernator. Ar fi bine să se știe ce fel de negustor ești tu! 

Amenințarea făurarului îl făcu pe Castinus să-și piardă stăpânirea. 
Simţea că va scăpa din mâini nu numai fata, socotită un câștig bun, ci că se 
spulberă și faima de negustor cinstit și bogat. Prins de mânie şi disperare, 
începu să strige vilicul și sclavii aflați în apropiere. Meşterul nu se 
înfricoşa. Puternic şi vânjos, se repezi şi-l înșfacă de piept cu o mână, iar cu 
cealaltă își trase cuțitul de la brâu și-l ridică ameninţător, îndreptându-l spre 
gâtul negustorului. Faţa lui se făcuse vânătă de mânie. 

— Dacă mai strigi, spăl jungherul ăsta-n tine! Eu poate că n-oi muri, 
căci sunt în stare să mă lupt cu douăzeci de vilici de-ai tăi. Dar pe tine te 
căsăpesc într-o clipită! Și să mai știi una, Castinus: când sclavii te vor vedea 
mort, se vor apropia de mine împinși de dorinţa de a-mi mulţumi, bucuroși 
că au scăpat de un tiran ca tine! Mai strigă, daca vrei să te zbaţi ca un pui de 
găină prin praful din curte! 


Tremurând, palid, negustorul schimbă vorba, încercând să scape din 
mâna făurarului: 

— Dă-mi drumul, Timocles! Ce te-ai aprins aşa? Am glumit. Aţi văzut ce 
puternic e meşterul? se adresă apoi el sclavilor adunaţi în jur. Numai cu o 
mână te saltă și te izbeşte de pământ. V-am chemat să vă duceţi în ogradă, 
aveţi acolo treabă de făcut. Haide, plecaţi mai repede! Dar ești rău la mânie, 
vecine...! 

Pregătindu-se să-și pună cuțitul la brâu, Timocles murmură, suflând 
greu, pradă furiei: 

— Aşa, Castinus! Să ştii că mai sunt şi oameni cu care nu trebuie să te 
joci! Dacă nu-ţi opreai sclavii, să știi că eram hotărât să te trimit la 
Proserpina! 

Negustorul se trase câțiva paşi înapoi. 

— Şi ce vrei de la mine, Timocles? îl întrebă, negăsind cum să înceapă, 
spre a ajunge la împăcare. 

Făurarul îi aruncă o căutătură plină de dispreţ. Punându-şi mâinile în 
şolduri, îi vorbi răspicat: 

— Pe hoţii din imperiu n-o să-i stârpesc eu. Am auzit că la Roma sunt 
alții mai ticăloși. Eu nu-ţi cer decât atât: să părăsești pentru totdeauna 
gândul de a pune mâna pe fată, iar de calfa mea să nu te atingi! Să știi că 
Diegia și Dassius sunt de mult soţi. Dacă mai încerci o dată, jur pe toţi zeii 
că-ţi retez beregata! De m-ai înţeles, Castinus, ar fi bine să te pregăteşti de 
plecare. Se tot întinde zvonul că Roma își va retrage legiunile din Dacia. 

Timocles se întoarse și plecă spre poartă, fără să-l salute. Rămas locului 
împietrit, negustorul îl urmări cu privirea până îl văzu pierind după colţul 
zidului de piatră ce-i împrejmuia curtea. 


CAPITOLUL II 
SETE DE LIBERIATE 


În partea de sus a Ampelumului, în locul unde valea se îngusta mai mult, 
se vedea de departe taberna „La bucuria lui Bachus”, zidită din cărămidă, 
pe temelie de piatră. Tabernagiul — Tenax — era un trac voinic, gras şi lat în 
spete, cu un ochi lipsă, pierdut în desele încăierări dintre cei prinși de tăria 
vinului. Acolo cu greu putea cineva să ţină o tabernă. Sleiți de munca din 
galeriile prin care spărgeau stâncile în căutarea aurului, sclavii şi cei ce 
munceau cu plată se aruncau seara asupra străchinilor cu cârnaţi și a oalelor 
cu vin, potolindu-și foamea şi setea. De multe ori se stârneau încăierări în 
urma cărora pardoseala rămânea plină de cioburi și ţăndări. Mulţi 
tabernagii, aduşi de speranţa unei îmbogăţiri, fuseseră nevoiţi să plece mai 
săraci decât veniseră. Numai tracul cu firma „La bucuria lui Bachus” se 
ținea tare, ajunsese să fie temut de toți. 

La o masă mai retrasă din fundul tabernei, stăteau de vorbă mai mulţi 
oameni: sclavi, liberţi și din cei ce munceau cu plată. Toți căutători de aur şi 
toţi doborâţi de munca grea pe care le-o cerea legulul!1** Aelius Marius. Îl 
ascultau pe Pollio, un sclav cu gâtul scurt și gros, cu faţa aproape pătrată şi 
cu privire tăioasă, rece, care săltase pumnul mare și greu, izbind cu putere 
în masă de făcu să sară cănile cu vin: 

— Pe Satum, că nu glumesc! răsună vocea lui groasă, ce părea un 
huruit. Când voi simţi că legiunile se retrag, mă fac nevăzut prin păduri, 
rămân în Dacia! Am să mă descurc eu, n-o s-o duc mai rău decât trăiesc 
acum ca sclav! 

— Vrei să rătăcești alături de fiarele din codri? îl întrebă, cu voce 
pițigăiată, libertul Silius, aşezat în faţa lui. 

Pollio se uită lung la el şi râse: 

— Tu nu te gândeşti să rămâi din două motive: primul, că acum ești un 
om liber şi acolo în imperiu te vei putea descurca în vreun fel. Iar al doilea, 
că aşa pirpiriu cum eşti, n-ai putea s-o duci mult prin acele locuri sălbatice. 

— Dar de ce prin păduri, Pollio? întrebă Artemidorus, şi el tot sclav, tot 
aşa de voinic, brunet, cu privire vie. 

— Dar unde? Să mă prindă legionarii? O dată fugit, nu vor mai pune 
mâna pe mine. lar de s-ar întâmpla să întâlnesc vreunul, îi zdrobesc ţeasta 
cu un colţ de stâncă! 


— Eu gândesc că cei ce rămân ar putea să se adăpostească prin castrele, 
vicurile şi cetățile pustii, continuă Artemidorus. Vor alege cele mai 
frumoase viile, prăvălii, taberne... 

Pollio slobozi un hohot de râs, bătând iarăși cu pumnul în masă. Privirea 
lui se lumină: 

— Zeii au început să-ţi descurce mintea, Artemidorus! Ştii că așa s-ar 
putea să fie? Bănuiesc că legiunile se vor căra înainte, după ele vor fugi cei 
bogați, iar la urmă sărăcimea. 

— Eu zic că, de va fi să plece, legiunile părăsesc Dacia în urma tuturor, 
îşi dădu Silius părerea. 

— Chiar şi aşa, reluă Pollio, aici nu se va mai găsi nimeni să se 
împotrivească celor ascunși prin păduri. Pe toţi zeii, parcă se face lumină și 
în capul meu! Cei rămași pe loc nu vor avea decât de ales: viile, pământ de 
muncă, ferme părăsite... 

— Vor mai fi şi alţii, îl întrerupse Saturnius. Eu, cum știți, am venit de 
curând de la Ulpia Traiana, cunosc ce se vorbeşte pe-acolo. Se spune că 
urmașii dacilor nu se gândesc să părăsească pământul strămoșilor lor. 

Scăpat de la Castinus, cu certificatul de eliberare la brâu, Saturnius nu 
avusese curaj să rămână în Sarmizegetusa. Plecase la timp. După fuga 
Diegiei, negustorul pusese să-l caute pe sclavul eliberat, plătise bine, iar 
legionarii răscoliseră peste tot, fără să-i dea de urmă. Sosit la Ampelum, 
noul libert se angajase la legulul Aelius Marius, fiind repartizat în galeria 
unde lucra echipa din care făceau parte Pollio şi Artemidorus. 

Nonus, om liber, trecut la învăţătura galileanului, interveni clătinând din 
cap: 

— Da, vor mai fi şi alţii care nu vor pleca. Pentru ce să ne ducem în 
imperiu? Să suferim persecuții, să fim supuși la chinuri? Aşa cum voi, 
sclavii, visaţi să vă vedeţi liberi, noi nădăjduim să avem liniște, să ne putem 
ruga fără teamă celui atotputemic. Credincioșii din Ampelum nu-l vor 
părăsi pe martirul Vitellius, binefăcătorul ucis pentru că a dat ajutor 
bolnavilor doborâţi de ciuma care a bântuit prin aceste părţi în anii de după 
supunerea Daciei. În basilica noastră se păstrează scrisă povestea vieții 
triste a acestui mucenic, ajuns din tribun sclav, apoi sfânt. 

În tabernă tumultul sporise. Cei de la mesele din jur vorbeau şi râdeau 
zgomotos. În colţul opus al încăperii, mai mulţi legionari stăteau în jurul 
unui decurion, toți cu ulcele în mâini. 


— Priviţi armata Romei, șopti Pollio, întorcându-se spre masa 
militarilor. Nu mai este decât o adunătură de secături, de neisprăviţi. Dacă 
sclavii s-ar strânge în cete de luptă, având în fruntea lor un conducător cum 
a fost acel Sarmis, armata asta de netrebnici ar fi zdrobită, iar sclavia din 
imperiu desfiinţată! 

— Sunt mai hoţi decât latronii de codru! adăugă Silius. 

— La Sarmizegetusa lumea s-a săturat de silniciile şi jafurile 
legionarilor! întări Saturnius. 

— Este o vorbă, reluă Pollio, peştele de la cap se împute. De când 
generalii şi alte căpetenii se bat între ei, dornici și lacomi să ajungă 
împărați, dezordinea și destrăbălarea a cuprins toată armata Romei. Şi- 
atunci, pentru ce legionarii și decurionii nu și-ar face de cap? Vedeţi voi, eu 
nu mă pricep să privesc în firea lucrurilor, așa cum le pătrunde un filosof. 
Nu ştiu ce mă face să cred că imperiul este asemenea unei case cu lemnăria 
numai putregai, pe care cea mai slabă furtună poate s-o prăbușească. De 
multe ori m-am gândit că, dacă zeii m-au sortit să fiu sclav, ar fi fost un... 

— Tu ai suflet bun, Pollio! îl întrerupse Nonus. Poate că n-o să se scurgă 
mult timp până treci la noua credință. Când vei deveni om liber, vei veni 
lângă noi în basilică și vei... 

Nonus tăcu, văzând că niciunul de la masă nu-l mai asculta. La spatele 
lui Pollio se oprise tabernagiul, îi șoptea ceva la ureche. Așa gras şi voinic 
cum era, Tenax nu putea să vorbească încet, încât cei din jur înţeleseră 
despre ce era vorba: 

— Dazia e la mine în bucătărie. Te caută. Plânge de ţi se rupe inima. 
Cică spre seară a plecat cu tatăl ei să ducă mâncare unui aurar greu bolnav, 
care nu are pe nimeni. Spune că tu îl cunoşti. 

— E Dexip, confirmă Pollio. 

— Au mers amândoi la locul acela nenorocit, reluă tabemagiul, unde 
legulii îşi au ergastulele, iar aurarii liberi — bordeiele. S-au apropiat de 
coliba lui Dexip, fără să-şi dea seama că legionarii urmăresc să nu se scoată 
aur pe ascuns, să nu se vândă pe sub mână. Tu ştii că legulii plătesc bine pe 
militarii care prind hoţi de aur. 

Pollio începu să râdă: 

— Auzi vorbă, cum să nu știu?! Şi ce au păţit? 

— L-au prins pe tatăl fetei. Cică ar fi găsit câţiva grăunţi galbeni în 
sânul lui. 

— Şi l-au dus? întrebă Pollio, sărind în picioare. 


— Nu. Un legionar îl ţine legat de fagul de la colţul tabernei. 

Dazia şi tatăl ei, aurar din strămoși, lucrau cu plată tot la legului Aelius 
Marius. Fata îl iubea în taină pe Pollio, iar el îi simţise dragostea, însă — 
sclav fiind — socotise că era mai bine să-și înfrângă pornirea. 

— Tu crezi că tatăl ei a luat aur de la vreun sclav? îl întrebă pe 
tabernagiu, frecându-și nervos sprânceana. 

— Da de unde, Pollio?! Dazia bănuiește că legionarii, luptându-se cu el 
să-l lege, i-au strecurat în sân câţiva grăunţi. Ce nu fac hoţii ăștia, ca să 
scoată bani de la leguli! Ştii cine l-a prins? Decurionul de colo din colț, cu 
soldaţii de lângă el. 

Pollio îşi sprijini capul în mâini. Nu-l mai asculta. 

— Eu vă las, încheie Tenax. Vezi ce faci, dar să nu iasă cu bătaie, că 
altfel ai de a face cu mine! 

— "Ţine-o pe fată în bucătărie, îi spuse, săltând capul. Tu să nu te 
amesteci. Văd eu ce-o să fac. 

Cei din jurul mesei aşteptau cu nerăbdare. Pollio stătea liniştit, urmărind 
mișcarea de la masa din apropierea tejghelei, lungă de ajungea până la ușă, 
cu mai mulţi aurari în jur. Continuând să privească într-acolo, începu să 
vorbească în şoaptă, aplecându-se spre Artemidorus: 

— Îl vezi pe Catus? Du-te şi cheamă-l încoace. Să vie fără să se bage de 
seamă. 

Catus ajunse repede, deşi făcuse un ocol pe lângă ușa dinspre bucătărie. 
Îşi clătina încet capul, în timp ce Pollio îi vorbea printre dinți, cu grijă să nu 
fie auzit de cei de la masa vecină: 

— Să facem în așa fel, încât să nu ne poată învinui nimeni, să pară că 
totul s-a iscat din întâmplare, adăugă el în încheiere. Ne prefacem că ne 
lovim, ne repezim buluc afară, apoi... 

Catus se saltă în picioare. Înţelesese ce va urma. 

— Mă duc să-i pregătesc pe ai mei. După aceea vin să mă iau cu tine la 
harță. O să iasă bine! 

Taberna, slab luminată de patru opaițe agăţate pe cei patru pereţi, era 
plină de oameni. La masa decurionului, un legionar cânta încet, înconjurat 
de ceilalți. 

— Te-nvăţ eu minte, grec puturos, să nu-ți mai baţi joc de mine! strigă 
dintr-o dată Catus, făcându-și loc printre mese. 

Pollio ridică pumnul. Catus se retrase câţiva paşi. Artemidorus și 
Saturnius se repeziră după el. De la masa lui Catus câţiva săriră în ajutor. 


În câteva clipe încăperea se umplu de mișcare, strigăte și înjurături. 
Învălmășeala se mări, uşa se deschise și cele două tabere încleştate 
răbufniră afară. Curioşi, mulți ieşiră să urmărească bătaia. Îmbrâncindu-se, 
Pollio, Artemidorus și alți câţiva se traseră spre fagul unde legionarul păzea 
pe tatăl Daziei. Acesta se îndepărtase câţiva pași, spre taberna, curios să 
vadă mai bine încleştarea. Îngrămădindu-se unii în alţii, ceata lui Pollio îl 
prinse la mijloc, îl luă în vâltoare, îl dobort la pământ, rupându-i sulița, fără 
ca el să aibă timp să se ferească. Soldatul încercă să-și tragă spada, dar se 
opri, se întoarse, aducându-și aminte de cel legat. Uită de cădere. Se 
îndreptă în fugă spre fag. Era însă prea târziu. 

Când decurionul află cele petrecute afară, începu să râdă cu poftă, 
încercând să-şi înece necazul. Întinse legionarului o cană cu vin şi-l 
îndemnă să bea, apoi continuă: 

— De mult mă rugase Aelius Marius să-i prind un hoţ. Vrea să bage 
frica în sclavii și aurarii care fură grăunţi de aur. Ne-a scăpat barbarul, au 
zburat şi denarii mei! 

Pollio, Artemidorus și tatăl Daziei se traseră, după un mic ocol prin 
pădure, spre bucătăria tabernei. Intrară pe ușa din dos. Tenax, bucuros că 
treaba reuşise de minune, fără stricăciuni, le aduse vestea că legionarii se 
liniştiseră. Fata şedea într-un colţ, îmbujorată, cu părul auriu frumos 
împletit în cosiţe strânse în jurul capului. Privea spre Pollio cu o înflăcărare 
oglindită de sclipirea lacrimilor ce-i inundau ochii albaștri ca cerul. Trecuse 
printr-o mare spaimă. Așezat pe o laviţă, bătrânul — tatăl ei — stătea împietrit 
ca o statuie, cu ochii ațintiţi asupra unui punct de pe peretele din faţa lui, 
strângându-și cadenţat fălcile, pradă furiei. 

Tabernagiul, spătos ca Pollio, se opri în faţa lor, punându-și mâinile în 
şolduri: 

— Pe Hercule, Pollio, nu m-am aşteptat să fii atât de isteţ, pe cât ești de 
puternic și de curajos. Pentru că mi-ai făcut această bucurie — am și eu ceva 
pe suflet împotriva decurionilor și legionarilor — vă dau să gustați dintr-un 
vin adus de curând dinspre Apulum. Cum să nu fiu bucuros? Eu sunt trac, 
voi ştiţi asta, tracii sunt frați de sânge cu dacii. Durerea fetei era şi durerea 
mea. Dacă n-ar fi fost în tabernă la mine, ţi-i doboram pe militari aşa cum 
face cosașul cu bălăriile din lan! 

Mai la o parte, Pollio nu scăpa din ochi pe Dazia. Era frumoasă fata 
dacului, la vârsta vieţii înflăcărate, abia împlinise nouăsprezece ani. 
Dragostea ei de mult îi încălzea sufletul, îi schimbase felul de a privi viaţa. 


— Haide, Pollio, saltă cana şi golește-o! îl îndemnă tabernagiul. Și tu, 
Dazia, zvântă-ţi ochii de lacrimi. Eu știu că dacii nu plâng în faţa durerii, 
sunt întocmai ca noi, tracii. lar dacă lacrimile îți curg pentru fapta lui, 
mulțumește-i! Poate că va veni o vreme când şi el îți va fi recunoscător 
pentru fericirea pe care i-o vei da! Jur pe toți zeii că nu glumesc, Pollio nu 
este omul care să rămână o viaţă întreagă sclav! 

Spusele lui Tenax uimiră pe bătrân. Nu înţelegea el bine, sau tracul ştia 
că fiică-sa îl iubeşte pe sclav! Se înfioră. Pollio era un om de nădejde, însă 
lipsit de libertate. Cum ar fi putut să-și lase fata să devină soţia unui astfel 
de om, fără nici un fel de drepturi, cu viaţa în mâna stăpânului? 

— Eu trebuie să mulțumesc, rupse el tăcerea, dar nu ştiu față de cine să- 
mi arăt recunoştinţa. Pe mine m-a scăpat acest om, continuă, arătându-l pe 
Artemidorus, iar tu îl lauzi pe celălalt. 

— Mulţumește-le la amândoi! râse tabernagiul. 

De câteva zile vremea se schimbase. Cerul, acoperit de nori plumburii, 
cernea neîncetat picături mici și dese de ploaie. De-a lungul văilor și în faţa 
intrărilor în galerii se scurgeau şuvițe de apă, lăsând în urma lor un strat de 
mâl alb-roşcat, cleios. Vremea închisă făcea ca aurarii și sclavii să fie tot 
mai posomorâți. 

Dar nu numai starea timpului întrista sufletul lui Pollio. Aelius Marius, 
legulul, angajase copii firavi, mici la trup, care, pentru o plată neînsemnată, 
se strecurau după aur prin cele mai înguste scobituri şi crăpături în stâncă. 
Bucăţile de piatră, strânse în grămezi, erau scoase afară din „baia” de aur şi 
duse sfărâmătorilor, sclavi voinici sau aurari plătiţi, veniţi de prin vicurile 
din împrejurimi, care le zdrobeau cu ciocane grele de fier până rămâneau 
cât un bob de grâu. Venea apoi rândul bătrânilor și femeilor să continue 
măcinarea, la „piuă”, până ce totul se prefăcea într-un nisip mărunt. Frecat 
de nenumărate ori pe o scândură lată de lemn moale, puţin înclinată spre un 
capăt, pe care curgea o şuviţă de apă, nisipul lăsa până la urmă vederii un 
strat de spumă amestecat cu grăunţi mici. Era semn că aurul putea fi cules. 
Cel ce făcea spălarea apăsa uşor pe scândură cu un burete bine stors, până 
sugea toată spuma, îl sălta încet, apoi culegea cu multă migală firicelele de 
aur. Cu Pollio, legulul se purta destul de curios: când îl punea să 
supravegheze lucrul la „mori” și la spălatul nisipului, când îl trata tot aşa de 
rău ca pe oricare alt sclav. O dată cu mohorârea vremii, stăpânul îl trecuse la 
sfărâmatul pietrelor aduse de copii de prin scobituri, crăpături şi brâne. 


Înciudat, lovea îndârjit cu ciocanul, ca şi cum ar fi duşmănit stâncile din 
care sfărâmăturile erau scoase. 

Spre prânz norii se bulgăriră, apoi soarele se arătă vesel, luminând văile 
şi pădurile, alungind negura către crestele munţilor. Se apropia timpul când 
clopotul trebuia să sune pentru masă, în scurta odihnă zilnică. Pollio se opri 
din lucru, sprijinindu-se în coada lungă a ciocanului. Vântul îi flutura 
pletele şi barba. Cătă îndelung în vale, spre cei ce munceau la măcinatul 
nisipului și la spălarea lui. Altădată, printre fetele și femeile de acolo o 
zărea şi pe Dazia. Privirea îi alunecă pe partea cealaltă a văii, spre poteca pe 
care venea sau pleca ea de la lucru. Dintr-o dată simţi o răscolire în suflet: o 
fată cobora printre fagii rari. Era Dazia?! O vede că sare pârâul, trece pe 
lângă „mori” și continuă să urce. O recunoscu bine, era ea. O urmări 
apropiindu-se, numărându-i pașii. 

— Toţi zeii să fie cu tine, Pollio! dădu ea bineţe, punând la picioarele lui 
o traistă. 

— Nu ştiu cărui zeu să-i mulțumesc pentru că te-a adus! răspunse el, 
privind-o cu dragoste. 

— Am venit aşa... Începu ea încurcată. Ţi-am adus să guşti ceva. Știu că 
legulul... 

Niciodată Dazia nu venise, ca astăzi, să-i aducă mâncare. Fata nu mai 
aşteptă să-i spună că îi era foame. Privi împrejur, alese un loc, apoi întinse 
pe iarbă o bucată de pânză albă din in. Ceilalți spărgători îi priveau cu 
zâmbete pline de înţelesuri. Ştiau că de mult Dazia căuta să fie cât mai 
aproape de sclavul voinic şi frumos, cumpărat de legulul Aelius Marius 
numai de câţiva ani, de la un negustor venit de prin părţile Bizanțului. 
Povestea vieţii lui Pollio n-o ştia nimeni, el n-o spusese nimănui. Fiu al 
unor oameni cumpătaţi, cu stare bună, împlinise numai douăzeci de ani 
când se văzuse înconjurat de garda de legionari, pus în lanţuri şi dus la 
temniță, iar mai târziu vândut ca sclav. Fusese pe timpul când se pornise o 
adevărată vânătoare după cei trecuți la noua credință în învățătura 
galileanului. Devenit sclav, nu se plânsese de tragedia vieţii sale. Cine l-ar fi 
crezut că nu făcea parte dintre cei persecutați pentru credință? Faptele 
pledau împotriva lui, fusese prins în apropierea unor astfel de oameni și de 
casa în care ei se adunau. Se înrădăcinase în sufletul său convingerea că 
ceea ce se petrecea era voinţa zeilor, o încercare a lor. 

Așezat pe iarbă, urmărea liniştit mișcările Daziei. Fata scoase mâncarea 
din traistă şi o puse pe bucata de pânză. Poate că zeii îl hărăziseră acestor 


meleaguri, gândi el, privind-o cu dragoste. 

— Nu ştiu dacă o să-ţi placă ce-am adus... şopti ea. 

— la să văd. 

Pollio se trase mai aproape şi începu să înfulece cu poftă. Vechea 
frământare nu-i dădea pace: de ce să încurajeze iubirea acestei copile, câtă 
vreme el, ca sclav, nu putea să-i asigure fericirea? 

— 'Ţi-am adus și puţin vin, zise ea, întinzându-i un ulcior mic, cu gâtul 
strâmt, înfundat cu frunze. 

Îl luă, bău cu poftă, apoi își şterse mustăţile și barba. 

— De ce, Dazia, nu mai vii la lucru? 

— Nu mă lasă tata. 

— Te-o fi văzut că te apropii prea mult și prea des de un sclav, iar el nu- 
ți vrea răul. 

Obrajii fetei se îmbujorară. Își propti privirea în pământ: 

— Tata spune că or să vină timpuri grele. Cică noi să stăm ascunși, când 
legionarii or duce lumea departe de aici, spre Roma. Tata și mama nu vor să 
plecăm, că neamul nostru de aci se trage. 

— Pe mine mă vor lua! murmură Pollio, cu ochii aţintiţi asupra fetei, 
sorbind-o cu privirea. 

— N-au să mai aibă timp! 

— De ce? Crezi c-am să mor? 

Ochii ei se deschiseră mari, lucind în lacrimi. 

— Nu te-or duce de-aicea! Tata vrea să te răscumpere... Un fior săgetă 
trupul lui Pollio. De ce să-l cumpere, și cu ce? Legulul era om lacom, nu s- 
ar fi învoit aşa ușor. Dar fata nu-l lăsă să se frământe: 

— Tata s-a dus tăietor de lemne în pădure, nu vrea să mai fie aurar. 
Acolo sus, în munte nu se teme de nimic. Vrea să te cumpere, apoi să te lase 
liber. Nu poate să uite că tu l-ai scăpat atunci... 

Pollio se trase mai aproape de ea, luându-i mâinile în palmele sale mari. 

— Tu ai să-mi fii stăpână, Dazia! Unii sclavi, mai ales slabi de suflet, 
sunt îndemnați de zeii cei răi să-și iubească stăpânele. 

— De zeii cei buni, vrei să zici! râse ea. 

Dacă n-ar fi fost sclavi și aurari prin preajma, ar fi strâns-o la piept şi ar 
fi sărutat-o cu patimă. 

— Să spui bunului tău tată să nu grăbească strânsul banilor și 
cumpărarea. Dacă legiunile pleacă, prind clipa prielnică și fug în munți. 

— Să fii sclav fugar, latron?! 


Pollio începu să râdă: 

— La cine să mai fiu sclav, Dazia? Când Roma va părăsi Dacia, cei 
rămași pe loc vor fi liberi, stăpâni. 

Și, după o vreme, reluă, străduindu-se să ia o mină de întristare: 

— Dar poate că tot sclav o să rămân! Sclav, tot aici! 

— Sclav, aici? Al cui? se grăbi ea să-l întrebe, puţin speriată. 

— Sclavul tău, Dazia! 

Năpădită de fericire, fata murmură: 

— Eu voi fi sclava ta! 

Pollio tresări. Clopotul suna reluarea lucrului. În toate părţile se porniră 
bătăile de ciocane şi huruitul morilor de piatră, întărite de ecoul muntelui. 
Fata strânse pânza, puse vasele în mica traistă și plecă în grabă. Acum nu se 
mai îndoia de dragostea lui. 

Lucrul se pornise cu spor, ca întotdeauna după odihnă. Pollio lovea 
îndârjit cu ciocanul, nu fiindcă ar fi vrut să spargă cât mai multă piatră, ci 
pentru că așa reușea să-și potolească zbuciumul din suflet. După un timp se 
mai potoli, truda îşi găsi o cadență de calm. Începu să zâmbească. Va 
rămâne în Dacia, îşi va trăi restul vieţii alături de Dazia, vor avea o casă 
mare și frumoasă, îşi vor creşte împreună copiii...! 

Dar într-o clipă toate visurile ce le făurea zburară ca fulgerate. De după 
colţul stâncii din apropiere răsunau ţipete de copil. Un supraveghetor 
biciuia crunt cu flagrunul pe un băiat culegător de pietre. În urma lor venea 
legulul Aelius Marius. 

Sunt momente când sufletul omului, trecând brusc la stări cu totul opuse, 
capătă porniri greu de stăpânit, de cele mai multe ori negândite. Printr-o 
astfel de schimbare trecu Pollio. Aruncă din mână ciocanul, se repezi la 
supraveghetor, îl apucă de piept și-l trânti cu putere la pământ. Puse apoi 
mâinile în şolduri, suflând greu. Legulul se oprise la câţiva pași şi-l privea 
împietrit. 

— Tocmai tu, Pollio, să faci asta?! clătină el din cap, cu voce nu prea 
mânioasă şi nici cu prea multă pornire, ci cu uimire. 

— Da, stăpâne, eu! Pune să mă bată acum, de ce să lași pe deseară! Ce 
aşa de mare rău a făcut copilul? 

În ochii legulului apăru o lucire metalică. Vechea lui teama de o răscoală 
a sclavilor se reaprinse. Nu se mai putu stăpâni: 

— Aşa te-a învăţat prostănaca aia de dacă astăzi, când ţi-a adus de 
mâncare?! 


Pollio strânse pumnii. 

— Să nu vorbeşti aşa de ea, stăpâne! 

— Faci pe revoltatul? Cum de te-ai sălbăticit așa?! Trebuie să facem 
ceva ca să te mai potolim... 

Legulul strigă să vină oameni din echipa de pază. Le porunci să-l pună 
în lanţuri, apoi să-i tragă douăzeci de flagrune. Până seara și altor sclavi 
bănuiţi de pornire spre răscoală li s-au pus cătușe la picioare. 

La sfârșitul săptămânii, în ziua de odihnă, zi călduroasă de vară, se 
strânseră mai mulți sclavi la umbra unui fag de lângă ergastulele lui Aelius 
Marius. Unii aveau lanţuri la picioare, alţii se aflau slobozi. Privirile lor 
erau îndreptate spre Pollio. Sclavii vedeau în el o căpetenie pentru zilele de 
grele încercări pe care le așteptau cu înfrigurare. 

— Eşti vesel, Pollio, spuse unul. Fata dacului nu s-a temut de legul, ţi-a 
adus în fiecare zi mâncare. 

— Să lăsăm fata în pace! Așadar, ce vom face dacă se va adeveri zvonul 
că Roma părăsește Dacia? V-aţi gândit vreunul? 

Sclavii se uitară unii la alţii miraţi. Catus nu rabdă să întârzie răspunsul: 

— Ce aştepţi de la noi, Pollio? În capul tău zeii stau totdeauna treji. 
Spune ce socoteli ţi-ai făcut, sau ce trebuie să facem? 

— Da, așa este! întăriră mai mulți deodată. 

— Vreţi ca legulul să vă ducă dincolo de Danuvius, legaţi în lanţuri unii 
de alţii, târându-vă prin praful drumurilor, însetaţi şi înfometați? 

Artemidorus se mişcă îngrijorat. Lanţurile îi zornăiră. 

— Să nu aşteptăm până ne leagă! rosti el cu pornire. 

— Ai şi uitat că nu trebuie să vorbim tare? îl mustră Polâio. Lângă noi se 
întinde pădurea. Toată lumea ştie că ea are urechi. Spui să nu aşteptăm până 
ne leagă. Dar tu nu vezi că ai lanţuri la picioare? Totul este să ne purtăm în 
aşa fel, încât să-l facem pe legul să ne scoată cătuşele. Lacom și dornic să 
găsească aur cât mai mult, îşi dă seama că nu putem munci cu spor având 
picioarele în lanţuri. Am să încerc eu, pentru că eu l-am supărat și tot eu 
trebuie să-l îmbunez. Întrebarea pe care v-o pun este: Atunci când eu mă voi 
împotrivi fățiș, voi veţi sări la luptă? Trebuie să nu uitaţi un lucru: o dată 
porniţi, nu ne mai oprim, altfel ajungem să ne legănăm spânzurați de 
crengile fagilor de pe coastă. Și asta tocmai când am fi mai mult ca oricând 
aproape de libertate! 

— Taci! Vine câinele! şopti Catus, privind spre ergastule. 
Supraveghetorul se opri lângă ei. Se vedea că era plictisit şi muiat de 


căldură. 

— Ce vorbeaţi, sclavilor, ce puneaţi la cale? îi întrebă căscând lung. De 
ce aţi tăcut când m-am apropiat eu? 

— Ne-a cam topit căldura! Ne trage la somn! răspunse Artemidorus. 

Pollio gândi că nu era bine să-l lase la bănuială: 

— Am râs de Catus, interveni el. Cică în tinereţe a fost la un alt stăpân, 
prin Tracia de jos, îl pusese să păzească o bostană de pepeni. Într-o zi, pe o 
căldură ca asta, stătea și moţăia pe malul înalt al unui râu. Pe nesimţite, 
câţiva copii s-au apropiat pe furiș şi unul, mai curajos, i-a dat brânci. Până 
să iasă el din gârlă, copiii au luat pepeni şi au fugit. 

Artemidorus, şi după el ceilalți, se porniră pe râs. Râse și 
supraveghetorul. Sclavii pricepuseră ce urmărise Polâio. În gând, fiecare se 
minuna de istețimea lui. Cum de putuse să născocească o astfel de poveste, 
atât de repede? 

— Aşa s-a întâmplat, Catus? îl întrebă supraveghetorul. 

— Da, stăpâne, aşa am păţit! răspunse el cu supunere, ştiind că îi plăcea 
să i se spună astfel. 

Înveselit, supraveghetorul plecă mai departe, spre alte grupuri. Obişnuia 
să umble printre sclavi, să le ia obiectele meșterite. 

— Aşa, Pollio, rupse tăcerea Catus, se vede că ştii ce trebuie să faci, în 
orice împrejurare ne-am găsi. Pentru asta eu zic că tu să ne fii căpetenie! 

— Da, tu să ne conduci când vom porni lupta! întăriră ceilalți cu 
însufleţire. 

În zilele ce urmară, legulul rămase mirat când văzu cu cât spor lucrau 
toți din echipa lui Pollio. Se apropie de el, urmărindu-i mult timp mișcările. 
Când se oprea pentru o scurtă odihnă, sclavul îl privea cu un zâmbet de om 
supus, lipsit cu totul de ură. 

— Aşa, Pollio! Mă bucură vrednicia ta! nu se putu abţine legulul să nu 
spună. N-am priceput ce te găsise atunci... 

El se opri din lucru, sprijinindu-se în coada ciocanului: 

— Poate că tot mai eşti mâniat pe mine, stăpâne! Am fost un prost 
nesocotit în ziua aceea, când te-am supărat. Sper că o să te milostiveşti şi o 
să-mi ierți greşeala...! 

Legulul nu mai auzise asemenea cuvinte rostite de un sclav. În ele 
răsunau nu numai supunere, ci și respect. Alţii, când cereau iertare, 
plângeau, îi cădeau la picioare și-i sărutau sandalele, oricât de prăfuite sau 
de noroioase ar fi fost. La o atitudine atât de plină de demnitate din partea 


unui om în lanţuri, se cuvenea să răspundă cu un gest de mărinimie. Se 
întoarse spre supraveghetorul care îl însoțea, vorbind cu voce potolită: 

— Să scoţi lanţul lui Pollio! Dacă și ceilalți ar fi ca el, treaba ar merge 
de minune, iar noi am fi fără grijă. 

Până spre sfârşitul verii, mulţi sclavi scăpară de lanţuri. 

La Ampelum, ca pretutindeni în Dacia romană, zvonurile se întindeau cu 
o iuţeală nebănuită, întreținute mai ales de cei bogaţi, de negustori și de 
funcţionarii de la oficiile publice. Noua pătrundere a goților în Moesia, cu 
înaintarea spre miazăzi şi apus, adusese un val de neliniște. Temerile că 
legiunile se retrag dincolo de Danuvius erau întărite și de măsurile luate de 
procuratori, legaţi și tribuni pentru protejarea bunurilor imperiului și pentru 
întărirea ordinei. Zvonurile se îndesiră şi mai mult în ziua când gărzi de 
legionari apărură pe străzi, în jurul minelor de aur şi de-a lungul văii, prin 
locurile unde se găseau spărgătorii de pietre, morile de măcinat pietrişul, 
spălătorii de nisip şi culegătorii de aur. Întărirea pazei avu ca urmare o altă 


măsură luată de magister aurariarum!1* şi de leguli: rărirea cât mai mult cu 
putinţă a aurarilor liberi și liberţi, localnici și de prin împrejurimi. Teama ca 
aceştia să nu sară în ajutorul sclavilor, în caz de răscoală, era mare. Dar 
nimeni nu știa ce gânduri nutreau legulii, în legătură cu zvonurile ce 
circulau. 

Pollio n-o mai văzuse de mult pe Dazia. Nu atât dorul de ea îi mărea 
neliniștea, cât teama că se întâmplase o nenorocire. Răbdare avea multă, iar 
încrederea în dragostea ei se păstra tot atât de puternică. Venise toamna, 
fagii arătau ca nişte pete mari, galbene-arămii printre brazii pădurii ce 
îmbrăca povârnişurile văii. După o zi de muncă grea la spartul pietrelor, tot 
timpul sub ochii lui Aelius Marius, Pollio se trăsese lângă gardul de 
mărăcini ce împrejmuia ergastulele. Se lungise pe iarbă. Pusese mâinile sub 
cap și privea albastrul nesfârșit al cerului. Soarele se lăsase dincolo de 
crestele munţilor. Din susul văii se întindea peste Ampelum o pâclă 
albăstruie. 

— Pollio, sunt eu, Dazia! auzi un glas şoptit, însoţit de foşnete slabe de 
frunze uscate. 

Speriat, se întoarse, sprijinindu-se într-un cot, apoi se săltă în capul 
oaselor, încercând să pătrundă cu privirea printre grădelele de mărăcini. 
Recunoscuse vocea dragă, şi totuşi nu-i venea să creadă. Încercă să se ridice 
în picioare. 


— Stai jos, să nu se bage de seamă că vorbeşti cu cineva din afara 
gardului! îl opri fata. 

— Dar vreau să te văd, Dazia, dragostea mea! 

— Acum nu este vreme pentru asta! De câteva zile mă zbat să pot 
ajunge să-ți vorbesc. Tata a fost la Aelius Marius, a încercat să te cumpere. 
Legulul ne cunoaşte bine, o dată, fiind la vânătoare, a venit la noi în casă să 
se adăpostească de ploaie. Nici n-a vrut să audă de vânzare, a spus că tu eşti 
cel mai isteţ şi vrednic sclav al lui... 

— Şi ţi-ai dat seama că a minţit! râse el. 

— Pollio, nu glumi! A spus că nu te vinde nici dacă te-ar cântări în aur. 
A mai zis că ştie de mine că mă ţin după tine şi dacă vreau... 

— Eu am să vin lângă tine numai dacă voi reuși să fiu liber! 

— Legulul i-a spus tatei că dacă fata lui i-a îndrăgit atât de mult sclavul, 
atunci să mă vândă lui, să-i fiu şi eu sclavă, iar el ne va lăsa să ne trăim 
viaţa împreună. 

— Şi tu vrei să duci viaţă de sclavă, alături de mine, Dazia? 

Dacă ar fi putut să pătrundă mai bine cu privirea printre grădelele 
gardului, Pollio ar fi văzut că fata tremura. Înţelese zbuciumul ei după 
vorbele înecate de suspine: 

— Dacă altfel nu se poate, vom trăi și ca sclavi!... Simţi un val de 
căldură împrăștiindu-i-se prin tot trupul. 

Dragostea ei era sublimă, mergea până la sacrificiu. Dacă ar fi fost lângă 
el, ar fi strâns-o la piept şi i-ar fi potolit lacrimile cu sărutări. Izbucni în 
şoapte apăsate: 

— Dazia, iubirea mea, tu vei fi soţia unui om liber! Să stai acasă 
liniştită, să mă aştepţi cu încredere. Îl vei vedea într-o zi pe Pollio al tău 
venind printre fagii pădurii. 

— Toți zeii cu tine, Pollio! Te voi aştepta toată viaţa! 

Fata se îndepărtă în fugă suspinând. El ascultă foșnetul pașilor ei prin 
frunzele uscate până se pierdu încetul cu încetul. 

Toamna se făcea tot mai rece. Pollio nu primea nici un semn din partea 
Daziei. De când gărzile fuseseră întărite, fata nu mai putea să se apropie de 
împrejmuirea ergastulelor. Aelius Marius încă nu se hotărâse să pună sclavii 
în lanţuri. El își făcuse altfel socotelile: se gândise să-i lase liberi ca înainte, 
să le sporească porţiile de mâncare, să nu-i mai pedepsească, lacom să 
scoată cât mai mult aur. Și într-adevăr, niciodată legulul nu-i văzuse atât de 
aprigi la muncă și aşa de supuși. 


Într-o dimineață, când soarele abia apucase să alunge ceața din lungul 
văii, Aelius Marius trecu pe la toate locurile de muncă, așa cum de mult nu 
mai făcuse. Mulţumit de mersul lucrului, ar fi vrut să plece, când, la gura 
unei galerii, un sclav îi ieşi înainte, se aruncă la pământ și începu să 
vorbească: 

— Toţi zeii să-ți dea sănătate! Dacă stăpânul are o clipă de răgaz şi 
bunătate să mă asculte... 

Legulul se opri, privind cu multă curiozitate sclavul, pe care îl ştia 
vrednic şi întotdeauna supus. 

— Ia spune, sclavule, ce te frământă! 

— Stăpâne, în galena asta a ieşit la iveală aur mult! Într-o scobitură s-a 
dat peste o vână groasă plină cu grăunți... 

— Mă, sclavule, tu aiurezi?! se tulbură dintr-o dată legulul, făcând un 
pas spre el. 

— S-a găsit o şuviță bogată, stăpâne, dar a fost ascunsă de nici nu se mai 
cunoaște locul! 

Faţa legulului deveni stacojie, chinuit de întrebări. Dacă sclavii furau aur 
şi strângeau bani pentru răscumpărare? Gândul îi alergă mai întâi la Pollio. 
Oare de unde făcuse rost de denari dacul, tatăl acelei fete prostuţe, care 
pusese ochii pe sclav? Nu din aurul ascuns, scos pe furiș şi vândut 
negustorilor? Hotărârea o luă repede. Strigă ca toţi sclavii din acea galerie 
să fie scoşi afară. Trimise după supraveghetori şi gărzi, dădu ordin să se 
aducă lanţuri şi alese locul pentru tortură. 

De departe, Pollio urmărea cu neliniște şi curiozitate agitația, bănuind că 
se petrece ceva neobișnuit. Văzu ieşind din galerie pe nefericiţii care 
scobeau în sânul muntelui. Doi dintre ei erau Artemidorus și Catus. Auzi 
cum legulul poruncește să se înceapă torturile. Spânzuraţi cu capetele în jos, 
pe trupurile goale ale sclavilor răsunară pocnetele flagrunelor mânuite de 
patru supraveghetori. Loviturile cădeau ritmic, fără ca vreunul să se vaiete 
sau să ceară îndurare, stăteau cu ochii închişi, strângând fălcile. 

Pollio se simţi săgetat prin inimă. Părăsi lucrul şi porni cu ciocanul pe 
umăr spre locul de tortură. Era pentru mulți un semn și un semnal. Ajuns 
lângă legul, se propti bine pe picioare şi rosti cu voce gravă de răsunară 
stâncile: 

— Oprește schingiuirea asta neomenească, stăpâne! Aelius Marius se 
întoarse, fulgerându-l cu privirea. Se pregăti să-i răspundă, dar Pollio i-o luă 
înainte: 


— Eşti convins, stăpâne, că ei au dat peste un loc cu aur și l-au ascuns? 
Asta ţi-a spus-o ticălosul de 'Timacus? 

— Cum de nu m-am gândit şi la tine? se întrebă legulul, lovindu-se cu 
palma peste frunte. Tu ştii, furi alături de ei, altfel nu venea dacul acela cu 
fata, să-mi ceară să te vând! Spune, Pollio, arată-mi, unde e vâna de aur pe 
care ăştia au ascuns-o? Altfel pun să te tortureze și pe tine! Dacă în timpul 
cât se scurge un clepsidru, nu mă duceţi la locul acela, vă omor pe toţi! 

— Să mă crezi pe mine, Aelius Marius, nu pe 'Timacus! Nu s-a mai găsit 
nici un loc bogat în aur, de anul trecut încoace! 

Legulul trecu printr-un moment de ameţeală. Oare auzise bine? Sclavul 
îi spusese pe nume — Aelius Marius — şi nu „stăpâne”! 

— Ai uitat că-mi ești sclav şi-ţi sunt stăpân? ţipă el, negru de mânie, 
întorcându-se spre supraveghetorii și legionarii strânşi în jur. Legaţi-l în 
lanţuri! 

Pollio se trase un pas înapoi, învârtind ciocanul pe deasupra capului. 

— Cine se apropie de mine îi sfărâm capul! tună el. Da, din clipa asta 
nu-mi mai eşti stăpân. Îmi iau libertatea! Cine vrea să scape de sclavie, să 
vină lângă mine! 

Mai multe zeci de sclavi se strânseră în jurul lui, cu ciocanele ridicate. 
Decurionul şi legionarii pregătiră spadele și sulițele. 

— 'Trage-te la o parte, decurioane, cu legionarii tăi, dacă vrei să scapi cu 
viață! îl amenință Pollio, apropiindu-se de Artemidorus, hotărât să-l 
dezlege. 

Legulul și supraveghetorii se îndepărtară îngroziţi. Din mai multe părţi 
izbucniră semnale de alarmă. Sclavii se grupară pentru luptă. Dar tot aşa de 
repede începură să sosească supraveghetori, paznici, legionari. Legulul 
prinse curaj. Porunci ca răsculații să fie prinşi și omorâţi. 

Strânşi unii într-alţii, urmându-l pe Pollio, sclavii se traseră spre 
desișuri, pregătiți să răspundă oricărei lovituri. 

La marginea pădurii avu loc ciocnirea: scurtă, aprigă, sângeroasă. Când 
Pollio sări în ajutorul lui Catus, simţi vârful unei sulițe străpungându-i 
umărul. Ca fulgerul repezi ciocanul în capul legionarului, îl dobori şi-i trase 
spada de la brâu. Soldaţii dădeau lovituri necruțătoare, socotind izbânda de 
partea lor. Dar tocmai când nimeni nu se aștepta, din rândul sclavilor rămași 
în afara luptei se desprinse o ceată, îndreptându-se cu strigăte spre cei 
încăierați pe viaţă şi pe moarte. Chiotele lor, întărite de ecoul stâncilor și al 
pădurii, produseră nedumeriri, neștiindu-se în ajutorul cărei părți săreau. 


Situaţia se lămuri în clipa când oamenii legulului începură să cadă unul 
după altul. Decurionul prinse momentul, grupă legionarii și luă poziţie de 
apărare; vedea că numărul mare al sclavilor îl copleşea. La rândul său, 
Pollio prinse şi el clipa potrivită, se hotărî să se desprindă din luptă, dând 
semnalul de retragere spre pădure. 

Când dinspre Ampelum apăru centurionul cu ajutoare puternice, graba 
lui se dovedi de prisos: nu mai putea să-i ajungă din urmă pe fugari. Vestea 
se întinse ca fulgerul. Cohorta își puse centuriile în stare de alarmă, iar 
gărzile întărite. 

Spre seară, oamenii trimiși de Aelius Marius să aducă pe fata dacului au 
găsit casa goală. Dazia fugise. 

Târziu, după miezul nopţii, ceata sclavilor răsculați se opri într-o poiană, 
sus, pe un vârf de munte, departe de Ampelum. Tot timpul, în mers, Pollio 
se gândise la Timacus. Cum de mai avusese curajul să rămână alături de ei? 
De ce nu se temea că-și va primi pedeapsa? 

Luna se ridicase pe cer şi lumina zările. Pollio îi strânse pe toți în jurul 
său și începu să le vorbească rar, cu multă frământare: 

— Poate că tot pe aceste creste vor fi poposit şi sclavii care acum 
aproape o sută şi cincizeci de ani s-au răsculat și l-au urmat pe Sarmis, 
pornind tot de acolo, din Ampelum. De astăzi suntem liberi, însă noi trebuie 
să dovedim că ştim să ne folosim libertatea. A sosit momentul să luăm o 
nouă hotărâre. Vreţi să mergem laolaltă și să ne apărăm, ori ne împrăştiem, 
descurcându-se fiecare cum poate? 

—  Rămânem împreună cu toții! Te urmăm pe tine! răspunse 
Artemidorus, iar ceilalți întăriră. 

— Dacă asta vă este voia, acum să pedepsim trădarea! Se află în 
mijlocul nostru 'Timacus. Din cauza lui cei patru fraţi ai noştri au fost atât de 
crunt torturați. Să ne răspundă ce a urmărit, ce a vrut să facă, scornind acea 
minciună? 

Pollio tăcu. Rana din umăr îl durea, dar n-o lua în seamă. Îl uimea faptul 
că Timacus se pregătea să răspundă fără teamă. Îi zărea bine faţa la lumina 
lunii. 

— Dacă mă vedeţi că zâmbesc, să nu vă miraţi! se porni Timacus plin de 
însuflețire. Cum să nu fiu vesel, dacă mă văd liber? Acum am căpătat ceea 
ce am dorit toată viaţa: libertatea! Multe nopţi nu s-a lipit somnul de mine, 
chinuit de gândul de a intra în rândul oamenilor, de a fi stăpân pe soarta 
mea. Pe fratele Artemidorus, pe fratele Catus şi pe ceilalți doi fraţi îi rog să 


mă ierte. Ei au fost pentru noi martirii. Dar să răspund la întrebarea 
căpeteniei noastre. Da, Pollio, am știut de mult că tu şi alţii vă pregăteaţi 
pentru luptă. Mă dogorea dorinţa să vă urmez. Însă voi ezitaţi, tot întârziaţi 
lovitura. M-am frământat mult, până m-a săgetat gândul să-l întărit pe legul, 
iar prin el pe tine. Nu mai puteam îndura să trăiesc încă o iarnă în galerii şi 
ergastule. Nu puteam suporta gândul că, dacă se retrag legiunile, voi fi dus 
înapoi în imperiu tot ca sclav. De aceea am scornit povestea cu vâna de aur, 
urmărind să-l înnebunesc pe Aelius Marius, să-l împing să-i chinuie pe 
Artemidorus şi pe Catus, la care știam că ţii mult, pentru ca tu să te 
dezlănţui, așa cum ai făcut astăzi. Pentru asta mi-am pregătit şi eu o ceată, 
tot în taină, pândind să ne unim cu voi în clipa prielnică. Asta e totul! Dacă 
am greşit, judecaţi-mă şi pedepsiţi-mă! 

Ascultându-l, Pollio îi dădea dreptate. Ceea ce provocase Timacus 
fusese hotărâtor. 

Încheierea o făcu Artemidorus: 

— Ce să ne mai zbuciumăm?! Să mulţumim cu toţii fratelui 'Timacus! 
Durerile ce le-am suferit s-au schimbat în fericire. 

Ura lui Laetius Vitalis împotriva lui Sargetius se adâncise din ziua când, 
în casa procuratorului și față de marele preot Callicles, trecuse prin acea 
umilitoare înfrângere. De atunci bogatul fermier căutase diferite căi şi 
mijloace prin care să lovească în cel mai tânăr quattorvir al Porolissumului. 
Unele întâmplări petrecute — dese lipsuri de oi şi capre, semănături 
bătătorite pe suprafeţe întinse, pomi rupți în livadă şi multe altele — 
Sargetius le punea în strânsă legătură cu dușmănia acestuia, ţinând seama că 
fermele lor se aflau alături. Laetius Vitalis nu se mulțumea însă numai cu 
răul făcut, căuta şi alte moduri prin care să-l lovească mai dureros. În 
venirea la Porolissum a lui Euphoros — cunoscut de toți sub numele de 
Rundacitulp — vedea o urzeală ce-l neliniștea și-l îndârjea. O întrebare 
începuse să-l frământe: cei trei tineri — pentru el toți aveau sânge de dac — 
Sargetius, Rundacitulp şi Diurpanneus puneau în taină ceva la cale. 
Încercase să-și arate îngrijorarea față de procurator şi de tribun, însă 
neîncrederea acestora, izvorâtă din aprecierea de care se bucura 
quattorvirul, făcuse ca totul să se spulbere. 

Se chinuise mult până găsise alt mijloc de lovire. Dacă bănuiala se 
adeverea, avea un avantaj dublu: dovedea dragostea şi devotamentul său 
faţă de împărat, zdrobind totodată dușmanul. Calea de atac trecea pe la fiul 
procuratorului, Lucullus. Cei din Porolissum ştiau de chefurile și 


scandalurile lui, dar le treceau cu vederea. Fiind slăbiciunea mamei, greu 
chinuită de boală, tatăl nu trecuse la măsuri severe împotriva lui. 
Procuratorul se convinsese că fiul său devenise un om pierdut, încă de când 
trăise la Roma. De la un timp intervenise în comportarea lui o schimbare: îl 
cunoscuse pe Metrobius în tricliniul lui Laetius Vitalis. De multe ori îl cerea 
stăpânului și-l lua cu el la taberna cea mai luxoasă din Porolissum, situată 
între for şi amfiteatru, locul de întâlnire al „lumii bune”. Taberna „La 
bogăţia lui Cressus” — o clădire înaltă, cu coloane de marmură la intrare — 
avea bucătărie bună, vinuri alese şi cele mai frumoase femei, toate în 
căutare de bani şi de plăceri. 

La o masă frumos lustruită din sala cea mare a tabernei, stăteau de vorbă 
Lucullus, Metrobius şi alți câţiva tineri, prieteni de-ai lui Lucullus. La 
început, lui Metrobius nu-i plăcuse anturajul lor, totuși nu-i evitase. Cine îl 
cunoștea mai bine, se convingea că sclavul era preocupat să observe lumea. 
Avea şi momente când, parcă dezamăgit și scârbit, începea să golească una 
după alta cupele, devenea tăcut şi nimeni nu-i mai intra în voie. 

— Vrei s-o schimbi pe Marciana? îl întrebă, râzând, pe Lucullus, unul 
din tineri, în timp ce sălta cupa. Poate că n-ar fi bine... 

— De ce nu? Plictiseala de o femeie împinge pe bărbat la dezgust, şi 
asta face să-i scadă bărbăţia, răspunse Lucullus, lăsându-se mult spre spate. 
Am găsit alta mai frumoasă. Dar pe Marciana încă o mai păstrez. Pentru 
zile grele! Tu ce spui, filozofule? se întoarse către Metrobius, bătându-l ușor 
pe spate. 

Sclavul răspunse absent, fără să-l privească. 

— Nimeni n-a descoperit până acum misterul. Chemările și căutările 
dintre bărbat şi femeie sunt mult mai adânci, mai pline de neînțeles, ascund 
o taină... 

Un altul de la masă interveni, plictisit: 

— Eu zic că nu e nici o taină. Totul se datorește faptului că există zei și 
zeițe. Zeii au făcut partea bărbătească, iar zeițele pe cea femeiască. Nu 
pleacă totul de acolo? 

— Tu vezi, ca toată lumea dealtfel, tocmai pe dos lucrurile, reluă 
Metrobius. Oamenii, în credinţa și teama lor, socotesc că zeii au făcut totul 
şi stăpânesc totul, pe când eu am o convingere contrarie: zeii şi zeițele sunt 
niște neputincioase zămisliri ale minţii preoților. 

— Dacă nu crezi în ei, atunci tu la ce te rogi? Ai trecut la noua credință? 
De ce nu ne-ai destăinuit până acum? continuă același tânăr să-l întrebe, 


ceva mai înviorat. 

— Nu v-am spus, pentru că n-am trecut. În această privință, până şi 
înțeleptul Plotin se încurcase... 

— Cum, l-ai cunoscut pe sublimul Plotin? se grăbi Lucullus. 

Metrobius ştia că fiul procuratorului ascultase la Roma prelegerile 
filosofului. Avu un moment de șovăire, apoi răspunse: 

— Timp de câţiva ani am fost sclavul lui. 

În loc să se arate mirat, Lucullus începu să râdă zgomotos: 

— Glumești?! Vrei să-ţi baţi joc de noi, sclavule? Dacă ţi-ar fi fost 
stăpân Plotin, te-aș fi văzut pe-acolo. Am fost de multe ori în casa acelui om 
minunat. 

Fără să apară vreo schimbare pe faţa sa, Metrobius nu încercă să dea 
înapoi — spusese ceva ce nu se petrecuse întocmai — dar nici adevărul nu 
înţelegea să-l dezvăluie. Continuă, căutând explicaţii cât mai ușor de crezut: 

— Nici nu se putea să mă fi întâlnit. Eu am fost sclavul lui în anii când 
trăia la Alexandria, cetatea de la Nil a înţelepciunii, unde el era discipol al 
lui Saccas, alt mare învăţat al timpului... 

— Atunci, înseamnă că şi tu eşti filosof, Metrobius! îl întrerupse 
Lucullus. Până acum am crezut că vorbeşti frumos și adânc numai din 
înţelepciunea ta şi a vieţii. Spune mai departe, de ce se încurcase înțeleptul 
Plotin? 

Metrobius privi pe rând tinerii din jur. Erau frumoși, bine hrăniţi și 
îngrijiţi, purtau toge albe din ţesături scumpe, arătând bogăţia părinţilor. El, 
sclavul, avea tunica obișnuită a sclavilor, numai că era dintr-un material mai 
bun, lucru cu care se fălea Laetius Vitalis. Bănuia că fiul procuratorului nu 
se alesese cu prea multe cunoștințe din prelegerile ascultate la Roma. Trase 
cu putere aer în piept şi-l slobozi cu un uşor oftat. În colţul gurii îi flutură 
un zâmbet ce oglindea scepticismul. 

— Eu de mult nu mai cred în nimic. Ascultându-l pe Plotin, am ajuns la 
convingerea că de fapt nu ştim mare lucru, bâjbâim în întunericul 
necunoașterii. Ce este în esenţă filosofia lui? Un amestec de elemente 
pitagoreice, aristotelice, stoice, epicuriene şi sceptice. Frământându-le, el a 
ajuns să creadă într-un fel de zeu sau spirit, eliberat de materie, îndepărtat 
de lumea în care trăim, să propăvăduiască ascetismul. Eu nu m-am împăcat 
cu o astfel de filosofie, iar până la urmă nici cu a altora. Scepticii nu cred în 
nimic, se îndoiesc de toate. Adevărul nu este la îndemâna omului — spun ei 
— oricât ar căuta de adânc în firea lucrurilor. După ei, înțelept cu adevărat nu 


poate fi decât cel ce trăieşte netulburat, senin și liniștit, fără nici un fel de 
frământare. 

Lucullus nu se putu stăpâni: 

— Aşadar, nu crezi în nimic. Asta înseamnă că ești un discipol al 
scepticilor? 

— Poate că da, și totuşi nu este așa, reluă Metrobius. A fost un timp 
când am sperat să găsesc lumină în filosofia lui Origen. El a strâns multe 
texte de-ale cărților sfinte, a căutat să le explice, să construiască o temelie 
pe care să se sprijine religia cea nouă, izvorâtă din învăţătura acelui 
galilean. Nu m-am ales din filosofia lui decât cu o nouă dezamăgire. 

— Bine, şi până la urmă la ce rezultat ai ajuns? Crezi în ceva sau nu? 
interveni din nou Lucullus. 

— Da, cred în firea lucrurilor. Nutresc convingerea că oamenii vor reuși 
cândva să deslușească multe taine din tot ce ne înconjoară şi ne sperie. Ei 
vor lămuri că fulgerul, trăsnetul, furtunile, cutremurele, focul ce iese din 
pământ, ploaia, zăpada, tot ce vedem și ne uimeşte, nu sunt decât schimbări 
ce au loc în firea lucrurilor. Vor dovedi că ele s-au produs de când e lumea 
şi se vor repeta la nesfârşit, fără puterea zeilor sau a altor fiinţe socotite mai 
presus decât oamenii. Aceasta e marea taină: firea lucrurilor. 

Metrobius făcu o pauză, păstrând zâmbetul slab ce-i lumina faţa. Clătină 
de câteva ori din cap şi continuă: 

— Dar convingerea mea merge şi mai departe. Cred că oamenii vor 
pătrunde adânc în firea lucrurilor. Va veni o vreme când omul va putea să 
înţeleagă ce se ascunde în firea lucrurilor, să se ridice mai presus de toate. 

— Şi o să pună focul la treabă?! izbucni un tânăr râzând. Cum să faci 
asta cu flăcările? Cu apa mai înţeleg: unii geometri au născocit un fel de roţi 
care se mișcă, dar cu focul? 

Pe Lucullus începu să-l stăpânească ideea că sclavul Metrobius ascundea 
totuşi ceva. Cum de ajunsese un astfel de om tocmai la Porolissum, atât de 
departe de Roma, Atena și Alexandria? Gândul îi porni năvalnic în altă 
direcţie: 

— Despre sclavie nu ne spui nimic, Metrobius? îl întrebă înviorat, 
scăpat de moleşeala produsă de tăria vinului. 

Metrobius îl privi mirat pe Lucullus. Începu să zâmbească rece, 
răspunzând întristat: 

— Cunosc bine sclavii şi pe stăpânii lor. Sclavia îşi are zilele numărate, 
până la urmă tot va pieri. Va fi mai bine? Într-o anumită măsură da, oamenii 


vor trăi cu convingerea că sunt liberi pe destinul lor. Însă prevăd că se vor 
găsi alte forme de împilare, tot atât de rele, unele poate mai înjositoare, mai 
pline de cruzime. Astăzi un stăpân de sclavi tot e îngrijorat de soarta lor, 
pentru că pierzându-i — mă gândesc la moarte — suferă o pagubă. S-ar putea 
ca în împilarea ce va veni, să nu se sinchisească nimeni de moartea celor 
chinuiţi, a celor neajutoraţi și neprotejaţi. 

— Mă tulburi de tot, Metrobius! Adineauri ai spus că priveşti cu 
încredere omul, că el este capabil să se ridice mai presus de toate şi acum îl 
arunci în groapa cu murdării. 

— Tot aşa cred şi acum. Numai că nu va fi aşa de uşor de ajuns acolo. 
Răutatea, lăcomia, trufia, setea de bogăţie și de putere nu vor putea fi 
învinse atât de repede. Cândva, toți oamenii vor fi egali în drepturi și-n 
îndatoriri. 

— Ce se petrece cu tine, Metrobius?! exclamă Lucullus, ridicându-se 
înflăcărat în picioare. Până acum nu mi-ai vorbit niciodată cu atâta 
convingere. Dacă tata ar ști ce gândești, nu te-ar mai lăsa sclav. Cine ești, 
cum de ai ajuns în sclavie, cine se ascunde sub tunica aia de sclav? 

Metrobius izbucni într-un hohot de râs: 

— Nu-ţi pune astfel de întrebări, Lucullus! Mulţi sclavi n-au nici o idee 
despre ei înşişi: cine sunt, de unde au venit. Cei ce s-au născut dintr-o 
sclavă şi au trecut din stăpân în stăpân, nu sunt legaţi nici de locuri, nici de 
oameni. 

— Am să vorbesc cu Laetius Vitalis, se grăbi Lucullus. Îl voi ruga să-ți 
dea libertatea. Iar de nu se va învoi, te voi cumpăra eu sau îl voi îndemna pe 
tata să o facă. El, ca procurator, va putea ca, în cadrul legilor, să ordone 
eliberarea. 

— Şi mai departe la ce te gândești? îl întrebă sclavul, văzându-i 
înflăcărarea și frământarea. 

— Mă bate gândul să înființăm în Porolissum o şcoală, al cărei renume 
să ajungă până la Atena și până la Alexandria Egiptului. 

— Prea târziu, Lucullus! murmură Metrobius. Roma va părăsi în curând 
Dacia. Cine ştie ce va fi pe aici?! 

— Marciana! A venit Marciana! strigă unul din tineri, pe care lunga 
discuţie filosofică îl plictisise de moarte. 

Brunetă, cu părul negru, sclipitor, fluturat în mers, cu ochii vii, arzători, 
Marciana se apropie de ei, strângând în jurul trupului ca de statuie, cu forme 
pline de graţie, peplumul din țesătură subțire, albastră. 


— Stăpânul tabernei a trimis un sclav să mă caute. De ce m-aţi chemat? 
întrebă ea, privind spre Lucullus. 

— Eu i-am spus să te aducă, Marciana, îi răspunse Metrobius. Stăpâna 
mea, nevasta lui Laetius Vitalis, vrea să stea de vorbă cu tine. Are nevoie de 
un ajutor, nu știu ce se gândește să te roage. 

Fata pufni în râs: 

— Cum e cu putinţă ca femeia unui fermier atât de bogat să ceară ajutor 
la una ca mine? Prin Porolissum umblă vorba c-ar fi strigat în for, în auzul 
tuturor, să fie strânse și duse toate „stricatele” de aici. Era pe vremea când 
Laetius Vitalis întârzia nopţi de-a rândul cu fetele, în taberna asta. Dă-l 
zeilor cei răi, e bătrân, cine se mai uită la el? 

— De cuminţenia şi deşteptăciunea ta nu mă îndoiesc! 

— Cuminţenia mea, Metrobius?! Mă faci să râd! 

— Da, a ta, Marciana! întări el cu convingere. Tu arăţi pe față ceea ce 
faci, cinstit, fără prefăcătorie, nu încerci să ascunzi nimic. În ce măsură este 
mai demnă de respect acea soție de negustor, de fermier sau de patrician 
care caută dragoste pe ascuns cu centurioni tineri? Cine nu bănuiește de ce 
multe neveste de fermieri îşi petrec timpul mai mult la fermele lor, însoțite 
de câte un actore, vilic sau sclav voinic, poate şi frumos? 

Ascultându-l pe Metrobius, Marciana sorbi de câteva ori din cupa lui 
Lucullus. Era toată numai viaţă și încântare. 

— Şi ce vrea de la mine „matroana” lui Laetius Vitalis? Eu n-am fost 
niciodată „încurcată” cu bărbatul ei. Nici nu văd ce aş putea să-i spun, mă 
tem că n-o să mă creadă! 

— Să te duci, Marciana, o îndemnă Lucullus. Ca femeie, poate să aibă 
nevoie de altceva, tu ai s-o înţelegi. 

— Aşa am să fac, cedă fata. Dacă va încerca ceva, mâinile mele se vor 
înfige zdravăn în părul ei! 

Singur în tricliniul bogat al villei sale, Laetius Vitalis, neliniştit și 
nerăbdător, golise câteva cupe de vin, în aşteptarea lui Metrobius cu 
Marciana. De dimineaţă trecuse pe la procurator. lustus Valentinus nu-și 
precupeţise laudele pentru inimosul quattorvir, a cărui activitate îi 
mulțumea pe toţi, iar Alliana era fericită când îi auzea vorbind astfel despre 
Sargetius. La plecare, Metella îl sfătuise să nu-l mai ponegrească pe tânăr în 
faţa fetei. 

Dacă nu va obţine nimic prin Marciana, mai avea şi alte căi de lovire. 
Auzind paşi în atriu, se întoarse cu faţa spre ușă, așteptând să apară în 


cadrul ei fata sau Metrobius. Rămase dezamăgit când îl văzu pe actorele de 
la fermă. Pe faţa lui își făcu loc îngrijorarea: 

— Ce e, Anicetus? S-a întâmplat ceva? De ce ai plecat de la fermă? se 
grăbi să-l întrebe. 

— Toţi zeii să te ţină, stăpâne! îl salută actorele, râzând cu gura larg 
deschisă, pe a cărui faţă cu fălci mari şi ochi mici se oglindea satisfacția 
servului ce săvârşise o faptă socotită importantă, cerută de stăpân. E bine, 
continuă el. Am furat din turmele lui Sargetius douăzeci de oi și zece capre. 
Acum e toamnă, va ieşi o pastrama minunată! 

Supărarea începu să se spulbere de pe faţa lui Laetius Vitalis. 

— Ai făcut în așa fel, încât să nu fie nici un fel de bănuială? Să ştie de 
asta numai sclavii cei mai de încredere! 

— Jur pe Proserpina, stăpâne! Nu ne-a simţit nici vântul! Ciobanii lui 
sunt turbaţi, caută peste tot. Mai trag nădejde că le vor găsi rătăcite prin 
vreun colnic din pădure. 

— la vino mai aproape, îl îndemnă Laetius Vitalis înveselit, întinzându-i 
o cupă. Bea, poate că eşti obosit şi însetat. Să ştii, Anicetus, ţi-am mai spus- 
o, dacă mă mulțumești, te răsplătesc bine! 

Actorele goli cupa cu lăcomie. Își şterse mustăţile şi barba, uitându-se 
adânc în ochii stăpânului, supus ca un câine. 

— Vorbeşte, Anicetus! Văd ceva în privirea ta. 

— Jupiter nu doarme, stăpâne! Mai am o veste, care cred că o să te 
bucure, spuse clipind şiret. 

— E vorba tot de el? 

— Poate, stăpâne, ştiu eu?! Tu o să le judeci mai bine. Alaltăieri am pus 
doi din sclavii noştri de la stână să asculte pe ascuns ce vorbeau ciobanii lui. 
Au auzit mai mult ce povestea bătrânul baci, Hadciper, pe care îl are acolo 
ca om de încredere. Cică după ce se vor retrage legiunile, cei ce rămân în 
Dacia vor avea o căpetenie de sânge dac, care s-ar trage dintr-o căpetenie de 
a lor. L-au văzut cum se bucura, când a strigat că n-o să treacă mult şi o să 
fie din nou o Dacie liberă. 

Această veste îl tulbură pe Laetius Vitalis. Întinse mâna după o nouă 
cupă de vin. 

— Bătrânul acela n-a rostit nici un nume? 

— Nu, stăpâne! La urmă Hadciper i-a pus pe ciobani să jure pe zei că n- 
o să sufle o vorbă la nimeni. 


Laetius Vitalis îl prinse pe actore de umeri cu amândouă mâinile și 
începu să-l zguduie plin de mulțumire: 

— Zeii îmi sunt martori, Anicetus! Îţi vorbesc din suflet. Dacă-mi iese 
bine lovitura, vei fi un om liber, cu pământul tău, cu casa şi averea ta! Acum 
pleacă, vreau să rămân singur. 

Abia ieşise actorele, când Metrobius împinse uşor pe Marciana în 
tricliniu, iar el se retrase. Fata se aştepta să găsească acolo pe soţie, așa cum 
îi spusese sclavul, nu pe Laetius Vitalis. Când îl văzu tresări, schimbându-și 
plecăciunea în provocare. Se trezi în ea încrederea și siguranța femeii ce se 
ştie frumoasă şi dorită de bărbatul din faţă. 

— Pe Cibela, nu m-am așteptat, Laetius Vitalis, sa foloseşti astfel de 
trucuri, spre a mă face să vin în casa ta! Vrei să-l faci gelos pe Lucullus, 
pentru că mă cam neglijează? 

— Jupiter să mă pedepsească, Marciana, dacă nutresc pentru tine 
gânduri rele! Au venit zile frumoase, luminoase, zeii își întorc faţa spre tine, 
Marciana! 

Fata pufni neliniştită, nu-i plăcea vorbăria lui. Răspunse după ce se 
aşeză pe un scaun, mai mult trântindu-se, degajată: 

— Lasă-mă cu palavrele tale, Laetius Vitalis! De când te-a prins mila de 
mine? 

Laetius Vitalis se apropie de ea. O cuprinse cu braţul peste umeri și o 
strânse la piept. 

— Tot aşa de repezită ai rămas. Pe mine întotdeauna ai știut cu multă 
şiretenie să mă îndepărtezi. Dar nu-ţi port ciudă pentru asta, sunt un om 
aproape bătrân. Îl mai doreşti pe Sargetius? 

— Pe cine?! Pe încrezutul ăla de neam barbar? Ducă-se la Proserpina! 
Se crede bărbat frumos, nu vrea să se încurce cu una ca mine. Lasă că-l 
cunosc eu! 

Ochii lui Laetius Vitalis luciră. Umplu o cupă și i-o întinse. După ce 
sorbi de câteva ori, fata continuă: 

— Dar ce, nu cumva l-a luat la goană nepoata procuratorului, gâsculiţa 
aia spălăcită, care se crede atât de frumoasă? Dacă mi-ar încăpea în mână, 
aş găsi eu cum să mă răzbun pentru nepăsarea și disprețul cu care mă 
priveşte întotdeauna! 

— Minunat! Așa te vreu, Marciana! Facem amândoi o alianţă: nu ne 
vom lăsa până nu-l lovim crunt pe urmașul barbarilor! 

Fata lăsă cupa, privindu-l mirată. 


— Pentru asta m-ai chemat?! Cu asta vrei să-mi înfrumuseţezi zilele? 
Ţi-ai făcut socoteala greșit, Laetius Vitalis, înseamnă că nu-l cunoşti pe 
Sargetius! Eu nu pot să fiu o momeală pentru el. Trebuie să cauţi alta, mai 
mironosiţă, mai nevinovată, mai neștiutoare într-ale vieţii. 

— Te înşeli, Marciana. Cu ceea ce am plănuit, voi lovi în plin. Ştii că la 
vânătoare se întâmplă să arunci sulița într-un mistreţ și-l dobori pe cel de 
alături. 

— Ai în cine să ocheşti, pentru a-l atinge pe el? îl întrebă fata, privindu-l 
rece şi hotărâtă. 

— Am, Marciana! Dacă vom reuşi să dăm pe față mișelia, nu numai că 
ne vom răzbuna, ci vom dovedi şi dragostea noastră pentru imperiu, pentru 
împărat, pentru Roma. De câtva timp s-a pripășit pe lângă el un alt barbar, 
cu numele de Rundacitulp. 

— L-am văzut. S-o fi numind cum spui tu, dar n-are mutră de dac, aşa 
cum n-am eu înfățișare de vestală. 

— Pentru el te-am chemat, Marciana. Vreau să aflăm cine este, de unde 
vine, ce caută aici şi, mai ales, de ce se întâlnește atât de des cu Sargetius. 
Trebuie să pui în joc toate farmecele tale de femeie, să-l zăpăcești pe 
Rundacitulp, să nu-l laşi până nu afli de la el tot ce ne-ar putea folosi. Mă 
leg în faţa zeilor, Marciana, că vei avea cu ce să-ți înalţi o villa în mijlocul 
Porolissumului! Îţi voi da bani să-ţi faci toate poftele! 

Fata se săltă de pe scaun, îndepărtându-l de lângă ea. 

— Şi dacă o să-ţi calci cuvântul, Laetius Vitalis? 

— Pe toţi zeii, Marciana, nu trebuie să te îndoiești! 

— Lasă zeii! Ei nu mi-au dat niciodată să mănânc. Te mai întreb încă o 
dată: dacă n-ai să-ți ţii promisiunea? 

— Vrei să-ţi ofer ceva de pe acum? 

— Nu, nu vreau, însă trebuie să știu preţul. Suma s-o încredinţezi 
patronului tabernei „La bogăţia lui Cressus”. Ce zici, Laetius Vitalis? Poate 
voi ajunge şi eu bogată ca acel Cressus...! 

La început, Pollio nu ştiu încotro să pornească. Întreaga ceată se văzuse 
liberă mai repede decât sperase. S-ar fi îndepărtat de Ampelum, dar nu se 
putea hotărî s-o părăsească pe Dazia. După câteva zile de la luptă, o parte 
din sclavi se răzleţiseră care încotro credea că se va ascunde mai bine, deși 
Pollio, Timacus și Artemidorus încercară să-i rețină. Un sclav fugar, hăituit, 
înfometat şi fără adăpost, sfârşea întotdeauna prin a fi prins, dacă nu cădea 
sfâşiat de fiare prin păduri. Cei rămași găsiră un adăpost bun în peştera 


dintr-o vale neumblată, a cărei gură pornea din tufărișul de pe povârnișul 
muntelui. Căutară sa se pregătească pentru înfruntarea iernii. Suferinţa nu-i 
descuraja, priveau viitorul cu încredere şi speranţă. La răstimp de două, trei 
zile, unul dintre ei cobora în vale până spre Ampelum, culegând veşti. 

Venise rândul lui Artemidorus. 

Peste noapte, vremea se schimbase. Un vânt rece cu spic de ploaie 
măruntă se pornise dinspre miazănoapte. Întârzierea lui Artemidorus îl 
neliniștea pe Pollio. Cu răbdarea topită, îl luă pe Timacus și urcară pe 
platoul de pe stânca din apropierea peşterii, locul de unde privirea răzbătea 
până departe printre povârnişurile văii. Jos se zărea Ampelumul. Pollio se 
rezemă gheboşat de trunchiul unui brad, cu mâinile înfundate adânc în 
buzunarele sumanului, iar căciula îndesată până peste urechi. Lângă el, 
Timacus se mișca fără stare, cu palmele vârâte una contra alteia pe mânecile 
largi ale cojocului. Dedesubtul lor se întindea pădurea ca un covor aruncat 
peste vârfurile verzi, galbene, ruginii ale copacilor ce-și lepădau frunzișul. 

— Ce te frământă, Timacus, de nu stai locului? 

— Vremea asta păcătoasă! Și Artemidorus!... Tu ai destulă încredere în 
el? îl întrebă, oprindu-se în dreptul lui. 

— Ca în tine și-n mine! 

— Să mă pedepsească zeii, poate că judec cu răutate! Mi-e teamă să nu 
se fi dus la legulul Aelius Marius. 

Pollio îl săgeta cu privirea: 

— Ca în schimbul libertăţii să ne trădeze? 

— Sau a pornit singur într-altă parte! Au trecut trei zile de când a plecat. 
Trebuia să se întoarcă de ieri. 

Cu mișcări încete, Pollio își strânse mai bine sumanul pe trup şi se 
întoarse, rezemându-se de brad cu celălalt umăr. Vorbi mai mult 
murmurând, ca pentru sine: 

— Dacă întârzie, înseamnă că va aduce o veste mare. În curând va cădea 
zăpada. Vom sta zile întregi închiși în peşteră, fără să știm ce se petrece jos. 
De multe ori mă frământă gândul că poate am greşit sau am fost lipsit de 
curaj. 

— Ce vrei să spui? îl întrebă Timacus cu îngrijorare sporită. 

— Cred că era mai bine dacă porneam spre miazănoapte, prin părţile 
Porolissumului. Ne-am fi amestecat printre tăietorii de lemne prin păduri, 
până se limpezeau lucrurile în Dacia. 


Timacus dădu roată de câteva ori micului platou, făcând salturi scurte, 
cu paşi mărunți, pentru a se încălzi. Se opri apoi dintr-o dată în faţa lui 
Pollio: 

— Te-ai gândit ce o să facem, dacă Roma nu părăseşte Dacia? 

Cu fața adăpostită între colțurile gulerului sumanului, Pollio răspunse, 
mai mult reflectând: 

— Adesea în viață, omul se descurcă în cele mai grele împrejurări, 
tocmai când nu mai vede nici o scăpare, când crede că totul este pierdut. Tot 
aşa şi noi: dacă legiunile nu vor pleca, vom găsi o cale. Îmi pun nădejdea în 
tatăl Daziei şi în alți oameni de treabă ca el. Pe lângă ei putem trăi, până 
vom fi daţi uitării de cei ce ne caută. Tot e mai bine să rătăceşti liber, decât 
să scobeşti prin galeriile lui Aelius Marius. 

Tăcu, zguduit cu putere de Timacus: 

— Se aude un chiot! E al lui Artemidorus! Nu mă înșală auzul, e semnul 
nostru de recunoaștere! 

Pollio ascultă, săltându-și căciula de pe urechi. 

— Să nu te fi înşelat șuieratul vântului. 

Chiotul se repetă după un timp, limpede, mai aproape. 

— Să ne ferească zeii de rău! Să știi că s-a întâmplat ceva! şopti 
Timacus îngrijorat. 

— Mergem în calea lui. Să ne grăbim! murmură Pollio, pornind în jos pe 
potecă. 

Nu merseră mult până îl întâlniră pe Artemidorus, urcând printre copacii 
rari ai pădurii. După el venea Dazia, iar în urmă tatăl ei. Se apropiau cu paşi 
iuți, mai mult în fugă. 

— Trebuie să fugim cât mai degrabă! începu Artemidorus suflând greu. 
Se pregătește încercuirea văii și prinderea noastră! 

— Stai şi te odihneşte puţin, îl îndemnă Pollio, pornind în întâmpinarea 
fetei. Nici nu poţi să mai vorbeşti de atâta alergare. 

Ajunși în peșteră, se aşezară în jurul focului. Artemidorus povesti fără 
răgaz cele aflate cât stătuse în vale: 

— Legulul Aelius Marius a dat sfoară peste tot că dă libertate acelui 
sclav fugar care va destăinui locul unde ne ascundem, iar dacă acesta va fi 
un om liber, s-a legat să-l răsplătească din plin cu o mare sumă de bani. 
Toate astea mi le-a spus Tenax. Un timp am stat ascuns la el. Și cum zeii cei 
răi nu dorm, s-a găsit un păcătos dintre cei ce s-au răzlețit de noi, îl ştiţi cu 
toții, Oxus. Când un sclav s-a născut în sclavie, îi e greu să ducă lupta vieţii, 


se sperie ca un copil rătăcit prin mulțime. Spre norocul nostru, tabernagiul a 
tras cu urechea la cele ce vorbeau un centurion și un decurion, în timp ce 
goleau cănile de vin. Se vede treaba că amândoi se gândeau să obțină 
răsplată bună de la legul pentru prinderea noastră. Mai ales a ta, Pollio. 
Partea rea este însă că tracul n-a înțeles bine când vor pomi să ne 
încercuiască — astăzi sau mâine — de aceea trebuie să ne grăbim. Eu zic să 
plecăm neîntârziat! 

Privirile se întoarseră spre Pollio. Pe faţa lui împietrită, plutea o undă de 
îngrijorare plină de frământare. 

— Vor să ne încercuiască, zici? repetă el, şi încordarea se destinse, iar 
stăpânirea de sine spori. Ei uită că nu au atâţia legionari în cohorta de la 
Ampelum cu care să umple văile și munţii. Da, vom pleca, dar nu pe 
lumină, ci pe întuneric. Cunoaștem cu toţii ce se povesteşte despre răscoala 
sclavilor conduși de Sarmis. Întotdeauna cetele lui, ascunse prin munți, s-au 
mișcat de la un loc la altul numai în miez de noapte. Vom merge pe poteci 
necunoscute lor, bătătorite de fiarele codrului, prin locuri neumblate, 
îndreptându-ne cât mai mult spre crestele munților de la miazănoapte. 
Astăzi, după căderea serii, la cel dintâi cântat al cocoșilor de pădure, 
pornim. 

Restul zilei trecu în înfrigurarea așteptării. Pregătirile nu luară mult 
timp. Sclavii fugari aveau puţine lucruri, mai mult arme de apărare, făurite 
de fiecare în răstimpul zilelor de libertate: măciuci agere din lemn tare, 
sulițe măestrite cu multă migală, bine lustruite, cu vârf de fier ascuţit ca 
briciul, pavăze improvizate din bucăți de lemn scobite, prevăzute cu 
legătură din frânghii de tei, iar la fiecare nu lipsea de la brâu cuțitul. Câţiva 
dintre ei reușiseră să facă rost de spade scurte de legionari și scuturi din 
piele groasă, bătute pe margini cu bumbi de bronz. 

Tot timpul Pollio se strădui să se arate vesel, căutând să insufle fiecăruia 
curaj şi încredere. Stătu mult de vorbă cu Dazia și cu tatăl ei. Spre seară, 
văzându-i că încă nu se hotărau să plece, încercă să-i îndemne: 

— E timpul să porniţi. Trebuie ca înainte de se lasă noaptea să ajungeţi 
în vale. Mai departe mergeţi acasă şi pe întuneric. 

Dazia privea întristată când spre Pollio, când spre tatăl ei. Clipa cea grea 
sosise. O copleşea îngrijorarea de viaţa omului a cărui dragoste o purta în 
suflet. Nu rosti nici un cuvânt, numai lacrimile se porniră şiroaie. 

— Păi, flăcăule, să nu te îngrijeşti de noi. Putem să ne întoarcem acasă 
la orice vreme din noapte, răspunse bătrânul, trecându-și degetele prin 


barba deasă, căruntă. 

Arăta un om nu prea înalt, cu faţa prelungă, osoasă, destul de ager și 
vânos pentru vârsta lui. Pletele lungi, altădată de un blond arămiu, erau 
aproape albe. 

— Bătrâne, eşti tatăl ei, te privesc ca pe un părinte. Dacă zeii vor fi 
îndurători, eu şi ea ne vom trai viaţa împreună. E bine să plecaţi, să ne lăsaţi 
să luptăm cu toată strășnicia de va fi nevoie, ca eu să nu fiu chinuit de grija 
voastră, în toiul încleştării! 

Bătrânul continua să-şi treacă degetele prin barbă. Pe măsură ce-l 
asculta, pe faţa lui răsărea un zâmbet slab, izvorât din dragoste pentru 
tânărul sclav, al cărui curaj şi istețime îl scăpase de temniță. Răspunse 
îndemnului cu multă linişte, fără grabă: 

— Cei ce te însoțesc, flăcăul meu, au visat să trăiască și zile de libertate 
adevărată. Zeii s-au milostivit și v-au făcut să scăpaţi din mâinile legulului. 
Ar fi păcat ca unii dintre voi să-și piardă viaţa atât de repede când nici n-au 
gustat din fericirea dată de traiul în deplină tihnă. Trebuie să ocoliți lupta. 
Îngrijorarea mea vă cuprinde pe toţi, nu se răsfrânge numai asupra ta şi a 
fetei. 

— De mult gândesc şi eu la fel, se grăbi Pollio. Însă, de ne vom vedea 
împresuraţi, să ne lăsăm prinşi și puşi în lanţuri? 

— Dar eu n-am rostit astfel de vorbe, nu m-am gândit la un astfel de 
îndemn, reluă bătrânul. Vezi tu, Pollio, cei din neamul meu, cu obârşia din 
glia pe care o călcăm, au un obicei păstrat din străbuni: la orice treabă 
pornesc, ei pun răul înainte. 

Din vale răsunară urlete de sălbăticiuni, repetate de crestele munţilor ce 
străjuiau povârnișurile. Străjile vesteau pericolul. Se pornise încercuirea. 

— Întotdeauna e bine ca omul să pună răul înainte, numai așa sporeşte 
prevederea! îi linişti bătrânul, cu un surâs ce arăta adânca înţelegere a 
lucrurilor. Acum trebuie să mă urmaţi fără șovăire. Nu e vreme de pierdut 
nici o clipă! 

Departe în zare, spre răsărit, se întindea pe deasupra munţilor geana albă 
a zorilor. Vremea se potolise, arăta semne de înseninare. Fugarii scăpaseră 
din încercuire și de urmăritori. Legionarii îi căutau mult în urmă, dincolo de 
lanţul stâncilor prăpăstioase ce se profilau în lumina palidă a dimineţii. Cine 
putea să cunoască munţii Ampelumului, până la câmpia ce se lăsa către 
apus, mai bine decât tatăl Daziei? Dacă cineva ar fi căutat obârşia fetei, ar fi 
descoperit că se trăgea dintr-o vitează și bogată viță de tarabosti, trunchi 


robust și rămuros frânt la subjugarea Daciei. Din tată-n fiu urmașii acestui 
neam păstraseră taina locurilor de ascuns. Bătrânul alesese cea mai sigură 
cale de scăpare: pătrunsese cu ei într-o altă peşteră, apropiată de aceea în 
care se adăpostiseră, a cărei gură se pierdea în crăpătura unei stânci, îi 
purtase prin sânul muntelui, scoțându-i într-o pădure de brazi, feriţi de orice 
pericol, în altă vale. 

Soarele se ivi de după creste, inundând văile cu o lumină slabă, ceţoasă, 
rece de toamnă târzie. Din poiana în care se odihneau se vedea o vale largă 
ce se întindea sub ei, depărtându-se până dincolo de zări. Se ştiau liberi, o 
libertate ca a fiarei de codru: în fiecare clipă trebuiau să fie gata de fugă sau 
de apărare. Lângă Pollio stătea Dazia, tristă, tăcută, cu ochii roşii de 
neodihnă şi plâns. 

— D-apăi e vremea să plecăm, eu și fata! rosti bătrânul, scuturându-se 
de cetina uscată prinsă pe zeghe. Tu nu ne mai grăbești, Pollio? îl întrebă cu 
un surâs plin de bunătate. 

— Trebuie să ne rugăm zeilor pentru sănătatea ta, bă-trâne! Cât despre 
grabă, ce să mai vorbim?! Dacă am fi dat lupta cu legionarii... 

— Ar fi fost păcat de vieţile voastre! Acum, ştiindu-vă afară de pericol, 
pot să spun pentru ce v-am însoţit. Aici, pe vârful muntelui, îţi vorbesc cu 
inima deschisă, Pollio. Care părinte nu înţelege frământarea și chinul 
copilului său? Acum mi-a venit mie rândul să vă îndemn: plecaţi cât mai 
degrabă, nu vă lăsaţi învinși de oboseală. Știu că aveţi hrana puţină, însă cu 
ajutorul zeilor, o să vă descurcaţi într-un fel. Tu, Pollio, să ai grijă de tine, 
nu de Dazia. De-ţi va fi cu putinţă și inima te va împinge, ştii unde poate fi 
găsită. Povaţa mea este să porniţi spre miazănoapte, ţinând-o tot pe 
marginea pădurilor din sus, dinspre creste. Când ajungeţi aproape de 
Porolissum, ocoliţi-l cu grijă, luaţi-o către răsărit până treceţi munţii 
dincolo, la frații noștri daci liberi. Eu și fata ne vom ruga zeilor să vă dea 
ajutor pe lunga voastră cale de rătăcire fără odihnă! 

Bătrânul prinse fiica de mână şi luă drumul întoarcerii. Sclavii îi 
urmăriră cu privirile, până dispărură după un dâmb. 

Diurpanneus părăsise de multă vreme Porolissumul, într-o nouă 
încercare de căutare a Diegiei. Umbla nestingherit, de când Sargetius îi 
dăduse act, scris de tabular, în care arăta că îl avea ca baci cu plată la 
turmele sale, iar cei şase daci însoțitori purtau dovezi că erau ciobanii săi. 
Făcuse fără odihnă câteva ocoluri pe la fermele şi vicurile dintre Apulum, 
Ampelum, Brucla şi Potaissa, prefăcându-se porniţi în căutarea de oi şi 


capre de vânzare. Hotărârea o luase din ziua când Offas auzise de la un 
meșteşugar, în trecere pe la Colegiul săracilor, că o fată, Diegia, ar fi fost 
cumpărată ca sclavă de un fermier ce-și avea moșia undeva între Apulum, 
Ampelum şi Potaissa. În apropiere de Potaissa, unde îl îndemnase o femeie 
să se ducă, aflase de o sclavă cu acel nume, însă nu se alesese decât cu o 
nouă dezamăgire: aceea nu era sora lui. Obosit de căutare și copleşit de 
tristeţe, pornise de-a dreptul peste munţi spre ferma şi stâna lui Sargetius. Îl 
grăbea și apropierea iernii. 

Într-o seară, strânși în jurul focului, mâncau pastrama de capră, friptă pe 
jar, și beau la răstimpuri din ulcioare, moleșiți de dogoarea flăcărilor. 
Stăteau sub un colț de stâncă, în jurul căreia strânseseră un strat gros de 
iarbă și frunze uscate, bun pentru odihnă. Vorbeau fără grijă, ştiind că până 
departe nu se simţea urmă de om. În liniştea ce se întindea în jurul lor, 
răsunară în apropiere trosnete de vreascuri. Îşi încordară auzul. 

— Să fie vreo jivină? șopti unul, încercând să străpungă cu privirea 
întunericul dintre copacii rari, mărit de flăcările ce pâlpâiau deasupra 
jărăgaiului. 

Tihna pieri. Se răsuciră toţi deodată în partea din care alte trosnete se 
repetară, punând mâinile pe măciuci. Diurpanneus se ridică în picioare și se 
lipi cu spatele de stâncă. Ştia că urşii nu se apropie de foc, iar zimbrii fug 
când simt miros de om. 

— Dacă eşti om rătăcit și ai gând bun, vino la lumină, fără teamă de noi! 
îndemnă el cu voce potolită. Iar de ne dai roată cu porniri dușmănoase, 
îndepărtează-te, altfel te facem praf cu măciucile! Să ştii că noi nu suntem o 
ceată de latroni. 

Cineva tuşi din întuneric. Se auziră alte trosnete. 

— Gândurile noastre sunt curate. Nu știu dacă și ale voastre sunt la fel! 
se auzi printre copaci. 

Ca la un semn, şi ceilalți săriră în picioare, îndepărtându-se de foc. 
Puteau să fie uşor străpunși de săgeți bine ţintite, cei din întuneric fiind 
ajutaţi de lumina flăcărilor. 

— Să se apropie de foc unul dintre voi! strigă Diurpanneus, căutându-și 
cuțitul la brâu. 

Se auziră câţiva pași, însoţiţi de pietre rostogolite în vale. 

— După îmbrăcăminte, nu păreţi a fi de-ai stăpânirii! vorbi omul din 
umbră. Arătaţi mai mult ca cei ce se trag din daci. 


Dintre copaci se ivi Pollio, atent la mișcările lor, continuând să 
vorbească: 

— De ce să vă ascund adevărul? Suntem câţiva sclavi fugari, scăpaţi de 
la minele de aur ale Ampelumului. Rătăcim spre răsărit, până trecem 
dincolo, la dacii liberi. Ne-am putea bizui pe bunătatea și sprijinul vostru? 

Diurpanneus se apropie de el. Cuvintele rostite răspicat, cu sinceritate și 
durere de Pollio, îi sporiră încrederea. Cu toate acestea, nu se arătă lipsit de 
prevedere: 

— De cele mai multe ori şi cei mai răi latroni tot aşa încep să vorbească 
celor pe care vor să-i prade! Dar cu noi n-o să vă meargă! îl ameninţă el, 
căutând să-l încerce. 

Pollio săltă căciula. Pe faţa lui mult slăbită, ce părea şi mai înnegrită, se 
contura un zâmbet. Răspunse amenințării: 

— Dacă ar fi să ne luptăm, noi v-am dobori! Suntem de două ori mai 
mulți decât voi. Avem nevoie de cineva care să ne ajute, nu să-l jefuim. 
Suntem bărbaţi în toată firea, nu mi-e rușine să-ți spun că foamea și frigul 
caută să ne învingă. Am avea pe unde să ne adăpostim pe aici, fără să fim 
prinși? se grăbi, înviorat de speranţă. 

— Cine să vă mai prindă? Se vorbeşte că legiunile vor părăsi Dacia, aşa 
că rămâneţi ca oameni liberi. Dar ne luarăm cu vorba, uitând de înfometarea 
voastră. Adu-ţi tovarășii de drum lângă foc. O zi, două vom împărţi cu toţii 
merindele noastre. Te mai întreb încă o dată, sunteţi cu gânduri curate? 

Pollio izbucni în râs: 

— Curate ca aurul pe care ne-am chinuit din greu să-l scoatem la iveală 
din adâncul muntelui, pentru îmbogățirea altora. Artemidorus, Timacus! 
strigă el, punând mâinile pâlnie la gură. Veniţi încoace! 

Se strânseră în jurul focului, a cărui vatră o lărgiră pentru un cerc mai 
mare. În câteva clipe, din merindele şi vinul cetei lui Diurpanneus nu mai 
rămase fărâmitură şi picătură. 

— Până ajungeţi unde aţi pornit o să suferiți de foame, murmură Pollio, 
bătând cu un tăciune în spuza din fața lui. Am fost flămânzi ca lupii spre 
sfârşit de iarnă. Nici nu ştiu cum să vă mulţumesc. Așadar, toţi sunteţi daci? 

Diurpanneus răspunse: 

— Da, daci. Văd că te îngrijeşti de noi că nu mai avem merinde, dar voi 
ce o să faceţi? Peste una sau două zile văile şi pădurile se vor îmbrăca în 
haină groasă de omăt. Vă prinde iarna prin creierii munţilor, fără hrană, fără 
îmbrăcăminte bună... 


— Decât sclavie, mai bine suferință ca oameni liberi! se grăbi Timacus. 
Nu ne mai putem întoarce din drumul ales! 

Apropierea se făcuse, nu mai putea fi vorba de bănuială de nici o parte. 
Diurpanneus își trecu privirea pe feţele slăbite ale sclavilor, împurpurate de 
dogoarea focului. Găsise o cale de a-i ajuta: 

— Eu zic să mergeţi cu noi. Stăpânul fermei unde vom ajunge mâine 
este un bărbat de ispravă, cu sufletul plin de omenie. 

Sclavii se mişcară, cercetându-l cu teamă. Timacus clătină din cap, 
arătându-și neîncrederea: 

— De acolo am putea fi dați cu ușurință pe mâna gărzilor! 

— Mergeţi fără grijă, oameni buni! Nimeni nu vă vrea răul! După ce îl 
veţi cunoaşte pe cel la care vă duc, o să-mi mulțumiți cu recunoștință. Tu ce 
zici? îl întrebă pe Pollio. 

— Te vom urma! Facem o încercare. Să știi că nu ne vom lăsa uşor 
prinși. Acolo vom putea să muncim, să plătim găzduirea? 

— Ce să lucraţi pe timp de iarnă? reluă Diurpanneus, râzând. Poate să 
curăţaţi staulele de omăt. Dar nu vă îngrijiţi de asta, cel la care vă duc e un 
om bogat. 

— Mi-e teamă să nu mă văd iarăşi în lanţuri! murmură un sclav mărunt 
şi slab, cu privirea înfricoșată. 

Râsul lui Diurpanneus răsună până departe. 

— Uitaţi de sclavie, oameni buni! Daţi-o duhurilor rele! La primăvară 
vom vedea ce va fi de făcut, până atunci se pot întâmpla multe. Când va da 
colţul ierbii, poate că şi eu voi avea nevoie de ajutorul vostru. A trecut mai 
mult de un an de când mi-a fost furată sora și — ce ştiu eu ce au făcut zeii?! 

— Mă tem că acum se află pe undeva vândută ca sclavă. N-a auzit 
niciunul dintre voi de o sclavă Diegia? Acum apropie douăzeci de ani, 
vârstă plină de primejdie pentru o fată. 

— Noi ştim de Dazia! şopti un sclav. 

— Dazia e altă fată! sări Pollio, tulburat de gândul că și ea ar putea fi 
răpită, pierzându-i-se urma. Dacă ne va fi cu putinţă, te vom ajuta din 
răsputeri! îl încredința el. 

Pe toţi îi doborâse oboseala și somnul. Adormiră repede. În jurul lor se 
întindea liniștea pădurii şi a munţilor. 

Iustus Valentinus se întoarse spre fereastră şi privi mulțimea ce forfotea 
pe via Septimia, între for și amfiteatru, îngrămădită pe pârtia îngustă dintre 
troienele de zăpadă. Ninsese câteva zile potolit, îngroșând stratul de omăt. 


Ţinea mâinile la spate, frământându-şi nervos degetele. Alături de masa lui 
de lucru, așezat pe un scaun, stătea Laetius Vitalis. 'Tăcea. Îşi dădea seama 
că reușise să-l supere, însă în același timp să-l şi convingă că Sargetius se 
dovedea un dușman al Romei, al imperiului. Văzând că procuratorul parcă 
uitase de prezenţa sa, bogatul fermier se mișcă, tușind ușor: 

— Eu plec, Iustus Valentinus. Faci așa cum vei crede mai bine și cum îţi 
cere obligaţia răspunderii pe care ţi-a încredinţat-o împăratul. Eu mă simt 
cu cugetul împăcat. 

Procuratorul se întoarse și-l învălui într-o privire absentă, din care nu 
lipsea o undă de silă și de plictiseală. 

— Mă voi ruga zeilor, continuă Laetius Vitalis, deschizând ușa, să-ți 
arate calea cea mai bună! Eu văd cum pericolul se apropie! 

Rămas singur, Iustus Valentinus se așeză pe scaunul de la masa de lucru 
și îşi sprijini capul în mâini. Încă din toamnă veștile primite de la Ulpia 
Traiana Sarmizegetusa și de la Roma nu erau liniștitoare. Se vedea tot mai 
izolat în acel colț îndepărtat al imperiului, în pericol să rămână încercuit de 
triburile năvălitoare venite dinspre răsărit și miazănoapte. De mai multe ori 
se gândise să plece, să-și ceară înlocuirea din postul de procurator, dar o 
hotărâre fermă încă nu luase. N-ar fi vrut să apară în ochii împăratului drept 
unul care dezertează de la datorie, tocmai în momentul când imperiul se 
găsea sub pericolul unei noi năvăliri a goților în Moesia și Tracia. Vestea 
adusă de Laetius Vitalis îl descumpănise: Sargetius urzea ceva în taină 
împotriva imperiului! Putea el ca procurator să ia drept adevărate cele 
povestite de o femeie? Pe Marciana o cunoștea destul de bine, îi provocase 
dese supărări prin legătura cu Lucullus și prin scandalurile stârnite prin 
taberne. Ordonase contubernalului ca un decurion, însoţit de câţiva 
legionari, să meargă la negustorul Synethus, să-l aducă neîntârziat pe 
Rundacitulp. Ceruse să-l anunţe și pe tribunul Decius Sabinus. Împreună cu 
el, spera să scoată adevărul de la cel ce se socotea urmaş al regilor daci şi 
viitor rege al Daciei libere, stabilind totodată ce rol avea Sargetius în acea 
acţiune. Tribunul veni repede. Înalt, cu părul roşu, cu ochii verzi-cenuşii și 
cu gâtul gros, arăta ca un gladiator ajuns la gradul de tribun. La această 
asemuire contribuia şi cicatricea lungă ce-i brăzda obrazul drept, din susul 
urechii până sub bărbie, semn al unei napraznice lovituri de spadă, primită 
în bătălia cu goții de la Abrittus, acolo unde își găsise moartea împăratul 
Decius. Se aşeză pe scaun, după ce rosti salutul obișnuit faţă de 


comandantul său. Cercetându-l, ochii mari și negri ai procuratorului nu-l 
găsiră neliniștit de chemare, lucru care îl făcu să se enerveze: 

— Poate să se și prăbușească imperiul, tribune, şi tu tot cu aceeași 
nepăsare ai să priveşti cele ce se întâmplă! 

— Dar ce, chiar s-a petrecut ceva? A venit ordinul că se retrag legiunile 
din Dacia? îl întrebă, întorcându-se greoi în scaun, împiedicat în mişcări de 
tunica prea strâmtă pentru trupul lui masiv. 

— Eşti numai cu gândul la plecare! 

— Şi la lupte, când am cu cine să le dau. 

— Poate că ai să ajungi general, comandant al noii armate a Daciei 
libere! Cel mai de încredere şi mai încercat militar al noului rege! 

— Ce vorbe sunt astea, lustus Valentinus?! 

— Socotesc că un comandant de cohortă ca tine, care — ştiu eu ce 
gânduri nutrești?! — nu-și informează superiorul că în Porolissum s-a ivit un 
pretendent, ce se dă drept urmaș de-al lui Decebal și se pregăteşte să devină 
rege la momentul prielnic, înseamnă că a şi trecut de partea lui! 

Râsul gros al tribunului făcu să răsune încăperea: 

— Și tu crezi asemenea poveşti? Le-am auzit și eu, dar nu le-am luat în 
seamă. De fapt, dacă împăratul părăseşte Dacia, n-avem ce pierde. Cei ce 
rămân vor trebui să aibă şi ei o căpetenie, un rege, ceva... Cine va fi acela, 
nu ne interesează. 

Nepăsarea cu care vorbea tribunul îl irită pe procurator şi-l făcu să ridice 
tonul: 

— Tu uiţi că Dacia lui Decebal începuse să fie un pericol pentru Roma? 
Dacă se repetă... 

Tribunul îl privi mirat. 

— Dacia lui Decebal, Iustus Valentinus, adică acea Dacie de atunci, 
plină de oameni viteji, cumpătaţi, cu dragoste de neam, nu asta de astăzi, 
locuită de un amestec de neamuri ce s-au contopit. 

— Crezi că şi-au uitat toţi obârşia, Decius Sabinus? Cei ce se ştiu cu 
sânge dac mai speră. 

— Şi asta e tot nimic! Şi apoi, Iustus Valentinus, să fim drepţi: ei se cred 
acasă, pe pământul lor. Eu, cum știi, sunt de neam gal. Dacă aș fi trăit în 
Galia... 

Tribunul tăcu, văzând ușa deschizându-se. Rundacitulp intră, călcând 
stăpân pe sine, îmbrăcat cu tunică frumoasă, din cel mai scump postav adus 
de prin părţile orientului, peste care purta o pelerină cu falduri bogate, 


căptuşită cu blană de lup, ușoară, cu păr mărunt. Era pregătit să înfrunte 
orice ameninţare din partea procuratorului, și totodată să se arate cât mai 
mlădios, punându-și în joc toată iscusinţa şi şiretenia. La rândul său, Iustus 
Valentinus nu se așteptase să vadă un tânăr aşa de vioi, cu atâta distincţie în 
ținută. Se găseau față în față doi oameni porniţi să se înfrunte. Ceea ce 
întărea hotărârea lui Rundacitulp era încrederea fără limite în Sargetius, 
bărbat curajos şi măsurat în toate, vlăstar al tarabostilor din neamul 
Dicomes de la Carsidava. Se hotărâse să braveze în fața procuratorului, 
pătruns de convingerea că el şi ceilalți luptători — Diurpanneus, cu daci 
liberi de dincolo de munţi; Pollio, cu sclavi fugari, al căror număr începuse 
să crească; Offas, cu cei din Colegiul săracilor — erau gata să înfrunte orice 
pericol la chemarea sa. 

De unde înainte se gândise să-l țină în picioare și la distanță pe 
periculosul pretendent, Iustus Valentinus îi arătă un scaun în partea opusă, 
faţă în faţă cu tribunul. 

— Aş vrea să ştiu mai întâi, începu el, care îţi este numele adevărat: 
Euphoros sau Rundacitulp. 

— Amândouă, Euphoros-Rundacitulp! răspunse fără grabă. Așa este 
astăzi în Dacia, mai toţi suntem urmașii celor contopiţi pe aceste meleaguri. 
Din partea bunicii dinspre mamă am primit numele de Euphoros, iar pentru 
tata, am fost numai Rundacitulp. 

Procuratorul nu bănui că cele auzite erau scomeli ticluite la iuțeală. De 
fapt Rundacitulp chibzuise mult asupra răspunsurilor, atent să prindă rostul 
chemării sale acolo. 

— Aşadar, ai și ceva sânge dac? interveni tribunul. 

— Poate chiar mai mult! răspunse fără să ezite. 

— Curios! murmură procuratorul. Cei de sânge dac sunt mai bălani, la 
față, păr, ochi. Tu arăţi curat grec... 

— Asta nu e totdeauna regulă, Iustus Valentinus, se grăbi tribunul. Eu 
am văzut copilul unei evreice brunete, pe care îl avusese cu un centurion de 
neam gal. Ei bine, micuțul era aidoma mamei, fără nici un fir de păr blond. 

— Să zicem! Te asemeni mult cu unchiul tău Synethus. Dar asta nu 
schimbă cu nimic gravitatea încercării tale, continuă procuratorul. Ce te-a 
făcut să te gândeşti că ai putea deveni rege al Daciei? Îți dai seama în ce 
situaţie te-ai pus? 

Ascultându-l, Rundacitulp tresări: înţelesese. Cu iuțeala fulgerului, în 
minte îi apăru imaginea Marcianei. Se încrezute mult în ea, o îndrăgise şi 


mai mult, îi făcuse unele destăinuiri. 

— Oricine se socotește pretendent este dușman al împăratului, al 
imperiului, iar eu am datoria să... 

— Dar eu nu m-am gândit niciodată să iau locul celui ce stăpâneşte 
Roma, imperiul... Îl întrerupse, întărindu-și curajul. 

— Cum ar putea cineva să ajungă rege al Daciei altfel, decât punând la 
cale o răscoală, încercând să alunge legiunile de aici? De unde ai tu acest 
drept? 

Rundacitulp trase de sub tunică pergamentul scris de Sarmis și-l întinse 
procuratorului, răspunzând în același timp la întrebare: 

— Dacă străbunicul meu a fost ales de Sarmis să-l urmeze ca rege al 
Daciei, strănepotul lui are acelaşi drept, în clipa când ţara dacilor va fi din 
nou liberă! 

— Când va izgoni legiunile? strigă Iustus Valentinus. 

— Nu, când vor părăsi ele acest pământ, din ordinul Romei. Se petrec 
astăzi, continuă el după o scurtă ezitare, mari prefaceri în lume, schimbări 
pe care nu le mai poate opri nici Roma, nici împăratul. Din fierberea ce 
cuprinde popoarele vor ieşi noi aşezări... 

Cine îl cunoştea pe Metrobius, nu se putea să nu înțeleagă că 
Rundacitulp folosea cuvinte reţinute din prelegerile filosofului sclav, 
ascultate de el la Colegiul săracilor. 

— Aceste prefaceri, continuă cu mai multă aprindere, se vor înfăptui din 
ciocnirea a două puteri de nestăvilit: de o parte, noua credinţă în învățătura 
galileanului, iar de cealaltă, năvălirile barbare dinspre răsărit şi 
miazănoapte. Colosala înfruntare va duce la schimbarea lumii: se va 
destrăma imperiul, va slăbi puterea Romei, vor fi altele gândurile și 
legăturile oamenilor. Poporul rămas în Dacia va avea nevoie, lustus 
Valentinus, de un conducător. Dacă acea căpetenie voi fi eu sau altul, acest 
lucru nu văd de ce l-ar mai interesa pe împărat, din moment ce legiunile vor 
părăsi meleagurile noastre! Pentru asta nu înţeleg de ce eşti atât de supărat. 

Procuratorul şi tribunul se priviră unul pe altul stânjeniţi, impresionați de 
cele auzite. Ascultându-l, Decius Sabinus se gândea la Galia lui, cu 
înflăcărare, învăluindu-l pe Rundacitulp într-o undă de adâncă preţuire. 
Vedea cu mintea apropierea eliberării popoarelor. 

— Tot ce ai rostit sunt gânduri de dușman al imperiului! curmă 
procuratorul tăcerea ce domni un timp. Datoria mea este să te trimit legat la 
guvernatorul de la Ulpia Traiana Sarmizegetusa, însoţit de o gardă 


puternică. Se ştie că toți pretendenţii prinși şi-au sfârşit zilele în 
spânzurătoare. 

Iustus Valentinus vorbea cu ton potolit, lipsit de o hotărâre fermă, ca și 
cum el însuși se îndoia de cele rostite. Nesiguranţa și neconvingerea lui nu 
le scăpă Rundacitulp. Prinse momentul și trecu pe o poziţie de apărare, fără 
să slăbească atacul: 

— Pentru imperiu, lustus Valentinus, reluă el cu mai multă fermitate, 
viața unui om nu contează. Trebuie să cătăm însă ceva mai adânc în firea 
lucrurilor — erau cuvinte folosite des de Metrobius — să privim pe deasupra 
timpului și a depărtărilor, să vedem ce s-ar putea petrece. După mine, 
imperiul nu este altceva decât oamenii şi popoarele ce trăiesc între hotarele 
lui. Nu socotești că ar fi bine pentru Roma, pentru imperiu, ca în Dacia 
sortită de zei să devină un fel de via gentium, să existe o căpetenie, un rege 
supus Romei, care să-i apere aici hotarele atât de nesigure? Eu astfel de 
gânduri nutresc, Iustus Valentinus! Sunt gata să mă leg că Dacia va rămâne 
mai departe supusă împăratului! Asta numai dacă legiunile vor fi retrase 
dincolo de Danuvius, altfel... 

— Altfel, ce? întrebă tribunul nerăbdător, uimit de cele auzite, gândindu- 
se la o ameninţare. 

— Altfel nu se va porni nici răscoală, nici luptă cu legiunile, nici 
semănare de ură între cei care mai au în ei mândria că sunt urmași ai dacilor 
şi ceilalți. 

Rundacitulp prinsese bine momentul. Pornirea lui lustus Valentinus se 
muiase, iar pe tribun îl socotea de partea sa. Continuă pe un ton mult 
potolit, ceea ce plăcu procuratorului: 

— Dealtfel, nu uit că dacă m-ar împinge zeii cei răi să fac vreun pas 
greşit, n-aş fi lăsat. Îl am lângă mine pe Sargetius, un bărbat brav, cinstit, 
sincer, care m-ar opri la timp. N-ar mai fi nevoie să mă socotești tu dușman, 
Iustus Valentinus, pentru că în clipa când mi-ar descoperi trădarea, aș fi un 
om cu desăvârşire pierdut! 

— Depinde! Trădător al cui?! murmură procuratorul. 

— Al imperiului, al împăratului! răspunse cu convingere, deși ştia că în 
sufletul lui Sargetius trădarea se înțelegea numai a Daciei, a celor ce se 
trăgeau din daci. 

Tribunul se săltă de pe scaun și începu să măsoare încăperea cu paşi rari, 
cu zgomotul pierdut în covorul gros și moale. 


— Eu zic să-l lăsăm în pace, Iustus Valentinus. Așa cum stau lucrurile, 
nu văd nici un pericol din partea lui. Şi apoi, continuă el după o clipă de 
gândire, poate că legiunile nu vor fi retrase de aici niciodată. 

Procuratorul îl asculta, clătinând din cap aprobator, în timp ce privea 
spre uşa deschisă de contubernal. Intră grăbit Lucullus. 

— Toți zeii să-ţi dea sănătate, tată! salută el din mers, îndreptându-se 
spre un scaun. Am venit pentru ceva uimitor, care va face faimă 
Porolissumului! 

— La ce trăsnaie te-ai mai gândit?! îl întrebă mirat, învăluindu-l într-o 
privire caldă, părintească. 

De când se împrietenise cu Metrobius, Lucullus se potolise cu totul. 
Chefurile şi scandalurile de altădată deveniseră simple amintiri. Rar mai 
făcea câte o petrecere, însă şi aceea cu destulă cumpătare și liniște. Iustus 
Valentinus aflase şi, pe măsură ce văzuse schimbări în bine la fiul său, pe 
care îl socotise pierdut, tot mai mult îl preţuia pe înțeleptul sclav. 

— Nu e trăsnaie, tată. Prin ceea ce vrem noi să facem, Porolissumul va 
porni înaintea Sarmizegetusei! 

— Adică al Ulpiei Traiana! îl corectă bătrânul. 

— Tot una e. Eu și Metrobius ne-am gândit să înființăm o școală de 
înaltă învăţătură, o academia. Ca la Roma, la Atena și la Alexandria din 
Egipt. Vor veni să asculte prelegerile noastre mulți tineri din Dacia, dornici 
de învățătură. Viaţa va pulsa aici mai vie, mai frumoasă, mai luminoasă. De 
mult nutream în suflet această dorinţă, însă abia astăzi am reuşit să-l fac pe 
Metrobius să-mi promită ajutorul său. Va fi minunat, tată! 

— Cum, să fii ajutat de un sclav? 

— Sclavia lui e cu cântec, tată, bănuiesc că ne ascunde ceva. O vom 
lămuri şi pe asta mai târziu. Va veni și el să asculte prelegerile, continuă, 
arătându-l pe Rundacitulp, precum și Sargetius, și mulți alţii. Poate că o să 
vii chiar și tu, cu tribunul... 

— Vom face o academia, Lucullus! Mă bucură că ţi-ai găsit un scop în 
viaţă. Va fi școala a doi filosofi: Metrobius şi Lucullus, al căror renume se 
va întinde până departe. Acum e timpul să mergem la masă. Voi puteţi 
pleca, eu mai rămân puţin cu Rundacitulp. 

După ce tribunul și Lucullus ieşiră, procuratorul îl luă de braţ pe 
Rundacitulp și-l împinse spre fereastră: 

— Eşti tânăr şi ambițios, dar mai gândește-te. Nu te arunca într-o 
rătăcire plină de pericole, și nu scăpa nici o clipă din vedere că ai pe 


Sargetius lângă tine. In el clocoteşte sânge dac. N-aș vrea să-ţi dai seama 
prea târziu, când nimeni nu te-ar mai putea scăpa de răzbunarea lui! 


CAPITOLUL III 
NĂVĂLIREA HOARDEI 


Procuratorul privea de la fereastră mișcarea de pe via Septimia, între for 
şi amfiteatru. Venise primăvara. Soarele trimitea revărsări de lumină peste 
grădinile cu pomi înfloririți. 

Prin mulţimea zgomotoasă și veselă, Iustus Valentinus descoperi pe 
Metrobius şi Lucullus, vorbind și gesticulând înconjurați de mai mulți 
tineri. În Porolissum luase ființă academia dorită de ei. Începutul fusese 
modest, însă cu vremea numărul celor ce veneau să asculte prelegerile se 
mărise, atraşi de talentul și gândirea sclavului filosof. La câteva prelegeri 
participase şi procuratorul, însoţit de tribun și de centurionii cohortei. Viaţa 
lui Metrobius se schimbase, se bucura de libertate, umbla îmbrăcat cu 
tunică din stofă scumpă, era admirat și respectat. Înrâurirea lui se făcuse 
atât de mult simțită, încât îndată după topirea zăpezii, tinerii din Porolissum 
începură să iasă la plimbare în tunici asemănătoare cu ale sclavilor. De când 
se înființase academia, un suflu nou de viaţă se simţea peste tot: mai multă 
agitaţie, mai mult optimism, discuţii mai aprinse și — ceea ce părea cu totul 
curios celor în vârstă — sclavii socotiți în rândul oamenilor, fără 
desconsiderare, fără batjocorire. 

Procuratorul îi urmări cu privirea până se pierdură în mulțimea ce se 
ducea și venea dinspre amfiteatru. Nu reuşea să-și schimbe gândul de la 
Metrobius. L-ar fi făcut de mult libert, pentru că o lege nouă dată de senatul 
de la Roma prevedea ca sclavul care fugea şi cerea protecţia oficiului 
public, după gravitatea faptelor puse în sarcina stăpânului, putea să fie 
trecut în rândul sclavilor publici. În virtutea acelei legi, în calitatea sa de 
procurator, ar fi putut împinge lucrurile până acolo, încât să-l elibereze. 
Ceea ce nu reuşea să înțeleagă Iustus Valentinus era refuzul hotărât al 
sclavului de a cere ajutor unui oficiu public. Faptul că Laetius Vitalis nu se 
învoia să-i redea libertatea, n-ar fi constituit o piedică, dacă el ar fi dorit-o. 
De la Metrobius gândul său trecu pe nesimţite la tribunul Decius Sabinus. 
Întârzierea lui îl îngrijora. Ar fi trebuit să se înapoieze încă de ieri, aşa cum 
îi dăduse dispoziţii la plecare. 'Trecuseră zece zile de când fuseseră chemaţi 
la Ulpia Traiana Sarmizegetusa toți comandanții de legiuni şi de cohorte din 
Dacia. 


Se întoarse de la fereastră şi se îndreptă spre masa de lucru, pregătit să 
citească rapoartele aduse de curieri în cursul dimineţii, când intră 
contubernalul, raportând că tribunul sosise şi cerea să fie primit. Vestea îl 
învioră. 

— Am întârziat, lustus Valentinus, începu Decius Sabinus, cu faţa 
împietrită, ștergându-se de sudoare. Trebuia să aflu cât mai multe despre 
cele petrecute dincolo de Danuvius. 

— Din nou o revoltă a vreunui general, care vrea să devină împărat? Toţi 
au prins poftă să ajungă stăpâni ai Romei! 

— Nu, Iustus Valentinus, e altceva, mai grav. Alaltăieri a ajuns la Ulpia 
Traiana Sarmizegetusa vestea că goții, mulţi ca frunza şi ca iarba, au 
pătruns în Moesia, hotărâți să se stabilească definitiv în câmpia mănoasă a 
Traciei. Populaţia fuge îngrozită, hoardele pârjolesc totul în calea lor. 
Guvernatorul a şi primit ordin să trimită într-acolo o parte din cohortele 
legiunilor din Dacia, iar împăratul se pregătește pentru o grea bătălie cu ei. 
Ce zici de astea, lustus Valentinus, nu crezi că şi noi suntem în pericol? 

— Ce să zic? Nu te ştiam atât de fricos! 

— Ce ne facem dacă Moesia va fi cucerită? Goţii se vor întoarce 
împotriva Daciei şi o vor cotropi! 

— Chiar eşti de nerecunoscut, tribune! Tu ai uitat bătăliile în care 
hoardele lor au fost decimate? Te asigur că și de data asta legiunile Romei 
le vor trece printr-un nou măcel. 

— Nu e totuna, lustus Valentinus! Atunci au fost puţini, doar câteva zeci 
de mii. Acum se vorbeşte de două sau trei sute de mii de barbari. Mai mulţi 
decât armata Romei. 

Tribunul tăcu. Auzea afară strigăte al căror înţeles nu-i venea să-l 
creadă: 

— Gepizii! Năvălesc gepizii! 

Decius Sabinus se repezi spre fereastră. Văzu mulțimea fugind îngrozită. 
În faţa clădirii se opri un decurion, descălecă în grabă și se repezi înăuntru. 
Tribunul alergă spre ușă. Reveni însoţit de curier: 

— Spune că o hoardă de gepizi a atacat castrul cel nou de pe Samus, i-a 
zdrobit pe apărători și continuă să înainteze în goana cailor. Jefuiesc, 
omoară, iau captivi, dau foc fermelor și vicurilor... 

— Oprește-te, tribune! strigă procuratorul, săltându-se de pe scaun. Un 
comandant militar nu se pierde la aflarea unui pericol! Ia spune, decurioane, 
ce s-a petrecut acolo? 


Decurionul înainta un pas, pregătindu-se de salut. 

— Lasă, nu e vreme de salut, raportează mai repede! 

— Gepizii au trecut peste Samus la ivirea zorilor, începu el, însă nu ne-a 
prins nepregătiţi, aflasem din timp apropierea lor. Centurionul Flavius 
Quintus a scos din castru mai mult de jumătate din centurie și a ascuns-o 
într-un loc, de unde putea să-i lovească mai ușor. Când gepizii au dezlănţuit 
atacul, noi cei de afară le-am căzut în spate. A fost o bătălie cruntă, dar 
scurtă. Soarele nu se ridicase mult pe cer când hoarda s-a îndepărtat urlând, 
în goana cailor, pierzându-se în pădurile din lungul râului. O parte din 
castru a ars. Pierderile noastre n-au fost prea mari. Așa mi-a ordonat 
centurionul să raportez. 

— Şi altceva? 

— Centurionul Flavius Quintus se temea, reluă decurionul, că s-ar putea 
ca gepizii să se îndrepte încoace, spre Porolissum. Centuria noastră a rămas 
în apropierea castrului, dar a trimis iscoade până departe în jur. 

Procuratorul redeveni militarul încercat: 

— Decurioane, pleci imediat înapoi şi raportezi centurionului că ordinul 
meu este să rămână pe loc, să lupte cu năvălitorii până la sacrificiu! Va 
primi neîntârziat ajutorul nostru. Hoarda care înaintează spre noi va fi 
zdrobită! 

Decurionul salută și ieşi. Procuratorul se întoarse spre tribun cu un surâs 
ce oglindea neliniște: 

— Înainte de venirea ta, am admirat de la fereastră frumuseţea acestei 
zile de primăvară, fără să bănuiesc că mă așteptau atâtea griji şi necazuri. 
Tribune, nu avem timp de pierdut, trebuie să facem pregătirile și să pornim 
în grabă! 

În tot Porolissumul se întinse ca fulgerul vestea năvălirii gepizilor. 
Pretutindeni se iscă panică, mulţi începură să caute locuri mai ferite de 
ascuns, sau se gândeau să fugă spre Napoca. Apoi, cu trecerea timpului, se 
potoliră. Bărbaţii se adunară în grupuri pe ulite, discutând cu aprindere 
zvonurile, îndreptându-se spre for, în apropierea căruia era oficiul public al 
procuraturii, nerăbdători să afle veşti noi. Pentru cei mai în vârstă erau încă 
proaspete în minte cele petrecute cu cincisprezece ani în urmă, pe timpul 
domniei împăratului Gallienus, când Porolissumul fusese împresurat de 
năvălitori, iar zidurile castrului de pe dealul din apropiere dărâmate. 
Alungarea lor se făcuse după lupte grele, cu ajutor sosit în grabă de la 
Napoca şi Potaissa. 


Printre cei ce așteptau în for alte veşti era și grupul format de Sargetius, 
Metrobius, Lucullus şi Offas, ce stătea retras lângă casa augustalilor. 
Vorbeau cuprinși de îngrijorare. Gândul lui Sargetius alerga spre fermă, 
unde se aflau de câteva zile Opilia şi Alliana. Își punea speranţa în 
Diurpanneus și Pollio, amândoi ascunși cu cetele lor la stâna de sub dealul 
ce se înălța dincolo de fermă, spre răsărit. Nu bănuia că gepizilor le venea 
mai ușor să se îndrepte spre Porolissum, dacă urmăreau să dea mai întâi 
lupta, să zdrobească centuriile care apărau granița, apoi să pornească la 
jefuire şi la luarea de captivi. Peste grupurile adunate se întinse un val de 
teamă în momentul când trei centurii coborâră din castru, pe lângă 
amfiteatru, îndreptându-se spre miazănoapte. Zvonurile se întețiră: unii 
spuneau îngroziți că gepizii se apropiau în goana cailor, alții că s-au oprit 
undeva pe râul Samus, în partea unde câmpia era mai largă, mai bogată. 
Spre seară se întinsese din nou panica, cei mai fricoși părăsiră casele și 
pomiră în grabă pe drumul spre Napoca. Și tot spre seară, Sargetius, 
Metrobius și Offas cerură contubernalului să-i introducă la procurator. 
Acesta îi primi imediat. 

— Sargetius, n-ai plecat la fermă să aduci fetele?! întrebă mirat, 
ridicându-se de pe scaun. Metella e tare îngrijorată! 

— Nu, n-am plecat, Iustus Valentinus. În calitatea mea de quattorvir nu 
trebuie să părăsesc Porolissumul. Am trimis acolo doi oameni de încredere. 
În aceste momente de grele încercări, poate că va fi mai multă nevoie de 
mine aici. 

Procuratorul se lăsă din nou pe scaun, făcându-le și lor semn să se aşeze. 

— Aşa! Acum să-mi spuneţi de ce-aţi venit. Vreţi să luptați împotriva 
năvălitorilor, alături de  centuriile păstrate aici pentru apărarea 
Porolissumului? 

— Vrem ceva mai mult, Iustus Valentinus, răspunse Sargetius, aşezându- 
se pe scaunul cel mai apropiat de masă. Ne gândim să întărim apărarea, să-ți 
venim în ajutor cu forțe mai puternice, socotind că nu este de pierdut nici o 
clipa. 

— Am trimis curieri la Napoca şi la Potaissa, legiunea va porni încoace 
câteva centurii. Înţeleg ce vreţi voi, dar e greu să strângi oameni de 
încredere, hotărâți să lupte. 

Sargetius întinse mâna spre Metrobius și spre Offas: 

— Venirea lor nu-ţi spune nimic, Iustus Valentinus? Metrobius este la 
academia idolul tineretului, iar Offas — magisterul Colegiului săracilor din 


Porolissum. 

— Fi şi? Ce pot ei să facă? 

Făcând semn lui Sargetius, Metrobius se grăbi să răspundă: 

— Eu de mult am înţeles, Iustus Valentinus, că cei tineri reprezintă o 
forță puternică. Totul este să ştii să-i înflăcărezi, să-i faci să te asculte și să 
te urmeze. Ei, tinerii, când sunt convinși de adevărul unei cauze, se aruncă 
în luptă cu tot sacrificiul, iar însufleţirea lor nu cunoaște margini. Cu voia 
ta, Iustus Valentinus, vreau să strâng pe cei care îmi ascultă prelegerile, să-i 
organizez pe grupe de luptă și mâine în zori să vin cu ei alături de cele două 
centurii oprite aici! 

— Asta vrem să facem şi noi, cei din Colegiul săracilor! urmă Offas. Vor 
fi mulţi gata să lupte, alături de Sargetius. Cine ajută colegiul nostru mai 
mult decât el? Aşa ne-am gândit, să pornim o dată cu ceilalți împotriva 
hoardei de năvălitori! 

Mai înseninat la față, procuratorul se mișcă în scaun, privindu-i cu 
admiraţie şi recunoștință. 

— Să ştiţi că și eu m-am gândit ca, în cazul unui pericol de nestăvilit, să 
chem populaţia în ajutorul centuriilor. Dacă sunteţi hotărâți, sunt gata să vă 
dau tot sprijinul! 

Plin de avânt, Sargetius se ridică în picioare nerăbdător: 

— Nu numai sprijin, ci și arme, Iustus Valentinus! De fapt pentru asta 
am venit. Avem nevoie urgentă de spade, sulițe, arcuri, săgeți și scuturi. Și 
mai este ceva: să dai ordin tribunului, plecat cu cele trei centurii, să nu atace 
hoarda, s-o atragă spre Valea Zimbrilor şi să aştepte sosirea noastră. 

— Aşa, îmi place cum vorbeşti, Sargetius! Ai şi luat ton de comandant. 
Tu să fii căpetenia cetelor ce le veţi forma! Vei avea și armele necesare. Să 
nu avem odihnă până nu alungăm pe barbari! 

Rămas singur, procuratorul reluă șirul gândurilor de mai nainte de 
venirea lor. Vedea cu mintea marea încercuire în care se găsea: la miazăzi, 
dincolo de Danuvius, goții, iar la miazănoapte, în apropierea sa, gepizii. 
Dacia romană se afla în pericolul de a fi ruptă de imperiu sau de a fi 
părăsită de Roma. În înlănţuirea reflecţiilor ce le făcea, îi apăru imaginea lui 
Rundacitulp. Un fior îi săgeta inima. Cei trei: Sargetius, Metrobius și Offas 
nu acționau pentru el? Punând mâna pe arme, nu vor porni o răscoală? Se 
cuvenea să fie atent, să le urmărească mișcările. Numai încrederea în 
Sargetius îl mai linişti. 


Metrobius dovedi însușiri alese. Strânse tinerii ce-i urmăreau prelegerile 
și le vorbi. În plină noapte, ajutat de Lucullus, îi organiză pe grupe de luptă 
şi le distribui arme de la magazia cohortei. Dincolo, la Colegiul săracilor, 
Offas, cu sprijinul lui Sargetius, reuşi să strângă numeroși săraci şi să le dea 
arme. La ivirea zorilor, unităţile de luptă ale tinerilor și săracilor, împreună 
cu cele două centurii păstrate pentru apărarea Porolissumului, porniră pe 
cărări tainice spre Valea Zimbrilor. În fruntea lor mergea procuratorul însoțit 
de Sargetius. Spre seară ajunseră la locurile stabilite pentru fiecare centurie 
şi fiecare pâlc de luptători din grupul tinerilor şi săracilor. Toată noaptea ce 
urmă, iscoade bine alese urmăriră mișcările din tabăra dușmană. Spre 
uimirea lor, în zori — când aşteptau cu încordare începerea luptei — se întinse 
fulgerător vestea că hoarda pierise în pădurile de dincolo de Samus. Ce se 
întâmplase? Năvălitorii aşteptau întăriri? Pregăteau o lovitură printr-un 
mare ocol, făcând o manevră de încercuire? Fugiseră de teamă? Astfel de 
întrebări frământau pe procurator, în clipa când străjile anunţară sosirea unei 
solii de pace, trimisă de căpetenia gepizilor. În faţa acestei situaţii, Sargetius 
ceru învoirea procuratorului şi porni în goana calului de-a dreptul prin 
păduri, spre ferma sa din cotul cel mare al râului Samus. 

După ce străbătea Porolissumul printre cartierele Marodava şi Serdos, 
pârâul Zerdis ocolea templul lui Mithras și Crângul lui Pan, apoi se îndrepta 
spre răsărit, șerpuind printre dealuri până se vărsa în râul Samus. Acolo, la 
locul de întâlnire, pe malul stâng al Samusului, se întindea ferma lui 
Sargetius, rămasă moştenire de la bunicii dinspre mamă. Conacul fermei era 
o villa rustica, mai mică decât aceea de la Porolissum, fără atriu și peristyl. 
În spatele villei, spre deal, se întindeau două construcţii lungi de lemn: într- 
una se înşirau încăperile-locuinţe ale sclavilor, iar în cealaltă, magaziile şi 
staulele. Alături, pe o cuprindere mare de-a lungul Samusului, la vale, era 
ferma lui Laetius Vitalis, considerată de tabular drept cea mai întinsă și 
bogată moșie din această parte a Daciei. Vecinătatea îl înfuria mult pe 
bogatul fermier, îl chinuia gândul că urmașul dacilor va rămâne stăpânul 
fermei sale, după părăsirea Daciei de către Roma. Mai departe, în susul 
Samusului se întindeau pădurile și plaiurile pe care pășunau turmele lui 
Sargetius, iar în partea opusă, în josul apei, pe braţul de întoarcere al cotului 
râului, erau pajiștile pentru turmele lui Laetius Vitalis. Pentru a ajunge de la 
o stână la alta pe drumul cel mai scurt, trebuia trecut de două ori prin apa 
adâncă și repede, de aceea ciobanii lor se vedeau foarte rar. 


Aşezarea celor două stâne, despărțite de cotul împădurit al râului, 
ușurase în mare măsură adăpostirea pe timpul iernii a cetei de daci liberi a 
lui Diurpanneus și a celei de sclavi fugari a lui Pollio. Diurpanneus se ducea 
des la Porolissum, împins de dorul după Opilia şi de strădania de a o găsi pe 
Diegia. Totodată, era un bun ajutor pentru Sargetius şi Rundacitulp la 
pregătiri, pentru ziua când se va porni retragerea legiunilor. Încă din toamnă 
doi flăcăi din ceata lui plecară peste munţi, cu îndemnul de a strânge cât 
mai mulți oameni și a-i pregăti pentru luptă. Cât despre Pollio, focul lui 
rămăsese acelaşi: dorul de Dazia. Răbdase cu tăria dată omului de speranţă, 
convins că venirea primăverii va aduce fata la fermă. Când se topise 
zăpada, Offas pornise spre Ampelum cu un car de vase, trăsese la taberna 
lui Tenax şi-l rugase să cheme pe Dazia cu tatăl ei. Sfârşitul fusese așa cum 
prevăzuse: dacul nu se încredea decât în oameni pe care îi cunoștea bine. 
Cu toată potrivirea răboajelor ce le aveau, bătrânul se arătase de 
neînduplecat: 

— Te du să spui lui Pollio că pe fată i-o dau, că şi eu l-am îndrăgit mult, 
dar n-o poate lua de-aici nimeni făr-de el! De unde să ştiu că răbojul nu-i 
furat sau pierdut, ori că el n-a plecat la zei, doborât de vreun mișel? Să-mi 
las fata pe mâini străine, s-ajungă sclavă? Când o fi cu putinţă, i-o aduc eu! 

Pollio se împrietenise cu bătrânul Hadciper, baciul turmelor, ajutându-l 
la treburi. Artemidorus, aciuat pe lângă actorele Velleius, omul de încredere 
de la fermă, devenise un fel de vilic. Numai Timacus stătea mai mult cu 
sclavii fugari, ferindu-se să fie văzuţi de oamenii lui Laetius Vitalis. 

Așa se desfăşura viaţa la fermă, când Opilia şi Alliana s-au hotărât să se 
ducă acolo, dornice să-și desfete privirile la frumuseţea pomilor înfloriți. 
Apoi mai era şi noul oaspete al fermei: un pui de urs. Ursuleţul fusese găsit 
de sclavii lui Pollio scheunând lângă trupul mamei zdrobită de copitele şi 
străpunsă de coarnele zimbrilor. Dar sufletul de fată ascunde multe: Opilia 
ținea să fie mai mult timp în apropierea lui Diurpanneus, iar Alliana știa că 
Sargetius va veni acolo o dată cu începerea lucrărilor de primăvară. 

În după-amiaza zilei când decurionul aducea la Porolissum vestea 
năvălirii gepizilor, Alliana şi Opilia se aflau lângă ţarcul puiului de urs, 
înveselindu-se de ghiduşiile lui: se cățăra pe prepelecii înfipţi de 
Artemidorus, alerga prin ocol sau se urca pe ţarc până-l oprea plasa de 
curpeni, bine împletită, care acoperea tot bârlogul lui. Fetele îl urmăreau cu 
încântare. 


În liniştea ce le înconjurau, auziră strigătele actorelui. Velleius le căuta. 
Avea vocea sugrumată de îngrijorare. Aflând de năvălirea gepizilor, îşi 
pierduse capul. Diurpanneus era plecat la stână, împreună cu Pollio. Cei doi 
oameni trimiși de Sargetius aduseseră actorelui cuvântul stăpânului în 
legătură cu ascunderea fetelor, apărarea fermei şi împrăștierea turmelor sus 
în munţi, în caz de pericol. Se ştia din bătrâni că năvălitorii se fereau să dea 
luptă făţişă cu centuriile, căutând să atace mai mult fermele și stânele, 
pierind dincolo de hotar în păduri cu prăzile și cu turmele. Diurpanneus se 
întoarse seara târziu şi, aflând veştile, plecă împreună cu Velleius înapoi la 
Pollio. La stână se sfătuiră şi cu bătrânul Hadciper, care văzuse în lunga lui 
viață multe năvăliri din miazănoapte. Strânseră la un loc sclavii fermei, pe 
cei din ceata lui Pollio și dacii lui Diurpanneus și îi împărţiră, unii pentru 
apărarea villei, iar alţii a stânei. Dimineaţa, oameni aleși ca străji, se 
îndreptară spre locurile de pândă. Ziua trecu în liniște. Spre seară panica se 
întinse dintr-o dată: la Velleius veni înspăimântat Anicetus, actorele lui 
Laetius Vitalis — uită de ura dintre stăpâni — şi îi ceru ajutor. Oamenii lui 
luaseră urmele unei cete de gepizi, şi numai uniţi i-ar fi putut alunga. Totul 
s-a petrecut cu o iuţeală ameţitoare: actorele Anicetus lovi dinspre râu, iar 
de la deal Diurpanneus cu Pollio. Prinși ca într-un cleşte, gepizii sloboziră 
valuri de urlete, pierind în hăţișuri. 

Alliana şi Opilia au stat mult timp în villă, cuprinse de teamă, cu toate că 
se simțeau împinse de curiozitate să vadă lupta. Știind că cetele plecate se 
aflau dincolo de ferma lui Laetius Vitalis, pe plaiul în urcuş dintre râu și 
pădure, în liniștea ce cuprinsese toată valea, fetele ieşiră din casă și alergară 
spre fundul ogrăzii. De pe un dâmb priviră îndelung, cu mâinile streașină la 
ochi, nereuşind să desluşească ceva prin pâcla groasă. În încordarea și 
îngrijorarea lor, nu simţiră nici o mișcare prin tufișurile din apropiere, până 
în clipa când braţele puternice a doi gepizi le-au strâns cu putere, le-au 
astupat gurile şi au dispărut cu ele în pădure. Privindu-i, fetele se îngroziră 
de chipurile înfricoşătoare ce le purtau în goana cailor: plete lungi, arămii, 
slinoase, lungi până peste umeri, ochi spălăciţi cu căutături crude, fălci 
puternice, mustăţi pleoştite şi bărbi încâlcite. 

Se lăsă seara şi apoi noaptea. Ei străbăteau fără oprire păduri neumblate, 
văi cu povârnişuri repezi, plaiuri întinse și înainte de ivirea zorilor sosiră în 
tabără. Duseră fetele în faţa lui Gerthorund, căpetenia hoardei, un bărbat 
tânăr, voinic, cu părul auriu, faţa sângerie și pieptul lat, îmbrăcat cu un fel 
de tunică din blană de lup, bine rostuită pe trup. Pătrunse de răcoarea nopții 


şi de spaimă, se îngroziră la vederea lui. Nu pricepură nimic din tot ce 
vorbeau cei ce intrau și ieșeau din cortul căptușit cu postavuri colorate, 
pardosit cu covoare groase, până în clipa când îl aduseră pe un moșneag, un 
captiv pe care căpetenia îl ținea ca sclav şi îl folosea ca tălmaci. 

Când Gerthorund află că în puterea lui se găsea nepoata procuratorului, 
izbucni într-un hohot nestăvilit de râs și bătu cu piciorul în pământ. Porunci 
să se pregătească un cort bun pentru fete. 

Sub un fag de la marginea unei poiene din pădurea în care pregătise 
lovirea gepizilor, procuratorul aștepta solia năvălitorilor. Ziua frumoasă de 
primăvară era spre sfârşit, soarele coborâse către crestele munţilor. Două 
zile Metrobius, Lucullus și Offas alergaseră fără răgaz, îndeplinind tot ce le 
ceruse Sargetius, iar Rundacitulp îl urmase pe quattorvir pretutindeni. În 
scurtul răstimp de încordare, procuratorul nu scăpase din vedere pe 
Lucullus şi Metrobius. Sclavul filosof se bucura de respect printre tinerii 
din Porolissum. 

Aşezat pe o buturugă, Iustus Valentinus cerceta pe rând pe fiecare, cu 
gândul pornit departe. Situaţia i se părea destul de încâlcită. Imperiul era 
șubred. Împărații se proclamau şi se alungau de armată. Răscoalele 
popoarelor asuprite de Roma se ţineau lanţ. Noua credință în învăţătura 
galileanului schimba sufletește oamenii. Triburile barbare din afara 
imperiului năvăleau în hoarde nepotolite, jefuiau, omorau, şi se retrăgeau 
fulgerător. Cu toate acestea se obişnuise, însă de două zile îl frământau alte 
gânduri, lipsite de conturare. Întrezărea prin negura viitorului ridicarea unor 
impresionante puteri noi, emanate de la cei mulţi: săracii și sclavii. 
Nemulţumiţi de soartă, se vor uni, vor lupta sfărâmând totul, aducând 
îndreptări noi. Apoi mai erau și tinerii. Și ei reprezentau o forță, și ei 
începeau să vadă lumea cu alţi ochi; pentru mulți sclavia era o stâlcire a 
demnității omului. De la tineri, gândul îi reveni iarăși la Metrobius. lustus 
Valentinus începu să zâmbească. Intui că aceste frământări nu constituiau de 
fapt propriile sale idei, ci crâmpeie din prelegerile sclavului filosof. Ca o 
scânteie, un gând îl fulgeră: Ce ar fi să-l descoasă de-a dreptul pe 
Metrobius? Până ce garda va aduce de la Sarnus solia gepizilor va trece 
timp. Dar gândul ce-l fulgeră îl și înfiora: dacă sclavul îl va înfrunta cu 
vorbe nepotrivite? Totuşi, se hotărî. Încercarea tot trebuia făcută odată. 

— Haideţi să rupem tăcerea! Spuneţi ceva, tu, Offas, ori tu, Metrobius! 
îndemnă el, căutându-şi o poziţie mai bună pe buturugă. 


Offas îl privi încurcat. Despre ce ar putea să vorbească procuratorului”? 
El ştia să frământe şi să modeleze lutul, nu să vorbească frumos. Murmură 
tulburat: 

— Eu... ce să spun? Să-l auzim pe Metrobius! El are totdeauna ceva de 
lămurit... 

Privirile se îndreptară spre sclav. Îndemnul procuratorului nu-i răscolise 
liniştea. Începu să vorbească fără grabă: 

— Vrei să rupem tăcerea, lustus Valentinus?! Despre ce am putea să 
vorbim? De fapt, fiecare om poartă multe în suflet și ele îi vin în minte mai 
ales în clipele când stă de vorbă cu sine însuși. Gândurile rămân însă de cele 
mai multe ori în noi, nu ne încumetăm să le dezvăluim și altora. Şi ştii de 
ce? Pentru că oamenii care stau de vorbă cu ei înșiși sunt îndeosebi sclavii 
şi săracii. Dacă cineva izbutește să se apropie de sufletele lor, să le câștige 
încrederea, minţile acestor oameni se dezleagă, inimile lor se deschid. 

Procuratorul îl învălui într-o undă de admiraţie. Făcu semn la toţi să se 
aşeze. Repetă îndemnul cu multă căldură: 

— Spune mai departe, Metrobius! Zici că poţi să-i faci şi pe sclavi să-și 
deschidă inimile? 

— Cine nu le-a pătruns în suflete, Iustus Valentinus, nu are cum să-i 
înţeleagă. Așa umiliți şi chinuiţi, cum sunt, se simt oameni în momentele 
când stau de vorbă cu ei înşişi. Ştii ce devin ei în acele clipe, Iustus 
Valentinus? Nişte revoltați, gata să se ridice împotriva ordinii lucrurilor. 
Atunci doresc să se întâmple ceva: potop şi cutremur, foc şi lavă, secetă şi 
uragane, să piară tot. Îi cunosc destul, suferința lor m-a zguduit adânc. 
Pentru asta am pornit în lume, să văd ce este sclavia, să pătrund cu mintea 
în gândul sclavilor, să-mi dau seama ce... 

— Cum vine asta?! îl întrerupse procuratorul, uimit peste măsură. Tu n- 
ai fost, tu nu eşti sclav?! 

Metrobius își strânse fălcile. Sosise momentul să se destăinuie. Faţa lui 
se împietri. Fusese furat de propriile-i reflecţii, nu mai putea să dea înapoi: 

— Nu, Iustus Valentinus! Nu sunt și n-am fost niciodată sclav! răspunse 
cu un zâmbet plin de o linişte lucidă. Cu mine s-a petrecut un fapt 
nemaiîntâmplat vreodată. 

Tribunul îşi descheie tunica și-și slăbi centura, tulburat de cele auzite. În 
faţa sa se afla un om cunoscut de multă vreme, dar pe care totuși în fond nu- 
| cunoscuse. Însă cel mai frământat părea Offas. Magisterul Colegiului 


săracilor îl avea pe sclav de mult timp ca ajutor. Ce se petrecea cu el?! Îl 
chinuiau duhurile rele? 

— V-am răscolit sufletul, și este de înţeles, continuă Metrobius. Să nu 
mergeţi cu gândul până acolo, încât să începeţi acum să vă temeţi de mine. 
Îmi pare rău că nu-i aici şi Laetius Vitalis. Dar, presupunând că l-aș îmbuna 
cu vorbele mele, ce ar însemna un stăpân de sclavi schimbat în bine, faţă de 
miile de schingiuitori? Nu stăpânii de sclavi să fie buni, ci sclavia să 
dispară! 

Rundacitulp îl ascultase la început din curiozitate, apoi din interes. Cele 
auzite îl contrariau. Cum să se desființeze sclavia?! N-ar mai avea cine 
munci pământul fermelor, n-ar mai exista ajutoare pentru negustori! Și ce s- 
ar face imperiul cu atâtea lucrări de drumuri și de construcţii publice? Nu se 
mai putu stăpâni și-l întrerupse pe Metrobius: 

— Când nu va mai fi sclavia, sărăcia şi foametea se vor întinde 
pretutindeni! Puterea regilor şi împăraţilor nu stă numai în armată, ci și în 
numărul sclavilor. Puterea vine de la bogăţie, iar aceasta la rândul ei de la 
sclavie! 

— Da, da, Rundacitulp! râse Metrobius. Să știi că nu greșeşti, în adevăr 
puterea purcede mai mult de la sclavie. Marii faraoni, regi ai Egiptului, 
depre care au rămas multe însemnări în piatră şi pe papiruse în biblioteca 
cea mare de la Alexandria, au reuşit să înalțe monumente uriașe numai 
pentru că a existat sclavia, fiindcă au avut putere să facă din popor robi. Cât 
despre tine, Rundacitulp, cauţi să fii de partea lui Synethus. Ce s-ar face 
bogatul și lacomul negustor, sau unul ca Laetius Vitalis, fără sclavi? 

Stând cu coatele pe genunchi și cu capul sprijinit în mâini, Lucullus îl 
privea dintr-o parte. Îşi aminti de „rătăcirile” sale filosofice, în taberna „La 
bogăţia lui Cressus”. Încă de atunci încolţise în mintea lui gândul că 
Metrobius nu este sclav. Oare cine ar putea să fie? Cu ce scop a înființat 
academia? Aceste întrebări, şi altele, îl făcură să nu dea importanţă discuţiei 
despre sclavie. În cele din urmă, se hotărî chiar s-o curme: 

— Schimbi firul vorbelor cum vrei tu, Metrobius. Despre sclavie am 
auzit multe de la tine. Dar cum se face că, deși sclav, susţii totuși că nu eşti? 

— Sunt Metrobius, și trebuie să rămân Metrobius-sclavul. Altfel prea 
mulți tineri din Porolissum ar fi zguduiţi sufletește. Ei iubesc în mine, în 
egală măsură, filosoful și sclavul. Acest lucru să nu te surprindă, de fapt de 
mult nu mă mai socotesc sclav, și asta lustus Valentinus a văzut-o. Laetius 
Vitalis nu se mai poartă cu mine ca un stăpân faţă de sclav. Și am înţeles de 


ce, mai ales de când academia din Porolissum a ajuns să fie cunoscută până 
departe. Dar v-am pus destul la încercare răbdarea. Tu ştii, Lucullus, am 
ascultat prelegerile lui Plotin şi pe ale lui Ammonius Saccas, am fost la 
Alexandria Egiptului și la Roma, am umblat și prin alte părţi, dar nu ca 
sclav, ci ca om liber. Pe atunci eram tânăr, cunoșteam bine filosofia lui 
Pitagora, pe a lui Aristotel, pe stoici şi epicurieni. Toate aceste filosofii, 
chiar şi a lui Plotin, nu m-au ajutat să găsesc răspuns la întrebările ce-mi 
chinuiau sufletul şi mintea. Una din ele m-a frământat cel mai mult: de ce 
sclavii sunt socotiți de stăpânii lor în rândul animalelor? lată dar marea 
nenorocire a vremurilor noastre: o parte din oameni a înrobit pe cealaltă. 
Această frământare m-a împins să îndur un timp viaţa de sclav. Îmi dădeam 
seama că numai trăind alături de ei, suferind ca ei, îşi vor deschide inimile 
față de mine, voi reuși să pătrund adânc în cugetul lor. Am trăit viața de 
sclav şi am căutat să fiu socotit cu adevărat sclav. În vremea aceea, aveam 
un prieten foarte apropiat sufletește, pe care îl iubeam ca pe un frate. Și el 
mă avea în inimă la fel. l-am destăinuit ce gând mă frământa: vream să 
trăiesc viaţa de sclav timp de zece ani, apoi să redevin liber, să pun bazele 
unei filosofii a sclaviei, sau, mai bine zis, a unei filosofii împotriva sclaviei. 
Am făcut legământ, l-am însemnat pe un pergament și l-am întărit cu 
sigiliul unui oficiu public. La împlinirea celor zece ani, arătând dovada 
scrisă, oricine mi-ar fi fost stăpânul, avea obligația să-mi redea libertatea, 
primind în schimb preţul plătit la cumpărarea mea. Pergamentul acela nu l- 
am luat cu mine, de teamă să nu-l pierd. Acum, cei zece ani s-au scurs. În 
acest răstimp am schimbat şase stăpâni, unul mai rău decât altul. Dintre toţi 
aici de faţă, numai Offas ştie că în urmă cu două săptămâni m-a căutat un 
negustor din Insula Rodos — acolo trăieşte prietenul meu — care mi-a adus 
pergamentul şi banii necesari răscumpărării. Așadar... 

— Dar nu va fi nevoie de nici un ban! izbucni procuratorul, tulburat 
peste măsură. Eşti liber, Metrobius! Ţi-ai reluat libertatea chiar din clipa 
asta! 

— Stai, Iustus Valentinus, îţi cer puţină îngăduință, mai am ceva de spus. 
Aceşti zece ani mi-au dat putinţa să înţeleg îngrozitorul chin al sclavului: nu 
înfometarea, nici torturile, nu munca istovitoare, ci deznădejdea, năruirea 
oricărei speranţe. Aflat într-o astfel de stare sufletească, totul în el se 
destramă, devine mincinos, fură, linguşeşte, urăște, pierde simțământul de 
om și cade în rândul animalelor. lată dar care este înfiorătorul adevăr. 
Acum, Iustus Valentinus, înţelegi de ce tinerii din Porolissum s-au schimbat 


aşa de mult, de ce privesc cu alţi ochi sclavia, socotindu-i pe sclavi ca pe 
niște semeni egali lor. Dar va trece multă vreme până când toată lumea se 
va convinge de acest lucru. 

— Așadar, acesta ești, Metrobius?! murmură procuratorul. Și ce ai de 
gând să faci? Pleci din Porolissum? 

Metrobius râse, ștergându-și sudoarea de pe faţă. 

— Am spus-o, Iustus Valentinus. Rămân Metrobius, sclav eliberat și 
sărac. Nu pot părăsi Colegiul săracilor şi pe Offas, nici pe Sargetius şi 
Lucullus, ori pe tinerii de aici, şi nici pe tine, Iustus Valentinus! 

Procuratorul zâmbi mult înveselit — îi plăcuse încheierea — se întoarse și- 
| căută cu privirea pe contubernal: 

— Ce se aude? N-a sosit solia? 

— Tocmai pentru asta am venit, răspunse acesta. Am văzut-o urcând 
încoace cu garda noastră. 

— Să-i aduci mai repede pe trimişii căpeteniei barbare! 

Se ridică de pe buturugă. Îl mişcase mult cele povestite de Metrobius, de 
aceea schimbase vorba. Nu uită însă să răspundă dovezii de dragoste și 
respect ce o avusese din partea omului învăţat, care trăise în sclavie numai 
pentru a-şi potoli setea de cunoaștere, din năzuința de luptă împotriva 
răului: 

— Îţi suntem recunoscători, Metrobius, pentru că ai îndrăgit aceste 
locuri. Și, ca să-ți arăt înalta mea preţuire, mă leg în faţa zeilor că, după ce 
alungăm pe gepizi și ne mai liniștim, voi pune să se înalțe alături de for o 
clădire asemenea unui templu. Acolo va fi academia din Porolissum, 
condusă de filosoful Metrobius! 

În faţa lui Iustus Valentinus se aduse solia lui Gerthorund, formată din 
bătrânul sclav tălmaci și doi gepizi, unul tânăr, înalt, iar celălalt mărunt, mai 
în vârstă. 

— Ne rugăm zeului nostru pentru sănătatea ta! începu cel tânăr în limba 
lui, fără ca cei de faţă să înțeleagă vreo vorbă. Am venit cu gânduri bune. 

Tălmaciul repetă în limba Romei cele spuse. Procuratorul răspunse la 
salut în numele împăratului. 

— Căpetenia noastră, Gerthorund, vrea să trăiască în pace cu voi, 
romanii. De aceea îţi va trimite înapoi fetele, pe Alliana și pe Opilia! 
continuă cel tânăr. 

Auzind rostit numele fetelor, Iustus Valentinus păli. Bătrânul tălmaci nu- 
| lăsă să se frământe prea mult: 


— Cele două copile au fost răpite de la o fermă. Una ne-a destăinuit că e 
nepoata ta. Ele se găsesc acum în tabăra lui Gerthorund și, dacă nu te 
învoieşti cu ceea ce-ţi cere, le va face sclavele sale, va pieri cu ele în 
pădurile fără sfârșit de la miazănoapte. 

Tremurând, procuratorul privi în jur, căutând pe cineva. Uitase că 
Sargetius plecase spre fermă. 

Gepidul cel tânăr arătă condiţiile, iar bătrânul le tălmăci: 

— Gerthorund cere să-i dai pământul de dincolo de Samus. Vrea să se 
așeze acolo cu hoarda lui. El se leagă să nu mai năvălească după prăzi. Dar 
şi tu trebuie să-l încredințezi că centuriile tale nu-l vor ataca. Va aduce 
fetele numai după ce va avea dovada că respecţi înțelegerea. 

Iustus Valentinus îşi pierdu de tot cumpătul. Privirea lui se tulbură. La o 
astfel de nenorocire nu se așteptase. Se găsea prins între două condiţii grele: 
pe fată — se gândea la Alliana — nu putea s-o sacrifice, lăsând-o în mâinile 
gepizilor, iar din cuprinsul imperiului nu înțelegea să cedeze nimic fără 
ştirea împăratului. Dacă Sargetius ar fi fost de faţă, ar fi putut amândoi să ia 
hotărâre. 

— Din graniţele imperiului nu cedăm pământul cerut! interveni tribunul, 
văzând că procuratorul se pierduse cu totul. Căpetenia voastră să se 
mulțumească mai bine cu o răscumpărare bună: aur, grâu, vite și altele. Să 
ne dea fetele, să părăsească Dacia şi să nu mai năvălească peste hotarul 
nostru! 

Solul cel tânăr se mulțumi să clatine din cap, semn că nu primea 
propunerea. De mult Gerthorund căuta un loc bun pentru a se așeza cu 
hoarda. Întâmplarea cu răpirea fetelor o socotea drept un ajutor trimis de 
zei. Se pregăti să nu cedeze. 

Văzând că tăcerea se prelungea, Metrobius se ridică de pe bușşteanul pe 
care sta şi începu să vorbească rar, fără ton de ameninţare: 

— Iustus Valentinus, îți vorbeşte acum un om liber, unul care n-a trecut 
prin viaţă fără să nu înţeleagă cele ce se petrec în jurul său. Socotesc că 
imperiul este destul de şubred. De acum înainte tot mai multe hoarde se vor 
năpusti peste hotarele lui, atrase de bogăţie și de o viaţă mai împlinită. Ele 
sunt întocmai ca fluturii şi gâzele de noapte: atrase de lumină, se reped spre 
flacără, fără să știe că-și ard aripile. Pătrunzând în imperiu și stabilindu-se 
într-un loc, aceste popoare năvălitoare se vor pierde repede, topindu-se 
printre cei în mijlocul cărora s-au așezat. Se apropie frământarea cea mare 
şi contopirea neamurilor, lustus Valentinus! Se vor trage alte hotare, iar 


între ele se vor vorbi alte limbi, izvorâte din amestecul graiurilor. Pentru ce 
atunci să te aşezi împotriva prefacerilor? De ce să nu fie salvate vieţile şi 
sufletele celor două copile? Primește cererea gepizilor, întărește prin 
legământ condiţiile lui Gerthorund și te vei convinge că, deși ai pricinuit un 
rău, pe care și așa imperiul și Roma nu l-ar simţi, ai făcut ceva bun pentru 
cei ce trăiesc în Dacia! 

Bătrânul sclav tălmăcise la răstimpuri gepidului tânăr cuvintele rostite 
de Metrobius. Pe măsură ce asculta, fața i se lumina de un zâmbet plin de 
speranţe. De când văzuse cele două fete nutrea pornirea ca, după liniștire, 
să-şi caute o astfel de soție. 

Cei din jur așteptau hotărârea procuratorului. Nimeni nu bănuia ce 
frământa el în minte. Grija de Alliana, asupra căreia se revărsa dragostea lui 
părintească, îl făcea să fie prevăzător. Se întoarse spre tribun, apoi spre 
decurionul ce comanda garda ce însoţise solia, şi ordonă: 

— Decurioane, vei merge cu bătrânul sclav până în tabăra lui 
Gerthorund cu o solie din partea mea. lei cu tine doi legionari. Pe aceşti doi 
soli gepizi îi declarăm ostateci. Ei nu vor fi eliberaţi, decât când ne vor 
aduce fetele! 

— Dar Gerthorund nu le va da până nu va şti dacă te învoieşti să se 
aşeze pe pământul de lângă Samus, lămuri bătrânul sclav tălmaci, 
apropiindu-se de procurator şi șoptindu-i: Pot să-i spun că ceri şi eliberarea 
mea? Solul cel tânăr îi este frate, nu-l va lăsa în mâinile voastre. Mă voi 
ruga zeilor tot restul vieţii pentru sănătatea ta! 

Iustus Valentinus redeveni stăpân pe sine. Nu se mai temea de viața 
fetelor. Rosti cu hotărâre: 

— Să-i spui lui Gerthorund că primesc să se aşeze pe pământul cerut, îi 
las răgaz trei zile. Dacă va îndrăzni să se apropie de fete, cei doi soli vor fi 
spânzurați, iar hoarda lui nimicită! 

Bătrânul sclav tălmăci gepidului tânăr cuvintele procuratorului, apoi 
părăsi poiana, însoţit de decurion și de doi legionari. 

Gerthorund ascultă pe bătrânul sclav, râzând cu poftă, până în clipa când 
acesta îi vorbi despre condiţiile eliberării fetelor. Izbucni deodată, 
săgetându-l cu priviri pline de ură: 

— Mi-ai trădat fratele, sclav ticălos! Nu se putea ca, văzându-te în 
mijlocul alor tăi, să nu încerci să-i ajuţi. Trebuia să mă fi gândit din timp la 
asta. Spui că te-a cerut şi pe tine? O să te dăm! Cum? Vom vedea! Cu 
romanii vreau să trăiesc în bună înţelegere. Ce va fi mai târziu, nu știu... 


Tăcu. Apoi, parcă aducându-și aminte de bătrân, îl alungă. Afară, în 
întuneric, tălmaciul se opri, nehotărât încotro s-o apuce, frământat de 
înţelesul vorbelor auzite. Un gând îi licări în minte: să asculte ce va mai 
spune Gerthorund. Porni înainte, înșelând vigilenţa străjilor, făcu un ocol și 
se apropie de cortul lui prin spate. Se înfiora când înăuntru răsună vocea 
groasă a căpeteniei gepide: 

— Le vom da fetele! Ele sunt pentru noi un ajutor trimis de zeul nostru 
Wodan. Vom putea să ne aşezăm aici și să trăim în pace cu romanii. Dar pe 
ticălosul de bătrân, fiindcă ne-a trădat solia, îl vom omori încercând pe el 
săgețile! 

Înfricoşat, bătrânul se îndreptă în fugă spre cortul unde știa că se aflau 
fetele închise. În faţa corturilor împrăștiate pe plaiul ce urca în pantă 
domoală, pâlpâiau flăcări deasupra vetrelor. Se ascunse într-un tufăriş, 
așteptând ca somnul să-i învingă pe cei ce mai stăteau în jurul focurilor. 
Când cocoșşii taberei vestiră miezul nopţii, se pregăti să pornească. Dar nu 
apucă să facă nici o mișcare, rămase țintuit locului. Cu tot auzul său slăbit 
de vârstă, distingea alături un foşnet, ca şi cum cineva îl pândea: 

— leşi încoace, bătrâne! auzi de dincolo de tufăriș. Te caut de mult timp. 
Vrei să scapi fetele? 

Recunoscu vocea. Era a unui flăcău gepid, crescut și îngrijit mai mult de 
el. leşi, călcând încet, bântuit de îndoială şi teamă. 

— De unde știai că sunt aici? Pentru ce mă cauţi? 

În faţa lui, tânărul se contura în întuneric ca o pata neagră. Se opri în 
apropierea lui. 

— Vreau să te ajut, moșule. Ştii cum se gândește Gerthorund să-ți 
pedepsească trădarea? 

— Am auzit, flăcăule! De tine nu mă feresc, vreau să fug, să fiu departe 
la ivirea zorilor, dar nu-mi dă pace inima să las pe cele două copile pradă 
deznădejdii. Încerc numai să trec pe lângă cortul lor, să le șoptesc că în 
curând vor fi eliberate. Durerea şi spaima din suflete nu cred că le lasă să 
doarmă. 

Tăcu dintr-odată, auzind cum flăcăul râde înfundat. 

— De ce te bucuri? Tu nutreşti alte gânduri? 

— Da, să le scap de aici. Nu trebuie să ajungi la cort, pentru că ele nu 
mai sunt acolo. Când a căzut întunericul, Gerthorund și celelalte căpetenii 
așteptau neliniștiți întoarcerea voastră, a soliei plecată la romani. Eu am dat 
fuga la fete. Poate că a fost spre norocul lor strădania ta de a mă învăţa 


limba Romei. Le-am tăiat legăturile şi le-am scos din tabără. Acum stau 
ascunse în pădure. Mâine la revărsatul zorilor vor pleca mai departe. Aflând 
că Gerthorund a pus să te omoare, m-am gândit că singura ta scăpare a 
rămas fuga. Te-am căutat mult, până mi-a dat în gând să te aştept prin 
preajma cortului fetelor. Să mergem la ele, bătrâne! Tu te vei descurca mai 
ușor, porneşti cu ele mai departe în plină noapte. 

— Nu cumva pui la cale vreo ticăloșie, Grimhild? 

— Aşa îţi spune sufletul? Sunt crescut la pieptul tău, am învăţat multe de 
la tine. Aş fi gata să plec cu voi, dar sunt gepid, dușmănit de romani. 

Bătrânul îl îmbrăţişa cu dragoste: 

— Grimhild, feciorul meu, zeii îmi răsplătesc răbdarea şi căldura cu care 
te-am crescut și învăţat! Dacă ei îmi vor ajuta, voi face tot ce-mi stă în 
putere şi te voi lua la noi. 

Mişcat adânc, tânărul îl apucă pe bătrân de mână și se pierdu cu el în 
întuneric. Din tabără, se porni primul cântat al cocoșilor, de după miezul 
nopții... 

Soarele se înălțase către vremea prânzului. Bătrânul mergea înainte, iar 
după el fetele. După două zile de chinuri, spaima lăsase pe feţele lor semne 
care poate că nu se vor mai șterge niciodată. Opilia se ţinea mai dârză, se 
pregătise sufleteşte pentru viaţa de captivă. Alliana se mângâia cu speranţa 
că Iustus Valentinus va găsi o cale de înţelegere cu căpetenia gepidă. Și mai 
era ceva: amândouă păstraseră în suflete încrederea că aleşii lor — Sargetius 
şi Diurpanneus — nu vor cunoaşte odihna până nu le vor scoate din tabăra 
lui Gerthorund. Ţinând-o pe marginea unei păduri, bătrânul le îndemna la 
mers, urmând o potecă bătută de fiarele din codru. Le povestea tot ce-i 
trecea prin minte, oprindu-se mai des la întâmplări legate de creşterea lui 
Grimhild. Ceea ce făcuse tânărul îl tulburase peste măsură. Într-un loc le 
ajută să treacă peste trunchiul unui copac doborât de furtună, le privi feţele 
palide şi începu să zâmbească: 

— Dacă cineva m-ar vedea, şi-ar închipui că sunt dus de două zeițe, care 
vor să se înveselească luând cu ele un moșneag, glumi el, pentru a le potoli 
teama. 

— Zeiţe chinuite! murmură Alliana. 

— Da, fetele moşului. Câteodată și ele se lasă prinse şi purtate prin 
tabere de luptători, dornice să-și mai petreacă timpul. 

Se întoarse din nou și le privi. Clătină din cap şi își continuă mersul 
vorbind: 


— Să mă ierte zeii dacă păcătuiesc, dar voi nu arătaţi a fi romane, ci mai 
mult dace. În tinereţe, cu mult înainte de a cădea captiv, am stat cu centuria 
prin apropiere de Ampelum, pe valea râului Aureus, unde am cunoscut fete 
de daci curați. Mă gândesc ce s-or fi zbătând tinerii ce v-au îndrăgit! Doar 
nu vor face nesocotinţa să pătrundă în tabăra lui Gerthorund. Gepizii sunt ca 
fiarele de codru când prind un duşman... 

— Taci! Se aude ceva! şopti speriată Opilia. 

Se opriră, ascultând cu încordare. Pe povârnișul de pe cealaltă parte a 
văii, printre tufişurile și copacii rari, se iveau şi se pierdeau de-a lungul unei 
cărări mai mulţi gepizi. Alergau în galopul cailor. Bătrânul le trase repede în 
dreptul unui desiș. 

— Dacă zeii sunt cu noi, poate că nu ne-au văzut! le încuraja el. Să ne 
afundăm în pădure și să grăbim mersul. Trebuie să vă ţineţi tari, fetelor! 

Căutară să alerge prin locurile în care desișurile erau mai bogate în 
frunziș. În urma lor ropotele se auzeau tot mai aproape. 

— Vin după noi! murmură Alliana îngrozită. Moşule, mai bine să stigăm 
după ajutor! 

— Dacă ne aud, ne dăm singuri în mâinile lor. Să ne grăbim! În sus 
pădurea e mai deasă. 

Nu înaintară prea mult. Caii gepizilor se vedeau aproape. Pădurea răsună 
deodată, până departe în susul și josul văii, de strigătele fetelor, cerând 
ajutor. Bătrânul căută în grabă un loc de apărare. Privirea îi căzu pe 
trunchiul unui fag, rupt mai sus de o statură de om, ros pe dinăuntru de 
putregai, formând o scorbură adâncă. Se repezi şi împinse în ea fetele, iar el 
rămase afară, pregătit pentru luptă. După câteva clipe se văzu prins între 
sulițele gepizilor. 

— Ce, bătrâne, așa de lacom eşti? Ai furat amândouă fetele? Una nu-ţi 
era de ajuns? râse unul dintre ei. 

— Înapoiaţi-vă la tabără şi spuneţi că nu ne-aţi găsit! îi imploră el. Mă 
voi ruga zeilor pentru voi! 

— Vorbeşti ca şi cum nu l-ai cunoaşte pe Gerthorund! reluă cel ce 
glumise. Avem poruncă să te aducem înapoi, viu sau mort. Haide, scoate-le 
de acolo, să le urcăm pe cai. După atâta drum și spaimă, trebuie că sunt 
frânte de oboseală. 

Bătrânul își trecea privirea de la unul la altul, ţinând sulița bine strânsă 
în mâini, hotărât să se împotrivească, sacrificându-și viaţa. Pentru el, acolo 
sau în tabăra lui Gerthorund, tot moarte era. 


— Pe mine nu mă veţi duce viu în faţa lui! strigă el. Dacă aveţi un pic de 
omenie în voi, lăsaţi-ne să plecăm departe! 

Pădurea răsună de hohotele de râs ale gepizilor. 

— Ţi-ai pierdut minţile, moşule? îl batjocori altul. Pe fete nu trebuie să 
ni le dai tu, le luăm noi. Cât despre tine, dacă vrei să fii dus mort la 
Gerthorund, o vom face și pe asta! 

Porniţi să-l batjocorească pe bătrân, gepizii nu simţiră că din partea de 
sus a plaiului se apropiau pe brânci mai mulţi oameni. Deodată pădurea 
răsună de chiote de luptă. Două topoare, mânuite cu dibăcie de după 
trunchiurile fagilor, doborâră doi gepizi. Alt gepid căzu ca trăsnit, izbit în 
cap de o măciucă. 

Bătrânul nu apucă să se dumirească ce se întâmplă. Neclintit cu sulița în 
mână, acoperea cu trupul său gura scorburii. Cei trei gepizi rămași în viaţă, 
văzând pericolul, se avântară spre desișul pădurii, nu înainte însă ca unul 
dintre ei să repeadă sulița în pieptul moșneagului. 

Totul se petrecu repede ca o părere. Când ieşiră, fetele se văzură între 
Pollio, Artemidorus şi baciul Hadciper, amândouă copleşite în egală măsură 
de bucurie și întristare. Dar nu era vreme de pierdut. Cu multă îndemânare 
şi pricepere, Hadciper trase vârful suliței din rană, puse frunze şi cârpe pe 
pieptul bătrânului tălmaci, strângându-l bine cu feșe, apoi îl rezemă de 
trunchiul scorburos. 

— Suntem plecaţi toți în căutarea voastră, povesti Pollio, așezându-se pe 
o buturugă. Nu știa nimeni ce s-a întâmplat şi încotro, s-o apucăm. 
Sargetius cu Diurpanneus vă caută în partea cealaltă, spre tabăra hoardei. 
Noi ne găseam dincolo de coama dealului, pe coastă. Dacă nu strigaţi, eraţi 
pierdute. 

Toată noaptea Diurpanneus şi Pollio au răscolit pădurile şi văile din 
apropierea fermei, fără să dea de urmele fetelor. Spre ziuă, Timacus le aduse 
vestea că niște tăietori de lemne întâlniți în partea dinspre apus zăriseră doi 
gepizi în galopul cailor, purtând în brațe câte o femeie. Dimineaţa 
Diurpanneus se gândi să dea de ştire lui Sargetius, dar până la urmă se 
hotărî ca, însoțit de cei mai curajoşi dintre oameni, să pornească spre tabăra 
gepizilor, iar Pollio cu Artemidorus să facă un ocol spre răsărit și 
miazănoapte. 

În seara zilei când Sargetius sosi, găsi ferma aproape pustie. O bătrână 
sclavă îi povesti cele întâmplate. Fără să-i mai aştepte, sări pe cal şi se 
îndreptă spre plaiul unde Gerthorund își avea tabăra. Abia spre ziuă reuși 


să-l întâlnească pe Diurpanneus. Se sfătuiră îndelung. În plină zi nu se 
puteau apropia prea mult de năvălitori. Se hotărâră să pândească orice 
mișcare în tabăra gepizilor. Nu aşteptară prea mult când printre tufișuri 
zăriră siluete de călăreți. Înaintau urmând ocolurile largi ale unei poteci. 
Momentul nu trebuia pierdut. Sargetius sări ca o nălucă asupra gepidului 
care mergea în frunte, încleștându-și mâinile în gâtul lui. Amândoi se 
prăvăliră de pe cai la pământ. Spre cel de al doilea se aruncă Diurpanneus, 
tot aşa de fulgerător. Ceilalți gepizi — erau numai cinci — văzându-se 
înconjurați de o duzină de oameni — ceata de daci a lui Diurpanneus — nu 
încercară să se opună. Gepidul căzut în mâinile lui Diurpanneus se lăsă 
moale, ca şi cum se bucura că fusese prins. Era Grimhild. Numai Sargetius 
cu gepidul doborât se mențineau în încleștare. 

— Dacă asta a fost voia zeilor! rosti Grimhild în limba Romei, fapt care 
îl miră pe Diurpanneus. Mă văzui și în mâinile romanilor! 

Ceilalți se dădură într-o parte, privind lupta pe viaţă și pe moarte dintre 
cei doi. Când Grimhild desluși lucind în mâinile lor cuţitele, începu să 
strige de răsuna valea: 

— Opriţi-vă! Nu trebuie să moară niciunul dintre voi! Tu, romanule, ţine 
seama că ai în faţa ta pe Gerthorund, căpetenia hoardei de gepizi. Iar tu, 
Gerthorund, e bine să te gândeşti că ai nevoie de prietenia unei căpetenii 
romane! 

Cei doi se descleștară o clipă, Grimhild le urmărea mișcările. Văzându-i 
că se pregăteau să se înfrunte din nou, porniţi să se lovească de moarte, 
flăcăul începu să râdă, spunându-le în glumă: 

— Jur pe Wodan că amândoi sunteţi plecaţi să daţi de urmele fetelor și 
amândoi vreţi să le găsiţi! De ce să vă luptaţi? Mai bine căutaţi-le împreună. 
Poate că umblând alături unul de altul vă veţi împrieteni şi le veţi afla mai 
repede. 

Diurpanneus se aruncă între ei, atent să facă faţă oricărei lovituri. Bănuia 
că aşa cum flăcăul vorbea limba Romei, o ştia şi căpetenia gepidă pe care o 
însoțea. 

— Da, acesta este adevărul, recunoscu el. Căutăm fetele! Pentru 
eliberarea lor vom lupta cu preţul vieţii! Voi ce ştiţi de ele? 

— Ne-au scăpat! răspunse Gerthorund, punându-și cuțitul la cingătoare. 
Au fugit peste noapte, scoase din tabără de un bătrân. Suntem plecaţi în 
căutarea lor. 


— Poate că până acum ele au fost găsite şi prinse de cetele tale, îl privi 
Sargetius cu neîncredere. Știu că ai trimis solie în tabăra romană, însă nu 
cunosc înţelegerea la care ai căzut cu procuratorul. De aceea, ca să fim 
încredinţați de eliberarea lor, vă luăm cu noi, pe tine și pe tânăr. Eu mă 
numesc Sargetius, tu? 

— Ai auzit! Sunt Gerthorund! 

— Spune-le, Gerthorund, să dea de veste că eşti la noi. Viaţa, nu-ţi va fi 
în pericol, cât timp hoarda va aștepta liniştită înapoierea ta. Iar dacă fetele 
au fost găsite, să le aducă acolo de unde le-au răpit, la ferma de pe râul 
Samus! 

Peste valea largă a Samusului începuse să se întindă pâcla înserării. 
Așezaţi în jurul unei mese, sub un măr încărcat de flori, stăteau liniștiți de 
vorbă. Se ospătaseră bine, golind mai multe rânduri de cupe, uitând că în 
dimineaţa acelei zile se înfruntaseră ca dușmani de moarte. 

— Gerthorund, acum ai prieteni printre romani, începu Grimhild. Să te 
aşezi cu hoarda prin apropiere, să faci ca gepizii să trăiască aşa cum îşi duc 
viața oamenii de aici. Eu unul aș vrea ca de astăzi să arunc de pe mine 
blănurile şi cozile de sălbăticiuni. De mult sunt chinuit de dorința de a 
vedea cum arată un for, amfiteatrul, termele! Bătrânul pe care l-ai ţinut ca 
sclav mi-a fost ca un adevărat părinte. De la el am aflat multe despre 
romani, despre Dacia, despre imperiu și de toată lumea. Şi pe tine te-a 
învăţat limba Romei... 

— Dacă vreţi să rămânem prieteni, îl întrerupse Sargetius, să trăiţi 
alături de noi, trebuie să luaţi obiceiurile noastre și să vorbiţi limba noastră. 
Aici în Dacia a trăit un popor brav, muncitor, vesel, cu multă dragoste de 
tară. Roma l-a învins, i-a cotropit pământul, imperiul şi a întins hotarele 
peste ţara lui. Acum cei ce trăiesc pe aceste meleaguri sunt urmași de-ai 
dacilor amestecați cu romanii, vorbesc limba Romei și, deși mai simt 
curgând prin trupurile lor sânge dac, îşi dau seama că nu mai pot să întoarcă 
din mers atâtea prefaceri. Tu ce ai de gând să faci, Gerthorund? Nu poţi s-o 
ţii numai pe năvăliri şi jafuri! 

La întrebarea atât de fățiș pusă, Gerthorund se îmbujora, își privi blana 
frumoasă ce-i acoperea pieptul și parcă se ruşina. 

— Nu ştiu! răspunse încurcat. Mă găsesc în mâinile voastre, iar fratele 
meu într-ale procuratorului. Acum nu mai pot ca, în schimbul fetelor, să-l 
scap. Trimisesem solia cu gânduri bune. Aș vrea o împăcare cu romanii. De 


aceea n-am făcut prădăciuni, n-am pus foc fermelor şi vicurilor voastre, ca 
altădată. Prinderea fetelor o socotisem drept un ajutor dat de zei. 

Sargetius rămase un timp pe gânduri, bătând uşor cu degetele în masă. 
Ar fi vrut să fie de faţă şi procuratorul. 

— Spune-mi, Gerthorund, tu ai vrea să te așezi cu hoarda înlăuntrul 
hotarelor imperiului? îl întrebă. 

— Așa gândisem! Să iau o bucată de pământ pe Samus. 

— Ca un cuceritor, ori ca o căpetenie care vrea să se supună Romei cu 
tribul său? 

Gerthorund nu-și pusese o asemenea întrebare. Răspunse nehotărât, 
căutând să aleagă vorbele: 

— Nici eu nu ştiu cum. Aș vrea să vieţuim în pace. 

— Eşti hotărât să trăieşti în prietenie cu noi, Gerthorund? Te întreb asta, 
pentru că mintea mea aleargă cu totul în alta parte. Nu cumva nutrești 
năzuinţa să te așezi cu hoarda pentru totdeauna în Dacia? Poate că a ajuns 
până la voi zvonul că Roma își retrage legiunile de aici. 

— Eu nu ştiu de-asta, răspunse Gerthorund. Și chiar de-aș fi aflat, tot aşa 
făceam. Dacă imperiul părăseşte Dacia, aici va fi pământ, case, ferme, viile. 

Sargetius se întoarse mai mult spre el: 

— Dar nu va pleca toată lumea! râse, bătându-l ușor pe spate. 

Tăcu. Privirea i se întunecă, iar râsul îi împietri pe buze. Dacă gepizii 
devin un pericol pentru cei ce vor rămâne în Dacia? Dacă Gerthorund 
urmăreşte să cotropească vicurile şi fermele? Un fior îl răscoli, măsurându-l 
cu privirea: 

— Dacă aş şti că celor ce nu vor pleca le va fi dat să îndure lovituri din 
partea ta, te-aş omorî cu mâinile mele! 

Pe Gerthorund nu-l speriară cuvintele lui Sargetius. Îi potoli teama cu un 
răspuns potrivit: 

— Dacia are şi alţi vecini, mai răi şi mai lacomi decât gepizii mei. Îi uiţi 
pe goți? Deşi suntem de acelaşi neam, ei ne urăsc de moarte. Vrei prietenia 
mea sau pe a goților? 

Sargetius nu mai avu timp să răspundă. Sări în picioare și pornit în calea 
fetelor. Îmbrăcate curat şi odihnite, suferința prin care trecuse nu lăsase 
urme prea adânci. Pe fețele și în privirile lor plutea o umbră, ca şi cum încă 
nu se simțeau în deplină siguranță. Când îl văzu pe Grimhild, Opilia nu se 
putu stăpâni să nu strige, arătându-l cu mâna: 


— El ne-a salvat! El ne-a scos din tabăra gepidă! Gerthorund aruncă 
spre flăcău o căutătură rece. Pentru el, unele lucruri erau de neînțeles. Ştia 
că bătrânul tălmaci fugise cu fetele. 


CAPITOLUL IV 
TÂRGUL NEVESTELOR 


Sargetius se despărți de bătrânul Degidus destul de supărat. Bunicul îl 
mustrase. Gândi că poate anii ce-i ducea în spate îi slăbise mintea, nu mai 
putea înțelege frământările de acum ale lumii. Porni spre atelierul de olărie, 
rotindu-şi din mers privirea pe deasupra pădurii, spre pintenul de stâncă 
unde se înălțase altădată cetatea, în timp ce în minte îi reveniră cuvintele 
bătrânului: 

— Ai face bine — dacă mai simţi curgând prin vinele tale puţin sânge dac 
— ca atunci când pui la cale ceva pentru ajutorarea neamului, să te uiţi 
îndelung sus, spre ruinele cuibului de viteji! 

Pentru ce să privească într-acolo? El nu este un urmaș de-al tarabostelui 
care a stăpânit cetatea. Dar vorbele bătrânului continuau să-i răsune în 
urechi: 

— Şi de câte ori vezi acele ziduri, să-ţi aduci aminte de povestea lui 
Burio, adică a lui Butes. Numai așa te va îndemna sufletul ce trebuie să 
faci! 

Supărarea se pornise de când cu venirea lui Rundacitulp, căruia nu-i 
spunea în alt fel decât „vântură lume”. Însă în cea mai mare măsură îl 
tulburase alte spuse ale lui: 

— Străbunicii și strămoşii te privesc, Sargetius, de lângă Marele 
Zamolxis! Ei ştiu că tu ai rămas ultima lor speranţă! 

Ce trebuia să înțeleagă el prin asta, bătrânul nu voise niciodată să-i 
spună. Se mulțumea doar să pufăie de mâhnire şi bătrâneţe, mișcându-se 
neliniștit de la un loc la altul. În sinea lui, Sargetius nu se îndoia că bunicul 
îl iubeşte. De multe ori se gândea la Rundacitulp. În acele momente îl 
înfiora un sentiment de respect, de supunere faţă de acela în care începuse 
să vadă întruchiparea poporului dac liber, a unei Dacii reînnoite. În clipele 
de mare frământare nu-și mai găsea locul, îl căuta pe Metrobius şi se 
cufundau în discuţii, făcând cele mai ciudate presupuneri asupra 
schimbărilor pe care le-ar putea aduce viitorul apropiat. Ajunsese să 
înţeleagă că regele simboliza unirea strânsă a dacilor în faţa primejdiei. 

Din ușa atelierului îl zări pe Offas lucrând la roata lui de olar. Se lupta 
cu lutul, îl modela parcă în dușmănie, încrâncenat, absorbit de muncă şi de 
gânduri. Părul negru îi cădea pe frunte în şuviţe încâlcite. Îmbrăcase de-a 


dreptul pe piele tunica veche, cenușie. Mâinile îi erau într-o continuă 
mișcare, păreau ale unui automat. 

— Dar ce te supără lutul? Astăzi îl frămânţi prea tare, îi spuse, oprindu- 
se lângă roată. 

Scos din gânduri, Offas săltă spre el privirea: 

— Câteodată aşa lucrez! răspunse, fără să zâmbească. Te văd vesel, ai și 
de ce, dacă ne gândim la spaima prin care aţi trecut, tu și Diurpanneus. Mă 
rog zeilor pentru fericirea voastră şi a fetelor! 

— Te-am urmărit din uşă cum lucrai şi mi-am zis: iată pe magisterul 
Colegiului săracilor şi căpetenia cetei de săraci luptători. Privit dintr-o 
parte, prin lumina cenușie pătrunsă prin fereastră, te asemănai cu Prometeu 
ferecat de stâncă. Ce-i tulbură sufletul, Offas? 

Olarul începu să-și curețe palmele pe poalele tunicii, așa cum făcea 
întotdeauna. Lucra singur în atelier, ceilalți erau afară după treburi, la scosul 
lutului din groapă sau la pregătirea lemnelor pentru cuptorul de ars vasele. 

— Nu-mi dau seama dacă mă nelinișteşte ceva! Câte nu zboară prin 
mintea omului! 

— Şi la ce meditai? 

— La multe. La Grimhild, la tine, la Rundacitulp... 

— La Metrobius nu? 

Offas zâmbi. În ochi i se aprinse o lucire vie. 

— Pe el îl port în suflet, mai ales de când am aflat cine este și ştiu că nu 
mai e supus sclaviei. Le-am spus celor din colegiu că locul de comagister 
trebuie încredinţat unui sclav, că urmează să aleagă pe altul în locul lui, și ei 
au ales... 

— Pe cine? 

— Tot pe el. A strigat unul din adunare că îl socoteşte pe Metrobius mai 
sclav decât toţi sclavii. Iar de sărac... 

— Dar spre Grimhild de ce ai rătăcit cu mintea? Câteva clipe Offas îl 
privi fără să-i răspundă. Se ridică de pe scaunul său de olar și-i puse mâna 
pe umăr: 

— Vezi tu, sufletele oamenilor poate că sunt la fel, deşi unii umblă 
îmbrăcaţi în toge, alții în tunici de sclavi, iar mulţi mai poartă pe trupuri 
blănuri de animale. La toate astea cuget, le frământ în mine, dar numai 
Metrobius ar putea să mă lămurească. Și m-am mai gândit la ceva: la fiica 
mea, Iunilla. I-aş dori un soț ca Grimhild. Într-o dimineaţă a venit în atelier 
gepidul şi a rămas aproape până la amiază. S-a minunat de meșteșugul meu. 


Offas se apucă să aşeze într-un loc mai ferit vasele lucrate. Sargetius îl 
ajută la treabă, în timp ce gândul îi zbură la Grimhild și la încurcătura 
procuratorului când aflase că fetele, scăpate din tabăra gepizilor, se găseau 
în siguranţă. De bucurie, Iustus Valentinus trimisese să-l aducă pe fratele lui 
Gerthorund în cortul său. Se arătase binevoitor, golind împreună multe cupe 
de vin. În aceeaşi seară au şi ajuns la înţelegere: Gerthorund se așeza cu 
hoarda sa în afara Daciei, în apropiere de hotarul imperiului și se lega să nu 
mai facă năvăliri după jafuri. În schimb, obținuse încuviințarea ca trimişi 
de-ai lui să poată veni la Porolissum după cumpărături — îmbrăcăminte, 
podoabe, lucruri de gospodărie — plătite cu aur, cu chihlimbar și cu blănuri 
căutate. 

— Te-ai apucat să muţi dintr-un loc în altul oalele numai ca să-ţi faci de 
lucru. Spune-mi, Offas, ce-ţi mai arde sufletul? 

Faţa olarului se umbri. Murmură, cu o undă de reținere: 

— Se petrec fapte în care nu vreau să mă amestec. Eu am în sânge ceva 
de grec și de persan, n-am nimic de dac. Nu trebuie să mă bag în ceea ce 
pregătiţi voi, cei ce vă socotiți urmași ai dacilor. 

Sargetius începu să râdă. Îl cunoștea bine pe olar, îl iubea mult, cu 
încredere nețţărmurită. 

— 'Ţi-am spus că atelierul ăsta e numai cu numele al bunicului, că de 
fapt îţi aparţine. Știi că-ţi rămâne pentru totdeauna? 

— Nu înţeleg unde vrei să ajungi! 

— Ascultă, Offas, dacă legiunile părăsesc Dacia, tu pleci? 

— Încotro s-o apuc eu? Am femeie, copii... Cum să pornesc pe drumul 
pribegiei? 

— Atunci de ce nu vrei să te alături nouă? 

Mai luminat la față, Offas se opri din lucru, punându-și mâinile în 
şolduri: 

— Ai adus-o bine cu vorba. Acum află ce mă arde în suflet: nu-mi place 
de Rundacitulp! O fi urmaşul acelui taraboste, pe care Sarmis îl sortise să 
rămână rege al Daciei, însă nu văd în el căpetenia unui popor. Dacă mă 
întrebi pentru ce, îți răspund că aşa îmi spune inima. Ce e în sufletul omului 
se vede pe faţa lui... 

— Bănuiesc de unde vine pornirea! murmură Sargetius cu amărăciune. 
Cum stai mai toată ziua alături de bunicul, nu se putea să nu ajungi să 
gândeşti la fel ca el! 


— Poate că te înșeli. De multe ori l-am auzit pe bătrân rostind de unul 
singur prin curte numele lui Rundacitulp, însă față de mine a vorbit prea 
puţin despre el. 

— Adineauri mi-a strigat, supărat, că ar fi bine să privesc din când în 
când sus, spre locul unde a fost cetatea... 

Offas îl străpunse cu privirea: 

— Ţi-a spus ce trebuia. Bătrânul s-a gândit că numai așa îţi vei mai 
aminti de înaintaşii tăi! 

Sargetius se trase câțiva pași înapoi, mirat. 

— Ce se petrece astăzi cu tine, Offas? Nu cumva şi Metrobius îl are în 
suflet la fel ca tine pe Rundacitulp? 

— Nu pot să-mi dau seama. Mi-a spus, în ziua când ne aflam cu toţii 
strânși în jurul procuratorului — eram în așteptarea soliei gepizilor, tu 
plecaseşi spre fermă — că Rundacitulp arăta ca o fată fricoasă, care fusese 
luată să lupte cu năvălitorii. Dar să-l lăsăm în pace, tu poate că ştii mai 
multe! Spune-mi, rămâi acasă, sau mergi cu mine spre colegiu? 

— Dacă nu te stânjenesc, pot să te însoțesc. 

Curtea largă a colegiului arăta plină de viață de când Servius locuia în 
încăperea din spatele villei vechi. Pe o bancă, sub un măr, aproape de 
intrare, stăteau de vorbă Metrobius şi Servius. Văzându-i, Metrobius îi 
întâmpină: 

— Numai bine și sănătate vă doresc! Vă spun şi eu ca oracolul de la 
Delfi: dacă nu veneaţi voi, veneam eu. Mă pregăteam să plec spre atelierul 
de olărie. Acolo văd minunile ieşite din mâna omului. Parcă aud cum 
vorbeşte lutul, îmi istoriseşte trecutul de frământări al pământului: de când a 
luat el ființă, cum au prins viață oamenii, animalele... 

— Aşa, Metrobius! îl întrerupse Sargetius. Când te porneşti, eşti ca o 
roată împinsă de şuvoiul apei. Ursitoarele te-au înzestrat cu darul frumos al 
vorbirii. Dar nu ţi-am răspuns la salut. Ce să cer zeilor pentru tine? 

Metrobius se porni să râdă cu poftă: 

— Să le spui să-și facă o groapă mare, să intre toţi în ea, să se acopere 
cu pământ mult și să lase oamenii în pace! Ori să se ducă la Vezuviu, să se 
arunce prin gura în care fierb pietre topite. 

— Ia să-mi spui, are sau nu are treabă aici Offas? Vreau să știu dacă a 
plecat de la atelier numai ca să scape de mine. 

— La Colegiul săracilor este întotdeauna ceva de făcut. Necazurile şi 
durerile celor săraci şi umili nu contenesc niciodată. Am pregătit tot ce 


trebuie pentru ospăţul nostru de mâine. 

Și adăugă, schimbând tonul spre glumă: 

— Avem noroc cu unul Sargetius, care nu uită să trimită din când în 
când câte ceva pentru prânzul celor aflați în lipsuri. Astăzi veneam într- 
acolo nu numai să văd minunatele forme noi ale lutului, ci şi pe tine. 

Zâmbetul împietri pe faţa lui Sargetius. 

— Dar ce-aveţi astăzi toți cu mine? M-a luat ia rost bunicul, m-a judecat 
Offas, acum te pregăteşti tu... 

— Eu le am gândite de mult. Nu sunt ca o roată de apă împinsă de 
șuvoi? E bine să cunoşti şi ce frământ eu. 

— Dacă aici nu e prea grabnică treaba, vă propun să facem cale întoarsă. 
Mergem la mine. Poate că acolo, încălziţi de tăria unui vin bun, mă veţi 
judeca mai aspru! 

Luară drumul înapoi. Din mers, Sargetius săltă privirea până deasupra 
pintenului de piatră, rămânând cu ochii aţintiţi spre locul pe care se înălțase 
altădată cetatea. Acum dădea alt înțeles cuvintelor bătrânului. Vedea cu 
mintea străjerii de pe vremuri cum sunau din cornuri și tulnice, vestind 
plecarea la vânătoare a tarabostelui, cum comaţii mergeau agale pe drumul 
ce şerpuia coborând, din care nu mai rămăseseră decât urmele, schimbate 
într-o potecă îngustă, vedea flăcăii întrecându-se de sărbătoarea coronaei — 
a belșugului — fiecare dornic să iasă învingătorul, să fie alesul celei mai 
frumoase fete, și zărea prin negura trecutului mesele bogate, pline de 
veselie, cu stăpânul cetăţii în mijlocul mulțimii. 

— Să vă spun ce am mai făcut, începu Metrobius. Alaltăieri, după 
spectacolul din amfiteatru, un gladiator m-a rugat să trec pe la școala lor. 
M-am dus astăzi de dimineaţă, însoţit de Grimhild. Tânărul gepid aproape 
că nu se mai desparte de mine. M-am văzut numaidecât înconjurat de 
oamenii aceia sortiți să moară în arenă, m-au rugat să-i lămuresc cum e cu 
lupta pentru eliberarea sclavilor. Le-am spus că eu nu pun la cale nici o 
răscoală, iar ei m-au întrebat: „Cine îndeamnă tineretul din Porolissum să se 
ridice pentru pieirea sclaviei?” Mi-a fost destul de greu să-i fac să înțeleagă 
că, de fapt, eu nu fac altceva decât să spun în prelegerile mele ceea ce 
gândesc şi ceea ce cred despre oameni, despre zei și credință, despre 
sclavie, despre bine și rău. Ce să mai lungesc, vorba. Până la urmă 
gladiatorii s-au legat să se ridice, o dată cu tineretul la luptă făţișă pentru 
curmarea sclaviei. Încep să cred tot mai mult că Porolissumul va fi prima 
urbe din imperiu care va rămâne fără sclavi. Așa cum este aşezat, departe de 


Ulpia Traiana Sarmizegetusa, la marginea imperiului, poate că Roma nici 
nu se va amesteca în cele petrecute aici.: 

— Zici că la şcoala gladiatorilor-a fost şi Grimhild. De ce nu l-ai adus 
încoace? îl întrebă Offas. 

— L-am lăsat acolo. Mai bine zis, a vrut el să rămână, îi răspunse, și 
schimbă vorba: Tu m-ai ascultat, Sargetius? Priveşti cam de mult în susul 
povârnișului. Ţi-e teamă că pe-acolo va năvăli din nou vreo hoardă? 

— M-am uitat așa... 

— Știu, nici nu trebuie să-mi spui. Când priveşti într-acolo, nu se poate 
ca inima ta să nu bată altfel. De câtva timp tot vreau să te întreb: Te încrezi 
mult în Rundacitulp? Crezi că e calea cea mai bună, să-l urmezi? 

— Pentru ceea ce ne străduim să facem, mă încred! răspunse, 
descumpănit de întrebare. Sunt hotărât să lupt alături de el! Tu ştii, 
Metrobius, despre ce este vorba. Altă cale nu văd. 

— Crezi că numai eu știu? A aflat şi Iustus Valentinus! 

Uimit peste măsură, Sargetius se opri şi se dădu un pas înapoi, 
învăluindu-l într-o privire rece: 

— Tu ai poftă de glume astăzi! Ce v-a găsit pe toţi? Nu cumva la mijloc 
e o urzeală dibace, prin care se caută să fim împiedicaţi de a porni ceea ce 
pregătim cu atâta răbdare? 

Pieptul lui Sargetius se încordase: în ochi îi lucea o flacără aprinsă de 
îngrijorare. Faţa îi împietrise. Metrobius îi prinse zbuciumul și căută să-i 
spulbere neîncrederea: 

— Noi încercăm să te ajutăm să izbuteşti în luptă. Da, Iustus Valentinus 
a aflat nu numai ce se pregăteşte pentru Rundacitulp, continuă Metrobius, 
întorcându-se din mers și așteptându-l, ci şi alte lucruri, la care cred că nu 
te-ai gândit. De aceea am vrut să vin astăzi la tine. Pentru Iustus Valentinus 
nu mai este o taină că Rundacitulp va fi proclamat rege al Daciei libere şi, 
în plus, ceea ce nu ştii tu, e că el a consimţit să rămână supus Romei, dacă 
hotarele imperiului se vor muta înapoi pe Danuvius. 

Sargetius merse un timp privind în jos, apoi săltă capul. Pe faţa lui se 
săvârşea o schimbare cu totul opusă. Vorbi cu mult calm: 

— Da, îl înţeleg! Mă miră numai faptul că a fost la procurator și mie nu 
mi-a spus. Vezi, Metrobius, tu le întorci cum vrei cu filosofia ta. Ai spus 
odată că faţă de cel ce i-ar sta în cale, te-ar împiedica să înfăptuieşti ceva, e 
bine sa te arăţi prieten, să-l convingi că ceea ce vrei să pornești este și în 
folosul lui. Pentru procurator, când ceva se face în interesul imperiului, e ca 


și cum ar fi în scopul său. Se poate ca vouă să nu vă placă Rundacitulp. În 
momentul de faţă însă interesează numai unirea celor ce se simt legaţi de 
acest pământ cu cei ce se mai gândesc la umbrele strămoșilor lor, adică a 
celor hotărâți să rămână pe loc. Rundacitulp se trage dintr-un taraboste pe 
care un înaintaș de-al meu îl sortise să-i urmeze ca rege. Dacă prin el vom 
realiza acea unire... 

— Tu eşti doară vlăstarul acelui viteaz, îl întrerupse Offas. 

— Ce vrei să spui cu asta? Gândeşti că eu aș fi în drept... 

— Da, întări Offas, tu ar trebui să fii rege! Tu eşti singurul moştenitor al 
puterii pe care au avut-o Sarmis, Decebal și înaintașii lor. Metrobius ar 
putea să-ţi lămurească mai bine asta. 

Ajunşi în dreptul villei se opriră la poartă. 

— Văd că astăzi v-aţi pornit să mă tulburaţi, toţi la rând, mai lipseşte 
numai Diurpanneus! 

— Şi Pollio! râse Metrobius. Nici el nu părăsește Dacia. 

Sargetius socoti că discuţia se continua inutil: 

— Să rămânem înțeleşi, Rundacitulp este bărbatul pe care îl vom 
recunoaște ca rege! Vreau să îndeplinesc în totul voia străbunicului meu 
intrat în legendă. 

Intrară. În tricliniu era răcoare și linişte. Goliră tăcuţi câteva cupe de vin. 
Metrobius gândea că-l supărase pe Sargetius. În atriu se auzi foșnet de 
picioare târşite. Uşa se deschise încet şi intră bătrânul, suflând greu. 

— Nu vă supăr mult. Mi-a spus Opilia că sunteţi numai voi trei; era bine 
să fi fost şi Diurpanneus. 

Sargetius îi sări înainte, ajutându-l să se așeze pe un scaun. Îl îndemnă să 
soarbă puţin vin, apoi să spună ce dorea. Bătrânul luă cupa cu mâna 
tremurândă. 

— Poate că te-am supărat, Sargetius, cu cele ce ţi-am spus astăzi. Totul a 
pornit dintr-o îngrijorare de om bătrân. După ce ai plecat la olărie, am stat şi 
am chibzuit îndelung. Acum și eu zic că tu vezi bine lucrurile. Că acela va fi 
Rundacitulp sau altul, asta e treaba voastră, a celor care rămân pe loc. Eu 
am venit numai să vă sfătuiesc să daţi sfoară în ţară, ca lumea să ştie din 
vreme, să nu înceapă, pradă disperării, să alerge îngrozită că rămâne în 
pustiu, când legiunile și oficiile publice vor pleca. Pentru asta, uite ce m-am 
gândit: se apropie vara, pe la jumătatea lui cuptor se ţine Târgul nevestelor, 
locul de întâlnire al celor ce se mai simt daci. Trebuie să daţi vestire să vină 
acolo cât mai mulţi, şi să vă duceţi și voi, adică tu, Sargetius, cu 


Rundacitulp şi Diurpanneus. Ştiu eu?! N-ar strica să-i luaţi și pe Metrobius, 
Offas, Pollio, dacă îi trage inima. Asta am vrut să vă spun. Dar voi să faceţi 
așa cum gândiţi mai bine. Să nu vă luați după spusele unui bătrân, dacă 
mintea vă poartă altfel. Eu mă voi ruga zeilor pentru voi! 

Cei numiţi de bătrân s-au sfătuit multe zile în șir, după care au pornit 
oameni peste tot prin Dacia, să ducă vestea, printre cei ce se mai socoteau 
daci, că la Târgul nevestelor din acel an va veni și omul sortit să devină rege 
după retragerea legiunilor. 

De mult timp meşterul 'Timocles, iscusitul făurar din partea de sus a 
Ulpiei Traiana Sarmizegetusa, arăta neliniștit. De dimineaţă, venise la 
atelier, lucrase câtva timp fără poftă, apoi îşi scosese șorțul de piele, 
îmbrăcase iarăși tunica şi plecase spre for. 

Populaţia marii colonii trecea printr-o vie frământare de când sosise 
vestea că goții pătrunseseră în Moesia și înaintau spre Tracia, fără ca 
legiunile împăratului Claudius să-i poată opri. Unii socoteau Dacia ca şi 
ruptă de imperiu. Către Roma nu se mai pornea prin cheile înguste ale 
râului Rabo, spre Drobeta, ci pe partea cealaltă, prin Tibiscu, spre 
Viminacium. Guvernatorul provinciei luase măsuri de păstrare a ordinii, 
ascunzându-se gravitatea situației. Zvonurile se împrăştiau totuși, pornite 
mai ales de la militari. Până la Ulpia Traiana se-ntinsese spaima şi cruzimea 
năvălitorilor. Pe unde treceau, nu lăsau în urma lor decât ruine, sânge și 
scrum. Așa povesteau negustorii, curierii și alți oameni veniți de dincolo de 
Danuvius, fugiţi din calea hoardelor în Dacia, unde se simțeau în mai multă 
siguranţă. 

Făurarul nu se gândea să părăsească Dacia. Alături de atelier, în curtea 
bogatului negustor de sclavi Castinus, răsunau bocănituri și strigăte. 
Dassius şi Cletus, calfele știau că vecinul se pregătea să plece la Roma. 
Ascultând zgomotele ce veneau de acolo, Dassius nu putea să-și alunge din 
minte cele petrecute cu un an în urmă, când negustorul încercase să-și ia 
înapoi sclava, pe Diegia. Rămași singuri după plecarea meşterului, întăriră 
focul — aveau de forjat nişte scoabe pentru un dulgher — dornici să arate 
sporul la treabă în lipsa lui. Se întreceau bătând fierul pe nicovală, când o 
femeie intră în fugă în atelier, strâgând: 

— Fugi, Dassius, latronii ţi-au furat nevasta și copilul! 

Era o vecină de lângă casa lor. Din iarnă Diegia devenise mamă. Pentru 
amândoi, copilul — micul Diurpanneus — era soarele vieţii lor. Dassius nu se 
îndoia că ticăloşia pornea tot de la Castinus. Într-o clipă au stins focul şi 


închis atelierul. Au alergat la brutarul de peste drum, prietenul lui Timocles, 
au luat ajutoare şi cai, pornind în galop spre plaiul pe care îşi avea căsuţa. 
Ajuns acolo, puse ajutoarele să încercuiască pădurea, iar el dezlegă câinii şi 
pătrunse cu ei prin tufișuri. Gândea că fugarii, ducând cu ei o femeie cu 
copil, nu avuseseră timp să se îndepărteze prea mult. Se desfășură o 
adevărată vânătoare, în care câinii se dovediră de mare ajutor. Din cei patru 
oameni trimiși de Castinus, doi reușiră să fugă, iar doi căzură sub loviturile 
urmăritorilor. 

În for se adunase multă lume, mai ales meşteşugari, negustori şi militari. 
De sus, de pe crestele Muntelui cel Mare!1%, sufla peste Ulpia Traiana 
Sarmizegetusa o boare răcoritoare. De multă vreme Ulpia Traiana devenise 
un loc de atracţie și de odihnă pentru patricienii îmbuibaţi şi plictisiţi ai 
Romei. După cei peste o sută cincizeci de ani de la cucerirea Daciei, colonia 
ajunsese cea mai populată aşezare din această provincie. Cine se putea rupe 
de acele locuri atât de frumoase, fără să le regrete? 

Meşterul 'Timocles plecase spre for nerăbdător să afle noi veşti. Făcuse 
mai multe ocoluri prin larga răspântie din care porneau cele trei căi 
principale: via Ulpia Traiana, via Dacia Traiana și via Roma, străbătuse de 
câteva ori drumul dintre casa augustalilor și amfiteatru, prinse şi ascultase 
grupurile de curioși, lacomi să afle ultimele zvonuri. Se hotărâse să se 
întoarcă la atelier, când se auzi strigat de cineva din mijlocul unei adunări 
de mai mulți bărbaţi ce stăteau de vorbă în apropierea soclului pe care se 
înălța statuia de marmură a lui Traian. Întorcându-se, văzu pe doi dintre cei 
mai buni prieteni de-ai săi: Sedatius, dulgher cu faimă, şi Liccannius, 
brutarul, care de la un timp dădea semne de grabnică îmbogăţire, iar alături 
de ei un tânăr centurion — nepotul brutarului — un gladiator voinic şi lanistul 
Epipodius. Se îndreptă într-acolo dornic să schimbe câteva'vorbe. 

— Haide, Hefaistos(151 îl îndemnă brutarul, cum obişnuia să-i spună în 
glumă. Vino să ne spui dacă te mai potriveşti cu patronul tău. Te văzurăm 
cum treceai ţanțoş. 

Timocles se opri lângă ei şi râse: 

— Nu ştiu la ce fel de potriveală te gândești! Şchiop, cum vezi, nu sunt, 
iar de urât... ai putea să întrebi femeile. Să ştii, Liccannius, pe mine unul 
mă mai ţin puterile! încheie el, izbucnind și mai tare în râs. 

— Lasă, nu te mai preface că n-ai înţeles, continuă brutarul. Voi făurarii 
ar trebui să meșteriţi cât mai multe vârfuri de sulițe şi de săgeți, spade lungi 


şi scurte, tridente şi orice este bun de luptă. Nu se ştie dacă n-o să fim 
nevoiţi să ne apărăm de hoardele năvălitorilor. Ori te paşte alte gânduri... 

Făcând ochii mari, ca şi cum s-ar fi arătat surprins, meşterul făurar căută 
un răspuns potrivit momentului și glumei: 

— Pe Jupiter! Nu cumva, Liccannius, te-ai şi hotărât să coci pâine 
pentru barbari? Ai putea să câştigi și mai mult. 

— Da, da, am auzit că ei plătesc bine, lasă în urmă numai ruine și 
scrum! adăugă Sedatius, dulgherul. 

— Ehei, nu mă prind ei! Barem într-o împrejurare grea, ca aceea pe care 
o aşteptăm, să-mi folosească banii cheltuiţi cu nepotul meu să ajungă 
centurion. Când o să-mi spună el că trebuie s-o iau din loc, am șters-o spre 
Lederata, apoi la Singidunum, unde am un frate. Goţii pot să pătrundă până 
acolo. Tu, dulgherule, continuă brutarul abia stăpânindu-și râsul, ai putea să 
rămâi, lucrezi dulgherie și tâmplărie pentru corturile hoardei. 

— Să ştii că barbarii, după ce se vor așeza locului, vor începe să-și înalțe 
case de lemn, piatră și cărămidă, i-o întoarse dulgherul, semn că gluma 
brutarului nu-l supărase. Aș vrea să știu de la centurion, el a sosit de curând 
dinspre Danuvius, poate că ştie: Ce ar fi de făcut, dacă se vestește că vine 
hoarda năvălitoare şi n-am mai avea timp de fugă? 

Centurionul răspunse cu timiditate, după ce tuși încet de câteva ori: 

— Cel mai bun lucru e să te ascunzi, să nu te arăţi până când barbarii n- 
au pornit mai departe. Se înţelege, mai trebuie şi ceva noroc. În multe 
cazuri prind, leagă și duc cu ei numeroși captivi. Dar până aici nu vor 
ajunge. Ei se feresc de munţi, sunt oameni mai mult de câmpie, le place să 
alerge în goana cailor toată ziua. Vă spun ceva, şopti el făcându-le semn să 
se strângă în jurul său, care nu trebuie să se audă. Când am venit încoace, 
de la Drobeta am întovărăşit pe drum un centurion, curier din garda 
împăratului, aducea un mesaj către guvernatorul Daciei. Ne-am întovărășit, 
l-am făcut să-mi destăinuie ce se vorbeşte prin tabăra stăpânului Romei. 
Mi-a dezvăluit cu teamă că pe aici o să fie pericol. Roma se gândeşte să 
părăsească această provincie, să-și retragă legiunile. După câte am înţeles, 
în acel mesaj ordinul ar suna cam așa: dacă armata romană îi învinge și 
alungă pe goți, toată lumea rămâne pe loc — adică militarii și funcţionarii — 
iar dacă barbarii n-au putut fi opriţi, trebuie să părăsească în grabă cetăţile, 
castrele și oficiile publice, luând tot ce se poate duce. 

— Acum pricep de ce se pregăteşte cu atâta zor hoţul de Castinus, 
vecinul meu! se miră făurarul, a cărui îngrijorare începea să crească. Da, el 


ştie multe, poate să afle din timp orice. Negustorii hoţi sunt în strânse 
legături cu alți hoţi: tabulari, dispensatori!17* şi alți funcţionari de-ai 
oficiilor. Și voi ce aveţi de gând să faceţi? O să staţi cu mâinile în sân, 
rugându-vă la zei? 

— Eu o şterg înaintea legiunilor! se grăbi lanistul. Mă duc în altă parte 
cu gladiatorii mei. 

— Cu cei care au de gând să te urmeze, Epipodius! i-o reteză 
gladiatorul. Eu unul m-am decis să rămân pe loc până în ultima clipă. 

— Te gândești să te îmbogăţeşti, luând din ce părăsesc alţii? îl întrebă cu 
amărăciune lanistul. 

— Şi de ce nu? Decât să rămână hoardelor barbare... 

Celorlalți le pierise pofta de glume, mai ales brutarului și dulgherului. 

— Dar tu ce-ai de gând? îl întrebă brutarul pe făurar. Te-ai grozăvit de 
multe ori că n-ai să faci nici un pas afară din Ulpia. 

— Da, m-am lăudat! răspunse, rostind rar vorbele. M-aş făli şi acum, 
dacă aş şti că nu ajung goții până aici! 

Meşterul făurar tăcu, întorcându-se în partea spre care priveau ceilalți. 
Pe via Ulpia Traiana lumea părea intrată în panică. Uitând de cele vorbite, 
porniră cu toţii într-acolo. Mulțimea se scurgea spre cartierul în care se afla 
atelierul lui Timocles. Îngrijorat, făurarul iuți pașii, luând-o înaintea 
celorlalți. Întotdeauna se temuse de foc, în atelierul său cărbunii nu se 
stingeau pe vatră toată ziua, iar acoperișul putea fi uşor mistuit de flăcări. Îl 
zări pe Cletus apropiindu-se în fugă. Acesta îl văzu, se opri lângă el: 

— Meştere, să mergi repede la atelier! Trebuie să-l opreşti pe Dassius. 
Se nenoroceşte dacă îl omoară pe Castinus! 

Timocles îl asculta fără să înțeleagă. Ştia că negustorul de sclavi se 
pregătea de plecare. Să fi nutrit oare Dassius gândul unei răzbunări până în 
ultima clipă? îi trecu prin minte. Vecinul său nu mai încercase s-o fure pe 
Diegia, de când el îl ameninţase cu atâta hotărâre. Porni alături de calfa 
care, suflând greu, îi povesti pe drum tot ce se petrecuse. 

— S-a strâns multă lume, mai ales dintre cei săraci. I-a dus Dassius într- 
acolo, încheie Cletus, alergând după meşterul care, pe măsură ce afla de 
cele întâmplate, mărea și grăbea pașii. 

Ajuns la poarta lui Castinus, meșterul rămase uimit. Curtea negustorului 
era plină de sărăcime, fiecare căutând ceva bun de luat. Carele, împrăștiate 
prin curte, zăceau golite, răsturnate, încărcăturile lor pieriseră ca fumul în 


vânt. Sclavii negustorului stăteau ascunși, îngroziți de puhoiul de oameni 
înfuriaţi, în partea din fund a ogrăzii ardea un hambar. 

Disperat, Timocles începu să-l strige pe Dassius. Îl şi vedea legănându- 
se în laţul spânzurătorii, iar soţia şi copilul rămași fără sprijin. Îşi iubea mult 
calfele, pierderea oricăruia dintre ei doi o privea ca pe o nenorocire. Ocoli 
în fugă curtea îngrijorat, căutându-l peste tot. Nimeni nu știa unde se găsea. 
Cletus, mai norocos, îl descoperi într-un beci. Înconjurat de câţiva tineri ca 
şi el, Dassius îl judeca pe Castinus, înainte de a-l trimite la Proserpina. De 
sus din prag, meșterul strigă atât de tare, încât cei dinăuntru se speriară: 

— Opreşte-te, Dassius! 'Ți-au luat minţile duhurile rele? Coborî treptele, 
sărind din două în două, se repezi la el și-l zgâlțăi cu toată puterea: 

— Ar trebui să te snopesc în bătaie! Cine o să te scape din mâinile 
gărzilor pentru cele ce ai făcut? 

Aprins de mânie, gâfâind, Timocles îl privi îndelung pe Castinus. 
Negustorul, cu faţa albă ca varul, trântit la pământ, cu mâinile și picioarele 
legate, tremura, îngrozit de spectrul morţii. 

— lartă-mă, Timocles! îl rugă, învăluindu-l într-o privire plină de 
disperare. Eşti vecinul meu, am greșit! Scapă-mi viaţa şi-ţi las toată averea 
mea, îți dau toţi... 

— Care avere, Castinus? îl întrerupse meşterul, mai potolit, bucuros că 
sosise la timp. Nu mai ai nimic: nici avere, nici sclavi de vânzare. De ce nu 
mi-ai ascultat sfatul, Castinus? 

În beci se lăsase o tăcere grea. 

— Te implor, Timocles, iartă-mă! Voi aduce jertfe bogate zeilor, mă voi 
ruga toată viaţa pentru sănătatea ta, dacă-mi cruţi zilele! A fost o nebunie ce 
am încercat să fac! 

Încordarea se prelungi câtva timp. 

— Îţi las viaţa, Castinus, răsună vocea aspră a meşterului, nu fiindcă mi- 
ar fi milă de tine, ci spre a salva pe acest tânăr nesocotit, care s-a lăsat pradă 
pornirii spre răzbunare. Eu aș fi făcut altfel: te aşteptam undeva în munţi și 
te trimiteam la Proserpina fără să mă mai tem de gărzi. Acum ai scăpat. 
Trebuie să juri însă că, o dată plecat, nu te vei întoarce și nu te vei duce cu 
nici o plângere la guvernator. Altfel, pe toți zeii, dacă a treia oară îmi mai 
încapi în mână, vei fi un om mort! Jură, Castinus! 

leşiră afară din beci. Timocles cu calfele sale reușiră cu greu să 
potolească furia mulțimii, până l-au văzut pe negustor plecat. Înapoiaţi în 
atelier, meşterul îl mustră pe Dassius: 


— Am înţeles pornirea ta, a fost în joc viaţa Diegiei și a copilului. Dar 
după ce i-ai scăpat, nu ţi-ai dat seama că săvârşeai o faptă necugetată? Dacă 
îl omorai pe negustor, nu mai aveai altă scăpare decât să fugi în munţi, altfel 
te aștepta spânzurătoarea! 

Cele petrecute cu Castinus înfiorară pe mulți din Ulpia Traiana 
Sarmizegetusa: fermieri, negustori, meșteșugari, funcţionari. Zvonurile 
despre cele săvârșite de sărăcime s-au extins cu iuțeală. Bogaţii, intrați în 
panică, îşi vedeau averea şi viaţa în pericol, de aceea încercau pe toate căile 
să obțină pedepsirea cât mai aspră a celor vinovaţi. Negustorul Castinus nu 
mai fusese văzut. Un călător venit dinspre Singidunum povestea că îl 
întâlnise la Viminacium, în drum spre Roma. Un timp 'Timocles și-a ţinut 
ascunsă calfa, de teamă să nu fie prinsă de legionari, apoi cu vremea toate 
se potoliră. Viaţa își reluă cursul obișnuit, Dassius şi Diegia s-au întors 
acasă cu micul Diurpanneus. Vechea temere de negustorul de sclavi se 
topise. 

Într-o seară, pe la calendele lui iulie, Dassius se arătă atât de fericit, cu 
atâta vervă şi neastâmpăr, încât o tulbură pe Diegia. Aflase oare ceva de 
fratele ei Diurpanneus? se întreba ea cu sufletul plin de speranță. După cină, 
se aşezară pe prispa casei, la lumina lunii ce se ivise de după crestele 
munţilor. Alături de ei stătea bătrâna, ghemuită, liniștită, cu gândurile ei. 

— Spune-mi, de ce eşti atât de vesel? îl întrebă Diegia, lăsându-și capul 
pe pieptul lui. 

— O să pornesc departe pentru câteva zile! 

— Ai auzit ceva de Diurpanneus? se grăbi ea cu nestăvilită speranţă. Mi- 
e atât de dor de cei de acasă! 

— Nu, n-am auzit, dar sper să aflu ceva acolo unde merg. 

Urmă o clipă de tăcere. Dassius trase adânc aer în piept şi-l slobozi cu o 
ușoară şuierare. Nu era un oftat, ci mai mult o descărcare și o înfrânare a 
nerăbdării. 

— Astăzi am aflat o veste care mă face să nu mai am stare. Îmi vine să 
cânt, să strig de bucurie, să vă iau în braţe și să joc cu voi. Cică cei din 
miazănoapte au găsit pe acela ce ne va fi rege, dacă legiunile vor pleca 
peste Danuvius. Dacia va fi din nou liberă, vom avea iarăşi un conducător 
viteaz, ca Decebal! Vestea asta a început să umble numai între ai noştri. Se 
spune că au trimis în taină vorbă în toate părţile ca, cine vrea și îi stă în 
putință, să meargă la Târgul nevestelor din anul ăsta. Acolo se vor afla 


lucruri noi, se vor pune multe la cale. Ce zici, mamă, s-o iau pe Diegia cu 
mine? 

Bătrâna îşi adună cu greu gândurile. Vorbi cu voce stinsă: 

— La Târgul nevestelor am fost şi eu pe vremuri. E mult de atunci... Se 
adună multă lume pe un vârf de munte, departe de aici. Dacă mă mai ajută 
ținerea de minte, înainte să ajungi acolo, poposești la Ampelum, apoi urci şi 
treci peste câteva creste. Ai să poți tu să nimerești, băiatul meu? 

— Cum să nu, mamă? Doară n-o să mă duc singur! Or să pornească 
mulți, și o să-ntâlnesc în cale şi mai mulți. 

— Acolo, la Târgul nevestelor, e frumos! reluă bătrâna, clătinând capul 
de aduceri aminte. Te vezi numai între lume de-a noastră. Eu zic să plecaţi 
amândoi, dar băiatul să nu-l luaţi cu voi. Aveţi mult de mers, ar fi prea 
obositor să-l purtați în braţe, v-ar strica toată bucuria, iar eu aş rămâne... 

— Dar nu te las aici, mamă! Te duc la meşterul Timocles, a primit cu 
bucurie să te găzduiască până ne înapoiem. 

Dassius își petrecu o mână pe după mijlocul Diegiei, strângând-o cu 
dragoste la piept. 

— Dacă-l întâlnim acolo pe Diurpanneus?! oftă ea. 

— La ce te gândeşti? De-l vom găsi, aducem pe Diurpanneus cel mare 
să-l vadă pe Diurpanneus cel mic. 

Lângă ei bătrâna își şoptea singură, făcându-și mai vii amintirile. Începu 
să vorbească rar, ca şi cum şi-ar fi povestit sieşi: 

— Mi-a spus buna mea legenda muntelui pe care se ţine Târgul 
nevestelor. Cică prin părţile de acolo, pe unde străbunicii noştri găseau în 
munți mult aur, o găină fermecată oua în fiecare zi câte un ou de aur şi-l 
lăsa să pătrundă adânc prin crăpăturile stâncilor. Aurul ăsta îl scoteau 
căutătorii daci ce scobeau după el. După ce ţara a fost cotropită, găina a 
zburat, chipurile să nu mai dea aur dușmanului, și s-a oprit pe vârful unde 
se strâng în fiecare an cei de sânge dac. Se spune că mult timp și-a lăsat 
ouăle acolo, dar cum Marele zeu n-a vrut ca Dacia să mai fie liberă, sfâșiată 
de durere, găina fermecată a zburat în altă parte... 

Bătrâna tăcu. Dinspre pădure se auzi strigătul unei păsări de noapte. 
Dassius strânse braţul trecut peste mijlocul Diegiei; iar ea, drept răspuns, își 
săltă cu duioşie copilul la sân. 

De sus, de pe vârful turtit al muntelui ce găzduia în fiecare an Târgul 
nevestelor, se vedea până departe valea largă a râului Aureus. Locul era o 
înfrățire a celor care, deşi nevoiţi să vorbească limba cuceritorului, îşi 


păstrau neschimbate îmbrăcămintea şi obiceiurile străbunilor. În partea 
cealaltă a muntelui, spre apus, coborau dealuri împădurite ce se învălurau 
până dispăreau în câmpia netedă pierdută în zare. Târgul nevestelor de pe 
Muntele Găinii devenise locul de întâlnire al celor ce trăiau prin văile 
munţilor, împrăștiați până departe spre miazănoapte şi miazăzi, sau prin 
vicurile ce se înşirau de-a lungul Aureusului. De când au început şi cum au 
început să se adune își mai amintesc doar bătrânii şi o povestesc ca pe o 
legendă. Nimeni din cei în viaţă nu apucase acele vremuri de grea urgie. 
Fuseseră anii de bejenie, de umilire și caznă a dacilor prinşi şi duşi pe 
şantiere sub amenințarea flagrunelor, urmaţi de anii de răscoală a dacilor și 
sclavilor ridicați la luptă pentru alungarea legiunilor Romei, când, conduși 
de Sarmis, merseseră din izbândă în izbândă, până la trădarea care făcuse ca 
totul să fie înecat în sânge. În anii aceia de grea cumpănă, dacii ascunşi în 
locuri tainice prin păduri, văi și munţi, nemaiputând îndura singurătatea, se 
adunau în miez de vară pe vârf de munte, să se vadă rudă cu rudă, frate cu 
frate, bunic cu nepot, să se întrebe de sănătate și să-și întărească nădejdea că 
Marele zeu se va îndura și va ierta poporul dac, redându-i libertatea și viaţa 
tihnită de altădată. Dar anii aceia grei au avut un sfârșit. Cu trecerea 
timpului, s-a ajuns la o împăcare a romanilor cu dacii, aşa cum au făcut la 
Porolissum, cu mult în urmă, cei doi daci bravi: Butes și Dicomes. Vârful 
de munte a devenit tot mai mult târgul de întâlnire și de petrecere a celor de 
sânge dac. Și cum viaţa îşi cere drepturile, a rămas locul de vedere și de 
îndrăgire a flăcăilor cu fetele, de întemeiere a unor noi căsnicii. În fiecare 
an așteptau cu nerăbdare sorocul şi porneau veseli spre vârful de munte al 
legendarei găini cu ouă de aur. 

În cea de a cincea zi după idele lui iulie, întreaga vale a Aureusului şi 
înălțimile dimprejur începură să prindă viață. Din toate părţile, perechi, 
familii şi cete urcau spre vârful teşit, locul târgului. Verdele pădurilor şi al 
plaiurilor, albastrul nesfârşit al cerului, îmbrăcămintea fetelor, femeilor şi 
bărbaţilor se contopeau într-un joc de culori şi lumini ce încântau ochii şi 
inimile. Guvernatorul, procuratorii, militarii și funcţionarii oficiilor publice 
ştiau că Târgul nevestelor e o sărbătoare a dacilor. Nimeni nu încerca să le 
stânjenească petrecerea. Urcușul nu părea greu din nici o parte. Unii 
porneau pe jos, înşiruindu-se pe poteci șerpuitoare, alții veneau călări pe cai 
sau îndemnând la mers vreun măgar ce-și purta samarul încărcat. Pe vârful 
teșit ajungeau şi carele, ținând-o pe drumeagul ce ocolea muntele. Spre 
seară, pe plaiul de pe vârf forfotea lumea. Grabă multă se vedea la cei ce 


pregăteau lucrurile aduse pentru vânzare: le alegeau, le rânduiau bine, 
căutând să fie cât mai plăcute la vedere. Unii se opreau să admire mărfurile, 
alţii făceau schimburi după preţuri cunoscute din trecut. Înțelegerea se făcea 
repede, fără prea stăruitoare tocmeală. 

Într-o parte a plaiului, aproape de un tăpşan, Offas îşi întinsese amforele, 
oalele, ceștile, opaiţele şi statuetele aduse pentru vânzare. Înfipsese în 
pământ mai mulţi prepeleci pe care agăţase vase mici și uşoare, cu cozi sau 
toarte, ori opaiţuri şi statuete legate cu sfori de diferite culori. Avea și un 
ajutor: pe lunilla, fiica lui, o fată subţire, cu ochi adânci, negri, cu fața mică, 
prelungă, arătând atât de plăpândă, încât nu părea să fie copila vârtosului 
olar. lunilla abia împlinise șaisprezece ani. 

În altă parte, spre locul făurarilor, într-o vâlcea, erau întinse pe jos 
numeroase unelte și lucruri mărunte din fier, aduse de Dassius și Diegia, 
veniți cu un cărăuş plătit de meșterul Timocles, al cărui car se afla tras 
alături. Pe o vatră de pământ bine bătătorită, Dassius rânduise, după 
mărime, topoare, barzi, sfredele, cuţitoaie, vârfuri de săgeți și de sulițe, 
scoabe, piroane și alte lucruri de folos în gospodărie. 

Peste tot pe vârful teşit al muntelui erau grămezi de cergi, sarici, 
cojoace, blănuri, ţesături, ciubere, coveţi sau alimente: brânză, pastrama, 
miere, fructe și zarzavaturi. 

În dimineaţa celei de a șasea zi după idele lui iulie începu târgul. Era 
prima, din cele trei zile, cât dura Târgul nevestelor. Ziua se anunţa 
frumoasă. Soarele se ridicase deasupra coamelor împădurite, alungând în 
funduri de văi pâcla dimineţii. Cel ce mai venise în alți ani aici nu scăpa din 
vedere o deosebire izbitoare, mai ales în purtarea bărbaţilor. Ca și altădată, 
când doi se întâlneau, îşi făceau întâi urări de sănătate, apoi se apropiau 
unul de altul, întrebându-se în șoapta: 

— Ai auzit că nu e departe ziua când Dacia va fi din nou liberă? Să ne 
ajute Marele zeu! 

— Cică o să avem un rege. Se trage din viteazul Decebal. Aș vrea s-apuc 
şi ziua aceea! 

— Să nu uiţi, poimâine, cum trece de amiază, ne întâlnim sub coastă, în 
Poiana Mestecenilor! îl vom vedea pe cel ce ne va fi rege. A venit însoțit de 
mai mulţi bărbaţi ageri de prin părțile Porolissumului. Zeul Zamolxis să le 
dea sănătate! 

Dar cine mai cunoscuse Târgul nevestelor în alți ani mai era izbit de altă 
deosebire: în acest an numărul bărbaţilor în putere părea mult mai mare. 


Prin mulţimea veselă, plină de însufleţire, se aflau și cei veniţi de la 
Porolissum. Umblau despărțiți, fiecare urmărind altceva. Diurpanneus se 
gândea să nu lase locşor necercetat, nutrind speranța că poate va da de 
urmele Diegiei. Pollio şi Dazia, însoțită de bunul ei tată, se ţineau de mână, 
strecurându-se printre oameni, hotărâți să nu se mai despartă niciodată. 
Grimhild rătăcea alături de Metrobius, flăcăul gepid nemaisăturându-se să 
privească şi să cunoască lucruri şi fapte dintr-o lume cu totul nouă pentru el, 
nerăbdător totodată să ajungă mai repede spre locul unde Offas își vindea 
oalele, învins de dorul după lunilla. Numai Sargetius și Rundacitulp stăteau 
retrași la umbra unui copac, aproape de Poiana Mestecenilor, la câteva sute 
de paşi de plaiul târgului. 

La o răscruce de drumuri, Pollio văzu strânsă lume multă. Cu Dazia de 
mână, îşi făcu loc mai în faţă. În mijlocul unui cerc de oameni, un bătrân cu 
îmbrăcămintea zdrenţuită îndemna un urs să joace, stârnind hazul celor din 
jur. Fără să ia seama la mulţime, ursul se arăta liniștit şi ascultător: sărea pe 
labele dinapoi întocmai ca un om, se culca pe burtă și pe spate, se prefăcea 
că doarme sau se cățăra pe un prepeleac îngropat bine în pământ. Când 
bătrânul întinse spre privitori o ulcică de pământ, așteptând ca fiecare să dea 
cât îl lasă inima, Pollio scoase din chimir și-i puse o mână de bani. Ursarul 
făcu ochii mari, privindu-l mirat: bărbatul ce se arăta atât de darnic nu părea 
prea bogat. Se gândi — drept mulțumire pentru dămicia lui — să facă ceva 
care să uimească mulțimea. Scutură într-un anumit fel lanţul și bătu în toba 
de lemn cu palma bine întinsă la gura ei, scoțând sunete ușor modulate, 
ascuţite și înfundate. Ursul tresări, mormăi de câteva ori, se linse pe bot, 
apoi începu să-și rotească în toate părțile capul, ca şi cum ar fi cercetat faţa 
fiecăruia dintre cei ce-l înconjurau. 

— Face-ţi roata mai mare! îi rugă bătrânul. Vreau să vă arăt ceva ce n-aţi 
mai văzut. 

— Luptă-te cu ursul, moșule, dacă vrei să-ţi dau un denar! strigă unul 
spelb, slab și adus de spate, care duhnea a vin. 

Bătrânul îl cântări din ochi cu milă: 

— Zeii văd şi ştiu totul! Pentru ceea ce am făcut până acum, n-ai dat 
nimic. Nu mă aştept să fii darnic nici de-acum încolo. 

— Uite colea, reluă spelbul, sunând în mână câteva monede, dacă o să- 
mi placă, ţi-i dau pe toţi. Vreau să te văd luptându-te cu ursul, să-l culci la 
pământ! 


Fără să-l mai ia în seamă, bătrânul continuă să bată în tobă și să zornăie 
lanţul, făcând semne ca lumea să se tragă înapoi. 

— Aşa, acum să nu vă speriaţi. Ursus al meu mă ascultă mai bine ca un 
copil. Staţi liniștiți și tăceți din gură. 

Apoi, dintr-o dată schimbă tonul, vorbi cu ton poruncitor, repetând rar și 
accentuat: 

— Ursus, la cea mai frumoasă!... Cea mai frumoasă, Ursus!... Cea mai 
frumoasă... mai frumoasă... frumoasă... şi trăgea într-un anumit fel de 
lanţul legat de belciugul trecut prin nasul lui, ca și cum îl îndemna să 
pornească într-o anumită parte. 

Ursul începu să umble prin fața mulțimii mormăind și, la un semn făcut 
de bătrân din lanţ, pe care nimeni nu-l luă în seamă, se opri în faţa Daziei. 

— Ai un bărbat voinic şi chipeş ca un zeu! rosti bătrânul. Nu mă 
îndoiesc că, din multa dragoste ce-i porţi, nu te temi de el. Acum, zeiţo, să 
nu-ţi fie frică nici de Ursus al meu! 

Fără să vrea, Dazia se trase un pas înapoi, strângându-l de mână pe 
Pollio. 

— Dacă eşti cea mai frumoasă, zeița mea, Ursus ştie, vrea să te arate 
tuturor. Aproprie-te de el şi mângâie-l pe cap cu mâna. 

— Pollio, ce să fac?! murmură, fata, stingherită de privirile celor din jur. 

— Mângăâie ursul fără teamă, sunt eu cu tine! 

Fiecare nevastă tânără nutrește convingerea nestrămutată că bărbatul ei 
este mai isteţ, mai curajos, mai puternic decât alţii, are încredere 
nețărmurită în el. Dazia întinse mâna și-l mângâie uşor pe blana de pe cap, 
în timp ce animalul mormăia satisfăcut. 

— Să stai liniştită, zeița mea, fără frică! o încuraja bătrânul, continuând 
să îndemne ursul prin lanţ, prin sunete de tobă și prin vorbe: Ia-o în brațe, 
Ursus! la-o în braţe! 

Cu tot curajul ei și cu toată încrederea în Pollio, Dazia începu să 
tremure. Nu se trase înapoi, aşteptă. Ursul o cuprinse cu labele peste mijloc, 
o făcu se se îndoaie spre spate, o luă în braţe ca pe un copil și, mormăind de 
plăcere, ocoli cu ea cercul făcut de mulțime. Cei din jur priveau cu 
răsuflarea oprită, numai Pollio râdea, urmărind atent mișcările animalului, 
cu mâna strânsă pe prăselele cuţitului înfipt în teaca de la brâu. După ce 
făcu ocolul, ursul se opri în faţa lui Pollio şi, parcă legănând pe Dazia, 
aşteptă. 

— [a-ți zeiţa, bunule om, asta aşteaptă Ursus! Ia-o în braţe din labele lui! 


Ca și cum Dazia lipsise de mult de lângă el, Pollio o luă repede și o 
strânse cu dragoste la piept. Din iuţeală, foile și cămașa fetei se săltară, iar 
genunchii ei albi, frumoși, se arătară o clipă vederii tuturor. În acel moment 
de fericire deplină, Pollio îşi aminti de anii săi de sclavie, de zilele când 
tânjise după libertate. Văzu în urs o ființă chinuită, şi în suflet îl năpădi o 
milă fără margini; o pornire de a face ceva pentru el. Ursul se retrăsese în 
mijlocul cercului, se așezase pe labele dinapoi şi își lingea botul satisfăcut. 

— Cui nu i-a plăcut, să nu dea nimic! scormoni bătrânul dărnicia 
privitorilor, întinzând spre ei ulcica. 

Pollio lăsă pe Dazia din braţe și se apropie de moșneag. 

— Îmi vinzi ursul? îl întrebă, hotărât să-l ducă departe în pădure şi să-i 
dea drumul. 

Bătrânul se opri și-l cercetă mirat. 

— Crezi că se câştigă mulţi bani cu el? îi răspunse tot printr-o întrebare, 
clătinând capul cu tristeţe. Târgul nevestelor se ține numai o dată pe an, iar 
prin vicurile pe unde umblăm în zilele de sărbătoare nu ne alegem cu mare 
lucru, îl am de mic, era un pui când l-am găsit în pădure. L-am crescut cu 
grijă şi milă. 

— Aş vrea să mi-l vinzi! insistă Pollio. Îţi dau cât îmi ceri! stărui el, sub 
privirile pline de uimire ale celor din jur, și mai ales ale Daziei, care tăcea 
de teamă să nu-l supere. 

Mai luminat la față, bătrânul începu să zâmbească. 

— Aş putea să-ţi iau banii, zise oftând, căci dacă mila te împinge să-i dai 
drumul în pădure, eu aș fi în câștig: Ursus vine de oriunde îndărăt acasă. 
Mi-a mai scăpat de câteva ori noaptea şi, când am ajuns la coliba mea, l-am 
găsit în ușă. Mă aştepta. 

— Îl duc mai departe! murmură Pollio, cu hotărârea muiată. 

— Dorești binele ursului, făcându-i rău! strigă cineva din spatele 
mulțimii. 

Pollio recunoscu vocea; era Metrobius. Acesta își făcu loc printre 
oameni, ieșind în față. 

— Dacă bătrânul a crescut ursul de mic, continuă Metrobius, îi va fi 
greu să trăiască în pădure, să-și caute hrana, să-și facă un bârlog, să se 
apere. Se va simţi părăsit, va căuta oameni, iar aceştia înspăimântați, îl vor 
ucide. Povestea animalului ăsta îmblânzit se aseamănă cu aceea a unui 
sclav: Cică un stăpân, mișcat de bunătatea sclavului său bătrân, care îl 
crescuse şi îl slujise toată viaţa, voise să-i dea libertatea. „Mai bine omoară- 

mă, stăpâne!” i-a spus plângând nefericitul. „Așa neputincios cum sunt, sub 
povara anilor, încotro aş putea s-o apuc, unde aş mai găsi adăpost?” Acel 
stăpân a înţeles că pentru bătrânul sclav libertatea era prea târzie. În loc să-i 
aducă fericire, devenea pentru el suferință. Poate că şi animalul acesta, dacă 
ar putea vorbi, tot aşa ar spune. 

Cei din jur ascultau înmărmuriţi cuvintele pline de adevăr rostite de 
Metrobius. Bătrânul îşi privea ursul cu ochii înecaţi în lacrimi. Ca trezit 
dintr-un vis, Pollio scutură capul, băgă mâna la brâu, o scoase plină cu bani 
şi-i puse pe toți în ulcică. La plecarea de la Porolissum, Sargetius îi dăduse 
cu inima largă, ştia că o va întâlni pe Dazia, să aibă ce cheltui, fără reţinere. 
Ţinând fata de mână, ieşi din mulţime petrecut de căutături pline de mirare. 
În apropierea lui Metrobius zări pe Grimhild cu Iunilla. Privirea lui se 
încruntă. Tânărul gepid ţinea în braţe o cușcă în care se zbătea o veveriţă, 
alergând în colivia rotitoare. Lumea din jur făcea mult haz de zbaterea ei. 
Răscolit, nu se mai putu stăpâni: 

— Povestea ursului s-a potrivit bine cu a bătrânului sclav, dar nu poți să 
mă înşeli, spunând că merge și la veveriță! se adresă el lui Metrobius, 
măsurându-l rece, ca și cum nu s-ar fi cunoscut. 

Smulse colivia din braţele lui Grimhild, fără ca acesta să încerce vreo 
împotrivire, se îndreptă spre copacul cel mai apropiat şi o deschise. Veveriţa 
rămase locului câteva clipe, nehotărâtă, apoi sări afară, făcu un salt şi 
începu să se caţere sprintenă pe trunchiul gros, dispărând în frunziş. 
Metrobius o urmărea zâmbind. 

— Ce-ţi trebuie veveriță, Grimhild? îl întrebă înciudat şi înveselit 
totodată de fapta făcută. Tu să ai grijă de cealaltă veveriță! râse, arătând-o 
din ochi pe lunilla. 

— Și ţie ce-ţi trebuia urs? i-o întoarse Metrobius, luându-l de braţ și 
pornind mai departe. 

Soarele se ridicase mult deasupra capetelor. Căldura se arăta pe feţele 
oamenilor, răbufnind în broboane de sudoare, însufleţirea creştea. Flăcăii se 
țineau după fete, iar ele își roteau ochii după ei, roșindu-se. Așa se desfășura 
Târgul nevestelor, cu rânduială: în prima zi, căutarea; în cea de a doua, 
tinerii îşi şopteau vorbe de dragoste, iar în a treia se înțelegeau părinţii. De 
aceea, flăcăii din acea parte a Daciei nu obișnuiau să spună că se duc la 
târg, ci că merg să-și aleagă nevastă. Și cum vorba din bătrâni nu se 
dezminte niciodată — când doi se caută, se găsesc — în după-amiaza primei 


zile bâlciul îşi schimba înfăţişarea. La tot pasul întâlneai perechi ce se 
pregăteau să rămână împreună pentru toată viaţa. 

Diurpanneus vedea atâta mulțime, încât nu-i venea să creadă că nimeni 
nu ştie ceva de Diegia. Rătăcise pe toate cărările, se oprise acolo unde era 
strânsă mai multă lume, ascultase, atent să-i audă numele rostit de cineva. 
Trecuse de-a lungul cărării făurarilor, privise topoarele, bărzile și cuţitele lui 
Dassius, cătase de câteva ori spre femeia culcată alături de car, cu faţa 
acoperită de maramă, fără să-și închipuie că era sora pe care o căuta. 
Pornise mai departe copleşit de întristare. Noaptea aproape că n-a închis 
ochii. A vorbit mult cu Sargetius, amândoi îngrijorați de starea lui 
Rundacitulp. Spre seară le spusese că se simţea atât de bolnav, încât abia 
mai putea să umble. Întâmplarea o socoteau drept un semn rău pentru 
acţiunea lor. 

A doua zi, în zori, Diurpanneus porni din nou în căutare, decis să întrebe 
pe unii și pe alţii, dacă n-au auzit de o fată de dincolo de munții de la răsărit 
şi vândută ca sclavă. Se găsiră şi din aceia care îl descurajară: poate că n-o 
fi fost vândută în Dacia, iar imperiul era mare. Câţiva, mai răutăcioși, sau 
prinși de tăria vinului, îl batjocoriră: 

— Ce mai cauţi o fată care a fost furată? Alege-ţi mai bine una de aici. 
Văd că eşti bărbat frumos! 

Sau alţii: 

— Pentru ce te mai frămânţi? Femeia se simte bine în braţele oricărui 
om, numai puternic să fie. Alungă din gând orice speranţă! 

Ar fi putut să-i doboare dintr-un pumn, dar nădejdea nu-l lăsă pradă unei 
porniri ce s-ar fi sfârşit cu bătaie și învălmășeală. Când au plecat din 
Porolissum, bătrânul Degidus le-a amintit o credinţă rămisă din strămoși: 

— Zeii pedepsesc pe cei care în zilele de târg strică veselia mulțimii! Să 
vă feriți de oamenii puşi pe harţă. 

Tot întrebând şi ascultând, nu-și dădu seama când ajunse la Offas. Olarul 
vânduse aproape toate vasele. Lângă car stăteau Grimhild și Iunilla, iar ceva 
mai la o parte, Metrobius. Schimbă câteva vorbe cu ei și reluă căutarea 
descurajat, frământat de gânduri. Făcuse oare bine, stând o bună parte din 
timp la Porolissum, în apropierea Opiliei? Nu era o pedeapsă venită de la 
zei, întemeindu-și fericirea tocmai când Diegia se va fi găsit în cea mai 
neagră deznădejde? întrebările se succedau și se spulberau într-un joc lipsit 
de coerență aruncând lumini şi umbre în sufletul său. Pornise fără să-și 


aleagă cărarea, cercetând feţele femeilor întâlnite. Nici nu ştia că ajunsese 
iarăşi pe cărarea făurarilor, când deodată se auzi strigat: 

— Diurpanneus! Diurpanneus! 

Se opri locului ca trăsnit. Gândurile pieriră fulgerate. Nu reuși să prindă 
din ce parte fusese strigat. Se întoarse. 

— Diurpanneus! Diurpan... 

Era strigăt de femeie care plângea, pradă disperării şi speranţei. Din nou 
se întoarse, dar nu avu timp să vadă ce se petrece. Două braţe se prinseră de 
gâtul lui. 

— Diurpanneus! gemu Diegia, sărutându-l cu înfocarea dorului nestins, 
fără să-şi mai poată stăvili lacrimile. 

— Diegia, tu ești? Nu-mi încearcă zeii prea mult suferința? strigă el, 
îndepărtând-o de la piept, lacom s-o vadă mai bine. 

Se trase un pas înapoi speriat. Era pradă duhurilor rele?! Femeia din faţa 
sa nu putea să fie sora răpită: arăta prea frumoasă, cu obrazul prea sănătos. 
În mintea lui, tot căutând-o de doi ani, imaginea sorii se redusese la aceea a 
unei sclave: slăbită, îndurerată, chinuită. În jurul lor lumea, strânsă în cerc, 
îi privea cu nestăvilită curiozitate, fără să înţeleagă ce se întâmpla. 

— Eu sunt, Diegia! Eu, fratele meu drag! Lacrimile îi curgeau pe faţă, 
trupul tremura chinuit de încordare. Dar dincolo de suspine şi tulburare, 
Diurpanneus simţea un suflet plin de mulţumire, dornic de viaţă. În aceeași 
clipă, Dassius își făcea loc prin mulțime. Diegia se întoarse şi-l împinse 
spre Diurpanneus. Dintr-o ochire, Dassius îl recunoscu: îi povestise de 
nenumărate ori Diegia despre el, îl descrisese în culorile cele mai vii. 

— Eşti Diurpanneus! îi spuse, prinzându-l de umeri și zguduindu-l cu 
putere. Am vorbit mult despre tine și te-am dorit. Vino lângă carul nostru. 
Altfel s-ar putea să rămân fără lucrurile aduse pentru vânzare. 

Soarele se apropia să coboare după creste. În Poiana Mestecenilor 
stăteau toți la rând pe un buştean: Sargetius, Offas, Metrobius, Pollio, 
Diurpanneus, Dassius şi Grimhild. În apropiere, pe iarbă, lângă un tufiş de 
aluni, Diegia, Dazia şi lunilla povesteau și râdeau. Bărbaţii vorbeau rar, 
fiecare frământându-și propriile gânduri. Sargetius şi Diurpanneus nu 
puteau să înțeleagă schimbarea lui Dassius, din clipa când îl zărise pe 
Rundacitulp culcat sub adăpostul înjghebat din crengi și frunziș. Atmosfera 
de tihnă se spulberă în clipa când Dassius întrebă, cu o pornire pe care 
ceilalți n-o înțelegeau: 

— Şi chiar pe ăsta vreţi voi să-l faceţi rege?! 


Sargetius îl săgeta cu o căutătură aspră. Ce voia să spună, când abia se 
cunoscuseră? Ce ştia el despre lupta lor? Îi răspunse pe un ton în care vibra 
o undă de mustrare: 

— Port în suflet hotărârea nestrămutată de a îndeplini dorinţa vitejilor 
noştri străbuni, a celor care şi-au vărsat sângele pentru o Dacie liberă! Voia 
străbunicului meu îndepărtat a fost ca din neamul lui Rundacitulp să fie ales 
regele. 

— Eu ştiu că din alt neam, se grăbi Dassius. Era vorba de un taraboste al 
cărui nume începea cu Bur. Nu se mai înțelegea ce era scris pe un 
pergament, fusese şters de vreme. 

Cu faţa împietrită, Sargetius îl prinse de umeri, strângându-l cu putere. 
Ce voia să spună? îi batjocorea? 

— Ai văzut tu acel pergament? De unde ştii? Dassius începu să râdă, 
deşi crisparea lui Sargetius n-o înțelegea. Nu vedea legătura dintre 
Rundacitulp și pergament. 

— Cel pe care îl pregătiți să fie rege este, după neam, un grec din Ulpia 
Traiana Sarmizegetusa! Cum l-am văzut, l-am recunoscut dintr-o ochire! 

— Dar pergamentul rămas de la Sarmis? întrebă Sargetius cu totul 
tulburat, rotindu-şi privirea pe feţele celorlalți. 

Toţi îl ascultau cu încordare. Numai Metrobius zâmbea cu o satisfacţie 
greu ascunsă. 

— Acel pergament l-am avut eu, continuă Dassius, dar l-am pierdut, ori 
mi l-a furat cineva. Am dat de el în coliba unui bătrân, care a trăit singur, 
pustnic, mai sus de casa noastră, pe coasta muntelui. Își dusese zilele în 
atâta sărăcie încât, după moartea lui, a fost unicul lucru ce l-am putut lua 
de-acolo. Mă miră că aţi pus de gând să aveţi un astfel de om ca rege! 
murmură el, privind în jos, apoi deodată săltă capul, rostind răspicat: Dar n- 
am spus bine „să aveţi”, ci „să avem”, că şi eu port în mine sânge de dac. 
lar de va veni vremea să ascultăm de un rege, el trebuie să fie pe placul 
acelora pe care îi va conduce! 

— De când l-am văzut, mi-am dat seama că acest Rundacitulp ascunde 
ceva în suflet. Căutătura lui nu este aceea a unui om sincer, cu inima 
deschisă! zise Metrobius, satisfăcut că lucrurile luau o astfel de întorsătură. 

— Numele lui este Euphoros. Ştiu că are un unchi bogat la Porolissum, 
negustor sau aşa ceva, adăugă Dassius. 

O schimbare ca un cutremur zgudui adânc pe Sargetius. Cine ar fi reuşit 
să-i pătrundă în suflet, şi-ar fi dat seama că din acea clipă avea în față un alt 


om. Cu vocea sugrumată de mânie, palid, se întoarse spre ceilalți: 

— Diurpanneus, Pollio, Offas, mergeţi cu mine! Pentru că a înșelat tot 
ce avem mai scump în suflete, ne vom răfui! Trebuie să socotim fapta lui 
drept o adevărată trădare! 

Veni și cea de a treia zi a târgului, când, după obicei, se ajungea la 
înţelegerea dintre părinţii tinerilor. În fiecare an ziua începea liniștită: 
perechile şi familiile lor se strângeau lângă un car, sub un copac sau la un 
adăpost înjghebat în pripă, intrau în vorbă, luând-o pe departe, întrebându- 
se dacă vitele erau sănătoase, dacă semănăturile fuseseră bune, dacă 
strânseseră miere multă şi despre alte treburi de gospodărie, treceau apoi cu 
vorba la copii şi de acolo la nunta ce trebuia pregătită. Când înţelegerea era 
ca și făcută, cele două mame se retrăgeau pe nesimţite, își vedeau de treaba 
lor: întindeau pe iarbă o bucată mare de pânză albă, pe care puneau de-ale 
mâncării, bucate aduse de acasă, sau cumpărate din bâlci. Pe la vremea 
prânzului, vârstnicii şi tinerii se ospătau din plin, iar după amiază vinul își 
arăta cu prisosință puterea. Seara vuia muntele de veselie, de strigătele şi 
chiotele celor ce se pregăteau de plecare către casă. 

În anul acesta însă, cea de a treia zi se desfăşură altfel. De dimineaţă, 
bărbații — mai ales aceia care aveau fată sau flăcău — trăiră o îndoită 
însufleţire: una, nuntirea tinerilor, iar cealaltă, speranţa că în acea zi vor 
vedea pe cel ce le va fi rege. Se făcu totul în grabă, înţelegerea dintre părinţi 
merse repede, ospăţul nu se prelungi, iar vin se bău numai atât cât cerea 
buna cumpătare, fiecare socotind că nu se cade să se ducă tulburat la minte 
în faţa căpeteniilor, şi mai ales a celui pe care sperau să le fie rege. 

Nu trecuse mult din amiază când Poiana Mestecenilor se umplu de 
oameni, mai ales bărbaţi mai vârstici. Pe o movilă, în mijlocul poienii, 
stăteau cei veniți de la Porolissum, la care se alăturase Dassius. 

Când Sargetius ridică brațele, cerând liniște, întreaga adunare amuțţi. Cei 
de pe margini se strânseră și mai mult, micşorând cercul. Mișcat, pătruns de 
semnificația adâncă a momentului, palid, cu un zâmbet uşor în colţul gurii, 
Sargetius începu să vorbească: 

— Astăzi trăim o clipă înălțătoare. Se ivesc zorile Daciei libere! Dacă 
Marii noștri înaintași — Burebista, Decebal, Diegis și Sarmis — ne-ar vedea 
de acolo de sus din cer, nu s-ar putea ca sufletele lor să nu tresalte de 
mulțumire. Da, se întăresc speranţele în renașterea unei Dacii noi, și acest 
lucru rezultă din numărul mare al celor veniţi să ne asculte. Sunt semne că 


legiunile romane vor fi retrase dincolo de Danuvius. Cei ce rămân pe loc 
vor fi cu adevărat liberi, iar ţara va înflori ca altădată! 

— Vrem să-l vedem pe cel ce ne va fi rege! strigă un bărbat voinic, care 
dădea semne de nerăbdare. 

Sargetius se pregătise pentru un astfel de moment, din clipa când 
Rundacitulp redevenise Euphoros. 

— Îl vreţi pe rege? întrebă el adunarea. Priviţi în jurul vostru. Fiecare 
dintre voi ar putea să fie regele, numai să dovedească suflet, iubire pentru 
popor, să arate că este hotărât și viteaz, înțelept și bun. Priviţi-l pe cel de 
alături și, de va fi voia zeilor, îl veţi vedea pe cel care ne va fi rege. El este 
între noi, putem să ne rugăm pentru sănătatea și înțelepciunea lui. Mâine, 
ajunşi la casele voastre, să vă gândiţi la această clipă înălțătoare, să vă 
pregătiți pentru chemarea cea mare, să vă făuriți arme și să găsiți cât mai 
mulți tovarăși de luptă! Dar mai presus de toate, să ştiţi ce vorbiţi și faţă de 
cine vorbiţi, pentru ca oamenii Romei să nu creadă că se pornește vreo 
răscoală. Mă rog zeilor să plecaţi cu inimile sus, să vă întăriți pentru luptă şi 
să ne întâlnim sănătoși! 

Pe deasupra adunării plutiră urale înfundate. Mulţi își aruncară în sus 
căciulile, sumanele și tot ce le venea la îndemână, arătându-și astfel 
însuflețirea şi bucuria. Dintre cei ce stăteau în faţa lui Sargetius se desprinse 
un bătrân albit de ani. Începu să urce cu paşi rari pe movilă. Pletele îi jucau 
în adierea uşoară a vântului. 

— Tot ce a spus feciorul este bine, începu el arătându-l pe Sargetius, și 
noi aşa vom face! Dar nu știm cine este, nu ne-a spus ce semn ne va da 
atunci când va veni vremea. Îl vedeți? Este voinic şi frumos, are o privire 
care te pătrunde și te încălzeşte. Luaţi-i seama cât de mult aduce cu 
căpeteniile de altădată ale poporului dac. Şi dacă e aşa, cum să nu ne 
încredem în el şi în vorbele lui? Păi, feciorule, îl măsură bătrânul cu 
privirea, eu unul te urmez și mă bat cu dușmanul până îl bag în infern! Mă 
voi ruga într-una zeilor să te ajute, să ne porţi la izbândă! 

Din nou izbucniră urale. Tot timpul Metrobius stătuse liniștit mai la o 
parte, aşezat pe o piatră. Îndată ce bătrânul sfârşi, se apropie de Sargetius, 
ridică mâinile, făcând semne pentru liniște. Vorbi potolit, aşa cum obișnuia 
când îşi ţinea prelegerile: 

— Când treci pe o punte, trebuie să te uiţi bine unde calci, altfel poți 
cădea în apă. Aşa cum vreţi să pormiţi, mi se pare că nu luaţi seama bine 
unde puneţi piciorul. Ca să nu mă înţelegeţi greșit, poate că e mai bine să 


facem o mică socoteală. Să zicem că am avea un pumn de grâu, pe care l- 
am împărţit în trei grămăjoare separate: într-una boabele care ar fi romanii 
curaţi, în alta dacii curaţi, iar în cea de a treia locuitorii acestei provincii 
care au sângele altoit. Aș vrea să-mi spuneţi cinstit: care grămăjoară ar fi 
mai mare, a dacilor curaţi, a romanilor curaţi sau a celor cu sângele 
amestecat? 

— Păi de ce ne mai întrebi, feciorule? se grăbi bătrânul care vorbise mai 
înainte. Cine nu știe că cea mai mare grămăjoară e a celor ce sunt de viță 
nouă? Dar ce spun eu? Auziţi, oameni buni, eu zic că cele două grămăjoare 
laolaltă n-ar fi cât grămăjoara celor ce se trag din altoiul dacilor cu romanii! 

— Socoteala cam așa este, reluă Metrobius. Între cei ce trăiesc acum în 
Dacia sunt mulţi cu sângele amestecat. Dacă aşa stau lucrurile, vă întreb: e 
bine, e drept şi cinstit ca, după retragerea legiunilor de aici, numai cei ce se 
ştiu urmași de-ai dacilor — deși poate că au în sângele lor și câteva picături 
de alt neam — sunt îndreptăţiți să creadă că ei reprezintă ţara? Numai ei 
trebuie să-l aleagă pe rege sau pe cel ce va fi într-un fel căpetenie? Nu 
socotiți că făcând astfel s-ar da drumul unui izvor de ură între cei pe care 
zeii i-au sortit să trăiască laolaltă pe aceste meleaguri? Și atunci, uite ce zic 
eu: când va veni momentul acelei grele încercări, să ne unim toţi cei ce 
vrem să rămânem pe loc, să ne alegem căpetenii dintre bărbaţii care se vor 
dovedi cei mai viteji şi mai iubitori de popor, și să trăim înfrăţiţi. Eu zic că 
acesta e cuvântul pe care fiecare dintre noi trebuie să-l ducă și să-l spună 
acasă, celor în mijlocul cărora trăieşte! Doresc tuturor numai bine, noroc şi 
multă sănătate! 

Metrobius se retrase şi se așeză din nou pe piatră. Cuvintele rostite de el 
conțineau atâta adevăr, încât adunarea rămase un timp tăcută, tulburată. Dar 
bătrânul nu avu stare, se urcă iarăşi lângă Sargetius. Îndemnă la veselie și 
curaj: 

— Ce aţi rămas aşa? Ce, n-a grăit bine? Așa este! M-am uitat la ei, la 
ăştia de pe movilă, toţi sunt nişte căpetenii, dar nu vor să ne-o spună. Eu, de 
când am venit, nu m-am lăsat până n-am aflat câte ceva despre fiecare. Pot 
să vă şi spun: el — întinse mâna spre Sargetius — la Porolissum e o căpetenie, 
cică e quattorvir. Celălalt — arătându-l pe Diurpanneus — e dac curat, un 
taraboste de dincolo de munţii de la răsărit. Ăsta — Offas — e căpetenie de-a 
săracilor din Porolissum, iar el — Pollio — e tot o căpetenie, de-a sclavilor, 
care nu s-au lăsat până nu şi-au căpătat libertatea. Să ştiţi că l-am lăsat 


înadins la urmă pe cel care ne-a vorbit cu atâta omenie. Și el este un fel de 
căpetenie, cică tot tineretul de acolo îl urmează, nu iese din cuvântul lui. 

Bătrânul făcu o scurtă pauză, după care rosti tare şi rar, căutând să fie 
auzit de întreaga adunare: 

— Ce mai staţi, căpeteniilor? Faceţi aşa cum socotiți că e bine, iar noi vă 
vom urma! Toți zeii să fie cu voi! 

Intervenţia lui Metrobius și completarea făcută de bătrân provocară o 
schimbare adâncă în gândurile lui Sargetius. Acţiunea ce se începea îi 
apărea dintr-o dată de o amploare greu de stăpânit şi greu de dus. Se vedea 
dator totuși să încheie într-un fel adunarea. Săltă braţele, cerând liniște, apoi 
vorbi cu convingere potolită: 

— Acum ştim ce ne aşteaptă, ne dăm seama ce trebuie să facem. Da, să 
ne unim cu toţii, de orice sânge am fi cei ce rămânem, să orânduim lucrurile 
aşa cum va fi mai bine! Să nu uitaţi: noi nu ne socotim căpetenii! Când va 
sosi momentul, le vom alege. Până atunci, să ne ferim de cei pe care îi 
bănuim că ar putea să ne trădeze, sau ne-ar fi dușmani de moarte în 
momentele grele. Ne despărțim pătrunşi de gândul că viitorul nostru va fi 
legat de tăria şi hotărârea noastră! Rog zeii să ne călăuzească, și gândurile şi 
pornirile...! 

Poiana răsună mult timp înfundat de urale. Mulțimea începu să se 
împrăștie. Soarele cobora dincolo de creste. Pe deasupra văilor se întindea 
un val de pâclă albăstruie, îmbrăcând înălțimile. 

Vârful teşit al muntelui, unde trăise legendara găină cu ouă de aur, 
rămăsese gol. Târgul nevestelor luase sfârşit. Numai cei de la Porolissum 
mai întârziau în Poiana Mestecenilor. Euphoros trebuia judecat şi pedepsit, 
însă fiecare încerca să se sustragă şi căuta motive: Diurpanneus se pregătea 
să plece degrabă cu Diegia şi Dassius la Porolissum, iar de acolo să treacă 
în fugă munţii, să liniștească mama îndurerată de răpirea fiicei. Pollio ţinea 
să facă un ocol pe la Ampelum, cu Dazia, pentru ca proaspăta lui soţie să-și 
ia unele lucruri, în vreme ce Offas avea nevoie de un popas la Alburnus 
Maior, să facă aranjament pentru un nou transport de vase. Metrobius n-ar fi 
vrut să se amestece în judecarea şi pedepsirea unui „pierde-vară”, cum îi 
plăcea să-l numească pe Euphoros. Fiecare, căutând să se dea la o parte, se 
arăta grăbit să-şi vadă de treburile proprii. 

În sufletul lui Sargetius creştea furia din două cauze: una, pornirea 
împotriva ticălosului care avusese atâta cutezanță, iar alta, teama că 
desfășurarea evenimentelor putea să le-o ia înainte, să-i prindă nepregătiți. 


Cei șase oameni puşi de Synethus să-i păzească nepotul se făcuseră 
nevăzuţi. Nu se îndoia că fugarii porniseră în goană spre Porolissum. 

Era spre seară când Metrobius explică scurt, cu multă convingere că, din 
moment ce Euphoros s-a dat drept pretendent la a deveni rege al Daciei, 
numai dacii se puteau socoti înșelați în buna lor credinţă, deci lor le revenea 
dreptul să-l judece şi să-l pedepsească. Urmarea nu întârzie: Offas coborî cu 
carul spre Alburnus Maior, Pollio — cu Dazia şi tatăl ei — porniră de-a 
dreptul peste munţi către Ampelum, iar Metrobius plecă grăbit la 
Porolissum, însoţit de Grimhild. Întunericul prinse în Poiana Mestecenilor 
numai pe Sargetius, Diurpanneus, Dassius și Diegia, împreună cu ceata de 
daci a lui Diurpanneus, care păzea pe Euphoros legat sub adăpostul de 
frunzare. Stăteau tăcuţi în jurul focului. Timpul se scurgea încet. Când 
Cloşca-cu-pui răsări pe cer, săriră în picioare. Sosise momentul. Îl scoaseră 
de sub frunzar și-l legară de un copac din apropierea vetrei de jar pe care 
jucau flăcări, fiecare frământat de alte gânduri; cu alte temeiuri pentru 
pedepsirea ticăloșiei: Sargetius, furios pentru slăbiciunea de care dăduse 
dovadă, încredințându-se în vorbele unui aventurier, iar Diurpanneus 
înciudat de ruşinea ce o resimțea, gândind că s-ar fi putut întâmpla ca un 
grec viclean să ajungă rege al neamului său. În Dassius mocnea câte ceva 
din furia lui Sargetius și din ciuda lui Diurpanneus. La lumina focului, faţa 
lui Euphoros lucea palidă, împietrită de groază. Din tânărul frumos, vioi şi 
elegant de altădată, rămăsese numai o arătare chinuită. Toţi trei ar fi vrut să- 
] judece, deşi acest lucru le părea de prisos. Ce socoteală puteau să-i ceară? 
Ce să-l întrebe și ce fel de judecare să-i facă? 

În apropiere, aşezaţi roată, stăteau flăcăii din ceata lui Diurpanneus, 
așteptând să vadă sfârşitul. 

— Eu aş vrea să ne spună: Cum a ajuns pergamentul în mâinile lui? 
rupse Dassius tăcerea. 

— Răspunde, Fuphoros! strigă Sargetius, ca trezit la realitate, strângând 
pumnii. 

— Am fost îndemnat de zeii cei răi! Numai ei, şi duhurile rele, au făcut 
să-mi răsară în minte gândul că aş putea să mă dau drept urmaş al acelui 
taraboste, altfel... 

— Şi cum ai ajuns să-l ai? îl întrerupse Dassius cu ton rece. 

— Cu bani. Am plătit. De la prietenul tău Cletus am aflat, dar nu el mi l- 
a dat. Mi-a spus odată întâmplător că tu ai un pergament rămas de la 


Sarmis, prin care lăsa pe un taraboste ca rege al dacilor. Acel nume, 
Burodus, este o născocire a mea. 

— Vreau să știu cine ţi-a dat pergamentul! insistă Dassius. 

— O bătrână, Aelia — tu o cunoşti — care mergea deseori pe la mamă-ta. 
N-a fost prea greu până i-am dat de urmă. Femeia, neputinciasă şi săracă, s- 
a arătat lacomă, când a auzit că e vorba de bani. Nu ştiu cum a făcut, dar mi 
l-a adus. 

— Ai săvârşit o ticăloșie! strigă Dassius, săgetându-l cu ură. Pentru asta 
îţi vei primi răsplata! 

Euphoros îl înfruntă: 

— Dar tu tot n-ai fi făcut nimic cu el, nu te tragi din acel taraboste. Știu 
unde l-ai găsit. 

Liniştea cu care răspundea Euphoros spori mânia lui Sargetius. Era ca un 
vulcan gata să erupă. Totuşi se stăpâni. Îl întrebă cu ton rece, ascunzându-şi 
pornirea: 

— Trec peste toate, Euphoros, chiar și peste modul cum mi-ai batjocorit 
buna-credinţă, însă un lucru ţin neapărat să știu: prin ce te-ai legat în faţa 
procuratorului? 

— Nu-înţeleg ce vrei să spui?! 

— Ai mers de mai multe ori la Iustus Valentinus, lucru de care mie nu 
mi-ai spus. După ce am aflat, am aşteptat. Recunoşti sau nu? Să nu uiţi că 
eu ţi-am acordat toată încrederea! 

— Prima oară am fost dus cu forţa, luat de un decurion. 

— Te-ai legat ca, devenit rege al Daciei părăsită de imperiu, să ţii mai 
departe ţara supusă Romei, ca și cum legiunile încă s-ar afla aici. Asta e o 
dovadă că în sufletul tău nu nutreai hotărârea de a face să renască Dacia lui 
Decebal, iar poporul să fie stăpân în ţara lui! La început, cum te credeam cu 
sufletul curat, mi-am zis că în situaţii grele ne e permis să facem orice, 
numai să înșelăm dușmanul, și am tot aşteptat să-mi spui ce urmăreai. 
Acum însă, când ştiu cine eşti, mă stăpâneşte convingerea că, o dată ajuns 
rege, te înconjurai de o ceată de nemernici, de vântură-lume, ca şi tine, gata 
oricând să vinzi ţara! 

— Să-l dăm morţii mai repede, acum nu e vreme de pierdut, îndemnă 
unul din flăcăii ce-l însoțeau pe Diurpanneus. 

— Dacă vă atingeţi de mine, procuratorul va spânzura pe cei vinovați. 
Oamenii mei au și pornit într-acolo! ameninţă el îngrozit. 


— [ustus Valentinus ştie. Nu va regreta pierderea unuia care pregătea o 
răscoală! i-o întoarse Diurpanneus. 

— La moarte cu el! strigară deodată mai mulți flăcăi. 

Sargetius se găsea în pragul luării unei hotărâri. Nu vedea ce pedeapsă 
mai potrivită se cuvenea trădătorului. În liniştea ce se lăsă câteva clipe, auzi 
călcătură de om ce se apropia în fugă. Se întoarse și îşi încorda atenţia. 

— Pregătiţi-vă de luptă! îndemnă el scurt, pornind în calea celui ce 
venea, care nu putea fi decât una din străji. 

O umbră se năpusti dintre tufișuri, oprindu-se în faţa lui, suflând greu: 

— Vin legionarii! şuieră îngrijorat. 

— Îl dăm morţii! se auzi, seacă, vocea lui Sargetius, parcă nesigur dacă 
ceea ce hotăra era bine. 

— Legionarii înconjoară muntele și Poiana Mestecenilor, adăugă straja, 
cu răsuflarea nepotolită. 

Cuprins de disperare, Fuphoros începu să strige după ajutor. Până în 
această clipă se consolase cu speranţa că nu vor avea curajul să meargă atât 
de departe cu răzbunarea. 

— Să-l lovim toţi deodată! îndemnă Diurpanneus. Toți trebuie să ne 
apărăm neamul, să nu se spună că tu, Sargetius, l-ai ucis. Alături de tine, și 
eu am jurat că vom pedepsi trădarea și mişelia! 

Într-o fulgerare, bărzile şi cuţitele, aruncate cu setea răsplătirii ticăloşiei, 
străpunseră trupul lui Euphoros. În câteva clipe în poiană se întinse din nou 
liniştea. 

— Să ne rugăm zeilor ca acest nemernic să fie singurul trădător al luptei 
noastre! murmură Sargetius. 

Sosi şi straja trimisă în partea opusă, spre apus. Și pe acolo apăruseră 
legionari care urcau muntele. Pericolul era mare. Dassius ar fi vrut să fugă 
cât mai repede cu Diegia, dar Sargetius îl opri. În situaţii grele, numai cel ce 
este cu adevărat viteaz poate să-și arate însușirile de luptător. 

— Vom merge strânși laolaltă, şopti el. Tăiem valea, apoi o ţinem tot 
către miazănoapte, pe povârmnișul celălalt. 

Se desfăşură o adevărată întrecere între ei și zorile ce începeau să 
lumineze plaiul. Toţi tineri și aprigi la luptă, erau hotărâți să lovească fără 
şovăire. Aproape de drum, doi legionari îi văzură, dar nu încercară să-i 
oprească. Sunară din trompete, dispărură în vale, de-a curmezișul 
povârnişului. Apucară să taie drumul în fugă. 


Se socoteau scăpaţi, când de după un colnic apărură câţiva legionari. 
Dassius şi Diurpanneus dădură primele lovituri, în timp ce Sargetius se 
repezi spre decurionul care îi comanda. Se petrecu tocmai ce gândise: să 
treacă printre ei, fără să-i rănească sau să-i răpună, ca astfel să răspundă în 
faţa legilor numai de moartea lui Euphoros. Decurionul nu primi lupta, 
ordonă retragerea, luând-o la fugă spre desișul pădurii. 

Porniră mai departe. Începuse urcușul. Sargetius frământa în minte cele 
petrecute, fără să poată întrevedea sfârşitul. De unde aflaseră legionarii și 
cum de sosiseră atât de repede, când până la castrul de la Alburnus Maior 
era o depărtare destul de mare? Şi apoi, nu-și dădea seama dacă scăpase din 
încercuire. 

Cei şase oameni ce formau garda lui FEuphoros n-au plecat spre 
Porolissum şi nici nu s-au oprit undeva prin apropiere. Unul dintre ei, pus 
de Synethus șef al gărzii, urmase întocmai porunca bogatului negustor: dacă 
se întâmpla ca viața nepotului să fie în primejdie, să nu şovăie nici o clipă, 
să ceară ajutor militarilor. 

Se luminase. Soarele arunca razele peste crestele înalte, alungând spre 
văi negura. În faţa fugarilor, pe înălțimi, se zăreau plaiurile acoperite cu 
iarbă deasă şi aspră. Merseseră fără oprire. Socoteau legionarii rămaşi mult 
în urmă, devale. 

Sargetius ieşi la marginea pădurii, cercetă întinderile de-a lungul 
povârnișurilor, încercând să găsească o potecă, când deodată răsunară 
semnale date cu trompeta. Fusese văzut. Din mai multe părţi, din tufișuri și 
vâlcele se iviră cete de legionari. Pentru o clipă, socoti totul pierdut. 
Obosiţi, copleșiți de numărul mare, trebuiau să se apere, să lovească fără 
cruţare. Încercă să găsească un loc bun pentru apărare. La câteva sute de 
paşi, pădurea înainta în sus ca un pinten, cu copaci mărunți, deși şi stufoși. 
Se îndreptă într-acolo. Diegia nu putu suporta starea de încordare, căzu 
înfrântă de greul urcușului. Dassius şi Diurpanneus începură s-o poarte pe 
rând în braţe. Nu mai aveau spor la înaintare. Legionarii se apropiau. 
Sargetius decise să se oprească și să primescă lupta. Dar ce se petrecu în 
acel moment, a fost ca o lovitură de trăsnet. Din altă margine de pădure se 
auziră sunete de corn. În plai năvăliră mai multe cete de oameni, acoperind 
cerul cu strigătele lor. Dintr-o parte se apropiau legionarii, iar din cealaltă 
ajutoarele, trimise parcă de zeii cei buni, ca o adevărată minune. 

Ciocnirea se dezlănțui scurtă, crudă, hotărâtoare. Dar tot atât de 
fulgerător luă sfârşit. Loviturile pline de curaj date de cetele aduse de Offas 


şi Pollio obligară pe militari să bată în retragere şi în cele din urmă să se 
facă nevăzuţi în pădure. 

— L-aţi răpus pe trădător? întrebă Offas, aruncând din mână toporul, al 
cărui tăiș lucea de sânge. 

Privindu-l cu recunoştinţă, Sargetius îi confirmă printr-o uşoară clătinare 
a capului. 

— De multe ori te-ai mirat, reluă Offas, de ce eu, Metrobius și bătrânul 
Degidus nu ne puteam împăca să te vedem ţinând în preajma ta un vântură- 
lume! Și mai voiai să-l ai ca rege! 

Sargetius murmură, copleșit de încordare: 

— Dacă nu era Dassius, n-am fi aflat ticăloșia, am fi mers din greşală în 
greşală. Ceea ce s-a petrecut este pentru mine o grea lovitură, trebuie să iau 
toată răspunderea faptelor asupra mea. Tu și Pollio porniţi degrabă cu 
ceilalți devale. La Porolissum trebuie să spuneţi că n-aţi văzut nimic și nu 
ştiţi nimic, pentru ca astfel procuratorul să pună urmăritori numai după 
mine. Fără îndoială, el va afla de cele întâmplate din mai multe părți: de la 
guvernator, de la cohorta din Ampelum şi de la Synethus. 

— Pornisem amândoi, eu şi Offas, povesti Pollio, spre Alburnus Maior. 
N-am mers mult și am întâlnit legionari îndreptându-se în sus. N-ar fi fost 
nici o bănuială, dacă Offas nu l-ar fi recunoscut pe sclavul pus de Synethus 
căpetenie a gărzii lui Euphoros. Am dat repede sfoară printre bărbaţii ce 
coborau de la târg şi, toți ca unul, s-au arătat gata să lupte. Când am văzut 
atâta însuflețire, parcă mi-a crescut, inima. Presimt, Sargetius, că ăsta e 
începutul. De-acum înainte trebuie să ne ţinem tari! 


CAPITOLUL V 
DESTĂINUIRILE UNUI BĂTRÂN 


Cei ce-l vedeau pe Synethus plimbându-se prin for cu togă scumpa, de 
un alb imaculat, se mirau. Niciodată bogatul negustor nu se arătase astfel în 
mulțime. Când ieșea din prăvălie — și asta rareori — cu treburi la oficiul 
public al dărilor, trecea grăbit, fără să privească în jur. Acum însă, mergea 
agale, se oprea uneori locului, pierdut în gânduri, apoi pleca mai departe 
agitat, gesticulând cu mâna ce-i ieșea de sub togă, ca și cum se afla în 
pragul luării unei hotărâri grele. Venise în for îndată după-amiază, 
măsurându-l cu paşii în lung și în lat, uitându-se întruna spre fereastra unde 
ştia că lucrează procuratorul. Aflase de două zile cele petrecute la Târgul 
nevestelor şi rămăsese îngrozit de moartea năpraznică a nepotului său. ÎI 
tortura durerea şi spaima de câte ori îi revenea în minte Sargetius, a cărui 
răzbunare bănuia că se va întinde până la el. 

În for, mulţimea se plimba liniştită şi veselă. Soarele se lăsa către seară. 
Synethus plecase de acasă decis să intre la procurator. Îşi pusese în gând să- 
i arate întregul adevăr, apoi să-i ceară protecţia. Dar când ajunsese în for, 
hotărârea lui se muiase. De câteva ori pornise spre clădirea oficiului public 
şi se oprise din drum, şovăind, frământat de întrebări. Dacă procuratorul îl 
găsea vinovat? De ce şi-a încurajat nepotul să pornească pe un asemenea 
făgaş plin de primejdii? Și dacă Iustus Valentinus îl socotea un duşman al 
imperiului, al împăratului”? 

Astfel de gânduri îl chinuiau, când îl văzu pe Laetius Vitalis. Bogatul 
fermier umbla întotdeauna elegant îmbrăcat, se purta cu distincţie. De 
obicei nu-i plăcea să stea de vorbă cu oricine în văzul lumii. În această zi, 
însă, neliniștit de zvonuri — cel mai proaspăt fiind acela că tineretul din 
Porolissum se ridica fățiș, cerând eliberarea sclavilor — simţea nevoia să afle 
ce treabă l-a adus în for pe lacomul negustor. Se opri în faţa lui, schiţând un 
zâmbet nedefinit: 

— Pe toți zeii, Synethus, aproape să nu te mai cunosc! începu el. Ce se 
petrece cu tine, ai poftă să te plimbi? Ori ai venit la pândă, vrei să-i prinzi 
pe datormicii care au cam uitat soroacele de plată? Să nu te superi, am 
glumit... 

Pe negustor îl bucură atenția lui, îl ştia cel mai bun prieten al 
procuratorului. Se arătă îndatoritor: 


— Mă rog zeilor pentru sănătatea ta, Laetius Vitalis! Îţi doresc din suflet 
numai fericire! Am ieşit să mai văd lumea, că de, viaţa nu e aşa lungă. Cu 
ce ne alegem când va fi să plecăm la zei? Cât despre datornici, e bine să nu 
mai vorbim de ei! 

— Vrei să spui că-ți mai datorez ceva? 

— Chiar dacă o mai fi, nu asta mă frământă acum... 

Fermierul slobozi un hohot de râs zgomotos. Mulţi dintre cei ce treceau 
prin apropierea lor întoarseră capetele. Lumea îl cunoştea drept om de viaţă, 
se încurca des cu fetele de la taberna „La bogăţia lui Cressus”. Se apropie 
de urechea lui Synethus, şoptindu-i: 

— Nu cumva te rogi acum Afroditei? Poate că eşti chinuit de 
mângâierile unei femei frumoase... Văd prin apropierea noastră pe 
Marciana. O dorești?! Știu că nepotul tău... 

— Care nepot? 

Laetius Vitalis izbucni din nou în râs, se trase iarăși lângă el și-i șopti, 
ținându-l de togă: 

— De mine să nu te ferești, am aflat totul de multă vreme. Rundacitulp, 
tânărul care va fi rege al Daciei după plecarea legiunilor, ştiu că-ţi este 
nepot! 

— Şi altceva n-ai mai auzit? îl întrebă îngrijorat, apucându-i mâna ce-i 
ieşea de sub togă. 

— Ce? S-a întâmplat ceva? 

Negustorul îi slobozi mâna. Se întoarse, privind speriat în jur. 

— Nu-mi dau seama dacă fac bine că spun. Ţie nu-ţi ascund: da, era 
nepotul meu! 

— Cum, era, acum nu mai e? Ce a păţit? 

În ochii lui Synethus luciră lacrimi. 

— E mort, Laetius Vitalis! A fost ucis departe de aici, la Târgul 
nevestelor, aproape de Alburnus Maior. 

Fermierul săltă capul. Îl săgeta cu privirea: 

— Cum a fost cu putință? Ce a căutat el tocmai pe muntele acela? L-a 
atacat vreo ceată de latroni? 

— N-au fost latroni, Laetius Vitalis, nu ştiu bine ce s-a întâmplat, 
bănuiesc numai. Poate că Sargetius a aflat că sub numele de Rundacitulp se 
ascundea nepotul meu, Euphoros! 

Cu totul schimbat la față, Laetius Vitalis îl apucă de umeri și-l zgudui cu 
putere. În ochii lui juca o scânteiere plină de satisfacţie. Nu se mai putu 


abţine: 

— El l-a omorât? El, urmaşul barbarilor? 

— Da, împreună cu alţii! Cică au dat o luptă cu legionarii plecaţi să-i 
prindă şi... 

— Le-a scăpat? 

— Ca prin minune. Le-au sărit în ajutor cei veniţi la târg. Nu pot să-mi 
închipui ce au vrut să pună la cale acolo şi ce s-a întâmplat! Venisem cu 
gândul să mă duc la procurator, dar... 

Tăcu, speriat de bucuria ce radia pe faţa lui Laetius Vitalis. Era oare atât 
de vesel, pentru că murise Euphoros? 

— Zici că vrei să mergi la Iustus Valentinus? Bănuiesc că te chinuie 
teama de Sargetius. Să nu fii speriat. Dacă în adevăr s-a întâmplat 
nenorocirea, barbarul nu mai are nici o scăpare. Sunt convins că acum 
legionarii i-au dat de urmă. 

Ura lui Laetius Vitalis împotriva lui Sargetius, care de mult timp mocnea 
neputincioasă, izbucni cu intensitate sporită. Moartea lui Euphoros îl 
bucura, iar îngrijorarea lui Synethus îl lăsa cu totul indiferent. 

— Vrei să mă însoţeşti la procurator? îl întrebă. Îl fac pe Iustus 
Valentinus ca în seara asta să trimită garda la villa urmașului barbarilor, să-l 
prindă și să-l închidă în carcerile de sub tribunele amfiteatrului. 

— N-a venit acasă, cine ştie pe unde stă ascuns! 

Laetius Vitalis cată spre soare, voia să vadă cât mai era până se 
înserează. Îl apucă de braţ şi porni cu el spre oficiul public. Procuratorul se 
aştepta la venirea lor, dar nu la amândoi în același timp. Nici nu avea nevoie 
de explicaţii, cunoștea ce era în sufletul fiecăruia. Îl ascultă liniștit pe 
fermier, deşi îl supăra duşmănia ce vibra în vocea lui. 

— Iustus Valentinus, întotdeauna ai fost de partea barbarului, nu mi-ai 
dat dreptate. Acum trebuie să procedezi cu energie, altfel te faci părtașul 
pregătirii unei noi răscoale! încheie Laetius Vitalis cu o satisfacție 
nedisimulată. 

Procuratorul zâmbi şters, cu stăpânire de sine. 

— Știu tot ce a raportat centurionul comandant al legionarilor care au 
dat lupta cu ei. Au găsit pe acel Rundacitulp sau Euphoros mort, legat de un 
copac. Dacă v-aţi fi aflat în locul lui Sargetius, şi dacă acela în care v-aţi 
încrezut se dovedea un uzurpator de drepturi, un trădător al unui legământ, 
ce i-aţi fi făcut? Bănuiesc că acolo, la Târgul nevestelor, cineva l-a 
recunoscut şi a dat pe faţă ticăloşia. Pentru mine, ceea ce urmărea să facă 


acel Euphoros era curată nebunie. În imperiu s-au ridicat mulţi pretendenți, 
unii au susținut că se trag din viteazul Decebal, cum a fost acel Regalianus, 
ce se voia stăpân al Romei, ucis de roxolani... 

— Dar, Iustus Valentinus... sări Laetius Vitalis. 

— N-am terminat! îl opri procuratorul, ridicând mâna. Bănuiesc ce vrei 
să spui. N-am uitat că mă găsesc aici în slujba imperiului, a împăratului. N- 
aş vrea să mă înţelegeţi greşit. Sargetius a înfăptuit un omor, iar legile 
pedepsesc crima, asta pe de o parte. Pe de altă parte, lupta dată cu legionarii 
este o răzvrătire, de aceea am dat ordin gărzilor să-l urmărească, să-l 
găsească și să-l prindă. La mine, ca procurator în această parte a Daciei, alte 
simțăminte pentru el nu există. Însă ca om, nu uitaţi că am familie: soție, 
soră, fiu, nepoată — lucrurile se schimbă, Euphoros trebuia pedepsit pentru 
mârşăvia făcută. Aşadar, să fiu bine înţeles de voi: procuratorul a ordonat 
urmărirea, prinderea și întemnițarea lui Sargetius, acuzat de omor și 
răzvrătire! accentuă, privindu-i pe rând, apoi continuă cu voce potolită: Ce 
ai vrut să mai spui, Laetius Vitalis? Ai încercat de câteva ori să mă întrerupi. 

Fermierul se mişcă încurcat în scaun: 

— Ce am vrut eu, ai spus tu, lustus Valentinus. Am crezut că n-ai de 
gând să-l arunci în carcere pe barbar. Nu mă îndoiesc că, dacă-l prinzi, îl 
trimiţi la Roma să fie spânzurat pe via Ostiana, acolo unde sunt pedepsiţi 
căpeteniile de răscoale! 

Procuratorul întoarse capul spre fereastră. Pe Sargetius îl cunoştea bine, 
era sigur că legionarii nu vor reuși să pună mâna pe el. Cine nu-l iubea şi 
cine n-ar fi fost gata să-l ascundă de urmăritori? Alături îi avea pe Offas și 
pe Metrobius, cu săracii și tinerii din Porolissum nu s-ar fi putut lupta nici 
chiar el, deşi era procurator. Pe lângă toate acestea, mai era la mijloc 
Alliana, îi cunoștea dezastrul din suflet. Avea motive întemeiate să fie 
reținut în măsurile luate. O clipă gândul îi rătăci spre Gerthorund. Dacă 
Sargetius fugea în tabăra gepizilor, n-ar mai fi fost cu putinţă prinderea lui. 
De la răpirea fetelor, ei rămăseseră prieteni. Vedea cum situația din această 
parte a Daciei devenea tot mai nesigură. La alungarea gepizilor săriseră în 
ajutor săracii şi tinerii, ale căror căpetenii erau Offas și Metrobius. 

— Pentru asta ai venit la mine, Synethus? îl întrebă, căutând să rupă 
tăcerea ce se prelungise prea mult. Te rog să mă crezi că-ţi înţeleg durerea. 
Mai pot face ceva pentru tine? 

Negustorul tuși, parcă surprins. Răspunse, încurcându-se: 


— Vezi, lustus Valentinus, eu tot mă tem de el! Mi-e frică de-o 
răzbunare a lui. Ştii, l-am ţinut în villa mea pe Euphoros... 

Procuratorul se ridică în picioare, semn că ei trebuiau să se retragă. Îl 
încuraja pe negustor: 

— Îl cunosc bine pe Sargetius, nu-l cred în stare să-și piardă vremea, 
răzbunându-se. Du-te şi-ţi vezi liniştit de negustoria ta, Synethus! Cât 
priveşte durerea ce o încerci, așa a fost voia zeilor! 

Tăcu. Îl văzu pe contubernal intrând. Raportă din ușă: 

— A sosit curierul de la Ulpia Traiana Sarmizegetusa! 

— Şi este ceva urgent? 

— Poate că mai mult grav! răspunse contubernalul, întinzându-i un 
pergament. E un mesaj din partea guvernatorului. 

Desfăşură sulul şi citi în şoaptă. Îl reciti, făcând pauze între fraze şi, pe 
măsură ce timpul trecea, creştea pe faţa lui tulburarea şi paloarea. Spuse 
contubernalului că poate să plece. Începu să se plimbe prin încăpere, 
mergând de la masă la fereastră și înapoi. Laetius Vitalis şi Synethus îl 
urmăreau cu presimţiri rele. Un timp se opri la fereastră și privi la mulțimea 
veselă ce trecea prin for. Deodată se întoarse, se apropie câțiva paşi și se 
opri în faţa lor. Amândoi tresăriră la vocea lui cu totul schimbată: 

— Lăsaţi la o parte orice alte îngrijorări şi socoteli! Începeţi să vă 
strângeţi lucrurile! Cred că nu vă gândiţi să rămâneţi pe aceste meleaguri, 
printre barbari! 

— Dar ce s-a întâmplat, Iustus Valentinus? se grăbi Laetius Vitalis, 
alergând cu gândul spre Roma. 

— Am primit vestea pe care de mult o aşteptam. Guvernatorul îmi 
ordonă să pregătesc în grabă cohorta şi oficiile publice, în curând se va 
părăsi Dacia. La Ulpia Traiana Sarmizegetusa plecările au și început. Goţii 
au înaintat până în Tracia și, dacă nu vor fi zdrobiţi în bătălia spre care 
caută să-i atragă împăratul, totul este pierdut. Celor de aici nu le rămâne 
altceva de făcut decât să pornească degrabă spre Roma. 

Fermierul și negustorul se priviră descumpăniţi, parcă nu le venea să 
creadă, se obișnuiseră cu zvonurile. 

— Ce mai staţi? Nu este vreme de pierdut! Să fim înţeleși: când ieşiţi de 
aici, nu suflați nimănui nici o vorbă. Vom îngriji noi să dăm de veste 
populaţiei prin oficiile publice, atunci când va sosi momentul. 

Procuratorul sună clopoțelul. Ordonă contubermalului să cheme pe 
tribunul Decius Sabinus, cu toți centurionii din cohorta sa. 


Afară, Laetius Vitalis şi Synethus se opriră aproape de for, nehotărâți 
încotro să pornească. În jurul lor mulțimea se plimba liniştită, veselă şi 
zgomotoasă. Soarele coborâse, gata să scapete după crestele de dincolo de 
Marodava. Peste întreaga vale a Porolissumului se întindea o pânză subțire, 
albăstuie de pâclă, anunțând sfârşitul zilei călduroase de vară. 

— Laetius Vitalis, te iert de orice datorie! se porni Synethus, rupând 
tăcerea. Să plecăm amândoi, înaintea cohortei şi a oficiilor. Vom merge 
împreună în mai multă siguranță până la Ulpia Traiana Sarmizegetusa, iar 
acolo vom vedea. Avem sclavi mulţi. Pe cei mai de încredere îi punem să ne 
apere. 

Ascultându-l, fermierul clătina capul a descurajare: 

— Crezi că vei primi de la ei vreo mână de ajutor, atunci când vei fi 
atacat de latroni? Fii sigur că nu aşteaptă decât un prilej potrivit pentru 
fugă, dornici să se vadă liberi. Dacă vrei să pleci, pe mine să nu mă aștepți. 
N-am de gând să părăsesc Porolissumul înaintea procuratorului. Sunt 
hotărât să nu-mi las averea în mâna barbarului Sargetius! 

— Dar el va urma fata, Laetius Vitalis! 

— Nimic nu mă îndreptățește să cred asta. Sufletul unei femei nu este 
atât de ușor de înțeles. Să nu uităm că acum el este urmărit pentru omor și 
răzvrătire, se află într-o situaţie... 

Dinspre amfiteatru se întinse peste for un val de murmure și strigăte. 
Laetius Vitalis uită să continue ce voia să mai spună. Din mulţime, unii 
pormniră în fugă într-acolo. 

— Să fie vreo nouă năvălire de-a gepizilor? se întreba Synethus cuprins 
de teamă. 

— Sau poate o răscoală, adăugă Laetius Vitalis. Procuratorul crede că 
numai el şi noi ştim de ordinul de plecare. Veştile zboară cum nu-ţi poţi 
închipui! Vrei să mergem? Sunt curios să aflu ce se întâmplă sau ce 
primejdie ne mai așteaptă. 

În apropierea amfiteatrului, îl întâlniră pe Metrobius. Cobora dinspre 
castru urmat de patru oameni, care purtau pe umeri o targa înjghebată din 
ramuri împletite, acoperită cu un strat de iarbă, iar deasupra trupul unui om 
învelit cu o pânză. Văzându-l pe fostul său stăpân, Metrobius încercă să-l 
ocolească, dar Laetius Vitalis îi ieşi înainte: 

— Pe Jupiter, Metrobius, de multă vreme doresc să-ţi vorbesc! 
Încrederea mea în înţelepciunea ta nu cunoaşte margini, în aceste timpuri 
grele, eu și Synethus ne găsim la o adevărată răscruce... 


— Nu e acum momentul! murmură, fără să se oprească. 

— Dar ce s-a întâmplat? Pe cine duceţi pe targa? Fostul sclav îi 
răspunse, schițând un zâmbet plin de decepţie: 

— M-am frământat mult, Laetius Vitalis, să înţeleg dacă există soartă, 
sau dacă cele prin care trecem sunt aduse de întâmplare. Pe targa ducem 
trupul lui Lucullus! 

— A căzut de pe cal? se grăbi Synethus, parcă bucuros că şi procuratorul 
va încerca o durere grea ca a sa. 

— A fost zdrobit sub copite de un zimbru. Stăteam deasupra unui 
povârniș, așteptând să treacă prin valea îngusta turma speriată de gonacii 
noştri. În încordarea momentului, priveam cu toţii în partea din care se 
auzeau strigătele și chiotele când, din cea opusă, s-a ivit un zimbru mare, 
fioros. Lucullus a făcut câţiva pași, încercând să ajungă la marginea 
prăpastiei ori — ştiu eu! — poate că avusese de gând să-și repeadă sulița, dar 
deodată o parte din povârniş s-a desprins cu el, prăbuşindu-se în faţa fiarei. 
Zimbrul a mugit speriat, s-a oprit o clipă, apoi s-a aruncat asupra 
sărmanului Lucullus, împungându-l și zdrobindu-l, în timp ce noi strigam și 
urlam îngroziţi, aruncând în el sulițele. Dar la ce a mai folosit? A murit şi 
Lucullus o dată cu fiara sălbatică! 

— Zeilor, ce va dezlănţui prăpădul ăsta în sufletul lui Iustus Valentinus?! 
murmură întristat Laetius Vitalis. 

Metrobius clătină capul, continuând tot așa de potolit: 

— În faţa morţii nu-mi pierd firea. Am avut-o de multe ori lângă mine, 
ştiu că sfârşitul nu poate fi altul. Sunt îndurerat de pierderea bunului 
Lucullus, de care mă legau multe lucruri. Din această nenorocire am înţeles 
că nu există soartă, iar întâmplarea nu este decât ceva ce se leagă de 
moment, de ceea ce se săvârşeşte în firea lucrurilor. În sufletul meu durerea 
se ascunde, nu iese în afară. 

Îşi strânse fălcile într-o săltare ritmică, copleşit de cele petrecute într-un 
răstimp atât de scurt. Nimeni nu știa că vânătoarea constituise numai un 
pretext, scopul adevărat era acela de a se întâlni cu Sargetius undeva 
departe, într-o pădure dinspre Samus. Fostul sclav-filozof nu-și pierdu şirul 
gândurilor, îşi reaminti cuvintele cu care îl oprise Laetius Vitalis: 

— Te-am înţeles oare bine? Parcă ai zis că amândoi vă găsiţi la o 
răscruce, doreai să-mi vorbeşti... 

— Ce putem să-ți mai spunem, Metrobius?! De câteva zile zeii s-au luat 
la întrecere să ne pună la grele încercări! De necazul lui Synethus știi. 


Acum iată altul, al lui Iustus Valentinus. Și, peste toate astea... lungi el 
vorba, şovăind, în tine am încredere, mi-ai dovedit-o de atâtea ori. Ne aflam 
la procurator când a venit curierul de la Ulpia Traiana cu un mesaj: s-a dat 
ordinul de pregătire a părăsirii Daciei. Ce ne facem, Metrobius? Ce ne 
sfătuieşti? Tu eşti un bărbat învăţat, vezi departe lucrurile... 

Vestea nu-l tulbură. O aştepta. Răspunsul, dur, rece, nu întârzie, pentru ei 
nu nutrea alte sentimente: 

— Oameni ca voi n-ar avea pentru ce să rămână. Eu nu vă spun nici să 
staţi, nici să plecaţi, hotărâţi-vă singuri! Acum vă las, mă duc la Iustus 
Valentinus să-l ajut să-și înfrângă durerea! 

Fără să-i salute la despărţire, Metrobius se pierdu în mulțimea ce se 
mișca în valuri, discutând cu aprindere despre moartea năpraznică a fiului 
procuratorului. Fermierul și negustorul se priviră unul pe altul, 
descumpăniţi și descurajați. Porniră apoi fără ţel spre amfiteatru, tăcuțţi, 
fiecare rumegându-şi gândurile. 

În urma lor, dinspre castrul de pe vârful dealului, pădurea întindea 
amurgul pe deasupra forului. 

Viaţa la Porolissum se tulburase dintr-o dată. Întreaga așezare părea un 
furnicar răscolit. Nimeni nu-și mai găsea liniștea. Pe cele trei căi principale 
şi pe ulițele înguste ce porneau din ele se vedea lume mergând grăbită sau 
strânsă în grupuri, vorbind agitat. Pregătirile de plecare ale militarilor și 
funcţionarilor nu mai erau simple zvonuri, cu care se obișnuiseră de mult. 
Sus, în castru, centuria stătea gata să pornească în marș, iar în cazarma de 
lângă amfiteatru, cohorta își încheia socotelile cu negustorii, pentru 
furniturile făcute armatei. La oficiile publice, scribii discutau alarmaţi, 
dezorientaţi. Unii tabulari şi dispensatori cu mai mult sânge rece nu-și 
pierdeau vremea pălăvrăgind la nesfârşit. Umblau să strângă de la populaţie 
diferite dări şi datorii, pe care nu le mai înscriau ca venituri ale imperiului, 
ci le treceau de-a dreptul în buzunarele lor. 

Moartea atât de năpraznică a lui Lucullus făcuse din Iustus Valentinus — 
bărbatul care întotdeauna dominase situaţii grele — un om doborât de 
evenimente. De aceea tribunul Decius Sabinus îşi depășea atribuţiile: 
pusese gardă militară de pază la villa lui Sargetius și trimisese un decurion 
însoţit de legionari să ia în stăpânire, ca aparținând legiunii de la Potaissa, 
ferma, stâna şi turmele sale. 

Într-o astfel de stare complexă — durere, dezorientare, nesiguranţă — se 
găsea procuratorul când trimise după Metrobius și după Grimhild. 


În taberna „La împăcarea zeilor”, Surillius se aşezase pe un scaun din 
apropierea unei mese la care stăteau trei preoți și un aedil: Suriacus, de la 
templul lui Mithras, preotul de la templul lui Apollo, din cartierul Magnus, 
cel al templului Silvanus, și Anthus, aedilul templului Apollo. De vederea 
lor îl ferea două amfore înalte. În fierberea atâtor veşti şi zvonuri, 
tabernagiul socotea că de la preoţi se pot afla alte lucruri, de multe ori mai 
folositoare decât cele pornite din preajma procuratorului. Obişnuit să 
asculte ce vorbesc meșterii, își încorda atenţia să prindă cât mai bine: 

— Ce zici, Suriacus, începem pregătirile? îl întrebă preotul templului 
Silvanus. 

Preotul Suriacus răspunse, după ce sorbi din cupă: 

— Fie că mai aşteptăm, fie că ne pregătim, pentru noi e totuna, nu putem 
lua templele cu noi. 

— Nu te-nţeleg, ce vrei sa spui?! 

— Mă întrebi şi te miri de parcă n-ai ști ce se petrece dincolo de 
Danuvius. Pe unde au trecut goții n-a rămas templu nedărâmat. 

— Cei care au trecut la credinţa în învăţătura galileanului sunt mai uniţi, 
interveni preotul templului Apollo. Se spune că aranjează să plece toţi o 
dată. De fapt ei au de dezlegat o adevărată șaradă: dacă merg în imperiu, se 
pot aştepta la persecuții, iar de rămân alături de barbari, s-ar putea ca aceștia 
să-i lase în pace cu credința, însă îi vor face captivi, adică sclavi. 

— Eu am auzit altfel, cică nu pleacă niciunul, interveni preotul 
templului Silvanus. 

— Aici la Porolissum, loviturile primite i-au mai rărit pe cei ce urmează 
noua credință, lămuri Suriacus, îndreptându-și privirea spre preotul de la 
templul lui Apollo. Ar fi bine să-ţi trimiţi aedilul la templu. Anthus, tu du-te, 
noi mai avem de vorbit! 

— Acum spune, îl îndemnă preotul templului Apollo. Am înţeles că te-ai 
ferit de aedilul meu. 

— Trebuie să încercăm cu sărăcimea din Porolissum, să nu-i mai urmeze 
pe Metrobius şi pe Offas, olarul. 

Preotul lui Apollo se mișcă neliniștit, privind în jur cu neîncredere și 
teamă. ÎI întrebă pe Suriacus: 

— Şi cum crezi că am putea să facem asta? 

Pregătindu-şi răspunsul, Suriacus se aplecă spre ei: 

— Ducem dovadă procuratorului că de moartea lui Euphorus nu e 
vinovat numai Sargetius, ci şi ei doi. Probăm cu omul lui Synethus. 


— Cu procuratorul nu e nici o speranţă, interveni preotul templului 
Silvanus, frecându-se pe ceafa grasă, închizând şi mai mult ochii mici, uşor 
codaţi. Eu zic să încercăm ceva cu tribunul. El se arată hotărât să-l prindă 
pe Sargetius, asta mi-a spus-o Synethus. Dăm lui Decius Sabinus o sumă de 
bani — e destul de lacom, dornic să se îmbogăţească — și, într-o noapte, 
filosoful și olarul pier fără urme. 

— Să facem cum spui tu! întări Suriacus. Acum e târziu, văd că se lasă 
amurgul. Mâine îl căutăm pe tribun și aranjăm. Goliţi-vă cupele şi haideţi să 
mergem. 

În tabemă se mai aflau puţini oameni. Patru stăteau la o masă din 
apropierea ferestrei, de unde urmăreau agitația din prăvălia și curtea lui 
Synethus, până spre pârâul Zerdis, pe malul căruia se înălța villa bogatului 
negustor. Între timp venise tabularul Bellinus și se aşezase la masa lor. 

Surillius îi privea de la tejghea, cercetând cu mintea pe fiecare. Vecinii 
ştiau că Synethus se pregătea în grabă de plecare. Pe cei patru de la masa de 
lângă fereastră, toți din cartierul Serdos, tabernagiul îi ştia: leneși, cârcotaşi, 
beţivi, pândeau momentul când carele încărcate vor părăsi curtea. Surillius 
pricepu că tabularul — sclav public — pusese ochii pe prăvălia și villa 
negustorului, îi tocmise să le ia în stăpânire până în ziua când procuratorul 
pleca din Porolissum. Stând lângă ei, Bellinus îi îndemna întruna cu vin şi 
le vorbea, arătându-se vesel. 

Când ușa se deschise și intră Grimhild, Surillius se bucură: 

— Ce, eşti în trecere spre Offas? îl întrebă râzând, făcându-i semn să se 
aşeze pe scaunul de alături. Gepidule, ai să te faci roman de tot. lunilla e 
acum zeiţa și lumina ta! 

Grimhild se obişnuise cu glumele lui, însă nu era momentul pentru ele. 
Îl întrerupse, făcându-i semn cu mâna: 

— Am fost la procurator, se porni în şoaptă. Mi-a spus să dau fuga la 
Gerthorund, să-l fac să nu năvălească decât după ce cohorta va părăsi 
Porolissumul. Cică hoarda ar fi trecut Samusul încoace. 

Zâmbetul de pe faţa lui Surillius zbură. Dacă gepizii năvăleau, nimeni 
nu mai putea să rămână pe loc, iar el era unul dintre cei ce nu se gândeau sa 
plece. 

— Şi tu crezi că o să-l poţi opri? 

— Ba! Nici nu încerc, dacă mă prinde! N-a uitat de necazul ce i-am 
făcut cu fetele, când i-am stricat socotelile. 

— Atunci nu văd de ce te grăbeşti? 


— l-am spus procuratorului că nu pot să mă duc, nu vreau să cad în 
mâinile lui Gerthorund. Asta ar putea s-o facă numai Sargetius. Ei au rămas 
prieteni. 

— Şi ce a zis Iustus Valentinus? se grăbi tabernagiul, gândindu-se la 
pericolul în care se găsea Sargetius. 

— A tăcut încurcat, pentru că n-are de unde să-l ia. I-am spus că dacă dă 
ordin să înceteze orice urmărire, voi încerca să mă duc la el, adică să-l 
găsesc... 

— Unde? Cum să-i dai de urmă”! 

— Pentru asta am venit la tine. Știu că vine pe aici trimisul lui, să afle ce 
se mai mişcă prin Porolissum. 

Surillius făcu ochi mari și râse: 

— Mă, gepidule, să mă încred în tine? De abia ai aruncat după tine blana 
de lup şi te-ai făcut hoţ, ca ăștia de pe-aici? 

— Hoţ ca un tabernagiu, râse şi Grimhild. Dar ai răbdare, vine 
numaidecât Metrobius. Pe el ai să-l crezi? 

Tabernagiul îl prinse de umeri, scuturându-l cu putere: 

— Ştie şi Metrobius că ai fost la procurator? 

— El m-a dus acolo, şi tot el m-a trimis încoace. 

— Stai liniștit, goleşte o cupă, două. Treaba o să meargă bine. 

Surillius nu se învârti prea mult prin bucătărie, când în tabernă intrară 
Metrobius şi Offas. Afară se lăsase întunericul, cei patru de la masa de 
lângă fereastră plecară o dată cu tabularul, iar alți mușşterii nu se mai aştepta 
să vină. Spuse sclavului să încuie ușa, iar el se retrase împreună cu ceilalți 
în încăperea rezervată pentru clienţii aleşi. Le povesti cele auzite de la cei 
trei preoți. 

— Aşadar, voi amândoi, încheie el, privindu-i pe Metrobius și Offas, ar 
trebui să staţi ascunși un timp. Eu zic că n-ar fi rău să vă duceţi la Sargetius, 
să așteptați cu toţii la un loc. Ce o mai fi, vom vedea. Dac-o fi de luptat, 
plecaţi o dată împreună. 

— Mă duc şi eu acolo! sări Grimhild. Procuratorul a spus că dacă nu-l 
opresc pe Gerthorund, să nu mai calc prin Porolissum! 

— Lucrurile se încurcă, murmură Offas, frecându-și neliniștit fruntea cu 
palma. Ce facem cu fetele? De când Sargetius a fost pus în urmărire, pe 
Opilia o ţin la mine. Acum în aceeași situație mă găsesc și eu. Ce fac cu 
Iunilla? Dacă tâlharii de preoţi se gândesc să pună la cale răpirea fetelor, ca 
astfel să pună mâna şi pe noi? 


Metrobius goli cupa umplută de sclav, fără să-i aştepte pe ceilalți. Se 
grăbea să spună ce gândea: 

— Lucrurile nu se încurcă din cauza fetelor, ci în urma celor ce se vor 
petrece în Moesia. Restul sunt fapte mărunte, care se vor aranja de la sine: 
bat goții, Dacia va deveni un adevărat infern; învinge împăratul, toată 
panica de acum se va destrăma ca fumul în vânt. Până la lămurirea 
aşteptată, trebuie ca cei răi să nu fie lăsaţi să facă și mai rău. Văd că te uiţi 
la mine nerăbdător, Offas. Nu mă îndoiesc că gândul te poartă tot la fete, 
bănuieşti că am uitat de ele. Vă întreb: unde credeţi că ar putea fi în deplină 
siguranţă? 

— Poate acolo la Sargetius, îşi dădu părerea Surillius. Ce se va întâmpla 
Cu voi, se va petrece şi cu ele. 

— Şi dacă va trebui să luptăm cu gărzile? întrebă Offas. Le putem pune 
în pericol. 

Ascultându-i, Metrobius continua să zâmbească. Nu-i lăsă să se 
frământe mult: 

— Pe fete le ducem în villa lui Iustus Valentinus. Vor sta cu Metella și 
Alliana. De acolo nu va îndrăzni nimeni să le ia — și nici n-ar putea — garda 
procuratorului stă de veghe zi și noapte. 

Surillius oftă, clătinând capul a nehotărâre. 

— Alliana este greu încercată, murmură el, una, urmărirea lui Sargetius 
de către legionari, cealaltă, pierderea lui Lucullus! 

— Tocmai de aceea, reluă Metrobius. Va avea cine s-o ajute să-şi 
înfrângă durerea. După ce ducem fetele acolo, plecăm cu toţii la Sargetius. 
Până atunci, tu, Surillius, trebuie să ne ţii ascunși pe aici pe lângă tabernă. 
Bineînţeles, cu mâncare din destul și vin din cel mai bun! râse el. 

Surillius se săltă în picioare, amenințându-i cu mâna pe toţi trei, cu o 
mină ce arăta, sub aerul de glumă, hotărârea lui: 

— Mă uit la voi!... Să nu cumva să vă îndemne vreun zeu sau duh rău la 
trădare, că nu veţi găsi scăpare nici în gaura de șarpe! Asta n-o spun pentru 
Offas, în el mă încred ca în mine. Și cum nu e vreme de pierdut, să trecem 
acum la treabă! 

Sargetius stătea ascuns în partea dinspre apus a Porolissumului, într-o 
peșteră din munţii de dincolo de Marodava, mai sus de poiana unde 
străjuise altădată cetatea tarabostilor din neamul Burio. Mergând cu pas 
întins, se putea ajunge acolo în răstimpul dintre două cântări ale cocoșşilor, 
însă urcușul și gura intrării constituiau piedici deosebit de grele, pentru cine 


nu cunoștea semnele potecii. Înăuntru, la lumina făcliilor, se întindea un gol 
cât un templu, cu boltă ce răsuna la fiecare călcătură. Împreună cu el erau 
Diurpanneus şi Pollio, cu cetele lor. Toți cei căutaţi de gărzi. 

Cum la oamenii cu sufletul curat recunoştinţa nu are limite, cel care 
alerga neobosit zi şi noapte, aducând vești și cele trebuincioase, era Servius, 
libertul. Devenit om liber, muncise cu sârguinţă, făcuse economii până la 
sacrificiu, fusese ajutat de Colegiul săracilor şi de Sargetius, reuşind să-și 
răscumpere soția de la Synethus. Din sclavul fricos și chinuit nu se mai 
recunoștea nimic, se dovedea un om stăpân pe sine, cu trupul învârtoșat, cu 
sufletul întărit, gata în orice clipă să îndeplinească orice i-ar fi cerut 
Sargetius și Offas. 

A doua zi după întâlnirea din taberna lui Surillius, Sargetius privea de la 
înălțime, ferit vederii de tufele de brazi, cum Servius urca grăbit printre 
stâncile prăvălite pe firul văii. Era însoţit de trei bărbaţi. Negura dimineţii 
de început de toamnă se ridica, strângându-se în suluri ce se rostogoleau 
peste creste. Soarele, ca un glob mare roşu, îmbrăca zările într-o nuanţă 
palidă rozalie. Urmărea liniştit apropierea lor. Ştia că nu se ivise nici un 
pericol prin apropiere, privind semnul purtat de Servius: o ramură de brad 
cu o şuviță de pânză albă legată la vârf. Dealtfel flăcăul de strajă, ascuns pe 
după colţuri de stânci, vestise prin lovituri scurte, ca o toacă de schit, 
sosirea omului de legătură. Cum nu se aștepta ca fostul sclav să aducă pe 
cineva, Sargetius nu-și putu învinge nerăbdarea, coborî printre tufele de 
brazi cățăraţi pe povârnișul de piatră, întâmpinându-i. Din gura peşterii, îl 
urmăreau cu privirea Diurpanneus şi Pollio. Arăta de nerecunoscut, barba și 
mustăţile, bogate, blonde, lăsate să crească în voie, îi dădeau o înfăţişare cu 
totul schimbată, asemenea dacilor de pe Columna Traiană. Recunoscu de 
departe pe cei ce veneau. Avu o strângere de inimă, bănui că la Porolissum 
se petrecea ceva. Offas putea să fie urmărit de gărzi — luase parte la lupta 
dată cu legionarii la Târgul nevestelor — dar ce era cu Metrobius şi 
Grimhild? se întrebă el. 

Până urcară la peşteră, Offas şi Metrobius povestiră ce ştiau despre 
îngrijorarea procuratorului, provocată de înaintarea gepizilor, şi despre 
uneltirile preoţilor pe lângă tribun, pentru a-l face să-i întemniţeze pe ei doi. 
Ascultându-i, Sargetius întrezărea ce va urma: o încleștare de forțe pornite 
să se nimicească. Mai întâi legionarii cu gepizii, apoi o mare învălmășeală 
în care intrau, de o parte gepizii și legionarii, iar de cealaltă cei ce nu voiau 
să părăsească Dacia. 


Ajunşi sus, s-au strâns cu toții pe micul platou din apropierea peșterii, 
închis pe o parte de peretele abrupt de piatră, ferit vederii de tufișuri de 
brazi stufoşi ce-l înconjurau. Numai vulturul ce se rotea la mare înălțime cu 
unduiri uşoare din aripi putea să-i vadă, scrutând crestele și văile. S-au 
aşezat pe blocuri netede, desprinse din peretele de stâncă, formând un 
semicerc ca într-un mic amfiteatru. Alături de ei, tânărul gepid se bucura că 
venise. 

— Aşadar, ne putem bizui pe Surillius, iar cu fetele aţi făcut bine, cel 
puţin nu mai avem grija lor, începu Sargetius, căutând un făgaș pe care să 
pornească discuţia. 

— Acum ne bizuim şi pe Grimhild, adăugă Metrobius. 

— Asta numai Offas poate s-o ştie, râse Pollio, altfel nu-l aducea 
încoace. 

Offas înţelese aluzia. Râse şi el. ÎI plăcea pe tânărul gepid. 

— Îmi vine să cred că zeii ne-au purtat prin atâtea frământări şi au 
aranjat astfel lucrurile, ca noi să ne adunăm laolaltă. O vorbă din bătrâni 
spune: Cine se aseamănă, se-adună! Ne aflăm în pragul unor încercări grele. 
La Porolissum, așa cum stau lucrurile, nu e bine. Moartea lui Lucullus l-a 
zguduit atât de puternic pe procurator, încât l-a făcut neputincios. Cred că 
Iustus Valentinus doreşte să se întoarcă la Roma. El nu are străbunici și 
strămoşi înmormântați aici, ca mine, Surillius, Dassius și Diurpanneus, nu 
caută libertatea ca Pollio, Artemidorus şi Timacus, nu se gândeşte să lupte 
pentru binele oamenilor, ca Metrobius și ca Offas. Dacă zeii ne-au legat 
printr-o prietenie puternică, mă întreb: să fie oare tot voia lor ca noi, uniţi, 
să pornim la luptă? 

— De ce să fie voia zeilor? sări Pollio. Crezi că ei ne-au făcut pe noi, 
sclavii de la Ampelum, să ne ridicăm împotriva legulului Aelius Marius? 
Dorul de libertate ne-a adus aici! 

— Pollio ţi-a dat răspuns la întrebarea ce te frământă, interveni 
Metrobius. Da, înclin și eu să cred ca tine: ne vom vedea puși în faţa unor 
încercări grele, pentru asta se cade să ştim de la ce pornim și ce vom avea 
de făcut. Un filosof sau un geometru, când are de rezolvat o problemă, 
caută mai întâi să stabilească ce cunoaște în legătură cu ea, apoi, sprijinit pe 
cele ştiute, încearcă să-i găsească dezlegarea. Așa trebuie să facem și noi. 
Să le luăm pe rând: știm că guvernatorul Daciei a dat ordin să se 
pregătească plecarea — cei bogaţi sunt gata să pornească o dată cu armata și 
cu funcționarii oficiilor publice, iar preoţii se zbat să îndemne pe săraci să-i 


urmeze — şi, de asemenea, ştim că Gerthorund vrea să năvălească din nou 
încoace. Din aceste două știute, noi putem... 

— Mai știm că sclavii nu vor să-și urmeze stăpânii, adăugă Artemidorus 
cu înflăcărare stăpânită. 

— Aşa este, reluă Metrobius. Nu mai vorbesc de cei mulţi, oamenii care 
trăiesc prin vicurile împrăștiate pe întregul cuprins al Daciei, nici ei nu se 
gândesc să pribegească departe de locurile în care s-au născut. Așadar, din 
toate cele cunoscute, pe care am putea să le împiedicăm să nu se 
înfăptuiască şi pe care trebuie să ajutăm să se împlinească după dorința 
noastră? E bine să oprim cohorta, centuriile şi oficiile publice să nu plece? 
Nu! Se cade să-i reținem pe cei bogaţi? La ce ar folosi? Dar trebuie să ne 
opunem cu îndârjire ca cei ce nu vor să se înstrăineze de Dacia, să fie duşi 
cu sila! Putem să ajutăm sclavii să-și rupă lanţurile, să-și părăsească 
stăpânii! Şi se impune să încercăm potolirea gepizilor, să-i facem să renunţe 
la năvălirea care ne-ar provoca multe greutăţi. Pentru asta mă gândesc că 
Sargetius trebuie să stea de vorbă cu Gerthorund. 

Metrobius tăcu. Pe feţele celor din jur plutea o umbră de îngrijorare. 
Fiecare îşi dădea seama că va fi de luptat cu pericole mari, că un timp în 
Dacia se va întinde haosul. În mintea fostului sclav-filozof reflecţiile se 
înlănţuiau în continuare. Văzând că niciunul nu găsea nimic de spus, reluă: 

— Dacă ne gândim la toate cele ştiute, este de presupus că lucrurile se 
vor complica mult, iar acţiunea noastră nu va fi uşor de stăpânit. Vreau să 
spun că nu putem porni nimic fără un conducător. Unul dintre noi trebuie să 
fie căpetenie. În focul luptelor, în toiul greutăților, când poate că ne vom 
găsi împrăștiați, va trebui să fie cineva care, cunoscând situaţia şi locul 
fiecăruia, să hotărască, să dea ordine, să împletească și să îndrepte loviturile 
spre aceeași țintă. Pentru răspunderea asta atât de grea, eu socotesc că cel 
mai potrivit dintre noi este Sargetius! Cine crede mai bun pe altul, să-şi 
spună părerea pe faţă și să hotărâm împreună. 

Propunerea nu surprinse pe niciunul. Momentul nu provocă 
descumpănire și nici reţinere: 

— Ce să ne mai gândim și ce să mai alegem, Sargetius e de mult 
căpetenia noastră! Noi aşa l-am socotit și până acum! rosti Pollio, cătând 
spre Artemidorus şi Timacus, care confirmară uşor prin mișcări ale capului. 

— Tot el a fost căpetenie și atunci când am plecat cu săracii și tinerii, 
alături de centurii, împotriva gepizilor! adăugă Offas. 


— Da, Sargetius este căpetenia noastră! întări Diurpanneus. De el 
trebuie să ascultăm, în orice împrejurare ne-am găsi! 

Sargetius nu se văzuse niciodată într-o astfel de situaţie, nu se gândise și 
nu se așteptase la o astfel de explozie a atașamentului lor. Își simţi trupul 
străbătut de un val de căldură, faţa i se îmbujora, iar în ochi îi apăru o lucire 
vie. Emoţia îl copleşea. 

Înţelegând furtuna din sufletul lui, Metrobius se grăbi să-l ajute să treacă 
mai uşor prin acel moment de puternică încordare. Rosti, săltându-se în 
picioare: 

— Sargetius, din această clipă ne eşti căpetenie! Noi cei de față ne 
legăm să îndeplinim fără șovăire hotărârile tale! 

— Noi cei care am fugit din sclavie, strigă Pollio, jurăm că vom lupta 
alături de tine cu sacrificiul vieţii! 

— Şi eu jur, se ridică Offas, şi o dată cu mine jură toţi săracii din 
Colegiul nostru! 

Luptându-se să-şi înfrângă tulburarea, în sufletul lui Sargetius se 
săvârşeau schimbări profunde, la care nu se așteptase. Cu o mişcare scurtă, 
se ridică de pe blocul de piatră. O dată cu el sări în picioare şi Diurpanneus: 

— Mă leg să pornesc degrabă peste munţi. Strâng cete de luptători şi le 
aduc încoace! Cu toată îndelungata stăpânire romană, noi de acolo ştim că 
suntem fraţi cu cei de aici! 

Sargetius îşi aţinti privirea pe faţa fiecăruia, căutând sa pătrundă în 
suflet, nu pentru că se îndoia de el, ci spre a-i transmite ceva din dragostea 
sa. Pe toți îi preţuia și în toţi avea încredere. La entuziasmul lor, răspunse 
potolit, dar ferm: 

— Până acum, cât am frământat împreună aceleaşi gânduri şi am purtat 
aceleași griji, fără ca unul dintre noi să fie căpetenie, m-am simţit mai puţin 
împovărat. Nici n-aţi aşteptat ca eu să spun, dacă ma învoiesc să fiu 
conducătorul, şi v-aţi pornit să-mi juraţi credinţă și supunere. Într-o frântură 
de timp, aţi trecut asupra mea greul ce-l purtam cu toţii. Dar nu asta mă 
îngrijorează, ci întrebarea: Voi putea să fac să se îndeplinească năzuinţele 
noastre? La jurământul vostru răspund tot cu un jurământ: Mă leg în faţa 
voastră căpeteniilor — căci și voi sunteți căpetenii — să lupt cu preţul vieţii 
ca pe aceste meleaguri părăsite de Roma să domnească liniştea, ordinea și 
dreptatea! Tu, Pollio, căpetenie a sclavilor care vor lupta pentru a trăi ca 
oameni liberi, trebuie să alergi, să strângi cât mai mulţi în cetele tale! Tu, 
Offas, căpetenie a săracilor din Porolissum, caută să-i aduni, să ţi-i apropii, 


să-i pregătești pentru greaua încercare! Să le spui — așa cum și Pollio să nu 
uite să spună sclavilor — că cine vrea să fie stăpân de casă, ogradă şi țarină, 
să trăiască liniștit şi îndestulat, să vină mai întâi să lupte! Tu, Diurpanneus, 
să ne aduci cât mai multe cete de dincolo de munţi! Întâlnind privirea 
pătrunzătoare a lui Metrobius, Sargetius tăcu. A cui căpetenie putea să fie 
el? 

— Iar tu, Metrobius, să mă sprijini în toate! Să mă opreşti din timp, când 
vei vedea că sunt în pericolul de a cădea în greşeală! Tu vei fi ajutorul și 
înlocuitorul meu! Cât despre tine, Grimhild, ştiu că vrei să rămâi și să 
trăieşti printre noi, tu să mă ajuţi să-l întâlnesc pe Gerthorund! 

Gerthorund își mutase de curând tabăra în cotul cel mare al râului 
Samus. Căpetenia gepizilor căutase să se apropie de Porolissum, dar șovăise 
să treacă dincoace de apă. Se temea să nu fie surprins și încercuit de 
romani. Iscoadele trimise îi aduceau veşti îmbucurătoare: militarii din castre 
se pregăteau să plece, iar prin vicurile înșirate de-a lungul văilor, populaţia 
trăia în nesiguranță. De mult visase să cucerească o cetate mare, cu viile 
frumoase, cu temple și for, pe care să și-o facă scaun de domnie. Se oprise 
în cotul cel mare al Samusului, pentru că locul era mai ușor de apărat şi 
totodată cel mai apropiat de Porolissum. Nutrea gândul ca în ziua când 
iscoadele vor vesti plecarea centuriilor spre miazăzi, să năvălească în 
galopul cailor și să pună mâna pe bogăţiile rămase în cetate. 

În drum spre Gerthorund, Sargetius şi Grimhild se opriră pe la vremea 
prânzului pe o colină din apropierea râului, ascunși într-un desiș din pădure. 
Urcat într-un fag bătrân, ce-și înălța ramurile deasupra celorlalți copaci, 
tânărul gepid urmărea tot ce se mișca în tabără și în apropierea ei. Zărind un 
călăreț pe malul celălalt, gândi că sosise momentul așteptat. Cobort în grabă 
şi merse ascuns prin tufișuri până aproape de el. Se opri și-l privi mai bine. 
Îl recunoscu, era un prieten din copilărie. Făcea de strajă călare de-a lungul 
râului. Se arătă vederii lui, schițând un semn să se oprească. Acesta nu 
încercă să-l prindă, îi strigă, arătând cu teamă spre tabără: 

— Fugi, Grimhild! Dacă te prinde Gerthorund, vei fi ucis! 

— Nu mă sperii de asta! îi răspunse. Du-te şi spune-i lui Gerthorund să 
treacă râul neînsoţit de nimeni, să urce pe colina din apropiere, unde îl 
aşteaptă Sargetius! Îl cheamă în numele prieteniei lor, pentru binele lui și al 
hoardei. 

Când straja i-a dus vestea, căpetenia gepidă rămase mult timp pe 
gânduri. Pentru Sargetius nutrea porniri bune, însă o umbră de îndoială 


încerca pentru Grimhild. Se temea, deși nu-l credea capabil de trădare. Ar fi 
putut să înconjoare fulgerător colina și să-i prindă pe amândoi. Frământând 
astfel de gânduri, îi apăreau în minte chipurile fetelor, al Allianei și Opilliei. 
Multe nopţi nu-l învinsese somnul, trăise cu imaginile lor. O astfel de soţie 
îşi dorea, într-o casă frumoasă ca a romanilor. 

Când Grimhild îi spuse, din copac, că Gerthorund trece râul și porneşte 
în sus, Sargetius începu să coboare dâmbul spre a-i ieşi în cale. Când se 
văzură suficient de aproape, săltară braţele și grăbiră pașii unul spre altul: 

— Cu toate că ne tragem din neamuri deosebite, începu Sargetius, 
trebuie că există între noi o asemănare, din moment ce fiecare a avut 
încredere în celălalt. Rog zeii mei și pe ai tăi să-ți dea sănătate şi mulțumire, 
Gerthorund! 

— Să te cam fereşti de ai mei! Când suflă ei se preface totul în gheaţă! îi 
spuse, apucându-l cu amândouă mâinile de umeri şi zguduindu-l 
prietenește. Dar lui Wodan tot mă rog pentru tine! 

— Când sufletele sunt calde, dezgheaţă și suflarea rece a zeilor tăi. Mă 
bucur mult că ai venit, Gerthorund! 

Se așezară sub fagul cel mare, lungiţi pe iarbă. Deasupra lor, frunzele se 
desprindeau, îngălbenite de începutul toamnei, şi cădeau la pământ 
învârtindu-se. Gerthorund privi în sus și, printre ramuri, îl zări pe Grimhild. 
Începu să râdă: 

— Acolo te-ai ascuns? Când o să pun mâna pe tine, ştii ce te aşteaptă! îl 
ameninţă cu ton de glumă, apoi cu voce mai scăzută continuă, întorcându-se 
spre Sargetius: Mi-a trecut supărarea pe el. Dacă nu scotea fetele din tabăra 
mea, nu plecam după ele, iar noi nu ne-am fi cunoscut. Am avut pe vremuri 
în hoarda mea un bătrân înţelept, care trăise mulți ani în munţii de gheaţă, 
acolo unde noaptea e lungă cât o jumătate de an. El îmi spunea adesea: 
„Când simţi că într-un om prinzi încredere de la cea dintâi ochire, de acela 
să te legi pentru toată viaţa!” M-am bizuit pe tine din clipa când ţi-am văzut 
faţa! 

— Tot așa m-am încrezut şi eu, Gerthorund. Atunci aș fi putut să te 
omor, dar tu nu arătai a fi omul ce trebuie pierdut, ci câștigat ca prieten. M- 
am străduit să privesc în calea vremurilor. 

Gerthorund îl cercetă mirat. Îi spuse uşor tulburat: 

— Dacă te-ai simţit atât de legat de mine, bănuiesc de ce ai venit. Poate 
că vrei să-ți iei rămas bun pentru totdeauna... 


— De la căpetenia care abia așteaptă să năvălească, să pună stăpânire pe 
tot ce rămâne. 

— Pe tot ce va fi părăsit de voi, romanii! Nu văd de ce v-ar supăra asta? 

Sargetius se săltă într-un cot, privindu-l adânc în ochi, cu o umbră de 
neîncredere. Gepidul de lângă el se gândise cu adevărat că va năvăli într-un 
ținut pustiu? 

— Nu, Gerthorund! Cei ce rămân nu se vor socoti părăsiți de Roma, 
pentru că ei nu vor pleca niciodată de pe pământul unde sunt înmormântați 
părinţii şi strămoşii lor. Unii se vor opune să fie duși, alţii se vor ascunde. 
Vor fi foarte mulţi cei ce nu se clintesc de aici. Viaţa îşi va găsi un nou făgaș 
pe care să meargă înainte, se va face aici o nouă rânduială. 

— Cu atât mai bine! se însufleți Gerthorund. Cuceresc cu hoarda mea 
numai atât cât îmi trebuie și mă leg să-i apăr de alți năvălitori! Ce va urma 
vom vedea. Goţii sunt un pericol pentru toți. 

Cu mișcări încete, Sargetius se săltă, așezându-se pe o buturugă. Se 
cerea din partea lui mult tact. Era momentul: 

— Am ajuns cu vorba acolo unde doream. Acum pot să-ţi spun pentru ce 
te-am chemat: trebuie să știi, Gerthorund, că eu şi ceilalți — pe care i-ai 
cunoscut atunci la ferma mea — nu vom părăsi Dacia. Ne strângem cete de 
luptă, ne pregătim să ocrotim pe cei ce vor rămâne. Pentru asta am socotit 
că e bine să cad la înţelegere cu tine. Am venit eu, pentru că m-au ales să le 
fiu căpetenie. 

— Așadar, vorbim ca între căpetenii? 

— Deocamdată legiunile încă n-au plecat. N-aş vrea să mânii zeii, dar 
trebuie să privesc în față viitorul. 

— Şi ce învoială vrei să facem amândoi? îl întrebă, deși gândul îi alerga 
în altă parte, însă îşi reveni repede, continuând să-l întrebe: Cu tine rămân și 
fetele? Pe Alliana ţi-ai făcut-o soție? Opillia e acum a lui Diurpanneus? 

— Cu voia zeilor, în curând amândouă. 

— O astfel de soție mi-aş dori și eu! murmură Gerthorund. Dar spune- 
mi, schimbă el vorba, la ce înţelegere te gândeşti? 

Sargetius răspunse, fără să-l privească. Se uita undeva departe, printre 
vârfurile copacilor, pe deasupra văii. 

— Poate că zeii ne-au hărăzit să ne trăim restul zilelor împreună. Îţi voi 
găsi o fată de-a noastră, dacă nutreşti această dorinţă. Acum îţi cer numai 
atât, Gerthorund: să rămâi pe loc cu tabăra, aici pe Samus. Să aștepți liniștit 
plecarea legiunilor. Nu porni năvala și nu prăpădi munca oamenilor. Dacă 


țintești cu adevărat să rămâi pentru totdeauna alături de noi, pentru ce să 
arzi vicurile sau să distrugi Porolissumul? Tu, cu hoarda ta, n-ai putea să 
înalţi noi ville din cărămidă și piatră, ci ai continua să trăieşti tot ca acum. 
După ce Roma va părăsi Dacia, ne întâlnim la Porolissum şi ne înțelegem. 
Dacă vei dori să tăim împreună ca vecini, îți vom da o parte din pământ, 
atât cât îţi va trebui. Acolo vei avea cetăţile, vicurile, fermele și villele tale. 
Asta e tot ce am vrut să spun, Gerthorund! 

Așteptă răspunsul, dar el întârzie. Gerthorund nu se grăbi. Se ridică în 
picioare, scuturându-se de frunzele prinse de îmbrăcămintea lui din blănuri. 
Pe faţa lui se contura un zâmbet plin de înţelesuri. 

— Zeii ne vor îndemna ce să facem, atunci când va sosi momentul. Dacă 
în adevăr ne leagă încrederea și prietenia, trebuie să-mi dovedești acest 
lucru. Astă-seară vreau să te am ca oaspete în cortul meu. Îl iei și pe 
Grimhild. Mergi cu mine? 

— Primesc să fiu invitatul tău, Gerthorund! răspunse Sargetius, hotărât 
ca şi pe această cale să pună la încercare sinceritatea căpeteniei hoardei 
gepide. 

Viaţa în Porolissum își pierduse cursul obișnuit. Militarii, oficiile 
publice şi negustorii, în continuă fierbere, se pregăteau de plecare. Lipsurile 
începură să se resimtă, iar prețurile să crească. Amfiteatrul luă aspectul unei 
construcţii părăsite, deveni locul de joacă al copiilor, ca și forul, din care 
statuile au fost scoase de pe socluri. Cei care plecau, căutau să ia cât mai 
multe lucruri din gospodării. Costul vitelor și carelor depășiră repede 
posibilitățile celor mai puţin înstăriți, iar numeroase lucruri de casă, 
nemaiputând fi luate, se vindeau pe sume neînsemnate sau erau părăsite 
prin curţi. 

Calendele lui octombrie era ziua sorocită de Synethus pentru părăsirea 
Porolissumului. Încă de la cântatul de ziuă al cocoşilor, în jurul prăvăliei și 
magaziilor se înteţi forfota ultimelor pregătiri. Tot așa de cu noapte așteptau 
prin apropiere oameni din sărăcime, strânși în grupuri mici, în locuri 
dosnice, ferindu-se unii de alţii. Nu lipseau nici cei patru inși din taberna lui 
Surillius, puşi de tabularul Bellinus să pândească pregătirile și plecarea lui 
Synethus. Pe după ziduri şi pe lângă garduri, sărăcimea tremura de frig și 
asculta zvonurile. Când se iviră zorile, prin porţile larg deschise ieşiră 
carele greu încărcate, însoţite de strigătele sclavilor surugii, legaţi cu lanţuri 
de loitre, care îndemnau vitele. Când ultimul car părăsi curtea, mulțimea 
năvăli înăuntru. Se dezlănţui o răbufnire și o întrecere la care nimeni nu se 


așteptase. În câteva clipe un şuvoi de oameni se scurse prin porţi, 
destrămându-se în toate părţile. În lăcomia și graba lor nu ştiau pe ce anume 
să pună mâna. Luau un lucru, mergeau cu el în brațe, căutând mai departe, 
iar când găseau altul, pe care îl socoteau mai bun, îl aruncau pe celălalt. Cei 
mai mulţi au dat buzna în prăvălie, în beciuri şi magaziile înșirate pe o parte 
a curţii, până spre villa. În beciul de sub prăvălie descoperiră amforele cu 
vin și untdelemn, la care bărbaţii se repeziră lacomi. Ceea ce era de aşteptat, 
nu întârzie să se producă: întoarse și ciocnite între ele, vasele se vărsară şi 
se sparseră, vinul şi uleiul s-au amestecat şi oamenii au ajuns să umble 
printr-un lichid gras, îngroșat deasupra. Se ajunse repede la îmbrânceală, 
ceartă și bătaie. 

Numai sus, la villa rămasă goală, lucrurile s-au petrecut altfel. Cei patru 
oameni tocmiţi de tabularul Bellinus nu s-au oprit din fugă, au luat-o 
înaintea tuturor, şi s-au așezat între coloanele de marmură din faţa uşii mari 
de la intrare. Câţiva încercară să treacă printre ei, însă sclipirea cuţitelor din 
mâinile lor îi făcură să se retragă îngroziţi. Toți patru se socoteau ca și 
stăpâni ai villei. 

— Daţi-vă la o parte, puturoşilor! strigă o bătrână sosită în urmă, cu 
răsuflarea tăiată de fugă. Ce, v-a îndemnat zeii cei răi să puneţi mâna pe 
villa şi s-o vindeţi pe vin? 

Mulţi din gloată izbucniră în râs. 

— Şterge-o de acolo, Spurius, că dacă mă reped la tine te fac praf! 
ameninţă unul voinic, cu tunică ruptă, prin crăpăturile căreia se vedea 
pieptul păros, învârtind pe deasupra capului un par noduros. Jur pe 
Proserpina că te pălesc de-ţi zboară creierii! 

Cel numit Spurius stătea rezemat de coloana din apropierea uşii şi se 
juca aruncând în sus cuțitul. 

— Mai bine v-aţi duce la magazii, încă mai aveţi timp să găsiţi câte 
ceva, îi îndemnă el. Nu știți ce s-a vorbit prin lume, când s-a aflat că cei 
bogaţi se pregătesc de plecare? Cine ajunge cel dintâi la o casă părăsită, 
devine stăpânul ei. Noi am sosit înaintea voastră, așa că villa e a noastră! 

Prin mulțimea îngrămădită își făcu loc, dând cu coatele, unul mărunt și 
slab, cu ochi ca de veveriță. Ţinea în mână o piatră cât pumnul. Se întoarse 
şi îndemnă: 

— Pe Hercule! strigă el. Vă speriaţi de cuţitele lor? Dacă aruncăm cu 
pietre, intrăm în villa în câteva clipe. Puneţi mâna pe ce nimeriţi și azvârliţi 
o dată cu mine! 


O ploaie de pietre, cioburi şi lemne se revărsă asupra celor de la intrare, 
o dată cu înteţirea strigătelor și îndemnurilor. Ameninţând cu cuţitele, cei 
patru o rupseră la fugă, apucând-o pe după villa. Câţiva din gloată se 
pregăteau să pătrundă înăuntru, când în mulțime răsunară strigăte de 
spaimă: 

— Fugiţi, vin legionarii! 

— Vin gărzile! 

— Să ne ascundem în pădure! 

Femeile și o parte din bărbaţi se îndepărtară, intrați în panică. 
Legionarii, urmând un decurion, urcară pe treptele dintre coloane. Cei 
intraţi în atriu ieşiră și se pierdură printre ceilalți. 

— Vreau să ştiu care au sosit primii la villa! strigă decurionul, privind pe 
deasupra mulțimii. 

— Noi! răspunseră cei patru, ieşiţi ca din pământ. 

Cei din față le aruncară căutături pline de mirare. Înapoierea lor se 
făcuse prea repede. De unde știuseră că vine garda? Nu părea să fie 
întâmplare curată. 

— Villa este a lor! hotărî decurionul, rotindu-și privirea peste mulțime, 
apoi continuă râzând: Acum e a lor, că ei au sosit cei dintâi, dar cine ştie a 
cui va rămâne până la urmă? Cică gepizii stau gata pentru o nouă năvală. 
Barbarii n-or să lase decât ruine arse. 

— Cum ne vor ajuta zeii! vorbi cel numit Spurius. Decurionul începu să 
caute pe cineva prin gloată, uitându-se în toate părţile. Poate că ştia în ce 
parte stătea se prefăcea că nu-l găseşte: 

— L-a văzut cineva pe tabularul Bellinus? întrebă el. 

— Sunt aici, decurioane! se auzi din spatele unuia voinic. 

— Bellinus, să-i înscrii pe ăștia patru ca stăpâni ai villei! Cine va încerca 
să intre peste ei va fi socotit latron! 

Cu murmure, înjurături și blesteme mulțimea începu să se împrăștie. 
Unii au pornit în fugă spre magazii, sperând că vor mai găsi ceva. Pe porțile 
mari ieșeau oameni cu braţele încărcate de pradă. 

Seara, în taberna lui Surillius, tabularul şi decurionul goleau în tihnă 
căni de vin. Alături, la altă masă, cei patru își beau și ei vinul, mulțumiți. 
Bellinus se mângâia cu gândul că în curând, o dată cu părăsirea 
Porolissumului de către procurator, armată și oficiile publice, el nu va mai fi 
sclav, ci om liber, stăpân al villei care fusese a lui Synethus. 


În toiul pregătirilor de plecare, a spaimei stârnită de zvonul că năvăleau 
gepizii, a lipsurilor și scumpetei, se schimbase viaţa plină de libertate şi 
veselie a tinerilor. Nu se mai vedeau prin for şi pe via Septimia, plimbându- 
se gălăgioși în grupuri sau discutând temele filosofice ale prelegerilor lui 
Metrobius, ca altădată. Liniştirea lor era pusă pe seama frământărilor şi a 
panicii generale. Prin lume se zvonise că Metrobius fugise. Unii susțineau 
că el și Offas sunt urmăriţi de gărzi, alături de Sargetius, învinuiți de 
moartea nepotului lui Synethus. Alţii întăreau zvonul după care filosoful şi 
olarul ar fi intrat într-o ceată de latroni. 

Potolirea tinerilor era însă în legătură cu altceva: puneau la cale o 
lovitură, sfătuiți de Metrobius. Totul pornise de la Pollio. Căpetenia cetei de 
sclavi aflase de la Servius de plecarea lui Synethus, şi-i spusese fostului 
sclav filosof că el va aştepta carele cu ceata lui și va elibera toți scalvii 
negustorului. 

— Dar convoiul va fi bine păzit! s-a îndoit filosoful, dându-i de înţeles 
că n-ar încuviinţa să se piardă vieţile celor care abia gustaseră libertatea. 

Atunci îi venise ideea să cheme în ajutor tinerii. I-a spus lui Pollio că va 
fi ajutat de saltimbancii, măscăricii şi mimii pe care-i va întâlni în cale. 

Șirul de care încărcate se mişca încet, urcând greu povâmișul, la 
jumătatea drumului dintre Porolissum şi Napoca. În carul din mijloc, sub 
coviltir, stătea Synethus cu familia. Pe de lături mergeau oamenii tocmiţi 
pentru pază, bine înarmaţi, cu priviri agere şi simţuri ascuţite. Lumea 
bănuia că cei mai mulți dintre ei făceau parte din cetele de latroni, care 
dădeau lovituri în plină zi, la drumul mare. Bine plătiţi, erau cei mai siguri 
paznici. Pădurea întorcea într-un ecou prelung scârțâitul carelor şi cântecele 
păzitorilor împrăștiați de-a lungul convoiului. Soarele urcase către prânz. 
Căldura potolită a zilei de toamnă începea să-i tragă la somn pe cei din care. 
Nimic nu prevestea spargerea monotoniei. 

Deodată pădurea răsună de un chiot, izbucnit înaintea carului din faţa 
coloanei. Paznicii ascultară, privind miraţi într-acolo. Sclavii surugii s-au 
ridicat în picioare să vadă ce se petrece. Ceea ce se arătă ochilor părea ceva 
de necrezut: pe cele două părţi ale drumului, înaintea șirului de care, dansau 
numeroși saltimbanci, mimi și măscărici. Ghidușiile lor provocau hohote 
nestăpânite de râs. Oamenii de pază grăbiră pașii curioși, căutând să ajungă 
acolo. Carul din față se opri, iar după el şi celelalte. Synethus cobori, 
îndreptându-se în fugă, cu teamă, spre ceata celor ce dansau încurcând 


drumul, îi privi mirat, nereuşind să înțeleagă ce făceau. Luându-le mai bine 
seama, izbucni și el într-un hohot de râs. 

— Cine suntem noi? strigă un mim, cu ton declamator, a cărui mască 
înfățișa un om neînchipuit de gras, într-un moment de veselie nestăvilită. 
Precum vedeţi, suntem saltimbanci, mimi şi măscărici. Umblăm să 
înveselim lumea. Îi ajutăm pe zeii cei buni, războindu-ne cu cei răi. Am 
trecut pe la Apulum, Ampelum, Potaissa și Napoca, iar acum mergem la 
Porolissum. Poate credeţi că aşteptăm mila și ajutorul oamenilor, câţiva 
denari? Să nu vă gândiţi la asta! Dar nici nu refuzăm: cine dă ceva, primim 
cu bucurie. Noi nici nu suntem oameni! Eu stau mai mult pe lângă zeul Pan 
şi râd mereu de râsul lui... 

— Eu sunt un duh de-al pădurii, lui Silvanus i-aduc bucurii! rosti alt 
mim, cu mască ce înfățișa un cap de mistreţ, al cărui rât şi ochi păreau că 
râd. 

— Eu sunt o nimfă de-a nopții îşi piţigăi altul vocea, subțiind-o ca de 
fată, a cărui mască arăta un cap de femeie strident fardată, cu părul răvășit. 

Alţii urmară: 

— Eu vin tocmai din infern... 

— Eu din valurile mării... 

— Eu din taberna lui Bacchus... Și toţi continuară în cor: 

— Nu vă temeţi, în batjocură luăm zeii, Numai să-i înveselim pe 
oameni, Fără să ne îngrijorăm sau să ne întrebăm, Dacă viaţa e prea lungă 
ori prea scurtă! 

Când au început refrenul, mai săltăreţ și mai vesel, li se alăturară 
saltimbancii şi măscăricii: 

— Să ne lăcomim și noi ca zeii, Pofte şi iubire este viaţa. 

Noi omorâm supărarea de mâine Cu veselia zilei de azi! 

Continuând să cânte, au început să facă diferite mișcări, fiecare după 
masca purtată. Saltimbancii se întrecură în salturi şi tumbe, trecând în șir 
neîntrerupt printre paznici, îndepărtându-i pe unii de alţii. Mimii și 
măscăricii mânuiau cu îndemânare câte o eşarfă uşoară, albastră, mărind şi 
mai mult încântarea celor din jur, care uitară de ei și de rostul lor; La un 
moment dat, mișcările se iuţiră, refrenul deveni mai grav, cântat într-un alt 
tempo: 

— Să ne lăcomim și noi ca zeii, Pofte şi iubire este viaţa... 

Șirul trecu pe dinafară cercului făcut de paznici și, într-o fulgerare, 
fiecare simţi pe gât eșarfa încolăcindu-se, strânsă cu putere, şi căzu ca 


trăsnit. În aceeaşi clipă, năvăli din pădure Pollio cu ceata sa, aruncându-se 
asupra carelor. Izbite de topoare, loitrele începură să sară în ţăndări, iar 
lanţurile sclavilor să cadă slobode. Synethus privea împietrit, așteptând 
îngrozit ca unul să sară să-l sugrume. La un șuierat prelung, toți se făcură 
nevăzuțţi în desișul pădurii, însoţiţi de sclavii negustorului. 

Au fugit la timp. Din deal, dinspre Napoca, pe după colţul unui dâmb, se 
apropiau ropote de cai. La cotitura drumului se ivi un decurion, însoțit de 
mai mulți legionari. Văzură de departe paznicii lui Synethus zăcând în 
nesimţire. El le ieși în fugă înainte, începând să se vaite: 

— Săriţi, tribune! îl imploră, ridicând braţele spre decurion. Mai mulți 
măscărici, mimi și saltimbanci mi-au sugrumat paznicii! Apoi din pădure au 
năvălit latronii și mi-au furat sclavii! Săriţi, tribune, prindeţi-i! Plătesc 
oricât! 

Decurionul îl privea perplex. 

— Ce spune ăsta? îi întrebă pe legionari. 

— Le-ai dat prea mult să bea, iar vinul a fost prea tare, îl batjocori un 
legionar. 

— El n-a băut atâta, de-aceea n-a adormit buştean ca ceilalți, râse un 
altul. A rămas numai cu vedenii, zăreşte doar mimi şi măscărici, amestecați 
cu latroni... 

Legionarii râdeau în hohote. 

— Spui că plăteşti oricât? De unde bani, dacă te-au prădat latronii? îl 
întrebă decurionul. 

— Nu, tribune, numai pe sclavi i-au luat! 

— Lasă-l că e beat, decurioane! îndemnă alt legionar. Trebuie să ne 
grăbim, ne așteaptă procuratorul. 

Decurionul mai privi o dată spre el, continuând să râdă: 

— Când o să vă treziţi, n-o să mai știți nimic de măscărici şi de latroni. 
Pe toți zeii, după mine, ostași! 

Aplecându-se în șa, decurionul strânse pintenii şi porni în galop, urmat 
de legionari, lăsând în urmă un val de praf. 

Unul după altul paznicii îşi reveniră. Spre seară, convoiul de care al lui 
Synethus se puse în mișcare, îndreptându-se spre Napoca. Ceea ce nu 
înţelegea bogatul negustor era faptul că latronii nu i-au scotocit bagajele și 
nu l-au întrebat de bani. 

Pentru a întări prietenia şi înţelegerea cu Gerthorund, Sargetius nu s-a 
grăbit să părăsească tabăra hoardei. Fusese ospătat şi găzduit cu toate 


onorurile obișnuite la gepizi. Ar fi săvârşit o mare greșeală, dacă nu se 
supunea felului lor de a se purta cu oaspeţii, din prieteni i-ar fi făcut 
dușniani. Timp de câteva zile, cât stătu în apropierea lui, reuşi să-i cunoască 
mai bine, să-i pătrundă în suflet. El şi întreaga hoardă erau dornici de o 
viață ca a romanilor; să-i imite în toate, să înveţe să scrie și să vorbească 
frumos. Îl părăsi pe Gerthorund mulțumit și liniștit. 

Sosit în apropierea Porolissumului, îl trimise pe Grimhild la procurator. 
Recunoșştinţa lui Iustus Valentinus se arătă în hotărârea de a-l primi, 
ordonând contubernalilor ca nimeni să nu încerce să-l aresteze. Urmărirea 
lui înceta. La un astfel de gest îl îndemnase mai de mult Laetius Vitalis, care 
nutrea ceva în suflet, în frământarea lui de a găsi mijlocul de a-l face pe 
Sargetius să părăsească Dacia o dată cu legiunile și oficiile publice. Găsise 
că cea mai bună momeală era Alliana, de aceea nu-și află liniştea până nu-l 
convinse să ordone încetarea urmăririi lui. 

Sargetius intră în villa procuratorului nutrind gândul de a face tot ce era 
posibil pentru a o vedea pe Alliana. Se afla acolo şi Opilia. Nu-și dădea 
seama dacă va fi primit de Iustus Valentinus cu reţinere și răceală sau cu 
prețuirea de altădată. Contubernalul îl introduse în tabliniu și se retrase 
repede. 

— Haide, rebelule, ce te lași atât de mult aşteptat?! îl certă procuratorul. 

Sargetius se opri la câțiva paşi. Pe faţă nu-i plutea nici o undă de zâmbet. 
Rosti cu durere adâncă, sinceră: 

— Iustus Valentinus, pentru o clipă să uităm tot ce ne-a făcut să ne 
îndepărtăm unul de altul. Ca omul care te-a iubit şi te-a respectat 
întotdeauna, te rog să primeşti din partea mea cele mai curate simțăminte de 
mângâiere în durerea cu care zeii te-au încercat atât de greu! Pierderea lui 
Lucullus a lăsat şi în sufletul meu un gol ce nu se va umple niciodată! 

Procuratorul se apropie de el şi-l îmbrăţişă. Sargetius devenise cel de 
altădată: își răsese barba și mustăţile, se îmbrăcase și se purta cu distincția 
cuvenită rangului său. 

— Îţi mulţumesc, Sargetius! Nu m-am gândit niciodată că pierderea 
dragului meu Lucullus nu te-a îndurerat, şi n-am privit rău nici o clipă fapta 
ta. Dacă am pus să te urmărească, am făcut-o numai din datorie, obligat de 
răspunderea ce o am în această parte a Daciei. Spune-mi, vor mai năvăli 
gepizii? 

— Acum nu, lustus Valentinus. Gerthorund aşteaptă să plecaţi! 


Cu o mișcare ce părea înfiorare, procuratorul se retrase un pas. ÎL auzise 
limpede: spusese „să plecaţi”, nu „să plecăm”. Așadar Laetius Vitalis avea 
dreptate, Sargetius se dovedea un duşman al imperiului. O clipă în minte îi 
apăru chipul lui Euphoros. 

— Plecarea asta a început să mă chinuiască! murmură el. Pe tine, nu? 
Nutrești alte gânduri? 

Pe fața lui Sargetius răsări un zâmbet plin de amărăciune. 

— Şi pe mine mă frământă! Cu cât se pornește mai repede, cu atât voi 
scăpa mai curând de starea asta de „urmărit” pentru omor, pentru răzvrătire. 

— Dar eu am dat ordin! Voi opri pe oricine să te... 

— Ştiu şi-ţi mulţumesc, Iustus Valentinus! Uiţi însă că locul unde a fost 
pedepsit Euphoros nu se află în ţinutul administrat de tine. Dealtfel, 
guvernatorul de la Ulpia Traiana Sărmizegetusa, magistraţii de la Roma, 
împăratul pot oricând să ordone prinderea și spânzurarea mea. Pe ei nu-i 
supără omorul în sine, ci faptul că m-am luptat cu armata, că sunt un 
răsculat. 

— Bine, se va uita şi asta. Dar de ce spui „să plecaţi”, şi nu „să 
plecăm”? 

— Vreau să fiu sincer, lustus Valentinus. Chiar dacă nu era la mijloc 
omorârea lui Euphoros și ciocnirea cu legionarii, amândouă cântărind greu 
în învinuirea mea, eu tot nu plecam. Te știu un om cu inima deschisă, îţi 
cunosc sufletul. Ceva ce dăinuie în adâncul ființei mele mă face să mă simt 
puternic legat de acest pământ. O chemare de dincolo de înţelegerea 
omenească îmi spune că destinul meu este altul. Cum, în ce fel? Nu-mi dau 
seama! 

— De ar veni mai repede ordinul acela de punere în mișcare! A sosit 
toamna, se apropie iarna, dacă plecarea nu se va face nici în luna asta, e 
semn că se va amâna până în primăvară. Ar fi îngrozitor! Sunt lipsuri peste 
tot, prețurile nu mai pot fi stăvilite, cresc de la o zi la alta, sărăcimea a 
început să dea buzna peste cei ce s-au pregătit de plecare — cum au făcut cu 
villa şi prăvălia lui Synethus — funcţionarii de la oficiile publice nu fac 
altceva decât să caute motive pentru a jefui populaţia, iar armata se găseşte 
într-o stare de dezordine cum n-am văzut-o niciodată. Regret mult că n-am 
cerut la timp înlocuirea mea de aici! 

— După cuvintele rostite, parcă n-ai fi bărbatul pe care îl cunosc: 
procuratorul cinstit și drept, militarul hotărât şi greu încercat, omul care nu 
se pierde în faţa greutăților. 


Din uşa larg deschisă a tabliniului, Laetius Vitalis îl întrerupse, înainta 
vorbind, fără să privească spre Sargetius: 

— Ce se petrece cu tine, Iustus Valentinus?! Ai început să te îndoieşti de 
puterea Romei, de măreţia imperiului? 

Procuratorul îl privi cu un zâmbet ce oglindea descurajare. 

— Puterea Romei!... Măreţia imperiului!... Au devenit mituri. Astfel de 
cuvinte s-au rostit pe timpul lui Traian, după cucerirea Daciei. Acum 
imperiul este ca o villa părăginită, gata să se prăbușească! Dar ce faci, pe 
Sargetius nu-l saluţi? Nu v-aţi văzut de mult, și mai ales nu v-aţi „înţepat” 
de mult. 

Fermierul se întoarse, înainta câțiva pași, izbucnind în râs. 

— Zeii sunt buni cu tine, Sargetius! Ai omorât un om şi nu arăţi deloc 
schimbat! 

— Am lovit mai mulţi, Laetius Vitalis! N-ai aflat încă? 

Cu răutatea ascunsă dedesubtul vicleniei, fermierul răspunse: 

— la să uităm toate cele ce s-au petrecut. Acel Euphoros — dacă am 
înţeles bine — a fost mai mult decât un trădător, v-a batjocorit. Şi-a meritat 
pedeapsa! Am aflat de la Iustus Valentinus că ai reuşit să-i opreşti pe gepizi. 
Asta e curată minune. Mă întreb: acea căpetenie s-a prostit sau tu eşti alesul 
zeilor?! 

— Mă surprinde că acest lucru te miră, Laetius Vitalis. Ne înţelegem ca 
între doi „barbari”, ca între doi oameni care presupun că s-ar putea să 
trăiască peste câtva timp ca vecini, sau, ştiu eu?! Poate la un loc cu toții... 

— Fi, stăpânii. Voi, sclavii! râse Laetius Vitalis. 

— Crezi că la asta se gândesc zeii, al căror ales spui că sunt? 

— Haide, gata, să schimbăm vorba! îi întrerupse procuratorul. De-abia 
v-aţi văzut, şi aţi început să vă luaţi la harță. Să trecem mai bine în tricliniu, 
să ne liniștim cu câte o cupă de vin. 

Procuratorul îi împinse uşor spre uşă. În tricliniu, masa era pregătită. 
Sorbiră în linişte vin cu aromă îmbietoare. 

— E adevărat că ai stat câteva zile în tabăra hoardei și nu ți s-a întâmplat 
nimic? îl întrebă Laetius Vitalis, căutând să găsească ceva de vorbă. 

— Tot aşa de adevărat precum a fost el prins de mine și nu i-am făcut 
nici un rău, răspunse Sargetius. Aceste popoare năvălitoare nu par atât de 
barbare, pe cât suntem noi înclinați să credem. Poate că sunt împinse 
încoace de nevoia de a-şi schimba felul de viaţă. Întocmai ca fluturii şi 
gâzele de noapte, care dau buzna spre flacăra opaițului și cad cu aripile arse, 


aceşti oameni vor sfârşi prin a-și frânge suliţele și rupe arcurile, pierzându- 
se printre cei subjugaţi. Dar nu te-am întrebat, Laetius Vitalis, te simți mai 
bine de când ţi-ai întins stăpânirea şi peste ferma mea? 

Răspunsul îl primi fără întârziere şi fără reținere: 

— Tot aşa de bine, cum ai să te simţi tu când vei fi stăpânul fermei mele, 
după ce noi vom părăsi aceste meleaguri. 

— Din nou aţi început?! îi mustră procuratorul. 

— Nu trebuie să te mire, Iustus Valentinus, reluă Laetius Vitalis. 
Metrobius spunea deseori că filosofii au reușit să dovedească prin retorica 
lor că atunci când doi se urăsc, de fapt ei se și iubesc. Dar uite că veni vorba 
de iubire. Nu vrei să stăm noi doi aci, la o cupă de vin, și să-l lăsăm pe el să 
se ducă la Alliana? Ca oameni mai în vârstă, trebuie să-i înțelegem pe cei 
tineri. 

Bunăvoinţa arătată de Laetius Vitalis îl miră pe Sargetius. Bănui că se 
petrecea ceva, lucru ce-i spori hotărârea să revadă fata. 

Villa lui Iustus Valentinus avea mai multe încăperi decât o casă obişnuită 
de om bogat. În exedra din aripa unde locuia Metella cu Alliana — iar de 
câtăva vreme și Opilia — se pomi o vie mișcare din clipa când bătrâna 
sclavă intră buzna şi le anunţă că la procurator intrase Sargetius. Sclava îl 
iubea ca pe propriul ei copil, mai ales de când începuse să vadă în el pe 
soțul fecioarei crescută de ea de la naștere. Fetele se însufleţiră dintr-o dată, 
pregătindu-se pentru primirea unui oaspete mult dorit. În sufletul Metellei 
se porni furtuna, ale cărei rafale aveau rădăcini vechi: Sargetius era urmărit 
pentru omor şi răzvrătire, ei se pregăteau să părăsească Dacia, iar Alliana se 
ofilea din zi în zi mai mult. Venirea lui la Iustus Valentinus, neadus de 
legionari, a făcut-o să prindă curaj. Ceva se schimbase, îi părea un semn 
bun. Tulburată, ieşi din exedra, îndreptându-se spre bucătărie. Rămase 
singure, fetele se porniră pe chicotit, așa cum făceau adesea când se găseau 
împreună. 

— A venit să te ia, Alliana, şopti Opilia, scuturând-o de mână. Asta 
înseamnă că nu-l mai urmăresc gărzile. 

În ochii Allianei luciră lacrimi. Avea atâta încredere în Sargetius, încât 
niciodată nu o încercase teama că-l va pierde, îngrijorarea ce o năpădea 
venea din alte cauze. 

— Poate ca au început să plece legionarii! murmură ea. Zeilor, oare aţi 
săvârşit minunea? gemu ea, înecând-o plânsul. 

În pragul exedrei stătea Sargetius. 


— Zeii nu sunt în stare să ne arate astfel de miracole! râse el intrând, 
semn că auzise ultimele cuvinte rostite de Alliana. Minuni, dacă vor fi de 
făcut, trebuie să pornească numai de la noi. 

Se îndreptă spre Alliana cu braţele deschise. Fără să șovăie, fata se 
aruncă la pieptul lui, suspinând. După ea se repezi și Opilia. De multe ori o 
chinuise teama că viaţa fratelui era în primejdie. Nu se putu stăpâni să nu-l 
întrebe: 

— Ai venit să ne iei, Sargetius? Noi nu vrem să plecăm cu ei, nu ne lasă 
inima să părăsim Dacia! 

Le strânse cu dragoste la piept, apoi, desfăcându-și braţele, le îndepărtă 
puţin, căutând să le privească mai bine. Stolele lor de doliu îi reaminteau de 
moartea lui Lucullus. 

— Sunteţi neschimbate, le spuse, cercetându-le fețele. Vă mai socotiți 
tot dace, ori v-aţi dat de partea romanilor? 

Săltă pe fiecare cu câte un braţ, rotindu-se cu ele de câteva ori. Jucându- 
se, încerca să le înveselească. 

— Vreţi să rămâneţi aici? Să trăiţi alături de gepizii barbari, cu hoarda 
lor, în corturi? 

— Latronule, parcă tu nu ştii! îl certă Opilia. Vom fi alături de doi rebeli, 
pe care-i urmăresc gărzile... 

Dragostea lui pentru Alliana, care de câteva luni mocnea închisă în 
suflet, cum stau cărbunii înroșiţi sub spuză, se reaprinse mai puternică decât 
oricând. O privi cu lăcomie. Parcă nu-i venea să creadă că o are în faţă. 
Ochii ei inundaţi de lacrimi arătau mai adânci, mai vii, mai limpezi ca 
niciodată. 

În exedră intră Metella. Împietrită și îndoliată, se așeză pe primul scaun 
întâlnit în cale. 

— Numai zeii pot să spună cât de adânc respect port mamei aceleia care 
este stăpâna sufletului meu! o salută el înclinându-se, mirat de schimbarea 
din înfăţişarea ei: faţa brunetă, rotundă, frumoasă, veselă altădată, devenise 
trasă, umbrită, cu ochii adânciţi în orbite, cu părul albit, iar trupul împuţinat. 

— Rog zeii să-şi îndrepte mila spre tine și spre noi! răspunse ea la salut. 
Mi-a spus sclava că te găsesc aici, la fete. Ei, te-ai împăcat cu procuratorul? 
Cu Iustus Valentinus știu că n-ai fost în aşa mare neînțelegere... 

Alliana şi Opilia urmăreau înmărmurite cum sporea paliditatea pe faţa 
lui Sargetius. 


— Da, mulţumesc zeilor, sper că ne-am împăcat! Poate că l-am supărat 
mult, deși nu mi-a spus-o. Dar fetele, de când sunt împreună, n-au mâniat 
pe nimeni? 

Cu un colţ al eșarfei, Metella își şterse lacrimile. Răspunse fără grabă, 
străduindu-se să-și stăpânească îngrijorarea: 

— De multe ori m-am bucurat din suflet când le-am văzut vesele. E mai 
bine să nu se gândească la necazuri, vor veni ele şi fără să le aștepte. 
Zbuciumul lor îl ştiu, el mă nelinişteşte! 

Metella tăcu. În uşă se oprise bătrâna sclavă. 

— Astăzi vei fi oaspetele nostru la cină, continuă ea, rostind cuvintele în 
aşa fel, încât puteau fi luate drept întrebare, îndemn și dorință. De mult n-ai 
mai stat împreună cu noi. 

Un val de căldură se împrăștie prin trupul lui. Invitaţia era un semn de 
bunăvoință. Speranţa în găsirea unei înţelegeri din partea ei crescu. Paloarea 
de pe fața lui începu să cedeze. 

— Nu ştiu dacă Iustus Valentinus nu se gândește să mă trimită undeva, 
răspunse cu ton scăzut, arătând astfel că nu este vorba de un refuz, ci de o 
evitare a unei acceptări directe. 

Metella spuse sclavei că rămâne la cină, făcându-i semn să iasă. Se 
întoarse apoi spre Sargetius, căutând să reia firul discuţiei: 

— Da, zbuciumul lor mă frământă mult. Zi după zi aştept să aud de la 
Iustus data plecării. Pe tine, urmărit de gărzi, n-am fi ştiut de unde să te 
luăm, cum să te ascundem, să te apărăm... 

Aşezat pe un scaun între Alliana şi Opilia, Sargetius se ridică și se 
înclină în fața Metellei: 

— Zeii îmi sunt martori, veneam, dacă mă chema lustus Valentinus, 
oricât de mare ar fi fost pericolul! Veneam, dar nu pentru a vă însoți... În 
numele Cibelei, o implor pe mama Allianei să ne dea dezlegarea 
părintească, pe care de mult o așteptăm, ca eu și ea să devenim soți! 
Sufletul îmi spune că aceasta este voia zeilor! 

Ca şi cum dinainte se pregătise pentru o astfel de clipă grea, Metella 
rămase nemișcată, fixându-l cu o privire pătrunzătoare. Alliana aştepta 
împietrită răspunsul ei, ca pe o sentință. 

— De multă vreme nutrim dorinţa, eu și Iustus, ca fata să-ţi fie soție. 
Însă nici eu şi nici el nu ne vom învoi la aceasta, dacă nu te legi în faţa 
noastră şi a zeilor că ne vei însoți acolo unde va trebui să pornim, dincolo 
de Danuvius! 


— Mamă! gemu Alliana, frângându-se pe scaun, cu faţa îngropată între 
palme. Mamă, ai fost întotdeauna bună cu noi... 

Sargetius era pregătit, privise ca probabil un astfel de răspuns. De aceea 
nu se înfiora, auzindu-l. Vorbi cu ton potolit: 

— Merg cu gândul că Alliana ar fi avut un frate, care s-ar fi găsit într-o 
situație asemănătoare cu a mea. Ca mamă, ce răspuns l-ai fi îndemnat să 
dea? 

— Acelaşi, pe care îl aştept de la tine! îi răspunse cu voce tăioasă, 
încercând să se ţină tare, pentru că era convinsă că de acea clipă depindea 
soarta singurului ei copil. Dacă o iubeşti cu adevărat, trebuie să mergi cu 
noi! Nu văd de ce ai rămâne să te lupţi cu hoardele năvălitoare?! Paloarea 
acoperi din nou faţa lui Sargetius. 

— Ca preţ al ființei pe care o iubesc din toată inima, mi se cere să 
părăsesc Dacia! murmură el adânc îndurerat. 

Tăcu un moment, privind îndârjit când spre Metella, când spre Alliana. 
Rosti apoi cu o durere lăuntrică, grea ca o tortură: 

— Îmi este cu neputinţă să plătesc un asemenea preţ! Nu voi părăsi 
Dacia niciodată! 

Fata se săltă în picioare, cu privirea rătăcită. 

— Sargetius, de ce rosteşti astfel de vorbe?! strigă cuprinsă de disperare. 

Faţa împietrită a Metellei se crispă, de mânie deveni pământie. Ca 
mamă, se simţea profund jignită. Se așteptase la insistenţe și implorări din 
partea lui, nu la un răspuns atât de categoric. Hotărârea ei de a nu ceda se 
întări. 

— Şi de ce eşti atât de decis să nu părăsești Dacia? îl întrebă cu voce în 
care răsuna deziluzia şi durerea. De mult am văzut asta la voi — la tine și la 
ele — v-aţi băgat în cap ideea că aţi fi mai mult daci, decât romani. Adevărul 
este că știu numai zeii cât sânge dac o mai fi în voi! Nu văd pentru ce ţii să 
rămâi aici? Te-ai gândit bine la viitorul tău? 

— Nu pot să părăsesc pământul pe care au trăit strămoşii mei! 

Răspunsul Metellei veni tot atât de tăios: 

— lar eu nu-ţi voi da de soţie pe fiica mea! 

Sargetius o privi îndelung. Fusese întotdeauna bună cu el şi cu Opilia. 
Acum părea de nerecunoscut. Se strădui să nu o înfrunte. Găsi destulă 
putere să se stăpânească. Îi vorbi cu ton la fel de potolit în care vibra însă 
hotărârea: 


— Dacă zeii ne-au predestinat ca noi să nu trăim viaţa alături unul de 
altul, Alliana va fi soția mea, în ciuda oricăror piedici se vor ivi în calea 
noastră! Nimeni nu poate să prevadă ce ne vor aduce timpul, oamenii, zeii, 
destinul... 

În liniştea din exedra se auzeau numai suspinele Allianei. Alături de ea, 
Opilia își ştergea lacrimile, fericită că va putea urma pe Diurpanneus, fără 
să întâlnească opunerea nimănui. 

— Opilia, să te pregăteşti să mergi acasă! continuă Sargetius după o 
lungă pauză. Vă cer iertare pentru supărarea pricinuită. Vă las în grija 
zeilor, deși nutresc convingerea că ceea ce va fi de făcut nu trebuie aşteptat 
de la ei, ci de la oameni! 

După ce închise ușa exedrei, în urma lui răsunară hohotele de plâns ale 
Allianei. În tricliniu, procuratorul și Laetius Vitalis îl primiră cu priviri 
pline de nedumerire, văzându-i faţa atât de împietrită și de palidă. Nu se 
mai așeză pe scaun. 

— Pot să plec, Iustus Valentinus? 

În ochii lui Laetius Vitalis lucea satisfacția. Aşadar, înțelegea, sau ştiuse 
dinainte deznodământul? 

— Te preţuiesc mult, Sargetius! îl asigură procuratorul. Bănuiesc ce s-a 
întâmplat. Eşti un bărbat demn de admirat. Nu trebuie să te lași copleșit de 
o neizbândă, care se va dovedi poate trecătoare. Dacă Roma nu va părăsi 
Dacia, multe din cele ce ni se par astăzi cu neputinţă de îndeplinit, mâine se 
vor destrăma ca fumul în vânt! 

Cele spuse de procurator întăriră convingerea lui Sargetius că Laetius 
Vitalis nu era străin de cele petrecute. Îl neliniştea numai faptul că Iustus 
Valentinus avea în vedere și o eventuală revenire asupra plecării, ceea ce ar 
fi complicat pentru el lucrurile. 

Cine urmărea mai atent modul cum se desfășura viața în Porolissum, nu 
se putea să nu observe că populaţia se împărţise în două: de o parte cei care 
rămâneau, iar de cealaltă cei ce aşteptau de la o zi la alta vestea plecării. Se 
pregătiseră de plecare militarii, funcţionarii oficiilor publice, negustorii şi 
fermierii, ba şi câte un mic meșteşugar sau negustor scăpătat se gândeau să 
plece, atraşi de mirajul unei îmbogăţiri. 

Cele petrecute la procurator i-au adus lui Sargetius oarecare linişte. Nu 
se mai știa urmărit. Offas şi Metrobius se fereau însă de preoţi, și luptau cu 
ei, pentru că îndemnau pe cât mai mulţi săraci să-i urmeze. De aceea 


magisterul și comagisterul au ascultat sfatul lui Sargetius, rămânând în 
atelierul de olărie. Offas şi-a adus acolo întreaga familie. 

Ceilalți — Pollio, Diurpanneus și cetele lor, mărite cu sclavii eliberați de 
la Synethus — părăsiră ascunzătoarea din munţi și se înapoiară la ferma și 
stâna de lângă Samus. Cât despre Grimhild, tânărul gepid nu putea fi decât 
lângă Metrobius, iar faptul că acolo se găsea și familia lui Offas, era alături 
de Iunilla, lucru ce-l privea ca pe un semn bun din partea zeilor. În noile 
condiţii create, toți așteptau cu nerăbdare ziua plecării, dornici să-și 
croiască o nouă viaţă. 

Plutea în aer o stare de încordare şi de nesiguranţă. Sargetius stătea în 
tricliniu, abătut, sorbind din când în când din cupă. Îi trimisese Surillius o 
amforă cu vin de prin părţile Apulumului. Era singur. Bătrânul Degidus nu 
putea să mai umble, își trăia zilele mai mult în exedra, rămasă liberă după 
plecarea Opiliei. Sargetius se învoise — după cele întâmplate la procurator 
între el şi Metella — ca Opillia şi Diurpanneus să devină soţ și soţie. 
Sărbătoriseră în grabă nunta la fermă, apoi noua familie rămăsese acolo. 

Sorbind din cupă, ar fi vrut să aibă lângă el pe Offas și Metrobius. 
Amândoi lucrau în atelier. Filosoful se străduia cu îndârjire să înveţe aceea 
ce el numea „arta minunată a modelării lutului”. Nu avea poftă de vin. De 
fapt nu avea plăcere de nimic. Dorul de Alliana îl chinuia. Metrobius dusese 
fetei mai multe papirusuri şi de acolo adusese altele. Aflase că Metella 
regreta purtarea de atunci, pornită din nevoia de „a-şi salva copila, de a nu o 
lăsa printre barbari”, cum repeta adesea. Mai ştia totodată că Alliana se 
pregătea să fugă la Surillius, înainte de ziua plecării procuratorului, unde el 
aranjase să se ascundă. În liniştea din tricliniu, auzi uşa scârțâind la exedra, 
apoi zgomot de paşi târşiți pe pardoseală. Sări de pe scaun. Poate că 
bătrânul nu se simţea bine, îl împovărau prea tare anii. Se repezi să iasă. 

— Nu te simţi bine, bunicule? îl întrebă îngrijorat din prag, pregătit să-l 
prindă în braţe. 

— Ba mă simt, nepoate, atât cât mă mai ţine bătrâneţea! Tu ce faci? Aș 
fi vrut... 

Capul bătrânului arăta ca acoperit cu omăt. Ochii, vii încă, păreau că 
ridicau greu genele şi sprâncenele bogate, albe ca pletele. 

— Poate că ai poftă de o cupă de vin? Intră, bunicule! îl îndemnă cu 
dragoste și respect. 

— Zeii nu te-au făcut degeaba aşa cum ești, murmura bătrânul, înaintând 
cu pași mărunți. Mi-ai pătruns în suflet, ai înțeles dorinţa. 


Sargetius îl luă de braţ și-l ajută să se așeze pe un scaun. Umplu două 
cupe, îi întinse una și-l îndemnă să bea. Bătrânul săltă încet mâna 
tremurândă şi sorbi de câteva ori. 

— Mă îndemni ca și cum mi-ar fi de lipsă vinul, şopti el, ştergându-și 
mustăţile și barba. 

Îl privi îndelung. Prin mulţimea anilor ce-i număra bătrânul, Sargetius 
zărea cu mintea departe, dincolo de umbra de viaţă din faţa sa, pe cei ce au 
luptat şi au suferit apăsaţi de cotropitorii Daciei. 

— A venit vremea, Sargetius! continuă bătrânul, suflând greu. Ai umeri 
puternici, braţe vânjoase şi cap luminat. Poate că asta a fost voia zeilor, şi 
tot voia lor va fi pentru ceea ce o să vină... 

Sargetius se mişcă neliniștit, mutându-se cu scaunul mai aproape de el. 
Oare bătrânul îşi simţea apropiindu-se ultima clipă a vieţii? gândi cu 
îngrijorare sporită. 

— Bunicule, ești bolnav... 

— Stai potolit, reluă bătrânul, încă îmi mai pot duce anii. Nu de asta e 
vorba, ci de altceva: a sosit clipa să trec asupra ta jurământul lăsat de marii 
noștri înaintași. Legământul s-a păstrat din tată-n fiu de cei din neamul 
Dicomesilor. Când tatăl tău a plecat la zei, tu erai prea mic. Dar chiar de ai 
fi fost mai copt, el n-a apucat să cunoască taina neamului din care te tragi. 
Să nu te poarte mintea tocmai la neamul dacilor, la întregul popor, ci la 
înaintașii noştri mai apropiaţi, la cei ce sunt urmași ai lui Dicomes 
Gemellinus Felix. Am știut de atunci, de când ai rămas orfan, că apăsa 
asupra mea grija de a-ţi trece jurământul încă nedezvăluit tatălui tău. Nu mă 
aşteptasem la moartea lui atât de timpurie şi de năpraznică. 

Bătrânul făcu o pauză, pentru a mai prinde putere. Săltă cupa și mai 
sorbi de câteva ori la răstimpuri. 

— Să mă asculţi liniştit, continuă, punând cupa pe masă. Vei afla fapte, 
unele poate auzite, însă marea taină o vei cunoaşte abia acum, din 
destăinuirile pe care ţi le voi face. Ascultă! După ce vajnicul Decebal şi-a 
luat viaţa, spre a nu cădea viu în mâinile lui 'Traian, dușmanul lui de moarte, 
s-au făcut încercări puternice pentru alungarea romanilor din Dacia. Cel 
dintâi a fost Diegis, fratele lui Decebal, care a purtat prin munţi lupta cu 
cotropitorii. A urmat apoi răscoala, a cărei căpetenie o ştii, Sarmis, 
străbunicul tău, al nostru. El a adunat sub același steag pâlcurile de daci, 
rămase fără căpetenie după căderea vijelioasă a lui Diegis, şi le-a unit cu 
cetele de sclavi ridicaţi la lupta pentru libertate. Sarmis a fost ales rege 


deopotrivă de dacii luptători şi de sclavii răsculați. A fost o vorbă din 
bătrâni, am auzit-o când eram tânăr: cică Marele Decebal lăsase pergament 
ca el, Sarmis, să fie rege. În toiul răscoalei aceleia, Sarmis luase ca ajutor 
şi-l sortise ca urmaş — dacă el cădea în luptă, iar Roma părăsea Dacia — pe 
un taraboste numit Burio. 

— E vorba de acel Burio, stăpânul cetăţii Marodava, care după răscoală 
a trăit sub numele de Butes? îl întrebă uimit. 

— Da, de el, de Burio, de Butes al nostru. Văd că te-ai schimbat la faţă, 
de ce te-a tulburat vestea asta? 

— Atunci, pe pergamentul scris de Sarmis, adus de ticălosul Euphoros, 
despre Burio a fost vorba”! 

— Nu ştiu de care pergament vorbeşti. Mie nu mi-ai spus nimic de el, nu 
mi l-ai arătat niciodată. 

Sargetius se repezi în tabliniu și aduse pergamentul pe care îl păstra ca 
pe ceva sfânt. ÎI desfăşură şi-l arătă bă-trânului: 

— Uite, bunicule, cum își începe Sarmis mesajul: „Sarmis către Bur..., 
hotărâre şi speranţă...” O parte din numele acelui taraboste este şters. Să fie 
oare acest Bur... Începutul numelui lui Burio? 

Bătrânul luă pergamentul, se duse la fereastră, îl săltă aproape de ochi și- 
| cercetă cu atenţie. Se întoarse clătinând capul. 

— Nu mai văd aşa bine. Semnele scrise se mișcă, printre ele parcă ar 
alerga furnici. Dar sunt mai multe vorbe lipsă pe el. Ai putut să-i prinzi 
înţelesul? Aş vrea să aud ce spune! 

Ascultându-l cum citea rar, oprindu-se acolo unde scrisul era spălat de 
scurgerea anilor, bătrânul încuviința din cap cele auzite. Nu avu răbdare ca 
Sargetius să sfârșească: 

— Nu mai încape îndoială, de el este vorba, de acel minunat taraboste 
devenit Butes, despre care şi astăzi se mai povesteşte. De ce nu mi-ai arătat 
până acum pergamentul? strigă bătrânul cu amărăciune. De multe ori m-ai 
supărat şi te-am certat, când te vedeam cum te arătai supus în faţa acelui 
nemernic Euphoros, ca şi cum îl vedeai rege! Dacă aș fi ştiut mai de mult... 

— Dar tu mi-ai spus, bunicule, că regele era pentru înaintașii noștri mai 
presus de oameni, privit şi respectat ca un trimis al... 

— Poate că asta a fost voia zeilor, ca tu să suferi. Prin omorârea acelui 
pierde-vară, ai ajuns să fii urmărit de gărzi. 

— Acum s-au potolit, procuratorul i-a oprit. 


— Eşti încă tânăr, nepoate! Nu știi cât de întortocheate sunt legile 
imperiului. Oricând urmărirea ta poate să reînceapă. Pentru omor poţi fi 
căutat timp îndelungat, și toată viaţa. Dar să nu te mai tulbur cu ce s-a 
petrecut, acum să vedem de cele ce ar putea să vină. lată, așadar, şi dovada 
că acel Burio sau Butes fusese lăsat de Sarmis să-i urmeze. Sarmis a avut 
însă un fiu, pe Dicomes, acel copil minunat de care se vorbeşte în povești, 
cel ce i-a aruncat tatălui cuțitul în arenă, numai să nu se lase sfârtecat de lei 
în amfiteatrul de la Ulpia Traiana Sarmisegetusa. 

— Dar toate astea le-am ştiut, bunicule! Dicomes a fost dat ca sclav, a 
ajuns aici la Marodava, a luptat şi i-a alungat pe astingii vandalici, apoi, 
redevenit om liber, a trăit sub numele roman de Dicomes Gemellinus Felix. 

— Da, aşa a fost cu acel bărbat brav, din care ne tragem. Eu l-am mai 
apucat. Fram copil, poate de zece ani, când el a plecat la zei regretat de 
toată lumea de aici. Acum pot să-ţi spun taina şi jurământul. Te voi pune să 
juri pe pergamentul care atestă dorinţa viteazului nostru înaintaş, cu toate că 
legământul n-a pornit de la el, ci de la Dicomes. Ca fiu al lui Sarmis, era 
singurul îndreptăţit să fie rege, după alungarea legiunilor. În înţelepciunea 
lui, şi-a dat seama că atât cât va trăi, Dacia nu va scăpa de stăpânirea 
romană. Tatăl meu a fost cel mai mic dintre copiii săi, lui i-a lăsat taina 
neamului nostru și legământul pe care trebuie să-l respectăm ca pe ceva 
sfânt. Taina sună așa: Bărbatul cel mai tânăr în viaţă, care se trage din 
neamul lui Dicomes Gemellinus Felix, este de drept rege al Daciei, atunci 
când legiunile o vor părăsi. Această taină trebuie să treacă de la cel mai 
bătrân la cel mai tânăr, atâta timp cât neamul nostru nu se va stinge. Dar cu 
ea nu s-ar putea face nimic, dacă nu s-ar îndeplini jurământul... 

Bătrânul se săltă greu în picioare şi-i făcu semn lui Sargetius să se ridice. 
Era tulburat, imâinile îi tremurau şi mai puternic. 

— Pune mâna pe pergamentul lui Sarmis şi repetă după mine: „Jur în 
faţa zeilor... că în ziua când legiunile vor fi retrase... mă voi răzbate să 
strâng oaste... voi lupta... şi nu voi lăsa ca neamul meu să fie dus de aici!” 
Ai jurat, nepoate, să te ţie zeii viaţă lungă! Acum înţelegi de ce l-am urât pe 
acel Rundacitulp? Dar iată că urmează şi încercarea istețimii, și ea rămasă 
tot de la Dicomes: De ce pe lângă taină mai este nevoie și de jurământ? 

Faţa lui Sargetius se lumină de un zâmbet. 

— E limpede, bunicule. Nu spunând mulțimii taina, acel urmaş ar avea 
dreptul să fie rege, ci pornind în clipele grele să strângă luptători, să apere 
neamul, să-l ducă la izbândă, să-i redea libertatea și, dacă va face toate 


astea, poporul îl va alege cu însuflețire căpetenie, pentru că este singurul 
îndreptăţit. 

Parcă întinerit, bătrânul îl cuprinse cu braţele și-l îmbrăţișă. 

— Da, asta e dezlegarea lăsată de el şi, aşa cum ai spus-o, caută s-o porți 
în suflet, s-o îndeplineşti! 

Se îndepărtă cu pași mărunți şi se aşeză pe scaun. Obosise. Clipa fusese 
prea înălțătoare, iar inima lui slăbită de ani nu-l mai ajuta să treacă ușor prin 
astfel de încordări. 

— Acum să mă asculți mai departe, Sargetius, mai am ceva de spus. Aşa 
cum sunt, sub povara bătrâneţii, poate ai crezut că nu mai gândesc la cele ce 
se petrec în jurul meu. Anii pe care îi port în spate m-au învăţat să privesc 
altfel lucrurile, le simt, aşa cum o vietate de-a pădurii presimte primejdia ce 
se apropie. Aici în Porolissum mulți sunt pregătiți şi aşteaptă ca 
procuratorul să ordone plecarea — când şi el va primi dezlegare de la Ulpia 
Traiana Sarmizegetusa. Dar s-ar putea ca acel ordin nici să nu se dea. De 
mai bine de douăzeci de ani — tu erai mic, n-ai de unde să ştii — au mai 
umblat de vreo patru sau cinci ori zvonuri, ba chiar şi ordine de părăsire a 
Daciei, însă până la urmă nu s-au îndeplinit. De ce nu s-ar repeta şi de data 
asta același lucru? Să nu uiţi de el în prevederile tale. 

— Dar mulţi stau gata de plecare, şi-au vândut ce au avut... 

Bătrânul îi făcu semn să tacă. 

— Cei care conduc popoarele nu se împiedică în astfel de nimicuri. 
Când la hotare s-a ivit pericolul, nu iau în seamă greutăţile şi suferinţele, ba, 
dacă ar face-o, n-ar putea să vadă prea departe. Crezi că de vei ajunge rege 
al Daciei, iar ţara în primejdie, te vei opri de a porni la luptă? Te vei abţine 
de a nu trimite femeile, copiii și bătrânii la adăpost în munţi, de a nu le lua 
bucatele strânse, vitele, carele și tot ce trebuie pentru purtarea unui război? 
Vei sta să asculţi necazul fiecăruia? O căpetenie nu se poate încurca în 
lucruri mărunte. El trebuie să vadă neamul și ţara ca pe un tot, ca pe o fiinţă 
uriașă de al cărei bine e dator să se îngrijească. Tu eşti un Dicomes! Să ştii 
că neamul nostru poartă acest nume nu de la cel care s-a numit Dicomes 
Gemellinus Felix — și Sarmis a fost tot un Dicomes — ci se pierde în negura 
timpului. Dicomesii se trag din aceeaşi rădăcină cu Marele Decebal, iar 
cetatea şi moşia ler — Carsidava — a fost pe-acolo prin apropiere de Ulpia 
Traiana Sarmizegetusa. Așadar, cu toate pregătirile făcute, s-ar putea ca nici 
de data asta legiunile să nu părăsească Dacia. Însă de acum înainte tu rămâi 
legat prin jurământul făcut. Ştii care-ţi este chemarea. 


Bătrânul tăcu, lăsând loc unui surâs ce se pierdea în barbă. 

— La ce te gândești? îl întrebă, dându-și seama că zâmbetul era pricinuit 
de ceva pe care şovăia să-l spună. 

— Ştii că legământul trebuie dus mai departe. Tu ai datoria să-l treci 
altui Dicomes... 

Faţa lui Sargetius se întunecă. Gândul îi alergă la Alliana. 

— Te-am înţeles, bunicule! Trebuie să am urmași... 

— A sosit vremea, nepoate, acum ești destul de copt. Villa asta are 
nevoie de o stăpână. Neamul nostru nu trebuie să se sfârșească o dată cu 
tine. În puţinele zile pe care le mai am de trăit, mă voi ruga zeilor să te 
călăuzească aşa cum vor socoti mai bine. Am văzut că ei te-au ajutat, l-au 
adus la Târgul nevestelor pe acel Dassius, te-au făcut să-ți dai seama de 
ticăloşia pusă la cale de acela care luase numele de Rundacitulp. 

Cu mișcări încete, bătrânul se săltă de pe scaun și se apropie de 
Sargetius. Îl bătu uşor pe umăr: 

— Acum sunt liniştit, pot să plec la zei! De mult am tot aşteptat să prind 
momentul potrivit pentru destăinuiri. Să nu uiţi nici o clipă: legământul este 
numai pentru urmașii neamului Dicomes şi nimeni altcineva nu trebuie să 
afle, iar trecerea lui asupra urmașului s-o faci numai când vei simţi că ţi se 
apropie sfârşitul. Mai am numai un sfat, un îndemn pentru tine, Sargetius. 
Ai jurat că nu vei lăsa ca neamul nostru să fie dus de aici, şi poate te-ai 
gândit numai la daci, aşa cred că a socotit atunci Dicomes Gemellinus 
Felix, căci pe vremea aceea încă se mai putea vorbi de daci curaţi. Cu 
timpul, multe s-au schimbat. Daci adevăraţi mai găseşti numai prin vicurile 
răzlețite prin funduri de văi, pe creste de dealuri și povârnișuri de munte. 
Ceilalți sunt ca tine, ca Opilia şi ca Alliana. Sânge dac mai găseşti numai pe 
jumătate în trupurile voastre. Uite îndemnul meu: în zbaterea ta pentru acest 
popor trebuie să aperi, să nu fie dus de aici cu sila niciunul din cei ce s-au 
legat de acest pământ, care simt că Dacia este pentru totdeauna ţara lor. Rog 
zeii să te ajute, Sargetius! Plec de aci cu inima împăcată! 

Bătrânul ieși din tricliniu cu paşi mărunți și mișcări nesigure, în urma lui 
ușa se închise fără zgomot. 

Destăinuirile lui Degidus, în legătură cu taina şi legământul neamului 
Dicomes, zguduiră adânc sufletul lui Sargetius. Cele spuse de bătrân îi 
reveneau într-o repetare nesfârşită. Gândul său se oprea deseori asupra 
acelei părți din jurământ prin care se lega să lupte, ca poporul Daciei să nu 
fie înstrăinat. De atunci nu-și mai regăsise liniştea. Stătea îndelung de vorbă 


cu Offas și Metrobius, alerga la fermă și la stână, se sfătuia cu Diurpanneus 
şi Pollio, însă când revenea acasă era chinuit de aceeași frământare. Nu 
vedea ce ar trebui să facă, nu știa cum să înceapă. Zilele se scurgeau, 
toamna înainta, începuse să se lase frigul, se apropia iarna. 

Într-o zi, pentru a-şi mai potoli zbuciumul, ieşi din villa şi se îndreptă 
spre atelierul de olărie. Offas şi Metrobius munceau alături de ceilalți olari. 
Când se ivi în ușă, Metrobius opri roata, apăsând tare picioarele, desprinse 
lutul de pe ea și începu să-l frământe cu mâinile. 

— Să ştii, Sargetius, se pomi el înveselit, cel mai bun leac pentru 
potolirea stării ce nu-ţi dă pace, e să te așezi colea lângă noi, să te apuci să 
dai viață lutului. Când gândurile iau formă, le împietreşti, le scoţi din 
sufletul tău să le priveşti. Astfel modelate, ele nu te mai tulbură liniștesc, te 
înalță. 

Sargetius se opri lângă ei. 

— Ce te faci, Offas? Ţi-a luat-o ucenicul înainte! Parcă-l văd pe 
Metrobius cum, după plecarea procuratorului și cohortei, își deschide un 
atelier de olărie lângă for și-ţi ia mușteriii. 

— Le-aș ţine cele mai frumoase prelegeri, modelând la roată vase și 
statuete minunate! 

Offas nu se lăsă aşteptat: 

— Cea mai mare mulțumire a unui meșter este când vede că i-a luat-o 
înainte ucenicul! Ceea ce crede măiestrit frumos, poate să devină și mai 
frumos. 

— Uite că ştii să şi filosofezi, Offas! reluă Metrobius. Ai spus un mare 
adevăr. Numai aşa în artă s-au putut face pași înainte. Mă uimeşti! Cu 
adevărat, în lut, lemn, piatră, marmură se pot ciopli cu dalta sau modela cu 
mâinile cugetări profunde, se pot exprima tulburătoarele stări sufletești şi 
face nepieritoare minunate frumuseți. Sargetius, vino să-ți arăt ceva 
filosofie modelată de mine. 

Îl apucă de braţ şi-l împinse spre o poliţă pe care erau aşezate mai multe 
statuete, vase şi figurine de curând scoase din cuptor. Luă o statuetă pusă 
deoparte, într-un colţ al raftului. 

— Ce zici de asta? La ce te face să te gândești, privind-o? Sargetius o 
luă, o întoarse pe toate părțile, apropiind-o şi îndepărtând-o, clătinând uşor 
capul. 

— Precum vezi, am modelat-o numai cu degetele, lămuri Metrobius, 
văzându-l că tace. 


— Dacă ar fi să-i dau un nume, i-aş spune „Gânditorul”, murmură 
Sargetius, privind-o de departe în profil. Acest bărbat, care fără îndoială n-a 
putut să fie în mintea ta decât un filosof, un profet, un binefăcător al 
oamenilor, pare că suferă. Pe faţa și-n înfăţişarea lui se oglindește o 
profundă frământare, o retragere în sine pentru a cugeta mai adânc, fără să 
arate îngrijorare sau descurajare, ci speranţă și încredere în mai bine. 

Metrobius confirmă cu capul, adăugind cu înflăcărare: 

— Prin această modelare am încercat să apropii filosofia de artă. Zac în 
sufletul nostru forţe nebănuite... 

În acel moment, ușa se izbi puternic de perete. La început au crezut că 
furtuna a deschis-o. Afară vremea se schimbase, vântul se întețise, nori 
plumburii alergau în valuri spre apus. Când s-au întors, au văzut-o pe lunilla 
întrând în fugă, urmată de Grimhild. Pieptul fetei sălta năvalnic. Sargetius o 
trimisese la Alliana. 

— Ce s-a întâmplat, lunilla? o întrebă nerăbdător, cu o undă de 
îngrijorare. 

— E bine! răspunse fata. Nu mai pleacă nimeni! Ce e pe acolo, prin for, 
spre amfiteatru, te minunezi! E mare sărbătoare! 

Oprit lângă ei, tânărul gepid întări spusele fetei: 

— A sosit vestea zdrobirii goților! Procuratorul a ordonat ca un decurion 
să stea în for şi, la răstimpuri, să anunţe lumea de marea victorie. Legiunile 
şi oficiile publice nu vor mai părăsi Dacia. 

Înmărmuriţi, se priviră unul pe altul, parcă nevenindu-le să creadă. Pe 
Sargetius vestea îl descumpănise, pentru el viitorul se arăta și mai tulbure. 

— Am venit în fugă, trimisă de Alliana, rupse lunilla tăcerea. Mi-a spus 
că acum poţi să te duci la ea. Crede că te vei împăca şi cu Metella. Nici nu 
mi-a mai dat papirus pentru tine. 

— Pornesc spre for! murmură Sargetius. Mergeţi și voi într-acolo? Din 
nou ne găsim la o răscruce... 

Vestea înfrângerii goților căzuse ca un trăsnet. Ştirea tulbura atât pe cei 
pregătiți de plecare, ale căror rosturi în gospodării erau de mult zdruncinate, 
cât şi pe cei hotărâți să rămână, pentru că se vedeau lipsiţi de şansa de a lua 
în stăpânire casă, ogradă, țarină mai mari, mai bogate. Din toate părțile 
lumea se îngrămădea spre for agitată. Urcat pe piedestalul de marmură, de 
pe care de obicei se vorbea mulțimii când erau dezbateri publice, decurionul 
desfășura sulul de pergament, pregătindu-se să repete mesajul. Sargetius, 
Metrobius şi Offas ascultară cu înfrigurare: 


— Către populaţia din întreaga Dacie — începu el să citească, ţipat, fără 
modulări în voce — din partea guvernatorului Septimius Tertius de la Ulpia 
Traiana Saormizegetusa: Salut şi sănătate! Anul Romei 1023118! a fost 
hărăzit de zei să se numească anul salvării Daciei. Împăratul Claudius al 
doilea, care de acum înainte se va numi Claudius Goticul, a zdrobit 
hoardele de goți în marea bătălie de la Naissus, în Moesia. Din cele trei sute 
de mii de barbari, câţi au năvălit, au fost uciși peste cincizeci de mii, iar alte 
zeci de mii luaţi captivi. Resturile lor decimate au părăsit îngrozite Moesia 
şi Tracia, alungate de legiunile imperiului, pierind în ţinuturile sciţilor, de 
unde nu vor mai îndrăzni niciodată să năvălească. Populaţia Daciei să stea 
liniştită, toţi să se întoarcă la casele lor. Împăratul cu cohortele sale va 
zdrobi pe oricine va mai încerca să calce hotarele imperiului!” 

Satisfăcut de sine, decurionul sări sprinten de pe piedestal și se pierdu în 
mulțimea ce forfotea prin for. 

— Ce spune dascălul nostru despre această uimitoare victorie? 

Metrobius se întoarse mirat. Văzu lângă el patru tineri, dintre cei care îi 
ascultau prelegerile. 

— Victoriile răsunătoare nu duc întotdeauna la rezultate răsunătoare. 
Adesea ele sunt un bun prilej de învățătură pentru învinsul care se gândeşte 
la revanșă, răspunse el, clătinând sceptic capul. Vor mai fi multe năvăliri de- 
ale goților, gepizilor, vandalilor și altor neamuri, ce se vor izbi de hotarele 
imperiului. Eu v-am mai spus: lumea se găseşte într-o continuă prefacere... 

Nerăbdător, Sargetius îl trase deoparte, altfel ştia că nu se oprea aşa de 
curând. Îl văzuse prin mulțime pe Grimhild, îi căuta. 

— N-am putut răbda, m-am luat după voi, zise tânărul gepid. Am crezut 
că vă găsesc pe lângă villa procuratorului... 

— De ce pe-acolo? îl întrebă Sargetius. 

— Am văzut pe Alliana. Se plimbă cu mama ei prin mulţime și am 
bănuit că trebuie să fii și tu prin apropiere. 

Sargetius nu se mai putu stăpâni: 

— Mă duc până la ele. Voi aşteptaţi-mă la taberna „La bogăţia lui 
Cressus”. De acolo vom merge la Surillius. 

Surillius nu mai avea astâmpăr. leşea întruna din taberna, stătea în prag, 
privind în lungul drumului, dornic să-i vadă venind. Un fel de amărăciune, 
amestecată cu dezamăgire, îi tulburau sufletul. Ca mulţi alţii, trăise zile de 
speranţă, așteptase cu negrăită nerăbdare mult dorita sărbătoare, când Dacia 
va fi din nou liberă. Vestea se întinsese ca fulgerul — un tabernagiu afla 


zvonurile întotdeauna printre cei dintâi — aducea linişte şi pace, însă 
îndepărta în negura viitorului şansele eliberării. În taberna mai rămăseseră 
numai câţiva oameni, mulți fugiseră spre for. După ce bău o cupă de vin — 
de obicei nu bea niciodată de unul singur — Surillius ieşi din nou afară și 
privi de-a lungul drumului în partea ce ducea spre for. Văzu un tânăr 
apropiindu-se. 

— Ce veşti noi se mai vântură prin for, flăcăule? îl întrebă. 

Tânărul se arătă sfios şi grăbit: 

— Nu ştiu, nu vin dintr-acolo, ci dinspre Napoca. De la răspântie am 
apucat-o încoace. 

— Şi unde te duci? Parcă n-ai fi de pe-aici. 

— Nici nu sunt! Caut taberna lui Surillius. Mai e mult până acolo? Cică 
se lasă spre Marodava. 

Tabernagiul îl măsură cu bănuială. Se gândi la fostul său vecin, la 
Synethus, poate venea din partea lui. Apoi la Dazia, la Ampelum, poate că-l 
trimisese după Pollio, iar în cele din urmă la Dassius, de la Sarrnizegetusa. 

— Pentru ce-l cauţi pe Surillius? Dă-l încolo! E un tabernagiu mai hoţ 
decât mine! Vino înăuntru, golești o cană de vin, şi-ţi spun unde-l găseşti, îl 
îndemnă râzând. 

Tânărul dădea semne de nerăbdare și grabă: 

— Dacă e-încoace Marodava, spuse, întinzând braţul în lungul 
drumului, dau eu de taberna lui! 

Surillius îl apucă de mână și-l strânse cu putere: 

— S-a-ntâmplat ceva? îl cauţi oare pe Sargetius? 

Noul venit se dădu un pas înapoi, privindu-l cu neîncredere. Auzise că 
printre tabernagii rar se găseau oameni buni. 

— Haide înăuntru! Eu sunt Surillius! 

Îl duse de-a dreptul în bucătărie, închise uşa şi spuse sclavului că nu 
trebuie să intre acolo. 

— Stai şi te odihneşte niţel. i-o fi foame, ţi-o fi sete! De unde vii? 

Neîncrederea tânărului nu se topi. Se hotărâse să nu vorbească până nu 
se convingea să în adevăr se află în tabernă căutată. 

— Aş vrea să beau puţină apă. 

Surillius izbucni în râs: 1 

— Ştii că-mi placi? Nu trebuie să te încrezi atât de ușor într-un 
tabernagiu. Au fost pierduţi mulţi oameni căutaţi de gărzi. Îţi dau apă, dacă 


vrei. O să bei tu și vin, numai să vie Sargetius. Adineauri a trecut în jos, 
spre for. 

Tânărul sări în picioare. Surillius îl săgeta cu privirea. 

— Trimite după el, caută-l peste tot! Poate că legionarii de aici n-au 
aflat... 

Înfiorat şi îngrijorat, nu se mai putu stăpâni, îl apucă de umeri şi-l 
zgudui cu putere: 

— Ce pericol ne încearcă?! Pe toți zeii, te trântesc de pământ, dacă tot 
nu crezi că eu sunt Surillius! 

Nu mai aşteptă răspunsul. Auzi în prăvălie răsunând glasul lui Sargetius. 
Îl slobozi pe tânăr și ieși grăbit din bucătărie, în tabernă nu mai era nici un 
client, sclavul stătea în drum și-l alungă, spunând că stăpânul plecase spre 
for. 

— Ce e cu tine aici, Dassius?! se grăbi Sargetius, văzându-l. 

— Tu eşti, Dassius?! se miră Surillius. Pentru neîncrederea pe care mi-ai 
arătat-o, ai să mi-o plăteşti, flăcăule! 

Dassius începu să povestească, fără să mai aştepte îndemnul lui 
Sargetius: 

— Poate că zeii vor să ne ajute, de aceea l-a îndemnat pe Synethus să 
cumpere de la legiune villa rămasă pustie după plecarea negustorului de 
sclavi care o furase pe Diegia. Ca vecin, meşterul Timocles a căutat să lege 
prietenie cu el. De atunci, de când era să-l omor pe Castinus, meşterul pare 
cu totul alt om. Aşa că, îndată ce a văzut că are alături tot un negustor bogat, 
a început să se ocupe de el. Poate că şi cele petrecute la Târgul nevestelor, 
despre care îi povestesc mereu, l-au făcut să se schimbe, de aceea sare cu 
atâta suflet, mă ajută să lucrez cât mai multe topoare, barzi, cuțite, vârfuri 
de săgeți şi de sulițe cerute de voi. O mai fi bănuind și altceva despre 
Synethus? Nu ştiu! Meşterul mergea des la villa negustorului, iar el venea 
în atelierul nostru. Se duceau împreună în for, stăteau mult de vorbă la 
tabernă, golind cupe cu vin, ca şi cum ar fi fost cei mai buni prieteni. Așa au 
mers lucrurile până acum câteva zile. Venisem mai de dimineaţă la atelier, 
așa mă înțelesesem cu cealaltă calfă. Am aprins focul şi ne pregăteam de 
treabă, când îl vedem pe meșter intrând. De obicei el sosea mai târziu. S-a 
oprit în faţa mea, m-a măsurat din ochi de sus până jos, apoi mi-a spus: 
„Dassius, să te văd dacă eşti cu adevărat luptător, altfel degeaba te-au ţinut 
pe lângă ei cei cu care te-ai întâlnit la Târgul nevestelor!” L-am privit mirat, 
am vrut să-l întreb ceva, dar el nu mi-a dat răgaz: „Ai să pleci numai decât 


la Porolissum! Să nu ai odihnă până nu-l găsești pe Sargetius. Trebuie să se 
ascundă neîntârziat!” Mi-a spus pe urmă că Synethus a plătit cu bani mulți 
pe primul contubernal al guvernatorului, iar acesta a aranjat ca un magistrat 
să se ocupe de pedepsirea celor care l-au ucis pe Euphoros. Au trimis gărzi 
să te caute şi să te întemniţeze pentru omor. Meşterul mi-a făcut rost de un 
cal bun şi am plecat degrabă. Pe drum, niște legionari mi-au luat calul, însă 
la Apulum am cumpărat altul. Aproape de Napoca m-au jefuit latronii, n-am 
mai rămas cu nimic. Am venit încoace alături de o ceată de oameni cu 
carele, care aduceau ceva la Porolissum pentru cohortă. M-am despărţit de 
ei la răspântie. 

Sargetius îl asculta, însă gândul lui alerga la Alliana. Abia se despărțise 
de ea. Metella îi făgăduise că în curând va încuviinţa căsătoria. Acum din 
nou zeii se arătau potrivnici. Ceea ce-l îngrijora mai mult era faptul că 
deocamdată nu vedea cât timp va dura urmărirea și cum va putea sa scape 
de magistrați. 

Trecuse de miezul nopţii când, însoţit de Servius și de Offas, Sargetius 
urcă din nou spre peştera din munte, ascunzătoarea lui tainică. 


CAPITOLUL VI 
ÎMPOTRIVIREA CELOR MULȚI 


Toamna se arăta blândă. Vremea călduţă se prelungi până spre iarnă. 
Vestea înfrângerii zdrobitoare a goților și renunțarea Romei la intenţia de a 
părăsi Dacia, au adus un nou val de creştere a preţurilor, mai ales la cele 
necesare pentru hrană. În situaţia grea creată, cei de la conducerea 
provinciei n-au scăpat din vedere că se cerea făcut ceva, spre a grăbi 
potolirea spiritelor, ca populaţia să uite de necazuri. De aceea, la 
Porolissum, la Apulum şi la Ulpia Traiana Sarmizegetusa se ordonă 
laniştilor să organizeze cât mai multe spectacole. Întotdeauna împărații 
Romei stăpâniseră popoarele folosind deviza: „Panem et circenses”119), pe 
care guvernatorii ştiau să o aplice cu deosebită iscusinţă. 

După sosirea lui Dassius şi plecarea lui Sargetius la peștera din munte, la 
procurator se prezentă decurionul trimis de la Ulpia Traiana Sarmisegetusa. 
Iustus Valentinus, omul legii şi al disciplinei, la vederea ordinului dat de 
guvernator, nu căută să-i dea de ştire sau să-l scape într-un fel pe urmărit, ci 
se mulțumi numai să murmure, oftând: 

— Să facă zeii cum le va fi voia! 

Nu-și ascunse îngrijorarea faţă de Laetius Vitalis, de Metella și Alliana. 
Ferma trecuse în stăpânirea Opiliei după căsătorie, altfel ar fi fost luată din 
nou de lacomul vecin. Din umbră, Laetius Vitalis ţinea legătură cu tribunul 
Decius Sabinus şi cu decurionul trimis să-l prindă pe Sargetius. Puse 
oameni de-ai săi să-l caute prin împrejurimile fermei și stânii, să-l 
pândească în apropierea villei, să ajute gărzile, numai să dea de urmele lui. 

Cât au ţinut toamna şi iarna, n-au aflat nici un semn despre locul 
ascunzătorii. Căutarea era dealtfel zadarnică, înainte de căderea zăpezii, 
Sargetius trecuse peste munţii de la răsărit, împreună cu Diurpanneus, 
Opilia, Dassius și Diegia, cu copilul. Bătrâna mamă îndurerată se văzuse 
dintr o dată cu cinci copii: două fete și trei flăcăi. Pe Diegia de mult o 
socotise pierdută pentru totdeauna. Acolo, lipsiţi de griji, şi în afară de orice 
pericol, au avut o iarnă tihnită. 

În tot acest timp, pe Laetius Vitalis îl mira liniştea şi nepăsarea cu care 
îşi trăiau viaţa Metrobius şi Offas, ca şi cum pentru ei Sargetius nu mai 
exista. Două întâmplări deosebite l-au pus pe gânduri pe bogatul fermier: 
prima a fost răpirea şi torturarea de către Pollio cu ceata lui, a decurionului 


venit să-l prindă pe Sargetius. Cea de a doua, tăblița de lemn găsită într-o 
dimineaţă agăţată de ușa villei sale, pe care era scris: „Dacă Laetius Vitalis 
nu înțelege să se astâmpere, îi va lua foc ferma și tot avutul îi va fi 
împrăștiat în vânt!” De atunci el căpătase convingerea că fugarul își aflase 
scăparea la gepizi. Temerea sa i-a spus-o procuratorului. Cum lustus 
Valentinus se ferea să-l înfurie pe Gerthorund, îl ameninţase pe fermier, 
cerându-i să evite orice provocare. 

După înverzirea codrului, revenirea la fermă a lui Diurpanneus cu Opilia 
trezi din nou bănuiala că Sergetius s-ar găsi prin apropiere. Într-adevăr, el se 
retrăsese în ascunzătoarea din peşteră, unde era vizitat deseori de către 
Offas, Metrobius, Pollio şi chiar Diurpanneus. O dată stătuse la el două zile 
şi Surillius, tabernagiul. 

Pe la sfârșitul primăverii, sosi vestea morții împăratului Claudius 
Goticul şi a proclamării ca împărat a lui Aurelian. Bărbat energic şi hotărât, 
noul împărat porni lupta pentru întărirea autorităţii imperiale, slăbită mult 
din timpul revoltelor generalilor sau a celor treizeci de tirani, și pentru 
recucerirea unor provincii pierdute de imperiu. Lui Aurelian avea să-i 
crească atât de mult puterea și prestigiul, încât în scurtă vreme ajunse să se 
proclame dominus et deus!20:. Vestea alungării alamanilor, prima lui 
victorie răsunătoare, ajunse repede în Dacia, întărind liniştea militarilor şi 
funcţionarilor. 

Venise vara. Soarele se apropia de vremea prânzului. În gura peşterii, 
Sargetius îşi purta privirea pe deasupra înălțimilor, urmărind cercurile largi 
descrise de doi vulturi în zbor lin, într-o planare cu aripile întinse, fără nici 
o altă mişcare. Așa cum se roteau, în același cerc, nu puteau fi decât 
pereche, cu puii și cuibul prin apropiere. Urmărindu-i, își aminti cuvintele 
bătrânului Degidus, despre datoria de a lăsa urmași. Era voia zeilor ca el şi 
Alliana să sufere, să nu-și poată trăi viața împreună? gândi revoltat. De 
alături, din peşteră, auzea vorbind pe cei doi flăcăi din ceata lui 
Diurpanneus, ajutoare și străji. Meditarea în care era cufundat zbură când 
dinspre stâncile din apropiere se pomiră pietrele devale. Se trase repede 
după un tufiş de brazi. Îl zări pe Servius coborând. Se întâmplase oare ceva 
cu Metrobius? se întrebă. Primi însă răspunsul în aceeași clipă. De după 
stâncă apăru Metrobius, iar după el, Grimhild. Toţi trei cu feţele îmbujorate 
de urcuș, lucind de sudoare. 

— Ți i-am adus! şuieră Servius, răsuflând ușurat, dând jos desaga de pe 
umăr. Astăzi a trebuit să ne lungim niţel drumul. Când să urcăm, am văzut 


doi legionari stând de vorbă în poiana unde a fost cetatea tarabostilor pe 
vremuri. Ne-am zis că poate mai erau și alții — de unde ştii ce pun la cale 
zeii cei răi? — aşa că am făcut un ocol, ne-am apropiat de peşteră dinspre 
apus. 

Băură apă limpede din izvorul ce susura prin peşteră. Sargetius și 
Metrobius se retraseră pe micul platou ascuns între stâncă și tufele de brazi, 
Grimhild se întinse pe un pat de iarbă, iar Servius începu să se pregătească 
de plecare înapoi. 

— Acum poţi să-mi spui, filozofule, ce ai mai făcut și ce se mai mișcă 
prin Porolissum! îl îndemnă Sergetius, în timp ce se așezau pe două lespezi 
netede de piatră. M-au frământat mult gândurile. Am să ţi le spun după ce 
aflu de la tine veştile. 

Metrobius trăgea de o ramură a bradului din apropiere, urmărind jocul 
şerpuitor al vârfului ei. Zâmbea. 

— Ştii că zeii vor să se înveselească pe seama mea? începu el, fără să 
privească spre Sargetius. 

— Nu cumva ţi-ai pus de gând să faci vreo trăsnaie?! 

Metrobius se întoarse, clătinând din cap afirmativ: 

— Da! Deşi ceea ce vreau să fac nu e de fapt o năzbâtie. Află că m-am 
hotărât să-mi leg viaţa de o femeie! Va fi o faptă care va uimi lumea din 
Porolissum! 

Sargetius nu-l credea. Îl ştia puţin statornic în relaţiile cu femeile. Nu 
vedea cum ar reuşi să se îngrijească de nevoile unei căsnicii. Și apoi, cine 
putea să fie aceea din Porolissum care reuşise să-l subjuge atât de puternic? 

— Unii oameni — bărbaţi și femei — poartă în suflete adevărate comori 
de bunătate și duioșie, continuă Metrobius, vorbind rar, potolit. Dar ei nu le 
arată, le ţin ascunse. De multe ori, văzând în jurul lor răutate, lăcomie, 
batjocură, stricăciune, nu-și dau pe faţă sufletul, caută să se arate la fel cu 
anturajul în mijlocul căruia trăiesc. Dacă la o astfel de stare se adaugă unele 
întâmplări care provoacă adevărate prăbușiri sufleteşti, oamenii devin de 
nerecunoscut, alunecă spre nepăsare și destrăbălare, caută să se salveze de 
nebunie, căci nu mai au de ales. 

— Nu cumva, Marciana?! murmură Sargetius, mirat, tulburat. 

Zâmbetul zbură de pe faţa lui Metrobius. Nu se aşteptase ca Sargetius să 
meargă cu gândul acolo unde trebuia. 

— Da, ea este! răspunse năpădit de duioșie. Vreau să culeg această 
mlădiţă, să le arăt oamenilor că e o floare frumoasă, cu parfum suav. Pe 


timpul iernii, când tu erai plecat dincolo de munţi, la Diurpanneus, ne-am 
întâlnit deseori, am stat de vorbă, ne-am pătruns în suflete. Am înţeles cât 
de mult suferă, cât este de revoltată. Îşi dă seama că oricum s-ar schimba, 
lumea tot n-ar vedea în ea decât o femeie periculoasă, de care soțiile trebuie 
să-și ferească bărbaţii. Voi arăta tuturor că în inima Marcianei se ascunde o 
comoară! 

— Asta tot din setea ta de a cunoaşte ce e în firea lucrurilor, de a 
pătrunde unele taine ale vieţii. Așa-mi închipui, nu? 

— Se poate să fie şi asta! Eu am mai spus-o: oamenii sunt buni sau răi 
după locul unde i-au aruncat valurile destinului. Un negustor prea cinstit n- 
ai să întâlneşti niciodată, deși poate ca ar dori sa fie. Un tabular care să nu 
ia ceva din ceea ce este al imperiului, n-ai să găseşti, mai ales când e 
convins că şefii lui fură fără teamă. Toți se poartă după cum i-a aruncat 
valul vieţii. Marciana a fost nevoită să trăiască printre oameni cu purtări 
dubioase: beţivi, lacomi, mincinoşi, hoţi. Într-o astfel de lume, nu putea să- 
şi arate adevăratul ei suflet, iar dacă ar fi încercat s-o facă, fii sigur că ar fi 
fost luată în batjocură. Așa sunt oamenii, şi poate că aşa vor fi întotdeauna! 

Aşezându-se mai bine pe lespede, Sargetius zise cu ton scăzut: 

— Mă voi ruga zeilor pentru fericirea voastră! Cât despre mine, ce să 
mai spun?! Trec prin clipe când mă revolt împotriva lor. 

— A cui? 

— A zeilor, a destinului, a oamenilor! Trăiesc momente când îi blestem 
pe goți, nu fiindcă au năvălit în imperiu, ci pentru că au fost înfrânți. Dacă 
ei nu erau bătuţi, legiunile, oficiile publice şi cei ce se pregătiseră să le 
urmeze poate că ar fi plecat din toamna trecută, iar Alliana ar fi fost acum... 

— Alături de tine, îi luă vorba Metrobius, dar nu aici în peşteră. Te 
înţeleg, însă nu sunt în totul de acord cu tine. Să nu dorim niciodată graba 
evenimentelor. Acum e momentul să-mi spui ce gânduri te-au frământat. 
Numai așa voi putea să-mi dau seama mai bine ce ar fi de făcut, să pătrund 
în firea lucrurilor. 

Sargetius se ridică în picioare, se mișcă tulburat, nehotărât, și în cele din 
urmă se rezemă de un colţ al stâncii. 

— Cu [Iustus Valentinus ai mai vorbit? El ar putea să ceară 
guvernatorului încetarea urmăririi mele. 

— Zicea că ar fi făcut-o de mult, dacă n-ai fi dat lupta cu legionarii. De 
când la Roma e un împărat nou, de a cărui severitate tremură toți, până și 
guvernatorii, Iustus Valentinus socoteşte că o încercare n-ar fi în folosul tău 


şi nici în al lui. Asta mi-a spus-o chiar ieri. M-a chemat să mă întrebe dacă 
ar fi cu putinţă să schimbăm academia într-un athenaeum, adică în loc să-mi 
țin prelegerile plimbându-mă cu tinerii prin jurul amfiteatrului, să pun 
bazele unei şcoli mari, într-o clădire cu încăperi numeroase, să am ca 
ajutoare mai mulţi grammaticust21?, iar eu să fiu retor!22!. Vrea să facă asta 
în amintirea lui Lucullus. Începutul aș putea să-l pornesc în villa părăsită de 
Synethus, până se va construi o școală, asemenea celor de la Roma. Dar să 
revin la cele ce te frământă pe tine: Iustus Valentinus nu mai este omul care 
să contribuie plin de curaj la lămurirea unei situaţii. Ce alte gânduri nu ţi-au 
dat pace? 

— Multe. Pe fiecare îl socotesc bun. O idee a fost să iau pe Alliana și să 
trec dincolo munţii, la mama lui Diurpanneus. Ar fi ca un schimb: el aici, eu 
acolo. Altă cale ar fi să mă duc în tabăra lui Gerthorund, rămânând astfel 
aproape de fermă şi de Porolissum, gata să pornesc alături de ceilalți în 
orice clipă. 

— Înclin să cred că ar fi primejdios să te bazezi atât de mult pe 
căpetenia gepizilor. Mai ales să duci pe Alliana în apropierea lui. Și altceva 
ce te-a mai neliniștit? 

Tulburat, Sargetius se îndepărtă de colţul stâncii și începu să măsoare cu 
paşi rari micul platou în care se sfârșea bârna. 

— Parcă ai venit anume astăzi, să mă faci să cred că nu pot găsi nici o 
cale de ieşire din situația în care am ajuns. Dar nu este așa, o voi lua pe 
Alliana şi mă voi duce la mama lui Diurpanneus! 

Metrobius se săltă şi el în picioare. 

— Da, ai spus bine, nu te înşeli. Am urcat până aici să-ţi arăt că lucrurile 
nu par să se schimbe, de aceea trebuie să chibzuim bine. Poate că Alliana va 
mai sta câtva timp alături de mama ei şi, cum dragostea ce-ţi poartă este 
destul de puternică, va fi şi hotărâtă să aștepte. După cât văd, ai ajuns să nu 
te mai gândești că Dacia ar putea să fie părăsită de Roma, că aici va fi de 
luptat. Noi te-am ales căpetenie și te mai socotim încă. leri mă găseam la 
procurator când a venit tribunul Decius Sabinus. Au vorbit fără să se 
ferească de mine. La Roma, noul împărat se dovedeşte mână de fier. Cere 
tuturor să-i execute fără șovăire ordinele. Ştiu că pe vremuri circula o glumă 
prin capitala imperiului: „Când împăratul este leu, guvernatorii devin tigri!” 
De teama lui Aurelian, guvernatorul Daciei s-a schimbat cu totul, s-a făcut 
fiară. Până acum Iustus Valentinus a fost lăsat să conducă așa cum a socotit 
el mai bine. Ceea ce am aflat mai important de la ei, a fost vestea adusă de 


un curier de la Ulpia Traiana Sarmizegetusa: cică au început să sosească în 
Dacia alte centurii. Nu vin multe dintr-o dată, ci câte una, la răstimpuri, pe 
căi diferite: prin Drobeta, prin Dierna sau pe la Lederata. Se întrebau şi ei — 
procuratorul și tribunul — lucru la care trebuie să ne gândim și noi: pentru ce 
se umple provincia asta cu militari? Procuratorul bănuiește că la Roma s-ar 
fi aflat de pregătirea vreunei răscoale, iar Aurelian se arată hotărât s-o 
zdrobească de la început. Pentru asta centuriile sosite sunt îndrumate mai 
ales spre castrele din părţile de miazănoapte. Eu cred altceva. Împăratul se 
teme de o năvălire năprasnică a goților şi gepizilor. 

— Pentru asta ar trebui legiuni întregi, nu centurii. 

— Nu ştiu ce să zic, parcă pluteşte în aer o pâclă. Presimt că se 
pregătește ceva. 

Pe măsură ce îl ascultase, Sargetius uitase de tot ce-l chinuise până 
atunci. În ochii lui limpezi şi adânci se oglindi acea lucire care îi apărea în 
clipele de mare îngrijorare, de grea cumpănă, când trebuia să ia o hotărâre. 

— La Porolissum a sosit vreuna din acele centurii? îl întrebă, oprindu-se 
în faţa lui şi pătrunzându-l cu privirea, ca şi cum ar fi căutat să-i afle 
gândurile. 

— Până acum, nu. Poate că au ajuns abia la Ulpia Traiana. 

— Te-ai gândit cam ce ar trebui să facem? 

Metrobius redeveni filosoful: 

— Atunci când o problemă grea mă frământă, încerc să pătrund în firea 
lucrurilor, căci numai acolo pot descoperi adevărul şi găsi dezlegarea. Ca să 
prindem firul faptelor, socotesc că e momentul să așteptăm desfășurarea lor, 
să le urmărim cu atenţie încordată şi să tragem învățăminte din fiecare. Unii 
filosofi spun că întotdeauna un eveniment îl pregăteşte pe altul, că nimic nu 
se naște din senin, există o înlănțuire în tot ce se întâmplă în jurul nostru. 
Acum știm că se aduc centurii, însă mâine sau poimâine se vor produce 
fapte noi, care ne vor ajuta să întrevedem ceva, să ne pregătim într-un fel. 

Pe faţa lui Sargetius se contura un zâmbet slab. Îndoiala îi umbrea 
sufletul. Se aplecă, rupse un fir de iarbă şi începu să-l toace între dinţi, 
continuând să măsoare cu paşi rari micul platou. 

— Ai spus că mă mai socotiți căpetenie. Dacă este așa, eu te mai 
consider ajutorul meu, Metrobius! Vreau ca peste două zile să ne întâlnim 
aici: eu, tu, Diurpanneus, Offas şi Pollio! Dacă împăratul este leu, iar 
guvernatorul tigru, noi va trebui să fim când lupi, când vulpi! 


Vestea căzuse ca un trăsnet și se întinsese fulgerător în toată Dacia. 
Disperarea și revolta se întâlneau pretutindeni, mai ales prin vicurile 
împrăștiate de-a lungul drumurilor din văile ascunse prin munţi. După ce se 
împânzise provincia cu centurii proaspăt sosite, guvernatorul adusese la 
cunoștință populaţiei hotărârea împăratului Aurelian de a părăsi Dacia. Prin 
mesajul imperial, care se citi în cetăţi, vicuri, castre, şantiere, Roma ordona 
ca fiecare familie să pregătească tot ce putea duce și să pornească spre 
Danuvius în ziua când gărzile vor vesti plecarea. Mesajul preciza că cei ce 
vor căuta să fugă sau să se ascundă vor fi prinși și duși legaţi în lanţuri, iar 
dacă se vor opune, spânzurați. Se mai arăta că acolo unde va fi strămutată, 
populaţia va fi bine apărată şi va primi păşuni și pământ bun de muncă. 
Totul se făcea, încheia mesajul, pentru a se scurta hotarele imperiului şi 
întări paza lor împotriva hoardelor barbare ce năvăleau dinspre răsărit și 
miazănoapte. 

Ordinul provocă o vâltoare ca un uragan. Sosise într-un moment când, 
după zdrobirea goților, se potoliseră zvonurile despre retragerea legiunilor 
şi a oficiilor publice. Gărzi de legionari se iviră prin vicuri și pe drumurile 
principale. În scurt timp militarii trecură la silnicii ce îngrozeau populaţia. 
Prin vicurile mai răzlețe, n-au așteptat să treacă termenul înlăuntrul căruia 
oamenii trebuiau să se pregătească de plecare, ci au început să strângă 
familiile în arcuri împrejmuite cu garduri de mărăcini, bine păzite de străji. 
Efectul nu întârzie să se arate: îndată ce au prins de veste, mulți şi-au luat 
femeile, copiii şi vitele şi au pierit în păduri și munţi. Pe unii au reușit să-i 
prindă, i-au legat cu lanţuri de pari bătuţi adânc în pământ și le-au luat 
vitele. În unele părți s-au încins lupte, transformând totul în haos și 
nesiguranţă. 

Sargetius urmărise cu atenţie mişcările centuriilor, căutând să folosească 
bine timpul de aşteptare. Se pregătise. La aflarea ordinului de părăsire a 
Daciei, el și ajutoarele sale ştiau dinainte ce au de făcut: el, să strângă 
luptători de prin vicuri, Offas şi Metrobius să pregătească pe cei din 
Colegiul săracilor, să-i organizeze pentru luptă; Diurpanneus să treacă 
munţii, să adune cetele pregătite încă din toamnă, iar Pollio, Artemidorus şi 
Timacus, să dea lovituri pe la ferme și şantiere, să elibereze cât mai mulţi 
sclavi şi să le dea cele trebuincioase pentru luptă. Fiecare păstra o strânsă 
legătură cu Sargetius prin oameni de încredere. 

Între timp însă, la Porolissum se porni o altă panică: năvălirea gepizilor. 
Gerthorund înaintase cu hoarda sa, aşa cum se înţelesese cu Sargetius, 


urmărind să atragă într-acolo centuriile cohortei tribunului Decius Sabinus, 
în așa fel încât centuriile de curând sosite în acea parte a provinciei să 
rămână fără ajutor. Și totuşi, intenţiile guvernatorului nu se deslușeau 
limpede. 

De câteva zile, Sargetius urmărea de la marginea pădurii de pe deal 
mișcările din ţarcul de lângă un vie de pe valea Aureusului, pe drumul se 
ducea spre Potaissa. Număra legionarii care intrau sau ieșeau, încercând să- 
şi dea seama de numărul celor lăsați pentru pază. Nu putea să înţeleagă de 
ce oamenii de pe acea vale erau împărţiţi: unii închiși în ţarcuri împrejmuite 
cu gard puternic de mărăcini, iar alții lăsaţi liberi pe la casele lor. Spre 
seară, coborî dealul şi se apropie de o curte răzleţită, ce se lăsa spre pădure. 
În ogradă un bărbat meşterea domol. Îl urmărise mult timp de sus în tot ce 
făcuse. Nu părea să lucreze ceva în legătură cu plecarea, ci mai degrabă cu 
rămânerea pe loc. Sări peste gardul împletit din nuiele, îndreptându-se spre 
el cu grijă. Cei rămaşi pe deal îi supravegheau pe amândoi, gata să sară în 
ajutor, iar la nevoie să lupte. Când ajunse la câțiva paşi, omul îl zări. 

Se opri din lucru şi-l privi mirat. Cine era, și de ce venea dinspre 
pădure? 

— Toți zeii cu tine, bunule om! salută Sargetius, oprindu-se lângă el. M- 
am rătăcit prin părţile astea. Sunt de dincolo de muntele pe care se ţine 
Târgul nevestelor. Poţi să mă găzduieşti măcar o noapte? Dacă n-ai loc, pot 
dormi afară... 

Omul puse o mână în şold, iar cu cealaltă începu să-și treacă degetele 
prin barbă, cercetându-l de jos până sus. 

— Cum de te-ai rătăcit?! Drumul e aci devale și, de o apuci pe el în sus, 
te duce înapoi spre casă. Spune mai bine ca eşti unul din cei fugiţi, care se 
feresc să nu-i prindă gărzile! 

— M-ar pedepsi zeii, bunule om, dacă n-aş recunoaște cinstit că ai spus 
bine! Da, aşa este, am făcut prostia să fug, și am ajuns să-mi dau seama de 
greşeală. 

Omul se schimbă la faţă. Un zâmbet se închega între mustăți şi barbă. Îşi 
dădea seama că glasul celui ce vorbea îl mai auzise cândva. Prin mintea lui 
treceau felurite presupuneri. 

— Zici că ai făcut prostia şi greşeala?! murmură el, mai mult să nu tacă, 
străduindu-se să-și amintească unde şi când îl întâlnise. 

Bănuind că se înşelase, Sargetius se grăbi să schimbe vorba: 


— Sau poate că nici tu n-ai de gând să pleci! Să nu te superi, dacă știi 
ceva, învață-mă cum ar fi mai bine! 

Auzindu-i din nou vocea, omul săltă capul şi-l scutură cu putere. 
Deodată izbucni în râs. În ochii lui se oglindea uşurarea ce se săvârșea în 
suflet, spulberându-se bănuiala. 

— Te-ai schimbat mult! spuse, pradă unei tulburări nestăpânite. Te 
îmbătrâneşte barba, însă urechea nu mă înșală. Nu ești Sargetius? Te-am 
ascultat anul trecut la Târgul nevestelor. Mi-a părut rău că anul ăsta n-am 
fost acolo. Am auzit că te-ai dus. Mai apoi, am vrut să te caut, dar n-am 
avut cum să-ţi dau de urmă. 

Sargetius îl asculta nemișcat. La asta nu se așteptase. Ar fi vrut să-l 
îmbrăţișeze pe omul din faţa sa. O undă de prevedere îl făcea însă să se 
rețină. Așteptă să mai spună ceva. 

— Ai strâns ceva luptători? Viu şi eu, mai aduc și pe alţii, numai să-mi 
spui unde-ţi găsesc cetele! Aici ne știm ăi care nu plecăm. Ne-am vorbit să 
ne ajutăm, după ce rămânem singuri. Au mai fost şi alţii, dar i-au prins și 
închis legionarii în ocolul cu gard de mărăcini de la marginea vicului. Noi, 
ceştilalți, am dat tabularului și decurionului denarii ceruţi și ne-au lăsat în 
pace. Când o fi să plece, ne ascundem în pădure! 

Omul tăcu. Îl cerceta cu îndoială. De ce nu-i spunea nimic? Pentru ce se 
uita la el atât de pătrunzător? 

— Haide, spune, unde putem să te găsim? 

Cât timp îl privise şi ascultase, Sargetius se gândise ce cale să aleagă, 
cum să pună la încercare buna-credinţă a bărbatului în faţa căruia se găsea. 

— Pentru cele ce mi-ai spus, ar trebui să te îmbrăţișez ca pe un frate de 
luptă. Dar las să fac asta sus, în pădure, în văzul celor care mă urmează! La 
cel dintâi cântat de după miezul nopţii al cocoșilor, îmi găsești ceata la fagul 
cel gros de la marginea poienii de pe deal, acolo unde este o colibă 
dărăpănată. Toți zeii cu tine, bunule om, dacă eşti în adevăr așa cum arăţi! 

Sargetius se îndepărtă în grabă, sări peste gard şi pieri în pădure. Omul 
stătu un timp pe gânduri, apoi porni în fugă spre casă. 

După miezul nopţii, la lumina lunii, doi bărbaţi s-au strâns în braţe cu 
dragoste şi încredere, hotărâți să meargă împreună la luptă, fără să 
bănuiască defel că din acea clipă aveau să rămână aproape nedespărțiţi. 

— Mă numesc Burillius! rosti cu însuflețire cel îmbrățișat, dându-se 
câţiva pași înapoi. Jurăm că te vom urma și vom lupta alături de cetele tale 
fără odihnă, să eliberăm pe cei prinși de gărzi! 


— Burillius, vei fi căpetenia cetei pe care ai adus-o şi a celor pe care îi 
vom mai strânge! întări Sargetius cu recunoștință. Acum să vă adunaţi cu 
toţii în jurul meu și să mă ascultați... 

În zori, când străjile din jurul ţarcului au văzut apropiindu-se un mare 
număr de oameni pregătiți de luptă, n-au încercat să se opună. S-au 
îndepărtat în fugă pe drumul spre Potaissa. 

Sargetius începuse să împlinească legământul luat în faţa bătrânului 
Degidus. Toți cei închişi în ţarc se văzură eliberaţi. 

La Ampelum, în taberna „Bucuria lui Bacchus”, se răriseră mușşteriii. 
Tabernagiul Tenax, tracul cel spătos, cu un ochi lipsă, se pregătise de 
plecare în văzul lumii, dar nu dădea semne de grabă. Aranjase în așa fel 
lucrurile, încât să părăsească locul printre cei din urmă, lacom să pună mâna 
pe cât mai mult aur. Venise în Dacia să strângă ceva bani, apoi să se 
întoarcă acasă, să cumpere pământ şi să trăiască liniștit, cultivând 
zarzavaturi şi flori. La Ampelum, în măsura mai mare decât în alte părți, se 
plăteau în taină, de către cei ce nu voiau să plece, sume ispititoare 
tabularilor şi centurionilor, de aceea tabernagiul dădea denari în schimbul 
aurului. 

Era seară când Tenax se aşeză pe un scaun lângă tejghea și începu să 
moțăie. În tabernă nu mai rămăsese nimeni. Din susul văii ajungeau până la 
el zgomote surde de la ciocanele și morile care sfărâmau pietrele. În 
lăcomia lor, legulii își chinuiau sclavii, ţinându-i în galerii până noaptea 
târziu. Când auzi uşa scârțâind, tabernagiul zâmbi, mai înainte de a 
deschide ochii, convins că intrase unul care aducea câţiva grăunţi de aur, 
dar când văzu pe cine are în față, surâsul i se topi pe buze. Era tatăl Daziei. 

— Care duh rău nu-ţi dă pace, bătrâne, să stai liniştit acasă? îl întrebă, 
mai mult ca să-l îndemne să vorbească. 

— 'Toate-s bune, mulţumesc zeilor! murmură bătrânul, așezându-se pe 
un scaun din apropierea lui. 

— A venit Pollio de şi-a luat nevasta? Peste câtva timp n-o să mai aveţi 
teamă de nimic, bănuiesc că o să rămâneţi cu toţii aici. 

— D-apăi unde să plecăm? întări bătrânul, făcându-i semn să se tragă 
mai aproape. Da, a sosit Pollio, dar nu s-o ia pe Dazia! D-asta am fost trimis 
încoace. 

Tabernagiul făcu ochii mari. 

— Vrea ceva bani? îl întrebă, cu gândul că sclavul poate încerca să se 
răscumpere de la legulul Aelius Marius. 


Bătrânul făcu semn că nu pentru asta venise. Se aplecă și mai mult spre 
el, aproape de ureche, deşi taberna era goală: 

— Tu mai vrei să-i ajuţi pe sclavi, Tenax, aşa cum o făceai înainte? 
Pollio îşi pune multă nădejde în tine. 

— Cum să-i ajut?! Ce să fac? 

— Îţi spun numaidecât, dar mai întâi să ştii despre ce e vorba: Pollio e 
acum căpetenia sclavilor fugiţi de la stăpânii lor. Pe lângă cei cu care a 
plecat de-aici, a mai adunat alţii, de prin părţile Porolissumului, şi de pe la 
ferme. Are trei cete mari, fiecare cu căpetenia ei, dar toţi ascultă de Pollio. 

— De ce nu-şi vede de treabă! Vrea să ajungă să se lupte cu centuriile? 
Poate că n-a sosit încă momentul... 

După ce privi spre ușă, încredințându-se că nu-i ascultă nimeni, bătrânul 
se aplecă din nou, bătându-l uşor pe umăr. 

— Tu n-ai de unde să ştii. Pollio are legături cu alte căpetenii, dar nu de 
sclavi, ci de oameni liberi, mai ales din cei care se mai știu cu sânge dac, 
care nu vor să părăsească pământul strămoșesc. Poate că se vor da lupte, 
când legiunile vor porni spre Danuvius. 

— Bine. Şi ce vrea de la mine? 

Cu mișcări domoale, bătrânul începu să-și frământe barba, vorbind rar, 
apăsat, şoptit: 

— De câteva zile, Pollio şi celelalte căpetenii ale cetelor sale dau roată 
locului în care lucrează mai mulţi sclavi: la galeriile lui Aelius Marius. Se 
vorbește că iarăși s-au mai găsit nişte şuviţe de aur care se înfundă adânc în 
stâncă. Legulul a adus mulți sclavi să lucreze acolo. I-a împrumutat de la 
alţii, munca nu se opreşte zi și noapte. Ştii ce a pus de gând Pollio? Să 
elibereze sclavii care lucrează noaptea, să-i ia cu el. 

— Să lupte cu gărzile? 

— Să se şi bată, dacă asta e voia zeilor! Pollio zice că tu ai putea să faci 
ceva. Ţi-ar sta în putință? 

Tabernagiul se frământă pe scaun, făcându-l să scârțâie sub greutatea 
trupului său masiv. 

— Ştii cumva când are de gând să dea lovitura? 

— Peste două zile, adică în noaptea de poimâine. Se teme să nu se 
sfârşească şuvița aceea de aur, să nu fie luaţi înapoi sclavii de stăpânii lor. 
Și eu aş vrea să-l ajut, e acum ca și copilul meu. 

— Bine, să facă așa cum s-a gândit, să se pregătească. Spune-i că de 
legionari am eu grijă! râse el. Îi trimit eu pe toţi la Proserpina! Bătrâne, îţi 


dau să goleşti o ulcică! 

A doua zi, se porni zvon ca la tabema „Bucuria lui Bacchus”, tracul 
Tenax, plecând peste Danuvius, va da de băut oricui, fără plată. Căută să 
întindă vorba mai mult printre militarii din gărzi şi supraveghetorii de 
sclavi. La căderea serii taberna se umplu de oameni: aurari, legionari și 
supraveghetori, toți porniţi pe băutură cu lăcomie. 

Ampelumul se pierdea în liniştea și întunericul nopţii când cetele lui 
Pollio se infiltrară printre sclavii ce munceau la lumina opaiţelor şi făcliilor. 
Cei câţiva legionari de pază se văzură încercuiți, prinși şi legaţi, iar 
supraveghetorii se făcură nevăzuţi. Totul reintră în linişte când eliberatorii 
şi eliberaţii pieriră în pădurea ce urca pe coasta muntelui. Când unul din 
oamenii legulului ajunse la taberna tracului, o văzu plină de militari şi 
aurari prinși bine de tăria vinului. 

Dassius îi spusese de multe ori lui Sargetius, în nopţile lungi de iarnă 
petrecute la mama lui Diurpanneus, că nu va avea odihnă până nu-l va face 
pe Synethus să plece din Ulpia Traiana Sarmizegetusa. În primăvară, la 
înapoiere, îl găsise pe meșterul făurar pregătindu-se pentru acelaşi lucru. O 
izbire făţișă n-ar fi fost cu putinţă, negustorul îşi cumpărase alţi sclavi, pe 
doi dintre ei îi făcuse vilici, iar paza villei o întărise. 

După vreo două luni, Dassius se gândi să încerce curajul vecinului. 
Împreună cu Cletus, fără ştirea meşterului, au chemat pe un cunoscut dintr- 
un vic din apropiere şi l-au trimis cu un papirus la sclavul de pază la poarta 
lui Synethus, să-l dea stăpânului. Papirusul era scris ca din partea unui 
binevoitor din Porolissum, care îl anunţa că aflase de la un prieten, despre 
pregătirile ce se făceau pentru omorârea lui, de către oamenii lui Sargetius, 
drept răzbunare, fiindcă trimisese pe acel decurion să-l prindă. Și, ca să-l 
îngrozească și mai mult, binevoitorul îl sfătuia să ia bine seama, căci s-ar 
putea ca în două săptămâni să fie mort. Ce se petrecuse în sufletul lui 
Synethus, nimeni nu bănuia. După o săptămână, plecase în grabă spre 
Viminacium, la Roma. 

Râzând, în aceeași zi, meşterul 'Timocles a spus calfelor: 

— Îndată ce am văzut papirusul, mi-am zis că asta e fapta lui Dassius şi, 
cum negustorul mă credea cel mai bun prieten al său, m-a întrebat ce să 
facă, iar eu i-am răspuns că nu are altă scăpare, decât să fugă neîntârziat 
dincolo de Danuvius. 

După citirea în for, mai multe zile în şir, a mesajului guvernatorului, prin 
care se anunţa ordinul împăratului de părăsire a Daciei, s-au pornit 


frământări şi la Ulpia Traiana Sarmizegetusa. În curând se zvoni că nimeni 
nu poate ieși din colonia-municipiu, decât cu o învoire specială de la 
legiune. Pe toate ulițele ce duceau în afară se postară gărzi. Populaţia de 
câteva zeci de mii de suflete știa că acum va fi silită să părăsească Dacia. 
Încercuirea nu-i jena pe militari, pe funcţionarii oficiilor publice — deşi unii 
nu se gândeau să plece — și pe bogătași. Teama i-a cuprins mai mult pe 
meşteşugari, pe negustorii nevoiaşi, pe cei care trăiau muncind. 

Dassius şi Cletus n-au înţeles decât târziu de ce meşterul se ducea tot 
mai des la Colegiul făurarilor. În Ulpia Traiana Sarmizegetusa se punea la 
cale ceva, în cea mai mare taină, de către toate colegiile. Se convenise ca 
meșteşugarii și săracii să acţioneze în strânsă legătură. Guvernatorul nu 
bănuia că Sarmizegetusa devenise un vulcan, gata să arunce flăcări și 
cenuşă spre cer. El urmărea cele ce se petreceau în partea de miazănoapte a 
provinciei, de unde veştile cu fiecare zi erau mai rele. 

Atacul se dădu cu hotărâre. Întunericul făcu să crească panica. 
Legionarii se grăbiră să aprindă făclii, devenind astfel ţinte bune pentru cei 
din cetele de meşteșugari și săraci. Abia în acea noapte Dassius şi Cletus și- 
au dat seama că meşterul lor era căpetenia cea mare, că nimic nu se făcea 
fără încuviințarea lui. Când se lumina de ziuă, cei ce reușiseră să iasă din 
Ulpia Traiana Sarmizegetusa se odihneau departe, în munţii ce străjuiau 
valea râului Marisus. Dimineaţa guvernatorul se văzu pus în fața unei 
situații greu de împăcat: dacă trimitea centuriile după fugari, lăsa 
Sarmizegetusa fără pază, şi ar fi putut s-o părăsească şi alţii. 

Aşezaţi pe o buturugă, Timocles şi Dassius își vorbeau în şoaptă. În jurul 
lor poiana era plină de bărbaţi, femei și copii. Toți se odihneau, după o 
noapte grea, plină de pericole. 

— Ne-au prins bine cuţitele, spăngile, vârfurile de sulițe și topoarele 
făcute de mine şi de Cletus! murmură Dassius satisfăcut. 

— Ai crezut că le pregăteşti pentru cetele lui Sargetius, de aceea ai lucrat 
cu atâta suflet şi atâta spor. Eu însă am ştiut că ne vor trebui mai întâi nouă, 
la Sarmizegetusa... 

— Adică tot pentru Sargetius! întări Dassius cu însuflețire. 

— Cum aşa? Nu pricep ce vrei să spui! 

— Meştere, mulți dintre cei care, ca şi noi, au fugit de gărzi, se strâng 
laolaltă și luptă. Căpetenia tuturor cetelor este Sargetius. Sau, știu eu?! Ai 
putea, ori ai vrea să fii tu, meştere, conducător în locul lui! Și tu ești o 
căpetenie... 


Meșterul 'Timocles îl învălui într-o privire plină de mulțumire. 

— Când îl întâlnesc pe acel Sargetius, îți spun dacă are înfățișare de 
bărbat ce trebuie urmat și ascultat fără şovăire! 

La Porolissum, procuratorul își pierduse calmul, dându-și seama că nu 
mai poate stăpâni situaţia. Ar fi vrut să pornească populaţia spre miazăzi, 
însă nu se încumeta să dezlănțuie strângerea oamenilor de prin vicuri. 
Aștepta întăriri. Erau prea mulți fugiți prin păduri. Pericolul gepizilor 
creştea. Lipsurile și urcarea prețurilor nu mai erau luate în seamă. 
Disciplina militarilor scăzuse sub orice limită. Iustus Valentinus urmărea 
atent desfășurarea evenimentelor, evitând să dezlănţuie vreo provocare. 
Iscoadele raportau că se observa multă mișcare la Colegiul săracilor, unde 
un număr tot mai mare de oameni cereau să fie primiţi, plătind contribuţia 
dinainte pe un an întreg. Printre aceştia mulţi erau sclavi. 

În curtea și villa colegiului era liniştea obișnuită dintr-o zi de lucru. 
Umbrele înserării se întindeau peste cartierul Marodava. În încăperea în 
care se ţineau scriptele şi evidenţele, unde rezolvau treburile comunităţii, se 
aflau numai ei doi, Offas şi Metrobius. Pe feţele lor plutea un val de 
îngrijorare și oboseală: îi bucurase vestea părăsirii Daciei, dar nu bănuiseră 
că Roma va ordona să fie retrasă întreaga populaţie. 

— Zici să mai așteptăm, să nu pornim nimic? răsună în încăpere vocea 
groasă a lui Offas. 

— S-avem răbdare. Am pregătit ce trebuia, restul mai târziu. 

— Dar Sargetius ne aşteaptă! Ne-a trimis vorbă că a strâns oameni, a 
alungat gărzile din vicurile de la apus de Potaissa şi Napoca şi apără 
populaţia cu cetele sale. 

— Și bine face! întări Metrobius cu fața luminată de un zâmbet ce-l 
întărâtă pe Offas. 

— Crezi că e vreme de râs, când atâtea suflete de aici și din împrejurimi 
şi-au pus toată nădejdea în noi? 

Zâmbetul crescu pe faţa lui Metrobius. 

— Tu eşti un bărbat de nădejde, Offas! Am multă încredere în tine, dar 
te cam pripești. Da, tot ce face Sargetius e bine, iar ceea ce urmărim noi nu 
este rău. Lucrurile sunt atât de încâlcite, încât nu-mi dau seama cum se vor 
descurca centurionii, tribunii și procuratorii. Văd că te supără zâmbetul 
meu. N-ar avea rost să-ţi ascund ce gândesc în aceste clipe. Să ştii, Offas, în 
fiecare om există şi o parte de nebunie. În unii mai multă, în alţii mai 
puţină. Eu am mai multă decât tine, altfel n-aş fi filosof. Pentru mine e o 


mare șansă că mă găsesc aici, acum, când oamenii trec prin atât de grele 
zguduiri. Pot să pătrund mai adânc în firea lucrurilor. Populaţia Daciei este 
împărţită în două: o parte vrea să plece, alții să rămână. Cei ce s-au hotărât 
să plece închid în ei regretul despărțirii de locurile copilăriei şi sunt torturați 
de teama necunoscutului. Ceilalţi, sunt îngrijorați de altceva: rămași pe loc, 
se tem, nu știu ce se va întâmpla aici, care le va fi soarta. Și unii și alții, 
chinuiţi de întrebări, au devenit atât de îndârjiţi, încât au porniri împinse 
până la ură. Da, Offas, mulți săraci care rămân îi dușmănesc pe cei care 
pleacă şi tot așa putem să spunem și invers. Dar în Dacia au fost aduşi sau 
au venit militari, coloni și sclavi, meșteşugari și negustori, s-au înjghebat 
numeroase familii noi. În cei peste o sută cincizeci de ani de stăpânire 
romană totul s-a amestecat, a ieșit un aluat nou, frământat cu sângele 
dacilor şi al celorlalţi. De aceea, bunule Offas, privind adânc în firea 
lucrurilor, poţi să înţelegi de ce se simt nefericiţi: sunt îngrijoraţi, atât cei 
care părăsesc acest pământ, cât și cei ce rămân. Cele ce se petrec în Dacia 
sunt fapte preţioase. Eu am nemângâierea că nu sunt și istoric. Aș aşterne pe 
pergamente întâmplările care se petrec sub ochii noştri, spre a fi cunoscute 
de urmașii de pe aceste meleaguri peste secole şi milenii. Asta e o parte din 
nefericirea mea... 

— Să ştii că ai ceva în tine de nebun! îl întrerupse Offas. Eu mă zbucium 
să pornesc lupta cu gărzile și tu-mi vorbeşti de cei care vor trăi aici peste 
mii de ani! 

— Ce ţi-am spus, nu trebuie să te supere şi nici să te facă nerăbdător. 
Când un luptător, care mai e şi căpetenie, nu-și stăpânește pornirile, riscă să 
piardă bătălia. Sargetius, pe acolo pe unde umblă cu cetele lui, nu se 
grăbeşte. Aşteaptă să vadă ce se petrece, apoi dă lovitura. Tot mai mult 
înclin să cred că nu m-am înşelat, are în el ceva de om cu însușiri bune 
pentru a conduce pe alţii, numai... 

— lar te-ai pornit, opreşte-te! Mai bine să mergem la Surillius, ne 
aşteaptă. Poate că a mai primit ceva veşti noi. 

Când să iasă, în uşă îi opri Servius, speriat: 

— Vă aşteaptă în curte un decurion, cu doi legionari, le șopti cu teamă. 
Fugiţi pe ușa din spatele villei, ascunde-ţi-vă în pădure! 

Fără să ezite, Metrobius îl împinse la o parte, trecu prin atriu și ieși 
afară. 

— Zeii dorm sau nu dorm, decurioane? strigă el în glumă. Cu ce am 
putea să te-ajutăm? Ai simţit pe cineva pe aci prin apropiere? 


— Sunt decurionul Sextus, se prezentă militarul, lovind cu sulița în 
lespezile de piatră ce pavau curtea, apoi lipind-o de frunte. Procuratorul 
Iustus Valentinus dorește să vorbească chiar astă-seară cu magisterul şi 
comagisterul Colegiului săracilor! 

— Şi ţi-a dat ordin să ne duci acolo? 

— Da! răspunse decurionul, repetând salutul, semn că primise 
instrucțiuni să se poarte cu respect. 

— Să mergem, Offas! Bănuiesc că zeii nu dorm! râse Metrobius. 

Când intrară, procuratorul vorbea cu tribunul Decius Sabinus. Văzându- 
i, Metrobius gândi că va fi pus în situaţia de a răspunde la amândoi și se 
pregăti să-i înfrunte. Alături de el, Offas nu se temea de nimic: unul era 
mintea, istețimea; celălalt — trupul, puterea. Când procuratorul spuse 
tribunului că putea să plece la cazarma cohortei, Metrobius răsuflă ușurat, 
convins că pe Iustus Valentinus îl potolea uşor, lucru pe care îl făcuse de 
multe ori. 

— V-am chemat să stăm de vorbă, începu procuratorul, făcându-le semn 
să se aşeze pe scaune. Vreau să aud ce ştiţi, iar voi să aflaţi ce veşti noi mi- 
au sosit. Se petrec fapte ce nu mai pot fi trecute cu vederea. Sunteţi prinşi și 
voi în acest joc infernal, pus la cale de zeii cei rai. Haideţi, staţi, am multe 
să vă spun! 

— Mai aştepţi pe cineva, Iustus Valentinus? îl întrebă Metrobius, 
apropiindu-se cu scaunul de masa lui. 

Procuratorul clătină de câteva ori capul: 

— Nu, nu mai intră nimeni la mine, cât timp veţi sta voi aci. Așa, acum 
să mă ascultați în liniște. Pe Sargetius l-am prețuit și îl preţuiesc mult. A 
ştiut să se înconjoare de oameni care, în aceste momente grele, se dovedesc 
aprige căpetenii: Pollio, Diurpanneus, Offas și... Metrobius. Acel sclav 
fugar, Pollio, umblă peste tot şi eliberează pe alţii. Cetele lui de... să le spun 
foşti sclavi, au acum aproape tăria unei cohorte. Diurpanneus, pe care multă 
vreme l-am crezut cioban la stâna lui Sargetius, a pătruns încoace cu mai 
multe cete de daci liberi. Vestea am primit-o astăzi. Cât privește pe 
Sargetius, ce să mai spun de el?! Voi știți mai bine decât mine! 

Metrobius nu se putu stăpâni: 

— Noi, filosofii, Iustus Valentinus, știm că adversarul poate fi înfrânt, 
dacă este derutat. Bineînţeles, asta într-o discuţie filosofică. Cred însă că se 
potrivește și în luptă. Cu sinceritate îți mărturisesc că, arătându-te de partea 
noastră, nu vei reuşi să obţii de la noi ceea ce urmărești! 


Pe procurator nu-l supărară cele spuse de Metrobius. Îl cunoştea bine pe 
fostul sclav. Reluă, fără să-și piardă firul. 

— Știu că aţi organizat bine colegiul condus de voi: cete de săraci, cete 
de sclavi și chiar cete din cei care nu sunt atât de săraci, dar vor să rămână 
în Dacia. Mai știu că prin vicurile din împrejurimile Porolissumului umblă 
oameni trimiși de voi și-i pun pe fugă pe legionarii din gărzi. Am fost 
informat că procuratorul de la Apulum a dat ordin să-i strângă în ţarcuri pe 
cei care încearcă să fugă, să se ascundă în păduri. Eu cred că n-a făcut bine. 
E greu să-i împingi pe oameni cu de-a sila de la spate. Cine poate să știe 
unde va fi mai bine! Aici, acolo?! 

— Până acum ai procedat bine, Iustus Valentinus! interveni Metrobius, 
încă nedumerit ce urmărea procuratorul. 

— Aş vrea să faceţi şi voi la fel de acum înainte! 

— Ce vrei să spui? cuteză fostul sclav. 

— Să opriţi cetele voastre să-mi atace centuriile, atunci când vor porni 
populaţia spre miazăzi! 

Offas, care tăcuse tot timpul, nu se putu stăpâni: 

— Să lăsăm familiile să fie duse cu sila? 

— Să zicem că ăe cei din Colegiul săracilor i-am „scăpa”, adică i-aţi 
duce din timp prin păduri. 

Mirat de o astfel de propunere, Offas privi spre Metrobius. Aștepta ca 
acesta să spună ceva, dar nu văzu la el nici o reacţie. 

— N-aş vrea să se verse sânge fără rost! continuă procuratorul cu voce 
potolită, abţinându-se să amenințe. 

— lar noi nu vrem să fie duși, ca niște captivi, cei ce vor să rămână! 
rosti Offas. 

— Tu ce spui, Metrobius? 

— Ca și militarii, fac ce-mi ordonă comandantul! La colegiu Offas este 
magister... 

Faţa lui Iustus Valentinus deveni stacojie. Ridică tonul: 

— Cum, nici la tine nu mai găsesc înțelegere? Voi da ordin să vă lege, să 
vă arunce în carcerile de sub amfiteatru! 

Metrobius îl înfruntă: 

— Ai în mână puterea, dar trebuie să te gândești şi la urmări. Tu singur 
ai spus-o: ne-am organizat bine cetele de săraci și de sclavi. În clipa când 
vor afla că am fost întemnițați, va izbucni răscoala în Porolissum. După 


aceea, va mai urma ceva, lustus Valentinus: vor năvăli gepizii. Nu se vor 
opri până aici! Poţi să alegi acum: ori una, ori alta... 

Împietrit, procuratorul murmură întristat: 

— Tocmai tu mă ameninţi, Metrobius? Dacă ar fi trăit scumpul meu 
Lucullus... 

Îi răspunse, fără să-l menajeze: 

— Ţi-ar fi spus-o el, Iustus Valentinus! 

Diurpanneus trecuse în grabă dincolo de munţi. Ajuns acasă, dăduse de 
veste să se adune cetele. Șederea lui Sargetius acolo, peste iarnă, fusese un 
bun prilej pentru căpeteniile dacilor liberi să afle ce se petrecea în Dacia 
romană și să-i ofere ajutorul lor. O adevărată armată, ce se putea măsura cu 
o cohortă, s-a strâns în grabă și a trecut munţii peste hotarele încă nepărăsite 
ale imperiului Romei. Diurpanneus s-a oprit în partea de răsărit a provinciei 
şi a aşezat tabăra pe un vârf împădurit, într-o poziţie uşor de apărat. A pus 
străji în jur şi a trimis iscoade până departe, către Potaissa şi Napoca. 
Oameni de legătură au pornit să dea de urma lui Sargetius, trecând mai întâi 
pe la Porolissum. Offas şi Metrobius erau singurii care cunoșteau mișcările 
micii armate ce începuse să se înjghebeze. Sargetius conducea acţiunea prin 
partea de mijloc a Daciei, făcea mișcări când cu cetele lui Burillius, când cu 
ale lui Pollio sau ale lui 'Timocles, dând lovituri fulgerătoare la mari 
depărtări unele de altele, producând derută militarilor. Încordarea creștea 
pretutindeni. Populaţia aştepta nerăbdătoare plecarea legiunilor. 

Venise toamna. Într-una din zile, Diurpanneus privea departe în vale, 
urcat pe un colț de stâncă. Îl neliniştea întârzierea oamenilor de legătură 
trimişi. Ar fi vrut ca totul să se sfârşească repede. Dorul de Opilia începea 
să-l chinuie. Prin pâcla ce acoperea valea, zări în depărtare doi oameni. 
Ţineau poteca, urcând domol spre tabără. Sunt trimișii lui Sargetius, gândi 
el, altfel străjile i-ar fi oprit şi ar fi dat semnalul. Nu mai putu răbda să 
aştepte. Porni să le iasă în cale. Când se apropiară, văzu că era un bătrân 
care însoțea o iscoadă de-a sa, plecată spre vicurile din lungul văii. 

— Marele zeu să te ţină sănătos, frate viteaz, venit de dincolo de munţi 
să ne ajuţi! salută bătrânul. Poate că numai el, Zamolxis, ţi-a îndreptat 
drumul încoace! Mari silnicii se petrec prin vicurile ce se răsfiră în valea 
noastră! 

Diurpanneus îl privi mai bine. Bătrânul părea obosit şi descurajat. Ochii 
secați de povara anilor îi lăcrimau. 


— Silnicie întâlneşti în toată Dacia romană! răspunse Diurpanneus, 
învăluindu-l cu o privire plină de preţuire și respect. Să mergem sus să te 
odihneşti. Acolo vom chibzui mai pe îndelete. 

Ajunşi la tabără, s-au aşezat pe un buștean făţuit, și bătrânul începu să 
povestească: 

— S-a abătut urgia zeilor peste capetele noastre. Cică vor să ne ia pe toți 
cu de-a sila, să ne părăsim vetrele moștenite de la strămoși, să ne treacă 
dincolo de Danuvius. E curată nebunie! Cine crezi că vrea să se ducă? Din 
vicul unde trăiesc eu, niciunul nu se gândește să plece. D-asta gărzile au 
pornit să prindă lumea și s-o ţină legată în ocoale, în așteptarea plecării. Dar 
nu e numai atât, am simţit că se petrece și altceva: au început să se piardă 
urmele unor fete, din cele tinere și frumoase. Au pornit să umble zvonuri că 
decurionii — cei cu gărzile — și tabularul le vând unor negustori de sclavi. Le 
e greu numai până le prind. 

— Cum?! Este cu putință o asemenea ticăloşie?! strigă Diurpanneus, 
având în minte cele întâmplate cu Diegia. 

— Eu, așa bătrân cum sunt, reluă bătrânul, am rătăcit printre legionari 
fără grijă, că ei nu se uită la neputincioşi, nu cată să-i ia, și am prins firul. 
Am şi eu o nepoţică de şaisprezece ani, tare frumușică, îi port mult grija, o 
țin ascunsă zi şi noapte. Ieri am aflat din gura unui legionar că doi negustori 
de sclavi au trecut în susul văii cu două carrige, acoperite cu coviltire. Ar 
putea să ducă ușor în ele câteva fete legate bine, cu gurile înfundate. Am 
ieşit în drum nebun de disperare. Cum să las ticăloşia? Nici nu ştiu când am 
apucat-o pe poteca de pe coastă, unde am întâlnit pe flăcăul ăsta. I-am spus 
durerea ce-mi chinuie sufletul şi am plâns în faţa lui, rugându-l să vie cu 
ceata, să ne dea ajutor. Se vorbeşte pe aci de unul, Sargetius — zeii să-i dea 
sănătate! — cică alungă toate gărzile din vicurile pe unde trece. 

— Şi noi suntem tot de-ai lui, moșule! îl linişti Diurpanneus. 

— Cum de-ai lui? Flăcăul mi-a spus că veniţi de dincolo de munţi, de la 
frații daci liberi. 

— Da, suntem de acolo, însă luptăm alături de Sargetius. Dar să lăsăm 
asta. Când crezi că vor trece înapoi acei negustori de sclavi? Sau se pot 
întoarce pe altă parte? 

— Poate mâine, ori poimâine, poţi să ştii?! N-au pe unde să se ducă, tot 
pe-aici se întorc. 

— Spune, moșule, câte vicuri sunt pe vale în sus, și cam câţi legionari să 
fie în gărzile din ele? 


— Vicuri sunt cinci, iar militari poate ori fi ca la o duzină. 

— Stai şi te odihnește, până pregătesc ce trebuie! Săltându-se de pe 
buștean, Diurpanneus porni spre bordeiele cetelor, urmat de iscoada care-l 
adusese pe bătrân. 

A doua zi, însoţit de două cete de flăcăi, pândi şi prinse pe cei doi 
negustori, care coborau păziți de patru legionari. Bănuiala bătrânului se 
adeveri: sub coviltirele carelor erau legate patru fete, sortite să ajungă 
sclave. 

Neomenoșşii răpitori — negustori și legionari — au plătit pe loc 
nelegiuirea: doi au căzut luptând, iar ceilalți au fost spânzurați de crengile 
unui copac de la marginea drumului. 

Diurpanneus porni apoi în căutarea tabularului care făcuse actul de 
vânzare a fetelor, şi-l dădu morţii. Închise valea, rândui străji pentru pază şi 
apărare, împărţi cetele pe la gospodăriile din apropierea gurii văii și slobozi 
oamenii strânşi în ocoalele din vicuri. 

Era o măsură de prevedere. Iarna se lăsa devreme prin acele locuri. 

Guvernatorul Septimius Tertius ordonase să vină degrabă la Ulpia 
Traiana Sarmizegetusa procuratorii de la Apulum și Porolissum, legaţii 
comandanți ai celor două legiuni: a XIII-a Gemina, de la Apulum, și a V-a 
Macedonica, de la Potaissa, precum și comandantul cohortelor trimise de 
împărat în Dacia, să ajute la retragerea populaţiei. Rapoartele primite de la 
funcţionarii însărcinaţi să urmărească întreaga acţiune îl îngrijorau peste 
măsură. Noul împărat l-ar fi socotit un slab guvernator, dacă i-ar fi arătat 
adevărata stare de lucruri din Dacia. Septimius Tertius, general greu 
încercat în multe războaie, nu-și pierdea ușor cumpătul. Se gândise să 
procedeze cu energie pentru obţinerea concomitentă a două rezultate: să 
curme neliniştea Romei în legătură cu pericolul unei revolte în întreaga 
provincie şi să potolească tulburarea și panica ce se întindeau în populaţie. 
Pentru el era limpede: dacă nu reuşea să oprească la timp abuzurile la care 
se dedau scribii, tabularii și militarii, risca să izbucnească o răscoală 
generală, care nu putea fi stinsă fără ajutorul Romei, iar împăratul ar fi aflat 
totul. 

Bărbat în vârstă, brunet, cu ochi mari și privire vie, guvernatorul avea 
ceva din înfățișarea lui Traian, cuceritorul Daciei. Privindu-l, lustus 
Valentinus se aplecă și-i şopti legatului comandant al legiunii de la Potaissa, 
lângă care se aşezase: 


— De multe ori soarta îşi are ironiile ei. Aşa îmi spunea odată acel 
sclav-filozof, despre care ţi-am vorbit, iar astăzi gândul mă poartă tot la el. 
I-am luat bine seama lui Septimius Tertius, l-am privit cu o insistență 
inexplicabilă şi am descoperit marea lui asemănare cu Traian, a cărui statuie 
am admirat-o de multe ori în forul de la Roma și aici, la Casa augustalilor. 
Ironia soartei este că aceşti doi bărbaţi sunt ursiți să rămână pentru 
totdeauna legaţi de Dacia: primul, prin cucerire; al doilea, prin părăsirea ei. 

Legatul clătină uşor capul, confirmând astfel spusele procuratorului. 
Urmărea cum guvernatorul se pregătea să vorbească. După încordarea ce se 
oglindea pe fața lui, se aștepta să-l audă rostind cuvinte de o gravitate 
excepțională. Și nu se înșela. 

— Ştiu, Iustus Valentinus! Am aflat că acolo la Porolissum te vezi prins 
ca între două focuri! izbucni Septimius Tertius de-a dreptul cu atacul, fără 
nici o introducere. Te temi în egală măsură de gepizi și de cei din Colegiul 
săracilor! 

Mulţi din sală întoarseră capetele spre procuratorul de la Porolissum, a 
cărui faţă se albi de ciudă, rușine și teamă. 

— Dar şi legiunea Macedonica a dat dovadă de slăbiciune, continuă 
guvernatorul. De ce n-a trimis centurii împotriva cetelor de daci liberi, care 
au năvălit dinspre răsărit? Aceeași întrebare o pun și legatului comandant al 
legiunii Gemina, precum și procuratorului de la Apulum! Ce aveţi de spus? 

Pentru că pe el îl vizase primul, Iustus Valentinus se grăbi să răspundă. 
Vorbi cu voce fermă: 

— Sunt de mult convins că eşti un om încercat în războaie, Septimius 
Tertius. Nu porneşti niciodată ceva, fără să chibzuieşti în ce parte trage 
balanţa șanselor. Dacă mă arătam un om cu porniri nestăpânite, faţă de 
gepizi și de cei din Colegiul săracilor — la care de curând s-au alăturat și 
celelalte colegii de-ale meșteşugarilor — se dezlănțuia în același timp 
năvălirea hoardei şi începerea răscoalei de nesupunere în Dacia. Vrei o 
astfel de revoltă, Septimius Tertius? Dacă o dorești, mă retrag îndată, pentru 
ca cel trimis în locul meu să facă întocmai cum spui. Îmi păstrez 
convingerea că, aşa cum am procedat, n-am greşit. Asta ţinând seama de 
situația în care mă găsesc acolo. Dar, Septimius Tertius, ai început să 
vorbeşti folosind cuvinte ce constituie o dovadă că ştii ce se petrece în 
această provincie a imperiului. Socoteşti oare că poate fi înăbușită o 
răscoală, fără să se afle la Roma? Mă întreb: cui i-ar folosi provocarea unor 


ciocniri sângeroase cu nişte oameni pe care, neputându-i supune, îi 
părăsești? 

— Le-ar prinde bine celorlalte hoarde năvălitoare, care nu așteaptă decât 
ca populaţia să se ridice împotriva legiunilor! dădu răspunsul legatul 
comandant al legiunii de la Potaissa, supărat şi el de cuvintele aspre ale 
guvernatorului. 

Militar pătruns de disciplină, Septimius Tertius nu putea îngădui o astfel 
de poziţie din partea subalternilor, chiar dacă aveau într-o oarecare măsură 
dreptate. 

— Cine ar asculta prin zidurile acestei încăperi, ar crede că aici e o 
adunare de bătrâni neputincioşi, ori de femei, rămase fără apărare! se porni 
guvernatorul. Încercaţi inutil să vă justificaţi greșelile, lipsa de curaj și 
spiritul slab de prevedere. Tu trebuia să încarcerezi de mult, Iustus 
Valentinus, pe cei doi care conduc Colegiul săracilor din Pololissum. Aveai 
datoria să-l prinzi pe răzvrătitul acela, Sargetius, vinovat de omor şi de 
împotrivire față de armată! Puteai să pui gărzile pe urmele sclavilor fugari! 

Iustus Valentinus nu se mai stăpâni: 

— Da, se cădea să lovesc! La Ulpia Traiana Sarmizegetusa puteau fi 
loviți şi prinși cei care au reuşit să fugă de acolo, unde se afla însuși 
guvernatorul... 

— Eu am urmărit cu cohortele mele mișcările gepizilor, pregătit să-i ţin 
în loc până retragem populaţia. Am lăsat restul pe seama centuriilor sosite 
din imperiu, interveni legatul comandant al legiunii de la Potaissa. 

— Tot aşa și comandantul cohortelor trimise să ne dea ajutor, reluă 
guvernatorul, când a venit la Sarmizegetusa, mi-a spus că trebuie să mă 
îngrijesc numai de plecarea unităţilor militare și de retragerea oficiilor 
publice, iar populaţia civilă s-o las în grija sa. Acum se plânge neputincios, 
ordinea și autoritatea au slăbit peste tot. Legionarii din gărzi se dedau la 
cele mai josnice silnicii, jafuri şi cruzimi. Ce are de spus comandantul 
acelor cohorte? 

Legatul Marcius Antonius, de statură herculeană, își săltă sprâncenele 
stufoase și privi pătrunzător spre guvernator. Arăta ca un gladiator îmbrăcat 
în uniformă de legat al imperiului. Cine îl vedea, și nu făcea legătură cu 
gradul lui în armată, bănuia că fusese folosit să tortureze pe cei închiși în 
carcerele de sub tribunele circurilor de la Roma. Vocea lui profundă, greu 
modulată, răsună în sală, deşi căuta să vorbească potolit: 


— Este mult adevăr, Septimius Tertius, în tot ce ai rostit. Eu nu voi face 
ca ceilalți, să nu-mi recunosc greşelile! Situaţia este grea, și socotesc că 
trebuie cunoscută de toţi cei de față. Avem de înfruntat o armată înjghebată 
din multe pâlcuri şi cete, cu căpetenii ce dovedesc bune însușiri militare. 
Comandant al acelei armate este cel de care ai vorbit — Sargetius — un tânăr 
bine copt, despre care se spune că ar fi jumătate roman și jumătate dac. El 
are cinci părți de armată: pâlcul celor fugiţi din vicuri, cu Burillius 
căpetenie, a pus stăpânire pe așezările ce se întind în lungul văii râului 
Aureus, de la Potaissa până în munţi; pâlcul sclavilor fugari, conduși de 
sclavul Pollio, care atacă fermele dintre Ampelum și Apulum, eliberând 
sclavii şi luându-i cu el; cetele celor ce au părăsit Ulpia Traiana 
Sarmizegetusa, urmându-l pe meşterul făurar Timocles, dau lovituri de-a 
lungul văii râului Marisus, până spre Germisara. lar pe săracii din 
Porolissum cum să-i socotim? În fruntea lor e olarul Offas. Eu socotesc că 
fac parte tot din armata de nesupuși a lui Sargetius, ca și cetele de daci 
liberi, cu căpetenia lor, Diurpanneus, care se dovedesc că n-au trecut munții 
după prăzi. Cântărind bine lucrurile, înclin să cred că cele ce se petrec în 
Dacia pare o răscoală pornită de cei ce se trag din daci, la care s-au alăturat 
şi ceilalți! 

Guvernatorul nu se arătă de aceeași părere: 

— Ce daci, Marcius Antonius, când aici nu mai găseşti decât oameni 
ieşiţi din contopirea cu romanii? 

— Dar, Septimius Tertius, nu se poate ca tu să nu ştii, reluă legatul 
Marcius Antonius, că în multe vicuri de prin văi, dealuri şi munţi sunt încă 
destui daci curaţi, ca sânge și înfățișare. Acum însă nu e vreme să ne 
întrebăm dacă cei ce s-au răsculat sunt daci sau altceva. Eu zic, Septimius 
Tertius, să ne spui ce trebuie făcut, iar noi vom îndeplini ordinul fără 
şovăire! 

În sala largă se întinse pentru câtva timp o linişte grea, însoţită de o 
aşteptare plină de încordare. Privirile tuturor urmăreau mişcările 
guvernatorului. Acesta se ridică în picioare și începu să vorbească hotărât, 
cu același ton de reproş: 

— Voi da ordin, Marcius Antonius! Și asta o fac nu socotindu-te un 
trimis al Romei, ci un legat în subordinea mea, ca şi comandanții legiunilor, 
procuratorii şi ceilalți! Ordinul meu este acesta: Îţi vei retrage de peste tot 
centuriile şi le vei strânge în castre! Pentru un timp, trebuie să-i facem pe 
toți să creadă că nimeni nu va fi silit să părăsească Dacia, dacă nu-i este 


voia. Iarna se apropie, cei intraţi în cetele de răsculați se vor întoarce la 
casele lor, se vor linişti. Prin tabulari şi pe orice altă cale, trebuie să 
îndemnăm pe cei ce pleacă de bunăvoie să se îndrepte spre Danuvius încă 
din iarnă. Până la primăvară vom strămuta încoace scribii din oficiile 
publice. Când vremea se va încălzi şi gărzile se vor putea mișca uşor pe tot 
cuprinsul Daciei, veți primi un nou ordin, pe care va trebui să-l îndepliniţi 
nu numai fără şovăire, ci şi fulgerător! 

După un ocol cu opriri de-a lungul celor două râuri: Aureus și Marisus, 
Sargetius sosise la Diurpanneus, în valea celor cinci vicuri. Vestise prin 
oameni de legătură pe celelalte căpetenii să vină acolo în cea de a cincea zi 
după idele lui noiembrie. Vremea frumoasă şi călduță de până atunci se 
schimbă dintr-o dată. După o ploaie măruntă şi deasă, se porni vânt rece 
dinspre răsărit, iar spre seară începu să ningă. Venirea iernii nu-i îngrijora. 

Diurpanneus alesese ca loc de conducere a cetelor sale casa rămasă 
pustie, încăpătoare şi arătoasă, părăsită de un tabemagiu plecat încă din 
timpul verii, o villa rustica frumoasă, cu pereţi din bârne groase. 

În timpul zilei căpeteniile începură să sosească. Spre seară se strânseră 
în încăperea cea mai mare a villei, folosită de Diurpanneus ca sală de sfat. 
Stăteau în jurul mesei lungi de brad şi sorbeau vin cald din ulcele de lut. Îi 
aşteptau pe Burillius și Timocles. Focul din vatră îi învăluia într-o căldură 
plăcută, moleşitoare. De afară se auzea vântul suflând în rafale, zgâlțâind 
ferestrele. 

Sargetius îl privi îndelung pe Metrobius, apoi îl întrebă: 

— Spui că n-ai reuşit să vorbeşti cu Alliana? 

— Nu, deşi am încercat de câteva ori. Parcă s-ar feri de mine. 

— De ce n-ai trimis-o pe lunilla? 

Răspunsul veni de la Offas: 

— Fata s-a dus, s-a zbătut cât a putut, dar de fiecare dată a primit-o 
Metella. Nici n-a lăsat-o s-o vadă pe Alliana. Pe urma nu s-a mai încumetat 
să meargă acolo. 

Întrebarea lui Sargetius îl răscolise pe Metrobius. Se simţi dator să spună 
ce gândea, să găsească unele explicaţii: 

— Tu eşti un om întreg la minte, Sargetius. Nu trebuie să-ţi faci 
închipuiri deșarte. Sunt acolo în apropierea fetei trei persoane, care nu-ţi 
mai sunt binevoitoare: Metella, Iustus Valentinus și Laetius Vitalis. Acesta 
din urmă, o ştii, întotdeauna ţi-a purtat dușmănie. Dacă toți trei — fiecare în 
felul său — i-au vorbit de tine zi de zi, descurajând-o puţin câte puţin, 


dragostea ei s-a răcit, sufletul nu-i mai tresaltă gândind la tine. Fericirea, 
care altădată îi încălzea inima, acum poate că e secată. Nu-ţi spun asta, 
țintind să te tulbur, ci spre a te ajuta să te obișnuiești cu gândul că s-ar putea 
s-o pierzi pentru totdeauna. Dacă și cea mai tare stâncă e scobită de picătura 
de apă ce cade clipă de clipă, zile şi ani în șir, cum să nu fie zdrobit, cu 
vorbe meșteşugit aruncate, sufletul unei copile nevinovate? Tu nu trebuie să 
uiţi, Sargetius, că durerea Allianei e mai adâncă decât a ta, știindu-ți viaţa în 
pericol. 

Ascultându-l, Sargetius începu să zâmbească, iar în cele din urmă 
izbucni în râs: 

— Şi acum încerci tu să mă faci s-o uit, folosind tot cuvinte meșteşugite! 
Nu cumva, Metrobius, te-ai legat față de lustius Valentinus şi de Metella că 
mă vei face să nu mă mai gândesc la Alliana? 

— Eu privesc în firea lucrurilor, mă străduiesc să pătrund în tainele lor! 
murmură Metrobius. Alege numai ce crezi că e bun, din tot ce ţi-am spus. 
Să nu cazi însă în greșeală. Pe o ființă omenească trebuie s-o judeci tot 
omeneşte, să n-o așşezi în rândul zeilor. Dealtfel nici la zei — spun 
poveștiledragostea nu este nemuritoare. 

Veselia lui Sargetius nu se spulberă. Încrederea lui în Alliana nu avea 
limite. 

— Voi ce ziceţi? Sunteţi de partea lui? îi întrebă pe Offas și pe 
Diurpanneus. 

— Eu nu-mi dau seama ce se întâmplă! șopti Offas, clătinând capul, 
îngrijorat de cele ce s-ar putea petrece cu legătura dintre Grimhild și Iunilla. 

— Haideţi, mai bine să vorbim şi despre altceva, îi îndemnă 
Diurpanneus, fără să se arate tulburat. Opilia mi-a povestit multe despre 
Alliana, iar tu bine faci, Sargetius, că-ţi păstrezi neştirbită încrederea în ea. 
Asta nu înseamnă că nu s-ar putea ca Metrobius să aibă totuşi dreptate. 

În încăperea vecină răsună tropăit scurt. Uşa se deschise şi în cadrul ei 
se ivi Burillius. 

— Unde sunteţi voi, acolo stau şi zeii cei buni! rosti el, drept salut, 
intrând greu, înfăşurat în cojocul mitos, încărcat de zăpadă, aducând un aer 
rece, proaspăt. 

— Ai sosit, frate Burillius? îl primi Sargetius cu multă căldură, făcându-i 
semn să se așeze pe scaun. 

— Am venit. Astă-seară v-aş fi lăsat în pace, dacă nu m-ar fi împins 
încoace vestea bună aflată. Eu zic că e bună, dar să vedem ce zici tu, 


Sargetius, că tu eşti căpetenia noastră. Am adus cu mine un decurion și 
patru legionari. 

Sargetius se arătă nerăbdător: 

— Sunt trimiși ca solie la noi? 

— Da de unde! răspunse Burillius. Sunt și ei un fel de fugari. l-am 
întâlnit pe drum. M-au întrebat unde ar putea să dea de cetele tale. Cică n-ar 
vrea să plece din Dacia. M-am încrezut în ei și i-am luat cu mine. 

— Unde i-ai lăsat? 

— La locul de pază de la gura văii. Tu trebuie să hotărăști: îi primeşti, îi 
socoteşti prinşi?! 

— Ai făcut bine, Burillius. Poate că de la decurion aflăm ce se mai 
pregăteşte. O să trimit să-l aducă. Până atunci stai și te odihneşte, potoleşte- 
ți foamea, soarbe o ulcică de vin. 

Ninsoarea conteni spre ziuă, iar cerul începu să se însenineze. De-a 
lungul văii, peste vicuri şi coline pluteau valuri de negură ce se destrămau 
în înălțimi. Din zori, Sargetius puse să se întețească focul pe vatra din 
încăperea pregătita ca sală de sfat. Toată noaptea meditase îndelung, 
chibzuind asupra hotărârilor ce urma să le ia. Simţea trăind zile de mare 
răscruce. Pornise pe un drum fără oprire şi fără întoarcere, căruia nu-i 
întrezărea sfârşitul. Şi totuşi în sufletul său nu-și făcuse loc descurajarea. 

În sala de sfat, aşezaţi în jurul mesei lungi, pe bănci grele din scânduri 
groase, lucrate în grabă de dulgherul vicului, erau prezenți toţi cei socotiți 
căpetenii: Diurpanneus, Pollio, Metrobius, Offas, Timocles şi Burillius. 
Alături de ei stăteau câţiva, aduși ca ajutoare, sau ca înlocuitori, la nevoie: 
Pollio îl avea pe Artemidorus, 'Timocles venise cu Dassius, iar Burillius cu 
un bărbat falnic, Densarius, iscusit lemnar şi rotar. Gerthorund îl trimisese 
pe Grimhild. Căpetenia gepizilor nu înțelegea să se socotească sub 
conducerea lui Sargetius, dar nici sa strice bunele legături cu el. 

Sargetius, în capul mesei, își trecea privirea dogoritoare pe faţa 
fiecăruia, căutând cuvintele cu care să înceapă: 

— Iată-ne adunaţi laolaltă noi cei ce ne găsim în fruntea unor oameni 
care, pe drept cuvânt, se pot numi răsculați. Acum nu mai suntem: 
quattorvir, olar, retor, făurar, meşter, sclav sau mai știu eu ce, ci căpetenii de 
luptători. Pâlcurile și cetele noastre alcătuiesc o armată de bărbaţi aprigi, 
hotărâți să se împotrivească legiunilor Romei. Odată, când ne găseam în 
peştera noastră, ascunzătoarea de lângă Porolissum, o parte dintre voi m-aţi 
vrut căpetenie și mi-aţi jurat supunere. Și aşa am ţinut-o până acum, însă 


mai departe nu mai merge. Avem alături de noi pe fratele Timocles, pe 
fratele Burillius și pe cei veniţi cu ei. Aceștia nu m-au ales, iar eu nu i-am 
întrebat dacă mă recunosc drept conducător, deşi până acum au dus la 
îndeplinire tot ce le-am cerut. Căpetenie a oastei noastre ar putea să fie 
Timocles, Burillius, Pollio şi oricare altul, dacă ne punem încrederea în el. 
Nu trebuie să uităm că în luptă cheia izbânzii stă mult în însufleţirea cu care 
fiecare duce la bun sfârşit însărcinările ce le primește, cum își îndeamnă 
luptătorii să-l urmeze. 

— Dar eu nu vreau pe altul căpetenie! strigă Burillius. 

— De când am pornit lupta, am făcut numai așa cum mi-ai cerut! se 
alătură Timocles. 

Metrobius nu-și mai putu stăpâni nerăbdarea: 

— Ceea ce-aţi spus voi e frumos, dar și cuvintele lui Sargetius sunt 
cinstite, pline de adevăr. Un general pierde războiul, dacă subalternii nu 
sunt trup și suflet alături de el, dacă nu văd în el pe conducătorul demn de 
această cinste. Sargetius are dreptate. A sosit momentul să privim lucrurile 
în faţă, să ne alegem căpetenia, ca astfel să devenim și mai strâns uniţi. Ce 
să mai lungesc vorba, vă întreb pe fiecare: Pe cine vrei căpetenie, frate 
Burillius? 

— Pe Sargetius! în el văd pe vitejii noştri înaintași! 

— Dar tu, frate 'Timocles? 

Răspunsul veni de la toți ceilalți deodată. Nu mai avură răbdare să 
aştepte și toţi în cor jurară credinţă şi supunere. 

— Acum, frate Sargetius, te-am scos din încurcătură, reluă Metrobius. 
Ai fost, eşti şi vei fi căpetenia noastră până la izbânda deplină! Îţi urez 
multă sănătate şi numai gânduri bune! 

Tulburarea şi paloarea creşteau pe faţa lui Sargetius, în aceeași măsură 
în care îi sporea dârzenia. Sufletul său era plin de îngrijorare şi recunoștință. 
Se săltă de pe scaun și începu să vorbească potolit, cu însufleţire și emoție 
stăpânite: 

— La jurământul vostru, răspund cu legământul meu de credință, de 
neşovăire în faţa oricăror greutăţi şi încercări prin care voi trece! Vă cer, așa 
cum aţi jurat, să arătaţi ascultare, cinste și hotărâre! Înapoiaţi la cetele 
voastre, să repetați jurământul, ca toţi să se ştie prinși pe viaţă în lupta 
noastră. Și, pentru că în curând ne vom găsi într-o încleştare grea cu 
legiunile, cohortele și centuriile, trebuie să luați seama că va fi pedepsit fără 
cruţare cel ce nu va aduce la îndeplinire însărcinările. Vor fi spânzurați fără 


milă cei ce ne vor trăda sau vor silnici populația rămasă fără apărare! Zeii 
îmi sunt martori, din această clipă mi-am legat pentru totdeauna viaţa de 
lupta pentru apărarea celor care se simt legaţi de aceste meleaguri! Nu voi 
avea odihnă până nu voi face să revină viaţa plină de îndestulare și linişte 
de altădată. Ruptă de Roma, Dacia va fi o ţară nouă, cu un popor nou. 
Diurpanneus să nu creadă că ne gândim să ne înstrăinăm de fraţii noştri daci 
liberi, ci vrem să trăim în unire și înţelegere! 

Pe măsură ce vorbea, revenea pe faţa lui stăpânirea de sine, încrederea și 
siguranţa. Ar fi vrut să se găsească în faţa cetelor adunate, să le întărească 
speranţa şi curajul, să-i oțelească pentru luptă. 

— Să vorbeşti cetelor tale, frate Pollio, reluă el după un moment de 
gândire, să le spui că în ţara noastră nouă, cei care au fost sclavi vor deveni 
oameni liberi, cu case şi pământ de muncă. Cât priveşte pe prietenii şi 
vecinii noştri gepizi, urmează să ne înțelegem după ce legiunile vor părăsi 
Dacia. Și acum să vedem ce avem de făcut. Vom trece printr-o iarnă grea, 
cetele noastre vor avea de suferit. Avem însă multumirea că mulţi din cei 
rămași la casele lor primesc și găzduiesc cu inimă largă pe oamenii bravi ce 
merg alături de noi. Va trebui să ne străduim să mărim numărul cetelor 
noastre, pentru ca în primăvară să răspundem neomeniei cu lovituri 
puternice. Decurionul adus de fratele Burillius ne-a dovedit că ştie multe, 
însă când ești în luptă nu te poţi încrede ușor în oricine. Fratele Pollio să-și 
tragă cetele spre fermele părăsite, aşa cum a făcut fratele Timocles. 
Diurpanneus stă bine aici între munţi, iar pe fratele Burillius nu-l poate lovi 
nimeni în valea lui. Cu voia zeilor, ne vom ţine tari, vom trece cu dârzenie 
prin toate încercările! 

Tăcu. Îşi plimbă privirea pe feţele lor, ce păreau cioplite în piatră, 
oprind-o asupra lui Metrobius: 

— Tu rămâi ajutorul meu, Metrobius! Știu că întotdeauna ai ceva de 
adăugat, un sfat de dat, aştept să vorbeşti... 

— Nu, n-am nimic! Ai spus tot ce trebuia. Restul? Asta depinde de 
fiecare dintre noi. Te vom urma fără şovăire, Sargetius! 

Anul 1025123 de la întemeierea Romei nu se arătase de la început o 
mare răscruce pentru Dacia. După o iamă lungă, primăvara venise 
călduroasă și frumoasă. Prin vicuri viaţa se reluase în liniște şi tihnă, ca în 
vremurile de înflorire şi pace de altădată. Cine urmărea însă cu atenţie 
mișcările cohortelor şi centuriilor, îşi dădeau seama că se apropia 
dezlănţuirea marelui uragan. Din nici o parte — dinspre valea Alutusului, de 


la trecătoarea râului Rabo, de pe drumul spre Viminacium — iscoadele 
trimise nu aduceau vestea trecerii legiunilor către Danuvius. La Porolissum 
era un calm plin de încordare. 

Spre sfârșitul primăverii, pe Sargetius îl puse pe gânduri vestea că 
militarii nu vor mai pleca, iar funcţionarii oficiilor publice se vor înapoia. 
Zvonul era împrăștiat pretutindeni de curieri, decurioni şi tabulari. În 
acelaşi timp, o mișcare domoală a cohortelor se porni dinspre miazăzi spre 
miazănoapte, către Napoca și Porolissum. Spre a nu se lăsa surprins, puse 
oameni la pândă prin pădurile din apropierea drumului cel mare. Nici un 
decurion, centurion sau tribun nu bănui că acea scurgere înceată de centurii, 
depărtate la mai mult de o zi de mers unele de altele, deplasându-se mai 
mult noaptea, era urmărită îndeaproape. Când numărul lor trecu de puterea 
a două legiuni, în mintea lui Sargetius începu să se facă lumină: cohortele 
aduse din toamnă în Dacia se alăturaseră legiunilor de la Apulum și 
Potaissa. 

Pe măsură ce ele înaintau spre miazănoapte, se răspândi un alt zvon: se 
pregătea lovirea şi alungarea gepizilor de la hotarul imperiului. Acest al 
doilea zvon, legat de primul, întărea speranţa și încrederea populaţiei că 
totul se va linişti în Dacia. 

Când socoti scurgerea centuriilor către părțile Porolissumului sfârşită, 
Sargetius trimise ştire căpeteniilor oastei sale să strângă cetele și să le aducă 
în locurile stabilite dinainte, de-a lungul şirurilor de înălțimi şi prin pădurile 
din apropierea drumului dintre Napoca şi Porolissum, ţintind ca la nevoie să 
taie retragerea unităților militare spre miazăzi. Nu se îndoia că odată cu 
armata va pleca şi procuratorul Iustus Valentinus. Toate se strângeau în jurul 
Porolissumului, întărindu-i bănuiala: de acolo va porni lovitura pe care o 
aştepta cu înfrigurare. Spre a fi mai aproape de locul unde începea 
dezlănţuirea acţiunii ordonată de guvernator, reveni din timp la adăpostul 
său, în peştera din apropiere de Marodava, însoţit de o gardă de buni 
luptători şi de oameni de legătură iscusiţi. Acolo, Servius şi Surillius îi 
duceau veşti de la Metrobius şi Offas. Spre a se convinge de adevăratele 
intenţii ale guvernatorului şi comandanților de legiuni, rugă pe Gerthorund 
să se retragă neîntârziat departe de hotar. Se aştepta ca, în faţa acestei 
situaţii, centuriile să pornească înapoi spre miazăzi, dar acest lucru nu se 
petrecu. 

Se apropia sfârşitul lui mai. Cerul părea ca un cristal albastru. De 
îngrijorare, Sargetius nu putea să se odihnească. După câteva frânturi de 


somn neliniștit, în zori se săltă de pe patul de gradele, acoperit cu iarbă 
uscată. Auzind afară şoapte, ieşi din adăpost, bănuind că se petrece ceva. Pe 
două pietre stăteau Grimhild şi Metrobius. 

— De ce ai întârziat atât de mult, Grimhild? îl întrebă pe gepid, căruia 
îmbrăcămintea îi dădea înfăţişarea unui roman. Ce a făcut Gerthorund, s-a 
îndepărtat de hotarul imperiului? 

— De mult a pierit în pădurile nesfârșite, dar nu s-a dus prea departe, 
răspunse tânărul. Gerthorund mi-a spus că n-a simţit la romani nici un fel de 
pregătiri pentru un atac. Iscoadele lui i-au urmărit, au văzut cum legionarii 
se împrăştiau prin vicuri. 

— Zici că s-a îndepărtat de hotar... Pot să mă încred în tine, Grimhild? 
Altfel, nu ştiu ce aş face... 

Tânărul gepid îl privi mirat. Niciodată nu-i arătase neîncredere. Avusese 
ocazie să se convingă. 

— Altfel, am putea săvârși greșeli mari, se corectă Sargetius după o 
lungă pauză. Centuriile se împrăștie prin vicuri! murmură el parcă 
dezorientat. Poate că te-ai întors de mult la Porolissum? Nu te-ai oprit oare 
la Iunilla? îl întrebă cu ton de glumă. 

— Aseară am sosit! Ştiu asta Surillius și Offas. Gerthorund m-a ţinut 
acolo. Iscoadele lui prinseseră un decurion şi câţiva legionari şi căta să afle 
cât mai multe veşti de la ei. Au spus că centuria lor va aduna populaţia de 
prin vicuri şi-o va împinge către miazăzi. 

— Şi Gerthorund i-a crezut? 

— Nu ştiu. Poate că da. Altfel nu mă îndemna să ajung cât mai repede la 
tine. 

Sargetius se învioră. De mult dorea să se sfârșească starea de aşteptare şi 
încordare în care îşi ţinea cetele și pilcurile sale. 

— După ce romanii au vorbit, Gerthorund i-a spânzurat? 

— Le-a spus că, dacă se vor adeveri cele spuse de ei, îi lasă în viaţă şi-i 
va folosi drept călăuze. 

Metrobius continua să stea pe piatra pe care îl găsise Sargetius, fără să 
dea dovadă de prea multă neliniște. Murmură destul de tare, căutând să fie 
înţeles: 

— Vestea adusă este prețioasă. Se leagă bine cu aceea pe care ţi-o aduc 
eu. 

Sargetius se întoarse spre el: 

— Spune! Văd că nu prea te pripești. 


— De ieri s-a întins în tot Porolissumul zvonul că guvernatorul a dat 
ordin ca tu să fii prins şi întemnițat. A pus şi o sumă pe capul tău, drept 
răsplată celui care va ajuta să fii găsit. 

— Şi la cât a socotit preţul? îl întrebă râzând. 

— După cum se vorbea, la vreo zece mii de denari. 

Sargetius privi departe peste creste. Soarele se ivise de după un vârf de 
munte, îmbrăcând văile şi povârnișurile într-o lumină veselă. Vorbi fără să- 
şi întoarcă privirea: 

— Da, mă preţuieşte cât zece sclavi! Și altceva, ce veşti mai aduci? De 
Alliana nu ştii nimic? 

— E încă la Porolissum. Am aflat asta de la Laetius Vitalis. Fermierul se 
pregăteşte în grabă de plecare. L-am luat pe departe, i-am pus întrebări 
meșteşugite până l-am încurcat. Am înţeles de la el că şi procuratorul se 
zoreşte să-și pornească familia spre Ulpia Traiana Sarmizegetusa. 

Faţa lui Sargetius se îmbujora. 

— Tu ce crezi? La ce bănuieşti că ne putem aștepta? 

Primi un răspuns pe care nu-l bănuise. 

— Eşti căpetenia noastră, Sargetius, tu trebuie să hotărăşti! Eu, la fel ca 
ceilalți, sunt gata să îndeplinesc tot ce-mi vei cere, să lupt din toate puterile, 
de va fi nevoie! 

Îl cercetă îndelung cu privirea. Nu vedea pe faţa lui Metrobius zâmbetul 
obișnuit, ci împietrirea luptătorului supus și hotărât. 

— Bine. Intraţi în adăpost și odihniţi-vă. Eu urc alături între tufele de 
brazi. De acolo îmi place să privesc cum se ridică soarele pe cer şi cum se 
împrăștie negura din văi. Poate va trebui ca tu, Metrobius, să te întorci 
repede la Porolissum. 

Pomi în sus pe potecă, ocoli colţul de stâncă și se opri pe micul platou 
înconjurat de tufișuri de brazi stufoși. Pe acest podiș agăţat de munte 
obișnuia să se retragă, să-şi adune gândurile. Se aşeză pe o lespede de piatră 
acoperită cu un strat de iarbă uscată, plimbându-și privirea de-a lungul văii, 
până departe spre Porolissum. Simţea în toată fiinţa lui o stare de nerăbdare, 
de tensiune interioară. Ar fi vrut să plece undeva, să pornească în vreun fel. 
De la o vreme începuse să vadă lumea cu alţi ochi. Situaţia din Dacia o 
găsea cu totul în alt fel decât o socotise cu câţiva ani în urmă. Atunci visase 
că, după plecarea legiunilor, Dacia rămasă liberă va avea un rege bun şi 
viteaz, ca Decebal, şi-l văzuse cu mintea pe Rundacitulp, ovaţionat și iubit 
de popor. Multe le găsea schimbate de atunci, poporul nu era numai cei care 


aveau ceva sânge dac, iar în ţară se întindea dezorientarea şi haosul. În acest 
an toate se învârteau într-un cerc vicios, parcă se opriseră în loc. Dacă 
plecau legiunile, pentru ce guvematorul mai găsea necesară lupta cu 
gepizii? De ce unii, mai ales cei bogaţi și parte din funcţionari, continuau să 
părăsească Dacia? De ce procuratorii și guvernatorul nu ordonau urmărirea 
şi prinderea sclavilor fugari, al căror număr era în continuă creștere? 

Astfel de întrebări, şi încă altele, îl îngrijorau şi-l descumpăneau. Dacă 
s-ar fi aflat într-o luptă făţişa, cu un adversar ale cărui intenţii le cunoştea, 
hotărârea lui ar fi fost mai puternică şi mai limpede, iar sufletul mai liniștit. 
Avea momente când toate îi păreau atât de încâlcite, încât se simţea ca un 
om rătăcit într-o pădure nesfârșşită. Simţea apropiindu-se furtuna, dar nu-și 
dădea seama cum va începe și cum se va desfășura după dezlănţuire. 

Se înfioră auzind sunete de corn dinspre vale. Ascultă plin de încordare. 
Cei de strajă dădeau semnale. Le desluși bine. Se vestea pericol. Cobori 
grăbit spre intrarea în peşteră. 

— Metrobius, Grimhild, veniți după mine! le strigă, pornind în jos pe 
potecă. 

Oamenii de legătură alergară în peşteră, fiecare căutând să-și 
pregătească desaga, şaua și calul, pentru drum lung. Sargetius îl văzu pe 
Offas urcând în fugă. Grăbi paşii. Olarul se așeză pe o buturugă, încercând 
să-şi potolească răsuflarea. 

— Năvălesc gepizii! strigă el, când socoti că Sargetius se apropiase 
destul și-l putea auzi. 

Zâmbi, continuând să coboare. Cum să năvălească hoarda, când 
Grimhild îi spusese că Gerthorund se retrăsese departe de hotar? 

— Stai, Offas, liniştește-te! Zici că năvălesc gepizii? Lasă-i să vină! Ştii 
că sunt prietenii noştri! 

Offas îl săgetă cu ciudă. Găsea liniștea lui fără rost. 

— la spune, Offas, ce se întâmplă la Porolissum? îl întrebă Metrobius, 
aşezându-se și el pe o buturugă. 

— Aseară, după ce tu şi Grimhild aţi plecat de la tabernă, eu am rămas 
să mai ascult ce vorbeşte lumea despre urmărirea lui Sargetius şi despre 
prețul pus pe capul lui. Se făcuse târziu, eram gata să pornesc spre casă, 
când Surillius s-a apropiat de mine şi mi-a şoptit: „Să nu pleci. Se vântură și 
alte zvonuri. Poate că va trebui să pleci degrabă la Sargetius!” N-a trecut 
mult și un decurion însoţit de doi legionari a deschis ușa tabernei, trântind-o 
cu putere de perete, s-a oprit în prag şi-a început să strige: „Dau năvală 


hoardele de gepizi! Au înfrânt o parte din centuriile noastre, iar celelalte 
luptă din răsputeri să le oprească. Cine vrea să scape, să fugă spre Napoca. 
Pe unde trec ei nu rămâne decât sânge și scrum!” Au intrat apoi înăuntru. 
Lumea s-a strâns în jurul lor. Ne-a spus că de sus, de pe vârful unde se află 
castrul din apropierea amfiteatrului, se vede departe cerul înroșit de flăcările 
vicurilor care ard. Cică năvălesc gepizi mulți ca frunza și ca iarba. 
Împreună cu alţii, am dat fuga spre for. Am văzut trecând care încărcate, o 
învălmășşeală de oameni îngroziţi, ţipete, plânsete, blesteme, lume într-un șir 
nesfârșit se scurgea întruna pe drumul spre Napoca. 

Cei trei ascultau înmărmuriţi, fiecare frământat de alte gânduri: 
Grimhild se socotea bănuit de ceilalți că le ascunsese adevărul. Pe 
Metrobius îl purta mintea spre o înţelegere tainică între gepizi şi romani, 
pentru a face populaţia să se retragă spre miazăzi, iar Sargetius era împărțit 
între încrederea în căpetenia hoardei și bănuiala că totul se făcea cu un 
anumit scop: simularea unui atac din afară, spre a provoca spaima și panica. 

Sargetius se întoarse și privi soarele. Cu cai buni puteau să-i ajungă pe 
cei ce fugeau speriaţi spre Napoca. 

— Fiecare clipă începe să fie prețioasă! Offas, după ce ai văzut ce se 
petrece cu mulțimea, ai plecat încoace, nu ţi-ai strâns cetele? Va fi o 
întrecere între noi și ei. Trebuie să le-o luăm înainte, altfel se pierde multă 
lume! 

— M-am dus la Surillius şi, prin oameni de legătură, am dat de știre să 
se adune la locul stabilit, în pădure. Și am mai făcut ceva, continuă Offas 
după o scurtă șovăire, am spus că în timp ce ai noştri se strâng — nu ştiu 
dacă prin asta am făcut bine — să ducă zvon peste tot, să nu dea crezare la ce 
se aude, ci să aştepte vești de la tine. 

— Zeii te-au sfătuit aşa cum trebuie, Offas! întări în grabă Sargetius. 
Mai întâi să oprim retragerea populaţiei. Poate vom fi nevoiţi să ne opunem 
centuriilor și, ştiu eu?! să luptăm cu gepizii. Tu îmi mai dai vreun sfat, 
filozofule? continuă, întorcându-se spre Metrobius. Cred că de acum se 
porneşte adevărata luptă! 

— Nu înţeleg ce se petrece. Ţi-am spus că tu ordoni ce trebuie să facem. 
Sunt gata, ca şi Offas, să îndeplinesc ce-mi vei cere. Dacă ai vrea să-mi 
dezvălui ce gândești în clipa asta, poate că aş găsi să-ţi dau un răspuns la 
întrebare. 

— Îţi spun repede și scurt. De mult mă chinuie bănuiala că guvernatorul 
pune la cale ceva şi iată că se adevereşte. Acum mă gândesc că nu e bine să 


lăsăm centuriile să strângă prea multă lume la un loc. Îngrozită, mulţimea ar 
da crezare zvonurilor, s-ar lăsa împinsă oriunde, iar gărzile ar lovi fără milă 
pe oricine s-ar împotrivi. Altfel totul se va sfârşi în Dacia! 

— De mult am văzut în tine omul sorocit să conducă mulțimile! Te 
urmăm cu preţul vieţii noastre, Sargetius! izbucni Metrobius,îmbrăţișându-l. 

Șirul nesfârşit al celor plecaţi în pribegie se scurgea fără încetare spre 
valea largă, unde se oprea împrăştiindu-se prin păduri, așteptând vestea de 
înapoiere la casele lor. Se zvonise prin învălmășeală că undeva înainte cete 
de luptători linișteau lumea îngrozită, încredințând-o că gepizii n-au pornit 
nici o năvală, totul fiind pus la cale de către militari, pentru ca populaţia să 
părăsească Dacia. Până să prindă de veste despre cele petrecute în vale, 
mulți legionari căzură în mâinile cetelor lui Diurpanneus, pornite să strângă 
un număr cât mai mare de arme. 

A doua zi, pe la vremea prânzului, Sargetius primi de la Offas vestea 
trecerii coloanei de care a procuratorului Iustus Valentinus. Începu în mare 
grabă să-și pregătească cetele, hotărât să-l oprească, iar de se va opune, să-i 
zdrobească garda. Era pentru el ultimul prilej când putea să obțină din 
partea Mettelei lămurirea definitivă a legăturii dintre el şi Alliana. Căută cea 
mai potrivită poziţie. Alese un loc unde drumul trecea prin pădure într-o 
vale cu povârnișuri repezi. După-amiază se ivi coloana mult așteptată, 
înainte mergea o formaţie de călăreţi de mărimea unei centurii, apoi 
procuratorul, cu prietenii și contubernalii săi, înconjurat de gardă, urmaţi de 
carele cu familiile, iar ca încheiere a coloanei, o altă formaţie de călăreți. 

Iustus Valentinus vorbea cu Laetius Vitalis, când dintr-un lăstăriș răsări 
Metrobius, călare pe un cal mărunt, sprinten. Fostul sclav îi vorbi din mers: 

— Iustus Valentinus, nu știu ce părere ţi-ai format despre mine. Toată 
viața m-am străduit să cunosc adevărul. Am căutat să stau cu faţa la pericol, 
din oricare parte a venit el, şi am știut să-mi înfrâng suferinţa şi revolta. M- 
ai crezut numai filosof, dar să ştii ca sunt şi luptător. Sunt trimis de 
Sargetius. Vrea să-ţi vorbească. 

Procuratorul îl privi şi râse. 

— Îndrăzneşte să dea lupta cu aproape trei centurii de-ale mele? 

— Se poate măsura şi cu o legiune! Să ştii, Iustus Valentinus, ceea ce ați 
pus la cale voi — guvernator, procuratori şi comandanţi de legiuni — nu se va 
îndeplini! Abia de acum înainte veţi înțelege cât de puternică este mulțimea, 
când are în fruntea ei căpetenii care ştiu să o conducă! 


Laetius Vitalis se apropie de el. De multe ori se mândrise cu fostul său 
sclav. 

— Eşti un om învăţat, Metrobius, nu are nici un rost să rătăceşti prin 
păduri şi munţi alături de latroni! Mă leg faţă de Iustus Valentinus că, dacă 
mergi eu noi, îți voi da banii necesari să înființţezi un athenaeum, îţi vei 
înălța o villa, vei trăi o viaţă plină de mulțumire. 

— Cei care rămân în Dacia vor avea nevoie de mulți grammaticus și de 
retori! Ce hotărâre iei, Iustus Valentinus? 

Metrobius nu avu timp să primească răspunsul. Prinse la timp mișcările 
a doi contubernali ce căutau să-i taie drumul. Dădu pinteni calului, sări 
alături cu drumul şi pieri în galop pe sub crengile copacilor. În urma lui, 
Laetius Vitalis izbucni într-un hohot de râs. 

— Mai bine că v-a scăpat! îi linişti procuratorul. Ştii, n-am poftă, 
Laetius Vitalis, să văd centuriile bătându-se cu latronii. 

Chemă primul contubermnal şi ordonă ca cei trei centurioni să pregătească 
centuriile și garda pentru apărare. Dar nu avu timp. Dinspre pădure, pe cele 
două laturi ale drumului, cete de luptători cu sulițele și topoarele ridicate 
înaintau gata de luptă. Centuria dinainte se văzu încercuită de dacii lui 
Diurpanneus, iar aceea care încheia convoiul, de sclavii lui Pollio. Dintr-o 
ochire, procuratorul cântări situaţia centuriilor sale. Se trezi în el militarul 
încercat de altădată. Încleștarea trebuia oprită cu orice chip. Dădu pinteni 
calului, se săltă în şa și strigă de răsună pădurea: 

— Nu atacă nimeni! Centurionii să vină la mine! Garda se strânse zid în 
jurul său. Dinspre centuria din față, galopând pe la marginea pădurii, se 
apropia Sargetius. Iustus Valentinus şi Laetius Vitalis îl priviră miraţi, fără 
să-l recunoască. După barba deasă și pletele lungi ce-i fluturau în suflarea 
slabă a vântului, vedeau în el un luptător ce se asemăna aidoma cu sutele de 
daci ciopliţi în marmură pe Columna Traiana de la Roma. 

— Mă bucur că te văd, lustus Valentinus! Mă rog zeilor pentru sănătatea 
ta! salută Sargetius, înclinându-se în şa, arătând respectul cuvenit. Pentru ce 
te grăbeşti atâta? 

Procuratorul continua să-l privească. Uimirea se schimbă în admiraţie. 
Avea în faţă un brav luptător şi un bărbat frumos, îmbrăcat ca dacii liberi ai 
lui Diurpanneus. Văzând că nu-i răspunde, Sargetius continuă, accentuând: 

— Nu înţeleg pentru ce atâta grabă?! Ştii bine că nu s-a pornit nici o 
năvală de-a gepizilor. Poţi să-mi spui, Iustus Valentinus, de ce s-a pus foc 


vicurilor, de ce populaţia este chinuită și batjocorită? Te-ai făcut părtaş 
neomeniei? 

Procuratorul nu răspunse. Şi pe el îl revolta ordinul dat de guvernator și 
modul cum comandanții legiunilor și cohortelor au înţeles să înșele poporul 
pentru părăsirea Daciei. Descurajat și supărat, săltă privirea spre vârfurile 
copacilor, slobozind un oftat adânc, dar în aceeași clipă răsuflarea se opri în 
piept, ca şi cum cineva îl sugrumase: prin frunziș se ascundeau luptători, 
pregătiţi să repeadă asupra celor de pe drum săgețile, bărzile şi sulițele lor. 

— Oamenii de sus sunt din cetele tale, Sargetius? întrebă, uitând de 
răspunsul ce trebuia să-l dea. 

— Sunt din cei ce nu vor să părăsească Dacia, Iustus Valentinus. S-au 
urcat în copaci, continuă râzând, dornici să-l vadă pe procuratorul de la 
Porolissum cum fuge de teama gepizilor. 

— Au fost momente când puteam să te prind, să te trimit legat 
guvernatorului, dar n-am făcut-o. Te-am prețuit mult, Sargetius, însă acum 
totul s-a schimbat. Spune-mi, ce vrei de la mine? 

Răspunsul ce trebuia dat era tocmai ceea ce Sargetius urmărea să-l 
întrebe pe procurator. 

— Vreau să-mi lămureşti două lucruri, Iustus Valentinus, apoi vei fi liber 
să-ţi urmezi drumul. Noi nu oprim cu sila pe nimeni, dacă nu dorește să 
rămână în Dacia. lată despre ce este vorba: în primul rând, vreau să știu ce 
urmărește guvernatorul, iar în al doilea, dacă Alliana este cu tine, voi putea 
s-o iau? 

Ceva mai liniştit, pe faţa procuratorului se contura un zâmbet. 

— Ca procurator şi militar, nu pot să dau pe faţă secrete de stat. Dacă tu 
ai avut vreodată un simțământ bun pentru mine, nu-mi cere acest lucru. Cât 
privește cea de-a doua întrebare, Alliana e cu noi, împreună cu Metella. De 
vei căuta s-o smulgi, fără voia ei, onoarea de bărbat, de unchi și de militar 
nu m-ar lăsa să privesc nepăsător la o astfel de silnicie. 

Sargetius strânse între pinteni calul, apropiindu-se mai mult de 
procurator. Vorbi cu voce stăpânită, în care vibra speranţa şi dragostea: 

— Cuvintele tale au reînviat în sufletul meu respectul și admirația 
nutrite totdeauna pentru tine. Îţi voi menaja onoarea ta de om și de 
procurator, lustus Valentinus! Nu te voi sili să-mi spui ce urmărește 
guvernatorul. Cât despre Alliana, mă voi supune în totul hotărârii ei. Vrei să 
mă însoţești până la carul în care călătoresc ele? 


Când convoiul se oprise, Alliana întrebase luptători din cetele lui 
Burillius, puşi să străjuiască drumul, dacă Sargetius venise cu ei. Răspunsul 
primit o tulburase cu totul, ceva din suflet îi spunea că el o caută. Auzind 
tropote de cai apropiindu-se, inima începu să-i bată cu putere. Ascultă 
încordată: 

— Depun respectele mele cele mai curate la picioarele tale, Metella! 
recunoscu vocea dragă, pe care de mult n-o mai auzise. Zeii au fost buni cu 
mine, m-au ajutat să vă întâlnesc. Doresc să aduc salutul meu și Allianei, 
dacă nu ai nimic împotrivă. Ce ştim noi, Metella, care-i voia zeilor? 

Alliana făcu un salt, ieşi de sub coviltir, mai înainte ca Metella s-o poată 
opri. Ceea ce văzu, nu-i venea să creadă. Era el, ori un zeu îi ieşise în cale s- 
o chinuiască? Dragostea pe care toţi trei — Metella, Laetius Vitalis şi Iustus 
Valentinus — încercaseră să i-o stingă, se reaprinse ca o văpaie. Nu-şi 
imaginase un Sargetius cu barbă și plete, frumos ca un zeu. 

— Alliana, iubirea şi sufletul meu! izbucni el, privind-o cu o pornire 
arzătoare. 

Plânsul o îneca, pieptul îi sălta năvalnic, ochii înotau în lacrimi. Nu se 
mai putu stăpâni: 

— Sargetius! Sargetius! se frământă, întinzând spre el braţele, pradă 
disperării. 

Dragostea nu înfrânse puterea lui de a-și înfrâna pornirea, bărbatul și 
luptătorul se dovediră tari, aşa cum trebuiau să fie în clipele grele. 
Zbuciumul Allianei era dovada tăriei legăturii lor. Puse întrebarea, al cărei 
răspuns hotăra viitorul: 

— În faţa zeilor şi a oamenilor, Metella, te rog să încuviinţezi ca Alliana 
să-mi devină soție! 

Metella privi disperată spre fată, apoi se întoarse către Iustus Valentinus 
şi Laetius Vitalis. 

— Zeii ştiu că fiica mea nu-ţi mai poartă dragoste! Pentru ce ne 
chinuiești? se tângui ea. 

— Alliana vrea să trăiască alături de oamenii care au îndrăgit acest 
pământ! adăugă Sargetius, sigur de simțămintele fetei. 

Laetius Vitalis aruncă o glumă, spusă cu răutate: 

— Se trăieşte bine lângă barbari, cu timpul devii ca ei... 

— Nu, nu pot să-mi las fata! gemu disperată Metella, îndreptându-și 
privirea spre Iustus Valentinus. Tu, fratele meu, nu spui nimic? Nu vrei să 
mă ajuţi să trec prin această clipă grea? 


Procuratorul răspunse pe un ton de om împăcat cu soarta: 

— Chiar de ne-am lupta, n-am putea învinge. Totul rămâne la voia 
Allianei, ea are de ales! 

— Mamă, să mă ierţi pentru durerea ce-ţi pricinuiesc! o imploră fata 
printre suspine. Mă voi ruga zeilor toată viaţa pentru tine, buna și nefericita 
mea mamă! 

Îi luă mâinile şi începu să le sărute, udându-le cu lacrimi. Apoi deodată 
săltă capul, cătă cu ardoare în jur şi, mai înainte ca Metella s-o poată 
împiedica, sări fulgerător din car. 

— Să mă ierţi, scumpa mea mamă! Eu rămân cu el în Dacia! 

În aceeaşi clipă, sări şi Sargetius de pe cal, se repezi la ea şi-o îmbrăţișa. 

— Jur pe toţi zeii, Alliana! Nu voi avea liniște până nu te voi face soția 
cea mai fericită din Dacia! rosti apoi, strângând-o cu dragoste la piept. 

Nu mai era nimic de făcut, iubirea lor ieşise învingătoare. Procuratorul 
deveni omul cu sânge rece, se întoarse spre primul contubernal și cei trei 
centurioni, ordonându-le să pregătească plecarea, fără să ia în seamă plânsul 
sfâşietor al Metellei. 

— Te las în voia zeilor! Soarta pe care o vei avea, tu ţi-ai ales-o, 
Sargetius! strigă Iustus Valentinus în loc de salut. Din această clipă, ne 
despărțim poate pentru totdeauna! 

Ultimele cuvinte rostite de el căzură ca un trăsnet, o îngroziră pe 
Metella. Şi tot ca un trăsnet răsună plânsul sfâşietor al ei: 

— Nu-mi părăsesc copilul! Rămân alături de tine, fata mea! Facă zeii ce 
vor cu noi! 

Era tot ce dorise cu putere Sargetius. Făcu un semn și sunetele de com 
ale gărzii sale vestiră cetele să se retragă spre pădure. 

Umbrele înserării se întindeau peste crestele munţilor. Într-o poiană din 
mijlocul pădurii, departe de drumul ce vuia de mulțimea îngrămădită, în 
scurgerea neîncetată spre valea unde se oprea, Sargetius se retrăsese cu 
Alliana şi Metella. Cele petrecute peste zi, desfășurate atât de fulgerător, le 
istovise. Stăteau tăcuţi pe iarba moale, sub frunzișul bogat al unui fag. Cu 
învolburare în suflete, Sargetius și Alliana se învăluiau unul pe altul în unde 
de dragoste fierbinte. În apropiere, garda se grăbea să înjghebeze un adăpost 
din frunzare. Deodată răsunară departe sunete de com. Sargetius sări în 
picioare. Ascultă atent. Străjile vesteau pe cineva, apropiindu-se de poiană. 
Nu era pericol. O auzi pe Alliana, murmurând speriată: 


— Laetius Vitalis! îl aduc pe Laetius Vitalis!... Printre copaci, însoţiţi de 
patru oameni, Offas și Pollio împingeau pe Laetius Vitalis legat de mâini. 
Porni grăbit şi mirat în calea lor. Alliana îl urmă. 

— Ce s-a întâmplat? îi întrebă el nerăbdător. Ce a făcut? 

— Astăzi n-a făcut nimic, răspunse Offas, dar a făcut destule înainte. Cei 
din Colegiul săracilor n-au vrut să le scape din mână. 

— Eu am sărit numai să-i eliberez sclavii, lămuri Pollio. 

— Aţi dat lupte cu centuriile lui Iustus Valentinus? continuă îngrijorat 
Sargetius, bănuind că încălcaseră ordinul său. 

— Da de unde! răspunse Pollio. Spre seară, ne-am prefăcut că trecem 
oamenii noștri dintr-o parte în alta a drumului. Ne pregătisem. S-a 
dezlănțuit o scurtă învălmăşeală, greu de descurcat, între noi și ei, l-am dat 
jos de pe cal pe Laetius Vitalis și i-am înfundat bine gura. Când 
procuratorul a băgat de seamă, pierisem în pădure. L-am adus să-l judecăm! 

— Tu să-i ceri socoteală, Sargetius! Pe tine te-a dușmănit mai mult omul 
ăsta cu suflet negru! se grăbi Offas. 

— Poate că ar trebui dus în faţa celor cărora le-a făcut un rău mai mare: 
săracii din colegiu, sclavii lui, alţii... murmură Sargetius, privind spre 
Alliana. Tu ce zici, nu ei au dreptul să-l pedepsească? 

În ochii fetei scânteiau lacrimi. Amintirile multor zile de copilărie 
fericită în casa lui Iustus Valentinus erau legate şi de prezența bogatului 
fermier. Îl ştia rău la suflet, însă o îngrozea gândul că ar putea să fie împinsă 
răzbunarea până la a-l ucide. 

— Nu voi putea îndura toată viața amintirea ca el, omul care a fost 
nelipsit din casa noastră, să-şi piardă viaţa într-o astfel de împrejurare. 
Pentru fericirea noastră, Sargetius, te rog să-l ierți! îl imploră înecată de 
suspine. 

— Ajută-mă, Alliana! Mă voi ruga zeilor în fiecare clipă pentru tine! 
gemu Laetius Vitalis, îngrozit de moarte. 

Sargetius trecea printr-un moment greu. Nu voia să-și întristeze 
proaspăta soție din prima zi a unirii lor, dar nici să se arate o căpetenie 
șovăitoare. Îl privise întotdeauna cu scârbă pe Laetius Vitalis, nu se temuse 
de încercările lui de a-l lovi şi nu nutrise pornirea spre o răfuială cruntă. 
Considera că un nemernic ca el nici nu merita o astfel de răzbunare. 

— Sunt gata să-l iert. Însă acest om, a cărui răutate a cunoscut-o întreg 
Porolissumul, trebuie să fie judecat de săracii lui Offas şi de sclavii lui 
Pollio! 


Alliana îndreptă spre cei doi o privire rugătoare: 

— Offas e bun, el n-o să-mi umbrească fericirea. O are pe lunilla și se 
gândeşte la soarta ei. Dar lui Pollio, ce să-i spun, pe el cum să-l implor”! 

Ce rost mai avea răzbunarea, din moment ce Laetius Vitalis părăsea 
Dacia? îl fulgeră un fior pe fostul sclav. Prin omorârea lui nu s-ar îndrepta 
nimic din răul făcut. Sclavii rămași în Dacia vor şti să-și făurească altă 
viaţă, ei vor fi oameni liberi. Ticăloși ca cel din faţa lui n-au să mai poată 
lovi şi chinui. Se hotărî: 

— Pentru tine, Alliana, sunt gata să-i dau drumul acestui om cu sufletul 
plin de răutate! 

— Nici săracilor nu le-ar folosi la nimic judecarea lui, spuse Offas. 
Atunci când mi-a venit gândul să-l prind, m-am gândit la tine, Sargetius. 
Zic şi eu ca Pollio, să-l lăsăm să plece pe acest nemernic! 

Privirea lui Laetius Vitalis se aţinti asupra lui Sargetius. Tot ce fusese 
demnitate de om în el pierise. Aștepta ultimul cuvânt al aceluia pe care îl 
privise ca pe un urmaș al barbarilor. 

— Dezlegaţi-l! Îl scoateţi la marginea pădurii şi-l lăsaţi să se ducă după 
ceilalți! zise Sargetius, fără să-l mai învrednicească în vreun fel cu privirea. 

O luă pe Alliana de mână și se îndreptă spre copacul sub care îi aştepta 
Metella. Peste pădure se întindeau umbrele înserării. Flăcările focului din 
mijlocul poienii aruncau în jur o lumină ce îmbrăca totul în forme și culori 
mereu schimbătoare. 

Era trecut de miezul nopţii. Liniştea se tulbura la răstimpuri de strigătele 
vietăților pădurii. Sub adăpostul de frunzare, Sargetius stătea cu mâinile sub 
cap, privind prin golul de la intrare licăreala neîntreruptă a stelelor. Alături 
de el dormea Alliana. Se întoarse, se aplecă și o sărută ușor. Ea se mișcă, 
zâmbi în vis şi îşi continuă somnul. În noianul gândurilor şi îngrijorării ce-l 
năpădeau, desluşi şoapte dinspre focul ce pâlpâia în poiană. Ascultă cu 
răsuflarea reținută. Reuși să prindă ceva: 

— Pârjolul se întinde! Sargetius trebuie să ştie! 

Se ridică încet, cu grijă să nu tulbure somnul Allianei, și porni călcând 
ușor spre cei ce vorbeau. Frau Grimhild și șeful gărzii. Tânărul gepid nu-i 
lăsă timp să întrebe, se porni năvalnic: 

— De ieri Porolissumul e în flăcări! Aseară am sosit acolo. Lumea îl 
părăsea îngrozită, blestemându-i pe gepizi. Așa s-a întins zvonul, că hoarda 
noastră a ajuns acolo şi a pus foc! 

— Gerthorund unde se găseşte acum? 


— Acolo unde s-a retras, aşteaptă veşti de la tine. Focul a cuprins mai 
mult de jumătate din uliţe, s-a întins dinspre amfiteatru spre for. Când am 
plecat ajunsese în cartierul Serdos. Poate că acum a pătruns și în Marodava. 

Sargetius se întoarse spre șeful gărzii: 

— Să-mi aduci repede calul! Pregătește patru oameni să mă însoțească! 
Tu aştepţi aici, Grimhild. Despre Gerthorund vorbim când mă întorc. Până 
se vor ivi zorile sunt înapoi. Altceva, ce s-a mai petrecut la Porolissum? 

— Fumul era prea gros, n-am putut să văd prea multe. Casele au rămas 
pustii. Peste tot mişunau numai militari, răspunse tânărul, apoi adăugă sfios, 
după o scurtă pauză: Ştiam unde își ascunsese Offas familia, am luat-o și 
am adus-o încoace... 

Un fior străbătu trupul lui Sargetius. Sări pe cal și se pierdu în noapte, 
urmat de cei patru din gardă. Când ajunse în poiana unde altădată se înălța 
cetatea lui Burio, văzu Porolissumul arzând. Simţi inima strângându-i-se de 
revoltă și neputinţă. Pârjolul nu mai putea fi stăvilit, iar pedepsirea celor 
care săvârşiseră ticăloşia nu trebuia să întârzie. Gândi că Iustus Valentinus 
de aceea se grăbise, pentru a nu fi socotit părtaş la o astfel de faptă. 

Cobori în galopul calului pe vechiul drum al tarabostilor, pătrunse în 
ogradă și alergă spre villa. Flăcările răbufneau prin acoperiș și ferestre. 
Unde era bătrânul? Trebuia să-l găsească! Ajuns în faţa intrării, se repezi în 
atriu, pierind în valurile de fum. Cei din gardă se opriră afară îngroziţi, 
așteptând să-l vadă ieşind, dar el nu se arătă. La lumina pârjolului se 
priveau chinuiţi de remușcări. Sargetius o ţinu drept spre exedra, unde ştia 
că bătrânul stătea mai tot timpul. Pătrunse în mica încăpere învăluit de fum. 
Se opri o clipă şi ascultă. Auzind un geamăt pe pardoseala de mozaic, în 
colțul din apropierea ferestrei, se repezi într-acolo, îl găsi, îl ridică şi se 
năpusti cu el spre atriu. Dar nu reuși să ajungă: drumul era închis. Se 
prăbuşise plafonul. Flăcările îl dogoreau din toate părţile. Simţea că se 
înăbușe. Se lăsă jos, pe pardoseală fumul era mai rar, dogoarea mai slabă, 
înainta pe brânci pe coridorul ce ducea spre ieşirea din spatele villei, găsi 
ușa încuiată, se propti în zidul opus și împinse cu toată puterea, tăbliile 
cedară, sări afară, se îndepărtă şi-l puse pe bătrân pe iarbă. Aruncă din spate 
tunica din care ieșeau flăcări. Simţea pe mâini usturimile arsurilor. Când îi 
scoase bătrânului cămașa, văzu că acesta ţine ceva în sân: pergamentul scris 
de Sarmis către Burio! 

— Ai venit, Sargetius? îl auzi murmurând printre gemete. Zeii și-au adus 
aminte să mă ia la ei! 


— Să te ţii tare! Ai să vezi Dacia liberă, bunicule! 

— Am avut grijă de pergament. Să-l păstrezi ca pe ceva sfânt! Să nu uiţi 
legământul lăsat de înaintașii noștri! 

— Îmi ţin jurământul! Am pornit lupta. Toţi cei ce au îndrăgit pământul 
Daciei mă urmează! 

La lumina flăcărilor, desluși un zâmbet răsărit pe faţa bătrânului. Se 
lupta din răsputeri să-și înfrângă durerile. 

— Să porţi tuturor de grijă, pământul Daciei i-a înfrățit pe toţi. Și nu 
uita, să nu laşi să se stingă neamul Dicomesilor! 

Nu știa ce să facă, ce ajutor să-i dea. Tot corpul îl avea plin de arsuri. 
Bătrânul tăcea, continuând să scoată gemete într-o răsuflare slabă, ca 
pâlpâitul unei lumânări ce se stinge. Se aşeză lângă el. Încercă să-i 
vorbească, dar nu-i mai răspunse, îl privi mult timp în tăcere. Ştia că se 
sfârşise. 

Deasupra Porolissumului, cerul părea o cupolă uriașă, înroșită de flăcări, 
ce se sprijinea pe crestele munţilor din jur. Dincolo de villa, atelierul de 
olărie era și el în flăcări. 

Uriașa manevră de înșelare, strângere și împingere spre miazăzi a 
populaţiei din Dacia era condusă de Septimius Tertius, ajutat de legatul 
Marcius Antonius. Celelalte operaţii militare de apărare cădeau în grija 
comandanților celor două legiuni: Gemina şi Macedonica. Guvernatorul 
venise în părţile de sus ale provinciei, de unde plănuise să declanșeze 
colosala mişcare de părăsire a Daciei, dirijând întreaga acţiune instalat în 
castrul de pe vârful dealului de la marginea Porolissumului. La început, 
prevederile sale s-au dovedit bune. Simularea atacului gepizilor și arderea 
vicurilor din acea parte au provocat derută în populaţie care, îngrozită de 
zvonurile ce se schimbau de la o zi la alta, căuta scăpare spre miazăzi. 
Septimius Tertius era convins că, pe măsură ce mulțimea se va îngrămădi pe 
drumul spre Napoca, gărzile o vor putea stăpâni cu mai multă ușurință. 
Urmase apoi arderea Porolissumului. Ordinul se executase în grabă și, de 
sus din castru, guvernatorul privise cum se mistuia în furia flăcărilor o 
aşezare ce cunoscuse prosperitatea în timpul stăpânirii romane. A doua zi 
ajunse la el vestea opririi lui Iustus Valentinus de către răsculații care nu 
voiau să părăsească Dacia. Ruinele Porolissumului încă mai fumegau când 
ordonase legaţilor comandanţi ai celor două legiuni să adune cohortele și să 
se pregătească de luptă. Așa cum raportaseră iscoadele trimise, ciocnirea 
avea să se dezlănțuie undeva între Porolissum și Napoca. Pentru a-i reuși o 


manevră de amăgire, apoi de învăluire, dispuse ca înaintea coloanei militare 
să fie împinsă mulțimea — bărbaţi, femei și copii — prinsă de-a lungul 
drumului. După câteva zile, ciocnirea dintre cele două tabere era așteptată 
să izbucnească dintr-un moment în altul. 

Sargetius nu cunoştea în toate amănuntele intențiile guvernatorului, se 
baza mai mult pe presupuneri, rezultate din desfășurarea întregii acţiuni. 
Înţelesese că se apropia ziua hotărâtoare. Odată cu arderea Porolissumului, 
se aştepta să înceapă retragerea grosului legiunilor, lăsând în urma lor ruine 
şi cenuşă. După înhumarea bătrânului Degidus și după ducerea Allianei cu 
Metella la un adăpost sigur, se simţea mai liber în mișcări, cu sufletul ușurat 
şi cu hotărârea sporită. Toată puterea minţii sale și-o concentra numai 
asupra grelei încleștări cu cohortele. O noapte întreagă somnul nu se prinse 
de el, chinuit de întrebarea ce-și punea: era bine să se măsoare fățiș, să 
primească o luptă hotărâtoare, ori să se lanseze în scurte şi dese atacuri de 
hărțuială pe tot parcursul drumului? Era spre ziuă când în mintea lui răsări 
scânteia: să facă tot ce e cu putință pentru a amâna ciocnirea, până obținea 
ajutorul gepizilor. Simţi un val de căldură, de încredere și speranţă, prin tot 
trupul. Înfiorat, sări în picioare și chemă la sine pe celelalte căpetenii. 

Într-o poiană din apropierea câmpului provizoriu al legiunii Gemina, 
guvernatorul Septimius Tertius stătea în faţa cortului, bucurându-se de 
frumuseţea zilei şi a priveliştilor. Către apus, pădurile urcau în depărtări pe 
crestele munţilor, în valuri ce-și schimbau formele şi culorile, pierzându-se 
în pâcla albăstruie a după-amiezii de vară. Era mulțumit de tot ce pregătise, 
gândea că în cel mult două sau trei săptămâni va putea să raporteze 
împăratului retragerea populaţiei și părăsirea Daciei. Plimbându-și privirea 
peste atâta frumuseţe, văzu venind dinspre intrarea principală pe primul său 
contubernal. Nerăbdător, se ridica și-i ieşi în cale: 

— A sosit vreun curier de la Ulpia Traiana? îl întrebă, gândindu-se la un 
mesaj trimis de Roma. 

— Nu. A venit un sol din partea răsculaților, răspunse contubernalul 
şovăind. 

Septimius Tertius îl măsură cu o privire mustrătoare: 

— Ce răsculați?! În Dacia nu s-a revoltat nimeni! Contubernalul luă 
poziţia militarului în faţa comandantului: 

— Septimius Tertius, eu sunt contubernal, nu caut să pătrund taine ce 
privesc pe guvernator. Totuşi, a venit un trimis din partea lor, a cetelor ce 
opresc populaţia. Vrea să-ţi vorbească. 


— Să-l aduci repede încoace! Mă găseşti în cort. 

Cel trimis de Sargetius era Dassius. El se arătase gata să facă încercarea, 
oricare ar fi fost primejdia. 

Când guvernatorul îl văzu pe tânăr intrând, avu o strângere de inimă. O 
clipă îl fulgeră gândul la o răscoală pornită de cei care se socoteau urmași ai 
dacilor. Făcu semn contubernalului să iasă, iar lui Dassius să se apropie, 
continuând să-l cerceteze cu privirea. 

— Mă rog zeilor pentru... 

— Lasă zeii! îl opri guvernatorul. Spune-mi, cine te-a trimis şi pentru 
ce-ai venit? 

— Îţi aduc salutul lui Sargetius, Septimius Tertius! Eu sunt din Ulpia 
Traiana Sarmizegetusa. Te-am văzut de multe ori în for. Sunt făurar, calfă 
de-a meşterului Timocles. 

— Eşti dintre cei care au fugit în acea noapte de acolo? Și ce vrea 
căpetenia cetelor de latroni? 

— Sunt dintre aceia care nu se îndură să părăsească Dacia, Septimius 
Tertius! Dacă îl socotești pe Sargetius căpetenie de latroni, e ca şi cum ai 
vrea să spui că, atunci când legiunile Romei au cucerit Dacia, n-au găsit aici 
un popor viteaz, care s-a împotrivit cu înverșunare. Dar îţi va spune el ce fel 
de căpetenie este. Eu sunt trimis numai ca să te anunţ că vrea să-ţi 
vorbească. Are numai gânduri bune pentru tine, Septimius Tertius! 

— De ce n-a avut curaj să vină? strigă guvernatorul cu ciudă. 

— Nu mă îndoiesc că ştii, nu numai de ce n-a venit, ci şi că nici nu 
trebuia să încerce... 

— Ce vrei să spui?! 

— Tu ai îndrăzni să vii în tabăra noastră, Septimius Tertius? Eu mi-aş 
pune viaţa în joc, aş rămâne aici zălog, dacă ai face asta! Sargetius a dat 
dovadă că este o adevărată căpetenie. L-a avut prins pe procuratorul Iustus 
Valentinus, dar l-a lăsat să plece. Tu ai fi făcut asta? 

Guvernatorul începu să zâmbească. Îndrăzneala tânărului îi plăcea. Așa 
şi-i închipuise pe daci, oameni care nu puneau ascunzişuri în vorbe. 

— Să zicem că aş vrea să-l ascult. Dar unde? Acolo unde se găseşte el, 
la tabăra lui? 

— Nu! Va veni în apropiere, unde te roagă să mergi şi tu. Să ştii că nu s- 
a pus la cale nici un vicleşug pentru a te prinde. Îţi vei lua o gardă cât vrei 
de tare, căci şi el, din prevedere, vine însoţit de gardă. 


Mult timp, guvernatorul rămase tăcut, pe gânduri. Străbătu cu mintea 
drumul până la Ulpia Traiana Sarmizegetusa, apoi mai departe, până 
dincolo de Danuvius. Avea cale lungă de mers. Trebuia să încerce ceva. 
Mulțimea nu va fi uşor de împins până acolo. 

— Voi merge! rupse el tăcerea, ridicându-se în picioare. Și, făcându-i 
semn să-l urmeze, ieși din cort. 

Cele două gărzi au fost oprite la o depărtare de o sută de paşi de copacul 
cu coroană bogată sub care Sargetius se întâlni cu guvernatorul. Numai ei 
doi. Puteau să vorbească orice, fără teamă că vor fi auziţi de cineva. Se 
găseau faţă în faţă doi bărbaţi ale căror chipuri se asemănau cu cei doi mari 
înaintași: Septimius Tertius aducea cu Traian — cuceritorul, iar Sargetius, cu 
Sarmis — sufletul răscoalei celei mari din acea vreme. 

— Salut pe guvernatorul Daciei! începu Sargetius. Rog zeii ca numele 
său să nu fie blestemat de cei ce vor rămâne aici! 

— Şi eu te salut, Sargetius! Dacă zeii vor fi sortit ca numele meu să fie 
hulit, al tău va fi preamărit! Trebuie să recunosc, știu aproape tot despre tine 
şi despre faptele tale. Ţi-a intrat în cap că vei reînvia Dacia lui Decebal? 

Inima lui Sargetius se strânse. Sângele îi pieri din obraz. Nu uită că se 
hotărâse să se stăpânească. Avea nevoie să câştige timp. 

— Cuvintele tale nu mă supără. Mă gândesc numai că, dacă voi părăsiți 
Dacia, ce vă mai pasă de cele ce se vor petrece aici? Spui că vreau să 
reînviez Dacia lui Decebal. Din nefericire, acest lucru nu mai e cu putinţă. 
Vom face numai o Dacie liberă, cu un popor nou, ieșit dintr-un aluat 
frământat cu sânge roman şi dac. Am venit să găsim o cale. Nu înțeleg ce 
urmărești, Septimius Tertius! 

Guvernatorul zâmbea. Nu se temea de lupta cu cetele lui Sargetius. Nu-i 
credea atât de temerari. 

— Să zicem că nutresc gânduri bune! Ce înțelegere vrei? 

În sufletul lui Sargetius licări o rază de speranţă. 

— Aş vrea să nu se piardă oameni, nici din pâlcurile mele și nici din 
legiunile tale. Ceea ce ţintesc să-ţi cer, e ușor de îndeplinit: să lăsăm pe 
fiecare om să hotărască așa cum îi este voia. Cine vrea să plece, noi nu-l 
oprim, iar cine vrea să rămână, voi să nu-l duceţi cu sila! 

— De ce spui că nu vrei să moară nimeni? 

Sargetius începu să râdă fără reţinere: 

— Ai spus că mă cunoşti, Septimius Tertius! Mulțimea pe care o împingi 
din urmă cu gărzile n-o vei putea duce prea departe. Pâlcurile mele, cu 


căpeteniile lor, sunt hotărâte să se opună, iar la nevoie să dea lupta cu 
cohortele și centuriile tale. Ar fi o încleștare fără rost, s-ar pierde vieţi 
nevinovate de o parte şi de alta! 

— Eşti așa cum mi te-am închipuit! murmură guvernatorul încruntat. 
Trebuia să mă gândesc că cel ce-și trage rădăcinile din acel Sarmis, nu 
putea să se arate altfel... 

— Un latron, cum îţi place să ne numeşti. 

— Dacă străbunicul tău alunga legiunile, Dacia ajungea departe. Poate 
că trecea în fruntea popoarelor. De aceea tot ce s-a notat despre el de către 
scribi şi istorici, a fost ars din ordinul împăratului Hadrian. Nici în tine nu 
văd un latron, dar ce pot să fac? Împăratul Aurelian a hotărât să fie retrasă 
populaţia din Dacia, iar eu nu fac altceva, decât să îndeplinesc ce mi s-a 
cerut. Altfel, aş porni legiunile peste Danuvius, aş lăsa să ne urmeze numai 
cine vrea. 

— În ciuda ordinului primit, Septimius Tertius, îţi stă în putere să-i faci 
pe mulți scăpaţi! 

— Iar ţie, îţi stă în putere să eviţi o ciocnire sângeroasă cu legiunile, din 
care ai ieşi zdrobit! 

Sargetius se arătă împăciuitor. Îşi atinsese în bună măsură scopul 
urmărit: 

— Voi strânge căpeteniile de cete şi vom chibzui. Mâine, pe seară, îţi voi 
trimite răspunsul. Poate că zeii ne vor arăta calea cea bună! Până atunci, 
opreşte orice silnicie! 

Se despărţiră. Sargetius câștigase răgazul necesar. 

După două zile, pâlcurile de cete cu căpeteniile lor aşteptau ascunse în 
pădurile de pe coline, urmărind mişcările din câmpurile înjghebate în grabă 
de legiuni la căderea serii. Când se lumină de ziuă, pe povâmișul domol al 
dealului cu plaiul punctat de copaci rari, cohortele începură să se desfăşoare 
în linii de luptă. În partea opusă a văii, Sargetius aşeză cetele conduse de 
Pollio şi Timocles la fel în linie, ca astfel adversarul să creadă că îi stăteau 
forțe slabe în față şi să pornească la atac. Între cele două tabere, în partea de 
jos a văii, era îngrămădită mulţimea de care, vite şi oameni împinsă de 
gărzi. 

De pe o înălțime, guvernatorul privea încrezător cum înaintau centuriile 
sale. 

Marea încleștare se dezlănțui în momentul când pe creasta pe care stătea 
Sargetius începură să se ridice valuri de fum. Septimius Tertius bănui că 


răsculații puseseră foc pădurii. Ordonă ca trompetiştii să sune începerea 
atacului, fără să ţină seama de vestea adusă de iscoade. Din urmă se auzeau 
strigăte și chiote însoţite de ropote de cai. 

Când liniile se ciocniră, din spate năvăli hoarda gepizilor în iureș 
nestăvilit. Lovitura lor căzu ca un trăsnet. O parte din centurii se întoarseră 
şi primiră lupta. Din cele două părți ale văii se aruncară în bătălie cetele lui 
Diurpanneus și ale lui Offas. 

Când văzu că din mulţimea ce se împrăștiase, bărbaţii se întorceau să 
lupte, guvernatorul ordonă să sune retragerea şi regruparea. Nu-şi dădu 
seama decât târziu că săvârşise o greșeală tactică. O parte din legionari 
avură timp să se retragă, alţii, încercuiți, continuară să se apere. În mijlocul 
cetelor, căpeteniile luptau cu vitejie. Ca o nălucă, Sargetius trecea dintr-o 
parte în alta, îndemnând și lovind. 

Văzând că bătălia se putea sfârși cu un dezastru pentru legiunile sale, 
Septimius Tertius aruncă în luptă centuriile de rezervă. Sargetius făcu la fel 
cu cetele lui Burillius. În toiul încleştării, legaţii comandanţi ai celor două 
legiuni se dovediră militari încercaţi, prinseră momentul potrivit şi rupseră 
lupta. 

Sargetius câștigase bătălia, dar o plătise scump. Pierduse mulți oameni, 
printre care doi dintre cei mai bravi: Offas și Pollio. 

Ultimele centurii s-au scurs împrăștiate către Danuvius, unele prin valea 
Alutusului și prin trecătoarea râului Rabo — spre Drobeta, altele prin Tibiscu 
— spre Viminacium. Cei rămaşi pentru totdeauna pe aceste meleaguri 
răsuflau uşuraţi, ca după un prăpăd care îi îngrozise. Pe deasupra Daciei 
pluteau valuri de pâclă groasă cu miros de fum şi scrum. Pe unde se 
retrăseseră, cohortele şi gărzile lăsaseră în urma lor numai ruine. În afară de 
Porolissum, arseseră părți din Napoca, Potaissa, Apulum și Ulpia Traiana 
Sarmizegetusa. 

Stăpânirea romană luase sfârșit, după o sută șaizeci şi cinci de ani de 
ocupație. Din Dacia lui Decebal n-au mai rămas decât munții, văile, râurile 
şi câmpiile. Erau altele așezările și casele. Erau alții oamenii: se născuse un 
popor nou. Populaţia se simţea descătușată, dar suferea, privind îngrijorată 
viitorul. Se vedea neprotejată înăuntru și neapărată la hotare. 

Printre oameni s-au dezlănțuit dușmănii şi patimi. Aceia pe care soarta îi 
încercase mai greu, cu tot avutul mistuit de flăcări, dușmăneau pe cei ce 
scăpaseră fără pierderi. Cei mai curajoşi, mai repezi în hotărâri au luat în 
stăpânire case și pământuri bune. Cine să-l apere pe cel firav la trup, de cel 


vânjos şi lacom? Cine sărea în ajutorul aceluia prădat în plină zi, când 
pretutindeni domneau încordarea şi haosul? Cine să se opună cetelor de 
latroni, care nu se sfiau să înconjoare vicurile şi să le jefuiască? 

La toate acestea s-au adăugat două nenorociri mari, adevărate flagele: 
foametea şi molima. Erau înfometați cei rămași pe ulițele nearse ale 
așezărilor, de la Porolissum până la Sarmizegetusa. Se simțeau pretutindeni 
lipsurile. De mai mult de un an, cei ce nu voiau să părăsească Dacia n-au 
putut să muncească în liniște pământul şi să îngrijească vitele, au trăit 
ascunși de teama gărzilor. Erau zile de vară, o vreme mai călduroasă și mai 
secetoasă decât în alți ani. Foametea şi ciuma se întinseră ca pârjolul, 
aducând durere și moarte. Molima pornise dinspre Sarmizegetusa, unde 
înainte de plecarea legiunilor se îngrămădise multă lume, întinzându-se cu 
repeziciune de-a lungul drumului cel mare, până la Porolissum. 

Câmpia mănoasă a Samusului, pe o mare întindere în jurul cotului cel 
mare, trecuse în stăpânirea gepizilor. Gerthorund nu încuviințase nimănui să 
pătrundă în ferma lui Sargetius, îl așteptase. El se instalase în ferma vecină, 
cu villa mare şi frumoasă, părăsită de Laetius Vitalis. Când Sargetius sosise 
acolo cu Alliana, căpetenia gepidă dăduse drumul unei petreceri ce se 
lungise mai multe zile. Repetase de mai multe ori dorinţa de a avea o soție 
ca Alliana sau ca Opilia. Diurpanneus, mistuit de dorul soţiei, lăsase o parte 
din cete lângă muntele din care izvora Alutusul, iar cu restul trecuse 
dincolo, la moşie, o luase pe Opilia şi se înapoiase la fermă, unde era 
Sargetius. 

După căderea în luptă a lui Pollio, Artemidorus devenise căpetenie a 
cetelor foştilor sclavi. Sargetius îşi punea multă nădejde în el. Ca și ceilalți 
— săraci, liberţi, veterani, meșteșugari — foştii sclavi căutau să pună 
stăpânire pe câte o casă părăsită şi o bucată de pământ bun de muncă. Nu se 
îndepărtau prea mult de tabără, singurul sprijin pentru apărare. Printre cei 
rămași se găseau destui din aceia care vedeau în sclavi tot sclavi. Încercau 
să-i prindă, să-i lege și să-i pună la muncă. 

Metrobius devenise un alt om. Nu mai era filosoful care se străduia să 
pătrundă adânc în sufletele oamenilor, să înţeleagă sensul vieţii și rostul 
lumii, ci luptătorul pentru ajutorarea celor săraci aflați în suferință. După 
moartea lui Offas, rămăsese la conducerea cetelor pornite de la Porolissum, 
a celor din Colegiul săracilor. Se înapoiase cu ele acasă, acolo unde ulițele 
erau pline de ruine şi cenușă, unde molima începuse să facă ravagii. 


Burillius se retrăsese cu cetele sale în vicurile împrăștiate de-a lungul 
râului Aureus, între Potaissa și Alburnus Maior. Pe valea lui era mai multă 
liniște, molima nu pătrunsese într-acolo. Tot din cauza molimei, 'Timocles 
nu se înapoiase cu cetele la Sarmizegetusa, se oprise în munții ce străjuiau 
valea râului Marisus. 

Sargetius pornise spre Porolissum însoţit de gardă puternică și de 
numeroşi oameni de legătură, pentru ca în fiecare zi să cunoască ce se 
petrecea în Dacia rămasă fără apărare şi fără legi. 


CAPITOLUL VII 
ÎN NEGURA DESTINULUI 


Călcând cu pași rari, gânditor, prin ograda cu pomii încărcaţi de rod, 
Sargetius se opri în partea de sus, la marginea pădurii, pe unde venea 
drumul dinspre Porolissum. Soarele învăluia împrejurimile în lumina 
potolită a unei după-amiezi de început de toamnă. Se simţea fericit alături 
de Alliana, dar nu împăcat cu sine. Se cădea să plece neîntârziat, în multe 
locuri era așteptat sa întărească ordinea și apărarea. Poporul se vedea 
părăsit, fără conducător, lăsat pradă celor lacomi şi cetelor de latroni. 
Zvonurile îi umpleau sufletul de îngrijorare. Oamenii de legătură aduceau 
vestea că pretutindeni numele lui se rostea cu căldură și nădejde. 

Îl apăsa pe conștiință o grea răspundere: calea de a fi condusă ţara 
străbunilor, redevenită liberă. Era el îndreptăţit să fie rege? Nu se vor ivi 
oare dușmănii şi lupte pentru putere? Și apoi, ce organizare se potrivea mai 
bine pentru ţară: după legile romane sau după vechile datini dace, pe care 
unii bătrâni și le mai aminteau? Era bine să ţină ruptă orice legătură cu 
Roma? 

Astfel de întrebări îl tulburau, îi umbreau fericirea și îi sporeau 
nerăbdarea de a pleca. Nu luptase el cu preţul vieţii ca populaţia să nu fie 
dusă dincolo de Danuvius? Nu uita nici legământul făcut față de înaintașii 
săi. Ştia că va trece multă vreme până va fi din nou alături de proaspăta lui 
soție. 

Negăsind o dezlegare situaţiei în care se zbătea, se înverșuna şi pe 
Metrobius. Nu el l-a făcut să înțeleagă că trăieşte într-o Dacie cu un popor 
nou, spulberându-i speranţa renașterii țării lui Decebal? 

— Este o lege a istoriei, îi spusese fostul sclav filosof, după evenimente 
zguduitoare, niciodată viața unui popor nu mai revine la ceea ce a fost 
înainte! 

În liniștea ce-l înconjura, auzi voci apropiindu-se dinspre Porolissum, 
din susul drumului. Îl văzu pe Metrobius, însoţit de Grimhild și Iunilla. Îl 
aștepta, pregătit să-l întâmpine cu vorbe bune. Dar inima lui se strânse, 
privirea îi rămase aţintită pe îmbrăcămintea lor sărăcăcioasă și ruptă. 

— Am primit vestea şi ţi-am ieșit înainte. Ai făcut bine că i-ai adus şi pe 
ei, zise, făcându-le semn cu mâna să se oprească. 


Pe faţa adânc crestată de suferință a lui Metrobius răsări un zâmbet. 
Vorbi clătinând capul: 

— Le cam încurci! Cred că uitaseși de ei. Înţeleg mirarea ce se 
oglindește pe faţa ta: nu te așteptai să ne vezi cu o astfel de înfăţişare. Să știi 
că de când m-am întors la Porolissum am început să redevin filosoful de 
altădată. Întristarea noastră nu trebuie să treacă şi asupra ta, e bine să-ţi 
păstrezi limpezimea sufletească dinainte. De multe ori omul luptă întărit de 
nădejdea că la sfârşitul strădaniilor sale va gusta liniștea și fericirea, însă 
uneori ceea ce a sperat să dobândească piere sub un nou val de durere. În 
Porolissumul căzut pradă flăcărilor, cei ce trăiesc în puţinele case rămase 
nearse și în bordeiele săpate prin împrejurimi se zbat înfruntând molima şi 
foametea. 

— Şi toate astea nu trebuie să mă întristeze? 

Metrobius clătină iarăşi din cap și porni înainte, continuând să 
vorbească. 

— Să mergem! Se lasă seara. Dacă ai strânge în sufletul tău, Sargetius, 
toată durerea celor rămași în Dacia, n-ai mai putea să săvârşeşti ceea ce toţi 
aşteaptă de la tine. Pentru asta nu te judec rău. Ai făcut bine că te-ai retras 
câteva zile aici. Ai dat, pentru scurt timp, uitării grijile. Aveai nevoie de 
reculegere, de întărire. Câţi generali, satisfăcuţi de victorii, n-au privit peste 
miile de trupuri ale celor căzuţi în lupte, fără să audă gemetele și strigătele 
răniților? 

— Crezi că nu mă doare sufletul? 

— E mai bine să nu vorbeşti, ci numai să asculți! 

Apoi, întorcându-se spre Grimhild și lunilla, continuă râzând: 

— Priveşte o nouă familie a Daciei libere! Întocmai ca sămânţa care 
încolțește și răsare după ce fructul a putrezit, așa se va înmulţi populaţia de 
aici. Când am venit dinspre Sarmizegetusa spre Porolissum, am văzut în 
lungul drumului mulţi tineri printre cei rămaşi. Ei, aceștia care abia încep 
viaţa, se dovedesc curajoși şi hotărâți, privesc viitorul cu încredere. 

În ochii lui Sargetius luci o flacără: 

— Au rămas şi destui bătrâni, murmură el. 

Metrobius urmă: 

— Da, n-au plecat mulţi. Bănuiesc și unde te poartă gândul. Au stat pe 
loc mai ales cei ce ştiau ca prin trupul lor mai curge ceva sânge dac. Ei, 
tinerii, nu s-au întrebat ce sânge au, care le e obârşia, nu s-au îndurat să 
părăsească locurile copilăriei... 


— [unilla şi Grimhild vor trăi alături de mine şi de Alliana, îl întrerupse 
întristat Sargetius, având în minte chipul lui Offas. În toiul luptelor și în 
timpul urmăririi cohortelor, Grimhild ne-a fost de mare ajutor. Și-a câştigat 
cu prisosință dreptul de a se socoti cetăţean al Daciei. Dar mi-ai spus să tac 
şi să te ascult. Asta e tot ce-ai vrut să-mi vorbeşti? 

Metrobius îl apucă de braţ, încetinându-și mersul, lăsând tânăra pereche 
să meargă înainte. Reluă cu ton potolit și nestăvilită convingere: 

— A sosit vremea să porneşti lupta de curmare a răului. Trebuie să ai 
grijă de popor... 

Sargetius se opri, măsurându-l mirat cu privirea. 

— Nu-mi vorbi nimic, continuă Metrobius, îndemnându-l la mers. Lasă- 
mă să mă descarc de tot ce vreau să-ți spun. Da, e momentul să porneşti. 
Pretutindeni întâlneşti teamă și nesiguranţă. Cete de latroni jefuiesc ziua în 
amiaza mare. 'Ticăloşia își arată faţa în atâtea forme, cum nici nu-ţi poţi 
închipui. Poporul Daciei are nevoie de un conducător energic. Acel 
conducător ești tu, Sargetius! Țara te aşteaptă! 

— Bine, dar eu... 

— Ai răbdare, încă n-am spus tot. Poate că te apasă greutatea grijilor, 
poate că nu știi cum și cu ce să începi, dar nu ăsta este esenţialul. Din 
scrierile unor istorici de la Atena și de la Roma, mi-am putut întruchipa în 
minte pe Decebal, de care poporul a ascultat cu supunere, urmându-l fără 
şovăire în lupte. Crezi tu, Sargetius, că pe timpul lui n-au existat în această 
ţară oameni ticăloşi, lacomi şi răi? Eu îţi spun că da! Să nu crezi că Decebal 
trebuia să fie prezent peste tot, pentru ca cei mizerabili să-și stăpânească 
pornirile. Nu, Sargetius! A fost destul să ştie toţi că acolo, la Sarmizegetusa, 
se găsea un rege blând și bun cu cei ce se supuneau cuvântului său, dar 
necruţător și crud cu cei ce încălcau legea, obiceiul, omenia. Asta lipsește 
acum Daciei: o căpetenie de care toţi să asculte, să aibă temere, să-l 
respecte şi să-l iubească. La asta îţi dă dreptul și obârşia ta, de urmaș al 
aceluia pe care puterile cerului nu l-au ajutat să elibereze atunci ţara, al 
viteazului şi luminatului Sarmis. Şi-ţi mai dă dreptul lupta ta, de a nu lăsa 
legiunile să ducă de aici cu sila populaţia! 

Adânc tulburat, Sargetius murmură clătinând capul: 

— Cine poate bănui care va fi acela pe care poporul îl va alege să-i fie 
conducător?! 

— Numele tău e rostit cu respect, încredere şi speranță pretutindeni. Prin 
toate așezările, mari şi mici, oamenii pe tine te socotesc căpetenie, de la tine 


aşteaptă curmarea suferințelor, întărirea încrederii în viitor. 

— Dacă ai fi solul unui duşman, aş spune că acesta a ales pe cel mai 
potrivit. Tu nu eşti trimisul celor care ar putea să vorbească în numele 
poporului Daciei. 

— Tocmai pentru că nu sunt trimis, îţi vorbesc în numele lor! 

— De aceea nu aduci deloc vorba despre tine? 

Metrobius nu răspunse. Nu înţelegea unde îi alerga gândul. 

— Dacă poporul mă socotește conducător, trebuie că şi pe tine te 
priveşte la fel. Cine a fost ajutorul meu în lupte? Cine mi-ar fi luat locul 
dacă eu cădeam? Nu tu? Acum pot să-ţi spun ce-mi încarcă sufletul. Am 
avut clipe de șovăire, au fost momente când mi-am dorit o viaţă tihnită, 
alături de Alliana, dar nu m-am gândit niciodată ca atunci când poporul ar fi 
în primejdie, să nu fiu gata de luptă. Cele spuse de tine mi-au întărit 
hotărârea! Dealtfel sorocisem ca peste câteva zile să pornesc spre Apulum, 
spre Sarmizegetusa şi oriunde ar fi nevoie. 

Sargetius tăcu, privind în jos. Parcă îl frământa ceva. Reluă: 

— Vrei să spui că nu-i greu să fii conducătorul unui popor? îl întrebă, 
călcând rar. 

Părerea lui Metrobius veni plină de convingere: 

— Nu este greu, atunci când cel ales ştie să se înconjoare de oameni de 
nădejde, cu sufletul pentru binele mulțimii. Pe tine te urmez, Sargetius, 
oriunde, numai să liniștim poporul, să-i redăm tihna de altădată. După 
aceea, vreau să-mi văd visul împlinit: să pun bazele unui athenaeum în care 
tinerii mai bine înzestrați ai Daciei să capete cunoştinţe de geometrie, 
retorică, istorie și filosofie, aşa cum se învaţă la Roma, Atena şi la 
Alexandria Egiptului. 

— Aşa vom face, Metrobius! Să mergem la villa. Se lasă seara şi trebuie 
să ne pregătim de plecare! 

Ca readus la realitate, Metrobius se înfiora. Clătină capul cuprins de 
tristeţe: 

— Acum pleci singur, Sargetius. Eu te voi urma mai târziu. Trebuie s-o 
găsesc pe Marciana. În Porolissumul în ruină, încă n-am reușit să aflu unde 
se adăposteşte. Poate are nevoie de ajutorul meu. 

Seara târziu, era luminăţie mare în tricliniu. Îl aveau ca oaspete pe 
Gerthorund. Metella se simţea ca la ea acasă, luase conducerea pregătirilor 
pentru ospăț. Mai erau veniţi Dassius şi Diegia, cu micul Diurpanneus, care 
aduseseră cu ei pe Dazia, greu îndurerată după pierderea lui Pollio. Între ei, 


Metrobius căuta să întreţină o atmosferă de veselie. Începuse să povestească 
o glumă, când actorele Velleius intră însufleţit şi anunţă sosirea lui 
Diurpanneus cu Opilia. leşiră cu toţii. În faţa villei, la lumina făcliilor îi 
văzură înconjurați de o duzină de tineri. 

— Să te ţină zeii, mărite rege! strigară toţi într-un glas, când în faţa lor 
apăru Sargetius. 

El se opri pe treapta de sus, între coloanele de marmură ale villei. De 
câte ori se auzea strigat din mulțime cu „mărite rege”, simțea o apăsare în 
piept. De la străbunicul său Sarmis nu mai răsunaseră acele vorbe, rostite de 
popor. Privi în jur, ca şi cum se aştepta să vadă pe altcineva salutat de cei 
din josul scării. Urmări curios pe Diurpanneus cum se apropie cu supunere 
și respect. 

— Să trăieşti, mărite rege! strigă el cu fața împietrită de fiorul 
momentului. Eu și alte căpetenii de daci liberi, însoţiţi de cei ce trăiau pe 
moșiile noastre, ne-am părăsit casele din bogata vale a Hierasusului, am 
trecut încoace, și aici vrem să rămânem! Dincolo de munţi, până la Pyrethus 
şi Tyras au pătruns goții: Fac jafuri, schingiuie, omoară, pun foc caselor și 
duc în robie pe cei prinşi. Noi am socotit că n-are rost să ne măsurăm, fără 
sorți de izbândă, cu hoarde de care s-a speriat Roma, ci să venim aici, unde, 
la adăpostul munţilor, vom putea să ţinem piept năvălitorilor! 

Metrobius prinse tulburarea lui Sargetius, se grăbi: 

— Sunteţi bineveniţi cu toţii pe aceste meleaguri! Ca să ne dăm seama 
dacă cele rostite de voi au fost o glumă sau un adânc adevăr, intrați în 
tricliniu, golim câteva cupe și stăm de vorbă. 

Fără să se mai poată stăpâni, Diegia sări de gâtul lui Diurpanneus, 
sărutându-l cu dragoste de soră, cu ochii înecaţi în lacrimi. Alături, Alliana 
o îmbrăţișa pe Opilia. Venirea lor pentru totdeauna îi bucura. Singură, tristă, 
retrasă într-un colț al tricliniului, stătea Dazia. Îi privea pe rând și se gândea 
la Pollio. Îl iubise mult pe căpetenia foştilor sclavi, pe care nu-l va mai 
vedea niciodată. La lumina lămpii de argint agăţată de plafon și a flăcărilor 
jucătoare ale celor patru făclii de la colţurile încăperii, ochii ei mari, limpezi 
și umezi luceau ca două diamante. În veselia şi mișcarea de acolo, nimeni 
nu lua în seamă stăruința cu care Gerthorund îi cerceta fiecare trăsătură a 
chipului. 

Mâncară şi băură cu voie bună. La sfârşit, Sargetius făcu semn tuturor 
să-l asculte: 


— Astă-seară trebuie să lămurim lucrurile. Dacă ar fi şi ceilalți trei 
bărbaţi bravi: Burillius, Artemidorus și Timocles, ne-am găsi strânși toți cei 
care am luptat și am fost căpetenii de cete. Știm că avem mult de trudit și de 
alergat. Ne aşteaptă încercări şi supărări mari, până vom face ca ţara să 
ajungă din nou aşa cum a fost altădată: Dacia Felix. 

— Să-ţi dea zeii sănătate, mărite rege! strigă unul din flăcăii veniţi cu 
Diurpanneus. 

Sargetius îl privi îndelung, cu un zâmbet ce arăta neîmpăcare. 

— Din nou mi se spune „mărite rege”, reluă el, cu aceeași voce potolită. 
Tocmai despre asta vreau să vă vorbesc. Îl rog pe fratele Metrobius să mă 
asculte cu atenţie. Astăzi spre seară el mi-a spus cuvinte care mi-au dat de 
gândit, m-au tulburat. Acum ţara este liberă, stăpânirea Romei a luat sfârșit, 
dar poporul se luptă din răsputeri cu foametea, cu molima, cu latronii și cu 
alți oameni ticăloși. În atâtea lipsuri, neorânduială și suferință, credeți că 
asta îi trebuie poporului, un rege? Eu gândesc că nu! 

În liniştea din tricliniu, mulţi se mișcară, căutând să-și potolească 
tulburarea. 

— Sunt gata să lupt! continuă el, rotindu-și privirea pe feţele lor. Sunt 
pregătit sufletește să alerg și să trudesc, numai să văd pe aceste pământuri 
din Dacia îndestulare şi fericire! M-aș rușina față de mine însumi, aș umili- 
o pe scumpa mea Alliana, dacă m-aş lăsa furat de dorinţa seacă a măririi, 
într-o ţară care nu este încă ţară, când peste tot se întâlnește deznădejde și 
durere. Metrobius spune că poporul ascultă şi se supune mai uşor unui rege. 
Eu zic că mulțimea urmează cu devotament pe acela care iubeşte dreptatea, 
care e hotărât s-o ajute, pedepsind fără şovăială pe cei ce fac rău! 

— Dar trebuie să fie unul de care să asculte toți! interveni Metrobius. 
Nu poate exista o ţară, fără un conducător mai mare peste celelalte 
căpetenii... 

— Dar care nu are nevoie să i se spună „rege”! întregi Sargetius. Ei, ce 
zici, Diurpanneus? Ce spuneţi voi, cei veniţi cu el? 

— Dacă nu vrei să fii rege, rămâi căpetenia care ai fost până acum! 
întări Metrobius. Toţi te vom asculta şi vom îndeplini poruncile tale. 

Cuvintele lui se pierdură în strigătele pline de însuflețire ce făcură să 
răsune încăperea. 

Sargetius ştia să se stăpânească. Rosti cu voce potolită: 

— Peste două zile vom porni! Nu vom cunoaște liniștea și odihna până 
când în ţară nu va fi ordine și belșug! 


A trecut de mult miezul nopţii. În tricliniu au rămas numai ei doi: 
Sargetius și Gerthorund. Se privesc unul pe altul, sorbind rar din cupe. Pe 
feţele lor se oglindesc frământări lăuntrice: în sufletul lui Sargetius bântuie 
îngrijorarea, iar în cel al lui Gerthorund, tulburarea. Gândul lui Sargetius 
alerga departe. Goţii se apropiaseră de hotarele neapărate ale ţării. Vedea cu 
mintea hoardele lor pătrunzând prin văile munţilor de la răsărit şi miazăzi, 
pornite să ia în stăpânire pământul lăsat fără apărare de legiunile Romei. Se 
aştepta să audă de la căpetenia gepizilor cuvinte de ameninţare, condiţii 
grele de stăpânire a unei părți din Dacia, în schimbul legământului de a nu 
se alătura acelor hoarde, ci de a lupta împotriva lor. 

Tulburarea lui Gerthorund izvora însă dintr-o cauză pe care Sargetius n- 
o bănuia. 

Aşa cum stăteau şi se priveau, păreau hotărâți să se înfrunte, fiecare 
împins de ceea ce îi ardea sufletul. Sargetius simţi o strângere de inimă când 
îi văzu zâmbetul rece, răsărit între mustăţile lungi şi barba deasă. 

— Mă mai crezi prietenul tău, Sargetius? curmă el tăcerea. 

— Până acum aşa te-am socotit. Nu înţeleg la ce te gândești. 

— Te întreb asta, fiindcă prietenia noastră ar putea să se strice. A sosit 
momentul... 

Sargetius nu-și putu ascunde îngrijorarea: 

— Vrei să treci alături de goți? 

— S-ar putea şi asta, deși cu ei întotdeauna ne-am duşmănit! 

— Atunci, de ce să stricăm prietenia, de unde-ar fi să vină supărarea? S- 
a petrecut ceva de care eu nu știu? 

Gerthorund săltă cupa, sorbi, apoi izbucni în râs: 

— Pentru asta am vrut să stau de vorbă cu tine, pentru ceea ce ar fi să ne 
despartă, să ne împingă la dușmănie: vreau ca Dazia să fie soţia mea! Și va 
fi, chiar dacă tu te vei împotrivi! 

— Alte gânduri nu mai nutrești, Gerthorund? 

— Să m-alătur goților? Nu, n-am să fac asta! Altceva vreau. Să mă duc 
mai spre apus, prin părţile de dincolo de munţi, unde se întinde o câmpie 
netedă și mănoasă, de-a lungul râului Pathissis. Cu toate că suntem de 
același neam și am pornit din aceleași ținuturi din înghețatul miazănoapte, 
noi gepizii ne deosebim mult de goți, ne ferim de ei. Ce zici, Sargetius, mi-o 
dai pe Dazia? Ori va trebui sa ne batem... 

Privindu-l îndelung, Sargetius clătina ușor capul, făcându-l să-i înţeleagă 
dezamăgirea: 


— Mulţumirea mea ar fi mare, dacă Dazia va primi să-ţi fie soţie, iar 
prietenia noastră s-ar întări. Dar să mă învoiesc să ţi-o dau, împotriva 
dorinţei ei, asta nu se va întâmpla niciodată! Tu l-ai cunoscut bine pe Pollio. 
Dragostea lor a fost fierbinte și curată. Ea, fiica unui om liber, se 
îndrăgostise de el încă de când trăia ca sclav, scobind stâncile în căutarea 
aurului. Aş putea să fac o astfel de faptă eu, omul lângă care Pollio a luptat, 
în care s-a încrezut, față de care s-a arătat supus, gata în orice clipă să-și 
sacrifice viaţa pentru izbânda noastră? Dacă aş fi căzut în luptă, iar Pollio ar 
fi fost în viaţă, și tu i-ai fi cerut să-ţi dea pe Alliana de soţie, ar fi putut el să 
se facă părtașul unei atât de ticăloase siluiri, s-o arunce în braţele tale, 
stâlcindu-i sufletul? Tu eşti un bărbat frumos și tânăr, Gerthorund! Trebuie 
să te porți în așa fel, încât să-i cucereşti sufletul, s-o faci să dorească să-și 
trăiască viața alături de tine. Aș vrea să mă înţelegi, Gerthorund! 

— Crezi că am ajuns să cer dragoste unei femei prin rugăminți? Am 
atâtea! Niciuna n-a îndrăznit să mi se împotrivească. Tu să mi-o dai, pe 
urmă o îmbunez eu. N-ai băgat de seamă? De când m-am așezat cu tabăra în 
hotarul Daciei, în câmpia de dincolo de Samus, și trăiesc în apropierea ta, 
mi-am schimbat îmbrăcămintea şi înfăţişarea, am învăţat mai bine limba 
voastră, caut să iau din obiceiurile voastre. Astă-seară am privit-o îndelung, 
am văzut cât este de frumoasă. Îmi place Dazia... 

Sargetius slobozi cu putere aerul din piept, murmurând: 

— Fără voia ei, nu ţi-o pot da, Gerthorund! O astfel de faptă, pentru care 
aş fi chinuit de remușcări toată viaţa, nu pot să fac! 

— Dacă nu mi-o dai tu, o voi lua eu! lar de te vei împotrivi, ne vom 
bate! Acum în Dacia nu mai sunt legiunile romane, așa că nu mă tem prea 
mult. 

— Cei care au rămas îşi vor apăra pământul cu mai multă strășnicie de 
cât o făceau legionarii aduşi de Roma din toate colţurile lumii! Dar tu nici 
n-ai încercat s-o cucereşti pe Dazia... 

Tăcu un timp privind în ochii lui Gerthorund. Vedea pe faţa lui hotărâre. 
Avea de luptat cu foametea, molima și neorânduiala din ţară, goții erau 
aproape de hotare, iar pe gepizi îi ştia aprigi și cruzi când porneau la luptă. 
Reluă cu un ton în care vibra dorinţa caldă de împăcare: 

— Ţin mult să rămânem prieteni, Gerthorund! Să nu împingem oamenii 
la moarte, fără folos. Mâine, înainte să pleci spre tabăra ta, vei primi 
răspunsul. Acum este târziu. E timpul să mergem să ne odihnim. Se spune 
că noaptea și somnul sunt buni povăţuitori. 


A doua zi, dimineaţa, Sargetius căută să se arate mai vesel decât în seara 
trecută. Prinse momentul prielnic, deși se găsea în toiul pregătirilor de 
plecare, o luă pe Dazia şi porni cu ea printre pomii din ogradă, în sus pe 
coastă. Începu să-i vorbească îndată ce se îndepărtară destul de villa: 

— Spune-mi, Dazia, dacă eu rosteam aseară în faţa tuturor că mă 
socotesc rege al Daciei, tu ai da ascultare cuvântului meu? 

Fata îl privi mirată. O undă de teamă și de întristare îi cuprinse sufletul. 
Ce voia Sargetius de la ea? O legătură ascunsă, ruşinoasă, când avea o soție 
atât de tânără și de frumoasă? Regele în mintea ei era un bărbat viteaz și 
puternic, căruia nu te puteai împotrivi, pentru care poporul nutrea o 
dragoste aprinsă, amestecată cu teamă puternică. Tremura, însă nu de frică, 
ci de prăpastia ce o simţea deschizându-se în sufletul ei. Murmură, doborâtă 
de îngrijorare, plecându-și privirea spre pământ: 

— Pentru mine ești de mult „regele”, așa mi-a spus-o el, bunul meu 
Pollio! Ce ascultare trebuie să dau cuvântului regelui? 

Sargetius îi luă mâna și i-o strânse cu căldură, mărindu-i și mai mult 
tulburarea. Gestul lui îi întări bănuiala și teama. Rămase descumpănită, 
auzindu-l rostind cuvinte la care nu se așteptase: 

— Dazia, am pornit lupta cu legiunile împins de un legământ pe care l- 
am făcut faţă de înaintaşii mei şi de faptul că simt în vinele mele curgând 
sânge dac. Când te privesc, văd în tine o fiică a comaţilor lui Decebal. Tu ai 
sângele mai curat decât al meu, Dazia! Știu că l-ai iubit mult pe bravul 
Pollio, iar dragostea lui a fost tot aşa de fierbinte ca a ta. Îţi va fi greu să-ţi 
înfrângi durerea, dar trebuie să faci ceea ce-ţi cer! Acum Dacia nu mai este 
subjugată, însă noi avem de luptat, pentru a o păstra liberă, pentru a o face 
puternică şi bogată. Tu şi eu avem rădăcini mai adânci în acest pământ 
decât mulţi alţii. Dacă îţi voi cere, Dazia, să-ţi frângi inima, să-ţi calci pe 
suflet, să sacrifici frumuseţea vieţii pentru a ajuta ţara şi poporul ei, vei avea 
curajul s-o faci? În această clipă, tu eşti preţul cel mai scump ce mi se cere, 
în schimbul căruia voi putea împiedica dezlănţuirea unor lupte grele. 
Sacrificiul tău va însemna salvarea a mii de vieţi, acum când ţara are mare 
nevoie de luptători. 

Pe măsură ce îl asculta, faţa ei îmbujorată începea să pălească. Îşi lăsă 
capul pe umărul lui și, stăpânindu-și greu suspinele, îl întrebă: 

— Spune-mi, ce trebuie să fac? 

Sargetius o cuprinse peste mijloc şi o strânse la piept. 

— Să primeşti să devii soţia lui Gerthorund! 


Cu o mișcare repezită, fata se smulse din brațele lui, săgetându-l cu o 
căutătură tăioasă. 

— Să fiu femeia barbarului? Să trăiesc în cortul unei tabere rătăcitoare? 

Pieptul începu să-i salte năvalnic, paloarea să se schimbe în vinețiul 
disperării, iar din ochi se porniră lacrimile. Îşi acoperi faţa cu mâinile şi 
începu să plângă cu suspine puternice: 

— De ce zeii au fost atât de răi cu mine! Nici de dragostea unui sclav n- 
am avut parte! Aș vrea să mor, să mă duc la el, să-l caut acolo în lumea 
zeilor și a duhurilor! 

— Potolește-te, Dazia! Acum nu este timp de plâns! Gerthorund mi-a 
spus că, dacă nu te dau, va năvăli și te va lua. Aș putea eu să-l las să facă o 
asemenea faptă? Cine ştie câte vieţi se vor pierde, câtă durere se va abate 
asupra noastră! I-am spus că nu te voi împinge spre el împotriva voinţei 
tale, că te voi apăra cu tot ce-mi stă în putere! 

În mintea fetei se oglindea mare, limpede, chipul lui Gerthorund, așa 
cum o privise cu stăruințţă în seara ce trecuse. 

— Dacă ar fi lângă noi Metrobius, continuă Sargetius, ţi-ar spune că de 
multe ori soarta unui popor s-a găsit în cumpănă grea, a stat în puterea unei 
femei să-l salveze. Tu eşti o adevărată dacă, Dazia. Aceia care au căzut 
alături de marele Decebal îți cer prin mine să-ţi ajuţi neamul, să te jertfeşti 
pentru cei ce n-au vrut să părăsească acest pământ îndrăgit al lor! 

Dazia săltă capul dintre palme. Lacrimi în şiroaie îi izvorau din ochi. Era 
toată numai încordare. 

— Nu pot! Nu pot să fac asta! gemu ea, pradă deznădejdei. De acolo din 
cer de la zei, Pollio m-ar vedea...! 

— Dacă într-adevăr el ar putea să te vadă, Dazia, nu mă îndoiesc nici o 
clipă, te-ar îndemna să faci pasul pe care ţi-l cer. Alături de el au mers la 
luptă mulţi sclavi, acum oameni liberi în Dacia, care au apucat să simtă 
aerul libertăţii. Dacă pentru salvarea ta va trebui să ne batem cu gepizii, vor 
merge la luptă și cetele lor, mulți dintre cei iubiţi de Pollio își vor pierde 
viaţa. Crezi tu, Dazia, că o astfel de nenorocire n-ar îndurera sufletul lui? 
Primește să fii soția lui Gerthorund, Dazia! i-o cere asta acela în care tu 
vezi pe regele Daciei! Căile vieţii sunt mult întortocheate, durerea și 
fericirea ies la iveală tocmai de acolo de unde nimeni nu se așteaptă. Poate 
că dragostea lui Gerthorund va reuşi să-ți încălzească inima, să te simţi 
fericită. Te las să te gândești, Dazia, acum ţi-e sufletul prea zbuciumat. 


Răspunsul tău îl voi avea fără vorbe, în timpul prânzului: dacă te așezi la 
masă alături de el, voi înțelege că ai satisfăcut rugămintea mea. lar de nu... 

Când tricliniul s-a umplut de cei care se așezau la masă, faţa lui 
Sargetius se destinse într-un zâmbet plin de uşurare. Cu ochii înecaţi în 
lacrimi, Dazia îşi făcu loc alături de Gerthorund. 

De sus, de pe dealul ce străjuia Porolissumul în partea de miazănoapte, 
unde era castrul, cobora încet o femeie. Avea îmbrăcămintea zdrenţuită, faţa 
şi trupul plin de bube, palidă, cu călcătură nesigură. Ajunsă în vale, ocoli 
amfiteatrul — o ruină — şi o apucă spre for, ţinând-o drept către ceea ce 
fusese înainte cartierul Magnus. Din cele trei căi principale de circulaţie ale 
Porolissumului — via Hadriana, via Septimia și via Ulpia Traiana 
Sarmizegetusa — nu mai rămăsese decât pavajul desfundat, acoperit de 
ziduri prăbuşite: cărămidă, moloz şi cenuşă. Se sfârşise frumosul 
Porolissum şi, odată cu el, viaţa plină de voie bună de acolo. 

Femeia zări de departe apropiindu-se o bătrână. Trebuia să se întâlnească 
pe poteca îngustă cu ea. Privi speriată în jur, cercetând ruinele ce străjuiau 
drumul, cătă un loc să se strecoare în dosul unui zid, nu-l găsi, dădu s-o 
ocolească, dar bătrâna îi tăie calea, bătând ameninţător cu toiagul în pavaj: 

— Tot n-ai plecat la zeii cei răi, ticăloaso? îi strigă stropșind printre 
ştirbiturile dinţilor. 

Adunându-și puterile, chinuindu-se, femeia încercă să calce mai repede, 
să se îndepărteze, fără să reuşească. 

— Curvo, adusă aici de duhurile rele și de Proserpina! Putoare, ai stârnit 
mânia zeilor, d-aia ne-au trimis molima şi foametea! continuă să ţipe după 
ea bătrâna. 

Din partea opusă se apropiau mai mulți bărbaţi și femei. Călcau încet 
printre dărâmături, înşiraţi unii după alţii. Bătrâna îi zări, se întoarse din 
drum, şi glasul ei pițigăiat răsună din nou printre zidurile rămase fără 
acoperişuri: 

— Prindeţi-o, puneţi mâna pe ea! S-o omorâm cu pietre, că numai aşa 
aducem îndurarea zeilor! 

Femeia se opri îngrozită. Se vedea prinsă din două părţi. Căută cu 
privirea un loc de retragere. În jurul ei, numai ruine, cărămidă, moloz. 
Crezu că se salvează fugind înapoi, dar picioarele fără vlagă n-au ascultat-o. 
Bătrâna îi tăie calea și începu s-o lovească la întâmplare cu toiagul. Alături 
de ea, una din femeile din șir o apucă de păr, iar un bărbat ridică pumnul și 
o izbi în faţă. 


— Se bucură zeii! Uite ce mulţumiţi sunt! Trimiteţi-o la Proserpina! 
şuiera printre ştirbituri bătrâna, lovind neputincioasă unde nimerea cu 
toiagul în femeia prăbuşită în praf și moloz. 

În acel moment, dinspre for apăru un bărbat în plină putere. Grăbi paşii 
şi ajunse la ei. 

— Opriţi-vă, oameni răi şi fără milă! La o parte, că vă sfărâm! strigă el 
îmbrâncindu-i. 

Bătrâna se trase câţiva paşi înapoi speriată, dar își reveni repede, 
privindu-l pe noul venit. 

— He, he, ia te uită! molfăi ea, râzând printre știrbituri. N-am știut că 
Metrobius mai trăieşte! De unde-ai mai ieșit şi tu, trimis al duhurilor rele? 
De mult tu îndemnai lumea să nu se mai roage la zei, d-asta ne-a căzut pe 
cap atâta nenorocire! 

Metrobius se grăbi să ridice femeia, fără să ia în seamă vorbele bătrânei. 
Când cei din jur îl auziră murmurând înfundat și îndurerat, se traseră înapoi 
rușinaţi. 

— Marciana, dragostea mea, de mult te caut! Unde-ai stat ascunsă până 
acuma? 

O privi mai bine. Înfăţişarea ei îl îngrozi. Înţelese că fata zăcuse de 
ciumă. Căută să se îndepărteze cât mai repede. O luă în braţe și porni spre 
cartierul Serdos, fără ţintă, urmărit o vreme de blestemele celor rămași în 
drum, privind după el. Ajuns în piaţa largă, pustie, în care se înălțau ruinele 
tabernei lui Surillius şi prăvăliei lui Synethus, o lăsă pe o lespede de piatră, 
fosta treaptă de jos a scării de la intrarea în tabernă. Se așeză alături și 
răsuflă adânc, învins de oboseală. Cercetă îndelung faţa fetei. De slăbiciune 
şi zbucium, ea adormise. 

Stătu astfel mult timp, adunându-și gândurile. Găsind-o, se liniștise. 
Tresări, auzind paşi. Dinspre ruinele templului lui Mithras se apropia un 
bărbat pornit către bătrâneţe, lung şi slab, sărăcăcios îmbrăcat. Privindu-l 
mai bine, îl recunoscu: Suriacus, preotul. 

— Domine!24! Ce s-a întâmplat? murmură el, repezindu-se spre 
Marciana. Ai venit, Metrobius! De mult te așteaptă... 

Metrobius se văzu în încurcătură. Preotul rostise domine. Un astfel de 
cuvânt era folosit numai de cei trecuţi la credinţa în învăţătura galileanului. 
Întinse mâna şi-l opri, prinzându-l de tunica zdrenţuită: 

— Stai, Suriacus! S-o lăsăm să se odihnească! Am găsit-o căzută în 
drum, lovită fără milă de nişte oameni răi. Spune-mi, ce se petrece cu tine? 


Ai părăsit pe zeul Mithras și ai trecut la noua credinţă? 

Răspunsul îl primi pe cale ocolită: 

— Acum doi ani tu ţineai o prelegere în poiana din pădurea de lângă 
amfiteatru. Erai înconjurat de tineri. Plin de curiozitate, m-am apropiat şi te- 
am ascultat. Poate că tu nici nu m-ai văzut. Cuvintele tale m-au tulburat 
mult atunci. Spuneai că omul se găseşte într-o veșnică și nestăpânită 
căutare, în dorinţa lui de a cunoaşte ce se petrece în jurul său, de a înțelege 
ce sunt norii, fulgerul, tunetul, ce e cerul şi ce se găseşte dincolo de el, ce 
sunt zeii, dacă ei există sau nu... 

— Poate că nu m-ai înţeles tu, Suriacus. Despre zei nu puteam să spun 
altceva, decât că nu există. Port în mine această convingere încă de când mă 
aflam în Alexandria Egiptului. 

— Am ascultat multe atunci, nu mi le mai amintesc bine. Ştiu numai că 
din ziua aceea a început să se clatine credinţa mea în zei. În templul tăcut, 
stând singur, priveam statuia de marmură, o pipăiam, mă înfioram de 
răceala ei și, aşa cum spuneai tu, vedeam în ea numai o piatră frumos 
cioplită de mâini meştere și nimic mai mult. Cu câţiva ani înainte, am 
însoțit un mare preot la atelierul de olărie al bătrânului Degidus, unde lucra 
Offas. Acolo am auzit pe unul din ei spunând — nu știu care, Sargetius sau 
Offas — că în momentele când modelau lutul, încercau să pătrundă tainele 
vieţii, ale morţii, a tot ce ne înconjoară. 

— Şi nu spuneau bine? 

— Toate astea au făcut să se zdruncine credința mea în zei. În acea 
vreme nu m-am destăinuit nimănui. Eram preot, îmi trăiam zilele din 
venitul templului. Au urmat nenorocirile: legiunile au părăsit Dacia, apoi au 
venit foametea şi molima. Doborât de boală, am fost luat de un om bun și 
dus în bordeiul lui, scobit în coasta muntelui, dincolo de Marodava, aproape 
de ruinele villei în care aveaţi voi Colegiul săracilor. Acolo s-au strâns cei 
trecuţi la noua credinţă, acolo s-a înfiripat un vic nou numai din bordeie. 
Dincolo de Magnus, în vârful dealului, nu departe de drumul spre Napoca, 
s-au strâns cei ce mai cred în zei, şi ei tot în bordeie. Când am învins boala, 
trecusem la noua credință, și acum o urmez din tot sufletul. M-am 
însănătoșit cu ajutorul ei, al Marcianei, m-a îngrijit cu un devotament de 
soră. 

— A trecut şi Marciana la credinţa în învăţătura galileanului? 

— Cu mult înaintea mea! O bună parte dintre cei care s-au făcut sănătoși 
au fost oblăduiţi de ea. Unii au văzut în faptele ei adevărate minuni. Și ea a 


fost greu bolnavă, abia de curând s-a însănătoșit. Dar aşa slăbită, se duce 
des dincolo de amfiteatru, unde îngrijește câțiva doborâţi de boală. De acolo 
venea când au întâlnit-o acei oameni răi. Pe aici au murit de ciumă mulţi 
oameni, şi Surillius. 

Preotul tăcu, văzând-o mişcându-se. Marciana gemu uşor și oftă, apoi 
deschise ochii. Îşi aminti cu greu de cele petrecute. Pe Metrobius nu-l 
vedea, acoperit de trupul preotului. Gândi că numai el, Suriacus, o scăpase 
şi o dusese pe lespedea de piatră. 

— Vieţile noastre sunt legate! murmură Metrobius privind departe spre 
Marodava. 

— Ale cui? îl întrebă mirat preotul. 

— A mea și a Marcianei. 

Abia acum ea îi recunoscu vocea. Încercă să se ridice, însă puterea n-o 
ajută. 

— Metrobius! şopti înecată de suspine. Dragul meu Metrobius! 

Auzind-o, se întoarse spre ea, șoptindu-i: 

— Stai liniștită, Marciana! Te-am găsit, scumpa mea, de acum înainte nu 
ne vom mai despărţi! 

— Ai venit, Metrobius! M-am rugat mult Celui Atotputernic pentru tine. 
Au fost clipe când am crezut că nu mai ești în viaţă. Eu m-am schimbat 
mult, nu mai sunt aceea pe care ai lăsat-o când ai plecat la luptă, mi-e 
sufletul plin de noua credinţă. 

— Dar nici eu nu m-am întors același, Marciana! Mă stăpânesc alte 
simțăminte, văd altfel oamenii, lumea... 

Fata reuşi să se salte într-un cot: 

— Să pleci repede, Metrobius! Molima mai bântuie încă şi... 

— Nu îndrăzneşte ea să dea lupta cu mine, scumpa mea! 

— Mă voi ruga Lui pentru sănătatea ta...! 

Era spre seară, când toţi trei trecură pe lângă ruinele villei lui Sargetius 
şi ale atelierului de olărie, din care se vedea numai cuptorul întreg, bun 
pentru ars vasele, și ajunseră la bordeie. 

După două zile, Metrobius plecă pe urmele lui Sargetius. Filosofia lui 
era acum alta, sufletul îi era plin de o pornire nouă, de o altă înțelegere 
pentru oameni. 

Sargetius a ales Apulumul ca loc mai potrivit, de unde să conducă 
treburile noii Dacii. Hotarele se restrângeau la un teritoriu mai mic decât 
Dacia romană, căci ţinutul ce se întindea în partea de miazăzi între munți și 


Danuvius, de la Drobeta până dincolo de Alutus, căzuse sub stăpânirea 
goților, după ce și ultimele centurii trecuseră fluviul în Moesia. Până se 
linișteau vecinii şi întărea ordinea înăuntru, se gândise să-și stabilească 
granița pe crestele munţilor de la miazăzi și dinspre răsărit, spre a le putea 
apăra mai uşor de hoardele barbare năvălitoare. Apulumul era situat în 
mijlocul ţării. Îşi stabilise reședința, cu oficiile de conducere a treburilor 
țării, în clădirile înconjurate de ziduri groase de piatră, unde fusese cazarma 
legiunii. 

Adunase toate căpeteniile în sala cea mare a pretoriului. A dat dezlegare 
ca fiecare să aducă şi alţi bărbaţi de încredere, buni luptători, bune ajutoare. 
Totodată, a făcut chemare să se prezinte la sfatul ţării toţi scribii rămași în 
Dacia, care lucraseră pe şantiere, la ferme şi în oficiile publice. Începutul de 
organizare pe întreg teritoriul nu se putea face fără să se consfinţească prin 
acte scrise drepturile și bunurile fiecărui cetățean. Legile aveau să rămână 
tot cele folosite pe timpul stăpânirii romane. 

Înconjurat de câteva căpetenii, Sargetius intră urmat de mica gardă care 
îl însoțea pretutindeni. La vederea lui, un fior de îmbărbătare cuprinse ca un 
val întreaga sală. Dintr-un colţ, trompetiştii vestiră sosirea conducătorului. 
Totul fusese pregătit să se desfăşoare într-o anumită ordine, dar, când 
nimeni nu se aştepta, un bătrân răsări dintr-o dată în faţa lui. Îşi luă căciula 
în mână și rosti cu înfiorare, din adâncul sufletului: 

— La vederea ta, zeii mi-au făcut îndemnul să-ţi ies în cale, să-ţi urez 
bun venit! Dacă ar fi să ascult de pornirea ce-mi arde inima, aș striga cu 
toată puterea: Să trăieşti, mărite rege! Să ştii că am ani mulţi, iar bunicul 
meu a avut și mai mulţi. Mi-a spus că era copil când a murit viteazul 
Decebal și a fost cotropită ţara. Bătrânul își mai aducea aminte de revolta 
dacilor, uniţi cu sclavii, împotriva stăpânirii romane, a căror căpetenie a fost 
acel bărbat înţelept și plin de curaj numit Sarmis. Eu nu mă feresc, ţi-o spun 
în faţă: s-a zvonit din multe părţi că tu te-ai trage chiar din el. Şi-atunci mă 
întreb: de ce să nu fii regele nostru, dacă ești vlăstar de rege? Nu te-ai 
ridicat tu ca poporul să nu fie dus cu sila pe meleaguri străine? Zeii îmi sunt 
martori — asta s-a petrecut când ai fost sus, la Târgul nevestelor — în clipa 
când te-am văzut acolo, mi-am zis că, dacă Dacia va ajunge liberă, tu și 
nimeni altul îi va fi rege. De atunci port în suflet aceasta credință. Dacă 
vorbele mele te supără, să-l ierți pe un bătrân care nu şi-a mai putut domoli 
focul din inimă! Poate că în clipa asta cei care și-au vărsat sângele alături de 
Decebal şi de Sarmis ne privesc din lumea zeilor, cu ochii înecaţi în lacrimi. 


De ar putea să dea glas sufletelor, vorbele grăite de mine le-ar fi rostit ei ca 
un cântec venit din cer. Şi-acum, ascultă îndemnul unui bătrân: să fii bun şi 
iertător cu ţara, dar aprig și neînduplecat _cu dușmanii ei! Și chiar dacă te 
superi, eu tot strig: Să trăieşti, mărite rege! Toți zeii să-ţi dea sănătate, să te 
ajute să conduci cu înţelepciune şi blândeţe poporul Daciei noi! 

— Trăiască regele! răsună sala de strigătele pornite din toate părțile, 
amestecate cu urale. 

Așa cum nu prevăzuse întâmpinarea bătrânului, Sargetius nu se aștepta 
nici la izbucnirea lui Metrobius. Îl văzu repezindu-se şi îmbrăţişându-l pe 
bătrân, apoi, trăgându-se însufleţit la o parte, cu un zâmbet ce-i lumina faţa, 
începu să vorbească limpede, curgător: 

— Bătrâne, cuvintele tale pline de înţelepciune și de dragoste de ţară au 
adus poporului un rege, iar nouă, celor mai tineri, o bună mustrare! Faptele 
mari aşa se fac: cu mult curaj, cu sufletul deschis, pornite la momentul 
potrivit! Să stăm şi să ne întrebăm toţi din această sală: ce am așteptat? S-ar 
fi cuvenit ca el, cel pe care îl urmăm și-i ascultăm poruncile, să fi venit în 
faţa noastră, să spună că se socotește rege al Daciei, iar noi trebuie să i ne 
supunem? Dacă ar fi făcut asta, ne-ar fi dezamăgit și scârbit! Ar fi fost 
primul semn că cel care ia în mâinile sale destinele țării e un om mândru, 
plin de el, lacom de mărire, cu porniri aspre de stăpân. Noi nu avem nevoie 
de un astfel de rege, ci de un conducător bun, cu dragoste de popor şi de 
ţară. Bătrânul a spus o vorbă: cică a aflat că Sargetius se trage din Sarmis, 
adică ne-a dat de înţeles că ar fi urmaș de rege. Eu zic altfel: Sargetius se 
trage din neam de rege, dar noi nu pentru asta îl vrem, ci pentru că a fost cel 
dintâi care s-a ridicat la luptă! Soarta noastră depinde acum numai de noi. 
Avem un rege. Trebuie să-l urmăm, să-i dăm ascultare, să ne supunem lui! 
Să strigăm cu toţii: Trăiască regele Sargetius și Dacia noastră nouă! 

Uralele şi strigătele celor din sală s-au prelungit multă vreme. 
Trompetiştii începură să sune, ca și cum anunțau sosirea regelui, iar mulți să 
aplaude, ca la un spectacol în amfiteatru. 

Sargetius ascultase împietrit pe cei doi vorbitori spontani, copleșit de 
cuvintele lor rostite din inimă, cu căldură, pline de îndemn sănătos. La 
izbucnirea uralelor îl străbătu o săgetare: se simţi puternic, ascultat şi 
respectat. Parcă plutea pe umerii întregului popor. Păși tulburat şi hotărât 
spre locul de unde vorbiseră ceilalți, urmărit de priviri. Rosti cu emoție şi 
înflăcărare: 


— Recunoştinţa nu se va topi niciodată în sufletul meu, pentru iubirea, 
însuflețirea şi încrederea voastră. Cine a luptat alături de mine, știe ce fel de 
om sunt. Unii își mai amintesc de pedepsirea lui Euphoros, care ne-a înșelat 
sub numele de Rundacitulp. Judecata noastră de atunci a fost aspră, nu 
pentru că acel ticălos urmărise să fie rege, ci pentru că pornise pe calea 
vânzării. Ca rege, în grija mea neabătută față de popor și de ţară, voi 
pedepsi fără cruţare trădarea! Pe vremuri, în Dacia regele primea întărirea 
din partea marelui preot. Acum, în lipsa lui, se cade să ne legăm prin 
jurământ unii în faţa altora. Eu, Sargetius, rege al Daciei noi, jur că voi sluji 
cu devotament, neodihnă şi hotărâre ţara și poporul! 

— Trăiască regele! strigă cineva, și sala se umplu de urale. 

— lar vouă, celor care vă găsiţi aici, şi prin voi întreaga ţară, vă cer la 
rândul meu să-mi juraţi credinţă, ascultare și supunere! 

Ca un tunet jurământul izbucni din toate piepturile, apoi se porniră din 
nou uralele. 

— Şi acum să trecem la fapte, reluă Sargetius. De la început e bine să se 
ştie că în Dacia nouă sclavia a pierit! Scribii țării vor aduce la cunoştinţă 
tuturora că am dat cuvânt ca sclavii să fie deîndată eliberaţi oriunde s-ar 
găsi. Cei ce se vor dovedi că fac altfel, vor primi pedeapsă aspră. Pentru 
munci în ţarini și pe ogoare, pentru treburi în gospodării se pot folosi 
oameni cu plată, tocmiţi pe unul sau mai mulţi ani, ori numai cu ziua, după 
înţelegere. În ţara noastră nu vor fi patricieni, plebei, liberţi, veterani, ci 
numai cetățeni ai Daciei noi, toți cu aceleași drepturi și cu aceleași 
îndatoriri. Ştiu că greutăţile ce ne stau în faţă sunt mari, dar și hotărârea 
noastră de a le învinge este puternică. Ca să pot conduce ţara, am nevoie de 
ajutoare bune, împrăștiate pe tot cuprinsul ţării. Dacia noastră nouă va fi 
împărțită în mai multe ţinuturi, fiecare cu căpetenia lui, un fel de taraboste 
sau procurator. 

În ţinutul Sarmizegetusa — căruia noi nu-i vom mai spune şi Ulpia 
Traiana — căpetenie va fi iscusitul Timocles. În ţinutul Apulum, va fi bravul 
Artemidorus, iar de la Ampelum până la Potaissa îi punem pe strașnicul 
Burillius, care cunoaște bine acele locuri. Pentru ţinutul unde au izvoarele 
Maris şi Alutus ce se lasă până la munţii dinspre răsărit îl avem pe 
Diurpanneus, acolo el s-a așezat cu dacii aduși de pe valea râului Hierasus. 
În sfârşit, pentru partea de ţară ce se întinde de la Napoca până la hotarul de 
dincolo de Porolissum căpetenie să fie înțeleptul Metrobius. Acolo se află și 
gepizii, cu ei va trebui să trăim în bună înțelegere. Fiecare căpetenie să-și 


aleagă scribii, din cei ce se găsesc aici în sală, să înceapă să strângă oaste, 
să întărească paza şi ordinea în ţinutul său. Eu nu voi pregeta să trec pe la 
fiecare, să colind ţara, să ascult păsurile poporului, ca împreună să ne 
străduim să îndreptăm relele care s-au abătut asupra Daciei. Căpeteniile 
gărzii mele vor fi Dassius şi 'Timacus. Toamna a sosit, iarna se apropie, 
trebuie să ne găsească pregătiți. Astăzi ţara e săracă, nu are visterie, dar 
vom face una şi o vom umple, căci bogății avem destule, numai să ştim să 
le folosim. Aurul este acum al nostru, trebuie să-l scoatem din sânul 
munţilor. Vom trimite sare până departe spre miazăzi şi vom aduce 
mărfurile trebuincioase. Vom munci pământul și vom crește turme de vite. 
Toate astea să le facem fără să uităm o clipă că avem nevoie de o armată 
bună, pregătită cu multe arme, ca în momentele de primejdie să ne apărăm 
hotarele. Voi, căpetenii de ţinuturi, să alegeţi pe cei mai curajoși şi isteţi 
tineri, să-i faceţi buni militari, iar pentru conducere să vă înconjurați de 
oameni cinstiţi, porniţi să facă numai bine. Când în Dacia va curge 
belșugul, vom fi cu toţii bogaţi, vom avea un trai și o viaţă fericită...! 

Sargetius tăcu. Îl vedea pe bătrânul care vorbise mișcându-se neliniștit, 
ca şi cum căuta prilejul să mai spună ceva. Îl învălui cu o privire plină de 
preţuire. 

— Vrei să ne mai dai un îndemn, bătrâne? îl întrebă, făcând un semn 
spre cei din apropiere, spre a-i afla numele. 

— Decibalus, mărite rege! şopti cineva. 

— Te ascultăm, bunule Decibalus! Ce nume frumos ai! Cum tu ai 
început astăzi să vorbeşti cel dintâi, poate că numele tău ne este de bun 
augur. Poate că prin tine ne vorbesc înaintașii. 

— Mărite rege, ne-ai spus lucruri cum nu se poate mai bune, dar despre 
credinţa noastră, despre zei și temple, n-ai grăit nimic. Dacia nouă și liberă 
va fi o ţară fără credinţă, fără preoţi? 

Prins în iureșul atâtor greutăţi, Sargetius nu se gândise la credința pe 
care o va urma poporul, de aceea nici nu găsi răspunsul potrivit. Grijile lui 
se îndreptau spre ocrotirea populaţiei și apărarea ţării. Îl scoase din impas 
Metrobius: 

— Mărite rege, îmi îngădui să răspund eu la întrebarea bătrânului? Sper 
că-l va linişti lămurirea mea. 

Sargetius încuviinţă bucuros, curios totodată. 

— Eu nu ştiu, bătrâne Decibalus, ce ţi-ar fi răspuns regele, căci durerile 
țării nu i-au lăsat vreme să se gândească la toate, așa că îţi spun cum văd eu 


lucrurile. Bănuiesc că ai trăit mult prin părţile de munte. Ştii că, dacă te 
prinde o negură deasă printre steiuri, cea mai înțeleaptă treabă e să te 
opreşti locului până ce ea se împrăștie, altfel te poţi rătăci sau să te afli în 
primejdia de a cădea în vreo prăpastie. Tot cam așa este și cu credinţa acum 
în Dacia, am risca să pornim pe o cale greșită. Unii se roagă zeilor aduși de 
cei veniţi din altă parte, alţii au trecut la învăţătura nouă. Mulţi dintre cei ce 
trăiesc prin văi retrase printre dealuri şi munţi, pe care stăpânirea romană nu 
i-a schimbat prea adânc la înfățișare și în suflete, se mai roagă Marelui zeu, 
lui Zamolxis. Acum nu ştim care din aceste credinţe are mai mulţi adepţi și 
nu ne stinghereşte cu nimic acest lucru în treaba noastră. Eu zic să lăsăm, 
bătrâne, să se mai limpezească negura în care ne găsim cu credinţa, că nu e 
nici o grabă. Mai târziu vom vedea ce avem de făcut. 

Bătrânului îi plăcu răspunsul, Metrobius parcă îi privise în suflet. Şi el 
era unul dintre aceia care se ruga Marelui zeu. 

— De ai fi feciorul meu, m-aş mândri cu tine, că multă înţelepciune mai 
porţi în cap! rosti el cu un surâs pierdut în barbă, apoi se întoarse spre rege: 
A spus bine tânărul, să aşteptăm să se mai însenineze viaţa noastră, mărite 
rege, dup-aia vom vedea...! 

Faţa lui Sargetius se luminase, încălzită de privirile pline de căldura ale 
căpeteniilor din sală. Reluă șirul celor ce voia să mai spună, liniştindu-l mai 
întâi pe bătrân: 

— Da, bunule Decibalus, e drept ce ai spus, să mai aşteptăm, pentru că 
nu ştim ce poate să ne aducă ziua de mâine. În apropierea graniţelor noastre 
stau gata de atac goți, vandali, gepizi şi alte hoarde năvălitoare. Avem de 
închegat o țară mare, care să cuprindă între hotarele ei tot neamul dacilor. 
Ne străduim să înfăptuim liniştirea populaţiei rămasă aici, care a dovedit 
dragoste de acest pământ, să întărim paza avutului tuturor, să-i facem să se 
simtă apăraţi de loviturile cetelor rătăcitoare ale latronilor și de lăcomia 
celor ce caută să pună stăpânire pe bunurile altora, iar mai presus de toate, 
să luptăm pentru neatârnarea ţării pe care o întemeiem, să nu fim subjugați 
de vreunul din vecinii ce ne înconjoară. Acum nu ne stă în putere să 
strângem laolaltă toate ţinuturile în care trăiesc frați de-ai noștri, ne vom 
mărgini numai la partea aceasta înconjurată de munţi, mai ușor de apărat, 
care a fost întotdeauna inima Daciei, unde sunt împrăștiate cetăţile pe care 
vajnicul Decebal le mărise și înflorise, dornic să arate ca niște urbe romane: 
Sarmizegetusa, Apulum, Potaissa, Napoca, Porolissum. Mai târziu, după ce 
vom înjgheba oaste multă, cu căpetenii viteze, înzestrată cu armele de 


trebuință, ne vom strămuta hotarele până prin părţile care au format altădată 
— cu aproape două sute de ani înaintea lui Decebal — Dacia Mare a dârzului 
şi înţeleptului rege Burebista, de a cărui putere începuse să se teamă chiar și 
Roma. Îmi povestea deseori bunicul, bunul Degidus, pe care unii dintre voi 
l-aţi cunoscut, cele auzite de la bunelul său, Dicomes, iar de acesta aflate de 
la alți bătrâni, că ţara Marelui Burebista se întindea spre răsărit până dincolo 
de apa Tyrasului și mult de-a lungul țărmului Pontului Euxin, la apus trecea 
de câmpia Panonică, ce se află peste apa şerpuitoare a râului Pathissus, spre 
miazăzi ajungea la munții ce se înalță de partea cealaltă a Danuviusului, în 
Tracia, iar la miazănoapte se pierdea în pădurile pe atunci neumblate, mult 
departe de Porolissum, de unde în vremea noastră au început să năvălească 
hoarde de-ale gepizilor, goților și altor neamuri barbare, care nu-și mai 
găsesc locul, nu se mai potolesc. Poate că vreunul dintre voi ar vrea să 
spună că aici s-a născut un popor nou, iar eu îi răspund că este adevărat, 
însă nu trebuie să uităm că suntem altoiți cu sânge dac, că talpa ţării o 
formează aceia care umplu vicurile, văile și munţii, ce se știu de aici, ai 
căror strămoşi aici au fost şi aici au rămas din timpuri ce se pierd în bezna 
trecutului de mii de ani. lată dară, bunelor și vitezelor mele ajutoare, ce 
fapte măreţe ne stau în faţă, ce viitor frumos ne aşteaptă și ne cere să ne 
arătăm demni de el, iar — revenind la gândurile de la care am pornit — până 
atunci vom găsi pe ce cale să pornim cu credinţa, cu zeii, cu templele... 

— Cu vorbele pe care le rostişi, mărite rege, m-ai copleșit de tot! răsuflă 
bătrânul, clătinând capul. Poate că-mi este dat să trăiesc o minune, prin tine 
se va uni tot neamul nostru! Să trăieşti, mărite rege! Zeii să-ţi dea sănătate, 
viaţă lungă şi înțelepciune! 

Sala se umplu de urale ce nu mai conteneau. Înveselit și înflăcărat, 
Sargetius săltă mâinile, cerând linişte. 

— Pentru astăzi ne-am sfătuit destul, putem spune că am întemeiat ţara. 
Să sărbătorim această zi printr-un ospăț, care nu va fi îmbelşugat, dar se va 
arăta bogat în speranţe, însufleţire şi voie bună! 

Vestea că ţara avea un rege, că au fost puse căpetenii de ţinuturi, care 
vor deschide oficii publice pentru intabularea casei și pământului fiecăruia 
şi pentru curmarea silniciilor s-a întins ca un vânt proaspăt de primăvară, 
însuflețind populaţia. Speranţa alina durerile, spulbera tristeţea, întărea 
sufletele, mistuia deznădejdea. Oamenii se simțeau ca descătuşaţi, mai 
liberi în mișcări, teama de cetele de latroni se împuţinase. 


De când căpeteniile i-au jurat credinţă, în sufletul lui Sargetius s-a 
săvârşit o adâncă schimbare. Nu-și mai aparţinea, nu mai cunoştea odihna. 
Era prezent peste tot şi putea fi întâlnit oriunde. Se oprea la Sarmizegetusa, 
Apulum, Potaissa, Napoca, umbla prin vicuri, întreba şi asculta necazurile 
oamenilor, se îngrijea de nevoile țării, străduindu-se totodată să înjghebeze 
o armată. Timp de trei zile, la Napoca, se sfătui îndelung cu Metrobius. 
Înțeleptul filosof şi luptător trăia într-o ambianţă nouă: locuia într-o villa 
frumoasă, scăpată din pârjolul de acolo, având alături pe Marciana, cu totul 
însănătoşită. Amândoi se străduiau să curme suferințele şi să întărească 
ordinea în ţinut, până dincolo de Porolissum. La multe din întrebările la 
care „filosoful” nu se împăca să dea un răspuns scurt, „luptătorul” găsea o 
rezolvare grabnică. Se contopise cu sine și cu lumea. 

În cea de a patra zi, de dimineaţă, Sargetius părăsi Napoca, luând-o de-a 
lungul văii Samusului, spre răsărit. Ziua era frumoasă, bruma pierea biciuită 
de razele potolite ale soarelui de toamnă târzie. Mergea însoțit de 
Diurpanneus, nutrind gândul să înainteze până prin părțile unde se așezaseră 
dacii liberi veniţi de dincolo. În urma lor venea garda, în frunte cu Dassius. 
Înaintau în pasul cailor, vorbind despre greutăţile în care se zbătea ţara, 
despre cele ce trebuiau făcute peste iarnă, când auziră strigătul lui Dassius: 

— Mărite rege, ne prind în galopul cailor mai mulți călăreţi! Să ne 
pregătim de luptă? 

Sargetius strânse frâul şi întoarse calul. Nu se gândea că vor fi atacați. 
Alta era întrebarea ce-l năpădi: Se întâmplase ceva grav, de era căutat cu 
atâta grabă? îl recunoscu de departe pe Timocles, iar când se apropiară 
distinse cu surprindere alături de fostul meşter făurar pe Decius Sabinus. 
Nu-i venea să creadă. Dar fostul tribun al imperiului Romei îi spulberă 
îndoiala: 

— Salut pe regele Daciei! rosti el înclinându-se. Îl rog să nu se mire, îl 
are în faţă pe tribunul Decius Sabinus! 

Un val de îngrijorare trecu prin inima lui Sargetius. Oare, se înapoiau 
legiunile în Dacia, voiau s-o ia din nou în stăpânirea Romei? Venea ca sol 
din partea împăratului? întrebările îi licăreau ca fulgerul în minte. Căută să- 
şi înfrângă tulburarea. Îi vorbi cu ton potolit, pornit spre glumă: 

— Încotro, tribune? Ai uitat ceva în Dacia și te-ai întors să-l cauţi? Ştii 
că drumul spre Porolissum este înapoia noastră, iar acolo nu mai găsești 
decât ruine! 

Tribunul îndemnă calul, apropiindu-se mai mult. 


— Să nu se mire regele, ostașii n-au făcut altceva decât să îndeplinească 
ordinele ce le-au primit. Eu, mărite rege, am venit înapoi în Dacia, nu 
pentru a căuta ceva pierdut, ci pentru a nu mai pleca niciodată de aici! Am 
trecut şi am văzut prăpădul de la Porolissum şi din alte părți. Mie nu mi-a 
stat în putere să împiedic răul. Aș vrea să mă priveşti, mărite rege, ca pe 
unul care nici n-a părăsit Dacia! După cum ştii, sunt un militar încercat... 

— În care eu trebuie să mă încred, nu? 

— Zeii îmi sunt martori, am venit dintr-o pornire curata, mă simt 
puternic legat de acest pământ. Mi-a fost dor de câmpiile, pădurile, munţii 
Daciei, şi m-am înapoiat. Vreau să-mi petrec aici zilele date de zei să le mai 
trăiesc. Am adus cu mine pe cei ce mă însoțesc: sunt doi centurioni și patru 
decurioni. Ne-am schimbat îmbrăcămintea, altfel nu puteam ieși din 
imperiu și pătrunde înapoi peste Danuvius să umblăm prin Dacia. Aproape 
de Sarmizegetusa ne-au întâlnit oameni de-ai lui Timocles şi ne-au luat cu 
ei, socotindu-ne întorşi cu gânduri rele. Fiind dintre cei plecaţi, ne priveau 
ca pe nişte dușmani. 

— Şi încotro mergi prin părţile astea, Decius Sabinus? 

— Te caut, mărite rege! Vreau să mă foloseşti după trebuinţa ta. Același 
lucru îl vor şi cei ce mă însoțesc. Acum aici e ţara noastră! 

Sargetius îl cunoștea bine pe tribun. Era un bun militar, cu însuşirea rară 
de a nu-şi pierde cumpătul în situaţii grele. Procuratorul Iustus Valentinus îi 
vorbise deseori despre el cu multă preţuire. 

— N-ai venit cu alt scop, Decius Sabinus? Dacă nutrești gândul de a 
pune la cale vreo ticăloşie? Poate că Roma și împăratul Aurelian regretă că 
au părăsit acest pământ. Ca fost tribun, cred că mă înţelegi, nu mă pot juca 
să pun în pericol soarta țării mele! 

Tribunul se îndreptă în şa, tuşi uşor şi căută să dea un răspuns potrivit, 
fără să supere: 

— Când neîncrederea și bănuiala au pătruns între doi oameni, ei nu 
trebuie să meargă pe acelaşi drum, nici să poposească sub același 
acoperământ. Poate că e mai bine, mărite rege, ca un timp noi să stăm 
deoparte, să aşteptăm să-ţi întăreşti încrederea în noi. Până atunci, regele ne 
îngăduie să luăm câte o casă părăsită şi câte o bucată de pământ din ţarinile 
rămase fără stăpâni? Ne socotește supușii săi și cetăţeni ai Daciei noi? 

Strângând frâul calului, Sargetius se lupta cu sine însuși: 

— Nu ştiu dacă poţi să mă înţelegi, Decius Sabinus! Încearcă în minte să 
fii în locul meu şi întreabă-te, ce ai face dacă eu aș fi în locul tău? Cât 


privește casele, ţarinile... sunt destule. Numai să vă dovediţi oameni de 
bună credinţă ai țării. Poate că îți mai aminteşti, tribune, de felul cum a fost 
pedepsit Euphoros. Te sfătuiesc să iei bine seama. Noi așa răsplătim pe 
oricare va fi dovedit că nutrește gânduri de trădare! Toți zeii cu voi și 
sănătate! 

Rămas în mijlocul drumului, tribunul privi după el cu admiraţie 
amestecată cu mâhnire. Alături, Timocles, strunindu-și calul, îl readuse la 
realitate: 

— Tribune, tu şi ceştilalți cu care ai venit sunteţi acum cetăţeni ai țării. 
Aşa a spus regele. Cunoști Dacia. Vă dau de la mine pergament că sunteţi 
liberi să vă aşezaţi unde vă este voia. Du-te la Napoca, la Metrobius, și 
rămâi acolo. Rog zeii să-ţi dea sănătate şi să te îndemne numai la bine! 

Fără să mai aştepte ca Decius Sabinus să spună ceva, Timocles porni în 
galop după rege. Când îl văzu alături, Sargetius potoli goana și dădu glas 
gândurilor ce le frământa: 

— M-a tulburat atât de mult vederea lui Decius Sabinus, încât am și 
uitat de tine, îi spuse, având în minte coloane nesfârșite de legiuni pornite să 
ia din nou în stăpânire Dacia. Mă tem de pofta și lăcomia Romei... 

— Regele meu să nu-şi facă astfel de gânduri rele! încercă Timocles să-l 
liniştească. 

Diurpanneus îndemnă calul şi veni lângă ei. 

— Și pe mine mă îngrijorează întoarcerea acestui tribun. M-aş bucura 
dacă l-ar fi adus înapoi dorul după vreo femeie! 

Și continuă, schimbând tonul spre glumă: 

— Se vede că nu sunt multe Alliane pe lume! Și nici mulţi Sargetius! 
adăugă apoi. 

Îi răspunse, arătându-i că înţelesese aluzia: 

— Văd că te împinge mintea, Diurpanneus! Crezi că dacă Alliana nu 
rămânea în Dacia, aș fi plecat după ea? 

— Acum când o ai lângă tine, poţi vorbi așa! Dacă lucrurile s-ar fi 
petrecut altfel, nu ştiu ce ai fi fost în stare să faci! 

— Te simți mândru că Opilia te-a urmat fără nici o împotrivire? 

— Cu Opilia e altceva. Ea m-ar fi urmat oriunde, iar eu m-aş fi dus după 
ea s-o caut şi-n infern! 

Sargetius săltă privirea şi cercetă cerul. Dinspre răsărit se ridicau nori, 
prevestind schimbarea vremii. 


— Să lăsăm gluma, să ne întoarcem la grijile noastre. Sosirea tribunului 
mi-a întărit hotărârea de a închega cât mai repede o armată bine organizată, 
nu așa ca acum, cu nişte cete strânse de fiecare căpetenie. Iu, frate 
Timocles, aș vrea să te întorci degrabă la Sarmizegetusa, să urmărești ce se 
mișcă spre Danuvius. În drum, te abaţi pe la Metrobius, Burillius și 
Artemidorus, le spui că după idele lunii viitoare vom strânge la Apulum 
armata Daciei noi. Vreau să văd pe fiecare căpetenie câtă oaste îmi aduce. 

— Pornesc îndată, mărite rege! Acelaşi gând, spre Danuvius, mă fierbea 
și pe mine! 

Spre seară, au ajuns într-un sat ce se întindea de-a lungul unei văi largi, 
cu câmpie mănoasă. Când s-au apropiat de prima casă, un bărbat cu plete 
lungi și barbă bogată sări din tindă cu capul gol, numai în cămașă și ițari, 
alergă la streașină, trase tulnicul și începu să sune. Sargetius opri calul în 
dreptul porţii. Omul lăsă tulnicul, veni în fugă, căzu în genunchi şi duse 
mâinile la piept: 

— Marele zeu și-a întors faţa spre noi, mărite rege! El ţi-a îndreptat 
drumul încoace! Dacă nu veneai, se făcea moarte de om! 

Zâmbetul împietri pe faţa lui Sargetius. Întoarse capul spre Diurpanneus. 
Vicul făcea parte din ţinutul a cărui căpetenie era el. 

— Cui vorbeşti tu, omule”? îl așteptai cumva pe rege? Ia ridică-te în 
picioare! 

— Te cunosc, mărite rege! Tu n-ai de unde să mă știi. Am fost în cetele 
lui Burillius, Marele zeu să-l ţină în fericire, m-am bătut cu legionarii în 
lupta cea mare dintre Napoca şi Porolissum. În toiul încăierării, m-am aflat 
de multe ori în preajma ta, mărite rege. Știam că ești căpetenia cea mare, 
dar n-am bănuit că... 

— O să mă ai ca rege. 

— Atunci nu m-a dus mintea până acolo, dar tot trebuia să-ţi sar în 
ajutor, dacă te-ai fi găsit în pericol. Altfel, ce ne-am fi făcut noi fără un 
bărbat ca tine?! 

— Pentru vorbele rostite, îți mulțumesc! Acum vreau să aflu de ce zici 
că s-ar fi făcut moarte de om, dacă nu veneam? 

— D-apăi nu făceam numai eu. Aici suntem mulţi necăjiţi de ăl de sus... 
ne ia toi... 

— De cine? De Marele zeu? El e ăl de sus? 

— Nu, mărite rege, noi spunem „ăl de sus” ticălosului care a luat în 
stăpânire villa de pe colină și ferma ei. Au fost ale unui bogătan plecat la 


Roma. În locul lui a venit ăsta, cică are drept, că le-ar fi cumpărat... 

— Poate că aşa o fi. Dar n-ai spus, cu ce v-a supărat aşa tare? 

— Noi, mărite rege, ne-am născut și trăit pe valea asta din tată-n fiu. Pe 
vremuri, când a trăit Decebal, unii au fost tarabosti, alţii comaţi, şi au fost şi 
robi. Sub stăpânirea romană, unii au muncit la lemne prin păduri, iar alţii au 
robit la stăpânul fermei. După ce legiunile au plecat, cei care am fost în cete 
şi am luptat am știut că fiecare e în drept să ia un colț de țarină, să-l 
muncească, să rămână pe vecie al lui. Așa am făcut și noi. Am luat din 
pământul fermei, că tot n-avea stăpân. Dar pe la începutul toamnei a venit 
veneticul, a pătruns în villa și s-a făcut stăpân pe toate. A pornit apoi să ia, 
de la unul, de la altul, bucăţica de pământ pe care o apucase. 

— Şi voi aţi stat cu mâinile în sân? îl întrebă prins de mânie, întorcând 
iarăşi capul spre Diurpanneus. 

— Hei, mărite rege! Am intra noi peste el în villa, dacă n-ar avea străji la 
porţi, la colțuri de ziduri și în turn. Dar nu numai străji, are şi robi. I-a prins 
şi legat pe sclavii stăpânului plecat, care apucaseră să fugă atunci, îi ține în 
lanţuri în ergastule. Cică i-a cumpărat şi pe ei. 

— Dar de ce, când ne-ai văzut, ai sunat din tulnic? 

Omul săltă privirea spre el, încropind un surâs cu multe înţelesuri, 
clătinând capul: 

— Noi sunăm din multe nevoi, mărite rege! Una e că, de frica latronilor, 
în fiecare casă e un tulnic şi, când simte ceva, omul deschide fereastra și 
începe să sune cu semne numai de noi ştiute. Sare toată lumea cu topoare, 
coase, furci, cu ce are. Alta, că cei de pe marginea vicului, aşa cum stau eu, 
suntem un fel de străji ce trebuie să dea de veste, dacă vine cineva mai 
mare, nu știu cum să-i spun: tabular, decurion, vreo căpetenie. Şi mai 
sunăm, mărite rege, când se întâmplă vreo nenorocire: ia foc casa cuiva, e 
cineva greu bolnav și are nevoie de ajutor, sau se petrec alte necazuri. 
Adineauri eu am sunat altfel, ca pentru răscoală, să-i fac să alerge cât mai 
repede. Acu o să-i vezi la cotitura drumului, năvălind în fugă, pregătiți ca 
pentru luptă, şi n-o să fie rău: se cade ca regele să fie întâmpinat cu toate 
cele de trebuinţă unui luptător! Aici la noi mulţi au spade scurte, sulițe, 
arcuri şi săgeți, scuturi şi câte altele. Venirea ta în mijlocul nostru, mărite 
rege, va isca în sufletele tuturora furtuni de speranță. Aşteptăm să faci 
dreptate, să potoleşti răutăţile! Poate că ai simţit căldura iubirii noastre! 

Sargetius îl asculta, măsurându-l cu privirea. Era zi răcoroasă de toamnă 
târzie. Omul din faţa lui avea pe trup numai cămașa lungă și aspră, cu iţarii, 


iar picioarele goale. 

— Până sosesc ceilalți, dă fuga și te îmbracă, încalță-te cu ceva și 
întoarce-te repede! Trebuie să mergem sus la fermă. N-ai spus că toţi 
aşteaptă să fac dreptate? 

— De atâta tulburare, am uitat până și de frig, mărite rege! 

Nu trecu mult și oamenii au început să se strângă, pregătiți de luptă. 
Mare le-a fost mirarea când au aflat că în mijlocul lor se găsea regele. Unii 
s-au tras înapoi cu supunere și teamă, alţii au izbucnit în urale de bun venit. 
Sargetius le mulțumi pentru dragostea arătată și-i îndemnă să-l urmeze spre 
villa fermierului. 

Văzând mulțimea urcând, pregătită cu arme ca de luptă, porţile grele se 
închiseră, iar pe ziduri se iviră oamenii de pază. Dar vestea că venea regele 
ajunse repede acolo. În curtea largă izbucni fierbere, şi poarta se deschise cu 
un scârțâit prelung. În cadrul ei, stăpânul fermei — un bărbat voinic, 
negricios, cu părul dat în cărunţire, cu ochi mari, ieşiţi din orbite — se 
prosternă, sforțându-se să se ţină tare, schițând un zâmbet larg: 

— Chem toţi zeii alături de mine, să primim cum se cuvine pe bunul şi 
viteazul rege al Daciei, care a avut curajul să se... 

— Lasă-i, nu-i mai chema pe zei! Ar fi mai bine să pofteşti duhurile rele 
din infern! Poate că ele îţi vor veni în ajutor! îl întrerupse cu multă răceală 
Sargetius. 

Fermierul se făcu alb la față. Ochii îi jucau holbaţi în orbite. Dar nu-și 
pierdu cumpătul: 

— Să mă trăsnească Jupiter, mărite rege, nu ţi-am greșit cu nimic! Mă 
zbat să ajut la făurirea unei Dacii plină de belșug... 

— Luând pământul altora? Punând oameni în lanţuri, făcându-i sclavi? 
strigă regele de răsunară zidurile și se înfiora mulțimea. 

Sargetius se aștepta ca fermierul să nege totul, ori să susțină cu tărie că 
ceea ce stăpânea obținuse în mod legal — prin cumpărare — dar spre 
surprinderea sa, acesta duse mâinile la piept şi, cu un zâmbet bine potrivit, 
răspunse cu supunere: 

— Zeii îmi sunt martori, mărite rege! Jur că abia ieri a ajuns la urechile 
mele vestea că voinţa ta este ca în Dacia să nu mai fie sclavie! Astăzi am 
pregătit totul ca sclavii pe care îi strânsesem să-i las liberi, să le dau o 
bucăţică din moşie, pentru muncă, să le vin în ajutor să-și facă... 

— Te înșală, mărite rege! izbucni omul care îl întâmpinase. 

— Vestea a ajuns la mine aseară, mărite rege! Altfel... 


Regele își dădea seama că fermierul ocolea adevărul cu multă iscusinţă. 
Se gândise să-l pedepsească exemplar, dar își schimbă hotărârea. Se 
întoarse și căută cu privirea pe scribul său. 

— Acilius, vei pregăti astăzi cinci mesaje. Vei trimite pergamente că 
ordinul meu este ca toate fermele, ai căror stăpâni au părăsit Dacia, să fie 
împărţite celor ce au muncit pe ele: fie cu plată, fie în dijmă, fie ca sclavi. 
Fiecare căpetenie de ţinut să-l aducă la îndeplinire în luna aceasta. Acum 
ştii ce ai de făcut, Diurpanneus? îl întrebă, gândind că mai departe îi 
revenea lui sarcina să acţioneze, era doar în ținutul său. 

— Da, mărite rege, răspunse acesta, mâine se va împărți moşia de aici, 
iar sclavii vor fi liberi din seara asta! 

Fermierul căzu în genunchi în faţa regelui: 

— Eu rămân pe drumuri, mărite rege? Nu mi se lasă nimic? 

Sargetius privi mulţumit spre mulțimea ce stătea împietrită. 

— Dacă omul acesta vrea să muncească, să-i dați și lui tot atât cât se va 
cuveni fiecăruia dintre voi, iar de nu, să-și caute norocul în altă parte. Avem 
nevoie de antreprenori, de supraveghetori, de leguli în multe părți ale țării. 

În sinea sa, Sargetius se bucura că întâmplarea îi dăduse prilejul să ia o 
măsură cu puternic răsunet în toate ținuturile. Sări de pe cal în mijlocul 
mulțimii, dornic să stea de vorbă cu cât mai mulţi, să le afle păsurile, să le 
întărească încrederea în viitor. 

De pe vârful ascuţit al stâncii, Sargetius privea îngrijorat tabăra hoardei 
de goți care încălcase ţara, revărsându-se prin valea Alutusului în galopul 
turbat al cailor. Apucase să facă jafuri, să ardă case şi să ia în robie pe câţi 
reușise să-i prindă. Fuseseră tocmai zilele când așteptase să se strângă 
puţina oaste pe care o aduceau căpeteniile de ţinuturi, spre a se înjgheba 
armata Daciei noi, când vestea năvălirii goților căzuse ca un trăsnet. 
Trimisese în grabă călăreţi prin vicuri, să vină toţi cei ce puteau să lupte, 
pentru izgonirea hoardei şi salvarea ţării. Nu se gândise la un ajutor atât de 
mare din partea lui Decius Sabinus. Tribunul, cu centurionii și decurionii 
ce-l însoțiseră în Dacia, au venit odată cu oastea adusă de Metrobius, 
punându-și spadele în slujba regelui. 

Sprijinit de stâncă, Sargetius cătă spre soarele ce se ridica printre 
crestele munţilor. Bruma groasă îmbrăca plaiurile ca o pânză albă, 
sclipitoare. Lângă el stătea Decius Sabinus. Se sfătuiră îndelung cum să 
pornească lupta. Pierderea bătăliei ar fi însemnat un adevărat dezastru. 


Duşmanul trebuia să afle că în Dacia a rămas un popor care ştie să-și apere 
cu strășnicie ţara. 

În tabăra goților începu mișcarea. Iscoadele şi străjile au simţit că 
pădurile din jurul văii clocoteau de oameni. Sargetius nu aşteptă decât 
timpul trebuincios ca Decius Sabinus să ajungă la centuriile sale, organizate 
după modelul celor romane. Făcu semn cormiștilor și tulnicerilor să sune 
începerea atacului. 

Loviturile se dovediră bine gândite. De la primele ciocniri din două 
părţi, hoarda se rupse în două. În toiul încrâncenării, barbarii, urlând într-un 
fel numai de ei înțeles, stârni o mișcare de strângere. Dar Decius Sabinus 
observă manevra. Aruncă în luptă călăreţii, păstraţi să lovească la momentul 
potrivit în partea de jos a văii. Regrupată, hoarda porni devale în galopul 
cailor. Izbitura se dovedi zdrobitoare, dar iureșul lor nu se potoli. La gura 
văii primiră altă lovitură de la cetele lui Timocles. 

Decimată, hoarda dispăru în goană turbată către trecătoarea Alutusului, 
lăsând prăzile şi captivii. 

Mica armată a Daciei noi câştigase cea dintâi bătălie cu duşmanul care îi 
încălcase hotarul. După o scurtă odihnă pentru regrupare, Decius Sabinus 
pregăti urmărirea hoardei. Regele nu putea să-și găsească liniştea până nu-i 
ştia alungaţi dincolo de munții de la miazăzi şi nu întărea apărarea graniței. 

Mergea în pasul calului, înconjurat de căpeteniile de oaste. Metrobius îl 
scoase din gânduri: 

— Eu, mărite rege, de acum înainte nu te mai pot ajuta cu spada, vreau 
să lupt altfel: să îndrept sufletele oamenilor folosind puterea cuvântului! 

Sargetius începu să râdă: 

— Dar ce, ca filosof ai lucrat cu altceva, nu tot cu vorba? Nu văd de ce 
spui asta! 

Șovăind un moment, răspunse: 

— Mă gândesc să nu mai fiu căpetenie a ținutului Napoca. Pentru asta e 
mai bun Decius Sabinus. Cade și bine: toate căpeteniile de ţinuturi vor avea 
grad de legat în armata regelui. 

— Dar tu ce vrei să faci? Nutreşti gânduri să te întorci la Atena? Asta nu 
se poate, Metrobius! Poporul de aici are nevoie de învăţătura și 
înţelepciunea ta. 

El clătină uşor capul. În ochii lui lucea înflăcărarea. 

— Regele să nu creadă că Metrobius dă înapoi în faţa strădaniei de a 
face ca ţara noastră nouă să se numească iarăşi Dacia Felix. Sunt dornic să 


mă avânt într-o muncă nobilă și grea: m-am gândit să-ți cer învoirea de a 
mă lăsa să redevin retorul. Dacia trebuie să prindă din urmă Roma. Tu, 
mărite rege, ai nevoie de arhitecţi, geometri, medici, poeţi, de școli, 
amfiteatre, terme, de legi... 

Îndemnând calul la mers, Sargetius îl întrerupse, izbucnind în râs, plin 
de voie bună: 

— Te-ai pornit, filozofule! Tu întotdeauna trebuie să ai dreptate. Fie, fac 
cum dorești! Vei avea un athenaeum, o academia, îți dau dezlegare să faci 
tineretul Daciei noi să-l întreacă pe cel de la Roma! Și aş mai vrea ca tu să 
laşi scrisă toată filosofia ta despre viaţă şi despre lume. 

— Atunci, Decius Sabinus va merge căpetenie la Napoca și... 

— Asta nu se va întâmpla, se grăbi regele, întrerupându-l. Decius 
Sabinus rămâne ajutorul meu la conducerea armatei. El va fi primul general 
al Daciei noi. Ai auzit, Decius Sabinus? 

Fostul tribun al Romei murmură: 

— Acum regele pune prea multă încredere în mine! 

Metrobius se porni să spună altceva, dar vorbele lui se pierdură în 
ropotele de cai ce se apropiau în galop. Alături de un călăreț, venea Dassius. 

— Mărite rege, au năvălit goții! strigă călăreţul, suflând tare ca și calul. 

— Da, au năvălit, dar i-am alungat! 

— Nu cei de aici, mărite rege, lămuri Dassius. Altă hoardă a trecut 
munţii de la răsărit și a năvălit în ţară! 

Faţa lui Sargetius se întunecă. ÎI fulgeră gândul că nu era uşor să fii rege. 
O ţară mică cu greu se putea apăra de dușmanii ce o împresurau, toți 
năvălitorii, porniţi pe jafuri, plini de cruzime. 

— Pornesc cu cetele mele, mărite rege! se grăbi Diurpanneus, știindu-se 
căpetenie a ținutului ce se lăsa în acea parte. 

— Ce spui, Decius Sabinus, e bine să rup armata în două? Tu vei fi 
generalul meu, cu tine o să împart de acum încolo grijile hotarelor şi ale 
luptelor. 

— După legile războiului, ar trebui să sfârşim lupta începută. Să vedem 
alungată hoarda de aici, apoi pornim cu toată oastea într-acolo. Dar cum 
hoarda pe care am bătut-o nu se va opri decât dincolo de munţi, grosul 
armatei ar putea să pornească înainte, iar ceilalți îi vor prinde din urmă. 

— Rămâi tu, Decius Sabinus, împreună cu Burillius şi Timocles. Eu cu 
Metrobius, Diurpanneus și Artemidorus ne vom îndrepta în partea unde s-au 
ivit alţi năvălitori. 


Pe măsură ce se apropia de locul în care se aștepta să întâlnească hoarda 
ce năvălise dinspre răsărit, tot mai mult se îndeseau zvonurile: că goții 
înaintează, că gepizii i-au bătut pe goți, că năvălitorii s-au retras în grabă. 
Zvonul cu gepizii îi părea de necrezut lui Sargetius. Două popoare de 
același neam să se bată între ele? Dacă Gerthorund s-a unit cu goții, şi au 
pus la cale subjugarea întregii țări? Veştile îl nelinișteau. 

Era spre seară. Se oprise cu oastea pentru odihnă. Pusese să se 
înjghebeze tabăra, când se auziră în depărtare strigăte: 

— Gepizii! Năvălesc gepizii! 

Sargetius sări să se pregătească de luptă, dar se potoli repede. Îi văzură 
pe Gerthorund și Grimhild apropiindu-se în galopul cailor, urmaţi de garda 
căpeteniei gepide. Tot nu-i venea să creadă că o hoardă de gepizi izgonise 
alta de goți. 

Gerthorund sări de pe cal și-l îmbrăţișa pe Sargetius. Prietenia lor era 
puternică. Nu se văzuseră de mult. Porniră amândoi încet pe poteca ce 
şerpuia pe la marginea pădurii. 

— Spune-mi, Gerthorund, ce te-a făcut să loveşti și să alungi pe goții 
care au năvălit? 

Căpetenia gepidă îi răspunse râzând: 

— Dazia! 

— Lasă gluma, Gerthorund! 

— Da, ăsta este adevărul: Dazia nu mi-a dat pace până nu m-a făcut să 
pornesc împotriva lor. Ai ştiut tu ce soție mi-ai dat! 

Sargetius îl cercetă mirat. 

— Eu ştiu că tu mi-ai cerut-o. Ai uitat că m-ai și ameninţat? 

— Atunci nu mi-am dat seama ce comoară e Dazia. Când a auzit de 
năvălirea goților m-a ameninţat că, dacă nu ies în calea lor, strânge ea 
oameni și dă lupta. Eu am râs în clipele acelea. Ştii că nu s-a încrezut că mă 
voi bate cu ei? A mers la luptă alături de mine! 

— Mi-ai spus în acea noapte că nici o femeie n-a îndrăznit să-ţi respingă 
dragostea. Constat că ai învins-o şi pe Dazia! 

— Nu, cu ea n-a mers aşa. Acum iubirea noastră e atât de fierbinte, cum 
numai la un zeu și o zeiță găseşti! 

Ascultându-l, ochii lui Sargetius luceau umezi. Era prea înălțătoare fapta 
Daziei. Se sacrificase pentru neamul ei și continua să-l ajute din toată 
puterea. 


Mergând, la un colț al pădurii văzură un bătrân. Moșşneagul stătea pe 
iarbă, rezemat de trunchiul unui fag cu coroană bogată. Cioplea liniștit 
ceva. 

— Ce faci, moşule, n-ai auzit că vin goții? îl întrebă Sargetius. Ce stai, 
nu fugi să-ți cauţi un adăpost? 

Bătrânul avu o uşoară tresărire. Se grăbi să se salte în picioare; îl 
recunoscuse. 

— Toți zeii să te ţină, mărite rege! Te-am văzut când ai venit cu oastea. 
Nu fug de goți, că cică i-au bătut gepizii! răspunse oftând, clătinând capul. 

— Şi nu te bucuri? Nu înţeleg, de ce oftezi? 

— D-apăi, nişte străini au fost înfrânți şi alungaţi de alți străini! Încep să 
se încurce şi să se amestece rău noroadele! Se aude că dincolo de munții cei 
mari de la răsărit, în ţinutul prin care șerpuiesc râurile Hierasus, Pyrethus şi 
Tyras, trec mereu hoarde de ale altor neamuri. De unde or fi venind și un-s- 
or fi ducând, numai zeii pot să știe...! 

Lui Sargetius îi plăcea felul cum vorbea moșneagul. 

— Şi nu te temi, bătrâne? Nu crezi că acele hoarde vor năvăli încoace, 
se vor aşeza aici, peste noi? continuă să-l întrebe. 

Bătrânul îl privi îndelung, încropind în barbă un surâs plin de resemnare. 
Răspunse cu voce potolită, fără grabă: 

— Eu, mărite rege, nu mă îngrijorez de asta! Și romanii ne-au cotropit, 
dar până la urmă au plecat. Vor mai veni alţii, însă s-or duce! Căci să ştii, 
regele meu: ei sunt ca apa, iar noi ca pietrele... 


București, septembrie 1967 — Sinaia, mai 1968 

Unde-mi sunt amintirile rănite, 
Pe care mi le-ai mângâiat pân” la uitare? 
Dă-mi-le, să fiu din nou răzvrătitul! 


Mă aşteaptă soarta, Nerăbdarea mă sugrumă. 


Tremurând, îmi iau viaţa în mâini 
Și plec spre viitor, spre mâne-veșnicul! 
LUCIAN BLAGA — Zamolxe 


In memoria părinţilor mei 


PARTEA ÎNTÂI 
ÎNGEMĂNAREA 


CAPITOLUL I 


FRĂMÂNTARE ȘI CHEMARE 


În anul 682 de la întemeierea Romei!1!, stăpân al cetăţii Tibiscum şi al 


plaiurilor, pădurilor şi munţilor din jur era tarabostele!2!: Oroles. La daci, în 
vorbirea obişnuită, cetăți se numeau și așezările locuite de tarabosti, toate 
construcţiile ce formau conacul moșiei — un loc cu împrejmuire puternică pe 
vârful unei coline, uşor de apărat în caz de pericol — ce se deosebeau de 
cetăţile întărite aparținând regelui, cu ziduri de piatră legate cu bârne, 
străjuite de cete de luptători, înălțate în poziţii între povârnișuri de munți, 
unde putea fi oprit dușmanul pornit să cotropească şi să prădeze. Cetatea 
Tibiscum domina valea râului Tibisis(3* de pe tâmpla rotunjită a unui deal 
prelung, în urcuş uşor către crestele ce se profilau spre apus. În trecut şi ea 
fusese cetate de apărare, întărită cu val de pământ și turnuri de pază, așezată 
la răscrucea drumurilor ce se întâlneau acolo venind dinspre răsărit, apus, 
miazăzi şi miazănoapte. Numai de câţiva ani regele Burebista o dăruise 
tarabostelui drept răsplată pentru faptele de vitejie săvârșite în luptele cu 
tribul celtic scordiscilor, opriţi prin părțile unde se împreunau cele două ape 
mari: Pathissus şi Dunaris!%, întărind astfel încrederea ce i-o acorda încă de 
pe vremea copilăriei, înălțându-l la rangul de căpetenie militară și de stăpân 
al acelor plaiuri. 

După ce sărea peste apa Tibisisului pe podul de lemn, drumul pornea 
spre cetate urcând cu șerpuiri lungi printre copacii bătrâni ce îmbrăcau 
povârnișul muntelui, oprindu-se în faţa celor două porţi grele, întărite cu 
piroane de fier, păzite de străji zi şi noapte. Înăuntru se întindea clădirea 
lungă din bârne groase, bine rostuite la colţuri, cu cerdac tot aşa de lung 
prin faţa celor patru încăperi în care locuia tarabostele. În spatele ei se 
înșirau alte construcții: cazarma străjilor, hambarele cu bucate și chiliile 
sclavilor, dincolo de care se zăreau staulele cailor. Jos, în vale, între deal și 
râu erau îngrămădite magaziile, atelierele şi saivanele, împrejmuite de un 


gard puternic cu bulumaci groși, înfipţi adânc în pământ şi împletitură deasă 
din mărăcini, iar împrejur, împrăștiate până pe povârnişuri, erau colibele 
comatilor legați de moșie din tată în fiu, a căror soartă era în totul la bunul 
plac al tarabostelui, deşi se bucurau de oarecare libertate în mișcări, aveau 
căminul şi familia lor, deosebindu-se mult de sclavi, oameni priviţi ca nişte 
fiinţe ce făceau parte din rândul animalelor. De fapt sclavia pe meleagurile 
dace era ceva proaspăt, se răspândise numai de câteva zeci de ani. De când 
negustorii greci și romani pătrunseseră în Dacia, devenise un fel de modă, 
era totodată un semn de bogăţie, ca tarabostii să cumpere sclavi sau să-i 
primească drept răsplată de la rege dintre captivii luaţi în lupte. Modul de 
viaţă al comatilor şi sclavilor depindea în egală măsură de sufletele celor ce 
le erau stăpâni; la unii trăiau în oarecare îndestulare ca şi dacii liberi, iar la 
alții ca simpli robi, înfometați. 

Tarabostele Oroles dădea dovadă de alese porniri spre omenie, se purta 
cu supușii săi ca și cum i-ar fi fost egali, iar aceștia păstrau distanţa și 
respectul cuvenit, fără să fie stăpâniți de teamă, deși cel ce greșea era 
pedepsit cu strășnicie. De altfel, mulţi se înfiorau numai privindu-i 
înfățișarea. De talie potrivită, cu pieptul lat, braţele puternice și vocea ca 
tunetul, când vorbea începeau să vibreze lucrurile din apropiere. Ajuns în 
puterea vârstei, abia trecuse de patruzeci de ani, călit în lupte, mânuia sulița, 
spada, arcul şi ghioaga cu mult curaj şi măiestrie. În luptele cu scordiscii îi 
culcase la pământ pe toţi ce se apropiaseră de el. De multe ori se aruncase 
în mijlocul învălmășelilor şi lovise cu sete, despresurându-l pe rege. Dar 
cine îl cunoştea bine, nu vedea în el un om fioros, ci mai degrabă îl asemuia 
cu un comate care trăia alături de pădure, cu trupul întărit doborând copacii 
şi scurtând buştenii. Când alerga în galopul calului, cu pletele şi barba 
blonde, de nuanţă ușor castanie, jucându-i în bătaia vântului, se simţea în 
elementul său, mai ales de când mersul pe jos îi era greu, stânjenit de 
piciorul drept, pe care nu-l putea îndoi destul, betegit într-o bătălie cu 
scordiscii, în toiul căreia se prăbușşise cu calul într-o prăpastie. 

Soarele îmbrăca zările într-o lumina veselă. Plaiurile, văile şi munţii se 
estompau pierzându-se în pâcla uşoară a zilei de vară. Era către vremea 
prânzului. Tarabostele ieși în cerdac, coborî încet treptele scării din lespezi 
de piatră, înaintă spre poartă câţiva paşi, apoi se opri. Strigă pe căpetenia 
gărzii, străduindu-se să-şi stăpânească vocea, nu voia să se arate supărat: 

— Gethulis, unde eşti? 


— Aici, stăpâne! răspunse acesta, ieșind în fugă din turnul ce străjuia 
poarta. 

— Ce ai făcut cu sclavul acela, l-ai biciuit aşa cum ţi-am poruncit? 

— Nu, stăpâne. Când l-am căutat, era plecat în vale la ateliere; am zis să 
aştept până se întoarce... 

— Ai zis să aştepţi... repetă murmurând tarabostele. Poate că zeii lui l- 
au ajutat... sau tu ai gândit că am să uit... 

— Fug în vale, stăpâne, acolo îl... 

— Stai! îi strigă, văzându-l că se întoarce, gata să pornească spre poartă. 
M-am răzgândit, l-am iertat, mi-am adus aminte de fapta lui bună din 
primăvară. Tu de ce nu i-ai luat apărarea? 

Gethulis rămase descumpănit, privindu-l mirat, niciodată stăpânul nu 
revenise asupra unei porunci, mai ales când pedepsea, îl știa om bun și 
drept, însă nu-l văzuse vreodată trecând cu vederea peste o greșeală. Căută 
să spună ceva, încercă să pună parte sclavului, pe care îl cunoştea vrednic şi 
cinstit, dar nu avu timp, de dincolo de porţi se apropiau ropote de călăreţi ce 
urcau în galop. După câteva clipe Comosicus și Andra strânseră frâiele şi 
caii se opriră aruncând cu potcoavele jerbe de scântei pe plăcile de piatră ce 
pavau curtea. Erau amândoi numai tinereţe şi sănătate. Tarabostele uită de 
cele petrecute, își privi cu dragoste şi mândrie feciorul şi fiica, numai cu ei 
doi mai rămăsese. Comosicus era un flăcău abia ieşit din adolescenţă, 
blond, cu obrajii rozalii și pletele larg ondulate, căzute pe umeri. Avea 
porniri de luptător, alerga cu calul fără şa, sărea cu ușurință peste șanțuri şi 
garduri, știa să-l oprească și să-l întoarcă fulgerător, întocmai ca un călăreț 
pe câmpul de bătaie. De câte ori îi privea, sufletul tarabostelui se umbrea, o 
durere surdă se trezea în el, tot aşa arătase și feciorul cel mare, căzut 
luptând vitejeşte cu scordiscii. Acum pentru el Comosicus era fala şi 
speranţa vieţii sale. Nu şi-a regăsit liniştea până nu și-a învăţat feciorul să 
mânuiască spada cu măiestrie, să arunce sulița fără greș şi să trimită săgeata 
la locul dorit. Dar şi de fată era mândru, o sorbea din ochi, alături de băiat 
era ca o floare care abia își deschisese petalele, lacomă după lumina 
soarelui. Andra moștenise gingăşia mamei şi vigoarea tatălui. Întocmai ca 
mama, avea obrazul alb, fruntea înaltă, faţa ovală, pe care jucau ochii mari, 
lucitori, de culoarea cerului senin, toate încadrate de buclele bogate, blonde, 
de nuanţa spicului de grâu pârguit, ce-i cădeau pe umeri strânse în două 
cosițe groase, iar din partea tatălui primise temeritatea și îndârjirea; ca un 
bărbat alerga cu calul, sărind peste tot ce-i ieșea în cale, mânuia cu dibăcie 


sulița şi arcul şi nu dădea înapoi din fața primejdiei. Se lua deseori la 
întrecere cu Comosicus, călărea pe câmpie ca o amazoană, urmărită de 
privirile pline de uimire ale comatilor. 

— Tată, de la podul de peste 'Tibisis l-am lăsat în urmă pe Comosicus, 
rosti Andra îmbujorată, strunind calul. 

Băiatul încropi un surâs, ştia ce gândea tatăl. 

— Aşa, fata mea, să te ţii tare, să nu te creadă nevolnică nici un 
flăcăiandru. 

Tarabostele oftă. Rămăsese numai cu o fată, celelalte două fuseseră luate 
de zeul cel mare. Urmase apoi îmbolnăvirea soţiei; de mult timp nu mai 
putea să umble, o ţinea la pat o suferinţă la picioare. 

— Am făcut un ocol pe după casele comatilor, am urcat până la Peştera 
Ursului și ne-am întors pe la saivane, reluă ea plină de viaţă. Ne-am oprit 
sus, la marginea pădurii, lângă căsuţa lui Siporus. Am văzut la el o veveriţă, 
se juca într-o colivie; a spus că mi-o dă mie, mi-o aduce astăzi. Ce om bun 
este bădia Siporus! Ştii că pe Ina am făcut-o surata mea? 

Faţa tarabostelui se umbri și mai mult. Înţelesese multe lucruri, 
pricepuse că între Comosicus și Ina se înfiripase o legătură nevinovată, o 
dragoste de adolescenţi, însă se prefăcuse că nu o lua în seamă. 

— Bine, copiii mei, descălecaţi şi intraţi în casă, mama dorește să vă 
vadă, le spuse pornind spre poartă. 

Aşadar Siporus se înapoiase, gândea el călcând rar. ÎL trimisese la cetatea 
Arcidava, la rege, să ia parte la o vânătoare ce se organiza în cinstea unui 
oaspete străin, venit tocmai de la Dionysopolis, cetate de pe ţărmul Pontului 
Euxin. Pe el îl avea cel mai dibaci vânător, își formase o ceată de oameni 
isteți, numai însoțit de el pornea după vânat. Urmat de Gethulis dădu roată 
cetăţii, se opri pe la chiliile sclavilor, îşi aminti că poruncise să le repare, să 
facă învelitori mai groase pentru iarnă, dublate cu câte o blană mare de 
berbec, apoi intră în grajdurile cailor și se convinse că erau bine îngrijiţi. 
Când se întoarse la poartă, îl găsi pe Siporus. Aștepta. 

— Mă rog Marelui zeu pentru sănătatea stăpânului! salută acesta 
aplecându-se supus. M-am înapoiat, stăpâne. 

— Vino după mine, îi spuse pornind să urce spre cerdac. Vreau să-mi 
povesteşti tot ce ai făcut şi ce ai văzut. 

Porunci unei sclave să aducă două ulcele cu vin și se aşezară în capul 
dinspre vale al cerdacului, de unde se vedea lucind apa Tibisisului şi 


plaiurile până departe, pierzându-se în pâcla ce se îngroșa către vârfurile 
munţilor dinspre răsărit. 

— Ia spune-mi, ce face regele, e sănătos? îl întrebă pe comate după ce 
sorbiră din ulcele. 

— Marele zeu să-l țină, că tare bun om este! Nu-l mai văzusem din anul 
trecut, de când a venit aici și v-am însoțit la vânătoare. Este plin de sănătate, 
când îl priveşti vezi în el numai putere și povară. Zic povară, fiindcă nu ştiu 
de ce mi se pare că, parcă poartă în spate întreg neamul dacilor. Mergeam în 
urma lui prin pădure când l-am auzit spunându-i acelui străin, pe care îl 
omenea cu multă grijă: „Poporul dac este mare, dar trăieşte neunit. Când va 
avea un singur conducător, atunci Roma îi va căuta prietenia.” Au vorbit ei 
despre multe, dar nu prea le-am priceput. Eu, stăpâne, abia îndrăznesc să-l 
privesc pe rege, pentru mine el este ca un zeu, în mintea mea îl văd stând 
alături de Zamolxis. 

— Aşa, Siporus, îmi place cum vorbeşti. Aşa trebuie să-l vezi pe rege! 

— Sunt un comate nevolnic, stăpâne, spun şi eu ce am în suflet. Trei zile 
a durat vânătoarea. Cu cât urca mai sus, în munte, cu atât regele se 
înveselea mai mult. Eram mulţi, am doborât vânat să încarci carele: urşi, 
cerbi, căprioare şi multe alte jivine de-ale pădurii. Străinul acela — tânăr, 
frumos, cu privire vie — se bucura și se minuna. Dar acolo în munte eu nu 
prea am avut liniște, m-am frământat întruna cu gândul la stăpâna... 

— De ce? Ai avut vreo presimţire, vreun semn? Crezi că suferinţa ei se 
va înrăutăţi? 

— Nu, stăpâne. În fiecare clipă mă rog Marelui zeu pentru însănătoşirea 
ei. La asta m-am gândit, să se facă sănătoasă, și asta mi-a venit acolo sus, pe 
vârf de munte. Urcasem pe podișul cel mare, din care se ridică trei vârfuri, 
nu prea înalte, dar făloase, le spune: celui dinspre răsărit, Semenisis, celui 
dinspre mizănoapte, Goznis, iar celui dinspre miazăzi Piatra Nedeiei, asta 
fiindcă în jurul acestei stânci are loc şi o petrecere în miez de vară. Între 
vârful Goznis şi cel al Nedeiei am dat peste o scobitură în piatră, plină cu 
apă, adică un mic lac de munte în care se scurge un pârâiaș, ca şi cum s-ar 
opri să se odihnească, apoi porneşte mai departe în vale. Din toate părțile 
veneau poteci şi toate se opreau pe malul lacului. Acolo am întâlnit un 
bătrân încărcat de ani, dar cu gură vrednică. A început îndată ce m-a văzut: 
„Bag seamă că nu eşti de pe aici, că nu te semui să te mai fi văzut — mi-a 
spus el, dornic să intre în vorbă. Ai venit să-ţi lecuieşti vreun beteșug?” 
„Nu, i-am răspuns, unde, cum să-mi lecuiesc?” „Aici în lacul ăsta, s-a 


pornit el din nou. Din bătrâni i se spune Baia Vulturului, dar acum lumea îi 
zice Izvorul Tămăduirii. Așa merge povestea, cică ar fi fost văzut un vultur 
bătrân, plin de bube, fără fulgi, bălăcindu-se în apa lui, de unde a ieşit 
sănătos, viguros, cu pene frumoase. Unii cred că toţi vulturii de prin munţii 
vecini își aduc puii şi îi scaldă în lac, pentru a-i face puternici, să trăiască 
viață lungă. Să vezi ce o să fie aici peste vreo zece zile! Dau năvală cei cu 
beteșuguri, vin cu carul, călare sau târându-se pe jos, aduși de alții sănătoși. 
Tot plaiul se umple de oameni ologi, de copii plăpânzi, de femei cu boli de 
ale lor. În ziua când cade miezul verii, cine se scaldă de şapte ori în Baia 
Vulturului se înzdrăveneşte. Anul ăsta miezul verii va fi cică de poimâine 
într-o săptămână. Am văzut şi eu pe mulţi lecuiţi. Asta o fi voia Marelui 
zeu, face minunea asta numai într-o singură zi din an”. A mai vorbit el 
despre multe, dar eu nu prea îl mai ascultam, nu-mi mai ieșea din gând 
minunea cu tămăduirea. Eu zic că ar fi bine să încercăm cu stăpâna, poate 
se face bine, o vedem iarăşi mergând pe picioare. 

— Da... ar fi de încercat!... murmură tarabostele. Nici vraciul pe care l- 
am adus nu știa de Baia Vulturului, altfel m-ar fi îndemnat să o duc acolo. 
Să mă încred în tine, Siporus? Nu aş vrea să o chinuim degeaba... 

— Cum e voia stăpânului... Fac cum zice stăpânul. Sunt gata să însoțesc 
pe stăpâna acolo! O ducem într-un car cu fân mult. 

— Bine, aşa vom face. Să te pregăteşti din vreme. la golește ulcica, ai 
uitat de ea. Când ai pornit încoace, regele nu ţi-a spus nimic? 

— Da, m-a luat deoparte şi mi-a șoptit: „Să spui tarabostelui Oroles că 
vreau să-i vorbesc. Simt nevoia să mă mai sfătuiesc cu el.” 

Tarabostele se mișcă frământat: 

— Asta înseamnă că iarăşi mai porneşte ceva. Este un om care parcă nu- 
şi încape în el, veşnic chinuit, într-o neîncetată căutare. 

Tăcu. Afară se auzeau glasuri ce nu păreau de sfadă, ci de panică, 
amestecate cu ropote de cal pe lespezile ce pavau curtea. Se săltă în picioare 
să iasă, dar nu avu timp, înăuntru intră Gethulis, urmat de baciul de la stână. 
Amândoi erau palizi, agitaţi, îngrijorați. 

— Ce supărare mi-aţi mai făcut, Rostris? îl întrebă pe baci. 

— Nenorocire mare, stăpâne! Sunt îngrozit de cele ce s-au întâmplat. 
Poţi să poruncești să mă omoare, stăpâne! Dar acum nu e vreme de 
tânguire, ci de apărare... 

— Spune o dată, nemernicule, altfel îți crap capul î 


— Stăpâne, alaltăieri, pe plaiul ce se lasă spre Tapae, ciobanii 
tarabostelui Burrennus ne-au furat una din turmele de oi. Noi am prins de 
veste la vreme, am pornit după ei și i-am prins tocmai când băgau turma în 
ocolul de la stâna lor. N-am stat pe gânduri, ne-am pus pe ei cu bâtele. A 
fost bătaie mare, au căzut și de la noi doi sclavi — de la ei mai mulţi — până 
la urmă am luat turma, dar nu pot să-mi dau seama cum s-a făcut că stâna 
lor a luat foc şi s-a făcut scrum. Astăzi de dimineaţă, noi am prins că 
tarabostele și-a strâns oamenii: garda, comatii și sclavi de încredere și a 
pornit spre stâna noastră. Abia am avut vreme să ascund turmele în văgăuna 
ce se înfundă în Valea Vânturișului. Ei ne-au înconjurat stâna, au ars-o, apoi 
au pornit încoace. Poate că tarabostele Burrennus are de gând să ne atace 
cetatea, stăpâne! Eu le-am luat-o înainte, am ţinut-o numai în galopul 
calului. Aşa s-a pornit nenorocirea. Dacă am greșit, să mă trimiţi la Marele 
zeu, stăpâne! 

Tarabostele îl ascultase frământându-și barba. O ştia, era veche 
duşmănia între el şi tarabostele Burrennus. Nu erau supușii aceluiași rege. 
Moşia sa, cu cetatea Tibiscum, ce se întindea până dincolo de Tapae, 
aparţinea de ţinutul dac ce avea ca rege pe Burebista, a cărui cetate de scaun 
era Arcidava, iar moşia tarabostelui Burrennus, cu cetatea Rasidava, ce se 
întindea spre răsărit de Tapae până în câmpia înconjurată de înălțimi de sub 
Muntele cel Mare! aparţinea de ţinutul ce avea ca rege pe Duras, a cărui 
cetate de scaun era Sargedava, aşezată la intrarea în valea îngustă și lungă 
ce urca până pe Kogaion, muntele sfânt al dacilor, unde era marele altar al 
lui Zamolxis. Ciobanii lor se mai sfădiseră și bătuseră, însă niciodată nu 
ajunsese ca acum la o adevărată luptă între doi taraboști, așezați la margini 
de ţinuturi, pentru că totul ar fi putut degenera într-o înfruntare sângeroasă a 
celor doi regi. Deseori altceva se întâmpla și nu avea urmări grave: 
deoarece un taraboste era stăpân pe moșia și supușii săi, dacă era aşezat la o 
margine de ţinut, putea să se desprindă de regele său și să se alipească la 
ținutul regelui vecin. Pentru asta mărginașşii se bucurau de multă atenţie, 
trebuiau să fie oameni de încredere. Văzând că tarabostele tace, baciul reluă 
îngrozit, bănuind că va fi ucis, iar cei doi vecini puternici se vor împăca: 

— Să mă omori numai pe mine, stăpâne! Jur în numele Marelui zeu că 
ceilalți ciobani nu sunt vinovaţi; toți au fost obișnuiți să mă asculte orbește. 

Tarabostele porni spre ieşire, vorbind din mers: 

— Gethulis, spune să sune străjile din tulnice și comuri ca pentru 
plecare la război. Garda și toţi comatii luptători să se adune degrabă jos, pe 


drumul ce coboară din cetate. Vor merge cu noi toți călăreţii şi pedestrașii. 
Tu, Rostris, ne însoţeşti până întâlnim pe vecinul duşmănos, apoi te grăbeşti 
spre locul unde ai ascuns turmele. Pe urmă vom vedea ce va mai fi de făcut. 

Străjile sunară ca pentru primejdie, de adunare. Sus, în cetate, și jos, la 
ateliere şi saivane, şi printre colibele comatilor se dezlănțui mișcare. Câţiva 
luptători din gardă pomiră în galopul cailor spre satele mai apropiate de 
drumul spre Tapae, cu poruncă să strângă comatii pregătiți de luptă și să 
iasă cu ei în calea tarabostelui. Se lăsau umbrele înserării când iscoadele 
trimise înainte vestiră că erau aproape de tabăra dușmanului. Burrennus se 
oprise cu cetele sale pentru odihnă peste noapte. Tarabostele Oroles alese un 
loc ascuns vederii, porunci ca toţi să se odihnească, fără să aprindă nici o 
licărire de foc, iar el însoțit de Gethulis, Rostris şi iscoada care adusese 
vestea porniră prin pădure să cerceteze împrejurimile locului unde poposeau 
oaspeţii nepoftiți. Prin amurgul ce se lăsa, mai mult auziră decât văzură ce 
se petrecea, îl ştia pe Burrennus mare iubitor al vinului. În timp ce oamenii 
de rând se odihneau, el și căpeteniile ce-l însoțeau se porniseră să 
chefuiască. Cu mult înainte de ivirea zorilor dădu lovitura, mai întâi sperie 
şi împrăștie caii, apoi atacă tabăra. Se petrecu un lucru la care nu se 
așteptase, comatii și sclavii ce-l însoțeau pe Burrennus fugiră în pădure, iar 
tarabostele rămase înconjurat numai de gardă. Era tocmai ceea ce dorea 
Oroles, să evite cât mai mult vărsarea de sânge și supărarea celor doi regi ai 
ținuturilor ce se învecinau. Făcu în așa fel mișcările cu oamenii săi, încât 
opri încercuirea adversarului, lăsă un loc pe unde acesta să poată fugi. În 
câteva clipe Burrennus şi garda sa pieriră în desișuri. Era mulțumit că totul 
se desfăşurase astfel, ceea ce avea să urmeze era treaba celor doi regi, ei se 
puteau război sau împăca, pedepsind pe vinovat. Până seara Oroles urmări 
cetele lui Burrennus, nu se opri decât când le văzu alungate de pe moșia sa. 
Noaptea se odihni la stâna arsă, pe care baciul Rostris şi ciobanii se 
apucaseră să o refacă încă din cursul zilei. 

În dimineaţa următoare tarabostele porni înapoi spre Tibiscum, după ce 
lăsă pentru un timp o ceată de comati luptători care să apere stâna şi 
turmele. Mergea în pasul calului, avându-l alături pe Comosicus. Nu-și 
oprise feciorul de a-l însoţi, avea grijă să-l călească în luptă. Se gândea la 
ceea ce va spune regele când va auzi de cele petrecute. 

— Tată, cât este de mare neamul dacilor? rupse băiatul tăcerea, 
apropiindu-se cu calul. 


Tarabostele tresări, scos din gânduri. Răspunse, privindu-și feciorul 
mirat: 

— Mare... mai mare decât al tuturor neamurilor care îl înconjoară. Dar 
de ce mă întrebi? 

— Nu înţeleg un lucru, aud vorbindu-se când de daci, când de geţi, 
suntem două neamuri care vorbesc aceeași limbă? Asta am auzit-o de la 
sclavul grec care m-a învăţat să scriu şi să citesc. Dacă nu murea așa de 
repede, aflam mai multe de la el. 

— Nu, feciorul meu, dacii și geții sunt același neam, despre care străinii 
vorbesc folosind nume diferite. Am auzit și eu de la rege, cică grecii ne 
numesc mai mult geţi, pe când romanii ne spun daci. 

— Pai, tată, dacă suntem un singur neam, care este așa de mare, de ce 
peste daci sunt mai mulți regi? 

— Asta e slăbiciunea noastră, feciorule — și aş spune prostia noastră. Am 
ajuns să ne batem între noi. Neamul mare al dacilor cuprinde multe triburi, 
cele dintr-un ţinut s-au unit și fiecare are un rege. Așa se face că peste daci 
sunt mai mulți regi. Dar neamul dacilor nu este numai atât cât se găsește 
acum sub stăpânirea regilor, mai sunt mulţi fraţi de-ai noștri supuși unor 
neamuri vecine care le-au cotropit pământul. 

— Şi regele nostru, Burebista, se împacă aşa, se mulţumeşte să fie 
căpetenie numai peste o mână de daci? 

— Nu pot să-mi dau seama ce nutrește el în suflet... Tarabostele tăcu. În 
faţă se deschidea o vale adâncă. 

Strânse frâul calului și începu să coboare. 

Cetatea Arcidava era așezată pe o colină rotunjită de ape de-a lungul 
vremurilor, marcând un loc singular în larga și întinsa vale a râului al cărui 
nume, pierdut în negura trecutului, a fost acela de Apus Flumeni€!. Nu se 
ştia de când, moşnegii o povesteau doar ca pe o legendă, spuneau că marele 
mamelon ce susținea cetatea ar fi fost înălţat de oameni, de captivii aduși de 
o căpetenie dacă de dincolo de Dunaris, faptă săvârşită în timpuri străvechi. 
Ceea ce cunoșteau fără îndoială cei mai bătrâni, mulţi apucaseră să o vadă, 
era faptul că în acel loc se pomenise o cetate de lemn, construită din bârne 
de o grosime ce uimea, însă tatăl regelui Burebista, care se numise tot 
Burebista, adusese un constructor dintr-o cetate de pe țărmul Pontului Euxin 
şi-l însărcinase să dea focului pe cea veche și să zidească în locul ei alta din 
piatră, mai încăpătoare, mai impunătoare şi mai rezistentă la atacuri din 
afară. Era înconjurată de ziduri groase din blocuri de piatră bine fasonate, 


între care se înălțau din loc în loc turnuri de apărare și de pază, iar curtea 
frumos pavată cu lespezi netede. Între ziduri erau mai multe clădiri: cea mai 
arătoasă servea de locuinţă regelui, alături de aceea din care se purtau 
treburile ţării, una ce avea destinația de cazarmă pentru gardă, alta cu 
chiliile pentru sclavii slujitori ai curţii, veneau apoi magaziile, iar mai 
departe grajdurile. La poalele colinei, jur-împrejur, se înşirau casele 
căpeteniilor militare şi civile, acelea ale comatilor legaţi de moșia cetăţii de 
scaun a regelui, ale negustorilor străini așezați pe acele meleaguri, precum 
şi magaziile, atelierele și saivanele regale. La Arcidava avuseseră reşedinţa 
toate căpeteniile ce fuseseră regi ai dacilor din acel ţinut în vremuri ce se 
pierdeau în negura trecutului. 

Casa în care locuia regele era întocmai ca aceea a unui arhonte bogat 
dintr-o cetate greacă de pe țărmul Pontului Euxin sau chiar de la Atena. Pe 
vremea când se construise cetatea prea puţini romani se încumetau să 
ajungă până acolo. Dar mai era o piedica, dacii se temeau de Roma, ale 
cărei legiuni pătrunseseră mult în Tracia. În anul Romei 67912, generalul C. 
Screbonius Curio, guvernatorul Macedoniei, făcuse o expediţie până la 
Dunaris, oprindu-se la cetatea Singidunum!E!. Acea înaintare a romanilor îl 
neliniștea pe regele Burebista, puterea Romei putea deveni un pericol 
pentru daci. Singur, în încăperea din care conducea treburile țării, se gândea 
îngrijorat la trecut şi viitor. Ce vor face dacii, aflaţi sub mai mulți regi, în 
faţa puhoiului de legionari trimişi de Roma? Neamul dacilor era mare, 
populaţia, vorbea aceeași limbă pe o întindere uriașă, de la răsărit la 
Tyrasi9% până la apus de Pathissus, iar la miazăzi până la munţii 
Haemus!10!. Vedea nenorocirea în împărăţia lor, erau numeroase triburi: în 
partea de răsărit trăiau piefigii, costobocii, carpii, tirageţii, în ţinutul dintre 
munţi — ratacensii, la miazăzi — siensii și burii... Nu mai continuă să le 
numească în gând, știa că erau multe, unele nici nu-i veneau în minte. Se 
înfioră şi se mişcă în scaun. Pentru ce să fie mai mulți regi, dacă exista un 
singur popor? Dar nu reprezentau întregul neam numai dacii ce aveau 
căpetenii regi, mulți alții se găseau sub stăpânirea unor străini veniţi de 
aiurea: la răsărit — bastarnii și sarmațţii, la apus — celții și scordiscii, iar la 
miazăzi — odrişii. Dacă la toţi aceștia îi mai adăuga pe romani, îşi dădea 
seama că poporul dac se afla în primejdie. Alta ar fi situaţia, dacă toate 
triburile dace s-ar uni și-ar arunca înapoi dincolo de hotare pe străinii 
cotropitori, murmură săltându-se în picioare. Regii daci în loc să se unească 
şi să apere pământul pe care poporul dac este stăpân se bat între ei din 


pricini mărunte, continuă oftând. În primii ani ai tinereţii fusese trimis de 
tatăl său la Roma, stătuse acolo mai mult timp. Îi explicase odată sclavul 
înţelept, pe care îl cumpărase pentru a-l învăţa să scrie şi să citească limba 
romanilor, că politica dintotdeauna a Senatului roman faţă de popoarele 
vecine a avut la bază dictonul: Divide et impera!!!!. Înţelegea acum că în 
cazul dacilor numai era nevoie de nici o acţiune politica a Romei pentru a-i 
împărţi, puteau fi bătuţi pe rând şi stăpâniţi ușor. Gândul său alergă spre 
Marele preot. Până atunci singurul lucru ce-i unise spiritual pe daci, le 
menţinuse trează conștiința că formau un singur popor, fusese credința în 
Marele zeu Zamolxis, ascultarea de Marele preot şi prosternarea în faţa 
Marelui altar de pe muntele sfânt Kogaionul, în zilele de mari sărbători, 
când se aducea Marea jertfă. Se apropie de fereastră clătinând capul şi 
zâmbindu-și în barbă. Făcuse o descoperire: acela care îi va uni pe daci într- 
o singură ţară nu-i va putea conduce ușor, decât dacă ar fi ajutat de Marele 
preot. Kogaionul nu se găsea în ţinutul pe care îl stăpânea el, ci în cel vecin, 
al cărui rege era Duras, iar acum nici nu aveau un Mare preot, pregăteau 
alegerea altuia în locul bătrânului împovărat de ani, pe care zeul cel mare îl 
chemase la el, sus în cer. De va fi să pornească lupta de unire a tuturor 
dacilor într-o singură ţară, va trebui să înceapă întâi cu Duras, fie să-l 
învingă, fie să-l facă ajutor la conducerea poporului, apoi să pună pe 
Kogaion un Mare preot care să fie în totul alături de rege. Toate aceste 
reflecţii îi intensificau înfiorarea, totul părea ceva prea frumos, vedea cu 
mintea Dacia mare, cu un singur rege, iar pe Marele preot alături de el, o 
Dacie mai puternică decât toate țările vecine, care nu se va speria de puterea 
Romei. De talie mijlocie, arăta potolit în mișcări, dar cu privire ce săgeta. 
Nimeni nu bănuia că sufletul său era ca un vulcan gata să arunce flăcări şi 
lavă. Barba şi pletele, blonde, crescute în voie, dădeau capului său o 
înfățișare ce se asemăna cu aceea a haiducului pornit să lupte împotriva 
lăcomiei și nedreptăţii. Dogoarea ce-i mocnea în inimă îi menținea o stare 
de frământare ce nu se potolea niciodată. De când era rege, scordiscii — 
vecinii dinspre Pathissus — nu i-au dat pace, iar de când romanii au ajuns 
până la Dunaris, îngrijorarea despre soarta dacilor nu-l mai părăsise. Dacă 
ar avea un ajutor în care să se încreadă, ar porni lupta de unire a dacilor. 
Cine ar putea să fie pus Mare preot? Poate că acolo, pe Kogaion, Duras va 
şi fi ales unul și pregătea Marea adunare a capnoboțilori12* pentru a-l unge 
ca trimis al Marelui zeu printre daci. Din nou scutură capul și se apropie de 
fereastră, copleşit parcă de o mare greutate, de neputinţă şi de îndoială: dacă 


noul Mare preot, prin capnoboțţii săi, va îndârji poporul împotriva sa? Ei, 
capnoboţii, puteau umbla pretutindeni, strângeau luptători — preoţii aveau o 
oaste a lor — judecau peste capul regilor, pedepseau, întemnițau, omorau. 
Ţara sa era mică, se întindea de dincolo de Tapae până aproape de apa 
Pathissusului, între Dunaris și Marist}, iar aceea a lui Duras mai mare, 
cuprindea între hotarele ei mai mulți daci, lupta cu el ar fi fost inegală, greu 
de purtat, cu puțini sorți de izbândă. Totul ar fi stat în ajutorul capnoboţilor, 
al Marelui preot, în armata preoților. Nu simţi când se deschise ușa, auzi 
numai o şoaptă: 

— Tata este singur. 

Se întoarse şi văzu fetele. Pentru el Carpina şi Serena erau soarele, viaţa. 
Câţi băieţi îi dăruise Theia, regina, toţi fuseseră luați de marele zeu încă din 
faşă. Faţa sa se lumină, pentru ele nu era niciodată îngrijorat, împovărat. De 
câte ori le privea era copleșit de un sentiment de mândrie și mâhnire: de 
mândrie, pentru frumuseţea și vioiciunea lor; de mâhnire, pentru că 
Zamolxis nu se îndurase să-i lase nici un fecior, care să-l urmeze în cetatea 
de scaun. Spunea deseori în glumă, celor ce nu se abţineau să le admire cu 
murmure de uimire, că fata cea mică, Serena, cu părul blond de nuanţă mai 
închisă, cu irizaţii spre castaniu, fusese născută la umbră, iar despre cea 
mare, Carpina, cu parul de culoarea frunzelor îngălbenite la început de 
toamnă, că fusese adusă de zei la lumina vie a soarelui de primăvară, în rest, 
fetele aveau multă asemănare: aceeași talie de înălțime potrivită, la fel de 
repezi în mișcări, cu feţele ovale și nasurile ușor săltate în vânt, iar ochii ca 
cerul senin. Cine le privea bine observa că fața Carpinei aducea către forma 
rotundă, iar aceea a Serenei părea mai prelungă. Se apropie de ele şi le 
strânse la piept cu dragoste. 

— Ce doresc fetiţele mele dragi? 

— Tată, ne-a trimis mama. A venit iarăşi negustorul acela grec de la 
Tomis... A adus lucruri minunate... Ne dai voie să cumpărăm ceva? 
îndrăzni Carpina. 

— Cum să cumpăraţi, voi vreţi să mă sărăciţi? şopti în glumă, 
îndepărtându-le de la piept şi privindu-le cu căldură părintească, apoi le 
strânse din nou. 

— Tată, tu aşa faci întotdeauna!... murmură Serena. 

— Vă dau voie să luaţi tot ce doriţi, dacă îmi promiteţi ceva... 

— Orice, tăticule! rostiră amândouă. 


— Acum sunteţi destul de mari, vă pot vorbi ca unor fete care în curând 
vor porni în viaţă alături de bărbaţii care le vor fi soți. Vreau să-mi faceţi 
legământ ca mă veţi asculta, veţi îndeplini voia mea, păstrând convingerea 
că tatăl vostru ţinteşte în egală măsură binele fiicelor sale, al ţării și al 
întregului popor dac. 

Carpina se grăbi să dea răspunsul: 

— Da, tată, mă leg! Nu ești tu tăicuţul meu drag? 

— Şi eu, tată! Nu voi ieși niciodată din cuvântul tău! murmură Serena. 

— Aşa-mi place! Am două fete cuminţi. Spuneţi-i mamei că are voie să 
vă cumpere orice doriţi! 

Ușa se deschise printr-o mișcare scurtă şi din prag șeful gărzii rosti cu 
supunere: 

— Mărite rege, un preot, spune că se numeşte Deceneu, cere să intre să- 
ti vorbească! Îi dăm voie? 

— Plecaţi, fetelor! Da, îl primesc, să vină! răspunse stăpânit de 
curiozitate, alergând cu mintea către Kogaion, unde urma să fie ales un nou 
mare preot. 

Preotul intră sfios, aplecându-se cu supunere în faţa regelui: 

— Mărite rege, mă rog Marelui zeu Zamolxis să-ţi dea sănătate şi viaţă 
lungă, pentru propăşirea dacilor! Pe mine nu mă cunoşti, Mărite rege, nici 
n-ai de unde. Sunt un umil preot al cultului lui Zamolxis, trimis de pe 
Kogaion din fragedă tinereţe să învăţ cele ce ştiu alte popoare despre lume, 
despre pământ şi cer, despre zei, viață şi moarte. Mă numesc Deceneu. 
Precum vezi, nu sunt prea în vârstă, deși peregrinarea a lăsat pe fața mea 
unele semne de îmbătrânire înainte de vreme. 

— Fii binevenit, Deceneu! După modul cum vorbeşti bănuiesc că voi 
afla multe lucruri noi de la tine, iar ca dovadă că nu-ţi voi grăbi plecarea, 
voi cere să ne aducă o măsură cu vin și două cupe. 

Avea în față un bărbat destul de tânăr, cu mantie largă de preot pe umeri, 
veche, prăfuită, semn că venea de la drum lung. Era slăbuţ, puţintel la trup, 
cu privire arzătoare și înfățișare de ascet. Părul blond-roșcat îi cădea pe 
umeri în şuviţe răvășite, iar în ochii albaștri, limpezi, avea o lucire ce-i 
dădea un aer de profundă meditaţie. Barba rară, strânsă într-un smoc îngust 
sub bărbie, îi prelungea faţa, accentuându-i slăbiciunea de schimnic. 

— Mărite rege, Marele zeu aranjează lucrurile ca ele să corespundă cu 
soarta oamenilor, cu aceea ce le este dat să săvârşească. Încă de când mă 
aflam la Delfi îmi pusesem în gând ca, înainte de a mă înapoia pe Kogaion, 


să trec pe la tine; nu bănuisem că în drumul meu voi fi rugat cu insistenţă să 
fac acest lucru. Am plecat de la Atena cu o corabie care venea la 
Dionysopolis!1+!, cetatea de pe țărmul Pontului Euxin... 

— Acolo l-ai întâlnit pe Acomion... 

— Da, Mărite rege. M-a dus la el stăpânul corăbiei. Când a auzit că vin 
în Dacia s-a bucurat. Mi-a vorbit cu multă însufleţire despre tine, spunea că 
tu eşti o speranţă pentru ei, pentru greci, căci o Dacie puternică va ţine piept 
Romei și, cu ajutorul zeilor, Elada lor va scăpa de jugul roman. 

— Ai spus că el te-a îndemnat să treci pe la mine... De ce? Acornion 
este omul meu de încredere, prin el aflu ce se mai petrece la Roma și prin 
alte părți. 

— Întocmai, Mărite rege! El se înapoiase de curând de acolo. După câte 
am înţeles, este nu numai un bogat negustor, ci și un istet om de legătură, 
ştie să se descurce în afacerile politice. Mi-a povestit ce s-a întâmplat la 
Roma, de curând, și m-a rugat ca tot ce aflu de la el să-ţi aduc la cunoştinţă. 
Timp de doi ani Senatul roman a fost în panică. Spunea că un gladiator din 
Capua numit Spartacus, de neam trac, a reușit să pornească o răscoală. A 
strâns cetele de sclavi fugiți de la ferme, ce stăteau ascunși prin păduri, și, 
ajutat de o mulțime de gladiatori, a format o armată puternică, a purtat lupte 
şi a înfrânt multe legiuni romane, punând în pericol Roma și statul roman. 
Văzându-se în faţa unei primejdii atât de mari, Senatul a însărcinat pe unul 
din cei mai înverşunaţi duşmani ai sclavilor, pe generalul Licinius Crassus 
să ducă războiul cu Spartacus. Aruncând în luptă o armată de zece legiuni, 
l-a înfrânt; pe el și pe căpeteniile ce l-au ajutat i-a prins şi i-a răstignit de-a 
lungul unui drum numit via Appia de la marginea Romei. Dar sacrificiul 
celor ce s-au răsculat n-a fost fără folos: lipsa de sclavi, provocată de 
decimarea lor după înfrângere, a forțat pe marii fermieri să împartă 
pământul în loturi mici, să-l dea plebeilor să-l muncească, și să-și ia o parte 
din recoltă, sau, în schimbul unei plăţi, în fiecare an. 

— Așadar, Roma este acum ca un urs bolnav care își linge rănile, 
murmură regele, apoi continuă, satisfăcut că făcuse o descoperire: aşa cum 
fermierii romani au dat pământ plebeilor, la fel am putea încerca și noi, 
tarabostii să-l dea comatilor şi să primească ceva în schimb. Acum comatii 
muncesc ca nişte robi pe moşiile lor. Îți mulţumesc pentru vestea adusă, voi 
continua să mă mai gândesc la asta. După ce mai sorbim câte o cupă de vin, 
aş vrea să-mi vorbeşti despre tine. Noi, dacii, nu prea avem oameni învăţaţi. 


Preotul se săltă de pe scaun și îşi potrivi mai bine mantia, apoi se așeză 
la loc. 

— Mărite rege, nu mi-e rușine să-ți spun că nu prea sunt prieten cu 
vinul, şi nici cu altă băutură, în afară de apa limpede de izvor. Am călătorit 
mult — la Atena, Delfi, Olimp, Alexandria Egiptului — şi am învăţat multe. 
Am ascultat prelegeri ale unor filosofi pe care îi socotesc mai presus decât 
zeii. Dacă ai cunoaşte, Mărite rege, ce comori de înțelepciune au lăsat lumii 
câțiva învăţători de-ai lor, de care n-ai avut de unde să auzi: Pitagora, 
Aristotel, Socrate, Platon, Arhimede, Hipocrate, ai privi oamenii şi viaţa cu 
alți ochi. Pentru asta mă simt nu numai preot, ci şi geometru, filosof, retor și 
vraci — am învăţat să vindec unele suferințe ale omului. Să nu te mire, 
Mărite rege, cele ce auzi, sunt preot al cultului lui Zamolxis, însă să ştii că 
în adâncul sufletului meu am ajuns să înţeleg că nu are nici un sens să crezi 
în puterea vreunui zeu — zeii sunt plăsmuiri ale minţii omenești. Nutresc în 
mine convingerea că tot ce se petrece în jurul nostru purcede de la oameni, 
în sufletele lor sălăşluiesc în egală măsură răutatea și bunătatea. M-am 
înapoiat în Dacia cu pornirea de a istovi zbătându-mă să îndrept oamenii pe 
drumul cel bun, al înfrăţirii, întrajutorării, milosteniei. La noi, Mărite rege, 
numai credința în Marele zeu și limba ce o vorbim fac să se știe că există un 
numeros neam al dacilor. M-am întrebat adesea, în clipele mele de meditaţie 
chinuită: de ce să nu fie o singură ţară, o Dacie Mare, a tuturor dacilor? 
Acesta sunt eu, plăpândul Deceneu, preotul modest al Marelui zeu, aşa m- 
am înapoiat după atâta peregrinare prin lume. 

Regele îl privea cu ochii înflăcăraţi, în sufletul său se pornise o răscolire 
pe care nu şi-o mai putea stăpâni. Se săltă de pe scaun, se apropie de el şi-l 
îmbrăţișa, rostind tulburat: 

— Ce putere a cerului te-a îndemnat să-mi vorbești astfel? Parcă ai fi 
sălășluit în inima mea. De mult sunt chinuit de tot felul de gânduri. Dacii se 
cade să fie uniţi, să trăiască într-o singură ţară. Poporul trebuie pus să 
înveţe, să scrie şi să citească, să înalțe cetăţi puternice, să fie îndemnat să 
facă negustorie, să prindă curaj pentru a ieşi în lume, să cutreiere mările şi 
țările. De mult visez să fac o Dacie Mare, care să strângă la sânul ei toate 
triburile dacilor, tot neamul ce se întinde spre răsărit dincolo de Tyras, până 
la apus, dincolo de Pathissus, şi de la munţii păduroși din miazănoapte până 
la poalele Haemusului ce se lasă la miazăzi. Pentru a desăvârși acest vis am 
nevoie de un ajutor energic, de un bun sfetnic, și acesta n-ar putea fi decât 
Marele preot. Tu, Deceneu, tu plăpândul preot care porţi în suflet atâta 


învățătură și înțelepciune vei fi sfetnicul meu. Tu, ca Mare preot, vei 
îndemna poporul la unire, învățătură şi cumpătare. Noi amândoi vom înălța 
pe Kogaion un mare sanctuar al dacilor şi vom construi o puternică cetate 
de scaun, dar pentru asta trebuie să mergem acolo. Cu tine alături de mine, 
voi porni lupta! Nu se poate ca poporul să nu fie dornic de unire. 

Preotul se ridică şi se trase câțiva pași înapoi. Era palid. Murmură: 

— M-ai copleșit de tot, Mărite rege! N-am bănuit că venind încoace 
calea destinului meu va fi alta. Sunt gata din tot sufletul să te urmez, dar nu 
ca Mare preot... 

— Dacă cineva vede în ce parte este binele, trebuie să aibă și puterea să- 
| săvârşească. Când eu voi ajunge să fiu rege şi peste ţinutul în care se află 
Kogaionul, tu vei deveni Marele preot al Marelui zeu Zamolxis! La venire 
ai spus că Zeul cel mare aranjează lucrurile ca ele să corespundă cu destinul 
oamenilor, cu ceea ce le este dat să săvârşească. El, Zamolxis, ţi-a îndreptat 
drumul încoace, el l-a îndemnat pe Arconion să te folosească drept trimis al 
său. 

Regele tăcu adânc tulburat. Umplu cupele și-l îndemnă pe preot să bea. 
Chemă apoi pe căpetenia gărzii: 

— Să pregătiți cea mai bună încăpere pentru odihna acestui preot! Va fi 
găzduit la noi mai multe zile. 

— Mărite rege, tocmai vroiam să intru, a venit tarabostele Oroles, mi-a 
spus că vrea să-ţi vorbească neîntârziat. 

Preotul se îndreptă spre uşă. 

— Stai, Deceneu, e bine să auzi şi tu ce-mi spune tarabostele. Nu ești de 
astăzi înainte sfetnicul și ajutorul meu? 

Oroles intră și se închină în faţa regelui cu supunere. 

— Mă rog Marelui Zamolxis pentru sănătatea ta, Mărite rege! salută el 
cu faţa împietrită, lucru ce-l miră pe Burebista, copilăriseră doară împreună, 
întotdeauna tarabostele intra la el în plină vervă. Mărite rege, s-a petrecut 
ceva care te va supăra mult, dar nu puteam să fac altfel, nu era vreme să 
aştept încuviințarea ta: tarabostele Burrennus cu oamenii săi a năvălit pe 
moșia mea, iar eu i-am răspuns cum se cuvenea, l-am lovit şi alungat! 

— Nu înţeleg de ce a făcut asta, poate că a fost îndemnat de regele său, 
de Duras...?! 

Tarabostele povesti tot ce se întâmplase, de când ciobanii lui Burennus îi 
furaseră o turmă, până la încercuirea și alungarea cetelor acestuia pornite 
să-i atace cetatea. 


— Şi din asta tu ai rămas aşa de speriat, Oroles? Crezi că se va pregăti 
să te lovească iarăşi? 

— Eu, Mărite rege, nu mă tem de el. Îngrijorarea mea este alta: mă 
întreb dacă regele Duras nu va porni un război împotriva ta. 

— Fii liniştit, taraboste, cred că nu se va încumeta el să facă asta, numai 
dintr-atât. Totuși se cade să fim cu băgare de seamă. Doar s-au mai văzut 
certuri şi hărțuieli între doi taraboşti vecini şi nu s-a ajuns la o luptă între 
regii lor. Vezi că nu m-am supărat? Uită şi tu necazul. Ţi-a ars stâna, dar vei 
face alta mai frumoasă şi mai mare. Acum priveşte pe omul acesta. Este 
preot de-al Marelui zeu. Îl vezi? Pe cât arată de puţintel la trup, pe atât este 
de mare la minte. El va fi ajutorul și sfetnicul meu. Se numește Deceneu. Și 
tu, Oroles, vei fi alături de mine, în tine am multă încredere. Va veni o 
răscolire ca o furtună, vom alerga, vom lupta, nu vom cunoaște odihna, apoi 
peste toată Dacia se va întinde linştea, propăşirea, înfrățirea! 

Tarabostele îl privea mirat, nu înţelegea ce voia să spună, mintea nu-l 
ajuta să iasă în calea gândurilor regelui, îl bucura numai însufleţirea cu care 
vorbea. După ce regele tăcu, se întoarse spre preot şi se prosternă: 

— Mă plec în faţa unui trimis al Marelui zeu pe pământ. Eu întotdeauna 
privesc pe cel ce este preot ca şi cum ar fi Mare preot. Rugămintea mea ar fi 
ca atunci când porneşti de la Arcidava spre Kogaion, să-mi faci cinstea să te 
opreşti câteva zile la cetatea mea, Tibiscum. Aş vrea să-mi vezi feciorul şi 
să-mi dai o povaţă. 

După trei zile, preotul Deceneu plecă spre Kogaion. Începuse vara, cu 
vreme frumoasă şi căldură multă. Regele se frământase mult în căutarea 
unei căi pe care să pornească în așa fel, încât până la capătul ei să 
înfăptuiască marea unire a dacilor într-o singură ţară. Cele petrecute între 
tarabostii Oroles şi Burrennus puteau constitui un pretext pentru a năvăli cu 
oastea în ţinutul regelui Duras, a cărui cetate de scaun era Sargedava, în 
apropiere de Kogaion, însă nu voise să-l folosească, își dădea seama că 
începutul trebuia să-l facă după o pregătire bine chibzuită, cu mulţi sorți de 
izbândă. Duras ar fi putut să ridice împotriva sa şi alte căpetenii — pe ceilalți 
regi ai ținuturilor dace — și, cum pe pământul stăpânit de acesta se afla şi 
Kogaionul, exista pericolul ca împotriva oastei sale să lupte şi cetele 
preoților şi capnoboţilor, deși un mare preot încă nu fusese ales în locul 
bătrânului ce fusese luat de Marele zeu. Mai era apoi o primejdie, din partea 
scordiscilor: ştiindu-l pornit cu oastea spre răsărit, ei puteau năvăli dinspre 
apus, prădând şi arzând satele vecine cu hotarul lor. Tot aşa se temea că va 


face şi regele Cotiso, ce stăpânea ţinutul dac de la miazăzi de Muntele cel 
Mare, el s-ar fi putut arăta gata să sară în ajutorul lui Duras, înaintând cu 
oastea de-a lungul văii Dunarisului până la Arcidava. Şi totuși Burebista își 
dădea seama că momentul era prielnic, în marea acţiune ce o întreprindea, 
Roma nu l-ar fi putut stânjeni, acolo răscoala lui Spartacus era încă 
proaspătă, iar războiul civil încă se continua. Nu se îndoia, știa că romanii 
n-ar fi privit cu ochi buni întemeierea unui singur stat al dacilor, mare şi 
puternic. Hotărârea o luase după ce stătuse mult de vorbă cu un bătrân 
înţelept, care se pricepea ca nimeni altul să dreseze caii pentru călărie și 
pentru luptă. Îi spusese ce gânduri nutrea, în ce stare de frământare 
chinuitoare se găsea, iar acesta îl îndemnase: 

— Trebuie să încerci, Mărite rege! în orice lucrare mare e bine să se 
înceapă printr-o încercare, păstrând grija de a putea da înapoi oricând. Eu, 
când dresez un mânz, întâi încerc şi, dacă văd că este prea zburdalnic, îl mai 
las, aştept să mai crească. Încercând, îţi dai seama de greutăţile ce-ţi stau în 
cale, de curajul şi hotărârea celui pe care vrei să-l faci să ţi se supună. Să 
ştii că și calul când te poartă călare înseamnă că a învăţat să te asculte, se 
teme de puterea ta. Eu, Mărite rege, n-aş vrea decât ca Marele zeu să-mi dea 
zile numai până văd o Dacie a tuturor dacilor. Şi să mai știi un lucru: când 
pretutindeni se va întinde printre daci vestea că vrei să-i unești, te va urma 
întreg poporul. Încearcă, Mărite rege! 

Cuvintele acelui bătrân fuseseră ca o scânteie care aprinde un foc ce nu 
mai poate fi stins! Pornise pe Oroles la regele Duras, în cetatea Sargedava. 
Trimisul său fusese primit cu răceală. Abia începuse să povestească cele 
întâmplate, când Duras îi strigase de răsunase încăperea: 

— Minti, taraboste Oroles! De mult Burrennus a venit şi mi s-a plâns că 
ciobanii tăi i-au atacat stâna, i-au dat-o pârjolului şi s-au retras luându-i 
două turme. Pornind să-și ia oile înapoi, prin asta el nu a făcut o faptă de 
război împotriva ținutului stăpânit de Burebista, ci să-ți ceară socoteală 
pentru cele săvârșite de oamenii de la stâna ta. Tu, în loc să potoleşti 
lucrurile, l-ai împresurat şi ai dat o adevărată bătălie. Spui că regele 
Burebista îl cere pe Burrennus pentru a-l judeca şi pedepsi, dar eu ca rege al 
său nu mă pot învoi la asta. Dacă este cineva în drept să-l ceară pe vinovat, 
acela sunt eu! Eu aş putea să te cer pe tine, căci de la tine a pornit totul! 

Tăcuse un timp, încropind un zâmbet rece, săgetându-l pe taraboste cu 
privirea, apoi continuase satisfăcut ca de o descoperire mare: 


— Dar de ce să te mai cer, taraboste Oroles, dacă te am în mâna mea? Te 
voi reţine la Sargedava până ce pe Kogaion capnoboţii vor alege un nou 
Mare preot; după aceea te voi da judecății lui Zamolxis în faţa Marelui altar. 

Tarabostele fusese zguduit de un fior, sfârşitul nu putea fi decât moartea. 
Cel judecat pe Kogaion era aruncat în sulițe: dacă murea îndată ce trupul îi 
era străpuns, însemna că nu fusese vinovat; în celălalt caz, în timp ce 
victima se zbătea în chinuri, un capnobot îi dădea câteva lovituri cu spada 
scurtându-i suferinţa, luându-i viaţa. Întotdeauna poporul dac se îngrozise 
de dreptatea preoţilor, deși ei continuau să susțină că aşa era voia marelui 
zeu. 

Preotul Deceneu, aflat pe Kogaion, auzise de la un capnobot că în fața 
marelui altar va fi judecat tarabostele Oroles, îndată ce va fi ales marele 
preot, și se grăbise să trimită vestea regelui Burebista. Preotul era hotărât să 
împiedice pe orice cale săvârşârea dreptăţii lui Zamolxis, pe care în 
conştiinţa sa o socotea drept un mod necinstit de a pedepsi al capnoboţilor. 
În cazul lui Oroles, răzbunarea ar fi venit din partea regelui Duras. 
Lucrurile luaseră o întorsătură la care Burebista nu se așteptase: Duras îl 
înfrunta, făcuse gestul de a-l reține și da judecății pe Oroles pentru o faptă 
de care era sigur că nu este vinovat. Acesta ar fi fost pentru el un al doilea 
motiv, mai puternic, de a simula că era hotărât să pornească războiul; ar fi 
fost încordarea maximă în încercarea la care îl îndemnase bătrânul dresor de 
cai. Zvonul de război între Burebista şi Duras se întinse pe la toate cetățile 
taraboștilor şi prin toate satele. Se aflase şi cauza înfruntării dintre cei doi 
regi. De-a lungul cărărilor, râurilor și văilor alergau călăreţi anunțând 
comatii să se adune la cetatea tarabostelui lor, pregătiți de luptă. Și, în mare 
grabă, tarabostii se adunară cu cetele la cetatea de scaun a regilor lor. 
Pornite de la Arcidava și Sargedava cele două oști se întâlniră și se opriră de 
o parte şi de alta a curmăturii numită Poarta de Fier, dincolo de Tapae, locul 
de unde drumul începea să coboare spre câmpia largă ce se deschidea la 
poalele Muntelui cel Mare. Încercarea urmărită de regele Burebista era către 
sfârşit: dacă Duras ataca, trebuiau lăsate armele să vorbească, însă acesta nu 
se încumeta să pornească lupta, aștepta. 

Tabăra lui Duras era așezată pe o colină, la mică depărtare de drumul ce 
cobora cu şerpuiri largi spre Tapae. El nu-și găsea liniştea, începuse să se 
îndoiască de cele spuse de tarabostele Burrennus și de vinovăția tarabostelui 
Oroles. Cunoșştea apucăturile lui Burrennus, auzise de faptele sale săvârşite 
în timpul chefurilor şi de asprimea ce o dovedea față de comatii legaţi pe 


viață de moşia sa, însă îi era greu să mai dea înapoi. Stătea pe trunchiul unui 
copac doborât de furtună, frământat de ceea ce va urma. ÎI mira și faptul că 
iscoadele aduseseră vestea că în tabăra lui Burebista nu se vedeau pregătiri 
de luptă. Pe tot plaiul erau împrăștiați tarabostii înconjurați de cetele lor de 
luptători. Îi atrase atenţia o mișcare dinspre drum, apoi văzu una din străji 
apropiindu-se în fugă: 

— Mărite rege, un preot — spune că se numeşte Deceneu — cică vrea să-ţi 
vorbească. 

Porunci să-l aducă. Se gândi că poate pe Kogaion capnoboții reușiseră să 
aleagă pe unul dintre ei mare preot şi că oastea preoţilor ar putea interveni 
în încordarea ce se crease între el și Burebista. 

— Mă rog Marelui zeu pentru sănătatea ta, Mărite rege! salută preotul 
apropiindu-se. Sunt un umil preot al lui Zamolxis, care nu şi-a mai putut 
stăpâni inima, văzând ca doi regi daci vecini au strâns oaste și sunt gata să 
se înfrunte cu armele. Mărite rege, destinul fiecărui om și al întregului 
popor este sorocit de Marele zeu şi ce este dat să vină nu poate fi zădărnicit 
nici de tine, nici de regele Burebista. 

— Tu eşti Deceneu, preotul acela care a umblat departe pe alte 
meleaguri? Ai văzut cetăţi şi noroade, ai cunoscut credinţe în alţi zei și ai 
ascultat învăţăturile înțelepţilor de pe acolo? 

— Eu sunt, Mărite rege! Am umblat mult, am văzut multe și am învăţat 
câte ceva de la geometri, filosofi şi retori... Se petrec în lume fapte, Mărite 
rege, încât te uimeşti că ele sunt făcute de oameni, nu poți să înţelegi cum 
pot sta alături atâta bunătate și atâta răutate. 

Regele asculta, măsurându-l cu privirea pe preotul puţintel la trup, care 
dovedea multă învăţătură şi înţelepciune. Dar şi preotul vorbea fără grabă, 
cercetându-l pe rege, ca şi cum se străduia să-i pătrundă în suflet. Avea în 
faţă un dac tânăr, cu pletele și barba blonde, ca oricare altul din rangul 
taraboștilor, cu cămașa încrețită la gât, acoperită de un pieptar de zale, şi cu 
încălțări din piele grosă strânse pe picioare. Părea lipsit de energie, o fire 
care nu suporta prea mult încordarea, frământat întruna de o grea 
neîmpăcare. Ca rege peste ţinutul în care se afla Kogaionul, puterea lui 
fusese umbrită de aceea a marelui preot, a cărui autoritate se întindea peste 
toate ținuturile locuite de daci. La cei treizeci de ani ai săi încă nu-și legase 
viaţa de o soție, deși trăia într-o neîncetată căutare. Numai de câteva luni, de 
când murise bătrânul mare preot se simțea mai liber în mișcări, devenise 
mai hotărât. Poate că de aceea împinsese lucrurile până la înfruntarea cu 


armele a regelui vecin, era domic să se simtă rege: puternic, stăpân, 
neșovăitor. 

— Bine, cred că nu ai venit să-mi spui pe unde ai umblat şi ce se petrece 
în lume... 

— Mărite rege, cunoscând ţări și noroade, inima mea a început să bată 
cu mai multă putere pentru poporul dac. Noi suntem trecători, plecăm la 
Marele zeu după un număr de ani mai mare sau mai mic, însă neamul acesta 
dac nu trebuie să piară niciodată. Triburi venite de aiurea, ce stau oprite la 
hotar, privesc cu lăcomie spre pământul nostru. Și ei văd că nu suntem uniţi. 
Tot neunit a fost și poporul grec, de aceea a căzut de peste șaptezeci de ani 
sub jugul Romei, deși a dat cei mai buni gânditori ai lumii: filosofi, 
geometri, retori. Dacă legiunile romane vor ajunge la Dunaris, neunirea 
noastră va face să le cădem pradă ușoară. 

Duras se mișcă înviorat, învăluindu-l pe preot într-o privire plină de 
prețuire, în timp ce pe faţa sa se contura un zâmbet. 

— Pentru asta ai venit? Te poartă gândul că eu aș putea să-i unesc pe 
daci? 

— Nu tu, Mărite rege! Altul are această chemare și este hotărât să o 
înfăptuiască. Umblând prin lume, am învăţat să privesc adânc în sufletele 
oamenilor, să le descifrez destinul. Cu sau fără voia ta, Mărite rege, poporul 
dac tot se va uni, îl va urma cu însuflețire pe acela ales de Marele zeu să ne 
strângă neamul într-o ţară mare, frumoasă şi bogată, care să poată ţine piept 
oricărui vecin lacom, pornit pe cotropire şi jefuire. 

— Vrei să spui că acela care va fi Mare preot este ursit... 

— Nu merge cu gândul într-acolo, Mărite rege, credința în Zamolxis 
leagă numai spiritual poporul... 

— Dar spune o dată, pe cine ai în gând? 

— Pe Burebista, Mărite rege! El este bărbatul brav ales de Zeul cel 
mare, al cărui destin se contopeşte cu al poporului dac. 

— Şi ce pot să fac eu, să-i dau ţara, fugind cu oastea din faţa lui? 

— Este un fel de a vorbi... Îi dai ţara... Eu zic, Mărite rege, că altfel 
trebuie spus: ţara îl va urma! rosti preotul râzând. 

— Dar pentru ce râzi? Mă crezi chiar atât de slab? 

— Nu, Mărite rege. Am avut în minte că se potriveşte aici un frumos joc 
de cuvinte: Tu îi dai, iar el la rândul său îţi va da... 

— Ce? Nu înţeleg ce vrei să spui... 


— Mărite rege, de fapt ţara nu i-o dai, iar el nu o va lua așa ca pe un 
lucru, ea rămâne a dacilor; el însă totuşi va da ceva, îţi va da pe Carpina de 
soţie. Ce va fi mai departe?... Nu se va schimba prea mult situaţia ta, vei 
rămâne căpetenie a ținutului peste care acum eşti rege. Regele Burebista va 
avea nevoie de ajutoare bune, supuse, viteze, care să-l urmeze până la 
sacrificiu. 

Ascultându-l, faţa lui Duras deveni tot mai palidă. Ceea ce auzea îi 
răscolea sufletul. De mult se gândise să ceară pe Carpina de soţie, o văzuse 
o singură dată la o sărbătoare a marii jertfe pe Kogaion, însă nu luase 
hotărârea să facă încercarea, aştepta un moment prielnic. Cele petrecute 
între tarabostii Oroles şi Burrennus, care împinseseră lucrurile către un 
război cu regele Burebista, îl făcuse să piardă orice speranţă. 

— Pentru cele ce mi-ai vorbit despre ţară şi pentru propunerea ce-mi 
faci sunt gata să te îmbrăţişez, iar dacă se va dovedi că totul a fost o înșelare 
plină de batjocură, voi pune să fii ars de viu! 

— Aşa să faci, Mărite rege! Acum saltă capul, scutură toate grijile ce le 
porţi în suflet, pentru că ele vor trece asupra altuia. De acum înainte te vei 
simţi mai liber, vei fi fericit și vei sta alături de un bărbat aprig, care-ţi va fi 
stâlp ocrotitor. 

Plăpândul preot n-a încetat să alerge. S-a îndreptat degrabă spre tabăra 
lui Burebista, cu o undă de nesiguranţă în suflet. Tot ce întreprinsese o 
făcuse din propria-i pornire. De altfel ştia în amănunt ce urmărea regele, 
hotărât să aducă la îndeplinire, iar el tocmai asta făcuse, cu o singură 
deosebire: nu fusese vorba să dea pe Carpina lui Duras. Această idee îi 
venise preotului îndată ce-l văzuse atât de tânăr și plin de viaţă. Aflând 
condiţiile în care ajungea la împăcare, Burebista îl îmbrăţişase cu 
recunoștință pe Deceneu și adusese mulțumiri Marelui zeu pentru că îl ajuta 
să înceapă marea acţiune de unire a dacilor fără să verse nici o picătură de 
sânge. Pentru el acest lucru era un semn bun. Carpina primise vestea în 
tăcere, voind să arate prin aceasta că se supunea dorinței tatălui, deși în 
suflet se bucura; și ei îi plăcuse pe regele Duras când îl văzuse la 
sărbătoarea marii jertfe pe Kogaion. 

Ceea ce a urmat s-a desfășurat ca într-un vis. Cele două oști unite, având 
în frunte pe Burebista şi Duras s-au îndreptat spre Sargedava, devenită 
cetatea de scaun a Daciei ce se întindea cât cele două ţinuturi unite. De la 
început regele Burebista se arătă hotărât şi energic. Pentru a-i fi pe plac, 
capnoboţii se grăbiră să aducă o mare jertfă lui Zamolxis, ştiind totodată că 


astfel îl vor face pe rege să urce pe Kogaion și să se roage marelui zeu în 
faţa marelui altar. După ceremonia de aducere a marii jertfe, care arătă că 
Zeul cel mare era binevoitor regelui — victima îşi dăduse fulgerător sfârşitul 
când trupul îi fusese străpuns de vârfurile sulițelor — Burebista săltă mâinile 
şi ceru linişte. Rosti apoi cu vocea ca tunetul: 

— Toți cei de faţă — şi prin voi va afla poporul — să luaţi aminte, din 
acest moment dacii au o singură ţară: Dacia, şi un singur rege! Vom avea 
mult de luptat până ce ţara noastră va deveni Dacia Mare, care va cuprinde 
pe toţi dacii. Cer tuturor: capnoboțţi, preoţi, taraboști și comati să se supună 
cuvântului regelui. De câtva timp însă nu avem un Mare preot, pentru că nu 
s-au hotărât capnoboții pe cine să aleagă. De astăzi înainte trebuie să se ştie 
un lucru: pe Marele preot îl alege regele! El, Marele preot, va fi ajutorul 
meu la conducerea treburilor ţării. Acum iarăși să luaţi aminte cu toții. 
Hotărăsc: Mare preot al Daciei va fi preotul Deceneu! Cine nu va asculta de 
el înseamnă că nu se supune mie! Dar la Dacia mai avem de alipit și alte 
ținuturi, de aceea amânăm pe mai târziu, când va sosi momentul, să 
sărbătorim adevărata creare a statului dac care să-i cuprindă pe toţi dacii. 
Până atunci să ne rugăm Marelui zeu să ne dea ajutor să ieşim învingători în 
luptele cu toţi dușmanii! Urez tuturor sănătate și bucurie! 

Scurt timp după aceea s-a desfăşurat după ritual nunta lui Duras cu 
Carpina. A fost pentru prima oară când noul mare preot a apărut în mulțime 
în odăjdiile cultului lui Zamolxis și a unit în faţa marelui altar pe cei doi 
soţi. A urmat un ospăț bogat, cu belşug de bucate şi prăpăd de vin. Au luat 
parte și tarabostii Oroles şi Burrennus, au uitat dușmănia. Totuşi un cuvânt 
nepotrivit a avut Burrennus când a spus: „Duras și-a vândut ţara pentru a-și 
lua soţie”, însă în toiul chefului nu a fost luat în seamă sau nu a fost auzit de 
nimeni. 

Totul se pornise ca o avalanșă ce nu se mai putea și nici nu trebuia 
oprită. Regele devenise neobosit, alerga și organiza, se pregătea pentru un 
nou pas mai departe, mai erau două ţinuturi dace cu regii lor, pe care trebuia 
să le alipească ţării, înainte de a porni lupta cu triburile dușmane vecine: 
boii, tauriscii, scordiscii, bastarnii şi odrișii care cotropiseră pământurile 
dace de la răsărit, apus și miazăzi. Unul din regi era Cotiso, cu cetatea de 
scaun la Pelendava, stăpânea întreg ţinutul dintre Muntele cel Mare şi apa 


Dunarisului, până în câmpia întinsă şi netedă de dincolo de Alutusi15, iar 
celălalt Sagitulp, cu cetatea de scaun la Porolissum, în partea de 


miazănoapte a Daciei, stăpânea un ţinut mai mic, retras, neatins de 
drumurile mari, era un fel de taraboste independent care se socotea rege. 

Burebista alerga în galopul calului, urmat de garda sa, pe drumul ce o 
ținea de-a lungul văii care lega Kogaionul de cetatea Sargedava. În minte 
frământa multe: unde să înalțe o cetate de scaun, care să rămână de-a lungul 
veacurilor mărturie de unire a tuturor dacilor într-o ţară mare şi puternică, 
unde să construiască cetăţi de apărare, de care să se izbească noroadele 
vecine pornite să cotropească şi să jefuiască, câte ajutoare să-și ia, pe care 
să le pună căpetenii de ţinuturi, să strângă oaste, şi să poarte grijă ca toți 
tarabostii să respecte cuvântul regelui, cuvânt ce trebuia să fie lege pentru 
toţi. La o cotitură a drumului văzu înainte trei călăreți ce mergeau vorbind 
în pasul cailor. Pe măsură ce se apropia de ei, păreau tot mai agitaţi, apoi 
săriră de pe cai şi scoaseră căciulile. Regele strânse frâul și calul se opri în 
faţa lor. 

— Mă rog Marelui Zamolxis, pentru sănătatea ta, Mărite rege! Eu sunt 
Sagitulp, stăpânul cetăţii Porolissum... 

— Adică regele ținutului de la Porolissum... Și eu mă rog Marelui zeu 
pentru tine, Sagitulp! Ai pornit pe Kogaion, vrei să ai binecuvântarea 
Marelui preot? 

— Nu, te caut pe tine, Mărite rege. Când am auzit că ţara are un rege, 
care vrea să unească tot neamul dacilor, din clipa aceea mi-am zis că nu mai 
sunt regele micului meu ţinut, ci un taraboste ca oricare altul. Am venit să 
mă plec în faţa ta, Mărite rege, să-ţi spun că voi fi un supus gata oricând să- 
ți îndeplinească voia, să nu iasă din cuvântul tău. Acum noi cei de la 
Porolissum nu ne vom mai simţi singuri, nu vom mai fi îngrijorați că din 
pădurile nesfârșite ce se lasă spre miazănoapte vom fi atacați fără veste şi 
prădați. 

— Sagitulp, câte zile îi trebuie unui călăreț să ajungă de aici până la 
Porolissum? 

— Dacă merge întins, trei zile, Mărite rege. 

— Cam mult, nu pot să mă rup de aici pentru o săptămână. Rămâne să-ți 
fiu oaspete mai târziu, când ne vom mai linişti. Tu, Sagitulp, rămâi 
căpetenie a ținutului de la Porolissum. Ai spus că te-ai bucurat când ai auzit 
că vreau să strâng între aceleași hotare întreg neamul dacilor. 

— Da, Mărite rege! 

— Atunci caută să te grăbeşti. Alergi înapoi la Porolissum, strângi oastea 
şi vii cu ea încoace. Nu-ţi spun acum pentru ce, dar vei fi lângă mine când 


vom porni acolo unde trebuie. Mai sunt și alte ţinuturi pe care trebuie să le 
alipim țarii. 

— Pornesc îndată, Mărite rege! 

— Nu, astăzi mă vei însoţi până la Sargedava, ne vom ospăta împreună, 
te vei odihni puţin, apoi vei pleca însoţit de o gardă. 

Toţi cei care slujeau sus în cetatea Tibiscum — sclavi de curte, comati și 
străjeri — erau în mare fierbere: se aranjau lucruri, se măturau și se spălau 
lespezile pavajului, se curăţau încăperile şi cerdacul, se pregăteau bucatele 
cele mai gustoase de toate felurile şi se coceau aluaturi împănate cu 
dulciuri. Un trimis de pe Kogaion sosise cu două zile în urma și vestise ziua 
când va veni marele preot. Tarabostele Oroles se sculase de dimineaţă, își 
aranjase frumos barba și pletele, îmbrăcase veșminte de sărbătoare, apoi 
ieşise în cerdac, de unde încerca să prindă cu privirea până departe de-a 
lungul drumului orice mișcare, nerăbdător să vadă ivirea alaiului, îşi 
revenise greu din panica prin care trecuse. Dat de Duras pe mâinile 
capnoboţilor pentru judecare, se văzuse aruncat într-o hrubă cu gratii de fier 
de sub Kogaion. Pierduse orice speranţă, ştia că dovedirea nevinovăţiei sale 
prin întrebarea lui Zamolxis, aruncându-l în sulițe, însemna moartea. Regele 
nu l-ar mai fi putut salva, chiar dacă ar fi pornit îndată cu oastea să se bată 
cu Duras, n-ar fi făcut altceva decât să-i grăbească plecarea la marele zeu. 
Fusese spre amurg, văzuse prin crăpătura stâncii cum se sfârşea încet ziua, 
când auzise zgomot apropiindu-se după colţul coridorului. Se ridicase de pe 
blocul de piatră ce-i servea drept scaun, pregătit să dea lupta, hotărât să 
scape din mâinile capnoboţilor, când auzise o voce care îi păruse cunoscută: 

— Curaj, taraboste Oroles! Cât timp voi fi eu prezent pe Kogaion, nu ţi 
se va întâmpla nimic! 

— Deceneu?! Tu eşti, bunule preot? 

— Eu, taraboste. La fel cum se urmăresc ziua cu noaptea, pretutindeni 
am văzut lupta dintre bine și rău. Să ştii că nu numai în Dacia slujitorii 
zeilor sunt așa, peste tot pe unde am umblat am văzut că sunt la fel şi fac la 
fel: caută să afle adevărul nimicind, nu îndreptând. 

— Mai este vreo speranță, Deceneu? Ce face regele Burebista? 

— Speranţa ne-o creăm noi, ea nu poate veni de la zei sau duhuri, 
trebuie să avem tărie sufletească. N-am venit să te scot, căci nu pot desface 
încuietorile cătuşelor, ci numai să-ţi alung din suflet disperarea. Sper că în 
curând voi reuși să-l ajut pe rege, iar o dată cu aceasta să te salvez şi pe tine. 


Privea în depărtări, vedea podul ce sărea peste apa Tibisisului, iar 
dincolo de el drumul ce se arcuia până pierea în pâcla dintre dealuri, 
depănând în minte momentele grele prin care trecuse în zilele când stătuse 
întemnițat în hruba din sânul Kogaionului. Mai întâi zări un val de praf ce 
alerga ca un șarpe pe deasupra drumului, apoi distinse călăreţi ce se 
apropiau în galopul cailor. Ieşi din cerdac, porunci la străji să sune din 
tulnice, sări pe cal şi porni în vale ca o nălucă, urmat de gardă. Jos, acolo 
unde drumul începea să urce spre cetate în ocoluri largi, întâlni alaiul 
marelui preot. Strânse frâul, sări din șa și se prosternă, uimit de schimbarea 
ce se desăvârşise în înfăţişarea preotului pe care îl ştia slăbuţ și palid: 

— Mă plec cu supunere și credinţă în faţa Marelui preot al Marelui zeu 
Zamolxis! Fii binevenit, Mare preot, pe săraca mea moşie! În fiecare clipă 
mă rog Zeului cel mare pentru sănătatea ta! 

— Şi eu mă rog lui Zamolxis pentru tine, taraboste Oroles! răspunse 
salutului de primire marele preot. M-am mai rugat lui, știi în care 
împrejurare, și el mi-a ascultat rugăciunea. Acum sări la loc în șa, treci 
alături de mine și haide să ne urmăm drumul. 

La intrarea în cetate, alaiul fu primit de comatii, străjerii şi sclavii cetăţii 
cu flori şi urale, însoţite de sunetele prelungi, grave, repetat modulate ale 
tulnicelor. 

După ce s-au ospătat, având lângă ei pe Andra și Comosicus — suferindă, 
mama copiilor nu putea părăsi patul, deși Siporus o dusese la Baia 
Vulturului de pe muntele Semenisis — marele preot și tarabostele au ieşit să 
facă un înconjur plaiului pe care se afla cetatea. Era o zi frumoasă de sfârșit 
de august, cu soare vesel şi căldură potrivită. Mergeau pe la marginea 
pădurii, încântați de mireasma florilor din fâneaţă și de ciripitul păsărilor, 
când marele preot se opri şi, privindu-l adânc în ochi, îl întrebă: 

— Pentru ce ai ținut atât de mult să viu în cetatea ta, taraboste Oroles? 
Acum regele și cu mine ne zbatem neobosiţi, până la căderea iernii avem 
multe de făcut și mult de umblat. 

— Nu am găsit altă cale prin care să-ţi arăt recunoştinţa mea, Mare 
preot. Am socotit că ai nevoie de câteva zile de odihnă. Aici la Tibiscum tot 
ce te înconjoară e frumos şi bun pentru sănătate. 

— Odihnă...?! Nu e vreme de tihnă, bunule şi viteazule taraboste, Dacia 
noastră este acum ca o casă căreia abia i se pune temelia, dar nimeni nu știe 
cât de înaltă și cât de mult se va întinde. Regele se grăbeşte să pună 
oarecare rânduială în ţară, să-i aducă la ascultare pe toți tarabostii, iar eu să 


dau o nouă orânduire cultului lui Zamolxis. Să ştii că nu este ușor să-i faci 
pe taraboşti şi capnoboţi să-ţi asculte cuvântul, și mai ales să se dezbare de 
unele apucături urâte, pline de lăcomie şi cruzime faţă de popor. Cât 
priveşte recunoştinţa, află că tot ce am săvârşit nu a fost decât datoria faţă 
de rege. Când am revenit în ţară, după îndelungata peregrinare pe meleaguri 
străine, îmi ardea inima de dorul oamenilor și al plaiurilor noastre, adânc 
mâhnit că neamul acesta mare al dacilor nu este unit, nu trăia între aceleași 
hotare. Cum să nu-l admir, să nu-l slujesc pe Burebista, dacă şi în sufletul 
său pâlpâie aceeași vâlvătaie? Avem atât de multe de făcut, bunule 
taraboste, încât, în unele momente, mă simt copleșit. Dacii trebuie să prindă 
din urmă în învăţătură, artă și ştiinţă pe greci și romani, apoi să-i întreacă. 
Ce ştiu să facă tinerii noştri? Mânuiesc cu măiestrie sulița şi arcul, sunt 
ageri călăreţi, dovedesc mult curaj la vânătoare, dar asta nu este destul. 
Dacă te-ai duce la Atena şi ai vedea templele de pe Acropole nu ţi-ar veni să 
crezi că acele minuni sunt făurite de mâna și mintea omenească. Trebuie să 
înălțăm şi noi dacii un Acropole al nostru, bunule taraboste, care să dăinuie 
peste veacuri, să fie ca o stea călăuzitoare pentru urmașii acestui neam. 

— Tinerii... Ai spus bine, Mare preot, flăcăii noștri au rămas la obiceiul 
pământului, mai mult n-au avut de unde să înveţe. De mult mă frământă o 
grijă: Ce mă fac cu Comosicus? L-ai văzut, arată că va deveni un bărbat 
frumos, isteţ şi viteaz, însă numai atât. Cum aș putea să-i dau mai multă 
învăţătură? Dar mai este ceva care mă îngrijorează și mă mâhnește: feciorul 
meu, mândreţea aceea de băiat, a pus ochii pe fata unui comate, pe care îl 
am pe moşie cel mai iscusit vânător, s-a înfiripat între ei o dragoste 
puternică, nevinovată, copilărească, așa cum știm că se întâmplă cu oricare 
în anii răscolitori ai tinereții neîmplinite. Nu port nici un gând rău copilei, 
aş supăra pe Marele zeu care i-a dat atâta frumuseţe, dacă m-aș porni să-i 
urgisesc părinţii, și pe ea... Ce mă îndeamnă înţelepciunea ta să fac, Mare 
preot? 

Deceneu se opri şi se propti cu spatele de trunchiul gros al unui copac. 
Zâmbea. Începu să povestească: 

— Când mă aflam în Alexandria Egiptului, mă împrietenisem cu un 
sclav care trăise mulți ani cu stăpânul lui la Roma, avea un suflet minunat. 
El mi-a vorbit despre o întâmplare adevărată — așa susținea — cică acolo tot 
așa feciorul unui patrician bogat se îndrăgostise de fiica unui plebeu sărac 
lipit pământului. Este drept că şi fata îl iubea pe tânăr. Amândoi erau 
frumoşi, când îi priveai puteai să juri că nu erau o pereche de oameni, ci a 


unui zeu cu o zeiță. Patricianul nu voia să audă de dragostea lor şi, cum era 
un om cu multă vază acolo, și-a pus în joc toată influenţa și a alungat din 
cetate pe sărmanul plebeu cu întreaga lui familie. Dar zeii sorociseră altfel: 
scurt timp după aceea peste cetate a căzut o molimă pustiitoare de ciumă. 
Boala a început să secere bărbaţi şi femei, tineri şi copii, patricieni sau 
plebei, fără alegere. Îngroziţi, cei ce vedeau de treburile cetăţii au luat 
hotărârea ca bolnavii să fie scoşi în afara zidurilor şi părăsiţi acolo. Zăceau 
nefericiţii fără nici un fel de ajutor, numai câinii umblau printre ei și le 
lingeau bubele. Printre aceştia se găsea şi feciorul patricianului. Chiar din 
ziua în care fusese scos din cetate și aruncat pe maidan, s-a ivit acolo fata 
plebeului, care, fără să fie îngrozită de molimă, a luat pe tânăr în braţe, s-a 
îndreptat cu el spre pădure și s-a oprit în apropierea unui râu. Nu știa nimeni 
cât și cum l-a îngrijit, dar minunea s-a săvârșit, amândoi au scăpat cu viaţă. 
Se înțelege că de atunci nu s-au mai despărțit, au făcut voia zeului, au rămas 
soț şi soție. Este uluitoare puterea dragostei; bunule taraboste, și atât de 
curată, încât comite un mare păcat cel care încearcă să o întineze. 

— Cum, Mare preot, să-mi las feciorul să ia ca nevasta pe fata unui 
comate de pe moşia mea? 

— N-am spus asta, taraboste Oroles. Cel mai înțelept lucru este să nu te 
amesteci de-a dreptul în dragostea lor, pentru ca nu te-ai putea alege decât 
cu ura lor puternică. Ceva totuși se poate încerca, iar dacă iubirea care îi 
leagă iese învingătoare, atunci s-a făcut dovada că aşa au sortit zeii. 

— Ce să încerc? Dă-mi un sfat...! 

— Ţi-am spus că eu şi regele căutăm tineri pe care să-i punem să înveţe. 
Avem nevoie de câţiva dintre cei mai ageri la minte, vrem să facem din ei 
oameni abili pentru treburile politice, să-i folosim ca trimiși ai noștri pe 
lângă alți regi sau pe lângă Senatul de la Roma. Sunt situaţii când un astfel 
de trimis obține mai mult decât o întreagă oaste pe câmpul de luptă. Uite 
care este sfatul meu, bunule taraboste — cred că el va fi cu totul pe voia 
regelui — primeşte să-ți trimitem feciorul la Dionysopolis, o cetate greacă de 
pe ţărmul Pontului Euxin, este acolo un om de încredere al lui Burebista, se 
numește Acomion. Vrem să facem din Comosicus un dac învăţat, un om de 
mare ajutor pentru rege. Cât timp va sta acolo va deprinde alte gusturi, va 
întâlni alte fete, va înțelege altfel lumea, astfel că ceea ce te îngrijorează 
acum se va spulbera ca fumul în vânt. 

Tarabostele îl privea cu ochii măriţi, uimit de înţelepciunea preotului 
slăbuţ ce-i vorbea cu atâta liniște şi convingere. 


Spre seară, stăteau amândoi în cerdac, gustând la răstimpuri vin din 
cupele ce le aveau în față. Cu voia marelui preot, tarabostele îl chemă pe 
Comosicus. 

— Fiule, de acum eşti flăcău împlinit, aş vrea să stăm de vorbă toți trei 
aşa ca bărbaţii. I-am vorbit Marelui preot despre tine, i-am spus cât de ager 
eşti în mânuirea suliței și arcului, cât de bine stăpânești calul, sărind peste 
orice îţi iese în cale, și cu câtă ușurință ai învăţat câte ceva de la sclavul 
acela pe care zeii ni l-au luat. Înțeleptul Deceneu te întreabă: Vrei să-l ajuţi 
pe rege? 

Comosicus privi mirat când spre preot, când spre taraboste. 

— Tată, nu văd rostul întrebării, tu ştii că sunt hotărât să lupt cu preţul 
vieţii pentru Burebista. Sunt nerăbdător să vină vremea ca el să mă 
primească în rândul celor mai de încredere luptători ai săi. Am început şi eu 
să înțeleg ce vrea să facă regele pentru daci. 

— Numai în rândul luptătorilor? îl întrebă marele preot. 

— Dar al cui? 

— Regele și cu mine am dori să-ţi ajuţi ţara altfel, reluă marele preot. 
Am vrea să devii omul de încredere pe care să-l putem trimite oriunde, 
chiar și la Roma, iar acolo să vorbească în numele nostru. Pentru asta, 
Comosicus, va trebui să pleci la Dionysopolis, unde în doi sau trei ani vei 
învăţa să vorbeşti frumos limba elinilor și limba romanilor, să cunoşti ceva 
istorie, poezie şi filosofie, să poţi sta cu cinste alături de un patrician, 
magistrat sau senator de la Roma. Vei merge la un bun prieten al regelui, te 
vei simți la el ca și acasă. 

Comosicus se tulbură. Murmură: 

— Tată, dar tu ai rămâne singur... Andra nu te poate ajuta... 

— Îţi mulţumesc, feciorul meu, pentru grija ce-mi porţi. Nu trebuie să 
uiţi însă că noi, cei din neamul Oroles, am fost întotdeauna gata să 
răspundem la orice chemare a regelui. 

— Dar şi aici în ţară pot să fac orice îmi va cere...! 

— Tu întotdeauna mi-ai spus, Comosicus, că nu vei ieşi niciodată din 
cuvântul meu. M-am legat față de Marele preot că vei merge la 
Dionysopolis și, cum toamna se apropie, va trebui să pornești cât mai 
curând, nu e bine să te prindă iarna pe drum. De mâine te sfătuiesc să începi 
pregătirile. 

Îşi cunoştea tatăl, ştia că era iute la mânie, o încercare de opunere n-ar fi 
făcut altceva decât să-l îndârjească și mai mult. 


— Mă rog Marelui zeu pentru sănătatea ta, Mare preot! salută 
murmurând, apoi se întoarse şi se îndreptă spre ușă. 

— Curaj, Comosicus! Numai Zamolxis cunoaşte destinul fiecărui om și 
ceea ce ne va aduce viitorul. Poate că va veni o vreme când prin tine se va 
salva Dacia. 

Tânărul se simţi străbătut de un fior. Erau cuvinte rostite de marele 
preot; fiecare dac păstra convingerea că acesta stătea de vorbă cu zeul cel 
mare. Îl mai privi o dată pe Deceneu şi ieși din cerdac. În curtea cetăţii se 
opri dezorientat, în jur toate îi păreau schimbate. Se îndreptă spre porţile 
mari, trecu pe lângă strajă și începu să coboare pe poteca ce ducea de-a 
dreptul spre casele comatilor. Mergea fără ţintă, prin minte gândurile se 
succedau cu repeziciune, fără să le poată stăpâni, numai imaginea Inei 
rămânea neschimbată, aşa cum o avea în suflet din clipa când o zărise în 
poiana plină cu flori ce se întindea la marginea pădurii. Atunci alergase în 
galopul calului, pătrunsese printre copaci, o văzuse și strânsese frâul 
săgetat. Rămăsese un timp locului, privind-o cu uimire și încântare, convins 
că surprinsese o zeiţă zburdând printre flori. În jocul de lumini și culori al 
cerului şi pădurii, avea impresia că în trupul ei razele se concentrau și 
prindeau viață. Dacă în locul lui ar fi fost un om care văzuse Erehteionul de 
pe Acropole de la Atena, acela nu s-ar fi îndoit să creadă că avea în faţă o 
cariatidă, care purta fotă dacă din lână de culoare albastră și cămașă albă cu 
mâneci scurte, înflorată peste piept şi pe umeri. 

Cosiţele blonde-aurii adunate în două cozi groase îi cădeau printre sâni, 
ajungând până spre cingătoare. Când zâmbea, două gropiţe rotunde se 
conturau în obraji, dându-i un aer de neînfrântă veselie, de lacomă poftă de 
viaţă. Ina avea trupul viguros, oţelit de muncă, era nelipsită de lângă tatăl ei 
în țarină şi în livadă, ca toate fetele comatilor care trudeau pe moşia 
tarabostelui. De multe ori el, tatăl — Siporus — cu sufletul tulburat de 
frumuseţea și blândeţea fetei, căuta să o cruţe, o trimitea cu vaca şi cele 
două capre la păşune. După ce aflase de legătura ce se înfiripase între fiica 
sa şi feciorul tarabostelui, se întrebase deseori: era între ei dragostea naivă a 
adolescenţei, lipsită de profunzime, sau simțământul adânc ce contopeşte 
pentru totdeauna două suflete, pe care numai puterea zeilor l-ar mai face să 
piară. De câteva ori o îndemnase să nu-și chinuie sufletul, să nu se mai 
gândească la feciorul tarabostelui, să ţină seamă că ei sunt comati săraci ce 
muncesc aproape ca nişte robi pe moșia cetăţii Tibiscum. 


Comosicus continuă să coboare povârnișul cu tulburarea în suflet. 
Pentru cât timp va pleca? Ce va face Ina cât el va lipsi? Ce fapte noi se vor 
petrece până se vor revedea? întrebările se urmau una după alta, fără să 
încerce să găsească răspuns la vreuna. De multe ori în rătăcirile lui 
singuratice pe plaiuri, arzând de dorul fetei, luase hotărârea ca la prima 
bătălie la care va lua parte să lupte cu vitejie, să doboare dușmanii din jurul 
regelui cum culcă firele de grâu cosașul, iar când acesta va voi să-l 
răsplătească, să nu-i ceară altceva decât să încuviinţeze ca el să ia de soție 
pe Ina. La ieşirea dintre copacii împrăștiați pe coasta dealului întâlni pe 
Axia. Bătrâna trăgea de curmei o capră îndărătnică ce nu voia s-o urmeze, 
behăia neîncetat, chemându-și ieduțul rămas acasă, închis în ocol. Văzând- 
o, se învioră, întotdeauna îşi descărcase sufletul față de ea. Se simţea legat 
de bătrână tot așa de strâns ca şi de mamă. Ea îl alăptase și îl crescuse până 
se făcuse băiat mare. 

— Marele zeu se bucură numai văzându-te, feciorul mamei, că tare arăţi 
voinic şi chipeş. În fiecare dimineață mă rog lui să te ţină sănătos și să-ţi 
dea noroc în viaţă. 

— Tot așa mă rog și eu pentru tine, mamă Axia. Mi-e sufletul împovărat, 
aş vrea să-ţi vorbesc. Marele zeu îmi pune răbdarea la grea încercare. Nu 
vreau să o pierd pe Ina, mamă Axia! 

— Stai, numai să leg capra lângă un tufăriş, și am să te ascult. 

Se aşezară pe două buturugi de la marginea pădurii. Povesti bătrânei cele 
spuse de Marele preot, primite cu bucurie de tatăl său, că urma să pornească 
în curând spre o cetate îndepărtată, trimis la învăţătură. 

— Ce fac cu Ina, mamă Axia? Sunt gata să-mi dau viaţa, decât să o pierd 
pe ea! 

Bătrâna clătină capul, privindu-l cu adânca înţelegere, murmurând: 

— Feciorul meu, amândoi sunteți copiii mei: pe tine te-am alăptat și 
crescut, iar ea este fata fiicei mele, sânge din sângele meu. De multe ori, 
gândindu-mă la voi, mi se frânge inima de milă. Bătrână cum sunt, cunosc 
bine sufletele oamenilor. Vei pleca departe, Comosicus, vei vedea multe 
lucruri, te vei lega de alţii, iubirea ta va începe să pălească și... cine poate 
şti... ea să se piardă în uitare... 

— Mamă Axia, jur în numele Marelui zeu că nu voi... 

— Taci, copilul meu, nu jura! Nu te lega în fața Zeului cel mare cu ceva 
pe care nu ştii dacă vei putea să-l îndeplinești. Numai el, Zamolxis îţi 
cunoaște destinul... Cât despre ea, Ina va suferi crunt. Să nu te îndoiești, 


dragostea ei este curată, ţie ţi-a dat inima, te va aştepta sărmana. Toate astea 
vin de la zei, noi oamenii nu putem face nimic. Poate că va rămâne ca o 
poveste, printre cei ce trudesc pe moșia cetăţii Tibiscum, dragostea dintre 
feciorul tarabostelui și fiica unui biet comate!... Dar să nu-ți mai împovărez 
şi eu sufletul, ci să te ajut. Eşti dornic să o vezi, vrei să-ţi iei rămas bun de 
la ea? 

— Vreau, mamă Axia! Ina trebuie să rămână liniştită, să mă aştepte 
încrezătoare. Nu voi sta prea mult printre străini, mă voi grăbi să revin 
acasă. 

— Toate se fac după voia Marelui zeu, nu a noastră. Am să ţi-o aduc. Să 
vii mâine pe la vremea prânzului în Poiana Cerbului. Fata te va aştepta 
acolo. 

După ieșirea lui Comosicus, marele preot și tarabostele au continuat să 
vorbească despre cele ce se petreceau prin toate ţinuturile locuite de daci și 
despre rege. Trăiau vremuri de răscruce, fiecare avea o neîmpăcare în suflet, 
un amestec de înflăcărare și îngrijorare, neștiind ce va aduce viitorul. 
Îngrijorarea lui Deceneu îşi avea obârşia în puterea Romei, în ea vedea un 
pericol pentru Dacia, iar tarabostele era neîmpăcat din pricina plecării 
feciorului într-o cetate atât de îndepărtată, să trăiască alături de străini. 
Tulburarea lui Oroles se înteţi din clipa când află de la marele preot că 
regele se gândea să-i ceară să părăsească cetatea Tibiscum, să se găsească în 
preajma sa în cetatea de scaun de la Sargedava, la care se adăugă vestea că 
un trimis de-al lui Acornion venise în Dacia, astfel că la înapoiere îl va 
putea lua pe Comosicus la Dionysopolis. În cele din urmă găsiră nimerit ca 
peste două zile Marele preot să părăsească Tibiscumul însoţit de fiul 
tarabostelui. 

În dimineaţa ce urmă, Comosicus stătu mult timp lângă patul de 
suferință al mamei. Toată noaptea ea plânsese, nu-și putea stăpâni durerea 
că singurul ei fecior va pleca departe printre străini. Ca să treacă mai ușor 
peste momentul greu al primirii vestei — se aşteptase ca soția să izbucnească 
în lacrimi — tarabostele îi spusese că totul se făcea din voia regelui, că nu-i 
stătea în putere să se opună cuvântului său. Ea prinse capul feciorului între 
mâini și îl strânse la sân suspinând. Îi vorbi mult, sfătuindu-l cum să se 
poarte pe acolo pe unde va umbla, să nu lege prietenie cu oameni răi, să fie 
respectuos cu cei din casa în care va fi găzduit şi să se grăbească să se 
înapoieze acasă. În clipele acelea simţi izbucnind în sufletul său mândria 
bărbăţiei, se strădui să o liniștească, se arătă bucuros de faptul că fusese ales 


de rege pentru a-i deveni om de încredere. Vorbindu-i, ca un val în toată 
fiinţa sa se săvârşea o prefacere, îi creştea dârzenia, se întărea în el voinţa 
de a ieşi învingător în toate încercările prin care îi va fi dat să treacă; era ca 
un luptător înainte de începerea unei bătălii. Îşi părăsi mama lăsând-o mai 
împăcată cu ea însăși. leşi din cetate şi porni pe poteca ce ducea spre Poiana 
Cerbului. De departe o văzu pe Ina, culegea flori la capătul celălalt al 
poienii. Întocmai ca atunci când o văzuse pentru prima oară o asemui cu o 
zeiță coborâtă printre oameni. Alergă spre ea, o prinse în braţe şi o sărută. 
Ochii fetei erau înecaţi în lacrimi. 

— Ina, dragostea mea, tu ai plâns!... Întotdeauna mi-ai spus că te vei 
dovedi tare alături de mine, în orice împrejurare ne vom găsi, prin orice 
încercare vom trece. 

— Şi, aşa sunt! răspunse, încropind un zâmbet, dedesubtul căruia 
mocnea durerea. Mi-a povestit bunica tot... Vei pleca departe... Dar sunt 
mândră de tine, dragul meu! Mă voi ruga Marelui zeu în fiecare clipă să 
slujeşti cu cinste și bărbăţie pe rege. 

— Să nu te îndoieşti de iubirea mea, Ina, ea va dăinui cât timp îmi va 
bate inima în piept. ÎL voi sluji pe rege cu bună-credință şi voi obţine 
încuviințarea să-mi devii soție. 

— O fiică de comate, soața unui taraboste... murmură râzând. 

— Da, Ina, aşa va fi! izbucni el, strângând-o la piept şi sărutând-o. 

O luă apoi de mână și porni cu ea spre un buştean de la marginea 
poienii. O privea cu lăcomie, era toată numai frumuseţe și sănătate. 

— Port în inima mea o linişte grea, începu ea, după ce se aşezară. Poate 
că aşa a vrut Marele zeu, ca eu să trec prin suferință. Nu mi-e ruşine cu 
dragostea ce-ţi port, deși mulţi din jurul meu socotesc că nu se cade... Nici 
tata nu este împăcat în sufletul lui, dar pentru asta nu te urăște. Tu vei pleca, 
vei pribegi, Comosicus... pe daca de la Tibiscum poate că o vei uita... dar 
ea te va păstra în inima ei toată viaţa, nu va fi niciodată a altui bărbat...! 

— Iar eu nu voi fi niciodată al altei femei! Mă crezi, Ina? 

— Nu-ţi răspund. Bunica mi-a spus că fetele nu se pricep destul la 
bărbaţi, se încred în ei cu ușurință și de cele mai multe ori cad victime. Dar 
să lăsăm asta, nu ne folosește la nimic acum. Iu vei pleca, iar eu te voi 
însoți cu mintea pretutindeni pe unde vei umbla. Orice se va întâmpla, orice 
vei face, Ina ta va gândi numai frumos despre tine. Dacă tu te vei înapoia 
bătrân, iar eu voi fi o babă, ne vom privi ca doi moșnegi neputincioși şi vom 
râde. 


Fata îi vorbea astfel spre a-şi frânge durerea din suflet, deşi ochii încă 
luceau umezi de lacrimi. El o asculta şi se bucura de tăria ei, de a cărei 
dragoste nu se îndoia. Soarele coborâse către crestele munţilor când 
amândoi, cu inimile bătând în piepturi gata să se spargă, cu sufletele 
contopite, s-au strâns într-o îmbrățişare plină de speranţă, întărind 
legământul printr-un ultim sărut. 

Sosi şi cea de-a patra zi de la venirea marelui preot. Din zori, tarabostele 
nu-și mai găsi stare. Soarele se ridicase câteva sulițe pe cer când întregul 
alai — gardă, slujitori şi care — se puse în mișcare. Călare, între Deceneu și 
Comosicus, tarabostele îi însoţi până dincolo de podul ce trecea peste apa 
Tibisisului. La despărţire strigă către marele preot: 

— Să spui regelui că, dându-i băiatul, a primit din partea mea și sufletul! 
Marele zeu să-i dea sănătate lui Burebista! 

Venise toamna, frunzele din copaci începuseră să cadă. La Sargedava se 
pornise multă mișcare, oameni veneau și plecau spre toate cetățile celor trei 
ținuturi ale căror căpetenii ascultau de rege, adică ale celor trei țări dace ce 
avuseseră ca regi pe Burebista, Duras și Sagitulp. Dar acestea împreună nu 
erau Dacia, nu se întindeau pe tot pământul locuit de daci. Burebista se 
grăbea, îşi îndreptase privirea spre ţinutul dintre Muntele cel Mare, Dunaris 
şi Alutus, al cărui rege era Cotiso, urmărea ca până la căderea iernii să-l 
alipească ţării mari pe care se străduia să o întemeieze. Lăsa pentru mai 
târziu eliberarea celorlalte ţinuturi şi alungarea cotropitorilor: boii, tauriscii, 
scordiscii, bastarnii, sarmaţii şi odrișii, pe care nu-i vedea înfrânți decât prin 
lupte grele. Poruncise ca toți tarabostii să vină degrabă la Sargedava, însoțiți 
de cetele lor de luptători — călăreţi, sulițaşi şi arcași. În acelaşi timp, de pe 
Kogaion plecau şi veneau preoți din toate părţile, Deceneu grăbea 
strângerea și întărirea oastei marelui zeu — de fapt a marelui preot — ale 
cărei căpetenii erau capnoboţii. Pe la începutul lui octombrie, oastea regelui 
şi aceea a marelui preot, unite, se îndreptară spre cheile râului Raboi1£?. 
Pentru a nu întârzia au ales calea mai uşoară, dar mai lungă, cu un mare 
ocol prin valea Alutusului, urmăreau să iasă din munţi dincolo, chiar în 
apropierea Pelendavei, să-l surprindă pe Cotiso şi să-l determine să se 
supună. Știau că vor întâmpina obstacole grele, că luptătorii vor trebui să 
înainteze de-a lungul cheilor mergând mai mult prin apă, însă persistaseră în 
hotărâre, voiau să verifice dârzenia noii armate a dacilor. În fond, nici 
regele, nici marele preot nu erau mulțumiți că unităţile lor de luptă erau 
nişte cete de oameni purtând diferite arme — sulițe, arcuri, topoare, coase, 


măciuci — strânse în grabă de taraboști şi capnoboți. Amânaseră pentru mai 
târziu organizarea unei armate a cărei structură să se asemuie aceleia a 
legiunilor romane, cu formaţii speciale de luptă comandate de grade 
militare bine instruite. Între Burebista şi Deceneu înţelegerea era deplină, 
aveau încredere unul în celălalt, prin firile lor se completau fericit: unul 
reprezenta voinţa dârză, însufleţirea, celălalt — inteligenţa vie, prevederea, 
iar amândoi purtau în suflet aprinsă, dragostea pentru poporul dac, pentru 
țara pe care în mintea lor o vedeau înjghebată în întregime, mare cât se 
întindea tot neamul geto-dacilor. 

După ieşirea din munţi cele două oști se opriră în loc deschis, în mijlocul 
unei văi largi. Preoţii înjghebară un altar, se înălțară rugăciuni către marele 
zeu și se aduseră jertfe: un berbec şi un ied; socotiră că nu era cazul să se 
treacă la o mare jertfă, să fie sacrificat un om. De altfel nici regele şi nici 
marele preot nu ţinteau războiul cu orice chip, nu doreau să se verse sânge 
dac, sfârtecându-se fraţii între ei. Nu grăbiră înaintarea spre Pelendava, 
cetatea de scaun a lui Cotiso, aşteptară să vadă ce va face tarabostele 
Oroles, pornit să încerce o cale de înţelegere. Evitarea luptei i-ar fi bucurat 
mult, ar fi fost un semn de bunăvoință din partea marelui zeu pentru unirea 
poporului dac. Ajuns în apropierea cetăţii, însoțit de o mică gardă, Oroles se 
trezi înconjurat de o ceată de luptători. Nu văzu la ei căutături aspre, pe 
feţele lor plutea un aer de bucurie reținută. Căpetenia îl luă și îl duse în faţa 
regelui. Încă tânăr, abia trecut de treizeci şi cinci de ani, Cotiso era un dac 
chipeș, bine legat, energic, însă nestatornic, întotdeauna părea cuprins de un 
fel de neliniște, izvorâtă parcă dintr-o dorință neîmplinită. Cine îi pătrundea 
în suflet, înțelegea ușor pentru ce era astfel: îl chinuia dorul de mărire. Era 
rege al ținutului cuprins între Dunaris, Alutus și Muntele cel mare, însă ar fi 
vrut ca ţara sa să fie şi mai mare, deşi nu vedea cum și cât să-și întindă 
puterea. Cu faţa aproape pătrată, cu privirea vie, cu pletele și barba 
încadrându-i frumos chipul, arăta ca un cavaler gata în orice clipă să se 
întreacă în luptă. Dorinţa lui de mărire nu era legată de unirea tuturor 
dacilor într-o singură ţară, nu vedea poporul dac ca pe un tot unitar, ci ca pe 
o mulțime de oameni din care o bună parte — și cât mai mare — putea fi 
stăpânită de el. Auzise de ceea ce făcuse Burebista dincolo de Muntele cel 
Mare şi se pregătise, hotărât să nu cedeze. 

— Marele zeu să-ți dea sănătate, Mărite rege! salută tarabostele Oroles 
intrând. Am fost trimis cu gânduri bune. 


— De ce n-aţi stat acolo la voi în ţară, dacă aveţi gânduri bune? Eu nu 
am călcat hotarul să trec la voi! 

— Frumos, Mărite rege, îmi place cum rostești vorbele în limba noastră 
strămoșşească. Aşa este că suntem frați? 

Cotiso îi aruncă o căutătură rece, privindu-l încurcat. 

— Pentru asta aţi trecut cu oastea încoace, să-mi spuneți că suntem fraţi? 

— Şi pentru asta, Mărite rege, dar mai mult pentru a face ca oastea ta şi 
a noastră să se unească, apoi aflat în fruntea unei armate puternice, regele să 
pornească să elibereze şi pe ceilalți fraţi ai noștri subjugaţi de triburi celtice, 
germanice şi sarmatice. 

— Care rege? 

— Burebista! El e hotărât să unească pe toţi dacii. 

Regele pufni pe nas şi se frecă în barbă. Murmură cu pornire: 

— Să facă ce vrea cu ţara şi oastea lui, eu nu o dau pe a mea! Burebista 
vrea ca eu să ajung un taraboste oarecare, supus lui? 

— Dar nu va fi așa, Mărite rege! Dacia nu va putea fi condusă de rege 
fără ajutoare de nădejde. Fiecare ţinut va avea căpetenia lui, prin aceste 
căpetenii se va statornici o ordine nouă în ţară, se va crea o armată 
puternică, bine înarmată, care să poată ţină piept legiunilor romane. L-am 
auzit pe rege spunând, înainte ca eu să pornesc încoace, că ţinutul de aici ce 
se întinde de-a lungul Dunarisului, este cel mai în pericol să fie cotropit de 
Roma. Vei putea tu singur să te baţi și să arunci înapoi cohortele romane? 
Nu simţi o mândrie în suflet să vezi Dacia Mare, cu întreg poporul strâns în 
jurul regelui, cu toţi dacii legaţi prin credinţa în Zamolxis, cu o armată 
puternică şi cu cetăţi întărite, apărate de ziduri tari din piatră, cu un Mare 
sanctuar pe Kogaion şi un Mare preot? 

— Aşa te-au învăţat ei, Burebista şi Deceneu, să-mi vorbeşti? Să te duci 
să le spui că nu-mi dau ţara, şi le cer să părăsească neîntârziat pământul 
meu. Dacă vor război, eu sunt gata să lupt! 

— Rămâne de văzut dacă toți tarabostii și comatii tăi sunt gata... 

— Ce ai îndrăznit să spui, taraboste Oroles? Vrei să te pun în lanţuri sau 
să te arunc în sulițe? 

— Prin asta n-ai săvârşi decât trimiterea la zei a unui om, Mărite rege! 
Pe Burebista și Deceneu tot nu-i vei putea opri de pe drumul pe care au 
pornit. Așadar, acesta e cuvântul tău: ești gata de luptă. Atunci, facă-se voia 
Marelui zeu! Mă voi ruga lui pentru sănătatea ta, Mărite rege! 


Cotiso se apropie de el fluturând un zâmbet. În ochi îi răsărise o lumină 
ce părea că ardea, întocmai ca la un om care a făcut o descoperire la care nu 
se aștepta. 

— Te grăbeşti, taraboste? 

— Trebuie să duc regelui răspunsul tău... 

— N-ai să mai poţi pleca, te opresc aici drept zălog. Trimit un sol la 
regele tău să-i spună că, dacă nu-mi părăsește ţara, pe tine te va pierde! 
Acum ai prilejul să te convingi cât de mult te prețuieşte Burebista. 

Tarabostele izbucni în râs: 

— Asta înseamnă că va ieși victorios. Şi Duras m-a închis într-una din 
hrubele Kogaionului, dar până la urmă s-a împăcat cu regele. Ce știu eu 
care este voia Marelui zeu...?! 

Trimisul lui Cotiso sosi a doua zi spre seară în tabăra lui Burebista, 
aducând condiţiile în care va fi eliberat Oroles. Regele se tulbură, din nou 
viaţa tarabostelui era în primejdie. Era hotărât să nu cedeze, dar nici să 
grăbească prea mult deznodământul. Marele preot îi spusese că în unele 
cazuri neprevăzutul poate salva cele mai grele situaţii. Pentru a nu da semne 
de slăbiciune, puse oastea în mișcare înceată spre Pelendava, atent să vadă 
ce va face adversarul. Nu se temea de o înfrângere, avea armată puternică, 
însă nu voia să se verse sânge dac nici de o parte nici de alta. Opri 
înaintarea îndată ce iscoadele aduseră vestea că din faţă se apropia oastea 
lui Cotiso. Ordonă să se aşeze tabăra, împrăştiind cetele de luptători în așa 
fel, încât să poată porni la atac în orice clipă, dacă situaţia ar fi impus 
aceasta. Dar zilele treceau fără ca vreuna din părţi să întreprindă ceva. Cele 
două tabere erau destul de aproape, le despărțea o vale prelungă și largă, 
îmbrăcata de zăvoaie cu tufișuri rare, mărunte, prin mijlocul căreia șerpuia 
un pârâu ce se vărsa mai jos în râul Rabo. Luptătorii celor doua tabere luau 
apă din același râu, însă din locuri deosebite, păzite cu grijă. De când aflase 
că tarabostele Oroles fusese luat zălog de Cotiso, comatele Siporus — 
încercatul vânător — nu-și mai găsea stare. Într-o zi se răzleţi cu ceata lui 
prin tufărişuri, încercând să intre în legătură cu oameni din tabăra cealaltă. 
Nu se așteptase să întâlnească tot o ceată, pornită de dincolo să facă același 
lucru. 

— Stati jos, fraților, să nu vă vadă vreo căpetenie! strigă unul. 

Siporus se apropie de ei, încordat ca la vânătoare, pregătit pentru a face 
față unei lovituri din oricare parte. Se temea să nu fie şi alții ascunși prin 


boschetele din jur. Rămase dezorientat când se văzu primit cu braţele 
deschise. 

— Marele zeu să fie cu voi! salută el încurcat, neîncrezător. 

— Şi cu tine, frate, venit de dincolo! răspunse unul mai în vârstă, cu 
barba stufoasă, ce părea a fi căpetenia. Ce face regele? Este adevărat ce se 
vorbeşte? 

— Adică ce se vorbește? întrebă la rândul său, trecân-du-și privirea de la 
o faţă la alta. 

— Că Burebista este pornit să-i unească pe toți dacii într-o ţară mare și 
puternică. Așa s-a întins zvonul pe la noi. 

Siporus se linişti. Făcu semn la cei din ceată să se apropie. 

— Vă răspund îndată, după ce ne aşezăm într-un loc mai ferit vederii. 
Da, unele căpetenii — taraboşti şi capnoboţi — nu prea văd cu ochi buni ceea 
ce vrea să facă regele. 

Găsiră o poiană înconjurată de desișuri şi se aşezară cu toții în cerc. 

— Uite ce frumos ne stă aşa, începu Siporus, trecându-și degetele prin 
barbă. Pentru ce să ne batem fraţii între noi? Dar sunteţi nerăbdători să 
aflaţi răspunsul la întrebare: da, fraţilor, așa este, regele Burebista este 
hotărât să-i unească pe toţi dacii. Dincolo de munți a și făcut-o cu o bună 
parte. Ţara s-a mărit, în loc de trei regișori, avem unul înțelept şi puternic. 
Cică după ce vă cuprinde și pe voi în hotarele Daciei pe care o întemeiază, 
va porni pe rând spre răsărit, spre apus și spre miazăzi să bată şi să alunge 
triburile de năvălitori care acum stăpânesc pe ceilalți frați ai noştri. Regele 
se gândeşte să înalțe o cetate mare, întărită, acolo, pe undeva pe lângă 
Kogaion, care să fie scaunul de domnie, cu case mari din piatră, cu ziduri 
groase, unde să se adune sfatul ţării. El şi Marele preot Deceneu vor să 
ridice pe Kogaion Marele sanctuar al dacilor, care va fi un fel de templu, 
cum am auzit că au în cetăţile lor grecii și romanii... Vom avea şi noi 
Marele templu al lui Zamolxis. Hei, dar văd că mă priviţi miraţi, unii dintre 
voi poate credeţi că vă toc minciuni, vă întrebaţi de unde știu eu un biet 
comate ce au de gând să facă regele și Marele preot. Aflaţi că tot ce aţi auzit 
mi-au fost spuse de stăpânul meu, tarabostele Oroles. 

— Oroles?! murmură cel pe care îl asemuia a fi căpetenie. 

— Da, Oroles! De ce te miri atâta? Tarabostele a copilărit cu regele. 

— Păi, pe el l-a oprit Cotiso ca zălog, cică vrea să-l omoare, dacă 
Burebista nu pleacă înapoi cu oastea. 


— Știu, de aceea am pornit încoace, mă căznesc să aflu dacă se găseşte 
adus aici în tabăra voastră. Aş încerca să-l scap. 

— Noi suntem plecaţi pentru altceva. Am dori să trecem între cetele 
voastre. La noi sunt mulţi care n-ar vrea să lupte împotriva lui Burebista. 

— Aşa zici!... murmură Siporus frământat, scărpinându-se-în barbă. 
Atunci n-ai cum să mă ajuţi... Dar nu mi-ai spus dacă regele vostru l-a adus 
cu el pe tarabostele Oroles, știi cumva? 

— Ştiu, l-a adus, tarabostele este păzit de o ceată a cărei căpetenie este 
fratele meu. 

— Și n-ar putea să-l facă scăpat? se grăbi Siporus... 

— Ne-am gândit noi la asta, dar ne-am dat seama ca nu e bine, i-am face 
pe cei doi regi să înceapă lupta; așa poate că vor găsi o cale de înţelegere. 

Siporus tācu mult timp privind în jos, apoi săltă capul și-l săgeta cu 
privirea pe cel ce vorbise. 

— Tu şi cu mine am putea să facem o treabă bună. Eu aş zice ca tu și 
ceata ta să nu treceţi acum în tabăra noastră. Să vă duceţi înapoi printre ai 
voştri şi să vorbiţi cu cât mai mulți ca, în clipa când va începe lupta, toţi să 
arunce sulițele, arcurile, topoarele, măciucile și să treacă de partea noastră. 
Şi tot în acea clipă, tu şi fratele tău să-l dezlegaţi pe taraboste și să-i daţi 
drumul. Eu voi căuta să fiu prin apropierea lui, să-l ajut, dacă va fi nevoie. 
După asta să vezi ce repede se vor împăca cei doi regi. 

— Ştii că nu e rău ce spui tu? Cum te cheamă, frate, să-i spun 
tarabostelui numele tău, să se încreadă că nu-i vrem răul. 

— Siporus. Dar pe tine? 

— Rubobostes. 

— Tu ai nume de viteaz luptător, frate Rubobostes, i-ar sta bine să fii 
taraboste, mare căpetenie... 

— Să lăsăm asta, nu e vreme de glumă! Am să fac aşa cum ai spus tu. 
Ce se va întâmpla după aceea vom vedea. Poate că asta este voia Marelui 
zeu! În fiecare zi, spre seara, ne întâlnim tot aici, până când cei doi regi vor 
porni lupta. De-abia atunci vor deschide ochii... 

— Aşa să faci, frate Rubobostes! se însufleți Siporus. Acum îmi dau 
bine seama că Marele preot vede bine lucrurile... 

— Cum le vede? Ce, ţi-a prezis el că o să mă întâlneşti? 

— Era vorba de puterea noastră, a comatilor. Atunci când l-am auzit 
vorbind nu era Mare preot, ci numai un biet preot care sosise de la drum 
lung, de departe, de pe la greci parcă spunea. Porniseră la vânătoare 


amândoi, tarabostele Oroles și el, preotul Deceneu. Eu îi însoțeam, 
mergeam la câţiva paşi în urma lor. Dar nu erau plecați să prindă neapărat 
ceva vânat, ci mai mult așa ca să treacă timpul, în liniștea pădurii deslușeam 
bine ce vorbeau ei. L-am auzit pe preot spunând: „Să ştii, taraboste, că ei, 
comatii, sunt o mare putere. Dacă s-ar uni și s-ar răscula, nu le-ar mai sta 
nimeni în cale. Aşa au făcut la Roma sclavii, s-au revoltat. Ei bine, au fost 
atât de tari, încât zece legiuni de-abia au putut să-i înfrângă. La noi din cine 
este formată oastea regelui? Din câteva căpetenii, taraboști și capnoboți, și 
din mulțimea de comati. Când ei, comatii, se vor uni şi nu vor mai voi să 
lupte, regele va fi pierdut.” Cam asta i-a spus preotul tarabostelui, şi găsesc 
că avea multă dreptate. Acum ce vedem? Oastea lui Cotiso este alcătuită 
numai din comati, iar a noastră tot aşa. Dacă mâine-poimâine comatii 
voştrii întind braţele spre ai noștri, în loc de luptă va fi o adevărată 
sărbătoare, semnul unirii dacilor sub regele Burebista. Eu zic că ne-am 
înţeles, frate Rubobostes. Mâine spre seară ne vedem tot aici. Acum să ne 
despărțim. Pentru gândul vostru bun, mă rog Marelui zeu să vă dea sănătate 
şi viaţă lungă! 

Trecură după aceea câteva zile în linişte. În cele doua tabere nu se 
observa nimic, nici o pregătire care să prevestească apropierea momentului 
când cele două oşti vor porni la atac. În fiecare seară Siporus se întâlni cu 
Rubobostes. Nu a îndrăznit să se ducă la rege să-i spună, se temea că nu va 
fi crezut, sau mai rău, că, pentru a-și scăpa stăpânul, devenise o iscoadă în 
slujba lui Cotiso. De fapt regele Burebista trecea printr-o puternică 
încordare, era hotărât să nu-l piardă pe tarabostele Oroles. Şedeau în fața 
adăpostului din frunzare, el şi Marele preot. Deceneu se oferise să se ducă 
la Cotiso, să se dea drept zălog în locul tarabostelui, dar regele nu se 
învoise, ar fi fost o încercare fără sorți de izbândă, fiind totodată și un semn 
de slăbiciune din partea sa. Nu se îndoia că rezultatul va fi refuzul, Cotiso 
nu putea îndrăzni să-l ţină ostatic pe Marele preot, pentru că ridica 
împotriva sa întreg poporul dac. Tăceau. Fiecare își frământa gândurile. 
După un timp regele se mișcă neliniștit, prin trup îl străbătea un fior. Își 
amintise de îndemnul bătrânului de la Arcidava, cel ce se pricepea minunat 
să dreseze caii pentru călărie, el îi spusese că în orice lucrare mare este bine 
să se înceapă cu o încercare. Aşa făcuse cu Duras şi până la urmă totul se 
descurcase mai bine decât se așteptase. Așadar, şi cu Cotiso va trebui să 
încerce. Se ridică în picioare şi porunci şefului gărzii să cheme pe toate 
căpeteniile, taraboști și capnoboţi. Cei dintâi veniră Duras și Sagitulp, 


amândoi se dovedeau ajutoare de nădejde ale regelui. Marele preot privea 
liniștit, hotărât să se opună dacă regele pornea pe o cale greșită. 

— Sunteţi pregătiți de luptă? întrebă regele când văzu că toți cei chemaţi 
erau de față. Mâine vom porni atacul, continuă el zâmbind, după ce auzi 
răspunsul lor, dar va fî un atac în care nu trebuie să facem vărsare de sânge. 
Dincolo, în tabăra cealaltă sunt tot fraţi de-ai noștri. Pornim la atac în chiote 
şi sunete de tulnice și cornuri, iar dacă vedem că și de partea cealaltă se face 
la fel, noi ne vom retrage în grabă, părăsind câmpul de luptă. Numai dacă ei 
ne vor urmări și se vor arăta porniţi să lovească şi să ucidă, atunci —să ne 
ierte Marele zeu — vom întoarce şi noi armele, ne vom bate cu străşnicie. Să 
nu vă temeţi că vom fi înfrânți, noi suntem mai numeroși decât ei, călăreții 
noștri vor năvăli la vreme și-i vor pune pe fugă. Fiecare să-şi pregătească 
cetele, să facă întocmai cum am spus. Mâine în zori toți luptătorii să fie 
așezați în linie. Când va răsuna semnalul din tulnice şi cornuri, să porniţi la 
atac! 

Ceea ce s-a petrecut în ziua următoare a stârnit admiraţie și recunoștință 
în tabăra lui Burebista, în timp ce Cotiso, buimăcit de întorsătura pe care o 
lua întreaga situație, a sunat încetarea și a făcut act de supunere. Se pornise 
atacul din ambele părţi, liniile de luptători se apropiau când, în partea lui 
Cotiso, sulițele, arcurile și măciucile au început să fie aruncate, braţele să 
fie ridicate, fluturând în vânt cămășile, bundele, sumanele și căciulile toţi au 
continuat fuga spre cealaltă parte, unde, în urale ce umpleau cerul, au fost 
primiţi cu îmbrăţișări. Regele privea cu înfiorare şi însuflețire momentul 
atât de înălțător, care dovedea dorința fierbinte a poporului dac: unirea. Se 
văzuse apoi în faţă cu Cotiso şi cu tarabostele Oroles. 

— Marele zeu a vrut să fie așa! Mă rog lui pentru sănătatea ta, Mărite 
rege! a rostit Cotiso, revenit din buimăceală — înţelesese abia atunci că așa 
trebuia să se întâmple. Sunt supusul tău, Mărite rege, gata să te slujesc în 
orice clipă cu tot devotamentul! 

— lar eu am nevoie de căpetenii, altfel nu pot conduce singur Dacia 
Mare. Vei putea uita că ne-am înfruntat? Dar mai întâi să-mi faci dovada că 
eşti de bună-credinţă. Îţi vei strânge oastea și o vei uni cu a mea, apoi vom 
porni împreună până dincolo de Alutus, în câmpia cea mare ce se întinde 
către răsărit. Spune-mi, Cotiso, cetatea Argedava făcea parte tot din ţinutul 
stăpânit de tine? 

— Câteodată da, dacă ajungeam cu oastea până la ea. Trecea dintr-o 
mână în alta. Acolo, în câmpia cea mare, e greu să te faci ascultat, fiecare 


taraboste este ca și un rege. 

După zece zile, oastea mărită a lui Burebista sosi la Argedava, cetate pe 
malul drept al râului Ordessost17!, întărită, cu şanţuri şi val înalt de pământ. 
De acolo trimise căpetenii până departe să cerceteze împrejurimile: spre 
miazănoapte pe Duras, spre răsărit pe Sagitulp, iar spre miazăzi către 
Dunaris pe Oroles. Se apropia sfârșitul toamnei, trebuia să se grăbească. La 
plecare regele spuse lui Cotiso: 

— Îmi pun multă nădejde în tine, Cotiso. Te las căpetenie a acestui ţinut, 
ce se întinde din părţile Pelendavei până în câmpia cea mare, departe spre 
răsărit. La Argedava vom face cea de a doua cetate de scaun a ţării, de aici 
vom trece cu oastea dincolo de Dunaris să eliberăm pe fraţii noştri de sub 
odriși, până la munţii Haemus. Pentru că a dovedit multă dragoste de ţară, 
vei avea ca ajutor pe Rubobostes, pe care l-am înălţat la rangul de taraboste 
şi căpetenie de oaste. 


CAPITOLUL II 


ZIDURI NOI, ÎNDEMNURI NOI 


Primăvara anului 683118! de la întemeierea Romei venise potolită, caldă, 
frumoasă, luminoasă. Cetatea Sargedava nu mai cunoștea liniştea de 
altădată, de acolo plecau și acolo veneau trimiși, soli, iscoade, negustori din 
toate părţile ţării, de la cetăţile grecești de pe ţărmul Pontului Euxin și de la 
triburile străine vecine. Nu se împlinise încă un an de când devenise cetatea 
de scaun a regelui Burebista și se dovedea neîncăpătoare. Așezată la 
înălțime pe un vârf de munte izolat, rotund, cu povârnişuri repezi, se 
întindea pe tot plaiul neted de deasupra, înconjurată de un val de pământ 
înalt de cinci şi gros de opt pași. Pornind din vale, pe unde alerga pârâul 
Sargetia, ce curgea năvalnic din sus dinspre Kogajon, drumul urca pieptiş 
cu pante grele şi întoarceri iuți până se oprea în faţa porţilor mari, din dulapi 
groşi de lemn, întărite cu plăci, scoabe şi piroane de fier. Sargedava fusese 
din cele mai vechi timpuri cetate de reședință a căpeteniei triburilor dace 
care stăpâneau ţinutul ce se întindea peste munţii din jur şi de-a lungul văii 
râului Maris. De la început regele Burebista văzuse că cetatea nu era 
îndestulătoare pentru nevoile conducerii unei ţări, ale cărei hotare aveau să 
se lărgească an de an, totuși se instalase acolo din trei motive: era în 
apropierea Kogaionului, se găsea mai spre mijlocul pământului stăpânit de 
daci şi putea fi apărată uşor cu ajutorul munţilor. De la Sargedava până la 
Kogaion drumul șerpuia alături de pârâul Sargetia, urmând valea ce se 
îngusta tot mai mult pe măsură ce urca şi se apropia de muntele pe care — 
spunea legenda — se urcase Zamolxis la cer. Un călăreț pornit în galop de la 
cetatea de scaun a regelui ajungea la reședința marelui preot în răstimpul 
dintre două cântări ale cocoşilor. 

Încă din iarnă, tarabostele Oroles părăsise cu întreaga familie cetatea 
Tibiscum, care redevenise cetate de apărare luată în pază de o puternică 
formaţie de luptători, ca şi Arcidava. Moșia cetăţii şi satele cu comatii lor 
trecură în grija tarabostelui Burrennus, care era vecin. În schimb, Oroles 
primise de la rege toată Valea Cârşia, unde pregătea să înalțe o cetate nouă, 
căreia se gândise să-i dea numele de Carsidava. Burebista se grăbea să 
strângă în jurul său oameni destoinici, supuşi, de bună-credinţă, care să-l 
ajute la conducerea ţării. Căuta ca aceştia să fie tineri, viteji, neobosiţi. 


Câteodată vedea că are atât de multe de făcut, încât nu se putea hotărî cu 
care să înceapă. Ţara nu înjghebase o cancelarie domnească, nu avea legi 
care să fie cunoscute și respectate de întreaga populaţie, tarabostii îşi creau 
drepturi și împărțeau dreptatea după cum fiecare considera datina. Aşa cum 
era țara mărită, mai departe nu se putea merge dacă nu se statornicea 
ordinea. Erau zile frumoase de mai când regele strânse la Sargedava toate 
căpeteniile. Pentru prima oară în Dacia, el se gândise să înfiripeze un sfat al 
tării. În încăperea cea mai mare a cetăţii, unde înainte avea cazarmă garda, 
construită din bâme groase de lemn, legate prin încheieturi puternice, 
susținută de temelie din piatră, se făcuse curăţenie, se puseseră bănci lungi 
din scânduri frumos netezite cu barda și două jilțuri lustruite, îmbrăcate cu 
velinţe albastre, se decoraseră pereţii cu ramuri de brad și flori, iar în cele 
patru colţuri, pe patru stâlpi de lemn, rotunjiţi ca nişte coloane, se înălțau 
patru făclii ale căror flăcări luminau și împrăştiau o atmosferă de 
solemnitate în toată sala de sfat. Cei chemaţi sosiră la vreme și așteptară. 
Priveau miraţi pregătirile, fără să înțeleagă ceva. 

În dimineaţa sorocită, era a opta zi după calendele lunii mai, regele intră 
însoțit de marele preot Deceneu și de celelalte căpetenii ale țării: Duras, 
Cotiso, Sagitulp și Oroles. După ei veneau gărzile: a regelui și a marelui 
preot. Sala de sfat era plină de taraboşti şi capnoboţi. În cele două colţuri 
din spatele jilțurilor stăteau tulniceri şi corniști. Regele și marele preot se 
aşezară fiecare pe locul său, iar gărzile se aliniară în spatele lor. O astfel de 
solemnitate nu mai văzuseră căpeteniile dace. În sală se făcu liniște, 
domnea o atmosferă ce infiltra în inimile celor de față însufleţire și 
nerăbdare. La un semn al regelui, tulnicerii şi corniștii începură să sune 
ușor, duios, prelung, acordurile lor aduceau cu răsunetul repetat al văilor şi 
munţilor, apoi sala se cutremura umplută de vocile profunde ale 
capnoboţilor, care intonară un imn de slavă pentru ţară și rege, pregătit din 
vreme de marele preot. 

Burebista se ridică în picioare. În sală se întinse liniștea. Peste tunica din 
țesătură de lână albă, trupul îi era strâns într-o armură lucitoare de zale, iar 
deasupra, agăţată de umeri, mantia albastră de rege. Avea faţa împietrită 
într-un zâmbet slab ce nu-i ascundea tulburarea. Sub sprâncenele stufoase, 
ochii luceau aruncând flăcări. Era în plină putere a vârstei, cei ce îl priveau 
încercau un sentiment de teamă, supunere şi admiraţie. Începu să vorbească 
rar, apăsat, cu o înflăcărare ce făcea pe cei din sală să se înfioare, să le 
tresalte inimile. 


— Mulţumim Marelui zeu că ne-a sorocit pe noi cei prezenţi aici să 
trăim această clipă înălțătoare! Este Ziua cea Mare, Ziua cea mai sfântă a 
neamului dac, astăzi ne întemeiem ţara, Dacia, între hotarele căreia va 
cuprinde toate triburile ce se ştiu de același sânge, care vorbesc aceeași 
limbă. Întreg poporul dac se uneşte într-o singură ţara, sub un singur rege, 
cu o singură oaste. Nu vor mai fi mai multe căpetenii ce-și spuneau regi, 
care împărțiseră pământul și neamul nostru, înfruntându-se adesea în bătălii 
sângeroase. Acum ţara noastră se întinde de la Porolissum până la Dunaris, 
de dincolo de Arcidava până la munţii de la răsărit. Știm că nu acesta este 
tot pământul locuit de daci, știm că Dacia Mare trebuie să cuprindă între 
hotarele ei tot neamul dacilor, pentru că unde sunt frați de-ai noștri acolo e 
țara. Pentru asta va trebui să batem şi să alungăm triburile venite de aiurea, 
care au cotropit, prădat şi subjugat. Noi nu trebuie să ne găsim liniștea până 
nu ne vom întinde hotarele dincolo de Pathissus, de Tyras și de Dunaris, 
spre munţii Haemus şi spre Pontul Euxin. Acum Duras, Cotiso și Sagitulp 
nu mai sunt regi ci căpetenii destoinice ale ținuturilor lor, ajutoare de 
nădejde ale regelui. Trăim vremuri noi, se cade să privim cu grijă cele ce se 
petrec în apropierea țării noastre. Știm că nu au trecut decât trei ani de când 
legiunile romane au ajuns la Dunaris, oprindu-se la Singidunum. 

Marele preot mi-a povestit ce a văzut în Elada, cotropită de Roma cu 
mai mult de șaptezeci de ani în urmă, unde un popor iscusit se zbate sub 
stăpânire străină. Dacă Roma este puternică, vom face şi noi o Dacie mai 
puternică. Pentru asta ne trebuie o oaste mare, bine înarmată, avem nevoie 
de cetăţi întărite, de care să se lovească duşmanul. Armata noastră va fi 
împărțită pe mănunchiuri și pâlcuri de luptă, cu căpetenii mai destoinice 
decât decurionii, centurionii şi legaţii romani, cu unități anume întocmite pe 
arme: călăreţi, arcași, sulițași şi prăştiaşi, care să lovească fulgerător cu 
toată tăria. Dar pentru a putea să săvârşim toate astea, avem nevoie de 
oameni aprigi, dornici să înveţe măiestria armelor. Tot aşa, ca să construim 
cetăţi bine întărite ne trebuie meșteri mult încercaţi, pricepuţi în înălțarea 
zidurilor de piatră. Fiecare cetate de taraboste va deveni un loc unde să se 
înveţe mânuirea armelor, unde vor fi ateliere pentru făurirea lor, unde se vor 
strânge bucate pentru vremuri de grele răzbateri. Şi mai avem nevoie de 
ceva, de un simbol care să ne amintească de ţară şi de rege, la vederea 
căruia dacii să se simtă mai uniţi, mai hotărâți, mai puternici. Acel simbol 
este steagul țării, al poporului dac. M-am gândit ca steagul nostru să fie 
asemenea unui cap de lup cu botul căscat, de care să fluture în bătaia 


vântului o coadă ca un balaur. Când pedestrașii şi călăreţii noștri vor porni 
în iureş spre liniile dușmane, steagurile mănunchiurilor şi pâlcurilor de 
oaste să sloboade urlete ca fiarele din codru, îngrozind pe cotropitori. La 
vederea steagului nostru vecinii să se înfioare, să înţeleagă că îi vom 
încolăci ca șerpii și sfâșia ca lupii, că luptând cu noi vor avea o moarte 
cumplită. Ca să putem săvârși toate acestea, este necesar ca în Dacia să fie 
linişte și ordine, iar pentru asta avem nevoie de legi bune, drepte, cum au 
grecii și romanii, să facem ca fiecare dac să ştie care îi sunt drepturile și 
îndatoririle, lucru pentru care mă aştept la un nepreţuit ajutor din partea 
Marelui preot. Tot el, Marele preot, ne va ajuta în momentele grele cu 
oastea preoţilor și capnoboţilor săi. Fiecare dintre voi să ia aminte că ţara 
este condusă de rege și de Marele preot, și fiecare să nu uite că în orice 
împrejurare se va găsi datorează supunere. 

Regele făcu o scurtă pauză, își trecu degetele prin barbă rotind privirea 
pe deasupra tuturor. Reluă cu ton ce arăta că sfârşise ce avusese de spus, în 
care răsuna încrederea; 

— În această clipă înălțătoare, ziua întemeierii unei Dacii unite şi libere, 
să nu uităm să cerem ajutorul Marelui zeu, să-i aducem o Mare jertfă în faţa 
poporului, iar el să ne arate voia lui, apoi să ne înveselim printr-un ospăț 
bogat, la care vor lua parte toţi cei ce vor fi prezenţi acolo sus, pe Kogaion. 
Voi, căpetenii dace, să luaţi aminte: regele va fi bun cu cei vrednici, cinstiţi, 
supuşi, cu dragoste de ţară şi necruţător cu aceia care se vor dovedi 
nemernici, duşmănoși, trădători. Acum să strigăm cu toţii: Trăiască în veci 
Dacia noastră unită și liberă! Mulţumim din suflet Marelui zeu și ne rugăm 
lui pentru sănătatea tuturor dacilor! 

Sala se cutremură de urale. Tulnicerii și corniștii începură să sune ca și 
cum ar fi anunţat victoria pe câmpul de luptă, apoi capnoboţii intonară din 
nou imnul de slavă pentru ţară și rege. 

A doua zi un lung alai având în frunte pe rege, urmat de căpetenii și de 
gardă, după care se înșira mulțimea de comati — bărbaţi și femei, bătrâni și 
tineri — porni de la Sargedava spre Kogaion. Marele preot plecase din ajun, 
însoţit de capnoboţi, pentru a pregăti aducerea marii jertfe. Mergea în pasul 
calului când regele se întoarse şi făcu semn lui Cotiso, Duras şi Oroles să se 
apropie. Toți trei dădură pinteni și zeghile lor seine, înflorate cu albastru, 
fluturară în vânt. 

— Mă gândii la tine, Cotiso, zise regele. Îmi trecu prin minte să te 
întreb: Ce frământai în suflet, în timp ce eu vorbeam în sala de sfat? Te-am 


văzut de câteva ori mișcându-te tulburat. 

Surprins, Cotiso avu un moment de ezitare, apoi răspunse: 

— În primul rând mă bucuram, Mărite rege. Parcă nu mă mai vedeam o 
căpetenie dacă singură, neajutorată în faţa năvălitorilor. Înainte, cu toate că 
neamul nostru era tot atât de mare, ca rege al unei țări mici mă simțeam fără 
putere. Acum nu mai sunt regele, ci numai căpetenia acestui ținut, și totuşi 
mă simt mult mai puternic, pentru că la orice încercare s-ar face din afară ar 
porni la luptă întreaga ţară, întreg neamul. 

— Nu chiar tot neamul, mai sunt destul de mulți supuși sub taurisci, 
bastarni, odriși... 

— Îi vom slobozi pe toţi, Mărite rege! 

— Îmi place cum vorbeşti, Cotiso. Nu m-am înşelat când ţi-am acordat 
toată încrederea. Să grăbeşti în acest an întărirea și mărirea Argedavei, 
acolo va fi cea de a doua cetate de scaun a regelui. Nu trebuie să uităm pe 
frații noștri de peste apa Dunarisului. 

— Am şi pornit lucrul îndată ce s-a încălzit vremea. 

Regele se întoarse spre Oroles: 

— Tot supărat eşti, taraboste? Îţi pare rău că ai părăsit Tibiscumul? Lasă, 
prea erai departe de mine stând acolo, și eu am plecat de la Arcidava... Dar 
ce-ai făcut în Valea Cârşia, ai început noua cetate? 

— Se lucrează de zor la ea, Mărite rege, mă ajută mult Marele preot, mi- 
a dat meşteri... oameni... Carsidava va rămâne cetatea de baştină a 
urmașilor neamului Oroles. 

— De la Comosicus mai ai vreo veste? 

— Este sănătos, Mărite rege. A început să înveţe doua limbi: pe a 
grecilor şi pe a romanilor. Se simte bine în casa lui Acormnion, îi place la 
Dionysopolis. Cică se grăbește la învăţătură, e dornic să se înapoieze cât 
mai repede acasă. 

— Să vină. Îl iau pe lângă mine, am nevoie de un scrib bun, de 
încredere. 

La o cotitură a drumului întâlniră un dac în puterea vârstei, călare pe un 
cal păros, cu zeghe agăţată de umeri, cu topor, arc şi măciucă legate de şa și 
cu suliță în mână. Când zări alaiul, călăreţul struni calul, se trase la o parte 
şi se opri. Dar în același timp strânse și regele frâul calului: 

— Văd că ai plecat de pe Kogaion, nu vrei să te rogi Marelui zeu, să fii 
de faţă la Marea jertfă?! îl întrebă mirat, văzând că nu arăta nici a comate, 
nici a taraboste. 


— Mă întorc îndată, Mărite rege! Am fost nerăbdător, am crezut că nu 
mai vii acolo sus... Marele zeu nu m-a ajutat să sosesc de ieri, altfel aș fi 
pătruns și eu în sala de sfat. Am auzit că ai vorbit lucruri minunate. 

— Cine eşti tu? De unde vii? 

— Mă numesc Rholes, Mărite rege. Vin din partea dacilor care trăiesc la 
răsărit de munţi, prin văile dintre râurile: Hierasust1%, Porata!2% şi Tyras. 
Ne-au prăpădit de tot bastarnii şi sarmațţii. Acolo s-a întins vestea că tu ai 
pornit să-i strângi pe toţi dacii într-o ţară mare și puternică. Noi suntem 
pregătiţi, Mărite rege, să-ți sărim în ajutor, numai să-i alungi pe străinii care 
s-au aşezat peste noi şi ne iau toate de la gură. 

— Fii binevenit, frate Rholes! Toate se fac la timpul lor. Ce zici, Cotiso, 
mergem într-acolo? 

— Sunt gata să strâng oaste, Mărite rege! 

— Frate Rholes, întorci calul şi mergi alături de mine. După Marea jertfă 
şi după ospăț vom avea timp să stăm mai mult de vorbă. 

Reluară drumul spre Kogaion. Soarele se ridicase deasupra crestelor, 
îmbrăcând valea și povârnișurile într-o lumină veselă. Până departe ajungea 
mirosul de tămâie și alte răşini aromate adus de fumul ce se împrăștia de la 
marele altar, purtat de adierea pornită din înălțimi. Când îl zări pe rege 
urcând drumul ce şerpuia pe povârnișul repede, mulțimea sosită cu o zi 
înainte, care aștepta nerăbdătoare, izbucni în urale. Erau bărbaţi și femei în 
veşminte de sărbătoare, cu buchete de flori în mâini, într-un amestec de 
culori vesele, ce păreau un pastel al maramelor, eșarfelor, iilor şi fotelor, 
întrerupt din loc în loc de negrul, seinul și albastrul căciulilor, bundelor și 
sumanelor. Sus, pe cea de a treia terasă, marele preot făcea ultimele 
pregătiri înconjurat de capnoboţi şi preoţi. Regele sări de pe cal şi se 
îndreptă spre altar, urmat de întreg alaiul și de gardă. Dincolo, în faţa 
căpeteniilor, se îngrămădea mulțimea. În acelaşi moment, corul preoților 
intona un imn de slava către marele zeu. Un fior de credință şi supunere 
străbătu întreaga adunare. Din vasele de pe coloanele zvelte de andezit de la 
cele patru colţuri ale altarului se înălțau valuri de fum, împrăştiind arome de 
tămâie și ale altor rășşini ce îndemnau la cucernicie. La un moment dat, 
marele preot dispăru într-un val de fum. Pe feţele femeilor și bătrânilor 
pluteau încordarea și smerenia. Corul preoţilor intona alt imn, cu acorduri 
grave, întrerupte de izbucniri putemice ce făceau să răsune în depărtări 
munţii din jur. Deodată valul de fum deveni străveziu și în faţa altarului 


apăru marele preot purtând mantia albastră ce închipuia culoarea cerului, 
ținând în mână un vas de argint din care se ridica o şuviţă subţire de fum. 

Liniştea se întinse în toate părţile, încordarea creştea, orice mișcare 
încetă. 

— Poporul se pleacă smerit în faţa ta, Mare zeu! răsună vocea metalică, 
lipsită de profunzime, a plăpândului Deceneu. 

Un murmur de supunere şi prosternare se întinse în unduiri ce se 
pierdeau spre cer. 

— Poporul ţi se supune cu credinţă şi te roagă să-l ferești de răzbunarea 
zeilor cei răi! 

— Te rugăm, Mare zeu! izbucni mulțimea. 

— Poporul te roagă să dai sănătate şi viață lungă regelui, să-l ajuţi să 
scape de jug străin pe toţi fraţii noştri! 

— Te rugăm, Mare zeu! 

— Vin la tine, Mare zeu, să primesc învăţătura și îndemnul tău! Vin să-ți 
aduc ofrandele pe care poporul le pune la picioarele tale! 

Mulțimea repetă fără oprire, pradă înfiorării: 

— Te rugăm, Mare zeu! Te rugăm, Mare zeu! 

Marele preot se îndreptă spre stânca din apropiere, în care se căsca gura 
neagră a unei grote. Însoţit de valul de fum și de acordurile corului preoților 
pieri în întuneric. De la spatele căpeteniilor apărură mai mulți dansatori, şi 
ei tot preoţi, unii purtând în mâini spade, alții arcuri cu săgeți, începură un 
dans de luptă în sunetele tulnicelor și tobelor ce imitau vuietul furtunii, 
huruitul tunetului și zgomotul trăsnetului. Dansul atinse încordarea maximă 
în momentul când cei cu arcuri sloboziră săgețile spre cer, alungând zeii cei 
răi care ar încerca să împiedice pe marele preot să ajungă la marele zeu. În 
acest timp alţi preoţi începură să pregătească altarul, în opt găuri puseră opt 
sulițe cu vârfurile în sus, bine ascuţite, lucind la lumina soarelui. La vederea 
lor, din ochii femeilor se porniră lacrimi; ştiau că le va fi dat să vadă din 
nou un tânăr sfârșindu-se în chinuri, plecat la marele zeu. Când totul fu 
gata, din grotă ieşi marele preot înconjurat de un val de fum. Corul preoţilor 
înălță un imn de slavă marelui zeu, făcând să răsune văile. Marele preot se 
apropie de altar. Feţe încordate îl urmăreau din toate părțile. Îşi roti privirea 
pe deasupra mulțimii, apoi, săltând amândouă mâinile, rosti: 

— Marele Zamolxis vă vorbeşte prin mine. El mi-a spus că dacă poporul 
îl urmează pe rege va fi bine, ne va ajuta să învingem duşmanii. Fiecare e 
dator să lupte, să nu-și găsească liniştea până când întregul neam al dacilor 


nu va fi unit într-o singură ţară. S-a bucurat Marele zeu și a binecuvântat 
fapta regelui: întemeierea Daciei unite și libere. El ne îndeamnă să mergem 
peste Pathissus și Tyras, să trecem dincolo de Dunaris, să eliberăm pe fraţii 
noștri de acolo, alungând veneticii veniţi de aiurea peste neamul nostru. Vă 
întreb, și prin voi întreb întregul popor: Sunteţi gata să-l urmaţi pe rege? 
Veţi lupta cu sacrificiul vieţii pentru a face Dacia Mare? Juraţi? 

Din toate părţile izbucniră legăminte, urale şi jurăminte. 

— Asta este voia Marelui zeu, iar eu v-am spus-o. Dar ce nutrim în 
sufletele noastre, Zeul cel mare ştie. El ne va arăta asta, dacă ne va primi 
sau dacă ne va respinge Marea jertfă. Cine este cu sufletul pregătit? Cine 
este gata să meargă în faţa bunului Zamolxis, acolo în cer, unde va trăi 
fericit de-a pururi? 

Un fior străbătu mulțimea. Era puternică credinţa în Zamolxis, nimeni 
nu se temea de moarte, dar tot nimeni nu voia să-și sfârșească atât de repede 
şi așa de năpraznic viaţa. Alături de marele preot veni un capnobot pregătit 
să noteze. Din mai multe părți răsunară diferite nume, fiecare rostind pe al 
altuia. Nu se pomenise niciodată ca cineva să fi strigat propriul nume. 
Capnobotul era grăbit. La un momerit dat, făcu semn pentru liniște, 
numărul necesar se completase: doisprezece. Un alt capnobot puse în mâna 
marelui preot un săculeţ cu bile: erau bile de lemn, albe și albastre. Se știa: 
cel pentru care se scotea bila albastră era destinat pentru marea jertfă. 
Capnobotul ce făcuse notarea strigă un nume şi marele preot scoase din 
săculeț o bilă: albă. În mulţime se auzi un murmur de ușurare. Urmă al 
doilea, apoi al treilea și al patrulea, bilele scoase erau tot albe. Abia la al 
cincilea apăru o bilă albastră. Din mai multe părţi răsună în valuri, repetat, 
numele: Ziper. Printre bărbaţi unii zâmbeau a uşurare, alții se înfiorau, iar 
femeile nu-și mai puteau stăpâni lacrimile. Marele preot îndemnă pe Ziper 
să se apropie de altar. Din mijlocul mulţimii ieşi un flăcău frumos, cu plete 
blonde, palid de încordare, în efortul de a se ţine tare. Se ştia fără scăpare, 
încercarea de opunere ar fi fost sfărâmată de cei care aşteptau cu înfrigurare 
să vadă care era voinţa marelui zeu, ea ar fi adus ruşinea asupra părinților 
săi. Doi preoți îl prinseră de mâini cu toată strășnicia. Ochii îi înotau în 
lacrimi, tinereţea ce-i umplea întreaga fiinţă se revolta în faţa morţii. Ce ştia 
el cum făcuse notarea acel capnobot? Cine putuse să verifice dacă se 
păstrase ordinea în care se strigase din mulțime, menţinând-o şi la tragerea 
la sorţi? Care era rostul daniilor ce le făceau unele familii cu flăcăi, de 
multe ori substanţiale, pe care capnoboţii le primeau cu plăcere și le 


însemnau cu grijă? Ziper era feciorul unui comate sărac de pe moșia lui 
Burrennus, părinţii lui nu duseseră niciodată ofrande pentru marele zeu. 
Preoţii începură să-l pregătească pentru marea iertfă: peste cămașă și 
cioareci îl înfăşurară într-o pânză albastră, trecând-o cu multă îndemânare 
peste mâini şi printre picioare, făcându-i cu neputinţă orice mișcare. 
Mulțimea privea încremenită, pe feţele palide se observa răsuflarea oprită, 
din credinţă și teamă. Preoţii îl culcară pe o plasă rară de frânghii, opt dintre 
ei o apucară de colțuri și de la mijlocul laturilor, începură un balans ritmic 
în sus şi în jos, apoi îl aruncară cu măiestrie, lăsându-l să cadă în sulițe. 
Ziper auzi ca un tunet izbucnind uralele, mai văzu mulțimea ca pe un 
furnicar răscolit, își simţi trupul săgetat de dureri vii, apoi totul pieri în 
întuneric și tăcere. Corul preoților intona cu modulări grave un imn de 
slavă, marea jertfă fusese primită. 

Marele preot se apropie din nou de altar, călcând rar, cu mânile săltate a 
implorare. Îndreptă privirea spre cer, pe deasupra stâncii din grota căreia 
ieşise, şi rosti cu ton de rugăciune și împăcare: 

— Îţi mulţumim, Mare zeu! Ne-ai primit jertfa. Facă-se voia ta, Mare 
zeu! În faţa ta, poporul face legământ că va asculta pe preoți şi-l va urma pe 
rege! 

Ușurată şi întărită în credinţa ei, mulțimea izbucni în urale și strigăte de 
mulțumire, iar răsunetul lor se pierdu departe în vale: 

— Îţi mulțumim, Mare zeu! Ne legăm, Mare zeu! Vom asculta și vom 
urma, Mare zeu! 

În timp ce preoţii săltau trupul jertfitului scoțându-l din sulițe, 
pregătindu-l pentru incinerare, corul continuă să cânte cu voci puternice, iar 
dansatorii să danseze mimând mișcări şi poziţii de prosternare, de zbor și de 
înălţare spre cer, în timp ce fumul de tămâie şi rășini aromate se îngroșa tot 
mal mult, până nu se mai văzu nimic în jurul altarului. 

Însoţit de marele preot, regele se îndreptă spre pajiştea netedă din 
apropiere, pe care erau întinse peste iarbă bucăţi late de pânză albă, lungi de 
câteva zeci de paşi, încărcate cu tot felul de bucate, așa cum era datina să se 
pregătească pentru ospățul de după marea jertfă. Alături de el se aşeză 
regina Theia, cu fiica — Serena — apoi Duras cu Carpina şi Oroles cu Andra, 
iar pe partea cealaltă, lângă marele preot, se înşirară Cotiso; Sagitulp şi alţi 
taraboști și căpetenii. La celelalte mese se înghesuia mulțimea într-o grabă 
ce nu mai putea fi stăvilită. Aducându-și aminte de Rholes, regele îl căută 
cu privirea, îl văzu departe, aproape de celălalt capăt, îl chemă și îl îndemnă 


să se aşeze între el şi marele preot. În scurt timp toţi se ospătau cu multă 
pofta. În frigări purtate greu de doi oameni se aduceau ciosvârte de vită, 
berbeci întregi, vânat de tot felul, oale şi ulcele pline cu vin treceau din 
mână în mână, se umpleau și se goleau neîncetat, se cărau coșuri cu pâine şi 
tot felul de colaci şi torte îndulcite, umplute cu fructe, brânză și miere. Nu 
trecu mult, întreaga pajiște se umplu repede de voie bună: râsete, cântece și 
chiote răsunau în toate părțile. După ce gustară câte puţin din bucate și 
sorbiră vin de câteva ori din cupele de lut bine ars, frumos înflorate, regele 
și marele preot se ridicară. Îl luară între ei pe Rholes, coborând încet pe 
plai. 

— Frate Rholes, acum putem să stăm de vorbă. Tu acolo ai cetatea şi 
moșia ta, ori ţi le-au luat cotropitorii? 

— Nu, Mărite rege, nu am și nici n-am avut. Sunt comate gospodar cu o 
căsuţă și o bucăţică de pământ, am femeie, copii şi câteva vite... Asta, ceea 
ce se ştie pe faţă, altfel mai sunt şi altceva... 

— Cum? Nu înţeleg... 

— Mărite rege, acolo oamenii s-au adunat în taină, au format mai multe 
cete şi dau lovituri veneticilor. Umblă şi atacă noaptea, iar ziua sunt văzuţi 
stând liniștiți pe lângă casele lor. Pe mine mă au ca un fel de căpetenie peste 
cete, toți ascultă de cuvântul meu. 

Regele îl cuprinse cu brațul peste mijloc şi îl strânse la piept. 

— Aşadar, frate Rholes, vorbim ca între căpetenii. Porneşti înapoi spre 
casă și dai zvon printre daci că regele nu i-a uitat. Sunt prea multe de făcut, 
iar fiecare treabă trebuie pornită la timpul ei. Mai întâi noi vrem să 
înjghebăm o oaste cu un mare număr de luptători, cu căpetenii viteze şi 
arme bune, agere, după aceea vom începe să eliberăm pe rând toți fraţii 
noștri de la răsărit, apus și miazăzi. Tu să pregătești cât mai multe cete și să 
aştepţi liniștit. Să spui tuturor acolo că Marele preot se roagă lui Zamolxis 
pentru scăparea lor de sub jug străin. Multă sănătate, frate Rholes, și să ne 
vedem cu bine! 

Se frământase mult regele cum să-și întocmească o armată bine 
organizată, pătrunsă de simţul ierarhiei, ordinii și disciplinei. Avea în minte 
mai ales legiunile romane și-l purta gândul că va veni vremea când va fi 
nevoit să lupte cu ele, să le alunge. Nu se mai putea bizui numai pe cetele 
strânse în pripă de taraboști. Se sfătuise îndelung cu marele preot Deceneu, 
care văzuse multe în lunga lui peregrinare, aflase destule amănunte despre 
falangele lui Alexandru Macedon şi cohortele Romei, până reuşise să 


găsească o cale de urmat: în fiecare ţinut și la fiecare cetate de taraboste se 
vor închega unități militare statornice, cu căpetenii aprige, care să 
pregătească pentru luptă călăreţi, arcași, sulițași şi prăştiași, urmărind 
totodată făurirea armelor în atelierele proprii din acele locuri. Încă de la 
începutul primăverii se vestise în toată ţara că regele căuta tineri comati 
destoinici pentru a-i face căpetenii militare, alegerea urmând să se 
desfășoare pe Kogaion în ziua aducerii marii jertfe. 

După ospăț, tinerii și o parte din mulțime, mai ales părinţii şi rudele 
celor ce se prezentau pentru a fi aleși de rege, se adunară pe platoul neted 
de lângă Kogaion. Pregătirile fuseseră făcute de Duras, ajutat de Gethulis — 
cel ce era în fruntea gărzii lui Oroles, şi de capnobotul Rogus — căpetenia 
gărzii marelui preot. Regele, cu regina şi cele doua fiice — Carpina și Serena 
— marele preot Deceneu, tarabostele Oroles cu Andra, și celelalte căpetenii 
se așezară pe băncile improvizate din scânduri groase, fixate pe pari bătuţi 
în pământ, înşirate de-a lungul terenului pe care urma să se desfășoare 
întrecerea în istețime, agilitate și curaj. 

— Iată prima arenă sau primul loc de gimnastică al dacilor! exclamă 
marele preot. Mai târziu poate că vom avea spectacole în amfiteatre, ca 
romanii, sau vom organiza jocuri olimpice, ca grecii. Sunt atât de multe de 
făcut, Mărite rege, încât trebuie să ne grăbim. 

Duras, Gethulis și Rogus erau înconjurați de numeroși tineri, unii sfioși, 
tăcuţi, alții cutezători, gălăgioşi, toţi frământaţi de dorinţa de a fi pe placul 
regelui. Se porniră întrecerile: fugă, sărituri, tragere cu arcul la ţintă, 
aruncarea suliței, iar ultima, călăria: din galopul calului să înțepe cu sulița 
unul din numeroasele burdufuri pline cu apă, agăţate într-un prepeleac. 
Toate plăcură mulțimii, de nenumărate ori valea răsună de îndemnurile și de 
hohotele de râs ce izbucneau pe de lături. Regula de alegere era simplă: 
erau reținuți pentru oaste toţi cei ce reuşeau cel puţin de două ori să se 
clasifice până la al zecilea în fiecare întrecere. De cele mai multe ori din 
mulțime se auzi strigat numele lui Carpio. De la început el se plasă pe 
primul loc şi se menţinu astfel la toate întrecerile. Tarabostele Oroles își 
privi fiica mirat, când auzi pe Andra strigând: 

— Haide, Carpio, nu lăsa pe nimeni să te întreacă! 

Carpio era chipeș, bine legat, de înălțime potrivită, ager în mișcări, cu 
pletele şi barba blonde, avea ochii albaştri, visători. Când vorbea părea 
blând; era o putere stăpânită ce nu se dezlănţuia decât în momentul de 
încordare. Privit cu ochii unui grec de la Atena, putea fi luat drept un atlet 


ce-şi călise trupul într-una din școlile de gimnastică de sub muntele pe care 
se înălța Acropole. Semăna cu acele statui în care sculptorul se străduise să 
măiestrească modelul de frumuseţe bărbătească. 

La sfârşit, Duras și Rogus prezentară rezultatul întrecerilor: treizeci de 
tineri îndeplineau condiţiile spre a fi aleși să devină militari. Capnobotul 
strigă pe fiecare, făcându-i semn să se așeze pe linie în faţa căpeteniilor. 
Regele îl privea atent pe Carpio, schițând un zâmbet de satisfacţie. Îl 
întrebă: 

— Din ce parte a ţării ai venit tu, Carpio? 

— De la Porolissum, Mărite rege! Am fost adus de tarabostele Sagitulp. 

— Să ştii că te opresc pe lângă mine, vei fi căpetenia gărzii mele, după 
ce vei învăţa să mânuieşti bine toate armele! 

— Mă rog Marelui zeu pentru sănătatea ta, Mărate... 

— Eu nu te iau să te rogi, ci să mă aperi, râse regele, întrerupându-l. 

Andra nu-și mai găsea locul. Alegerea lui Carpio o făcea să se înfioare 
de un simțământ pe care nu-l mai încercase niciodată. 

— Potoleşte-te, Andra! îi șopti tatăl. 

— Îmi pare bine că regele l-a ales pe Carpio! 

Tarabostele o privi o clipă rece, apoi pe faţa lui răsări un surâs plin de 
înţelegere. 

În cea de a treia zi, ultima, după care căpeteniile urmau să pornească 
spre cetăţile lor, regele, marele preot și tarabostii dădură roată Kogaionului, 
la toată coama prelungă a muntelui mărginit de două văi, și la mica cetate 
veche din apropiere, numită Cetatea de Munte, înălțată din timpuri străvechi 
pentru apărarea muntelui sfânt al dacilor, locul marelui altar al lui Zamolxis. 
Se opriră apoi pe platoul ce străjuia în partea de nord-vest terenul cercetat, 
lung spre răsărit de peste patru sute de paşi și lat spre miazăzi de peste trei 
sute de paşi. De la înălțime, regele începu să explice, arătând cu mâna spre 
punctele de pe întreaga suprafață despre care vorbea: 

— Pe toată întinderea pe care v-am plimbat vom construi două cetăți: 
una va fi cetatea de scaun a regelui, iar cealaltă cetatea sacră, a Marelui 
preot, iar amândouă împreună vor forma — spun şi eu ca romanii — capitala 
Daciei Mari. Ele vor fi apărate de ziduri și turnuri puternice de piatră, 
construite pe mai multe terase. Aici vom înălța cea mai mare și mai 
puternică cetate a Dacilor. Un drum pavat cu lespezi netede de piatră va 
urca până la Marele altar. Nici un dușman nu va pătrunde încoace, în inima 
Daciei. Alte cinci cetăţi, printre care și Sargedava, vor păzi intrarea în valea 


râului Sargetia. Pe toate cinci vom începe să le construim odată. În jurul 
cetății de scaun va fi o adevărată salbă de cetăţi întărite pentru apărare. 
Cetatea de pe acest loc, cea mai mare și mai puternică, se va numi 
Sarmizegetusa, adică cetatea întărită de pe munte. Așadar, aici vom 
întemeia capitala Daciei, formată din două cetăţi: Sarmizegetusa — capitala 
politică a dacilor — locul de scaun al regelui, și Kogaionul — capitala sacră a 
poporului dac — locul de scaun al Marelui preot. În Sarmizegetusa vom 
construi clădiri pentru rege, pentru scribi, pentru căpeteniile militare, pentru 
găzduirea oaspeţilor, pentru gardă, precum și magazii cu toate cele 
necesare: hrană, veșminte și arme. Dar nu numai atât, nevoile vor fi mult 
mai mari, ţara o vom mări până dincolo de Pathissus, Tyras şi Dunaris, 
trebuie să avem cetăți de apărare pe tot cuprinsul ţării, în care să poată 
merge negustorii ce vin din alte părţi, să poată vinde şi cumpăra tot ce este 
de trebuinţă. Așa va fi la Gerrnisara, Apulum, Potaissa, Napoca, Tibiscum, 
Argedava, Succidava şi în alte părți. Marele preot mi-a spus că în ţările pe 
unde a umblat dacii sunt numiţi barbari, adică un fel de vecini care au rămas 
cam sălbatici. Eu vreau să le arăt că Dacia lui Burebista se va lua la 
întrecere cu Roma! 

Acum să vă spun de ce am ţinut să cunoaşteţi cu toţii ce vrem să 
construim aici, pentru că fiecare taraboste va trebui să trimită meşteri pentru 
lucru: zidari, dulgheri, fierari, precum şi cele necesare lor: hrană, veşminte 
şi tot ce-i trebuie cuiva pentru a putea trăi şi munci. Să nu cumva ca vreunul 
dintre voi să ia în glumă cele ce spun. Va fi ars de viu tarabostele care nu va 
îndeplini cuvântul meu! Ne trebuie aici şi la cetăţile din jur mii de oameni 
sănătoși, buni de munca; puteţi trimite pe lângă comati și sclavi. De când 
mă gândesc la tot ce avem de făcut — și sunt atât de multe — nu-mi mai 
găsesc liniştea. Într-o noapte am visat că mă aflam sus, în cer, în faţa 
Marelui zeu, îi vorbeam despre tot ce mă îngrijora şi aşteptam să-mi spună 
care va fi soarta Daciei şi a poporului dac. El mă privea cu un surâs ușor, 
mângâindu-șşi barba bogata, albă ca neaua. După un răstimp, mi-a spus: 
„Rege Burebista, ia aminte: atunci când Sarmizegetusa și Kogaionul vor 
cădea în mâinile dușmanului, Dacia și poporul dac vor rămâne cotropiţi 
pentru totdeauna! Dar să-ţi spun şi care vă va fi dușmanul: Roma!” Asta ne- 
a sorocit Marele Zamolxis și asta va trebui să o ştie nepoții și stănepoții 
noștri. Acum aţi aflat ce va fi Sarmizegetusa, se cade ca Marele preot să 
vorbească despre cele ce ne-am sfătuit să facem în cetatea sacră. 


— A spus bine regele, se porni marele preot, trebuie să ne luăm la 
întrecere cu Roma. Am şi început-o: Roma are un Senat; la noi regele a 
înfiinţat un Sfat al ţării; Roma are numeroşi scribi, filosofi și retori, va 
trebui să avem și noi; romanii au un Mare templu al lui Iupiter, iar dacii vor 
avea un Mare sanctuar al lui Zamolxis. Vom înălța pe Kogaion construcţii 
în care scribii să scrie şi să păstreze istoria Daciei, unde tinerii noștri să 
înveţe ca și cum ar merge la o școală din Atena, prin ei cultul lui Zamolxis 
să fie întărit și răspândit la toţi dacii. lar mai presus de toate, vom construi 
Marele sanctuar, care va fi Marele templu al lui Zamolxis, simbolul de unire 
a poporului dac. Sanctuarul nostru va avea șaizeci de coloane, va fi 
înconjurat cu ziduri de piatră, se va întinde la peste șaptezeci de pași în 
lungime şi treizeci în lățime, arătând din vale ca o construcţie uriașă, așa 
cum am văzut un templu — îi spune Parthenonul — pe Acropolele de la 
Atena. Pentru asta toți tarabostii să ia aminte: capnoboţii vor umbla prin 
ţară pentru a strânge oamenii necesari lucrărilor de pe Kogaion; cei ce se 
vor opune vor fi daţi judecății Marelui zeu! Așa cum a spus regele, avem 
atâtea de făcut, încât ne trebuie multă îndârjire și răbdare. 

Regele asculta privind spre vale. Vedea un călăreț urcând în galopul 
calului. Din apropiere îl recunoscu, era un luptător din gardă rămas în 
cetate, la Sargedava. Acesta sări din șa şi salută: 

— Marele zeu să-ţi dea sănătate, Mărite rege! Am fost trimis să-ţi spun 
că a venit un călător de la Dionysopolis. 

Cetatea Arcidava devenise un loc de liniște. De când regele făcuse din 
Sargedava cetatea sa de scaun, de la Arcidava plecaseră căpeteniile militare, 
cei mai mulţi dintre negustori şi toţi cei ce trăiau însoţind oastea sau erau 
legaţi de treburile ţării. Până la construirea unei locuințe în noua cetate 
Sarmizegetusa, familia regelui urma să trăiască într-o situație de provizorat, 
de aceea putea fi găsită când la Sargedava, când la Arcidava. Tot așa se 
petreceau lucrurile şi cu familia tarabostelui Oroles, în aşteptarea terminării 
construcțiilor la cetatea Carsidava. După ce luase parte la aducerea marii 
jertfe pe Kogaion şi la întrecerile tinerilor ce aveau să devină căpetenii 
militare, regina Theia luase pe Serena și plecase la Arcidava, deşi Duras și 
Carpina se arătaseră bucuroși să rămână la ei oricât vor dori. Serena nu se 
învoise să meargă decât însoţită de Andra, iar tarabostele Oroles nu se 
împotrivise. De la sosire fetele erau nedespărţite, cea mai mare parte din zi 
şi-o petreceau umblând prin cetate şi pe plaiul din apropiere, până la 
marginea pădurii. 


Dacă şi-ar fi pătruns în suflet una, alteia și-ar fi dat seama că fiecare 
ascundea ceva şi fiecare își stăpânea greu dorinţa de a se destăinui. Într-o zi, 
era pe la sfârşitul prânzului, culegeau flori pe pajiște când văzură un bătrân 
comate, venind pe poteca ce ieșea din pădure. Ajuns în agropjere, acesta se 
opri mirat şi, trecându-și degetele prin barba, dădu bineţe: 

— Mă rog Marelui zeu pentru fericirea voastră, zeițele moșului! Cine nu 
se bucură numai văzându-vă? 

— Şi noi ne rugăm pentru sănătatea ta, moșule, răspunse Andra. Vrei să 
te duci în cetate? 

— Ba! Ce să caut acolo? De când regele a plecat — Marele zeu să-l ţină 
viață lungă — cetatea parcă a rămas pustie. Dacă el mai era aici, aş fi zis că 
sunteţi fiicele lui — am auzit că are două — dar cum el a părăsit aceste locuri, 
nu cumva sunteţi două zeițe? 

— Şi dacă am fi ce ai gândi? se grăbi Serena. 

— Că din dorinţa de a vă juca, aţi coborât pe pământ să-i chinuiţi pe 
muritori. Așa a fost odată un flăcău, pe vremea aceea eu eram mic, să tot fi 
avut zece ani, lumea spunea că îi frânsese inima o zeiță și el o căuta 
pretutindeni. Pe cine întâlnea întreba: „N-ai văzut o fată frumoasă ca florile, 
albă ca neaua, luminoasă ca soarele?” Oamenii sunt unii buni, alţii răi; unii 
îl priveau cu milă, alții se înveseleau pe seama suferinții lui. A murit 
sărmanul tânăr, în chinuri grele, plâns de toate femeile. 

Andra încercă să-l întărite, să-i scormonească pofta de vorbă: 

— Atunci, te temi că şi noi am putea să-ţi furăm inima, să te facem să 
umbli fără rost... chinuit...? 

— Hei, zeițele moșului, inima mea e beteagă, nu aveţi ce să mai faceți 
cu ea. În tinereţe şi eu am furat o zeiţă; acum ea este baba mea. O văzusem 
în curtea unei căsuțe de la marginea pădurii mari ce se lasă pe povârmișul 
dinspre Dunaris şi-mi rămăsese inima la ea. Am pândit-o în mai multe zile, 
până am văzut că a rămas singură acasă, m-am repezit, am urcat-o pe cal şi 
am pierit cu ea în munte. Ce mi-am zis: dacă e zeiță, să văd ce o să-mi facă? 

— Și ce a făcut, moșule? Te-o fi prefăcut într-o stană de piatră... Îl 
întrebă Andra. 

— Ei, aş, ce să facă... Aşa cum sunt fetele... s-a lăsat în braţele mele. 
Mi-a adus pe lume patru flăcăi şi trei fetițe, toate ca niște zeițe. Acum 
suntem bătrâni, dar să ştiţi că baba mea se ţine tare bine. Dar m-am luat cu 
vorba. Ma grăbesc, mă duc la garda cetăţii să spun că am simţit cum umblă 
cineva prin pădurea din partea cealaltă a muntelui. Mă tem să nu fie 


niscaiva cete de scordisci. De când au aflat că nu mai este regele la 
Arcidava, celții îndrăznesc să pătrundă mult încoace. Am plecat, zeițele 
moșului. Vă urez să aveţi parte în viață numai de fericire! 

Bătrânul pomi grăbind pașii pe poteca ce urca uşor spre cetate. Un timp 
fetele îl petrecură cu privirea. 

— Să avem parte numai de fericire!... murmură Andra oftând. 

— Spune-mi, Andra, la cine te gândești? [i-ai ales tânărul lângă care 
crezi că ai putea gusta fericirea? o întrebă Serena, în timp ce se aplecase să 
rupă o floare. 

Andra o privi mult timp. În sufletul ei se dădea o luptă. Nu îndrăznea să- 
şi descarce sufletul, de teamă ca nu cumva să-și dea seama că inima Serenei 
bătea pentru același tânăr. De atunci, din ziua întrecerii pe Kogaion, nu mai 
aflase nimic despre el. 

— E departe!... Nu l-am văzut decât o singură dată...! 

— Cât de departe? insistă Serena, cu gândul la o altă depărtare care o 
chinuia. 

— Departe... la Sargedava!... Serena, mi-e frică, mă frământă teama că 
şi tu... şi ţie ţi-a rămas inima la el... 

— Dacă e la Sargedava... Al meu e departe... departe... Haide, spune 
odată! De ce te fereşti de mine? 

— Carpio... murmură, ca şi cum nu îndrăznea să-i rostească numele. 

— Carpio? Flăcăul acela care a ieşit primul la toate întrecerile? Și mie 
mi-a plăcut, arăta minunat, dar să ştii că nu mi-a furat inima. Și ai început 
să-l iubeşti? 

— Aş vrea să-mi trăiesc viaţa alături de el...! 

— Dar e fecior de comate, Andra, tarabostele Oroles nu se va învoi să-și 
dea fata decât tot după un taraboste. 

— Carpio e altfel... Câteodată îmi aleargă mintea ca în povestea cu Făt- 
Frumos... Poate că şi el este fecior de taraboste, dar nu ştie. Ceva din 
adâncul sufletului mă împinge să mă încred în el. Știi că într-o noapte l-am 
visat? Fără să-mi spună vreo vorbă, a venit întins spre mine, m-a luat în 
braţe și m-a sărutat, şoptindu-mi: „Marele zeu ne-a sortit să fim unul al 
altuia”. Apoi a pierit. Când m-am trezit am început să plâng. Și ce dacă este 
fecior de comate? Va trăi mai mult pe lângă rege, va deveni căpetenie 
militară, se va dovedi viteaz... De multe ori mă gândesc la Comosicus, și el 
iubeşte o fată de comate, i-a jurat credință pentru toată viaţa. Tata a aflat şi 


tace. Cu tatăl ei se poartă cât se poate de frumos. Acum spune-mi și tu, 
Serena, unde este al tău? Ai zis că departe... departe... 

— La Dionysopolis! 

— Cine, Comosicus? Cum a fost cu putință? De ce până acum nu mi-ai 
spus? Dar el nu bănuiește nimic... nu poate... sufletul lui este dat alteia... 
Dacă aş fi ştiut, te ajutam... 

— Ar fi fost fără folos... Sunt fată de rege, nu pot să-mi aleg soțul, el 
îmi va fi dat. Nici Carpina nu și l-a ales, a plecat la Duras, făcând voia lui 
tata. De multe ori, încă de când eram mai mici, după ce se juca şi ne făcea 
voia, nu uita să ne întrebe dacă întotdeauna îl vom asculta, vom îndeplini 
ceea ce ne va cere el. M-am obișnuit cu acest gând, nu-l voi supăra 
niciodată pe tata. Pentru asta n-am vrut să afle Comosicus de dragostea 
mea. Când tata mă va lăsa să aleg... poate că atunci va fi prea târziu... 

Destăinuirea Serenei întrista pe Andra. Se vedea neputincioasă, nu putea 
să o ajute. Pe Ina o iubea mult, o avea în suflet ca pe o soră. În același timp 
însă, mărturisirea ei făcuse să-i crească prețuirea, o simțea mai apropiata, 
inimile lor se contopeau în dorințe despre care amândouă se îndoiau că se 
vor îndeplini vreodată. Porni să culeagă flori, frământându-și gândurile. 
Serena se aşeză pe o buturugă şi începu să-și facă un buchet. În jurul lor se 
întindea liniştea plaiului, uşor tulburată de ciripitul păsărilor şi foşnetul 
frunzelor copacilor. Deodată tăcerea se sparse în ropote de cai, pe care 
ecoul pădurii le aducea spre ele întărite. Andra zări departe, dincolo de 
cetate, pe drumul ce venea dinspre Tibiscum, un pâlc de călăreţi apropiindu- 
se în galop, însoţit de un val de praf ce se destrăma în urmă. Speriate, fetele 
alergară spre porţile cetăţii. Străjile din tumurile de pază începură să sune 
ca pentru primirea unui oaspete. După puţin timp pe lespezile de piatră ce 
pavau curtea răsunară ropotele cailor. Andra privea şi nu-i venea să-și 
creadă ochilor, în fruntea călăreţilor era tatăl ei, după el venea Carpio, apoi 
se înşira garda. Tarabostele sări din șa, salută respectuos pe Serena, apoi își 
îmbrățișa fiica. 

— Am venit să vă iau, le spuse grăbit. Regele este îngrijorat. Iscoadele 
noastre au adus vestea că cete de scordisci se pregătesc să pătrundă pe 
pământul nostru. Cetatea Arcidava este prea aproape de hotarul cu ei, ar 
putea ajunge aici în mai puţin de o zi, dacă luptătorii de acolo nu-i vor opri 
şi alunga înapoi. Ce vă uitaţi așa la el? continuă tarabostele, văzând că 
amândouă priveau mirate spre Carpio. E un flăcău de nădejde, va deveni 
căpetenia gărzii regelui. 


Tarabostele Oroles se arătase nerăbdător să vină să-și ia fiica. De fapt 
pericolul nu era prea mare, pentru că Duras pornise de-a dreptul în calea 
scordiscilor, însoţit de cetele de luptători ale căpeteniilor din cetăţile 
Tibiscum, Aizizis şi Berzobis. 

Spre seară, Andra ieși în curte şi se îndreptă spre poarta cetăţii. Pornise 
fără ţel, nu-şi găsea stare, parcă era într-o căutare de scopul căreia nu-și 
dădea seama. Tresări când în apropierea turnului cel mare îl întâlni pe 
Carpio. 

— Îl caut pe tata, se grăbi ea, negăsind ce să spună altceva. 

— Tarabostele este cu căpetenia gărzii la grajdul cailor. 

— Aş vrea să știu când plecăm... 

— După cum este voia reginei, poate chiar mâine. 

— Te-am văzut pe Kogaion în întrecerile acelea... Nu-mi puteam 
stăpâni râsul când din goana calului spărgeai burdufurile pline cu apă. 

— Marele zeu mi-a ajutat... 

— El? Nu isteţimea ta? 

Se priveau unul pe altul încurcaţi, fiecare uimit de frumuseţea celuilalt, 
amândoi nutrind dorințe nedeslușite, cu o speranţă ce se pierdea în negura 
îndoielii. 

— Tot aşa voi străpunge cu sulița în luptă și pe duşmanii țării sau ai 
regelui! "Ți-am auzit numele... Andra... Când îl rostesc în gând, parcă văd 
cu ochii minţii o zeiță... Ce om bun este tarabostele Oroles, când îmi 
vorbeşte mă sfătuieşte ca un tată. Ştiu multe despre Comosicus, de câte ori 
îşi aduce aminte câte ceva despre el, bătrânul îmi povesteşte. 

— Bătrânul... murmură Andra. De ce îi spui așa, tata nu arată ca un 
moşneag. 

— Nici nu este. Așa m-am obișnuit. Acolo la noi, prin părţile 
Porolissumului, tinerii spun la cei mai în vârstă bădie, adică bătrâne. 

Fata îl asculta, frământând în suflet altceva. Îndrăzni: 

— Spune-mi, Carpio, când o să-ţi placă o fată ce vei face? 

El rămase o clipă descumpănit, căutând un răspuns. 

— La noi se face după obicei, flăcăul spune mamei pe care fată o 
doreşte, iar ea, bătrâna, descurcă lucrurile... 

— Dar tu nu ai cu tine pe mama... 

— Nu ştiu ce aş face... Poate tac așa în mine... sufăr... Dinspre grajduri 
se ivi tarabostele, însoţit de căpetenia gărzii cetăţii. 


— Aici erai, Andra? Să te pregăteşti din vreme, mâine pornim din zori 
spre Carsidava. Acum să mergi cu mine să-ți arăt un minunat mânz al 
regelui, care va fi cel mai de rasă cal din Dacia. Vii și tu cu noi, Carpio? 

Regele Burebista şi Marele preot Deceneu erau plecați de multă vreme 
prin ţară, se opreau deseori pe la cetăţile taraboştilor şi prin satele comatilor, 
căutând să se convingă cum trăia poporul, pentru a-și da seama în ce fel să 
întocmească legile, încât pretutindeni să se întindă multumirea şi liniştea. În 
același timp, urmăreau modul în care se alcătuiau în fiecare cetate noile 
formaţii militare și se alegeau oamenii ce trebuiau trimiși la șantierele de 
construcție a noii cetăți de scaun Sarmizegetusa şi a cetăților de apărare din 
jur. Adânc preocupaţi de cele ce se cereau făcute fără prea multă întârziere, 
aproape că nu băgaseră de seamă că sosise toamna. Prin grădini, livezi şi 
podgorii se culegeau de zor fructele și strugurii, se scotea mustul şi se 
prepara vinul. În drumurile lor, îi izbi un lucru ce începu să le dea adânc de 
gândit, pretutindeni pe unde treceau munca era făcută mai mult de femei și 
copii, în timp ce bărbaţii se adunau mai mulţi la un loc şi tăifăsuiau cu 
oalele de vin în mâini sau, cei mai retrași, dormeau pe la umbrele caselor şi 
pomilor. Într-un loc surprinseră cum un comate luat de tăria vinului își bătea 
fără milă nevasta, în timp ce copiii ţipau, frământându-se în jurul lor 
neputincioşi. Cuprins de furie, regele porunci căpeteniei gărzii să-l lege pe 
nemernic și să-i tragă la spate douăzeci de lovituri de bici, însă marele preot 
se grăbi să intervină: 

— Mărite rege, acum ar fi biciuit în zadar, omul beat este ca o fiară, nu- 
şi dă seama ce face. Crezi că dacă dai cu ciomagul într-un animal, știe 
pentru ce l-ai bătut? Nu-l îndreptăm biciuindu-l, ci oprindu-l de a-și mai 
tulbura mintea cu vin. 

Într-o zi, era spre seară, ajunseră la Rasidava, cetatea tarabostelui 
Burrennus. De cum intrară, văzură multă forfotă printre comatii și sclavii ce 
erau alungaţi de străji în părţile mai dosnice, spre magazii şi grajduri. În 
mijlocul curţii stătea tarabostele, beat, susţinut de șeful gărzii sale. 

— Ce se petrece aici? întrebă regele cu bănuială. 

— Nimic, Mărite rege! se grăbi căpetenia gărzii. 

— Mărite rege, eu sunt tarabostele Burrennus, începu împleticindu-și 
limba, și-ţi urez bun venit! Mă rog Marelui zeu pentru sănătatea ta! 

Privindu-l cu silă, regele ordonă gărzii să strângă imediat pe toţi oamenii 
— comati şi sclavi — să-i aducă în faţa sa. 


— Eu, Mărite rege, sunt în cetatea mea, pot să fac ce vreau cu comatii 
de pe moşia mea și cu sclavii mei! continuă tarabostele, încâlcind vorbele, 
abia ţinându-se pe picioare. 

Regele nu-l asculta, urmărea nerăbdător adunarea oamenilor. Văzu 
câţiva cu cămășile sfâșiate, zgâriaţi, cu feţele năclăite de sânge. 

— Ce s-a întâmplat cu voi? Cine v-a bătut? îi întrebă stăpânindu-și greu 
supărarea. 

Răspunse un comate, căznindu-se să se ţină drept: 

— Nu ne-a bătut nimeni, Mărite rege! 

Cuprins de furie, regele se întoarse spre căpetenia gărzii cetății: 

— Să-mi spui tot ce s-a petrecut aici! Dacă încerci să-mi ascunzi ceva, 
pun să te ardă de viu! 

— Mărite rege, e un obicei vechi, așa se face aici la Rasidava de mulți 
ani. Cică e înveselire. Sunt strânși mulţi comati și sclavi, li se dă vin să bea 
pe săturate, apoi sunt puși să se lupte între ei. De fapt nu e luptă dreaptă, 
mai mult se bat. Cel ce iese mai tare, mai primeşte o ulcică. Cei ce stau pe 
de lături privesc şi râd. Asta se petrece cu comatii., dar... 

— Ce? Spune tot! se răsti regele. 

— Cu sclavii este mai rău. Sunt împinși să se bată până cade aproape 
mort unul din ei. Câteodată sunt lăsaţi să lupte folosind cuțite sau spade şi 
scuturi, atunci sfârşitul este moartea. 

— Ca gladiatorii din circurile Romei! murmură marele preot, clătinând 
întristat capul. 

Între timp tarabostele se mai dezmeticise, își dădea seama că greșise 
înfruntând pe rege. Îndemnă, rostind cu grijă vorbele: 

— Mărite rege, să mergem înăuntru, sunteţi înfometați şi obosiţi, ca 
omul venit de la drum lung. Nu lua în seamă jocurile noastre... 

În faţa regelui stătea un comate bătrân, pletele albe ieșite de sub căciulă 
îi fluturau pe lângă urechi. Îi făcu semn să se apropie: 

— Moșule, câţi ani ai? îl întrebă, încurajându-l la vorbă. 

— Nu prea știu, Mărite rege, eram flăcău când tatăl tău, tot Burebista, a 
venit la Arcidava ca rege şi s-a bătut cu scordiscii. 

Continuă să-l întrebe cu voce scăzută, aplecându-se spre urechea lui: 

— Spune-mi cinstit, bătrâne, tarabostele vostru se îmbată des? 

— Păi, ştiu eu ce să zic...?! Asta n-ar fi treaba mea... Și-apoi, el este 
tarabostele, stăpânul... 

— Să nu uiţi că ai alături de tine pe rege! îi șopti apăsat. 


— Apăi, să-ţi spun, murmură bătrânul, aud lumea că mai în fiecare zi 
este aşa ca acum. 

Sus, în încăperea de oaspeţi a cetăţii, tarabostele se arătă supus, pregătit 
să-i ceară iertare pentru starea în care îl găsise, dar regele vorbi despre 
altceva, ca şi cum nimic nu văzuse, deși în suflet fierbea de mânie. 

A doua zi porniră la drum din zori. Pe rege îl mira tăcerea marelui preot. 
Era obișnuit să-l asculte povestind cele văzute pe meleagurile îndepărtate pe 
unde umblase. Tăcerea însemna frământare. Pe la vremea prânzului intrară 
într-un sat. Mergeau în trapul cailor, privind prin curţi, grădini și livezi. Nu 
văzură la treabă decât femei şi copii. Într-o răspântie, regele se opri. Ordonă 
gărzii să aducă în faţa sa mai multe femei. Curioase, multe se adunară în 
fugă. Nimeni din mulțimea strânsă în grabă nu știa că se aflau în faţa regelui 
şi a marelui preot, nu-i mai văzuseră niciodată. 

— Spuneţi-mi, nevestelor, ce trebăluiţi voi pe acolo prin grădini şi 
livezi? le întrebă regele. 

Răspunse una mai tânără, vioaie, cu privirea focoasă: 

— Păi, avem multe de făcut, bunule taraboste: culegem poamele, tăiem 
pomii cu crăci uscate, îngrijim viţa de vie pentru iarnă, întărim gardurile... 
Câte treburi nu sunt de făcut în gospodăria unui om...! 

— Dar bărbaţi nu aveţi? Ei unde au plecat? 

Femeia focoasă izbucni în râs: 

— Arde-i-ar focul! Ce, mai poţi să faci ceva cu ei? Cum se scoală 
dimineaţa îi vezi cu oala de vin în mână; n-o lasă până nu cad beţi criță. 
Acum toți dorm buştean. Se trezesc după-amiază și iarăşi pun mâna pe oale. 

— Asta înseamnă că nici voi nu staţi cu gura pe ei, să-i îndemnați la 
treabă. 

— Ehei, bunule taraboste, s-a întâmplat și una ca asta, şi ce a ieşit!... O 
femeie din capul satului a început să-și certe bărbatul, iar el îndârjit de vin a 
luat-o la bătaie. Auzindu-i, vecinul a făcut la fel, a început să-şi snopească 
nevasta. După ei s-au luat și alţii, aşa că s-a întins hărmălaia în tot satul, nu 
se auzeau decât vaietele femeilor și lătratul câinilor. De atunci îi lăsăm în 
pace, cu ei sau fără ei, ne e totuna. Nici Marele zeu nu mai are ce să le facă. 
D-asta şi tarabostele Burrennus e supărat foc, cică în satul ăsta nu merge 
bine treaba. 

Frământându-și barba, regele își reaminti cele ce văzuse în cetatea 
tarabostelui. Oftă îngrijorat, în acea călătorie descoperise o altă față a 
Daciei, a poporului dac. Privi spre marele preot, Deceneu căta undeva 


departe pe deasupra femeilor, cu fața împietrită într-un zâmbet şters ce-i 
oglindea mâhnirea din suflet. 

— Şi aşa vreţi să vă trăiţi toată viaţa? 

— D-apăi, ce putem să facem, bunule taraboste i Și Marele zeu și-a 
întors faţa de la noi, că, de-ar vrea să ne ajute, ar usca toate viile! se grăbi să 
răspundă tot femeia focoasă. 

Alături de ea şedea o bătrânică, asculta ţinând mâna la gură, clătina 
capul la răstimpuri, arătându-și astfel acordul cu cele auzite. Regele de mult 
o cerceta cu privirea. 

— la spune-mi, mătuşico, i se adresă el, în tinereţea ta tot așa făceau 
bărbaţii? Cum ţi-ai trăit viaţa alături de omul tău? 

— Am avut om de ispravă, bunule taraboste, cât e ziua de mare nu se 
oprea din muncă, dar mi l-a luat Marele zeu. Pe vremea noastră nu se 
pomenea să fie bărbaţii ca acum; atunci bea omul o cănuţă de vin la o zi 
mare, și-atât. S-a ticăloșit lumea, bunule taraboste...! 

Regele strânse frâul calului, pregătindu-se de plecare. Cele auzite îl 
tulburaseră adânc. Rosti, căutând să-și stăpânească supărarea: 

— Întăriţi-vă speranţele, nevestelor, se va găsi un mijloc prin care 
bărbaţii voştri să fie aduşi pe calea cea bună! Zeul cel mare să fie cu voi! 

Dădu pinteni calului şi se îndreptă însoţit de un val de praf, urmat de 
marele preot şi de gardă. Se grăbea, trebuia ca până la căderea serii să 
ajungă la cetatea Tibiscum. În drumul său era mica cetate Rehidava. Se opri 
să vadă ce făceau cei ce străjuiau acolo. Ceea ce găsi nu-l mai surprinse, toți 
erau prinşi de tăria vinului. Cetatea era folosită numai pentru paza drumului 
ce pătrundea în trecătoarea îngustă din apropiere, locul unde deseori cete de 
tâlhari opreau şirurile de care şi le jefuiau. 

După câteva zile, revenit la Sargedava, regele se grăbi spre șantierul noii 
cetăți de scaun, Sarmizegetusa, să vadă cum înainta lucrul. Pretutindeni găsi 
dezordine, se începuseră câteva săpături și se lucra de mântuială: oameni 
puţini, supraveghere slabă, nici o urmă de organizare. Înţelese ce se 
petrecea: vinovatul era tot vinul. În fiecare seară hăuleau văile din jur de 
chefurile comatilor aduși pe şantier, care, cu o lărgime de suflet izvorâtă din 
ulcele, se omeneau cu sclavii dați de taraboşti pentru lucrări. Abătut, se opri 
la umbra unui copac, se așeză pe o buturugă și își prinse capul între mâini. 
Tot ce gândise, tot ce pregătise se prăbuşea în neputinţă și dezordine. Nu se 
îndoia, era convins că și pregătirea oastei încredinţată taraboştilor se afla în 
aceeași stare, ca și lucrările pentru noua cetate. Cu cine să pornească 


împotriva scordiscilor, tauriscilor, bastarnilor şi odrișilor pentru a-i elibera 
pe dacii subjugaţi? Cu cine să înalțe cetăți de apărare, de care ţara mărită 
avea nevoie în fața pericolului roman? Cum putea să lupte cu întreg 
poporul, pentru a-l întoarce pe calea cea bună, să-l facă să se lepede de 
patima beţiei? Era înconjurat de câteva căpetenii destoinice, dar mai departe 
nu vedea decât delăsare şi nepăsare. Deodată se înfiora: va începe să 
pedepsească, să judece, să arunce în sulițe, să ardă de viu pe oricine va fi 
prins că nu dă ascultare cuvântului său, fie taraboste, fie comate. Se săltă de 
pe buturugă și porni în sus spre Kogaion, urmat de gardă. Văzu că la marele 
sanctuar lucrul pornise mai bine, se lucra mai cu spor. Îl găsi pe marele 
preot între capnoboți: sfătuia, încuraja, poruncea, ameninţa, fără să-și piardă 
calmul, ca și cum tot ce făcea fusese dinainte bine gândit. În câteva clipe 
toți ieșiră. Rămaseră singuri. Deceneu nu aşteptă ca regele să spună ceva, 
începu el: 

— Eşti mâhnit, și bănuiesc de ce. 

— N-ai venit pe la mine să ne sfătuim... 

— Niciodată nu mă grăbesc, Mărite rege, nu pornesc ceva până nu 
chibzuiesc adânc: cât din ceea ce obţin va fi bun şi cât va ieși rău. Poporul 
este ca un val — eu am văzut marea răscolită pe vreme de furtună — nu i te 
poţi opune, trebuie să te lași purtat de val până se potoleşte stihia. 

— Să-l las să se zbată în mocirlă? Să nu alung veneticii, care au cotropit 
pe dacii ce trăiesc dincolo de hotarele de acum? Să nu mai întăresc cetățile 
de apărare? 

— Dar eu nu spun asta, Mărite rege! Gândul meu aleargă în altă parte: 
un rege trebuie să fie şi să rămână iubit de popor, dacă vrea să-l adune în 
jurul său, aşa cum ţine matca albinele strânse într-un stup. 

— Şi ce trebuie să fac, Deceneu? 

— Să-i laşi pe alţii să te ajute. Mărite rege, poporul primeşte şi suportă 
cu resemnare orice nenorocire vine de la o putere căreia nu poate să i se 
opună, de care se teme. O iarnă grea, un cutremur, o furtună cu înec, o 
secetă nu-l face să se revolte, vede în ele voia Marelui zeu. Să pornim ceva, 
pe care trebuie să o dăm drept porunca lui Zamolxis, să spunem poporului 
că se supune judecății Zeului cel mare acela care nu va da ascultare, 
taraboste sau comate. Eu, capnoboţii şi preoţii te vom ajuta. Am chibzuit 
îndelung, Mărite rege, mi-am dat seama de supărarea ta, te am în suflet, prin 
tine văd întregul neam al dacilor. Mi-am zis că poporul nu poate fi trezit din 
starea de amorțeală în care a ajuns decât stârpind răul. Dacă noi nu am fi 


umblat prin ţară, n-am fi știut de halul de stricăciune la care au ajuns cei 
mai mulți dintre bărbaţi, căzuţi pradă viciului beţiei. Pentru a curma acest 
flagel, trebuie scoasă din rădăcini și arsă viţa de vie, trebuie vărsat prin râuri 
şi bălți vinul pe care l-au stors toamna asta! 

— Cum poţi să gândești că ar fi cu putinţă...>! 

— Cu ajutorul lui Zamolxis şi al meu, Mărite rege. Mă voi așeza între 
tine şi popor, voi susţine că așa este porunca Marelui zeu, eu și capnoboțţii 
mei vom judeca pe cei ce nu dau ascultare și îi vom pedepsi fără cruţare. 
Când un popor alunecă pe panta decăderii, nici un sacrificiu nu este prea 
mare pentru a-l readuce pe calea cea bună. Procedând astfel, nimeni nu va 
privi cu ură spre rege, iar el va putea să-și continue fapta începută, aceea de 
a elibera şi uni pe toți dacii, de a înfăptui Dacia Mare la care visăm 
amândoi. 

— Pentru mine, bunule Deceneu, tu eşti Zeul cel Mare...! 

— Sunt un muritor de rând, Mărite rege! Amintește-ţi ce ţi-am vorbit cu 
sinceritate atunci, în cetatea Arcidava, ţi-am spus că eu nu cred în existenţa 
şi puterea lui Zamolxis, însă trebuie să-l susţin, să-l prezint ca pe o realitate 
vie, pentru că este necesar. În Elada, la Atena, erau mulți filosofi care nu 
credeau în zei, ci în puterea și destoinicia omului. Acum pe umerii noștri 
purtăm soarta poporului dac. 

Timp de mai multe zile, preoţii au împrăștiat în toată ţara vestea că pe 
marele altar de pe Kogaion se va aduce o nouă jertfă, cerută de zeul cel 
mare pentru a scăpa poporul dac de o mare nenorocire. Care anume era 
pericolul nici ei nu-l știau, spuneau că el va fi anunţat de marele zeu prin 
gura marelui preot. De la fiecare cetate, tarabostele trebuia să aducă din 
fiecare sat de pe moşia sa câte un comate cu nevasta lui. Între timp 
capnoboţii se îngrijiră să aleagă pe cel ce va fi adus mare jertfă: pe un tâlhar 
care omorâse o văduvă pentru a o jefui. De multe ori preoţii procedau în 
acest mod, lăsând poporul să creadă că așa căzuseră sorții. 

Ceremonia marii jertfe începu după ritualul obișnuit, corul preoţilor făcu 
să răsune văile din jurul Kogaionului, iar mulțimea se legă, prosternându-se, 
că se va supune poruncii marelui zeu și va urma fără șovăire pe rege. 
Marele preot pieri prin fumul de tămâie în grota din stâncă, rămase acolo o 
vreme, în timp ce corul intona un imn de slavă. leşi învăluit de valul de 
fum, se apropie de marele altar și, cu voce ce făcu mulțimea să se înfioare, 
începu să vorbească, privind spre cer, ţinând braţele în sus: 


— Mare zeu, am venit în faţa credincioşilor tăi spre a le face cunoscută 
porunca ta. Le spun, Mare zeu, că cei ce nu vor da ascultare se supun 
judecății tale; le spun, Mare zeu, că cei vinovaţi vor fi arşi de vii aici în faţa 
Marelui altar; le spun, Mare zeu, că toată familia aceluia care ţi-a călcat 
voia va pieri în suferinţă; le spun, Mare zeu, că tu eşti hotărât să salvezi 
poporul dac, să-l faci să nu cada în robia hoardelor care vin de aiurea şi 
încearcă să se statornicească pe pământul nostru. Așa vor face cu toţii, Mare 
zeu, vor smulge din rădăcini viţa de vie și o vor arde, vor vărsa și arunca pe 
câmpuri şi în râuri vinul pe care îl au şi vor deveni oameni cumpătaţi! Da, 
Mare zeu, poporul se leagă cu jurământ că va da ascultare poruncii tale! Nu 
vor avea odihnă, Mare zeu, capnoboții și preoţii vor umbla pretutindeni să 
vadă dacă toți ţi-au făcut voia, iar pe cei vinovaţi îi vom aduce în faţa 
judecății tale! 

Un murmur surd se întinse pretutindeni, plutind în valuri pe deasupra 
mulțimii, femeile se rugau năpădite de recunoştinţă către Zamolxis, în timp 
ce bărbaţii, cu totul descumpăniţi, se priveau împietriţi, neîndrăznind să-şi 
verse obida din suflete. Ceea ce auziseră nu se mai pomenise în Dacia, nu le 
venea să creadă, tot sperau ca până în cele din urma amenințările marelui 
preot vor fi date uitării pe măsura scurgerii timpului. Erau în prag de iarnă, 
gândeau că până în primăvară se vor schimba multe. 

Într-o zi, pe la sfârşitul lui noiembrie, capnobotul Rogus cu garda sa de 
preoţi se opri la cetatea tarabostelui Orios, în apropiere de Apulum. Văzuse 
în drumul său că pe moşia aceea nu se scosese şi nu se arsese nici un butuc 
de vița devie, ceea ce-l făcuse să cadă la bănuială că nici vinul nu fusese 
vărsat și împrăștiat. La vederea preoților, străjile cetăţii închiseră porţile şi 
începură să sune din cornuri ca pentru luptă, aşa cum aveau poruncă. 
Tarabostele ieși în întâmpinarea lor: 

— Marele zeu să fie cu tine, Mare preot! îl primi el pe capnobot, 
căutând să se arate bucuros de oaspeţi. Dacă vrei să poposeșşti la mine, poţi 
să rămâi câte zile doreşti. 

— Şi cu tine, taraboste Orios, să fie Marele zeu, dacă nu l-ai supărat. Ce 
gândeşti să faci cu viţa de vie? Dar în beciuri mai ai vin? Sunt trimis de 
Marele preot... 

Tarabostele nu-l lăsă să sfârșească ce voia să spună: 

— Eu nu ascult decât de rege, el nu mi-a cerut nimic. Datina noastră din 
străbuni nu s-a schimbat, fiecare taraboste este stăpân pe cetatea, moșia, 
comatii şi sclavii săi. 


— Nu te temi de judecata Marelui zeu, taraboste? 

— Dacă mă ameninţi, pun suăjile să te alunge! 

— Am plecat, taraboste Orios, murmură capnobotul, întorcând calul. Mă 
voi ruga Zeului cel Mare pentru iertarea ta! 

În satul de la poalele dealului pe tâmpla căruia se înălța cetatea, 
capnobotul puse garda să caute prin colibele și beciurile comatilor. Preoții 
găsiră nenumărate burdufuri, cofe, oale și butoaie pline cu vin, puse la 
păstrare, ca pentru iarna. Îngroziţi, unii comati le scoaseră şi le vărsară în 
văzul lor, alţii se arătară nepăsători, nutrind gândul ca peste noapte să le 
ducă în locuri tainice, unde nu vor putea fi găsite. 

După două zile, un capnobot trimis de pe Kogaion anunţă pe tarabostele 
Orios că era chemat de marele preot. Acesta refuză să se prezinte. Totul 
fusese însă dinainte pregătit, cete din oastea preoților încercuiră cetatea și 
satul, se dezlănţui o luptă scurtă şi tarabostele se văzu nevoit să se predea. 
O dată cu el au fost luaţi și câţiva comati de pe moşia sa. 

Din nou au fost strânși pe Kogaion toţi tarabostii și câte o pereche de 
comati din fiecare sat. La judecare marele preot se arătă neînduplecat, 
dovedi o energie ce-l făcea de nerecunoscut. Când regele îi șopti că era 
periculos să fie dat morții un taraboste, Deceneu rosti cu profundă 
convingere: 

— Trăim un moment greu, Mărite rege, este în joc soarta Daciei! 
Pierdem un taraboste şi un comate, dar trezim la viață un întreg popor! 

Dintre comati se stabilise dinainte unul care să fie judecat alături de 
taraboste. Momentul de încordare maximă se dovedi la ieșirea marelui preot 
din grotă învăluit de valul de fum, când, apropiindu-se în faţa marelui altar, 
a strigat: 

— Marele zeu a poruncit ca aceşti doi vinovaţi să fie arşi de vii! Dacă 
poporul dac nu-i îndeplineşte voia, va fi lovit de pârjol, cutremur, trăsnete şi 
molime! Mare zeu — continuă apoi, schimbând tonul spre implorare, 
ridicând braţele — poporul se leagă să nu mai iasă din voia ta și te roagă să-l 
ierţi! 

Îngrozită, mulțimea izbucni, făcând să răsune văile: 

— Ne legăm, Mare zeu! Te rugăm să ne ierţi, Mare zeu! 

Acolo, în apropierea marelui altar, tarabostele Orios şi comatele şi-au 
dat sfârşitul în flăcări, în timp ce corul intona un imn de slavă marelui zeu. 

Cele petrecute s-au întins ca fulgerul pe tot cuprinsul țării. 


În acea toamnă, a cărei vreme bună s-a prelungit mult, pe deasupra 
Daciei a plutit un val de negură cu puternic miros de vin, amestecat cu 
înecăciunea fumului ce se înălța din grămezile buturilor de viță de vie care 
ardeau pe coastele dealurilor. 

C omosicus ardea de nerăbdare să se înapoieze acasă, îl chinuia dorul de 
Ina. În curând urmau să se împlinească doi ani de când venise la 
Dionysopolis. Timpul se scursese destul de repede, îl ajutase prietenia lui 
Theon, fiul cel mare al lui Acornion, cu care se potrivea în multe privinţe, 
erau și de aceeași vârstă. De fapt şi cu ceilalți copii ai dionysopolitanului: 
Hector — de treisprezece şi Egina — de unsprezece ani, trăia într-o apropiere 
atât de strânsă, încât unui străin de casă îi părea o legătură frățească. În 
cetatea de pe țărmul Pontului Euxin viaţa se desfășura tumultuoasă, ca în 
oricare aşezare întemeiată de grecii întreprinzători, în căutare de câştiguri 
bune și ușoare, negustori cu corăbii încărcate de mărfuri veneau și plecau 
fără încetare la Histria, Tomis şi Callatis sau chiar mai departe, spre Bizanţ 
şi Atena. Casa lui Acornion era mare și frumoasă, el trecea în cetate drept 
un om bogat, se bucura de o aleasă consideraţie din partea concetăţenilor. 
Construcţia era o îmbinare de elemente elenistice și romane, cu peristil 
interior al cărui portic fusese orientat spre miazăzi, pentru ca soarele să 
pătrundă cât mai mult timp în încăperi. În andron, sala în care aveau loc 
banchetele, pardoseala era de mozaic cu desene din combinaţii ale roșului 
cu albul şi cu negrul, iar alături, în camera de primire, pusese marmură albă 
frumos lustruită. Mai departe, tot la parter, se întindeau bucătăria, baia, 
cămara şi boxele unde dormeau sclavii. Deasupra se aflau: camera soților, 
încăperile copiilor, precum și a femeilor — gineceul. 

Când sosise Comosicus, Acormnion se văzuse pus într-o situaţie greu de 
împăcat: Theon sfârşise școala gramatistului, unde învățase să scrie și să 
citească, trecuse la aceea a pedotribului — profesorul de gimnastică, iar 
Hector era prea mic pentru a însoţi prin cetate pe dacul puţin obișnuit cu 
lumea ce forfotea pe străzile înguste. Îi venise în ajutor faptul că „barbarul” 
—aşa cum se spunea dacilor prin cetăţile de pe ţărmul Pontului Euxin — știa 
să scrie şi să citească chiar în limba greacă, ieşise din încurcătură angajând 
pe Kallisthene, profesor de retorică și filosofie, pentru Theon și Comosicus. 
Scopul urmărit era ca dacul să înveţe cât mai bine să vorbească limpede, 
curgător și frumos, ca grecii şi romanii. În cetatea Dionysopolis nimeni nu 
bănuia că Acornion era omul de încredere al lui Burebista, îndeplinea 
misiuni speciale, mergând ca trimis al său pe lângă regii și căpeteniile 


popoarelor cu care avea legături. Era un abil diplomat grecul, îndeletnicire 
pentru care primea o bună răsplată de la regele dac, de aceea în această artă 
subtilă a diplomaţiei îl iniţia chiar el pe tânărul dac. Îi spusese regele, pe un 
papirus trimis printr-un negustor: „Să-mi faci din Comosicus un iscusit om 
pentru solie, ca tine, să mă pot încrede în el, să-l trimit la nevoie chiar și la 
Roma, al cărei pericol se apropie de Dacia.” Nu neglijase la cei doi tineri 
nici întărirea trupului, măiestria de a lupta cu spada și a trage cu arcul, lucru 
pentru care, deși aveau profesor pentru învățătură mai înaltă, îi obligase să 
meargă cu regularitate la palestra, terenul de sport în aer liber, de formă 
pătrată, împrejmuit cu ziduri, având pe două laturi încăperi pentru 
dezbrăcare, baie şi odihnă, împodobit cu statui ale zeului Hermes, patronul 
gimnaziilor. Stăpânul palestrei era pedotribul. Acesta purta o mantie de 
purpură, el arăta cum trebuie executat fiecare exercițiu, caracteristicele 
gimnasticii greceşti fiind: nuditatea completă — gymmos însemna gol, 
ungerea cu ulei pe trup şi mișcarea în sunetele oboiului. La început 
Comosicus încercase un simțământ de reţinere, îi era ruşine să iasă pe 
palestra complet dezbrăcat şi îi era silă să se ungă cu ulei. Se obişnuise greu 
să se comporte ca ceilalți tineri. Trei erau sporturile la care pedotribul îi 
remarcase calităţile: lupta, aruncarea suliței și aruncarea discului. Scopul 
urmărit prin luptă era acela de a-l face pe adversar să cadă, învingătorul să 
rămână în picioare, şi aceasta se repeta de trei ori. La suliță, pe lângă putere 
era nevoie şi de agilitate. Suliţa sportivă avea un șiret de piele lung cam de 
două palme, prins cu un capăt la mijlocul ei, care se înfășură pe tija de 
lemn, lăsând liber celălalt cap, ce se termina cu un inel de fier prin care 
aruncătorul îşi trecea două degete: arătătorul şi mijlociul de la mâna 
dreaptă. O dată cu aruncarea, desfășurarea șiretului dădea suliței şi o 
mișcare de rotaţie, dublându-i sau chiar triplându-i distanţa parcursă prin 
aer. În întrecerea cu discul își spunea cuvântul mai mult agilitatea, legată de 
răsucirea şi înclinarea trunchiului, îndoirea și mișcarea picioarelor, avântul, 
oprirea și alegerea momentului de slobozire. Pedotribul era încântat de 
măiestria lui Comosicus, când intra pe palestra în primul rând întreba dacă 
dacul venise. Și Theon se dovedea un bun sportiv, întrecea pe alții mai ales 
la fugă și sărituri. În timpul liber Theon şi Comosicus se duceau în agora, 
piaţa plină de prăvălii şi ateliere, unde negustorii și meșteșugarii făceau 
afaceri bune, lăudându-şi marfa în gura mare spre bucuria cumpărătorilor. 
Tot în agora puteau fi văzuţi dansatori, scamatori, mimi și măscărici care 
înveseleau mulțimea cu jongleriile lor. De multe ori luau parte la jocuri ce 


se încingeau între tineri într-un loc mai retras al pieţii, cele mai multe de 
noroc: aruncarea zarurilor, a monedelor, a arșicelor sau a bobilor, jocuri care 
se sfârșeau deseori cu ceartă şi bătaie. Dar plăcerea lor cea mai obișnuită 
era să hoinărească prin port şi pe uliţe, să intre prin prăvălii şi ateliere, mai 
ales la bărbieri, unde aflau veşti noi, puteau înnoda discuţii lungi, arătându- 
şi astfel elocința, deși aveau în față oameni care nu înțelegeau prea multe 
din cele spuse de ei. Erau încă la vârsta când toate le păreau cu putinţă, când 
viaţa se arăta frumoasă, prevestind un viitor plin de satisfacţii. Cât priveşte 
fetele, deşi vecinii aveau fiice de vârsta lor, Comosicus nu se lăsase atras de 
niciuna, dragostea sa pentru Ina se menținea încă puternică. De altfel știa că 
nu-și va trăi viaţa în Dionysopolis. Sosise vremea, spera, ca în curând să 
pornească înapoi spre Dacia. 

Acornion şedea la fereastra ce dădea spre mare. De acolo privea adesea 
țărmul ce înainta spre larg, formând golful care adăpostea portul cetăţii, 
urmărea mişcarea corăbiilor ce se încrucișau în lung şi în lat, venind sau 
plecând, și încordările vâslașilor — sclavi legaţi cu lanţuri — pe care stăpânul 
îi bicuia la cea mai slabă delăsare. Mintea îi alerga departe, vedea întinsul 
apei ce se pierdea la orizont, îşi imagina că lumea era fără sfârşit, deși ei, 
grecii, împânziseră țărmurile cu coloniile lor. Îl readuse la realitate un 
zgomot în peristil, apoi auzi vocea lui Theon. Îşi aminti că se pregătise să 
stea de vorbă cu Comosicus. Trimise pe o sclavă să-l cheme. 

— Toţi zeii cu tine, Comosicus! îl primi, văzându-l cum se pleca încă 
din uşă cu mult respect. Stai, îl îndemnă, arătându-i un scaun. 

— Şi eu mă rog Marelui zeu pentru... 

— Tocmai pentru asta te-am poftit la mine, îl întrerupse. Spune-mi, te-ai 
gândit cumva, pe cine îl crezi mai puternic, pe Zeus — tatăl zeilor noştri, sau 
pe Zamolxis — tatăl zeilor voştri? 

Comosicus nu răspunse, îl privea mirat, nu înțelegea ce urmărea. 

— Am glumit, reluă Acormion, răspunsul la întrebarea asta ar fi o 
adevărată filosofie. 

— Sau nu ar fi nimic. Dacă Zamolxis a făcut cerul şi pământul, oamenii, 
animalele și munţii — cum credem noi dacii, atunci ce a mai rămas să 
făurească Zeus? Kallisthene ne-a spus că filosofii sunt în încurcătură de 
câteva sute de ani, unii cred că există zei şi trebuie să ne rugăm lor, alţii — și 
aceştia par să fie cei mai mulţi — susţin că ei nu sunt altceva decât plăsmuiri 
ale minţii omeneşti. 


— Da, așa am gândit şi eu de multe ori. Uite unde îmi alerga gândul, 
când ţi-am făcut întrebarea: Ai vrea să mai rămâi la Dionysopolis sau te-ai 
grăbi să pomești spre Dacia: adică, ce alegi, pe Zeus sau pe Zamolxis? 

— Pe Zamolxis! Vreau să mă întorc acasă! 

— Dar ţi-am spus de multe ori că vei deveni omul de încredere al 
regelui Burebista, că vei fi trimisul lui când într-o parte când în alta. Nu vei 
sta numai acasă, alături de soție... 

— ÎI voi sluji cu devotament pe rege ' 

— Frumos, asta îmi place, te-ai făcut un adevărat bărbat. De altfel ai și 
vârsta, în curând vei împlini douăzeci şi unu de ani. Aici, în cei doi ani ai 
învăţat multe, dar îţi mai lipseşte ceva: trebuie să cunoşti lumea, să știi cum 
să te porţi în relaţiile cu oamenii, mai ales cu aceia care au un rang înalt în 
conducerea unei ţări. Pentru asta, înainte de a te înapoia în Dacia, va trebui 
să faci o călătorie la Atena, unde am un bun prieten, acesta te va însoți la 
Roma. Este om cu trecere, are legături cu senatori, magistrați și patricieni. 
Acolo vei merge în Forum, unde vei asculta pe marii lor oratori, te vei duce 
în Senat și vei vedea cum se dezbat treburile politice, cum se conduce 
întinsul imperiu roman. Acum ştii bine limba Romei, așa că nu vei 
întâmpina nici o dificultate. Bani avem destui, ne-a trimis regele mai mult 
decât este nevoie. Plecarea va fi peste o lună, când un negustor de încredere 
porneşte de aici spre Atena. Poate că peste o jumătate de an vei fi înapoi în 
Dacia, un om cu vederi largi, care știe ce înseamnă lumea, un ajutor de 
nădejde al regelui. 

Comosicus mulțumi pentru sfaturi şi pentru grija ce-i arăta. leşi ducând 
în suflet o neîmpăcare nelămurită, gândul la drumul lung, pe care îl avea de 
făcut înainte de a se întoarce acasă, îi dădea parcă o stare de oboseală, acea 
călătorie îi părea că nu se va sfârşi niciodată. A doua zi reluă cu Theon 
modul lor obişnuit de viață, mergând când la palestra, când în agora. Pentru 
că mai avea o lună până la plecare, nu începu să-şi facă pregătirile. Într-o zi, 
în agora, se opriră lângă un grup de tineri, toți cunoscuţi, care se înveseleau 
jucând kyboi, un joc cu trei zaruri, ale căror feţe erau numerotate cu primele 
şase numere. Faţa cu cifra unu se numea kybos. Cea mai bună șansă era 
„aruncarea Afroditei” — de trei ori şase, iar cea mai rea „aruncarea câinelui” 
— de trei ori unu. Unul dintre tineri — Aristip — îi întărâtă să joace. Fiecare 
punea câte un obol, monedă mică de bronz, și arunca pe rând zarurile. Cel 
ce reușea să obţină „aruncarea Afroditei” lua toți banii, iar acela care avea 
neșansa să-i cadă „aruncarea câinelui” trebuia să mai pună un obol. 


Natura își are curiozităţile ei, în procesele sale de orice fel acționează 
probabilitatea și întâmplarea, lucru de care prea puţini oameni ţin seama, de 
aceea mulți se expun, mai ales la jocurile de noroc. Așa se explică faptul că 
de două ori Comosicus obţinu „aruncarea Afroditei”, iar Aristip — 
„aruncarea câinelui”. Când Comosicus trase şi a treia oară „aruncarea 
Afroditei”, spumegând de furie pentru neşansa sa, Aristip exclamă cu ciudă: 

— Barbarul are noroc ca un porc! 

În acea clipă toată agora începu să se învârtească prin faţa lui 
Comosicus, strânse pumnii năpădit de mânie și strigă: 

— Eu barbar, mă, veneticule! Uiţi că aici, unde voi grecii aţi întemeiat 
colonii, este pământ de-al neamului meu? 

Începu să-l lovească unde nimerea cu pumnii şi cu picioarele. Aristip 
încercă să fugă, dar se împiedică și căzu. Comosicus sări asupra lui și 
continuă să-l lovească. În câteva clipe faţa grecului se umplu de sânge. 
Theon reuși cu greu să-l potolească pe dac. Când ceilalți îl ridicară pe 
Aristip, constatară că în cădere acesta îşi scrântise mâna stângă. În acel 
moment toți intrară în panică, cel lovit era fiul arhontelui polemarh — 
magistratul ce instruia cazurile în procesele privind pe meteci şi străini. 

Dându-și seama de situaţia grea ce se crease pentru Comosicus, Theon 
povesti tatălui cele petrecute, fără să-i ascundă că luaseră parte la jocul de 
noroc numit kyboi. Acesta nu-l certă pe Comosicus, vorbi potolit: 

— Da, întâmplarea asta ne obligă să schimbăm într-o oarecare măsură 
cele plănuite. Desigur, cel mai simplu lucru ar fi să te trimit repede în 
Dacia, dar nu voi face asta, nu renunțăm la călătoria despre care ţi-am 
vorbit, la Atena și Roma. Nu trebuie să uităm că în Dionysopolis, la fel ca 
în orice cetate greacă, un străin poate fi socotit în cel mai bun caz în rândul 
metecilor, adică al celor care locuiesc într-o cetate care nu este prin naştere 
a lor. Să zicem că pe tine, Comosicus, te socotește un metec. În acest caz, 
arhontele polemarh te poate supune la torturi, iar eu voi fi nevoit să te 
reprezint în faţa magistratului, dându-mă drept patronul tău. Care tată nu ia 
parte fiului său? Pentru că Aristip este feciorul arhontelui, acesta se va arăta 
necruţător, astfel că ne-am putea aștepta să fii condamnat la exil într-un loc 
pe care nici nu-l bănuim. Pentru asta socotesc că va trebui să porneşti cât 
mai curând spre Atena. Să te pregătești, Comosicus! Eu voi cobori chiar 
acum în port, sper să găsesc o o corabie care pleacă într-acolo. 

Se înserase când Acormnion şi Theon îl duseră pe Comosicus pe corabie. 
Negustorul — stăpânul corăbiei — un grec cu faţa tăbăcită de vânt şi arsă de 


soare, îl puse în lanţuri, ascunzându-l printre vâslași până se îndepărtau de 
Dionysopolis. Acomnion îl cunoştea bine, avea încredere desăvârşită în el, de 
aceea îi înmână întreaga sumă de bani pe care să o dea lui Comosicus după 
sosirea la Atena. Când o slabă geană de lumină se arătă spre răsărit, înainte 
de ivirea zorilor, corabia ieși încet din port şi porni de-a lungul țărmului 
spre miazăzi. Avea vânt bun, îi împingea cu spor umflând pân-zele. Vâslașii 
se bucurau, puteau să se odihnească; era singura mulţumire în chinuita lor 
viață de sclavi. De cum se săltă soarele pe cer și cetatea Dionysopolis pieri 
în zare, negustorul scoase pe Comosicus din lanţuri şi-l duse sub acoperișul 
micului său adăpost, îi dădu stafide și vin, lăsându-l apoi singur. Corabia era 
plină de mărfuri luate de la Tomis, Callatis şi Dionysopolis: grâu, miere, 
ceară, sare și altele, vândute mai ales de geții din apropierea acelor cetăți. 
Merseră astfel trei zile, cu vânt din spate, tare numai atât cât să împingă 
corabia, fără să răscolească valuri prea mari. În cea de a patra zi, negustorul 
zări departe o corabie, dar nu reuși să distingă în ce direcţie plutea. Curând 
se convinse că se îndrepta către el. Cârmi spre dreapta, căutând să se 
apropie de țărm, dar își dădu seama că nu putea cobori pe uscat din cauza 
stâncilor ce înaintau în mare. Corabia străină se apropia cu spor. Acum nu 
se mai înșela, erau pirați. Se grăbi să dezlege vâslașii din lanţuri, le împărți 
sulițe pentru luptă, dădu lui Comosicus o spadă și luă și el una. Totul se 
dovedi însă zadarnic. Când piraţii săriră peste ei în corabie, vâslașii nu 
încercară să se opună, nu datorau nici o recunoștință stăpânului, ştiau că vor 
fi vânduți altuia, iar ei vor rămâne tot sclavi. Comosicus luptă cu bărbăţie, 
dar se văzu năpădit de numărul mare al piraţilor, fu doborât și legat în 
lanţuri. Negustorul îşi dădu sfârşitul străpuns de o suliță. Scurt timp după 
aceea, corabia încărcată cu mărfuri a negustorului urmă pe a piraților, având 
la vâsle aceeași sclavi, alături de care fusese din nou legat Comosicus, 
întocmai ca la plecarea din Dionysopolis. După alte patru zile, tânărul dac 
se văzu vândut ca sclav în piaţa dintr-o cetate de pe țărmul Mării 
Propontida!?1*. Îl cumpărase un meşter făurar. 

De multe ori în mesajele sale, Burebista rugase pe Acormion să găsească 
şi să-i trimită un grec învăţat, căruia să-i încredinţeze treburile de cancelarie 
ale ţării, să-l facă șeful scribilor, iar de va fi cu putinţă să înfiinţeze și o 
școala în care tineri daci să devină scribi. Își dădea seama că o ţara întinsă 
cum avea el în minte Dacia pe care visa să o înfăptuiască, ale cărei hotare să 
treacă de Pathissus şi Tyras, să ajungă pe ţărmul Pontului Euxin, era greu să 
fie condusă și organizată fără ajutorul scribilor. De fapt în tot ce făcea 


regele întreba, căuta să afle de la marele preot cum era acel lucru sau acea 
treabă la greci şi la romani. Ceruse lui Acornion un grec învăţat pentru că 
acesta îi spusese cât de mult urau urmașii lui Pericle pe cei ce le cotropiseră 
tara. Într-un astfel de om se putea încrede, n-ar fi existat pericol ca ceea ce 
pregătea în taină să fie aflat de duşmani, și mai ales de Roma. Prin grăbirea 
plecării lui Comosicus la Atena, Acomion nu vedea cum ar putea să-l mai 
folosească pe Kallisthene, profesorul celor doi tineri, ţinându-l numai 
pentru Theon. Îl întrebase dacă ar vrea să meargă în cetatea de scaun a 
regelui dac, iar acesta primise cu recunoștință. Era ceea ce el de mult dorise, 
să ajungă într-un loc unde să poată înfiinţa o școală mare, ca la Atena. 

Venise primăvara, pădurea înverzise şi plaiul înflorise. Regele se plimba 
abătut prin încăperea sa de lucru din cetatea Sargedava, îl supărase Buthis, 
constructorul dac care supraveghea lucrările de înălțare a noii cetăţi de 
scaun — Sarmizegetusa. Se convinsese, Buthis era un bun meşter în lucrările 
de zidărie şi dulgherie, dar nu şi un bun conducător al unui șantier mare. Îi 
spusese marele preot cum făceau romanii, acolo supravegherea și 
conducerea lucrărilor erau încredințate unei legiuni, munca se desfăşura în 
ordine și disciplină militară. În ţară populaţia se liniştise după furtuna prin 
care trecuse — arderea viilor și aruncarea vinului — primise vești bune, în 
sate bărbaţii și femeile ieșiseră la muncă prin ţarini și livezi. Din toamnă îl 
privea cu alți ochi pe marele preot, nu-l mai vedea slab și micuţ la trup, ci 
vânjos, cu forţă ca de uriaş. Supărarea sa își avea obârşia mai mult în faptul 
că se afla la o răscruce, trecea printr-o stare de îndoială, nu se putea hotări 
cu ce anume să se grăbească: cu construirea și întărirea cetăților sau cu 
pornirea luptei împotriva triburilor străine vecine, care se aşezaseră pe 
pământ dac şi stăpâneau populaţie dacă. Se întoarse de la fereastră auzind 
uşa deschizându-se. În pragul ei se opri Carpio: 

— Mărite rege, calul şi garda sunt gata, putem pleca! Astăzi de 
dimineață a sosit în cetate un trimis de la Dionysopolis. Mi-a spus că în 
momentul când vei avea răgaz ar vrea să-ți vorbească. A adus cu el și un 
papirus din partea lui Acomion. 

Regele rămase un timp pe gânduri, trecându-și degetele prin barbă, apoi, 
se hotărî: 

— Să-l aduci aici! La Sarmizegetusa plecăm mai târziu. În faţa lui se 
prezentă un bărbat înalt, cu față prelungă, încadrată de barbă neagră, deasă, 
ondulată, cu privire limpede, pătrunzătoare. 


— Mărite rege, rog zeii mei şi ai tăi să te ajute în tot ce vrei să 
săvârșeşti! Sunt Kallisthene, rhetor și filosof, sunt și venit, şi trimis: venit, 
pentru că asta a fost dorința mea; trimis — fiindcă ţi-am adus un mesaj de la 
un bărbat în care te îndemn să-ți păstrezi toată încrederea. Am învăţat doi 
ani pe Comosicus multe din tainele filosofiei, geometriei și retoricii, 
silindu-mă în schimb, să prind de la el limba dacă. lată, Mărite rege, 
mesajul lui Acornion scris în limba Romei, așa cum ai înțelegere cu el, 
încheie, întinzându-i papirusul. 

Cu oarecare grabă, parcă temându-se să nu primească o veste rea, regele 
desfășură papirusul și citi: „Acormion de la Dionysopolis către Regele 
Burebista al Daciei, Sănătate! 

Așa cum mi-ai cerut de multe ori, Mărite rege, îţi trimit pe Kallisthene, 
rhetor și filosof, care s-a legat față de mine să te slujească din toată puterea, 
cu credinţă, să facă din Dacia o a doua patrie. El îți va putea învăţa toţi 
scribii de care ai nevoie, iar dacă va avea o școală va primi acolo mulți 
tineri dornici să pătrundă în tainele geometriei și filosofiei. Cu ajutorul lui 
am reuşit să fac din Comosicus un bărbat luminat, înțelept, de nădejde. 
Folosește cum crezi mai bine pe Kallisthene, Mărite rege, încredințându-i și 
lucruri ce le faci în taină, pentru că ştie să tacă, să se ferească de iscoade. Pe 
Comosicus l-am trimis la Atena şi la Roma, așa cum ne-am înţeles. Martori 
îmi sunt zeii, spun sincer adevărul! Vei avea în el un sprijin nepreţuit, gata 
în orice clipă să se sacrifice pentru ţară şi rege. Ne-a și dovedit aici cât de 
mult îşi iubește neamul. 

De la Roma nu am vești prea bune. După moartea lui Sylla, războiul 
civil a reînceput. Anul trecut Pompeius și Crassus, fiecare cu armata sa, 
ajunşi în apropierea Romei au căzut la o înţelegere, cu condiția ca amândoi 
să fie aleşi de Senat consuli. Susţinuţi de mulţi senatori, alegerea s-a făcut, 
însă scurt timp după aceea ei s-au întors împotriva lor — a senatorilor — au 
abolit aproape toate legile făcute de Sylla. Acum Roma a pornit o luptă 
împotriva piraţilor, care dau lovituri pe toate mările. Corsarii nu se 
mulțumesc să atace numai corăbiile, ci și țărmurile, jefuiesc cetăţile, iau 
captivi şi îi vând ca sclavi. Pe cei bogaţi îi eliberează pentru o bună plată. 
Am auzit că au răpit doi magistrați romani cu gărzile lor, precum și pe fiica 
unui senator aflat în villa din bogata lui fermă de la Cumae. 

Voi primi veşti noi când Comosicus va ajunge la Roma și te voi înştiința 
degrabă, pentru a-mi spune ce trebuie făcut. În curând, Mărite rege, va veni 
la tine un mare negustor de la Tomis, se numeşte Hegias, primeşte-l cu 


încredere. Are prieteni nu numai prin cetăţile de pe țărmul Pontului Euxin, 
ci și în alte părți, până la Atena și Roma. Fiecare grec nu visează decât să 
vadă legiunile romane alungate din Elada. Atât am avut să-ți spun. 

Sănătate, Mărite rege! Mă voi ruga lui Zeus și zeiței Tyhe pentru 
izbânda ta în toate!” 

Regele înfășură papirusul privind pe noul venit cu un zâmbet larg între 
barbă și mustăţi. Cele scrise de Acornion îl mai linișteau. Teama lui era de 
Roma. După răscoala sclavilor sub conducerea lui Spartacus, armata 
romană avea de luptat cu piraţii, ceea ce însemna că nu se va îndrepta spre 
Tracia, apropiindu-se astfel de Dacia. 

— Aşadar, Kallisthene, după cum spune Acomion, ai vrea să trăieşti în 
Dacia? Vorbeşte-mi despre tine. Ce te-a împins să părăseșşti cetăţile voastre 
frumoase şi bogate, să vii aici, unde, așa cum ai văzut în drumul tău, trăim 
mai simplu, suntem... „barbari”, cum ne numiţi în lumea voastră? Te apasă 
ceva pe suflet? Nu trebuie să uiţi că eu am nevoie de un om care să-mi fie 
devotat cu totul, să nu-i pun niciodată sinceritatea la îndoială. Pe cei ce nu 
se supun cuvântului regelui și pe trădători îi ardem de vii! 

— Mărite rege, port în mine o grea suferință, mă socotesc un om fără 
tara. De când Roma a cotropit Elada, mulţi greci nu-și mai găsesc locul. 
Unii şi-au aflat scăpare în cetăţile de pe ţărmul Pontului Euxin, unde sunt 
fraţi de-ai noştri, care se împacă bine cu geții ce trăiesc între Istros și mare, 
alţii — după cum le-a fost firea — s-au dat de partea cotropitorului. Greci pe 
care zeii i-au înzestrat cu frumoase daruri ale sufletului şi minţii s-au dus la 
Roma și au rămas acolo, punându-se în slujba împăraţilor și senatorilor, 
satisfăcând gustul patronilor lor. Ei au devenit neîntrecuţi în poezie, 
retorică, istorie și geometrie. Sunt și păreri care susțin că imperiul Romei 
este condus din spate de fiii Atenei, că ei sapa adânc la prăbușirea lui. lată, 
Mărite rege, doua moduri de luptă împotriva dușmanului: unul activând în 
apropierea lui, îndreptându-l spre o cale greșită; celălalt, trecând în partea 
opusă, alăturându-se acelora care sunt hotărâți să-l înfrunte pe faţă, cu 
armele. În lumea noastră de astăzi, când Roma şi-a întins hotarele până 
departe spre răsărit şi apus, poporul dac a rămas o speranţă, numai el ar 
putea să înfrângă legiunile romane, dacă ele vor ajunge până aici. Am spus: 
legiunile romane, pentru că așa ne-am obișnuit să le numim, de fapt ei 
folosesc legiuni de gali și de germani pentru a bate pe parți sau pe egipteni, 
şi legiuni de greci, macedoneni şi traci pentru a supune triburi de gali și de 
germani. Războiul civil care se poartă acum la Roma este ca o răfuială între 


o bandă de tâlhari, căci pentru lume ei tot tâlhari rămân, jefuiesc și unii și 
alții. Acesta sunt eu, Mărite rege: rhetor și filosof, gata oricând să învăţ pe 
alţii, însă în adâncul sufletului mă simt şi un luptător. Te voi sluji cu 
credinţă, din toată puterea, Mărite rege, pentru că de acum înainte Dacia va 
fi a doua patrie a mea! 

Tulburat, regele trase adânc aer în piept. Îl ascultase cu încordare, 
impresionat de adevărul spuselor lui, cu încredere sporită. Rosti, punându-i 
mâna pe umăr: 

— M-ai copleșit de tot, Kallisthene! Dacă n-ar fi la mijloc Acornion, în 
care am o încredere desăvârşită, aș fi bănuit că dușmanul și-a ales o iscoadă 
cum nu se poate mai iscusită. Rămâi în Dacia, te iau pe lângă mine, tu îmi 
vei organiza un oficiu — îi spun și eu ca romanii — un oficiu al scribilor ţării. 
Vei primi atâţia tineri cât vei avea nevoie, vei face din ei scribi buni. Până 
acum m-a ajutat marele preot, şi el se zbate să înființeze un oficiu al 
scribilor cultului lui Zamolxis, vrea să noteze și să păstreze pentru urmași 
tot ce se știe din trecut și tot ce se întâmplă zi de zi în viaţa poporului dac. 
El, Deceneu, este cel mai înțelept dac, cel mai harnic ajutor al meu. Și el se 
gândea să facă o școală, dar nu găsea omul potrivit. După ce înjghebezi 
oficiul public al scribilor, tu rămâi să te ocupi numai de școală. Vom avea ca 
la Roma, Kallisthene, o academie, iar tu vei fi rhetorul ei. Până vom 
construi noua cetate de scaun, stăm înghesuiți aici la Sargedava; în timpul 
ăsta te obișnuieşti şi tu să trăieşti în mijlocul dacilor. Acum te dau pe mâna 
tarabostelui Oroles, tatăl lui Comosicus, el îți va aranja tot ce îţi trebuie, iar 
tu îi vei povesti toate poznele făcute de feciorul său acolo, la Dionysopolis. 
Zeii mei şi ai tăi, Kallisthene — zic și eu ca tine — să te ajute, să faci numai 
binele şi să trăieşti o viață frumoasă aici, în Dacia! 

Nu se scurse mai mult timp cât urcă soarele cu o suliță pe cer şi regele 
alerga în galopul calului pe drumul ce urca spre Sarmizegetusa. Garda îl 
urma la câţiva paşi, atentă la tot ce se mișca în jur. Întotdeauna Burebista 
era grăbit, niciodată nu avea odihnă. Ajuns sus sări de pe cal şi opri pe lângă 
zidul de apărare, la care lucrau numeroşi oameni: zidari, pietrari, fierari, 
dulgheri, printre care se mişcau fără încetare cărătorii de materiale. Zidul 
era o construcţie impresionantă, măsura 18 picioare în înălțime și 12 în 
lăţime. Nu înaintase mult când îl prinse din urmă Buthis, constructorul. 
Mărunt, gros, cu fața roşie, călit de muncă, în tinereţe lucrase în egală 
măsură dulgherie şi fierărie, era îndrumătorul și supraveghetorul lucrului. 
Se începuse cu zidul de apărare, construcţie care cerea un colosal volum de 


lucru, cu condiţii deosebit de grele, pe teren puternic înclinat, iar în unele 
locuri chiar prăpăstios. Piatra se aducea de la distanţă destul de mare, dintr- 
un colț de munte de la apus de Sargedava. Din zori până în amurg se înșirau 
carele pe drumul ce șerpuia de-a lungul văii, trase de câte patru boi, însoţite 
de strigătele comatilor, făcând să răsune dealurile. La poalele Kogaionului, 
plaiul din lungul văii ce se lăsa către miazăzi era plin de colibele, bordeiele 
şi adăposturile înjghebate în grabă de cei ce munceau pe şantier, comati şi 
sclavi trimişi de acelaşi taraboste, strânși în jurul căpeteaiiei care îi 
supraveghea la lucru și îngrijea de cele necesare hranei oamenilor și 
animalelor. În Dacia nu se mai văzuse un şantier atât de mare. Buthis se 
grăbi să vorbească din mers: 

— Am venit, Mărite rege! Mă rog Marelui zeu pentru sănătatea ta! 

— Bine, Buthis, și eu mă rog pentru tine. Fi, te-ai gândit? Cum facem 
clădirile și cum le aşezăm între ziduri? Va fi una pentru rege, iar celelalte 
pentru căpetenii și scribi, pentru sfatul țării, pentru oastea ce va fi sus în 
cetate, pentru oamenii care vor sluji aici; apoi nu trebuie să uităm magaziile 
pentru veșminte, arme şi hrană, beciurile, grajdurile şi tot ce mai trebuie, 
încât să se poată trăi vreme îndelungată în caz de pericol. 

— Mă frământ întruna, Mărite rege, dar tot nu pot să mă deslușesc. Nu- 
mi dau seama cât de mari să le facem, cum să fie zidurile, încăperile, 
întăriturile şi cum să se lege între ele. O cetate atât de mare și atât de 
puternică nu s-a mai înălțat în Dacia, nimeni nu pricepe ce vrei să faci. Am 
vorbit cu meşterii zidari şi pietrari, fiecare şi-a dat părerea într-un fel, când 
i-am ascultat parcă aveau dreptate, însă până la urmă tot încurcat am rămas. 
Eu zic că ar fi bine să-i strângem pe toți meșterii în fața ta, Mărite rege, să 
chemăm și pe Marele preot, împreună cu câteva căpetenii, şi să ne sfătuim, 
să vedem cum ar fi mai bine. Meserie ştim, putem să facem lucru bun, dacă 
ne dăm seama cum trebuie să arate când va fi gata, Regele îl asculta privind 
în jos. Mintea îi alerga la Acornion, el ar fi putut să-i trimită un constructor 
priceput, căruia să-i spună ce voia, iar acesta să gândească ce trebuia făcut, 
să pregătească materialele și să conducă lucrările. 

— Bine, vom vedea, vom face aşa cum spui tu. Până lămurim lucrurile, 
să grăbim înălțarea zidurilor de apărare şi a turnurilor de pază. Tot aşa să 
facem şi la celelalte cetăți începute în locurile alese din jurul 
Sarmizegetusei. Cum merge treaba, ai oameni destui? 

— Aici am peste şapte sute: patru sute comati — bărbaţi şi femei — și trei 
sute sclavi. Acum, de când nu mai au vin, îşi văd de treabă, te poţi înţelege 


cu ei, înainte tot ce făceau părea de batjocură. Mărite rege, printre sclavi 
este unul, Rundacis, vrednic, bun de gură, vesel, însă întotdeauna 
nemulțumit: tună și fulgeră împotriva taraboştilor și capnoboţilor. Am 
vorbit de multe ori cu el, am căutat să-l potolesc, de câteva ori l-am 
ameninţat cu bătaia, şi ce crezi că mi-a strigat: „Încearcă să mă baţi, că asta 
o poţi face, dar să ştii că pe urmă nu mai pun umărul la treabă, chiar dacă 
mă vei osândi la moarte!”. Îndrăznesc să-ţi spun Mărite rege, să nu fie cu 
supărare, mă roagă deseori să-l las să-ți vorbească. Asta m-a făcut să mă 
tem, să-l trimit cât mai departe când vii tu pe șantier. Ce nu poate face un 
nenorocit de sclav la disperare?! Întâmplări s-au văzut multe... 

Pe faţa regelui se contura un zâmbet. Gândi că dacă sclavul era vrednic 
şi vesel, nu putea fi rău, însă ceva frământa în suflet, era chinuit de o 
suferință lăuntrică pe care nu și-o putea stăpâni. 

— Vreau să-l ascult. Trimite un om să-l aducă la turnul din colţul de sus 
al cetăţii. Până îl găseşte, dăm roată pe unde se lucrează și ajungem acolo. 

Găsi pe Rundacis între doi ostași din gardă, îl păzeau cu sulițele 
pregătite, gata să-l străpungă la cea mai mică mișcare. Sclavul nu era 
stăpânit de teamă, veselia lui obișnuită se pierdea sub o umbră de încordare. 
Regele făcu un semn şi cei doi ostași se retraseră câţiva pași. Continuă să-l 
privească; era tânăr, bine făcut, pletele blonde îi cădeau pe umeri în șuviţe 
ondulate, nu avea cămașă, trupul îi era strâns într-o tunică zdrenţuită. 
Îmbrăcat în veşminte bune, putea fi luat drept Carpio, atât de mare era 
asemănarea între ei. 

— Ai spus că vrei să-mi vorbeşti, de ce taci? 

— În faţa ta, Mărite rege, mi-am pierdut curajul. Arăţi ca un om atât de 
blajin, încât n-aş vrea să te supăr. Dar fiindcă m-au adus aici, tot am să-ţi 
spun. Mărite rege, Marele zeu îmi este martor că nu sila de sclavie mă face 
să încerc ceea ce îndrăznesc acum, ci dorința de a mă pune în slujba ta. Să 
ştii că nu vorbesc numai pentru mine, ci pentru mulţi alţii de pe acest 
şantier. Din cei trei sute de sclavi aduşi aici de taraboști, o sută şi douăzeci 
sunt de sânge dac, iar ceilalţi, din cei luaţi captivi în lupte. Dacii au ajuns 
astfel din vremea când se băteau căpeteniile între ele, jefuiau și omorau, iar 
pe cei prinși îi făceau sclavi. De soarta lor nu s-a mai îngrijit nimeni. Strânși 
aici pe şantier, am putut să stau de vorbă cu ei — cu sclavii daci — şi toți s-au 
arătat gata să mă urmeze. 

Regele se gândi la răscoala sclavilor de la Roma, ridicaţi la luptă de 
Spartacus. 


— Da, să te urmeze... murmură el. Tu îmi vorbeşti ca o căpetenie de 
răsculați? 

— Dacă pomeam revolta, de mult fugeam cu toţii prin păduri, căci aici 
pe şantier suntem lăsaţi liberi ca și comatii, dar prin asta n-am fi făcut 
altceva decât să trăim ca cetele de tâlhari prin codrii. Îţi vorbesc ca o 
căpetenie, dar nu de răsculați, ci de luptători. Am auzit, Mărite rege, că vrei 
să-i scoţi pe toți dacii de sub jugul străin, să-i unești, să trăiască într-o 
singură ţară. Eu sunt gata să te urmez la luptă cu sclavii daci de aici, numai 
să ne redai libertatea și armele necesare. Vei avea un pâlc de oaste al celor 
care au fost sclavi. Ei vor lupta cu sacrificul vieţii, urmându-te pe tine. Dacă 
nu te învoieşti, Mărite rege, atunci dă poruncă să ne pună în lanţuri, altfel 
vom fugi în munţi! 

Zâmbetul împietrise pe faţa regelui, era tulburat și înflăcărat totodată, 
întocmai ca învățatul care a făcut o descoperire nouă, ar fi vrut să-l 
îmbrăţișeze pe sclav, nu atât pentru ajutorul ce se oferea să-l dea, cât pentru 
însuflețirea şi dragostea cu care vorbea. Descoperirea era mare: va da 
poruncă taraboștilor să-i ia ca luptători pe toţi sclavii daci care sunt gata să- 
şi sacrifice viața pentru ţară şi pentru a-și recăpăta libertatea. Va fi a doua 
încordare între el şi taraboşti — prima fusese cu stârpirea viilor și aruncarea 
vinului, deşi atunci lupta o dusese mai mult marele preot — își spuse, 
gândindu-se că aceştia nu se vor arăta gata să-și elibereze sclavii, că îi 
socoteau parte din averea lor. Avea nevoie însă de oaste puternică pentru a 
porni împotriva triburilor ce se aşezaseră peste dacii dinspre marginile ţării 
şi îi stăpâneau. 

— Buthis, îl laşi pe sclav liber. Tu Rundacis, poţi să-i strângi repede pe 
sclavii care vor să te urmeze? 

— Da, Mărite rege! Am un semn cu ei, dacă sun din tulnic toţi vor 
alerga spre mine într-un suflet. 

— Mă duc o clipă până la Marele preot. Până atunci, tu să-i aduni, 
Rundacis, pe locul neted dintre zidul nou al cetăţii și Marele sanctuar. Vei fi 
şi tu acolo, Buthis. 

Marele preot aflase că regele venise sus, la șantierul noii cetăţi de scaun, 
tocmai se pregătea să meargă să-i vorbească. Primi vestea cu bucurie, se 
arătă gata să elibereze toți dacii sclavi pe care capnoboțţii îi aveau la altarele 
şi moşiile ce aparţineau cultului lui Zamolxis. Când ieșiră din clădirea în 
care îşi avea reşedinţa marele preot, văzură dincolo de șantierul marelui 
sanctuar, sclavii aliniaţi pe două rânduri, ca o unitate militară. În faţa lor 


stăteau Buthis şi Rundacis. Când ei se apropiară, la un semn făcut de 
Rundacis, strigară păstrând cu toţii aceeași cadență: 

— Marele zeu să vă dea sănătate, Mărite rege şi Mare preot! 

Din jos, dinspre zidul nou, și de sus, de la marele sanctuar, mulţi lăsară 
lucrul şi veniră în fugă, oprindu-se într-un cerc larg în jurul liniei de sclavi. 

— Şi noi ne rugăm lui Zamolxis pentru voi, răspunse marele preot. 
Aşadar, sunteţi hotărâți să deveniți luptători, să vă daţi viaţa pentru ţară? 
Văd că între voi sunt unii tineri, plini de vigoare, alţii mai vârstnici, cu 
puterile slăbite... 

— Dar cu inima bătând tare în piept! strigă unul cu barba căruntă. 

— Dacă este așa, e bine! reluă marele preot. În fața Marelui zeu vă 
legaţi prin mine că veţi urma fără şovăire pe rege? 

— Jurăm! strigară toţi, făcând să răsune valea. 

— Marele zeu se bucură. Mă voi ruga lui să ieșiți întotdeauna 
învingători în luptă. Acum este rândul regelui să vă spună de ce v-a dat 
libertatea. 

Regele vorbi rar, apăsat, tulburat: 

— Voi, bravilor daci, pe care o soartă crudă v-a făcut să trăiţi viaţă de 
sclavi, din această clipă aţi devenit luptători! Căpetenia voastră va fi 
Rundacis! Când vom porni la luptă, vreau să am un pâlc de oaste numai din 
aceia care au fost sclavi. După ce ne vom linişti, toți veţi primi pământ, vă 
veţi întemeia o gospodărie, veţi trăi ca oameni liberi. Tu, Rundacis, să vii cu 
câţiva luptători la Sargedava pentru a lua veșminte și arme. Vreau ca aici la 
poalele Kogaionului să vă înjghebaţi un adăpost din lemn şi piatră, o mică 
cetate ca acelea pentru paza drumurilor, voi veţi fi prima unitate militară a 
noii cetăţi Sarmizegetusa. Să vă ajute Marele zeu să deveniți cei mai buni 
ostaşi ai Daciei! 

— Să-ţi dea Marele zeu viaţă lungă, Mărite rege! rostiră toţi ca unul, 
apoi valea se umplu de răsunetele uralelor; în timp ce unii se îmbrăţișau, 
alții aruncau căciulile în sus. 

La înapoiere, pe drumul spre Sargedava, regele se gândi la cele 
petrecute. Aflase că la romani un patrician era socotit cu atât mai bogat cu 
cât avea mai mulţi sclavi, ceea ce însemna că sclavia era izvor de bogăţie. 
În Dacia erau atâtea de făcut: să scoată mai mult aur, sare și fier, să vândă 
mărfuri negustorilor ce veneau din cetăţile de pe ţărmul Pontului Euxin, să 
făurească arme, să-și întărească oastea, să înalțe cetăți puternice, să 
elibereze pe ceilalți daci, să facă o ţară mare cu întreg neamul dac unit. 


Avea nevoie de sclavi, dar nu de sclavi daci, ci din triburile celor care au 
năvălit şi s-au aşezat pe pământ dac. Pe toţi captivii ce-i va lua de la 
scordisci, taurisci, bastarni şi odriși îi va da taraboştilor ca sclavi, cu ei va 
face să crească sclavia în Dacia, să sporească bogăţia ţării. Cu astfel de 
gânduri, unele deseori frământate, urcă în cetate. În zilele ce urmară plecară 
călăreți spre toate cetățile, cu vestea ca tarabostii să strângă oastea, să 
pregătească arme şi hrană și să aştepte porunca regelui, iar pe sclavii daci, 
sănătoşi, buni de luptă să-i trimită neîntârziat la Sarmizegetusa. Plănuise să 
înceapă de la Argedava, de dincolo de munţi, Cotiso și Rubobostes să adune 
pâlcurile lor și să pornească spre Sargedava, unde se vor uni cu acelea 
strânse de Duras, Sagitulp şi Oroles. În acest scop, pe Oroles îl trimisese la 
Arcidava. Era hotărât să pedepsească fără cruţare pe tarabostii care nu vor 
dovedi sârguinţă. În toiul acestei activități, un străjer de la cetatea Buridava 
— ce păzea intrarea dinspre miazăzi în valea dintre munţii Alutusului — 
aduse vestea că Rubobostes venea spre Sargedava cu un mare număr de 
captivi, prinși într-o scurtă năvălire peste Dunaris în dreptul cetăţii 
Sucidava. Regele nu mai avu răbdare să aștepte, sări pe cal şi porni în 
întâmpinarea lor, stăpânit de o bănuială care, dacă se adeverea, îi umplea 
inima de bucurie, ar fi fost de bun augur. În ziua următoare întâlni şirul lung 
al captivilor, cu Rubobostes în frunte. La vederea regelui, acesta sări de pe 
cal: 

— Marele zeu să-ţi dea sănătate, Mărite rege! salută el. 

— Şi ţie, Rubobostes! Spune-mi, câţi captivi ai? 

— Acuma am peste o sută... Am avut mai mulţi, dar mi-au mai scăpat 
din ei. 

— Strânge-i pe toți la un loc, vreau să-i văd. 

Când îi privi în faţă, îndoiala regelui pieri, erau toți daci, din cei de 
dincolo de Dunaris, Gândi că şi în trecut, ca rege, Cotiso mai luase de 
dincolo captivi şi făcuse sclavi, tot din daci. 

— Văd că și voi sunteţi daci, începu regele. Până acum a fost un blestem 
al neamului nostru, să se bată fraţii între ei, să se ia captivi, să se jefuiască, 
pentru că erau mai mulţi regi. Noi vom trece peste Dunaris, vom bate pe 
odriși și vom elibera triburile de același sânge cu noi. Care dintre voi vrea 
să lupte alături de noi să treacă aci la dreapta, iar aceia care nu vor sau nu 
pot, la stânga. 

Se stârni o mișcare grăbită, toți trecură la dreapata, în afară de unul 
singur. 


— Rubobostes, e limpede nu? Acești oameni vor forma un pâlc de 
luptători, cu o căpetenie aleasă dintre ei. Îi duci înapoi la Cotiso, le dați 
arme și tot ce trebuie, apoi veniţi la Sargedava cu toată oastea voastră, așa 
cum i-a dus trimisul meu vestea. Să vedem acum ce este cu acest captiv 
care, după înfăţişare, arată a fi roman. 

— Da, Mărite rege! confirmă Rubobostes. 

— Dacă este numai unul, îl iau cu mine, va avea grijă de el garda mea, 
zise, apoi continuă, întorcându-se spre cei ce-l însoțeau: Carpio, să dai un 
cal captivului şi să-l aduci lângă mine. Pornim îndată înapoi spre 
Sargedava. Să duci lui Cotiso salutul meu, Rubobostes, şi spune-i că îl 
aştept cu oastea. Marele zeu să fie cu voi! 

Regele întoarse calul şi porni în galop. După el se înșiră garda. ÎI bucura 
faptul că nu se înşelase, se întărea în sufletul său convingerea că dacii de 
pretutindeni erau setoși să se unească într-o singură țară. Merse o bună 
bucată de drum când îşi aduse aminte de romanul captiv. Lăsă calul la pas, 
se întoarse în şa și îi făcu semn să se apropie. 

— Mă numesc Ovinius Redius, Mărite rege. Am trăit la Roma, dar zeii 
mi-au sorocit altfel... rosti cu îndoială, nesigur dacă va fi înţeles; zile 
întregi mersese în șirul de captivi fără să poată schimba nici o vorbă. 

— Şi cum ai ajuns aproape de Dunaris, te-a trimis Senatul roman ca 
iscoadă, să afli ce se petrece în Dacia? Nu ţi s-a spus că noi suntem 
„barbari”? 

Romanul rămase o clipă descumpănit, regele vorbea curgător limba 
Romei, purtarea lui îl uimea, se așteptase să fie dus în lanţuri. 

— Mărite rege, ai alături de tine un om care cunoaște lumea. La Roma 
am fost un om bogat, am avut o frumoasă fermă la Cumae, am construit 
temple, amfiteatre, viile şi monumente cu care mă mândresc, fără să 
bănuiesc că mă aștepta un destin atât de greu... 

— Cum, Ovinius Redius, tu ești constructor? 


— Da, Mărite rege, am fost, însă acum sunt un nefericit captiv, sortit 
sclaviei... dispreţului... umilinţei... 

— Într-o ţară barbară, râse regele, încurajându-l la vorba. 

— Dacă nu cădeam prins, eu tot treceam în Dacia. Veneam aici cu inima 
deschisă, dornic de muncă, însă aşa... bănuit că aș fi iscoadă... este greu să 
fiu crezut. 


— Nu te înţeleg, spui că ai fost bogat, că ești mare constructor, cum de 
ai ajuns să rătăceşti spre Dacia? De ce nu te-ai dus spre cetăţile de pe ţărmul 
Pontului Euxin? 

— Să ştii, Mărite rege, că pe şantierele mele am lucrat mai mult cu 
legionari și cu sclavi publici. Aşa se obișnuiește la Roma, când o construcție 
se înalță cu învoirea Senatului. Fiind mereu în mijlocul lor, am prins milă 
de sclavi. Cu patru ani în urmă s-a dezlănţuit răscoala lor pornită de acel 
brav bărbat, tracul Spartacus. Tracii sunt neam cu voi, dacii, nu este aşa, 
Mărite rege? Eu i-am ajutat pe răsculați, pe Spartacus l-am avut un timp 
oaspete în villa mea, dar până la urmă legiunile lui Crassus l-au învins și l- 
au prins. Şi-a dat sfârşitul împreună cu alte căpetenii de gladiatori şi sclavi, 
răstigniți la marginea Romei de-a lungul căii numită via Appia. M-a salvat 
un bun prieten, tribun al praetorienilor din Roma, fusesem denunţat și pus 
în urmărire; m-a ţinut ascuns până ce toate s-au mai potolit, apoi m-a ajutat 
să ajung la ferma unui patrician, în apropiere de Ariminum. Când am aflat 
că Senatul hotărâse răstignirea acelora care într-un fel sau altul ajutaseră pe 
sclavii răsculați, am trecut peste mare, la Salonae, în Iliricum. Am dus viaţă 
grea, am tot rătăcit, m-am ascuns pe unde am putut, până am ajuns în 
apropiere de Danubius, nutrind gândul să trec în Dacia. Dar zeii nu m-au 
ajutat să viu încoace ca om liber, mă sortiseră să cad captiv, apoi... cine 
ştie... să fiu vândut ca sclav... 

— Asta e povestea vieţii tale, Ovinius Redius...?! Ştii că eu mai trebuie 
să o şi cred? Poate că este o... curată poveste. O iscoadă bună poate născoci 
multe, te face să o crezi. De când Roma și-a îndreptat privirea spre Dacia, 
noi trebuie să fim cu multă băgare de seamă. 

— Mărite rege, dacă nu-i vorbeşti constructorului Ovinius Redius, ci 
sclavului cu acel nume, sau cu altul, pe care îl va primi de la noul său 
stăpân, nu trebuie să te frământe tragedia vieţii mele. Cum asta a fost voia 
zeilor, trebuie să fiu destul de înțelept să mă împac cu soarta... 

— Care soartă? 

— Aceea de sclav... 

Regele îl privi îndelung, încropind un zâmbet între mustăţi şi barbă. 

— Te încumeţi să înalți cetăți, Ovinius Redius, cu ziduri şi turnuri 
puternice, cu şanţuri pline cu apă şi valuri de pământ, peste care să nu poată 
trece duşmanul? 

— Sunt gata să fac tot ce mi se cere, Mărite rege, numai dacă mă bucur 
de încredere. Sau poate vrei să mă ţii ca sclav și să mă foloseşti drept 


constructor. Sunt în puterea ta, Mărite rege! 

Surâsul regelui se deschise și mai mult. Murmură: 

— Te vei convinge, Ovinius Redius, cât de barbari sunt dacii...! 

În fiecare primăvară, femeile se pregăteau din vreme pentru sărbătoarea 
cea mare: ziua marelui zeu — ziua sfântă a dacilor — ce avea loc în cea de a 
noua zi din luna mai. În toate gospodăriile se făcea curăţenie, se spoiau 
pereţii cu var, se vopseau ușile şi ferestrele, se spălau lucrurile folosite peste 
iarnă şi se puneau la păstrare, se căra la câmp bălegarul vitelor, iar prin curți 
se mătura şi se ardea gunoiul. Nimeni nu îndrăznea să-l supere pe Zamolxis, 
se străduia să-l găsească marea sărbătoare aşa cum se moștenise din bătrâni: 
curat, vesel, pregătit sufletește pentru a primi harul lui. În ziua marelui zeu, 
în toate satele se înălțau imnuri și rugăciuni dimineaţa, la prânz și seara, 
după un ritual ce se pierdea în negura trecutului, pentru creșterea bogată a 
semănăturilor, rodirea pomilor şi sănătatea vitelor. Încă din zori, 
murmurând rugăciuni, femeile agăţau ramuri verzi de salcie și flori pe la 
stâlpii porţilor, la streşinile caselor şi la colțurile ușilor și ferestrelor, dând 
un aer de prospeţime și veselie curților. Pe la vremea prânzului întregul sat, 
copii, tineri și bătrâni ieșeau la câmp și în livadă cu cofele pline, cântând în 
cor rugăciuni către marele zeu, stropeau cu apă semănăturile și rădăcinile 
pomilor, apoi se îndreptau spre locul de pe imaș, pregătit anume, cu feţe de 
mese lungi de zeci de paşi întinse pe iarbă, încărcate cu belșug de bucate, 
unde cu toţii se ospătau în veselie şi cântec. În acest an însă nu se vor mai 
plimba printre ei ulcelele, ploştile și botele pline cu vin, fiecare va primi 
numai o ceașcă de la preot, din care va bea vinul binecuvântat de acesta. 
După-amiază, până la căderea întunericului, fetele și flăcăii se întreceau la 
joc în cântece de cavale, tulnice și tobe, în timp ce bătrânii și bătrânele 
mergeau la ţintirim, aprindeau făclii de ceară amestecate cu rășină de brad, 
ce împrăştiau în jur o atmosferă de cucernicie, şi se rugau lângă mormintele 
celor plecaţi la zeul cel mare. În acea zi tarabostele cobora întotdeauna în 
satul de la poalele măgurii pe care se afla cetatea şi se ospăta la aceeași 
masă cu mulțimea. 

Kallisthene înţelesese uşor că Burebista și Deceneu erau doi oameni pe 
care destinul îi sortise să-și trăiască viaţa împreună, zbătându-se pentru 
binele poporului dac, doi oameni ale căror calităţi şi năzuinţe se completau 
în mod fericit: regele se îngrijea să strângă oaste, să înalțe cetăţi de apărare, 
să alunge triburile altor neamuri care cotropiseră o parte din pământul 
dacilor şi să întemeieze Dacia Mare, iar marele preot — să țină unit poporul, 


să-l ridice prin învăţătură și să-l îndemne la muncă liniștită, trăind în 
cumpătare. Poate că era singurul care văzuse limpede acest lucru. În scurt 
timp devenise o punte de legătură între rege și marele preot: pentru primul 
era căpetenia scribilor, omul cu ajutorul căruia trata relaţiile politice cu 
popoarele vecine, iar pentru al doilea — rethorul, filosoful cu inima 
neîmpăcată de ceea ce vedea că se petrece în lume, cu care de multe ori se 
pierdea în discuţii adânci despre zei şi oameni, bine şi rău, viaţă şi moarte, 
suflet și nemurire. Pe rege nu cuteza să-l îndemne cu sfaturi, nu pătrunsese 
niciodată în tainele artei militare şi ale războiului, se convinsese că în acea 
vreme Dacia nici nu avea hotare stabile, sigure, bine-cunoscute, pentru că 
ele treceau prin locuri stăpânite de străini, însă față de marele preot 
îndrăznea să-și spună părerile, care ţinteau la liniştirea și unirea poporului, 
mai ales după ce aflase câtă opunere se întâmpinase la scoaterea şi arderea 
viilor, de aceea îl povăţuise să dea o mai largă amploare desfășurării în acel 
an pe Kogaion a zilei marelui zeu, a zilei ţării, ca oamenii să mai uite 
necazurile. 

Prinderea și aducerea lui Ovinius Redius regele o socotise ca pe un 
ajutor trimis de zei, constructorul îl făcuse să se liniştească în privinţa 
lucrărilor de la noua cetate Sarmizegetusa și ale celorlalte cetăţi de apărare. 
Se convinsese că romanul şi dacul — Ovinius Redius şi Buthis — se 
înțelegeau de minune: unul era mintea limpede, celălalt meşteşugarul iscusit 
şi tenace. Trăia momente Burebista când se gândea că ar fi fost bine dacă 
reușea să atragă în Dacia şi un încercat militar roman, un legat sau un tribun 
călit în războaie, bun cunoscător al organizării legiunilor şi câmpurilor 
romane, de care ar fi putut să se ajute cu mult folos. 

De ziua marelui zeu, marele preot dăduse sfoară peste tot să vină pe 
Kogaion câte o pereche de comati din fiecare sat; făcuse să se întindă vestea 
şi la cei din afara ţării, deşi ştia că în fiecare an în acea zi veneau pelerini 
din cele mai îndepărtate colţuri locuite de daci. Cu o zi înainte, pe drumul 
ce şerpuia de-a lungul văii apei Sargetia în urcuş ușor spre muntele sfânt, se 
vedeau şirurile celor porniţi să ia parte la marea sărbătoare, care, ajunse sub 
povârnișul ce ducea la noua cetate Sarmizegetusa, se împrăștiau pe plaiuri, 
amestecându-se cu comatii şi sclavii ce lucrau pe marele șantier. Spre seară, 
împrejurimile deveniră o mare de oameni, bărbaţi și femei, tineri și bătrâni, 
iar noaptea o feerie de focuri răspândite de-a lungul văilor. Zorile se iviră cu 
o geană de cer purpuriu, anunțând o vreme frumoasă, potolită, răcoroasă, 
însoțite de rugăciunile de slavă către marele zeu, chiotele de bucurie și 


răsunetele tulnicelor. Se știa din bătrâni, era o credinţă ce stăpânea sufletele, 
dimineaţa zilei sfinte prevestea dacă marele zeu se va arăta binevoitor faţă 
de credincioşii săi sau va fi supărat. Soarele abia se săltase deasupra 
crestelor munţilor când se ivi alaiul regelui. Purtând armură lucitoare cu 
solzi mărunți, avea aruncată pe spate mantie din țesătură deasă, albastră, cu 
falduri bogate, prinsă pe umărul stâng cu o fibulă mare de aur. La şold îi 
atârna spada cu mânerul scânteind de pietre scumpe. Sub sprâncenele 
stufoase, ochii dogoreau pătrunzător. În puterea vârstei, în barba şi pletele 
lui rar lucea câte un fir argintiu. Mergea înconjurat de căpetenii: Cotiso, 
Duras, Sagitulp, Oroles, Rubobostes și Rholes, la care se alăturară în 
urcușul spre cetate Ovinius Redius, Buthis şi Kallisthene, iar în fruntea 
gărzii păşeau Carpio și Rundacis. Mult mai în urmă venea alaiul femeilor ce 
însoțea pe regina Theia, dintre care nu lipseau Carpina, Serena şi Andra. În 
razele lucitoare ale soarelui, iile, fotele și maramele înflorate cu alb, negru, 
albastru și roşu, păreau jocuri de fluturi pe deasupra covorului de iarbă 
verde a plaiului. Regina purta pe umeri mantie scurtă, uşoară, cu falduri 
bogate, din țesătură de lână albă, prinsă pe umăr cu o fibulă de aur. 

În faţa marelui altar, marele preot ieşi în întâmpinarea regelui, înconjurat 
de capnoboțţi, trecând printre cele două şiruri formate din garda preoților. 
De sus, de pe piedestalul de marmură al altarului, se vedea tălăzuind ca 
valurile mării, mulțimea ce se grăbea să ajungă la vreme pentru a găsi un 
loc cât mai în faţă. Ceremonia zilei marelui zeu se începu după ritualul 
obișnuit pentru marea jertfă. Trei oameni din întreaga adunare: Burebista, 
Deceneu și Kallisthene ştiau că la această sărbătoare urma să se facă o grea 
încercare, al cărei sfârşit nu-l întrezăreau, însă nici nu-l impuneau. Pentru o 
astfel de încercare insistase rhetorul și filosoful, susținând că nici la greci, la 
romani şi nici la alte popoare nu se mai sacrifica un om ca mare jertfă. În 
timp ce mulțimea aștepta nerăbdătoare înapoierea marelui preot de la 
marele zeu, corul intona un imn de slavă, însoţit de acordurile în surdină ale 
tulnicerilor și corniștilor. La un moment dat, fumul de la cele patru colţuri 
ale altarului începu să se îngroaşe în valuri, tobele să bubuie, făcând să 
răsune muntele, imitând tunetul și trăsnetul, şi în aceeași clipă marele preot 
apăru din grota prin care poporul era convins că mergea la Zamolxis. 
Înainta cu paşi rari, ţinând în mână o făclie, se apropie în faţa altarului, apoi 
săltă braţele și îndreptă privirea spre cer, rostind cu profundă cucernicie: 

— Marele zeu se bucură de credinţa voastră! De ziua sa, el v-a iertat 
greşelile, dar cere supunere neclintită! 


— Ne supunem, Mare zeu îmurmură mulțimea. 

— Marele zeu mi-a spus că anul acesta va fi bogat, vor creşte bine 
semănăturile, livezile vor da rod mult, iar vitele vor fi sănătoase, dacă va 
auzi rugăciunile voastre! 

— Ne rugăm, Mare zeu! 

— Marele zeu cere tuturor să-i urmeze pe preoți! 

— Îi urmăm, Mare zeu! 

— Marele zeu ne cere să-l ascultăm pe rege! 

— îl ascultăm, Mare zeu! 

— L-am întrebat pe Marele zeu, ce vrea să-i aducem ca Mare jertfă, 
fiindcă nicăieri în lume nu se mai sacrifica oameni pe altarele zeilor, iar el 
mi-a răspuns: „După cum este voia și credința voastră! Pe cel jertfit îl aduc 
în cer și-l așez lângă mine. Dacă jertfa este un animal, o primesc, dar v-o las 
vouă. Credinţa voastră stă în sufletele voastre, iar Marea jertfă este dovada 
ei”. Aşa a grăit Marele zeu. 

Fraza cu care marele preot încheiase cele rostite de zeul cel mare fusese 
o intenţie sau o greşeală? Mulţi din adunare socotiră că zeul prefera marea 
jertfă, adică sacrificarea unui om. 

— Pentru asta, continuă marele preot, noi vom aduce de acum înainte ca 
jertfă un ieduleţ, care nu va fi aruncat în sulițe, ci înjunghiat de un preot. Nu 
va mai fi ucis un om... 

Pe deasupra mulțimii plutiră valuri de murmure, pe unele feţe se aștemu 
teama, multe capete se clătinau arătând opunere, se produse fierbere şi 
dintre rânduri ieşi un bătrân, care înainta câţiva paşi spre altar, strigând: 

— Să nu aţâțăm răzbunarea Marelui zeu! Străbunicii și bunicii noştri au 
adus Marea jertfă lui Zamolxis şi i-a ajutat! Cine nu vrea să ajungă mai 
repede şi fericit acolo în cer? Noi nu ne-am îngrozit niciodată de moarte, ci 
de nenorocirile care ne vin de la zei. Să nu supărăm pe Zeul cel mare, ci să-l 
îmbunăm, de aceea eu zic că trebuie să continuăm cu Marea jertfă! 

Ultimele cuvinte ale bătrânului se pierdură în tumultul ce se porni 
ameninţător: 

— Vrem Marea jertfă! strigau mai ales bătrânii şi femeile. 

— Să jertfim un ied! se auzea câte o voce de bărbat. 

— Marea jertfă!... Marea jertfă!... Marea jertfă!... răsunau văile și 
dealurile. 

Marele preot trecu printr-o clipă de şovăială. Ştia că era periculoasă 
dezlănțuirea mulțimii, îngrozită de răzbunarea lui Zamolxis. Se povestea 


din bătrâni că un rege sfidase pe marele zeu în fața marelui altar, iar poporul 
speriat şi înfuriat se năpustise peste el şi-l zdrobise. Privi spre rege, spre 
Kallisthene și spre celelalte căpetenii, le văzu feţele împietrite, încordarea 
creştea, o împotrivire fățişă putea izbucni, fără a mai putea fi stinsă. Nu-şi 
pierdu cumpătul, căută să se adapteze fulgerător situaţiei. Saltă mâinile şi 
rosti cu aceeași cucernicie: 

— Mare zeu, Marele tău preot te roagă să potolești poporul! Să loveşti 
cu răzbunarea ta în aceia care nu ascultă de preoţi! 

Ca prin miracol, în jurul marelui altar se aşternu o liniște desăvârșită. 

— Marele zeu mă întreabă câţi dintre voi vor să se menţină Marea jertfă 
şi câţi cer să jertfim un ieduleţ. Să vă împărţiţi, unii la dreapta, iar alţii la 
stânga. 

În scurt timp, partea celor care cereau marea jertfă se îngroșă, unii 
ezitau, voiau să jertfească iedul, dar în același timp erau îngroziți de 
răzbunarea zeului, și, încetul cu încetul, până la urmă, chiar şi cei mai 
curajoşi, se alăturară mulțimii. Din nou se porniră implorările marelui preot: 

— Mare zeu, poporul vrea să-ţi aducă o Mare jertfă! Cerem iertare 
pentru scurta noastră rătăcire! 

— Să ne ierți, Mare zeu! se înălțară glasuri. 

— Cine este pregătit pentru Marea jertfă? întrebă îndurerat. 

Se strigară mai multe nume, se trase la sorți după datina și, în încordarea 
ce-i stăpânea pe toţi, răsună vocea marelui preot: 

— Carpio a fost ales de Marele zeu! 

Regele făcu o mişcare scurtă, privind descumpănit în jur. Să piardă pe 
unul din cei mai buni luptători, căpetenia gărzii sale? Îşi dădea seama că 
mulțimea era îndârjita, nici o putere nu-l mai putea salva. Alături de 
tarabostele Oroles stătea Andra, palidă, tremura murmurând ceva neînțeles, 
era furtună în sufletul ei, de la întrecerea tinerilor, ce avusese loc cu un an în 
urmă, clipele de veghe, gândurile și dragostea le închinase numai tânărului 
ce se dovedise atât de ager în toate încercările la care fusese supus. În 
disperarea sa o copleşea, vedea capnoboţii, preoţii, mulțimea ca printr-un 
val de ceață, mișcându-se ca un furnicar răscolit. Inima îi bătea cu putere, 
pieptul se sălta năvalnic. Carpio înainta în faţa altarului, ţinându-se drept, 
neînfricat în faţa morţii, căutând-o cu privirea pe Andra. De când o văzuse 
şi îi vorbise în cetatea Arcidava, iubirea lui nu se mai stinsese. Cu o dogoare 
nestăvilită în inimă, dorea să-și dea sfârșitul având în faţa ochilor numai 
chipul ei, să urce la marele zeu purtând cu el imaginea ei scumpă. Într-o 


clipă privirile lor se întâlniră, ochii le rămaseră aţintiţi unul asupra altuia, 
sufletele se contopiră într-o chemare sfâșietoare. Pradă unei încordări de 
neînvins, fata se desprinse de lângă tată și alergă spre marele altar, strigând 
cuprinsă de disperare: 

— Carpio nu trebuie să moară! De ce să fie dat Mare jertfă? Vreau să 
plec la Marele zeu o dată cu el, dacă altfel nu se poate! 

Îl cuprinsese cu braţele şi se strânse lângă el într-o încleştare ce părea că 
depășea suferința omenească. Un capnobot încercă să o desprindă. Ţipetele 
ei se pierdeau departe în vale: 

— Nu, nu-l părăsesc! la-ne, Mare zeu, la tine! Săriţi, oameni buni!... 
Ajutor!... Lăsaţi-ne să rămânem împreună...! 

Cu aceeași puternică chemare, Carpio o strânse cu dragoste la piept, într- 
o rupere totală de tot ce se petrecea în jur. Mulțimea privea înmărmurită, 
neputincioasă, înfricoşată, o asemenea întâmplare la marea jertfă nu se mai 
văzuse. Marele preot urmărea scena liniștit, pentru el ieşirea plină de 
deznădejde a fetei era un ajutor nesperat. Săltă braţele și privirea spre cer, 
făcu semn capnobotului să se retragă, aşteptă să se facă linişte, apoi rosti cu 
ton de supunere: 

— Vin la tine, Mare zeu! Te ascult, Mare zeu! Poporul așteaptă voia ta, 
Mare zeu! 

Porni încet, învăluit de valul de fum, și pieri în grota din munte, în timp 
ce corul intona un imn de slavă. Andra şi Carpio stăteau împietriţi în aceeași 
îmbrăţișare strânsă, cu o rază de speranţă în suflete. Când tulnicerii începură 
să sune, însoţiţi de sunetele tobelor, marele preot ieşi şi reveni în faţa 
altarului. Vorbi cu voce potolită: 

— Marele zeu este bun și iertător. Mi-a spus că pentru astăzi nu ne mai 
cere să-i aducem Marea jertfă. S-a bucurat Zamolxis când a văzut o 
dragoste atât de curată, gata să meargă până la sacrificiu. El a legat vieţile 
acestor tineri pentru totdeauna. Putem noi oamenii să facem altfel, să nu ne 
supunem voinţei lui? 

— Ne supunem, Mare zeu! murmură mulțimea. 

— Să mulţumim Marelui zeu pentru bunătatea lui! continuă el. 

— Îţi mulţumim, mare zeu! izbucni o uşurare din sutele de piepturi, 
pierzându-se în vale într-un ecou prelung. 

— Să-i arătăm recunoştinţa noastră Zeului cel mare aducându-i jertfă un 
ied, pe care noi îl pregătisem cu o nemărginită speranţă, iar el ne va arăta 
dacă o primeşte. 


În spatele regelui, tarabostele Oroles îşi ştergea lacrimile, căutând să se 
țină tare. Regina, Serena și multe femei plângeau. Retras la o parte, 
Kallisthene stătea liniştit, copleşit de admiraţie pentru marele preot. 
Momentul nu trebuia pierdut, capnoboțţii şi preoții aduseră iedul, îl săltară 
pe altar şi îl sacrificară cu o lovitură sigură, lăsându-l să scape numai un 
behăit uşor. Era semnul prin care marele zeu arăta că primea jertfa. Un 
murmur de rugăciune se întinse, mulțimea răsuflă ușurată. Corul preoților, 
tulnicele și tobele încheiară apoi ceremonia. 

Ospăţul în comun, bogat, bine pregătit din vreme, începu într-o linişte 
grea, apoi încetul cu încetul se întinse verva, care în scurt timp se 
transformă în veselie, când preoţii anunţară că marele zeu dăduse dezlegare 
de ziua sa ca fiecare credincios să primească o cănuţă cu vin. La masa 
căpeteniilor privirile se îndreptau mai mult spre Andra şi (Carpio, 
învăluindu-i într-o undă de admiraţie; pentru toţi păreau două ființe ce 
înviaseră după moarte. Lângă rege stătea tarabostele Oroles trist, tulburat, 
îndurerat, nu-și închipuise că fiica sa putea fi capabilă de o astfel de faptă, 
fusese în pericol să-și piardă amândoi copiii. De Comosicus nu se mai 
aflase nimic, îl socotea pierdut. Un negustor venit din părţile Propontidei 
povestise că în vremea aceea se dezlănțuise pe mare o puternică furtuna. Tot 
așa trimisese veste și Acomion, bănuia că întreaga corabie pierise în valuri. 
Regele înţelegea ce se petrecea în sufletul tarabostelui, trecuse printr-o clipă 
grea, se gândi însă că nu era bine să stea cu toţii tăcuţi, întristaţi, 
descumpăniţi, de aceea se hotărî să rupă tăcerea: 

— Eu zic că trebuie să fii vesel, Oroles, astăzi Marele zeu ţi-a dat un 
fecior în locul lui Comosicus. De multe ori când îl privesc pe Carpio parcă 
îl văd pe cel plecat la zei. 

— Nu mi l-a dat Marele zeu, ci el, Marele preot, bunul Deceneu!... 
Dacă în acel moment îngrozitor n-ar fi ştiut ce să facă, pentru a potoli 
mulțimea îndârjită, îi pierdeam pe amândoi. Da, acum am iarăşi doi copii, 
murmura, şi ochii săi se umeziră de lacrimi greu stăpânite. 

— Aş vrea să aud ce ne spune Kallisthene, filosoful, despre întâmplarea 
de astăzi, reluă regele, căutând să-i îndemne la vorbă pe cei din jur. 

— Mărite rege, sufletele oamenilor sunt capabile de adevărate minuni. 
Un tânăr s-a aruncat în flăcări să-și salveze iubita şi, tocmai când lumea 
îngrozită îl socotea pierdut, el a ieşit teafăr, purtând-o pe braţe, fără nici o 
arsură. Este drept, se văd cu totul rar astfel de fapte săvârşite de fete, dar 


totuşi se fac. Filosofii se zbat să dezvăluie multe taine, ei sunt convinși că în 
sufletul omului zac puteri nebănuite. 

— Fi, ce ai de gând, Oroles, ce faci cu copiii? 

— Mărite rege, le dau cetatea Carsidava, acolo să-și trăiască viaţa. 
Acum este aproape gata, meşterii termină ultimele lucrări. 

Între timp, un capnobot veni şi şopti ceva la urechea marelui preot. 
Acesta ceru lămuriri, discuţia lor se prelungi cu glas scăzut, apoi se întoarse 
spre rege: 

— Capnobotul spune că o gardă de preoţi a adus o ceată de saltimbanci, 
mimi și măscărici, prinsă aproape de Dunaris, dincolo de cetatea Arcidava. 
Cică cel care este căpetenie îl caută pe tarabostele Oroles, fiindcă nu 
îndrăzneşte să vina în faţa regelui... 

— Comosicus... Ştie ceva de feciorul meu!... sări tarabostele. 

— Să-l aducă degrabă! rosti regele. 

Saltimbancul făcu mai multe plecăciuni, ca un actor pe scenă, 
continuând să rostească urări, laude și nume de zei de la toate popoarele, 
apoi trase cu îndemânare un papirus de sub tunică și îl întinse regelui: 

— Mărite rege, acest papirus valorează mai mult decât toată greutatea 
mea în aur! 

În jurul regelui se strânseră: marele preot, Kallisthene şi Oroles. Cele 
scrise pe papirus le citi marele preot: „De la Comosicus, Sănătate! 

Mărite rege și tată drag, Zeii au fost cruzi cu mine. Corabia noastră a 
fost atacată de pirați, iar eu prins și vândut ca sclav. La început am stat într- 
o cetate de pe țărmul Propontidei, am avut ca stăpân un meşter făurar, dar 
acesta m-a vândut unui negustor cu care am cutreierat prin Bithynia, 
Cappadochia şi Caria, apoi din nou am schimbat stăpânul, am fost cumpărat 
de un tribun roman, care se mută de la un castru la altul. Sunt sănătos, nu- 
mi purtaţi de grijă. L-am auzit pe stăpân spunând că va merge la Roma. 
Dacă ajung acolo, vă dau iarăși de veste. Mărite rege, când voi fi liber, îmi 
voi pune viaţa la picioarele tale, de acum sunt un bărbat în toată puterea. 
Tată drag, ai grijă de mama, de Andra, și, dacă ai vrea, de Ina. Mă rog în 
fiecare clipă Marelui zeu pentru sănătatea voastră! Răsplătiţi-l cum se 
cuvine pe aducătorul acestui papirus!” 

În ochii tarabostelui luceau lacrimi. Avusese o zi grea, trecuse prin 
încercări chinuitoare, se bucura că toate se sfârşiseră cu bine. În sufletul său 
şi luase hotărârea: va răscumpăra feciorul chiar de va fi să rămână sărac 
lipit pământului. 


— La ce răsplată te gândeşti?... Întrebă regele, dornic să-i afle numele. 

— Lamprinius, Mărite rege! Mă numesc Lamprinius. 

— Cum ai vrea să fii răsplătit, Lamprinius? 

— Mărite rege, dacă mi-ai da o cetate și o moşie nu le-aş primi, fiindcă 
nu am ce face cu ele. Eu şi ceata mea nu putem sta locului, viața noastră 
este să rătăcim prin lume, ducând cu noi veselia și alungind tristeţea. Să ne 
lași să umblăm prin Dacia, Mărite rege, să-ţi înveselim poporul. 

— Auzi, Kallisthene? Să dai de veste la toate cetăţile să-i primească și 
să-i omenească după datină pe aceşti actori cu inimi bune! 

— Toți zeii să te ţină, Mărite rege! Pentru astăzi noi am avea două 
dorințe: întâi, să ne potolim foamea — văd aici ospăț bogat, apoi vom 
încerca să înveselim puțin mulțimea cu talentul nostru. Vrea regele să ne 
îndeplinească aceste dorințe? 

Era spre amiază când mulţimea se strânse jos, pe plai, într-un cerc mare, 
pe loc neted, în jurul cetei de saltimbanci, mimi și măscărici. Veni și regele 
cu căpeteniile ce-l însoțeau, în lumina veselă și căldura potolită a zilei de 
mai, verdele proaspăt al pădurii şi albastrul nemărginit al cerului se 
estompau în depărtări într-o pâclă străvezie ce urca spre crestele munţilor. 
Lumea privea pregătirile trupei cu nestăvilită curiozitate, printre actori unii 
îşi puneau măști ce stârneau hohote de râs, alții își scoteau veșmintele 
pentru a fi mai ageri în jocul lor. Un asemenea spectacol nu se mai văzuse 
în Dacia. Pentru a se face înţeleși, căpetenia cetei rugă pe Kallisthene să 
repete în limba dacă cele declamate de ei. Începură cu salturi și 
echilibristică ce dovedeau măiestrie și siguranță în mișcări. Un măscărici 
spuse o glumă porcoasă, iar mulțimea izbucni în râs, apoi un mim, purtând 
o mantie ce închipuia aripile, se prefăcea că zboară, ciripind și fluierând ca 
vrăbiile, cintezoii, gaițele și alte păsări. Pe mulţi îi uimiră mișcările pline de 
agilitate ale unui saltimbanc: începu prin a-și arăta amândouă palmele 
goale, făcu o tumbă și, când se săltă în picioare, în fiecare mână avea câte o 
monedă. Repetă de mai multe ori mișcarea şi de fiecare dată arăta câte două 
monede, pe care le arunca în iarbă, până se făcu o grămăjoară. Urmă apoi 
un mim având o mască ce înfățișa un om neînchipuit de gras, ale cărui 
mișcări greoaie stârneau râsul, care începu să declame cu voce groasă ce 
părea un grohăit: 

— Lacomi nu sunt — cum se spune — zeii, Căci nimeni n-a văzut un zeu 
înfulecând. 


Eu zic că lăcomia e pe-aici pe-aproape, O vezi în preajma celor bogaţi 
mai curând. 

Spectacolul se continuă cu o scenetă: stăpânul, familia lui şi sclavul. În 
toate cele petrecute se vedea limpede prostia stăpânilor şi istețimea 
sclavului, spre bucuria comatilor și a nevestelor lor. Apoi, ca o legătură cu 
sceneta, un mim ce purta o mască înfățișând un cap de porc, ai cărui ochi 
înfundaţi în grăsime păreau că râd, se pomi să declame, în hohotele 
nestăpânite ale privitorilor: 

— Ştiai că sclavul nu e om? 

Mi-a spus-o un patrician. 

Eu i-am întors-o făr” zăbavă: 

De ce vorbeşti nesăbuit? 

Prins de pirați și dus în târg, Vândut ca sclav şi-nlănţuit, Bătut într-una, 
chinuit, Ai crede că eşti animal? 

Ascultându-l, regele și tarabostele Oroles alergară cu gândul spre 
Comosicus, ca și cum acele versuri ar fi fost declamate de el. 

Un alt mim veni în mijlocul cercului larg format de mulțime, fără mască, 
dar cu faţa strident vopsită: nasul roşu, faţa albă, buzele negre, cu braţele 
încrucişate pe piept: 

— A spus cândva un înţelept grec, Sofocle, prin gura unui actor ca mine, 
care juca teatrul lui: „Acei din fire mai ţepoși — să ştiţi — sunt cei Mai lesne 
prăbușiţi... Şi fierul e vârtos, Dar cum îl-nmoi în jar, îl frângi uşor. 

Și pe un cal sireap, mult nărăvaş, Cu o zăbală de nimic poţi să-l 
strunești. 

lar cel ce s-a lăsat prea mult dator El altcuiva degrab-ajunge rob.” 

— Aşa este, frumoase vorbe, să ia aminte toţi! strigă cu însuflețire 
regele. 

Căpetenia cetei de saltimbanci, mimi și măscărici veni în faţa regelui, se 
înclină cu supunere, apoi rosti: 

— Mărite rege, noi ştim mai multe, și le vom spune pe toate celor ce vor 
veni să ne privească şi să ne asculte. Pentru astăzi socotim că este destul. 
Cu voia ta, vom merge pe la multe cetăţi și şantiere. 


CAPITOLUL III 


UNDE SUNT FRAŢI, ACOLO E ŢARA 


După marea sărbătoare — ziua lui Zamolxis — regele porni acţiunea 
pentru eliberarea dacilor ce sufereau sub jug străin. Chibzuise îndelung și 
adânc tot ce avea de făcut, stăteau în faţa sa trei expediţii de îndeplinit: spre 
răsărit, miazăzi şi apus. În oricare parte apuca să pornească cu oastea 
trebuia să-și asigure spatele, să nu fie atacat din celelalte părți. Așa cum era 
ţara, cu o întindere ce nu atingea nici jumătate din teritoriul locuit de daci, 
reușise să potolească pornirile, să unească poporul, să se facă ascultat de 
căpetenii şi taraboșşti. Avea un mare ajutor în marele preot, lui îi lăsase în 
grijă treburile dinăuntru, chiar și construirea noilor cetăţi, iar el, regele, se 
ocupa numai de pregătirea primei expediţii; se hotărâse să înceapă cu aceea 
spre apus. Erau mulți daci în câmpia ce se întindea la apus de munţi, peste 
apa Pathissusului, până dincolo de Dunaris. În acel ţinut se aşezaseră peste 
daci două triburi celte: boiii şi tauriscii — tauriscii fiind supușii boiilor — iar 
căpetenia lor era Critasiros. Înainte de a porni expediţia, trimisese o solie de 
prietenie — pe tarabostele Oroles, însoţit de Kallisthene — la Ariovist, regele 
suebilor germani, ce stăpânea partea de miazănoapte a câmpiei în care 
trebuia să pătrundă cu oastea, îl asigurase că nu trebuia să socotească 
periculoasă înaintarea sa spre apus, îi trimisese daruri scumpe, îi promisese 
mărfuri: aur, fier, ceară, miere şi multe altele, făcându-l să înțeleagă 
totodată că, dacă îşi va arăta dorinţa, îi va da ca soţie pe fiica sa Serena. 
Ariovist primise cu bucurie prietenia regelui dac, pentru că îl dușmănea pe 
Critasiros, se gândise că va avea în Burebista un aliat puternic, mai ales 
dacă fiica acestuia îi devenea soţie. Solia se înapoiase cu vești bune, regele 
suebilor le era prieten. 

Pe la începutul lui iulie, regele strânse toate pâlcurile de oaste: ale lui 
Cotiso, ale lui Duras şi ale lui Sagitulp, la care se alipi și pâlcul foștilor 
sclavi daci, a cărui căpetenie era Rundacis. Toți tarabostii şi toţi tinerii aleşi 
căpetenii erau în fruntea pâlcurilor şi mănunchiurilor de luptători. Porni 
spre apus de-a lungul râului Maris şi se opri în apropiere de apa 
Pathissusului. De aici trimise două solii: una la Ariovist, pentru a întări 
prietenia și alianţa, iar alta la Critasiros, cerându-i să părăsească neîntârziat 
cu triburile sale ţinutul locuit de daci. Solia de la regele celt — Critasiros — 


se înapoie repede, nu numai cu refuzul categoric al acestuia, ci și cu 
ameninţarea unei bătălii nimicitoare, care îi va ușura înaintarea şi mai mult 
în Dacia. 

După ce stătuse mult de vorbă cu căpeteniile, regele se retrăsese la 
umbra unui plop, dornic să se odihnească și să chibzuiască în linişte. 
Deasupra lui, într-o neîncetată mișcare, frunzele foşneau plăcut, adormitor. 
Era gata să-l fure somnul, se găsea între vis şi veghe când Carpio veni 
grăbit, îndrăznind să-i tulbure tihna: 

— Mărite rege, s-au înapoiat tarabostele Oroles şi Kallisthene! 

Regele se săltă într-un cot, străduindu-se să revină la realitate: 

— Zici că s-au întors... Să-i aduci încoace! Cei doi sosiră degrabă. 
Vorbi tarabostele: 

— Am venit, Mărite rege. Marele zeu să-ţi dea sănătate! Regele Ariovist 
ne-a primit bine, s-a arătat bucuros de faptul că ne-am dus iarăși cu daruri, 
şi atât de repede. Mărite rege, Marele zeu ne este martor, nu spunem asta 
pentru a te linguși. Să ştii că regele suebilor germani te preţuieşte, se simte 
onorat de alianța ta. Te îndeamnă să-l loveşti pe Critasiros, să alungi 
triburile boiilor şi tauriscilor, pentru că vrea să fie vecin cu tine, să fie în 
hotar cu o Dacie puternică. 

— Da, Oroles, dacă e aşa, ăsta e un lucru bun. Altă veste nu-mi mai 
aduci? M-am frământat mult... mi-ar fi greu să-mi dau fata după regele 
unui trib german... Tu ce zici, Kallisthene, sunt mai barbari decât noi? 

— Sunt, Mărite rege. Le trebuie mult să-i ajungă din urmă pe daci. 

Tarabostele se bucură că regele schimbă vorba, i-ar fi venit greu să-i 
spună restul, dar constată că se înşelase. 

— Aşa este, sunt mai barbari decât noi... murmură Burebista, cu gândul 
pornit departe, la fiică. Dacă am spus că îi dau fata, n-aş putea să-mi mai 
iau cuvântul înapoi. După ce îl alungăm pe Critasiros, o să facem nunta, 
mergem cu toții la Ariovist. Poate că asta este voia Marelui zeu!... Dar 
parcă te mişti neliniștit, Oroles, pari tulburat, îmi ascunzi ceva? 

— Mărite rege, vezi... nu ştiu cum să spun... nu o să mai fie nuntă... 

— Atunci Ariovist e supărat, se va întoarce împotriva mea? 

— Nu, Mărite rege, îţi este prieten, aşa cum ţi-am spus... Acum însă are 
soţie, a luat-o pe fiica lui Voccio, regele celților din Noricum. . 122. 

— Așa, deci! murmură oftând. Asta cam seamănă cu un refuz... 
Înseamnă că ne ascunde ceva... 

Kallisthene se grăbi să intervină: 


— Nu porni cu gândul într-acolo, Mărite rege. Altceva s-a întâmplat, ne- 
a spus-o chiar el, Ariovist. Când ne-am dus noi în prima solie el deja ceruse 
ca soţie pe fiica regelui Voccio. Nu-și mai putea retrage cuvântul, și ar fi 
făcut din vecinul său un duşman. Zicea că dacă Voccio n-ar fi consimţit cu 
atâta bucurie și ar fi tot amânat răspunsul, ar fi fost fericit să aibă lângă el 
pe Serena. Să ştii că Ariovist îţi este prieten, și aliat la nevoie. 

Surâsul regelui începu să se lărgească, vestea îl mulțumea. De multe ori 
se gândise la fiică, îl mustra cugetul ca era nevoit să o dea după un străin 
dintr-un neam pe care nici nu-l cunoştea bine. Dorea pentru Serena o 
dragoste puternică împinsă până la sacrificiu, aşa cum făcuse Andra, 
salvându-l pe Carpio. 

— E bine... Mă bucură... Marele zeu ne ajută!... murmură regele. Ce 
alte veşti aţi mai adus? Ce se simte pe unde aţi trecut? 

Răspunse tarabostele: 

— Tocmai voiam să-ţi spun, Mărite rege! Am trecut în destule locuri 
prin sate de daci, am văzut cam multă frământare, dar n-am priceput ce se 
petrece. Peste tot în calea noastră am șoptit când unuia, când altuia, că 
regele a pornit să-i scape de sub jugul celților. Ei ascultau, dar nu spuneau 
nimic. Poate se fereau de frica cotropitorilor. A trebuit să facem un ocol 
mare, spre a nu cădea în mâinile lor, adică ale celților. 

— Nu cumva se ascundeau prin păduri? 

— N-am văzut asta, Mărite rege! 

— Bine, haideţi să schimbăm vorba. Spune-mi, taraboste, tu ţi-ai fi dat 
fata ca soție unui bărbat pe care ea nu l-ar fi vrut? 

După o clipă de șovăială, Oroles murmură: 

— Este cea mai grea încercare la care poate fi supus un părinte, dacă 
acesta își iubeşte cu adevărat copila. Numai când este în joc soarta țării, 
Mărite rege, aş înțelege să fac un astfel de sacrificiu. Și tu ai dat pe Carpina, 
dar nu după un străin, Duras este un bărbat de nădejde, am văzut că acum ei 
se iubesc. Dragostea este dată oamenilor de zei, fără ea viața nu are nici o 
frumuseţe. 

În acea clipă tarabostele se gândi la Comosicus, apoi la Ina. Pe papirusul 
trimis îi scrisese să aibă grijă de fata comatului, iar el încă nu făcuse nimic. 
Un fior îi săgeta inima. Şi pe acolo, rătăcind ca sclav din stăpân în stăpân, 
feciorul său purta în suflet dragostea acelei copile. 

— Aşa, taraboste, da, dragoste ca a Andrei. Mi-a plăcut răspunsul tău. 
Acum să vedem ce avem de făcut. Mâine ridicăm tabăra, pornim în 


întâmpinarea celților şi, cu ajutorul Marelui zeu, îi vom alunga! 

Oastea dacă a trecut apa Pathissusului și a mers cale de două zile fără să 
întâmpine cete dușmane. Ceea ce îl mira pe rege era faptul că în satele prin 
care trecea vedea prea puţini bărbaţi, îl primeau cu flori mai mult bătrânii și 
femeile. Ce se petrecea, luaseră celții să lupte şi daci alături de ei? îşi 
spunea îngrijorat. Într-un loc întrebase pe un bătrân, iar răspunsul acestuia îi 
păruse întocmai ca al oracolului din Delfi, despre care Kallisthene îi vorbise 
deseori: „Apăi, Mărite rege, nu te îngrijora, cei de care întrebi au fugit în 
păduri, dar nu de frica ta. Ai să vezi că ei s-or arăta la vreme.” În cea dea 
patra zi, iscoadele aduseră vestea că într-o vale, înaintea lor, ce afla tabăra 
celților. Opri oastea şi pregăti cetele şi pâlcurile pentru luptă. Însoţit de 
Cotiso, Duras și Oroles urcă pe o colină pentru a vedea împrejurimile. Cele 
două povâmișuri ale văii erau îmbrăcate cu lăstăriș des, presărat din loc în 
loc cu copaci bătrâni. Se hotărî să atace tabăra duşmană din două părţi, din 
josul şi din susul văii, iar pe crestele colinelor să pună cete la pândă, pentru 
a prinde pe fugarii care vor încerca să scape. Trimise apoi iscoadele până 
departe în jur, spre a se convinge dacă nu se ascundeau cete de celți prin 
alte părţi. Noaptea trecu într-o aşteptare plină de încordare. Se iveau zorile 
când, din mai multe părţi, iscoadele sosiră în galopul cailor şi vestiră că 
tabăra lui Critasiros se făcuse nevăzută, nimeni nu aflase încotro pierise. 
Regele Burebista gândi că dușmanul urmărea să-l atragă într-o capcană, nu 
porni cu oastea mai departe decât după ce se convinse că în jur nu era nici 
un pericol, înainta până într-un loc unde în zare se profilau creste de munți. 
Dacii călăuze ce-l însoțeau îi spuseră că acolo apa Dunarisului nu mai 
venea dinspre miazănoapte, ci dinspre soare-apune, făcând o mare cotitură 
pe sub dealuri. Târziu seara iscoadele aduseră vestea că tabăra oastei boiilor 
şi tauriscilor se afla într-o vale închisă, înconjurată pe trei părți de 
povârnișuri împădurite, apărată de înălțimi ca într-o cetate, neputând fi 
lovită decât pe firul apei. Nu se iviseră zorile când regele urcă pe creasta 
cea mai înaltă ce domina împrejurimile, cercetă cu privirea toate poziţiile 
din jurul taberei dușmane şi îşi întocmi în minte un plan: cum să pornească 
atacul, cum să se desfăşoare bătălia și cum să rupă lupta, dacă nu erau sorţi 
de izbândă, sau cum să-l fugărească pe Critasiros, dacă cetele acestuia erau 
zdrobite. Nu ţintea neapărat să-l prindă pe regele celor două triburi celte, ci 
să-l facă să părăsească pentru totdeauna pământul stăpânit de daci în acea 
parte. Când se lăsă amurgul își strânse pâlcurile sale de oaste în pădurea de 
la gura văii, iar peste noapte duse pe fiecare căpetenie la locul de unde urma 


să se arunce în luptă: Duras pe partea dreaptă, Cotiso pe stânga, iar la 
mijloc călăreţii, în frunte cu Carpio, având în spatele lor pâlcul luptătorilor 
lui Rundacis. Cetele lui Sagitulp le opri ca rezervă, cu care să atace acolo 
unde dușmanul s-ar fi dovedit mai tare. În zorile ce urmară, în sunete de 
tulnice, cornuri şi tobe, ce se amestecau cu strigătele şi chiotele luptătorilor, 
se porni atacul. Momentul nu surprinsese nepregătite cetele boiilor și 
tauriscilor, iscoadele lor alergaseră toată noaptea, urmărind mișcările 
pâlcurilor dace, astfel că regele Critasiros lăsă ca atacul să pătrundă cât mai 
adânc, apoi printr-o mișcare de învăluire să închidă valea, încercuindu-l pe 
Burebista. Lupta se desfăşura pe viață şi pe moarte, cu schimbări 
fulgerătoare, dacii loveau cu setea urei, hotărâți să-i zdrobească pe 
cotropitori, dar și celții se băteau cu furia disperării. La un moment dat, 
regele dac văzând ca există pericolul ca sorții de izbândă să treacă de partea 
dușmanului, nu pierdu nici o clipă, aruncă în luptă și cetele lui Sagitulp ce 
le avea de rezervă. Bătălia se înverşuna şi mai mult, fără să se dovedească 
hotărâtoare pentru vreuna din părţi. Lovind cu strășnicie şi îndemnând la 
luptă, în sufletul lui Burebista plutea o undă de îngrijorare: dacă pierdea 
acea luptă, nu mai putea continua eliberarea celorlalți fraţi din părţile de 
răsărit şi miazăzi ale pământului dac. În vălmășagul şi vacarmul ce 
acoperea totul, nu se auziră decât târziu chiotele ce veneau din susul văii, 
însoţind alte cete ce se aruncau în luptă. La început regele dac crezu că era 
o stratagemă celtă, Critasiros îşi păstrase ca rezervă o parte din oaste, însă 
când se convinse că erau daci trecu printr-o clipă de descumpănire, nu-i 
venea să creadă: cine erau, ce urmăreau, de unde ieşiseră? Bătălia căpătă 
mai multă îndârjire, dacii nou-veniţi se avântau să lovească în mijlocul 
celor mai aprige ciocniri. Nu trecu mult şi deodată pe deasupra câmpului de 
luptă plutiră valuri de strigăte, chiote și şuierături, pe care dacii nu le 
recunoscură, ele erau modulate într-un anumit fel, iar după câteva clipe 
cetele de celți începură să bată în retragere, pierind în pădure. Mulţi dintre 
cei încercuiți, pierzând orice speranță de scăpare, aruncară armele şi se 
predară. Lupta încetase când Rundacis și Carpio, ajutaţi de câţiva luptători, 
aduseră în faţa regelui trupul lui Critasiros. Ei îl văzuseră în momentul când 
căuta să rupă lupta, îl înconjuraseră fulgerător și, cu tot sacrificiul gărzii 
sale de a-l apăra, Carpio îl pălise cu spada, răsturnându-l de pe cal. 
Continuarea urmăririi dușmanului de către cetele dace se dovedi cu folos, 
mulți celți nu încercară să se opună, se lăsară să fie luaţi captivi. 


Adunați într-o poiană întinsă înconjurată de stejari falnici, în mijlocul 
căpeteniilor oastei, regele privea cu recunoştinţă pe dacul ce-i sărise în 
ajutor cu cetele sale. Era în puterea vârstei, barba, mustăţile și pletele 
presărate cu fire argintii îi jucau în adierea vântului, avea căutătura 
pătrunzătoare, adăpostită sub sprâncene stufoase, își sălta întruna căciula de 
pe cap şi o potrivea ca și cum nu-i găsea locul. Cu un surâs ușor, abia 
conturat, și el îl cerceta pe rege cu lăcomie, de multe ori visase să vină clipa 
când se va vedea în fața sa. 

— Spune-mi, cine eşti? De unde ai venit cu cetele tale? îl întrebă regele. 

— Sunt Scorilo, Mărite rege, un dac din această parte a ţării, cotropită 
de cele două triburi ale celților. 

— Noi toţi ne vom ruga Marelui zeu pentru sănătatea ta și a luptătorilor 
tăi. Aţi sărit în ajutor în clipa cea mai grea, ne aflam în mare pericol, 
dușmanii păreau niște fiare turbate. Nu pot să înțeleg, Scorilo, cum de te-ai 
găsit cu cetele tocmai acolo unde trebuia? 

— Mărite rege, când am auzit că ai pornit cu oastea încoace, împotriva 
celților, am priceput că vrei să ne scapi de jugul lor. Am stat mult și am 
chibzuit ce să fac, pentru că aveam în față două pericole: dacă strângeam 
cetele și mă alăturam fățiș oastei tale, boiii și tauriscii ar fi pus foc satelor 
noastre și ar fi ucis pe cine reușeau să prindă, iar dacă se întâmpla să pierzi 
lupta, nenorocirea ar fi fost și mai mare, toți dacii din acest ţinut ar fi fost 
fie daţi morţii, fie vânduți ca robi. Pe aici s-a întins zvonul că negustorii 
romani cumpără șiruri întregi de sclavi legaţi în lanţuri. Și atunci ce m-am 
gândit, să-mi strâng cetele şi să mă ţin în apropierea taberii lui Critasiros, 
stând ascuns prin păduri, astfel ca la nevoie să-ți pot sări în ajutor. Dacă s-ar 
fi întâmplat ca tu să te retragi cu oastea, fără să te baţi, oamenii din cetele 
cetele mele s-ar fi întors la casele lor, ca şi cum pentru ei nu se întâmplase 
nimic. Asta este, Mărite rege, așa am văzut eu lucrurile, fiindcă noi trăim 
prin aceste părți cam demult fără nici o speranţă. Înainte căpeteniile dace se 
băteau între ele, luau captivi, făceau sclavi, cucereau, stăpâneau, şi astfel 
poporul dac avea câte cinci-şase sau chiar mai mulţi regi, trăia neunit, pradă 
triburilor rătăcitoare venite din miazănoapte și răsărit. 

— Şi-acum, fiindcă am bătut și alungat cele două triburi ale celților, n-ai 
vrea să fii rege peste acest ţinut? 

— Cum să fiu rege, dacă ştiu că avem unul viteaz şi bun? Nu, Mărite 
rege, nu asta lipseşte dacilor de aici, ei vor să fie într-o ţară întinsă şi 


puternică, să vadă Dacia întregită, iar în fruntea ei pe Burebista! Pentru 
oricare dac, unde sunt fraţi de-ai noştri acolo e şi ţara! 

— Frumos, Scorilo! Cele rostite de tine trebuie să salăşuiască în sufletul 
fiecăruia din cei care se roagă Marelui zeu Zamolxis. 

— Toţi de aici așa te au în inimă, Mărite rege! 

— Îmi place însufleţirea cu care îmi vorbeşti, însă ceea ce mă face să te 
preţuiesc mult sunt faptele tale. Scorilo, tu vei fi căpetenia ținutului pe care 
până acum îl ţinea cotropit regele Critasiros. Să știi că noua noastră cetate 
de scaun se numeşte Sarmizegetusa, ea se înalță aproape de Marele sanctuar 
de pe Kogaion. Va trebui să faci des drumul într-acolo, să mă ajuţi să 
conduc ţara, pentru asta e bine să nu stai prea departe, de aceea cetatea ta va 
fi Ziridava, între Maris şi Pathissus. 

Regele tăcu, îl vedea pe Carpio venind în fugă. Aşteptă. 

— Mărite rege, l-am găsit, tarabostele Sagitulp a căzut în luptă. S-a bătut 
ca un viteaz, în jurul lui erau numai trupuri de celți. 

— Am pierdut mulți viteji... murmură regele. Marele zeu va primi 
sacrificiul lor şi-l va pune la temelia Daciei, continuă el întorcându-se iarăși 
spre Scorilo: vezi tu vârful acela rotund de munte, Scorilo, care se lasă 
dincolo de cotul cel mare al Dunarisului? Acolo vom înălța o cetate de 
apărare, de acolo vom străjui această parte a țării. 

În zilele ce urmară, oastea dacă înainta spre miazănoapte până la hotarul 
cu ţara suebilor. Acolo făcu tabără, iar regele se duse în cetatea lui Ariovist, 
cu care devenise vecin, unde întări prietenia între ei și alianța dintre ţările 
lor. Oastea dacă făcu apoi un ocol spre apus până la hotarul cu celții din 
Noricum, lăsând din loc în loc cete de strajă cu căpetenii aprige. Numai în 
partea de miazăzi regele găsi situaţia neclară, mai rămâneau multe sate de 
daci sub stăpânirea altui trib celtic, acela al scordiscilor, a căror cetate de 
reședință era la Singidunum. Amână pentru mai târziu bătălia cu acei 
cotropitori și alungarea lor de pe pământul dac. Pretutindeni pe unde trecea 
populaţia satelor îl primea cu urale și flori, arătând recunoştinţă şi supunere. 
La Ziridava se despărţi de Scorilo cu convingerea că lăsa la conducerea 
ținutului un bărbat de nădejde. 

Revenit la Sargedava, regele constată că Ovinius Redius, constructorul, 
se pomise pe treaba bună, pusese temelie de piatră la toate clădirile ce 
formau noua cetate Sarmizegetusa şi continua în sus lucrul cu bârne groase 
de stejar, bine rostuite, puternic încheiate la capete după sistemul dac, pe 
care îl socotea nespus de ingenios. În lipsa sa, marele preot primise pe 


negustorul Hegias, venit de la Tomis, căruia îi dăduse un loc în vale, pe care 
să-și înjghebeze magazii de mărfuri, și încuviințarea să deschidă o tabernă, 
de unde oricine putea cumpăra tot ce dorea. Hegias avea legături nu numai 
cu cetăţile de pe ţărmul Pontului Euxin, ci și cu negustori bogaţi de la Atena 
şi Roma. Dar la înapoierea la Sargedava cel mai tulburat a fost tarabostele 
Oroles; primise un alt papirus de la Comosicus, în care îi scria că ajunsese 
la Roma, fusese cumpărat de un lanist şi se afla la școala acestuia de 
gladiatori. Îngrijorarea din nou îi crescuse; îi spusese Kallisthene ce era un 
gladiator, cum era împins să lupte în arenele circurilor, în ce pericol îi era 
viaţa și cu ce condiţii putea să obțină libertatea. 

Școala de gladiatori a lanistului Nerius era aproape de Circul cel Mare, 
la marginea Văii Murcia, avea în spate Colina Palatină, iar în față Muntele 
Aventin. Așezată în partea din fund a unei curți întinse, părea o construcţie 
solidă, însă de aproape se vedea că era de fapt o baracă mare, pătrată, din 
lemn, fostă pe vremuri magazia de cereale a unui negustor, pe care lanistul 
o amenajase ca sală de gimnastică și exerciţii de luptă pentru gladiatori. 
Alături, pe dreapta, se afla altă baracă, lungă și îngustă, folosită ca dormitor, 
sală de mese şi bucătărie, iar pe stânga, magazia cu armele de luptă și alte 
materiale necesare pe arena circului în zilele când Nerius organiza 
spectacolul. De la răscoala sclavilor și gladiatorilor conduși de Spartacus, în 
urmă cu cinci ani, laniștii din Roma erau obligaţi să păstreze armele de 
luptă închise cu strășnicie, să nu le dea celor ce ieşeau în arenă decât în ziua 
spectacolului. Despre Nerius se vorbea adesea prin tabernele pline de 
sărăcime ale Esquilinului şi Suburrei, mulţi spuneau că lanistul se 
îmbogăţise în timpul războiului civil dintre Marius și Sylla. Pus în slujba 
patricienilor, cumpărase un mare număr de gladiatori pe care îi instruise 
bine, mersese deseori cu ei în forum, unde făcuseră pe nemulțumiţii de 
modul cum erau conduse treburile publice, provocaseră scandaluri și 
încăierări, intimidând astfel pe senatori şi magistrați. Era voinic, avea faţa 
plină de semnele loviturilor primite în arenă, — fusese mulţi ani gladiator — 
cine nu-l cunoştea bine se speria numai de vocea lui groasă, care, când 
striga, părea un tunet. De când devenise patronul unei școli de gladiatori 
uitase de luptele purtate cu disperare în circuri pentru a-și salva viaţa, se 
ocupa mai mult de afaceri băneşti, urmărind un câștig cât mai mare. În 
același scop organiza spectacole, aranjând ca pe nisipul din arenă să rămână 
trupurile a cât mai puţini gladiatori, având grijă ca totuși publicul să fie 


satisfăcut. Se ocupa şi de şcoala sa, urmărea atent modul cum perechile își 
făceau exerciţiile de lupta, instruind pe fiecare în parte. 

Se dusese de dimineaţă în sala de exerciţii, ca de obicei, era uşor 
plictisit, nu avea poftă de treabă, privea fără să ia în seamă ce se exersa, dar 
nu stătu mult, sclavul portar îl anunţă că venise tribunul Licinius Rufus şi îl 
aştepta. Intră în officina!22* vorbind încă din ușă: 

— Pe toți zeii, tribune, nu mă aşteptam să vii aşa de repede! 

— Am nevoie de bani, Nerius, în curând plec la un castru de pe ţărmul 
Propontidei. 

— Să ştii că n-am făcut o bună afacere, Licinius Rufus. Sclavul vândut 
de tine îmi face numai necazuri, până acum s-a bătut cu vreo trei din cei pe 
care vreau să-i fac gladiatori; dar n-am zis bine că s-a bătut, ci i-a snopit de 
i-a culcat la pământ. 

— Mi-ai spus odată, lanistule, că o să iasă un bun gladiator din el... 

— Ce... o să iasă... că este, se luptă cu atâta măiestrie, încât crezi că 
toată viața a apărut în arenă, deși este atât de tânăr. 

— De fapt, cel de la care l-am cumpărat mi-a spus că îl vindea de frică, 
se temea să nu-l omoare. Dar de ce se bate cu gladiatorii tăi? Știu că nu face 
nimic, dacă nu este provocat în vreun fel... 

— Se întâmplă și în şcoala mea, ca în oricare alta, îşi scot unii altora 
porecle; lui Stertinius îi spune „barbarul”. Pe cine îl aude batjocorindu-l așa, 
îl lovește fără cruţare. 

— Ascultă, Nerius, ţi-am destăinuit că este dac? 

— Ştiu, tribune! De câte ori îl privesc îmi aduc aminte de Spartacus, are 
în el ceva ce se aseamănă cu acela care a fost căpetenia sclavilor revoltați. 
Cică dacii şi tracii sunt fraţi, deci nu mă miră asemănarea. Așadar, zici că 
vrei banii? 

— Pe Iupiter, mă miră că mă mai întrebi, ai văzut vreodată un militar 
care să nu alerge după bani? Îmi dai tot restul: trei mii de sesterţi! 

— Ți-i dau, Licinius Rufus, deși mi-i ceri tocmai acum când pregătesc 
noul spectacol şi am nevoie de bani, ţi-i dau, dar cu o condiţie: să-mi spui 
sincer de ce l-ai vândut, ţi-a fost teamă că te trimite la zei? 

Tribunul izbucni în râs: 

— Nu, lanistule, la mine Stertinius a fost un sclav supus, răbdător, tăcut. 
Odată, pe când mergeam pe un drum prin Epir, am fost atacați. Ştii că grecii 
urăsc de moarte pe romani. Ei bine, sclavul a luptat cu dârzenie alături de 
mine până i-am culcat la pământ. Atunci am văzut cu câtă măiestrie mânuia 


spada. Fusese bună prevederea, de câte ori călătoream îi dădeam și lui o 
armă pentru apărare. 

— Am făcut bine că te-am întrebat, mi-am întărit convingerea, îl scot în 
arenă, va lupta cu cel mai bun gladiator al lanistului cu care organizez 
spectacolul. Treci mâine pe aici, tribune, să-ţi dau toţi banii. 

leșiră. De la poartă Nerius se grăbi spre sala de exerciţii. Bătu din palme 
şi făcu semn ca toţi gladiatorii să se strângă în jurul sau. 

— Se apropie ziua spectacolului, începu el, când unii dintre voi vor ieşi 
în arenă. Aţi învăţat să luptaţi bine, însă tot mai trebuie să exersaţi. 
Principalul este să ataci cu mult curaj, să nu creadă adversarul că te temi de 
el, însă mișcările de înaintare și de retragere să le faci la timp. Bun gladiator 
este acela care ştie să mânuiască nu numai spada, ci şi scutul. Pe lângă asta, 
să nu neglijaţi jocul de picioare, să nu lăsaţi timp celuilalt să prevadă ce 
mișcări veţi face, din ce parte va primi lovitura. Atacul vostru trebuie să fie 
o legătură strânsă între mișcările mâinilor şi jocul picioarelor, să repeziţi 
fulgerător spada, fandând puternic, apoi să vă retrageți tot atât de iute, 
pregătind o nouă lovitură. Ca şi voi, adversarul este hotărât să nu moară, va 
pune în joc toată iscusinţa, nu-și va precupeţi curajul spre a ieși învingător. 
În luptă nu trebuie să luaţi în seamă strigătele spectatorilor; mulți fac 
pariuri, înjură, blesteamă, îndeamnă lacomi după câştiguri. După victorie 
fiecare dintre voi se va simţi plin de mândrie, va privi sfidător în tribune, 
ascultând laudele şi aplauzele, va saluta mulțimea, fără să se grăbească spre 
ieșire. Clipele acelea sunt adevărata fericire a gladiatorului. Pe lângă toate 
astea, voi trebuie să aveţi o încredere desăvârșită în mine: îl pun pe fiecare 
să lupte cu un adversar ales pe măsura lui, de aceea mă duc în fiecare zi la 
şcolile celorlalți laniști, urmăresc cum luptă gladiatorii lor. De altfel şi pe ei 
îi vedeţi venind aici în același scop. Acum să vă retrageţi, vă las să vă 
odihniți puţin, apoi veţi începe să exersaţi din nou. Tu, Stertinius, rămâi aici 
lângă mine. 

După ce gladiatorii se îndepărtară, lanistul îl întreba: 

— Este adevărat că tu eşti dac, Stertinius? Eu te-am crezut trac... 

— N-ai fost prea departe de adevăr. Nu văd însă rostul întrebării... 

— Ai vrea să-ți recapeţi libertatea? 

— Răspunsul îl știi, şi o voi recăpăta fie prin luptă în arenă, fie 
răscumpărându-mă! 

— Tocmai pentru asta vreau să-ţi vorbesc. Am şi eu ambițiile mele. Am 
făcut pariu cu un lanist, care se laudă că are un gladiator de neînvins. Dacă 


ieşi victorios eu câştig pariul, iar tu vei deveni un om liber. 

Stertinius clătină capul, arătându-și neîncrederea: 

— Pariul puteai să-l faci şi fără să-mi spui. Care gladiator nu luptă din 
răsputeri pentru a-şi salva viaţa? Şi apoi, eu unul mă îndoiesc că ai să-ți ţii 
cuvântul. Tu eşti stăpânul, iar eu sclavul; în fața magistratului spusele mele 
nu vor fi luate în seamă. Acum te întreb eu: dacă ies învingător, îmi vei da 
libertatea, sau vrei numai să câştigi pariul? 

Lanistul răspunse după o lungă tăcere, se gândea cu teamă că dacul era 
răzbunător, iar el nu avea de gând să-i redea libertatea. 

— Am să mă mai gândesc... Poate că voi pune pe altul să lupte... Tu vei 
ieși în arenă ca oricare din gladiatorii mei. Regreta că îi spusese, sclavul 
avea dreptate, trebuia să lupte pentru a-și salva viața, iar de va încerca să se 
răscumpere, nu-i va da libertatea decât pe o sumă mare, pe care nu avea de 
unde să și-o procure. Peste două săptămâni va da spectacolul, iar până 
atunci mai erau multe pregătiri de făcut. Se grăbi să plece spre arenă. 

Circul cel Mare era vechi, rămăsese așa cum fusese construit pe vremea 
lui Tarquinius cel Bătrân, în anul Romei 138 (615 î.e.n.), nu atinsese 
dimensiunile uriașe căpătate prin adăugirile făcute de Iulius Caesar şi 
Octavian August. Așezat în Valea Murcia, între Colina Palatină şi Muntele 
Aventin, se ajungea uşor acolo pornind din orice parte a întinsei cetăţi 
romane. În dimineaţa zilei spectacolului, mulțimea începu să coboare pe 
ulițele înguste ale Esquilinului şi Suburrei, cartierele sărăcimii Romei. Se 
strângea în două șuvoaie pe via Argiletum şi pe via Nova ce se împreunau 
în faţa porţii principale, unde se stâmea învălmășeala, fiecare grăbindu-se 
să ocupe un loc cât mai bun în tribune. Puţini luau în seamă litierele poleite 
cu aur, în care erau purtați de sclavi oamenii de vază: magistrați, senatori, 
patricieni şi negustori bogaţi. De jos, din arenă, tribunele păreau ca 
acoperite de omăt, atât de compact era albul mișcător al peplum!2%-urilor, 
şi togelor, în locurile rezervate nobilimii. În rândurile de sus, ale plebeilor și 
liberţilor, plutea un huruit ca tunetul, într-o cadență egală cu aceea a bătăilor 
din picioare și a aplauzelor celor mai nerăbdători. Printre rândurile dese, 
vânzători ambulanți de bob prăjit, plăcinte, smochine și stafide strigau cât îi 
țineau gura. Numai în tribuna consulilor şi senatorilor locurile erau 
neocupate. 

Într-una din tribunele patricienilor retrași la o parte, vorbeau liniștiți doi 
bărbaţi: unul era Hortensius Maximus, cel mai bogat negustor din Roma, 
celălalt — Hegias, negustorul care își întinsese afacerile până în Dacia. 


— Pe Apollo, care mă apără, cum ai îndrăznit, Hegias, să te duci acolo 
la barbari? 

— Ehei, ai zis barbari...?! murmură Hegias. Așa vorbește din auzite 
lumea de aici despre ei, dar nu este așa. Dacă l-ai vedea pe rege, pe 
Burebista, ţi-ai schimba părerea, în curând el va uni pe toţi dacii, ţara lui va 
fi atât de întinsă încât se va putea măsura şi cu Roma. 

— Şi te împaci bine cu ei? 

— Așa cum am început, merge bine. Acolo, la noua cetate de scaun a 
regelui, le-am făcut o agora, cum spunem noi grecii, sau un forum, cum 
spuneţi voi, cu o mare prăvălie de mărfuri și cu o tabernă. 

— Cum, Hegias, pentru o păcătoasă de tabemă te-ai dus tu tocmai 
acolo? 

— Am răbdare, Hortensius Maximus, vreau mai întâi să capăt încrederea 
regelui apoi încep să car spre cetăţile Pontului Euxin şi spre Roma tot ce se 
caută mai mult: aur, fier, ceară, miere, sare și câte altele. Să nu te mire dacă 
peste câtva timp te voi prinde sau chiar te voi întrece din bogăţie. 

— Nu glumeşti, Hegias? Dacă este așa, mă asociez cu tine, facem 
afaceri împreună, pe care o să le întindem din Egipt până în Dacia; 
bineînţeles drumul lor trecând prin Roma. 

Hegias nu avu timp să răspundă, valuri de aplauze şi urale se porniră din 
toate părțile, în timp ce trompetele şi trâmbiţele anunțau intrarea în tribuna 
oficială a celor doi consuli: Cneius Pompeius și Marcus Licinius Crassus, 
urmaţi de senatori şi magistrați. Pompeius, în vârstă de treizeci şi patru de 
ani, era înalt şi robust, cu sprâncene bogate, de sub care ochii mari, negri 
săgetau pe privitor. Avea o frumuseţe plină de vigoare, atrăgătoare, 
impunătoare. Primise de la Sylla titlul de „Magnus”, după campania din 
Africa. Crassus avea patruzeci şi şase de ani, se îngrăşase exagerat de mult, 
ochii vii păreau mici, înecaţi în grăsime, însă sub înfăţişarea lui de 
moliciune se ascundea o energie de fier. Devenise celebru prin două calităţi: 
bogăţia şi vitejia. Prin Roma se vorbea că averea lui depășea șapte mii de 
talanţi, adică peste o mie de milioane de sesterți. În fruntea unei armate de 
optzeci și patru de mii de legionari sfărâmase răscoala sclavilor conduși de 
Spartacus, atrăgându-și admiraţia patricienilor și ura plebeilor. La uralele 
mulțimii amândoi răspunseră cu ușoare înclinări din cap, ţinând mâna 
dreaptă la piept peste albul sclipitor al togelor apoi, ducând vârful degetelor 
la gură trimiseră salutări în toate părţile. În jurul lor luară loc senatorii și 
magistraţii care îi însoțeau. Când lanistul Nerius intră în arenă și se opri în 


faţa tribunei lor, aplauzele și strigătele mulțimii covârşită de nerăbdare 
deveniră de nesuportat, tribunele se cutremurau, mii de priviri erau 
îndreptate spre ei. Ca la un semn amândoi săltară brațul drept, în aceeași 
clipă, sunetele stridente ale trompetelor umplură circul, apoi o linişte plină 
de încordare se întinse peste toate tribunele. Un sclav îmbrăcat în Charon 
bătu de trei ori cu ciocan de lemn în ușile oppidiumului și din gura lui 
întunecoasă apăru o coloană de gladiatori, cu trupurile musculoase, goale: 
mirmiloni — cu spadă și scut, retiari — cu plasa într-o mână şi tridentul în 
cealaltă, andabaţi — cu caschete speciale, care aveau să le împiedice vederea 
în timpul luptei, fiind nevoiţi să se bată orbește, toţi sclavi din cei prinși în 
răscoală, păstraţi în carcere pentru jocurile în circuri iar după ei veneau 
lorarii și mastigoforii — primii folosiţi la curățirea arenei și netezirea 
nisipului, ceilalți pentru a împinge cu furcile lor lungi pe andabaţii ce ezitau 
să lupte, slăbind încordarea. Coloana se opri în faţa celor doi consuli, 
gladiatorii se întoarseră spre ei, săltară braţul drept şi strigară în cor: 

— Ave, Pompeius, Ave, Crassus! Morituri vos salutant! {2 

Consulii răspunseră ridicând și ei brațul. La o comandă a lanistului 
Nerius, coloana făcu un ocol și pieri în întunericul oppidiumului. După 
câteva clipe, prin aceeași uşă ieșiră un mirmilon și un retiar. Ajunşi în 
mijlocul arenei, salutară consulii şi mulțimea, apoi începură fulgerător 
lupta. Sorţii izbânzii treceau când într-o parte, când în alta, fiecare dovedea 
multă măiestrie, pe faţa fiecăruia se vedea hotărârea disperată de a nu muri. 
La un moment dat, retiarul aruncă plasa cu o îndemânare uimitoare, aceasta 
căzu acoperindu-l pe mirmilon, se înfăşură în jurul trupului său prinzându-i 
mâna în care ţinea spada, în timp ce tridentul îi atinse gâtul. Mirmilonul 
rămase locului împietrit, la cea mai mică mişcare ar fi fost străpuns. În 
tribune cei ce făcuseră pariuri strigau, unii lăudau, alţii blestemau. 
Numeroase mâini se săltară cu degetul mare de la mâna dreaptă în sus, 
cerând să lase viața mirmilonului. Privirile se îndreptară spre tribuna 
consulilor. După ce își șoptiră ceva, amândoi ridicară braţul drept cu același 
deget în sus. lIzbucniră aplauze, amestecate cu strigăte de opunere. 
Mirmilonul scăpase de la moarte. Era de altfel tânăr, zvelt, frumos, de aceea 
cele mai multe mâini săltate erau ale femeilor. În timp ce lorarii netezeau 
nisipul, câţiva saltimbanci, mimi şi măscărici intrară în arenă, fiecare își 
arăta iscusința, smulgând mulţimii, în valuri, hohote de râs şi ropote de 
aplauze. Prin ușile oppidiumului apărură două șiruri de andabaţi, erau două 
duzini de sclavi prinși în răscoală, încadraţi între două rânduri de 


mastigofori. Așezaţi pe două linii la distanță de trei pași, cu căștile lăsate 
peste ochi, împinși de la spate cu furcile lungi de mastigofori, andabaţii 
începură să se bată orbeşte; de cele mai multe ori spadele loveau în gol, iar 
când nimereau în plin provocau răni adânci. În scurt timp începură să cadă 
unul după altul, în întâlniri spre care îi purtau furcile mastigoforilor, cu 
lovituri date la întâmplare, ce provocau şi făceau să plutească pe deasupra 
tribunelor valuri de râs. Rămase la sfârşit numai unul. În strigăte, mulțimea 
cerea să i se lase viața. Pompeius săltă dreapta cu degetul în sus, iar Crassus 
făcu același lucru, dar cu degetul în jos. 'Tribunele începură să se cutremure 
de bătăi de picioare şi de aplauze, unii cereau moartea, alții viaţa sclavului 
din arenă. Crassus șopti ceva la urechea lui Pompeius, astfel că și acesta 
întoarse degetul în jos, rostind amândoi deodată: 

— Peractum est!128!. 

În aceeași clipă, furcile mastigoforilor străpunseră pe nefericitul dat 
morții, care se prăbușşi la pământ. La un semn al lanistului, în arenă năvăliră 
lorarii. Unii traseră cu căngile cadavrele afară, alţii greblară nisipul și îl 
neteziră, în timp ce saltimbancii, mimii și măscăricii făceau tribunele să 
explodeze în hohote de râs. Când totul fu gata, mastigoforii aduseră în arenă 
patru bărbaţi care, după veşminte păreau plebei. 

Erau tâlhari, omorâseră un fermier din apropiere de Capua, apoi îi 
furaseră toate vitele: cai, vaci, capre şi oi. Lanistul povesti pe scurt fapta lor. 
Din tribune răsunară strigăte: 

— Fiarele!... Fiarele!... Să se dea drumul animalelor sălbatice! 

Capacele cuştilor cu gratii din oppidium se săltară trase de sus cu 
frânghii şi în arenă năvăliră o haită de lupi înfometați, prinși prin pădurile 
din Illyricum. Cu toată încercarea lor disperată de a se apăra, fiarele îi 
sfâşiară fulgerător şi începură să-i devoreze. Erau dese cazurile când se 
dădeau astfel de exemple drastice în circuri, mai ales cu tâlharii și 
criminalii. Din spatele gratiilor arenei, lupii căzură doborâţi cu săgeți bine 
țintite, apoi din nou se curăţi și netezi nisipul. 

În aplauzele mulțimii, în arenă înaintară doi gladiatori, înarmaţi cu spade 
scurte şi scuturi, cu trupurile bune strânse în armuri de zale, purtând coifuri 
lucitoare, călcau apăsat și hotărât zâmbind spectatorilor din primele rânduri. 
După ei venea Nerius. Se opriră în fața consulilor şi salutară. Lanistul îi 
prezentă scurt, arătându-l pe fiecare: 

— Maecius, gal, şi Stertinius, dac. Cei mai aprigi gladiatori ai laniştilor 
din Roma. 


Cunoscătorii știau, vor asista la o adevărată luptă, în care măiestria în 
mânuirea armelor şi în iuțeala mișcărilor vor fi de partea învingătorului. 
Lupta se porni cu multă dârzenie. În tribune se așternu liniştea. Lovituri 
fulgerătoare se parau cu o siguranță uimitoare, fără să înceteze nici o clipă 
jocul picioarelor. Nu trecu mult şi din diferite părți se auziră strigate 
pariurile: 

— O mie de sesterți, pe dac! 

— Două mii, pe gal! 

Pariurile creşteau, strigătele se întăreau pe măsură ce lupta se întețea. 

— Trei mii, pe Stertinius! 

— Patru mii, pe Maecius! 

Negustorul Hegias urmărea cu încordare lupta, părea gata să se salte ori 
de câte ori situația devenea primejdioasă pentru dac. Cât stătuse la 
Sarmizegetusa vorbise de multe ori cu Oroles, îl văzuse îngrijorat de soarta 
feciorului, mai ales după se aflase în ce pericol se află întotdeauna viaţa 
unui gladiator. Era frământat de îndoială, tarabostele îi spusese că feciorul 
său se numea Comosicus, iar dacul din arenă era Stertinius. Îşi dădu seama 
că în clipa aceea nu-i stătea nimic în putere, totul depindea de voia zeilor. 
Sări în picioare când zări pe braţul lui Stertinius curgând sângele. 

— Ce se întâmplă cu tine, Hegias? îl întrebă Hortensius Maximus. 

— Pe Hercule, viaţa dacului e în primejdie! 

— Dar tu n-ai făcut pariu cu nimeni... E la mijloc altceva? 

Nu-i răspunse, se așeză la loc, fără să-și schimbe privirea de la cei doi 
gladiatori. Loviturile se îndesiseră, jocul de picioare cu fandări și retrageri 
fulgerătoare îi făceau să se deplaseze pe distanțe mari, sau să se rotească 
unul în jurul altuia. Hegias nu prinse momentul, nu zări când spada lui 
Stertinius străpunse umărul lui Maecius, îl văzu numai clătinându-se de 
câteva ori, apoi prăbuşindu-se pe nisipul arenei. Strigătele în tribune se 
înteţiră, unii cerând moartea, alţii viaţa gladiatorului. Dacul puse piciorul pe 
pieptul galului și îşi îndreptă privirea spre cei doi consuli. Când văzu 
semnul cu degetele îndreptate în jos, potrivi spada în dreptul inimii 
învinsului, apăsă cu putere şi Maecius își dădu sfârșitul. Hegias puse mâna 
pe umărul lui Hortensius Maximus şi răsuflă adânc, uşurat. În arenă 
năvăliră saltimbancii, mimii și măscăricii, grăbindu-se să înveselească 
mulțimea. Cei doi consuli se ridicară, spectacolul lua sfârșit. Din loc în loc 
răsunau sudălmile şi blestemele celor care pierduseră pariurile. Arena 


începu să se golească, gloata de pe băncile plebeilor se îngrămădea spre 
ieşire, satisfăcută de spectacol. 

Tot restul zilei şi toată noaptea, negustorul Hegias se frământă. În 
dimineaţa următoare se grăbi spre şcoala de gladiatori a lui Nerius. ÎL găsi în 
officina, sclavul bucătar tocmai îi pregătise gustarea. Lanistul era bine 
dispus, victoria lui Stertinius îi adusese un câştig bun. Golise mai multe 
cupe de vin de Falern, iar de mâncare nu se atinsese. Nu-l bucura atâta 
câștigul, cât faima. 

— Mă rog zeilor pentru sănătatea lanistului care a organizat un spectacol 
atât de frumos! salută negustorul oprindu-se în prag. 

Nerius lăsă jos cupa de la gură și îl privi cu multă curiozitate, nu 
înţelegea pentru ce venise: 

— Şi eu mă rog pentru tine. Intră. Pe mine mă cauţi? 

— Sunt Hegias, negustor, mi-am întins afacerile până în Dacia. Aş vrea 
să stau de vorbă cu tine... 

Ochii lanistului sclipiră, gândiil îi alergă spre Stertinius. 

— Dar eu nu fac negustorie, Hegias?! 

— Nu te ocupi de negustorie, dar faci afaceri, după câte am aflat nu te 
dai în lături de la un câștig bun. Am venit să-l cumpăr pe gladiatorul 
Stertinius. 

— Spune-mi că glumeşti, Hegias! Ai văzut spectacolul de ieri, cum să- 
mi vând cel mai iscusit luptător în arenă? Stai pe scaun, ia o cupă de vin, nu 
vreau să crezi că nu mă port cum se cuvine cu oaspeţii. După nume ești 
grec, Ştiu că la Atena nu sunt şcoli de gladiatori, vrei să deschizi tu una? 

După ce sorbi din cupă, negustorul răspunse: 

— TȚi-am spus că mi-am întins afacerile până în Dacia, nu vezi nici o 
legătură? Dar stai, să nu mă pripesc, îl cumpăr pe gladiator numai dacă 
numele lui de dac a fost Comosicus! 

Lăcomia lanistului se trezi cu totul, gândi că negustorul venise anume 
pentru Stertinius, nu pentru a reda libertăţii pe un dac oarecare. Se prezenta 
pentru el ocazia unui câștig nesperat de mare. Răspunse fără să se 
grăbească: 

— Da... parcă așa mi-a spus tribunul... cel ce mi l-a vândut, a rostit 
numele ăsta de care eu aproape că uitasem de atunci. Așa fac mulţi stăpâni, 
schimba cum vor numele sclavilor lor. Dacă ţii neapărat să-l cumperi, 
înseamnă că ai fost trimis de cineva să faci asta, de unul care acolo în Dacia 
poate că este vreo mare căpetenie. 


Hegias ocoli adevărul, scorni o poveste, ca prevedere, pentru a stăvili 
lăcomia lanistului. 

— În iarna care a trecut, m-a prins în Dacia un viscol îngrozitor. Am 
scăpat din troienii de zăpadă, unde aș fi murit degerat, datorită unui bătrân, 
blajin de-l credeai un zeu bun coborât printre oameni. M-a ţinut în căsuţa 
lui mai multe zile, până s-a potolit urgia, apoi a mers cu mine să-mi arate 
drumul. Bătrânul acela mi-a spus că are nepotul luat captiv, îl ştia vândut ca 
sclav, și că numele lui este Comosicus. Fiindcă mi-a salvat viaţa, vreau să-i 
arăt recunoştinţa mea. Cât să-ți plătesc pentru el, Nerius? 

— Nu-l vând! Altul ca el nu mai găsesc. Ai văzut ce frumos a luptat în 
arenă, fără el aş putea să închid școala. 

Negustorul nu socoti șansa pierdută, se gândi să-i încerce lăcomia. Ştia 
că la Roma un sclav se vindea — după cum era de tânăr, de sănătos şi de 
puternic — cu două până la cinci mii de sesterţi. 

— Îţi dau zece mii de sesterți, lanistule! Nerius izbucni în hohote, 
săltându-și cupa. 

— Cine te aude, râde, Hegias! Cel mai bun gladiator al meu să-l vând cu 
o astfel de sumă ar fi o batjocură... 

— Douăzeci de mii, Nerius! 

Lanistul clătină capul, semn că nu se învoia, continuând să râdă. 

— Treizeci de mii! 

Văzând că nu cedează, negustorul bătu cu pumnul în masă, strigând: 

— Cincizeci de mii, Nerius! E ceva ce n-ai mai pomenit la Roma! 

Drept răspuns, lanistul bătu și el cu pumnul în masă, săltându-se în 
picioare: 

— O sută de mii, Hegias! Nici un sesterț mai puţin! Negustorul rămase 
câteva clipe descumpănit, suma depășea orice așteptări, nici nu avea cu el 
atâţia bani. Pe de altă, parte, ar fi vrut să câștige ceva pe deasupra de la 
tarabostele Oroles. Căută febril o cale de ieșire din impas, prin care să-l 
împace pe lanist și să pună în afara oricărui pericol viaţa lui Comosicus. 

— Lanistule, mă dau bătut, murmură el zâmbind, ai să vezi mai târziu că 
am un motiv puternic pentru care primesc să-ţi dau o sută de mii. Însă, cum 
nu dispun la Roma de o astfel de sumă, îţi dau un avans de douăzeci de mii 
de sesterți, iar restul ţi-l aduc când mă înapoiez din Dacia. Până atunci, 
vreau să te legi în faţa zeilor că pe gladiatorul Stertinius nu-l vei mai scoate 
în arenă. Ne împăcăm așa? 


— Da, dar cu o condiţie — am auzit că în Dacia este aur mult — îmi 
plăteşti restul de optzeci de mii sesterţi în aur, pe care îl poţi obţine ușor de 
la barbarii aceia de daci. 

Dacă n-ar fi fost regele la mijloc, negustorul nu s-ar fi încumetat să 
primească o condiţie atât de grea. Era convins că Burebista va îndeplini 
totul pentru eliberarea lui Comosicus, iar prin gestul ce-l făcea își va asigura 
prețuirea lui. 

— S-a făcut, lanistule! îți voi aduce aur. Acum am o rugăminte: trimite 
să-l cheme pe Comosicus și lasă-ne câtva timp singuri. 

Trecuse de mult vremea prânzului când Hegias părăsi școala de 
gladiatori a lui Nerius. 

Mergeau în pasul cailor. La câţiva pași în urma veneau Carpio și 
capnobotul Rogus, iar după ei călăreţii ce formau cele două gărzi. Regele și 
marele preot porniseră într-o călătorie al cărei drum se închidea în cerc: 
Sargedava, Germisara, Ampelum, Brucla, Apulum, Sargedava. După ce 
bătuse și alungase cele două triburi ale celților: boii şi tauriscii, regele nu 
pornise spre răsărit, să arunce afară de pe pământul dac pe bastarni şi 
sarmaţi, aşa cum intenționase de la început, se oprise la Sargedava pentru o 
mai bună pregătire şi pentru a se ocupa şi de alte treburi ale tării. Îl 
frământa mult cele ce-i spusese Hegias, Dacia nu se va putea ridica și întări 
dacă nu va face un rodnic schimb de mărfuri cu alte popoare, să vândă tot 
ce îi prisosea și să cumpere tot ce avea nevoie, să încurajeze meşteşugurile 
pentru a se făuri lucruri cât mai bune, încât ele să fie căutate și de cei din 
afara ţării. Aşa cum nu făcuseră niciodată până atunci, pentru a-şi da mai 
bine seama de ceea ce se mișca, se gândea şi se punea la cale în ţară, regele 
şi marele preot luaseră o înfățișare cât mai asemănătoare cu aceea a doi 
taraboşti nu prea bogaţi, care călătoreau porniţi la drum lung, purtau 
veşminte vechi, prăfuite, din materiale ce nu puteau fi socotite prea scumpe, 
iar gărzile erau formate din puţini oameni, şi ei îmbrăcați simplu, ca niște 
comati, aşa cum plecau de obicei când se zvonea de război. Tot așa arăta 
Carpio, precum şi capnobotul Rogus. 

La marginea unei păduri din apropiere de Germisara văzură fum mult și 
gros, înălțându-se dintr-o construcţie ce arăta a fi un fel de baracă ceva mai 
mare, părea a fi folosită ca magazie. Regele trase frâul calului, sări peste 
şanţul ce însoțea drumul și se îndreptă într-acolo. Când ajunse în apropiere, 
zări printre copacii ce înconjurau poiana grămezi de pământ roșcat, de 
cărbuni din lemn, în bucăţi mai mari decât se obișnuia să fie mangalul, de 


bolovani din piatră de var nearsă și chiar de var nestins, iar în apropierea lor 
alte grămezi, de bucăţi de fier cu forme ciudate, un fel de turte umflate pe o 
parte și scobite pe cealaltă. Vâlceaua în care se găsea poiana era largă şi 
destul de adâncă, încât vântul rareori reușea să împrăștie fumul, să-i înece 
pe cei care lucrau în baraca-magazie. Împrejurul ei văzură câţiva oameni 
trebăluind fără grabă, cu niște mișcări ce arătau că în acea zi nu aveau prea 
mult de lucrat. Când zăriră ceata de călăreţi se opriră şi priviră cu o 
curiozitate lipsită de îngrijorare, mai ales că cei ce veneau în frunte nu 
arătau a fi căpetenii prea importante, nici cel puţin ca taraboști. 

— Marele zeu să fie cu voi, oameni buni! dădu bineţe regele sărind jos 
de pe cal. Cred că nu vă supăraţi, dacă facem un scurt popas în apropierea 
voastră; ne-am zis că aici vom găsi și o fântână cu apa bună. 

— Ne rugăm şi noi lui Zamolxis pentru sănătatea voastră, bunilor 
taraboști, însă dacă ţineați drept drumul, întâlneaţi în cale un pârâu cu apa 
limpede ca rouă cerului, nu mai era nevoie să vă obosiţi încoace. Dar, 
oricum noi suntem bucuroși de oaspeţi — pe aci cam rar trece cineva — aşa 
că mai aflăm şi noi ce se mișcă prin ţară, se pomi unul dintre ei, un bărbat 
trecut de puterea vârstei, care se ţinea bine, pomeţii roși ai obrajilor păreau 
şi mai vii pe culoarea căruntă a bărbii, pletelor şi mustăţilor. 

— Ce înţelegi prin asta: ce se mişcă prin ţară? 

— Aşa vine vorba, bunule taraboste, adică ce mai face regele — Marele 
zeu să-i dea sănătate și viaţă lungă — dacă se lucrează cu spor la noua cetate 
de scaun, care cică se va numi Sarmizegetusa, şi când va porni din nou la 
eliberarea şi a celorlalți fraţi de-ai noștri de dincolo de Dunaris și de dincolo 
de munţii dinspre soare-răsare, aşa cum a făcut cu cei de peste apa 
Pathissusului, când a alungat triburile celte. 

— Văd că tu eşti făurar și topitor de fier, cum de te poartă gândul la 
eliberarea celorlalţi, la alungarea triburilor străine? 

Făurarul care vorbise, cel mai vârstnic, nu răspunse la întrebare, schimbă 
vorba: 

— Ştiţi ce zic eu, bunilor taraboşti, să staţi un pic să vă odihniţi, să vă 
potoliți foamea şi setea, apoi vom mai putea vorbi, dacă nu vă grăbiţi la 
drum. Aş vrea să vă arăt ce am eu aici şi ce țintesc să fac. 

Regele se înţelese din priviri cu marele preot, găsiră bun îndemnul 
făurarului. Se retraseră sub un copac cu umbră deasă. Ziua de sfârşit de 
august era călduroasă, soarele urcase către prânz. Între timp oamenii 
făurarului își văzură de treburile lor. Dar totul nu se prelungi prea mult, 


regele și marele preot se ridicară de pe bușteanul folosit drept scaun și masă 
pentru frugalul ospăț și intrară în atelierul făurarului, dar nu văzură ceea ce 
se așteptau: focuri, nicovale şi ciocane, ci o construcţie ovală de zidărie, 
aşezată pe o baza solidă, în pantă, ce se sprijinea pe pământ într-o 
adâncitură, pentru o mai sigură legătură. Făurarul le ieşi în cale, bucuros să 
le arate ce are, şi mai ales să le spună ce avea de gând să facă. 

— Ascultă omule, tu ești făurar, adică fierar, sau topitor, meșteşugar din 
aceia care din pământ scot fier? îl întrebă regele. 

Răsucindu-și mustăţile bogate, meşterul răspunse: 

— Bunule taraboste, sunt şi făurar și topitor. Așa a fost şi tata. De la el 
am învăţat amândouă meseriile. La început bătrânul, care acum a răposat, a 
fost numai făurar, iar când a văzut că nu mai are de la cine să ia fier, s-a 
apucat să şi-l scoată din pământ. Avem aici aproape un cap de munte cu 
pământ roșcat. Tata nu s-a dat învins până nu a reușit să obţină turte de fier 
ca acelea pe care le-aţi văzut în grămada de afară. Dar el a lucrat greu, cu 
un cuptor mic, ca acesta pe care îl vedeţi în colţul atelierului. Este rotund ca 
un butoi, cu fundul cam de doi coţi și înalt ceva mai mult decât statura unui 
om. Jos are o vatră înclinată, din două plăci de lut ars, între care s-a lăsat o 
gaură prin care suflăm aerul cu foalele. În cuptor se pun cărbuni de lemn, se 
aprind bine, apoi pământ din acela roșcat, în bulgări, amestecatcu bolovani 
de piatră de var nearsă şi cu bucăţi de var nestins. Suflăm cu foalele din 
greu; timp îndelungat până când începe să curgă printr-un fel de jgheab al 
vetrei fierul topit. Așa a făcut şi tata, adică așa s-a chinuit, și totuși a reuşit 
să făurească uneltele de care au oamenii nevoie sape, seceri, coase, piroane 
şi câte altele. Eu mă zbat să fac altfel... 

— Cum? Ai prins de la cineva un meșteșug nou? Se grăbi să-l întrebe 
marele preot. 

— Da, bunule taraboste! Știi, când ceva îţi frământă gândurile, nu te 
liniștești, oriunde te-ai găsi. Nu mă feresc, vă spun taina mea, pe care vreau 
să o fac să se întindă, fiindcă trebuie să-l ajutăm cât mai mult pe rege. Și eu 
visez să văd Dacia întinsă peste tot pământul dac, aşa cum se zbate 
Burebista să o facă. Aș vrea ca din atelierul meu să pornească în toată ţara: 
fier, unelte, arme şi alte lucruri folositoare în gospodărie. lată care este 
taina: la începutul verii am făcut și eu parte din luptătorii care au zdrobit şi 
alungat cele două triburi celte ce cotropiseră pe dacii de dincolo de 
Pathissus. Nu se poate să nu fi fost şi voi, bunilor taraboști, alături de rege, 
când s-a dat marea bătălie, din care am ieşit învingători datorită ajutorului 


dacilor de dincolo, a căror căpetenie era Scorilo. După cum ştiţi, au fost 
luaţi mulţi captivi, pe care regele i-a lăsat apoi în grija lui Scorilo, urmând 
ca mai târziu să-i aducă la Sargedava sau Sarmizegetusa unde vor fi 
împărțiți: unii dați taraboştilor, alții vânduți ca sclavi. Mie mi-a ieșit norocul 
în cale, am stat de vorbă cu unul din captivi — fusesem pus să păzesc o ceată 
dintre ei — şi cum a fost norocul, sau poate că asta a fost voia Marelui zeu, 
că acela s-a întâmplat să fie un priceput topitor de fier. Mi-a vorbit mult 
despre meșteșugul lui, după ce a aflat că și eu eram făurar. Am să vă arăt 
acum cuptorul pe care l-am zidit după spusele lui. Dar mă tot frământa 
ceva, aş vrea să aflu când aduce Scorilo captivii la Sarmizegetusa, ca eu să-l 
caut pe acel topitor şi să fac tot ce este cu putință pentru a-l cumpăra. Dacă 
voi întâmpina greutăţi, am să merg cu îndrăzneala până acolo încât mă voi 
înfățișa regelui, îi voi spune ce gânduri nutresc și-l voi cere pe acel meșter 
celt. 

— Crezi că te vei putea apropia de rege? 

— Mă voi arunca la picioarele sale! 

— Dar te-aş putea ajuta eu... la spune-mi, cum te numeşti? Cunosc un 
alt taraboste, care stă mai tot timpul în preajma regelui. Vorbesc cu el şi... 

— Sunt Arigio, bunule taraboste. Pe aici toți îl cunosc pe făurarul 
Arigio. Unii cam râd de mine, nu le vine să creadă că eu scot fierul din 
pământ, cică îl cumpăr pe ascuns de la negustorii străini și din el le fac lor 
fiare de plug, sape, seceri, cuțite şi chiar lanţuri. 

— Bine, Arigio, dacă celtul acela e sănătos și va fi adus de Scorilo la 
Sarmizegetusa, să ştii că îl vei avea ca sclav. 

Făurarul începu să se scarpine în barbă, încropind un zâmbet ce părea cu 
mai multe înţelesuri. Pe rege îl intrigă acest fapt, îi păru ca ascundea ceva. Îl 
întrebă: 

— Spune-mi cinstit, Arigio, ce tăinuieşti? După surâsul tău, parcă ţi-ai şi 
pus ceva în gând să faci cu acel sclav. Ce anume? 

— Ca să vorbesc pe cea dreaptă, pot să vă spun. Voi, bunilor taraboşti, 
plecaţi spre cetăţile voastre, iar făurarul Arigio poate că nu vă va mai vedea 
niciodată. De, zic şi eu, regele nu o să mi-l dea pe acel celt mie ca sclav, ci 
tarabostelui ce stăpâneşte cetatea şi moşia Germisara, adică nu eu o să-i fiu 
stăpân, dar dacă îl voi avea aici, va trăi cu libertatea pe care o am și eu, îl 
voi ajuta să-și înalțe o căsuţă și, de se va lipi de el vreo femeie, își va 
întemeia o familie. Doară oameni suntem, suflete avem... Acum, bunilor 
taraboști, aş vrea să vă arăt cuptorul cel nou, făcut după spusele acelui 


meşter celt. Uitaţi-vă la el, este tot rotund, dar înalt aproape cât o casă, are 
vatra mai larga şi mai înclinată, cu jgheab adânc, ca scurgerea fierului topit 
să se facă mai repede. Ca să iuțim focul, vrem să suflăm în el cu mai multe 
foaie deodată. Dar taina acestui cuptor este alta, altfel s-ar asemăna cu unul 
de-al nostru, doar că ar fi mai mare. Taina aflată de la acel celt este felul 
cum îi faci umplerea. Nu-l încarci o dată: pui cărbuni, bulgări de pământ și 
piatră de var și le încălzești până curge tot fierul și zgura dinăuntru, ci faci 
altfel, așezi toate în straturi: un strat de cărbuni, unul de pământ roşu, alt 
strat de piatră de var și var, apoi din nou un strat de cărbuni, altul de pământ 
şi altul de piatră de var şi o ţii aşa întruna, straturile se topesc, se lasă în jos, 
prin jgheab curge fierul topit, iar pe deasupra continui să bagi mereu în el 
straturile aşa cum v-am spus. Sper că pe săptămâna viitoare să dau drumul 
la foc şi să încep să fac grămezi de turte de fier. Eu cred că am să scot în 
fiecare zi atât cât să încarci mai multe care mari, trase de câte patru boi. Şi 
mai am o taină, bunilor taraboști, asta este curată taina mea, nu mi-a spus-o 
celtul acela: dacă treaba iese așa cum o gândesc, mă bate capul să nu las 
focul din cuptor să se mai stingă nici ziua nici noaptea, să meargă fără 
oprire până se strică și trebuie să repar zidăria lui, căci o mănâncă destul de 
repede focul și fierul topit. Și ştiţi ce mă mai frământa gândul? Să fac două 
cuptoare; când unul e oprit pentru a fi reparat sau refăcut, celalalt să 
meargă. Vreau să-i dau bunului nostru rege, fier cât mai mult, mai ales dacă 
țara se va mări, după cum am auzit, până dincolo de Dunaris, peste apa 
numită Tyras, până la marea cea mare, că pe acolo tot fraţi de-ai noştri 
trăiesc. 

Regele nu se mai putu stăpâni, se repezi la făurar, îl îmbrăţişa şi-l sărută 
pe amândoi obrajii. 

— Aşa să faci, Arigio! Voi aranja eu în așa fel ca pe celtul acela să-l ai, 
să fie al tău, nu al tarabostelui. Tu dă-i zor şi porneşte cuptorul. Să vedem 
repede fierul tău sosit la Sarmizegetusa! 

— Hei, bunule taraboste, dacă voi avea oameni pun aici multe nicovale 
şi bat fierul așa cum trebuie, încălzindu-l şi turtindu-l de mai multe ori, până 
îl fac bun doar să-l făţuieşti la ciocan, să scoţi din el ce vrei: și din cele 
necesare comatului şi din acelea de care nu se poate lipsi luptătorul. Ce n-aş 
face eu, bunilor taraboști, dacă aş avea câteva zeci de oameni care să asculte 
numai de mine...! 

— Să vedem, murmură regele stăpânindu-și greu însufleţirea — omul din 
faţa sa îl uimise prin curajul, vrednicia și pornirea lui — de asemenea meșteri 


avem mare nevoie. Eu zic să te pregătești bine că, aşa sper, mă voi pune 
luntre și punte să ți se dea toţi oamenii pe care tu îi vei cere. 

Făurarul rămase un timp nemișcat, privindu-i cu încordare, întrebându- 
se în sinea sa: pentru ce aceşti taraboști se arată atât de bucuroși, atât de 
îndemnători pentru meșteșugul său? Dar nici însuflețirea sa nu era mai 
mică. Pentru a nu prelungi tăcerea adăugă: 

— Şi mai este o parte a tainei mele: dacă voi topi a doua oară turtele de 
fier ce le torn din cuptorul cel mare, am să obţin un fier gata pregătit să fac 
din el orice vreau. Vedeţi, turtele din prima topire sunt sfărâmicioase, se 
sparg lovite cu un ciocan greu, pe când fierul topit a doua oară, încălzit și 
bătut frumos pe nicovală se întinde şi se fățuiește bine, parcă ar fi ca lutul 
olarului. Dacă fac și asta, regele nu va mai duce niciodată lipsă de fier. 

Tot timpul marele preot tăcuse. Așa mic de trup și de statură, îmbrăcat în 
veşminte vechi, cam ponosite, arăta a fi un taraboste sărăcit, sau căzut în 
patima vreunui viciu. Nu se putu stăpâni să nu murmure: 

— Dacă aş avea putere te-aş lua la Sarmizegetusa, ca acolo în vale, sub 
cetate, să-ţi faci atelierul cu toate cuptoarele și nicovalele de care ai nevoie, 
zise, urmărind ca astfel să-i sugereze regelui ideea. 

— Lasă-l, să facă aici tot ce vrea! întări apăsat regele. Va înălța el acolo 
un alt atelier mai bun, dacă treaba îi va merge bine. Poate că chiar el, 
Burebista, îl va lua lângă cetatea de scaun. 

Însufleţirea făurarului crescu atât de mult, încât îndrăzni să rostească: 

— Dacă n-aţi fi aşa îmbrăcaţi — arătaţi a nu fi taraboşti prea bogaţi, poate 
că moşiile voastre sunt mici și neroditoare — aş putea să jur în faţa Marelui 
zeu că îl am în față pe viteazul rege Burebista și pe Marele preot, bunul 
Deceneu, dar aşa cum văd gărzile, mici și prăpădite, îmi dau seama că totul 
este numai o asemuire. l-am văzut pe amândoi, nu te privesc aşa ca voi, ca 
orice om, ci te pătrund, îţi vine să intri în pământ când te vezi în faţa lor. 

Regele râse şi îl bătu uşor pe umăr: 

— Mi-ai plăcut, Arigio! Marele zeu să-ți dea sănătate! Am plecat. Îţi 
mulțumim pentru tot ce ne-ai spus. Să știi că nu-mi uit vorba, îl voi 
convinge pe rege să-ți dea meșterul acela celt și mulți alți sclavi de care vei 
avea nevoie. 

Făurarul privi după ei nedumerit cum se îndepărtau în galopul cailor, 
mirat şi oarecum revoltat, tarabostele spusese că îl va convinge „pe rege”, 
fără nici o undă de respect sau de teamă, în loc să rostească: pe bunul, pe 
viteazul, pe măritul nostru rege. Intră în atelier cu inima îndoită, cu un ușor 


regret că-şi dăduse pe față taina din suflet, la care ţinea ca la viață, față de 
niște necunoscuţi, care poate că nu erau taraboşti, ci căpeteniile unor cete de 
tâlhari care cutreierau ţara. 

Soarele trecuse mult de amiază, în curând aveau să se întindă umbrele 
înserării. Treceau printr-o vâlcea largă, cu copaci bătrâni, rari, printre care 
iarba și florile de toate culorile păreau un covor verde, frumos măiestrit de 
mâini vrednice şi suflet plin de viață. Lângă un stejar zăriră doi bătrâni, 
stăteau aşezaţi pe pământ, rezemaţi de trunchiul gros, cu coaja crăpată de 
mulțimea verilor şi iernilor ce trecuseră peste el, poate că tot atât de 
numeroase cât trecuseră peste bărbile și pletele celor doi oameni. Unul era 
plin, rotunjor la față, cu obrazul rozaliu și cu privire vie, iar celălalt slab, 
palid, spânatic, cu firele atât de rare în barbă, încât se vedea pielea adânc 
crestată de ani şi de muncă. Regele trase frâul şi opri calul. Le spuse: 

— E bine la umbră şi în linişte. Aici poți să tot trăieşti, poţi să treci peste 
o sută de ani. 

— Apoi, dacă nu vă este cu grabă, bunilor taraboști, puteţi descăleca şi 
hodini o lecuţă, îndemnă cel gras. Ai spus bine, aici poţi să trăieşti mult, dar 
să ştii că nu întotdeauna bătrâneţea este bună. 

— De ce bunule om? întrebă marele preot. 

— Ehei, dragii moşului, dacă mai eram tânăr porneam şi eu alături de 
slăvitul nostru rege, mergeam dincolo de apa Pathissusului și mă băteam cu 
celții ăia care ne-au cotropit din pământul ţării. Am auzit ce mare fericire a 
fost pe fraţii noştri de acolo când s-au văzut sloboziţi de sub jug străin. 

Ochii regelui sclipiră, îşi stăpânea cu greu pornirea de a-i îmbrăţişa. În 
sufletul său în acea clipă simţi un fior de îmbărbătare și recunoștință, ca şi 
cum vorbele rostite de bătrân fuseseră strigate în cor de întregul neam al 
dacilor. 

— Noi suntem de departe, avem moșiile dincolo de cetatea 
Porolissumului — nu se poate să nu fi auzit de ea — însă nu prea ne bucurăm 
de munca noastră, triburi străine rătăcitoare vin adesea dinspre miazănoapte 
şi ne jefuiesc aproape de toate bucatele strânse de pe câmp şi de poamele 
culese de prin livezi. Vedeţi asta și după straiele noastre, sunt cam vechi și 
sărăcăciose, spuse regele, mai mult pentru a-l încuraja la vorbă pe moşneag. 
Să știți, tăicuţilor, că noi am mers cu oastea dincolo de Pathissus şi ne-am 
bătut cu triburile celților cotropitori, ştim tot ce s-a petrecut acolo. Acum 
Dacia se întinde până peste apa Dunarisului din acea parte, care curge prin 


câmpia cea mare ce se întinde departe spre apus. Dar pe aici ce se simte, ce 
se petrece prin ţinutul acesta? 

— "Toate bune, bine că s-au potolit oamenii, că se prostiseră de tot cu 
băutura vinului. Toți păreau niște fleoarţe sau fleoașe, că nu ştiu cum e mai 
bine să le zic, nişte belmejiţi cu care nici nu puteai să vorbeşti. Marele zeu a 
ştiut el ce face, altfel nu se mai putea, nu avea cum să-i îndrepte pe daci, 
ajungeam de râsul altor neamuri cu care ne învecinăm, mai ales de al 
grecilor și al romanilor. Acum cică Marele zeu s-a mai îmbunat, Marele 
preot — prin capnoboțţi şi preoţi — spune că s-a dat dezlegare ca fiecare om să 
poată avea vreo zece tulpini de viță de vie, să facă fiecare vin barem atât cât 
să aibă nevoie când e bolnav, sau când gerul este prea aspru. Dar oamenii 
ştiţi cum sunt, bunilor taraboşti, se lăcomesc: cică unul a primit de la 
taraboste pământ de muncă în trei locuri, cată ca pe fiecare din acele locuri 
să pună câte zece butași de vie, dar cu asta tot nu e mult, nu se mai ajunge 
la ceea ce a fost înainte. Beţia dacilor rămâne doar o poveste... 

Cel slăbuţ şi spânatic, care nu se împăcase nici în tinereţe cu vinul, se 
grăbi la vorbă, întrerupându-l pe celălalt: 

— Să fie adevărat, bunilor taraboști, că se vor trage zece lovituri de 
toiag la tălpi şi bătuţi cu vergile pe fundul gol toţi aceia care vor fi găsiți 
prinși de tăria vinului? Cică cei ce vor cădea în greșeală de mai mult de trei 
ori vor fi făcuţi robi, dar nu daţi taraboştilor pe moşia căruia muncesc, ci 
trimişi să trudească pe șantierele unde se înalță cetăţi puternice de apărare. 

— Şi, ce, nu o să fie bine? Cu cine vreţi să facă regele atâtea lucrări, câte 
are nevoie ţara, care s-a mărit şi se va mări şi mai mult? interveni marele 
preot, căutând să-l întărite pe cel pirpiriu, ai cărui ochi jucau fără încetare în 
orbite, ca şi cum ar fi avut multe de spus, dar se stăpânea. 

— D-apăi, bunilor taraboşti, dacă e să dăm pe faţă lucrurile, la noi în 
Dacia vezi robie peste tot. Să-i lăsăm la o parte pe sclavi — fie că au fost 
cumpăraţi, fie că au căzut prinși captivi, adică pe cei de un neam străin — 
dar robi, adică sclavi, sunt şi daci, din care o parte — cei mai tineri — se 
spune că au fost luaţi de rege și făcuţi luptători, ostași ca oricare dac. Robie 
vezi peste tot. Noi, comatii, ce suntem? Tot un fel de robi ai taraboştilor, cu 
singura deosebire că ne mișcăm niţel mai liberi, avem o căsuţă, o colibă sau 
un bordei, și putem creşte câteva orătănii, dar tot ce agonisim este al 
stăpânului, adică îl ia tarabostele. Uite, aşa de pildă, să vă spun cum se face 
la noi. Tarabostele nostru are moșie mare, pe ea se întind cinci sate. Şi, cum 
s-a moștenit din bătrâni, el este stăpânul. Vedeţi voi, eu cică nu sunt robul 


lui, dar pământul este tot al lui, nu am nici bucăţica de loc pe care mi-am 
făcut casa. Moşia este împărțită în cinci părți mari, câte una de fiecare sat, a 
căror întindere tarabostele o schimbă aproape în fiecare an, făcând-o mai 
mare pe aceea a satului care în anul ce s-a încheiat a avut roade mai bune, 
adică oamenii au fost mai vrednici. Toamna stăpânul ia cât vrea, după cum 
a fost vremea de bună, sau după cum îi are el la inimă pe comatii din acel 
sat: o parte el şi una satul, două părţi el și una noi, sau chiar trei părţi el și 
numai una celor care au trudit. Noi muncim în devălmăşie, mergem cu toții 
la arat, la semănat, la seceriș, la săpat şi treaba nu merge așa bine, căci când 
se lucrează în gloată mulţi se codesc, nu-și rup inima muncind. Aud că în 
unele sate ei, obştea, împart fiecăruia câte o bucată de pământ pe care să o 
muncească, iar toamna să ia atât cât i se cuvine din partea pe care a obţinut 
roadele culese. În alte locuri nu se face nici un fel de împărțeală, după ce 
stăpânul îşi ia partea pe care a vrut-o, acolo căpetenia satului dă fiecăruia 
din când în când câte ceva din ceea ce are nevoie La noi oamenii au făcut 
obştii pe neamuri, adică toţi ce se trag din aceiaşi părinţi, bunici şi alte rude 
apropiate, și parcă se vede că împărţeala și îmbogăţeala merg mai bine. Aud 
că şi în alte părţi se face aşa. Mai rău este în anii păcătoşi, cu secetă, 
grindină și alte răzbunări ale Marelui zeu, când se scot roade puţine, atunci 
noi ne zbatem iarna în mari lipsuri, îndurăm foametea, ne pier vitele şi 
orătăniile din curte. De voie, de nevoie oamenii se duc la taraboste și 
împrumută câte ceva grăunţe de grâu sau de alte bucate, pe care trebuie să 
le dea înapoi în anul ce vine. Unii nu mai sfârșesc niciodată să întoarcă 
datoria, iar dacă ea s-a tot mărit, tarabostele se lipseşte de ceea ce mai are 
de luat şi pe datormic îl face rob, adică sclav. Ca să scape de un astfel de 
pericol, mulți nu merg la stăpân să-i împrumute, pornesc şi colindă pădurile 
culegând fructe şi rădăcini sălbatice, punând câteodată mâna și pe ceva 
vânat, dacă este norocos şi nu-l află pândarii. Cel ce este prins cu vreo 
jivină de-a pădurii este bătut la tălpi până îi sare sângele prin piele. Dar v- 
am spus prea multe, bunilor taraboşti, poate că pe acolo pe la voi este altfel, 
o fi mai multă înţelegere şi întrajutorare, fiindcă spuneţi că năvăiesc şi vă 
jefuiesc des triburile străine din apropierea hotarului, oamenii trebuie să 
sară toţi la lupta pentru a-i alunga, pentru asta tarabostele se cade să fie mult 
iubit de comatii de pe moşia sa. Unii se gândesc la un ajutor din partea 
regelui, dar ce poate să facă el? 'Tăria lui este tot prin taraboşti, că oastea 
prin ei se strânge, armele ei se îngrijesc să le facă, iar hrana când se pleacă 


la luptă tot ei o dau. Eu, așa bătrân cum sunt, am înțeles multe de la viaţă, 
îmi dau seama că e greu să fii mare căpetenie peste ţară. 

— Asta, așa este, continuă cel gras, cu obrazul rozaliu, însă totuşi regele 
mai are şi alte ajutoare, nu se sprijină numai pe taraboşti, este Marele preot, 
sunt preoţii. Eu nu mă pricep aşa bine, adică n-am văzut-o, dar cică au și ei 
o oaste a lor, ale cărei căpetenii sunt numiţi capnoboţi. Pe aici n-a trecut 
decât o singură dată o ceată din armata preoților, avea în fruntea ei un 
capnobot. Mie mi s-a părut, bunilor taraboşti, că acei luptători erau mai bine 
înarmați decât ostașii regelui, fiecare avea spadă lucitoare, suliță cu vârf 
bine ascuţit, scut şi un fel de pieptare din fier subţire, bătut şi netezit cu 
ciocanul, prin care nu putea pătrunde o săgeată, şi poate că nici o suliță, 
dacă nu este repezită cu multă putere. Dar, uite de ce adusei eu vorba despre 
ei, despre capnoboţi şi preoţi, bunilor taraboşti, căci nu trebuie să vă 
închipuiţi că eu n-aş crede și nu m-aș teme de puterea Marelui zeu, mă 
gândii la cele ce vă spuse el despre stăpânii de moșii și despre felul în care 
ei pun pe comati să muncească. Vorbeşte lumea, că eu n-am de unde să ştiu 
asta, cică ar avea multe moşii şi Marele zeu, adică Marele preot, de care 
aparțin numeroase sate, iar munca comatilor și strângerea roadelor se face 
sub supravegherea capnoboţilor, ajutaţi de gărzi de preoţi. Eu, bunilor 
taraboști, n-aş vrea să credeţi că vorbesc cu patimă sau cu ură împotriva lor, 
mi-a povestit și mie un om care trăia într-un sat de dincolo de Potaissa, 
spunea că de multe ori capnoboţii se poartă ca şi cum ar fi stăpâni ai moşiei, 
mai rău decât tarabostii, că de, ei se mai schimbă, pleacă unul, vine altul, şi 
fiecare caută să se îmbogăţească în timpul cât stă acolo ca o căpetenie. 

Regele cată îndelung spre marele preot, nu cu aer de mustrare, îl știa cât 
de curat era sufletește, îl privea gândindu-se la multe, la unele dând dreptate 
moşnegilor pe care îi avea în faţă, la altele meditând asupra greutăților cu 
care avea de luptat. În același timp îi cercetau cu oarecare bănuială şi cei 
doi bătrâni. Le vedeau mantiile vechi şi decolorate, însă erau dintr-o 
țesătură care părea scumpă, le priveau căciulile roase, hămușite, însă odată 
ele fuseseră din blănuri lucitoare, aduse de negustori străini; la fel se putea 
spune şi despre încălțările lor. 

— Pe noi să ne iertați, bunilor taraboşti, ne odihnirăm destul, acum 
plecăm, vorbi cel spânatic cu o undă de teamă, să nu credeţi că am vorbit cu 
ură despre taraboşti şi capnoboţi, am spus și noi numai aşa... ce vorbeşte 
lumea... ce-am auzit de la unul, de la altul... Eu, aşa bătrân cum sunt, mai 
am o singură speranță: Regele și Marele preot. Ceva în inima mea, după 


cum am aflat de la cei care au fost alături de ei la luptă, îmi spune că ăștia 
doi oameni vor înălța pe culmi nebănuite pe daci, adică Dacia. Vă doresc 
călătorie uşoară şi mă rog Marelui zeu pentru sănătatea vostră! încheie el, 
luându-și toiagul şi pornind în lungul unei poteci ce se îndepărta de drum. 

În tot cursul zilei, regele și marele preot merseră vorbind prea puţin, 
fiecare părea absorbit de gânduri adânci, în care se amestecau îngrijorarea și 
însuflețirea. A doua zi, pe la vremea prânzului, ajunseră la Ampelum. Pentru 
amândoi acolo era inima de aur a Daciei. Se mai găsea acel metal preţios și 
prin alte părţi, de mult dacii îl scoteau din nisipul apei numită Apus Flumen, 
de-a lungul văii ce se întindea la miazăzi de cetatea Arcidava. Niciunul nu 
mai fusese prin acel loc. Se aşteptaseră să găsească ordine și lucru 
organizat, case, barăci și bordeie, dughene şi alte prăvălii pentru cele de 
trebuință oamenilor, drumuri bine netezite și podeţe peste numeroasele 
pâraie ce se prăvăleau printre bolovanii de piatră şi pragurile de stânci, 
aruncându-se în apa ce curgea de-a lungul văii. Într-un loc unde râul făcea o 
cotitură printr-o curbă largă, pe un mic platou ce forma cotul dinăuntru al 
văii, văzură mai mulți oameni strânşi într-un cerc, în mijlocul căruia părea 
că se petrecea ceva. Regele și marele preot dădură pinteni cailor și grăbiră 
urcuşul. Acolo sus, în mijlocul cercului, văzură opt oameni legați de patru 
stâlpi groși, mai înalţi ca statura unui om: patru strânși cu frânghii stând în 
picioare, iar patru agățați de picioare cu capetele în jos. Alţi opt biciuiau pe 
pielea goală, la comanda unui supraveghetor, pe cei legaţi, neluând în 
seamă vaietele lor. La vederea noilor sosiți, loviturile încetară, mulțimea din 
cerc se întoarse cu faţa spre ei. Erau bărbaţi, femei și copii, de toate 
vârstele, de la bătrâni până la copilandri. 

— Marele zeu să vă dea sănătate, oameni buni! salută regele. Dar pentru 
ce îi pedepsiţi, ce mare greşeală au făcut? 

— Bunilor taraboşti, eu zic că ar fi bine să vă vedeţi de drum! răspunse 
cu un ton rece cel ce ţinea tactul, urmărind loviturile, şi supraveghind 
modul cum dădea fiecare. Lângă el stătea un capnobot — amândoi detaşaţi 
de restul mulțimii. Se observa că erau căpeteniile. 

— Bine, ne vom vedea de drum, reluă regele, dar nu mi-ai răspuns la 
întrebare. Ce s-a întârnplat? 

— Ce se petrece de obicei, pedepsim pe cei leneși! Aici sunt numai 
băieși, adică aurari, cu ei trebuie să scoatem cât mai mult aur pentru rege și 
Marele preot. 

— Nu pentru ţară? 


— Eu ştiu că tot ce găsim trimitem, parte şi parte, la Sargedava și pe 
Kogaion... 

— Stai, fă-mă să înţeleg, insistă regele, întâi ai zis că aurul îl scoateţi, 
apoi că îl trimiteţi pe tot ce-l găsiţi... Vreau să știu îl scoateţi sau îl găsiți? 

— Şi aşa, şi aşa, o parte o găsim prin nisipul şi pietrişul pârâurilor, alta o 
scoatem scobind pe la margini de povârnişuri. În munţii de aici o fi aur 
mult, dar nu poţi să-l scoţi. Stânca este tare ca şi o cremene, nu poţi să faci 
nisip. Mai spargem şi noi pietre găsite pe brâne, prin crăpături... 

— Dar noi vorbim și oamenii aceia suferă în strânsoarea legăturilor. 
Cine sunt? 

— Patru sclavi — cei legaţi cu capetele în jos, şi patru comati, băieşi — 
daci liberi, îi plătim pentru muncă — cei ce stau în picioare. 

— Dezlegaţi-i! ordonă regele. 

— Bunule taraboste, eu te-am rugat să-ţi vezi de drum...! 

— Carpio, unde eşti? 

— Aici, Mărite rege! 

— la comanda gărzii, dezleagă-i imediat! 

— Tu ce aștepți, capnobot Rogus? mustră Deceneu pe şeful gărzii sale. 

— Sunt gata să dau ajutor, Mare preot! 

În câteva clipe cei opt nefericiţi se văzură dezlegaţi. Cercul din jur se 
lărgea tot mai mult, oamenii se retrăgeau cuprinși de spaimă. Cel ce era 
supraveghetorul și capnobotul de lângă el, la început nu le veniră să creadă, 
dar când văzură alinierea celor două gărzi și mișcările executate cu o 
disciplină de fier, se pierdură cu totul. 

— Sunt Pothiris, Mărite rege, supraveghetorul celor ce muncesc aici 
pentru culegerea și scoaterea aurului. Dar, parcă nu-mi vine să cred, după 
înfățișarea ce v-o dau veșmintele ce le purtați păreţi a fi nişte taraboşti, şi 
încă din aceia scăpătaţi. Marele zeu să mă pedepsească, nu mă dumiresc de 
loc, mă găsesc în fața Marelui Burebista? 

— Eu sunt capnobotul Sorgis, Mare preot. Marele zeu îmi este martor nu 
am mai părăsit de câţiva ani Ampelumul. Așa mi s-a dat poruncă de pe 
Kogaion, să stau aici şi să trimit cât mai mult aur. 

— Pothiris, trimite pe toţi cei strânși aici să-şi vadă de lucru, iar după 
aceea vreau să stau de vorbă cu tine, zise regele, pe fața căreia se vedea nu 
supărare, ci hotărâre. 

— Tot aşa și tu, copnobot Sorgis, vei fi alături de Pothiris. Vreau să 
lămurim câteva lucruri, adăugă marele preot cu voce domoală. 


În câteva clipe platoul rămase gol. Sub un fag gros cu coroană falnică, 
regele zări o masă pe patru pari bătuţi în pământ și două bănci lungi pe 
laturile ei. Şe îndreptă într-acolo şi se aşeză pe banca dinspre copac, 
rezemându-se cu spatele de trunchiul lui. Lângă el veni și marele preot. 

— Staţi şi voi, îndemnă regele pe supraveghetor și pe capnobot, 
văzându-i opriţi la câţiva paşi, palizi, cu feţele împietrite. 

Cei doi se așezară cu inimile strânse pe banca cealaltă. Nu se văzuseră 
niciodată atât de aproape, să privească de-a dreptul ochi în ochi cu regele și 
cu marele preot. Asta nu se întâmplase nici când rege al ținutului era Duras. 

— Să nu vă mire de ce eu şi Marele preot umblăm prin ţară așa, ca doi 
taraboşti, care după înfăţişare par scăpătaţi, cum ai spus tu, Pothiris. Vrem 
să aflăm, şi mai ales să ne convingem, cum trăieşte poporul, care sunt 
bucuriile, nevoile și necazurile lui. Nici astăzi nu ne-am fi dat pe faţă, dacă 
nu m-ar fi învins mila de acei oameni. Îmi dau seama că aveţi aici aurari sau 
băieși — cum le-ai spus tu — și buni și răi, și vrednici şi leneși, dar stau și mă 
întreb: aţi încercat tot ce se cădea, tot ce depindea de voi pentru a-i ajuta să 
facă treabă mai bună? Aş vrea să aud din gura ta, Pothiris, întregul adevăr. 
Tu să nu uiţi un lucru, cred că ai auzit, atât eu cât şi Marele preot suntem 
buni, dar şi severi, neiertători, cu cei ce s-au făcut vinovaţi. Nu se poate ca 
voi să nu știți că Dacia nouă, mărită, pe care o vom întinde şi mai mult, are 
nevoie de mult aur, pentru că fără bani nu poţi să cumperi și nu te poți 
împrieteni cu popoarele vecine. Te ascultăm, vorbește Pothiris! 

— Mărite rege, eu sunt aurar de copil, am lucrat alături de băieşii de 
dincolo de Arcidava. Am stat de vorbă și cu străini, am căutat să aflu ce ar fi 
de făcut ca să scot cât mai mult aur. Ştiu ce trebuie încercat, dar nu am cu 
ce, nu sunt ajutat. Aici este nevoie de oameni mulți — tineri și vânjoși, 
vrednici — cu care să începem să scobim galerii în munte pentru căutarea 
stâncilor şi a crăpăturilor dintre ele cu mult aur. Apoi pietrele scoase trebuie 
sparte, fărâmiţate până devin un nisip cum e făina, iar după aceea făcută 
spălarea nisipului, după care urmează culegerea aurului. Este muncă grea și 
migală multă. Așa cum lucrăm acum ne lăsăm mai mult în voia norocului, 
găsim sau nu găsim... ne străduim... 

— Şi dacă nu găsim, batem!... murmură regele. 

— Mărite rege, e drept, mai și pedepsim, că altfel nu ne-am alege cu 
nimic. 

— Spune-mi, Pothiris, dacă-ți mai dau oameni, pe care să-i faci aurari, 
ce altceva ți-ar trebui? 


— Păi, se înţelege, Mărite rege: ciocane de toate mărimile, dălți pentru 
despicat stânca prin crăpături, jgheaburi, site cu țesătură măruntă, și... mai 
mulți meșteri făurari, care să lucreze zi de zi numai ciocane şi dălți. Dar de 
unde să luăm oamenii, Mărite rege? Acum avem vreo treizeci de sclavi şi 
vreo optzeci de aurari cu plată. Ce poţi să faci numai cu atâţia? Aici este 
nevoie de câteva sute: bărbaţi, femei și chiar copii. Femeile și copiii pot 
face treabă bună la spălarea nisipului și culesul firicelelor, bobiţelor de aur. 
lar dacă soarta ne ajută să dăm în galerie peste o vână de aur, atunci doar îl 
culegem ușor, căci e curat și în bucăţi mari. Avem bogăţie, Mărite rege! Am 
aflat de la un sclav celt, spunea că el ar fi lucrat şi la romani, cică acolo 
aurul se scoate mai uşor şi mai mult, dacă se lucrează cum trebuie. 

— Şi unde este sclavul acela? întrebă regele, alergând cu gândul că 
poate se găsea printre captivii luaţi dincolo de Pathissus. 

— Atunci era sclav public, la romani, lucra într-o mină de aur din 
Illiricum... 

— Da, am înţeles, nu l-am putea avea pe acel sclav... murmură regele. 
Aici sunteţi amândoi căpetenii, şi tu și capnobotul? 

— Nu, Mărite rege, se grăbi capnobotul Sorgis. El, Pothiris, este cu 
munca și cu oamenii, iar eu supraveghez cât aur s-a strâns și îl păstrez... 

— lar după aceea? 

— La fiecare sfârșit de lună îl împărțim în două părți egale: eu îl trimit 
pe Kogaion, la Marele preot, iar el la Sargedava, la visteria regelui. Așa 
ştim, aşa ni s-a spus să facem... 

— Cine? 

— Marele preot Deceneu! 

— Regele privi întrebător spre marele preot. Acesta confirmă ușor cu 
capul, apoi după o pauză adăugă: 

— Înainte, pe vremea răposatului Mare preot, când rege al acestui ţinut 
era Duras, se trimitea pentru Marele zeu trei sferturi, iar pentru rege numai 
un sfert. Așa fusese obiceiul vechi, din străbuni, dar eu am gândit că nu e 
bine. Pe Kogaion păstrăm tezaurul lui Zamolxis, acolo strângem tot ce se 
cade: aur, pietre scumpe, podoabe rare, monede — numai din cele de aur — 
paftale, fibule şi altele. După datină, se poate lua din tezaurul Marelui zeu 
numai când ţara e în mare primejdie. 

Regele strânse fălcile, tăcând, în mintea sa se făcea lumină, înţelegea 
abia acum în ce consta puterea marilor preoţi și cât de mare era lăcomia lor. 
Pe vremea când toată Dacia era stăpânită de patru, cinci şi chiar şase regi, 


pe care din aceştia îl ajuta Marele preot? Nu se îndoia: pe niciunul. Cât de 
bogat ar putea fi tezaurul de pe Kogaion? se întrebă el, gândind că mai avea 
de purtat războaie grele până va elibera pe toţi dacii şi va întemeia Dacia 
Mare. Căutând să se stăpânească, se ridică de pe scaun și începu să se 
plimbe în jurul copacului. Nu gândea rău despre Deceneu, el era numai de 
câţiva ani mare preot şi totuşi încercase să facă ceva pentru a-l ajuta, trecuse 
mai mult aur în vistieria regelui, adică a ţării. Ceilalţi aşteptau să audă ce 
poruncea să se facă, ce sfaturi dădea pentru ca treaba să meargă bine, sau ce 
măsuri lua, însă în locul lor răsună sec ordinul: 

— Plecăm! Gărzile să pregătească degrabă caii! Tu să fii tot timpul 
pregătit Pothiris, vei fi chemat la Sargedava și vom pune totul la cale! 

Merseră întins două zile, ocoliră munţii, un timp urmară drumul de pe 
valea Aureusului apoi o apucară la dreapta printre dealuri până la Brucla. 
Acolo se opriră la mina de sare, dându-se tot drept doi taraboști dornici să 
vadă cum se scot bolovani mari de sub pământ și cum sunt mărunţiți și 
trimişi spre vânzare în ţară sau cumpăraţi de negustori veniţi din cetățile de 
pe ţărmul Pontului Euxin. 

Se împlineau două săptămâni de la plecare când reveniră la Sargedava. 
Ceea ce găsiră pregătit îi bucura: Duras și Scorilo aveau aranjat totul pentru 
împărţirea şi vânzarea ca sclavi a captivilor celți din triburile boiilor şi 
tauriscilor, luaţi de dincolo de Pathissus. Duras avusese grijă să se facă 
țarcurile în care vor fi închiși captivii împărţiţi — bărbaţi, femei şi copii — 
separat pe vârste: bătrânii, cei în putere, flăcăii şi fetele, iar Scorilo să-i 
aducă de la cetatea sa Ziridava până la Sargedava. Între timp sosiseră și 
negustorii străini, care aflaseră din vreme că în Dacia vor fi mulți sclavi 
scoşi pentru vânzare. Dar în cele două săptămâni cât umblase prin ţară, 
regele se schimbase, vedea cu totul altfel situația, de aceea amână cu câteva 
zile deschiderea târgului pentru împărţirea și vânzarea sclavilor şi chemă 
pentru ziua sorocită în sala de sfat pe toate căpeteniile ce se aflau venite la 
Sargedava sau se găseau la Sarmizegetusa și pe Kogaion. Se sfătuise 
îndelung cu marele preot, ascultase și îndemnurile acestuia, găsind 
împreună cea mai bună cale de urmat. Când ei intrară în sală, căpeteniile se 
ridicară în picioare, primindu-i cu urale, în timp ce tulnicerii vesteau sosirea 
regelui. Burebista era în ținută de paradă, iar Deceneu în odăjdiile de mare 
preot, pregătit ca pentru marea jertfă. Se așezară, fiecare în jilțul său, iar în 
spatele lor se grupară gărzile respective, în frunte cu Carpio şi cu 


capnobotul Rogus. Regele roti privea prin sală, nu se linişti până nu-i zări 
pe făurarul Arigio și pe supraveghetorul Pothiris, aurarul de la Ampelum. 

— V-am adunat, începu el, ca împreună să facem împărțirea captivilor 
luaţi de la cele două triburi celte pe care le-am alungat de pe pământul dac. 
În timpul cât am umblat prin ţara, eu şi Marele preot ne-am dat seama care 
sunt nevoile cele mai mari în aceste vremuri, când ne străduim să eliberăm 
pe toţi frații noștri și ne grăbim din răsputeri să înălțăm cetăţi de apărare, să 
făurim arme și să avem bani cu care să-i îmbunăm pe unii vecini ai noștri, 
cu care să ne ținem în strânsă prietenie. lată ce am hotărât eu și Marele 
preot: făurarul Arigio își va lua optzeci de oameni şi va înălța în valea de la 
poalele Kogaionului o mare topitorie pentru fier, iar alături de ea un mare 
atelier pentru făurirea de arme, unelte şi alte lucruri folositoare, mai ales 
pentru pluguri. Ai auzit, Carpio? Ridică-te în picioare, să te vadă toți din 
sală. Pentru a avea cât mai mult aur, atât de necesar astăzi, aurarul Pothiris — 
supraveghetorul lucrului de la Ampelum -— va primi două sute de sclavi, 
printre care vor fi bărbaţi, femei și copii. El ştie cum să-i folosească bine pe 
toți. Acum putem spune că pornim să deschidem cu adevărat mine de aur în 
Dacia. De asemenea, se vor da o sută de sclavi pentru minele de sare de la 
Brucla, de unde vor trebui să pornească unele după altele carele încărcate 
spre cetăţile de pe ţărmul Pontului Euxin. Pentru grăbirea înălțării cetăţii de 
scaun Sarmizegetusa şi a cetăților de apărare din jur, constructorul Ovinius 
Redius și ajutorul său Buthis vor primi trei sute de captivi. Numai după ce 
toți cei numiți de mine își vor primi oamenii, aşa cum am spus, restul 
captivilor va fi dat spre vânzare. Vor putea cumpăra atât negustorii străini 
veniţi anume pentru asta, cât şi tarabostii care au nevoie de sclavi la cetăţile 
lor. Toate aceste împărțiri şi vânzări de captivi se vor face prin grija lui 
Duras, ajutat de căpetenia de oaste Rundacis, care ştie cum trebuie să se 
poarte omeneșşte cu sclavii. Şi acum să vă spun o veste mare, ceva ce n-a 
mai fost în Dacia, pentru care am obţinut toată înțelegerea Marelui preot: tot 
aurul ce se va scoate de la Ampelum și din oricare altă parte va intra în 
tezaurul ţării, nu se va mai trimite nimic pe Kogaion. Grija noastră cea mai 
arzătoare este să vedem cât mai repede închegată o Dacie Mare, între 
hotarele căreia să cuprindă întregul neam al dacilor. Cu aceste gânduri, să 
ne rugăm cu toţii Marelui zeu, pentru a ne ajuta să ne îndeplinim cât mai 
repede toate visurile ce ne ard sufletele! 

Tarabostele Oroles era omul de încredere al regelui, el rămânea la 
Sargedava și îngrijea de treburile din cetatea de scaun tot timpul cât 


Burebista şi Deceneu erau plecaţi prin ţară. Se ajuta mult de Kallisthene, 
pentru cele ce priveau lucrările din cancelaria regală, deși rhetorul şi 
filosoful se ocupa intens de tinerii pe care îi avea în școala de curând 
înfiinţată, căci se legase în faţa regelui că într-un an va putea da câte doi 
scribi pe lângă fiecare căpetenie de ţinut. După ce se încheiase târgul de 
sclavi, iar negustorii străini plecaseră cu cei cumpăraţi, tarabostele rugase 
pe rege să-l lase să se odihnească câtva timp la Carsidava şi, îndată ce 
primise încuviințarea, pornise în galopul calului spre noua sa cetate, însoțit 
de Carpio, și el dornic să-şi vadă soţia, pe Andra, care aștepta cu nespusă 
bucurie, teamă şi curiozitate să devină mamă. Adevărul era că de când 
aflase că feciorul său Comosicus devenise gladiator, pe care stăpânul îl 
împingea să lupte în arenele circurilor, tarabostele nu-și mai găsea liniștea, 
nu se mai simţea bine oriunde se afla. Același lucru se petrecu îndată ce sosi 
la Carsidava, din nou începu să-l mistuie dorul și îngrijorarea, gândul său 
era într-o nestăvilită alergare spre Roma, nu-și găsea stare, umbla când pe 
sus în cetate, când pe jos, sub poalele colinei unde se înălțaseră atelierele, 
magaziile și saivanele, în apropierea caselor comatilor ce trăiau pe moșia sa. 
Tarabostele nu făcuse din Carsidava o cetate întărită pentru luptă, fiindcă 
se afla departe de drumurile mari, ascunsă într-o vale largă, înconjurată de 
munţi. De jos, din vale, cetatea se vedea dominând împrejurimile dintr-o 
poziţie frumoasă de pe un vârf de colină, străjuită de o pădure bătrână ce 
urca pieptiș coasta muntelui. Drumul cel nou, încă nu destul de bătut, 
pornea de jos urmând urcușul cu ocoluri mari, umbrit pe alocuri de fagii şi 
mestecenii ce-l însoțeau, ascunzându-l vederii. În cealaltă parte, în sens 
opus, drumul făcea un ocol în jurul văii și se îndrepta spre miazăzi, 
pierzându-se vederii printre dealuri, îndreptându-se către calea cea mare, în 
care ieșea în apropiere de mica cetate Rehidava, locul de refugiu şi de 
apărare a călătorilor. Cetatea propriu-zisă sau casa tarabostelui era o 
construcţie pe temelie de piatră, cu pereţii din bârne groase, formată din 
şase încăperi legate între ele printr-un cerdac lung și larg, la mijlocul căruia 
se ieşea afară coborând pe o scară cu trepte de piatră bine făţuite. Din iarnă, 
de când soția îi fusese luată de marele zeu, Oroles nu se mai socotea 
stăpânul Carsidavei, cetatea şi moşia erau ale Andrei și ale lui Carpio. 
Pentru Comosicus nu se îngrijise să pregătească ceva, focul ce-l ardea era 
numai să-l vadă revenit în ţară, pentru că restul depindea numai de rege, 
care deseori repetase că-l va lua pe lângă sine, îl va ţine la Sarmizegetusa. 


De dimineaţă tarabostele ieşise în curtea cetăţii. Toată noaptea somnul 
nu se lipise de el, gândul îi alergase numai la fecior. Se iveau zorile când o 
presimţire se infiltrase în sufletul său, fără să o mai poată alunga, îl vedea 
cu ochii minţii pe Comosicus căzut, zbătându-se într-o baltă de sânge, în 
mijlocul arenei, iar în tribune mulţimea înnebunită de plăcere strigând și 
aplaudând. De fapt tot jocul de imagini ce-l chinuiau nu era altceva decât 
modul cum își închipuise el moartea unui gladiator, ascultând povestirile 
des repetate ale lui Kallisthene și ale lui Ovinius Redius, constructorul. 
Soarele se ridicase deasupra munţilor când văzu pe Andra apropiindu-se de 
el. 

— Mă rog Marelui zeu pentru tine, tată! rosti ea, învăluindu-l într-o 
privire plină de dragoste și respect. 

El tresări revenit la realitate. 

— Şi eu mă rog pentru tine, fiica mea. Dar de ce nu stai în casă? Tu, aşa 
cum ești, așteptând mica ființă pe care ne-o trimite Zeul cel mare, trebuie să 
te odihneşti mai mult, să nu părăsești patul 

— Nu te îngrijora de mine, tată, tu eşti cel ce trebuie ajutat. De când ai 
venit, păstrezi pe faţa ta o tristeţe ce pare că te doboară. Am ieşit să-ţi spun 
ceva frumos, să te înveselesc, în noaptea asta am visat pe Comosicus. Se 
făcea că era în mijlocul unei mulțimi care îl ovaţiona, iar el răspundea 
zâmbind, salutând cu mâna săltată deasupra capului. Apoi, nu ştiu cum s-a 
făcut, în mulțimea aceea m-a zărit şi a dat pinteni calului spre mine. L-am 
auzit strigându-mi: „Andra, să-i spui lui tata că în curând voi fi liber. Voi 
veni în Dacia, dacă aşa va fi voia regelui!” Am vrut şi eu să-i spun ceva, mă 
sforțam din toate puterile să rostesc câteva vorbe, dar nu puteam, iar chinul 
acela m-a trezit. Tată, visul a fost atât de viu, încât parcă îl am pe 
Comosicus înaintea ochilor. 

Tarabostele o asculta şi se gândea la îngrijorarea sa. Rămase un timp 
tăcut privindu-și fiica, însă mintea alergându-i departe. În acel moment 
liniştea se sparse, sus în turnul de pază răsună un tulnic. Străjerul anunţă că 
departe pe drumul dinspre Rehidava se vedea venind cineva. Era semnalul 
de atenţie, de punere în gardă pentru întreaga formaţie de pază a cetăţii. 

— Du-te în casă, fiica mea! Eu urc pe zidul de apărare să văd cine vine. 
Nu te îngrijora, să nu te poarte mintea la vreun pericol. 

De sus, de pe creasta zidului, locul din care privea deseori mișcarea pe 
drumul spre Rehidava, tarabostele zări o ceată de călăreți: doi mergeau 
înainte, iar la câţiva pași în urmă, ceilalți. Nu se îndoia, erau doi dintre 


căpetenii, însoţiţi de gărzi. Nu aşteptă mult, repetând în sinea sa întrebarea: 
să fie regele şi Marele preot? când din vale răsună alt tulnic, vestind că 
veneau oaspeţi. Coborî cu pași repezi pe treptele scării ce urca pe zid, strigă 
pe căpetenia gărzii și ceru calul. Porni devale în galop, însoţit de Carpio şi 
de câţiva străjeri. Jos, unde coborâșul drumului se potolea, întâlni ceata de 
călăreţi; erau Duras şi negustorul Hegias. Când îi zări, două gânduri îl 
fulgerară: unul, că prin Duras va primi un ordin de la rege, iar celălalt, că 
negustorul îi aducea o veste rea, altfel nu l-ar fi însoţit chiar Duras; regele îl 
putea vesti prin oricare călăreț din garda sa. 

— Ce se petrece, Duras, suntem atacați la vreun hotar? S-a întâmplat 
ceva regelui? se grăbi să întrebe, uitând obişnuitul salut de primire, după 
datină. 

— Toate bune. Am vrut să mai ies puţin prin ţară, de mult doream să văd 
ce cetate ţi-ai făcut aici la Carsidava. Tata, adică regele, m-a îndemnat să-l 
însoțesc pe Hegias, ca prin mine să te simţi mai liniștit. Peste câteva zile şi 
el pornește la Argedava, în câmpia de dincolo de munţi, unde va sta mai 
mult timp; bănuiesc că se pregăteşte o nouă expediţie, fie spre răsărit, fie 
dincolo de apa Dunarisului. 

Tarabostele nu luă în seamă ce spunea Duras, îl săgeta cu privirea pe 
Hegias, pe faţa căruia flutura un zâmbet ce-i părea şters, neliniştitor. 

Îndată ce Duras tăcu, negustorul se porni, rostind cu ton de glumă: 

— De la mine nu afli nimic, taraboste Oroles, până nu-mi arăţi cum știi 
să primeşti un oaspete, călător de la drum lung, care vine încărcat cu veşti 
bune. 

Stăteau de mult în cerdac, cu ulcelele de vin în faţă, după ce noii-veniţi 
s-au ospătat cu poftă. Tarabostele îl asculta pe Hegias cu ochii umezi de 
încordare pe care cu greu şi-o stăpânea. Negustorul începu cu cele văzute la 
spectacolul din Circul cel Mare, le descrise cum îşi făcuseră intrarea în 
tribună Pompeius și Crassus, cum arăta gladiatorul Stertinius și cum lupta, 
apoi cum, la semnul făcut de cei doi consuli, străpunsese prin inimă 
adversarul cu spada. 

— Ce tot mă fierbi atâta, Hegias, vorbindu-mi de acel Stertinius, spune- 
mi ce a făcut Comosicus, cum a luptat, cum a scăpat? 

— Ţi-am spus, taraboste Oroles, poate că nu m-ai înţeles, Stertinius este 
Comosicus... 

— Și a omorât un om doborât la pământ, care nu mai putea lupta și 
cerea îndurare? 


— Da, taraboste! Așa e regula luptelor între gladiatori, cel învins nu 
poate scăpa cu viaţă decât la cererea mulțimii și la voia consulilor. 

Negustorul povesti mai departe tot ce a vorbit cu lanistui Nerius şi ce 
înţelegere a făcut cu acesta. 

— O sută de mii de sesterți? se îngrozi tarabostele. 

— Dar nu oricum, ci numai în aur, taraboste Oroles! 

Pe faţa tarabostelui se întinse paloarea. Nu putea primi ajutor decât de la 
rege, iar Burebista pornea spre Argedava. 

— Nu te frământa, taraboste, se grăbi Hegias, regele a dat poruncă să mi 
se dea aurul pe care îl voi cere, asta numai în ziua când mă voi hotărî să 
pornesc înapoi spre Roma. Mi-a spus că îmi va da să duc lui Comosicus un 
mesaj din partea sa, pe care va trebui să-l păstrez pe drum ca pe ochii din 
cap. 

— A dat regele aurul...?! Să duci lui Comosicus un mesaj?!... Dar nu te 
înţeleg, Hegias, după ce plăteşti lanistului și-l eliberează, feciorul meu nu 
pornește neîntârziat spre Dacia?! 

— Asta nu pot s-o ştiu, taraboste Oroles. Totul depinde de ceea ce îi va 
porunci regele în acel mesaj. Dealtfel — am uitat să-ţi spun — Burebista mi-a 
dat dezlegare să dau lui Comosicus, după ce va fi om liber, oricâţi bani îmi 
va cere. 

Negustorul săltă ulcica şi sorbi de câteva ori, apoi rămase gânditor, 
ştergându-și cu mișcări domoale mustăţile şi barba. La un moment dat se 
opri, întinse mâna și o puse pe braţul tarabostelui, strângându-l cu putere. 

— Pe Apollo, zeul care mă ocroteşte, am uitat să-ţi mai spun ceva duios, 
taraboste! Se vede că am pornit pe calea bătrâneţii... 

— Spune, lasă bătrâneţea! 

— Când ne-am despărţit, Comosicus m-a rugat din suflet să-ţi spun să ai 
grijă de Ina. L-am auzit murmurând că viaţa lui nu va mai avea nici un rost 
pe lume, dacă o pierde pe ea. Tu trebuie să știi, taraboste, cine este această 
Ina, mi-nchipui că vreo fată tot de a unei căpetenii dace. 

Tarabostele oftă, pe faţa sa se aşternea încet o umbră. De când părăsise 
cetatea Tibiscum, nu avea nici o ştire de la fată şi nici de la tatăl ei, iscusitul 
vânător Siporus. Când îl pornise pe Comosicus spre Dionysopolis, fusese 
convins că dragostea feciorului pentru Ina se va topi, de aceea cu scurgerea 
timpului el o şi uitase. În aceeași clipă îi reveni în minte sacrificiul Andrei, 
izbucnit tot din iubire, când preferase să moară alături şi o dată cu acela 
căruia îi dăruise pentru totdeauna inima. Dacă și Ina suferea adânc cu 


gândul la Comosicus? se întrebă el. Deodată scutură capul și îl săgeta cu 
privirea: 

— Cât rămâi la Carsidava, Hegias? 

— Tot atât cât stă şi Duras. Plecăm împreună spre Sargedava, iar de 
acolo la Argedava, la rege. Mi-a spus Burebista să nu pornesc spre Roma 
până nu-mi va încuviinţa el. 

Tarabostele întoarse capul spre Duras, așteptând răspunsul. 

— Mâine luăm calea înapoi. Am multe de făcut la Sargedava, înainte de 
a mă duce la Argedava. Pregătim din nou oastea, presimt că de data asta 
regele va da o lovitură strașnică! 

Faţa lui Oroles începu să se deschidă, zâmbi: 

— Ascultă, Duras, de ce tot spui tu regele? Carpina este soţia ta şi după 
datină lui Burebista trebuie să-i zici tată. 

Duras izbucni în râs, răspunzând totodată: 

— Da, este ceva ce se înțelege de la sine: când suntem acasă, în familie 
aşa îi spun: tată, iar dincolo, la treburile de stat, în clădirea unde suntem 
înconjurați de scribi, de iscoade, de solii și de diferite căpetenii el este 
pentru mine numai regele. Nici n-aș putea să mă arăt altfel. Să știi, taraboste 
Oroles, lăsând la o parte faptul că îmi iubesc din suflet soţia, am uitat 
trecutul, când eram un mic rege, neluat în seamă și nerespectat de Marele 
preot, acum îl admir, sunt un supus gata oricând să-mi dau viața pentru 
Burebista și sunt dornic să văd cât mai curând Dacia între hotarele ei fireşti. 

În ziua următoare, după plecarea lui Hegias împreună cu Duras, 
tarabostele se schimbă dintr-o dată, chemă pe căpetenia gărzii şi îi porunci: 

— Gethulis, pregăteşte garda, în timpul cât ai bea o ulcică de vin să fim 
plecaţi! Mergem o fugă până la Tibiscum, vreau să văd ce mai este pe acolo. 

Se întindeau peste văi și dealuri umbrele înserării când tarabostele 
Oroles trecea în galop pe podul de peste Tibisis și cotea pe drumul ce urca 
spre cetate. Căpetenia gărzii, de fapt comandant al cetăţii, devenise unul din 
tinerii aleşi de rege în întrecerea la care luase parte și Carpio. Tot în sarcina 
acestuia revenea şi administrarea moşiei cetăţii, cu toate satele de pe ea. De 
atunci încetase sarcina tarabostelui Burrennus de a se ocupa și de cetatea 
Tibiscum. Comandatul îl primi cu respectul ce se cuvenea tarabostelui pe 
care îl ştia întotdeauna în preajma regelui, unul din ajutoarele de încredere 
ale acestuia. Dintre oștenii gărzii cetății nu mai recunoscu pe nimeni, nu 
mai era niciunul din cei de pe vremea sa. Noaptea se scurse încet, prelungită 
de nerăbdarea cu care aștepta ivirea zorilor. Roua încă nu pierise de pe iarbă 


când, însoţit de Gethulis și de patru oameni din gardă, tarabostele cobora pe 
cărarea ce ducea de-a dreptul spre satul de sub coasta dealului pe tâmpla 
căruia se înălța cetatea. Pornise spre casa lui Siporus, ascunsă într-o poiană 
de la marginea pădurii ce se lăsa în capătul celălalt al satului, dar nu ajunse 
acolo, se opri din drum când văzu pe bătrâna Axia trăgând de frânghie două 
capre, ce se lăsau duse după o încăpăţânată opunere. 

— Marele zeu să-ţi dea sănătate, bună Axia! Cum văd tot în putere eşti. 

Bătrâna se opri nehotărâtă. Recunoștea vocea, dar nu distingea bine fața 
omului care îi vorbea, îi slăbise mult vederea. 

— Dacă n-aş şti că tarabostele ne-a părăsit pentru totdeauna, aş crede ca 
ești el... Cine eşti, de unde mă cunoşti? 

— Eu, bunicuţă Axia, Oroles, tatăl lui Comosicus şi al Andrei... 

— Oare, el să fii? De când ai plecat, stăpâne, parcă a fost un blestem, o 
pedeapsă de la Marele zeu, au trecut peste capul meu numai nenorociri. 
Acum aştept vestea, să aud că s-a abătut spre mine şi cealaltă durere, apoi 
nu-mi mai rămâne decât să pun mâinile pe piept, să plec acolo la el, la 
Zamolxis. 

Tarabostele știa, de când o învinsese bătrâneţea, că Axia nu mai făcea 
altceva decât să se vaiete. 

— Sunt numai în trecere pe aici. Vreau să-l mai văd pe Siporus și să aflu 
ce face fata lui, Ina. 

Bătrâna izbucni în lacrimi. Săltă colțul năframei și începu să-și şteargă 
ochii, murmurând printre suspine: 

— Nu poţi să-l mai vezi, stăpâne, e mai mult de un an de când a plecat la 
Marele zeu! L-au omorât oamenii răi, puşi de Burrennus. Tu n-ai de unde să 
ştii, stăpâne, ce nenorocire a venit peste noi. 

— Axia, tu nu-ţi mai dai seama ce vorbeşti? strigă tarabostele sărind de 
pe cal. 

— Nu mi-am pierdut mintea, stăpâne! Stai, numai să leg afurisitele astea 
de capre, şi-ţi voi spune tot ce s-a întâmplat. 

Se aşezară lângă un copac cu trunchiul scorburos, obosit de lupta cu 
anii, unde iarba nu era udată de rouă, și bătrâna începu să povestească 
stăpânindu-și greu suspinele: 

— După ce ai părăsit Tibiscumul, stăpâne, cetatea și noi comatii de pe 
lângă ea am fost lăsaţi în grija tarabostelui Bumennus, care este vecin cu 
moșia asta. Au început aici sus petrecerile și chefurile, batjocorirea şi 
chinuirea oamenilor, alegerea şi siluirea femeilor. Cine ar fi îndrăznit să i se 


opună, nu era el ca şi stăpân? Nu se temea de nimeni, umbla însoţit de gardă 
puternică, printre care erau câţiva comati de-ai noştri, adică de-ai moșiei 
Tibiscum; parcă îi alesese, numai beţivani, mincinoși și leneși, dar buni de 
gură. Aşa bănuiesc că s-au petrecut lucrurile, unul din lichelele acelea mai 
flecar i-o fi şoptit tarabostdui că Siporus are o fată la anii cei mai frumoși ai 
vieţii, căci într-o zi ginerele meu s-a pomenit la poartă cu doi străjeri din 
garda cetăţii, care l-au luat şi l-au dus sus. Acolo Burrennus a început să-l 
laude pe bietul Siporus, i-a spus că a auzit c-ar fi cel mai dibaci vânător de 
pe moşia 'Tibiscumului, că alături de el va trăi bine cum nu s-a văzut 
niciodată în viaţa lui, și l-a tot îndemnat să bea un vin tare de-ți lua gura 
foc, până l-a adus în stare să nu-și mai dea seama de ceea ce face. Era pe 
vremea când Marele zeu sau Marele preot nu poruncise dacilor să ardă viile 
şi să arunce vinul, când la tot pasul întâlneai bărbaţi în toată firea beţi și 
prostiți de-ţi era silă să te uiţi la ei. Atunci el, tarabostele, l-a îndemnat pe 
Siporus să-i ducă sus fata, pe Ina, numai să o vadă, jurându-se că altceva nu 
se va întâmpla, că el va pune să se facă o casă mare pentru ea și îi va da ca 
soț pe cel mai frumos flăcău pe care şi-l va alege. Cât o fi fost de prins de 
tăria vinului, n-am putut să-mi dau seama, l-am văzut la poartă, apoi l-am 
auzit strigând: „Mamă, ascunde-o pe Ina, fugi cu ea repede, că vine de sus 
să ne-o ia!” A căzut acolo, fără să se mai poată mișca. Eu am dat fuga la el 
acasă, în celălalt capăt al satului, am luat fata şi ne-am ascuns în pădure. 
Presimţise bine sărmanul Siporus, după plecarea lui tarabostele trimisese 
patru străji să ia fata. Când, de acolo din pădure, i-am văzut intrând la el în 
curte, am înţeles că era în mare pericol copila, am pornit să urcăm cât mai 
sus pe coastă, unde era mai mare desişul copacilor, nu ne-am oprit decât 
departe în munte, la coliba lui Rugio, bătrânul pădurar care te-a slujit cu 
credință. Am ţinut fata ascunsă acolo mai mult de un an. Pe Siporus îl 
chema des sus în cetate, îl ameninţa, îl schingiuia, îl batjocorea, îl îmbăta, 
câteodată îi dădea bani, numai să-și arate fata. El s-a ţinut tare cât a putut, 
apoi a început să bolească, dar nu mult, Marele zeu l-a luat repede la el sus 
în cer. Ce știu eu care este voia lui Zamolxis? După ce ne-a venit o nouă 
căpetenie în cetate, care cică e şi stăpânul moşiei, tarabostele Burrennus n-a 
mai fost văzut pe aici. Mi-am făcut curaj şi, cu ajutorul lui Rugio, am adus 
fata acasă. Bolnăvioară, poate de inimă rea, Ina nu mai este acum decât o 
umbra de copilă. Din primăvară a început să scuipe cu sânge. Stăpâne, eu ți- 
am crescut copii, pe Andra şi Comosicus, îi iubesc şi mi-e dor de ei ca şi 
cum ar fi fost aduşi pe lume prin trupul meu, nu mă sfiesc să-ţi spun: Ina se 


prăpădeşte nu numai de frică de Burrennus, ci şi din dragostea ce o mistuie 
după Comosicus. Eu am cunoscut bine iubirea lor, era curată cum nici între 
zeițe şi zei nu găsești. După Siporus a plecat la Marele zeu şi mama ei, 
adică fata mea. Acum o ţin pe Ina la mine, o îngrijesc cum pot, caut toată 
ziua leacuri prin pădure: frunze, flori, rădăcini, mă zbat să o ajut să se 
însănătoşească. I-am făcut și descântece la toate bătrânele din sat care știu 
felurite leacuri, dar degeaba, fata se topeşte din zi în zi tot mai mult. 

Ascultând-o, tarabostele fierbea de ură împotriva lui Burrennus și se 
frământa de îngrijorare. Dacă și dragostea lui Comosicus mai era tot atât de 
puternică, se temea că durerea îl va învinge, îşi va pierde feciorul. 

— Merg să văd fata, Axia! De ce nu mi-ai trimis vorbă, să aflu de 
ticăloşiile lui Burrennus? 

— De ce?... se întrebă bătrâna, săgetându-l cu privirea. N-am putut să 
fac asta, stăpâne, fiindcă ştiu o vorbă care are multă înţelepciune prinsă în 
ea din bătrâni: „Corb la corb nu-și scoate ochii!” A fost o vreme când te-am 
bănuit că ai fi făptaș la ticăloşie, ca să-ţi scapi băiatul de chin, că l-ai 
îndemnat pe nemernicul acela să ne ia fata, s-o pângărească! 

Când a intrat în casă şi a privito, tarabostele nu şi-a mai putut stăpâni 
lacrimile. Ina cea dolofană, frumoasă ca o zeiță, era doar o umbră cu viaţă, 
o luminare a cărei feştilă trecea prin ultimele pâlpâiri înainte de a se stinge. 
Din acea clipă, Oroles nu a mai cunoscut liniştea. Ajutat de cei din cetate și 
de garda sa, a pregătit un car, a pus fân moale, velinţe și sarici, a înjugat 
patru boi la car pentru a merge domol pe drumurile cele mai grele, și a 
pornit spre Carsidava, însoţit de privirile pline de uimire ale comatilor din 
satul de sub cetate. Începuse toamna când au ajuns acasă, în noua cetate a 
Carsidavei. Între timp Andra adusese pe lume un băiat, despre care toți 
spuneau că era leit Carpio. 

Au trecut toamna și iarna, însă cu toate îngrijirile date Ina nu a dat 
semne de însănătoșire, ci numai de o ţinere în loc a bolii, de o prelungire 
fără speranţa a suferinţei. Când afară soarele își arăta puterea, iar omătul se 
ascundea prin văi şi pe povâmişurile nebătute de raze, când ghioceii 
sclipeau în luminişuri ca niște clopoței albi ce tremurau în adierea vântului, 
Ina a plecat la Zeul cel mare, luând sfârșit lungul ei chin. 

Burebista nu neglijase nici un moment pregătirea militară, pentru a porni 
noi expediţii prin care să elibereze pe toţi dacii de sub jugul triburilor acelor 
popoare ce porniseră pe calea cotropirilor, a aşezării acolo unde găseau 
pământuri fertile, holde și pășune. Devreme, din toamnă trecuse pe la 


fiecare căpetenie de ţinut şi pe la cetatea fiecărui taraboste, căutând să se 
convingă de stadiul în care se aflau pregătirile, atât în ceea ce priveşte 
instruirea oamenilor, cât şi făurirea armelor necesare. Începuse cu Cotiso şi 
Rubobostes, stătuse multe zile la Argedava. Fiind însoţit şi de Ovinius 
Redius, stabilise cum și cât să se mărească cetatea, din care de la o vreme 
nutrea gândul să-și facă cea de a doua reședință sau cetate de scaun. Spunea 
adesea regele celor ce-l însoțeau, câteodată cu ton de glumă, altădată pradă 
îngrijorării: 

— Dacă mă văd înconjurat de dușmani mulți, toţi porniţi împotriva mea, 
mă retrag acolo în munţi, la Sarmizegetusa, iar dacă la hotare am liniște, viu 
aici mai la lumină, la Argedava, aproape de Dunaris şi de Marea cea mare. 
Așa cum romanii au făcut din Roma marea capitală a imperiului, tot așa aș 
vrea să avem și noi Argedava!27!: marea capitală a Daciei. Aşa cum ei au 
corăbii ce cutreieră mările, la fel să avem şi noi pe ale noastre plutind de-a 
lungul Dunarisului, ieşind la mare, iar de acolo pornind în toată lumea — să 
vindem ce ne prisoseşte și să cumpărăm ce ne lipseşte. Dar nu numai atât, 
vreau ca cetăţile pontice să devină porţile de ieşire a dacilor pe întinsul 
mărilor, pentru că ele sunt așezate pe pământul dac. 

După Cotiso, trecuse pe la Scorilo, la Ziridava, şi ceea ce găsise acolo îi 
umpluse sufletul de mulţumire. Acesta pregătise câte două formaţii de 
luptători în fiecare cetate de taraboste din ţinutul său: una pentru însoţirea 
regelui în expediţia ce se pornea, iar cealaltă să rămână pe loc ca o rezervă, 
pentru a se opune unei eventuale năvăliri a scordiscilor. Ceea ce făcuse 
Duras în ţinutul său cunoştea bine, fiind întotdeauna în preajma sa şi a 
marelui preot primise sfaturi când de la unul când de la altul. În sinea sa, 
regele considera oastea lui Duras, adică a ținutului din centrul Daciei, baza 
armatei sale. Dar tot cu această ocazie, sufletul regelui se mai umpluse de 
încă o mulțumire: toți tinerii aleși să devină căpetenii de oaste se dovedeau 
adevăraţi comandanţi — ageri, curajoși, disciplinaţi, pătrunși de legile 
războiului — în sinea sa îi asemuia întocmai ca pe niște tribuni romani în 
fruntea unor cohorte de legionari. Vedea și se convingea cum în Dacia se 
forma o armată în adevăratul înţeles al cuvântului, în care ordinea, 
disciplina şi însuflețirea pentru apărarea ţării erau însuşiri atât ale 
căpeteniilor, cât şi ale luptătorilor. Acea stare de lucruri schimbase și 
atitudinea taraboştilor, nu mai erau căpeteniile unor cete de oameni, strânse 
numai când se pornea la război, ci comandanții unor unităţi mari ce puteau 
fi asemuite cu legiunile romane. Fiecare taraboste avea în subordinea sa 


patru, cinci sau şase căpetenii militare tinere, ce comandau pâlcuri de oaste 
de mărimea unei cohorte. Burebista era neîmpăcat în sufletul său, fiindcă nu 
reușise să atragă un tribun sau un legat din armata romană, care să-l ajute la 
organizarea oastei dace, deşi Ovinius Redius îl asigurase că trimisese 
mesaje la mai mulţi prieteni militari din diferite cetăți romane, îndemnându- 
i să vină în Dacia. Dar regele nu se limitase numai la atât, să controleze 
stadiul de pregătire al armatei sale, ci îşi intensificase activitatea în alte 
direcţii, lucru ce se extinsese pe toată durata toamnei și a iernii ce urmase, 
căutând mai ales să strângă legăturile diplomatice cu vecinii. Oferise noi 
daruri şi îi asigurase de prietenia sa pe Ariovist, regele suebilor germani, şi 
pe Voccio, regele celților din Noricum, trimisese soli de pace și bună 
vecinătate la căpetenia scordiscilor din preajma Singidumului, îndemnase 
pe Acomion de la Dionysopolis să intre în legătură cu regele trac, Sadalas, 
al odrișilor, ce stăpânea pământul dac de la miazăzi de Dunaris până la 
munţii Haemus, să ducă daruri şi să-l convingă de sincera prietenie a regelui 
dac, iar pe căpeteniile!28* din cetăţile greceşti de pe ţărmul Pontului Euxin 
să le liniştească, dacă vor auzi că armata dacilor a pornit spre răsărit. Şi tot 
încă din toamnă, regele a trimis pe Rubobostes de la Argedava la Rholes, 
căpetenia dacilor ce se pregăteau pentru răscoala în ținutul ce se întindea de 
la munţi, peste Hierasus şi Porata până dincolo de Tyras, cu care să 
pornească întreaga mişcare în strânsă legătură cu înaintarea armatei dace. În 
acea parte erau de unit și îndemnat la luptă triburile piefigilor, carpilor și 
costobocilor împotriva cotropitorilor: bastarnii — un trib germanic, iar tribul 
tirageţilor, așezați la gurile Tyrasului și Dunarisului, împotriva sarmaților 
care se întindeau necontenit din câmpia nesfârşită de la răsărit peste 
pământul stăpânit de daci. Încă nu începuse dezgheţul de primăvară când 
fiecare căpetenie dacă ştia pe care direcție va înainta, prin care vale va 
străbate lanţul munţilor de la răsărit şi unde se va întâlni cu grosul armatei 
ce însoțea pe rege. Planul lui Burebista era acesta: ei, împreună cu luptătorii 
lui Cotiso și Rundacis, să înainteze dinspre Argedava prin câmpia dintre 
munţi și Dunaris, ţinând-o în direcţia nord-est, unde se afla tribul siensilor, 


daci liberi, a căror căpetenie era Getaxes, căruia să-i ceara supunerea, şi să 
se oprească la cetatea acestuia Piroboridava!2%, iar Duras şi Scorilo cu 
pâlcurile lor de oaste să pornească de la Sargedava de-a dreptul spre răsărit, 
ținând-o mai mult pe valea către izvoare a Alutusului, apoi să străbată 
munţii prin curmătura ce-i scotea în apropiere tot de Piroboridava. Getaxes 


trimisese încă din iamă soli, astfel că regele știa că nu va întâlni nici o 


opunere din partea acestuia. Toate cetele de luptători ale siensilor se atașară 
pâlcurilor de oaste ce-l urmau pe rege. Siensii se învecinau la miazănoapte 
cu ţinutul cotropit de bastami, iar la răsărit cu părţile prin care reușiseră să 
se infiltreze sarmaţii, veniţi de dincolo de Tyras, supunând pe tyrageți. 
Burebista ajunse la Piroboridava cu mai mult de o săptămână înainte, faţă 
de termenul dat lui Duras şi Scorilo pentru a sosi acolo, aceasta datorită 
faptului că nu întâmpinase nici cel puţin lupte de hărțuială din partea cetelor 
unor taraboşti care n-ar fi vrut să-l urmeze pe Getaxes și să facă act de 
supunere. Fără să piardă nimic din timpul preţios pe care îl avea disponibil, 
în aşteptarea pâlcurilor de oaste ale lui Duras şi Scorilo, regele îndemnă pe 
Getaxes să trimită iscoade din cei mai de încredere luptători, care să 
pătrundă departe spre miazănoapte și răsărit în ţinuturile stăpânite de 
bastarni și sarmaţi, pentru a-și da seama de pregătirile ce se făceau acolo, 
iar pe de alta parte să caute prin păduri şi văi ascunse până reușeau să 
prindă legătura cu unele cete din acelea pregătite de Rholes, ajutat de 
Rubobostes. Dar lucrurile nu se desfășurară în totul astfel, pentru că a doua 
zi spre seară la Piroboridava sosiră în galopul cailor Rholes şi Rubobostes. 
Iscoadele lor fuseseră mai agere și mai iuți în mișcări, aflaseră de înaintarea 
regelui, apoi de oprirea lui la cetatea lui Getaxes. 

— Mă rog Marelui zeu pentru sănătatea ta, Mărite rege! salută Rholes 
sărind de pe cal. Marele Zamolxis mi-e martor, îmi pierdusem speranţa că 
vei mai veni să ne scoţi de sub robia bastarnilor și sarmaților. A trecut cam 
mult timp de când am fost acolo sus pe Kogaion... 

— Şi eu mă rog lui Zamolxis pentru tine, Rholes! răspunse regele la 
salutul căpeteniei. Să ştii că fiecare treaba își are sorocul ei; dacă o faci prea 
devreme sau prea târziu s-ar putea să iasă rău. Așa te îndemn să vezi 
întârzierea noastră. Trebuia mai întâi să întăresc ordinea și ascultarea în țara 
mărită, mai bine zis unită, să pregătesc bine oastea, după aceea să pornesc 
mai departe. Dar acum nu este vreme de vorbă, ci de faptă. Ia spuneţi-mi, ce 
veşti îmi aduceţi? 

— Mărite rege, ai făcut bine că l-ai trimis pe Rubobostes, el mi-a fost un 
nepreţuit ajutor. Avem cete multe, cu căpetenii isteţe, ascunse prin păduri, 
fiecare cu iscoade și oameni de legătură, le putem strânge oricând acolo 
unde va fi nevoie. Am prevăzut totul, ele vor umbla numai în miez de 
noapte, nesimţite și nevăzute de dușmani. Partea rea este alta: încă nu 
începuse dezghețul când bastarnii şi sarmaţii au început să dea semne de 


mișcare, de pregătiri pentru luptă. Ne-am întrebat uimiţi: de unde vor fi 
aflat ei că tu vei porni cu oastea încoace? 

— Asta înseamnă că au trimis şi ei iscoade de ale lor, unele vor fi ajuns 
nu numai la Argedava, ci și dincolo, până la Sarmizegetusa. Este drept, de 
la o vreme am lăsat cam mulţi negustori să vină în Dacia, mai ales din 
cetăţile de la Pontul Euxin. E neîndoios că unii dintre ei, aşa cum vin la noi 
cu mărfuri, se duc și la sarmaţi sau la bastarni. Oricum, noi tot trebuie să 
dăm lupta cu ei şi să-i alungăm, fie că au ştiut din timp sau nu. 

— Da, Mărite rege, aşa am gândit și noi. Bastarnii și-au strâns oastea 
cam la jumătatea ținutului, aproape de apa Porata, iar sarmaţii își trag cetele 
lor tot spre Porata, dar mult mai jos, aproape de vărsarea în Dunaris. 
Bastarnii sunt mai numeroşi, au luptători bine înarmaţi, însă sarmaţii nu dau 
semne că sunt hotărâți să se bată. Noi — eu și Rubobostescredem că aceştia 
socotesc pe bastarni drept învingători, de aceea sunt de fapt pregătiţi să dea 
năvală încoace; să cotropească, să jefuiască și să ia captivi, apoi să se 
înţeleagă asupra împărțirii ținutului între ei. 

Regele încruntă sprâncenele stufoase, faţa lui se împietri, părea dăltuită 
în granit. Hotărârea sa nu trebuia să lase loc la nici un fel de risc în ceea ce 
priveşte rezultatul bătăliilor. Era convins că ostașii săi se vor lupta cu deplin 
sacrificiu, în timp ce veneticii, nefiind legaţi de pământ prin sângele și 
osemnitele înaintaşilor ce se pierdeau în negura trecutului, vor întoarce caii 
şi vor porni în galop turbat înapoi spre ţinuturile cețoase din miazănoapte de 
unde veniseră. Acest lucru îl văzuse la cele două triburi celte, boiii şi 
tauriscii, alungaţi din ţinutul dintre Pathissus şi Dunaris. 

— Mă încred în voi, Rholes şi Rubobostes, socotesc că nu greşiţi în 
presupunerea făcută cu privire la intenţiile sarmaților, totuşi nu trebuie să ne 
arătăm lipsiţi de prevedere. Acesta a fost sfatul lui Deceneu când ne-am 
despărțit, adică îndemnul pe care ni-l face Marele zeu prin el. L-am lăsat să 
îngrijească de celelalte treburi ale ţării, altfel acum ne-ar fi fost un bun 
ajutor. În curând vor sosi cu pâlcurile lor de oaste Duras și Scorilo. Voi doi 
plecaţi înapoi şi strângeţi toate cetele ce le aveţi pregătite, iar eu cu Cotiso 
şi Duras ne vom apropia de tabăra bastarnilor și vom lupta atacând dinspre 
miazăzi. Când bătălia va fi în toiul ei, cetele voastre să lovească dinspre 
miazănoapte, să-i prindem astfel ca într-un cleşte şi să-i zdrobim. Vă mai 
întreb încă o dată: sunteți convinși că oamenii voştri se vor bate cu 
strășnicie? 


— Da, Mărite rege! se grăbi Rholes. Noi vrem să scăpăm de robia în 
care ne-au adus bastarnii! 

— Pe Scorilo îl voi îndrepta cu pâlcul său de oaste spre tabăra 
sarmaților. Nu să se bată cu ei, nici să-i hărțuiască, ci numai să-i oprească, 
dacă ar încerca să înainteze, trecând peste apa Poratei spre apa Hierasusului, 
până ce noi vom veni să-i lovim şi să-i zdrobim. Dacă va fi nevoie, tu 
Rubobostes, ştii să rupi lupta şi să alergi în ajutor în altă parte. Ai dovedit-o. 
Tot așa mă încred și în Rholes. 

Regele tăcu. Un călăreț se apropie în galopul calului. Sări din șa și 
îngenunche în faţa sa, rostind: 

— Mărite rege, am fost trimis să-ți spun că în două zile pâlcurile de 
oaste ale lui Duras şi ale lui Scorilo vor sosi aici! 

După cinci zile, regele împreună cu Duras, Cotiso şi Rundacis priveau 
de pe coama unui deal cât de întinsă și fără ordine era tabăra bastarnilor. Se 
puteau număra cetele lor după fumurile ce se înălțau domol în negura slabă 
a zorilor. Soarele abia se ridicase peste pădurea ce se profila în zare când se 
pomi atacul. Lovitura a fost fulgerătoare, dar şi îndârjirea bastarnilor se 
dovedi periculoasă. Voinici, grei, pe cai puternici, își făceau drum printre 
rândurile arcaşilor și sulițașilor daci. Dar totul se preschimbă în retragere în 
clipa când regele aruncă în luptă pâlcul de călăreţi, în fruntea căruia lupta 
Rundacis, în timp ce din partea opusă, alți călăreţi — cetele lui Rholes şi 
Rubobostes — năvăliră ca nălucile, rupând oastea bastarnilor în două. Ceea 
ce urmă se desfăşșură ca ceva de necrezut. Bastarnii făcură o manevră 
îndrăzneață, bine gândită din timp de căpetenia lor, concentrară atacul într-o 
singură direcţie și cele două părţi se alipiră şi regrupară, totul săvârşindu-se 
în goana cailor, apoi, făcând să răsune valea de șuierături, strigăte şi chiote, 
rupseră cu totul lupta și porniră în susul văii, pierind în pădure. Regele nu 
se îndoise nici o clipă de victorie, însă nu prevăzuse desfășurarea bătăliei și 
nici sfârșitul ei, se așteptase la o răzbatere mult mai grea, cu mari pierderi 
de ambele părţi. Cu aceeași iuțeală cu care rupseră lupta bastarnii, își făcu şi 
el un plan de acţiune: ordonă ca Rholes și Rubobostes să urmărească cetele 
dușmane spre miazănoapte, până le vedeau trecute peste apele Poratei și 
Tyrasului, iar el cu grosul oastei făcu un ocol spre gurile Poratei, trecu apa 
râului și se grăbi să cadă în spatele pâlcurilor de sarmaţi. Dar acest plan nu-i 
reuşi în întregime. Un călăreț pornise în goana calului cu vestea la Scorilo 
că bastarnii fuseseră zdrobiţi. Acesta prinse curaj şi se pregăti să atace 
tabăra sarmată. Se dovedi însă şi acest lucru inutil, sarmaţii și iscoadele lor 


aflaseră tot ce se petrecuse, ştiau că regele dac pornise împotriva lor, de 
aceea, fără să piardă o frântură de timp, începură retragerea spre răsărit. În 
apropiere de gura 'Iyrasului primiră câteva lovituri din partea unor cete de 
tirageţi, fără a le îngreuia sau întârzia însă retragerea. Ceea ce se întreba 
căpetenia tribului sarmat alungat era: unde se vor opri dacii? El știa că erau 
împrăștiate multe sate de daci până la Olbia, cetatea de la vărsarea 


Boristhenesului'30 în mare. Se aştepta ca Burebista să nu se oprească până 
acolo, deşi spera să fie întârziat în înaintare de cucerirea cetăților greceşti de 
pe ţărmul Pontului Euxin, ce se întindea de la gurile Dunarisului până 
aproape de Olbia. Însă acele cetăţi făcură act de supunere regelui dac, 
bucuroase că scăpau de apăsarea sarmată ce le împrejmuia, nutrind speranţa 
că, pe măsură ce situaţia se va lămuri şi linişti, vor reuși să-şi continuie 
activitatea de comerţ, ca şi cum s-ar bucura de deplina libertate. La Olbia 
regele lăsă un pâlc de oaste format din tirageţi, carpi şi costoboci, având 
căpetenie pe Rubobostes. Burebista se convinsese că acest comate, care 
trăise undeva pe lângă râul Raboi, avea însuşiri asemenea acelora ale unui 
general roman. Se porni apoi acțiunea de prindere și strângere a captivilor, 
de care Dacia mărită avea tot mai multă nevoie, noi cetăţi întărite trebuiau 
înălțate în acea parte a ţării. Pentru că ţinutul eliberat de sub stăpânirea 
bastarnilor și sarmaților se întindea de la munţii daci de răsărit, peste Tyras, 
până la cetatea Olbia, regele hotărî ca reşedinţa acelui ținut să fie cetatea 
Tamasidava!2!!, situată între apele Hierasus şi Porata, iar Rholes căpetenie 
a lui Burebista nu părăsi cu oastea 'Tamasidava până ce nu se convinse că în 
întreg ținutul se restabilise liniştea și ordinea. 


CAPITOLUL IV 


ZĂRI LUMINOASE SE APRIND 


Regina Theia încă trăia într-o situație de provizorat, până se terminau 
lucrările la noua cetate de scaun Sarmizegetusa, unde constructorul Ovinius 
Redius grăbea finisarea în primul rând a clădirii și a anexelor ei ce formau 
palatul sau curtea domnească. Era femeie în puterea vârstei, cu frumuseţea 
încă neștirbită de ani, obişnuită să pună multă grijă în înfăţişare, să-și 
păstreze prestanţa în orice situaţie s-ar fi găsit, chiar și în obişnuitele relaţii 
familiale. Se trăgea din neamul regelui trac ce căzuse ca un erou în luptele 
grele cu tribul celtic al scordiscilor care reușise să cucerească cetatea 
Singidunum. Provizoratul reginei și al fiicei Serena consta în a trăi 
mutându-se succesiv în unul din cele trei locuri: la Carpina, adică la curtea 
lui Duras de la Sargedava, la Arcidava, în fosta cetate de scaun a lui 
Burebista, unde erau obișnuite să trăiască, însă de la un timp începuseră să 
se teamă de o năvălire a scordiscilor, şi la Carsidava, la Andra, rămasă 
singură după pierderea mamei; mai ales în zilele când și tarabostele Oroles 
era plecat însoţind pe rege, pentru că tânărul și isteţul său soţ, Carpio, 
căpetenie a gărzii regelui, rareori reușea să vină să-și vadă familia. De când 
Andra avea un fecior, pe micul Dicomes, al cărui nume se trăgea de la acela 
al familiei tarabostelui — neamul Dicomes avea rădăcini ce se pierdeau în 
negura trecutului poporului dac — Serena era dornică să rămână cât mai 
mult timp la Carsidava. De fapt regina părăsea Sargedava numai atunci 
când regele era plecat prin ţară pentru un timp mai îndelungat, lipsind din 
cetatea de scaun, sau când pornea în vreo expediţie, cum a fost aceea 
împotriva boiilor şi tauriscilor, și cum era aceasta în care se afla acum 
pentru alungarea de pe pământ dac a bastarnilor şi sarmaților. Întotdeauna 
expedițiile erau de lungă durată, de cel puţin câteva luni, ele puteau fi pline 
de pericole pentru rege şi ţară, de aceea neliniştea reginei era mare, trăia și 
clipe când se îngrozea că îşi pierde soţul, îngrijorare ce putea să apară din 
cel mai mic semn pe care îl credea prevestitor al unei nenorociri. În aceeași 
stare de încordare trăiau de altfel și celelalte: Carpina, Andra și Serena. De 
data asta regina și Serena veniseră la Carsidava la chemările insistente ale 
Andrei, în schimb lăsaseră singură pe Carpina la Sargedava. În noaptea ce 
trecuse Theia avusese un vis chinuitor, care o trezise, alungându-i somnul. 


Îl văzuse pe soţul ei galopând cu pletele şi barba fluturându-i în vânt, ţinând 
în mână ciotul dinspre mâner al spadei rupte, urmărit de un bastam cu 
înfățișare fioroasă, călare pe un cal negru ca tăciunele, ale cărui salturi erau 
mai lungi și mai repezi, scurtând cu fiecare clipă distanţa de rege. La un 
moment dat, amândoi ajunseră pe un teren plin de gropi și obstacole, caii 
reușiră câteva salturi, apoi deodată se prăvăliră, aruncându-i pe călăreţi atât 
de apropiaţi unul de altul, încât cel fără apărare nu mai avea altă scăpare 
decât să se prindă într-o luptă corp la corp. Regina se trezise la proriu-i 
țipăt. Ce se întâmpla acolo unde se afla el, fusese rănit, căzuse răpus? se 
întreba îngrozită. Dimineaţa Serena își văzu mama tristă, palidă, cu ochii 
umezi de lacrimi. 

— Mamă, nu te simţi bine, te încearcă vreo durere? o întreba, bănuind o 
suferință din acelea pe care le mai avusese. 

— Nu-ţi face griji de mine, Serena, e ceva trecător. Am avut un vis care 
m-a răscolit puternic. Trebuie să-i mulțumesc lui Kallisthene, este cu 
adevărat un filosof, el m-a convins să nu cred în astfel de vedenii petrecute 
în somn. 

— Şi eu mă gândesc în fiecare clipă la tata și la... Regina se grăbi să 
continue, deşi fata ar fi ezitat să rostească numele aceluia de soarta căruia 
era îngrijorată. 

— Să ştii, fata mea, că nu este uşor de suportat viaţa de regină. În toate 
bătăliile, acela care este cel mai aprig căutat pentru a fi prins sau răpus este 
regele. Când o armată şi-a pierdut căpetenia, totul se destramă ca fumul în 
vânt, iar ţara lui cade pradă dușmanului. Tatăl tău prea a pornit multe 
deodată: vrea să-i unească pe toți dacii, să facă din ei un popor învăţat, cum 
sunt grecii și romanii; ţintește să întemeieze o Dacie Mare... 

— Şi nu e bine? Asta este adevărata chemare a regelui unui popor. 

— Nici nu se putea să-mi spui altfel, așa văd întotdeauna lucrurile cei 
tineri; sunt viteji, visători, încrezători, la ei toate par că sunt cu putinţă. 

— Da, pentru că de multe ori reuşesc chiar și atunci când se ivește o 
situaţie fără nici o speranţă. 

— Te înţeleg, Serena, te gândeşti la gestul săvârşit de Andra... 

— Dar nu numai la el... Am auzit cum a luptat Comosicus ca gladiator 
în arena Circului cel Mare de la Roma, cum a reuşit să-și salveze viața, 
încrezător în istețimea sa. 

— Noi am trăit liniștiți atâta timp cât tatăl tău a fost rege numai peste 
ținutul ce a avut ca cetate de scaun Arcidava. Acum nu-l mai înţeleg pe 


Burebista, pentru mulţi pare că ar avea trei reședințe: Arcidava, Sargedava 
şi Argedava, toate depărtate una de alta și cu nume atât de asemănăioare 
încât străinii cred că este vorba doar de o încurcătură de denumiri. Soli şi 
trimişi ai regilor şi căpeteniilor din alte părţi nici nu ştiu bine care este 
cetatea de domnie, de aceea îl caută pe la toate trei. Am auzit odată pe 
negustorul Hegias spunând regelui: „Am vorbit cu un senator la Roma, s-a 
arătat mirat, zicea că el nu înțelege ce se petrece în această parte, adică 
dincoace de Dunaris”, iar tatăl tău i-a răspuns: „Sper că în câţiva ani îl vom 
face pe acel senator nu numai să înțeleagă, ci să se și teamă”. Nu văd cum 
va putea stăpâni o întindere atât de mare, ce va avea hotarele dincolo de 
Pathissus, de Tyras și de Dunaris, până la Pontul Euxin. Are noroc cu 
Marele preot, Deceneu este o minte luminată, ageră, prevăzătoare şi 
mlădioasă. Ai văzut ce bine a ştiut să întoarcă lucrurile, când și-a dat seama 
că poporul nu vrea să renunţe la Marea jertfă? Acum, când tatăl tău este 
plecat atât de departe, ţara este condusă de el, de Marele preot. Nu s-a 
întâmplat niciodată să nu fie de aceeași părere cu regele şi să nu-i facă un 
îndemn bun. 

— Acum este aproape gata noua cetate de scaun Sarmizegetusa, acolo 
sus, alături de Kogaion, tata va fi şi mai mult ajutat de Deceneu, vor sta mai 
mult împreună. 

— E un fel de a spune, dar lucrurile nu se vor schimba prea mult. Tatăl 
tău este cu ochii mai mult spre hotare, acolo e pericolul cel mare. După 
bastarni și sarmaţi, vine rândul scordiscilor, iar după aceea al odrișilor care, 
deşi de neam trac, țin sub apăsarea lor dacii dintre Dunaris și munţii 
Haemus. Eu, ca mamă și regină, sunt chinuită de doua îngrijorări: de viaţa 
lui şi de soarta ta... 

Serena se grăbi, sfredelind-o cu privirea: 

— De ce de soarta mea?! 

— Eşti fiică de rege, Serena! Ştii cum a fost cu Carpina, cu prețul ei s-a 
ajuns la o împăcare între Burebista și Duras, s-a evitat o bătălie cu mulți 
morţi și captivi. Tu ai fost cât pe aci să fii dată lui Ariovist, regele suebilor 
germani, pentru a și-l face prieten, ca astfel să poată bate cale două triburi 
celte: boiii şi tauriscii dintre Pathissus și Dunaris. 

— Întotdeauna i-am spus lui tata că îl voi asculta, tot aşa cum a făcut 
Canpina, însă ascultarea mea va fi un fel de sacrificare. La Carpina a fost 
altfel: Duras este dac, el putea să o aibă de-a dreptul, cum orice tânăr cere o 


fată ca soţie, fără nici un fel de ameninţare. Acum de ce mai eşti îngrijorată? 
Ariovist și-a luat nevastă. 

— Ce ştim noi ce se petrece pe acolo pe unde sunt ei? Tu ai putea fi 
promisă vreunei căpetenii, a bastarnilor sau a sarmaților. Ca să poată bate 
pe unul este folositoare prietenia celuilalt. 

— Eu să ajung soţia unui bastam sau a unui sarmat? izbucni Serena. Mai 
bine mă omor! 

— Dar ai spus că îl vei asculta pe tata... Tu nu-ţi dai seama cât zbucium 
este în sufletul lui, cât de mult te iubește. Vezi tu, Serena, sacrificiul poate fi 
de mai multe feluri: ca al tău — dacă Marele zeu te va sorti astfel — sau ca al 
Andrei, cum a făcut atunci în fața Marelui altar. Știu, mă aştept să-mi spui 
că gestul ei a fost plin de frumuseţe, căci așa vedeţi lucrurile voi, cei tineri, 
dar tu uiţi măreţia sacrificiului făcut pentru ţară, pentru miile și miile de 
suflete de-ale dacilor pe care cel jertfit astfel le scapă de suferinţe grele. 

— Dacă tata mă salvează şi nu mă dă nici unei căpetenii de-a hoardelor 
acelea, pe care este nevoit să le alunge fie bătându-le, fie făcându-și-le 
prietene, eu nu voi fi soția decât a unui bărbat, iar dacă soarta mi se va 
împotrivi, vreau să rămân fată bătrână! 

Regina o prinse de umeri și o strânse la piept, murmurând: 

— Cum, Serena, fata mea, tu ţi l-ai și ales pe cel ce îl doreşti ca soţ? 
Asta înseamnă că aceluia i-ai dăruit inima, fără să-mi faci nici o destăinuire. 
Carpina niciodată nu mi-ai ascuns nimic... Tu nu trebuie să-ţi faci alte 
gânduri, să nu priveşti viitorul decât ca fiică de rege, să nu-ţi alerge 
închipuirea decât spre un tânăr care este feciorul unui rege sau al unei 
căpetenii. Pe mine când m-au dat după tatăl tău am plâns. Deşi tracii şi dacii 
sunt rude ca popoare, noi îi priveam pe daci ca pe nişte barbari, atunci eram 
îngrozită. Mai târziu mi-am dat seama cât de mult mă înșelasem. Acum mă 
rog în fiecare seară Marelui zeu, pentru că m-a sortit să fiu soţia unui astfel 
de bărbat. 

— Mamă, tu ai dovedit că înţelegi ce este dragostea. Eram la Arcidava 
când i-ai dat libertate acelui sclav care iubea pe fiica unui comate, și acum 
ei sunt fericiți, au casa şi copiii lor... Socoteşte-mă și pe mine drept o 
sclavă, dă-mi aceeași libertate de a-mi alege soţul... 

— Dar eu sunt gata să te ajut, fiica mea! Spune-mi cine este acel tânăr, 
să-mi pot da seama ce ar fi de făcut, ce cale să aleg spre a-l îndupleca pe 
tata... pe rege... 

— Să-ţi spun? zâmbi Serena cu ochii înotând în lacrimi. 


— Te rog, Serena! Descarcă-ţi sufletul în faţa mamei tale! 

— Comosicus! 

Regina o strânse cu mai multă putere de umeri și o îndepărtă de la piept, 
fără să o sloboade: 

— Comosicus?! Feciorul tarabostelui Oroles?! 

— Da, mamă, el este. De mică, de când mă jucam cu el pe plaiul de la 
Arcidava a pătruns în sufletul meu şi de atunci îl păstrez în taină. El nu ştie, 
n-a aflat niciodată asta, sau poate că ştiindu-mă fiică de rege nu s-a gândit 
niciodată să spere că ar fi cu putinţă să se bucure de dragostea mea. Apoi 
ne-am mărit, am ajuns la vârsta apropiată unirii a două vieţi prin căsătorie, 
ne-am văzut tot mai rar, în sufletul lui şi-a făcut loc altă fată. N-am privit cu 
ură sau cu gelozie dragostea lui pentru Ina. Acum, când ea a plecat la 
Marele zeu, îmi dau seama cât de mult l-a iubit. Ceea ce a suferit, 
păstrându-se pentru el, este tot un sacrificiu, mai dureros, mai tragic decât al 
Andrei. Dacă Andra ar fi căzut ca Mare jertfă alături de Carpio, suferinţa ei 
ar fi fost mult mai scurtă, s-ar fi consumat mai repede decât a Inei. Ce va 
face Comosicus când va afla de moartea ei? Numai Zamolxis poate să ştie! 
Eu sunt hotărâtă să aştept, voi fi doar o umbră în preajma lui, nu-i voi 
dezvălui niciodată dragostea mea. Dacă nimic din sufletul său nu-l va 
împinge spre mine, nu-l voi ademeni pe nici o altă cale, iar iubirea ce o port 
de atâta vreme în inima mea nu se va stinge. Rămân aşa cum ţi-am spus, 
fată bătrână. 

— Dar noi nu ştim dacă Hegias va reuşi să-i răscumpere libertatea şi 
dacă el, Comosicus, va mai veni în Dacia, după ce a văzut monumentele 
minunate, viaţa plină de lux și de plăceri de la Roma? De altfel tatăl tău a 
dat negustorului un mesaj către Comosicus, ar vrea să-l ţină acolo un timp 
ca pe un fel de trimis special al său pe lângă Senatul roman și, dacă va 
reuşi, chiar pe lângă cei ce conduc uriașul imperiu care stăpânește 
nenumărate popoare. Acolo, liber, tânăr, frumos, dispunând de mulţi bani, 
se va ataşa de fiica vreunei căpetenii romane: patrician bogat, magistrat, 
senator, va uita tot ce a lăsat în Dacia. Dar, ştim noi care este voia Marelui 
zeu, ce a sorocit pentru tine şi pentru el? Numai timpul ne va arăta acest 
lucru, iar până atunci tu trebuie să-ți păstrezi răbdarea, să nu uiţi nici un 
moment că eşti fiica unui rege, care năzuieşte să întemeieze o ţară mare, să 
strângă între aceleași hotare tot neamul dacilor. 

Din vale urca spre cetate răsunetul unui tulnic. De sus, din cele patru 
turnuri de pază, tulnicerii răspunseră cu aceleași modulări de sunete ce 


vesteau ceva cu totul aparte. Prin curtea cetății se începu mișcarea, graba, 
însuflețirea, emoția. Regina o văzu pe căpetenia gărzii apropiindu-se în 
fugă, se opri apoi la câțiva pași şi rosti cu supunere: 

— Straja noastră din vale ne anunță venirea regelui! Vestea o 
descumpăni pe regină, întotdeauna Burebista își anunță sosirea prin 
trimiterea unui vestitor. Serena se bucură, repetând: 

— A venit tata!... A venit tata...! 

Alaiul regelui făcu în galop curba cea mare a drumului ce se apropia 
dinspre Rehidava, însoţit de un val de praf ce se înalta, se întindea și se 
resfira în urma lui, încât în câteva clipe pieri sub frunzișul copacilor ce 
străjuiau drumul în urcarea lui șerpuitoare spre cetate. Răsunară apoi 
ropotele potcoavelor cailor pe pietrele ce pavau curtea. Regele sări din șa și 
îmbrăţișa pe regină, apoi pe Serena, în timp ce Carpio strângea la piept pe 
Andra și pe micul Dicomes, iar alături tarabostele Oroles îi privea cu 
duioșie părintească. 

— Theia, strigă regele plin de însufleţire, acum ești regină peste o ţară 
ce se întinde de la apus de Pathissus până la răsărit de Tyras! Am venit la 
Carsidava împinși de dorul de voi și de îndemnul bunului Oroles de a putea 
petrece câteva zile de tihnă în mijlocul acestor priveliști încântătoare. Să ştii 
că nu avem prea mult timp de odihnă. 

Din locul cel mai înalt al Kogaionului, regele şi marele preot priveau 
construcţiile ce se întindeau la picioarele lor pe platoul ușor ondulat ce 
măsura câteva sute de paşi în lungime şi lățime. Aveau sufletele pline de 
satisfacţie, prin ceea ce vedeau, simțeau că unirea întregului neam devenise 
o realitate, pe care o simbolizau cele două mari realizări: centrul religios şi 
centrul politic al dacilor, cu alte cuvinte, marele sanctuar și construcţiile din 
apropierea lui, cu oficiul marelui preot, iar alături cetatea Sarmizegetusa, 
strânsă între zidurile puternice ce șerpuiau şi urmau ondulările terenului, 
trecând în unele locuri pe margini de prăpăstii, unde se înălțau clădirile pe 
temelii de piatră, cu pereţii din bârne groase, puternic încheiate şi bine 
fățuite: locuinţa regelui, sfatul ţării, oficiul sau cancelaria domnească, 
cazarma gărzii şi a străjilor ce apărau cetatea, magaziile cu provizii, 
grajdurile cailor şi celelalte dependințe ce făceau posibilă rezistenţa 
îndelungată, în cazul unei încercuiri de către un duşman care ar reuși să 
înainteze până acolo. Privirea regelui era aţintită asupra zidului de apărare; 
el era speranţa, el era puterea opririi și decimării oastei inamicului, el era 
ultimul obstacol şi ultima posibilitate de rezistență, fără a cădea în mâinile 


cotropitorului. Mintea sa alerga departe în timp și în spaţiu, vedea Dacia 
Mare, și-o imagina puternică și bogată, temută şi respectată de vecini, mulți 
dorindu-i prietenia. De la Pathissus, la Tyras şi la Pontul Euxin se va întinde 
ţara sa, va avea câmpii roditoare, dealuri împădurite, munţi falnici, plini de 
bogății, și râuri cu ape limpezi ce o înconjoară și o apără. Cum va putea 
dușmanul să pătrundă până acolo, la Sarmizegetusa? se întrebă în sinea sa. 
Un fior îi săgeta inima, când îşi dădu răspunsul, ca o prevestire ce o socotea 
valabilă atâta timp cât va dăinui poporul dac: când aceste ziduri se vor nărui 
sub loviturile cotropitorului, întregul neam va pieri din istorie! Clătină capul 
şi cătă să-și alunge astfel de gânduri negre. Reveni cu mintea la zidul cetăţii 
şi-i făcu ocolul cu privirea. Da, ar fi bine, îşi spuse el, dacă mai jos s-ar mai 
face două terase, două rânduri de ziduri, la două înălțimi, în așa fel încât 
cetatea să se înalțe pe cea de a treia terasă. Trei rânduri de ziduri, la trei 
înălțimi diferite, ar putea să macine cu desăvârșire puterea dușmanilor, chiar 
dacă aceştia ar fi legiunile romane. Și gândul îi zbură spre Roma. Dacă ei 
nu s-ar fi decimat în războiul civil, poate că ar fi ajuns până la Dunaris. Din 
nou clătină capul și alungă îngrijorarea. Roma era departe, iar el va putea 
mai târziu să trateze cu Senatul roman pe o poziţie de egalitate în putere. 
Alături de el, marele preot era de asemenea purtat departe pe aripile 
gândului. Și el alerga cu mintea în timp și în spaţiu, însă în altă direcţie: 
întrevedea un viitor luminos ţării, un popor vrednic şi învăţat care prinsese 
şi întrecuse în filosofie, ştiinţă şi artă pe celelalte popoare, își imagina cum 
Dacia va deveni un focar de cultură. În peregrinările sale prin Elada, Egipt 
şi Roma, înțelesese că acolo se alunecase pe panta decăderii, că alte 
popoare mai viguroase, mai tenace o vor lua înainte pe calea progresului, 
iar dacii prin regele Burebista tocmai în acea direcţie porniseră. La câţiva 
paşi de ei stăteau cei ce îi însoțeau, gata în orice moment să dea lămuririle 
la care se așteptau să li se ceară: Ovinius Redius, Buthis și Kallisthene, iar 
ceva mai departe, Carpio, cu câţiva luptători din gardă. Constructorul roman 
nu privea cetatea, nici centrul religios al dacilor, de la înălțimea la care se 
afla el cuprindea cu vederea cele două văi între care se ridica Kogaionul, 
aceea dinspre miazăzi mai largă, cu povârmișuri ușoare, făcea un arc și se 
întâlnea cu valea cea mare care însoțea drumul ce ducea spre Sargedava, iar 
cea de la miazănoapte, mai îngustă și mai scurtă ieşea în același loc de 
întâlnire cu drumul. Ovinius Redius admira panorama ce se desfășura până 
în depărtări şi clătina capul neîmpăcat în sufletul său, deși faptul în sine n-ar 
fi trebuit să-l intereseze. Vedea casele înșirate la întâmplare pe laturile celor 


două văi, vedea topitoria de fier și atelierul pe care în mare grabă le 
înjghebase făurarul Arigio, cu sclavii celți primiţi de la rege, din care fumul 
se înălța în valuri uşoare ce se destrămau în lungul povârnișului, vedea cele 
două magazii de mărfuri şi taberna, aproape de întâlnirea văilor, toate 
înălțate de oamenii plătiți de Hegias, negustorul grec urmărind să-și extindă 
afacerile în Dacia. Și tot ce vedea îi părea un lucru făcut la întâmplare, fără 
scop, fără efect, fără viitor. El îşi dădea bine seama, acolo nu se putea 
dezvolta o urbe întinsă, cu străzi largi, lungi și drepte, nu avea legături bune 
şi scurte cu populaţia ale cărei sate erau departe, în valea cea largă ca o 
câmpie ce se deschidea dincolo de Sargedava. Cât priveşte cetatea nouă pe 
care o construise, el nu vedea în ea altceva decât o cursă; în ea cândva va fi 
prins regele Daciei. Cu experinţa sa de constructor, căpătase convingerea că 
trecuse timpul cetăților agăţate pe vârfuri de munte, dacă acele aşezări 
urmau să se dezvolte, să devină urbe mari, capitale ale unei țări întinse, 
puternice şi bogate, însă nu uita condiţiile în care venise în Dacia, nu se 
încumeta să-şi arate părerea în fața regelui, să-i facă vreun îndemn. Ceea ce 
ar părea uimitor era faptul că, alături de constructor, filosoful — Kallisthene 
— alerga cu mintea în aceeași direcţie. Nu vedea acolo locul pentru o cetate 
cu o întindere — cu străzi, vile, prăvălii, ateliere şi o agora — nici atât cât 
avea Dionysopolisul, iar Sarmizegetusa era destinată să devină reşedinţa 
regelui unei țări mari, prosperă, bogată, fală a unui popor vrednic și viteaz. 
Spre deosebire de ei Buthis gândea altfel: se mândrea în sinea sa cu cetatea 
pe care o înălțase. El ridicase zidul de apărare din blocuri de piatră, cu 
legături puternice din lemn, aşa cum învățase în tinereţe de la un bătrân 
meșter grec, sclav, adus în Dacia de bătrânul rege răposat, tatăl lui Duras; 
după sfaturile sale se făţuiseră şi se îmbinaseră bârnele ce formau pereţii 
clădirilor, iar forma acoperișurilor o dăduse tot el. Ceea ce făcuse 
constructorul roman se reducea mai mult la întocmirea planului, la 
împărțirea pe încăperi, la mărimea lor, la accesul și funcţionalitatea 
fiecăreia, având în vedere scopul pentru care se construiau. Pentru Buthis 
cetatea de lângă Kogaion prezenta aceeași monumentalitate şi grandoare 
cum își vor fi privit opera constructorii uriașelor monumente egiptene, căci 
cantitățile de muncă și de materiale puteau fi comparate cu acelea ale 
piramidelor faraonilor. Numai zidurile de stăpânire a  alunecării 
povârnișurilor, cele de susținere a umpluturilor şi tasărilor, apoi acelea de 
apărare cu grosimi de opt paşi și înălțimi ce atingeau până la douăzeci de 
pași, ale căror lungimi puse cap la cap totalizau zeci de mii de paşi 


reprezentau nişte construcţii ciclopice. În sufletul său constructorul dac se 
mândrea, socotea invincibilă oastea ce se va apăra din cetate, vedea 
zdrobirea puterii şi a răbdării oricărui duşman care va reuși să ajungă până 
acolo. 

— Ei, ce aţi rămas aşa de tăcuţi cu toţii? rupse regele liniștea, 
întorcându-se cu faţa spre ei. La ce te gândeşti, Ovinius Redius? 

Constructorul avu un moment de ezitare, apoi răspunse: 

— Mărite rege, romanii îşi întind hotarele imperiului lor prin cuceriri şi 
intimidări. Ei caută să impresioneze pe celelalte popoare prin putere şi 
grandoare: legiuni numeroase, forumuri cu splendori arhitecturale, 
amfiteatre uriașe, temple monumentale, drumuri lungi și tari... Romanii au 
părăsit de mult vremea munţilor... 

— Ce vrei să spui? Nu văd nici o legătură cu noi, dacii?! 

— M-ai întrebat la ce mă gândeam, Mărite rege... 

— Bine, spune! 

— Mărite rege, ai înălţat aici o cetate ce va dăinui peste veacuri, sau 
poate chiar milenii, este o operă monumentală ce provoacă admiraţie, însă 
ea nu va fi de prea mult folos poporului dac. Acum se luptă cu armate 
puternice de zeci de mii de oameni, bătăliile se dau mai mult pe teren 
deschis, acolo se hotărăşte soarta războaielor. Dacă un dușman a zdrobit 
armata dacilor şi a pătruns până aici, totul mi se pare pierdut, fără 
speranţă... 

Pe măsură ce îl asculta, zâmbetul regelui se deschidea. 

— Ai spus bine, Ovinius Redius, vezi lucrurile ca un roman, eu însă 
trebuie să le privesc ca rege al dacilor. Îmi cunosc vecinii, îi ştiu pe cei care 
au cotropit pământul dac, pe unii i-am bătut şi alungat, pe ceilalți îi vom 
înfrânge și izgoni. Nu de vecini mă tem, ci de un dușman care acum este 
departe de ţara mea, dar care prin lăcomia ce o arată trebuie să înțeleg că se 
va apropia de Dacia. Ceva în adâncul sufletului meu îmi spune că cel mai 
de temut cotropitor al pământului dac vor fi legiunile romane. Da, ele 
numără zeci de mii de legionari, se dovedesc greu de învins într-o bătălie în 
câmp deschis. Eu vreau să le decimez altfel, făcându-le să lupte atât cu 
pâlcurile mele de oaste, cât şi cu cetăţile și munţii noștri. Noi vom lovi 
oriunde se va putea ataca mai bine și zdrobi mai mult legiunile. De va fi 
nevoie, ne vom retrage în munţi, o parte din oastea dacă va lupta la 
adăpostul cetăților, cealaltă se va ascunde prin păduri, de unde va hărțui 
spatele și legăturile armatei romane. Când se va convinge că pierderile sunt 


prea mari, iar șansele de izbândă prea mici, cotropitorul va părăsi Dacia. 
Aici, în munţii din jurul Sarmizegetusei, de vor veni încoace, romanii se vor 
convinge că poporul dac nu va putea fi înfrânt. Poate că te întrebi, Ovinius 
Redius, de ce Sarmizegetusa va fi cetatea de scaun a regelui. Trebuie să 
înţelegi că astăzi în Dacia doi oameni sunt conducători: Burebista şi 
Deceneu, Regele şi Marele preot. Să ştii că și eu nutresc gândul să înalț o 
mare cetate de domnie, o urbe întinsă în loc deschis, unde să se construiască 
amfiteatre, forumuri, școli, băi, monumente, viile, prăvălii, ateliere şi tot ce 
face viața omului mai uşoară şi mai frumoasă. Dacă Marele zeu mă va ţine 
sănătos și ceea ce gândesc se va împlini, tu vei fi unul din aceia care mă vor 
ajuta la construirea acelei urbe, pe care aș vrea să o scot afară din munţi, în 
câmpia ce se întinde până la Dunaris, acolo unde este acum cetatea 
Argedava. 

— Da, Mărite rege, nu greșeşti. Roma ţintește să-şi întindă hotarele 
pretutindeni unde există popoare pe care le poate supune. Dar stăpânirea lor 
se bazează atât pe putere și organizare, cât și pe grandoare. Acolo unde 
ajung, ei construiesc drumuri, amfiteatre, temple, viile, atrăgându-și astfel 
nu numai admiraţia supușilor, ci şi respectul lor. Să știi, Mărite rege, că 
două lucruri au uimit pe romani până la a-i înfricoșa: piramidele uriașe ale 
Egiptului și filosofia adâncă, pătrunzătoare, luminoasă a grecilor, lângă care 
trebuie pusă şi arta lor. Eu sunt constructor, am văzut numeroase 
monumente. Piramidele faraonilor par niște munţi de piatră făţuită, 
insuflând teama de moarte şi speranţa unei vieţi viitoare, sunt păzite de un 
sfinx — o fiară cu trup de leu și chip de om. La romani este altfel, 
construcţiile lor arată însufleţire, întrețin o viaţă politică, agitaţie, luptă de 
idei, forță, disciplină și ordine. Grecii caută perfecțiunea, dorința de a 
pătrunde în firea lucrurilor. Pentru mine, viitorul va fi acela ce va rezulta 
din contopirea culturii grecilor cu aceea a romanilor. Așa, Mărite rege, 
trebuie să-ți construieşti o urbe mare, prin care să obţii atât admiraţie, cât şi 
teama vecinilor, să se ştie că acolo este reşedinţa regelui. 

Burebista îl asculta cu însufleţire sporită. Se întoarse spre Kallisthene: 

— Dar tu, filozofule, ce gânduri nutreşti? 

— De toate și nimic, Mărite rege! Sunt atât de multe stări legate de viaţa 
oamenilor, încât nici nu le poţi cuprinde cu mintea. Ai vorbit bine, Mărite 
rege, și tot așa privesc cele spuse de Ovinius Redius. Acum, pentru că avem 
un moment de linişte, socotesc că putem sta deschis de vorbă, l-aș întreba 
pe Marele preot: dacii au un singur zeu, pe Zamolxis, sau se roagă la mai 


mulți zei? De ce pun o astfel de întrebare, fiindcă dacă au unul singur, nu 
văd rostul de a fi numit „Marele”! Ca să dau un exemplu: se spune Marele 
preot, pentru că în jurul său are mulțimea de preoţi care îl ascultă. Așadar, 
de ce spuneţi Marele zeu? 

Deceneu își trecu uşor degetele prin barba moale și rară. Răspunse după 
un moment de tăcere: 

— Este o întrebare firească, pe care și-o poate pune oricare străin, mai 
ales dacă acesta este şi filosof. Da, zeul nostru adevărat este Zamolxis. În 
credinţa noastră el este atotfăcătorul, creatorul cerului și al pământului, al 
oamenilor, animalelor și păsărilor, al aducerii binelui şi fericirii sau a răului 
şi suferințelor. Ceilalţi zei, mărunți și mulţi și-i crează fiecare om sau 
familie după cum îi împinge închipuirea, îi modelează din pământ ars, îi 
cioplesc din lemn sau din piatră, ori îi înjghebează din lemnișoare, cu cap, 
trunchi şi picioare, îi îmbracă de sus până jos ca pe o păpuşă. În fiecare casă 
nu vei găsi decât zei pentru cele ce doresc mai mult sau se tem mai 
puternic, după locul şi îndeletnicirea omului: cel din câmpie are zei pentru 
ploaie, pentru semănături, pentru trăsnete şi furtuni, și altele, iar cel de la 
deal şi munte — pentru vite, pentru pădure, pentru sălbăticiuni și, mai ştiu 
eu... pentru cele dorite sau temute. Ceea ce nu vei găsi însă în nici o casă de 
dac, modelat sau cioplit, aste Marele zeu. Pentru întreg poporul, Zamolxis 
trăieşte în cer, el nu se arată oamenilor, nu coboară pe pământ, el sfătuieşte 
şi pedepsește numai prin cele spuse de Marele preot. La daci este puternică 
credința nu numai în Marele zeu, ci şi în Marele preot, pentru că numai 
acesta — Marele preot — se poate urca în cer şi stă de vorbă cu Marele zeu. 
Te văd că zâmbeşti, Kallisthene, și te înțeleg, sunt însă unele lucruri care 
pot fi spuse, iar altele păstrate ca o taină. Iu, cu filosofia ta, ai ajuns la o 
convingere, nu? Crezi că poate fi stăpânit şi condus un popor fără să se 
teamă și fără să creadă în zei? Chiar și numele zeilor mărunți sunt diferite 
după loc şi ţinut, lucru în care preoţii și capnoboţii nu se amestecă, îl lasă pe 
fiecare să-și țină în casă zeii pe care îi dorește, toate îndemnurile și 
pedepsele le fac numai în numele Marelui zeu. 

— Este şi nu este ceva... murmură Kallisthene. Printre daci se vorbește 
de o legendă cu Zamolxis... 

— Da, şi noi preoţii, o ţinem vie în mintea oamenilor. Legenda sună așa: 
El, Zamolxis, a fost un înţelept care s-a ridicat împotriva zeilor cu chipuri 
cioplite şi a început să propăvăduiască o nouă credinţă și o noua învăţătură, 
hulind zeii. Atunci oamenii l-au alungat, iar el s-a retras în pustietatea unui 


munte. Dar, cu scurgerea timpului, oamenii tot mai mult se convingeau că 
învăţătura lui era cea bună și au ajuns să creadă în ea atât de mult, încât i-au 
cioplit în marmură o statuie și au început să se roage la ea. Târziu, 
împovărat de ani, înțeleptul coborî printre oameni. Își vede statuia, iar pe ei 
rugându-se. Nu-şi mai poate stăpâni furia, trăise viața de pustnic tocmai 
fiindcă se ridicase împotriva chipurilor cioplite, se repede, o răstoarnă de pe 
soclu şi o sparge. Înfricoşată de nelegiuire, mulțimea îl omoară aruncând cu 
pietre în bătrân. Se adună apoi în jurul lui și-l priveşte, îl recunoaşte, și 
îngrozită începe să se roage lui, cerându-i iertare — pentru ei era Marele zeu, 
Zamolxis, care trăia pe vârf de munte, adică în cer. Şi legenda așa a rămas, 
dacii păstrează credința că Marele zeu nu vrea să-și vadă chipul cioplit în 
piatră, lemn sau altceva, se mulțumesc să-şi modeleze fiecare zei mai mici 
şi să se roage lor. Dar să știi un lucru, filozofule, când se vede în mare 
pericol sau trece printr-o mare bucurie, dacul uită pe zeii cei mici, se roagă 
şi mulțumește Marelui zeu. 

— Este şi asta o poveste!... murmură din nou Kallisthene. Adevărul 
poate să fie altul: popoarele se influenţează unele pe altele, se imită sau îşi 
împrumută credinţe, obiceiuri, lucruri, fapte şi chiar poveşti. Toate 
popoarele au câte un mare zeu sau un tată al zeilor: grecii îl au pe Zeus, 
romanii pe Iupiter, dacii pe Zamolxis şi aşa mai departe; la toate găseşti câte 
o poveste sau poate mai multe în care se vorbeşte de nașterea, de ura şi de 
lupta dintre zei. Mai târziu oamenii vor înţelege — filosofii sunt convinși 
încă de pe acum — că toate astea nu sunt altceva decât lupta dintre binele și 
răul ce sălășluiesc în sufletele lor. 

Regele își pierduse răbdarea ascultându-i, deşi îi plăcuse cele rostite de 
ei, însă timpul trecea, soarele se înălțase, era vremea prânzului. Curmă scurt 
discuţia: 

— Destul! Văd că amândoi v-aţi lămurit. Buthis, ar trebui să vezi dacă s- 
a pregătit ospăţul. 

— Suntem gata, Mărite rege! Acolo, devale, mulțimea aşteaptă. 

— Da, să mergem. Am primit veste de la Rholes, a strâns pe toți captivii 
prinși de la bastami și de la sarmaţi, i-a ales pe cei mai tineri, voinici şi 
sănătoși, i-a legat în şiruri unii de alţii și i-a pornit spre Sarmizegetusa. Să 
ştiţi că pentru el aici este cetatea de scaun a regelui. Tu, Ovinius Redius, și 
tu, Buthis, să vă alegeţi și să vă luaţi câţi sclavi vă trebuie. Vă dau și un 
termen: de la toamnă într-un an vreau să am în totul gata Sarmizegetusa, să 
mutăm aici tot ce este în legătură cu treburile ţării: oficiul de stat, scribii, 


pregătirea militară, provizii pentru vremuri grele, primirea soliilor de la 
vecini şi a trimişilor căpeteniilor ținuturilor noastre, apoi voi aduce și 
familia mea. Tot până atunci vreau să văd mai mult lucrat la cetăţile de 
apărare din jurul Sarmizegetusei, să fie gata zidurile și puse temeliile 
clădirilor ce vor forma fiecare din acele cetăţi. Până acum aţi mers mai încet 
acolo... 

— A fost mult de lucru aici, Mărite rege! se grăbi Buthis. Dincolo, spre 
Marele sanctuar a trebuit să mutăm o parte din munte, iar zidurile să le 
împlântăm adânc, în unele locuri să ţină și povârnișul să nu se pornească în 
vale. 

— Ştiu, Buthis, de aceea nu vă cert. Dar veţi primi acum captivi mulți, 
numai să-i puteţi pune la treabă. 

Marele preot se apropie de rege și îl luă la braţ: 

— Să ne grăbim. Avem pe urmă de hotărât ceva împreună. 

Regele îl privi mirat, nu înţelegea la ce se referea. Se lăsă condus, 
meditând la cele întrebate de Ovinius Redius şi la răspunsul pe care i-l 
dăduse. Avea dreptate romanul, o cetate capitală a unei țări mari nu se putea 
desfăşura decât într-o câmpie întinsă, prin care să treacă multe ape, unde 
aprovizionarea populaţiei și oastei să se facă uşor şi repede. Din nou gândul 
îi alergă spre Argedava, acolo va începe să-și construiască nu o cetate 
strânsă între ziduri, ci o urbe mare, aşa ca Roma, demnă să fie reşedinţa 
regelui Daciei mari. 

Ospăţul se desfășură după ritualul obişnuit. Marele preot rosti rugăciuni 
către marele zeu, iar mulțimea răspunse în cor, cu legăminte și mulțumiri lui 
Zamolxis. La sfârşit, din îndemnul regelui, Buthis strigă numele sclavilor 
eliberaţi și făcuţi meşteri. Printre ei erau şi trei romani: Crispus, Tertulus şi 
Drusus, foşti sclavi publici, fugari, scăpaţi de la o legiune cu care generalul 
L. Screbonius Curio ajunsese până la Singidunum. După Buthis urmă un 
capnobot, care anunță numele sclavilor răi şi leneși daţi judecății marelui 
zeu şi sortiţi să fie arşi de vii. Regele era mulțumit, totul fusese pregătit de 
marele preot. El urmărise lucrările în vremea când celelalte căpetenii 
însoțeau oastea pentru alungarea bastarnilor şi sarmaților. La ospăț au luat 
parte toţi cei ce dovediseră vrednicie în lucru: meșteșugari, comati și sclavi, 
încheierea se făcu cu o rugăciune către marele zeu. 

Deceneu rugă pe rege să-l însoţească până la clădirea în care locuia și 
lucra în calitate de mare preot, de fapt oficiul sau centrul religios al dacilor, 


ce se înălța în partea de miazănoapte a terasei pe care se construise marele 
sanctuar. 

— O vorbă înţeleaptă spune că prevederea întăreşte puterea și 
micşorează pericolul, începu marele preot. Am pus să se sape o galerie ce 
pornește de sub clădirea oficiului și urmează să răspundă afară, undeva în 
vale, într-un loc mascat de un mic altar. Între timp m-am gândit că treaba 
asta trebuie făcută şi din cetate, din locuinţa regelui. Cele două galerii să se 
întâlnească sub pământ, ca ieșirea să fie una singură. De ele nu trebuie să 
ştie decât Marele preot și Regele. Secretul lor trebuie păstrat cu desăvârşire. 
Poate că nu ni se va întâmpla noua, ci urmașilor noștri, adică celor ce vor fi 
Rege şi Mare preot. Grecii chiar spun că prevederea este mama 
înţelepciunii. 

Regele îl asculta și-l privea tulburat. Buthis îndrăznise odată să-i spună 
că era necesară o ieşire tainică din cetate, se mai gândise la ea de atunci, dar 
nu luase nici o hotărâre. 

— Ştie şi Buthis, te-a îndemnat el? 

— Nu, Mărite rege, nu ştiu decât cei ce lucrează conduși de mine și de 
un capnobot. Tot ei vor săpa şi galeria ce porneşte de sub locuinţa ta. 

— Dacă ştiu de asta atâţia oameni, nu văd cum ai să păstrezi secretul? 

— l-am izolat, nu vin în contact cu nimeni, în afara de mine. Sunt 
douăzeci de sclavi şi capnobotul, au tabăra lor și sunt păziţi de o gardă de 
preoți. 

— Bine, dar după ce vor încheia treaba, ce facem cu ei, îi trimitem îa 
Marele zeu? 

— Da, Mărite rege, îi vom jertfi! Sub Kogaion am făcut câteva hrube în 
care se vor păstra toate scriptele despre Dacia și despre Cultul lui Zamolxis. 
Să rămână acolo pentru posteritate, în cea mai desăvârşită taină. Dar tot 
acolo am hrube cu gratii de fier şi pentru cei ce vreau să dispară: căpetenii, 
taraboști, comati, preoţi sau capnoboţi. O ţară nu se poate conduce altfel, 
Mărite rege. În acele hrube, începutul îi vor face cei ce scobesc galeriile; 
acolo îi închid, sub pământ, şi acolo le vor albi oasele! 

— Nu ţi-am cunoscut această faţă, Deceneu...! 

— N-ai avut de unde, Mărite rege. Aceste lucruri le-am învăţat pe acolo 
pe unde am umblat. Le-am văzut mai mult în Egipt, în monumentele și 
construcţiile ramase de la faraoni şi de la Marii preoți. 

— Să facem aşa cum spui. Da, e bună prevederea. Nu m-am înşelat când 
am văzut în tine un om cu însușiri alese. Mă uimești, Deceneu! 


În coborâre dinspre Tapae, drumul şerpuia printre mesteceni și fagi, 
urmând firul văii pe care alerga zglobiu râul. Era zi frumoasă de toamnă, 
soarele se înălțase mult deasupra crestelor munţilor ce se profilau departe în 
faţa lor. Făcuseră un ocol lung prin ţară, de la Sargedava porniseră spre 
Apulum, trecuseră prin Potaisa și Napoca, mergând spre miazănoapte până 
la Porolissum, unde căpetenie a ținutului era tot un Sagitulp — tânăr, frumos, 
voinic, nepot al celui ce căzuse în bătălia cu boiii și tauriscii — şi se 
înapoiaseră prin partea de apus a ţării, se opriseră la Ziridava, la Scorilo, cu 
care stătuse mult de vorbă în privinţa scordiscilor, cu care o parte din ţinutul 
său se învecina, apoi coborâseră spre miazăzi până la Arcidava, devenită un 
fel de cazarmă pentru formaţia de luptători, foşti sclavi, a căror căpetenie 
era Rundacis, ridicat la rangul de taraboste, unde de asemenea căutase să 
afle cât mai multe amănunte despre mișcările scordiscilor la hotarul ce se 
lăsa spre Singidunum, care nu era prea departe. De acolo făcuseră cale 
întoarsă pe la Tibiscum, apoi o mică abatere din drum de la Rehidava la 
Carsidava, asta din două motive: unul, pentru ca șeful gărzii, Carpio, să 
vadă pe Andra și pe micul Dicomes, iar celălalt, pentru a-l lua pe tarabostele 
Oroles la Sargedava. Mergeau toți trei în pasul cailor, urmaţi la mică 
distanță de luptătorii din gărzi, în fruntea cărora erau întotdeauna Carpio şi 
Rogus, capnobotul, căpetenia gărzii marelui preot. 

— Mărite rege, v-am tot auzit vorbind de scordisci, ce, au îndrăznit 
iarăși să ne calce hotarul? întrebă tarabostele Oroles, rupând tăcerea ce se 
prelungise prea mult. 

— N-au făcut-o, bunule taraboste, deşi eu acum doresc să o facă. 

Tarabostele îl privi mirat. Regele voia să pornească din nou la război? se 
întrebă în sine, fără a îndrăzni să ceară lămuriri. 

— A început să te încerce bătrâneţea, Oroles, reluă regele, ţi-e greu să 
mai porneşti la luptă? 

— Sunt gata, Mărite rege, să... 

— 'Ţie-ţi spun ce pun la cale, îl întrerupse, pentru că tu și Marele preot 
sunteţi cei doi sfetnici ai mei. Nu este aşa, Deceneu? 

Marele preot confirmă cu o uşoară înclinare a capului. 

— Să ştii, bunule taraboste, că privirea mea nu este îndreptată spre 
scordisci, ci spre odrişi; spre scordisci mă uit numai cu coada ochiului. Mi- 
am pus întrebarea — Marele preot ştie — dacă pornesc război împotriva 
odrişilor, spre a elibera dacii dintre Dunaris și munţii Haemus, nu va exista 
oare pericolul să fiu atacat pe la spate de scordisci? 


— Şi ce răspuns ţi-ai dat, Mărite rege? îndrăzni tarabostele. 

— Cel care trebuia: să-i bat şi să-i alung pe scordisci, pentru că sunt mai 
puţin numeroși, apoi să pregătesc o lovitură puternică a odrișilor. Când voi 
porni peste Dunaris, nu trebuie să uităm că regele Pontului este aproape și 
ar putea să le sară în ajutor, iar pe de alta parte că, pornind într-acolo, va 
trebui să atacăm și cetățile greceşti de pe ţărmul Pontului Euxin: Histria, 
Tomis, Callatis şi Dionysopolis, pentru că toate se găsesc pe pământ de-al 
nostru, adică de-al geților, căci așa numesc ei pe dacii din partea de răsărit a 
ţării. 

— Şi Dionysopolis, cetatea unde se afla Acornion?! se grăbi tarabostele. 

— Da, şi Dionysopolis, dar cu cei de acolo vom face altfel. Mă voi 
înţelege cu Acomion, le las o anumită libertate să-și vadă de afacerile lor. 
Greul este să-l văd bătut pe Sadalas, regele odrișilor, să împing hotarul ţării 
la munţii Haemus, apoi mă descurc uşor cu cetăţile greceşti de la Pontul 
Euxin. Ce zici, Deceneu? Noi avem nevoie de cei din acele cetăţi, sunt buni 
negustori, iar printre ei se găsesc mulți cu învățătură înaltă, cum este 
Kallisthene, am putea să facem școli în cetăţile fiecărei căpetenii de ţinut. 

— Așa este, cum spui, Mărite rege, răspunse marele preot. 

— Dar tu, Oroles, ce tot priveşti într-acolo? Sus pe tâmpla de deal este 
Rasidava, cetatea tarabostelui Burrennus. Cearta ta cu el m-a făcut să iau 
marea hotărâre ce mă chinuise mulți ani. 

— Cu Burrennus, mai am ceva, Mărite rege...! 

— Vrei ca moşia Carsidava să o mărești, luând dintr-a lui? 

— Este altceva... 

La cotitura drumului văzură că se apropiau de intrarea într-un sat. Toți 
trei îl ştiau, satul era al lui Burrennus, cu celălalt capăt răspundea aproape 
de cetatea Rasidava. Sub coroana unui copac bătrân mai mulți comati 
stăteau de vorbă. Regele prinse dintr-o privire, oamenii aceia nu păreau 
liniștiți, rosteau agitați vorbele, pe feţele lor erau semne ce arătau că în 
suflete le mocnea revolta. Trase de frâul calului, trecu peste șanțul de la 
marginea drumului și se îndreptă spre ei. 

— Sănătate să vă dea Marele zeu, oameni buni! salută el, oprind calul la 
câţiva paşi de ei. Spuneţi-ne, pe drumul acesta ajungem la Sargedava? 

Comatii tăcură împietriți. Unul din ei, cu faţa umflată, învineţită de 
lovituri, care arăta a fi cel mai revoltat, făcu dintr-un salt câţiva pași şi căzu 
în genunchi în faţa regelui. 


— Să trăieşti, Mărite rege! Marele zeu să te ţină viaţă lungă pentru 
potolirea suferințelor noastre! Stăm şi noi de vorbă, ne spunem unii altora 
necazurile. 

Ascultându-l, regele îi privea pe ceilalți. Mai zări unul cu faţa tumefiată 
de lovituri. 

— Nu sunt regele, ci un taraboste în trecere pe aici. 

— Te cunosc, Mărite rege! Am fost în oaste când i-am alungat pe celți şi 
i-am bătut pe bastarni şi sarmaţi. Noi toți suntem comati de pe moşia 
tarabostelui Burrennus. 

— Ce s-a întâmplat? Te-ai răfuit cu celălalt, pe care îl văd cu faţa tot aşa 
de vânătă și umflată ca. a ta? 

— Nu, Mărite rege, nenorocirea este alta... A căzut blestemul pe 
capetele noastre... Suntem pedepsiţi rău de Marele zeu... 

— Ridică-te! Spune, ce necaz aşa de mare s-a abătut asupra voastră? 

Comatul se săltă şi îşi scutură pământul prins de cioareci în dreptul 
genunchilor. 

— Poate numai puterea ta și a Marelui preot să ne izbăvească de răul 
care ne apasă!... Mărite rege, eu şi celălalt pe care îl vezi bătut tot ca și 
mine, ne-am dus aseară sus în cetate să ne scoatem fetele. Ni le-au luat, 
Mărite rege, ieri după-amiază, străjerii din garda cetăţii. Ştim și pentru cine: 
pentru tarabostele Burrennus și pentru capnobotul Arzis. Şi erau mici, 
Mărite rege, abia împliniseră șaisprezece ani. 

Regele întoarse capul spre marele preot. Ticăloşia nu o săvârşise numai 
tarabostele, ci și un capnobot. 

— Dacă vă înşelaţi? Poate că fetele v-au fost luate pentru altceva, 
continuă regele, pe a cărui față mânia începu să-și arate semnele. 

Întreg grupul de comati începu să strige: 

— Tarabostele ne siluieşte fetele şi nevestele! 

— Ne supune la chinuri! 

— Ne ia toate bucatele, rămânem înfometați! 

— Asta face tarabostele, dar capnobotul? întrebă marele preot. 

— Şi el se poartă la fel cu comatii de pe moşia lui! 

Deceneu știa, dincolo de moşia lui Burrennus, pe câmpia ce se întindea 
până sub Muntele cel Mare, era una din așezările cultului lui Zamolxis, un 
fel de mânăstire cu pământ mult, cu slujbași preoţi, sub conducerea 
capnobotului Arzis, având în stăpânire mai multe sate. 

Din nou regele privi spre marele preot, năpădit de supărare. 


— Şi altceva, ce se mai petrece sus în cetate? 

— Chefuri şi orgii, Mărite rege. S-au stârpit viile, apoi s-a dat voie să 
aibă fiecare câteva buturi. El strânge vinul de la toţi; cine nu-i dă e pus la 
caznă grea. Oamenii se împrumută între ei numai să scape de torturi. Dacă 
peste tot în ţară lucrurile se petrec ca la noi, atunci, Mărite rege, mă întreb: 
pentru ce mai luptăm să alungăm triburile cotropitoare? Aici trăim mai rău 
decât cei care se aflau sub celți sau sub bastarni, cu care am stat de vorba, 
îndrăzni cel care îl recunoscuse pe rege. 

— Mergem sus, în cetate, rosti Marele preot, trebuie să ne convingem ce 
se petrece cu adevărat. Am văzut că în multe locuri comatii sunt porniţi 
împotriva taraboştilor. Eu voi trimite garda să-l aducă pe capnobotul Arzis. 

— Este acolo în cetate, strigă un comate, l-am văzut adineauri, când am 
dus junica pe care mi-a luat-o căpetenia gărzii, zicea că așa a poruncit 
tarabostele. 

— Voi toţi care sunteţi aci mergeţi sus cu noi. Nu trebuie să vă temeţi de 
nimic. Vreau să vă facem dreptate, îi încurajă regele strunind calul și 
pornind pe drumul ce urca spre cetate. 

Până să iasă din sat și să înceapă urcușul, ceata de comati se mări cu 
alţii, iar în urmă veneau femei, bătrâni şi copii. Când regele ajunse la porţile 
cetății şi privi în urmă bănui că întreg satul se strânsese. Din turnul de paza, 
străjerul anunţa cu sunete prelungi de tulnic sosirea regelui şi a marelui 
preot. După o scurtă aşteptare, porţile se deschiseră larg și în faţa lor se 
aplecară cu supunere tarabostele Burrennus și capnobotul Arzis. 

— Marele zeu să vă dea sănătate, Mărite rege și Mare preot! salută 
tarabostele, făcând eforturi să se ţină tare, după orgia petrecută peste noapte. 

Intrară în curtea largă a cetăţii. Mulțimea se strânse roată, la bună 
distanţă în jurul lor. Regele porunci să iasă în faţă cei doi comati schingiuiți 
de garda tarabostelui. 

— Spune, taraboste Burrennus, pentru ce au fost bătuţi acești oameni? 
strigă el. 

— lar tu, capnobot Arzis, pentru ce ţi-ai petrecut noaptea aici în cetate? 
adăugă marele preot. 

Burrennus rămase un timp descumpănit, nu se putea hotărî ce răspuns să 
dea: de recunoaştere a ceea ce se petrecuse sau de înfruntare. În cele din 
urmă alese pe cel de al doilea: 

— Mărite rege, eu sunt taraboste, stăpân al cetăţii și moşiei Rasidava. 
Aşa cum este datina, legea din bătrâni a dacilor, sunt stăpân și a celor din 


satele de pe moşia mea, nimeni nu poate face ceva fără știrea mea. Ca 
taraboste, dacă vreau ca pe unii comati să-i iau să mă slujească aici, în 
cetate, nu mă poate opri nimeni. Tot aşa pot să fac cu femeile și fetele lor. 
Ieri garda mea a luat fiicele lor pentru unele treburi, iar ei au venit sus 
strigând, suduind şi blestemând, au cerut fetele, dar străjile i-au dat afară. 
Ei, cuprinși de furie, s-au pus cu topoarele să taie porțile. N-am mai putut 
răbda, fapta lor însemna răscoala, am poruncit gărzii să-i încercuiască şi să-i 
lege. Dar n-a fost ușor, ei au lovit cu topoarele trei străjeri. I-am pedepsit 
puţin, dar puteam să-i pun în lanţuri în hruba de sub cetate și să-i las acolo 
până le putrezeau oasele. Așa ar fi făcut oricare taraboste, Mărite rege! 

Regele trecu printr-un moment de nehotărâre. În sinea sa recunoștea, ştia 
care era puterea unui taraboste pe moșia sa, nu însă împinsă până la 
batjocorirea și siluirea femeilor și fiicelor comatilor. Porunci să fie aduse 
cele două fete. 

— Dar, Mărite rege, nu trebuie să mă înjosești în faţa lor...! 

— Taraboste Burrennus, nu te supui în faţa regelui? 

— Căpetenia gărzii să aducă degrabă fetele! strigă marele preot. 

Alături de ei, tarabostele Oroles își stăpânea cu greu pornirea de a trage 
spada, spre a răzbuna chinul și moartea Inei. De furie, mâinile îi tremurau, 
iar picioarele strângeau pintenii în coastele calului într-un joc neregulat, 
făcând animalul să bată neîncetat cu copitele în lespezile de piatră ce pavau 
curtea cetăţii. După câteva clipe, de după colțul clădirii se auziră vaietele 
nestăvilite ale fetelor, apoi apărură cu iile şi fotele sfâșiate, boţite, cu ochii 
înecaţi de lacrimile ce curgeau șiroaie şi cu cosițele răvășite, pe jumătate 
despletite. Erau două copile, pe ale căror feţe se vedea nevinovăția, 
castitatea — cu părul bălai, cu obrajii roşii ca doi bujori — ţinându-se strâns 
de mână, cu priviri îngrozite, împinse din spate de doi oameni din gardă. 
Cercul mulţimii se desprinse şi le făcu loc să treacă. În același moment, 
tarabostele Oroles săltă capul şi îndreptă o privire arzătoare spre rege. 
Cuteză: 

— Mărite rege, fac rugămintea de a mă lăsa să-l judec pe tarabostele 
Burrennus. Pe capnobotul Arzis să-l osândească Marele preot, aşa cum îi 
este voia. 

Regele se grăbi să încuviinţeze, deşi era hotărât ca la sfârşit el să dicteze 
pedepsirea tarabostelui, iar marele preot pe a capnobotului. 

— Fetelor, liniştiţi-vă, de acum înainte nu vi se va mai întâmpla nimic, 
începu tarabostele Oroles, cu voce caldă, pentru a le întări încrederea. Să 


ştiţi că aveţi în faţa voastră pe rege şi pe Marele preot. Ei v-au luat sub 
ocrotirea lor. Spuneţi să audă toată lumea, ce s-a întâmplat cu voi în noaptea 
trecută? 

Fetele stăteau strânse una într-alta, cu mâinile săltate în dreptul sânilor, 
frecându-și și răsucindu-și şuvițele capetelor cosițelor despletite. Tăceau. 
Stăteau cu privirile îndreptate spre pământ. 

— Haide, curaj copilelor, regele vrea să ştie totul, insistă Oroles. 

— Eu nu pot, murmură una, mi-e rușine!... M-a batjocorit tarabostele... 

— Şi mie îmi este ruşine, adăugă cealaltă. M-a necinstit capnobotul... 

— Atât cât aţi spus este destul, reluă tarabostele Oroles. Mai departe voi 
povesti eu ceva în auzul regelui, al Marelui preot, și al tuturor celor ce ne 
înconjoară. Taraboste Burrennus, vreau să-ţi aduc aminte ce ai făcut când 
aveai în grijă și cetatea Tibiscum. Ai vrut să pângărești pe Ina, fata 
comatelui vânător Siporus, dar nu ai reușit, tatăl şi-a ascuns fata în munți. 
După ce l-ai chinuit neomenește și-a dat sfârșitul bietul om. Acolo în munte 
fata s-a îmbolnăvit de inimă rea şi de dor. Nu mi-e ruşine să spun aici că îl 
iubea pe Comosicus, iar dragostea feciorului meu trebuie că a fost tot așa de 
puternică, el a îndrăznit să mă roage, scriindu-mi un papirus, să am grijă de 
Ina. M-am dus la 'Tibiscum, unde am aflat cele petrecute, am luat fata aşa 
bolnavă și m-am grăbit spre Carsidava. Dar Marele zeu n-a vrut să ne ajute, 
după câteva luni Ina a plecat la Zamolxis. 

Regele îl asculta încruntându-se tot mai mult. 

— Taraboste Oroles, până acum nu mi-ai vorbit de fapta asta! 

— Da, Mărite rege, pe Comosicus l-ai luat sub ocrotirea ta. Era însă 
vorba de dragostea între un fecior de taraboste și fiica unui comate... 

— De ce mi-ai spurcat copila? strigă comatul care îl recunoscuse pe 
rege, tatăl uneia din fete, repezindu-se cu pumnii strânși spre Burrenus. 

Nu reuși să ajungă la el, Carpio făcu un salt cu calul și îi tăie calea. În 
aceeași clipă se ridicară strigăte din mulţime: 

— La moarte cu ei! 

— Să fie aruncaţi în sulițe! 

— Să ardă de vii! 

— Să fie făcuţi sclavi! 

Un fior săgeta inima regelui. Ceea ce striga mulțimea răsuna în urechile 
sale ca şi cum în acel moment întreaga ţară cerea pedepsirea. Rosti: 

— Ce pedeapsă ceri, taraboste Oroles? 

— Să fie făcut sclav Burrennus! 


— Dar pentru capnobot, ce cere Marele preot? 

— Și el să fie făcut sclav, Mărite rege! 

— Carpio, strigă regele, îi legi pe amândoi şi îi dai lui Buthis, să-i pună 
la muncă pe șantierul de la Sarmizegetusa. Cetatea Rasidava va fi a 
căpeteniei de oaste Rundacis! 

Un murmur de teamă, de uimire și de ușurare pluti pe deasupra mulțimii, 
în timp ce Burrennus și Arzis îi implorau pentru iertare. Fără să-i privească, 
regele întoarse calul și porni pe drumul ce cobora din cetate. 

Iarna fusese lungă, cu zăpadă groasă şi ger aspru, însă frumoasă. Parcă 
niciodată nu se văzuseră copacii aşa de mult îmbrăcaţi în alb şi nu ţinuse 
chiciura atât de multe zile fără să cadă. La oficiul treburilor ţării însă, regele 
şi toţi cei ce îl slujeau nu se potoliseră nici un moment, în ciuda iernii atât 
de grele. Fusese mult de alergat, păstrată legătura strânsă cu căpeteniile de 
ținuturi prin călăreţii ce nu se speriau de grosimea omătului, pregătite arme, 
provizii, strânsă din nou oastea, menținută și întărită prietenia cu vecinii, 
cărora le trimisese din nou daruri. Când dăduse colțul ierbii se pornise 
mișcarea. O începuse mai întâi cu Rholes, el fiind cel mai departe, având de 
străbătut munţii prin trecători grele, cu grijă să lase la Tamasidava un pâlc 
de oaste pentru a zdrobi orice încercare de năvălire de-a bastarnilor sau 
sarmaților, iar Rubobostes rămăsese de pază între gura Tyrasului şi cetatea 
Olbia. Îşi pornise apoi pâlcurile de oaste Cotiso, unele de la Argedava, iar 
altele din valea Alutusului, ţinând-o apoi drept spre Sargedava. De acolo 
regele și căpeteniile de ţinuturi: Duras, Cotiso, Rholes și Sagitulp cel tânăr, 
cu pâlcurile lor de oaste, s-au îndreptat spre cetatea Arcidava. La Tibiscum 
le-a ieşit în cale Scorilo cu luptătorii săi. Erau înfloriţi liliecii când întreaga 
oaste a Daciei făcu tabără în valea largă ce se întindea de la Arcidava până 
la Dunaris, de-a lungul râului numit Apus Flumen. Burebista era hotărât să-i 
alunge pe scordisci de pe pământul locuit de daci, însă nu se gândea să 
obțină acest lucru neapărat prin luptă, spera să-i facă să se retragă de 
bunăvoie, găsind o cale de înțelegere, la nevoie dând bogate daruri 
căpeteniei lor. Prin aceasta regele urmărea să-și asigure hotarul în partea 
țării ce se lăsa către Singidunum, mai înainte de a porni expediţia peste 
Dunaris, până la munţii Haemus, pentru eliberarea daco-geților de acolo de 
sub stăpânirea regelui Sadalas al odrișilor, apoi să facă o întoarcere spre 
răsărit până la cetăţile de pe țărmul Pontului Euxin — coloniile greceşti din 
mijlocul populaţiei gete. 


Înconjurat de căpetenii, regele stătea sub coroana unui stejar falnic ale 
cărui frunze abia se deschiseseră din muguri. Tăcerea se prelungea, pe faţa 
lui se aşternuse o umbră de îngrijorare, solia trimisă la căpetenia 
scordiscilor întârzia prea mult. Era bine pregătit pentru luptă, se temea însă 
de o alianță a acestora cu odrișii sau cu celții, în care caz ar fi complicat 
mult situația. L-ar fi obligat să-și împartă oastea și să lupte în mai multe 
locuri. Formase solia din trei oameni: tarabostele Oroles, Kallisthene şi un 
luptător din partea locului, care cunoștea limba scordiscilor, aceasta în cazul 
când nu s-ar fi putut înţelege cu ei în limba Romei, cum se obișnuia în acea 
vreme. Scordiscii fuseseră în contact cu romanii încă din anul când 
generalul L.  Screbonius Curio înaintase din Macedonia până la 
Singidunum. Liniştea se sparse când una din străji veni în fugă: 

— Mărite rege, s-a întors tarabostele Oroles. A fost văzut coborând 
povârnişul pe partea cealaltă a pădurii. 

— Sunt toţi trei? 

— Nu, erau numai doi. În urma lor venea garda ce-i însoțea. 

Regele se săltă nerăbdător de pe buturuga pe care stătea și porni spre 
vale. Căpeteniile îl urmară. Nu coborî mult, de după colţul unui desiș 
apărură Oroles și Kallisthene, galopând cu caii în spume. 

— Am venit, Mărite rege, rosti tarabostele sărind jos din şa. 

— Zeii au sorocit altfel, vor ca oameni mulţi să cada în luptă, adăugă 
Kallisthene. 

— Dar tălmaciul care v-a însoţit unde este? Tarabostele răspunse după 
un timp de gândire: 

— Mărite rege, lasă-mă să povestesc aşa cum s-au petrecut lucrurile. De 
la început căpetenia scordiscilor ne-a vorbit pe un ton ce nu dovedea 
bunăvoință, ci mai degrabă sfidare şi batjocură. I-am spus prin tălmaci — 
fiindcă n-a vrut să folosească limba Romei — că tu, regele Burebista, îi ceri 
să părăsească neîntârziat ținutul în care se găsesc sate locuite de daci, și că, 
făcând asta, se va dovedi un vecin de încredere, care se va bucura de o caldă 
prietenie din partea ta, îi vei fi un sincer aliat în lupta ce va fi nevoit să o 
poarte în curând cu romanii. „Și dacă nu vreau să fac ce mi cere, ce se va 
întâmpla?” m-a întrebat. I-am răspuns că va fi alungat. „Da, alungat, aşa 
cum ai speria o turmă de oi?” a rostit el, izbucnind într-un hohot de râs. „Va 
fi cum vor soroci zeii”, am spus eu, cine va ieşi învingător în bătălie. El a 
continuat să râdă, privind stăruitor spre tălmaci. „Da de unde știi tu limba 
noastră?” l-a întrebat, rupând firul celor ce vorbeam. Tălmaciul i-a răspuns 


că de la niște captivi scordisci, alături de care a muncit mult timp la 
înălţarea zidurilor noii cetăţi de scaun a regelui, Sarmizegetusa. Auzind 
asta, căpetenia scordiscilor a săltat brusc capul și-a strigat.: „Spune-i regelui 
tău că nu mă tem de el! Nu voi părăsi nici o palmă de pământ din ceea ce 
am cucerit! lar pe acest tălmaci îl vom opri la noi, poate că este un ticălos 
de scordisc trădător. Să-i spui lui Burebista că vom încerca săgețile noastre 
pe acest tălmaci, ca astfel să se convingă că nu mă tem, iar de ne va ataca va 
avea aceeaşi soartă.” 

— O astfel de primire și cu un astfel de ton a vorbit el soliei mele!... 
murumură regele. Nu-și dă seama că e un venetic cotropitor, că s-a aşezat 
cu tribul său într-un loc unde va fi prins ca între două stânci ce se prăvălesc 
una spre alta, romanii și dacii. Tu nu i-ai vorbit nimic, Kallisthene, n-ai 
încercat să-l faci să vadă pericolul ce-l paşte? 

— Da, Mărite rege, am folosit de-a dreptul limba Romei, i-am spus că 
Dacia este acum o ţară mare, are oaste puternică și un rege înţelept și viteaz. 
Ca să-l conving, am luat ca exemplu pe greci: neunindu-se şi neavând 
vecini prieteni care să le sară în ajutor, au fost cotropiţi de romani. Fără 
alianţa și ajutorul tău el nu va putea să înfrunte Roma. 

— Şi el te-a înţeles? 

— Avea un tălmaci bun, cred că era un sclav roman fugar. Prin răspunsul 
ce mi-a dat, m-am convins că e hotărât să nu cedeze. „Iu zici că eşti grec — 
mi-a spus prin tălmaci — şi acum faci pe deşteptul? Dacă eraţi înţelepţi, 
stăteați în ţara voastră și o apăraţi, nu vă împrăștiați în lume. În toate 
cetățile de pe țărmurile mărilor sunt numai negustori greci. Aţi ţinut mai 
mult la bani, decât la ţară. Acum te-ai făcut un slujitor al regelui Daciei.” 
„Sunt alături de un bărbat pe care îl admir și în care mă încred”, am adăugat 
eu, lucru care l-a înfuriat: „Ar trebui să te opresc și să încerc săgețile şi pe 
tine, dar nu vreau să se audă în cetăţile voastre, ale grecilor de la Pontul 
Euxin, că eu, regele scordiscilor, am omorât pe unul de-al lor!” 

— Poate că asta este voia Marelui zeu, să-i alungăm pe scordisci prin 
luptă. Va fi o bătălie aprigă, din care prea puţini au să ne scape. Avem cetăţi 
de zidit şi întărit, avem drumuri lungi de construit, va fi mult de lucru, iar 
captivii scordisci se vor dovedi de folos. Acum să ne pregătim de luptă! 

Pâlcurile armatei dace se puseră în mișcare, având ca ţintă locul de 
vărsare al Pathissusului în Dunaris, înaintând din trei direcţii: Cotiso și 
Rholes prin apropiere de Dunaris, regele, cu Duras și Sagitulp cel tânăr, pe 
o cale de mijloc, iar Scorilo şi Rundacis pe o rută ocolită, apropiindu-se de 


Pathissus după ce treceau peste râul Tibisis. Fiecare căpetenie trimise 
iscoade mult înaintea oastei, iar legătura cu regele era ţinută strâns prin 
călăreți sprinteni ce nu cunoșteau odihna, pentru ca avansarea să se facă în 
același ritm, menţinându-se zilnic la depărtări egale de locul întâlnirii. 
Căpeteniile dace își dădeau seama că în aceeași măsură iscoadele 
scordiscilor urmăreau îndeaproape mișcările pilcurilor lor. În a treia zi 
iscoadele aduseră vestea că nu mai era departe tabăra scordiscilor, puteau să 
ajungă acolo în mai puţin de o zi de mers fără grabă. Regele strânse și mai 
mult legătura cu căpeteniile sale, pregătind un atac fulgerător din trei părți 
deodată. Burebista nu-și închipuise că regele scordiscilor va face o greșeală 
atât de mare, să-și treacă oastea peste Dunaris și Pathisus. Calculele lui 
porniseră de acolo că socotea armata dacilor tot așa de puţin numeroasă ca 
în ultima bătălie pe care o avusese cu acelaşi rege, când cetatea lui de scaun 
era Argedava, iar ţinutul ce-l stăpânea se întindea numai între Dunaris și 
râul Maris, mergând spre răsărit până dincolo de Tapae. Dar și în acel caz, 
de netrecere a oastei scordiscilor peste Dunaris şi Pathissus, Burebista era 
hotărât să pună stăpânire numai pe pământul ce-l locuiau dacii, apoi să 
aștepte manevrele de atac ale adversarului; el nu se pregătea să-și treacă 
oastea peste cele două ape mari. În dimineaţa celei de a cincea zi, pâlcurile 
de oaste ale dacilor erau aşezate pe trei părți ale taberei scordiscilor, la o 
depărtare potrivită pentru un atac fulgerător simultan. Regele dac nu bănuia 
intenţia dușmanului. Acesta se pregătise să atace pe rând cu călăreţii fiecare 
pâlc de oaste dacă, să treacă în iureș peste primul pâlc întâlnit, pornind apoi 
spre pâlcul următor, iar în urmă pedestrașii săi să desăvârşească învingerea 
dacilor. Poate că ar fi obţinut un rezultat mai bun, în orice caz nu o 
înfrângere zdrobitoare, dacă nu săvârşea cea de a doua greșeală: a pornit 
atacul începând cu pâlcurile de oaste ale lui Scorilo, unde se afla și unitatea 
de călăreți a lui Rundacis, bine pregătită, greu înarmată, cu luptători daci, 
foştii sclavi, care erau hotărâți să dovedească regelui eroismul lor. Ciocnirea 
avu astfel loc între două grupări ce manevrau ușor, schimbând cu totul 
sensul și ritmul atacului. Rundacis ţinu în loc cavaleria scordiscilor, în timp 
ce Scorilo şi Duras grăbiră încercuirea. Din partea cealaltă, Cotiso şi Rholes 
năvăliră asupra pedestrimii dușmane. În felul acesta armata vrăjmașă se 
văzu ruptă în două, lipsită de orice posibilitate de legătură și ajutor. 
Zdrobirea a fost fulgerătoare. Soarele nu ajunsese la ora prânzului când 
cetele dace fugăreau pe scordiscii care căutau scăpare aruncându-se în apa 
Pathissului, unii trecând înot, alţii fiind luaţi de valuri și înecaţi. Numărul 


celor luaţi captivi depăși cu mult orice presupunere făcuse înainte regele 
dac. Printre cei căzuţi în luptă se afla însăși căpetenia scordiscilor. 

Privind în perspectiva scurgerii anilor, scordiscii înfrânți vor rămâne un 
timp strânşi în jurul Singidumului, apoi se vor pierde în masa populaţiei 
locale. Va urma cucerirea romană până la Dunaris, vor avea loc prefaceri 
mari, încât scordiscii vor dispărea cu totul din istorie. 

Lanistul Nerius trecea prin stări ce oscilau între o nerăbdătoare speranță 
şi o răscolitoare deziluzie. Mai rămăseseră numai câteva zile, până se 
împlinea termenul la care negustorul Hegias îl asigurase că va veni cu 
contravaloarea în aur a restului de bani, asupra căruia se înțeleseseră, pentru 
redarea libertăţii gladiatorului  Stertinius. Era nerăbdătoare speranţa, 
deoarece se pregătea să organizeze în curând un nou spectacol în arena 
Circului cel Mare și ar fi vrut să-l scoată iarăși în arenă pe gladiatorul 
pentru care primise multe laude. Dacă negustorul întârzia şi strica 
înţelegerea făcută, şi era răscolitoare deziluzia pentru că se obișnuise cu 
gândul că, primind suma convenită, devenea dintr-o dată un om bogat, într- 
un mod pe care nu-l visase niciodată. Nu mai socotea restul de optzeci de 
mii în sesterți, moneda în care se făcuse tocmeala, ci în denari, ceea ce 
revenea la douăzeci de mii monede de aur, adică se obișnuise să gândească 
numai în denari, întocmai ca patricienii înstăriți, care aveau ferme şi moșii 
cu o mulțime de sclavi. Se găsea în officina, încăperea sa de lucru, de 
conducere a şcolii de gladiatori, îşi lua gustarea de dimineaţă, în timp ce 
prin minte îi treceau tot felul de gânduri și planuri, cu schimbări bruște de la 
speranţă la descurajare, toate învârtindu-se în jurul unei singure idei: va sosi 
sau nu va veni la timp Hegias. Ușa se deschise și sclavul portar îl anunţă că 
un tânăr, ce arăta a fi patrician, dorea să-i vorbească. Îi spuse să-l aducă 
repede, în timp ce el strânse și ascunse resturile gustării de pe masă. 

— Salve, lanistule! Toți zeii să fie cu tine! salută tânărul cu voce tare, 
însă melodioasă, bine stăpânită. Sunt Diodor din Sicilia. Vreau să mă ocup 
de trecutul omenirii, să scriu o istorie a lumii, lucru pe care nu-l voi putea 
realiza decât călătorind mult şi citind operele altor istorici. 

Lanistul tăcea și îl privea mirat. Nu vedea nici o legătură între 
îndeletnicirea sa şi treaba de istorie. Așa cum îi vorbea gândi că poate avea 
în față un om cu mintea năruită. 

— Nu ești tu, Nerius? Nu eşti stăpânul acestei școli de gladiatori? îl 
întrebă Diodor, săltându-și cu dreapta toga, încercând să și-o așeze mai 
bine. 


— Da, eu sunt! răspunse încropind un zâmbet, măsurându-l cu privirea 
pe tânăr. 

La nevoie l-ar fi putut arunca afară cu o singură mână. Arăta înalt și 
slab, puternic bronzat, numai privirea lui vie, pătrunzătoare, îl făcu să se 
rețină. 

— Pe Iupiter, deci am nimerit bine! Pentru studiile mele de istorie, vreau 
să fac o călătorie prin Elada şi pe la cetăţile greceşti de pe ţărmul Pontului 
Euxin, iar de acolo să pătrund în Dacia. Acel popor — daco-geţii — mi se 
pare că va fi singurul care se va opune setei de cucerire a Romei, şi aş vrea 
să-l cunosc mai bine; cum s-ar zice, să-l văd la el acasă. Am nevoie pentru 
asta de o călăuză de încredere. 

— Şi te împiedic eu, Diodor? râse lanistul. 

— Nu, Nerius, tu nu mă împiedici, ci mă vei ajuta. 

— Poate că vrei să te bag în arenă, să faci pe mimul, sau să simulezi o 
luptă cu un gladiator... 

— Să ştii ca nu glumesc. Am aflat de la negustorul Hortensius Maximus 
— nu se poate să nu-l cunoști — că un alt negustor, Hegias, trebuie să vină din 
Dacia să cumpere de la tine un gladiator de neam dac. A trecut aproape un 
an, iar termenul — spunea Hortensius Maximus — s-a împlinit, așa că acum 
poți să-l vinzi cui vrei. 

Lanistul prelungi râsul cu mai multă poftă, vorbind totodată: 

— Nu pot să ţi-l dau din două motive: primul, că termenul încă nu s-a 
încheiat, mai sunt trei sau patru zile, iar al doilea, că nu-mi vei putea plăti 
preţul la care m-am înţeles cu Hegias. 

— Bine, să zicem că voi reveni peste patru zile, cu ce preţ mi l-ai vinde? 

— Cu o sută douăzeci de mii de sesterţi, adică treizeci de mii denari de 
aur! Nici un denar mai puţin; altfel nu-l vând! Mă și bucur chiar, dacă 
Hegias nu vine, pierde suma ce mi-a dat ca avans, iar eu sunt dezlegat, voi 
putea scoate din nou în arenă pe gladiator. Deși banii sunt buni, îmi creşte 
mai mult inima când primesc aplauzele spectatorilor din tribune, dacă a ieşit 
învingător gladiatorul meu Stertinius — pe numele lui dac, Comosicus. Este 
unul din aceia în care încrederea mea este desăvârșită, nu există în Roma un 
alt gladiator care să-l înfrângă! 

— Îţi dau douăzeci de mii de denari, Nerius! 

— Pierzi vremea degeaba, nu insista, în alte condiţii nu-l vând. Dacă 
vrei să te duci în Dacia, caută să ajungi mai întâi la Tomis — cred că vei 


merge pe mare — iar acolo vei găsi destui negustori care umblă prin ţara lui 
Burebista pe la toate cetățile. Așa mi-a spus Hegias. 

Diodor din Sicilia mai făcu o încercare, oferi nouăzeci de mii de sesterţi, 
apoi schimbă discuţia, cerând lămuriri despre afacerile laniştilor și despre 
viaţa gladiatorilor. Era satisfăcut, plecă făcând pe grăbitul, repetând regretul 
că nu primise ajutorul sperat, la care de fapt nu se așteptase. Lucrurile 
stăteau în realitate cu totul altfel: Hegias sosise de curând la Roma, îl 
cunoscuse pe Diodor în bogata villa a prietenului său, negustorul Hortensius 
Maximus, şi îi povestise toată epopeea lui Comosicus. Tot discutând, le 
venise o idee: să încerce obținerea eliberării gladiatorului pe un preţ mai 
mic, în care caz ar fi lăsat să treacă termenul maxim convenit cu lanistul. 
Adevărul era că Hegias întârziase mai mult decât orice presupunere făcuse 
când se înţelesese cu Nerius. Plecase de la Sargedava spre Tomis cu aurul 
dat de regele Burebista, ajunsese acasă, însă în scurt timp se îmbolnăvise 
greu. Venise apoi iarna, împiedicându-l să pornească ia drum greu slăbit de 
boală. În primăvară, pentru că se scursese un timp atât de lung, socotise că 
era bine să treacă din nou pe la Sargedava, să vadă cum îi mergeau afacerile 
şi, totodată, să-l înștiințeze pe rege de întârziere, să primească noi dispoziţii, 
în cazul când între timp ar fi intervenit ceva. La Sargedava a avut surpriza 
să afle că Burebista și toate căpeteniile dace erau porniţi cu oastea să-i 
alunge pe scordisci, fapt care îl obligase la o nouă amânare a plecării spre 
Roma. De aceea nu reușise să revină în marea urbe romană decât aproape 
după încheierea unui an. 

Cu o zi numai înainte de împlinirea termenului maxim convenit, Hegias 
se prezentă la şcoala de gladiatori a lui Nerius cu aurul ce reprezenta 
contravaloarea restului de optzeci de mii de sesterți, adică douăzeci de mii 
de denari. Lanistul își ţinu cuvântul dat, îl eliberă pe Stertinius, predându-i 
negustorului și certificatul de mannu mitere!32*, astfel că acum Comosicus 
deveni libertul Stertinius, cetăţean al capitalei romane, iar lanistul Nerius 
unul din oamenii bogaţi ai Romei. Privind după ei la plecare, în sinea sa era 
uimit de mărinimia regelui dac. De la școala de gladiatori nu merseră direct 
la negustorul Hortensius Maximus, ci se opriră în forum. Hegias îi povesti 
tot ce se petrecuse între timp în Dacia: cât de mult se mărise ţara prin 
alungarea bastarnilor, sarmaților și scordiscilor de pe pământ dac, cât de 
mult se înaintase cu lucrările la noua cetate de scaun Sarmizegetusa şi cât 
de bine se înțelegeau regele şi marele preot la conducerea țării, amândoi 
hotărâți să ridice poporul dac la nivelul grecilor și romanilor. Îi spuse apoi 


că tarabostele Oroles, Andra și Carpio erau sănătoşi, că Andra adusese pe 
lume un băiat, și multe alte amănunte. Comosicus nu se mai putu stăpâni: 

— Când ai plecat, bunule Hegias, te-am rugat din suflet să încerci tot ce- 
ți va sta în putere să afli ce face Ina, să-i spui că dragostea mea este tot atât 
de aprinsă şi o implor să mă aştepte. 

Negustorul rămase un timp încurcat. Nu se putea hotărî cum să-i anunţe 
nenorocirea, de aceea ocolise să-i vorbească despre fată. 

— Şi dragostea ei a fost tot aşa de aprinsă... murmură el, dar... ce ştiu 
eu... poate că așa va fi fost voia Marelui zeu, a lui Zamolxis, a luat fata la 
el, sus, în cer... 

Comosicus îl prinse de braţ și îl zgudui cu putere: 

— Îţi place să glumeșşti, Hegias? De ce îmi măreşti suferința? 

— Este purul adevăr... continuă negustorul cu același ton, povestind 
apoi cele aflate de la tarabostele Oroles despre chinurile prin care trecuse 
fata până îşi dăduse sfârşitul. Acum ești un om liber, reluă el, întotdeauna 
mi-ai spus că te găseşti în slujba regelui, nu ai motiv să te grăbeşti spre a te 
înapoia în Dacia. 

— Unde pot fi în slujba regelui, decât acolo? Și apoi, nu-mi voi putea 
regăsi liniştea până nu voi răzbuna moartea Inei! Vreau să-l pedepsesc, 
luându-i viaţa, pe ticălosul de Burrennus! 

— Pe Burrennus lasă-l să ispăşească pedeapsa, şi-a primit răsplata 
faptelor. Tarabostele Oroles mi-a spus că a fost de față când l-au judecat 
regele și marele preot; a fost făcut sclav și pus la muncă pe șantierul 
Sarmizegetusa. Eu zic că e mai greu să trăieşti ca sclav public, este o muncă 
silnică pe viaţă, suferinţa îi va fi mai mare, decât dacă era omorât. Cât 
privește dorinţa ta de a te pune în slujba regelui, asta depinde de ceea ce îţi 
spune el prin mesajul ce ţi l-a trimis. 

Hegias trase de la brâu pergamentul și i-l întinse. Desfăşurându-l, 
Comosicus recunoscu scrisul lui Kallisthene. 

— Nu pot să înţeleg, Kallisthene este la Dionysopolis, iar mesajul mi-l 
trimite regele Burebista...?! Îi cunosc scrisul... 

— Lasă asta, citeşte-l! De mult timp filosoful și rhetorul de la 
Dionysopolis este cel mai de încredere scrib al regelui și singurul 
grammatistos155! pentru tinerii daci. A fost îndemnat de Acornion să se ducă 
acolo; bineînţeles la rugămintea lui Burebista. 

Comosicus desfășură pergamentul şi îl privi îndelung. Trupul îi tremura 
ușor, avea impresia că în mâinile sale era toată Dacia. Citi: „Burebista, 


regele Daciei, către Comosicus, fiul lui Oroles: 

De la Marele zeu, sănătate! 

Știu de la Hegias toate cele prin care ai trecut. Acum eşti liber. Un timp 
va trebui să trăieşti la Roma ca libert: libertul Stertinius. Vei fi însă un libert 
care face negustorie şi câştigă mult, numai așa vor înțelege cei din jurul tău 
de unde ai mulţi bani. Prin Hegias vei primi orice sumă vei avea nevoie; el 
va aranja lucrurile ca tu să apari ca un fel de părtaş la afaceri al celui mai 
bogat negustor din Roma: Hortensius Maximus. Trebuie să faci tot ce-ţi va 
sta în putință să-ți ajuţi regele, să servești ţara. Să cauţi ca prin magistrați și 
senatori, la nevoie oferind daruri bogate, să aranjezi ca Roma să nu-și 
îndrepte legiunile spre Dacia. Iar de vei descoperi acolo un dușman al meu, 
adică al ţării, al poporului nostru, să încerci totul, mergând până la 
sacrificiu, şi să-l trimiţi în lumea zeilor. Am nevoie de tine acolo, 
Comosicus, până măresc ţara, până întregesc Dacia Mare și până reuşesc să 
pregătesc o oaste tare, puternic înarmată, bine instruită pentru a putea 
înfrunta legiunile. Tu vei fi la Roma trimisul meu, în taină, în care îmi pun 
toată încrederea. Îţi va spune Hegias cele ce se petrec în ţară și tot ce vrei să 
mai afli despre tarabostele Oroles și Andra. Mă rog Marelui zeu să te ajute 
să-ţi serveşti ţara şi să te ţină sănătos. Vei veni în Dacia numai la chemarea 
mea!” 

Dintr-o dată tot ce pregătise sufletește, tot ce construise cu mintea pentru 
clipa eliberării se prăbuşi, se transformă într-o stare complexă, în care 
însuflețirea se suprapunea peste durere; îl însufleţea încrederea și speranța 
ce-şi punea în el regele și îl îndurera adânc pierderea Inei. În sufletul său 
fata rămânea puritatea şi fidelitatea desăvârșită. De multe ori visase, în 
lungile zile şi nopţi de așteptare a reîntoarcerii lui Hegias, ca în ziua când va 
redeveni om liber să pornească înapoi spre Dacia. Acum totul se spulberase, 
îi schimba complet sensul vieţii, lumea capătă pentru el o formă nouă, nu-și 
mai aparţinea, pentru sine nu-și mai dorea nimic, se dăruia în întregime 
regelui, ţării, poporului din care se trăgea. 

— Voi face ceea ce îmi cere regele, murmură el, înfăşurând din nou 
pergamentul. Hegias, să mergem la Hortensius Maximus! 

După câtva timp, vecinii bogatei viile de pe via Flaminia începură să 
privească cu nespusă curiozitate pe bărbatul frumos, în putere, care nu părea 
să fi ajuns la treizeci de ani, purtând veşminte din cele mai scumpe ţesături, 
deşi arăta a fi libert, însă un libert augustal, ce ieşea și intra nestingherit la 
bogatul negustor. Chiar de a doua zi Hortensius Maximus oferise o sumă 


impresionantă pentru primirea libertului Stertinius în Colegiul augustalilor. 
Comosicus cunoștea bine întreaga Romă, începuse să umble nestingherit 
pretutindeni. Se împrietenise repede cu Diodor din Sicilia — nepotul de soră 
al negustorului — ce se dovedea un istoric în devenire — erau și cam de 
aceeași vârstă. Amândoi se bucurau: Comosicus, pentru că era în apropierea 
unui om cu bogate cunoştinţe despre țări şi popoare, iar Diodor, fiindcă nu 
se mai îndoia, va putea să călătorească nestingherit prin Dacia. 

— Scopul vieţii mele este să strâng sub o formă clară tot ce se ştie din 
istorie, tot ce cuprind operele celorlalți istorici, îi spunea odată Diodor lui 
Comosicus, în timp ce se plimbau prin forum. Se vor găsi acolo cele ce s-au 
petrecut de-a lungul secolelor, de la originile fabuloase ale popoarelor până 
în timpul nostru, atât ale grecilor și romanilor, cât și ale celorlalți barbari: 
istorie, geografie, moravuri, artă și sculptură. Este limpede că o astfel de 
operă va conţine materialul unei întregi biblioteci, de aceea intenţionez să-i 
dau chiar un astfel de titlu: Biblioteca istorică. Pentru aceasta, nu este 
suficient numai să cunosc ceea ce au scris alții, ci să şi călătoresc mult, 
lucru pe care de altfel mi-l ușurează unchiul, Hortensius Maximus are 
legături de afaceri cu negustori din aproape toate ţările. După mine, din cele 
ce am studiat până acum din istorie, am ajuns la concluzia că tot ce s-a 
petrecut şi tot ce le va fi dat în viitor popoarelor se datorește numai la două 
cauze: întâmplării şi greşelilor. Întâmplarea poate fi de mai multe feluri, o 
privesc ca pe un cataclism ce nu depinde de om, însă greșelile constituie 
partea cea mai importantă: greşesc popoarele, când aleg sau suportă să li se 
impună conducători incapabili și greşesc conducătorii, când nu ştiu să se 
comporte față de ţările vecine. Ai un vecin puternic şi lacom, caută să-i faci 
voia, să-i fii plecat, nu-l provoca să te cotropească, să te nimicească, să te 
facă să pieri din istorie. Dar popoarele greşesc şi altfel. De pildă, atenienii 
s-au arătat lipsiţi de recunoștință față de cei ce au făurit temple, monumente 
şi statui, care le vor păstra o faimă nepieritoare, sau față de cei ce au fost în 
fruntea cetăţii și au condus-o cu pricepere. Ei au condamnat pe Pericle, au 
întemnițat pe Fidias și l-au exilat pe Anaxagoras. Nu se poate ca acel 
Kallisthene, de care mi-ai vorbit, să nu fi amintit nimic despre acești 
oameni. Poporul grec a creat o sublimă atitudine a omului prin acea școală a 
vieţii numită stoicism, în care fiecare trebuie să se păstreze drept și treaz în 
faţa destinului. Întrebarea este: există destin? După mine, dacă totul este 
întâmplare, atunci stoicismul grec este și mai înălțător;, cu adevărat 
omenesc. Voi dacii dacă vreţi să ne prindeţi — îți vorbesc prin originea mea 


greacă — să învăţaţi filosofia, geometria și arta grecilor, fără să ştiţi că de 
fapt noi am luat și învăţat de la voi. Serbările dionysiace, cultul lui 
Dionysos l-am împrumutat de la traci. Dionysos este un zeu trac, iar voi 
dacii sunteți de același neam, sunteţi fraţii lor. 

Comosicus îl asculta, în timp ce gândul îi alerga spre Dacia. Îi scrisese 
bine regele în mesaj, el se străduia să-i unească pe toţi dacii, să facă o ţară 
mare, cu oaste puternică, să-şi apere poporul, dar să nu provoace pe vecinul 
lacom, în care el vedea pe Roma, ci să-l facă să-și îndrepte pofta de cucerire 
în altă parte. Ascultându-l, admira în același timp liniștea şi înţelepciunea 
lui Diodor din Sicilia. Dacă el va reuși să întocmească marea operă istorică 
despre care îi vorbea, iar legătura lor de prietenie se va menţine, nu se 
îndoia că va scrie ceva şi despre daci. Când va veni cu el în Dacia, va 
îndemna pe marele preot Deceneu să arate lui Diodor toate notările ce le au 
pe Kogaion despre istoria ţării. 

Hortensius Maximus — negustorul — nu era străin de mișcările politice 
din Roma, de lupta dintre optimaţi — patricienii — și populari — plebeii. 
Tulburările sau războaiele civile aveau origină veche, de când Caius 
Gracchus reușise să convingă Senatul să voteze legea agrară, prin care se 
prevedea ca terenurile ce aparțineau domeniului public să fie împărțite 
cetățenilor săraci, adică plebeilor. Acea lege făcuse să se întețească starea de 
tensiune, de supremație politică dintre optimaţi și populari. Bogatul 
negustor nu putea să fie decât de partea optimaţilor, era omul de încredere 
al senatorului Cornelius Laberius, pe care îl susținea la nevoie cu sume de 
bani ce nu erau de neglijat. Hegias îl asigurase dealtfel pe Hortensius 
Maximus că în viitor cheltuielile necesare de luptă politică a senatorului îi 
vor fi restituite de regele Daciei. În scurt timp libertul Stertinius deveni 
cunoscut ca fiind „clientul” bogatului patrician, cu alte cuvinte în slujba 
acestuia, de aceea nu-i mirară pe cunoscuţi vizitele destul de dese ale lui 
Comosicus la senator. 

Villa lui Cornelius Laberius se asemăna în totul cu aceea a bogatului său 
unchi Alleius Decimus Valens de la Pompei. Se şi spunea de către 
cunoscători că era o construcţie în stil pompeian. Atriumul era de tip 
corintic, avea un compulvium!5% mare, iar acoperișul se sprijinea pe 16 
coloane de marmură. Dedesubtul compulviumului era impulvium-ul!32* de 
aceeaşi mărime. Din atrium se pătrundea în celelalte încăperi: tablinium-ul 
sau sufrageria, cubiculum-ul sau dormitorul şi exedra, locul unde se 
retrăgeau femeile. La intrare, într-un colț al atriumului, era cella, adică 


celula sclavului portar. Ieşirea din atrium se făcea prin peristilul cu portic, 
ale cărui coloane împrejmuiau o grădină cu flori și arbuşti ornamentali. Tot 
în atrium în cele două colţuri de la intrare erau alae-le, două unghere adânei 
în care se păstrau chipurile strămoşilor. În restul villei se întindeau 
încăperile, dependinţe: baia, debaralele și camerele sclavilor. Baia se 
compunea dintr-un tepidarium — sală călduță — și un caldarium — sală 
încălzita, cu căzi individuale, cu apă caldă şi rece. 

După un timp de recunoaştere reciprocă, senatorul începu să-l primească 
pe Comosicus cu o atenţie deosebită, fără să mai ţină seama că pentru 
ceilalți era un proaspăt libert. Stăteau amândoi în tablinium, Cornelius 
Laberius îl ascultase cu atenţie și răbdare, se lămurise asupra misiunii pe 
care dacul o avea la Roma. Lacom de bani, era pornit să susţină lupta 
politică împotriva popularilor — a plebeilor, deoarece el aparținea 
optimaţilor. Începu apoi să-i vorbească: 

— Ceea ce îmi ceri să fac nu va fi chiar așa de uşor. Este nevoie de 
multă stăpânire, adică de abţinere, și de îndârjită insistenţă într-un anumit 
sens. Desigur, acum romanii sunt încă departe de Dacia, legiunile lor abia 
au ajuns în Tracia. Întrebarea este: când vor ajunge în apropierea 
Danubiusului, cine va deţine puterea la Roma: optimaţii sau popularii? 
Pentru a mă înţelege mai bine, cred că este necesar să cunoşti puţină istorie 
a războaielor civile purtate aici. După moartea lui Caius Gracchus, 
popularii au ales tribun pe Marius, iar acesta s-a ridicat împotriva 
patricienilor. Astfel a devenit consul, apoi numit comandant al legiunilor 
care luptau împotriva regelui Jugurtha, al numizilor. Între timp au pornit 
împotriva Romei cimbrii și teutonii, în câţiva ani au fost distruse cinci 
armate romane. Dovedindu-se slab şi îmbătrânit, Marius a fost înlocuit cu 
Sylla, pentru că Senatul l-a denunţat ca inamic public. Acesta nu a găsit altă 
scăpare pentru a se salva decât refugiindu-se peste mare, în ruinele 
Carthaginei. Sylla a reușit să regrupeze cele trei armate rivale romane şi a 
întocmit liste cu adversarii proscrişi, pe care legionarii săi i-au masacrat şi 
le-au expus capetele în forum. Devenit dictator, el a întocmit legi noi, 
restabilind autoritatea Senatului, și, tocmai când nimeni nu se aștepta, a 
abdicat şi s-a retras la ferma sa, departe de Roma. În locul lui a fost ales 
Cneius Pompeius, din partea optimaţilor. În acea vreme căpetenia 
popularilor era Caius Iulius Caesar. În anul Romei 693136! se înteţise lupta 
între cele două grupări politice, iar Marcus Licinius Crassus se bucura de 
încrederea legiunilor încă de când zdrobise răscoala lui Spartacus. În acel 


an Pompeius, Caesar și Crassus au făcut o înţelegere sub numele de primul 
triumvirat. Caesar a fost numit consul, apoi guvernator al Galiei. Lupta 
pentru putere a continuat între triumviri, ducând la o înteţire a războiului 
civil, aşa cum îl avem astăzi, el culminând între Pompeius şi Caesar după 
moartea lui Crassus. Aceasta este situaţia. Viitorul ne va arăta calea de 
urmat, după ce vom cunoaşte cine va ieși învingător, Pompeius sau Caesar. 
Dacă iese primul — adică Pompeius — voi putea să-l ajut pe regele Burebista, 
pentru că am cuvânt greu printre optimaţi, iar dacă puterea rămâne în 
întregime în mâinile lui Caesar, situaţia pentru daci va deveni gravă. În 
acest moment nu-mi dau seama ce ar fi mai bine de făcut spre a opri o 
expediţie spre Dacia, totul va depinde de felul cum se va încheia rivalitatea 
dintre cei doi. Tu vei rămâne la Roma atât timp cât va fi nevoie, îngrijind să 
ți se trimită din Dacia tot ce este necesar — bani şi daruri. Cred că m-ai 
înţeles, libertule... 

După totala înfrângere a scordiscilor, regele Burebista nu a lăsat să se 
scurgă un timp pentru odihnă. S-a înapoiat la Sargedava, să vadă ce vești au 
mai sosit de la celelalte hotare ale ţării, a trecut pe la Sarmizegetusa pentru 
a urmări stadiul lucrărilor, s-a consfătuit îndelung pe Kogaion cu marele 
preot asupra mersului treburilor ţării, apoi s-a îndreptat în grabă spre 
Argedava, pe care o destinase ca cetate de scaun atâta vreme cât va dura 
expediţia peste Dunaris, de eliberare a dacilor de sub stăpânirea odrişilor și 
de supunere a cetăților greceşti de pe ţărmul Pontului Euxin: Dionysopolis, 
Callatis, Tomis şi Histria. În același timp, fiecare căpetenie de ţinut: Scorilo, 
Cotiso, Duras, Sagitulp şi Rholes urma să treacă pe la cetăţile lor, să lase un 
scurt răgaz luptătorilor și să pregătească pâlcurile de oaste, completând 
oamenii și armele pentru noua expediţie, în așa fel încât la chemarea sa 
întreaga armată să se adune la Sargedava. Regele nu începea niciodată o 
acțiune de război până nu se asigura de prietenia sau de starea de 
neutralitate a vecinilor din partea spre care intenționa să pornească 
expediţia. De cetățile pontice nu se temea, ele nu aveau unităţi de luptă 
pentru cucerire, ci numai de apărare a fiecăreia în parte, fiind mici state 
independente. Ceea ce îl îngrijora era atitudinea lui Mithridates al VI-lea 
Eupator, regele Pontului, care stăpânea partea din Tracia de la Miazăzi de 
munţii Haemus, Bithynia, țărmurile Propontidei, până departe în 
Cappadochia. Momentul era bine ales, pentru că Mithridates purta războaie 
grele cu romanii, aceștia urmărind să-i cucerească ţara, de aceea primul 
lucru pe care îl făcu Burebista a fost trimiterea lui Acomion de la 


Dionysopolis la regele Pontului, pentru a trata în numele său o înţelegere. 
Lucrurile păreau pornite pe drum bun, Acornion aduse la Argedava o veste 
îmbucurătoare: Mithridates îi lăsa mână liberă să pună stăpânire pe 
pământul dac ocupat de odriși, cu condiţia ca Dacia să-i dea ajutor în lupta 
sa cu legiunile lui Cneius Pompeius. Dar nu trecu decât o săptămână și la 
Argedava ajunse altă veste, care răstuma tot se ce pregătise. Pompeius 
atacase fulgerător, zdrobise armata Pontului, iar Mithridates căzuse în luptă. 
Regele dac se văzu pus la grea încercare; atacând pe odriși şi zdrobindu-i, 
devenea vecin cu un ţinut cucerit de romani, ceea ce însemna completa 
apropiere a Romei de Dacia. Comosicus îl înștiințase despre rivalitatea 
dintre Pompeius şi Caesar, iar el se gândi să se folosească de ea. Trimise pe 
Acomion cu mulți bani şi daruri bogate la Pompeius, care trecea prin mari 
lipsuri, pentru că Senatul nu-l susţinea cu cele necesare purtării războiului 
cu popoarele pontice, angajându-se să-i dea ajutor împotriva lui Caesar. 
Tribunul roman acceptă condiţiile și-i lăsă mână liberă pentru ocuparea 
ținutului dintre munţii Haemus și Dunaris. Pe toată durata acestor tratative 
Burebista nu a părăsit Argedava, ca şi cum acea cetate devenise noua 
capitală a Daciei. 

După înțelegerea cu Pompeius, regele grăbi expediţia împotriva 
odrișilor. Strânse oastea şi trecu peste Dunaris prin apropiere de cetatea 
Capidava, unde căpetenie era Zyraxes, cel ce purta lupte de hărțuială cu 
cetățile pontice, împiedicându-le să-și întindă prea mult stăpânirea peste 
ținutul dintre Pontul Euxin şi fluviu, până la gurile lui de vărsare în mare. 
Regele ordonase o scurtă oprire pentru regruparea pâlcurilor de oaste a 
fiecărei căpetenii, când Carpio îl anunţă că Zyraxes sosise și cerea să-i 
vorbească. 

— Marele zeu să-ți dea multă sănătate, Mărite rege! salută el, oprindu-se 
la câţiva pași. 

— Şi eu mă rog pentru tine, Zyraxes, lui Zamolxis. Să ştii că dacă nu 
veneai tu, te căutam eu. De fapt trebuia să-ți vorbesc mai de mult, însă au 
fost alte lucruri grele de lămurit, înainte de a trece cu oastea încoace. 

— Știu tot, Mărite rege! Am aflat de cele ce ai săvârșit până ai ajuns să 
unești aproape tot neamul dacilor. De mult timp noi cei de pe aici — geții — 
căci aşa ne numesc grecii din cetățile pontice, trăim cu inima strânsă de 
teamă că nu te vei hotărî să treci cu oastea în partea aceasta a Dunarisului, 
să ne ajuţi să ne unim cu ţara. În părţile Capidavei suntem când liberi, când 
supuși. Sosesc până aici şi ne luptăm cu ele, câteodată cete de luptători de la 


Tomis, altădată cete de odriși. Sunt și situaţii când toate cetăţile de pe 
țărmul nostru al Pontului Euxin se războiesc cu odrișii și îi mai îndepărtează 
de noi. 

— Fiecare treabă se face la vremea ei, Zyraxes. Nu puteam să trec 
încoace, când în celelalte părți erau alte triburi — boii, taurisci, scordisci, 
bastarni şi sarmaţi — care stăpâneau tot pământ dac, puteau să mă atace din 
spate. Acum uite ce vreau să fac: cu o parte din oaste să încercuiesc cetăţile, 
pontice: Histria, Tomisul, Callatisul și Dionysopolisul, iar cu cealaltă să 
pornesc să-i bat pe odriși. 

Regele văzu pe Zyraxes clătinând capul, semn că nu era de aceeași 
părere. 

— Tu ai vrea să fac altfel? îl întrebă. 

— Mărite rege, eu zic să lași cetăţile Pontului în grija mea, iar tu cu 
întreaga oaste să dai lupta cu odrişii. Regele lor, Sadalas, este un curajos 
războinic, se repede cu cetele lui și-ți străpunge liniile de luptători. Mă 
împinge gândul să las ajutoarele mele să se ocupe de cetăţile Pontului, iar 
eu cu o parte din oamenii de nădejde să te însoțim împotriva lui Sadalas. 
Noi îi cunoaștem bine pe odriși, ştim care sunt locurile bune unde să-i 
facem să vină la atac, iar acolo să-i nimicim. 

— Vezi, ţi-am spus, nu degeaba mă rog eu lui Zamolxis pentru tine... 

Zyraxes era bărbat în putere, scund, cu fața aproape pătrată, pletele 
blonde îi cădeau pe umeri, nu sta nici o clipă locului, își schimba întruna 
greutatea trupului de pe un picior pe altul, iar privirea îi era arzătoare. 

— Din asta înțeleg, Mărite rege, că primeşti propunerea mea. Acum 
vreau să-ți spun altceva — este vorba de cetăţile pontului Eu știu ce 
înseamnă război, cum sunt dărâmate cetăţile după ce dușmanul a fost 
înfrânt. Am aflat că aşa fac romanii. Tu să nu urmezi exemplul lor, să nu 
dărâmi Tomisul, Callatisul şi celelalte, ci să faci în aşa fel încât să te ajuţi de 
ele, dacă vrei să ridici poporul dac. Grecii sunt buni negustori, printre ei 
găseşti mulți oameni învăţaţi, au corăbii bune și știu să cutreiere mările. Eu 
zic că e mai bine să ţi-i faci prieteni, şi-ţi vor fi de folos. 

Ascultându-l, regele se gândea la Acomion. El era din Dionysopolis, îl 
avea ca om de încredere, îl ajuta, n-ar fi putut să privească nepăsător la 
distrugerea cetăţii sale, oricât de bună situaţie i-ar fi oferit în schimb. 

— Ai vorbit bine, Zyraxes, gândul ăsta mă frământă de multă vreme, e 
bine să mi-i fac prieteni, pentru că ei sunt cei mai abili duşmani ai 
romanilor. Vom vedea ce va trebui să facem, după ce îl batem și-l izgonim 


pe Sadalas. Nu uit că odrişii sunt un trib de neam tracic, n-aş vrea să-i 
decimăm, să-i luăm captivi ca pe taurisci, scordisci, bastarni și sarmaţi, 
pentru că suntem de același sânge, facem parte din aceeași mare familie de 
popoare, vreau numai să se retragă pe pământurile lor, adică la miazăzi de 
munţii Haemus. Așadar, vom limpezi lucrurile începând cu Sadalas. 

Oastea dacă a pornit ţinând direcţia spre miazăzi-apus, către centrul 
ținutului dac cotropit de odriși. Alături de rege mergea Zyraxes, el cunoştea 
bine locurile prin care înaintau. După două zile de mers în linişte, fără să-i 
amenințe vreun pericol, iscoadele aduseră vestea că în faţă se apropiau 
fulgerător odrișii pe un front larg, pregătiți să încercuiască, să atace, să 
zdrobească pe daci. Regele nu se temea, avea pâlcuri puternice, însă nu voia 
ca în acea bătălie să piardă un prea mare număr de luptători. Opri oastea și 
stabili pentru fiecare căpetenie locul de luptă. Se formară trei linii, urmând 
laturile unui dreptunghi căruia îi lipsea una din laturile cele mari, aceea din 
spate, adică din partea opusă aceleia din care se apropiau odrișii. Era o 
formaţie de luptă ce se asemăna cu modul de atac al falangelor macedonene 
ale lui Alexandru cel Mare — Macedon. Regele Burebista aşeză întreaga 
cavalerie în centrul dreptunghiului, pentru a izbi apoi cu toată puterea într-o 
singură direcţie, spărgând liniile dușmane. La început ciocnirea se dovedi 
aprigă, însă când călăreţii daci străpunseră linia de mijloc a odrișilor, 
întreaga situaţie se schimbă ca prin minune, din încercuitori, odrişii 
deveniră încercuiți şi împărţiţi în două grupe, fără nici o legătură între ele. 
Regele Sadalas își dădu seama că pierduse iniţiativa în atac, nu mai avea 
şanse să obţină victoria, porunci tulnicerilor să sune o anumită manevră, la 
care dacii nu se aşteptau, odrișii izbiră în același loc, la împreunarea celor 
două încercuiri, sparseră liniile dace, se regrupară și rupseră lupta, spre a 
evita o totală înfrângere. În scurt timp pieriră în pădurea întinsă dinspre care 
veniseră. Regele dac nu pomi urmărirea decât după ce își regrupă pâlcurile 
de oaste, însă totul se dovedi de prisos, oastea odrișilor nu se mai opri decât 
dincolo de munţii Haemus. Era satisfăcut, obținuse ceea ce dorise, fără prea 
mari pierderi. Ţinând seama de legătura de sânge dintre daci și traci, 
porunci să nu se ia captivi, să fie lăsaţi oamenii la casele lor. 

După o scurtă odihnă a oastei, Burebista porni spre cetăţile grecești de 
pe ţărmul Pontului Euxin. La Dionysopolis ezită să atace, acolo îl avea pe 
Acornion, nu se putea purta față de cetatea sa ca un cotropitor pornit pe 
dărâmare şi luare de captivi. Acesta îi ieşi în cale și îi vorbi cu aceeași 
apropiere sufletească dintotdeauna: 


— Mărite rege, am venit eu să-ţi vorbesc în numele dionysopolitanilor. 
Știu că mie nu mi-ai face nimic, socotesc că mă mai bucur de încrederea ta, 
iar eu îmi păstrez neştirbită convingere că eşti un om drept care, vrând să 
facă bine dacilor, nu caută să pricinuiască fără motiv nenorociri altora. Ce 
sunt dionysopolitanii, Mărite rege? Nişte oameni care fac comerţ, care au 
adus în Dacia multe mărfuri și care, cotropiţi în ţara lor de romani, se simt 
mai apropiaţi, mai prieteni cu dacii, sau cum sunteţi numiţi aici, geții. Dacă 
vreodată aș fi gândit că vei împresura şi cotropi Dionysopolisul, nu m-aş fi 
străduit să-ţi obţin prietenia lui Pompeius, ci l-aş fi îndemnat să-și îndrepte 
legiunile spre Dunaris. 

— Şi cum te gândeşti că e bine să fac? 

— Să socotești Dionysopolisul ca o cetate prietenă, într-un anumit fel 
supusă, dar care totuși se va bucura de oarecare libertate de a se conduce 
singură şi de a face comerț cu toată lumea. În noi nu trebuie să vezi 
niciodată nişte dușmani, Mărite rege! Nu știu cât de puternică este cinstea 
de care mă bucur în inima ta, dar, dacă ţii ca oamenii de aici să-ţi plătească 
o sumă de bani în fiecare an, o vom face şi pe asta. Însă, în acest caz — să 
mă ierte zeii — se va umbri ceva în sufletul meu, chipul tău în mine va fi 
altfel... 

Regele izbucni într-un hohot de râs, bătându-l cu palma pe umăr: 

— Ai vorbit bine, Acomion. Dionysopolisul va rămâne o cetate liberă, 
legată însă de statul dac, pentru că prin ea Dacia va putea să ţină legături de 
comerţ cu toate popoarele. 

Pentru tactul şi curajul de care a dat dovadă, Acornion s-a bucurat de 
multă recunoştinţă din partea locuitorilor cetăţii. Acest lucru rezultă din cele 
scrise într-un decret al dionysopolitanilor dat în cinstea sa. lată ce se spune 
într-unui din paragrafele acelui decret!37: „Și în timpul din urmă regele 
Burebista ajungând cel dintâi și cel mai mare dintre regii din Tracia şi 
stăpânind tot ţinutul de dincoace de Fluviu (Dunăre) și de dincolo, şi a ajuns 
de asemenea la acesta (la Burebista) în cea dintâi şi cea mai mare prietenie, 
a obţinut cele mai bune foloase pentru patria (cetatea) sa, vorbindu-i şi 
sfătuindu-l în ceea ce priveşte chestiunile cele mai importante, atrăgându-și 
bunăvoința regelui spre binele cetăţii; şi de toate celelalte ocazii oferindu-se 
pe sine, fără să se cruțe, în soliile cetăţii și luându-și fără șovăire primejdii, 
pentru a contribui în tot chipul la binele patriei.” 

Tot în acelaşi decret se mai spune că Acomion să fie încununat la 
sărbătoarea lui Dionysos cu cunună de aur şi să i se ridice o statuie de bronz 


la locul cel mai de cinste din agora. 

Regele pomi cu oastea mai departe spre miazănoapte, de-a lungul 
țărmului. Încercuite, cetăţile Callatis și Tomis fac acte de supunere, fără 
împotrivire. Histria refuză să se predea. Dacii o asediază, dărâmă porțiuni 
mari din zidurile de apărare şi dau focului o parte din cetate, aceea numita 
„Zona sacră”. Mulţi locuitori şi-au părăsit casele, ascunzându-se în pădurile 
şi tufărișurile din apropiere. Datorita lui Aristagoras, care era prieten cu 
Acornion, Burebista opreşte distrugerea cetăţii. În decretul!38* pentru 
Aristagoras dat de histrieni se spune: „Întrucât Aristagoras al lui Apaturios, 
coborâtor dintr-un părinte de seamă și din strămoși binefăcători ai Obştii... 
năzuind să le urmeze pilda și să calce pe urmele lor, la întoarcerea în patrie, 
după nenorocirea abătuta asupra noastră, când cetatea era fără ziduri, iar 
locuitorii se găseau din nou în primejdie, împreună cu nevestele şi copiii, 
însărcinat de cetăţeni cu repararea zidurilor, a luat asupră-și cu bărbăţie şi 
devotament întreaga supraveghere a lucrărilor, fără să se sustragă 
ostenelilor trupeşti, nici vreuneia din celelalte griji legate de treaba de 
reclădire; iar după ce patria a fost din nou întărită şi, unul câte unul, 
cetățenii au prins să revină la locul lor de pe meleaguri dușmane, câteodată 
tratând cu iscusință cu barbarii care stăpâneau ţinutul, alteori punând la 
dispoziţia cetăţenilor sumele necesare pentru răscumpărare, s-a arătat săritor 
la toate nevoile celor mântuiţi, acordând nu numai alor noștri, dar şi 
străinilor ce locuiau în Histria împrumuturi numeroase...” 

Drept recunoştinţă, histrienii l-au ales preot al lui Apollo tămăduitorul, 
protectorul cetăţii, şi l-au încununat cu cununa divinității. 

Regele lăsă pe Zyraxes căpetenie a întregului ţinut de la miazăzi de 
Dunaris, căruia îi dădu o parte din oaste pentru a putea păstra ordinea 
pretutindeni, mai ales spre a ţine sub ascultare cetăţile pontice. Noua 
căpetenie nu se îndepărtă de Capidava, își păstra tot acolo cetatea de 
reședință. 

Revenit la Sargedava, Burebista nu se dădu odihnei. Trăia o stare 
sufletească ce-l făcea să nu-și poată găsi locul. Când cuprindea cu mintea 
întreaga ţară, vedea unit întregul neam al dacilor. Ar fi vrut să fie prezent 
pretutindeni, dornic să însuflețească, să încurajeze, să pună ordine, să 
răsplătească pe făcătorii de bine şi să pedepsească pe cei răi. Trecuseră ani 
de zbucium, de frământare și răzbatere, nici nu simţise cum înaintase în 
vârstă, era fericit, îşi văzuse visul împlinit, în astfel de momente de înălțare 
sufletească, se gândea cu recunoștință la marele preot, retrăia momentul 


când Deceneu — tânăr, palid, slăbuţ — se oprise în cetatea Arcidava, la 
întoarcerea din lunga călătorie ce se întinsese până în Egipt, şi îi vorbise. Îi 
răsunau parcă în urechi, izbucnite din inimă, cuvintele pe care blândul preot 
le rostise atunci: „La noi, Mărite rege, numai credința în Marele zeu şi 
limba ce o vorbim fac să se ştie că există un neam al dacilor. M-am întrebat 
adesea, în clipele mele de meditaţie chinuită: de ce să nu fie o singură ţară, 
o Dacie Mare a tuturor dacilor?” Regele nu se dădu odihnei, alergă pe 
Kogaion și stătu îndelung de vorbă cu marele preot. Și răzbaterea lui fusese 
grea, se ocupase îndeaproape de treburile ţării şi de mersul lucrărilor de 
construire a noilor cetăți. Pe Kogaion lucea în soare clădirea Marelui 
sanctuar, o construcţie pe temelie de piatră asemenea unui templu, cu pereţi 
din bârne de stejar lustruit, frumos ornamentaţi cu sculpturi și încrustații de 
lemn din esențe de diferite culori. Alături, pe terasa vecină, se înălța falnică 
Sarmizegetusa, noua cetate a cărei menire era să devină inima Daciei, 
înconjurată de ziduri atât de groase și de înalte, încât uimeau pe cel ce le 
privea, le credea rod al unei munci săvârșită de uriașii din poveşti. Și mai 
era ceva, lucru pe care marele preot nu-l scăpase din vedere, în aşteptarea 
înapoierii regelui dinspre cetăţile pontice: socotind lucrările încheiate, 
pusese să se înalțe pe clădirea destinată ca locuinţă a regelui stindardul ţării, 
steagul de luptă al dacilor, mare, înalt, cu cap de lup fioros şi cu corp de 
balaur înfricoșător, iar pe fiecare turn de apărare de asemenea câte un 
drapel, însă de mărime mai mică. 

— Deceneu, tu parcă n-ai fi Mare preot... murmură regele, privind cu 
încântare de la înălțimea Kogaionului spre noua cetate de scaun a Daciei. 

— Nu-mi dau seama la ce gândeşti, Mărite rege...?! 

— În trecutul neamului nostru, întotdeauna Marii preoți s-au arătat a fi 
deasupra regilor, a celor ce erau căpetenii de ţinuturi, socotite ţări, pe când 
tu... 

— Şi aşa se cădea, Mărite rege! 

— De ce? 

— Pentru că regi de-ai dacilor au fost în acelaşi timp mai mulţi, deși 
poporul era unul, iar Marele preot tot unul singur. În acele vremuri, Mărite 
rege, prin cultul lui Zamolxis Marele preot ţinea trează ideea că dacii 
aparțineau aceluiași popor, aveau acelaşi sânge și limbă. Acum situaţia s-a 
schimbat: ţara este una, poporul unul și are un singur rege, de care toţi 
trebuie să asculte, să-l respecte toți. 

— Tu întotdeauna găsești răspunsul potrivit momentului... 


— Nu, Mărite rege, destinul le potriveşte pe toate. El a făcut ca vieţile 
noastre să se întâlnească, să pornească alături pe acelaşi drum plin de 
pericole, dar purtându-ne spre un viitor minunat. Altfel, suntem doi oameni 
care se bucură, se zbat şi suferă, mistuiţi de focul ce le arde în inimi. Port în 
suflet convingerea că gânduri ca ale noastre au fost şi sunt nutrite de mulți 
daci, însă numai nouă destinul a făcut să ne stea în putință să trecem la 
fapte. Să ştii, Mărite rege, că poporul care nu are în mijlocul său oameni ce 
nutresc în suflete astfel de năzuinţe este sortit să piară din istorie. 

— Iarăşi ai găsit un răspuns potrivit!... la spune-mi, te-ai gândit, ce ar 
urma să facem acum? 

— Da, Mărite rege! Sunt convins că același lucru îl doreşti și tu. Să 
întindem veste pretutindeni — la regi, căpetenii și popoare — că a fost 
întemeiată Dacia Mare. Să pregătim serbări, cu ospeţe bogate, aici, în toate 
ținuturile şi la toate cetățile, care să se desfășoare pe rând, pentru ca prin ele 
să vestim și să se bucure întregul neam. Soliile noastre să poftească regii și 
căpeteniile altor ţări la Sarmizegetusa, să ia parte la Marea noastră 
sărbătoare. Acea zi să rămână apoi Marea sărbătoare a poporului dac, ziua 
ce va fi serbată în fiecare an de întregul popor. 

— M-ai copleșit cu răspunsurile, Deceneu! Mă faci să te privesc ce pe 
un zeu coborât printre oameni. Poate că dacii simt acest lucru, văd că tu ești 
un om aparte, de aceea — după cum a ajuns la urechile mele — au început să 
te numească „Vrăjitorul”. 

— Am şi pentru asta un răspuns, Mărite rege! Tu ai lipsit mult timp, 
fiind plecat să alungi cotropitorii, pe când eu am rămas aici în mijlocul 
poporului, m-am străduit să-i aflu durerile şi să i le alin. Cât am trăit în 
Egiptul îndepărtat nu m-am ocupat numai de zei, am căutat să prind și ceva 
despre potolirea suferințelor omenești. De la un timp tot mai mulţi bolnavi 
vin sus pe Kogaion și pe tot mai mulţi am reușit să-i tămăduiesc. Unii cred 
că am darul de vindecare de la Marele zeu, alţii că aş cunoaşte vrăjitorii pe 
care nu le mai ştie nimeni; toți pleacă de aici plini de uimire şi recunoştinţă. 
A fost destul ca unul să spună în glumă că am putere de vrăjitor, ca vestea 
să se întindă pretutindeni. Am aflat şi eu că mi se spune „Vrăjitorul”. 

— Pentru Marea sărbătoare mă vei ajuta cu toţi capnoboţii? 

— Şi cu toţi preoţii, Mărite rege! 

Au fost pornite solii în toate părţile, în ţară vestea s-a întins pretutindeni, 
pregătirile au pus în mişcare întreg poporul. 


Ziua cea Mare a sosit. Se anunță un început de toamnă frumoasă. 
Soarele îmbrăcă văile şi munţii într-o lumină veselă cu căldură potolită. 
Frunzele copacilor au degradeuri palide ce merg de la verdele viu până la 
galbenul străveziu. Mulțimea tălăzuiește de-a lungul văii, trece prin cele 
două porți mari ale Sarmizegetusei, se minunează de noua cetate de scaun a 
regelui, continuă să urce pe Kogaion și se opreşte în jurul marelui sanctuar, 
pătrunsă de uimire, cucernicie şi însufleţire. În toate părţile, în toate 
grupurile de oameni se vorbeşte şi sunt preamăriţi regele și marele preot; pe 
amândoi îi socotesc trimișii lui Zamolxis în mijlocul poporului dac. 

Din loc în loc tălăzuirea se tulbură, sporește mișcarea. Trec alaiurile 
regilor și căpeteniilor, printre care sunt văzuţi şi mari preoţi, purtând odăjdii 
lucitoare cu fireturi de aur, însoţiţi de slujitori de-ai cultului zeului la care se 
roagă. Mișcarea ia sfârșit odată cu apariţia alaiului regelui. Burebista ieși 
din noua cetate înconjurat de toate căpeteniile ținuturilor: Duras, Cotiso, 
Scorilo, Sagitulp, Rholes, Getaxes și Zyraxes, urmaţi de taraboști, apoi de 
garda regală în frunte cu Carpio. După ei venea alaiul reginei, din care 
făceau parte soțiile și fiicele căpeteniilor și taraboştilor. Marea sărbătoare 
începu cu ritualul aducerii marii jertfe. Corul preoţilor, cu acompaniament 
de flaute, naiuri şi tulnice, intona un imn ce plutea pe deasupra văilor în 
acorduri ce făceau să se înfioare mulțimea, să umple sufletele de cucernicie. 
Fumul răşinilor aromate din vasele susținute de coloane zvelte, în cele patru 
colţuri ale altarului, se înălța şi se unduia în spirale pe deasupra capetelor 
mulțiimii, care aştepta încordată înapoierea marelui preot de la zeul cel 
mare — Zamolxis. Când sunetele grave ale tulnicelor și tobelor se înteţiră, 
asemuindu-se tunetului, Deceneu apăru din fumul ce ieșea prin gura galeriei 
ce pătrundea în munte, purtând mantie albastră pe care luceau fire și fibule 
de aur, se îndreptă spre altar şi urcă cele patru trepte de marmură. Ţinea în 
mâna dreaptă un mic stindard cu totul de aur, săltă amândouă braţele și își 
îndreptă privirea spre cer. Rosti cu voce puternică, cu tonalitate de supunere 
şi evlavie: 

— Mare zeu, ţi-ai arătat bunătatea și voia înmânându-mi acest steag de 
luptă, și mi-ai spus că el trebuie să întruchipeze de acum înainte unirea pe 
vecie a tuturor dacilor! Poporul se pleacă înaintea ta cu smerenie și te va 
slăvi întotdeauna! 

— Ne plecăm și te slăvim, Mare zeu! se grăbi în cor mulțimea. 

— Mare zeu, mi-ai spus că ne-ai ajutat să întemeiem Dacia Mare, 
răsplătind astfel credinţa poporului. Îţi mulţumim, Mare zeu! 


— Îți mulțumim, Mare zeu! repetară miile de glasuri. 

— Pentru bunătatea ta, Mare zeu, poporul face legământul că se va 
supune și va lupta pentru ţară și rege, va asculta şi va urma pe preoți! 

— Ne legăm, Mare zeu! răsunară văile, purtând ecoul ce se pierdea în 
depărtări. 

— Poporul va vedea voia ta, Mare zeu, dacă îi vei primi Marea jertfă! 

Marele preot făcu un semn spre capnoboţi. Totul se desfășură într-o 
ordine şi un ritm bine pregătit. Un flăcău, fecior de comate, își dădu 
fulgerător sfârșitul la căderea în vârful sulițelor, aruncat cu uimitoare 
îndemânare de către preoți. Mulțimea răsuflă ușurată, marele zeu primise 
jertfa. Corul intona un alt imn, făcând să răsune văile. 

Schițând o uşoară întoarcere spre rege, Marele preot începu să vorbească 
pe un ton schimbat, cucernicia se transformă în dânzenie: 

— Mărite rege, după Marele zeu te avem pe tine! Tu eşti speranţa 
neamului nostru, tu ne-ai adunat, ne-ai îndemnat şi ai luptat pentru 
înfăptuirea Daciei Mari! Fie ca numele tău să se rostească de întregul neam 
cu admiraţie și recunoștință de-a lungul veacurilor și mileniilor! Poporul 
aşteaptă, Mărite rege, e dornic să te audă rostind câteva cuvinte în această zi 
de supremă înălţare sufletească a neamului nostru! 

Regele se ridică din jilțul ce domina mulțimea de pe piedestalul din faţa 
tribunei în care stăteau oaspeţii veniţi de peste hotare şi căpeteniile dace. În 
ușoara adiere a vântului, barba și pletele presărate de fire argintii îi jucau în 
ondulări continuu schimbătoare. De vârstă, de trudă şi de zbucium se vedea 
că se află în pragul bătrâneţii. Rosti cu o însuflețire ce oglindea hotărâre 
neșovăitoare: 

— Prin voi cei din faţă — căpetenii, taraboşti şi comati — vorbesc 
întregului popor dac. Unirea neamului nostru într-o singură ţară, cu un 
singur rege și un stindard este înfăptuită. Astăzi, cea de a zecea zi după 
începutul toamnei, va fi de acum înainte Marea sărbătoare a dacilor, ziua pe 
care în fiecare an o vom serba cu fast și veselie, întărind unirea și hotărârea 
noastră de a zdrobi pe cei porniţi să ne cotropească. Îi încredințez pe 
cinstiții oaspeţi, mulţi dintre ei vecini de-ai noștri, că poporul dac nu va 
râvni niciodată la ceea ce nu este al său, nu va ataca pe nimeni, ci se va 
dovedi un prieten statornic. Am întemeiat Dacia Mare pentru că suntem un 
popor mare. Noi aici ne-am născut și trăim din moși-strămoşi, noi nu 
rătăcim pe aiurea ca alte neamuri, care caută să cotropească pentru a-și găsi 
un loc pe care să se aşeze. Vom lăsa cu limbă de moarte urmașilor noștri să 


păstreze şi să păzească cu sfințenie pământul care a fost, este şi va fi numai 
al dacilor. Avem acum o ţară mare și frumoasă, dar acest lucru nu este 
destul, ea se cade să fie totodată bogată și puternică. Pentru asta ne trebuie 
muncă în ordine şi ascultare. Să ştie oricare — am mai spus-o — că regele va 
fi bun şi iertător cu acela care munceşte cu sârg și se supune, dar va fi 
necruţător cu cel rău, leneş sau trădător. Vom întocmi legi bune, vom 
priveghea ca pretutindeni să domneasca dreptatea, să stăvilim lăcomia, să 
punem la loc de frunte cinstea, munca și dragostea de ţară. Ne vom strădui 
să punem tineretul să înveţe, să ridicăm noua cetate de scaun Sarmizegetusa 
la înălțimea de la care privesc spre noi Atena și Roma. [ara are bogății 
destule, noi trebuie numai să le știm folosi și preţui. Cu ajutorul cetăților 
pontice vom ieși pe mare, vom călători și duce mărfurile noastre spre alte 
țari. Poporul să ia aminte că Marele zeu ajută întregul neam al dacilor, iar 
Marele preot mă ajută pe mine. Când cineva va întreba pe un dac: cine este 
în fruntea ţării? El va trebui să răspundă fără răgaz în gândire: Burebista şi 
Deceneu! Pentru astăzi numai atât vă spun, alte lucruri legate de nevoile 
noastre le vom discuta în Sfatul țării. Mi-e sufletul atât de puternic răscolit, 
încât nu mai pot rosti decât atât: Trăiască patria noastră scumpă, Dacia 
Mare! Trăiască în veci poporul dac, a cărui bunăstare să crească neîncetat! 
Trăiască unirea dacilor, tare ca stânca din munte! Mulţumim Marelui zeu 
pentru ajutorul sau! 

Soarele se ridicase către vremea prânzului. A urmat ospăţul bogat, cu 
multă veselie, iar după aceea petrecerea cu jocuri, glume și întreceri în 
agilitate, putere şi agerime. Când umbrele înserării se întinseră peste 
plaiurile din jurul Kogaionului şi Sarmizegetusei, vuiau văile de chiote și 
cântece, purtând pe undele lor însufleţirea și multumirea poporului. 


PARTEA A DOUA 
RĂZLEȚIREA 


CAPITOLUL V 


BINELE NU FACE PAȘI PREA MARI 


După ce ieşea dintre stânci, drumul ce lega Ampelumul de Germisara 
trecea prin poziţii de o frumuseţe fermecătoare, o îmbinare fericita de forme 
şi culori peste munți, dealuri și păduri, de-a lungul văii largi săpată de apa 
Ampoiului într-o necurmată alergătură. Era zi de primăvară, cu căldură 
potolită şi bogăţie de lumină. Frunzele copacilor, plăpânde, străvezii, abia 
se deschiseseră din muguri, iar florile de curând reușiseră să se salte 
deasupra covorului de iarbă ce acoperea plaiurile. Mergeau la pas, 
înconjurați de liniștea curmată rareori de loviturile potcoavelor în pietre sau 
de sforăitul cailor. Toţi trei tăceau, fiecare frământându-și gândurile. La 
mijloc era regele, între marele preot şi tarabostele Oroles. Gărzile 
rămăseseră mult în urmă, nu le tulburau meditarea. Cine îi privea, neluând 
în seamă veşmintele și rangul lor, necunoscându-i, nu vedea altceva decât 
trei oameni ajunși la început de bătrâneţe, cu pletele și bărbile mult năpădite 
de fire argintii. În afară de semnele vârstei păreau și obosiţi, deși soarele 
încă nu ajunsese la vremea prânzului. Fiecare purta în spate un trecut plin 
de glorie şi de necurmată răzbatere. Se scurseseră mulți ani de când se 
înfăptuise contopirea tuturor dacilor între hotarele unei singure ţări. Se 
construiseră cetăți întărite, se scotea mult aur și multă sare, se topea mult 
fier din care se făureau arme şi unelte, se strângea multă miere şi ceară, se 
făcea un continuu schimb de mărfuri cu popoarele vecine și, mai ales, cu 
cetăţile pontice. Ţara era bogată, liniștită şi prosperitatea se putea vedea 
pretutindeni, dacă priveai totul prin modul de viață al taraboștilor şi 
capnoboţilor, nu însă şi al comatilor. Se duseseră la Arnpelum să vadă 
minunea: sclavii care scurmau într-o galerie de mină dăduseră de firul unei 
vâne de aur curat ce se înfunda adânc în sânul muntelui. Se pornise apoi 
săparea şi despicarea stâncilor într-o necurmată grabă, se scoteau neîncetat 
grăunţi de metal preţios, fără ca filonul să se sfârșească. Pothiris, căpetenia 
celor ce munceau la Ampelum, uimit de ceea ce descoperiseră, se grăbise şi 


trimisese veste la Sarmizegetusa. Regele și marele preot văzuseră cu ochii 
lor miracolul: vâna groasă din cel mai curat aur străbătând piatra muntelui, 
din care în fiecare zi se spărgea câte o porţiune, nu prea mare, pentru că în 
același timp trebuia lărgită galeria, atât cât era necesar spre a se mișca și 
lucra patru oameni. Privind bogăţia ce părea că nu se va sfârși, amândoi 
căpătaseră un curaj sporit, fără să şi-l comunice unul-altuia, în sufletul 
fiecăruia pierise teama de Roma. Îl vedea cumpărat cu aur pe oricare 
senator roman. Aceelași gânduri îl săgetau și pe tarabostele Oroles, însă ele 
nu se opreau la senatori, ci la fecior, la Comosicus, care, după atâţia ani de 
la răscumpărare, încă nu revenise acasă. De multă vreme în Dacia se băteau 
denari romani, ţara nu ducea lipsă de bani, însă, după cele văzute acolo în 
galerie, regele se hotărâse să treacă la baterea unor monede dace din aur, 
având ca efigie chipul său. Ideea îl îmbărbăta, simțea parcă mai multă 
putere în trupul vlăguit de vârstă, îl încânta faptul că la Roma vor ajunge și 
banii săi, romanii îi vor vedea cum arată, se vor teme sau îl vor respecta mai 
mult. Deseori regretase că îi zdrobise pe scordisci, a căror putere slăbise 
atât de mult, încât începuseră să se piardă în populaţia locală, lăsând un gol 
între daci și romani — era ca și cum Dacia ajunsese să fie vecină cu 
ţinuturile stăpânite de Roma. Întotdeauna când se gândea la Roma nu avea 
în minte marea urbe, cu monumentele minunate și uriașa mulțime de 
locuitori, ci vedea cu închipuirea pe cei doi bărbaţi ce se înfruntau, amândoi 
în floarea vârstei şi amândoi puternici prin legiunile ce-i urmau: Pompeius 
şi Caesar — primul, stăpân peste popoarele din răsărit, iar al doilea peste 
acelea din apus ale imperiului roman — amândoi virtuali dușmani ai Daciei. 
Dacă ar fi fost cu putinţă, ar fi dat pe Serena ca soţie unuia dintre ei, aceluia 
care se dovedea cu mai multe şanse de izbândă, deși fiica înaintase în 
vârstă, rămăsese fată bătrână, refuzase cu îndărătnicie pe toţi tinerii care 
îndrăzniseră să o ceară, printre ei fiind și două căpetenii de ţinuturi: Rholes 
şi Zyraxes. Deodată regele scutură capul, apoi întoarse privirea spre marele 
preot şi spre taraboste, rostind cu voce scăzută: 

— Se vede treaba că toţi trei am îmbătrânit, de păstrăm o atât de 
îndelungă tăcere. Știu că numai bătrânilor le place să stea liniștiți şi să 
gândească la valurile vieţii. 

— De mult nu mă mai socotesc tânăr... murmură marele preot. 

— Pe mine m-a înfrânt dorul de fecior, altfel m-aș fi ţinut tare, urmă 
tarabostele. 


— Ai şi tu dreptate, Oroles, trebuie să recunosc, l-am ţinut prea mult 
timp la Roma, iar el a dovedit prea multă ascultare. Acum greşeala nu se 
mai îndreaptă, timpul irosit nu se mai recâștigă, tot ce am putut face a fost 
să-i spun în mesajul ce i-am trimis că îl dezleg, e liber să se întoarcă în ţară. 

— Adevărat, Mărite rege? Pot să sper că îl voi revedea? A plecat pe când 
era flăcău de nouăsprezece ani și acum se apropie de patruzeci. Este 
singurul lucru pe care îl mai doresc de la viaţă... se grăbi tarabostele. 

— Când vorbeşti de Roma trebuie să te gândeşti la toate, taraboste, 
acolo este multă mărire, dar și tot atâta decădere. Din dragostea ce-i purta, 
Caesar a făcut pe Cleopatra regină a Egiptului. Asta s-a petrecut în toamna 
care a trecut. Eu, ca Mare preot, am legături cu Marii preoți de pretutindeni 
— regele o știe — pot afla multe. Departe de mine pornirea de a gândi rău 
despre Comosicus, nu uit însă că este bărbat în deplină putere a vârstei, 
viaţa își cere drepturile ei. Poate că vreo fiică de patrician... sau vreo 
femeie pricepută în arta dragostei l-a făcut să se simtă bine departe de ţară. 
Crezi că greşesc, Oroles? 

— Se poate să ai dreptate, Mare preot! răspunse tarabosstele. Mi-am 
cunoscut bine feciorul, însă în scurgerea anilor se poate să-l fi schimbat 
viaţa trăită ca sclav, apoi ca gladiator, iar după aceea ca om liber într-o mare 
urbe, dispunând de mulţi bani... Ţi-a cheltuit mulţi denari Comosicus, 
Mărite rege? 

— Nu atât pe cât m-aş fi aşteptat eu. Am avut uneori momente când m- 
am îndoit de fidelitatea lui, pentru că nu-mi cerea bani prea des și nici sume 
prea mari. Este drept, în grija ce o port ţării, sunt gata să-l cântăresc în aur 
pe acel roman care va îndepărta pentru totdeauna de Dacia pericolul ce-l 
reprezintă legiunile. Dar pornirăm cu vorba de la altceva: fiecare am 
recunoscut în adâncul sufletului că suntem bătrâni. Întrebarea pe care 
trebuie să ne-o punem este: ne-am îngrijit noi de urmași? I-am pregătit noi 
pe aceştia să ne ia locul? Nu! Spun asta mai ales pentru mine şi Deceneu, 
pentru că Oroles îl are pe Comosicus. Iată un lucru la care nu pot să dau nici 
un răspuns în faţa viitorului. Și mă mai frământă ceva. Deşi în anii de liniște 
— de când am inaugurat Sarmizegetusa și am mutat acolo reședința — am 
realizat multe: am organizat ţara, am făcut legi noi, scoatem mult aur și 
sare, avem mult fier şi făurim arme, pregătim neîncetat o armată puternică, 
totuși în sufletul meu nu mă simt împăcat, ceva tainic îmi spune că nu am 
făcut tot ce se putea pentru poporul dac. Ce anume? Nu pot să-mi dau 
seama. Care este părerea ta, Deceneu? 


— Mărite rege, e drept, se cade ca tu să ai un urmaş, adică să fie găsit şi 
pregătit acela care îţi va lua locul, însă lucrurile nu stau la fel pentru Marele 
preot, el nu trebuie să-l găsească pe cel ce îl va urma, acesta se alege de 
Sfatul capnoboţilor. 

— Să ştii, Deceneu, că de se va întâmpla să plec la Marele zeu, aşa pe 
negândite, tu vei fi rege! 

— Am mai spus-o, Mărite rege, nimeni nu poate să știe care îi este 
destinul. De altfel Kallisthene nici nu crede în el, este convins că tot ce se 
petrece cu noi și în jurul nostru este adus de întâmplare, adică de fapte care 
se desfășoară legate unele de altele, se produc unele pe altele, fără să fi fost 
sorocite dinainte. Cum spune el, ca să fie înțeles: „Arunci o piatră în sus? 
Ea trebuie să cadă. Înfunzi în pământ o sămânță, ea va răsări. Se ceartă doi 
oameni, cel mai furios va lovi.” Tot aşa și noi, nu știm astăzi ce ne va aduce 
ziua de mâine. Mai mult chiar, nu gândim acum la fel cum poate că vom 
gândi peste câtva timp. Să ştii că de multe ori Kallisthene m-a pus și pe 
mine în încurcătură cu filosofia lui... De fapt nu a lui, ci a marilor filosofi 
greci. 

— Adică să nu fi fost destinul ca eu să o pierd pe Theia? murmură 
regele. 

— Mărite rege, buna noastră regină a plecat la Marele zeu când trupul și 
sufletul ei n-au mai putut îndura suferinţa. A fost bolnavă greu sărmana!... 
Eu m-am rugat mult pentru însănătoșire... 

— Dacă a plecat acum doi ani la Marele zeu, înseamnă că sosise 
sorocul, că atât îi fusese ei dat să trăiască. 

Deceneu clătină capul cu o uşoară descurajare: 

— E greu să știm care este rostul existenței noastre... Așa zic eu, Mărite 
rege, totul porneşte de la Marele zeu, el le aranjează pe toate. Ca Mare 
preot, nu are nici un sens să susţin altfel. 

Regele nu-l mai asculta, privea atent înainte. La cotitura drumului 
apăruse o ceată de oameni care mergeau strânși unii-într-alţii. Pe unul îl 
văzu lovind cu biciul. Inima i se strânse, nu putea suferi neomenia, de aceea 
pedepsea crunt. 'Trase de frâu și calul potoli pasul. Făcu semn cu mâna cetei 
să se oprească. Carpio şi garda se grăbiră să-i înconjoare. Din apropiere 
înţelese ce se petrecea: patru comati, legaţi unul de altul cu mâinile la spate, 
erau păziți de patru străjeri înarmaţi cu sulițe şi spade. În urma lor venea un 
sclav, pe faţa căruia se oglindea un râs prostesc. 

— Ce s-a întâmplat? Cine sunteţi voi? întrebă regele. 


— Suntem de aici, din cetatea Singidava, ducem la taraboste pe aceşti 
patru oameni, răspunse unul dintre străjeri cu oarecare teamă, neştiind că se 
afla în faţa regelui și a marelui preot, speriat de iuţeala cu care garda îi 
înconjurase. 

— Pentru ce? continuă să întrebe, privind cu insistenţă pe unul din cei 
legaţi, a cărui figură îi părea cunoscută, era sigur că o mai văzuse cândva. 

— Îi ducem să-i judece tarabostele. Sunt din cei care n-au ieșit la muncă 
în câmp. 

— Dezleagă-i imediat! 

— Asta n-o pot face. 'Tarabostele Rundacitulp, stăpânul cetăţii, mi-a 
poruncit să-i duc legaţi. 

— Să vezi ce o să-i bată!... Ce o să-i chinuiască!... strigă râzând 
sclavul, pe a cărui faţă se vedea îndobitocirea. 

— Carpio, taie-le legăturile! ordonă regele, continuând să-l cerceteze cu 
privirea pe comatul a cărui barbă înspicată juca în ușoara adiere a vântului. 

Când se văzu dezlegat, comatul se repezi printre străjeri şi căzu în 
genunchi, punând mâinile la piept. 

— Mărite rege, fie-ţi milă de noi! se rugă el abia stăpânindu-și plânsul. 
Nu mai putem îndura atâta suferință, Mărite rege! 

Străjerii se traseră înfricoșaţi deoparte, nu ştiuseră că se aflau în faţa 
regelui. 

— Cum te numești tu? îl întrebă, sperând că astfel îşi va aduce aminte în 
ce împrejurare îl avusese în față pe comate. 

— Numele meu este Getys, Mărite rege. Poate că tu m-ai uitat de- 
atunci... 

— Getys?! Tu ai fost luptător când i-am zdrobit pe scordisci? 

— Da, Mărite rege! 

— Nu eşti iscoada care a descoperit pâlcul acela de scordisci ascunși în 
pădure, care urmăreau să ne atace din spate? 

— Eu sunt, Mărite rege! 

Regele rămase un timp pe gânduri, privind spre marele preot, apoi 
deodată luă hotărârea: 

— Mergem sus în cetate, la tarabostele Rundacitulp! Dar mai întâi aș 
vrea să ştiu, Getys, ce se întâmplă aici. Tu ai fost un luptător brav, aş vrea 
să-mi vorbeşti din inimă, fără să-mi ascunzi ceva. Deschide-ţi şi descarcă-ți 
sufletul faţă de mine şi de Marele preot... 


Comatul rămase o clipă descumpănit, privind cu teamă spre cel ce era 
căpetenie a străjilor, apoi săltă capul și-l scutură, alungând disperarea ce 
mocnea în el. Vorbi cu supunere şi implorare: 

— Mărite rege, mă duce sus să mă judece tarabostele pentru că de 
câteva zile n-am ieşit la muncă. Am femeia bolnavă greu, mă tem să nu 
plece la Marele zeu, nu puteam să o las singură. Copii nu mai am cu mine, 
sunt mari, au familii, stau la colibele lor. Dar asta este una — ştiu că o să 
pună să mă biciuiască, o să mă supună la chinuri — altceva mă roade pe 
mine la inimă și, fiindcă mi-ai spus să-mi descarc sufletul, am să-ţi spun pe 
față tot ce gândesc. Mărite rege, ai făcut țara mare, ai cuprins între hotarele 
ei pe toți dacii. Dar cu cine ai făcut-o, Mărite rege? Nu cu oastea de comati? 
Cum, Mărite rege, noi suntem buni numai pentru mers la luptă şi pus la 
muncă? Să vii să vezi coliba mea sărăcăcioasă, e mai mult un bordei, pe 
jumătate îngropată în pământ. În toamnă, tarabostele ne-a lăsat pentru hrană 
numai atât cât a crezut că nu vom muri de foame. Am auzit pe un capnobot 
spunând că acum ţara e bogată. O fi, Mărite rege, dar dacă acea bogăţie se 
face prin înfometarea celor care muncesc pământul, asta nu e bine. 
Tarabostele Rundacitulp se va fi lăudând cu moșia lui, pentru că nimeni nu 
ne vede bordeiele, lipsurile, sărăcia. Am stat de multe ori și m-am întrebat: 
pentru ce au luptat dacii să alunge triburile cotropitoare, dacă trăiesc ca şi 
cum ar fi sub străini? Preotul nostru mi-a spus că nu se poate schimba 
nimic, că aşa e datina, fiecare taraboste face cum vrea. Dacă aş avea o 
pălmuţă de pământ, de pe care să scot și eu ceva bucate, să ştiu că sunt ale 
mele, m-aş linişti. Aş munci şi pentru taraboste, dar aș fi cu inima mai 
împăcată. Or fi alți tarabosti mai omenoși, însă al nostru parcă n-ar avea 
suflet, nu se gândește că sânterm și noi oameni liberi, nu sclavi. De fapt, 
Mărite rege, libertatea pe care o are un comate, legat de o moşie, nu se 
îndepărtează prea mult de sclavie, mai ales dacă tarabostele este lacom și 
hain. Asta, este, Mărite rege! Ne ducem să ne primim pedeapsa. Numai să 
se milostivească Marele zeu, să nu-mi ia femeia și să nu pună prea mult la 
încercare răbdarea noastră. Aşa cum au ştiut să se bată cu cotropitorii, 
comatii vor putea să se lupte şi cu tarabostii! 

Un fior îl săgetă pe rege prin inimă, vorbele rostite de Getys conţineau 
purul adevăr, pe care el până acum nu-l văzuse, nu-l pătrunsese, nu 
chibzuise adânc asupra lui. Înfiorarea se transformă în recunoștință, dacă nu 
ar fi fost călare, l-ar fi îmbrățișat pe comate. 


— Eu ştiu... O să-i bată până îi omoară!... rupse tăcerea sclavul, cu 
acelaşi râs prostesc, parcă nedându-și seama de gravitatea celor spuse. 

Din recunoştinţă înfiorarea regelui se schimbă în îngrijorare. 

— Pornim spre cetate! Carpio, să ne însoţească toţi cei de față! ordonă el 
dând pinteni calului. 

Până să înceapă urcușul spre tâmpla dealului pe care se înălța cetatea, 
străbătură de la un cap la altul satul comatilor. Era cel mai apropiat de 
reşedinţa tarabostelui, pe moşia căruia se mai aflau încă alte șase sate. 
Regele şi marele preot priviră în stânga şi în dreapta drumului, nu zăreau 
decât case mici, sărăcăcioase, colibe ce păreau înjghebări provizorii și 
bordeie înfundate adânc în pământ. Pe măsură ce le vedeau, fiecare își 
spunea în sine: Dacia este bogată, nu însă și poporul. 

Tarabostele Rundacitulp fusese vestit din timp de străjile ce vegheau în 
turnurile cetăţii, primi pe rege și pe marele preot cum se cuvenea, cu toată 
garda aliniată, într-o atitudine de supunere și respect. Prinse dintr-o privire 
ce se petrecuse, nu aşteptă să fie întrebat, se porni cu voce în care căuta să 
răsune cât mai mult regret: 

— Mărite rege şi Mare preot, mă rog Marelui zeu pentru sănătatea şi 
bunătatea voastră! Nu trebuie să vă supăraţi pentru asta! I-am chemat sus pe 
cei patru comati numai să-i cert puţin, altfel nu le făceam nimic! A venit 
primăvara şi este mult de muncă. Pe de altă parte, aduc mulțumiri lui 
Zamolxis pentru că v-a îndreptat încoace! Care taraboste nu este mândru, 
dacă pe la cetatea lui au trecut şi s-au oprit regele şi Marele preot? Sunt gata 
să vă arăt atelierele în care făuresc arme, vreau să vedeţi și sanctuarul pe 
care l-am construit alături de cetate, unde vor putea să aducă ofrande 
comatii pentru Marele zeu. 

— Pe urmă o să-i omoare în bătaie!... strigă sclavul care îi însoțise. 

— Nu-l lua în seamă, Mărite rege! se grăbi tarabostele. E un sclav 
prostănac, i-au luat zeii mintea, nu mai este bun de nimic. Îl ţin pe lângă 
cetate numai ca să mai aibă oamenii cu ce se înveseli. 

— Dacă vrei doar să-i cerţi, de ce îi aduci legaţi? întrebă regele cu mânia 
potolită. 

— Cum, îi aduceau legaţi?! A fost o greşeală de-a străjeriilor. Pentru asta 
am să-i pedepsesc! Acum, Mărite rege, fiindcă ai venit, îi iert pe acești patru 
comati... Getys, ia şi pe ceilalţi, plecaţi la casele voastre! adăugă 
tarabostele. 


Regele îl asculta şi strângea ritmic fălcile. Îşi repeta în minte proverbul: 
„Cu o floare nu se face primăvară”. Vedea situația comatilor într-o altă 
lumină și se înciuda în sinea sa că până acum nu se gândise la acest lucru. 
Nu era de îndreptat numai cazul lui Getys, ci al tuturor comatilor din Dacia. 
Nu-și dădea seama în acel moment, ce ar trebui făcut, urma să se mai 
gândească, să se sfătuiască și cu marele preot. 

— Bine, taraboste Rundacitulp, lasă-i să plece! Acum vreau să ne arăţi 
atelierele şi sanctuarul pe care spui că l-ai făcut. Să știi că ne grăbim, 
suntem așteptați la Sarmizegetusa. 

Părăsiseră de multă vreme cetatea Singidava. Tot timpul marele preot 
tăcuse. Dealtfel tarabostelui Rundacitulp nu-i adresase nici un cuvânt. 

— La ce te gândești, Deceneu, de ce nu spui nimic? îl întrebă regele. 

— Mă frământă cele auzite de la comatul Getys, Mărite rege. 

— Şi pe mine. Acum parcă văd ţara altfel, văd poporul sărac, deşi Dacia 
e bogată. 

Tarabostele Oroles se sculase când se iviseră zorile și ieşise în curtea 
cetății. De bătrâneţe și nerăbdare nu mai avea somn, dormea puţin după 
căderea nopţii, apoi până dimineaţă se frământa pe pat, așteptând să se 
lumineze afară. Venise la Carsidava însoţit de Carpio, cu voia regelui, 
numai pentru câteva zile. Dăduse roată curții cetăţii, trecuse pe la grajduri şi 
văzuse cum erau îngrijiţi caii, apoi pornise spre poartă, unde stătuse mult de 
vorbă cu Gethulis, căpetenia gărzii, și el în pragul bătrâneţii. Mai târziu 
venise lângă ei și Carpio. Soarele se ridicase mult deasupra muntelui ce se 
profila în depărtare, dincolo de drumul ce ducea spre Rehidava, când toţi 
trei porniră devale spre ateliere şi saivane, aflate în apropierea satului 
comatilor. 

După plecarea lor, ziua fiind frumoasă, era sfârșitul lunii mai, Andra ieși 
în curtea cetăţii însoțită de micul Dicomes, acum băiat mare, împlinise 
doisprezece ani, frumos, cu plete blonde şi ochi albaştri, bine dezvoltat, se 
asemăna cu tatăl. Nici ea nu mai avea stare, în fiecare zi se ducea la poartă 
şi privea în lungul drumului ce cobora cu ocoluri largi, pierzându-se printre 
copaci. Băiatul strigă câinele, pe Ursan, mare de se putea lupta cu ursul, şi 
începu să se joace cu el. Găsise pe trunchiul unui copac un burete rotund ca 
o bilă cât pumnul şi făcuse din el jucărie: îl arunca la depărtare cât mai 
mare, iar câinele alerga, îl lua în gură și îl aducea înapoi. Andra stătea jos 
lângă scară, își privea cu dragoste feciorul. Deodată liniștea se sparse, din 
turnul de pază un străjer începu să sune din tulnic, apoi vesti pe cei de la 


poartă că pe drumul dinspre Rehidava se vedeau doi călăreți venind în 
galopul cailor. Inima Andrei începu să bată cu mai multă putere, încordarea 
așteptării o obosise, se tot prelungea de la venirea primăverii. Nu ştia ce să 
facă, să urce în cerdac, de unde putea să vadă departe în vale, sau să 
pornească spre poartă. Îl strigă pe Dicomes, însă băiatul era prea ocupat să 
vadă ce va face câinele, bila de burete căzuse într-un boschet. Nu-și dădu 
seama cât timp se scurse, auzi ropotul cailor în apropiere, dincolo de zidul 
de apărare. Fugi spre poartă. Se văzu în faţa a doi bărbaţi călare ce păreau 
spâni, fără bărbi și mustăţi, se asemănau cu romanii, aşa cum și-i imaginase 
ascultând poveştile lui Kallisthene. Aveau cai frumoși, murgi, cu pete albe 
prelungi de la frunte până la bot, își muşcau zăbalele, băteau cu potcoavele 
în lespezile de piatră şi sforăiau. Unul din ei privea cu un zâmbet mult 
deschis, se vedea că abia se stăpânea să nu sară jos din şa. În prima clipă 
Andra se sperie, crezu că au năvălit în Dacia legiunile Romei, cătă 
îngrijorată în jur, cu gândul la băiat, alegând cu privirea un loc unde să se 
ascundă. Dar totul se schimbă ca fulgerul, auzindu-se strigată: 

— Andra, nu mă mai recunoşti? Arăt chiar atât de mult schimbat? 
Aşadar, asta este Carsidava...?! 

— Comosicus!... murmură ea întinzând spre el braţele. Comosicus ai 
venit? Slăvit să fie Marele zeu pentru că te-a ajutat să te întorci acasă! 

El sări de pe cal, se repeziră unul spre altul și se îmbrăţișară. 
Slobozindu-se din braţele lui, ea se retrase un pas și îl privi mai bine. 

— Vai, ce schimbat eşti! În mintea mea rămăsesem cu tânărul de 
nouăsprezece ani, aşa cum arătai când ai plecat. Eşti altul, nu numai ca 
vârstă, ai alt aer, îmi pari străin. Te-ai făcut roman de tot, Comosicus! 

— Cât am stat acolo trebuia să arăt ca ei, însă în curând voi redeveni 
dac, așa cum este Carpio al tău. Ce fel de om e, ne vom putea înţelege? 

— Nu găseşti al doilea ca el în Dacia, Comosicus, îţi va fi ca un frate! 
Uite şi pe Carpio cel mic. Tata îi spune micul Dicomes, continuă ea 
arătându-i băiatul, care se apropia cu teamă, ţinând câinele de zgardă. Vino, 
sufletul meu, a venit unchiul Comosicus! 

— Mă rog Marelui zeu pentru sănătatea ta!... murmură băiatul. 

— Eu mă rog la toţi zeii pentru tine, Dicomes! rosti Comosicus, 
încercând să-l salte în braţe, însă văzând că era prea greu îl îmbrăţişa. Dar 
eu am uitat că am însoțitor, cel mai bun prieten al meu, se numește Marcius 
Laberius. Marcius este numele lui de sclav, iar Laberius a devenit după 
cumpărarea sa de către senatorul Cornelius Laberius, care de fapt l-a luat 


pentru mine. Amândoi am fost gladiatori, am luptat în arena Circului cel 
Mare de la Roma. Până să ieşim din imperiul roman, am trăit nedespărțiţi; 
eu fiind libertul Stertinius Maximus, augustalul, stăpânul unui sclav, lămuri 
el râzând. Dă-te jos, Marcius, și vino lângă noi! Strigă apoi. Să ştii, Andra, 
că Marcius este de neam trac, frate cu neamul dac, aşa că i-a fost destul de 
ușor să vorbească limba noastră; asemănarea este atât de mare încât multe 
lucruri și fapte se rostesc la fel în amândouă limbile. Dar lasă că am timp 
să-ţi mai spun eu multe. 

Andra se apropie, îl prinse de braţ şi se strânse lângă el. 

— Ce mult dor mi-a fost de tine! Am avut momente când, fericită alături 
de Carpio, am gândit îngrozită că nu te voi mai vedea niciodată. Cum se 
face că ai trăit atât de mulţi ani la Roma şi nu ţi-ai legat viaţa de nici o 
femeie? 

— Una care să fi sărit în arenă, când luptam ca gladiator, să fi strigat că 
vrea să moară odată cu mine, vă-zându-mi viaţa în pericol... aşa cum a 
făcut o dacă pe Kogaion... 

— Da, aşa! Trebuia să fac asta, să nu mă plec nebuniei preoților! 

— Nu, Andra, nu mi-am legat viaţa prea strâns de o anumită femeie, am 
făcut altfel... am zburat ca un fluture, din floare în floare... 

— Pişicherule!... Așa sunteţi voi, bărbaţii... Dar să lăsăm asta, va fi 
timp să-mi povesteşti tot ce ai făcut pe acolo. Acum să-ţi vorbesc despre 
tata. Dintr-un moment în altul el şi Carpio vor urca înapoi în cetate, acum 
sunt jos la ateliere şi saivane. De când sărmana mama a plecat la Marele 
zeu, tata nu-şi mai aparţine, îl însoţeşte pretutindeni pe rege. Când îl vei 
vedea, aproape că n-ai să-l mai recunoşti, a îmbătrânit mult, pletele și barba 
îi simt aproape albe. A fost alături de rege în toate bătăliile ce s-au dat 
pentru a uni pe toți dacii într-o singură ţară. Să vezi noua cetate 
Sarmizegetusa, când o priveşti din vale ţi se pare ceva uriaş, o construcţie 
tare ca muntele. Am zis noua cetate, fiindcă pentru tine este nouă, noi însă 
de atâţia ani ne-am obișnuit cu ea. Tot acolo, alături pe Kogaion, s-a înălțat 
un mare sanctuar, de o frumuseţe uimitoare. Poate să stea alături de oricare 
templu grec sau roman, despre care tu ne scriai ca fiind adevărate minunăţii. 
Dar uite că ne-am luat cu vorba, iar voi sunteţi obosiţi și înfometați. Vino 
mai aproape, Marcius, aici trebuie să te simţi ca și cum ai fi în propria-ţi 
casă. 

Lăsară caii în mâinile străjerilor de la poartă, iar ei urcară în cerdac. 
Bătrânul aflase de la un comate că au trecut doi călăreţi în sus spre cetate. 


Când auzise, uitase de el şi de Carpio, se porni grăbit, urcând pe poteca 
pieptişă, numită de toţi „scurtătura”. Întâlnirea cu Comosicus a fost 
mișcătoare. Copleşit de dor și de fericire, viteazul taraboste ce se arătase 
neînfricat în lupte nu-și mai putea stăpâni lacrimile, își îmbrățișă de 
nenumărate ori feciorul. Amândoi se priviră apoi uimiţi de schimbările pe 
care le aduseseră anii și evenimentele: bătrânul înclinând să creadă că avea 
în faţă un roman ce se apropia de vârsta de patruzeci de ani, iar feciorul 
văzând în tată un moșneag care încă mai arăta viguros. Andra nu-și mai 
găsea locul, uitase și de micul Dicomes, grăbea și certa femeile de la 
bucătărie să aducă tot ce trebuia la masă, iar pe ei îi îndemna fără încetare 
să mănânce şi să nu uite de cupele cu vin. 

Potoliţi, stăteau cu toţii în jurul mesei, fiecare frământându-și gândurile. 
Aşteptau. Comosicus nu se putea hotărî cu ce să-și înceapă povestirea 
peregrinărilor sale şi a vieţii trăită ca sclav, ca gladiator, apoi ca libert la 
Roma. 

— Sunt atât de numeroase întâmplările prin care am trecut, încât îmi vor 
lua mult timp să vă vorbesc de ele. Lăsăm asta pentru zilele când vom fi 
mai tihniţi şi mai nezoriţi, în curând trebuie să mă prezint în faţa regelui. 
Din respect pentru el, se cădea să mă înfăţișez întâi lui, să-i destăinui tot ce 
am făcut la Roma, cum mi-am îndeplinit misiunea ce mi-a fost încredințată. 
De la început vă mărturisesc, nu mi-am închipuit că Burebista va avea atâta 
încredere în mine, că îmi va... 

— Încrederea lui se sprijinea pe altcineva, îl întrerupse Carpio. 

— Pe cine, pe negustorul Hegias? 

— Nu, pe, tarabostele Oroles! 

— Da, o ştiu din copilărie, tata şi regele s-au avut ca fraţii. Asta voiam 
să spun, n-am crezut că îmi va încredința secretele ţării și sume atât de mari, 
numai în aur. Avem de partea noastră acum câţiva oameni de vază în Roma, 
care la nevoie vor putea ajuta Dacia; despre ei voi vorbi regelui, vouă vă 
spun ceva numai despre prieteni. Cum m-am împrietenit cu Marcius aţi 
aflat, iar despre el am să vă mai povestesc eu. Printre prietenii mai apropiaţi 
am avut doi: unul cam de o seamă cu mine, numit Diodor din Sicilia, om cu 
multă învăţătură, și-a creat faimă de istoric, iar altul tânăr de tot, așa cum 
am fost eu când mă aflam la Dionysopolis, se numește Publius Vergilius 
Maro, cred că va deveni un mare poet al Romei. M-am despărţit de Diodor 
din Sicilia cu legământul că va veni în Dacia şi îl voi ajuta să afle totul 
despre istoria dacilor. Celălalt, Vergilius, își iubea mult ţara, adică partea 


numită Italia, nu întregul imperiu roman, în care ei vedea o adunătură 
șubredă de popoare. Mi-a plăcut atât de mult o poezie — îi spunea poem — 
numită „Laudă Italiei”, încât nu m-am putut abţine, asta din dorul meu de 
ţară, să nu învăţ câteva din versurile lui, acelea care mi se potriveau mai 
mult. lată acele versuri: „Ie salut, pământ al țarii lui Saturn, preabuna 
maică. 

A recoltelor bogate, darnică zămislitoare De eroi slăviţi: în cinstea ta mă 
încumet acuma A cânta-ndeletnicirea ce din vechi ţie-aduse fala, Şi- 
ndrăzneţ — izvorul sacru deschizându-l — fac să sune În cetăţile romane 
cântul minunat din Ascra.” 

Când am pus piciorul pe pământul Daciei, după ce am trecut peste 
Dunaris, la cetatea Lederata — pentru că de la Roma am venit prin 
Singidunum — cu inima bătând în piept să se spargă, cu ochii năpădiţi de 
lacrimi, împins de o putere de neînvins, m-am aruncat jos, am sărutat 
pământut și am murmurat, folosind versurile lui Vergillius, schimbate: 

Te salut pământ al ţării lui Zamolxis, preabuna maică A recoltelor 
bogate, darnică zămislitoare De eroi slăviţi: în cinstea ta încerc acuma A 
slăvi vitejia ce pretutindeni ţi-aduce fala Și-ndrăzneţ — izvorul sacru 
slobozindu-l — cânt să răsune În cetăţile dace imnul de preamărire de pe 
Kogaion. 

— Este greu să vă dați seama, cât zbucium era în sufletul meu în clipa 
aceea. Stând în picioare lângă mine, Marcius mă privea înfiorat de atâta dor 
şi însufleţire. Cred că şi el se gândea cu aceeași arzătoare dragoste la Tracia 
lui, în care nu se poate duce, pentru că acolo au pătruns și se înfruntă 
legiunile lui Pompeius cu ale lui Caesar. Nu este așa Marcius? îl întrebă, 
văzându-i ochii lucind de însuflețirea cu care îl asculta. 

— Mulţumesc Marelui zeu că m-a lăsat să trăiesc până te-am văzut 
înapoi acasă! murmură bătrânul Oroles. De-acum sunt gata în orice clipă să 
mă duc sus la el, în cer. Să te odihneşti, atâtea zile cât crezi că îţi trebuie, 
apoi să pornim la rege. Să știi că eu l-am simţit pe bătrânul Burebista, şi te 
așteaptă cu negrăită nerăbdare. 

— Da, tată, ai dreptate, am nevoie de odihnă, reluă Comosicus. Asta 
până mâine. Când se vor ivi zorile, eu și Marcius vom sări pe cai şi vom 
porni în galop spre Sarmizegetusa. De mult eu nu-mi mai aparţin, de când 
am pierdut pe Ina am făcut în mine legărnântul să-l slujesc cu trupul şi 
sufletul pe rege. Și să te ajut pe tine, tată, dacă vei avea nevoie, când 
puterile îţi vor slăbi. 


— Da, ai să-l slujeşti cu credinţă și dragoste pe rege! întări Andra, cu 
ochii sclipind de bucurie. Când vom fi singuri, vei afla de la mine o veste 
care te va zgudui până în adâncul sufletului. 

— Acum eu zic să mergeţi să vă odihniţi, tu și Marcius, îndemnă 
bătrânul. Aveţi vreme până se lasă soarele dincolo de amiază. Pe seară ne- 
om aduna iarăși cu toţii și vom mai vorbi. 

Andra îi duse în încăperea unde găzduiau oaspeţii. Marcius nu așteptă 
vreun îndemn, se întinse pe un pat şi în câteva clipe adormi. Comosicus își 
ținea de mână sora, nu o lăsa să plece. Când văzu că Marcius se potolise cu 
totul, o trase în colţul opus și o întrebă: 

— Ce veste ai să-mi spui? Este chiar atât de zguduitoare? 

— Scumpul meu frate, acum amândoi suntem oameni în vârstă, nu vom 
vorbi ca în anii copilăriei, începu ea cu o uşoară vibraţie în voce, năpădită 
de emoție. Am admirat şi am plâns dragostea dintre tine și Ina, dar, dacă aşa 
a fost voia Marelui zeu, totul s-a desfășurat și a avut un sfârşit mai presus 
de puterile omenești. Au trecut mulţi ani de atunci, nu se poate ca în sufletul 
tău durerea pierderii ei să nu se fi potolit. Vestea pe care ţi-o dau este veche, 
ea îşi are obârşia încă din copilăria noastră. Există în Dacia o fiinţă care te 
iubeşte cu neclintită patimă, care suferă în tăcere, fără ca sufletul ei să fie 
luminat de vreo rază de speranţă, de aceea, cum noi am înaintat în vârstă, 
tot aşa şi ea, astfel că acum când ne întâlnim mereu îmi spune: „Ai venit să 
mai stai de vorbă cu fata bătrână, Andra?” Eu o strâng în braţe și îmi 
stăpânesc greu lacrimile. 

— Andra, spune-mi cine este fata? 

— Serena... Era copilă când inima ei a început să bată pentru tine... 

— Fiica regelui?! Dar eu n-am ştiut de asta niciodată! 

— Nu aveai de unde. Ea era fată de rege, iar în afară de asta aflase de 
dragostea dintre tine și Ina. 

— Andra, sunt hotărât să-mi folosesc viaţa numai în slujba regelui, 
socotesc că nu ar fi demn pentru mine ca el să creadă că fac asta ţintind 
mâna fiicei sale. Cu ce pot să o ajut pe Serena, să o fac să-și curme 
suferința? 

— Arată-te bun și înţelegător cu ea. Ce știm noi care este voia Marelui 
zeu? Ce ştim noi ce surprize neprevăzute ne vor aduce zilele și anii care 
vin? De multe ori, în dragostea mea aprinsă pentru Carpio, aduc mulțumiri 
cu lacrimi în ochi lui Zamolxis, pentru că ne-a hărăzit un astfel de destin. 
Aşa cum eu am fost gata să primesc moartea în față Marelui altar, poate că 


şi pentru voi el a predestinat ceva, care să vă lege viețile pentru totdeauna. 
Am ţinut să-ţi spun asta înainte de a o vedea, pentru ca tu să poţi privi cu o 
lumină mai puternică sufletul ei, să o înţelegi, să nu-i măreşti suferinţa. Să 
lași lucrurile să decurgă așa cum va fi voia Marelui zeu! 

— M-ai tulburat, Andra! Vorbindu-i regelui, nu mă voi putea stăpâni să 
nu-l privesc copleșit de acest simțământ nou, care este un amestec de milă 
și duioşie pentru Serena. Întrebarea este: el, bătrânul Burebista, ştie? 

— Nu! Ea nu şi-a destăinuit iubirea decât în faţa mamei ei, iar acum 
regina Theia este la Marele zeu. Ştiindu-se fiică de rege, se așteptase să fie 
dată ca soţie vreuneia din căpeteniile popoarelor ce înconjoară Dacia, de 
aceea nu și-a descărcat sufletul în faţa tatălui. 

După două zile, bătrânul taraboste, împreună cu Comosicus, Carpio şi 
Marcius, urcau pe drumul ce șerpuia spre porțile Sarmizegetusei. Regele 
primi pe tată şi fiu îndată ce veni și marele preot. Când se văzură faţă în faţă 
îşi dădură seama cât de mult se schimbase fiecare la înfăţişare. Comosicus 
ținea aţintită privirea asupra regelui, îl vedea îmbătrânit, cu ochii arzători, 
îngrijorat, cu puterile scăzute, însă plin de dragoste și grijă pentru ţară. La 
fel arăta și marele preot, cu deosebirea că parcă se împuţinase și mai mult la 
trup. 

— Ai venit, romanule? îl privi regele. Așa cum te văd, fără plete, barbă 
şi mustăţi, gândul mă poartă spre aceia în care, ceva în adâncul sufletului 
îmi spune, nu trebuie să văd decât nişte dușmani ai Daciei, şi mintea mea 
aleargă spre Roma. Ai fost vrednic, mi-ai ascultat cuvântul, nu te-ai pierdut 
printre patricieni, ai dovedit că îţi iubeşti puternic neamul și ţara. Vino mai 
aproape, vreau să te îmbrăţișez. Ei, taraboste Oroles, acum te-ai liniștit? De 
multe ori te-am simţit înciudat pe mine, fiindcă nu-i dădeam dezlegare 
feciorului să revină acasă. 

— Mărite rege, trebuie să înţelegi sufletul unui părinte... murmură 
bătrânul taraboste. 

— Dar şi pe acela al unui luptător, Oroles! Toți punem mai presus ţara, 
decât vieţile noastre! reluă regele. Acum să-l ascultăm pe Comosicus, să 
vedem ce veşti noi ne aduce. 

— Mărite rege, în mesajele trimise prin negustorul Hegias ţi-am spus an 
de an lupta pe care o purtam acolo. De fapt politica Romei este foarte 
încâlcită, nu poți şti când este mai tare Senatul și când comandă cei cărora 
el le-a încredinţat puterea. Acum se înfruntă Pompeius cu Caesar; cel ce va 
ieși învingător va dicta cursul viitor al celor ce se vor întreprinde de 


colosalul imperiu. Dacă victoria va fi de partea lui Pompeius, avem oameni 
în Senat care să acționeze ca legiunile să nu se îndrepte spre Dacia, iar dacă 
puterea va trece în mâinile lui Caesar, nu ne rămâne altceva de făcut decât 
să încercăm un act disperat: să-l răpunem! Am avut în vedere o astfel de 
faptă a zeilor şi am pregătit ceva, de aceea, atunci când se va ivi situaţia, eu 
trebuie să: pornesc neîntârziat spre Roma, luând cu mine cât mai mulţi 
denari de aur. După lupta de la Dyrhachium, deși victorios Pompeius încă 
se teme de Caesar. Și pe bună dreptate, în anul trecut a fost înfrânt în bătălia 
de la Herda, însă legiunile sale încă sunt puternice. Se apropie vremea când 
ciocnirea lor va fi atât de cumplită, încât unul din ei va fi zdrobit. În această 
situație, cred că nu avem de ales, dacă va fi cu putinţă ar trebui ajutat 
Pompeius, nu numai cu bani, lucru pe care eu l-am făcut, ci şi cu oaste. 

Pe măsură ce îl asculta, surâsul regelui se deschidea tot mai mult. 

— Asta am și pornit-o, Comosicus. Am primit o solie de la el și i-am 
promis ajutor. Am trimis veste căpeteniilor de ţinuturi să înceapă strângerea 
pâlcurilor de luptători. Vom trece peste Dunaris şi ne vom apropia de munţii 
Haemus. Trebuie să lucrăm cu multă băgare de seamă. Pe de altă parte, am 
trimis un mesaj lui Acornion, la Dionysopolis, cu care să se prezinte din 
partea mea la Pompeius. Aşa bătrân cum este, dionysopolitanul s-a legat că 
se va duce și va face tot ce-i va sta în putinţă pentru a obține o înţelegere 
bună pentru noi. Întrebarea care mă frământă este: pe cine pun căpetenie a 
oastei care va trece peste Dunaris? 

Marele preot, care tot timpul tăcuse şi se frământase în scaun, se săltă în 
picioare şi vorbi fără grabă: 

— Noi ne cunoaștem căpeteniile de ţinuturi, toţi sunt viteji, dar și pe ei 
cată să-i învingă vârsta, nu mai au agerimea tinereţii. Eu zic, Mărite rege, că 
cel mai bun conducător de oaste este Comosicus. Până se vor aduna 
pâlcurile, va fi timp să-i crească pletele și barba. 

În luna iulie din anul Romei 705439. Pompeius se retrăsese la Heraclea 
Lyncestis din Macedonia, unde pregătea în grabă o nouă bătălie cu legiunile 
lui Caesar. Într-o vale largă şi netedă își instalase câmpul, unde concentrase 
toate legiunile și cohortele cu care urmărea să-l zdrobească pe îngâmfatul 
său adversar. Armata sa număra patruzeci şi șapte de mii de legionari 
pedeștri şi șapte mii de călăreţi, în timp ce Caesar nu dispunea decât de 
douăzeci şi două de mii de pedestrași şi numai o mie de călăreți. Câmpul 
său cuprindea peste șaptezeci de mii de oameni-legionari, auxiliari și sclavi 
publici, în mijlocul imensului teren în formă pătrată, înconjurat de un șanț 


plin cu apă, ale cărui laturi erau păzite din afară de unităţi de pază 
adăpostite în câte zece corturi pe fiecare parte, se lăsase un careu liber, ce se 
întindea pe o sută de pași, în centrul căruia se înălța cortul lui Pompeius. 
Privit de pe vârful mamelonului din apropiere, câmpul părea un păinjeniș de 
cărări drepte, perpendiculare şi paralele, de-a lungul cărora se înșirau 
corturile, constituind o simetrie impresionantă de patrulatere mari şi mici în 
al căror punct central era cortul comandantului, numit de Senat consul. În 
graba de a-l zdrobi pe Caesar, în plină vară, Pompeius se și vedea singurul 
stăpân al uriașului imperiu roman. Caesar se retrăsese în Thessalia, unde 
legionarii săi puteau găsi hrană. Pompeius îl urmase nutrind speranţa că s-ar 
putea evita bătălia, ştiind că adversarul său lipsit de provizii şi de bani nu-şi 
va putea întreţine mult timp armata. Aceeaşi speranţă nutrea și regele dac, 
de aceea urmărea o înțelegere cu acesta, la nevoie arătându-se aliatul său, 
numai să îndepărteze legiunile de la hotarele Daciei. Devenit stăpân al 
Romei și imperiului, punând sub ascultare Senatul, Pompeius visa să se 
proclame dictator pe viaţă, apoi împărat. 

Stătea singur în cortul său, la masa de lucru, îşi sprijinise capul în mâini 
şi se gândea. Oscila între aşteptarea ca Caesar să fie învins prin lipsuri și 
zdrobirea armatei lui printr-o bătălie fulgerătoare. Nu simţi când perdeaua 
fu dată la o parte şi intră primul sau contubernal!49, tresări auzindu-l 
raportând: 

— S-a dat de veste generalilor, legaţilor şi tribunilor că în curând vor fi 
aduse mari jertfe zeilor Iupiter, Marte și Quirinus, pentru a întări curajul 
legionarilor și menţine o disciplină de fier. La intrarea în câmp se află 
dionysopolitanul Acornion, venit ca trimis al lui Burebista, regele Daciei. 
Vrea să-ți vorbească. 

Pompeius se simți săgetat de un fior, întrebându-se în sinea sa: ce 
urmărea regele dac, prietenie sau război? Cât stătuse la Roma, auzise pe 
unii senatori, mai ales pe Cornelius Laberius, vorbind despre o alianţă cu 
dacii, împotriva lui Caesar. Înalt, robust, frumos, viril, se săltă în picioare 
năpădit de o căldură plăcută prin tot trupul, se vedea puternic și ascultat, 
stăpânul lumii. 

— Să fie adus repede aici! Zeul Iupiter mă ajută, dacă l-a îndemnat pe 
regele dac să se facă aliatul meu, zise, începând să calce pe covoarele 
groase dând roată mesei. 

Se plimbă astfel mult timp nerăbdător, în așteptare. 


— Rog toţi zeii să-ți dea sănătate și să te ajute să-ți zdrobeşti duşmanul! 
salută Acornion înaintând, aplecându-se cu supunere. 

Înfăţişarea lui Pompeius îl impresiona. Privea uimit tunica lui din 
purpură fină, strânsă bine pe mijloc de o cingătoare acoperită cu aur, bătută 
cu pietre scumpe. Era bărbat în plină putere. La rândul său, romanul îl 
cerceta pe sol încropind un zâmbet ce oglindea oarecare deziluzie; avea în 
faţă un bătrân a cărui față începuse să se stafidească, iar trupul să se 
împuţineze, numai privirea îi era vie, neliniștită, pătrunzătoare. 

— Și eu mă rog zeilor pentru tine, dacă ai venit cu o veste bună! îl 
primi, așezându-se pe scaun, făcându-i semn să stea și el pe cel din faţa 
mesei. 

— Auguste, pentru mine tu ești stăpânul Romei și al imperiului, începu 
Acornion. În curând vei fi nu dictatorul, ci împăratul romanilor. 

Zâmbetul lui Pompeius se deschise și mai mult, cele auzite îi plăceau, se 
suprapuneau peste gândurile sale. Continuă să-l asculte. 

— Au trecut cam mulţi ani de când nu te-am văzut, Auguste. Și atunci 
am venit tot din partea regelui Daciei, ţi-am dat în acea vreme denari de aur 
şi alte daruri spre a-ţi dovedi prietenia sa. Poate că m-ai uitat, arătam altfel, 
eram mai tânăr, acum vârsta cată să mă învingă. Sunt Acormnion, din cetatea 
Dionysopolis de pe ţărmul Pontului Euxin. 

— Care acum este sub puterea lui Burebista, ţine de Dacia. Da, îmi 
amintesc de tine, eşti un grec care întreprinde orice, numai să-și atingă 
scopul. 

— Este un fel de a spune, Auguste. De fapt cetăţile pontice din Dacia se 
bucură de o anumită libertate, fac comerţ, cutreieră mările cu corăbiile lor şi 
se conduc singure. Crezi, Auguste, că aş fi primit să fiu trimisul unui rege 
crud, sângeros, lacom? Burebista a luptat cu strășnicie numai să-i alunge pe 
cotropitori, să-și vadă neamul liber și unit, altfel el vrea să trăiască în pace 
cu vecinii, și mai ales să fie un statornic aliat al Romei. 

— Adică şi al lui Caesar, dacă acesta ar ieşi învingător? 

— Nu, Auguste, regele dac nu se încrede în el, nu-i cată prietenia. 

— Dacă este așa, de ce nu mi-a dat ajutorul promis prin solia ce i-am 
trimis-o? 

— Astfel de lucruri trebuie privite cu răbdare, Auguste... Vrei să afle 
dușmanul tău, Caesar, că oastea dacă a pornit încoace, să-l faci să grăbească 
bătălia? Luptătorii daci s-au oprit dincolo de munţii Haemus, așteaptă veşti 
de la mine. 


— Ce veşti, ce mai vor? 

— Auguste, regele Burebista vrea să cunoască în ce condiţii se va lega 
alianţa şi prietenia voastră, după ce tu vei deveni stăpânul Romei. 

— Atunci, el cere ceva? 

— Da, Auguste! Regele dac vrea să-l asiguri că legiunile romane nu vor 
trece niciodată la miazănoapte de munţii Haemus, nu vor cuceri cetatea 
Singidunum și nu se vor apropia de apa Danubiusului. Pe de altă parte, el se 
leagă să apere hotarele imperiului dinspre Dacia, iar la nevoie să te ajute şi 
cu bani. 

— Sunt de acord cu tot ce ai spus, Acornion! 

— Iar eu trebuie să-l încredinţez pe rege, Auguste. 

— Cum? 

— Să-i duc un pergament pe care să fie scrise toate condiţiile, întărite cu 
sigiliul tău. Să existe o dovadă clară a încheierii alianţei. 

— Vom face și asta. Tu să grăbești apropierea armatei dace, zise săltând 
clopoţelul și sunând cu putere. 

— Oastea dacă se va duce în galopul cailor acolo unde îi vei spune tu, 
Auguste, la momentul ales de tine. 

Primul contubenal intră și aşteptă să i se ordone. 

— Da, ai spus bine... acolo unde trebuie... la momentul ales... 
murmură gânditor, apoi săltă privirea spre contubernal: să aduci aici pe 
Burrhus, scribul, cu pergament din cel mai bun și cu tot ce trebuie pentru 
scris. Vom întocmi un act de alianţă cu regele Burebista. 

În aceeași zi, în tabăra dacilor, opriţi la poalele dinspre miazănoapte ale 
munților Haemus, Comosicus stătea de vorbă cu căpetenile pâlcurilor de 
oaste: Cotiso, Scorilo, Rholes, Sagitulp și Zyraxes, toţi în vârstă, apropiaţi 
de bătrâneţe, dar încă neobosiţi şi ageri. Dintre căpeteniile de ținuturi numai 
Duras lipsea, rămăsese bolnav la Sargedava. Căută să afle părea fiecăruia 
despre modul în care vor trebui să lupte cu romanii, după ce el le explicase 
cum era organizată armata Romei, ce arme avea, de când se purta războiul 
civil, ce greșeli făcuse armata sclavilor răsculați conduși de Spartacus și 
care era tactica de luptă a lui Caesar. Ceea ce îl neliniștea era faptul că în 
tonul fiecăruia îi părea că prinde o rezonanță ce arăta neîmpăcare, 
nesiguranţă, reținere. Inima începu să-i bată mai cu putere din clipa când îl 
fulgeră gândul că niciuna din acele căpetenii nu-l privea cu ochi buni, că 
fiecare se socotea mai în drept să comande întreaga oaste a Daciei, în lipsa 
regelui. De altfel el era mult mai tânăr decât toţi, iar pe de altă parte nu 


participase la niciuna din luptele purtate cu triburile ce fuseseră alungate de 
pe pământul Daciei, nu săvârșise fapte de vitejie prin care să-și atragă 
admiraţia şi respectul lor. Nu ştia că atunci când vorbeau între ei, el nefiind 
de față, căpeteniile îl numeau „gladiatorul”. Totuşi, așa cum vorbeau, vedea 
la fiecare o stare de nepăsare și tihnă, ca şi cum orice s-ar întâmpla pe 
niciunul nu-l privea, îi era indiferent dacă va ieşi învingător Pompeius sau 
Caesar, pentru ei pericolul Romei era departe, aproape inexistent. 
Comosicus înțelegea că anii de linişte în care trăise ţara după făurirea 
Daciei Mari şi vârsta înaintată a fiecăruia îi împingeau spre acea atitudine 
de împăcare cu sine, de delăsare. Își spuse în sinea sa ca la înapoierea la 
Sarmizegetusa va raporta regelui tot ce observase. Discuţia lor calmă, cu 
ton scăzut, se curmă când pe povârnișul din apropiere văzură un călăreț 
apropiindu-se în galopul calului. Scorilo îl recunoscu, era unul din luptătorii 
trimişi de el. Acesta sări din șa şi veni în faţa lui Comosicus. Raportă: 

— Iscoadele noastre au prins o ceată de legionari romani! Noi am fost 
mai mulţi, i-am încercuit, iar ei s-au predat. 

— Sunt departe? 

— l-am lăsat la trecătoarea dintre munţi; au pornit încoace. 

— Câţi ai prins? 

— Sunt şase legionari şi o căpetenie de-a lor, cică ar fi decurion. 

Comosicus rămase un timp pe gânduri. Se întreba: erau, de-ai lui 
Pompeius sau din tabăra lui Caesar? 

— Bine. Să pornești în calea lor şi să-i aduci repede aici! 

Luptătorul sări pe cal şi se îndepărtă în galop. Pe feţele căpeteniilor se 
iviră urme de îngrijorare, fiecare bănuia că romanii nu erau prea departe. 
Cotiso încă nu sfârşise de povestit o întâmplare din tinereţe — era rege în 
acea vreme al ținutului dintre munţi, Alutus și Dunaris — după ce se zvonise 
că un general roman înaintase cu legiunile până la Singidunum, când 
iscoadele sosiră cu legionarii prinşi. Comosicus ordonă să-i dezlege. 

— Acum sunteţi în puterea noastră, începu el, nu mai are nici un rost să 
ascundeţi adevărul. Din care tabără sunteţi, a lui Pompeius sau a lui Caesar? 
Oastea dacă a venit aici numai spre a-și apăra hotarele ţării, așa că nu aveţi 
de ce să vă temeti. 

Decurionul se grăbi să răspundă, mirat că dacul vorbea, frumos limba 
Romei: 

— Facem parte din legiunile lui Pompeius! 


Pentru o clipă, Comosicus rămase descumpănit. La Pompeius se afla 
Acornion, nu vedea rostul ca acesta să trimită iscoade spre tabăra dacă. Îl 
privi mai atent pe decurion, figura lui îi părea cunoscută. Dacă erau din 
legiunile lui Caesar, însemna că acesta aflase totul despre oastea lui 
Burebista, adusă în apropierea munţilor Haemus. Trimise să-l cheme pe 
Marcius. Fostul gladiator se legase să-şi însoțească pretutindeni prietenul. 
Când îl văzu pe decurion, exclamă: 

— Hei, pe aici ai ajuns, Arminius? Nici tu nu mai ești gladiator? Asta 
înseamnă că ești alături de plebei, faci parte din tabăra lui Caesar. Nu te-ar 
fi luat patricienii să lupţi alături de ei, tu, un fost sclav... 

Arminius nu răspunse, își trecea greutatea trupului de pe un picior pe 
altul, privind în jos. Comosicus nu mai aşteptă: 

— Spune, Arminius, ai trimis veste lui Caesar că ai aflat unde s-a oprit 
oastea noastră? 

— Nu, n-am știut de asta. Dar nu înţeleg un lucru, şi îndrăznesc să ţi-l 
spun, deși acum ești cu plete și barbă: și tu ai fost gladiator, ai luptat în 
Circul cel Mare de la Roma, aveai numele de Stertinius. 

— Da, am fost. Tocmai de aceea mă voi purta cu prietenia care exista 
între gladiatori. Nu aveţi de ce vă teme, însa deocamdată rămâneţi captivii 
noștri. 

După câtva timp se înapoie Acornion. Bătrânul nu mai putea să alerge în 
galopul calului, făcuse un mare ocol, se scurseseră mai mult de zece zile de 
când plecase de la tabăra lui Pompeius. 

Sigur de ajutorul dacilor, Pompeius puse legiunile în mișcare în 
urmărirea lui Caesar. Acesta se retrăsese în Thessalia unde armata putea fi 
mai uşor aprovizionată. Hotărârea lui Pompeius fusese determinată și de 
insistența senatorilor care îl însoțeau, nerăbdători să-l vadă zdrobit pe 
adversar, ştiindu-l cu legiuni mult mai puţine. Cele două armate se văzură 
față în față în câmpia de la Pharsalus, la marginea căreia curgea un râu 
strecurându-se printre malurile râpoase. Pompeius nu se mai îndoia de 
victorie, de aceea nu aşteptă sosirea oastei dacilor. Având la dreapta râul, 
puse la stânga călăreţii — tineri patricieni, bine înarmaţi, cu trupurile 
acoperite de armuri din zale și plăci. Caesar își împărţi legiunile în patru 
linii: primele două trebuiau să atace, a treia, era rezerva, iar cea de a patra, 
formată din legionari bine căliţi în lupte, o destină pentru lovirea cavaleriei 
dușmane. Vorbind ostașilor, le făcu îndemnul: 


— Legionari, izbiţi mai ales feţele. Nobilii patricieni sunt ca femeile, se 
feresc să fie desfiguraţi! 

Primele două linii ale sale porniră la luptă în pas alergător. Cavaleria lui 
Pompeius le atacă din dreapta. Bătrânii legionari ai lui Caesar lovesc mai 
mult feţele, îi pun în derută, îi urmăresc, se reped apoi spre aripa stângă a 
lui Pompeius. Caesar aruncă în luptă și linia de rezervă. Sigur de izbândă, 
Pompeius neglijase să aleagă un loc de retragere, legiunile sale se 
împrăștiară, iar legionarii prinşi, luaţi captivi, însuși el scăpă numai prin 
galopul năvalnic al calului său. Însoţit de câţiva generali și tribuni, porni cu 
o corabie spre Egipt. Acolo însă a fost ucis din ordinul lui Ptolemaios al 
XII-lea regele Egiptului elenistic, ca urmare a amenințării acestuia de către 
Caesar. 

Pe vremea lui Burebista, ar fi exagerat să se spună că locuinţa sa din 
cetatea Sarmizegetusa putea fi considerată un palat, în accepţia cuvântului. 
Totuşi era o clădire impozantă, asemenea villei unui bogat patrician, în care 
se întâlneau elemente de stil elenistic, roman şi dacic. Ovinius Redius, 
constructorul, o împărţise în aşa fel încât făcea posibilă desfășurarea unei 
vieţi tihnite pentru familia regelui, fără să fie tulburată de activitatea legata 
de treburile statului. Ceea ce era caracteristic, ca la orice villa de mai mari 
proporții, pornea de la aceea ce se numeau atriumul şi peristilul. Coloanele, 
atât cele de la intrare, cât și acelea din atrium ce se prelungeau cu peristilul, 
nu erau din piatră sau marmură, ca la greci și romani, ci de lemn tare, 
frumos sculptate şi bine lustruite, neavând formă rotundă, ci pătrată, pentru 
că puteau fi lucrate mai ușor şi sigur, după linii cu adevărat drepte, cu feţele 
netede. Dacii încă nu împinseseră prea departe cioplirea pietrei și folosirea 
marmurii, socoteau lemnul tot așa de tare, cu o durată tot atât de lungă, mai 
ales că se putea fasona oricum şi vopsi în cele mai frumoase culori. Așa 
cum avusese în vedere constructorul, atriumul se închidea pe partea stângă 
cu încăperile destinate familiei, iar pe cea dreaptă cu acelea folosite în 
legătură cu activitatea şi îndatoririle unui rege, care de fapt se reduceau la 
două, de mari dimensiuni: una îndeplinind rolul de tablinium, iar cealaltă de 
triclinium. În ele pătrundeau numai căpeteniile, în cazuri de mare urgenţă, și 
anumiţi oaspeţi străini faţă de care regele ținea să se arate cât mai prietenos. 
Altfel activitatea de zi cu zi a regelui se desfăşura în clădirea destinată 
treburilor statului, unde erau scribii şi oficiile acelor treburi, în care se 
păstrau scriptele respective. 


Regele stătea în încăperea de primire, aceea pe care am numit-o 
tablinium, se așezase pe scaun, pusese coatele pe masă şi își sprijinea capul 
în mâini. Nu era bolnav, nici obosit, ci îngrijorat. Îndată ce primise vestea 
despre zdrobirea lui Pompeius, uitase de povara anilor, nu se mai simţea 
îmbătrânit, toate simţurile parcă se treziseră în el, îi pierise tihna. Aștepta, ei 
trebuiau să sosească dintr-o clipă în alta. Nu mai avusese răbdare, de aceea 
venise primul. Aşa cum stătea cu capul sprijinit în mâini, își depăna în 
minte viața; nu toată, ci numai partea trăită de când începuse lupta pentru 
unirea dacilor într-o singură ţară şi pentru alungarea triburilor străine 
cotropitoare. Le vedea frumoase acele vremuri, căpeteniile de ţinuturi erau 
tinere şi supuse, viteze şi neobosite. Acum toți se aflau sub povara vârstei şi 
toţi își luaseră un fel de libertate în a-și conduce ţinutul respectiv. Părea că 
fiecare era stăpânit de dorința de a fi rege peste ținutul său. La fel se 
petreceau lucrurile și cu marele preot, vârsta îi scăzuse din puterea de 
dominare a celor ce slujeau cultul lui Zamolxis. Ca și tarabostii, capnoboţii 
săvârşeau fapte din care nu lipseau lăcomia și abuzul, erau mai puţin 
stăpâniți de teamă. Toate acestea se petreceau după o lungă perioadă de 
liniște și ascultare, tocmai când pericolul Romei crescuse, când ţara trebuia 
să fie mai puternică, iar poporul mai strâns unit. Într-o vreme, regele îl 
socotise ca urmaș al său pe Duras, însă pe măsură ce acesta avansa în vârstă 
se dovedea tot mai mult lipsit de energie, nu s-ar fi putut face ascultat de 
întreaga ţară, de aceea încredințase lui Comosicus conducerea oastei 
dincolo de Dunaris, trimis în ajutorul lui Pompeius. Își reveni din gânduri 
văzându-l intrând pe marele preot, urmat de tarabostele Oroles și de 
Comosicus. 

— Ne rugăm Marelui zeu pentru sănătatea ta, Mărite rege! salută 
Deceneu, călcând rar, cu trupul pornit spre gârboveală. 

Regele săltă capul şi îi cuprinse cu privirea. 

— Vă aşteptam. Și eu mă rog Marelui zeu pentru voi. Mă gândeam la ce 
ne va aduce viitorul. Ce destin ne va fi sortit de Marele zeu? 

— Cine poate să ştie!... murmură marele preot așezându-se pe un scaun, 
apoi făcând semn şi celorlalţi să stea. 

— Te-am chemat, Comosicus, să ne povesteşti ce s-a întâmplat, apoi să 
chibzuim ce avem de făcut. Știu că ești obosit de drum, abia ai sosit, însă de 
îngrijorare n-am mai putut să aştept. 

— Am adus cu mine pergamentul pe care este scrisă înțelegerea cu 
Pompeius. Păstrez o deplină admiraţie pentru, bătrânul Acornion, obținuse 


condiţii care ar fi ferit mult timp Dacia de pericol. Dar, dacă aşa au vrut 
zeii!... În loc să-l ajutăm, l-am împins în greşeală pe Pompeius. 

— Ce vrei să spui, Comosicus?! se grăbi regele. 

— Mărite rege, am chibzuit mult asupra dezastrului ce s-a petrecut și am 
făcut legătură cu cele aflate mai târziu. 

— Cum l-am împins noi în greșeală? 

— Oferindu-i ajutorul nostru. Noi am fost de bună-credinţă, am fi sărit 
la vreme. El, convins că-l va zdrobi pe Caesar, s-a grăbit, spunându-și — asta 
cred eu — că, dacă nu va reuși la prima lovitură, va da pe a doua, împreună 
cu noi. Fugari din legiunile lui au spus că ei erau peste cincizeci de mii, pe 
când Caesar nu avea nici jumătate. Se înțelege că, dacă ar fi fost prins între 
legiunile lui Pompeius și pâlcurile oastei dace, Caesar n-ar mai fi avut nici o 
scăpare 

— Da, asta așa este!... murmură regele, apoi deodată, schimbă tonul: Tu 
ce crezi, Caesar a aflat că eu m-am oferit să-l ajut pe Pompeius? 

— Mărite rege, atunci, în toiul pregătirilor pentru luptă, poate că nu a 
reuşit. Am prins iscoadele sale, ele n-au mai dus vestea; mai târziu însă, se 
poate să fi aflat. A luat mulţi captivi din legiunile înfrânte: legionari, 
decurioni, centurioni, tribuni... nu este exclus ca unii dintre aceştia să fi 
ştiut că oastea dacă sosise în văile din munţii Haemus spre a le da ajutor. 

— Sau pentru a-și apăra hotarul din acea parte a ţării! 

— Da, oricine ar fi putut gândi astfel, dacă Acornion nu s-ar fi dus în 
tabăra de la Heraclea Lyncestis. Dar, Mărite, rege, de ce să ne mai 
frământăm acum pentru ce s-a petrecut? Caesar nu cunoaște care a fost 
înţelegerea, acest pergament nu i-a căzut în mână, iar noi nu-l vom ţine, ci-l 
vom arde. Crezi că ar fi bine, Mărite rege, să-l păstrăm? 

Tarabostele Oroles avea ochii umezi, îşi privea cu dragoste şi admiraţie 
feciorul, se mândrea cu el. 

— Tu ce zici, Deceneu? Taci, te mulțumeşti numai să asculți? De multe 
ori m-ai ajutat cu sfatul tău. 

Marele preot se mișcă nehotărât în scaun. Și el arăta îngrijorat, încă nu 
era limpede în mintea sa ce ar fi de făcut. Răspunse: 

— Mărite rege, popoarele — ca şi oamenii — sunt supuse întâmplărilor, 
prefacerilor pe care le aduc în decursul anilor evenimente neprevăzute. 
Nimeni nu știe care îi va fi destinul: nici Roma, nici Dacia... nici Caesar şi 
nici Burebista. 


— Acum Caesar este stăpânul Romei și al imperiului... murmură 
Comosicus. 

— Este stăpânul, reluă marele preot, dar nu-și dă seama câți dușmani are 
printre popoarele subjugate şi printre adversarii săi: militari, senatori, 
patricieni. Poate că zeii i-au hărăzit un sfârşit nu chiar așa de frumos. 
Deocamdată pericolul este numai în minţile și sufletele noastre, suntem 
îngrijoraţi că s-ar putea ca legiunile romane să se îndrepte spre Dacia. 
Timpul ne va arăta cum se vor desfășura lucrurile. Ceea ce se cere din 
partea noastră este să ne încordăm atenţia şi să ne întărim puterea. 

— Adică să mai construim cetăţi bine apărate și să ne facem cât mai 
mulți aliaţi printre vecini, completă regele. Tu ce zici, Comosicus? 

Frământase mult în suflet situația ce se crease pentru Dacia, vedea ce 
cale trebuia aleasă, de acea şi lăsase o bună parte din oaste în tabăra de la 
poalele munţilor Haemus, pentru a opri și alunga cetele de legionari, 
cohortele și centuriile care ar porni după jafuri și luare de captivi. Răspunse 
cu voce ce arăta respect şi supunere: 

— Mărite rege, la Roma era o vorbă: Câteodată chiar şi un nebun, un 
gladiator disperat poate să răstoarne cu totul situaţia politică. Caesar este 
doar om, are duşmani mulţi. Trebuie să trimitem un mesaj senatorului 
Cornelius Laberius printr-un om de-al lui Hegias, care îl va duce lui 
Hortensius Maximus. Îl vom îndemna să înteţească lucrătura împotriva lui 
Caesar. De fapt Pompeius s-a sprijinit pe patricieni, nu se poate ca aceştia să 
nu poarte o luptă în Senat. Caesar este omul plebeilor, al celor mulţi, 
puterea lui stă în tăria legiunilor, în hotărârea de a lupta a legionarilor săi, 
lucru pe care l-au dovedit cu prisosință în bătălia de la Pharsalus. Toate 
acestea se pot petrece acolo. Întrebarea este: ce trebuie să facem noi? Mărite 
rege, fac rugămintea de a mă ierta dacă părerea mea este alta, nu se 
potriveşte gândurilor tale. Nu e rău să avem și cetăţi întărite, dar mai 
important este să pregătim o armată cât mai puternică, bine organizată, 
disciplinată, cu arme tari. Dacă mergem cu gândul să ne apărăm sprijinindu- 
ne pe cetăţi, lucrul acesta ar putea fi prea târziu, pentru că asta ar însemna 
că dușmanul a reușit să pătrundă în ţară şi să se miște în voie înăuntrul ei, 
deci va fi greu de învins și alungat. 

Ascultându-l, regele îşi aminti că înainte de a-i bate pe scordisci și pe 
odriși, când încă nu înfăptuise Dacia Mare, Ovinius Redius îi vorbise la fel, 
nu vedea salvarea în cetăţi. Gândi că și Comosicus cunoştea destul de bine 


pe romani, poate că în aceeași măsură ca și constructorul care îşi trăise o 
bună parte din viaţă la Roma. Se hotărî: 

— Bine, nu ne rămâne altceva de făcut decât să așteptăm, însă așteptarea 
noastră să fie îmbinată cu pregătirea. Este bine ce a spus Comosicus, dar 
este tot așa de bine să nu ne dovedim lipsiţi de prevedere. O vorbă veche 
înțeleaptă spune că nu strică să fie pus răul înainte, adică să te aştepţi la 
ceea ce ar fi cea mai grea situaţie. Vom pregăti cu toate căpeteniile de 
ținuturi şi cu toţi tarabostii cât mai numeroase pâlcuri de oaste şi vom făuri 
arme tari, fără să neglijăm întărirea cetăților și construirea altora în poziţiile 
înguste pe unde dușmanul va fi nevoit să-și treacă legiunile. Ne vom ruga 
Marelui zeu să ne ajute. Poate că lucrurile stau aşa cum spune Marele preot: 
pericolul să existe numai în minţile şi în sufletele noastre. Ar fi o pedeapsă 
prea mare din partea lui Zamolxis ca, după ce am întemeiat Dacia Mare şi 
întărit unirea dacilor, să pierdem ţara zdrobiţi de legiunile romane. Tu, 
Comosicus, vei sta mai mult pe lângă mine, ca şi Marele preot, voi sunteți 
cele mai bune ajutoare ale mele. Acum să ne vedem de treburile de fiecare 
zi. 

Comosicus ieşi urmându-și tatăl. Afară, între coloane, când să coboare 
pe treptele scării, îl opri Carpio: 

— Ştii că eşti aşteptat? La Serena au venit Andra și Carpina. Andra mi-a 
spus să te trimit la ele. Să te ţii tare, gladiatorule, vezi că vei avea de luptat 
cu trei femei, care nu sunt lipsite de farmec şi de istețime. Cam de mult 
timp am auzit-o pe Andra că vrea să vină la Serena. 

Încăperea în care Serena își petrecea cea mai mare parte din zi era bogat 
mobilată, nu se deosebea prea mult de exedra unei înstărite patriciene sau a 
soţiei unui arhonte din cetăţile pontice. Hegias adusese tot ce socotise mai 
bun, scump și frumos, aşa cum se cădea pentru fiica regelui. Când 
Comosicus intră le găsi pe toate trei strânse, stăteau pe scaune una cu fața la 
alta, vorbeau şi râdeau. Se opri la câţiva paşi de ele și le privi atent. Erau 
trei femei în puterea vârstei, cu trupurile mult împlinite, însă clocotind de 
viață. Carpina era mamă a trei copii mari: doi băieţi și o fată, ajunși la 
adolescenţă. Numai la Serena vedea ceva aparte, o tristeţe ascunsă, o 
neîmpăcare în sine. Singura ei preocupare rămăsese îngrijirea tatălui, pe 
care vârsta începuse să-l împuţineze și să-i scadă puterea. Toate trei îşi 
păstraseră frumuseţea, fiecare în felul ei, brodată cu semnele maturității. 
Pentru el însă rămăseseră fetele cu care se jucase pe plaiurile de la Arcidava 
şi de la Tibiscum, se revedea în anii frumoşi ai copilăriei. 


— Te aşteptăm de mult, cu nerăbdare, Comosicus. Toate trei ne rugăm 
Marelui zeu pentru tine! îl primi Carpina. De când te-ai înapoiat, n-ai stat 
niciodată singur cu noi, să ne povestești din întâmplările trăite, să ne 
reamintim de anii când ne jucam și alergam după fluturi. 

— Aceeaşi dorință nutresc încă de când am pornit din Roma încoace. 
Marelui zeu mă rog şi eu pentru voi! Când vă privesc mai bine, ceva se 
răscoleşte în sufletul meu, fiecare din noi și-a avut zbuciumul său. 

— Haideţi, să uităm pentru câteva clipe că am ajuns la jumătatea vieții, 
să redevenim cu sufletele copiii de altădată, reluă Carpina. Adică să vorbim 
deschis, cu sinceritatea şi nevinovăția din acele vremuri. Ce faci tu, 
romanule, sclavule, gladiatorule, nu știu cum să-ţi zic, tot mai ai de gând să 
rătăceşti? 

— Mai ţineţi minte când vă alergam pe plaiul de la Arcidava, vă 
prindeam şi vă trăgeam de codițe? Odată Serena supărată mi-a spus: 
„Motanule!” Probobil că în goana noastră o zgâriasem cumva prea tare. 

— Eşti motan şi acuma... murmură Serena, şi pe faţa ei se contura un 
zâmbet. 

— Da, Serena, sunt, dar un motan bătrân și leneş... Dacă zeii ar avea 
putere şi ar vrea — lucru în care nu mai cred — i-aș ruga să-mi ia din spate 
toți anii pe care i-am trăit ca sclav şi ca gladiator. Am avut odată ca stăpân 
un negustor care mă punea în fiecare zi să car marfă în prăvălie, iar când 
zorul era mare și lume multă, mă lăsa să servesc și eu clienții. Eram într-o 
cetate de pe țărmul Mării Propontida. Într-o zi am rămas singur, stăpânul 
fusese chemat de un arhonte, unul din cei ce conduceau cetatea. Stăteam pe 
un scaun şi gândul îmi alerga departe, spre Dacia, spre voi, spre tot ce 
lăsasem aici. În liniştea ce mă înconjura, am auzit târșâit afară, apoi am 
văzut o bătrânică intrând. Era neputincioasă, cu straiele rupte pe ea. Cu 
ochii plini de lacrimi, a întins mâna, mi-a cerut cu voce de plâns și de 
rugăciune să o ajut cu ceva. Cum eram singur — nu-mi dau seama dacă din 
milă sau din ura ce o purtam stăpânului — i-am luat traista şi am umplut-o cu 
tot ce aveam mai bun de mâncare în prăvălie. Atunci s-a întâmplat un lucru, 
la care întotdeauna mă gândesc ca la o minune: deodată bătrâna s-a 
schimbat, parcă nu mai era aşa de neputincioasă, privirea i-a devenit vie, 
ochii îi luceau arzători. „Iu, tinere, ai să treci prin multe încercări grele, dar 
din toate ai să scapi cu bine. Târziu, când vei fi un bărbat în puterea vârstei, 
vei ajunge o mare căpetenie în ţara ta. Ai acolo o fiinţă care în tot timpul se 
gândeşte la tine. Tu nu ştii de asta, însă va veni vremea când vei afla-o. Îţi 


vei regăsi liniștea după ce se va întâmpla o moarte năpraznică, iar tu vei 
deveni un mare luptător!” mi-a spus săltând traista şi pornind spre uşă. Cele 
prezise de ea m-au ajutat, mai ales pe vremea cât am fost gladiator, mi-au 
dat putere să nu mă tem de moarte, apoi cu timpul am început să le dau 
uitării, n-am mai crezut în ele de când acolo la Roma am primit vestea că 
aceea ce mă urmărea cu gândul fusese luată de Marele zeu... 

Andra urmărea schimbările ce se produceau pe fața Serenei. Ascultându- 
|, încrederea ei în viitor sporise, îi crescuse speranța. 

— Acum ai început să crezi din nou în cele prezise de acea bătrână? îl 
întrebă Carpina. 

— Nu mi-am făcut o preocupare din asta, am altceva mai bun de 
îndeplinit: încerc să-l ajut pe rege din toate puterile. 

— Te potriveşti cu Serena... murmură Andra. 

— Ce vrei să spui?! o întrebă mirat. 

— Dar e uşor de văzut, Comosicus. Tu îl ajuţi pe rege, iar Serena își 
îngrijește tatăl, îi ușurează povara bătrâneţii. Fiecare din voi este un sprijin 
pentru el; vă completaţi unul pe altul, răspunse Andra, apoi se grăbi să 
adauge: nu va mai rămâne decât să fiți unul al altuia. 

Momentul era creat. Carpina se grăbi să nu-l piardă: 

— Andra, vreau să-ţi arăt câteva flori afară, în mica grădină dintre 
coloanele ce formează ceea ce constructorul ne-a spus că se numește 
peristil. 

leşiră amândouă grăbite. Comosicus înțelese că totul fusese pregătit spre 
a-l lăsa singur cu Serena. Trase scaunul și se aşeză alături de ea. Nu-l 
încerca nici un fel de tulburare, reflectase deseori asupra a ceea ce avea de 
făcut dacă vreodată vor rămâne singuri. 

— Serena, a spus bine bătrâna aceea, e adevărat că cineva se gândeşte 
tot timpul la mine? 

— Da, nici nu vreau să ascund acest lucru... 

— Știu, Andra mi-a spus totul. Tu ai avut întotdeauna un loc în sufletul 
meu, nu am uitat frumoșii ani ai copilăriei, când ne jucam împreună... 

— Şi când trăia Ina? 

— Da, chiar şi atunci, mă socoteam legat de tine printr-o prietenie 
duioasă. 

— Eu rămăsesem legată altfel... Dar era ceva ce nu se putea... 

— Serena, trebuie să privim lucrurile la rece, să nu ne lăsăm încântați de 
iluzii. Eşti fiica regelui, iar eu lupt, îl ajut pe rege. Nu vreau să se creadă că 


fac asta cu preţul obţinerii ca soţie a fiicei sale. O fată de rege trebuie să 
aibă ca soţ tot un rege, sau o căpetenie de-a unui popor vecin, de a cărei 
prietenie țara are nevoie. Suntem cu toții într-o așteptare plină de încordare. 
Stăpân al Romei este acum Caesar, pe el nu ni-l putem face aliat, așa cum se 
reuşise cu Pompeius. Ne temem ca legiunile romane să nu fie îndreptate 
spre Dunaris. Vreau să fiu în slujba regelui, ca oricare dac care își iubeşte 
ţara mai presus de orice. 

— Te înţeleg, Comosicus! Tu rămâi pentru mine același, te voi purta în 
suflet ca şi până acum, fără nici o speranţă... 

— Nu trebuie să priveşti aşa lucrurile, eu te preţuiesc mult, Serena! 
Poate că va veni o vreme când te vei convinge că în inima mea și-a făcut 
loc o caldă și potolită dragoste pentru tine. Se cade să avem răbdare, viitorul 
ne va povăţui ce trebuie să facem. Numai Marele zeu cunoaște destinul 
nostru... 

— Da, mă voi stăpâni, ca şi până acum... murmură ea cu ochii umezi de 
lacrimi. Vrei să mergem și noi după ele, să vedem florile? Acum sunt mult 
mai liniştită. Ştii totul... 

Ședeau toţi trei în jurul mesei din cerdacul cetăţii Rasidava, dată de rege 
lui Rundacis încă înainte de sfârșitul luptelor care au dus la întemeierea 
Daciei Mari, după ce îl judecase pe tarabostele Burrennus și-l făcuse sclav. 
El, Rundacis, ţinuse mult să-i aibă câteva zile ca oaspeţi pe Comosicus și 
Carpio. Începuse să se închege între ei o strânsă legătură sufletească, 
simțeau că au ceva comun care îi unea: toţi erau atașați regelui, îl iubeau, se 
arătau supuşi, gata în orice moment să-şi sacrifice viaţa pentru el și pentru 
țară. Fiecare cunoscuse în felul său suferința şi revolta, fiecare nutrea 
dorinţa de a ajuta cât mai mult pe cei umili și obidiți. Comosicus rămăsese 
cu o astfel de pornire încă de când trăise viața de sclav și de gladiator. 
Carpio nu putea să uite lipsurile în care trăise în copilărie, când tatăl său, 
comatul, muncea pe moșia tarabostelui din primăvară până toamna și nu 
primea bucate nici atât cât să-și ţină familia, își duceau viaţa mai mult 
înfometați. Cât priveşte pe Rundacis, fostul sclav, necunoscându-și tatăl, 
nici mama, își concentrase toată dragostea asupra părinţilor soţiei. L.uase 
nevastă pe fata unui comate, alături de care muncise pe șantierul de la 
Sarmizegetusa, şi-l adusese cu întreaga familie la Rasidava, după ce primise 
cetatea de la rege. Cum el se ocupa mai mult de oaste — rămăsese căpetenia 
unui pâlc de călăreţi — lăsase pe comatul socru să se ocupe de treburile 
cetăţii. Acesta nu avusese cum să vadă altfel lucrurile, decât tot ca un 


comate, împărţise fiecărei familii din satele ce aparţineau de moşie atâta 
pământ cât putea să muncească, lăsând la voia lor să dea din bucate numai 
atât cât credeau că le prisosea. Din primul an oamenii dovediseră atât suflet 
cât și cinste, aduseseră la cetate jumătate din câte recoltaseră, pentru că aşa 
credeau ei că era drept. Știau dealtfel că tarabostele avea datoria să dea 
hrană, veşminte și arme pentru oaste, să trimită ceva pe Kogaion pentru 
cultul lui Zamolxis și să păstreze rezerve pentru zile grele de război. Ce se 
făcuse la Rasidava nu se aflase în altă parte, nu știa nici regele, Rundacis se 
temea că va întâmpina opunerea taraboştilor și-l va obliga să se poarte cu 
comatii la fel ca ei. La fel procedase şi Carpio, îşi adusese întreaga familie — 
tatăl, mama, fraţii și surorile — la Carsidava, înălțase o casă bună la 
marginea satului de sub cetate, alături de ateliere şi saivane, și o lăsase să 
gospodărească moşia, fără să iasă însă din cuvântul tarabostelui Oroles. 
Andra îi respecta mult părinţii, cobora deseori la ei și rămânea acolo ziua 
întreagă. Astfel, dintre ei trei, Comosicus nu se vedea prea strâns legat de 
ceva, rămăsese cu totul în slujba regelui, nu dorea nici cetate, nici moşie. 

Stăteau în jurul mesei cu ulcelele de vin în faţă. Toamna începuse de 
mult, copacii își pierduseră o parte din podoabă. Pădurea de pe povârnișul 
din apropierea cetăţii era un covor de pete verzi, galbene și brune, ce se 
schimbau de la o zi la alta. Departe, spre crestele munţilor, se întindea o 
pâclă ce se înălța din văi. Tăceau. Fiecare povestise câte ceva din viaţă, 
întâmplări legate mai ales de suferințe, de răutatea unor oameni. în sufletul 
fiecăruia stăruia o umbră de îngrijorare, viitorul nu se contura prea limpede, 
mai ales după ce Pompeius fusese înfrânt de Caesar. 

— Ce te frământă, Comosicus? întrebă Rundacis. Parcă ai vrea să 
vorbeşti şi te stăpâneşti. Crezi că se petrece ceva la Sarmizegetusa? 

— Numai Marele zeu poate să ştie prin ce ne va fi dat să trecem. Pe la 
sfârşitul verii, trimis de rege, am făcut o călătorie lungă, am trecut pe la 
fiecare căpetenie de ţinut. Ce am văzut la Scorilo mi-a plăcut, este un bun 
conducător, aduce la îndeplinire tot ce i se cere, nu iese din cuvântul 
regelui. Ceilalți: Cotiso, Zyraxes, Rholes și-au luat cam multă libertate, se 
simt departe de Sarmizegetusa, se poartă ca nişte regi ai ținuturilor lor. M- 
am întrebat de ce fac ei astfel și mi-am dat, după îndelungă chibzuială, un 
răspuns: îi ştiu pe rege și pe Marele preot ajunși la bătrâneţe, porniţi pe 
panta neputinței. Umblând prin ţară de la o căpetenie la alta, m-am oprit 
pentru popas pe la cetăţile unor tarabosti. Şi la aceștia am văzut că se tem 
mai puţin de rege. În drumul meu am trecut prin sate, am văzut cum trăiesc 


comatii, aceia care au luptat pentru înfăptuirea Daciei Mari, cât de 
sărăcăcioase sunt colibele lor, în ce mari lipsuri se zbat. Şi totuși avem o 
ţară bogată, negustorii din cetăţile pontice cumpără multe lucruri de aici. La 
noi se găsește fier, aur, sare, miere, ceară, blănuri, lemne şi câte altele, aici 
sunt... 

— Da, Comosicus, avem şi vindem, străinii ne socotesc bogaţi, însă cei 
ce vând sunt tarabostii şi capnoboţii care au în grijă moșiile cultului lui 
Zamolxis, îl întrerupse Rundacis. Ceilalţi, comatii, muncesc şi suferă, ei nu 
stăpânesc nimic. 

— Vedeţi voi, toate astea mă frământă greu, reluă Comosicus. Ca sclav 
am trăit în multe cetăți, am avut numeroși stăpâni, iar ca libert am stat timp 
îndelungat la Roma, ascultând de cuvântul regelui. Am cunoscut acolo 
patricieni, magistrați și senatori, oameni bogaţi, cu ferme întinse, frumoase, 
bine cultivate, folosind sclavi. Restul populaţiei — plebeii — se bucură de 
oarecari drepturi şi libertate, îşi are fiecare o bucată de pământ pe care o 
muncește, din care trăiește. Dintre plebei unii se fac meșteşugari sau 
negustori, ajung să câștige bine. Am văzut acolo mulţi liberţi care s-au 
apucat de afaceri bănoase, s-au îmbogăţit repede. Ce poate să facă la noi 
comatul? Nimic. În afară de ceea ce i se poruncește de taraboste, nu are 
voie nici să părăsească moşia, să se mute în altă parte. Tu cum ţi-ai luat 
părinţii, Carpio? Dar tu socrii, Rundacis? S-au învoit tarabostii lor să-i lase 
să plece? 

— Nu, au ascultat de cuvântul regelui, răspunseră amândoi. 

— Pentru mine, viața unui comate dac este pe jumătate sclavie, continuă 
Comosicus. Ceva trebuie făcut. I-am spus regelui, iar el mi-a răspuns că 
asta este datina. Fiind bătrân, e greu să se învoiască la o schimbare nouă. 
Noi trebuie să chibzuim și să mai vorbim despre aceste lucruri. Mă încred 
în voi, Carpio și Rundacis, îmi descarc sufletul: dacă nu ar fi pericolul 
legiunilor romane, primejdie ce mi se pare destul de apropiată, eu unul aș 
deveni capul unei răscoale. I-aş ridica la luptă pe comati împotriva 
taraboștilor. Știu că asta l-ar supăra pe rege, dar dacă altfel nu se poate, ar fi 
singura cale, s-ar lua câte o parte din fiecare moșie și s-ar împărţi celor din 
sate. Voi ce credeţi, aş putea strânge mulţi oameni hotărâți să pornească 
alături de mine? 

Rundacis se grăbi să răspundă: 

— Socrul meu își aduce aminte deseori de viața pe care a dus-o la 
tarabostele de la care l-am luat, nu vorbeşte niciodată despre el fără să-l 


înjure și să-l blesteme. La fel e strânsă obidă în sufletul oricărui comate, dar 
asta nu înseamnă că ar fi și gata să pornească o răscoală. Fi cred că așa a 
lăsat Marele zeu, aşa e datina, asta s-a moştenit din bătrâni. Dar mai presus 
de toate se tem, mulți sunt îngroziți de cruzimile taraboșştilor şi de 
răzbunarea preoților. Cine este luat şi dus pe Kogaion i se pierde urma 
pentru totdeauna. Gărzi din oastea preoţilor cutreieră nestingherite satele, 
căutându-i pe cei ce s-au îndepărtat de credinţa Marelui zeu, sau care 
duşmănesc tagma preoțească. Capnoboţii sunt spaima comatilor. Dar nu ți- 
am răspuns la întrebare, m-am luat cu vorba, spunându-ţi fapte de care nu se 
poate să nu fi aflat, deși ai trăit atât de mulţi ani printre străini. Ştii când vor 
porni comatii la răscoală? Când vor avea căpetenii în care să se încreadă. 
Eu aş putea să-i fac să mă urmeze pe mulţi de pe moșia cetăţii Rasidava, să 
fie un fel de căpetenii, să meargă prin satele altor taraboști și să îndemne 
oamenii la luptă. Dar nu văd ce ar fi de făcut mai departe... Să se înfrunte 
cu oastea regelui? 

— Nu, să se alăture oastei lui! 

— Dar regele va fi de partea taraboştilor!... Și apoi să nu uităm un 
lucru, toţi trei suntem căpetenii în armata dacă. ÎI vom părăsi pe rege tocmai 
noi, oamenii lui de încredere? Vezi tu, Comosicus, treaba asta s-ar putea să 
iasă destul de încurcată. Ţara trebuie să fie strâns unită, mai ales acum când 
deasupra ei apasă pericolul pornirii spre Dunaris a legiunilor romane. 

— Să vedem, poate vom găsi o cale... murmură Comosicus. Sper că 
viitorul ne va arăta calea de urmat. Acum nu este vorba de grăbit 
desfășurarea faptelor, ci numai de o pregătire a lor. 

Rundacis se săltă de pe scaun şi se repezi să deschidă ușa. Pe scară urca 
cineva. Înăuntru intră un bătrânel, mic de statură şi iute în mişcări. 

— Marele zeu să vă dea tot ce doriţi! salută el. 

— Este tata-socru, lămuri Rundacis. V-am spus, el este ca și stăpân al 
moşiei cetăţii Rasidava. Oamenii au început să uite cum trăiau pe vremea 
lui Burrennus. 

— Am aflat că sunteţi aici şi am venit să vă văd, se porni bătrânul 
aşezându-se pe un scaun. Am auzit și eu că sunteți căpetenii de încredere 
ale regelui; mai ales tu, Comosicus. Pe tine nu te-am văzut, Carpio a mai 
fost pe aici. Nu te grăbi cu ulcica, feciorule, spuse lui Rundacis, ştii că am 
obiceiurile mele, nu gust vinul decât spre seară, când mă liniştesc cu 
treburile. Mă uit la voi și îmi vine să râd. V-aţi împrietenit bine, sunteți 


bărbaţi în toată puterea, îmi place cum arătaţi aşa laolaltă: un fecior de 
taraboste, un fecior de comate şi unul care a fost sclav. 

— Rundacis ne-a spus că oamenii au început să uite cum trăiau pe 
vremea lui Burrennus, vrei să ne destăinui cum ai făcut? 

— Asta n-a fost greu, totul e să ai suflet. Am lăsat pe fiecare să ia 
pământ atâta cât poate să muncească, iar cetăţii să-i dea cât crede el că îi 
prisoseşte. Și să ştiţi că oamenii dau din toată inima. Dar şi eu sunt toată 
vremea printre ei, cu un sfat, cu o vorbă bună, cu o glumă, încât am ajuns 
să-l cunosc bine pe fiecare. Pe cei mai neputincioşi i-am luat la saivane, i- 
am pus să păzească turmele. De asta s-a şi întins vestea despre cele ce se 
petrec la Rasidava. Uite, să vă spun o taină, continuă bătrânul trecându-și 
degetele printre șuvițele din barbă, este ceva de care nu i-am spus nici 
feciorului, lui Rundacis. Primesc pe moșia Rasidavei pe cei ce fug din altă 
parte, îi așez în locuri mai ferite, aproape de păduri, îi las să-și înjghebeze o 
colibă şi le dau pământ de muncă. Unde tarabostele şi ciracii lui sunt răi, 
oamenii nu pot să mai îndure şi fug. Pe cei ce-i prind îi pun în lanţuri. Unul 
a venit cu femeia şi cu fetele, are două, numai ca să-și scape copilele de 
poftele feciorului tarabostelui. Spunea că era un depravat care nu făcea 
altceva decât să pună mâna pe fiicele și muierile comatilor. Am aici câţiva 
care s-au bătut cu străjeri din garda cetăţii lor, pentru că veniseră să le ia 
aproape toată munca de peste vară. Stau deseori de vorbă cu ei, când îi 
priveşti vezi că toţi sunt adevăraţi luptători. 

— Dar dacă fugarii sunt sclavi, ce faci? întrebă Comosicus, a cărui 
însuflețire creştea pe măsură ce îl asculta. 

— Îi primesc şi pe ei, că sunt tot oameni. Celor de sânge dac le dau un 
loc de muncă, îi las liberi alături de comati, iar pe cei proveniţi sclavi din 
captivii luați în lupte îi bag printre sclavii noştri. Am câţiva buni 
meșteşugari, mai ales făurari, lucrează în atelierul pentru pregătirea armelor. 
Dar m-am luat cu vorba, vă las, plec, că am treabă. Asta am vrut, să te văd 
pe tine, Comosicus. Voi sunteţi bărbaţi în putere, la voi e speranţa să-l 
ajutaţi pe rege. El trebuie să fie tot aşa bătrân ca și mine, are nevoie de 
căpetenii tinere în jurul său. Mă voi ruga Marelui zeu pentru sănătatea 
voastră! încheie bătrânul săltându-se de pe scaun și pornind spre ușă. 

Un timp în cerdac se întinse liniştea. Se priveau unul pe altul, sorbind 
vin din ulcele la răstimpuri, fiecare frământându-și gândurile. 

— Da, am găsit! rupse tăcerea Comosicus. Bătrânul parcă a fost trimis 
de Marele zeu să ne lumineze mințile. Rundacis, vom face în taină din 


cetatea Rasidava locul unde vom strânge şi pregăti cetele noastre de luptă, 
din care vor face parte comati şi sclavi. Dacă vreodată tarabostii se vor 
ridica împotriva regelui, sărim cu cetele noastre, iar de nu, le vom alătura 
oastei ţării. Nu prea văd acum ce ar trebui să facem, dar timpul ne va ajuta. 
Să ne legăm prin jurământ că scopul luptei noastre va fi acesta: tarabostii să 
dea pământ comatilor de pe moşiile lor, sclavii de sânge dac să devină 
oameni liberi, ca și comatii, iar noi trei să fim ca un zid de apărare în jurul 
regelui. Tu, Rundacis, să alegi oameni de încredere și să-i trimiţi prin ţară, 
să dea sfoară în taină ca toţi cei ce vor să lupte pentru a-și făuri o viaţă mai 
bună să pornească pe căi ocolite, ascunși prin păduri și văi, să se adune la 
Rasidava. Și, tot aici, să grăbești făurirea de arme. 

Į arna fusese grea, cu geruri aspre și zăpadă multă. Pe timpul cât omătul 
gros acoperise câmpiile și drumurile, în întreaga țară nu se mai văzuse 
mișcare, totul arătase pustiu, numai fumurile ce se ridicau domoale din 
hogeacuri fuseseră singurele semne ce arătau că prin sate viaţa își urma 
cursul. Venise apoi primăvara timpurie, cu căldură multă, grăbind răsărirea 
florilor, creşterea ierbii și înverzirea pădurilor. Pretutindeni pe moşiile 
taraboștilor, comatii erau scoși la muncă. La Sarmizegetusa și pe Kogaion 
soseau şi porneau trimişi spre toate ţinuturile ţării, regele și marele preot se 
îngrijeau de pregătirea și întărirea oastei, așteptând veşti despre mișcările 
legiunilor lui Caesar. Dar tot o dată cu venirea primăverii începură să huruie 
şi carele negustorilor porniţi din cetăţile pontice. 

Era o zi frumoasă. Marele preot se plimba în jurul marelui sanctuar, 
sorbind cu nesaţ aerul proaspăt, răcoros. Soarele se ridicase către vremea 
prânzului. Se gândea la multe, era îngrijorat ca şi regele, se zbătuseră să 
întemeieze Dacia Mare, avuseseră câţiva ani de liniște, apoi le pătrunsese în 
suflete teama de Roma. Se opri din mers când îl văzu pe capnobotul Rogus, 
căpetenia gărzii sale, urcând pe drumul ce ieşea din cetate, însoţit de un 
străin care, după veşminte, părea a fi un preot de la vreunul din marile 
temple de prin țările dinspre miazăzi, vizitate în călătoriile sale din tinereţe. 

— Mă rog Marelui zeu pentru sănătatea ta, mare preot! rosti capnobotul, 
aplecându-se cu cucernicie. La noi a venit acest om cititor în stele, care știe 
să prezică viitorul, spune că se numește Astydamas. 

— Mă rog şi eu lui lupiter pentru tine, Mare preot! se grăbi să salute 
noul venit. Sunt preot la Marele templu al lui Iupiter din Caria, ţară dincolo 
de Marea Propontida, care se găseşte acum sub stăpânirea Romei. Am 
umblat pe la multe popoare, cunosc înţelepciunea şi puterea credinţei 


multora din cei ce se roagă altor zei, dar mai presus de toate am învăţat să 
citesc în stele. Tot ce se întâmplă, în bine sau în rău, este arătat de locul pe 
care îl ocupă anumiţi aștri pe cer. Din mișcările lor pot să-mi dau seama de 
mărimea anilor şi a lunilor, de scurgerea timpului și de măsurarea lui. 

Marele preot îl asculta cercetându-l. Era trecut de jumătatea vârstei, avea 
faţa prelungă, slabă, puternic bronzată, în barba rară luceau fire albe, iar 
trupul era uşor adus de spate, semn că umblase mult, numai ochii îi erau vii, 
avea o privire pătrunzătoare. Vedea binevenită sosirea lui, de mult se 
gândea să facă o verificare amănunţită a calendarului dac, însemnat prin 
blocuri pătrate de piatră înfipte în pământ, așezate după anumite reguli într- 
un cerc, fiecare în legătură cu poziţia soarelui pe cer. Întreagă acea 
ingenioasă măsurătoare a timpului se afla înăuntrul marelui sanctuar. 

— Mă rog și eu lui Zamolxis pentru tine! rosti cu ton de bună primire. 
Nu înţeleg cum de ai ajuns să rătăceşti tocmai prin Dacia?! 

— Am venit fiindcă vreau să cunosc bine cultul lui Zamolxis, să aflu ce 
ştiţi voi să citiți în mersul stelelor, în semnele pe care ele le fac în orice 
moment una față de alta și toate privite împreună. După cele ce cunosc eu, 
am să încerc să prezic viitorul poporului dac. Este o veche dorință a mea: să 
învăţ şi ceva de la daci. Dar, în afară de asta, am venit și pentru că am fost 
trimis. i-am adus un pergament din partea Marelui pontif al Marelui 
templu al lui Iupiter de la Roma. Știu că Marii preoţi de pretutindeni se ţin 
în strânsă legătură, de multe ori se ajută între ei. 

— Noi avem bune relaţii cu Marele templu de la Delfi, iar prin el cu 
celelalte. Dar ia să văd pergamentul adus, sunt curios să aflu, ce a putut să- 
mi scrie Marele pontif de la Roma? 

Astydamas îşi desfăcu mantia de preot şi trase din sân un sul de pânză, îl 
desfășură şi îi întinse pergamentul. Marele preot începu să citească în 
şoaptă: „Marele preot al templului lui Iupiter, Marele pontif al Romei, către 
Marele preot al lui Zamolxis, Marele pontif al Daciei. 

Sănătate! 

Din grija și din mila pentru oameni, mă rog în fiecare zi lui Iupiter, spre 
a face ca pretutindeni să se întindă belșugul, bucuria și pacea. Știu că regele 
vostru de mulţi ani a strâns întregul neam al dacilor între hotarele unei 
singure țări. De curând, tot gândindu-mă la vrednicul și viteazul vostru 
popor, am avut o revelație care mi-a umplut sufletul de credinţă și 
cucernicie: Marele Iupiter şi Marele Zamolxis sunt fraţi. De atunci, de câte 
ori intru în templu tot mai mult se întăreşte în mine această convingere, 


parcă îl aud pe zeu șoptindu-mi că el şi Zamolxis sunt fraţi. Asta m-a făcut 
să mă întreb: dacă mai marii zeilor sunt fraţi, nu trebuie ca romanii şi dacii 
să se poarte unii faţă de alții ca niște fraţi? 

Aici la Roma sunt multe frământări, stăpân al imperiului îl avem pe 
Caesar. Este un om nepotolit, pornit pe cuceriri. Voi, dacii, să nu vă temeti, 
mă aveţi pe mine, nu voi lăsa ca legiunile romane să se îndrepte spre Dacia. 
Marele pontif poate să facă în așa fel încât zeii să nu se arate, prin Marea 
jertfă, binevoitori faţă de o expediţie spre Danubius. Să spui acest lucru şi 
regelui. Îl trimit la voi pe Astydamas, preot cititor în stele, om învăţat și 
mult umblat, care va sta acolo atâta timp cât vei socoti că ai nevoie de 
ajutorul meu. De acum înainte noi doi, Marii pontifi ai Romei și ai Daciei, 
să ținem o strânsă legătură, să ne ajutăm din toată puterea unul pe altul. Să 
ai încredere în Astydamas, să-mi trimiţi prin el orice veste, să-mi ceri orice 
ajutor. Să ştii că şi eu sunt împotriva lui Caesar, mă zbat ca prin mijlocirea 
Senatului și a patricienilor să-i luăm puterea, să-l alungăm din fruntea 
legiunilor. 

Fie ca Marele Iupiter şi Marele Zamolxis să aducă şi să menţină pentru 
totdeauna înfrățirea romanilor cu dacii! Pentru tine, Mare preot, mă voi ruga 
în fiecare zi lui Iupiter să-ţi dea sănătate şi viaţă lungă!” 

După ce sfârşi de citit pergamentul, Marele preot rămase un timp 
nemișcat, cu pergamentul în mână, privind în jos. Era tot numai frământare. 

— Bine, Astydamas, vom vedea... murmură, săltând spre el privirea. 
Gestul Marelui pontif al Romei mi se pare prea frumos, dacă se va dovedi și 
adevărat. La noi eşti binevenit. Ai venit numai singur? 

— Mai am doi însoțitori. Prin ei voi trimite și primi veşti de la Roma. 
Marele preot al lui Iupiter vrea să facă o faptă bună pentru daci. După ce va 
fi doborât Caesar, se va ajunge la o strânsă prietenie între Roma și 
Sarmizegetusa. 

— Capnobot Rogus, îi duci pe toţi în încăperile pentru oaspeţi și îi laşi 
să se odihnească. Noi vom avea mai mult de vorbit, Astydamas, în zilele ce 
urmează, apoi te voi duce la rege. Acum este plecat din cetate. 

După o săptămână, Marele preot intră la rege însoţit de oaspete. Îl găsi 
stând de vorbă cu Comosicus și cu tarabostele Oroles. 

— Mă rog Marelui zeu pentru voi! salută, apoi îl prezentă pe 
Astydamas, lăudând cunoștințele lui de cititor în stele şi prezicător al 
viitorului, vorbi despre rostul trimiterii sale în Dacia şi arătă pergamentul 
adus de la Roma. 


— Mărite rege, îți aduc binecuvântarea Marelui preot al lui Iupiter, 
Marele pontif al Romei! se grăbi oaspetele. El a pus în pergament ce 
gânduri nutreşte pentru tine şi pentru Dacia. 

— Vezi tu, Comosicus, ce scrie, spune-mi de-a dreptul în limba noastră. 

Pe măsură ce îl asculta, pe faţa regelui se succedau lumini şi umbre. Tot 
ce auzea îl uimea, îl îngrijora și îl bucura. Îl îngrijora faptul că pentru 
Roma, Dacia devenise o preocupare, și îl bucura speranţa că acolo se găsea 
un om cu o puternică influență asupra Senatului, care se oferea să le dea 
ajutor. 

— Care este părerea ta, Deceneu? îl întrebă pe marele preot, după ce 
Comosicus tăcu. 

— Ți-am spus de mult ce cred despre zei, Mărite rege. Dacă vestea se va 
dovedi adevărată, ar fi să credem într-o înțelegere între Zamolxis și 
Iupiter... Nu ştie nimeni ce se petrece în lumea zeilor, numai ne 
închipuim... 

— Dar știm, Mărite rege! sări Astydamas. Acest lucru îl aflăm din stele. 
De când am sosit, am cercetat semnele de pe cer şi am aflat viitorul pentru 
tine și pentru Dacia. Tu vei trăi mulți ani, vei avea o bătrâneţe fericită, iar 
țara ta va deveni tot mai bogată şi mai puternică. Va veni o vreme când 
stăpânii Romei vor căuta pe toate căile prietenia cu regele Daciei. Tot ce se 
întâmplă se vede din stele. Eu i-am prezis Marelui pontif al Romei că 
legiunile lui Pompeius vor fi zdrobite, că el va căuta să scape în Egipt, iar 
acolo va fi omorât, lucru ce s-a petrecut întocmai. 

— Dar pentru Caesar ce spun stelele? întrebă regele cu însuflețită 
speranţă. 

— Puterea lui va fi de scurtă durată, Senatul îl va alunga. El este omul 
plebeilor, patricienii nu se vor lăsa înfrânți. Pentru Caesar stelele nu-mi 
arată ceva limpede, aştept ca ele să-şi mai schimbe locul pe cer. 

— Dacă mă vei ajuta, Astydamas, te voi încărca cu daruri! 

— Pe mine mă ajută, interveni marele preot. Am început să verific cu el 
calendarul nostru din Marele sanctuar. Până acum s-a arătat uimit de 
rigoarea cu care noi măsurăm timpul, mărimea anilor și lunilor, precum şi 
de notarea trecutului în scriptele noastre. 

— Aşadar, Marele pontif al Romei s-a hotărât să ne ajute... murmură 
regele, mișcându-se tulburat pe scaun. Tu ce crezi, Astydamas, pentru ce 
face el asta? 


— Mărite rege, am umblat mult și cunosc multe. Am fost pe la toate 
Marile temple din Grecia, Egipt și din alte părţi, am stat de vorbă cu mulţi 
Mari preoţi. Convingerea mea e că ei se unesc spre a deveni mai tari. Va 
veni o vreme când imperiul fără sfârșit al Romei se va destramă ca putere 
politică şi va trece sub conducerea Marilor preoţi. Atunci și credinţele în zei 
se vor uni, vor deveni o singură religie. Lucrul ăsta a şi început să se vadă, 
Mărite rege şi Mare preot, popoarele adoptă zei unele de la altele, le fac 
temple și se roagă lor. Este vorba de noroadele care au căzut sub stăpânirea 
Romei. 

Comosicus asculta împietrit. Numeroșşii ani trăiţi la Roma îl ajutaseră nu 
numai să înţeleagă, ci să şi simtă în adânc modul de viaţă, concepţia despre 
lume, sensurile politicii romane. Se îndoia de bunele intenţii ale marelui 
pontif, oscila în convingere, știa că patricienii îl urau pe Caesar, care se 
ridicase prin plebei, iar acesta — marele pontif — nu putea fi decât de partea 
patricienilor. Îl fulgeră gândul că la Roma se pregătea o mare răscoală 
împotriva lui Caesar și se urmărea ca la nevoie să folosească ajutorul 
dacilor. În acest caz, trimiterea lui Astydamas o găsea explicabilă, marele 
pontif nu avea de unde să ştie de înțelegerea dintre regele dac și senatorul 
Cornelius Laberius, legătură ce se făcuse prin intermediul său şi al 
negustorului Hortensius Maximus. Se ridică, ceru voie regelui să se retragă 
şi ieși. Afară totul arăta vesel în lumina zilei de primăvară. Trase cu putere 
aer în piept, ca pentru a se uşura și linişti, apoi porni pe drumul ce cobora 
către ieşirea din cetate. Pe văile din jur erau presărate construcţii de diferite 
mărimi: locuinţe, ateliere, prăvălii, taberne, magazii și tot felul de dughene 
pe la colțuri de ulite. Cu vremea, Sarmizegetusa nu mai era doar cetatea 
aşezată la înălțime, ci întreaga mulțime a caselor din jur. Se înjghebase o 
aşezare ce se mărea neîncetat, dar care nu avea poziţie de dezvoltare pe o 
întindere mare, ca o urbe romană. Comosicus se îndrepta spre atelierul 
făurarului Diurpanneus, din apropierea topitoriei de fier a lui Arigio. Pe 
gerul aspru din timpul iernii se dusese de multe ori acolo, stătuseră de vorbă 
la căldura focului de pe vatra mare pe care încălzea până la roșu fierul, apoi 
îl fasona pe nicovală. În atelier, sclavii-calfe suflau de zor cu foalele şi 
băteau cu ciocanele de răsunau până departe. 

— Marele zeu te-a adus, Comosicus, îl primi făurarul. Tocmai vorbeam 
cu ei despre tine. 

— Poate că el, Marele zeu, m-a făcut să mă gândesc la voi, să-mi îndrept 
paşii încoace. E bine că îi găsesc aici pe Dades și pe Brodus. De Dades am 


nevoie să mă ajute, iar de Brodus să-mi dea un sfat. Pe unde am rătăcit prin 
străini, am văzut că olarii sunt oameni înţelepţi. Poate că lucrând la roată și 
modelând lutul, mintea lor aleargă nestingherită, filosofează neîncetat. 

— Asta înseamnă că ai să ne spui o veste nouă, s-a mai întâmplat ceva, îl 
întrebă Diurpanneus. 

— Da, ceva care mă face să mă frământ mult, răspunse, apoi povesti tot 
ce aflase în legătură cu venirea lui Astydamas. Regele s-a bucurat, continuă 
el, este convins că cei ce au fost de partea lui Pompeius, adică patricienii, au 
nevoie de ajutorul său. Eu aranjasem altfel lucrurile acolo... 

— Şi dacă nu o fi așa, ce crezi că s-ar putea întâmpla? se grăbi Dades. 

— Nu ştiu, nu pot să-mi dau seama. Când eram în sclavie am trăit un 
timp în preajma unui bătrân sclav, care prinsese din viață multă 
înţelepciune, era un adevărat filosof. El mi-a spus că în Marii preoți nu 
trebuie să se încreadă popoarele, că ei urmăresc unele scopuri ascunse. 
Dacă acel bătrân a avut dreptate, mă întreb: ce vrea să facă Marele pontif al 
Romei? 

Olarul Brodus clatină capul, semn că nu era de aceeaşi părere, vorbind 
totodată: 

— Nu ştiu cum vor fi Marii preoţi ai altor popoare, însă eu unul mă 
încred în Deceneu, n-am nici o umbră de îndoială. El întotdeauna a fost 
alături de rege. Lucrând la roata mea de olar, m-am gândit deseori la zei și 
duhuri, la viață și moarte, la bine și rău, la noroc și destin, dar n-am reușit 
să-mi lămuresc nimic despre soarta oamenilor. Pretutindeni cei bogaţi — 
taraboști sau patricieni, puţini la număr — stăpânesc totul şi trăiesc din 
sudoarea celor mulţi. Acest lucru nu-l văd zeii? Nici Marii preoţi? 
Comosicus ne-a spus de mai multe ori că ceea ce a văzut prin țară nu l-a 
bucurat, ci l-a îngrijorat; tarabostii au început să se arate tot mai puțin 
supuşi faţă de rege. Pe de altă parte, vine şi ne vorbeşte de pericolul 
legiunilor romane. Și am mai prins de la el ceva: ne-a dat de înţeles că dacă 
regele va fi în pericol, el se va face cap de răscoală, va ridica poporul, adică 
pe comati şi pe meșteșugari, și va lupta împotriva celor ce se vor dovedi 
duşmani, adică a taraboştilor. 

— Ai spus bine, Brodus! Ai adus vorba tocmai acolo unde aș fi vrut eu 
să ajung. Până se lămuresc lucrurile, este bine să ne pregătim. Să zicem că 
eu aş deveni căpetenia unei răscoale, va întreb: m-aţi urma? 

— Dacă vei lupta pentru dreptate, vom fi alături de tine! răspunse 
Diurpanneus. 


— Atunci uite ce trebuie să faceţi: tu, Diurpanneus, să făurești în taină 
cât mai multe arme și să le păstrezi la loc ferit, iar tu, Dades, să-i dai 
făurarului tot ce este de lemn pentru armele sale. 

— Şi de mine nu ai nevoie? sări olarul. 

— Tu, Brodus, ştii să vorbeşti frumos, să-i faci pe oameni să te asculte. 
Tu să convingi pe cât mai mulți meșteșugari să mă urmeze, când va veni 
vremea. Dar să nu uitaţi un lucru: totul să se facă în taină. Dacă treburile ies 
bine, poate că nu se va întâmpla nimic, ne vom linişti ca şi cum nimic nu 
fusese pregătit. Acum vă las. Marele zeu să vă călăuzească gândurile și 
faptele! 


CAPITOLUL VI 


DISCORDIA SAPĂ RĂDĂCINI ADÂNCI 


Diurpanneus, Dades şi Brodus aveau cum să împrăștie, în taină, prin 
ţară, cuvântul lui Comosicus, îndemnul ca fiecare comate hotărât să lupte 
pentru pământ şi dreptate să-și pregătească arme pentru răscoală, iar cei 
prea asupriţi de taraboşti să se tragă către cetatea Rasidava, unde vor primi 
un loc pe care să-şi facă un adăpost și să muncească, până se vor limpezi 
lucrurile. Făurarul, dulgherul și olarul porneau deseori de la Sarmizegetusa, 
cu carele încărcate de marfă lucrată în ateliere, către cetățile şi satele unde 
ştiau că se ţineau bâlciuri în fiecare an la anumite zile mari, aveau cunoscuţi 
pretutindeni, puteau vorbi fără teamă faţă de ei, convingându-i să ducă 
vestea mai departe, să împrăștie îndemnul tot în taină. Când mai rămânea 
ceva nevândut la bâlci, pornea fiecare prin sate, făcând diferite ocoluri, 
până golea carul, apoi se întorcea acasă. Se puteau opri mai multă vreme 
într-un sat, fără să dea nimic de bănuit străjilor tarabostelui stăpân al moșiei. 
Şi de la Rasidava plecau comati să întindă vestea, prefăcându-se în trecere 
prin sate, oprindu-se mai mult pe la stâne sau pe la case răzlețe. Primăvara 
încă nu se sfârşise când în Dacia începuse un fel de fierbere, o frământare 
ce cuprindea sat cu sat, ajungând tot mai departe, totul desfășurându-se într- 
o linişte bine stăpânită, fiecare așteptând cu arzătoare nerăbdare începerea 
răscoalei. 

Brodus — olarul — fusese la bâlciul de la Germisara, care se ţinea în 
fiecare an la începutul lunii mai. Plecase cu două care încărcate cu vase de 
tot felul: oale, străchini, tipsii, pârnăi, ceşti, căni, opaițe, figurine închipuind 
zei sau alte duhuri și multe alte mărunţișuri. Unul din care îl golise cu totul 
şi-l pornise către casă, iar el cu celălalt o apucase într-un ocol prin sate, 
pentru a vinde vasele rămase. Cine putea să ştie dacă în adevăr el nu reuşise 
să-şi desfacă toată marfa în bâlci, şi nu oprise anume o parte, spre a avea cu 
ce să-şi facă drum prin ţară? De fapt adevărul acesta era. Guralivul şi 
înțeleptul olar se zbătea cu îndârjire să întindă cuvântul lui Comosicus, să 
convingă pe câți mai mulți comati să se pregătească de răscoală împotriva 
taraboșştilor. Tot umblând din sat în sat ajunse să treacă şi peste moşia 
tarabostelui Rundacitulp, prin apropierea cetăţii Singidava. Opri carul la 
poalele dealului, la o răscruce a drumului, locul unde casele comatilor erau 


mai dese, trase dincolo de șanț, bătători pământul şi începu să aşeze vasele 
pe feluri şi mărimi, formând mai multe linii frumoase. În jurul lui lumea se 
grăbi să se strângă — bărbaţi, femei și copii — unii dornici să cumpere, alţii 
curioși să vadă ce adusese. Era spre seară, oamenii abia se înapoiaseră de la 
munca din câmp. Femeile căutau să aleagă întâi cu privirea, după forma, 
culoarea și florile vasului, apoi îl săltau, îl cercetau rotindu-l cu mâinile, îl 
băteau lovindu-l cu cotul degetului mijlociu și ascultau sunetul, pentru a se 
convinge că nu era dogit, apoi întrebau de preţ. În jurul său bărbaţii 
vorbeau, glumeau şi își îndemnau nevestele. Brodus era însoţit de o calfă, 
un flăcău ai cărui ochi se roteau mai mult după fete, fără să scape din 
vedere ce făceau cumpărătoarele. Dealtfel mai mult el se tocmea și vindea, 
văzuse că meşterul se trăsese de o parte şi intrase în vorbă cu câţiva oameni. 

— Are moșie bună cetatea Singidava? întrebă el, trecându-şi privirea pe 
feţele lor. Dacă nu mă înșală ţinerea de minte, stăpân este tarabostele 
Rundacitulp. 

— Moşia e cum nu se poate mai bună, iar stăpânul cum nu se poate mai 
rău, răspunse un bătrânel, cu fața zâmbitoare, parcă pornit pe glumă. 

Brodus începu să râdă: 

— Un astfel de răspuns am mai primit undeva, decât că acela a adăugat: 
„E rău şi lacom ca un taraboste”. 

— Şi ce, n-a zis bine? sări bătrânelul. 

— Eu cred că un taraboste este bun sau rău după cum sunt şi oamenii de 
pe moşia lui. 

— Ce vorbeşti tu, olarule?! Păi, să fii aici, să înduri alături de noi și pe 
urmă să te aud ce zici. Orice ai face, el nu este niciodată mulțumit. Uită-te 
la noi, nu vezi cum curg zdrenţele de pe trupurile noastre? Tarabostele 
Rundacitulp se bucură când ne vede suferind. Poate că o fi intrat în el vreun 
duh rău. Toamna nu ne dă bucate, din cele muncite în sudoare cu mâinile 
noastre, nici cât să ieşim până în primăvară. Dacă te duci să te plângi sau 
să-i ceri ceva, pune străjerii din gardă să te bată sau să te lege, şi te ţine 
închis în hruba de sub cetate. 

Tonul cu care vorbea bătrânelul îl bucura pe olar, înţelegea că sufletele 
oamenilor de acolo erau năpădite de amărăciune și revoltă, însă se vedeau 
neputincioşi, fără speranța unui ajutor din vreo parte. Căută să scurme şi 
mai mult nemulţumirea: 

— Cum să nu facă tarabostele ce vrea, dacă voi staţi cu mâinile în sân? 
Sunt atâtea căi de a-l face să se schimbe, fie de frică, fie din omenie. O 


vorbă din bătrâni spune: „După rău întotdeauna vine binele”. 

— Vine binele!... murmură bătrânelul a descurajare, clătinând capul. De 
multe ori tocmai când crezi că va fi bine vine răul. Așa s-a întâmplat în 
primăvara anului trecut. Dacă pe aici nu trecea regele, sărmanul Getys n-ar 
fi fost omorât în chinuri. 

Ochii lui Brodus se măriră. Pedepsise atât de crunt regele pe un comate 
sărman? Răutatea urcase de la taraboste până la el? 

— Cum, ce s-a întâmplat? De ce şi-a pierdut viaţa Getys? se grăbi să 
întrebe. 

— Păi, feciorule, ţi-oi spune, că nu este ceva de ascuns, în primăvara 
ăluilalt an a trecut prin satul nostru regele, însoţit de Marele preot. A văzut 
străjile ducând spre cetate câţiva oameni și i-a oprit. Când l-a văzut pe 
Getys, l-a recunoscut, ştia că fusese un isteț luptător. Cică Getys ar fi căzut 
în genunchi — așa au spus ceilalți — s-ar fi plâns regelui de silnicia și sărăcia 
în care trăiesc comatii de pe moșia cetății Singidava. Burebista ce crezi că a 
făcut? S-a dus sus la taraboste și i-a spus să nu-i pedepsească pe acei 
oameni, să le dea drumul să se ducă acasă. Ce or mai fi vorbit ei, asta nu 
poate nimeni să ştie. Eu unul bănuiesc că după plecarea regelui, tarabostele 
le-a luat la rost pe străji, urmărind să afle ce s-a întâmplat şi astfel a aflat de 
plângerea lui Getys. Dar nu numai de plângere, ci de felul cum acesta a 
vorbit despre taraboști, şi mai ales despre el, despre Rundacitulp. Așa s-a 
făcut că după câteva zile sărmanul Getys a fost legat şi dus sus în cetate. De 
atunci nimeni nu l-a mai văzut. Târziu noi am reușit să aflăm de la 
căpetenia gărzii, care şi-a dat drumul la gură după ce prinsese la chef în 
casa unui comate, că Getys a fost greu torturat în hruba de sub cetate, legat 
cu lanţ de peretele stâncii și lăsat acolo pentru totdeauna. Poate că acum 
oasele lui albite de șobolani și de alte gângănii sunt tot legate de stâncă. Ei, 
ce zici, feciorul moşului? Asta este, dacă nu trecea pe aici regele, omul nu s- 
ar fi plâns, şi acum era în viață, aşa amărât cum suntem toți, dar trăia. Ai 
spus adineauri că dacă tarabostele nu are în suflet omenie, să-l facem să știe 
de frică. Cum? Ce putem noi sărmanii, când el este păzit de o gardă 
puternică? Olarul nu răspunse la întrebare, schimbă vorba: 

— Văd că se lasă seara, trebuie să-mi caut un loc unde să poposesc peste 
noapte. Unde mă povăţuieşti să trag carul? 

Bătrânul cercetă feţele celor din jur, care tot timpul tăcuseră, se 
mulțumiseră numai să asculte, și, văzând că niciunul nu se îndeamnă, se 
hotărî. Răspunse: 


— La mine în curte e loc destul, poţi veni. Te voi omeni cu ceva din 
puţinul pe care îl am. Întotdeauna mi-a plăcut să stau de vorbă cu cei ce 
călătoresc, de la ei poţi afla multe. 

Brodus se grăbi să primească, era tocmai ceea ce dorea: 

— Marele zeu să-ţi dea sănătate, moşule! Poate că ai trecut prin multe 
încercări în viaţă, de te arăţi aşa de bun. Vrei să te tragi puţin alături de 
gard, aş vrea să-ţi spun ceva. 

Trecură de partea cealaltă a carului şi se opriră lângă trunchiul unui pom. 

— Ai în sat câţiva oameni în care să te încrezi? îl întrebă, dar nu aşteptă 
răspunsul. În seara asta vei afla lucruri de care n-ai mai auzit, pe care noi 
cei de la Sarmizegetusa le pregătim. Nu ştiu ce mă face să văd în tine un om 
de nădejde, curat la suflet. 

— Păi, feciorul moșului, mă port aşa cum am pomenit din bătrâni. Am 
oamenii pe care îi vrei, dar ce urmăreşti să faci cu ei? 

— Acum nimic, numai o să mă ascultați. Mai târziu o să fie multă 
alergătură de făcut. Poţi să-i aduni la tine astă-seară? Altcineva nu trebuie să 
mai ştie. Nu aduci mulți, numai vreo cinci-șase. 

Se potolise satul, doar câte un câine mai lătra rar, așteptând să-i 
răspundă altul. Luna plină se ridicase deasupra coamei dealului din 
apropiere, îmbrăcând totul într-o lumină palidă. Așezaţi pe doi buşteni de 
sub un măr din grădină, cei aduși de bătrân așteptau cu nestăvilită 
curiozitate să afle ce le va spune olarul. Brodus le zărea bine chipurile, fără 
să distingă prea multe amănunte pe ele, toți erau în puterea vârstei. Începu: 

— După cum ştiţi, eu sunt olar. Stând la roata pe care modelez oalele, 
mă lupt cu lutul și chibzuiesc la tot ce-mi trece prin minte. De multe ori mă 
gândesc și la Marele zeu, mă frământ să-l prind cu mintea, să-mi dau seama 
cum va fi arătând, de unde are atâta putere. Și dacă are putere, de ce nu o 
foloseşte să facă numai bine? Am aflat aici despre moartea lui Getys. De ce 
Marele zeu l-a lăsat pe taraboste să facă o faptă plină de atâta cruzime? Tot 
umblând prin ţară cu vasele mele, am auzit de multe întâmplări, unele din 
ele pornite numai din lăcomia și răutatea taraboştilor. Ceva trebuie făcut 
pentru ca poporul, adică cei mulți, comatii, să nu mai sufere, să se bucure 
de rodul muncii lor. Ei bine, aflați că la Sarmizegetusa este un bărbat 
vrednic, fecior de taraboste, care a umblat mult, a trăit viață de sclav, a stat 
mulți ani la Roma. El se pregăteşte, pe de o parte să-l ajute pe rege, ajuns să 
fie învins de bătrâneţe, iar pe de altă parte, să pornească lupta cu tarabostii. 
Aşa cum cică a văzut acolo la Roma, vrea ca fiecare comate să aibă 


pământul lui, să-l muncească și să se bucure de roadele muncii sale. Ar 
rămâne şi stăpânii cetăților cu o parte din moşia pe care au avut-o, dar nu 
vor mai fi stăpânii oamenilor din sate. Acel bărbat se numește Comosicus, 
este feciorul tarabostelui Oroles. Dar, ce credeţi voi, va putea el singur să-i 
înfrângă pe taraboşti? Nu! De aceea se zbate să pregătească o răscoală, să 
ridice la luptă pe cât mai mulţi comati. Ce ziceţi, din satul vostru se vor găsi 
mulți oameni gata să-l ajute, să-l urmeze? 

— Da, vor fi destui! se grăbi bătrânul. 

— Eu sunt gata să zdrobesc capul căpcăunului de taraboste! urmă unul 
voinic, cu pieptul lat, ce stătea la capul buşteanului din faţa olarului. Să ne 
spui ce să facem, unde vă găsim, cum putem să intrăm în cetele celor ce se 
vor răscula? 

— Mai întâi să vă străduiţi în taină să îndemnați pe cât mai mulţi să vă 
urmeze, să-și pregătească ceva pentru luptă: arcuri, sulițe, coase, furci, 
topoare, măciuci, ce are fiecare la îndemână sau ce crede că e mai bun să 
lovească și să se apere, apoi să vă strângeți într-o ceată, să aveţi o căpetenie 
de care să ascultați toți. Eu aş zice că tu, frate, cel ce spuseși că îi zdrobeşti 
capul tarabostelui, ai putea să fii căpetenia. Te încumeţi să o faci? Matale, 
moșule, crezi pe altul mai bun? 

— Este bun... răspunse bătrânul fără convingere. Dar nu te îngriji de 
asta, lasă că ne alegem noi căpetenia, continuă schimbând tonul. Să știi că 
aşa împovărat de ani, sunt gata să pornesc și eu alături de ei. Rugămintea 
noastră este ca din partea voastră, a lui Comosicus, să ni se dea de veste din 
vreme, să ştim încotro să apucăm. 

— Nu vă îngrijiţi de asta, când se va porni răscoala, trimișii noștri vor 
galopa în lungul şi-n latul țarii, vor anunţa tuturor că locul de adunare este 
în pădurea cea mare de lângă cetatea Rasidava. Eu cred că m-aţi înțeles, mă 
pot bizui pe voi să duc o veste bună lui Comosicus din partea voastră. Mă 
voi ruga Marelui zeu să vă îndrepte pe drumul bun gândurile și faptele. Cât 
priveşte moartea lui Getys, să știți că nu va rămâne nerăzbunată, poate că 
tarabostele Rundacitulp va fi primul care îşi va primi pedeapsa. Dacă se va 
întâmpla cumva să trimiteţi vreun om de-al vostru la Sarmizegetusa, să nu 
facă altceva decât să vină la olăria mea, să întrebe de Brodus. 

Bătrânul nu-și mai stăpâni nerăbdarea, se săltă de pe buştean și puse 
mâinile pe umerii olarului, rostind: 

— Să trăieşti, feciorule! Dacă acel Comosicus este urmat de mulți 
oameni ca tine, izbânda va fi de partea lui. Aş vrea ca Marele zeu să nu mă 


ia la el, până nu văd cu ochii mei cum comatii de aici vor primi pământ din 
moșia cetăţii Singidava! Acum e vremea să te lăsăm să te odihnești, că nu 
mai e mult până la ziuă. 

Brodus nu se opri prin alte sate. De altfel nu mai avea multe vase de 
vânzare, se grăbi să ajungă la Sarmizegetusa. Îl căută pe Comosicus și îi 
povesti cele petrecute la Singidava, cum tarabostele Rundacitulp ucisese în 
chinuri pe comatele Getys, pentru că îndrăznise să se plângă regelui. 
Amândoi vedeau în acea faptă o sfidare, un gest de nesupunere, un semn de 
slăbire a respectului faţă de bătrânul Burebista. Era o dovadă grăitoare că 
tarabostii împilau poporul cu multă cruzime. Comosicus socoti vestea adusă 
de olar un bun motiv pentru a insista din nou să se ușureze viața comatilor. 
Se prezentă neîntârziat la rege. 

— Mărite rege, mă rog Marelui zeu pentru sănătatea ta! Am venit cu o 
veste care te va supăra, dar pe care trebuie să o afli. Eu am susținut de mai 
multe ori în faţa ta că trebuie să faci în aşa fel ca blânzii și vrednicii comati 
să devină stăpâni pe o bucăţică de pământ, să fie aşa cum sunt plebeii la 
romani. 

— Bine, ştiu, mi-ai mai spus asta. Văd că mereu uiţi care este datina. Nu 
ne putem lupta cu tarabostii, până nu vedem îndepărtat pericolul legiunilor 
romane. 

— Tocmai de aceea, Mărite rege, având în față acel pericol trebuie să ne 
pregătim. Cine sunt luptătorii din oastea Daciei? Comatii. Dându-le ceva 
pământ, pe care să-l știe al lor, ei vor lupta cu mai multă străşnicie, se vor 
jertfi cu vitejie pentru ţară. 

— Asta era vestea care mă va supăra? 

— Nu, Mărite rege, este ceva tot în legătură cu comatii și pământul. 
Anul trecut te-ai oprit într-un sat de lângă cetatea Singidava. Un comate 
numit Getys ţi s-a plâns în genunchi că nu mai poate îndura silnicia 
tarabostelui Rundacitulp... 

— Da, îmi amintesc, l-am recunoscut chiar pe Getys, se dovedise un 
ager luptător. 

— Află, Mărite rege, că sărmanul Getys este mort, tot de anul trecut. L-a 
ucis tarabostele! 

Regele se săltă brusc de pe scaun. Pe faţa lui năvăli un val de sânge. Îl 
țintui cu privirea: 

— Cum poţi vorbi astfel, Comosicus?! Eu i-am poruncit tarabostelui să 
nu-i pedepsească pe acei comati, printre care era și Getys. 


— Dar numai Getys se arătase un revoltat împotriva taraboştilor, el 
îndrăznise să ceară pământ. De aceea l-a și făcut să piară. 

— Poate că este un zvon, o minciună. Comosicus povesti tot ce aflase de 
la olarul Brodus. 

— Aşadar, acum osemintele lui Getys sunt în lanţul din hruba de sub 
cetatea Singidava... murmură regele tremurând de mânie. 

Bătu din palme şi strigă să vină Carpio. Acesta intră în fugă. 

— Carpio, porneşti cu o gardă puternică la Singidava şi îl anunţi pe 
tarabostele Rundacitulp că îl poftesc să se prezinte în faţa mea. Îi spui că te- 
am trimis să-l însoțeşti. Dacă încearcă să se opună, dai lupta au străjerii lui, 
îl prinzi și îl aduci legat! 

Înainte de a chema la Sarmizegetusa pe toate căpeteniile de ţinuturi şi pe 
toți tarabostii, regele se sfătuise îndelung cu marele preot. Deceneu trecea 
printr-o stare de nesiguranţă şi nehotărâre, provocată de două cauze: aflase 
prin capnoboţi de silniciile ce le îndura poporul de la taraboşti, depășind cu 
mult dreptul lor consfințit de datină, și alunecase mult sub influenţa 
astrologului Astydamas, care de la o vreme se arăta cu totul neliniștit, îi 
spunea că stelele se apropiau de poziţii prevestitoare de nenorociri mari, 
fără să poată preciza ce anume. Marele preot se temea de o nesupunere a 
taraboștilor, de o ridicare a lor împotriva regelui, lucru care sporise în 
sufletul său din clipa când Burebista îi spusese că va trece la înfăptuirea 
unei mari reforme în Dacia, va da mai multe drepturi comatilor, pentru că ei 
erau cei care munceau și porneau alături de el la luptă. La toate acestea se 
adăuga și faptul că regele dovedea prea multă încredere în Comosicus, se 
lăsa prea uşor convins de el, se creau situaţii cu care nu se putea împăca 
marele preot, lucru ce nu-l arăta însă printr-o împotrivire făţişă. În fond, 
amândoi — Burebista şi Deceneu — deși luptând sub povara vârstei, se 
frământau ce să facă şi cum să facă pentru ca asupra poporului dac să nu se 
abată o grea nenorocire; regele având în minte pericolul Romei, iar marele 
preot o pedeapsă pornită de la marele zeu, pe care o bănuia apropiindu-se, 
așa cum prevestise astrologul. 

Era în plină vară. În câteva zile numai, așa cum fusese cuvântul regelui, 
la Sarmizegetusa se adunară toate căpeteniile, toți tarabostii și toţi 
capnoboţii, fiecare taraboste fiind însoţit de câte doi comati de pe moșia sa. 
Tot în acele zile, Comosicus și Rundacis aduseră în valea de sub cetate, 
pâlcul de luptători ce îl avea pregătit la Rasidava, iar Carpio întări garda 
regală cu oameni aleşi, aduși de tarabostele Oroles de la Carsidava. Cea de 


a zecea zi a lunii iulie fusese sorocită de rege pentru ţinerea Sfatului țării. 
Cei sosiți se strângeau în grupuri și se întrebau ce va fi, pentru că de război 
nu se întinsese nici un zvon, nu se ivise nici un pericol la vreunul din 
hotarele ţării. Plutea pe deasupra cetăţii și a marelui sanctuar o atmosferă de 
nesiguranţă și teamă. Soarele nu se săltase mult deasupra munţilor când în 
sala de sfat începură să se adune, venind câte doi-trei, căpeteniile, tarabostii, 
capnoboții și comatii. Intrarea era monumentală, se urca pe trepte de piatră 
până la un peron ce se întindea cât lățimea clădirii, înconjurat de coloane 
zvelte de lemn, frumos sculptate, cu bârne vopsite în diferite culori, printre 
care predominau albastrul, galbenul şi roșul. Înăuntru, pe pereţii din bârne 
groase bine îmbinate, meșteri cu talent măiestriseră diferite scene de luptă și 
de vânătoare, iar printre ele erau agăţate numeroase policioare cu opaițe de 
lut viu colorate, din care se ridicau flăcări ce jucau ușor. În cele patru colţuri 
erau suporţi în formă de coloane scurte, din ale căror capiteluri, cu găuri și 
vase anume pregătite, se înălțau torţe puternice ce luminau sala. La capătul 
dinspre intrare era un piedestal lat de câţiva pași, pe care se aflau două 
jilțuri ornamentate cu sculpturi, având pe ele două carpete: roșie, pentru 
rege, şi albastră, pentru marele preot. În spatele lor era loc pentru cele două 
gărzi: a regelui şi a marelui preot, iar între ele spaţiul rezervat trompetiştilor 
şi tulnicerilor. Restul sălii era plin cu bănci simple, fără spătare, pentru câte 
două persoane, aşezate pe patru şiruri, iar în faţa lor cinci scaune cu spătare, 
pentru cele cinci căpetenii de ţinuturi. Fumul și căldura din sală ieșeau pe 
ferestre şi prin găuri largi în tavan, mascate de omamentaţii frumos 
potrivite. Sala era plină când intrară cele două gărzi, apoi trompetiştii şi 
tulnicerii. Carpio alerga când înăuntru, când afară, îngrijind ca totul să fie în 
desăvârşită ordine. Liniştea se întinse peste toate băncile când sala se umplu 
de acordurile modulate, ușoare ale tulnicerilor. Urmară trompetiștii cu 
sunete repezi, metalice, ca o cadență de marş, anunțând intrarea regelui, a 
marelui preot și a căpeteniilor de ţinuturi. Prin ușa larg deschisă înainta 
Burebista, având pe umeri mantia de purpură, urmat de Deceneu cu mantia 
albastră, iar după ei căpeteniile: Duras, Scorilo, Cotiso, Rholes şi Zyraxes, 
purtând mantii din țesătură de lână având fiecare culoarea ce simboliza 
ținutul pe care îl conducea: alb, roșu, verde, galben și albastru. Regele și 
marele preot urcară pe piedestal și fiecare se îndreptă spre jilțul său. La 
jumătatea distanţei dintre ei, în dreptul spătarelor, pe un suport în formă de 
coloană cât statura unui om, se înălța steagul de luptă dac. Căpeteniile de 
ținuturi se așezară pe locurile lor. Un timp în sală se întinse liniştea. Se 


priveau unii pe alţii, parcă uimiţi în aceeași măsură, aproape toți făcuseră 
paşi în lumea bătrâneţii, prea puţini printre taraboşti erau tineri. Unii vedeau 
în rege și în marele preot numai un simbol al puterii, o amintire a ceea ce ei 
fuseseră în tinereţe; îi îndemna la respect nu teama, ci aureola ce însoțea 
vârsta înaintată, după o viaţă plină de frământări şi de izbânzi. Pe măsură ce 
se prelungea liniştea, printre cei din sală se întindea încordarea, în cea mai 
mare parte izvorâtă din curiozitate. Mulţi se simţiră săgetaţi de fiori când 
auziră răsunând glasul regelui: 

— Au trecut mulţi ani de când ne-am adunat aici şi am sărbătorit 
întemeierea Daciei Mari, odată cu mutarea noastră în noua cetate de scaun, 
Sarmizegetusa. Dacă ne privim unii pe alţii, vedem că scurgerea timpului a 
lăsat semne pe trupurile și feţele noastre. Am săvârşit fapte de care cu toții 
ne mândrim şi ni le amintim la sărbătoarea ţării din fiecare an. Dar nu am 
făcut tot ce trebuia, nu am privit mai în adânc nevoile neamului, nu ne-am 
gândit că aceia pe care îi punem la muncă, iar în clipele de pericol îi luăm și 
îi ducem să lupte cu dușmanul, trebuie să se bucure de niște drepturi, pentru 
că ţara este a lor, prin sacrificiul vieţii lor s-au întins hotarele ei fireşti, 
cuprinzând întregul neam al dacilor. A trebuit să se întâmple o faptă ce m-a 
cutremurat de supărare și revoltă, m-a trezit, m-a făcut să văd răul ce 
bântuie pe meleagurile noastre. Nu mi-am închipuit că există printre noi 
atâta neomenie. 

Regele continuă, povestind tot ce se petrecuse cu comatul Getys, pe care 
îl recunoscuse, ştiuse că fusese un luptător viteaz, și încheie veştejind fapta 
plină de cruzime a lui Rundacitulp. Porunci apoi lui Carpio să-l aducă pe 
vinovat. Tarabostele intră între patru luptători din gardă, legat cu mâinile la 
spate. În sală se întinse un murmur surd, mulţi se mișcau în scaune într-o 
frământare greu stăpânită. 

— Puteam să-l pedepsesc crunt, reluă regele, să-l trimit după comatul 
Getys sau să-l fac sclav, ca pe Burrennus, dar m-am stăpânit, mi-am dat 
seama că nu astfel voi putea îndrepta lucrurile. M-am sfătuit îndelung și cu 
marele preot. Vreau să-l judecăm cu toţii. Să răspunzi aici în faţa tuturor, 
taraboste Rundacitulp, tu nu dai ascultare cuvântului regelui? Mi-ai spus 
atunci că nu-i faci nimic comatelui Getys. Pentru ce l-ai întemnițat în hruba 
de sub cetate, l-ai legat cu lanţul de stâncă și l-ai lăsat să moară acolo în 
chinuri îngrozitoare? 

Tarabostele privi în sală, palid, cu barba răvășită, sforțându-se să se țină 
tare. Răspunse: 


— Era un comate de pe moşia mea, iar după datină am dreptul să judec 
şi să pedepsesc pe oricare din cei cărora le sunt stăpân! 

— lar eu pot să te judec pe tine! 

— Da, Mărite rege! La câteva zile după ce ai plecat, am aflat toate cele 
de care s-a plâns comatul: că a cerut pământ, că eu sunt lacom, că le iau 
munca, îi las înfometați din iarnă până în primăvară. Lucrul ăsta nu se cădea 
să-l trec cu vederea, pentru că după el se mai luau şi alţii, nu vor să mai iasă 
la muncă. Am trimis garda să-l prindă şi să-l lege. L-am judecat, dar el, în 
loc să se arate supus, m-a înfruntat, mi-a strigat în față că pământul trebuie 
să fie al celor ce-l muncesc. Asta însemna un pericol, dacă începeau și alții 
să gândească la fel ca el s-ar fi ajuns la o răscoală pe moșia mea. Ce puteam 
să fac altceva, decât să-l ţin închis până se potolea? 

— Adică până pleca la Marele zeu! strigă regele. 

— Eu n-am vrut asta... n-am crezut că... murmură tarabostele, ezitând 
să continuie, apoi după o pauză săltă capul și se întoarse spre cei din sală 
ridicând tonul: Ce mă priviţi aşa? Nu faceţi toţi la fel? Nu vă judecaţi și 
pedepsiţi comatii de pe moșiile voastre? Dacă e vorba de judecată, atunci să 
fim toţi judecaţi de rege! 

În sală se întinse un murmur prelung. În același moment Comosicus se 
săltă în picioare. Era pe şirul de bănci din mijloc, la spatele căpeteniilor de 
ținuturi. 

— De ce să fie toți judecaţi de rege? întrebă el. Fiecare să se judece 
singur! Avem o ţară mare şi bogată, dar poporul se zbate în sărăcie. Vrem să 
ne socotim la fel ca cei de la Roma, însă nu facem ca ei. Acolo fiecare 
plebeu, care nu este altceva decât ca un comate de-al nostru, îşi are bucăţica 
lui de pământ, mai mare sau mai mică, pe care o munceşte cu sârguinţă și se 
bucură de roadele ei. 

— Iar noi cu cine să muncim moșiile? strigă cineva din fundul sălii. 

Regele întinse braţele şi făcu semn de tăcere. Vorbi tăios: 

— Vom vedea ce este de făcut. Acum îl judecăm pe Rundacitulp. Nu-l 
învinuieşte nimeni că nu a dat pământ comatilor, vreau să răspundă în faţa 
noastră pentru ce a călcat cuvântul regelui! De ce a ucis în chinuri grele un 
om nevinovat, care s-a dovedit brav în luptele cu scordiscii, cu odrișii şi cu 
celelalte neamuri pe care le-am alungat de pe pământul nostru. 

— Să fie şi el închis într-o hrubă, legat cu lanţul de stâncă și lăsat acolo 
să se chinuie până când Marele zeu îi va curma suferința! strigă din fundul 
sălii un taraboste tânăr, ale cărui plete blonde îi cădeau pe umeri. 


— Eşti asemenea tatălui tău, Zoltes, şi el se revolta împotriva răutății. 
Vrem să mai auzim şi alte păreri, îndemnă regele. 

— Eu zic că Rundacitulp a răspuns bine, se porni un bătrân ce şedea pe 
prima bancă de pe rândul din faţa regelui. Da, așa face oricare taraboste, 
mai ales când este înfruntat de un comate! Dacă toți s-ar ridica și ar cere 
pământ, cetățile noastre ar ajunge o ruină. Noi suntem datori să păstrăm 
datina, aşa cum am moștenit-o, altfel vom ajunge să-l supărăm pe Marele 
zeu! 

— Dar a călcat cuvântul regelui! Pentru asta nu ai nimic de spus? se 
grăbi Zoltes. 

— Ce să spun? reluă bătrânul. Eu nu zic că l-a călcat... Dar, ca să 
curmăm sfada, este mai bine să ne spună Marele preot ce avem de făcut, 
dacă îl găsește pe Rundacitulp vinovat sau nu. 

Marele preot se mişcă în jilt, făcând semn cu mâna bătrânului taraboste 
să se așeze la loc pe bancă. 

— O vorbă veche din bătrâni spune: „Să stăm strâmb şi să judecăm 
drept”. Mă frământ şi eu să judec drept, dar în mine se dă o luptă, ca om și 
ca Mare preot. Ca om, îl găsesc pe Rundacitulp vinovat de nesupunere față 
de rege. L-am auzit pe taraboste spunând că nu-i va face nimic comatelui 
Getys. Ca Mare preot, nu văd altceva mai bun de făcut, decât să întrebăm pe 
Marele zeu. El ne va spune dacă este vinovat. 

În sală se întinse rumoare. Murmurele, mișcările și scârţâitul băncilor 
creară o atmosferă de încordare ce putea fi luată drept nesupunere. Oricare 
ştia, vinovat sau nevinovat judecata marelui zeu însemna moartea. La un 
semn al regelui, trompetiștii începură să sune ca pentru adunarea gărzii. Toți 
de pe bănci împietriră, zgomotul se curmă fulgerător. Fiecare înțelegea că la 
cel mai neînsemnat gest de opunere risca să fie străpuns cu sulițele chiar 
acolo în faţa tuturor. Rumoarea provocase mânia regelui. Se ridică din jilț și 
săgeta cu privirea întreaga sală, plină de o linişte apăsătoare. Începu să 
vorbească rar, cu ton ce înfioră adunarea: 

— Îl vom supune pe Rundacitulp judecății Marelui zeu! Ceea ce se 
petrece cu el nu este un gest de răzbunare, ci de dreptate. Să ia aminte 
fiecare dintre voi, să ştie că de acum înainte trebuie să se poarte altfel cu 
comatii. În fața Marelui Zamolxis, recunosc că am greşit, nu am ştiut să 
privesc în străfundul lucrurilor, să judec în adevărata lumină marile fapte ce 
s-au săvârşit. Am întemeiat Dacia Mare, ne-am întins hotarele pretutindeni 
unde a fost pământ dac, am început să scoatem tot mai mult aur, să topim 


tot mai mult fier, să vindem tot mai multe mărfuri negustorilor străini; ne- 
am împăcat cu gândul că avem o ţară bogată, dar am uitat să avem grija de 
popor. Umblând prin ţara, n-am văzut altceva în sate decât sărăcie. Cu cine 
am alungat noi pe taurisci, pe bastarni, pe scordisci, pe odriși de pe 
pământul nostru, nu cu luptătorii pâlcurilor de oaste? Și cine au fost acei 
luptători, nu comatii, cei ce muncesc moșiile, dar se zbat în lipsuri? Acum 
pericolul ne stă în spate, Roma și-a îndreptat privirile către Dacia, se 
pregăteşte să-și trimită legiunile spre Dunaris. Vă întreb, taraboştilor şi 
căpeteniilor, cu cine vom apăra ţara? Când am stat de vorbă cu el și mi s-a 
plâns, bunul Getys mi-a spus: „Pentru ce au luptat comatii să alunge 
triburile cotropitoare, dacă trăiesc tot aşa ca și cum ar fi sub străini?” Ca să 
ne putem opune Romei, Dacia trebuie să aibă un popor brav, strâns unit, 
puternic legat de glia pe care trăiește, gata oricând să-și jertfească viaţa 
pentru ţară. Ne-am frământat mult, eu și Marele preot, până am descoperit 
calea pe care trebuie să apucăm. Ceea ce a săvârșit Rundacitulp, cele ce mi- 
a spus comatul Getys ne-au făcut să privim adânc în firea lucrurilor, să 
ascultăm și îndemnul lui Comosicus, care a stat mulţi ani la Roma, ştie cum 
trăiesc romanii. Cer fiecăruia dintre voi să mă asculte cu încordare și să 
aducă la îndeplinire totul, fără şovăire! lată ce am hotărât: fiecare taraboste 
va împărţi jumătate din moşia cetății sale comatilor aflați în satele pe care 
le-a stăpânit până acum! 

Un murmur surd se întinse în toată sala, pe care regele nu-l luă în seamă, 
se mulțumi numai să-și rotească privirea pe deasupra tuturor. 

— Fiecare capnobot va împărţi comatilor jumătate din moşia ce o 
gospodăreşte, care face parte din zestrea cultului lui Zamolxis! Defalcarea 
moșiilor o veţi face, taraboşti şi capnoboţi, pe sate și în apropierea acestora. 
Comatii vor putea munci în devălmășie pământul satului, formând o obşte, 
împărțind între ei roadele, sau îşi va lua fiecare o bucată, după mărimea 
familiei, şi se va bucura de munca sa, va deveni un moșnean, aşa cum spune 
Comosicus că sunt plebeii la romani. Adineauri a strigat cineva, când a 
vorbit Comosicus, a întrebat: „Cu cine vom mai munci pământul? Ne-am 
gândit şi la acest lucru. Până acum cu cine l-aţi lucrat, nu cu comatii ce-i 
aveţi pe moşie? Dacă moșia se împarte în două părți egale, să împărțim și 
zilele săptămânii: trei zile fiecare om va munci pe pământul său și trei zile 
pe partea de moşie rămasă cetăţii, adică tarabostelui, sau, dincolo, cultului 
lui Zamolxis. 


Murmurul, mișcarea, zgomotul surd încărcau tot mai mult atmosfera din 
sală. Regele înţelese că cei mai mulţi se împotriveau. 

— Mă rog Marelui zeu ca niciunul din voi să nu răscolească mânia mea! 
Să ia aminte fiecare, mă voi arăta neîndurător! Acum oricare cetate 
reședință de ţinut își are scribii ei, de aceea căpeteniile vor îngriji să se 
împartă cu bună credință moşiile și să se intabuleze fiecărui sat partea de 
pământ ce-i revine. Văd că unii se arată nemulțumiți, știu că ar avea ceva de 
spus, însă acum nu e vreme de sfadă. la amintiţi-vă, când eu am pornit să 
întemeiez Dacia Mare, nu au fost printre voi şi potrivnici? Acum mai sunt? 
Nu, fiindcă au văzut pe urmă ce măreaţă a fost unirea întregului neam al 
dacilor într-o singură ţară. E momentul să trecem alături pe Kogaion și în 
faţa Marelui altar să ne rugăm Marelui zeu, iar el, Zamolxis, să ne arate 
dacă Rundacitulp este nevinovat, primindu-i jertfa, şi totodată, dacă am 
făcut bine împărțind comatilor jumătate din pământurile moșiilor. 

Cu regele și marele preot în frunte, însoţiţi de gărzile lor, urmaţi de 
căpeteniile de ţinuturi, taraboşti, capnoboţi şi comati, alaiul porni într-o 
lungă coloană spre marele sanctuar. Intrară și se așezară în jurul marelui 
altar în ordinea indicată de preoţii ce dirijau ceremonia. Plutea o atmosferă 
grea, totul fusese pregătit ca pentru aducerea unei mari jertfe: supunerea lui 
Rundacitulp judecății lui Zamolxis. La toţi se observa o atitudine de 
smerenie, fiecare se socotea privit de marele zeu. Purtând odăjdiile pentru 
oficierea ceremoniei marii jertfe, marele preot veni în fața altarului însoțit 
de preoţii slujitori ai cultului. Marele sanctuar răsună, făcând să vibreze 
pereţii şi acoperișul, când corul intona un imn de slavă marelui zeu. 
Flăcările făcliilor și opaiţelor se pierdeau în fumul de rășini aromate ce se 
înălța din cele patru colţuri ale marelui altar, sporind atmosfera de 
cucernicie. 

— Mare zeu, ceea ce regele a săvârşit astăzi, dând pământ comatilor, n-a 
fost altceva decât voia ta, pentru că tu ne călăuzești în fiecare clipă, tu ai 
grijă de poporul dac. Îţi mulțumim, Mare zeu! 

— Îţi mulțumim, Mare zeu! răsună un murmur ce umplu marele 
sanctuar. 

— Mare zeu, pătrunși de credinţa în puterea ta, te rugam să ne fereşti de 
război, să îndepărtezi legiunile romane de hotarele noastre! 

— Te rugăm, Mare zeu! 

— Mare zeu, recunoştinţa noastră va fi nemărginită, în fiecare sat 
comatii vor înălța câte un altar şi-ţi vor aduce ofrande. Poporul ţi se supune 


cu evlavie, Mare zeu! 

— Ne supunem, Mare zeu! 

— Acum, Mare zeu, noi vrem să pedepsim o ticăloşie. Ca oameni, 
putem să greşim, să săvârşim o fapta nedreaptă. Să ne arăţi tu, Mare zeu, 
dacă Rundacitulp este nevinovat, primindu-i jertfa. Comatul Getys a venit 
acolo sus la tine, tu ştii în ce chinuri şi-a dat sfârşitul. Suferinţa lui a fost pe 
voia ta? 

Marele preot făcu un semn capnobotului ce stătea alături de altar, iar 
acesta alt semn către garda de preoți și către grupul de slujitori ai cultului. 
Aceștia începură în grabă să-l pregătească pe Rundacitulp pentru a fi 
aruncat în sulițe. În rândurile taraboştilor plutea mânia şi încordarea, tot ce 
se făcea în acea zi nu era pe voia lor. Corul intona în surdina un imn de 
slavă către marele zeu. La un moment dat, fiecare simţi o ușoară clătinare, 
parcă nu era sigur de echilibrul său, apoi se auzi scârțâitul bârnelor din 
pereţi şi a lemnăriei acoperișului. Dar totul se potoli repede. Nimeni nu se 
înşela, fusese un mic cutremur. Instinctiv, fiecare se simţi cuprins de teamă. 
Marele preot șopti capnobotului ca slujitorii să se grăbească. Totul era 
pregătit. Îngrozit de moarte, legat şi înfășurat, întins pe plasa de frânghii, 
Rundacitulp aștepta să fie aruncat în sulițe, ştia că pentru el nu mai exista 
nici o scăpare. Corul se porni cu mai multă putere, în sunete de tobe, însă 
nu putu continua, de departe se întinse un huruit prelung, pământul începu 
să se frământe, iar clădirea să troznească din încheieturi. Oamenii se văzură 
împinși unii-ntr-alţii, ca şi cum se aflau pe talazurile unei mări răscolită de 
furtună. În aceeaşi clipă, din mai multe părți răsună acelaşi strigăt plin de 
groază: 

— Cutremur! 

Apoi se întinse vacarmul: 

— Fugiţi! Se dărâmă sanctuarul peste noi! 

— E pedeapsa Marelui zeu! 

— Mare zeu, iartă-ne! 

Uitând de ordine şi disciplină, se dezlănțui busculadă spre ușă, fiecare 
zbătându-se cu disperare să se vadă afară. Frământările seismice nu 
conteneau, pământul părea o pastă moale sub picioare. Împietriţi, regele și 
marele preot se traseră într-un colţ, înconjurați de cei mai curajoşi din 
gărzile lor, ceilalți pornind spre ieşire. După un timp, care pentru cei 
îngroziți fusese foarte lung, răscolirile pământului se potoliră. Marele 
sanctuar se golise. Strânşi în grupuri de-a lungul drumului ce ducea spre 


cetate, tarabostii începură să discute cuprinși de panică, fiecare se temea de 
o repetare a cutremurului, încetul cu încetul se întinse calmul, iar când 
trompetiştii sunară, toți se adunară în jurul regelui și a marelui preot. 

— Să ne păstrăm firea, începu marele preot, știm că suntem în puterea 
Marelui zeu. Poate că am săvârşit o greșeală gravă, de aceea el și-a arătat 
mânia într-un mod atât de înfiorător. Nu ne rămâne altceva de făcut decât să 
ne rugăm lui de îndurare și iertare. Pentru tarabostele Rundacitulp, ceea ce 
s-a petrecut este curată minune, Marele Zamolxis nu a vrut să ne arate dacă 
îl socotește vinovat sau este nevinovat. 

— Dar i-a lăsat viaţa! îndrăzni bătrânul taraboste, cel ce fusese de partea 
lui Rundacitulp la judecarea în sala de sfat. 

— Da, i-a lăsat viaţa, reluă marele preot, dar asta nu mi se pare ceva 
îmbucurător, înseamnă că Marele zeu ne pune la grea încercare, ne lasă să 
ne descurcăm singuri. Dacă supărarea lui este mare, supunerea noastră 
trebuie să fie şi mai mare. Regele s-a arătat îndurător, mi-a spus că îl iartă 
pe Rundacitulp. Să-l iertăm cu toţii, să aşteptăm un semn de îmbunare din 
partea lui Zamolxis. 

— Până atunci, ce facem cu împărțirea moșiilor? întrebă același bătrân, 
nemângâiat în sinea lui că se călca datina. 

— Ascultăm de cuvântul regelui! strigă Comosicus. 

— Da, fiecare să aducă la îndeplinire tot ce a spus regele, continuă 
marele preot. Eu mă voi ruga Marelui zeu, să poarte pe calea cea bună 
întregul popor dac, să vedem în ţară o înfrățire a taraboştilor şi comatilor. 

Regele săltă capul și îi săgeta cu privirea. Rosti cu ton ce făcu pe toți să 
se înfioare: 

— Deceneu v-a vorbit de mânia Marelui zeu, pentru că de aceea este 
Mare preot, iar mie îmi revine datoria să am grijă de popor. Cine nu se 
supune cuvântului meu nu va mai fi iertat ca Rundacitulp! Acum fiecare să 
pornească spre cetatea sa şi să ne dea de veste ce prăpăd a făcut cutremurul. 

Regele tăcu, văzând pe căpetenia scribilor cetăţii apropiindu-se în fugă. 
Acesta raportă suflând greu: 

— Mărite rege, o parte din zidul de la porțile mari și un turn de pază s- 
au dărâmat. La clădirea gărzii s-au surpat pereţii, iar în vale unele case s-au 
prăbușit. A căzut și coşul cuptorului de la topitoria de fier. Unii oameni au 
fost prinşi sub dărâmături. 

— Carpio, Comosicus, strigă regele, luaţi oameni și porniţi degrabă să 
daţi ajutor! 


Vestea se întinsese în întreaga țară, purtată de comatii care luaseră parte 
alături de taraboşti la adunarea Sfatului ţării, în toate satele oamenii 
aşteptau cu frământare şi speranţă să înceapă împărţirea moșiilor, să se vadă 
fiecare cu bucăţica sa de pământ. În prea puţine locuri se dăduse urmare 
cuvântului regelui: Rundacis — la Rasidava, Oroles — la Carsidava şi alte 
două cetăţi din ţinutul de apus, a cărei căpetenie era Scorilo. Aproape toţi 
tarabostii socoteau cutremurul, în care vedeau mânia marelui zeu, drept 
semnul ce arăta că Zamolxis nu încuviința micşoararea moșiilor și 
împărţirea de loturi comatilor, în timp ce regele şi marele preot îl priveau 
numai ca o intervenţie brutală a zeului cel mare pentru salvarea lui 
Rundacitulp, de aceea făcuse să tremure cu atâta putere pământul. Dar pe 
lângă veşti, care cuprindeau în bună parte cele petrecute cu adevărat și cele 
rostite de rege, se întindeau zvonurile, unele mai înfiorătoare decât altele. 
Astfel se spunea că în ţinutul dintre munţi şi Dunaris pământul fusese 
zguduit aşa de tare încât nu mai rămăseseră în picioare casele, magaziile și 
saivanele din cetăţi, iar prin sate colibele şi coșarele erau șubrezite mult, 
oamenii intrau cu teamă în ele, fericindu-i pe cei cu bordeie, care nu 
avuseseră nimic de suferit. Realitatea era că în adevăr în câmpia cea mare a 
țării cutremurul se dezlănțuise înfiorător, însoțit de zgomote ce veneau 
parcă din adâncuri și de fulgere ce luminau cerul. Și cu cât zvonurile despre 
prăpăd se întindeau, se încrucişau şi se exagerau, cu atât creştea teama în 
popor de mânia Marelui zeu, de aceea, pe măsură ce timpul trecea, prin sate 
oamenii începură să-și piardă speranţa că vor primi pământ. 

La Sarmizegetusa un mare număr de sclavi munceau la înălțarea 
zidurilor de apărare de pe cea de a doua terasă, în panica provocată de 
cutremur, când toți — meșteri, străji și muncitori — căutaseră să-și găsească 
un loc de salvare, o parte din sclavi profitaseră de moment și fugiseră în 
pădurile ce îmbrăcau munţii până spre creste. Printre fugari se afla şi 
sclavul Burrennus, fostul taraboste al cetăţii Rasidava. De fapt el, 
Burrennus, îndemnase pe ceilalți să fugă, încredințându-i că îi va duce la un 
loc lipsit de primejdii, unde vor trăi aproape ca și comatii. Până atunci, 
Comosicus socotise că fostul taraboste își primise o pedeapsă destul de 
grea, de aceea îşi înfrânsese pornirea de a răzbuna moartea Inei, pentru că 
lui nu i-ar fi rămas altceva de făcut decât să-l ucidă, ceea ce ar fi însemnat 
scurtarea suferințelor acestuia. Din momentul în care aflase de fuga lui 
Burrennus, se trezise în el vechea dorință de pedepsire, ce-l frământase pe 
vremea când se afla la Roma, de aceea se hotărâse să-l caute și să-l prindă. 


Ceva în adâncul sufletului îl făcea să vadă în el un pericol pentru rege, 
ştiindu-l în libertate. Nu se îndoia că se vor găsi taraboşti care să-l ascundă 
şi să-l ajute, în primul rând el se gândi la Rundacitulp. Nu excludea totuși 
presupunerea îndepărtării fugarului de Sarmizegetusa, socotea cu putință ca 
el să fi luat drumul spre căpeteniile de ţinuturi mai răzleţite, adică spre 
Rholes și Zyraxes. Stătuse mult în cumpănă, simţea că trebuie să întreprindă 
ceva, însă nu vedea ce să facă, încotro să pornească. Într-o dimineaţă sări pe 
cal şi o apucă spre cetatea Rasidava, la Rundacis. Acolo se strânseseră mulți 
comati din cei ce părăsiseră satele spre a scăpa de urgia taraboştilor, precum 
şi unii sclavi fugari. Se puteau forma cu ei câteva cete bune pentru luptă. 
Lucrurile luară însă o întorsătură din ziua când ei, comatii pribegi, au aflat 
că regele poruncise ca la fiecare cetate să se împartă jumătate din moșie, 
oamenilor din satele ce îi aparţineau. Dornici de pământ, de muncă și tihnă, 
inimile lor începură să bată mai cu putere, sângele să le alerge mai năvalnic 
prin trupuri, se frământau, nutrind gândul să se întoarcă acasă. Pe măsură ce 
se întindea în ţară cuvântul regelui, la Rasidava nu mai veni nici un comate 
fugar, niciunul nu mai vedea rostul părăsirii satului, nutrea speranţa că va 
primi pământ. Comosicus găsi pe bătrânul socru al lui Rundacis — poreclit 
de comati „Moş Jder” — văzându-și de treburile cetăţii și ale restului de 
moșie, rămas după împărţire. Se fălea moșul, era convins că el fusese 
primul din întreaga Dacie care se supusese cuvântului regelui. 

— Marele zeu să-ţi dea sănătate îl primi bătrânul. Dacă veneai numai cu 
două zile mai devreme, îl găseai şi pe Rundacis aici. A plecat dincolo de 
munți, la Argedava, trimis de rege, cu treburi de-ale lui, militare. 

— Şi eu mă rog Marelui zeu pentru tine, moșule! Dacă te-am găsit 
acasă, nu am nevoie de mai mult. Noi amândoi ne înțelegem și numai din 
priviri, fără să ne vorbim. 

— Spuneai, odată, că poate se va porni o revoltă a comatilor împotriva 
taraboştilor; atunci am văzut în tine căpetenia răsculaților, iar acum te văd 
liniștit, ca şi cum nimic nu se întâmplă în ţară. 

— Şi ce ai vrea să se întâmple? 

— Păi, aşa cum a spus regele, să se dea pământ oamenilor. Vorbeşte 
lumea, cică de nu era cutremurul acela îngrozitor, în care mulţi văd o 
răzbunare a Marelui zeu, treaba ar fi mers până la capăt, s-ar fi împărţit 
peste tot moşiile. Dar eu mă luai cu vorba, fără să te întreb de ce ai venit, îl 
căutai pe Rundacis? 


— Vei afla atât de repede, pe cât de iute vei putea să-i strângi pe comatii 
fugari, găzduiţi pe lângă cetatea Rasidava, și pe alții de-ai voştri care se 
arată hotărâți să pornească la luptă alături de mine. 

Bătrânul cată spre soare vorbind: 

— Acum e vremea prânzului, trebuie să guşti şi să bei ceva, te mai 
odihneşti o lecuţă, tocmai cât va fi vreme ca eu să-i adun pe plaiul din 
spatele cetăţii, la marginea pădurii, în apropiere de locul unde cei mai mulți 
îşi au bordeiele — vorbesc de cei fugari, care trăiesc acolo cu speranța că în 
curând se vor întoarce la vetrele lor. 

— Asta înseamnă că în suflete s-a înmuiat pornirea spre revoltă, 
nerăbdarea de a pleca la luptă pentru pământ și libertate... 

— Sunt bătrân, feciorul moșşului, mi-ar crăpa obrazul de ruşine să te 
mint, asta cam aşa este, cutremurul acela păcătos i-a îngrozit, se tem de altă 
răzbunare a lui Zamolxis dacă se ridică împotriva taraboșştilor. Aşa a spus de 
curând un capnobot, în trecere prin satul din vale — l-au ascultat şi o parte 
din comatii fugari — i-a îngrozit pe toţi, cică Marele zeu ar fi negru de mânie 
pe rege, fiindcă vrea să schimbe datina. Zicea că pe Kogaion este venit de 
mai mult timp un preot învăţat, care ştie să prevestească viitorul după locul 
pe care îl ocupă stelele pe cer, el ar fi spus că peste capul dacilor va veni o 
altă nenorocire, mai mare decât cutremurul. Păi, feciorule, dacă capnoboțţii 
şi preoţii întind prin toate satele zvonuri din astea, îngrozind oamenii, cine 
crezi că mai are curajul să pună mâna pe topor, furcă sau coasă, să meargă 
la luptă împotriva taraboșştilor? 

— Bine, lasă că mai vorbim noi. Acum văd că ai prins poftă să 
povesteşti, iar eu mă grăbesc. Vreau să-mi strângi cât mai repede oamenii, 
acolo voi răspunde și la întrebarea care te frământă atâta. 

Era sfârşit de vară, verdele frunzelor copacilor începuse să pălească, iar 
căldura să se potolească, deși soarele era sus, la amiază. Toată marginea 
pădurii era plină de oameni, stăteau lungiţi pe iarbă, strânşi în grupuri, 
vorbeau rar, fiecare cu o umbră de îngrijorare în suflet. Prea dese zvonuri se 
întinseseră, teama, pusese stăpânire pe mulţi, se gândeau la cele ce vor fi 
aduse de zilele ce urmau. Cei mai frământaţi erau comatii fugari, care își 
părăsiseră familiile, se vedeau pribegi, cu speranţa năruită. Dar nici 
localnicii nu erau prea liniștiți, și prin inimile lor trecea câte un fior, 
îngrijoraţi că ar fi cu putinţă să vină poruncă de la Sarmizegetusa ca nici o 
cetate să nu-și mai împartă moșia, ca totul să rămână așa cum a fost datina. 
Când Comosicus se ivi de după colţul pădurii, însoţit de bătrân, toţi se 


ridicară în picioare şi începură să-şi pună ordine în veșminte, să-şi scuture 
iarba şi frunzele uscate prinse de cămăși și ițari, să-şi așeze mai bine pe 
şolduri chimirile late de piele. 

— Bun găsit, oameni buni! Mă rog şi eu Marelui zeu pentru voi! salută 
Comosicus, oprindu-se la câţiva paşi de ei. 

— Să-ţi dea Zamoixis multă sănătate, dacă ne aduci o veste bună! rosti 
unul voinic, cu barbă deasă şi mustăţile frumos răsucite la vârfuri, în plină 
putere, deși după firele argintii din plete arăta trecut de jumătatea vârstei. 
Cu ce gânduri ai venit, fecior de taraboste? Eu unul ştiu că eşti din neamul 
Oroles. 

— Cu aceleaşi gânduri ca ale tale, dar să ştii că nu rele pentru cei setoși 
de dreptate și libertate, răspunse privind în sus, apoi trăgându-se la umbra 
unui gorun cu coroana bogată. 

— Dacă este așa, atunci e bine, iar noi ne bucurăm. Eu sunt din cei fugiţi 
de la Singidava, numele meu este Durasis. Stăm aici ca pe foc, ne-au 
zăpăcit zvonurile, iar de când a trecut prin sat capnobotul acela ne-a pierit 
speranța şi ne-a crescut teama. Cine se poate pune împotriva voinţei 
Marelui zeu? 

Comosicus săltă amândouă braţele și făcu semn de apropiere, 
îndernnând totodată: 

— Ia strângeţi-vă cu toţii în jurul meu, să ne putem auzi mai bine unii pe 
alţii. Așa, mai aproape, faceţi o roată şi alungaţi alte gânduri, fiecare să mă 
asculte, cum se spune, cu răsuflarea oprită. Să nu vi se pară lucru de glumă, 
ţara trece printr-o încercare grea, apasă asupra ei trei pericole: primul, al 
taraboștilor, al celor care nu vor să dea pământ comatilor, al doilea, al 
capnoboţilor şi preoţilor, porniţi să sperie poporul cu urgia Marelui zeu, iar 
al treilea, al legiunilor romane, a căror mișcare regele o urmăreşte cu multă 
îngrijorare, în mijlocul acestor trei pericole, cine se află prinși? Să vă spun 
eu: regele și poporul, adică voi, comatii. Până acum oastea o strângeau 
tarabostii, însă așa, cum văd eu situația, ar putea veni vremea când 
Burebista va trebui ca, peste capul lor, să cheme el de-a dreptul poporul să 
se ridice la luptă, să se războiască deodată cu toți aceia pe care îi socotește 
dușmanii neamului. Bine, dar spunându-vă toate asta nu v-am spulberat 
teama, ci v-am sporit îngrijorarea. Am să schimb vorba, iar voi să mă 
ascultați cu încordare. Ca să ştie toți: sunt Comosicus, feciorul lui Oroles. 
Poate că vă întrebaţi de ce nu sunt de partea taraboșştilor, ci de aceea a 
regelui? Fiindcă destinul meu a fost să pribegesc mult, să văd cum trăieşte 


lumea pe meleaguri îndepărtate. Am învăţat, cunosc o bună parte din 
învățăturile înțelepţilor greci, romani și de-ai altor popoare, dar soarta mea a 
fost să ajung în sclavie, să trăiesc mulți ani ca sclav, apoi ca gladiator să 
lupt în arenele circurilor de la Roma. După ce regele m-a răscumpărat, 
câţiva ani am stat acolo, la Roma, unde m-am zbătut să fac tot ce se putea 
să abat de deasupra Daciei pericolul legiunilor romane. Acolo am văzut că 
populaţia este împărţită în două: patricieni şi plebei, întocmai ca la noi: 
taraboşti şi comati, însă cu o deosebire, plebeii au o bucată de pământ, sunt 
stăpâni pe munca lor şi se bucură de libertate. Mă găseam încă la Roma 
când am luat hotărârea să lupt ca în Dacia comatii să se bucure de aceleași 
drepturi ca plebeii romani. Cum aveam să pornesc lupta? Ştiam că nu era 
uşor, dar totuşi n-am cedat. Am încercat tot ce a fost cu putință, am căutat 
numeroase motive, am folosit chiar și fapta lui Rundacitulp, care l-a omorât 
cu atâta cruzime pe Getys — voi cei de la Singidava știți —-iar până la urmă 
am reuşit să-l fac pe rege să se hotărască să împartă din moșii pământ 
comatilor. Eu zic că toate ar fi mers bine, dacă nu venea acel îngrozitor 
cutremur, în care lumea vede mânia Marelui zeu. lată ceva cu care e greu de 
luptat: teama de Zamolxis. Când am fost sclav, unul din stăpânii mei era 
vecin cu un bătrân filosof, un înțelept care înțelesese multe despre oameni, 
despre viață şi moarte, despre tot ce se înconjoară. Acel bătrân m-a convins 
că nu există zei, că totul este numai o închipuire a noastră, fiindcă nimeni 
nu a văzut un zeu în carne și oase, nu l-a pipăit, nu i-a pus la încercare 
puterea. La greci, la romani, la noi și la alte popoare, în case, în temple şi 
oriunde vezi zei modelaţi din pământ, ciopliţi în piatră sau turnaţi în bronz, 
lumea se roagă la ei, deşi nu i-au văzut niciodată zâmbind, vorbind sau 
mișcându-se, ci sunt doar nişte statuete care, dacă ţi-au căzut din mâini, se 
sparg în zeci de cioburi. De la acel bătrân am înţeles că oamenii suferă, se 
frământă, se lăcomesc unii sărăcind pe alţii, folosind fiecare în felul lui 
aceste închipuiri: zeii. Și dacă lucrurile stau aşa, înseamnă că cele ce se 
petrec în jurul nostru: cutremure, fulgere, furtuni şi altele nu se datoresc 
Marelui zeu, cum cred dacii, ci unor puteri pe care omul nu a reușit încă să 
le cunoască. La Roma m-am împrietenit cu mulți sclavi, mai ales din cei 
care au luptat într-o mare răscoală împotriva sclaviei, sub conducerea unui 
gladiator viteaz numit Spartacus, despre care poate că unii dintre voi, cei 
mai în vârstă, aţi auzit pe mulți negustori povestind. Ei bine, aflați că sclavii 
revoltați nu mai credeau în existența zeilor, de aceea nici nu se temeau de 
ei. Tot aşa trebuie să facem și noi, cei ce ne ridicăm să cerem pământ, să nu 


vedem în cutremurul care a zguduit țara o răzbunare a lui Zamolxis, să nu 
credem că nu e pe voia zeului ca o parte din pământul moșiilor să se 
împartă comatilor. Știu, iar voi trebuie să înţelegeţi, de ce tarabostii și 
capnoboţii împrăştie pretutindeni cele mai înfricoșătoare zvonuri despre 
răzbunări de-ale Marelui zeu, pentru ca poporul să se supună și să sufere 
lipsurile. Eu sunt hotărât să lupt cu ei, ajutându-l pe rege! Vă întreb: care 
dintre voi mă urmează? Vom începe cu Singidava; îl vom face pe 
tarabostele Rundacitulp să împartă pământ oamenilor de pe moşia sa. 

— Mergem toţi cei fugiţi de la Singidava! strigă Durasis. 

— Dăm ajutor şi noi, cei de aici, de la Rasidava! se grăbi bătrânul Jder, 
rămas cu sufletul tot de comate, deși în lipsa lui Rundacis toţi îl socoteau 
stăpânul moșiei cetăţii. 

— Vă însoţim și noi! adăugă unul din comatii fugari. 

— Însufleţirea voastră întăreşte hotărârea mea! reluă Comosicus, 
rotindu-și privirea pe feţele lor. Fiecare să se pregătească, mâine în zori 
vom porni spre Singidava. Moșule, pentru mine vei da o parte din garda 
cetății, mă voi duce la Rundacitulp mai întâi cu vorbă bună, iar de va 
dovedi împotrivire, vom sări cu toţii, îl vom prinde și-l vom supune unei noi 
judecăţi. 

Revenit la Singidava, tarabostele Rundacitulp își regăsise greu liniștea. 
După încordarea prin care trecuse, când se văzuse pe Kogaion în faţa 
morții, alături de marele altar, pregătit să fie aruncat în sulițe, rămăsese cu o 
stare sufletească ce oscila între curaj și teamă. Curajul i-l întărea veştile 
primite de la alţi taraboști, nici ei nu-și împărţiseră moșiile, iar teama îi 
revenea de câte ori se gândea la pericolul prin care trecuse. Trăise clipe 
grele, văzuse cu ochii lui minunea, cutremurul îl salvase. Avea și momente 
de îmbărbătare, când satisfacția îi umplea inima de încredere, se socotea un 
ales al Marelui zeu, altfel nu i-ar fi lăsat Zamolxis viaţa. În tot ce se 
petrecuse vedea voința marelui zeu de a se păstra datina. Teama îi revenea 
mai ales când se gândea la împărțirea moşiei, pentru că de omorârea 
comatului Getys se socotea judecat și iertat. Comatii din satele de pe moșia 
sa așteptau, cu speranţa zi după zi tot mai năruită de zvonurile ce veneau 
din toate părțile, purtate de oameni anume trimiși, care nu uitau să le lege 
de voia marelui zeu. 

Se apropia toamna, soarele îşi potolise căldura. Pe la vremea prânzului, 
tarabostele porunci căpeteniei gărzii să-i scoată calul și să pregătească patru 
străjeri să-l însoțească. Se trezise în zori cuprins de o neliniște pe care nu și- 


o putea înfrânge, creştea pe măsură ce timpul trecea. Simţea nevoia să 
plece, să alerge în galopul calului, să dea roată moșiei, iar în drumul său să 
vadă comatii muncind pe tarlale. Sări în șa, în timp ce una din străji alerga 
să deschidă poarta. În același moment din vale răsună un tulnic, iar de sus 
din turnul de pază îi răspunse altul. Iarabostele strânse frâul și ascultă 
semnalele, în timp ce mintea îl purta înapoi, la ziua când în cetate venise 
regele, când îl încredinţase că nu-l va pedepsi pe comatul Getys. 

— Urcă spre cetate o căpetenie însoțită de gardă, strigă străjerul din 
turn. 

Dădu pinteni, calul sări ca o săgeată îndreptândujse spre drumul ce 
cobora din cetate. Când ieși dintre copacii ce îmbrăcau povârmişul, întâlni 
ceata de călăreți. Răsuflă ușurat, nu era regele, nici marele preot. Îl 
recunoscu totuşi pe cel ce venea, și-l reamintea din sala de sfat de la 
Sarmizegetusa, când se ridicase şi vorbise cu pornire împotriva taraboştilor. 
Ce căuta la Singidava? Aducea o veste nouă? Întrebările se urmau fără 
oprire, în timp ce în sufletul său se întindea o umbră de îngrijorare și teamă. 

— Sănătate, taraboste Rundacitulp! Nu mă mai rog Marelui zeu pentru 
tine, ştiu că eşti alesul lui, altfel nu făcea minunea. Îţi mai amintești de 
mine? 

— Eu mă voi ruga lui Zamolxis pentru tine! Sunt bucuros să te am ca 
oaspete câteva zile. Aş putea eu să te uit? Nu eşti Comosicus, feciorul 
tarabostelui Oroles? Până atunci, când te-ai ridicat și ai vorbit cu atâta 
hotărâre în sala de sfat, numai auzisem de tine, știam că ai pribegit mulţi ani 
prin străini. 

— Îți mulţumesc, pentru că ai vrea să mă ai ca oaspete, însă nu pot sta 
mult, sunt numai în trecere. Din drumul cel mare m-am abătut încoace, 
curios să văd ce faci, dacă te-ai liniștit după primejdia prin care ai trecut. 
Acum, fiindcă mi-ai ieșit în cale, nu mai merg sus în cetate, putem sta de 
vorbă şi aici. Descălecăm și ne plimbăm puţin pe la marginea pădurii. 

Tarabostele înţelese că totuşi Comosicus venise cu un scop, urmărea 
ceva. Fusese oare trimis de rege? se întrebă, în timp ce sărea jos din șa. 
Porniră unul lângă altul pe o cărare puţin umblată, ce șerpuia printre copacii 
rari. 

— Comosicus, este adevărat că ai fost sclav şi ai luptat în arenele 
circurilor ca gladiator? îl întrebă, urmărind să găsească ceva de vorbit, din 
care să prindă cu ce scop venise. 


— Da, taraboste Rundacitulp, este adevărat, am rătăcit mult prin străini 
şi am văzut multe. Să ştii că răutate şi bunătate omenească întâlneşti 
pretutindeni, oricare ar fi zeul la care se roagă mulțimile. 

— Te gândeşti la ceea ce s-a întâmplat cu comatele Getys? Într-acolo te 
poartă mintea? 

— Nu, taraboste, pentru fapta aceea ai fost judecat şi iertat, de asta nu se 
mai îndoiește nimeni. Am vrut să spun că de multe ori răutatea izvorăște din 
datină. La toate popoarele printre care am trăit o parte din viaţă am văzut că 
binele şi răul nu au izvoare diferite, aceea ce apare ca rău unora, alţii îl 
socotesc ca fiind bine. Asta se întâmplă şi la noi, la daci, nu vedem un rău în 
faptul că o fiinţă omenească moare în chinuri, aruncată în sulițe, adusă ca 
Mare jertfă. În nici o altă parte nu am văzut o asemenea jertfire. Tot aşa, noi 
luăm drept bună datina, punem pe comati la muncă, le suntem stăpâni, le 
dăm din bucatele strânse de ei numai atât cât să nu moară înfometați, sunt 
un fel de robi, fără drepturi și fără libertate. 

— Dar tu eşti un taraboste, Comosicus, cum poţi vorbi astfel? 

— Gândeşti că dacă eşti taraboste trebuie să ţii în robie alți oameni? 

— Bine, să zicem că aşa ar fi cu comatii, dar de sclavi nu te-a cuprins 
mila? Poate că și ei ar vrea să se schimbe ceva... 

— Şi sclavia va avea un sfârşit. Eu văd în comati poporul dac, văd pe cei 
ce luptă şi apără ţara, urmându-l pe rege, pe cei ce fac ogoarele să rodească, 
iar pe noi să ne socotim bogaţi, de aceea se cuvine ca ei să se bucure de 
unele drepturi, de oarecare libertate, să se simtă stăpâni pe ceva. 

Tarabostele se opri din mers, îl privi îndelung, apoi îl întrebă: 

— Tot aşa îi vorbeşti şi regelui? 

— Am strâns multă revoltă în suflet, fiindcă aşa m-a purtat viaţa. Vreau 
să-l ajut pe rege din toată puterea. Acum vârsta cată să-l învingă, iar 
tarabostii înclină să nu i se mai supună. El, Burebista, întemeietorul Daciei 
Mari, a ajuns să se vadă neascultat. Tarabostii nu se mai tem de bătrân. 
Acum îţi răspund la întrebare: da, taraboste Rundacitulp, aşa îi vorbesc şi 
regelui! 

— Asta înseamnă că tu l-ai îndemnat... 

— Să se împartă comatilor pământ din moșiile cetăților? 

— Da, adică să se schimbe datina... Marele zeu şi-a arătat mânia... Să 
nu trimită peste ţară nenorociri mai mari... murmură tarabostele reluând 
mersul. Încep să te înțeleg, Comosicus, bănuiesc pentru ce ai ţinut să te 
abaţi din drum, să treci pe la mine. După cele prin câte am trecut, mă 


socoteşti un om înfricoşat, care se teme şi de umbra lui, dar nu este așa, 
trebuie să vezi în mine un taraboste la fel cum sunt ceilalţi, care nu face 
altceva decât fac alţii. 

Comosicus îl prinse de braţ şi îl strânse uşor, oprindu-l. 

— Taraboste Rundacitulp, ai împărțit ceva pământ comatilor de pe 
moşia ta? Ai dat ascultare cuvântului regelui? 

— Ei, vezi, trebuia să înţeleg de la început!... Pentru asta ai venit... Să 
ştii că sunt gata să trec la fapte, am pregătit tot ce trebuia, dar mai aștept, 
vreau să văd ce fac ceilalți. Am primit vești din multe părţi, aproape toţi 
tarabostii socotesc că Marele zeu ne-a arătat că nu vrea să se schimbe 
datina, nu dau nimic din moșii. Cred că lucrurile vor rămâne aşa cum sunt; 
ar fi greu pentru rege să lupte împotriva taraboştilor. 

Faţa lui Comosicus se întunecă, deveni stacojie. Îl prinse cu mai multă 
putere de braţ, sforțându-se să se stăpânească. 

— Dacă te-ai pregătit, treci la fapte, taraboste Rundacitulp! Vrei să mai 
fii judecat odată? Dar să știi că nu vei mai fi mustrat de rege în faţa 
taraboștilor, ci vei da seama în fața comatilor pe care îi ai pe moșie! 

Tarabostele nu-și pierdu cumpătul, deși ameninţarea îl făcu să-l treacă 
fiori, vorbi potolit: 

— Să ştii, Comosicus, nu mă tem decât de rege şi de Marele preot, iar 
pentru comati am gardă bine înarmată, pe care de curând am întărit-o, așa 
că primejdia de care îmi spui nu mă îngrijorează. Dar, pentru că nu vreau să 
audă regele că nu mă supun cuvântului său, voi căuta să grăbesc treaba, voi 
începe să împart pământ comatilor. 

— Când, taraboste Rundacitulp? 

— Peste câteva zile... 

— Câte? 

— Să zicem, două săptămâni... E bine? 

— Este... Dar nu mai mult. Să nu uiţi, după scurgerea acestui termen nu 
te voi întreba eu de ce nu l-ai respectat, vei răspunde în faţa altora. 

Din nou tarabostele se înfiora. Se vedea pe Kogaion, alături de marele 
altar, pregătit pentru a fi aruncat în sulițe. Se strădui să braveze: 

— Eşti uimitor, Comosicus! Ce ţi-au făcut, frate, romanii, acolo la 
Roma? Parcă ai rămas cu suflet de sclav... pentru mine ești de neînțeles... 
Acum, fiindcă te am ca oaspete, te poftesc sus în cetate, vreau să te 
omenesc, așa cum e datina. 


— Mulţumesc, taraboste Rundacitulp, asta înseamnă că nu te-am 
supărat. "Ţi-am spus că sunt în trecere, mă grăbesc, regele vrea să mă trimită 
pe la cetăţile Argedava, Capidava, Iamasidava, să văd ce fac Cotiso, 
Zyraxes şi Rholes. 

Reveniţi în drum, Comosicus sări în șa și făcu semn gărzii să-l urmeze. 
Tarabostele privi un timp după el, urmărind cum se îndepărta în galop, 
însoţit de un val de praf ce se destrăma uşor, apoi porni gânditor în sus spre 
cetate, lăsând calul să meargă la pas. Se dădea în sufletul său o luptă, n-ar fi 
vrut să-l mai supere pe rege, dar nici să se grăbească, dacă cei mai mulți 
taraboşti socoteau că voia zeului era să nu se schimbe datina, adică să nu se 
dea pământ comatilor. În următoarele zile frământarea îi spori, vedea că se 
scurta timpul, se apropia termenul. Nu bănuia că în satele de pe moșia sa 
era o mișcare surdă, însuflețitoare, plină de hotărârea de a lupta. Nimeni de 
la cetate nu aflase că departe în pădure, într-o vale ce se înfunda, stătea 
ascunsă ceata ce-l însoțea pe Comosicus. În cea de a cincea zi tarabostele 
nu mai putu rezista, teama ieși învingătoare, chemă scribul şi 
supraveghetorii muncii pe tarlale, le vorbi cum se gândise să împartă o parte 
din moşie celor din satele sale, apoi le porunci să facă toate socotelile 
necesare, țimnd seama de mărimea familiei fiecărui comate. După această 
hotărâre se mai linişti, deşi pierderea unei jumătăţi din moşie îl durea adânc, 
însă mai mult se bucura soţia lui, fiindcă îl vedea supunându-se cuvântului 
regelui. Parcă mult ușurat, se culcă devreme și somnul îl cuprinse repede. 
Nu-și dădea seama cât timp dormise când auzi bătăi în ușă. Recunoscu 
vocea căpeteniei gărzii: 

— Stăpâne, sunt la poartă patru oameni; unul spune că este tarabostele 
Burrennus. Îl lăsăm să intre în cetate? 

— Să aştepte până vin eu acolo! zise sărind din pat, întrebându-se în 
şoaptă: cum să fie Burrenius? Să-l fi iertat regele, ridicându-l iarăși la 
rangul de taraboste? 

Nu se scursese timp cât golește un om în tihnă o ulcică de vin, când 
amândoi tarabostii intrară în cerdac şi se aşezară la masă. 

— Când am auzit că tu eşti, nu-mi venea să cred. Spune-mi, Burrennus, 
ai scăpat de sclavie? 

— M-a salvat şi pe mine cutremurul acela, întocmai ca pe tine. Poate că 
asta a fost voia Marelui zeu. Atunci, când toţi fugeau îngroziţi, căutând un 
loc de adăpost, eu și alți sclavi am apucat-o spre pădure, ne-am ascuns în 
munţi. 


— Bine, dar acum te văd cu cal, ai o mică gardă, porţi veşminte de 
taraboste... Asta înseamnă că regele... 

— Nu este ce gândești tu, Rundacitulp, pentru rege sunt tot un sclav. 
Mai târziu se va convinge că dacă Burrennus nu mai este taraboste a devenit 
în schimb răsculat. Umblu mai mult noaptea, merg din cetate în cetate, 
pregătesc lovitura. Toți tarabostii pe la care am trecut s-au arătat alături de 
mine, mi-au dat veșminte, arme, oameni și cai, sunt gata ca la momentul 
potrivit, fiecare să pornească spre Sarmizegetusa cu câte un pâlc de oaste, 
iar acolo, cu toţii, să-l alungăm pe bătrânul Burebista, să punem în scaunul 
țării pe altul ca rege. 

Tarabostele Rundacitulp îl privea mirat, tulburat de cele auzite. 

— De ce să-l alunge?! Cine ar fi să-i ia locul? se grăbi să-l întrebe. 

— Nimeni nu vrea să dea comatilor o parte din moşie, tarabostii 
socotesc că nu este voia Marelui zeu, fiindcă el şi-a arătat mânia când a 
făcut pământul să se clatine atât de tare. Să știi că am trecut şi dincolo de 
munţi, am fost la Argedava, am stat de vorbă cu Cotiso. El s-a arătat gata, 
vrea să devină rege al Daciei. După cât am înţeles, de multă vreme visa 
acest lucru. 'Tarabostii pe la care am trecut nu sunt împotrivă, îl vor pune 
rege pe Cotiso. 

— Şi când ar fi să se facă treaba asta? 

— Cât de curând, poate că chiar înainte de primăvara viitoare. 

— Eu m-am pregătit să împart pământ comatilor de pe moşia mea... 
murmură descumpănit Rundacitulp. 

— Să nu faci greşeala asta, taraboste! Pe urmă cu greu îţi vei putea lua 
înapoi ceea ce ai dat. Ştii doară, comatii sunt gata să moară pentru o palmă 
de loc. Aşteaptă, aşa cum fac ceilalți. 

— Măi, Burrennus, m-ai tulburat de tot, mă văd pus într-o grea 
cumpănă! Regele va afla, m-am legat că în curând voi da ascultare 
cuvântului său. 

— Faţă de cine te-ai legat? 

— De Comosicus, feciorul lui Oroles. 

— Da, am auzit, mi-au povestit mulţi taraboşti cele ce s-au petrecut 
atunci când te-au judecat, spuneau că el a fost de partea comatilor, a cerut să 
li se dea pământ. S-a întors de la Roma cu mintea răsucită, nu vrea să ţină 
seama de datină. Dar, taraboste, legământul tău faţă de el nu are nici o 
valoare. Ce e acest Comosicus în Dacia? Un trepăduș, pus în slujba lui 
Burebista. Îi vom aranja noi pe amândoi, şi pe el și pe rege. Ascultă ce-ţi 


spun eu: nu dai nici o bucăţică din moșie, aşteaptă, urmăreşte ce fac ceilalți 
taraboști; la nevoie stai un timp ascuns undeva, iar când vom porni spre 
Sarmizegetusa mergi şi tu. Nu mă îndoiesc că, la fel ca mine, tu ai de 
răzbunat suferința prin care ai trecut. 

Rundacitulp săltă capul, răsuflă adânc, ușurat, săgetându-l cu privirea 
aprinsă. 

— Să ştii că primesc îndemnul tău! Ai făcut bine, Burrenus, că ai trecut 
pe la mine. Amândoi am suferit, am fost înjosiţi în faţa întregii ţări, se 
cuvine să ne unim și să ne răzbunăm! Și eu sunt gata să-ţi dau oameni 
pentru gardă, arme, cai și bani. 

— Da, îmi trebuie gardă. Cred că m-ai înţeles, taraboste, merg din cetate 
în cetate, garda de la una mă duce la cealaltă, apoi se întoarce acasă. Alege 
patru oameni zdraveni, care nu ies din cuvântul tău, și dă-mi-i să mă 
însoțească. Pornesc neîntârziat mai departe, nu umblu decât noaptea. Pe tine 
nu te voi ocoli, rămânem uniţi, voi veni cât de des pe aici, până va sosi ziua 
când vom porni să dăm lovitura. Mă voi ruga Marelui zeu pentru sănătatea 
ta, taraboste Rundacitulp! 

Cântaseră de mult cocoșii după miezul nopţii când Burrennus părăsi 
cetatea Singidava, însoţit de gardă nouă. Tulburat, însufleţit de hotărârea 
luată, bucuros că nu mai dădea nimic din moșie, convins că primea ajutor 
de la zeul cel mare în momentele de grea cumpănă, tarabostele Rundacitulp 
nu mai putu dormi până la ziua. Soarele abia răsărise când chemă scribul şi 
supraveghetorii, cărora le spuse să nu mai facă nici un fel de măsurători și 
socoteli, pentru că nu va mai da pământ comatilor. Trimise apoi pe 
căpetenia gărzii la Sarmizegetusa, să afle unde se găsea Comosicus. Ceva 
nelămurit în sufletul sau îl făcea să se teamă de el, pentru că îl știa în 
preajma regelui. Viaţa își reluă cursul obișnuit în cetate, iar în satele de pe 
moșia sa nu se observă vreo frământare printre oameni, toţi își vedeau 
liniştiţi de treburi. În cea de a patra zi, căpetenia gărzii se întoarse cu vestea 
că nu aflase pe unde umbla Comosicus, nu era la Sarmizegetusa, nici la 
Carsidava. 'Tarabostele socoti că în adevăr plecase, aşa cum spusese, spre 
Argedava, Capidava și Tamasidava. Acest lucru îl linişti şi mai mult, nu 
avea decât de aşteptat să se pornească lovitura pe care o pregătea 
Burrennus. Nu se gândi că în curând se împlinea termenul de două 
săptămâni, când trebuia să înceapă împărţirea de pământ comatilor. Și, în 
adevăr, trecură două zile peste acel termen, fără să se ivească ceva 
neobişnuit. În noaptea celei de a treia zi însă, comatii din toate satele de pe 


moșie, înarmaţi cu ce avuseseră la îndemâna: topoare, furci, coase, măciuci, 
arcuri, sulițe și spade, porniră spre cetate. În zori o împresurară din toate 
părţile, în ordine şi linişte, fără să răspundă la întrebările străjilor din cele 
patru turnuri de pază. Soarele se ridicase deasupra muntelui din apropiere 
când pe drumul ce șerpuia pe povârniş urca în galop Comosicus, însoţit de 
gardă puternică. La intrare străjile îl opriră. Când tarabostele află cine 
venise, porunci să se deschidă porţile, iar el ieşi să-l primească. În același 
moment comatii dădură buzna înăuntru și în câteva clipe curtea se umplu de 
oameni. Nu mai era nimic de făcut, la o împotrivire garda cetăţii ar fi fost 
înăbușită de numărul mare al celor veniţi cu hotărârea de a lupta pentru 
pământ. 

— Mă rog Marelui zeu pentru tine, Comosicus! începu tarabostele. Să 
ştii că te-am căutat pe la Sarmizegetusa și Carsidava, dar n-ai fost găsit. Îţi 
trimisesem vorbă că n-am avut destul timp să fac toate socotelile și 
măsurătorile, ceream un răgaz de încă zece zile... 

— Le facem noi astăzi! strigă Durasis, comatul pe care Comosicus îl 
alesese căpetenie a răsculaților. 

— Taraboste Rundacitulp, ţi-am spus că după împlinirea termenului nu 
eu voi fi cel ce-ţi va cere socoteală de nerespectarea cuvântului dat, se grăbi 
Comosicus, oprindu-l pe Durasis. 

Tarabostele cătă în jur, văzu feţele împietrite și privirile arzătoare ale 
comatilor, cu bărbile răsfirate de vânt, strângând cu putere în mâini ceea ce 
fiecare avea ca armă — coasa, toporul, furca sau măciuca — își dădu seama 
că era prins între două forţe cu care nu se putea măsura: de o parte regele, 
prezent acolo prin Comosicus, iar de cealaltă comatii, mulțimea, poporul. 

— Trebuie să mă crezi, Comosicus! Nu a fost vreme destulă, am făcut 
legământ pentru un termen prea scurt... 

— Vrem pământ! Vrem pământ! Vrem pământ! răsunară strigăte din mai 
multe părți. 

— Vă dau, fac aşa cum a spus regele... reluă tarabostele înfiorat, 
îngrozit de mânia celor ce-l înconjurau. Păsuiţi-mă până se face 
măsurătoarea, până suntem gata cu socotelile, să ştim ce dăm fiecăruia... 

— Să înceapă împărţirea de astăzi! se auzi din nou Durasis. 

— Să mergem pe moşie, acolo să-şi ia fiecare partea ce i se cuvine! 
răsună o voce groasă, de departe, din spatele mulțimii. 

Comosicus săltă amândouă braţele, îndemnând la liniște: 


— Vrem să arătăm regelui și taraboştilor că știm să ne stăpânim 
pornirile. Noi am venit hotărâți să luptăm, dacă tarabostele poruncea 
străjilor și gărzii să apere cetatea. Așadar, vom începe de astăzi împărțirea 
moşiei, luând mai ales pământul din jurul satelor, restul fiind partea ce 
rămâne stăpânului cetăţii. Pornim, taraboste Rundacitulp! 

Comosicus grăbi plecarea de la Singidava, se înapoie la Rasidava cu 
ceata de comati care îl însoţise. Într-o anumită măsură se îndoia de 
sinceritatea lui Rundacitulp că va duce bine treaba până la capăt, făcând 
împărțirea pământului fără să nemulţumească oamenii, însă avea încredere 
în Durasis, pe el îl lăsase căpetenie peste cei ce se arătaseră gata să 
pornească răscoala, hotărâți să pună foc cetăţii. Numai iscusinţa cu care 
tarabostele ştiuse să întoarcă lucrurile făcuse să se salveze situația, astfel ca 
totul să se petreacă în linişte, aşa cum dorise el, Comosicus, să nu se vadă 
nevoit să săvârşească o faptă care l-ar fi supărat pe rege. La Rasidava află 
că Rundacis se înapoiase de la Argedava, dar nu stătuse mult, plecase 
degrabă la Sarmizegetusa. Stătea în cumpănă, ar fi vrut ca ceea ce începuse 
la Singidava să se întindă în toată ţara, pretutindeni comatii să încercuiască 
şi să atace cetăţile, surprinzând pe taraboști nepregătiţi, însă nu vedea cum 
să-i îndemne, cum să se împartă, încotro să pornească. Se sculase în zori, 
ieşise în curtea cetăţii, se spălase la şipotul ce ţâşnea de sub un colţ de 
stâncă, apoi se aşezase pe un buștean de brad, făţuit cu barda, pus ca bancă 
de odihnă de-a lungul zidului de apărare. Privea în zări cum se înălța 
soarele de dincolo de creste. Toamna era aproape, copacii se pregăteau să-și 
scuture podoaba. Nu simţi venirea bătrânului decât când acesta se aşeză 
lângă el. 

— Dacă te-ai trezit aşa din noapte, înseamnă că te frământă ceva, 
feciorul moşului, începu el pufăind greu. Mi-au spus oamenii ce treabă bună 
ai făcut la Singidava; de bucurie îmi vine să te strâng în braţe cu dragoste. 
Aşadar, ai pornit-o, schimbi datina, n-o să mai fie poporul cu totul în slujba 
taraboștilor, va avea fiecare om o palmă de loc și o gospodărie pe care să fie 
stăpân, se va vedea mai liber, va fi recunoscător regelui și se va arăta gata 
oricând să lupte pentru ţară. 

— Ascultă, moşule... 

— Jder! Spune-mi, ca toată lumea, moș Jder. 

— Moş Jder, în fiecare dimineaţă te scoli vesel, cu poftă de vorbă? 

— Dar cum? Ce aş putea să mai cer Marelui zeu? Mi-a dat un ginere 
cum nici n-am visat, fata e fericită, nepoţeii cresc, avem cetatea și moșia, 


am dat o parte din pământ oamenilor, ne împăcăm cu toţii. Să ştii că noi aici 
la Rasidava parcă suntem o mare familie. Când trec prin sate, toţi îmi dau 
bineţe cu dragoste și respect, iar copiii strigă după mine: „Tataia Jder! 
Tataia Jder!” Dar şi eu îi iubesc, întotdeauna am în buzuaar ceva pentru ei. 
La Rasidava nu e ca la vecini, ca în satele de pe moşia popilor. 

— Adică, ce este la preoți? Vorbeşti de moşia cultului lui Zamolxis 
numită Muntele cel Mare, care pornește încoace de sub Muntele cel Mare? 
Ce ai aflat? 

— Am vorbit ieri cu un comate de-acolo, la ei nu s-a întins nici o vorbă 
că vor primi pământ. Îmi spunea omul acela — nu mă cunoştea, nu ştia ca 
sunt ca și stăpân la Rasidava — că se poartă capnobotul mai rău decât un 
taraboste. Dar nu numai el, ci toţi slujitorii cultului pe care îi are să-l ajute, 
toţi îi chinuiesc şi jecmănesc pe comati. 

— Câte sate are moşia Muntele cel Mare? 

— Este mai întinsă ca a noastră, are şapte sate. Ce, ai vrea să faci ca la 
Singidava?! Nu te povăţuiesc, nu te pune rău cu capnoboţii, că, ştii, cică ar 
fi nişte hrube în stânca de sub Kogaion în care putrezesc oasele celor băgați 
acolo. Când lupţi cu tarabostii, îl ai la spate pe rege, iar dacă vrei să te 
răfuiești cu capnoboții, nu vei fi ajutat de Marele preot. 

— Crezi că Deceneu este un om rău? 

— Păi, nu este el mai mare peste preoți și capnoboţi? 

— Poate că nu ştie ce rele fac slujitorii cultului. 

— O fi bun... N-o fi știind... Da, are șapte sate moşia vecină... 
murmură bătrânul, cu gândul parcă pornit departe, apoi, după o pauză, 
reluă: eu te ajut cu tot ce pot... numai cată să fii cu multă băgare de 
seamă... 

— Da, o să mai gândesc, moş Jder. Să ştii că puterea nu este la mine, ci 
tot la ei. 

— La cine? 

— La comatii din acele sate. Bătrânul clătină din cap neîmpăcat: 

— Fără un om viteaz în fruntea lor, nu au curajul să pornească ceva. Ţi- 
am spus, le e mai frică de preoţi decât de luptătorii din gărzile regelui. Faci 
cum vrei. Poate te hotărăști după ce vorbeşti cu Durasis. A sosit după 
miezul nopții, greu obosit, l-am lăsat să doarmă liniștit. Vrea să-ţi vorbească 
degrabă. Zice că la Singidava e bine, toți se roagă Marelui zeu pentru 
sănătatea ta. Te las, mă duc să-mi văd de treburi, uite că soarele se ridică 
repede pe cer. 


— Dacă îl vezi pe Durasis, spune-i să vină repede, îl aştept aici. Totuși, 
cred că ceva s-a petrecut acolo... 

Cele aflate de la bătrân, în legătură cu moșia Muntele cel Mare a cultului 
lui Zamolxis, îl puseră pe gânduri, vedea mai grea lupta cu preoții şi 
capnoboţii decât cu tarabostii. 

Pentru a nu-și atrage mânia marelui zeu, poporul se temea de ei, cel ce 
era dus legat pe Kogaion nu mai putea avea nici o speranță de scăpare, îi 
putrezeau oasele în hrubele din sânul muntelui. De cele mai multe cazuri 
marele preot nici nu afla, întărirea credinţei şi pedepsirea celor ce călcau 
datina era o treabă a căpeteniei capnoboţilor și a gărzilor de preoţi care 
cutreierau ţara. Trebuia să încerce ceva, numai așa putea să-și dea seama de 
cele ce se petreceau în satele de pe moșiile stăpânite de cei ce întăreau și 
apărau credința. Se gândise ca după o scurtă odihnă să facă un ocol pe la 
Carsidava, unde îl știa pe tarabostele Oroles bolnav, apoi să se îndrepte spre 
Sarmizegetusa, să afle ce veşti noi soseau din ţară. Întoarse capul auzind 
pași. Îl văzu pe Durasis apropiindu-se, cu zeghea pe umeri, ţinând căciula în 
mână, cu faţa luminată de un zâmbet larg. 

— Marele zeu să-ţi dea sănătate! salută el. Când te văd, uit de griji, îmi 
creşte curajul. 

— S-a întâmplat ceva la Singidava? îl întrebă, făcându-i semn să se 
aşeze alături pe buşteanul de brad. 

— Nu, Rundacitulp s-a potolit. Alaltăieri am aflat de la un slujitor din 
cetate că tarabostele a plecat departe, undeva spre râul Maris, spunea că are 
acolo o rudă sau un prieten. Pentru altceva am venit. Tot alaltăieri au sosit la 
noi în sat doi comati, fugiţi de pe o moșie, te căutau. I-am omenit şi am stat 
mult de vorbă cu ei. Cum nu știam cât o să alerg cu calul până te găsesc, i- 
am oprit pe loc, încredințându-i că și noi suntem tot din cetele tale. 

— Dar de ce să alergi, de ce să te grăbești? 

— Ceea ce am auzit de la ei m-a îngrozit. Cică la o cetate de dincolo de 
râul Maris — vezi, tot într-acolo s-a dus şi Rundacitulp — s-au adunat 
săptămâna trecută mulți taraboşti, care pun la cale o lovitura contra regelui. 
Unul din acei comati avea soră slujnică la bucătăria tarabostelui, ea a auzit 
multe din tot ce s-a vorbit acolo. Eu zic că a înţeles bine, că de, o femeie nu 
se pricepe la treburi de-ale bărbaţilor, mai ales când este vorba de luptă. I-a 
auzit spunând că nu vor da pământ comatilor, că îl vor face pe rege să 
respecte datina: moșia şi satele sunt ale tarabostelui, stăpânul cetăţii. 

— Dar dacă regele nu o să vrea? 


— Cică îl vor lăsa fără oaste, nu vor mai strânge luptători, nici nu vor 
mai pregăti arme. 

— Îi vom strânge noi, vom făuri arme cu oamenii noştri! 

— Da, așa mi-am zis şi eu... N-am ştiut că te-ai gândit la asta. 

— E bine că ai venit să-mi spui, Durasis, lucrurile încep să se încurce. 
Poate că în toamna asta vom avea mult de alergat: să adunăm poporul, să-l 
facem zid în jurul regelui, să pregătim altă oaste, cu pâlcuri care nu vor 
avea căpetenii taraboşti, ci dintre comati, bărbaţi viteji, care vor lupta cu 
prețul vieţii pentru a-și apăra vetrele și pământul ce li se cuvin din moșii. Tu 
să fii pregătit, când îţi trimit vorbă vii aici cu toate cetele de acolo. Eu voi 
căuta să ajung cât mai repede la Sarmizegetusa, să văd ce face Rundacis. El 
ar trebui să vină încoace, iar eu să stau pe lângă rege. Acum, fiindcă tot ai 
făcut drumul până aici, te ţin să-mi dai ajutor, vreau să se dea pământ și 
comatilor de pe moşia vecină. 

— Să ne punem rău şi cu capnoboțţii... cu preoţii...?! 

— Dar nu şi cu Marele preot. Aşa e că te temi de ei? 

— Vom avea prea mulți duşmani... tarabostii... capnoboţii... Dar, 
alături de tine, Comosicus, merg până la Marele zeu! 

— Bine, astăzi ne pregătim, iar mâine facem treaba. 

— Vom ataca numai cu oameni de aici conacul moșiei Muntele cel 
Mare? Am fost odată cu moș Jder acolo, e bine păzită de garda preoților. 

— Ne vor ajuta şi cei din satele lor. 

Alături de ei doi, bătrânul Jder se dovedi iute la treabă, ca în vremea 
tinereţii. Pe la amiază porniră pe cai paisprezece oameni, câte doi pentru 
fiecare sat de pe moşia cultului lui Zamolxis. Către seară urmau să intre, 
unul pe la un cap al satului, iar altul pe la celălalt, strigând ca a doua zi toţi 
bărbaţii să vină la conac, pentru a primi fiecare de la capnobot un lot de 
pământ, pe care să-l stăpânească pe vecie. Cine va lipsi va fi socotit că nu 
vrea să ia. 

În dimineaţa următoare, capnobotul Bithus şi preoţii din gardă priveau 
miraţi cum din toate părțile veneau oameni spre conacul moşiei. Numai cele 
trei cete ce-l însoțeau pe Comosicus erau pregătite cu furci, topoare, coase 
şi măciuci. Venind pe drumul cel mare, urmat de garda bine înarmată a 
cetății Rasidava, dată de bătrânul Jder, Comosicus se opri la poartă şi strigă 
străjii să deschidă. Se văzu în față cu capnobotul. 

— Mă rog Marelui zeu pentru tine, capnobot Bithus! salută dând pinteni 
calului, înaintând spre el. Sunt Comosicus — nu se poate să nu fi auzit de 


mine — sunt trimis de rege... 

— Noi ascultăm numai de Marele preot... Nu văd pentru ce ai venit și 
de ce s-au adunat oamenii?! se porni capnobotul plin de mânie. Nu știi că 
aici este un domeniu al cultului lui Zamoixis? 

— Știu, capnobot Bithus! răspunse râzând, privindu-l cât era de scurt și 
de gras, semn că trăia în îmbuibare. Nu fac altceva decât să aduc la 
îndeplinire cuvântul regelui. 

— Care cuvânt?! 

— Să se împartă comatilor din satele voastre jumătate din moşie. Vrei să 
spui că nu știi? 

Capnobotul căută să schimbe tonul, vorbind mai potolit: 

— Știu, Comosicus, dar nu se mai împarte nimic. Așa am primit veste... 

— De la cine? 

— De la taraboşti... de la capnoboţi... 

Comosicus privi spre Durasis, cele aflate de el se adevereau, tarabostii 
lucrau cu multă grabă, în legătură cu ei erau capnoboții. Între timp în jurul 
lor se strânsese mulțimea, în față stăteau cei din cetele pregătite pentru 
luptă, aduse de la Rasidava. 

— Începi chiar de astăzi să împărți pământ comatilor, capnobot Bithus! 
Vezi ce te înconjoară? Am cuvântul regelui, cine nu se supune să fie lovit 
fără milă! 

— Teme-te de mânia Marelui zeu, Comosicus! 

— Te înţeleg, capnobot Bithus, adică să mă tem de voi, de capnoboți... 

— Vrem să ne dea pământ! strigă un comate, iar după el se porniră și 
alții. 

— Teme-te tu de mânia poporului, Bithus! i-o întoarse Comosicus. 

— Te supui judecății Marelui zeu! îl ameninţă capnobotul. 

— Vrem pământ!... Vrem pământ!... răsună din toate părţile. 

— Capnobot Bithus, dacă tu nu vrei, vom face noi împărţirea. Pentru 
asta am venit. Tu să spui Marelui preot că te-ai opus. Durasis, să se adune 
oamenii pe sate, fiecare cu obştea lui, să-i însoţim cu cetele noastre şi să-i 
ajutăm să-și ia fiecare bucata de pământ ce i se cuvine. Să ştii, Bithus, 
continuă el întorcându-se din nou spre capnobot, la înapoierea mea la 
Sarmizegetusa, regele va afla că tu ești unul din aceeia care nu dau ascultare 
cuvântului său. 

— lar tu să te temi de mânia Marelui zeu! 


Seara, când să plece înapoi spre Rasidava, Comosicus fu oprit la poartă 
de un preot din garda conacului moșiei: 

— Să nu-mi spui nimic, numai să asculți, începu acesta în şoaptă, 
apucând de frâul calului. Sunt un preot oarecare, precum mă vezi, mic şi 
slab, nu-ţi foloseşte la nimic să-mi cunoşti numele, ceea ce îți spun eu nu 
vei avea de unde să afli. În săptămâna trecută s-au adunat aici mulţi 
capnoboți, iar eu am reuşit să mă strecor printre ei, am ascultat ce vorbeau. 
Să ştii că au pus la cale ceva, vor să lovească în Marele preot. Sunt supăraţi 
că bătrânul Deceneu nu s-a opus să se împartă comatilor moșiile cultului lui 
Zamolxis. Ce vor să facă, unde urmăresc să ajungă n-am reușit să prind, 
însă am căpătat convingerea că este vorba de o schimbare. Înclin să cred că 
se pregătesc ca un capnobot să devină Mare preot. Dacă te înapoiezi la 
Sarmizegetusa, treci și pe Kogaion, spune-i Marelui preot ce-l așteaptă, 
dacă nu reuşeşte să descopere și să stingă din fașă ticăloşia capnoboțţilor. 
Acum poţi să dai pinteni calului. Mă voi ruga întruna Marelui zeu pentru 
tine! 


CAPITOLUL VII 


PRIMEJDIA VINE DIN DOUĂ PĂRŢI 


După împărţirea moșiei Muntele cel Mare, capnobotul Bithus plecase 
degrabă spre Kogaion, iar Comosicus pornise de la Rasidava la Carsidava, 
unde își știa tatăl bolnav, urmând ca de acolo să se îndrepte spre 
Sarmizegetusa. La Carsidava stătuse mai mult de cât gândise, îl reţinuse 
Andra, bătrânul îşi pierduse de tot puterea, stătea numai în pat, toţi credeau 
că i se apropiase sfârșitul. Tarabostele bolea învins de vârsta, se vedea 
neputincios şi nefolositor, deşi mintea îi rămăsese limpede. Într-o zi se 
simţțise mai bine, stătuseră mult de vorbă, Comosicus îi vorbise de pericolul 
în care se aflau regele și marele preot, de loviturile pe care le pregăteau 
tarabostii și capnoboţii. Bătrânul taraboste se săltase de pe pat, îl învăluise 
într-o privire arzătoare și îi vorbise despre dragostea de ţară şi datoria de a o 
apăra, apoi îl îndemnase să plece neîntârziat la Sarmizegetusa. Venise 
toamna, plaiurile și pădurile luaseră culori de toate nuanțele, de la verdele 
viu al brazilor până la galbenul şi brunul frunzelor pregătite să cadă. În 
cetatea de scaun și pe Kogaion găsise liniște, trimiși de-ai căpeteniilor de 
ținuturi veneau şi plecau ca și cum totul era în ordine, nu văzuse nici un 
semn care să arate că ţara era în fierbere. Ca și tarabostele Oroles, regele și 
marele preot se luptau cu vârsta, aveau seninătatea bătrânilor care trăiesc 
răscolind amintirile, nu vedeau nici o primejdie înlăuntrul, ci în afara 
hotarelor, acolo unde se aflau legiunile romane. De când plecase 
Kallisthene treburile cancelariei domnești le preluase Carpio, pe lângă grija 
gărzii devenise și căpetenie a scribilor. Un ajutor ar fi putut să-l dea Duras, 
el nu era de partea taraboştilor, însă de când — la o vânătoare — căzuse cu 
calul într-o prăpastie, rămăsese cu o durere vie în tot lungul spatelui, stătea 
mai mult în casă. Altădată pe rege îl ajuta marele preot, dar de când venise 
Astydamas — astrologul — Deceneu se retrăsese în sine, începuse să vadă în 
jur numai semne ale unor nenorociri. O confirmare a prezicerilor cititorului 
în stele o avusese prin dezlănţuirea cutremurului, în care el vedea supărarea 
marelui zeu. Pe la sfârșitul verii, un negustor adusese de la Dionysopolis un 
mesaj din partea lui Acornion, prin care spunea regelui că vârsta nu-l mai 
lăsa să alerge, dar, dacă avea nevoie, îl putea folosi pe feciorul său 'Theon, 
pregătit de el pentru a merge în solie oriunde. 


Revenit la Sarmizegetusa, Comosicus nu se grăbi să meargă la rege, 
căută întâi să afle ce vești mai sosiseră, alergând cu mintea mai mult la cele 
ce se petreceau la Roma — de acolo vedea venind pericolul cel mare. Se 
trecea printr-un moment greu, ţara era împărțită, de o parte tarabostii şi 
capnoboţii, iar de cealaltă comatii; se spulberase unirea de altădată a 
întregului popor. Și totuşi era conștient că nu trebuie să dea înapoi, ci să 
grăbească dezlănţuirea grelei încercări pe care o pregătea, nutrind 
convingerea că va fi urmat de toţi aceia ce trudeau pe moșiile cetăților şi ale 
cultului lui Zamolxis. O veste primită din partea tânărului taraboste Zoltes, 
a cărui cetate era departe la miazănoapte, în apropiere de Porolissum, îl 
descumpăni la început, apoi îl îndârji. Acesta îl prevenea, aflase că într-o 
adunare tainică tarabostii puseseră la cale prinderea și întemnițarea sa în 
hrubele unei cetăţi, încât să i se piardă urma. Pe de altă parte, el ştia că 
trebuie să se ferească de a cădea în mâinile capnoboţilor, care, fără ştirea 
marelui preot, l-ar fi făcut să piară în întunericul unei galerii din sânul 
Kogaionului. Vestea îl hotărî și mai mult, se gândea că până la căderea 
iernii să nu rămână nici o moșie neîmpărţită, și tot până atunci să înfiripeze 
o oaste a comatilor, iar până la primăvară să o întărească și să o organizeze 
în așa fel încât să ţină liniștea în ţară şi să poată apăra hotarele. Păstra 
convingerea că tot ce întreprindea va fi pe voia regelui și a marelui preot, că 
nimic din cele hotărâte în sala de sfat din ziua dezlănţuirii cutremurului nu 
se va schimba. Își dădea seama că pornea o acţiune ce se va întinde în 
întreaga ţară, greu de stăpânit, că pentru ducerea ei la bun sfârşit avea 
nevoie de ajutoare bune, oameni de încredere, bravi, care să nu dea înapoi 
în faţa primejdiilor ce se vor ivi. Aştepta înapoierea lui Durasis. ÎL trimisese 
la Ziridava, la Scorilo, îi cerea să lupte alături de el cu întreaga oaste ce o 
putea strânge din ţinutul său. Pe Zoltes îl chemase la Sarmizegetusa, ar fi 
vrut să-l aibă printre ajutoare pe tânărul și aprigul taraboste. Bucuria sa fu 
mare când îi văzu veniţi în cetatea regelui pe amândoi: pe Scorilo și pe 
Zoltes. Deşi în vârstă, căpetenia de la Ziridava nu-și uitase obârşia de 
comate și nici datoria de a se supune cuvântului regelui. 

Pe la începutul lui noiembrie, se strânseră cu toţii în atelierul de olărie al 
lui Brodus. El insistase, olarul, să se adune acolo, avea lărgime destulă şi 
era liniște. Făcuse curăţenie şi aşezase frumos vasele, pe mărimi şi culori, 
formând din ele desene și flori ce încântau ochiul, adusese o masă lungă și 
scaune pentru toţi, stabilind dinainte locul fiecăruia. În capul mesei stătea 
Comosicus, pe partea din dreapta lui se înşirau: Scorilo, Rundacis, Carpio şi 


Durasis, pe cea stângă erau Zoltes, Diurpanneus — fierarul — și Dades — 
dulgherul, iar la celălalt capăt el, Brodus. 

— Te-ai aşezat în faţa mea, frate Brodus, cred că mă vei ajuta cu 
înţelepciunea ta, începu Comosicus cu ton de glumă, întotdeauna am văzut 
în olari un fel de filosofi, oameni care se străduiesc să pătrundă cu mintea în 
tainele lumii şi ale vieţii. Voi să nu vă miraţi, Diurpanneus și Dades, fierarii 
şi dulgherii sunt altfel, pe ei dacă îi superi te poţi trezi lovit. 

— Nu numai cu înţelepciunea, ci şi cu braţele, se porni Brodus. Toată 
puterea unui olar este strânsă în mâini, cu ele frământă lutul și-l face să ia 
forme frumoase. Am chibzuit mult la cele ce mi-ai spus alaltăieri, trebuie să 
trecem la fapte. Ai făcut bine că nu te-ai grăbit să-i spui regelui cele aflate, 
pentru că tu însuţi n-ai fi fost pregătit să-l ajuţi, așa cum te vei dovedi 
astăzi. Treaba nu este ușoară, nimeni nu poate să prevadă cum se vor 
desfăşura lucrurile şi ce va ieși până la urmă, important este ca odată 
porniţi, să nu ne mai oprim decât în momentul când în ţară vor domni 
omenia, dreptatea și libertatea. Tarabostii ne vor fi la început dușmani, le e 
teamă că vor sărăci, deși fiecare rămâne cu jumătate din moșie, însă până la 
urmă se vor potoli și vor veni din nou alături de rege. Dar să nu mă iau cu 
vorba, te ascultăm, Comosicus! 

— Știţi pentru ce ne-am adunat. Fiecare să se gândească bine şi să se 
hotărască dacă vrea să mă urmeze. Vom avea de luptat cu tarabostii și 
capnoboţii; primii se sprijină pe bogăţie, ceilalți pe credinţa în Marele zeu. 
Vor trece destui oameni de partea lor, pe unii atrăgându-i cu bani, iar pe alţii 
speriindu-i cu răzbunarea lui Zamolxis. 'Tarabostii s-au unit pentru a lovi pe 
rege, în timp ce capnoboţii vor să aibă un alt Mare preot. Noi sărim în 
ajutorul lui Burebista şi a lui Deceneu, ajutându-i totodată pe comati să 
capete pământ. Din cele petrecute la Singidava și la moşia Muntele cel 
Mare m-am convins că oamenii satelor sunt gata să lupte, vor să se vadă 
stăpâni pe o fâșie de loc, să se simtă mai liberi. Vom înjgheba o oaste a 
comatilor, iar voi veţi fi căpetenii de pâlcuri. Știu că vom mai găsi și alții, 
ca Durasis, pe care îi vom pune căpetenii de cete. M-am gândit să pornim 
cu oamenii strânși din satele ce ţin de cetăţile Singidava, Rasidava şi 
Carsidava. O apucăm spre Tibiscum, iar de acolo ne îndreptăm către 
Ziridava, unde ne vom uni cu pâlcurile tale, Scorilo. În drumul nostru vom 
împărți moşiile, astfel că vor veni alături de noi mulți comati din satele prin 
care vom trece. De la Ziridava ne vom întoarce pe valea râului Maris, 
oastea noastră va creşte necontenit, încât, când vom reveni la Sarmizegetusa 


vom fi destul de puternici pentru a-l apăra pe rege şi pe Marele preot. Totul 
este ca la început să umblăm cât se poate de repede, să nu lăsăm timp 
taraboştilor să se unească, ci să-i derutăm, să creadă că noi am pornit spre 
apus şi miazănoapte, apoi să revenim ca fulgerul încoace, să le-o luăm 
înainte. Trebuie să ne gândim că dacă ei pun mâna pe rege și pe Marele 
preot, lucrurile s-ar încurca mult, ne-ar putea pune condiţii grele, am 
aluneca spre un război între două tabere, ca la Roma. Așa cum acolo de 
mult timp se luptă tabăra patricienilor cu aceea a plebeilor, și la noi s-ar 
putea ajunge la o înfruntare de lungă durată între tabăra taraboștilor și aceea 
a comatilor. Dacă regele şi Marele preot vor fi în mijlocul nostru, ceea ce va 
urma mai departe se va sfârși cu bine, mulți taraboșşti se vor retrage din 
luptă, se vor arăta înţelegători, vor împărți moșiile. Prin noi Dacia porneşte 
pe un drum nou. Vrem să ridicăm poporul, să-l facem să se simtă stăpân în 
ţara lui, să aibă o bunăstare, să cunoască libertatea, pentru că numai astfel 
va lupta cu strășnicie să apere hotarele. Cred că m-aţi înţeles, asta e tot ce 
am vrut să vă spun. Vă întreb: pornim lupta? Sunteţi hotărâți să mă urmaţi? 

— Suntem gata! se grăbi Durasis. Dar ai uitat un lucru: nu ştim ce 
trebuie să facă fiecare, mai ales la început. Pe urmă vom vedea cum o să ne 
descurcăm. 

— Da, e bine să vorbim și despre asta, deşi eu sunt convins că fiecare 
ştie ce are de făcut. Carpio cu întreaga gardă va sta în jurul regelui și-l va 
apăra. Rundacis este militar, el va sta cu pâlcul său de călăreţi pe loc, aici la 
Sarmizegetusa, va închide valea şi drumul ce vine spre cetatea de scaun, iar 
la nevoie va lupta cu oastea taraboștilor, dacă ei vor căuta să ne-o ia înainte. 
Pe Zoltes şi pe Durasis îi iau alături de mine, ei devin ajutoarele mele. 
Diurpanneus și Dades să ne dea cât mai multe vârfuri și cozi de sulițe. Ei de 
mult timp le pregătesc, mi-au spus că au gata cât să încarce câteva care. Pe 
Brodus îl rugăm să ne ajute să le ducem în taină la Rasidava: pune dedesubt 
sulițe, iar deasupra vase, astfel că nimeni nu-l va bănui. El are două care 
mari. Fratelui Scorilo i-am spus: îşi strânge oastea ținutului său la Ziridava 
şi ne aşteaptă. 

Deşi îl ascultau cu încordare, toţi întoarseră capetele auzind uşa 
deschizându-se cu un scârțâit prelung. În atelier intră un sclav de-al olăriei. 

— Este afară un străjer din garda regelui, îl caută pe Carpio, spuse el, 
fără să înainteze de la ușă. 

Carpio ieşi, dar se înapoie repede. Vorbi din mers: 


— Te cheamă regele, Comosicus. Mi-a poruncit să te caut și să te duc 
neîntârziat la el. 

Comosicus rămase un timp pe gânduri. Pentru ce îl căuta cu atâta grabă? 
Gândul îi alergă departe, la Roma. 

— Să fi primit vreo veste? Se apropie primejdia legiunilor romane? 
murmură, rotind privirea pe feţele lor, apoi deodată sări în picioare, rostind 
cu un ton schimbat: bine, vom vedea despre ce este vorba. Diseară ne 
întâlnim toţi aici. Hotărârea noastră rămâne nestrămutată! 

Îl găsi pe rege stând de vorbă cu marele preot. Amândoi păreau liniștiți, 
vedea pe feţele lor calmul ce însoţeşte bătrâneţea, pletele și bărbile arătau 
mai albe şi mai stufoase, iar trupurile mai împuţinate. 

— Mă rog Marelui zeu pentru sănătatea voastră! salută el înclinându-se 
cu respect. Am venit, Mărite rege! 

— Stai, Comosicus! îl îndemnă regele, întinzând mâna spre un scaun din 
faţa sa. Şi noi ne rugăm lui Zamolxis pentru tine. Ştii că te preţuiesc mult, 
de ce faci fapte care ne supără? 

Se așeză, privindu-l mirat, uşurat în sinea sa, înţelegea că nu venise nici 
o veste de la Roma. Răspunse cu supunere: 

— Mărite rege, nu-mi dau seama despre ce fapte este vorba. Sunt cu 
trupul și sufletul gata să lupt pentru ţară, pentru tine și pentru Marele preot. 

— Da, şi pentru Marele preot. Ai spus bine. Am aflat că îndemni 
poporul să se răscoale nu numai împotriva taraboșştilor, ci şi a capnoboţilor. 
Ce ai făcut la Singidava, de ce te-ai dus cu comatii la tarabostele 
Rundacitulp? Ce ai făcut la moşia Muntele cel Mare, de ce l-ai ameninţat pe 
capnobotul Bithus? Ai devenit căpetenie de răsculați? 

— Le-am cerut să aducă la îndeplinire cuvântul tău, Mărite rege, şi, cum 
ei s-au opus, i-am obligat. Este voia ta să se dea pământ comatilor. 

— Da, este, însă trebuie să avem și răbdare. Vine iama; vor avea timp 
destul să împartă moșiile. 

— Mărite rege, tarabostii au nevoie de răgaz pentru altceva. Tot aşa şi 
capnoboţii. Eu mă grăbesc să o iau înainte, şi a unora și a altora, altfel să nu 
fie prea târziu... 

— Ce vrei să spui, Comosicus? Aţi ajuns să vă înfruntaţi? 

— Da, Mărite rege! Acum este o înfruntare surdă, dar nu peste multă 
vreme se va dezlănţui pe față. Am aflat două lucruri care m-au revoltat şi 
îngrijorat. În cea mai mare taină, tarabostii se pregătesc să te lovească, vor 


un alt rege. Tot așa fac și capnoboţii, vor să aleagă dintre ei un alt Mare 
preot. 

Regele îl fulgeră cu privirea. De mânie începu să sufle greu. Strigă 
mișcându-se în scaun, parcă vrând să se ridice: 

— Comosicus, îți dai seama ce vorbeşti? Dacă ceea ce spui tu se 
adevereşte, înseamnă că prin faptele tale ridici ţara împotriva noastră! 

— Nu ţara, Mărite rege, poporul este alături de voi, ci aceeia care trăiesc 
în îmbuibare şi nu vor să dea nimic celor ce muncesc flămânzi pe moşii. Eu 
nu fac altceva, din toată puterea mă străduiesc să vă apăr. 

— Cum, ce ai pus de gând? 

— Să strâng pe cei mulţi, pe oamenii satelor, și, cu ajutorul lor, să-i 
înfrâng pe taraboști şi pe capnoboțţi, să-i oblig să dea ascultare regelui și 
Marelui preot. 

— Vrei să pornești, ca la Roma, un război între două tabere... murmură 
Marele preot, clătinând capul, arătându-și astfel împotrivirea. 

— Pornesc, Mărite rege şi Mare preot, dacă altfel nu se poate! 

Regele privi îndelung spre marele preot. Nu-și închipuise că situaţia 
devenise atât de periculoasă. Se întoarse apoi spre Comosicus: 

— Da? Porneşti? Te dovedeşti un rebel! Până vom vedea ce este de 
făcut, te voi ține în cazarma gărzii! strigă, bătând din palme. 

Un străjer din gardă intră. Îi porunci să vină Carpio. Acesta sosi repede. 

— Carpio, pe Comosicus îl închizi în încăperea de pedeapsă din 
cazarma gărzii! Răspunzi cu capul de el! Nu iese de acolo fără voia mea! 

— Altfel, te supui judecății Marelui zeu! adăugă Marele preot. 

Reţinerea lui Comosicus de către rege nu putea rămâne tăinuită mult 
timp, tarabostii porniţi să se răscoale aflară. Faptul acesta îi mai linişti, nu 
în sensul că renunțau la intenţiile lor, ci în acela că nu aveau motiv să se 
grăbească. Erau totuşi hotărâți să îndemne pe rege să revină la datină, adică 
să nu se mai împartă jumătate din fiecare moșie, comatilor din satele ce 
aparțineau cetăților. Se stabilise o legătură între taraboști şi capnoboți, 
începuseră să acţioneze în comun. Dealtfel capnoboţii căutau în fel şi chip 
să-l facă pe Marele preot să treacă de partea lor, să se opună împărțirii 
pământului ce forma domeniile cultului lui Zamolxis. Se crease o situaţie de 
îndârjire şi încordare de ambele părţi, al cărei deznodământ nimeni nu putea 
să-l prevadă. Luptând cu bătrâneţea, regele nu era îngrijorat numai de cele 
ce se petreceau în ţară, ci şi de pericolul ce putea veni din partea legiunilor 
romane. În mintea lui toate se concentrau şi toate se resfrângeau asupra lui 


Comosicus: el susținea cu îndârjire să se dea pământ comatilor, și tot el 
cunoştea bine cele ce se petreceau la Roma. Un negustor venit de la Tomis 
adusese vestea că prin cetăţile pontice începuse să se vorbească despre 
apropierea unei bătălii între Burebista și Caesar, zvon pornit de la cei din 
Senatul roman. El, regele, nu se putea lua însă după zvonuri, aștepta ştiri 
noi din partea senatorului Cornelius Laberius, pe care întotdeauna le găsea 
strecurate în mesajele trimise de negustorul Hortensius Maximus. Pe de altă 
parte, nu uita să întreţină bune relaţii cu vecinii de la hotare, solii duceau la 
răstimpuri cuvântul său de prietenie, însoţit de bogate daruri. Dacă nu ar fi 
fost pericolul Romei, aşa bătrân cum era, ar fi impus taraboșştilor ascultare 
şi ar fi răsuflat uşurat. De multe ori se gândea că dacă ar fi avut un fecior, 
așa cum era Comosicus, l-ar fi aşezat în scaunul său de rege, iar el s-ar fi 
retras să se odihnească. Simţea că nu va mai putea duce mult povara 
conducerii țării. 

leşise din partea din locuinţă ce avea — ca la greci și romani — rolul unui 
peristil şi se aşezase pe o bancă din apropierea unui strat de flori. Era 
frământat, tarabostii nu înțelegeau să se potolească, un trimis de-al lor 
adusese noi condiţii, printre care și cererea insistentă ca răzvrătitul 
Comosicus să fie dat judecății Marelui zeu iar, acolo sus, pe Kogaion, să se 
facă împăcarea lor şi a capnoboţilor cu regele şi marele preot. Își sprijinise 
coatele pe genunchi, stătea aplecat privind în jos. Simţi călcătură ușoară 
apropiindu-se. Săltă capul. Era Serena. 

— Tu eşti, fata mea, ai ieșit să te bucuri de razele calde ale acestui soare 
de toamnă târzie? 

— Tată, astăzi arăţi mai liniștit, mai puţin obosit, caut demult un prilej 
să-ţi vorbesc şi să nu te supăr prea mult... 

— Dar ce te apasă ceva pe suflet? Descărcaţi-l, fata mea, de mine să nu 
te ferești. Suntem amândoi singuri, chinuiţi... Carpina ne-a cam uitat, își 
vede de casa şi de copiii ei. Ia stai pe bancă lângă mine. 

— Îţi vorbesc ca o fată bătrână, pentru mine s-a spulberat orice 
speranţă... 

— Ca o fată bătrână... murmură regele. Da, greșeala este a mea. Când ai 
fost în floarea tinereţii te-am păstrat, ai fost un fel de momeală cu care să 
potolesc pornirile vreunei căpetenii de-a triburilor vecine, atunci când mă 
zbăteam să înfăptuiesc Dacia Mare, apoi te-am îndemnat să-ţi legi viaţa de 
o căpetenie dacă, dar tu nici n-ai vrut să auzi, mi-ai spus că nu-ţi vei lua 


niciodată un soţ. Tot aşa ai făcut şi mai târziu. De ce fata mea? Ce ascunzi 
tu în suflet? 

— Tată, în viața mea am avut o singură dragoste, care mi-a răsărit în 
suflet încă de când, copilă, mă jucam pe plaiurile de la Arcidava... 

— Pentru cine s-a înfiripat de mică acea iubire atât de puternică? 

— Pentru Comosicus! 

— Serena, de ce până acum nu mi-ai spus? 

— Fiindcă nu era nevoie, n-ai fi putut să faci nimic. El ştie. Mi-a spus, 
nu vrea să se creadă că luptă pentru rege ca să primească în schimb pe fiica 
lui de soție. 

— Atunci el nu te iubeşte... nu te doreşte... 

— În sufletul său mă are altfel, într-un fel ne simţim legaţi. Este greu să 
ne înţelegi, tată. De câte ori a fost plecat, la înapoiere a venit pe la mine şi 
am stat mult de vorbă. Câteodată glumim și râdem ca în vremea copilăriei, 
ne revedem pe plaiurile Arcidavei... 

— Bine, asta ai vrut să-mi destăinui? 

— Nu, vreau să te rog ceva... Știu, ca rege îţi este greu, porţi în suflet 
multe griji, dar nu trebuie să uiţi că eşti și tată. Te rog în numele Marelui 
zeu, tată, redă-i libertatea lui Comosicus! Nu mai am liniște, de când îl știu 
închis acolo în încăperea de pedeapsă a gărzii. 

Regele se întoarse și o privi pătrunzător. De mult timp și el se frământa 
ce să facă. Se gândise să-l lase liber, dar să-l trimită pentru o vreme la 
Dionysopolis, să ia legătura cu Theon, feciorul lui Acornion, iar amândoi să 
trateze cu negustorii din cetăţile pontice aducerea la Sarmizegetusa a cât 
mai multe arme, scuturi și pieptare de zale, apoi revenise, teama de 
legiunile Romei fusese mai puternică, avea nevoie de el, trebuia să-l țină în 
apropierea sa. Începu să-i vorbească rar, cu ton părintesc: 

— Rugămintea ta, Serena, mă face să mă întreb: la cine ţii mai mult, la 
mine sau la el? Dar răspunsul nu mi-ar folosi la nimic; dându-i libertatea, îl 
pun în pericol pe el, pe mine și ţara. Tu nu ştii că de câtva timp tarabostii şi 
capnoboţii ne cer cu îndărătnicie, mie şi Marelui preot, să-l dăm pe 
Comosicus judecății Marelui zeu. Sunt convins, fata mea, că, eliberându-l, 
vom împinge ţara spre un fel de război între două tabere, pentru că el va 
porni degrabă lupta cu tarabostii şi capnoboții. Îl cunosc bine, nu este omul 
care face o treabă numai pe jumătate, duce totul până la capăt, oricât de 
mare ar fi riscul. Dacă îl iubeşti atât de mult, pentru binele tău și al lui, lasă- 


| să mai stea acolo păzit de gardă. Poate că între timp vom primi ajutorul 
Marelui zeu, ne va îndemna pe ce cale să pornim. 

— Tată, tu ai nevoie de un bărbat în putere, dârz și aprig, care să te ajute 
în vremurile grele. Lasă-l liber pe Comosicus, trimite știre în toate ţinuturile 
că el este ajutorul tău și căpetenia oastei, altfel te vei vedea împresurat de 
cei care nu vor să ţi se supună, iar când vei voi să-i faci să te asculte, poate 
că va fi prea târziu. Te rog, tată, trebuie să faci asta pentru liniştirea noastră! 

— Nu pot, Serena! Este prea mare duşmănia dintre taraboști și el, e greu 
ca ei să ajungă la o împăcare. După ce toate se vor potoli, mă voi îngriji de 
tine, se cade să-ţi împlineşti viaţa. Ai vrea să-l ai pe Comosicus ca soţ? Într- 
o vreme eu și Marele preot ne înțelesesem, hotărâsem ca pe el, pe 
Comosicus, să-l las ca urmaș, să devină rege după ce eu voi pleca la Marele 
zeu. Vom mai aştepta, acum el nu trebuie să știe de asta. 

— Eu vreau numai să fie liber!... murmură ea, stăpânindu-și greu 
lacrimile. Ceva în adâncul sufletului îmi spune că viaţa lui este mai în 
pericol dacă este ținut aici, decât ar fi dacă ar cutreiera pădurile şi munții. 

— Fata mea, trebuie să mă înţelegi, fac asta pentru binele lui și al nostru. 
Să-l lăsăm să stea acolo, păzit de gardă. Acum du-te, m-ai tulburat prea 
mult! 

La început Comosicus fusese descumpănit, nu-și închipuise că va fi pus 
în imposibilitate să facă orice mișcare. Nu-l îngrijora soarta sa, ci a regelui 
şi a marelui preot. Stătea toată ziua la mica fereastră zăbrelită a încăperii și 
privea afară, vedea cum se apropie sfârşitul toamnei. Carpio venise de 
câteva ori, apoi nu se mai arătase, regele îl oprise să-l mai vadă. În 
momentele sale de meditație, își imagina cum tarabostii şi capnoboţii se 
pregăteau cu înfrigurare să pornească spre Sarmizegetusa și Kogaion, să 
lovească în rege şi marele preot. Apucase să-l îndemne pe Carpio ca, 
împreuna cu Rundacis şi Durasis, să strângă cete de comati de la Carsidava, 
Singidava şi Rasidava şi să le pregătească pentru luptă, iar când vor afla că 
tarabostii au pornit spre cetatea de scaun, să le iasă înainte și să-i oprească. 
La nevoie să dea ajutor şi pâlcul de călăreţi al lui Rundacis. Simţea cum 
evenimentele se precipitau, deși nu vedea limpede ce avea să se întâmple. 
După întorsătura pe care o luaseră lucrurile, socotea necesară prezenţa sa la 
curtea regelui, nu se îndoia ca în momentele de grea cumpănă va fi eliberat 
şi lăsat să lupte. Aflase de la Carpio, boala bătrânului Oroles se agravase, nu 
putea veni la Sarmizegetusa să ceară punerea sa în libertate, însă încercase 
Andra să facă acest lucru, rugând-o pe Serena, dar totul se dovedise peste 


putinţă. În clipele când creştea în sufletul său revolta, nu-l ura pe rege, 
pentru că ceea ce făcea o punea pe seama stării pe care o aduce bătrâneţea. 
Tocmai de aceea era hotărât să-l ajute cu preţul vieţii. 

Într-o zi, era spre seară, stătea lungit pe pat şi asculta paşii cadențați ai 
străjii de la ușă. Un timp se făcu linişte, apoi desluşi şoapte. Auzi pocnetele 
încuietorii și scârțâitul balamalelor. Când deschise ochii o văzu în picioare 
lângă el pe Serena. Se ridică repede, frecându-se cu palmele pe faţă și 
trecându-și degetele prin barbă. 

— Serena, ce s-a întâmplat, pentru ce ai venit?! 

— Sunt îngrijorată pentru viaţa ta, Comosicus. Dacă Marele zeu ne-a 
sorocit un destin atât de frământat, pe care nu-l putem schimba, se cade să 
luptăm, să ne ajutăm unul pe altul. Tu știi ce este în sufletul meu, de multă 
vreme viața mea este legată de a ta. 

— Da, Serena, știu, te simt, în inima mea ai un loc de unde nu te va 
putea scoate nimeni. Stai aici pe pat lângă mine și stăpânește-ţi lacrimile, 
ele nu ne ajută să vedem limpede faptele, să ne păstrăm dârzenia în 
încercarea grea prin care trecem. Să-mi spui pentru ce ai venit, apoi să 
chibzuim împreună. 

— Tata a ieşit din cetate, a plecat împreună cu Marele preot spre 
Sargedava, însoțiți de Carpio, cu o gardă puternică. Tu nu ştii că cheia de la 
temniţa asta a ta stă într-un cui din încăperea de lucru a regelui. Vreau să te 
scot de aici, Comosicus, viaţa ta este în pericol! 

O privea admirând-o. Era femeie în puterea vârstei, cu frumuseţea bine 
păstrată, dovedise o răbdare plină de dârzenie. Când vorbea, pieptul ei se 
sălta năvalnic. Peste fota și ia înflorate îşi pusese o mantie din țesătură de 
lână albă, un fel de peplum cu croială grecească, adus de un negustor de la 
Tomis. 

— Să fug?! Să creadă regele că sunt un laş? Pentru ce să fac o astfel de 
faptă, din moment ce sunt în grija lui? Nu văd cum ar putea să-mi fie viața 
în pericol, atât timp cât tarabostii nu au venit cu gărzile lor la 
Sarmizegetusa; şi să ştii că nici nu vor putea să ajungă până aici, cei ce 
luptă alături de mine îi vor opri şi alunga. 

Ea săltă braţul drept și îl cuprinse pe după gât, apropiindu-și obrazul de 
al lui. Îi simţi lacrimile calde. Pentru o clipă se revăzu pe plaiul de la 
Arcidava, în anii copilăriei, alergmd cu ea după fluturi. 

— Viaţa ta este şi viaţa mea, Comosicus. Nu pot să îndur gândul că aş 
putea să te văd aruncat în sulițe de preoţi! murmură suspinând. 


— Scumpă Serena, de ce te poartă gândul într-acolo? o întrebă trecându- 
şi braţul pe după mijlocul ei. 

— Mi-e teamă că tata, într-un moment de slăbiciune, s-ar putea să 
cedeze. Am aflat că tarabostii şi capnoboţii caută să se arate împăciuitori, 
vor însă ca tu să fii supus judecății Marelui zeu. Dacă ajungi în mâinile 
capnoboţilor, nici o putere nu te mai salvează. Mergi cu mine, Comosicus! 
Te ascund până la căderea nopţii, apoi te ajut să ieși din cetate nevăzut de 
nimeni. 

El o strânse uşor. Simţea cum vieţile lor se contopeau, cât de mult 
suferea ea, cât de puternică îi era dragostea. 

— Nu, Serena, nu pot să zdruncin încrederea regelui în mine. Socotesc 
că nu a sosit momentul să devin cu totul un răzvrătit. Ceva din adâncul 
ființei mele îmi spune că va veni vremea când însuși el, bunul Burebista, va 
veni și mă va scoate de aici. 

— Eşti în mare primejdie, Comosicus! murmură ea printre suspine. Sunt 
o femeie neputincioasă, sortită de Marele zeu să sufere. Dacă aș avea putere 
te-aş lega, te-aş ascunde într-un car şi te-aș duce în munţi. Așa... facă-se 
voia lui Zamolxis! Mă voi ruga lui în fiecare zi și noapte pentru tine! 

Se desprinse de lângă el și își așeză mai bine pe umeri peplumul. Nu-şi 
mai putea stăpâni lacrimile. În uşă el o strânse la piept și o sărută, 
îndemnând-o să-și păstreze încrederea și curajul. 

În drum de la Carsidava la Sarmizegetusa, regele se oprise la cetatea 
Sargedava şi îi cercetase întăriturile: valul de pământ de peste zece pași 
grosime, înalt de trei staturi de om, și zidul de piatră gros de peste patru 
paşi, care atingeau în unele locuri înălțimi ce depăşeau pe acelea ale 
construcţiilor dinăuntru, având la colțuri turnuri de apărare. De-a lungul 
drumului ce urca şerpuind erau împrăștiate pe terase câteva turnuri izolate, 
cu temelii de piatră, din care străjeri ageri puteau împiedica înaintarea unui 
cotropitor spre cetate. Nu vedea ca năvălitor pe vreunul din triburile ce 
rătăceau venind dinspre răsărit şi miazănoapte, pentru că nu de ele se temea, 
ci de legiunile romane. De mulţi ani pusese să se întărească Sargedava, 
grăbise lucrările mai ales după înfrângerea lui Pompeius de către Caesar, ca 
astfel să poată apăra şi stăvili intrarea în valea ce ducea către cetatea de 
scaun. Rămăsese peste noapte acolo, stătuse îndelung de vorbă cu căpetenia 
cetei de luptători, căutase să se convingă de însuflețirea cu care acesta va 
apăra calea spre Sarmizegetusa. Fusese la Carsidava să-l vadă pe Oroles, ale 
cărei puteri slăbeau zi cu zi, învins de boala şi de vârstă. Îl tulburase mult 


cele spuse de bătrânul taraboste despre Comosicus, tatăl îşi cunoştea bine 
feciorul, știa ce nutrea în suflet, încercase să-l convingă că săvârșea o gravă 
greșeală ținându-l închis. Nu-și ascunsese îngrijorarea, aflase că tarabostii și 
capnoboţii cereau cu insistenţă ca cel pe care îl socoteau un rebel să fie dat 
judecății Marelui zeu. Îi vorbise din suflet, îl încredințase că fiul său era 
hotărât să-şi sacrifice viaţa luptând pentru rege şi popor. 

Lăsase calul să meargă la pas. Plecase de la Sargedava când razele 
soarelui ridicat deasupra munţilor începuseră să topească bruma groasă 
căzută peste noapte şi să zvânte iarba. Era o zi de toamnă târzie. În urmă la 
câţiva paşi erau Carpio și Rundacis, după ei venea garda, iar încheierea o 
făcea o ceată de călăreţi. De când aflase de uneltirile taraboştilor îşi întărise 
apărarea. Se întoarse în șa şi făcu semn la amândoi să se apropie. Ei dădură 
pinteni cailor și trecură la dreapta și în stânga sa. 

— Sunteţi amândoi oamenii cei mai de încredere din preajma mea, 
bineînţeles în afară de Marele preot, aş vrea să-mi spuneţi, ce ştiţi voi de 
Comosicus? 

— Despre ce, Mărite rege? se grăbi Carpio. 

— Despre ceea ce pun la cale tarabostii şi capnoboţii, despre pornirea 
spre răscoală a comatilor și despre ceea ce el ar vrea să facă. 

Rundacis şi Carpio se priviră nehotărâți. Nu-şi dădeau seama în ce 
măsură era bine să spună tot ce ştiau. 

— Mărite rege, noi facem zid în jurul tău, te apărăm cu prețul vieţii! 
răspunse Rundacis. Am aflat ceva, dar nu cred că tarabostii vor avea curajul 
să împingă prea departe lucrurile. Totul a pornit din ceea ce s-a petrecut la 
Singindava și la moşia Muntele cel Mare. Comosicus n-a făcut altceva 
decât să dea ascultare cuvântului tău, să-i facă pe taraboșşti să dea pământ 
comatilor... 

— Adică să-i îndemne să se răscoale... murmură regele. 

— Nu a fost răscoală, mai mult a căutat să-i sperie, iar treaba s-a făcut 
destul de ușor. Dar, Mărite rege, continua Carpio, ceea ce s-a pornit nu 
trebuie să fie oprit, ci să se întindă în toată ţara. 

— Ce, răscoala? 

— Nu, Mărite rege, ci împărţirea moșiilor! Tarabostii şi capnoboții 
trebuie să se teamă de cineva. 

— De cine, de Comosicus? 

Carpio răspunse fără reținere: 

— De tine şi de popor! 


— Așadar, tot acolo s-ar ajunge, la răscoală. Dacă tarabostii se ridică 
împotriva mea... 

— Vor sări să te apere mulțimile dacilor din sate! se grăbi Rundacis. 

— Nu ştiu ce să cred... Voi nu aţi aflat ce se petrece sau îmi ascundeţi 
adevărul? Se mișcă ceva... Dacă ar fi fost liber Comosicus, aş fi bănuit că 
totul e pus la cale de el. Căpetenia cetăţii Sargedava mi-a spus că oamenii 
sai au văzut cete de comati prin văi şi pe crestele munților, toate se 
îndreptau spre Sarmizegetusa. Ce să fie cu ele? Unde se duc? Pentru ce se 
adună? 

Rundacis socoti că era momentul să dea pe faţă a parte din adevăr: 

— Mărite rege, după cele petrecute la Singidava şi la moşia Muntele cel 
Mare, comatii au prins încredere în Comosicus, iar vestea s-a întins până 
departe în ţară. Cetele acelea sunt strânse de el pentru a apăra cetatea de 
scaun, pe tine şi pe Marele preot. 

— Dar dacă sunt gărzi de-ale taraboștilor? M-aş putea vedea încercuit de 
ele... lar dacă pe Kogaion capnoboţii vor aduce gărzile lor de preoţi, am 
putea fi loviți dinăuntru şi din afară. 

— Eu sunt treaz, la datorie, Mărite rege! sări Carpio. Garda este întărită, 
nimeni nu se va apropia de tine fără voia noastră, însă pe Marele preot nu-l 
pot apăra, noi nu putem opri gărzile de preoţi să urce pe Kogaion, el se află 
în mijlocul lor. 

— În afara cetăţii stă de veghe pâlcul meu de oaste, Mărite rege, reluă 
Rundacis. Voi trimite o parte din călăreţi prin văile și pe crestele din jurul 
cetății de scaun, voi intra în legătură cu cetele acelea de comati, iar cu 
cealaltă parte voi închide valea și drumul dintre Sargedava și 
Sarmizegetusa. Tarabostii ce s-au ridicat împotriva ta nu vor putea pătrunde 
în cetatea de scaun. Dar ei trebuie loviți acasă, la cetăţile lor, lucru pe care 
comatii de pe fiecare moșie l-ar face, dacă ar avea în mijlocul lor pe cineva 
care să-i îndemne și să-i conducă. Îndrăznesc să spun, Mărite rege: lasă-l pe 
Comosicus să te ajute şi să te apere! 

Regele îi cercetă pe rând, fulgerându-i cu privirea: 

— Voi amândoi sunteţi în înțelegere cu rebelul! Trebuia să mă gândesc 
de mult la asta, un fecior de comate și un fost sclav nu pot să fie decât 
dușmani ai taraboştilor. Eraţi flăcăi când v-am luat alături de mine, v-am 
făcut cei mai de încredere ostaşi ai mei. 

— Aşa ţi-am jurat, Mărite rege! îl încredința Carpio. Suntem bărbaţi în 
toată firea, am trecut de jumătatea vieţii, vom fi gata în orice clipă să ne 


jertfim pentru tine! Îndrăznesc şi eu ca Rundacis: redă libertatea lui 
Comosicus! Noi trei vom fi ca un zid în jurul tău! 

Brusc schimbat, regele începu să râdă. Pletele și barba îi jucau în 
ușoarele rafale ale vântului ce alerga în lungul văii. 

— Da, Comosicus va fi liber, dar nu spre a se alătura vouă. Căpetenia 
cetăţii Sargedava mi-a spus că alaltăieri a trecut în sus Hegias, bătrânul 
negustor, însoțit de doi romani. De atunci mă întreb neîncetat: oare, Roma 
ne-a trimis o solie? Vor porni spre Dacia legiunile romane? Mă mângâi cu 
gândul că Marele zeu mă va ajuta să le potolesc pe toate, apoi să plec liniștit 
la el. Încrederea mea în voi este deplina. Știţi că cine trădează este ars de 
viu. Acum să ne grăbim, poate că sunt aşteptat. 

Când sosiră la poarta cea mare a cetății, străjerii din turnurile de pază 
sunară din tulnice anunțând intrarea regelui. Soarele se ridicase către 
vremea prânzului, alungând răcoarea de peste noapte. Dincolo, pe deasupra 
cetății, se vedea lucind acoperișul marelui sanctuar. Descăleca grăbit și se 
îndreptă spre încăperea din care conducea treburile țării. Căpetenia scribilor 
îi ieşi înainte şi îl anunţă că marele preot voia să-i vorbească. Nu aşteptă 
mult și bătrânul Deceneu intră însoţit de Hegias şi de doi romani. 

— Marele zeu să-ţi dea sănătate, Mărite rege! salută marele preot. Cu 
Hegias au venit și aceşti doi romani. El este Diodor din Sicilia — continuă 
arătându-l — un grec învăţat care călătorește de mulţi ani, cercetează 
scrierile învăţaţilor greci, romani şi de alte neamuri, strânge materiale 
pentru o mare istorie a popoarelor. A venit încoace pentru a afla mai multe 
lucruri despre Dacia. Cestălalt este Lacterius Babrius, militar, fost tribun în 
armata lui Pompeius, şi-a găsit scăpare după înfrângere ascunzându-se în 
cetatea Callatis. Ar vrea să rămână în Dacia, să te slujească din toate 
puterile sale. De neam este celt, însă se trage dintr-o familie care a locuit 
mulţi ani la Roma. În anii trăiţi pe ţărmul Pontului Euxin s-a pregătit pentru 
a veni încoace, a învăţat să vorbească limba noastră. Ne poate ajuta să ne 
organizăm pâlcurile de oaste așa cum sunt legiunile romane. 

Regele asculta pe marele preot privind pe fiecare. Diodor — brunet, cu 
privirea vie — era în puterea vârstei, purta cu distincţie toga, întocmai ca un 
patrician roman; Lacterius Babrius păstra înfățișarea de fost militar, încă 
mai purta tunică de tribun — blond, înalt, energic — îl cerceta semeţ pe rege. 
Pe Hegias nu-l mai văzuse de mult timp, îmbătrânise, se împuţinase la trup, 
îl învingea neputinta. 


— În Dacia sunteţi bineveniţi cu toţii, începu el, după ce marele preot 
sfârşi prezentarea. Cine nu ne este dușman îl socotim prieten. Aș vrea să 
încep cu tine, Lacterius Babrius; cu Hegias și Diodor voi avea mai multe de 
vorbit. Vrei în adevăr să te primesc în oastea dacă? 

— Da, Mărite rege! Ce altceva ar putea să facă un fost tribun? Am 
învăţat multe din ştiinţa şi arta militară, cunosc bine strategia şi tactica 
purtării războiului. Alexandru Macedon a cucerit lumea nu prin numărul 
mare al soldaţilor, ci prin iscusinţa cu care a știut să-i organizeze pentru 
luptă. Falangele macedonene deveniseră de neînvins. Caesar, cu o armată de 
două ori mai mică, l-a zdrobit pe Pompeius, fiindcă a ştiut cum și când să 
dea bătălia. 

Când auzi rostit numele lui Caesar, regele simţi un fior săgetându-i 
inima, de mulți ani vedea în el singurul și marele sau dușman. Bătu din 
palme şi porunci străjii să vina Carpio. 

— Lacterius Babrius, vei fi la noi mai mult decât un tribun, dacă te vei 
dovedi cu sufletul alături de noi, iar de vei încerca să ne trădezi, să ştii că pe 
trădători noi îi ardem de vii, spuse, privindu-l în ochi pe roman, apoi se 
întoarse spre Carpio: Tu şi Rundacis să staţi de vorbă cu tribunul, până 
sfârşesc eu cu ceilalți. Să ştiţi că el va face parte din oastea dacă, vom folosi 
sfaturile sale pentru a ne organiza mai bine. Vreau să facem pâlcurile 
noastre de luptători asemenea legiunilor romane. 

— Este şi vremea, Mărite rege! murmură Diodor, după ce Carpio şi 
romanul ieşiră. 

— Pentru ce este vremea? Ce vrei să spui? îl întrebă regele. 

— Mărite rege, sunt — așa cum a spus marele preot — un istoric, adică un 
om care studiază trecutul popoarelor, cauzele izbucnirii războaielor şi arta 
militară folosită în purtarea lor. Această îndeletnicire mă ajută ca într-o 
oarecare măsură să pot prevede unele evenimente pentru un viitor nu prea 
îndepărtat. A sosit vremea, Mărite rege, acum nu se mai pot evita un război 
între Roma și Dacia. 

— Pentru asta l-am scos de aici pe tribun, am bănuit că ai aflat ceva şi, 
faţă de el, poate că te-ai fi reținut să-mi spui. De Hegias să nu te fereșşti, el 
este omul meu de încredere. Spune tot ce ştii și tot ce crezi că s-ar putea 
întâmpla, Diodor, pentru veştile tale noi îţi vom fi recunoscători. Tu eşti 
grec, neamul tău suferă sub stăpânirea romană, cred că nu ești de partea 
tiranului de la Roma. 


— Da, Mărite rege, sunt grec, dar şi istoric. Un istoric nu trece alături de 
una din părţi, el cercetează și notează evenimentele cu sânge rece, 
străduindu-se să respecte adevărul. Istoria este ceea ce s-a petrecut de fapt, 
nu ceea ce am fi vrut noi să se întâmple. Așa cum se prezintă lucrurile, din 
ceea ce știu eu de la Roma, Senatul roman aşteaptă ciocnirea dintre 
legiunile lui Caesar și oastea lui Burebista. După zdrobirea lui Pompeius, 
timp de doi ani el a continuat expediţia de supunere din partea de răsărit: în 
Asia, Egipt și Africa, pregătind în același timp războiul cu Dacia. Rămas 
stăpân la Roma, Caesar și-a dat titlul de dictator, mai întâi pe timp de un an, 
apoi l-a prelungit pe zece ani, iar de curând a luat hotărârea să-l păstreze 
toată viaţa. Senatul a decretat pentru el onoruri deosebite: o statuie de 
bronz, dreptul de a purta coroană de lauri, serbări publice la aniversarea sa, 
un tron de aur, o mantie de purpură şi i-a dat numele de „Părinte” al patriei. 
Mulţi oameni la Roma cred că dictatorul tinde să devină rege sau împărat. 
Şi-a luat ca ajutor pe Octavianus, pe care Senatul l-a ales consul. Am aflat 
că pentru expediţia spre Dacia se pregătește o armată numeroasă, alcătuită 
din șaisprezece legiuni și zece mii de călăreți, pe care o strânge în 
Macedonia. Caesar ţinteşte să spulbere stăpânirea dacă între Danubius și 
munţii Haemus, precum și asupra cetăților de pe ţărmul Pontului Euxin. 
Asta este tot ce ştiu, Mărite rege. 

Mișcându-se neliniștit în scaun, regele slobozi un oftat greu. Nu se 
aşteptase ca pericolul să se apropie atât de repede. 

— Mi-ai spus tot ce ştii, Diodor, dar nu şi ce gândeşti. Ce crezi, aş putea 
face ceva ca legiunile să nu pornească spre noi? 

— Vezi, Mărite rege, de multe ori neprevăzutul schimbă totul într-un 
mod care uimeşte, încât să pară o adevărată minune făcută de zei. în drumul 
meu încoace, m-a frământat soarta Daciei şi a ta. Până departe se vorbeşte 
despre Burebista, pe mulţi i-am auzit spunând că este un rege mare, viteaz 
şi bun. Pericolul s-ar putea îndepărta de voi numai într-unui din aceste trei 
cazuri: izbucnirea unei puternice răscoale în altă parte a imperiului, unde ar 
fi duse în grabă legiunile; Senatul de la Roma să-și impună voinţa, să-l facă 
pe Caesar să renunţe la expediţia spre Dacia, iar al treilea caz și cel mai 
hotărâtor ar fi moartea fulgerătoare a dictatorului. 

Regele răsuflă adânc. De îngrijorare, sângele îi năvălise spre cap, faţa lui 
ardea, albul pletelor și bărbii o făcea să pară de un roşu aprins. Se întoarse 
spre Hegias. Bătrân, negustorul urmărise greu cele vorbite. 


— Ai putea să pleci la Roma, Hegias? îl întrebă. Cu o tresărire, acesta 
răspunse: 

— Nu, Mărite rege! Nu mă mai ajută puterea să pornesc la un drum atât 
de lung. Cu un an în urma am încheiat afacerile mele negustorești acolo. 
Dar, Mărite rege, îl ai pe Comosicus. El ştie să se descurce, cunoaște Roma 
mai bine decât mine. 

Diodor nu mai avu răbdare: 

— De când am venit m-am tot ţinut să întreb. Ce face Comosicus, s-a 
înapoiat sănătos în Dacia? Noi am fost buni prieteni. Da, el ar şti ce să facă 
la Roma... Ar fi de încercat... Dacă este pe undeva prin apropiere, trimite 
să-l cheme, Mărite rege. 

— Nu, nu este pe aici, e plecat departe, se grăbi regele, făcând un semn 
de tăcere marelui preot. Poate că mâine se înapoiază. Aşadar, pentru că nu 
ne stă în putere să aranjăm izbucnirea unei mari răscoale a unui popor 
subjugat de imperiu, nu ne rămâne decât să folosim una din celelalte două 
posibilități: să câştigăm Senatul de partea noastră, să-l oprească pe Caesar 
de a porni cu legiunile spre Dacia, sau să punem la cale omorârea lui. 

— Să ştii, Mărite rege, că sunt șanse de reușită, reluă Diodor. De când 
legiunile lui Pompeius au fost zdrobite, iar după aceea el ucis în Egipt, 
patricienii luptă pe toate căile împotriva lui Caesar. Sunt mulţi în Senat, însă 
dictatorul nu mai ascultă de hotărârile senatorilor, iar teama de el este atât 
de puternică, încât niciunul nu are curajul să se ridice fățiș împotriva lui. Cu 
bani mulţi cred că ar fi cu putință de găsit oamenii potriviţi pentru 
închegarea unei conjuraţii, care să-l trimită pe tiran în infern. 

— Sunt gata să plătesc oricât, dau saci cu denari de aur, numai să reuşim 
să îndepărtăm de noi pericolul! rosti regele cu speranţa crescută. Voi trimite 
pe Comosicus la Roma şi... 

— Să plece în taină, Mărite rege, nimeni să nu afle încotro porneşte. Nu 
ştiu în ce măsură Caesar a fost prevăzător, înclin să cred că el a avut un 
spion bun printre voi, unul care a stat tot timpul lângă Marele preot și în 
apropierea regelui... 

— Cum? Cine, Diodor? strigă Burebista, uimit de ceea ce auzea. 

— Astydamas, Mărite rege! L-am zărit aici pe Kogaion. Îl cunosc de la 
Roma. Face pe astrologul, se dă drept preot al templului lui Iupiter, este 
omul de încredere al Marelui pontif, iar acesta slujitor supus al lui Caesar. 
De când a venit Astydamas în Dacia? 

— De aproape doi ani... răspunse marele preot adânc tulburat. 


— Da, se potriveşte, continuă Diodor, tot de atunci a început şi Caesar 
să pregătească expediţia spre Dacia. Nu mă îndoiesc că dictatorul cunoaşte 
acum tot ce se mișcă aici, câtă oaste și ce arme aveți... 

— Dar el este un prezicător, ne-a prevestit că ne aşteaptă o mare 
nenorocire. Am avut cutremurul... spune că nu a venit încă marele 
prăpăd... Îl întrerupse marele preot. Tot ce prezice citeşte în stele, înțelege 
semnele de pe cer. Este un mare învăţat... 

— Pentru mine e limpede, Mare preot, reluă Diodor, v-a prevestit un 
mare prăpăd, care încă nu a venit, dar îl aşteaptă, pentru că ştie ce va face 
Caesar: va cotropi și supune Dacia. 

Regele asculta și se frământa în scaun, nu mai simţea povara bătrâneţii, 
simţea sângele alergându-i prin trup ca în anii tinereții. Îl învălui într-o undă 
de recunoştinţă și rosti săltându-se în picioare: 

— Îți mulțumim, Diodor! Poate că Marele zeu și-a întors faţa spre noi, 
ne ajută, el ţi-a îndreptat paşii încoace. Vom face tot ce ne stă în putere 
pentru a salva ţara. 

— Mărite rege, am venit aici ca istoric, aş vrea să lămuresc un lucru: cu 
mulți ani în urmă, la Roma se vorbea că cetatea ta de scaun are trei nume: 
Arcidava, Sargedava și Argedava, iar acum văd că i se spune 
Sarmizegetusa. În istoria la care lucrez, vreau să precizez care este 
adevărul. 

— Să scrii acolo, Diodor, aşa: Arcidava a fost cetatea mea de scaun în 
vremea când Dacia nu era unită, apoi am strămutat-o, pe timpul luptelor de 
întemeiere a Daciei Mari, la Sargedava. Într-un timp m-am gândit să fac o 
nouă cetate de scaun la Argedava, dincolo, în câmpia cea mare dinspre 
Dunaris, să creez acolo o urbe întinsă cât Roma, dar s-a ivit pericolul 
roman. Unde aş putea să mă apăr mai bine decât în munţii de aici? Aveam 
nevoie de o cetate întărită, în fața zidurilor căreia să zdrobesc legiunile 
dușmane, de aceea am ales acest loc, alături de Kogaion, pe care am înălțat 
Sarmizegetusa. Poate că mai târziu urmașii mei tot acolo la Argedava vor 
muta cetatea de scaun a țării. Încă o dată îți mulţumesc, Diodor! Eu şi 
Marele preot ne vom ruga Marelui zeu să-ţi dea sănătate și viață lungă! La 
noi poţi rămâne ca oaspete cât dorești, de la Deceneu vei afla tot trecutul 
Daciei. 

În seara aceleiaşi zile, garda de preoți l-a luat pe Astydamas și l-a legat 
cu lanţul de stânca din hruba de sub Kogaion. Era sortit să nu mai vadă 
soarele niciodată. În acea noapte, regele, marele preot şi Comosicus au stat 


mult de vorbă, chibzuind asupra plecării lui la Roma şi a pregătirilor pentru 
purtarea unui război pe care îl vedeau nimicitor. Era spre ziuă când 
Comosicus încheie cu acest îndemn: 

— Mărite rege, iarna este aproape, tarabostii și capnoboţii vor sta 
liniștiți cât timp va fi omăt. La începutul primăverii eu mă voi înapoia de la 
Roma și vom vedea ce va trebui făcut. Până atunci să ai încredere deplină în 
Rundacis şi Carpio. Dacă se va ivi un pericol în ţara, avem totul pregătit, ei 
vor face zid în jurul tău şi al Marelui preot. Și, tot până atunci, să dai 
poruncă la toate căpeteniile de ţinuturi să pregătească oastea. Vei vedea 
dacă tarabostii ascultă sau nu de cuvântul tău. 

Comosicus ieși din villa lui Hortensius Maximus şi se îndreptă în sus pe 
via Flaminia, spre terme. Sosise de două săptămâni la Roma, redevenise în 
totul libertul Stertinius Maximus, augustalul, clientul bogatului negustor, ca 
şi cum mulți ani lipsise, fiind plecat în partea de răsărit a imperiului, unde 
văzuse de afacerile fostului stăpân, ale lui Hortensius Maximus. Pornise din 
Dacia însoţit de Marcius Laberius, pentru care avea acte în regulă că îi era 
sclav, de aceea în văzul lumii îl și folosea ca pe un sclav. Prietenia dintre ei 
se întărise mult, la Carsidava Marcius își avea casa şi gospodăria lui, își 
luase soție pe fiica unui comate, iar Dacia devenise noua lui patrie. Îl pusese 
să umble printre gladiatori, foştii săi tovarăși de luptă în arenă, să-i ducă la 
taberne, să chefuiască şi să afle cât mai multe noutăţi despre cele ce se 
petreceau sau se puneau la cale în Roma. În același timp el se străduia să 
pătrundă cât mai adânc printre senatori, atent să prindă și cel mai 
neînsemnat zvon în legătură cu ceea ce pregătea dictatorul — Caesar. Totul 
se făcea prin mijlocirea lui Cornelius Laberius, senatorul, care, deși 
îmbătrânit, păstrase lăcomia de bani și ura împotriva celui ce devenise 
stăpânul imperiului după zdrobirea legiunilor lui Pompeius. Mergea privind 
în jos, printre bogatele ville ce se înşirau pe via Flaminia, înconjurate de 
curţi largi și grădini pline de flori. La plecare Hortensius Maximus, slăbit de 
vârstă, îi spusese: 

— Am devenit neputincios, anii ce-i port în spate caută să mă doboare, 
din cauza asta, în afară de bani, nu te mai pot ajuta cu nimic. Vei avea 
denari de aur câţi doreşti, așa cum mi-a scris Hegias, ştiu că regele Daciei e 
un bărbat de încredere. Mai departe vezi ce poţi face singur, ajutându-te de 
doi oameni: de Cornelius Laberius, senatorul, și de Nerius, lanistul. Caesar 
nu va fi înfrânt și alungat de la putere decât de cei din Senat, iar dacă acest 
lucru se dovedeşte cu neputinţă de îndeplinit, nu există altă scăpare, trebuie 


încercată răpunerea lui. Să ştii că gladiatorii îți pot fi de folos în această 
privinţă. 

De când venise se frământa cum să înceapă, pe ce cale să pornească 
pentru a avea cât mai multă șansă de izbândă. Dacă nu reușea să împiedice 
pornirea legiunilor spre Dacia, totul era pierdut. Vedea cum se apropia din 
două părți pericolul de ţară şi de rege: dintr-o parte, nesupunerea 
taraboştilor, iar din cealaltă, lăcomia după cuceriri a lui Caesar. Printr-o 
cruntă ironie a soartei, cei doi bărbaţi predestinați să se înfrunte erau de 
partea celor mulți: Burebista voia să dea pământ și libertate comatilor, iar 
Caesar se ridicase și devenise puternic susţinut de tabăra popularilor, adică 
a plebeilor; primul se zbătea să-și apere ţara, pe când celălalt urmărea să 
întindă cât mai departe hotarele imperiului devenit un asupritor de popoare. 
Pentru a-şi putea atinge scopul, trebuia să se ajute de cei din tabăra 
oprimațţilor, a patricienilor, care, de când fusese înfrânt și omorât Pompeius, 
îl urau şi mai mult pe cel ce devenise stăpânul Romei. Auzise pe mulţi 
vorbind prin forum și pe la terme că în curând Caesar va deveni rege sau 
împărat. Senatul îi era supus, nimeni nu îndrăznea să i se opună, i-ar fi fost 
ușor să obțină din partea lui proclamația pentru obţinerea noii demnități. 
Toate acestea îl făceau să-și dea seama cât de grea era misiunea sa, de a 
cărei reuşită depindea soarta Daciei. Prins de gânduri, se miră cât de repede 
ajunsese în faţa viliei senatorului. Cornelius Laberius îl primi cu totul 
surprins, spunându-i cu ton de glumă: 

— Te-au alungat din Dacia, sau ţi-era dor să mai faci pe libertul la 
Roma? Mă rog lui Iupiter pentru tine, Stertinius! 

— Eu trebuie să mă rog lui Iupiter și lui Zamolxis pentru sănătatea ta, 
Cornelius Laberius! Am pornit încoace într-un moment greu pentru ţara 
mea, nici o încercare nu este de prisos... 

— Bănuiesc pentru ce ai venit, Comosicus. Îţi spun pe numele tău dac, 
aici nu ne aude nimeni. Să ştii că în toamna trecută m-am gândit mult la tine 
şi la regele tău. Se apropie pericolul de ţara voastră. Da, în adevăr, treceţi 
printr-un moment greu. 

— De aceea am venit, Cornelius Laberius. Vreau să încerc tot ce este cu 
putință, pentru a opri legiunile lui Caesar să se îndrepte spre Danubius. Știu 
că nu va fi uşor, îmi dau seama că fără ajutorul tău am puţine șanse să 
reușesc. Regele Burebista plăteşte oricât, mi-a spus că te cântărește în aur 
dacă îndepărtezi pericolul de Dacia. 


Senatorul sună din clopoțel și ceru sclavului două cupe cu vin. Auzind 
de aur, se mai învioră, ochii începură să-i lucească. Făcuse mari datorii, se 
apropiau termenele și nu avea cu ce să le plătească. 

— Noi am mai vorbit despre asta, Comosicus. Sunt mulţi ani de atunci, 
îmi amintesc și ce ţi-am spus: dacă iese învingător Pompeius, voi putea 
ajuta pe regele dac, pentru că am cuvânt greu printre optimaţi, iar dacă 
Caesar rămâne stăpân pe situaţie, nu ştiu ce aș putea face. Pe vremea aceea 
nu bănuiam că zeii sorociseră un sfârșit aşa de cumplit lui Pompeius, îl 
credeam destul de tare. Pentru susținerea voastră în Senat, am de partea mea 
mulți senatori, însă astăzi nimeni nu îndrăzneşte să se arate pe faţă 
împotriva dictatorului. 

— Totuşi, va trebui să găsim o cale, Cornelius Laberius. 

— Să ne mai gândim... Caesar are dușmani mulți... Nu văd ce am putea 
face... Zici că plăteşti oricât? Îmi răspunzi după ce bei vinul. 

Sorbind din cupă, Comosicus îl cerceta pe senator. Cu toată vârsta 
înaintată, se păstra încă bine, era vioi, cu căutătură pătrunzătoare, părul alb, 
mărunt ondulat, îi încadra frumos faţa rotundă, puternic bronzată. Acelaşi 
lucru îl făcea şi el, îl privea gânditor pe dac. Nu-și imagina cum va fi arătat 
în Dacia, când lăsase pletele și barba să-i crească în voie, îl vedea proaspăt 
ras, cu părul scurtat, plin de energie și îngrijorare. 

— O ştii, Cornelius Laberius — se grăbi să răspundă după ce goli cupa — 
cred că te-ai convins de mult, Dacia este ţară bogată, are de toate. Ti-am 
spus, regele va cântări în denari de aur pe oricine ne va ajuta. De vor fi 
nevoiţi să fugă, îi luăm la noi, vor primi pământ să-și facă ferme mari și 
frumoase, așa cum au patricienii aici la voi. 

— Cum am putea să facem...?! murmură senatorul. Nu ar fi bună 
încercarea de a-l opri pe dictator printr-un vot at Senatului, sunt mulți care 
se tem de el. Așa încăpățânat şi plin de el cum este, am mări pericolul 
pentru voi, ar ordona, pornirea legiunilor spre Dacia. 

— Acum suntem în plină iarnă, Cornelius Laberius, prin părțile acelea 
din 'Tracia şi Dacia troienele de zăpadă se înalță câteodată cât casele, nu se 
mai poate umbla de la o cetate la alta. Caesar nu va începe expediţia spre 
Dunaris decât în primăvară. Până atunci ar fi timp să facem ceva. 

— Da... dar să vedem ce?! 

— Să-l trimitem la zei pe dictator! 

Senatorul îl fixă un timp cu privirea, parcă nehotărât. Murmură: 


— La lucrul ăsta s-au gândit și alții... Se frământă ceva... Cei mai 
porniţi sunt doi tineri senatori: Marcus Iunius Brutus și Longinus Cassius. 
Primul este urmaș al lui Lucius Brutus, cel care a fost exilat din Roma de 
ultimul rege, Tarquinius. Și lucru curios, Marcus Iunius Brutus este iubit în 
mod deosebit de Caesar. Unii senatori încearcă în toate chipurile să ațâţe 
pornirea lui, îndemnându-l la conjurație pentru a face onoare memoriei 
celui din care se trage. În unele zile găseşte pe scaunul său din Senat bucăţi 
de papirus, pe care sunt scrise fraze ca acestea: „Tu dormi, Brutus, și Roma 
este sclavă!” sau „Nu, tu nu ești Brutus!” desigur, referindu-se la bravul lui 
înaintaș. Asta ar fi o cale, pe care însă nu văd în ce măsură noi vom reuși să 
facem ceva. O altă cale ar putea să treacă pe la lanişti, cu gladiatorii s-a 
încercat de multe ori să se provoace dezordine în forum, ca prin asta să se 
arate nemulțumirea poporului. Prins într-o astfel de ambuscadă, dictatorul 
ar deveni uşor ţinta unei spade, a unei sulițe sau al unui jungher, mânuit 
fulgerător. Laniştii trec prin lipsuri grele, un câștig mare, nesperat cred că i- 
ar tenta. Nerius e lacom după bani. Se pare că în ultima vreme a cam 
sărăcit, a avut pierderi mari la unele spectacole organizate de el. Asta e tot 
ce s-ar putea face...! 

Comosicus se ridică de pe scaun. Una din speranţe se năruise, senatorii 
nu-l puteau opri pe Caesar să pomească spre Dacia. 

— Mă voi duce la Nerius, zise, pregătindu-se de plecare. Nu rămân 
decât aceste două căi: Brutus şi gladiatorii, amândouă ducând la același 
sfârşit: răpunerea dușmanului. Tu tot mă poţi ajuta, Cornelius Laberius, 
vreau să faci în aşa fel încât să-i întâlnesc pe Cassius și Brutus, să-mi dau 
seama în ce măsură am putea acţiona împreună. 

Câteva zile Comosicus continuă să rătăcească prin Roma. Pe lanist nu-l 
găsise, era plecat la Capua, la ferma unui prieten. Umbla deseori între 
forum, terme şi Circul Mare, pe unde era lume mai multă, căutând să prindă 
ce vorbea mulțimea. Era pe la vremea prânzului când intră în forum și se 
văzu prins în îmbulzeala cumpărătorilor și a negustorilor, în strigătele celor 
ce-și lăudau marfa sau se tocmeau fără nici un semn de nerăbdare. Nu-și 
dădu seama când ajunse în apropierea basilicei, clădirea mare în care 
magistraţii judecau pe împricinaţi, în porticele căreia negustorii discutau şi 
încheiau afaceri, unde era un du-te-vino continuu. Văzu rezemat de una din 
coloane un gladiator și se apropie de el. 

— Ce faci? Te-a prins rău tăria vinului? îl întrebă, văzându-l că abia se 
ține pe picioare. Zeii te-au ajutat, ai ieşit victorios din arenă și lanistul te-a 


[> 


răsplătit bine. 

— Ce zeii?! strigă, bătându-se cu pumnul în piept. Am învins prin 
măiestrie, mânuind fulgerător spada, dar lanistul să știi că nu a fost prea 
darnic. 

Comosicus îl asculta privindu-i sandalele scâlciate și tunica zdrenţuită. 
Şi el fusese gladiator, însă nu umblase niciodată neîngrijit îmbrăcat. Cel pe 
care îl avea în faţă îl socotea un om căzut pradă viciului. 

— Eşti gladiator de la școala lui Nerius? 

— Nu, de la alta... a lui Lamprinius... Un nenorocit... 

— Sunteţi mulţi acolo? 

— Am mai rămas vreo zece. Unii au căzut în arenă... pe alţii i-a 
vândut... Lamprinius e atât de îndatorat, încât în curând o să-l văd și pe el 
sclav. Dar de ce mă întrebi, de ce te-ai oprit să-mi vorbeşti, te-a prins mila 
de mine? Îi urăsc pe oamenii liberi şi îi blestem pe zei! Toţi sunt răi! Într-o 
vreme am sperat că Caesar va face ceva pentru sărăcime, era omul 
popularilor, că se va milostivi şi va ușura viaţa sclavilor, dar n-a făcut 
nimic. Adică a făcut... s-a făcut el dictator, stăpân al Romei și imperiului... 
A uitat de cei ce l-au ridicat atât de sus. Am luptat şi eu pentru el împotriva 
optimaţilor, am luat parte la dezordinele din forum, prin care mulțimea își 
arata nemulțumirea față de modul cum conduceau patricienii statul, 
câteodată transformându-le în adevărate răscoale. Și cu ce m-am ales? N- 
am reușit nici să strâng banii cu care să-mi răscumpăr libertatea, deși 
întotdeauna mi-am învins adversarul în arenă și l-am trimis la zei. 

— Știu, te înţeleg... şi eu am fost gladiator, murmură Comosicus. 

— Şi cum, ţi-ai câştigat libertatea luptând în arenă? Văd că eşti un libert 
bogat... 

— Nu, cu mine s-au petrecut altfel lucrurile... Dar văd că nu ești atât de 
tare prins de tăria vinului, pe cât păreai când m-am oprit lângă tine, putem 
să stăm de vorbă şi plimbându-ne prin forum. Eu mă numesc Stertinius 
Maximus, tu ce nume ai? 

— Spune-mi Mercurius... 

— Din ce neam te tragi, Mercurius? Haide, să mergem! 

— Sunt gal, am fost luat captiv de legiunile lui Caesar și vândut ca 
sclav. Dar tu? 

— Eu sunt dac. Am ajuns pe altă cale sclav, apoi gladiator. Până acum 
legiunile romane n-au cotropit Dacia. Mă zbat să le împiedic de a porni într- 
acolo. 


— Asta înseamnă că lupţi împotriva lui Caesar? 

— Dacă ucizi ciobanul, se împrăștie turma... 

— Da, te-am înţeles. De multe ori şi eu m-am gândit, Caesar ar trebui 
răpus. De când a devenit dictator, nu mai este omul sărăcimii, nu ne mai 
putem pune speranţa în el. Dacă l-ar prinde în mijlocul lor, când se adună și 
se dedau la dezordini în forum, gladiatorii n-ar ezita să-l trimită la zei! 

Comosicus se opri şi îl strânse cu putere de braţ. 

— Astfel de oameni caut eu să mă ajute. Ce crezi că mi-ar cere în 
schimb? Tu, dacă ai merge alături de mine, ce ai vrea să-ți dau? 

— Nu ştii la ce visează un gladiator? Vreau bani și libertate. 

— Ce mă îndemni, ar fi bine să vorbesc cu lanistul Lamprinius? Sunt 
gata să-i cumpăr toţi gladiatorii. 

— Da... e bine... Dar n-ar strica dacă te-ai duce la Nerius. Pe urmă 
aranjează el, Nerius, cu Lamprinius. Altfel nu are încredere. 

La ieşirea din forum era o tabernă. Comosicus îl împinse uşor și intrară. 
Se aşezară la o masă în apropierea căreia nu mai era nimeni. Ceru cârnaţi și 
vin. Era tulburat, gândea că zeii îl scosese în calea sa pe gladiator, ei îl 
ajutau. ÎI îndemna să mănânce şi să bea. 

— Mă pot încrede în tine, Mercurius? rupse târziu tăcerea. 

— De ce? Ce ai vrea să fac? 

— Să vorbeşti cu gladiatorii lui Lamprinius, să-i convingi, să alegi pe 
cei mai hotărâți, ca eu să știu pe care să-i cumpăr. Dacă reuşim să-l 
răpunem pe Caesar, toți cei ce mă vor ajuta vor primi nu numai bani și 
libertate, îi iau cu mine în Dacia, le dau pământ cât vor voi, îşi vor face 
ferme bogate, aşa cum au aici patricienii. 

— Asta vreau şi eu, să părăsesc Roma. În Galia nu mă pot duce, fiindcă 
acolo dau cot peste romani. Aș pleca în Dacia cu tine... Dar de ce spui că le 
dai pământ... vorbeşti ca şi cum ai fi rege... 

— Sunt omul de încredere al regelui. Dacă mergi cu mine, te vei 
convinge de asta, Mercurius. Poate că zeii au sorocit să-mi devii cel mai 
bun prieten. Tu când mai poţi veni în taberna asta? 

— Când vreau, aproape în fiecare seară. 

— Să ştii că mă găseşti aici. 

Comosicus nu se grăbi să se ducă la Nerius, căută să se convingă în ce 
măsură se putea încrede în gladiator. Dacă l-ar fi denunţat praetorienilor, 
totul ar fi fost pierdut. Nu-l îngrijora viaţa sa, ci reuşita misiunii ce o avea, 
era în joc soarta Daciei. Senatorul Cornelius Laberius îl încurajase, îi 


spusese că cel mai bun prilej pentru a da lovitura era în primăvară, de 
Lupercalii, când Caesar va merge în cortegiul cel mare, cu marele pontif şi 
preoţi, trecând prin mijlocul mulțimii. Atunci se va putea crea ușor panica, 
garda se va răzleți, iar gladiatorii îl vor înconjura şi ucide pe dictator. În 
câteva zile Mercurius se dovedi de bună-credinţă, se schimbase cu totul, îi 
vorbea cu însufleţire, arăta ca un luptător hotărât să învingă. Socoti că era 
momentul să stea de vorbă cu Nerius. Era pe la vremea prânzului când intră 
în şcoala de gladiatori. Îl găsi pe lanist bine dispus, își sfârșise gustarea de 
dimineaţă, sorbea vin dintr-o cupă. 

— Aduc mulţumiri zeilor, pentru că m-au ajutat să-l revăd pe fostul meu 
stăpân! salută el din ușă. 

Lanistul opri cupa aproape de gură, privindu-l dezorientat. Parcă nu-i 
venea să creadă că îl avea în față pe fostul său gladiator. Îşi reveni însă 
repede, începu să zâmbească şi se grăbi să-l primească: 

— Fii binevenit, Stertinius! Mă rog lui Iupiter pentru tine! Ce, te-ai 
gândit să te înapoiezi la Roma? Tocmai aveam nevoie de un gladiator bun, 
de care să fiu sigur că nu va cădea răpus în arenă. Te apropii de bătrânețe, 
ca şi mine, însă văd că ai rămas tot așa de vânjos. 

— Să ştii, Nerius, sunt gata să fac iarăși pe gladiatorul, dacă tu mă vei 
ajuta să îndeplinesc misiunea pentru care am venit. 

— Ce misiune? 

— Să opresc pornirea legiunilor spre Dacia. 

— Asta n-ai să o poţi face! Caesar e puternic, Senatul i se supune, iar 
numărul legionarilor săi crește necontenit. 

— ÎI trimit la zei, Nerius! 

Lanistul făcu ochii mari şi izbucni în râs: 

— Du-te de-l omoară! îl aştepţi la Senat şi, când vine, îţi înfigi jungherul 
în piept. Parcă n-ai fi luptat în arenă, Stertinius, şi parcă n-ai fi trăit la Roma 
atâţia ani! Tu n-ai văzut garda de lictori şi de praetorieni care îl însoțește pe 
dictator? Să ştii că îl urăște multă lume, mai ales patricienii, magistraţii și 
senatorii, toţi îi doresc pieirea, însă toți sunt lipsiţi de curaj. Cel care ar reuși 
să-l ucidă ar fi încununat cu lauri în forum. Dar să lăsăm gluma, văd că 
vorbeşti cu o pornire ce mă înfioară. Ai venit să-mi ceri ajutorul? Te-ai 
gândit cum? 

— Cumpăr gladiatori din cei mai de încredere, pe care îi aveţi tu și 
Lamprinius, lanistul. De Lupercalii așteptăm în mijlocul mulțimii trecerea 
cortegiului dictatorului, facem să izbucnească panica și dezordinea, îi 


împrăștiern garda și-l răpunem. Plătesc oricât, Nerius! Gladiatorii cu care 
voi da lovitura vor primi bani mulţi şi libertate. Celor care vor dori să 
meargă în Dacia, le dăm pământ, îi voi ajuta să-şi înjghebeze ferme. 

Pe măsură ce îl asculta, zâmbetul îngheţa pe faţa lui Nerius. Ceea ce 
voia dacul să întreprindă era plin de pericole, își mai amintea, fusese 
băiețandru când văzuse spânzu-rați pe via Appia sclavii răsculați care îl 
urmaseră pe Spartacus. ÎI întrebă descumpănit: 

— Ai vorbit cu Lamprinius, îţi vinde din gladiatori? 

— Nu, nici nu-l cunosc; asta o vei face tu. 

— Ai noroc, Stertinius, şi eu îl urăsc pe dictator. Da, voi vorbi cu 
Lamprinius, îmi e dator mulţi bani. De la o vreme îi merge rău, a ajuns un 
lanist sărac. Întrebarea este: cum facem ca noi — eu și Lamprinius — să nu 
fim bănuiţi că te-am ajutat să pui la cale conjuraţia? 

— M-am gândit și la asta, Nerius. Voi deschide o şcoală de gladiatori, 
mă fac lanist. După ce dau lovitura, fug în Dacia. 

— Da, dacă te anunți la Oficiul public şi plătești dările nu dai nimic de 
bănuit. Tu eşti libertul Stertinius Maximus, nu dacul Comosicus. Te ajut, 
dar ai destui bani? 

— Aur, numai denari de aur, lanistule! 

— Îţi urez noroc, Stertinius! Mă voi ruga lui Iupiter şi lui Apollo pentru 
tine! 

Urmară zile de încordare şi alergare. Primăvara se apropia, mai era 
numai o lună până la sărbătoarea Lupercaliilor. În tot ce făcea, Comosicus 
se sfătuia cu senatorul Cornelius Laberius. Se cerea multă prevedere, dacă 
încercarea cu gladiatorii nu reușea, lovitura trebuia dată și pe altă cale. Nu 
era de scăpat din vedere nimic. Prin Roma începuse să se împrăștie zvonul 
că după Lupercalii dictatorul se va duce la legiunile sale în Macedonia, iar 
de acolo va porni spre Dacia. Dacă reușea să plece, totul ar fi fost pierdut. 
În frământarea lor, se gândiră la Marcus Iunius Brutus, el putea fi un bun 
ajutor, în cazul când situaţia devenea desperată. După oarecare insistenţă, 
Cornelius Laberius reuşi să-l aducă în villa sa pe tânărul senator. Acesta 
veni însoţit de cel mai bun prieten al său, și el tot tânăr, de Longinus 
Cassius. În triclinium era și Comosicus. 

— Voi aduce jertfe tuturor zeilor și mă voi ruga lor pentru sănătatea 
voastră! îi primi senatorul ridicându-se de pe scaun. 

— Eu mă voi ruga Cybelei pentru tine, Cornelius Laberius, ea este 
mama zeilor, rosti Brutus drept salut, înaintând spre el și îmbrăţișându-l, 


apoi continuă râzând: pentru a fi sigur că nu-mi vei face ceva — prea ai 
insistat să viu la tine — mi-am luat ca însoțitor pe Cassius. Dar văd că ai un 
oaspete... Cine este? întrebă, întorcându-se spre Comosicus. 

Erau amândoi tineri, înalţi, frumoși, cu căutături senine, își purtau cu 
distincţie togele, de sub care le ieșea brațul drept cu mușchi puternici. 

— Pentru cei din Roma este libertul augustal Stertinius Maximus, se 
grăbi să răspundă senatorul, iar pentru voi doi — dacul Comosicus. Poate că 
zeii au sorocit ca vieţile voastre să se întâlnească, să săvârșească o faptă al 
cărei răsunet se va întinde de-a lungul veacurilor. 

Brutus îl privea pe dac stăruitor, mirat, nu avea plete şi barbă bogată, 
cum ştia că se purtau popoarele din afara hotarelor imperiului, după 
veșminte arăta ca un libert de-al Romei, care reușise să se îmbogăţească 
făcând afaceri negustoreşti. 

— Nu înţeleg, Cornelius Laberius, nu văd ce faptă am putea să săvârşim 
împreună?! Dacia nu a fost încă supusă şi făcută provincie romană. Ce este 
imperiul Romei? Un mozaic de popoare. Când am venit încoace, am trecut 
cu Cassius prin forum. Se vântura acolo o mulțime formată din toate 
neamurile: negri voinici din Numibia, gali și germani cu bărbi şi plete 
blonde, egipteni cu feţele împietrite, asirieni tăcuţi cu priviri blânde, traci 
vânjoşi cu piepturi late, evrei buni de gură, care ştiu să-și laude marfa şi să 
se tocmească, greci semeţi, plini de învățătură, care ne domină în tăcere prin 
ştiinţa și arta lor, iar printre aceștia ici-colo mai vedeai şi câte un roman. 
Când se vor răscula toate popoarele subjugate de legiunile noastre, imperiul 
se va destrăma ca fumul în vânt. Acum Caesar şi-a îndreptat privirea spre 
Dacia, o ştie bogată şi puternică, se teme de daci, vrea să o cucerească 
înainte de a fi prea târziu... 

— Și o va face, Brutus! sări senatorul întrerupându-l. O va cotropi, 
pentru că tu dormi, iar Roma e sclavă, continuă râzând, făcând aluzie la cele 
scrise pe papirusurile găsite de Brutus pe scaunul său din Senat. 

— Te vei convinge că nu dorm, Cornelius Laberius. 

— Aşa, am ajuns unde doream, reluă senatorul. Acum pot să vă spun ce 
caută acest dac la Roma. Să ştiţi că a fost sclav, a luptat ca gladiator în 
arenă, are act de răscumpărare, este un libert cu toate drepturile date de legi. 
Ei bine, Brutus şi Cassius, ştiţi ce vrea să facă el? Să împiedice pe Caesar 
de a porni cu legiunile spre Dacia! 

— Cum? 


— Îl va omori pe dictator în ziua Lupercaliilor! Senatorul continuă, 
destăinuind toate pregătirile făcute de Comosicus, arătându-și temerea că s- 
ar putea să nu reuşească. 

— Da, e bine... murmură Brutus. Vezi, Cassius, la asta noi nu ne-am 
gândit. Este mai bună calea asta, gladiatorii se vor putea pierde ușor în 
mulțime. 

— Totuşi, prevederea este necesară, interveni Comosicus. Mai trebuie 
pregătită şi o altă cale... 

— Asta e treaba mea și a lui Cassius, de multă vreme ne-am frământat 
până ne-am hotărât ce să facem. Daca în ziua Lupercaliilor dictatorul va 
scăpa cu viaţă, îl vom ucide noi în Senat! 

— Pentru asta te-am chemat, Brutus, se grăbi senatorul. Pentru mine erai 
singura speranţă. N-am ştiut că la fel ca tine gândește și Cassius. Mă voi 
ruga zeilor pentru izbânda gladiatorilor sau a voastră! Vom continua să mai 
vorbim despre unele amănunte, după ce vom sorbi câteva cupe de Falern, 
găsesc că este vinul cel mai bun. Poate ca Iupiter şi Zamolxis și-au întins 
mâna și au hotărât să-l ia la ei pe dictator. Caesar nu va avea scăpare! 


CAPITOLUL VIII 


SE STĂVILEȘTE DESTRĂMAREA 


După plecarea lui Comosicus la Roma, regele trimise călăreţi la toate 
căpeteniile de ţinuturi spre a le vesti să vină degrabă la Sarmizegetusa. Voia 
să se convingă ce gândea fiecare, pe ce poziţie se plasa faţă de îndârjirea 
taraboștilor, şi totodată să stabilească amănuntele strângerii oastei îndată ce 
se va desprimăvăra. Vedea în iarna ce se apropia un aliat și un dușman 
pentru el: aliat, pentru că întârzia legiunile romane să pornească spre Dacia, 
şi duşman, fiindcă împiedica strângerea cetelor de luptători şi organizarea 
unităţilor de luptă de către fostul tribun Lacterius Babrius, luând ca model 
falangele macedonene și tactica lui Alexandru Macedon. Stătuse mult de 
vorbă cu căpeteniile, ascultase părerea fiecăruia și căutase să-i pătrundă în 
suflet. Se convinsese, Cotiso, Rholes și Zyraxes erau într-o anumită măsură 
de partea taraboștilor; ceea ce îi făcea să rămână strâns uniţi cu ţara era 
teama de Roma. La Cotiso observa o oarecare comportare de independenţă, 
ca şi cum ţinutul său era o ţară vecină cu Dacia, însă, ştiindu-se în calea 
legiunilor lui Caesar, nu pregetase să repete de nenumărate ori îndemnul ca 
întreaga oaste să se adune în câmpia de la Argedava, iar de acolo să 
pornească spre Dunaris. Rholes, știindu-se departe, nu se arătase prea 
îngrijorat, păstra în sinea lui convingerea că romanii nu vor înainta până în 
partea de răsărit a Daciei, că bătălia cea mare se va da undeva dincolo de 
ținutul lui Cotiso, îi vedea locul printre dealurile dintre Dunaris şi munții 
Haemus. Zyraxes adusese o veste bună, toate cetăţile greceşti de pe ţărmul 
Pontului Euxin: Histria, Tomis, Callatis și Dionysopolis se pregăteau să 
lupte împotriva legiunilor Romei alături de oastea regelui. Scorilo, 
căpetenia de la Ziridava, și Sagitulp, de la Porolissum, se dovediseră cu 
totul supuşi, gata să îndeplinească orice poruncă. Duras se retrăsese, de 
când era suferind lăsase ţinutul său să fie condus de-a dreptul de rege. Ceea 
ce provocase o stare de încordare și de neînțelegere pornise de la faptul că 
în Dacia era pe cale de a se forma două oști: una adunată de taraboşti, din 
pâlcuri separate pe fiecare ţinut, iar alta constituită din comatii care, în 
număr tot mai mare, părăseau satele fugind de pe moşii și se retrăgeau la 
Rasidava. Acolo Rundacis și Lacterius Babrius înjghebau noua armată a 
țării. Separat de acestea erau gărzile formate din slujitori ai cultului lui 


Zamolxis, conduse de capnoboţi, care, unite, puteau constitui o mică oaste. 
În faţa pericolului roman, marele preot era hotărât să meargă alături de rege 
cu gărzile sale, spre a lupta împotriva legiunilor. Venise apoi iarna grea, 
geroasă, cu omăt mult. Zile de-a rândul pe deasupra Daciei plutise negura. 
Îngrijorarea regelui creştea, de la Comosicus nu sosea nici o veste, numai 
de la Acornion primise un mesaj. Acesta îl anunţa că îndată ce vremea se va 
încălzi îi va trimite un mare transport de arme, strânse de cele patru cetăţi 
pontice. Totodată îi spunea că negustori veniţi de la Bizanţ aduceau știri 
pline de neliniște, dinspre miazăzi continuau să sosească în Macedonia noi 
legiuni romane. Într-o oarecare măsură se mângâia cu faptul că triburile 
vecine de la răsărit, miazănoapte și apus se dovedeau pașnice, nu se arătau 
pornite să-i atace hotarele, căpeteniile lor primiseră cu bucurie darurile sale. 
Aştepta cu nerăbdare primăvara, pentru a trece cu energie la pregătiri 
militare cum nu făcuse niciodată, nutrind speranţa că întreaga ţară va sări 
strâns unită în jurul său în acel moment greu. Uitase de povara bătrâneții. 
Era pe la începutul lui februarie, vremea se mai încălzise, soarele făcea să 
lucească omătul. Stătea la fereastră şi privea departe în zare, spre crestele 
munţilor dinspre miazăzi, când căpetenia gărzii anunţă că Rundacis voia să- 
i vorbească. Îl primi cu nestăvilită neliniște, se temea de o veste rea, deşi în 
el avea toată încrederea. 

— Mărite rege, mă rog Marelui zeu pentru sănătatea ta! 

— Bine, Rundacis, şi eu mă rog lui Zamolxis pentru tine... Avem vreo 
ştire de la Comosicus? A sosit primăvara, încercarea cea grea se apropie... 
crește pericolul... 

— Nu, n-a venit nimic, Mărite rege. Se poate ca el să fi trimis vreun 
papirus, dar se va fi întâmplat ceva pe drum aducătorului. Când a plecat mi- 
a spus să nu ne îngrijoreze tăcerea lui, să nu cădem pradă zvonurilor, să 
aşteptăm să se întoarcă, pentru că numai el va cunoaște adevărata situaţie. 
Cât priveşte pericolul, Mărite rege, da, și eu îl văd apropiindu-se. Pentru 
asta am îndrăznit să viu la tine. Dacă era Comosicus, acest lucru l-ar fi făcut 
el. 

— Atunci tot ai aflat ceva... 

— Este mai mult frământare, Mărite rege. M-am gândit că s-ar putea ca 
legiunile romane să nu pornească în acest an spre Dacia, însă tu din 
prevedere trebuie să strângi oastea și să o duci spre hotarul dinspre 
miazăzi... 

— Da, și?... Ce te frământă? 


— Marele zeu îmi este martor, Mărite rege. Nu vreau să te supăr, fac 
asta numai din respect, supunere şi dragoste pentru tine. Îndemnul meu este 
ca, până se întoarce Comosicus, să nu ai încredere în taraboști... 

— Aşa te-a sfătuit el să-mi spui? Şi ce să fac, dacă nu am încredere? 

— Mărite rege, să nu se strângă la Sarmizegetusa oastea formată din 
pâlcurile aduse de căpeteniile de ţinuturi, ci să dai poruncă să se adune în 
valea largă a râului Maris, către Apulum, iar tu să nu te duci în mijlocul ei, 
pentru că te-ai vedea prins între taraboști. Pretutindeni pe unde vei merge va 
trebui să fii însoţit de pâlcul meu de călăreţi și de oastea cea nouă pe care o 
organizează în grabă Durasis și Lacterius Babrius la Rasidava. Îndată ce va 
pieri omătul o vom aduce aici. Să ştii că tot mai mulți comati vin, toți 
hotărâți să lupte alături de noi, să apere țara și pe rege. De la Sargedava nu 
poate pătrunde nimeni spre cetatea de scaun fără voia noastră, lăsăm să 
treacă numai gărzile de preoți. 

— Adică să avem două oști, una a taraboștilor şi alta a comatilor... Să 
mă frământe şi pericolul unei înfruntări sângeroase între taraboşti şi comati, 
murmură regele tulburat. 

— Asta numai până se întoarce Comosicus, Mărite rege. Dacă va trebui 
să luptăm cu legiunile romane, oastea Daciei va fi una. Chiar și ei, 
tarabostii, văzând primejdia se vor strânge în jurul regelui. 

— lar dacă Caesar nu ne mai atacă, în ţară va izbucni un război între 
cele două oști, a taraboștilor şi a comatilor, într-acolo vrea să împingă 
lucrurile Comosicus, de aceea l-am ţinut închis. 

Rundacis nu-și putu stăpâni un zâmbet. 

— Nu, Mărite rege, nu se va întâmpla asta, pentru că mulți comati din 
oastea taraboştilor vor trece de partea noastră. Comosicus va porni apoi să 
împartă pământ celor din sate, luând la rând cetate cu cetate, moșie cu 
moșie. Dar să nu mergem cu gândul atât de departe, pentru că încă pluteşte 
pe deasupra capetelor noastre pericolul Romei. Acum noi trebuie să ne 
pregătim de luptă. 

Regele rămase un timp pe gânduri, apoi deodată săltă capul: 

— Bine, aşa voi face! Oastea cea mare se va aduna în câmpia din 
apropiere de Apulum, iar eu voi merge acolo numai însoţit de oastea cea 
nouă. Tu mă îndemni să am încredere în Comosicus, iar la plecare el mi-a 
spus să mă încred în tine. Mă voi sfătui și cu Marele preot. 

După o săptămână, în valea de la Sargedava străjerii opriră o mică trupă 
de saltimbanci, mimi și măscărici. Veneau dinspre Singidunum și voiau să 


meargă la Sarmizegetusa spre a înveseli lumea. Căpetenia gărzii nu ştia ce 
să facă, să-i lase să treacă sau nu. Rundacis îi spusese cine are voie să 
înainteze până la cetatea de scaun. Ca să se scurgă mai ușor timpul, 
comedianții începură să-şi arate iscusința, provocând hazul străjerilor 
strânși în jurul lor. Când veselia era în toi, dinspre vale răsunară ropote de 
cai şi de după cotitura drumului se iviră mai mulţi călăreți. În frunte mergea 
Carpio. Căpetenia cetăţii îi ieși înainte. Vorbiră puţin, apoi îl chemă pe cel 
care conducea trupa. Acesta, după ce afla cine era cel care venise, privi cu 
grijă în jur, ca şi cum se temea să nu fie auzit de cineva, se apropie de 
Carpio și îi şopti ceva. Totul se schimbă fulgerător, comedianţii erau liberi 
să meargă la Sarmizegetusa. Dar nu numai atât, dădu căpeteniei trupei un 
cal şi ei doi porniră în galop înainte. Îl duse de-a dreptul la rege. 

— Ce e Carpio, ce s-a întâmplat? 

— Avem veste de la Comosicus, Mărite rege! 

Regele se tulbură, barba îi tremura uşor. Îngrijorat dacă știrea era bună 
sau rea, ascultă spusele lui Carpio despre noii veniţi, apoi privi cum 
comediantul scoase un papirus din căptuşeala tunicii. 

— Citeşte ce scrie, Carpio! îl îndemnă stăpânindu-și cu greu 
frământarea. 

Carpio începu, rostind clar şi rar cuvintele: „De la Comosicus, Sănătate! 

Mărite rege, Marele zeu mă călăuzeşte, am ajuns la Roma şi am început 
treaba. Până acum totul merge bine. Dacă Zamolxis și Iupiter ne vor ajuta, 
în cea de a cincisprezecea zi înainte de calendele lunii martie cel ce vrea să 
cotropească Dacia va fi trimis la zei. Mi-am găsit ajutoare de nădejde, în 
care mă încred ca în mine. Să știi, Mărite rege, că nu am fost lipsiţi de 
prevedere, dacă prima lovitură va da greş, avem pregătită pe a doua. Dar, 
cum nimeni nu-şi cunoaște destinul, nu trebuie să ne bucurăm dinainte, tu 
să continui să strângi o oaste puternică, sprijinindu-te pe comati, atent la 
uneltirile taraboştilor. Îndată ce voi încheia cele puse la cale aici, voi porni 
degrabă spre ţară. 

Mărite rege, mi-am făcut un bun prieten din aducătorul acestui papirus, 
i-am vorbit mult despre înțelepciunea, vitejia, bunătatea și dărnicia ta. Nu 
mă îndoiesc că vei şti să-l răsplăteşti cum se cuvine, să-i satisfaci orice 
dorinţă. 

Mă rog în fiecare clipă Marelui zeu să salveze Dacia, iar ţie să-ţi dea 
sănătate și viață lungă, Mărite rege!” 


Pe măsură ce îl asculta, pe faţa regelui își făcea loc speranţa și hotărârea 
de a nu se lăsa surprins de evenimente, ci va intensifica pregătirile. Pentru 
Comosicus încerca sentimente ce mergeau de la recunoştinţă şi admiraţie 
până la o dragoste ce părea părintească. Când Carpio sfârşi de citit, el 
răsuflă din adânc, se simţea mai ușurat de povara grijii ţării. Îl învălui pe 
comediant într-o privire caldă și îl întrebă: 

— Pentru fapta ta plină de curaj şi de bună-credinţă, spune-mi, cu ce ai 
vrea să te răsplătesc? Dacă vrei bani, îţi dau oricât doreşti. 

Acesta răspunse, înclinându-se cu supunere: 

— Mărite rege, eu şi cei din trupa mea — saltimbanci, mimi și măscărici 
— suntem nişte oameni fără ţară, de când meleagurile pe care ne-am născut 
au fost cotropite de romani, rătăcim la întâmplare prin uriașul imperiu al 
Romei, dornici să avem și noi o patrie pe care să o iubim, unde să ne simțim 
stăpâni. Ai vrea, Mărite rege, să ne primeşti, să-ți devenim supuși, să avem 
libertatea de a înveseli poporul? 

— Numai atât?!... murmură regele cu un zâmbet larg, mirat de modestia 
saltimbancului, apoi întoarse privirea spre căpetenia gărzilor și a scribilor: 
Carpio, să spui constructorilor din cetate că am poruncit să facă acestor 
oameni case bune, printre celelalte din vale, iar mai târziu, după ce 
îndepărtăm de noi pericolul Romei, îi vom pune să construiască un teatru, 
aşa cum au grecii, căci văd că el este grec. 

— Vom juca multe comedii și tragedii, Mărite rege, ca la Atena! se 
însufleți comediantul. 

— Tu să ai grijă de ei, Carpio. Să se dea fiecăruia din tezaur câte o sută 
de denari de aur. 

— Dacă este nevoie, merg înapoi la Roma să aduc veşti noi. Sunt gata să 
pornesc la drum, Mărite rege! 

— Vom vedea... ne vom mai gândi, murmură regele privind spre ușă, în 
cadrul căreia se ivise marele preot. Poţi să pleci, Carpio, mai târziu te voi 
chema iarăși la mine. 

După ce ei ieșiră, regele întinse papirusul marelui preot și îl îndemnă să- 
| citească. Aştepta. Vedea cum faţa lui Deceneu se lumina. 

— Mărite rege, poate că Marele zeu ţi-a dat ca ajutor pe acest bărbat de 
nădejde, care întotdeauna s-a dovedit neobosit. Au fost momente când 
amândoi l-am judecat greşit, ne-am îndoit de buna-credință a lui. Dacă 
reuşeşte acolo la Roma, înseamnă că a salvat Dacia! 


— De nu veneai, Deceneu, trimiteam să te cheme. Tu ești ajutorul meu, 
cu tine am împărţit bucuriile și grijile pentru ţară. Amândoi suntem acum 
bătrâni, se cade să ne gândim la viitor. Duras este nu numai ajuns în pragul 
bătrâneţii, dar se dovedeşte și un om nevolnic. După ce Carpio mi-a citit 
acest papirus, ştii ce am gândit? 

— Ce, Mărite rege? 

— Să-l fac pe Comosicus urmașul meu. După ce eu plec la Marele zeu, 
el să fie rege. Tu, ca Mare preot, vei îndeplini această dorință a mea. 

— Aşa voi face, dacă Zamolxis nu mă va chema la el înaintea ta. Ne 
aşteaptă grele încercări. După ce scăpăm de primejdia romană trebuie să-i 
potolim pe taraboşti, altfel poporul rămâne împărţit în două tabere, iar tu ştii 
de care parte este Comosicus. 

— M-am mai gândit la ceva, Deceneu. Roma este puternică, după 
Caesar va veni altul, lăcomia de cuceriri a romanilor se arată fără margini. 
Galii, germanii, grecii, egiptenii și multe ale popoare sunt acum supușii lor. 
Mă frământ să fac tot ce este cu putinţă spre a ajunge la o înţelegere cu ei, 
să le fim prieteni și aliați. Lucrul ăsta am să-l încerc tot cu ajutorul lui 
Comosicus. 

— Asta mă frământă și pe mine, Mărite rege. Tocmai vroiam să-ţi fac 
acest îndemn. Totul depinde de destinul pe care zeii l-au sorocit pentru 
Caesar. El este pornit pe război, vrea supunere. 

— Da, așa este. Vom mai vorbi despre asta. Acum vreau să mergem în 
marele sanctuar și amândoi să ne rugăm Marelui zeu să ne ajute. 

Rundacis venise de câteva zile la Rasidava. Stătuse îndelung de vorbă cu 
Lacterius Babrius, Durasis şi Zoltes. Comatul se schimbase mult, devenise 
adevărată căpetenie militară, iar tânărul taraboste adusese în noua oaste ce 
se închega pe toți luptătorii strânși din satele de pe moşia cetăţii sale. 
Împreună cu Carpio, Scorilo şi Sagitulp, toţi erau zidul de apărare a regelui. 
Armata cea nouă, aşa cum o organizase fostul tribun, ajunsese să fie 
formată din cinci unităţi asemenea legiunilor, din care una de călăreţi, și ea 
creştea neîncetat. Așşteptau să se încălzească vremea, să sosească armele 
trimise de cetăţile pontice, despre care Acornion îl înştiinţase pe rege. Ştiau 
că în curând se vor strânge în câmpia de la Apullum pâlcurile de oaste 
aduse de căpeteniile de ţinuturi, în care ei nu vedeau altceva decât armata 
taraboșştilor. Aceştia în orice moment puteau să se arate fățiș împotriva 
regelui. 


Spre seară Rundacis se despărți de ceilalți și se retrase în mijlocul 
familiei. Copiii — doi băieți și două fete — se înșirau cu vârsta la răstimpuri 
egale între opt şi cincisprezece ani. Bătrânul Jder încă se ţinea în putere, 
alerga neobosit alături de Durasis şi Zoltes. Îşi iubea mult ginerele, nutrea 
pentru el un simțământ de admiraţie și respect. Stăteau amândoi la masă, cu 
ulcelele în față, simțeau cum vinul le făcea sângele să alerge mai repede 
prin trupuri. Era un moment de tihnă pentru ei, lăsau gândurile să alerge 
nestingherite. Liniştea se sparse când intră un străjer de la poartă: 

— A venit un călător, cică e în trecere pe aici şi ar vrea să-ţi vorbească, 
rosti el privind spre Rundacis. 

— De ce nu cu tata? El e stăpân aici... 

— A întrebat întâi dacă eşti în cetate... 

— Bine, adu-l încoace. 

— Atunci eu să-mi văd de treabă, mă retrag... murmură bătrânul. 

Străjerul aduse repede pe noul venit. După veşminte, Rundacis își dădu 
seama că avea în faţă un taraboste. ÎL privi îndelung, figura lui îi părea 
cunoscută, se asemăna cu aceea a sclavului Burrennus, fostul stăpân al 
Rasidavei, pe care regele îl pedepsise. Un fior îl săgeta prin jnimă. Fusese 
iertat? Era din nou taraboste? Venise să-i ia înapoi cetatea? Se întreba, 
privindu-l mirat. Îngrijorarea începu să-i crească în suflet, însemna că se 
întâmplase ceva la Sarmizegetusa, după ce el plecase de acolo. 

— Nu te mai chinui, văd că m-ai recunoscut, da, sunt Burrennus, fostul 
taraboste, devenit sclav. Știu că şi tu ai fost sclav. Să nu te frământe gândul 
că ţi-aş purta ciudă, fiindcă regele ţi-a dat cetatea şi moşia mea. Să le 
stăpâneşti sănătos! Vei avea câte dorești, mie îmi vei da altele... 

Vorbind, Burrennus se așeză pe un scaun, pe care îl trase mai aproape de 
masă. 

— Cum să-ţi dau?! De unde?! 

— Stai, nu te grăbi și nu te mira. Să mă asculţi în liniște şi să chibzuiești 
bine. Tarabostii vor săvârși ceea ce pregătesc, chiar și fără tine, pentru că 
altfel nu se mai poate. Vin din partea acelora care se împotrivesc cuvântului 
regelui, nu vor să împartă comatilor nimic din pământul moșiilor cetăților. 
Au fost frământări mari, s-au purtat discuţii aprige, însă până la urma 
alegerea a căzut asupra ta. Tu vei fi rege! 

Rundacis sări în picioare, ducând fulgerător mâna la brâu și apucând 
strâns mânerul jungherului. 

— Ce vorbe sunt astea, Burrennus? strigă de răsună încăperea. 


Fostul taraboste nu se descumpăni, izbucni într-un hohot de râs: 

— Mi-am închipuit că asta te va uimi, iar lucrul nu mă miră. Stai liniştit 
şi ascultă-mă. Pe mine poţi să mă priveşti doar ca pe un simplu sol, venit 
din partea taraboştilor răsculați. Bătrânul Burebista va fi alungat... sau s-ar 
putea să fie trimis la Marele zeu... Ţara are nevoie de un rege tânăr, viteaz, 
bun militar, om cu porniri stăpânite, care să cunoască viaţa de la sclavie 
până la aceea de taraboste, iar acela eşti tu; pentru asta ai fost ales să ne fii 
rege! 

Prin mintea lui Rundacis gândurile răsăreau, se întrerupeau, se 
încrucişau, se reluau fulgerător. În sufletul său îşi făcea loc convingerea că 
tot ce se pusese la cale era ticăloşie şi trădare, totuşi se cădea să-i 
încurajeze, să vadă până unde vor merge, ce urmăreau. Retrase mâna de la 
brâu şi se așeză la loc pe scaun murmurând: 

— Nu-mi vine să cred, Burrennus!... Erau alţii, care din moși-strămoşi 
sunt taraboști... putea fi unul ales... Acum, fii binevenit, ești oaspetele 
meu, continuă cu voce schimbată. Ca să căpătăm mai mult curaj, e bine să 
golim câte o ulcică de vin. Să bem în sănătatea celor ce luptă pentru 
salvarea Daciei! Și cum ar fi să începem? îl întrebă după ce sorbi de câteva 
ori. 

— Aşteptăm, să vedem ce fac legiunile romane. Dacă scăpăm de război, 
dăm lovitura! Pentru asta ajutorul tău va fi neprecupeţit. 

— Cum, ce trebuie să fac? 

— Să ni-l dai în mână pe duşmanul taraboştilor. 

— Pe cine? 

— Pe Comosicus! Îndată ce se va întoarce de la Roma, faci în aşa fel 
încât să-l atragem într-o cursă și să-l prindem. După aceea împrăștii comatii 
care s-au adunat aici. Totul va fi apoi în mâna noastră. Sus, pe Kogaion, în 
Marele sanctuar, tu vei fi uns ca rege al Daciei de către noul Mare preot, în 
timp ce corul va înălța un imn de slavă către Marele zeu. Acolo toţi 
tarabostii răsculați îţi vor jura supunere. 

— Ceea ce spui mă buimăceşte, Burrennus! Ar fi prea frumos!... Cum 
de v-aţi gândit la mine? Fie, așa voi face! Să duci veste taraboştilor că sunt 
de partea voastră. Ca rege, primul gest pe care îl voi face va fi să te ridic din 
nou la rangul de taraboste, să-ți dau înapoi cetatea și moşia Rasidava. 

Fostul taraboste goli restul de vin din ulcică, apoi se săltă în picioare, 
rostind cu o însufleţire bine simulată: 


— Mă voi ruga neîncetat Marelui zeu pentru sănătatea ta, Mărite rege! 
Acum s-a făcut târziu, trebuie să plec nevăzut şi nerecunoscut de nimeni, 
aşa cum am venit. Să știi că omul nostru de încredere pe Kogaion este 
capnobotul Sargio, prin el vom ţine legătura între noi. Veţi fi tot restul vieţii 
împreună, Mărite rege, pe Sargio îl vei avea alături de tine ca Mare preot. 

leşiră. Îl însoţi pe Burrennus până la poartă, apoi îl urmări cu privirea 
până pieri în întuneric printre nămeţii de omăt. Toată noaptea somnul nu se 
lipi de el. Se iveau zorile, când, urmat de gardă, pomi în galop spre 
Sarmizegetusa. Către vremea prânzului ajunse şi intră de-a dreptul la rege. 
Povesti tot ce-i spusese Burrennus, jură credinţa şi supunere, apoi ceru 
sfatul. Regele vorbi după o îndelungă tăcere: 

— Pe Comosicus îl vor ei... de el se tem!... Pe mine mă socotesc un 
moșneag neputincios, uşor de înlăturat. Tu, Rundacis, să te ţii în legătură cu 
ei, caută să afli toate pregătirile lor. Îl aşteptăm pe Comosicus. Numai după 
ce vom afla ce s-a petrecut la Roma ne vom da seama ce trebuie făcut. Am 
încredere deplină în tine, Rundacis, ești un luptător de nădejde. Voi vorbi şi 
cu Marele preot, trebuie să urmărească mișcările capnobotului Sargio. Când 
ieşi, să-i spui lui Carpio să vină la mine. 

Încă de la începutul anului 7004- al Romei se putea observa mai multă 
îmbulzeală, agitaţie şi însuflețire de-a lungul ulițelor pe care se înghesuiau 
prăvăliile negustorilor şi pe străzile dintre forum, terme și Câmpul lui 
Marte, populaţia uriașei urbe romane se pregătea pentru marile serbări ale 
Lupercaliilor, ce se sărbătoreau în fiecare primăvară la idele lunii februarie. 
Se anunţase din vreme — Caesar o dorise — în acel an Lupercaliile urmau să 
se desfăşoare cu mai mult fast şi veselie, cu spectacole bogate în Circul cel 
Mare și în Circul Flaminius, și cu o procesiune uriașă ce va porni din 
Câmpul lui Marte, după ceremonia aducerii jertfelor pentru îmbunarea 
zeului Lupercus — ocrotitorul turmelor, al câmpului și al fertilităţii 
pământului, vitelor şi femeilor — de aceea negustorii se grăbiseră să aducă 
din părțile de răsărit ale imperiului ţesături alese și toate cele necesare 
pentru tot felul de costumaţii, iar meșteșugarii să scornească cele mai 
ciudate şi mai vesele măști, în timp ce laniştii se străduiau să organizeze cât 
mai frumoase lupte de gladiatori. În zilele premergătoare marii sărbători 
Roma părea în fierbere, atât de mult sporiră zarva și mișcarea. Idele lunii 
februarie veniră. 

Îndată ce se iviră zorile, mulţimea începu să se scurgă din toate părţile, 
adunându-se în şuvoaie nesfârșşite pe ulițele ce duceau spre Câmpul lui 


Marte, mergând veselă și gălăgioasă, fiecare grăbit să apuce un loc cât mai 
bun în apropierea altarului la care urma să se desfășoare ceremonia aducerii 
jertfelor în cinstea lui Lupercus. Se puteau vedea oameni din toate 
neamurile, pe care destinul îi împinsese spre Roma, părăsind ţările lor 
cotropite de legiunile imperiului, schimbându-și felul de viaţă, încât zeii și 
credința nu-i mai despărțeau și nu-i mai dezbinau. Pentru unii Lupercus era 
Pan, pentru alţii Bacchus ori Dionysos, de aceea mulți numeau serbările 
„bahice” sau „dionysiace”. Adunați pe Câmpul lui Marte, toţi se simțeau 
înfrăţiți. Soarele abia se ridicase deasupra munţilor ce se pierdeau în zare, 
când câmpul din jurul altarului începu să se umple de bărbaţi, femei și 
copii, în același timp, dinspre Circul Flaminius pormiră lupercii — preoţii 
cultului lui Lupercus — însoţiţi de ceilalți slujitori, urmaţi de un şir de 
oameni purtând măști din cele mai ciudate. Erau pani cu trupurile înfăşurate 
în piei de tap, având pe capete coarne de tap, iar cu picioarele vârâte în 
încălțări ce aduceau a copite de ţap; bacchuși cu coroane din ramuri verzi, 
subțiri, împănate cu flori de primăvară — tineri, cu trupurile goale, zvelte, cu 
muşchii încordaţi, ţinând în mâini toiege îmbrăcate în curpeni de ederă; 
bacante — preotese ale lui Bacchus — minunate dansatoare, sumar acoperite, 
purtând eșarfe străvezii, arătând pline de viaţă, iar după ei saltimbanci, 
mimi și măscărici pregătiți să înveselească și să îndemne mulțimea la 
petrecere. Ultimii erau slujitorii care aduceau cele necesare ritualului: unii 
trăgeau de coarne sau împingeau tapii și caprele ce urmau să fie aduşi jertfe, 
alții purtau vasele cu cărbuni aprinși, cu vin şi untdelemn; unul ducea 
cuţitele pentru înjunghierea, spintecarea și jupuirea animalelor, iar altul — 
săculeţul cu mola salsa!%2* ce se presăra în timpul slujbei. În scurt timp în 
jurul altarului înghesuiala deveni atât de mare încât mulţi renunțară, își 
căutară un loc potrivit de-a lungul aleii principale, pe unde se aşteptau să 
vină alaiul lui Caesar şi al marelui pontif, sau a cărărilor pe care aveau să 
pornească în fugă lupercii după ceremonia aducerii jertfei. Pe măsură ce 
soarele se ridica, nerăbdarea mulțimii creştea. 

Comosicus aranjase cu gladiatorii săi să vină unul câte unul, să se 
împrăștie prin mulțime la o răspântie a cărării pe unde urmau să treacă în 
fugă lupercii, pentru că pe același drum, după datină, trebuia să pornească şi 
alaiul dictatorului. Atunci îmbulzeala, alergarea şi veselia ar fi fost în toi, se 
putea provoca repede dezordinea şi panica, uşurând lovitura pregătită cu 
multă grijă. Stabilise ca două duzini de gladiatori să se găsească pe o parte a 
cărării, iar două pe cealaltă. Toţi purtau tunici de sclavi și de liberţi, fiecare 


ținea ascuns jungherul în sân. Nu aveau alte arme, nici scuturi, nu trebuiau 
să arate ca gladiatori, spre a nu da nimic de bănuit. Comosicus venise din 
timp; pentru cei ce-l cunoşteau era libertul îmbogăţit Stertinius Maximus. 
Se hotărâse ca însuși el să conducă atacul gladiatorilor asupra lui Caesar, cu 
preţul vieţii, numai să salveze Dacia. În apropierea răspântiei era un măslin 
cu trunchiul gros şi scorburos. leşind din şuvoiul mulțimii ce mergea pe 
cărare, cei doi lanişti — Nerius și Lamprinius — se îndreptară spre el și se 
opriră sub coroana lui bogată. 

— Pe toţi zeii, Nerius, simt cum mă cuprinde frica. 

— De ce, Lamprinius?! Noi nu avem nici un amestec. Am vândut, cu 
acte întocmite prin Oficiul public, nişte sclavi unui lanist, care a deschis o 
şcoală de gladiatori. 

— Hei... dacă lovitura nu reuşeşte, iar praetorienii îi prind... supuși la 
cazne, în temniţă vor spune tot...! 

— Nu te teme, mulțimea nu-l iubeşte pe Caesar, va căuta să-i ajute pe 
gladiatori să se facă nevăzuţi. După moartea lui Pompeius este urât de toți, 
atât de patricieni, cât şi de plebei. În tot ce a făcut a dat dovadă nu numai de 
curaj, ci şi de sânge rece și cruzime. Pentru a urmări mișcările lui 
Pompeius, a dat acestuia ca soție pe fiica sa, Iulia. 

— Nu știu... N-am pierdut vremea să aflu murdăriile politice... 

— Stai să-ţi spun, Lamprinius, tot nu avem ce face până pornesc în 
goană lupercii. După ce l-a îndemnat pe Ptolemeu, regele Egiptului, să-l 
omoare pe Pompeius, l-a alungat de pe tron și a pus în locul lui pe 
Cleopatra. Cine n-a aflat de dragostea dintre ei? Poate că numai unul ca 
tine, care nu ştie pe ce lume trăiește! Ea a venit după el aici, la Roma. Se 
spune că Marcus Iunius Brutus ar fi fiul lui, fructul legăturilor sale cu o 
femeie numită Servilia, şi el ştie asta. Dar Brutus e un om dintr-o bucată, 
nu-i place josnicia politică, a trecut de partea lui Pompeius când a văzut că, 
încălcând legile, Caesar a pornit războiul civil. Cu toate astea, am aflat că 
tatăl şi-a protejat fiul, a dat ordin tribunilor, centurionilor și decurionilor săi 
ca în timpul luptelor să-l menajeze pe Brutus, să nu i se întâmple nimic. 
Dacă îl prindeau, să nu folosească forța nici chiar în cazul când el s-ar fi 
apărat cu spada în mână. Acum fiul îşi urăște de moarte tatăl; la asta îl ațâţă 
senatorii și mulți patricieni din Roma. Să ştii că cei din Senat nu trec ușor 
cu vederea înfruntarea, pe aceia care li se opun nu-i iartă. S-a răspândit 
zvonul — nu ştiu cât adevăr este în el și nici câtă minciună bine ticluită — că 


dictatorul nu este mulțumit de Roma și s-ar gândi să mute capitala 
imperiului la Alexandria, în Egipt. 

— Ca să fie mai aproape de Cleopatra... 

— Poate... Dar senatorii se vor opune cu îndârjire, până la urmă nu cred 
să nu învingă. Ei pregătesc totul cu răbdare, fac pe supușii, înghit totul, 
până le vine bine, apoi lovesc. 

— Dacă zeii vor fi sorocit astfel, îl vor lua astăzi la ei... 

— Astăzi sau altădată, zilele lui sunt numărate. 

În mulţime se dezlănțui mișcare, mulţi alergau spre îmbulzeala din jurul 
altarului. Din partea opusă se apropiau sunete de trompete, dinspre Circul 
Flaminius venea alaiul lui Caesar, înconjurat de lictori şi praetorieni purtând 
tunici și coifuri de paradă, urmat de senatori, magistrați și militari. Așezat 
comod în lectica aurită, dictatorul răspundea zâmbind, salutând cu mâna, la 
uralele ce se înălțau din toate părţile. Era de statură înaltă, faţa albă, 
rotundă, obrazul plinuţ, cu ochi negri și privirea pătrunzătoare, răspândea în 
jurul său un aer de sănătate. În Roma se aflase, părea meticulos în 
dichiseală, nu se mărginea numai să se tundă și să se radă cu deosebită grijă, 
ci se şi epila, deşi din cauza cheliei își aducea pe frunte șuviţele de păr rar 
din creștet, însă aceasta lipsă o ascundea sub cununa de lauri pe care o purta 
întotdeauna când apărea în public. Iubea fastul şi strălucirea. Cu tot aerul 
său de sănătate, cei din apropierea lui știau că fusese zgudiut de două ori, în 
plin lucru, de atacuri de epilepsie, încă de pe timpul războaielor din Galia. 
În cercul larg din jurul altarului se aşezară cei din alai, după ranguri, la 
spatele lui Caesar. Marele preot al cultului lui Lupercus începu ceremonia 
aducerii jertfelor. Slujitorii aruncară rășini aromate în vasele cu cărbuni 
puse în scobiturile din cele patru colţuri ale altarului. Un val de fum plăcut 
mirositor învălui mulțimea ce se înfiora cu smerenie şi credinţă. Preoţii 
cultului — lupercii — cu trupurile înfăşurate în blănuri de animale, intonară în 
cor o rugăciune către zeul Lupercus pe diferite tonuri nazale, însoţite de 
sunetele în surdină ale flauturilor, malurilor şi ţimbalelor. Întreaga adunare 
asculta cu supunere și teamă, fiecare îl credea pe zeu de față, ascuns sub 
înfățișarea unuia dintre preoţi. Urmă aducerea jertfelor. Ţapii şi caprele 
căzură înjunghiate, după ce scoaseră câte un behăit scurt, pe care mulțimea 
îl luă drept semn de bun augur. După ce le spintecară, marele preot începu 
să presare mola salsa peste măruntaiele ce pluteau în sânge. Urmară apoi 
alți Slujitori care, cu multă îndemânare, jupuiră animalele, în timp ce 
bacantele porniră un dans în acordurile potolite ale flautiștilor, mișcând 


eșarfele cu atâta graţie, încât păreau pornite în zbor spre cer. Din pieile 
însângerate, zvântate cu mola salsa, se tăiară curele pe toată lungimea și se 
împărţiră lupercilor din faţa altarului. Preoţii și bacantele izbucniră în cor, 
înălțând un imn de slavă zeului, iar sunetele instrumentelor se întăriră. 
Cercul format de mulțime se sparse în partea din faţa lui Caesar, lăsând 
drum liber. Începu fuga. Primii porniră lupercii, iar după ei panii, bacchușii, 
bacantele, saltimbancii, mimii și măscăricii, apoi se puse în mișcare alaiul 
lui Caesar, în frunte cu marele preot, după care se înșşirară grupuri de 
credincioşi. În calea lupercilor ieșeau de prin tufișuri femei cu trupurile 
goale, pe care ei le biciuiau cu curelele însângerate, spre a le da astfel 
fecunditate, sau erau mânate mici turme de oi şi capre, pe care de asemenea 
le loveau, pentru ca animalele să dea miei și iezi sănătoşi, lapte mult şi lână 
bună. La răspântia cărării gladiatorii se grupară, fiecare cu o mână sub 
tunică ţinea pumnul strâns pe prăselele jungherului. Trebuiau să sară 
deodată asupra lecticii dictatorului. Comosicus era între cei de pe partea 
dreaptă, iar Mercurius pe stânga. De la mică depărtare, retrași, Nerius și 
Lamprinius le urmăreau mișcările cu nestăvilită curiozitate. Trecură prin 
dreptul lor lupercii, apoi panii, bacchuşii și bacantele, iar după ei mergeau 
în jocuri şi glume saltimbancii, mimii și măscăricii. Alaiul lui Caesar se 
apropia. Comosicus era numai încordare. Hotărât să sară primul asupra 
dușmanului, se pregătea să dea semnalul de atac. Dar totul luă fulgerător o 
întorsătură ce dezlănțui busculadă și panică. Tribunul care comanda garda 
de lictori și praetorieni se apropie de Caesar și îi șopti ceva, apoi alergă în 
faţa coloanei, ordonă oprirea, regruparea în jurul lecticei, întoarcerea şi 
pornirea înapoi. Ostașşii deschiseră drumul cu sulițele întinse, gata să-l 
străpungă pe cel ce nu s-ar fi grăbit să se retragă departe. Senatorii şi 
magistraţii nu-l urmară, priviră mirați cum se îndepărta, după care îşi 
continuară drumul urmând pe marele preot. Ce se întârnplase? În acea 
dimineață, doi gladiatori intraseră în taberna de lângă forum și ceruseră vin. 
Tabernagiul îşi făcuse de lucru prin apropierea lor, ascultând atent ce 
vorbeau. Pălăvrăgind, cei doi uitaseră de prezenţa lui, când unul din ei 
rostise oftând: „Dacă zeii ne ajută, astăzi dictatorul va cădea sub loviturile 
noastre!” Fără să piardă nici o clipă, tabernagiul alergase la cazarma 
preatorienilor şi spusese comandantului cele auzite. La început acesta nu 
crezuse, pentru că zilnic se găseau pe străzi şi în forum papiruse prin care se 
amenința cu omorârea lui Caesar, însă mai târziu îl cuprise teama. Trimisese 
degrabă un centurion să-l anunţe pe tribunul comandant al gărzii despre 


pericolul ce se putea ivi, iar acesta luase hotărârea de a-l scoate pe dictator 
din mulțime. Din răspântia în care aştepta, Comosicus privea împietrit, cu 
speranța năruită, cum dușmanul se îndepărta înconjurat de lictori și 
praetorieni, părăsind Câmpul lui Marte. Cortegiul celor veniţi să 
sărbătorească Lupercaliile continua să înainteze, fără să-și piardă pofta de 
petrecere, văzuseră de multe ori pe Caesar părăsind brusc adunările şi 
spectacolele. Mulţi nu-i mai urmară pe preoţi, ci se opriră în locurile unde 
bacantele și bacchuşii începură dansurile, iar saltimbancii, mimii și 
măscăricii, scamatoriile, jocurile şi glumele lor pline de isteţime, de 
îndemânare şi de duh. În scurt timp tot Câmpul lui Marte se umplu de 
grupuri de oameni ce se mișcau ca valurile mării agitate: alergau, dansau, 
jucau, cântau, plini de vervă şi de voie bună. La lăsarea amurgului, 
pretutindeni petrecerea era în toi, pani, bacchuși, bacante, mimi, saltimbanci 
şi măscărici umblau în cântece, dansuri și chiote, însoțiți de mulțime. 
Făcliile luminau ca și cum tufișurile ardeau în flăcări, lăsând vederii perechi 
de trupuri goale, strâns îmbrățișate, aducând mulţumirile lor zeului 
fecundității, lui Lupercus. 

În zilele următoare, adânc îngrijorat, Comosicus se întâlni de mai multe 
ori, în taină, cu Brutus şi Cassius; ei rămăseseră suprema speranţă. Se temea 
ca dictatorul să nu pornească spre legiunile sale din Macedonia, în care caz 
totul ar fi fost pierdut. Lovitura fusese pregătită, conjuraţia număra şaizeci 
de senatori. Pentru a grăbi deznodământul, anunţară o adunare a Senatului 
în ziua idelor lui martie'%. Caesar era superstiţios, credea în minuni şi 
farmece. Comandantul ale cărui legiuni stăpâneau marele imperiu, 
dictatorul în faţa căruia tremurau popoarele, se supunea prezicătorilor, 
folosea profeţiile lor ca pe nişte argumente politice. Înainte de data fixată 
pentru adunarea Senatului, avu câteva semne din partea providenţei, toate 
răuvestitoare. Unul din prezicătorii săi, numit Spurinna, care probabil 
prinsese firul că se pregătise un complot, mersese mult mai departe cu 
prevestirea, îndrăznise să-i spună că ziua fatală va fi idele lui martie. Cu o 
noapte înainte Caesar avusese un vis care îl descumpănise: se făcea că 
umbla pe deasupra norilor, îl întâlnise pe Iupiter şi vorbise cu el, iar acesta 
îl îmbrăţișase. Dimineaţa, soţia sa — Calpurnia — i-a spus că și ea a avut un 
vis prevestitor de rele. Abătut, cum nu se simţea prea bine, se hotărî ca în 
acea zi să nu iasă din casă. Senatorii se adunară la Senat la vremea potrivită, 
unde îl așteptară pe dictator, dar el întârzia să vină. Nerăbdător, Brutus făcu 
pe solul, plecă la el acasă. Văzându-i nehotărârea, îi spuse că printre 


senatori a început să se întindă zvonul că ar fi bolnav şi nu ar mai putea 
îndeplini greaua răspundere de a conduce imperiul. Îl îndemnă să se arate în 
Senat, pentru a curma uneltirile ponegritorilor. După o scurtă ezitare, cedă, 
îşi puse toga şi îl însoţi. În momentul când Caesar coborî din lectică, în faţa 
Senatului, se apropie de el Pompilius Laenas şi începu să-i vorbească. 
Complotiștii se temeau de o trădare, numai Brutus rămase liniștit şi aşteptă. 
Laenas se înclină, sărută mâna dictatorului şi plecă. Caesar intră în Senat, 
dar nu ajunse până la locul său, fu oprit de senatorul Tullius Cimber. Acesta 
începu să-l roage să dea iertare fratelui său exilat, fost în tabăra lui 
Pompeius, să-i încuviințeze să revină la Roma. Dictatorul rămase 
neînduplecat, strigă să se dea la o parte din drumul său. Senatorul 
îngenunche în faţa lui, făcu o mișcare, se răsuci şi îi trase toga pe umeri. Era 
semnalul convenit, conjuraţii puteau ataca. 

— Asta este violenţă! strigă Caesar. E nemaipomenit...! 

Mai aproape, Publius Servilius Casca trase de sub togă pumnalul şi lovi 
primul. Caesar se feri, dar tăişul îl atinse sub bărbie. Îngrozit, înţelese ce se 
întâmpla, însă era prea târziu. Ca militar trecuse prin multe pericole. Deşi 
nu avea nici o armă asupra sa, încercă să se apere, dar se văzu înconjurat de 
un nor de braţe ridicate, în care luceau pumnalele. Zări jungherul lui 
Longinus Cassius când îl străpunse prin umăr, apoi urmară alte douăzeci de 
lovituri. Ultimul care repezi lovitura fu Brutus. Cu sângele curgând şiroaie, 
mai avu putere să rostească îngrozit: 

— Şi tu, fiul meu”! 

Se prăbușşi apoi pe lespezile de marmură ale Senatului. 

Cu togile pătate de sânge, ţinând în mâini pumnalele, conspiratorii se 
îndreptară spre Capitoliu. Jubilau, strigau în gura mare că eliberaseră 
poporul de un tiran, în timp ce lumea îi privea în tăcere, nimeni nu-și putea 
da seama dacă era bine că fusese răpus Caesar. 

Comosicus răsufla ușurat, minunea se săvârşise, Dacia fusese salvată. 
Trecea printr-o stare sufletească pe care nu şi-o mai putea stăpâni. În câteva 
zile încheie toate socotelile cu Hortensius Maximus, stabili câți denari de 
aur trebuia să-i mai trimită regele Burebista, puse în libertate pe toţi 
gladiatorii cumpăraţi, mulţumi din inimă lui Brutus şi lui Cassius, se pregăti 
de drum şi porni spre Dacia. 

Rundacis se mai întâlnise de câteva ori cu Burrenus, îl făcuse tot mai 
mult să creadă că se atașase cauzei tarabostilor răsculați, însă în acelaşi timp 
întărise paza în jurul regelui. Trăia într-un continuu du-te vino între 


Rasidava şi Sarmizegetusa, pentru că avea grijă să se găsească în mijlocul 
oastei noi cât mai mult cu putință. Aștepta cu încordare marea veste de la 
Comosicus, care ar fi însemnat pentru Dacia pace sau război, şi totodată 
sfârşitul luptei surde dintre taraboşti și rege. Nu fusese lipsit de prevedere, 
trimisese trei cete puternice de luptători în calea lui Comosicus, pe cele trei 
drumuri pe unde ar fi putut veni dinspre Roma: pe la Arcidava, prin cheile 
râului Rabo sau pe valea Alutusului, bănuind că și tarabostii ar fi putut face 
același lucru. Pe de altă parte; urmărea prin iscoade mișcările căpeteniilor 
de ținuturi şi taraboştilor strânşi cu oastea cea mare în apropiere de Apulum. 
Vedea cum creştea îngrijorarea regelui; trecuse de mult jumătatea lui 
februarie, apoi jumătatea lunii martie, iar de la Roma nu sosea nici o veste. 
Aprilie începuse cu o vreme frumoasă, cu multă căldură, fără întoarcerile de 
frig, cu ploi şi lapoviţă, obișnuite prin părţile cu munţi ale Sarmizegetusei. 
Iscoadele trimise peste Dunaris, până la hotarul din munţii Haemus, 
spuneau că acolo era cald ca la începutul verii. Se întreba întruna regele: de 
ce nu porneau spre Dacia legiunile romane? Dar și el întârziase, deși din 
iarnă luase hotărârea ca sfârşitul lui martie să-l găsească trecut peste apa 
Dunarisului cu întreaga oaste. Acolo se gândea să dea marea bătălie, apoi să 
se retragă dincoace de fluviu, să-l aștepte pe dușman în trecătorile din 
munți. Nu mai putea aștepta. Trimisese pe Carpio la Apulum să anunţe 
căpeteniile de ţinuturi că peste trei zile vor porni către valea râului Alutus, 
prin care vor trece munţii spre Dunaris. La fel îi spusese și lui Rundacis. 
Aflând vestea, acesta se grăbi să vină la Sarmizegetusa. Vorbi din suflet, 
îndrăzni să facă un îndemn. 

— Da, vom merge cum spui tu... murmură regele, după ce îl ascultase 
mult timp în tăcere. Noi, cu oastea cea nouă, vom rămâne cu o zi în urmă. 
Numai după ce trecem peste Dunaris reunim cele două părţi, vom face o 
singură armată, în faţa pericolului — ţi-a spus-o şi Burrennus — tarabostii au 
să uite neînțelegerile ce ne despart, vor lupta pentru apărarea ţării. Așadar, 
neprimind nici o veste de la Roma, e de bănuit că l-am pierdut pe 
Comosicus. Trebuie că s-a întâmplat ceva acolo... 

— Tot aşa zic şi eu, Mărite rege, adăugă Rundacis, s-a petrecut ceva, 
altfel legiunile romane porneau spre Dacia... 

— Comosicus nu ne dă nici un semn... Caesar nu porneşte legiunile... 

Tăcu, văzându-l pe marele preot intrând grăbit. De câteva zile îl ştia 
bolnav, devenise neputincios. 

— Te simţi mai bine, Deceneu? îl întrebă, privindu-l mirat. 


— Mărite rege, vestea care a sosit m-a tulburat atât de mult, încât n-am 
mai putut să stau locului. Chiar acum s-a înapoiat un preot de-al meu trimis 
la templul din Delfi. Spune că legiunile romane au părăsit Macedonia, sunt 
în drum spre Roma. 

Cu o mișcare bruscă, regele se săltă de pe scaun, săgetându-l cu privirea. 

— Tu glumești, Mare preot?! Poate că nu te simţi bine, sau Marele zeu 
ţi-a întunecat mintea...? 

— Nu, Mărite rege, Marele zeu a făcut minunea, a îndepărtat de Dacia 
pericolul. Ce se va fi petrecut, nimeni nu știe, poate că la Roma a izbucnit 
vreo răscoală. 

— Şi altă veste n-a mai adus acel preot? 

— Mai mult n-am aflat. Cică s-a întâlnit cu un decurion, curier militar ce 
se grăbea spre Roma, el i-a spus încotro au pornit legiunile, dar nu și pentru 
ce se duc acolo. 

Nemaiputându-se stăpâni, regele începu să măsoare încăperea în lung și 
în lat. Vestea îl descumpănise; era prea mare, prea nesperat de bună. 

— Atunci trebuie că s-a întâmplat ceva cu Comosicus!... murmură 
gânditor, cătând în jos, apoi săltă capul şi întoarse privirea spre Rundacis. 
Să-l cauţi cât poţi de repede pe comediantul acela care ne-a adus papirusul. 
ÎL trimitem la Roma, prin el vom reuşi să aflăm ceva, nu se poate ca 
Hortensius Maximus să nu știe. De va fi nevoie, îl vom îndemna să se ducă 
şi la senatorul Cornelius Laberius. Numai să nu-și fi pierdut Comosicus 
viaţa, altfel vom plăti oricât pentru răscumpărarea lui. 

Regele tăcu, ascultă cu încordare, de afară auzea strigăte, agitaţie, ropote 
de cai pe lespezile de piatră. 

— Ce se petrece?! Vezi, Rundacis, ce... 

Nu apucă să sfârșească ce voia să spună. Uşa se deschise trasă cu putere 
şi în faţa lor se ivi Comosicus, însoţit de Carpio. Se opri la câţiva pași și 
rosti cu însufleţire: 

— M-am înapoiat, Mărite rege! Marele zeu ne-a ajutat, Dacia este 
salvată! Caesar a fost omorât! 

Inima obosită a regelui începu să bată cu putere. Bătrâneţea nu-l ajuta să 
suporte uşor un astfel de moment. Se simţea fericit, împăcat cu sine însuși, 
în acea clipă ar fi vrut să plece la marele zeu, nu mai avea nici o altă 
dorință. Cu o ușoară tremurare a mâinilor se apropie de el şi îl îmbrăţișa 
murmurând: 


— Îşi mulțumesc, Comosicus! Recunoştinţa mea nu va slăbi câte zile 
mai am de trăit! Mă voi ruga neîncetat Marelui zeu pentru tine, îi voi cere 
să-ți răsplătească faptele și devotamentul. Stai pe scaun, eşti obosit după 
atâta drum. Parcă nu-mi vine să cred... Marele zeu a săvârşit minunea... 
asta înseamnă că nu mai este supărat pe poporul dac. Tu eşti bărbat în 
puterea vârstei, de acum înainte vei sta lângă mine, mă vei ajuta să conduc 
țara. Dar cum a fost cu putință? Cum aţi răpus tiranul? Vreau să ne 
povesteşti tot ce ai făcut. Carpio, să se aducă vin şi cupe, clipa asta de mult 
o visez: să ştiu că a pierit pericolul Romei! Trebuie să cinstim întoarcerea 
lui Comosicus! 

Marele preot se grăbi să-i facă și el primirea: 

— Fii binecuvântat, Comosicus! Toţi preoţii se vor ruga Marelui zeu 
pentru sănătatea ta. Deşi n-ai purtat o bătălie, ai obţinut o victorie; deşi nu 
ai luptat cu spada sacrificându-ţi viaţa, ai dovedit atâta curaj și dragoste de 
ţară, încât se cade să te primim ca pe un erou al întregului neam dac. Te 
îmbrăţișez cu dragostea şi căldura întregului popor! 

Fără să se grăbească, sorbind la răstimpuri din cupă, Comosicus povesti 
tot ce se petrecuse la Roma: pregătirile, nereușita din ziua sărbătorii 
Lupercaliilor, îngrijorarea prin care trecuse, apoi lovitura ce se dăduse în 
Senat. Vorbi cu recunoştinţă despre ajutorul primit din partea negustorului 
Hortensius Maximus, a senatorului Cornelius Laberius, a lanistului Nerius 
şi a celor doi adversari ai lui Caesar: Brutus și Cassius. Nu ascunse că 
cheltuise mulți bani, Cornelius Laberius fusese lacom, iar pe gladiatori îi 
cumpărase la preţuri neasemuit de mari. Încheie arătând situaţia de la 
Roma: 

— Caesar a murit în al 56-lea an al vieţii, a fost trecut în rândul zeilor, 
este adânc regretat de poporul roman. Pentru a-i cinsti memoria, urmașul 
său Octavianus a dat jocuri în cele două circuri timp de șapte zile. Dar tot 
atunci zeii au arătat unele semne: multe zile a strălucit pe cer o stea cu 
coadă, care răsărea pe cer când soarele ajungea la vremea prânzului. Acum 
poţi să fii liniștit, Mărite rege, Octavianus va avea de înfrânt pe Brutus şi 
Cassius, nu se va gândi să pornească un război împotriva Daciei. La Roma a 
început o nouă luptă pentru putere. 

În încăpere domni un timp liniștea, fiecare își frământa gândurile. 
Regele îl învăluia pe Comosicus într-o privire plină de dragoste și 
admiraţie, în timp ce mintea îl purta spre ceea ce pusese la cale acel grup de 


taraboști ce complotau, din care nu-l ştia decât pe Burrennus. Tăcerea o 
sparse tot el, Comosicus, cu un aer de glumă: 

— Acum mă întorc tot acolo, Mărite rege? 

— Unde, la Roma? 

— Nu, în închisoarea în care am mai fost... 

— E bine că eşti vesel. Avem multe de potolit în ţară... Am ajuns să 
avem două oştiri... O parte din căpetenii şi taraboşti nu mai dau ascultare 
cuvântului regelui... 

— Tocmai la asta mă gândeam, Mărite rege, interveni Rundacis. Ai spus 
că de acum înainte Comosicus va sta mai mult pe lângă tine... 

— Da, va sta. Ce vrei să spui? 

— Viaţa lui este în pericol... pe el vor ei să-l trimită Marelui zeu. Eu voi 
căuta să aflu tot ce pun la cale... 

Regele izbucni în râs: 

— Să nu ne temem de asta, bravule Rundacis! Ştii ce s-a petrecut în 
lipsa ta, Comosicus? 'Tarabostii care complotează l-au trimis pe Burrennus 
la Rundacis, i-au spus că îl fac rege, după ce te dă pe tine în mâna lor. De 
mine, ajuns moșneag, nu se mai tem, cred că mă vor alunga uşor din cetatea 
de scaun. Şi ce gândeşti, Rundacis, ce ar trebui să facem, să-l ascundem pe 
Comosicus? 

— Nu să se ascundă, Mărite rege, ci să stea în mijlocul noii oştiri, având 
în jurul său pe Durasis, pe tarabostele Zoltes şi pe fostul tribun Lacterius 
Babrius. Puţină prevedere nu strică... 

Comosicus făcu semn lui Rundacis să tacă. De mult se știa ţintă a 
taraboștilor care nu voiau să se supună cuvântului regelui, dar și el era 
hotărât să-i înfrângă, să-i aducă la ascultare. Nu se mai putu stăpâni: 

— Am aflat de la Carpio că pâlcurile de oaste ale căpeteniilor de ţinuturi 
au făcut tabără prin apropiere la Apullum. E bine că au fost oprite acolo. De 
fapt trebuie să bănuim că cei ridicați împotriva regelui n-au împins lucrurile 
mai departe de teama legiunilor romane. Acum, după ce vor afla de moartea 
lui Caesar, vor prinde curaj, pericolul a trecut, s-ar putea ca ei să pornească 
împotriva Sarmizegetusei, să o încercuiască. Ar avea în mâna lor pe rege. 

— Eu mă aştept la o întorsătură... murmură marele preot. 

— Cum, ce ar fi să se întâmple? întrebă regele. 

— Cred că toți se vor potoli, vor pleca liniștiți la cetăţile lor. Este 
momentul ca, drept mulțumire, să aducem Marelui zeu o Mare jertfă, 
urmată de un ospăț bogat şi de o frumoasă petrecere în cântece, jocuri şi 


veselie. Dacă tarabostii care complotează nu vor veni, vom vedea cine sunt 
cei ce se supun cuvântului regelui, aflând astfel pe cei ce se opun. 

— Voi ce ziceţi, e bine aşa? 

— Da, Mărite rege! se grăbi Rundacis. 

— Rămâne de văzut, Mărite rege! răspunse Comosicus. La Roma 
conspiratorii n-au arătat pe faţă lui Caesar dușmănia lor, până în clipa când 
au înfipt junghierele în trupul lui. Dar, cum se pare că pe mine mă socotesc 
cel mai aprig duşman al lor, s-ar putea ca ei să facă gestul de supunere în 
schimbul renunțării la a se mai împărți pământ comatilor. Ar rămâne 
lucrurile ca mai înainte: tarabostii să trăiască în îmbuibare, chinuind și 
jefuind, iar comatii — vlăguiți de muncă şi înfometați, buni numai să-şi dea 
viaţa pentru apărarea țării. 

Regele se mișcă tulburat în scaun. Era dornic de liniște, de împăcare, de 
unire a întregului popor. Îşi vedea zilele numărate, nu ar fi vrut ca după 
moartea sa căpeteniile de ţinuturi și tarabostii să înceapă să se înfrunte, să 
se războiască. După o lungă pauză, se hotărî: 

— Aşa vom face, cum spune Marele preot. Vom aduce o Mare jertfă, 
apoi vor urma ospăţul și petrecerea. Ceea ce va veni după aceea vom vedea, 
trebuie să fim cu multă băgare de seamă. Să se știe: nu vom avea liniște 
până ce şi ultimul taraboste din cea mai îndepărtată cetate nu-și va fi 
împărțit comatilor jumătate din moşie! 

— Eu voi sta la Rasidava, Mărite rege, în mijlocul luptătorilor din oastea 
cea nouă, voi veni la Sarmizegetusa numai când va fi nevoie, ţinu să 
precizeze Comosicus. 

În zilele ce urmară, plecară călăreţi să întindă în toată ţara 
îmbucurătoarea veste: moartea lui Caesar și îndepărtarea de Dacia a 
pericolului legiunilor romane. Tot ei trebuiau să anunţe prin sate că în 
curând toţi tarabostii vor împărți pământ comatilor. În acelaşi timp, marele 
preot uită de povara vârstei, se duse în tabăra de la Apulum, stătu de vorbă 
cu tarabostii şi căpeteniile de ţinuturi, îndemnându-i la supunere, împăcare 
și unire. Însoţit de un pâlc de călăreţi dat de Rundacis, Comosicus plecă la 
Carsidava. Îl găsi pe tarabostele Oroles luptându-se să-și țină viaţa în trup, 
se îndărătnicise să nu plece la Marele zeu până nu-și revedea feciorul. După 
o scurtă înviorare, care făcuse să crească speranţa la cei din jurul său, 
bătrânul intră în agonie, iar după o zi și o noapte de chinuri își dădu 
sfârşitul. Urmă înhumarea, la care luară parte regele și Marele preot, apoi 
după două zile, timp cât se străduise să o liniștească pe Andra, Comosicus 


porni spre Rasidava, la noua oaste. În vremea aceasta pe Kogaion și în 
cetatea de scaun se făceau pregătiri pentru marea jertfă, ospăț și petrecere. 
Revenit la Sarmizegetusa, regele nu-şi regăsi liniştea, îl tulburase moartea 
tarabostelui Oroles, cu care copilărise împreună, își simţea sfârşitul 
apropiat, era mâhnit în suflet, știa că ţara nu mai era strâns unită. Dorea să 
trăiască numai până vedea patimile potolite, pe toți împăcaţi şi mulţumiţi, 
hotărâți să apere pământul strămoșesc. Își întărea speranţa gândindu-se la 
Comosicus, vedea prin negura viitorului întreg poporul strâns unit în jurul 
lui. Venise luna mai, cu zile calde, frumoase, însorite, prin livezi şi pe 
câmpii se vedea rod bogat. Mai era o săptămână până la ziua sorocită pentru 
marea jertfă. De dimineaţă stătuse mult de vorbă cu Serena. De când 
revenise Comosicus vedea cum nefericita sa fiică începuse să prindă din 
nou viață, să-și alunge din suflet îngrijorarea și tristețea. Intrase apoi în 
încăperea din care conducea treburile ţării şi trimisese să-l cheme pe 
Carpio. Văzând că întârzie, își prinse capul între mâini, cu coatele sprijinite 
pe masă şi se lăsă pradă gândurilor. Întreaga viaţă de zbucium și de luptă 
începu să se depene prin minte. Nu mai simţea scurgerea timpului. Săltă 
capul când auzi uşa deschizându-se. Îl văzu în prag pe Carpio. 

— Mărite rege, o căpetenie de ţinut și un taraboste te roagă să-i primeşti; 
sunt Cotiso și Rundacitulp. 

Avu o tresărire, vedea în ei o solie a căpeteniilor şi tarabostilor strânși în 
tabăra de la Apulum. Se întrebă: veneau cu supunere sau cu amenințare? 

— Bine, să vină! murmură, străduindu-se să-și stăpânească tulburarea. 

— Îi aduc însoţiţi de gardă. Vom veghea asupra ta, Mărite rege! 

Cotiso şi Rundacitulp intrară călcând sprinteni, veseli, cu zâmbete largi, 
aveau pletele şi bărbile cărunte frumos pieptănate, de pe umeri cădeau în 
falduri bogate mantiile din stofă fină, adusă de negustori din cetăţile 
pontice. Se opriră în faţa regelui şi se aplecară cu supunere. Vorbi Cotiso: 

— Mărite rege, ne rugăm Marelui zeu pentru sănătatea ta! Am venit din 
partea căpeteniilor de ţinuturi, prin mine toţi îţi jură ascultare. Pentru că de 
la o vreme a plutit pe deasupra ţării o stare de încordare printre tarabosti, 
mergând până la nesupunere, lucru care te-a supărat, au trimis din partea lor 
pe Rundacitulp să te încredinţeze de adâncul devotament al tuturor. Acum, 
după ce am scăpat de primejdia legiunilor romane, toți vor să trăiască în 
linişte, belşug și unire, să piară toate neînțelegerile şi dușmăniile. Ascultă-l 
pe Rundacitulp, Mărite rege, îți va vorbi cu inima deschisă. Noi n-am uitat 


că el a avut parte de îndurarea Marelui zeu, poate că prin el Zamolxis își 
arată voia. 

Regele îi privea şi se bucura. Era dorința lui arzătoare să vadă pe 
căpetenii și pe tarabosti supuși, uniţi, cu dragoste de ţară şi milă de popor. 
Își dădea seama că dacă ar fi fost mai tânăr şi-ar fi impus voinţa, i-ar fi adus 
pe toţi la ascultare. Clătină capul zâmbind și murmurând: 

— Spune, Rundacitulp! Se vede treaba că te-ai schimbat mult, tu ai 
trecut atunci prin două zguduituri: una, aceea a judecății Marelui zeu, iar 
alta a cutremurului pământului. 

— Mărite rege, prin mine toţi tarabostii, aceia care până acum nu au dat 
ascultare cuvântului tău, îţi jură credință! Marele zeu ne este martor, vrem 
să piară din ţară orice gest de nesupunere. 'Tarabostii se leagă că îndată ce se 
vor înapoia la cetăţile lor, vor împărţi comatilor jumătate din pământul 
moşiilor, vor îndeplini în totul voia ta. Dar, Mărite rege, au și ei o singură 
rugăminte, pe care tu, prin bunătatea ta, nu se poate să nu le-o satisfaci: toți 
te roagă să-l ierți pe Burrennus de sclavie, să-și ia înapoi rangul de 
taraboste, cetatea și moșia. Lui Rundacis poţi să-i dai plaiuri întregi în altă 
parte, iar noi îl vom ajuta să-şi înalțe acolo o cetate. Vrem ca în ziua 
aducerii Marii jertfe, a ospăţului și petrecerii să răsune pe Kogaion numai 
veselie, cântece și înfrățire. 

— Carpio, un străjer să dea fuga pe Kogaion, să-l poftească aici pe 
Marele preot, vreau să hotărâm împreună! zise regele, îndemnându-l cu 
privirea, apoi se întoarse spre Rundacitulp: mă bucură cele spuse, doresc ca 
în puţinele zile pe care le mai am de trăit să statornicesc o viaţă tihnită 
pentru toţi, să trăiască întreg poporul în belșug și libertate. Un singur lucru 
mă pune la îndoială; voi trebuie să-l ştiţi. De unde s-a iscat atâta ură 
împotriva lui Comosicus? Iarabostii nu se gândesc că prin curajul și 
dârzenia lui a făcut ca duşmanul nostru de moarte, Caesar, să fie trimis la 
zei, altfel acum ne-am fi aflat cu oastea dincolo de Dunaris, față în față cu 
legiunile romane? 

— Dar ce a fost a trecut, Mărite rege! se grăbi Rundacitulp. Totul a 
pornit de la împărțirea moşiilor. Acum tarabostii îl admiră pe Comosicus 
pentru faptele sale. 

— Tu tot aşa spui, Cotiso? 

— Da, Mărite rege! Noi ne aşteptăm ca pe Comosicus să-l iei ca ajutor, 
să-l pui căpetenie peste întreaga oaste a dacilor. 

— Dacă gândiţi aşa, e bine...! 


Marele preot intră grăbit. Sufla greu sub povara vârstei şi a drumului 
făcut. Se așeză pe un scaun, potrivindu-și bine faldurile mantiei. Ascultă 
liniştit pe rege despre rostul venirii celor doi, privind pe rând pe fiecare. Şi 
el era dornic de liniște și bună înţelegere. 

— Ce zici, Deceneu, îl iertăm pe Burrennus? îl întrebă, semn că sfârşise 
ce voia să-i spună. 

— Oamenii sunt supuși greșelilor la tot pasul, Mărite rege. Nu mă 
îndoiesc că, trecând prin atâta suferință, Burrennus şi-a dat seama de faptele 
săvârşite. Marele zeu ne învaţă să fim iertători cu cei ce nu vor răul regelui 
şi al țării. Să-l iertăm, Mărite rege! 

Regele rămase câtva timp pe gânduri. În sufletul său se dădea o luptă. 
Dacă l-ar fi avut lângă el pe Comosicus, i-ar fi cerut şi lui părerea. În cele 
din urmă se hotărî: 

— Mă încred în voi, Cotiso şi Rundacitulp. Dacă se va dovedi că aţi pus 
la cale o mișelie, să ştiţi că veţi fi arşi de vii! 

— Aşa să faci, Mărite rege! rostiră amândoi într-un glas. 

— Carpio, un scrib să scrie pe un pergament că îl iertăm pe Burrenus și 
îi dăm înapoi cetatea Rasidava. Să pregătească apoi un al doilea pergament 
prin care dăm lui Rundacis cetatea și moşia Tibiscum. Să le întăriți cu 
sigiliul meu. Acum să aduci vin, vreau să cinstim împăcarea dintre rege și 
taraboşti. În timp ce vom sorbi din cupe, să ne spui, Deceneu, cum merg 
pregătirile pentru Marea jertfă, ospăț și petrecere? 

Trecuse de amiază când Cotiso şi Rundacitulp plecară de la rege. Se 
despărțiră într-o atmosferă de împăcare şi înțelegere, fiecare nutrind în 
suflet o anumită mulțumire, legată de dorinţele și de scopul urmărit. La 
poarta cea mare, de jos, a cetăţii îi aştepta garda. Cine i-ar fi privit cu mai 
multă atenţie nu i-ar fi scăpat să observe cum amândoi săriră pe cai cuprinși 
de un fel de înfrigurare, fără să-și vorbească, și porniră în galop spre tabăra 
oastei din apropiere de Apulum. Bucuria regelui și a marelui preot era 
sinceră şi profundă, convinși că se realizase împăcarea, amândoi se simțeau 
mai uşuraţi, ca şi cum scăpaseră de o povară grea. 

Ziua sorocită pentru aducerea marii jertfe sosi. Era cea de a opta zi din 
luna mai. Printr-o potrivire a destinului, era aceeaşi zi din lună când, cu 
douăzeci şi șase de ani în urmă, se adusese de asemenea o mare jertfă, se 
sărbătorise întemeierea ţării, când regele Burebista și marele preot Deceneu 
în plină putere puseseră bazele primului stat dac unit, care, câțiva ani mai 
târziu, cuprinsese între hotarele sale întregul neam al dacilor. Încă din zori, 


pe o vreme frumoasă, luminoasă, veselă şi caldă, de sfârșit de primăvară, 
mulțimea — bărbaţi şi femei, tineri și bătrâni — purtând veșminte de 
sărbătoare, începu să urce spre Kogaion. Mulţi erau din satele apropiate, din 
valea largă a râului Maris. Se găseau printre ei însă perechi de comati de pe 
tot întinsul ţării, fiecare taraboste adusese câte una de pe moșia sa. Toți se 
grăbeau să apuce un loc cât mai bun în jurul marelui altar din faţa marelui 
sanctuar. Soarele se înălțase către prânz când porţile de sus, prin care trecea 
drumul ce ducea pe Kogaion, se deschiseră şi apăru alaiul regal. În frunte 
mergea regele, urmat de căpeteniile de ţinuturi și de tarabosti, apoi venea 
garda comandată de Carpio, după care se înșirau scribii și ceilalți slujitori 
din cetatea de scaun. Printre tarabosti putea fi văzut şi Burrennus, purtând 
mantie nouă, cu spada la şold şi pieptar de zale, întocmai ca şi ceilalţi, îşi 
reluase rangul de altădată. De cum ieşise, așteptându-l pe rege, Cotiso 
văzuse că Rundacis și Comosicus lipseau, se apropiase de Rundacitulp și 
Burrennus, îi luase deoparte și le şoptise ceva. Marele preot veni înaintea 
alaiului, purtând odăjdiile pentru aducerea marii jertfe. Corul preoţilor 
intona un imn de slavă către marele zeu, în timp ce un slujitor de-al cultului 
puse rășini în vasele pline cu cărbuni aprinşi și un val de fum aromat se 
întinse pe deasupra mulțimii. Regele se urcă pe piedestalul pregătit pentru 
el și căpetenii, răspunzând cu capul ovaţiilor ce se ridicau din toate părţile. 
Oprit în faţa altarului, marele preot săltă amândouă braţele. Pretutindeni se 
întinse liniştea. 

— Ne-am adunat să aducem mulţumirile noastre Marelui zeu, pentru că 
s-a îndurat şi ne-a scăpat de pericolul legiunilor romane, începu el cu voce 
slăbită, de bătrân ce lupta să se ţină tare. Recunoștința noastră ne-o vom 
arăta trimițând lui Zamolxis o Mare jertfă. Dar mai întâi vreau să-l ascultăm 
pe rege, ca prin voi să afle tot poporul care este voia lui, să știe fiecare ce-i 
va aduce viitorul. Poţi să vorbeşti, Mărite rege! 

Zâmbind, regele își plimbă privirea pe deasupra tuturor. Pentru el 
momentul era înălțător, vedea în jurul său însufleţire și supunere din partea 
tuturor, ca în vremurile bune din trecut. Pletele și barba, albe ca omătul, 
jucau în adierea vântului ce cobora de pe crestele munţilor pierduţi în zare 
spre miazăzi. 

— Da, aşa este, cum a spus Marele preot, se porni el, rostind vorbele 
atât cât îl ajuta puterea. Marele zeu ne-a ajutat, dușmanul nostru de moarte, 
Caesar, a fost răpus! Pentru o vreme vom putea să răsuflăm în voie, 
primejdia romană a trecut. Cel ce și-a pus viața în joc pentru a-și salva ţara 


a fost Comosicus, feciorul tarabostelui Oroles, neam de viteji din moși- 
strămoși. De acum înainte fiecare dac va trăi în libertate, muncă şi tihnă, 
fiecare comate va primi de la tarabostele său o bucată de pământ, o va 
cultiva cum va crede el mai bine, va lucra pe restul de moșie a cetăţii numai 
trei zile din săptămână, își va creşte vite, va avea stupi de albine și va trăi în 
belșugul pe care îl va aduce vrednicia sa. De cum se vor întoarce la cetăţile 
lor, tarabostii vor trece la împărţirea moșiilor. Acesta a fost cuvântul meu 
încă din vara anului trecut, însă mulţi nu au vrut să dea ascultare. A venit 
apoi pericolul Romei, am lăsat totul deoparte, a trebuit să ne pregătim 
pentru un război pe care îl vedeam greu, istovitor, copleşitor. Toţi cei de faţă 
să întindeți în ţară cuvântul meu și să luaţi aminte: tarabostele care nu va da 
urmare poruncii mele va fi supus judecății Marelui zeu! Comatii din sate, 
dacii noștri viteji, vrednici şi cumpătaţi să-și păstreze încrederea în rege și 
în Marele preot, pentru că nimic din ceea ce am hotărât nu va rămâne 
neînfăptuit. Cu aceste gânduri, mă rog Marelui zeu pentru sănătatea și 
fericirea întregului popor dac! 

Mulțimea izbucni în urale și chiote. Mulţi, de bucurie, aruncau în sus 
căciulile sau se îmbrăţişau, în timp ce corul preoţilor interna un nou imn de 
slavă. Munţii şi văile răsunau până departe. 

Urmă apoi ceremonia aducerii Marii jertfe. Totul se desfăşură după 
datina cultului lui Zamolxis. Sorţii căzură pe un flăcău, fecior de comate, 
care își dădu sfârşitul îndată ce trupul îi fu străpuns de sulițele în vârfurile 
cărora fusese aruncat. În suspinele şi lacrimile femeilor, toți răsuflară 
ușurați, marele zeu primise jertfa, semn că nu mai era supărat pe poporul 
dac. Se întinse apoi ospăţul, cu belşug de bucate și veselie multă, care se 
prelungi până după-amiază. În jurul regelui, căpeteniile şi tarabostii se 
întrecură în glume și voie bună, fără să depășească respectul cuvenit. Cei 
porniţi pe petrecere nu se reţinură, goliră multe cupe de vin. Mai vorbăreţi 
se arătară Cotiso, Rundacitulp și Burrennus. 

— Mă uit la voi: Cotiso, Rholes, Zyraxes, Scorilo și Sagitulp, sunteți 
nişte căpetenii încă în puterea vârstei, se cade să mă ajutaţi cu mai multă 
dârzenie să port ţara pe drumul cel bun, zise regele. Eu şi Marele preot 
devenim cu fiecare zi ce trece tot mai neputincioşi, trebuie să ne gândim pe 
cine lăsăm urmași să conducă poporul. 

— Mă rog Marelui zeu să vă dea viaţă lungă, Mărite rege şi Mare preot! 
rosti Cotiso săltând cupa. 


— Viață lungă îţi urăm, Mărite rege! adăugară Rundacitulp și 
Burrennus. 

— Trăiască Dacia și Burebista! strigă tânărul taraboste Zoltes, iar după 
el mulți repetară, ridicând cupele. 

Regele simți o căldură împrăștiindu-se prin tot trupul, îl bucura 
împăcarea ce se săvârşise între el, căpetenii și tarabosti. O clipă se simţi 
împins de pornirea de a spune că pe Comosicus îl va lăsa ca urmaș, dar se 
abținu, amână pentru un alt moment, când va fi şi el de faţă. 

— Mărite rege, plaiul este plin, poporul se înveselește, cântă și joacă, 
poate că nu ar fi rău dacă ai merge în mijlocul lui, te va bucura însufleţirea 
şi dragostea sa, îndemnă Cotiso. Soarele se apropie de culmi, în curând se 
va lăsa amurgul. 

Zâmbind, se întoarse spre marele preot: 

— Mergi, Deceneu? 

— Sunt obosit, Mărite rege... Mă retrag să mă odihnesc. 

— Cine ne mai însoțește? întrebă Cotiso, privind într-o anumită parte a 
mesei în formă de potcoavă. 

Ca la un semn, peste o duzină de tarabosti săriră în picioare. 

Porniră în sus pe plai, râzând și glumind. La câţiva pași în urmă venea 
Carpio cu garda. Într-un loc văzură strânsă lume multă şi se îndreptară într- 
acolo. Formând un cerc larg împrejur, mulțimea urmărea cu nestăvilită 
curiozitate, încântată peste măsură, jocul saltimbancilor, mimilor şi 
măscăricilor veniţi în Dacia cu peste două luni în urmă. Priviră şi ei, îi 
uimea istețimea, îndemânarea și darul de a înveseli al comedianţilor. La un 
moment dat, regele cătă în jurul său. Văzu un bătrân cu barba și pletele tot 
aşa de albe ca ale sale. Se aplecă spre el şi îi şopti: 

— Te mai ţine puterea? 

— Mulţumesc Marelui zeu, Mărite rege, mă simt tare. Dacă ne 
cotropeau romanii aş fi mers şi eu la luptă. Să mă fi văzut cum m-am bătut 
atunci când i-am alungat pe bastarni...! 

— Ai fost şi tu acolo? 

— D-apăi cum?! Am mers peste tot pe unde te-ai dus să goneşti triburile 
rătăcitoare, care se aşezaseră pe pământul dac. 

— Cum te numeșşti, bătrâne? 

—  Decibalos... Sunt de pe moşia tarabostelui Zoltes, dinspre 
Porolissum. 

— Ce zici, Decibalos, este mulțumit poporul? 


— Mărite rege, de când ai vorbit în fața Marelui altar mă roade gândul, 
m-am frământat mult cum să fac să-ţi vorbesc. D-asta, când te-am văzut aici 
mi-am tot făcut loc printre oameni să ajung lângă tine. 

— Ai dat de vreun necaz mare? 

Bătrânul Decibalos se apropie şi mai mult de urechea regelui: 

— Mărite rege, îndrăznesc să-ţi dau un sfat. Tu eşti ciobanul, noi — 
comatii — oile, iar tarabostii — lupii. Stai mai mult între oi, Mărite rege; le 
aperi pe ele de lupi, dar te fereşti şi pe tine. 

Regele prinse mâna bătrânului și o strânse cu căldură, murmurând: 

— Îţi mulţumesc, Decibalos, la asta chibzuiesc de multă vreme! 

Pe plai se lăsa amurgul. Din loc în loc începură să se înalțe flăcările 
focurilor sau să se aprindă făclii. Părăsiră trupa comedianţilor și porniră mai 
departe. Ajunseră într-un loc unde plaiul cobora repede, iar povârnişul se 
pierdea în pădurea cuprinsă de întuneric. Mulțimea se rărise. 

Tarabostii se strângeau tot mai mult în jurul regelui, garda îi urma la 
mică distanţă. Deodată se dezlănţui o învălmăşeală, la lumina flăcărilor se 
văzură lucind jungherele în braţele ridicate. Cu toată povara vârstei, regele 
făcu o mişcare, repezindu-se spre gardă, dar nu făcu decât un pas, simţi 
între umeri o durere vie. Strigă cât îl ţinea puterea: 

— Sări, Carpio! Trădătorii mă străpung cu junghierele! 

Căzu în genunchi. Încercă să se ridice sub ploaia de lovituri, dar nu 
reuși. Se prăbuşi apoi la pământ. Garda năvăli cu suliţele întinse. Totul se 
transformă într-o goană spre pădure. Carpio prinse unul din urmă și-l dobori 
dintr-o lovitură de spada. Altul se prăvăli străpuns de sulițe, într-o fulgerare 
ceata de taraboşti pieri în întuneric. Nu-i mai puteau urmări, trebuiau să 
vadă ce face cu regele. Câţiva comati săriră în ajutor. Noaptea cuprindea tot 
mai mult zările. Vestea se întinse într-o clipă pe întreg plaiul, în toate părțile 
răsunau strigăte și plânsete, veneau în fugă oameni cu făclii aprinse. Carpio 
înjghebă cu garda o targă din frunzare şi se grăbi să-l ducă în marele 
sanctuar, era clădirea cea mai apropiată. Alţi comati se adunară în jurul 
celor doi taraboşti căzuţi, năpădiţi de furie, dacă n-ar fi fost morţi, i-ar fi 
ucis ei cu setea răzbunării. Toate îngrijirile date se dovediră de prisos, 
târziu, după miezul nopţii, regele își dădu sfârșitul în braţele marelui preot, 
murmurând: 

— Să ai grijă de Dacia, Deceneu...! 

Cum aleargă furtuna pe o câmpie netedă s-a împrăștiat în ţară vestea 
răpunerii regelui de către tarabosti, iar o dată cu ea doliul şi revolta au 


cuprins satele. Pretutindeni s-au întins dezorientarea și teama, purtate de 
zvonurile ce se țineau lanţ, printre care și acela că după răpunerea regelui şi 
Deceneu fusese trimis de capnoboţi la marele zeu. Era însă şi un sâmlbure 
de adevăr, capnobotul Sargio cu o parte din garda de preoţi încercase în 
aceeaşi noapte să ia în stăpânire Kogaionul, însă intervenise cu hotărâre 
Rundacis; după ce încereuise cu pâlcul său de călăreţi cetatea de scaun și 
marele sanctuar, dăduse o luptă scurtă, Sargio fusese prins şi întemnițat în 
hruba din sânul muntelui. Cu toată bătrâneţea, marele preot își încordase 
voinţa, făcuse efortul de a se ţine tare, de a domina evenimentele. După 
sfârşitul năpraznic al regelui strânsese în sala de sfat căpeteniile și 
tarabostii, pe cei ce nu făcuseră parte din conjurație, şi îi îndemnase ca 
dintre ei să aleagă un nou conducător pentru ţară, iar aceştia, surprinşi, 
nepregătiți și înfricoşaţi, susținuseră ca el, marele preot, să ia locul marelui 
dispărut, al cărui ajutor fusese timp de aproape treizeci de ani. Spre a 
preveni o opunere din partea unora, în care caz cei ce participau la sfat s-ar 
fi împărţit în două tabere, Deceneu nu le vorbise despre Comosicus, nu le 
adusese la cunoștință dorinţa lui Burebista ca el să-i fie urmaș, lăsase asta 
pentru mai târziu, când se lămureau lucrurile în ţară. Tot în acea noapte 
tragică se mai petrecură două fapte, ale căror urmări încă erau aşteptate: 
îndată ce un călăreț dusese în goana calului vestea că fusese răpus regele, 
Comosicus pornise cu oastea cea nouă spre Sarmizegetusa, iar Scorilo nu 
participase la sfat alături de celelalte căpetenii, ci pornise încă pe întuneric 
spre tabăra de lângă Apulum, de unde luase pâlcul de oaste al ținutului său 
şi se îndreptase spre cetatea de scaun. Au urmat zile de pregătire, apoi s-a 
făcut înhumarea pe Kogaion a ilustrului dispărut, plâns de întreaga ţară. Ca 
rege, marele preot întrevedea ce ar putea să survină: în primul rând, 
nesupunerea celor ce făcuseră parte din conjurație, în frunte cu Cotiso, iar 
în al doilea rând, opunerea făţișă a unora de a se împărți comatilor jumătate 
din pământurile moșiilor cetăților. Crearea unor astfel de situaţii îl îngrijora 
mult. Pe de altă parte, se convenise ca două din căpeteniile de ţinuturi — 
Rholes și Zyraxes — oscilau, erau când de partea sa, când de aceea a 
răzvrătiţilor, susținând că răposatul rege făcuse unele greşeli. Comosicus nu 
dădea semne de nerăbdare. Ajutat de Rundacis, Durasis, Scorilo, Zoltes și 
Lacterius Babirus pregătea marea lovitură, după ce se conturau limpede 
intenţiile celor ce-l urmau pe Cotiso. Trăia momente marele preot când, spre 
a evita o împărţire a țării în două tabere, care ar fi ajuns să se războiască 
între ele, dorea o împăcare, mergând cu gândul până acolo încât să nu se 


mai împartă pământ comatilor. Singurul lucru ce îi întărea curajul era 
încrederea nestrămutată ce o avea în Comosicus, pe care îl vedea 
neşovăitor, deși nu ieşea din cuvântul său. Ciocnirea între cele două tabere 
îl îngrijora mult, știa că oastea cea nouă, deși cu altă disciplină, mai bine 
organizată, înzestrată cu armele trimise de cetățile pontice, totuși avea un 
număr mai mic de luptători decât aceea a căpeteniilor de ţinuturi, astfel că 
nu îndrăznea să spere că victoria putea fi de partea ei. Ţinea cu îndârjire ca, 
atâta vreme cât va conduce ţara ca rege și mare preot, să nu fie părtașul unui 
război fratricid, care ar fi întins pretutindeni ura şi setea de răzbunare. Şi 
totuși își dădea seama că trebuie să întreprindă ceva, pentru ca poporul dac 
să iasă din situaţia grea ce se crease. Într-un astfel de moment de grea 
cumpănă sufletească se afla când spuse lui Carpio să-l cheme pe 
Comosicus. Nu aşteptă mult. 

— Ce facem? Te-ai mai gândit? Iscoadele spun că ţara este în fierbere... 

— Da, Mărite rege şi Mare preot, toată vremea nu fac altceva decât să 
chibzuiesc la cele ce mi-ai spus. Gândesc că pentru a împiedica vărsarea de 
sânge între fraţi trebuie să ne întărim cu răbdare, pentru că timpul lucrează 
în favoarea noastră, în curând oastea cea nouă va fi mult mai puternică, vom 
putea să cerem ascultare căpeteniilor şi tarabostilor. 

— Spui că pentru a împiedica vărsarea de sânge trebuie răbdare... apoi 
că oastea cea nouă va fi mai puternică și putem cere ascultare... Adică, întâi 
răbdare, apoi război”! 

— Nu, Mărite rege, nu văd așa lucrurile. Nu va fi război, pentru că nu îl 
vrea poporul. Din toate părțile vin comati şi cer să intre în oastea noastră. 
Nu va fi război, pentru că tarabostii şi căpeteniile nu vor avea pe cine să 
împingă la luptă. Acum mă frământ: îmi trebuie un om de încredere, vreau 
să-l trimit în tabăra lor. M-am gândit în multe chipuri, acesta ar putea fi un 
preot sau un capnobot, care s-ar duce în tabăra de lângă Apulum pentru 
treburile cultului lui Zamolxis... 

— Sunt mulţi dintre capnoboţi de partea lor... Comosicus își trecea 
domol degetele prin barba ce se încheiase, frumos crescută după întoarcerea 
de la Roma. Nu dădea semne de nerăbdare. 

— Ştiu, Mare preot, de aceea nu prea mă încred în ei. Voi trimite unul 
din oamenii mei, poate pe Durasis. El este comate, se va înțelege uşor cu 
comatii de acolo. Dar n-am aflat încă ce vor răsculații, ce gânduri nutresc... 
Să nu uităm, Mărite rege, asasinii trebuie să-și primească pedeapsa, întreaga 


țară să știe că moartea lui Burebista a fost răzbunată, iar osânda se știe: 
arderea de vii! 

— Pentru asta trebuie aflați și prinși vinovaţii... 

— l-am aflat, îi ştim, Mare preot. Cei ce au pus la cale ticăloşia sunt: 
Burrennus, Rundacitulp şi Cotiso. 

— Da, Cotiso l-a îndemnat pe Burebista să pornească în sus pe plai, el a 
fost căpetenia conjuraţiei...! 

Tăcu. Îl văzu pe Carpio intrând grăbit. 

— A venit Sagitulp! Roagă să fie primit! 

— Sagitulp?! se miră Comosicus; îl știa în tabăra de la Apulum. Ne 
aduce vești noi, Mărite rege, în el am toată încrederea. Adu-l repede, 
Carpio! 

Sagitulp avea faţa ca purpura, broboane de sudoare îi luceau pe frunte. 
Erau semne ce arătau că venise în goana calului. Când îl văzu, Deceneu se 
îngrijoră. 

— Marele zeu să-ţi dea sănătate și viaţă lungă, rege și Mare preot! salută 
el, înclinându-se cu supunere. 

— Şi eu mă rog pentru tine, Sagitulp! Spune, ce s-a întâmplat, ai fugit 
din tabăra de la Apulum? 

— Nu, Mărite rege, m-am grăbit pe drum de nerăbdare, deși am venit ca 
sol, sunt trimisul lor. 

— Vor să se supună, să cădem la o înţelegere? 

— Mărite rege, Comosicus ştie ce simțământ nutresc în suflet. Poate că 
l-a mirat întârzierea mea acolo, dar trebuia să stau, să aflu tot ce se pune la 
cale. Am prins momentul, m-am oferit să fac pe solul. De altfel dintre cei ce 
au luat parte la răpunerea ilustrului dispărut niciunul nu a avut curajul să 
vină încoace. Mărite rege și Mare preot, a sosit clipa hotărâtoare, vom trece 
printr-o grea încercare, dar nu mi-am pierdut curajul, îmi păstrez 
convingerea nestrămutată că vom ieşi învingători. Acum fac pe solul: cei 
din tabăra de la Apulum l-au ales ca rege pe Cotiso și se pregătesc... 

— Alături de Cotiso sunt Rholes și Zyraxes... murmură marele preot. 

— Da şi nu, Mărite rege... Ei nu vor să se pună rău cu tarabostii din 
ținuturile lor şi, cum Cotiso — ca rege — s-a legat să oprească împărţirea de 
pământ comatilor, nu s-au arătat împotriva lui; au şi început să-i dea 
ascultare. 

— Şi ce pregătesc? 


— Vor porni cu oastea spre Sarmizegetusa, o vor încercui și vor da 
lupta, daca voi nu vă supuneţi. Asta v-o spune solul Sagitulp, nu căpetenia 
Sagitulp. La plecarea de acolo, Cotiso a ţinut să-mi repete încă odată: 
„Spune-i Marelui preot Deceneu că venim cu gânduri bune, el rămâne tot 
Mare preot, dacă nu se opune și mă unge ca rege în fața Marelui altar. Altfel 
cucerim prin luptă cetatea de scaun, iar pe el îl supunem judecății Marelui 
zeu. Să-i mai spui că nu se vor împărți moşiile, comatii vor continua să aibă 
ca stăpâni pe tarabostii pe lângă cetăţile cărora trăiesc.” Acum uite ce vă 
spune căpetenia Sagitulp: să nu vă temeţi de ei, pentru că poporul este 
împotriva lor. De aceea am rămas cu comatii mei acolo. Ne zbatem să 
convingem pe cât mai mulți să se rupă de ei și să ne urmeze încoace. 

— Pentru asta m-am gândit să-l trimit acolo pe Durasis! se grăbi 
Comosicus. 

— De ce? Vrei să-i faci să bănuiască? reluă Sagitulp. Am ajutoare 
destule pentru treaba asta, sunt toți comatii din pâlcul meu de oaste. 
Întrebarea e: care ar fi momentul cel mai potrivit pentru a-i părăsi? Să ne 
rupem de ei înainte de a porni spre Sarmizegetusa oastea de la Apulum? 

Comosicus privea cu multă preţuire și admiraţie pe Sagitulp, arăta 
aidoma chipului luptătorului dac, aşa cum și-l închipuise din copilărie, 
ascultând poveștile și întâmplările trăite de bunicul său. Pe pieptul lat al 
căpeteniei de la Porolissum luceau câteva zale de-ale pieptarului acoperit în 
sus de barba bogată. Când acesta tăcu, el făcu o mişcare scurtă ca o 
tresărire. Asupra răspunsului la întrebarea lui chibzuise cu mult înainte, se 
hotărâse, alesese momentul cel mai potrivit. 

— Pe mine nu mă îngrijorează rezultatul luptei, știu că vom învinge ceea 
ce va mai rămâne din oastea lor, mă frământă cum punem mâna pe cei trei 
ticăloși care l-au răpus pe rege...? 

— Nu sunt trei, ci doi, ţinu Sagitulp să precizeze. Prin tabăra de la 
Apulum, Rundacitulp şi Burrennus nu scapă nici un prilej, se laudă și 
povestesc cu multe amănunte cum au înfipt junghierele în trupul 
neputincios al bătrânului Burebista. Pe Cotiso trebuie să-l privim numai ca 
o căpetenie a răsculaților, a tarabostilor care nu vor să dea pământ 
comațţilor. Eu cred că de mult nutrește visul de a deveni rege al Daciei. Dar 
m-am luat cu vorba. Deci, sunt două întrebări, cărora urmează să le găsim 
un răspuns: care e momentul potrivit să ne rupem de ei și cum facem să 
punem mâna pe cei doi mari vinovaţi? 


— Răspunsul la amândouă întrebările este unul singur, Sagitulp: îi 
părăsiți în momentul când oastea lor va fi încercuită de oastea cea nouă. 
Rămași puţini, strânși ca într-un cleşte, îşi vor pierde capul; îi înfrângem 
ușor şi îi prindem pe ucigași. De va fi cu putinţă, ne vom zbate să punem 
mâna pe toată ceata de taraboşti care l-au însoţit pe Cotiso în seara când l- 
au răpus pe rege, fiindcă de la ei vom putea afla întregul adevăr, tot ce s-a 
pus la cale. Pe cei mai puţini vinovaţi îi vom ierta, dacă se vor supune îi 
vom lăsa în pace. 

— Atunci așa facem, interveni marele preot. Tu, Sagitulp, pleci înapoi 
cu răspunsul. Spui lui Cotiso că îi cer să se supună, să lase luptătorii să se 
ducă acasă, iar tarabostii să împartă pământ comatilor îndată ce ajung la 
cetăţile lor. Îi mai spui că peste o lună voi chema la Sarmizegetusa pe toate 
căpeteniile şi pe toţi tarabostii pentru o adunare a Sfatului ţării. lar tu, 
Comosicus, faci tot ce crezi spre a apăra cetatea de scaun şi Kogaionul, 
adică pentru a înfrânge oastea răsculaților. Mă voi ruga zi şi noapte Marelui 
zeu pentru izbânda noastră! 

După o săptămână începură mişcările. Iscoadele, călărind cai mărunți și 
iuți pe poteci de munte, urmăreau îndeaproape cum înaintau pâlcurile de 
luptători pornite unele de la Apulum, iar altele de la Rasidava. Cele două 
oști: a lui Cotiso şi aceea a lui Comosicus, porniseră să se înfrunte, să 
hotărască viitorul Daciei cu armele. În cea de a treia zi, una venind din 
susul, iar alta din josul văii râului Maris, se întâlniră în câmpia din dreptul 
cetății Germisara. Peste noapte însoţit de Durasis şi de Zoltes, Comosicus 
urcă pe dealurile împădurite din împrejurimi şi dădu roată taberii lui Cotiso, 
căutând să vadă pe unde ar putea să scape căpeteniile şi tarabostii pe care 
țineau cu îndârjire să-i prindă, atât pentru a răzbuna moartea regelui 
Burebista, cât şi pentru liniştirea şi reînfrăţirea întregului popor. Mai era 
mult până la ivirea zorilor când făcu încercuirea cu toate pâlcurile sale. 
Când soarele începu să lumineze cerul, pe crestele din jur se înălțau suluri 
de fum pe care vântul le întindea în lungul văii. Pentru Sagitulp era 
semnalul. Deodată, din tabăra lui Cotiso şi de la pâlcurile ce o încercuiau 
răsunară urale și strigăte. Dinăuntru și dinafară comatii porniră în iureş unii 
spre alții. Cotiso se bucură, era convins că luptătorii săi fiind în număr mult 
mai mare vor pune repede pe fugă adversarii. Dar totul se schimba 
fulgerător; ajunşi faţă în față, comatii se aruncară unii în braţele altora, se 
îmbrăţișară, apoi pomiră împreună, strângând cercul în jurul căpeteniilor și 
tarabostilor răsculați, rămași numai cu gărzile și cu puţini dintre oamenii ce 


le erau mai supuși, mai credincioşi. Cu disperarea pe care o dădea clipa 
plină de pericol, Cotiso strigă ca toţi să se adune în jurul său, se formă un 
pâlc de cete, fiecare ceată având căpetenie câte un taraboste, apoi porniră ca 
o furtună în partea unde pădurea era mai aproape. Dar tot acolo aştepta și 
Comosicus cu un pâlc de luptători. Ciocnirea a fost scurtă, comatii se 
aruncară cu dârzenie asupra fugarilor, mulți taraboști dintre cei care nu 
luaseră parte la omorârea regelui se predară. Printre cei prinși prin luptă 
erau Rundacitulp și Burrennus. Având gărzi mai puternice, cele trei 
căpetenii de ţinuturi: Cotiso, Rholes şi Zyraxes se făcură nevăzuțţi în pădure. 
Comosicus opri pe Sagitulp şi Durasis, nu-i lăsă să-i urmărească, păstra 
convingerea că până la urmă vor recunoaște pe marele preot ca rege și se 
vor supune cuvântului său. Nu voia să se împartă din nou ţara, să se facă o 
răzleţire, poporul dac să fie iarăși rupt sub mai mulţi regi. Ceea ce ţintise, 
Cornosicus obținuse, oastea lui Cotiso se destrămase, dar nu în sensul că 
luptătorii ei deveniseră niște fugari ascunși prin păduri, ci îngroșaseră 
rândurile pâlcurilor sale, întăriseră oastea cea nouă. 

După zguduirile sufleteşti prin care trecuse, bătrânul Deceneu nu-şi mai 
regăsea liniștea. Ca rege și mare preot se văzuse, în egală măsură, purtând 
două poveri: una, aceea a grijii de ţară, iar cealaltă a neputinței pe care o 
adusese vârsta. Nu mai avea nici somn bun, odihnitor; se culca devreme, 
aţipea timpul ce se scurgea între două cântări ale cocoșilor, apoi se trezea, 
se frământa pe pat, veghea până se iveau zorile şi ieşea din casă. Își dădea 
seama că Dacia lui Burebista era pe cale de a se dezmembra, din partea 
celor trei căpetenii fugare — Cotiso, Rholes și Zyraxes — nu primise nici un 
semn de supunere. Pentru a-i aduce la ascultare, nu vedea altă cale decât 
aceea de a-i înfrânge cu armele, ceea ce ar fi însemnat un război sângeros 
între fraţi. Regele Burebista — gândea el — săvârşise marea unire a dacilor 
prin alungarea triburilor cotropitoare: taurisci, boii, scordisci, adriși, 
bastarni şi sarmaţi, atunci întreg poporul se arătase dornic de a trăi într-o 
singură ţară, întinsa, bogată, puternică. Aştepta, nu se îndoia că trimișii la 
cetățile Argedava, Tamasidava şi Capidava se vor înapoia cu un răspuns. De 
aproape o lună dăduse sfoară în ţară ca toate căpeteniile de ţinuturi şi toţi 
tarabostii să vină la Sarmizegetusa însoțiți de cât mai mulți comati. Sosise 
multă lume în cetatea de scaun, numai cei plecaţi la Cotiso, Rholes şi 
Zyraxes întârziau. Cu o zi în urmă avusese loc judecarea celor trei vinovaţi 
de îndemn la răscoală și de omorâre a regelui: tarabostii Rundacitulp și 
Burrennus, împreună cu capnobotul Sargio. Îi judecase el, în calitate de 


mare preot, în faţa tuturor celor veniţi, se arătase necruţător, pe toţi trei îi 
socotise trădători și îi osândise să fie arşi de vii. Când se lăsase amurgul 
totul fusese încheiat: slujitorii cultului aflați pe Kogaion stinseseră rugul, 
strânseseră osemintele, cărbunii și cenușa, le aruncaseră în prăpastia din 
apropiere, apoi măturaseră și spălaseră lespezile din fața marelui altar. Pe 
lângă frământarea ce-l chinuia, judecarea şi osândirea îi provocaseră o stare 
de oboseală, îl făcuseră să se simtă și mai neputincios, de aceea toată 
noaptea nu reușise să aţipească. Nu trecea printr-o mustrare de conştiinţă, 
cei trei îşi meritaseră pedeapsa, pentru că nu fuseseră vinovaţi numai de 
îndemn la răscoală, ci și de omorârea regelui. Se sculase din pat, chemase 
pe preotul ce-l slujea să-l ajute să se îmbrace, ieşise din casă când răsărea 
soarele şi se îndreptase spre marele sanctuar. În liniştea dinăuntru se rugase 
mult marelui zeu, îi ceruse să-l ajute să potolească discordia din ţară, apoi 
să-l ia, sus la el în cer. Uitase de scurgerea timpului, își depănase viața, se 
revăzuse preot tânăr, firav, umblând prin cetăţi și pe la temple din ţări 
îndepărtate de la miazăzi, setos de a prinde învăţătura timpului, apoi revenit 
în ţară se alăturase regelui, îl ajutase să alunge pe cotropitori și să unească 
poporul dac. Târziu, când soarele urcase către prânz, ieşise din sanctuar şi 
pornise încet devale, spre cetate, unde trebuia să vadă de treburile țării. 
Simţea în ființa sa doi oameni, cu îngrijorări și frământări deosebite: unul 
era marele preot, iar celălalt regele. Rugându-se marelui zeu, gândise că 
dacă regele nu mai putea ţine unit poporul pe calea supunerii, revenea 
marelui preot datoria de a-l lega strâns prin credință. La poarta cetății îl 
aştepta Carpio. 

— Mărite rege și Mare preot, s-au întors cei trei trimiși la Cotiso, Rholes 
şi Zyraxes, se grăbi să raporteze. 

— Au adus veşti bune? 

— După cum arată feţele lor, nu pare ceva îmbucurător. 

— Bine, vom vedea, vreau să stau de vorbă cu ei. Să vină şi Comosicus. 

În aşteptare, începu din nou să-și depene viaţa. În aceeaşi încăpere se 
vedea stând de vorbă cu Marele dispărut, îi simţea prezenţa, parcă aştepta 
să-i vorbească. Hotărârea o luase, nu-i uitase dorinţa. În ziua următoare va 
aduna Sfatul ţării şi va aduce la îndeplinire legământul. Comosicus intră 
însoţit de cei trei trimiși. 

— Ne rugăm Marelui zeu pentru sănătatea ta, Mărite rege și Mare preot! 
salută cel mai în vârstă, înclinându-se cu supunere. 


— Din zori şi până acum eu m-am rugat pentru întreg poporul, deci și 
pentru voi, murmură cercetându-i îngrijorat. Te-am chemat, Comosicus, să 
ascultăm împreună veştile, apoi să chibzuim. Să începem cu cel care a fost 
la Cotiso. Ce răspuns ne-ai adus din partea lui? 

— Mărite rege şi Mare preot, Marele zeu nu m-a ajutat, nu m-a primit 
prea bine căpetenia de la Argedarva. De fapt el nici nu se mai socotește 
căpetenie, ci rege, iar ţinutul său ţară. Mi-a spus că vrea să stea de vorbă cu 
tine, dar nu ca supus, ci de la egal la egal, iar întâlnirea să se facă la hotar, 
adică la jumătatea văii râului Alutus, în dreptul celor mai înalte creste ale 
munţilor. Tu poţi să te duci la el oricând, pentru că ești Marele preot al lui 
Zamolxis, la care ei vor continua să se roage. Mi-a mai spus că va face din 
Argedava o cetate tot așa de mare și de întărită ca şi Sarmizegetusa. Asta e 
tot, Mărite rege... să nu-l aștepți pentru Sfatul ţării... 

În încăpere se lăsă o linişte grea. La o astfel de veste nu se aşteptaseră. 
Privind spre Comosicus, marele preot rupse tăcerea: 

— Să-l ascultăm acum pe cel care a fost la Rholes. Și el vrea să se 
răzleţească de ţară? 

Trimisul — scurt, gros, îndesat, cu privire vie — își aşeză mai bine pe 
șolduri, chimirul, căutând vorbele, nu vedea cum să înceapă. 

— Eu... Mărite rege şi Mare preot... nu ştiu ce să spun... murmură, 
apoi deodată săltă capul: Rholes m-a primit bine, zicea că mă socotește un 
sol al regelui de la Sarmizegetusa. 

— Un sol al regelui... repetă Comosicus. Așa, și altceva? în vorbele lui 
ai văzut dușmănie, aşa cum a vorbit Cotiso? 

— Nu, nu era dușmănie, dar nici supunere. Când i-am spus că trebuie să 
vină încoace la Sfatul ţării, el a început să se vaite, zicea că se simte cam 
bolnav, că are multe de făcut în ţinutul său, de unde a lipsit prea îndelungă 
vreme, şi că o să se mai gândească. Doar atâta lucru bun am auzit de la el: 
m-a îndemnat să-ţi spun, Mărite rege, că nici el nu l-ar fi vrut pe Cotiso ca 
rege la Sarmizegetusa, pentru că îl ştie lacom și înfumurat. 

— Rege la Sarmizegetusa... Îl ştie lacom... repetă Marele preot. Asta 
înseamnă că se socotește deoparte, că de Cotiso s-ar fi temut să nu 
pornească spre ţinutul său cu oastea, să-l aducă la ascultare... Tu ce zici, 
Comosicus? Nu asta trebuie să înțelegem? 

— Vom vedea, Mărite rege... Să ne mai gândim... Acum să-l ascultăm 
şi pe cel care a fost la Zyraxes. 


Era trimisul cel mai în vârstă, cel care salutase îndată ce intrase. Vorbi 
fără grabă, barba căruntă îi tremura ușor: 

— Nici eu nu am adus o veste limpede, Mărite rege și Mare preot. Și pe 
mine Zyraxes m-a primit bine, dar nu mi-a spus că mă socoteşte solul 
Sarmizegetusei. Nici el nu vine la Sfatul ţării, zicea că are mult de alergat, 
pentru că cetățile de pe ţărmul Pontului Euxin — Histria, Tomis, Callatis — 
îndată ce au aflat de moartea Marelui Burebista, nu se mai socotesc legate 
de ţară, și a pregătit fiecare oaste pentru a se apăra, caută să-şi întindă 
stăpânirea până către Dunaris. „Trebuie să mă descurc singur, se văita el, 
ştiu că cei de la Sarmizegetusa nu mai pot să vină tocmai până aici, să mă 
ajute. Ca să treacă încoace ar trebui să înfrângă oastea lui Cotiso. De fapt de 
Cotiso mă tem și eu”. Nu ştiu dacă am înţeles bine, mie mi s-a părut că 
Zyraxes se socotește un părăsit, o căpetenie ce se vedea prea departe de 
Sarmizegetusa. De fapt el ar vrea să fie legat cu ţara. Eu știu ce să mai zic. 
Mărite rege...?! 

Marele preot tuşi ușor și se mişcă neliniștit în scaun. Își întoarse apoi 
privirea spre Carpio: 

— Să-i iei, să-şi potolească foamea și setea, apoi să-i laşi să se 
odihnească. Se vede că sunt tare obosiţi. Vă mulţumesc, luptătorilor, voi v- 
aţi făcut datoria, rămâne ca noi să chibzuim. 

După ce ieşiră, Marele preot rămase un timp tăcut, cătând în jos spre 
pardoseală, ca şi cum număra florile de pe covor. În sinea sa nu se mai 
socotea rege, își dădea seama cât era de neputincios, de aceea Cotiso, 
Rholes și Zyraxes se vedeau ca și rupţi de ţară. Dacia avea nevoie de un 
rege în puterea vârstei, hotărât, viteaz, înțelept, pe care întreg poporul să-l 
urmeze cu supunere. Săltă capul şi privi spre Comosicus. 

— Ai înţeles în ce situație ne aflăm... Așadar cele trei căpetenii nu vor fi 
mâine aici, vom ţine Sfatul țării fără ei. 

— La Cotiso nu mă aşteptam să vină; se teme, a fost părtaş la moartea 
regelui, însă Rholes şi Zyraxes... 

— Ei aşteaptă, Comosicus, vor să vadă ce se va întâmpla, cine va 
rămâne mai tare, tu sau Cotiso... 

— Dar, de ce eu?! 

— Bine, o să afli mâine. Până atunci străduieşte-te să chibzuieşti, să-ți 
dai seama ce ar fi de făcut. Vor veni toate căpeteniile şi toți tarabostii ce ne 
urmează cu bună-credinţă, împreună cu comatii ce-i însoțesc, adică aceia 
care au luat parte la judecarea lui Rundacitulp şi a lui Burrennus. Să aduci 


cu tine cât mai multe căpetenii din oastea cea nouă. Eu mă voi ruga Marelui 
zeu să ne îndrepte pașii pe calea cea bună! 

În ziua următoare, de cum se iviră zorile, cei sosiți se îndreptară spre 
sala de sfat, dar nu statură mult, Carpio le spuse să urce pe Kogaion şi să 
aştepte în faţa marelui sanctuar. Soarele urcase deasupra crestelor munţilor 
când veni Comosicus, însoțit de Rundacis, Durasis, Scorilo, Sagitulp, 
Lacterius Babrius, Zoltes şi bătrânul Jder. Ceva mai în urmă erau: Arigio — 
făurarul, Brodus — olarul și Pothiris — aurarul. Când corul preoţilor intona 
un imn de slavă marelui zeu, din clădirea folosită ca oficiu al cultului lui 
Zamolxis ieși marele preot, purtând odăjdii de ceremonie, însoţit de 
capnoboţi și de gardă. Alături de marele altar îl aștepta Carpio, cu garda 
regelui. Căpetenia capnoboţilor oficie o scurtă slujbă, după ritual, cu 
rugăciuni și mulţumiri către marele zeu, acompaniat de cor, în timp ce de pe 
altar se ridicau valuri de fum plăcut aromat. Nu se aduse nici o jertfă. În 
frunte cu marele preot și rege, întregul alai se îndreptă spre cetate, către sala 
de sfat. Pe multe feţe se vedea încordarea, fiecare se întreba ce va aduce 
nou adunarea la care participa. Fusese un an cu prea multa frământare și 
îngrijorare, cu impasuri grele căzute pe ţară prin lovitura data de conjuraţia 
taraboștilor și prin răzleţirea celor trei căpetenii. Bătrânul Deceneu se aşeză 
în jilțul regelui, lăsând gol pe acela al marelui preot. În spatele său se 
aliniară cele două gărzi, iar între ele trompetiștii şi tulnicerii. Curiozitatea 
făcea să crească încordarea. Era o linişte grea, întreruptă rar de scârțâitul 
vreunei bănci sau de vreo tuse înfundată. La un semn al lui Carpio, 
trompetiştii începură să sune intrarea regelui. Întreaga sală întoarse privirea 
uimită spre ușă, fără să înţeleagă ce se petrecea. Cu mișcări domoale, cu o 
ușoară tremurare a mâinilor, bătrânul rege și mare preot se săltă din jilt. 
Începu să vorbească potolit, cu tăria dată de puterea slăbită, stăpânindu-și 
greu tulburarea: 

— Da, să nu vă miraţi, eu am pus să sune intrarea regelui. De acolo din 
cer, de lângă Marele zeu, Marele Burebista ne privește şi ne trimite aici 
sufletul său. Îl simt alături de mine, el mă îndeamnă să rostesc cele ce vă 
spun. De aceea ne-am rugat la Marele altar lui Zamolxis, să-l lase pe rege să 
vină între noi. Ne este dat nouă să purtăm povara pe care destinul a aruncat- 
o asupra poporului dac. Am ajuns să nu mai știm când şi pentru ce Marele 
zeu este supărat pe noi, pentru că prea am trecut prin multe încercări — unele 
ne-au îndurerat sufletele, altele s-au arătat pline de speranțe. După 
înfiorătorul cutremur, nesupunerea tarabostilor și pericolul legiunilor 


romane, a urmat moartea dușmanului, a lui Caesar, pe care am privit-o ca pe 
o adevărată minune, apoi a căzut asupra noastră îngrozitoarea lovitură, 
răpunerea bravului și înţeleptului nostru rege. Acum, ca şi cum lanţul 
nenorocirilor nu s-a sfârşit, am primit vestea că trei dintre căpetenii: Cotiso, 
Rholes și Zyraxes — toți trei astăzi lipsă dintre noi — sunt pe cale să se 
răzlețească de ţară, să devină regi ai ţinuturlior lor. De multă vreme Cotiso 
uneltea, visa să devină rege al Daciei Mari, el a fost căpetenia conspirației 
pornită împotriva lui Burebista și a mea. Acum datoria noastră este să-l 
prindem și să-l ardem de viu ca trădător. Să nu ne pierdem cu firea, să ne 
încordăm puterea şi voinţa pentru a înfrânge grelele încercări la care ne 
supune Marele zeu. Poporul dac dăinuie pe aceste meleaguri din vremuri ce 
se pierd în negura trecutului, noi nu rătăcim ca triburile pe care le-am 
alungat de pe pământul nostru și care continuă să ne dea roată hotarelor. 
Dar voi aşteptaţi de la mine fapte, nu vorbe — continuă după o scurtă pauză, 
rotindu-și privirea prin sală — pentru că sunt multe de făcut. Vă văd cum mă 
ascultați cu încordare, desluşesc pe feţele voastre zâmbete șterse, ce vă 
oglindesc descumpănirea din suflete, și poate descurajarea, gândesc că este 
firesc să vă întrebaţi: ce am putea face urmându-l pe acest bătrân? Da, 
bravilor luptători — căpetenii, tarabosti şi comati — am ajuns la o vârstă când 
nu mai poate fi înfrântă neputinţa, iar voi nu pe un astfel de rege trebuie să-l 
urmați. Este nevoie ca în fruntea țării să avem pe un bărbat în deplină 
putere, hotărât, înţelept, viteaz, cu dragoste de ţară şi milă de popor. El, 
Marele Burebista, se gândise la asta și alesese, mi-a spus pe cine să ung ca 
rege, după ce el va pleca la Marele zeu, dar eu n-am putut să-i îndeplinesc 
dorința, pentru că nu voiam să înteţesc lupta dintre cele două tabere. Acum 
însă o pot face, a sosit momentul, o cere ţara. Începând de astăzi, rege al 
Daciei este Comosicus! Ne vom ruga cu toții Marelui zeu să-i dea sănătate 
şi viaţă lungă, să-l ajute să potolească dușmăniile şi să păstreze ţara în 
hotarele lăsate de Burebista. 

O clipă în sală se lântinse liniştea, apoi deodată din mai multe părţi 
izbucniră strigăte și urale: 

— Trăiască regele Comosicus! 

— Marele zeu să-l ajute să conducă ţara! 

— Trăiască Dacia şi noul rege! 

— Vom urma cu toţii pe regele Comosicus. 

— Să reîntregeşti ţara, Mărite rege! 


Comosicus asculta împietrit, copleșit de cuvintele ce se rosteau din 
adâncul inimilor cu căldură şi dragoste, pline de îndemn. Când sala se 
umplu de urale, întreaga lui ființă fu străbătută de un fior, se simţi puternic, 
ascultat, respectat, avea impresia că era purtat pe umeri de întregul popor. 
Deceneu săltă braţele, cerând linişte. Se trase încet alături, în dreptul jilțului 
său de mare preot. Îndemnă apoi cu vocea potolită: 

— Vino să stai în jilțul tău, Mărite rege! Cei de faţă, iar prin ei tot 
neamul dacilor, sunt nerăbdători să-ţi audă voia, să le spui cum vei conduce 
țara. 

Era tot năpădit de tulburare și înflăcărare. Niciodată nu visase să devină 
rege, iar marele preot nu-i făcuse nici o destăinuire. Păși cu hotărâre spre 
jilțul regal, urcă pe estradă și se întoarse spre cei din sală. Rosti cu o uşoară 
vibraţie a vocii: 

— Marele zeu îmi este martor, m-am zbătut alături de Marele Burebista 
pentru binele poporului și pentru salvarea țării de primejdia Romei, fără să 
gândesc vreodată la un moment ca acesta. Îmi dau seama că nu este ușor să 
fii rege, știu că vor apăsa pe umerii mei răspunderi grele. Dar dacă acesta 
îmi este destinul, mă voi supune lui. În sufletul meu recunoştinţa nu se va 
topi niciodată, pentru iubirea, însufleţirea şi încrederea voastră. Îi 
mulțumesc din toată inima Marelui preot şi îl rog să mă ajute să conduc 
ţara. Ştiu ce au bun şi rău romanii și grecii, mă voi strădui ca dacii să nu 
rămână în urma acestor popoare. Cine a fost mai multă vreme alături de 
mine a văzut ce fel de om sunt. Ca rege, în grija mea neabătută față de 
popor şi de ţară, voi pedepsi fără cruţare trădarea! Ne legăm cu toţii — 
căpetenii, taraboşti şi comati — să ducem la îndeplinire în totul cuvântul 
Marelui dispărut. Acum se cade ca aici, în faţa Marelui preot, să ne legăm 
prin jurământ. Eu, Comosicus, rege al Daciei, jur că voi sluji cu 
devotament, neodihnă și hotărâre ţara și poporul! Iar voi, cei ce vă găsiţi 
aici, şi prin voi toţi dacii, trebuie să-mi juraţi credinţă, ascultare şi supunere! 

— Jurăm! răsună ca un tunet legământul, făcând să se cutremure sala, 
apoi totul se pierdu în urale. 

Comosicus asculta cu înfrigurare, însufleţirea se oglindea pe feţele 
tuturor. ÎL văzu pe bătrânul Jder săltându-se de pe scaun şi ieşind în față. 
Făcu semn pentru liniște. 

— Vrei să ne dai vreun îndemn, bătrâne? îl întrebă, învăluindu-l într-o 
privire plină de căldură. Noi doi am stat deseori de vorbă... 


— Am stat, Mărite rege, dar atunci nu știam că destinul tău era să urci 
spre acel jilț. Acum vorbesc regelui, nu feciorului tarabostelui Oroles. Să ai 
grijă de ţară, Mărite rege, să nu urgisești poporul. Comatii încă așteaptă, 
mai speră să primească pământ. Să nu te înconjuri de oameni lacomi, cu 
porniri rele, învăţaţi să trăiască în îmbuibare, sărăcind norodul. Să fii bun şi 
drept cu cei vrednici şi viteji, şi aspru, neînduplecat, cu cei ce vor răul țarii! 
Mă voi ruga Marelui zeu pentru sănătatea ta! Să trăieşti, Mărite rege! 

— Îţi mulţumesc pentru cuvintele rostite, moş Jder, reluă Comosicus, ele 
mi-au mers la inimă. Prin tine parcă mi-a vorbit întregul neam al dacilor. Să 
nu fii neîmpăcat în suflet, toți tarabostii care sunt de față vor împărți pământ 
comatilor îndată ce ajung la cetăţile lor. Scribii țării vor întinde vestea că 
am dat cuvânt ca fiecare comate să fie intabulat în scripte cu bucăţica pe 
care o va primi din moșie. Cei ce se vor dovedi că fac altfel vor primi 
pedeapsă aspră. Comatii Daciei încep de astăzi să aibă aceleași drepturi şi 
datorii față de ţară cum au plebeii romani. Și să mai ştii ceva, moş Jder, 
vom cere cetăților grecești de pe țărmul Pontului Euxin, fiindcă sunt pe 
pământul nostru, să nu ne trimită numai mărfuri, ci şi dascăli — gramatistos 
— care să ne ajute să înființăm școli în cetăţile de apărare. Eu nu voi pregeta 
să colind ţara, voi trece pe la fiecare taraboste, mă voi opri în sate şi voi 
asculta păsurile poporului. Avem bogății destule, numai să știm să le 
folosim. Vom trimite cât mai multe mărfuri spre cetăţile pontice. Ştiţi că am 
trăit mulţi ani la Roma, îi cunosc bine pe romani, va trebui să chibzuim 
adânc asupra legăturilor noastre cu ei. Acolo am auzit des o zicală: „Pe cel 
puternic să ţi-l faci prieten, nu dușman, dacă vrei să trăieşti liniştit.” Vreau 
ca legiunile romane să nu mai fie o primejdie pentru noi. Marele Burebista 
se gândise să mute cetatea de scaun dincolo de munţi, la Argedava, să înalțe 
acolo o urbe întinsă, cu amfiteatre, școli, sanctuare și terme, cu case mari, 
frumoase, încât să se asemene cu Roma. Dar acolo este Cotiso, el vrea să 
facă din ţinutul sau o ţară ruptă de Dacia. Vom vedea pe ce cale pornim, a 
împăcării sau a înfruntării. Tot așa se pare că.gândesc și celelalte două 
căpetenii — Rholes și Zyraxes. Ar fi o cruntă pedeapsă pentru noi, din partea 
Marelui zeu, ca ţinuturile dacilor să înceapă din nou să se lupte între ele, ca 
dacii să se omoare unii pe alții. Trebuie să ne străduim cu toţii să refacem la 
loc Dacia Mare a lui Burebista! Astfel de gânduri nutresc, acestea vor fi 
faptele mele ca rege. Vă cer tuturor ajutor, iar prin voi întregului popor dac! 
Să ne rugăm cu toții, în frunte cu Marele preot, ca Marele zeu să ne arate 
calea cea mai bună de urmat. În această clipă de hotărâtoare răscruce în 


viaţă pentru mine, fac neamului nostru cele mai calde urări de sănătate, 
belșug şi fericire! 

În sală izbucniră strigăte şi urale. La un semn al lui Carpio, trompetiştii 
și tulnicerii începură iarăşi să sune intrarea regelui. În același timp, marele 
preot se săltă din jilț, se apropie de Comosicus și îl îmbrăţișa, apoi rosti 
către adunare: 

— Mulţumesc Marelui zeu că m-a ajutat să trăiesc această clipă! Acum 
pot să plec liniștit la el, acolo sus, în cer. Cum zilele mele mai sunt puţine, 
fac îndemnul ca, după săvârşirea mea din viaţă, regele Comosicus să-și 
aleagă un înțelept Mare preot! Cu asta Sfatul ţării de astăzi a luat sfârşit. 

Din nou sala răsună de strigăte și urale. Marele preot îl luă pe 
Comosicus de braț şi se îndreptă cu el spre ieșire, în liniştea de afară îi 
spuse: 

— Mergem amândoi sus, în Marele sanctuar. Vreau să ne rugăm 
împreună Marelui zeu, apoi să stăm de vorbă. Cât am trăit alături de bunul 
Burebista, am cunoscut greutăţile ce le întâmpină un rege. Nutresc speranţa 
că vei da ascultare sfaturilor mele. 

În după-amiaza zilei, Comosicus intră în sala de sfat, se așeză pe un 
scaun și se pierdu în gânduri. Era tulburat. Știa că se cereau multe de făcut, 
însă nu se putea hotărî cum şi cu ce să înceapă. Ezita să se ducă în încăperea 
de lucru a regelui, s-ar fi simţit stânjenit, pentru el încă se găsea acolo 
sufletul marelui său înaintaș. Se revăzu sclav, apoi gladiator în Circul cel 
Mare de la Roma, îşi reaminti de răzbaterea din zilele când pregătea 
omorârea lui Caesar, iar în cele din urmă se revăzu la Carsidava, stând lângă 
patul de muribund al bătrânului său tată. Ca un ecou venit de departe, îi 
răsunară în suflet ultimele cuvinte rostite de el: „Să-l ajuţi pe rege, 
Comosicus, să lupţi fără odihnă pentru ţară. Rămâi singur, Andra are casa şi 
familia ei, ai nevoie de un suflet lângă tine. Ai rătăcit destul, trebuie să te 
potolești. Am aflat câtă dragoste îţi poartă Serena încă din copilărie; mi-a 
destăinuit-o Andra. Și regele este bătrân, așa că după el Serena rămâne 
singură. Îndemnul meu este ca tu şi ea să vă legaţi vieţile, să fiţi sprijin unul 
altuia.” Săltă capul şi privi spre un punct nedefinit de pe peretele din spatele 
jilțului regal. Inima începu să-i bată cu putere, o căldură se împrăștie prin 
tot trupul. Luă hotărârea, se ridică, ieşi şi se îndreptă spre clădirea destinată 
ca locuinţă a regelui. O găsi pe Serena în peristil, şedea pe aceeași bancă pe 
care cu un an în urmă stătuse cu tatăl ei și îl implorase să nu-l mai ţină 


închis pe Comosicus. Când îl văzu, pe faţa ei se întinse paloarea. Se trase 
într-o parte şi îi făcu loc să se aşeze, murmurând: 

— Stai, Comosicus. Am aflat, acum ești rege. Poate că ăsta ţi-a fost 
destinul sorocit de Marele zeu. De astăzi trebuie să locuiești aici, în lăcașul 
regelui... Eu voi pleca, mă voi duce la Carpina... 

— Serena, ceea ce ai păstrat în suflet atât de mulţi ani, totul s-a 
spulberat? 

Ea îl privi stăruitor, căutând să-i pătrundă în suflet. Pe față paloarea îi 
crescu şi mai mult. 

— Nu ştiu... Nu mai aştept nimic de la viaţă! 

El o cuprinse peste mijloc şi o strânse la piept. 

— Pentru noi doi viaţa abia acum începe, Serena. Nu vei părăsi cetatea 
regelui, pentru că din această clipă tu eşti regina! 


Sfârşit 


NOTE LA SARMIS 


{1}, La romani, cea de a cincisprezecea zi a lunilor martie, mai, iulie şi 
octombrie, şi a treisprezecea zi din celelalte luni. 

{2} Anul 101 e.n. 

13) Grad militar în armata romană, comandant al unei cohorte, unitate 
de 500 legionari. 

{4}, Cea mai mare unitate a armatei romane. O legiune se compunea din 
zece cohorte şi număra peste cinci mii de oameni 

{5} Cetate, loc întărit, de formă pătrată, garnizoană a unei centurii. 

16) Certificatul de mannu-mittere era actul de eliberare a unui sclav. 

17). Local de consumaţie pentru mâncare şi băutură 

18). Grad superior în armata romană. Comandantul unei legiuni 

19). Soldaţi romani care asigurau ordinea în cetăți şi oraşe. 

110) Maşini de război pentru aruncarea pietrelor grele. 

111). Maşini de război pentru aruncarea sulițelor și săgeţilor aprinse sau 
nu. 

112) Anul 88 e.n. 

{13} Comandantul unei centurii, unitate formată de o sută legionari. 

{14} Comandantul unei manipule, unitate formată de zece legionari 

{15}, Aghiotanţi. Contubemali erau decurioni, centurioni şi chiar tribuni, 
după gradul celui pe care îl deserveau. 

116) Anul 96 e.n. 

{17} Piaţă publică încadrată de clădiri monumentale în care se ţineau 
adunări. Loc de plimbare pentru cetăţenii bogaţi. 

{18}. Sestert - monedă romană de argint 

{19} Haină lungă, strânsă pe corp. 

{20} Mantie groasă de lână, purtată mai mult de soldaţi. 

{21} Cetăţean bogat. La romani, patricienii erau clasa stăpânitoare. 

{22} Camera de primire în casele romane; camera soţiei și fiicelor. 

123). Veşmânt femeiesc dintr-o bucată de pânză ce învăluia corpul în 
falduri bogate. Pe timp de ploaie era trasă și peste cap. 

124). Veşmânt lung femeiesc din pânză subţire, purtat pe sub palia. 
Stolla era strânsă la mijloc cu două brâuri. 

{25} încăpere mai mică în partea din fund a atriului, în care stăpânul 
casei primea prietenii şi oamenii de afaceri. 


126). Partea centrală a caselor romane, în jurul căreia erau așezate 
camerele de locuit. Un fel de hol cu coloane fără acoperiș, cu compulviu. 

{27} Cămaşă din pânză subțire, fără mâneci, purtată mai ales de femei. 

128) Anul 89 e.n. 

129). Nobil şi căpetenie militară. Locuia într-o mică cetate întărită. 

130). Comat, dac liber cu pământ propriu. Ţăran. 

{31}, Prezicători al voinţei zeilor după măruntaiele animalelor aduse 
jertfă. 

132). Slujitori ai altarului care preziceau viitorul după comportarea 
păsărilor sacre, de obicei găini înfometate. 

133). Pedestrimea armatei romane. Erau înarmaţi cu arcuri şi sulițe 
scurte 

{34} Anul 102 e.n. 

135) Anul 90 e.n. 

136) Anul 102 e.n. 

{37} Bici cu unul sau mai multe capete cu noduri la vârfuri. 

138). Sclavi eliberaţi. 

139). Cetăţeni liberi, dar săraci. 

{40} Monedă de bronz de mică valoare (un sfert de as) 

{41} Monedă de bronz, de mică valoare, în greutate de 0,975 g. 

{42} Veşmânt obișnuit al romanilor. Era format dintr-o bucată lungă de 
pânză înfășurată pornind de la umărul stâng și lăsând descoperit braţul 
drept. 

143) Anul 104 e.n. 

{44} Şir de coloane la o clădire formând un fel de balcon. În unele case 
romane era acelaşi lucru cu atriul 

145) Certificatul de mannu-mittere era actul de eliberare a unui sclav. 

146) Masivul Retezat. 

{47} Deşi nu s-a stabilit sigur din izvoarele istorice, autorul a făcut 
presupunerea că Decebal a mutat Sarmizegetusa de pe vârful de munte în 
valea largă şi mănoasă din campia Hațegului, pentru ca cetatea-capitală să 
se poată dezvolta economic și cultural. După subjugarea Daciei, noua 
Sarmizegetusa a fost complet dărâmată şi reclădită sub numele de Ulpia 
Trajana Sarmizegetusa. În sprijinul acestei ipoteze vine faptul că înşişi 
romanii au adăugat la numele Ulpia Trajana pe acela de Sarmizegetusa, care 
altfel nu şi-ar fi avut nici un sens. Cotropitorul nu ar fi adăugat acel nume 
dacă pe acel loc n-ar fi găsit o cetate cu același nume. Vechii Sarmizegetuse 


de lângă Cogheon autorul i-a atribuit numele de Cetatea-de-Munte, pe care 
l-ar fi avut în timpurile străvechi. 

448) Totul curge (se mișcă). 

{49} La daci, grad preoţesc în ierarhia religiei lui Zamolxis. Probabil şi 
grad militar în armata preoților. 

150) Anul 107 e.n. 

{51} Luptători în circuri. 

{52} Slujitori în arene, care împingeau cu tridentul pe gladiatori la luptă. 

153). Sclavi care curăţau arenele circurilor. 

154). Proprietar al unei școli de gladiatori. Organizator de jocuri și lupte 
în circuri. 

1455) Anul 616 î.e.n. 

156) Să trăeşti, Caesar, cei ce vor muri te salută! 

{57}, Gladiatori a căror cască nu avea deschizătură pentru vedere şi 
trebuia să lupte orbeşte, spre hazul nestăvilit al spectatorilor. 

158). E (a sosit) sfârşitul! 

159) Prima zi a fiecărei luni la romani. 

160) Anul 107 e.n. 

{61} Cu acest nume îi batjocoreau romanii pe dacii răsculați, cu 
înţelesul de haiduci, hoţi, tâlhari de codru. 

{62} Camera de mâncare, de ospăț. Triclin se numea şi patul pe care se 
stătea la masă. 

163). încăperi în care erau închiși sclavii, dormeau și chiar lucrau adesea 
legaţi. 

164). Clădire cu coloane, în for, în care se întâlneau negustori, se făceau 
judecăţi şi vânzări. Mai târziu, basilice au fost numite și locurile de întâlnire 
şi rugăciuni ale creştinilor. 

165) Anul 118 e.n. 


NOTE LA DICOMES 


411). Vicus (vici) — aşezări rurale ale populaţiei adusă de Roma în Dacia. 

{2} Actores (servi fidelissimi) — sclavi de încredere cărora stăpânii le 
încredinţau slujbe de administratori pe moşie sau supraveghetori în ateliere. 

13) Ceva mai târziu, centrul de conducere al Daciei Porolissensis s-a 
mutat la Napoca. 

{4} Vilici (servi vilici) — sclavi de încredere, supraveghetori la munca 
pe un domeniu rural. 

{5} Tabularii — servi publici, sclavi folosiţi în cancelariile oficiilor de 
stat: fisc, vamă, cadastru etc. 

{6} Compulviu — partea fără acoperiş a atriului. 

{Z}, Impulviu — bazin dreptunghiular aşezat sub compulviu, în care se 
aduna apa de ploaie. 

18) Familia domestica — sclavii de casă. 

{9} Libaţie — stropire cu vin în cinstea zeilor. 

{10} Praeceptor — educator de copii în casele celor bogați. 

111) Litterator — scrib angajat de cei bogaţi pentru a le învăţa copiii. 

{12} Ordo Augustalium — asociaţie religioasă în care intrau liberţii 
îmbogăţiți ce făceau danii statului și templelor. 

{13} Flamen — preot într-o colonie, municipiu etc. 


NOTE LA SARGETIUS 


11). Vicus (vici) — așezări rurale ale populaţiei adusă de Roma în Dacia. 

{2}, Cei patru magistrați ce formau colegiul de conducere. 

13). Funcţionari care asigurau ordinea în pieţe și pe străzi. 

{4} Funcţionari care administrau bunurile și finanţele locale. 

{5} Scribi în cancelariile oficiilor publice şi încasatori ai dărilor. 

{6} Actores — supraveghetori la ferme, îngrijitori de vite. 

17). Servi vikarii — sclavi ai sclavilor. 

18). Anul 251 e.n. 

19) Conducător, preşedinte al unei asociaţii. Ajutorul său se numea 
comagister. 

{10} Monedă romană din bronz, de mică valoare. 

111) Sclavii eliberaţi de colegii adoptau nume derivate din cuvântul 
faber — muncitor, meșteşugar. 

1412). Sclavi de curte, de gospodărie, care nu mergeau la lucrările 
agricole. 

113). Leguli — arendași de mine de aur. Îşi susțineau interesele 
organizându-se în colegii (Colegia aurariarum). 

{14}, Administrator al minelor de aur ale statului și colector al aurului de 
la leguli. 

115) Masivul Retezatul. 

{16} În mitologia greacă, zeul focului şi al meşteşugurilor, considerat şi 
patronul fierarilor. Era urât şi șchiop. 

117). Socotitori şi casieri în oficiile publice fiscale. 

118) Anul 269 e.n. 

{19} Pâine şi jocuri (spectacole) de circ. 

{20} Stăpân și zeu. 

{21} Profesor pentru învățământ de nivel mediu, cu grad mai mare decât 
un litterator (învăţător, educator). 

{22} Profesor pentru învățământ de grad superior. 

{23} Anul 271 e.n. 

{24} Dumnezeule! 


NOTE LA COMOSICUS 


{1} Anul 71 î.e.n. 

12) Nobil dac, moșier 

(3) Timişul 

44) Tisa şi Dunărea 

15) Masivul Retezat. 

18). Carașul 

{Z} Anul 74 î.e.n. 

18). Belgrad 

19) Nistru 

{10} Balcani 

411) Împarte şi stăpâneşte. 

{12} Grad ierarhic în rândul preoţilor. 

{13}, Mureş. 

{14} Balcic 

415) Olt 

{16} Jiul. 

117). Argeş 

118) Anul 70 î. e. n. 

119) Siret 

120). Prut 

{21} Marea Marmara 

122) Austria actuală. 

123) Cameră de lucru, birou. 

424). Mantie pentru femei. 

125). Să trăieşti, Pompeius! Să trăieşti, Crassus! Cei ce vor muri vă 
salută! 

126) I-a venit sfârşitul! 

{27} Astăzi comuna Popești, în apropiere de București. 

{28} Arhonțţii și strategii. 

129) Cu localizarea probabilă la Poiana, jud. Bacău 

130). Râul Nipru 

131) Astăzi Răcătău — Horgești, jud. Bacău 

132) Eliberarea unui sclav 

133). Profesor de citire şi scriere. 

134). Deschidere în acoperiș pe unde intră lumină și aer. 


{35} Bazin în care se strângea apa de ploaie pătrunsă prin compulvium. 

136) Anul 60 î. e. n. 

137). Inscripţia săpată pe o lespede de marmură a fost descoperită la 
Balcic şi se păstrează la Muzeul Naţional din Sofia. Traducere a 
epigrafistului G. G. Mateescu. 

138). Inscripţie descoperită la Histria. Traducere D. M. Pippidi. 

139) Anul 48 î.e.n. 

1440) Aghiotant. 

{41} Anul 44 î.e.n. 

{42} Făină amestecată cu sare. Făina provenea din grăunţele de grâu 
scoase din primele spice ale recoltei din anul precedent. 

143) Cea de a cincisprezecea zi a lunii. 


